বাংলাদেশের স্বাধীনতা যুদ্ধ
দলিলপত্রঃ দশম খন্ড
	সশস্ত্র সংগ্রাম (২)




অ্যাটেনশন!
পরবর্তী পেজগুলোতে যাওয়ার আগে কিছু কথা জেনে রাখুনঃ

· ডকুমেন্টটি যতদূর সম্ভব ইন্টার‍্যাক্টিভ করা চেষ্টা করা হয়েছে। অর্থাৎ এই ডকুমেন্টের ভেতরেই অসংখ্য ইন্টারনাল লিংক দেয়া হয়েছে। আপনি সেখানে ক্লিক করে করে উইকিপিডিয়ার মতো এই ডকুমেন্টের বিভিন্ন স্থানে সহজেই পরিভ্রমণ করতে পারবেন। যেমন প্রতি পৃষ্ঠার নিচে নীল বর্ণে‘সূচিপত্র লেখা শব্দটিতে কি-বোর্ডের Ctrl চেপে ধরে ক্লিক করলে আপনি সরাসরি এই ডকুমেন্টের ‘সূচিপত্রে’ চলে যেতে পারবেন।


· তারপর ‘দলিল প্রসঙ্গ’ শিরোনামে কিছু লেখা আছে। এটি যুদ্ধদলিলের ১০ম খণ্ড থেকে সরাসরি লিপিবদ্ধ করা হয়েছে। এখানে আপনারা জানতে পারবেন যে এই ডকুমেন্টে আসলে কী কী আছে।


· তারপর ‘সূচিপত্র’ এখান থেকেই মূল দলিল শুরু। সূচিপত্রটি সরাসরি দলিলপত্র থেকে নেয়া হয়েছে। সূচিপত্রে লেখা পেজ নাম্বারগুলো যুদ্ধদলিলের মূল সংকলনটির পেজ নাম্বারগুলোকে রিপ্রেজেন্ট করে। 

· যুদ্ধদলিলে মোট ১৫ টি খণ্ড আছেঃ
প্রথম খন্ড	: পটভূমি (১৯০৫-১৯৫৮)
দ্বিতীয় খন্ড	: পটভূমি (১৯৫৮-১৯৭১)
তৃতীয় খন্ড	: মুজিবনগরঃ প্রশাসন
চতুর্থ খন্ড	: মুজিবনগরঃ প্রবাসী বাঙালীদের তৎপরতা
পঞ্চম খন্ড	: মুজিবনগরঃ বেতারমাধ্যম
ষষ্ঠ খন্ড	: মুজিবনগরঃ গণমাধ্যম
সপ্তম খন্ড	: পাকিস্তানী দলিলপত্র: সরকারী ও বেসরকারী 
অষ্টম খন্ড	: গণহত্যা, শরনার্থী শিবির ও প্রাসঙ্গিক ঘটনা
নবম খন্ড	: সশস্ত্র সংগ্রাম (১)
দশম খন্ড	: সশস্ত্র সংগ্রাম (২)
একাদশ খন্ড	: সশস্ত্র সংগ্রাম (৩)
দ্বাদশ খন্ড	: বিদেশী প্রতিক্রিয়াঃ ভারত
ত্রয়োদশ খন্ড	: বিদেশী প্রতিক্রিয়াঃ জাতিসংঘ ও বিভিন্ন রাষ্ট্র
চতুর্দশ খন্ড	: বিশ্বজনমত
পঞ্চদশ খন্ড	: সাক্ষাৎকার

· এই ডকুমেন্টে প্রতিটি দলিলের শুরুতে একটা কোড দেয়া আছে। 
<খণ্ড নম্বর, দলিল নম্বর, পেজ নম্বর>
অর্থাৎ <১০,৩,১৪৫-৭৩> এর অর্থ আলোচ্য দলিলটি মূল সংকলনের ১০ম খণ্ডের ৩ নং দলিল, যা ৭৩ থেকে ১৪৫ নং পৃষ্ঠায় মুদ্রিত আছে। দলিল নম্বর বলতে সূচিপত্রে উল্লিখিত নম্বরকে বুঝানো হচ্ছে। উদ্ধৃত ‘৩’ নাম্বার দলিলটি ‘২ নং সেক্টর ও ‘কে’ ফোর্সের যুদ্ধ বিবরণ’ অংশে রক্ষিত ‘ব্রিগেডিয়ার খালেদ মোশাররফ’-এর একটি সাক্ষাৎকার মুদ্রিত আছে। বুঝার সুবিধার্থে দলিলটির শুরুর অংশ দেখে নিনঃ

· আবার কোন কোন দলিলের সাথে উপ-দলিল ও থাকে। যেমন, <১০, ১৮.২, ৪২২-৪২৭> এর অর্থ হচ্ছে ১০ম খণ্ডের ১৮ নাম্বার দলিলের ২ নাম্বার উপদলিল যা ৪২২ থেকে ৪২৭ নং পৃষ্ঠায় মুদ্রিত আছে।


· দলিলে যেসব বানান ভুল আমরা খুঁজে পেয়েছি, সেগুলোকে হলুদ মার্ক করা হয়েছে।

· মনে করুন, আপনি ১ নম্বর সেক্টর নিয়ে কিছু একটা লিখতে চাইছেন। এই ফাইলে ‘১ নম্বর সেক্টর’ লিখে সার্চ দিলেই ১০ম খণ্ডের সেই সংক্রান্ত সকল দলিল পেয়ে যাবেন। ফলে রেফারেন্স নিয়ে লিখতে আপনার খুবই সুবিধা হবে। কারণ আমাদের মূল উদ্দেশ্য একটাই। আমরা যেন সঠিক ইতিহাস চর্চা করে বেড়ে ওঠা একটি প্রজন্ম হয়ে উঠি। এটা আমাদের নিজেদের জন্যেই অত্যন্ত প্রয়োজন। যে জাতি নিজের জন্মের ইতিহাস জানে না, সে জাতির চেয়ে দুর্বল সত্ত্বা পৃথিবীতে আর কিছু নেই।

· মনে করুন, আপনি নিজের এলাকা নিয়ে জানতে চান। তবে নিজের এলাকার নাম লিখে এই ডকুমেন্টে সার্চ করুন। উদাহরণস্বরূপ, আপনি কুমিল্লা শহরের সংঘটিত যুদ্ধ সম্পর্কে জানতে চাইলে Ctrl+F চেপে ‘কুমিল্লা’  লিখে সার্চ করুন। ১০ম খণ্ডে রক্ষিত ‘কুমিল্লা’ নিয়ে সকল দলিল আপনার সামনে চলে আসবে। দেশকে জানার প্রথম শর্তই হলো নিজের এলাকাকে জানা। 



মনোযোগ দিয়ে সারসংক্ষেপটি পড়ার জন্য ধন্যবাদ। এবার বিস্তারিত।



[bookmark: Dolil_prosongo]দলিল প্রসঙ্গঃ সশস্ত্র সংগ্রাম (২)
(পৃষ্ঠা নাম্বারগুলো মূল দলিলের পৃষ্ঠা নাম্বার অনুসারে সরাসরি লিখিত। এর সাথে এই ওয়ার্ড ফাইলের পৃষ্ঠা নাম্বার রিলেটেড নয়)

বাংলাদেশের স্বাধীনতা আন্দোলনের সশস্ত্র পর্যায়ের যাবতীয় কর্মকাণ্ডের দলিলসমুহ তিন খন্ডে বিভাজন করা হয়েছে। 

বর্তমান সশস্ত্র সংগ্রাম (২) প্রস্তুত করা হয়েছে মুজিবনগর সরকার গঠনোত্তর কালে বাংলাদেশের বিভিন্ন সেক্টরের যুদ্ধ তৎপরতাকে কেন্দ্র করে। সাধারনভাবে জুন-জুলাই থেকে মধ্য ডিসেম্বরে হানাদার বাহিনীর চুড়ান্ত আত্মসমর্পণ পর্যন্ত সেক্টরে সেক্টরে সংগঠিত যুদ্ধের ধারা প্রতিরোধমূলক ছিল না।, তা ছিল কেন্দ্রীয় কমান্ডের অধীন, সংগঠিতো আক্রমণমুখী। মুজিবনগরে অনুষ্টিত সেক্টর কমান্ডারদের সম্মেলনে (পৃঃ ১-৬,২০২-০৪) গৃহীত কার্যক্রমের পর বাংলাদেশের সশস্ত্র স্বাধীনতা যুদ্ধ ক্রমশঃ এ রূপ গ্রহন করে। উল্লেখিত সময়ের যুদ্ধের বৈশিষ্ট্যের জন্যই সশস্ত্র সংগ্রাম (২)-এর এই পরিকল্পনা। 

সশস্ত্র যুদ্ধেও বিবরণ সংগ্রহ ও সন্নিবেশিত করা ছিল অত্যান্ত দুরূহ কাজ। যুদ্ধকালে সেক্টরসমূহের দৈনন্দিন ঘটনাবলীর ধারাবাহিক বিবরণ অনেক ক্ষেত্রে রক্ষিত হতে পারে নি। এ কারনে, যুদ্ধে যারা প্রত্যক্ষভাবে জড়িত মুখ্যতঃ তাদের সাক্ষাৎকার, লিখিত প্রতিবেদন ও গ্রন্থ প্রভৃতিকে এখানে প্রাথমিক দলিল হিসাবে গ্রহণ করা হয়েছে। এছাড়া, পত্র-পত্রিকায় প্রকাশিত বিবরণও কিছু এসেছে।

সাক্ষাৎকারগুলির বেশীরভাগ বাংলা একাডেমীর অঙ্গীভূত জাতীয় স্বাধীনতার ইতিহাস পরিষদ (জুলাই, ৭২-ডিসেম্বর, ৭৩)-এর উদ্যোগে গৃহীত। ২ ও ৩ নং সেক্টর কমান্ডারদ্বয়-ব্রিগ্রেডিয়ার খালেদ মোশাররফ (পৃঃ ৭৩) ও মেজর জেনারেল কে, এম শফিউল্লাহ (পৃঃ ২০০)-এর সাক্ষাতকারসহ কয়েকটি বাংলা একাডেমীর গবেষক জনাব সুকুমার বিশ্বাস ব্যাক্তিগতভাবে গ্রহণ করেছিলেন। এগুলি এখানে সেক্টর অনুসারে বিন্যস্ত করে হয়েছে।

প্রথমে সেক্টর কমান্ডারদের সাক্ষাৎকার বা তাঁদের রচিত বিবরনসমুহের মাধ্যমে সেক্টরের ঘটনাবলী উন্মোচনের চেষ্টা করে হয়েছে, পরে পৃথক শিরনামে সাব-সেক্টর কমান্ডারবৃন্দ এবং অন্যান্য মুক্তিযোদ্ধাদের বক্তব্য সন্নিবেশ গোটা সেক্টরের ঘটনার ব্যাপকতা তুলে ধরা হয়েছে। এছাড়া, স্বাধীনতাযুদ্ধের সংগঠক, অনিয়মিত গণবাহিনীর সদস্য বা ফ্রিডম ফাইটারদের (গেরিলা যোদ্ধা) সাক্ষাৎকার ও তাঁদের সম্বন্ধে প্রদত্ত বিবরণ এবং পত্র-পত্রিকায় প্রকাশিত বিবরণের সাহায্যেও রণাঙ্গনের ঘটনাপ্রবাহকে যথাসম্ভব আরও স্পষ্ট করে তুলে ধরার চেষ্টা করা হয়েছে। এখানে ৭নং সেক্টর অধিনায়ক লেঃ কর্নেল (অবঃ) কাজী নুরুজ্জামানের সাক্ষাৎকার বা তাঁর নিজস্ব কোনো প্রতিবেদন দেওয়া সম্ভব হয়নি- সাক্ষাৎকার প্রদানে তিনি অক্ষমতা জ্ঞাপন করেছেন। যুদ্ধে তাঁর ভূমিকা সম্বন্ধে সাব-সেক্টর প্রধানদের প্রদত্ত বর্ণনায় (পৃঃ ৩৩৫-৩৬৭) জানা যাবে। অপরদিকে,  বি-ডি-এফ-বাংলাদেশ সশস্ত্র বাহিনীর সংগঠিত তিন ব্রিগেড ফোর্স-এর অন্যতম জেড ফোর্সে (পৃঃ ৪৭৬-৫০৯) এর মুল কমান্ডার জিয়াউর রহমান (পরবর্তীতে লেঃ জেনারেল ও রাষ্ট্রপতি)- এর সাক্ষাতকারও সংগ্রহ করা সম্ভব হয়নি তাঁর অকালমৃত্যুর কারনে। এই ফোর্স কোন নির্দিষ্ট সেক্টরের অন্তর্গত না থাকাতে এ বিষয়ে আলাদা শিরোনামে (পৃঃ ৪৭৬) বিবৃত হয়েছে। এবং এ ব্যাপারে ঐ ব্রিগেডের সামরিক অফিসারদের প্রদত্ত বিবরণসমূহের ব্যাপক সাহায্য নেওয়া হয়েছে। অন্য দুটি ব্রিগেড ফোর্স- ‘কে’ ফোর্স (পৃঃ ৭৩) এবং ‘এস’ ফোর্স (পৃঃ ২০০)- এর যুদ্ধ তৎপরতা ও গঠন সংক্রান্ত তথ্যাদি এসেছে এদের মূল কমান্ডারদ্বয়ের নিজস্ব বর্ণনায়। 

বাংলাদেশের সশস্ত্র সংগ্রাম কেবল স্থলযুদ্ধেই সীমিত ছিল না, তা নৌ এবং বিমানযুদ্ধেও সম্প্রসারিত হয়েছিল। বাংলাদেশ নৌবাহিনীর গঠন ও তাঁর অপারেশনসমুহের বিবরণ মিলবে সাক্ষাৎকার ভিত্তিক তথ্যরাজিতে (পৃঃ ৫১০-৫২১) এবং মুক্তাঞ্চল থেকে প্রকাশিত পত্রিকার খবরে (পৃঃ ৫২১-৫২২)। অনুরূপ, বাংলাদেশ বিমান বাহিনীর গঠন ও তার যুদ্ধ তৎপরতার সাক্ষ্য পাওয়া যাবে বাংলাদেশের সশস্ত্র বাহিনী (বি-ডি-এফ)- এর তৎকালীন বার ডেপুটি চীফ অব স্টাফ এয়ার ভাইস মার্শাল এ, কে, খন্দকার (পৃঃ ৫২৩) এবং ক্যাপ্টেন আব্দুস সাত্তার (পৃঃ ৫৬৮)- এর ভাষ্য। বাংলাদেশের স্বাধীনতা যুদ্ধে মেডিক্যাল কোর ও সিগন্যাল কোরও গঠন করা হয়েছিল। সীমিত আকারে হলেও এরা পৃথক সত্তা নিয়ে কর্মতৎপর। এদের তৎপরতা সম্বন্ধেও কিছু তথ্য সন্নিবিশিত হয়েছে যথাক্রমে ৫২৬ ও ৫২৮ পৃষ্ঠায়। 

প্রত্যেক সেক্টরে মুক্তিবাহিনীর চুড়ান্ত পর্বের লড়াই সম্পর্কে একটি প্রতিবেদন দেওয়া হয়েছে গোটা রণাঙ্গনের পরিস্থিতি তুলে ধরার জন্য (পৃঃ ৫২৯-৫৩৭) এবং এর পরই পাক-ভারত যুদ্ধের বিস্তৃত প্রেক্ষাপটে পূর্বাঞ্চলজুড়ে ভারতীয় মিত্র বাহিনীর যুদ্ধ তৎপরতার বিবরণ (ভারতীয় সূত্র থেকে আহরিত) সংযোজিত হয়েছে। ভারতীয় বাহিনী ও বাংলাদেশ বাহিনী মিলে গড়ে উঠেছিল এই কমান্ড। এদের যৌথ কার্যক্রম, হানাদার বাহিনীর বিরুদ্ধে পরিচালিত এদের দ্রুত যৌথ সামরিক অভিযানগুলি এবং সে সবের সাফল্যজনক চূড়ান্ত পরিসমাপ্তি সম্বন্ধে সম্যক ধারণা পাওয়া যাবে এই বিবরণে। 

সশস্ত্র সংগ্রামের পর্যায়ে বি-ডি-এফ-এর গঠন ছিল চূড়ান্ত নির্ধারক ঘটনা। সামগ্রিক যুদ্ধ স্ট্র্যাটেজি প্রণয়ন, রণক্ষেত্রকে বিভিন্ন সুবিধাজনক সেক্টরে বিভাজন, এবং এগুলিতে সৈনাধ্যক্ষ নিয়োগ, ব্রিগেড ফোর্স গঠন, নতুন সামরিক অফিসার ট্রেনিং ও তাঁদের নিয়োগ,  নৌ ও বিমান বাহিনী গঠন, গণবাহিনী (ফ্রিডম ফাইটার) গঠন ও প্রশিক্ষণ প্রভৃতি যাবতীয় গুরুত্বপূর্ণ বিষয় ছিল বি-ডি-এফ-এর নিয়ন্ত্রনাধীন। এ সম্বন্ধে বাংলাদেশ সশস্ত্র বাহিনীর সর্বাধিনায়ক জেনারেল আতাউল গণি ওসমানীর একটি পূর্ণাংগ সাক্ষাৎকার সংযোজিত হয়েছে এ খন্ডের পরিশিষ্টে (পৃঃ ৫৫৯)। স্বাধীনতার পরপরই গৃহীত ও তাঁরই সংশোধিত এ সাক্ষাৎকারটি বাংলাদেশের স্বাধীনতা যুদ্ধের সামগ্রিক প্রেক্ষিত উন্মোচনে প্রভুত সাহায্য করবে। 

গণবাহিনী বলে পরিচিত গেরিলা মুক্তিযোদ্ধাদের ভুমিকা ছিল স্বাধীনতা যুদ্ধে বিশেষ গুরুত্বপূর্ণ। এ বাহিনী গড়ে ঊঠেছিল হাজার হাজার তরুণ ছাত্র-যুবক নিয়ে। সেক্টর-সাব-সেক্টরের আওতায় এরা প্রচণ্ডভাবে সক্রিয় ছিল দেশের অভ্যন্তরে অবিরাম আঘাত হানার মাধ্যমে হানাদার বাহিনীকে প্রতিনিয়ত পর্যুদস্ত করার কাজে। তথ্যের স্বল্পতার দরুন এদের অপূর্ব সাহসিকতাপূর্ণ বিচিত্র ও বিশাল কর্মকাণ্ডের সামান্য অংশই বর্তমান খন্ডে প্রতিফলিত হয়েছে। 

সাক্ষাৎকারগুলিতে বর্ণিত ঘটনাবলীর ধারাবাহিকতা ও কালানুক্রমিকতার ওপর সতর্ক দৃষ্টি রাখা হয়েছে, সম্পাদনায় অনেক ক্ষেত্রে বিশ্লেষণাত্মক বর্ণনা ও পুনারাবৃত্তি পরিহার করে শুধু ঘটনা পরিস্থিতিকে রাখা হয়েছে, এবং মুদ্রণ প্রমাদ এড়ানোর যথাসাধ্য প্রয়াস নেওয়া হয়েছে। তবু অনিচ্ছাকৃত দু একটি ত্রুটি রয়ে গেছে। তন্মোধ্যে উল্লেখযোগ্য, ১ নং সেক্টরের যুদ্ধ বর্ণনাকারীদের মধ্যে শামসুল ইসলাম-এর (পৃঃ ৬২) নাম অমুদ্রিত থেকে গেছে। 

জাতীয় স্বাধীনতার সশস্ত্র লড়াইয়ের ক্ষেত্রে সাধারনতঃ যেমনটি হয়ে থাকে, বলতে গেলে, বাংলাদেশের গোটা ভূখন্ডই ছিল রণক্ষেত্রবিশেষ। বহু প্রথাগত সম্মুখ-যুদ্ধে ও সংঘর্ষে, বিস্তর অ্যামবুশে, গেরিলা, পদাতিক, নৌ কমান্ডো ও বৈমানিকদের বীরত্বপূর্ণ দুঃসাহসিক অভিযানে এবং তাঁদের বিপুল আত্মোৎসর্গে পরিপূর্ণ ছিল এ রণক্ষত্র। এর প্রতিটি ঘটনার তথ্যোদ্ধার সুদীর্ঘকালীন প্রয়াসসাপেক্ষ। এখানে প্রকল্পের নির্দিষ্ট-কাল পরিসরে যে পরিমাণ তথ্য সংগ্রহ করা গেছে, তারই ভিত্তিতে গ্রন্থের সীমিত আয়তনের দিকে লক্ষ্য রেখে স্বাধীনতা যুদ্ধের সশস্ত্র পর্বের ঘটনাকে সেক্টরে সেক্টরে বিন্যস্ত করে একটি প্রতিনিধিত্বশীল চিত্র উপস্থাপন করা হয়েছে।

১০ জুলাই আমি আগরতলা থেকে ইন্ডিয়ান এয়ারলাইন্সের একখানি বিমানে কলকাতার উদ্দেশ্যে রওনা হলাম। পথে গোহাটিতে আধঘণ্টার জন্য থেমে রাতে সাড়ে আটটার দিকে কলকাতার আকাশে পৌছে গেলাম।নীচে তখন মুষল ধারার বৃষ্টির সাথে বেগে বাতাস বইছিল।এহেন দুর্যোগে কয়েকবার চেষ্টা করার পর আমাদের বিমান রানওয়ে স্পর্শ করল। ঝড়-বৃষ্টির মধ্যে আমাদের চার ঘণ্টার কষ্টকর যাত্রা শেষ হলো। রাত তখন ৯ টা। 

অচেনা কলকাতায় আমি সম্পূর্ণ অপরিচিত আগন্তক।বিমানবন্দরের ভবনে কিছুক্ষণ পায়চারী করার পর একটি ট্যাক্সি ভাড়া করলাম। শিখ ড্রাইভারকে বললাম বাংলাদেশ আর্মি হেডকোয়াটারে নিয়ে যেতে।কিন্ত রাতে আর্মি হেডকোয়াটার খুঁজে পেলাম না। তখন ড্রাইভারকে একটি মাঝারি হোটেলে নিয়ে যেতে বললাম। 

বহুদিনের পরিচর্যার অভাবে আমার চুল দাঁড়ি সমানে বেড়ে উঠেছিল। পায়ে ক্যাম্বিশের জুতো জোড়া ছেঁড়াও ময়লা। গায়ে বেঢপ ধরণের জামাটিও বেশ বড়,পরনে টাউজার এবং হাতে কিছু সরকারী কাগজপত্র ভর্তি একটি থলে এই ছিল আমার সেদিনের সর্বাঙ্গীণ চেহারা। শিখ ড্রাইভার নিশ্চয় আমার সাথে রসিকতা করে থাকবে। সে আমাকে একটি ব্যয়বহুল হোটেলে পৌছে দিল। হোটেলে ঢুকতেই অনুভব করলাম রিসেপশন রুমটি শীততাপ নিয়ন্ত্রিত।আমি যেন হঠাৎ  করে দারুণ  একটা আঘাত পেলাম।  মনের অজান্তেই হাত বাড়িয়ে আমার থলেটি স্পর্শ করলাম। সেখানে উপস্থিত সুন্দর বেশভূষার সজ্জিত পুরুষও মহিলার অবাক দৃষ্টির মুখে আমি বেশ অপ্রস্তুত হয়ে গেলাম। মুহূর্তের হতভম্ব ভাব কাটিয়ে রিসেপশনিস্টকে জিজ্ঞেস করলাম,’’ একটা রুম পাওয়া যাবে কি?’’ ভদ্রলোক আড়চোখে আমার পা থেকে মাথা পর্যন্ত একটু  জরিপ করে নিলেন। আমার জুতো,ট্টাউজার, শার্ট, থলে, দাঁড়ি কোনকিছুই তার দৃষ্টি এড়ালো না। তারপর কিছুটা কৌতুহলের হাসি ফুটিয়ে জিজ্ঞেস করলেন,’’আপনি কি...?’’ ‘’হ্যাঁ আমি বাংলাদেশ থেকে এসেছি।‘’ সাথে সাথে জবাব দিলাম। 

পরদিন সকালে হোটেল ত্যাগ করলাম। কিন্ত একরাতের ভাড়া হিসেবে পকেটে যা ছিল তার অর্ধেকটা বেরিয়ে গেছে।বাংলাদেশ বাহিনীর হেডকোয়াটার যাওয়ার সারাটা পথে আমি শুধু সেই শিখ ড্রাইভারকে অভিসম্পাত করছিলাম। 

১১থেকে ১৭ জুলাই পর্যন্ত সম্মেলন অনুষ্ঠিত হল।সম্মেলনের আলোচনা সকালে শুরু হয়ে শেষ হতো রাতে। সেখানে সকল সেক্টর কমান্ডারাই উপস্থিত ছিলেন। সম্মেলনে আমরা নানা ধরণের সমস্যা এবং ভবিষ্যৎ কর্মপন্থা সম্পর্কে আলোচনা করি। উলেখ্য যে, তখন পর্যন্ত আমাদের চিন্তার কিংবা কাজের কোন সমন্বয় ছিল না। 

কলকাতা ৮ নম্বর থিয়েটার রোদের ভবনটিতে আমরা মিলিত হয়েছিলাম। এটা ছিল বি এস এফ এর অফিস। যুদ্ধের সময় বাংলাদেশ সরকারকে এটি ব্যাবহার করতে দেয়া হয়েছিল। 

একাত্তরের মার্চে রফিক-উল-ইসলাম সাবেক ই পি আর সেক্টর হেডকোয়ার্টার, চট্টগ্রাম ক্যাপ্টেন পদে সেক্টর এডজুডেন্টের দায়িত্ব পালন করছিলেন। 

আমাদের প্রথম অধিবেশনে সভাপতি ছিলেন তাজউদ্দীন আহমদ। বাংলাদেশ বাহিনীর চীফ ইন কম্যান্ডার কর্নেল(অব) এম, এ, জি ওসমানী প্রথম দিনের অধিবেশনে যোগ দিতে পারেননি। 
১২ই জুলাই দ্বিতীয় দিনের অধিবেশনে ছিলেনঃ

    ১২। মেজর ওসমান চৌধুরি
    ১৩। মেজর রফিক- উল- ইসলাম 
    ১৪। মেজর নাজমুল হক
    ১৫। মেজর এম, এ,জলিল 
    ১৬। মেজর এ, আর চৌধুরি 

দশদিন ব্যাপী সম্মেলনে যুদ্ধের বিভিন্ন দিক, বিভিন্ন সমস্যা এবং ভবিষ্যৎ কর্মপন্থা  নিয়ে বিস্তারিত আলোচনা করি। ওই বৈঠকে লেঃ এম, এ, রব চীফ অব –স্টাফ এবং  গ্রুপ ক্যাপ্টেন এ, কে খন্দকার  ডেপুটি- চীফ- অব স্টাফ নিযুক্ত হন। 

সম্মেলনে গুরুত্বপূর্ণ যেসব সিদ্ধান্ত নেওয়া হয়েছিল তা হচ্ছেঃ             

১। বিভিন্ন সেক্টরের সীমানা নির্ধারণ              

২। নিম্নলিখিতভাবে গেরিলা যুদ্ধের আয়োজনঃ                 
(ক)নির্ধারিত এলাকায় নির্দিষ্ট দায়িত্ব দিয়ে পাঁচ অথবা দশজন নিয়ে গঠিত  ট্রেনিং প্রাপ্ত গেরিলা দলকে বাংলাদেশে পাঠানো হবে।                 
(খ)গেরিলাদের শ্রেণীবিভক্তিঃ

একশন গ্রুপঃ এই গ্রুপের সদস্যরা শত্রুর বিরুদ্ধে সরাসরি গেরিলা হামলা পরিচালনা করবে। তারা শতকরা ৫0 থেকে ১০০ ভাগ হাতিয়ার বহন করবে। 


গোয়েন্দা সেনাঃ  এই গ্রুপের গেরিলারা সাধারণত সংঘর্ষে জড়িত হবেনা। এরা শত্রুপক্ষের খবরাখবর সংগ্রহ করবে। এদের সাধারণতঃ৩০ ভাগের বেশি অস্ত্র থাকবেনা। 

গেরিলা ঘাঁটিঃ প্রতিটি ঘাঁটিতে গেরিলাদের থাকা খাওয়ার জন্য কয়েকটি নিরাপদ গৃহের ব্যাবস্থা থাকবে যেখান থেকে যথা যথ খবর প্রাপ্তির পরই তারা নির্দিষ্ট লক্ষ্যে পৌছাতে পারে। প্রত্যেক ঘাঁটিতে একটি করে মেডিক্যাল গ্রুপ থাকবে যারা প্রয়োজনে গেরিলাদের চিকিৎসা করবে। প্রত্যেক ঘাঁটিতে একজন রাজনৈতিক নেতার দায়িত্ব থাকবে। এদের দায়িত্ব ছিল বিভিন্ন  কর্মপদ্ধতির মাধ্যমে পাকিস্তানীদের মানসিকভাবে দুর্বল করে দেওয়া এবং একই সঙ্গে বাঙ্গালীরা যাতে সাহসও শক্তি হারিয়ে না ফেলে সেদিকে লক্ষ্য রাখা। শত্রুর বিরুদ্ধে বড় আক্রমণ পরিচালনার উদ্দেশ্যে আর বেশী সংখ্যকগেরিলা কিংবা নিয়মিত বাহিনীর সৈনিকদের স্থান সংকুলানের জন্য প্রতিটি ঘাঁটিকে তৈরি রাখাও এদের দায়িত্ব ছিল। 

৩। নিয়মিত বাহিনীর সদস্যদের অবিলম্বে ব্যাটালিয়ান ফোর্সএবং সেন্টার ট্রুপস এর  ভিত্তিতে সংগঠিত করতে হবে।

৪। শত্রুর বিরুদ্ধে সামরিক অভিযানে নিম্নলিখিত পদ্ধতিতে যুদ্ধ পরিচালনার সিদ্ধান্ত গৃহীত হয়ঃ 
(ক) প্রতিটি সুবিধাজনক স্থানে শত্রুর বিরুদ্ধে রেইড এবং অ্যামবুশের মাধ্যমে আঘাত হানার জন্য বিপুল সংখ্যক গেরিলাকে বাংলাদেশের অভ্যন্তরে পাঠানোর ব্যবস্থা করতে হবে।	
(খ) শিল্প প্রতিষ্ঠান চালু রাখতে দেওয়া যাবেনা। বিদ্যুতের খুঁটি, সাবষ্টেশন প্রভৃতি উড়িয়ে দিয়ে বিদ্যুৎ সরবরাহ অচল করার মাধ্যমে একাজ করতে হবে। 
(গ) পাকিস্তানীদেরকে কোন  কাঁচামাল কিংবা উৎপাদিত  পণ্য রফতানি করতে দেওয়া হবেনা। যেসব জিনিস গুদামে থাকবে সেগুলো ধ্বংস করে দিতে হবে। 
(ঘ) শত্রু পক্ষের সৈন্যও সামরিক সরঞ্জাম আনা- নেওয়ার জন্য ব্যবহারযোগ্য রেলপথ, নৌপথ পরিকল্পিতভাবে ধংস করে দিতে হবে।
(ঙ)রণকৌশলগত পরিকল্পনা এমনভাবে প্রণয়ন করতে হবে যাতে শত্রুরা ছত্রভঙ্গ হয়ে পড়তে বাধ্য হয়্।
(চ) শত্রুদের ছত্রভঙ্গ করার পর তাদের বিচ্ছিন্ন বাহিনীগুলোর উপর গেরিলারা মরনপ্রান আঘাত হানবে। 
বিভিন্ন সেক্টরএবং ফোস পুনর্গঠনের কাজে ইপিআর ভূমিকা ছিল খুবই গুরুত্বপূর্ন। যুদ্ধের                প্রাথমিক পর্যায়ে ইপির বাহিনীর কাছ থেকেই বাংলাদেশ সরকার প্রায় সমুদয় অস্ত্র ও গোলাবারুদের ব্যবস্থা করেছিল। শুধু তাই নয় প্রথম থেকেই বাংলাদেশের বিভিন্ন অঞ্চলে পাকিস্তানীদের বিরুদ্ধে তারাই প্রতিরোধ গড়ে তুলেছিল।ইপিআর এর অয়ারলেস সেট এবং যানবাহন ব্যাপকভাবে কাজে লেগেছিল। মুক্তিযুদ্ধে ইপিআর এর সিগন্যাল এবং ড্রাইভাররা সেদিন খুবই গুরুত্বপূর্ণ ভুমিয়া রাখে। সেই দুর্দিনে স্বাধীনতার জন্য নিবেদিত প্রাণ ড্রাইভাররা শত্রুপক্ষের তুমুল গোলাবৃষ্টির মধ্যে আমাদের সৈন্য ও রসদ বহন করে দৃঢ় মনোবল ও সাহসিকতার অত্যুজ্জ্বল দৃষ্টান্ত স্থাপন করেছে। 

আমাদের এই সম্মেলনে বাংলাদেশকে১১টি সেক্টরে বিভক্ত করা হয়। 

১ নম্বর সেক্টরঃ চট্টগ্রাম, পার্বত্য চট্টগ্রাম এবং নোয়াখালীর জেলার অংশবিশেষ নিয়ে(মুহুরি নদীর পূর্ব এলাকা) এই সেক্টর গঠিত হয় । সমস্ত সেক্টরটি আবার পাঁচটি সাব-সেক্টরে বিভক্ত করা হয়।আমি এই সেক্টরের কমান্ডার নিযুক্ত হই।এই সেক্টরের মোট সৈন্য সংখ্যা ছিল ২১শ’। এর মধ্যে ১৫শ’ ইপিআর, ২শ’ পুলিশ ৩শ’ সামরিক বাহিনী এবং নৌও বিমানবাহিনীর সদস্য সংখ্যা ছিল প্রায় একশ। এখানে গেরিলাদের সংখ্যা ছিল প্রায়২০হাজার। যার মধ্যে৮ হাজারকে একশন গ্রুপ হিসেবে গড়ে তোলা হয়। এদের মধ্যে শতকরা৩৫ ভাগকে অস্ত্রও গোলাগুলি দেওয়া হয়েছিল।

২ নম্বর সেক্টরঃ কুমিল্লাও ফরিদপুর জেলা এবং নোয়াখালীও ঢাকার অংশবিশেষ নিয়ে এই সেক্টর গঠিত হয়। সেক্টর কমান্ডার নিযুক্ত হন খালেদ মোশাররফ। সেক্টরটি ৬ টি সাব সেক্টরে বিভক্ত ছিল।সেক্টরটি৬টি সাব-সেক্টরে বিভক্ত ছিল। সমগ্র সেক্টরে নিয়মিত বাহিনীর সদস্য ছিল প্রায় ৪ হাজারএবং গেরিলা ছিল প্রায়৩০ হাজার।

৩ নম্বর সেক্টরঃ মেজর কে এম শফিউল্লাহর মৌলভীবাজার মহকুমা, ব্রাক্ষণবাড়িয়া মহকুমা, নারায়ণগঞ্জ মহকুমা এবং কেরানীগঞ্জের অংশবিশেষ নিয়ে এই সেক্টর গঠিত হয়। ১০ টি সাব-সেক্টরে বিভক্ত এই সেক্টরে গেরিলা বাহিনীর সদস্য সংখ্যা ছিল প্রায়১০হাজার। এস-ফোর্স গঠনের পর মেজর শফিউল্লাহকে তার কমান্ডার নিযুক্ত করা হয়। মেজর নুরুজ্জামানকে৩ নম্বর সেক্টরের দায়িত্ব দেওয়া হয়।

৪ নম্বর সেক্টরঃ উত্তরে সিলেট সদর এবং দক্ষিণে হবিগঞ্জ থানার মধ্যবর্তী সমস্ত অঞ্চল নিয়ে গঠিত এই সেক্টরের কমান্ডার নিযুক্ত হন মেজর চিত্তরঞ্জন দত্ত। সেক্টরটি ৬ টি সাব-সেক্টরে বিভক্ত ছিল। সেক্টরের সৈন্য সংখ্যা ছিল প্রায় ২ হাজার এবং গেরিলা ছিল প্রায়৮ হাজার। সেক্টর হেডকোয়াটার ছিল করিমগঞ্জে। পরে তা নাসিমপুরে স্থানান্তর করা হয়। 

৫ নম্বর সেক্টরঃ সিলেট জেলার উত্তরাঞ্চল নিয়ে গঠিত এই সেক্টরের কমান্ডার নিযুক্ত হন মেজর মীর শওকত আলী। সেক্টরে নিয়মিত বাহিনীর সংখ্যা প্রায় ৮০০ এবং গেরিলা প্রায় ৭ হাজার। সেক্টরটি ৬ টি সাব-সেক্টরে বিভক্ত ছিল। 

৬ নম্বর সেক্টরঃ এই সেক্টর রংপুরও দিনাজপুর জেলা নিয়ে গঠিত। উইং কমান্ডার এম, কে বাশার ছিলেন সেক্টর কমান্ডার। সাব-সেক্টর সংখ্যা ছিল ৫টি। সৈন্য সংখ্যা ছিল প্রায় ১২শ এবং গেরিলা ছিল ৬ হাজার। সেক্টর হেডকোয়াটার ছিল রংপুর জেলার পাট গ্রামের নিকট বুড়িমারীতে।

৭ নম্বর সেক্টরঃ রাজশাহী,পাবনা,বগুড়া এবং দিনাজপুর জেলার অংশবিশেষ নিয়ে গঠিত। সেক্টর কমান্ডার নিযুক্ত হন মেজর নাজমুল হক। যুদ্ধকালে এক মটর দুর্ঘটনায় তিনি মারা গেলে সেক্টর কমান্ডার হিসেবে মেজর কিউ এন জামান দায়িত্ব গ্রহণ করেন। সাব-সেক্টরের সংখ্যা ছিল৮ টি।সৈন্য সংখ্যা ছিল প্রায়২ হাজার এবং গেরিলার সংখ্যা ছিল প্রায়২ হাজার।

৮ নম্বর সেক্টরঃ ১৫ জুলাই পর্যন্ত এই সেক্টরের কমান্ডার ছিলেন মেজর এম,এ ওসমান চৌধুরী। এসময় মেজর এম, এ মঞ্জুর পাকিস্তান থেকে পালিয়ে আসেন এবং তাকে ৮ নম্বর সেক্টরের কমান্ডার নিযুক্ত করা হয়। এর আওতায় ছিল কুষ্টিয়া, যশোর, খুলনা, বরিশাল পটুয়াখালী জেলা। পরে বরিশালও পটুয়াখালীকে এই সেক্টর থেকে বাদ দেওয়া হয়। সেক্টরে সৈন্য সংখ্যা ছিল ২ হাজার। গেরিলা ৭ হাজার। সাব-সেক্টরের সংখ্যা ছিল ৭টি। সেক্টর হেডকোয়াটার ছিল বেনাপোলে।

৯ নম্বর সেক্টরঃ বরিশাল, পটুয়াখালী, এবং খুলনাওফরিদপুর জেলার অংশবিশেষ নিয়ে গঠিত হয়। সেক্টর কমান্ডার নিযুক্ত হন মেজর এম,এ, জলিল। সাব-সেক্টরের সংখ্যা ছিল৮ টি।  গেরিলা ছিল প্রায়১৫ হাজার। নিয়মিত সৈন্য ছিল এক ব্যাটালিয়নের মত।

১০ নম্বর সেক্টরঃ এই সেক্টরের কোন আঞ্চলিক সীমানা ছিলনা। শুধু নৌ-বাহিনীর কমান্ডোদের নিয়ে গঠিত এই সেক্টরের সদস্যদের শত্রুপক্ষের নৌযান ধ্বংস করার জন্য বিভিন্ন সেক্টরে পাঠানো হতো। প্রয়োজন অনুযায়ী বিভিন্ন সংখ্যক কমান্ডো এক-একটি গ্রুপ গঠিত হতো। যে সেক্টরের এলাকায় কমান্ডো অভিযান পরিচালিত হতো সেই এলাকার সেক্টর কমান্ডারের অধীনে থেকে কমান্ডোরা কাজ করত। নৌ- অভিযান শেষ হওয়ার পর কমান্ডোরা তাদের মুল সেক্টর অর্থাৎ ১০ নম্বর সেক্টরে ফিরে আসতো। 

১১ নম্বর সেক্টরঃ এই সেক্টরটি ছিল মেজর তাহেরের কমান্ডে। ১৫ নভেম্বর এক অভিযানে তিনি আহত হলে স্কোয়াড্রন লিডার হামিদুল্লাহকে  এই সেক্টরের কমান্ডার করা হয়। এখানে সাব-সেক্টর ছিল৮ টি এবং গেরিলাদের সংখ্যা ছিল প্রায় ২০ হাজার।

এই সম্মেলনে সেক্টর সমূহ সম্পর্কে সিদ্ধান্তের পর সৈনিকদেরও নিম্নলিখিত গ্রুপে পুনর্গঠন করার সিদ্ধান্ত নেওয়া হল।

নিয়মিত আর্মি ব্যাটালিয়নঃ তখনকার স্বল্প সংখ্যক ব্যাটালিয়নগুলো নিয়ে বাংলাদেশ বাহিনী গঠিত হয়। এইসব ব্যাটালিয়নের জনশক্তি ছিল খুবই কম। প্রত্যেক সেক্টর থেকে লোক সংগ্রহ করে শক্তি বৃদ্ধির চেষ্টা চলে। তারপর এগুলোকে ব্রিগ্রেডগ্রুপে ভাগ করা হয়। কে-ফোর্স , এস- ফোর্স এবং জেড-ফোর্স নামে এগুলো পরিচালিত হয়। এসব বাহিনীর অধিকাংশ লোকই ছিল ইপিআর এর।

সেক্টর ট্রুপসঃ উপরোক্ত ব্যাটালিয়নগুলোতে যেসব ইপিআর,পুলিশ এবং সামরিক বাহিনীর লোকদের অন্তর্ভুক্ত করা যায়নি তাদেরকে যার যার সেক্টরে যুদ্ধ করার জন্য ইউনিটও সাব-ইউনিটে ভাগ করা হয়। নিয়মিত বাহিনীগুলোর চেয়ে সেক্টর ট্রুপের অস্ত্রবল ছিল কিছুটা কম।ওপরের প্রথমও দ্বিতীয় গ্রুপ, মুক্তিফৌজ, এম এফ মুক্তিবাহিনী অথবা নিয়মিত বাহিনী হিসেবে পরিচিত। এদেরকে সেনাবাহিনীর বিধিবিধানও নিয়ম-কানুন মেনে চলতে হয়। এদেরকে জীবন-ধারণের ভাতা হিসেবে একটি যুক্তিসংগত অর্থের অংক দেওয়ার ব্যবস্থা করা হয় কিন্ত তারা কোন বেতন গ্রহণ করেননি।সরকারীভাবে তাদের নাম রাখা হয় ‘নিয়মিত বাহিনী’। 

অনিয়মিত বাহিনী অথবা ফ্রিডম ফাইটার্স(এফ এফ)ঃ গেরিলা পদ্ধতিতে শত্রুর বিরুদ্ধে যুদ্ধ করার জন্য জেসব লোককে ট্রেনিং দেওয়া হতো তারা ছিল ফ্রিডম ফাইটার্স। এর সরকারী নাম ছিল অনিয়মিত অথবা গণবাহিনী। এরা সেনাবাহিনীর নিয়ম-কানুন অনুসারে  চলতে বাধ্য ছিলো না। অনেকক্ষেত্রে নিয়ম-শৃঙ্খলার অভাব ছিলো এই গ্রুপের বৈশিষ্ট।তবে, আমরা নিশ্চিত ছিলাম যে, সুদীর্ঘ এবং কঠোর সংগ্রামী  জীবনযাপনের মধ্য দিয়ে তারা আপনা থেকেই সুশৃঙ্খল হয়ে উঠবে।সাধারণতঃ এদেরকে বলা হত ‘গেরিলা’। মুক্তিফৌজ এবং ফ্রিডম ফাইটারদেরও সাধারণভাবে এফ-এফ অথবা ফ্রিডম ফাইটার্স বলা হতো এবং এই নামে সকল যোদ্ধাই সুপরিচিত ছিল।

অনিয়মিতবাহিনীর লোকেরা কোন বেতন কিংবা জীবনধারণ ভাতা পেতো না। ট্রেনিংয়ের পর বাংলাদেশের ভেতরে পাঠানোর খরচ হিসেবে রাহা খরচ হিসেবে কিছু অর্থ দেওয়া হতো।একে বলা হতো ‘ইনডাকশন মানি’ বা নিযুক্তি ভাতা। 

আমাদের নিয়মিত(এম এফ) এবং অনিয়মিত(এফ এফ) বাহিনীর সাংগঠনিক কাঠামো এবং সদস্য সংখ্যা হিসেব করে তাদের জন্য কাপড় চোপড়, রেশন,অস্ত্র, গোলাগুলি অয়ারলেসসেট, টেলিফোন সেট কম্পাস, বাইনোকুলার ইত্যাদি প্রয়োজনীয় জিনিসপত্রের তালিকা তৈরি করে পুরো সেক্টরের অত্যাবশ্যকীয় জিনিসপত্রের সাকুল্য তালিকা সরকারের কাছে পেশ করতে হতো।আমাদের সরকার আবার ভারত সরকারের কাছ থেকে জিনিসগুলো সংগ্রহ করতেন। অস্ত্রশস্ত্র সংগ্রহের ব্যাপারে আমাদের অভিজ্ঞতার কথা আগেও বলেছি। নিঃসন্দেহে এই সমস্যার জন্য আমরা প্রথম দিকে মার খেয়েছিলাম। সেক্টরগুলোতে ব্যবহৃত অশ্ত্র-শস্ত্রের তেমন কোন সামঞ্জস্য ছিলো না।  কিছু ছিল চীনের তৈরি,কিছু ব্রিটিশ আবার কিছু আমেরিকান। এগুলোর গোলাগুলির নিয়ে আমাদের নিদারুণ সংকটে পড়তে হতো। শেষপর্যন্ত আমাদের শুধু একধরণের( সম্ভবত ভারতীয়) অস্ত্র দেওয়ার প্রতিশ্রুতি দেওয়া হয়।

যানবাহনের সমস্যার তো কোন অন্তই ছিলো না। খুচরো যন্ত্রপাতির অভাবে গাড়িগুলি প্রায়ই অচল থাকতো। এরপর সিদ্ধান্ত নেওয়া হয় যেভাবে হোক যতদূর সম্ভব বেশী গাড়ি চালু রাখতে হবে। ভারত সরকারের সাথে উচ্চপর্যায়ের আলোচনার পর ভারতীয় সেনাবাহিনীর ই-এম-ই(ইলেকট্রিক্যাল মেকানিক্যাল এন্ড ইকুইপমেন্ট) বিভাগকে এই কাজের ভার দেওয়া হয়।

চিকিৎসার সুযোগ- সুবিধার  অভাব ছিল প্রকট। ভারতের হাসপাতালগুলো আহত শরণার্থীতে ভরে গিয়েছিল। এদের বেশিরভাগই ছিল বুলেট কিংবা বেয়োনেটের আঘাতে আহত। আমরা বাঙ্গালী সৈনিকদের জন্য কয়েকটি অস্থায়ী ফিল্ড হাসপাতাল গড়ে তোলার সিদ্ধান্ত নেই। পরে সবচাইতে সবচাইতে বড় হাসপাতালটি স্থাপিত হয়েছিল ২ নম্বর সেক্টরে। যুদ্ধের সময় খুব কম সংখ্যক চিকিৎসকই ভারত গিয়েছিলেন। এই ঘাটতি পূরণের জন্য ৪র্থ বর্ষের মেডিক্যাল ছাত্রদের পর্যন্ত কাজে নিয়োগ করা হয়। তারা চিকিৎসা ক্যাম্প এবং সাব- সেক্টরের দায়িত্বও গ্রহণ করে। ভারতের সামরিক হাসপাতালগুলোতে আমাদের আহত সৈনিকদের চিকিৎসা করার জন্যও ভারতীয় সেনাবাহিনীর সঙ্গেও একটি ব্যবস্থা করা হয়েছিলো। 

এরকম আরো অনেক সমস্যার কথা এবং সেগুলো সমাধানের উপায় নিয়ে আমাদের সাথে আলোচনা করা হয়। সেক্টরগুলোতে কতগুলো অত্তযাবশ্যকীয় দ্রব্য এবং যন্ত্রপাতি একেবারেই ছিলো না। এ ব্যাপারে আমাদের চাহিদা পুরণ করা হবে বলেও প্রতিশ্রুতি পেয়েছিলাম। কিন্ত যুদ্ধকালে কোনকিছুই আমরা পর্যাপ্ত পরিমাণে পাই নাই। হয়ত এর যুক্তিসঙ্গত কোন কারণও থাকতে পারে। বর্ষার সময়ে আমাদের অধিকাংশ সৈনিকদের জন্য জরুরী ভিত্তিতে আচ্ছাদন নির্মাণের কথা ছিল কিন্ত কোনসময়েই এই আচ্ছাদনের উদ্দেশ্য সাধিত হয়নি। তাঁবুর সরঞ্জামও চাহিদা অনুযায়ী পাইনি। শীতে কম্বলের সংখ্যা ছিল অল্প , গরম কাপড় তারও কম। আমাদের সৈনিকরা অধিকাংশ যুদ্ধই করেছে খালি পায়ে। জঙ্গলে চলাচলের বুটও ছিল মাত্র কয়েক জোড়া। আমরা বিপুল সংখ্যক প্লাস্টিকের স্যান্ডেল পেয়েছিলাম। ওগুলো ছিল বাথরুমের জন্য উপজুক্ত, যুদ্ধক্ষেত্রের জন্য নয়।

প্রতিটি সেক্টরে সামরিক অভিযানের ক্ষমতা এবং কি পরিমাণ সৈন্য আমাদের আছে সেসব নিয়েও বিস্তারিত আলোচনা করেছিলাম। কমান্ডো ধরণের হামলার জন্য তখনো আমরা সৈন্যদের পুরা পুনর্গঠন করতে কিংবা ট্রেনিং দিতে পারিনি। তাই বাংলাদেশের খুব ভেতরে প্রবেশ করার  পরিকল্পনা আমরা কিছুদিনের জন্য বাদ দিয়ে তখনকার মত সমগ্র সীমান্ত এলাকা বরাবর শত্রুর উপর আঘাত হানার প্রস্তুতি নেই। গেরিলা তৎপরতা উপর সবচেয়ে বেশি গুরুত্ব দেওয়াহয়। এই উদ্দেশ্যে বিপুল সংখ্যক লোককে গেরিলা যুদ্ধের ট্রেনিং দেওয়া হয়। স্থানীয়ভাবে আমরা স্বল্পসংখ্যক র ফ্রিডম ফাইটারকে ট্রেনিং দেওয়ার ব্যাপক পরিকল্পনা হাতে নেয়। আমরা আশা করেছিলা এর দ্বারা কয়েকমাসের মধ্যে আমরা পর্যাপ্ত পরিমাণ গেরিলা গড়ে তুলতে পারব এবং এদেরকে দিয়ে পাকবাহিনীকে ব্যতিব্যস্ত রাখা যাবে। ইত্যবসরে সরাসরি  অভিযান পরিচালনার জন্য নিয়মিতসৈন্যদের প্রশিক্ষণও পুনর্গঠন পূর্ণোদ্যমে চলবে। ফ্রিডম ফাইটারদের উপর যোগাযোগ ব্যবস্থা, বিদ্যুৎ কেন্দ্র প্রভৃতি ধ্বংসের দায়িত্ব থাকবে। প্রয়োজনে তারা শত্রুদল্কে অ্যামবুশ করবে এবং সশস্ত্র  ঘাঁটি, জ্বালানিও অস্ত্র মজুতের স্থান কিংবা সরবরাহ স্থানের উপর হামলা চালাবে। এরপর নিয়মিতবাহিনীর সর্বাত্মকঅভিযানে শত্রুপক্ষকে সহজে কাবু করা যাবে। 

এইভাবে আমরা চূড়ান্ত রণকৌশল নির্ধারণ করি।কিন্ত প্রশ্ন দাঁড়ায় কে কখন সেই সর্বাত্মক অভিযান চালাবে।

তখনকার মতো যুদ্ধের জন্য সর্বাধিক সংখ্যক লোককে ট্রেনিং দেওয়ার ব্যাপারেই আমরা বেশী আগ্রহী ছিলাম। ট্রেনিং সপ্তাহের তা মেয়াদ ছিল দুই থেকে তিন সপ্তাহের। এসময়ের মধ্যে তারা রাইফেল, লাইট মেশিনগান, হ্যান্ড গ্রেনেড, বিস্ফোরক  প্রভৃতি কিভাবে ব্যবহার করতে হয় তা শিখতো। এছাড়া অ্যামবুশের কায়দা- কানুন এবং রণাঙ্গনের কৌশল কিছু শেখানো হতো। আমাদের সব প্রচেষ্টার লক্ষ্য ছিল গুণগত নয়, পরিমাণগত দিক দিয়ে কি করে আরও বেশি লোক গড়ে তোলা যায়।প্রয়োজনীয় সকল প্রকার দ্রব্য-সামগ্রীও ট্রেনিংের জন্য আমাদেরকে পুরোপুরি ভারতীয় সেনাবাহিনীর উপর নির্ভর করতে হতো।এ ব্যাপারে আমাদের সঙ্গে যোগাযোগ করার জন্য ভারতীয় সরকার তাঁদের কয়েকজন সিনিয়র সামরিক কর্মকর্তাকে নিয়োগ করেন। ব্রিগ্রেডিয়ার রাঙ্কের এইসব অফিসার ভারতীয়বাহিনীর ইস্টার্ন কমান্ডের সামরিক এবং প্রশাসনিক নিয়ন্ত্রণে থেকে কাজ করতেন। তাদের নিযুক্তি ছিল ভারতীয় সেক্টর কমান্ডার হিসেবে। ভারতের একজন সেক্টর কমান্ডার দুই অথবা তিনটি সেক্টরের দায়িত্বে ছিলেন। প্রধানতঃ ভারতীয় বাহিনীর সেক্টর কমান্ডারদের মাধ্যমে বাংলাদেশ বাহিনীর হেডকোয়াটার এবং ইস্টার্ন কমান্ডের সাথে আমাদের যোগাযোগ রাখতে হতো। যুদ্ধের যাবতীয় আমাদের হেড কোয়াটার এবং ভারতীয় ইস্টার্ন কমান্ড যৌথভাবে প্রণয়ন করতেন।এই সকল নীতি কার্যকর করার দায়িত্ব দেওয়া হতো ভারতীয় এবং বাংলাদেশ সেক্টর কমান্ডারদের হাতে। অনেকসময় পরস্পর বিরোধী একাধিক নির্দেশনা আসতো। তখন আরা পড়তাম বিপাকে, কাজে বিঘ্ন সৃষ্টি হতো।

১৫ই জুলাই আমরা অস্থায়ী রাষ্ট্রপতি সৈয়দ নজরুল ইসলাম এবং প্রধানমন্ত্রী জনাব তাজউদ্দীন আহমদের সাথে বৈঠকে  মিলিত হই। এ অনুষ্ঠানে কোন মতবিনিময় কিংবা বিভিন্ন  সেক্টরের পরিস্থিতি সম্পর্কে কোন আলোচনা হয়নি। সে রাতে সেটি ছিল শপথ গ্রহণের অনুষ্ঠান।আমরা আনুষ্ঠানিকভাবে বাংলাদেশ সরকারের প্রতি আনুগত্য স্বীকার করে শপথ গ্রহণ করি। 

কলকাতা ত্যাগের পূর্বেই জানতে পারলাম পাকিস্তান থেকে কয়েকজন সামরিক অফিসার পালিয়ে আসতে  পেরেছিলেন। এইসব সামরিক অফিসারদের কাছে জানা গেলো যে, অন্যান্য বাঙ্গালী অফিসাররাও আমাদের স্বাধীনতা যুদ্ধে যোগদানের উদ্দেশ্যে পালানোর চেষ্টা করছেন। কিন্ত পালানোর এই চেষ্টা অর্থাৎ পাকিস্তানের সীমান্ত পার হয়ে ভারতে আসা এবংযুদ্ধে যোগ দেওয়া খুবই বিপজ্জনক ছিল বিশেষ করে পাকিস্তানে যারা পরিবার- পরিজন নিয়ে বসবাস করছিলেন তাদের জন্য ত বটেই। পাকিস্তান থেকে আমাদের অফিসাররা চলে আসছিলেন এই খবরে আমরা খুবই খুশি হয়েছিলাম। আবার অন্য কিছু ঘটনা আমাদের ভাবিয়ে তুলেছিল। আমাদের যুব শিবির থেকে অসময় কিছু লোক পালিয়ে যায়। হয়তো যুবশিবিরের কষ্ট সহ্য না করতে পেরে কিংবা ব্যক্তিগত ও পারিবারিক কাজে হতাশাগ্রস্ত হয়ে তারা একাজ করেছিলেন। তবে এদের সংখ্যা ছিল নগণ্য। এই ঘটনা তেমন উল্লেখযোগ্য সমস্যারও সৃষ্টি করেনি।

যুবশিবিরের কিছু লোকের মধ্যে হতাশা ছিল একথা সত্য। জুলাইয়ের শেষদিকে মেজর খালেদ মোশাররফ এবং আমি আগরতলার কাছে এই ধরণের একটি শিবির দেখতে যাই। সেখানে তিন হাজারের বেশী যুবক দু’ মাসের বেশী সময় ধরে ট্রেনিংএর জন্য অপেক্ষা করছিলো। স্বাস্থ্যরক্ষার ব্যবস্থা ছিল খুবই দুঃখজনক। খাদ্যও পানি সরবরাহের ব্যবস্থা নেই  বললেই চলে। অন্যান্য যুবশিবিরেরও একই হাল। লক্ষ্যহীন সুদীর্ঘ অপেক্ষার পর একটি লোকের পক্ষে হতাশ হয়ে পড়া খুবই স্বাভাবিক। যুবশিবিরে সংখ্যা পরেরদিকে দ্বিগুণ হওয়া সত্ত্বেও এতো  বিপুলসংখ্যক যুবকের জন্য সকল ব্যবস্থা সুষ্ঠুভাবে সম্পন্ন করা দুরূহ হয়ে পড়েছিল।

আরেকটি বিষয় উল্লেখ না করে পারছিনা শরণার্থী শিবিরে আশ্রয় গ্রহণকারী খুব কম লোকের মধ্যেই ট্রেনিং গ্রহণের কিংবা শত্রুর বিরুদ্ধে যুদ্ধে যাওয়ায় আগ্রহ দেখা যেতো। যুদ্ধকালে এক লাখেরও বেশী মুক্তিযোদ্ধা ট্রেনিং নেয়। কিন্ত এরমধ্যে শতকরা একভাগও শরণার্থী শিবিরের লোক ছিলোনা। এর কারণ সম্ভবতঃ যুবশিবিরগুলোতে যারা এসেছিলো তাদের পরিবার-পরিজন বাংলাদেশে ফেলে এসেছিলো তাই ট্রেনিং এর পরই  এরা বাংলাদেশে ফিরে যাবার জন্য ছিল উদগ্রীব । তদের স্বদেশ ত্যাগের একমাত্র উদ্দেশ্য ছিল সামরিক ট্রেনিং গ্রহণ করা।অন্যদিকে বাড়ি থেকে পালিয়ে যারা যুবশিবিরে আশ্রয় নিয়েছিলো তারা পরিবার-পরিজন সহই সেখানে থাকতো। জীবন বাঁচানোর জন্য অন্ততঃ দু’বেলা দু’মুঠো আহার জুটবে এই নিশ্চয়তাও শিবিরে তাদের ছিল। বাংলাদেশে তাদের জন্য দুশ্চিন্তা করার খুব বেশী কেউ ছিলোনা। শিবিরে তাদের জীবনের ভয়ও কম ছিল। এসব কারনেই অন্ততঃ সেই মুহূর্তে দেশে ফেরার তেমন আগ্রহ তাদের ছিলনা।তাদের নিরাপদ স্বদেশ প্রত্যাবর্তনের ব্যবস্থা কারা করছে ,কিভাবে করছে এই নিয়ে তাদের তেমন মাথাব্যথা ছিলোনা। মনে মনে তারা চাইত কষ্টের কাজটুকু অন্যে করুক, তারা একদিন ধীরেসুস্থে ফিরতে পারলেই হলো। শরণার্থী শিবিরের বাসিন্দাদের মধ্যে এবং নিছক ভয়ে যারা দেশত্যাগ করেছিলো তাদের মধ্যে এই মনোবৃত্তি লক্ষ্য করা গেছে। যুদ্ধে তাদের বিশেষ কোন আবদার ছিলোনা , থাকলে তা ছিল পরিস্থিতিসাপেক্ষ, স্বেচ্ছাপ্রণোদিত নয়। এদিকে শত ভয়ভীতি এবং দারুণ বিপদের মাঝেও যে সংখ্যাগরিষ্ঠ বাঙ্গালী দেশে থেকে গিয়েছিলো, স্বাধীনতার জন্যই তাদেরকেই দিতে হয়েছে সবচাইতে বেশীমূল্য।      

জুন মাসের শেষদিকে বাংলাদেশের স্বাধীনতা যুদ্ধের দ্বিতীয় পর্যায় শুরু হয়। এইসময় প্রচলিত যুদ্ধপদ্ধতি এবং গেরিলা পদ্ধতিতে যুদ্ধ করার জন্য বাংলাদেশবাহিনীকে পুনর্গঠিত হয়।বস্তুতঃ জুনের চতুর্থ সপ্তাহ থেকে পুনর্গঠন প্রক্রিয়া শুরু হলেওবিভিন্ন সেক্টরের ততপরতার মধ্যে সমন্বয় সাধনের উদ্দেশ্যে  জুলাই মাসে আমরা এক সম্মেলনে  মিলিত হয়েছিলাম।এই সম্মেলনের কথা আগেই বলেছি। ১৫ই মে পর্যন্ত আর যা কিছু সাহায্য পেয়েছিলাম তার ব্যবস্থা করেছিলো ভারতীয় বিএসএফ। যাহোক, সময়ের বিবর্তনে এবং পশ্চিম পাকিস্তানের দু’টি নতুন ডিভিশনকে বাংলাদেশে এনে মোতায়েন করার পর যুদ্ধ পরিস্থিতির আমূল পরিবর্তন ঘটে। এই কারণে সবকিছুতে ভিন্নতর সমন্বয়, প্রতিরক্ষা প্রস্তুতি এবং ব্যাপক সাহায্যের প্রয়োজন দেখা দেয়।কিন্ত প্রয়োজন মেটানোর সামর্থ্য বিএসএফ এর ছিলোনা। তাই ১৯৭১ এর১৬ই মে ভারতীয় সেনাবাহিনী বিএসএফ এর কাছ থেকে বাংলাদেশ এই অস্বাভাবিক ঘটনাবলী মোকাবেলার দায়িত্ব গ্রহণ করে। 

লক্ষ্য করার বিষয় যে, বিভিন্ন পাকিস্তানী ডিভিশনে আক্রমণকারী দলগুলো ২৫শে মার্চ রাতে আকস্মিক আক্রমণের পর ৭২ ঘণ্টার মধ্যেই বিভিন্নস্থানে অবস্থান গ্রহণের জন্য কাজ সম্পন্ন করে। চলাচলের কাজ বিমানযোগে করা হয়। পূর্ব ও পশ্চিম পাকিস্তানের মধ্যকার দূরত্ব বিবেচনা করে(১২০০মাইল  ভারতীয় এলাকা)এবং ভারতের উপর দিয়ে সকল প্রকার পাকিস্তানী বিমান চলাচল বন্ধ থাকায় পাকিস্তানের পুরো দুটো আর্মি ডিভিশনকে পূর্বাঞ্চলে স্থানান্তর করতে অন্ততঃ একমাসের কম সময় লাগার কথা নয়। সেই হিসেবে দ্যাখা যায় একমাস আগে অর্থাৎ ৭১এর ২৮ শে ফেব্রুয়ারির মধ্যে যাত্রা প্রস্তুতি  শুরু না করলে দুই ডিভিশন পাকসেনা বাংলাদেশে আসতে পারতো না। বাংলাদেশে গণহত্যার উদ্দেশ্য নিয়েই এইসব আর্মি ডিভিশন এখানে এনে মোতায়েন করার ষড়যন্ত্র হয়েছিলো। সবকিছুর তোড়জোড় শুরু হয়েছিল২৮ ফেব্রুয়ারির আগে। তাহলে দেখা যায়, ভুট্টো ১৬ই ফেব্রুয়ারি যে হুমকি দিয়েছিলেন তার সাথে এই ষড়যন্ত্রের নিশ্চয়ই একটা যোগসাজশ ছিল। ভুট্টো বলেছিলেন,” কেউ পশ্চিম পাকিস্তান থেকে ঢাকা যেতে চাইলে তাকে নিজ দায়িত্বেই যেতে হবে, তা তিনি খাকী পোশাকে অথবা সাদাকালো যে পোশাকেই যাননা কেন।‘’ রাওয়ালপিন্ডির আর্মি হেড কোয়াটারে ২২শে ফেব্রুয়ারি যে উচ্চ পর্যায়ের সম্মেলন হয়, সম্ভবত সেখানেই ষড়যন্ত্রের সূত্রপাত ঘটে।

৯ম ডিভিশনের ৩১৩ বিগ্রেডকে বিমানযোগে সিলেট পাঠানো হয়।১১৭ বিগ্রেড যায় কুমিল্লায়। ১৪ ডিভিশনের অধীনে কুমিল্লায় যে ৫৩ বিগ্রেড অবস্থান করছিলো ইতিমধ্যেই তাকে চট্টগ্রাম যাওয়ার নির্দেশ দেওয়া হয়। ৯ম ডিভিশনের বাংলাদেশে আসার পরই মেঘনার পূর্বদিকে সমগ্র এলাকা অর্থাৎ  সিলেট, কুমিল্লা, নোয়াখালী, চট্টগ্রামও পার্বত্য চট্টগ্রামের সামগ্রিক দায়িত্ব তাদের উপর ন্যস্ত করা হয়। এই পরিকল্পনা অনুসারে ৫৩ বিগ্রেড চট্টগ্রাম, ১১৭বিগ্রেড কুমিল্লায় এবং ৩১৩ বিগ্রেড সিলেটে অবস্থানগ্রহন করে। আগে থেকেই পূর্বাঞ্চলে মোতায়েন১৪ ডিভিশনের পর ঢাকা, ময়মনসিংহ, ফরিদপুর, যশোর, খুলনা প্রভৃতি জেলার দায়িত্ব ছিল। ৫৩ বিগ্রেডকে৯ম ডিভিশনের অধীনে এবং ৯মডিভিশনের২৭ বিগ্রেডকে ১৪শ ডিভিশনের অধীনে ন্যস্ত করা হয়। ১৪শ ডিভিশনের ৫৭ বিগ্রেড ঢাকায় অবস্থান করছিল। এই ডিভিশনের অপর বিগ্রেডটি ছিল উত্তরবঙ্গে।
 
পশ্চিম পাকিস্তানের কোয়েটা থেকে ১৬শ ডিভিশন চলে আসার পর উত্তরবঙ্গের দায়িত্ব এই ডিভিশন গ্রহণ করে। জেনারেল টিক্কা খান পূর্ব পাকিস্তানের গভর্নর  হওয়া ছাড়াও এই সকল বাহিনীর সার্বিক কমান্ডের দায়িত্ব গ্রহণ করেছিলেন। ১১ এপ্রিল লেঃ জেনারেল এ, এ, একে নিয়াজি ইস্টার্ন কমান্ডের কমান্ডার নিযুক্ত হওয়ার পর জেনারেল টিক্কা খান তার এই বাড়তি দায়িত্ব ছেড়ে দেন। এরপর তিনি শুধু গভর্নর এবং সামরিক আইন প্রশাসক হিসেবে কাজ করেন। পাকিস্তানীদের উল্লেখিত সেনাবাহিনী ছাড়াও পরে আর দুটি ডিভিশন গড়ে তোলা হয়। এই দুটি পাক ডিভিশনের জন্য বাংলাদেশবাহিনী এমনকি ভারতীয়বাহিনীতেও পুনর্গঠনের প্রয়োজন দেখা দেয়।বাংলাদেশ বাহিনী পুনর্গঠনের সাথে সাথে সকল সেক্টরে পাকবাহিনীর বিরুদ্ধে অভিযানও অব্যাহত থাকে। আমাদের আক্রমণাত্মক তৎপরতা অক্ষুণ্ণ রাখা এবং লড়াইয়ের উদ্যমকে সমুন্নত রাখাই ছিল এর উদ্দেশ্য। 

ভারতীয় সেনাবাহিনী ১৬ই মে বিএসএফ এর নিকট থেকে বাংলাদেশে পূর্ণ সামরিক তৎপরতা  চালাবার দায়িত্ব গ্রহণ করে। এক সপ্তাহ পরে ২৩শে মে ভাগীরথী নদীর তীরে একটি গোপন ট্রেনিং ক্যাম্প চালু করা হয়। এই ক্যাম্পের অবস্থান ছিল পলাশী স্মৃতিসৌধের পাশে। এর সাংকেতিক নাম দেওয়া হল ক্যাম্প ‘ সি২পি’।ক্যাম্পের জন্য লোক সংগ্রহের উদ্দেশ্যে ভারতীয় নৌবাহিনীর অফিসাররা বিভিন্ন যুবশিবির সফরে বেরিয়ে পড়েন। আমার ক্যাম্পে আগত নৌবাহিনীর অফিসার বললেন,’’ আমি কয়েকজন নিপুণ সাঁতারু বাছাই করতে চাই, তাদেরকে তরুণ এবন ভাল স্বাস্থ্যের অধিকারী হতে হবে। জুন মাসের মধ্যে ১৫০ জন স্বেচ্ছাসেবকের প্রথম দলটি বাছাই করে ‘ সি২পি’ ক্যাম্পে পাঠানো হয়। আগস্টের মধ্যে এরা কঠোর এবং শ্রমসাধ্য ট্রেনিং সম্পন্ন করে। পুরো ব্যাপারটাই ছিল ভারতীয় নৌবাহিনীর দায়িত্বে।

বাংলাদেশে নৌপথে সৈন্য এবং অন্যান্য সমর সরঞ্জাম পরিবহনের ব্যবস্থা বানচাল করার উদ্দেশ্যে জাহাজ এবং নৌযান ধ্বংস করাই ছিল এই উদ্যোগের লক্ষ্য অল্প খরচে দ্রুত লক্ষ্য অর্জনে পর্যাপ্ত সংখ্যক স্বেচ্ছাসেবক দরকার ছিল যাদেরকে সাঁতারের এবং লিমপেট মাইনসহ বিভিন্ন প্রকার বিস্ফোরক দ্রব্য ব্যবহারের  ট্রেনিং দেওয়া যেতে পারে।এ কাজের জন্য উচ্চ ট্রেনিংপ্রাপ্ত লোকদের নিয়ে একটা বিশেষ কর্মসূচী গ্রহণ করা হয় এ বিশয়ে বিস্তারিত কর্মসূচী প্রণীত হয় নৌবাহিনীর হেডকোয়াটারে। পরিকল্পনা অনুসারে চট্টগ্রামও মংলার সমুদ্রবন্দর, চাঁদপুর, দাউদকান্দি, নারায়ণগঞ্জ, আশুগঞ্জ নগরবাড়ি, খুলনা, বরিশাল গোয়ালন্দ, ফুলছড়িঘাট এবং আরিচা ঘাটের নদীবন্দরগুলোর উপর সরাসরি আক্রমণ চালানোর সিদ্ধান্ত গৃহীত হয়।অভিযানের সাংকেতিক নাম দেওয়া হয়’ অপারেশন জ্যাকপট’। অপারেশন  কার্যকরী করার চূড়ান্ত দায়িত্ব দেওয়া হয় সংশিষ্ট সেক্টর কমান্ডারদের উপর।

২৮শে জুলাই আমি ডেল্টা সেক্টরের কমান্ডিং অফিসার ভারতীয় সেনাবাহিনীর ব্রিগেডিয়ার সাবেগ সিং এর সাথে বসে চূড়ান্ত পরিকল্পনা তৈরি করেছিলাম। চার ঘণ্টারও বেশী সময় আমরা বিস্তারিত আলোচনা করি এবং চট্টগ্রাম নদীবন্দর ও কর্ণফুলী নদীর ম্যাপও চার্ট পর্যালোচনা করি।চন্দ্রতিথি আবহাওয়ার অবস্থা, জোয়ার ভাটার সময়, বাতাসের গতিপ্রকৃতি, স্রোতের গতি এবং আরও অসংখ্য তথ্য আমাদের আলোচনায় প্রাধান্য লাভ করে। মে মাস থেকেই বন্দরের তৎপরতা সম্পর্কে খোঁজখবর নিচ্ছিলাম। আমরা ইতিমধ্যেই বাংলাদেশের বন্দর এলাকা সম্পর্কে একটা পরিষ্কার চিত্রও পেয়ে যাই। অপারেশনে আমাদের নৌ-মুক্তিযোদ্ধার কোথায় কি ধরনের সমস্যা মোকাবিলা করতে পারে তাও আমরা বিশদভাবে আলোচনা করি। বন্দরের জন্য পাকবাহিনী কি ধরণের রক্ষা ব্যবস্থা গ্রহণ করেছে এবং সন্ত্রাসীরা কোথায় কিভাবে পাহারার ব্যাবস্থা করেছে এসব বিষয়ে আলোচনা হয়। সে সময়ে রাতের বেলায় নদীমুখে সকল প্রকার নৌ চলাচল নিষিদ্ধ ছিল। প্রধান কয়েকটি গানবোট নিয়মিত টহলকার্যে নিযুক্ত ছিল। আমাদের পরিকল্পনা গোপন রাখতে পারলে এসব বাধা তেমন কোনই সমস্যা নয়। ঠিক হল পাকিস্তানের স্বাধীনতা দিবস অর্থাৎ ১৪ই আগস্টে ৬০ জন ট্রেনিংপ্রাপ্ত তরুণ চট্টগ্রাম বন্দরে পাঠানো হল। রাতে তারা সাঁতার কেটে কর্ণফুলী পাড়ি দিয়ে যতবেশী  সংখ্যক জাহাজে গিয়ে লিমপেট মাইন লাগিয়ে দেবে।তারপর তারা ভাটার টানে দুরে সরে যাবে।

১০ আগস্ট ‘অপারেশন জ্যাকপট’ শুরু হয়। চট্টগ্রাম বন্দরের জন্য  বাছাইকৃত ৬০ জন তরুণকে তিন ভাগে ভাগ করি। ১ এবং২ নম্বর গ্রুপ স্থলপথে মিরেশ্বরাই এবং চট্টগ্রাম শহর হয়ে কর্ণফুলী পূর্বপাড় চরলাক্ষার সর্বশেষ ঘাঁটিতে গিয়ে পৌঁছাবে। ৩নম্বর গ্রুপ চারলাক্ষার উপনীত হবে নৌকাযোগে। তিনটি গ্রুপেরই সার্বিক কমান্ডে থাকবেন একজন  কমান্ডার। তাদের সকলের কাছে থাকবে লিমপেট মাইন, একজোড়া ফিন( সাঁতারের সময় পায়ে লাগানোর জন্য) এবং শুকনো খাবার। প্রতি তিনজনের কাছে একটি করে স্টেনগান থাকবে। সার্বিক দায়িত্বে নিযুক্ত গ্রুপ কমান্ডারকে দেওয়া হয় হালকা অথচ শক্তিশালী একটি ট্টানজিস্টর সেট। তার জন্য সবচাইতে গুরুত্বপূর্ণ কর্তব্য হচ্ছে, অল ইন্ডিয়া রেডিওর কলকাতা কেন্দ্রের প্রতিটি সঙ্গীতানুষ্ঠান তাকে শুনতে হতো খুব মন দিয়ে। এতে ব্যর্থ হলে সমস্ত পরিকল্পনা ভেস্তে যাবে। 

৯ আগস্টে হরিণা ক্যাম্পে তাদের চূড়ান্ত নির্দেশ দেই।পথপ্রদর্শক এবং কুলীসহ তাদের সকলকে বলে দেওয়া হয় এক জায়গা থেকে অন্য জায়গায় কিভাবে অগ্রসর হতে হয়, পথে কোথায় কোথায় থামবে ইত্যাদি। প্রতিটি এলাকায় আমাদের বিশ্বস্ত গেরিলা বেস কমান্ডারের ঠিকানা দিয়ে দেওয়া হয় এরা তরুণদের খাদ্যও  আশ্রয় দেবে এবং চরলাক্ষা যাওয়ার পথে ব্যবস্থা করবে। ১৩ই আগস্ট১নম্বরও২ নম্বর গ্রুপ চারলাক্ষার পূর্ববর্তী ঘাঁটিতে পৌঁছে যায়। জায়গাটি চট্টগ্রামের কাছেই। পথে অবশিষ্ট অংশটুকু এদের জন্য খুবই মারাত্মক কারণ তাদেরকে শহরের ভেতর দিয়ে নৌকা দিয়ে নদী  পার হতে হবে। তারপরই তাদের শেষঘাঁটি চরলাক্ষা।

এদিকে গুজব ছড়িয়ে পড়ল যে, ১৪ই আগস্ট পাকিস্তানের স্বাধীনতা দিবসে পাকিস্তান দখলদারবাহিনীর উপর মুক্তিবাহিনী সাংঘাতিক আক্রমণ চালাবে। একারণে শত্রুরা ছিল পুরো সতর্ক অবস্থায়। সারারাত ধরে কারফিউ চলতো। লোকজনকে তল্লাশির জন্য পথে মোড়ে মোড়ে বসানো হয়েছিলো অসংখ্য চেকপোস্ট। মেশিনগান ফিট করা আর্মি জীপগুলো সারা শহর টহল দিয়ে বেড়াচ্ছিল। নতুন করে আবার বাড়ি বাড়ি তল্লাশি শুরু হয়। বিভিন্ন এলাকা ঘেরাও দিয়েও অভিযান চালানো হয়।পথচারী সবাইকে কঠিন তল্লাশি শুরু হয়।এতসব তল্লাশি ফাঁকি দিয়ে শহরের মাঝখান দিয়ে পার হতে হবে ১নম্বরও ২নম্বর গ্রুপকে তারপর আছে নদী পার হওয়ার সময় তল্লাশির ঝামেলা। সেটি পার হলে আশা আছে সময়মত এই দুই গ্রুপ চরলাক্ষায় পৌঁছে যাবে। কিন্ত কনকারণে যদি দলের একজনও ধরা পড়ে তাহলে সমস্ত অভিযান বাতিল হওয়ার সম্ভাবনা। তাই হামলাকারী দলের নেতাও আমাদের মত চিন্তিত ছিল।

আরও একটি কারণে এই দলের নেতা দুশ্চিন্তাগ্রস্ত হয়ে পড়ে। নৌকায় করে ৩নম্বর গ্রুপটি ১৩নপম্বর ঘাঁটিতে পৌঁছার কথা ছিল, তারা সে ঘাঁটিতে পৌঁছতে সক্ষম হয়নি। এদিকে১৩ আগস্ট কলকাতা রেডিওর সঙ্গীতানুষ্ঠান শোনার ট্টানজিস্টর খুলতেই তার কানে ভেসে এলো পুরনো দিনের বাংলা গান’’ আমার পুতুল আজকে প্রথম যাবে শ্বশুর বাড়ী’’। এগানের ভেতর দিয়ে সে এবং তার দল প্রথম সংকেত লাভ করে। কমান্ডার জানে,আগামী২৪ ঘণ্টার আরেকটি গান সে শুনতে পাবে। ওটি শোনার পর সে ট্টানজিস্টর ফেলে দিতে পারবে। ‘ অপারেশন জ্যাকপট সফল না হওয়া পর্যন্ত তাদের আর কোন গান শোনার জন্য উদগ্রীব হয়ে রেডিও শুনতে হবেনা।

নগরীতে মোতায়েন আমদের লোকেরা চমৎকারভাবে দায়িত্ব পালন করছিলো। তারা মিশনের নৌ-মুক্তিযোদ্ধাদের নিরাপদে একেবারে চরলাক্ষায় পৌঁছানোর ব্যাবস্থা করে দেয় । রাস্তায় একটি এ্যাম্বুলেন্স এবং বিদ্যুৎ বিভাগের একটি পিকআপ দেখতে পেলেও পাকিস্তানী সৈন্যদের মনে তেমন প্রশ্ন জাগেনি। শুধু তাই নয়, পাকবাহিনীর নাকের ডগা দিয়ে গেঁয়ো পোশাকপরা একদল লোক ফলমূল, মাছ, চাউল এবং লবণের ঝুড়ি নিয়ে ফেরী নৌকায় উঠলো এবং চালক যখন নিশ্চিত মনে নৌকার মুখ ঘুরিয়ে কর্ণফুলীতে পাড়ি জমালো তখনও পাকিস্তানীরা কিছুই বুঝতে পারেনি। সবাই ভেবেছিলো বাজার সেরে বাড়ি ফিরছে। এইসব হাঁটুরে সওদার জন্যই আগেই তাদেরকে টাকাপয়সা দেওয়া হয়েছিলো । প্রতিটি ঝুড়ির একেবারে তলায় চটের থলেতে ছিল লিমপেট মাইন, ফিনা ইত্যাদি। আবার কোনটায় ছিল স্টেনগান।

১৪ই আগস্ট রেডিওতে দ্বিতীয় বাংলা গানটি শোনা গেলোঃ’’ আমি তোমায় যত শুনিয়েছিলাম তার বদলে চাইনি কোন দান।‘’ আসলে এটা ছিল সাংকেতিক সংকেত। যার ফলে সেই রাতেই নৌ-মুক্তিযোদ্ধাদের পাকিস্তানী জাহাজসমূহে আঘাত করার কথা।

কিন্ত দুর্ভাগ্য এই দলের অভিযান একদিন পিছিয়ে গেলো।৩ নম্বর গ্রুপ ছাড়া সকলেই রাতের মধ্যে চরলাক্ষায় পৌঁছে গিয়েছিলো। ৩ নম্বর গ্রুপের যোদ্ধারা প্রায় ৮০ মাইল হেঁটে আসার পর ১৪ই আগস্ট একদিন তাদের বিশ্রাম দরকার।দিনের আলোতে কিছুটা রেকিও করা দরকার। লক্ষ্যবস্তগুলো প্রতিটি সদস্যের দেখা উচিত। যেখান দিয়ে তারা পানিতে নামবে এবং কাজ শেষ করে যেখানে তাদের উঠতে হবে সেসব জায়গাও আগে থেকে তাদের দেখে রাখতে হবে। তাই একেবারে তাড়াতাড়ি করলেও পরবর্তী রাতের আগে আর কিছু হচ্ছেনা। 

১৪ই আগস্ট এখানে কিছু না ঘটলেও শত্রপক্ষের জন্য সময়টি খুব স্বস্তির ছিলোনা। সারারাত্রি সমগ্র সীমান্ত এলাকা এবং বাংলাদেশের বিভিন্ন অংশে আমাদের যোদ্ধারা অসংখ্য আক্রমণ চালায়। আমাদের হতাশাগ্রস্তও জনগণও চাইছিলেন ১৪ই আগস্ট তাদের ছেলেরা কিছু একটা করুক। এমন কিছু করুক যাতে পাকিস্তানীদের উচিত শিক্ষা হতে পারে।

১৫ই আগস্ট চরলাক্ষায় আমাদের৪০ জন তরুণ যাদের অধিকাংশেরই বয়স বিশের কোটা পার হয়নি- তাড়াতাড়ি রাতের খাবার খেয়ে নিয়ে স্বল্পক্ষণের একটি ঘুম দেয়।

রাত ১টা। বন্দরনগরী পুরো নিদ্রামগ্ন। শান্ত নদীতে স্রোতের কুলুকুলু ধ্বনি। নিঃশব্দে ওরা নদীরপাড়ের দিকে দ্রুত  এগিয়ে যায়।অপর পাড়ের জেটিগুলো তখন বিদ্যুৎ আলোয় ঝলমল করছিল। সার্চলাইট ফেলে নদীর ওপর লক্ষ্য রাখছিল   সান্ত্রীরা। ওরা ক্লান্ত। হয়ত ঘুমেঘুমে ঢুলুঢুলু।

১৪ই আগস্ট এবং তার পূর্ববর্তী কয়েকদিন পাকিস্তানীদের উপর বেশ বড়রকমের ধকল গেছে। এরাতে তাদের সকলেই যেন একটু নিশ্চিন্ত। পাকা প্লাটফরমের উপর লম্বা ক্রেনের ছায়াগুলো যেন ভৌতিক মনে হয়। তবে সান্ত্রীরা এই ছায়া চেনে। নদীর দিক থেকে তাদের ভয়ের কোন আশংকা নেই।কোন নৌকা কিংবা সাম্পান জাহাজের দিকে অগ্রসর করতে চাইলেই দেখা যাবে। সেক্ষেত্রে দূরপাল্লার কয়েকটি অস্ত্রের রাউন্ডই যথেষ্ট। কিন্ত তেমন কখনই ঘটেনি। 

এমভি আল- আববাস এসেছে৯ই আগস্ট।১২নম্বর জেটিতে নোঙ্গর করা এই জাহাজ ১০,৪১০ টন সামরিক সরঞ্জাম নিয়ে এসেছে।

একখানি বার্জে (ওরিয়েন্ট বার্জ নম্বর৬) ২৭৬ টন অস্ত্রশস্ত্রও গোলাবারুদ বোঝাই করে করে মৎস্য বন্দরের জেটির সামনে রাখা আছে। এটাকে ট্রেনে ঢাকা নিয়ে যাওয়া  হবে।  

এমভি হরমুজ ১৪ই আগস্ট চট্টগ্রাম পৌঁছেছে। সঙ্গে নিয়ে এসেছে৯,৯১০ টন সমরসম্ভার।১৩ নম্বর জেটিতে জাহাজটি ভেড়ানো।

আরও কয়েকখানি জাহাজও বার্জ এদিকওদিক রয়েছে। নেভাল জেটিতে ছিল দুটি  গানবোট এবং একখানি বার্জ। সন্ধার পরি গানবোট দুটি অজ্ঞাতস্থানের উদ্দেশ্য রওনা হয়ে যায়। আমাদের ছেলেদের কপাল খারাপ। এমন সুন্দর দুটি শিকার হাতছাড়া হল। রাত সোয়া আটটা। আল-আববাসও হরমুজের মাস্টার এবং ক্রুরা গভীর নিদ্রায় অচেতন। মিলিটারি এবং সান্ত্রীরা আধো ঘুম আধো জাগরণে ঢুলছে। রাত দুইটা বাজলে তাদের ডিউটি শেষ। আর মাত্র ৪৫ মিনিট বাকী। তারপর অন্যরা আসবে।

মাথাটা পানির উপর রেখে আমাদের ছেলেরা যার যার লক্ষ্যবস্তর কাছে পৌঁছে গেছে। কালবিলম্ব না করে তারা জাহাজগুলোর গায়ে লিমপেট মাইন লাগিয়ে দিয়ে আবার তেমনি নিঃশব্দে নদীর ভাটিতে ভেসে যায়। আর দক্ষিণে সরে গিয়ে তারা পূর্বতীরে উঠে পড়ে। রাত পোহাতে তখনওঅনেক বাকি।নিরাপদ দূরত্বে সরে যাওয়ার পর্যাপ্ত সময় তারা পেয়ে যায়।সকাল নাগাদ তারা পটিয়া এবং  সেখানে সারাদিন বিশ্রাম নিয়ে১নম্বর সেক্টর হেডকোয়াটার হরিণার  উদ্দেশ্যে রওয়ানা হবে।

রাত১টা ৪০মিনিট। হঠাৎ কান ফাটানো আওয়াজে বন্দরনগরী চট্টগ্রাম কেঁপে উঠে। লোকজন শয্যা থেকে লাফিয়ে নেমে পড়ে। শিশুরা ভয়ে কান্না করছে। কিন্ত কি ঘটছে তা কেউ বলতে পারেনা।

রাত১টা৪৫ মিনিট। আরেকটি প্রচণ্ড বিস্ফোরণ। তারপর তৃতীয়, চতুর্থ, পঞ্চম । একটির পর একটি বিস্ফোরণে চট্টগ্রাম তখন থরথর করে কাঁপছে। আতংক ছড়িয়ে পড়ে সর্বত্র।সান্ত্রীরা দিকবিদিক জ্ঞান হারিয়ে পাগলের মতো ইতস্তত বিক্ষিপ্ত গুলি ছুঁড়তে শুরু করে।৬ নম্বর ওরিয়েন্ট বার্জ দেখতে না দেখতে তলিয়ে গেলো।আল-আববাস এবং হরমুজও দ্রুত ডুবতে থাকে। জাহাজের খোলে প্রচণ্ড বেগে তখন পানি ঢুকছে। আশেপাশের বার্জগুলোও তখন ক্ষতিগ্রস্ত। বিস্ফোরণে জাহাজের ক্রুদেরও  অনেকে হতাহত হয় কিন্ত ভয়ে কেউ সাহায্যের জন্য ওদিকে অগ্রসর হচ্ছেনা, পাছে আবার বিস্ফোরণ শুরু হয়ে যায়।

সূর্যোদয়ের সাথে সাথে সিনিয়র অফিসাররা বন্দরে গিয়ে উপস্থিত হন। সমগ্র এলাকায় সান্ধ্য আইন জারি করা হল। মুক্তিবাহিনীর খোঁজে হেলিকপ্টারগুলো আকাশে উড়ে গেছে। পাকিস্তানীরা তাদের জিঘাংসা মেটাতে নদীর পূর্বপাড়ের জনপদগুলোর উপর নির্বিচারে কামানের গোলাবর্ষণ করতে থাকে। নদীর পাড়ের গ্রামগুলোতে আগুন লাগিয়ে দেওয়া হয়। সন্দেহের বশবর্তী নিরাপদ গ্রামবাসী এবং জেলেদের ধরে এনে মুক্তিবাহিনীর খবর বের করার চেষ্টা করা হয়। শেষে কিছু না পেয়ে তাদের নদীর পাড়ে গুলি করে হত্যা করা হয়। নিরস্ত্র গ্রামবাসী আর জেলেদের লাশগুলো স্রোতের টানে ভেসে চলে সমদ্রের দিকে।

পটিয়াতে আমাদের যোদ্ধারা তখন বিশ্রাম নিচ্ছিল। তারা একটি অতিবিপদজনকও জটিল মিশন সফল করেছে। তাদের এই সফল অভিযান স্বাধীনতা সংগ্রামের ইতিহাসে একটি বিরল দৃষ্টান্ত স্থাপন করে।

ভোর তখন পাঁচটা। ঢাকাস্থ ইস্টার্ন কমান্ড হেডকোয়াটারের অপারেশন রুমের কর্তব্যরত স্টাফ অফিসার  ঘটনার বিস্তারিত তথ্য সংগ্রহ না করেই সত্ত্বর ঘটনা সম্পর্কে কোর কমান্ডারকে অবহিত করার সিদ্ধান্ত নেন। গেরিলাদের চাঁদপুর এবং মংলা বন্দরের হামলার খবরও কুমিল্লাও যশোর সেনানিবাস থেকে তড়িৎ  গতিতে হেড কোয়াটারে পাঠানো হয়। এই সকল আক্রমণে একদিকে শত্রুর যেমন বিপুল পরিমাণ সম্পত্তির ক্ষয়ক্ষতি হয়, অপরদিকে পাকিস্তানীদের মিথ্যা দম্ভ আর অহমিক হয় ধূলিসাৎ। অপারেশন জ্যাকপট সফল হয় পুরোপুরিভাবে।

এই দিনের ঘটনা সম্পর্কে ১৬ই আগস্ট পাকিস্তানী সেনাবাহিনীর তদন্ত রিপোর্টে লেখা হয়েছিলোঃ 

‘’পরিস্থিতি পর্যালোচনার প্রেক্ষাপটে জাহাজের কোন ব্যক্তিকেই দায়ী করা চলেনা। কারণ পূর্ব থেকে কিছুই টের পাওয়া যায়নি এবং গেরিলারা যে এমন ধরণের অভিযান চালাতে পারে তা আগে থেকে কেউ কল্পনাও করতে পারেনি। অবশ্য নদীর দিকটা ভাল করে দেখাশোনা করার জন্য ব্যবস্থা গ্রহণ করা হয়েছে। দিন রাত্রির কোন সময়েই নৌকা ইত্যাদি আর জাহাজগুলোকে  ঘেঁষতে দেওয়া হচ্ছেনা।‘’(পাক সেনাবাহিনীর তদন্ত কমিশনের রিপোর্ট থেকে উদ্ধৃত) 

সামুদ্রিকও নদীবন্দরগুলোর উপর এই চমকপ্রদ হামলা পাকিস্তানীদের হতচকিত করে দিয়েছিলো। এমন দুঃসাহসিক অভিযান চালাতে পারে এটা ছিল পাকিস্তানীদের চিন্তারও বাইরে। এই হামলার আগ পর্যন্ত আমাদের যুদ্ধ –পদ্ধতি সম্পর্কে পাকিস্তানীরা মোটামুটি পরিচিত হয়ে উঠেছিলো। সারা দেশজুড়ে এ  সময়ে মুক্তিযোদ্ধারা ছোট ছোট হামলা চালায়। কিন্ত জুন-জুলাই মাসের এই ছোট ছোট হামলাগুলি ছিল কম তাৎপর্যপূর্ণ।হ্যান্ডগ্রেনেড নিক্ষেপ , শত্রুর গাড়ি ধ্বংস , রাজাকার, দালাল,শান্তিবাহিনী বা আলবদর, আলশামস এর লোকজন হত্যার মধ্যে এসময়ের ঘটনাবলী সীমাবদ্ধ ছিল। কোন গুরুত্বপূর্ণ লক্ষবস্তর উপর তখনও হামলা চালানো হয়নি শত্রপক্ষের ঊর্ধ্বতন কর্মকর্তারাও ছিল তখন পর্যন্ত অক্ষত। এমনকি নেতৃস্থানীয় বাঙ্গালী দালালরা পর্যন্ত বেশ আয়েশের সাথে তাদের দৈনন্দিন কার্যক্রম চালিয়ে যাচ্ছিলো। মাঝে-মধ্যে এদের মধ্যে কয়েকটি পরিকল্পনাহীন হামলা হলেও তা ব্যর্থ হয়ে গেছে।মাঝখান থেকে গেরিলারা ধরা পড়ে পাকিস্তানীদের হাতে প্রাণ দিয়েছে। 
রণকৌশলের দিক থেকে শত্রপক্ষের গুরুত্বপূর্ণ কেন্দ্রসমূহ বিভিন্ন হেডকোয়াটার,অফিসার মেস, অস্ত্রও রসদ গুদাম, বিদ্যুৎ ও জালানি কেন্দ্র, বন্দর, রেলওয়ে এসবের উপর আগস্ট পর্যন্ত কোন সুপরিকল্পিত হামলা হয়নি। ফলে, আন্তর্জাতিক কূটনৈতিক মহলে বাংলাদেশ প্রশ্ন প্রায় মৃতপ্রায় হয়ে পড়ে। মুক্তিযোদ্ধাদের এবং দেশের মানুষের মনোবল কিছুটা যেন  ভেঙ্গে পড়ে।

অন্যদিকে পাকবাহিনীর অবস্থা তখন বেশ সুবিধাজনক। যুদ্ধের প্রথমদিকে আমাদের নিয়মিতবাহিনী তাদের বেশকিছু ক্ষতি করেছিলো। শত্রুপক্ষের হতাহতের সংখ্যাও ছিল প্রচুর। বিভিন্ন সূত্র থেকে পাওয়া খবরে মোটামুটি জানা যায় যে, পাঁচ থেকে ছয় হাজার শত্রুসৈন্য নিহত এবং তখন আট থেকে দশ হাজার আহত হয়েছিলো। আহতদের মধ্যে এক- তৃতীয়াংশ পুনরায় যুদ্ধ করার অনুপযুক্ত হয়েছিলো।

সামরিকভাবে গেরিলা তৎপরতা সন্তোষজনক না হলেও আমরা ভবিষ্যতের জন্য অবশ্যই আশাবাদী ছিলাম। মুক্তিযোদ্ধারা সম্পূর্ণ প্রচলিত পদ্ধতিতে ট্রেনিং পেতো এবং ট্রেনিং শেষ করেই বাংলাদেশের অভ্যন্তরে তাদেরকে গেরিলা পদ্ধতিতে যুদ্ধ করতে হতো।তাছাড়া মুক্তিযোদ্ধাদের প্রায় সবারই বয়স কম, আবেগ বেশী। কেউ কেউ আবার অতিরিক্ত উচ্চাভিলাষী। এরা প্রত্যেকেই গ্রুপলিডার কিংবা ঐ ধরণের কিছু একটা হতে চাইতো। এটা বুঝতে চাইত না সবাই লিডার হলে অনুসারী কোথা থেকে আসবে। অবশ্য যুদ্ধ সম্পর্কে আমাদের সকলের দৃষ্টিভঙ্গি পরিবর্তন না হওয়া পর্যন্ত এর চাইতে বেশি কিছু আমাদের আশা করার ছিল না। 

এমনি যখন আমাদের অবস্থা যে সময়ে অপারেশন জ্যাকপট এর সাফল্য প্রমাণ করেছিলো যে, যথাযথ শিক্ষা এবং নেতৃত্ব দিতে পারলে আমাদের ছেলেরাও অবিশ্বাস্য কাজ করতে পারে। তাদের মধ্যে আন্তরিকতার কোন অভাব ছিলোনা।তারা বুদ্ধিমান, কোন পরিস্থিতিতে কি করতে হবে দ্রুত তা বুঝে নিতেও সক্ষম। তাদের মানসিক উৎকর্ষ ছিল নিঃসন্দেহে নিরক্ষর পাকিস্তানী সৈন্যদের চাইতে উত্তম। শিক্ষিত এক বিরাট গেরিলাবাহিনী আমরা পেয়ে ছিলাম, এটা আমাদের সৌভাগ্য।

সেপ্টেম্বর থেকে প্রতিমাসে ২০ হাজার গেরিলাকে ট্রেনিং প্রদান করে তাদেরকে বাংলাদেশের অভ্যন্তরে পাঠানোর সিদ্ধান্ত নেয়া হয়। এই হিসেবে ৭১ এর ডিসেম্বরের মধ্যে বাংলাদেশে গেরিলার সংখ্যা আনুমান করা হয় এক  লাখের উপরে। এদের মধ্যে শতকরা৩০ ভাগ যথাযথভাবে কাজ করলেওপাকবাহিনীর পরিকল্পনায় একটা ভাঙ্গন ধরানো সম্ভব। এই পরিস্থিতিতে গেরিলাদের নিয়েই ব্যস্ত থাকতে হবে পাকিস্তানী সেনাবাহিনীকে। আর চূড়ান্ত আঘাত আনার সেটাই সুবর্ণ সুযোগ। একদিকে যেমন চলছিল এসব পরিকল্পনা, অন্যদিকে সময়ের সাথে সাথে ভারতও পাকিস্তান ক্রমান্বয়ে এগিয়ে আসছিল  একটা অবশ্যম্ভাবী যুদ্ধের দিকে। 

সেপ্টেম্বর থেকে ভারতে ব্যাপক যুদ্ধ প্রস্তুতি শুরু হয়। ডিভিশনাল এবং কোর হেডকোয়াটারগুলো অগ্রবর্তী স্থানসমূহে অবস্থান গ্রহণ করতে থাকে।সরবরাহ ব্যবস্থাও রণ প্রস্তুতিতে ব্যাপক চাঞ্চল্য লক্ষ্য করা যায়। ভারতীয় সেনাবাহিনী সম্ভাব্য- সংঘর্ষস্থল অভিমুখী সড়ক নির্মাণ,সেতুগুলোর রক্ষণাবেক্ষণও মেরামতের কাজ পূর্ণ উদ্যমে শুরু করে। কতগুলো ইউনিট সীমান্তবর্তী ঘাঁটিসমূহে অবস্থান নেয়। ভূপ্রকৃতি এবং সম্ভাব্য রণাঙ্গনের অবস্থা বিশ্লেষণ সহ ব্যাপক পর্যবেক্ষণ তৎপরতা চলতে থাকে। 

এদিকে আমরা প্রতিদিন ট্রেনিংপ্রাপ্ত শত শত মুক্তিযোদ্ধাকে বাংলাদেশের অভ্যন্তরে পাঠাচ্ছিলাম বটে, কিন্ত তেমন কোন উল্লেখযোগ্য ফল পাচ্ছিলাম না।সকল স্তরে নেতৃত্বদানের অভাবই ছিল আমাদের প্রধান অন্তরায়। কোন স্থানেই আমাদের কার্যকর নিয়ন্ত্রণ স্থাপিত হচ্ছিল না এবং গেরিলা তৎপরতা আশানুরূপ জোরদার করার ক্ষেত্রেও পেছনে পড়ে যাচ্ছিলাম। এ সময়ে বাংলাদেশের নেতৃত্বেও শূন্যতা পূরণের জন্য, বিশেষ করে গেরিলা ঘাঁটিগুলোর জন্যকিছুসংখ্যক এম- সি- এ(গণপরিষদ সদস্য) কে ট্রেনিং দেওয়ার একটি উদ্যোগ নেওয়া হয়। উপস্থিত এম-সি-এ দের যারা উৎসাহী এবং শারীরিক সমর্থ তাদেরকে গেরিলা যুদ্ধের কায়দা কানুন বিশেষতঃ গেরিলাদের নিয়ন্ত্রণও নেতৃত্বে দানের বিষয়ে ট্রেনিং প্রদানই এই প্রচেষ্টার লক্ষ্য। কথা ছিল ট্রেনিং এর পর তারা বাংলাদেশে যার যার এলাকায় গিয়ে গেরিলা তৎপরতা পরিচালনা করবেন।  আমার সেক্টরে এম-সি-এ জনাব মোশারফ হোসেন এবং আর কয়েকজন রাজনৈতিক নেতা এব্যাপারে উল্লেখযোগ্য উদ্যোগ গ্রহণ করেন। গেরিলাদের নেতৃত্বদানের জন্য তাঁদেরকে  বাংলাদেশের অভ্যন্তরে পাঠানো হয়েছিলো। অন্যান্য সেক্টরের কয়েকজন এম-সি-এ কে পাঠানো হয়। কিন্ত সারাদেশে একাজের জন্য প্রেরিত এম-সি-এদের সংখ্যা ছিল নিতান্তই নগণ্য। অল্প কয়েকজন এম-সি-এ ট্রেনিং করেছিলেন, যুদ্ধ করতে বাংলাদেশে প্রবেশ করেছিলেন তস্র চাইতেও কম। ফলে,পরিকল্পনাটি তেমন কোন কাজে আসেনি। 

সমগ্র উপমহাদেশ জুড়ে একদিকে যখন ব্যাপকতর যুদ্ধ আসন্ন হয়ে আসছিল তখন অন্যদিকে সামরিক আরও জোরদার করার জন্য আমাদের অর্থাৎ সেক্টর কমান্ডারদের উপর চাপ বৃদ্ধি পাচ্ছিলো। বলা হচ্ছিলো শত্রুকে ছত্রভঙ্গ করেও দুর্বল করে রাখতে হবে। তাহলে সহজে চূড়ান্ত অভিযান চালিয়ে তাদের পরাভূত করা সম্ভব হবে এবং এই লক্ষ্য অর্জন করতে হবে যথাসম্ভব স্বল্প সময়ের মধ্যে, সম্ভব হলে নভেম্বরের মধ্যেই। 

অথচ অস্ত্রশস্ত্রও অন্যান্য দিক দিয়ে আমাদের যা সামর্থ্য  তাতে করে এই সীমিত সময়ের মধ্যে আরদ্ধ দায়িত্ব পালন করা আমাদের পক্ষে অসম্ভব। আমার ১ নম্বর সেক্টরের আওতায় ছিল মহুয়া নদীর সমগ্র পূর্বাঞ্চল অর্থাৎ পুরো চট্টগ্রাম, ও পার্বত্য চট্টগ্রাম জেলা। এখানে শত্রুপক্ষের শক্তি ছিল দুই বিগ্রেডের বেশী। এছাড়া পশ্চিম পাকিস্তান থেকে আগত আরও দুটি সামরিক ব্যাটালিয়ন এই অঞ্চলে শত্রুপক্ষের শক্তি বৃদ্ধি করছিলো। আমাদের পক্ষে ছিল ইপিআর, পুলিশ এবং সেনাবাহিনীর লোক নিয়ে তিনটি ব্যাটালিয়ন।সমগ্র সেক্টরে অফিসার পেয়েছিলাম সেনাবাহিনীর চারজন এবং বিমানবাহিনীর দুইজন। পাক সেনাবাহিনীর পক্ষে এখানে অফিসারের সংখ্যা ছিল অন্যূন ১৫০। ১ নম্বর সেক্টরে সাব সেক্টর করেছিলাম পাঁচটি। এর প্রতিটি কমান্ডে ছিল একজন অফিসার কিংবা একজন জেসিও। কমান্ডো সংক্রান্ত জটিল সমস্যাবলীর ব্যাপারে এঁদের অভিজ্ঞতা ছিল নিতান্তই সামান্য। আর আমার এলাকায় সক্রিয় যুদ্ধ চলছিলো অর্ধ শতাধিক মাইলেরও অধিক সীমান্ত এলাকাজুড়ে।

সেক্টর হেডকোয়াটারেই সমস্যার চাপ ছিল সবচাইতে বেশী। একজন মাত্র স্টাফ অফিসারকে সকল প্রশাসনিক এবং সরবরাহ ব্যবস্থা দেখতে হতো। কাজের মেয়াদ ছিল দিনরাত ২৪ ঘণ্টা এবং সপ্তাহে সাতদিন। কাজের অসহ্য চাপে স্টাফ অফিসার শেষ পর্যন্ত অসুস্থ হয়ে পড়ে। কিন্ত হাসপাতালে কয়েকদিন থাকার পর তাকে আবার কাজ শুরু করতে হয়। এই অবস্থায় কোন বিকল্প খুঁজে পাচ্ছিলাম না। 

আমাদের সরবরাহ ঘাঁটি ছিল আগরতলায়।তিন হাজার লোকের জন্য রেশন, জ্বালানী তাঁবুও অন্যান্য সরঞ্জাম,কাপড়চোপড়, অস্ত্রশস্ত্র, ঔষধপত্র সবকিছু সেখান থেকে নিয়ে আসতে হতো। সেই একই গাড়িতে করে দুর্গম পার্বত্য অঞ্চল পাড়ি দিয়ে এগুলো আবার বিভিন্ন সাব- সেক্টরে পৌঁছানো হতো। বৃষ্টি- বাদলের দিনে সরবরাহ ব্যবস্থা চালু রাখতে আমাদের জীবন ওষ্ঠাগত হয়ে উঠছিল। কোন কোন সময় গাড়ি রাস্তার বাইরে গড়িয়ে পড়লে  কিংবা হাঁটু সমান কাদায় চাকা বসে গেলে সেই গাড়ি না তোলা পর্যন্ত কিংবা রসদপত্র মাথায় করে গন্তব্যস্থলে না পৌঁছান পর্যন্ত সেখানে একজন অফিসারকে অপেক্ষা করতে হতো।

গেরিলা বাহিনীর প্রশাসনিক এবং অভিযান নিয়ন্ত্রণ সংক্রান্ত দায়িত্ব ছিল আরও কষ্টকর। বাংলাদেশের অভ্যন্তরে নিযুক্ত লাভের আশায় শত শত গেরিলা আমার হেড কোয়াটারে আসতো। তাদেকে এলাকাভিত্তিক বিভিন্ন গ্রুপে ভাগ করতে হতো, তারপর আসতো দায়িত্ব সম্পর্কে তাদেরও ব্রিফিং এর পালা। প্রতিটি গ্রুপকে ব্রিফিং করতে  কম করে হলেও এক ঘণ্টা সময় লাগতো। বিশেষ কাজের জন্য ব্রিফিং এ সময় লাগতো আরও বেশী।প্রত্যেক গ্রুপকেই অস্ত্রশস্ত্র, গোলাবারুদ ও রাহা খরচ দিতে হতো। ছেলেদের নিরাপদে ভেতরে পাঠানোর জন্য শত্রুবাহিনীর তৎপরতা ও চলাচল সংক্রান্ত সর্বশেষ খবর  সংগ্রহ করতে হতো। টহলদাতা শত্রুসেনারা এক জায়গায় থাকতো না বলে সর্বশেষ খবরেও পরিবর্তন ঘটতো। এদের কাছে গাইড থাকতো। তারা নিরাপদ রাস্তা ধরে নিকটবর্তী ঘাঁটিতে(সাধারনতঃ সীমারেখা থেকে ৮-১০ মাইলের মধ্যে) গেরিলাদের পৌঁছে দিতো। নতুন আগন্তকদের সম্পর্কে আগেই ঘাঁটিতে খবর দেওয়া থাকতো। সেখানে তাদের খাদ্যও আশ্রয়ের ব্যবস্থা হতো। একই পদ্ধতিতে সেখান থেকে তাদের রওয়ানা হতে হতো পরবর্তী ঘাঁটিতে। তাদেরকে অতি সাবধানে আক্রমণস্থলের কাছে পৌঁছে দেয়ার জন্য যানবাহনের দরকার হতো। প্রত্যেক গ্রুপ সদস্যের নাম-ঠিকানা, তাদের পরিকল্পিত পথ, ঘাঁটি, অস্ত্র-শস্ত্র, গোলাবারুদের হিসাব, কাপড়চোপড়, রেশন, পথ খরচের টাকা পয়সা সবকিছুর বিস্তারিত রেকর্ড রাখতে হতো। দেশের অভ্যন্তরে প্রবেশ করার পর প্রতিটি গ্রুপের সাথে আমাদের যোগাযোগ রাখতে হতো। তাদের উপর নিয়ন্ত্রণ রক্ষা করা এবং নির্ধারিত দায়িত্ব পালন নিশ্চিত করার ব্যাপারেও আমাদের তৎপর থাকতে হয়। গ্রুপ গুলো নিরাপদ গন্তব্যস্থলে পৌঁছে যাওয়ার পর আমাদের তারা সে খবর  জানিয়ে দিতো। তারা কোন অভিযান চালালে কিংবা শত্রুপক্ষের কোন তথ্য সংগ্রহ করতে পারলে তাও আমাদের জানাতে হতো। আমাদের সেক্টরের ভিন্ন জায়গায়  তিনটি গোপন অয়ারলেস সেট চালু ছিল। এগুলোর মাধ্যমে বাংলাদেশ থেকে আমরা নিয়মিত খবর সংগ্রহ করতাম। এছাড়া খবর সংগ্রহ করে এক বিরাট নেটওয়ার্ক গড়ে তুলেছিলাম। বিভিন্ন দলের কাছে খবর নিয়ে এরা সেক্টর হেড কোয়াটারে পৌঁছে দিতো। ফেরার পথে আবার তারা বিভিন্ন দলের গাইড হিসেবে কাজ করতো।এইভাবে তাদের আবর্তনমূলক কাজ চলতো দিনের পর দিন। চতুর্দিকে সবসময় সবকিছু চালু রাখাই ছিল আমাদের প্রধান দায়িত্ব।এর যেকোন একটা থামলেই বিপদের সম্ভবনা।

স্বাধীনতা যুদ্ধের সাথে জড়িত সকল শ্রেণীর লোকেরই তখন সঙ্গীন অবস্থা।মন্ত্রীসভার সদস্যবৃন্দ, আর্মি হেডকোয়াটার নেতৃবৃন্দ কিংবা ফ্রন্ট লাইনে সংগ্রামরত যোদ্ধা সকলেরই অবস্থা অভিন্ন। যুদ্ধরত সৈনিকও গেরিলাদের উপর নির্দেশ আসতে থাকে যুদ্ধ আরো জোরদার করার।মুক্তিযোদ্ধারা শত্রুকে অনবরত আঘাত হেনে চলেছিল। তাদের হাতে বিপুল সংখ্যক শত্রু নিহত কিংবা আহতও হয়েছে। নিজেরাও হতাহত হয়েছে। কিন্ত কোনদিন এর স্বীকৃতি অথবা প্রশংসা তারা খুব বিশেষ পায়নি। একারণে স্বভাবতই তারা ছিল ক্ষুব্ধ। 

পার্বত্য চট্টগ্রামের একেবারে উত্তরপ্রান্তে ডেমাগিরিতে কয়েক শত ছেলে ট্রেনিং নেওয়ার জন্য মাসের পর মাস অপেক্ষা করছে। তাদের মধ্যে কয়েকজন জ্বরেও রক্ত আমাশয়ে মারাও গেছে। অন্যদেরকে দিনের পর দিন সপ্তাহের পর সপ্তাহ অনাহারে কাটাতে হয়েছে। শত মাইল দুর্গম এবং পার্বত্য অঞ্চলও নিবিড় বনানী পার হয়ে মুক্তিবাহিনীতে যোগ দেওয়ার উদ্দেশ্যে তারা এসেছিলো। কিন্ত কেউ তাদের সম্পর্কে সামান্যতম আগ্রহ প্রকাশ করেনি। তারা যে মহৎ উদ্দেশ্য  নিয়ে বাড়ি ছেড়েছিল তার স্বীকৃতিও কারো কাছ থেকে তারা পায়নি। 

যুদ্ধে নিয়োজিত গেরিলাদের শতকরা পঞ্চাশ জনের জন্য ভারত অস্ত্রও গোলাবারুদ সরবরাহ করেছিলো(পরে অবশ্য শতকরা৯০ জনকে অস্ত্র সরবরাহের ব্যবস্থা করা হয়।) বাকী ছেলেদের খালি হাতে যুদ্ধে পাঠানো কিংবা অপেক্ষা করতে বলা ছাড়া আমাদের কোন গত্যন্তর ছিলোনা। বাংলাদেশ সেনাবাহিনীর হেডকোয়াটারের নির্দেশ ছিল অস্ত্র ছাড়া কাউকে যাতে গেরিলা যুদ্ধে পাঠানো না হয়। আমাদের সবচাইতে সহজ উপায় ছিল দুই গ্রুপের অস্ত্র দিয়ে তিন গ্রুপকে পাঠানো। ফলে প্রতিটি গ্রুপে শতকরা ৩০ থেকে ৪০ ভাগ ছেলেকে সরবরাহের অপ্রতুলতার জন্য বসিয়ে রাখতে হতো। এদের জন্য আবার রেশন পেতাম না, ফলে সমস্যা আরো মারাত্মক আকার ধারণ করতো। আমরা স্থানীয়ভাবে এর কিছুটা সমাধান বের করেছিলাম। সকল অফিসার, জেসিও এবং অন্যান্য রাঙ্কের সৈনিকরা মিলে একটা মাসিক চাঁদার ব্যবস্থা করেছিলাম। এর মাধ্যমে যা আয় হতো তা দিয়ে বাড়তি আহার যোগানোর চেষ্টা চলতো। এই ব্যবস্থা ছিল অনিয়মিত এবং পরিস্থিতির চাপে পড়েই আমাদের এটা করতে হয়েছিলো। অথচ এর জন্যও আমাদের ভুল বোঝা হতো, আমরা হতাম সমালোচনার পাত্র। ঊর্ধ্বতন কর্মকর্তারা আমাদের সম্পর্কে গোপনে চিঠিতে লিখতেন,’’ বাংলাদেশের সেক্টর কমান্ডাররা পুরো নিয়ম নেনে চলছেন না’’। এবিষয়ে ভারতীয় অফিসারদের এই মতামত সম্ভবত অনেকাংশে সঠিক ছিল। তাদের উপর ভারতীয় আর্মি হেড কোয়াটারের সুস্পষ্ট নির্দেশনা থাকতো, গেরিলাদের ট্রেনিং শেষ হওয়ার তিন চার দিনের মধ্যে সকলকে বাংলাদেশের অভ্যন্তরে পাঠানোর ব্যবস্থা করতে হবে তা সে সবাইকে অস্ত্র সরবরাহ করে কিংবা মাত্র কিছু অস্ত্র সরবরাহ করেই হোক। কিন্ত আমাদের উপর বাংলাদেশ সেনাবাহিনীর হেডকোয়াটারের নির্দেশ ছিল সবাইকে অস্ত্র সজ্জিত না করে কোন গ্রুপকেই যেন বাংলাদেশের অভ্যন্তরে যুদ্ধে পাঠানো না হয়। 

বাংলাদেশ আর্মি হেডকোয়াটার এবং ভারতীয় আর্মি হেডকোয়াটারের মধ্যে সমন্বয় তখনও পুরো গড়ে উঠেনি বলেই হয়ত আমাদের জন্য সমস্যার সৃষ্টি হয়েছিলো।  

আগস্ট মাস থেকেই কাপ্তাই পানি বিদ্যুৎ  কেন্দ্র এবং চট্টগ্রাম বন্দরের নিকটবর্তী বাংলাদেশের একমাত্র তৈল শোধনাগারটি অচল করার জন্য চাপ দিচ্ছিলাম। কিন্ত এই গুরুত্বপূর্ণ কেন্দ্র দুটি ধ্বংস হলে পাকিস্তানীদের চাইতে আমাদের ক্ষতি বেশি হবে বলে মনে করে আমি দুটি প্রস্তাবই প্রত্যাখ্যান করি। বিদ্যুৎ ব্যবস্থা এবং জ্বালানির অভাব দেখা দিলে শত্রুদের যান চলাচল সীমিত হয়ে পড়বে এবং এতে করে তাদের তৎপরতাও হ্রাস পাবে। কিন্ত আমার মনে হচ্ছিলো কেন্দ্র দুটি ধ্বংস না করেও অন্যভাবে আমাদের লক্ষ্য হাসিল করা সম্ভব।

আমরা ভাবনাকে সামনে রেখে একটি নতুন পরিকল্পনা প্রণয়ন করে ভারতীয় সেনাবাহিনীর বিগ্রেডিয়ার সাবেক সিং এর সঙ্গে কথা বলি। তিনি ভারত সরকারের পক্ষ  থেকে বাংলাদেশের ১,২,৩ নম্বর সেক্টরের কার্যক্রমও চাহিদা সংক্রান্ত বিষয়ে সমন্বয়কারীর দায়িত্বে ছিলেন। আমাদের পরিকল্পনা ছিলঃ

১। মদনঘাটে বিদ্যুৎবিভাগের  সাব- স্টেশন ধ্বংস করা।
২। কাপ্তাই এবং চট্টগ্রামের মধ্যে যতগুলি সম্ভব বৈদ্যুতিক পাইলন ধ্বংস করতে হবে।

আমার বিশ্বাস ছিল দুটি কাজ করতে পারলেই শত্রুপক্ষের বিদ্যুৎ সরবরাহ বিশেষ করে  চট্টগ্রাম বন্দরের  বিদ্যুৎ ব্যবস্থা বিঘ্নিত হবে এবং এতে করে ওদের বাণিজ্য অন্যান্য জাহাজ নোঙ্গরে অচলাবস্থা সৃষ্টি হবে।

যথারীতি পরিকল্পনা বাস্তবায়নের সিদ্ধান্ত গৃহীত হলে একাজের জন্য  আমি আমার সাথে কার্যরত বিমানবাহির নির্ভীক অফিসার ফ্লাইট লেফটেন্যান্ট সুলতানকে মনোনীত করলাম। সেপ্টেম্বরের প্রথম সপ্তাহে আমি তাকে পরিকল্পনাটি বুঝিয়ে দিলাম এবং রেইডিং বাহিনীর সদস্যদের বেছে নিতে বললাম। এরপর সবাই মিলে আমরা কয়েকটি মহড়া দিলাম। রেইডিং পার্টির সদস্যদের কি কাজে পাঠানো হতো তা আগে থেকে বলা হতোনা। একেবারে সর্বশেষ ঘাঁটিতে পোঁছানোর পর যখন লক্ষ্যবস্তর উপর আঘাত হান্তে যাবে ঠিক তখনই তাদেরকে বলা হবে, তার আগে নয়। সুলতান তার দলের লোক এবং প্রয়োজনীয় অস্ত্রশস্ত্র বেছে নিলো। বিদ্যুৎ ব্যবস্থা  ধ্বংস করা ছাড়াও সুলতানের উপর ঐ এলাকার গেরিলা তৎপরতা হ্রাস পাওয়ার কারণ নির্ণয়ের দায়িত্ব দেওয়া হল।

১১ই সেপ্টেম্বর সুলতানের সঙ্গে কয়েকজন বিশেষ ট্রেনিংপ্রাপ্ত এবং কিছু সংখ্যক নিয়মিত সদস্যকে হরিণা থেকে এ অভিযানে পাঠানো হল।

৩রা অক্টোবর তার পার্টি দুঃসাহসিক অভিযান চালিয়ে শহর থেকে মাইল খানেক দূরেই মদনাঘাটের ট্রান্সফরমার ধ্বংস করে দিলো। বহুসংখ্যক বৈদ্যুতিক পাইলনও উড়িয়ে দেওয়া হয়। এতে কাপ্তাই থেকে সরবরাহ সম্পূর্ণ বন্ধ হয়ে পড়ে। বিশেষভাবে সুরক্ষিত মদনাঘাট বিদ্যুৎ কেন্দ্রটির চারদিকে ছিল ইটের দেওয়াল আর দুর্ভেদ্য কাটাতারের বেড়া। এখানে মোতায়েন থাকতো ১০জন নিয়মিত সৈন্য এবং২০ জন আধাসামরিক বাহিনীর সদস্যের একটি প্লাটুন। তারা সবসময় চারদিকে সতর্ক দৃষ্টি রাখছিল। তার মধ্যে থেকে সুলতান তাঁর দল নিয়ে শত্রুর উপর সফলতার সাথে এই আক্রমণ সম্পন্ন করে। আগস্ট মাসের মাঝামাঝিতে বন্দরের জাহাজ ধ্বংসের পর আবার দুঃসাহসী হামলায় শত্রুরা দিশেহারা হয়ে পড়ে। তারা বুঝতে পারলো যে গেরিলারা ক্রমান্বয়ে অধিক শক্তিশালী হয়ে উঠেছে।

অভিযান শেষ করে ফ্লাইট লেফটেন্যান্ট সুলতান ঐ এলাকার অধিকাংশ গেরিলা গ্রুপের সাথে যোগাযোগ করে তাদের অসুবিধা এবং সমস্যাবলী নিয়েও আলোচনা হয়। ১১ই অক্টোবর সুলতান হরিণায় এসে বিস্তারিত রিপোর্ট পেশ করেন।

গেরিলারা গ্রামাঞ্চলে বেশ কার্যকর অবস্থান গড়ে তুলেছিল। বস্তুতঃ সারা দেশটাই তখন পুরো গেরিলাঘাঁটিতে পরিণত হয়েছিলো।ফলে যখন তখন যেকোনো দিকে সৈন্যরা অভিযান চালাতে পারতো। রাতগুলো ছিল একান্তভাবেই তাদের। ফলে পাকিস্তানী সৈন্যরা পারতপক্ষে রাতের বেলা বাইরে বের হতো না।

আমাদের পক্ষে জনগণের সমর্থন ছিল ব্যাপক। গেরিলাদের সাহায্যে আসতে পারলে লোকজন সম্মানিত এবং গর্ব অনুভব করতো। গেরিলাদের খাদ্য ও আশ্রয় দেওয়ার অপরাধে পাকিস্তানীরা বহু লোককে হত্যা করেছে, তাদের বাড়ি ঘর জ্বালিয়ে, সহায়- সম্পত্তি লুট করে সেই লুটের মালের বখরা পুরষ্কার হিসেবে রাজাকারও দালালদের দেওয়া হয়েছে। এতদশত্বেও জনগণের হৃদয় আবেগ এবং উচ্ছ্বাসে উদ্বেলিত হয়ে উঠেছে, যখন দেখেছে অল্প বয়সী তরুণেরা ভারী অস্ত্র- গোলাবারুদের ভারে নুজ্জ হয়েও দৃঢ় প্রত্যয়ে লম্বা লম্বা পা ফেলে শত্রু হননের দিকে এগিয়ে চলেছে। বাংলার জনগণ মুক্তিযোদ্ধাদের স্বাগত জানানোর জন্য সাগ্রহে প্রতীক্ষা করেছে দিনের পর দিন। দেশের ভেতরে অবস্থানকারী লোকজন যদি সেদিন এই ত্যাগ স্বীকার না করতো তাহলে অঙ্কুরেই আমাদের স্বাধীনতা আন্দোলনের স্বাভাবিক মৃত্যু ঘটতো।

যুদ্ধের মুখোমুখি

আমরা সিদ্ধান্ত নেই, রণকৌশলের দিক থেকে গুরুত্বপূর্ণ এলাকা এবং যেসব সীমান্ত ফাঁড়িতে শত্রুর পাহারা একটু কম, সেগুলো দখলের মাধ্যমেই আমাদের অভিযান শুরু হবে। প্রতিটি অভিযান শুরুর পূর্বেই ভারতীয় গোলন্দাজ বাহিনী আমাদের সহয়তা করবে। সীমান্তবর্তী এলাকা এবং সীমান্ত ফাঁড়ি দখল পরিকল্পনার পেছনে কতগুলো গুরুত্বপূর্ণ কারণ ছিল, সেগুলো হচ্ছেঃ
  
(ক) এইসব সীমান্ত ফাঁড়ি বা সীমান্ত এলাকা দখলের যুদ্ধে আমাদের বাহিনীর দক্ষতাও দুর্বলতা আমরা নিরূপণ করতে পারবে।
(খ) সকলকে বলে দেওয়া হবে এই লক্ষ্য অর্জনে আমরা বদ্ধপরিকর। এবং আমাদের এই অভিযান অব্যাহত থাকবে।এতে করে শত্রুরা গেরিলা বিরোধী তৎপরতা কমিয়ে আত্মরক্ষামূলক ব্যবস্থায় আরো বেশী শক্তি নিয়োগ করবে। শত্রুদের এভাবে সীমান্ত এলাকায় ব্যস্ত রাখতে পারলে দেশের অভ্যন্তরভাগে শত্রুর সংখ্যা কমে যাবে, ফলে গেরিলাদের কাজ আরও সহজ হবে। 
(গ) এধরণের সংঘর্ষের মাধ্যমেই শত্রুর প্রস্তুতি এবং তার প্রতিরোধ ক্ষমতার মাত্রাও আমরা পরিমাপ করতে পারবো।

সীমান্তরেখা বরাবর আমাদের তৎপরতা  বৃদ্ধির  সাথে  সাথে পাকিস্তানীরা ঠিকই অভ্যন্তর ভাগের শক্তি কমিয়ে সীমান্তে এনে সৈন্য জড় করতে থাকে। এতে বিভিন্ন স্থানের পরিস্থিতি  গেরিলাদের অনুকূল হয়ে উঠে।অবশ্য,এই সঙ্গে কিছু অসুবিধাও দেখা দেয়। সীমান্ত এলাকায় শত্রুর শক্তি বৃদ্ধি পাওয়ায় নতুন ট্রেনিংপ্রাপ্ত গেরিলাদের সেই পথ দিয়ে দেশের ভেতরে পাঠানো ঝুঁকিপূর্ণ হয়ে যায়। ভেতরে প্রবেশের প্রায় সকল পথই শত্রুসৈন্যরা বন্ধ করে দেয়। 
২২শে সেপ্টেম্বর চম্পকনগর সীমান্ত ফাঁড়ি এবং প্রধান সড়কের উপর গুরুত্বপূর্ণ বল্লভপুর এলাকা দখল করার জন্য আমরা প্রচেষ্টা চালাই। আক্রমণের আগে ভারতীয় গোলন্দাজ বাহিনী লক্ষ্যস্থলের উপর গোলাবর্ষণের মাধ্যমে শত্রুর সুদৃঢ় অবস্থানগুলো ধ্বংস করার চেষ্টা করে।

কিন্ত দীর্ঘ ছয় ঘণ্টার যুদ্ধের পর আমরা পশ্চাদপসরনে বাধ্য হই। কামানের গোলায় শত্রুর তেমন ক্ষতি হয়নি। পাকিস্তানী বাংকারগুলো ছিল খুব মজবুত। প্রতিটি প্রতিরক্ষা বাংকারেই শত্রুরা ভূগর্ভে কয়েকদিন থাকার মতো রসদপত্র মজুত রেখেছিলো। ঘাঁটিগুলোর মধ্যে ট্রেঞ্চপথে যোগাযোগ ছিল। তাছাড়া আমরা যা অনুমান করছিলাম তার চাইতেও বেশী ছিল তাদের স্বয়ংক্রিয় অস্ত্রের সম্ভার।

চম্পকনগর সীমান্ত ফাঁড়ি আক্রমণের দায়িত্ব দেওয়া হয়েছিলো ক্যাপ্টেন মাহফুজকে। ফাঁড়ির ডান পাশ দিয়ে নিজেদের আড়াল করে আমি ওদের অগ্রসর হওয়ার নির্দেশ দেই। কিন্ত লক্ষ্যস্থলের চারপাশে কয়েকশ গজ এলাকা গা ঢাকা দেওয়ার মতো তেমন কোন ফসলের ক্ষেত, উঁচু ভূমি অথবা বন-জঙ্গল ছিলোনা। পার্শ্ববর্তী একটি পাহাড় থেকে আমি যুদ্ধ পরিচালনা করছিলাম। ফাঁড়িটি থেকে এর দূরত্ব ছিল আটশ গজের মতো। সেখান আমি থেকে লক্ষস্থলের অনেক কিছুই দেখতে পারছিলাম। অয়ারলেসে মাহফুজ আমার সাথে যোগাযোগ রাখছিল। আমাদের বাহিনী কভার দেওয়ার জন্য কামানসহ ভারতীয় গোলন্দাজবাহিনীর একজন পর্যবেক্ষকও আমার সাথে ছিলেন। আগেই উল্লেখ করেছি, আমাদের সৈন্যদের অগ্রসর হওয়ার আগে কামান থেকে গোলাবর্ষণ করা হয়।কামানের গোলাবর্ষণ শেষ হলে আমাদের বাহিনী চূড়ান্ত আঘাত হানার জন্য দ্রুত অগ্রসর হতে থাকে। এসময় শত্রুরাও প্রচণ্ড বেগে গুলিবর্ষণ শুরু করে।ফাঁড়ির ডান এবং বাম পার্শ্ব থেকেই  একটি করে মেশিনগান আমাদের কোম্পানীকে যথেষ্ট বিপাকে ফেলে দেয়।দুর্ভাগ্যক্রমে মাহফুজের একমাত্র অয়ারলেস সেটটিও বিকল হয়ে পড়ে। একটির বেশী দেবার মত মজুত কোন সেট আমাদের ছিলোনা। অয়ারলেস সেট নষ্ট হতেই মাহফুজ তার প্লাটুনের সাথে যোগাযোগ হারিয়ে ফেলে এবং আমারওমাহফুজের মধ্যকার সংযোগও বিচ্ছিন্ন হয়ে যায়।কিছুক্ষণ পরেই শুভপুর সেতুর দিক থেকে পাকিস্তানীদের কামানের গোলা আমাদের উপর এসে পড়তে থাকে।এদিকে কবেরহাট এলাকা থেকে আরও শত্রুসৈন্য দ্রুত চম্পকনগরে এসে  পৌঁছায়। 

কামানের গোলা, বিশেষ করে এয়ারবাস্ট শেল বিস্ফোরণের ফলে আমাদের কোম্পানীর পক্ষে আর অগ্রসর হওয়া সম্ভব হচ্ছিলনা। পাকিস্তানী মেশিনগানগুলোর অবস্থান জানার জন্য আমি মাহফুজের সাথে যোগাযোগ করার অনেক চেষ্টা করি।অবস্থান জানতে পারলে ভারতীয় কামান থেকে মেশিনগানের উপর গোলাবর্ষণ করা যেতো।আমাদের অবস্থান থেকে আমি কিংবা গোলন্দাজ পর্যবেক্ষক কেউই মেশিনগানগুলো দেখতে পাচ্ছিলাম না। যোগাযোগ ব্যবস্থা অচল হয়ে পড়ায় আমাদের সকল পরিকল্পনা ব্যর্থ হয়।
 
এই পরিস্থিতিতে কোম্পানীকে আরও এগিয়ে যেতে আত্মহত্যারই শামিল ছিল। 

বল্লভপুর এলাকাতেও আমাদের কোম্পানী কমান্ডারকে শুরুতেই থমকে পড়তে হয়। তার দুটি প্লাটুন লক্ষ্যস্থলের দিকে  অগ্রসর হচ্ছিলো, কিন্ত প্লাটুন কমান্ডারদের সাথে যোগাযোগ করার জন্য তার হাতে কোন অয়ারলেস সেট ছিলোনা। প্লাটুন দুটির সন্ধান লাভের জন্য তখন সে বার্তাবাহক পাঠায়। তাদের খুজে পাওয়া গিয়েছিলো বটে, কিন্ত তখন অনেক দেরি হয়ে গেছে। দিনের আলো ফুটতেই পাকিস্তানীরা আমাদের দেখে ফেলে এবং তাদের কামানগুলো সক্রিয় হয়ে উঠে। 

এই দুটি আক্রমনেই একমাত্র যোগাযোগ ব্যবস্থা অভাবে সফল হতে পারিনি।কোম্পানী কমান্ডারদের সাথে যোগাযোগ রক্ষার জন্য আমার কাছে অয়ারলেস সেট ছিল অপ্রতুল আর প্লাটুন কমান্ডারদের সাথে যোগাযোগ রক্ষার জন্য কোম্পানী কমান্ডারদের কোন অয়ারলেস সেট ছিলোনা।নিজের প্লাটুনগুলোর সাথে সুষ্ঠু ব্যবস্থা না থাকলে কোন কোম্পানী কমান্ডারের পক্ষে রাত্রে এধরণের আক্রমণ চালানো বেশ অসুবিধাজনক হয়ে পড়ে। 
সাময়িকভাবে আমরা ব্যর্থ হলেও এ দুটো প্রচেষ্টার ফলে আমরা বুঝতে পারি আমাদের সেনারা যুদ্ধের জন্য উল্লেখযোগ্য দক্ষতা অর্জন করতে পেরেছে। যথাযথভাবে পরিকল্পনা নেয়া হলে এবং যোগাযোগের সরঞ্জামও ভারী অস্ত্র শস্ত্রের  সাহায্য পাওয়া গেলো, আমাদের বিশ্বাস ,নিশ্চয়ই  আমরা জয়ী হতে পারবো। 

যুদ্ধের তখন ছয় মাস চলছে। এসময়ে গুরুত্বপূর্ণ কতগুলো ঘটনা ঘটে। এগুলো পরোক্ষভাবে আমাদের স্বাধীনটা যুদ্ধের ওপর প্রভাব নতুন  বিস্তার করে।ঘটনাগুলির একটি হচ্ছে ভারতও সোভিয়েত ইউনিয়নের মধ্যে যৌথ প্রতিরক্ষা চুক্তি সাক্ষর। চুক্তি অনুযায়ী দুদেশ কোন সংকটও বহিঃশত্রুর আক্রমণের মুখে পরস্পরের সাহায্যে এগিয়ে আসবে বলে অঙ্গীকার করে। চুক্তি সাক্ষরের পর আমাদের সাহায্য করার ব্যাপারে ভারত আরও বলিষ্ঠ ভুমিকা গ্রহণ করে। ভারতের সরকার এবং জনগণ বুঝতে পারে বাংলাদেশ প্রশ্নে তারা যে পদক্ষেপ সে ব্যাপারে এখন তারা একা নয়। অচিরেই এই প্রতিরক্ষা  চুক্তির প্রভাবে ভারতে এবং বাংলাদেশে বিশেষ করে মুক্তিযোদ্ধাদের মধ্যে সুস্পষ্ট হয়ে উঠে। ভারত এতদিন পর্যন্ত খুব সন্তর্পণে এবং সাবধানে এগিয়ে চলছিলো। চুক্তির পর আমাদেরকে সর্বাত্মক সাহায্যের ব্যাপারে তার সমস্ত দ্বিধাদ্বন্ধ কেটে যায়। 

এদিকে দুপক্ষের যুদ্ধের পরিকল্পনা আরও ব্যাপকতর হয়ে উঠে। গেরিলাদের মধ্যে যেন নতুন করে প্রাণের সঞ্চার হয়। প্রতিদিনই সড়কও রেল যোগাযোগ বিচ্ছিন্ন করার কাজ চলতে থাকে। প্রকাশ্য দিনের বেলাতেও হামলাও অ্যামবুশ শুরু হয়ে যায়। ভারতীয়ও পাকিস্তানীদের উভয় পক্ষের কামানের গর্জনে সীমান্ত এলাকা হয়ে উঠে চরম উত্তেজনাময়।

এদিকে ২৮শে সেপ্টেম্বর ভারতের ন্যাগাল্যান্ডে বাংলাদেশী পাইলটরা ট্রেনিং শুরু করে। গোড়াপত্তন হয় বাংলাদেশ বিমানবাহিনীর। প্রায়ই একই সময় পাকিস্তানী  নৌবাহিনী থেকে পালিয়ে আসা ৪৫ জন নৌসেনা নিয়ে বাংলাদেশ নৌবাহিনীরও গোড়াপত্তন হয়। সেপ্টেম্বরে আমরা দুটি নৌযানও সংগ্রহ করি। এম-ভি পলাশ এবং এম-পি পদ্মা নামের জাহাজ দুটি ছিল কলকাতা পোর্ট কমিশনারের। প্রায়৩৮ লাখ টাকা খরচ করে এগুলো যুদ্ধের উপযোগী করে তোলা হয়। প্রতিটি নৌযানে দুটি করে ৪০ মিলিমিটার কামান( এল-৬০) বসানো হয়। 

অক্টোবরের মধ্যে দুটি জাহাজই অভিযান শুরু করার জন্য প্রস্তুত হয়ে উঠে। ‘’অপারেশন হট প্যান্টস’’ সাংকেতিক নামে শুরু হয় অভিযান, যার লক্ষ্য ছিল খুলনাও মংলা এলাকায়  শত্রুপক্ষের নৌযানের উপর আঘাত হানা এবং পসুর নদীর মোহনায় মাইন স্থাপন করা।

অক্টোবর থেকে গেরিলাদের তৎপরতা সম্পর্কে উৎসাহব্যঞ্জক খবর পেতে থাকি। তবে বাংলাদেশের বিভিন্ন বন্দর দিয়ে পণ্যসামগ্রী বাইরে প্রেরণ এবং বাইরে থেকে সামরিক সরঞ্জাম ও অন্যান্য জিনিস নিয়ে আসা অব্যাহত গতিতেই চলতে থাকে।বাইরের যেসব মালামাল আসতো সেগুলো আবার যথারীতি দেশের ভেতর বিভিন্ন গন্তব্যস্থলে পৌঁছে যাচ্ছিলো। নৌবাহিনীর ডুবুরীদের সাফল্যজনক তৎপরতা সত্ত্বেও নৌ যোগাযোগ বিচ্ছিন্ন করার ব্যাপারে আমরা বিশেষ সফলতা লাভ করতে পারিনি। বিষয়টি বিশ্লেষণ করে দেখা যায় বেশ কতগুলো কারণে দেখা যায় পাকিস্তান সরকার তার নৌযোগাযোগ মোটামুটি সুষ্ঠুভাবে  চালু রাখতে সমর্থ হয়েছিলো। 

(ক) বিদেশী শিপিং কোম্পানীগুলিকে পাকিস্তান সরকার যেকোনো সম্ভাব্য দুর্ঘটনার ক্ষেত্রে আকর্ষণীয় ক্ষতিপূরণ দানের প্রস্তাব করেছিলো। 
(খ) অভ্যন্তরীণ নদীপথগুলোকে মোটামুটি ব্যাপকভাবে সশস্ত্র নিরাপত্তা ব্যবস্থা সহ নৌযানগুলোর চলাচলের ব্যবস্থা করা হয়েছিলো।
(গ) উপকূল এলাকা এবং সামুদ্রিক বন্দরগুলোতে গানবোটের তৎপরতা বৃদ্ধি করা হয়।
(ঘ) শত্রুরা নৌ কমান্ডোদের কার্যপদ্ধতি জেনে যাওয়ায় তারা পর্যাপ্ত রক্ষাব্যবস্থা গ্রহণ করে। 

পাল্টা ব্যবস্থা হিসেবে আমরা বেশি করে নৌকমান্ডো নিয়োগের সিদ্ধান্ত নেই। আমরা আরও যেসব ব্যবস্থা গ্রহণ করি সেগুলো ছিলঃ

(ক) আই ডব্লিও টি এ জাহাজগুলোতে ক্রু হিসেবে নৌকমান্ডো নিয়োগ করা।
(খ) নদীর তীর এবং সাগরের উপকূল থেকে সুবিধাজনক দূরপাল্লার হাতিয়ারের সাহায্যে নৌযানগুলোর উপর সরাসরি আক্রমণ চালানো এবং 
(গ) এতদঞ্চলের আবহাওয়াগত কারণে সকাল সন্ধায় সৃষ্ট মৌসুমি কুয়াশার সুযোগ নিয়ে লিমপেট মাইন দ্বারা পাকিস্তানী জাহাজগুলোকে ধ্বংস করা। 

১২ই অক্টোবর ইয়াহিয়া খান জাতির উদ্দেশ্যে এক বেতার ভাষণ দেন। তিনি তার ভাষায় ‘ জাতীয় জীবনের এই ভয়াবহ মুহূর্তে আল্লাহও ইসলামের নামে সকলকে ঐক্যবদ্ধ হয়ে তার পিছনে ঐক্যবদ্ধ হতে বললেন। বিরস, গম্ভীর, মাদালস কণ্ঠে তিনি বললেনঃ- 

(ক) পাকিস্তানের সমগ্র সীমান্ত বরাবর ভারত ব্যাপক সৈন্য সমাবেশ করেছে।
(খ) ট্যাংক, গোলন্দাজ ইউনিট এবং বিমানবাহিনীকে পাক সীমান্তের কাছে এনে জড়ো করা হয়েছে(তার জিজ্ঞাসা ‘এসবের অর্থ কি?’) এবং
(গ) চট্টগ্রামও মংলা বন্দরে নৌবাহিনীর ডুবুরীদের হামলা হয়েছে। সড়ক, রেলপথও সেতু ধ্বংস করা হচ্ছে এবং বিদ্যুৎ সংযোগ বিচ্ছিন্ন করা হচ্ছে।

ইয়াহিয়ার এই বিশেষ বক্তৃতায় বিশেষ কয়েকটি দিক লক্ষণীয়। সবকিছুর জন্য তিনি ভারতকেই দোষারোপ করেছেন এবং সচেতনভাবে মুক্তিবাহিনীর কথা এড়িয়ে গেছেন।

এতে পরিষ্কার হয়ে উঠে যে, তিনি যুদ্ধ করার একটি অজুহাত খুঁজছেন। এক বদ্ধ উন্মাদ যে মুক্তিবাহিনীর আঘাতে ক্ষত বিক্ষত, ক্রোধোন্মত্ত তার কথায় সেটাই প্রমাণিত হল। ততদিনে তাকে আমরা আরও নির্মম আঘাত হানার প্রস্তুতি নিয়ে ফেলেছি। 

জুলাই মাস থেকে চট্টগ্রাম বন্দর এলাকার তেল ।সংরক্ষণাগারে একটা আক্রমণ চালানোর জন্য আমরা পরিকল্পনা করছিলাম। একাজের জন্য বিশেষভাবে বাছাই করা ছেলেকে আলাদাভাবে ট্রেনিং দেওয়া হয়। কিন্ত উপরোক্ত হাতিয়ার না পাওয়ায় অক্টোবরের মাঝামাঝি পর্যন্ত আমাদের অপেক্ষা করতে হয়। পাকিস্তান বিমানের জন্য উচ্চদাহ্য শক্তি সম্পন্ন জ্বালানি ভর্তি ট্যাংকগুলো ছিল প্রধান আকর্ষণ। ১৬ই অক্টোবর ট্রেনিংপ্রাপ্ত গণপরিষদ সদস্য মোশারফ হোসেনের নেতৃত্বে বিশেষ দলকে উক্ত তেল সংরক্ষণাগারে আক্রমণের জন্য পাঠানো হয়। আক্রমণের আগের রাতে শত্রুরা কিভাবে যেন শহরে গেরিলা দলের উপস্থিতি টের পেয়ে যায়।চট্টগ্রামে তারা যেখানে উঠেছিলো পাকিস্তানীরা সে এলাকা ঘিরে ফেলে। সৌভাগ্যক্রমে একটি ড্রেনের ভেতর দিয়ে আমাদের পুরো দলটি আত্মরক্ষা করতে সমর্থ হয়। কিন্ত তাদের অস্ত্রশস্ত্র খোয়া যায়। ফলে পরিকল্পনা অনির্দিষ্টকালের জন্য স্থগিত হয়ে যায়। 

ওদিকে ইয়াহিয়া খান ভারত আক্রমণের একটি যথাযথ অজুহাত খুঁজছিলেন।তিনি ভেবেছিলেন ভারতের সঙ্গে যুদ্ধ বাঁধিয়ে একটি মারাত্মক আন্তর্জাতিক সংকট সৃষ্টি করে বাংলাদেশের সমস্যা থেকে বিশ্ববাসীর দৃষ্টি অন্যদিকে ফেরানো যাবে। তার সমর অধিনায়করাও সে ধরনের একটি যুদ্ধের ক্ষেত্র প্রস্তুত করেছিলেন। অক্টোবরের প্রথম সপ্তাহে সৈয়দপুরে এক জনসমাবেশে পাকিস্তানী ইস্টার্ন কমান্ডের কমান্ডার লেঃ জেনারেল নিয়াজী ঘোষণা করলেন, উভয় ফ্রন্টের পরবর্তী যুদ্ধ ভারতের মাটিতে হবে।নিয়াজীর মুখ থেকে কথাটা বোধহয় বেফাঁস বেরিয়ে পড়েছিলো- কারণ ইয়াহিয়া খান তখন পর্যন্ত প্রকাশ্যে যুদ্ধের কথা বলেননি। কিন্ত না বললে কি হবে ২০ এবং ২২শে অক্টোবর পাকিস্তানীরা সীমান্ত থেকে ভারতের অভ্যন্তরে কমলপুর গ্রামের উপর গোলাবর্ষণ করলো। যুদ্ধের জন্য পাকিস্তানী উস্কানিমূলক তৎপরতায় বহুসংখ্যক বেসামরিক নাগরিক নিহত এবং আহত হল। একদিন পর ২৩ অক্টোবর পাকবাহিনী পশ্চিম ফ্রন্টের সম্ভাব্য রণাঙ্গনগুলোতে সৈন্য সমাবেশ শুরু করে। 

নভেম্বর নাগাদ ভারতের তিনটি কোরের অধীনে সাতটি পদাতিক ডিভিশন যুদ্ধের জন্য সর্বাত্মক প্রস্তুতি গ্রহণ করে। কুম্ভীগ্রামের ঘাঁটি পুনরায় চালু করা হয় এবং নৌবাহিনীর ইস্টার্ন ফ্লীটকে সক্রিয় করা হয়। যেকোনো আক্রমণ প্রতিরোধের জন্য তাদের ব্যাপক পরিকল্পনা তখন চূড়ান্ত। 

ভারতীয় সেনাবাহিনী পূর্ব ফ্রন্টে পাকিস্তানের সকল দুষ্কর্মের উপযুক্ত জবাব দেওয়ার জন্য পুরোপুরি প্রস্তুত ছিল। এসময়ই ভারতীয় সেনাবাহিনীর সহযোগিতায় বেলুনিয়া পুনর্দখল করার জন্য পরিকল্পনা প্রণয়ন করা হয়। একই সঙ্গে অন্যান্য সেক্টরেও অনুরূপ পরিকল্পনা গ্রহণ করা হয়। বেলুনিয়া ৫ই নভেম্বর আক্রমণের(ডি-ডে) নির্ধারিত হয়। 

কিন্ত ৪ঠা নভেম্বর এক মর্মান্তিক ঘটনায় আমরা সকলেই বিচলিত হয়ে পড়ি। আমার অন্যতম সাব-সেক্টর কমান্ডার ক্যাপ্টেন শামসুল হুদা সেদিন রাত সাড়ে৮টায় মারা যান। বেলুনিয়া অভিযানে তিনটি কোম্পানীকে তার নেতৃত্বে রাখার পরিকল্পনা ছিল। অকুতোভয় যোদ্ধা হিসেবে সৈন্যরা তাকে ভালোবাসতো, প্রশংসা করতো। আমি নিজেও দেখেছি কি নির্ভীকভাবে রণাঙ্গনের অগ্রবর্তী এলাকায় তিনি দায়িত্ব পালন করেছেন।এরুপ একজন অফিসারকে দেখলাম তাঁর ক্যাম্পের মধ্যে পড়ে আছেন, প্রাণহীন নিস্পন্দ। জায়গাটি রক্তে ভেসে গেছে, মাথার খুলী ছিন্নভিন্ন বিক্ষিপ্তভাবে চারদিকে ছড়ানো।কয়েক মিনিট আগেও তিনি তাঁর সৈন্যদের সাথে কথা বলেছেন, পরের দিনের অভিযান সম্পর্কে কয়েকটি চূড়ান্ত নির্দেশ দিয়েছেন। যতদূর জানা যায়,বাড়ি থেকে তাঁর খুব খারাপ খবর এসেছিলো। বিগত কয়েকমাস ধরে আমরা অনিশ্চয়তার মধ্যে যুদ্ধ করছিলাম।অনিশ্চয়তাও হতাশায় মনোবল ঠিক রাখা কঠিন হয়ে দাঁড়িয়েছিলো কিছু লোকের পক্ষে। আমার সেক্টরে বাড়িঘর নিয়ে কিংবা পারিবারিক কোন বিষয় নিয়ে আলোচনা নিষিদ্ধ করে দিয়েছিলাম। খুবই নিষ্ঠুর আদেশ সন্দেহ নেই, কিন্ত সৈনিকগণের উপর খারাপ আবেগ সৃষ্টি করতে পারে এমন ধরণের কথাবার্তা থেকে বিরত রাখার জন্যই এটা করতে হয়েছিলো। আমাদের দুর্ভাগ্য৪ঠা নভেম্বর রাত সাড়ে৮ টায় ক্যাপ্টেন শামসুল হুদাকে তার বিছানায় বসে কি যেন চিন্তা করতে দেখা যায়।সীমাহীন এক অবসাদ তাকে পেয়ে বসেছিল।একসময় আপনার অজান্তেই তিনি স্টেনগান হাতে তুলে নিয়ে নলটি নিজের চিবুকে ঠেকান।তারপর যন্ত্রচালিতের মত ট্রিগার চালান।

বেলুনিয়া অভিযান নিয়ে আমি তখন ভারতীয় বিগ্রেড কমান্ডারের সাথে আলোচনা করছিলাম।খবর পেয়ে প্রথমে বিশ্বাসই করতে পারিনি।কিন্ত কঠিন বাস্তবতাকে একসময় স্বীকার করে নিতেই হল।আমাদের সিদ্ধান্ত নিতে হয় যে পরিকল্পনা অনুযায়ী আগামীকালই অভিযান শুরু হবে।পুরো একটা জাতির ঘোর দুর্দিনে ব্যক্তিজীবনের ট্রাজেডিগুলো আমরা শুধু মনে মনে রাখতে পেরেছি, আর কিছু করতে পারিনি সেদিন।
                 
নিয়মিত পদাতিক বাহিনী এবং মিলিশিয়া নিয়ে বেলুনিয়ায় পাকিস্তানের শক্তি ছিল দুই ব্যাটালিয়নের মত।ব্যাটালিয়ন ছিল উত্তর অংশ এবং বাকি অংশ ছিল দক্ষিণভাগে।শক্তিশালী ব্যাংকার তৈরি করে এবং বেশ বিস্তৃত এলাকাজুড়ে মাইন পেতে তারা অবস্থান গ্রহণ করেছিলো। এসমস্ত অবস্থান সম্পর্কে সন্ধান না নিয়ে আক্রমণ চালালে অহেতুক লোকক্ষয় হতে পারে। কোনভাবে উত্তর অংশের শত্রুদলকে বাকী অংশ থেকে বিচ্ছিন্ন করে বিচ্ছিন্ন অংশের সাহায্য সহযোগিতা বন্ধ করতে পারলে পাকিস্তানীরা আত্মসমর্পণ করতে বাধ্য হবে। আত্মসমর্পণ না করলেও কয়েকদিনের মধ্যে তাদের নির্মূল করা সম্ভব হবে। আমরা তাই সিদ্ধান্ত নেই উত্তরের এবং দক্ষিণের মাঝামাঝি কোন স্থানে অতি সন্তর্পণে রাত্রির অন্ধকারে নিঃশব্দে অবস্থান গ্রহণ করবো। ট্রেঞ্চ এবং ব্যাংকার গড়ে তুলবো রাতারাতি। এবং পরদিন সূর্যের আলো ছড়িয়ে পড়লেই পাকিস্তানীরা দেখতে পাবে তাদের উত্তরের অংশ দক্ষিণের বাহিনী থেকে হয়ে পড়েছে বিচ্ছিন্ন। মাঝখানে বসে আছে তাদের যমদূত মুক্তিসেনারা।
                  
নভেম্বর ৪ তারিখ। অন্ধকার এবং শীতের রাত।কনকনে ঠাণ্ডা বাতাস বইছে। ক্যাম্প ছেড়ে বেলনিয়া অভিযানে এগিয়ে চলে মুক্তিসেনাদের দল।সৈন্যদের দীর্ঘসারি যাত্রা শুরু করতেই বৃষ্টি শুরু হয়ে যায়।বৃষ্টির সাথে বাতাসের বেগও বেড়ে যায়। হাড়কাঁপানো শিতে আমাদের ঠোঁট কাঁপছিলো। আমরা পশ্চিমদিকে এগিয়ে চলি। প্রাকৃতিক দুর্যোগ কষ্ট হলেও বস্তুত আমাদের সুবিধাও ছিল যথেষ্ট। আবহাওয়া খারাপ দেখে সে রাতে শত্রুদের টহলদাররা আর বাইরে বেরোয়নি।তারা ধারণাও করতে পারেনি এই রাতটিকেই আমরা বেছে নেবো।দমকা বাতাসের গর্জনে আমাদের চলাফেরা এবং ট্রেঞ্চ খোঁড়ার আওয়াজ তলিয়ে যাচ্ছিলো। ভোর হতে না হতেই আমাদের সবগুলো কোম্পানী যার যার জায়গায় পৌঁছে প্রতিরক্ষামূলক ট্রেঞ্চে অবস্থান গ্রহণ করে। আমরা তখন শীতে প্রায় জমে যাচ্ছিলাম। কিন্ত একটু পরেই বৃষ্টি থেমে গিয়েই পরিষ্কার সূর্যালোক চারদিকে ছড়িয়ে পড়ে। 
                   
দেরি না করে আমরা শরণার্থী শিবির এবং গ্রাম থেকে লোক নিয়ে সাজ সরঞ্জাম বহনের ব্যবস্থা করি। যানবাহন চলাচলের জন্য পাহাড় এবং ধানক্ষেতের ভেতর দিয়ে চার মাইল দীর্ঘ রাস্তার ব্যবস্থা আমাদের করতে হয়।হাজার হাজার লোক স্বতঃস্ফূর্তভাবে দিন রাত কাজ করে চলে। তিনদিনের মাথায় রাস্তাটি যানবাহন চলাচলের উপযোগী হয়ে উঠে। আমাদের সাহায্য করার জন্য বেসামরিক লোকদের মধ্যে অভূতপূর্ব সাড়া লক্ষ্য করি। ফলে আমাদের মনোবল বেড়ে যায় বহুগুণ। 
                   
একজন অধ্যাপক ব্যাংকারের জন্য সি, আই সিটের বোঝা মাথায় বহন করে চার মাইল পথ অতিক্রম করে টিনগুলো যথাস্থানে নামিয়েই আবার তিনি পেছন দিকে দৌড়ে গেছেন আরেকটা বোঝা আনতে। ছয় বছরের একটি ছেলেকে দিয়ে কোন কাজ করানো হবেনা বলাতে সে সেদিন কেঁদে ফেলেছিল। 
                    
আমাদের অবস্থান গ্রহণ করায় শত্রুদের মধ্যে তেমন কোন ত্বরিত প্রতিক্রিয়া দেখতে পেলাম না। তার হয়ত ভেবেএটাওমুক্তিফৌজের অ্যামবুশ ধরণের কিছু একটা হবে তারা মুক্তিবাহিনীকে হঠিয়ে দেওয়ার জন্য একটা কোম্পানী পাঠায়। কিছুক্ষণের সংঘর্ষে ২৯ জন শত্রুসেনা নিহত হয় এবং অন্যরা উপায়ান্তর না দেখে পালিয়ে যায়। এমনকি তারা লাশগুলোও নিতে পারেনি ৭ই নভেম্বর ২টি সাবর জেট সারাদিন আমাদের অবস্থানের উপর স্টাপিং করে। এতে আমাদের টিন বহনকারী একজন বেসামরিক লোক নিহত হয়। আশ্চর্যের ব্যাপার শত্রুরা তেমন ব্যাপক আক্রমণ করতে আসছিলনা। তাছাড়া, উত্তর অংশে পাকিস্তানীদের আমরা যেভাবে ঘিরে ফেলেছিলাম সেখান থেকে তাদের মুক্ত করারও তেমন কোন চেষ্টাও করছিলোনা আমরা স্পষ্ট বুঝতে পারলাম পাকিস্তানীরা এতদিনের আক্রমণাত্মক ব্যবস্থার পরিবর্তে এখন আত্মরক্ষামূলক ব্যবস্থা নিয়েছে। এসময়ে বেলুনিয়ায় পাকিস্তানীদের একটি অয়ারলেস বার্তা ইন্টারসেপ্ট করি। সেটা ছিল,’’ বেলুনিয়া থেকে নিজেরাই পালাবার ব্যবস্থা কর।‘’
                     
কয়েকজন শত্রুসেনা আমাদের ব্যূহ ভেদ করে পালানোরও চেষ্টা করেছিল কিন্ত তারা আমাদের গুলিতে নিহত হয়। ১১ই নভেম্বরের মধ্যে আমরা অবশিষ্ট শত্রুসেনাকে ধ্বংস করে ফেলি। বেশকিছু পাকিস্তানী আমাদের হাতে বন্দী হয়।
                      
যুদ্ধবন্দীদের কাছ থেকে পাকিস্তানী সেনাবাহিনীর দুর্ভাগ্যের কথা জানতে পারি। সর্বত্রই শত্রুসৈন্যদের একটা সাধারণ অভিযোগ ছিল যে, অফিসাররা তাদের সাথে ফ্রন্টলাইনে থাকতো না। শুধু গোলাগুলি ছাড়া অন্যসব কিছুরই অভিযোগ ছিল।তাদের তিক্ত অভিযোগঃ “মনকি খাদ্যের জন্যও আমাদের ব্যবস্থা করতে বলা হতো।” প্রতিটি সেক্টরে যুদ্ধবন্দীর কাছে এবং মৃত সৈনিকদের পকেটে অনেক চিঠি পাওয়া গেছে। এগুলো পশ্চিম পাকিস্তানে তাদের বাবা, মা, আত্মীয়স্বজনদের কাছে লেখা। এসব চিঠিতে তাদের করুণ অবস্থা এবং প্রতিটি স্তরে শৃঙ্খলার কাঠামো ভেঙ্গে পড়ার এক করুণ চিত্র পাওয়া যায়। এই ছিল তাদের সাফল্য- মাসে পর মাস দস্যুবৃত্তি,পাশবিক অত্যাচার এবং যাবতীয় জঘন্য অপরাধের উপযুক্ত পুরষ্কার। একজন সিপাই তার বাবাকে লিখেছেঃগতমাসে এগারোশত টাকা পাঠিয়েছি, বোধহয় পেয়েছেন। দুদিন যাবৎ এক অজ্ঞাতস্থান অভিমুখে আমরা চলেছি। গতকাল মুক্তিবাহিনীর হামলার মুখে পড়েছিলাম।এতে আমাদের প্লাটুনের দুজন মারা গেছে। এর আগে খালের পানিতে পড়েও একজন মারা যায়। এখানে ভীষণ বৃষ্টি হয়। যেদিকে তাকাই সেদিকেই শুধু বড় বড় নদী আর পুকুর। 

লোকজন ভয়ে আমাদের কাছে ঘেঁষতে চাননা। গ্রাম থেকে আমরা খাবার সংগ্রহ করি, কিন্ত এর জন্য কোন দাম দেইনা। আমাদের অফিসাররাও কোন দাম দেয়না। আমরা এখন একটি গ্রামে বিশ্রাম নিচ্ছি। কালসকালেই আবার রওনা হতে হবে। রাতে চলাফেরা করতে পারিনা। এখানে অনেক মুক্তিফৌজ। আমি পশ্চিম পাকিস্তানে বদলী হওয়ার জন্য দরখাস্ত করেছি। আমার জন্য দোয়া করবেন।‘’
                      
পরেরদিন ভোরই মুক্তিবাহিনী এই প্লাটুনটি অ্যামবুশ করে। ফলে দলের আরও দশজন সৈন্য মারা যায়।নিহত একজনের পকেটেই চিঠিটি পাওয়া গিয়েছিলো। 
                      
আমরা বেলুনিয়া অভিযানের আয়োজন করেছিলাম ৪ঠা নভেম্বর। অর্থাৎ এই তারিখ থেকেই সীমিত এবং স্থানীয় পর্যায়ে হলেও ভারতীয়রা সরাসরি যুদ্ধে অংশ নেয়। আর ৫ই নভেম্বর শুরু হয়ে যায় ভারত এবং পাকিস্তানের মধ্যকার অঘোষিত যুদ্ধ।

নভেম্বরের তৃতীয় সপ্তাহের মধ্যেই আমরা বেলুনিয়া থেকে শত্রু বিতাড়িত করি। পাকিস্তান রেডিও অবশ্য তখনও বেলুনিয়া তাদের দখলে আছে বলে সমানে প্রচার করে চলেছিল। পাকিস্তান কতৃপক্ষ একদিকে মিথ্যা প্রচার অভিযান চালিয়ে যাচ্ছিলো অপরদিকে ঢাকা- চট্টগ্রাম রোডের গুরুত্বপূর্ণ সংযোগ কেন্দ্র ফেণী থেকে ক্রমান্বয়ে তাদের সৈন্য সরিয়ে নিয়ে যাচ্ছিলো। 
                
 ২১ নভেম্বর ঢাকা থেকে এপি প্রতিনিধি এক বার্তায় বলেন, পাকবাহিনী এবং মুক্তিফৌজের মধ্যে মরনপ্রান লড়াই শুরু হয়েছে।এই লড়াইয়ে পাকিস্তানীদের যে শক্তিক্ষয় হচ্ছে তাতে ভারতের সাথে সর্বাত্মক যুদ্ধ শুরু হয়ে গেলে তারা যে কি করবে বোঝা যাচ্ছেনা। ঢাকা- চট্টগ্রাম এবং অন্যান্য শহরে গেরিলাদের হামলায় পর্যুদস্ত পাকিস্তানীরা দিশেহারা। এসময়ে মুক্তিফৌজ অন্তত সাতটি থানার উপর আক্রমণ চালিয়ে থানাগুলোকে মুক্ত করেছে।দেশের অধিকাংশ স্থানে মুক্তিবাহিনী বিদ্যুৎ সরবরাহ চরমভাবে ব্যাহত করেছে। বন্দরে কাজকর্ম বন্ধ। শিল্প-কারখানার শ্রমিকেরা যে যার বাড়ির পথ ধরেছে। বিস্তীর্ণ পল্লী অঞ্চল তখন মুক্তিফৌজের সম্পূর্ণ নিয়ন্ত্রণে। সেখানে তারা নিজেদের শাসন ব্যবস্থা প্রতিষ্ঠা করেছে। রাজাকার এবং দালালদের বিচার শুরু হয়ে গেছে। মুক্তিফৌজের দ্রুত শক্তিবৃদ্ধি অভিযানের তীব্রতায় ইয়াহিয়া খান এবং নিয়াজি বেসামাল। বিভিন্ন অঞ্চল থেকে পাকিস্তানীরা বিতাড়িত হচ্ছিল, প্রতিমুহূর্তে লোকক্ষয়ের সংখ্যা বাড়ছিলো।কিন্ত এখানেই শেষ নয়, পূর্ব পাকিস্তান শিগগিরই হাতছাড়া হয়ে যাবে, এই আশংকায় তারা ভীতও সন্ত্রস্ত হয়ে উঠে।আর এই আশংকা সত্য হলে পাকিস্তান সেনাবাহিনীর উৎকৃষ্ট কয়েকটি ডিভিশন তাদের হারাতে হবে দীর্ঘদিনের জন্য। 
         
ইতিমধ্যেই পাকিস্তান কয়েকবারই পশ্চিম ফ্রন্টে ভারতের আকাশসীমা লংঘন করে।পূর্ব ফ্রন্টে নিয়াজি দুঃসাহসিক একটা কিছু করে তার সৈন্যদের মনোবল বৃদ্ধির চেষ্টা করেন। পাকিস্তানী সৈন্যরা ২১ই নভেম্বর পশ্চিমবঙ্গের রানাঘাটের নিকটবর্তী ভারতীয় বয়রা গ্রামে হত্যা চালায়। ট্যাংক,কামান, জঙ্গিবাহিনী তাদের সহযোগিতা করেছিল।এতে কয়েকজন ভারতীয় সৈন্য নিহত। তবে বেশী মারা যায় বেসামরিক ব্যক্তিরাই বিপুল সংখ্যক লোক আহতও হয়। ভারতের মাটিতেই যুদ্ধ হবে নিয়াজি বোধহয় তার এই দম্ভের যথার্থতা প্রমাণ করার চেষ্টা করেছিলেন। ভারতীয় এলাকায় অনুপ্রবেশের অনুমতিও তিনি নিশ্চয়ই ইয়াহিয়ার কাছ থেকে পেয়েছিলেন। এর খেসারতও তাকে হাতে হাতে পেতে হয়।ভারতীয় সেনাবাহিনীর প্রচণ্ড পাল্টা আক্রমণে তারা শুধু পেছনেই হটে আসেনা, ১৩টি শেফি ট্যাংক এবং৩টি সাবর জেটকে এই সীমিত যুদ্ধে হারিয়ে ফিরে আসতে হয় নিজ এলাকায়। দুজন পাকিস্তানী পাইলট বন্দী হয় ভারতের হাতে। 
            
এসব উস্কানিতেও মিসেস গান্ধী ছিলেন স্থির।পাকিস্তানের কামানের গোলায় ভারতের বেসামরিক লোক হতাহত হচ্ছিলো। বিষয়সম্পত্তির ক্ষয়ক্ষতি ছিল প্রচুর।তা সত্ত্বেও ভারত সরকার সর্বাত্মক ব্যবস্থা গ্রহণ না করায় ভারতের বিভিন্ন রাজনৈতিক মহল তিব্র ক্ষোভ প্রকাশ করতে থাকে। মিসেস গান্ধী অবশ্য আশা করেছিলেন যে, শেষ পর্যন্ত কয়েকটি বৃহৎ শক্তির সুমতি হবে। তারা ইচ্ছা করলে ইয়াহিয়াকে দিয়ে বাংলাদেশের গণহত্যা বন্ধ করিয়ে সমস্যার একটি রাজনৈতিক সমাধান করাতে পারবেন।
                    
২১ই নভেম্বর পাকিস্তান সমূহ বিপদ টের পেয়ে জাতিসংঘে এক নালিশ দায়ের করে বসে। তার বক্তব্য, ভারতীয় সেনাবাহিনী ১২টি ডিভিশন পূর্ব পাকিস্তানের চারটি সেক্টর আক্রমণ শুরু করেছে। একইদিন ইয়াহিয়া সারা পাকিস্তানে জরুরী অবস্থা জারি করেন।এর চারদিন পর অর্থাৎ ২৫নভেম্বর পাকিস্তান সফররত উচ্চ ক্ষমতা সম্পন্ন চীনা প্রতিনিধি দলের ভোজসভায় ইয়াহিয়া বক্তৃতাচ্ছলে জানিয়ে দেন যে, হয়ত দিন দশেকের মধ্যে আমাকে আর এখানে নাও পাওয়া যেতে পারে কারণ সম্ভবত আমাকে যুদ্ধে যেতে হবে। 
          
২৭ নভেম্বর পাকিস্তানী গোলন্দাজ বাহিনী পশ্চিম দিনাজপুরের ভারতীয় শহর বালুরঘাটের প্রচণ্ড হামলা চালায়।  কামানের গোলার ছত্রছায়ায় এক বিগ্রেড পাকসেনা হিলিতে ভারতীয় অবস্থানের উপর আক্রমণ করে। পদাতিক বাহিনীর সঙ্গে ট্যাংক বহরও ছিল। প্রথম দফায় পাকিস্তানীদের৮০ জন্য সৈন্য ও চারটি ট্যাংক ধ্বংস হয় এবং তাদের আক্রমণ প্রতিহত হয়। পরেরদিন দ্বিতীয় দফা হামলার সময় তিনটি পাকিস্তানী ট্যাংক আটক করা হয় এবং তাদের বহু সংখ্যক সৈন্য প্রাণ হারায়। ভারতীয় পক্ষের ক্ষয়ক্ষতিও ছিল ব্যাপক।এবার ভারতীয়রা প্রতিশোধ নিতে এগিয়ে আসে বিপুল শক্তিতে।তারা আন্তর্জাতিক সীমারেখা পার হয়ে বাংলাদেশের ভেতর কয়েক মাইল ঢুকে পড়ে। ভারত সরকার আগেই তার সৈন্যদের সীমান্ত এলাকায় সীমিত আকারে অভিযান পরিচালনার আদেশ দিয়ে রেখেছিলেন। নির্দেশ ছিল, সীমান্তের ওপার থেকে ভারতের নিরাপত্তা বিঘ্নিত হওয়ার হুমকি দেখা  দিলে সৈন্যরা তা নির্মূল করার জন্য বাংলাদেশের অভ্যন্তরে প্রবেশ করতে পারবে। ভারত তখন শুধু তার সীমান্ত রক্ষাই নয়, প্রয়োজন দেখা দিলে সমুচিত প্রতিশোধ গ্রহণের জন্য প্রস্তত। 
         
পরিস্থিতি বিস্ফোরণোম্মুখ হয়ে উঠলে যুক্তরাষ্ট্রের প্রেসিডেন্ট রিচার্ড নিক্সন প্রস্তাব দেন যে, ভারতও পাকিস্তান দুই পক্ষকেই সীমান্ত এলাকা থেকে সৈন্য সরিয়ে দিতে হবে। ইয়াহিয়া খান বাহ্যত প্রস্তাবে সম্মতি জানান।অপরপক্ষে ভারত এই শর্তে সম্মত হয় যে, বাংলাদেশ থেকে পাকিস্তানকে তার সৈন্যদের সরিয়ে দিতে হবে।  সকল সমসসার মূল কারণ  হচ্ছে বাংলাদেশে  পাকিস্তানী সৈন্যবাহিনীর কার্যকলাপ এবং এদেরকে সরিয়ে না নিলে এই অঞ্চলে শান্তি আসবেনা। এইসব প্রস্তাব যখন আদান-প্রদান হচ্ছিল পাকিস্তান তখন পশ্চিম ফ্রন্টে রাতের অন্ধকারে গুরুত্বপূর্ণ কয়েকটিস্থানে সৈন্যসমাবেশ করে। এ ঘটনা ১লা ও ২রা ডিসেম্বর।২রা ডিসেম্বরেই পাকিস্তান সংঘর্ষের বিস্তৃতি ঘটানোর অসৎ উদ্দেশ্যে মরিয়া হয়ে আগরতলার ঘনবসতিপূর্ণ এলাকায় গোলাবর্ষণ করে। এদিন নয়াদিল্লী কংগ্রেস কর্মী সম্মেলনে বক্তৃতাকালে  মিসেস গান্ধী স্পষ্ট কণ্ঠে ঘোষণা করেন, তথাকথিত বৃহৎ শক্তি যেভাবে চাইবে সেইভাবে কাজ করার দিনশেষ হয়ে গেছে। ভারতের স্বার্থ যাতে রক্ষিত হয় সেইদিকে দৃষ্টি রেখে আজ  আমাদের কাজ করতে হবে।
          
অক্টোবর মাসেই জম্বুকাশ্মীরের পুঞ্চ সেক্টরে পাকিস্তানীদের প্রথম যুদ্ধপ্রস্তুতি লক্ষ্য করা গিয়েছিলো। পশ্চিম পাকিস্তানের সমর প্রস্তুতি এবং তৎসঙ্গে বাংলাদেশের অবস্থার ক্রম অবনতি এবং কোটি কোটি বাঙ্গালীর দুর্দশার প্রতি বৃহৎ শক্তিগুলোর উদাসীনতা লক্ষ্য করে ভারত সরকার তখনই তাদের সশস্ত্র বাহিনীকে সম্ভাব্য আপৎকালে জন্য পুরোপুরি হুঁশিয়ার থাকার নির্দেশ দিয়েছেন। পাকিস্তান এর আগে তিনবার ভারয়ত আক্রমণ করেছে সেকথা ইন্দিরা গান্ধী ভুলে যাননি। 
           
ভারতের সাথে সম্ভাব্য যুদ্ধে পাকিস্তান পশ্চিম ফ্রন্টে প্রথমে অভিযানেই রাজনৈতিক এবং রণকৌশলের দিক থেকে গুরুত্বপূর্ণ যতদূর সম্ভব বেশী  এলাকা দখল করে নেওয়ার পরিকল্পনা করেছিলো।পাকিস্তানের মূল পরিকল্পনায় ছিল, একটি সাঁজোয়া ডিভিশন এবং দুইটি পদাতিক ডিভিশন এগিয়ে নিয়ে  ভারতের উপর হামলা চালাবে।দরকার হলে আক্রমণকারী ডিভিশনগুলোর শক্তি বৃদ্ধির জন্য আরও পদাতিকও সাঁজোয়া বাহিনীর সৈন্য পাঠানো হবে। পশ্চিম পাকিস্তানে অবস্থিত বাকী অংশের পাকসেনাবাহিনীর দায়িত্ব ছিল সমস্ত ভারতীয় বাহিনীকে স্থানীয়ভাবে প্রতিরক্ষামূলক যুদ্ধে ব্যস্ত রাখা।ভারতীয় সেনাবাহিনীকে বিভ্রান্ত করার উদ্দেশ্যে অনেকগুলো প্রলুব্ধ হামলার পরিকল্পনা করা হয়। পাকিস্তানীরা আশা করেছিল এইসব প্রলুব্ধ হামলায় বিভ্রান্ত হয়ে ভারত তার সেনাবাহিনীকে বিশেষ করে সেনাবাহিনীর শক্তিশালী রিজার্ভ বাহিনীকে মূল রণাঙ্গন থেকে অন্যক্ষেত্রে নিয়জিত করে ফেলবে। ফলে, পাকিস্তানের মূল আক্রমণকারী বাহিনীর পক্ষে অতি সহজে এবং স্বল্প প্রচেষ্টায় গুরুত্বপূর্ণ ক্ষেত্রে যুদ্ধ পরিচালনা এবং জয়লাভ করা সম্ভব হবে।
             
এই লক্ষ্য সামনে রেখে পাকিস্তান তার ১২ পদাতিক ডিভিশনের উপর পুঞ্চ এলাকা দখল করার দায়িত্ব অর্পণ করে। পাকিস্তান আশা করেছিলো, পুঞ্চ এলাকায় হামলা চালালে জম্বুও কাশ্মীরে অবস্থিত ভারতীয় বাহিনী এ এলাকাতে তীব্র যুদ্ধে লিপ্ত হয়ে পড়বে ফলে তার আর চেনাব নদীর দক্ষিণে সুযোগ পাবেনা। সেই ফাঁকে পাকিস্তান চেনাব নদীর দক্ষিণে মূল হামলা চালিয়ে সফল হবে।এখানে উল্লেখযোগ্য, পাকিস্তানের এই ডিভিশনটি কাশ্মীরেই অবস্থান করছিল এবং অধিকাংশ কাশ্মীরেই লোক।
            
পাকিস্তান আরো পরিকল্পনা করছিলো যে, রাভি নদী বরাবর সুদৃঢ় প্রতিরক্ষাব্যূহ গঠন করে তারা নওশের রাজৈরি এলাকা দখল করে ফেলবে। একাজের দায়িত্ব দেওয়া হল  গুজরাটে অবস্থিত২৩ পদাতিক ডিভিশনকে। 

১নম্বর করের উপর দায়িত্ব দেওয়া হল সাকারগড় এলাকায় ভারতকে যুদ্ধে জড়িয়ে ফেলার। প্রলুব্ধকারী হামলা চালিয়ে ভারতীয় বাহিনীকে ঐ এলাক্য যুদ্ধে নামাবার পরিকল্পনা করা হয়। উদ্দেশ্য ছিল আসল আক্রমণকারী এলাকা সম্পর্কে যেন ভারত কিছুই  বুঝে উঠতে না পারে। 
             
লাহোর এবং কাসুর সোলেমনকি এলাকায় ৪নম্বর কোরকে ইরাবতী এবং গ্র্যান্ড ট্যাংক রোডের মধ্যবর্তী চানগানওয়ালা নালা পর্যন্ত সমস্ত অঞ্চল রক্ষা করার দায়িত্ব দেয়া হয়। রহিম ইয়ার খান এবং করাচী সহ কচ্ছের রানের মধ্যবর্তী এলাকা রক্ষার দায়িত্ব দেয়া হয় ১৮ পদাতিক ডিভিশনের উপর। 
             
ইয়াহিয়া খান চেয়েছিলেন, উল্লেখযোগ্য পরিমাণে গুরুত্বপূর্ণ ভারতীয় ভূখণ্ড বিশেষ করে জম্বু কাশ্মীর সেক্টরের বেশকিছু এলাকা প্রথমেই দখল করে ফেলতে। যুদ্ধে পূর্বাঞ্চলের কোন জায়গা খোয়া গেলে ভবিষ্যতে তা উদ্ধারের জন্য পশ্চিমাঞ্চলের এই দখলকৃত জায়গার বিনিময়েও দর কষাকষি করতে পারবেন, এই ছিল তার আশা।
            
লক্ষ্য অর্জনের জন্য পশ্চিমাঞ্চলে তাকে প্রথমেই আক্রমণাত্মক ভুমিকা নিতে হবে এবং পূর্বাঞ্চলে জেনারেল নিয়াজিকে রাখা হবে আত্মরক্ষামূলক ভূমিকা । 
            
পাকিস্তান সেনাবাহিনী তার ইস্টার্ন কমান্ড অর্থাৎ বাংলাদেশের জন্য সীমিত সংখ্যক আক্রমণাত্মক অভিযান সহ প্রধানত আত্মরক্ষামূলক তৎপরতার ভিত্তিতে একটি পৃথক পরিকল্পনা গ্রহণ করেছিলো। গুটিকয়েক আক্রমণাত্মক অভিযানের ব্যবস্থা করা হয়েছিলো শুধু যুদ্ধটাকে ভারতের মাটিতে গড়িয়ে দেয়ার উদ্দেশ্যে।
             
বাংলাদেশের ভূপ্রকৃতিও অন্যান্য সুযোগসুবিধা সীমান্ত রেখার যত কাছে অবস্থান দেয়া যায় ততদুর পর্যন্ত এলাকা নিয়ে শক্তিশালী প্রতিরক্ষা ব্যবস্থা গড়ে তোলার পরিকল্পনা করা হয়।
             
ভারত থেকে বাংলাদেশে আসার যতগুলো পথ রয়েছে সেই সবগুলো পথেই এই ধরনের সুদৃঢ় প্রতিরক্ষামূলক ব্যবস্থা গড়ে তোলার পরিকল্পনা করা হয়। গুরুত্বপূর্ণ শহর এবং যোগাযোগ কেন্দ্র যেমন-চট্টগ্রাম, ফেনী, লাকসাম, চাঁদপুর, কুমিল্লা, আখাউড়া, দাউদকান্দি, ভৈরব, ঢাকা, খুলনা, যশোর, ঝিনাইদহ, এবং বগুড়ার চারপাশে চূড়ান্ত প্রতিরক্ষাব্যূহ গড়ে তোলার ব্যবস্থা করা  হয়। যেকোনো মূল্যে ঢাকাকে রক্ষা করাই ছিল পরিকল্পনার মূল লক্ষ্য।
            
এই ধরণের প্রতিরক্ষা ব্যবস্থার সাথে পাল্টা আঘাত(কাউন্টার অ্যাটাক) হানার জন্যেও প্রস্তুতি নেওয়া হয়। পাকিস্তান ইস্টার্ন কমান্ডের বিস্তারিত এই রণপরিকল্পনা পাকিস্তান সেনাবাহিনীর চীফ অব স্টাফ আগস্টের মাঝামাঝি সময়ে বাংলাদেশ সফরকালে অনুমোদন করেছিলেন। পরিকল্পনা প্রধান লক্ষ্য ছিল মুক্তিযোদ্ধারা যাতে কোন শহর দখল না করে সেখানে সরকার প্রতিষ্ঠা করতে না পারে। কারণ এটা করতে পারলে তারা বিভিন্ন দেশের স্বীকৃতি আদায়ের চেষ্টা করবে। পাকিস্তানীরা অগ্রবর্তী প্রতিরক্ষা ঘাঁটিগুলোতে তিন-চার সপ্তাহ চলার মত গোলাগুলি, রসদপত্র রাখার এবং পশ্চাৎপদবর্তী প্রতিরক্ষা অবস্থানসমূহে পর্যাপ্ত পরিমাণে রসদ রাখার ব্যবস্থাও করে। অগ্রবর্তী ঘাঁটি রক্ষা করা দুষ্কর হয়ে পরলে সেখান থেকে যোগাযোগ কেন্দ্র কিংবা গুরুত্বপূর্ণ শহরে পশ্চাৎপসরন করে সেসব স্থান রক্ষা করার জন্য লড়াই করে যাওয়ার পরিকল্পনা করা হয়। 
            
কয়েকমাস ধরে পাকসেনা বাহিনী এসব প্রতিরক্ষাবাহিনীর ঘাঁটির সকল ব্যবস্থা নিয়ে বেশ  তৎপর ছিল ।তারা হাজার হাজার কংক্রিটের বাংকার এবং পিলবক্স নির্মাণ করে। ট্যাংক চলাচল ঠেকানোর জন্য সম্ভাব্য পথগুলোতে গভীর  নালা কেটে রাখে।

এব্যাপারে পাকিস্তানীদের অর্থের কোন অভাব ছিল না। শরণার্থী সাহায্যও পুনর্বাসন কর্মসূচীর নাম করে ইয়াহিয়া খান বেশ মোটা অংকের অর্থ জোগাড় করেছিলেন।আসলে ভারত থেকে তখনও কোন শরণার্থী ফিরে আসেনি। অল্পসংখ্যক যারা এসেছিলো তারাও সেনাবাহিনীর তথাকথিত অভ্যর্থনা কেন্দ্রে ফিরে আসেনি। তারা জেপথে ভারত গিয়েছিলো সেই গোপন পথেই ফিরে এসেছে। মাঝ থেকে শরণার্থীদের জন্য পাওয়া পুরো টাকাটাই প্রতিরক্ষা  বাজেটের অংশ হিসেবে নিয়াজীর হাতে তুলে দেওয়া হয়। বেলুনিয়ার একটিমাত্র ট্যাংক বিরোধী নালা তৈরি করতে পাকিস্তানীরা প্রায় ২০ লক্ষ টাকা খরচ করে।   
                      
অপরপক্ষে ভারতীয় সেনাবাহিনী পশ্চিম ফ্রন্টে আক্রমণাত্মক প্রতিরক্ষা এবং পূর্ব ফ্রন্টে ঝটিকা আক্রমণ চালিয়ে বাংলাদেশ মুক্ত করার পরিকল্পনা গ্রহণ করে।অবশ্য পশ্চিম ফ্রন্টে ভারতীয় সেনাবাহিনী অনুকূল পরিস্থিতির সুযোগে কোন কোন সেক্টরে আক্রমণ চালিয়ে পাকিস্তানের অভ্যন্তরে যতদূর সম্ভব অগ্রসর হওয়ার পরিকল্পনাও গ্রহণ করে। 
                    
ভারতীয় সেনাবাহিনীর সামরিক উদ্দেশ্যও লক্ষ্য নিম্নরূপঃ
                   
(১) যথাসম্ভব স্বল্প সময়ের মধ্যে(সর্বাধিক তিন সপ্তাহের মধ্যে) মুক্তিফৌজের সহায়তায় বাংলাদেশ স্বাধীন করা।                   
(২) চীন দেশের দিক থেকে সম্ভাব্য হামলার বিরুদ্ধে ভারতের উত্তর সীমান্ত রক্ষা।           
(৩) আক্রমণাত্মক প্রতিরক্ষা ব্যবস্থার মাধ্যমে সংহতি রক্ষা করা                
(৪) নাগাল্যান্ড, মনিপুর , মিজোরাম এলাকায় বিদ্রোহাত্নক তৎপরতা দমন করা
                
এই কাজ গুলো  মোটেই সহজসাধ্য ছিল না।বাংলাদেশের ভূপ্রকৃতি দ্রুত সৈন্য চলাচলের জন্য অনুপযুক্ত। পুরো দেশ জুরে রয়েছে নদীনালা, খালবিল। এগুলোর জন্য যেকোনো বাহিনীর অভিযান ব্যাহত হতে বাধ্য। 
         
এইসব প্রাকৃতিক প্রতিবন্ধক অবস্থানের মূল্যায়ন করে বাংলাদেশকে পৃথক চারটি সেক্টরে ভাগ করা হয়। এইসব সেক্টরে ভারতও পাকিস্তানের অবস্থান ছিল নিম্নরূপঃ 
        
১। উত্তরপশ্চিম সেক্টরঃ যমুনার পশ্চিমও পদ্মার উত্তর অঞ্চল এই এলাকার অন্তর্ভুক্ত। সেক্টরের আওতাধীন জেলাগুলো ছিল  রংপুর, দিনাজপুর, বগুড়া, রাজশাহী এবং পাবনা। সেক্টরের হেডকোয়াটার স্থাপন করেছিলো নাটোরে। এই সেক্তরে সর্বত্র এবং বিশেষ করে ঠাকুরগাঁ, দিনাজপুর, হিলিও রংপুরে দুর্ভেদ্য প্রতিরক্ষা ব্যবস্থা গড়ে তোলা হয়েছিলো। 

পাকিস্তানের ১৬ ডিভিশনের মোকাবেলায় ভারত তার ৩৩ কোরের(লে. জেনারেল থাপা) অধীনে দুটি মাউন্টেন ডিভিশনকে নিয়োজিত করে। এই ডিভিশনগুলোর সহায়ক হিসেবে নিয়োজিত ছিল ডিভিশনাল গোলন্দাজ বাহিনী, একটি মাঝারি ট্যাংক রেজিমেন্ট এবং হালকা উভয়চর ট্যাংকের(পি টি ৭৬) আর এক্তি রেজিমেন্ট। ভারতীয় ডিভিশনালগুলো ছিল উত্তরে কুচবিহার জেলায়৬ মাউন্টেন ডিভিশন, বালুরঘাট এলাকায় ২০ মাউন্টেন ডিভিশন এবং শিলিগুড়ি এলাকায় ৭১ বিগ্রেড। বাংলাদেশে অভিজানের দায়িত্ব পালন ছাড়াও ৩৩ কোরকে সিকিমও ভুটানের মধ্য দিয়ে সম্ভাব্য চীনা আগ্রাসন প্রতিহত করার দায়িত্ব ছিল। 
       
২। পশ্চিম সেক্টরঃ পদ্মার দক্ষিণ এবং পশ্চিম এলাকা নিয়ে গঠিত এই সেক্টরের জেলাগুলো হচ্ছে কুষ্টিয়া, ফরিদপুর, যশোর, খুলনা, বরিশাল এবং পটুয়াখালী। এই সেক্টরের মেজর জেনারেল এম, এইচ আনসারীর নেতৃত্বে পাকিস্তানের ৯ পদাতিক ডিভিশন মোতায়েন করা হয়। এই সেক্টরের হেডকোয়াটার ছিল যশোরে। 
পাকিস্তানী ৯পদাতিক বাহিনীর মোকাবেলায় ভারতীয় পক্ষে ছিল জেনারেল রায়’নার কমান্ডে নবগঠিত ২কোর। এই কোরের আওতায় দুটি ডিভিশন ছিল মেজর জেনারেল দলবির সিং এর নেতৃত্বে ৯ পদাতিক ডিভিশন এবং মেজর জেনারেল মহিন্দর সিংবারার নেতৃত্বে ৪ মাউন্টেন ডিভিশন। জেনারেল রায়’নার সহয়তায় আরও ছিল দুটি ট্যাংক রেজিমেন্ট এবং ডিভিশনের সহায়ক গোলন্দাজ বাহিনী। 
        
৩। উত্তর সেক্টরঃ এই সেক্টর গঠিত হয়েছিলো ময়মনসিংহ, ঢাকা জেলার কিছু অংশ নিয়ে পাকিস্তানীদের পক্ষে এই সেক্টরের দায়িত্ব ছিল বিগ্রেডিয়ার এ কাদেরের নেতৃত্বে ৯৩ বিগ্রেড এবং এর আওতায় ৩১বালুচও ৩৩ পাঞ্জাব রেজিমেন্ট,আধা সামরিক বাহিনী(নবগঠিত ইপিসিএপি এর দুটি উইং)কয়েকটি মুজাহিদ ইউনিট এবং একটি মর্টার ইউনিট। এই এলাকার উত্তরাংশ   পাকিস্তানীদের প্রধান শক্তি ছিল লে. কর্নেল সুলতান মাহমুদের নেতৃত্বে ৩১ বালুচ রেজিমেন্ট। এদেরকে ময়মনসিংহের উত্তরাঞ্চলে  মোতায়েন করা হয়েছিলো। উল্লেখ্য যে, সুলতান মাহমুদই ছিল সবচেয়ে বেশী বাঙ্গালী হত্যার হোতা।কমলপুর- খকশীগঞ্জ- জামালপুর এবং হাতিবান্ধা শেরপুর, জামালপুর বরাবর যে এলাকা যে এলাকা রয়েছে তার প্রতিরক্ষার দায়িত্ব ছিল এই রেজিমেন্টের উপর।এছাড়া দালু- হালুয়াঘাট- ময়মনসিংহ বরাবর এলাকার দায়িত্ব এরা পালন করতো।

এই সেক্টরের বিপরীতে ভারতের মেঘালয় এলাকায় ছিল ১০১ কমুনিকেশন জোন। এই জোনের আওতাধীন ভারতীয় সৈন্যরা আসাম, ত্রিপুরা, মেঘালয়, অরুণাচল, নাগাল্যান্ড ,মিজোরাম এলাকায় দায়িত্ব পালনরত সৈন্যদের চলাচল ও রক্ষণাবেক্ষণ সংক্রান্ত সকল প্রকার সহযোগিতা প্রদান করতো। এই এলাকায় ভারতীয়দের যোগাযোগ ব্যবস্থা তেমন উন্নত না থাকায় বিরাট বাহিনীর পক্ষে এখানে দীর্ঘস্থায়ী তৎপরতা চালানো সম্ভব ছিল না। তাই এই সেক্টরে ভারতীয় সৈন্য ছিল সীমিত। এলাকাটির প্রতিরক্ষার দায়িত্বে ছিলেন ভারতীয় মেজর জেনারেল গুরুবক্স সিং। তার অধীনে ছিল বিগ্রেডিয়ার হরদেব সিংক্লেয়ারের নেতৃত্বে ৯৫ মাউন্টেন বিগ্রেড গ্রুপ এবং ২৩ পদাতিক ডিভিশন থেকে আনীত একটি পদাতিক ব্যাটালিয়ন। এখানে ভারতীয় বাহিনীকে সহযোগিতা করেছে কাদের সিদ্দিকির নেতৃত্বে টাঙ্গাইল এলাকার সক্রিয় মুক্তিযোদ্ধারা। 
        
৪।ইস্টার্ন সেক্টরঃ মেঘনার পূর্ব পাশের এলাকা নিয়ে গঠিত এই সেক্টরের জেলাগুলো হচ্ছে সিলেট, কুমিল্লা, নোয়াখালী, চট্টগ্রাম, পার্বত্য চট্টগ্রাম। পাকিস্তান এই সেক্টরে তাদের ১৪ ডিভিশন এবং অস্থায়ী ৩৯ ডিভিশন মোতায়েন করেছিলো। মেজর জেনারেল আবদুল মজিদের নেতৃত্বে ১৪ ডিভিশনের সৈন্যরা কুমিল্লা পর্যন্ত এলাকার দায়িত্বে ছিল। ২০২ বিগ্রেড সিলেট,২৭ বিগ্রেড ব্রাহ্মণবাড়িয়াও আখাউড়া, ১১৭ বিগ্রেড কুমিল্লা,৩১৩ বিগ্রেড ব্রাহ্মণবাড়িয়া উত্তরাঞ্চলও মৌলভীবাজার এলাকার দায়িত্বে নিয়োজিত ছিল। ৫৩ পদাতিক বিগ্রেড ছিল লাকসামও ফেনীর দায়িত্বে। 
        
চট্টগ্রামও কক্সবাজার এলাকার দায়িত্বে ছিল ৩৯ পদাতিক ডিভিশন। কমান্ডার ছিলেন মেজর জেনারেল  রহিম খান। 
          
ভারতের পক্ষে এই সেক্টরের দায়িত্বে ছিল লে. জেনারেল সগত  সিং এর নেতৃত্বাধীন ৪র্থ কোর। তার অধীনে ছিল মেজর জেনারেল কৃষ্ণরাও এর অধীনে ৮ম মাউন্টেন ডিভিশন, মেজর জেনারেল গজভালেস এর ৫৭ মাউন্টেন ডিভিশন এবং মেজর জেনারেল আর, ডি, হিরার অধীনে ২৩ মাউন্টেন ডিভিশন। বাংলাদেশের ৮টি ব্যাটালিয়ন এবং আমাদের ১ থেকে৫ নম্বর সেক্টরের সকল ট্রুপসকে সগত সিং এর অধীনে ন্যাস্ত করা হয়েছিলো। অভিযান সংক্রান্ত দায়িত্ব ছাড়াও ৪র্থ কোরের উপর আগরতলা শহর,  বিমান ঘাঁটিএবং ঐ এলাকার বিমান বাহিনীর সকল প্রতিষ্ঠান রক্ষার ভার ছিল।
           
প্রাথমিক অবস্থায় বাংলাদেশ পাকিস্তানী  ডিভিশনের ১৪ টি ডিভিশনের কেবল ৪টি পদাতিক ডিভিশন ছিল। ২৮ মার্চের মধ্যে ৯ এবং ১৬ ডিভিশন দুটি  এখানে চলে আসে।এরপর বাংলাদেশে আরও তারা দুটি ডিভিশন গড়ে তোলে। এই দুটি ছিল ৩৬ এবং ৩৯অস্থায়ী ডিভিশন। ১৯৭১ এর অক্টোবরের মধ্যে পাকিস্তান এখানকার তার সবগুলো ডিভিশন পুনর্গঠনের কাজ সম্পন্ন করে। ডিভিশনগুলোর সাথে অবিচ্ছেদ্য অংশ হিসেবে ছিল গোলন্দাজও ভারী মর্টার বহরও ট্যাংক বহর। আমেরিকান শেফি ট্যাংক ছিল ৬০ টি। বিমানবাহিনীতে ছিল ২০খানি এফ-৮৬  সাবর জেট এবং নৌবাহিনীতে ছিল অজ্ঞাত সংখ্যক গানবোট এবং অন্যান্য উপকূলীয় নৌযান। 
             
এর মোকাবিলায় ভারত তার ৭ পদাতিক ডিভিশনকে এই এলাকায় যুদ্ধ করার জন্য নিয়োজিত করে। পশ্চিম পাকিস্তানের ফ্রন্টে আক্রমণাত্মক প্রতিরক্ষা ব্যবস্থা এবং চীন সীমান্তে সম্ভাব্য হামলা মোকাবিলায় প্রয়োজনীয় সৈন্য নিয়োজিত করার পর বাংলাদেশে যুদ্ধ চালনার জন্য ভারতের হাতে এই ৭টি পদাতিক ডিভিশন ছাড়া আর কোন নিয়মিত ফোর্স ছিল না। এইগুলোর মধ্যে ৬টি ছিল পূর্ণাঙ্গ ডিভিশন এবং ২ টি স্বতন্ত্র পদাতিক বিগ্রেড। ডিভিশনগুলোকে যুদ্ধে পূর্ণ সহায়তার জন্য ছিল হালকা এবং মাঝারি পাল্লার গোলন্দাজ বহর, পিটি-৭৬ ধরণের উভচর ট্যাংকের দুটি রেজিমেন্ট এবং টি- ৫৪ ধরণের একটি ট্যাংক রেজিমেন্ট। এছাড়া ৩টি সতন্ত্র ট্যাংক স্কোয়াড্রন এবং দ্রুত চলাচলে সক্ষম( মেকানাইজড) ব্যাটালিয়নকে যুদ্ধের জন্য নিয়োজিত করা হয়। 
           
ভারতীয় বিমানবাহিনীর ৭টি জঙ্গি বোমারু বিমানের স্কোয়াড্রন এই এলাকার জন্যে নিয়োজিত করা হয় । এছাড়া ছিল সৈন্য পরিবহনের জন্য কিছু সংখ্যক  হেলিকপ্টার।বিমানবাহিনী জাহাজ আই, এন এস ভীক্রান্ত সহ ইস্টার্ন ফ্লীট ছিল এই অঞ্চলের সমুদ্রে প্রায় অপ্রতিদ্বন্দ্বী শক্তি। বাংলাদেশের উপকূলের  অদূরবর্তী সমগ্র সাগর এলাকা অবরোধের দায়িত্ব ছিল এই ইস্টার্ন ফ্লীটের উপর ন্যাস্ত। যুদ্ধ যদি শুরু হয় তাহলে পশ্চিম পাকিস্তান থেকে সমুদ্রপথে সৈন্য কিংবা সরঞ্জাম নিয়ে আসা নিয়াজির পক্ষে কিছুতেই সম্ভব হবেনা। 
            
এটা সাধারণ মাপকাঠি হিসাবে মোটামুটি প্রতিষ্ঠিত যেকোনো আক্রমণ পরিচালনা করে সফলতা অর্জন করতে হলে প্রতিটি আত্মরক্ষাকারী সৈনিকের বিরুদ্ধে তিনজন আক্রমণকারী নিয়োগ করতে হবে। পূর্বাঞ্চলে ভারত কিন্ত সে অনুপাতে পাকিস্তানের চাইতে শক্তিশালী ছিল না। অনুপাত যেখানে ৩:১হওয়া দরকার ছিল  সেখানে ভারতও পাকিস্তানের অনুপাত ছিল ২:১। কিন্ত ইস্টার্ন লে. জেনারেল অরোরা যে ৭টি ডিভিশন পেয়েছিলেন তার চাইতে আর বেশী সৈনিক পাওয়ার আর কোন আশাই তিনি করতে পারতেন না এবং এই বাহিনী দিয়েই তাকে আরাধ্য কাজ সমাধা করতে হবে। এটা তিনি বুঝতে পেরেছিলেন।
             
তবে জেনারেল অরোরার আস্থা ছিল জয়ী তিনি হবেনই। বাংলাদেশের সমগ্র বাহিনী তার সহযোগিতায় প্রস্তুত ছিল। এর মধ্যে নিয়মিত বিগ্রেডগুলো ছিল কে ফোর্স, এস ফোর্স, জেড ফোর্স। ৯ সেক্টরের ২০ হাজার বাঙ্গালী সেক্টর ট্রপস অস্ত্র হাতে প্রস্তুত। এক লাখ গেরিলা সর্বত্র শত্রুকে তখন সর্বত্র তাড়িয়ে নিয়ে ফিরছিল।সর্বশেষ এবং সবচাইতে গুরুত্বপূর্ণ ব্যাপার হচ্ছে বাংলাদেশের সাড়ে সাত কোটি মানুষ ভারত- বাংলাদেশ যৌথবাহিনীকে সর্বাত্মক সাহায্য প্রদানের জন্য তৈরি হয়েছিলো। ইয়াহিয়া কিংবা নিয়াজির জন্য তাদের অন্তরে করুণার অবশিষ্ট লেশমাত্র ছিল না। যুদ্ধ শুরু হয়ার অনেক আগেই এই ঘৃণা পাকিস্তানের পরাজয় একরূপে নিশ্চিত করে রেখেছিল।
             
জনসমর্থনের উপর ভিত্তি করেই প্রধানত ভারতের বিজয় নিরূপণ করা হয়েছিলো। জনসাধারণের একটি বিশাল অংশ ততদিনে রাইফেল, এল এমজি স্টেনগান ইত্যাদি চালানো কিংবা গ্রেনেড নিক্ষেপের কায়দা কানুন শিখে ফেলেছিল। শত্রুপক্ষের খবরাখবর সংগ্রহ করা এবং প্রায় সকল ধরণের অস্ত্রের পরিচিতি সম্পর্কে তারা মোটামুটি অভিজ্ঞ হয়ে উঠেছিলো। কোন অস্ত্রটি কোন দেশের তৈরি তাও অনেকে বলতে পারতো। আমার ২ নম্বর সেক্টরের আট বছরের একটি ছেলে প্রায় প্রতিটি টহলদের পার্টির সাথেই স্কাউট হিসেবে কাজ করতো। দিনের বেলায় সে একাই চলে যেত শত্রুর সবকিছু দেখে আসার জন্য। ফিল্ড ম্যাপের উপর আঙুল দিয়ে সে আমাদের বুঝাতঃ এই হচ্ছে বল্লভপুর গ্রাম স্যার। এখানে আছে বড় একটা পুকুর। মেশিনগানটি বসানো আছে এখানে। এখানে মাইন লাগানো আছে। কিন্ত গরু বাছুর এখান দিয়ে হেঁটে যেতে দেখেছি কিছুই হয়নি। তাই নিশ্চয় ওটা ভুয়া মাইনক্ষেত্র। এই যে এখানে একটা স্কুল বিল্ডিং, সেখানে অফিসাররা থাকে। এইভাবে যুদ্ধের এলাকার সবকিছু সে আমাদের বুঝিয়ে দিতো। 
              
বিভিন্ন অঞ্চলের ভূপ্রকৃতির বৈশিষ্ট বিবেচনা করে জেনারেল অরোরা তার পরিকল্পনা চূড়ান্ত করেছিলেন। প্রধান লক্ষ্য ছিল যতো তাড়াতাড়ি সম্ভব ঢাকা মুক্ত করা। শত্রুর শক্তিশালী প্রতিরক্ষা ঘাঁটিগুলো এড়িয়ে এবং যোগাযোগও সরবরাহ লাইন দখল করে দ্রুত গতিতে ঢাকা দখল করাই ছিল মূল পরিকল্পনার মূল লক্ষ্য। 
               
ঢাকা একবার মুক্ত হয়ে গেলেই শত্রুর বিচ্ছিন্ন অবস্থানগুলো আপনা আপনি আত্মসমর্পণ করতে বাধ্য হবে। তাহলে অত্যন্ত ধীরে সুস্থে এইসব  এড়িয়ে যাওয়া অবস্থানগুলো ধ্বংস করা যাবে।
                
প্রাকৃতিক প্রতিবন্ধকতাসমূহ যুদ্ধের লক্ষ্য নির্ধারণ করে। চূড়ান্ত বিজয় লাভ করতে হলে এটা অপরিহার্য হয়ে পড়ে যে, ঢাকাকে আসল লক্ষ্যবস্ত হিসাবে যুদ্ধ চালাতে হবে এবং অন্যান্য লক্ষ্যবস্ত নির্ধারণ করতে হবে প্রাকৃতিক সেক্টর হিসেবে আলাদাভাবে। 
                 
উত্তর- পশ্চিম সেক্টরে বগুড়া ছিল প্রধান যোগাযোগ কেন্দ্র। সিধান্ত নেয়া হয় যে, এই সেক্টরের সকল জায়গায় শত্রু সৈন্যদের উপর আক্রমণ চালিয়ে তাদেরকে শেষ করতে হবে তবে প্রধান অভিযান ঘোড়াঘাট ও গোবিন্দগঞ্জ হয়ে বগুড়া মুক্ত করার লক্ষ্যেই পরিচালিত হবে। 

পশ্চিম সেক্টরে যশোর ছিল প্রধান যোগাযোগ কেন্দ্র। ঝিনাইদহ- মাগুরা- ফরিদপুর হয়ে ঢাকার সাথে এর সংযোগ। তাই ঝিনাইদহ এবং মাগুরা দখল করতে পারে যশোরে পাকিস্তানীরা বিপদে পড়বে এবং মিত্রবাহিনীর পক্ষে দ্রুত ঢাকা অভিমুখে যুদ্ধাভিযান চালানো সম্ভব হবে।তাই মূল হামলা ঝিনাইদহ- মাগুরা দখলের উদ্দেশ্যে পরিচালনার সিদ্ধান্ত নেয়া হয়। তবে শত্রুকে বিভ্রান্ত করার জন্যে যশোরের দিকে একটি আক্রমণ চালানোর সিদ্ধান্ত নেয়া হয়।
                   
উত্তর সেক্টরের মিত্র বাহিনীর একটি বিগ্রেডকে জামালপুর- টাঙ্গাইল সড়ক ঢাকার অভিমুখে অগ্রসর হওয়ার দায়িত্ব দেয়া হয়। 

পূর্ব সেক্টরে লক্ষ্য রাখতে হবে, ঢাকা যেন চট্টগ্রাম কিংবা কুমিল্লা থেকে কোন সাহায্য পেতে না পারে। মেঘনা নদী বরাবর তিনটি গুরুত্বপূর্ণ স্থান অর্থাৎ চাঁদপুর, দাউদকান্দি এবং আশুগঞ্জ দখল করতে পারলেই এই উদ্দেশ্য হাসিল করা সম্ভব। প্রথম অবস্থায় কুমিল্লা, গ্যারিসন এড়িয়ে গেলেও চলবে।    

ঢাকা মুক্ত করার লক্ষ্যে দাউদকান্দি থেকে ভৈরব পর্যন্ত মেঘনা নদীর উপর নিয়ন্ত্রণ প্রতিষ্ঠা করা এবং জামালপুর- টাঙ্গাইল অক্ষ বরাবর অগ্রসররত দলটির সঙ্গে যোগাযোগ রক্ষা করে রাজধানীর অভিমুখে যুদ্ধাভিযান পরিকল্পনার অপরিহার্য অঙ্গ হয়ে পড়ে।

পশ্চিম  সেক্টরে অগ্রসরমান কলামের জন্য গোয়ালন্দঘাট দিয়ে পদ্মা পার হওয়ার ব্যবস্থা থাকবে। বিশাল এই নদীটি পার হওয়ার ব্যবস্থা আগে থাকতেই করে রাখতে হবে।       

চট্টগ্রাম অভিমুখে অগ্রসর হওয়ার সময় আমার সঙ্গে নিজস্ব এক বিগ্রেড সেক্টর ট্রুপস ছাড়াও ভারতীয় দুটি বাহিনীর ব্যাটালিয়ন এবং বেঙ্গল রেজিমেন্টের একটি ব্যাটালিয়ন ছিল। এই সব সেনা নিয়ে গঠিত হয় বিচিত্র একবাহিনী যার নাম দেয়া হয় ‘কিলোফোর্স’’ আমাদের পথ ছিল সবচাইতে দীর্ঘতম অথচ যানবাহনের সংখ্যা ছিল সবচাইতে কম। ফিল্ড আর্টিলারী আমাদের সহায়তায় ছিল বটে, তবে কোন ট্যাংক কিংবা অন্য কোন প্রকার সাহায্যকারী ইউনিট ছিল না। এই সেক্টরে আমি ইতিমধ্যেই শত্রুর পশ্চাৎভাগে দুটি নিয়মিত কোম্পানী পাঠিয়ে দিয়েছিলাম। আমার একটি কোম্পানী মীরেশ্বরাই এলাকা এবং ফটিকছড়ি এলাকায় নিরাপদে ঘাঁটি স্থাপন করে বসেছিল। সমগ্র বেলুনিয়া অঞ্চল কয়েকদিন আগে থেকেই শত্রুমুক্ত হয়েছিলো। ফেনী মুক্ত করার জন্য আমাদের প্রস্তুতি চূড়ান্ত। ১৯৭১ এর ২রা ডিসেম্বরের কথা বলছি। পরেরদিন মিসেস গান্ধী এক জনসভায় বক্তৃতা  দিবেন। আমরা অনেকেই আশা করছিলাম এই সভায় হয়তো তিনি বাংলাদেশকে স্বীকৃতি দেয়ার কথা ঘোষণা করবেন।
                                              
[bookmark: Swadhinotar_Churanto]
স্বাধীনতার চূড়ান্ত লড়াই
                      
বেলুনিয়ায় আমার অগ্রবর্তী কমান্ড পোস্টের দিকে জিপ চালিয়ে এগিয়ে যাই। ধুলায় আচ্ছন্ন পথ। দুই পাশে সোনালী ফসলের মাঠ। ধান কাটা মৌসুম এসে গেছে। 
                     
অন্যান্য দিনের মতই সূর্য ডুবে গেল। তারপর সমস্ত এলাকা পূর্ণ চাঁদের আলোয় ভরে উঠে।পথের পাশে একটি টহলদার দলকে ব্রিফিং দেয়া হচ্ছিলো।অল্প দুরেই আমাদের মেশিনগানের আওয়াজ শোনা যায়। ফাঁকে ফাঁকে পাকিস্তানী মেশিনগান,..... কখনও বা আর্টিলারী শেল শুরু হয়। সবকিছুই নিত্তনৈমিত্তিক ঘটনা..... বাংলাদেশের হয়ত সব ফ্রন্টেই  তা ঘটেছিলো প্রতিদিন। 
                       
মিসেস ইন্দিরা গান্ধী সেদিন কলকাতার এক বিশাল জনসভায় ভাষণ দিলেন। তাঁর নয়াদিল্লী ফিরে যাবার কোন তাড়াহুড়োই ছিল না।  
                      
জেনারেল অরোরার ইস্টার্ন কমান্ড হেড কোয়াটারে আর একটা কর্মব্যস্ত দিনের অবসান ঘটলো। যেহেতু প্রধানমন্ত্রী রাজধানীর বাইরে তাই ইস্টার্ন কমান্ডের কেউ কোন গুরুত্বপূর্ণ নির্দেশ বা সিদ্ধান্ত পাওয়ার আশা করছিলো না।  ওদিকে ইয়াহিয়া খান তখন ইসলামাবাদে।দশদিনের মধ্যে তিনি যুদ্ধ করার যে পূর্বাভাস দিয়েছিলেন তা শেষ হতে আরও দুইদিন বাকী। 
                      
ভারতের সমস্ত অগ্রবর্তী বিমান ঘাঁটিসমূহের যুদ্ধের প্রস্তুতি সম্পন্ন হয়েছিলো। তবে বিমানঘাঁটিগুলোতে যুদ্ধের সবগুলো বিমান তখন পর্যন্ত পৌঁছেনি। ভারতীয় নৌবাহিনীর ইস্টার্ন ফ্লীট এবং ওয়েস্টার্ন ফ্লীট তখন পর্যন্ত শান্তিকালীন ঘাঁটিতে অবস্থান করছিলো। 
                       
পাকিস্তানের বহুল প্রচারিত সাবমেরিন ৩১১ ফুট দীর্ঘ পি-এন-এস গাজী এগিয়ে চলল ভারতের নৌঘাঁটি বিশাখাপত্তমের দিকে। উদ্দেশ্য ছিল ভারতের বিমানবাহী যুদ্ধজাহাজ ‘ভীক্রান্ত’ কে টর্পেডো মেরে ডুবিয়ে দেয়া। ৩রা ডিসেম্বর। শুক্রবার।ভারতীয় সময় বিকাল ৫ টা ৪৭ মিনিটে পাকিস্তানী বিমানবাহিনী অতর্কিতে ভারতের ৭টি ঘাঁটিতে একযোগে হামলা চালায়। রাত সাড়ে আটটায় জম্বু এবং কাশ্মীরে দক্ষিণ-পশ্চিম ছাম্ব এবং পুঞ্চ সেক্টরে ব্যাপক আক্রমণ  অভিযান শুরু করে। 
                          
এই ধরণের পরিস্থিতির জন্য ভারত পুরো প্রস্তুত ছিল। মিসেস গান্ধী দ্রুত রাজধানীতে প্রত্যাবর্তন করলেন এবং ঐ রাতে ১২টা ৩০ মিনিট জাতির উদ্দেশ্য প্রদত্ত ভাষণে সকলকে চরম ত্যাগ স্বীকারের জন্য তৈরি হওয়ার আহবান জানালেন। ততক্ষণে জেনারেল অরোরাও আক্রমণের নির্দেশ পেয়ে যান। ভারতীয় নৌবাহিনী ইতিমধ্যেই সফল অভিযান শুরু করে দিয়েছিলো। বিশাখাপত্তম উপকূলের মাত্র কয়েক মাইল দূরে ভারতীয় ডেস্টায়ার ‘আই এন এস রাজপুত’ পাকিস্তানী সাবমেরিন গাজীর সন্ধান পেয়ে যায়। কয়েক মুহূর্তের মধ্যেই ‘রাজপুতের ডেপথ চার্জে পাকিস্তানের সাবমেরিন গাজী টুকরো টুকরো হয়ে সাগর গর্ভে নিশ্চিহ্ন হয়ে যায়। একই সঙ্গে অন্যদিকে ভারতীয় সেনাবাহিনী এবং মুক্তিবাহিনী যৌথভাবে বাংলাদেশ সীমারেখায় অতিক্রম করে বাংলাদেশে প্রবেশ করলো। ইস্টার্ন ফ্লীটও দ্রুত লক্ষ্যস্থল অভিমুখে অগ্রসর হল। ভারতীয় বিমানবাহিনী কিছুক্ষণ আগে থেকেই পশ্চিম পাকিস্তানের প্রায় সবগুলো বিমান ঘাঁটি এবং রাডার কেন্দ্রের উপর আঘাত হেনে চলছিলো। রাত ৩টায় ভারতীয় বিমানগুলো ঢাকা ও কুর্মিটোলা বিমান ঘাঁটিগুলোর প্রথম হামলা শুরু করে। ইতিহাসের আর একটি মহান স্বাধীনতার চূড়ান্ত সংগ্রামের সুচনা হল।
                           
যুদ্ধের প্রথমদিনে সকল রণাঙ্গনে পাকিস্তানীরা মরণপণ শক্তিতে আক্রমণ প্রতিরোধ করার চেষ্টা করলো। বেলা ১০টার মধ্যে ভীক্রান্ত তার নির্দিষ্ট গন্তব্যস্থলে পৌঁছে যায়। কিছুক্ষণের মধ্যে ৬টি ‘সী হক’ বিমান চট্টগ্রাম এবং কক্সবাজারের গুরুত্বপূর্ণ লক্ষ্যস্থলগুলোতে আঘাত হানার জন্য ডেক উড়ে গেলো। 
                
পূর্ব সেক্টর অর্থাৎ মেঘনা নদীর পূর্ব দিকের অঞ্চলে পাকিস্তানী সৈন্যদের ধ্বংস করার দায়িত্ব  ভারতীয় ৪র্থ কোরের উপর ন্যস্ত ছিল।এই সেক্টরে প্রধান সড়কপথে রণকৌশলগত প্রতিবন্ধকতা ছিল দুটি স্থানে ব্রাহ্মণবাড়িয়া এবং লাকসামে। ব্রাহ্মণবাড়িয়া দহল করতে পারলে পূর্ব সেক্টরের সকল পাকিস্তানী সৈন্য বিশেষকরে সিলেটও মৌলভীবাজারের সৈন্যরা বিচ্ছিন্ন হয়ে পড়তে বাধ্য। একই সঙ্গে লাকসাম আমাদের দখলে এলে কুমিল্লা গ্যারিসন থেকে চট্টগ্রামও ঢাকা থেকে বিচ্ছিন্ন হয়ে পড়বে। চাঁদপুরও ফেনী দখলের দায়িত্ব ছিল ৪র্থ কোরের উপর। যুদ্ধ শেষ হওয়ার ১০দিনের মধ্যেই এই স্থান দখল করার পরিকল্পনা নেয়া হয়। একই সঙ্গে উত্তরে শমসেরনগর বিমানঘাঁটি, মৌলভীবাজার এবং সিলেটও মুক্ত করার দায়িত্ব এই কোরের উপর ছিল। ৪র্থ কোরের প্রাথমিক পরিকল্পনায় ঢাকা মুক্ত করার পরিকল্পনা ছিল না। সে অনুসারে কোর কমান্ডার সগত সিং ৮ মাউন্টেন ডিভিশনকে শমসেরনগর বিমানঘাঁটি, মৌলভীবাজার এবং সিলেট শহর মুক্ত করার নির্দেশ দেন। করিমগঞ্জের নিকট সীমান্ত অতিক্রম করে ৮ম মাউন্টেন ডিভিশনের কলাম সিলেটের দিকে এবং অন্য একটি মৌলভীবাজারের দিকে অগ্রসর হয়। শমসেরনগর বিমানঘাঁটি মুক্ত হয় প্রথম দিনেই। পাকিস্তানীরা অবস্থা বেগতিক দেখে এই অঞ্চলের অধিকাংশ সীমান্ত ফাঁড়ি থেকে পশ্চাদপসরন করতে থাকে। 
                                   
এই কোরের ৫৭তম ডিভিশনকে আগরতলার নিরাপত্তা নিশ্চিত করার পর আখাউড়া মুক্ত করে ব্রাহ্মণবাড়িয়ার পথে অগ্রসর হওয়ার পথে নির্দেশ দেয়া হয়। কুমিল্লা এবং ময়নামতি মুক্ত করার কাজে নিযুক্ত ২৩ মাউন্টেন ডিভিশনকে সাহায্য করাও ৫৭ ডিভিশনের দায়িত্ব ছিল। তারপর মেঘনা নদীর তীরে গুরুত্বপূর্ণ যোগাযোগ কেন্দ্র চাঁদপুর এবং দাউদকান্দি মুক্ত করার লক্ষ্যে যুদ্ধভিযান চালিয়ে যাওয়ার নির্দেশও এই ডিভিশনকে দেয়া হয়। 
                                      
এই সেক্টরে দক্ষিণে ফেনী শহর থেকে পাকিস্তানীরা সন্তর্পণে পালিয়ে যায়। সাথে সাথে আমার বাহিনী শহরটিতে প্রবেশ করে। ফেনী আমাদের হাতে চলে আসায় চট্টগ্রাম পাকিস্তানীদের সাথে দেশের অন্যান্য স্থানের যোগাযোগ বিচ্ছিন্ন হয়ে পড়ে। এসময় কুমিল্লাও লাকসাম এলাকায় প্রচণ্ড যুদ্ধ শুরু হয়। 
                                       
আমার সেক্টরে  ফেনী এবং বেলুনিয়া এলাকা সম্পূর্ণ শত্রু মুক্ত হওয়ার পর পাকিস্তানীরা ব্যাপক ক্ষয়ক্ষতি স্বীকার করে লাকসামের দিকে পশ্চাদপসরন করে। এটাই হচ্ছে একমাত্র এলাকা( অর্থাৎ চট্টগ্রাম সেক্টর) যেখানে ভারতীয় সেনাবাহিনীর কোন নিয়মিত পুরো বিগ্রেড নিয়োজিত হয়নি। এখানে অভিযান চলেছে আমার তিন ব্যাটালিয়ন সেক্টর ট্রপস ( যার মধ্যে থেকে ২ কোম্পানী ইতিপূর্বেই চট্টগ্রামের অভ্যন্তরে প্রেরণ করা হয়েছিলো) এবং ভারতীয় সেনাবাহিনীর দুটি ব্যাটালিয়নের শক্তির উপর নির্ভর করে। 
                                            
বেলুনিয়াও ফেনীতে আমাদের হাতে চরম মার খাওয়ার পর ৫৩ বিগ্রেডসহ ১৫ বালুচ রেজিমেন্ট ৬ডিসেম্বর লাকসামের দিকে পলায়ন করেছিলো। ৬ডিসেম্বর আমরা ফেনী মুক্ত করে চট্টগ্রামের পথে অগ্রসর হই। সামনে আমাদের ৬৫ মাইল পথ। শুভপুরের কয়েক মাইল দক্ষিণে ধুমঘাট রেল সেতুটি দখল এবং রক্ষা করার জন্য আমি সাথে সাথেই দুই প্লাটুনকে পাঠিয়ে দেই ধুমঘাটের দিকে। চট্টগ্রামের পথে অগ্রসররমান আমাদের মূলবাহিনীতে ছিল আমার সেক্টরের তিনটি নিয়মিত বাহিনী এবং বাংলাদেশের একটি কামান বহর নাম ছিল মুজিব ব্যাটারী।(শেখ মুজিবর রহমানের নাম অনুসারে)।ভারতীয়  বাহিনীতে ছিল ২য় রাজপুত ব্যাটালিয়ন, বি এস এফের গোলন্দাজ রেজিমেন্ট। এই সেক্টরে বাংলাদেশ বাহিনীর কমান্ডার হিসাবে আমি এবং ভারতীয় বাহিনীর কমান্ডার বিগ্রেডিয়ার আনন্দ সরুপ ঘনিষ্ঠ সান্নিধ্য করে চলছিলাম। আগেই বলা হয়েছে আমাদের যৌথ বাহিনীর নাম’কিলো ফোর্স’ । 

ফেনী থেকে রওনা হওয়ার পথে পাকিস্তানের ৩৯ অস্থায়ী ডিভিশনের সৈন্যদের মোকাবিলা হবে বলে আমরা জানতাম। পাকিস্তানী এই ডিভিশনের সাথে কামানও সাঁজোয়া বহর ছিল। আমার কিংবা ভারতীয় বাহিনীর সাথে ট্যাংক বিধ্বংসী অস্ত্র ছিল না।এই কারণে ভারতীয় সেনাবাহিনী একটু সতর্কটার সাথে অগ্রসর হচ্ছিলো। একই সঙ্গে একটি বাংলাদেশ ব্যাটালিয়নকে চট্টগ্রাম পাহাড়ের মধ্য দিয়ে পাঠানো হয় হাটহাজারী এবং চট্টগ্রাম ক্যান্টমেন্টের মাঝামাঝি জায়গায় অবস্থান গ্রহণ করার জন্য। এই জায়গাটি বন্দর নগরী চট্টগ্রামের কয়েক মাইল উত্তরে। আর আমরা মূল বাহিনী মহাসড়ক পথে চট্টগ্রামের পশ্চিম দিক দিয়ে এগিয়ে চললাম। 
                   
চট্টগ্রাম অগ্রাভিযান আমরা ছাগলনাইয়া মুক্ত করার পর ৭ নভেম্বর ফেনী নদীর উপর স্মরণীয় শুভপুর সেতুর কাছে পৌঁছো। চট্টগ্রামের পথে আমাদের সামনে হচ্ছে এটিই হচ্ছে সর্বশেষ বাধা।অবশ্য এরপরও কয়েকটি ছোটখাটো সেতু রয়েছে। শুভপুর সেতুর কাছে গিয়ে দেখি পাকিস্তানীরা সুদীর্ঘ সেতুর দুটি স্পান সম্পূর্ণ ধ্বংস করে গেছে। আমরা আরো খবর পাই যে তারা ৮ মাইল দূরে মিরেশ্বরাই গিয়ে প্রতিরক্ষা ব্যূহ গড়ে তুলেছে।
                      
তৎক্ষণাৎ ভারতীয় ইঞ্জিনিয়ারিং কোরের সদস্যদের ডাকা হয়। তারা যৌথবাহিনী যানবাহনও ভারী অস্ত্রশস্ত্র পার করার জন্য ফেনী নদীতে একটি প্লাটুন ব্রিজ তৈরি করার কাজে লেগে যায়। কিন্ত নতুন সেতুর জন্য আমরা অপেক্ষা না করে আমার সৈন্যদলের একটি অংশ নিয়ে আমি ৮ ডিসেম্বর বিকেলে নৌকাযোগে নদী পার হয়ে সামনের দিকে অগ্রসর হই। স্বল্পতম সময়ে কবেরহাটে আমরা সেক্টর হেডকোয়াটার স্থাপন করে আমরা জোরারগঞ্জ পর্যন্ত এলাকা শত্রুমুক্ত করি। ভারতের বিগ্রেড কমান্ডারও কবেরহাট পৌঁছে যান। আমার এলাকায় যুদ্ধের জন্য রসদ সংগ্রহই ছিল বড় সমস্যা। আমাদের খাদ্যদ্রব্য এবং  অন্যান্য জিনিসপত্রের জন্য পুরোপুরি ভারতীয় সৈন্যবাহিনীর উপর নির্ভর করতে হচ্ছিলো। এগুলোর জন্য ভারতীয় সেনাবাহিনীকে আবার তাদের পেছনের ঘাঁটির উপর নির্ভর করতে হতো।এই ঘাঁটি ছিল শুভপুর থেকে প্রায়৫০ মাইল দূরে। এই পথটুকুর অধিকাংশ ছিল আবার ভীষণ খারাপ। তাই আমাদের রসদ সরবরাহ ব্যবস্থায় মারাত্মক সংকটের সৃষ্টি হয়েছিলো। হয়ত এই কারণেই আমার সঙ্গের ভারতীয় ব্যাটালিয়নগুলো সাবধানে এগুতে চাইছিলো। ভারতীয় কমান্ডার যুদ্ধের সরঞ্জাম এবং রসদের সরবরাহ সম্পর্কে নিশ্চিত না হওয়া পর্যন্ত বেশিদূর অগ্রসর হতে চাইছিলো না। এদিকে শত্রুরা শুভপুর সেতু ধ্বংস করে আমাদের আরও সংকটে ফেলে দিয়েছিলো। এই প্রতিকূলতা অবস্থা  সত্ত্বেও আমরা বেশীক্ষণ অপেক্ষা করতে পারছিলাম না। জাতিসংঘে আমাদের জন্য ক্ষতিকারক কোন সিদ্ধান্ত গ্রহণের এবং পাকিস্তানের অনুকূলে মার্কিন ৭ম নৌবহরের সরাসরি যুদ্ধে জড়িয়ে পড়ার পূর্বেই যত তাড়াতাড়ি পারা যায় আমাদের চট্টগ্রাম পৌঁছতে হবে। 
                
ইতিপূর্বেই আমি মিরেরশ্বরাইয়ের নিকট গেরিলা তৎপরতায় লিপ্ত আমার নিয়মিত কোম্পানী এবং মিরেশ্বরাইও সীতাকুণ্ড এলাকার সকল গেরিলা গ্রুপকে নির্দেশ দিয়ে রেখেছিলাম যে, তারা যেন শত্রুর উপর প্রচণ্ড আক্রমণ শুরু করে। ৯ই ডিসেম্বর দিবাগত রাতে প্রতিটি গেরিলা দল মহাসড়ক অভিমুখে অগ্রসর হতে থাকে। গ্রাম গ্রামান্তর থেকে তাঁরা গুলি ছুঁড়তে ছুঁড়তে সড়কের দিকে আসছিলো এবং এতে করে  ২০ মাইল দীর্ঘ এবং১০ মাইল প্রস্থ জুড়ে  এলাকায় এমন ভয়াবহ অবস্থার সৃষ্টি হয়েছিলো যে, মনে হচ্ছিলো মুক্তিবাহিনীর পুরো একটি কোরই বোধহয় আক্রমণ চালিয়েছে। সেই রাতেই পাকিস্তানীরা পশ্চাদপসারণের আদেশের জন্য অপেক্ষা না করেই পেছনের দিকে পালিয়ে যায়।
                 
এদিকে আমরা যখন একটি জাতি হিসেবে আমাদের অস্তিত্ব টিকিয়ে রাখার জন্য লড়াই করছিলাম আন্তর্জাতিক কূটনীতির ক্ষেত্রে তখন চলছিল আরেক খেলা কিছু আমাদের সমর্থনে আবার কিছু ছিল আমাদের বিরুদ্ধে। ৫ই ডিসেম্বর নিরাপত্তা পরিষদে পাকিস্তানের পক্ষে অবিলম্বে যে যুদ্ধবিরতির জন্য যে প্রস্তাব পেশ করা হয়েছিলো, সোভিয়েত ইউনিয়ন তাতে ভেটো দেয়। পাকিস্তান যখন হেরে যাচ্ছিলো সেই মুহূর্তে যুদ্ধবিরতি মানা হলে ইসলামাবাদেরই তাতে সুবিধা হতো, আর আমরা যেটুকু অর্জন করেছিলাম তাও হারাতাম।
          
এরপরের দিন অর্থাৎ ৬ই ডিসেম্বর ভারতের প্রধানমন্ত্রী মিসেস গান্ধী গণপ্রজাতন্ত্রী বাংলাদেশকে স্বীকৃতি দানের ঘোষণা করলে তা মুক্তিযোদ্ধাদের এবং বাংলাদেশের জনগণের মনোবল বহুগুণে বাড়িয়ে দেয়। পাকিস্তানের বন্দীশালায় আটক শেখ মুজিবর রহমানের উচ্ছ্বসিত প্রশংসা করে সেদিন মিসেস গান্ধী বলেছিলেন, এই নবজাত রাষ্ট্রের যিনি জনক বর্তমান মুহূর্তে আমাদের সমস্ত চিন্তা তাঁকেই কেন্দ্র করে। 
           
৮ই ডিসেম্বর জাতিসংঘ সাধারণ পরিষদে সৈন্য প্রত্যাহারের একটি প্রস্তাব সংখ্যাগরিষ্ঠ ভোটে পাশ হয়েছিল। প্রস্তাবটির উদ্যোক্তা ছিল মার্কিন সরকার। বৃহৎ শক্তিবর্গের  মধ্যে যুক্তরাষ্ট্র এবং চীন পাকিস্তানকে ভরাডুবির হাত থেকে বাঁচানোর জন্য যুদ্ধবিরতির পক্ষে ভোট দিয়েছিলো। প্রস্তাবের বিপক্ষে ভোট পড়ে সোভিয়েত ইউনিয়নের। ব্রিটেন, ফ্রান্স এবং অন্য ৮টি দেশ ভোটদানে বিরত থাকে। 
                      
সাধারণ পরিষদে মার্কিন প্রস্তাব গ্রহণের বিষয়টি আমাদের কাছে  তেমন বিস্ময়কর কিছু ছিল না। এতে এমন কিছু ঘটেনি যা আমাদের লক্ষ্যচ্যুত করতে পারে। ভারত, পাকিস্তান কিংবা এই মহতী জাতি সংস্থার অন্যান্য সদস্য হয়ত এই প্রস্তাব মানতে বাধ্য। কিন্ত আমরা তখনও জাতিসংঘের সদস্য নই। বরং আমাদের এই লক্ষ্য ছিল অত্যন্ত পবিত্র আর সেই লক্ষ্য অর্জনের পথে প্রায় চূড়ান্ত পর্যায়ে  আমরা পৌঁছে গিয়েছিলাম।এমনকি এসময় যদি ৭ম নৌবহর পাকিস্তানের সহায়তার জন্য যেকোনোভাবে যুদ্ধে জড়িয়ে পড়তো তবুও আমরা এই মুক্তির সংগ্রাম চালিয়ে যেতাম। ৭ম নৌবহরের যুদ্ধে যোগদানের ফলে হয়তো বাংলার আরও অসংখ্য মানুষ প্রাণ হারাতো। কিন্ত মৃত্যু আর ধ্বংসযজ্ঞ এ দুটোর কোনটিই তখন এদেশের মানুষের অজানা কিছু নয়। পাকিস্তানের জন্যে এই যুদ্ধ ছিল নিছক জয় এবং পরাজয়ের। কিন্ত আমাদের জন্যে এই যুদ্ধ ছিল জাতি হিসেবে বেঁচে থাকার মরনপ্রান সংগ্রাম, অন্যথায় সম্পূর্ণ নিশ্চিহ্ন হয়ে যাবার। এযুদ্ধ আমাদের দেবে গৌরবময় জীবনের সন্ধান নতুবা মৃত্যু। 

                      
ভারতের চীফ অব আর্মি স্টাফ জেনারেল এসএইসএফ মানকেশ যুদ্ধের এক নতুন কৌশল অবলম্বন করলেন ৮ই ডিসেম্বর থেকে। যৌথবাহিনীর সাফল্যে সন্তুষ্ট হয়ে তিনি এক সময়োচিত মনস্তাত্ত্বিক যুদ্ধ( সাইকোলজিক্যাল ওয়ার) শুরু করেন। তাঁর ভাষণ পর্যায়ক্রমে বেতারে প্রচারিত হতে থাকে। অন্যদিকে এই ভাষণ প্রচারপত্রের মাধ্যমে বিমানের সহয়তায় পাকিস্তানী অবস্থানসমূহের উপর বিলি করা হয়। বাংলাদেশে পাকিস্তানী সেনাবাহিনীর অফিসারও জওয়ানদের মানকেশ তার বার্তায় সরাসরি বলেন, অস্ত্র সংবরণ করো, নইলে মৃত্যু অবধারিত। যৌথবাহিনী তোমাদের চারদিক থেকে ঘিরে ফেলেছে। তোমাদের বিমানবাহিনী সম্পূর্ণ ধ্বংস ও নিয়ে আর কোন  সাহায্য পাবেনা। বন্দরগুলোও এখন অবরুদ্ধ, তাই বাইরে থেকে কোন সাহায্য পাওয়ার আশা বৃথা।মুক্তিবাহিনী এবং  জনগণ প্রতিশোধ নিতে উদ্যত। তোমাদের ভাগ্য নির্ধারিত হয়ে গেছে।সেই সাথে তিনি তাদের এই আশ্বাসও  দেন সময় থাকতে অস্ত্র সংবরণ করলে তোমাদের সৈনিকদের যোগ্য মর্যাদা দেয়া হবে।
                           
মুক্তিযোদ্ধা এবং ভারতীয় সেনাবাহিনী দীর্ঘদিন একসাথে কাজ করে আসছিলো।১০ই ডিসেম্বর ভারতীয় সেনাবাহিনীর সিনিয়র কমান্ডারের অধীনে ভারত এবং বাংলাদেশ বাহিনীর যৌথ কমান্ড গড়ে তোলা হয়। 
                           
এই দিনই(১০ই ডিসেম্বর) ঢাকা রেডিওর ট্রান্সমিটারের উপর সরাসরি এক বিমান হামলায় বেতার প্রচার বন্ধ হয়ে যায়।ভীক্রান্তের বিমানবহর তখন চট্টগ্রাম পোর্ট বিমানবন্দরও সামরিক দিক দিয়ে অন্যান্য গুরুত্বপূর্ণ অন্যান্য কেন্দ্রের  উপর সমানে আক্রমণ যাচ্ছিলো। 
                            
মার্কিন ৭ম নৌবহরের টাস্কফোর্স ইতিমধ্যেই মালাক্কা প্রণালী অতিক্রম করে দ্রুত বঙ্গোপসাগরের দিকে অগ্রসর হচ্ছিলো। মার্কিনী এই বহরে ছিল পারমাণবিক শক্তি চালিত বিশাল বিমানবাহী জাহাজ’ এন্টারপ্রইজ’ এবং আরও ৬টি যুদ্ধজাহাজ। এব্যাপারে মার্কিন সরকারের অজুহাত ছিল বাংলাদেশে মার্কিন নাগরিকদের সরিয়ে নেয়ার জন্যই ৭ম নৌবহরকে এই অঞ্চলে আনা হচ্ছে। এই যুক্তি মার্কিন জনসাধারণের কাছেও গ্রহণযোগ্য ছিল না, কারণ আমাদের যৌথ কমান্ড ১১ই ডিসেম্বর থেকে বিমান হামলা সাময়িকভাবে স্থগিত রেখে ঢাকা বিমানবন্দর মেরামতের সুযোগ করে দেয়। যাতে আন্তর্জাতিক পথের বিমানগুলোতে বিদেশী নাগরিকরা ঢাকা ত্যাগ করতে পারেন। কিন্ত মার্কিন নাগরিকদের মধ্যে এসময়ে ঢাকা ত্যাগের তেমন কোন লক্ষণ দেখা যায়নি।
             
ততক্ষণে যুদ্ধ সম্পর্কে সবাই স্পষ্ট ধারণা করতে পারছিলো। যৌথবাহিনীর সাফল্যের সাথে মেঘনা নদীর অপারে দৃঢ় অবস্থান গ্রহণের পর সামরিক বিশেষজ্ঞরা অভিমত প্রকাশ করেছিলেন সাত থেকে দশ দিনের মধ্যে ঢাকার পতন ঘটবে। নিয়াজি অবশ্য তখনো  নিরাপদে ঢাকায় বসে হুংকার দিচ্ছিলেন প্রতি ইঞ্চি জায়গার জন্য একটি প্রাণ বেঁচে থাকা পর্যন্ত আমরা যুদ্ধ  চালিয়ে যাব।রাও ফরমান আলী কিন্ত ঠিকই বুঝেছিলেন খেলা শেষ। বাংলাদেশে পাকিস্তানীরা যে জঘন্য অপরাধ করেছিলো অপারেশন জেনোসাইডের অন্যতম স্থপতি ফরমান আলী সে বিষয়ে পুরো সচেতন হয়ে পড়ছিলেন। পরাজয় তখন অবশ্যম্ভাবী। মুক্তিবাহিনীর হাত থেকে রক্ষা পাবার উদ্দেশ্যে ১১ই ডিসেম্বর যুদ্ধবিরতির জন্য জাতিসংঘ সদর দপ্তরে এক আবেদন জানান।  ফরমান আলী এখানকার পাকিস্তানী সকল পাকিস্তানীকে অপসারণের ব্যবস্থা করারও  অনুরোধ জানান। সঙ্গে সঙ্গে ইয়াহিয়া খান জাতিসংঘকে  জানিয়ে দেন ফরমান আলীর প্রস্তাব অনুমোদিত।ইয়াহিয়ার তখনো আশা যুক্তরাষ্ট্র এবং চীন তাকে উদ্ধারের জন্য এগিয়ে আসবে। নিয়াজীকে তিনি আরেকটু অপেক্ষা করার নির্দেশ দেন। 
                              
চীন বোধহয় একা অজুহাতের জন্যই  অপেক্ষা করছিলো। আর ৪ঠা ডিসেম্বর মার্কিন ৭ম নৌবহর বঙ্গোপসাগরে প্রবেশ করে।
                              
চট্টগ্রাম সেক্টরে আমাদের সকল সৈন্য ৯ই ডিসেম্বর বিকালের মধ্যে শুভপুর সেতু বরাবর ফেনী নদী পার হয়ে যায়। সামনে শত্রুরা কোথায় কি অবস্থায় আছে পর্যবেক্ষণের জন্য আমরা যথারীতি টহল দল আগেই পাঠিয়ে দিয়েছিলাম।পাকিস্তানীরা মিরেশ্বরাই ছেড়ে যাচ্ছে বলে একজন গেরিলা বেস কমান্ডার আমাকে খবর দেয়। মিরেরশ্বরাই থেকে১৫ মাইল দূরে গিয়ে সীতাকুণ্ডুতে তারা নাকি নতুনভাবে অবস্থান গ্রহন করে।আমি সাথে সাথে মিরেরশ্বরাই দখল করার জন্য একটি ব্যাটালিয়ন পাঠিয়ে দেই।  তখনো আমাদের কোন যানবাহন ফেনী নদী  পার হতে পারেনি।ব্যাটালিয়নের সৈন্যদের তাই পায়ে হেঁটেই অগ্রসর হতে হচ্ছিলো। ভারী অস্ত্রশস্ত্রও মালামাল নেওয়ার জন্য কয়েকটি রিকশাও গরুর গাড়ি জোগাড় করা হয়। 
                               
বিকালে আমি পরিষদ সদস্য মোশারফ হোসেনকে নিয়ে একখানি রিকশায় মিরেরশ্বরাইয়ের দিকে যাত্রা শুরু করি। আমাদের ব্যাটালিয়নও তখন একই দিকে মার্চ করে যাচ্ছিলো। পথে তাদের পেছনে ফেলে আমরা এগিয়ে যাই। অবশ্য এইভাবে একা সামনে এগিয়ে যাওয়া ছিল খুবই ঝুঁকিপূর্ণ কাজ। পাকিস্তানীরা ঠিক কোথাও রয়েছে কিনা তখনো আমরা তা জানতাম না। তারা সকলে মিরেরশ্বরাই ত্যাগ করেছিলো কিনা তাও জানা ছিল না। তারা সকলে মিরেরশ্বরাই ত্যাগ করেছে কিনা তারও নিশ্চয়তা ছিল না। তবু আমি মিরেরশ্বরাই ঝুঁকি নিয়ে পৌঁছে দেখি একটু আগে শত্রুসেনারা সে স্থান ছেড়ে চলে গেছে। স্থানীয় কয়েকজন কর্মকর্তা মিরেরশ্বরাই হাইস্কুল ভবনে আমার সাথে একত্র হলেন। পাকিস্তানীরা আবার রাতে ফিরে আসতে পারে বলে তার আশংকা করছিলেন। আমাদের তখন অত্যন্ত দ্রুত চট্টগ্রাম দখল করা দরকার। তাই মিরেরশ্বরাইতে আমরা দ্রুত প্রতিরক্ষা অবস্থান গড়ে তুললাম। এপ্রিলও মে মাসে এই অঞ্চলেই আমরা যুদ্ধ করেছিলাম। তাই পুরো এলাকাটি আমার এবং আমার অধিকাংশ সৈন্যেও ছিল সুপরিচিত। মিরেরশ্বরাইতে আমরা বেসামরিক প্রশাসন চালু করি। কবেরহাটে অবস্থানরত ভারতীয় বিগ্রেডিয়ার আনন্দ সরুপকে আমরা নতুন অবস্থানের কথা জানিয়ে তাকে সত্বর  এখানে চলে আসার অনুরোধ জানাই।চট্টগ্রামের পথে শত্রুসেনার সঠিক অবস্থান জানার জন্য একটি টহলদার দল পাঠিয়ে দেই মিরেরশ্বরাই থেকে সীতাকুণ্ডের দিকে। ভোরেই আবার যাত্রা শুরু করতে হবে। তাই মিরেরশ্বরাই হাইস্কুলে সে রাতটা কাটালাম। 
                          
পরেরদিন স্বল্পদৈর্ঘ্য সংঘর্ষের পরই সীতাকুণ্ডে শত্রুদের প্রতিরোধ  ব্যবস্থা ভেঙ্গে পড়ে।সীতাকুণ্ড অতিক্রম করার পর ১৩ই ডিসেম্বর কুমিরায় পৌঁছে আমরা পাকিস্তানীদের শক্তিশালী ঘাঁটির সম্মুখীন হই। ভূমি বৈশিষ্ট্যের কারণে এই জায়গাটি শত্রুদের যথেষ্ট অনুকূলে ছিল। পশ্চিমে সাগর এবং পূর্বে উঁচু পাহাড়ের মধ্যবর্তী সরু এলাকা জুড়ে পাকিস্তানীদের সুদৃঢ় অবস্থান নিয়ে বসেছিল। সড়কের একস্থানে গভীর খালের উপর সেতুটি তারা ধ্বংস করে দিয়েছিলো। রাস্তার উপর প্রতিরক্ষামূলক ব্যবস্থা ছাড়াও পার্শ্ববর্তী উঁচু পাহাড়ে যক্ষ্মা হাসপাতালের কাছে ছিল তাদের মূল প্রতিরক্ষাঘাঁটি। পরবর্তী চব্বিশ ঘণ্টা উভয়পক্ষে তুমুল সংঘর্ষ হয়। আমাদের কয়েকজন সংঘর্ষে হতাহত হলেও পরদিন সকালের মধ্যে আমরা পূর্বদিকে অগ্রসর হতে সক্ষম হই।  বেসামরিক জনগণ শত্রুসেনাদের অবস্থান সম্পর্কে আমাদের খবরাখবর দিচ্ছিলো।সংবাদ অনুযায়ী সঠিক লক্ষ্যস্থলের কামান দেগে ওদের ঘায়েল করেছিলাম। ১৪ই ডিসেম্বর ভোর রাত ৩তার মধ্যে আমরা কুমিরা পুরোপুরি শত্রুমুক্ত করে ফেলি।চট্টগ্রাম এখন মাত্র ১২ মাইল দূরে। কুমিরা মুক্ত হওয়ার মাত্র ৩ঘণ্টার মধ্যে আমাদের যানবাহন এবং কামানগুলো ভাঙ্গা সেতু এড়িয়ে খাল পার হতে শুরু করে। কয়েক হাজার নারী, পুরুষ, শিশু ভাঙ্গা সেতুর কাছে জমায়েত হয়ে আমাদের সাহায্য করছিলো। একদল খালের পাড় কেটে ডাইবারসন রোডের ব্যবস্থা করেছিলো। অন্যদল আবার গাছ, পাথর, মাটি যা পাচ্ছিলো তাই দিয়ে খাল ভরে ফেলার চেষ্টা করছিলো। আমি কিছুক্ষণ দাঁড়িয়ে দাঁড়িয়ে এই দৃশ্য দেখছিলাম। এই সময় এক বৃদ্ধা আমার কাঁধে হাত রেখে বললেন, বাবা চিন্তা করোনা। এই কাজ আমরাই পারবো। দ্যাকো তোমাদের মালপত্র আর গাড়িঘোড়া কিভাবে পার করার বন্দোবস্ত করছি। দরকার হলে আমরা সবাই খালে শুয়ে পড়বো। আর তার উপর দিয়ে তমাদের গাড়ি পার করার ব্যবস্থা করবো। দেরি করোনা বাবা। প্রত্যেক মুহূর্তে তারা আমাদের লোক মারছে। বৃদ্ধা একটু থামলেন। তার দুই চোখ পানিতে ভরে গেছে। বৃদ্ধা বললেন, তোমরা জানোনা, কিছুদিন আগে ঈদের সময় চাটগাঁয়ে একটি  লোকাল ট্রেন থামিয়ে তারা সকল বাঙ্গালী যাত্রীকে খুন করেছে।প্রায় একহাজার হবে।দা, চুরি এসব  দিয়ে মেরেছে। আমার মেয়ে আর নাতিনাতনিও ছিল। আর বলতে পারবোনা। তোমরা এগিয়ে যাও, তাড়াতাড়ি এগিয়ে যাও। তিনি আমাকে প্রায় ঠেলে দিয়ে আবার কাজে ফিরে গেলেন।আমিও পাকিস্তানীদের এই নৃশংস হত্যাকাণ্ডের কথা শুনেছিলাম। তবে, চট্টগ্রামের যে সর্বশেষ খবর আমি পেয়েছিলাম তা ছিল আরও ভয়াবহ। পাকিস্তানী সামরিক জান্তা এবং অবাঙালিরা সম্মিলিতভাবে পরিকল্পনা করছিলো চট্টগ্রাম শহরে কয়েক হাজার বাঙ্গালিকে নির্বিচারে হত্যা করতে। এটা ছিল তাদের শেষ মরণকামড়। 
                         
ততোক্ষণে বঙ্গোপসাগরে ৭ম নৌবহরের অনুপ্রবেশে পরিস্থিতি বেশ জটিল হয়ে উঠেছিলো। চট্টগ্রামের কোন সমুদ্র উপকূলে টাস্কফোর্সের মার্কিন বাহিনী অবতরণ করতে পারে বলে আশংকা করা হচ্ছিলো। তাই যত তাড়াতাড়ি সম্ভব আমরা চট্টগ্রাম মুক্ত করার সিদ্ধান্ত নেই। সেই উদ্দেশ্যে ভারতের ২৩ ডিভিশনের ৮৩ বিগ্রেড লাকসাম থেকে দ্রুত যাত্রা শুরু করে এবং কুমিরার কাছে আমাদের সাথে যোগ দেয়। অন্যদিকে ভারতের বিমানবাহিনী ও ইস্টার্ন ফ্লীট পাকিস্তানী অবস্থানগুলোর উপর অবিরত গোলাবর্ষণ করে চলছিলো। এখানকার পাকাবাহিনীকে ধ্বংস করা এবং পোর্ট অচল করে দেওয়ার জন্যই এই আক্রমণ চলছিলো। বোমার আঘাতে জ্বালানি তেলের ট্যাংকগুলো কয়েকদিন ধরে জ্বলছিল।  ক্ষতিগ্রস্ত এবং নিমজ্জিত জাহাজের সংখ্যাও ছিল প্রচুর।ডুবন্ত চ্যানেল প্রায় পুরোপুরি বন্ধ। পোর্টের ক্ষয়ক্ষতির পরিমাণ ছিল ব্যাপক। ৫০০ এবং১০০ পাউন্ড বোমার গর্তগুলো ভরাট এবং ধ্বংসস্তূপ পরিষ্কার করতে পরে সময় লেগেছিল এক বছরেরও বেশী।
                             
মুক্তিযোদ্ধারা খবর নিয়ে এলো যে, কিছু পাকিস্তানী অফিসার ও সৈন্য কক্সবাজার হয়ে পালাবার স্থলপথে পালাবার চেষ্টা করছে। কেউ কেউ আবার জাহাজে করে কেটে পড়ার চেষ্টা করছে। কয়েকটি পাকিস্তানী জাহাজকে বিদেশী জাহাজের মত রং লাগিয়ে এবং বিদেশী পতাকা উড়িয়ে ছদ্মবেশে পালানোর জন্য প্রস্তুত রাখা হয়েছে। এই খবর ভারতের ইস্টার্ন ফ্লীটকে পাঠালে ইস্টার্ন ফ্লীট সতর্ক হয়ে যায়। ছদ্মবেশে পালানোর চেষ্টা করতে গিয়ে বেশ কয়েকটি পাকিস্তানী জাহাজ ভীক্রান্ত এর গোলায় মারাত্মকভাবে ক্ষতিগ্রস্ত হয়।
                                
বার্মা দিয়ে পাকিস্তানীদের পালাবার চেষ্টা বন্ধ করার জন্য এসময়ে কক্সবাজারে একটি অভিযানের পরিকল্পনা নেয়া হয়। এই উদ্দেশ্যে রোম ফোর্স নামে এক নতুন বাহিনীর সৃষ্টি হয়। এই বাহিনীতে ছিল ভারতের১/২ গুর্খা রাইফেলস এবং ১১বিহার রেজিমেন্টের দুটি কোম্পানী। মর্টার সজ্জিত এই বাহিনী ভারতের একখানি সওদাগরী জাহাজে ১৪ই ডিসেম্বর কক্সবাজার উপকূলে গিয়ে পৌঁছে। সেখানে মুক্তিবাহিনীর সদস্যদের সহায়তায় রোম ফোর্স তীরে অবতরণ করে। কিন্ত ঐ এলাকায় কোন পাকিস্তানীকে অবশ্য  তারা পায়নি। 
                                
১৫ই ডিসেম্বর গভীর রাতে পাকিস্তান চীফ অফ আর্মি স্টাফ থেকে নিয়াজী শেষ নির্দেশ লাভ করেন। ভারতীয় সেনাবাহিনীর চীফ অব স্টাফ আত্মসমর্পণের যে শর্ত দিয়েছেন তা যুদ্ধবিরতির জন্য গ্রহণ করা যেতে পারে বলে এতে নিয়াজীকে পরামর্শ দেয়া হয়। এই রাতেই দুটার মধ্যে বাংলাদেশের যেসব স্থানে পাকিস্তানী সেনাদল অবস্থান করছিলো নিয়াজী তাদেকে ওয়্যারলেস  যুদ্ধবিরতি পালন এবং যৌথবাহিনীর নিকট আত্মসমর্পণ করার নির্দেশ জারি করেন।
                                 
রাত শেষ হয়ে আসে। ১৬ই ডিসেম্বর শেষরাতের দিকে ভারতীয় ৯৫ মাউন্টেন বিগ্রেডে নিয়োজিত বিগ্রেডিয়ার ক্রেয়ার নিয়াজীর হেডকোয়াটারের একটি ম্যাসেজ ইন্টারসেপট করেন। এই বার্তায় ভোর ৫টা থেকে নিয়াজী তার সকল সেনাদলকে যুদ্ধবিরতি পালন করতে বলেছিলেন। ক্লেয়ার সাথে সাথে এই অয়ারলেস বার্তার কথা জেনারেল নাগরাকে জানিয়ে দেন পরিস্থিতি পর্যালোচনার পর বিগ্রেড কমান্ডার এবং ডিভিশনাল কমান্ডার মিরপুর ব্রিজের কাছে দ্বিতীয় ছত্রী ব্যাটালিয়ন যেখানে অবস্থান করছিলো সেখানে পৌঁছান। সেখানে অবস্থানরত মুক্তিবাহিনী এবং ভারতীয় প্যারা ব্যাটালিয়ন বাহিনীর থেকে তারা জানতে পারলেন যে, ভোর ৫টার পর ব্রিজের কাছে আর গোলাগুলি হয়নি। এরপর জেনারেল নাগরা তাঁর একজন এডিসি এবং ভারতীয় ছত্রী ব্যাটালিয়নএরন একজন অফিসারকে শ্বেত পতাকাবাহী জিপে করে ব্রিজের অপর পাড়ে পাঠিয়ে দেন। তখন বেলা ৯টা। জীপের আরোহীরা জেনারেল নিয়াজীর উদ্দেশ্যে লেখা জেনারেল নাগরার একটি বার্তা বহন করছিলেন। রণক্ষেত্রের করোতার পরিবর্তে বার্তাটিতে নাটকীয়তাই ছিল একটু বেশি। জেনারেল আমির আবদুল্লাহ খান নিয়াজী এবং জেনারেল নাগরা দুজন ছিলে ব্যক্তিগত জীবনে পরিচিত সম্ভবত তাই বার্তাটিতে ছিল নরমের সুর। প্রিয় আবদুল্লাহ আমি এসে পড়েছি। তোমার সব বাহাদুরি আর খেলা শেষ। আমার কাছে এখন আত্মসমর্পণ করবে, এই আমার উপদেশ। পাকিস্তানের জন্য সত্যই তখন সকল খেলা শেষ।নিজ বাহিনীর প্রতি যুদ্ধবিরতি এবং আত্মসমর্পণ করার যে নির্দেশ নিয়াজী জারি করেছিলেন, ১৬ই ডিসেম্বর সকালেই তা ভারত সরকারকে জানিয়ে দেয়ার জন্য ঢাকাস্থ মার্কিন সামরিক এটচিকে অনুরোধ করেন। তার অনুরোধ যথারীতি ভারতে মার্কিন দূতাবাসের মাধ্যমে ভারত সরকারকে জানানো হয়। 
                                  
চট্টগ্রাম এলাকায় আমরা তখন কুমিরার দক্ষিণে আরও কয়েকস্থানে শত্রুমুক্ত করে ফেলেছি। আমাদের যাত্রা বিলম্বিত করার উদ্দেশ্যে এসব জায়গায় কিছু কিছু পাকিস্তানী সৈন্য অবস্থান করছিলো। পথের সকল বাধা পরাভূত করে ১৬ই ডিসেম্বরের মধ্যে আমরা ভাটিয়ারীর শক্তিশালী ঘাঁটির সম্মুখীন হই। এখান থেকে ফৌজদারহাট এলাকা পর্যন্ত পাকিস্তানীরা দুর্ভেদ্য প্রতিরক্ষামূলক ঘাঁটি গড়ে তুলেছিল। এখানে তাদের অধিকাংশ সৈন্য এবং সমরাস্ত্র এনে মোতায়েন করছিলো।আমাদের লক্ষ্য ছিল কিভাবে এই কমপ্লেক্স আমরা ধ্বংস করতে পারি। যুদ্ধ করতে করতে ওরা যদি চট্টগ্রাম শহরে মধ্য দিয়ে গিয়ে অবস্থান করতে পারে তাহলে আমরা পড়বো বিপদে। বাড়িঘর অধ্যুষিত এলাকায় যুদ্ধ গেলে প্রতিটি বাড়িই আত্মরক্ষাকারীর আড়াল হিসেবে কাজে লাগাতে পারবে। সেই পরিস্থিতিতে শহরের মধ্যে পা বাড়ানো আমাদের জন্য দুরুহ হয়ে পড়বে। 
                                    
তাই ফৌজদারহাট এবং চট্টগ্রামের মাঝখানে শত্রুদের অবরোধ করার সিদ্ধান্ত নেই।উদ্দেশ্য ছিল ভাটিয়ারী এবং ফৌজদারহাটে অবস্থান গ্রহণকারী সৈন্যরা যেন পেছনে গিয়ে শহরে প্রবেশ করতে না পারে। পরিকল্পনা অনুযায়ী শত্রু বাহিনীর পেছনে আমাদের সৈন্যরা তাদের পশ্চাদপসরনের পথ রুদ্ধ করে রাখবে এবং সামনে থেকে আমাদের অবশিষ্ট অংশ আক্রমণ চালাবে। অভিযানের এই পদ্ধতি কতটা ‘’ঘাড়ে ধরে মুখে আঘাত করার মত’’ বলা যেতে পারে। সেই অনুসারে ভারতের ৮৩ বিগ্রেডের দুটি ব্যাটালিয়ন ২রাজপুত এবং ৩ ডোগরাকে পেছনের পথ বন্ধ করে দেয়ার জন্য পাঠানো হয়। ভারতের তৃতীয় আরেকটি  ব্যাটালিয়ন সম্মুখ সমরে আমাদের মুক্তিযোদ্ধা ব্যাটালিয়নের  সাথে যোগ দেয়।পূর্বোক্ত ব্যাটালিয়ন দুটি রাতের আঁধারে সড়ক থেকে প্রায় ১৫ মাইল পূর্ব দিক দিয়ে পাহাড়ী রাস্তা ধরে ফৌজদারহাটের কিছুটা দক্ষিণে গিয়ে আবার সড়কে উঠবে এবং সেখানে রাস্তা বন্ধ করে অবস্থান গ্রহণ করবে এই ছিল তাদের প্রতি নির্দেশ।পাহাড়ের মধ্য দিয়ে অগ্রসরমান এই দলের মালামাল বহনের জন্য প্রায় ১২০০ বেসামরিক লোক জোগাড় করা হয়। প্রয়োজনীয় সব জিনিসই এই বাহিনীর সাথে থাকবে যাতে তারা অন্তত ৪দিন চলতে পারে। খাদ্যদ্রব্য, গোলাবারুদ, ট্যাংক বিধ্বংসী কামান, মর্টার, মাটি খননের সরঞ্জাম, রান্নার উনুন এবং অন্যান্য তৈজসপত্র এ দুটি ব্যাটালিয়নের জন্য যাকিছু প্রয়োজন সবই বহন করতে হবে। এছাড়া বেসামরিক লোক যারা যাবে তাদের খাদ্য এবং কিছু জ্বালানি কাঠও সঙ্গে থাকবে।
                       
১৫ই ডিসেম্বর সন্ধ্যার কিছু আগেই ব্যাটালিয়ন দুটি পাহাড়ের ভেতর দিয়ে যাত্রা শুরু করে। স্থানীয় কিছু কিছু লোক আগে চলে যেতে থাকে গাইড হিসেবে। এই অভিযানের সাফল্যের উপরই চট্টগ্রামে আমাদের চূড়ান্ত লড়াইয়ের ফলাফল নির্ভর করছে। 
                      
ইতিমধ্যে আমার নির্দেশে মিরেরশ্বরাই এবংসীতাকুণ্ড এলাকায় প্রায় ২০০০ সৈন্য একত্র হয়ে কয়েকটি নির্ধারিত স্থানে অবস্থান গ্রহণ করে।যথাসময়ে তারাও লড়াইয়ে যোগ দেবে। শহর এলাকা সম্পর্কে ভালোভাবে জানে বলে রাস্তায় যুদ্ধ শুরু হয়ে গেলে তারা খুব কাজে লাগবে।তাদেরকে একত্রিত করে যুদ্ধের জন্য প্রস্তুত রাখলাম। 
                      
ভাটিয়ারীতে ১৫ই ডিসেম্বর সন্ধ্যায় আমরা পাকিস্তানীদের প্রথম রক্ষাব্যূহের উপর আক্রমণ চালাই। দুটি কোম্পানীর এই আক্রমণ  ওরা প্রতিহত করে দেয়, আমাদের পক্ষে হতাহত হয় ২ জন। ১৬ই ডিসেম্বর অগ্রবর্তী দলটি শত্রুর পেছনে ব্যারিকেড সৃষ্টি করার পরই আমাদের আসল আক্রমণ শুরু হবে। তাই আমরা পরেরদিন হামলা চালাবার  জন্য ব্যাপক প্রস্তুতি শুরু করি।   
ঢাকার অদূরে ভারতীয় জেঃ নাগরা যে দুজন অফিসার জেঃ নিয়াজীর কাছে পাঠিয়েছিলেন তার ২ ঘণ্টার পর ১১টার দিকে ফিরে আসে। তাদের জীপের পেছনে একখানি গাড়িতে করে আসেন পাকিস্তানের ৩৬ ডিভিশনের জেনারেল মোহাম্মদ জামসেদ। জেনারেল নিয়াজীর সরকারী প্রতিনিধি হিসেবে তিনি যৌথবাহিনীর কাছে আত্মসিয়মর্পণের প্রস্তাব নিয়ে আসেন।এরপর নাগরা এবং আরও কয়েকজন অফিসারকে জামসেদের হেডকোয়াটারে নিয়ে যাওয়া হয় এবং সেখান থেকেতারা নিয়াজীর অফিসে যাওয়ার প্রাক্কালে কলকাতাস্থ ইস্টার্ন কমান্ডের হেডকোয়াটার এবং ৪র্থ কোরের হেডকোয়াটারের সর্বশেষ  পরিস্থিতি সম্পর্কে যথারীতি খবর পাঠিয়ে দেন।এর আগে সকাল সাড়ে সাতটার দিকে নিয়াজী অয়ারলেসযোগে মানেকেশকে আত্মসমর্পণের মেয়াদ আরও ৬ঘণ্টা বাড়িয়ে দেয়ার অনুরোধ করেছিলেন। একই সঙ্গে তিনি আরো অনুরোধ করেন যে, আত্মসমর্পণের শর্তাবলী নির্ধারণ করার জন্য তিনি যেন একজন ভারতীয় সিনিয়র সামরিক অফিসারকে ঢাকা পাঠিয়ে দেন। 
                          
এতসব ঘটনা সম্পর্কে আমরা কিছুই জানতাম না। আমরা ভাটিয়ারীতে তখন যুদ্ধে লিপ্ত। আমদের অগ্রবর্তী দল সাফল্যের সঙ্গে পাহাড়ী পথ ধরে এগিয়ে যাচ্ছিলো। কথা ছিল ১৬ই ডিসেম্বর কোন একসময়ে তারা শত্রুর পেছনের দিকে রাস্তা বন্ধ করে অয়ারলেসযোগে সে খবর আমাদেরকে জানিয়ে দেবে। আমরা সবাই তাদের খবর শোনার জন্য রুদ্ধশ্বাসে অপেক্ষা করছিলাম। 
                             
নাগরার কাছ থেকে নিয়াজীর আত্মসমর্পণের কথা জানতে পেরে জেনারেল অরোরা তার চীফ অব স্টাফ মেজর জেনারেল জ্যাকবলকে বিমানযোগে ঢাকা পাঠিয়ে দেন। ততক্ষণ মিরপুর যৌথবাহিনী ব্রিজ পার হয়ে ঢাকায় প্রবেশ করতে শুরু করে। এসময়ে নগরীর রাস্তাঘাট ছিল জনমানবশূন্য। 
                            
মুক্তিবাহিনী এবং ভারতীয় সৈন্যদের রাজধানীতে প্রবেশের খবর দাবানলের মতো চতুর্দিকে ছড়িয়ে পড়ে। উল্লাসের জোয়ারে ঢাকার লক্ষ লক্ষ লোক নেমে আসে রাস্তায়। জনমানবহীন নিঃশব্দ নগরী মুহূর্তে ভরে উঠে মানুষের বিজয় উল্লাসে। ওরা এসেছে এই বাণী উচ্চারিত হতে থাকে মানুষের মুখে মুখে। আকাশ বাতাস কাঁপিয়ে ধ্বনি উঠে জয় বাংলা। সে এক অভূতপূর্ব দৃশ্য। যৌথবাহিনীর জন্য মানুষ এগিয়ে আসে ফুলের ডালি হৃদয়ের গভীর আর ভালবাসা নিয়ে। 
                              
ঢাকায় সেদিন একদিকে চলছিল মানুষের বিজয় মিছিল। তারই পাশাপাশি ছিল পরাজিত  পাকিস্তানীদের পলায়নের হাস্যকর দৃশ্য।কিন্ত মানুষ যে কত জিঘাংসা পরায়ণ হতে পারে পাকিস্তানীরা তার এক নতুন নজীর সৃষ্টি করেছিলো। পালিয়ে জাবার সেই মুহূর্তেও পাকিস্তানীরা বিভিন্ন নিরীহ মানুষের উপর এলোপাতাডি গুলি চালায়। ফলে বহু নিরীহ বাঙ্গালী হতাহত হন।
                                 
আত্মসমর্পণের একটা খসড়া দলিলসহ জেনারেল জ্যাকব বেলা ১টায় জেনারেল অরোরার হেডকোয়াটার থেকে ঢাকা এসে অবতরণ করলেন। বেলা ২টা ৫০ মিনিটে জেনারেল অরোরা তার সৈনিক জীবনের সবচাইতে  আকাঙ্ক্ষিত বার্তা পেয়ে গেলেন। জীবনের খুব কম সংখ্যক সেনানায়কই এমন বার্তা পেয়েছেন। বার্তাটি ছিল, নিয়াজীতার সেনাবাহিনীর সকলকে নিয়ে আত্মসমর্পণে রাজী হয়েছেন এবং আত্মসমর্পণ দলিলেও স্বাক্ষর করেছেন।পশ্চিম সেক্টরে পাকিস্তানী ৯ডিভিশনের জিওসি মেজর জেনারেল আনসারীর আত্মসমর্পণ পর্ব ততক্ষণে সাঙ্গ হয়েছে। বিকাল ৩টার মধ্যে মুক্তিবাহিনীর শত শত তরুণ এবং ভারতীয় সেনাবাহিনীর একটি বিগ্রেড বিজয়ীর বেশে রাজধানী ঢাকায় প্রবেশ করে। আত্মসমর্পণ অনুষ্ঠানের জন্য জেনারেল অরোরা তার বিমানও নৌবাহিনীর চীফ অব স্টাফকে নিয়ে একটু পরেই  ঢাকায় অবতরণ করলেন।
                                       
আমার বিশ্বস্ত জেসিও সুবেদার আজিজ এবং ১৫ বছরের এক কিশোর মুক্তিযোদ্ধা এতসব ঘটনার কিছুই অবহিত ছিল না।পাকিস্তানীদের একটি খালের অপর পাড়ে হঠিয়ে পুনরায় আক্রমণ পরিচালনার জন্য অবস্থান গ্রহণ করছিলো। অল্প বয়স্ক ছেলেটি কাছেরই এক গ্রামের। তাঁর গ্রাম আগেই শত্রুমুক্ত হয়েছে। মা-বাবার সাথে দেখা করার জন্য ১৫ই ডিসেম্বর তাকে ১২ ঘণ্টার জন্য ছুটি দিয়েছিলাম। কিন্ত সে প্রত্যয়দৃপ্ত কণ্ঠে জবাব দিয়েছিলো, না স্যার। চট্টগ্রাম মুক্ত করার পরই আমি বাড়ি ফিরবো। কয়েকদিন বা আর লাগবে। আত্মসমর্পণের জন্য জেনারেল নিয়াজীর নির্দেশ তখনো তার সকল সেনাদলের কাছে পৌঁছেনি। আমরা জানতাম না যে, বেলা ৪টা৩১মিনিটে ঐতিহাসিক রেসকোর্স ময়দানে (বর্তমান  সোহরাওয়ার্দী উদ্যান)আত্মসমর্পণ অনুষ্ঠান সমাপ্ত হচ্ছে।
                                            
চট্টগ্রাম শহর থেকে মাত্র ৬মাইল দূরে মহাসড়কের উপর  ভাটিয়ারী দখলের জন্য আমরা তখন লড়াই করছি। আক্রমণ চালাচ্ছে মুক্তিবাহিনীর একটি কোম্পানী। ঘড়িতে তখন বেলা ৪টা ৩০মিনিট। ঢাকা এবং অন্যান্য জায়গায় অস্ত্রের গর্জন থেমে গেছে। নিয়াজী এবং অরোরা হয়তো কলম হাতে নিয়ে আত্মসমর্পণের চুক্তিপত্রে স্বাক্ষর করছেন। নিয়তির নির্মম পরিহাস। ঠিক সেই মুহূর্তে ঢাকা থেকে ১৬০ মাইল দূরে পাকিস্তানীদের একটি কামানের  গোলা আমার অধীনস্থ মুক্তিযোদ্ধা এই কোম্পানীর মাঝখানে এসে পড়লো। সুবেদার আজিজ এবং ১৫ বছরের সেই ছেলেটি দুজনে গোলার আঘাতে আহত হলো। আস্তে আস্তে পশ্চিম আকাশে সূর্য ডুবে গেলো, সেই সাথে বাতাসে মিলিয়ে গেলো তাদের শেষ নিঃশ্বাস। তখন সন্ধ্যার অন্ধকার ঘনিয়ে আসছে ধীরে, ধীরে। একজন পাকিস্তানী মেজর ভাটিয়ারীর ভাঙ্গা ব্রিজের মুখে এসে দাঁড়ালো। হাতে তার সাদা পতাকা। তারা নিয়াজীর নির্দেশ পেয়ে গেছে, এখন আত্মসমর্পণ করতে চায়।   

রণাঙ্গনে এবার নেমে আসে প্রশান্ত নীরবতা। 
            
রাইফেল, মেশিনগান, মর্টার,কামানের  গোলাগুলির শব্দ থেমে যায়।থেমে যায় আহতের কান্না,মুমূর্ষের  করুণ আর্তনাদ।নতুন এক রাত্রির প্রহর আসে কোন এক হারানো অতীতের স্বপ্ন নিয়ে। এমনি সুন্দরের স্বপ্নে আহবান কাল ধরে মানুষের সংগ্রাম চলেছে। 
             
ভাটিয়ারীতে মহাসড়কের উপর সেতুটি পাকিস্তানীরা ধ্বংস করে দিয়েছিলো। হাজার হাজার মুক্তিযোদ্ধা আর স্বেচ্ছাসেবক ১৬ই ডিসেম্বর সারারাত ধরে কাজ করলো ভাটিয়ারীর খালের মধ্যদিয়ে একটা বিকল্প রাস্তা তৈরি করতে। রাতেই আমরা সমস্ত সৈন্য এবং গেরিলাদের চট্টগ্রাম শহরে এবং চট্টগ্রামও পার্বত্য চট্টগ্রামের অন্যান্য এলাকা নিয়ন্ত্রণ ভার গ্রহণ করার দায়িত্ব বুঝিয়ে দেই। ফেনীর অংশবিশেষ সহ শুভপুর পর্যন্ত এলাকার নিয়ন্ত্রণভার আমরা আগেই নিয়েছিলাম। আমার সম্পূর্ণ বাহিনীকে পরদিন খুব সকাল বেলায়ই চট্টগ্রাম শহরে প্রবেশ করে গুরুত্বপূর্ণ স্থানসমূহের নিয়ন্ত্রণভার গ্রহণের নির্দেশ দিলাম। একটি ব্যাটালিয়নকে অবশ্য রাতেই খাল পার হয়ে শহরের অভিমুখে যতদূর সম্ভব এগিয়ে অবস্থান গ্রহণ করতে পাঠিয়ে দেই। 
             
শহরের কেন্দ্রস্থলে অবস্থিত সার্কিট হাউসকে আমরা হেডকোয়াটার করার সিদ্ধান্ত নিয়েছিলাম। পাকিস্তানী সৈন্যদের নির্দেশ দেয়া হলো পোর্ট এলাকায় নৌবাহিনীর হেডকোয়াটার এবং চট্টগ্রাম ক্যান্টমেন্টে আত্মসমর্পণের জন্য জমায়েত হতে। পাকিস্তানী বন্দীদের দায়িত্ব ভারতীয় সেনাবাহিনীর ন্যস্ত হয়। চট্টগ্রামে পাকিস্তানী সেনাবাহিনীর ১৬১ জন অফিসার, ৩০৫ জন জেসিও এবং নৌও বিমানবাহিনীর সমপর্যায়ের লোক এবন তিন বাহিনীর ৮৬১৮ জন্য সৈন্য আত্মসমর্পণ করে। 
               
১৭ই ডিসেম্বর ভোর পর্যন্ত বিকল্প রাস্তার কাজ সম্পন্ন হলো না। ফলে তখন পর্যন্ত সে স্থান দিয়ে গাড়ী পার করাও সম্ভব ছিল না। আমি পুলের এপারে গাড়ী থেকে নেমে পড়লাম একটি ছোট প্যাকেট হাতে নিয়ে। তারপর একটি লাঠিতে ভর দিয়ে খাল পার হয়ে ওপারে গিয়ে উঠলাম। দুদিন আগে কুমিরার যুদ্ধে আহত হওয়ায় আমাকে লাঠিতে ভর দিয়ে বেশ খুঁড়িয়ে চলতে হচ্ছিলো। 
                
পাকিস্তানীদের আত্মসমর্পণের ব্যাপারে লোকজন তখনও পুরোপুরি নিশ্চিত হতে পারেনি। তা সত্ত্বেও কিছু লোক আমাদের এগিয়ে নেয়ার জন্য ভাটিয়ারীর ভাঙ্গা সেতু পর্যন্ত এগিয়ে এসেছিলো। আমি আমার এক বন্ধুর গাড়ীতে উঠে বসলাম। গাড়ী সোজা ছুটে চলল সোজা সার্কিট হাউসের দিকে। 
                  
অগণিত নারীপুরুষ রাস্তায় বেরিয়ে পড়েছে। পথের দুই দাঁড়িয়ে তারা হাত তুলে যৌথবাহিনীর সৈন্য এবং মুক্তিযোদ্ধাদের অভিনন্দন জানাচ্ছিল।জয় বাংলা ধ্বনিতে আকাশ বাতাস মুখরিত হয়ে উঠে। কেউ কেউ বোধহয় তখনও পুরোপুরি বিশ্বাস করতে পারেননি সত্যিই যুদ্ধ শেষ হয়ে গেছে। ভয়ে ভয়ে বাড়ির ভেতর থেকে উঁকি দিয়ে তারা সেই অবিশ্বাস্য দৃশ্য দেখছিল। পাকিস্তানিদের তখন অস্ত্র সংবরণের পালা। বাস ও ট্রাকে করে তারা দ্রুত ছুটে পালাচ্ছিল নৌবাহিনীর হেড কোয়াটার এবং ক্যান্টমেন্টের দিকে। 
                    
সার্কিট হাউসে তখন বহু লোক জমা হয়ে গেছে। জনতার ভিড় ঠেলে আমি এগিয়ে যাই। যুদ্ধের এই কয়মাসে আবার দাঁড়ি বেশ বড় হয়ে যাওয়ায় অনেক বন্ধু এবং পরিচিত জনি আমাকে চিনতে পারলো না।  

এমনি এক সুন্দর মুহূর্তের জন্য সযত্নে এই প্যাকেটটি সাথে রেখেছি দীর্ঘ নয়মাস। এবার ওটাকে খুলে ফেললাম। সুন্দর করে ভাঁজ করা বাংলাদেশের পতাকাটি একটি কিশোর ছেলের হাতে দিয়ে তাকে পাঠিয়ে দিলাম সার্কিট হাউসের ছাদে। সেখানে তখনও পাকিস্তানী পতাকা উড়ছিলো। ছেলেটি পাকিস্তানের পতাকা নামিয়ে ছুঁড়ে ফেলে দেয় নিচে। সেখানে ওড়ানো হয় স্বাধীন বাংলাদেশের সার্বভৌমত্ব ও স্বাধীনতার প্রতীক জাতীয় পতাকা।সে সময় হাজার হাজার মানুষ দৌড়ে আসছে সার্কিট হাউসের দিকে। সমস্ত এলাকা ভরে গেছে মানুষের ভিড়ে।পতাকা উত্তোলনের সময় মুহূর্তের জন্য নিস্তব্ধ হয় উত্তাল জনসমুদ্র সেই অবিস্মরণীয় সেই ঐতিহাসিক ঘটনা প্রত্যক্ষ করার জন্য। তারপর বাতাসে দোলা লাগে, উড়তে থাকে নতুন পতাকা। নিস্তব্ধ জনতা উদ্বেলিত হয়ে উঠে। আকাশ বাতাস কাঁপিয়ে সেই জন সমুদ্রে উঠে জয়ধ্বনি জয় বাংলা। 
                          
পাকিস্তানীদের হাতে বন্দী ধ্বংসের পথযাত্রী একটা জাতি  পেয়ে গেলো স্বাধীনতা। দুঃস্বপ্নের রাতের শেষে সেই পতাকার রক্তিম সূর্য বাংলার মানুষের জন্য নিয়ে এলো নতুন আশার বাণী। সমস্ত পৃথিবীতে সে বিজয়ের বার্তা পৌঁছে দিতে যেন মানুষ একযোগে মুহুর্মুহু ধ্বনি দিতে থাকে জয় বাংলা। খুলে গেলো সমস্ত আবদ্ধ দুয়ার। বাঁধভাঙ্গা স্রোতের মতো বেরিয়ে আসে সকল মানুষ। দীর্ঘদিনের দুঃসহ যন্ত্রণা শেষে তারা উপভোগ করতে চাইলো উষ্ণ সূর্যালোক, মুক্ত বাতাস, সুন্দর সম্ভবনাময় নতুন স্বাধীনতা। ভয়াবহ গণহত্যার মধ্য দিয়ে তারা বেঁচে থেকে স্বাধীনতার আনন্দ উপভোগ করতে পারছে একথা কিছুতেই বিশ্বাস হচ্ছিলো না। তবুও সেই সব মানুষ বেঁচে আছে। মেঘমুক্ত নীল আকাশের নিচে সোনালী সূর্যের আলোকে মানুষ চেয়ে থাকে নতুন পতাকার দিকে। স্বাধীন সার্বভৌম বাংলাদেশের পতাকাকে অভিবাদন জানিয়ে আমি নিশ্চুপ দাঁড়িয়ে রইলাম কিছুক্ষণের জন্য, অবাক বিস্ময়ে। ভুলে গেলাম আমার চারপাশের উত্তাল জনসমদ্রের কথা।তখন ৯টা ১৫ মিনিট, ১৭ই ডিসেম্বর ১৯৭১ সাল। 
                           
কিছুক্ষণের মধ্যেই প্রায় প্রতিটি ঘরে বিভিন্ন আকারের নতুন জাতীয় পতাকা শোভা পেতে লাগলো। শুধু ঘরের ছাদই নয়, গাছপালা, লাইটপোস্ট, দোকানপাট যেখানেই সম্ভব সেখানে মানুষ উড়ালো নতুন পতাকা। উৎসবের সাড়া পড়ে গেলো সমস্ত শহরে। যুদ্ধের নয়মাস এমনি একটা সুন্দর মুহূর্তের জন্যপ্রতিটি বাঙ্গালীর ঘরে লুকিয়ে রাখা হয়েছিলো বাংলাদেশের পতাকা। ধরা পড়ে অনেকে আবার পাকিস্তানীদের হাতে নির্মমভাবে নিহত হয়েছে। 
             
দ্বিতীয় মহাযুদ্ধের পর পৃথিবীর সবচাইতে বেদনাময় ঘটনার পরিসমাপ্তি ঘটে হয়তো সাময়িকভাবে। এই নিষ্ঠুর ঘটনা ছিল অবিশ্বাস্য, আর তাই হয়তো এখানে কান্নার ভাষা হারিয়ে গিয়েছিলো। বিকৃত বিকারগ্রস্ত, রক্তলিপ্সু পাকিস্তানীরা নিরীহ নারীপুরুষ এবং শিশুহত্যার নৃশংসতায় হিটলারের নাৎসী বাহিনীকেও হার মানিয়েছে। দ্বিতীয় মহাযুদ্ধে জার্মানির পক্ষ অবলম্বনকারী দুটি সরকার ছাড়া আর সমস্ত পৃথিবীর সরকার একযোগে রুখে দাঁড়িয়েছিলো হিটলারের গণহত্যার বিরুদ্ধে। অথচ, বাংলাদেশে পাকিস্তানীরা যখন গণহত্যা চালালো তখন এইসব সরকারের কয়েকটি পাকিস্তানের বিরুদ্ধে না গিয়ে বরং ইয়াহিয়াকে গণহত্যায় সহায়তা করলো। একটা কঠিন সত্য পৃথিবীর মানুষের কাছে সুস্পষ্ট হয়ে উঠলো যে, দ্বিতীয় মহাযুদ্ধের পর ক্রমান্বয়ে বিশ্ব নেতৃবৃন্দের অনেকেরই নৈতিক মূল্যবোধের অবক্ষয় ঘটেছে। তাদের মুখে মানবতার বুলি আসলে রাজনৈতিক উদ্দেশ্যপ্রণোদিত।
              
বিজয়ের মধ্য দিয়ে নয় মাসের দুঃস্বপ্নের অবসান ঘটলো। বাংলার মানুষ আবার তাঁর ভাগ্য নিয়ন্ত্রনের অধিকার অর্জন করলো। পথে-প্রান্তরে পর্বতাঞ্চলে নদনদী খালে বিলে বাংলার প্রতিটি অঞ্চলে বাঙ্গালী আবার নির্ভয়ে ঘুরে বেড়াতে পারবে। ছায়ার মতো অনুসারী মৃত্যুর ভয়ে আর ভীতসন্ত্রস্ত হয়ে থাকতে হবেনা আর। রাতের অন্ধকারে প্রতিটি অচেনা শব্দ মৃত্যুর অশুভ পদধ্বনি আসবে না। চারদিকে আনন্দ আর উল্লাসের ঢেউ। ২৫ মার্চের সে ভয়াবহ রাতের পর এই প্রথম মহিলারা নির্ভয়ে বেরুতে পারলো। ঘরের বাইরে ছোট ছোট ছেলেমেয়েরা দলবেঁধে ছুটে চলেছে মুক্তিযোদ্ধাদের সাথে।মার্চ করে চলেছে মুক্তিবাহিনী। পথের দুই পাশের উচ্ছ্বসিত  জনতা তাদের জানাচ্ছে প্রাণঢালা অভিনন্দন।সুখী মানুষের আনন্দ কোলাহলের এক অভূতপূর্ব সমাবেশ।মুক্তিযোদ্ধাদের ফুলের মালা পরিয়ে দিচ্ছে কেউ কেউ। অনেকে গাইছে গান।নির্মল হাসিতে যেন সমস্ত মানুষের রূপ উদ্ভাসিত। কারো চোখে ছিল সুখের অশ্রুজল। একজন আনন্দের আতিশয্যে বাঁধ ভাঙ্গা চোখের জল সামলাতে গিয়ে শাড়ীর আঁচল কামড়ে রেখেছেন দৃঢ়ভাবে। কাছে কোথাও মাইকে বাজছিল অতিপ্রিয় সেই গান ‘’ মোরা একটি ফুলকে বাঁচাবো বলে যুদ্ধ করি।‘’ এমনি অনেক ফুলের মতো জীবনকে হয়তো  আমরা যুদ্ধ করে বাঁচাতে পেরেছি। আবার অনেককেই বাঁচাতে পারিনি। আমার মনে হলো সেইসব শহীদের কথা, যারা নিজদেশে বন্দীর মতো জীবনযাপন করছিলো। পাকিস্তানীরা এদেশকে পরিণত করেছিলো বন্দীশালায়। যেখানে তারা মৃত্যুদণ্ডে দণ্ডিত করেছিল সাড়ে সাত কোটি মানুষকে। সেই বন্দীশালায় পাকিস্তানীদের হাতে নির্মমভাবে নিহত অসংখ্য মানুষের ত্যাগ আর গভীর জীবনবেদনা ছিল এত মহান যে শ্রদ্ধায় নত হয়ে আমি অনুচ্চ স্বরে বললামঃ

                  ‘’...... এবং শান্তি আর যুদ্ধ নয়-
                     তোমাদের বিদেহী আত্মার জন্য 
                       চাই শুধু শান্তি যুদ্ধ নয়।
                    এই বন্দীশালা, এখানেই ছিল 
                        তোমাদের তীর্থের জীবন।‘’
          
ইতিহাসে এই মর্মান্তিক নাটকের যবনিকাপাত সে কি বিজয়ের আনন্দে উদ্ভাসিত নাকি শোকের বেদনায় আপ্লুত? অথবা সেখানে ঘটেছে বিজয় আর বেদনার  অপূর্ব সংমিশ্রণ? এই নির্মমও অচিন্তনীয় গণহত্যাকে কি পৃথিবীর মানুষ পৃথিবীর ইতিহাস বদলের অমোঘ বিধান বলেই সমস্ত দায়িত্ব এড়িয়ে যেতে পারবে?
          
সার্কিট হাউসের সামনে সবুজলনে দাঁড়িয়ে আমি ভাবছিলাম সেই বিষাদময় সমস্ত ঘটনার কথা। যুদ্ধের নয়মাসের শহীদের কথা আবার মনে পড়লো। পাকিস্তানীরা এদের হত্যা করলো গ্রামে গঞ্জে, নগরে-বন্দরে, শহরে- মসজিদ –মন্দিরে।অনেকেই ধরে নিয়েছিলো আরো নিষ্ঠুরভাবে অশেষ যন্ত্রণা দিয়ে হত্যা করার জন্য। বাংলার এই অসহায় মানুষগুলো আর কোনদিনই ফিরে আসবেনা। কিন্ত পাকিস্তানীরা যখনই এদেরকে বেঁধে নিয়ে যেতো হত্যা করার উদ্দেশ্যে সেই মুহূর্তে এইসব অসহায় মানুষ কি ভাবতো কে জানে? তাঁদের আপনজনই বা কি গভীর মর্মবেদনায় ভেঙ্গে পড়তো চিরবিদায়ের সেই মুহূর্তে? এইসব মানুষকে যখন পাকিস্তানীরা লাইনে দাঁড়িয়ে হত্যা করতো, রাস্তায় টেনে নিয়ে যেতো জীপের নিচে বেঁধে বেয়োনেট আর রাইফেলের আঘাতে ক্ষতবিক্ষত করে ফেলতো তখন মৃত্যুপথ যাত্রী সেই সব মানুষ কি ভাবতো আমরা কোনদিন তা জানবো না। নিষ্পাপ শিশু, অবলা নারী অসহায় বৃদ্ধ কেউই সেদিন  রক্ষা পায়নি পাকিস্তানীদের হাত থেকে। 
            
সেই সব প্রাণের বিনিময়ে আজ আমরা স্বাধীন। আমার চিন্তায় বাধা পড়লো। একজন বৃদ্ধ এগিয়ে এলেন আমার দিকে। যুদ্ধে তাঁর ছেলে হারিয়ে গেছে চিরদিনের জন্য। মুখে তার হাসি নেই, নেই অশ্রুজল। তিনি শান্ত, অতিশান্ত। আমাকে জড়িয়ে ধরে তিনি গভীর প্রশান্তিতে চোখ বুজে রইলেন কিছুক্ষণ। 
মানব হৃদয়ের সেই অব্যক্ত বেদনা কেউ কোন দিন বুঝতে পারবে না। 
                   
*একাত্তরের মার্চে রফিক-উল-ইসলাম সাবেক ইপিআর সেক্টর হেডকোয়ার্টার, চট্টগ্রামে ক্যাপ্টেন পদে সেক্টর এডজুট্যেন্টের দায়িত্বপালন করছিলেন। 
           
 


ডাঃ মোঃ রাজিবুল বারী (পলাশ)
<১০, ১.২ ৪৩-৫৮>
অনুবাদ
[bookmark: ek_nambar_sector_Guerilla_Op]১ নম্বর সেক্টরের কতিপয় গেরিলা অপারেশন

সবগুলো সেক্টরে সঙ্ঘটিত অসংখ্য রেইড, অ্যামবুশ আর আক্রমণের মধ্যে উল্লেখযোগ্য কয়েকটি এখানে উল্লেখ করা হয়েছে। এই ঘটনাসমূহে যুদ্ধের প্রকৃত অবস্থা সম্পর্কে একটি ধারণা পাওয়া যায় এবং অনভিজ্ঞ মুক্তিযোদ্ধারা কিভাবে ধীরে ধীরে সারা দেশে ক্রমাগত পাকিস্তানিদের সাথে লড়াই করে দক্ষ ও অভিজ্ঞ সামরিক শক্তিতে পরিণত হল সেটাও জানা যাবে। 

১নং সেক্টরঃ  মে মাসের প্রথম সপ্তাহে কয়েকটি ছোট গেরিলা দল গঠন করা হয়। এখানে ৩ থেকে ৫ জন ছাত্র ছিল। এরা হ্যান্ড গ্রেনেড এবং হাল্কা অস্ত্রে ট্রেনিং প্রাপ্ত ছিল।  তাদের মূল লক্ষ্য ছিল পাকিস্তানি সেনা আর রাজাকারদের হত্যা করা। বাইশনাপুর এলাকায় ৪ জুন বিকেলে ১ নং সেক্টরের প্রথম ট্রেনিংপ্রাপ্ত গেরিলা পাঠানো হয়। জুন মাসের ১০ তারিখে একটি পেট্রল বাহিনী রামগড়-কারেরহাট রাস্তার নিকটে হাইকুতে এম্বুশ পাতে। পারস্পরিক যুদ্ধে ৪ জন পাকসেনা নিহত হয়। কোন ক্ষয়ক্ষতি ছাড়াই আমাদের সৈন্যরা ফিরে আসে। 

উল্লেখ্য কারেরহাট থেকে রামগড় পর্যন্ত ১৫ কিলোমিটার রাস্তার এলাকাটি পাহাড়ি ও জঙ্গলে পরিপূর্ণ ছিল। লোকজনের বসবাস তেমন ছিলোনা। গেরিলাদের লুকিয়ে থাকার জন্য এটা ছিল মোক্ষম এলাকা। এই রাস্তায় অনেকগুলো আক্রমণ সঙ্ঘটিত হয়েছে। কারেরহাট, হাইকু আর রামগড়ে পাকিস্তানিদের শক্ত ঘাটি ছিল। এরা ৫০ মাইল দূরে চট্টগ্রাম পর্যন্ত তাদের দখল বজায় রেখেছিল। যুদ্ধের পুরোটা সময়ে এই ৩ টি সেন্টার নিজেরা সমন্বয় করে চলত। সবসময় যথেষ্ট পাহারা ছিল এখানে। পর্যাপ্ত অস্ত্র, এম্যুনিশন, জালানি, রেশন, সৈন্য সরবরাহ এবং আহতদের নেবার জন্য এটি ব্যাবহ্রিত হত। তাই শেষের দিকে এখানে পাকিস্তানিরা কিছু রিজার্ভ সৈন্য, এম্যুনিশন এবং রেশনের ব্যাবস্থা করে রাখে। যুদ্ধ পরিস্থিতি দ্রুত বদলে যেতে থাকায় এবং হতাহতের সংখ্যা বাড়তে থাকায় এই রাস্তাটি খুবই ব্যাস্ত হয়ে পড়ে। 

জুনের দিকে আমাদের নিয়মিত বাহিনী ও গেরিলারা আরও দক্ষতার সাথে পাকিস্তানি সৈন্যদের সাথে মোকাবিলা করা শুরু করে। 

১ নম্বর সেক্টরের ৪০০ মাইলের মধ্যে সম্মুখভাগে ছিল ৫০ মাইলের মতন। গেরিলা অপারেশন ঠিক মত চালানোর জন্য এটাকে ৫ ভাগে বিভক্ত করা হয়। প্রতিটি সাব-সেক্টরেই যুদ্ধকালীন সময়ে প্রচুর আক্রমণ সঙ্ঘটিত হয়েছে। পাশাপাশি সুদক্ষ গেরিলা বাহিনী সর্বদাই আক্রমণ ও এম্বুশের মাধ্যমে পাকিস্তানি সৈন্যদের ব্যাতিব্যাস্ত রেখেছে। 

জুনের ২১ তারিখ ১০ জন গেরিলা রাতের অন্ধকারে শ্রীনগর এলাকায় পাকবাহিনীর উপর আক্রমণ চালায়। প্রথমে পুরো এলাকাটি রেকু করা হয় এবং আটোমেটিক ও সেমিঅটোমেটিক অস্ত্রের অবস্থান নির্নয় করা হয়। ৭৫ মি মি রকেট লাঞ্চার দিয়ে গেরিলারা খুব সহজেই শত্রুদের নিষ্ক্রিয় করে। এর পর তারা গ্রেনেড দিয়ে কয়েকটি বাঙ্কার এবং ২ টি যানবাহন ধ্বংস করে। পাকিস্তানিরা এলোমেলো গুলি চালাতে থাকে গেরিলাদের ভড়কে দেবার উদ্যেশ্যে। ১ ঘণ্টার মত যুদ্ধ চলে। এতে ২টি যানবাহন ধ্বংস হয় এবং ৫ জন পাকসেনা গুরুতর আহত হয়। 

জুনের ২৩ তারিখ হাইকুর কাছে আরেকটি এম্বুশ করা হয়। রামগড়ের দিকে যাত্রাপথে একটি রেশনবাহী কনভয় এম্বুশে আক্রান্ত হয়। রাস্তার পাশে উঁচু স্থানে ঘন জঙ্গলে গেরিলারা অবস্থান নেয়। রকেট লাঞ্চার ও এল এম জি দিয়ে কনভয়টি আক্রমণ করা হয়। একটি মাইক্রবাস ধ্বংস হয়। ১ জন অফিসার ও ৩ জন পাকিস্তানি সৈন্য নিহত হয়, ২ জন গুরুতর জখম হয়। পাকিস্তানিরা এখানে এম্বুশ আক্রন্ত হবার ব্যাপারে আগে থেকে সতর্ক ছিল। ফলে তারা রাস্তার উল্টো পাশে জঙ্গলে গা ঢাকা দেয়। ইতোমধ্যে পার্শ্ববর্তী হাইকু থেকে আরও সৈন্য চলে আসে এবং যুদ্ধে অংশ নেয়। কিন্তু ততোক্ষণে আমাদের এম্বুশ পার্টি জঙ্গলের ভিতর দিয়ে ঘাঁটিতে ফিরে যায়। 

জুলাইয়ের ১ তারিখ ক্যাপ্টেন সামসুল হুদার নেতৃত্বে আমি এক প্লাটুন সৈন্য দেবীপুর ঘাঁটি আক্রমণের জন্য পাঠাই। সেটি সফল হয়েছিল। আমাদের সৈন্যরা এক বাঙ্কার থেকে পণ্য বাঙ্কারে যাচ্ছিল - আর তার ভেতরে হ্যান্ড গ্রেনেড মেরে ভেতরে থাকা সৈন্য ও সাবমেশিনগান উড়িয়ে দিচ্ছিল। মিশন শেষ করে গেরিলারা ঘাঁটিতে ফিরে আসে। আমাদের সিপাহি ফজলুর রহমান, হাবিলদার আবুল হোসেন এবং তোহা মিয়া সাহসিকতার সাথে লড়াই করেন এবং শহিদ হন। ৬ জন পাকসেনা নিহত ও ১২ জন আহত হয়। 
জুলাইয়ের ৩ তারিখ দুপুরে রামগড়-কারেরহাট রোডে চিকনছাড়া পয়েন্টে পাকসেনাবাহি একটি মাইক্রোবাস আমাদের এম্বুশের শিকার হয়। এতে ক্যাপ্টেন ও ৪ জন পাকসেনা নিহত হয়। এই পথে আমরা অসংখ্য অপারেশন চালাই এবং বেশ কয়েকজন পাকসেনা নিহত হয়। ফলে তারা এই পথে তাদের চলাচল বন্ধ করে দ্যায়, দিনের বেলাও কমিয়ে দ্যায়। 

জুলাইয়ের ১১ তারিখ গেরিলারা মিরসরাইয়ে হানাপনি ব্রিজটি উড়িয়ে দ্যায়। জুলাই ১৫ তারিখ সুবেদার রহম আলি সহ ২০ জনের মত বেগম বাজার ও রামগড়ের মাঝামাঝি এম্বুশ পাতেন। রেশন ও গোলাবারুদ বাহী একটি কনভয় এর শিকার হয়। গুলি শুরু হওয়া মাত্র পাকসেনারা বিচলিত হয়ে যায় এবং দৌড়ে পালায়। ৬ জন পাকসেনা নিহত হয় এবং বেশ কিছু আহত হয়। 

বিওপি এবং শত্রু কবলিত অপারেশনগুলো প্রায় একই রকম। আমাদের বাহিনী আগে রেকু করে পাকিস্তানিদের এলএমজি ও মেশিনগানের অবস্থানগুলো চিহ্নিত করত। এরপর ১০ থেকে ১৫ জনের কয়েকটি দল আলাদা আলাদাভাবে সেগুলোতে আক্রমণ করত। কিছু গেরিলারাও প্রস্তুত থাকত নতুন শত্রুসমাবেশ ঠেকাতে। এছাড়া যুদ্ধ শেষে আমাদের সৈন্যদের নিরাপদে ফিরে যেতেও গেরিলারা সাহায্য করত। বাকি গেরিলারা বাঙ্কার ধ্বংস করার জন্য আক্রমণ চালাত। সময় ও সুযোগ হলে তারা আরও বাঙ্ককার ও গুরুত্তপূর্ণ পয়েন্টে আক্রমণ করত, কার্বাইন ফায়ার ও হ্যান্ড গ্রেনেড ও ব্যাবহার করত। উদ্দেশ্য ছিল পাকসেনাদের অস্থির করে তোলা এবং নিজেদের ক্ষতি না করে শত্রুদের যতোখানি ক্ষয়ক্ষতি করা যায়। দীর্ঘক্ষন ধরে লড়াই চালানোর মত সময় আমরা নিতাম না এবং আমাদের এত গোলাবারুদ ও ছিলোনা। তাই আমরা ক্রমাগত সম্মুখ ও অ্যামবুশ আক্রমণ চালিয়ে পাকসেনাদের ব্যাতিব্যাস্ত ও ছত্রভঙ্গ করে দিতাম। এতে পাকসেনাদের মনোবল পুরো ধ্বংস হয়ে যেত এবং বাংলাদেশে যুদ্ধের বুহুরুপের আকস্মিকতায় ভবিষ্যতের যে কোন আক্রমণে তারা আগেই ভিত হয়ে পড়ত।  

জুলাই ১৬ তারিখ গুথুমা বিওপি তে আক্রমণ চালানো হয়। ৩ জন পাকসেনা গুরুতর আহত হয়। গেরিলারা নিরাপদে ফিরে আসে। 

জুলাই ১৯ তারিখ আমরা কারিয়াবাজারে পাকসেনাদের আক্রমণ করি। আমাদের কাছে তথ্য আসে যে পাঞ্জাব রেজিমেন্টের একজন পাকিস্তানি মেজরের নেতৃত্বে একটি দল ভারতে যাবার পথে প্রায় ২০০ বাঙ্গালীকে বন্দী করে। এদের ভিতরে অনেক মহিলাকে তারা নির্যাতন করে। তাই বন্দীদেরকে মুক্ত করার উদ্দ্যেশে আমরা আক্রমণের প্ল্যান করি। রাত ১টা ৩০ মিনিটের দিকে ৪৫জনের একটি গ্রুপ ২ইঞ্চি মর্টার, রকেট লাঞ্চার, এলএমজি এবং রাইফেল নিয়ে কারিয়াবাজার হাই স্কুলে অবস্থিত মেজর ও পাঞ্জাব বাহিনীর উপর আক্রমণ করে। পার্শ্ববর্তী কয়েকটি দোকান ও ঘরে বন্দীদের রাখা ছিল। আক্রমণের শুরুতেই আমাদের বাহিনী এলএমজি দিয়ে পাকসেনাদের স্কুল ঘরের ভেতরেই থাকতে বাধ্য করে। অন্যদিকে গেরিলারা চিৎকার করে বন্দীদের পালিয়ে যেতে বলে এবং নিরাপদে পালিয়ে যেতে সাহায্য করে। অন্ধকারের সহায়তায় ১৫০ জন বন্দী পালিয়ে যেতে সক্ষম হয়। এরপর ভারি মর্টার এবং রকেট লাঞ্চারের আক্রমণ চলে প্রায় ৩০ মিনিট। ১৮ জন পাকসেনা নিহত হয়। আমাদের দিকে কোন ক্ষয়ক্ষতি হয়নি। 

জুলাই ২৩ তারিখে মুক্তিযোদ্ধারা বরতারিকা এবং মিরসরাইয়ের মাঝখানে রেলপথে মাইন সেট করে। একটি ট্রেন যাবার সময় সেটি বিস্ফোরিত হয়। একটি ইঞ্জিন ও কেবিন বিধ্বস্ত হয় এবং কিছু সময়ের জন্য রেল যোগাযোগ বন্ধ হয়ে যায়। 

হাইকুতে পাকিস্তানী অবস্থানের উপর আরেকটি আক্রমণ সঙ্ঘটিত হয়। জায়গাটা মিলিটারি যানবাহনের জন্য পার্কিং হিসাবে ব্যাবহার হচ্ছিল। জুলাই ২৭ তারিখে সন্ধ্যা ৪টার দিকে আমরা মর্টার ও রকেট লাঞ্চার দিয়ে আক্রমণ চালাই। পাকসেনারা এতে খুবই অবাক হয়। ১৫ মিনিটের আক্রমণে পার্কিং এলাকা পুরোপুরি ধ্বংস হয়। ৪ জন পাকসেনা নিহত হয় এবং অসংখ্য সেনা আহত হয়। অনেকগুলো গাড়িতে আগুণ লেগে যায় এবং অনেক রাত পর্যন্ত সেগুলো জ্বলতে থাকে। 

আগস্টের ৩ তারিখ গ্রুপ ক্যাপ্টেন খোন্দকার এবং কর্নেল রব এইচকিউ বাংলাদেশ ফোর্স ১ নম্বর সেক্টরে আসেন। তারা গেরিলাদের সাথে সমন্বয় এবং পাকসেনাদের বিরুদ্ধে অপারেশনের ব্যাপারে আলোচনা করেন। জুলাই ১০ তারিখে কলিকাতায় সেক্টর কমান্ডারদের মিটিংএর সিদ্ধান্ত মোতাবেক এই কো-অর্ডিনেশন সম্পন্ন করা হয়। 

মিটিং এর সিদ্ধান্ত মোতাবেক  পাকসেনাদের গেরিলা আক্রমণের পরিকল্পনা করা হয়। হাজার হাজার সমর্থ লোকজন স্বেচ্ছায় মুক্তিযুদ্ধে যোগ দ্যায়। বর্ডার এলাকা দিয়ে নতুন নতুন অনেক ট্রেনিং সেন্টার গড়ে ওঠে। নিয়মিত বিরতিতে আমরা শত শত ট্রেনিংপ্রাপ্ত ছেলেদের পাচ্ছিলাম। ট্রেনিং প্রাপ্ত ছেলেরা সব সময় সম্মুখযুদ্ধে যেতে চাইত। পাকসেনাদের ক্রমাগত পরাজয়ে গেরিলা এবং স্থানীয় জনগণের মনোবল অনেক বৃদ্ধি পেল। তারা দুঃসাহসী ও ভয়ানক আক্রমণে গেরিলাদের সাহায্য করত। বেশী ঝুকিপূর্ন অপারেশনের দায়িত্ব পেলে তারা গর্ববোধ করত। 

আগস্ট ৯ তারিখে আমাদের সৈন্যরা আন্দারমানিক বিওপি তে আক্রমণ চালায়। প্রায় ১ ঘণ্টা ধরে এই আক্রমণ চলে। নায়েক হারিছ মিয়া নেতৃত্ব নিয়ে অসীম সাহসের সাথে আক্রমণ চালান। কার্বাইন থেকে গুলি করতে করতে আর গ্রেনেড নিক্ষেপ করতে করতে তিনি এক বাঙ্কার থেকে অন্য বাঙ্কারে ছুটে যাচ্ছিলেন আর একাই পাকিস্তানীদের যথেষ্ট ক্ষতিসাধন করছিলেন। পাকিস্তানীরা কোন প্রতিরোধ করতে পারছিলনা এবং যুদ্ধে শেষে আমাদের সৈন্যরা তাদের প্রচুর হতাহত করে নিরাপদে ফিরে আসে। 

জরাল্গঞ্জের নিকট পাতাকোর্টের কাছে আগস্টের ১০ তারিখ পাকসেনাদের একটি কোম্পানি আর রাজাকার মিলে একটি অ্যামবুশ পাতে। মহিউদ্দিনের নেতৃত্বে ২০ জন গেরিলাদের একটি দল এদের সাথে যুদ্ধে একজন পাকসেনা নিহত, ২জন আহত ও ৩ জন রাজাকারকে আহত করে। পড়ে গেরিলারা নিরাপদে পালিয়ে যায়। 

১৪ই আগস্ট ছিল পাকিস্তানের স্বাধীনতা দিবস এবং এই দিনে আমরা বৃহৎ কিছু আক্রমণ ও এম্বুশের পরিকল্পনা করি। পাকিস্তানী হাই কমান্ডের পক্ষ থেকে তাদের সৈন্যদের সর্বোচ্চ সতর্কতা অবলম্বন করতে বলা হয়। আমরাও তাদের প্রস্তুতির কোথা জানতাম এবং সেভাবেই প্রস্তুতি নেই। তাদের স্বাধীনতা দিবসে ১ নং সেক্টরে পরিকল্পিতভাবে আমরা ১০টি আক্রমণ চালাই। ছাগলনাইয়া থেকে রামগড় পর্যন্ত এই আক্রমণ চলে। তাছাড়া অনেক অ্যামবুশ ও ছোট ছোট আক্রমণও চলে। 

সবচেয়ে গুরুত্তপূর্ণ আক্রমণ হয় সুভাপুরের কাছে শ্রীনগরে। আগে থেকে এলাকাটি রেকু করা হয়। কমান্ড পোস্ট, এল এম গই ও মেশিনগান পোস্ট, রেশন ও অস্ত্রগুদামের অবস্থান সঠিকভাবে নির্নয় করা হয়। আমাদের বাহিনী ধীরে ধীরে ওদের কাছে পৌঁছে রকেট লাঞ্চার দিয়ে পোস্টগুলোকে ধ্বংস করে। তাই এই আক্রমণ বেশিক্ষণ ধরে চলেনি এবং কাজ শেষে গেরিলারা রাতের অন্ধকারে নিরাপদে ফিরে আসে। এক প্লাটুন সৈন্য দিয়ে অপারেশনটি চালানো হয় এবং ২ জন পাকসেনা নিহত ও ৪ জন আহত হয়। আমাদের সৈন্যরা কেউ আহত হয়নি। 
২৫শে আগস্ট পূর্ব ওয়ালিনগরের কাছে আম্লিঘাটে আরেকটি আক্রমণ সঙ্ঘটিত হয়। পাকসেনাদের ৩ জন আহত হয়। আমাদের একজন সৈন্য সামান্য আহত হয়। কিন্তু তারা নিরাপদে ঘাঁটিতে ফিরে আসে। 

২৮শে আগস্টে নিজামের নেতৃত্বে এফ এফ ১৫ গ্রুপ মিরসরাইয়ের কাছে একটি রেলওয়ে ট্র্যাকে মাইন সেট করে। সকাল ৮টা ২৫ মিনিটে একটি পাকসেনা ও রাজাকারবাহী ট্রেন সেখান দিয়ে যাবার সময় বিস্ফোরণ ঘটে। এতে প্রায় ৩৫ জন পাকসেনা আহত হয়। 

সেপ্টেম্বরের ৫ তারিখে চট্টগ্রামের একটি রাজাকার ক্যাম্পে আক্রমণ করে ৬ জন রাজাকার নিহত ও অনেক আহত করা হয়। 

১২ই সেপ্টেম্বর আন্তর্জাতিক বর্ডারের কাছে সমরখন্দ এলাকায় একটি অ্যামবুশ করা হয়। ১৯ রাজপুত ব্যাটালিয়নের (ইন্ডিয়া) একটি অংশ আমাদের সাথে অংশগ্রহণ করে। একটি পাকিস্তানী পেট্রোল দলের ৫ জন আহত হয় এবং বাকিরা যুদ্ধ না করে পালিয়ে যায়। 

সেপ্টেম্বরের ১৪ তারিখে ইন্ডিয়ান আর্মি কমান্ডার লে জেন জগজিৎ সিং এর সাথে খুব গুরুত্তপূর্ণ একটি মিটিং হয়। একসাথে গারিলা ও নিয়মিত সৈন্যবাহিনী নিয়ে যুদ্ধ করার সিদ্ধান্ত হয়। সংক্ষেপে পরিকল্পনাগুলো নিম্নরূপ - 

১। যেগুলোতে পাকসেনা কম আছে সেগুলো আগে দখল করা 
২। প্রতিশোধমূলক আক্রমণ চালানো এবং তাদের ক্ষয়ক্ষতি করার চেষ্টা করা 
৩। পাকসেনাদের যোগাযোগ ব্যাবস্থা ধ্বংস করা 
৪। গেরিলা কার্যক্রম বাড়ানো 

আমরা বুঝতে পারি, ভারতীয় কমান্ডারের এই সিধান্ত আসলে ভারতীয় সরকারেরই সিদ্ধান্ত। এতে আরও প্রমাণ হল যে ভারতীয় সেনাবাহিনী পাকবাহিনীর যে কোন আক্রমণের জন্য প্রস্তুত আছে। এতে আমরা খুব অনুপ্রাণিত হলাম এবং আমাদের মনে হল আমাদের মুক্তিযুদ্ধে তারা আরও গভীরভাবে যুক্ত হতে যাচ্ছে। 

সেপ্টেম্বরের ১৫ ও ১৬ তারিখে আমরা স্থানীয় ভারতীয় কমান্ডার ব্রিগেডিয়ার সেহবাগ সিং এর সাথে বিস্তারিত আলোচনায় বসি। খালেদ মোশাররফ ও শফিউল্লাহ - ও সেখানে ছিলেন। 

সেপ্টেম্বরের ১৫ তারিখ পরশুরামের কাছে আমজাদহাট এলাকায় আমাদের ১০ জন সৈন্য অ্যামবুশ করে। সেখানে পাকসেনাদের সাথে প্রায় ২ ঘণ্টা ধরে লড়াই চলে। নায়েক নাদিরুজ্জামান খুব সাহসিকতার সাথে যুদ্ধ করেন এবং নিরাপদে অ্যামবুশ বাহিনীকে সরে যেতে সহায়তা করেন। পাকসেনাদের ৮ জন আহত হয়। আমাদের ১ জন ও আহত হয়। 

সেপ্টেম্বরের ১৮ তারিখ শ্রীনগর এলাকায় ১৯ রাজ আরআইএফ এর কর্নেল শর্মার সাথে আমাদের প্রথম মিটিং হয়। বর্ডারের কাছে ভারতীয় সৈন্যদের সহায়তায় পাকসেনাদের ছোট কয়েকটি অবস্থান আমরা একসাথে মুক্ত করি। একসাথে কাজ করা খুব প্রয়োজন ছিল যাতে করে পাকসেনারা বর্ডার ক্রস করে পুনরায় আক্রমণ না চালাতে পারে। যদিও আক্রমণ বাংলাদেশ সৈন্যরাই করবে। তবে খুব জরুরি মুহুর্তে তারা আমাদের ফায়ার সাপোর্ট দেবে। 

রাতে আমাদের সৈন্যরা গঊরঙ্গপাড়ায় অ্যামবুশ পাতে। ১৫ জনের বেশী পাকসেনা তাতে আহত হয়। 
১৯শে সেপ্টেম্বর কর্নেল শর্মা এবং আমি পাকিসেনাদের অবস্থানগুলো সম্পুর্ণ রেকু করি। ভারতীয় আর্টিলারি কমান্ডারও আমাদের প্ল্যানে ছিলেন। মেইন হেডকোয়ার্টার ও সাব-সেক্টর থেকে আমরা আমাদের সৈন্য জোগাড় করি। যে মুহূর্তে আমরা অপারেশনের প্ল্যান করছিলাম অন্যন্য এলাকায় এবং বাংলাদেশের ভেতরে আরও গেরিলা অপারেশন চলছিল। 

সেপ্টেম্বরের ২০ তারিখ সুবেদার রহম আলি চম্পানগর বিওপিতে পাকসেনাদের উপর আক্রমণ চালান। সংক্ষিপ্ত আক্রমণের পর পাকসেনাদের ৩ জন আহত হয়। 

পরের দিন ২১ শে সেপ্টেম্বর গুথুমা বিওপি তে অ্যামবুশ আক্রমণে আমরা ৩ পাকসেনাকে আহত করি এবং আমাদেরও ১ জন আহত হয়। খাজুরিয়াতে আরেকটি অ্যামবুশ আক্রমণে ১ জন পাকসেনা ও ১ জন রাজাকার নিহত হয়। 	

২২শে সেপ্টেম্বর ১ প্লাটুন সৈন্য জয়চাদপুরে এম্বুশ করে। পাকসেনাদের একটি কোম্পানি এতে আক্রান্ত হয়। আমাদের ক্ষুদ্র অ্যামবুশ পার্টির জন্য এটা একটু বড় হয়ে যায়। আমাদের সৈনিক রুহুল আমি আহত হয় এবং আমরা ২টি রাইফেল, ১ টি মর্টার ও ১টি স্পেয়ার ব্যারেল এলএমজি হারাই। পাকিস্তানীদের কোন ক্ষয়ক্ষতি হয়নি। একই দিন সন্ধ্যায় শ্রীনগর এলাকায় ভারতীয় সেনাবাহিনী ও পাকসেনাদের মাঝে গুলিবিনময় হয়। 

২৩শে সেপ্টেম্বরে ১০ম নৌ কমান্ডার ছোট ছোট নৌকা নিয়ে চট্টগ্রাম বন্দরের অফ পোর্টে শত্রুজাহাজে মাইন সেট করতে যান। লম্বা দূরত্ব এবং বিক্ষিপ্ত সমুদ্র থাকার কারণে তারা সফল হতে পারেননি এবং অপারেশন বাতিল করতে বাধ্য হন। ফেরার পথে একজন কমান্ডো , মোহাম্মাদ হসেইন, ডুবে মারা যান। চট্টগ্রামের পতেঙ্গা উপকুলে পাকসেনাদের কোস্টাল নেভি আক্রমণের জন্য ৩ জন কমান্ডোর সমন্বয়ে একটি দলকে পাঠানো হয়। পাকসেনারা সম্পূর্ণ সজাগ ছিল এবং আমাদের ২ জন কমান্ডো ধরা পড়ে যায়। 

২৩শে সেপ্টেম্বর ভোর ৩-৩০ মিনিটে এক কোম্পানি সৈন্য বল্লভপুরে পাকসেনাদের আক্রমণ করে। ক্যাপ্টেন মাহফুজের নেতৃত্বে আরেকটি দল চাম্পাকনগরে পাকসেনাদের উপর আক্রমণ করে। আক্রমণের প্রথমে আর্টিলারি বাহিনী ১০ মিনিট গুলি চালায়। পাকসেনাদের শক্তিশালী ডিফেন্স প্রস্তুত ছিল এবং বাঙ্কারগুলোও প্রস্তুত ছিল। তাই আর্টিলারি বাহিনী ব্যার্থ হয়। এরমধ্যে পাকসেনারা আরও সৈন্য সমাবেশ করে ভারি আর্টিলারি দিয়ে কারেরহাটে আমাদের অবস্থানগুলোর উপর আক্রমণ চালায়। কয়েকবার চেষ্টা করে না পেরে শেষ পর্যন্ত আমরা আক্রমণ বন্ধ করি। আমাদের ১ জন নিহত ও ২ জন আহত হয়। একজন ভারতীয় সেনা আহত হয় পাকসেনাদের ক্রমাগত বোমাবর্ষনের কারণে। আমাদের আক্রমণ ব্যার্থ হয়ে যায়। 

সেদিন সন্ধ্যায় পশ্চিম দেভপুরে একটি এম্বুশে ২ জন পাকসেনা নিহত হয়। 

সেপ্টেম্বর ২৫ তারিখে সকাল ৭টায় ঘথুমায় আমাদের ১৫ জন গেরিলার এম্বুশে ৩ জন পাকসেনা আহত হয়। ঐ রাতে চম্পকনগর বিওপি তে আরেকটি আক্রমণে ৫ জন পাকসেনা আহত হয়। রকেট লাঞ্চার ব্যবহৃত হয় এবং অনেক বাঙ্কার ধ্বংস করা হয়। 

২৬শে সেপ্টেম্বর গুথুমা বিওপি তে আক্রমণ করা হয়। আমাদের সৈনিক নায়েক হারিস মিয়া হামাগুড়ি গিয়ে কয়েক গজ দূরের একটি বাঙ্কারে গ্রেনেড ঢুকিয়ে দ্যায়। অন্যরাও কয়েক দিক দিয়ে আক্রমণ চালায় এবং পড়ে রাতের অন্ধকারে নিরাপদে সরে আসে। ২ জন পাকসেনা আহত হয়। 

২৬শে সেপ্টেম্বর সকাল ১০-৩০ মিনিটে দেভপুরে আরেকটি এম্বুশে ৬ জন পাকসেনা আহত হয়। একজন সাধারণ জনগণ আহত হয় এলোপাতাড়ি গুলিবর্ষনের ফলে। 

ফেনি নদীতে আন্দারমানিক বিওপি ছিল পাকসেনাদের শক্তিশালী অবস্থান। প্রতি সন্ধ্যায়  সকালে সৈন্যরা ফল-ইন এবং সকালে রোল-কল করা হয়। এই খবরে আমাদের একটি এম্বুশ পার্টি বিওপি তে এম্বুশ পাতে। রোল-কল শেষের সাথে সাথে এলএমজি ও রাইফেল দিয়ে আক্রমণ শুরু হয়। এই সময়ে পাকসেনারা তাদের ট্রেঞ্চ ও বাঙ্কারে লুকানোর চেষ্টা করে। ১ জন জেসিও সহ মোট ১৫ জন আহত হয়। সর্বমোট ২ প্লাটুন পাকসেনাকে রোলকলের জন্য একত্রিত করা হয়। 

২৯ শে সেপ্টেম্বর ভোর ৫টায় পূর্বমধুপুরে গেরিলাদের একটি দল অ্যামবুশ পাতে। ৩ টি রসদপূর্ণ পাকসেনাদের বাহন অ্যামবুশে আক্রান্ত হয়। কিন্তু পাকসেনাদের কেউ এতে আহত হয়নি। 

সেদিন রাত ১১-৩০টায় বল্লভপুড় ও ছাগলনাইয়া তে আক্রমণ চালানো হয়। বল্লভপুরে পাকিস্তানীদের হতাহতের ব্যাপারে নিশ্চিত হওয়া যায়নি। ভারতীয় আর্টিলারি বাহিনীর সহায়তায় ছাগলনাইয়াতে আক্রমণ চালানো হয়। এতে ৫ জন পাকসেনা নিহত ও ৭ জন আহত হয়। একজন পাক অব্জার্ভার আমাদের দিকে আর্টিলারি ফায়ার চালানোর জন্য গাছের উপরে অবস্থান নেয়। কিন্তু আমাদের বাহিনী তাকে সনাক্ত করে এবং গুলি করে নিষ্ক্রিয় করে।

পরের দিন সকাল ৪টায় চম্পকনগরের একটি কাল্ভার্ট উড়িয়ে দেয়া হয়। এতে পাকসেনাদের রেশন ও রসদ সরবরাহ বন্ধ হয়ে যায়। 

১লা অক্টোবর নিজামের নেতৃত্বে ১৬ জন গেরিলাদের একটি দল মিরসরাইয়ে দুর্গাপুর হাই স্কুলের একটি ক্যাম্পে আক্রমণ চালায়। ক্যাম্পটি মূলত রাজাকারদের ছিল এবং নানা রকম নৃশংসতা ও নির্যাতনের জন্য এটি খুব ভয়ংকর হিসাবে পরিচিত ছিল। কয়েকদিন পর্যবেক্ষনের পর গেরিলারা রাতে ক্যাম্পটি আক্রমণ করে প্রায় ১ ঘণ্টা যুদ্ধ চলে। ২০ জন রাজাকার নিহত হয় এবং ৭টি রাইফেল জব্দ করা হয়। কয়েকজন রাজাকার প্রথম দিকে প্রতিরোধের চেষ্টা করে কিন্তু অনেকেই রাতের অন্ধকারে পালিয়ে যায়। এই যুদ্ধে মুক্তিযোদ্ধা ফরিদ নিহত হয় কিন্তু মৃত্যুর পূর্বে সে বলে যায় যে সে নিজে ১০ জনকে মেরেছে। 
এর আগে সকাল ১০-৩০ মিনিটে গুথুমার কাছে আরেকটি গেরিলা দল শত্রুচলাচলের পথে  অ্যামবুশ পাতে। একজন পাকসেনা নিহত হয় এবং বাকিরা লাশ ফেলে রেখেই পালিয়ে যায়। প্রকাশ্য দিবালোকে এমন সফলতায় আমরা উদ্দীপ্ত হই এবং গেরিলাদের সক্ষমতা সম্পর্কে আমাদের আরও আত্মবিশ্বাস তৈরি হয়। আমরা আরও বড় অপারেশনে গেরিলাদের যুক্ত করার ব্যাপারে তাদের উপর নির্ভর করা শুরু করি। 

পরের দিন চম্পকনগর বিওপি তে রাতে আক্রমণ করা হয়। এতে ২ জন পাকসেনা নিহত হয়। আমাদের একজন সৈন্য গুলিবিদ্ধ হয়ে মারাত্মক আহত হয়। 

অক্টোবরের ৩ তারিখে খুব সকালে বেলনিয়ার আমজাদনগরে এম্বুশ করা হয়। শত্রুপক্ষের একটি দল খুব সম্ভবত খাদ্য আনার জন্য কোম্পানি হেডকোয়ার্টারের দিকে যাচ্ছিল। সকাল ৫টায় এম্বুশ করা হয়। এই আক্রমণে পাকসেনাদের ২ জন গুরুতর আহত হয় এবং নাকিরা তাদের বহন করে নিয়ে যায়। পরে জানা যায় যে ঐ দুজন পাকসেনা পরে নিহত হয়। 

সেই রাতে কারেরহাটে করালিয়া টিলার নিকটে আরেকটি এম্বুশ পাতা হয়। পেট্রোল ডিউটি করার সময় ২ জন পাকসেনা ও ৩ জন রাজাকার নিহত হয়। আমাদের বাহিনীর পরে নিরাপদে ফিরে আসে। 

বিভিন্ন জায়গায় বিভিন্ন সময়ে এম্বুশ আক্রমণ চলছিল। আমরা ছোট আকারে কয়েকটি পাক ক্যাম্পে আক্রমণ চালানোর পরিকল্পনা করছিলাম যাতে সেগুলো আমরা দখল করে পরে মিলিটারি আক্রমণ চালাতে পারি। আমার সেক্টরে পরশুরামের অবস্থানটিকে প্রথম টার্গেট হিসাবে ধরা হয়। ৩রা অক্টোবর সকাল থেকে আমরা রেকু করা শুরু করি। অক্টোবরের শুরু থেকে আক্রমণ ও অ্যামবুশের সংখ্যা, তীব্রতা এবং দুর্ধর্ষতা বাড়ার সাথে সাথে পাকসেনাদের জোর ও মনোবল কমতে থাকে। রেকু করার সময় একজন ভারতীয় অফিসার ও আমি পাকসেনাদের মেশিনগান ও মর্টাররের আক্রমণের শিকার হই। এলোমেলো গুলিতে একজন সাধারণ জনগণ ও আহত হয়। অক্টোবর এর শুরু থেকে এই ধরনের ঘটনা বাড়তে থাকে। 

৪ঠা অক্টোবর থেকে আরও কয়েকটি অবস্থান রেকু করা শুরু হয়। একই সাথে আমরা আমাদের বাহিনীর শক্তি পরিমাপ করি। 

নিয়মিত সৈন্যরা যুদ্ধের শুরুতে সামনে থাকত। তাই তারা তেমন বিশ্রাম নেবার সময় পেতনা। এভাবে সব সময় ব্যাস্ত থাকার জন্য তাদের সক্ষমতা কমতে থাকে। তাই তাদের পর্যাপ্ত বিশ্রাম, রিগ্রুপিং দরকার ছিল। কিন্তু নিয়মিত সৈন্য সংখ্যা কম হবার কারণে আমরা তাদের পর্যাপ্ত বিশ্রাম দিতে পারছিলাম না। বরং এদের দিয়েই সকল মিলিটারি কার্যক্রম চালাচ্ছিলাম। 

গেরিলারাও অনেক চাপের সম্মুখীন হয়। তাদের মোটামুটি ট্রেনিং ছিল। এই দুর্বলতা আমরা তাদেরকে মানসিক ভাবে উৎসাহ দিয়ে এবং স্বাধীনতার কথা বলে পূরণ করার চেষ্টা করতাম। তারপরও আমরা লক্ষ্য করলাম কিছু নির্দিস্ট ভীতি তাদের ক্ষমতাকে দূর্বল করছে। এই ভয় তাদের নিজেদের নিরাপত্তাহীনতার জন্য নয়। তারা ভয় করত পাকসেনারা সাধারণ জনগণের উপর যে আক্রমণ চালাত সেটা নিয়ে। গেরিলা অপারেশন চালানোর পর চারপাশের সাধারণ জনগণের উপর তারা নির্যাতন করত। সেইজন্য যেখানে পার্শ্ববর্তী সাধারণ জনগণের বসবাস ছিল সেখানে গেরিলা অপারেশন চালাতে তাদের একটু অনিচ্ছা কাজ করত। 

এই দুর্বলতার কারণে সেই এলাকার রাজাকাররা আরও সুবিধা পেয়ে যেত এবং নানা রকম অত্যাচার চালাতো। এর পরও আমরা নিতমিত ও গেরিলা অপারেশন চালিয়ে গেছি। 

৪ঠা অক্টোবর সকাল ১০টায় গুথুমা বিওপি এর কাছে ২ জন পাকসেনা নিহত হয়। পরের দিন একজন সিনিয়র ভারতীয় অফিসার আমাদের হেড কোয়ার্টারে আসেন ভবিষ্যতের অপারেশনের সমন্বয়ের ব্যাপারে। ঐ দিন সকাল ১১টায় পূর্ব দেবপুর বিওপি তে অ্যামবুশে ২ জন পাকসেনা নিহত হয়। আমাদের একজন সৈন্য সামান্য আহত হয়। 

৬ই অক্টোবর শ্রীনগরে নিয়োজিত ব্রিগেডিয়ার সেহবাগ সিং এবং আরও কয়েজন ভারতীয় সেনা অফিসার জায়গাটি রেকু করেন। ওইদিন দুপুর ২-৪৫ মিনিটে গেরিলারা ছাগলনাইয়া ও মুহুরিগঞ্জের মাঝে একটি ব্রিজ উড়িয়ে দ্যায়। 

একই সময়ে করিমগঞ্জ বাজার হাই স্কুলে পাকসেনাদের একটি অবস্থানে আক্রমণ করে। এতে ৩ জন পাকসেনা, ৫ জন রাজাকার এবং ১ জন সাধারণ জনগণ নিহত হয়। 

ওইদিন বিকাল ৩ টায় আমি মেলাঘরে ২নং সেক্টরের হেডকোয়ার্টারে সমন্বয় মিটিং এ যাই। সেখানে সেক্টর কমান্ডার খালেদ মোশাররাফ ছিলেন। সেখানে জানতে পারি ছাগলনাইয়াতে পাকসেনারা বিপুল পরিমাণে সমবেত হয়েছে। 

সাথে সাথে আমরা আর্টিলাড়ি বাহিনী দিয়ে আক্রমণ শুরু করি। পরে প্রচুর হতাহতের খবর পাই। 
৭ অক্টোবর দিনের বেলা ২ নং সেক্টরে বেলোনিয়াতে একটি অ্যামবুশ করা হয়। ক্ষণস্থায়ী এই যুদ্ধে ২ জন পাকসেনা ও ৩ জন রাজাকার নিহত হয়। 

এর একটু পূর্বে সারবন এলাকাতে পাকসেনারা সনি সমাবেশ করে এবং কিছু মর্টার আনে। এতে আমাদের কিছু রিফুজি ক্যাম্প ও হাসপাতাল মর্টারের সীমানার ভেতর এসে যায়। 

অক্টোবর ৬ তারিখে কয়েকটি আক্রমণ ও অ্যামবুশ চালানো হয়। চট্টগ্রাম শহর থেকে কয়েক মাইল দূরে হালদা নদীর উপরে মধুনা ঘাটে একটি বিদ্যুৎ সাব-স্টেশন ছিল। মেইন ক্যাম্প থেকে প্রায় ৭০ মাইল দূরে গিয়ে আমাদের একটি দল ২টি ট্রান্সফর্মার ধ্বংস করে। সিপাহি মান্নান আসল শেল টি নিক্ষেপ করেন যাতে ট্রান্সফর্মার ধ্বংস হয়। কিন্তু পরে তিনি গুলিবিদ্ধ হন। পরে অবশ্য সে সুস্থ হয়ে যায়। 

সকাল ৮টার সময় ছাগলনাইয়া বিওপি তে আরেকটি আক্রমণ সঙ্ঘটিত হয়। রাতে আমাদের একটি বাহিনী শত্রু অবস্থানের খুব কাছে গিয়ে শুয়ে থেকে অপেক্ষা করে। সেসময় খুব বেখেয়ালে পাকসেনারা বাঙ্কার রেডি করছিল। সেসময় আমাদের দল আক্রমণ চালায় এবং ৩ জন পাকসেনা নিহত হয়। আমাদের একজন আহত হয়েছিল। 

সন্ধ্যা ৬টার দিকে হামাগুড়ি দিয়ে ঢাকা-চট্টগ্রাম সড়কে পার্ক করে রাখা দুইটি যানের দিকে এগিয়ে যায়। সেখানে কিছু সৈন্য গোলাবারুদ নামাচ্ছিল। গেরিলারা হ্যান্ড গ্রেনেড ছুড়ে রাতের অন্ধকারে পালিয়ে যায়। একজন পাকসেনা ভীষণ জখম হয় এবং গাড়িগুলো খারাপভাবে ক্ষতিগ্রস্ত হয়। 

অক্টোবর ৭ তারিখে গেরিলারা ছাগলনাইয়া - বেলোনিয়া সড়কের একটি সেতু উড়িয়ে দ্যায়। এটা করা হয়েছিলো পাকসেনাদের বেলোনিয়াতে আলাদা করে দেবার জন্য। সেতুটি হাল্কা অস্ত্র, এলএমজি ও মেশিনগান সমৃদ্ধ পাকসেনারা পাহারায় রেখেছিল। কিন্তু প্রচুর গোলাগুলির পর গেরিলারা সফল হয়। ওইদিন গেরিলারা রাধানগর তহসিল অফিস গুড়িয়ে দ্যায় এবং মকামিয়াতে পাকসেনাদের আক্রমণ করে। ২ জন পাকসেনা সেখানে নিহত হয়। 

অক্টোবর ৮তারিখে সকাল ৮-৩০টায় পূর্ব দেবপুরে একটি অ্যামবুশ করা হয়। একটি পাক পেট্রোল কাছাকাছি আসতেই আক্রমণের শিকার হয়। ৩ জন পাকসেনা নিহত ও ১ জন আহত হয়। গেরিলারা কোন ক্ষয়ক্ষতি ছাড়াই ফিরে আসে। 

৮ অক্টোবর সন্ধ্যায় ঘুতুমায় পাকসেনাদের অবস্থানের পাশে একটি দল অপেক্ষা করতে থাকে। সেই সময়টা ছিল পাকসেনাদের সান্ধ্যকালিন রোল-কলের। রোল-কল শেষ হবার সাথে সাথে এলএমজি ও ২ইঞ্চি মর্টার দিয়ে আমাদের বাহিনী তাদের উপর আক্রমণ করে। ১০ জন পাকসেনা আহত হয়। গেরিলারা রাতের অন্ধকারে নিরাপদে ফিরে আসে। 

অক্টোবর ৯ তারিখে সন্ধ্যা ৭-৩০ মিনিটে ঘুতুমা বিওপি তে একটি আক্রমণ করা হয়। একজন মিলিশিয়া নিহত ও ১ জন পাকসেনা আহত হয়। 

সেই রাতে সামনের আরও কিছু এলাকা আমি রেকু করি। হেডকোয়ার্টারে ১৯ রাজ আরআইএফ এর কর্নেল শার্মার সাথে দেখা হয়। আমরা ভবিষ্যৎ পরিকল্পনা নিয়ে আলোচনা করি। সেই দিন পর্যন্ত ভারতীয় সেনাবাহিনীর লক্ষ্য ছিল কোনভাবেই পাকসেনারা যাতে মুক্তিযোদ্ধা খোঁজার নাম করে আন্তর্জাতিক বর্ডার পার হতে না পারে। পাশাপাশি তারা আমাদের সীমিত আকারে নানারকম আক্রমণ ও অ্যামবুশে সাহায্য করার জন্য প্রস্তুত ছিল। আলোচনার শেষ দিকে ক্যাপ্টেন মাহবুব আমাদের একটি সুখবর দেবার জন্য রুমে প্রবেশ করলেন। প্রায় ১০ দিন আগে আমরা ধুমঘাট ও মুহুরিগঞ্জের মাঝে একটি রেলওয়ে ব্রিজ উড়িয়ে দেবার জন্য কিছু গেরিলা পাঠাই। ব্রিজটি সব সময় পাহারায় থাকত। তাই কাজটি কঠিন ছিল। ইচ্ছা করেই আমরা ঐ এলাকায় এই কয়দিন কোন আক্রমণ চালাইনি যাতে করে পাহারাদাররা অসতর্ক হয়ে থাকে। অনেকগুলো গেরিলাকে পার্শবর্তী গ্রামে অবস্থান করে পাকসেনাদের গতিপথ লক্ষ্য করতে বলা হয়েছিল এবং আক্রমণের সঠিক সময় বের করতে বলা হয়েছিল। তাছাড়া আক্রমণকারী বাহিনীর জন্য নিরাপদ বেইস, টার্গেট পর্যন্ত পৌঁছাতে সহায়তা করা এবং আক্রমণ শেষে নিরাপদে ঘাঁটিতে ফিরে আসার দায়িত্বও তাদের ছিল। সেপ্টেম্বরের শেষ সপ্তাহে রেইডিং পার্টি ও ডিমলিশন এক্সপার্ট দের সেখানে পাঠানো হয়। সাব-সেক্টর হেডকোয়ার্টারের কাছে একটি ব্রিজে তারা রিহার্সাল করে। টার্গেট থেকে ১ মাইল দূরে ২টি পরিত্যাক্ত খামার বাড়িতে তারা অবস্থান নেয়। এরপর মূল গেরিলা গ্রুপটি ভেতরে যায় এবং টার্গেটে পৌঁছে। সেখানে কয়েকদিন ধরে তারা রেকু করে - সেন্ট্রি কখন কি করে, ডিউটির সময়, ডিউটি পরিবর্তনের সময় ইত্যাদি। শেষে ৬ অক্টোবর রাতে আক্রমণ শুরু হয়। ব্রিজটি অংশিকভাবে ধ্বংস হয়েছিল - তবে ঢাকা- চট্টগ্রাম রেল যোগাযোগ পুরপুরি বন্ধ হয়ে যায়। 

সে সময়ে গুজব ওঠে রাজনীতিবিদের একটি অংশ যারা রাজাকার ছিল তারা শান্তিপূর্ণ অবস্থানের আগ্রহী। এতে আমাদের সৈন্য, গেরিলা ও সাধারণ জনগণ খুব চমকিত হল। রাজাকারদের যোগ্য শাস্তি দরকার ছিল। পাকিস্তানীরা সংলাপের পথ বন্ধ রেখেছিল। বাহিনীকে আক্রমণ তীব্রতর করে বিজয় ছিনিয়ে আনতে নির্দেশ দেয়া হয়। 

অক্টোবর ১০ তারিখে গেরিলারা বড়বাজারে একটি পাক অবস্থানের উপর আক্রমণ চালায় এবং ৬ জন আহত হয়। 

অক্টোবর ১২ তারিখে পরশুরাম এলাকায় পাক অবস্থানে আক্রমণ করা হয়। ২ জন পাহারাদার নিহত হয় এবং ১৫ মিনিট যুদ্ধের পড় গেরিলারা ফিরে আসে। 

৯-৩০ মিনিটে ঢাকা-চট্টগ্রাম রোডে গেরিলারা অ্যামবুশ পাতে। এতে ২ জন পাকসেনা নিহত ও ১ জন আহত হয়। 

ঐ রাতে পাকিস্তানী প্রেসিডেন্ট ইয়াহিয়া খান পাকিস্তানী রেডিওতে ঘোষণা করেন যে পাকিস্তানের সমস্ত বর্ডারে ইন্ডিয়ান আর্মি ঘিরে রেখেছে এবং কমান্ডো অপারেশন চালিয়ে সড়ক ও রেলওয়ে ব্রিজ ধ্বংস এবং বিদ্যুৎ লাইন ধ্বংস করছে। এই বক্তব্য থেকে আমরা বুঝতে পারি যে তিনি আমাদের মুক্তিযোদ্ধাদের গেরিলা কার্যক্রমকে উল্ল্যেখযোগ্যভাবে লক্ষ্য করছেন এবং এইসকল ঘটনা তাঁর অহং এ লাগে। পাশাপাশি তাঁর স্বপ্ন ধ্বংসের পথে কাজ করে। 

১৪ অক্টোবর পূর্বঅংশের সেক্টর কমান্ডাররা আগরতলা যান তৎকালীন বাংলাদেশের প্রধানমন্ত্রী ও ভারপ্রাপ্ত রাষ্ট্রপতিকে রিসিভ করতে। তারা ভারতীয় সেনাবাহিনীর একটি বিশেষ বিমানে পৌঁছেন। আমরা সংক্ষেপে আমাদের অস্ত্র ও গোলাবারুদ স্বল্পতা সম্পর্কে আলোচনা করি। পাকিস্তানীপন্থীদের সাথে শান্তিপূর্ণ অবস্থানের গুজবটিও আলোচনায় আসে। কিন্তু প্রধানমন্ত্রী সেটা নাকচ করে দিয়ে আমাদের মুক্তিযোদ্ধাদের মনোবল বজায় রাখতে বলেন। কোন প্রকার সাময়িক স্বাধীনতা প্রস্তাব ও গ্রহণ করা হবেনা বলে তিনি আমাদের নিশ্চিত করেন। 

অক্টোবর ১৫ তারিখে আমাদের বাহিনী বল্লভপুর, দারগাহাট ও ছয়ঘরিয়া তে আক্রমণ চালায়। এতে ৬ জন পাকসেনা ও অনেক রাজাকার এবং মিলিশিয়া নিহত হয় এবং ৮ জন আহত হয়। 

অক্টোবর ১৬ তারিখে ভারপ্রাপ্ত রাষ্ট্রপতি সৈয়দ নজরুল ইসলাম ও প্রধানমন্ত্রী তাজউদ্দীন সাহেব শ্রীনগর এলাকা পরিদর্শন করেন। এটি পাকসেনাদের অবস্থান থেকে মাত্র ১ মাইলের দূরত্বে এবং তাদের মর্টার রেঞ্জের ভিতরেই ছিল। সেদিন রাজনৈতিক নেতা মোশাররফ হোসেন এমসিএ এর নেতৃত্বে একটি বিশেষ কমান্ডো গ্রুপ চালু করা হয় বাংলাদেশের ভেতরে। তাদের কাজটি হল চট্টগ্রামের নৌঘাঁটিতে অবস্থিত ফুয়েল ডাম্প ধ্বংস করা। 

১৭ অক্টোবর সকালে জগন্নাথ সোনাপুর গ্রামের কাছে গেরিলারা এম্বুশ করে।  সেখানে ২ইঞ্চি মর্টার ও এলএমগজি ছিল। ২ জন পাকসেনা ও ৩ জন মিলিশিয়া নিহত হয়। বেলনিয়া দেবপুর বিওপি তে আরেকটি এম্বুশ করা হয়। সেখানে ৩ জন পাকসেনা নিহত হয়। আমাদের দিকে সিপাহি আমজাদ আলি (বিডিআর ১১ উইং) মারাত্মকভাবে জখম হন। 

১৭ অক্টোবর সকাল ৫-৩০ মিনিটে আমাদের গেরিলারা পূর্ব দেবপুর এলাকায় এম্বুশ করে। আধা ঘণ্টা ধরে যুদ্ধ চলে এবং ৩ জন পাকসেনা নিহত  হয়। ওইদিন আমি ভারতীয় সেনাবাহিনীর অফিসার লে কর্নেল বিশ্রার সাথে আলোচনা করে পাক সেনাদের বিরুদ্ধে নিয়মিত যুদ্ধের পরিকল্পনা করি। সেনামোতায়েন, বিন্যাস, আক্রমণ ও গুলির নিয়ম - প্রতিটি ক্ষেত্রে বাংলাদেশ ও ভারতীয় সেনাবাহিনীর ভেতর সমন্বয়ের আরও দরকার ছিল। এই সমন্বয়ের অভাবে ভারতীয় আর্টিলারি ভুলক্রমে আমাদের অবস্থানের উপর আক্রমণ করে বসে এবং ছাগলনাইয়াতে আমাদের ৪ জন সৈন্য আহত হয়। 

১৮ অক্টোবর প্রথম প্রহরে আমরা গুথুমা বিওপি তে আক্রমণ করি। প্রথমে ৩ইঞ্চি মর্টার থেকে ৫০ রাউন্ড গুলি করা হয়। পাকিস্তানীরা তখন তাদের আর্টিলারি দিয়ে আমাদের উপর আক্রমণ শুরু করে। আধা ঘণ্টা ধরে যুদ্ধ চলে এবং ১০ জন পাকসেনা নিহত হয়। আমাদের ২ জন জখম হয়। সিপাহি লতিফ গুরুতর আহত হন এবং বেলোনিয়া হাসপাতালে পাঠালে পরে তিনি শহিদ হন। 

ওইদিন সকালে মাতুয়া গ্রামে অন্য এক আক্রমণে ৩ জন পাকসেনা নিহত হয়। 

২১শে অক্টোবর সকালে আমজাদনগরে ১০-৩০ মিনিটে অ্যামবুশ করা হয়। ১ জন পাকসেনা নিহয় ও ৩ জন মিলিশিয়া আহত হয়। এলপাতাড়ি গুলিতে একজন স্থানীয় সাধারণ লোক নিহত হন। ওইদিন ৫টি রিকশায় এক গ্রুপ পাকসেনা এবং মিলিশিয়া চাদগাজি যাচ্ছিল। ১২-৩০ মিনিটে সেখানকার গেরিলারা তাদের আক্রমণ করে। ৩ জন পাকসেনা নিহত হয়। একজন রিকশা চালকও নিহত হয়। 
রামগড়ের কাছে বারো পানুয়া তে অন্য একটি এম্বুশে ৫ জন পাকসেনা নিহত হয়। 

এবং মিরধরবাজারে ২ প্লাটুন সৈন্য অ্যামবুশ করে থাকে পাকিস্তানী একটি পেট্রলের অপেক্ষায়। কাট-অফ পার্টি হিসাবে দক্ষিণ যোধপুরে একটি গেরিলা বাহিনীও পাঠানো হয়। পাকিস্তানী বাহিনী এম্বুশের কাছে আসলে তীব্র গুলির শিকার হয়। যুদ্ধ চলতেই থাকে এবং ছাগলনাইয়া থেকে যোধপুর পর্যন্ত পাকসেনারা সমবেত হতে থাকে। এই দুইটি এম্বুশে আমাদের বাহিনী ২ ইঞ্চি মর্টার, এলএমজি ও রাইফেল ব্যাবহার করে। পরে জানা যায় ১০ জন পাকসেনা নিহত হয়েছে এবং ১৫ জন আহত হয়। 

২২ শে অক্টোবর বড়পানুয়াতে আরেকটি এম্বুস করা হয়। ৩ জন পাকসেনা জখম হয় এবং গেরিলারা ১টি এলএমজি , কিছু ৩০৩ রাইফেল এবং গোলাবারুদ উদ্ধার করে। ওইদিন কিছু ভারতীয় মিডিয়াম গান বর্ডারের দিকে অগ্রসর হয়। ভারতীয় হেডকোয়ার্টারও সামনে আগানো হয়। পুরো বর্ডার জুড়ে প্রচুর রসদ ও যন্ত্রপাতি জড়ো করা হয়। 

২৭শে অক্টোবর গুথুমাতে একটি অ্যামবুশে ১ জন পাকসেনা জখম হয়। ঐ রাতে লে রকিবের নেতৃত্বে একটি কোম্পানি বাংলাদেশের ভেতরে পাঠানো হয় - মিরসরাই ও চট্টগ্রামের মাঝখানে গেরিলা অপারেশন চালানোর জন্য। চট্টগ্রামের একজন এম পি ডা মান্নান এই গ্রুপের সাথে যান। 

২৮শে অক্টোবর একটি দল দেবপুর বিওপি তে অ্যামবুশ করে। সকাল ৮তার দিকে পাকসেনারা কিছু রেশন ও গোলাবারুদ একটি গরুর গাড়ি থেকে নামাচ্ছিল। সেই সময়ে আমাদের গেরিলারা আক্রমণ করলে ২ জন পাকসেনা ও ২ জন রাজাকার নিহত হয়। 

অক্টোবরের শেষ দিনগুলো আমাদের এবং ভারতীয় সৈন্যদের জন্য খুবই ভোগান্তির ছিল। আমরা পাকসেনাদের অবস্থানের উপর অনেক অপারেশনের প্ল্যান করি। ছোট ছোট গুলিবিনিময় প্রায়শই হচ্ছিল। এলোমেলো আর্টিলারি ফায়ারের জন্য সাধারণ লোকজন জখম হচ্ছিল। পাকিস্তানীরা সাধারণ জনগণের উপর বিনা কারণে ক্রমাগত গোলাবর্ষণ করছিল। 

সকল ভারতীয় সেনা তাদের যুদ্ধের অবস্থান নিচ্ছিল। 

শান্তির বাজারে ৮৩ ব্রিগেড হেডকোয়ার্টারে ১লা নভেম্বর একটি খুব গুরুত্তপূর্ণ কনফারেন্স হয়। এই প্রথম বারের মর্ম ভারতীয় সৈন্যদের বাংলাদেশের সীমানার ভেতর ঢুকতে দেয়ার অনুমতি দেয়া হয়, রক্ষণভাগ দখল এবং বাংলাদেশ ফোর্সের অন্যন্য দায়িত্ব ও কাজ নেবার অনুমতি দেয়া হয়। ভারতের ৮ বিহার রেজিমেন্ট ও ২ রাজপুত ব্যাটালিয়ন স্থায়ী ঘাটি তৈরি করে বেলনিয়াতে। এখান থেকে আমাদের সৈন্যদের পরিচালনা করা এবং গুরুত্তপূর্ণ অবস্থান দখল করে পাকিস্তানীদের বেলনিয়া ও পরশুরাম এলাকায় পৃথক করার প্ল্যান করা হয়। ৫/৬ তারিখ রাত আক্রমণের জন্য নির্ধারন করা হয়। সেই পর্যন্ত আমরা এখানে সেখানে ছোট ছোট অপারেশন চালিয়ে যাচ্ছিলাম যাতে পাকিস্তানীরা বড় কোন অপারেশন সম্পর্কে ধারণা করতে না পারে। 

৩রা নভেম্বর গেরিলাদের একটি গ্রুপ রানিরহাট রাংমতি রোডে একটি ব্রিজ ধ্বংস করার চেষ্টা করে। হঠাত সেখানে পাকিস্তানী পেট্রোল, মিলিশিয়া ও রাজাকাররা এসে পড়ে। পরিমল সরকার নামে একজন গেরিলা ধরা পড়ে এবং পার্শবর্তী পাকিস্তানী ক্যাম্পে তাকে নেয়া হয়। বাকি গেরিলারা সাথে সাথে ক্যাম্পে আক্রমণ চালায় এবং পরিমলকে মুক্ত করে। ৪ জন পাকসেনা সেখানে নিহত হয়। একজন গেরিলা আহত হয়। 

নভেম্বর ৫ তারিখ রাত ৮-৩০ টায় পাকিস্তানীদের বেলনিয়াতে কাটঅফ করার অপারেশন শুরু হয়। অন্য কোথাও এই অপারেশনের কথা বিস্তারিত লেখা আছে। 

৬ নভেম্বর সকালে গেরিলারা অন্ধ্রমানিক বিওপি তে আক্রমণ করে। এতে তারা ২ইঞ্চি মর্টার ও ৭৩ মি মি রকেট ব্যাবহার করে। ৩ জন পাকসেনা জখম হয়। 

৬ নভেম্বর দুর্গাপুর মির সরাই পুলিশ স্টেশনের কাছে গেরিলারা পাকিস্তানী পেট্রলের সাথে সম্মুখ যুদ্ধে অবতীর্ণ হয়। ১৫ মিনিট ধরে যুদ্ধ চলে। ১ জন পাকসেনা নিহত ও ২ জন আহত হয়। আমাদের অংশে মজাম্মেল হক গুলিবিদ্ধ হয়ে আহত হন। আমাদের গ্রুপ তাকে ফিরিয়ে নিয়ে আসে এবং গোপনে তাঁর মেডিকেল চিকিৎসা চলে। 

৭ নভেম্বর পাকসেনারা ২ প্লাটুন সৈন্য নিয়ে আমাদের আক্রমণ করে বেলনিয়াতে। হাবিলদার আলি হোসেন ও তাঁর দল আক্রমণের জবাব দেন। তারা একটি বড় পুকুরের পাশে অবস্থান নেন। তাদের অবস্থান শক্তিশালী ছিল এবং পুরো অংশ অস্ত্রসজ্জিত ছিল। পাকসেনাদের সফল আক্রমণ ফিরিয়ে দেয়া হয়। 

বেলনিয়াতে আরেকটি কাউন্টার আক্রমণে আমাদের ৩ জন সৈন্য ও প্লাটুন কমান্ডার নিহত হন এবং বাকি সৈন্যরা সরে যেতে চেষ্টা করে। এই সময়ে ইপিআর সুবেদার গনি সামনে এগিয়ে আসেন। গনি সাহসী আক্রমণ শুরু করেন। ফলে অবস্থানটি আমরা পুনর্দখল করি এবং অবস্থা আমাদের আয়ত্তে আসে। 

৮ নভেম্বর গেরিলারা রামগড়-কারেরহাট রোডে অ্যামবুশ পাতে। উঁচু জায়গায় থাকার কারণে অ্যামবুশ পার্টি এলএমজি, কার্বাইন ও হ্যান্ড গ্রেনেড ছুড়ে আক্রমণ করে। ৪ জন পাকসেনা নিহত ও ২ জন আহত হয়। 

নভেম্বর ১২ তারিখে এক প্লাটুন সৈন্য চম্পকনগর এলাকার বিশ্বনাথে অ্যামবুশ করে। সকাল ১০টায় ২টি সেকশনের পেট্রল আক্রমণের শিকার হয়। ৭ জন পাকসেনা নিহত ও ১ জন আহত হয়। বাকিরা পালিয়ে যায়। একজন আহত মিলিশিয়া আমাদের হাতে বন্দী হয়। পথিমধ্যে সে মারা যায় এবং আমরা তাকে পথেই কবর দেই। 

১৬ই নভেম্বর পূর্ব দেল্পুর বিওপি তে আক্রমণ করা হয়। প্রায় ১ ঘণ্টা ধরে এটা চলে। সেই সময়ে সেখানে মূলত মিলিশিয়ারা ছিল। ৩ জন পাকসেনা নিহত হয়। ৭ জন রাজাকার আমাদের বাহিনীর কাছে আত্মসমর্পন করে। প্রচুর পরিমাণ অস্ত্র ও গোলাবারুদ আমাদের দখলে আসে। 

১৭ই নভেম্বর মউনিদ্দিনের নেতৃত্বে গ্রুপ ১৯ মিরসরাইয়ে পাকসেনাদের উপর এম্বুস করে। ৩ জন হখম হয়। আমাদের একজন গেরিলা সামান্য আহত হয়। 

১৮ই নভেম্বর কর্নফুলি টি এস্টেট এ আক্রমণ চালানো হয়। ৬ জন পাকসেনা আহত হয়। ওইদিন ফটিক’ছড়িতে একটি অপারেশনে ২ জন পাকসেনা নিহত হয়। আমাদের বাহিনী ৬০টি রাইফেল, ১টি এল এম জি , ২টি স্টেনগান এবং প্রচুর গোলাবারুদ পায়। ১১ জন পাকিস্তানী পুলিশ বন্দী করা হয়। 

২০ নভেম্বর ১৮১ ব্রিগেড হেডকোয়ার্টারে সম্মিলিত সামরিক আক্রমণের সিদ্ধান্ত হয়। কিন্তু সেই সময়ে সৈন্যসংখ্যা, যানবাহন, মজুদ এবং অন্যান্য সরঞ্জাম উভয় পক্ষেই প্রচুর পরিমাণে ছিল। মনে হচ্ছিল আমাদের চূড়ান্ত যুদ্ধের প্রস্তুতি প্রায় শেষ। কয়েকটি অবস্থান পরিদর্শনের পড় আমি হেডকোয়ার্টারে ফিরে আসি। বাহিনী সে সময়ে তাদের নামাজ পরছিল। এদের অনেকেই গত ৮ মাসে তাদের পরিবারের কোন খবর জানেনা। আল্লাহর কাছে সেজদা করার সময় তারা বাচ্চাদের মত কান্নাকাটি করছিল। আমি নামাজে যোগ দেই, শান্ত থাকার চেষ্টা করি এবং নামাজ শেষে সবার সাথে হাসিমুখে মোলাকাত করি। কিন্তু এই হাসি আমার মন থেকে আসছিলনা। অনেকেই আমাকে জড়িয়ে ধরে হু হু করে কেঁদে উঠল। 

২১শে নভেম্বর বেলনিয়ার উত্তর ভাগ মুক্ত হল এবং বেলনিয়ার বাকি অংশ মুক্ত করার কাজ দ্রুত শুরু করলাম। ইতোমধ্যে পাকিস্তানীরা ফেনি এলাকায় বিশাল সংখ্যক সৈন্য সমাবেশ করছিল। 

২২শে নভেম্বর তবলছড়িতে পাকসেনাদের ক্যাম্পে আক্রমণ করে ২ জন পাকসেনা আহত, ১৩ জন রাজাকার তাদের রাইফেল ও গোলাবারুদ সহ আমাদের বাহিনীর কাছে আত্মসমর্পন করে। ওইদিন আমাদের ২ টি কোম্পানি বেলনিয়ার ভেতরে যুদ্ধ করছিল। সেখানে ৬ ও ১৪ কুমায়ুন ব্যাটালিয়ন নিযুক্ত ছিল। তারা ১০ জন পাকসেনাকে বন্দী করে। সেখানে আরও ২২ জন যখম হয় এবং তাদের বন্দী করা হয়। আমাদের ২ জন গেরিলা আহত হয় এবং ১ জন জেসিও এর পা মাইনে উড়ে যায়। 

২৩শে নভেম্বর চম্পকনগর বিওপি তে অ্যামবুশ করা হয়। এতে ২ জন পাকসেনা জখম হয়। আমি জোনাল কাউন্সিলের (বাংলাদেশের রাজনৈতিক নেতাদের সমন্বয়ে গঠিত একটি কমিটি যারা ঐ এলাকার মিলিটারিদের সিভিল ব্যাপারে সহায়তা করে) সাথে মিটিং করি। এটি শান্তিবাজারে ছিল এবং তাদের সাথে 
মুক্ত এলাকার ব্যাপারে আলোচনা করি। কে ফোর্সের কমান্ডারদের নিয়ে মিটিং হয় সেখানে ভারত ও বাংলাদেশের ১ নং সেক্টরের কমান্ডাররা ছিলেন। ভারতীয় ব্রিগেডের কমান্ডার হাই কমান্ড থেকে নির্দেশপ্রাপ্ত হয়ে ছিলেন। এবং এই সিদ্ধান্ত হয় যে খুব জরুরি মুহূর্তে ভারতীয় অফিসাররা আমাদের সৈন্যদের নেতৃত্ব দিতে পারবে। যদিও যে পরিমাণ অফিসার দরকার ছিল আমাদের তাঁর ৫% ও ছিল না। যদিও আমরা সেই সাহায্য চাইনি এবং আমাদের অফিসার ও জেসিও দিয়ে যুদ্ধ চালিয়ে যাচ্ছিলাম। 
নভেম্বর ২৪ তারিখ আমরা ফুলগাজি ও চাঁদগাঁজি মুক্ত করি। পরের দিন আমি বেলনিয়ার মুক্ত অঞ্চল ভিজিট করি। সেদিন মির’সরাইয়ে আমাদের গেরিলারা রাজাকারদের একটি ক্যাম্পে আক্রমণ করে। ৩ জন রাজাকার নিহত হয় এবং কয়েকটি রাইফেল ও গোলাবারুদ দখল করে। 

২৬ শে নভেম্বর আমাদের বাহিনী বেলনিয়ার আরও এলাকা মুক্ত করে। আমাদের সফলতার খবর ছড়িয়ে পড়ার সাথে সাথে বিশাল পরিমাণ রাজাকার আমাদের কাছে আত্মসমর্পন করা শুরু করে। 

২৭শে নভেম্বর প্রায় ৩০ জন রাজাকার ছাগলনাইয়াতে তাদের অস্ত্র ও গোলাবারুদ সহ আত্মসমর্পন করে। সেদিন আমরা বেলনিয়া-ফেনি রোডে মুনসীরহাটে মুক্ত এলাকা ভিজিট করি। মুক্ত এলাকার জনগণও তাদের বাড়িতে ফিরে আসতে শুরু করে। 

২৮শে নভেম্বর মিরসরাইয়ে হাদির ফকির হাটে আমাদের গেরিলারা আক্রমণ করে। ৪ জন পাকসেনা জখম হয়। কিছুক্ষণ পরে আরও পাকসেনারা বাজারে জড়ো হতে থাকে। তারা পুরো বাজার আগুণ জ্বালিয়ে দ্যায় এবং সাধারণ মানুষকে হত্যা করতে থাকে। এরপর গেরিলারা আত্মঘাতী বোমাহামলা শুরু করে। গারিলা শাহ্‌ আলম তাঁর কার্বাইন নিয়ে জীবনে ঝুঁকি নিয়ে পাকিস্তানিদের উপর আক্রমণ চালাতে থাকে। সে ধরা পড়ার আগে ৮ জন পাকসেনাকে হত্যা করে। পাকসেনারা তাকে নির্যাতন করে এবং সেখানেই মেরে ফেলে। গেরিলারা পরে তাঁর মৃতদেহ উদ্ধার করে এবং যথাযথ ভাবে সৎকার করে। 

৩০শে নভেম্বর গেরিলারা নালুয়া চা বাগানে পাকসেনাদের উপর আক্রমণ করে। ৫ জন পাকসেনা জখম হয়। ১টি এলএমজি ও ২টি রাইফেল জব্দ করে। 

নভেম্বরের শেষ দিকে এটা সবার কাছে স্পষ্ট হয়ে যায় যে যেকোনো সময় যুদ্ধ শুরু হবে। এটাও শোনা যায় যে ইয়াহিয়া খান ইউএন এর কাছে একটি বৃহৎ যুদ্ধের ইস্যু তৈরি করতে চাচ্ছিলেন এবং তাৎক্ষনিক যুদ্ধ বিরতি সহ বর্ডার এলাকায় ইউএন অব্জার্ভার দেবার আবদন করতে চাচ্ছিলেন। ইউএন অব্জার্ভার দেয়া হলে আমাদের সৈন্য ও গোলাবারুদের নিয়মিত সরবরাহ ব্যাহত হবে। 

ইতোমধ্যে ভারতীয় সেনাদের সম্পূর্ণ প্রস্তুতি ছিল। গত মাসে আমাদের গেরিলা বাহিনীদের সংখ্যাও সর্বোচ্চ হয়ে গেছে এবং তারা বাংলাদেশ ও ভারতীয় মিলিটারি অপারেশনের সাথে একত্রে যুদ্ধ করার জন্য যোগ্য ছিল। বাংলাদেশের ভেতরে যেসব গেরিলা বাহিনী অপারেশন চালাচ্ছিল তাদেরকে শত্রু লাইনের পেছনে কাজ চালিয়ে যেতে বলা হল। এতে করে পাকিস্তানীদের মধ্যে যোগাযোগ বন্ধ করা যাবে এবং আরও বড় ক্ষয়ক্ষতি করা সম্ভব হবে। আমাদের আক্রমণের এলাকায় পাকিস্তানীরা সময় মত কোথাও নতুন কোন সরবরাহ করতে পারছিলনা। 

৪ ঠা ডিসেম্বর গেরিলারা জানতে পারল যে কাটিরকাট বাজারে পাকিস্তানীরা মুক্তিযোদ্ধা সন্দেহে সাধারণ মানুষকে এরেস্ট করছে। তারা বাড়ি ঘর জ্বালিয়ে দেয়া শুরু করে এবং ৩০ জনকে এরেস্ট করে বাজারের কাছে গুলি করার জন্য নিয়ে যাওয়া হয়। এই তথ্যের উপর ভিত্তি করে গেরিলারা কারিরহাট দখল করে। ৬ জন পাকসেনা নিহত হয়। বাকিরা পার্শবর্তী ক্যাম্পে পালিয়ে যায়। গেরিলারা বন্দীদের মুক্ত করে। 

৩ ডিসেম্বর যুদ্ধ শুরু হলে গেরিলারা তাদের আক্রমণের তীব্রতা অনেক গুন বাড়িয়ে দ্যায় এবং আরও বেশী সংখ্যক আক্রমণ ও অ্যামবুশ চালাতে থাকে। 

৯ ডিসেম্বর নাজিরহাঁট এলাকায় গেরিলা কোম্পানি পাকসেনাদের আক্রমণ করে। লে শওকতের নেতৃত্বের এই কোম্পানি ২০ জন শত্রুসৈন্য নিহত করে এবং তাদের মারাত্মক ক্ষয়ক্ষতি সাধন করে। কিছু পাকিস্তানী মৃত্যুবরন করে আর বাকিরা চট্টগ্রামের দিকে পালিয়ে যায়। আমাদের ৫ জন নিহত ও ৩ জন আহত হয়। 

স্বাক্ষর ......... 	
২০ শে মার্চ, ১৯৮৩

*[মেজর (অবঃ) রফিক উল ইসলাম, বীর উত্তম এর ২০ মার্চ ১৯৮৩ তারিখে গৃহীত সাক্ষাতকার থেকে ]

১। জুন মাস: 
(ক) তহশীল অফিস- 
(১) ফেনী শহর 
(২) খিতাবচর 
(৩) পটিয়া 
(৪) কানুনগোপাড়া 
(৫) মৌলভীবাজার 
(৬) আনোয়ার থানার দুইটি তহশীল অফিস। 

(খ) গ্রেনেড চার্জ- 
(১) নিউমার্কেট ৩ জন 
(২) রেয়াজউদ্দিন বাজার ৫ জন 
(৩) রেয়াজউদ্দীন বাজার ৩ জন 	
(৪) পাচঁলাইশ থানা ৩ জন 
(৫) মিউনিসিপ্যালিটি, আলী মোল্লা চৌঃ আহত হয়। 
(৬) রেয়াজউদ্দিন বাজার ৪ জন আহত। 

২। জুলাই মাসঃ 
(ক) তহশীল অফিস- 
(খ) গ্রেনেড চার্জ- 
১) নিউমার্কেট ৫ জন 
(২) সদরঘাট ৭ জন নিহিত ১১ জন আহত 
৩) কক্সবাজার ২ জন 
(৪) আমিন মার্কেট ১ জন 
(৫) রেয়াজুদ্দিন বাজার ২ জন আহত 
(৬) রেয়াজুদ্দিন বাজার কেউ মারা যায়নি 
(৭) চুনার গুদামের মোড় ১ জন। 
(৮) জুবলী রোড ৩ জন 
(৯) খাতুনগঞ্জ ৩ জন। 

(গ) দালাল অপারেশন- 
(১) পোপদিয়ার চেয়ারম্যান কাসেম-(এই অপরেশনে বোয়ালখারীর আবুল হাসান সাহায্য করিয়াছে) 
(২) রাউজানের ফয়েজ আহমেদ ৮ জন ডাকাত মুহজুল্লাহ ও তৎপুত্র 
(৩) চেয়ারম্যান দেলোয়ার সওদাগর বাড়ী জ্বালিয়ে দেওয়া হয়, গাড়ীটিও, 
(৪) চরকানাই-এর নাজির আহমদ 
(৫) বোয়ালখালীতে দুইজন রাজাকার হত্যা। 

৩। আগস্ট মাস: 
(ক) গ্রেনেড চার্জ- 
(১) রেয়াজুদ্দীন বাজার ২ জন 
(২) নিউমার্কেট ২ জন 
(৩) কোর্ট বিল্ডিং-বিস্ফোরণ হয় নাই 
(৪) কলিজিয়েট স্কুল ২ জন 
(৫) সিটি কলেজ ১ জন 
(৬) চাইনিজ-ডেন্টিস্ট-কেউ মারা যায়নি। 

(খ) দালাল অপারেশন- 	
(১) বধুপুরায় ৩ জন 
(২) মালিয়ারায় ৭ জন 
(৩) জিরিতে ৩ জন 
(৪) সারেন্ডার রাইফেলসহ ৪ জন 
(৫) বোয়ালখালীতে ১ জন 
(৬) রাউজানে ১ জন 
(৭) রাংগুনিয়ায় ৩ জন।
 
(গ) রাজাকার অপারেশন- 
(১) জিরি মাদ্রাসায় ২১ জন রাজাকার নিহত, ১৬ টি রাইফেল 
(২) বোয়ালখালীতে ১ জন রাজাকার 
(৩) রাইজানে ৮ জন রাজাকার 
(৪) ....২ জন রাজাকার, ২ জন পুলিশ ও চেয়ারম্যান নিহত। 

(ঘ) অন্যান্য 
(১) ১৩২০০০ ভোল্টের দুটো পাওয়ার পাইলন কলকারখানার মেইন ইলেক্ট্রিক সাপ্লাই লাইন ধংস- ২৮ দিন সমস্ত কলকারখানা বন্ধ থাকে, 
(২) কৈয়াগ্রাম ১ টি পুল বিনিষ্ট, 
(৩) রেলের বিট উপড়ে ফেলার ট্রেন লাইনচ্যুত (দোহাজারী লাইন)। 

৪। সেপ্টেম্বর মাস: 
(ক) রাজাকার অপারেশন: 
(১) কালারপুল থানা-২ জন রাজাকার, ৬ টি রাইফেল ও এমুনিশন 
(২) লাখাড়া-তিনজন রাজার দুইটি রাইফেল 
(৩) ধলঘাট ৭ জন মুজাহিদ 
(৫) ধলঘাট-৭ জন মুজাহিদসহ মোট ২১ জন 
(৬) জৈষ্টপুরা-১ জন রাজাকার 
(৭) মিলিটারি পুলে ১ জন পাঞ্জাবী। 

(খ) গ্রেনেড চার্জ- 	
(১) রেয়াজুদ্দিন বাজার-২ জন 
(২) ষ্টেশন রোড-কেউ মারা যায়নি 
(৩) লালদিঘীরপাড়-জামাতের মিছিলে ৭/৮ জন নিহিত। 

(গ) দালাল অপারেশন- 
(১) কোরাইল ডাংগায় এক জন 
(২) লারোয়াতলীতে ১ জন 
(৩) বোরলায় ১ জন 
(৪) ধলঘাটে ১ জন

 (ঘ) অন্যান্য 
(১) ১টি পুল ধংস 	
(২) লাখাড়ায় signal wireless station সম্পূর্ণ ধংস করে দেওয়া হয় 
(৩) কোরাইল ডেংা পাহাড়ে কাঠ কাটা নিষিদ্ধ করা হয় 
(৪) ফসফরাস দিয়ে পেট্রোল পাম্প ধংস করে দেওয়া হয়। 

৫। অক্টোবর মাস: 
(ক) রাজাকার অপারেশন- 
(১) কদুরখিল গ্রামের সকল রাজাকারদের বাড়ীঘর পুড়িয়ে দেওয়া হয়। 
(২) পরদিন কদুরখিল গ্রামে ৫২ জন রাজাকার ও...... বন্দি 
(৩) ধলঘাট রেলওয়ে স্টেশনে ট্রেন আক্রমণ- ২১ জন পুলিশ ও রাজাকার ধৃত 
(৪) পশ্চিম পটিয়ায় ২ জন রাজাকার ও ৬টি ষ্টেনগান উদ্ধার 
(৫) রাউজানে তিনজন রাজাকার 
(৬) শিলচলে সাতজন পাঞ্জাবী সাহায্যকারী 
(৭) বান্দরবন রাস্তায় চারজন পাঞ্জাবী 
(৮) দুইজন মুজাহিদ। 

(খ) দালাল অপারেশন- 
(১) পশ্চিম পটিয়ায় ১ জন 
(২) রাউজানে ৫ জন 
(৩) রাংগুনিয়ায় ৩ জন।

(গ) অন্যান্য- 
(১) একটি ট্রেন বিস্ফোরক দিয়ে সম্পূর্ণ উড়িয়ে দেওয়া 
(২) তিনটি কাঠের চালি....... দিয়ে উড়িয়ে দেওয়া হয় 
(৩) কাঠ ব্যাবসায় ও চালনায় সম্পূর্ণ নিষিদ্ধ ঘোষনা করা হয়। 

৬। নভেম্বর মাস: 
(ক) রাজাকার-পাঞ্জাবী অপারেশন- 
(১) টাউনে গ্রেনেড চার্জ করে তিনজন রাজাকার হত্যা 
(২) পারুয়ায় গ্রেনেড চার্জ করে তিনজন মিজো ও একজন পাঞ্জাবী 
(৩) মগদাইরে গ্রেনেড চার্জ করে একজন রাজাকার 
(৪) ফজলপুরে গ্রেনেড চার্জ করে তিনজন রাজাকার 
(৫) ধলঘাটে ট্রেন আক্রমণ করে...... জন মুজাহিদ 
(৬) ধলঘাটে এম্বুশ- ৯ জন পাঞ্জাবী ও তিনজন মিলিশিয়া। 

(খ) দালাল অপারেশন 
(১) রাউজান ১ জন 
(২) রাউজান ৪ জন 

(গ) অন্যান্য- 
(১) ট্রেন ইঞ্জিন লাইনচ্যুত করে দেওয়া হয় 
(২) ২টি পুল নষ্ট করে দেওয়া হয় 
(৩) ৪৪০০০ ভোল্টের ছোট ইলেকট্রিক লাইনটি নষ্ট করে দেওয়া হয় 
(৪)১ টি কাঠের চালি ডুবিয়ে দেওয়া হয় 
(৫) ১৩২০০০ ভোল্টের মেইন সাপ্লাই লাইনটিও নষ্ট করে দেওয়া হয়-মিল কারখানা আবার বন্ধ করে দেওয়া হয় (১৩ দিনের জন্য)।





ডাঃ মোঃ রাজিবুল বারী (পলাশ)
<১০, ২.২, ৬২-৬৮>
অনুবাদ

[bookmark: Shakkhatkar_Major_Mahfujur]১নং সেক্টরের যুদ্ধ বর্ননা
(সাক্ষাৎকারঃ মেজর মাহফুজুর রহমান, বীর বিক্রম, ২৫ আগস্ট, ১৯৭৩)

৩ মে ১৯৭১ এ, হরিনা নামক স্থানে আমাদের জন্য একটি নতুন ক্যাম্প নির্বাচন করা হয়,যেটি ছিল ছিল সাবরুম থেকে ৫ মাইল দূরে। মেজর জিয়াউর রহমান (বর্তমানে বিগ্রেডিয়ার), মেজর শওকত আলী (বর্তমানে কর্নেল), মেজর (অবসরপ্রাপ্ত) রফিক, ক্যাপ্টেন (বর্তমানে মেজর) খালেক,ক্যাপ্টেন (বর্তমানে মেজর) অলি, ক্যাপ্টেন(বর্তমানে মেজর) এনামুল হক, আমি, জনাব ইসহাক (এডমিনস্ট্রেশান অফিসার), জনাব মুরে (এমটিও),অসংখ্য এমসিএ সেখানে ছিল। পরবর্তীতে আরও অসংখ্য অফিসার,যেমন- স্কোয়াড্রন লিডার(বর্তমানে কর্নেল) শামসুল হক,মেজর(বর্তমানে লেফট্যানেন্ট কর্নেল) খুরশিদ, ফ্লাইট লেফট্যানেন্ট(বর্তমানে স্কোয়াড্রন লিডার সুলতান, ক্যাপ্টেন(বর্তমানে মেজর) মতিউর রহমান,ক্যাপ্টেন শামস (গত), ফ্লাইট লেফট্যানেন্ট আবদুর রউফ, ফ্লাইং অফিসার শওকত সহ আরো অনেকে। এই স্থানটি হয়ে উঠে ১ নং সেক্টর হেডকোয়ার্টার এবং এর নেতৃত্বে ছিলেন মেজর(বর্তমানে অবসরপ্রাপ্ত) রফিকুল ইসলাম। 

এলাকাটি চিনতে ও এর সাথে লাগোয়া সীমানা পর্যবেক্ষনে এবং লোক নিয়োগে কিছুদিন সময় লাগে। কয়েকজন বিশ্বস্ত কর্মকর্তা আমাদের সেক্টরের হেডকোয়ার্টারে আসেন এবং আমাদের কিছু মাইন,এক্সপ্লোসিভস ইত্যাদি দেখান। ১০ মে মেজর (বর্তমানে বিগ্রেডিয়ার) জিয়াউর রহমান আমাকে আলীনগর বিএসএফ ঘাটিতে নিয়ে যান এবং সেখানে ক্যাপ্টেন পিকে ঘোষ (আলী) এর সাথে পরিচয় করিয়ে দেন। যিনি ছিলেন ওই ঘাটির কমান্ডার এবং আমাদের সৈন্যদের সাথে বাংলাদেশের অভ্যন্তরে অনেক অপারেশনের সাথে ছিলেন। আমাকে সেখানে নিয়ে যাওয়া হয় একটি বিশেষ উদ্দেশ্যে। পরদিন সকালে আমি তার সাথে শুভপুর ব্রিজে যাই এবং  দেখতে পাই আমাদের সৈন্যরা তাদের শেষ চেষ্টা দিয়ে এটি দখলে রাখছে। আমি আমার কাজ পেয়ে যাই,যার কারনে আমার এখানে আসা। এবং সেটি হল যেকোন মূল্যে মুহুরিক রেল ব্রিজটি উড়িয়ে দিতে হবে।  ১১ এপ্রিল রাত ১২ টার দিকে দুইজন পিএলেস সুবেদার সাবেদ আলী ও সুবেদার জালাল আহমেদের অধীনে ব্রিজের দিকে রওনা হই। আমার দলের সাহসী ইঞ্জিনিয়ার এনসিও জুলফিকার আলী ছিল আমার ডিমোলিটার। আমাদের অনুগত কিছু বাহিনী এর আগেও ব্রিজটি ধ্বংস করার চেষ্টা করেছিল। কিন্তু দিনের বেলায় এটি সর্বক্ষন পাকিস্তানি সেনাবাহিনী ও রাতের বেলায় রাজাকার ও তাদের সহযোগী বাহিনীর পাহাড়ায় থাকে। ফলে সবগুলো প্রয়াসই ব্যার্থ হয়েছিল। যাই হোক, পথিমধ্যে আমি কয়েকজন নিশস্ত্র সেন্ট্রি পাই যাদেরকে গ্রেফতার করে সাথে নিয়ে চলি আমাদের এক্সপ্লোসিভ বক্স গুলো বহন করার জন্য। ভোর প্রায় চারটার দিকে,যখন চাদের আলো প্রায় শেষ হয়ে আসছিল আমরা অনেক বাঁধা পেরিয়ে ব্রিজের কাছে চলে আসতে সক্ষম হই। প্রায় ১০-১৫ জন সাধারন নাগরিককে হাঁটাচলা ও গল্পগুজব করতে দেখতে পাই। পাকিস্তানি সেনা আছে কিনা তা বোঝার জন্য কয়েক মিনিট পর্যবেক্ষন করি। তারপর আর সময়ক্ষেপন না করে সরাসরি আমার কাজে নেমে পড়ি। কিন্ত প্রায় দশ মিনিটের মাথায় প্রায় ২০০ থেকে ৩০০ জন স্থানীয় লোক ব্রিজের পাশে জড়ো হয় এবং চিৎকার করে আমাদের ব্রিজ উড়িয়ে দিতে বাঁধা দেয়। এমনকি তাদের মধ্যে অনেকে পাকিস্তানি সেনাবাহিনীকে খবর দেয়ার ভয় দেখায়। এই চিৎকার গন্ডগোলের মাঝেও প্রায় ২০-২৫ মিনিট লেগে যায় ব্রিজের দুই পাশে এক্সপ্লোসিভগুলো ফিট করতে। তারপর আমি আমার প্লাটুনকে নিরাপদ দূরত্বে সরে যেতে বলি এবং স্থানীয়দের এই মুহূর্তে স্থান ত্যাগ করতে বলি। কিন্ত বারবার সতর্ক করা সত্ত্বেও তারা আমার কথার কোন গুরুত্বই দেয় না। তারপর আমি সেফটি ফিউজ ফায়ার টি চালু করে দেড় মিনিট পর্যন্ত দৌড়ে দূরে চলে আসি। কানফাটা শব্দে ব্রিজের একপাশ ধসে পড়ে। পরবর্তীতে আমি আমার প্লাটুনের সাথে যোগ দেই এবং ক্যাম্প ত্যাগ করি। এই সকালেই শুভপুর ব্রিজে আক্রমন হয় এবং সেটি দখল করা  হয়। 

জুনে মেজর (বর্তমানে বিগ্রেডিয়ার) জিয়াউর রহমান বেঙ্গল রেজিমেন্ট ৮ E এর মূলভাগ এবং সেইসাথে সেক্টর ১ এর আরো কিছু বিচ্ছিন্ন ফোর্স মিলিয়ে তুরাতে একটি পরিপূর্ন নূতন ব্যাটেলিয়ন প্রস্তুত করেন। ক্যাপ্টেন খালেক, ক্যাপ্টেন সাদেক, ক্যাপ্টেন অলি, ক্যাপ্টেন এজাজ ছিলেন এই ফোর্সের সাথে। আমাকে ১ নাম্বার সেক্টর সাথে সাবরুমে ৩ নাম্বার সাবসেক্টর এর কমান্ডার করা হয়। ১ নাম্বার সাবসেক্টর টি ছিল বিলোনিয়ায় ক্যাপ্টেন শামস (গত) এর অধীনে। দুই নাম্বার সাবসেক্টর টি ছিল ক্যাপ্টেন (বর্তমানে মেজর)  মতিউর রহমান এর অধীনে যা অবস্থিত ছিল শোভাপুরের নিকট শ্রী-নগরে। তিন নাম্বারটি ছিল আমার অধীনে এবং এর অবস্থান ছিল রামগড়ের ঠিক বিপরীতে। চার নাম্বার সাবসেক্ট্ররটি ছিল ইপিআর সুবেদার খায়রুজ্জামানের অধীনে এবং যায়গাটির নাম ছিল তবলছড়ি, কাসালং এর উত্তরে। মেজর (বর্তমানে কর্নেল) শওকত সিলেটে পাচ নাম্বার সেক্টরের কমান্ড গ্রহন করেন। ক্যাপ্টেন (বর্তমানে মেজর) এবং এডজুডেন্ট ফ্লাইট ল্যাফটেনেন্ট  (বর্তমানে স্কোয়াড্রন লিডার) সুলতান আহমেদ ছিলেন ইনডাকটিং অফিসার। 

আমি আমার সাব সেক্টরের অধীনে বাংলাদেশের অভ্যন্তরে বিভিন্ন যায়গায় অপারেশান পরিচালনা করছিলাম যেমন রামগড়,চিকনাছড়া,হাইকু, নারায়নহাট,কারিরহাট,শুভপুর, জোরারগঞ্জ,মাস্তান নগর এবং মীরসরাই এর অধিকাংশ যায়গা যা ছিল বর্ডার এর ২০ মাইলের মধ্যে। গত ২-৩ মাসে আমার সাব সেক্টরের সেনারা কয়েকটি সফল অভিযানের মাধ্যমে শত্রুদের মাঝে ত্রাসের সৃষ্টি করে। গত তিন মাসে বিভিন্ন অপারেশনে হতাহতের সংখ্যা ছিল ৩০০ এর বেশী। আমার সেক্টর কমান্ডার মেজর রফিক এবং পুরো সেক্টরের দোয়া আমাদের উপর ছিল কারন আমরা পরিপূর্ন সন্তুষ্টি সহকারে অপারেশন গুলো সম্পন্ন করতে পেরেছিলাম। বিগ্রেডিয়ার আনন্দ স্বরুপ পরবর্তীতে ১ নাম্বার সেক্টরের দায়িত্ব গ্রহন করেন এবং ২৮ আগস্ট ১৯৭১ সালে প্রথমবারের জন্য আমার সাবসেক্টর টি পরিদর্শন করেন এবং আমাদের অনুপ্রেরণা যোগান। 

পরবর্তীতে আমাকে শ্রীনগরে ২ নাম্বার সাব সেক্টরের দায়িত্ব গ্রহন করতে বলা হয় যা ছিল খুবই গুরুত্বপূর্ন একটি স্থান। একাত্তরের ১৫ সেপ্টেম্বর,আমি আমার কিছু সাহসী পুরানো যোদ্ধা বন্ধু যেমন ক্যাপ্টেন পিকে ঘোষ,লেফট্যানেন্ট কর্নেল হিম্মত সিং সিও ৪ গার্ডস,ক্যাপ্টেন বাজওয়া একমাত্র আর্টিলারি অফিসারদের সাথে মিলিত হই। তারা সকলেই আমাকে সেখানে পেয়ে আনন্দিত ছিলেন। জনাব খায়রুদ্দিন এমসিএ-ইয়ুথ ক্যাম্প কমান্ডার এবং আফসারুদ্দিন ব্যারিস্টার, আরেকজন ক্যাম্প কমান্ডার (ব্ল্যাক শার্ট) আমার সাথে ক্যাম্পে দেখা করেন এবং আমার সাহায্য ও সহযোগিতা কামনা করেন। পরবর্তীতে আমরা ৪ টি দলের একটি অপারেশান চালনা করি পাকিস্তানি একটি ক্যাম্পে,  চম্পকনগরে। যেখানে লেফন্যানেন্ট কর্নেল হিম্মত সিং নিজে আমার সাথে ছিলেন। 

১৯ সেপ্টেমবর ১৯৭১  এ চারজন গার্ড স্থানান্তরিত করা হয় ১৪ রাজ রিফ, লেফট্যানেন্ট কর্নেল ওম প্রকাশ শর্মা বল্লভপুর ও চম্পকনগরে অপারেশানের জন্য একটি প্ল্যান তৈরী করেন। রাতের বেলার এই আক্রমনের জন্য দিনের বেলা রিহার্সেল করা হয়। ২১ সেপ্টেম্বর ভোর ৩ টা ত্রিশ মিনিটে দুইটি গ্রুপে ভাগ হয়ে সৈন্য রওনা হয়। যার একটি ছিল লেফট্যানেন্ট আবদুল হামিদের নেতৃত্বে বল্লভপুরে এবং আরেকটি ছিল আমার অধীনে চম্পকনগরে। আমরা একই সময়ে আক্রমন শুরু করি। আমাদের শেলিং আক্রমন ছিল ভয়াবহ যদিও তারাও খুব সহজ ছিল না। যদিও আমরা দ্রুত টার্গেট নিয়ন্ত্রনে আনতে পারি নি। আমাদের সকল শেল ই টার্গেটের আশেপাশে পড়ছিল এবং তারা প্রাণভয়ে পালাতে শুরু করে। আমরা তাদের বন্দি করতে ব্যর্থ হই। আমার একজন সিপাহী আহত হয় এবং রাজ গ্রুপের দুইজন সিপাহি আহত হয়। 

৫ অক্টোবরে জনাব সামাদ,বাঙ্গলাদেশের এক্টিং ডিফেন্স সেক্রেটারি,জেনারেল সরকার, এবং বিগ্রেডিয়ার শাহ আমার ক্যাম্প পরিদর্শন করেন এবং চলমান অবস্থার পরিপূর্ন একটি রিপোর্ট দেখতে চান। গত কয়েক দিনে অসংখ্য ব্রীজ, বিদ্যুতের পাইলন ধ্বংস করা হয়। অসংখ্য সফল এমবুশ,রেইড, এসাল্ট চালনা করা হয়। এবং পরবর্তীতে আরো সহযোগী কিছু সংগঠন বল্লভপুর,মধুগ্রাম,শ্রী নগর এবং ছাগলনাইয়ার সীমান্তবর্তী এলাকা থেকে দূরে সরে আসতে শুরু করে। 

আমার একটি প্লাটুন পুলিশের সুবেদার রাফিকুল ইসলামের নেতৃত্বে ছিল। তাকে কিছুদিন আগে আমি এফ এফ এর কিছু দল সহ বাংলাদেশের ভিতরে মিরেরসরাইতে পাঠাই। সেখানে সে ২ সপ্তাহ ছিল। প্রচুর সফল অপারেশন করে। এবং একদা এক পাকিস্তানী মেজরের কাটা মাথা নিয়ে হাজির হয়। ঐ অপারেশনগুলোতে আমাদের একজন সাহসী শিক্ষানবিশ এফ এফ নিহত হয়। নায়েক জুলফিকারের বাম কাঁধ উড়ে যায়। বেঙ্গল ৮ ই এর সিপাহি নুরুল আলমের পেট ও থাই এর পিছনের দিকটা উড়ে গেলেও অনেক কষ্টে সে নিরাপদে ফিরে আসে। 

১৫ অক্টোবর প্রধানমন্ত্রী তাজউদ্দিন আহমেদ, ভারপ্রাপ্ত রাষ্ট্রপতি সৈয়দ নজরুল ইসলাম, বঙ্গবন্ধু শেখ মুজিবুর রহমানের ছোট ভাই, কিছু ভিআইপি, জেনারেল নরেন্দর সিং, মেজর (বর্তমানে লে কর্নেল) নুরুল ইসলাম এবং আরও ৪০ জন অফিসার আমার ক্যাম্পে আসেন এবং আমার সৈন্যদের বাহবা দেন। 

উত্তরে নালুয়া বিওপি পর্যন্ত আমার প্রতিরক্ষ বাড়াই। সেখানে চাঁদগাজির বেলনিয়া ও আলমিহাঁট পর্যন্ত অপারেশনের দায়িত্বে ছিলেন সাহসী ইপিআর এর জে সি ও সুবেদার লনই মিয়া। দক্ষিণে কারেরহাঁট - শোভাপুর  পর্যন্ত আরেকজন সাহসীর দায়িত্বে ছিল। তিনি হলেন ই পি আর এর জেসি ও এন/সুবেদার রহমত আলি। আরও কিছু সাহসী জে সি ও  ইপি আর এর এক্টিং সুব মেজর ফখরুদ্দিন, ৮ ই বেঙ্গলের সুবেদার সাবেদ আলি, ই পি আর এর সুবেদার আব্দুল গনি যারা কয়েক মাস ধরে প্রচুর সফল অপারেশন চালিয়েছেন এবং সুনাম কুড়িয়েছেন। 

২১ শে অক্টোবর আমার তিন প্লাটুন বাংলাদেশের ভিতরে ধুঁকে পরে তিনটি ভিন্ন জায়গায় যথাক্রমে ফটিকছড়ি, নাজির হাঁট ও মীর সরাই এ স্বাধীন হবার শেষ দিন পর্যন্ত অপারেশন চালায়। একটি ছিল সুবেদার সাবেদ আলি -লে শওকতের অধীন। দ্বিতীয় টি এনআই সুবেদার রহমান এ ইউ লে ফারুক আহমেদের সাথে, আর তৃতীয়টি সুবেদার রফিকুল ইসলাম লে রকিবের সাথে। 
	
২৪শে অক্টোবর আমার এলাকায় একটি সম্মেলন হয়। ব্রিগেডিয়ার সান্ধু কমান্ডার ৮৩ বিডীই, লে কর্নেল বিশলা সি ও ৮ বিহার, লে কর্নেল ভিড়ক কমান্ডার আর্টিলারি, মেজর বাজওয়া সমরগঞ্জের বিওপি কমান্ডার এবং আমি সেখানে ছিলাম। এর পড় আমরা সবাই বেলনিয়া বিওপি পর্যন্ত রেকু করি। কিছুদিনের ভেতর আমি আমার সাব সেক্টরের বাহিনীর তিন চতুর্থাংশ নিয়ে বেলনিয়ার কাছে চলে যাই। ৩০ অক্টোবর শান্তিরহাট এ ৮৩ বিডিই হেডকোয়ার্টারে সেক্টর কমান্ডার মেজর রফিকের সাথে মিটিং করি। পরবর্তি অপারেশনের জন্য বাহিনীকে সতর্কতা আদেশ প্রদান করি। গুথুমা ও মোতাই বিওপি তে রেকু করি। ১ নভেম্বর ৩য় কনফারেন্সে অংশ নেই। লে জেনারেল সাগাত সিং ও মেজর জেনারেল হিরা সেখানে ছিলেন - তাদের সাথে বেলনিয়াতে প্রবেশের নিয়মিত  আলোচনা করি। 

বেলনিয়ার ৪ মাইল দক্ষিণে পরশুরামের নিকট রাস্তা ব্লক করার দায়িত্ব আমরা ৮৩ বিডিই এর কাছে থেকে পাই। এর উদ্যেশ্য ছিল আমাদের দক্ষিণ থেকে আক্রমণ ঠেকানো। মহুরি নদী বেলনিয়ার ভিতর সোজাসুজি উত্তর দক্ষিণ বরাবর গিয়ে এটিকে পূর্ব ও পশ্চিম দুই সেক্টরে বিভক্ত করেছে। পূর্ব দিকের ১ নং সেক্টরের কমান্ডার আমাকে বানানো হল। আর পশ্চিমের দায়িত্ব দেয়া হল ক্যাপ্টেন (বর্তমানে মেজর) জাফর ইমামকে।  ক্যাপ্টেন জাফর ইমামের সাথে ক্যাপ্টেন হেলাল মুশেদের নেতৃত্বে ১০ ই বেঙ্গল ও ২ ই বেঙ্গলের একটি দল মোতায়েন ছিল। আমার ৪ টি দল ছিল। বেশিরভাগ ইপিআর এর  ছেলেরা। লে মন্সুরুল আমিনের নেতৃত্বে ২টি দল ও আমার সাথে ২ টি। লে মন্সুরের ৬ পিআই কমান্ডার ছিল ই পি আর এর সুবেদার আজিজ, ই বেঙ্গলের হাবিলদার (বর্তমানে এন/সুবেদার) ইমাম,  পুলিশের হাবিলদার (বর্তমানে এন/সুবেদার) এরশাদ। আমার সাথে ৬ জন ছিল। সুবেদার লনি মিয়া ই পি আর থেকে, এক্টিং সুবেদার মেজর ফখরুদ্দিন ই পি আর থেকে, সুবেদার আব্দুল গনি ই পি আর থেকে, হাবিলদার শহীদ ই পি আর থেকে, এন/সুবেদার নুরুজ্জামান ই পি আর এর এবং এন/সুবেদার দিন মোহাম্মাদ ই পি আর থেকে। লে মন্সুরের সাথে ৩’’ মর্টার ছিল ই পি আরের এন/সুবেদার মানিকের কাছে। আমার কাছে ৩’’ মর্টার টি ই বেঙ্গলে এন/সুবেদার সাইদ আহমেদের কাছে ছিল। আমার সেক্টরে ২ টি রাজপুট যুক্ত ছিল এবং ক্যাপ্টেন জাফরের সেক্টরে ছিল দগড়া। 

৩/৪ নভেম্বর রাতে আমরা বেলনিয়াতে রেকু করি। ৬টি রোড ব্লক পজিশন ছিল আমার অধীনে আর ৬ টি ছিল ক্যাপ্টেন শামসের অধীনে। আশ্চর্যের বিষয় ছিল বর্ডারের ৫ মাইলের ভিতর রেকু করলেও আমাদের উপর কোন আক্রমণ আসল না। ১ নং সেক্টরের উপ অধিনায়ক ক্যাপ্টেন শামস এই দিন সন্ধ্যায় মৃত্যুবরণ করেন। সেক্টর কমান্ডার মেজর রফিক ও বেলনিয়ার মেজর প্রধান তাকে দেখতে আসেন। বেলনিয়ার বাংলাদেশের অংশে তাকে দাফন করা হয়। লে মন্সুর এই সেক্টরের উপ অধিনায়ক নির্বাচিত হন। 

৫ নভেম্বর ৫টা ৩০ মিনিটে আমরা বেলনিয়াতে প্রবেশ করি। আমাদের রোড ব্লকের শেষ পয়েন্ট ছিল সালিয়া দীঘি, পরশুরাম পি এস এর ২ মাইল দক্ষিণে, বর্ডারের ৫ মাইল ভিতরে বেলনিয়া ছাগল নাইয়া মেইন রোডের পাশে। ২ রাজপুতের একটি প্লাটুন ও আর্টিলারি ও পি আমার সাথে ছিল। তখন ছিল গভীর রাত এবং মুষলধারে বৃষ্টি হচ্ছিল যখন আমরা সেখানে প্রবেশ শুরু করি। রাস্তা পিচ্ছিল ছিল, অন্ধকারে একে ওপরকে হারিয়ে ফেলছিলাম, অনেকে ঠাণ্ডায় কাপাকাপি করছিলাম। রাত ১২ টার সময় আমরা গন্তব্যে পৌছালাম। তখন প্রচণ্ড ঝড় হচ্ছিল। আমরা অবস্থা নিতে শুরু করি এবং এখানে সেখানে গর্ত করতে থাকি। ঝরের কারণে আমাদের এফ এফ রা তাদের জি সি আই শিট আমাদের পচনে আনতে পারছিলনা। আসে পাশে যা কিছু ছিল তাই দিয়ে আমরা মোটামুটি একটা ডিফেন্স বানালাম। 

পরের দিন ৬ নভেম্বর ৫ টা ৩০ মিনিটে গুথুমা বিও পি তে একটি পেট্রোল সম্ভবত রেকু করে ফিরছিল। তখন তারা সুবেদার লনি মিয়া পি আই এর আক্রমণে পড়ে শেষ হয়। ১০ টার দিকে শত্রুরা আমাদের ব্যাপারে জানতে পারে এবং চারদিক থেকে আক্রমণ শুরু করে। ঝরের ভিতর সারা দিন তারা আমাদের পরাস্ত করতে চেষ্টা করেও ব্যার্থ হয়। রাতে আমার লেফট ফরওয়ার্ড পি আই হাবিলদার শহীদ শত্রুদের দ্বারা আক্রান্ত হয়। কিন্তু শত্রুরা হতাহত হয় এবং তাদের লাশগুলো এলোমেলো ভাবে পড়ে ছিল। 

৭ নভেম্বর ৪টা ৪৫ মিনিটে ১১ পাঞ্জাবের একটি দল আমার বামের হাবিলদার শহীদের অংশে আবার আক্রমণ করে। আক্রমণ করতে করতে তারা দলের মূল ঘাঁটি সালিয়া দীঘির কাছে পৌঁছে যায়। আমি বুঝিনি কি হয়েছে। আমি দেখছিলাম আমাদের ও শত্রুবাহিনী আমাদের দিকে দৌড়ে আসছে। শেষ পর্যন্ত শত্রুবাহিনী আমাদের ঘাঁটি পর্যন্ত আস্তে না পারলেও সালিয়া দীঘির পাশে আমাদের ঘাঁটি থিক ১০০ গজ দূরে আমাদের অবস্থানটি দখল করে নেয়। ৫ জন সেনা, ২ জন এফ এফ, পি আই কমান্ডার হাবিলদার শহীদ ধৃত হন এবং তাদের হত্যা করা হয়। ২ দিন ধরে ৭ টি লাশ সেখানে পড়ে ছিল। হাবিলদার শহীদ কে ফেনী জেলে নিয়ে যাওয়া হয় এবং তাকে সেখানে গুলি করে হত্যা করা হয়। জেলে তার একজন ভাতিজা ছিল - সৌভাগ্যক্রমে স্বাধীনতার দিনটি পর্যন্ত সে জীবিত ছিল। 

২ দিন ধরে আমি শত্রুদের থেকে আমার অবস্থান টি পুনরুদ্ধার করতে চেয়েছিলাম। কিন্তু পারা যাচ্ছিলনা। গত ২ দিন ধরে শত্রুরা আমাদের উপর অনেক আক্রমণ চালিয়েছে। সবচেয়ে বড় অর্জন ছিল ৮ নভেম্বর সন্ধ্যায়। পরশুরাম ও বেলনিয়া আমাদের অপারেশনে আসল। এই মুহূর্তে আমরা ছিলাম পিছনে - শুরু দক্ষিণে শত্রুরা আমাদের সামনে ছিল। 

৯ নভেম্বর এক্টিং সুবেদার মেজর ফখরুদ্দিন ও ২ রাজপুটের লে কুমুদের প্লাটুন দক্ষিণ বেড়াবাড়িয়া গ্রামে আমাদের পুরনো অবস্থান যেটি হাবিলদার শহীদের অধীনে ছিল সেটই পুনরুদ্ধার হয়। শত্রুরা তাদের বা আমাদের মৃতদেহ কনটিকেই মাটিচাপা দেয়নি। আমরা ১৫ টি পচা লাশ সেখানে পেয়েছিলাম যেগুলোকে মশা, মাছি আর পোকা ধরে গেছিল।  তাই একটি লাশ ও আমরা সনাক্ত করতে পারিনি। একটি লাশের পকেটে পবিত্র কুরান ছিল আর একটি কাগজে লেখা ছিল ‘২৪৮৪৫৪৭ সেপাই মুশ্তাক আহমেদ’। পালাবার সময়ে শত্রুপক্ষ প্রচুর অস্ত্র ও গোলাবারুদ রেখে যায়। একটি ঝুরিতে লেখা ছিল ১১ পাঞ্জাব। 

৯ নভেম্বর বিকেল সাড়ে ৩টায় ৩টি শত্রু বিমান আমাদের অবস্থানের ওপর নাপাম বোমা বর্ষন করে। আমার একজন সেপাহি আহত হয়েছে। আর মেজর শহীদের দলের একজন আহত হয় এবং ঘটনাস্থলেই মারা যায়। ১০ নভেম্বর শত্রু পক্ষ চাতালিয়া ও কাপ্তান বাজার থেকে আক্রমণ চালায়। কিন্তু আমাদের অবস্থান থেকে আমাদের সরাতে ব্যার্থ হয়। আজ বিকেল সাড়ে ৩ টায় ৪টি বিমান দিয়ে আবারো আক্রমণ করে। সন্ধ্যায় চাতালিয়ায় ডান দিক থেকে একটি ব্যাটালিয়ন আক্রমণ করে। তাছাড়া সামনে সাতকুচিয়া আর বামে গুথুমা থেকেও আক্রমণ করে কিন্তু ব্যার্থ হয়। সর্বশক্তিমান আল্লাহ আমাদের সাথে ছিলেন। শত্রুদের প্রচুর ক্ষয় ক্ষতি হয় এবং তারা ২/৩ মাইল পিছু হটে। পরেরদিন সকালে PAF CESNA আমাদের উপর দিয়ে ঘোরা শুরু করল এবং গোলা নিক্ষেপ শুকু করে। ১২ নভেম্বর শত্রু সেনারা গুথুমা ত্যাগ করে। ২ রাজপুট এর লে কর্নেল দত্ত ও সেক্টর কমান্ডার মেজর রফিক আমাদের সাথে দেখা করলেন এবং বাহবা দিলেন। সালিয়া দীঘি থেকে আমি আমার বাহিনী নিয়ে এসে ১ মাইল দূরে আরও ভালো অবস্থান নিয়ে নিলাম। 

বেলনিয়া হেডকোয়ার্টারে সকল অপি কমান্ডারদের নিয়ে একটি কনফারেন্সের আয়োজন করা হল। ক্যাপ্টেন (বর্তমানে মেজর) জাফর ইমাম সেখানে ছিলেন। সফল যুক্ত অপারেশনের জন্য আমরা একে ওপরকে জড়িয়ে ধরলাম। মেজর জেনারেল হিরা আমাদের আনন্দ ভাগাভাগি করে নিলেন এবং আমাদের বাহবা দিলেন। আমাদেরকে আমাদের বর্তমান লাইন বেলনিয়া- ছাগল নাইয়া থেকে আরও এগিয়ে যাবার আদেশ দেয়া হল। আমরা আরও ২ মাইল এগিয়ে গেলাম। মোতাইখালের কাছে। আমাদের ডানে কেত্রাঙ্গা তে আর বামে বাঘমারা আর সামনে কাপ্তান বাজারে শত্রুদের শক্ত ঘাঁটি ছিল। 

১৯ নভেম্বর বিডি ইহেড কোয়ার্টারে আরেকটি মিটিং করি। এখন আমরা একটি নতুন ১৮১ বিডিই এর অধীনে আসলাম সেটাতে দায়িত্বে ছিলেন ব্রিগেডিয়ার আনন্দ সরূপ। লে কর্নেল হাসাবনিসের দায়িত্বে একটি নতুন ব্যাটালিয়ন ৬ জাত আমার বাহিনীতে যুক্ত হয়।  আমার বাহিনী ও ৬ জাত নিয়ে বেলনিয়ার ৯ মাইল দূরে আমরা আমাদের ২ য় রোড ব্লক শুরু করি খেজুরিয়া বিওপি এর ভিতরে মহাম্মাদপুরের দক্ষিণে। শত্রুরা আমাদের বিপক্ষে ফিল্ড আর্টিলারি ব্যাবহার করছিল। জগতপুর গ্রামে শত্রু অবস্থানে আক্রমণ করি। ১০ রাজাকার ও ১৫ বালুশ আমাদের কাছে আত্তসমর্পন করে। সেই অপারেশনে ৬ যাতের একজন নায়েক নিহত হয়। চিতলিয়া, কাপ্তান বাজার, মহাম্মাদপুর, খেজুরিয়ার বেশীর ভাগ অপারেশনে আমরা সবাইকে আত্তসমর্পনে বাধ্য করি। Allied PT. 76 amphibious tks were used in our support on 24th November. আমজাদঘাঁট ও চাঁদগাজি বাজারে শত্রুপক্ষ শক্তিশালী প্রতিরোধ গড়ে তোলে। আমরা আমাদের গতি ধরে রাখি। ২৫ নভেম্বর পর্যন্ত। এটি মৃধার বাজার পর্যন্ত। ছাগল নাইয়াতে আব্দুল কাদের মজুমদার নামে একজন খুব ভালো বেসামরিক ব্যাক্তি আমাদের যথেষ্ট সাহায্য করেন। তিনি আমাদের সাথে যুদ্ধেও অংশ গ্রহণ করেন। গঙ্গাধড়বাজার, রেজুমিয়া ও ফেনী থেকে শত্রুরা পালিয়ে যেতে শুরু করে। 

২৮ নভেম্বর শান্তির বাজার ১৮১ বিডিই হেড কোয়ার্টারে ব্রিগেডিয়ার আনন্দ সরূপের সাথে আরেকটি মিটিং করি। সেখানে সিও৬ যাত, সি ও ১৪ কুমাওন, সি ও ৩২ মোহর এবং আমাদের পরবর্তি কাজ বুঝিয়ে দেয়া হয়। এবারে আমাকে একটু বড় ও ঝুঁকি পূর্ন এলাকার দায়িত্ব দেয়া হল। আমার একটি প্লাটুন ছিল সুবেদার লনি মিয়াঁর নেতৃত্বে। তাদেরকে মাতুয়া গ্রামে অবস্থান নিতে বলা হল। এটি ছিল দখিন যশপুরে অবস্থিত শত্রুদের হেডকোয়ার্টারের নাকের ডগায়। তাই আমাদের এই প্লাটুনটিকে শত্রুরা সহজেই আক্রমণ শুরু করে। শত্রুরা একটি স্টিম রোলার এনে আমাদের ঐ এলাকার এক প্রান্ত থেকে আরেক প্রান্তে যেতে থাকে। 

কিন্তু আমরা সেটিকে ট্যাঙ্ক ভাবতে থাকি। কিন্তু স্থানীয়দের কাছে জানতে পারি এটি একটি রোড রোলার মাত্র। অনেকবার অনুরোধ করার পড় ব্রিগেডিয়ার আনন্দ সরুম আমাকে কিছু ফোর্স দিলেন। মেজর গুরুং এর বাহিনী থেকে গুরখা পি আই এর ৩২ মাহার আমাদের দেয়া হয়। সাথে সাথে সেটাকে আমি সুবেদার লনি মিয়াঁর পি আই এ যুক্ত করি। মাইন, পেট্রোল ও গোলাগুলির কারণে আমি প্রতিটি অবস্থানেই দেখতে যাই। তবে ঐ সময়ে মুভ করা কঠিন ছিল। কারণ সর্বত্রই শত্রু পক্ষের মাইন পোঁতা ছিল। এগুলোর সব গুলোকে নিষ্ক্রিয় করা সম্ভব ছিলোনা। ৩২ মাহারের এক নায়েক ৫৭ আর সি এল আনার সময় মাইনে পারা দেয় এবং তার ডান পায়ের কনুই থেকে হাঁটু পর্যন্ত উড়ে যায়। আমি আমার আর এম ও চট্টগ্রাম মেডিকেলের ৫ ম বর্ষের ছাত্র ডা শফিকুর রহমান ভুঁইয়া কে নিয়ে সেখানে যাই এবং প্রাথমিক চিকিৎসা দিয়ে তাকে এ ডি এস মৃধার বাজারে পাঠানো হয়। এর কিছুক্ষণ পরই সুবেদার ফখরুদ্দিনের পি আই মাইনে আঘাত পান। ড্রেসিং করার মত একটি টুকরাও আমাদের কাছে ছিলোনা। একটি কম্বল দিয়ে ক্ষতটা পেঁচিয়ে তাকে ম্রিধার বাজারে পাঠানো হয়। 

৩ ডিসেম্বর লে কর্নেল হর গোবিন্দ সিং ৩২ মোহরের সি ও তার ও জি পি আমার সাথে হেড কোয়ার্টারে দেখা করতে আসেন। তিনি শত্রুদের অবস্থানের একটি সম্পূর্ন ধারনা চাচ্ছিলেন। সেই রাতে তার গুর্খা পি আই যেটা আমার বাহিনীর সুবেদার পি ায় ফ্রন্টের সাথে যুক্ত ছিল তাদের অন্য একটি অপারেশনে যেতে বলা হয়। ফেরার সময় অকস্মাৎ একটি গুলিতে একজন ঘটনাস্থলেই নিহত হন। ছিরিঙ্গা দীঘিতে আমার বাহিনী ও মিত্র বাহিনীর মেজর গুরুং এর ৩২ মাহারের কিছু অংশ দিনব্যাপী আক্রমণ করে। ৫ ডিসেম্বর শত্রুরা প্রচুর মাইন রেখে পালিয়ে যায়। জায়গাটি সম্পূর্ন ক্লিয়ার করতে গেলে কয়েকজন বেসামরিক গাইড গুরুতর আহত হন। 

সুবেদার মেজর মহিউদ্দিন নামে আমার একজন পিআই কমান্ড তার ডান পায়ে হাঁটুর নিচে গুলি খান। তাকে এ ডি এস মৃধাবাজারে পাঠানো হয়। এবং তার এম জি কমান্ডার এন/সুবেদার সফিউল্লাহ তার দায়িত্ব পান। ইতিমধ্যে আমাকে মুহুরি নদীর কাচজে রেজু মিয়া ব্রিজের নিকট পানুয়া (উত্তর) কাশীপুর ও নিজপানুয়া তে যেতে বলা হয়। 

এখানে আমাকে বলা হয় আমার ডানে ৪ ই বেঙ্গল ফেনী থেকে চট্টগ্রামের দিকে আসছে আর ডানে বর্ডারের পাশ দিয়ে ৩২ মাহার আছে। আমরা ১৮১ বিডিইএর সাথে চট্টগ্রামের দিকে যাচ্ছিলাম। এখন আমি আমার পুরনো জায়গায় আসলাম যেখানে আমি আগে বহু অপারেশন চালিয়েছি। ৬ ডিসেম্বর আমি আমার দল নিয়ে করিয়া বাজারে পৌঁছালাম। সেখানে ৪ ই বেঙ্গলের লে মুমতাজের সাথে দেখা হয় যার দল ধুম ঘাটের দিকে যাচ্ছিল। এখানে এতদিন পড় নিয়মিত ই বেঙ্গল ট্রুপ্স দেখে আমি খুশি হলাম। 

প্রথন বারের মত ১ নং সেক্টরের হেড কোয়ার্টার বাংলাদেশের ভেতরে পরশুরামে স্থাপিত হল। ঢাক - চট্টগ্রাম রোডের লম্বা যাত্রা পথে সেক্টর কমান্ডার মেজর এনামুল হোক চৌধুরীর সাথে দেখা হয়। তিনি ৩২ মাহারের সাথে যাচ্ছিলেন। দেখা হল গঙ্গাধর বাজারের কাছে। পথে সর্বাপুর ও অন্যন্য গুরুত্তপূর্ন ব্রিজ উড়িয়ে দেয়া হয়। নৌকায় জুরিন্দা দিয়ে ফেনী নদী পাড় হই। ৮ ডিসেম্বর মধ্য রাতে কারেরহাট পৌছাই। 

৯ ডিসেম্বর সকালে আমাকে বলা হয় ৩২ মহার এর একটি দল মেজর ভাস্করের সাথে মেইন রোডে যেতে। ক্যাপ্টেন আলি নামে একজন আর্টিলাড়ি ও পি আমাদের সাঁথে ছিল। শত্রুরা ফেরার পথে আমাদের উপর বোমা বর্ষন করতে থাকে। যরাগঞ্জে পৌছাই ও আমার বাহিনী নিয়োগ করি। সেক্টর কমান্ডার মেজর রফিক ও যরাগঞ্জে এম সি এ মীর মশাররফ হোসেন এখানে আমাদের সাথে যোগ দেন এবং আমাদের উৎসাহিত করেন। এহন ৩ টি দল তিন দিক দিয়ে অগ্রসর হচ্ছে। আমি আমার বাহিনী নিয়ে সীতাকুণ্ডের দিকে, মেজর গুরুংফ তার দল নিয়ে ঢাকা ট্রাঙ্ক রোড অক্ষে আর মেজর ভাস্কর রোডের ডান পাশ দিয়ে গ্রামের ভিতর দিয়ে। 

সারা রাত হেঁটে ৩ টা ৪৫ মিনিটে আমি আমার বাহিনী নিয়ে বারাইয়াধালা র‍্যালি স্টেশনে পৌছাই। এখানে আমি আমার পুরনো বাহিনীকে খুঁজে পাই যারা লে রকিব, ফারুক ও শওকাতের সাথে অনেক আগেই বাংলাদেশে প্রবেশ করেছিল। সেটা ছিল অক্টোবরে।  লে রকিব মীরের সরাইয়ে, লে ফারুক সীতাকুণ্ডে আর লে শাওকাত হাঁটহাজারিতে কাজ চালাচ্ছিলেন। আমি আমার পুরনো সাব সেক্টরের সবার সাথে দেখা হওয়ায় খুব অনন্দিত হলাম। লে শাওকাতের নাজিরহাটে কয়েকজন নিহত হওয়া ছাড়া বাকি সবাই অক্ষত আছে জেনে ভালো লাগলো। 

সীতাকুণ্ডের প্রচুর শত্রু সৈন্য সমাবেশ হতে থাকল। এবার ব্রিগেডিয়ার আনাদ সরুম ৩২ মাহর কে একটি নতুন কাজ দিলেন। সীতাকুণ্ডের পিছন নিয়ে বাহিনী নিয়ে আমাকে যেতে বলা হল। মীর প্রকাশের অধীনে  ৩১ যাতের  একটি দলকে ভোর ৪ টার সময় রোড ব্লক করতে বলা হল - যাতে শত্রুরা পালিয়ে যেতে না পারে। লে কর্নেল হর গোবিন্দ সিং এর সাথে ৩২ মাহালের একটি দল ও মেজর গুরুং এর সাথে অন্য একটি দল সীতাকুণ্ড র‍্যালি স্টেশনে আক্রমণ করে। আক্রমণ রাতে করা হয়। এসময়ে অনেক সৈন্য অবস্থান ত্যাগ করেছিল। কিছু সৈন্য যারা আমাদের দিক দিয়ে পালানর চেষ্টা করছিল তাদেরকে আমরা আক্রমণ করি। কেউ নিহত হল, কেউ আত্ম সমর্পন করল। এখানে আমি লে মন্সুর ও লে ফারুক এর সাথে আবার দেখা হয়। তাদের সাথে আমি ৩ অক্ষে এগোতে থাকি। লে মন্সুর র‍্যালি লাইন, আমি ঢাকা ট্রাঙ্ক রোড ও লে ফারুক ডানে উপকূলীয় এলাকা দিয়ে এগোতে থাকি। 

১৫ ডিসেম্বর আমরা কুমিরাতে পৌছাই  এবং আমাদের সব সৈন্য সেখানে মোতায়েন করি। শত্রুরা আমাদের অবস্থানের উপর শেল নিক্ষেপ করছিল। দুর্ভাগ্যক্রমে একটি শেল ক্যাপ্টেন আলির কাছে পরে। তিনি আমাদের আর্টিরালি ও পি - কিছুদিন ধরে আমাদের সাথে অপারেশন চালাচ্ছিলেন। তিনি ঘটনাস্থলেই মারা যান। আমার প্রথম এলাইড আর্টিলারি ও পি হল ক্যাপ্টেন দারকুন্দে - বেলনিয়াতে। ক্যাপ্টেন আলি ছিলেন আমাদের ২ য় আর্টিলারি যে আমার সাথে থাকত, ঘুমাত, খেত, অপারেশন করত এবং আমাদের মাটিতেই নিহত হল। 

১৬ ডিসেম্বর ৭১, ৮ বিহারের লে কর্নেল বিশলা - যিনি ছিলেন আমার নিকটের সাব সেক্টর প্রতিবেশী - আমাকে অনুরধ করলেন তাকে সাহায্য করার জন্য এইবার চট্টগ্রাম শহর আক্রমণের ব্যাপারে। তার এলাকা ছিল ফয়েজ লেক - যেটা ছিল বিহারিদের ঘনবসতিপূর্ণ এলাকা যেখানে শত শত নিরীহ বাঙ্গালীকে জবাই করে মারা হয়েছে। ৩২ মাহারের সি ও আমাকে ছেড়ে যেতে চাইছিলেন না আর আমি আমার বাহিনীর সাথে মিশে গিয়েছিলাম। আমার সেক্টর কমান্ডারের অনুমতি ছাড়া আমি কাউকে সহায়তা করতে পারিনা। শত্রুরা তখনো এলোমেলো শেল নিক্ষেপ করে যাচ্ছিল। সর্বশেষ ভিক্টিম ছিলেন লে মন্সুরের বাহিনীর সুবেদার মাহফুজ ই পি আর। শেল পড়ার সাথে সাথে ঘটনাস্থলেই সে নিহত হয়। জেনারেল নিয়াজি তার বাহিনী নিয়ে আত্তসমর্পন করেন। বাংলাদেশ স্বাধীন হল।

এসডি / (মাহফুজুর রহমান)
৮ ই বেঙ্গল
২৫ আগস্ট, ১৯৭৩ 




নীলাঞ্জনা অদিতি
<১০, ২.৩, ৬৯-৭২>

[bookmark: Shakkhatkar_nayek_Moniruzzaman]সাক্ষাৎকারঃ নায়েক সুবেদার মনিরুজ্জামান
(২৪ আগস্ট ১৯৭৩)

৮ ই মে, সীমান্ত পার হয়ে ভারতে আশ্রয় নেই। হরিণাতে ২৪ ঘন্টা অবস্থানের পর মেজর  জিয়াউর রহমানের আদেশে শুভপুর অঞ্চলে বল্লভপুর এলাকায় আসি। শুভপুর – বল্লভপুরে পাকসেনাদের সাথে ২২ দিন যুদ্ধ চলে। এখানে মেজর জিয়াউর রহমান ও ক্যাপ্টেন ঘোষ (BSF) যুদ্ধ পরিচালনা করেছিলেন। 

সংবাদদাতার মাধ্যমে জানতে পারলাম যে, পাকিস্তানী সৈন্যরা আমাদের উপর আক্রমণ চালাবে। যুদ্ধের শেষদিন রাতে তিনটা থেকে আমাদের মর্টার মেশিনগান দিয়ে নির্দিষ্ট স্থানে ফায়ার শুরু করতে বাধ্য হই। ভোর ৫ টা থেকে ৮ টা পর্যন্ত আমাদের অন্যান্য ফোর্স শুভপুর হতে আমলীঘাট পর্যন্ত Defence Position ছাড়তে বাধ্য হয়। পাকিস্তানীদের Artillery 105mm এর গোলা মধুগ্রাম – আমলীঘাটে বৃষ্টির মত পরতে থাকে। আমাদের গোলাবারুদ শেষ করে আমরা সকাল ৯ টায় ভারতের আমলীঘাট এলাকাতে একত্রিত হই। ভারতীয় সেনাবাহিনীর একজন অফিসার ব্রিগেডিয়ার পান্ডের অধীনে আমাদের এক conference হয়। মেজর জিয়াউর রহমান ক্যাপ্টেন অলি ও অন্যান্য EPR বেঙ্গল রেজিমেন্টের JCO NCO এই conference এ উপস্থিত ছিলেন। 

ব্রিগেডিয়ার পান্ডে বললেন যে, “আমার ৩০ বছরের চাকরী জীবনে অনেক বড় বড় যুদ্ধ দেখেছি  কিন্তু শুভপুরের যুদ্ধের মত কোথাও দেখিনি। মুক্তিফৌজদের চিন্তার কোন কারণ নেই। এ হল যুদ্ধের প্রথম অধ্যায়। দ্বিতীয় ও তৃতীয় এখনো বাকী আছে। যুদ্ধের দ্বিতীয় অধ্যায় আপনাদেরকে সম্পন্ন করতে হব। তৃতীয় অধ্যায়ে আপনারা অন্যের সাহায্য পেতে পারেন। বাংলাদেশের হিরো বানেগা ত মুক্তিফৌজ বানেগা। আওর কিছিকা হক নেহি হে। খোদা হাফেজ জয় বাংলা।  

মেজর জিয়াউর রহমান আমাদের স্বান্তনা দেয়ার জন্য সন্ধ্যা পর্যন্ত আমাদের সাথে ছিলেন। সন্ধ্যাবেলায় আমাদেরকে ঘন জঙ্গলের মধ্যে ক্যাম্প করার নির্দেশ দিয়ে তিনি চলে যান। ক্যাপ্টেন অলি আমাদের সাথে থেকে যান। এখানে কয়েকদিন অবস্থানের পর ছাগলনাইয়া থানার অন্তর্বর্তী চাঁদগাছী সাবসেক্টর  গঠন করা হয়। এক কোম্পানি সৈন্য এবং Mortar Platoon নিয়ে জুন মাসের প্রথম সপ্তাহে ১/ ২ তারিখে আমরা চাঁদ্গাছিতে Defence  তৈরী করি। সেখান থেকে Commando Operation শুরু হয়ে যায়। ক্যাপ্টেন অলি Sub Sector Commander Second in Command ক্যাপ্টেন শহীদ শামসুল হূদা যুদ্ধ পরিচালনা করেছিলেন যিনি মুক্তিযুদ্ধ চলাকালীন মুক্তিযোদ্ধাদের সাথে সদয় ব্যবহার করতেন। তিনি অত্যন্ত দয়ালু ছিলেন। যে কোন Operation কে জয়যুক্ত করতে তিনি নিজের সৈন্যদের উদবুদ্ধ করতেন এবং আপ্রাণ পরিশ্রম করতেন। 

চাঁদগাজি ডিফেন্সে থাকাকালীন পাকিস্তানী সৈন্যদের এক ব্যাটেলিয়ান আমাদের উপর আক্রমণ করে (জুন মাসের ১৫ তারিখ)। সেই আক্রমণের দাঁতভাঙ্গা জবাব দেয়া হয়। পাকিস্তানী সৈন্যরা পিছু হটে যায়। সেইদিন আমাদের একটা Artillery Battery ছিল। ১৬ ই জুন পাকিস্তানী সৈন্যরা আবার এক ব্রিগেড সৈন্য নিয়ে আমাদের উপর আক্রমণ চালায়। কিন্তু পাকিস্তানীরা ভীষণভাবে ক্ষতিগ্রস্ত হয়। তাদের অনেক লোক হতাহত হয়। পরাজয়ের গ্লাণি নিয়ে তারা পিছু হটতে বাধ্য হয়। চাঁদ্গাছি দীঘিতে আমাদের Defence ছিল। দ্বিতীয় আক্রমণের দিন ভারতীয় সেনাবাহিনীর ব্রিগেডিয়ার সাবেক সিং উপস্থিত থেকে Command করেছিলেন। 

১৬/১৭ জুন পাকিস্তানী সৈন্যরা সকাল ৮ টা থেকে তৃতীয়বার আক্রমণ শুরু করে। তৃতীয়বার আক্রমণে আমাদের Defence এর অবস্থানগুলোতে তারা fire করে। পাঁচ টার সময় তারা আমাদের Defence এর উপর রেকী আরম্ভ করে। তাদের একটা Commando Battalion হেলিকপ্টারযোগে আমাদের Defence এর তাদের সুবিধাজনক জায়গায় অবতরন করতে শুরু কর। তারা দালালদের মাধ্যমে propaganda করেছিল যে তাদের এক ব্যাটেলিয়ন commando তারা অবতরণ করাচ্ছে মুক্তিফৌজকে ধ্বংস করার জন্। রাত বারো টার সময় ক্যাপ্টেন শামসুল হূদার নির্দেশ অনুযায়ী Special Messenger আমাকে একটি চিঠি দেন। তাতে লেখাছিল এক ঘন্টার মধ্যে position ছেড়ে কৃষ্ণনগর বাজারে report করতে। সমস্ত গোলাবারুদ শেষ করে কৃষ্ণনগরে যাবার জন্য এই message পেয়ে messenger কে আমি গ্রেফতার করি এবং বললাম যে আমি নিজে শামসুল হূদার কাছে যাব এবং message clarify না করা পর্যন্ত তুমি এই জায়গা থেকে কোথাও যেতে পারবে না। আমি নিজে শামসুল হূদার সাথে সাক্ষাত করি। তিনি আমাকে বললেন “ এটা একটা আশ্চর্য ঘটনা।Defence ছাড়ার কথা আমি বলিনাই ব্রিগেডিয়ার সাবেক সিং বলেছেন। 

আমার সন্দেহ হয়েছিল এটা পাকিস্তানি কোন গুপ্তচরের কাজ। ক্যাপ্টেন শামসুল হূদা টেলিফোনযোগে ব্রিগেডিয়ার সাবেক সিং কে বললেন যে আমাদের সৈন্যরা ডিফেন্স ছেড়ে যেতে রাজী নয়। এমতাবস্থায় আমি কি করব? ব্রিগেডিয়ার বললেন সবার কাছে আমার অনুরোধ জানিয়ে দেন তারা যেন অতি সত্বর নির্দিষ্ট স্থানে একত্রিত হয়ে যায় আমি সকালে তাদের সাথে সাক্ষাৎ করব। এই আদেশ অনুযায়ী মুক্তিযোদ্ধারা কৃষ্ণনগরে পৌঁছে। 

ক্রিষনুগরে মেজর জিয়াউর রহমান উপস্থিত ছিলেন। তিনি একজন JCO কে জিজ্ঞেস করলেন Mortar Platoon? সে এখনো আসে নাই? সে বলল, এখনো আসে নাই। ঐ লোকটাকে জিয়াউর রহমান অত্যন্ত দুঃখের সাথে জিজ্ঞেস করলেন Mortar Platoon কে ছেড়ে তোমরা কেন এসেছ ? পরে আমি সেখানে পৌছলাম। জিয়াউর রহমান আমাকে জিজ্ঞেস করলেন মুনীর defence ছাড়তে কে বলেছে? আমি বললাম জানিনা স্যার। ক্যাপ্টেন হূদা মেজর জিয়াউর রহমান কে বললেন স্যার ভারতীয় সেনাবাহিনীর কমান্ডার আদেশে defence ছাড়তে হয়েছে। আপনি ব্রিগেডিয়ার সাবেক সিং এর সাথে এ ব্যপারে আলাপ করুন। 

১৮ ই জুন ব্রিগেডিয়ারের একজন সহকর্মী অফিসার কৃষ্ণনগরে আসেন এবং বলেন যে, ব্রিগেডিয়ার সাহেব বিকেলে আসবেন। আপ্নারা কোন চিন্তা করবেন না। সমস্ত সৈন্য নিয়ে আমরা পংবাড়ি চলে গেলাম। সেখানে কিছুক্ষন অবস্থাণের  পর ব্রিগেডিয়ার সাবেক সিং, মেজর জিয়াউর রহমান ক্যাপ্টেন রফিক। ক্যাপ্টেন অলি, ক্যাপ্টেন হূদা ক্যাপ্টেন হামিদ পংবাড়িতে আসেন। ব্রিগেডিয়ার সাবেক সিং প্রায় এক ঘন্টা সেখানে সবার উদ্দেশ্যে বক্তৃতা দেন। তিনি মর্টার কমান্ডোকে ডেকে পাঠান। ক্যাপ্টেন হামিদ আমাকে দেখিয়ে দেন। ব্রিগেডিয়ার আমাকে উদ্দেশ্য করে বলেন আব বহুত নারাজ হো গেয়া কিউ লরাই খতম নেহি হে বহুত লরাই কারনা হে। হাম পাকিস্তানী কা হাত মে ঘেরা জাওয়ান কো মারনে নেহি দেঙ্গা। তিনি আমাদের কে নানা উপদেশ দেন এবং ভবিষ্যৎ কর্মপন্থা  নির্ধারণে বাঙ্গালী অফিসারদের সাথে আলাপ আলোচনা করেন। সেখানে আমাদের সাধারন চা ও জলখাবার তিনি অত্যন্ত আনন্দের সাথে গ্রহণ করেন। তিনি একজন বিখ্যাত ও বিচক্ষণ সাহসী বুদ্ধিমান ও প্রকৃত কমান্ডার হিসেবে পরিচয় দিয়েছিলেন। 

পংবাড়িতে আমরা বিশ্রাম নিচ্ছিলাম। পংবাড়ি থেকে বাংলাদেশের অভ্যন্তরে গেরিলা কায়দায় অপারেশন চলতে থাকে। ছাগলনাইয়া থানা এলাকায় জুন মাসের শেষ ভাগে রিস্টমুখ / রিকশামুখ ক্যাম্প তৈরী করা হয়। এখানে অবস্থানকালিন গেরিলা যুদ্ধ চলতে থাকে। ১৪ আগস্ট ভোরবেলায় তিনটার সময় আমরা ক্যাপ্টেন হূদার আদেশে একটি কমান্ডো অপারেশন এর ব্যবস্থা গ্রহন করি। আমার মর্টার প্লাটুন চাঁদ্গাজিতে পাকিস্তানী সৈন্যদের ঘাঁটি আক্রমণের পরিকল্পনা নেয়। ভোর ৭ টা ৪০ মিনিটে আমার পায়ে একটা গুলি লাগে। তার ফলে আমার দ্বিতীয় ব্যক্তিকে দায়িত্ব দিয়ে আমি চিকিৎসা গ্রহণ করতে চলে যাই। সেইদিন পাক বাহিনীর মারাত্মক ক্ষয়ক্ষতি হয়। এই যুদ্ধের খবর বিভিন্ন সংবাদপত্রে প্রকাশিত হয়েছিল।

২৬ আগস্ট পাকিস্তানীরা ছাগলনাইয়া থানার আমজাদহাটে প্রতিরক্ষাব্যুহ তৈরী করে। মুক্তিযোদ্ধারা মর্টার প্লাটুনের সাহায্যে তাদের উপর গোলাবর্ষণ করে। পাকিস্তানিদের বিপুল ক্ষয়ক্ষতি হয়। তারা মুহূরী নদী পার হয়ে খাদ্যদ্রব্য অস্ত্র শস্ত্র ফেলে পিছু হটতে থাকে। গুতুমা, পরশুরাম ছাগলনাইয়া অঞ্চলে এইভাবে যুদ্ধ চলতে থাকে। আমরা বিলেনিয়া এলাকাতে নোনাছড়ি ক্যাম্প স্থাপন করি। অক্টোবর মাসের ২০ তারিখ ১ নম্বর সেক্টর কমান্ডার মেজর রফিক সাহেবের আদেশে আমাকে Artillery OP ভারতীয় সেনাবাহিনীর ৫৭ মাউন্টেন রেজিমেন্টে রিপোর্ট করতে হয়। সেখানে তিনদিন তাদের কমান্ড প্রসিডিউর শিক্ষা নিতে হয়। ২৪ অক্টোবর আমাকে অবজারভার ডিউটিতে পাঠানো হয়। সেটা হল কবেরহাটে পাক বাহিনীর সৈন্য অবস্থান, তার উপরে আর্টিলারির ফায়ার করানো – রাত দুইটার সময় নয়াটিলা অঞ্চল এলাকা থেকে ভোর ছটা থেকে আর্টিলারির ফায়ার করানো হয়। পাকিস্তানীদের অবস্থানগুলোর ওপর প্রথম মিডিয়াম রেজিমেন্টের ফায়ার আরম্ভ হয়। তখন আর্টিলারি কমান্ডিং অফিসার বলেছেন – “ আজ পাকিস্তানী কো মন ইয়াদ আয়েগা”। 

আমার দায়িত্ব শেষ করে ২৪ ঘন্টা পরে আর্টিলারি কমান্ডারের কাছে পৌঁছি। কমান্ডিং অফিসার, ব্রিগেড কমান্ডার মেজর জেনারেল সেক্টর কমান্ডার সবাই আমার জন্য অপেক্ষা করছিল। আমার সাথে সাক্ষাৎ হলে তারা আমাকে জিজ্ঞেস করেন এই কাজ সমাধা করতে আমার অসুবিধার কথা। পথে আমার অসুবিধার কথা তাদের বর্ণনা করলাম। সবকিছু বর্ণনা করা এখানে সম্ভব নয়। 

ব্যাটারী কমান্ডার মেজর ওয়াতর সিং ক্যাপ্টেন বি কে ফালিয়া মেজর চৌধুরী তাঁদের সাথে অবস্থান করতে থাকি। তাঁরা আমাকে সর্বত ভাবে সাহায্য সহযোগীতা করেছেন। ১০ ই নভেম্বরে মুন্সিরহাট ফুলগাজি এই সমস্ত এলাকার যুদ্ধে পরশুরাম থানার অন্তর্গত অঞ্চলে মুক্তিযোদ্ধা ও ভারতীয় বাহিনীর প্রচুর ক্ষয়ক্ষতি হচ্ছিল। কিন্তু পাক বাহিনী কোথা থেকে আক্রমণ চালাচ্ছে  তার কোন সঠিক হদিস পাওয়া যাচ্ছিল না। তাদের অবস্থান সম্পর্কে জানতে চেষ্টা করলে একমাত্র OP ছাড়া কোন উপায় নেই। কমান্ডিং অফিসার সিদ্ধান্ত নিলেন পাক বাহিনীর অনুসন্ধান নিতে হবে। তিনি আমার কাছে জিজ্ঞেস করলেন মনির সাব কেয়া হোগা। আমি বললাম, আপনি আমাকে একটা ওয়ারলেস নিয়ে আবার আদেশ দেন আমি যাব। তিনি বললেন আপনার জীবনের ঝুঁকি কে নেবে ? আমি নিজেই ঝুঁকি নিয়ে যাব বলে বললাম। তিনি আমাকে বলেন নিজের ঝুঁকির কথা কাগজে লিখে দেয়ার জন্য। তিনি আমাকে একা যেতে দিলেন না। তারপর আমরা OP group চলে গেলাম সিদ্ধিনগর। একটা বৃক্ষের উপর রাত ১২ টা থেকে ভোর ৬ টা পর্যন্ত পাকিস্তানীদের অবস্থান জানার জন্য বসে থাকি। কিন্তু কোন সন্ধান না পেয়ে শেষ পর্যন্ত সেখান থেকে চলে গেলাম খেদাবাড়ি সৌভাগ্যবশত সেখান থেকে একটা উঁচু বৃক্ষ দেখতে পাই। 

১৬ নভেম্বর আমরা artillery target record করছিলাম। দেখতে পেলাম ফেনী হতে একটা ট্রেন পরশুরামের দিকে যাচ্ছে। ট্রেন টা দেখে আমাদের অনেক সাহায্য হয়েছে। গাড়ি উত্তরদিকে যাচ্ছে। আমাদের কাজ অব্যাহত থাকে। Gun Ranging অবস্থায়। বোমা রেলওয়ে লাইনের ওপর পরে। রেল লাইনের একটা fish plate নষ্ট হয়ে যায়। ট্রেনটা যখন ফেরত আসে তখন ওখানে এসে তিনটা বগি পরে যায়। ওটা দেখে আমরা আশ্চর্য হয়ে যাই। পুরানো মুন্সিরহাটে পাকিস্তানীদের Artillery gun position এ মিত্রবাহিনীর গোলার আঘাতে gun position ও চালক উভয়েই ধ্বংস হয়। 

১৭ ই নভেম্বর ভোর থেকে পাকিস্তানীরা মুন্সিরহাট ফুলগাজি পরশুরাম অঞ্চল ছেড়ে ফেনীর দিকে চলে যেতে বাধ্য হয়। ১৮ ই নভেম্বর ফুলগাজী মুক্তিযোদ্ধাদের দখলে আসে। পাক বাহিনী ফেনী অঞ্চল থেকে long range  কামানের সাহায্যে আত্মরক্ষা fire করে। এদিকে পরশুরাম অঞ্চলে পাক বাহিনীর ৬০/১০০ সৈন্য কয়েকজন অফিসার সহ মুক্তিযোদ্ধা ও মিত্রবাহিনীর কাছে আত্মসমর্পণ করে। পাকিস্তানী সৈন্যগন ফেনী থেকে আর্টিলারি আক্রমন অব্যাহত রাখে। ১ লা ডিসেম্বর পর্যন্ত এভাবে যুদ্ধ চলতে থাকে। 

আমি ২৭ শে নভেম্বর নিজের সেক্টরে ফেরত আসি। বর্তমানে নিজের মর্টার প্লাটুনের দায়িত্ব গ্রহন করি। মুন্সিরহাতের দক্ষিনে পাঠাননগরে অবস্থান করি। আমরা চট্টগ্রামের দিকে অগ্রসর হতে থাকি। ৩১ নম্বর জাঠ রেজিমেন্ট করেরহাট থেকে চট্টগ্রামের দিকে অগ্রসর হতে থাকে। 

আমরা জোরারগঞ্জ মীরসরাই সীতাকুন্ড বারবকুন্ড কুমীরা ছোট কুমীরাতে ১৪ ই ডিসেম্বর রাতে ১২ ঘন্টা অবস্থান করি। ১৫ তারিখ ভোর ৩ টা থেকে অগ্রগতি শুরু হয়। সকাল ৭ টার সময় কুমীরা পৌঁছি। এখানে পাকিস্তানিদের সাথে তুমুল যুদ্ধ  হয়। ৫৬ টা আর্টিলারি গান এর সাহায্যে আমাদের অগ্রগতি অব্যাহত থাকে। বেলা ৮ টার সময় কুমিরা টিবি হাসপাতাল পর্যন্ত পৌছলে পাকবাহিনী আত্মরক্ষা ফায়ার আরম্ভ করে যার ফলে মিত্রবাহিনী ও মুক্তিবাহিনীর অনেকে হতাহত হয়।

১৫ ই ডিসেম্বর বারটার সময় পাক বাহিনী আমাদের ওপর পালটা আক্রমনের প্রস্তুতি নেয়। রেকি গ্রুপ ধরা পরে। জাঠ রেজিনেন্টের মর্টারের ফায়ার। শেষবারের মত জয়ানরা ইচ্ছামত ফায়ার করে জয়যুক্ত হন। পাক বাহিনীর ঘাঁটিগুলোর ক্ষতিসাধন হয়। মেজর এডজ্যুটান্ট ৩১ জাঠ রেজিমেন্ট সংবাদ পাঠালেন মুক্তিবাহিনীকে মোবারকবাদ জানালেন। 

১৬ ই ডিসেম্বর শুক্রবার পাক সেনারা আত্মসমর্পণ করে চট্টগ্রাম কুমীর সীতাকুন্ডে। চট্টগ্রামে মুক্তিবাহিনী উল্লাসে ফেটে পরে। 

                                                                                                      স্বাক্ষরঃ (এন এম মুনীরুজ্জামান)
২৪ – ৮ - ৭৩

সামগ্রিকভাবে যুদ্ধ পরিচালনার জন্য আমি আমার যুদ্ধের এলাকাকে কয়েকটি সাব-সেক্টর-এ বিভক্ত করে নেই। আমার সাব-সেক্টরগুলি নিম্নলিখিত জায়গায় তাদের অবস্থান গড়ে তুলি।  

(ক) গঙ্গাসাগর, আখাউড়া এবং কসবা সাব-সেক্টরঃ এর উপ-অধিনায়ক ছিলেন ক্যাপ্টেন আইনউদ্দিন। তার সঙ্গেছিল লেঃ ফারুক, ক্যাপ্টেন মাহবুব এবং সেকেন্ড লেঃ হুমায়ূন কবির। এখানে ৪র্থ বেঙ্গলের ডেল্টা কোম্পানী এবং ই, পি, আর-এর দুটি কোম্পানী ছিল। এদের সঙ্গে মর্টারের একটা দল ছিল। এই সাব সেক্টর কসবা, আখাউড়া, সাইদাবাদ, মুরাদনগর, নবীনগর, ব্রাহ্মণবাড়িয়া পর্যন্ত তাদের অপারেশন চালাত।

(খ) দ্বিতীয় সাব-সেক্টর ছিল মন্দভাগেঃ এর উপ-অধিনায়ক ছিলেন ক্যাপ্টেন গাফফার (বর্তমানে মেজর)। তার অধীনে চার্লি কোম্পানী এবং একটা মর্টারের দল ছিল। এ দলটি মন্দভাগ রেলওয়ে স্টেশন হতে কুটি পর্যন্ত তাদের অপারেশন চালাতো। 

(গ) তৃতীয় সাব-সেক্টরে ছিল শালদা নদীঃ এর উপ-অধিনায়ক ছিলেন মেজর আবদুস সালেক চৌধুরী (মরহুম)। এর অধীনে এ কোম্পানী এবং ই,পি,আর-এর একটা কোম্পানী ছিল। এ দলটি শালদা নদী, নয়নপুর এবং বুড়িচং এলাকা পর্যন্ত তাদের অপারেশন চালাত।

(ঘ) চতুর্থ সাব-সেক্টর ছিল মতিনগরেঃ কমান্ডে ছিল লেঃ দিদারুল আলম। হেডকোয়ার্টার কোম্পানীর কিছুসংখ্যক সৈন্য এবং ই,পি,আর-এর একটা কোম্পানী গোমতীর উত্তর বাঁধ থেকে কোম্পানীগঞ্জ পর্যন্ত এই সাব-সেক্টরে অভিযান চালাতো। 

(ঙ) গোমতীর দক্ষিণে ছিল নির্ভয়পুর সাব-সেক্টরঃ এর উপ-অধিনায়ক ছিলেন ক্যাপ্টেন আকবর এবং লেঃ মাহবুব। এ দলটির অপারেশন কুমিল্লা থেকে চাঁদপুর এবং লাকসাম পর্যন্ত ছিল। 

(চ) রাজনগর সাব-সেক্টর ছিল সর্বদক্ষিণেঃ এ সাব-সেক্টরের উপ-অধিনায়ক ছিলেন ক্যাপ্টেন জাফর ইমাম, ক্যাপ্টেন শহীদ এবং লেঃ ইমামুজ্জামান। এই সাব-সেক্টর বেলুনিয়া, লাকসামের দক্ষিণ এলাকা এবং নোয়াখালীতে অপারেশন চালাতো। এই সাব-সেক্টরে ৪র্থ বেঙ্গল এর ‘বি’ কোম্পানী, ই, পি, আর-এর ১টি কোম্পানী ও গণবাহিনীর লোক নিয়ে তৈরি এক সদ্যগঠিত কোম্পানী। জুলাই মাসে পাকিস্তানী সেনারা কসবা এবং মন্দভাগের পুনঃদখলের প্রস্তুতি নেয় এবং কুটিতে ৩১তম বেলুচ রেজিমেন্টের বাহিনী এবং গোলন্দাজ বাহিনী সমাবেশ করে। ক্যাপ্টেন গাফফারের অধীনে মন্দভাগ সাব-সেক্টরের মুক্তিযোদ্ধারা শত্রুসেনাদের মোকাবেলার জন্য তৈরি ছিল। জুলাই মাসের ১৯ তারিখে শত্রুসেনারা একটা কোম্পানী নিয়ে শালদা নদীতে নৌকাযোগে অগ্রসর হয়। সুবেদার ওহাবের নেতৃত্বে মন্দভাগ সাব-সেক্টরের একটা প্লাটুন মন্দভাগ বাজারের নিকট শত্রুদের এই অগ্রবর্তী দলটির উপর প্রচণ্ড আঘাত হানে। এ সংঘর্ষে শত্রুসেনারা সম্পূর্ণ হতবুদ্ধি হয়ে যায়। শালদা নদীর তীর থেকে সুবেদার ওহাবের প্লাটুন্টি শত্রুসেনার উপর অতর্কিত আক্রমণ চালায়। এই আক্রমণে অন্ততঃপক্ষে ৬০/৭০ জন লোক হতাহত হয় এবং অনেকেই নদীতে ঝাঁপ দিয়ে প্রাণ হারায়। এই আক্রমণে ৪র্থ বেঙ্গল রেজিমেন্টের সৈন্যরা ৩১তম বেলুচ রেজিমেন্টের অধিনায়ক কর্নেল কাইয়ূম, ৫৩ তম গোলন্দাজ বাহিনীর কুখ্যাত অফিসার ক্যাপ্টেন বোখারী, আরো তিন-চারজন অফিসার এবং ৮/১০ জন জুনিয়র অফিসার প্রাণ হারায়। ক্যাপ্টেন বোখারী ২৫ মার্চের পর থেকে কুমিল্লা শহরে অনেক হত্যাকাণ্ডের জন্য দায়ী ছিল। তার মৃত্যুতে কুমিল্লাবাসীরা অত্যন্ত আনন্দিত হয়। শত্রুসেনারা শালদা নদীতে এই বিরাট পর্যুদস্তের পর তাদের বাহিনীকে পিছু হটিয়ে কুটিতে নিয়ে যায়। এবং আমি আমার ঘাঁটি মন্দভাগ ও শালদা নদীতে আরো শক্ত করে তুলি।

পাকিস্তানের ঢাকা-চট্টগ্রাম রেলওয়ে লাইন সম্পর্কে জেনারেল টিক্কা খাঁ দম্ভ করে ঘোষণা করেছিল যে ওটা জুলাই মাসের মধ্যে খুলবে। তাঁর সেই আশা চিরতরে ধূলিসাৎ হয়ে যায়। পাকিস্তান আমলে এই রেললাইনে ট্রেন চলেনি। ইতিমধ্যে জুলাই মাসে আমি খবর পাই যে, পাকবাহিনী বেলুনিয়াতে ঢোকার চেষ্টা করছে। আমি ক্যাপ্টেন জাফর ইমাম কে নির্দেশ দেই যেন তাদেরকে ঢুকতে বাধা দেওয়া হয়। এ সময় ক্যাপ্টেন জাফর ইমাম ছাগলনাইয়াতে পাকবাহিনীর সঙ্গে যুদ্ধে লিপ্ত ছিল। পাকবাহিনী ছাগলনাইয়ার উপরে ফেনীর দিক থেকে চট্টগ্রাম সড়কের উপর আক্রমণ চালায়। এ আক্রমণে তাদের ২০/২৫ জন লোক হতাহত হয়। শত্রুসেনারা পিছু হটে যায়। কিন্তু তাঁর কয়েকদিন পরে পাকসেনারা ছাগলনাইয়ার দক্ষিণ থেকে ফেনী-চট্টগ্রাম পুরনো রাস্তায় অগ্রসর হয়। এবং ক্যাপ্টেন জাফর ইমামের সৈনিকদের উপর অতর্কিত আক্রমণ চালায়। আমাদের কিছুসংখ্যক হতাহত হওয়ায় এবং শত্রুদের গোলার মুখে টিকতে না পেরে ক্যাপ্টেন জাফর ইমাম আমার কাছে পরবর্তী কর্মপন্থার নির্দেশ চেয়ে পাঠান। আমি ক্যাপ্টেন জাফর ইমামকে বলি ছাগলনাইয়া থেকে তাঁর সৈন্যদের সরিয়ে বেলুনিয়ার সাব-সেক্টর রাজনগরে আনার জন্য। আমাদের এই মুভে বেলুনিয়াতে অবস্থিত শত্রুসেনারা ঘিরে যাওয়ার আতঙ্কে বেলুনিয়া থেকে ফেনীতে পশ্চাদপসরণ করে এবং ফেনীতে তাদের প্রধান ঘাঁটি গড়ে তোলে। বেলুনিয়া শত্রুমুক্ত হওয়ায় আমি আমি বেলুনিয়াকে শত্রুকবল থেকে মুক্ত রাখার দৃঢ়মনস্থ করি। ক্যাপ্টেন জাফর ইমামকে বান্দুয়াতে (ফেনী থেকে ২ মাইল উত্তরে) এবং ইমামুজ্জামানকে তাদের নিজ নিজ কোম্পানী নিয়ে প্রতিরক্ষাব্যূহ তৈরি করার নির্দেশ দেই। বান্দুয়াতে সম্মুখবর্তী অবস্থান গড়ার পথ মুন্সিরহাটে ক্যাপ্টেন জাফর ইমামের অধীনে আমার সেনাদল বেশ মজবুত প্রতিরক্ষাব্যূহ গড়ে তোলে। বেলুনিয়া একটি ১৭ মাইল লম্বা এবং ১৬ মাইল চওড়া বাঙ্কার। এই বেলুনিয়াতে আমরা যে প্রতিরক্ষা ঘাঁটি গড়ে তুলি সে প্রতিরক্ষাব্যূহকে ধ্বংস করার জন্য পাকসেনারা এর পর থেকে যথেষ্ট চেষ্টা চালিয়ে যায়। পরবর্তীকালে অনেক যুদ্ধে তাদের বিপুল ক্ষয়ক্ষতি এবং সৈন্য হতাহত হয়। বেলুনিয়া সেক্টর পাকসেনাদের জন্য ভয়ংকর বিভীষিকা রূপ ধারন করে। এর সঙ্গে সঙ্গে এই স্থানের জনসাধারণও যথেষ্ট ক্ষয়ক্ষতি ও কষ্ট স্বীকার করে। এখানকার জনসাধারণের কষ্টকে ভাষায় বর্ণনা করা যায় না। পাকবাহিনীর গোলার আঘাতে প্রতিটি বাড়ি প্রায় নিশ্চিহ্ন হয়ে যায় ও অনেক নিরীহ লোক মারা যায়। কিন্তু স্থানীয় জনসাধারণ কোনদিনও তাদের মনোবল হারায়নি। যুদ্ধ যতদিন চলে ততদিনই তারা মুক্তি বাহিনীর অসামরিক ব্যবস্থাপনায় হাসিমুখে সাহায্য করে। অনেকক্ষেত্রে তারা সেনাবাহিনীর সাথে সাথে রক্ষাবুহ্য শক্তিশালী করার জন্য পরিখা খননে ও অন্যান্য কাজে স্বতঃস্ফূর্তভাবে সাহায্য করে। মে মাসে  আমাদের মুন্সিরহাট ডিফেন্স এবং বান্দুয়ার অবস্থানটি বেশ শক্তিশালী হয়ে উঠে। এ জায়গাটি আমরা এজন্যে প্রতিরক্ষা ঘাঁটির জন্য মনোনিত করেছিলাম। জায়গাটার সামনে কতগুলো প্রাকৃতিক বাধাবিঘ্ন ছিল যেগুলি শত্রুসেনার অগ্রসরের পথে বিরাট বাধাস্বরূপ। এতে শত্রুসেনাদের নাজেহাল করার যথেষ্ট সুযোগ ছিল। আমাদের অবস্থানটি মুহুরী নদীর পাশ ঘেঁষে পশ্চিম দিক থেকে ছিলোনিয়া নদীকে ছাড়িয়ে পশ্চিম সীমান্ত পর্যন্ত বিস্তৃত ছিল। ব্যূহটি কমপক্ষে ৪ মাইল চওড়া ছিল। আমরা এই অবস্থানটি এইভাবে পরিকল্পনা করেছিলাম যে, শত্রুসেনাদের বাধ্য হয়ে আমাদের ঘাঁটি আক্রমণ করার সময় প্রতিরক্ষার শুধু সামনে ছাড়া আর কোন উপায়ে আসার রাস্তা ছিলনা। এ পরিকল্পনা অনুযায়ী শত্রুসেনাদের আসার মনোনীত জায়গাগুলোতে এলে সবচেয়ে বেশি ধ্বংস করা যায়। পরবর্তীকালে আমাদের এ পরিকল্পনা ঠিকই কাজে লেগেছিল। যেসব জায়গা দিয়েই শত্রুরা আসার চেষ্টা করেছে যথেষ্ট হতাহত হয়েছে। এই সেক্টরে প্রথমে আমাদের সৈন্যসঙ্খ্যা ছিল দূ’কোম্পানী(৩০০ জনের মত) এবং কিছুসংখ্যক গণবাহিনী। শত্রুওসংখ্যা আমাদের চেয়ে সব সময় বেশীছিল এবং এছাড়া শত্রুদের ছিল শক্তিশালী অস্ত্র, গোলাবারুদ, বিমান বাহিনী ও ট্যাংক। আমাদের মুন্সিরহাটে প্রধান ঘাঁটি সম্বন্ধে শত্রুদের ধোঁকা দেওয়ার জন্য বন্দুয়া রেলওয়ে স্টেশনের কাছে ছিলোনিয়া নদীর উপর একটি অগ্রুবর্তী ঘাঁটি স্থাপনের নির্দেশ দেই। এটা ছিল ডিলেয়িং পজিশন। এ পজিশনের সামনে রাস্তা ও রেলের সেতুগুলি ধ্বংস করে দেয়া হয় যাতে শত্রুদের অগ্রসরে আরো বাধার সৃষ্টি হয়। শত্রুসেনার সম্ভবত অগ্রসরের রাস্তার পশ্চিম এবং পূর্ব পার্শ্বে রাস্তার দিকে মুখ করে আমরা বেশ কতগুল উঁচু জায়গায় এবং পুকুরের উঁচু বাঁধে শক্ত এবং মজবুত বাঙ্কার তোইরি করি এবং তাতে হালকা মেশিনগান এবং মেশিনগান লাগিয়ে দেই।  এ ছিল একরকমের ফাঁদ যাতে একবার অবস্থানের ভিতরে অগ্রসর হলে দু’পাশের গুলিতে শত্রুসেনারা ফিরে যেতে না পারে। এসব বাঙ্কার এমনভাবে লুকানো ছিল যে সম্মুখ থেকে বোঝার কোন উপায় ছিল না। 

৭ই জুনের সকাল। আমরা জানতে পারলাম শত্রুসেনারা ফেনী থেকে বেলুনিয়ার দিকে অগ্রসর হচ্ছে। ১০টার দিকে বন্দুয়ার আশে পাশে শত্রুসেনারা এসে  জমা হতে লাগলো এবং প্রথম্বারের মত আমাদের পজিশনের উপর গোলাগুলি চালাতে লাগলো। আমার নির্দেশ ছিল যে শত্রুদের এই গোলাগুলির কোন জবাব যেন না দেয়া হয়। শত্রুসেনারা বন্দুয়া সেতুর উপর একটা বাঁশের পুল নির্মাণ করে যেমনি পার হওয়ার চেষ্টা করছিল, ঠিক সে সময় আমাদের অগ্রবর্তী ডিলেয়িং পজিশনের বীর সৈনিকরা তাদের উপর গুলি চালায়। এতে প্রথম সারিতে যে সব শত্রুসেনা সেতু অতিক্রম করার চেষ্টা করে তারা সবাই গুলি খেয়ে পানিতে পড়ে যায়। এ পর্যায়ে শত্রুসেনাদের অন্তত ৪০/৫০ জন লোক হতাহত হয়। এরপর শত্রুসেনারা পিছে হতে যায়। কিছুক্ষণ পর আবার প্রবল গোলন্দাজ বাহিনীর সহায়তায় তীব্র আক্রমণ চালায়। আমাদের ডিলেয়িং পজিশনের সৈনিকরা শত্রুদের আরো বহুসংখ্যক লোক হতাহত করে বীরত্বের সাথে আক্রমণ প্রতিহত করতে থাকে কিন্তু আক্রমণ যখন আরও তীব্ররূপ ধারণ করে ডিলেয়িং পজিশন কে তারা পরিত্যাগ করে প্রধান ঘাঁটি মুন্সিরহাটে পিছু হটে আসে। শত্রুরা কিছুটা সফলতা লাভ করায় আরো প্রবল বেগে সামনের দিকে অগ্রসর হতে থাকে এবং ছিলোনিয়া নদী পর্যন্ত অগ্রসর হয়। এখানে এসে তারা নদী পার হওয়ার সকল প্রস্তুতি নেয়। আমাদের প্রধান ঘাঁটি থেকে ৮০০ গজ সামনে আনন্দপুর নামক গ্রামে শত্রুসেনারা তাদের সমাবেশ ঘটাতে থাকে। নদী পার হয়ে  আমাদের আক্রমণ করার জন্য শত্রুরা সকল প্রস্তুতি নিতে থাকে। নদী পার হবার পূর্ব মুহূর্তে কামানের সাহায্যে আমাদের ঘাঁটির উপর তারা প্রবল আক্রমণ আরম্ভ করে। তারা বৃষ্টির মতো গোলা আমাদের অবস্থানের উপর ছুড়ছিল। এ আকস্মিক আক্রমণ চালানোর উদ্দেশ্য আমরা ভালভাবেই বুঝতে পারছিলাম। এই সুযোগে পাকসেনারা নদী পার হবার জন্য নৌকা এবং বাঁশের পুলের সাহায্যে এগিয়ে আসতে থাকে। যদিও আমরা শত্রুদের কামানের গোলায় যথেষ্ট বিপর্যস্ত ছিলাম তবুও মানসিক দিক দিয়ে আমাদের সৈন্যদের মনোবল ছিল বিপুল। ওদের বেশ সংখ্যক সৈন্য নদী পার হয়ে আমাদের অবস্থানের ২০০/৩০০ গজ ভিতরে চলে আসে এবং কিছুসগখ্যক তখনও নদী পার হচ্ছিল। ঠিক সেই সময়ে আমাদের মর্টার এবং মেশিনগান গর্জে উঠে। আমাদের এ অকস্মাত পাল্টা উত্তরে শত্রুসেনারা অনেক হতাহত হতে থাকে। তবুও তারা বাধা বিপত্তি ডিঙ্গিয়ে প্রবল বেগে অগ্রসর হতে থাকে। আর আমাদের সৈনিকরাও তাদের  ব্যাপক ক্ষয় ক্ষতি করতে থাকে। তবুও টাটা নিঃসহায় অবস্থাতে ও দক্ষতার সাথে অগ্রসর হতে থাকে। কিন্তু আল্লাহ হয়তো অদের সহায় ছিলেন না। এ স্ময়ে তারা আমাদের সামনের মাইন ফিল্ডের মুখে এসে পড়ল। তাদের পায়ের চাপে একটার পর একটা মাইন ফাটতে আরম্ভ করলো। আমাদের চোখের সামনে অনেক শত্রুসেনা তুলোর মত উড়ে যেতে লাগলো। আমাদের গোপনে অবস্থিত পাশের মেশিনগাঙ্গুলির বৃষ্টির মতো গুলি ও মাইনের আঘাত তাদের মধ্যে একটা ভয়াভহ বিশৃঙ্খলার সৃষ্টি করে। শধু কয়েকজন শত্রু এসব বাধাবিপত্তির মধ্য দিয়ে অগ্রসর হয়ে আমাদের কয়েকটি  অগ্রবর্তী বাঙ্কারের সামনে পর্যন্ত পৌছায়, কিন্তু আমাদের সৈনিকরা গ্রেনেড হাঁতে তাদের জন্য প্রস্তুত ছিল এবগ তারা সেখানেই আমাদের গ্রেনেডের মুখে ধ্বংস হয়। এই বিপর্যয়ের সম্মুখীন হয়ে শত্রুসেনারা আর সামনে এগোতে সাহস পায়নি। যারা পিছনে ছিল তারাও এই সংকট জনক অবস্থা এবং ভয়াবহতা বুঝতে পেরে পিছন দিকে পলায়ন করতে শুরু করে। শত্রুসেনাদের পালাতে দেখে আমাদের সৈনিকরাও উল্লাসে চেঁচিয়ে উঠে এবং আরো প্রবল গতিতে তাদের গুলি করে মারতে থাকে। আমাদের মর্টারও পসগচাদপসরণরত শত্রুদের উপর অনবরত আক্রমণ চালিয়ে তাদের হতাহত করতে থাকে। আমাদের আক্রমণ থেকে রক্ষা পেয়ে ওদের খুব কম সৈন্য ছিলোনিয়া নদীর অপর পারে পিছু হটে যেতে সক্ষম হয়। এ সময় আমাদের উপর শত্রুসেনারা অনবরত কামানের গোলা চালিয়ে যাচ্ছিল যাতে তাদের বিপর্যস্ত ও পর্যুদস্ত যে সমস্ত অবশিষ্ট সৈনিক ছিল তারা নিরাপদে আরো পশ্চাৎঘাঁটি আনন্দপুর পর্যন্ত পৌঁছতে পারে। এর কিছু পরে দুটোর সময় তাদের গোলন্দাজ বাহিনীর গোলাগুলি বন্ধ হয়ে যায়। সমস্ত যুদ্ধক্ষেত্রে নীরবতা নেমে আসে। আমরা কিছুক্ষণ আবার তাদের পুনঃআক্রমনের জন্য অপেক্ষা করতে থাকি কিন্তু পরে জানতে পাই যে তাদের অবস্থা সত্যি বিপর্যস্ত এবং তাদের মনোবল একেবারেই ভেঙ্গে গেছে। পুনঃআক্রমণের শক্তি আর তাদের নেই। সমস্ত যুদ্ধক্ষেত্রে তাদের অন্ততঃপক্ষে ৩০০ জনের মৃতদেহ পাওয়া যায় এবং ছিলোনিয়া নদীতে কত ভেসে গেছে সেটারও হিসাব আমরা পাই না। পরে জানতে পারি যে পাকিস্তানীরা একটা ব্যাটালিয়নের চেয়েও বেশি সৈন্যদল নিয়ে এ আক্রমণ চালিয়েছিল এবং ব্যাটালিয়নের ৬০ ভাগের মত লোক নিহত বা আহত হয়েছে। এদের অনেকের কবর এখনও ফেনীতে আছে।

এর পর থেকে শত্রুসেনারা আনন্দপুরে স্থায়ী ঘাঁটি করার জন্য বাঙ্কার খোঁড়ার কাজ শুরু করে দিল। আস্তে আস্তে ওদের সৈন্যসংখ্যাও অনেক বেড়ে যেতে লাগল। আমরা খবর পেলাম ওরা প্রচুর অস্ত্র এবং নতুন সৈন্য চট্টগ্রাম এবং ঢাকা থেকে এনে সমাবেশ করছে। সঙ্গে সঙ্গে প্রচুর কামান ও ট্যাঙ্ক তারা নিয়ে এসেছে। ৭ই জুনের বেলুনিয়া যুদ্ধের পর তাদের ক্ষয়ক্ষতির পরিমাণ এবং হতাহতের সংখ্যা দেখে পাকিস্তানীরা বুঝতে পেরেছিল যে আমি এই জায়গাতে তাদের সঙ্গে আবার সম্মুখ সমরে যুদ্ধের জন্য দৃঢ়প্রতিজ্ঞ এবং সে জন্য আমার পরিকল্পনা অনুযায়ী তাদেরকে আমি ফাঁদে ফেলার জন্য তৈরি ছিলাম। পাকসেনারা আমার পরিকল্পনা অনুযায়ী অগ্রসর হয়ে সে ফাঁদে পা দিয়ে যথেষ্ঠ ক্ষতির সম্মুখীন হয়েছিল। সেই কারণে ভবিষ্যতে যাই করুক খুব সতর্কতার সাথে কাজ করার প্রস্ততি নিতে থাকে। বেলুনিয়ার বিপর্যয় পাকিস্তানী সেনাদের সবাইকে বিচলিত করে তোলে। তারা এই সিদ্ধান্ত নেয়, যে কোন উপায়ে বেলুনিয়াকে পুর্নদখল করতেই হবে। তাই তাদের সৈন্য সমাবেশ চলতে থাকে। জেনারেল আব্দুল হামিদ খান, চীফ অফ স্টাফ স্বয়ং জুলাই মাসে ফেনীতে আসেন বেলুনিয়া যুদ্ধের প্রস্তুতি এবং পরিচালনার জন্য। আমি আমার প্রতিরক্ষার অবস্থান আরও শক্তিশালী করার চেষ্টা করি। মন্দভাগ থেকে ক্যাপ্টেন গাফফারকে চতুর্থ বেঙ্গল রেজিমেন্ট-এর ‘সি’ কোম্পানী নিয়ে এবং আরো কিছু মর্টার নিয়ে বেলুনিয়া সেক্টরে গিয়ে প্রতিরক্ষাব্যূহ আরো শক্তিশালী করে তোলার নির্দেশ দেই। যেহেতু আমার কাছে আর কোন সৈন্য ছিল না, তাই আমি এ তিনটি কোম্পানী দিয়ে জাফর ইমামকে শত্রুদের সঙ্গে যুদ্ধ করার জন্য তৈরী থাকার নির্দেশ দেই। শত্রুরা আমাদের প্রতিরক্ষা থেকে মাত্র ৮০০ গজ দূরে গতিয়ানালার অপর পারে তাদের প্রস্তুতি চালিয়ে যাচ্ছিল। উভয়পক্ষে অনবরত গোলাগুলি বিনিময় হত, আর তাছাড়া শত্রুদের গোলন্দাজ বাহিনী আমাদের ঘাঁটির উপর অবিরাম শেলিং চালিয়ে যেত। আমাদের সৈনিকদের বাঙ্কার ছেড়ে বাইরে  চলাফেরার উপায় ছিল না। কিন্তু শত্রুর এই গোলাগুলির এবং আর্টিলারী ফায়ারিং-এর মধ্যেও আমাদের বীর বঙ্গশার্দুলরা তাদের মনোবল হারায়নি এবং এতে অভ্যস্ত হয়ে গিয়েছিল। তারা এ গোলাগুলিকে যুদ্ধক্ষেত্রে বাজনার মত মনে করত। মাঝে মাঝে আমাদের সৈনিকরা পরিত্যক্ত গ্রামের মধ্য দিয়ে অগ্রসর হয়ে শত্রুদের অনেক হতাহতও এবং অনেক সময় ১০৬ মিলিমিটার ট্যাঙ্কবিধ্বংসী-কামানের সাহায্যে তাদের বাঙ্কার উড়িয়ে দিয়ে আসত। এসব  আকস্মিক আক্রমণাত্নক কার্যে শত্রুরা যথেষ্ট ব্যতিব্যস্ত হয়ে পড়ত এবং তাদের যথেষ্ট হতাহত হত। তারপরই তারা শুরু করত গোলন্দাজ বাহিনীর সাহায্যে অবিরাম বৃষ্টির মত গোলাগুলি। এভাবে জুলাই মাসের ১৭ তারিখ পর্যন্ত চলল। পাকিস্তানীদের যুদ্ধের প্রস্তুতি দেখে ঐ এলাকার জনমনে যথেষ্ট ত্রাসের সৃষ্টি হয়। প্রথমবারের আক্রমণে যদিও জনসাধারনের বেশী ক্ষতি হয়নি, সেহেতু সেবার শত্রুসেনারা ছিল আমাদের হাতে পর্যুদস্ত। যুদ্ধের বিভীষিকা তারা প্রত্যক্ষভাবে সেবার দেখেছিল, কিন্তু এবারের পাকবাহিনীর প্রস্তুতির খবরে সত্যি তারা চিন্তিত হয়ে পড়েছিল। এ সময় ছিল ভরা বর্ষা। সব জায়গাতে ছিল পানি। পানি ভেঙ্গে ছেলেমেয়ে নিয়ে শত্রুদের অকস্মাৎ আক্রমণের মুখে নিরাপদ জায়গায় সরে যাওয়া অসম্ভব হতে পারে।  এ জন্য আমরা স্থানীয় লোকদের নির্দেশ দেই যাতে তারা যুদ্ধক্ষেত্র থেকে আগেই দূরে সরে যায় বা সরে যেতে পারে। কেউবা সেচ্ছায় আর কেউবা নিরুপায় হয়ে বিপদের ঝুঁকি নিয়ে স্ব স্ব স্থানে রয়ে যায়। আমাদের সৈনিকরা প্রতিরক্ষাব্যূহের উন্নতি চালিয়ে যেতে থাকে। যে সব জায়গাতে শত্রুদের আমাদের অবস্থানের ভিতরে অগ্রসর হওয়ার সম্ভাবনা ছিল আমরা সেসব জায়গাতে মাইন লাগাতে থাকি। ১৭ জুলাই রাত ৮টায় আমাদের উপর শত্রুরা অকস্মাৎ আক্রমণ শুরু করে দেয়। প্রায় আধাঘন্টা পর তিনটা হেলিকপ্টার আমাদের অবস্থানের পাশ দিয়ে পিছনের দিক চলে যায়। চারিদিকে অন্ধকার ছিল এবং সঙ্গে সঙ্গে গুঁড়ি গুঁড়ি বৃষ্টি পড়ছিল। হেলিকপ্টারগুলো অবস্থানের পিছনে অবতরণ করার সঙ্গে সঙ্গেই আমাদের সৈনিকরা বুঝতে পেরেছিল যে শত্রুসেনারা প্রতিরক্ষা ব্যূহের পিছনে ছত্রীবাহিনী নামিয়েছে। আমাদের অগ্রবর্তী অবস্থানগুলো থেকেও খবর আসতে লাগল যে শত্রুরা মুহুরি ও ছিলোনিয়া নদীর পাড় দিয়ে এগিয়ে আসছে। ওদের সঙ্গে ট্যাঙ্কও আছে। অবস্থানের সামনে বিপুল সৈন্য নিয়ে শত্রুর আক্রমণের প্রতিরক্ষা আর পিছনে তাদের ছত্রীবাহিনী আমাদের সৈনিকদের পিছন থেকে ঘিরে ফেলার জন্যও প্রস্তুত। এরকম একটা সংকটময় অবস্থাতেও ক্যাপ্টেন জাফর ইমাম এবং ক্যাপ্টেন গাফফার এবং লেঃ ইমামুজ্জামান ও ক্যাপ্টেন শহীদের নেতৃত্বে সামান্য শক্তি নিয়েও যুদ্ধের জন্য আমাদের সৈনিকদের মনোবল ছিল অটুট। আমার সব অফিসার ঐ চরম মূহুর্তে তাদের সাহস এবং দৃঢ়প্রত্যয়ের পরিচয় দিয়েছিল। রাত তখন সাড়ে ৯টা। বৃষ্টি বেশ একটু জোরালো হয়ে উঠেছে। শত্রুরা তাদের অগ্রসর অব্যাহত রেখেছে। এ সময়ে ক্যাপ্টেন গাফফারের অবস্থানের  পিছন থেকে শত্রুরা হামলা চালায়। ক্যাপ্টেন গাফফার এবং তার সৈনিকরা বীরত্বের সাথে শত্রুসেনাদের হামলা মোকাবেলা করে। প্রায় ১ ঘন্টা যুদ্ধের পর শত্রুসেনারা বেশ কিছু হতাহত সৈনিক ফেলে ক্যাপ্টেন গাফফারের অবস্থান থেকে বিতাড়িত হয়ে যায়। এ সময় ক্যাপ্টেন জাফর ইমামের কোম্পানীর সামনেও শত্রুরা আক্রমণ চালায়। শত্রুদের ট্যাঙ্কগুলিও আস্তে আস্তে যুদ্ধক্ষেত্রের দিকে এগিয়ে আসছিল। শত্রুদের কামানের গুলি সমস্ত অবস্থানের উপর এসে পড়ছিল। লেঃ ইমামুজ্জামান,যাঁর কোম্পানী সবচেয়ে বামে ছিল, সেখানেও শত্রুরা আস্তে আস্তে চাপ দিতে থাকে। ক্যাপ্টেন জাফর ইমাম আমাকে এ পরিস্থিতির কথা জানায়। আমি বুঝতে পারলাম যে শত্রুসেনারা ডানে, বামে হেলিকপ্টারের সাহায্যে আমার প্রতিরক্ষাব্যূহের পিছনে পজিশন নিয়েছে এবং আস্তে আস্তে আমার সমস্ত ট্রুপসদের ঘিরে ফেলার মতলব এঁটেছে। শত্রুর চাপ আস্তে আস্তে বেড়েই চলছিল। উভয়পক্ষেরই হতাহত ক্রমেই বেড়ে চললো। তাদের অনেকেই আমাদের মাইন ফিল্ডের ভিতরে পড়ে গিয়ে প্রাণ হারাচ্ছিল, কিন্তু তবুও তারা অগ্রসর হচ্ছিল। ইতিমধ্যে আমার ৫ জন লোক নিহত ও ৩৫ জন লোক আহত হয়। এই অন্ধকারে সমস্ত অবস্থান জুড়ে চলছিল সম্মুখসমরে  হাতাহাতি যুদ্ধ। যদিও শত্রুদের ক্ষয়ক্ষতির সংখ্যা আমাদের চেয়ে অনেক বেশী হচ্ছিল, তবুও আমার পক্ষে ৩০/৪০ জন- হতাহতের পরিমাণ খুবই মারাত্নক ছিল। তাছাড়া আমার সৈন্যসংখ্যা ছিল অনেক কম আর অস্ত্রশস্ত্রেও ছিলাম আমি তাদের চেয়ে অনেক দূর্বল। আমি বুঝতে পারলাম সকাল পর্যন্ত তারা যদি আমাকে এভাবে ঘিরে রাখতে পারে, তাহলে তাদের বিপুল শক্তিতে দিনের আলোতে এবং ট্যাংক ও কামানের গোলায় আমার সৈন্যদের সম্পূর্নরূপে ধ্বংস করে দেবে।

রাতের অন্ধকারে তাদের ট্যাঙ্ক এবং কামানের গোলা আমাদের উপর কার্যকরী হয়নি। কিন্তু দিনের আলোতে এসব অস্ত্র আমার অবস্থানের জন্য মারাত্নক হয়ে দাঁড়াবে। আমি ক্যাপ্টেন জাফর ইমামকে বর্তমান অবস্থান থেকে ডাইনে বা বামে সরে গিয়ে শত্রুদের এড়িয়ে পিছনে এসে চিতুলিয়াতে নতুন প্রতিরক্ষাব্যূহ তৈরী করার নির্দেশ দেই। এ নির্দেশ অনুযায়ী রাত ১টায় ক্যাপ্টেন জাফর ইমাম, ক্যাপ্টেন শহীদ এবং ক্যাপ্টেন গাফফার তাদের স্ব স্ব দল নিয়ে শত্রুদের এড়িয়ে চিতুলিয়াতে নতুন প্রতিরক্ষা অবস্থানে পৌঁছে। পৌছার সঙ্গে সঙ্গে নতুন অবস্থানের জন্য তৈরী শুরু হয়ে যায়। তখন সকাল ৯টা কি ১০টা। আমি নিজেই যথেষ্ট উদ্বিগ্ন ছিলাম লেঃ ইমামুজ্জামান এবং তার দলটি না পৌঁছানোর জন্য। যখন  প্রতিরক্ষা ব্যূহ তৈরী চলছিল আমি তিন-চারজন সিপাই সঙ্গে নিয়ে আগে অগ্রসর হয়ে যাই- শত্রুদের সম্বন্ধে জানবার জন্য। চেতুলিয়া থেকে বেশ কিছু দূর আগে মুন্সিরহাটের নিকট যেয়ে দেখতে পাই যে শত্রুরা সকাল পর্যন্ত মুন্সিরহাটে রেলওয়ে স্টেশন পর্যন্ত দখল করে নিয়েছে এবং এর আগে আর অগ্রসর হওয়ার সাহস করেনি। তারা ভাবছিল যে আমাদের পিছনের পজিশনগুলো হয়ত এখনও আছে। আমরা যে রাত্রে এসব ঘাঁটি ত্যাগ করে চেতুলিয়াতে নতুন ব্যূহ রচনা করেছি এ সম্বন্ধে তারা সকাল ১০টা পর্যন্ত জানতে পারেনি এবং তারা খুব সতর্কতার সাথে অগ্রসর হচ্ছিল। আমি প্রায় ১টা পর্যন্ত আমার রেকি বা অনুসন্ধান শেষ করে চেতুলিয়াতে ফেরত আসি, ঠিক এই মুহূর্তে শত্রুদের আরো তিন চারখানা হেলিকপ্টার আসে এবং আমাদের অবস্থানের ৭০০/৮০০ গজ ডানে রেলওয়ে লাইনের উঁচু বাঁধের পিছনে অবতরণ করে। এছাড়া আরো দুটি হেলিকপ্টার আসে যেগুলি আমাদের বামে আধা মাইল দূরে একটা পুকুরের বাঁধের পিছনে অবতরন করে এবং সঙ্গে সঙ্গে সেদিক থেকে ভয়ংকর গোলাগুলির আওয়াজ শুনতে পাই। আমি বুঝতে পারলাম শত্রুরা আমার ট্রুপসদের চতুর্দিক থেকে ঘিরে ফেলেছে এবং আমাদের প্রতিরক্ষা অবস্থান তখনও কিছুই তৈরী হয়নি। এ সময় ছিল আমার পক্ষে চরম মুহূর্ত। বাম থেকে গোলাগুলির আওয়াজ আরো প্রচন্ড হচ্ছিল। আমি তৎক্ষনাৎ সিদ্ধান্ত নেই এবং ক্যাপ্টেন জাফর, ক্যাপ্টেন গাফফারকে নির্দেশ দেই এখনই এই মুহূর্তে তাদের নিজ নিজ কোম্পানী নিয়ে বর্তমান অবস্থান পরিত্যাগ করার জন্য। আমি এবং আমার সমস্ত সৈন্যকে অবস্থানটি পরিত্যাগ করার আধা ঘন্টার মধ্যে শত্রুরা সেদিন আক্রমণ চালায়।

এবারও শত্রুসেনারা আমাকে এবং আমার সেনাদলকে সামান্য মুহূর্তের জন্য ধরার সুবর্ণ সুযোগ আবার হারিয়ে ফেলে। হয়তবা এ ছিল পরম করুণাময় আল্লাহর আশীর্বাদ। আমি পরে জানতে  পারি আমার অবস্থানের বাম থেকে যে গোলাগুলির আওয়াজ শুনতে পেয়েছিলাম তা ছিল লেঃ ইমামুজ্জামানের সৈনিকদের সঙ্গে পাকসেনাদের সংঘর্ষ। পাকসেনারা হেলিকপ্টারযোগে বামে অবতরণ করেছিল সে সময় লেঃ ইমামুজ্জামানের সৈন্যদলের সামনে পড়ে যায়। এতে তাদের যথেষ্ঠ ক্ষয়ক্ষতি হয়। লেঃ ইমামুজ্জামান শত্রুদের প্রচন্ড আঘাত হেনে পরে বাম দিক দিয়ে পিছনে হটে আসে এবং আমার সঙ্গে মিলিত হয়। যদিও আমাকে অবস্থান পরিত্যাগ করতে হয়েছিল এবং পাকবাহিনী বেলুনিয়া পুনঃদখল করে নেয় তবুও শত্রুদের যা হতাহত হয় তা ছিল অপূরনীয়। আমাদের পশ্চাদপসরন একটা রণকৌশল ছিল। সৈন্য, অস্ত্র, গোলাবারুদ সবকিছুই ছিল নগণ্য। সে তুলনায় শত্রুদের শক্তি ছিল বিরাট। আমার তখনকার যুদ্ধের নীতি এবং কৌশলই ছিল শত্রুদেরকে অকস্মাৎ আঘাত হানা বা তাদেরকে প্রলোভন দেখিয়ে আমার মনোনীত জায়গা অগ্রসর হতে দেওয়া এবং তাদেরকে পর্যুদস্ত এবং ধ্বংস করা-শত্রুদের এভাবে ব্যতিব্যস্ত রেখে আস্তে  আস্তে নিজের শক্তি আরো গড়ে তোলা এবং সংগঠনকে শক্তিশালী করা। অংকুরেই ধ্বংস হয়ে যাওয়াটা আমার উদ্দেশ্য ছিল না। এ পরিপ্রেক্ষিতে সব সংঘর্ষেই আমি পাক সেনাবাহিনী কে আঘাত হানতাম অতর্কিতে। আবার যখন যথেষ্ঠ ক্ষতিসাধন হত তখন অকস্মাৎভাবেই সংঘর্ষ এড়িয়ে অন্য জায়গায় চলে যেতাম। এতে শত্রুরা আরো মরিয়া হয়ে উঠত এবং পাগলের মত আমার নতুন অবস্থানে এসে আঘাত হানত। বারবারই এ রণকৌশল পুনরাবৃত্তি হত। যে সময় বেলুনিয়ার সম্মুখসমর চলছিল, ঠিক সে সময় আমি শত্রুর পিছনের এলাকায় আঘাত হানার জন্য তৈরী হচ্ছিলাম। আমার হেডকোয়ার্টারস-এ অন্ততঃপক্ষে চারহাজার গেরিলা সে সময় প্রশিক্ষণরত ছিল। এদেরকে আমি বিভিন্ন দলে বিভক্ত করে বিশেষ বিশেষ ধরনের গেরিলা যুদ্ধের পদ্ধতিতে শিক্ষা দিচ্ছিলাম। একটি দলকে শিক্ষা দিচ্ছিলাম ডিমোলিসন (বিস্ফোরক) ব্যবহার- যাদের প্রথম উদ্দেশ্য ছিল দেশের অভ্যন্তরে যত রাস্তা ও রেলওয়ে সেতু আছে সেগুলি ধ্বংস করে দেওয়া- যাতে শত্রুরা অনায়াসে যাতায়াত করতে না পারে এবং বিভিন্ন যুদ্ধক্ষেত্রে পাক সেনাদল তাদের রেশন ঠিকমত পোঁছাতে না পারে। এ ছাড়া এ দলটির আরো কাজ ছিল শিল্পক্ষেত্রে-কিছু মনোনীত শিল্পকে সাময়িকভাবে অকজো করে দেওয়া। বিশেষ করে ঐ সব শিল্প, যাদের তৈরী মাল পাকবাহিনী বিদেশে রপ্তানী করে বৈদেশিক মুদ্রা অর্জন করতে সক্ষম হবে। এসব শিল্প অকেজো করার সময় আমাকে অনেক সতর্কতার সাথে পরিকল্পণা করতে হয়েছে, যেহেতু সব শিল্পই আমাদের দেশের সম্পদ এবং এগুলি সম্পূর্ণ ধ্বংস করে দিলে পরবর্তীকালে স্বাধীনতার পর আমাদের নিজেদেরই আবার সংকটের সম্মুখীন হতে হবে, সে কারণে প্রতিটা টার্গেট সম্পর্কে সিদ্ধান্ত নেওয়ার পর পরিকল্পণাগুলিকে যথেষ্ঠ বিবেচনার সাথে পুঙ্খানুপুঙ্খভাবে বিশ্লেষণ করতে হত এবং তারপরই সিদ্ধান্ত গ্রহন করতাম। শিল্পগুলিকে ধ্বংস না করে এগুলিকে সাময়িক অকেজো করার এক অভিনব পদ্ধতি আমি খুঁজে পাই। আমার সেক্টর-এর বেশীরভাগ শিল্প ঢাকার চারপাশে- ঘোড়াশাল এবং নরসিংদীতে অবস্থিত ছিল। আমি জানতে পেরেছি যে, এসব শিল্পের জন্য বৈদ্যুতিক শক্তি সাধারণত সাজিবাজার পাওয়ার হাউস ও কাপ্তাই থেকে পাওয়ার লাইনের মাধ্যমে আসে। আমি আমার গেরিলাদের প্রথম টার্গেট দেই ওই সব পাওয়ার লাইন উড়িয়ে দেওয়ার জন্য। প্রতি সপ্তাহে ২০টি টিম বিভিন্ন এলাকায় পাওয়ার লাইন ধ্বংস করতে থাকে। এর ফলে প্রায় ৭৫ শতাংশ বিদ্যুৎ সরবরাহ শিল্প এলাকাগুলোতে বন্ধ হয়ে যায়। পাকবাহিনী নিরুপায় হয়ে প্রত্যক পাইলনের নীচে এন্টি-পার্সোনাল মাইন পুঁতে রাখত যাতে আমার লোকজন পাইলনের কাছে আসতে না পারে। তারা সিদ্ধিরগঞ্জ পাওয়ার হাউস থেকে বিদ্যুৎ সরবরাহ করতে শুরু করে। আমি যখন এ খবর জানতে পারি, তখন সিদ্ধিরগঞ্জের সরবরাহ কেন্দ্র থেকে বিদ্যুৎ যাতে না যেতে পারে তার পরিকল্পনা করতে থাকি। আমার হেডকোয়ার্টাস থেকে তিনটি দলকে ঢাকার বিদ্যুৎ সরবরাহ পদ্ধতি সম্বন্ধে সমস্ত তথ্য আনার জন্য প্রেরন করি। এক সপ্তাহের মধ্যে তারা পুঙ্খানুপুঙ্খভাবে অনুসন্ধান চালিয়ে যায় এবং আমাকে সমস্ত খবর পৌঁছায়। তারা আরো জানায়, পাকবাহিনীর একটি শক্তিশালী দল ট্যাঙ্কসহ সিদ্ধিরগঞ্জ বিদ্যুৎ সরবরাহ কেন্দ্রে আস্তানা গড়েছে। চতুর্দিকে বাঙ্কার প্রস্তত করে সে জায়গাটি পাহারা দিচ্ছে। সে কেন্দ্রটিকে অকেজো করতে হলে একটা বিরাট যুদ্ধের পর সেটিকে দখল করতে হবে। শত্রুঘাঁটি যেরূপ শক্তিশালী ছিল তাতে সফল হাওয়া সম্ভব হতেও পারে , নাও হতে পারে। আর তাছাড়া আমি প্রকৃতপক্ষে কেন্দ্রটি সম্পূর্ণরূপে উড়িয়ে দেওয়ার পক্ষেপাতী ছিলাম না। আমি এসব ভেবে অন্য পন্থা অবলম্বন করার জন্য চিন্তা করতে থাকি। এই সময়ে ওয়াপদার একজন ইঞ্জিনিয়ার আমার কেন্দ্র আসেন। তাঁর সঙ্গে এ ব্যাপারে বিস্তারিত আলোচনা হয়। আমার যে অনুসন্ধান দলটি খবরাখবর এনেছিল, তারা আসার সময় বিদ্যুৎ সরবরাহ কেন্দ্রের একটা নীলনকশা ওয়াপদার প্রধান দপ্তর থেকে চুরি করে এনেছিল। আমি ইঞ্জিনিয়ার জনাব ভূইয়াকে এ নীলনকশা অনুযায়ী বিদ্যুৎ সরবরাহের একটা সম্পূর্ণ মডেল আমার হেডকোয়ার্টারে-এ তৈরীর নির্দেশ দেই। ইঞ্জিনিয়ার জনাব ভূঁইয়া আমার নির্দেশ অনুযায়ী ঢাকা, টঙ্গি, ঘোড়াশাল, নারায়নগঞ্জের বিদ্যুৎ সরবরাহ লাইনের একটা পূর্ণাঙ্গ মডেল তৈরী করেন। সে মডেলের উপর ইঞ্জিনিয়ার সাহেবের সাথে আলোচনাকালে আমি বুঝতে পারি যে, ঢাকাতে মোট ন’টি জায়গাতে (পোস্তাগোলা, ডেমরা, হাটখোলা,  জংসন, খিলগাঁও, মতিঝিল, ধানমণ্ডি, শাহবাগ, কমলাপুর, উলন) গ্রীড সাবস্টেশন আছে এবং এই সাবস্টেশনগুলি যদি আমরা ধ্বংস করে দিতে পারি তবে বিদ্যুৎ সরবরাহ বন্ধ হয়ে যাবে। এও বুঝতে পারি যে, বিদ্যুৎ সরবরাহ সিদ্ধিরগঞ্জ থেকে মোটামুটি তিনটি লাইনে আসে এবং যদি সবগুলো সাবস্টেশন একসঙ্গে উড়িয়ে না দেয়া যায়, তাহলে বিদ্যুৎ সরবরাহ অন্য পথ দিয়ে চলবে। ঢাকার এবং শিল্প এলাকার বিদ্যুৎ সরবরাহ অকেজো করে দেওয়ার জন্য আমি জুলাই মাস থেকে ১৬টি টিম ট্রেইন করতে থাকি। এসব টিমে ৮ থেকে ১০ জন গেরিলাকে এভাবে ট্রেনিং দেই যাতে তারা সাবস্টেশন গুলির সবচেয়ে গুরুত্বপূর্ণ যন্ত্রপাতি খুব কম সময়ের  মধ্যে চিনে নিতে পারে এবং সেগুলো অনায়াসে ধ্বংস বা অকেজো করে দিতে পারে। ট্রেনিং-এর ব্যবস্থা এমনভাবে করা হয় যাতে তারা এ কাজে সম্পূর্ন পারদর্শিতা অর্জন করে। দু’মাস ট্রেনিং-এর পর এসব টিমগুলোকে আমার হেডকোয়ার্টারে মডেলের উপর একটা পূর্ণাঙ্গ রিহার্সালের বন্দোবস্ত করি যাতে প্রত্যেকটা টিমের প্রতিটি ব্যক্তির তার কার্য সম্বন্ধে কোন সন্দেহ না থাকে। নিজ নিজ কার্য যাতে তৎপরতার সাথে করতে পারে সে জন্য এ ব্যবস্থা করা হয়। এ টিমগুলি কে আমি কসবার উত্তরে আমাদের যে গোপন প্রবেশপথ ছিল, সে পথে ঢাকাতে প্রেরন করি। টিমগুলি নবীনগর এবং রূপগঞ্জ হয়ে নদীপথে ঢাকার উপকন্ঠে পোঁছে এরা প্রথম তাদের রেকি (সন্ধানী) সম্পন্ন করে। অনুসন্ধানের পর জানতে পারে যে কতগুলো সাবস্টেশনে পাকিস্তানীরা ছোট ছোট আর্মি পাহারা দলের বন্দোবস্ত করেছে। আবার কোন কোনটিতে পশ্চিম পাকিস্তানী পুলিশ কিম্বা রাজাকার দ্বারা পাহারার বন্দোবস্ত করেছে। দলগুলি তাদের সমস্ত সরঞ্জাম এবং অস্ত্র ঢাকাতে বিভিন্ন জায়গাতে লুকিয়ে রেখে বর্তমান অবস্থান সম্বন্ধে আমাকে খবর পাঠায় এবং নির্দেশের অপেক্ষায় থাকে। আমি বুঝতে পারলাম যদিও কোন কোন জায়গায় ছোট ছোট পাহারার বন্দোবস্ত করা হয়েছে তবুও এগুলি ধ্বংস করার সুযোগ এখনই। এরপর পাহারা আরও সুদৃঢ় হওয়ার আশঙ্কা আছে। সে জন্য আর কালবিলম্ব না করে সবগুলো পাওয়ার সাবস্টেশন একযোগে অতিসত্বর ধ্বংস করার বা অকেজো করার নির্দেশ পাঠাই। আমার নির্দেশ পাওয়ার পর সব টিমই নিজ নিজ কমান্ডারদের নেতৃত্বে একযোগে জুন মাসের ২৭ তারিখের রাতে অকস্মাৎ তাদের আক্রমন চালায়। তারা এইসব আক্রমণে ধানমণ্ডি, শাহবাগ, পোস্তাগোলা, উলন, মতিঝিল, ডেমরা প্রভৃতি সাবস্টেশনগুলি ধ্বংস বা সাময়িক অকেজো করে দিতে সক্ষম হয়েছিল। আক্রমণের সময় আমার লোকদের সঙ্গে অনেক জায়গায় পাকসেনাদের সংঘর্ষ হয়- বিশেষ করে ধানমণ্ডি সাবস্টশনে। এই দলটির নেতৃত্ব দিচ্ছিল রুমি। সে একাই স্টেনগান হাতে পাকসেনাদের উপর হামলা চালায় এবং সকলকে গুলি করে মেরে ফেলে। তার অসীম সাহসিকতার ফলে অন্যান্য লোকরাও উজ্জীবিত হয়ে ওঠে এবং পাকসেনাদের উপর ঝাঁপিয়ে পড়ে এবং সাবস্টেশনটি ধ্বংস করে দেয়। এরূপ সংঘর্ষ শাহবাগ ও ডেমরাতে ঘটে। বাকি জায়গাগুলোয় আমার লোকেরা এমন অকস্মাৎভাবে সাবস্টেশনগুলির ভিতরে ঢুকে পড়ে যে পাকসেনারা বা পাকিস্তানী পুলিশেরা কিছু বোঝার আগেই তাদের হাতে বন্দী বা নিহত হয়। এ অপারেশন-এ অন্তত ৭৫ শতাংশ সফলতা লাভ করি। ঢাকার বিদ্যুৎ সরবরাহ ২৪ ঘন্টার জন্য সম্পূর্ণ অচল হয়ে যায়। যদিও পাকিস্তানীরা বিমানযোগে সাবস্টেশনের যন্ত্রপাতি পশ্চিম পাকিস্তান থেকে নিয়ে আসে এবং কিছুটা সরবরাহ পুনরুদ্ধার করে-তবুও শিল্প এলাকায় বিদ্যুৎ সরবরাহ চিরতরে কমে যায়। এতে পাটকলগুলি চালাবার প্রচেষ্টা অনেকাংশে কমে যায়।

এ সময়ে আমি আরো জানতে পারি যে, প্রিন্স সদরুদ্দিন জাতিসংঘের পক্ষ থেকে ঢাকায় আসছেন সরেজমিনে অবস্থা পর্যবেক্ষণের জন্য। জেনারেল টিক্কা খান সে সময়ের প্রস্ততি নিচ্ছিল প্রিন্স সদরুদ্দিনকে বাংলাদেশের সবকিছু স্বাভাবিক অবস্থা দেখাবার জন্য। আমি তার এই প্রচেষ্টা বানচাল করার জন্য আরো পাঁচটি দল তৈরী করি। তাদের কাজ ছিল ঢাকার বিভিন্ন জায়গায় গ্রেনেড বিষ্ফোরণ ঘটানো এবং অবস্থা যে স্বাভাবিক নয় সে সম্বন্ধে প্রিন্স সদরুদ্দিনকে বুঝিয়ে দেওয়া। পরিকল্পনা অনুযায়ী দলগুলি ঢাকার বিভিন্ন জায়গায় বিষ্ফোরণ ঘটায়-প্রিন্স সদরুদ্দিনের অবস্থানকালে। সবচয়ে বড় বিষ্ফোরণ ঘটায় মতিঝিলে। আলম এবং সাদেক এ দুজন গেরিলা ১টা গাড়ীর ভিতরে ৬০ পাউন্ড বিষ্ফোরক রেখে মতিঝিল হাবিব ব্যাঙ্ক বিল্ডিং-এর সামনে বিলম্বিত ফিউজের মাধ্যমে ভয়ংকর বিস্ফোরণ ঘটায়। এ বিস্ফোরণের ফলে হাবিব ব্যাঙ্কের ব্যাপক ক্ষয়ক্ষতি হয়। এই ঘটনায় সমস্ত ঢাকা শহরে আতঙ্কগ্রস্ত হয়ে পড়ে। জনসাধারন সঙ্গে সঙ্গে সব কাজ কর্ম বন্ধ করে দেয়। সেদিন রাতেই প্রিন্স সদরুদ্দিন যখন হোটেল ইন্টারকন্টিনেন্টালে বিশ্রাম করছিলেন এ দলটি হোটেল ইন্টারকন্টিনেন্টালের বারান্দায় আরেকটা বিস্ফোরক ভর্তি গাড়ী বিস্ফোরণ ঘটায়। চতুর্দিকে এসব বিস্ফোরণে জাতিসংঘে মহামান্য পর্যবেক্ষক বেশ ভাল করে বুঝতে পেরেছিলেন যে টিক্কা খান যাকে স্বাভাবিকভাবে দেখানোর চেষ্টা করেছে, তা স্বাভাবিক নয়। ঢাকার অপারেশন যখন চলছিল তখন আমি আমার বেঙ্গল রেজিমেন্টের সেনাদের এবং প্রশিক্ষণপ্রাপ্ত গেরিলাদের মিলিত দল বিভিন্ন থানায় পাঠাচ্ছিলাম থানাগুলি দখল করে নেওয়ার জন্য। এই দিনগুলি ছিলো বিশেষ অসুবিধার-কারণ আমার ট্রেনিংপ্রাপ্ত ছেলেরাও সেনারা সবাই ছিল যুদ্ধের জন্য প্রস্তুত। কিন্তু ছিল না শুধু অস্ত্র আর গোলাবারুদ। অনেক চেষ্টা করেও গোলাবারুদ আর অস্ত্রের কোন ব্যবস্থা করতে পারছিলাম না।

আমাদের বন্ধুরা সবসময় আশ্বাস দিত ‘এই অস্ত্র এসে পড়ছে’। কোন সময় বলত ট্রেনে মালভর্তি হয়ে গেছে, বন্যার জন্য আসতে পারছে না, কেননা রেললাইন বন্ধ। আবার কোন সময় বলত ফ্যাক্টরিতে তৈরী হচ্ছে। এমনও সময় গেছে যে অনেক গুরুত্বপূর্ণ অপারেশন পরিকল্পনা তৈরীর পর আমাদের সে পরিকল্পনা পরিত্যাগ করতে হতো অস্ত্রের অভাবে। নিজেদের কাছে যে সব অস্ত্র ছিল সেসবেরও গোলাবারুদ অত্যন্ত রেশনিং-এর পরেও প্রায় শেষ হওয়ার পথে ছিল। এ সময় সমস্ত মুক্তিবাহিনীতে হতাশার ভাব পরিলক্ষিত হয়। অনেক সময় বহু অনুরোধের পর হয়ত ৩০৩ রাইফেলের ৫ রাউন্ড করে গুলির সাহায্য পেতাম। এ ধরনের যুদ্ধের জন্য যা ছিল অতি নগণ্য। এসব অসুবিধা এবং সংকটের মধ্যেও আমরা ভেঙ্গে পড়িনি। আমি আমার সেনাদলকে নির্দেশ দেই, যে উপায়ে হোক আর যেখানেই হোক পাক বাহিনীকে এ্যামবুশ করে যা অতর্কিতে আক্রমন করে তাদের অস্ত্রশস্ত্র গোলাবারুদ ছিনিয়ে নিয়ে নিজেদেরকে সজ্জিত করে তুলতে হবে। এ যুদ্ধ চালিয়ে যেতে হবে। সকলকে আত্ননির্ভরশীলতা এবং আত্নবিশ্বাস আরো বাড়াতে হবে। আমার এ নির্দেশ বেশ কাজে লাগে।সকলেই আবার পূর্ণ উদ্দ্যমে যুদ্ধ চালিয়ে যেতে থাকে।

জুলাই মাসে টিক্কা খান আবার মন্দভাগ এবং শালদা নদী পুনর্দখল করার প্রচেষ্টা চালায়। পাকিস্তানীরা বেলুচ কুট্টি নামক জায়গায় সৈন্য সমাবেশ করে। আমাকে এ খবর আমাদের লোকেরা পৌঁছায়। আমি ক্যাপ্টেন গাফফারকে মন্দভাগের অবস্থান আরো এগিয়ে বাজারের নিকট অবস্থান শক্তিশালী করার নির্দেশ দেই। শত্রুসেনারা সকালে বেলুচ রেজিমেন্টের দুটি কোম্পানীকে সামনে রেখে অগ্রসর হয়। সকাল সাড়ে দশটায় শত্রুসেনারা অবস্থানের অগ্রবর্তী স্থান পর্যন্ত অগ্রসর হয় এবং আমাদের মাইনফিল্ডের ভিতর আটকা পড়ে যায়। তবুও তারা অগ্রসর হতে থাকে। তারা যখন আমাদের থেকে ৫০ গজের মধ্যে এসে পড়ে, ক্যাপ্টেন গাফফারের সেনাদল তাদের উপর অকস্মাৎ গুলিবর্ষণ শুরু করে। শত্রুরা আমাদের অবস্থান এত সামনে আছে তা জানত না। চতুর্দিকের গুলিতে তাদের দুটি কোম্পানী সম্পূর্ণ ছত্রভঙ্গ হয়ে যায় এবং শত্রুসেনারা চারিদিকে ছুটাছুটি করতে থাকে। এতে তাদের নিহতের সংখ্যা আরো বেড়ে যায়। ৩১ বেলুচ কিছুক্ষন পর তাদর আক্রমন পরিত্যাগ করে। কিন্তু এক ঘন্টা পরে পাক সেনারা শলদা নদীর দক্ষিন তীরের সাথে আমাদের অবস্থানের ডান পাশ দিয়ে পিছনে আসার চেষ্টা করে। তারা যে এরূপ একটা কিছু করতে পারে ক্যাপ্টেন গাফফার তা পূর্বেই অনুমান করেছিল। এ জন্য ক্যাপ্টেন গফফার তৈরীও ছিল। সুবেদার ওহাবের অধীন একটি কোম্পানীকে সে আগে থেকেই শালদা নদীর দক্ষিণ তীরে এ্যামবুশ পজিশনটির ফাঁদে পড়ে যায়। নিরুপায় হয়ে তারা অবস্থানটির উপর প্রবল আক্রমণ চালায় কিন্তু আমাদের গুলির মুখে এ আক্রমণ ছত্রভঙ্গ হয়ে যায়। আর উপায় না দেখে পরবর্তী আক্রমণ স্থগিত রেখে পাকসেনারা পিছু হটে যায়। ক্যাপ্টেন গাফফারের সেনাদল ও সুবেদার ওহাবের সেনাদল পশ্চাৎগামী শত্রুদের পিছনে ধাওয়া করে। এ সময় চতুর্দিক ধানক্ষেতে এবং অন্য জায়গায় বেশ পানি ছিল। শত্রুরা এসব পানি ভেঙ্গে পশ্চাদপসরণ করার সময় অনেক আহত ও নিহত হয়। যুদ্ধের শেষে সমস্ত যুদ্ধক্ষেত্রে খুঁজে আমরা অন্তত ১২০টা মৃতদেহ খুঁজে পাই এবং আরো অনেক মৃতদেহ যেগুলি পানিতে ছিল, খুঁজে পাওয়া যায় না। এ যুদ্ধের ফলাফল আমার পক্ষে অনেক লাভজনক ছিল। আমরা ৮টা মেশিনগান, ১৮টা হালকা মেশিনগান প্রায় দেড়শ (১৫০) রাইফেল, ২ টা রকেট লাঞ্চার, ২ টা মর্টার ও অজস্র গোলাবারুদ হস্তগত করি। আরো অনেক অস্ত্রশস্ত্র যেগুলি পানিতে ছিল সেগুলি খুঁজে পাওয়া যায়নি। মৃতদেহগুলির মধ্যে ১ জন ক্যাপ্টেন, ১জন লেফটেন্যান্ট এবং আরো কয়েকজন জুনিয়ার কমিশন্ড অফিসার কে সনাক্ত করা হয়। শত্রুরা এই সময় বৃষ্টি এবং বন্যার জন্য আমাদের হাতে বেশ নাজেহাল হচ্ছিল এবং তাদেরকে বাধ্য হয়ে গতিবিধি শুধু রাস্তায় সীমিত রাখতে হচ্ছিল। কিন্তু আমরা শত্রুদের এ দুর্বলতা সম্পুর্ণভাবে কাজে লাগাতে পারছিলাম না যেহেতু তখন আমরা অস্ত্রশস্ত্রের দিকে  দুর্বল ছিলাম-যদিও ইতিমধ্যেআমাদের বেশ সংখ্যক লোক ট্রেনিং পেয়ে প্রস্তুত ছিল। অস্ত্রের অভাবে এসব ট্রেনিং প্রাপ্ত লোকদের আমরা ভেতরে পাঠাতে পারছিলাম না। শত্রুরা আমাদের দুর্বলতা বুঝতে পেরে তাদের গতিবিধি আরো বাড়াবার জন্য জলযানের যোগাড় করতে লাগল- বাংলাদেশের যত লঞ্চ, স্টিমার, স্পীডবোট ছিল, সেগুলি দখল করে মেশিনগান ফিট করে এগুলিকে গানবোট হিসাবে ব্যবহার করতে লাগল।

আমাদের কাছে খবর আসে যে, শত্রুরা ‘পাক বে’ কোম্পানীকে তিনশত ফাইবার গ্লাস স্পীডবোট তৈরীর নির্দেশ দিয়েছে। নারায়নগঞ্জের ‘পাক বে’ ডকইয়ার্ডে এসব স্পীডবোট তৈরীর কাজ দ্রুতগতিতে এগিয়ে চলেছে। এই ‘বে’ কোম্পানীর একজন অফিসারের ভাই আমার মুক্তিবাহিনীতে ছিল। সে এসে খবর দেয় যে এই স্পীডবোটে লাগাবার জন্য তিনশ ইঞ্জিন সদ্য আনা হয়েছে এবং সেগুলি ‘পাক বে’র গুদামে মওজুত রাখা আছে। আমি তৎক্ষণাৎ সেই ছেলেটিকে আরো দশজন গেরিলা মনোয়ন করার নির্দেশ দিই এবং এই সিদ্ধান্তে পৌঁছি যে, ফাইবার গ্লাস স্পীডবোট প্রস্তুত হয়ে গেলে শত্রুদের গতিবিধি অনেক গুণে বেড়ে যাবে, এই বর্ষার মওসুমে শত্রুসেনারা বাংলাদেশের আনাচে-কানাচে পৌঁছাতে পারবে। তখন আমাদের মুক্তিবাহিনীর পক্ষে সুদূর গ্রামের গোপন অবস্থানগুলি অত্যন্ত বিপজ্জনক হয়ে পড়বে। সে জন্য  এই মেশিনগুলিকে এখনই ধ্বংস করে দিতে হবে। নির্দেশমত মনোনীত দলটিকে প্রশিক্ষণের পর নারায়ণগঞ্জ পাঠিয়ে দিই। নারায়ণগঞ্জ এসে তারা প্রথম ‘পাক বে’র গুদামটি রেকি (অনুসন্ধান) করে এবং জানতে পারে যে, দু’জন পুলিশ এবং দু’জন চৌকিদার যে গুদামটিতে মেশিনগান রাখা আছে সেখানে পাহাড়া দিচ্ছে। সেদিন সন্ধ্যায় আমার দলটি অতর্কিত পুলিশদের নিরস্ত্র করে ফেলে এবং পুলিশ ও চৌকিদারদের একটি কামড়ায় বন্ধ করে গুদামের তালা ভেঙ্গে গুদামে প্রবেশ করে। গুদামের ভিতরে ডিজেল এবং পেট্রোল ছিল। সেগুলি সব মেসিনের উপর ঢেলে দেয় এবং যে সব ফাইবার গ্লাস নৌকা প্রস্তুত ছিল তাতেও ঢেলে দেয়। এরপর অগ্নিসংযোগ করে বেড়িয়ে আসে। কয়েক সেকেণ্ডের ভিতর সমস্ত মেশিনে এবং ফাইবার গ্লাস নৌকাগুলিতে আগুন লেগে যায় এবং বিষ্ফোরণ ঘটে। এই বিষ্ফোরণে শত্রুদের সমস্ত মেশিন এবং ৩০০ নৌকা ধ্বংস হয়ে যায়। 

এ অপারেশনের ফলে পাক বাহিনী তাদের গতিবিধি অনেকাংশ সীমিত করতে বাধ্য হয়। অপরদিকে এই অপারেশনের মুক্তিবাহিনীর পক্ষে সুদূঢ় গ্রামাঞ্চলে তাদের গোপন স্থান বিপদমুক্ত রাখা সম্ভব হয় এবং তারা সুযোগের সদ্ব্যবহার করে পাকসেনাদের উপর আক্রমন চালাতে থাকে।


২রা জুলাই সকাল সাড়ে ৫টায় সময় একটা দল মোঃ হুমায়ুন কবিরের নেতৃত্বে শত্রুদের লাটুমুড়া অবস্থানের উপর অতর্কিতে আক্রমণ চালায় এ আক্রমণে মার্টারের সাহায্যও নেইয়া হয়। আক্রমণে ফলে ১২ জন পাকসেনা নিহত অ ৪ জন আহত হয়।

কুমিল্লাতে আমাদের এ্যাকশন তীব্রতর হওয়ার জন্য পাকসেনারা কুমিল্লার উত্তরে গোমতী বাঁধের উপর তাদের অবস্থান তৈরী করে এবং এরপরে তারা তাদের কর্তৃত্ব আরও উত্তরে বাড়ানোর জন্য টহল দিতে শুরু করে। পাকসেনারা যাতে শহরের বাইরে কর্তৃত্ব পুনঃস্থাপন করতে না পারে সেজন্য আমি ‘বি’ কৌম্পানীর দু’টি প্লাটুনসহ কোটেশ্বর নামক স্থানে শক্তিশালি ঘাঁটি গড়ে তুলতে নির্দেশ দেই। পাকসেনারা ২/৩ দিন এই এলাকায় সম্মুখবর্তী জায়গায় তাদের টহল বজায় রাখে। এরপর ৪ ঠা জুলাই পাকসেনাদের একটি ভারী দল সকাল ৪ টার সময় আমাদের অবস্থানের আধামাইল পশ্চিম কোটেশ্বর গ্রামের ভিতর পর্যন্ত অগ্রসর হয়। সকাল ৪ টা ১৫ মিনিটে তারা আরো অগ্রসর হয়ে আমাদের ২০০/৩০০ গজের মধ্যে পৌঁছে। এ সময় আমাদের সৈন্যরা তাদের উপর গুলি চালায়। পাকসেনারা ২/৩ ঘন্টা প্রবল চাপ চালিয়ে যায় অগ্রসর হবার জন্য কিন্তু আমাদের গুলির মুখে বারবারই পিছু হটে যেতে বাধ্য হয়। এরপর তারা ৫০০/৬০০ গজ পিছু হটে গিয়ে আমাদের বামে ‘সারিপুরের’দিক থেকে আবার অগ্রসর হবার চেষ্টা করে। এবারও পাকসেনারা আমাদের গোলাগুলির সামনে টিকতে না পেরে সম্পূর্ণ পর্যুদস্ত হয়ে পিছু হটে যেতে বাধ্য হয়। এ সংঘর্ষে পাকসেনাদের কমপক্ষে ৩০জন হতাহত হয়। আমাদের ১ জন প্রাণ হারায়।

হোমনা থানা পাকসেনাদের জন্য সামরিক দিক দিয়ে গুরুত্বপূর্ণ স্থান ছিল।  ঢাকাতে যেসব গেরিলাকে পাঠাতাম অপারেশনের জন্য, তারাও এই হোমনা দিয়ে যাতায়াত করত। সে জন্য পাকসেনারা লঞ্চে করে সব সময় দাউদকান্দি থেকে হোমনা টহল দিয়ে আসত। আর হোমনায় দালাল পুলিশেরা পাকসেনাদের মুক্তিবাহিনী সম্পর্কে খবরাখবর দিতো। এ পুলিশ স্টশনটি আমার আমার জন্য বিরাট বাধা হয়ে দাঁড়িয়েছিল। সে জন্য এই থানাটি দখল করে নেয়ার জন্য আমি হাবিলদার গিয়াসকে নির্দেশ দেই। হাবিলদার গিয়াস তার সেনাদল ও স্থানীয় গেরিলাদের নিয়ে থানাটি আক্রমণ করার প্রস্তুতি নেয়। তারা খবর নিয়ে জানতে চায় যে, থানাতে বাঙালী দালাল পুলিশ ছাড়া পশ্চিম পাকিস্তানী পুলিশও যথেষ্ঠ আছে। থানা রক্ষার্থে পুলিশ থানার চতুর্দিকে বাঙ্কার তৈরী করেছে এবং কয়েকয়েকটা হালকা মেশিনগানও তাদের কাছে আছে। সম্পূর্ণ খবরাখবর নিয়ে হাবিলদার গিয়াস থানা আক্রমণের  একটা পরিকল্পনা নেয়। ১লা জুলাই রাত ১১টার সময় হাবিলদার গিয়াস তার গনবাহিনী ও নিয়মিত বাহিনীকে নিয়ে থানাটি অতর্কিতে আক্রমণ করে। এ আক্রমণে পশ্চিম পাকিস্তানী পুলিশরা হালকা মেশিনগানের সাহায্য বাধা দেয়ার চেষ্টা করে। কিন্তু কিছুক্ষণের মধ্যে আক্রমণের মুখে তারা সবাই নিহত হয়। হাবিলদার গিয়াস থানাটি দখল করে নেয়। এর ফলে থানার সমস্ত অস্ত্রশস্ত্র তার হস্তগত হয় এবং আমাদের ঢাকা যাবার রাস্তাও শত্রুমুক্ত হয়।

আমাদের একটি প্লাটুন মিয়াবাজার থেকে ফুলতুলীতে টহল দিতে যায়। রাত ৩টার সময় তারা দেখতে পায় পাকসেনাদের ১টি জীপ এবং ২টি ট্রাক কুমিল্লা থেকে দক্ষিণের দিকে টহল দিতে যাচ্ছে। সঙ্গে সঙ্গে আমাদের প্লাটুনটি কুমিল্লা চট্টগ্রাম রাস্তার উপর এ্যামুশ-এর জায়গায়অ তারা ১টি মেসিনগান রাস্তার দুদিঙ্ক থেকে লাগিয়ে পাকসেনাদের জন্য অপেক্ষা করে। রাত সারে ৪টায় পাকসেনাদের গাড়ীগুলি মিয়াবাজার অবস্থানে ফেরত আসে। আসার পথে গাড়ীগুলি আমাদের এ্যামুশ-এ পড়ে যায়। এ্যামবুশ পার্টি খুব নিকটবর্তী স্থান থেকে মেশিনগান এবং হালকা মেশিনগানের গুলি চালিয়ে গাড়ীগুলি ক্ষতিগ্রস্ত করে দেয়। পাকসেনারা গাড়ী থেকে লাফিয়ে নীচে নামার চেষ্টা করে কিন্তু এতেও তাদের অনেক লোক মেশিনগানের গুলিতে হতাহত হয়। পাকসেনাদের কমপক্ষে ৩ জন অফিসার সহ ২১ জন নিহত ১৫ জন আহত হয়। পরে খবর পাওয়া যায় যে নিহতের মধ্যে ১ জন লেঃ কর্ণেলও ছিলেন। এ এ্যামবুস সময় পাকসেনারা  কুমিল্লা বিমানবন্দর তাদের সাথীদের সাহার্য্যেথে কামানের সাহায্যে আমাদের এ্যামবুশ অবস্থানের উপর প্রচন্ড গোলা ছুঁড়তে থাকে। গোলার মুখে বেশীক্ষন টিকতে না পেরে আমাদের এ্যামবুশ পার্টি স্থানটি পরিত্যাগ করে পিছু হটে আসে।

জুলাই মাসের ১ লা তারিখে পাকসেনারা আবার তাদের শালদা নদী ও কসবা অবস্থানের ভিতরে যোগাযোগের স্থাপনের চেষ্টা চালায়। সকাল ১০টার সময় শালদা নদী থেকে পাকসেনারাদের একটি দল কসবার দিকে অগ্রসর হয়। এই দলটি কিছুদূর অগ্রসর হবার পর মন্দভাগের নিকট গফফারের ৪র্থ বেঙ্গলের ‘সি’ কোম্পানী, পাকসেনারা যখন তাদের অবস্থানের সামনে দিয়ে কসবার দিকে অগ্রসর হচ্ছিল, ঠিক সে সময় তাদের উপর অতর্কিত হমলা চালায়। পাকসেনারা আর অগ্রসর হতে পারে না এবং ছত্রভঙ্গে তাদের মৃতদেহগুলি ফেলেই শালদা নদীর অবস্থানে পালিয়ে যায়। পালানোর পথে আমাদের মর্টারের গোলাও তাদের যথেষ্ঠ ক্ষতিসাধন করে। এ সংঘর্ষে পাকসেনাদের ৮ জন আহত ও ৩ জন নিহত হয়।

পাকসেনারা জুলাই মাসের ৩ তারিখে ফেনী থেকে দুটি কোম্পানী  নিয়ে বেলুনিয়ার দিকে অগ্রসর হয়। রাস্তায় তারা ‘শালদা বাজার’ নামক স্থানে সাময়িক অবস্থান নেয়। এই সংবাদ পেয়ে ক্যাপ্টেন জাফর ইমামের ১টি প্লাটুন ৩ মর্টারসহ দুপর দুটার সময়  শত্রুদের এই দলটির উপর  অতর্কিত আক্রমণ চালায়। পাকসেনারা এই আক্রমণের জন্য প্রস্তুত ছিল না। তাদের মনোবল বেলুনিয়াতে আগে থেকেই যথেষ্ট কমে গিয়েছিল। এ ছাড়া সে সময়ে বৃষ্টি হচ্ছিল। বৃষ্টির মধ্যে সাময়িকভাবে বানানো ট্রেঞ্চগুলোতে থাকাও বেশ অসুবিধাজনক হয়ে পড়েছিল। অতর্কিত আক্রমণের ফলে মেশিনগান ও মর্টারের গোলাগুলিতে তদের অসংখ্য লোক হতাহত হয়। পরে জানা যায় যে, তদের অত্যন্তপক্ষে ৩০ জন লোক নিহত ও ২০ জন লোক আহত হয়েছে। পাকসেনারা এরপর শালদা বাজারের পার্শ্ববর্তী সাহেবনগর ও অন্যান্য গ্রামগুলি থেকে স্থানীয় লোকদের অন্য স্থানে চলে যেতে বলে। মতলববাজার এলাকাতে মুক্তিবাহিনীর একটি প্লাটুনকে লেঃ মাহবুব পাঠিয়ে দেয়। এই প্লাটুনটি মতলব এলাকায় গিয়ে তাদের ঘাঁটি স্থাপন করে। সেখানে তারা জানতে পারে মতলব থানাতে পাকিস্থানী পুলিশ এবং রেঞ্জার মোতায়েন করা হয়েছে। এ পুলিশের অত্যাচারে স্থানীয় লোকরা অতিষ্ঠ হয়ে উঠেছে। পাকিস্থানী পুলিশরা স্থানীয় দালালদের সহয়তায় শাসনকার্য আয়ত্তাধীন আনার চেষ্টা করেছে। আমাদের দলটি মুক্তিযোদ্ধা জাহাঙ্গীরের  নেতৃত্বে এই থানাকে আক্রমণ করার সিদ্ধান্ত নেয়। তারা থানার সম্বন্ধে সকল খবর  যোগাড় করে। জুলাই মাসের ২ তারিখের রাতে গেরিলা দলটি থানার উপর আক্রমণ করে। পাকিস্থানী পুলিশ ও রেঞ্জাররা এই আক্রমণকে প্রতিহত করার চেষ্টা করে কিন্তু তীব্র আক্রমণের মুখে ৫ জন পুলিশ নিহত এবং ৭ জন আহত হয়। ঠিক এই সময়ে গেরিলাদের নিকট যে হালকা মেশিনগানটি ছিল সেটা খারাপ হয়ে যায়। নিরুপায় হয়ে গেরিলা আক্রমণ পরিত্যাগ করতে বাধ্য হয়। গেরিলাদেরও ১ জন নিহত হয়। কিন্তু এই আক্রমণের পর থেকে পাকিস্থানী পুলিশরা আর থানার বাইরে আসার সাহস পায়নি। সমস্ত মতলব থানা এলাকা মুক্তিবাহিনী আয়ত্তাধীন এসে যায়।

শালদা নদীতে আমাদের কার্যকলাপ সব সময় চালানো হচ্ছিল। মেজর সালেকের এক পেট্রল পার্টি খবর আনে যে রেলওয়ে সড়কের পূর্ব দিক দিয়ে একটি ছোট রাস্তা পাকসেনারা তদের শালদা নদী ও নয়ানপুর অবস্থানের মধ্যে যোগাযোগ করার জন্য ব্যবহার করে। মেজর সালেক ৫ জনের একটি ডিমোলিশন পার্টি পাঠিয়ে সেই রাস্তার উপর মাইন পুঁতে দেয়। ৯ই জুলাই সকাল সাড়ে ৫টার সময় পাকিস্থানীদের একটি প্লাটুন শালদা নদী থেকে নয়ানপুর যাবার পথে এইসব এন্টি-পার্সোনাল মাইনের উপর পড়ে যায়। মাইন বিষ্ফোরণে ১০ জন পাকসেনা নিহত এবং আরো অনেকে আহত হয়। পাকসেনারা বিপর্যস্ত হয়ে শালদা নদীতে ফিরে আসে।

৬ই জুলাই পাকসেনারা প্রায় ১টি ব্যাটালিয়ন নিয়ে মন্দভাগ বাজার পর্যন্ত অগ্রসর হয়। সেখান থেকে তারা সামনে অগ্রসর হওয়ার চেষ্টা করে। আমাদের ‘এ’ কোম্পানি এবং ‘সি’ কোম্পানি মেজর সালেক এবং ক্যাপ্টেন গাফফারের নেতৃত্বে পাকসেনাদের শালদা নদী এঙ্কলেভ এর ভিতর অগ্রসর হটে প্রচণ্ড বাঁধা দেয়। পাকসেনারা তাদের ফিল্ড আর্টিলারি মন্দভাগ বাজার পর্যন্ত নিয়ে আসে এবং কামানের সাহায্যে আমাদের অবস্থানের উপর এবং পার্শবর্তী গ্রামগুলোতে তীব্র গোলাবর্ষণ করতে থাকে। এই গোলাবর্ষণে আমাদের ১১ জন আহত হয় এবং অন্তত ৩২ জন বেসামরিক ব্যাক্তি হতাহত হয়। পাকসেনারা তাদের আক্রমণ চালিয়ে যেতে থাকে এবং শালদা নদী এঙ্কলেভ দখল করার চেষ্টা চালিয়ে যেতে থাকে। আমাদের মুক্তিসেনারাও তাদের এ আক্রমণে তীব্র বাঁধা দিতে থাকে। যদিও আমাদের মর্টারের গোলা তাদের কামানের অবস্থান পর্যন্ত পৌছতে পারেনি তবুও মর্টারের গোলা এবং মেশিনগুলোতে তাদের আক্রমণ প্রতিহত হয়ে যায়। তারা পিছু হটে মন্দভাগ বাজারে অবস্থান নিতে বাধ্য হয়। মেজর সালেক পাকসেনাদের শালদা নদীর অবস্থানের বিরুদ্ধে তার কার্যকলাপ আরও তীব্রতর করার জন্য ৯ই জুলাই পাক অবস্থানের উপর ঘোরাফিরা করছিল, ঠিক সে সময় আমাদের কামানগুলি এবং মর্টার পাকসেনাদের অবস্থানের উপর প্রচণ্ড গোলাবর্ষণ করতে থাকে। এই গোলাবর্ষণ প্রায় আধ ঘণ্টা ধরে চলে। এই অকস্মাৎ প্রচণ্ড মর্টার এবং কামানের গোলাবর্ষণে শত্রুরা হতভম্ভ হয়ে পড়ে। এতে তাদের অনেক হতাহত হয়। পরে জানতে পারা যায় যে এই গোলাগুলিতে ১৯ জন পাকসেনা নিহত এবং ১১ জন আহত হয়। একটি মেশিনগান বাঙ্কার সহ তিনটি বাঙ্কার ধ্বংস হয়। কামানের গোলার আঘাতে তাদের একটি এম্যুনিশন ডাম্প বিস্ফোরিত হয়ে ধ্বংস হয়ে যায়। এর পড় দিন একটি স্পিড বোট পাকসেনাদের নিয়ে শালদা নদী হয়ে পশ্চিম দিকে যাচ্ছিল। আমাদের পেট্রোল পার্টটি, যেটি আগে থেকেই শালদা নদীর পিছনে অবস্থান নিয়েছিল, তারা পাকবাহিনীর স্পীড বোট এম্বুশ করে। এম্বুশের সময় আমাদের গুলির আঘাতে স্পিড বোট ডুবে যায়। ১২ জন পাকসেনা গুলিতে না হয় পানিতে ডুবে মারা যায়। মরিতদের মধ্যে ১ জন মেজর ও ১ জন ক্যমাটেন ছিল এবং তাদের মদমর্যাদার ব্যাজ এম্বুশ পার্টি নিয়ে আসে। এম্বুশ পার্টি পানি থেকে একটি মেশিনগান, একটি ওয়ারলেস সেট এবং একটি ম্যাপ (যাতে শত্রুর অবস্থাগুলি চিনহিত ছিল) উদ্ধার করতে সমর্থ হয়। এর পরই পাকসেনাদের কামানের গোলা আমাদের দলের উপর পড়তে থাকে। আমাদের দল তখন বাধ্য হয়ে এম্বুশ স্থান পরিত্যাগ করে।

১০ই জুলাই পাকসেনারা একটি কোম্পানি নিয়ে বিকেল ৪তার সময় পাল্টা আক্রমণ শুরু করে। পাকসেনারা শালদা নদীর উঁচু স্থান সাগরতলা স্থানটি দখল করার জন্য অগ্রসর হয়। তাদের সঙ্গে তাদের গোলন্দাজ বাহিনীও সহায়তা করে। কিন্তু সাগরতলা উঁচু অবস্থানের উপর আমাদের যে প্লাটুন টি ছিল সেটি এবং রেললাইনের পশ্চিমে আমাদের আরেকটা প্লাটুন তাদেরকে প্রচণ্ডভাবে বাঁধা দ্যায়। তাদের প্রায় ৩০/৪০ জন হতাহত হয়। এরপর তারা ছত্রভঙ্গ হয়ে শালদা নদীতে নিজ অবস্থানে পালিয়ে যায়। 

পাকিস্তানীদের একটি দল নবীনগরে তাদের ঘাঁটি স্থাপন করে। পাকসেনাদের নবীনগরে অবস্থানের পড় আমাদের নরসিংদী, ভৈরববাজার এবং কালীগঞ্জে যাতায়াতের রাস্তায় বাঁধার সৃষ্টি হয়। পাকসেনারা কয়েকজন স্থানীয় দালালের সহায়তায় মুক্তিবাহিনীর জন্য সমস্ত এলাকায় ত্রাসের সৃষ্টি করে। ক্যাপ্টেন আইনুদ্দিন এই এলাকাকে পুনরায় বিপদমুক্ত করার জন্য ১৬ জনের একটি দলকে হাবিলদার আওয়ালের নেতৃত্বে নবীনগর পাঠায়। হাবিলদার আওয়াল কষবার উত্তর দিয়ে অনুপ্রবেশ করে নবীনগরের ৩ মাইল পশ্চিমে তার গোপন ঘাঁটি স্থাপন করে। এরপর স্থানীয় মুক্তিযোদ্ধাদের সহায়তায় পাকসেনাদের অবস্থান সম্পর্কে সম্পূর্ণ খবর যোগাড় করে। এর পর ৮ই জুলাই সকাল ৬টায় পাকসেনাদের নবীনগরের অবস্থানটির উপর অতর্কিত আক্রমণ করে। এ অতর্কিত আক্রমণের জন্য পাকসেনারা মোটেই প্রস্তুত ছিলোনা। তারা হকচকিয়ে যায় এবং আমাদের মুক্তিযোদ্ধাদের দলটি পাকসেনাদের ৭জন ও ৫জন দালালকে নিহত করতে সক্ষম হয়। সঙ্ঘর্ষে আমাদের ১ জন আহত হয়। আমি এসময় ঢাকাতে আরও কয়েকটি গেরিলা পার্টি পাঠাই। এই দলগুলি আগের প্রেরিত দলগুলির সাথে যোগ দ্যায় এবং ঢাকা-নারায়ণগঞ্জ ও পার্শবর্তী এলাকায় তাদের গেরিলা কার্যকলাপ চালিয়ে যায়। একটি দল জুলাই মাসের প্রথমেই পাকসেনাদের ছোট একটি এম্যুনিশন পয়েন্ট আক্রমণ করে আংশিক ক্ষতিগ্রস্ত করে। এর ফলে পাকবাহিনী সমস্ত ঢাকাতে সান্ধ্য আইন জারি করে এবং ঢাকা শহরে প্রহরার ব্যাবস্থা করে। ঐ দিনই দুজন গেরিলা নিউমার্কেটের নিকট পাকসেনাদের একটি জিপের ভিতর গ্রেনেড নিক্ষেপ করে। ফলে ১জন অফিসার ও ৩ জন পাকসেনা নিহত হয়। ৫ই জুলাই নারায়ণগঞ্জে ২ জন আর একটি দল গুলশান সিনেমা হলের পর্দার ভিতর ১টি গ্রেনেড নিক্ষেপ করে। ফলে পর্দাটি সম্পুর্ন পুড়ে যায় এবং নিকতবর্তী ৫জন দালালও আহত হয়। সমস্ত নারায়ণগঞ্জে এবং ঢাকায় আতঙ্কের সৃষ্টি হয়। ৪ঠা জুলাই দুপুর ১২টার সময় ৫জন গেরিলার একটি দল পাগলাটে বিদ্যুৎ সরবরাহ পাইল উড়িয়ে দ্যায়। ১০ জনের গেরিলার একটি দল নিউমার্কেটের নিকট পশ্চিম পাকিস্তানী পুলিশ এবং পাকসেনাদের একটি মিলিত দলের উপর গ্রেনেড নিক্ষেপ করে। ফলে ৮ জন পশ্চিম পাকিস্তানী পুলিশ ও ৪ জন পাকসেনা নিহত হয়। 

এদিকে ১১ই জুলাই সকাল ৮টা থেকে অকস্মাৎ পাকসেনারা ভারি কামান এবং মর্টারের সাহায্যে আমাদের শালদা নদী অবস্থানের উপর প্রচণ্ড গোলাগুলি চালাতে থাকে। এই গোলাগুলির ফলে আমাদের শালদা নদী অবস্থানে বেশ ক্ষয়ক্ষতি হয়। পাকসেনাদের গোলাগুলি সমস্ত দিন ধরে চলতে থাকে। মর্টার স্প্লিন্টারের আঘাতে ৪র্থ বেঙ্গলের হাবিলদার তাজুল মিয়া এবং সিপাই আব্দুর রাজ্জাক মারাত্মকভাবে আহত হয়। এছাড়াও দুজন বেসামরিক লোক নিহত ও ৮জন বেসামরিক লোক আহত হয়। কিন্তু বিকেলের দিকে গোলাগুলি বন্ধ হয়ে যায় এবং আক্রমণও হয়নি। 

৯ই জুলাই পাকসেনারা আমাদের কোটেশ্বর অবস্থানের উপর সকাল ৬টায় আবার তাদের আক্রমণ শুরু করে। আমাদের কোটেশ্বর অবস্থানের সৈন্যরা মর্টার এবং কামানের সহায়তায় পাকসেনাদের এই আক্রমণের মোকাবিলা করে। পাকসেনারা প্রথমে দুটি কোম্পানি নিয়ে আক্রমণ চালায়। পরে আরও দুটি কোম্পানিকে শক্তি বৃদ্ধির জন্য নিয়ে আসে। ৩/৪ ঘণ্টা যুদ্ধের পড় আমাদের কামানের গোলায় এবং মেশিনগানের গুলিতে পাকিস্তানীদের আক্রমণ ব্যাহত হয়। এ যুদ্ধে পাকসেনাদের অন্তত ২৪/২৫ জন নিহত হয়। তারা আক্রমণ বন্ধ করে পিছু হটে যায়। 

আমাদের Petrol পার্টি ৯ই জুলাই পাকসেনাদের কোম্পানি হেডকোয়ার্টার রেকি করে এবং অবস্থান সম্পর্কে জানতে পারে। আমাদের কামানগুলি এই কোম্পানি হেডকোয়ার্টারের উপর প্রচণ্ড গোলা নিক্ষেপ করতে থাকে। ফলে দুজন পাকসেনা নিহত এবং ৬জন আহত হয়। এর মধ্যে একজন অফিসার ও তার Signaller ছিল। স্থানীয় লোকেরা অফিসারটিকে কাঁধে ব্যাজ দেখে সনাক্ত করতে পেরেছিল। শত্রুদের মনোবল ভেঙ্গে গিয়েছিল। 

১০ই জুলাই রাতে ক্যাপ্টেন গাফফার ৪র্থ বেঙ্গলের ‘সি’ কোম্পানি থেকে দুটি সেকশন সালদা নদীর পশ্চিমে কামালপুর এবং মাইঝখাইরের ভিতর এম্বুশ অবস্থানের ভিতর এসে পড়ে - ঠিক সে সময় পাকসেনাদের সম্মুখবর্তী অংশের উপর আমাদের সৈন্যরা গুলি চালাতে শুরু করে। অতর্কিত আক্রমণে পাকসেনারা হতভম্ভ হয়ে যায় এবং কিছু বোঝার আগেই তাদের অনেক লোক হতাহত হয়। ছত্রভঙ্গ হয়ে তারা পেছনের দিকে পালাতে শুরু করে। এঅবস্থাতেও তাদের অনেক হতাহত হয়। সঙ্ঘর্ষে পাকসেনাদের একজন মেজর, দুজন ক্যাপ্টেন ও ৮জন সিপাই নিহত হয়। আমাদের Ambush পার্টি ১টি MIGA মেশিনগান এবং Am-PRC-10 Wireless Set হস্তগত হয়।

হোমনাতে হাবিলদার গিয়াসের অধীনে যে মুক্তিবাহিনীর দলটি হোমনা থানায় আক্রমণ চালিয়ে অস্ত্রশস্ত্র দখল করে নেয়, সেই দলটি এ এলাকাতেই তাদের ঘাঁটি গড়ে তোলে। এ দলটির কার্যকলাপে পাকবাহিনী নিকটবর্তী সমস্ত থানাগুলিকে আরও শক্তিশালী গড়ে তোলে। পাকসেনারা রাস্তার প্রত্যেকটি সেতুর উপর তাদের কড়া পাহারার ব্যাবস্থা করে। প্রতিটি হাঁট বাজার এলাকাতেও তারা ক্যাম্প তৈরি করে। এছাড়া নিকটবর্তী সমস্ত এলাকার চেয়ারম্যান ও মেম্বারদের ডেকে ‘শান্তি কমিটি’ গড়ার কড়া নির্দেশ দ্যায়। প্রতিটি এলাকার চেয়ারম্যানকে স্থানীয় লোক নিয়োগ করে পাকসেনাদের অধীনে সামরিক প্রশিক্ষণ নিতে বাধ্য করে এবং তাদের কাজ করতে বাধ্য করে। কন স্থানীয় লোক যদি তাদের নির্দেশমোট কাজ করতে অস্বীকার করত, পাকসেনারা তাদের পিতামাতা বাড়িঘরের ক্ষতি করে বা ভয় দেখিয়ে তাদের নির্দেশমত কাজ করাতে বাধ্য করত। পাকসেনারা স্থানীয় দালালদের সহযোগিতায় হাবিলদার গিয়াসের দলটির সঠিক সন্ধান পায় এবং তাদের অবস্থিতি সম্বন্ধে পাকবাহিনীর মন্তব্য আমরা নির্ভরযোগ্য সূত্রে জানতে পাই। তাদে ধারণা ছিল যে হোমনা এবং দাউদকান্দি এলাকাতে কমপক্ষে আমাদের ৬ হাজারেরও বেশী লোক কাজ চালিয়ে যাচ্ছে। এজন্য পাকসেনারা কখনো রাতে তাদের ক্যাম্পগুলির বাইরে আসতে সাহস পেতনা। এছাড়া কোন সময়েই দলে ভারি না হলে ক্যাম্পের বাইরে টহলে বের হতোনা। পাকসেনাদের ভীতসন্ত্রস্ত মানসিক অবস্থার জন্য আমাদের দলটির নির্বিঘ্নে কাজ চালিয়ে যেতে সুবিধা হয়। সপ্তাহে একদিন কি দুদিন লঞ্চের সাহায্যে পাকসেনাদের এসব ক্যাম্পে রসদ যোগানো হত। এ সংবাদ আমাদের দলটি জানতে পারে। ৬ই জুলাই দাউদকান্দি থানার অন্তর্গত মাসিমপুর বাজারের অর্ধমাইল পশ্চিমে জয়পুর গ্রামে শাখানদীর পাড়ে হাবিলদার গিয়াস তার দলটি নিয়ে পাকসেনাদের জন্য একটি এম্বুশ পাতে। সকাল ১০টার সময় পাকসেনাদের দুটি লঞ্চ দাউদকান্দির দিক থেকে গোমতী হয়ে এই শাখানদীতে আসে। লঞ্চগুলি এম্বুশের সামনে পড়তেই আমাদের দলটি অতর্কিতে গোলাগুলি ছুড়তে থাকে। পাকসেনারা নদীর ভিতর থেকে অ্যামবুশ দলটির উপর হামলা না করতে পারায় এবং তীরে অবস্থিত এম্বুশ পার্টির তীব্র গোলাগুলিতে লঞ্চগুলির যথেষ্ট ক্ষয়ক্ষতি হওয়ায় অনেক পাকসেনা হতাহত হয়। উপায়ান্তর না দেখে লঞ্চগুলি পিছু হটে যায় এবং দাউদকান্দির দিকে পালিয়ে যায়। পড়ে বিভিন্ন সূত্রে আমরা খবর পেয়েছি যে অন্তত ২০/২৫ জন পাকসেনা আহত বা নিহত হয়েছে। লঞ্চগুলি অ্যামবুশের ভিতর পড়ে যাওয়া সত্ত্বেও সম্পূর্ণরূপে ধ্বংস করে দেয়া সম্বভ হয়নি, কারণ এম্বুশ পার্টির নিকট রাইফেল এবং হাল্কা মেশিনগান ছাড়া বড় অস্ত্র, যেমন রকেট কিংবা কামান ছিলোনা, তবুও এ এম্বুশের ফলাফল ছিল আমাদের বিশাল সাফল্য। ফলে পাকসেনারা এ এলাকায় চলাফেরা কমিয়ে দ্যায়। এতে আমাদের কর্তৃত্ব ও স্থানীয় লোকের মনোবল আরও বেড়ে যায়। এর পড় হোমনা ও দাউদকান্দি থানার জনসাধারণ সতস্ফুর্তভাবে আমাদের সাহায্যে এগিয়ে আসে। 

৪র্থ বেঙ্গলের ‘বি’কোম্পানির একটি প্লাটুন চৌদ্দগ্রাম এলাকায় পাকসেনাদের বিরুদ্ধে তাদের আক্রমণ চালিয়ে যাচ্ছিল। পাকসেনারা কুমিল্লা-চট্টগ্রাম মহাসড়ক খোলার জন্য তাদের প্রচেষ্টা দিন দিন বাড়িয়ে যাচ্ছিল। যাসব সড়ক সেতু আমরা ধ্বংস করে দিয়েছিলাম সেগুলি পুননির্মান করার চেষ্টা করছিল। ৯ই জুলাই সকাল ৮টায় আমাদের প্লাটুনটি চৌদ্দগ্রামের উতরে স্রকের উপর বালুজুরি ভাঙ্গাল্পুরের নিকট অ্যামবুশ পাতে। ১১টার সময় পাকসেনারা একটি সিআর বি ট্রাকে করে এবং দুটি জিপে রাস্তা দিয়ে আসে এবং ভাঙ্গালপুড়ের নিকট থামে। পুলটি মেরামত করার কাজের প্রস্তুতি চলতে থাকে। ঠিক সে সময়ে আমাদের এম্বুশ পার্টি তাদের উপর গোলাগুলি চালাতে থাকে। এর ফলে পাকসেনাদের মধ্যে বিশৃঙ্খলার সৃষ্টি হয়। অ্যামবুশ পার্টির গুলিতে তাদের অনেক হতাহত হয়। পাকসেনারা পুলের নিকট থেকে পিছু হটে অবস্থান নেয় এবং পড়ে চৌদ্দগ্রাম থেকে আরও পাকসেনা এসে তাদের সাথে যহ দ্যায়। এরপর পাকসেনারা আমাদের এম্বুশ অবস্থানের উপর আক্রমণের প্রস্তুতি নেয়। আমাদের দলটিও একটু পিছু হটে উঁচু জায়গায় আরও শক্ত অবস্থান গড়ে তোলে। পাকসেনারা ৩টার সময় মর্টার, কামান, মেশিন গানের সহায়তায় আমাদের অবস্থানের উপর আক্রমণ করে। আমাদের গুলিতে পাকসেনারা পর্যদুস্ত হয়ে ৩/৪ ঘণ্টা যুদ্ধের পড় বিকেল ৫টায় আক্রমণ পরিত্যাগ করে পিছু হটে যায়। যুদ্ধে পাকসেনাদের ৩০ জন নিহত ও ৬ জন আহত হয়। যুদ্ধক্ষেত্রের চারিদিক মৃতদেহগুলি বিচ্ছিন্ন অবস্থায় ফেলে রেখে তারা পালিয়ে যায়। পাকসেনারা পিছু হটার পর আমাদের দলটি অনেক অস্ত্রশস্ত্র দখল করে নেয় এবং শত্রুদের ক্ষতিগ্রস্ত ট্রাকটিও নিয়ে আসার চেষ্টা করা হয় কিন্তু ট্রাকটির এত বেশী ক্ষতি হয়েছিল যে এটা আনা সম্ভব হয়নি এবং টট্রাকটি সম্পূর্ণরূপে ধ্বংস করে দেয়া হয়। পাকসেনাদের যে দুজন দালাল যুদ্ধের সময় পথ দেখিয়ে নিয়ে এসেছিল তারাও গুলিবিদ্ধ হয়। পাকসেনারা পিছু হটে যাবার পথ আমাদের দলটি তাদের ২/৩টি পেট্রল ও পর্যবেক্ষন ঘাঁটিতে অবস্থিত পাকসেনাদের তাড়িয়ে দেয়। বিকেল সাড়ে ৪টার সময় পাকসেনাদের একটি জঙ্গি বিমান যুদ্ধক্ষেত্র পর্যবেক্ষন করে এবং আমাদের দলটিকে খুঁজে বের করার চেষ্টা করে। কিন্তু আমাদের দলটি সেখান থেকে একটু দূরে সরে যাওয়াতে জঙ্গি বিমানটি কিছুক্ষণ ঘোরাফেরা করে চলে যায়। এ সঙ্ঘর্ষের পর ১০ই জুলাই সন্ধ্যায় একটি এম্বুশ পার্টি উক্ত অবস্থানের ১ মাইল দক্ষিণে লেঃ ইমামুজ্জামানের নেতৃত্বে আবার এম্বুশ পাতে। আমাদের ধারনা ছিল যে, পাকসেনারা আবার উক্ত সেতুর নিকট আসবে। ১০ই জুলাই সারাদিন পাকসেনাদের জন্য তারা অপেক্ষা করে থাকে কিন্তু আমাদের ধারনা মত সেদিন না এসে ১১ই জুলাই ১১টার সময় পাকসেনাদের একটা কোম্পানি দুটি গাড়ী সহ আস্তে আস্তে ভাঙ্গা সেতুর দিকে মিয়াবাজারের দিকে অগ্রসর হয়। পাকসেনারা যখন এম্বুশ অবস্থানের ভিতর পৌঁছে ঠিক সেই সময় এম্বুশ পার্টি তাদের উপর প্রচণ্ড গোলাগুলি চালাতে থাকে। এতে শত্রুদের বেশ হতাহত হয়। তারা পিছু হটে গিয়ে পাল্টা আক্রমণ চালায় এবং উভয়পক্ষে যুদ্ধ সারাদিন ধরে চলতে থাকে। এ যুদ্ধে পাকসেনাদের ১০/১৫ জন আহত হয়। বিকেল ৩টায় পাকসেনারা যুদ্ধক্ষেত্র পরিত্যাগ করে আবার পিছু হটে যায়। আমাদের দলটি রাত ২টা পর্যন্ত পুনরায় আক্রমনের অপেক্ষায় থাকে। এরপর বালুজুরির ভগ্নাবশেষ সেতুটি সম্পূর্ণরূপে বিধ্বস্ত হলে লেঃ ইমামুজ্জামান তার দলটি নিয়ে ঘাঁটিতে চলে আসে। আসার পথে চৌদ্দগ্রাম লাকসাম রোডের উপর বাংগোডার পশ্চিমে এবং চৌদ্দগ্রামের উত্তরে আরেকটা ভাঙ্গা ব্রিজের নিকট এন্টি ট্যাঙ্ক এবং এন্টি পার্সোনাল মাইন পেতে রাখে। মাইন পাতার সময় আমাদের কমান্ডো প্লাটুনের দুজন লোক দুর্ঘটনায় সামান্য আহত হয়। 

এ সময় পাকিস্তানীরা ফেনী দিয়ে চট্টগ্রাম রেল লাইন পুনরুদ্ধার করার চেষ্টা করে। আমরা রাজনগর সাবসেক্টর থেকে ক্যাপ্টেন জাফর ইমাম একটি প্লাটুন ও ইঞ্জিনিয়ার এর একটি দলকে এক্সপ্লোসিভ সহ মিয়াবাজারের দক্ষিণে পাঠিয়ে দেয়। এ দলটি সরিসদি রেলওয়ে ব্রিজ সম্বন্ধে খবরাখবর নেয় এবং গোমতীর নিকট সরিসদি রেলওয়ে ব্রিজটি আক্রমণ করার জন্য বেছে নেয়। কিছু সংখ্যক স্থানীয় দালাল পাকবাহিনীর অস্ত্র দিয়ে এই ব্রিজটি পাহার দিত। ১৩ই জুলাই রাত ১১টার সময় দলটি সরিসদি ব্রিজটি আক্রমণ করে। পাহারারত সশস্ত্র দালালদের কিছু নহত এবং বাকিদের তারিয়ে দিয়ে তারা ডিমলিশন লাগিয়ে ব্রিজটিকে সম্পূর্ণ ধ্বংস করে দেয়। এর ফলে পাকিস্তানীরা শুধু ফেনী এবং গুণবতীর মধ্যে ট্রেন মাঝে মাঝে চলাচল চালু রাখত। অবশ্য এর আগে ট্রেন চলাচল করতে পারত না। এ দলটি পাকিস্তানীদের নয়াপুর বি ও পি অবস্থানের উপর ৩ মর্টারের সাহায্যে আক্রমণ চালায়। এর ফলে দুজন পাকসেনা নিহত ও ৭ জন আহত হয়। 

১৩ই জুলাই রাত ১০টায় পাকসেনাদের দত্তসার দীঘি এবং আমতলা অবস্থানগুলির ওপর ক্যাপ্টেন জাফর ইমামের নেতৃত্বে দুটি দল আক্রমণ চালায়। এ আক্রমণের পাকসেনাদের ১৫ জন আহত ও কিছু নহত হয়। শালদা নদীতে পাকসেনারা আবার নতুন করে তাদের শক্তি বৃদ্ধি করতে থাকে। ১১ই জুলাই পাকসেনারা আমাদের শালদা নদী অবস্থানের দিকে মারমুখী পেট্রলিং চালাতে থাকে। আমাদের সৈন্যরাও মেজর সালেকের নেতৃত্বে তাদের অবস্থানের সাহসের সঙ্গে পাকসেনাদের উপর লক্ষ রাখে। ১২ই জুলাই রাত ৮টায় পাকসেনারা প্রচণ্ডভাবে আমাদের সালদা নদী অবস্থানের উপর আক্রমণ চালায়। আমাদের ৪র্থ বেঙ্গলের এ কোম্পানি মেজর সালেকের নেতৃত্বে এ আক্রমণ মোকাবিলা করে। আমাদের সৈন্যদের গুলির আঘাতে পাকসেনাদের প্রচুর হতাহত হয়। তারা পর্যদুস্ত হয়ে আক্রমণ পরিত্যাগ করে রাত ১১টায় পিছু হটে যেতে বাধ্য হয়। সমস্ত রাত উভয় পক্ষে গোলাগুলি চলতে থাকে। ভোর ৫টায় পাকসেনারা একটি ব্যাটালিয়ন নিয়ে আবার সালদা নদীর দক্ষিণে গরঙ্গলা অবস্থানের উপর নতুনভাবে আক্রমণ শুরু করে। সেই সঙ্গে তারা আমাদের আশাবাড়ি অবস্থানেও হামলা চালায়। এই দুই আক্রমণ ও আমাদের মেশিনগানের গুলি ও মর্টারের গোলার সামনে তারা পর্যুদস্ত হয়। পাকসেনাদের অসংখ্য হতাহত হয়। দিনের আলোতে আমাদের সৈন্যরা বাঙ্কার থেকে অগ্রসরমান শত্রুদের হতাহত করে। পাকসেনারা তাদের আক্রমণ ভঙ্গ করে দিতে বাধ্য হয় এবং পিছু হটে যায়। আমাদের সৈন্যরা পলায়নপর শত্রুদের তাড়া করে। যুদ্ধের সময় আমাদের মর্টারের গোলাতে পাকসেনাদের চাপাইতে অবস্থিত একটি এম্যুনিশন এবং রেশন স্টোরে বিস্ফোরণ ঘটে, ফলে ২১ জন আহত ও কিছু সংখ্যক নিহত হয়। ঐ দিনই লেঃ হুমায়ুন কবিরের একটি দল পাকসেনাদের লাটুমুড়াতে যে অবস্থান ছিল তাঁর পিছনে অবস্থান চালায় এবং বেশ কয়েকজন আহত ও নিহত করে। পাকসেনাদের গসাইলস্থ বি ও পি র একটি টহলদার ক্যাপ্টেন গাফফারের একটি দল সন্ধ্যা ৬টায় মন্দভাগ বাজারের শত্রু অবস্থানের উপর এবং নক্তের বাজার শত্রু অবস্থানের উপর মর্টারের সাহায্যে অতর্কিত আক্রমণ চালায়। এ আক্রমণে পাকসেনাদের ১২ জন নিহত হয় এবং বেশ কয়েকটি বাঙ্কারও ধ্বংস হয়। পাকিস্তানীরা আমাদের মন্দভাগ অবস্থানের উপর কামানের সাহায্যে পাল্টা আক্রমণ চালায়। এতে আমাদের ১ জন নায়েক এবং ৩ জন সিপাই আহত হয়। 

আমাদের স্পেশাল কমান্ডোরা জুলাই মাস্যা ৯,১০,১১ তারিখ ঢাকা শহরে তাদের কার্যকলাপ আরও তীব্র করে। গেরিলা কমান্ডার হাবিবুল আলম এবং কাজির নেতৃত্বে একটি ইম্প্রুভাইজড টাইম বোমা ফার্মগেঁটের নিকট পাঞ্জাবিদের ‘মাহরুফ রেস্টুরেন্টে’ স্থাপন করা হয়। এই রেস্টুরেন্টে পাকসেনারা এবং দালালরা সবসময় আসতো। নির্ধারিত সময় অনুযায়ী বোমাটি বিস্ফোরিত হয় এবং এতে ১৬ জন পাকসেনা কয়েকজন দালাল সহ হতাহত হয়। এর মধ্যে ৮ জন মারা যায় এবং ১২ জন আহত হয়। হলিক্রস কলেজ ভবনেও কিছু ক্ষতি হয়। 

৪ জনের আরেকটি গেরিলা দল ডি আই টি ভবনের নিকট প্রহরা রত ২ জন পাকসেনাকে নিহত করে। এই পার্টি এর পড় সিদ্দিক বাজারের নিকট ১টি টহলদার পাকসেনাদলকে এম্বুশ করে এবং ২/৩ জন পাকসেনা এতে নিহত হয়। মুসলিম কমার্শিয়াল ব্যাংক , স্টেট ব্যাংক, নাজ সিনেমা হল, ওয়াপদা ভবন ইত্যাদি স্থানে গ্রেনেড বিস্ফোরণ ঘটানো হয়। এসব ঘটনার ফলে সমস্ত ঢাকায় আতংকের সৃষ্টি হয়। পাকসেনারা ব্যাতিব্যাস্ত ও সন্ত্রস্ত হয়ে ওঠে। ঢাকার স্বাভাবিক অবস্থাও সম্পুর্ন নষ্ট হয়ে যায় এবং এলাকাবাসীদের মনোবল আরও বেড়ে যায়। 

জুন মাসে আমি যখন পাকসেনাবাহিনীর সঙ্গে সব ফ্রন্ট যুদ্ধ চালিয়ে যাচ্ছিলাম সে সময় আমি বুঝতে পারলাম যদিও আমাদের যোদ্ধাদের আঘাতে পাকসেনাদের প্রচুর ক্ষয়ক্ষতি হচ্ছিল এবং যতই আমাদের সংখ্যা দিন দিন বেড়েই চলছিল তবুও আমাদের চেয়ে তাদের শলি অনেক বেশী ছিল। বিশেষ করে যেখানে পাকসেনারা শক্তিশালী ঘাঁটি গড়ে বাঙ্কারে অবস্থান নেয় সেখান থেকে তাদেরকে বিতাড়িত করা আমাদের পক্ষে বিশেষ করে সব সময় সম্ভব হতনা। আমি সবসময়ে সংগঠিত গোলন্দাজ বাহিনীর অভাব আনুভব করতাম। বাংলাদেশে অবস্থিত পাকসেনাদের বেশ কয়েকটি গোলন্দাজ রেজিমেন্ট ছিল। এসব রেজিমেন্টে যেসব বাঙলাই নিযুক্ত ছিল ২৫শে মার্চের পড় অনেককে পাকসেনারা হত্যা ও বন্দি করে। আবার অনেকে পালিয়ে প্রাণ বাঁচায় এবং পরে সেসব গোলন্দাজ বাহিনীর সৈন্যরা আমাদের সেক্টরে যোগ দেয়। তাদের আমি বিভিন্ন বেঙ্গল রেজিমেন্টের সঙ্গে যুদ্ধে নিয়োগ করি। যুদ্ধে এসব সৈন্যরা যথেষ্ট সাহসেরও পরিচয় দিয়েছে। এসব সৈন্যদের নিয়ে আমি একটি গোলন্দাজ বাহিনী গড়ে তোলার সিদ্ধান্ত নেই। এই পরিপ্রেক্ষিতে গোলন্দাজ বাহিনীর সব সৈন্যকে কনাবনে একত্রিত করা হয়। একটি নতুন রেজিমেন্ট গড়ে তোলার জন্য যথেষ্ট কষ্টের সম্মুখীন হটে হয় এবং সেই কষ্ট নতুন রেজিমেন্টটিকেও বহন করতে হয়। এদের কোন থাকার জায়গা ছিল না , খাওয়া এবং রানার কোন ব্যাবস্থাও ছিলোনা। রেজিমেন্টের জন্য বিভিন্ন রকমের প্রকৌশলী লোকের দরকার হয়, কিন্তু সব রকমের সৈন্য আমাদের ছিলোনা। তাছাড়া সবচেয়ে বড় জিনিস কামান এবং অন্যান্য সরঞ্জামাদি যা একটি গোলন্দাজ বাহিনীর জন্য নিতান্ত প্রয়োজন ছিল। আমি পার্শবর্তী বন্ধুরাষ্ট্র ভারতের মিলিটারি অধিনায়কদের সঙ্গে গোলন্দাজ বাহিনীর প্রয়োজনীয় জিনিসপত্র এবং অস্ত্রের জন্য অনুরোধ জানাই। অনেক ছোটাছুটির পর তারা কয়েকটি ৩.৭ ইঞ্চি ছোট কামান আমাদের দেয়। এই কামানগুলি দ্বিতীয় মহাযুদ্ধের সময়কার ছিল এবং সম্ভবত সেকেলে হিসাবে পরিত্যাক্ত ছিল কিন্তু তবুও এগুলি পাবার পড় আমার গোলন্দাজ বাহিনীর লোকদের মধ্যে একটি নতুন সাড়া জাগে। তারা তৎক্ষণাৎ এই কামানগুলি প্রশিক্ষণ নিতে শুরু করে দেয়। প্রকৌশলী লোকের অভাব থাকায় বেঙ্গল রেজিমেন্ট এবং গণবাহিনী থেকে লোক ভর্তি করে তাদের ট্রেনিং দেয়া হয়। এসময় ক্যাপ্টেন পান্না পাকিস্তান থেকে কোন রকমে সীমান্ত অতিক্রম করে পালিয়ে এসে আমাদের সঙ্গে যোগ দেয়। তিনি গোলন্দাজ বাহিনীর লোক ছিলেন। ক্যাপ্টেন পান্না রাত দিন খেতে আমাদের এই গোলন্দাজ বাহিনীকে ট্রেনিং করিয়ে শত বাঁধা বিপত্তি ডিঙ্গিয়ে মোটামুটি যুদ্ধের জন্য উপযোগী করে তোলেন। এভাবে বাংলাদেশের প্রথম গলন্দাজ বাহিনীর জন্ম হয়। জন্মের পর থেকে ফার্স্ট ফিল্ড রেজিমেন্ট বিভিন্ন যুদ্ধক্ষেত্রে জুলাই মাস থেকে আমরা কয়েকটি সাবসেক্টরে কমান্ডার অপারেশনকে ফলপ্রসূ করে তোলে। বিশেষ করে সালদা নদী, কোনাবনে প্রথম এই রেজিমেন্ট এর সহায়তার জন্যই পাকবাহিনীর বারবার আক্রমণ ক্যাপ্টেন গাফফার এবং মেজর সালেক প্রতিহত এবং পর্যুদস্ত করতে সক্ষম হয়। ক্যাপ্টেন পাশার নেতৃত্বে আমাদের সদ্য ট্রেনিংপ্রাপ্ত গোলন্দাজ বাহিনীর সৈন্যরা অনেকসময় এমন ভাবে পাকসেনাদের উপর আক্রমণ চালিয়েছে যে গোলন্দাজ বাহিনীর ইতিহাসে তা বিরল। পাকসেনাদের নিকট ছিল অত্যাধুনিক কামান, আর সেসব কামানের গোলা নিক্ষেপের ক্ষমতা ছিল বেশী। সব সময় পাকসেনাদের চেষ্টা ছিল তাদের কামানের গোলাতে আমাদের এই ছোট পুরাতন কামানগুলিকে বিনষ্ট করে দেয়া। সেজন্য দিনরাত আমাদের প্রথম ফিল্ড রেজিমেন্ট কোন জায়গাতেই বেশিক্ষণ এক স্থানে থাকতে পারতোনা। সঙ্গে সঙ্গে পাকিস্তানীদের অর্ধেক গোলা তাদের উপর পড়ে। তাছাড়া আমাদের পুরাতন কামানগুলির গোলা ক্ষেপণের দূরত্ব ছিল পাকিস্তানীদের অর্ধেকের কম। সে কারণে অধিকাংশ সময় আমাদের প্রথম ফিল্ড রেজিমেন্ট এর লোকেরা তাদের কামানগুলি মাথায় করে নিকটে বা পশ্চাতে দুর্গম রাস্তায় নিয়ে যেত এবং শত্রুদের উপর আক্রমণ করত। এসব আক্রমণের ফলে পাকসেনারা ব্যাতিব্যাস্ত হয়ে পড়ত। ফার্স্ট ফিল্ড রেজিমেন্ট এর কৌশল কতকটা কমান্ডো ধরণের। পরবর্তী পর্যায়ে প্রথম ফিল্ড রেজিমেন্ট আমাদের মুক্তিবাহিনী যখন ডিসেম্বর মাসে ফেনী, নোয়াখালী এবং চট্টগ্রামের দিকে অগ্রসর হয়, তখন কে ফোর্সের ৪র্থ বেঙ্গল, ১০ ম বেঙ্গল এবং ৯ম বেঙ্গলকে পাক বাহিনীদের বিরুদ্ধে প্রত্যক্ষ সাহায্য করে। গোলন্দাজ বাহিনীর জন্য হবে এটা গৌরবের দৃষ্টান্ত। 

জুলাই মাসের ১২ তারিখে লেঃ হুমায়ুন কবির সি এন্ড বি রাস্তার উপর একটি প্লাটুনের পেট্রল পাঠায়। এই পেট্রোলটি শত্রুর গতিবিধি সম্বন্ধে খবরাখবর নেবার জন্য কুটি পর্যন্ত অগ্রসর হয়। দুপুর দুটার সময় এই পেট্রোল পার্টি যখন কুটির নিকট দিয়ে টহল দিচ্ছিল তখন তারা দেখতে পায় অনেক গাড়িতে কুমিল্লা থেকে পাকিস্তানীরা সৈন্য সমাবেশ করছে। কুটিতে গাড়ী থেকে নেমে ওদের একটি ব্যাটালিয়নের মত দল মন্দভাগ বাজারের দিকে অগ্রসর হচ্ছে। আমাদের পেট্রোলটি বুঝতে পারে যে, এই পাকসেনারা নয়নপুর, মন্দভাগ বাজারের দলটি বাজারের দিকে এসে অবস্থান নেয় এবং দোকানের ভিতর বাঙ্কার তৈরি করতে থাকে। এছাড়া তাদের অবস্থানের চতুর্দিকে পাট এবং ধান কেটে পরিষ্কার করে ফেলে যাতে তাদের গুলি সামনে আমাদের অবস্থানে এসে পড়ে। এসব সংবাদ পেট্রোল হেডকোয়ার্টারে পৌঁছে। সংবাদ পাবার পর আমি পাকসেনাদের ঘাঁটিগুলি শক্তিশালী হয়ে ওঠার আগেই তাদের উপর আঘাত হানার সিদ্ধান্ত নেই। ক্যাপ্টেন গাফফারকে ৪র্থ বেঙ্গলের সি কোম্পানি দিয়ে ফার্স্ট ফিল্ড রেজিমেন্টের কামানগুলি মন্দভাগ বাজারের নিকট পর্যন্ত অগ্রসর হয়। সন্ধ্যা হবার আগেই ছোট ছোট কয়েকটি দল পাঠিয়ে বাজারটি এবং শত্রু অবস্থানটি সম্পূর্ণ খবরাখবর নেয়। সন্ধ্যায় ক্যাপ্টেন গাফফার তাঁর কোম্পানি এবং ফার্স্ট ফিল্ড রেজিমেন্টের সহায়তায় মন্দভাগ বাজারের শত্রু অবস্থানের উপর অতর্কিতে আক্রমণ চালায়। আমাদের কামানগুলি গোপন পথে নৌকাযোগে বাজারের পার্শবর্তী গ্রামে অবস্থান নেয়। ক্যাপ্টেন গাফফারের আক্রমণের ঠিক পূর্ব মূহুর্তে কামাগুলি থেকে অতি নিকতবর্তী শত্রু অবস্থানের বাঙ্কারগুলি এবং বাজারের ঘরগুলিকে প্রচণ্ড গোলাবর্ষণ করতে থাকে, ফলে অনেক বাঙ্কার এবং ঘর ধ্বংস হয়ে যায় এবং বাজারে অবস্থিত পাকসেনারা আহত ও নিহত হয়। এত নিকট থেকে অতর্কিত কামানের গোলার আক্রমণ পাকসেনারা আশা করতে পারেনি। কিছুক্ষণের মধ্যেই পাকসেনাদের অন্তত ৬০/৭০ জন হতাহত হয়। পাকসেনাদের আর্তনাদ এবং চিৎকার আমাদের লোকরাও শুনতে পায়। কিছুক্ষণের মধ্যে তাদের প্রতিরোধশক্তি ক্ষীণ হয়ে আসে এবং তারা অবস্থান ছেড়ে পালিয়ে যায়। দুঘণ্টা যুদ্ধের পর মন্দভাগ বাজার এবং অনেক অস্ত্রশস্ত্র ক্যাপ্টেন গাফফারের দখলে আসে। এর পরদিন আমাদের একটি পার্টি শালদা নদীতে এম্বুশ পাতে। পাকসেনাদের একটি স্পিডবোট দুপর ১টায় এম্বুশ পড়ে যায়। এম্বুশ পার্টির গুলিতে স্পিডবোটটি ধ্বংস হয়ে যায় এবং ২০ জন পাকসেনা হতাহত হয়। কেউ কেউ নদীতে পড়ে ভেসে যায়। এম্বুশ পার্টিটি পরে নিরাপদে মন্দভাগ অবস্থানে আসে। আমাদের হেডকোয়ার্টারে খবর পাই যে , দাউদকান্দিতে পাকসেনারা ফেরিঘাটের নিকটে ঘাঁটি স্থাপন করেছে। এখানে প্রায় দুকোম্পানির মত পাকসেনা বাঙ্কার নির্মান করে ঘাঁটিটি বেশ শক্তিশালী করে তোলে। এখানে পাকসেনারা ঢাকা-কুমিল্লাগামী প্রতিটি গাড়ি দাঁড় করিয়ে অনুসন্ধান চালায়। তাছাড়া নিকটবর্তী একটা স্পিডবোটে টহল দেয়। আমরা একটি প্লাটুন দাউদকান্দিতে পাঠিয়ে দেই। এদের সঙ্গে আরেকটি দল পাঠানো হয় সৈয়দনগর ওয়ারলেস স্টেশন এবং ইলিয়টগঞ্জ রাস্তার সেতু ধ্বংস করার জন্য। আমাদের দলগুলি দাউদকান্দিতে যেয়ে গৌরীপুর নামক স্থানে তাদের ঘাঁটি তৈরি করে। এরপর শত্রুদের গতিবিধি সম্বন্ধে খবর নেয়। ১৩ই জুলাই সন্ধ্যা ৮টার সময় প্লাটুনটি দাউদকান্দির উত্তরে গোমতী নদীতে পাকসেনাদের একটি টহলদারি স্পিডবোটকে এম্বুশ করে। এই এম্বুশে একজন লেফটেন্যান্ট এবং ২০ জন পাকসেনা নিহত হয়। অফিসারটির র‍্যাঙ্কের ব্যাজ এবং অন্যান্য অস্ত্রশস্ত্র নিয়ে আসা হয়। এরপর এই দলটি পরদিন রাতে সৈয়দনগর ওয়ারলেস স্টেশন ধ্বংস করে দেয়। দলে ওপর অংশ ইলিয়টগঞ্জ নতুন  সেতুটি ডেমলিশন লাগিয়ে দুটি স্প্যান উড়িয়ে দেয়। তাদের কাজ সম্পূর্ণ করে দলগুলো নিরাপদে হেডকয়ার্টারে ফেরত আসে। 

কুমিল্লা-চাঁদপুর রাস্তায় হাজীগঞ্জের নিকট রামচন্দ্রপুরের ব্রিজ উড়িয়ে দেয়ার পর পাকসেনাদের যোগাযোগ ব্যাবস্থার বেশ অসুবিধা হয়। পাকসেনারা ঐ জায়গাতে ফেরীর বন্দোবস্ত করে। এই ফেরী যোগাযোগ বিনষ্ট করার জন্য লেঃ মাহবুব একটি কোম্পানি রামচন্দ্রপুরে পাঠায়। ৬ই জুলাই ভোরে এই দলটি রামচন্দ্রপুর ফেরিঘাটের নিকট এসে এম্বুশ পাতে। ঐ দিনই সকাল ৭টার সময় পাকসেনাদের একটি দল রামচন্দ্রপুর ফেরিঘাটে আসে। তাদের জিনিসপত্র তখন ফেরিঘাটে উঠছিল ঠিক সেই সময় এম্বুশ পার্টি তাদের উপর গুলি চালায়। এতে পাকসেনাদের ৪জন নিহত হয়। উভয়পক্ষে প্রায় ঘণ্টা খানেক গোলাগুলি চলে। গোলাগুলির সংবাদ পেয়ে চাঁদপুর থেকে পাকসেনাদের প্রায় দুই কোম্পানি সৈন্য সাহায্যের জন্য আসে। পাকসেনারা ফেরিঘাটের কিছু দূরে এসে গাড়ী থেকে নামে এবং এম্বুশ অবস্থানে অগ্রসর হবার জন্য প্রস্তুত হয়। ঠিক সেই সময়ে আমাদের অন্য এম্বুশ পার্টিটি তাদের উপর অতর্কিত আক্রমণ চালায়। এই আক্রমণে পাকসেনারা সম্পূর্ণ ছত্রভঙ্গ হয়ে যায় এবং তাদের ৩১ জন নিহত এবং ৫৪ জন আহত হয়। আমাদের এন সি ও এবং একজন সিপাই গুরুতর আহত হয়। এরপর আমাদের দলটি এম্বুশ অবস্থান পরিত্যাগ করে। আসার পথে ৮ই জুলাই মুদ্দাফরগঞ্জ সড়কসেতুটি উড়িয়ে দিয়ে আসে। এর পর পাকসেনারা সেতুটির নিকতবর্তী কয়েকটি গ্রামে মর্টারের সাহায্যে গোলাগুলি করে। সে সময়ে পাকসেনাদের অভ্যর্থনার জন্য অনেক স্থানীয় দালাল শান্তি কমিটি সভার আয়োজক এবং মিছিল করে পাকসেনাদের অভ্যর্থনার জন্য এগিয়ে যায়। কিন্তু দুর্ভাগ্যবশত এই মিছিলের উপর গুলি চালিয়ে অনেককে তাদের হত্যা করে। 

	আমাদের চাঁদপুর কোম্পানি যোগাযোগ ব্যাবস্থা বিচ্ছিন্ন করার কার্যকলাপ আরও বৃদ্ধি করে। স্থানীয় লোকদের সহায়তায় হাজীগঞ্জ এবং লাকসাম, চাঁদপুর ও কুমিল্লার সি এন্ড বি রাস্তা ও রেলওয়ে সড়কের ২০০ গজ কেটে ধ্বংস করে দেয়া হয়। এ সময়ে পাকিস্তানীরা পশ্চিম পাকিস্তান থেকে ইঞ্জিনিয়ার, ইঞ্জিন ড্রাইভার এবং শ্রমিক এনে রাস্তা মেরামত করার চেষ্টা চালায়। আমাদের গেরিলারা এইসব পাকিস্তানী রেলওয়ে কর্মচারিদের মেরে সেখান থেকে তাড়িয়ে দেয়। এর ফলে রেল এবং সড়ক যোগাযোগ সম্পুর্ন বন্ধ হয়ে যায়। নিরুপায় হয়ে ২৬শে জুলাই পাকবাহিনী একটি কোম্পানিকে চাঁদপুর থেকে এই এলাকায় পাঠায়। পাকসেনাদের এই কোম্পানিটি রেলওয়ে লাইনের সঙ্গে সঙ্গে লাকসামের দিকে অগ্রসর হয়। ঠাকুর বাজারের নিকট আমাদের একটি এম্বুশ পার্টি আগে থেকেই অবস্থান নিয়েছিল। দুপুর ২টার সময় পাকসেনাদের এই কোম্পানিটি যখন এম্বুশ অবস্থানের মাঝে আসে তখন আমাদের দলটি তাদের উপর আক্রমণ চালায়। ফলে পাকসেনাদের একজন জে সি ও সহ ২২জন পাকসেনা আহত হয়। পাকসেনারা ছত্রভঙ্গ হয়ে চাঁদপুর পলায়ন করে। এর পরদিন গেরিলারা মধু রেলওয়ে স্টেশনের নিকট রেলওয়ে এবং সড়ক সেতু ধ্বংস করে দেয় এবং যে পাকিস্তানী ইঞ্জিনিয়ার পরিদর্ষনের জন্য আসে তাকেও আহত করে। 

আমাদের ঢাকার গেরিলা দল তাদের কার্যকলাপ চালিয়ে যাচ্ছিল। ব্রিটিশ সরকারের একটি পার্লামেন্টারি দল বাংলাদেশের সে সময়ের পরিস্থিতি সারেজমিনে জানার জন্য ঢাকায় আসে। এই দলটি ঢাকা ইন্টার কন্টিনেন্টাল হোটেলে অবস্থান করছিল। ২৪শে জুন সকাল সাড়ে ৭টায় হোটেলের ভিতরে লবিতে বসে বিমান বন্দরে যাবার অপেক্ষা করছিল। ঠিক সে সময়ে আমাদের ৩ জন গেরিলা হোটেলের সামনে বারান্দায় দুটি গ্রেনেড বিস্ফোরণ ঘটায় এবং পরিষদীয় দলটিকে ঢাকার পরিস্থিতি সম্পর্কে অবহিত করায়। এর কদিন পর আমাদের গেরিলারা জানতে পারে যে নারিন্দায় গউরিমা মন্দিরে পাকিস্তানীদের অনেক দালাল সমবেত হয়ে আলোচনার আয়োজন করছে। দালালরা যখন আলোচনায় ব্যাস্ত ঠিক সেই সময়ে আমাদের গেরিলারা আলোচনায় একটি বিস্ফোরণ ঘটায়। এতে প্রায় ২০/২৫ জন পাক দালাল হতাহত হয়। ঢাকার গেরিলা দল টি এন্ড টি বিভাগের একজন পাকিস্তানী উর্ধতন কর্মচারির গাড়ীতে এম-১৪ মাইন দিয়ে বুবিট্র্যাপ লাগিয়ে রাখে। ফলে পাকিস্তানী অফিসারটি গাড়ীসুদ্ধ শেষ হয়ে যায়। পাকিস্তানী অফিসাররা মাঝে মাঝে ধানমন্ডির সাংহাই চাইনিজ রেস্টুরেন্টে সান্ধ্যভোজে আসত। এই সংবাদ পাবার পর আমাদের একটি গেরিলা দল ৮ই জুলাই রাত ৯টায় পাকিস্তানী অফিসাররা সেখানে আসলে তাদের উপর গ্রেনেড ছোঁড়ে। ফলে ২/৩ জন পাকিস্তানী অফিসার নিহত হয়। পাকিস্তানী পুলিশরা এ সময়ে রাতে ট্যাক্সিতে বা জিপে ঢাকার বিভিন্ন রাস্তায় পেট্রলিং করত। এসব টহলদার পাকিস্তানী পুলিশদের এম্বুশ করার জন্য ঢাকার গেরিলা দল একটি পরিকল্পনা নেয়। তাদের গতিবিধি সম্বন্ধে সম্পূর্ণ খবরাখবর নেয়া হয়। ১০ই জুলাই একটি পাকিস্তানী টহলদার পুলিশ পার্টি ধানমণ্ডির রাস্তা নং ২ এর দিকে যাচ্ছিল। গেরিলাদের একটি পার্টি তাদের পিছি নেয়। পুলিশের পেট্রোলটি ২ নং রাস্তার মোড়ে যখন তেদের গতি কমিয়ে দেয় ঠিক সে সময়ে গেরিলারা তাদের গাড়ীতে একটি গ্রেনেড নিক্ষেপ করে। সঙ্গে সঙ্গে গাড়িটি ধ্বংস হয়ে যায়। এতে একজন অফিসার সহ ৫ জন পাকিস্তানী পুলিশ নিহত হয়। আমাদের গেরিলা দলটি নিরাপদে সে স্থানটি পরিত্যাগ করে। এর কদিন পর আমাদের আরেকটি গেরিলা দল নিউ বেইলি রোডে পাকবাহিনীর একটি জিপের ওপর এক্রমন চালায়। এই আক্রমণে ৩/৪ জন পাকসেনা নিহত হয় এবং জিপটি ক্ষতিগ্রস্ত হয়। 

নারায়ণগঞ্জে অবস্থিত আমাদের গেরিলা দলটি পোস্ট অফিসের ভিতর বিস্ফোরণ ঘটায় এবং মণ্ডলপাড়া ও চৌধুরীবাড়ী ইলেকট্রিক সাবস্টেশনটি ১২ই জুলাই রাত সাড়ে ১০টার সময় ধ্বংস হয়। এছাড়া সিদ্ধির নগর ও আশুগঞ্জের সাথে একটি বৈদ্যুতিক পাইলন উড়িয়ে দেয়। সিদ্ধিরগঞ্জ এবং নরসিংদীর মাঝে দুটি বৈদ্যুতিক পাইলন ধ্বংস করে দেয়। এর ফলে কাঞ্চন এবং কালীগঞ্জের বেশ কয়েকটি শিল্প কারখানা বিদ্যুতের ওভাবে বন্ধ হয়ে যায়। এর কিছুদিন পর ফতুল্লা এবং ঢাকার মাঝে পাগলা রেলওয়ে সেতুটি উড়িয়ে দেয়। ফলে নারায়ণগঞ্জ এবং ঢাকার মাঝে ট্রেন যোগাযোগ বন্ধ হয়ে যায়। এসময়ে আমার হেডকোয়ার্টারে খবর আসে যে পাক সরকার পাক বাহিনীর তত্ত্বাবধানে উচ্চমাধ্যমিক পরীক্ষা নেয়ার প্রস্তুতি নিচ্ছে। এই পরীক্ষাকে বানচাল করে দেয়ার জন্য আমরাও একটা পরিকল্পনা নেই। এই পরিকল্পনা অনুযায়ী আমার হেডকোয়ার্টার থেকে ঢাকার গেরিলা দলগুলিকে নির্দেশ পাঠিয়ে দেয়া হয়। এই নির্দেশ অনুযায়ী পরীক্ষার দিন সিদ্ধেশ্বরী স্কুল এবং আরও অন্যান্য স্কুলে পরীক্ষার ঠিক পূর্ব মুহূর্তে বিস্ফোরণ ঘটান হয়। ফলে খুব কম সংখ্যক ছেলেমেয়ে পরীক্ষা দেয়ার জন্য পরীক্ষা হলে আসে। ১৫ই জুলাই রাতে এই গেরিলা দল বকশীবাজারে অবস্থিত বোর্ড অফিস আক্রমন করে। ডিমলিশন দিয়ে বোর্ড অফিসের কিছু অংশ উড়িয়ে দেয়া হয়। তর ফলে বোর্ডের বেশ কিছু দলিল এবং কাগজপত্র ধ্বংস হয়ে যায়। এর ফলে এই পরীক্ষা প্রহসনে পরিণত হয় এবং অনেক ছাত্র ছাত্রী ইচ্ছাকৃতভাবেই পরীক্ষা বর্জন করে। 

হাবিলদার গিয়াসের নেতৃত্বে আমাদের মুরাদনগরের দলটি ১৬ঈ জুলাই রাত ১টার সময় ইলিয়টগঞ্জের দেড় মাইল পশ্চিমে পুঁতিয়া গ্রামের সামনে কুমিল্লা-দাউদকান্দি সড়কের উপর কয়েকটি এন্টি ট্যাঙ্ক মাইন পুঁতে রাখে। পরদিন সকালে পাকবাহিনীর নিয়ন্ত্রণাধীনে একটি অয়াপদা ট্রাক মাইনের উপর বিস্ফোরিত হয়। ফলে ট্রাকটি ধ্বংস হয়ে যায়। ট্রাকে অবস্থানরত একজন পাকসেনা , দুজন রাজাকার ও ড্রাইভার সহ সবাই নিহত হয়। ফলে ৫জন পাকসেনা, ১ জন মেজর ও ৬জন রাজাকার নিহত হয়। এই সংবাদ পেয়ে কুমিল্লা থেকে পাকসেনারা ৩০টি গাড়িতে ঘটনাস্থলে উপস্থিত হয়। পাকসেনাদের গাড়িগুলি ঘটনাস্থল থেকে অনেক দূরে এসে দাড়ায়। 

সামনের গাড়ী থেকে বেশ কিছু সংখ্যক পাকসেনা নেমে আস্তে আস্তে ঘটনাস্থলের দিকে অগ্রসর হয়। তারা রাস্তার পাশ দিয়ে অগ্রসর হচ্ছিল। অগ্রসর হবার সময় আমাদের পুঁতে রাখা এন্টি পার্সোনাল মাইনের বিস্ফোরণে তাদের ৬/৭ জন বিস্ফোরিত হয় এবং আরও অনেক আহত হয়। এরপর পাকসেনারা আর সম্মুখে অগ্রসর হয়নি। সমস্ত দিন পাকসেনারা মাইন ডিটেক্টরের সাহায্যে ঘটনাস্থলের চতুর্দিকে তন্ন তন্ন করে তল্লাশি চালায়। সমস্ত বেসামরিক যাতায়াতও বন্ধ হয়ে যায়। এরপর পাকসেনারা পার্শবর্তী গ্রাম গুলিতে মুক্তি বাহিনীর সন্ধানে তল্লাশি শুরু করে। হাবিলদার গিয়াসের দলের একজন নায়েক মস্তফা কামাল স্থানীয় লোকদের সাথে মিশে পাকসেনাদের দুরবস্থা দেখে। দাউদকান্দি থেকে পশ্চিম নারায়ণগঞ্জে এবং দাউদকান্দি সড়কের উপর বাউসিয়ায় একটি গুরুত্তপূর্ণ সেতু ছিল। এই সেতুটি সম্পূর্ন কংক্রিটের তৈরি। এবং বেশ মজবুত। এই সেতুটি ধ্বংস করার জন্য জুলাই মাসের প্রথমে আমি মোঃ রফিক নামে বিশেষ ট্রেনিং প্রাপ্ত গেরিলাকে মনোনীত করি। তার সঙ্গে আরেকটি গেরিলাকে দিয়ে এই সেতু রেকি করার জন্য পাঠাই। মোঃ রফিক সেতুটি পুঙ্খানুপুঙ্খরূপে রেকি করে এবং একটি নকশা বানিয়ে নিয়ে আসে। এরপর অধ্যাপক মুনির চৌধুরীর ছেলে ভাষণের নেতৃত্বে ১০ জনের একটি ডিমোলিশন পার্টিকে রফিকে সঙ্গে নিয়ে বাউসিয়া সেতুটি ধ্বংস করার জন্য পাঠিয়ে দেই। এই দলটি প্রথম মুরাদনগরে গিয়ে তাদের স্থায়ী ঘাঁটি করে। এর পর তারা গোমতী নদী পাড় হয়ে বাউসিয়াতে পৌঁছে। সেখানে একদিন থাকার পর স্থানীয় গেরিলাদের সাহায্য নিয়ে ১২ই জুলাই রাতে বাউসিয়া সেতুতে ডিমলিশন লাগায়। কিন্তু ডেমলিশন বিস্ফোরণের সময় ইগ্নিশন ঠিকমত কাজ করেনা। ইত্যবসরে স্থানীয় ডালা চেয়ারম্যান এবং রাজাকার পাকবাহিনীদের খবর দেয়। পাকবাহিনী এবং রাজাকার অকস্মাৎ ভাষণের ডিমলিশন পার্টির উপর আক্রমণ চালায়। আক্রমণে ভাষণের দলের ৩ জন গেরিলা গুরুতরভাবে আহত হয়। এই ৩ জনের মধ্যে একজন স্থানীয় মুক্তিযোদ্ধা আব্দুর রাজ্জাক কোরাইশই ও ছিল। গেরিলা দলটি ইগ্নিশন কাজ না করার দরুন সেতু উড়িয়ে দিতে ব্যার্থ হয়ে পাকবাহিনীর আক্রমণের চাপে অবস্থান পরিত্যাগ করতে বাধ্য হয়। এর ফলে আমাদের যথেষ্ট ক্ষতি হয়। যদিও আহত গেরিলাদের সঙ্গে আনতে সক্ষম হয় কিন্তু যেসব বিস্ফোরক সেতুটিতে লাগানো হয়েছিল সেগুলি উঠিয়ে আনা তাদের পক্ষে সম্ভব হয় না। এবং তারা ২৬০ পাউন্ড আই এন টি সেখানেই ফেলে রেখে হেড কোয়ার্টারে ফেরত আসে। এত বিরাট পরিমাণ আই এন টির শত্রুর হাতে পড়া ও নষ্ট হয়ে যাওয়া আমাদের পক্ষে একটা বিরাট ক্ষতির কারণ। ঐ সময়ে বিস্ফোরক দ্রব্যাদি আমাদের খুব কম ছিল। অনেক চেষ্টার পর হয়তো কিছু কিছু আমরা যোগাড় করতে সক্ষম হতাম। ধাকা-কুমিল্লা রাস্তা বন্ধ কোরে দেয়া আমার লক্ষ ছিল। সেই লক্ষ এইভাবে ব্যার্থতায় পর্যবসিত হওয়ায় আমি যথেষ্ট চিন্তিত হয়ে পড়ি। এবং পড় পরই আবার বিস্ফোরক জোগাড়ের চিন্তায় থাকি। ২/৩ সপ্তাহ পরে অনেক কষ্টে  আবার কিছু পরিমাণ আই এন টি সংগ্রহ করতে সক্ষম হই। আই এন টি জোগাড়ের পড় আমি মোঃ রফিকে ডেকে পাঠাই। শেষ পর্যন্ত আমরা বাউসিয়ার যোগাযোগ বিচ্ছিন্ন করতে সমর্থ হয়েছিলাম। লাটুমুরাতে লেঃ হুমায়ুনের নেতৃত্বে যে কোম্পানি অবস্থান নিয়েছিল সেই অবস্থানের উপর পাক বাহিনী তাদের চাপ অব্যাহত রাখে। লাটুমুরার অবস্থান থেকে আমাদের বিতাড়িত করার চেষ্টা করে। লেঃ হুমায়ুনের কোম্পানিটি পাক বাহিনীর প্রচণ্ড চাপের মুখেও তাদের অবস্থানটি সাহসের সঙ্গে ধরে রাখে। মুক্তিযোদ্ধারা এই অবস্থান থেকে প্রায়ই পাকসেনাদের উপর অতর্কিত আক্রমণ চালাতে থাকে। ১৭ই জুলাই বিকেল ৪টায় আমাদের ও-পি দেখতে পায় যে লাটমুড়া থেকে একটি শত্রুদল চন্দ্রপুর শত্রুঅবস্থানের দিকে এগিয়ে আসছে। লেঃ হুমায়ুন কবির তৎক্ষণাৎ একটি প্লাটুন চন্দ্রপুরের রাস্তায় পাকসেনাদের এম্বুশ করার জন্য পাঠিয়ে দেয়। প্লাটুনটি চন্দ্রপুর থেকে একটু দূরে অবস্থান নিয়ে পাকসেনাদের জন্য অপেক্ষা করতে থাকে। পাকসেনারা যখনি সেই অবস্থানে পৌঁছে ঠিক তখনি তাদের উপর অতর্কিত আক্রমণ চালানো হয়। ফলে ৪জন পাকসেনা নিহত এবং আহত হয়। পাকসেনারা এম্বুশ থেকে বাঁচার জন্য লাটুমুড়ায় পলায়ন করে। 

২০শে জুলাই সকাল ৯টার সময় একটি প্লাটুন পাকসেনাদের ইয়াকুবপুর , চন্দ্রপুর এবং বাগানবাড়ি অবস্থানের উপর অতর্কিত আক্রমণ করার জন্য পাঠানো হয়। এই প্লাটুনটি গোপন পথে গ্রামের ভিতর দিতে পাকসেনাদের অবস্থানের অতি নিকটে যেতে সমর্থ হয়। রেকি করার পড় তারা দেখতে পায় যে, পাকসেনাদের কিছু লোক বিভিন্ন বাঙ্কারের উপর বসে চা পান করছে, এবং তাদের প্রহরার ব্যাবস্থা শিথিল। এছাড়াও আরও ৩/৪ টি দল বাঙ্কারের উপর দাঁড়িয়ে ছিল। তাদের একজন ও-পি গাছের উপর বসা ছিল। আমাদের প্লাটুনটি জঙ্গলের ভিতর দিয়ে অগ্রসর হয়ে তাদের বাঙ্কারগুলির উপর আক্রমণ চালায়। গোলগুলিতে যেসব পাকসেনা বাঙ্কারের উপর বসে চা পানে ব্যাস্ত ছিল এবং দাঁড়িয়েছিল তারা সঙ্গে সঙ্গে আহত ও নিহত হল। নিকতবর্তী একটি ঘর থেকে কিছু পাকসেনা বেরিয়ে আসে এবং বাঙ্কারের দিকে যাওয়ার চেষ্টা করে তারাও আহত ও নিহত হয়। এরপর পাকসেনাদের প্রতি এক্রমন করারা আগেই আমাদের প্লাটুনটি অবস্থান ত্যাগ করে নিজেদের এলাকায় নিরাপদে ফিরে আসে। এই সঙ্ঘর্ষের ফলে ১৩ জন পাকসেনা নিহত ও ১০ জন আহত হয়। আমাদের একজন গুরুতর ভাবে আহত হয়। 

শালদা নদীতে পাকসেনাদের বিরুদ্ধে ৪র্থ বেঙ্গলের এ কোম্পানি এবং সি কোম্পানি তাদের তৎপরতা চালিয়ে যাচ্ছে। পাকসেনারা শালদা নদী রেলওয়ে স্টেশন থেকে নারায়নপুরের দিকে অগ্রসর হবার চেষ্টা করছিল। ১৭ই জুলাই তাদের একটি দল রেলওয়ে স্টেশনের প্রায় এক হাজার গজ দক্ষিণে মনোরা রেলওয়ে ব্রিজ পর্যন্ত অগ্রসর হয়। ব্রিজের কাছে এসে পাকসেনাদের দলটি ব্রিজের চতুর্দিকে বাঙ্কার তৈরির প্রস্তুতি নেয়। বেলা সাড়ে ১২টার সময় এ কোম্পানির একটি প্লাটুন মর্টার সহ পাকসেনাদের এই দলটির উপর অতর্কিত আক্রমণ চালায়। এ আক্রমণের ফলে পাকসেনারা সম্পূর্ণ ছত্রভঙ্গ হয়ে যায় এবং তাদের বেশকিছু লোক আহত ও নিহত হয়। পাকসেনারা উপায়ান্তর না দেখে আবার শালদা নদীতে পিছু হটে যায়। পরদিন সকাল ৯টার সময় শালদা নদী থেকে পাকসেনারা আবার মনোরা ব্রিজের দিকে অগ্রসর হয়। সকাল ৯টায় আমাদের সৈনিকরা আবার তাদের বাঁধা দেয়। এবং পাকসেনাদের উপর মর্টার এবং কামানের গোলা নিক্ষেপ করে। ফলে পাকসেনাদের ৪জন লোক নিহত এবং ১০ জন আহত হয়। পাকসেনারা আর অগ্রসর না হয়ে পিছু হটে মনোরা ব্রিজের উত্তরে অবস্থা নেয়। ১৯শে জুলাই পাকসেনারা ব্রিজের দক্ষিণে আবার অবস্থান নেয় বাঙ্কার খোঁড়ার চেষ্টা করে। এবারো পাকিস্তানীরা আমাদের মর্টার , কামান এবং মেশিনগানের গোলাগুলিতে অনেক হতাহত হয়ে পিছু হটতে বাধ্য হয়। পরে স্থানীয় লোকের কাছে জানা যায় যে, পাকসেনারা আহত ও নিহত সঙ্গীদের নৌকায় করে পিছনে নিয়ে যায়। এদের সঠিক সংখ্যা সম্বন্ধে তাৎক্ষনিকভাবে সংবাদ জানা না গেলেও পরে যানা যায় ৮ জন নিহত এবং ১৪ জন আহত হয়। ২১শে সন্ধ্যায় ৪র্থ বেঙ্গলের এ কোম্পানির একটা প্লাটুন শালদা নদীর অবস্থানের ভিতর অতর্কিত আক্রমণ চালায়। আক্রমণের ফলে ৮জন পাকসেনা নিহত ও ৭ জন আহত হয়। দেড় ঘণ্টা যুদ্ধের পর আমাদের দলটি শত্রু অবস্থান পরিত্যাগ করে নিরাপদে ঘাঁটিতে ফিরে আসে। এই আক্রমণের সাথে আমাদের ফার্স্ট ফিল্ড রেজিমেন্ট পাকসেনাদের উপর আক্রমণ চালিয়ে বহু পাকসেনাকে হতাহত করে। জুলাই মাসে কুমিল্লায় পাকসেনারা স্বাভাবিক অবস্থা ফিরিয়ে আনার জন্য যথেষ্ট চেষ্টা চালিয়ে যাচ্ছিল এবং কিছুটা সফলও হয়েছিল। এ সময় কুমিল্লা শহরের ভিবিন্ন স্থানে পাকসেনারা তাদের ক্যাম্প গড়ে তুলেছিল। এসব ক্যাম্প থেকে তাড়া ঘন ঘন টহল চালাত। কুমিল্লায় পাকসেনাদের এই তৎপরতা খর্ব করার জন্য আমাদের গেরিলাদের ২০ জনের একটি দল একটি ৩ ইঞ্চি মর্টারসহ কুমিল্লার উত্তরে অনুপ্রবেশ করে। ২০শে জুলাই সকাল সাড়ে ১০টার সময় গেরিলাদের এই দলটি কুমিল্লা শহরে পাকসেনাদের বিভিন্ন অবস্থানের উপর মর্টারের সাহায্যে গোলা নিক্ষেপ করে। একটি গোলা আজাদ স্কুলে, একটি গোলা সাধনা ঔষধালয়ের নিকটে, একটি গোলা গোয়ালপত্রীতে, একটি গোলা কালীবাড়ির নিকটে এবং একটি গোলা এস ডি ওর অফিসের নিকটে বিস্ফোরিত হয়। গোলাগুলি বিস্ফোরণের ফলে পাকসেনাদের মনোবল ভেঙ্গে যায় এবং ভিতসন্ত্রত হয়ে কুমিল্লা সেনানিবাসের দিকে ছোটাছুটি করতে থাকে। বিশেষ করে পশ্চিম পাকিস্তান থেকে সদ্য আগত সেনারা মনোবল হারিয়ে ফেলে। অনেক পাকসেনা স্থানীয় লোকদের সেনানিবাসের রাস্তা জানতে চায়। আবার অনেকে ভয়ে ব্রিজের তলায় লুকিয়ে পরে। আবার কুমিল্লাতে যখন গেরিলারা তাদের তৎপরতা চালাচ্ছিল ঠিক সে সময়ে গেরিলাদের আর একটি দল চাঁদপুরেও তাদের তৎপরতা বাড়িয়ে দেয়। ১৭ই জুলাই রাত ১০টায় বাবুর হাটের পূর্বে কুমিল্লা-চাঁদপুর রাস্তায় আশিকাটি গ্রামের নিকট পাকসেনাদের একটি কনভয় যখন যাচ্ছিল তখন আমাদের গেরিলারা গাড়ীতে গ্রেনেড নিক্ষেপ করল। ফলে ৮ জন পাকসেনা নিহত ও আরও অনেকে আহত হয়। ১০শে জুলাই দুপুর ১টার সময় বাবুরহাটে পাকসেনাদের একটি গাড়ীর উপর গেরিলারা গ্রেনেড নিক্ষেপ করে। এর ফলে ৫ জন পাকসেনা নিহত ও ৭ জন আহত হয়। 

১১ই জুলাই বিকেল সাড়ে ৬টায় ২ জন গেরিলা চাঁদপুর পাওয়ার স্টেশনের সামনে পাহারারত ২জন পাকসেনা ও ২ জন পাকিস্তানী পুলিশের উপর গ্রেনেড নিক্ষেপ করে তাদের হত্যা করে। 

চাঁদপুরে শান্তি কমিটির দালালদের একটি আলোচনা সভায় গ্রেনেড নিক্ষেপ করার পর ৭ জন দালাল আহত হয়। এ ছাড়াও ইলিয়টগঞ্জে পাকসেনাদের স্থানীয় এক দালালের লঞ্চে আগুন দিয়ে জ্বালিয়ে দেয়া হয়। এ সমস্ত কার্যকলাপের ফলে স্থানীয় লোকদের মনোবল আরও বেড়ে যায়। তাদের মুক্তিবাহিনীর উপর আস্থা আবার ফিরে আসে। 

কসবার উত্তরে কাশিমনগর রেলওয়ে সেতুর নিকট পাকিস্তানীদের ডুটি প্লাটুন অবস্থা  নিয়ে সেতুটি প্রহরার কাজে নিযুক্ত ছিল। এই সেতুটিকে ধ্বংস করার জন্য আমি ক্যাপ্টেন আইনউদ্দিনকে নির্দেশ দেই। নির্দেশ পেয়ে ক্যাপ্টেন আইনউদ্দিন সেতুটি রেকি করার জন্য ডিমলিশন এক্সপার্ট সহ একটি রেকি পাঠায়। এই রেকি পার্টি শত্রুঅবস্থান সম্বন্ধে এবং সেতুটি সম্বন্ধে বিস্তারিত খবর দিয়ে আসে। এরপর ১৮ই জুলাই রাত ২টায় একটি রেইডিং প্লাটুন ক্যাপ্টেন আইনউদ্দিনের নেতৃত্বে কাশিমপুর সেতুর উদ্যেশ্যে রওনা দেয়। রাত ৮টার সময় সেতুটির নিকতবর্তী পাক অবস্থানের উপর প্লাটুনটি আক্রমণ চালায়। আক্রমণের ফলে ১৭ জন পাকসেনা নিহত হয় এবং যারা বেঁচে ছিল তাড়া অবস্থান ত্যাগ করে খাইরাতুল্লাতে পালিয়ে যায়। আমাদের রেইডিং পার্টি সেতুটিকে বিস্ফোরণ লাগিয়ে ধ্বংস করে দেয়। মুক্তিযোদ্ধারা পাকসেনাদের অবস্থান থেকে অনেক অস্ত্র উদ্ধার করে। আমি যখন কুমিল্লা ও নোয়াখালী এলাকায় যুদ্ধে ব্যাস্ত ছিলাম, সে সময় শত্রুদের খবরাখবর নেবার জন্য একটি ৬ ইন্টিলিজেন্স নেট স্থাপন করি। এদের দায়িত্ব ছিল শত্রুদের সম্বন্ধে বিস্তারিত খবর আমাদের নিকট প্রেরণ করে। বিশেষ করে এইসব ইন্টিলিজেন্স এ এমন কতগুলো লোক কাজ করত যাদের সম্বন্ধে কিছু কোথা বলার দরকার। যেমন লাটু মিয়া। সে কুমিল্লা সেনানিবাস হাসপাতালে মালীর কাজ করত। সে আমাদের খবর পাঠায় সেনানিবাসে পাকসেনাদের ডুটি ব্রিগেড আছে এবং সেখানে একটি ডিপ হেডকোয়ার্টার স্থাপন করা হয়েছে। এ ছাড়া ৫০০-৬০০ রাজাকার এবং রেঞ্জার মোতায়েন করা হয়েছে। সে আরও খবর পাঠায় কুমিল্লা সেনানিবাসের প্রতিরক্ষা ব্যাবস্থা খুবই উত্তম এবং মজবুত করা হয়েছে এবং এই প্রতিরক্ষাবুহ্য বাইরে উত্তরে গোরা কবরস্থান পর্যন্ত তৈরি করা হয়েছে। 

কুমিল্লা বিমানবন্দরেও একটি ব্যাটালিয়ন শক্তিশালী প্রতিরক্ষা অবস্থান তৈরি করা হয়েছে। 

কুমিল্লা এবং নোয়াখালী এলাকায় পাকসেনাদের শক্তি এক ডিভিশনেরও বেশী। কিন্তু পাকসেনাদের এত শক্তি থাকা সত্ত্বেও তাদের মনোবল বেশ কমে গেছে। সাধারণ সিপাইরা এই যুদ্ধের নইরাশ্যজনক ফলাফল সম্বন্ধে মন্তব্য করত। তাদেরকে জোর করে যুদ্ধে ব্যাবহার করা হচ্ছে। সে জন্য তাড়া যথেষ্ট অসন্তোষ প্রকাশ করত। তাদের মধ্যে পলায়নপর মনোভাব খুবই প্রবল। তাড়া যুদ্ধ এলাকা ছেড়ে নিরাপদ স্থানে পালিয়ে যেতে ইচ্ছুক। আমাদেরকে আরও খবর পাঠায় যে, পাকসেনাদের হতাহতের সংখ্যা খুবই বেশী। শুধু সেনানিবাস হাসপাতালেই প্রায় ৫০০-৬০০ জন আহত সৈনিক চিকিৎসাধীন আছে। হাসপাতালে স্থানের অভাবে তাঁবুর ভিতরে অনেক আহত সৈনিককে রাখা হয়েছে এবং গুরুতর আহত সৈনিকদের পশ্চিম পাকিস্তানে পাঠিয়ে দেয়া হয়েছে। আহতের সংখ্যা এত বেশী হওয়ার জন্য সাধারণ মনোবল ভেঙ্গে পড়েছিল। কুমিল্লা শহরে আমাদের এবং পাকিস্তানীদের তৎপরতার ফলে লোকজন শহর ছেড়ে গ্রামের দিকে পালিয়ে যাচ্ছে। প্রত্যেক শহরবাসী পরিচয়পত্র ছাড়া শহরে বেড় হটে পারছেনা। কুমিল্লার উত্তরে পাকসেনারা আমাদের কোটেশ্বর অবস্থান পুনর্দখলের জন্য চেষ্টা চালায়। ২৪শে জুলাই পাকসেনাদের একটি কোম্পানিগঞ্জ পার হয়ে কোটেশ্বরের দিকে অগ্রসর হটে থাকে। সকাল ১০টায় পাকসেনাদের কোম্পানিটি যখন আমাদের অগ্রসর অবস্থানের সামনে পৌঁছে যায়, তখন আমাদের মুক্তিবাহিনী সৈনিকরা তাদের উপর মর্টার এবং হাল্কা মেশিনগানের সাহায্যে তাদের অগ্রসরে বাঁধা দেয়। আমাদের গোলাগুলিতে পাকসেনারা প্রচুর ক্ষতিগ্রস্ত হয়। তবুও পাকসেনারা তাদের আক্রমণের চাপ অব্যাহত রাখে। আমাদের মুক্তিযোদ্ধারাও সাহসের সাথে তাদের আক্রমণ পরিত্যাগ করে ২ ঘণ্টা পরে পিছু হটতে বাধ্য হয়। এই সঙ্ঘর্ষের ফলে পাকসেনাদের ১৫জন হতাহত হয়। পাকসেনারা সমস্ত দিন আমাদের অবস্থানের উপর কামানের গোলা নিক্ষেপ করে। 

ঐ দিনই কোটেশ্বর এবং কসবা অবস্থান থেকে দুই দল গেরিলা বুড়িচং থানার নিকট একটি সড়কসেতু, তিনটি বিদ্যুৎ পাইলন এবং কসবা এবং কসবার নিকট একটি রেলসেতু উড়িয়ে দেয়া হয়। বেলুনিয়াতে আমাদের সৈন্যরা যখন পাকিস্তানীদের সঙ্গে সম্মুখ সমরে লিপ্ত এবং পাকিস্তানীরা ফেনীর দিক থেকে বেলুনিয়া ব্রিজে প্রবেশ করার চেষ্টা করছিল ঠিক সেই সময়ে পাকসেনারাও আমাদের পেছনে ধ্বংসাত্মক চেষ্টা চালায়। তারা কিছু সংখ্যক দালালকে এই কাজে নিয়োগ করে। এইসব দালালকে মাইনসহ আমাদের অবস্থানের পিছনে পাঠায়। দালালরা আমাদের লাইনের পিছনে রাস্তায় ৬টা এন্টিপার্সোনাল এবং ৯টা এন্টিট্যাঙ্ক মাইন লাগায়। কিন্তু স্থানীয় জনসাধারণের সতর্কতার জন্যই এন্টিট্যাঙ্ক মাইনগুলিতে আমাদের কোন ক্ষতি হয়নি। মাইন পোঁতার খবরটি একজন স্থানীয় লোক আমাদের বেলুনিয়া হেডকোয়ার্টারে পাঠায়। খবর পাওয়ামাত্র হেডকোয়ার্টার থেকে আমাদের ডিমলিশন বিশেষজ্ঞ দল গাইডের সঙ্গে ঘটনাস্থলে উপস্থিত হয়ে তৎক্ষণাৎ মাইনগুলি নিষ্ক্রিয় করে দেয়। আমরা স্থানীয় লোকদের পাকিস্তানী ধ্বংসাত্মক তৎপরতা সম্বন্ধে সজাগ থাকতে বলি। এরপর যখনি পাকিস্তানী দালালরা এরকম ধ্বংসাত্মক কাজের জন্য আমাদের অবস্থানের পিছনে আসার চেষ্টা করেছে স্থানীয় জনগণ তাদের প্রচেষ্টাকে ব্যার্থ করে দিয়েছে। জুলাই মাসের শেষের দিকে লেঃ মাহবুব মিয়াবাজার, চাঁদপুর, হাজীগঞ্জ ইত্যাদি এলাকাতে পাকবাহিনীর বিরুদ্ধে তৎপরতা জোরদার করে। পাকসেনারা মিয়াবাজারে যে ক্যাম্প করেছিল সেখান থেকে কুমিল্লা-চট্টগ্রাম রাস্তা আবার খোলার চেষ্টা করে। লেঃ মাহবুব মিয়াবাজার শত্রুক্যাম্পটি রেইড করার জন্য পাঠিয়ে দেয়। এই দলটি সন্ধ্যায় মিয়াবাজারের নিকট পৌঁছে যায়। সেখান থেকে তাদের একটি ছোট রেকি দল পাকসেনাদের অবস্থান সম্পর্কে পুঙ্খানুপুঙ্খ খবর সংগ্রহ করে। রাত ১২টায় কমান্ডো দলটি গোপন পথে অগ্রসর হয়ে শত্রু অবস্থানের উপর অতর্কিত হামলা চালায়। এই অতর্কিত হামলার জন্য পাকিস্তানীরা মোটেই প্রস্তুত ছিলোনা। তারা দিগ্বিদিকজ্ঞ্যানশুন্য হয়ে যায়। আমাদের কমান্ডো দলটি এই অবস্থার সুযোগ নিয়ে পাকসেনাদের বেশ কয়েকটি বাঙ্কার গ্রেনেড ছুড়ে উড়িয়ে দেয়। পাকসেনারা আক্রান্ত হয়ে ছোটাছুটি করতে থাকে এবং আমাদের সৈনিকদের গুলিতে প্রায় ২০ জন নিহত এবং ১০ জন আহত হয়। এক ঘণ্টা যুদ্ধ চলার পর আমাদের কমান্ডো দলটি পাকসেনাদের প্রচুর ক্ষতিসাধন করে। শত্রুসেনাদের অবস্থান পরিত্যাগ করে মুক্তিযোদ্ধারা নিরাপদে চলে আসে। চাঁদপুরে পাকিস্তানীরা তাদের ঘাঁটি আরও শক্তিশালী করে তোলে। চাঁদপুরের এই ঘাঁটি থেকে তারা জায়গায় গাড়ীতে পেট্রলিং করত। এইসব পেট্রলিং এর জন্য ২-৩ টি ৩ টনের ট্রাক কনভয় এর আকারে ব্যাবহার করত। এইসব পেট্রলিং ভোরে, দুপুরে, সন্ধ্যায় এবং রাত ১২টার পর পাকসেনারা চালাত। এবং প্রত্যেক গাড়ির ব্যাবধান ৫০ থেকে ১০০ গজের মধ্যে। এই সংবাদ স্থানীয় গেরিলারা লেঃ মাহবুবের কাছে পৌঁছে দেয়। খবর পেয়ে লেঃ মাহবুব দুটি প্লাটুন ২০শে জুলাই চাঁদপুরের পূর্বে পাঠিয়ে দেয়। প্লাটুন দুটি চাঁদপুর থানার আশিকাটির নিকট এম্বুশ পাতে। পরদিন ভোর ৫টায় চাঁদপুর থেকে একটি পেট্রোল কনভয় আশিকাটির দিকে অগ্রসর হয়। কনভয়টি যখন এম্বুশ অবস্থানের মাঝে পৌঁছে যায় ঠিক তখনি আমাদের অ্যামবুশ পার্টি মেশিনগান এবং হাল্কা মেশিনগানের সাহায্যে গুলি চালায়। এর ফলে কনভয় এর প্রথম তিনটি জিপ ক্ষতিগ্রস্ত হয়ে রাস্তা থেকে পড়ে যায় এবং অবশিষ্ট গাড়ীগুলিরও যথেষ্ট ক্ষতিসাধন হয়। পাকসেনারা গাড়ি থেকে নেমে পাল্টা আক্রমণের চেষ্টা করে। কিন্তু আমাদের এম্বুশ পার্টির গুলিতে তাদের অন্তত ১০ জন নিহত এবং ২৫ জন আহত হয়। পাকসেনারা গুলির মুখে টিকতে না পেরে পালিয়ে যায়। ঐ দিন আশিকাটির ৩ মাইল পশ্চিমে সন্ধ্যায় আমাদের আর একটি এম্বুশ পার্টি পাকসেনাদের আর একটি কনভয়কে অ্যামবুশ করে। ফলে পাকসেনাদের ৩ জন নিহত এবং ৫ জন আহত ও একটি ট্রাক ক্ষতিগ্রস্ত হয়। প্রচুর অস্ত্র ও গোলাবারুদ আমাদের এম্বুশ পার্টির হস্তগত হয়। এছাড়া একটি মটর সাইকেলও দখলে নেয়। এম্বুশের খবর পেয়ে পাকসেনারা তাদের হাজীগঞ্জ ক্যাম্প থেকে আমটি শক্তিশালী কোম্পানি আমাদের এম্বুশ পার্টিকে আক্রমণ করার জন্য পাঠিয়ে দেয়। এই কোম্পানিটি ১ ঘণ্টা পর ঘটনাস্থলে আসে। ততক্ষণে আমাদের এম্বুশ পার্টি সংঘর্ষ শেষে মোটামুটি প্রস্তুত হয়েই অপেক্ষা করছিল। পাকসেনারা ঘটনাস্থলে উপস্থিত হবার সঙ্গে সঙ্গে আমাদের এম্বুশ পার্টি আবার তাদের উপর অতর্কিত হামলা চালায়। এর ফলে পাকসেনাদের ১২ জন নিহত ও ১০ জন আহত হয়। এরপর আমাদের দলটি অবস্থান পরিত্যাগ করে নিরাপদে নিজ ঘাঁটিতে ফিরে আসে। পাকসেনাদের একটি শক্তিশালী দল হাজীগঞ্জের নিকট নরসিংপুরে তাদের ঘাঁটি স্থাপন করে। এই ঘাঁটি থেকে পাকসেনারা ঐ এলাকার চতুর্দিকে ত্রাসের সৃষ্টি করে। এই ঘাঁটিকে আক্রমণ করার জন্য লেঃ মাহবুব নিয়মিত ও গণবাহিনীর একটি সম্মিলিত কোম্পানি পাঠিয়ে দেয়। এই কোম্পানিটি ১৭ই জুলাই তারিখ হাজীগঞ্জের দক্ষিণে তাদের অস্থায়ী গোপন অবস্থান তৈরি করে। এরপর পেট্রোল পাঠিয়ে পাকসেনাদের অবস্থান সম্বন্ধে তথ্য যোগাড় করে। ১৭ই জুলাই সন্ধ্যায় আমাদের কোম্পানিটি অতর্কিত পাকসেনাদের ঘাঁটির উপর আক্রমণ করে। আক্রমণের ফলে পাকসেনাদের ১৩জন নিহত ও অনেক আহত হয়। এরপর আমাদের কোম্পানিটি অতর্কিত পাকসেনাদের ঘাঁটির উপর আক্রমণ করে। আক্রমণের ফলে পাকসেনাদের ১৩ জন নিহত ও অনেক আহত হয়। এরপর আমাদের কোম্পানিটি নিরাপদে নিজ অবস্থানে ফিরে আসে। 

ফরিদপুরে আমাদের গেরিলা দল তাদের কার্যকলাপ জুন মাস্যা চালিয়ে যাচ্ছিল। তাদেরকে নির্দেশ দেয়া হয়েছিল যে, তারা যেন বেসামরিক সাধন শাসন ব্যাবস্থা কে সম্পুর্ন অচল করে দেয়। এই প্ররিপ্রেক্ষিতে ১২জিন গেরিলারা চিকা নিদই এবং মুন্সেফ অফিস ধ্বংস করে সমস্ত অফিসিয়াল কাগজপত্র জ্বালিয়ে দেয়। ১৮ই জুলাই একটি দল গসাইরহাট থার দামুদিয়া পুলিশ ফাঁড়ির উপর আক্রমণ চালিয়ে ফাঁড়ি ধ্বংস করে দেয়। ফাঁড়ি থেকে ৫টি রাইফেল, প্রচুর গুলি এবং একটি ওয়ারলেস সেট দখল করে নেয়। গেরিলা দল দামুদিয়া তহশিল অফিস ও সার্কেল অফিস জ্বালিয়ে দেয়। এই ঘটনার দুদিন পর আরও একটি গেরিলা দল দামুদিয়া তহশিল অফিস ও সার্কেল অফিস জ্বালিয়ে দেয়। এই ঘটনার দুদিন পর আরও একটি গেরিলা দল ভেদরগঞ্জ থানা আক্রমণ করে দুজন পশ্চিম পাকিস্তানী পুলিশকে আহত করে এবং একটি ওয়ারলেস সেট হস্তগত করে। সঙ্গে সঙ্গে তহশিল অফিস ও পালং থানার আঙ্গালিয়া বাজারে জুট গোডাউন আগুন লাগিয়ে ২৫ হাজার মণ পাট জালিয়ে দেয়া হয়। গেরিলারা আঙ্গালিয়া তহশিল অফিসও জ্বালিয়ে দেয়। এসব কার্যকলাপের ফলে মাদারীপুরের শাসনব্যাবস্থা অচল হয়ে যায়। 

শালদা নদীতে এবং মন্দভাগে ক্যাপ্টেন গাফফার এবং মেজর সালেক পাকবাহিনীকে বার বার আঘাত করতে থাকে। আমাদের রেকি পার্টি খবর নিয়ে আসে যে, ২৪ শে জুলাই বিকেল ৩টার সময় পাকসেনারা নওগাঁও স্কুলে স্থানীয় দালালদের নিয়ে একটি আলোচনা সভার আয়োজন করেছে। এই সংবাদ পেয়ে ক্যাপ্টেন গাফফার একটি প্লাটুন মর্টার সহ নওগাঁর নিকট পাঠিয়ে দেয়। বিকেল ৫টায় পাকসেনাদের ৫০-৬০ জন লোক ও স্থানীয় দালালরা স্কুল প্রাণগণে সমবেত হয়ে তাদের আলোচনা সভা শুরু করে। সভা শুরু হওয়ার কিছুক্ষণ পরই আমাদের প্লাটুনটি মর্তারের সাহায্যে পাকসেনাদের এই সমাবেশের উপর অতর্কিত আক্রমণ চালায়। ফলে আলোচনা সভা বেঙে যায় এবং পাকসেনারা ছত্রভঙ্গ হয়ে যায়। পাকসেনাদের ৩০জন লোক ৭ জন দালালসহ নিহত হয়। আমাদের প্লাটুনটি নিরাপদে ফিরে আসে। পাকসেনারা শালদা নদীর দক্ষিণে মনোরা ভাঙ্গা রেলওয়ে সেতুটি মেরামত করার জন্য আবার চেষ্টা চালায়। ২৬শে জুলাই সকাল ১০টায় পাকসেনাদের একটি শক্তিশালী দল তাদের শালদা নদী অবস্থান থেকে মনোরা সেতুর নিকট সমবেত হয়। এরপর সেতুর চতুর্দিকে তারা বাঙ্কার তৈরির প্রস্তুতি নেয়। সংবাদ পেয়ে মেজর সালেক মর্টারসহ একটি প্লাটুন পাকসেনাদের মনোরা সেতু থেকে তাড়িয়ে দেওয়ার জন্যে পাঠিয়ে দেয়। বিকেল ৪টায় আমদের দলটি আগরতলার নিকট অবস্থান নেয় এবং পাকসেনাদের উপর মর্টার এবং মেশিনগানের সাহায্যে অতর্কিত আক্রমণ চালায়। আমাদের গোলাগুলিতে পাকসেনারা ভীতসন্ত্রস্ত হয়ে পরে এবং তাদের অনেক হতাহত হয়। মনোরা সেতু থেকে তারা পালিয়ে যায়। পরে বিশ্বস্ত সূত্রে আমরা জানতে পারলাম যে পাকসেনাদের কমপক্ষে ৪ জন নিহত এবং অনেক আহত হয়। 

২৬শে জুলাই ক্যাপ্টেন আইনউদ্দিন একটা এম্বুশ পার্টি নওগাঁ এবং আক্সিনার মাঝামাঝি রাস্তায় এম্বুশ পাতে। পাকসেনাদের একটি দল নওগাঁর পথে সেই এম্বুশে পরে যায়। ফলে ৭ জন পাকসেনা নিহত ও ৪ জন আহত হয়। আমাদের একজন গুরুতরভাবে আহত হয়। প্লাটুনটি ফেরার পথে কল্যাণসাগরে আবার একটি এম্বুশ পেতে বসে থাকে। পাকসেনাদের একটি কোম্পানি সাইদাবাদ থেকে কসবার পথে সেই এম্বুশে পড়ে যায়। ফলে ২১ জন পাকসেনা ও ১ জন দালাল নিহত হয় এবং ৯ জন আহত হয়। পাক পেট্রোল পার্টির একটি ট্রাক ও ধ্বংস হয়। ঐ দিন ক্যাপ্টেন আইনউদ্দিনের একটি কমান্ডো দল বগাবাড়িতে একটি রেলওয়ে ব্রিজ ও ২-৩ টি টেলিফোন পাইলন উড়িয়ে দেয়। আমরা যেসব গেরিলাদের ঢাকা এবং কুমিল্লার পশ্চিম ও ভৈরব বাজার এলাকায় পাঠাতাম, তারা কসবার উত্তর দিকে ছাতুরা ও নবীনগর হয়ে বাংলাদেশের বিভিন্ন জায়গায় কার্যকলাপ সম্বন্ধে খবরাখবর নেয়ার জন্য পাকসেনারা দালালদের নিযুক্ত করে এবং আমাদের অনুপ্রবেশের রাস্তাকে বন্ধ করার জন্য রাজাকারদের রাস্তায় এবং নদীপথে পাহারায় মোতায়েন করে। এই সব দালাল এবং রাজাকাররা আমার অপারেশনের জন্য অসুবিধার সৃষ্টি করে। দালালদের ধরার জন্য এবং রাজাকারদের সমুচিত শিক্ষা দেয়ার জন্য ক্যাপ্টেন আইনউদ্দিন ও লেঃ হারুন কে আমি নির্দেশ দেই। নির্দেশ অনুযায়ী ক্যাপ্টেন আইনউদ্দিন এবং লেঃ হারুন বিভিন্ন স্থানে তাদের লোকজনকে দালালদের বিরুদ্ধে সতর্ক করে দেয় এবং এম্বুশ পেতে রাখে। ২৫শে জুলাই সন্ধ্যায় নরসিংহের নিকট লেঃ হারুনের লোক পাকসেনাদের ৬ জন দালালকে এম্বুশ করে বন্দি করে। এদের নিকট ১৪ পাউন্ড বিস্ফোরক, ৩টি গ্রেনেড পাওয়া যায়। এর পরদিন আরও ৭ জন দালাল আমাদের এম্বুশে ধরা পরে এবং তাদের কাছ থেকে দুটি রাইফেল, ৪টি হ্যান্ড গ্রেনেড, ১টি ওয়ারলেস সেট এবং ১২০ রাউন্ড গুলি পাওয়া যায়। এর পর থেকে আমাদের এলাকাতে আর সাহস পায়নি। বন্দি দালালদের কাছ থেকে যানা যায় যে তাদেরকে পাকিস্তানী অফিসাররা প্রশিক্ষণ দিয়েছে এবং সঙ্গে করে এনে মুক্তিবাহিনীর অবস্থানের নিকট ছেড়ে দেয়। তাদের উপর নির্দেশ ছিল মুক্তিবাহিনীর বিরুদ্ধে ধ্বংসাত্মক কার্যকলাপ চালিয়ে যাওয়ার জন্য অন্যথায় তাদের পরিবার বর্গের উপর কঠোর ব্যাবস্থা গ্রহণ করা হবে। এরপর রাজাকারদের শায়েস্তা করার জন্য ক্যাপ্টেন আইনউদ্দিন একটি কোম্পানি পাঠিয়ে দেয়। এই কমান্ডো কোম্পানিটি ছাতুরার নিকট রাজাকার ক্যাম্পের উপর ২৫শে জুলাই অতর্কিতে হামলা চালায়। হামলার ফলে ১৬ জন রাজাকার নিহত এবং ৫ জন আহত হয়। ঐ এলাকার রাজাকাররা ভিত হয়ে সম্পূর্ণভাবে আমাদের নিকট আত্মসমর্পণ করে। তারা পরদিন তাদের নেতাকে আমাদের ক্যাম্পে পাঠিয়ে দেয় এবং মুক্তিবাহিনীর সাথে সহায়তা করার অঙ্গীকার দেয়। এছাড়া অনেক রাজাকার মুক্তিবাহিনীর পক্ষে যুদ্ধ করার ইচ্ছা প্রকাশ করে। এর পর থেকে যুদ্ধ শেষ হওয়া পর্যন্ত এই এলাকার রাজাকারদের সক্রিয় সহায়তা মুক্তিবাহিনী সব সময় পেয়েছে। অনেক সময় রাজাকাররাই আমাদের গেরিলাদেরকে নিরাপদ রাস্তায় তাদের গন্তব্যস্থলে পৌঁছেছে। সি এন্ড বি রাস্তায় যে সেতুর নিচ দিয়ে আমাদের গেরিলারা নৌকায় যাতায়াত করত রাজাকাররা সেই সেতুর উপর পাকসেনাদের গতিবিধি সম্পর্কে সংকেত দিত। কোন সময় যদি পাকসেনারা ঐ জায়গায় টহলে আসতো তবে আগে থেকে হারিকেনের লাল আলো বা টর্চের সাহায্যে সংকেত দিয়ে আমাদের জানাত। আর ফলে এই রাস্তাটি আমাদের জন্য সম্পুর্ণ নিরাপদ হয়ে যায়। 

মেজর সালেক একটি ডিমলিশন পার্টি ও একটি কমান্ডো প্লাটুনকে ২৮শে জুলাই রাত ২টার সময় হরিমঙ্গলে পাঠিয়ে দেয়। এই দলটি হরিমঙ্গলের নিকটে রেলওয়ে সেতুটির রেকি করে এবং সকাল সাড়ে ৬টা পর্যন্ত ডিমলিশন বানিয়ে সেতুটিকে উড়িয়ে দেয়। বিস্ফোরণের ফলে সেতুটির মাঝখানে ৪০ ফুটের একটি গ্যাপ সৃষ্টি হয়। এছাড়া সেতুটি দখন পাশে ২৭০ ফুট রেলওয়ে লাইন বারুদ লাগিয়ে নষ্ট করে দেয়া হয়। এর পরদিন এই ডিমলিশন পার্টি বিজন্মা রেলওয়ে সেতুটি বারুদ লাগিয়ে উড়িয়ে দেয়। ২৮শে জুলাই সকাল ৮তায় পাকসেনাদের একটি শক্তিশালী দল বিজন্মা ব্রিজের নিকট পরিদর্শনে আসে। ঠিক সেই সময় আমাদের কামান তাদের উপর গোলাগুলি করে। ফলে পাকসেনাদের ৩ জন নিহত ও ৭ জন আহত হয়। পাকসেনারা সেই অবস্থান পরিত্যাগ করে কায়েক গ্রামের দিকে পলায়ন করে। এরপর পহেলা আগস্ট পাকসেনাদের একটি শক্তিশালী কোম্পানি হরিমঙ্গল সেতুর নিকট অগ্রসর হয় এবং সেখানে তাদের ঘাঁটি গড়ার চেষ্টা করে। এবারো আমাদের সৈন্যরা তাদের অগ্রসরে বাঁধা দেয়। আমাদের সৈন্যদের গোলাগুলিতে পাকসেনাদের ৩০ জন হতাহত হয়। ফলে পাকসেনারা পিছু হটতে বাধ্য হয়। 

কসবার টি আলির বাড়িতে পাকসেনাদের যে অবস্থান ছিল, সে অবস্থা থেকে পাকসেনারা চাল পর্যন্ত প্রায়ই যাতায়াত করত। এই সংবাদ লাটুমুরার নিকট লেঃ হুমায়ুন কবির সংগ্রহ করে। সে আরও জানতে পারে যে কাচা রাস্তায় পাকসেনাদের কমপক্ষে একটি কোম্পানি যাতায়াত করে। পাকসেনাদের এই দলকে আক্রমণ করার জন্য লেঃ কবির একটি প্লাটুন পাঠিয়ে দেয়। এই প্লাটুনটি এই প্লাটুনটি কল্যাণসাগরের নিকট ২৩শে জুলাই ভোর সোয়া ৪টায় এম্বুশ পড়ে যায়। আমাদের যোদ্ধাদের অতর্কিত গুলির আঘাতে পাকসেনাদের ২০জন নিহত ও ৮ জন আহত হয়। ১ জন স্থানীয় দালাল, যে পাকসেনাদের পথনির্দেশক ছিল, সেও মারা যায়। ২-৩ ঘণ্টা যুদ্ধের পড় পাকসেনারা ছত্রভঙ্গ হয়ে যায় এবং আমাদের লোকেরা অবস্থান তুলে নিজ ঘাঁটিতে ফেরত আসে। 

কসবার উত্তরে পাকসেনাদের গোসাই স্থানে একটি শক্ত ঘাঁটি ছিল। এই ঘাঁটিতে অন্তত ৪০-৫০ জন পাকসেনা অবস্থান করছিল। আমাদের যেসব গেরিলা ঢাকার পথে যাতায়াত করত, এই অবস্থান থাকাতে তাদের যাতায়াতের গোপন পথে বিপজ্জনক হয়ে যায়। এই ঘাঁটিটি ধ্বংস করে দিয়ে যাতায়াতের গোপন পথে নিরাপদ করার জন্য আইনউদ্দিন ৪র্থ বেঙ্গলের ডি কোম্পানিকে পাঠায়। ডি কোম্পানি ৩১শে জুলাই রাত ১০টার সময় দক্ষিণ থেকে অগ্রসর হয়ে গোসাই স্থান অবস্থানের নিকট পৌঁছে। এই অবস্থানটি রেকি পূর্বেই করা ছিল। পাকসেনাদের অবস্থানটির দক্ষিণ হতে ডি কোম্পানি অতর্কিত আক্রমণ চালায়। আক্রমণের ফলে পাকসেনারা ভীতসন্ত্রস্ত হয়ে যায়। আক্রমণ ২-৩ ঘণ্টা চলে। ডি কোম্পানির সৈন্যরা বেশ কয়েকটি বাঙ্কার ধ্বংস করে দেয় এবং অন্তত ২০ জন পাকসেনাকে হতাহত করে। আক্রমণের প্রবল চাপে টিকতে না পেরে পাকসেনারা গোসাই স্থান পরিত্যাগ করে পিছনে পলায়ন করে। 

শালদা নদীতে আমাদের সঙ্গে পাকসেনাদের সঙ্ঘর্ষ পুরো জুলাই মাস চলতে থাকে। ক্যাপ্টেন গাফফারের নেতৃত্বে শালদা নদীর শত্রু অবস্থানটির উত্তর দিকে ৪র্থ বেঙ্গলের সি কোম্পানি মোটামুটি ঘিরে ফেলেছিল। এদিকে দক্ষিণ দিকে আগরতলা ও কাঁটামোড়ায় মেজর সালেক ৪র্থ বেঙ্গলের এ কোম্পানি দিয়ে পাকসেনাদের শালদা নদী অবস্থানের উপর চাপ দিয়ে যাচ্ছিল। পাকসেনাদের পিছন থেকে সরবরাহের রাস্তা একমাত্র নদী ছাড়া সবই প্রায় বন্ধ হয়ে গেছিলো। নদীপথেই লুকিয়ে মাঝে মাঝে পাকসেনাদের অবস্থানে রসদপত্র সরবরাহ করা হত। এই সরবরাহ পথে পাকসেনাদের এম্বুশ পেতে বসে থাকে। রাত ১টার সময় ৭-৮ টি নৌকায় প্রায় ১৫০ জন সৈন্য ও অন্যন্য সরবরাহ সহ পাকসেনারা তাদের শালদা নদী অবস্থানের দিকে অগ্রসর হয়। নৌকাগুলি যখন এম্বুশ অবস্থানের ভিতরে আসে আমাদের প্লাটুনটি মেশিনগানের সাহায্যে গুলি চালাতে থাকে। সঙ্গে সঙ্গে নৌকা ডুবে যায়। পাকসেনারাও পিছন হতে পাল্টা গোলাগুলি শুরু করে। সঙ্ঘর্ষ প্রায় অর্ধঘণ্টা স্থায়ী থাকে। এরপর পাকসেনাদের পিছনের নৌকাগুলি ফেরত চলে যায়। এই সঙ্ঘর্ষে পাকসেনাদের প্রায় ৬০-৭০ জন হতাহত হয় , ৪-৫ টি নৌকা ডুবে যায় এবং অনেক রসদ নষ্ট হয়। নৌকার আরোহী পাকসেনারা ডুবে যায়। পাকসেনাদের গুলিতে আমাদের ৪ জন নিহত ও একজন আহত হয়। 

কুমিল্লার উত্তরে কালামছড়ি চা বাগানের নিকট পাকসেনাদের একটি ঘাঁটি ছিল। এখানে মাসাধিককাল ধরে পাকসেনা ও মুক্তি বাহিনীর মধ্যে সঙ্ঘর্ষ চলে আসছিল। মুক্তিবাহিনীর আক্রমণে অতিস্ট হয়ে পাকসেনারা কালামছড়ি চা বাগানে বাঙ্কার তৈরি করে। ২রা আগস্ট রাত ১২টার সময় লেঃ হারুনের নেতৃত্বে মুক্তিবাহিনীর একটি ক্ষুদ্র দল শত্রুঅবস্থানের উপর হামলা চালায়। পাকসেনাদের এক কোম্পানি সৈন্য কামান এবং মর্টারের সহায়তায় শক্তিশালী অবস্থান গড়ে তুলেছিল। ২রা আগস্ট মুক্তিবাহিনীর অমর সাহসী ক্ষুদ্র দলটি হ্যান্ড গ্রেনেড ও ৩০৩ রাইফেলের সাহায্যে আক্রমণ চালায়। গ্রেনেড বিস্ফোরণ ঘটিয়ে শত্রুদের ১০টি বাঙ্কার ধ্বংস করে দেয়। পাকসেনারা ভীত সন্ত্রস্ত হয়ে ৫০ জন নিহত সঙ্গীকে ফেলে পিছনে গ্রামের দিকে পালিয়ে যায়। সেখানেও গ্রামের লোক দ্বারা আক্রান্ত হয়ে অনেক পাকসেনা নিহত হয়। দুজন পাকসেনা আমাদের হাটে বন্দি হয়। এম জি আই এ ও মেশিনগান সহ অনেক অস্ত্রশস্ত্র এবং ২০-২৫ হাজার গুলি আমাদের হস্তগত হয়। এছাড়া অনেক খাদ্যসামগ্রী ও কাপড় আমাদের হস্তগত হয়। আমাদের পক্ষে দুজন মুক্তিসেনা নিহত হয়। জুলাই মাসে নোয়াখালীতে অপারেশনের জন্য ১৪ জন গণবাহিনীর গেরিলা গোপন পথে চৌদ্দগ্রামে আলোকরা বাজার হয়ে দক্ষিণ দিকে যাচ্ছিল। রাত ১টার সময় বাজারের নিকটে শত্রুদের একটি দল অতর্কিতে গেরিলাদের উপর আক্রমণ চালায়। আমাদের গেরিলারা সাহসের সঙ্গে আক্রমণের মোকাবিলা করে, কিন্তু শত্রুদের আক্রমণের মুখে টিকতে না পেরে ছত্রভঙ্গ হয়ে পিছু হটতে বাধ্য হয়। সঙ্ঘর্ষে আমাদের একজন গেরিলা নিহত ও কয়েকজন আহত হয়। এবং বেশ কিছু অস্ত্রশস্ত্র ফেলে তারা পালিয়ে আসে। হাবিলদার গিয়াসের নেতৃত্বে যে দলটি হোমনা থানায় অবস্থান করছিল সেই দলটি ২৮শে জুলাই রাতে হোমনা থানার সাঘুটিয়া (হোমনা, বাঞ্ছারামপুর, রামচন্দ্রপুরের সঙ্গমস্থল) লঞ্চঘাটে পাকবাহিনীর টহলদার একটি লঞ্চের উপর এম্বুশ ফাঁদে আটকা পড়ে। পূর্বপরিকল্পনা অনুযায়ী সুবেদার গিয়াসের দল আকস্মিকভাবে শত্রুদের উপর হামলা চালায়। ঘটনার আকস্মিকতায় প্রায় ২০-২৫ মিনিট পর্যন্ত পাকসেনারা কোন জবাব দেয়না। দুর্ভাগ্যবশত রকেট লাঞ্চার কাজ না করায় সুবেদার গিয়াসের দল লঞ্চটাকে ডুবাতে সক্ষম হয়নি। ১ ঘণ্টা ধরে উভয় পক্ষে প্রচণ্ড সংঘর্ষ চলে। পাকসেনারা বিক্ষিপ্তভাবে মর্টারের গোলা ছুড়তে থাকে। সুবেদার গিয়াসের দলের এতে কোন ক্ষতি হয়নি। ১ঘন্টা সঙ্ঘর্ষের পর পাকসেনাদের লঞ্চটি পালিয়ে যায়। আমাদের মুক্তিযোদ্ধারা তাদের পিছে ধাওয়া করে। পাকসেনাদের হতাহতের সংবাদ সম্পর্কে সঠিক তথ্য জানা না গেলেও প্রত্যক্ষদর্শীর বিবরণে প্রকাশ ক্ষতবিক্ষত লঞ্চটি দেড় ঘণ্টা হোমনা থানার ঘাটে নোঙ্গর করে থাকে। সেখানে বেশ কিছু আহতকে প্রাথমিক চিকিৎসা দেয় এবং অবশেষ অনেক মৃতদেহ সহ লঞ্চটি ঢাকা অভিমুখে যাত্রা করে। জুলাই মাসে পাকসেনারা চট্টগ্রাম-কুমিল্লা রোড খুলতে চেষ্টা করে। এই সময় মাঝে মাঝে পাকসেনাদের শক্তিশালী দল এই রাস্তায় টহল দেয়ার জন্য আসত। চৌদ্দগ্রামের উত্তরে ও দক্ষিণে ইমামুজ্জামান এইসব পাকসেনাদের টহলদারি দলগুলোকে তাড়িয়ে দিত। 

৩০ শে জুলাই সকাল ৭টায় ইমামুজ্জামানের একটা প্লাটুন চৌদ্দগ্রামের ৪ মাইল দক্ষিণে নানকরা নামক স্থানে এম্বুশ পাতে। এম্বুশ পার্টি সারাদিন অপেক্ষা করার পড় জানতে পারে যে জগন্নাথ দীঘির নিকট একটি জিপ টহলে বেরবার জন্য তৈরি হচ্ছে। এই জিপকে এম্বুশ করার জন্য অ্যামবুশ পার্টি তখনি তৈরি হয়ে যায়। সন্ধ্যাসাড়ে ৬টার  সময় পাকবাহিনীর এই জীপটি চৌদ্দগ্রামের ডিকে অগ্রসর হয় এবং মুক্তিযোদ্ধাদের এম্বুশ অবস্থানে পৌঁছে। পৌছার সঙ্গে সঙ্গে অ্যামবুশ পার্টি জিপটির উপর মেশিনগান এবং হাল্কা মেশিনগান থেকে গুলি চালায়। গুলিতে ড্রাইভার আহত হয়। ৬ জন পাকসেনা জিপ থেকে লাফিয়ে নিচে নামে, কিন্তু তারাও আমাদের এম্বুশ পার্টি গুলিতে নিহত হয়। পরে এম্বুশ পার্টি একটি মৃত পাক সেনার পকেটে একটি চিঠি পায়। তা থেকে জানা যায় এই পাকসেনারা ২৯ তম বেলুচ রেজিমেন্টের সি কোম্পানির লোক। নিহত পাকসেনাদের নিকট হতে রাইফেল এবং যথেষ্ট গোলাবারুদ উদ্ধার করা হয়। একজন আহত পাকসেনা আমাদের হাটে বন্দি হয়। এই অ্যামবুশের পর পাকসেনারা কুমিল্লা থেকে আরও সৈন্য চৌদ্দগ্রামে নিয়ে আসে এবং সারারাত ধরে আমাদের অবস্থানের উপর মর্টার এবং কামানের গোলা নিক্ষেপ করে। আমাদের লোকেরাও শত্রু অবস্থানের উপর মর্টারের গোলা নিক্ষেপ করে। পরদিন ৩১শে জুলাই সকালে পাকিস্তানীদের একটি কোম্পানি চৌদ্দগ্রাম থেকে ও আর একটি কোম্পানি জগন্নাথ দীঘি থেকে ট্রাঙ্ক রোড হয়ে আমাদের অবস্থানের দিকে অগ্রসর হতে থাকে। পাকসেনারা যখন আমাদের অবস্থানের ২০০ গজের মধ্যে পৌঁছে তখনি আমাদের এম্বুশ অবস্থান থেকে তাদের উপর অতর্কিত গুলি চালানো হয়। গুলির আঘাতে ২০ জন পাকসেনা রাস্তার উত্তরে এবং ৬ জন দক্ষিণে আহত ও নিহত হয়। পাকসেনারা কামানের গোলার সহায়তায় পিছনে সরে যেতে থাকে। এই সময়েও আমাদের গুলির আঘাতে আরও কিছু সৈন্য হতাহত হয়। এরপর আমাদের এম্বুশ পার্টি সেই অবস্থান পরিত্যাগ করে হরিশ্বরদার হাটের নিকট নতুন অবস্থান নেয়। এর দুদিন পড় দোসরা আগস্ট সকাল ৭তায় পাকসেনাদের একটি ব্যাটালিয়ন উত্তর, দক্ষিণ, পশ্চিম হতে হরিশ্বরদার হাটের দিকে অগ্রসর হয়। এই সময়ে আমাদের অবস্থানে লেঃ ইমামুজ্জামান আরও দুটি প্লাটুন পাঠিয়ে অবস্থানটি শক্তিশালী করে। পাকসেনারা হরিশ্বরদার হাটের নিকট অবস্থিত ৩টি ভাঙ্গা সে পর্যন্ত অগ্রসর হয় এবং সেখানে পিছন থেকে গোলাগুলি চালায়। আমাদের কোম্পানিটিও সাহসের সঙ্গে পাকসেনাদের আক্রমণকে প্রতহত করতে থাকে। সমস্ত দিনের যুদ্ধে পাকসেনাদের ২৫ জন হতাহত হয়। পাকসেনারা দোসরা আগস্ট রাতে প্রধান সড়কের উপর তাদের প্রতিরক্ষাবুহ্য তৈরি করে। এর পরদিন তাড়া ৩রা আগস্ট সমস্ত দিন ধরে পাকসেনাদের সাথে সঙ্ঘর্ষ চলে। ঐ দিন সন্ধ্যায় আমাদের কোম্পানিটি অবস্থা পরিত্যাগ করে তাদের ঘাঁটিতে ফিরে আসে। 

পাকসেনাদের একটি শক্তিশালী দল নয়ানপুর রেলওয়ে স্টেশন এলাকায় সুদৃঢ় ঘাঁটি করে অবস্থান করছিল। অনেক সময় এই অবস্থানের সঙ্গে অতীতে আমাদের যথেষ্ট সঙ্ঘর্ষ হয়। পাকসেনারা এই ঘাঁটিতে আরও বাড়িয়ে শালদা নদীর অবস্থান পর্যন্ত যোগাযোগ স্থাপন করার চেষ্টা করছিল। মেজর সালেক পাকসেনাদের নয়ানপুর ঘাঁটি আক্রমণ করার সিদ্ধান্ত নেয়। এই ঘাঁটিতে পাকসেনাদের অন্তত এক কোম্পানির বেশী সৈন্য ছিল। পাকসেনারা স্টেশন ও নিকটবর্তী রেলওয়ে গুদাম এলাকায় তাদের সুদৃঢ় বাঙ্কার তৈরি করে। মেজর সালেক ভদের এই অবস্থানটি সম্বন্ধে বিস্তারিত খবরাখবর সংগ্রহ করে। এর পড় ৪র্থ বেঙ্গলের এ কোম্পানি এবং কিছু সংখ্যক গণবাহিনী নিয়ে রাত সাড়ে ১২টার সময় পাকসেনাদের অবস্থানের নিকট জমায়েত হতে থাকে। পূর্বপরিকল্পনা অনুযায়ী রাত আড়াইটার সময় স্টেশনের ২০০ গজ উত্তরে রেললাইন পর্যন্ত প্রথম পর্যায়ে দখল করে নিতে সক্ষম হয়। এই সময়ে পাকসেনাদের গোলাগুলি ভীষণ তীব্র হতে শুরু করে এবং আমাদের সেনাদের আক্রমণ কিছুটা দুর্বল হয়ে পড়ে। মেজর সালেক অন্য প্লাটুন অর্থাৎ যারা স্টেশনের দিকে ছিল তাদের আক্রমণ আরও তীব্র করার নির্দেশ দেয়। এই প্লাটুনটি পাকসেনাদের প্রবল গুলিবৃষ্টির মধ্যে রেললাইনের পাশ দিয়ে আস্তে আস্তে অগ্রসর হতে থাকে। এত প্লাটুনের লোকেরা রেলস্টেশনের ২৫ গজের মধ্যে পৌঁছাতে সক্ষম হয়। এবং পাকসেনাদের প্রায় ৬-৭টি বাঙ্কার উড়িয়ে দেয়। এই সময়ে স্টেশনের নিকটস্থ গুদাম এলাকা থেকে আমাদের লোকদের উপর তীব্র আক্রমণ শুরু হয়। অতর্কিত এই আক্রমণে আমাদের অনেক লোক হতাহত হয়। অবস্থার দ্রুত অবনতি ঘটে। মেজর সালেকের পক্ষে আক্রমণ চালিয়ে যাওয়া আর সম্ভব হয় না। নিরুপায় হয়ে মেজর সালেক তার আহত ও নিহত সৈনিকদের নিয়ে পশ্চাতে হতে আস্তে বাধ্য হয়। এই যুদ্ধে আমাদের যথেষ্ট ক্ষয়ক্ষতি হয়। এ কোম্পানির ৭ জন নিহত ও ৯ জন আহত হয়। এই যুদ্ধে সৈনিকদের মনোবল কিছুটা করে যায়। পাকসেনার তাদের অবস্থান অক্ষত রাখতে সক্ষম হয়। আমার সেক্টরে এটাই ছিল প্রথম এবং সবচেয়ে মারাত্মক বিপর্যয় যাতে এতজন এক সাথে নিহত ও আহত হল। 

ঢাকা এবং ঢাকার চারপাশে গেরিলারা তাদের কার্যকলাপ চালিয়ে যাচ্ছিল। ২৫শে জুলাই সকাল ৬টা পূবাইলের নিকট কালসজা স্থানে রেলওয়ে লাইনের ওপর বৈদ্যুতিক বিস্ফোরণ ঘটিয়ে একটি ট্রেন উড়িয়ে দেয়া হয়। ইঞ্জিন্সহ তিনটি রেলওয়ে বগি লাইনচ্যুত হয় এবং ইঞ্জিনে আগুন লেগে বিধ্বস্ত হয়। ট্রেনের আরোহী ৩০-৩৫ জন পশ্চিম পাকিস্তানী পুলিশ সেই সাথে নিহত হয়। বগিগুলি লাইনচ্যুত হয়ে পানিতে পড়ে যায়। গেরিলাদের আরেকটি দল ৪ঠা আগস্ট আড়াইহাজার থানার নিকট পাঞ্চকাপি সড়কসেতু এবং দরগাও সড়কসেতু উড়িয়ে দেয়। এর ফলে নরসিংদী - ডেমরার মধ্যে যোগাযোগ বিচ্ছিন্ন হয়ে যায়। এদিকে ২৭শে জুলাই ৪ জনের একটি গেরিলা দল মতিঝিলের (পীরজঙ্গি মজার) নিকট বিদ্যুৎ সরবরাহ সাবস্টেশনের উপর আক্রমণ চালায়। পশ্চিম পাকিস্তানী পুলিশ এই সাবস্টেশনটিকে পাহার দিচ্ছিল। গেরিলারা দুজন পশ্চিম পাকিস্তানী পুলিশকে নিহত এবং বাকিদের নিরস্ত্র করে। তাড়া তালা ভেঙ্গে সাবস্টেশনে প্রবেশ করে ও সাব স্টেশনটি এক্সপ্লোসিভ লাগিয়ে ধ্বংস করে দেয়। ফলে মতিঝিল, কমলাপুর স্টেশন, শাহজাহানপুর , গোপীবাগে বিদ্যুৎ সরবরাহ সম্পূর্ণ বন্ধ হয়ে যায়। গেরিলা দলটি এরপর ফেরার পথে শাহজাহানপুরে রাজাকারদের দ্বারা আক্রান্ত হয়; কিন্তু সাহসের সঙ্গে পাল্টা আক্রমণ চালিয়ে ৮-১০ জন রাজাকারকে নিহত করে নিরাপদে নিজ ঘাঁটিতে ফিরে আসে। জুলাই মাসে শেষ সপ্তাহে আরে একটি গেরিলাদল সিদ্ধিরগঞ্জ এবং খিলগাঁও ও কমলাপুরের মাঝে বেশ কয়েকটি বিদ্যুৎ সরবরাহ লাইনের পাইলন উড়িয়ে দেয়। ফলে টঙ্গি, কালীগঞ্জ প্রভৃতি শিল্প এলাকায় বিদ্যুৎ সরবরাহ বন্ধ হয়ে যায়। ১৫ ই জুলাই পাগলা এলাকার গেরিলা দল ফতুল্লা এবং ঢাকার মাঝে একটি রেলওয়ে সেতু এক্সপ্লোসিভ লাগিয়ে উড়িয়ে দেয়। ফলে ঢাকা- নারায়ণগঞ্জ রেল যোগাযোগ সাময়িকভাবে বন্ধ হয়ে যায়। ফার্মগেটের নিকট পাকিস্তানীদের একটি চেকপোস্ট আক্রমণ করার সিদ্ধান্ত নেয়। কয়েকদিন গাড়িতে রেকি করার পড় তারা দেখতে পায় যে, পাহারারত মিলিটারি পুলিশ সব সময় মোটেই সতর্ক থাকে না। একদিন সন্ধ্যায় আলম, কাজি, গাজি এবং স্বপন নামের চার জন ঢাকার গেরিলা একটি গাড়ীতে ফার্মগেটে আসে। মিলিটারি চেক পোস্টের নিকটে পৌছার সময় তাদেরকে পাকসেনারা আস্তে নির্দেশ দেয়। তারা তাদের গাড়ীটি নির্দেশ অনুযায়ী দ্বিতীয় রাজধানীর দিকে মুখ করে রাস্তার পাশে দাড় করায়। চারজন পাকসেনা গাড়ীর দিকে চল্লাশির জন্য অগ্রসর হয়। সঙ্গে সঙ্গে গাড়ী থেকে গেরিলারা তিনটি চায়নিজ স্টেনগান থেকে গুলি চালাতে থাকে। পাকসেনাদের অন্যান্য লোকও গাড়ীর দিকে অগ্রসর হওয়ার চেষ্টা করে। গেরিলা দল তাদের লক্ষ্য করে গ্রেনেড ছোড়ে এবং তীব্র গতিতে গাড়ী চালিয়ে অবস্থান ত্যাগ করে। এ সঙ্ঘর্ষের ফলে পাকসেনাদের ৫ জন মিলিটারি পুলিশ আহত ও ৪ জন নিহত হয়। সঙ্গে সঙ্গে সমস্ত ফার্মগেট এবং কাওরান বাজার এলাকায় আতংকের সৃষ্টি হয়। ২রা আগস্ট ঢাকার গেরিলাদের আরেকটি দল ‘গ্যানিস’ এবং ‘ভোগ’ নামক দুটি বড় দোকানে গ্রেনেড ছুড়ে দোকান দুটির ক্ষতিসাধন করে। 

লেঃ ইমামুজ্জামানের রেকি পার্টি সংবাদ নিয়ে আসে যে, পাকসেনাদের দুটি জিপকে রেশন এবং গোলাবারুদ সরবরাহের জন্য বালিয়াজুরি ভাঙ্গা ব্রিজের নিকট শত্রু অবস্থানের নিকট যেতে দেখা গেছে। লেঃ ইমামিজ্জামান তৎক্ষণাৎ একটি প্লাটুন জিপ দুটিকে এম্বুশ করার জন্য হরিসর্দার বালিয়াজুরি ব্রিজের নিকট পাঠিয়ে দেয়। লেঃ ইমামুজ্জামান প্লাটুনটি সঙ্গে সঙ্গে অবস্থান নিয়ে জিপের উপর রাইফেলের সাহায্যে গুলি চালাতে থাকে। সঙ্গে সঙ্গে পাকসেনাদের দুজন নিহত হয়। একটি জিপ মৃত সঙ্গীদের নিয়ে দ্রুত ঘুরে পালিয়ে যায়। অন্য জিপটির উপর প্লাটুনটি গুলি চালাতে থাকে। পাকসেনাদের রাস্তার পশ্চিম পাশে অবস্থান নিয়ে আমাদের প্লাটুনটির উপর গুলি চালাতে থাকে। তাদের গুলি ফুরিয়ে এলে তারা গাড়ি থেকে গুলি নেবার চেষ্টা করে - কিন্তু তাদের সে চেষ্টা ব্যার্থ হয়। এ আক্রমণে তাদের ৬ জন মারা যায়। পরে পাকসেনারা আমাদের এম্বুশ অবস্থানের উপর প্রচণ্ড গোলা ছুড়তে থাকে। বাধ্য হিতে আমাদের প্লাটুনটি অবস্থান পরিত্যাগ করে। শত্রুদের গাড়িটি বিধ্বস্ত হয়ে যায়। এরপর পাকসেনাদের একটি শক্তিশালী দল দুপুর দেড়টার দিকে আমাদের অবস্থানের দিকে অগ্রসর হয়। প্রচণ্ড সঙ্ঘর্ষে ১০ জন পাকসেনা নিহত এবং আরও কয়েকজন আহত হয়। পাকসেনারা বাধ্য হয়ে তাদের আক্রমণ পরিত্যাগ করে ফেরত চলে যায়। 

মেজর সালেক ১০ই আগস্ট একটি প্লাটুন নিয়ে শালদা নদীর পশ্চিমে ব্রাহ্মণবাড়িয়া কুমিল্লা সি এন্ড বি রাস্তার নিকট শিলদাই গ্রামে তার গোপন ঘাঁটি স্থাপন করে। পরদিন স্থানীয় লোকের নিকট খবর পায় যে সি এন্ড বি রাস্তার উপর দিয়ে প্রতিদিন কুমিল্লা থেকে উজানিরশার পাক অবস্থানে ৩-৪ টি জিপ যাতায়াত করে। এই সংবাদ পেয়ে মেজর সালেক পাকসেনাদের জন্য সিএন্ড বি রাস্তায় একটা এম্বুশ পাতে। সমস্ত দিন ও রাত অপেক্ষা করার পরেও পাকসেনারা সেদিন আর আসেনি। বোঝা গেল যে হয়তো বা তাদের কোন ডালা বা রাজাকার আগে থেকেই এম্বুশ সম্পর্কে সতর্ক করে দিয়েছিল। অনেক অপেক্ষা করার পর রাস্তায় মাইন লাগিয়ে মেজর সালেকের দলটি তার ঘাঁটিতে রওনা হয়। পথে রসুল্গ্রামের নিকট একটি রাজাকার ক্যাম্পে আক্রমণ চালায়। আক্রমণের সময় ক্যাম্প ভবনের ভিতর বেশ কয়েকটি গ্রেনেড নিক্ষেপ করা হয়। এই আক্রমণের ফলে ২০ জন রাজাকার নিহত ও ৩০ জন বন্দি হয়। এরপর দলটি নিজেদের অবস্থানে নিরাপদে ফিরে আসে। 

শালদা নদী , মন্দভাগ এবং এর চতুর্দিকে আমাদের সৈন্যরা পাকসেনাদের উপর প্রায়ই আক্রমণ চালিয়ে যাচ্ছিল। পাকসেনাদের হতাহতের সংখ্যাও দিন দিন আরও বেড়ে যাচ্ছিল। আমাদের আক্রমণের ফলাফল সম্বন্ধে দুটি সঠিক বিবরণ গ্রামবাসী মারফত জানতে পাই। শালদা নদীর শত্রু অবস্থানের উপর আমরা গোলন্দাজ বাহিনীর সহায়তায় গোলার আক্রমণ চালানোর ফলে আগস্টের দ্বিতীয় সপ্তাহে শত্রুপক্ষের অন্তত ৬০ জন নিহত হয়। বাধ্য হয়ে শত্রুরা স্টেশন ছেড়ে নয়ানপুর গ্রাম, শালদা নদী গোডাউন ইত্যাদি এলাকায় অবস্থান তৈরি করে। মন্দভাগেও শত্রু অবস্থানের ওপর আমাদের গোলার আক্রমণের ফলে পাকসেনাদের প্রায় ১৫০ জন হতাহত হয়। পাকসেনাদের একটি ১২০ এম এম মর্টারের মারাত্মক ক্ষতিসাধন করা হয়। সন্ত্রস্ত পাকসেনারা বাধ্য হয়ে তাদের কামানের অবস্থানের পিছু হটিয়ে ব্রাহ্মণপাড়া নিয়ে যায়। আমাদের এম্বুশের ফলে শালদা নদুর রাস্তা পরিত্যাগ করা নাগাইশ হয়ে ব্রাহ্মণপাড়া থেকে একটি নতুন রাস্তা খোলার চেষ্টা করে। ১১ই আগস্ট পাকসেনাদের একটি কোম্পানি এই নতুন রাস্তায় আসে। আসার পথে নাগাইশ গ্রাম থেকে একজন স্থানীয় লোককে পথপ্রদর্শক হিসাবে নিয়ে আসে। এই লোকটি পরে আমাদের জানায় যে পাকসেনাদের মনোবল একেবারেই ভেঙ্গে গেছে। নৌকাতে আসার সময় অনেক সৈন্যই সামনে অগ্রসরে অনিচ্ছা প্রকাশ করে। তাদের কমান্ডোরা অনেক ভাবে তাদের উৎসাহিত করার চেষ্টা চালায়। এছাড়াও তেদের অনেককে চিন্তিত ও বিমর্ষ দেখাচ্ছিল। তারা তাদের পুরনো দাম্ভিক স্বভাব অনেকটা পরিত্যাগ করেছে। পাকসেনারা গ্রামবাসীদের সাথে মিশবার চেষ্টাও করছিল। শত্রুদের এই নতুন রাস্তার খবর পেয়ে মেজর সালেক একটি প্লাটুন পাঠিয়ে দেয়। প্লাটুনটি নাগাইশ গ্রামে পাকসেনাদের দুটি রসদ বোঝাই নৌকা ব্রাহ্মণপাড়া থেকে নয়ানপুরের দিকে যাচ্ছিল। আমাদের প্লাটুনটি তাদের উপর অতর্কিত আক্রমণ করে এবং ১১ জন পাকসেনাকে নিহত করে নৌকাটি ডুবিয়ে দেয়। 

কিছুক্ষণ পর পাকসেনাদের আরও ৩টি নৌকা শালদা নদী থেকে ব্রাহ্মণপাড়ার দিকে যাচ্ছিল। এই নৌকাগুলিকেও আমাদের এম্বুশ পার্টি শশিদল গ্রামের নিকট এম্বুশ করে এবং এতে ১০ জন পাকসেনা নিহত হয়। পরদিন পাকসেনাদের দুটি শক্তিশালী প্লাটুন আমাদের মুক্তিযোদ্ধাদের দমনে নাগাইশের দিকে অগ্রসর হয়। আমাদের প্লাটুনটি সংবাদ পেয়ে সুবেদার নজরুল ও নায়েব সুবেদার মনিরের নেতৃত্বে পাকসেনাদের এই দলটিকে নাগাইশ পৌছার আগেই অতর্কিত আক্রমণ করে ২৫ জন পাকসেনাকে নিহত করে। পাকসেনারা পিছু হতে যায়। ১৭ই আগস্ট ব্রাহ্মণপাড়া এই নদীপথ খোলার জন্য পাকসেনাদের একটি বিরাট দল নদীর পাড় দিয়ে অগ্রসর হয়। এবং সঙ্গে সৈন্য বোঝাই ৩টি নৌকাও অগ্রসর হয়। পাকসেনাদের এই দলটিকে আমাদের সৈন্যরা আবার এম্বুশ করে। অ্যামবুশের ফলে নৌকার আরোহী ১৮ জন পাকসেনা নিহত হয়। পাকসেনাদের যে দলটি পাড় দিয়ে আসছিল তাদের প্রবল চাপে বাধ্য হয়ে আমাদের সৈন্যরা পিছু হটে আসে। পাকসেনারা দুই তিনবার এম্বুশে পড়ার পরেও শালদা নদীর নাগাইশ-ব্রাহ্মণপাড়া যোগাযোগ খোলার চেষ্টা চালিয়ে থাকে। এই খাল ছাড়া পিছন থেকে শালদা নদীতে সরবরাহের আর কোন রাস্তা ছিল না। 
		
১৯শে আগস্ট দুপুর ১২টার সময় পাকসেনাদের তিনটি নৌকা শালদা নদী থেকে ব্রাহ্মণপাড়ার দিকে অগ্রসর হচ্ছিল। এই নৌকাগুলি যখন ছোট নাগাইশের নিকট পৌঁছে তখন আমাদের সৈন্যরা নৌকাগুলির উপর আক্রমণ চালায়। পাকসেনারা পালটা গুলি চালিয়ে আমাদের আক্রমণ প্রতিহত করার চেষ্টা করে , কিন্তু আমাদের সৈন্যদের তীব্র আক্রমণের মুখে তাদের দুটি নৌকা ডুবে যায় এবং ২০ জন নিহত হয়। পিছনের নৌকাটি দ্রুত পিছনের ফিরে পাড়ে পৌঁছায়। পাকসেনারা নৌকা থেকে নেমেই আমাদের সৈন্যদের ওপর আক্রমণের চেষ্টা করে। প্রায় চার ঘণ্টা উভয় পক্ষে গোলাগুলি চলার পড় পাকসেনারা পিছু হটে যায়। ঐ দিনই বেলা ১টার সময় আমাদের কামানের গোলায় শালদা নদী গুদামে অবস্থিত পাকসেনাদের একটি বাঙ্কার ধ্বংস হয়। ফলে ৮জন পাকসেনা ঘটনাস্থলেই নিহত হয়। 

মন্দভাগেও ৪র্থ বেঙ্গলের সি কোম্পানি অতর্কিত আক্রমণ চালিয়ে পাকসেনাদের চারটি বাঙ্কার ধ্বংস করে দেয়। ফলে ১১ জন নিহত ও তিনজন আহত হয়। লেঃ ইমামুজ্জামান পাকবাহিনীর হরিসর্দার হাটের অবস্থানের উপর তার চাপ রেখে যাচ্ছিল। এই চাপের ফলে পাকসেনাদের মনোবল দ্রুত ভেঙ্গে পড়েছিল। এই অবস্থানটিতে বরাবর অতর্কিত আক্রমণ এবং এম্বুশ চালানোর ফলে পাকসেনারা আমাদের মুক্তিযোদ্ধাদের ভয়ে সব সময় সজাগ থাকত। 

শত্রুদের এই অবস্থানটি মুক্ত করার জন্য একটি পরিকল্পনা নেওয়া হয়। ভিতসন্ত্রস্ত পাকসেনাদের মনোবল সম্পূর্ণ ভেঙ্গে দেয়ার জন্য অবস্থানটির নিকতবর্তী এলাকায় গুজব ছড়িয়ে দেয়া হয় যে, পাকসেনাদের এই অবস্থানটির ওপর মুক্তিবাহিনীর আক্রমণ অবশ্যাম্ভাবি। ৪র্থ বেঙ্গল রেজিমেন্ট আক্রমণ করার জন্য অতিসত্বর হরিসর্দার হাটের দিকে উত্তর থেকে অগ্রসর হচ্ছে এবং তাদের সঙ্গে বন্ধুরাষ্ট্রের দেয়া অনেক কামানও আছে। এছাড়াও অনেক মুক্তিযোদ্ধা এ আক্রমণের জন্য একত্রিত হচ্ছে। এই ধরণের গুজব প্রায় ই পাকসেনাদের আমানগোন্ডা অবস্থানের এলাকায় প্রচার করা হচ্ছিল। এর ফলে পাকসেনাদের মনোবলে আরও ভাঙ্গন ধরে। ১৪ই আগস্ট আরও গুজব ছড়িয়ে দেয়া হয় যে, পাকিস্তানের স্বাধীনতা দিবসেই এই আক্রমণ চালানো হবে। ১৪ই আগস্ট রাত ১০তার সময় লেঃ ইমামুজ্জামান কয়েকজন সিপাই আমানগোণ্ডার নিকটে গিয়ে লাইন পিস্তল এবং ২ ইঞ্চি মর্টারের সাহায্যে ইল্যুমিনেটিং প্যারাস্যুট বোমা ছোড়া হয় এবং কয়েক রাউন্ড গুলি চালানো হয়। এর পরদিন আমানগোন্ডা অবস্থানের নিকট পৌঁছে দেখা গেল যে, পাকসেনারা সমস্ত প্রতিরক্ষা অবস্থান ছেড়ে রাতে ভয়ে পালিয়ে গেছে এবং এলাকাবাসী পাকসেনাদের পরিত্যাক্ত জিনিসপত্র সংগ্রহ করছে। 

এ ছাড়াও পরে আমরা আরো অনেক সূত্রে জানতে পারি যে, মুক্তিবাহিনীর সম্ভাব্য আক্রমণ সম্বন্ধে পাকিস্তানীরা এত বেশী সন্দিহান এবং চিন্তিত হয়ে পড়েছিল যে, ১৩ই আগস্ট ঢাকা থেকে এক ব্যাটালিয়ন সৈন্য এবং চারটি লাইট ট্যাংক কুমিল্লাতে আনা হয়। এই ব্যাটালিয়নটি বানাসিয়া থেকে গাজীপুর পর্যন্ত রেললাইনের পাশে প্রতিরক্ষা অবস্থান তৈরি করে, দুটি ট্যাংক কুমিল্লা বিমানবন্দরের নিকট মোতায়েন করে এবং বাকিগুলি কুমিল্লা ক্যান্টনমেন্টে রাখা হয়। কুমিল্লার সামরিক প্রশাসক ব্রিগেডিয়ার মাসুদ ঘোষণা করেন যে, যদি কোন বাঙ্গালী সামরিক কর্তৃপক্ষের কাছে অভিযোগ করে যে, মুক্তিবাহিনী তার বাড়ি জ্বালিয়ে দিয়েছে তবে তাকে সম্পূর্ণ ক্ষতিপূরণ দেয়া হবে। এইভাবে পাকবাহিনী তাদের দোষ মুক্তিবাহিনীর উপর চাপাবার প্রচেষ্টা চালায় এবং এইসব অভিযোগকে তাদের কাজে ব্যবহার করার চেষ্টা করে।

পাকসেনারা হোমনা থানায় একবার আক্রান্ত হবার পর এই থানাটিতে আবার পশ্চিম পাকিস্তানী পুলিশ এবং কিছুসংখ্যক পাকসেনা মোতায়েন করে শক্তিশালী করে তোলে। থানাটিতে পাকসেনাদের অবস্থান শক্তিশালী হবার পর হোমনা এলাকায় মুক্তিবাহিনীর পক্ষে তাদের কার্যকলাপ চালিয়ে যাওয়াতে বাধার সৃষ্টি হয়। এই এলাকা আবার মুক্ত করার জন্য হাবিলদার গিয়াস থানাটিকে আক্রমণ করার সিদ্ধান্ত নেয়। প্রথমে থানাটির প্রতিরক্ষা ব্যবস্থা সম্বন্ধে সম্পূর্ণ খবর সংগ্রহ করে। স্থানীয় গেরিলাদেরকেও তার প্লাটুনের সঙ্গে একত্রিত করে। ১৫ই আগস্ট রাত ১২টার সময় আমাদের সম্মিলিত দলটি হোমনা থানার উপর অতর্কিত আক্রমণ করে। কিন্তু ২ ঘণ্টা তুমুল যুদ্ধের পর তারা আত্মসমর্পণ করতে বাধ্য হয়। যুদ্ধে তাদের ১০ জন নিহত ও ১৪ জন বন্দী হয়।

আমাদের দলটির দুজন আহত হয়। থানাতে ২৪টি রাইফেল, দুটি বন্দুক, ১৬টি বেয়োনেট, একটি ওয়্যারলেস সেট, দুটি টেলিফোন সেট, ১০টি গ্রেনেড ও দেড় হাজার গুলি আমাদের হস্তগত হয়। বন্দীদের থানা হেডকোয়ার্টারে পাঠিয়ে দেয়া হয়। হোমনা থানার বিস্তৃত এলাকা আমাদের নিয়ন্ত্রনে আসে। এর দুদিন পর হোমনা পতনের খবর পেয়ে পাকসেনাদের ৩টি দল মুরাদনগর থেকে হোমনার দিকে নৌকায় অগ্রসর হয়। মুরাদনগরে অবস্থিত আমাদের গেরিলারা এই সংবাদ পেয়ে যায়। স্থানীয় গেরিলা কমান্ডার মুসলেউদ্দিনের নেতৃত্বে দুপুর ২টার সময় নদীর পাড়ে অগ্রসরমান পাকসেনাদের জন্য এমবুশ পাতে।

মুরাদনগর থেকে ৮ মাইল দূরে সন্ধ্যা ৬টার সময় পাকসেনাদের নৌকাগুলি এমবুশে পড়ে যায়। আমাদের গেরিলাদের গুলিতে দুটি নৌকা ডুবে যায়। গোলাগুলিতে ১ জন ক্যাপ্টেনসহ ২৯ জন পাকসেনা এবং পাঁচজন রাজাকার নিহত হয়। আমাদের গেরিলারা ৩টি এমজি-৪২ এবং দুটি বেল্ট বক্স (৫০০ গুলিসহ), ৫০০ চাইনিজ রাইফেলের গুলি এবং ১টি ৩০৩-রাইফেল হস্তগত করে। অবশিষ্ট অস্ত্রশস্ত্র পানিতে ডুবে যাওয়ায় উদ্ধার করা সম্ভব হয় নি। কুমিল্লা থেকে তিন মাইল উত্তর-পূর্বে কংসতলাতে পাকসেনারা আগস্ট মাসে তাদের একটি ঘাঁটি স্থাপন করে। এই ঘাঁটিতে পাকসেনাদের অন্তত এক কোম্পানী শক্তি ছিল। পাকসেনাদের এই ঘাঁটির সংবাদ ক্যাপ্টেন মাহবুবের নিকট পৌঁছে। তিনি একটি পেট্রোল পার্টি পাঠিয়ে এই ঘাঁটি সম্বন্ধে বিস্তারিত খবর সংগ্রহ করেন। ১৬ই আগস্ট সন্ধ্যা ৭টায় ক্যাপ্টেন মাহবুবের নেতৃত্বে দুই প্লাটুন শত্রুঘাঁটির দিকে অগ্রসর হয়। রাত ২টায় ক্যাপ্টেন মাহবুবের দলটি পাকসেনাদের ঘাঁটির উপর অতর্কিতে আক্রমণ চালায়। মুক্তিবাহিনীর সৈনিকেরা পাকঘাঁটির ভিতরে অনুপ্রবেশ করে পাকসেনাদের হতচকিত করে দেয়। তুমুল সংঘর্ষে কিংকর্তব্যবিমূঢ় পাকসেনাদের প্রচুর ক্ষয়ক্ষতি হয়। পাকসেনারা পর্যুদস্ত হয়ে তাদের ঘাঁটি ছেঁড়ে পালিয়ে যায়। আমাদের দলটি পলায়মান পাকসেনাদের খায়েশ বাজার এবং লক্ষ্মীপুর ঘাঁটি থেকেও হটতে বাধ্য করে। সমস্ত রাতের সংঘর্ষে পাকসেনাদের একজন অফিসারসহ ৩০ জন হতাহত হয়। এরপর আমাদের দলটি নিরাপদে তাদের কেন্দ্রে ফিরে আসে।

এর তিনদিন পর কুমিল্লার ১ মাইল উত্তরে আমাদের আরও একটি দল পাকসেনাদের জন্য একটি এমবুশ পেতে বসে থাকে। ২০শে আগস্ট রাত ৮টায় পাকসেনাদের একটি টহলদার প্লাটুন এই এমবুশের আওতায় পড়ে যায়। পাকসেনাদের প্লাটুনটি যখন পুরোপুরি আমাদের এমবুশ পার্টির সম্মুখে এসে যায় তখন আমাদের দলটি হালকা মেশিনগান এবং অন্যান্য অস্ত্রের সাহায্যে তাদের উপর গুলিবর্ষণ করে। পাকসেনারা অতর্কিত এই আক্রমণে হতচকিত হয়ে ছত্রভঙ্গ হয়ে পলায়ন করে। এই এমবুশে ১১ জন পাকসেনা নিহত এবং তিনজন আহত হয়। আমাদের দলটি পাকসেনাদের একটি এমজিআইএ মেশিনগান ও কয়েকটি জি-৩ রাইফেল দখল করে।

পাকসেনাদের একটি শক্তিশালী দল জগন্নাথ দিঘীতে ঘাঁটি করেছিল। এই দলটি মাঝে মাঝে নিকটবর্তী চিয়ারা গ্রামে রাত্রিতে তাদের অবস্থান পরিবর্তন করত। এই খবর আমরা পেয়ে যাই। ২৩শে আগস্ট মেজর জাফর ইমাম এই দলটিকে আক্রমণ করার জন্য দুটি প্লাটুন নিয়ে চিয়ারা গ্রামের নিকট পাকসেনাদের অপেক্ষায় অবস্থান করে। রাত সাড়ে ১২টায় জগন্নাথ দিঘী পাক অবস্থানের উপর মুক্তিযোদ্ধা একটি দল আক্রমণ চালায়। একই সঙ্গে চিয়ারা গ্রামে অবস্থিত পাকসেনাদের উপর মেজর জাফর ইমামের নেতৃত্বে আক্রমণ চালানো হয়। এই আক্রমণের ফলে চিয়ারা গ্রামে অবস্থিত পাকসেনারা ছত্রভঙ্গ হয়ে যায় এবং ২৪ জন পাকসেনা আমাদের মুক্তিবাহিনীর হাতে নিহত হয়। কিছু শত্রুসেনা আহত অবস্থায় পালিয়ে যেতে সক্ষম হয়। জগন্নাথ দিঘীতেও চারটি ব্যাঙ্কার আমাদের মুক্তিবাহিনী ধ্বংস করতে সক্ষম হয়। নয়ানপুর রেল স্টেশনে পাকসেনাদের উপর ৪র্থ বেঙ্গলের ‘এ’ কোম্পানী এবং ‘সি’ কোম্পানী তাদের চাপ আরো জোরদার করে। ২৩শে আগস্ট সকাল ১১টায় উক্ত কোম্পানী দুটি মিলিতভাবে স্টেশনের উত্তর এবং দক্ষিণ দিক থেকে মর্টার ও ১০৬-রিকোয়েললেস রাইফেল নিয়ে পাক অবস্থানের উপর সাঁড়াশি আক্রমণ চালায়। ১০৬-রিকোয়েললেস রাইফেলের আঘাতে পাকিস্তানীদের বেশ ক’টি শক্ত ব্যাঙ্কার বিধ্বস্ত হয়। স্টেশনের কিছু দূরে একটি গুদাম ছিল। তার ভিতরেও পাকসেনারা ব্যাঙ্কার বানিয়েছিল। গুদামটিতেও রকেট মারা হয়। ফলে গুদামে আগুন ধরে যায়। রকেটিং-এর পর মর্টার এবং মেশিনগানের সাহায্যে শত্রু অবস্থানের উপর প্রচণ্ড গোলাবর্ষণ করা হয়। এই আক্রমণ এত সফল হয়েছিল যে, শত্রু অবস্থান থেকে ভীতসন্ত্রস্ত্র আর্তনাদ এবং চিৎকার শোনা যাচ্ছিল। পাকিস্তানীরা আমাদের আক্রমণের জবাব দেবার সুযোগ পায়নি। শত্রুদের প্রকৃত হতাহতের সংখ্যা সে সময়ে জানা যায়নি। পরে আমরা গ্রামবাসী সূত্রে খবর পেয়েছি যে, আক্রমণে পাকসেনাদের যথেষ্ট হতাহত হয়েছে।

নোয়াখালী এবং বেলুনিয়াতে আমাদের সৈনিকরা এবং গেরিলা দল পাকসেনাদের নাজেহাল করে তুলেছিল। ২২শে আগস্ট পাকসেনাদের একটি দল সোনাগাজীর দিকে ট্রাকে অগ্রসর হচ্ছিল। আমাদের একটি দল রাস্তায় এন্টি-ট্যাংক মাইন পেতে ভোর ৫টায় পাকসেনাদের দলটিকে এমবুশ করে। মাইনের আঘাতে পাকসেনাদের তিনটি ট্রাক ধ্বংস হয় এবং সেই সঙ্গে তাদের ২০ জন সৈন্য নিহত হয়। এছাড়াও এমবুশ পার্টির গুলিতে প্রায় ৪০ জন পাকসেনা এবং রাজাকার হতাহত হয়। প্রায় এক ঘণ্টা যুদ্ধের পর আমাদের দলটি অবস্থান পরিত্যাগ করে নিরাপদে ফিরে আসে। এই ঘটনার দুদিন পর চৌদ্দগ্রাম এবং লাকসাম সড়কের উপর আমাদের গেরিলারা মাইন পুঁতে রাখে। পাকসেনাদের একটি ডজ গাড়ী মাইনের আঘাতে বিধ্বস্ত হয়। গাড়ীতে অবস্থানরত একজন অফিসার এবং একজন পাকসেনা নিহত হয়। একই সময় ফেনী থেকে একটি ট্রাক পাকসেনাসহ চৌদ্দগ্রামের দিকে আসছিল। আমাদের একজন গেরিলা ট্রাকের ভিতর একটি গ্রেনেড নিক্ষেপ করে। প্রায় ২৫ জন পাকসেনা হতাহত হয়। অপরপক্ষে পাকসেনাদের গুলিতে আমাদের একজন মুক্তিযোদ্ধা কমান্ডার শাহ্‌জাহান শহীদ হয় এবং একজন আহত হয়। একজন মুক্তিযোদ্ধা পাকসেনাদের হাতে ধরা পড়ে। গেরিলারা ফেনীর কাছে গুমদন্ডী রেলওয়ে লাইন ডিমোলিশন দিয়ে উড়িয়ে দেয়। ফলে ফেনী এবং কুমিল্লার মধ্যে ট্রেন যোগাযোগ সাময়িকভাবে বিচ্ছিন্ন হয়ে যায়। ২১শে আগস্ট সকাল সাড়ে ৭টায় আমাদের একটি পেট্রোল পার্টি পাকসেনাদের একটি দলকে কুমিল্লার উত্তরে গাজীপুর রেলওয়ে সেতুর দিকে অগ্রসর হতে দেখে। আমাদের পেট্রোল পার্টিটি পুলের নিকট এমবুশ পেতে পাকসেনাদের জন্য অপেক্ষা করতে থাকে। পাকসেনারা এমবুশ অবস্থানটির মধ্যে এসে যায় এবং আমাদের মুক্তিযোদ্ধা দ্বারা অতর্কিতভাবে আক্রান্ত হয়। এই আক্রমণে একজন লেফটেন্যান্ট সহ ছ’জন পাকসেনা নিহত হয় এবং অবশিষ্ট পাকসেনারা পালিয়ে বাঁচে। বহু অস্ত্রশস্ত্র এবং ম্যাপ আমাদের দখলে আসে।

৪র্থ বেঙ্গলের ‘সি’ কোম্পানী আগস্ট মাসের শেষের দিকে কুমিল্লার উত্তরে মন্দভাগ এবং সি-এন্ড-বি সড়কের উপর তাদের কার্যকলাপ জোরদার করে তোলে। ২৩শে আগস্ট রাত ১টায় ক্যাপ্টেন গাফফারের নেতৃত্বে দুটি প্লাটুন মন্দভাগ বাজারের উপর অতর্কিত আক্রমণ চালায়। আক্রমণের সময় আমাদের সৈনিকেরা গ্রেনেড চার্জ করে পাকসেনাদের চারটি ব্যাঙ্কার ধ্বংস করে দেয়। এই আক্রমণে পাকসেনাদের অন্তত ২৫ জন নিহত এবং ১২ জন আহত হয়। আমাদের পক্ষে দু’জন মারাত্মকভাবে আহত এবং একজন শহীদ হন। ১ ঘণ্টা যুদ্ধের পর আমাদের যোদ্ধারা শত্রু অবস্থান পরিত্যাগ করে নিরাপদে ফিরে আসে। ২৫শে আগস্ট আমাদের একটি ডিমোলিশন পার্টি সি-এন্ড-বি সড়কের কালামোড়া সেতুতে প্রহরারত পাকসেনাদের আক্রমণ করে। সেতুটিকে আমাদের দলটি উড়িয়ে দেয়। ঐদিন ভোর ৫টায় পাকসেনাদের একটি জীপ দ্রুতগতিতে বিধ্বস্ত হয় এবং ঐ জীপের আরোহী তিনজন পাকসেনা নিহত হয়। আমাদের আরেকটি দল সি-এন্ড-বি রাস্তার উপর একটি এমবুশ পেতে রাখে।

২৫শে আগস্ট সকাল ৮টার সময় পাকসেনাদের একটি ডজ গাড়ী এমবুশের আওতায় এলে গাড়ীটি ধ্বংস করে দেয়া হয় এবং ডজের আরোহী চারজন পাকসেনাকে (একজন হাবিলদার ও তিনজন সিপাহি) বন্দী করা হয়। মুক্তিযোদ্ধারা এ যান থেকে ছ’টি রাইফেল, ২২৫ রাউন্ড গুলি, দুটি পিস্তল ও তিনটি গ্রেনেড হস্তগত করে। কুমিল্লার উত্তরে কামবাড়ি ও আম্রতলী এলাকায় পাকসেনারা প্রায়ই টহল দিতে আসত। পাকসেনাদের এই দলটিকে এমবুশ করার জন্য পরিকল্পনা নেয়া হয়। ২৫শে আগস্ট তারিখে আমাদের একটি প্লাটুন ক্যাপ্টেন দিদারুল আলমের নেতৃত্বে বিকেল চারটায় মর্টারসহ পাকসেনাদের টহল দেয়া রাস্তার পাশে এমবুশ পেতে বসে থাকে। সন্ধ্যা ছয়টার সময় পাকসেনাদের একটি কোম্পানী পার হয়ে জামবাড়ীর দিকে অগ্রসর হয়। এমবুশের নিকট পৌঁছানোর সঙ্গে সঙ্গে তাদের উপর প্রবলভাবে মর্টারের গুলিবর্ষণ করা হয়। পাকসেনারা এই আকস্মিত আক্রমণে ছত্রভঙ্গ হয়ে পালাবার চেষ্টা করে। কিন্তু আমাদের এমবুশ পার্টি পলায়নপর শত্রুসেনাদের উপর মেশিনগান এবং হালকা মেশিনগানের সাহায্যে তাদের প্রতি আক্রমণ চালায়। এই এমবুশ ৩০ জন পাকসেনা নিহত এবং ১০ জন আহত হয়। অবশিষ্ট পাকসেনারা রাতের আঁধারে পালিয়ে যেতে সমর্থ হয়।

পাকসেনারা শালদা নদী এবং নয়নপুরে তাদের সরবরাহ নদীপথে পাঠাত। তাদের এই নদীপথ বন্ধ করার জন্য প্রায়ই পাকসেনাদের অবস্থানের পেছনে আমাদের এমবুশ পার্টি পাঠানো হতো। ২৩শে আগস্ট আমাদের এমবুশ পার্টি সেনেরবাজার অবস্থান নিয়েছিল। সকাল এগারোটায় পাকসেনাদের একটা নৌকা সেনেরবাজারের পশ্চিম পাড় ঘেঁষে আসতে থাকে। আমাদের এমবুশ পার্টি দ্রুত শত্রুর নৌকার উপর গুলিবর্ষণ শুরু করে। এতে ৭ জন পাকসেনা নিহত হয়, অবশিষ্ট সৈন্যরা নৌকাটিকে তাড়াতাড়ি পশ্চিম তীরে ভিড়িয়ে নৌকা থেকে নেমে গ্রামের দিকে পালিয়ে যায়। এই ঘটনার তিন দিন পর আমাদের আরেকটি টহলদার দল ব্রাহ্মণপাড়া গ্রামের নিকট পাকসেনাদের ছ’টি নৌকা নয়ানপুরের দিকে অগ্রসর হতে দেখে। প্রত্যেকটি নৌকায় ছয় থেকে আটজন করে পাকসেনা ছিল। টহলদার দলটি হাবিলদার সৈয়দ আলী আকবরের নেতৃত্বে সেনেরবাজারের নিকট নদীর পশ্চিম তীরে এমবুশ পেতে বসে থাকে। নৌকাগুলি যখন এমবুশের আওতায় আসে তখন আমাদের মুক্তিযোদ্ধারা নৌকাগুলোর উপর মেশিনগানের সাহায্যে গুলিবর্ষণ শুরু করে। প্রথম নৌকাটি গুলির আঘাতে উল্টে যায় এবং তিনজন পাকসেনা নিহত হয়। অবশিষ্ট তিনজন আরোহী পানিতে ঝাঁপ দিয়ে পালিয়ে যাবার চেষ্টা করে। আমাদের আরেকটি দল সুবেদার নজরুল ইসলামের নেতৃত্বে পলায়নপর পাকসেনাদেরকে নাগাইশ গ্রামের কাছে আক্রমণ করে এবং তাদের তিনটি নৌকা ডুবিয়ে দেয়। এতে আঠারজন পাকসেনা পানিতে ডুবে মারা যায়। শুধু দুটি নৌকা থেকে পাকসেনারা রক্ষা পায় এবং নয়ানপুরের দিকে পলায়ন করে। এই সংঘর্ষে আমাদের ছাত্র গেরিলা আবদুল মতিন বুলেটবিদ্ধ হয়ে শাহাদাৎ বরণ করেন।

২৭শে আগস্ট সকালে পাকসেনারা নয়ানপুরের পশ্চিম পাশে শশীদল গ্রামের নিকট তাদের সৈন্য সমাবেশ করে সেনের বাজারের দিকে অগ্রসর হয়। পাকসেনাদের এই দলটি মর্টারের গোলার সাহায্যে সেনের বাজারের উপর প্রচণ্ড আক্রমন চালায়। সমস্ত দিন মুক্তিযোদ্ধাদের সঙ্গে প্রচণ্ড গুলি বিনিময় হয়। সন্ধ্যা সাড়ে সাতটার সময় আমাদের সেনারা পাকসেনাদের আক্রমণকে প্রতিহত করে। পাকসেনারা অগ্রসর হতে ব্যর্থ হয়ে পিছু হটে যায়। পরে জানা যায় যে, এই সংঘর্ষে ১৫ জন পাকসেনা নিহত হয়।

২৮শে আগস্ট পাকবাহিনী ব্রাহ্মণপাড়া থেকে নৌকায় শালদা নদীর দিকে অগ্রসর হওয়ার পথে আবার আমাদের এমবুশ পার্টি দ্বারা আক্রান্ত হয়। এই এমবুশে আমাদের মুক্তিযোদ্ধারা শত্রুসেনাদের পাঁচটি নৌকা ডুবিয়ে দেয়। এখানে একজন ক্যাপ্টেনসহ প্রায় ৩০ জন পাকসেনা হতাহত হয়। এর ফলে পাকসেনাদের জন্য নদীপথে অগ্রবর্তী ঘাঁটিগুলোতে সরবরাহ পুরোপুরিভাবেই বন্ধ হয়ে যায়।

৪র্থ বেঙ্গল রেজিমেন্টের ‘এ’ কোম্পানীর একটি টহলদার দল মাধপুর এলাকার নিকটে ২৭শে আগস্ট তাদের গোপন বেইস গড়ে তোলে। এখান থেকে পাকসেনাদের বিরুদ্ধে কার্যকলাপ চালিয়ে যাবার জন্য সি-এন্ড-বি সড়কে তাদের লোক পাঠায়। ২৮ তারিখে সকাল সাতটায় খবর আসে যে, পাকসেনারা একটি জীপ ও ট্রাকে সি-এন্ড-বি সড়ক থেকে কাঁচা রাস্তায় মাধবপুরের দিকে ধ্বংসাত্মক কার্যকলাপ চালানোর জন্য এগিয়ে আসছে। আমাদের টহলদার দলটি এই সংবাদ পেয়ে মাধবপুর গ্রামের বাইরে কাঁচা রাস্তায় যে পথে পাকসেনারা অগ্রসর হচ্ছিল সেখানে একটি এমবুশ পেতে বসে থাকে। এগারটার সময় পাকসেনাদের জীপ এবং ট্রাকটি এমবুশের আওতায় আসে। আমাদের এমবুশ পার্টি আক্রমন চালিয়ে গাড়ী দুটির মারাত্মক ক্ষতিসাধন করে। এই এমবুশে ৯ জন পাকসেনা নিহত এবং ৬ জন আহত হয়। কিছুসংখ্যক পাকসেনা পালিয়ে যেতে সমর্থ হয়।

আগস্ট মাসের শেষের দিকে কুমিল্লার দক্ষিণে আমাদের গেরিলারা তাদের কার্যকলাপ আরো জোরদার করে। ট্রেনিংপ্রাপ্ত একটি গেরিলা দল বরুরাতে তাদের বেইস-এ যাওয়ার পথে পাকসেনা এবং রাজাকার দ্বারা আকস্মিকভাবে আক্রান্ত হয়। এই সময় ফরিদগঞ্জ, হাজীগঞ্জ, দাউদকান্দি, চাগোরা প্রভৃতি জায়গায় পাকসেনাদের সঙ্গে গেরিলাদের সংঘর্ষে ১৬ জন পাকসেনা নিহত হয়। এসব সংঘর্ষে ২০টি রাইফেল এবং প্রচুর গোলাবারুদ আমাদের হস্তগত হয়। আগস্ট মাসের ২৯ তারিখে আমাদের মিয়ার বাজার সাব-সেক্টরে খবর আসে যে, পাকসেনারা লাকসাম থানার বুটচি গ্রামে সন্ধ্যা সাতটায় শান্তি কমিটির একটি সভা করার প্রস্তুতি নিয়েছে। এই সংবাদ পেয়ে ক্যাপ্টেন ইমামুজ্জামান সভাটি পণ্ড করার জন্য এক প্লাটুন মুক্তিযোদ্ধা পাঠিয়ে দেয়। পাকসেনা এবং রাজাকাররা সভা শুরু করলে আমাদের প্লাটুনটি তাদের উপর অতর্কিত আক্রমণ চালায়। এই আক্রমণের ফলে ৮ জন পাকসেনা, ৯ জন পশ্চিম পাকিস্তানী পুলিশ এবং ২০ জন রাজাকার হতাহত হয়। শান্তি কমিটির সভাটি আর অনুষ্ঠিত হতে পারে নি। আমাদের মুক্তিযোদ্ধারা নিরাপদে নিজেদের আশ্রয়ে ফিরে আসে।

২৫শে আগস্ট সকাল ৯টার সময় পাকসেনাদের একটি প্লাটুনকে ব্রাহ্মণপাড়া থেকে ধানদাইল গ্রামের দিকে অগ্রসর হতে দেখা যায়। আমাদের একটা পেট্রোল পার্টি দূর থেকে পাকসেনাদের অগ্রসর হতে দেখে ধানদাইল গ্রামে এমবুশ পাতে। পাকসেনারা এমবুশের ভিতর এসে গেলে তাদের উপর অতর্কিত আক্রমণ চালায়। এতে ১ জন ক্যাপ্টেনসহ ১০ জন পাকসেনা নিহত হয়। অবশিষ্ট সেনারা ছত্রভঙ্গ হয়ে পালিয়ে যায়। পরদিন আমাদের এই টহলদার দলটি উত্তর নাগাইশ এবং ছোট নাগাইশ গ্রামের মাঝে মালদা নদীর পাড়ে এমবুশ পাতে। সকাল পাঁচটায় আমাদের এমবুশ দল পাকসেনাদের একটি টহলদার দলকে শালদা নদীর পূর্ব তীর ঘেঁষে অগ্রসর হতে দেখে। পাকসেনাদের এই দলটি তাদের কয়েকটা সরবরাহকারী নৌকাকে নয়ানপুর থেকে মন্দভাগের দিকে পাহারা দিয়ে নিয়ে যাচ্ছিল। এই দলটি আমাদের এমবুশ পার্টির আওতায় আসার সঙ্গে সঙ্গে তাদের উপর আক্রমণ চালায়। সঙ্গে সঙ্গে দুটি নৌকা ধ্বংস এবং ১৪ জন লোক নিহত হয়। পাকসেনাদের ওপর পাহারা দল আমাদের এমবুশ পার্টির প্রতি পাল্টা গুলি চালায়। প্রায় এক ঘণ্টা উভয় পক্ষের মধ্যে গোলা বিনিময় চলতে থাকে। নয়ানপুর থেকে আরো দুটি নৌকায় পাকসেনারা তাদের দলটিকে আরো শক্তিশালী করার জন্য অগ্রসর হয়। প্রথম নৌকাটি আমাদের গুলিতে ডুবে যায় এবং ৫ জন পাকসেনা নিহত হয়। অন্য উপায় না দেখে দ্বিতীয় নৌকার সৈন্যরা তীরে নেমে পালিয়ে যায়। এরপর পাকসেনারা সমস্ত দিন এবং রাত হরিমঙ্গল, শশীদল এবং সেনেরবাজারের দক্ষিণ-পশ্চিম দিক থেকে আমাদের সেনের বাজার এবং গৌরাঙ্গল অবস্থানের উপর গোলাবর্ষণ করতে থাকে। পরের দিন সকাল ৯টায় ৩০ জন পাকসেনা দুটি নৌকায় সেনের বাজার অবস্থানের দিকে আক্রমণের জন্য অগ্রসর হয়। অগ্রসর হওয়ার পথে আমাদের মেশিনগানের গুলিতে দুটি নৌকাই ডুবে যায় এবং সকল পাকসেনাই নদীতে ডুবে মারা যায়।

আগস্ট মাসের শেষে ঢাকাতে আমাদের গেরিলাদের শক্তি ক্রমান্বয়ে বাড়তে থাকে। তারা পাকসেনাদের ঢাকায় ব্যতিব্যস্ত করে তোলে। পাকসেনারা প্রায়ই রাতে ঢাকা শহরে ট্রাকে করে টহল দিতে বেরুত। টহল দেয়ার সময় অনেক ক্ষেত্রে শহরবাসীদের উপর জঘন্য অত্যাচার চালাত। পাকসেনাদের রাতের এই তৎপরতা সীমিত করার জন্য আমাদের গেরিলারা সিদ্ধান্ত গ্রহণ করে। যেসব রাস্তায় সাধারণত পাকসেনারা টহল দিতে গেরিলারা সেসব রাস্তার ওপর বেশ কয়েকদিন লক্ষ্য রাখে। কোন রাস্তায় কতটার সময় কতগুলো গাড়ী কত গতিতে চলে, কত ব্যবধান দুই গাড়ীর ভিতর বিরাজ করে প্রভৃতি তারা সংবাদ সংগ্রহ করে। ২৭শে আগস্ট রাত সাড়ে ১১টায় গ্রিন রোডের (স্টাফ কোয়ার্টারের বিপরীত দিকে) কতগুলো নির্মাণাধীন দোকানের ছাদে আমাদের গেরিলাদল এমবুশ পেতে বসে থাকে। গেরিলারা রাস্তার উপর গাড়ীবিধ্বংসী মাইন পেতে রাখে। এরপর এমবুশ পার্টি পাকসেনাদের জন্য অপেক্ষা করতে থাকে। রাত প্রায় সাড়ে বারোটায় পাকসেনাদের ৪/৫টি বেডফোর্ড গাড়ী এবং জীপ তেজগাঁর দিক থেকে গ্রিন রোড হয়ে অগ্রসর হয়। প্রথম গাড়ীটি যখন এমবুশ সাইট-এর সেশপ্রান্তে পৌঁছে তখন একটি মাইন-এর আঘাতে গাড়ীটি সম্পূর্ণভাবে ধ্বংস হয়। দ্বিতীয় গাড়ীটির চালক এই অবস্থা দেখে হতচকিয়ে পাশ কাটতে গিয়ে পার্শ্ববর্তী দালানের সঙ্গে ধাক্কা মারে, ফলে এই গাড়ীটিও ক্ষতিগ্রস্ত হয়। এর পেছনে পেছনে পাকসেনাদের আরেকটি জীপ ঘটনাস্থলে উপস্থিত হলে মাইনের আঘাতে সেটিও উল্টে যায়। যেসব পাকসেনা ক্ষতিগ্রস্ত গাড়ীগুলোতে অক্ষত অবস্থায় ছিল তারা গাড়ী থেকে বেরুবার চেষ্টা করে এবং গুলিবর্ষণ করতে থাকে। আমাদের এমবুশ পার্টির গেরিলারা ছাদ থেকে তাদের উপর গ্রেনেড আক্রমণ চালায় এবং গুলি ছুড়তে থাকে। এর ফলে অধিকাংশ পাকসেনা হতাহত হয়। পেছন থেকে আরো একটি গাড়ীতে পাকসেনারা ঘটনাস্থলের দিকে অগ্রসর হয়। এবং গাড়ী থেকে নেমে আমাদের গেরিলাদের উপর আক্রমণ চালাবার চেষ্টা করে। আমাদের গেরিলারাও তাদের উপর পাল্টা আক্রমণ চালায়। পাকসেনাদের হতাহতের সংখ্যা যখন বাড়তে থাকে তখন কোন উপায় না দেখে তারা ক্যান্টনমেন্টের দিকে পালিয়ে যায়। গোলাগুলির শব্দে স্থানীয় জনসাধারণ তাদের বাড়ি থেকে বেরিয়ে আসে। তারা ২৪ জন পাকসেনার মৃতদেহ ও ৪১ জনকে আহত অবস্থায় এবং দুটি বিধ্বস্ত ট্রাক এবং একটি জীপ রাস্তায় পড়ে থাকতে দেখে। আমাদের পক্ষে দু’জন সামান্য আহত হয়। আমাদের গেরিলারা কিছুসংখ্যক অস্ত্রশস্ত্র নিয়ে গ্রিন রোডের পিছন দিকের নিচু জায়গা দিয়ে নিরাপদে চলে আসতে সক্ষম হয়। পরের দিন এই খণ্ডযুদ্ধ এবং পাকিস্তানীদের দুরাবস্থার কাহিনী হাজার হাজার মানুষ প্রত্যক্ষদর্শীদের মুখে জানতে পারে। এই সংবাদ সমস্ত ঢাকায় মুহূর্তে ছড়িয়ে পড়ে। ফলে ঢাকা শহরের মুক্তিকামী জনগণের মনে আশার সঞ্চার হয়। দুদিন পরে ঢাকার গেরিলারা উচ্চ মাধ্যমিক পরীক্ষা বন্ধ করার জন্য নিউ মডেল ডিগ্রী কলেজে এবং আরো কয়েকটি কলেজে আক্রমণ চালায়। তারা পরীক্ষার খাতাপত্র জ্বালিয়ে দেয়। টঙ্গী এবং জয়দেবপুরের মাঝে দুটি বিদ্যুতের পাইলনও তারা উড়িয়ে দেয়। ২রা সেপ্টেম্বর রাতে পাকিস্তানীদের একটি জীপ যখন গ্রিন রোড দিয়ে যাচ্ছিল তখন আমাদের কয়েকজন মুক্তিযোদ্ধা জীপটির ভিতর গ্রেনেড নিক্ষেপ করে চারজন পাকসেনাকে নিহত করে। গ্রেনেড নিক্ষেপে জীপটির আংশিক ক্ষতি হয়।

এছাড়া ঢাকার গেরিলা দল পশ্চিম পাকিস্তানী একটি পুলিশের দলকে কলাবাগানের কাছে অতর্কিতে আক্রমণ চালিয়ে দশজনকে নিহত করে। কালিগঞ্জ-ডেমরা এবং কালিগঞ্জ-টঙ্গীর মধ্যস্থিত বিদ্যুৎ সরবরাহ লাইনের চারটি পাইলন উড়িয়ে দেয়। আমাদের আরেকটি গেরিলা দল রুপগঞ্জের নিকট নদীর পাড়ে পাকসেনাদের যাতায়াতের রাস্তায় একটি এমবুশ পেতে রাখে। ১লা সেপ্টেম্বর বিকেল ৫টায় কালিগঞ্জ থানার দারোগা, ৭০ জন পাকসেনা এবং ৭০ জন পশ্চিম পাকিস্তানী পুলিশ মুক্তিবাহিনীর সম্পর্কে তদন্তের জন্য ঢাকা থেকে কোন দূরবর্তী গ্রামে নৌকাযোগে যাচ্ছিল। নৌকাটি যখন এমবুশের আওতায় পৌঁছে তখন গেরিলারা নৌকার উপর হালকা মেশিনগান দ্বারা গুলি চালায়। গুলিতে নৌকার আরোহী পাকসেনা, পশ্চিম পাকিস্তানী এবং দারোগা নিহত হয় এবং নৌকাটি ডুবে যায়। ঢাকার আজিমপুরে গেরিলারা অতর্কিতে একটি রাজাকার দলের উপর আক্রমণ চালিয়ে চারজন রাজাকারকে নিহত এবং চারটি রাইফেল ও ৬০ রাউন্ড গুলি দখন করে। টঙ্গীতেও একটি রাজাকার ক্যাম্প আক্রমণ করে গেরিলারা কয়েকজন রাজাকারকে হত্যা করে চারটি রাইফেল দখল করে নেয়। ডেমরার নিকট আমাদের একটি গেরিলা দল ১৩ই আগস্ট বিকাল তিনটার সময় পাক বিমান বাহিনীর একটি জীপ এমবুশ করে ধ্বংস করে দেয়। এমবুশে ৪ জন বিমান বাহিনীর এবং সেনাবাহিনীর গোয়েন্দা সৈনিক নিহত হয়। তাদের কাছ থেকে অনেক কাগজপত্র, পরিচয়পত্র এবং কয়েকটি রিভলবার দখল করা হয়। দখলীকৃত কাগজপত্র আমাদের হেডকোয়ার্টারে গেরিলারা পাঠিয়ে দেয়।

আগস্ট মাসের শেষের দিকে পাকসেনাদের কোন গুপ্তচর আমাদের ঢাকার গেরিলাদের ধোলাই খাল ঘাঁটি পাকসেনাদের অবহিত করে। সংবাদ পেয়ে পাকসেনারা ২০/২৫টি ট্রাক ধোলাই খালে আমাদের ঘাঁটিটি আক্রমণের জন্য আসে। পাকসেনাদের অতর্কিত আক্রমণে আমাদের গেরিলারা কোন উপায় নে দেখে তাদের সঙ্গে সম্মুখসমরে লিপ্ত হয়। প্রায় ২ ঘণ্টা যুদ্ধ চলে। সংঘর্ষে পাকসেনাদের প্রায় ৪০-৪৫ জন হতাহত হয় বলে খবর পাওয়া যায়। অপরদিকে আমাদের দু’জন গেরিলা মারাত্মকভাবে আহত হয়। প্রবল চাপের মুখে টিকতে না পেরে আমাদের গেরিলারা সাতঁরিয়ে ধোলাইখাল পার হয়ে ধোলাইখাল অবস্থানটি পরিত্যাগ করে। পিছু হটার সময় একটি ২’’ মর্টার, ৩টি ম্যাগাজিন খালে ফেলে দিয়ে আসতে বাধ্য হয়। পরদিন পাকসেনারা সেগুলি উদ্ধার করে এবং তাদের প্রচারের কাজে ব্যবহার করে। এর পরদিন আমাদের গেরিলারা সুত্রাপুর থানার আক্রমণ চালিয়ে দুজন পাকসেনাকে নিহত করে। সুত্রাপুরের সার্কেল ইন্সপেক্টর এবং ওসি গুরুতরভাবে আহত হয়। 

আগস্টের শেষের দিকে আমাদের ২/৩ জন গেরিলা একজন মেজর ও দুইজন ক্যাপ্টেনকে (পাক গোলান্দাজ বাহিনীর) একটি জীপে করে আজিমপুরের নিকট এসে জীপ থেকে নেমে দূরে কোন এক বাড়িতে প্রবেশ করতে দেখে। কিছুক্ষণ পর সে বাড়ি থেকে চিৎকারের শব্দ শুনে আমাদের গেরিলারাও সেই বাড়িতে প্রবেশ করে। তারা বুঝতে পারে যে অফিসাররা ঐ বাড়ীর মহিলাদের শ্লীলতাহানির চেষ্টা করছে। তৎক্ষণাৎ গেরিলারা অফিসারদেকে লক্ষ্য করে গুলি চালিয়ে হত্যা করে। গেরিলারা পাক অফিসারদের মৃতদেহ দূরে অপেক্ষামাণ পাক জীপের মধ্যে রেখে দেয় এবং নিরাপদে সে স্থান পরিত্যাগ করে। পাক-পুলিশের একটি টহলদার দলকে আমাদের ধানমণ্ডির গেরিলারা প্রতিদিন ধানমণ্ডি সাত-মসজিদ রোড ও নিকটবর্তী রাস্তায় টহল দিতে দেখে। আমাদের গেরিলারা ২৫শে আগস্ট সন্ধ্যা সাড়ে সাতটায় ১৮নং রোডের মোড়ে একটি চলন্ত গাড়ী থেকে স্টেনগানের গুলি দ্বারা ৯ জন পুলিশকে গুলি করে হত্যা করে। গুলির সংবাদ পেয়ে নিকটবর্তী টহলদারী পাকসেনারা জীপ নিয়ে গেরিলাদের পিছু ধাওয়া করে। গেরিলারা গাড়ী থেকে গুলি ছুড়ে জীপের ড্রাইভারকে নিহত করে। এসময় দ্রুত গতিসম্পন্ন চলন্ত জীপটি আয়ত্তের বাইরে চলে যায় এবং পার্শ্ববর্তী দেয়ালে প্রচন্ডভাবে ধাক্কা খেয়ে বিধ্বস্ত হয়। এর ফলে গাড়ীর আরোহী দুজন পাকসেনা নিহত এবং তিনজন আহত হয়। এই গেরিলাদের নেতৃত্ব দেয় রুমী (শহীদ, বীরবিক্রম)। পাকসেনারা পরে রুমীকে গ্রেফতার করতে সক্ষম হয় এবং তাঁকে নির্মমভাবে হত্যা করে। আগস্টের ২৯ তারিখে ছ’জনের একটি গেরিলা দল ঢাকার সৈয়দাবাদ সেতুটি এক্সপ্লোসিভ লাগিয়ে উড়িয়ে দেয়। এর ফলে ঐ সেতু দিয়ে যানবাহন চলাচল বন্ধ হয়ে যায়। এসময় গেরিলারা একটি বাসে দুশো মণ পাটসহ লতিফ বাওয়ানী জুটমিলে যাওয়ার পথে বাসটিকে ধ্বংস করে দেয়। বরাইদের নিকট আরো তিন’শ মণ পাট ফসফরাস বোমা ফেলে জ্বালিয়ে দেওয়া হয়। গেরিলারা নারায়ণগঞ্জের জিএমসি ঘাটে পাঁচ হাজার বেল বহনকারী কামচাম ফ্ল্যাটটি ডুবিয়ে দেয়। আর-সি-এম জুটমিলের শ্রমিক (আমাদের একজন গেরিলা) ফসফরাস ৮০ গ্রেনেড নিক্ষেপ করে আর-সি-এম মিলের গুদামস্থিত প্রায় ১ লাখ মণ পাট জ্বালিয়ে দেয়। পরে জানা যায় যে, দমকল বাহিনীর সাতটি গাড়ী ৩/৪ ঘণ্টা চেষ্টা করেও সেই জ্বলন্ত পাটের অগ্নিনির্বাপণে ব্যর্থ হয়। ফলে সমস্ত পাট পুড়ে যায়। 

৩০শে আগস্ট আমাদের গেরিলারা আড়াই হাজার থানা অতর্কিত আক্রমণ করে থানার দারোগাকে নিহত করে। গেরিলারা থানার সমস্ত অস্ত্রশস্ত্র নিয়ে আসে। এর পরদিন গেরিলারা একজন পাক দালালের দু’লাখ টাকা মূল্যের সুতাবাহী নৌকা ডুবিয়ে দেয়। তারা থানা থেকে ৮টি রাইফেল, ৫টি শর্টগান এবং ৪০ রাউন্ড গুলি দখল করে। এই খবর পেয়ে নরসিংদী থেকে পাকসেনাদের একটি কোম্পানী ঘটনাস্থলের দিকে অগ্রসর হয়। আমাদের গেরিলারা আগে থেকেই এর জন্য প্রস্তুত ছিল। পুটিয়রের নিকট আমাদের একটি গেরিলা দল পাকসেনাদেরকে আক্রমণের জন্য এমবুশ পাতে। পাকসেনারা এমবুশের ফাঁদে পড়লে গেরিলারা গুলি চালায়। চার ঘণ্টা সংঘর্ষের পর ৩৩টি মৃতদেহ ফেলে পাকসেনারা ছত্রভঙ্গ হয়ে নরসিংদীর দিকে পালিয়ে যায়। যুদ্ধে পাকসেনাদের পাঞ্জাব রেজিমেন্টের ক্যাপ্টেন সেলিমও নিহত হয়। মৃতদেহ থেকে পরিচয়পত্র অন্যান্য কাগজপত্র উদ্ধার এবং অনেক অস্ত্রশস্ত্র আমাদের গেরিলারা হস্তগত করে। গেরিলারা নরসিংদীর বিভিন্ন মিলে গ্রেনেড এবং মর্টারের সাহায্যে আক্রমণ চালিয়ে মিলের ভিতর সন্ত্রাসের সৃষ্টি করে। ফলে পাকসেনারা একে একে সব মিলগুলো বন্ধ করে দিতে বাধ্য হয়। পাকসেনাদের একটি দল ঝিনারদিতে (ঘোড়াশালের নিকট) তাদের ক্যাম্প স্থাপন করে। আগস্ট মাসের ১৩ তারিখ দুপুর আড়াইটায় আমাদের একটি গেরিলা দল পাকসেনাদের এই ক্যাম্পটিতে অতর্কিতে আক্রমণ করে। সাতজন পাকসেনা পালিয়ে যেতে সমর্থ হয়। গেরিলারা ঝিনারদি রেল স্টেশনটিকে ধ্বংস করে দেয়। স্টেশনের টেলিফোন যোগাযোগের সেটটিও তারা ধ্বংস করে দেয়। টিকিট ও অন্যান্য কাগজপত্রও তারা জ্বালিয়ে দেয়। ক্যাম্প থেকে আমাদের গেরিলারা একটি হালকা মেশিনগান, ১১টি রাইফেল, হালকা মেশিনগানের ৪৫০০টি গুলি, ১টি স্টেনগান, ১০০ রাউন্ড স্টেনগানের গুলি, ১৪টি বেল্ট, ২৬ জোড়া বুট, ১৭ ব্যাগ আটা, ১১ পেটি দুধের টিন এবং আরো অন্যান্য জিনিসপত্র দখল করে। কয়েকদিন পর পাকসেনারা গোপন সূত্রে খবর পেয়ে আমাদের গেরিলা ইউনিট হেডকোয়ার্টারে দু’দিক থেকে আক্রমণ করে। আমাদের গেরিলা দুর্জয় সাহসের সঙ্গে তাদের সে আক্রমণের মোকাবিলা করে এবং আক্রমণ প্রতিহত করে। দু’ঘণ্টা যুদ্ধের পর পাকসেনারা পিছু হটে যেতে বাধ্য হয়। ১৪ই আগস্ট পাকসেনাদের একটি দল ঝিনারদি স্টেশনের কাছে একটি গ্রামে লুটতরাজের উদ্দেশ্যে আসে। এই খবর পেয়ে আমাদের একটি গেরিলা দল পাকসেনাদের উপর আক্রমণ চালায়। পাকসেনারা তিনঘণ্টা যুদ্ধের পর দুটি মৃতদেহ ও কয়েকটি আহত সেনাকে ফেলে পালিয়ে গেলে আমাদের গেরিলারা নরসিংদী-তারাবো সড়কে পাঁচদোনার নিকট একটি গুরুত্বপূর্ণ সেতুতে প্রহরারত পাকসেনাদের একটি দলের উপর অতর্কিত আক্রমণ চালায়। এই আক্রমণ প্রায় এক ঘণ্টা চলে। আমাদের আক্রমণ প্রবল হওয়ায় আহত পাকসেনাদের বাঁচাও বাঁচাও চিৎকার শোনা যায়। এমন সময় চার ট্রাক পাকসেনা তাদের সাহায্যে সেখানে উপস্থিত হয়। পাকসেনারা ভারী অস্ত্রের সাহায্যে আমাদের গেরিলাদের আক্রমণ প্রতিহত করে। ভারী অস্ত্রের মোকাবিলা করতে না পেরে আমাদের গেরিলারা বাধ্য হয়ে পিছু হটে আসে। পাকসেনাদেরকে পাঁচটি মৃতদেহ উঠিয়ে নিয়ে যেতে দেখা যায়। পাকসেনারা নরসিংদীর নিকটস্থ আমাদের গেরিলা অবস্থানের খবর পেয়ে আগস্টের ২১ তারিখে প্রায় এক কোম্পানী শক্তি নিয়ে আমাদের অবস্থানের দিকে অগ্রসর হয়। অগ্রসর হওয়ার পর পথিমধ্যে আমাদের একটি গেরিলা দল তাদেরকে অতর্কিতে আক্রমণ করে। প্রায় এক ঘণ্টা গোলাগুলির পর পাকসেনারা তাদের গোলাগুলি বন্ধ করে আমাদের অবস্থানের ২/৩ মাইল দূরে থাকতেই আর অগ্রসর না হয়ে পিছু হটে যায়।

আমাদের বিদ্যুৎ সরবরাহ বন্ধ করার প্রচেষ্টা চলতে থাকে। কিন্তু পাকসেনারাও খুব দ্রুত বিদ্যুৎ সরবরাহের লাইনগুলো যথাসম্ভব তাড়াতাড়ি মেরামত করে ফেলে। এর ফলে কিছুদিন বন্ধ থাকার পর শিল্প প্রতিষ্ঠানগুলো সীমিত পরিমাণে বিদ্যুৎ সরবরাহ পায়। পাকসেনাদের বিদ্যুৎ সরবরাহে আরো বিঘ্ন সৃষ্টির জন্য নতুন করে আরেকটি পরিকল্পনা নেয়া হয়। পরিকল্পনা অনুযায়ী তিতাস গ্যাসের পাইপলাইনের নকশা যোগাড় করি এবং পরীক্ষা করে সিদ্ধান্তে পৌঁছে যে, গ্যাসের পাইপ কেটে দিলে সিদ্ধিরগঞ্জ এবং ঘোড়াশালের বিদ্যুৎ সরবরাহ কেন্দ্রগুলো গ্যাসের অভাবে বন্ধ হয়ে যাবে। হানাদার কর্তৃপক্ষ এইসব বিদ্যুৎ সরবরাহ কেন্দ্র চালাবার ব্যবস্থা করলে তাদের তেলের সংকট দেখা দেবে। পাইপলাইন উড়িয়ে দেবার জন্য নরসিংদী এবং রূপগঞ্জের গেরিলাদের নির্দেশ দেই। আমার নির্দেশ অনুযায়ী ২০শে আগস্ট রাত ১টায় নরসিংদী গেরিলা ইউনিটের ডিমোলিশন পার্টি তিতাস গ্যাস লাইন বারুদ লাগিয়ে উড়িয়ে দেয়। এই অপারেশন পুরাপুরি সফল হয়। বিস্ফোরণের ফলে প্রজ্বলিত অগ্নিশিখা প্রায় ১০ মাইল দূর থেকে দেখা যায় এবং ৬/৭ মাইল দূর থেকে বিস্ফোরণের বিকট শব্দ শোনা যায়। ঘোড়াশালের উত্তরে সমস্ত এলাকায় বিদ্যুৎ সরবরাহ বন্ধ হয়ে যায়। নরসিংদী, ঘোড়াশাল এবং পাঁচদোনাতে অবস্থানরত পাকসেনারা এই বিস্ফোরণের বিকট শব্দে ভীষণভাবে ভীতসন্ত্রস্ত হয়ে পড়ে এবং অনেকেই তাদের অস্ত্রশস্ত্র এবং জিনিসপত্র ফেলে ঢাকার দিকে পালিয়ে যেতে চেষ্টা করে। পরে স্থানীয় লোকজনের মুখে শোনা যায় যে, পাকসেনারা ধারণা করেছিল ভারতীয় বিমান বোমা ফেলেছে। এর পরদিন আশুগঞ্জের নিকট কয়েক জায়গাতে পাইপ লাইন উড়িয়ে দেয়া হয়। এই গ্যাসের পাইপলাইন মেরামত করতে বেশ ক’দিন সময় লাগে। ততদিন শিল্প-কারখানাগুলো বন্ধ থাকে।

রূপগঞ্জের একটি গেরিলা দল ২২শে আগস্ট রাতে নরসিংদী এবং ঝিনারদি রেলস্টেশনের মাঝে রেল লাইনের নিচে মাইন পুঁতে রাখে। রাতে একটি ট্রেন দুটি বগিসহ সেখানে দিয়ে চলে যায়। ট্রেন এবং বগি দুটি চলে যাবার সাথে সাথেই মাইনটি বিস্ফোরণের হয়। এতে ট্রেনটির ক্ষতি না হলেও রেল লাইনের অনেকখানি ধ্বংস হয়। আমাদের বৈদ্যেরবাজার থানার গেরিলা দল সোনারগাঁও এবং সি-এন্ড-বি রোডের অনেক জায়গায় মাইন পুঁতে রাখে। ১৬ই আগস্ট রাতে পাকসেনাদের একটি ট্রাক মাইনের আঘাতে ধ্বংস হয় এবং সাথে সাথে ১১ জন পাকসেনা ও তিনজন রাজাকার নিহত হয়। ঢাকা-কুমিল্লা রাস্তার বাতেরচরের নিকটস্থ সড়কসেতুতে অবস্থানরত পাকিস্তানীদের ওপর আমাদের গেরিলারা ৩১শে আগস্ট অতর্কিত আক্রমণ চালায়। সংঘর্ষে কয়েকজন পাকসেনা এবং রাজাকার নিহত হয়। গেরিলারা সেতুটির ৬০ ফুট লম্বা স্প্যান উড়িয়ে দেয়। তার পরদিন রাতে ঢাকা-দাউদকান্দি সড়কে বারুনিয়া এবং ভবেরচর সেতু দুটিও বিস্ফোরক লাগিয়ে উড়িয়ে দেওয়া হয়। ফলে ঢাকা-কুমিল্লা রাস্তা সম্পূর্ণরূপে বন্ধ হয়ে যায়। পাকসেনারা ভবেরচর সেতুর যোগাযোগ ব্যবস্থা পুনরুদ্ধার করার জন্য ফেরীর বন্দোবস্ত করে। সেপ্টেম্বরের দু’তারিখে আমাদের গেরিলারা ফেরীঘাট আক্রমণ করে এবং ফেরীটি ধ্বংস করে দেয়। এই আক্রমণে ফেরী থেকে চারটি ব্যাটারী মুক্তিযোদ্ধারা দখল করে নেয়।

নারায়ণগঞ্জ-দাউদকান্দি সড়কে গজারিয়াতে পাকসেনাদের একটি পোস্ট-চৌকি ছিল। সেপ্টেম্বরের ২ তারিখ রাত ৮টায় আমাদের গেরিলাদের একটি দল সেই চৌকি আক্রমণ করে। এক ঘণ্টা যুদ্ধে তিনজন ইপিকাফ নিহত ও একজন বন্দী হয়। এখান থেকে ২০০ রাউন্ড গুলিসহ ১১ জন রাজাকার মুক্তিযোদ্ধাদের কাছে আত্মসমর্পণ করে।

ঢাকার মুন্সীগঞ্জ এবং মানিকগঞ্জ মহকুমার গেরিলারাও তাদের তৎপরতা বাড়িয়ে দেয়। গেরিলাদের একটি দল হরিরামপুর থানার নিকট পাকসেনাদের একটি লঞ্চ আক্রমণ করে। লঞ্চে পাকসেনারা হরিরামপুর অবস্থান থেকে তাদের সৈনিকদের জন্য রসদ নিয়ে যাচ্ছিল। এক ঘণ্টা গোলাগুলির পর ১১ জন পাকসেনা নিহত এবং আরো অনেকে আহত হয়। পাকসেনারা আর অগ্রসর হতে না পেরে লঞ্চ নিয়ে ঢাকার দিকে পালিয়ে যেতে বাধ্য হয়। এর পরদিন হরিরামপুর থানার সেকেন্ড অফিসার এবং কয়েকজন পাকিস্তানী পুলিশ আমাদের গেরিলাদের দ্বারা আক্রান্ত হয়। পুলিশদের নিহত করে আমাদের গেরিলারা তিনটি রাইফেল দখল করে নেয়। ঘিওর থানাতেও পাকসেনারা একটি টহলদারী দলের উপর আমাদের গেরিলারা আক্রমণ চালিয়ে ৮ জন নিহত করে এবং ৮টি রাইফেল দখল করে। সেপ্টেম্বর মাসের ১ তারিখে নওয়াবগঞ্জ থানা আমাদের গেরিলারা আক্রমণ করে। এই আক্রমণে সেখানকার সমস্ত অস্ত্রশস্ত্র গেরিলাদের হস্তগত হয়। আগস্ট মাসের শেষ সপ্তাহে আমাদের গেরিলারা লৌহজং, শিবালয়, সিরাজদীখান এবং শ্রীনগর থানাগুলিতে অতর্কিত আক্রমণ চালিয়ে পাক পুলিশ হত্যা করে এবং প্রচুর অস্ত্রশস্ত্র দখল করে। সেপ্টেম্বরের ১ম সপ্তাহে শিবালয় থানার গেরিলা দল পাকসেনাদের একটি প্লাটুনকে টহল দেয়ার সময় এমবুশ করে। এই এমবুশে ১৩ জন পাকসেনা নিহত এবং আরো অনেকে আহত হয়। পাকসেনারা ঢাকা থেকে আরো সৈন্য এনে শিবালয়ে আমাদের গেরিলা দলটির ঘাঁটিতে ১৭ই সেপ্টেম্বর আক্রমণ চালায়। কয়েক ঘণ্টা যুদ্ধের পর আমাদের গেরিলারা পাকসেনাদের পিছু হটিয়ে দিতে সক্ষম হয়। যুদ্ধে ১০ জন পাকসেনা এবং ১১ জন রাজাকার নিহত হয়।

১৯শে সেপ্টেম্বর আমাদের গেরিলারা মালোচিন বাজারে অবস্থানরত পাক পুলিশের একটি দলকে আক্রমণ করে ১৯ জন পাক পুলিশকে নিহত এবং তিনজনকে আহত করে। ঘোড়াশালের গেরিলা দল ৯ই আগস্ট রাতে আড়াইহাজার থানার নিকটে পুরিন্দা বিদ্যুৎ সরবরাহ সাবস্টেশনে আক্রমণ চালায়। এই ঘটনার দুই দিন পর সিদ্ধেশ্বরী-ঘোড়াশালের বিদ্যুৎ সরবরাহ লাইনের ক্ষতিসাধন করে। গেরিলা দল মাশরেকী জুট মিলস লিমিটেডের বিদ্যুৎ সরবরাহ সাবস্টেশনটিও ধ্বংস করে দেয়। ফলে ঐ এলাকার বিদ্যুৎ সরবরাহ বন্ধ হয়ে যাওয়ায় কলকারখানাগুলি সাময়িকভাবে বন্ধ হয়ে যায়। আমাদের গেরিলারা রূপগঞ্জের নিকট যে গ্যাসলাইন ধ্বংস করে দিয়েছিল পাকসেনারা পশ্চিম পাকিস্তানী প্রকৌশলীদের দ্বারা তা মেরামত করে নেয়। এই সংবাদ আমাদের হেডকোয়ার্টারে যথাসময়ে পৌঁছে। এই গ্যাসলাইনকে পুনরায় ধ্বংস করার জন্য একটি পরিকল্পনা গ্রহণ করি। পরিকল্পনা অনুযায়ী ঘোড়াশালের গেরিলাদেরকে গ্যাসলাইনটি মেঘনা নদীর মাঝে ক্ষতি করার জন্য নির্দেশ দেই। ঘোড়াশালের নিকট গ্যাসলাইনটি মেঘনা নদীর মাঝ দিয়ে গেছে। নির্দেশ অনুযায়ী গেরিলারা লাইনটির পথ গোপনে অনুসন্ধান করে। ৯ই সেপ্টেম্বর রাতে নৌকার সাহায্যে নদীর মাঝামাঝি জায়গায় যায় এবং প্রায় ১৫/২০ ফুট পানির নিচে অবস্থিত গ্যাস পাইপে ডিমোলিশন দ্বারা ‘ডিলে সুইচ’ (বিলম্বে কার্যকরী সুইচ)-এর সাহায্যে পাইপটি উড়িয়ে দেয়। ফলে গ্যাস পাইপের ভিতর পানি ঢুকে যায়। এতে গ্যাস সরবরাহ অনেক দিনের জন্য বন্ধ হয়ে যায়। আড়াইহাজার থানার গেরিলারা জানতে পারে যে, পাকসেনারা কামানদি চরে তাদের একটি ঘাঁটি স্থাপন করেছে এবং স্থানীয় লোকদের উপর অত্যাচার চালিয়ে যাচ্ছে। তারা আরও জানতে পারে যে, পাকসেনারা নিকটস্থ গ্রাম থেকে মেয়েদের তাদের ক্যাম্পে ধরে নিয়ে অত্যাচার চালাচ্ছে। এই সংবাদ পেয়ে ২৯ জন গেরিলার একটি দল ১১ই সেপ্টেম্বর সন্ধ্যায় পাকসেনাদের ঘাঁটি আক্রমণ করে। ঘণ্টা যুদ্ধের পর পাঁচজন পাকসেনা এবং ৬ জন রাজাকার নিহত হয়। অবশিষ্ট পাকসেনারা ক্যাম্প ছেঁড়ে পালিয়ে যায়। গেরিলারা ক্যাম্প থেকে মেয়েদের উদ্ধার করে তাদের স্ব স্ব বাড়িতে পৌঁছিয়ে দেয়।

পাকসেনারা সিরাজদীখান থানার আবদুস সালাম নামক আমাদের একজন গেরিলাকে গ্রেফতার করে তালতলা ক্যাম্পে নিয়ে যায়। স্থানীয় প্রায় ৫০ জন গেরিলার একটি দল পরদিন রাত সাড়ে আটটায় এই ক্যাম্পটির উপর আক্রমণ চালায়। তারা প্রায় তিন ঘণ্টা যুদ্ধের পর একজন পাকিস্তানী সুবেদার-মেজরসহ কিছুসংখ্যক পাকসেনা, পাক পুলিশ ও রাজাকারকে হতাহত করে আবদুস সালামকে উদ্ধার করে আনে। এই ঘটনার একদিন পর নওয়াবগঞ্জ থানার গেরিলারা একটি লঞ্চকে (এম এল পয়েন্টার) পাকসেনা বহন করে নওয়াবগঞ্জের দিকে অগ্রসর হতে দেখে। ২৪শে সেপ্টেম্বর সন্ধ্যা ছ’টার সময় লঞ্চটি যখন গালিমপুরের নিকট পৌঁছে তখন আমাদের গেরিলারা লঞ্চটির উপর আক্রমণ চালায়। এই আক্রমণের ফলে প্রথমেই পাকসেনাদের কিছু লোক হতাহত হয়। পাকসেনারা লঞ্চটিকে পিছু হটিয়ে পাড়ে অবতরণের চেষ্টা করে। আমাদের গেরিলারা আবার তাদের উপর আক্রমণ চালায়। যুদ্ধ ২৫ তারিখ দুপুর পর্যন্ত চলে। শেষ পর্যন্ত আমাদের গেরিলারা পাকসেনাদেরকে সম্পূর্ণরূপে পর্যুদস্ত করতে সক্ষম হয়। যুদ্ধে পিএসএস ৯১৩৩ ক্যাপ্টেন জাফর আলী খান, সুবেদার আব্দুল্লা, ৪৪ জন পাকসেনা এবং একজন বাঙ্গালী পথপ্রদর্শক পুলিশ নিহত হয়। লঞ্চটিকে পরে ডুবিয়ে দেয়া হয়। আমাদের দু’জন গেরিলা আবদুর রহিম এবং মুহম্মদ আলী শহীদ হন। এই খবর পেয়ে পাকসেনারা আরেকটি লঞ্চে করে বড় খাল দিয়ে নওয়াবগঞ্জের দিকে অগ্রসর হয়। আমাদের গেরিলাদের ৪০ জনের আরেকটি দল পাকসেনাদের লঞ্চটিকে ২৬ সেপ্টেম্বর সকাল ৭টা ৩০মিনিটের সময় অতর্কিতে আক্রমণ করে। অতর্কিত আক্রমণের ফলে ৩ জন পাক সেনা নিহত এবং ৮ জন আহত হয়। পাকসেনারা লঞ্চটির দিক পরিবর্তন করে দ্রুত নাগালের বাইরে চলে যায়। ২৭শে সেপ্টেম্বর দুপুর ১টায় পাকসেনাদের একটি শক্তিশালী দল নওয়াবগঞ্জের দিকে আবার অগ্রসর হওয়ার চেষ্টা করে। এই সংবাদ নওয়াবগঞ্জের গেরিলা হেডকোয়ার্টারে পৌঁছার সঙ্গে সঙ্গে আমাদের ৫০ জনের একটি শক্তিশালী দল গালিমপুরের নিকট পাকসেনাদের জন্য একটি এমবুশ পেতে অপেক্ষা করতে থাকে। পাকসেনারা গালিমপুরে এমবুশের আওতায় পড়ার সঙ্গে সঙ্গে গেরিলারা তাদের উপর আক্রমণ চালায়। আক্রমণে একজন ক্যাপ্টেনসহ ৩৫ জন পাকসেনা নিহত এবং অনেকে আহত হয়। অবশিষ্ট পাকসেনারা ছত্রভঙ্গ হয়ে তাদের কিছু আহত লোককে নিয়ে পালিয়ে যায়। আমাদের গেরিলারা একটি এলএমজি, ৩টি স্টেনগান, প্রচুর গুলি ও বেশ কিছু রাইফেল দখল করে। এর দু’দিন পর পাকসেনারা আরো শক্তিশালী হয়ে বড় খাল এবং আড়িয়াল বিল দিয়ে আবার অগ্রসর হবার চেষ্টা করলে আমাদের গেরিলারা অতর্কিত আক্রমণ করে। গেরিলারা তাদের এই চেষ্টাকেও ব্যর্থ করে দেয়। প্রায় তিনদিন ধরে পাকসেনারা অগ্রসরের চেষ্টা চালিয়ে যায়। তিনদিনের যুদ্ধে ২০ জন পাকসেনা নিহত এবং ৩০ জন আহত হয়। ওপর পক্ষে আমাদের একজন শহীদ এবং কিছু সংখ্যক গেরিলা আহত হয়। অক্টোবরের প্রথম তারিখ পর্যন্ত নওয়াবগঞ্জের সম্পূর্ণ এলাকা শত্রুমুক্ত হয় এবং মুক্তিবাহিনীর সম্পূর্ণ আয়ত্তে আসে। দোহার থানার পাকসেনারাও আমাদের মুক্তিযোদ্ধাদের চাপে দুর্বল হয়ে পড়ে। ২৭শে সেপ্টেম্বর পাকসেনাদের একটি দল মাগুরা বাজার থেকে তাদের রসদ নিয়ে দোহার থানার ক্যাম্পে যাবার পথে আমাদের গেরিলাদের দ্বারা আক্রান্ত হয়। আক্রমণে ১৪ জন পাকসেনা নিহত এবং ৮ জন আহত হয়। পাকসেনাদের সমস্ত রসদ মুক্তিবাহিনীর দখলে আসে। এরপর দোহার থানার পাকসেনাদের ক্যাম্পের সৈনিকরা ভীতসন্ত্রস্ত হয়ে পড়ে এবং ক্যাম্পের বাইরে আসা বন্ধ করে দেয়।

২৪শে সেপ্টেম্বর লৌহজং থেকে নারায়ণগঞ্জগামী ১৮ হাজার মণ পাটবাহী একটি জাহাজ পদ্মা নদীতে ডুবিয়ে দেয়া হয়। অক্টোবর মাসে পাকিস্তানীরা আবার ঢাকাতে শান্তির পরিবেশ ফিরিয়ে আনার চেষ্টা করে এবং ঢাকা শহরের নিরাপত্তা ব্যবস্থা আরও জোরদার করে তোলে। পাক সামরিক জান্তা সঙ্গে সঙ্গে স্থানীয় জনসাধারণের মধ্যে স্বাভাবিক অবস্থা ফিরিয়ে আনার জন্য বাণিজ্য এবং শিল্প ক্ষেত্রকে উৎসাহিত করে তোলার চেষ্টা করে। এসময় আমরা ভবিষ্যতে ব্যাপক আক্রমণের জন্য প্রস্তুতি নিচ্ছিলাম। ফলে ঢাকা শহরে আমাদের গেরিলাদের কার্যকলাপও কিছুটা শিথিল করে দেয়া হয়েছিল। কিন্তু হানাদার বাহিনীর স্বাভাবিকীকরণের প্রচেষ্টার খবর পেয়ে আমরা আমাদের হেডকোয়ার্টার থেকে একটি গেরিলা দলকে একটি বিশেষ মিশনে প্রেরণ করি। আমাদের পরিকল্পনা অনুযায়ী গেরিলাদল একটি গাড়ীর পেছনে ২৫ পাউন্ড এক্সপ্লোসিভ নিয়ে গাড়ীটিকে তদানীন্তন ইপিআইডিসি এবং হাবিব ব্যাংকের সামনে পার্ক করে রাখে।

সে সময় এই ব্যাংকে যথেষ্ট পরিমাণ পাকিস্তানী ব্যবসায়ীর আনাগোনা ছিল। এছাড়াও এই ব্যাংকটি পাকিস্তানীদের বাংলাদেশ থেকে পাকিস্তানে অর্থ পাচারে সাহায্য করছিল। গেরিলারা দুপুর সাড়ে এগারটার দিকে গাড়ীতে ভর্তি বিস্ফোরকের বিস্ফোরণ ঘটায়। ফলে এই গাড়ীর পার্শ্ববর্তী পার্ক করা ১০/২০টি গাড়ী ধ্বংস হয় এবং হাবিব -ব্যাংকের বেশ ক্ষতি হয়। বিস্ফোরণে প্রায় ২৫ জন পাকিস্তানী ব্যবসায়ী আহত হয়। বিস্ফোরণের বিকট শব্দ এবং ধ্বংস দেখে মতিঝিল বাণিজ্যিক এলাকার সমস্ত জনতা ছুটে পালায় এবং সকল ব্যবসা কেন্দ্র বন্ধ হয়ে যায়। ফলে অল্প সময়ের মধ্যেই গোটা এলাকা জনশূন্য হয়ে পড়ে। পাকিস্তানী ব্যবসায়ী মহলের মধ্যেও একটা আতঙ্কের সৃষ্টি হয়। পাকিস্তান রেডিও’র ঢাকা কেন্দ্র থেকে এই বিস্ফোরণের ঘটনা স্বীকার করা হয়। হেডকোয়ার্টার থেকে দুটি ৮১ এম-এম মর্টারসহ একটি ডিটাচমেন্ট ঢাকাতে পাঠানো হয়। এই ডিটাচমেন্টকে ঢাকা বিমান বন্দর এবং ক্যান্টনমেন্ট এলাকায় পাকসেনাদের ওপর এবং পাকিস্তানী বিমান বাহিনীর ঘাঁটির উপর রকেট নিক্ষেপ করার নির্দেশ দিয়ে পাঠানো হয়। আমাদের এই দলটি হেডকোয়ার্টার থেকে ঢাকার পূর্বে এসে তাদের বেইস স্থাপন করে। এরপর একটি ছোট রেকি (অনুসন্ধানী) দল বিমান বন্দর ও ক্যান্টনমেন্টের চতুর্দিকে ৩/৪ দিন অনুসন্ধান চালায়। এই সময় পাকসেনারা বিমান বন্দর এবং ক্যান্টনমেন্টের নিরাপত্তার জন্য পার্শ্ববর্তী এলাকায় বাঙ্কার তৈরি করে এবং টহল দিয়ে আমাদেরকে দূরে রাখার চেষ্টা করে। যেহেতু মর্টারের রকেট চার হাজার গজ দূরত্বের বেশী নিক্ষেপ করা যায় না এবং মর্টার ফায়ার করার সময় ফ্ল্যাশ দেখে এবং মর্টার পজিশন থেকে শব্দ শুনে পাকিস্তানী টহলদারী সৈনিকেরা এর অবস্থান খুঁজে বের করতে পারে সেহেতু অনুসন্ধান চালাবার পর আমাদের দলটি বাড্ডার নিকট থেকে ৯ই অক্টোবর রাত ১টা ৪০মিনিটের সময় মর্টারের গোলা নিক্ষেপ শুরু করে। ৬টি গোলা ঢাকা ক্যান্টনমেন্টের একটি লাইনের মধ্যে পড়ে। এতে ১৪ জন পাকসেনা নিহত হয়। কয়েকটি গোলা বিমানবন্দরের নিকটে পড়ে কিন্তু কোন এয়ারক্রাফট-এর ক্ষতি সাধিত হয় নি। আরো কয়েকটি গোলা পাক টোব্যাকো কোম্পানীর ফ্যাক্টরিতে পড়ে। এতে ফ্যাক্টরির বেশ ক্ষতি হয়। কয়েকটি গোলা মহাখালী হাসপাতালের নিকটে রাস্তায় পড়ে। এই অতর্কিত মর্টার আক্রমণের ফলে ঢাকা ক্যান্টনমেন্টে আতঙ্কের সৃষ্টি হয়। পরে আমাদের কাছে খবর পৌঁছে যে, পাকিস্তানীরা ভেবেছিল মুক্তিবাহিনী ঢাকা ক্যান্টনমেন্ট আক্রমণ করেছে। সঙ্গে সঙ্গে ঢাকা ক্যান্টনমেন্টের সমস্ত পাকসেনারা চতুর্দিকে দ্রুত বেরিয়ে পড়ে- স্বয়ংক্রিয় অস্ত্র এবং ট্যাংকসহ গুলশান এবং ক্যান্টনমেন্ট এলাকায় সমস্ত রাত পাগলের মত ছুটাছুটি করতে থাকে এবং সারারাত গোলাগুলি চালায়। আমাদের দলটি আরো কয়েকটি গোলা নিক্ষেপ করে পাকসেনাদেরকে আরো ব্যতিব্যস্ত করে সেখান থেকে সরে পড়ে।

১১ই অক্টোবর দুপুর ১২টায় আমাদের গেরিলারা তিতাস গ্যাস পাইপ লাইন আবার বিস্ফোরক দিয়ে উড়িয়ে দেয়। ফলে ঢাকার গ্যাস সরবরাহ পুনরায় বন্ধ হয়ে যায়।

পাকসেনাদের একটি শক্তিশালী দল পিলখানাতে অবস্থান করছিল। পিলখানার পাশের রাস্তা দিয়ে নিউ মার্কেটের দিকে পাকসেনাদের অনেক গাড়ী যাতায়াত করত। আমাদের আজিমপুরের গেরিলা দল সেই রাস্তায় মাইন পুঁতে রাখে। ১৬ই অক্টোবর রাত সাড়ে ৯টায় পাকসেনাদের একটা জীপ এই রাস্তায় টহল দেবার সময় মাইনের আঘাতে সম্পূর্ণ ধ্বংস হয় এবং সঙ্গে সঙ্গে ৪ পাকসেনা নিহত এবং দুজন গুরুতরভাবে আহত হয়। এর একদিন পর দুজন পাক পুলিশ মিরপুর রোডে টহল দেবার সময় ধানমন্ডির নিকট আমাদের গেরিলাদের হাতে নিহত হয়।

ঢাকা শহরে মুক্তিবাহিনীর তৎপরতা এবং পাকসেনাদের নাজুক অবস্থা বিদেশী সংবাদ সংস্থাগুলি থেকেও ব্যাপক প্রচার করা হয়। এছাড়া এসব খবর ভয়েস অব আমেরিকা এবং বিবিসি থেকেও প্রচারিত হয়। ফলে হানাদার অধিকৃত এলাকার জনগণের মনেও মুক্তিসংগ্রামের সাফল্য সম্পর্কে নতুন আশার সৃষ্টি হয়।

৩০শে আগস্ট পাকসেনাদের একটি শক্তিশালী দল শালদা নদীর দক্ষিণ প্রান্তে সমবেত হয় এবং বিধ্বস্ত রেলওয়ে সেতুর উপর বাঙ্কার তৈরি করার প্রস্তুতি নেয়। আমাদের একটি পেট্রোল পার্টি তাদের উপর গুলি চালিয়ে বেশকিছু পাকসেনাকে হতাহত করে। পাকসেনারা পিছু হটে যায়। পরদিন সকাল আটটায় পাকসেনারা অগ্রসর হয়ে আবার বাঙ্কার তৈরি করার চেষ্টা করে। আমাদের মুক্তিযোদ্ধারা তাদের ওপর পুনরায় আক্রমণ চালায়। আক্রমণে ৬ জন পাকসেনা নিহত এবং আরো অনেক হতাহত হয়। এরপর পাকসেনারা তাদের গোলন্দাজ বাহিনীর সহায়তায় পালিয়ে যেতে সমর্থ হয়। পাকসেনাদের ব্রাহ্মণপাড়ায় অবস্থিত কামানগুলি এরপর ৪র্থ বেঙ্গলের ‘এ’ কোম্পানীর অবস্থানের উপর ব্যাপকভাবে গোলাবর্ষণ করতে থাকে। এতে আমাদের একজন সৈনিক শহীদ এবং ২/৩ জন আহত হয়। পাকসেনাদের ওপর চাপ সৃষ্টির জন্য কোনাবন থেকে ক্যাপ্টেন গাফফার ৪র্থ বেঙ্গলের ‘সি’ কোম্পানীকে চাঁদলাতে পাঠান। এই কোম্পানীটিও ৩০শে আগস্ট বিকেল ৪টায় পাকসেনাদের একটি দলের ওপর অতর্কিত আক্রমণ করে একজন ক্যাপ্টেনসহ ১৯ জন পাকসেনা ও ২৪ জন রাজাকারকে নিহত করে। সংঘর্ষে অনেক পাকসেনা আহত হয়। পরে পাকসেনারা ছত্রভঙ্গ হয়ে ব্রাহ্মণপাড়ার দিকে পালিয়ে যায়। ফলে একটি হালকা মেশিনগান, ৩টি রাইফেলসহ অনেক গোলাবারুদ আমাদের সৈনিকরা দখল করে। এরপর দিন আমাদের মুক্তিযোদ্ধারা পাকসেনাদের একটি দলকে মন্দভাগ বাজারের পূর্ব পাশে শালদা নদীতে আক্রমণ করে। পাকসেনাদের এই দলটি নৌকাযোগে মন্দভাগ বাজারের দিকে অগ্রসর হচ্ছিল। আক্রমণে একটি নৌকা ডুবে যায় এবং ২০ জন পাকসেনা নিহত ও বেশ কিছু আহত হয়। পাকসেনারা ছত্রভঙ্গ হয়ে পালিয়ে যায়। পাকসেনারা মন্দভাগ, সেনেরহাট, চাঁদলা প্রভৃতি এলাকায় অবস্থিত আমাদের অবস্থানের ওপর তাদের চাপ ক্রমান্বয়ে বৃদ্ধি করতে থাকে। ৩০শে আগস্ট বিকাল ৪টার সময় পাকসেনারা চারটি নৌকা বোঝাই করে এসে ছোট চাঁদলার নিকট অগ্রসর হবার চেষ্টা করে। আমাদের সৈনিকরা তাদের উপর আক্রমণ চালিয়ে ১৫ জন পাকসেনাকে নিহত করে। এরপর সেনারা আমাদের অবস্থানের ওপর ব্রাহ্মণপাড়া এবং শাকুটিতে অবস্থিত মর্টার এবং কামানের সহায়তায় চড়াও হবার চেষ্টা করে। আমাদের সৈনিকরাও সাহসের সঙ্গে পাকসেনাদের এই আক্রমণ প্রতিহত করে। উল্লেখ্য যে, পাকসেনারা প্রায় তিন কোম্পানী সৈন্যশক্তি নিয়ে এই আক্রমণ পরিচালনা করে। সারা রাত ধরে আক্রমণ অব্যাহত থাকে। এই আক্রমণে একজন অফিসারসহ ৩০ জন পাকসেনা নিহত এবং বেশ কিছু আহত হয়। পাকসেনারা পরে ছত্রভঙ্গ হয়ে পশ্চাদপসরণ করে। আমাদের দু’জন মুক্তিযোদ্ধা গুরুতরভাবে এবং ৬ জন সামান্য আহত হয়। ৪ঠা সেপ্টেম্বর পাকসেনারা আমাদের চালনা ও শীতলা অবস্থানের ওপর দু’দিক থেকে আক্রমণ চালায়। সমস্ত দিন যুদ্ধের পর আমাদের সৈনিকরা পাকসেনাদের এই আক্রমণকে প্রতিহত করতে সমর্থ হয়। পাকসেনাদের পক্ষে অনেক হতাহত হয়- তবে সঠিক ক্ষতির পরিমাণ জানা সম্ভব হয় নি। পরাজয়ের গ্লানিতে পশ্চাদপসরণকারী পাকসেনারা মনের আক্রোশে ব্রাহ্মণপাড়া, ছোট চাঁদলা এবং পার্শ্ববর্তী গ্রামগুলো জ্বালিয়ে দেয় ও নিরীহ জনসাধারণকে হত্যা করে। দুই-তিন দিন বিরতির পর পাকসেনারা আবার আমাদের সেনেরহাট অবস্থানের দিকে অগ্রসর হবার চেষ্টা করে। সেনেরহাট অবস্থানটি দখল করে নেবার জন্য পাকসেনারা সেনেরহাট পশ্চিমে এবং শালদা নদী স্টেশনের পশ্চিমে বিপুল সংখ্যক সৈন্যের সমাবেশ ঘটায়। তারা দু’দিক থেকে আক্রমণের জন্য প্রস্তুতি নেয়। পাকসেনাদের সমাবেশের কৌশল দেখে আমরা বুঝতে পারি যে, পাকসেনারা মন্দভাগের পশ্চিমে আশাবাড়ি পর্যন্ত আমাদের দখলকৃত সমস্ত এলাকা পুনরুদ্ধারের পরিকল্পনা নিয়েছে। এতে তাদের পক্ষে কসবা এবং মন্দভাগ পুনর্দখল করা সহজ হবে। পাকসেনাদের পরিকল্পনা বুঝতে পেরে আমরা সেনেরহাট অবস্থানকে আরো শক্তিশালী করে তুলি। ৮ই সেপ্টেম্বর সকালে পাকসেনারা তাদের নয়ঘরে অবস্থিত ১২০ এম এম মর্টার, ব্রাহ্মণপাড়ায় অবস্থিত কামান এবং শশীদলে অবস্থিত ৩ ইঞ্চি মর্টারের সাহায্যে আমাদের সেনেরহাট অবস্থানের ওপর প্রচণ্ড গোলাবর্ষণ শুরু করে-সঙ্গে সঙ্গে পাকসেনারা সেনেরহাট অবস্থানের দিকে অগ্রসর হতে থাকে। পাকসেনাদের কামানের গোলায় আমাদের বেশকিছু লোক শহীদ ও আহত হয়। পাকসেনাদের রকেট লাঞ্চারের গোলায় আমাদের ৪টি বাঙ্কার ধ্বংস হয়ে যায়। পাকসেনারা আমাদের অবস্থানের দেড়শ গজ পর্যন্ত অগ্রসর হতে সক্ষম হয়। কিন্তু এতদসত্ত্বেও আমাদের সৈনিকরা এতটুকু মনোবল না হারিয়ে বরং দৃঢ়তার সঙ্গে পাকসেনাদের আক্রমণকে প্রতিহত করে। আমাদের সৈনিকদের গুলিতে অগ্রসরমান অনেক পাকসেনা হতাহত হয়। আমাদের মুজিব ব্যাটারী গোলন্দাজ বাহিনী পাকসেনাদের উপর গোলাবর্ষণ করে অনেক পাকসৈন্যকে হতাহত করে। পাকসেনারা সমস্ত দিন তাদের আক্রমণ চালিয়ে আমাদের প্রতিরোধ ব্যূহ ভেদ করতে না পেরে এবং তাদের অনেক হতাহত হওয়াতে সন্ধ্যায় তাদের আক্রমণ বন্ধ করতে বাধ্য হয় এবং পিছু হটতে বাধ্য হয়। এর পরদিন পাকসেনারা আমাদের মন্দভাগ এবং মইনপুর অবস্থানের ওপরও আক্রমণ চালায়। সেই আক্রমণও একইভাবে প্রতিহত করা হয়। যাবার পথে পরাজয়ের আক্রোশে সকাল সাতটার সময় পাকসেনাদের প্রায় দুই কোম্পানী সৈন্য প্রবল কামানের গোলার সহায়তায় আমাদের মইনপুরের অবস্থানের ওপর আক্রমণ চালায়। প্রায় দু’ঘণ্টা যুদ্ধের পর পাকসেনাদের প্রায় ৪০ জন সৈন্য হতাহত হয়। আমাদের সৈন্যরা অসীম সাহসিকতার সঙ্গে সেই আক্রমণকেও প্রতিহত করে। আমাদের পক্ষে আমাদের অবস্থানে অবস্থান করা অসম্ভব হয়ে ওঠে। ফলে বাধ্য হয়ে আমাদের সৈনিকরা সে অবস্থান পরিত্যাগ করে ৬০০ গজ পিছে বায়েকের নিকট জেলা বোর্ডের রাস্তায় নতুন অবস্থান গড়ে তোলে। পাকসেনারা এই অবস্থানের ওপরও আক্রমণ চালায়। তাদের সেই আক্রমণকে আমাদের সৈনিকেরা দৃঢ়তার সঙ্গে প্রতিহত করে। পাকসেনারা আর অগ্রসর হতে না পেরে পিছু হটে যেতে বাধ্য হয়। পাকসেনারা মনরা, বাগরা, নাগাইশ, দুশিয়া, আরাদুয়শিরা, ধান্দুহল, সিদলাই প্রভৃতি প্রায় একুশটি গ্রাম জ্বালিয়ে দেয় এবং নিরীহ জনসাধারণকে হত্যা করে। ৯ই সেপ্টেম্বর রাতে ক্যাপ্টেন গাফফার একটি শক্তিশালী রেইডিং পার্টি ৩’’ মর্টার ও ৬৫ এমএমআরআর সহ পাকসেনাদের অবস্থানের দিকে পাঠিয়ে দেন। এই দলটি শালদা নদীর উত্তর তীর দিয়ে লক্ষিপুরস্থ পাকসেনাদের অবস্থানের পেছনে অনুপ্রবেশ করে এবং দু’দিন রেকি করার পর ১১ই সেপ্টেম্বর বিকাল পাঁচটার সময় পাকসেনাদের অবস্থানের অতি নিকটে পৌঁছে গোলা নিক্ষেপ শুরু করে। এতে শত্রুদের দুটি বাঙ্কার রকেটের গোলায় ধ্বংস হয়। গোলার আঘাতে ১১ জন শত্রুসৈন্য নিহত এবং ৭ জন আহত হয়। পাকসেনারা পার্শ্ববর্তী গ্রামগুলি জ্বালিয়ে দেয় এবং বিক্ষিপ্তভাবে গ্রামের মধ্যে কামানের গোলাবর্ষণ করে। এরপর আমাদের রেইডিং পার্টি ১৪ই সেপ্টেম্বর সকাল ৮টায় কায়েকপুরে পাকসেনাদের আরো দু’টি বাঙ্কার রকেটের সাহায্যে ধ্বংস করে। এতে ১৬ জন পাকসেনা নিহত এবং ৮ জন আহত হয়। ১৫ই সেপ্টেম্বর দুপুর ১২টার সময় আমাদের আরেকটি রেইডিং পার্টি লক্ষ্মীপুরের নিকট পাকসেনাদের দু’টি বাঙ্কার অতর্কিত আক্রমণ করে ধ্বংস করে দেয়। এতে ৩ জন পাকসেনা নিহত এবং ৮ জন আহত হয়। ১৯শে সেপ্টেম্বর সকাল ৬টায় লক্ষ্মীপুরস্থ পাকসেনাদের আরো দু’টি বাঙ্কার রকেটের গুলিতে উড়িয়ে দেওয়া হয়। এতে দু’জন পাকসেনা নিহত এবং একজন আহত হয়।

ফরিদপুরে আমাদের মুক্তিবাহিনীর গেরিলারা তাদের কর্মতৎপরতা অব্যাহত রাখে। ৩রা আগস্ট বিকাল ৪টার সময় আমাদের গেরিলারা মাদারীপুরের ভাঙ্গা এবং মুহাফিজ সেতুগুলোতে পাহারারত শত্রুসেনাদের উপর আক্রমণ চালায়। সে আক্রমণে তারা সেতুগুলো ধ্বংস করে দেয় ও ৭টি রাইফেল দখল করে। ১০ তারিখে মিঠাপুরের ডাকঘর এবং ইউসুফপুরের তহসীল অফিস জ্বালিয়ে দেয়। ১৪ তারিখ সকাল ৬টায় আমগ্রামের সমাদ্দার সেতু সম্পূর্ণরূপে ধ্বংস করে দেয়। ঐ দিনই গেরিলারা আরেকটি দল পাকসেনাদের একটি গাড়ী মাদারীপুর-টেকেরহাট রাস্তায় গাটমাকির নিকট এমবুশ করে। গাড়ীটি ক্ষতিগ্রস্ত হয়। এতে ৯ জন পাকসেনা আহত হয়।

২৭শে আগস্ট আমাদের একটি টহলদার দল পরাশুরাম থানার নিকট পাকসেনাদের একটি টহলদারী দলকে এমবুশ করে ৭ জন পাকসেনাকে নিহত করে। দুই ঘণ্টা সংঘর্ষের পর পাকসেনারা মর্টারের সাহায্যে আক্রমণ চালিয়ে আমাদের গেরিলাদের হাত থেকে রক্ষা পেয়ে পালাতে সক্ষম হয়। আরেকটি দল ফেনী-বেলুনিয়া সড়কের উপর হাসানপুর সেতুটি ধ্বংস করে দেয়। শালদা নদীর নিকটে আমাদের একটি টহলদার দল দু’জন পাকসেনাকে রাতে টহল দিতে দেখে এমবুশ করে। এই এমবুশে দু’জন পাকসেনাই নিহত হয়। নিহত পাকসেনাদের পকেট থেকে পাওয়া কাগজপত্রে তাদের নাম পাওয়া যায়। এদের একজনের নাম হাবিলদার আবদুল আজিজ এবং অপরজনের নাম ছিল হাবিলদার রহমান গুল। ২০শে সেপ্টেম্বর বিকেল ৪টায় পাকসেনাদের একটি দল আমাদের শালদা নদী অবস্থানের দিকে অগ্রসর হওয়ার চেষ্টা করে। ছোট পাহাড়ের উপর অবস্থিত আমাদের অবস্থানের দিকে অগ্রসর হওয়ার সময় আমাদের সৈনিকদের প্রচণ্ড গোলাবর্ষণের ফলে তারা ছত্রভঙ্গ হয়ে পালিয়ে যায়। ক্যাপ্টেন গাফফার একটি শক্তিশালী রেইডিং পার্টি নিয়ে ১৯শে সেপ্টেম্বর কায়েমপুরে পাকসেনাদের অবস্থানের পিছনে অনুপ্রবেশ করে। পরদিন ভোরে রেকি করার পর সকাল ১০টায় পাকসেনাদের পেছন দিকের অবস্থানের উপর অতর্কিত আক্রমণ চালায়। আক্রমণের ফলে পাকসেনারা হতভম্ব হয়ে পড়ে এবং আতঙ্কিত হয়ে ছুটাছুটি করতে থাকে। আমাদের রেইডিং পার্টির গুলিতে ৩২ জন পাকসেনা নিহত এবং ৭ জন আহত হয়। এরপর আমাদের দলটি আক্রমণ প্রত্যাহার করে শত্রু অবস্থান থেকে নিরাপদ দূরত্বে চলে আসে। পাকসেনাদের একটি দল কায়েমপুরে তাদের অবস্থানের দিকে নৌকাযোগে অগ্রসর হবার পথে আমাদের এমবুশ পার্টি তাদের উপরও অতর্কিত আক্রমণ চালায়। দুটি নৌকা আক্রমণের ফলে ধ্বংস হয়ে যায় এবং এতে ১৫ জন পাকসেনা নিহত হয়। 

আমাদের সৈন্যরা পাকসেনাদের ওপর তাদের হামলা চালিয়ে যেতে থাকে।পাকসেনাদের চাপও আমাদের ওপর থেকে ধীরে ধীরে কমে যায়।পাকসেনারা তাদের বিপর্যস্ত অবস্থানগুলো বাঁচানোর জন্য ভারী তোপের সাহায্য আমাদের মন্দভাগ কোনাবন এবং শালদা নদীর অবস্থানের ওপর প্রচণ্ড গোলাবর্ষণ করে।এতে আমাদের ২-জন নন-কমিশন্ড অফিসার ও ১জন গোলন্দাজ বাহিনীর ও-পি শহীদ হয়।পাকসেনাদের একটি জঙ্গি বিমান ২৮শে সেপ্টেম্বর তাদের সেনাদের সাহায্যর জন্য দুপুর দুটো থেকে তিনটা পর্যন্ত আমাদের অবস্থানগুলোর ওপর ক্রমাগত আক্রমণ চালায়। পাকসেনাদের অবস্থানগুলো আমাদের আক্রমণে অনেকটা দুর্বল হয়ে পড়েছে আমরা বুঝতে পারি এবং তাদেরকে সম্পূর্ণ এই এলাকা থেকে হটিয়ে দেয়ার জন্য ২৭তারিখে একটি সিদ্ধান্ত নেয়া হয়।সিদ্ধান্ত অনুযায়ী ২৮ তারিখ সাড়ে ১০টার সময় ৪র্থ বেঙ্গলের একটা শক্তিশালী দল উত্তর দিক থেকে কায়েমপুরের শত্রুঅবস্থানের উপর প্রচণ্ড আক্রমণ চালায়।৪ঘন্টা স্থায়ী যুদ্ধের পর পাকসেনাদের ১৫জন নিহত এবং ৩০জন আহত হয়।আমাদের কিছু সংখ্যক যোদ্ধাও শহীদ এবং আহত হয়।আমাদের সৈন্যদের প্রচণ্ড আক্রমণের মুখে টিকতে না পেরে পাকসেনারা তাদের কায়েমপুর ঘাঁটি ছেড়ে পালিয়ে যেতে বাধ্য হয়। আমাদের সৈন্যরা তাদের পরিত্যক্ত অবস্থান থেকে মেশিনগান, মর্টার ও অন্যান্য অস্ত্রশস্ত্র এবং প্রচুর গোলাবারুদ দখল করে নেয়।এখানে উল্লেখযোগ্য যে,সেপ্টেম্বর মাসের ৯তারিখে আমাদের সৈন্যরা এইসব অবস্থান গুলো থেকে শত্রুর প্রবল চাপের মুখে পর্যাপ্ত পরিমাণ অস্ত্রশস্ত্রের অভাবে পিছু হটে আসতে বাধ্য হয়।ফলে শত্রুরা এইসব জায়গা দখল করে নেয়। এর এক সপ্তাহ পরেই আমরা পুনরায় পাল্টা আক্রমণ চালাই।এই পাল্টা আক্রমণের ফলে প্রায় ২০১ জন পাকসেনা নিহত এবং ৮৩জন আহত হয়,৭০টি ব্যাংকার ধ্বংস করা হয় এবং অসংখ্য অস্ত্রশস্ত্র আমাদের দখলে আসে। আমাদের ক্ষয়ক্ষতি ছিল সে তুলনায় অতি অল্প-১০জন শহীদ হয় এবং৬জন আহত হয়।আমাদের সৈনিকরা পাকসেনাদের দখলকৃত কায়েমপুরা, শ্রীপুর, মঈনপুর, কামালপুর, লক্ষ্মীপুর প্রভৃতি জায়গা পুনরুউদ্ধার করে।এরপর সেপ্টেম্বর মাসের শেষ পর্যন্ত দাউসসহ মন্দভাগের পশ্চিমের বিস্তীর্ণ এলাকা সম্পূর্ণরুপে শত্রুমুক্ত করা হয়। এর ফলে পাকসেনাদের মন্দভাগ রেলওয়ে স্টেশন এবং তার পশ্চিমে আশাবাড়ি পর্যন্ত আমাদের দখলে থাকা এলাকা পুনরুদ্ধার সমস্ত আশাও পরিকল্পনা সম্পূর্ণরুপে ব্যর্থ হয়ে পড়ে এবং তারা হতাশ হয়ে পড়ে।

কসবার পশ্চিমে টি,আলীর বাড়ির নিকট অবস্থিত পাকসেনাদের অবস্থানগুলোর ওপর আমাদের সৈনিকরা ক্রমাগত চাপ বাড়িয়ে যাচ্ছিলো। ২৮শে আগস্ট ক্যাপ্টেন আইনউদ্দিন ৪র্থ বেঙ্গলের ডি কোম্পানি থেকে একটা প্লাটুন পাক অবস্থানের পিছনে পাঠিয়ে দেয়। আমাদের কাছে খবর ছিল পাকসেনারা তাদের অগ্রবর্তী অবস্থানগুলোতে নৌকার সাহায্য সরবরাহ কাজ চালাচ্ছে। এই প্লাটুনকে পাকসেনাদের সরবরাহকারি নৌকাগুলো এমবুশ করার দায়িত্ব দেয়া হয়। প্লাটুনটি ২৯ তারিখ সকালে পাকসেনাদের পেছনে জলপথের ওপরে এমবুশ লাগিয়ে বসে থাকে। বেলা ২-৪০মিনিটে পাকসেনাদের দুটি নৌকা সেদিকে অগ্রসর হয়।এমবুশের আওতায় আসার সাথে সাথে আমাদের সৈনিকরা তাদের ওপর আক্রমণ চালায়।প্রচণ্ড গোলাগুলির পর তাদের দুটি নৌকাই ডুবিয়ে দেওয়া হয় এবং সেই সঙ্গে ৩০জন পাকসেনাই নিহত হয়। আমাদের একজন সৈনিক শহীদ হয়। ৪র্থ বেঙ্গলের ডি কোম্পানির আরও দুটি প্লাটুন সেপ্টেম্বর মাসের ৫ তারিখ থেকে ১০ তারিখ পর্যন্ত লাটুমুড়া,তাজিশ্বর,ফতেহপুর,চারনল,বগাবাড়ি প্রভূতি স্থানে পাকসেনাদের অতর্কিত আক্রমণ করে ৩৬ জন খানসেনা ও ১৭ রাজাকার নিহত হয় ও আহত করে।পাকসেনারা এই এলাকায় আমাদের সৈনিকদের আক্রমণাত্মক কার্যকলাপে অতিষ্ঠ হয়ে একটি শক্তিশালী দল তাজিশ্বর ও বগাবাড়ির দিক ১১ই সেপ্টেম্বর অগ্রসর হয়। পাকসেনাদের এই দলটির অগ্রসরের খবর আমাদের কাছে আগেই পৌঁছে যায়। ডি কোম্পানির দুটি প্লাটুন বগাবাড়ির নিকট পাকসেনাদের পথে এমবুশ পেতে বসে থাকে।১১তারিখ সকাল ৬টায় সময় অগ্রগামী পাকসেনা দলটি আমাদের এমবুশের আওতায় পড়ে যায়।আমাদের সৈনিকরা তাদের অতর্কিত আক্রমণ করে।প্রবল আক্রমণের মখে টিকতে না পেরে আবার পশ্চাদপসরণ করে। এই যুদ্ধের ফলে ১৫জন পাকসেনা নিহত হয় এবং দুজন আহত হয়। পাকসেনাদের এই এলাকায় বিপর্যস্ত অবস্থায় তাদের সাহায্যর জন্য ১৩ তারিখে পাকসেনাদের পাঁচটি জঙ্গি বিমান বিকেল পাঁচটার সময় আমাদের অবস্থানগুলোর ওপর এক ঘন্টাব্যাপী প্রচন্ড বোমাবর্ষণ করে। পাকসেনাদের বিমান হামলা আমাদের সৈনিকদের মনোবল ভাঙ্গতে পারেনি। তারা তাদের অবস্থান শত্রুর চাপের মুখেও অটল থাকে। পাকসেনাদের সংঘর্ষ উপরোল্লিখিত এলাকায় এর পরেও অব্যাহত থাকে। 

পাকসেনাদের এই সেক্টরে আরও সৈন্য সমাবেশ করতে থাকে।তাদের অবস্থানগুলোর দিকে পাকসেনাদের অগ্রসর হওয়ার পথে বাধা দেওয়ার জন্য ৪র্থ বেঙ্গলের ডি কোম্পানি ১৬ই সেপ্টেম্বর শত্রু অবস্থানের মেহারী গ্রামে একটি এমবুশ পেতে বসে থাকে। ১৭তারিখ সকাল ৭টায় পাকসেনাদের একটি শক্তিশালি দল পশ্চিম দিক থেকে অগ্রসর হয়ে আমাদের আক্রমণের জন্য মেহারীতে আমাদের এমবুশ পার্টি তাদের ওপর অতর্কিত আক্রমণ করে। নিজেদের অবস্থানের এত কাছে তারা আক্রান্ত হবে তা তারা ভাবতেও পারেনি। ফলে এই আকস্মিক আক্রমণে তারা দিকবিদিক হারিয়ে ফেলে এবং ছত্রভঙ্গ হয়ে পালিয়ে যায়।পাক গোলন্দাজ বাহিনী কামানের গোলাতে তাদেরকে পালাতে সহায়তা করে। কিন্তু দুর্ভাগ্যবশত তাদের অনেক সৈন্য হতাহত হয়। এই এমবুশে পাকসেনাদের ২১জন নিহত এবং ৪৩জন আহত হয়। আমাদের সৈনিকদের নিরাপদে পিছু হটে আসতে সক্ষম হয়। ঐদিন রাত্রে আমাদের এই দলটি সায়েদাবাদের নিকট পাকসেনাদের একটা ঘাটিতে অতর্কিত আক্রমণ চালিয়ে দুটো জীপ ও ১টি ৩টন গাড়ী ধ্বংস করে দেয়। এর পরদিন আমাদের রেইডিং পার্টি চারগাছা বাজারের নিকট পাকসেনাদের একটা টহলদার দলকে এমবুশ করে ২০জন পাকসেনাকে হতাহত করে। পাকসেনারা এই সংবাদ পেয়ে তাদের টহলদার দলের সাহায্যার্থে একটি শক্তিশালী দল তিন নৌকা বোঝাই করে চারগাছের দিকে অগ্রসর হয়। কিন্তু পৌঁছার আগেই আমাদের সৈনিকরা তাদেরকে শিমরাইলের নিকটে এমবুশ করে দুটি নৌকা ডুবিয়ে দেয় এবং সঙ্গে সঙ্গে দু নৌকা ভর্তি পাকসেনাদের সবাই নিহত হয়। এই সংঘর্ষে আমাদের ১জন সৈনিক শহীদ হন। আমাদের সৈনিকদের জন্য এই এলাকার পাকসেনাদের এহেন বিপর্যয়ের ফলে তারা পুনরায় আরো ব্যাপক ভাবে এই এলাকায় সৈন্য সমাবেশ ঘটায় এবং চাপ বৃদ্ধি করতে থাকে। এতে আমরা আরেক অসুবিধার সম্মুখীন হই। ঢাকাতে এবং ফরিদপুর যেসব গেরিলাদের পাঠানো হতো তারা এই এলাকার ভিতর দিয়ে যাতায়াত করতো। পাকসেনাদের তৎপরতার জন্য সমস্ত অনুপ্রবেশ পথগুলো প্রায় বন্ধ হয়ে যাবার উপক্রম হয়। ২২শে সেপ্টেম্বর আমাদের ৬০জন গেরিলার একটি দল চারটি নৌকায় অনুপ্রবেশের পথে পাকসেনাদের দ্বারা আক্রান্ত হয়। ফলে দুটি নৌকা ডুবে যায়। চারজন মুক্তিযোদ্ধা শহীদ হয় এবং একজন আহত হয়।তিনটি স্টেনগান, চারটি রাইফেল এবং কিছুটাকা ও ১০০০গুলি পানিতে পড়ে হারিয়ে যায়। গেরিলারা আহত ও শহীদের নিয়ে আমাদের অবিস্থানে ফিরে আসে। এই রাস্তা বন্ধ হয়ে যাওয়ায় আমার পক্ষে মুক্তিযোদ্ধাদের বিভিন্ন জায়গায় পাঠানো বিপজ্জনক হয়ে পড়ে। এমতাবস্থায় আমি মেজর আইনুউদ্দিনকে যে কোন উপায়ে এই এলাকাকে পুনঃ মুক্ত করার জন্য নির্দেশ দেই। তাকে আরেকটি অতিরিক্ত দল দিয়ে তার শক্তি বৃদ্ধি করে কসবা থেকে নবীনগর পর্যন্ত আমাদের তৎপরতা বাড়িয়ে নেয়ার জন্য নির্দেশ দিই। পাকসেনাদের বিভিন্ন ঘাঁটির উপর বার বার আক্রমণ করে তাদেরকে এই এলাকা থেকে বিতাড়িত করার জন্য। সকল ব্যবস্থা নেয়া হয়।শক্তি বৃদ্ধি পাওয়াতে মেজর আইনুউদ্দীন তার তৎপরতা বাড়িয়ে দেয়। ১০/১২টির শক্তিশালী রেইডিং পার্টি কসবা, সাঈদাবাদ, চরগাছা প্রভৃত এলাকাতে পাঠিয়ে দেয়।এই রেইডিং পার্টিগুলো বিভিন্ন স্থানে পাকসেনাদের উপর অতর্কিত আক্রমণ চালিয়ে ২৫জন পাকসেনা নিহত এবং ৩০জনকে আহত করে ও১টি গাড়ী ধ্বংস করে। আমাদের পুনঃ পুনঃ আক্রমণের ফলে পাকসেনারা ব্যতিব্যস্ত হয়ে পড়ে। আস্তে আস্তে এলাকাতে আমাদের সৈন্যরা পাকসেনাদের মনে ত্রাসের সৃষ্টি করে। ২৪শে সেপ্টেম্বর সকাল ৭-৩০টায় সময় পাকসেনাদের একটি শক্তিশালী দল ১৭টি নৌকায় আমাদের একটা রেইডিং পার্টিকে আক্রমণ করার জন্য নবীনগরের দিকে অগ্রসর হয়। পাকসেনাদের নৌকাগুলো যখন বিদাকোর্ট গ্রামের নিকট পৌছায় তখন আমাদের সৈনিকরা তাদেরকে অতর্কিত আক্রমণ করে। এই আক্রমণে পাঁচটি নৌকা ডুবে যায় এবং অন্তত ২৫জন পাকসেনা নিহত এবং পঁয়ত্রিশজন আহত হয়। মুক্তিযোদ্ধাদের এই সকল আক্রমণে সে এলাকার সমস্ত জনসাধারণ স্বস্তির নি:শ্বাস ফেলে এবং বিপুল আনন্দে মুক্তিযুদ্ধাদেরকে অভিনন্দিত করে। এর কয়েকদিন পর ৩রা অক্টোবর পাকসেনাদের একটি লঞ্চ, গোলাবারুদ ও রসদ নিয়ে সাইদাবাদ যাবার পথে আমাদের মুক্তিযুদ্ধাদের দ্বারা মলুগ্রামে আক্রান্ত হয়। আক্রমণের ফলে লঞ্চটির গোলাবারুদ আগুন লেগে ডুবে যায়। সেই সঙ্গে ১০জন পাকসেনা নিহত হয় ও আহত হয়।আমাদের চারজন মুক্তিযোদ্ধা শহীদ হয় এবং দুজন আহত হয়। এই খবর পেয়ে পাকসেনাদের একটি শক্তিশালী দল আরেকটি লঞ্চযোগে আমাদের অবস্থানের দিকে অগ্রসর হয়। অগ্রসর হওয়ার পথে আমাদের মুক্তিযোদ্ধারা তাদেরকে পরগাছার নিকট আক্রমণ করে। প্রায় ২-৩ঘণ্টা যুদ্ধের পর অনেক পাকসেনা লঞ্চ থেকে ঝাঁপিয়ে পালাবার চেষ্টা করে এবং ডুবে যায়। পাকসেনাদের ৭০/৮০জন নিহত ও আরো অনেক আহত হয়। লঞ্চটির ও বেশ ক্ষতি হয় এবং বহু কষ্টে বাকী সৈন্যদের নিয়ে লঞ্চটি সেখান থেকে পালিয়ে যেতে সমর্থ হয়। ঐদিন বিকেল ৫টায় পাকসেনাদের ২০টি নৌকা ও ৩টি স্পিডবোট আমাদের মুক্তিযুদ্ধাদের দ্বারা কসবার নিকট আক্রান্ত হয়। ফলে ৩য় পাঞ্জাবী রেজিমেন্টের কমান্ডিং অফিসার লে:কর্ণেল জামান ও একজন ক্যাপ্টেন সহ ১২জন পাকসেনা নিহত হয় এবং তিনটি স্পীডবোট ও কয়েকটি ণৌকা ডুবে যায়। 
সেপ্টেম্বরের শেষ সপ্তাহে থেকে অক্টোবর প্রথম সপ্তাহ এই এলাকায় ছোট এমবুশ এবং ছোট ছোট আক্রমণের ফলে পাকসেনারা ব্যতিব্যস্ত হয়ে পড়ে। ৩রা ও ৪ঠা অক্টোবরে চাতগাছা, মলুগ্রাম, কসবা প্রভূতি জায়গায় পাকসেনাদের অন্তত ২৫০ থেকে ৩০০ সৈনিক নিহত হয়। একটি লঞ্চ, তিনটি স্পিডবোট, ১০টি নৌকা ডুবে যায় কিংবা আমাদের দখলে আসে। একজন লে:কর্ণেলসহ বেশ কয়েকজন অফিসার নিহত হয়। এর ফলে এই এলাকায় পাকসেনাদের তৎপরতা সম্পূর্ণ বন্ধ হয়ে যায় এবং তারা অনেক পিছু হটে যেতে বাধ্য হয়। 

কুমিল্লার দক্ষিণে এবং নোয়াখালী এলাকাতেও আমাদের মুক্তিযোদ্ধারা তাদের তৎপরতা আরো জোরদার করে তোলে। ৩০শে আগস্ট সকাল ১০টায় লাকসাম থেকে পাকসেনাদের একটি শক্তিশালী দল চৌদ্দগ্রামের দিকে অগ্রসর হয়। এই দলটি আমাদের অবস্থানের ২০০গজের মধ্যে পৌঁছলে আমাদের মুক্তিযুদ্ধারা তাদের ওপর আক্রমণ চালায়। উভয় পক্ষের মধ্যে সমস্তদিন ধরে গোলাগুলি চলতে থাকে। পাকসেনারা আক্রোশে রাস্তার চতুর্দিকের সমস্ত গ্রাম জ্বালিয়ে দেয়। প্রচণ্ড আক্রমণ সত্ত্বেও আমাদের সৈনিকরা নিজেদের অবস্থানে অটল থাকে। সমস্ত দিনের যুদ্ধে তাদের প্রায় ২০জন সৈন্য নিহত হয় এবং অনেক আহত হয়। তারা অগ্রসর হতে সক্ষম না হয়ে পিছু হটে যেতে বাধ্য হয়। পরদিন ল্যান্সনায়েক লোকমান আলী ও ল্যান্সনায়েক আহসান উল্লার নেতৃত্ব একটি ডিমোলিশন পার্টিকে চৌদ্দগ্রাম -বাংগোড়া-লাকসাম রাস্তা দিয়ে শত্রু সৈন্যদের চলাচলে বিঘ্ন ঘটাবার জন্য রাস্তার মাঝে মাঝে ডিমোলিশন দিয়ে ভেঙ্গে দেওয়ার জন্য পাঠানো হয়। দলটি নির্দিষ্ট স্থানে পৌঁছানোর পর তাদের ডিমোলিশন কাজ শুরু হয়। কিন্তু স্থানীয় শান্তিকমিটি ও তাদের লোকেরা পাকসেনা কর্তৃক প্রতিশোধের ভয়ে রাস্তায় ডিমোলিশন লাগাতে বাধা দেয়। ল্যান্স নায়েক স্থানীয় লোকদেরকে দেশের বৃহত্তর স্বার্থের কথা বুঝিয়ে বলেন। বোঝানোর পর শান্তিকমিটির লোকেরা তাদের সঙ্গে সক্রিয়ভাবে সহযোগীতা করে। তারা নিজেরাই রাস্তা খুঁড়ে তিন জায়গাতে ৫০পাউন্ড জিলেটিন এক্সপ্লোসিভ এর ব্যাগ লাগায় এবং ৮০ফুট রাস্তা উড়িয়ে দেয়। এতে পার্শ্ববর্তী রাস্তার দুপাশের পানি রাস্তার খাদে প্রবেশ করে। ফলে চৌদ্দগ্রাম -লাকসাম যোগাযোগব্যবস্থা বিচ্ছিন্ন হয়ে পড়ে। ঐদিন রাতে আমাদের আরেকটি টহল দল কুমিল্লার দক্ষিণ পূর্বে আর একটি দল নাঙল কোট ও লাকসামের মাঝামাঝি রেললাইনের উপর মাইনপুঁতে একটি ইঞ্জিনসহ তিনটি রেলওয়ে বগী ধ্বংস করে দেয়। কাজলপুরের নিকট আরেকটি মালবাহী ট্রেন আমাদের পোঁতা মাইনের আঘাতে লাইনচ্যুত হয়।ফেনী ও লাকসামের মাঝে নাওতি স্টেশনের নিকট ডিমোলিশন লাগিয়ে রেললাইনের ১৪ফুট রাস্তা ধ্বংস করে দেয়া হয়। মুক্তিযোদ্ধারা কুমিল্লা -ফেনী রেললাইনের পাশে টেলিফোন লাইনের তার কয়েক জায়গায় কেটে দেয়। ৩রা সেপ্টেম্বর আমাদের আর একটি ডিমোলিশন পার্টি লালমাই ও জাঙ্গালিয়া স্টেশনের মাঝে রেলওয়ে রাস্তার উপর ডিমিলিশন লাগিয়ে রেললাইনের খানিকটা ঊড়িয়ে দেয় এবং জমুয়া ও বেতুরার রেভিনিউ অফিস পুড়িয়ে দেয়।

সেপ্টেম্বরের প্রথম সপ্তাহে বেলুনিয়াতে পাকসেনারা তাদের তৎপরতা আরও বাড়িয়ে তোলে। ৬ই সেপ্টেম্বর পাক সামরিক জান্তা নয়নপুরের নিকট বিপুল পরিমাণ সৈন্য সমাবেশ করতে থাকে। ওইদিন রাত প্রায় ৩টার সময় পাক সেনাদের দুটি প্লাটুন সোলেনিয়া নদী অতিক্রম করে। আমাদের অবস্থানের দিকে অগ্রসর হবার চেষ্টা করে। পাকসেনাদের দলটি নৌকা যোগে যখন নদী পার হওয়ার চেষ্টা করে তখন আমাদের অগ্রবর্তী দল তাদের অপর আক্রমণ চালায়। আক্রমণের ফলে ১৫ জন পাকসেনা নিহত এবং বেশ কিছুসংখ্যক আহত হয়। অবশিষ্ট সৈন্যরা মর্টারের গোলার সহায়তায় পশ্চাদপসরন করে। পরদিন বিকেল ৪টায় পাকসেনাদের আরেকটি শক্তিশালী দল আরও পশ্চিমে মহুরী নদী অতিক্রম করার চেষ্টা করে। এখানেও আমাদের অগ্রবর্তী অবস্থান থেকে তাদের অপর আক্রমণ চালানো হয়। গোলাগুলিতে পাকসেনাদের একজন অফিসার সহ ১৫ জন নিহত এবং প্রায় ২০ জন আহত হয়। পাকসেনারা তাদের আক্রমণ অব্যাহত রাখে এবং আমাদের অবস্থানগুলোর অপর প্রচন্ডভাবে কামানের গোলাবর্ষণ করতে থাকে। আমাদের সৈন্যরা টিকতে না পেরে অগ্রবর্তী অবস্থান পরিত্যাগ করে স্থায়ী অবস্থানে ফিরে আসে। পাকবাহিনী তাদের আক্রমণের চাপ অব্যাহত রাখে। সন্ধ্যা ৬টা পর্যন্ত এই আক্রমণ চলতে থাকে। আমাদের বীর সৈনিকরা তাদের অবস্থান থেকে গোলন্দাজ বাহিনীর সহায়তায় পাকসেনাদের আক্রমণকে দেড় ঘণ্টার যুদ্ধে প্রতিহত করতে সক্ষম হয়। পাকসেনাদের অনেক হতাহত হয় ও পরে আমাদের পালটা আক্রমণের মুখে টিকতে না পেরে পিছু হটে ছত্রভঙ্গ হয়ে যায়। এরপর পাকসেনারা পরশুরামের নিকট সৈন্য সমাবেশ করতে থাকে। প্রায় এক ব্যাটালিয়ন সৈন্য পরশুরামে মোতায়েন করে। ৯ই সেপ্টেম্বর আমাদের খবর সংগ্রহকারী লোকেরা জানতে পারে যে পাকসেনারা বেশ কয়েকটি ১০৫ এর এম এম কামান সহ সালিয়ার নিকট অবস্থান নিচ্ছে। পাকসেনাদের তৎপরতা দেখে আমরা বুঝতে পারি যে মুহুরী নদীর পূর্ব পাড়ে তাদের অবস্থান পাকা করে নদী পার হওয়ার প্রস্তুতি নিচ্ছে। এছাড়া বিশ্বস্ত সূত্রে আমরা আরও জানতে পারি, যে কোন উপায়ে বেলুনিয়া এলাকা নিজেদের দখলে আনার জন্য তারা বদ্ধ পরিকর। ১০ই সেপ্টেম্বর সকাল ৯টা থেকে পাকসেনারা মহুরী নদী পার হয়ে প্রচণ্ড কালানের গোলার সহায়তায় আমাদের অবস্থানের অপর আক্রমণ চালায়। সমস্ত দিন যুদ্ধের পড় পাকসেনাদের এই আক্রমণকে আমাদের যোদ্ধারা প্রতিহত করে। বিপুল ক্ষয়ক্ষতির পড় আমাদের সৈনিকরা পাকসেনাদের আবার পশ্চিম তীরে পশ্চাদপসরণে বাধ্য করে। আমাদের সেনারা যখন পাকসেনাদের ওপর সম্মুখসমরে প্রতিআক্রমণ চালিয়ে যাচ্ছিল সে সময়ে গেরিলাদের বেশ কয়েকটি দল পাকবাহিনীর পিছনে আঘাত হেনে তাদেরকে বিপর্যস্ত করে তোলে। 

মতিগঞ্জে গেরিলা পাকসেনাদের একটি ক্যাম্পে অতর্কিতে আক্রমণ করে একজন অফিসারসহ ১১ জন পাকসেনাকে নিহত এবং ২০ জনকে আহত করে। পাকসেনাদের ক্যাম্প থেকে প্রচুর পরিমাণ অস্ত্রশস্ত্র দুটি মোটর সাইকেল, ৩টি রেডিও এবং তিনটি বাক্স ঔষধ দখল করে নেয়। আমাদের একজন মুক্তিযোদ্ধা এই সঙ্ঘর্ষে শহীদ হয়। আরেকটি দল ১০ই সেপ্টেম্বর রাত ১০টায় নয়াপাড়ার শত্রুঘাঁটি আক্রমণ করে তাদেরকে সেখান থেকে বিতাড়িত করে। এখানেও আমাদের গেরিলারা বেশ কিছু অস্ত্রশস্ত্র দখল করে নেয়। ওপর আরেকটি গেরিলা দল ফেনীর নিকট ফতেপুর রেলসেতু ডিমোলিশন লাগিয়ে উড়িয়ে দেয়। ফলে ৫০ ফুটের একটি খাদের সৃষ্টি হয় এবং এর ফলে লাকসাম-ফেনীর মধ্যে ট্রেন চলাচল বন্ধ হয়ে যায়। এছাড়া ফেনী শহরেও আমাদের গেরিলারা গ্রেনেড নিক্ষেপ করে পাকসেনাদের মনে আতঙ্ক সৃষ্টি করে। গেরিলারা ফেনী থেকে ফুলগাজী পর্যন্ত পাকসেনাদের টেলিফোন লাইন কেটে তাদের টেলিফোন যোগাযোগ ব্যাবস্থা বিচ্ছিন্ন করে দেয়। পাকসেনারা তাদের অগ্রবর্তী অবস্থানগুলোতে ফেনী থেকে ট্রলির সাহায্যে রসদ সরবরাহ করত। তাদের আই সরবরাহ বন্ধ করবার জন্য চিতলিয়ার নিকট ঘানিমোড় রেলসেতুটি উড়িয়ে দেয়ার জন্য আমাদের পাইওনিয়ার প্লাটুন পাঠানো হয়। এই প্লাটুনটি বিপদের ঝুঁকি নিয়ে রাতে পাকসেনাদের অবস্থানের পেছনে অনুপ্রবেশ করে। পরদিন সকালে তারা সেতুটি সম্পর্কে তথ্যানুসন্ধান চালিয়ে জানতে পারে পাকসেনারা সেতুটিকে কড়া প্রহরার ব্যাবস্থা করেছে। অতি কষ্টে তারা মহুরী নদী সাতরিয়ে রাতের অন্ধকারে সেতুটির নিচে ডিমোলিশন লাগিয়ে এই গুরুত্তপূর্ণ সেতুটি উড়িয়ে দেয়। এর ফলে ফেনী এবং বেলুনিয়াতে পাকসেনাদের ট্রলির সাহায্যে সরবরাহ সম্পূর্ণরূপে বন্ধ হয়ে যায়। 

শত্রুদের উপর আমাদের আক্রমণের চাপ অব্যাহত রাখা হচ্ছিল। ১১ই সেপ্টেম্বর আমাদের একটি শক্তিশালী দল কামানের সহায়তায় সন্ধ্যা ৭টায় পরশুরামের নিকট পাকঘাঁটির উপর অতর্কিতে আক্রমণ করে সাতজন পাকসেনাকে নিহত এবং পনের জনকে আহত করে। এর পরদিন আমাদের দুটি শক্তিশালী দল সালদার এবং জগন্নাথ দীঘির শত্রুঘাঁটির উপর অতর্কিতে আক্রমণ চালিয়ে চারজন পাকসেনাকে নিহত এবং অনেককে আহত করে। আমাদের এই পুনঃ পুনঃ আঘাতের ফলে পাকসেনারা বিপর্যস্ত হয়ে পড়ে এবং ফেনীর দক্ষিণে তাদের কামানের অবস্থান গড়ে তোলে। সেখান থেকে আমাদের অবস্থানের উপর প্রচণ্ড কামানের আক্রমণ চালায়। এই আক্রমণের ফলে আমাদের অবস্থান বেশ কিছুটা বিপর্যয়ের মুখে পড়ে যায়। পাকসেনারা তাদের কামানের আক্রমণ অব্যাহত রাখে। তাদের এই কামানের ঘাঁটিগুলোকে ধ্বংস করে দেবার জন্য ১৪ই সেপ্টেম্বর তারিখের সকালে আমাদের একটি কোম্পানিকে তিনটি মর্টার সহ পাকসেনাদের অবস্থানের পেছনে পাঠানো হয়। গোপন পথে অনুপ্রবেশ করে এই দলটি ফেনী বিমান বন্দরের পশ্চিমে বিকেলে পৌঁছে এবং পাকসেনাদের ব্রিঞ্চিতে অবস্থিত কামানঘাঁটি সম্বন্ধে বিস্তারিত খবর সংগ্রহ করে রাত ১-৩০টায় পাক অবস্থানের উপর মর্টারের সাহায্যে অতর্কিতে আক্রমণ চালায়। পাকসেনারা এই ধরণের আক্রমণের জন্য মোটেই প্রস্তুত ছিলোনা। আক্রমণের ছাপে উপায়ান্তর না দেখে তারা ফেণীতে অবস্থিত তাদের অন্য গোলন্দাজ বাহিনীর সাহায্যের আবেদন জানায়। ফেনী থেকে পাকসেনাদের কামানগুলো আমাদের অবস্থানের উপর প্রচণ্ড আক্রমণ চালায়। আমাদের দুর্ধর্ষ গোলন্দাজ বাহিনী পাকসেনাদের ফেনী অবস্থানের উপর পাল্টা আক্রমণ চালায়। দুঘণ্টা যুদ্ধের পড় আমাদের রেইডিং পার্টি পাকসেনাদের ১০ জনকে নিহত, ১৬ জনকে আহত এবং তাদের আরও বহু ক্ষতি সাধন করে নিরাপদে নিজেদের অবস্থানে ফিরে আসে। আমাদের কামানের আক্রমণ পাকসেনাদের ঘাঁটির যথেষ্ট ক্ষতিসাধন করে এবং তারা তাদের গোলাবর্ষন বন্ধ করতে বাধ্য হয়। পড়ে আমরা জানতে পারি যে, আমাদের এই আক্রমণের ফলে পাকসেনাদের গোলন্দাজ ঘাঁটিতে ১১ জন পাকসেনা নিহত এবং ২৩ জন আহত হয়। ব্রিঞ্চিতে ৩ টি জিপ ধ্বংস হয়ে যায়। একটি কামানেরও মারাত্মক ক্ষতি হয়। ফানিতে পাকসেনাদের মনোবল অনেকটা ভেঙ্গে পড়ে। বিশেষ করে পাকসেনাদের সহকারী শান্তি কমটির সদস্য দালালরা ভয়ে ফেনী শহর পরিত্যাগ করে অন্যত্র চলে যায়। অপরদিকে এই আক্রমণের ফলে আমাদের মুক্তিবাহিনী ও স্বাধীনতাপ্রিয় জনগণের মানোবল আরো বৃদ্ধি পায়। এর পরদিন আমাদের একটি কোম্পানি সালদার শত্রুঘাটি রেইডিং করার জন্য পাঠানো হয়। সমস্ত দিন রেকি করার পড় রাত ৮-৩০ মিনিটে আমাদের কোম্পানিটি গোলন্দাজ বাহিনী এবং ৪ মর্টারের সহায়তায় পাকসেনাদের উপর অতর্কিতে আক্রমণ চালায় এবং প্রায় এক ঘণ্টা যুদ্ধের পর আমাদের সৈন্যরা পাকসেনাদের অগ্রবর্তী অবস্থানগুলো দখল করে নেয়। পাকসেনারাও তাদের গোলন্দাজ বাহিনীর সাহায্যে আমাদের অগ্রসর পথে বাঁধা দেবার চেষ্টা করে। কিন্তু আমাদের সৈনিকরা ক্ষিপ্রতা ও বীরত্বের সঙ্গে পাকসেনাদের অবস্থানের উপর তাদের হামলা অব্যাহত রাখে। পাকসেনাদের গোলন্দাজ বাহিনীর আক্রমণের ফলে আমাদের অগ্রসর পথে কিছুটা বাঁধা আসে। কিন্তু তবুও আমাদের সৈনিকরা ডান দিক থেকে তাদের অগ্রযাত্রা অব্যাহত রাখে। সকাল পর্যন্ত সঙ্ঘর্ষে পাকসেনারা তাদের অবস্থান থেকে কিছুটা পিছু হটে যেতে বাধ্য হয়। আমাদের সৈনিকরা এই অবস্থানের পেছনে অবস্থিত একটি পেট্রোল ডাম্পও ধ্বংস করে দিতে সক্ষম হয়। এতে প্রায় ২০/২৫ জন সেনা হতাহত হয়। শালদার অবস্থান থেকে পাকসেনাদের বিতাড়ির করার পর আমরা পরশুরামের নিকট অনন্তপুর গ্রামে পাকসেনাদের অবস্থানের উপর চাপ বাড়িয়ে তুলি। প্রথমদিন এই অবস্থানে আমাদের গোলন্দাজ বাহিনী আক্রমণ চালায়। ফলে ১০ জন পাকসেনা নিহত এবং আরও বেশ কিছু আহত হয়। এর একদিন পড় আবার অনন্তপুর গ্রামের অবস্থানের উপর আমাদের গোলন্দাজ বাহিনী আক্রমণ চালায়। ফলে ১৩ জন পাকসেনা নিহত ও ২ জন আহত হয়। 

	২৯শে সেপ্টেম্বর সন্ধ্যা ৭টার সময় ৪র্থ বেঙ্গলের ‘বি’ কোম্পানি পাকসেনাদের নয়ানপুর অবস্থানের উপর অতর্কিতে আক্রমণ চালায়। এই আক্রমণে আমাদের গোলন্দাজ বাহিনীও সহায়তা করে। যুদ্ধ প্রায় ৩০ তারিখ রাত দুটো পর্যন্ত চলতে থাকে। ছয় ঘণ্টার যুদ্ধে আমাদের সৈনিকরা ১০ জন পাকসেনা নিহত, ১৫ জন আহত ও ৬ জনকে বন্দী করে। তাছাড়া অনেক অস্ত্রশস্ত্রও দখল করে নেয়। পাকসেনারা মাসীরহাট থিক আরও সৈন্য এনে শক্তি বৃদ্ধি করে আমাদের উপর পালটা আক্রমণ চালায়। আমাদের সৈনিকরা সাহসিকতার সাথে পড়ে আক্রমণের মোকাবিলা করে। কিন্তু শেষ পর্যন্ত আমাদের বাহিনী গোলাবারুদ ফুরিয়ে এলে অবস্থান পরিত্যাগ করে নিরাপদে মূল অবস্থানে ফিরে আসে। এই সঙ্ঘর্ষে আমাদের পক্ষে একজন শহীদ ও ১১ জন আহত হয়। আমাদের যুদ্ধ চলাকালীন সময়ে পাকসেনাদের একটি সরবরাহকারী ট্রলি মুন্সীরহাট থেকে বেলুনিয়ার দিকে যাওয়ার পথে আমাদের সৈনিকদের পুঁতে রাখা মাইনের আঘাতে ধ্বংস হয়। ট্রলিতে বোঝাই গোলাবারুদ এবং রেশনও ধ্বংস হয়ে যায়। 

	এই ঘটনার দুদিন পর ১লা অক্টোবর রাত ১১টার সময় আমাদের একটি শক্তিশালী দল পাকসেনাদের মুন্সীরহাট অবস্থানের ওপর প্রচণ্ড আক্রমণ চলায়। মুন্সীরহাট পাকসেনাদের জন্য বেলুনিয়া সেক্টরে অত্যন্ত গুরুত্তপূর্ণ ঘাঁটি ছিল। কারণ এই ঘাঁটির মাধ্যমে বেলুনিয়ার পশ্চিম দিকে তাদের অবস্থানগুলোতে সরবরাহ অব্যাহত রেখেছিল। বস্তুত সেই জন্যই আমাদের আক্রমণকে প্রতিহত করার জন্য আপ্রাণ চেষ্টা করে। কিন্তু আমাদের প্রচণ্ড আক্রমণের মুখে টিকতে না পেরে তাদের অবস্থান পরিত্যাগ করে পালিয়ে যায়। এর পর দিন ২রা অক্টোবর পরশুরাম শত্রুঘাঁটির উপর আমাদের সৈনিকরা আক্রমণের চাপ বাড়াতে শুরু করে। পাকসেনারা বিপুল সংখ্যক সমাবেশ করে তাদের এই অবস্থানকে রক্ষা করার জন্য আমাদের উপরও পাল্টা আক্রমণ চালায়। আমাদের সৈনিকরা পাকসেনাদের পরশুরামের দিক থেকে এই পালটা এক্রমন দৃঢ়তার সাথে প্রতিহত করে। এতে পাকসেনারা ছত্রভঙ্গ হয়ে যায়। পাকসেনাদের আক্রমণ প্রতিহত হওয়ার সঙ্গে সঙ্গে আমাদের অন্যান্য অবস্থান থেকে প্রায় ২/৩ কোম্পানি সৈন্য একত্রিত করে ছত্রভঙ্গ হয়ে যাওয়া পাকসেনাদের উপর পুনরায় আক্রমণ চালাবার জিনয় নির্দেশ দেই। আমাদের সৈনিকরা পাকসেনাদের উপর আক্রমণ চালিয়ে তাদের পিছু হটিয়ে দেয় এবং মুহুরি নদী অতিক্রম করে পরশুরামের পাকসেনাদের অনেকগুলো অবস্থান দখল করে নেয়। পাকসেনারা তাদের অবস্থানের উপর আক্রমণ হওয়াতে নিজেদের গোলন্দাজ বাহিনীকে সাহায্যের জন্য অনুরোধ জানায়। আমজাদনগরে অবস্থিত পাক গোলন্দাজ বাহিনী পরশুরামের উপর গোলাবর্ষণ শুরু করে। কিন্তু সৌভাগ্যবশত আমাদের আক্রমণের চাপ ও তাদের নিজেদের গোলার আঘাতে পাকসেনাদের অবস্থানটি মারাত্মকভাবে ক্ষতিগ্রস্ত হয়। প্রায় ৩০/৪০ জন পাকসেনা নিহত ও প্রচুর সংখ্যক সৈন্য আহত হয়। তারা উপায়ান্তর না দেখে তাদের পরশুরামের অবস্থানটি পরিত্যাগ করে পিছনে এসে নতুন করে অবস্থান নেয়। কয়েকদিনের যুদ্ধে বিভিন্ন জায়গায় আমাদের সৈনিকদের কাছে বিপর্যস্ত হয়ে অঙ্কে ক্ষয়ক্ষতি স্বীকার করে বেলুনিয়া ও পরশুরামের পাকসেনাদের মনোবল সম্পূর্ণরূপে ভেঙ্গে যায়। পাকসেনাদের এহেন মোচনীয় অবস্থা দেখে আমরা তাদের উপর আমাদের চাপ অব্যাহত রাখি। ২রা অক্টোবর সন্ধ্যায় আমাদের একটি দল পাকসেনাদের শালদার অবস্থানের ওপর আক্রমণ চালিয়ে ৯জন পাকসেনা নিহত করে এবং তাদের অনেক রসদ বিনষ্ট করে দেয়। পাকসেনারা তাদের অবস্থানগুলোকে রক্ষা করার জন্য ২রা বা ৩রা অক্টোবরের মধ্যবর্তী রাতে ফেনী থেকে মুন্সিরহাট ও চিতলিয়াতে আরও এক ব্যাটালিয়ন সৈন্য সমাবেশ করে। ৩ তারিখ সকাল ৬টার সময় তাদের একটি শক্তিশালী দল আমাদের অনন্তপুর ও ধানীকুন্ডার অগ্রবর্তী অবস্থানের দিকে অগ্রসর হয়। ভারী কামা ও মর্টারের সাহায্যে তারা আমাদের অবস্থানগুলোতে প্রচণ্ড গোলাবর্ষণ করে এবং সেই সঙ্গে তাদের পদাতিক বাহিনীও আক্রমণ চালায়। পাকসেনারা যখন অবস্থানের ৪০/৫০ গজের মধ্যে পৌঁছে, তখন আমাদের সৈনিকরা তাদের উপর প্রচণ্ড গুলি চালিয়ে প্রায় ২৫/৩০ জন পাকসেনাকে নিহত করে। পাকসেনারা হামলা চালিয়ে আমাদের অনন্তপুরের অবস্থানের দক্ষিণাংশের ট্রেঞ্চগুলো দখল করে নেয়। দক্ষনাংশে একটি হাল্কা মেশিনগান বাঙ্কারের উপর কামানের গুলি লেগে ধ্বংস হয়। এই আঘাতে আমাদের কয়েকজন সৈনিক শহীদ হয়। পাকসেনাদের এই প্রবল চাপ ও প্রচণ্ড কামানের গুলির মুখে প্রয়োজনীয় গোলাবারুদ ও অস্ত্রের ওভাবে টিকতে না পেরে আমাদের অগ্রবর্তির ঘাঁটির সৈনিকরা পিছু হটে মুখ্য অবস্থানে আসে। পাকসেনারা তাদের আক্রমণ আমাদের মুখ্য অবস্থানের উপরও চালাতে থাকে। এই সময় আমাদের গোলন্দাজ বাহিনী এবং মর্টারের গলাতে তাদের আক্রমণ প্রতিহত হয়ে যায়। মুখ্য অবস্থানের সামনে টিকতে না পেরে তারা ধীরে ধীরে পিছু হটতে চেষ্টা করে। আমাদের মুখ্য অবস্থান থেকে একটি শক্তিশালী দল তাদের উপর পাল্টা আক্রমণ চালায়। এই আক্রমণে টিকতে না পেরে পাকসেনারা ছত্রভঙ্গ হয়ে পালিয়ে যায়। আমাদের পাল্টা আক্রমণকারী দলটি আরও অগ্রসর হয়ে অনন্তপুর এবং ধানীকুন্ডা পুনর্দখল করে। পাকসেনাদের প্রায় ৪০/৫০ জন হতাহত হয়। আমাদের একজন শহীদ ও ৫ জন আহত হয়। পাকসেনারা মুজুমদারহাট ও চিতলিয়াতে তাদের অবস্থাগুলোতে আরও সৈন্য সমাবেশ করতে থাকে। আমরাও আমাদের চাপ অব্যাহত রাখি। ৪ঠা অক্টোবার তারিখ রাতে আমাদের একটি শক্তিশালী রেইডিং পার্টি পাকসেনাদের অবস্থানে অনুপ্রবেশ করে সকাল ছ’টা পর্যন্ত চিতলিয়ার নিকট পৌঁছে। সকাল ছ’টায় ৩” মর্টারের সহায়তায় চিতলিয়ায় পাকসেনাদের অবস্থানের দক্ষিণে অতর্কিতে আক্রমণ চালায়। আধঘণ্টা পর্যন্ত আক্রমণের ফলে প্রায় ৩০ জন পাকসেনা হতাহত করে এবং একটি আর আর ধ্বংস করে দেয়। এরপর পাক অবস্থান থেকে শরে পড়ে নিরাপদে ফিরে আসে। ৬ থেকে ১০ তারিখ পর্যন্ত আমাদের গোলন্দাজ বাহিনী পরশুরাম, মজুমদারহাট, চিতলিয়া এবং নোয়াপাড়ার উপর আক্রমণ চালিয়ে প্রায় ১০ জন পাকসেনা হতাহত করে। ১১ তারিখ সন্ধ্যা ৭টায় পাকসেনারা পরশুরাম ও মজুমদারহাটের দিক থেকে এক ব্যাটালিয়ন শক্তি সহ গোলন্দাজ বাহিনী ও ৩” মর্টারের সহায়তায় আমাদের অনন্তপুর অবস্থানের উপর পুনরায় আক্রমণ চালায়। পাকসেনারা আমাদের অবস্থানের অতি নিকটে পৌঁছাতে সমর্থ হয়। কিন্তু আমাদের সৈনিকরা বীর বিক্রমে তাদের আক্রমণকে প্রতিহত করে। সমস্ত রাত আক্রমণ চালাবার পর পাকসেনাদের প্রায় ৩৫ জন সৈনিক নিহত হয়। স্কি প্রতিরোধ ব্যর্থ হয়ে এবং প্রচুর ক্ষয়ক্ষতির জন্য পাকসেনারা তাদের মৃতদেহ ফেলে বোরে ছত্রভঙ্গ হয়ে পিছু হটে যায়। এই সাফল্যের ফলে আমাদের সৈনিকদের মনোবল আরও বৃদ্ধি পায়। ১৩ই এবং ১৪ই অক্টোবর পাকসেনারা আমাদের অবস্থানের এলাকায় তাদের তৎপরতা বাড়িয়ে চলে। ১৪ই অক্টোবর সালদরের নিকট পাকসেনাদের দুটি প্লাটুন আমাদের প্রতিরক্ষা মাইনের শিকার হয়। ফলে ১৮জন পাকসেনা নিহত হয়। ১৩ তারিখ সকাল ১০টার সময় আমাদের গোলন্দাজ বাহিনী পাকসেনাদের পরশুরাম অবস্থানের উপর গোলাবর্ষণ করে একটি মেশিনগান সহ পাঁচজন পাকসেনাকে ধ্বংস করে দেয়। পাকসেনারা ২/৩ দিন নীরব থাকার পর আবার তাদের তৎপরতা বাড়িয়ে দেয়। ১৬ই অক্টোবর আমাদের দুটি প্লাটুন বিকেল ৩-৩০ টায় পাকসেনাদের শালদার উপর আবার অতর্কিত আক্রমণ চালায়। ২০ মিনিটের এই আক্রমণের মুক্তিযোদ্ধারা ৫ জন পাকসেনাকে নিহত ও ১০ জনকে আহত করে নিরাপদে ফিরে আসে। ওইদিনই সাড়ে চারটার সময় আমাদের গোলন্দাজ বাহিনী পাকসেনাদের পরশুরাম অবস্থানে হামলা চালিয়ে ১০ জনকে আহত করে এবং একটি বাঙ্কার উড়িয়ে দেয়। পাকসেনারা ১৫ তারিখ সন্ধ্যা ৭টায় প্রায় এক ব্যাটালিয়ন সৈন্যশক্তি নিয়ে গোলন্দাজ বাহিনীর সহায়তায় আমাদের সাহেবনগর, চন্দনা এবং জঙ্গলখোলা অবস্থানগুলোর উপর প্রচণ্ড আক্রমণ চালায়। প্রায় তিন ঘণ্টা যুদ্ধে আমাদের প্রচণ্ড আক্রমণের মুখে টিকতে না পেরে পাকসেনারা পিছু হটে যায়। তাদের হতাহতের সংখ্যা জানা যায়নি। 

	কুমিল্লা দক্ষিণে জুলাই মাসের শেষের দিকে আমরা শত শত গেরিলাকে ট্রেনিং দিয়ে ভিতরে পাঠিয়ে দেই। এইসব গেরিলা কুমিল্লা, চৌদ্দগ্রাম, লাকসাম, হাজীগঞ্জ, বতরা, চাঁদপুর, ফরিদপুর প্রভৃতি জায়গাতে প্রবেশ করে নিজ নিজ জায়গায় বেইস তৈরি করে তোলে। আগস্ট মাসের প্রথম সপ্তাহে ফরিদগঞ্জে অবস্থিত আমাদের গেরিলাদের একটি প্লাটুন পাকসেনাদের একটি টহলদারি দলকে বোয়াল নামক স্থানে এম্বুশ করে। এক ঘণ্টা যুদ্ধের পর ১২ জন পাকসেনা নিহত ও ১৫ জন আহত হয়। বেশ কিছু অস্ত্রশস্ত্র আমাদের গেরিলারা দখল করে নেয়। লাকসাম থানার সাহাপুর গ্রামে পাকসেনাদের একটি ছোট ঘাঁটি ছিল। লাকসামের গেরিলারা ৫ই আগস্ট সন্ধ্যা ৭টার সময় এই ঘাঁটির উপর অতর্কিতে আক্রমণ চালায়। আক্রমণে ১০ জন পাকসেনা নিহত ও ২ জন আহত হয়। আমাদের আরেকটি গেরিলা দলের দুটি প্লাটুন মিয়াবাজারের নিকট পাকসেনাদের একটি ঘাঁটির বিস্তারিত সংবাদ পায়। তিনটি প্লাটুন এর এই দলটি ৭ তারিখ রাত পৌনে ৩টার সময় সেই ঘাঁটিতে অতর্কিতে আক্রমণ চালায়। প্রায় আধ ঘণ্টা যুদ্ধের ফলে ২৮ জন পাকসেনা নিহত এবং একজন অফিসার ও জেসিও সহ ১২ জন আহত হয়। বেশ কিছু সংখ্যক বাঙ্কার উড়িয়ে দেয়। 

	সেপ্টেম্বরের দ্বিতীয় সপ্তাহে চৌদ্দগ্রামের দক্ষিণে এবং কুমিল্লার দক্ষিণে কৃষ্ণনগর, কলাতলা, আমজাদহাট প্রভৃতি জায়গায় আমাদের গেরিলারা পাকসেনাদের উপর বিভিন্ন সময়ে আঘাত হেনে প্রায় ২০ জনকে নিহত ও ১৬ জনকে আহত করে। এসব সঙ্ঘর্ষে আমাদের ৩৪ জন মুক্তিযোদ্ধা শহীদ এবং ৩ জন আহত হয়। সেমটেম্বরের ২০ তারিখে আমাদের একটি গেরিলা দল চট্টগ্রাম-কুমিল্লার রাস্তায় জগন্নাথ দীঘির নিকট বাজানকারা সেতুটি উড়িয়ে দিয়ে সেতু থেকে কিছু উৎরে ১০ জন গেরিলা ও একটি নিয়মিত বাহিনীর পাকসেনাদের অপেক্ষায় এম্বুস পেতে বসে। সেতুটি ধ্বংসের সংবাদ পেয়ে ফেনী থেকে পাকবাহিনীর একটি শক্তিশালী দল সেতুর দিকে অগ্রসর হয়। সেতুতে পৌছার আগেই পাকসেনারা আমাদের মুক্তিযোদ্ধাদের এম্বুশে পড়ে যায়। আমাদের মুক্তিযোদ্ধারা তাদের উপর প্রচণ্ড আক্রমণ চালিয়ে একজন অফিসার সহ ২৫ জন পাকসেনাকে নিহত করে। পাকসেনারা ছত্রভঙ্গ হয়ে ফেনীর দিকে পালিয়ে যায়। 

	পাকসেনারা লাকসামের নিকট হাসনাবাদ নামক এক জায়গায় তাদের একটি ঘাঁটি তৈরি করে। তাদের সঙ্গে বেশ কিছু সংখ্যক রাজাকারও ছিল। এই ক্যাম্প থেকে তারা চাঁদপুর-লাকসাম-কুমিল্লা রাস্তায় অনবরত টহল দিয়ে বেড়াতো। ফলে চাঁদপুরে এবং দক্ষিণ ঢাকা ও ফরিদপুরে অনুপ্রবেশকারী আমাদের গেরিলাদের জন্য আমাদের গেরিলাদের জন্য মারাত্মক প্রতিবন্ধকতার সৃষ্টি হয়। এই ঘাঁটিটি ধ্বংস করে দেবার জন্য ক্যাপ্টেন মাহবুবকে নির্দেশ দেয়া হয়। ক্যাপ্টেন মাহবুব এই ঘাঁটিটি সম্পর্কে পুরোপুরি সংবাদ সংগ্রহ করে। সেপ্টেম্বর মাসের প্রথম দিকে ৪র্থ বেঙ্গলের ‘বি’ কোম্পানি ও গেরিলা সমন্বিত একটি শক্তিশালী দল লাকসাম এলাকায় অনুপ্রবেশ করে এবং পরদিন পাকসেনাদের হাসনাবাদ ঘাঁটির উপর অতর্কিতে আক্রমণ চালায়। ফলে প্রায় ২৫জন পাকসেনা ও ৩০ জন রাজাকার নিহত হয়। পাকসেনারা ক্যাম্প ছেড়ে কুমিল্লার দিকে পালিয়ে যায়। হাসনাবাদ অবস্থান থেকে অনেক অস্ত্রশস্ত্র আমাদের দখলে আসে। এই সঙ্ঘর্ষের একদিন পর আমাদের দলটি হাজীগঞ্জে অবস্থিত রাজাকারদের একটি বিরাট ট্রেনিং ক্যাম্পে আক্রমণ চালিয়ে ৩০ জন রাজাকারকে নিহত করে। এর ফলে আমাদের গুরুত্তপূর্ণ অনুপ্রবেশ পথটি আবার বিপদমুক্ত হয়। পাকসেনারা এই অঞ্চলে আমাদের ধ্বংস করার জন্য আরও সৈন্য সমাবেশ ঘটায়। তাদের এই ব্যাটালিয়ন চৌদ্দগ্রামে মোতায়েন হয়। পাকসেনাদের ব্যাটালিয়ন হেডকোয়ার্টার একটি মাদ্রাসা বিল্ডিং এ স্থাপন করে। এইসব সংবাদ আমাদের কাছে স্থানীয় গেরিলাদের মারফতে পৌঁছে। পাকসেনাদের এই নতুন ব্যাটালিয়নটিকে আসার সাথে সাথেই ব্যাতিব্যাস্ত করে তোলার জন্য লেঃ ইমামুজ্জামান সেপ্টেম্বর মাসের ১০ তারিখে আমাদের মর্টার পল্টুন ও একটি গেরিলা দলকে চৌদ্দগ্রামে পাঠায়। আমাদের দলটি বিকেল পাঁচটায় চৌদ্দগ্রামের নিকট উপস্থিত হয়ে পাকসেনাদের হেডকোয়ার্টারের উপর মর্টারের গোলাবর্ষণ শুরু করে। বেশ কটি গোলা মাদ্রাসা ঘরের মধ্যে পড়ে। এর ফলে পাকসেনাদের প্রায় ৩০/৪০ জন হতাহত হয়। আমাদের একজন প্রত্যক্ষদর্ষী স্থানীয় গেরিলা আহতদের লাকসামের দিকে নিয়ে যেতে দেখে। পাকসেনারা কামানের সাহায্যে আমাদের অবস্থানের উপর গোলাগুলি চালায়। এতে কিছু বেসামরিক লোক নিহত হয়। এর দুদিন পড় পাকসেনাদের একটি দল হরসর্দার বাজারের নিকট স্থানীয় দালাল, শান্তি কমিটির লোকদের নিয়ে এক সভায় মিলিত হয়। এই সভা পণ্ড করে দেয়ার জন্য আমাদের একটি টহলদার দল পাকসেনাদের উপর অতর্কিতে আক্রমণ চালায়। ফলে একজন জেসিও সহ তিনজন পাকসেনা নিহত হয়। শান্তি কমিটির লোকেরা ভয়ে পালিয়ে যায়। পাকসেনারা সেপ্টেম্বর মাসেই চৌদ্দগ্রামের উত্তরে হরিসর্দার বাজারের নিকট পুনরায় নতুন করে তাদের ঘাঁটি তৈরি করার চেষ্টা চালায়। এই সংবাদ পেয়ে লেঃ ইমামুজ্জামান পাকসেনাদের সম্বন্ধে সম্পূর্ণ খবর সংগ্রহ করার জন্য রেকি দল পাঠায়। রেকি দলটি রাত ৯টার সময় খবর সংগ্রহ করে ফিরে আসে। তারা দেখতে পায় পাকসেনাদের প্রায় এক কোম্পানি শক্তি হরিসর্দার বাজারের উত্তরে ঘাঁটি তৈরি করার জন্য ট্রেঞ্চ খোঁড়ায় ব্যাস্ত। সংবাদ পেয়ে লেঃ ইমামুজ্জামানের ৪র্থ বেঙ্গলের ‘বি’ কোম্পানি এবং দুটি গেরিলা কোম্পানি নিয়ে মর্টারের সহায়তায় রাত সাড়ে চারটার সময় পাকসেনাদের অবস্থানের উপর অতর্কিত আক্রমণ চালায়। আমাদের তীব্র আক্রমণের ফলে পাকসেনাদের দুটি হাল্কা মেশিনগান পোস্ট ছাড়া সম্পূর্ণ অবস্থানগুলি পর্যুদস্ত হয়ে যায়। পাকসেনারা তাদের বাঙ্কার থেকে আক্রমণের চাপে পালাবার চেষ্টা করলে আমাদের সৈনিকরা তাদের নিহত করে। প্রায় ২৫ জন পাকসেনা রেঞ্জার সহ নিহত হয় ও অনেকে আহত হয়। দু’ঘণ্টা আক্রমণ চালাবার পর আমাদের সৈনিকরা নিরাপদে তাদের অবস্থানে ফিরে আসে। পরে পাকসেনারা তাদের আহত সৈনিক ও নিহতদের নিয়ে জিপে করে লাকসামের দিকে পালিয়ে যায়। প্রায় ৮টার সময় পাঁচটি হেলিকপ্টার করে পাকসেনাদের আরেকটি দল সেই অবস্থানের শক্তি বৃদ্ধি করার জন্য আসে। শক্তি বৃদ্ধির পড় পাকসেনারা প্রায় ১০টার দিকে আমাদের অবস্থানের আক্রমণের জন্য অগ্রসর হয়। আমাদের অবস্থানটি পাকসেনাদের এই আক্রমণের জন্য প্রস্তুত ছিল। লেঃ ইমামুজ্জামানের নেতৃত্বে পাকসেনাদের আক্রমণকে আমাদের সৈনিকরা প্রতিহত করতে থাকে। আমাদের প্রচণ্ড গোলাগুলির মধ্যেও পাকসেনারা আমাদের অগ্রবর্তী অবস্থানের নিকট পর্যন্ত আগ্রসর হতে সমর্থ হয়। এসময় আমাদের ৬’’ মর্টার ও ২’’ মর্টার তাদের উপর মারাত্মক আঘাত হানলে পাকসেনাদের আক্রমণ ছত্রভঙ্গ হয়ে যায়। শুধুমাত্র ক্ষুদ্র একটি পাকসেনা দল আমাদের ডান দিক দিয়ে যেতে সক্ষম হয়। কিন্তু লেঃ ইমামুজ্জামান সময়মত পাল্টা আক্রমণের ফলে তারাও নিহত হয়। ৫/৬ ঘণ্টা যুদ্ধের পড় আমাদের বীর সৈনিকরা সাফল্যের সঙ্গে তাদের আক্রমণ প্রতিহত করতে সক্ষম হয়। এই যুদ্ধে একজন মেজর সহ ৩৮ জন পাকসেনা নিহত হয়। মর্টারের গোলার আঘাতে পাকসেনাদের অফিসার নিহত হবার পড় পাকসেনারা মনোবল হারিয়ে পশ্চিম দিকে পিছু হটে যায়। এর দুদিন পড় ১৩ই সেপ্টেম্বর সন্ধ্যা সাড়ে ৭টার সময় আমাদের একটি গেরিলা দল ফতেপুরের নিকট একটি রেলসেতু উড়িয়ে দেয়। এতে ৫০ফুট গ্যাপ সৃষ্টি হয়। ফলে লাকসাম-ফেনীর মধ্যে ট্রেন চলাচল বন্ধ হয়ে যায়। বাডিসা এবং গোবিন্দ্যমাণিক্যর দীঘিতে পাকসেনাদের দুটি ঘাঁটি ছিল। লেঃ ইমামুজ্জামান ১৯ শে সেপ্টেম্বর সকাল সাড়ে পাঁচটার সময় এই দুটি পাক অবস্থানের উপর এক যোগে অতর্কিত আক্রমণ চালায়। এই আক্রমণে ৮১ এম এম মর্টার, ১৫ এমআরআর এবং মেশিনগান ব্যাবহার করা হয়। মাণিক্যর দীঘিতে অবস্থিত পাকসেনারা আমাদের আক্রমণের পূর্বাভাস পেয়ে সতর্ক হয়ে ছিল। ফলে সাতসা অবস্থানের শুধু দুটি বাঙ্কার ধ্বংস ও ৬ জন পাকসেনা আমাদের আক্রমণে নিহত হয়। আমাদের দুজন সৈনিক আহত হয়। বাডিসা ঘাঁটির উপর আমাদের আক্রমণ সম্পূর্ণ সফল হয়। আরআরএর গুলির আঘাতে প্রায় ৬টি বাঙ্কার ধ্বংস হয়। পাকসেনাদের ২০ জন নিহত ও ১২ জন আহত হয়। আমাদের আক্রমণকারী দলটি দুঘণ্টা পর নিরাপদে নিজেদের অবস্থানে ফিরে আসে। এই সঙ্ঘর্ষের চারদিন পর ২৩শে সেপ্টেম্বর ভোর ৫তার সময় একটি প্লাটুন ও ১৬ জন গেরিলা লেঃ ইমামুজ্জামানের নেতৃত্বে মর্টার এবং আরআর এর সাহায্যে আবার গোবিন্দমাণিক্য দীঘিতে অতর্কিত আক্রমণ চালায়। এই আক্রমণের সময় আমাদের সৈনিকরা শত্রুর বেশ কিছু বাঙ্কার আর আর এর সাহায্যে ধ্বংস করে দিতে সক্ষম হয়। ফলে প্রায় ১৫ জন পাকসেনা নিহত ও ১০ জন আহত হয়। এক ঘণ্টা যুদ্ধের পর আমাদের সৈনিকরা তাদের অবস্থানে ফিরে আসে। 

	পাকসেনাদের একটি শক্তিশালী দল কুমিল্লার দক্ষিণে পায়েলগাছা থেকে নারায়নপুরের দিকে অগ্রসর হয় এবং নারায়নপুরের অনেকগুলো বাড়িঘর জ্বালিয়ে দেয় এবং নারী ধর্ষণ করে। ২/৩ ঘণ্টা যাবত তাদের অত্যাচার চলে। নারায়নপুরের নিকট অবস্থিত আমাদের মাত্র ১৩ সদস্যের ছোট একটি গেরিলা দল পাকসেনাদের নারায়নপুরের দিকে অগ্রসর হতে দেখে। পরে এই দল পায়েলগাছায় রাস্তায় এম্বুশ পাতে। পাকসেনারা নারায়নপুরে অত্যাচার চালাবার পর ফেরার পথে তাদের এম্বুশের আওতায় পড়লে গেরিলারা আক্রমণ চালায়। আক্রমণে ১৪ জন পাকসেনা ও ২৮ জন রাজাকার নিহত এবং ১৩ জন পাকসেনা ও ১৬ জন রাজাকার আহত হয়। আমাদের বীর যোদ্ধারা তাদের গুলি শেষ না হওয়া পর্যন্ত প্রাণপণে আক্রমণ চালিয়ে যায়। এই এম্বুশে শেষ পর্যন্ত পাঁচজন গেরিলা শহীদ হয় এবং বাকি ৮ জন ফিরে আসতে সমর্থ হয়। শকিশালি পাকবাহিনীর দলের সঙ্গে ক্ষুদ্র এই গেরিলা বাহিনীর প্রচণ্ড আক্রমণ এবং আত্নত্যাগ কোনোদিন ভুলে যাবার নয়। 

	চাঁদপুরের নিকট আকন্দহাট বাজারের নিকট আমাদের একটি কোম্পানি তাদের বেইস স্থাপন করে। স্থানীয় দালাল এবং রাজাকাররা পাকসেনাদেরকে এই বেইস সম্বন্ধে খবর দেয়। এই বাজারটির তিন দিকে পানি থাকায় আমাদের সৈনিকরা বেইসটিকে যথেষ্ট নিরাপদ মনে করত। ৬ই সেপ্টেম্বর সকাল ৬টার সময় পাকসেনাদের একটি শক্তিশালী দল স্থানীয় দালালের সহযোগিতায় আমাদের এই বেইসটি আক্রমণের জন্য আসে। আক্রমণের সময় তাড়া নৌকার সাহায্যে খাল পাড় হয়ে বেইস-এ অগ্রসর হবার চেষ্টা করে। পাকসেনারা নিকতে পউছিলা আমাদের সৈনিকেরা তাদের উপর আক্রমণ চালায়। দু’ঘন্টার যুদ্ধে একজন মেজর সহ ৩৭ জন পাকসেনা নিহত হয়। খাল পাড় হটে না পেরে এবং অনেক হতাহতের ফলে তাড়া ছত্রভঙ্গ হয়ে যায়। আমাদের কোম্পানিটা পরে নিরাপদে সেখান থেকে অন্য বেইসে চলে আসে। 

	কুমিল্লার দক্ষিণে পাকসেনাদের কংসতলা ঘাঁটিটি আমাদের গেরিলা বাহিনীর যাতায়াতে বিশেষ অসুবিধার সৃষ্টি করছিল। এই ঘাঁটি থেকে পাকসেনাদের টহলদার দল আমাদের যাতায়াত পথে বিশেষ তৎপরতা চালাতো। এই ঘাঁটিটিকে ধ্বংস করে দেবার জন্য ক্যাপ্টেন মাহবুবকে নির্দেশ দেয়া হয়। বিশেষ তথ্য অনুসন্ধান করে ৫০ জনের একটি দল ক্যাপ্টেন মাহবুবের নেতৃত্বে ৩০শে সেপ্টেম্বর রাত ১টায় এই ঘাঁটিতে অনুপ্রবেশ করে আক্রমণ চালায়। তিন ঘণ্টা যুদ্ধের পড় সুবেদার শাহজামান সহ ১৬ জন পাকসেনা নিহত এবং ৮ জন আহত হয়। পাকসেনারা এই আক্রমণের ফলে এতোই বিপর্যস্ত হয়ে পড়ে যে , সেখান থেকে তাড়া তাদের অবস্থান পরিত্যাগ করে কুমিলায় চলে যেতে বাধ্য হয়। এর দুদিন পড় আমাদের ডিমোলিশন পার্টি পেপুলিয়া বাজারের নিকট লালমাই-সোনাজাজি সড়কের একটি সেতু বিস্ফোরক দিয়ে উড়িয়ে দেয়। পাকসেনারা এই রাস্তাটিকে ট্যাঙ্ক এবং গাড়ি চলাচলের জন্য পুনঃনির্মানের চেষ্টা করছিল। সেতুটি ধ্বংস করে দেবার পর তারা রাস্তা মেরামতের কাজ বন্ধ করে দেয়। আমাদের আরেকটি গেরিলা দল চান্দিনার নিকটে দোতুলাতে রাস্তায় মাইন পুঁতে পাকসেনাদের একটি গাড়ি ধ্বংস করে দেয়। এছাড়াও কুমিল্লার দক্ষিণে ও উত্তরে ১লা অক্টোবর থেকে ৩রা অক্টোবর আমাদের সঙ্গে বিভিন্ন সঙ্ঘর্ষে প্রাণছড়া, কোটেশ্বর, অজনাপুর, বিবির বাজার, আম্রতলী প্রভৃতি জায়গায় ২৫ জন পাকসেনা নিহত এবং ৮ জন আহত হয়। 

	আমাদের ৪১ জনের গেরিলা দল ১লা অক্টোবর তাদের ট্রেনিং শেষ করে রাত ৮টায় ঢাকার উদ্যেশ্যে রওনা হয়। কসবার দক্ষিণ দিক দিয়ে এই দুটি নৌকায় উজানের শাহ সেতুর নিকট পৌঁছে। পাকসেনাদের একটি টহলদারি দল রাত ১১টায় আমাদের দ্বিতীয় নৌকাটিকে দেখতে পায় এবং আক্রমণ চালায়। আক্রমণের ফলের আমাদের ৫ জন গেরিলা শহীদ ও তিনজন আহত হয়। ১৫টি রাইফেল ও ৫টি স্টেনগান পানিতে পড়ে হারিয়ে যায়। বাকি গেরিলারা অতি কষ্টে শত্রুদের নাগালের বাইরে চলে আসতে সক্ষম হয়। এই ঘটনার ৩ দিন পর লেঃ ইমামুজ্জামানের ৪ঠা অক্টোবর সকাল ৫টায় চৌদ্দগ্রামের পাঁচ মাইল উত্তরে হরিসর্দার বাজারে পাক অবস্থানের উপর ১০৬ এম এম আর আর ও ৮১ এম এম মর্টারের সাহায্যে আক্রমণ চালিয়ে শত্রুর ৭টি বাঙ্কার ধ্বংস করে ২৫ জন পাকসেনা ও ৭ জন রাজাকারকে হতাহত করে। মুক্তিযোদ্ধারা চৌদ্দগ্রামের তিন মাইল দক্ষিণে একটি সেতুও ধ্বংস করে দেয়। ৪ঠা ও ৫ ই অক্টোবর কুমিল্লার উত্তরে অজনাপুর ও জামবাড়ি এলাকায় আমাদের গেরিলারা পাকসেনাদের বেশ কটি টহলদারি দলকে আক্রমণ করে ১৫ জনকে নিহত ও ২০ জনকে আহত করে। আমাদের একজন শহীদ ও একজন আহত হয় কুমিল্লাতে গোমতী বাঁধে মাইন পুঁতে পাকসেনাদের ১টি জিপ ধ্বংস করে দেয়া হয়। সেইসঙ্গে একজন অফিসার সহ তিনজন পাকসেনা নিহত হয়। এছাড়া রামচন্দ্রপুর এবং বাঙ্গুরা ডাকঘর জ্বালিয়ে দেয়া হয়। হোমনা থানায় অবস্থিত পাকসেনাদের একটি দলের সঙ্গে তিন তারিখ রাত সাড়ে তিনটার সময় আমাদের একটি গেরিলা দলের সঙ্ঘর্ষ হয়। ৬ ঘণ্টা যুদ্ধে পাকসেনারা স্পম্পূর্ণ রূপে পর্যুদস্ত হয়ে পালিয়ে যায়। আমাদের গেরিলারা পাকসেনাদের দ্বারা বন্দি ১৯ জন ব্যাক্তিকে মুক্ত করে দেয় এবং ৯টি রাইফেল দখল করে। এরপর হোমনা এলাকা সম্পূর্ণরূপে আমাদের কর্তৃত্বে আসে। ৬ই অক্টোবর রাত তিনটার সময় পাকসেনাদের একটি দল দুর্লভপুরের নিকট আমাদের এম্বুশে পরে যায়। এই এম্বুশে একজন ইঞ্জিনিয়ার কোরের অফিসারসহ ১২ জন পাকসেনা নিহত হয়। পাকসেনারা গোমতীর উত্তরে আবার তাদের আধিপত্য পুনরুদ্ধারের জন্য তৎপরতা বাড়িয়ে দেয়। পাকসেনাদের এই তৎপরতাকে বাঁধা দেবার জন্য ক্যাপ্টেন দিদারুল আলম দুটি প্লাটুন পানছাড়ার এবং মোহনপুরে পাঠায়। এই প্লাটুনগুলো পাকসেনাদের চলাচলের রাস্তায় এম্বুশ পেতে অপেক্ষা করতে থাকে। ৮তারিখ রাতে পাকসেনাদের একটি শক্তিশালী দল গোমতী পাড় হয়ে পানছাড়ার দিকে অগ্রসর হয়। সকাল ছ’টার সময় এই দলটি আমাদের এম্বুশের আওতায় আসে। 

	ফলে ২০ জন পাকসেনা নিহত ও ১০ জন আহত হয়। পরদিন পাকসেনাদের আরেকটি দল মনোহরপুরে আমাদের এম্বুশের আওতায় আসে এবং এম্বুশে ৬জন পাকসেনা নিহত হয়। ওইদিনই আমাদের মুক্তিযোদ্ধারা পাকসেনাদের আরেকটি দলকে বুড়িচং এর নিকট সাদেকপুরে জেরুইনে এম্বুশ করে। এম্বুশে একজন মেজর ও একজন ক্যাপ্টেন সহ ২০ জন পাকসেনা নিহত ও ৭ জন ই পি সি এ এফ নিয়ত হয়। নিহত একজন ক্যাপ্টেনের নাম সৈয়দ জাভেদ শাহ বলে পরে আমরা জানতে পারি। একজন পাকসেনা আমাদের হাতে বন্দিও হয়। এই সঙ্ঘর্ষে আমাদের একজন শহীদ এবং তিনজন আহত হয়। ৭টি রাইফেল আমরা দখল করে নেই। এর দুদিন পড় ১১ই অক্টোবর সকাল সাড়ে ১১টার সময় আমাদের মুক্তিযোদ্ধারা কুমিল্লার সার্কিট হাউস এবং গোমতীর চাঁদপুর ফেরীতে মর্টারের গোলাবর্ষন করে। কুমিল্লার সার্কিট হাউসে পাকসেনাদের মার্শাল ল’ হেড কোয়ার্টার ছিল। এর গোলাবর্ষনের ফলে প্রায় ৩৯ জন পাকসেনা ও রাজাকার হতাহত হয়। শহরের ভিতরে ভসে মর্তারের গোলাবর্ষন করাতে পাকসেনাদের ভিতরে আতঙ্কের সৃষ্টি হয়। পরে আমরা জানতে পারি যে শহরে অবস্থিত অনেক টহলদার পাকসেনা ভীত সন্ত্রস্ত হয়ে তাদের অস্ত্রশস্ত্র ফেলে ময়নামতি ক্যান্টনমেন্টের দিকে পালিয়ে যায়। আমরা জানতে পারি যে সার্কিট হাউসে গোলাবর্ষনের সময় সেখানে পাকিস্তানী ৯বম পদাতিক ডিভিশনের জেনারেল অফিসার কমান্ডিং উপস্থিত ছিলেন। অল্পের জন্য টনি আমাদের আক্রমণ থেকে রক্ষা পান। পাকসেনারা কুমিল্লা শহরে প্রকাশ্য দিবালোকে মুক্তিযোদ্ধাদের দ্বারা এই আক্রমণের খবর পাকিস্তানী রেডিও থেকে প্রচার করে। তারা পাঁচজন সৈনিক নিহত ও ৩৯ জন আহতের কথা স্বীকার করে। আমাদের গেরিলারা কালির বাজার গ্রামে পাকসেনাদের একটি হেডকোয়ার্টারের সন্ধান পায়। এই সংবাদ পেয়ে লেঃ ইমামুজ্জামান একটি ৭৫ এম এম আর মেশিনগান ও হাল্কা মেশিনগান সহ একটি প্লাটুন পাঠিয়ে দেয়। এই প্লাটুনটি পথ প্রদর্শকের সহায়তায় পাকসেনাদের হেডকোয়ার্টারের নিকট রাতে পৌঁছাতে সক্ষম হয়। ১২ই অক্টোবর ভোর ৫টায় আমাদের এই দলটি রকেট এবং মেশিনগানের সাহায্যে পাকসেনাদের এই হেডকোয়ার্টারে আক্রমণ করে একটি বিল্ডিং এ অবস্থিত দুটি বাঙ্কার সম্পূর্ণভাবে উড়িয়ে দেয়। ঐ অবস্থানের আরও পাকসেনারা রকেট হামলায় ইতস্তত পালাবার চেষ্টা করে। এমতাবস্থায় তাদের প্রতি মেশিনগানের সাহায্যে গুলিবর্ষন করে তাদের ১২ জনকে নিহত ও ৪ জনকে আহত করে। এরপর আমাদের দলটি নিরাপদে আমাদের অবস্থানে ফিরে আসে। এই ঘটনার একদিন পড় বাগাবাড়ি ও জাজিশ্বরে আরেকটা আক্রমণে ৭জন পাকসেনা ও ৫ জন রাজাকার নিহত হয়। 

	বুড়িচং থানার রাম নগর গ্রামে আমাদের গেরিলাদের একটি অবস্থান ছিল। পাকসেনারা স্থানীয় দালালদের নিকট সংবাদ পেয়ে ৮ই অক্টোবর দুপুরে একটি শক্তিশালী দল নিয়ে সেই অবস্থানের উপর আক্রমণ চালায়। আমাদের মুক্তিযোদ্ধারা বীরত্বের সঙ্গে এই আক্রমণের মোকাবিলা করে। দুপুর একটা থেকে রাত ৮টা পর্যন্ত যুদ্ধ চলে। যুদ্ধে পাকসেনাদের প্রায় ১৬ জন সৈনিক ও ১৪ জন রাজাকার নিহত হয়। পাক আক্রমণের চাপ বারতে থাকলে আমাদের মুক্তিযোদ্ধারা তাদের অবস্থা পরিত্যাগ করে জাগলপুরে নতুন করে অবস্থান নেয়। পরদিন পাকসেনাদের আরেকটি শক্তিশালী দল সেই অবস্থানের উপরও আক্রমণ চালায়। প্রায় ৪ ঘণ্টা যুদ্ধ করে আমাদের যোদ্ধারা ৩৫ জন পাকসেনাকে হতাহত করে। এরপর সেই অবস্থান পরিত্যাগ করে প্রধান ঘাঁটিতে আসে। আসার পথে ৫জন পাকসেনা আমাদের হাতে বন্দী হয়। আমাদের ১জন শহীদ, ২ জন আহত এবং ১ জন বন্দী হয়। 

	আমাদের একটি প্লাটুন ১৫ তারিখ সকাল ৮টায় কুমিল্লার দক্ষিণে পাকসেনাদের একটি অবস্থানের আধ মাইল দূরে বারচর গ্রামে এম্বুশ পাতে। এক ঘণ্টা অবস্থানের পড় পাকসেনাদের একটি দল তাদের ঘাঁটিতে ফেরার পথে এই এম্বুশের আওতায় পরে। এম্বুশে ১২ জন নিহত ও ৩ জন আহত হয়। ওইদিনই বিকেলে মনোহরের নিকট পাকসেনাদের আরেকটি দলের উপর আমাদের সৈনিকরা আক্রমণ করে। পাকসেনাদের এই দলটি নিকটবর্তী একটি গ্রাম জ্বালিয়ে তাদের ঘাঁটিতে ফেরত যাচ্ছিল। দুদিন পড় ১৮ই অক্টোবর রমজানপুরে আমাদের মুক্তিযোদ্ধারা একটি এম্বুশ পাতে। রাত প্রায় সাড়ে তিনটার সময় একটি টহলকারী দল এই এম্বুশে পরে যায়। উভয় পক্ষে প্রায় আধঘণ্টা গুলি বিনিময় হয়। এতে ১০ জন পাকসেনা ও ১৮ জন রাজাকার হতাহত হয়। পাকসেনারা ছত্রভঙ্গ হয়ে মৃতদেহ ফেলে রেখে পালিয়ে যায়। 

	পাকসেনারা অক্টোবর মাসের দ্বিতীয় সপ্তাহে মিয়াবাজারের নিকট তাদের একটি ঘাঁটি স্থাপন করে। আগস্ট মাসে এই অবস্থান থেকে আমরা পাকসেনাদের তাড়িয়ে দিতে সক্ষম হয়েছিলাম। পুনরায় এই ঘাঁটি স্থাপন করায় আমরা বুঝতে পারি যে পাকসেনারা আবার চট্টগ্রাম-কুমিল্লা রাস্তা খুড়বার প্রস্তুতি নিচ্ছে। তাদের এই পরিকল্পনা ব্যার্থ করার জন্য ক্যাপ্টেন মাহবুব একটি কোম্পানি পাকসেনাদের ঘাঁটি রেইড করার উদ্যেশ্যে তাদের নিজেদের বেইস থেকে রওনা হয়। রাত প্রায় ১১টার নিকট শত্রু ঘাঁটির নিকট পৌঁছে অতর্কিতে আক্রমণ চালায়। প্রায় দেড় ঘণ্টা যুদ্ধের পড় দুজন পাকসেনা নিহত ও ৫ জনকে আহত করে আমাদের দলটি অবস্থান পরিত্যাগ করে। এর তিনদিন পড় ২০শে অক্টোবর ভোর ৪টার সময় মিয়াবাজারের আরেকটি শত্রু ঘাঁটির উপর আমাদের সৈন্যরা আক্রমণ চালায়। এই অকস্মাৎ আক্রমণে অয়াক্সেনারা বিপর্যস্ত হয়ে পরে। দুঘণ্টা যুদ্ধের ফলে প্রায় ২১ জন পাকসেনা নিহত এবং আহত হয়। পাকসেনাদের নিহত ও আহত সৈনিকদেরকে পরের দিন গাড়ীতে কুমিল্লার দিকে নিয়ে যেতে দেখা যায়। আমাদের দলটি যে রাস্তায় ফিরে আসে পাকসেনাদের ঘাঁটির কিছু দূরে সেই রাস্তার উপর মাইনের সাহায্যে এফ বুবি ট্র্যাপ লাগিয়ে আসে। পরদিন সকালে পাকসেনাদের একটি শক্তিশালী দল সেই রাস্তায় খবরাখবর নেয়ার জন্য অগ্রসর হবার পথে বুবিট্র্যাপ এর কাছে পরে যায় এবং আমিন বিস্ফোরণের ফলে ১৬ জন পাকসেনা নিহত ও ৫ জন আহত হয়। 

	আমাদের আরেকটি দল ইমামুজ্জামানের নেতৃত্বে ২২শে অক্টোবর ভোর ৪টার সময় মর্টার এবং ১০৬ আর আর এর সহায়তায় হরিসর্দার রাজাপুরের পর পাকসেনাদের আরেকটি নতুন ঘাঁটির উপর আক্রমণ চালায়। প্রায় ১২ ঘণ্টা যুদ্ধে আমাদের মর্টার, মেশিনগান এবং আর আর এর রকেট পাকসেনাদের প্রচুর ক্ষয়ক্ষতি করে। আর আর এর সাহায্যে বেশ কটি বাঙ্কার আমাদের সৈন্যরা উড়িয়ে দিতে সক্ষম হয়। তাদের প্রায় ৩৫ জন হতাহত হয়। পাকসেনারা কুমিল্লা বিমান বন্দরে অবস্থিত কামানের সাহায্যে আমাদের আক্রমণকে প্রতিহত করে। প্রচণ্ড ক্যামনের আক্রমণের ফলে সন্ধ্যা ৬টার সময় আমাদের সৈনিকরা গোলার ওভাবে পিছু হটে আসতে বাধ্য হয়। আসার সময় পাকসেনাদের অবস্থানের নিকট রাস্তায় মাইন লাগিয়ে আসে। পরদিন সকালে মাইন বিস্ফোরণের ফলে ৭/৮ জন পাকসেনা আহত হয়। এর একদিন পর আমাদের আরেকটি দল সকাল ৭টার সময় চৌদ্দগ্রামের ১ মাইল উত্তরে পাকসেনাদের কালিরবাজার ঘাঁটির উপর মর্টার এবং আর আর এর সহায়তায় আক্রমণ চালায়। এই এক্রমনে প্রায় ১২ জন পাকসেনা হতাহত হয়। পাকসেনারা তাদের গোলন্দাজ বাহিনীর সহায়তায় আক্রমণকে প্রতিহত করতে সক্ষম হয়। এর কয়েকদিন পর পাকসেনাদের একটি টহলদারি দল চৌদ্দগ্রাম থেকে সাড়ে ৪মাইল দক্ষিণে আমাদের বাজারের নিকট আমাদের সৈন্যদের এম্বুশে পরে যায়। ফলে ৮ জন পাকসেনা নিহত হয়। ১৮ই অক্টোবর সন্ধ্যা সাড়ে ৫টার সময় আমাদের একটি শক্তিশালী দল মর্টারের এবং আর আর এর সহায়তায় পাকসেনাদের বডিসা ঘাঁটির উপর আক্রমণ চালায়। প্রায় দেড় ঘণ্টার এই যুদ্ধে ২০ জন পাকসেনা হতাহত হয়। বাডিসা ঘাতের আক্রমণের সঙ্গে সঙ্গে পাকসেনাদের রাজাসার দীঘির অবস্থানের উপরও আক্রমণ চালানো হয়। এই আক্রমণের ফলে প্রায় ৬ জন নিহত এবং বেশ কটি বাঙ্কার আমাদের সৈন্যরা ধ্বংস করে দিতে সমর্থ হয়। আমাদের একটি ছোট দল আরিউরার নিকট রাস্তায় মাইন পুঁতে রাখে। পাকসেনারা বাডিসা এবং রাজাসার দীঘি আক্রমণের সংবাদ পেয়ে ৪/৫ গাড়ি ভর্তি সৈন্য নিয়ে সাহায্যরে জন্য সেদিকে অগ্রসর হয়। পথে পুঁতে রাখা মাইন বিস্ফোরণে একটি ট্রাক ও একটি জিপ সম্পূর্ণরূপে ধ্বংস হয়ে যায়। ফলে ১৮ জন পাকসেনা নিহত এবং ২ জন অফিসার সহ ৫ জন আহত হয়। এই এলাকাতে সর্বত্র আমাদের আক্রমণের তীব্রতার দরুন পাকসেনারা নাজেহাল হয়ে যায়। ফলে এই এলাকায় পুনঃপ্রাধান্য ফিরে পাবার আসায় ২০শে অক্টোবর বিকেল ৪টার সময় তাদের একটি শক্তিশালী দল হরিসর্দার ঘাঁটি থেকে আমাদের অবস্থানের দিকে অগ্রসর হয়। এই দলটি কামানের প্রায় দুই ঘণ্টা ধরে আমাদের অবস্থানের উপর আক্রমণ চালায়। আমাদের সৈনিকরা ৩ মর্টার এবং হাল্কা মেশিনগানের সাহায্যে পাকসেনাদের প্রচণ্ড আক্রমণে প্রতিহত করে। আমাদের গোলাগুলিতে অনেক পাকসেনা হতাহত হয়। পাকসেনারা ছত্রভঙ্গ হয়ে পিছু হটে যেতে বাধ্য হয়। এই এলাকা থেকে আমাদের বিতাড়িত করার উদ্যেশ্য সেই সাথে বিফল হয়ে যায়। 

	আগস্ট মাসের প্রথম দিকে নোয়াখালী এলাকায় আমাদের গেরিলাদের শক্তি বৃদ্ধি পায়। অনেক গেরিলাকে প্রশিক্ষণ দিয়ে নিজ নিজ এলাকাতে পাঠানো হয়। সুষ্ঠু নিয়ন্ত্রণের জন্য নোয়াখালী জেলাকে চারটি ভাগে বিভক্ত করে বেঙ্গল রেজিমেন্টের চারজন সুবেদারকে এইসব এলাকায় গেরিলা এবং নিয়মিত বাহিনীর সৈনিকদের তত্ত্বাবধানের ভার দেয়া হয়। সোনাইমুড়ি ফরিদগঞ্জ এলাকার সুবেদার আলি আকবর পাটোয়ারী, নোয়াখালী সদরের ভার সুবেদার লুতফর রহমান, দক্ষিণ ফেনীর ভার সুবেদার জব্বার এবং লক্ষ্মীপুর ও রামগতির ভার অন্য আরেকজন সুবেদারের প্রতি আরোপিত হয়। এলাকা বিভক্তির পর স্থানীয় কমান্ডাররা সম্মিলিত গেরিলা ও নিয়মিত বাহিনীর পূর্ণ সহযোগিতায় তাদের তৎপরতা বৃদ্ধি করে। সুবেদার আলি আকবর পাটোয়ারির নেতৃত্বে আমাদের আরেকটি গেরিলা দল গুণবতী ও সরিষাদি রেল স্টেশনে আক্রমণ চালিয়ে প্রায় ৩২ জন পাকসেনা ও রাজাকারকে হতাহত করে। সোনাইমুড়ির উত্তরে কাদের বাজারের নিকট পাকসেনাদের ১০টি দলকে এম্বুশ করে ৩ জনকে নিহত ও ১০ জনকে আহত করে নেয়। পাকিস্তানী রেঞ্জার ও রাজাকাররা রায়পুরের নিকট এল এম হাই স্কুলে একটি শিবির স্থাপন করে। ৬ই আগস্ট সন্ধ্যার সময় আমাদের গেরিলা দল শত্রুদের এই ঘাঁটির উপর অতর্কিতে আক্রমণ করে। ফলে ৯ জন রেঞ্জার হতাহত হয়। আমাদের একজন আহত হয়। এর দুদিন পর আমাদের আরেকটি গেরিলা দল পাকসেনা ও রাজাকারদের একটি দলকে লক্ষ্মীপুর থানার দালাল বাজারে এম্বুশ করে ১৫ জন শত্রুসেনাকে হতাহত করে। ১৪ই আগস্ট কোম্পানিগঞ্জ থানায় বসুর হাটের নিকট পাক মিলিশিয়াদের এম্বুশ করে প্রায় ৩০ জনকে হতাহত করে। তারা একটি টয়োটা জিপও ধ্বংস করে দেয়। সঙ্ঘর্ষে আমাদের একজন সিপাই নুরুন্নবি মারাত্মকভাবে আহত হয়। পাকসেনারা ৩০টি অটোমেটিক এম জি এর সাহায্যে গোলাগুলি চালায়। ১৮ই আগস্ট রামগড় থানার সেকেন্ড অফিসার এবং কয়েকজন দালালকে পাকসেনাদের ক্যাম্পে যাবার পথে নিহত করে। 

পাক পুলিশ এবং রাজাকাররা লক্ষ্মীপুর থানার চন্দ্রগঞ্জ প্রতাপ হাই স্কুলে একটি ঘাঁটি তৈরি করে। ১৫ তারিখ রাত ১১টার সময় আমাদের সৈনিকরা এই ঘাঁটি আক্রমণ করে প্রায় ৪০ জন পাকসেনাকে হতাহত করে। এবং সেখান হতে তাদের তাড়িয়ে দেয়। ১৬ই আগস্ট সোনাইমুড়ি রেল স্টেশনের নিকট বাগাদিয়া রেল সেতু গেরিলারা উড়িয়ে দেয়। আমাদের গেরিলাদের এই সব তৎপরতায় পারসেনারা আরও ব্যাতিব্যাস্ত হয়ে ওঠে। পাকসেনাদের একটি শক্তিশালী দল বেগমগঞ্জ থানার সোনাপুর ও গোপালপুরের নিকট দালালদের কাছ থেকে আমাদের ঘাঁটির খবর জেনে ৩০শে আগস্ট সকালে আক্রমণের জন্য অগ্রসর হয়। পাকসেনাদের এই আক্রমণকে আমাদের মুক্তিযোদ্ধারা বীরত্বের সাথে প্রতিহত করে। প্রায় ৩/৪ ঘণ্টা যুদ্ধের পর পাকসেনাদের ৪০ জন নিহত হয়। আমাদের সেনাদের প্রচণ্ড পাল্টা আক্রমণের মুখে টিকতে না পেরে তারা তাদের মৃতদেহগুলো ফেলেই পালিয়ে যেতে বাধ্য হয়। আই যুদ্ধে আমাদের সৈনিকরা ২০ টি অস্ত্র দখল করে। আমাদের একজন সিমাহী শহীদ হয়। এই ঘটনার দুদিন পর আমাদের সৈনিকরা মাইন পুঁতে সনাইমুড়ির নিকট বানোয়াইতে পাকসেনাদের একটি গাড়ি ধ্বংস করে। ফলে ১ জন পাকসেনা নিহত ও ৮ জন মারাত্মকভাবে আহত হয়। 

সেপ্টেম্বর মাসের দ্বিতীয় সপ্তাহে পাকসেনা ও রাজাকারদের একটি দল রামগঞ্জের নিকট তাদের ঘাঁটি স্থাপন করে। সুবেদার আলী আকবর পাটোয়ারীর নেতৃত্বাধীন ২০শে সেপ্টেম্বর আমাদের একটি মুক্তিযোদ্ধা দল এই ঘাঁটির উপর আক্রমণ চালায়। প্রায় দুঘণ্টা যুদ্ধে ১৪ জন পাকসেনা নিয়ত ও ১৭ জন আহত হয়। এর ৩ দিন পর ২৬শে সেটেম্বর সকালে ২৫০ সদস্যবিশিষ্ট পাকসেনা ও রাজাকারদের একটি দল রামগঞ্জ বাজারের দিকে অগ্রসর হচ্ছিল। আমাদের মুক্তিযোদ্ধাদের ৫০ সদস্যের একটি দল এই খবর পেয়ে রাজগঞ্জ বাজারের পূর্ব দিকে পাকসেনাদের জন্য একটি এম্বুশ পেতে রাখে। পাকসেনারা অগ্রসর হবার পথে এই অ্যামবুশে পরে যায়। ফলে ২০ জন পাকসেনা ও রাজাকার নিহত হয় ও ২৭ জন আহত হয়। আহত পাকসেনা ও রাজাকারদের মাইজদি বেসামরিক হাসপাতালে ভর্তি করে। ২৫শে সেপ্টেম্বর আরও দুজন আহত পাকসেনা হাসপাতালে মারা যায়। 

আমাদের ওপর একটি গেরিলা দল লৌহজং থানার নিকট পদ্মা নদীতে ১৮ হাজার মণ পাট সহ কয়েকটি নৌকা ডুবিয়ে দেয়। এই পাটগুলো নারায়ণগঞ্জের বিভিন্ন পাটকলে ব্যাবহারের জন্য নিয়ে যাওয়া হচ্ছিলো। ফেনীর নিকট বারদিন সেতুটি ধ্বংস করে সদেয়া হয়। ফলে ফেনী ও কুমিল্লার মাঝে রাস্তার যোগাযোগ বিচ্ছিন্ন হয়ে পরে। 

রাজাকারসহ পাকসেনাদের একটি দল রামগঞ্জ থেকে লক্ষ্মীপুরের রাস্তায় ১০টি গাড়ীতে ১৯শে সেপ্টেম্বর অগ্রসর হচ্ছিল। এই সংবাদ পেয়ে আমাদের মুক্তিযোদ্ধারা সুবেদার আলী আকবর পাটোয়ারীর নেতৃত্বে মীরগঞ্জ এবং ফজলচাদ হাটের নিকট পাকসেনাদের কনভয়টিকে অতর্কিত আক্রমণ চালায়। এই আকস্মিক আক্রমণের ফলে পাকসেনারা মারাত্মকভাবে ভিতসন্ত্রস্ত হয়ে ওঠে। পাকসেনারাও গাড়ী থেকে নিচে নেমে আক্রমণ প্রতিহত করার চেষ্টা করে। উভয় পক্ষের মধ্যে সকাল ৯টা থেকে সন্ধ্যা ৬টা পর্যন্ত প্রচণ্ড যুদ্ধ চলতে থাকে। এই প্রচণ্ড যুদ্ধের ফলে আমাদের মুক্তিযোদ্ধাদের এবং স্থানীয় জনসাধারণের মনোবল আরও সুদৃঢ় হয়। ওপর পক্ষে পাক সেনাদের মনে আতঙ্কের সৃষ্টি হয়। আমাদের ৬০ সদস্যের একটি গেরিলা দল ১লা অক্টোবর রায়পুরে অবস্থিত রাজাকার প্রশিক্ষণ কেন্দ্রের উপর আক্রমণ চালিয়ে ৪০ জন রাজাকারকে নিহত করে। ১০ই অক্টোবর পাকিস্তানীদের একটি রেঞ্জার দলের লক্ষ্মীপুর থেকে রামগঞ্জ যাবার পথে আমাদের গেরিলারা অতর্কিত আক্রমণ চালিয়ে রেঞ্জারদের একটি গাড়ী সম্পূর্ণ ধ্বংস করে। এতে একজন রেঞ্জার নিহত হয়। এর একদিন পর পাকিস্তানীদের একটি দল সনাইমুড়িতে তাদের গাড়ীতে আরোহণ করার সময় সুবেদার লুতফর রহমানের নেতৃত্বে আমাদের একটি গেরিলা দল তাদের উপর আক্রমণ চালায়। প্রায় দেড় ঘণ্টা গোলাগুলির পর ৬জন পাকসেনা নিহত হয় ও ৩ জন আহত হয়। অবশিষ্ট পাকসেনারা সোনাইমুড়ি থেকে পালিয়ে যায়। ১২ই অক্টোবর আমাদের গেরিলারা ফেনী থানার অন্তর্গত লেমুয়ার একজন কুখ্যাত দালালকে হত্যা করে। এই সংবাদ পেয়ে পরদিন সকালে পাকিস্তানীদের একটি শক্তিশালী দল ঐ এলাকায় আসে। এবং স্থানীয় জনসাধারণের উপর নৃশংস অত্যাচার শুরু করে। আমাদেরও ঐ এলাকার গেরিলারা পাকসেনাদের এই অত্যাচার বন্ধ করার জন্য প্রায় ৫০ জন একত্রিত হয়ে পাকসেনাদের উপর আক্রমণ চালায়। চারঘন্টা যুদ্ধের পর পাকসেনারা পলায়ন করে আত্মরক্ষা করে। প্রায় ৭ জন পাকসেনা ঐ যুদ্ধে গুরুতর আহত হয়। বেশ কিছু অস্ত্রশস্ত্র আমাদের দখলে আসে। 

জুলাই এবং আগস্ট মাস্যা আমাদের হেড কোয়ার্টার থেকে কয়েকশ গেরিলা ট্রেনিং প্রাপ্ত হয়ে অপারেশনের জন্য তৈরি হয়। এইসব গেরিলাদের বিভিন্ন দলে বিভক্ত করে ফরিদপুর সদর এবং মাদারীপুর মহকুমার বিভিন্ন থানায় অপারেশনের দায়িত্ব অর্পন করা হয়। এইসব দলগুলোকে নবীনগর, দাউদকান্দি হয়ে নদীপথে তাদের নিজস্ব জায়গাতে পাঠানো হয়। ৩/৪ হাজার গেরিলা ছোট ছোট দলে গ্রাম্য পথে এবং নদীপথে পাকসেনাদের প্রতিরক্ষাবুহ্যে অনুপ্রবেশ করে তাদের নিজ নিজ গন্তব্যস্থলে পৌঁছাতে সক্ষম হয়। শুধু একটি দল যাওয়ার পথে হোমনার নিকট পাকসেনাদের দ্বারা আক্রান্ত হয়। পাকসেনাদের গুলিতে একটি নৌকা ডুবে যায়। ফলে ৪ জন গেরিলা শহীদ হয় এবং ৪ জন আহত হয়। ৩টি স্টেনগান ও ৫টি রাইফেল পানিতে পড়ে ডুবে যায়। নিজ নিজ জায়গায় পৌঁছে গেরিলা দলগুলো তাদের তৎপরতা বাড়িয়ে দেয়। এই সময়ে পাকসেনারা ফরিদপুর হয়ে বরিশালের রাস্তায় যাতায়াত করত। সেপ্টেম্বরে মাদারীপুরের একটি গেরিলা দল ভুরঘাটার নিকট একটি সড়ক সেতুতে আক্রমণ চালিয়ে সেতুটি উড়িয়ে দেয়। ফলে পাকসেনাদের বরিশাল যাতায়াতের রাস্তায় অসুবিধার সৃষ্টি হয়। এরপর গেরিলাদের আরেকটি দল নড়িয়া থানা আক্রমণ করে। সে সঙ্গে ডাকঘর ও রেজিস্ট্রি অফিস জ্বালিয়ে দেয়। ১,৫০০ মণ পাট ও তারা পুড়িয়ে দেয়। সেপ্টেম্বর মাসের প্রথম সপ্তাহে গেরিলারা ভেদরগঞ্জ থানা আক্রমণ করে সকল পশ্চিম পাক পুলিশকে নিহত করে। সেখানকার রেজিস্ট্রি অফিস, পোস্ট অফিস, কালেক্টর অফিস ইত্যাদি বন্ধ করে দেয়। এরপর কিছুদিনের মধ্যেই গেরিলারা পালং থানার রাজগঞ্জ এবং কোটালিপাড়ায় আক্রমণ চালিয়ে সমস্ত সরকারী অফিস ধ্বংস করে দেয় এবং সঙ্গে সঙ্গে প্রায় চার হাজার মণ পাট জ্বালিয়ে দেয়। পরের সপ্তাহে গেরিলাদের একটি শক্তিশালী দল জাজিরা থানার রাজস্ব অফিস এবং রেজিস্ট্রি অফিস বন্ধ করে দেয় মাদারীপুরের অন্যন্য থানা আক্রমণ হওয়ার ফলে পাকসেনারা নড়িয়া থানাতে তাদের শক্তি বৃধি করে। এই থানার পাকসেনা ও পুলিশরা নিকটস্থ গ্রামে তাদের অকথ্য অত্যাচার চালায়। স্থানীয় গেরিলারা এই থানাটির শক্তি সম্বন্ধে সম্পূর্ণ খবরাখবর সংগ্রহ করে। ৬ই সেপ্টেম্বর ৫০ জনের একটি গেরিলা দল রাত ৮টার সময় এই থানার উপর অতর্কিত আক্রমণ চালায়। পাকসেনা ও পুলিশরা সব শক্তি দিয়ে থানাকে রক্ষা করার আপ্রাণ চেষ্টা করে। প্রায় ৩ ঘণ্টা যুদ্ধের পর আমাদের গেরিলারা থানাটি দখল করে নিতে সমর্থ হয়। প্রায় ১৭ জন পাকসেনা ও পিলিশ নিহত হয় এবং বাকিরা পালিয়ে আত্মরক্ষা করে। থানার দারোগাও এতে নিহত হয়। থানা থেকে ৩০টি রাইফেল এবং একটি বেতার যন্ত্র গেরিলাদের হস্তগত হয়। গেরিলারা থানাটি ধ্বংস করে দেয়। গেরিলাদের আরেকটি দল ঝিকরগাছির নিকট বরিশাল-ফরিদপুর টেলিফোন লাইনের ৬শ’ গজ তাঁর নষ্ট করে দেয়। টেলিগ্রাফ বিভাগের টেকনিশিয়ানরা পাকসেনাদের পাহারায় টেলিফোন লাইনটি মেরামত করতে আসার পথে গেরিলাদের বসানো মাইন বিস্ফোরণে তাদের জিপটি ধ্বংস হয়ে যায়। পাকসেনাদের আরেকটি টহলদার দল মাদারীপুরের হাওলাদার জুট মিলের নিকট গেরিলাদের দ্বারা আক্রান্ত হওয়ায় চারজন পাকসেনা নিহত হয়। গেরিলারা মাদারীপুরের নিকট ঘাট মাঝিতে প্রায় ৩০/৪০ গজ রাস্তা কেটে সড়ক যোগাযোগ বিচ্ছিন্ন করে দেয়। মাদারীপুরের চড় মুগুরিয়ায় সরকারী পাট গুদামে আগুন লাগিয়ে প্রায় ৫০ হাজার মণ জ্বালিয়ে দেয়া হয়। মাদারীপুর- ফরিদপুর রাস্তায় সমাদ্দার ফেরিঘাটে একটি ফেরী অগ্নি সংযোগে জ্বালিয়ে দেয়া হয়। একটি মটর লঞ্চ ও ধ্বংস করা হয়। এই মটর লঞ্চটি পাকসেনারা টহল দেয়ার কাজে ব্যাবহার করত। আমাদের গেরিলাদের এই সব ব্যাপক তৎপরতায় পাকসেনারা অতিষ্ঠ হয়ে ওঠে। ৬ই সেপ্টেম্বর পাকসেনাদের একটি শক্তিশালী দল লঞ্চে মাদারীপুরের দিকে তৎপরতা আরও জোরদার করার জন্য আগ্রসর হয়। এই খবর আমাদের গেরিলারা আগেই পেয়ে যায়। ২০ জনের একটি গেরিলা দল পলং থানার রাজগঞ্জের নিকট নদীর তীরে পাকসেনাদের জন্য এম্বুশ পেতে বসে থাকে। সকাল ১০টার সময় লঞ্চটি আমাদের গেরিলা দলের এম্বুশের আওতায় এলে তৎক্ষণাৎ গেরিলারা তাদের উপর আক্রমণ চালায়। ফলে ১০/১২ জন পাকসেনা নিহত এবং বেশ কিছু আহত হয়। উপায়ান্তর না দেখে পাকসেনাদের লঞ্চটি শেষ পর্যন্ত পালিয়ে যায়। এর কয়েকদিন পড় পাকসেনারা আরও অধিক সৈন্য ফরিদপুর থেকে পালং থানায় মোতায়েন করে। ঐ এলাকার গেরিলারা পাকসেনাদের পালং থানার ঘাঁটির পুনর্দখলের পরিকল্পনা নেয়। গেরিলারা সঠিক সংবাদ নেয়ার পর জানতে পারে যে থানাতে প্রায় এক প্লাটুন পাকসেনা ও ৫০/৬০ জন পাক পুলিশ এবং রাজাকার রয়েছে। প্রায় ২/৩ শ’ গেরিলা একত্রিত হয়ে পূর্ব পরিকল্পনা অনুযায়ী ২১শে সেপ্টেম্বর রাত ১১টায় পালং থানার উপর অতর্কিত আক্রমণ চালায়। প্রায় ৪ ঘণ্টা সম্মুখযুদ্ধের পর ঐ ঘাঁটি থেকে অনেক সংখ্যক পাকসেনা উপায়ান্তর না দেখে পালিয়ে যায়। গেরিলারা যুদ্ধে ৫০ জন পাকসেনা, রাজাকার ও পাকপুলিশকে নিহত করে। এর পর সম্পূর্ণ এলাকাটি আমাদের গেরিলাদের নিয়ন্ত্রণে চলে আসে। 

কুমিল্লার উত্তরে ৪র্থ বেঙ্গলের ‘সি’ কোম্পানি ক্যাপ্টেন গাফফারের নেতৃত্বে এবং ‘এ’ কোম্পানি মেজর সালেক ও মেজর আইনুদ্দিনের নেতৃত্বে মন্দভাগ ও শালদা নদী এলাকার পাকসেনাদের উপর তাদের চাপ অব্যাহত রাখে। ফলে পাক সেনারা মন্দভাগ বাজার, লক্ষ্মীপুর ও সাইতসালা প্রভৃতি জায়গা সম্পূর্ণ রূপে পরিত্যাগ করে চান্দলা, পানছড়া ও সেনেরহাট ইত্যাদি জায়গায় তাদের ঘাঁটি পিছিয়ে নিতে বাধ্য হয়। পাকসেনারা পুনরায় তাদের পূর্বোক্ত অবস্থানগুলি দখল করার আপ্রাণ চেষ্টা করে। কিন্তু আমাদের সৈনিকদের সুদূর প্রতিরক্ষার সামনে তাদের চেষ্টা সম্পূর্ণ ব্যার্থ হয়। তাদের সঙ্গে যখন আমাদের সৈনিকদের সম্মুখযুদ্ধ তীব্রভাবে চলছিল সেই সময়ে আমাদের গেরিলারাও পাকসেনাদের পশ্চাদে তৎপরতা চালিয়ে যাচ্ছিল। ব্রাহ্মণবাড়িয়ার নিকট বিদ্যাকোটে আমাদের গেরিলাদের একটি দল পাকসেনাদের একটি টহলদার কোম্পানিকে এম্বুশ করে একজন অফিসারসহ ৫০ জন পাকসেনাকে নিহত করে। তাদের ৪টি নৌকাও ডুবিয়ে দেয়। গোসাইরহাট রেল স্টেশনের নিকট একটি রেল ইঞ্জিন মাইন দিয়ে উড়িয়ে দেয়। এসব সঙ্ঘর্ষে আমাদের গেরিলারা অনেক অস্ত্রশস্ত্র দখল করে। অক্টোবর মাসের প্রথম সপ্তাহে পাকসেনারা কসবার পশ্চিমে প্রায় দুই কোম্পানি সৈন্য সমাবেশ করে। পাক সমাবেশ আমরা বুঝতে পারি যে, কসবাকে পূর্ণ দখল করার জন্য তারা পরিকল্পনা নিয়েছে। আমরা তাদের সম্ভাব্য আক্রমণের মোকাবিলা করার জন্য প্রস্তুতি নেই। আমি আমদের কসবা অবস্থানের সাহায্যার্থে আমাদের প্রথম গোলন্দাজ ব্যাটারিকে অনুরূপভাবে মোতায়েন করি। 

১৩ই অক্টোবর সন্ধ্যা ৫-৩০টায় পাকসেনারা গোলন্দাজ বাহিনীর সহায়তায় আমাদের অবস্থানের উপর প্রচণ্ড আক্রমণ চালায়। ৪র্থ বেঙ্গলের ‘ডি’ কোম্পানি বিপুল সাহস ও দৃঢ় আস্থার সঙ্গে এই আক্রমণের মোকাবিলা করে। প্রায় একঘণ্টা যুদ্ধের পর গলন্দাগ বাহিনীর সহায়তায় তীব্র পাল্টা আক্রমণের মুখে পাকসেনারা টিকতে না পেরে পিছু হটে যেতে বাধ্য হয়। যুদ্ধে প্রায় ৪৫ জন পাকসেনা হতাহত হয়। ১৫টি জি ও রাইফেল, একটি ৩’’ মর্টার এবং ৩৫০০ টি ৭.৬২ গুলি ও ৮টি ৩’’ মর্টারের গোলা আমাদের হস্তগত হয়। এছাড়াও ন’টি বাঙ্কার ধ্বংস করা হয়। এই প্রচণ্ড সংঘর্ষে আমাদের দুজন শহীদ হয় এবং একজন আহত হয়। পরে যানা যায় যে, পাকসেনারা এই আক্রমণে পঞ্চম পাঞ্জাব রেজিমেন্টের সৈন্য নিয়োগ করেছিল। পরদিন পাকসেনারা যখন কসবার পশ্চিম দিক থেকে আরও পিছু হটে যাচ্ছিল ঠিক সেই সময়ে আমাদের একটি প্লাটুন তাদের একটি দলকে অ্যামবুশ করে। এম্বুশে প্রায় ১৫ জন পাকসেনা এবং ১৫ জন রাজাকার নিহত হয়। আমাদের দু’জন সৈনিক শহীদ এবং একজন আহত হয়। আমাদের একটি হাল্কা মেশিনগান বিনষ্ট হয়। 

এই সময়ে পাকসেনারা তাদের অগ্রবর্তী ঘাঁটিগুলিতে লঞ্চ ও নৌকার সাহায্যে রসদ সরবরাহ করত। নদীপথে জলযান বন্ধ করে দেয়ার জন্য আমি একটি গেরিলা দলকে বাঞ্জারাম থানার উজানচরের নিকট বিদ্যুৎ সরবরাহকারী পাইলনগুলো কেটে নদীতে ফেলে নদীপথে বাঁধা সৃষ্টি করার নির্দেশমত আমাদের গেরিলা দল একটু দূরে এম্বুশ পেতে অপেক্ষা করতে থাকে। পাইলন কাঁটার সংবাদ পেয়ে ৩/৪টি লঞ্চ ভর্তি পাকসেনা, মুজাহিদ ও রাজাকার নদীপথের এই বাঁধাগুলো পরিষ্কার করার জন্য আসে। পাকসেনারা যখন কাজে লেগে যায় ঠিক এমন অদূরেই এম্বুশ পেতে অবস্থানরত আমাদের গেরিলারা তাদের উপর অতর্কিতে আক্রমণ চালায়। ফলে প্রায় ৭০/৮০ জন পাকসেনা, মুজাহিদ এবং রাজাকার নিহত হয়। গেরিলাদের গোলার মুখে অবশিষ্ট পাকসেনা লঞ্চ নিয়ে পালিয়ে আত্মরক্ষা করে। এই বিপর্যয়ের কয়েকদিন পর পাকসেনারা প্রতিশোধ নেয়ার জন্য ৫/৬ টি লঞ্চে বিপুলসঙ্খ্যক সৈন্য বিমান বাহিনীর সহায়তায় আমাদের উজানচরের ঘাঁটির উপর আক্রমণ চালায়। আমাদের সৈনিকরা শুধু হাল্কা মেশিনগান, রাইফেল ও এস এল আর নিয়ে পাকসেনাদের এই বিপুল শক্তির বিরুদ্ধে সহাসিকতার সঙ্গে যুদ্ধ চালায়। কিন্তু বিমান হামলায় টিকতে না পেরে অবশেষে অবস্থানটি পরিত্যাগ করতে বাধ্য হয়। এর তিনদিন পর ১১ই অক্টোবর বিকাল চারটায় আমাদের এই দলটি জানতে পারে যে, পাকসেনাদের একটি প্লাটুন লঞ্চ যোগে বাঞ্চারাম থানার আসাদনগর এলাকা লুট করার জন্য অগ্রসর হচ্ছে। এই খবর পেয়ে আমাদের গেরিলা দলটি পাকসেনাদের লঞ্চটিকে আসাদনগরে অ্যামবুশ করে। আম্বশে ৮ জন পাকসেনা নিহত হয় এবং অন্যরা পলায়ন করে প্রাণ বাঁচায়। আমাদের গেরিলা দলটি হোমনা থানাতে পাকসেনারা পশ্চিম পাক পুলিশ মোতায়েন করে। আমাদের গেরিলা দলটি হোমনা থানাতে অতর্কিত আক্রমণ চালিয়ে ৭জন পাক পুলিশকে নিহত করে এবং রাইফেল ও কয়েকশ রাউন্ড গুলি দখল করে নেয়। 

পাকসেনারা কসবাতে বিপর্যস্ত হওয়ার পর কুমিল্লা থেকে চান্দলার নিকট সৈন্য সমাবেশ করে। পাকসেনাদের এই সমাবেশের মূল কারণ ছিল মন্দভাগকে পুনর্দখল করা। ৪র্থ বেঙ্গলের ‘সি’ কোম্পানি এই সময় মন্দভাগের প্রতিরক্ষায় নিয়োজিত ছিল। ১৮তারিখ রাত সাড়ে তিনটায় পাকসেনারা প্রায় এক কোম্পানী শক্তি নিয়ে আমাদের প্রতিরক্ষার উপর আক্রমণ চালাতে শুরু করে। প্রায় তিনঘণ্টা যুদ্ধের পর সকাল সাড়ে ছ’টা পর্যন্ত আমাদের সৈনিকরা এই আক্রমণকে প্রতিহত করতে সক্ষম হয়। পাকসেনারা প্রতিহত হয়ে আমাদের রক্ষাবুহ্যের সামনে থেকে গোলাগুলি চালাতে থাকে। বেলা দশটার সময় পাকসেনারা আরও দু কোম্পানি সৈন্য নিয়ে দুবার আক্রমণ চালায়। পাকসেনাদের এই শক্তিশালী দলগুলো গোলন্দাজ বাহিনীর সহায়তায় প্রবল বাঁধার মাঝেও সামনে অগ্রসর হতে থাকে। অগ্রসর হওয়ার সময় আমাদের সৈনিকদের গুলিতে তাদের অনেক হতাহত হয়। অবশেষে পাকসেনারা আমাদের প্রতিরক্ষাবুহ্য ভেদ করতে সক্ষম হয়। প্রায় দুঘণ্টা যাবত হাতাহাতি যুদ্ধে আমাদের দুর্ধর্ষ সৈনিকরা আমাদের প্রতিরক্ষাবুহ্যে প্রবেশকারী পাকসেনাদের সাফল্যের সঙ্গে সম্পূর্ণরূপে পর্যদুস্ত করতে সক্ষম হয়। পাকসেনারা তাদের মৃতদেহ ফেলে রেখেই পলায়ন করতে বাধ্য হয়। আমাদের প্রতিরক্ষাবুহ্যের চতুর্দিকে কর্দমাক্ত নিম্ন জলাভূমি দিয়ে পালাবার পথে তারা আরো অধিকভাবে বিপর্যয়ের সম্মুখীন হয়। আমাদের সৈন্যরা এই যুদ্ধে ৩৩ তম বেলুচ রেজিমেন্টের সেকেন্ড লেঃ পারভেজ খান সহ ৮ জন পাকসেনাকে বন্দি করে। এছাড়া একজন অফিসারসহ ৫০ জন পাকসেনা নিহত হয়। ৬টি এম জি আই এ -৩, কুড়িটি ৭৩৬২ চায়না রাইফেল, চারটি জি-৩ রাইফেল, একটি মর্টার, একটি হাল্কা পিস্তল, পাঁচটি সাবমেশিনগান, ১৫ বাক্স মেশিনগানের গুলি , ৩১টি ৯৪ এলাগা গ্রেনেড, ২০টি ৩৬ এইচই গ্রেনেড, ১০টি এম এম বোমা, অনেকগুলো বেয়োনেট, বেশকিছু জি-৩ রাইফেল ম্যাগাজিন, ১৫টি বিভিন্ন দলিলপত্রসহ বেশকিছু ফাইল আমাদের সৈন্যরা দখল করে নেয়। এই প্রচণ্ড যুদ্ধে আমাদের পাঁচজন সৈনিক গুরুতরভাবে আহত হয়, কেউ শহীদ হয়নি। তাদের এই বিপুল বিপর্যয়ের ফলে পর্যুদস্ত দিশেহারা পাকবাহিনী এফ ৮৬ জঙ্গিবিমান দিয়ে আমাদের অবস্থানে প্রায় ৪৫ মিনিটকাল ধরে মারাত্মকভাবে হামলা চালায়। পাকসেনার গোলন্দাজ ইউনিটের ভারী কামানের সাহায্যে শত শত গোলাবর্ষণ করতে থাকে। আমাদের এই অবস্থানটি দখল করতে না পেরে পাকসেনারা কিছু পিছনে গিয়ে পুনরায় আক্রমণের প্রস্তুতি নিতে থাকে। ২০শে অক্টোবর পাকসেনাদের একটি শক্তিশালী দল সকাল থেকে কামালপুরের নিকট আমাদের আরেকটি অবস্থানের উপর গোলন্দাজ বাহিনীর সহায়তায় আক্রমণ চালায়। এই আক্রমণেও তারা আমাদের শক্তিশালী প্রতিরক্ষাবুহ্যে ভেদ করতে না পেরে বিফল হয়। পাকিস্তানীদের একজন অফিসারসহ ৩০ জন সৈনিক নিহত হয়। বার বার ব্যার্থ হওয়ায় পাকবাহিনী দিশেহারা হয়ে পড়ে। পাকসেনারা ৩/৪ দিন ধরে আমাদের অবস্থান গুলোর দুর্বলতা সম্পর্কে অনুসন্ধান চালায়। ২৫ তারিখ অপরাহ্ণ ৩-৫ মিনিট থেকে মন্দভাগ , মঙ্গলপুর ও শ্রীপুরস্থ আমাদের অবস্থানগুলোর উপর বিকাল ৪-১০ পর্যন্ত এফ-৮৬ জঙ্গিবিমান প্রবল ভাবে হামলা চালায় এবং একই সঙ্গে গোলন্দাজ বাহিনীর সহায়তায় পাকসেনারাও এইসব অবস্থাগুলোর উপর প্রবল আক্রমণ চালায়।  এই আক্রমণ সন্ধ্যা সাড়ে ৬টা পর্যন্ত চলতে থাকে। আমাদের সৈনিকরাও মনোবল না হারিয়ে পাকসেনাদের এই সম্মিলিত আক্রমণকে দৃঢ়তার সঙ্গে প্রতিহত করে। সঙ্ঘর্ষে পাকসেনাদেরও প্রায় ৫৮ জন সৈনিক হতাহত হয়। ফলে তাদের আক্রমণ দুর্বল হয়ে পড়ে এবং বাধ্য হয়ে পিছু হটে যায়। যুদ্ধে আমাদের দুজন সৈনিক শহীদ এবং ৯ জন আহত হয়। 

আমরা যখন মন্দভাগে পাকসেনাদের সঙ্গে যুদ্ধে লিপ্ত এবং পাকসেনাদের প্রতিহত করার জন্য কসবার অবস্থান থেকে কিছুসংখ্যক সৈন্য নিয়ে মন্দভাগ অবস্থানকে শক্তিশালী করছিলাম ঠিক তখনি আমাদের কসবার অবস্থানের দুর্বলতার সুযোগ নিয়ে পাকসেনারা অগ্রসর হয়ে কসবার পুরনো বাজার পর্যন্ত পুনর্দখল করে নেয়। 

সেপ্টেম্বর মাসের শেষ সপ্তাহে আমার সেক্টরের সৈনিকদের পুনর্গঠনের নির্দেশ দেয়া হয়। নির্দেশ আসে কে-ফোর্স গঠনের, আমি আগে থেকেই মনস্থ করেছিলাম যে পাকসেনাদের উপর পুনঃ আক্রমণের পুর্বে আমার অধীনস্থ সৈনিকদের পুনর্গঠনের দরকার। গত ৪/৫ মাস ধরে অবিরাম যুদ্ধে এবং জীবন ধারণের নিত্য প্রয়োজন আহার নিদ্রা থেকে বঞ্চিত ও যুদ্ধ সামগ্রীর অপর্যাপ্ততা ইত্যাদি প্রবল প্রতিকূলতার দরুন তারা স্বাভাবিক কারণেই অত্যন্ত পরিশ্রান্ত হয়ে পড়েছিল। সুতরাং পরবর্তী প্রয়োজন হয়ে পড়ে। এছাড়া নতুন প্রশিক্ষণপ্রাপ্ত সৈনিকদের নিয়ে এবং ৪র্থ বেঙ্গলের পুরনো ও অভিজ্ঞ সৈনিকদের নিয়ে আরও কয়েকটি ব্যাটালিয়ন গঠন করার ইচ্ছা ছিল। এই পরিকল্পনা অনুযায়ী আমি সাবসেক্টর কমান্ডারদের নিয়ে হেডকোয়ার্টার মেলাঘরে একটি কনফারেন্স করি। সে কনফারেন্স নিম্নোক্ত সিদ্ধান্তগুলো গ্রহণ করা হয় - 

ক) চতুর্থ বেঙ্গল থেকে পুরনো ও অভিজ্ঞ সৈনিক নিয়ে আরও দুটি ব্যাটালিয়ন করা হবে। 
খ) ৪র্থ বেঙ্গলের ‘সি’ কোম্পানি ও হেডকোয়ার্টারের কিছু সৈনিক ৪র্থ বেঙ্গলেই থাকবে এবং তাদেরকে নিয়ে ৪র্থ বেঙ্গলকে পুনর্গঠন করা হবে। এই ব্যাটালিয়নটি পরিচালনার জন্য ক্যাপ্টেন গাফফারকে নিযুক্ত করা হল এই ব্যাটালিয়নটি পুনর্গঠন এবং পুনর্বিন্যাসের জন্য কনাবন বেইস এ একত্রিত করা হবে। 
গ) ৪র্থ বেঙ্গলের ‘ডি’ কোম্পানি এবং ‘বি’ কোম্পানির কিছু সৈন্য নিয়ে নতুন করে ৯ম বেঙ্গল রেজিমেন্ট গঠন করা হবে। মেজর আইনুদ্দিনকে এই ব্যাটালিয়নের অধিনায়ক নিযুক্ত করা হল। এই ব্যাটালিয়নটিকে কসবা বেইসু-এ পুনর্গঠন ও পুনর্বিন্যাস করা হবে। 
ঘ) ৪র্থ বেঙ্গলের এ কোম্পানি এবং বি কোম্পানির অবশিষ্ট সৈনিকদের নিয়ে ১০ম বেঙ্গল রেজিমেন্ট গঠন করা হবে। মেজর সালেক কে এই ব্যাটালিয়নের অধিনায়ক নিযুক্ত করা হল। মেজর সালেক এবং ৪র্থ বেঙ্গলের এই কোম্পানি শালদা নদীতে যুদ্ধে লিপ্ত থাকায় তাঁকে তাঁর সৈন্য সহ বেলিনিয়াতে যাবার নির্দেশ দেয়া হল। ১০ম বেঙ্গল রেজিমেন্টকে বেলুনই-রাজনগর বেইসু -এ পুনর্গঠন ও পুনর্বিন্যাস করা হবে। 
ঙ) ২নং সেক্টর অধিনস্ত সব যোদ্ধাদের তিন ভাগে বিভক্ত করা হবে। নবগঠিত ৪র্থ, ৯ম ও ১০ম রেজিমেন্টকে নিয়ে কে ফোর্স নামে ব্রিগেড গঠন করা হল। 
চ) নবগঠিত কে ব্রিগেডির আলাদা হেডকোয়ার্টার স্থাপন করে সেখানে স্টাফ অফিসার হিসেবে মেজর মতিন এবং ক্যাপ্টেন আনোয়ারুল আলমকে নিযুক্ত করা হল। 
ছ) গেরিলা হেডকোয়ার্টার মেলঘরেই রাখা হবে। মেজর হায়দার আমার অধীনে গেরিলা স্টাফ অফিসার নিযুক্ত হল। 
জ) ১৮টি সেক্টর কোম্পানি কোম্পানি হিসেবেই থাকবে এবং তারা কে ফোর্স হেডকোয়ার্টারের নির্দেশ মেনে চলবে। তাদেরকে সাধারণত কমান্ডো হিসেবে শত্রুপক্ষের পশ্চাতভাগে (গভিরাভ্যন্তরে) ধ্বংসাত্মক তৎপরতা চালাবার কাজে নিয়োগ করা হবে। 
ঝ) গেরিলারা তাদের নিজ নিজ এলাকায় পাকসেনাদের নির্মূল করে নিজ নিজ এলাকা শত্রুমুক্ত করবে। পাকসেনাদের ছোট ছোট দলে বিচ্ছিন্ন করে তাদের শক্ত ঘাঁটিগুলোকে অনুরোধ করে আত্তসমর্পন করাতে বাধ্য করবে। 
ঞ) কে ফোর্স ব্রিগেড কে পাকসেনাদের শক্তিশালী ঘাঁটিগুলিকে দখল করার কাজে নিয়োগ করা হবে এবং উদ্ধারকৃত মুক্ত এলাকার প্রতিরক্ষার কাজে নিয়োজিত থাকবে। 
ট) অক্টোবর মাসের ১৪ তারিখের মধ্যেই কে ফোর্স পুনর্গঠনের কাজ শেষ করা হবে। 
ঠ) কে-ফোর্স পুনর্গঠনকালে পাকসেনারা যাতে তাদের হৃত মনোবল পুনরুদ্ধার না করতে পারে এবং প্রাধান্য বিস্তার সক্ষম না হয় সেজন্য কোম্পানিগুলো এবং কমান্ডোপ্লাটুনগুলো গেরিলাদের সহায়তায় ৪র্থ বেঙ্গলের অপারেশন এলাকায় নিয়োজিত থেকে শূন্যতা পূরণ করবে তাদের তৎপরতা অব্যাহত রাখবে। 
ড) অস্ত্র, গোলাবারুদ ও অন্যান্য যুদ্ধ সরঞ্জাম যা কিছু আছে তা পুনরায় বিভিন্ন দলের মধ্যে সুষ্ঠুভাবে বণ্টন কিরা হবে। 
ত) গোলন্দাজ বাহিনীর প্রথম ফিল্ড রেজিমেন্ট কে-ফোর্স এর অধীনে নিযুক্ত করা হল। 
ণ) কে-ফোর্স এবং ২ নং সেক্টরের অধিনায়কত্ব যৌথভাবে আমার অধীনে থাকবে। আমার অবর্তমানে এই দুটি বাহিনী বিভক্ত হবে। কে-ফোর্সের অধিনায়কত্ব করবেন মেজর সালেক ও ২নং সেক্টরের অধিনায়কত্ব দায়িত্ব পালন করবেন। 

কনফারেন্সের বর্নিত সিদ্ধান্ত অনুযায়ী ২নং সেক্টরের পুনর্বিন্যাস ও পুনর্গঠনের কাজ শুরু করা হয়। নিয়মিত বাহিনীর কোর্স-ফোর্স ব্রিগেড গঠন করার কাজে আমাদের যথেষ্ট বেগ পেতে হয়। যেহেতু যুদ্ধসামগ্রীর যথেষ্ট অভাব ছিল বিশেষ করে অস্ত্রশস্ত্র, গোলাবারুদ ও পোশাকের; তবুও সংগঠনের কাজ মোটামুটি এগিয়ে চলে। সেপ্টেম্বরের শেষের দিকে ৯ম বেঙ্গল রেজিমেন্ট কসবাতে; ৪র্থ বেঙ্গল রেজিমেন্ট শালদা নদীতে এবং ১০ম বেঙ্গল রেজিমেন্ট বেলুনিয়াতে সঙ্ঘটিত হয়ে পুনরায় যুদ্ধের জন্য তৈরি হয়ে যায়। যুদ্ধে পুনঃনিয়োগের আগে এইসব ইউনিটগুলোকে তিন সপ্তাহের জন্য ব্যাপকভাবে সমন্বিত প্রশিক্ষণ দেয়া হয়। অক্টোবর মাসের মাঝা মাঝিতে ৯ম বেঙ্গল ইউনিটকে পরিক্ষামূলকভাবে যুদ্ধক্ষেত্রে পুননিয়োগের সিদ্ধান্ত নেই। এই সময়ে আমাদের সেক্টর ট্রুপ্স কসবা; মন্দভাগ প্রভৃতি এলাকায় ভীষণভাবে বিপর্যস্ত হয়ে পড়ে। আমি এই সুযোগের সদব্যাবহার করে তাদেরকে সম্পূর্ণভাবে এই এলাকা থেকে বিতাড়িত করার সিদ্ধান্ত নেই। কসবার পূর্বাংশ ইতোমধ্যেই আমাদের নিয়ন্ত্রণাধীন ছিল। পাকসেনারা সেখান থেকে পিছু হটে পূর্বেই পশ্চিমাংশে পুরানা বাজারের নিকট তাদের ঘাঁটি স্থাপন করেছিল। পাকসেনাদের এই ঘাঁটিটিও ৯ম বেঙ্গল রেজিমেন্টকে আক্রমণের নির্দেশ দেই। নির্দেশ অনুযায়ী মেজর আইনুদ্দিন তাঁর ব্যাটালিয়নকে লাট মুড়ার পিছনে সমবেত করে এবং ২০শে অক্টোবর পর্যন্ত শত্রু অবস্থানের সমস্ত সংবাদ সংগ্রহ করে। শত্রু অবস্থানের তথ্য জানার পড় বোঝা যায় যে পাকসেনারা তাদের অবস্থানটি পূর্ব এবং দক্ষিন্মূখি করে অধিক শক্তিশালী করে তুলেছে। আমি মেজর আইনুদ্দিনকে ৮ম বেঙ্গল রেজিমেন্টের দুই কোম্পানি দিয়ে উত্তর ঠিক থেকে পাক অবস্থানের উপর আক্রমণ করার নির্দেশ দেই। শত্রুসেনারা মনোযোগ অন্যদিকে পরিবর্তন করার জন্য একটি কোম্পানি দিয়ে কসবার দিক থেকে অবস্থানের উপর চাপ সৃষ্টি করার নির্দেশ দেই। শত্রুসেনারা মনোযোগ অন্যদিকে পরিবর্তন করার জন্য একটি কোম্পানি দিয়ে কসবার দিক থেকে অবস্থানের উপর চাপ সৃষ্টি করার নির্দেশ দেই। আরেকটি কোম্পানি রিজার্ভে থাকার আদেশ করি। ১ম ফিল্ড ব্যাটারিকে এই আক্রমণে সহায়তার জন্য মেজর আইনুদ্দিনের অধীনে দেই। 

২২শে অক্টোবর ভোর সাড়ে ৫টার সময় পরিকল্পনা অনুযায়ী ৯ম রেজিমেন্ট পাকসেনাদের উপর আক্রমণ চালায়। প্রায় ১০ মিনিট তীব্র কামানের গোলার আক্রমণের পড় উত্তর দিক থেকে দুটি কোম্পানি লেঃ আজিজ ও সুবেদার মেজর শামসুল হকের নেতৃত্বে পাকসেনাদের উপর ঝাঁপিয়ে পড়ে। এই অতর্কিত আক্রমণের জন্য পাকসেনারা প্রস্তুত ছিলোনা। প্রচণ্ড আক্রমণের মুখে তাদের অবস্থানগুলো ভেঙ্গে পড়ে। তারা দিশেহারা হয়ে অবস্থান পরিত্যাগ করে পেছনের দিকে পালিয়ে যায়। ৩ঘন্টা যুদ্ধের পড় ৯ম রেজিমেন্ট পাকসেনাদের অবস্থানটি দখল করে নেয়। যুদ্ধে ২৬ জন পাকসেনা নিহত ও ১৮ জন আহত হয়। ১১টি এল এম জি, ১ টি পিস্তল সিগনাল, ৪০টি এইচই৩৬ গ্রেনেড, ৩টি ৯৪ এনার্গা, ৪৪টি প্লাস্টিক মাইন, ১টি ম্যাপ, ২টি র্যাঙ্কের ব্যাজ আমাদের হস্তগত হয়। এই যুদ্ধে আমাদের লেঃ আজিজ ও ৩ জন সৈনিক শহীদ হয় এবং ১৫ জন আহত হয়। পাকসেনাদের একটি ছোট দল পিছনে হটে গিয়ে ছোট একটি নালার পশ্চিম তীরে পুনরায় দ্রুত অবস্থান গড়ে তোলার চেষ্টা করে। পরদিন ভোর ৪টায় সুবেদার মেজর সামসুল হকের কোম্পানি পাকসেনাদের এই অবস্থানের উপর পুনরায় আক্রমণ চালায়। প্রচণ্ড আক্রমণের ফলে প্রায় ২অ জন পাকসেনা নিহত ও ২২ জন আহত হয়। বিপর্যস্ত হয়ে পাকসেনারা সম্পূর্ণরূপে পশ্চাতে হটে যায়। এই আক্রমণের ফলে সম্পূর্ণ কসবা আমাদের দখলে আসে। পাকসেনারা পিছু হটে গিয়ে মইনপুর, কাশেম্পুর, কামালপুর, গুড়গুইট প্রভৃতি জায়গায় তাদের নতুন অবস্থান তৈরি করে। 

কসবা শত্রুমুক্ত করার পর ৯ম রেজিমেন্ট কৃশানপুর, বগাবাড়ি, ইয়াকুবপুর এলাকা জুড়ে তাদের নতুন বুহ্য তৈরি করে। এই অবস্থাগুলো থেকে পাট্রোল পার্টি ও শক্তিশালী রেইডিং পার্টি পাক অবস্থাগুলোর ওপর ক্রমাগত আক্রমণ চালিয়ে যেতে থাকে। ফলে ৭ই নভেম্বর পর্যন্ত বিভিন্ন স্থানের সঙ্ঘর্ষে ২২জন পাকসেনা নিহত ও ৩০ জন আহত হয়। 

৪র্থ রেজিমেন্ট কোনাবনে তাদের বেইস-এ পুনর্গঠিত হওয়ার পড় অক্টোবর মাস্যা পুনরায় যুদ্ধের জন্য প্রস্তুত হয়ে যায়। আমি এই ব্যাটালিয়নকে শালদা নদী থেকে পাকসেনাএর বিতাড়িত করার নির্দেশ দেই। শালদা এলাকার কমপ্লেক্স ট্যাক্টিক্যাল একটি খারাপ এলাকা বলে তাদেরকে পুরো ব্যাটালিয়ন হিসেবে আক্রমণ করার নির্দেশ প্রদান করি। কোম্পানি এবং প্লাটুনে ভাগ হয়ে প্রথম তৎপরতা চালিয়ে এলাকার উপর পুরা আধিপত্য অর্জন করার নির্দেশ দেই। এই নির্দেশের পড় ক্যামতেন গাফফার তাঁর মন্দভাগ অবস্থান থেকে শালদা নদীর পশ্চিমে ও উত্তরে ৪র্থ রেজিমেন্টের তৎপরতা বৃদ্ধি করে। অক্টোবর মাসের মাঝা মাঝি ৪র্থ রেজিমেন্টের একটি প্লাটুন কায়েমপুরের নিকট এম্বুশ পাতে। পাকসেনাদের প্রায় ৪০ জন সৈনিক এই এম্বুশে আক্রান্ত হয়। ফলে ১৫ জন পাকসেনা নিহত এবং অনেকে আহত হয়। এর ৩/৪ দিন পড় চতুর্থ বেঙ্গলের আরেকটি রেইডিং পার্টি পাকসেনাদের চত্তরা অবস্থানের উপর অতর্কিত আক্রমণ চালিয়ে রকেট লাঞ্চার দ্বারা একটি বাঙ্কার উড়িয়ে দেয় এবং ১৫ জন পাকসেনাকে হতাহত করে। এর কিছুদিন পড় নায়েব সুবেদার শিকদার আফজাল হোসেনের নেতৃত্বে ৪র্থ বেঙ্গলের একটি কোম্পানি পাকসেনাদের পিছনে অনুপ্রবেশ করে চাপিতলায় এম্বুশ পাতে। পরদিন ভোর ৪টার সময় পাকসেনাদের দুটি কোম্পানি তাদের অগ্রবর্তী ঘাঁটিগুলো শক্তিশালী করার জন্য অগ্রসর হচ্ছিল। পাকসেনাদের এই দলটি ভোর ৫টায় আমাদের এম্বুশে এসে যায়। প্রায় ৪ ঘণ্টা যুদ্ধ চলে। যুদ্ধে ৫০ জন পাকসেনা হতাহত হয়। এই আক্রমণের পরপরই পাকসেনারা আমাদের অবস্থানের উপর জঙ্গি বিমান দিয়ে ৯-৪৫ মিনিট পর্যন্ত প্রচণ্ড আক্রমণ করে। আমাদের পক্ষে কোন ক্ষয়ক্ষতি হয়নি। ৪র্থ বেঙ্গল রেজিমেন্ট পাকসেনাদের কামালপুর, মইনপুর, লক্ষ্মীপুর অবস্থানগুলোর উপর তাদের চাপ আরও জোরদার করে তোলে। ১১ই নভেম্বর আমাদের একটি শক্তিশালী রেইডিং পার্টি পাকসেনাদের কামালপুরের অবস্থানের উপর অতর্কিত আক্রমণ চালায়। হাড়ে ৯টা থেকে ১২টা পর্যন্ত এই আক্রমণে পাকসেনাদের ১৬ জন নিহত এবং ২২ জন আহত হয়। এর পরদিন সকাল সাড়ে ৫টায় ৪র্থ বেঙ্গলের আরেকটি কোম্পানি লক্ষ্মীপুর এবং শালদা নদী ফেরী এলাকা আক্রমণ করে দখল করে নেয়। যুদ্ধে প্রায় ১০০ জন পাকসেনা হতাহত হয়েছে বলে বিশ্বস্ত সূত্রে জানা যায়। আমাদের একজন সৈনিক শহীদ ও ৭জন আহত হয়। শত্রুদের কাছ থেকে ১৫টি রাইফেল, ৩টি এল এম জি , ১২টি এল এম জি বাক্রু দুটি পিস্তল, একটি ৪০ এম এম রকেট লাঞ্চার, ৭২টি ৬০টি এম এম বোমা, ৩টি টেলিফোন সেট, ৫টি ওয়ারলেস সেট ব্যাটারি, ১টি মেশিন গানের ব্যারেল এবং ৪টি ম্যাপ সহ অনেক যুদ্ধ সরঞ্জাম দখল করে নেয়। শালদা নদী ফেরী এবং লক্ষ্মীপুর এলাকা আমাদের দখলে আসার পর ৪র্থ বেঙ্গল রেজিমেন্ট কে শালদা নদী কমপ্লেক্স দখল করার জন্য নির্দেশ দেয়া হয়। 




শালদা নদীর যুদ্ধ

শালদা নদী এলাকায় শত্রুদের ঘাঁটিটি খুবই শক্তিশালী ছিল। এই ঘাঁটির উত্তর দিক দিয়ে শালদা নদী প্রবাহিত হওয়ায় শত্রুদের উত্তর দিক থেকে সম্পূর্ণরূপে নিরাপদ ছিল। পূর্ব দিকে রেলওয়ে ষ্টেশন উঁচু রেললাইন সম্মুখবর্তী এলাকায় শত্রুদের নিরাপত্তার প্রাধান্য বিস্তার করে। পশ্চিমের গুদামঘরের উঁচু ভূমি তাদের শক্তিশালী ঘাঁটির নিরাপত্তার বেশ সহায়ক ছিল। এই অবস্থানটিকে নিয়মিত প্রথায় আক্রমণ করে সফল হওয়া দুষ্কর ছিল। শত্রুঘাঁটির এই সকল বৈশিষ্ট্য তাদের পক্ষে সহায়ক হওয়ার আমরা এই ঘাঁটিটিতে নিয়মিত প্রথায় আক্রমণ না করে অনিয়মিত পদ্ধতিতে আক্রমণ করার সিদ্ধান্ত নেই। শত্রুদের ঘাঁটিটি পর্যবেক্ষণের পর আমরা আরো জানতে পারি যে; শালদা নদীর তীর বরাবর আমাদের ঠিক সামনে তারা তারা চারটি বড় পরিখা খানন করেছিল। সিদ্ধান্ত অনুযায়ী ঘাঁটিটিকে তিনদিক থেকে সাঁড়াশী আক্রমণের পরিকল্পনা নেওয়া হয়। পরিকল্পনা অনুযায়ী ক্যাপ্টেন গাফফার ও নায়েব সুবেদার সিরাজের নেতৃত্ব একটি প্লাটুন শালদা নদী রেলস্টেশনের পূর্বে পাহাড়ি এলাকায় অবস্থান নেয়। সুবেদার বেলায়েতের নেতৃত্বে আরেকটি প্লাটুন শালদা নদীতে শত্রুর ঘাঁটির বিপরীত দিকে অবস্থান নেয়। পাকসেনা যাতে আক্রমণের সময় আমাদের পেছন থেকে আঘাত না হানতে পারে সেজন্য সুবেদার ওয়াহেবের নেতৃত্বে একটি কম্পানী মঙ্গল মিয়ার অবস্থানের পেছনে নিরাপত্তা মূলক অবস্থান গ্রহন করে। এছাড়া পাকসেনাদের মনোযোগ অন্যদিকে আকর্ষণ করার জন্য চারটি ছোট রেইডিং পার্টিকে বড় ধুশিয়া , চান্দলা , গোবিন্দপুর , কায়েমপুর প্রভৃতি শত্রুঘাঁটির দিকে পাঠানো হয়। পূর্ব পরিকল্পনা অনুযায়ী এইসব রেইডিং পার্টিগুলো ১৫ই নভেম্বর রাতে পাকসেনাদের মনোযোগ আকর্ষণ করার জন্য শত্রুঘাঁটির উপর আক্রমন চালায়। সঙ্গে সঙ্গে পাকসেনারা শালদা নদী থেকে রেইডিং পার্টির উপর কামান ও মর্টারের সাহায্যে গোলাবর্ষণ করে। এই গোলাবর্ষণ সমস্ত রাত ধরে চলে এবং ভোরের দিকে বন্ধ হয়ে যায়। আমাদের আক্রমণ শেষ হয়ে গেছে ভেবে পাকসেনারা পরদিন সকালে কিছুটা অসতর্ক হয়ে পরে এবং বিশ্রামের সুযোগ নেয়। এই সময় তাদের প্রতিরক্ষা ব্যুহগুলো রাজাকার এবং ইপকাফ এর প্রহরাধীন ছিল। প্রসঙ্গত উল্লেখ্য যেঃ শত্রুরা সাধারণত রাতের বেলায় আমাদের সম্ভাব্য আক্রমণের জন্য যতটা সতর্ক থাকত দিনের বেলায় ততটা প্রস্তুত থাকত না। 

এমতাবস্থায় আমরা তাদের এই অসতর্কতার সুযোগ নিয়ে সকাল ৮ টার দিকে তাদের উপর পূর্ব পরিকল্পনা অনুযায়ি প্রচন্ড আক্রমন চালাই। 

সুবেদার মঙ্গল মিয়ার দলটি পশ্চিম দিক থেকে শালদা নদী গুদামঘরের পরিখায় অবস্থানরত শত্রুদের উপর এবং নায়েব সুবেদার রিয়াজ পূর্বদিকের পাহাড়ী এলাকায় অবস্থান থেকে নদীর অপর দিকের পরিখাগুলোতে আর আর এর সাহায্যে শত্রুদের চারটি পরিখা ধ্বংস করে দেয়। এতে আমাদের যথেষ্ট সুবিধা হয় এবং পাকসেনারা সম্মুখবর্তী পরিখা ছেড়ে পিছু হটে যায়। সঙ্গে সঙ্গে সুবেদার বেলায়েত তাঁর সৈন্যদের নিয়ে নদীতে ঝাঁপিয়ে পরে এবং সাঁতরিয়ে অপর তীরে শত্রুদের সম্মুখবর্তী পরিত্যক্ত পরিখাগুলো দখল করে নেয় এবং কিছু সৈনিক সেইসব পরিখাতে রেখে সামনের দিকে আরো অগ্রসর হয়। অগ্রসর হওয়ার পথে সুবেদার বেলায়েত শত্রুসেনা কর্তৃক অতর্কিত আক্রান্ত হয়। নিজের জীবনের মায়া ত্যাগ করে সুবেদার বেলায়েত বীরবিক্রমে সম্মুখভাগের শত্রু পরিখার ওপর গ্রেনেড চার্জ করে আরো কয়েকটি শত্রু বাঙ্কার ধ্বংস করে এবং শত্রু সৈন্য নিহত করে। সুবেদার বেলায়েত ও তার দলের প্রচন্ড আক্রমনে শালদা নদী তীরবর্তী এলাকা সম্পূর্ণ রূপে শত্রুমুক্ত হয়ে যায়। ফলে শালদা নদী রেলস্টেশনে অবস্থানরত পাকসেনাদের সঙ্গে শালদা নদী গুদামঘরে অবস্থানরত পাকসেনাদের যোগাযগ সম্পূর্ণ রূপে বিছিন্ন হয়ে যায় এবং তারা দুই ভাগে বিভক্ত হয়ে পরে। পাকসেনারা আমাদের ওপর কামান কিংবা মর্টারের গোলা নিক্ষেপ করার সুযোগ পাচ্ছিল না। কেননা আমাদের সৈনিক তাদের দু দলের মধ্যবর্তী স্থানে পৌঁছে যাওয়ায় তাদের গোলাবর্ষণে নিজেদের ই ক্ষয়ক্ষতি হওয়ার সম্ভাবনা ছিল। গুদামঘরে অবস্থানরত পাকসেনারা বুঝতে পারে যে, তারা দু দিক থেকে সাঁড়াশি আক্রনের স্বীকার হয়ে মূল ঘাঁটি থেকে বিচ্ছিন্ন হয়ে পরেছে এবং তাদের পক্ষে এই আক্রমনের মুখে বেশীক্ষন টিকে থাকা সম্ভব নয়। এই সময় পাকসেনাদের একটি ওয়ারলেস মেসেজ আমাদের কাছে ধরা পরে। এতে তারা কর্তৃপক্ষকে জানায় যে মুক্তিবাহিনীর একটি ব্যাটেলিয়ন তাদের উপর প্রচন্ড আক্রমন চালাচ্ছ। তাদের পক্ষে এই ঘাঁটিতে বেশিক্ষন টিকে থাকা সম্ভব হচ্ছে না। এই ম্যাসেজ পাওয়ার পর পাকসেনাদের দুর্বলতা সম্পূর্ণ ভাবে বুঝতে পারি। তাদের মনোবল যে একেবারেই ভেঙ্গে পরেছে তা বেশ বোঝা যায়। সঙ্গে সঙ্গে সুবেদার মঙ্গল মিয়াকে তার আক্রমণ আরো জোরদার করার নির্দেশ দেই। এই প্রচন্ড আক্রমনে টিকতে না পেরে গুদামঘরে অবস্থানরত পাকসেনারা নয়নপুর রেলস্টেশনের দিকে পালাতে থাকে। সুবেদার মঙ্গল মিয়ার দলটি গুদামঘর এলাকা দখল করে নেয়। আরো কিছুক্ষন যুদ্ধ চলার পর সুবেদার বেলায়েত এবং নায়েব সুবেদার সিরাজের প্রচন্ড আক্রমনে শালদা নদী রেলস্টেশনে অবস্থানকারী পাকসেনারাও রেললাইন ধরে নয়নপুরের দিকে পালাতে থাকে। আমাদের সৈনিকরা পলায়নপর পাকসেনাদের উপর গুলি চালিয়ে অনেককে হতাহত করে। দুপুর নাগাদ সমস্ত শালদা নদী এলাকা শত্রুমুক্ত হয় এবং আমাদের সম্পূর্ণ নিয়ন্ত্রনাধিনে আসে। পাকসেনারা যাতে আবার এই এলাকাটি দখল করে নিতে না পারে সেজন্য আমাদের অবস্থানটিকে শক্তিশালী করে তোলা হয়। পাকসেনারা নয়াপুর রেলস্টেশনের ঘাঁটি থেকে বেশ কয়েকবার এই অবস্থানের ওপর মর্টার ও কামানের আক্রমণ চালায় এবং এই অবস্থান টি পুনর্দখলের জন্য শালদী নদী গুদামঘরের দক্ষিনে কিচুসংখ্যক সৈন্য সমাবেশ করে। এই খবর পেয়ে সুবেদার বেলায়েত একটি দল নিয়ে পাকসেনাদের আক্রমণ কে প্রতিহত করার জন্য গুদামঘর এলাকায় আক্রমন চালায়। পাকসেনাদের আক্রমন প্রতিহত হয় এবং তারা পালিয়ে যা। কিন্তু একজন পাকসেনা আড়াল থেকে সুবেদার বেলায়েত কে লক্ষ্য করে গুঁলি ছোঁড়ে। সুবেদার বেলায়েতের মাথায় গুলি বিদ্ধ হয়। সঙ্গে সঙ্গে তাঁকে চিকিতসার জন্য ২ নং সেক্টরে মুক্তিবাহিনী হাসপাতালে পাঠানো হয়। কিন্তু দুঃখের বিষয় যে হাসপাতালে পৌঁছার আগেই সে শাহাদাৎ বরণ করে। তার মত বীর সৈনিকের শহীদ হওয়াতে আমরা সবাই মর্মাহত হয়ে পরি। বাংলাদেশ সেনাবাহিনী তথা বাংলাদেশ একজন মহান বীরকে হারালো। সুবেদার বেলায়েতের কীর্তি ও বিক্রমের কথা বাংলাদেশের ইতিহাসে স্বর্ণাক্ষরে লেখা থাবে বলে আমি বিশ্বাস করি। 

শালদা নদী এলাকা দখল করা একটি দুঃসাহসী পরিকল্পনা ছিল। এই পরিকল্পনা অত্যন্ত অপ্রচলিত কৌশলের একটি বিরাট সাফল্য। এর ফলে কুমিল্লা থেকে ব্রাহ্মনবাড়িয়া পর্যন্ত সম্পূর্ণ এলাকা শত্রুমুক্ত হয়। বাংলাদেশ সরকার ক্যাপ্টেন গাফফার এবং শহীদ বেলায়েতকে কৃতিত্বপূর্ণ লড়াইয়ের জন্য বীরউত্তম উপাধিতে ভূষিত করেন। এই যুদ্ধে প্রচুর অস্ত্র শস্ত্র আমাদের হস্তগত হয়। এগুলার মধ্যে ২১ টা রাইফেল ৫ টা এল এম জি ৩ টা এম জি এই ৩ মেশিনগান ৩১ টা হাল্কা মেশিনগান ম্যাগাজিন ৪ টা রকেট লঞ্চার ১ টা এস এম জি ১ টা ওয়ারলেস সেট ২০২৫০ টি গুলি ২০০ টি ২” মর্টার বোমা ৩ টা টিলিফোন সেট ১ টা জেনারেল ২ টা এম জি ব্যারেল অনেক রেশন কাপড় চোপড় ম্যাপ ও বিভিন্ন ধরনের নথিপত্র আমাদের দখলে আসে।  এই সব দলিলপত্র থেকে জানা যায় ৩০ তম পাঞ্জাব রেজিমেন্টের বি কোম্পানি ও ডি কোম্পানি পাকিস্তানীদের প্রতিরক্ষাব্যুহ নিয়োজিত ছিল। এই সংঘর্ষে প্রায় ৮০ / ৯০ জন পাকসেনা হতাহত হয় এবং ১২ জন পাকসেনা আমাদের হাতে জীবন্ত ধরা পরে। ভোর ৫ টা থেকে রাত ১০ টা পর্যন্ত ১৬ ঘন্টা যুদ্ধে আমাদের ২ জন শহীদ ও ৮ জন আহত হয়। 

শালদা নদী কমপ্লেক্স আমাদের হস্তগত হওয়ার পর পাকসেনারা ক্ষিপ্ত হয়ে ওঠে। এই এলাকা পুনর্দখলের জন্য প্রস্তুতি নিতে থাকে। পাকসেনারা চান্দলার নিকটে অন্যান্য এলাকা থেকে প্রচুর সৈন্য এনে সমাবেশ ঘটায়। ১৬ ই নভেম্বর রাত ২-১৫ মিনিটে পাকসেনারা প্রায় ২ ব্যাটেলিয়ন সৈন্যশক্তি নিয়ে আমাদের শালদা নদী মন্দভাগ কামালপুর মঙ্গল প্রভৃতি উস্থানের ওপর গোলন্দাজ বাহিনী ও মর্টারের সহায়তায় প্রচন্ড আক্রমন চালা। এই আক্রমন প্রায় ৩ / ৪ ঘন্টা ধরে চলতে থাকে। চতুর্থ বেঙ্গল রেজিমেন্টের সৈনিকরা অসীম সাহসিকতার সঙ্গে পাকসেনাদের এই প্রচন্ড আক্রমন কে প্রতিহত করে। সকাল পর্যন্ত যুদ্ধে পাকসেনাদের বিপুলসংখ্যক সেনা হতাহত হয় এবং উপায়ন্তর না দেখে পাকসেনারা আক্রমন পরিত্যাগ করে পিছু হটে যায়। এর একদিন পর আমাদের একটি ছোট দল মঙ্গলপুরের নিকট পাক সেনাদের ঘাঁটির উপর অতর্কিত আক্রমন চালিয়ে ১৭ জন পাকসেনাকে নিহত ও অনেককে আহত করে। আরেকটি রেইডিং পার্ট কাইয়ুমপুরে পাকসেনাদের অবস্থানের দুটি বাঙ্কার আর আর দিয়ে ধ্বংস করে দিয়ে ১৪ জন পাকসেনাকে নিহত করে। ২০ শে এবং ২১ শে নভেম্বর চতুর্থ বেঙ্গলের এ কোম্পানী এবং বি কোম্পানী মঙ্গলপুর এবং কায়েমপুরের উপর তাদের চাপ বাড়িয়ে তোলে। ২১ তারিখ সকাল ৯ টার সময় এই দুই কোম্পানী পাক অবস্থানের ওপর অতর্কিত আক্রমন চালায়। এই আক্রমনে ১৬ জন পাকসেনাকে নিহত এবং ৯ জনকে আহত করে। ১০৬ আর আর এর সাহায্যে পাকসেনাদের বেশ কটি বাঙ্কার উড়িয়ে দেয়া হয়। আমাদের সৈনিকরা অনেক অস্ত্র শস্ত্রও দখল করে নেয়। ২৩ শে নভেম্বর পাকসেনারা আমাদের মন্দভাগ অবস্থানটি পুনর্দখলের জন্য আবার তাদের সৈন্য একত্রিত করতে থাকে। দুপুর দুটোর সময় আমাদের একটি কোম্পানী পাকসেনাদের সমাবেশের উপর আক্রমন চালায়। ফলে পাকসেনাদের শালদা নদির নিকটে মনোরা রেলসেতুর নিকটবর্তী আমাদের অবস্থানগুলোর উপর প্রচন্ড আক্রমণ চালায়। মেশিনগান ১০৬ আর আর ও গোলন্দাজ বাহিনীর সহায়তায় পাকসেনারা অবস্থানের একটি বাঙ্কার ধ্বংস করতে সমর্থ হয়। আমাদের সৈনিকরা পাকসেনাদের আক্রমনকে প্রতিহত করতে সমর্থ হয় এবং তাদের বহু সৈনিক হতাহত হয়। আমাদের একজন সৈনিক শহীদ ও ৪ জন আহত হয়। একটি মেশিনগান গোলন্দাজ বাহিনির গুলিতে নষ্ট হয়ে যায়। ২৩শে নভেম্বর থেকে পাকসেনাদের সঙ্গে বেশ কটি খন্ডযুদ্ধে আমাদের সৈনিকরা শত্রুদের বিতাড়িত করতে সমর্থ হয়। এই এলাকায় শত্রুরা পর্যুদস্ত হয়ে বুড়িচং ও কুমিল্লার দিকে সরে যায়। 

কয়েকদিন পর ৪র্থ বেঙ্গল কে শালদা নদী থেকে ফেনীর দিকে আক্রমণ চালানোর জন্য কে ফোরস এর অধীনে বেলুনিয়াতে স্থানান্তর করা হয়। ফ্লাইট লেফটেন্যান্ট কামালের অধীনে কয়েকটি সেক্টর কোম্পানি শালদা নদীতে রেখে ক্যাপ্টেন গাফফারের নেত্রৃত্বে চতুর্থ বেঙ্গল বেলুনিয়াতে কে ফরস এ যোগাযগ করে। ১০ ম বেঙ্গল রেজিমেন্ট রাজনগরে তাদের পুনর্গঠন ও পুনর্বিন্যাসের পর তাদেরকে দু সপ্তাহের জন্য প্রশিক্ষনের ব্যবস্থা করা হয়। ব্যপক প্রশিক্ষনের পর বেলুনিয়াতে পুনরায় তাদেরকে পুরানো প্রতিরক্ষা ঘাঁটিগুলতে পাঠানো হয়। এবং এই সেক্টরে তৎপরতা বাড়ানর নির্দেশ দেয়া হয়। এই সময় ১০ ম বেঙ্গল রেজিমেন্ট কে মেজর জাফর ইমাম নেতৃত্ব দিচ্ছিলেন। পুনরায় রনক্ষেত্রে পৌছানোর পর ১০ ম বেঙ্গল রেজিমেন্ট তাদের তৎপরতা বৃদ্ধি করে। ১৫ ই অক্টবর ১০ম বেঙ্গলের অনন্তপুর প্রতিরক্ষাব্যুহের সামনে পরশুরাম চিতলিয়া প্রভৃতি জায়গায় পাকসেনাদের ঘাঁটিগুলির ওপর ছোট ছোত আক্রমন চালিয়ে ২৪ জন পাকসেনাকে নিহত এবং ৩০ জন কে আহত করে। পাকসেনাদের ৩ টি বাঙ্কারো তারা ধ্বংস করে দেয় ১৮ ই অক্টোবর সকাল ৬ টার সময় পাকসেনাদের একটি  প্লাটুন আমাদের ঘাঁটির দিকে অগ্রসর হবার পথে বেলুনিয়া নদীর পূর্ব তীরে আমাদের সৈনিকদের এম্বুশে পরে। ফলে ১২ জন পাকসেনা নিহত এবং ১৪ জন আহত হয়। ফুলগাজীর নিকট ১০ ম বেঙ্গলের পাইওনিয়ার প্লাটুন ঐ দিন ই রাস্তায় মাইন পুঁতে সকাল ১০ টার সময় পাকসেনাদের একটি ট্রাক ধ্বংস করে দেয়। ৭ জন পাকসেনা নিহত এবং ৩ জন আহত হয়। ২০ শে অক্টোবর আমাদের মর্টার ডিপারমেন্ট সন্ধ্যা ৬ টায় পাকসেনাদের অবস্থানে অনুপ্রবেশ করে চিতলিয়া অতর্কিত আক্রমন চালিয়ে ১২ জন পাকসেনাকে নিহত এবং ৭ জন কে আহত করে। ২৫ অক্টোবর আমাদের গোলন্দাজ বাহিনী পাকসেনাদের চিতলিয়া ঘাটির ওপর আক্রমন চালায়। ফলে ২ টি গাড়ি ধ্বংস হয়ে যায় এবং ৭ জন পাকসেনা নিহত হয়। ২৬ শে অক্টোবর ভোর ৫ টার সময় ফুলগাজীর নিকট আমাদের একটি প্লাটুন পাকসেনাদের টহলদারী দলকে এম্বুশ করে ৯ জন পাকসেনা নিহত ও ৬ জন কে আহত করে। এই যুদ্ধে আমাদের একজন মুক্তিযোদ্ধা কুটি মিয়া শহিদ হয়। ঐদিন ই পাকসেনাদের একটি শক্তিশালী দল আমাদের ঘাঁটির সামনে এসে মাইন পোঁতার চেষ্টা করে। কিন্তু পাকসেনাদের এই দলটির সঙ্গে আমাদের একটি দলের সংঘর্ষ হয়। সংঘর্ষে ১২ জন পাকসেনা নিহত ও ৩০ জন আহত হয়। অবশিষ্ট পাকসেনারা আহত ও নিহতদের ফেলে ও অস্ত্র শস্ত্র রেখেই পালিয়ে যায়। ১০ম বেঙ্গলের তৎপরতার কারনে এই এলাকায় পাকসেনাদের বিপুল সমাবেশ ঘটানো হয়। তারা ১০ ম বেঙ্গলকে ধ্বংস করার জন্য প্রস্তুতি নেয়। ২৭ শে অক্টোবর চিতলিয়ার নিকট এক ব্যাটেলিয়নের অধিক শক্তির সমাবেশ ঘটায়। সন্ধ্যা ৬ টার সময় গোলন্দাজ বাহিনীর সয়ায়তায় পাকসেনাদের দুটো কোম্পানী অগ্রসর হয়ে আমাদের অগ্রবর্তী ঘাঁটি নীলক্ষ্মীর  উপর প্রচন্ড আক্রমণ চালায়। আমাদের সৈনিকরা সাহসের সঙ্গে পাকসেনাদের আক্রমনে বাধা দেয়। কিন্তু প্রচন্ড আক্রমণের সামনে টিকতে না পেরে মূল ঘাঁটিতে ফিরে আসে। পাকসেনারা নিলক্ষ্মী অগ্রবর্তী ঘাটিটি দখল করে নেয়। পরদিন সকালে ১০ম বেঙ্গলের তিন কোম্পানী আমাদের গোলন্দাজ বাহিনীর সহায়তায় নীলক্ষ্মীর ওপর পালটা আক্রমণ চালায়। সকাল ১০ টা পর্যন্ত তিন ঘন্টা ধরে যুদ্ধ চলে। প্রচন্ড চাপে পাকসেনারা টিকতে না পেরে নিলক্ষ্মী ঘাঁটি পরিত্যাগ করে পিছু হটে যায়। আমাদের সৈনিকরা নিলক্ষ্মী পুনর্দখলের পর প্রতিরক্ষাব্যুহ (মালিবিলদ) ও গাবতলী পর্যন্ত সম্প্রসারিত করে। পরদিন সন্ধ্যা ৬ টায় আমাদের একটি প্লাটুন দুবলার চাঙ্গের নিকট একটি এম্বুশ পেতে বসে থাকে। পাকসেনাদের একটি দল বেলুনিয়া যাবার পথে সেই এম্বুশ এ পরে। আমাদের প্লাটুনটি পাকসেনাদের আক্রমন চালিয়ে ১৩ জন পাকসেনাকে নিহত করে এবং ২ জন পাকসেনাকে জীবিত বন্দী করে। এছাড়া অনেক অস্ত্র শস্ত্র দখল করে নেয়। নিলক্ষ্মীতে পাকসেনারা পর্যুদস্ত হয়ার পর পুনঃআক্রমনের প্রস্তুতি নেয়। ২৯ শে অক্টোবর ভোর ৪ টার সময় পাকসেনারা শালদার নয়াপুর এবং ফুলগাজি থেকে আমাদের প্রতিরক্ষা ঘাঁটির উপর কামানের  সাহায্যে প্রচন্ড গোলাবর্ষণ শুরু করে। আমাদের কামানগুলিও পাকসেনাদের গোলার প্রত্যুত্তর দেয়। সকালে পাকসেনারা তিন দিক থেকে আমাদের ঘাঁটির উপর আক্রমন চালায়। প্রায় ৫ ঘন্টা যুদ্ধের পর আমাদের পালটা আক্রমণের মুখে পাকসেনাদের আক্রমণ বিপর্যস্ত হয়ে পরে। প্রচন্ড বাধার সামনে টিকতে না পেরে পাকসেনারা পিছন দিকে পালিয়ে যায়। সংঘর্ষে ৪০ জন পাকসেনা হতাহত হয়। অনেক অস্ত্র শস্ত্র আমাদের হস্তগত হয়। আমাদের দুজন সৈনিক শহীদ হয়। 

এই সময় পাকসেনাদের প্রতিরক্ষা ঘাঁটি চিতলিয়া পরশুরাম ও বেলুনিয়া থানার নিকট ছিল। এসব ঘাঁটিগুলতে রেলওয়ে ত্রলির সাহায্যে পাকসেনারা ফেনী থেকে রসদ যোগাত। ৫ ই নভেম্বর রাতে আমাদের একটি রেইডিং পার্টি চিতলিয়ার দক্ষিনে রেলোয়ে লাইনের উপর এম্বুশ পাতে। ৬ ই নভেম্বর সকাল ৭ টায় পাকসেনাদের একটি ট্রলি আমাদের হেডিং পার্টির এম্বুশ এর আওতায় এসে যায়। ট্রলিটিকে সম্পূর্ণরূপে ধ্বংস করে দেয়া হয় এবং পাকসেনাদের একজন অফিসারসহ চারজন সৈনিক নিহত হয়। আমাদের রেইডিং পার্টি একটি হালকা মেশিনগান একটি রাইফেল একটি স্টেনগান একটি ব্লেন্ডিসাইড ২০০০ রাউন্ড গুলি ও ১০ টি ব্লেনডিসাইড গোলা হস্তগত করে। ১০ম বেঙ্গল পাকসেনাদের আক্রমণকে ব্যর্থ করার পর বেলুনিয়া থেকে পাকসেনাদের সম্পূর্ণ  রূপে বিতাড়িত করার জন্য পালটা আক্রমনের প্রস্তুতি নেয়। পরিকল্পনা অনুযায়ী প্রথম পর্যায়ে পরশুরাম ও চিতলিয়ার মাঝে পাকসেনাদের সরবরাহ লাইনের সড়কটি বিচ্ছিন্ন করার প্রস্তুতি  নেয়। ৬ ই নভেম্বর ১০ম বেঙ্গলের একটি কোম্পানী গোলন্দাজ বাহিনী ও মর্টারের সহায়তায় চিতলিয়ার উত্তরাংশে পাকসেনাদের প্রতিরক্ষাব্যুহের উপর প্রচন্ড আক্রমণ চালায়। প্রায় ৪ ঘন্টা যুদ্ধের যুদ্ধের পর ১০ম বেঙ্গলের কোম্পানী টি চিতলিয়ার উত্তরাংশ দখল করে নিয়ে সালিয়া এবং ধানীকুন্ডার মাঝখানে রাস্তা বন্ধ করে দিয়ে পরশুরাম ও ফেনীর মধ্যে যোগাযগ সম্পূর্ণ বিচ্ছিন্ন করে দিতে সমর্থ হয়। এর ফলে বেলুনিয়ার উত্তরাংশের পাকসেনারা অবরুদ্ধ হয়ে পরে। একজন অফিসার সহ ১২ জন পাকসেনা যুদ্ধে নিহত এবং ৫ জন বন্দী হয়। অফিসারের পকেট থেকে প্রাপ্ত এম ও ফর্ম থেকে জানা যায় ১৫ তম বেলুচ জজিমেন্তের ক্যাপ্তেন এবং বেলুনিয়াতে সে সময় ১৫ তম বেলুচ রেজিমেন্ত আমাদের বিরুদ্ধে যুদ্ধে লিপ্ত হয়। এই সংঘর্ষে আমাদের মর্টার প্লাটুন কমান্ডার হাবিলদার ইয়ার আহমদ শহীদ হয় এবং আরো ৫ জন আহত হয়। পাকসেনাদের মনোবল সম্পূর্ণ রূপে ভেঙ্গে পরে। পাকসেনারা চিতলিয়ার দক্ষিনে পশ্চাদপসরন করে। বিপুল অস্ত্রশস্ত্র আমাদের হস্তগত হয়। আমাদের চিতলিয়ার অবস্থানটি পুনর্দখলের জন্য পাকসেনারা ভোর ৫ টায় দু কোম্পানী সৈন্য নিয়ে প্রচন্ড আক্রমন চালায়। আমাদের কোম্পানীটি গোলন্দাজ বাহিনীর সহায়তায় অসীম সাহসের সঙ্গে এই আক্রমনের মোকাবিলা করে। আপ্রান চেষটাসত্বেও আমাদের সৈনিকদের গুলির সামনে এবং গোলন্দাজ বাহিনীর গোলার মুখে পাকসেনাদের এই আক্রমণ টি ব্যর্থ হয়ে যায়। ৩৫ জন পাকসেনা নিহত হয় এবং অনেক আহত হয়। কয়েকটি হালকা মেশিন গান সহ অনেক অস্ত্রশস্ত্র আমাদের হস্তগত হয়। পাকসেনারা ছত্রভংগ হয়ে পিছু হটে যায়। 

১০ম বেঙ্গল উত্তর চিতলিয়া দখলের পর তাদের তৎপরতা অব্যাহত রাখে। ৯ ই নভেম্বর রাত সারে ১১ টার সময় আমাদের একটি পেট্রোল পার্টি ৫ জন পাকসেনাকে বন্দী করে এবং একটি মেশিনগান ও ৪ টি চায়না রাইফেল দখল করে দেয়। ১০ম বেঙ্গলের দুটি কোম্পানী ৯ ই নভেম্বর রাত সাড়ে ১১ টার সময় পরশুরাম ও বেলনিয়া শত্রুঘাঁটির উপর অতর্কিত আক্রমন চালায়। আক্রমনে অনেক পাকসৈন্য  নিহত হয় এবং বহু অস্ত্রশস্ত্র আমাদের হস্তগত হয়। চার ঘন্টা যুদ্ধের পর এই দুই ঘাঁটি আমাদের সৈনিকরা দখল করে নেয়। পাকসেনারা পরদিন আমাদের প্রতিরক্ষা ব্যুহের উপর জঙ্গী বিমানের আক্রমণ চালায়। আমাদের সৈনিকরা ভারী মেশিনগানের  সাহায্যে বিমান আক্রমনের পালটা জবাব দেয়। শত্রুদের একটি জঙ্গী বিমান আমাদের মেশিনগানের গুলিতে বিদ্ধ হয়ে শালিয়ার নিকট ভূপতিত হয়। বিমান আক্রমনে আমাদের দুজন সৈনিক শহীদ ও ৫ জন আহত হয়। এর পর দিন ১০ম বেঙ্গল আর দুটি কোম্পানী সকাল ১০ টায় চিতলিয়ার উপর গোলন্দাজ বাহিনির সহায়তায় আক্রমন চালায়। ৩ ঘন্টা যুদ্ধের পর আমাদের গোলন্দাজ বাহিনীর গোলা এবং মর্টারের গুলিতে শত্রুপক্ষের ব্যপক ক্ষতি হয় এবং চিতলিয়া রেল স্টেশন ধ্বংস হয়ে যায়। এখানে পাকসেনাদের অনেকে হতাহত হয়। আমাদের ৫ জন শহীদ ও  ১৩ জন আহত হয়। শেষ পর্যন্ত চিতলিয়া আমাদের দখলে আসে। আমাদের সৈনিকরা শত শত অস্ত্র শস্ত্র অয়ারলেস সেট পোশাক রেশন প্রভৃতি দখল করে নেয়। ৪ দিনের যুদ্ধে ৫৭ জন পাকসেনা ও ১৫ জন ই পি সি এ এফ আমাদের হাতে বন্দী হয় এবং আরো অনেক হতাহত হয়। পাকসেনারা চিতলিয়া থেকে পালিয়ে মুন্সিরহাটের দক্ষিনে এবং পাঠাননগরের কাছে তাদের রক্ষাব্যুহ পুনরায় স্থাপন করে। তাদের মূল ঘাঁটি ফেনিতে পিছিয়ে নেয়। এই সময় ক ফোরস হেডকোয়ার্টার থেকে পুনঃআক্রমনের নির্দেশ আসে। এই নির্দেশ অনুযায়ী কে ফোরস  হেডকোয়ার্টার কোনাবন অবস্থান থেকে দক্ষিন বেলুনিয়াতে স্থানান্তরিত হয় এবং বেলুনিয়া সেক্টরে চতুর্থ বেঙ্গল কেও এই যুদ্ধে নিয়োজিত করা হয়। নতুন নির্দেশ অনুযায়ী কে ফোরস অতি সত্বর ফেনী মুক্ত করার আদেশ দেয়া হয়। নতুন পরিকল্পনা অনুযায়ী চতুর্থ বেঙ্গল ফেনীর দিকে অগ্রসর হয়। চতুর্থ বেঙ্গল উত্তর দিক থেকে ক্যাপ্টেন গাফফারের নেতৃত্বে ফেনির দিকে অগ্রসর হয়। ১০ম বেঙ্গল লক্ষ্মীপুর হয়ে ছাগলনাইয়ার দিকে অগ্রসর হয়। কে ফোরস এর দুই ব্যটেলিয়নের প্রচন্ড চাপে পাকসেনারা টিকতে না পেরে তাদের অগ্রবর্তী ঘাঁটি পাঠাননগর ও দক্ষিন মুন্সিরহাট ছেড়ে পেছন দিকে পালিয়ে যায়। ডিসেম্বর মাসের প্রথম দিকে কে ফোরস ছাগলনাইয়া ও ফেনীর উপকন্ঠে পাকসেনাদের উত্তর পশ্চিম দিকে সম্পূর্ণ ভাবে ঘিরে ফেলে এবং পাকসেনাদের অবস্থানগুলোর উপায় গোলন্দাজ বাহিনীর সাহায্যে প্রচন্ড আক্রমন চালায় এই প্রচন্ড চাপে পাকসেনারা ভীতসন্ত্রস্ত হয়ে ওঠে। আমাদের আক্রমনের চাপ আরো বাড়িয়ে দেয়া হয়। উপায়ন্তর না দেখে ৬ ই ডিসেম্বর পাকসেনারা তাদের অস্ত্রশস্ত্র ও গোলাবারুদ ফেলে শুভপুর সেতু  হয়ে চট্টগ্রামের দিকে পালিয়ে যায়। ৬ ই ডিসেম্বর দুপুরে কে ফোরস ফেনীকে শত্রুমুক্ত করে। ফেনীতে পাকসেনাদের অজস্র গোলাবারুদ আমাদের হস্তগত হয়। শত্রুরা পালাবার সময় ভুভপুর সড়ক ও রেলসেতু উড়িয়ে দেয়। যার ফলে পাকসেনাদের পিছু ধাওয়া করা কে ফোরসের পক্ষে অসুবিধা হয়ে পরে এবং তাদের অগ্রাভিযান বাধা প্রাপ্ত হয়। শুভপুর সেতু মেরামতের জন্য দুদিন সময় লেগে যায়। মিত্র বাহিনীর প্রকৌশলীরা একটি সেতু পুনঃনিরমান করে এবং এরপর সেতু ও নৌকার সাহায্যে চট্টগ্রামের দিকে কে ফোরস এর অগ্রাভিযান পুনরায় শুরু হয়। এই সময় আমি আহত হবার ফলে কে ফরস এর নেতৃত্ব মেজর সালেকের উপর ন্যাস্ত ছিল। কে ফোরস ফেনী থেকে করেরহাট পর্যন্ত পাকসেনাদের ছোটখাট রক্ষাব্যুহ দখল করে তাদের অগ্রাভিযান অব্যাহত রাখে এবং করেরহাট পর্যন্ত বিস্তীর্ণ এলাকা শুরু করে। করেরহাট থেকে চট্টগ্রাম অগ্রসর হওয়ার জন্য নতুন একটি পরিকল্পনা নেয়া হয়। এই পরিকল্পনা অনুসারে চতুর্থ ও মুজিব ব্যাটারীকে (বাংলাদেশ প্রথম গোলন্দাজ বাহিনী) নিয়ে হিয়াকু ফটিকছড়ি নাজিরহাট হয়ে চট্টগ্রামের উত্তর পশ্চিম শত্রুবাহিনির উপর আক্রমন চালাবে এবং ১০ম বেঙ্গল ফেনী চট্টগ্রামের প্রধান সড়কে সীতাকুন্ড হয়ে চট্টগ্রামের দিকে অগ্রসর হবে। এই দ্বিমুখী অগ্রাভিযান চট্টগ্রামের উপকন্ঠে পৌছে চট্টগ্রাম শহরের উপর সাঁড়াশি আক্রমন চালাবে। পরিকল্পনা মত চতুর্থ বেঙ্গল মুজিব ব্যাটারি সহ হিয়াকুর দিকে ৭ ই ডিসেম্বর রাত ১২ টায় অগ্রসর হয়। পরদিন সকাল ৬ টায় হিয়াকু বাজারের নিকট পৌছার পর পাকসেনাদের একটি অগ্রবর্তী ঘাঁটির সঙ্গে সংঘর্ষ হয়। পাকসেনাদের এই ঘাঁটিতে প্রায় ৪০ / ৫০ জন সৈনিক ছিল। তারা আমাদের বাধা দেয় কিন্তু আমাদের সৈনিক এবং গোলন্দাজ বাহিনীর আক্রমনে টিকতে না পেরে পাকসেনারা ফটিকছরির দিকে পালিয়ে যায়। ফলে হিয়াকু বাজার আমরা অতি সহজেই শত্রুমুক্ত করে নিজেদের দখলে আনি। হিয়াকু থেকে চট্টগ্রামের দিকে একটি কাঁচা রাস্তা গেছে। রাস্তাটি খুব ই খারাপ। সেই রাস্তা হয়ে পায়ে হেঁটে আমাদেরকে অগ্রসর হতেহয়। অগ্রসরের পথে নারায়ণহাটের নিকট পাকসেনাদের আরেকটি অবস্থানের সঙ্গে চতুর্থ বেঙ্গলের সংঘর্ষ  হয়। পাকসেনাদের এ অবস্থানটিও আমাদের আক্রমনের চাপে টিকতে না পেরে ফটিকছড়ির দিকে পিছু হটে যায়। যাওয়ার সময় এটি কাঠের সেতু ধ্বংস করে দেয়। চতুর্থ বেঙ্গল ওই দিন রাতে নারায়নহাটে বিশ্রাম নেয়। ধ্বংসপ্রাপ্ত সেতুটি মেরামত করার পর আমাদের অগ্রযাত্রা পুনরায় শুরু হয়। পথে কাজীরহাটে পাকসেনারা আমাদের অগ্রাভিযানে বাধা দেয়ার জন্য পথে অনেক মাইন পুঁতে রাখে। এই মাইন গুলোকে সরিয়ে রাস্তা পরিস্কার করে আমাদের অগ্রসর হতে হয়। ১০ ই ডিসেম্বর ফটিকছরির উপকন্ঠে চতুর্থ বেঙ্গলের অগ্রাভিযান কে পাকিস্তানের ২৪ তম ফ্রন্টিয়ার রেজিমেন্ট বাধা দেয়। ফটিকছড়িতে পাকিস্তানীদের একটি শক্তিশালী ঘাঁটি ছিল। সেজন্য চতুর্থ বেঙ্গলের অধিনায়ক ক্যাপ্টেন গাফফার পাকসেনাদের ঘাঁটিটি সম্বন্ধে পুঙ্খানুপুঙ্খ তথ্য সংগ্রহ করে। এরপর চতুর্থ বেঙ্গল কে দুই ভাগে বিভক্ত করা হয়। একটি দল ফটিকছড়ির সন্নিকটে পাহারের দিকে রাস্তায় অগ্রসর হয় এবং প্রধান দলটি কাজীরহাট ফটিকছড়ি রাস্তার দিকে অগ্রসর হয়। ১১ ই ডিসেম্বর ৪ – ৩০ টায় এই দুটি দল সম্মিলিতভাবে দুদি্ক থেকে পাক অবস্থানের উপর আক্রমন চালায়। এই আক্রমনে তিকতে না পেরে রাত ১২ টার পর পাকসেনারা সমস্ত অস্ত্র শস্ত্র গোলাবারুদ বিছানাপত্র ফেলে পিছনের দিকে পালিয়ে যায় ফলে ফটিকছড়ি শ্ত্রুমুক্ত হয়। এই যুদ্ধে আমাদের দুজন শহীদ হয়। অপরদিকে শত্রুপক্ষের ৩০ / ৪০ জন হতাহত হয়। এই সময় খবর আসে যে পাকসেনাদের একটি শক্তিশালী দল তাদের রামগড় অবস্থান পরিত্যাগ করে মানিকছড়ির পথে ফটিকছড়ির দিকে অগ্রসর হচ্ছে। এই সংবাদ পেয়ে চতুর্থ বেঙ্গল থেকে দুটি প্লাটুন এবং মর্টার প্লাটুন এই দলটিকে বাধা দেবার জন্য মানিকছড়ির রাস্তায় পাঠানো হয়। আমাদের প্লাটুনগুলো পাকসেনাদের মানিকছরির রাস্তায় সাফল্যের সঙ্গে এম্বুশ করতে সমর্থ হয়। পাকসেনারা অতর্কিত আক্রান্ত হয়ে নাজিরহাটের দিকে পালিয়ে যায়। ১২ ই ডিসেম্বর ভোরে ফটিকছড়ি থেকে চতুর্থ বেঙ্গল চট্টগ্রামের দিকে অগ্রসর হয়।  ২ / ৩ ঘন্টা পর প্রায় ৯ / ১০ তার সময় নাজিরহাট নদির পাড় থেকে পাকসেনারা আমাদের উপর প্রচন্ড আক্রমণ চালিয়ে আমাদের অগ্রযাত্রায় বাধা দেয়। ক্যাপ্টেন গাফফার নদীর নিকটস্থ একটি দোতলা বাড়ি থেকে পাকসেনাদের অবস্থানের তথ্য সংগ্রহ করে। কবরাখবর নিয়ে বোঝা যায় যে পাকিস্তানের ২৪ তম ফ্রন্টিয়ার ফোরস তাদের প্রায় তিনটি কোম্পানী ও বেশ কিছু সংখ্যক ইপিসিএ এফ সহ নাজিরহাট নদীর তীর বরাবর একটি শক্তিশালী অবস্থান নিয়ে আছি। ১৩ ই ডিসেম্বর পাকসেনাদের সম্বন্ধে আরো তথ্য সংগ্রহ করা হয় এবং তার পর ই পাক অবস্থানের উপর গোলাবর্ষণ করা হয়। কিন্তু শত্রুদের অবস্থান এত শক্তিশালী ছিল যে চার ঘন্টা ধরে যুদ্ধ চালানোর পরো পাকসেনারা আমাদের আক্রমন কে প্রতিহত করে। সুতরাং  এভাবে আক্রমন চালিয়ে কোন লাভ নেই মনে করে অন্য পন্থা অবলম্বনের সিদ্ধান্ত নেয়া হয়। এবং সেজন্য আমাদের সৈন্যদের কে কিছুটা পিছিয়ে নেয়া হয়। এই সময় একজন পাকসেনা আমাদের হাতে জীবিত ধরা পরে। জীবিত সেই পাকসেনার কাছ থেকে পাকসেনাদের প্রতিরক্ষাব্যুহ সম্বন্ধে আরো সঠিক খবর জানা যায়। সেখানে জানা যায় ২৪ তম ফ্রন্টিয়ার এর মেজর আশেক এই প্রতিরক্ষাব্যুহের নেতৃত্ব দিচ্ছে। এই প্রতিরক্ষাব্যুহের সশক্তি প্রায় এক ব্যাটেলিয়নের মত। নদী বরাবর ব্যাটেলিয়ন টি অসংখ্য বাঙ্কার তৈরী করে তাদের প্রতিরক্ষাব্যুহ সুদৃঢ় করেছে। কিন্তু এদের নজ ফটিকছড়ির দিকে বেশি থাকাতে পশ্চিম ভাগ বেশী শক্তিশালি নয়। অতি অল্পসংক্যক সৈন্য দিয়ে পশ্চিমের চা বাগানের দিকে রক্ষাব্যুহ রচনা করা হয়েছে এই গুরুত্বপূর্ণ তথ্য পেয়ে পশ্চিমের চা বাগানের দিক থেকে পাকসেনাদের উপর আক্রমণের পইকল্পনা নেয়া হয়। পরিকল্পনা অনুযায়ী লেঃ শওকতের নেতৃত্বে গণবাহিনীর একটি কোম্পানী চারঘন্টা আগে নাজিরহাট ও চট্টগ্রামের রেলপথের মাঝে পাকসেনাদের অবস্থানের উপর অতর্কিত আক্রমন চালায়। এ আক্রমনে তারা এত হতভম্ব হয়ে পরেছিল যে আমাদের আক্রমনে বাধা পর্যন্ত দিতে পারেনি এবং শত্রুরা  ঘুম থেকে উঠেই দেখতে পায় আমরা তাদেরকে পিছন দিক থেকে আক্রমণ চালিয়েছি। উপায়ন্তর না দেখে সবকিছু ফেলে তারা চট্টগ্রামের দিকে পালাতে থাকে। পালাবার পথে আমাদের মর্টারের এওং মেশিনগানের গুলিতে অনেক পাকসেনা হতাহত হয়। প্রায় ৪০ জন হতাহত পাকসেনাকে আমরা যুদ্ধক্ষেত্রে পাই। ৮ জন পাকসেনা বন্দী হয় , ৪৯ জন ইপিসিএ এফ অস্ত্রশস্ত্র সহ আত্মসমর্পণ করে। প্রচুর গোলাবারুদ ও অন্যান্য জিনিসপত্র আমাদের হস্তগত হয়। রেশন বোঝাই কয়েকটি ট্রাকও আমাদের দখলে আসে। পালাবার সময় পূর্ব থেকে লেঃশওকতের গণ বাহিনির কোম্পানীও পাকসেনাদের উপর আক্রমন চালায় এবং অনেককে হতাহত করে। পাকসেনারা রাস্তা ছেড়ে গ্রামের মধ্য দিয়ে চট্টগ্রামে পালিয়ে যেতে সমর্থ হয়। ১৪ ডিসেম্বর নাজিরহাট সম্পূর্ণ রূপে শত্রুমুক্ত হয়। আমাদের একজন শহীদ ও এক জন সৈনিক আহত হয়। পাকসেনারা নাজিরহাট সড়ক সেতু আগে থেকেই ধ্বংস করে দিয়েছিল। সেজন্য নাজিরহাট থেকে চট্টগ্রামের দিকে অগ্রযাত্রা একদিন দেরী হয়ে যায়। নাজিরহাটের স্থানীয় জনগনের সাহায্যে আংশিক পুনঃ নির্মাণ করা সম্ভব হয় এবং ১৫ ডিসেম্বর নাজিরহাট থেকে চট্টগ্রামের দিকে অগ্রাভিযান পুনরায় শুরু হয়। সকালে হাটহাজারি পৌছার পর ১০ম বেঙ্গলের সাথে যোগাযোগ হয়। ১০ম বেঙ্গল মেজর জাফর ইমামের নেতৃত্বে সীতাকুন্ড হয়ে চট্টগ্রামের দিকে এগিয়ে আসছিল। হাটহাজারিতে যোগাযগের পর কে ফরস এর ১০ম বেঙ্গল ও চতুর্থ বেঙ্গল সম্মিলিতভাবে অগ্রসর হয়ে চট্টগ্রাম বিশ্ববিদ্যালয় পর্যন্ত শ্ত্রুমুক্ত করে। ১৬ ই ডিসেম্বর সকালে এই সম্মিলিত বাহিনি চট্টগ্রাম বিশ্ববিদ্যালয় থেকে অগ্রসর হয়ে চট্টগ্রাম শহর আক্রমণের প্রস্তুতি নেয়। এই সময় বাংলাদেশ ফোরসেস হেডকোয়ার্টার আক্রমন স্থগিত রাখার নির্দেশ পাঠায়। আরো খবর আসে যে পাকসেনারা ওই দিন আত্মসমর্পণ করবে। ১৬ ই ডিসেম্বর ৪- ৩০ মিনিটে পাকসেনাদের এক ডিভিশন সৈন্য কে ফোরস এর কিট অস্ত্রশস্ত্র সহ আত্মসমর্পণ করে। পাকসেনাদের কে ফৌজদারহাট ক্যাডেট কলেজ চট্টগ্রাম সেনানিবাস নৌঘাঁটি ট্রানজিট ক্যাম্প প্রভৃতি জায়গায় বন্দী করে রাখা হয়। সমস্ত চট্টগ্রাম কে ফোরস এর নিয়ন্ত্রণে আসে। সতঃস্ফুরত জনগণ বিজয়মাল্যে ভূষিত করে আমাদের বিজয়ী বীর সৈনিকদের নিয়ে বিজয় উল্লাসে শহর প্রদক্ষিণ করে। 

১১ ই এবং ১২ ই নভেম্বর ৯ম বেঙ্গলের “এ” কম্পানি ও “বি” কোম্পানী কৃষ্ণপুর ও বগাবাড়ি অবস্থান থেকে পাকসেনাদের অবস্থানের উপর আক্রমন চালিয়ে তাদেরকে কুমিল্লার দিকে আরো পিছু হটিয়ে দেয়। দুদিনের যুদ্ধে পাকসেনাদের ১৪ জন নিহত ও ৭ জন আহত হয়। আমাদের পক্ষে ২ জন শহিদ ও একজন আহত হয়। এই সময় চতুর্থ বেঙ্গল শালদা  নদীর দিক থেকে পাকসেনাদের উপর প্রচন্ড আক্রমণ চালিয়ে যাচ্ছিল। এই দুই ব্যাটেলিয়নের আক্রমণে পাকসেনারা পরাস্ত হয়ে শালদা নদী কসরা মন্দভাগ প্রভৃতি এলাকা সম্পূর্ণভাবে পরিত্যাগ করে নভেম্বর মাসের শেষ সপ্তাহে কুমিল্লাতে আশ্রয় নেয়। ডিসেম্বর মাসের ১ লা তারিখ কুমিল্লার উত্তর এলাকা সম্পূর্ণ রূপে শত্রু মুক্ত হওয়ার পর চারটি সেক্টর কোম্পানীকে এই এলাকা মোতায়েন রেখে  ৯ ম বেঙ্গল কে কুমিল্লার দক্ষিন পূর্বে মিয়ারবাজার এলাকায় সমাবেশ করতে নির্দেশ দেয়া হয়। ডিসেম্বর মাসের ২ তারিখ ৯ ম বেঙ্গল মেজর আইনউদ্দিনের নেতৃত্বে মিয়ারবাজারের দিকে অগ্রসর হয়। এই মিয়াবাজারে ক্যাপ্টেন মাহবুবের ছয়টি সেক্টর কোম্পানীও তাঁর সঙ্গে যোগ দেয়। ৩ রা ডিসেম্বর সকালে এই সম্মিলিত বাহিনী মিত্র বাহিনীর কামানের সহায়তায় মিয়াবাজারে পাকসেনাদের প্রতিরক্ষাব্যুহের উপর প্রচন্ড আক্রমন চালায়। পাকসেনারা এ আক্রমণের মুখে টিকতে না পেরে কুমিল্লার দিকে পিছু হটে যায়। মিয়াবাজার শত্রুমুক্ত করার পর ৯ম বেঙ্গলের একটি দলকে লাকসামের দিকে অগ্রসর হবার নির্দেশ দিয়ে মেজর আইনউদ্দিন কুমিল্লা আক্রমনের জন্য অগ্রসর হতে থাকে। যাত্রাপথে শত্রুর প্রতিরক্ষাব্যুহ ধ্বংস করে অগ্রাভিযানের গতি অব্যাহত রেখে ৪ ঠা ডিসেম্বরের ভোরে মেজর আইনউদ্দিনের দল কুমিল্লার বিমানবন্দর এলাকা পর্যন্ত পৌঁছতে সমর্থ হয়। কুমিল্লা বিমানবন্দরের নিকট পাকসেনাদের একটি শক্তিশালি ঘাঁটি ছিল। ৯ ম বেঙ্গল মিত্রবাহিনীর গোলন্দাজ বাহিনীর সহায়তায় এই ঘাঁটিটির উপর প্রচন্ড আক্রমন চালায়। পাকসেনারা এই আক্রমন প্রতিহত করতে না পেরে কুমিল্লা শহরের দিকে পালিয়ে যায়। দুপুর পর্যন্ত সমস্ত কুমিল্লা বন্দর এলাকা শত্রুমুক্ত হয় এবং নবম বেঙ্গলের দুটি কম্পানী কুমিল্লার দক্ষিন ও পূর্ব দিক ( রাজগঞ্জ বাজার) থেকে কুমিল্লা শহরের অভ্যন্তরে প্রবেশ করে। ৯ ই ডিসেম্বর পর্যন্ত পাকসেনাদের আরো বিতাড়িত করে ময়নামতির পথে রেলওয়ে ক্রসিং এলাকা পর্যন্ত শত্রুমুক্ত করে। ৯ ম বেঙ্গলের আক্রমনের মুখে টিকতে না পেরে কুমিল্লা শহরে অবস্থানরত পাকসেনা ময়নামতি সেনানিবাসের দিকে পালিয়ে যায়। এই সময় হাজার হাজার জনতা আমাদের সঙ্গে যোগ দিয়ে পাকসেনাদের পেছনে অগ্রসর হয়। প্রসঙ্গতঃ উল্লেখ্য যে , পাকবাহিনির সাথে সম্মুখযুদ্ধে এ জেলা শহর টি সর্বপ্রথম মুক্তি বাহিনী কর্তৃক শত্রুমুক্ত হয়। ১০ ই ডিসেম্বর নবম বেঙ্গল কুমিল্লা শহরের রেলওয়ে ক্রসিং থেকে ময়নামতি ছাওনীর দিকে অগ্রসর হতে থাকে। এই অগ্রাভিযানের সময় মিত্র বাহিনীর ৩ টি ট্যাঙ্ক ৯ ম বেঙ্গলের সহায়তার জন্য মেজর আইনউদ্দিনের কমান্ডের অধিনে দেয়া হয়। রেলওয়ে ক্রসিং থেকে দেড় মাইল পশ্চিমে অগ্রসর হওয়ার পর ৯ ম বেঙ্গলের অগ্রবর্তী দলগুলি টেক্সটাইল মিল এলাকার সামনে পাকসেনাদের গোলাগুলির সম্মুখীন হয়।  ৯ম বেঙ্গলের আরেকটি কোম্পানি  কোর্ট বাড়ির পথে ময়নামতির দক্ষিন দিক থেকে অগ্রসর হচ্ছিল। এই দলটি মিল এলাকায় পাকসেনাদের গোলাগুলির সম্মুখীন হলেও অগ্রবর্তী দলগুলো পাকসেনাদের অবস্থান  গুলো দখল করার চেষ্টা  করে। কিন্তু একঘন্টা রেকি করার পর বোঝা যায় পাকসেনাদের অবস্থান গুলো খুব ই শক্তিশালী। অবস্থানগুলোতে মেশিনগান এবং ১০৬ আর আর বাঙ্কারের ভিতর রেখে কুমিল্লা – ময়নামতির রাস্তাকে সুদৃঢ় ভাবে প্রতিরক্ষার প্রস্তুতি নিয়েছে। এই সংবাদ আমাদের অগ্রবর্তী দলগুলো মেজর আইনউদ্দিন কে অবগত করে। মেজর আইনউদ্দিন পাকসেনাদের অবস্থানগুলোর উপর চাপ অব্যাহত রাখার নির্দেশ দিয়ে আরো সম্মুখবর্তী অবস্থানে পাকসেনাদের সম্বন্ধে বিস্তারিত সংবাদ সংগ্রহ করে। সংবাদ সংগ্রহের পর সম্পূর্ণ ব্যাটালিয়ন দিয়ে মিত্র বাহিনির ট্যাঙ্কের সহায়তায় আক্রমন করার সিদ্ধান্ত নেয়। সিদ্ধান্ত অনুযায়ী পরদিন ভোরে মিত্র বাহিনীর ট্যাঙ্কগুলোকে সড়কের বা৬ দিক দিয়ে অগ্রসর হবার নির্দেশ দেয়। অপরদিকে ৯ম বেঙ্গল তাদের আক্রমণ আরো জোরদার করে। এ সাঁড়াশি আক্রমনের মুখে পাকসেনারা দারুন ভাবে বিপর্যস্ত হয়ে পরে। ১৫ ই ডিসেম্বর সকালে পাকসেনাদের সর্ব বাম দিকে সাদা পতাকা উড়তে দেখা যায় এবং কিছুক্ষন পর সেই জায়গা থেকে গোলাগুলিও বন্ধ হয়। মেজর আইনউদ্দিন সাদা পতাকা দেখে আক্রমণ স্থগিত রাখার নির্দেশ দেয় এবং শত্রুসেনাদের উদ্দেশ্যে আত্মসমর্পণের আদেশ দেয়। প্রায় আধা ঘন্টা পর গোলাগুলি স্তিমিত হয়ে এলে উতর দিকের পুকুর পাড়ের উঁচু বাঁধের উপর প্রায় ২৫/ ৩০ জন পাকসেনাকে অস্ত্রশস্ত্র সহ সাদা পতাকা হাতে সামনের দিকে অগ্রসর হতে দেখা যায়। মেজর আইনউদ্দিন তৎক্ষণাৎ সেইসব পাকসেনাদের আরো সামনে আসতে নির্দেশ দেয়। পাকসেনারা নির্দেশ মত মেজর আইনউদ্দিনের কাছে তাদের অস্ত্র শস্ত্র সমর্পণ করে। এই সময় হাজার হাজার স্থানীয়  জনসাধারণ পাকসেনাদের ঘেরাও করে তাদেরকে বেঁধে ফেলে। বাকি পাকসেনারা যারা তখনো বাঁধ থেকে সামনের দিকে আসছিল তারা ভয়ে সামনের দিকে না এসে পেছনের দিকে পালাতে থাকে। মেজর আইনউদ্দিন তাদেরকে পুনরায় আত্মসমর্পণ করার আদেশ দেয়া সত্বেও পাকসেনারা নিজেদের বাঙ্কারে আশ্রয় নেয়। আত্মসমর্পণের আদেশ না মানায় মেজর আইনউদ্দিন ৯ম বেঙ্গল কে পুনরায় আক্রমনের নির্দেশ দেয়। প্রায় ৪০ ঘন্টা আক্রমনের পর শত্রু অবস্থানটি ৯ম বেঙ্গলের হস্তগত হয়। প্রায় ১৫০ জন পাকসেনা আত্মসমর্পণ করে। অবশিষ্ট পাকসেনা ময়নামতি ছাউনিতে পালিয়ে যেতে সক্ষম হয়। অনেক অস্ত্রশস্ত্র আমাদের হস্তগত হয়। পাকবাহিনীর ৩৯ তম পাঞ্জাব রেজিমেন্ট এই অবস্থান প্রতিরক্ষায় নিয়োজিত ছিল। অবস্থানটি শত্রুমুক্ত করার পর ৯ম বেঙ্গল ক্ষিপ্র গতিতে অগ্রসর হয় ময়নামতি সেনানিবাসের উপকন্ঠ পর্যন্ত শত্রুমুক্ত হয়। ৯ ম বেঙ্গল পাকসেনাদের শক্তিশালী প্রতিরক্ষাব্যুহের সম্মুখীন হয়। পাকসেনারা ময়নামতি সেনানিবাসের উচু ভূমির সহায়তায় এই ঘাঁটি টিকে একটি দুর্গে পরিনত করেছিল। চতুর্দিকে পরিখা খনন এবং বাঙ্কার তৈরি করে প্রতিরক্ষাকে অত্যন্ত শক্তিশালী করে তুলেছিল। 

৯ ম বেঙ্গল উত্তর ও দক্ষিন দিক থেকে ময়নামতি এলাকা সম্পূর্ণ রূপে ঘিরে ফেলে। কুমিল্লার হাজার হাজার গেরিলা ৯ ম বেঙ্গলের সঙ্গে যোগ দিয়ে পশ্চিম দিকে অবস্থান নিয়ে ময়নামতিকে ঢাকা থেকে বিচ্ছিন্ন করে ফেলে। ১৫ তারিখ বিকেলে অবরোধ সম্পন্ন হয়। এ সময় পাকসেনাদের কে আত্মসমর্পণের আদেশ দেয়া হয়। পাকসেনারা সেই আদেশ প্রত্যাখ্যান করে তাদের প্রতিরক্ষার কাজে অটল থাকে। ময়নামতি ছাউনীতে চূড়ান্ত আক্রমনের জন্য ৯ম বেঙ্গল গেরিলা ও মিত্র বাহিনী প্রস্তুতি নেয়। ১৬ ই ডিসেম্বর ময়নামতি গ্যারিসন কমান্ডার আত্মসমর্পণের ইচ্ছা প্রকাশ করে সংবাদ পাঠায়। সেই দিন ই বিকেল ৪ টায় ময়নামতি গ্যারিসনে অবস্থানরত পাকসেনারা অন্যান্য জায়গার মত আনুষ্ঠানিকভাবে ৯ম বেঙ্গল এবং মিত্র বাহিনীর কাছে আত্মসমর্পণ করে। আত্মসমর্পণের পর সমস্ত পাকসেনাকে বিভিন্ন জায়গাতে ৯ম বেঙ্গলের তত্বাবধানে স্থানান্তরিত করা হয় এবং তাদের অস্ত্র শস্ত্র বেঙ্গল লাইনে একত্র জমা করে। ৯ম বেঙ্গল আবার জয়ী হয়ে তাদের পুরান বেঙ্গল লাইনে ফিরে এসে বিজয় উল্লাসে ফেটে পরে। প্রসঙ্গত উল্লেখ্য যে ন মাসের পূর্বে এখান থেকে যে চতুর্থ বেঙ্গলের সৈনিকরা স্বাধীনতা সংগ্রামে অংশগ্রহন করার জন্য দেশ মাতৃকার প্রতি প্রাণের টানে ঝাঁপিয়ে পরেছিল সেই চতুর্থ বেঙ্গলের ই অধিকাংশ সৈনিক ও নতুন রিক্রুট করা সৈনিকদের নিয়ে যুদ্ধকালীন বিপর্যস্ত সময়ে ৯ম বেঙ্গল রেজিমেন্ট গড়ে উঠেছিল।



	শিরোনাম
	সূত্র
	তারিখ

	৪। ২ নং সেক্টরে সংঘটিত যুদ্ধ সম্পর্কে অন্যান্যের প্রদত্ত বিবরণ
	বাংলা একাডেমীর দলীলপত্র

	--------১৯৭১





আতিকুল ইসলাম ইমন 
<১০, ৪.১, ১৪৬-১৪৮> 
[bookmark: Shakkhatkar_Major_Ainuddin]সাক্ষাৎকারঃ মেজর আইনউদ্দিন

গোপিনাথপুর এমবুশ (কসবা, কুমিল্লা)

সেপ্টম্বর মাসের প্রথম সাপ্তাহে খবর পেলাম যে, কুমিল্লা থেকে দুটি কোম্পানী পাকসেনা কসবা হয়ে সকাল ১০টার দিকে গঙ্গাসাগর আসবে। খবর পেয়ে মনতালি থেকে ৪৫ জন মুক্তিযোদ্ধা নিয়ে ২টি মেশিনগানসহ এবং বেঙ্গল রেজিমেন্টের কিছু ছেলে নিয়ে রাতের বেলায়ই কোথায় কোথায় এম্বুশ করতে হবে তার স্থান নির্দিষ্ট করে দেই। স্থান হিসেবে গোপিনাথপুর গ্রামের কাছে রেললাইনের ব্রীজের উত্তর ও দক্ষিণে এম্বুশ করার কথা বলি। পাকবাহিনী এম্বুশ-এর আওতায় আসার পরপরই মুক্তিযোদ্ধারা একযোগে আঘাত হানে। পাকসেনাদের দুটি কোম্পানীর মাত্র ১০/১২ জন বেঁচে যায়। এ এম্বুশের জন্য কৃতিত্বের অধিকারী ছিল হাবিলদার আবুবকর। এম্বুশকালে সেই পাকসেনাদের কাছ থেকে ১২টি এল এম জিসহ প্রায় দেড়শ' অস্ত্র উদ্ধার করে। কিছু অস্ত্র পানিতে ডুবে যাওয়ায় উদ্ধার করা সম্ভব হয়নি। এই এম্বুশে পাকবাহিনীর একজন মেজর নিহত ও একজন ক্যাপ্টেন আহত হয়। মুক্তিযোদ্ধাদের পক্ষে একজন আহত হয়। এই অপারেশনের পর মুক্তিযোদ্ধাদের মনোবল বেড়ে যায়। 


চারাগাছ অপারেশন (কসবা, কুমিল্লা)

আমি মনতলা (আগরতলা) থেকে এক কোম্পানী মুক্তিযুদ্ধাকে কসবা, নবীনগর, বাঞ্ছারামপুর এই তিনটি থানা অপারেশন করার জন্য অস্ত্র দিয়ে পাঠালাম। সেপ্টেম্বর মাসের শেষের দিকে কোম্পানীতে ১৪৫ জন সৈন্য ছিল। কোম্পানী দেড় মাস ধরে উল্লিখিত থানাতে বেশ কয়েকটি গুরুত্বপূর্ণ অপারেশন করে। একদিন পাকবাহিনীর একটি দল লঞ্চযোগে চারগাছ এলাকায় আসে এবং দু'দিন সেখানে থাকে। এ সংবাদ পেয়ে মুক্তিযোদ্ধারা ওঁত পেতে থাকে। পাকসেনাদের ঐ লঞ্চটি যখন চাঁদপুরের দিকে অগ্রসর হতে থাকে তখন মুক্তিযোদ্ধারা লঞ্চের পিছন দিক থেকে গুলি করতে আরম্ভ করে। পাকবাহিনী লঞ্চ দুটির গতি ঠিক করতে না পেরে এক যায়গায় আটকিয়ে ফেলে। মুক্তিযোদ্ধাদের আঘাতে পাকসেনাদের অধিকাংশই খতম হয়। কিছু পাকসেনা সাতরিয়ে অন্য গ্রামে পালিয়ে যেতে সক্ষম হয়। ৪/৫ জন সৈন্য এসাইল বোটে করে লঞ্চ থেকে নেমে পালিয়ে যেতে চেষ্টা করে কিন্তু মুক্তিযোদ্ধারা ঐ বোটটিকে গুলি করে ঘায়েল করে। পাকসেনারা প্রায় সবাই খতম হলেও একজন পাকসেনা বোটের মধ্যে লুকিয়ে ছিল। তাকে হাতেনাতে ধরার জন্য একজন মুক্তিফৌজ সাতরিয়ে এসাইল বোটের কাছে যেতেই পাকসেনাটি উঠে মুক্তিযোদ্ধাটিকে হত্যা করে। পরে মুক্তিযোদ্ধারা পাকসেনাটিকে হত্যা করতে সমর্থ হয়। দুটি লঞ্চের ভিতর যে সমস্ত পাকসেনা জীবিত ছিল তারা অয়ারলেসে সংবাদ পাঠায় তাদের উদ্ধার করার জন্য। পরে পাঁচটি লঞ্চভর্তি পাকসেনা আসে তাদের উদ্ধার করার জন্য।

(অক্টোবর মাসের প্রথম সাপ্তাহের ঘটনা)

** (১৯৭১ সালে এ সাক্ষাৎকার গৃহীত হয়। একাত্তরের মার্চে আইনউদ্দিন ক্যাপ্টেন হিসাবে কুমিল্লা সেনানিবাসে কর্মরত ছিলেন। বর্তমানে তিনি ব্রিগেডিয়ার পদে কর্মরত আছেন)


কালাছড়া চা বাগান অপারেশন (ব্রাহ্মণবাড়িয়া, কুমিল্লা)

লেঃ হারুন রশীদ কালাছড়া চা বাগান অপারেশন পরিচালনা করেন। এই চা বাগানটি এরপর সবসময় মুক্ত ছিল। এই মুক্তাঞ্চলটি বাংলাদেশের সেনাদের কাছে অতি প্রিয় ছিল, কারন পরবর্তীকালে এই চা বাগানটি পাকসেনারা আর কখনই নিয়ন্ত্রণে নিতে পারেনি।

পাকসেনাদের একটি দল চা বাগানে অবস্থান করছে, লেঃ হারুনুর রশীদ এ খবর পেয়ে তাদের গতিবিধি লক্ষ্য করার জন্য লোক নিয়োগ করেন। পাকবাহিনীর দুটি কোম্পানী ওই বাগানে অবস্থান করছিল। লেঃ হারুনর রশীদের অধীনে দুটি কোম্পানী সৈন্য ছিল। নিয়মমাফিক পাক বাহিনীকে আক্রমন করতে হলে দুটি ব্যাটালিয়ন দরকার। কিন্তু লেঃ হারুন সাহস করে প্রস্তুতি নিলেন। দুটি কোম্পানীর একটির কামান্ডার ছিলেন শহীদ হাবিলদার হালিম এবং অপর কোম্পানীর দায়িত্বে লেঃ হারুন নিজে ছিলেন। হারুন রশীদই বলতে গেলে দুটি কোম্পানীর সার্বিক দায়িত্বে ছিলেন। সে সময় অন্য কোন অফিসার না থাকায় হাবিলদার শহীদ হালিমকে একটি কোম্পানী পরিচালনার ভার দেয়া হয়।
    
একদিন রাতে মুক্তিযোদ্ধাদের দুটি কোম্পানী দুটি দলে ভাগ হয়ে পাক অবস্থানের দিকে অগ্রসর হতে থাকে। মুক্তিযোদ্ধারা পাক অবস্থানে আঘাত হানলো। হাবিলদার হালিম যে কোম্পানী পরিচালনা করছিল ঐ কোম্পানীর একজন যোদ্ধা প্রথমেই শহীদ হওয়াতে তারা আর সামনে অগ্রসর হতে পারেনি। কিন্তু লেঃ হারুনর রশীদ তাঁর কোম্পানী নিয়ে পাকবাহীনির ক্যাম্প আক্রমণ করে। এ আক্রমনে পাকবাহিনীর অনেক সৈন্য হতাহত হয়। শেষ পর্যন্ত পাকবাহিনীর কিছু সৈন্য বাঙ্কারে আশ্রয় নেয়। মুক্তিযোদ্ধারা বাঙ্কারে গ্রেনেড চার্জ করে অনেক পাকসেনাকে হত্যা করে। হাবিলদার হালিম তাঁর দলের একজন সেনা শহীদ হওয়ায় আর সামনে অগ্রসর হতে না পারায় লেঃ হারুনর রশীদ নিজের জায়গা দখল করে শহীদ হালিমের লক্ষ্যস্থলে অবস্থানরত পাকবাহিনীকে আক্রমণ করে এবং তাদের পর্যদস্ত করে স্থানটি দখল করে নেয়। ঐ সংঘর্ষে পাকবাহিনীর কাছ থেকে মুক্তিযোদ্ধারা এল-এম-জিসহ একশ অস্ত্র উদ্ধার করে। এই সংঘর্ষে মুক্তিযোদ্ধাদের ৭ জন আহত ও দুইজন শহীদ হয়। পাকিস্তানীরা ২৭ জন সেনার মৃতদেহ পাওয়া যায়। যুদ্ধের পরদিন সকালে ঐ স্থানের সাধারণ নাগরিকরা ঐ সমস্ত পাকবাহিনীর মৃতদেহ বহন করে আনে। পরে তাদেরকে আমার তত্ত্বাবধানে দাফন করা হয়।

(অক্টোবর মাসের শেষের দিকের ঘটনা)




চন্দ্রপুর অপারেশন (কসবা ষ্টেশন থেকে তিন মাইল উত্তরে)

১৮ই নভেম্বর তারিখে ভারতীয় ব্রিগেডিয়ার 'তুলে' আমাকে ডেকে বলেন যে, তারা যৌথ উদ্যোগে চন্দ্রপুর ও লাটুমুড়া হিল আক্রমণ করবে। সেখানে পাকিস্তানী সেনারা অবস্থান করছিল। আমাকে পরিকল্পনা করতে বলেন। আমি ব্রিগেডিয়ার সাহেবকেই পরিকল্পনা করার অনুরোধ জানালাম। তিনি পরিকল্পনা করলেন। কিন্তু ব্রিগেডিয়ার সাহেবের পরিকল্পনা আমার মনঃপুত হলো না। কারন চন্দ্রপুর গ্রামের সাথেই ছিল লাটুমুড়া হিল (পাহাড়)। আর চন্দ্রাপুর আক্রমণ করলে লাটুমুড়া হিল থেকে পাকসেনারা আমাদের অতিসহজেই ঘায়েল করতে পারবে। কিন্তু তিনি আমার কোন কথা না মেনে বলেন, আমাদের আক্রমণে পাকবাহিনী পালিয়ে যাবে। তিনি ট্যাঙ্ক নিয়ে এসে রাত্রিতে টহল দিতেন যাতে পাকসেনারা বুঝতে পারে এলাইড ফোরস এর প্রচুর ট্যাঙ্ক আছে। আমার ইচ্ছার বিরুদ্ধে চন্দ্র পুর আক্রমণ করা হলো। আমি তাকে অনুরোধ করলাম আমার দলের যে ক'জন সৈন্য যাবে আপনাদেরও ততজন সৈন্য যেতে হবে। ব্রিগেডিয়ার সাহেব এ প্রস্তাবে রাজী হয়ে গেলেন। ভারতীয় একটি কোম্পানীর নেতৃত্বে ছিলেন একজন মেজর। বাংলাদেশ বাহিনীর কোম্পানী পরিচালনা করেন লেঃ খন্দকার আব্দুল আজিজ। পরিকল্পনা মোতাবেক বাংলাদেশ বাহিনীর সেনারা তৎকালীন পূর্ব পাকিস্তানের ভিতর দিয়ে এবং ভারতীয় বাহিনী ভারত সীমান্তের ভিতর দিয়ে ২২ শে নভেম্বর চন্দ্রপুর আক্রমণ করে। এই আক্রমণে বাংলাদেশ ও ভারতীয় বাহিনীর সৈন্যরাই শহীদ হয় বেশী। ভারতীয় বাহিনীর কোম্পানী কামান্ডার শিখ মেজর এবং তিনজন জুনিয়র কমিশন অফিসারসহ সর্বমোট ৪৫ জন সেনা ঐ যুদ্ধে শহীদ হয় এবং মুক্তিবাহিনীর শহীদ হয় ২২ জন। আহত হয় ৩৪ জন সৈন্য। আমাদের অফিসার লেঃ খন্দকার আবদুল আজিজ এই যুদ্ধে শহীদ হন। ২২ তারিখ রাত্রিতে চন্দ্রপুর আক্রমণ করলে পাকবাহিনীর সাথে সারারাত যুদ্ধ হয় এবং পাকবাহিনী শেষ পর্যায়ে পিছনের দিকে চলে যায়। পাকসেনা ও আমাদের যৌথ বাহিনী উভয়ই আরটিলারীর গোলাবর্ষণ করতে থাকে। আমাদের যৌথ বাহিনী যুদ্ধ করে চন্দ্রপুর দখল করে নেয় কিন্তু পুনরায় পাকবাহিনী চন্দ্রপুর দখল করে নেয়। ২৩ তারিখ বিকালে আমি চন্দ্রপুরে আহত ও নিহত সেনাদের আনবার জন্য কয়েকজন মুক্তিযোদ্ধাকে পাঠাই। কিন্তু তাদের কয়েকজন পাকবাহিনীর হাতে শহীদ হয়। মাত্র ৮ জনের মৃতদেহ নিজ এলাকায় ফিরিয়ে আনতে মুক্তিবাহিনী সক্ষম হয়।

যুদ্ধশেষে পাকবাহিনীর সেনারা মুক্তিবাহিনীর মৃতদেহগুলি আখাউড়া নিয়ে গিয়ে জনতাকে দেখান যে তারা মুক্তিবাহিনীকে হত্যা করেছে। তারা গৌরব অনুভব করে। ভারতীয় গান পজিশনে ৬ জন সৈন্য শহীদ হয়। এতে বোঝা যায় পাকবাহিনীর গোলাবর্ষণ ছিল খুব মাপের এবং দক্ষ সৈন্য দ্বারা পরিচালিত।

এই যুদ্ধের পর বাংলাদেশ বাহিনীর সেনাদের মনোবল ভেঙ্গে পড়ে। কারন এমনভাবে শহীদ আর কোন রণাঙ্গনে হয় নাই। মুক্তিযোদ্ধাদের মনোবল ফিরিয়ে আনতে আমাকে বেশ বেগ পেতে হয়েছিল। 

(২২ শে নভেম্বরের ঘটনা)





ডাঃ মোঃ রাজিবুল বারী(পলাশ) 
<১০, ৪.২.১, ১৪৮-১৫১>
(অনুবাদ) 

[bookmark: Daturmura]Daturmura Theatre 
(দাতুরমুড়া থিয়েটার)

১। দাতুরমুড়া - এটা বাংলাদেশ ও আগরতলা বর্ডার থেকে ১ মাইল দূরে। এটা কসবা পুলিশ স্টেশনের একটি গ্রামের নাম।। স্থানীয় ভাষায় কোন উঁচু জায়গার চারপাশে যদি নিচু এলাকা বা পানি বেষ্টিত থাকে তাহলে তাকে মুড়া বলা হয়। যে  মুড়া সম্পর্কে বলছি সেই নামেই গ্রামটির নাম দাতুরমুড়া। ৯ মাস ধরেই এই এলাকাটি এবং তাঁর আশেপাশে পাকসেনাদের থেকে মুক্ত ছিল - এবং তাই মুক্তিযোদ্ধাদের থেকেও। এখানে মিলিটারি গুরুত্তপূর্ণ নয়। এখান দিয়ে কোন যোগাযোগ পথ ও চলে যায়নি। পাকসেনা ও তাদের দোসরদের ভয়ে গোপীনাথপুর, মানিয়ান্দ, নেমতাবাদ সদ্য আরও অনেক গ্রামের মানুষ এখানে আশ্রয় নিয়েছিল। যুদ্ধের সময় এই জায়গাটি বাঙ্গালীদের জন্য বেহেস্ত বলা যায়। 

২। লন্ডন থেকে মিসেস মেরির নেতৃত্বে একটি যুদ্ধ রীপোর্টার গ্রুপ সেক্টর কমান্ডার খালেদ মশাররফ কে অনুরধ করেন বাংলাদেশের ভেতরে কোথাও শুটিং এর থিয়েটার এর আয়োজন করার জন্য। প্রজেক্ট এর  উদ্যেশ্য ছিল মুক্তিবাহিনীর কর্মকান্ড নিয়ে। সেই অনুযায়ী ২ নং সেক্টরের কমান্ডার সাব সেক্টর কমান্ডার মেজর মুহাম্মাদ আইনুদ্দিণ কে মুক্তি বাহিনীর একটি বেস তৈরি করতে বলেন - এমন একটি জায়গায় যেটিতে শত্রু আক্রমণের সম্ভবনা নেই এবং যেখানে বিদেশী রীপোর্টাররা নিরাপদ। সুদূর লন্ডন থেকে আসা রীপোর্টারের দলটি আমাদের কার্যক্রমের ছবি তোলার জন্য উন্মুখ হয়ে ছিল। কিন্তু সংগত কারণেই আমরা উৎসাহ দেখাচ্ছিলাম না। আমরা চাইনি একজন বেসামরিক রীপোর্টার - যে দেশের সম্পদ - শুধু তাঁর পেশাগত দক্ষতার জন্য জীবনের ঝুঁকি নিক। আমাদের যুদ্ধের কারণ ছিল। এটা জাতীয় পর্যায়ের। আমরা বাঙ্গালীরা যতক্ষণ পর্যন্ত আমাদের মাত্রুভুমিকে স্বাধীন করতে না পারব - ততোক্ষণ আমরা বিনা বাঁধায় থাকার জন্য নিজেদের একটি ভূখণ্ড পাবনা - এবং স্বাধীন বাঙ্গালী জাতির স্বাধীন নাগরিক হিসেবেও আত্মপ্রকাশ করতে পারবনা। অবশ্য কিছু ক্ষেত্রে জাতীয় কারণ ছাড়াও বিশেষ কারণ ছিল। সত্যি বলতে আমি আমার ইস্ত্রি ও দুই কন্যা - যারা আমার জীবনের সব - তাদের কাছে যেতে চাইছিলাম। তারা কুমিল্লা ক্যান্টনমেন্ট এর ইস্পাহানী স্কুলে পাকসেনাদের কাছে বন্দী আছে। আমাকে এ দেশ থেকে  দখলদার বাহিনীকে তাড়িয়ে আমার পরিবারকে মুক্ত করতে হবে। কিন্তু রিপোর্টারদের জন্য হয়তো এটি তাদের পেশাগত অথবা শখ - যাই হোক না কেন তারা হয়ত এর জন্য অনেক টাকাপয়সা পাবে। আমরা মুক্তিযোদ্ধারা আমাদের জীবন নিয়ে খেলতে পারি কিন্তু তাদের জন্য এটাসঠিক হবে বলে আমাদের কাছে মনে হয়নি। কিন্তু মিসেস মেরী, তাঁর ক্যামেরা ম্যান এবং রেকর্ডার কে মনে হল তারা ঝুঁকি নিয়ে হলেও যাবেন। আমি যতোই জীবনের ঝুঁকির কথা বলি তারা ততই তাদের শুটিং এর কথা বলছিল।

৩। সেক্টর কমান্ডারের কথা অনুযায়ী আমি একটি অস্থায়ী গেরিলা বেইজ তই করি। সেখানে নিম্নোক্ত ব্যাবস্থা ছিল - 
ক) সেখানে কিছু রানার আয়োজন থাকবে যাতে মানুষ বুঝতে পারে গেরিলারা নিজেদের রান্না তৈরি করে। 
খ) পাকিস্তানের অর্ডিনান্স ফ্যাক্টরি মার্ক চিনহিত কিছু গোলাবারুদের বাক্স থাকতে হবে - যেটা দেখিয়ে বলা হবে যে মুক্তিবাহিনীরা যুদ্ধের মাধ্যমে পাকিস্তানী সৈন্যদের কাছ থেকে এগুলো ছিনিয়ে এনেছে। 
গ) কিছু অপ্রস্তুত এলোমেলো বিছানা যেখানে এইমাত্র অপারেশন শেষ করে এসে মুক্তিযোদ্ধারা ঘুমাচ্ছে 
ঘ) স্থানীয় প্রতিরক্ষা হিসেবে বেইজের চারপাশে কিছু ট্রেঞ্চ
ঙ) গাছের উপড়ে ১/২ জন মানুষ যারা ওয়াচম্যান হিসাবে কাজ করছে। এই প্রস্তুতির জন্য আমাকে ১ দিন ও ১ রাত সময় দেয়া হল। দিনের বেলায় আমি আমার সফরসঙ্গীদের নিয়ে এলাকাটি রেকু করি এবং দাতুরমুরা কে থিয়েটার হিসাবে নির্বাচন করি। 

৪। আয়োজন- আমি সেই গ্রামে ৩”  মর্টার সহ ১৫০ জনের একটি কোম্পানি পাঠাই । এক প্লাটুন (তিন প্লাটুন ও হেডকোয়ার্টার কোম্পানি দিয়ে একটি কোম্পানি হয়) ও কোম্পানি হেডকোয়ার্টার রা বেইজ তৈরি করে। বেইজের সেকেন্ড ইন কমান্ড ছিলেন সুবেদার (বর্তমাএ সুবেদার মেজর) তাহের উদ্দিন শেখ। মর্টার দিয়ে আমি সুবেদার (বর্তমানে সুবেদার মেজর) শামসুল হক কে পাঠাই। একটি প্লাটুনকে দাতুরমুরার পশ্চিমে রামপুরে (ছোট) এম্বুশ করতে পাঠাই। আরেকটি প্লাটুনকে দাতুর মুড়ার উত্তরে পাঠাই। জগন্নাথপুরেও আরেকটি এম্বুশ পার্টি পাঠাই। সকল আয়োজন রাতে সঠিকভাবে নির্দিস্ট করা হয়। সকল আয়োজন শেষে সকাল ৯টা থেকে ১০টার মধ্যে সেক্টর কমান্ডার ও রিপোর্টারদের সেখানে নিয়ে যাবার কথা ছিল এবং আমি সেই অনুযায়ী তাদের নিয়ে যাই। 

৫। এটা ছিল সেপ্টেম্বর মাস।আমি তারিখ মনে করতে পারছিলাম না।  কিন্তু এটা সেপ্টেম্বরের শেষের দিকে ছিল। আমি মাধবপুরের  কাছাকাছি একটি ঘাটে তাঁদের জন্য অপেক্ষা করছিলাম। আমি ঘাটের নিকট এগিয়ে গেলাম কিন্তু আমি কোন মেয়েকে দেখছিলাম না। তাদের নৌকা ঘাটের কাছাকাছি আসলে  আমি একজন মহিলাকে দেখতে পাই কিন্তু তিনি ইউরোপীয় পোষাকে ছিলেন না। তিনি তাঁর পোশাক দিয়ে আমাকে বিস্মিত করেন। তিনি একটি হাফ শার্ট, একটি খাকি ট্রাউজারের  সঙ্গে  একটি জঙ্গল বুট পরিহিত ছিলেন। পোশাক দেখে মনে হল তার মতো একজন মহিলা একটি সৈনিকের  মত কাজ করতে পারেন ।আমার সেক্টর কমান্ডার তাকে পরিচিত করিয়ে দিতেই তিনি হ্যান্ড সেক করার জন্য হাত বাড়িয়ে দিলেন এবং তার মুখে একটা হাসি দিয়ে  বললেন ‘’হ্যালো কমান্ডার, আপনি ক্যামন আছেন? ‘’ আমি বললাম "ভাল, ধন্যবাদ"। তারপর আমি তার দলের অন্য দুই সদস্য সঙ্গে করমর্দন করলাম। তারা একটি স্ট্যান্ড, একটি স্টিল ক্যামেরা এবং একটি টেপ রেকর্ডার সাথে একটি মুভি ক্যামেরা বহন করছিল। মুভি ক্যামেরাটি অনেক ভারি ছিল। আমি এইসব ভারী লোড নিজেদেরই বহন করতে দেখলাম। আমরা এই যন্ত্র বহন করতে তাদের সাহায্য করতে চেয়েছিলাম, কিন্তু তারা প্রতিবারই ফিরিয়ে দিচ্ছিল আর বলছিল "আপনাকে ধন্যবাদ"। 

৬। বেস থেকে ঘাট অবধি আসতে আসতে তিনি সেক্টর কমান্ডারের  সাথে কথা বলতে ব্যস্ত ছিলেন। একসময়ে তিনি আমার দিকে ঘুরে আমাকে কিছু প্রশ্ন জিজ্ঞাসা করলেন। সত্যি বলতে, আমি তখন একটু ভয় পেয়ে গেলাম - অন্য কোন কারণে না - তার প্রশ্নের জন্য। আমরা বেসে  পৌঁছানোর আগেই এক মুক্তিযোদ্ধা দৌড়ে এসে হাঁপাতে হাঁপাতে সম্ভাব্য শত্রু এনকাউন্টার সম্পর্কে আমাদের অবহিত করল। তাকে সুবেদার (এখন সুবেদার মেজর) তাহের উদ্দিন শেখ শত্রুদের একটি কোম্পানী জগন্নাথপুর গ্রামে পূর্ব দিক থেকে আসছে এই তথ্য দিয়ে পাঠিয়েছেন। এটি আর শুটিং থিয়েটার থাকল না। আমরা বেস থেকে প্রায় ১০০ গজ ছিলাম। আমরা 3 ইঞ্চি মর্টারের ফায়ারিং শুনতে পেলাম। কমান্ডার আমাকে একটি হাসি দিলেন এবং বললেন "শামসু ইন একশন"। কমান্ডার  মিসেস মেরীকে জিজ্ঞেস করলেন "এনকাউন্টার শুরু হয়েছে । আপনি কি এখনও আপনাকে সামনে নিয়ে যেতে জোর করবেন?" মিসেস মেরী বললেন "ওহ! অবশ্যই কর্নেল। ‘’ এই কথা বলতে না বলতেই দুই / তিনটি  আর্টিলারি শেল আমাদের পাশে পড়ে। আমি দেখি টেপ রেকর্ডারে রেকর্ডিং শুরু হয়ে গেছে। আমি জিজ্ঞেস করলাম "ম্যাডাম, আপনি কি জানেন কে গুলি চালাচ্ছে? মিসেস মেরী বললেন "আমি স্পষ্টভাবে জানি পাকিস্তান আর্টিলারি । কারণ আপনার কোন আর্টিলারি নেই। 

৭. শত্রুর স্বাভাবিক রেটে গুলি চালাতে শুরু করে। আমরা তড়িঘড়ি করে বেস পৌঁছলাম এবং মাটির দেয়ালের একটি বাড়ির ভিতরে লুকালাম। যাইহোক সেটা ছিল আমার থাকার ঘর - সেখানে একটি কম্বল, একটি বিছানার চাদর এবং একটি রাবার বালিশ ছিল। এটি মূলত একটি হিন্দু বাড়ি। এর এক পাশে কার্তিকের মুর্তি ছিল। একটি হাসের মূর্তিও  ছিল । আর্টিলারি গোলাবর্ষণ অব্যাহত থাকল। আমি তাদের (সাংবাদিকদের) খালি নিরাপদে সরে যেতে দেবার ব্যাপারে ভাবছিলাম এমন সময় এক সিপাহি এসে জানাল যে শত্রুদের  এক টি কোম্পানী আমাদের দ্বারা আটকা পড়েছে। আমি সে যা জানে তাঁর সবটা বলতে বলি। সিপাহী জানাল শত্রুরা একটি দেশী নৌকায়  আমাদের অবস্থান থেকে আধ মাইল দূরে এবং আমাদের প্লাটুনের অস্ত্র সীমার বাইরে একটি খাল পারাপার হচ্ছিল। মর্টার পর্যবেক্ষকরা আক্রমণের এই সুযোগ মিস করতে চাইল না। শত্রুরা নৌকায় থাকায় মর্টার ফায়ারিং তেমন কাজ করতে পারছিলনা। কিন্তু বিশৃঙ্খলার বাইরে নয়টি নৌকার  একটি ডুবে গেছিল এবং আমরা ভেবেছিলাম সব আরোহী মারা গেছে । 

৮. মিসেস মেরী সোজা ঘর থেকে বাইরে বেরিয়ে এলেন এবং সিপাহিকে বললেন তাকে সেই স্থানে নিয়ে যেতে। আমরা সবাই তাকে বোঝালাম যে ফায়ারিং এখনো চলছে। ইতি  মধ্যে শত্রুরা দাতুর মুড়া ঠেকলে প্রায় ৬০০ থেকে ৮০০ গজ দূরত্বে একটি মুড়ায়  পৌঁছেছে। আমি মিসেস মেরী ও তাঁর লোকদের একটি কাঁঠাল গাছের আড়ালে যেতে বলি। আমি মাথা নিচু করে এক সৈন্য থেকে অন্য সৈন্যের কাছে যেয়ে তাদের উৎসাহিত করছিলাম ও শত্রুদের জানার চেষ্টা করছিলাম। আমি দেখলাম মিসেস মেরী সর্বক্ষন আমাকে ফলো করছেন আর তাকে ফলো করছে তাঁর লোকজন(ফটোগ্রাফার এবং রেকর্ডার) । যে মুহূর্তে শত্রুরা আমাদের সনাক্ত করল সেই মুহুর্তে তারা আমাদের উপর আর্টিলারি আক্রমণ করে। সেসময় মুড়া থেকে মেশিনগানের  গুলি আসতে লাগল আমাদের দিকে। শত্রু দেখা মাত্র আমাদের সৈন্যরা রাইফেল ও মেশিনগান দিয়ে তাদের উদ্যেশ্যে গুলি করতে থাকল যদিও সেগুলো ছিল রেঞ্জের বাইরে। তাই আমি তাদের গুলি করতে নিষেধ করি যেহেতু শত্রুরা রেঞ্জের বাইরে ছিল । কিন্তু তারা এতোটাই উজ্জীবিত ছিল যে যখনই শত্রুরা মেশিনগান চালাচ্ছিল তখনি আমাদের বাহিনী রাইফেল দিয়ে পাল্টা জবাব দিচ্ছিল। অনেক চেষ্টা করে আমি আমাদের গুলি করা থামাই। 

৯. সেবাহিনীকে যখন জিজ্ঞেস করতাম তারা শত্রুদের কি করেছে তখন তারা সব সময় ই একটু বাড়িয়ে বলত। আমি যদি সংখ্যাটা নির্দিস্ট করে বলতে চাই তবে বলা যায় তারা যতজন এসেছিল সেটা আমাদের চেয়ে দ্বিগুণ শক্তিসম্পন্ন ছিল। গোলাগুলির পড় শত্রু বধের পরিমাণের উপর নির্ভর করে আমরা এই অনুমান করতাম। শত্রু যখন অবস্থান নিয়ে তখন গোলাগুলির  শব্দ শুনে এটা করা যেতে পারে। 


যাইহোক, মুক্তিবাহিনী ও পাকিস্তান বাহিনীর যুদ্ধের রেকর্ড সংগ্রহ করার জন্য এটি যথেষ্ট উপযুক্ত ছিল। সকল সময় কমান্ডার এবং আমি চিন্তায় ছিলাম হয়ত বা একটি শেলের স্প্লিনটারে এই ডেডিকেটেড প্রফেশনাল লোকগুলো আঘাতপ্রাপ্ত হতে পারত। স্রস্টা তাদের রক্ষা করেছেন । যুদ্ধের প্রথমে যদিও তারা বুঝিয়েছেন যে তারা যুদ্ধ পরিবেশের সাথে অভ্যস্ত কিন্তু পরে দেখেছি তারা বেসামরিক নাগরিক দের মতই করেছেন । 

১০. এমনকি এই ঘটনার প্রায় দুই ঘণ্টা পড়ও আমি শুনিনি যে জগন্নাথপুর থেকে আমার সৈন্য প্রত্যাহার করা হয়েছে কিনা। আমি তাদের সম্বন্ধে চিন্তিত ছিলাম। সেই প্লাটুন ভেবেছিল যে তারা শত্রু দের ফাঁদে পড়ছে। সুতরাং তারা শত্রু অ্যামবুশ এড়াতে গোপীনাথপুর ও উত্তর মিনারকোটে একটি দীর্ঘ বাঁক তৈরি করে। সুবেদার (এখন সুবেদার মেজর) শামসুল হক ৩ ইঞ্চি মর্টার থেকে প্রায় ৩০ টি বোমা নিক্ষেপ করেন। এবং আসলে শত্রুরা খাল পারের পড় ঐ অবস্থানে নেমেছে। শত্রুর  দিকে ক্ষয়ক্ষতির পরিমাণ  জানা যায়নি। বিকাল ৩ টা ৩০ মিনিটে খবর পাই শত্রুরা দাতুরমুরায় তাদের সৈন্যদের মুক্ত করার জন্য আরও কিছু সৈন্য পাঠিয়েছে। এই সময়ে  সাংবাদিকরা তাদের কাজ করার জন্য যথেষ্ট সময় পেয়েছেন এবং তারা খুশি হয়েছিলেন। আমি আমার কোম্পানীকে সরিয়ে নিতে বললাম। 

১১. এই এলাকাটি স্থানীয় এবং বাইরের লোকে পরিপূর্ণ ছিল। যে মুহূর্তে কামান এবং 3 ইঞ্চি মর্টার এবং ছোট অস্ত্র থেকে গুলি বিনিময় হচ্ছিল সেই সময়ে সাধারণ লোকজন আগরতলার দিলে পালাতে শুরু করেন। সেটি খুব চয়ংকর দৃশ্য ছিল। আমি খুব খারাপ অনুভব করছিলাম কিন্তু কিছু করার ছিল না। আমি একটি টেকসই শান্তির জন্য সাময়িক অসুবিধার বিষয়টি মেনে নিলাম। আমি দেখলাম ক্যামেরা ম্যানরা খাদ্য, রন্ধন সামগ্রী এবং প্রয়োজনীয় জিনিস নিয়ে ভারতে পলায়নরত দের ছবি তুলছিল। এমনকি গরু ও কুকুরও ভারতের মুখে নিয়ে যাওয়া হচ্ছিল। দেখা গেল  নারীরাও তাদের মাথায় ভারী বোঝা বহন করে বুকে পর্যন্ত গভীর জলের ভিতর দিয়ে হেঁটে জীবন নিয়ে পালাচ্ছিল। 

১২। এই যুদ্ধ শুটিং এর জন্য আমরা অনেক কষ্ট ভোগ করি। মৃত্যুর ঝুঁকি প্রসারিত করি। কিন্তু সাংবাদিকরা টতাতেও সন্তুষ্ট ছিল না। তারা মুক্তিবাহিনীর টহল চলছে বা একটি অতর্কিত অ্যামবুশের আরো কিছু শুটিং চালতে চাইছিলেন। কমান্ডার সহ আমরা সকলে এটা দেখলাম। লেডি পরিচালক একটি টহল নেতৃত্ব দেবার সময় লেফটেন্যান্ট কর্নেল (এখন কর্নেল) খালেদ মোশাররফ (সেক্টর কমান্ডার) কে তাঁর মুভমেন্ট সংশোধন করে দিচ্ছিলেন। বিকেল ৪টা ৩০ মিনিটে তিনি আমাদের ছেড়ে চলে যাবার জন্য অনুরধ করেন। আসলে এত কিছুর পড় তার অনুরধ করার দরকার ছিলোনা। বরং আমি আমার কমান্ডারকে  উপেক্ষা করে তাদের যেতে অনুরধ করছিলাম। এমন ধৈর্য দেখানোর জন্য কমান্ডারকে  ধন্যবাদ। মিসেস মেরী তার প্রফেশনাল হাসি দিয়ে হ্যান্ড সেকের জন্য আমার দিকে হাত বাড়িয়ে দিলেন এবং বললেন ‘ ধন্যবাদ ক্যাপ্টেন। আপনার জন্য শুভ কামনা। আশা করি আপনি শীঘ্রই আপনার পরিবারের কাছে ফিরে যেতে পারবেন।‘ মাধবপুর ঘাটে তিনি আমার কমান্ডারের সাথে আমাদের ছেড়ে যান। 



অপরাজিতা নীল 
<১০, ৪.২.২, ১৫১-১৫৩> 

মনতলি (আগরতলা) ক্যাম্প থেকে দু;কোম্পানী সৈন্য নিয়ে আমি সোনামুড়া (ভারত) গেলাম। ২৩শে নভেম্বর সোনামুড়াতে যে ভারতীয় সৈন্য ডিফেন্স নিয়েছিল তাদের কাছ থেকে আমি দায়িত্ব বুঝে নিয়ে বাংলাদেশের দিকে অগ্রসর হই। বাংলাদেশের ভেতর আরও দুটি কোম্পানী পূর্ব থেকেই অবস্থান করছিল। আমাকে ভারতীয় সেনাবাহিনীর পক্ষ থেকে নির্ভয়পুর (ভারতে) যেতে এবং যত তারাতাড়ি সম্ভব কুমিল্লা দখল করার জন্য বলা হলো। আমি ১লা ডিসেম্বর নির্ভয়পুর গেলাম। সেখানে যাওয়ার পর ব্রিগেডিয়ার টম পান্ডে কুমিল্লা ও চট্টগ্রাম রাস্তার মাঝে ডিফেন্স নিতে বললেন। আমাকে ভারী অস্ত্র দিয়ে সাহায্য করা হলো। আমি ব্রিগেডিয়ারের নির্দেশ মত ৩ তারিখ রাতে চিওড়া গেলাম। আমরা পৌছালে চিওড়া বাজারে ভারতীয় যে এক ব্যাটালিয়ন সৈন্য ডিফেন্স নিয়েছিল (পূর্ব থেকেই) তারা তখন অন্যত্র চলে গেল। পাক সৈন্যবাহিনী চিওড়া বাজারের উত্তর দিকে একটি বাজারে ডিফেন্স নিয়েছিল। চিওড়া পৌছানোর পর পরই পাকবাহিনী কোন রকম প্রতিরোধ না করেই পিছনের দিকে চলে গেল। ৫ই ডিসেম্বর সকালে বালুতুফা (কুমিল্লা শহরের পূর্ব পাশে) গিয়ে আমি আমার বাহিনী নিয়ে অপেক্ষা করতে থাকি। আমি যখন বালুতুফা পৌছাই তখন সেখানে যে পাকসেনারা বাঙ্কারে ডিফেন্স নিয়েছিল তাঁর দুরত্ব ছিল মাত্র আট মাইল। আমি ভাবলাম যে, পাকসেনারা যে পাকা বাঙ্কারে ডিফেন্স নিয়ে আছে তাদের সরাসরি যুদ্ধ করা অল্পসংখ্যক সেনা নিয়ে সম্ভবপর নয়। তাই পাকসেনাদের পিছনের দিকে দিয়ে কুমিল্লা শহরে ৬ই ডিসেম্বর প্রবেশ করি। এর ফলে বালুতুফার পাকসেনারা ছত্রভঙ্গ হয়ে যায় এবং তারপরই আমি আমার বাহিনী নিয়ে কুমিল্লা শহরে প্রবেশ করি। কুমিল্লা শহরের পূর্ব দিক দিয়ে ঢুকে আমার কনভয় নিয়ে কুমিল্লা শহরের পশ্চিম দিকে ৭ই ডিসেম্বর দুপুর ১২টার দিকে পৌছালাম। দুপুর বারোটার দিকে আমার সঙ্গে ভারতীয় শিখ জাট-এর ব্যাটালিয়ন কমান্ডার টমসনের সঙ্গে ব্রীজের কাছে দেখা হয়। শিখ জাট ব্যাটালিয়ন কামান্ডারের কাজ ছিল কুমিল্লা বিমানবন্দর আক্রমণ করা। শিখ জাট ব্যাটালিয়ন কামান্ডার বিমানবন্দর আক্রমণ করেছিলেন ৬ই ডিসেম্বর রাতে। এই আক্রমণে শিখ জাট সেনাদের কয়েকজন আহত ও নিহত হয়। পাকসেনারা বিমানবন্দর ছেড়েচলে যায়। আমার কনভয় যখন কুমিল্লা শহরের পশ্চিমদিকে এগুচ্ছিল তখন শহরের হাজার হাজার জনতা আমাদেরকে স্বাগত জানাতে অগ্রসর হচ্ছিলো। আমি ভাবলাম এ সময় যদি পাকবাহিনী হঠাত করে আক্রমণ করে তবে আমার বাহিনীর পক্ষে ভিড়ের ভিতর সুষ্টুভাবে কাজ করা দুরহ হয়ে পড়বে। এই কথা চিন্তা করে আমি কনভয়ের সামনে এসে জনতাকে বিশৃঙ্খলা সৃষ্টি না করতে এবং সামনে না আসতে অনুরোধ করলাম। আমি আরও বললাম যে, আমরা প্রথমে শহর সম্পূর্ণ শক্রুমুক্ত করি। কিন্তু জনতা একথা প্রথমে শুনতে নারাজ হওয়ায় বাধ্য হয়েই আমাকে তাদের উপর বলপ্রয়োগ করতে হলো। জনতা শেষ পর্যন্ত ফিরে গেল। তবে জনতা আমাদের উপর একটু মনঃক্ষুন্ন হলো।

৭ই ডিসেম্বর বিকাল পাঁচটায় জেনারেল আরোরা হেলিকপ্টারযোগে কুমিল্লা বিমানবন্দরে অবতরন করেন। ঐ সময় কুমিল্লা শহরের শিশু থেকে বৃদ্ধ পর্যন্ত সকল স্তরের পুরুষ ও মহিলা ফুলের মালা হাতে করে রাস্তায় নেমে গেছে ভারতীয় ও বাংলাদেশ সেনাদের মালা দেয়ার জন্য।

আমি এ সময় সাধারণ পোশাক পরে বিমানবন্দরের গেটে এ দৃশ্য দেখছিলাম। এমন সময় জেনারেল আরোরা আমাকে ডেকে পাঠান। জেনারেল আরোরা আমাকে কুমিল্লা শহরের সম্পূর্ণ শান্তি-শৃংখলা আয়ত্তে আনার দায়িত্ব দিয়ে তিনি হেলিকেপ্টারে পুনরায় চলে গেলেন।  এরপরই জনতা আমাকে চিনতে পারল। জনতা আমার গলায় মালা দেয়ার জন্য ভিড় জমালো। আমি ভিড় ঠেলে বের হয়ে আসলাম। ঐদিনই ৭ই ডিসেম্বর আমি শহরে এসেই সমস্ত সোনার দোকান সীল করে দিলাম। যতদিন পর্যন্ত না বাংলাদেশ সরকার থেকে কোন রকম আদেশ না আসে ততদিন পর্যন্ত পাক আমলের এস-পি, ডি-সিকে কাজ চালিয়ে যাবার নির্দেশ দিলাম।

এ সময় কুমিল্লায় তেমন কোন পুলিশ ছিল না। এম-পিকে সাহায্য করার জন্য বাংলাদেশ সেনারা সব সময় এগিয়ে আসত। তখনও  পাকসেনারা আত্মসমর্পণ করে নাই। পাকসেনারা সেকোন সময় আক্রমণ করতে পারে, সেজন্য সতর্ক থাকার জন্য নাগরিকদেরকে মাইকযোগে জানিয়ে দিলাম। বিমান আক্রমণ বা অনুরূপ ধরনের আক্রমণ হলে সবার বাড়িতে পরিখা খনন করার জন্য নির্দেশ দিলাম।

৭ তারিখ থেকে আমি আমার বাহিনী নিয়ে কুমিল্লা সেনানিবাসের দক্ষিণ দিক থেকে আক্রমণ করার জন্য ডিফেন্স নিয়েছিলাম এবং আক্রমণের প্রস্তুতিও নিচ্ছিলাম। কিন্তু ১৩ই ডিসেম্বর ভারতীয় হাইকমান্ড
থেকে জানানো হলো যে, কুমিল্লা সেনানিবাস আক্রমণ করতে হবে না। জেনারেল আরোরা প্রচারপত্র বিলি করছেন এবং রেডিওতে ঘোষণা করছেন যাতে পাকবাহিনী আত্মসমর্পণ করে। এই নির্দেশের পর আমি পাকসেনানিবাস আক্রমণ করার পরিকল্পনা বন্ধ করি। ১৬ তারিখে যখন পাকসেনারা আত্মসমর্পণ করে তখন কুমিল্লা সেনানিবাসে উপস্থিত ছিলাম।


স্বাক্ষরঃ মেজর আইনউদ্দিন
২৬-১০-৭৩






আতিকুল ইসলাম ইমন
<১০, ৪.৩, ১৫৩-১৭০>

জুন মাসের শেষে শালদা এক রকম আমার নিয়ন্ত্রণেই ছিল আমি আমার নিজ সাবসেক্টর রেকি করে জানতে পারি, শালদা নদী গোডাউনে ৩০০০ মণের মত গম এবং চাল মজুদ আছে। খাদ্যসামগ্রীর প্রয়োজন আমাদের অতিরিক্ত ছিল। কেননা এতদিন পর্যন্ত স্থানীয় লোকের খাদ্যসামগ্রীর উপর নির্ভর করেই আমরা জীবনধারণ করছিলাম। তারা যা খেতে দিত তাই আমরা খেতাত জনসাধারণের এ সহযোগিতা না পেলে আমরা যুদ্ধ চালিয়ে যেতে পারতাম না। কিন্তু জনসাধারণের খাদ্য সাহায্য পর্যাপ্ত ছিল না। অনেক সময় আমাদের ফলমূল ও পানি খেয়েই জীবনধারণ করতে হয়েছিল।

শালদা নদী গোডাউনে খাদ্যসামগ্রীর কথা আমার সেক্টর কামান্ডার মেজর খালেদ মোশাররফকে জানাই। তিনি আমাকে নির্দেশ দেন ৩০০০ মণ গম ও চাল যেন তাড়াতাড়ি সেক্টর হেডকোয়ার্টারে পাঠিয়ে দেয়া হয়।  আমি শালদা নদী গিয়ে ৩০টা নৌকা যোগাড় করে স্থানীয় এবং আমার সৈনিকদের সাহায্যে সমস্ত খাদ্যসামগ্রী নৌকাতে বোঝাই করি। কিন্তু স্থানীয় দালালরা আমাদের এ খাদ্যসামগ্রী সরানোর খবর কুটিতে অবস্থিত শক্রুসেনাদের জানায়। শক্রুরা কুটি থেকে গোলান্দাজ বাহিনীর সাহায্যে কামান থেকে আমাদের উপর গোলাবর্ষণ করতে থাকে। এ গোলাগুলির মধ্যে আমরা সুন্দরভাবে আমাদের কাজ সম্পন্ন করি।

আমি কসবাতে দুটি কোম্পানী গঠন করি। একটি কোম্পানী ৪র্থ বেঙ্গল-এর 'সি' কোম্পানী নিয়ে গঠিত ছিল-অপর কোম্পানী ই-পি-আর, পুলিশ, আনসার, মুজাহিদ এবং স্থানীয় লোকদের নিয়ে। আমি তাদের একমাস ধরে ট্রেনিং দেই এবং কোম্পানীতে অন্তর্ভুক্ত করি। তাদেরকে শক্রুদের বিরুদ্ধে লড়াই করার জন্য বিভিন্ন অপারেশনে পাঠাতে শুরু করি। ঐ সমস্ত গ্রামের লোকেরা শক্রুদের গতিবিধির খবর দিয়ে, খাবার দিয়ে, আশ্রয় দিয়ে, বস্ত্র দিয়ে আমাদের যথেষ্ট সাহায্য করেছিল।
আমি কসবার উপর আমার নিয়ন্ত্রন চালিয়ে যেতে থাকি। শক্রুরা যখনই প্রবেশের চেষ্টা করেছে তখনই ব্যাপক ক্ষয়ক্ষতির সম্মুখীন হয়ে তারা পশ্চাদপসরণ করেছে। আমি ঐ এলাকার রেললাইন তুলে ফেলে, রেললাইনের সেতু ও রাস্তার সেতু ভেঙ্গে দিয়ে শক্রুদের যাতায়াতের পথ বন্ধ করে দেই। ইলেক্ট্রিক পাইলন, টেলিগ্রাফ ও টেলিফোনের থামও উড়িয়ে দেই। এ সমস্ত করার ফলে শক্রুরা নিজেদের মধ্যে যোগাযোগ করতে অনেক অসুবিধার সম্মুখীন হয়।
আমার কোন টেলিফোন সেট ছিল না। কিন্তু একমাসের মধ্যে শক্রুদের উপর হামলা চালিয়ে অনেক ক্যাবল ও টেলিফোন সেট দখল করি এবং তাঁর পরই আমি বিভিন্ন কোম্পানীর মধ্যে যোগাযোগ করার জন্য টেলিফোন লাইন স্থাপন করি। এর ফলে আমার বাহিনীকে নেতৃত্ব ও নির্দেশ দেওয়া আমার পক্ষে অনেক সহজ হয়ে গিয়েছিল। বাংলাদেশের প্রধান সেনাপতি কর্নেল এম এ জি ওসমানী (বর্তমানে অবসরপ্রাপ্ত জেনারেল) আমাদের নির্দেশ দেন, শক্রুদের সাথে সামনাসামনি লড়াই না করে তাদের উপর আচমকা আক্রমণ চালাবার। তিনি এয়াম্বুশ, রেইড ও সেতু ধ্বংস, যাতায়াতের ক্ষতিসাধন ইত্যাদির উপর জোর দেওয়ার নির্দেশ দেন। এর ফলে শক্রুদের ক্ষতি হবে ব্যাপক এবং সে অনুপাতে আমাদের ক্ষতি হবে সামান্য। এ কৌশল খুবই উপযোগি হয়েছিল। এতে আমাদের সৈনিকদের মনোবল বেড়ে যায়। প্রতিদিন প্রতিরাতে শক্রুদের ওপর আচমকা আক্রমণ চালিয়ে তাদের অনেকেই নিহত বা আহত করছিলাম। শক্রুরা এক স্থান থেকে আরেক স্থান গেলে আমরা এয়ম্বুশ পেতে বসে থাকতাম এবং শক্রুরা এম্বুশের ফাঁদে পড়লে তাদের উপর আক্রমণ চালিয়ে তাদের ধ্বংস করতাম। আমি তাদের অবস্থানের উপর আক্রমণ চালাতাম প্রায় রাতেই। ফলে শক্রুরা রাত্রিবেলা বাঙ্কার থেকে বাইরে আসতো না। এমন কি দিনের বেলা এক প্লাটুন শক্তি ছাড়া তারা বের হতে চাইত না।                
একদিন পাকসেনারা আমার ডানপাশের সাবসেক্টর মনতলির সাবসেক্টর কামান্ডার আইনউদ্দিনের বাহিনী দ্বারা এয়াম্বুশ ফাঁদে পড়ে আক্রান্ত হয়। শক্রুদের ব্যাপক ক্ষতিসাধন হয়। তারা আহত এবং নিহত সৈন্যদের ১টা রেলওয়ে ট্রলিতে ভর্তি করে রেললাইনের ধার দিয়ে পালাতে থাকে। আমি তালতলা আড়াইবাড়ীতে এয়াম্বুশ পেতে তাদের উপর আক্রমণ চলাই। আবার আক্রান্ত হবার ফলে তাদের আহত ও মৃত সাথীদের ফেলে পলায়ন করে। পরবর্তী সময়ে পাকসেনারা তাদের মৃত সাথীদের কবর দেয়ার জন্যে গঙ্গাসাগরের এক কবরস্থানে জড় হয়েছে। আমার কয়েকজন গুপচর এসে আমাকে এ খবর জানায়। আমরা সঙ্গে সঙ্গে অবস্থান নিয়ে দেখতে পাই সত্যিই শক্রুরা কবরস্থানে জড় হয়েছে তাদের সাথীদের কবর দেবার জন্য। আমি ৩'' মর্টার এবং ভারী মেশিনগানের সাহায্যে শক্রুদের উপর আকস্মাত গোলাগুলি ছুড়তে থাকি। ফলে পাকসেনারা তাদের পুরাতন মৃত সাথিদের সঙ্গে আরো কয়েকজন নতুন সাথীকে কবর দেয়।     
পাকসেনারা তাদের ব্যাটালিয়ন হেডকোয়ার্টার স্থাপন করে কুটি সড়কের উপরে এবং মুল ঘাঁটি স্থাপন করে আড়াইবাড়িতে টি, আলীর বাড়িতে। সে সময়ে সমগ্র শালদা নদী এলাকা নয়নপুর রেলওয়ে ষ্টেশন পর্যন্ত আমার নিয়ন্ত্রণে ছিল। তারা শলদা নদী পুনরুদ্ধারের চেষ্টা করে এবং সেজন্য এক কোম্পানী সৈন্যকে আড়াইবাড়ি থেকে জেলা বোর্ডের রাস্তা শালদা নদীর দিকে এগোতে থাকে। মনোলোবাগ রেলওয়ে ষ্টেশনের নিকট একটা প্লাটুন আগে থেকেই রেখেছিলাম। যখন শক্রুরা মনোলোবাগ রেলওয়ে ষ্টেশনের পাশের গ্রামে পৌছায় তখন তারা আমাদের এয়াম্বুশে পড়ে যায়। আমরা তাদের উপর আক্রমণ চালিয়ে একটি জীপ এম ৩৮ এআই, একটি ৩/৪ টনের ডজ ধ্বংস করে দেই। একজন অফিসারসহ ১৭জন নিহত হয় এবং ২০ জনের মত আহত হয়। আমরা গাড়ি নিয়ে আসতে পারিনি, কেননা শক্রুরা গোলান্দাজ বাহিনীর সাহায্যে আমাদের উপর গোলাবর্ষণ করছিল। ফলে গাড়িগুলি পুড়িয়ে দেয়া হয়। পরে আমরা অনেক অস্ত্রশস্ত্র, টেলিফোন সেট, টেলিফোন ক্যাবল, শক্রুদের শুকনা রেশন, গুরুত্বপূর্ণ কাগজপত্র উদ্ধার করি। শক্রুদের বিচানাপত্র উড়িয়ে দেয়া হয়। আমরা একটা স্যুটকেস পাই গাড়ির ভিতর থেকে। স্যুটকেসটি টাকা ভর্তি ছিল কিন্তু তাকাগুলি গোলাগুলির ফলে পুড়ে গিয়েছিল। আমি সমস্ত কিছু আমার সেক্টর কামান্ডার মেজর খালেদ মোশাররফের হাতে তুলে দেই। ঐ টাকা ভর্তি স্যুটকেসটি দেখে আমাদের ধারনা হয় ঐ পাকিস্তানী অফিসারটি এসব টাকা ব্যাংক থেকে লুট করেছিল। পরে তারা বারবার চেষ্টা করেছিল শালদা নদীর অবস্থান দখল করার কিন্তু তারা বারবারই পর্যুদস্ত হয়ে ফিরে যায়।         
সমগ্র কসবা ও শালদা নদী এলাকা জুলাই মাস পর্যন্ত আমার নিয়ন্ত্রণে ছিল। লাটুমুড়া পাহাড়ী যায়গাটি আমার নিয়ন্ত্রণে রাখি। শক্রুর যদি লাটুমুড়া দখল করে নেয়, তবে ক্ষতি হবে। সেজন্য আমি একটি কোম্পানী তৈরী করে দুটি প্লাটুন সেখানে রাখি প্রতিরক্ষাব্যুহ শক্তিশালী করার জন্য। ফেনী মুন্সিরহাটে যাবার আগে কসবা সাব-সেক্টরের ভার ক্যাডেট হুমায়ুন কবিরের হাতে দিয়ে যাই।               
ক্যাপ্টেন জাফর ইমামের (বর্তমান মেজর) অধিনায়কত্বে মুন্সিরহাট ফেনী সাবসেক্টর একটা গুরুত্বপূর্ণ ও উত্তেজনাকর স্থান হয়ে দাঁড়ায়। ফেনী থেকে তিন মাইল দূরে চাগলনাইয়া, মুন্সিরহাট ও লক্ষীপুরে ১৭ মাইল লম্বা এবং ৮ মাইল প্রস্থ এই বিরাট অবস্থান জুড়ে বসে আছেন ক্যাপ্টেন জাফর ইমাম ও তাঁর বাহিনী। পাকসেনারা এ অবস্থানের উপর বিরাট শক্তি নিয়ে চাপ দিতে থাকে। ক্যাপ্টেন জাফর ইমাম তাঁর দু'জন অফিসার ও তিনটি কোম্পানি নিয়ে শক্রুদের কামান ও ট্যাঙ্কের সাথে চালিয়ে যাচ্ছিলেন। ২ নং সেক্টরের অধিনায়ক মেজর খালেদ মোশাররফের কাছে ফেনী মুন্সিরহাট অবস্থান রক্ষা করা এক চিন্তার বিষয় হয়ে দাঁড়ায়। এ মুহূর্তে এখানে আরও শক্তির প্রয়োজন হয়ে পড়ে। রাত দু'টার সময় মেজর খালেদ আমার ক্যাম্পে আসেন। আমি তখন ক্যাম্পে ছিলাম না, অপারেশনের জন্য বাইরে ছিলাম। যখন একশন করে ফিরে আসি তখন দেখি তিনি ফেনীর একটা ম্যাপ খুলে চিন্তিত মুখে বসে আছেন। তাঁকে খুব চিন্তিত এবং বিষন্ন দেখাচ্ছিল।
তিনি ধীরে এবং দ্রুত ফেনী অবস্থানের পরিস্থিতির কথা বলে গেলেন এবং কি করা যায় তার একটা পরামর্শ চাইলেন। একটা কোম্পানী ফেনীতে দ্রুত পাঠিয়ে দিতে তাঁকে অনুরোধ করলাম। মেজর খালেদ আমাকে একটা কোম্পানীসহ সেখানে যাবার জন্য বললেন। আমি এটা আগেই বুঝেছিলাম কিন্তু কসবার ভার কার হাতে দেয়া যায় এ নিয়ে একটু দ্বিধা ছিল। কেননা কোন নতুন অফিসারের পক্ষে কসবা নিয়ন্ত্রণে রাখা সম্ভবপর ছিল না। যা হোক ক্যাডেট হুমায়ুন কবিরের হাতে ( বর্তমানে ক্যাপ্টেন) আমার ১ নং কোম্পানী ও কসবা সাবসেক্টরের ভার দিয়ে আমি সকালে একটি কোম্পানী নিয়ে ফেনীর দিকে রওয়ানা হই। যাবার সময় আমার ২নং কোম্পানীকে সমস্ত পরিস্থিতি বুঝিয়ে বলি। আমি ক্যাডেট হুমায়ুন কবিরকেও সমস্ত পরিস্থিতি বুঝিয়ে বলি এবং লাটুমুড়া অবস্থানের গুরুত্ব সম্পর্কে তাঁকে বলি। এ জায়গাটা ছিল পাহাড়ের উপর। এখান থেকে সমগ্র স্থান নিয়ন্ত্রণে রাখা সহজ ছিল। পাকসেনারা এ স্থান পুনরুদ্ধারের জন্য চেষ্টা চালাবে। কেননা এর আগে তারা অনেক বার চেষ্টা চালিয়ে সফল হতে পারেনি। কিন্তু অত্যান্ত আশ্চর্যের ব্যাপার আমরা কসবা ছেড়ে যাবার পর এক সাপ্তাহের মধ্যে শক্রুরা লাটুমুড়া দখল করে নেয় এবং ১নং কোম্পানীর কয়েকজন সাহসী যোদ্ধা এতে মারা যায়। নভেম্বর মাস পর্যন্ত পাকসেনারা লাটুমুড়ার উপর কতৃত্ব রেখেছিল। ভারত এবং বাংলাদেশ সেনাবাহিনীর দুটি ব্যাটালিয়ন শক্তি নিয়ে নভেম্বর মাসে শক্রুদের সরিয়ে দিতে পারা যায়। শক্রুদের সরাতে ৩ জন অফিসারসহ ৪০ জন সৈন্য মারা যায় এবং ৬০ জনের বেশি আহত হয়। লাটুমুড়া অবস্থানের গুরুত্ব এ হতাহতের থেকেই বুঝা যায়। শক্রুদের কতজন মারা গিয়েছিল তা আমার জানা নাই।
যাই হোক, পরের দিন সকালে ২ নং কোম্পানীকে সাথে নিয়ে ফেনীর পথে রওনা দির। ৬ই জুন সন্ধ্যা ৫টার সময় বেলুনিয়া পৌছি। তারপর  ১৪ মাইল কাদামাটির রাস্তা ভেঙ্গে আমি এবং আমার সৈন্যরা রাত ৮টার সময় মুন্সিরহাট নুতন বাজার পৌছি, যা জাফর ইমামের অবস্থান থেকে ৮০০ গজ দূরে ছিল। ৪৮ ঘণ্টার মধ্যে আমরা কোন বিশ্রাম নেইনি এবং পেটেও কিছু পড়েনি। আমার কোম্পানীকে আমি এখানে বিশ্রাম নিতে বলি। তারপর আমরা ক্যাপ্টেন জাফর ইমামের সাথে দেখা করার জন্য তাঁর ক্যাম্পের দিকে রওনা হই। তাঁর সাথে দেখা করে অবস্থানটি দেখি। প্রতিরক্ষাব্যুহ দেখে আশ্চর্যবোধ করি। প্রতিরক্ষাব্যুহ খুব শক্তিশালী ছিল না। মুল অবস্থানের ডানদিকে একেবারে ফাঁকা এবং খোলা অবস্থায় ছিল। বাঁয়ে অবস্থানরত লেঃ ইমামুজ্জামানের বাহিনীর সাথে জাফর ইমামের বাহিনীর দুরত্ব অনেক ছিল। এত দুর্বল অবস্থানের জন্য ক্যাপ্টেন জাফর ইমামকে দোষ দিতে পারি না কেননা সৈন্যসংখ্যা ছিল সীমিত। যাহোক প্রতিরক্ষাব্যুহকে সুদৃঢ় করার জন্য আমি ক্যাপ্টেন জাফর ইমামকে নিম্নোক্ত ব্যাবস্থা নিতে বলি।

(ক)  আমার কোম্পানী থাকবে অবস্থানের ডানদিকে। দুটি প্লাটুন উপরে এবং ১টি প্লাটুন ভিতরে।       
(খ) ক্যাপ্টেন জাফর ইমামের বাহিনী তাঁর অবস্থানেই থাকবে কিন্তু সৈন্যদের আরো সংগঠিত করতে হবে। ডিফেন্স ভিতরেই নিতে হবে।
(গ) লেঃ ইমামুজ্জামান বাঁয়ে থাকবে কিন্তু দুরত্বটা কমিয়ে আনতে হবে। ক্যাপ্টেন জাফর ইমামের বাহিনীর সাথে সংযোগ রাখতে হবে।
(ঘ) মুন্সিরহাটের নিকটে মূল অবস্থানের সাথে সংযোগ রেখে ক্যাপ্টেন শহীদের বাহিনী অবস্থান নেবে।

কিন্তু ক্যাপ্টেন জাফর ইমাম আমার পরিকল্পনা মেনে নেয় না। আমি এরপর মেজর আমিনের কাছে যাই এ ব্যাপারে পরামর্শ নেবার জন্য। মেজর আমিন তখন ঐ অঞ্চলের কামান্ডার ছিলেন। মেজর আমিন ও ক্যাপ্টেন জাফর ইমাম বুঝতে সক্ষম না হয়ে কোন সিদ্ধান্ত নিতে পারেন না। মেজর খালেদ তখন সেখানে ছিলেন না।
সময় খুব সঙ্কটজনক থাকায় দেরি না করে আমি আমার একটা প্লাটুনকে ডানদিকে একিনপুরে অবস্থান নিতে বলি। ১টা প্লাটুনকে ক্যাপ্টেন জাফর ইমাম ও লেঃ ইমামের ফাঁকা স্থানে অবস্থান নিতে বলি এবং আরেকটা প্লাটুন মুন্সিরহাটে অবস্থান নেয়।   পাকসেনারা যেকোন মুহূর্তে আমাদের আক্রমণ করতে পারে। এই নতুন অবস্থানের পর মোটামুটি আশ্বস্ত হই কিন্তু পুরোপুরি সন্তুষ্ট হতে পারিনি। তার উপর আমাদের কোন ভারী অস্ত্রশস্ত্র ছিল না, কেবলমাত্র ৩ইঞ্চি ৮১ এম-এম মর্টার ছাড়া। শক্রুরা প্রতিদিন আমাদের উপর ছোট ছোট আক্রমণ চালাতে থাকে এবং আমরাও এম্বুশ এবং আচমকা আক্রমণ চালিয়ে তাদের পর্যুদস্ত করতে থাকি। শক্রুরা গোলান্দাজ বাহিনীর সাহায্যে কামান দিয়ে আমাদের উপর গোলা ছুড়তে থাকে এবং প্রতিদিন আমাদের কিছু কিছু লোক আহত হয়। শক্রুদের হতাহতের সংখ্যা ছিল প্রচুর। এ সময় মেজর খালেদ আমাদের অবস্থান দেখতে আসেন এবং আমি সমস্ত পরিস্থিতি তাঁকে খুলে বলি। আমি আমার পরিকল্পনার কথা তাঁকে বলি এবং তিনি আমার পরিকল্পনা মেনে নেন। কিন্তু এবারও ক্যাপ্টেন জাফর ইমাম পরিকল্পনা মেনে নিতে রাজি হয় না। কিন্তু ক্যাপ্টেন জাফর ইমাম স্থানীয় লোক হওয়ায় মেজর খালেদ তাঁকে আর চাপ দেয় না। যাই হোক, আমাকে আমার পুরাতন অবস্থানই রাখতে হলো। আমরা মেজর আমিনকে খাদ্য ও বস্ত্র সরবরাহের দিকে লক্ষ্য রাখতে বললাম। এ অবস্থানে আমরা কয়েকদিন অন্তর্ভুক্ত ছিলাম। তখন ছিল বর্ষাকাল। রাস্তাঘাট কাদায় নষ্ট হয়ে গিয়েছিল। অস্ত্রশস্ত্র ১৪ মাইল দূরে বেলুনিয়া থেকে কাঁদা ভেঙ্গে আনতে হত। এ অসুবিধা সত্ত্বেও মেজর আমিন যতখানি পেরেছেন আমার জন্য করেছেন। তিনি কাঁদার রাস্তা ভেঙ্গে যত দ্রুত অস্ত্রশস্ত্র ও খাবার পৌছানো যায় তার ব্যবস্থা করেছেন। ভারতীয় বাহিনীর গলান্দাজ বাহিনীর যাতে সাহায্য পাওয়া যায় তার চেষ্টা আমরা করেছিলাম কিন্তু তা সফল হয়নি। গোলান্দাজ বাহিনীর সাহায্য না পেলেও মিত্র বাহিনীর  সেনারা মর্টারের সাহায্যে তাদের উপর গোলা ছুড়ছিল। এটা আমাদের মনোবল বাড়াতে যথেষ্ট সাহায্য করেছিল। আমার সৈনিকরা এত উত্তেজিত হয়ে গিয়েছিল যে তারা বাঙ্কার ছেড়ে বেরিয়ে এসে বলতে থাকে, "স্যার ভারতী বাহিনী যদি আমাদের সাহায্য করে, তবে আমরা আজই ফেনী দখল করে নিতে পারব।" কিন্তু এটা যে সম্ভব নয় তা আমার সৈন্যদের বুঝানো মুশকিল হয়ে পড়েছিল।
আমাদের অস্ত্রশস্ত্র ছিলো পুরান আমলের এবং অতি সামান্য। সে তুলনায় শক্রুদের শক্তি ছিলো একটা ব্রিগেড, এক রেজিমেন্ট আর্টিলারী ও ট্যাঙ্ক বাহিনী। এ ছাড়া ছ'টি হেলিকপ্টার ছিল শক্রুসেনাদের এক স্থান থেকে আরেক স্থানে যাবার জন্য। মর্টার ছাড়াও কিছু মেশিনগান ও হালকা মেশিনগান আমাদের সঙ্গে ছিল।

যাহোক, আমরা আচমকা আক্রমণ চালিয়ে শক্রুদের ব্যাতিব্যস্তরাখছিলাম। আমরা প্রতিদিন তাদের অনেককেই হতাহত করছিলাম। তাদের শক্তি অত্যাধিক হওয়ায় তারা হতাহতের স্থান পূরণ করতে পারছিল। আমাদের হতাহতের সংখ্যা সামান্য হলেও তা পূরণ করতে আমরা সমর্থ ছিলাম না। আমরা চিন্তা করছিলাম শক্রুরা যেকোন মুহূর্তে প্রবল শক্তি নিয়ে ঝাঁপিয়ে পড়বে। '৭১ এর ১৭ই জুন সকালে শক্রুরা গোলান্দাজ বাহিনীর কামানের সাহায্য নিয়ে আমাদের উপর আক্রমণ শুরু করেছিল। কামান ছাড়াও শক্রুদের আর-আর, মর্টার,মেশিনগান, চাইনিজ রাইফেল তো ছিলোই। আমাদের অবস্থানের অবস্থা থেকে সহজেই বুঝা যায় এ এক অসম যুদ্ধ। পাকিস্তানী সৈন্যরা ৭ ঘন্টা ধরে স্রোতের মত এগোতে থাকে। সাত ঘন্টা পর আমাদের হাতে চরম মার খেয়ে তারা পিছু হটে যায়। এমনকি তারা তাদের অনেক মৃতদেহ ইলোনিয়া নদী ও অন্যান্য স্থানে ফেলে রেখে পালায়। মৃতদেহগুলি পড়ে শকুন ও কুকুরে খায়।

পাকিস্তন সেনাবাহিনীর প্রধান জেনারেল আবদুল হামিদ খান তখন ঢাকাতে ছিলেন। ফেনীর খবর শুনে তিনি নিজে এর গুরুত্ব বুঝাবার জন্য ফেনীতে আসেন। তিনি ফেনীতে এসে ধারণা করেন মুজিবনগর আশেপাশেই আছে। সেহেতু মুন্সিরহাট দখল করার জন্য তিনি নিজে এবং দু'জন ব্রিগেডিয়ারকে নিয়ে আমাদের তিনজন ক্যাপ্টেন ও একজন লেফটেন্যান্টের বিরুদ্ধে লড়াই করে বুঝিয়ে দেন যে বঙ্গশারদুলরা তাদের থেকেও কম নয়। এ যুদ্ধ আমাদের জন্য এক বিশাল গৌরব। এ যুদ্ধে পাকিস্তানের এক ব্যাটালিয়নের নেতৃত্ব দেন ফ্রন্টিয়ার ফোরসের মেজর আশিফ, যার সাথে আমরা একসঙ্গে কুমিল্লা ক্যান্টনমেন্টে ছিলাম।
এসময় আমাদের সেক্টর-২ এর কামাণ্ডার মেজর খালেদ মোশাররফ খবর পাঠান যে, ভারতীয় বাহিনীর পূর্বাঞ্চলের প্রধান জেনারেল আরোরা হেলিকপ্টার করে আমাদের অবস্থান দেখতে আসতে পারেন। তাঁর হেলিকপ্টারে গুলি না চালানোর নির্দেশ দেন। কিন্তু আমার মনে হয় পাকসেনারা এ খবর পেয়ে গিয়েছিল, ফলে তিনি আর আসতে পারেননি।
তখন ছিল বর্ষাকাল। ২০শে জুন সারাদিন সারারাত ধরে বৃষ্টি হচ্ছিল। ২১শে জুনের আকাশ ছিল মেঘলা এবং ঝিরি ঝিরি বৃষ্টি হচ্ছিল। আমি সকাল থেকে অস্বস্তি বোধ করছিলাম। সমস্ত যুদ্ধক্ষেত্র জুড়ে বিরাজ করছিল অস্বস্তি। আমি ক্যাপ্টেন জাফর ইমামের কাছে যাই সমস্ত পরিস্থিতি সম্বন্ধে আলোচনার জন্য। বিকেল ৫টা সময় আমি আমার অবস্থানে ফিরে আসি। আমি আমার সমস্ত
কামান্ডারকে ডেকে পাঠাই। রাত্রে আমরা আমাদের অবস্থানে আলো জ্বালাতাম না, কেননা আলো শক্রুদের দৃষ্টিগোচর হবার সম্ভাবনা ছিল। তাই খাওয়াদাওয়া আলো শেষ হবার আগেই সেরে ফেলতে হত। আমার বাঙ্গারে যখন ২টা রুটি ডাল সহযোগে খেতে বসেছি তখন হেলিকপ্টারের আওয়াজ শুনতে পাই। আমার আরদালী দৌড়াতে দৌড়াতে এসে খবর দেয় দুটি হেলিকপ্টার আমার হেডকোয়ার্টারের পিছনে উড়ছে- যা পশ্চিম দিক অর্থাৎ ভারতের দিক থেকে আসছে। আমি ভাবলাম ২৪ ঘন্টা অতিরিক্ত বৃষ্টি হবার জন্য হয়ত জেনারেল আরোরা কাল আসতে পারেন নি, আজ আস্তে আস্তে বৃষ্টি হচ্ছে তাই এসেছেন। এ চিন্তা করে কিভাবে সম্বর্ধনা জানাবো ভেবে হেলিকপ্টারের দিকে দৃষ্টি রাখি। হেলিকপ্টার দুটি নিচু দিয়ে ১৮০ ডিগ্রি যাবার পর দুটি দুদিকে যায়। ১টি হেলিকপ্টার বাঁ অবস্থানে পূর্বদিকে এবং অন্যটি আমার হেডকোয়ার্টারের উপর দিয়ে উত্তর দিকে ১০০০ গজ পর্যন্ত যায়। সন্দেহ জাগে দুটি হেলিকপ্টার দু'জায়গায় নামছে কেন? হঠাত আমার মনে সন্দেহ জাগে এবং আমার বিশেষ প্লাটুনের কামান্ডার নায়েক সুবেদার শহীদকে ডেকে পাঠাই। ১৫ মিনিট অতিক্রান্ত হবার পর দেখি দুটি হেলিকপ্টারই ভারতীয় সীমান্তের দিকে যাচ্ছে। হঠাত বাঁ দিক ও পিছন দিক থেকে গুলি আসতে থাকে। তখন ছিল অন্ধকার। শক্রুরা গ্রেনেড, এম-জি ও হালকা মেশিনগানের সাহায্যে আমাদের উপর গোলাগুলি ছুড়তে থাকে। আমি সহজেই বুঝতে পারি এটা পাকিস্তানী কমান্ডোদের কাজ। আমি বুঝতে পারি এটা জেনারেল আরোরার হেলিকপ্টার নয়, শক্রুরা হেলিকপ্টারের সাহায্যে পেছনে অবস্থান নিয়েছে। আমি সঙ্গে সঙ্গে নায়েক সুবেদার শহীদ এবং ই-পি-আর এর সুবেদার ফরিদ আহমেদকে নির্দেশ দেই সমস্ত সৈন্যদের অতিসত্বর আমার নিকট হাজির করার জন্য। তারা সমস্ত পরিস্থিতি বুঝতে পারে এবং ১০ মিনিটের মধ্যে এসে খবর দেয়। আমি দ্রুততার সঙ্গে নতুনভাবে আমার বাহিনীকে সজ্জিত করি। প্রধান রাস্তা এবং রেললাইনের উপর তাদের অবস্থান নিতে বলি এবং আরও বলি আমি গুলি চালালে তোমরা গুলি চালাবে। এ রাত ছিল খুবই অন্ধকার এবং কোন কিছু দেখা যাচ্ছিল না। আমি আমার বাহিনীর দ্বিতীয় প্রধান (সেকেন্ড-ইন কামান্ড) সুবেদার খুরশিদ আলমকে উত্তর এবং পশ্চিম দিকের প্রতি নজর রাখতে বলি এবং আমি পূর্ব এবং দক্ষিণ দিকে নজর রাখি। পাক কামান্ডোদের হামলার অপেক্ষা করতে লাগলাম। এ আমার জিবনে এক চরম পরীক্ষা ছিল। একটু ভুল করলে আমরা সবাই ধ্বংস হয়ে যাব। সে রাতের কথা মনে পড়লে আজও আমার শিরন জাগে। এ সময়ে ক্যাপ্টেন জাফর ইমাম আমার কাছে খবর পাঠান যে তিনি এফডিএল-এর (ফরোয়ার্ড ডিফেন্ডেড লোকালটি) পথ দিয়ে এগোচ্ছেন।
পাক গোলান্দাজ বাহিনী কামান, মর্টার, আর-আর-এর সাহায্যে আমাদের উপর অবিরাম বৃষ্টির মত গোলা ছুড়তে শুরু করে দিয়েছে। বৃষ্টির মত গুলাগুলি ২ ঘণ্টা ধরে চলে। কিন্তু আমরা তাদের সামনে অগ্রসরের চেষ্টা রুদ্ধ করে দেই। ইতিমধ্যে দ্বিতিয়বারের মত হেলিকপ্টারের সাহায্যে পাকবাহিনী পিছনে আবার তাদের কামান্ডোদের নামিয়েছে। রাত ৯টার সময় লেঃ ইমামুজ্জামানের কাছ থেকে খবর পাই তারা পাকসেনা কতৃক আক্রান্ত হয়েছে। ইতিমধ্যে মর্টার সেকসনের কামান্ডার সুবেদার জব্বার খবর পাঠায় যে, মর্টার সহযোগিতা করা আর সম্ভব নয়, কেননা ইতোমধ্যে সমস্ত মর্টার শেষ হয়ে গেছে। সাহায্য পাবার আশা না থাকায় আমি একিনপুর থেকে অবস্থান সরিয়ে নেই। লেঃ ইমাম আমাকে ফোনে খবর পাঠায় পাক কামান্ডোরা সামনে থেকে তাদের আক্রমণ চালিয়েছে এবং পাঠাননগরের দিকে এগোচ্ছে। তার কাছে আর গোলাবারুদ নেই। আমাকে সে অনুরোধ জানায় কিছু গোলাবারুদ যেন অতি সত্বর ইমামুজ্জামানের কাছে পাঠায়। লেঃ ইমাম আমাকে আরো জানায় ছাগলনাইয়া  থেকে মুহুরী নদীতে যে প্রতিরক্ষাব্যূহ ছিল তা সন্ধ্যায় সরিয়ে নেয়া হয়েছে। যোগাযোগের অভাব হেতু সে এ খবর আগে পাঠাতে পারেনি। প্রতিরক্ষাব্যূহ ভেঙ্গে যাওয়ায় সে ফুলগাজির দিকে চলে যাচ্ছে। আমি আমার ডাকপাশের বাহীনিকে অবস্থান তুলে নিয়ে মুহুরী নদী হয়ে ফুলগাজিতে অবস্থান নিতে বলি।
রাত ৯টার দিয়ে আমার হেডকোয়ার্টার কামাণ্ডোদের দ্বারা আক্রন্ত হয়ে। পাঠাননগর অগ্রসরমান শত্রুসেনারা বাঁ দিক এবং সামনের দিক দিয়ে আক্রমন চালায়। ইতিমধ্যে ক্যাপ্টেন জাফর ইমাম আমার কাছে খবর পাঠায় ২নং সেপ্টেম্বর কমাণ্ডার মেজর খালেদ আমাদের অবস্থান নিয়ে ফুলগাজির পেছনে চিতরিয়ায় অবস্থান নিতে বলেছে। ঠিক সময়ে এ সিদ্ধান্ত নেয়া হয়েছিল, অন্যথায় আমরা সবাই শত্রুদের হাতে নিশ্চিহ্ন হয়ে যেতাম।

পাক কামণ্ডো এবং অন্যান্য সৈন্যরা আস্তে আস্তে আমাদের দিকে এগিয়ে আসতে থাকেন। আমি দেখতে পেলাম শত্রুরা দুটি গ্রুপে বিভিক্ত হয়ে আমাদের দিকে এগিয়ে আসছে। প্রত্যেক গ্রুপে ২০/৩৫ জন শত্রুসেনা ছিল বাঁ দিকের গ্র“পটি ২০/৩৫ গজ দূরে এবং অন্যাটি ৩০/৪০ গজ দূরে। আমি এবং আমার সৈন্যরা সবাই এক সাথে শত্রুদের উপর ঝঁপিয়ে পড়লাম। তারাও আমাদের উপর গুলি চালাতে লাগল। গোলাগুলি বিনিময় আটাঘণ্টা ধরে চলল এবং শত্রুরা ৮টা মৃতদেহ ফেলে রেখে পিছনে সরে যেতে লাগল।

ইতিমধ্যে ক্যাপ্টেন জাফর ইমাম দু’জন গুরুতরভাবে আহত মুক্তিযোদ্ধাকে প্রথমিক চিকিৎসার ব্যবস্থা করার জন্য আমার নিকট পাঠিয়ে দিয়েছেন, কিন্তু আমাদের পার্শ্ববর্তী ঘাঁটি ফুলগাজীতে পৌঁছানোর কোন দ্রুত ব্যবস্থা ছিল না আমি তাদের আরও ১২ জন আহত মুক্তিযোদ্ধার সাথে পাকে ইউনিয়ন কাউন্সিল অফিসে রেখে দেই। এরিয়া কামণ্ডার মেজর আমিন ফুলগাজী থেকে আমার হেডকোয়ার্টরে আসনে। আমি থাকে আমার অবস্থানের দ্রুতঅবনতির কথা জানাই। তিনি দ্রুত আহত সৈনিকদের পশ্চৎবর্তী ঘাঁটি ফুলগাজী-চিতলিয়াতে পৌঁছানো ব্যবস্থা করেন। আহত সৈনিকদের উপর যাতে হামলা না হয় তার জন্য তাদের সাথে একটা প্রহরা (এসকট) পার্টিও দেই।

তখন রাত সাড়ে দশটা। যুদ্ধ কিছু সময় হল থেমে আছে। যতদূর সম্ভব শত্রুরা সে সময় শক্তি সঞ্চয় ব্যস্ত ছিল। এ সময় ক্যাপ্টেন জাফর ইমাম তাঁর ও তাঁর বাহিনীর অবস্থান তুলে নিয়ে আমার কাছে আসেন। আমার তাড়াতাড়ি দ্রুত পরিস্থিতি অবনতির কথা চিন্তা করে সিদ্ধান্ত নিই আমি আমার অবস্থানে থাকব এবং ক্যাপ্টেন জাফর ইমাম সৈন্যদের নিয়ে পার্শ্ববর্তী ঘাঁটি ফুলগাজীতে সরে যাবেন। সেই অনুযায়ী তিনি ফুলগাজীর দিকে রওনা দিলাম। ভোর ৪টা মধ্যে সমস্ত সৈন্য ফুলগাজীতে চলে যায়। এবং আমি ভোর সাড়ে ৫টার সময় আমি আমার অবস্থান পরিত্যাগ করে ফুলগাজীর দিকে রওনা দেই । আমাদের পার্শ্ববতী ঘাঁটিতে যাওয়াটা খুব সুন্দর ভাবে হয়েছিল সকালে ফুলগাজীতে মেজর খালেদ মোশাররফের সাথে দেখা হয়। তিনি সেখানে অবস্থান করেছিলেন। ফুলগাজী অত্যধিক ঘন বসতিপূর্ণ এলাকা হওয়ায় এখান থেকে শত্রুদের মোকাবিলা করা অসম্ভব ছিল, ফলে আমরা চিতলিয়া যাবার সিদ্ধান্ত নেই। যাবার আগে ফুলগাজী ব্রীজ উড়িয়ে দিয়ে একটা ডিলেইং পার্টি এবং চিতলিয়া আসি এবং নতুন অবস্থান তৈরি করি। আমি আমার বাহিনী নিয়ে গুরুত্বপূর্ণ জেলাবোর্ড সড়র এবং রেললাইনের উপর অবস্থান নেই ক্যাপ্টেন জাফর ইমাম তার বাহিনী নিয়ে পরশুরাম এলাকায় অবস্থান নেন। বাঁ দিকে বাহিনী নিয়ে প্রতিরক্ষাব্যূহ গড়ে তোলেন। এভাবে আমার দ্রুত চিতলিয়াতে প্রতিরক্ষাব্যুহ গড়ে তুলি।

ইতিমধ্যে পাকসেনারা ফুলগাজী ব্রীজ পর্যন্ত এগিয়ে পূর্বেই উল্লেখ করেছি ফুলগাজী ব্রীজ শত্রুদের এগোতে বাধা দেয়ার জন্য ধ্বংস করে দিয়েছিলাম। এ ব্রীজ এসে শত্রুরা বাধা পায় এবং ২৪ ঘণ্টারও বেশী সময় পর্যন্ত তারা আর এগোতে পারেনি ৪৮ ঘন্টা যাবৎ শত্রুদের বাধা দিতে থাকি, ফলে শত্রুরা অ্যাধিক গোলাবর্ষণ করতে থাকে। তাতেও ব্যর্থ হয়ে তারা হেলিকপ্টার ব্যবহার করে ব্রীজের এপারে আসে। চিতলিয়া যুদ্ধের দ্বিতীয় দিনে শত্রুরা হেলিকপ্টার সাহায্য মুহুরী নদী পার হয়ে আসে। এবং লেঃ ইমামুজ্জামানের বানিহীকে ঘিরে ফেলে। সে তাড়াতাড়ি তার বাহিনী পিছনে সরিয়ে নিয়ে যায়। যাবার আগে সে আমাকে জানাতে পারেনি। ডানদিকে আমার যে প্লাটুনটি ছিল, শত্রুদের গোলাগুলির মুখে তারা তাদের অবস্থান টিকে রাখতে পারে না। তারা অবস্থান ত্যাগ করে যায় এবং শত্রুরা সে অবস্থান দখল করে নেয়। ব্যাটলিয়ন হেডকোয়র্টার থেকে জানানো হয় অন্যান্যে প্রতিরক্ষাব্যূহতে সৈন্যরা ঠিকমতই অবস্থান নিয়ে আছে।

শত্রুরা ডাক এবং বাম দিক ও সম্মুখ থেকে আমার বাহিনীর উপর আক্রমন চালিয়ে যাচ্ছে। শত্রুর অবস্থান জানাবার জন্য নায়েক সুরেদার বেলায়েত হোসেনকে ডান দিকে পাঠাই এবং আমি নায়েক সুবেদার শহীদকে নিয়ে বাঁ দিকে যাই। আমি গিয়ে দেখতে পাই শত্রুরা মাত্র ৫০০ গজ দূরে এবং আমি সঙ্গে সঙ্গে মূল ঘাঁটিতে ফিরে আসি এবং দেখতে পাই নায়ক সুবেদার বেলায়েত হোসেন আমার জন্য অপেক্ষ করে দাঁড়িয়ে আছেন। সে জানায় আমাদের আগের অবস্থান থেকে শত্রুরা আক্রমণ চালাচ্ছে। বিকেল ৫ টা দিকে শত্রুরা তিনদিক থেকে আক্রমণ শুরু করে দেয়। আমরা আক্রমণ প্রতিহত করতে শত্রুরা আমাদের সমস্ত যোগাযোগ পথ বন্ধ করে দিয়েছিল। কিন্তু শত্রুসেনা ছাগলনাইয়া হয়ে আমাদের দিকে এগিয়ে আসতে থাকে এবং আমাদের একমাত্র যোগাযোগ পথ পরশুরামের রেলওয়ে ব্রীজ ও সড়কসেতু ঘিরে রাখে।

৩৬ ঘণ্টার মধ্যে আমার বাহিনী কারো মুখে খাদ্য জোটেনি। আমরা অভুক্ত ছিলাম এবং গোলাবারুদ নিঃশেষ হয়ে আসছিল । আমি সেক্টর- ২ এর হেডকোয়ার্টারে খবর পাঠাই সত্বর খবার এবং গোলাবারুদ পাঠানোর জন্য, কিন্তু হেডকোয়ার্টার খবর পাঠায় যে ভারতীয় বাহিনীর গোলাগুলি দেবার যে কথা ছিল তা এখনও এসে পৌঁছেনি- সেহেতু আমি আমার অবস্থান তুলে নিয়ে যেন পরশুরাম চেকপোষ্টের দিকে এগিয়ে যাই।

অবস্থান তুলে নেবার নির্দেশ পেলেও শত্রুদের দ্বারা পরিবেষ্টিত হবার ফলে আমি আমার বাহিনী তুলে নিতে পারছিলাম না। শত্রুরা ধীরে ধীরে আমাদের নিকটে চলে আসছিল। এ মুহুর্তে আমার বাহিনীকে জোগাড় করা মুস্কিল ছিল, কেননা শত্রুরা গোলান্দাজ বাহিনীর কামান বৃষ্টির মত আমাদের উপর গোলা ছুড়ছিল। আমার সে সময়ে গোলাবারুদ একরকম নিঃশেষ হয়ে এসেছিল। প্রতিটি রাইফেলের জন্য ১০ রাউন্ড এবং হালকা মেলিনগানের জন্য ৫০ রাউন্ডের বেশি গুলি ছিল না। আমি সব প্লাটুন কমাণ্ডারদের ডেকে পাঠাই এবং তাদেরকে রেললাইনের পূর্বদিকে সরে যাবার নির্দেশ দেই। যা হোক কোনক্রমে আমি আমার বাহিনীকে আমি নিরাপদে পরশুরামে নিয়ে আসতে সক্ষম হই। আমি সেখানে পৌঁছে দেখি হেডকোয়ার্টারের নির্দেশ অনুযায়ী ক্যাপ্টেন জাফর ইমামও তাঁর বাহিনী সরিয়ে নেবার জন্য প্রস্তুত হচ্ছেন।

পরশুরামে থেকে অবস্থান তুলে নেবার কাজু দ্রুতগতিতে চলতে থাকে। কিন্তু শত্রুরা আমাদের অবস্থান পরিত্যাগের কথা জানতে পারে এবং আমাদের পিছু ধাওয়া করে। শত্রুরা বৃষ্টির মত আমাদের উপর গোলাগুলি চালাতে থাকে। আমরা দ্রুত খালে নেমে শত্রুরা গোলাগুলির হাত থেকে রক্ষা পাই। সকাল ৬টার মধ্যে আমরা নোয়াখালী হেডকোয়ার্টারে পৌছি।

নিদ্রহীন এবং অভুক্ত থাকার জন্য আমার বাহিনীর অর্ধেকের মত সৈন্য অসুস্থ হয়ে পড়ে। ২৬ শে জুনে সেক্টর- ২ এর কমাণ্ডার মেজর খালেদা নোয়াখালী হেডকোয়ার্টারে আসেন। তিনি এখানে সব কমাণ্ডারদের নিয়ে এক সভা করেন। তিনি আমাকে আমার বাহিনী নিয়ে ১২ ঘণ্টার মধ্যে শালদা নদীর কোনাবন এলাকায় যাবার নির্দেশ যেন। সে সময়ে পাকসেনারা এ এলাকায় খুব দিচ্ছিল। মেজর খালেদ এবং আমার বাহিনীর জন্য যাবনবাহনের ব্যবস্থা করে দেন।

২৭ শে জুন আমি আমার কসবা সাবক্টের হেডকোয়ার্টরে পৌঁছে। বসবাতে পৌছি। আমি আমার বাহিনী যেটা কসবায় রেখে গিয়েছিলাম, তাদের যোগাড় করতে থাকি। কসবায় এসে দেখি পানসেনারা গুরুত্বপূর্ণ লাটুমুড়া পাহাড়ী এলাকাটি সহ সমগ্র কসবা এলাকা দখল করে নিয়েছে। যহোক, আমি কোম্পানী যোগাড় করে শলদা নদী-নাবনের দিকে অগ্রসর হই। ক্যাপ্টনসা সালেক ছিলেন শালদা নদী সাবসেক্টরের কমাণ্ডার। মন্দভাগ- কোনাবনে আমাদের সৈন্যই ছিল না। শত্রুরা শালদা রেলওয়ে ষ্টেশন, ‘বায়েক’, মন্দভাগ রেলওয়ে ষ্টেশন দখল করে রেখেছিল। যাহোক আমি আমার হেডকোয়ার্টার স্থাপন করি। সে থেকে আমার সাবসেক্টর কোনবন সাবসেক্টর বলে পরিচিত ছিল। আমার সাবসেক্টর উত্তরে কসবা- জাদেশ্বর এবং দক্ষিণে ‘বায়েক’ নিয়ে বিস্তৃত ছিল। পূর্ব পশ্চিমে ছিল সি-এন্ড-বি সড়ক বারবার কোম্পানীগঞ্জ পর্যন্ত। আমি আমার সাবসেক্টর জুড়ে রেকি করি এবং কোম্পানী কমাণ্ডারদের নিয়ে কোম্পানীগুলিকে পুনর্গঠিত করে ফেলি। আমার প্রথম কর্তব্য হয়ে দাড়াঁল আমার বাহিনীকে নিয়ে একটা স্থাপন করা মনঃপূত মনে করিনি। তাই আমার হেডকোয়ার্টার কোনবনে স্থাপন করি।

৩০শে জুন সকাল শত্রুদের শক্তিশালী ঘাঁটি মন্দভাগ রেলওয়ে ষ্টেশন আক্রমন করি ৫ ঘণ্টা যুদ্ধ চলার পর বেলা সাড়ে ১২ টা সময় শত্রুরা মন্দভাগ রেলওয়ে ষ্টেশন ছেড়ে চলে যায়। মন্দভাগ রেলওয়ে ষ্টেশন দখল করার পর ঐ দিনই আরও ৪/৫টা গ্রাম মুক্ত করে নেই । এভাবে আমি প্রতিরক্ষাব্যূহ ডিষ্ট্রিক্ট বোর্ডের রাস্তা গড়ে তুলি। সন্ধ্যা পর্যন্ত দু’বার শত্রুরা আমাদের উপর আক্রমণ চালায় কিন্তু তাদের চেষ্টা ব্যর্থ হয়। এরপর অনেক বার শত্রুরা চেষ্টা করেছিল এ এলাকা দখল করার জন্য কিন্তু পর করুণাময় আল্লাহর রহমতে তাদের প্রচেষ্টা দেশ মুক্তি হবার আগে পর্যন্ত সফল হয়নি। প্রায় ৪ লক্ষের মতো লোক পাকিস্তানী সৈন্যদের অত্যাচারে অতিষ্ট হয়ে বিভিন্ন এলাকা থেকে পালিয়ে এসে এখানে আশ্রয় নেয় । তাদের আত্মত্যাগের কথা বাংলাদেশের মুক্তিযুদ্ধের ইতিহাস স্বর্ণক্ষরে লিখে রাখা দরকার। তারা আমাদের মনোবল অনেকগুণ বাড়িয়ে দিয়েছিল। তারা অনেক কাজ আমাদের সাহায্যও করতে। পাকসেনারা মন্দভাগ রেলওয়ে ষ্টেশন থেকে বিতাড়িত হবার পর মন্দভাগ বাহিনী আশ্রয় নেয়। মন্দভাগ বাজার, আড়াইবাড়ি ও নয়নপুরে তারা সাঁজেয়া ও গোলন্দাজ বাহিনী নিয়ে আসে। আমার কোন অপরেশন করলেই গোলন্দাজ বাহিনীর সাহায্য আমাদের এলাকায় কামানের গোলা ফেলত।

এরপর আমি মন্দভাগ রেলওয়ে ষ্টেশনের দক্ষিন ‘ বায়েক’ গ্রাম দখল করার পরিকল্পনা নেই। এখানে উল্লেখ করা প্রয়োজন, আমার যখন বাঙ্কার থেকে উঠে আসতাম তখন এ গ্রামে অবস্থানরত শত্রুসেনারা আমাদের উপর গুলি ও ৮২- এম-এম চাইনিজ মার্টারের সাহায্য গোলা চালাত। ঐ গ্রাম আমি দখল করে নেই এবং শত্রুদের আক্রমণের হাত থেকে রক্ষা পাবার জন্য প্রকিরক্ষাব্যূহ গড়ে তুলি।

এই দুই আক্রমণে আমার আমার বাহিনীর বেশ হতাহত হবার ফলে বাংলাদেশ সেনাবাহিনীর প্রধান কর্নেল এম, এ,জি ওসমানী নির্দেশ পাঠান সামসাসামনি যুদ্ধ না করার শত্রুদের ক্ষতিসাধন করার জন্য তিনি এ্যামবুশ এবং হঠাৎ করে আক্রমণ করার নির্দেশ দেন।

কর্ণেল ওসমানীর নির্দেশ পাবার পর আম আচমকা আক্রমণের পথকেই বেছে নেই এবং এতে প্রভূত সাফল্য লাভ করি। এ পরিকল্পনার জন্য ‘সি’ কোম্পানীর ১টা প্লাটুনকে নিয়োগ করি এবং ১টা কোম্পানী সুবেদার গোলাম আম্বিয়া নেতৃত্বে ১টা কোম্পানী ২নং সেক্টরের কমাণ্ডার মেজর খালেদ আমার নিকট পাঠান। সুবেদার গোলাম আম্বিয়ার যুদ্ধক্ষেত্রে বিশেষ কৃতিত্বের পরিচয় দিয়েছিল। পরে আমাকে ৪র্থ ইষ্ট বেঙ্গল- এর নেতৃত্ব দেয়া হয়। তখন আমি ১৫ আগস্টে ‘ডি’ কোম্পানী গঠন করি সুবেদার আম্বিয়ার কোম্পানীকে নিয়ে। এই দুই কোম্পানী স্বাধীনতার যুদ্ধে বিশেষ কৃতিত্বের পরিচয় দিয়েছিল। এই দুই কোম্পানীকে নিয়ে। থেকে বায়েক পর্যন্ত নিয়ন্ত্রণে রেখেছিল এবং ক্যাপ্টন খালেকের সৈন্যারা কাটামোড়া থেকে গৌরাঙ্গাতলা ও নয়নপুর রেলওয়ে ষ্টেশন পর্যন্ত নিয়ন্ত্রণে রেখেছিল।

পূর্বেই উল্লেখ করেছি গেরিলা তৎপরতার জন্য আমি ১টা প্লাটুনকে নিয়োজিত রেখেছিলাম। বাছাই করা লোকদের এ কাজ নিয়োগ করি। এ কাজ নিয়োগ করি। এ কাজে আমি একজন অতি সাহসী জুনিয়ার অফিসারকে পাই। সে হচ্ছে সুবেদার ওহাব। তার নাম স্বাধীনতা যুদ্ধের পর্থপ্রদর্শক হিসেবে লিখিত থাকা উচিত। সে নিজের জীবনের মায়া, ত্যাগ করে সত্যি প্রকৃত বাঘের মত শত্রুদের উপর ছাঁপিয়ে পড়ত। সে কোনদিন কোন অভিযোগ আমার কাছে করে নাই। এমনকি অনেকদিন অভূক্ত অবস্থায় দিন কাটিয়েছে। তাকে যে কাজের ভার দেয়া হয়, তা সাফল্যের সাথে করে। কোন অপারেশন সে কোনদিন বিফল হয়নি। এ প্রসঙ্গে আমি আরেক জনের নাম কবর। সে হচ্ছে মর্টার সেকশনে সামসুল হক। তার নিখঁত সাহসিকতার কাজের জন্য আমাদের পক্ষে সম্ভব হয়েছিল পাকসেনাদের বিপর্যস্ত কার। তার কাজের জন্যই সাবসেক্টর শত্রুদের জন্য করবস্থানে’ পরিণত হয়েছিল। পূর্বেই উল্লেখ করেছি দেশ শত্রুমুক্ত হওয়া পর্যন্ত দীর্গ ৯ মাস মন্দভাগ রেলওয়ে ষ্টেশনে ও তার আশেপাশের এলাকা শত্রুমুক্ত রেখেছিলাম।

আমি মুক্ত এলাকাগুলি নিয়ে একটা সাব- ডিভিশন করি। সেখানে বাজার, স্কুল, থানা বেসামরিক প্রশাসন চালু রাখার জন্য ম্যাজিস্ট্রেট নিয়োগ করি। মুক্ত এলাকা বাংলাদেশ পতাকা গৌরবের সাথে উড়তে থাকে। এ মুক্ত এলাকা দেখার জন্য দেশ-বিদেশে নাম করা সংবাদপত্র, টেলিভশন ও গন্যমাণ্যরা দেখতে আসতে থাকে। আমাদের পক্ষে সুবিধা হয়ে পরেছিল ঐ সমস্ত গণ্যমান্য ব্যাক্তিদের সম্স্ত কিছু দেখাতে এবং বুঝাতে। এ আমি মুক্ত এলাকার লোকের কথা স্বরন না করে পারি না। এদের অনেক শত্রুদের গোলার আঘাতে মারা গেছে বা গুরুত্বরভাবে আহত হয়েছে। তবুও তাদেররও মনোবল একটুও ভাঙ্গেনি। তারা আমাদের সর্বতোভাবে সাহায্য করে যেতে থাকে। তারা বাঙ্কারে গোলাবারুদ পৌছিয়ে দিত, মৃত শহীদের কবরের ব্যবস্থা করতো, আহত সৈনিকদের সেবা-শুশ্রƒষা করে খবরাখবর এনে দিত। এ খবরাখবর না পেলে শত্রুদের উপর ঠিকমক হামলা করতে পারতাম না। এদের সাহায্য নিয়েই আমি শত্রুসেনাদের উপরে আক্রমন চালিয়ে তাদের অনেক তাদের অফিসার ও সৈনিকদের শেষ করতে সক্ষম হয়েছিলাম।

আমি শালদা নদী রেলওয়ে ষ্টেশন শত্রুদের যাওয়া- আসা এবং রসদ সরবারাহের প্রতি লক্ষ্য রাখতাম। ৩৩ বেলুচ রেজিমেন্ট মন্দমেন্ট মন্দভাগ বাজারে ঘাটি গিরেছিল। কোম্পানীগঞ্জ থেকে স্পীডবোটের মাধ্যমে শালদা নদী হয়ে মন্দভাগ বাজার ও শালদা নদী ষ্টেশন অবস্থিক শত্রুদের ঘাঁটিতে তাদের রসদ আসতো সেদিনটি ছিল আমাদের জন্য খুব ভাল দিন। রাত দুটার সময় সুবেদার ওহার ও তার প্লাটুন নিয়ে বারদুরিয়াতে অবস্থিত শত্রুদের ঘাঁটি আক্রমণ করতে গিয়েছিলাম। এ্যাকশনে শেষ করে পরের দিন সকাল ৮ দিকে গুপ্তপথে আমাদেও অবস্থানে ফিরে আসছিলাম। সত্যিকথা বলতে কি আমার খুব ক্লান্ত ছিলাম সেজন্য একটি ঝোঁপের মধ্যে বিশ্রাম নিচ্ছিলাম। হঠাৎ করে ৩টা স্পীডবোটের আওয়াজ শুনতে পাই যা কোম্পানীগঞ্জ থেকে আসছিল। আমি নিশ্চিত ছিলাম এই স্পীডবোটের আহত সৈনিকদের নিয়ে আবার কোম্পানীগঞ্জ ফিরে যাবে। আমি এ ব্যাপারে সাহসী যোদ্ধা সুবেদার ওহারের সাথে আলোচনা করি এবং দ্রুত শালদা নদীর একটা নির্বাচিত এলাকার ঝোঁপে গিয়ে অবস্থান নেয়ার সিদ্ধান্ত নেই। নদীর অপর পর্শ্বে অর্থাৎ পশ্চিম দিকে ওহারের অধীনে একটা সেকশন পাঠিয়ে দেই এ্যাম্বস পাতার জন্য এবং আমি নিজেই দুটো সেকশন নিয়ে নদীর পূর্বপাড়ে দুটি ভাগে ভাগ হয়ে এ্যামবুশ পাতি। আধাঘণ্টার মাধ্যমে মন্দভাগ থেকে স্পীডবোট আসার আওয়াজ শুনতে পাই। দুটো স্পীডবোট আমাদের ফাঁদে পা দেবার জন্য এগিয়ে আসছিল। আমি আমার সৈনিকদের নির্দেশ দেই আমি গুলি না ছোড়া পর্যন্ত যেন তারা কেউ গুলি না চালায়। দুটো স্পীডবোট ১৫০ গজের ব্যবধানে এগিয়ে আসতে থাকে। স্পীডবোটগুলি ছিল খোলা এবং প্রথম স্পীডবোটে দেখি ২/৩টি ছাতার নিচে লোক বসে আছে এবং পিছনেরটিতে অস্ত্রসজ্জিত হয়ে বোঝাই হয়ে আসছে। আমি নিশ্চিত হলাম প্রথম স্পীডবোটে ছাতার নিচে পাকসামরিক অফিসাররা বসে আছেন। নদী ছিল ৩০/৪০ গজ প্রশস্ত দুটি স্পীডবোটেই যখন আমার ফাঁদে পড়ে যায় তখন আমি শত্রুদের দিকে গুলি চালাই। সঙ্গে সঙ্গে আমার বাহিনীর লোকের শত্রুদের উপর এক সঙ্গে গুলিবর্ষণ করতে থাকে। এই গোলাবর্ষাণ চলে ৫ মিনিট ধরে এবং শত্রুরা এ আক্রমাণের কোন জবাব দেয়ার সময় পায়নি। শত্রুরা সবাই স্পীডবোট ছেড়ে পানিতে ঝাঁপিয়ে পড়। ১৪ জন শত্রুসেনার সবাই মারা যায়। আমি দেখি একজন শত্রুসেনা পানি থেকে আবার স্পীডবোটে ওঠার চেষ্টা করছে, সঙ্গে সঙ্গে গুলি করে তার সে চেষ্টা ব্যার্থ করে দেয়া হলো। এটা এক সাফ্যজনক অপারেশন ছিল। আমরা দুটি এম-জি-আর -এ-৩, ১টা চাইনিজ রাইফেল, ২টা চাইনিজ ষ্টেনগান ১টা সামগ্র এলাকার আর্টিলারি ম্যাপ, ২টা পি-আর-সি, ১০টা অয়্যারলেস সেট আছে। আমার তার ব্যজটি ছিড়ে নেই আমরা দেখি একটা স্পীডবোট একজন মৃত পাকিস্তানী ক্যাপ্টেন পড়ে আছে। আমরা তার ব্যাজটি ছিড়ে নেই, আমরা দ্রুত অবসাহন তুলে নিয়ে আমাদের ক্যাম্পে দুপুর তিনটার সময়। এ ঘটনার ম্যাসেজ ধরেন) স্পীডবোটগুলিতে ৩৩ বালুচর ৫ জন অফিসার এবং অন্যান্য র‌্যাঙ্কের ৯জন ছিল। এদের মধ্যে ১জন লেঃ কর্নেল, ১ জন মেজর ১জন ক্যাপ্টেন ডাক্তার, ১ জন আর্টিলারি ক্যাপ্টন, একজন লেফটেন্যান্ট ছিলেন। এরা সবাই কুমিল্লা টাউনে বাঙালিদের উপরে অত্যাটার চালিয়েছিল, মা- বোনের ইজ্জত নষ্ট করেছিল এবং ধন- সম্পদ লুণ্ঠন করেছিল। পরে স্থানীয় রাজাকার ও হেলিকাপ্টারের সাহায্য মৃতদেহগুলি নিয়ে শত্রুরা কুমিল্লা ক্যান্টনমেন্টর সৈন্যদের কবরস্থানে দিয়েছিল। মধ্যে কুখ্যাত ক্যাপ্টেন বোখারিও ছিল।


মক্ত এলাকায় আমার যে অবস্থানগুলি ছিল সে গুলি বায়েক গ্রাম, মন্দভাগ বাজার, কামালপুর, মঈনপুর, গৌবিন্দপুর এবং উদিশ্বর। শত্রুদের ঘাঁটি ছিল আমার এলাকার বিপরীতে কসবা, চাঁদলা, বড়ধুসিয়া, শালদা নদী রেলওয়ে ষ্টিশন ও নয়নপুর বাজারে। এসব এলাকা থেকে শত্রুরা আমাদের অবস্থানের উপর প্রায়ই গোলাগোলি চালাত। ছোট ছোট আক্রমণ, প্রতি-আক্রমণ, এ্যামবুশ ও রেইড দৈনন্দিন ব্যাপার ছিল। এতে শত্রুদের যতেষ্ট হতাহত হয়।

শত্রুসেনারা রাজাকারের কোম্পানীগঞ্জ-কুটি প্রধান রাস্তায় পাহাড়ায় মোতায়েন রাখে। রাজাকারের একটি দল আমার সাথে গোপন যোগাযোগ করে। তারা জানায় তাদের জীবনের নিরাপত্তা দেয়া হলে তারা আমার নিকট আত্মসমার্পন করবে এবং অনুমতি দিলে মুক্তিবাহিনীতে যোগ দেবে। কোম্পানীগঞ্জ- কুটি; সড়কের মধ্যে কালামোরায় ১০৩ ফুট লম্বা ১টা ব্রীজ ছিল। রাজাকাররা সে ব্রীজ পাহাড়া দিত। আমি আমার এক দূতের মাধ্যমে জানাই তাদেরকে হত্যা করা হবে না এবং প্রয়োজনে হলে মুক্তিবাহিনীতে নেয়া হবে। তাদের আরো জানাই কালামোরা ব্রীজ উড়ানোতে তাদের সাহায্যও প্রয়োজন হবে।

আগস্ট মাসের রাতে ব্রীজ ধ্বংস করার পরিকল্পনা নেই। পরিকল্পনা অনুযায়ী শত্রুদের বিভিন্ন ঘাঁটিতে ব্যস্ত রাখার জন্য সুবেদার ওহাবের নেতৃত্বে ৫টি এ্যাম্বশ দল পাঁচ জায়গায় প্রেরণা করি। রাত ১২টা থেকে ভোর পর্যন্ত তারা শত্রুদের অবস্থানগুলি যথা সাহেবপারা, শালদা নদী গোডাউন, চাঁদলা প্রভৃতি জায়গায় আম্বিয়ার নেতৃত্বে একটি প্লটুন কালামোরা ব্রীজে এক্সপ্লোসিভ লাগিয়ে রাত দু’টার সময় ব্রীজটি উড়িয়ে দেয়। এ কাজ এ কাজে রাজাকাররা আমাদের সাহায্য করে ৭ জন রাজাকার অস্ত্রশস্ত্র নিয়ে আমার কাছে আত্মসমর্পণ করে মুক্তিবাহিনীতে যোগ দেয় এবং দেশ স্বাধীন হওয়া পর্যন্ত তারা আমার সাথেই ছিল।

শত্রুরা রসদ সরবারাহ করার জন্য এ রাস্তা দিয়ে যাবে আমরা এ ব্যাপারে নিশ্চিত ছিলাম। সে জন্য এ কালামোরা। ব্রীজ থেকে ১০০ গজ দূরে কোম্পানীগঞ্জের দিকে এ্যামবুশ পেতে বসে বাকি। ভোরের দিকে শত্রুদের রসদ সরবারহকারী দুটো সৈন্যবোঝাই জীপ, দুটো ডজ, ৩ টা বেসরকারী গাড়ি, একটা বাস ও দুটা তিন টনের গাড়ি এ রাস্তা দিয়ে আসছিল। ব্রীজের কাছে এসে তা ভাঙ্গা দেখে তারা আবার ফিরে যাবার জন্য প্র¯ত্তত হবার আমরা আকস্মাৎ রকেট লাঞ্চনার , রাইফেল ও হালকা মেশিনগানের সাহায্যে শত্রুদের উপর আক্রমণ শুরু করি রকেট লাঞ্চারের সাহায্য শত্রুদের পাচঁটি গাড়ী ধ্বংস করে দেয়া হয়। ১৫ জন পাকসেনা নিহত এবং কতজন আহত হয়েছিল আমার জন্য নাই। ৩ জন জীবিত শত্রুসেনাকে আমরা ধরে ফেলি। এদের একজন হচ্ছে নায়েক সুবেদার বশির (সিন্ধি) আমরা কিছু গোলাগুলি, অস্ত্রশস্ত্র এবং জরুরী কিছু কাগজপত্র উদ্ধার করি। শত্রুরা গোলান্দাজ বাহিনীর সাহায্যে গোলাবর্ষণ শুরু করলে আমরা অবস্থান পরিত্যাগ করি। জীবিত শত্রুসেনাদের আমি মেলা পাঠিয়ে দেই। এরা ধৃত হবার ফলে মুক্তিযোদ্ধাদের মনোবল বেরে যায়।

বাচ্চু নামে (ক্লাস নাইনে পড়ত তখন) অসীমসাহসী যুবক একটা হালকা মেশিনগান নিয়ে শালদা নদীর এক স্থানে এ্যামবুশ পেতে শত্রুদের একটা নৌকা উড়িয়ে দিয়। নৌকাতে অবস্থানরত পাকসেনা এতে মারা যায়।

শালদা নদীর পূর্বপারে মন্দভাগ গ্রামে আমদের দখলে ছিল। নদীর অপার পার আমাদের দখলে না থাকলেও শত্রুদের নিয়ন্ত্রণে ছিলোনা। নদীর ওপারে চাদলা গ্রামে শত্রুরা অবস্থান নিয়েছিল। শত্রুরা বার বার চাপ দিচ্ছিল মন্দভাগ দখল  করে নেবার জন্য। আমরা ছোট ছোট ওয়্যারলেসের মধ্য দিয়ে ধরতে পারি শত্রুরা যে কোন মুহুর্তে মন্দভাগ আক্রমণ করতে পারে। ২১শে সেপ্টেম্বর শত্রুরা চাঁদলা থেকে চারটা নৌকায় করে মন্দভাগ আসছিল। মেজর দূররানির নেতৃত্ব ৩৩ বেলুচের নেতৃত্ব ‘বি’ এবং ‘ডি’ কোম্পানী এই নৌকা গুলিতে ছিল। শত্রুরা আক্রমণ করতে পারে বলে আমি বাছাই করা একটা প্লাটুনকে সুবেদার ওহাবের নেতৃত্বে মন্দভাগ শালদা নদীর উপরে অবস্থান নিতে বলি। আর একটা সেকশনকে গ্রামের এক পাশে আমার ডানদিকে এবং আরেকটা সেকশনকে বাম পাশে অবস্থান নিতে বলি। আমি অবস্থান নেই মধ্যখানে। আমি আমার বাহিনীকে নির্দেশ দেই আমি গুলি না ছাড়া পর্যন্ত যেন কেউ গুলি না চালায়। রাত্রি একটার সময় শত্রুরা মেজর দুরবানির নেতৃত্বে আমার অবস্থানের দিকে খাল নৌকাযোগে এগুতে থাকে। আমি তখন মন্দভাগ গ্রামে অবস্থানরত ডানপাশের বাহিনীকে নির্দেশ দেই শত্রুদের প্রতি গুলি ছোঁড়ার জন্য। শত্রুরা তখন নৌকা থেকে নেমে দুই ভাগে ব্রাকেন লাইন হয়ে এগুতে থাকে। তারপর যখন তারা আমার প্রতিরক্ষাব্যূহের ২০/২৫ গজের মধ্যে এসে গেছে, তখন আমরা সবাই তাদের উপর গুলিবর্ষণ করতে থাকি। এ গুলিবর্ষণের ফলে প্রথম সারির সবাই আহত- নিহত পড়ে যায় এবং পিছনেরও অনেকে হতাহত হয়। শত্রুরা বেগতিক দেখে তাদের আহত সৈনিকদের ও গোলাগুলি ফেলে পালিয়ে যায়। পশ্চদপসরনরত সৈনিদের লক্ষ্য করে মর্টারের সাহায্য গোলাবর্ষণ করা হয়। ফলে শত্রুদের কিছু আহত হয়। এ যুদ্ধে শত্রুদের ৬ জন আহত সৈনিকদের ধরে ফেলি। ২৬ জন মৃত শত্রুসেনাকে নিয়ে আসতে সক্ষম হই। এদের মধ্যে একজন লেফটেন্যান্ট ছিল। আমরা ৬টা এমজিআই- এ-৩ ৩৭ /৩৮ টা জি-৩ রাইফেল, ৫টা পিস্তল, চাইনিজ স্টেনগান ৮টা, ৩.৫ ইঞ্চি রকেট লাঞ্চার , ১টা ক্যমেরা, ১টা বাইনোকুলার, ২টা ক্যাম্পাস, ম্যাপ ও ৫/৬ হাজার গোলাগুলি দখল করে নেই। এ যুদ্ধে আমাদের ৪জন আহত হয়। পাক গোলান্দাজ বাহিনী আমাদের গোলাবর্ষণ করতে থাকে। এ যুদ্ধে পৌনে পাঁচটা থেকে ছ’টা পর্যন্ত চলে আমার ধৃত ও নিহত সৈন্যদের সেক্টর-২-এর হেডকোয়ার্টারের মেলাঘরে পাঠিয়ে দেই। শত্রুরা বিপর্যস্ত হবার পর পরই তাদের বিমান বাহিনীর পাঁচটা স্যাবর জেট এসে ৪৭ মিনিট ধরে আমার মুক্ত এলাকায় স্ট্র্যাপিং করতে থাকে। এতে একজন সামান্য আহত হয়।

জাদিশ্বরে আমি আমার একটা মর্টার সেকশন রাখি নায়েক সুবেদার মঈনের অধীনে। তখন ছিল রমজান মাস। আমি সুবেদার মঈনের নির্দেশ দেই জাদিশ্বর থেকে কোন এক স্থানে বেছে নিয়ে সাহেববাড়িতে অবিস্থিত শত্রুসেনাদের অবস্থানে খাওয়ার সময় যেন আচমকা মর্টারের সাহায্য হামলা চালায়। তাকে যেদিন এ কজি করতে বলা হয়, যেদিন সে ব্যার্থ হয়। পরের দিন ভোররাতে সেহরী খাওয়ার সময় জাদিশ্বর থেকে খাল পার হয়ে নায়েক সুবেদার মঈন তার ৮জন সঙ্গীকে নিয়ে যায় মার্টর হামলা করার জন্য কিন্তু শত্রুসেনারা কোন গুপ্তচারের মাধ্যমে খবর পেয়ে আগে থেকেই এ্যাম্বশ পেতে বসে ছিল। তারা নায়েক সুবেদার মঈন ও তাঁর বাহিনীর উপর অতর্কিত হামলা চালায়। এরা সুবেদার মঈন ও তার দুজন সঙ্গীকে ধরে ফেলে। দুজন গুলি করে সঙ্গে সঙ্গে মেরে ফেলে রেখে যায়। সুবেদার মঈনকে তারা নিয়ে যায় সুবেদার আম্বিয়া টেলিফোন যোগে এ বিপর্যয়ের বাংলাদেশ কথা জানায়। আমি তাকে সঙ্গে সঙ্গে তার প্লাটুন নিয়ে শত্রুদের ধাওয়ার জন্য। সে আমার কথামত তাঁর প্লাটুন নিয়ে শত্রুদের ধাওয়া করে। ফেলে শত্রুরা সেখানে নায়ের সুবেদার মঈনকে হাত পা বাধা অবস্থায় মেরে ফেলে পালিয়ে যায়। আমরা তাকে মুক্ত এলাকায় এনে সামরিক কায়দার সম্মান জানিয়ে সমাহিত করি।

নায়েব সুবেদার মঈন একজন সাহসী যোদ্ধা ছিলেন। তাকে কাজ দেয়া হত, সে কাজ দ্রুততার সাথে কাজ সম্পন্ন করতো। কোন নির্দেশ পাওয়ার পর, সে সেটা সম্পন্ন না করা পর্যন্ত শাস্তি পেতনা। অসমসাহসী এ যোদ্ধার কথা বাংলাদেশে স্বাধীনতা যুদ্ধের ইতিহাস স্বর্ণক্ষরে লিখে রাখা উচিত। তার জন্য বাংলাদেশ গর্ব করতে পারে। মন্দভাগ গ্রাম ও রেলওয়ে ষ্টেশন আমাদের নিয়ন্ত্রনে আনেক আগে থেকেই ছিল। মন্দভাগের শালদা নদী রেলওয়ে ষ্টেশনের গুরুত্ব ছিল অপারিসীম। এখান থেকেই কুমিল্লা-চট্টগ্রাম, কুমিল্লা-সিলেট ও কুমিল্লা- ঢাকা রেলপথে যেতে হয়। শালদা নদী রেলওয়ে ষ্টেশন ও বাজার ছিল একটা গুরুত্বপূর্ন বাণিজ্যিক এলাকা। ব্রাহ্মণবাড়িয়াম বুরিচ, কসরা এলাকায় শালদা নদী গ্রামের ডিষ্ট্রিক্ট বোর্ডের কাঁচা রাস্তা দিয়ে যেতে হয়। ফলে শালদা নদী রেলওয়ে ষ্টেশন ও গ্রামের গুরুত্ব ছিল অপরিসীম। সেক্টর- ২ এর কামণ্ডার কর্নেল খালেদ মোশাররফ সেপ্টেম্বর মাসের প্রথম দিকে আমাকে শালদা নদী সাবসেক্টরর কমাণ্ডার মেজর সালেক চৌধুরী ক্যাপ্টন পাশা ও ক্যাপ্টন আশরাকে নিয়ে রেলওয়ে ষ্টেশনে আমার হেডকোয়ার্টারে এক আলোচনা সভা ডাকেন। তিনি আমাদের বলে, আমরা মন্দভাগ মুক্ত করেছি। শালদা নদী রেলওয়ে ষ্টেশন মুক্ত করতে পারলে আমাদের মুক্ত করতে পারলে আমাদের মুক্ত এলাকা বেড়ে যাবে এবং সামরিক ও অন্যান্য দিক দিয়ে গুরুত্বপূর্ণ জায়গাটি মুক্ত করতে পারলে শত্রুদের মনোবল ভেঙ্গে যাবে। সে মতে তিনি আমাদের শালদা নদী রেলওয়ে ষ্টেশন মুক্ত করার জন্য শত্রুদের প্রতিরক্ষা অবস্থানে হামলা চালাবার নির্দেশ দেন এবং তিনি নিজে এ আক্রমণ পরিচালনা করেন। পরিকল্পনা অনুযায়ী আমি আমার একটা কোম্পানী নিয়ে শালদা নদী রেলওয়ে ষ্টেশনের দিকে বায়েক গ্রামে অবস্থান নেই। ক্যাপ্টেন আশারাফ একটা কোম্পানী নিয়ে মন্দভাগ গ্রাম থেকে এগিয়ে শত্রুদের নয়নপুর ঘাঁটির দূরে অবস্থান নেন। মেজর সালেক সালেক খাল পার হয়ে শালদা নদী পার হয়ে একটা কোম্পানী নিয়ে শালদা নদী ষ্টেশন পশ্চিমে গোডাউনে অবস্থান নেন। ক্যাপ্টন নেন। আমাদের সাহায্য করার জন্য সুবেদার জববার তার মার্টন সেকসন নিয়ে আমার অবস্থানের পিছনে মন্দভাগ রেলওয়ে ষ্টেশনে অবস্থান নেয়া। পরিকল্পনা অনুযায়ী সকাল সাড়ে ৬টার সময় গোলান্দাজ বাহিনীর ক্যাপ্টেন পাশা অবস্থানের উপর গোলা ছুড়তে থাকে। মেজর সালেক, আশরাফ এবং আমি নিজ নিজ বাহিনী নিয়ে শত্রুদের অবস্থানের উপর নির্দিষ্ট সময়ে হামলা চালাই। শত্রুরা তাদের গোলান্দাজ ঘাঁটি বুড়িচং, কসবা, কুটি, থেকে আমাদের উপর অবিরাম গোলাবর্ষণ করতে থাকে। ক্যাপ্টেন আশরাফের আক্রমণে নয়নপুর গ্রামে অবস্থানরত পাকসেনারা নয়নপুর গ্রাম ছেড়ে শালদা নদীদক্ষিণ পাড়ে চলে যায়। নয়নপুর গ্রাম আমাদের দখলে চলে আসে। আমি আমার বাহিনী নিয়ে নয়নপুর গ্রামের রেলব্রীজ পর্যন্ত এগিয়ে যাই। মেজর সালেক শালদা নদী বাজার এবং গোডাউন দখল করে নেয়। শালদা নদীর দক্ষিণ পার্শ্বের বিলে শত্রুদের দৃঢ় অবস্থানের জন্য মেজর সালেক নদী রেলওয়ে ষ্টেশন পর্যন্ত এগুতে পারেননি। এ যুদ্ধ চলে সকাল সাড়ে ৬টা থেকে রাত ৯টা পর্যন্ত। শত্রুরা তাদের তিনটি গোলান্দাজ ঘাঁটি থেকে আমাদের অবস্থানে ও মুক্ত এলাকায় অবিরাম গোলাবর্ষণ করতে থাকে। আমাদের গোলাবারুদ শেষ হয়ে যাবার ফলে মেজর সালেক তার অগ্রবর্তী অবস্থানে তুলে নিয়ে মন্দভাগে চজলে আসেন। ক্যাপ্টেন আশরাফ এবং আমার দখলকৃত জায়গা আমার দখলে রাখি। মেজর সালেক এবং ক্যাপ্টেন আশরাফ তাদের বাহিনী আমার অধীনে রেখে ২নং সেক্টরের হেডকোয়ার্টারে চলে যায়। এই যুদ্ধ আমাদের নাম করা সাতারু সিরাজ সহ ৬জন সৈন্য পাকিস্তনী গোলাগুলি ফলে নিহত এবং আহত হয়। শত্রুদের হতাহতের সঠিক কোন পাওয়া গেলেও লোকমুখে আমার জানতে পেরেছি নয়নপুর রেলওয়ে ষ্টেশন হয়ে টেলিযোগে অনেক আহত এবং নিহত সৈনিকদের কুমিল্লা ক্যান্টলমেন্ট নিয়ে গেছে। এটাই ছিল প্রথম সামনাসামনি যুদ্ধ। এ যুদ্ধের পর পর আমার শত্রুদের সাথে সামনসামনি যুদ্ধ করার পথ বেছে নেই। সৈন্য এবং গণবাহিনীর ছেলেদের মনোবল এ যুদ্ধের পর বেড়ে যায়। গণবাহিনীর ছেলেরা যদিও এই সামনাসামনি যুদ্ধে কিছুটা ভীত হয়ে পড়েছিল, কিন্তু পরে তারা বিশেষ কৃতিত্বের পরিচয় দিয়েছিল। এ যুদ্ধের পরেই মেজর সালেক এবং ক্যাপ্টেন আশরাফের কাছ থেক শালদা নদী সাব-সেক্টরের ভার নিয়ে নেই। শেষ অবধি দেশ স্বাধীন হাওয়া দুই সাবসেক্টর আমার অধীনেই ছিল। মেজর সালেক ছিলেন এক অসমসাহসী যোদ্ধা।

মন্দভাগ ও শালদা নদী সাবসেক্টরের মধ্যে শালদা নদী রেলওয়ে ষ্টেশনে শক্রদের একটা শক্তিশালী ঘাঁটি ছিল। আমি শালদা নদী সাব-সেক্টরের কামণ্ডার মেজর সালেক ও ক্যাপ্টেন আশরাফ সেক্টর-২ এর কমাণ্ডার কর্নেল খালেদ মোশারফের নির্দেশ যৌথভাবে শালদা নদী রেলওয়ে ষ্টেশনে শত্রুদের ঘাঁটির উপর পূর্বেই একবার হামলা চালিয়েছিলাম। কিছুটা সাফল্য লাভ করলেও শত্রুদের শালদা নদী রেলওয়ে ষ্টেশন থেকে বিতারিত করা সম্ভব হয়নি। এরপর মেজর সালেক শালদা নদী সাব-সেক্টরের ভার আমার হাতে ছেড়ে দিয়ে অন্যত্র চলে যান। আমি চিন্তা করতে থাকি শত্রুদের কি করে শালদা নদী রেলওয়ে ষ্টেশন থেকে শত্রুদের শক্তিশালী ঘাঁটির অবস্থান পর্যবেক্ষন করার জন্য কালো শার্ট ও লুঙ্গি পড়ে কৃষকের বেশে শালদা নদীর রেলওয়ে ষ্টেশনের নদীর বিপরীত দিকে এক বিরাট বিরাট গাছের তলায় দাঁড়িয়ে শত্রুদের অবস্থান পর্যবেক্ষণ করেছিলাম। সময় ছিল ঠিক সন্ধার আগে। শত্রুরা আমাকে দেখতে পায় এবং আমার উপর গোলাগুলি ছুড়াতে থাকে। নিম গাছের আরাল করে বসে থাকি। তাদের আমার পাশ দিয়ে চলে যেতে থাকে। সন্ধ্যার পর গোলাগুলি বন্ধ হলে আমি আমার ঘাঁটিতে ফিরে আসি।

শত্রুদের প্রতিরক্ষা অবস্থান পর্যবেক্ষণের পর বুঝাতে পারি শত্রুদের অবস্থান খুবই শক্তিশালী। নদীর তীর বারবার আমাদের অবস্থানের সামনে তারা চারটি বড় পরিখা খনন করছে। শালদা নদী গোডাউনের পাশ দিয়েও তারা এরকম শক্তিশালী পরীখা খনন করছে। এ অবস্থানে আমি আমি আমার শত্রুদের কাবু করার জন্য তিন দিক থেকে সাঁড়াশী আক্রমনের পরিকল্পনা নেই এবং নায়েক সুবেদার সিরাজের নেতৃত্বে শালদা নদী রেলওয়ে ষ্টেশনের পূর্বে পাহাড়ী জায়গা প্লাটুন পাঠাই। সুবেদার মঙ্গল মিয়াকে আর একটা প্লাটুন নিয়ে শালদা নদী গোডাউনের নিকটে গিয়ে অবস্থান নিতে বলি। সুবেদার বেলায়েতকে নিয়ে আর একটা প্লাটুন নিয়ে শালদা নদীতে শত্রুদের ঘাঁটির নদীর বীপরিতে অবস্থান নিতে বলি আমাদের যাতে শত্রুরা পিছন থেকে আক্রমণ করতে না পরে তার জন্য সুবেদার ওহাবের একটা কোম্পানীকে সুবেদার মঙ্গল মিয়ার পিছনে অবস্থান নিতে বলি। সঙ্গে সঙ্গে চারটা রেইডিং পার্টিকে শত্রুদের অন্যান্য অবস্থান যথা বড়ধূসিয়া , চাঁদলা,  সাহেবেরবাড়ী গোবিন্দপুর ও কায়েমপুরের আগের ঘাঁটিতে রাতে হঠাৎ রেইড করার নির্দেশ দেই। হঠাৎ করে চারটা ঘাঁটিতে আক্রমনের পরিকল্পনা নিয়েছিলাম এ জন্য যে, এর ফলে শালদা রেলওয়ে ষ্টেশনে। অবস্থানরত শত্রুদের দৃষ্টি অন্যদিকে পড়বে। হঠাৎ করে চারটি ঘাঁটিতে আক্রমণ করলে তাদের ঐ চারটা অবস্থানকে রক্ষার জন্য তারা মর্র্টার ও কামানর গোলা আমাদের উপর নিক্ষেপ করবে। এভাবে তাদের মর্টার ও কামানের গোলা অনেক শেষ হয়ে যাবে। পরিকল্পনা মত ৭/৮ই অক্টোবর রাতে ৪টি রেইডিং পার্টি ক্রমান্বয়ে বড়ধূসিয়া, চাঁদলা কায়েমপুর ও সাহেববাড়ি গোবিন্দপুরে হামলা চালায়। এটা চলে সারারাত ধরে। শালদা রেলওয়ে ষ্টেশন থেকে শত্রুরা আমাদের এ্যামবুশ পার্টিগুলির উপর মর্টার ও কামানের নিক্ষেপ করতে থাকে। ভোরের দিকে এ আক্রমণ বন্ধ হয়ে যায়। এখানে উল্লেখযোগ্য যে, শত্রুরা রাতে আমাদের আক্রমণের জন্য প্রস্তুত হয়ে থাকত, কিন্তু দিনের বেলা তারা এতখানি প্রস্তুত থাকত না। দিনের বেলা ই-পি-সি-এ-এফ ও রাজাকারদের পাড়ারায় মোতায়েন করে তারা ঘুমাত, না হয় বিশ্রাম নিত।


৭/৮ই অক্টোবরের সকাল ৮টার সময় সম্মিলিতভাবে শত্রুদের উপর ঝাঁপিয়ে পড়ি। সুবেদার মঙ্গল মিয়া শালদা নদী গোডাউনের পরিখায় অবস্থানরত শত্রুদের উপর গোলাগুলি চালাতে থাকে। সুবেদার বেলায়েত নদীর পার থেকে ওপারে শত্রুদের পরিখার উপর ভীষণভাবে গোলাগুলি ছুড়তে থাকে। নায়েক সুবেদার সিরাজ পাহাড়ী অবস্থান থেকে শত্রুদের উপর আক্রমণ চালাতে থাকে। উভয়পক্ষের মধ্যেই প্রচণ্ড বিনিময় গুলি বিনিময় হতে থাকে। আমি আগেই পরিকল্পনা নিয়েছিলাম নদীর ওপারে পরিখাগুলি নষ্ট করে দিতে পারলে শত্রুরা টিকতে পারবে না। সে মতে নায়েক সুবেদার মোহাম্মদ হোসেন আর-আর- এর গোলা পরিখার উপর ফেলতে থাকে এবং এতে কাজ হয়। আর-আর এর দুটি গোলার আঘাতে নদীর পারে অবস্থিত চারটি পরিখার মধ্যে ২টি নষ্ট হয়ে যায় এবং শত্রুরা ঐ নষ্ট দুটি পরিখা ত্যাগ করে অন্য দুটিতে চলে যায়। সুবেদার বেলায়েত সঙ্গে সঙ্গে তার বাহিনীর কিছু লোক নিয়ে নদী সাঁতরিয়ে গিয়ে ভাঙ্গা পরিখায় অবস্থান নেয় এর ফলে শত্রুরা দুই ভপাগে বিভক্ত হয়ে যায়। শালদা নদী রেলওয়ে স্টেশনের অবস্থানরত শত্রুসেনাদের সাথে গোডাউনে অবস্থানরত শত্রুদের কোন সংযোগ থাকে না। শত্রুরা আমাদের উপর মার্টার ও কামানের গোলা ফেলতে পারছিল না। এতে তাদের অনেক ক্ষতি হত, কেননা আমাদের সৈন্যরা তাদের দুদলের মাঝে ঢুকে গেছে। শালদা নদী গোডাউনে অবস্থানরত বুঝতে পারে তাদের পক্ষে এঁটে ওঠা সম্ভব নয়। অন্য দিক থেকে সাহায্য না পাবার ফলে তারা গোডাউনের পার দিয়ে নয়নপুর রেলওয়ে স্টেশনে তাদের অবস্থানে পালিয়ে যায়। সঙ্গে সঙ্গে মিয়া শালদা নদী গোডাউনটি দখল করে নেয়। দুপুর ১১টার সময় শত্রুদের  একটি অয়ারলেস থেকে ম্যাসেজ আমি ধরি। তাতে তারা কতৃপক্ষকে জানায় মুক্তিবাহিনীর ১টা ব্যাটালিয়ান তাদের আক্রমণ করেছে। এ মুহূর্তে তাদের পক্ষে আর এ ঘাঁটিতে টিকে থাকা সম্ভব হচ্ছে না।

এ ম্যাসেজ ধরার পরে আমার মনোবল বেড়ে যায়। আমি আমার শত্রুদের আরও তীব্রভাবে তাদের উপর আক্রমণ করার নির্দেশ দেই। আমি বুঝতে পারছিলাম তাদের মনোবল একেবারেই ভেঙ্গে গেছে। শত্রুরা এ ঘাঁটি ছেড়ে যেতে বাধ্য হবে যদি আমরা আক্রমণ চালিয়ে যাই। কিছুক্ষণ লড়াই চলবার পর শালদা নদী রেলওয়ে স্টেশনে অবস্থানরত শত্রুসেনারা ধীরে ধীরে রেললাইন বরাবর পরিখা দিয়ে নয়নপুর রেলওয়ে স্টেশনে তাদের ঘাঁটিতে পালিয়ে যেতে থাকে। আমি এবং আমার বাহিনী পরিখাতে অবস্তান নিয়ে পলায়নপর শত্রুদের উপর গুলি চালাতে থাকি। একজন পাকসেনার কথা আমার মনে পড়ে। সে ধীরমন্থর গতিতে একটি পরিখা থেকে অন্য পরিখা যাচ্ছিল। আমি তার উপর গুলি চালাই। দেখি আবার কিছুক্ষণ পর উঠে ধীরমন্থর গতিতে আবার এগিয়ে যাচ্ছে, আবার গুলি চালাই। এভাবে ২/৩ টি পরিখা পার হবার পর সে আর যেতে পারেনি। আমার মনে হয় আমাদের আক্রমণের সময়ই সে গুরুতর ভাবে আহত হয়েছিল যার জন্য সে দ্রুত গতিতে এগিয়ে যেতে পারেনি। 

এরপর আমরা সমগ্র শালদা নদী এলাকা দখল করে নিয়ে নিজেদের অবস্থানকে শক্তিশালী করে তুলতে থাকি যেন শত্রুরা আক্রমণ করে শালদা পুনর্দখল করে নিতে না পারে।

এরপর শত্রুরা নয়নপুর রেলওয়ে স্টেশন ঘাঁটি মর্টার ও কামানের গোলা বৃষ্টির মত আমাদের অবস্থানে ফেলতে থাকে। ইতিমধ্যে ভারতীয় বাহিনীর লেঃ জেনারেল সগৎ সিং আমাকে অভিনন্দন জানানোর জন্য মন্দভাগে আসেন। আমি তাঁর সঙ্গে দেখা করতে যাই।

এর মধ্যে শত্রুরা আমাদেরকে আক্রমণের জন্য শালদা নী গোডাউনের কাছে সমাবেশ হচ্ছে খবর পেয়ে সুবেদার বেলায়েত সে স্থানে যান। রেকি করার সময় একজন প্যারা-ট্রপস এর শত্রুদের একটি গাছের আরাল থেকে তাকে গুলি করে তাকে গুরুত্বর ভাবে আহত করে। জেনারেল সগৎ সিং- এর সাথে দেখা করে ফেলার পর আমি এ খবর পাই। সঙ্গে সঙ্গে তাকে চিকিৎসা করার জন্য সেক্টর-২ এর হাসপাতালে পাঠানো হয় কিন্তু পথিমধ্যে সে মারা যায়। তার মত বীর সৈনিকের মৃত্যুতে আমি মর্মাহত হয়ে পড়ি। তার মত বীরের মৃত্যুতে আমাদের বাংলাদেশ সেনাবাহিনী ও বাংলাদেশ একজন মহান বীরকে হারায়।

শালদা নদী রেলওয়ে স্টেশন দখল একটা সাহসী পরিকল্পনা ছিল। আমি অবশ্য আশান্বিত ছিলাম যদি তাদের ঠিকমত আঘাত করা যায় এবং মনোবল ভেঙ্গে দেয়া যায়, তবে নিশ্চয়ই জিতব। এটা অত্যন্ত শক্ত এবং দুঃসাহসী কাজ ছিল।

শালদা নদী রেলওয়ে স্টেশন দখল করার পর আমরা প্রচুর অস্ত্রশস্ত্র, গোলাবারুদ সেখানে পাই। ২১ টা ৩০৩ রাইফেল, ৫টা হালকা মেশিনগান, এম-জি-আই-৩ ৩টা, ম্যাগাজিন বক্স ২টা, হালকা মেশিনগান ম্যাগাজিন ৩১টা, বেটাগান ২টা, রকেট লাঞাচার ৪০-এম এম ১টা, অয়্যারলেস সেট পি-আর-সি-৬২ একটা, হারিকেন ৪টা, গোলাবারুদ ২০,২৫০ টা, ২ ইঞ্চি মর্টার বোমা ২০০টা, ৬০-এম-এম মর্টার বোমা ৭২টা, ৩০৩ বল ১০ হাজার, ২ ইঞ্চি মর্টার বোমা ধোঁয়া ৪টা, টেলিফোন সেট ৩টা, জেনারেটর ১টা, পি-আর-সি-১০ অয়্যারলেস সেট ব্যাটারিসহ ৫টা, ট্রাঞ্জিস্টর ৩ ব্যান্ড ১ টা এবং বিভিন্ন ধরনের খাদ্য রসদ ও অসংখ্য কাপড় চোপর। এছাড়াও ব্যারেল হোল্ডার ২ টা , এম-জি স্পেয়ার ব্যারেল ২টা, ম্যাপ এবং বিভিন্ন ধরনের নথিপত্র। এসব দলিলপত্র থেকে জানতে পারি যে ৩০ পাঞ্চাবের ‘বি’ এবং ‘ডি’ কোম্পানী এখানে মোতায়েন ছিল। এ লড়াই ভোর পাঁচটা থেকে রাত সাড়ে দশটা পর্যন্ত চলে। প্রায় ১৬ ঘণ্টা ধরে দু’পক্ষের তুমুল লড়াই চলে। এ যুদ্ধে আমার বাহিনীর ২ জন নিহত এবং ৮ জন আহত হয়। শত্রুদের প্রায় ১০০ জন যখন নিহত এবং ধৃত হয়। এর মধ্যে ১২ জনকে আমরা জীবিত অবস্থায় ধরে ফেলি। শত্রুদের কতজন আহত হয়েছিল তার সঠিক সংখ্যা না জানা গেলেও এটা নিশ্চিত যে তাদের অনেকেই আহত হয়েছিল।

শালদা রেলওয়ে স্টেশনে কৃতিত্বের সঙ্গে লড়াই করে শত্রুদের বিতাড়িত করার জন্য তৎকালীন বাংলাদেশ সরকার সেনাবাহিনীর তরফ থেকে যুদ্ধকালীন সময়ে আমাকে বীরত্বসূচক হাই অর্ডার (গ্যালানট্রি এওয়ার্ড) সম্মানে সম্মানিত করে। স্বাধীন হবার পর এর নাম দেওয়া হয় বীরউত্তম। এ ছিল আমার সাবসেক্টরে কৃতিত্বপূর্ণ লড়াইয়ের একটি পুরস্কার।

মন্দভাগ শালদা নদী সাবসেক্টরে যেসব সেনা শত্রুদের সাথে লড়াইয়ে শহীদ হন, তাদের আমি কুলপাতড়া নামক স্থানে সমাধিস্থ করার ব্যবস্থা করি। এদের স্মৃতিচিহ্ন এখনও কুলাপাতড়ায় বিরাজ করছে।

শালদী নদী থেকে শত্রুদের পরাস্ত এবং বিতাড়িত হবার পর তারা বুড়িচং এবং কুমিল্লার দিকে সড়ে যায়। শালদা নদী মুক্ত করার পর মুক্তবাহিনীর একটা কোম্পানী ফ্লাইং অফিসার কামালের অধীনে রাখা হয়। শালদা নদী মুক্ত করার পর মুক্তিবাহিনীর একটা কোম্পানী ফ্লাইং অফিসার কামালের অধীনে রাখা হয়। এরপর বাংলাদেশ সেনাবাহিনীর প্রধান কর্নেল এম.এ.জি ওসমানী (বর্তমান অবসরপ্রাপ্ত জেনারেল) আমাকে ‘কে ফোর্সের ৪র্থ বেঙ্গলকে নিয়ে ফেনীর দিকে অগ্রসর হবার নির্দেশ দেন। সেই মত আমি আমার বাহিনী নিয়ে ফেনীর দিকে অগ্রসর হই। ফেনীতে অবস্থানরত শত্রুদের আক্রমণ করার জন্য আমি আমার বাহিনীকে ছাগলানাইয়া থেকে শুভপুর ব্রীজ পর্যন্ত শত্রুদের প্রতিরক্ষাব্যূহ ঘিরে অবস্তান নেওয়ার নির্দেশ দেই। সেই মত তারা অবস্থান নেয়। ‘ফোর্সের ১০ম বেঙ্গলের অধীনায়ক ক্যাপ্টেন নেবার নির্দেশ দেই। সেই মত অবস্থান নেয়। ‘ ফোর্সের ১০ম বেঙ্গলের অধীনায়ক ক্যাপ্টেন জাফর ইমাম ছাগলনাইয়া থেকে লক্ষীপুর পর্যন্ত অবস্থান নেয়। ভারতীয় বাহিনীর দুটো ব্যাটালিয়ান আমাদের সাহায্য করার জন্য বিলোনিয়াতে অবস্থান নেয়। আমরা ডিসেম্বর মাসের প্রথম দিকে অবস্থান শক্তিশালী উপর গোলন্দাজ বাহিনীর সাহায্যে গোলা চালাতে থাকি। শত্রুরা এতে ভীতসন্ত্রস্ত হয়ে ওঠে। শত্রুদের মনোবল তখন একেবারেই ভেঙ্গে গেছে। শত্রুরা আমাদের গোলন্দাজ বাহিনীর আক্রমণে ভীত হয়ে ৬ই ডিসেম্বর ফেনীতে তাদের যাবতীয় অস্ত্রশস্ত্র গোলাবারুদ ফেলে শুভপুর ব্রীজ হয়ে চট্টগ্রামের দিকে পালিয়ে যায়। ৬ই ডিসেম্বর ফেনী শত্রুমুক্ত হয়। ফেনীতে আমরা অজস্র গোলাবারুদ হস্তগত করি। শত্রুরা শুভপুর হয়ে চট্টগ্রামে পালাবার সময় রেলব্রীজ ও শুভপুর সড়কের দুটোই ধ্বংস করে দিয়ে যায়। আমরা ফেনী দখল করার পর শত্রুদের পিছু ধাওয়া করি। কিন্তু শুভপুরের পারাপারে দুবার দুটো ব্রীজই ধব্বংস হবার ফলে আমাদের গতি বাধাপ্রাপ্ত হয়। আমরা শুভপুরে ব্রীজ মেরামতের জন্য দু’দিন অবস্থান করি। ভারতীয় বাহিনীর ইঞ্জিনিয়াররা দু’দিনে ব্রীজ পুন:নির্মাণ করে। তারপর আমরা নৌকা করে এবং ব্রীজের সাহায্যে শুভপুর পার হয়ে চট্টগ্রামের দিকে অগ্রসর হই। করেরহাটে রাত ৮টার সময় ‘কে’ ফোর্সের কমান্ডার ব্রিগেডিয়ার আনন্দস্বরূপের সভাপতিত্বে আলোচনা সভা অনুষ্ঠিত হয় এবং সিদ্ধান্ত নেয়া হয় ৪র্থ বেঙ্গল এবং মুজিব ব্যাটারীকে (বাংলাদেশের প্রথম গোলন্দাজ বাহিনী) নিয়ে আমি হিয়াকু, ফটিকছড়ি, নাজিরহাট হয়ে চট্টগ্রামের দিকে যাবে এবং ১০ম বেঙ্গল ও আরও দুটো ভারতীয় ব্যাটালিয়নকে নিয়ে বিগ্রেডিয়ার আনন্দস্বরূপ সীতাকুণ্ড হয়ে চট্টগ্রামে দিকে অগ্রসর হবেন। পরিকল্পনা নেয়া হয় চট্টগ্রামে একসঙ্গে মিলিত হয়ে আমরা একসঙ্গে শত্রুদের উপর ঝাঁপিয়ে পড়ব। পরিকল্পনা মত আমরা রাত ১২টার সময় রওনা দিলাম এবং সকাল সাড়ে ৬টায় হিয়াকু বাজের পৌঁছলাম। হিয়াকু বাজারে শত্রুদের একটা ডিলেয়িং প্লাটুন ছিল। তারা আমাদের বাধা দেয় কিন্তু আমাদের গোলন্দাজ বাহিনীর গোলাগুলির জন্য তারা অবস্থান তুলে নিয়ে ফটিকছড়িতে পালিয়ে যা। আমরা হিয়াকু সহজেই শত্রুমুক্ত করি। এরপরে রাস্তা ছিল খুবই বিপদসঙ্কুল। কোন কোন সময় আমাদের গাড়ি থেকে নেমে হেঁটে অগ্রসর হতে হচ্ছিল। অগ্রসর হবার পথে বিবিরহাটের এবং হিয়াকুর মধ্যে চৌরাস্তার সামনে এক পাঞ্চাবী সেনা হাত তুলে আমাদের আসতে বলে। আমি আমার গাড়ি শত্রুসেনাটির উপর দিয়ে চালিয়ে দিই। এতে সে গুরুত্বরভাবে আহত হয় এবং চিকিৎসা করার জন্য পাঠাবার সময় পথিমধ্যে সে মারা যায়। শত্রুসেনাটি পথ হারিয়ে ছিল বলে আমার মনে হয়। নারায়ণহাটে এক রাত থাকি এবং বাহিনীকে আরো সংগঠিত করে পরের দিন সকালে ফটিকছড়ির দিকে অগ্রসর হই। পথে কাজিরহাটে দেখি এবং কাঠের ব্রীজ শত্রুরা ভেঙ্গে দিয়েছে। ব্রীজ মেরামতের জন্য আমাদের ৫/৬ ঘণ্টা সময় লাগে। কাজিরহাটে শত্রুরা আমাদের অগ্রসরে বাধা দেবার জন্য পথে অনেক মাই বসিয়ে রেখে গিয়েছিল। এসময়ের মধ্যে আমরা মাইনও সড়িয়ে ফেলি এবং আমরা ফটিকছড়ির দিকে অগ্রসর হতে শুরু করি।

ফটিকছড়িতে শত্রুদের এক কোম্পানী ই-পি-সি-এ-পি ও ২৪ তম ফ্রন্টিয়ার ফোর্সের কিছু সৈন্য মোতায়েন ছিল। কাজিরহাট থেকে কিছুদূর এগিয়ে আমি আমার বাহিনীকে তিনভাগে ভাগ করে শত্রুদের অবস্থানে আক্রমণের জন্য এগিয়ে যাবার নির্দেশ দেই। একদল ফটিকছড়ির সন্নিকটে পাহাড়ের দিকের রাস্তায় অবস্থান নেয়। আর একদল মানিকছড়ি-রামগড় রাস্তার এক জায়গায় অবস্থান নেয। প্রধান দলটি ফটিকছড়ি কাজিরহাট রাস্তার শত্রুদের অবস্থানের নিকট অবস্থান নেয়। ১১ ডিসেম্বর বিকেল ৪টা ৩০ মিনিটের সময় আমরা সম্মিলিতভাবে শত্রুদের উপর ঝাঁপিয়ে পড়ি। শত্রুরা আমাদের গোলাগুলির সামনে টিকতে না পেরে কিছু অস্ত্রশস্ত্র নিয়ে সমস্ত অস্ত্রশস্ত্র গোলাবারুদ বিছানাপত্র ফেলে পালিয়ে যায়। ফটিকছড়ি রক্ষার জন্য শুক্তিশালী অবস্থান নিতে বলি। সেই প্রধান চারটি সড়কের সামনে আমরা অবস্থান নেই। ফটিকছড়ির যুদ্ধে আমাদের দুইজন আহত হয়। পাকসেনাদের কতজন মারা গিয়েছিল তা জানা না গেলেও তাদের রক্ত মাখা জামা-কাপড় অনেক ফেলে রেখে গিয়েছিল। আমি মনে করি তাদের বেশ কিছু হতাহত হয়েছিল। এরপর শত্রুরা পিছু হটে নাজিরহাট থেকে আমাদের উপর মর্টারের সাহায্যে অবিরাম গোলাবর্ষণ করতে থাকে। এর মধ্যে একজনের মারফত খবর পাই শত্রুরা রামগড়ে তাদের অবস্থান ছেড়ে দিয়ে মানিকছড়ি রাস্তা দিয়ে এগিয়ে আসছে। আমি আরো দুটো প্লাটুনকে মানিকছড়ি রাস্তায় আমাদের অবস্থানকে আরো শক্তিশালী করার জন্য পাঠিয়ে দেই এবং মর্টারের সাহায্যে রামগড়ে শত্রুদের উপর গোলাবর্ষণ করতে থাকি। এতে তারা মানিকছড়ির দিকে না এগিয়ে অন্য পথে নাজিরহাটের দিকে পালিয়ে যায়।

এরপর আমি নাজিরহাটে শত্রুদের অবস্থান দেখার জন্য নাজিরহাটের দিকে যাই। নদীপারে এক দোতলা বাড়ি থেকে শত্রুদের অবস্থান রেকি করি এবং দেখি শত্রুরা নদীর ধার বরাবর শক্তিশালী অবস্থান নিয়ে বসে আছে। মেজর আসিফের নেতৃত্বে ৩৪তম এফ-এম-রেজিমেন্টের ২টা কোম্পানী ও বেশ কিছু সংখ্যক ই-পি-সি-এ-পি নাজিরহাটে অবস্থান নিয়েছিল। ১৩ই ডিসেম্বর সন্ধ্যার সময় থেকে আমরা নদীর পার থেকে নাজিরহাটে শত্রুদের অবস্থানের উপর গোলাগুলি চালাতে থাকি। আমাদের লক্ষ্য ছিল এ আক্রমণে শত্রুরা যদি কিছুটা দুর্বল হয়ে পরে তাহলে আমরা সাঁতরিয়ে নদী পার হয়ে শত্রুদের উপর ঝাঁপিয়ে পড়ব। কিন্তু তাদের অবস্থান এত শক্তিশালী ছিল যে আমরা চারঘণ্টা ধরে যুদ্ধ চালাবার পরও তারা আমাদের আক্রমণ প্রতিহত করতে থাকে।

তখন বুঝতে পারি এভাবে আক্রমণ করে কোন লাভ হবে না। চারঘণ্টা আক্রমণ চালাবার পর আমি আমার বাহিনীকে উঠিয়ে দেই। এই সংঘর্ষ চলবার সময় আমরা একজন রাজাকারকে জীবিত অবস্থায় ধরে ফেলি। সে আমাকে জানায় উদালিয়া চা-বাগান থেকে শত্রুদের আক্রমণ করলে তারা এঁটে উঠতে পারবে না। সেই মত আমি উদালিয়া হয়ে শত্রুদের আক্রমণ করার পরিকল্পনা নেই। আমি লে: শওকতকে গণবাহিনীর ১টা কোম্পানী নিয়ে নাজিরহাট ও চট্টগ্রামের মধ্যকার একস্থানে অবস্থান নিতে বলি। সে আমার কথামত অবস্থান নেয়। আর একটা কোম্পানীকে নজিরহাট-চট্টগ্রাম রেললাইনের মাঝে একস্থানে অবস্থান নিতে বলি। তারাও আমার নির্দেশ মত অবস্থান নেয়। বার ঘণ্টা যুদ্ধ চালাবার পর অবস্থান তুলে নিয়ে আমি আমার লোকদের খাইয়ে নিয়ে উদালিয়ার দিকে অগ্রসর হই। রাতের মধ্যে অবস্থান ঠিক করে নিয়ে ১৪ই ডিসেম্বর ভোরে নাজিরহাটে শত্রুঅবস্থানের উপর আক্রমণ করি। তারা এত হকচকিত হয়ে গিয়েছিল যে তারা আমাদের আক্রমণে বাধা পর্যন্ত দিতে পারেনি। তারা ভেবে ছিল অবস্থান তুলে নেবার পর পুনরায় শক্তি সঞ্চয়ের জন্য আমাদের কমপক্ষে ২৪ ঘণ্টা সময় লাগবে। আমরা ভোরে যখন আক্রমণ চালাই তখন অনেকেই ঘুমাচ্ছিল। শত্রুরা ঘুম থেকে উঠে যখন তাড়াতাড়ি অবস্থান তুলে নিয়ে চট্টগ্রামের দিকে যাচ্ছিল, তখন পলায়নপুর পাকসেনাদের উপর মর্টারের সাহায্যে আক্রমণ চালানো হয়। এতে অনেক হতাহত হয়। ২৭জন পাকসেনা নিহত হয়। ৮ জন আহত সৈনিককে ধরা হয়। ৪৯ জন ই-পি-সি-এ-পি আমাদের কাছে অস্ত্রশস্ত্র নিয়ে আত্মসমর্পণ করে। প্রচুর গোলাবারুদ, জিনিসপত্র, ১টা বেডফোর্ড ট্রাক (রেশন বোঝাই) আমাদের হস্তগত হয়। পাকসেনারা যখন পালাচ্ছিল, তখন পথে পূর্ব থেকেই অবস্থানরত লে: শওকতের গণবাহিনীর কোম্পানী ও রেলসড়কের কোম্পানী শত্রুদের পলায়নে বাধা দেয়। কিন্তু পাকসেনারা রেললাইন ও সড়কের মধ্যে দিয়ে চট্টগ্রামে পালিয়ে যেতে সক্ষম হয়। ১৪ই ডিসেম্বর নাজিরহাট মুক্ত হয়। এতে আমাদের একজন শহীদ ও চারজন আহত হয়। নাজিরহাটের ব্রীজটি মেরামত না করা পর্যন্ত আমি মর্টার, ভারী কামান, অস্ত্রশস্ত্র ও গাড়ি পার করতে পারছিলাম না। নাজিরহাটের বেসামরিক লোকের সাহায্যে ব্রীজটি পুন:নির্মাণ করিয়ে মর্টার, গাড়ি পার করিয়ে দেই।

নাজিরহাট মুক্ত করার পর আমি বাহিনী পুনর্গঠিত করে হাটহাজারীর দিকে অগ্রসর হই। ১৫ই ডিসেম্বর সকালে হাটহাজারী পৌঁছে ওখানে মেজর জাফর ইমামের সাথে যোগাযোগ হয়। তিনি সিতাকুণ্ড হয়ে ব্যাটালিয়ন নিয়ে চট্টগ্রামের দিকে এগিয়ে আসছিলেন। তারপর সম্মিলিতভাবে অগ্রসর হয়ে বিশ্ববিদ্যালয় পর্যন্ত যায়। ১৬ই ডিসেম্বর সকালে রেকি করে শত্রুদের আক্রমণ করার জন্য প্রস্তুত হই। এমন সময় ‘কে’ ফোর্সের বিগ্রেডিয়ার আনন্দস্বরূপ ওয়ারলেসের মাধ্যমে নির্দেশ দেন পুনরায় নির্দেশ না দেওয়া পর্যন্ত আক্রমণ বন্ধ রাখতে। বিকেল ৪-৩০ মিনিটের সময় পাকসেনারা আমাদের কাছে আত্মসমর্পণ করে। তারা তাদের সমস্ত ব্যাজ, অস্ত্রশস্ত্র বিগ্রেডিয়ার আনন্দস্বরূপের নেতৃত্বে আমাদের কাছে আত্মসমর্পণ করে। পাকসেনাদের ফৌজদারহাট ক্যাডেট কলেজ, চট্টগ্রাম ক্যান্টনমেন্ট, নেভাল বেইস ও ট্রানজিট ক্যাম্পে বন্দী করে রাখা হয়। চট্টগ্রাম আমাদের নিয়ন্ত্রণে আসে। জনগণ আমাদের বিজয়মাল্যে ভূষিত করে এবং জয়োল্লাসে শহর ভ্রমণ করতে থাকে।

সর্বশেষে বলতে চাই তাদের কথা-যারা আমাদের বিশেষভাবে সাহায্য-সহযোগিতা করেছেন। মন্দভাগ ও শালদা নদী সাবসেক্টরে আমাকে যারা সাহায্য-সহযোগিতা করেছেন তারা হলেন, কর্নেল খালেদ মোশাররফ, ক্যাপ্টেন মতিন, ক্যাপ্টেন মহসীনউদ্দিন আহমেদ, লে: এ কে ফজলুল কবির, ক্যাপ্টেন ডা: আক্তার হোসেন, লে: মোস্তফা কামাল, সুবেদার আ: ওহাব, নায়েব সুবেদার বেলায়েত (শহীদ), সুবেদার শহীদ, সুবেদার আম্বিয়া (বিডিয়ার), নায়েব সুবেদার আসদ্দর আলী (বিডিয়ার), সুবেদার আব্দুর রহমান, নায়েব সুবেদার মনির হোসেন, সুবেদার মেজর আ: জব্বার, সুবেদার মেজর মো: হেলাল উদ্দীন, নায়েব সুবেদার মো: হোসেন, নায়েব সুবেদার মঈনুল হোসেন, (শহীদ) নায়েব সুবেদার সিরাজ, সুবেদার ফরিদউদ্দিন (বিডিয়ার), পুলিশ ইন্সপেক্টর আব্দুর রাজ্জাক, মুক্তিযোদ্দা কাদের, মোজাম্মেল, ফিরোজ, মিজানুর, মোশাররফ, রবিউল ও আরো অনেকে। কর্নেল খালেদ মোশাররফ ছিলেন সেক্টর-২ এর অধিনায়ক। তিনি অনেক সময় আমাকে যথাযথ নির্দেশ দিয়ে আক্রমণের পরিকল্পনায় যথেষ্ট সাহায্য করেছেন। সুবেদার বেলায়েত, সুবেদার মঈন বীরত্বের সাথে লড়াই করতে করতে শহীদ হন। তাদের কথা আমার চিরদিন মনে থাকবে। এ সমস্ত ব্যক্তির সাহায্য-সহযোগিতা না পেলে আমার পক্ষে কোনক্রমেই সম্ভব হত না মন্দভাগ ও শালদা নদীতে শত্রুদের পর্যুদস্ত ও পরাজিত করতে। মনে পড়ে আরেকজন স্থানীয় ডাক্তার জনাব জহুরুল হকের কথা- যিনি সব সময় আমার আহত সৈনিকদের চিকিৎসা করে ছিলেন। আরো মনে পড়ে শালদা নদী, মন্দভাগের জনগণের স্বত:স্ফূর্ত সাহায্য-সহযোগীতার কথা। তারা আমাদের আশ্রয় দিয়েছেন, অনেক সময় খাদ্য দিয়ে সাহায্য করেছেন, শত্রুদের অবস্থানের কথা জানিয়েছেন এবং গুলিরমুখে পড়েও তারা কোনদিন ভীত হননি। আমি এদের সবাইকে আমার কৃতিত্বপূর্ণ সংগ্রামের সাথী হিসেবে মনে করি। এদের সকলের সাহায্য-সহযোগিতার জন্য আমার পক্ষে সম্ভব হয়েছিল শত্রুদের বিতাড়িত ও পর্যুদস্ত করা। আমি তাদের সবাইকে স্মরণ করি এবং কৃতিত্বপূর্ণ সংগ্রামের জন্য সালাম জানাই।

স্বাক্ষর: মেজর আবদুর গফফার
২১-০৮-১৯৭৩ ইং

* ১৯৭৩ সালে এ সাক্ষাৎকার গৃহীত হয়। জনাব গাফফার একাত্তরের মার্চে ৪র্থ বেঙ্গল রেজিমেন্টে এ্যডজুটেন্ট হিসাবে ক্যাপ্টেন পদে ছিলেন।


আতিকুল ইসলাম ইমন
<১০, ৪.৪, ১৭০-১৭১>  

জুন মাসের ৭ তারিখে পাকিস্তানীরা প্রথমবারের মত ফেনী থেকে পরশুরামের দিকে অগ্রসর হবার চেষ্টা করে তাদের অগ্রগতি প্রতিহত করা হয়। প্রায় ৩০০ জনের মত নিহত হয়। লাশগুলো এ্যাম্বুলেন্সে করে নিয়ে যাবার সময় আমরা দেখতে পাই।

জুন মাসের ২১ তারিখের মধ্যে ওরা ১৭ বার আমাদের আক্রমণ চালায়। কিন্তু প্রতিবারই ওরে আক্রমণকে প্রতিহত করা হয়। ওদের প্রচুর ক্ষয়ক্ষতি হয়। জুন মাসের ২১ তারিখে ৭টা হেলিকাপ্টার (সৈন্য বোঝাই) আমাদের পিছনে নামানো হয়। ভোর তিনটা/চারটার দিকে পেছনের এক ব্যাটালিয়ন কমান্ডো সৈন্য এবং সামনে থেকে পাক ব্রিগেডেরও অধিক সৈন্য ট্যাংক এবং গোলন্দাজ বাহিনীর সহযোগিতায় আমাদের উপর প্রচণ্ড আক্রমণ চালায়। আমাদের বহু লোক হতাহত হয়। উপায়ন্তর না দেখে মুহুরী নদীর পার ঘেঁষে ঘেঁষে ওদের প্রতিরক্ষাবূহ্য ভেতর দিয়ে বহু কষ্টে বের হয়ে আসলাম, আমাদের অনেকে হতাহত হয়েছিল। বেলুনিয়া পর্যন্ত ওরা আমাদের পিছু ধাওয়া করে। আমরা বেলুনিয়া চলে যেতে বাধ্য হই।

চৌদ্দগ্রামের সীমান্তে ক্যাম্প খুললাম। সেখান থেকে গেরিলা অপারেশন শুরু করা হয়। লাকসাম থেকে ফেনী রেলওয়ে লাইন এবং লাকসাম-চাঁদপুর রেলওয়ে এলাকায় যোগাযোগ বিচ্ছিন্ন করার জন্য রাস্তার উপর মাইন পুঁতে রাখি। এসময় ডিনামাইট দিয়ে অনেক গাড়ি উড়িয়ে দেয়া হয়। সৈন্য বোঝাই অনেক ট্রেনের ক্ষতি সাধন করা হয়। জগন্নাথদিঘী, চিওড়া, চৌদ্দগ্রাম হরিসর্দার বাজারে পাকিস্তানী সৈন্যদের ঘাঁটিগুলোতে রেইড করা হয়।

অক্টোবর মাসে আমার কোম্পানী এবং মেজর জাফর ইমামের কোম্পানী নিয়ে দ্বাদশ বেঙ্গল রেজিমেন্ট গঠন করা হয়। নভেম্বর মাসের ২ তারিখে দ্বাদশ বেঙ্গল রেজিমেন্ট পেছন থেকে ভারতীয় গোলন্দাজ বাহিনীর সহযোগিতায় পরশুরামের পাকিস্তান সেনাবাহিনীর ঘাঁটির উপর আক্রমণ চালায়। সকালের মধ্যেই ৪ বর্গমাইল এলাকা আমরা মুক্ত করতে সক্ষম হই। ৪৪ জন সৈন্য একজন ক্যাপ্টেনসহ আমাদের কাছে আত্মসমর্পণ করে।

পশুরামে আমরা ঘাঁটি স্থাপন করি। নভেম্বরের ১৯ ভারতীয় বাহিনীর সঙ্গে মুন্সিহাট-পাঠানগর অঞ্চলে আক্রমণ চালানো হয় এবং মুক্ত করা হয়। অনেক পাকিস্তানী সৈন্য নিহত হয়। অধিকাংশই পালিয়ে যেতে সক্ষম হয়। ভারতীয় বাহিনী ঐ এলাকায় ৪টা ট্যাংক নিয়ে ঢুকেছিল।

ডিসেম্বর মাসের তিন তারিখে ফেনির উপরে আক্রমণ চালানো হয়। সকালের মধ্যে সমস্ত পাকিস্তান সেনাবাহিনী ফেনী ছেড়ে চলে যায়। ফেনী থেকে আমরা চৌমুহনীর দিকে রওয়ানা হলাম। সেখানে অনেক পাকিস্তানী সৈন্য ও রাজাকার ছিল। দু’দিন তুমুল যুদ্ধ চলে। পরে চৌহমুহনী মুক্ত হয়। প্রায় একহাজার রাজাকার আত্মসমর্পণ করে। অনেক পাকিস্তানী সৈন্যও আত্মসমর্পণ করে।

৭ই ডিসেম্বর আমরা মাইজদীতে গেলাম। সেখানেও পাকিস্তানীরা বাধা দেয়। অনেক রাজাকার এবং পাকিস্তানী সৈন্য আত্মসমর্পণ করে। এই সমস্ত এলাকার দায়িত্ব মুক্তিবাহিনীর কাছে অর্পণ করে আমরা চট্টগ্রামের দিকে রওয়ানা হলাম।

ডিসেম্বর মাসের ১২ তারিখে চট্টগ্রাম বিশ্ববিদ্যালয়ে গিয়ে পৌঁছাই। ১৪ই ডিসেম্বর হাটহাজারী থানা দখল করা হয়। ডিসেম্বর ১৬ তারিখে খবর পাওয়া গেলো পাকিস্তানী সেনাবাহিনী ভারত-বাংলাদেশ যৌথ কমান্ডোর কাছে আত্মসমর্পণ করবে। শেষ পর্যন্ত পাকিস্তানীরা চট্টগ্রামেও আত্মসমর্পণ করলো। মুক্তিবাহিনীতে অধিকাংশ স্কুল, কলেজ এবং বিশ্ববিদ্যালয়ের ছাত্র যোগ দিয়েছিল। তাছাড়া গরীব এবং মধ্যবিত্ত শ্রেণির যুবকরা নিঃস্বার্থভাবে যুদ্ধ করেছিল।

স্বাক্ষর: মেজর ইমামুজ্জামান
১০-০১-১৯৭৪ ইং

* লেঃ কর্নেল ইমামুজ্জামান ১৯৭১ সালের মার্চে লেফত্যানেন্ট হিসাবে কুমিল্লা সেনানিবাসে ছিলেন, ইমামুজ্জামানের এ সাক্ষাৎকারটি ১৯৭৪ সালে বাংলা একাডেমীর পক্ষ থেকে গ্রহণ করা হয়।


আতিকুল ইসলাম ইমন 
<১০, ৪.৫, ১৭১-১৭৩> 

[bookmark: shakkhatkar_Colonel_Mostofa]সাক্ষাৎকারঃ লেঃ কর্নেল মোস্তফা কামাল
প্রশ্ন: আপনি ভারতে গিয়েছিলেন কবে?
উত্তর: আমি মে মাসের ১৫ তারিখে ভারত গিয়েছিলাম। আমার সঙ্গে লে: মালেক গিয়েছিলেন। আমাদের দু’জনকে নেয়ার জন্য আমাদের সঙ্গে গাইড ছিল।

প্রশ্ন: আপনারা বরিশাল থেকে ঢাকা এলেন এবং কিভাবে মুক্তিযুদ্ধে অংশ নেয়া যায় সেই আন্ডারস্ট্যান্ডিং- এ আপনারা ঢাকা থেকে আগরতলা গেলে মে মাসে। সেখান থেকে আপনারা কোথায় গেলেন?
উত্তর: আগরতলা একটা বড় জায়গা। আগরতলার একটা জায়গার নাম সোনামুড়া। সোনামুড়া বর্ডার এলাকা। সেখানে ২নং সেক্টরের হেডকোয়ার্টার ছিল। আমরা প্রথমে যাই এবং গিয়ে রিপোর্ট করি। আমার পরিচয় দেয়ার ফর্মালিটি যা করার সেগুলো হলো। খালেদ মোশারফ ২নং সেক্টরের চার্জে ছিলেন। তাকে মাঝে মাঝে নানা জায়গায় নানা সাবসেক্টরে যেতে হতো। সেদিনও তিনি গিয়েছিলেন, ফলে তার সাথে তখন দেখা হয়নি; কিছুদিন পরে দেখা হয়েছিল। তখন ছিলেন ক্যাপ্টেন হায়দার সাহেব- পরে লে: কর্নেল হয়েছিলেন। তিনি ছিলেন তখনকার বলা চলে সেকেন্ড ইন কমান্ড সেক্টর তিনি ছিলেন ট্রেনিং সেন্টারের ইনচার্জ। ২নং সেক্টর হেডকোয়ার্টারে ট্রেনিং দেয়া হতো ছাত্রদের এবং যারা আর্মি পারসন না তাদের। গেরিলা যুদ্ধের ট্রেনিং দেয়া হতো এবং তাদের অস্ত্র দিয়ে ভেতরে পাঠানো হতো। এই ট্রেনিং সেক্টরটা প্রথমে সোনামুড়ায় ছিল, পরে নানা দিক বিবেচনা করে মে মাসের শেষ সপ্তাহে সোনামুড়া থেকে মেলাঘরে স্থানান্তরিত করা হলো।

প্রশ্ন: আচ্ছা আমি তো মেলাঘরে ট্রেনিংটা সেন্টারে গিয়েছিলাম, কোন বিশেষ অস্ত্রের উপর দেয়া হতো নাকি সাধারণভাবে নানা অস্ত্রের উপর দেয়া হতো?
উত্তর: প্রথমে সময় কম থাকায় তাড়াতাড়ি ১৫/১৬ দিনের মধ্যে একটা রাইফেল ট্রেনিং দেয়া হতো। তারপর কিভাবে গ্রেনেড ছুড়তে হয়, কিভাবে প্রিকশন নিতে হয় এবং যারা ব্রীজ ধ্বংস করবে অর্থাৎ কিভাবে ব্রীজ ডিমোলিশন করতে হবে- এসব ট্রেনিং দেয়া হতো। প্রথম দিকে খুব তাড়াতাড়ি ট্রেনিং দিয়ে ভিতরে পাঠানো হতো।

প্রশ্ন: আপনি এখানে কয় মাস ছিলেন?
উত্তর: আমি ২/৩ মাস ছিলাম। এরপর আমাকে সেক্টর থেকে আগরতলায় বিগ্রেড হেডকোয়ার্টারে পাঠানো হয়।

প্রশ্ন: হেডকোয়ার্টারে কাজ কি ছিল?
উত্তর: যেহেতু বাংলাদেশ ফোর্সের হেডকোয়ার্টার ছিল কলকাতায় সেহেতু ইনসাইডে অর্থাৎ ইস্টার্ন সাইডে আমাদের ব্রিগেড হেডকোয়ার্টার সাব হেডকোয়ার্টার হিসেবে কাজ করেছে- কলকাতাকে জেনারেল হেডকোয়ার্টার ধরলে এদিকের অর্থাৎ ইস্টার্ন সাইডের কো-অর্ডিনেশন করার জন্য যে সাব হেডকোয়ার্টার ছিল সেটার অবস্থান ছিল আগরতলায়। সেখানে ছিলেন অবসরপ্রাপ্ত লে: কর্নেল রব সাহেব। তিনি তখন সিলেটের এমপি ছিলেন। তিনি ছিলেন, মেজর আফতাব চৌধুরী ছিলেন, স্কোয়াড্রন লিডার শামসুল হক ছিলেন যিনি এখন ডাইরেক্টর জেনারেল, মিলিটারি সার্ভিসেস। তারপর একজন সিভিলিয়ান ডাক্তার ডা: আলী। ২নং সেক্টর থেকে আমাকে বলা হলো সেখানে যেতে হবে, তাই যেতে হয়েছিল। সেখানে জুলাই এর শেষের দিকে কিংবা আগস্টের প্রথম দিকে গিয়েছিলাম।

প্রশ্ন: ওখানে আপনার দায়িত্ব কি ছিল ?
উত্তর: যেহেতু বিডিএফ (বাংলাদেশ ফোর্সেস)-এর প্রধান কার্যালয় ছিল কলাকাতাতে এবং ইষ্টার্ন সাব হেডকোয়ার্টার ছিল আগরতলায় এই দুটোর মধ্যে কো-অর্ডিনেশনের জন্য। যেমন কোন অপারেশন প্ল্যান পাঠানো হলে সেটা কার্যকরী করা, বিভিন্ন সাব সেক্টরে প্ল্যান ম্যাসেজ ফরমে পৌঁছে দেয়া, যে অপারেশন তারা করছে, পরবর্তীতে তারা কি অপারেশন করবে সেগুলোর প্ল্যান তৈরি এবং সেটার প্রসেসিং ইত্যাদি করা হতো আমাদের ইষ্টার্ন সাব- হেডকোয়ার্টারে। সাব- হেডকোয়ার্টার আবার পরবর্তীতে এ সমস্ত ম্যাসেজ, প্ল্যান প্রোগ্রাম পৌঁছে দিতো বাংলাদেশ ফোর্সের প্রধান কার্যালয় কলকাতাতে।

প্রশ্ন: আপনারা কি ধরনের যুদ্ধ করছিলেন?
উত্তর: প্রথম দিকে গেরিলা যুদ্ধ, পরে দিকে অর্থাৎ একদম শেষের দিকে নিয়মিত যুদ্ধ- যাকে বলে সম্মুখযুদ্ধ হয়েছিল।

প্রশ্ন: আপনি ওখানে কতদিন ছিলেন?
উত্তর: ওখানে বেশ কিছুদিন ছিলাম। ডিসেম্বরের প্রথম সপ্তাহে আমি আবার মেলাঘরে চলে আসি।

প্রশ্ন: মেলাঘরে কিসের জন্য পাঠানো হয় আপনাকে ?
উত্তর: তখন অলরেডী যুদ্ধ শুরু হয়ে গেছে। ট্রেনিং- এর কাজ প্রায় শেষ। হয়তো তখন হেডকোয়ার্টার থেকে সেক্টরে বেশি প্রয়োজন ছিল সেজন্য সেক্টরে পাঠানো হয় আমাকে যুদ্ধের প্রস্তুতির জন্য। কেননা, তখন পুরোপুরি যুদ্ধ শুরু হয়ে গিয়েছিল, যাকে বলে কনভেনশনাল ওয়ার।

প্রশ্ন: আচ্ছা, ইন্ডিনিয়ান আর্মিদের সাথে আপনার সম্পর্ক কেমন ছিল? যেমন- কোন কোন ক্ষেত্রে ইন্ডিয়ান আর্মিরা প্ল্যান- প্রোগ্রাম করেছিল, যেসব ক্ষেত্রে বাংলাদেশ আর্মিদের মধ্যে মতান্তর ঘটেছে। আপনাদের সাথে এমন কিছু কি হয়েছিল?
উত্তর: দেখুন, কনভেনশনাল ওয়ারের আগে সবটাই বাংলাদেশ আর্মি প্ল্যান- প্রোগ্রাম করেছিল। বাংলাদেশ ফোর্সের যে হেড অফিস ছিল সেখানকার নিদের্শনাবলী চূড়ান্ত । তবে ইন্ডিয়ান আর্মি নানান দিক থেকে সার্পোট দিয়ে, যেমন আর্মস অন্যান্য জিনিসপত্র দিয়ে সাহায্য করেছে।

প্রশ্ন: আপনাকে আরেকটা প্রশ্ন রাখি। আপনি মে মাসে এত তাড়াতাড়ি ইন্ডিয়ায় যাওয়ার চিন্তাভাবনা নিয়েছিলেন কেন? কেননা, আমরা জানি তখন পুরো বাংলাদেশে যুদ্ধ চলছে। তখনও খোলাখুলি কোথাও বাংলাদেশ ফল করেনি, আপনি আগেই যেতে চেয়েছিলেন কেন?
উত্তর: তখন খণ্ড খণ্ড গেরিলা যুদ্ধ হয়েছিল। অলরেডি তখন স্বাধীন বাংলা বেতার কেন্দ্র খোলা হয়েছিল। তখন আমরা ভাবলাম একটা কিছু করতে হলে নিয়মিত বাহিনীর পক্ষে দেশের ভেতর থেকে করা সম্ভব নয়। দ্বিতীয় পক্ষের সাহায্য দরকার। সেই দ্বিতীয় পক্ষ যে ইন্ডিয়া তা আমরা ধরে নিয়েছিলাম এবং বেতার ও অন্যানো লোকের মারফত জানতে পেরেছিলাম। সেজন্যই ইন্ডিয়ায় যাওয়ার চিন্তা ভাবনা করি।

*প্রকল্প কর্তৃক ৮-১০-৭৯ তারিখে কুমিল্লা সেনানিবাসে গৃহীত সাক্ষাৎকার।

আতিকুল ইসলাম ইমন
<১০, ৪.৬, ১৭৩-১৭৫> 

[bookmark: shakkhatkar_Major_Shahidul]সাক্ষাৎকারঃ মেজর শহীদুল ইসলাম

এপ্রিল মাসের মাঝামাঝি ভারতের একিনপুর (বিএসএফ ক্যাম্প) যাই। সেখানে অনেক এমসিএ, সাধারণ লোক, ইপিআর, পুলিশ সবাইকে দেখলাম। ফেনীর উত্তর অঞ্চল এবং বিভিন্ন এলাকা থেকে লোকজন চলে আসে। পাকবাহিনী এসব এলাকার লোকদের নৃসংভাবে হত্যা করেছে, ঘরবাড়ি পুড়িয়ে দিয়েছে। ওখানে ৭০৮০ জন লোক নিয়ে ছোটখাট কোম্পানী গঠন করি। আমার সাথে ফ্লাইট লেফটেন্যান্ট রউফ ছিলেন। ওখানে আমরা গেরিলা কার্যকলাপ শুরু করে দেই মে মাস পর্যন্ত। আমরা পাকবাহিনীকে অতর্কিতে আক্রমণ করতাম, আবার ঘাঁটিতে ফিরে আসতাম। এখানে-ওখানে পাকবাহিনীকে ব্যতিবস্ত করে তুললাম। ভারতীয় কর্নেল (৯১ বিএসএফ) গুপ্ত, ক্যাপ্টেন মুখার্জী, মেজর প্রধান আমাদের সক্রিয়ভাবে সাহায্য করেছেন। মেলাঘর-২ সেক্টরের অধীনে একিনপুর সাবসেক্টরে কাজ করতে থাকি। ইতিমধ্যে ক্যাপ্টেন জাফর ইমাম (বর্তমান মেজর) কিছু সেনা নিয়ে এসে আমাদের সাথে যোগ দেন। ফেনীর মধ্যে সরিষাদি, বন্দুরা, মুন্সীরহাট, ফুলগাজি, ফেনী জুন মাস পর্যন্ত এসব এলাকাতে ব্যপকভাবে গেরিলা আক্রমণ আক্রমণ চালানো হয়। জুন মাসে আমরা সাবেক বিভিন্ন ইপিআর বিওপিতে অবস্থানরত পাকসেনাদের উপর আক্রমণ চালিয়ে পাকসেনাকে হত্যা করেছি। আমরা হঠাৎ করে আক্রমণ করতাম- লোক ক্ষয় করে অস্ত্রশস্ত্র উদ্ধার করে আবার ঘাঁটিতে ফিরে আসতাম। আমরা দু’ভাগে ভাগ হয়ে যেতাম, মাঝখানে থাকতো মর্টার। নির্দিষ্ট সময়ে মর্টার শেলিং শুরু হলে পাকবাহিনীরা পালাতে শুরু করলে আমরা গুলি শুরু করতাম। এভাবে বহু পাকসেনা মাঝে মাঝে মারা যেত। আমাদের কোন ক্ষতি ওরা করতে পারতো না। এত আকস্মিক আক্রমণ আমরা করতাম যে ওরা বুঝতেই বা ভাবতেই পারতো না। ২নং সেক্টরের প্রধান ছিলেন মেজর খালেদ মোশারফ। তিনি আমাদের হুকুম দেন ছাগলনাইয়াতে যাবার জন্য। জুন মাসের তৃতীয় সপ্তাহে আমরা সমরগঞ্জ বিএসএফ ক্যাম্পে যাই। তারা আমাদের সাদরে অর্ভ্যর্থনা করলো। সরগঞ্জ থেকে ছাগলনাইয়ার বাঁশপারাতে (ফেনী) ঘাঁটি গাড়ি। বাঁশপাড়াতে আমরা প্রায় ১২০ জনের মতো ছিলাম। জুন মাসের শেষের দিকে আমরা ফেনীর দিকে মুখ করে শক্ত ঘাঁটি গড়লাম। প্রথম দিন যাবার দিনই পাঞ্জাবী সৈন্যের গুলি শুনতে পেলাম। পাঞ্চাবীরা ঐ পথেই এগিয়ে আসছিল গুলি করতে করতে। আমরা ভারী অস্ত্রের সাহায্যে গুলি শুরু করলে পাঞ্চাবীরা পালিয়ে যায়। আমরা নির্দিষ্ট স্থানে চলে আসি।

বেসামরিক লোকেরা আমাদের সার্বিকভাবে সাহায্য করে। চাল ও অন্যান্য জিনিসপত্র তুলে আমাদের জন্য নিয়ে আসতো। তারা মৃত্যুর জন্য প্রস্তুত ছিল। জুন মাসের শেষের দিকে পাকবাহিনী ১৫১৬টি গাড়ি করে আমাদের আক্রমণ করে। আমরা আগেই খবর পেয়ে গিয়েছিলাম। আমাদের প্রায় দেড়শত সৈন্য দু’টি ভাগে ভাগ করে নেই- ডেপথ-এ মেজর জাফর ইমাম এবং আমি সামনে। আমি ভারী অস্ত্র দিয়ে আক্রমণ করি। পাকবাহিনী ৫০০ গজের মধ্যে চলে আসে। আমি সামনে থেকে ওদেরকে বেশ দেখতে পাচ্ছি। সারাদিন যুদ্ধ হবার পর পাকবাহিনী ফিরে যায়। ওদের পক্ষে ৬০৭০ জন মরতে দেখি। অদেখা আরও মৃত্যুর সংখ্যা ছিল তবে সামরিক সূত্রে অনেক লোক মারা গেছে শুনলাম। আমাদের কোন ক্ষতি হয়নি। জুলাই মাসের প্রথমেই পাকবাহিনী প্রচণ্ড আর্টিলারী এবং বহু সেনা নিয়ে আমাদের আক্রমণ করে। আমরা তিনটি ভাগে ভাগ হয়ে থাকি। আমি আগে, তার পাশে একটি এবং আমার পিছনে একটি রাখি আমার সাহায্যের জন্য। আমরা যখন ফায়ারিং শুরু করি তখন পাকবাহিনী আমাদেরকে সামনে ব্যস্ত রেখে দু’দিকে দুটো কোম্পানী ঘিরে ফেলতে থাকে। আমরা কিছুই জানতাম না। প্রায় পাশাপাশি যখন এসেছে তখন ওরা ফায়ারিং শুরু করে। আমরা আমাদের বিপদ বুঝতে পারি। সামনে দু’একজন সৈন্য সামান্য অস্ত্র রেখে বাকি সবাইকে আস্তে আস্তে পিছনে হাটতে বলি। আমরা যে পিছনে হটছি তা তারা বুঝতে পারেনি। কারণ দু’একজন অনবরত গুলি করেই যাচ্ছিল। ইতিমধ্যে পিছনের দলটি আমাকে সাহায্যের জন্য এগিয়ে আসে। আমি তাকে বাধা দিয়ে পিছনে সরে যেতে বলি। আমরা পিছনে একটি ভাল জায়গা দেখে পুনরায় ঘাঁটি গাড়ি। পাকবাহিনী এগিয়ে আসে পুল অতিক্রম করে। পাকসেনারা বাঁশপাড়া, পূর্ব ও পশ্চিম ছাগলনাইয়া, বেলুনিয়া, ছাগলনাইয়া, বাজার, কুমা সমস্ত গ্রামের পর গ্রাম জ্বালিয়ে পুড়িয়ে সম্পূর্ণ র্ধ্বস করে। বহু মানুষ গুলি করে হত্যা, মারধর করে। বহুকে ধরে নিয়ে যায়। আমরা পিছনে গিয়ে সবাই একত্র হয়ে ওদের উপর আক্রমণ করি তখন ওরা আর অগ্রসর হয়নি। জুলাই মাসেই আবার পাকবাহিনী আক্রমণ করে। দু’দিন ধরে যুদ্ধ হয় সবসময়। আমরা যেতে পারেনি, এমনকি পানি খাবারও অবসর ছিল না। সবসময় ব্যাপকভাবে ফায়ারিং চলছিল। আমরা টিকতে না পেরে পিছু হটি এবং ছাগলনাইয়ার বিত্তপিতে দীঘির ধারে ঘাঁটি ঘারি। দু’তিন দিন পর আবার সংঘর্ষ শুরু হয়। এখানেও আমরা টিকতে পারিনি, তারপর সমরগঞ্জের দু’তিন মাইল দক্ষিণে আমাদের সামরিক ছাউনি ছিল ওখানে চলে যাই। ওখানে এক সপ্তাহ বিশ্রাম নেই। কারণ একমাস যাবৎ গোসল ছিল না, খাওয়া-দাওয়া পায় তেমনি আছে। জুলাইআগস্ট মাসে আমরা আবার মধুগ্রামে পজিশন নেই। শুভপুর এবং ছাগলনাইয়ার মাঝামাঝি স্থান ছিল মধুগ্রাম। ১৫১৬ দিন ওখানে ছিলাম। একদিন পাকবাহিনীর একটি টহলদার পার্টিকে যারা ট্রাকে করে এসেছিল আক্রমণ করে সম্পূর্ণ শেষ করে দেই।

ওখানে দু’তিন দিন থাকি। তারপর আর একদিন আমরা পাকবাহিনীর দ্বারা আক্রান্ত হলাম। সামনে মেজর (বর্তমান কর্নেল) জিয়ার বাহিনী, পেছনে আমরা। পাকবাহিনীর সামনের দলকে সম্পূর্ণ ঘিরে ফেলে এবং এই সংঘর্ষে আমাদের বহু সৈন্য শহীদ হয়। আমরা যখন খবর পাই তখন আর অগ্রসর হওয়া সম্ভব হয়নি- আমরা পিছু হটে সামরিক ছাউনিতে ফিরে আসি।

আমরা আবার মধুগ্রামে অবস্থান নেই। তারপর সেখান থেকে মুন্সিরহাট। সমগ্র এলাকাটিকে কেন্দ্র করে আমরা পজিশন নেই। কুতুবপুর জাম্পপুরা বেলুনিয়া রেলওয়ে পর্যন্ত আমার দায়িত্ব ছিল। মাসটি বোধহয় আগস্ট হবে। ৩৪  দিন বাঙ্কার করতে চলে যায়। সামনে একটি সেকশন রাখি। বন্দুরা পুলের ওখানে একটি ছোট টিম রাখি। একদিন সকালে পাকসেনারা পুল অতিক্রম করে যাচ্ছিল। আমরা হঠাৎ আক্রমণ করে ১০১২ জন পাকসেনাকে হত্যা করি। পাকসেনারা ফিরে গিয়ে অধিক শক্তি নিয়ে পুনরায় আসে। আমরা পুরো রাস্তা মাইন পুতে রেখে ছিলাম- যাতে ট্যাঙ্ক পর্যন্ত আসতে না পারে। কিন্তু তবুও পাকবাহিনী আক্রমণ চালালো। ১০ টার দিকে আক্রমণ করে। পাকবাহিনী ইয়া আলী বলে অগ্রসর হচ্ছিল। আমরা সামনা সামনি ওদের দেখছিলাম। বহু পাকবাহিনী মারা যায় তবুও সামনে অগ্রসর হওয়ার চেষ্টা ছাড়েনি। আমাদের ৫৬ জন শহীদ হলো। কিছু আহত হয়। ওদেরকে হাসপাতালে পাঠিয়ে দেই। আমার সাথে লোকমান বলে এক সিপাই ছিল। সাথে এলএমজি ছিল। বাঙ্কারের চিদ্র দিয়ে ব্রাষ্ট এসে তারা মাথা সম্পূর্ণ উড়িয়ে নিয়ে যায়। সে তৎক্ষণাৎ মৃত্যৃবরণ করে। আমি বেঁচে যাই।

সেদিন পাকবাহিনী কিছুতেই সামনে অগ্রসর হতে পারেনি। বেলা ২টার দিকে ওরা ওখানেই পাকা বাঙ্কার করতে শুরু করে। বাঙ্কার করতে গেলেই আমরা গুলি করতাম। ওরা বাঙ্কার বন্ধ রাখেতো। এ সময় প্রায় মুষল ধারে বৃষ্টি হতো । আমরা বৃষ্টির মাধ্যমে যুদ্ধ করে যেতাম। একাই জমা ভিজতো আবার শুকাতো। ৫০০ গজের মধ্যে পাকবাহিনী এবং আমরা সামসমনি ১৫২০ দিন যুদ্ধ করি। ছোট খাট দুটো দেশের সামনসামনি যুদ্ধ বলা যেতে পারে। পাকবাহিনী পাকা বাঙ্কার করে আমাদের উপর দিনে রাতে অন্যান্য দিক দিয়ে বিভিন্নভাবে আক্রমণ চালায় কিন্তু সমস্ত জায়গায় আমাদের সেনাবাহিনী ছিল। সবরকমের চেষ্টা করেও আমাদের ডিফেন্স ওরা ভাঙ্গাতে ওরা পারেনি।

পাকসেনা এবং আমরা সামনসামনি থাকি। তখন পুরো বর্ষা। আকাশ মেঘাচ্ছন্ন। সূর্য অস্ত যাওয়ার সঙ্গে সঙ্গে কিছুই দেখা যায় না। পাকসোনারা এ অবস্থার সুযোগ নেয়। তারা দুটি দিয়ে ৬৭ গানবোটে সৈন্য পাঠিয়ে দেয়। পর পর চার হেলিকাপ্টারযোগে সন্ধ্যা সাড়ে ৭ থেকে ৮টার সময় আমাদের পিছনে সৈন্য নামিয়া দেয়। সামনে তো পাকসেনা ছিলোই। আমার বিপদে পড়–লাম কারুণ আমাদের গানপয়েন্ট ফেনীর দিকে সামনে, পিছনে, পাশে এবং গানবোট সব ঠেকানো কঠিন হয়ে পড়ে। আমরা মেসেজ পেলাম পিছু হাটবার জন্য। কারণ এখানে থাকলে নিশ্চিত মৃত্যু ছিল। আমি আমার বাহিনী নিয়ে চলে গেলাম। আর যারা ছিল তারাও চলে আসে। আমার সংবাদ যারা বিশেষ পায় তারা আসার পথে পকিস্তানীদের গুলিতে আমার বাহিনীর ৪৫ জন আহত হয়।, তবে কেউ মারা যায়নি। আমরা সবাই একত্রিত হয়ে পুনরায় ভবিষ্যাৎ কর্মপন্থা ঠিক করি। ঠিক সময়ই আমাদের উপর হুকুম হয় সিগনালস টিম গঠন করার জন্য। কারণ, আসলে আমি সিগনালের মানুষ। আমি চলে আসি আগরতলাতে। ভারতীয় বাহিনীর সাহায্য আমি সিগনাল কোর গঠন করতে থাকি। সিগনালের অভাবেই অধিকাংশ যুদ্ধু সময়দানে আমার মার খাচ্ছিলাম। পরদিন যুদ্ধ করবার জন্য পুরো ব্রিগেডের জন্য সিগনাল টিম গঠন করি। ‘কে’ ফোর্স এবং এস ও ‘জেড’ ফোর্স’ নামে তিনটি ব্রিগেড গঠিত হয়। ‘কে ফোর্স এবং ‘এস ফোর্সের এবং সেই সঙ্গে জেড ফোর্সের জন্যও লোকজন সংগ্রহ করা হয়। ফ্লাইং অফিসার রউফ থাকেন এস ফোর্সের সাথে।  আমি থাকি ‘কে’ ফোর্সের সাথে। আক্রমণ চালাই একযোগ। ফেনী মুক্ত করে ফেলী। পরবতীকালে ১০ম বেঙ্গলে আবার অস্ত্র ধরি সেকেন্ড হিসেবে। ক্রমশঃ অগ্রসর হতে থাকি। তারপর একের পর এক দখল করে চলি। চট্টগ্রামের দিকে অগ্রসর হতে থাকি। পুরো বিগ্রড নিয়ে চলিলাম। আমাদের সাথে ভারতীয় অনেক কোম্পানী ছিল। আমার আমরা ফৌজাদারহাট পর্যন্ত যাই- তখন যুদ্ধ বন্ধ হয়ে যায় এবং পাকবাহিনী আত্মসমর্পণ করে। আমরা ওখানেই থেকে থেকে যাই। টিবি হাসপাতালের ২০ মাইলের মধ্যে চট্টগ্রাম। ওখানে পাকবাহিনী সাথে তার ব্যাপক বাহিনীর হারায়।

আমরা বিভিন্ন সময় বিভিন্ন স্থানে গিয়েছি। পাকবাহিনী গ্রামকে গ্রাম জ্বালিয়ে দিয়েছে। বেসামরিক লোককে হত্যা করেছে, লুট করেছে, নারী ধ্বংস করেছে। গ্রামগুলোতে রাজত্ব কায়েম করেছিলো

স্বাক্ষরঃ শহীদুল ইসলাম
২৩.৩.৭৩

**১৯৭৩ সালে বাংলা একাডেমীর পক্ষ থেকে এ সাক্ষাতকার গ্রহণ করা হয়। মেজর শহীদুল ইসলাম একাত্তর সালে ক্যাপ্টেন পদে ছিলেন।





আতিকুল ইসলাম ইমন 

১৭ ই মে আমাকে প্রথম অপারেশনে পাঠানো হয়। ক্যাপ্টেন গফফার সাহেবেই আর নেতৃত্ব দেন। কসবা, কুটিবাড়ি, আড়াইবাড়ি ইত্যাদি এলাকায় পাকসেনাদের ঘাঁটি ছিল। আমার লোক দিয়ে সমস্ত অবস্থান জেনে নিয়ে তাদের উপর অতর্কিত আক্রমনে পরিকল্পনা করি। তখন ছিল মুক্তিযুদ্ধের প্রাথমিক পর্যায়ে। আমদের নির্দেশ ছিল হঠাৎ করে আক্রমণ করো এবং সরে এসো। আমরা দু’দলে বিভক্ত হয়ে একদলকে রক্ষণভাবে রাখি। দ্বিতীয় দল মর্টারের সাহায্যে পাকসেনাদের ঘাটিঁর উপর আক্রমণ চালায়। আমি ছিলাম ক্যাপ্টেন গফফারের সাথে মর্টারের শেলিং-এ। শেলিং করে আমরা চলে আসি। চলে আসার সময় পাকসোনারা গোলন্দাজ বাহিনীর সাহায্যে আমাদের ওপর প্রচণ্ড গোলাগুলি চালায়। আমরা সবাই ক্যাম্পে ফিরে আসি। পরে খবর পেয়েছিলাম ওদের ১৫ জনের মত মারা গিয়াছিল এবং প্রচুর গোলাবারুদের ক্ষতি হয়েছিল। এটাই ছিল আমার প্রথম অপারেশন। ক্যাম্পে সমস্ত সৈনিক দেখি শত্রুখতম বা আক্রমণ এক নেশার মধ্যে আছে। খাওয়া-দাওয়া অনিয়ম বা কাপড়-চোপড় অভাবে তাদের ছিল, কিন্তু এদিকে কারও খেয়াল ছিল না। শক্রর খোজ পেলে তারা তৎক্ষণাৎ আক্রমণ করার আনন্দে মেতে উঠত। তাদের দেশপ্রেম এত প্রবল হয়ে উঠছিল যে, মৃত্যৃভয়ও তাদের টলাতে পারেনি। কিছুদিনের মধ্যে আমাকেও এই নেশায় পেয়ে বসল। এরপর যখন কোন খবর পেতাম শত্রুকে আক্রমণ করার, তখন আমি আমার অধীনে অয়েকজন মুক্তিযোদ্ধাকে নিয়ে গিয়ে পেট্রোলিং এ্যামবুশ এবং শত্রুর ওপর হঠাৎ আক্রমণ চলাতাম। এরপর ক্যাপ্টেন গফফার আমার অধিনায়কত্বে কয়েকজন মুক্তিযোদ্ধা নিয়ে শত্রুর উপর ঝাপিঁয়ে পড়ার অনুমতি দিলেন।

কসবা হচ্ছে এমন একটি স্থান যার ভৌগলিক গুরুত্ব অপরিসীম। কসবা রেলওয়ে স্টেশন খেকে ভারতীয় সীমান্ত দেখা যায়। সীমান্তের পাশ দিয়ে ছোট ছোট পাহাড়। পাহাড়ে বেশ গাছ পালা ও আছে। মে মাসের ২২/২৩ তারিখে দিকে খবর পেলাম পাকসেনারা দুটি ট্রলি বোঝাই অস্ত্রশস্ত্র মন্দভাগ রেলওয়ে (কসবার নিকট) স্টেশন থেকে শালদা নদীর দিকে নিয়ে যাচ্ছে। রেলওয়ে ট্রলির দুই পাশ দিয়ে আক প্লাটুন পাকিস্তানী সেনা টহল দিয়ে হেঁটে যাচ্ছিল। খবর পেয়ে দু সেকশন মুক্তিযোদ্ধা নিয়ে আমি খালি গায়ে এবং লুঙ্গি পড়া অবস্থায় পাহাড়ের ধার দিয়ে গাচপালার ফাঁক দিয়ে আস্তে আস্তে মন্দভাগ রেলওয়ে ষ্টেশনের দিকে অগ্রসর হলামল। খালি গায়ে ছিলাম এই জন্য গেঞ্জি বা কোন কিছু পরে থাকলে তাদের নজরে পড়ে যেতে পারে। আমরা সকাল ৯টায় এসে মন্দভাগ গ্রামে শত্রুদের উপর ঝাঁপিয়ে পড়ার জন্য এ্যামবুশ পেতে বসে থাকলাম। আধাঘন্টা পরেই দেখলাম সেনাবহিনীর লোকেরা ট্রলির দু’পাশে দিয়ে হেঁটে পাহারা দিতে দিতে নিয়ে যাচ্ছে। ট্রলি দু’টি মারাত্মক অস্ত্রশস্ত্রে সাজ্জিত ছিল। আমার হঠাৎ করে এলএমজি, এসএমজি’র সাহায্যে শত্রুদের উপর অতর্কিত গুলি ছুড়াতে লাগলাম। কয়েকজন পাকসেনা সঙ্গে সঙ্গে পড়ে গেল। সঙ্গে সঙ্গেই পাকসেনারা ট্রলির ওপাশে গিয়ে পজিশন নিয়ে আমাদের পের গোলাগুলি ছুড়তে লাগল। আমরা রকেট লাঞ্চারের সাহায়্যে ট্রলির উপর আঘাত হানলাম। এক্সপ্লোসিভ থাকায় লাঞ্চারের আঘাতে ট্রলির অস্ত্রশস্ত্র নষ্ট করে দেওয়া হয়। তারপর পাকসেনা আর্টিলারীর সাহায্যে আমাদের উপর অবিরাম গুলিবর্ষণ কর তাদের আহত জোয়ানদের নিয়ে পালিয়ে যায়। পাকসেনা পলিয়ে যাওয়ার পর আমি আমার কয়েকজন মুক্তিযোদ্ধকে নিয়ে ঘটনান্থলে যাই। দেখি ভাঙ্গাচোরা অনেক অস্ত্র পড়ে আছে। এরমধ্যে কিছু ভাল অস্ত্র ছিল। আমার ঐ সমস্ত অস্ত্র নিয়ে ক্যাম্পে ফিরে আসি। এ এক দুঃসাহসিক অভিযান ছিল, যা আমার জীবনে অন্যতম স্মরণীয় ঘটনা হয়ে থাকবে। উল্লেখযোগ্য যে, আমার বাহিনীর কেউ এ অপারেশনে মারা যায়ন্ কসবা মন্দভাগ রেলওয়ের দূরত্ব মাত্র দু’মাইল।

এরপর অনেক চোট খাটো অপারেশন করেছি যা আজ আর মনে নাই। তবে প্রায়ই অপারেশন করতাম। 

জুন মাসের ৮ তারিখে ক্যাপ্টেন গফফার এক কোম্পানী সৈন্য নিয়ে বেলুনিয়া ক্যাম্পে চলে গেলাম। কসবা সাব-সেক্টরের ভার আমার উপরে পড়ল। আমার অধীনে এক কোম্পানীর বেশী মুক্তিযোদ্ধা রইল।

তৎকালীণ পূর্বপাকিস্তানের গভর্নর লেফটেন্যান্ট জেনারেল টিক্কা খান ঘোষনা করলেন-ঢাকা-চট্রগ্রাম রেললাইন পুনরায় চালু করা হবে। ট্রেন মোটামুটি ঢাকা-চট্রগ্রাম লাইনের অন্য জায়গায় চলেলও আখাউড়া থেকে শালদা নদী পর্যন্ত কোন ট্রেন চলতো না। ঐ জায়গায় গুরুত্ব চিল অপরিসীম। টিক্কা খানের এ ঘোষণা শুনে সেক্টর ২ এর কমান্ডার মেজর খালেদ মোশাররফ একদিন মেলাঘরে (সেক্টর ২ এর হেড কোয়ার্টার) সাব-সেক্টর কামাণ্ডারকে ডেকে পাঠালাম। তিনি আমাদের বললেন টিক্কা খান যোগাযোগ ব্যবস্থা পুনুরুদ্ধার করতে চাচ্ছে। এটা যেন হতে না দেওয়া হয়্। আমি তাকে এ সম্পর্কে আশ্বাস দিলাম। আমি বললাম আমাদের জীবনে থাকতে এটা হবে না। যদি তারা ফিরিয়ে আনতে পারে তবে আমি অস্ত্র জমা দিয়ে দেব। এ প্রতিজ্ঞা আমি রেখেছিলাম। টিক্কা খানের এ ইচ্ছা কোন দিন পুরন হয়নি।

এরপর আমার বাহিনীর সাহায্যে শালদা নদী থেকে কসবা পর্যন্ত যত ছোট ছোট রেলওয়ে কালভার্ট, ব্রীজ ছিল, তা এক্সপ্লোসিভ দিয়ে উড়িয়ে দেয় হয়। টেলিফোন ও টেলিগ্রাফ পাইলনও অনেক উড়িয়ে দেওয়া হয়। যার জন্য পাকসেনারা অনেক সময় যোগাযোগ থেকে বিছিন্ন হয়ে পড়ে। ঢাকা-চট্রগ্রাম ট্রাষ্ক রোডের উপর ছোটখাট অনেক কালভার্টও গেরিলা বাহিনী পাঠিয়ে উড়িয়ে দেয়া হয়। খানসেনারা যখন দেশের মধ্যে সাধারণভাবে অত্যাচার চালাচ্ছিল-খন এ দেশের কিছুসংখ্যক দালাল, রাজাকার, শান্তিবাহিনী লোকেরা যে কীর্তিকলাপ চালিয়েছে তার তুলনা নেই। পাকসেনারা অনেক আগেই এদেশে থেকে বিতাড়িত হয়ে যেত-যদি না এইসব কুলাঙ্গাররা এদের সাহায্য করতো। এই লোকেরা পাকসেনাদের মনোবল যোগাতো। পাকসেনারা এত ভীত হয়ে গিয়েচিল যে, তারা সামান্য কুকুর দেখলে পর্যন্ত ভয় পেত। তাদের ধারনা ছিল বাঙ্গালীরা যাদুবিদ্যা জানত। সেই হেতু তারা মুক্তিবাহিনীর কীর্তিকলাপকে যাদুবিদ্যার সাথে তুলনা করতো। তারা এত ভীত হয়ে গিয়েছিল যে, তাদের উপর একটি গুলি ছুঁঢ়লে তারা অবিরাম গুলিবর্ষণ করতো, যতক্ষণ পর্যন্ত না তারা ভাবত মুক্তিবাহিনী চলে গেচে। এই ঘৃণ্য দালালেরা পাকসেনাদের কাছ মেয়ে পাঠাতো তাদের লালসা চরিতার্থ করার জন্য। এই সমস্ত পশুদের অপরাধ পাকিস্তানী সেনাদের চেয়ে কমতো নয়ই, বরং বেশী। এদেরে কিছু কীর্তিকলাপ তুলে ধরছি। একবার এক বুড়ো পাকিস্তানীমনা লোক তার ১৬ বছরের নাতনীকে পাকিস্তানী সেনাদের কাছে বিয়ে দেবার চেষ্টা করছিল। আমরা এ খবর পেয়ে হঠাত করে তার বাড়ি ঘেরাও করে মেয়েটিকে উদ্বার এবং বুড়োকে শাস্তি প্রদান করি।

একবার দু’জন রাজাকার এক বিবাহিতা যুবতীর (সে পাকসেনাদর হাত থেকে পালিয়ে আসবার জন্য ভারতে চলে আসছিল) উপর পাশবিক অত্যাচার চালাবার জন্য তাকে ধরে ফেলে এবং তার ছ’মাসের বাচ্চা ছেলেকে পাটক্ষেতে ফেলে দেয় এবং তার উপর পাশবিক অত্যাচার চালায়। আমার এই ঘৃণ্য অপরাধের জন্য পরে তাদের ধরে এনে শাস্তি প্রদান করি। এদের নিষ্ঠুর অত্যাচারের ফলে বাচ্চা ছেলেটি মারা যায়। এক গ্রামের দরজির তিনটি বউ ছিল। সে পাকসেনাদের আমন্ত্রণ জানাত নিজ বাড়ীতে এবং বউদের অসৎ উদ্দেশ্যে ব্যবহার করত। সে মুক্তিবাহিনীর খবরাখবর পকসেনাদের নিকট জানাত। আমি এ খবর জানতে পেরে তাকে ধরে এনে শাস্তি দেই।

অনেক নিরীহ শান্তিপ্রিয় লোক ভারতে চলে যেতো পাকসেনাদের হাত থেকে মুক্তি পাবার জন্য । কিন্তু এই দস্যুরা এই নিরীহ জনসাধারণের উপর অত্যাচার চালত। তাদের জিনিসপত্র কেড়ে নিত। এই রকম চার দস্যুকে আমরা ধরে শাস্তি দেই এবং তাদের মধ্যে একজন হিন্দুও ছিল।

এখানে উল্লেখযোগ্য যে, কিছু পাকিস্তানী দালাল শরনার্থীর বেশে ভারতে আসত এবং আমাদের খবর নিয়ে যেত। আমরা এ খবর জানার পর সর্তক হয়ে কিছু সন্দেহভাজন লোকের উপর তল্লাশি চালাই। তাতে দেখ যায, অনেক দালাল চালের মধ্যে গ্রেনেড বস্তার মধ্যে গ্রেনেড এবং অন্যান্য উপায়ে নানা ধরণের ধ্বংসাত্মক জিনিস নিয়ে আসত আমাদের ক্ষতি করবার জন্য। এখানে উল্লেখযোগ্য যে, এক মহিলার উপর তল্লাশি চালিয়ে দেখা যায় যে, সে লাউয়ের ভিতরে গ্রেনেড নিয়ে এসেছে।

এইসব ঘৃণ্য দালাদের কীর্তিকলাপ যে কত জঘন্য ছিল তা বলবার নয়। তারা পাকসেনাদের মনোবল বাড়াবার জন্য যা করেছে, তা পাকিস্তানী সেনাদের থেকেও ঘৃণ্য। অনেক রাজাকার গ্রামে গ্রামে ডাকাতি করত। আমি আমার বাহিনীর লোকেরা যাতে নিরীহ জনসাধারণের কোন ক্ষতি না করে তা লক্ষ্য রাখতাম। কেউ কোন অপরাধ করলে শাস্তি দেওয়া তহো। একবার এক মুক্তিযোদ্ধা গ্রামে গিয়ে ডাকাতি করেছে। এ খবর শোনার পর তা পরীক্ষা করে সত্য প্রামাণিত হওয়ার তাকে শান্তি প্রদান করি। এ ব্যাপারে কোন ক্ষমা প্রদর্শন করা হত না।


*বাংলা একাডেমীর পক্ষ থেকে ১৯৭৩ সালে এ সাক্ষাৎকার গ্রহণ করা হয়।




আতিকুল ইসলাম ইমন 
<১০, ৪.৮, ১৭৮-১৮৪>

৬ই নভেম্বর হেডকোয়ার্টার আমাকে ডেকে পাঠালেন। তখন বেলুনিয়া পকেটটি পুরোপুরি পাকবাহিনীর দখলে ছিল। 

আমাকে ডেকে বলা হলো, বেলনিয়া রেলওয়ে স্টেশন থেকে শুরু করে ফেনী পর্যন্ত এই পকেটটি মুক্ত করার ভার তোমার উপর দেওয়া হলো। পরশুরাম, চিতলিয়া, ফুলগাজী, বেলুনিয়া ও ফেনী এই বিশেষ স্থানগুলো তখন ছিল পাকবাহিনীর মজবুত ঘাঁটি। আমি এ জায়গাগুলো থেকে শত্রুদের পুরোপুরি বিতাড়িত করার জন্য দৃঢ়সংকল্প নিলাম। এই সংকল্পকে বাস্তবায়িত করার কাজ হতে নিলাম ৮ই নভেম্বর। এই দিনটি চিল আমার জীবনে একটি স্মরণীয় দিন। ১০ম বেঙ্গল ও ২য় বেঙ্গলের একটি কোম্পানীর সাথে গভীর আত্মবিশ্বাস ও অসীম মনোবল নিয়ে আমি এই গুরুত্বপূর্ণ কাজের প্রস্তুতি কাজের নিতে লাগলাম। ২য় বেঙ্গল রেজিমেন্টের দলটি চিল ক্যাপ্টেন মোরশেদের অধীনে।

পরশুরাম ও বেলুনিয়াম পকেট থেকে শত্রুদের হটানোর ব্যাপারে মিত্র বাহিনীর জেনারেল হীরা আমায় চ্যালেঞ্জ করলো। আমি দৃঢ়ভাবে এ চ্যালেঞ্জ গ্রহন করলাম এবং অতি সুনিপুণভাবে এ অভিযানকে সফল করে তুলবোই। তাই দৃঢ় আত্মপ্রত্যয় নিয়ে সামরিক কৌশলের অন্যতম কৌশল হিসাবে গোপন অনুপ্রবেশ দ্বারা শত্রুদের গোপন অবরোধ করার সিদ্বান্ত নিলাম।

এখানে একটা কথা উল্লেখযোগ্য যে, আমরা যে বাহীনি দ্বারা এ অভিযান শুরু করেছিলাম তারা পুরোপুরি সব দিক দিয়ে স্বয়ংসম্পূর্ন ছিল। এই অভিযানে ১০ বেঙ্গলের ও ২য় বেঙ্গলের শতকরা ৮০ জন সৈন্য চিল পুরনো বেঙ্গল রেজিমেন্টর এবং বাকী শতকরা ২০ জন সদস্য ট্রেনিংপ্রাপ্ত। তাছাড়া মিত্র বাহিনী আমাদের এ অভিযানে অস্ত্রসস্ত্র দিয়ে সক্রিয় সহযোগিতায় করেছিল। রাতের অন্ধকারেই আমরা গোপন অনুপ্রবেশের কাজ শুরু করবো বলে সাব্যস্ত করলাম। আমাদের উদ্দেশ্য ছিল রাতের মধ্যেই অনুপ্রবেশের কাজ শেষ করে ভোর হবার আগেই ওদের সাথে মোকাবিলা জন্য প্রস্তুতি নেওয়া।

নভেম্বর অন্ধকার শীতের রাত। টিপ টিপ করে হালকা বৃষ্টি পড়ছিল। হিমেল হাওয়ায় গাছের পাতায় যেন একটি অশরীরি শব্দ সৃষ্টি করছিল। মনে হচ্ছিল সমস্ত রাতটা যেন কিছুুর প্রতীক্ষায় আছে। রাত অনুমানিক ১০-৩০ মিনিট। আমাদের অনুপ্রবেশের কাজ শুরু করলাম। আমার এমন একটা এলাকা ঘেরাও করার অভিযানে নেমেছি যার তিনটা দিক ছিল ভারত সীমান্ত দ্বারা বেষ্টিত। আমরা এই ভারতের এক প্রান্তের সীমান্ত থেকে পরশুরাম চিতলিয়ার মাঝ দিয়ে অগ্রসর হয়ে ভারত সীমান্তের অপর প্রান্ত পর্যন্ত অবরোধ করার সিদ্ধান্ত নিলাম। আমদের এই অবরোধ যদি সফল হয় তবে শত্রুরা সহজই ফাঁদে আটকা পড়বে।

অবরোধের কাজ শুরু হলো। অন্ধকার রাতে মুহুরী নদী ও চিলনিয়া নদীর কোথাও বুক পানি, কোথাও কোমর পানি, কোথাও বা পিচ্ছিল রাস্তা বাধা পেরিযে এগিয়ে চলছি সবাই। সে এক বিচিত্র অভিজ্ঞতা। অন্ধকার রাত। সামান্য কাছের লোককেও ভাল করে দেখা যাচ্ছিল না। কমাণ্ডার হিসাবে সবাইকে সুশৃংখলভাবে পরিচালিত করে আমাদের নির্ধারিত গন্তব্যস্থলে পৌঁছানো সত্যই কষ্টকর ব্যাপার হয়ে দাঁড়িয়েছিল। তবুও সব বাধাকে তুচ্ছ করে আমরা এগিয়ে চললাম এবং সাথে সাথে আমি আমার দলের অন্যান্য অফিসারদের সাথে যোগাযোগ রক্ষা করে চললাম। নিঃশব্দ হয়ে সবাই অত্যন্ত সতর্কতার সঙ্গে পথ চলছি। কারো মুখে কোন কথা নাই। শত্রুরা ঘূর্ণাক্ষরেও জানতে পারলো না যে ওদের জালে আটকবার জন্য আমরা এগিয়ে আসছি। শত্রুরা যদি আমাদের এ অনুপ্রবেশ টের পায় তবে আমাদের সমস্ত পরিকল্পনাই বানচাল হয়ে যাবে, কারণ যুদ্ধক্ষেত্র গোপন অনুপ্রবেশ যদি অপরপক্ষ টের পায় তবে পরিকল্পিত অভিযান সফল করা সম্ভব হয় না। আমরা আরো অনেক পথ এগিয়ে এলাম। আমাদের এ কাজে বেশ সময় লাগছিল। কারণ অন্ধকার রাতে নির্ভুল পথে এগিয়ে যাওয়া সত্যিই বেশ সময়সাপেক্ষ ব্যাপার ছিল। এছাড়া আরো একটা ভয়ের সম্ভবনা ছিল। শত্রুদের লোকেরা রাতে বিভিন্ন জায়গায় পেট্রোলিং-এ ছিল। তাদের খপ্পরে পড়াও বিচিত্র ছিল না। সে ভয় আমাদের অমূলক ছিল না। আমরা যখন রেলওয়ে ও কাঁচা রাস্তার কাছাকাছি এগিয়ে এলাম তক্ষুণি দেখলাম শত্রুপক্ষের ডিউটিতে একটি দল রেললাইন ধরে সামনের দিকে এগিয়ে আসছে। আমরা টুপ করে লুকিয়ে গেলাম- কেউ বা রাস্তার আড়ালে, কেউ বা জমিনের আড়ালে। ওরা কিছুই টের পেল না। নিশ্চিত মনে গল্প করতে করতে চলে গেল। বিপদ কেটে গেল। এদিকে রাত বাড়ছে। আমি তাড়াতাড়ি আমার কোম্পানীর কমান্ডারদের সাথে যোগাযোগ করলাম। ওরা জানালো সব ঠিক আছে। ওরা নিরাপদেই অবরোধের কাজ চালিয়ে যাচ্ছে। ভোর হবার বেশ বাকী নেই। আমরা আমাদের নির্ধারিত স্থানে হাজির হলাম এবং এর ফলে শত্রুদের পশুরাম ও চিতলিয়া ঘাঁটি পুরোপুরি আমাদের অবরোধের মাঝে আটকা পড়লো।

আমরা শত্রুরা চিতলিয়া ঘাঁটির দিক থেকে যাতে কোন প্রকার আক্রমণ না আসতে পারে তার জন্য প্রতিরোধ গড়ে তুললাম। ভোর হয়ে আসছিল। আমরা প্রতিরোধের সকল ব্যবস্থা শেষ করতে লাগলাম। বাঙ্কার খোঁড়ার কাজ শুরু হলো। এবং অন্যান্য সব ব্যবস্থাও করলে লাগলাম। পথশ্রমে ও ক্ষুধার তাড়নায় সবাই ক্লান্ত। তবুও বিশ্রামের সময় নেই। ভোরের আলো ফুটবার আগেই প্রতিরোধের কাজ শেষ করতে হবে, তাই প্রাণপণে সবাই কাজ করতে লাগলাম। ভোর হলো। আমরাও সম্পূর্ণ প্রস্তুত হয়ে গেলাম। শত্রুরা আমাদের অবরোধের মাঝে। এ সফলতার খবরটা জেনারেল হীরাকে জানাতে ইচ্ছা হলো। ওয়ারলেসে হীরাকে জানালাম যে শত্রুদের আমরা পুরোপুরি জালে আটকিয়েছি। খবরটা শুনে জেনারেল হীরা আনন্দে উচ্ছ্বসিত হয়ে উঠলো। ধন্যবাদ দেবার সময় খুশিতে তার বার বার কথা আটকে যাচ্ছিল। আমি আমার চ্যালেঞ্জে জিতেছি বলে জে: হীরা ব্যক্তিগতভাবেও আমাকে প্রচুর ধন্যবাদ জানালো। এদিকে ভোরে আলোয় চারদিক আলোকিত হয়ে উঠছিল। ভোরের আলোয় চারদিকে ভালো করে দেখতে লাগলাম। তারপর বুঝতে চেষ্টা করলাম যে শত্রুরা আমাদের অনুপ্রবেশ টের পেয়েছে কিনা। কিন্তু না। তা বোঝার কোন উপায় নেই। চারিদিক নীরব। কোথাও মানুষের কোন সাড়াশব্দ পাওয়া যাচ্ছিল না।

বেলুনিয়া থেকে রেললাইনের সাথে সমান্তরালভাবে কাঁচা রাস্তাও চলে এসেছে ফেনী পর্যন্ত। এই রাস্তার পাশেও আমাদের বেশকিছু বাঙ্কার গড়ে উঠেছে। বাঙ্কারে বসে সবাই সামনের দিকে চেয়ে আছি। বেশ কিছু সময় কেটে গেল। হঠাৎ দূর থেকে একটা ট্রলির আওয়াজ অস্পষ্ট শুনতে পেলাম। শব্দটা চিতলিয়ার দিক থেকেই আসছে বলে মনে হলো। রেললাইন ও রোডের কাছে বাঙ্কারে যারা ডিউটিতে ছিল তাদের মধ্যে নায়েব সুবেদার এয়ার আহমদ ছিল খুবই সাহসী। যুদ্ধের প্রথম থেকেই সে আমার সাথে থেকে নির্ভীকতার সঙ্গে লড়াই করে আসছিল।

ট্রলিটা এগিয়ে আসছে। সবাই প্রতিক্ষায় বসে রইল। আস্তে ট্রলির শব্দটা আরো কাছে এগিয়ে আসছে। আমরা পরিষ্কারভাবে দেখতে পেলাম কয়েকজন সৈন্য বেশকিছু অস্ত্রশস্ত্র ও গোলাবারুদ নিয়ে এগিয়ে আসছে। ওরা নিশ্চিত মনে আসছে। ওরা বুঝতেও পারেনি ওদের শত্রু এত কাছে রয়েছে।

এক, দুই, তিন... মিনিটের কাটা ঘুরতে লাগল। ট্রলিটা একেবারে কাছে এসে গেলো। এয়ার আহমদ ও তার সঙ্গীদের হাতের অস্ত্রগুলো একসঙ্গে গর্জে উঠলো। মুহূর্তের মধ্যে জায়গাটা ধোঁয়ায় ঢেকে গেল। অনবরত ফায়ারিং-এর শব্দে চারিদিক মুখরিত হয়ে উঠলো। শত্রুরা অনেকেই পালাতে চাইলো কিন্তু তা সম্ভব হতে আমরা দিলাম না। একজন শত্রুও প্রাণে বাঁচতে পারলো না। আনন্দে এয়ার আহমেদ ও তার সঙ্গীরা ‘জয় বাংলা’ ধ্বনি দিয়ে চিৎকার করে উঠলো। উত্তেজনায় আনন্দে ওদের সারা শরীর কাঁপছিল।

ফায়ারিং-এর শব্দ শুনে চিতলিয়া ও পশুরাম ঘাঁটির শত্রুরা মনে করলো ট্রলিটা হয়তো বা কোন মুক্তিবাহিনীর গেরিলার দলের হাতে পড়েছে। প্রকৃত অবস্থাটা তারা কিন্তু বুঝতে পারেনি। তখন দুদিক থেকেই শত্রুরা আক্রমণ করতে শুরু করলো।

এদিকে এয়ার আহমদ আনন্দে বাঙ্কার ছেড়ে উঠে দৌড়ে গেল অদূরে পড়ে থাকা শত্রুদের মৃত অফিসারটির কাছে। গোলাগুলির কথা যেন মুহূর্তের মধ্যে ভুলে গেল। অফিসারের পকেট থেকে সে পিস্তলটি উঠিয়ে নিল। তারপর তাকে টেনে নিয়ে আসতে লাগলো নিজ বাঙ্কারের দিকে। ঠিক তক্ষুণি শত্রুদের চিতলিয়া ঘাঁটির দিক থেকে একটি বুলেট এসে বিঁধলো এয়ার আহমেদের মাথায়। চোখের সামনেই দেখতে পেলাম ও শরীরটা যন্ত্রণায় কুঁকড়ে গেল। ঢলে পড়লো বাঙ্কারের মুখে। রক্তে ঢেকে গেলে ওর জয়ের আনন্দে উদ্দীপ্ত হয়ে ওঠা মুখটা। নিজের জান দিয়ে এয়ার আহমেদ শত্রুদের ঘায়েল করেছে। কিন্তু এর শেষ দেখে যাওয়া তার কপালে সইলো না।

৯ই নভেম্বর। সেদিন ওকে হারিয়ে বেদনায় মুহ্যমান হয়ে পড়েছিলাম। একজন বীরকে হারিয়ে মর্মাহত হয়ে পড়েছিলাম ঠিকই তবুও কর্তব্যের ডাকে সাড়া দিয়ে এয়ার আহমেদের রক্তের বদলা নেবার জন্য শত্রুদের হামলার যোগ্য প্রত্যুত্তর দিয়ে চললাম, শত্রুর আক্রমণের দাঁতভাঙ্গা জবাব দিয়ে চললাম। শত্রুরা সারাদিন ধরে আমাদের বিভিন্ন পজিশনের উপর তুমুলভাবে আক্রমণ চালালো।

সারাদিন কেটে গেল। বৃষ্টির মত আর্টিলারী আর শেলিং-এর শব্দে আশেপাশের নীরব এলাকা কেঁপে উঠতে লাগলো। ক্রমে রাত হয়ে এলো। অন্ধকার রাত। শত্রুরা এবার পশুরাম ঘাঁটি থেকে আমাদের উপর প্রচণ্ড আক্রমণ শুরু করলো। আমাদের জোয়ানরা তার পাল্টা জবাব দিয়ে চললো। পরশুরাম থেকে এ আক্রমণের আকার ছিল অতি ভয়ঙ্কর। ওরা এমনভাবে আমাদের জালে আটকা পড়েছে যে, বের হবার কোন পথই নেই। ওরা বুঝতে পারলো এটা ওদের জীবন-মরণ সমস্যা। তাই তারা প্রাণপণে লড়ে যেতে লাগলো। কিন্তু ওদেরকে আমাদের জাল ছেড়ে বের হতে দিলাম না। আমরা তাদের সকল চেষ্টাই ব্যর্থ করে দিতে লাগলাম।

শত্রুদের বেলুনিয়া ও পরশুরাম ঘাঁটিতে যারা ছিল তারা শুধু প্রতীক্ষায় ছিল। যে করেই হোক ওরা চিতলিয়া থেকে সাহায্য ও যোগাযোগ করার চেষ্টা করতে লাগলো- কিন্তু আমরা তা ব্যর্থ করে দিলাম। ওদের এই প্রাণপণ লড়াইয়ের জবাব দিয়ে আমরা শত্রুদের পরশুরাম আক্রমণ প্রতিহত করি।

তারপর ভোর হলো। ওরা আমাদের উপর অনবরত শেলিং ও ফায়ারিং করতে লাগলো। আমরা উচিত জবাব দিয়ে চললাম।

সেদিন বেলা ৪টার সময় হঠাৎ রা আমাদের উপর বিমান হামলা শুরু করলো। কিন্তু ওরা এতে আমাদের বিশেষ কোন ক্ষতি করতে পারলো না। এবার আমরা আরো সতর্কতা অবলম্বন করলাম।

সেদিন গেল। তার পরের দিনও আগের দিনের মতই ফায়ারিং ও শেলিং চললো। দুপক্ষ থেকেই সমানে আক্রমণ ও প্রতিআক্রমণ চললো। ওদের শুধু একটিই উদ্দেশ্য, হয় চিতালিয়ার সাথে যোগাযোগ না হয় পলানো। কিন্তু সে মুহূর্তে পলানো ছাড়া তাদের আর কোন পথই আসলেই ছিল না। শুধু ফায়ারিং ও শেলিং-এর শব্দে মাঝে মাঝে সে এলাকার প্রকৃতি আর গাছপালা যেন কেঁপে কেঁপে উঠছিল, অনেক সময় এক মিনিটও বিরাম ছিল না। শব্দের জন্য অতি কাছের লোকের কথাও শোনা যেত না।

সেদিন বেলা ৩-৫০ মিনিট। হঠাৎ দেখলাম তিনটা শত্রু বিমান আমাদের এলাকায় উড়ে আসছে। এসেই ওরা সে এলাকার উপর বোম্বিং করতে শুরু করলো। অনেক ঘরবাড়ি পুড়ে যেতে লাগলো। চারিদিকে দাউ দাউ করে বাড়িঘরে আগুন জ্বলছে। ওরা বেশ নিচু হয়েই বোম্বিং করছিল। যদিও আমাদের কাছে অস্ত্রশস্ত্র বহু ছিল কিন্তু বিমান বিধ্বংসী কামান আমাদের ছিল না। আমরা তাই শেষরক্ষা হিসেবে এমএমজিকে এ কাজে ব্যবহার করতে লাগলাম। যেহেতু ওরা জানতো আমাদের কোন বিমান বিধ্বংসী কামান নেই, তাই নিশ্চিত হয়ে নিচু দিয়ে বিমান চালাচ্ছিল।

সবাই অপেক্ষায় আছি। কখন আমাদের এমএমজির আওতায় বিমানগুলো আসে। আর দেরী হলো না। এমএমজি’র আওতায় এসে গেল বিমানগুলো। মুহূর্তে গর্জে উঠলো এমএমজি। দুটি বিমান উড়ে চলে গেল ওদের সীমানায়। আর একটি ফিরে যেতে পারলো না। শূন্যে ঘুরপাক খেয়ে ছিটকে পড়লো মাটিতে। জোয়ানরা চেঁচিয়ে উঠলো উল্লাসে। সেদিন ছিল নিঃসন্দেহে ১০ম ও ২য় বেঙ্গলের সংগ্রামী দিনগুলোর একটি স্মরণীয় দিন। কোন যুদ্ধের ইতিহাসে হয়তো বা এর আগে এমএমজি দিয়ে কোন বিমানকে ভূপাতিত করা হয়নি- আমরা তাই করতে পেরেছি। গর্বে সবার সবার বুক ভরে উঠলো। এই কৃতিত্বপূর্ণ ঘটনাটা সে এলাকার জনসাধারণের মনে রেখাপাত করেছিল বেশী। তাদের মুখে মুখে ফিরতে এ কথা। আমাদের জন্য ওরাও যেন গর্বিত।

সেদিনই মিত্রবাহিনীর জেনারেল হীরা অয়ারলেসে আমাদের আন্তরিক অভিনন্দন জানান। সেদিন রাতে আমরা মিত্রবাহিনীর সক্রিয় ও গোলন্দাজ বাহিনীর সহযোগীতায় শত্রুদের বেলুনিয়া ও পরশুরাম ঘাঁটির ওপর প্রচণ্ড আক্রমণ চালালাম। ওরা আমাদের হামলার মুখে বেশীক্ষণ টিকতে পারলো না। ছিন্নভিন্ন হয়ে গেল ওরা। শত্রুদের শতকরা ৮০ ভাগ সৈন্যই আমাদের আক্রমণে প্রাণ দিল। রাতের মধ্যেই আমরা পরশুরাম ও বেলুনিয়া দখল করতে সক্ষম হলাম।

অভাবনীয় ও অবর্ণনীয় এক দৃশ্য দেখলাম ওদের পরিত্যক্ত ঘাঁটিতে গিয়ে। চারিদিকে বিক্ষিপ্ত অবস্থায় পড়ে আছে অসংখ্য লাশ। ধানক্ষেত, বাঙ্কারে, বাঙ্কারের অদূরে খালের পানিতে কোথাও ফাঁক নেই। যারা আহত হয়ে পালাতে চেয়েছিল তারা শরীরের অসমর্থতার জন্য পারেনি। অসহায়ভাবে কাতরাচ্ছিল বাঁচার আশায়। আহত এসব সৈন্যদের চিকিৎসা করা আমাদের কর্তব্য- তাড়াতাড়ি তার ব্যবস্থা করতে বললাম, কিন্তু ওদের মাঝে বেশীরভাগ সৈন্য মারা গেল। মাত্র ৩/৪ জন বাঁচতে পারলো। আমরা সম্পূর্ণ সুস্থ অবস্থায় প্রচুর গোলাবারুদ ও অস্ত্রশস্ত্রসহ ৪৯ জনকে বন্দী করতে সক্ষম হয়েছিলাম। তাদের সাথে এদেরও বন্দী করা হলো।

পরশুরাম ও বেলুনিয়া ঘাঁটির এ মর্মান্তিক পরিণতিতে শত্রুরা ভেঙ্গে পড়লো। চিতলিয়া ঘাঁটির শত্রুরা মনে হলো এতো ভয়ানক নিরাশ হয়ে পড়লো। ওরা পালিয়ে গেল মুন্সীরহাটে।

আমরা আস্তে আস্তে আরো এগিয়ে আসতে লাগলাম এবং ওদের প্রকৃত অবস্থাটা বুঝে আরো কিছু কায়দা বের করতে চাইলাম। এবারে আমরা অবস্থা বুঝে পুরনো কায়দা হিসেবে গোপন অনুপ্রবেশ করার পরিকল্পনা নিলাম। আমরা নীলক্ষেতে ঘাঁটি করে ওদের ফুলগাজী ঘাঁটির উপর চাপ সৃষ্টি করবো- যাতে ওরা দুর্বল হয়ে পালাতে বাধ্য হবে হয়তো। নীলক্ষেতে মজবুত ঘাঁটি করে বসলাম। ওরা আমাদের পরিকল্পনাটা টের পেল মনে হয়। তাই তারা চিতলিয়ায় ঘাঁটি ছেড়ে সবাই ফুলগাজীতে এসে মিললো। আমরা তখন সরাসরি ফুলগাজীর উপর চাপ সৃষ্টি করলাম। এরা অবস্থা বুঝতে পারলো। ব্যাপার সুবিধের নয় ওদের জন্য। ওরা একেবারে সব ঘাঁটি ছেড়ে বান্দুরা রেল স্টেশনের কাছে এসে ঘাঁটি স্থাপন করলো।

আমরা আরো এগিয়ে আসলাম। কালিহাট ও পাঠানণগর থেকে আমরা শত্রুদের মুখোমুখি হয়ে ঘাঁটি স্থাপন করলাম। আমাদের দক্ষিণ দিকে ছিল সোনাগাজী। সেখানে আমরা আগেই গেরিলা বাহিনী পাঠিয়ে সব ঠিক করে রেখেছিলাম। ওরা এখন আমাদের তিনদিক দিয়েই চাপের ভিতর পড়েছে। তখন বাধ্য হয়ে সোনাগাজী দিয়ে পালাতে চাইবে, সেহেতু আমরা সে ওদের জন্য ইচ্ছা করে মুক্ত রেখেছি আর গেরিলা বাহিনী রেখেছি গোপনে, যাতে তারা পালাতে গেলেই ওদের দ্বারা বাধাপ্রাপ্ত হবে। কিন্তু বাস্তবতা তা হলো না। ওরা আমাদের প্রচণ্ড চাপ সহ্য করতে না পেরে নোয়াখালীর বেগমগঞ্জ হয়ে লাকসাম চলে গেল এবং এতেও ওদের অধিক সংখ্যক সেনাই পালাতে সক্ষম হলো।

৬ ডিসেম্বর আমরা ফেনী মুক্ত করলাম। ফেনীর এতদিনকার গুমোট ও ধোঁয়াটে আকাশে স্বাধীনতার পতাকা উড়লো। অগণিত জনতার শ্লোগানে আকাশ-বাতাস মুখরিত হয়ে উঠলো। দীর্ঘ ৯টি মাস পরে মুক্ত বাতাসে সবাই দাঁড়িয়ে স্বস্তির নি:শ্বাস ফেললো। ফুলের মালা আর জনতার বরণডালার আতিশয্যে আমরা সেদিন অভিভূত হয়ে গিয়েছিলাম। দু’ চোখ শুধু বারে বারে পানিতে ভরে উঠেছিল। মাথায় বাংলা মায়ের অশ্র“ভেজা আশীর্বাদ নিয়ে বাংলাদেশের সবুজ সূর্য আঁকা পতাকা ছুঁয়ে শহীদ এয়ার আহমেদের মতো লাখো লাখো বীর শহীদদের আমরা অবনতচিত্তে স্মরণ করলাম। কিন্তু আমাদের আরো অনেক কাজ বাকী, অভিভূত হয়ে বসে থাকার কথা নয়।

আর দেরী করলাম না। সবাই আমরা মার্চ করে নোয়াখালীর দিকে রওনা দিলাম। নোয়াখালীর সদর মুক্ত করতে যেয়ে আমরা সেদিন বাধাপ্রাপ্ত হয়েছিলাম প্রচুর। কিন্তু তা যদি পাক সৈন্যদের দ্বারা হতো তবে বোধহয় সান্ত্বনা পেতাম। তারা ছিল বর্বর আর ঘৃণ্য রাজাকার আর আলবদরের দল। ওরা নানাভাবে আমাদের বাধা দিয়েছে, কিন্তু আমাদের অগ্রগতি তারা রুদ্ধ করতে পারেনি। আমরা তাদের সব বাধা ডিঙ্গিয়ে ওদের সমূলে ধ্বংস করে নোয়াখালীর সদর মুক্ত করলাম।

আমরা ক্ষমা করিনি সেই ঘৃণ্য আলবদর আল রাজাকারদের। তারা বিশ্বাসঘাতকতা করেছে দেশের সাথে, নিজের মায়ের সাথে। অস্বীকার করেছে নিজের রক্তকে। তাই ওদের হত্যা করতে কারো এতটুকু বুক কাঁপেনি। কারণ ওরা ক্ষমার যোগ্য নয়। নিজের মায়ের বুকফাটা কান্নায় হৃদয় টলেনি যাদের, নিজের বোনের নির্যাতনের মানবতার সামান্য উদাহরণ দেখাতে পারেনি যারা, নিজের ভাইকে হত্যা করতে হাত কাপেনি এতটুকু ওদের। ওদের ক্ষমা করা যায় না। দেশের সাথে, নিজের অস্তিত্বের সাথে বিশ্বাসঘাতকতা করেছে। তবুও বিবেকের দংশনে জ্বলেপুড়ে মরেনি ওরা। ওরা কি মানুষ? পলাশীর যুদ্ধে মীরজাফরের বিশ্বাসঘাতকতার পর বাংলাদেশের স্বাধীনতা সংগ্রামে আবার তার পুনরাবৃত্তি ঘটলো।

৯ই ডিসেম্বর আমরা নোয়াখালী মুক্ত করলাম। নোয়াখালীর মুক্ত নীল আকাশে সূর্য আঁকা পতাকায় আমরা বিশ্বের স্বাধীনতাকামী মানুষদের সালাম জানালাম। সে সময়ক্ষার আনন্দ আর অনুভূতি ভাষায় ব্যক্ত করা যায় না। সফলতার আনন্দে আর দেশ মুক্তির আনন্দে সবাই শুধু কেঁদেছিল। দলে দলে জনতা মালা হাতে ভিড় জমালো শুধু একনজর আমাদের দেখার আশায়। সেদিন আমরা সবাই শুধু বাঙ্গালী এই পরিচয়ে অভিভূত হয়ে পড়েছিলাম।

আমি শুধু অবাক হয়ে ভাবছিলাম এই আমার দেশবাসী। এরা কত ভালবাসে আমাদের। তাইতো ওদের জন্য আমাদের দেশমুক্ত করার জন্য সংগ্রামে নেমেছি আমরা। এরা আমার বাবা মা-বোন, এদের আনন্দে আমরাও মিশে গেলাম তাই একান্ত হয়ে। সেদিন শুধু আমি এই জেনেছি আমার একটি পরিচয়। আমি বাঙ্গালী, এই বাংলাদেশ আমার, এরা সবাই আমার আপন। একই স্নেহ ভালবাসা একই সংস্কৃতি কৃষ্টি ও সভ্যতার বাঁধনে আমরা বন্দী। কাউকে কেউ অস্বীকার করতে পারি না। ওদের মত আমিও দেশের মাটিকে প্রাণ দিয়ে ভালবাসি। ভালবাসি দেশের এই দুর্ভাগা মানুষগুলোকে।

৬ই ডিসেম্বর ফেনী মুক্ত হলো, তারপর নোয়াখালীর সদর এলাকা। শত্রমুক্ত করলাম ৯ই ডিসেম্বর, কিন্তু বিশ্রামের অবকাশ হলো না। ইতিমধ্যে আদেশ এলো চট্টগ্রামের দিকে অগ্রসর হওয়ার জন্য। চট্টগ্রাম শত্রুমুক্ত করতেই হবে। আমার কাছে যখন এ আদেশ এলো তখন আমি ফেনীতে। চিটাগাং ফেনী থেকে প্রায় ৬৫ মাইল দূরে। তখন চিটাগাং এবং তার পাশ্ববর্তী প্রায় সমস্ত এলাকাই শত্রুদের কবলে ছিল। এসব স্থানে তারা বেশ মজবুত ঘাঁটি করে বসেছিল। সংখ্যায় শক্তিতে তারা বেশ শক্তিশালী হয়েই আছে।

সেদিনই চট্টগ্রাম অভিমুখে রওনা দেবার সমস্ত কাজ শুরু করলাম। দেরী করার সময় ছিল না। প্রয়োজনীয় অস্ত্রশস্ত্র ও গোলাবারুদ নিয়ে আমরা সেদিন দুপুর নাগাদ রওনা দিলাম চট্টগ্রাম অভিমুখে। পিচঢালা একটানা পথ চলে গেছে সম্মুখ বরাবর। আমাদের এ অভিযানে ১০ বেঙ্গলের জোয়ানেরা ছাড়া মিত্রবাহিনী জোয়ানদের পূর্ণ ও সক্রিয় সহযোগিতা ছিল। যদিও সমস্ত কিছু পরিচালনা ও পরিকল্পনা করার দায়িত্ব আমরাই নিয়েছিলাম। অবশ্য এর কারণ ছিল যে, বাংলাদেশের সমস্ত পথঘাট ও প্রয়োজনীয় অনেক কিছু আমাদেরই জানা।

বেলা বাড়ছে। আমরা সবাই এগিয়ে যাচ্ছি। নিশ্চিন্তে চলার অবকাশ ছিল না। পথে দুশমনের দ্বারা বাধাপ্রাপ্ত হয়ে অভিযান বিলম্ব হচ্ছিল। আমরা এতে বিন্দুমাত্র বিচলিত হলাম না। সব বাধা প্রতিরোধ ডিঙ্গিয়ে এগিয়ে যেতে লাগলাম গন্তব্যস্থল অভিমুখে। থেমে থাকলে চলবে না। অভিযান সফল করতেই হবে।

১৩ই ডিসেম্বর। আমরা তখনো গন্তব্যস্থলের অনেক দূরে। আর ৪ মাইল দূরেই কুমিরা। এখানেও শত্রুরা বেশ শক্তিশালী ঘাঁটি করে আছে। আমরা বেলা প্রায় ১২টায় কুমলার অদূরে এসে পৌঁছলাম। এরপর আর সামনে অগ্রসর হওয়া সম্ভব হলো না। কুমীরায় অবস্থিত শত্রুদের ঘাঁটি থেকে আমাদের উপর প্রবল আক্রমণ শুরু হলো। আমরাও প্রবলভাবে ওদের এ আক্রমণের জবাব দিয়ে চললাম। কিন্তু সামনে অগ্রসর হওয়া সমীচীন মনে করলাম না। তখন মিত্রবাহিনীর বিগ্রেডিয়ার আনানস্বরূপের তরফ থেকে আমার কাছে আর একটি বিকল্প আদেশ এলো। আনানস্বরূপ আমাকে বললো, ‘তুমি ১০ম বেঙ্গলের চার্লি কোম্পানী ও মিত্রবাহিনীর দলকে রেখে কুমীরা পাহাড় পার হয়ে হাটহাজারী অভিমুখে রওনা হয়ে যাও।’

আমি সেই অনুযায়ী ১০ম বেঙ্গলের চার্লি কোম্পানী লে: দিদারের অধীনে রেখে এবং মিত্রবাহিনীর কোন সহযোগিতা ছাড়া আমার ১০ম বেঙ্গল নিয়ে সন্ধ্যার অন্ধকারেই কাজ শুরু করতে মনস্থ করলাম।

আমরা যখন ফেনী থেকে চট্টগ্রাম অভিমুখে রওনা হয়েছিলাম সেই সময়েই চতুর্থ বেঙ্গলের একটি দল ক্যাপ্টেন গফফারের অধীনে পরিচালিত হয়ে চিটাগাং-রাঙ্গামাটি রোড ধরে হাটহাজারী অভিমুখে রওনা হয়ে গিয়েছিল। আমরা কুমীরা পাহাড় পার হয়ে গোপনে হাটহাজারী আক্রমণের পরিকল্পনা নিলাম। সন্ধ্যার সাথে সাথে আমরা সব ঠিক করে রওনা দিলাম। ডিসেম্বরের শীতের সন্ধ্যা। অন্ধকার হওয়ার সাথে সাথে শীতের মাত্রাও যেন বাড়ছিল। কিন্তু সেসব ভাববার অবকাশ ছিল না। এ রাতের অন্ধকারেই, শীতের সাথে মিতালী পাতিয়ে আমাদের এগয়ে যেতে হবে। পাড়ি দিতে হবে অচেনা অজানা পথ। এ পথে আমরা একেবারেই নতুন। পাহাড়ী বন্দুর পথ। কোথাও ঢালু, কোথাও উঁচু-নীচু। কোথাও বা ছোট ছোট খাল। চারিদিকে গাছগাছালির ভিড়। অন্ধকার যেন তাই আরো নিবিড় লাগছিল। সাথে আমাদের ভারী অস্ত্রশস্ত্র। নিজেদের চলতেই কষ্ট হচ্ছিল। তার উপর এসব ভারী বোঝা নিয়ে চলা বড়ই দুঃসাধ্য ব্যাপার। কিন্তু তবুও অতিক্রম করতেই হবে আমাদের।

আমরা তাই পথ চলছি। অতি কষ্টে নিঃশব্দে ঝিঁ ঝিঁ পোকার একটানা ডাক। মাঝে মাঝে পথ ভুলে যাচ্ছিলাম। আবার পিছিয়ে এসে চলছিল সঠিক পথে। এ পাহাড়ী পথে কোথাও তেমন মানুষজনের সাড়া পেলাম না। শুধু মাঝে মাঝে দু’একটা পাহাড়ী কুটিরে কিছু লোকের দেখা পেলাম। তাদের কাছ থেকে পথ চিনে নিয়ে পথ চলতে লাগলাম। ক্রমশ: রাত বাড়ছে। ঠিক কত জানি না। ক্ষুধায়, পথশ্রমে সবাই ভীষণ ক্লান্ত। কিন্তু অন্ধকারে অচেনা, অজানা স্থানে কোথায নেব বিশ্রাম। তাছাড়া এখন সময় নেই বিশ্রামের।

রাত শেষ হলো। চারিদিকে ভোরের আলো ফুটছে। গাছগাছালির পাতার ফাঁকে ফাঁকে ভোরের সূর্যের আলো পরশ বুলিয়ে যাচ্ছিল। ভোরের পাখীদের কলতানে বনাঞ্চলে মুখরিত হয়ে উঠছিল। দিনের আলোয় সবাই যেন স্বস্তির নিঃশ্বাস ফেললাম। পথঘাট চলতে আর চিনতে কিছুটা সুবিধা হবে হয়তো এবার। তাই মিনিট দশেক সবাই একটু বিশ্রাম নিলাম। তারপর...। আবার যাত্রা শুরু হলো। আগের পথ চলার অভিজ্ঞতাগুলো ডিঙ্গিয়ে চললাম। বেলা বাড়ছে। মাথার উপর সূর্যের তাপ ক্রমশ বাড়ছে। আমরা প্রায় পাহাড়ের শেষপ্রান্তে। আর একটু এগুলেই বিশ্ববিদ্যালয় এলাকা।

দুপুর ১২টা বেজে ৫ মিনিট। আমরা বিশ্ববিদ্যালয় এলাকায় পৌঁছে গেলাম। শত্রুরা তখন হাটহাজারী পুলিশ স্টেশনে ছিল। আমরা এখানে পৌঁছেই শত্রুদের প্রকৃত অবস্থা জানতে তৎপর হলাম। ওরা কি পরিমাণে, কোথায় কোথায় কি ধরনের শক্তি নিয়ে আছে, সর্বাগ্রে তা আমাদের জানা দরকার। কিন্তু তৎক্ষণাৎ সেটা জানতে চেষ্টা করা ঠিক হবে না। তাই চুপচাপ নিজেদের অবস্থা সুদৃঢ় করতে লাগলাম। আমরা সেখানে বাজার করে পজিশন নিয়ে বসতে শুরু করলাম। ইতিপূর্বে চতুর্থ বেঙ্গলের যে দল চিটাগাং-রাঙ্গামাটি রোড ধরে হাটহাজারী অভিমুখে রওনা হয়েছিল তারা কোথায়, কদ্দূর অগ্রসর হয়েছে তা জানার জন্য আমি তিনজন লোকের একটা দলকে গোপনে সে রাস্তা ধরে পাঠালাম। বেশীক্ষণ লাগলো না। ওরা খবর নিয়ে এলো। ওরা হাটহাজারীর প্রায় ৩/৪ মাইল দূরে ঘাঁটি ফেলেছে। আমি তখন ওদের সাথে যোগাযোগ করলাম এবং প্রয়োজনীয় তথ্যাবলী পরস্পরের সাথে আদান-প্রদান করলাম। ক্রমে রাত হয়ে আসছিল। আমরা চুপচাপ রাতটা কাটানো মনস্থ করলাম। বুঝতে পারলাম ওরা আমাদের অবস্থা সম্বন্ধে কিছু জানতে পারেনি। চুপচাপ ১৪ ডিসেম্বর রাত কেটে গেল। আমরা সকাল হওয়ার সাথে সাথেই শত্রুদের প্রতিউত্তর আসলো। বোঝা গেল ওরা বেশ মজবুত ভাবেই হাটহাজারীতে ঘাঁটি করেছে। আমরাও তাই দুপুর নাগাদ ওদের উপর আক্রমণ চালালাম। ওরা আমাদের আক্রমণের প্রচণ্ড সহ্য করতে না পেরে আত্মসমর্পণ করতে রাজী হলো। ২৪-এফএফএর ‘বি’ কোম্পানীর মেজর হাদীসহ সবাই আমাদের কাছে আত্মসমর্পণ করলো। আমরা তখন হাটহাজারী ছাড়িয়ে গিয়ে নয়াপাড়া ক্যান্টনমেন্টের উপর প্রচণ্ড চাপ দিতে লাগলাম। ইতিমধ্যে ক্যাপ্টেন গফফারের অধীনে পরিচালিত চতুর্থ বেঙ্গলের দলটিও আমাদের সাথে এসে মিলিত হলো। ওদিকে মিত্রবাহিনী ও লে: দিদারের অধীনে ১০ বেঙ্গলের যে চার্লি কোম্পানী ছিল তারা ১৫ই ডিসেম্বর কুমীরার উপর প্রচণ্ড হামলা চালায়। কুমীরার শত্রুরা এ আক্রমণের মুখে বেশিক্ষণ টিকতে পারলো না। তারা পালিয়ে তাদের পরবর্তী ঘাঁটি ফৌজদারহাটে গিয়ে মিলিত হলো। আমাদের চার্লি কোম্পানী ও মিত্রবাহিনী আরো এগিয়ে গেল। আমাদের মত তারাও ফৌজদারহাটের শত্রুদের উপর চাপ সৃষ্টি করতে লাগলো। বার বার তাদের আত্মসমর্পণ করার জন্য ঘোষণা করতে লাগলাম। কিন্তু তবুও আত্মসমর্পণ করতে রাজী হলো না। কিন্তু আমরা জানতাম আত্মসমর্পণ ওদের করতেই হবে। এছাড়া ওদের কোন পথই নেই।

১৬ই ডিসেম্বর সকাল। নিয়াজীকে নির্দিষ্ট সময় দেয়া হলো আত্মসমর্পণের জন্য। নির্দিষ্ট সময়ের বেশ কিছু পরে নিয়াজী আত্মসমর্পণ করলো। বাংলাদেশের প্রত্যেক রণাঙ্গনেই মিত্র ও আমাদের মুক্তিবাহিনীর অধিনায়কদের হাতে পাকসেনারা আত্মসমর্পণ করলো।



আতিকুল ইসলাম ইমন 
<১০, ৪.৯, ১৮৪-১৯০>

৩রা জুন: বজরার কুখ্যাত দালাল পাক সামরিক বাহিনীর অন্যতম সাহায্যকারী, নিরীহ গ্রামবাসীর ধনসম্পদ লুণ্ঠনকারী দানব সেরাজুল ইসলাম (ছেরু মিয়া-বজরা) এর অত্যাচারে জনগণ অতিষ্ঠ হয়ে পড়ে। প্রকৃতপক্ষে তারই প্রভাবে এতদঞ্চলে বহু নিরীহ জনগণ রাজাকারে পরিণত হয়। তাই মেজর (বর্তমানে কর্নেল) খালেদ মোশারফ সাহেবের নির্দেশক্রমে ৩রা জুন রাতে বজরা স্কুলের পূর্ব দিকে তার গোপন আড্ডাখানায় অতর্কিত আক্রমণ করি।

কিন্তু সুচতুর দালাল ছেরু মিয়া টের পেয়ে পূর্বেই আত্মগোপন করে। তার ৪ জন সহকারী আমাদের হাতে ধরা পড়লে তাদেরকে হত্যা করা হয়। এদের মৃত্যুর পর এতদঞ্চলে আর তেমন কোন অত্যাচার হয়নি এবং ছেরু মিয়ারও তেমন কোন সন্ধান করতে পারিনি। অবশ্য দেশ মুক্ত হবার পর এই কুখ্যাত দালাল মীরজাফর মুক্তিবাহিনীর হাতে ধরা পড়ে এবং প্রকাশ্যে জনসাধারণের রায়ে তাকে হত্যা করা হয়।

৬ই জুন: বহু নিরীহ গরীব লোককে প্রলোভন দিয়ে মাইজদীতে রাজাকারে ভর্তি করিয়ে দেওয়া হতো। সিপাই শাহজাহানকে পাঠালাম মাইজদীতে রাজাকার ট্রেনিং ক্যাম্পে হাতবোমা নিক্ষেপ করার জন্য।

শাহজাহান অতি গোপনে ও কৌশলে রাজাকার ট্রেনিং ক্যাম্পে ঢুকে হাত বোমা নিক্ষেপ করে। এতে রাজাকার কমান্ডার ও আরও দুইজন নিহত হয়। সিপাই শাহজাহান তাদেরকে হত্যা করে অসীম সাহসের পরিচয় দিয়ে বীরত্বের সাথে ফিরে আসতে সক্ষম হয়।

১১ই জুন: চন্দ্রগঞ্জ রাস্তায় পাকবাহিনীর চলাফেরা অনেকাংশে বেড়ে যাওয়ায় চন্দ্রগঞ্জের পুলটি উড়িয়ে দেবার সিদ্ধান্ত নেই। পুলের উভয় পাশে পাক বাহিনীর মেশিনগান মোতায়েন থাকা সত্ত্বেও পুলটি উড়িয়ে দিতে সক্ষম হই।

ইতিমধ্যে খবর পেলাম যে, আমাকে ধরার জন্য নোয়াখালীর পাক সামরিক কর্তৃপক্ষ মোটা টাকার পুরস্কার ঘোষণা করেছে। গোপালপুর চৌধুরী বাড়ীর নসা মিয়া যদিও পাকবাহিনীর সঙ্গে আপাতদৃষ্টিতে যোগাযোগ রক্ষা করতেন কিন্তু মূলত তিনি আমাদেরকে গোপনে গোপনে পাক হানাদার বাহিনীর সমস্ত গোপনীয় তথ্য জানাতেন। সাড়ে সাত কোটি বাঙ্গালীর স্বার্থেই তিনি পাঞ্জাবীদের সঙ্গে যোগাযোগ রেখে আমাদেরকে সাহায্য করতেন। কিন্তু দুঃখের বিষয় তার চতুরতা ধরে ফেলে পাক হানাদাররা। তারা গোপালপুর আক্রমণ করে তাকে জঘন্যভাবে হত্যা করে।

এই নসা মিয়ার নিকটই আমি জানতে পারি যে আমাকে ধরার জন্য পাক বাহিনী মোটা টাকা পুরস্কার ঘোষণা করেছে এবং অল্পদিনের মধ্যে তারা আমাদের মারাত্মকভাবে আক্রমণ করবে। আমি নসা মিয়ার নিকট এ খবর পাওয়ার পর আমিশাপাড়া ক্যাম্প তুলে নেই এবং অন্যান্য ক্যাম্প থেকেও সমস্ত সৈন্য তুলে নিয়ে সেনবাগের প্রতাপপুর নামক গ্রামে আত্মগোপন করি। অবশেষে ১৮ই জুন পাকসেনারা ১ ব্যাটালিয়ন সৈন্য নিয়ে আমাকে ও আমার দলবলকে ধরার জন্য আমিশপাড়া-বজরা সড়ক, সোনাইমুড়ি-চাটখিল রোড, চট্টগ্রাম-খিলপাড়া সড়ক দিয়ে একই সময় অগ্রসর হন। অবশেষে তারা আমাদের পাত্তা না পেয়ে চলে যায়।

২১শে জুন: হাবিলদার মতিন অতর্কিতে দালালবাজার রাজাকার ক্যাম্প আক্রমণ করে একজন মিলিশিয়াসহ ১৬ জন রাজাকারকে হত্যা করে তাদের ক্যাম্প তছনছ করে দেয়।

২৩শে জুন: আপানিয়া পুলের নিকট কয়েকজন দালালসহ দু’জন পাকসেনা ইতস্তত ঘোরাফেরা করতে থাকে। সম্ভবত সতী মা-বোনদের ইজ্জত নষ্ট করার উদ্দেশ্যে ঘোরাফেরা করছিল; ঠিক সেই মুহূর্তে নায়েক সুবেদার শামসুল ও হাবিলদার মন্তাজ সেখানে উপস্থিত হয়ে পাকসেনা দু’জনকে খতম করে। অবশ্য দালালরা পালিয়ে যায়। এখানে শামসুল হক ও মন্তাজ অত্যন্ত সাহসিকতার পরিচয় দিলে স্বাধীনতাকামী যোদ্ধাদের মনোবল অত্যন্ত দৃঢ় হয়।

২৪শে জুন (বগাদিয়ায় পুনরায় বিস্ফোরণ ও যুদ্ধ): নায়েক শহীদ বগাদিয়ার নিকটে রাস্তার উপর মাইন বসিয়ে কিছুদূরে সরে থাকে। কিছুক্ষণ পর পাকবাহিনী এক প্লাটুন সৈন্য একটা ট্রাকে চলতে থাকলে মাইন বিস্ফোরণে গাড়িখানা সামান্য নষ্ট হয়। পরে মুহূর্তে কয়েক ঘণ্টা যুদ্ধ চলে। যুদ্ধে কোন ক্ষয়ক্ষতি তেমন হয়নি।

২৫শে জুন: রাতে হাবিলদার মতিন লক্ষ্মীপুর বাগবাড়ি ক্যাম্পে মর্টারের সাহায্যে আক্রমণ করেও কয়েকজনকে আহত করে।

২৬শে জুন: সুবেদার ওয়ালী ওয়ালীউল্লা কাফলাতলী রাজাকার ক্যাম্প আক্রমণ করে কয়েকজন রাজাকারকে হত্যা করে ক্যাম্পটি তছনছ করে দেয়। ইতিমধ্যে শত্রুর কয়েকজন গুপ্তচর হাতেনাতে ধরা পড়ে। অপরদিকে সুবেদার শামসুল হকের হাতে একজন রাজাকার কমান্ডার ধরা পড়ে।

২৭শে জুন: আমি ভারত হতে পুনরায় বিস্ফোরণ ও গোলাগুলি নিয়ে আসি।

৩০শে জুন: হাবিলদার মতিনের নেতৃত্বে এবক প্লাটুন মুক্তিসেনা লক্ষ্মীপুর থেকে কালীরবাজার অগ্রগামী খানসেনাদের প্রচণ্ড আক্রমণ করলে কয়েকজন হতাহত হয়। পাকসেনা কালীরবাজারে আগুন জ্বালিয়ে দিয়ে পালিয়ে যায়।

১৭ই জুলাই: রামগঞ্জের উত্তরে নরিমপুর হতে এক কোম্পানী পাক রেঞ্জার্স ও রাজাকার দল অগ্রসর হতে থাকলে হাবিলদার জাকির হোসেনের নেতৃত্বে এক প্লাটুন মুক্তি সেনা তাদের উপর ঝাঁপিয়ে পড়ে। বেশ কিছুক্ষণ যুদ্ধের পর শত্রুরা রাজাকারের দুটি মৃত দেহ ফেলে দৌড়ে প্রাণ বাঁচায়। পরে হাবিলদার জাকির হোসেন মৃত রাজাকারদ্বয়ের দাফনের ব্যবস্থা করে।

১৯শে জুলাই: কয়েকজন রাজাকার হানাদার বাহিনীর এক কোম্পানি সৈন্য মান্দারই বাজারে ক্যাম্প করেছিল। আমি উক্ত ক্যাম্প আক্রমণের জন্য সুবেদার ওয়ালিউল্লাকে আদেশ করি। ওয়ালিউল্লা, আহবিলদার মতিন ও শাহাবুদ্দিন মান্দারিতে শত্রু ঘাঁটির উপর আক্রমণ করে। এ যুদ্ধে মুক্তিবাহিনীর দুজন জোয়ান শহিদ হন। 

২৩ শে জুলাই (পুনরায় সাহেবজাদা পুল চূর্ণবিচূর্ণ ): পাকবাহিনী সাহেবজাদা পুল মেরামত করে পুনরায় নোয়াখালীর সাথে এর রেল যোগাযোগ স্থাপন করে। আমি নায়েক আবুল হোসেন ও সুবেদার শামসুল হককে নিয়ে পুলটি নষ্ট করতে যাই। সেখানে কিছু রাজাকার ও মিলিশিয়া পাহারারত ছিল। তাদেরকে আমাদের দিকে আকৃষ্ট করার জন্য গোলাগুলি আরম্ভ করি। অপরদিকে নায়েক আবুল হোসেন পুলের নীচে গিয়ে বিস্ফোরণ দ্রব্য লাগিয়ে সড়ে পড়ে। কিছুক্ষণ পরই বিরাট আওয়াজে পুলটি ধ্বংস হয়ে যায় এবং নোয়াখালীর সাথে রেল যোগাযোগ পুনরায় বিচ্ছিন্ন হয়ে পড়ে।

২৬ শে জুলাই: এদিন সুবেদার ওয়ালীউল্লাকে নরিমপুর পাঠাই রেকি করার জন্য। ওয়ালীউল্লা নরিমপুর পৌঁছলে কয়েকজন পাক দালাল (অস্ত্রহীন) সুবেদার ওয়ালীউল্লাকে অতি কৌশলে ঘিরে ফেলে ও বন্দী করে। তৎক্ষণাৎ সুবেদার ওয়ালীউল্লা পিস্তল দিয়ে একজন দালালকে গুলি করে জীবনরক্ষার্থে প্রাণপণে উর্ধ্বশ্বাসে দৌড়াতে থাকে এবং শেষ পর্যন্ত পালাতে সক্ষম হয়।

১৪ আগস্ট (বসুরহাট যুদ্ধ): নোয়াখালী জেলার পশ্চিমাংশ থেকে পূর্বাংশে পাকবাহিনীর সৈন্যদের আনাগোনা বেশী পরিলক্ষিত হয়। এসময় চারদিক থেকে মুক্তিসংগ্রাম অধিকতর শক্তিশালী হতে থাকে এবং মুক্তিযোদ্ধাদের মনোবল অনেকগুণ বেড়ে যায়।

আমি বাছাই করা যোদ্ধাদের এক প্লাটুন মুক্তিসেনাকে নায়েক সুবেদার শামসুল হকের নেতৃত্বে পাঠাই বাবুরহাটে খান সেনাদের নির্মূল করার জন্য। অদম্য সাহসী বীরযোদ্ধা শামসুল হক এখানে খান সেনাদের উপর চরম আক্রমণ করে শত্রুর জীপ নষ্ট করে দেয় এবং কয়েকজনকে হত্যা করে। এ যুদ্ধে আমার দু’জন বীরযোদ্ধা শহীদ হন এবং দু’জন গুরুতরভাবে আহত হয়। সিপাহী নূরনবীর বৃদ্ধাঙ্গুল গুলির আঘাতে উড়ে যায়।

১৬ই আগস্ট (পুনরায় আপানিয়া পুল ধ্বংস): পাকবাহিনীর দ্বারা নতুন মেরামত করা আপানিয়া পুলটি নায়েক শহীদ ধ্বংস করে দেয় ও লাকসাম- নোয়াখালী যোগাযোগ বিচ্ছিন্ন করে দেয়।

২৬ শে আগস্ট: মিলিশিয়া ও রাজাকার বাহিনীর একটি বিরাট দল আমিনবাজার থেকে আমিশাবাজার দিকে অগ্রসর হচ্ছে এ খবর পাবার পর আমরা তাদের চতুর্দিক দিয়ে ঘেরাও করার পরিকল্পনা করি। সুবেদার ওয়ালীউল্লাকে ত্রিমুখী আক্রমণ করার নির্দেশ দিলাম। নির্দেশক্রমে সুবেদার ওয়ালীউল্লাহ ত্রিমুখী আক্রমণের প্রস্তুতি নেয়। আমি নিজে এক প্লাটুন সৈন্য নিয়ে পিছন দিক থেকে আক্রমণ করার সিদ্ধান্ত নিলাম। শত্রুরা আমিনবাজারের দিকে অগ্রসর হওয়ার সাথে সাথে সুবেদার ওয়ালীউল্লা ত্রিমুখী শুরু করে। ফলে শত্রুরা পিছনে হটতে থাকলে আমি পিছন থেকে আক্রমণ করি। আক্রমণ চারিদিকে থেকে চলতে থাকে। কাজেই শত্রুরা কিংকর্তব্যবিমূঢ় হয়ে পড়ে। এদিকে জনসাধারণও ছত্রভঙ্গ হয়ে চারিদিকে দৌড়াদৌড়ি করতে থাকে। ফলে আমাদের পক্ষে গুলি করা বিরাট প্রতিবন্ধক হয়ে দাঁড়ায়। এ যসুযোগে শত্রুরা হাতের অস্ত্র ফেলে জনসাধারণের মধ্যে মিশে যায় এবং অনেকে পালিয়ে যেতে সক্ষম হয়। ছয়জন রাজাকার নিহত হয় ও কয়েকজন আহত হয়। আমরা উক্ত ছয়জন রাজাকারের লাশ কাচিহাটিতে দাফন করি। রাজাকার মাওলানা মিজানুর রহমান অক্ষত অবস্থায় অস্ত্রসহ আমাদের হাতে ধরা পড়ে। তার নিকট থেকে পাক বাহিনীর অনেক গোপন তথ্য সংগ্রহ করি। পরে তাকে হত্যা করে তারও দাফনের ব্যবস্থা করি। এখানে কয়েকটি চীনা রাইফেলও আমাদের হস্তগত হয়।

১০ই সেপ্টম্বর: রাজাকার ও পাকবাহিনী গোপালপুর সড়কে মুক্তিবাহিনীর গতিবিধি লক্ষ্য করার জন্য এবং সময়মত খবর দেবার জন্য ছোট একটি ছেলেকে নিয়োজিত করে। ছেলেটিকে তারা কিছু টাকা পয়সাও দিয়েছিল। কিন্তু গোপালপুর সড়কে সন্দেহভাজনভাবে ঘোরাফেরা করতে থাকলে গোপালপুরের ডা: আনিস তাকে ধরে ফেলে এবং তাকে মুক্তিবাহিনীর পক্ষে কাজ করানোর বাধ্য করে।

ইতিমধ্যে আমি বন্ধুরাষ্ট্র ভারতে চলে যাই সমরাস্ত্র সংগ্রহ করতে। জনাব মেজর (বর্তমানে কর্নেল) খালেদ মোশাররফ আমাকে এ্যামুনিশন ও বিস্ফোরণ দ্রব্য সরবরাহ করেন এবং বিভিন্ন সময়ে গেরিলা পদ্ধতিতে মুক্তিযোদ্ধের রণকৌশল সম্বন্ধে অবহিত করেন।

আগস্ট- সেপ্টম্বর মাসে নোয়াখালী জেলায় রাজাকার আর আলবদরের সংখ্যা অনেক বেড়ে যায়। সেজন্য নোয়াখালীর পরিষদ সদস্যগণ আমাকে পরামর্শ দিলেন কয়েক ভাগে ভাগ করে অন্যান্যদের হাতেও দায়িত্ব অর্পণ করে মুক্তিযুদ্ধকে ত্বরান্বিত করার জন্য। আমি নতুন সমরাস্ত্র নিয়ে ভারত থেকে দেশে ফিরলাম। বহু ছাত্র-শ্রমিক ট্রেনিং শেষে দেশে ফেরে। আমি সদর মহকুমাকে চার ভাগে ভাগ করি-

(ক) দক্ষিণ-পশ্চিমাংশের দায়িত্ব নিলাম আমি নিজে।
(খ) পূর্ব-দক্ষিণের দায়িত্ব দিলাম ওয়ালীউল্লাকে।
(গ) পূর্ব-উত্তরের দায়িত্ব দিলাম নায়েক সুবেদার শামসুল হককে।
(ঘ) পশ্চিম-উত্তরের দায়িত্ব দিলাম নায়েক সুবেদার ইসহাককে।

২রা ওক্টোবর: ছাত্র কমান্ডার একরাম- এর নেতৃত্বাধীন একটি গ্রুপ রামগঞ্জে রাজাকারদের আক্রমণ করে, অপরদিকে সুবেদার ইসহাক পানিয়ালা বাজার আক্রমণ করে ৪জন রাজাকার খতম করে। ৩ রা অক্টোবরে কুখ্যাত রাজাকার কমান্ডার আবুল বাশার বিপুল শহর থেকে বগাদিয়া যাবার সময় সুবেদার শামসুল হকের হাতে বন্দী হয়। সুবেদার শামসুল হক তার কাছ থেকে পাকবাহিনীর গোপন তথ্য সংগ্রহ করে তাকে মেরে ফেলে।

১৮ই ওক্টোবর: নায়েক সুবেদার ইসহাক শামসুন্নাহার হাই স্কুলে অবস্থানরত রাজাকার ক্যাম্পে অতর্কিত আক্রমণ করে কয়েকজন রাজাকারকে হতাহত করে ও ৫টি রাইফেল উদ্দার করে। অপরদিকে নায়েক সুবেদার ওয়ালীউল্লা দালাল বাজার রাজাকার ক্যাম্পে আক্রমণ করতে গেলে দেখতে পায় যে রাজাকারকে লুণ্ঠিত কাপড় বন্টনে ব্যস্ত। সেই অবস্থাতেই তিনি তাদেরকে চরম আঘাত হেনে কয়েকজনকে হতাহত করেন। অবশিষ্ট রাজকাররা পালিয়ে প্রাণ বাঁচায়। পরে লুণ্ঠিত কাপড় মুক্তিবাহিনীর সদস্যদের মধ্যে বিতরণ করা হয়। এখানেও ৫টি রাইফেল উদ্ধার করা হয়।

মীরগঞ্জে রাজাকারের আত্মসমর্পণ: মীরগঞ্জে রাজাকাররা আত্মসমর্পণের জন্য আমার নিকট দু’খানা পত্র পাঠায়। প্রথম পত্র আমি মোটেই বিশ্বাস করতে পারিনি। দ্বিতীয় পত্রখানা পাবার পর এ্যাডভোকেট আখতারুজ্জামান সাহেবকে পাঠালাম আত্মসমর্পণের শর্ত নির্ধারণ ও মধ্যস্থতা করার জন্য। সুবেদার ওয়ালীউল্লাকে পাঠালাম সতর্কতার সহিত আত্মসমর্পণ করানোর জন্য। পূর্বশর্ত অনুযায়ী রাজাকাররা লাইন ধরে অস্ত্ররেখে দু’হাত উপরে তুলে নায়েক ওয়ালীউল্লার নিকট আত্মসমর্পণ করে। সংখ্যায় ছিল মোট ৩৭ জন রাজাকার ও ২৭ জন পুলিশ। কয়েকদিন তাদের কার্যকলাপ পর্যবেক্ষণ করার পর ৫/৭ জনকে ভাগ ভাগ করে মুক্তিবাহিনীর বিভিন্ন প্লাটুনে দেয়া হয়। এদের মধ্যে দু’জন পুলিশ পুনরায় বিশ্বাসঘাতকতা করে। অবশ্য তারা পুনরায় মাইজদিতে ধরা পড়লে সেখানেই গুলি করে দেয় নায়েক সুবেদার ওয়ালীউল্লা।

২৩ শে অক্টোবর (প্রধান দালাল ননী চেয়ারম্যান ধৃত): লক্ষ্মীপুরের প্রধান দালাল ননী চেয়ারম্যানের অত্যাচারে ত্রাসের রাজত্ব কায়েম হয়। লুটতরাজ, নারী ধর্ষণ, গণহত্যা, বাড়ি পোড়ানো, হানাদার বাহিনীকে মুক্তিবাহিনীর সন্ধান দেয়াই ছিল তার পেশা। অবশেষে বীর সাহসী যোদ্ধা নায়েক সুবেদার ওয়ালীউল্লা জালালের প্লাটুন নিয়ে এই কুখ্যাত দালাল বাহিনীর উপর আক্রমণ করে জীবিত অবস্থায় বাঙ্গালীর বিশ্বাসঘাতক দালাল ননী চেয়ারম্যানকে বন্দী করে। তার বন্দী হবার খবর চারিদিকে ছড়িয়ে পড়লে কয়েক হাজার মানুষ সেখানে উপস্থিত হয়। সমস্ত মানুষের উপস্থিতিতে তার নিজ বন্দুক দিয়ে তাকে প্রকাশ্যে গুলি করে হত্যা করা হয়। ক্রুদ্ধ জনতা তার লাশ নিয়ে কয়েক ঘণ্টা ধরে গ্রামে গ্রামে ঘুরে মনের রাগ মিটায়।

২৯ শে অক্টোবর (সোনাইমুড়ি-চাটখীর যুদ্ধ): পাক বাহিনীর বেলুচ রেজিমেন্ট লাকসান থেকে কামান ও রকেটের সাহায্যে ফায়ার করতে করতে সোনাইমুড়ি থেকে চাটখীল সড়কের দিকে অগ্রসর হতে থাকে। এমন সময় ছাত্রদলসহ আমরা বাধা দিলে তুমুল লড়াই শুরু হয়। প্রায় ২/৩ ঘণ্টা যুদ্ধ চলে। শত্রুপক্ষের কয়েকজন হতাহত হয়। শত্রুরা শেলিং করে হতাহত সৈন্যদের পার করে। হানাদার বাহিনীর শেলিং-এ একই বাড়ির ৫ জন নিরীহ লোক মারা যায়।

১০ই নভেম্বর: চন্দ্রগঞ্জের নিকটবর্তী রাস্তায় মাইন বসানো হয়। পাকবাহিনীর এক ট্রাক আটা লক্ষ্মীপুরে যাবার সময় ট্রাকটি মাইনের আঘাতে নষ্ট হয় এবং ড্রাইভার নিহত হয়।

১৩ই নভেম্বর: আমার নিজ প্লাটুন নিয়ে লক্ষ্মীপুর রাজাকার ক্যাম্পে আক্রমণ করি। এ আকস্মিক আক্রমণে বহু রাজাকার হতাহত হয়। এখানে জনসাধারণ বিশেষভাবে আমাদেরকে সাহায্য করেন।

১৭ই নভেম্বর: সুবেদার ওয়ালীউল্লা মধ্যরাতে রামগঞ্জে অতর্কিত আক্রমণ করে রামগঞ্জের রাজাকার ক্যাম্প নিশ্চিহ্ন করে দেন।

২৯ শে নভেম্বর: পশুবাহিনী একখানা ভ্যানে দু’জন স্ত্রীলোককে নিয়ে যাবার সময় বগাদিয়ার নিকট হাবিলদার আউয়াল গাড়িটি আক্রমণ করে। এ সময় পিছনের দিকে শত্রু বাহিনীর আরও কিছু সৈন্য সেখানে উপস্থিত হয়। আমিও আমার প্লাটুন নিয়ে আক্রমণ করি। ২/৩ ঘণ্টা যুদ্ধের পর তারা স্ত্রীলোক দু’জনকে রেখেই পলায়ন করে। পরে উক্ত স্ত্রীলোকদ্বয়কে তাদের আত্মীয়ের নিকট পৌঁছিয়ে দেওয়া হয়।

৩০ নভেম্বর: সাহেবজাদা পুল মেরামত করার সময় পাকবাহিনীর লোকজন হাবিলদার নূর মোহাম্মদ -এর হাতে মার খেয়ে পুল মেরামত বাদ দিয়ে পালিয়ে যায়।

১লা ডিসেম্বর: চন্দ্রগঞ্জ বাজারের সামান্য উত্তরে হাবিলদার রুহুল, আমি ও ছাত্র কমান্ডার সফি আলোচনা করি। এমন সময় আহত ছোট একটি ছেলে খবর দিলো যে পাঞ্চাবী সৈন্যরা চন্দ্রগঞ্জে আসছে। হাবিলদার রুহুল আমিনকে প্রস্তুতি নিতে বললাম। ইতিমধ্যে পাক-সৈন্য পৌঁছে গেছে। হাবিলদার রুহুল আমিন শত্রুদের উপর ঝাঁপিয়ে পড়ল। এ সময় আমার হাতে কোন অস্ত্র ছিল না। শুধু আমার বাহিনীকে কমান্ড করতে লাগলাম। শুরু হলো তুমুল যুদ্ধ। ছাত্রদলের একমাত্র কমান্ডার সফি ও অন্যান্য কয়েকজন ব্যতীত সবাই সড়ে পড়লো। এ সময় আমি, ছাত্রদলের সফি এবং আওয়ামীলীগের বিশিষ্ট কর্মী আব্দুর রব চন্দ্রগঞ্জ বাজারের উত্তর-পূর্ব দিকে দাঁড়িয়ে যুদ্ধের পরিস্থিতি দেখছিলাম। হঠাৎ শত্রুবাহিনীর কয়েকজন সৈন্য আমাদের কাছাকাছি এসে পড়ে। আমরা পিছনে সড়ি। তখন এল-এম-জি টার্গেট আমাদের দিকে। ছাত্রনেতা সফির হাত থেকে এল-এম-জি টা নিয়ে আমি তৎক্ষণাৎ একটা ব্রাশ মারলাম। ব্যাপারটা ঘটে গেল খুবই দ্রুত। মুহূর্তের মধ্যে গর্জে উঠলো পাকবাহিনীর আগ্নেয়াস্ত্রগুলো। ঝাঁকে ঝাঁকে ছুটতে লাগলো পাকবাহিনীর বুলেট। এ সময় আমার হাতের এল-এম-জি ম্যাগাজিন শূন্য। মৃত্যু অবধারিত ভাবলাম। কিন্তু এমন আমাদের জোয়ানরা শত্রুদের উপর পিছন থেকে আক্রমণ করে, ফলে শত্রুরা ইতস্তত- বিক্ষিপ্তভাবে গুলি ছুড়তে থাকে। এমন সময়ে আমরা ক্রলিং করে পলায়ন করি। এভাবে আমরা মৃত্যুর হাত থেকে রেহাই পাই।

৪ঠা ডিসেম্বর: ইঞ্জিনিয়ার নায়েক আবুল হোসেন- এর নেতৃত্বে একদল মুক্তিযোদ্ধাকে নির্দেশ দিলাম যে তারা যেন সমস্ত গুরুত্বপূর্ণ পুলগুলি ধ্বংস করে দেয়। তাদের সাহায্যের জন্য প্রত্যেক জায়গায় এ্যামবুশ পার্টি পাঠানো হলো। রাতে সমস্ত গুরুত্বপূর্ণ পুলগুলি ধ্বংস করা হলে পাকবাহিনী খুবই আতঙ্কগ্রস্ত হয়ে পড়ে এবং কুমিল্লার দিকে পালাতে থাকে। পলায়ন পর পাকসেনাদের সঙ্গে জায়গায় জায়গায় এ্যামবুশরত মুক্তিবাহিনীর খণ্ড খণ্ড যুদ্ধ হয়।

৫ই ডিসেম্বর: হাবিলদার আব্দুল লতিফকে এক প্লাটুন মুক্তিফৌজ দিয়ে লাকসাম-নোয়াখালী সড়কে শত্রুদের পলায়ন রোধ করার জন্য পাঠাই। কিন্তু তখন ফিরে এসে জানালেন যে, আক্রমণের ভয়ে পাকবাহিনী রাস্তা ছেড়ে গ্রামের ভিতর দিয়ে পলায়ন করেছে।

৬ই ডিসেম্বর: হাবিলদার আব্দুল মতিন খবর পাঠালেন যে লক্ষ্মীপুর ও রায়পুরে তুমুল যুদ্ধের পর ১০৮ জন রাজাকারকে নিহত করে লক্ষ্মীপুর সম্পূর্ণরূপে শত্রুমুক্ত করা হয়েছে এবং রায়পুরও মুক্তিবাহিনীর আয়ত্তাধীন। এ খবার পাবার পর আমার জোয়ানদের মনোবল অনেকগুণ বেড়ে যায়।

৭ই ডিসেম্বর: এই দিন নোয়াখালীর রাস্তায় রাস্তায় বেড়িয়ে পড়ে হাজার হাজার আবালবৃদ্ধবণিতা। সকলের মুখে শ্লোগান আর শ্লোগান। হাতে স্বাধীন বাংলার পতাকা। নতুন সূর্যের উদয় হলো নোয়াখালীতে।

৩ রা ডিসেম্বর: প্রোগ্রাম অনুযায়ী ভোর ছ’টায় আমরা আক্রমণ করলাম সোনাইমুড়ি। রাজাকারদের সাথে গুলি বিনিময় হচ্ছে। এদিকে হাজার হাজার জনতা বিজয় উল্লাসে মেতে উঠেছে। অবশেষে ৬৩ জন রাজাকারকে নিহত করে সোনাইমুড়ি দখল করা হলো। কিন্তু অত্যন্ত দুঃখের বিষয় যে, কোন এক অসতর্ক মুহূর্তে বীর যোদ্ধা হাবিলদার নূর মোহাম্মদ এবং ছাত্রনেতা সালেহ আহমদ এ যুদ্ধে শহীদ হন। সোনাইমুড়ি মুক্ত হবার পর আমরা বজরা আক্রমণ করি এবং বজরা মুক্ত করে চৌমুহনী অভিমুখে রওনা হই। এখানেও একজন বীর মুক্তিযোদ্ধা শহীদ হন। চৌমুহনী আক্রমণের কয়েক ঘণ্টা পর বহু রাজাকার নিহত হয় এবং অবশিষ্ট রাজাকার আমাদের হাতে বন্দী হয়। চৌমুহনীতে স্বাধীন বাংলার পতাকা উড়তে থাকে। এসময় নায়েক সুবেদার ওয়ালীউল্লা ও শামসুল হক এসে আমাদের সঙ্গে যোগ দেন এবং চৌমুহনী আক্রমণে সাহায্য করেন। এ সময় মেজর জাফর ইমাম চৌমুহনীতে তাঁর বাহিনী নিয়ে উপস্থিত হন এবং পরে যৌথ শক্তিতে মাইজদী আক্রমণ করে তা মুক্ত করা হয়।

এ যুদ্ধে আহত হয়ে আজও নায়েক সুবেদার ইসহাক ও হাবিলদার জালাল ঢাকা মেডিকেল কলেজ হাসপাতালে চিকিৎসাধীন রয়েছেন। এভাবে আমাদের স্বাধীনতা যুদ্ধ শেষ হয়। আমাদের এ যুদ্ধে জনসাধারণ যথেষ্ট সাহায্য করেন, বিভিন্ন জায়গায় আশ্রয়, খাদ্য ও অন্যান্য সাহায্য করে আমাদের স্বাধীনতা সংগ্রামকে ত্বরান্বিত করেন। বাংলার মুক্তিযোদ্ধা দীর্ঘ নয় মাসের যুদ্ধে এটাই প্রমাণ করেছে যে তারা কাপুরুষ নয়। তারা সম্মুখসমরে যথেষ্ট দক্ষতার অধিকারী।

স্বাক্ষর: সুবেদার মেজর লুৎফর রহমান
১৮-০৯-১৯৭৩ ইং


নীলাঞ্জনা অদিতি 
<১০, ৪.১০, ১৪৬-১৪৮>

আমি এপ্রিল মাসেই ভারতের সোনামুড়াতে চলিয়া যাই এবং সেখান হইতে ক্যাপ্টেন গাফফারের নেতৃত্বে দেবীপুর আসি। তখন সি কোম্পানীর কমান্ডার ছিলেন ক্যাপ্টেন গাফফার। আমি তখন সি কোম্পানীর ৭ নং প্লাটুনের প্লাটুন কমান্দার ছিলাম। এইখানে পুরো কোম্পানি লইয়া আমরা কয়েকটি অপারেশন করি। আমি আমার নিজস্ব প্লাটুন লইয়াও ছোটখাটো কয়েকটা অপারেশন করি।

১২-৪-৭১ তারিখে খবর পাইলাম যে, ৭ জন পাকসৈন্য রেললাইন ধরিয়া শালদা নদীর দিকে অগ্রসর হইতেছে। তখন আমি আমার প্লাতুন লইয়া সেইদিকে অগ্রসর হই। গিয়াই দেখিতে পাই তাহারা অনেক দূর আগাইয়া গিয়াছে। তখন আমি আমার প্লাটুন লইয়া মন্দভাগ রেল স্টেশনের উত্তর দিকে দীঘিরপাড় নামক স্থানে এমবুশ বসাই। তাহারা যখন পুনরায় ওই রাস্তা হইয়া ফিইতেছিল তখন আমরা তাহাদের উপর আক্রমন করি। আমার আক্রমনে সেখানে ১৮ জন নিহত হয়, ৯ জন আহত হয়। বাকি লোক পলায়ন করিতে সক্ষম হয়, পরে আমরা দেবীপুর চলিয়া যাই।

২৫-৪-৭১ তারিখে ২২ জন জোয়ান লইয়া বাংলাদেশে প্রবেশ করি। চালনা নামক গ্রামে আসার পর আমাদের রাত্রি হইয়া যায়। তাই সেখানকার জনগনের সহযোগীতায় সেখানেই রাত্রি যাপন করি। পরের দিন ভোর ৪ টার সময় সেখান হইতে রওয়ানা হইয়া শিতলাই নামক গ্রামে যাই। সেখান হইতে আমি নিজে গিয়া সি এন্ড বি রোড রেকি করিয়া আসি। রাত্রিতে শালঘর নামক স্থানে সি এন্ড বি রাস্তায় এমবুশ লাগাই। রাত্র ১১ টার সময় কুমিল্লা হইতে ২৭ খানা গাড়ি লইয়া পাকসৈন্য সিলেটের দিকে অগ্রসর হইতে থাকিলে আমি আমার প্লাটুন লইয়া তাহাদের উপর হামলা চালাই। আমার এই আক্রমনে তাহাদের ১০ টা গাড়ি সম্পূর্ণরূপে ক্ষতিগ্রস্ত হয়। ৮ টি গাড়ি আংশিক ক্ষতি হয়। তাহাতে বহূ পাকসৈন্য হতাহত হয়। বাকিগুলি চলিয়া যায়। পরের দিন সকাল ১০ ঘটিকার সময় পুনরায় আমি দেবীপুর চলিয়া আসি।

১৩-৫-৭১ তারিখে খবর পাই যে, প্রায় ২০০ জন পাকসৈন্য রেললাইন হইয়া গাড়িতে করিয়া শালদা নদীর দিকে অগ্রসর হইতেছে। তখন আমি আমার প্লাটুন লইয়া মন্দভাগ রেল স্টেশনে গিয়া তাহাদের উপর আক্রমন করি। আমাদের আক্রমনে প্রায় ২৫ জন মারা যায়। বাকীগুলি তখন পজিশন নেয়। এমতাবস্থায় তাহাদের মালপত্রের গাড়িতে আগুন লাগিয়া যায়। তখন তাহারা সেখান হইতে পলায়ন করে। এই আগুন তিনদিন পর্যন্ত জ্বলিতেছিল।

১৭-৫-৭১ তারিখে আমি আমার প্লাটুন লইয়া পৃথক হয়ে পরি। তখন আমার কমান্ডে ৫০ জন লোক ছিল। তাহাদেরকে লইয়া মন্দভাগ (কোনাবন) রেল স্টেশন এরিয়ায় ডিফেন্স করি।

২১-৫-৭১ তারিখে পাকসৈন্যরা ২ টা গাড়ি লইয়া শালদা নদির দিকে অগ্রসর হইতে থাকিলে আমি তাহাদের উপর আক্রমন করি। তাহাতে তাহাদের ২ টা গাড়ি সম্পূর্ণরূপে ধ্বংস হয় ও ৯ জন সৈন্য মারা যায়।

১৮-৬-৭১ তারিখে ৪০ জন সৈনিকের একটি পেট্রল পার্টি তাহাদের বিজলি তার মেরামতের জন্য শালদা নদী হইতে কসবার দিকে অগ্রসর হইতে থাকিলে আমি আমার জোয়ান লইয়া তাহাদের উপর অতর্কিত ভাবে আক্রমন চালাই। আমার এই অতর্কিত আক্রমনে ৯ জন পাকসৈন্য নিহত হয়। বাকী সৈন্যগন আমাদের তীব্র আক্রমনে টিকিতে না পারিয়া পিছনে হটে। 

২০-৬-৭১ তারিখে আমরা আমাদের মন্দভাগ ডিফেন্স ছাড়িয়া পূর্বোল্লিখিত ডিফেন্স দেবীপুর চলিয়া যাই। তখন বর্তমান মেজর গাফফার সাহেব সেখান হইতে ডিফেন্স লইয়া বেলুনিয়ার দিকে চলিয়া যান। দেবীপুর যাওয়ার পর আমার জোয়ানের সংখ্যা দাঁড়ায় প্রায় ২০০ জন।

২৭-৬-৭১ তারিখে ১৮ জন পাকসৈন্য কসবা হইতে ইমামবাড়ির দিকে যাইতেছিল। তখন আমি আমার ১২ জন জোয়ান লইয়া কসবা রেল স্টেশনের নিকট তাহাদের উপর আক্রমন করি। আমার এই আক্রমনে তাহাদের ১৭ জন সৈনিক নিহত হয়। মাত্র ১ জন সৈনিক বাঁচিয়া যায়। আমরা তখন তাহাদের লাশ আনিবার জন্য অগ্রসর হইলে কসবা হইতে পাকসৈন্যর আর একটি পার্টি ফায়ার করিতে করিতে অগ্রসর হলে আমরা পিছনে হটি। পরে এখান হইতে কিছু অস্ত্র উদ্ধার করি।

৮-৭-৭১ তারিখে বর্তমান মেজর গাফফার সাহেব বেলুনিয়া হইতে ফিরিয়া আসিয়া কোনাবনে পুনরায় হেডকোয়ার্টার স্থাপন করে।

৯-৭-৭১ তারিখে গাফফার সাহেব দেবীপুর হইতে আমার প্লাতুনকে কোনাবন লইয়া আসেন। ঐ তারিখ রাত্রিতেই আমি গাফফার সাহেবকে বলি যে, পাঞ্জাবিরা রেশন লইয়া প্রতি সপ্তাহে শালদা ও মন্দভাগের দিকে যায়। আমি সেখানে গিয়া  তাহাদেরকে আক্রমন করিব।

১০-৭-৭১ তারিখেই আমি ১৮ জন লোক লইয়া শালদা নদীর দিকে অগ্রসর হই। মঈনপুর নামক জায়গায় গিয়ে দেখতে পাই কয়েকখানা নৌকা ও স্পীডবোট লইয়া তাহারা মন্দভাগের দিকে অগ্রসররত। তখন আমি তাহাদের হইতে ১৩ শত গজ দূরে। তাই ঐ সময় তাহাদেরকে আক্রমন করিতে পারিনাই। পরে আমি নিজে গিয়া এমবুশ লাগাইবার জায়গা রেকি করিয়া আসি। আমি পরে আমার জোয়ানদেরকে লইয়া সেখানে এমবুশ বসাই। বিকাল আড়াইটার সময় তাহারা ফিরিতেছিল। তখন আমি তাহাদের ওপর আক্রমন চালাই। ঐ সময় তাহারা আমার নিকট হইতে ২৫ গজ দূরে ছিল। তাহাদের স্পীডবোটে ২ জন লে; কর্নেল ২ জন মেজর, ২ জন ক্যাপ্টেন ১ জন নায়েব সুবেদার ৩ জন সিপাই ও ১ জন অবাঙ্গালি ব্যবসায়ী। আমার তীব্র আক্রমনে তাহাদের স্পীডবোট ছিন্নভিন্ন হইয়া পরে। ফলে সবাই নিহত হয়। এখান হইতে একটা অতি প্রয়োজনিয় ম্যাপ, ১ টা ওয়ারলেস সেট ৩ টা MGIA-3 সহ আরো কয়েকটি অস্ত্র উদ্ধার করি। আমরা চালিজা যাওয়ার পর পাকসৈন্য আসিয়া তাহাদের মৃতদেহ উদ্ধার করে। পরে তাহারা জানিতে পারে যে, ক্যাপ্টেন বোখারীসহ অন্যান্য উচ্চপদস্থ অফিসারদিগকে আমি হত্যা করিয়াছি তখন তাহারা ঐ এয়াকায় প্রকাশ করে যে যে লক সুবেদার ওয়াহাব সাহেবের মৃত লাশ লইয়া আসিবে তাহাকে ৫০ হাজার টাকা পুরস্কার দেওয়া হইবে।

১৮-৭-৭১ তারিখে নওগা নামক জায়গায় পাক ডিফেন্সের ও পি পোস্টে আক্রমন করি। প্রকাশ থাকে যে, ঐদিন ২ জন অফিসার ১  জন জেসিও ও ৩ জন সান্ত্রি তাহাদের ওপি পোস্টে আসিয়া চারিদিক লক্ষ্য করিতেছিল। ওই সময় ই আমি তাহাদের উপর আক্রমন চালাই। আমার তীব্র আক্রমনে ২ জন অফিসার, ১ জন জেসিও ও ২ জন সেপাই নিহত হয়। বাকী ১ জন সেপাই আহত হইয়া ওপি পোস্ত এর উপর হইতে নিচে পরিয়া যায়।

৭-৮-৭১ তারিখে আমি আমার প্লাটুন লইয়া মন্দভাগ গ্রাম এলাকায় পাক বাহিনীর শক্ত ডিফেন্সের উপর আক্রমন চালাই। আমারর তিব্র আক্রমনে পাক বাহিনি তাহাদের প্রায় ১০০ টি বাঙ্কার ছারিয়া পিছু হটে। যাওয়ার পথে তাহারা বহূ এম্যুনিশন ফেলিয়া যায়। আমার এই আক্রমনের সময় মেজর আজিজ পাশা তাহার মুজিব ব্যটারি ও বর্তমান সুবেদার মেজর শামসুল হক তাহার ৩” মর্টারের সাহায্যে সর্বপ্রকার সাহায্য করেন।

২৪-৮-৭১ তারিখে আমি কয়েকজন জোয়ান লইয়া সিএন্দবি রোডের কালামুড়া ব্রিজ সম্পূর্ণরূপে ধ্বংস করিয়া ফেলি। এখানে যত রাজাকার ছিল তাহারা আমাদের সহিত একত্রিত হয়। তাহাদেরকে কোনাবন পাঠাইয়া দিয়া আমরা কালুমুড়া ব্রীজের ২ মাইল দক্ষিণে মাধবপুর ও মীরপুরের মাঝখানে এমবুশ করি। তারপর দেখা যায় পাকসৈন্য ভর্তি ২ টা টেস্ট বাস, ৩ টা জিপ ও ২ টা ডজ অগ্রসর হইতেছে। তখন আমি আমার প্লাটুন লইয়া তাহাদের উপর প্রচন্দ আক্রমন চালাই। আমার এই তীব্র আক্রমনে ৭ টা গাড়ি সম্পূর্ণরূপে ধ্বংস হইয়া যায়। তাহাদের বহূ সৈনিক মারা যায়। ৪ জন পাকসৈন্যকে অস্ত্রশস্ত্র সহ জ্যান্ত ধরিয়া ফেলি। পরে রাজাকারটাকে রাখিয়া বাকি ৩ জন পাকসৈন্যকে ভারতে পাঠাইয়া দেই।

২৮-৮-৭১ তারিখে কোম্পানিগঞ্জ হইতে প্রায় ১৫০ জনের মত রাজাকার ও পাকসৈন্য মহেশপুর লুটপাট করার জন্য আসে। আমি তখন তাড়াতাড়ি আমার পার্টি লইয়া গ্রামটির চারিদিকে এমবুশ করিয়া তাহাদের উপর আক্রমন চালাই। আমাদের এই আক্রমন বিকাল ৫ ঘটিকা পর্যন্ত চলে। শেষে আমাদের আক্রমনে ৪ জন পাকসেনা নিহত হয়। বাকী সবাই লুটের মাল ফেলিয়া পলায়ন করিতে সক্ষম হয়। বিকাল ৫ ঘটিকার সময় আমরা কোনাবনের দিকে অগ্রসর হই। কিছুদুর যাওয়ার পর দেখিতে পাই মীরপুর ও মাধবপুর এলাকা পাকবাহিনি জ্বালাইয়া দিতেছে। অনেক দূর হইতে আগুনের লেলিহান শিখা ও ধোঁয়া দেখা যাইতেছিল। তখন আমরা সেইদিকে রওয়ানা হই। মাধবপুর উপস্থিত হইয়া অতি তাড়াতাড়ি এমবুশ পাতিয়া তাহাদের উপর আক্রমন চালাই। আমাদের আক্রমনে তাহারা পিছু হটে কিছুসংখ্যক লোক সেখানে হতাহত হয়। রাত্রি ১০ টার দিকে আমরা চালনা নামক গ্রামের এক বাড়িতে গিয়া উঠি তখন তাহারা তাড়াতাড়ি আমাদের খাওয়ার ব্যবস্থা করে। খাওয়া দাওয়ার পর রাত্র ৩ ঘটিকার সময় আমাদের ডিফেন্স মন্দভাগে ফিরিয়া আসে।

৩০-৮-৭১ তারিখে খবর পাইলাম যে, চালনা গ্রামে পাক বাহিনী প্রবেশ করিয়া ডিফেন্স করিয়াছে। এই খবর পাইয়া ঐ দিনগত রাত্রিতেই আমি আমার ৫০ জন জোয়ান লইয়া সেখানে গিয়ে উপস্থিত হই। সুবেদার শামসুল হক সাহেব ও তখন ২ টা মর্টার সহ ১ টি সেকশন লইয়া আমাকে সাহায্য করার জন্য আসেন। ভোরের দিকে আমি তাহাদের উপর গুলি করি। আমার চারিদিকের আক্রমনে ১৩ জন রাজাকার সাঁতরাইয়া পালাইয়া যায়। সারাদিন যুদ্ধ চলার পর রাত্রির অন্ধকারে কয়েকজন পাকসৈন্য পালাইয়া যায়। বাকি ১ জন ক্যাপ্টেন ১৫ জন সিপাই ২৯ জন রাজাকার ঘটনাস্থলেই মারা যায়। এখানে আমরা ৭ টি বড় নৌকা মালসহ দখল করিয়া ফেলি। ৬ টা এল এম জি, ম্যাগাজিন বাক্স ৬ টা, এল এম জি ম্যাগাজিন ৭২ টা, রাইফেল ১২ টা, ৮১০ টা বুলেট উদ্ধার করি। সাঁতরাইয়া যাওয়া রাজাকারদের ভিতর শিতলাই গ্রামের জনগন ৬ জনকে খতম করিয়া ফেলে। বাকী রাজাকারদেরকে আবদুল হক কোনাবন পৌঁছাইয়া দেয়। শেষে আমরা চালনাতেই ডিফেন্স করি।

২-৯-৭১ তারিখে পাকসৈন্যরা নৌকাযোগে চারিদিকে জ্বালাইতে আমাদের দিকে অগ্রসর হয়। তাহারা জয়দ্ধনি দিতে দিতে আগাইয়া আসিতেছিল। তাহারা যখন আমাদের এমবুশের ভিতর আসিয়া পরে তখন আমরা তাহাদের উপর আক্রমন চালাই আমাদের তীব্র আক্রমনে তাহাদের তিনখানা নৌকা ডুবিয়া যায়। বহূ পাকসৈন্য নিহত হয়। শেষে তাহারা আর্টিলারির সাহায্যে আমাদের উপর ভীষন ফায়ার চালায়। এই আক্রমনে আমাদের পক্ষে আজাহার আলী শহিদ ও সিপাই আব্দুস সাত্তার আহত হন। সেখানে সারাদিন রাত্রি থাকার পর ৩-৯-৭১ তারিখে আমরা আমাদের ডিফেন্স তুলিয়া কোনাবন চলিয়া যাই।

১৫-১০-৭১ তারিখে আমাদের প্রায় ১ ব্যাটেলিয়নের মত মুক্তিযোদ্ধা শালদা নদী পাক ডিফেন্স তোলার জন্য চেষ্টা করে কিন্তু পারে নাই। তাহাদের পিছনে তখন মুজিব ব্যাটারি ছিল। শেষে তাহারা অকৃতকার্য হইয়া পিছনের দিকে চলিয়া যায়। ঐ সময় আমার অসুখ থাকায় আমি তাহাদের সহিত যোগদান করিতে পারিনাই।

১৮-১০-৭১ তারিখে বিকালে আমি আমার প্লাটুন লইয়া মন্দভাগ বাজারের পশ্চিম দিকে দেউশ নামক জায়গায় ডিফেন্স লই। ১৮-১০-৭১ তারিখে ১ কোম্পানী পাকসৈন্য অন্যদিকে যাওয়ার পথে আমাদের ডিফেন্সের মাঝে আটকাইয়া যায়। তখন আমি আমার প্লাটুন লইয়া তাহাদের উপর আক্রমন চালাই। আমাদের আক্রমনে ১ জন মেজর, ১ জন লেঃ সহ প্রায় ১০০ জন পাকসৈন্য নিহত হয়। চারজন আহতকে চিকিৎসার জন্য কোনাবন পাঠাইয়া দেই। ঐ দিন আমরা পাকবাহিনীর বহূ মৃত লাশ উদ্ধার করি। পাক বাহিনীর মৃত লাশ হইতে আমরা বহূ টাকা পয়সা ঘড়ি কলম উদ্ধার করি। এগুলি আমরা জোয়ানদেরকে দিয়া দেই। সেখানে আমরা ৬ টি এমজিআই – এ-৩, ৭ টি এল এম জি, ৭০ টা জি ৩ রাইফেল, ১ টা ৬০ এমএম মোটর, ৩ টা ৮৩ এম এম বি সি, ১ টা ওয়ারলেস সেট ৩ টা , টেলিফোন ৩ টা , ২” মর্টার,  ১ জন হাবিলদারের পকেট থেকে তিনশত ডলার, কয়েকটা ট্রানজিস্টার উদ্ধার করি। পরদিন সকালে পাকবাহিনি আমাদের উপর বিমান হামলা করে। এ সময়ও তাহারা আমাকে ধরিয়া দেবার জন্য ৫০ হাজার টাকা ঘোষনা দেয়। প্রকাশ থাকে যে, ১৯ তারিখেই আমাকে ৪র্থ  বেঙ্গলের সি কোম্পানির কমান্ডারের দায়িত্ব দেয়া হয়।

২৩-১১-৭১ তারিখে আমি আমার পুরো কোম্পানী লইয়া শালদা নদীতে তিন দিক হইতে আক্রমন করি। আমি নিজে ৮ নং প্লাটুন লইয়া পাকা ডিফেন্সের উপর হামলা চালাই। আমি তখন একটা এলএমজি ও ওয়ারলেস সেট বহন করিয়া চলিতাম। ৬০ এমএম ও ২” মর্টার বহন করার জন্য অন্য লোক ছিল। আমি নিজে এই অস্ত্রের সাহায্যে তাহাদের ৫ টা পাকা বাঙ্কার উড়াইয়া দেই। আমাদের এই আক্রমনের মাঝেই আমি বর্তমান মেজর গফফার সাহেবের সহিত অয়ারলেসে আলাপ করিতেছিলাম। ঐ সময় আমার অয়ারলেসে আলাপ করিতেছিলাম। ঐ সময় আমার ওয়ারলেসে পাকসেনাদের কথা ধরিতে পারি। তখনই আমি ওয়ারলেসের মাধ্যমে পাকসেনাদের গালি দিতে থাকি এবং বলি যে, তোরা আমাদেরকে জানিস না, আমরা বেঙ্গল রেজিমেন্টের লোক তখন পাকসেনারা ভয় পাইয়া পিছনে হটিতে থাকে। এই সুযোগে আমরা তাহাদের উপর আরো প্রচন্ড বেগে আক্রমন চালাই। তখন তাহারা আরো তাড়াতাড়ি পিছনে হটে। আমাদের এই আক্রমনে ৫০ জন পাকসৈন্য নিহত হয়। ১ জন রাজাকারসহ ৪ জন পাকসেনাকে বন্দী করিয়া ফেলি। পাক বাহিনি হটিয়া যাবার পর আমরা এখান হইতে বহূ অস্ত্র শস্ত্র ও মালামাল উদ্ধার করি।



*বাংলে একাডেমীর পক্ষ থেকে এই সাক্ষাৎকার গ্রহণ করা হয়।

নীলাঞ্জনা অদিতি 
<১০, ৪.১১, ১৪৬-১৪৮> 

৭ ই জুন এক এমবুশে ৩ জন পাকসেনা নিহত হয়। ১২ ই জুন সিঙ্গারবিল এলাকায় এমবুশে ১৩ জন পাকসেনা নিহত ও ২ জন আহত হয়। ১৬ ই জুন এক এমবুশে ৪ জন পাকসেনা নিহত হয়। ২০ শে জুন আর এক এমবুশে ২ জন নিহত হয়। ২৩ শে জুন রাজাপুর ব্রীজ মেরামতকারি দলের উপর আমরা এমবুশ করি। এতে ২/৩ জন সাধারন নাগরিকসহ ২৭ জন মারা যায়। কয়েকজন আহত হয়। ২৪ শে জুন কাশিমপুর এলাকায় এমবুশে ১৭ জন নিহত হয়। ঐ তারিখে রূপা এলাকায় এমবুশে ২৮ জন নিহত হয়। ২৫ জুন কালাছরা চা বাগান এলাকায় আমরা আক্রমন করি। এই আক্রমনে তাদের ৪৪ জন নিহত হয়। ২৬ শে জুন রেইডে ঐ এলাকায় তিনজন নিহত হয়। ২৭ শে জুন আর এক এমবুশে ওদের ১৬ জন নিহত হয়।

২ রা জুলাই রূপা গ্রাম এলাকায় এমবুশে ১৯ জন নিহত হয়। ৪ ঠা জুলাই সিঙ্গারবিল ব্রীজ মেরামত করতে সাধারণ নাগরিকসহ ৩০ জন নিহত হয়। কালাছড়া চা বাগান এলাকায় এক রেইডে ৪ জন নিহত হয়। ১২ জুলাই মেজর খালেদ মোশাররফ আমাকে দুটো প্লাতুন নিয়ে কুলাপাথর যাবার নির্দেশ দেন।

শালদা নদী এলাকায় ক্যাপ্টেন গাফফারের নেতৃত্বে দুটো কোম্পানি ছিল। তাদের শক্তি বৃদ্ধির জন্য আমাকে কুলাপাথরে পাঠান হয়। চট্টগ্রাম আখাউড়া রেলওয়ে যোগাযোগ ব্যাহত করার জন্য আমি এক প্লাতুন নিয়ে কোনাবনে আসি। চাটুয়াখোলা প্লাটুন হেডকোয়ার্টার ছিল। ক্যাপ্টেন গাফফার আমাকে পেয়ে খুব খুশী হন।

১৬ ই জুলাই চাটুয়াখোলা থেকে এক এমবুশে একজন ক্যাপ্টেনসহ ৭ জন পাকসেনা নিহত হয়। আমাদের হাবিলদার তৈয়ব আলী গুলির আঘাতে শহিদ হন। 

৯ ই আগস্ট বানিয়ারূপে এমবুশে ১৪ জন পাকসেনা নিহত হয়। ১২ ই আগস্ট লক্ষ্মীপুর গ্রাম এলাকায় এমবুশে ৪ জন পাকসেনা নিহত হয়।

২৪ শে আগস্ট কালামুড়া ব্রীজ ধ্বংস করা হয়। ৭ জন রাজাকারকে রাইফেলসহ ধরা হয়। ২৭ শে আগস্ট পাক দালাল তবদীল হোসেনকে ধরা হয় এবং বিস্ফোরকের সাহায্যে উড়িয়ে দেয়া হয়। সে আশেপাশে ২৯ জন যুবতীকে পাক অফিসারদের সরবরাহ করেছিল। তাকে মেরে তার ছেলেমেয়েদের খবর দেয়া হয়েছিল। তার মেয়ে এসে আমাকে বলে যে যে আমার পিতা নয়। ২৮ শে আগস্ত মাইজবার গ্রামে এক রেইডে ৩৬ জন পাকসেনাকে খতম করা হয়। ২৯ শে আগস্ট একটি রাজাকারকে রাইফেল সহ ধরা হয়। 

২২ শে আগস্ট শ্রীপুর এলাকায় এমবুশে ২ জন পাকসেনা খতম হয়। ২৫ শে সেপ্টেম্বর লক্ষ্মীপুরে ২ জন খতম করা হয়। ২৭ শে সেপ্টেম্বর ১ জন কে খতম করা হয়। ৯ ই অক্টোবর রেইডে লক্ষ্মীপুর এলাকায় ৪ জন পাকসেনা খতম করা হয়। ১৫০০ এম্যুনিশন, ১২ টা গ্রেনেড, ৬ টা চীনা রাইফেল, ১ টা স্তেনগান উদ্ধার করা হয়। ১০ ই অক্টোবর পানিয়ারুপে ৮ জনকে হত্যা করা হয় রেইড চালানো হয়। একজন সিপাহী মমতাজ শাহাদাত বরন করেন। ১৯ শে অক্টোবর কামালপুর রেইডে ৪ জন নিহত হয়। ২১ শে অক্টোবর কামারপুর এলাকায় ১ জন পাক অফিসার একজন অপারেটরকে হত্যা করা হয়। রেইডে ২৪ শে অক্টোবর কামালপুর এমবুশে ৩ জনকে হত্যা করা হয়। ২৬ শে অক্টোবর কামালপুর এলাকায় ৪ জনকে হত্যা করা হয়। ৩১ শে অক্টোবর লক্ষ্মিপুর এলাকায় ৪ জন রাজাকারকে হত্যা করা হয়।

২ রা নভেম্বর মঈনপুরে ৫ জন পাকসেনা ও ৩ জন রাজাকারকে হত্যা করা হয়। ১১ ই নভেম্বর মইনপুর ও কামালপুরে দুটো অপারেশনে মর্টারের সাহায্যে ১৬ জন পাকসেনা নিহত ও ১২ জন আহত হয়। ২০ শে নভেম্বর লক্ষ্মীপুর ও মইনপুর রেইডে ৬ জন পাকসেনা ও ২ জন রাজাকার নিহত হয়। ২১ শে নভেম্বর লক্ষ্মীপুরে মর্টারের সাহায্যে রেইডে ৭ জন পাকসেনা নিহত হয়। ১১০০ এম্যুনিশন ও একটি চীনা রাইফেল উদ্ধার করা হয়। ঐদিন ই আমাদের আর্টিলারি ফায়ারে ওদের ১১ জন নিহত হয় মঈনপুর এলাকাতে ২২ শে নভেম্বর তাদের আর্টিলারি ফায়ারে তারু মিয়া আমাদের একজন ইপি আর শাহাদাত বরন করেন।২৪ শে নভেম্বর পানিয়ারুপে এমবুশে ১০ জন পাকসেনা নিহত হয়। ২৫ শে নভেম্বর লক্ষ্মীপুর এমবুশে ৩ জন নিহত হয়। 

১৩ ই ডিসেম্বর ধবম নামক জায়গায় ডিফেন্স করি। ১৪ ই ডিসেম্বর নাজিরহাটে রেইড করা হয়। ১৩ জন পাকসেনা নিহত হয়। ১৬ ই ডিসেম্বর নাজিরহাট দখল করি এবং পাকসেনারা আত্মসমর্পণ করে।
                                                                                                      স্বাক্ষরঃ সুবেদার গোলাম আম্বিয়া                                                                                                   ২০-৭-৭৬




নীলাঞ্জনা অদিতি 

অক্টোবরে বাংলাদশ সেনাবাহিনীর অফিসার হওয়ার পর আমাকে কে ফোর্সের অন্তর্ভুক্ত করে যুদ্ধ এলাকায় পাঠানো হল। নভেম্বরের ১/২ তারিখের রাতে তুমুল বৃষ্টির মধ্যে আমাদের ৩ তা কোম্পানী এবং ২ য় বেঙ্গলের আরো একটা কোম্পানি নিয়ে বেলুনিয়া পকেটে যেতে হয়। পরশুরাম ও ফুলগাজির মাঝামাঝি পাকিস্তানীদের দুটি ক্যাম্পের মধ্যে প্রায় ১২০০ গজের গ্যাপ ছিল। এই গ্যাপের মধ্য দিয়ে রাতারাতি বাঙ্কার খুঁড়ে আমরা অবস্থান নিয়ে ফেলি। ভোরবেলা পাকিস্তান সেনাবাহিনীর একটা পেট্রোল পার্টি এই পথে আসে। এই পেট্রল পার্টি আসছিল ফেনী ও বেলুনিয়া রেললাইন দিয়ে একটি ট্রলিতে করে। ট্রলি যখন ঠিক আমাদের পজিশন এর ১০০ গজ দূরে এসে পরে তখনই তাদের উপর আমরা হামলা চালাই। ট্রলিতে পাকিস্তান সেনাবাহিনীর একজন লেফতেন্যান্ট ছিল। তার সাথে আর ১০ জন ছিল। তাদের সবাইকে অখানে আমরা ঘায়েল করি। পাকিস্তান সেনাবাহিনীর পজিশন ছিল উত্তর দিকে বেলুনিয়া দক্ষিন দিকে ফুলগাজী এলাকা। তারা ধরেই নিয়েছিল এটা বোধ হয় একটা মুক্তিবাহিনীর এমবুশ। গোলাগুলির সঙ্গে সঙ্গে ফুলগাজী থেকে পাকিস্তানীদের রিইনফোরসমেন্ট চলে আসে। প্রায় ৪০/৫০ জন পাকসৈন্য আমাদের দিকে এগুতে থাকে হামলা চালানোর জন্য। ওরা যখন আমাদের রেঞ্জের মধ্যে চলে আসে তখন আমাদের সম্পূর্ণ ডিফেন্স রেল লাইনের পূর্ব পশ্চিম দিক এবং বেলুনিয়া ফেনী সড়ক যেটা রেল লাইনের সমান্তরাল এই দুই পজিশন থেকে একি সঙ্গে আমরা আক্রমন চালাই। আক্রমনে পাকিস্তানীদের ৪০ জনের বেশি হতাহত হয় এবং ৬/৭ জন বোধ হয় পালিয়ে যেতে সক্ষম হয়। এই সকল এমবুশে আমাদের পিছনে যে পাকিস্তানি পজিশন ছিল তারা শঙ্কিত হয়ে পরে। এবং তারা আমাদের মধ্য দিয়ে ব্রেক থ্রো করার চেষ্টা করে। তারা সেইদিন রাতেই পালাবার চেষ্টা করে কিন্তু ব্যর্থ হয়। পাকিস্তানীদের বেশীর ভাগই আমাদের হাতে ধরা পরে এবং সেদিন রাতেই ভারতীয় গোলন্দাজ বাহিনি পাকিস্তানী পজিশন এর উপর প্রচন্ড গোলাবর্ষণ করে। পরের দিন বেলুনিয়া থেকে পরশুরাম পর্যন্ত সম্পূর্ণ এলাকাটি হানাদার বাহিনী মুক্ত হয়। এটা ছিল নভেম্বরের ঘটনা।

প্রশ্নঃ পরবর্তীতে সব সময়ি কি এটা আপনাদের দখলে ছিল?
উত্তরঃ বস্তুতপক্ষে এর আগেও এই এলাকা আমাদের দখলে ছিল। বেলুনিয়ায় মুহূরী নদির পশ্চিম দিক থেকে নিয়ে শালদা নামে একটা স্থান পর্যন্ত বলা যায় সব সময়ি আমাদের দখলে ছিল। আর বর্তমান এয়াকা দখলের পর আমাদের এলাকা প্রায় তিনগুন বেড়ে গেল। এখানে উল্লেখ করা যায় যে, এই এলাকাতে আমরা যখন তিনদিন পর্যন্ত একটানা পাকিস্তানি বাহিনির সঙ্গে যুদ্ধ করি তখন পাকিস্তান বিমান বাহিনীর বিমান আমাদের উপর হামলা চালায়। সেই বিমান হামলায় আমাদের দশ/বার জনের মত সৈন্য শহিদ হয় এবং ১৫/১৬ জনের মত আহত হয়।

এখানে আমাদের ডিফেন্স খুব স্ট্রং ছিল এবং মনোবল ও খুব দৃঢ় ছিল। সেই অটুট মনবলের জন্যই সময়মত এবং যথাযথ খাওয়াদাওয়া না পেলেও সৈন্যরা সাহসিকতার সঙ্গে যুদ্ধ করে গেছে। পরবর্তী সময়ে ইন্ডিয়ান কোর কমান্ডার স্বগত সিং ব্যক্তিগতভাবে আমাদের এলাকা পরিদর্শনে আসেন এবং কমান্ডিং অফিসারকে অভিনন্দন জানান।

প্রশ্নঃ খাদ্যের ব্যপারে আপনাদের কিরকম অসুবিধা ছিল? খাবার কি ঠিকমত সরবরাহ হত না?
উত্তরঃ আমরা খাবার পেতাম। আমাদের ব্যাটেলিয়নের খাবার দেয়ার দায়িত্ব ছিল ইন্ডিয়ানদের তরফ থেকে। তবে আমাদের ব্যাতেলিয়নের যত সৈন্য অথরাইজড ছিল তার দ্বিগুন লোক আমাদের ব্যাটেলিয়নে ছিল। র কারন ছিল। মুক্তিবাহিনীর বিভিন্ন ক্যাম্প থেকে আমরা লোকজন সংগ্রহ করতাম এবং তাদেরকে আমাদের সঙ্গে রাখতাম। ফলে আমাদের সবাইকে যে মাসিক ভাতা দেয়া হত সেটা এবং যে খাবার নির্দিষ্ট ছিল তা শেয়ার করতে হত।

বেলুনিয়ায় নোয়াখালীর এমপি খাজা আহাম্মদ এবং তার লোকজনের সঙ্গে আমাদের খুব একটা সৌহার্দ্য ছিলনা। ফলে বেলুনিয়ার আওয়ামী লিগের তরফ থেকে তেমন কন সহযোগিতা পাইনি। তবে বেলুনিয়ার স্থানীয় বাসিন্দাদের কাছ থেকে সব সময় খুবই সহযোগীতা পেতাম। এ সময়ের একটা ঘটনার কথা আমার মনে পরে। আমাদের সৈন্যরা গিয়ে একটা এমবুশ করে পাকিস্তানি পজিশনের পেছনে সেটা ছিল অক্টোবরের শেষের দিকে। নিলকি নামে একটা গ্রাম ছিল সেখানে পাকিস্তানিদের বেশ ক্ষতি হয়। সেই গ্রামে আমি ছিলাম। সংঘর্ষের পরে আমি যখন চলে আসি সেইদিনই অর্থাৎ পরদিন ভোরবেলা পাকিস্তান সেনাবাহিনি সেই গ্রামটা জ্বালিয়ে দেয় এবং ৪০/৫০ জন লককে নৃশংসভাবে হত্যা করে। তার মধ্যে ১৪ বছরের ছেলে ও ৮০ বছরের বৃদ্ধ ছিল। এই খবরতা পাওয়ার পর আমি মানুশিকভাবে খুব দুঃখ পাই এবং রাতের বেলা আবার ফেরত যাই সেই গ্রামে। গ্রামবাসীরা আমাদের দেখে শোকে ভারাক্রান্ত না হয়ে তারা আমাদেরকে আরো উৎসাহিত করতে থাকে। মৃত্যুর মুখোমুখি দাঁড়িয়েও তারা আমাদের সর্বপ্রকার সাহায্যের হাত বাড়িয়েছে।

সেই রাতে একজন বৃদ্ধা তিনি তার গরুর দুধ দুইয়ে আমাদেরকে দিলেন। অথচ তাঁরই নাতিকে সকালে পাকিস্তানি সৈন্যরা মেরে ফেলেছে। তিনি বলছিলেন যে, আমার নাতি গেছে ত কি হয়েছে। দেশ যদি একদিন স্বাধীন হয় তবে আমি সবাইকে ফিরে পাব। তোমাদের মাঝেই আমার নাতিকে পাব। গ্রামবাসীদের এই মনোবল আমাদেরকে শত্রুহননে আরো উৎসাহিত করে।

প্রশ্নঃ আমরা এমনও শুনেছি যে, মুক্তিবাহিনী গ্রাম থেকে আক্রমন চালালে পরবর্তী পর্যায়ে পাকিস্তানি সৈন্য সেই গ্রামে হামলা চালাত সেই কারনে গ্রামবসীরা খুব ভয়ে ভয়ে থাকত। কিন্তু পরে যখন মুক্তিবাহিনী বিজয় হওয়া শুরু হল তখহন গ্রামবাসীরা দ্বিগুন উৎসাহে সাড়া দিতে লাগল। আপনাদের এই বিজয়গুলি গ্রামবাসীদের মনে কি রকম সাড়া জাগিয়েছিল?
উত্তরঃ এই প্রশ্নে আমি শুধু বলব, বেলুনিয়ার পর থেকে ফেনী এবং পরবর্তী পর্যায়ে চট্টগ্রামের দিকে যখন আমরা অগ্রসর হই তখন কোন ট্রেঞ্চ বাঙ্কার আমাদের লোকদের খনন করতে হয়নি গ্রামবাসিরা কোদাল নিয়ে এসে আমাদের সহযোগীতা করত, পাকিস্তানী সেনাবাহিনির গোলার আঘাতে গ্রামবাসিরাও হতাহত হত কিন্তু তবু তারা এগিয়ে আসত। তাদের মনোবল ছিল অটুট। গ্রামবাসীর মনোবল কত অটুট ছিল সে সম্পর্কে আমি এখানে একতা ঘটনার উল্লেখ করব। দিসেম্বরের প্রথম সপ্তাহে ইন্ডিয়ান একটি পেট্রোল পার্টি পাকিস্তানি পজিশনের পিছনে চলে যায়। পাকিস্তানীরা দেখতে পেয়ে তাদের উপর অবিরাম গোলাবর্ষণ করে। এক সময় ইন্ডিয়ান পেট্রল পার্টির গোলাবারুদ ফুরিয়ে যাচ্ছিল সে সময় তারা খবর পাঠায় গোলাবারুদ সরবরাহের জন্য। আমাদের গ্রামের লোকজন সেই গোলাবারুদ বহন করে নিয়ে যায় প্রায় সাত মাইল পথ অতিক্রম করে। পরে ভারতীয় পেট্রল এ যে অফিসার ছিল তার সঙ্গে আমার দেখা হয়। তিনি তখন বলেছিলেন যে, যে দেশের লোকজনের মনোবল এত শক্ত তারা স্বাধীন না হয়ে পারে না। তিনি আরো বলেন যে, ভারতীয়বাহিনীর যে নিয়মিত সাপ্লাই কোর আছে তারাও বধ হয় যুদ্ধক্ষেত্রে এত তাড়াতারি গোলাবারুদ্দ সরবরাহ করতে পারত না যতটা তাড়াতারি করেছে তোমাদের গ্রামবাসীরা।

প্রশ্নঃ এই যুদ্ধের আর কোন উল্লেখযোগ্য দিক আছে কি?
উত্তরঃ উল্লেখ করার আছে। এই যুদ্ধের পরে যখন আমরা পাকিস্তানি ট্রেঞ্চ ও বাঙ্কারে তল্লাসি চালাই তখন আমরা একটি ধর্ষিত মহিলার লাশ পাই। বাঙ্কারের পাশে মহিলার সঙ্গে একটি মৃত বাচ্চা ছিল। পাকিস্তানীরা যে কি চরম বর্বরতা দেখিয়ে গেছে সেগুলি আজ আমরা ভুলে গেছি যার জন্য আজকাল আমরা মুক্তিযুদ্ধকে মনে করি একটি দুর্ঘটনা।

প্রশ্নঃ এছাড়া পাকিস্তানি বর্বরতার আর কোন ঘটনা মনে পড়ে কি?
উত্তরঃ আমি ঢাকায় দেখেছি ২৫ শে মার্চের পরে বাঙ্গালির মৃতদেহ কিভাবে রাস্তায় রাস্তায় পরে ছিল এবং আমাদের এনকাউন্টারে আমরাও পাকিস্তানী লাশ এভাবে রাস্তায় ফেলে রেখে যেতাম এটা আমাদের একটা প্রতিহিংসার বহিঃপ্রকাশ ছিল। এই সংঘর্ষের পরে পাকিস্তানিরা পুরো বেলুনিয়া ছেড়ে যেতে বাধ্য হয় এবং ফেনীতে গিয়ে পজিশন নেয়।

ফেনিতে আমরা সামনাসামনি ডিফেন্সে দু সপ্তাহের কিছু বেশী থাকি। এখানে প্রায়ই পেত্রলিং হত গোলাগুলি হত মাঝে মাঝে ওরা আমাদের ডিফেন্সের উপর আক্রমন করত এবং পাকিস্তানিদের প্রতিটি আক্রমনই এখানে প্রতিহত করা হয়েছিল এবং ফেনি পুরপুরি ফল করে ডিসেম্বরের ৪/৫ তারিখে। সে সময় পাকিস্তানীরা ফেনী ছেড়ে যেতে বাধ্য হয়। কারন পাকিস্তানিদের পিছনের সঙ্গে সকল যোগাযোগ সব নষ্ট হয়ে যাচ্ছিল। আমাদের গেরিলারা সে সময় পাকিস্তানীদের খুব নাজেহাল করছিল। ৫ ই ডিসেম্বরের ভোরে তারা রাতারাতি চলে যায় লাকসামের দিকে। ভরবেলা আমরা দেখলাম পাকিস্তানী ডিফেন্স শুন্য। এর আগে আমাদের একটি পেট্রোল পার্টি গিয়েছিল। তারা ফেরার পথে পরিখায় অবস্থানরত রাজাকারদের পাকড়াও করে। তারা এখনো জানত না যে, পাকিস্তানী আর্মি ভেগে গেছে। ফেনির মুলত সেদিনই পতন ঘটে। সেদিন সত্যি ই আমাদের আনন্দের দিন ছিল। আমার মনে সব সময় একতা ইচ্ছা ছিল যে মৃত্যুর আগে যেন অন্তত বাংলাদেশের একটি শহর মুক্ত স্বাধীন দেখে যেতে পারি।

এরপর আমাদের নোয়াখালির আনাচে কানাচে যেতে হয় পাকিস্তানি সেনার কিছু অবস্থানকে মুক্ত করতে। এখানে একটা উল্লেখযোগ্য ঘটনা হল এই যে, চৌমুহনি ও মাইজদী কোর্টে রাজাকারদের রেজিসটেন্স। রাজাকারদের দুর্ভেদ্য ব্যুহ নাকি পাকিস্তান সেনাবাহিনীর চাইতেও ভাল ছিল। রাজাকারদের বড় বড় নেতারা ও কিছু হাফ ফোরস চৌমুহনী ও মাইজদী কোর্টের দালান কোঠায় উঠে পজিশন নিয়ে আমাদের বেশ ক্ষতি সাধন করে। তারা সহজে সারেন্ডার করেনি। শেষ পর্যন্ত আমাদের বল প্রয়োগ করে সারেন্ডার করতে হয়। এর পর আমাদের ব্যাটেলিয়ন মুভ করে  চিটাগং এর দিকে। চিটাগং এর দিকে আমরা এডভান্স করি ৯ ই ডিসেম্বর থেকে।

চিটাগং এর দিকে যখন আমরা এডভান্স করি তখন সীতাকুন্ডে পাকিস্তানিরা আমাদের প্রতিরোধ করে। 

১০ তারিখে আমরা সীতাকুন্ডে পৌছাই। এরপর যখন আমরা কুমীরার কাছাকাছি আসলাম তখন আমাদের দুই ব্যাতেলিয়নকে দুই ভাগে ভাগ করা হয়। একটা অংশ আমাদের শিওর নেতৃত্বে তিন কোম্পানীসহ পাহাড়ের উপর দিয়ে চিটাগং ইউনিভার্সিটির দিকে যায়। সেখানে বহু পাকিস্তানি সেনা আত্মসমর্পণ করে। আমাকে রাখা হল ইন্ডিয়ান আর্মির সঙ্গে ঢাকা চিটাগং ট্রাঙ্ক রোডে। ভারতীয় দুটো ব্যাটেলিয়নের সঙ্গে আমাদের অংশগ্রহন করতে হয়। একটা হল কুমীরায়। সেখানে দুদিন পাকিস্তানী আর্মি আমাদের সম্মিলিত বাহিনীর আক্রমন প্রতিহত করে। তৃতীয় দিন আমরা রাতে ডান ফ্ল্যাঙ্ক দিয়ে ঢুকে পরি। এই গ্রুপে শুধু মুক্তিবাহিনী ছিল অর্থাৎ আমার কোম্পানিই ছিল। আর ছিল ১ নম্বর সেক্টরের একতি কোম্পানী। আমরা পাকিস্তানি ডান ফ্ল্যাঙ্ক দিয়ে যখন চলে আসি তখন তদের সঙ্গে আমাদের প্রচুর গোলাগুলি হয়। এতে আমাদের বেশ হতাহত হয়। সে সময় পাকিস্তানিরা কুমীরা ছেড়ে পিছু হটতে শুরু করে এবং আমরা পাকব্যুহে ঢুকে পরি। এই সময় ভারতীয় গোলন্দাজ বাহিনী ভুলবশতঃ আমাদের উপর গোলাবর্ষণ করে। আমাদের ব্যাটেলিয়ন তখন খাকি ড্রেস পরত। ভারতীয়রা মনে করেছিল পাকিস্তানী সৈন্য আর তাই তারা গোলাবর্ষণ করেছিল। যাই হোক তারা তাড়াতাড়ি শুধরে নেয়। কারন একজন ইন্ডিয়ান ওপি ছিলেন যাকে আমি চিনতাম। তিনি আমাকে এবং আমার লককে চিনতে পেরেছিলেন। ফলে তেমন কন ক্ষতি আমাদের হয়নি। দু একটা গোলা পরেছিল কিন্তু কোন  হতাহত হয়নি। তবে হতাহত হতে পারত যদি কোন ভারতীয় অফিসার আমাদের না চিনতেন। কুমীরার পরের রেজিস্ট্যান্স টা হয় এখন যেখানে তার এক মাইল উত্তরের। সেখানে ১৬ ই ডিসেম্বর যখন সারেন্ডার আরম্ভ হয়েছে পাকিস্তান আর্মির দুইজন অফিসার সর্ব প্রথম আমার ডিফেন্সে এসে সারেন্ডার করে। তখন আমি ইন্ডিয়ান আর্মিকে খবর দেই। কমান্ডিং অফিসার এবং একজন ব্রিগেডিয়ার আসেন। আত্মসমর্পণকারী দুজন পাকিস্তানি অফিসারের একজন হচ্ছেন গোলন্দাজ বাহিনীর ক্যাপ্তেন ইফতেখহার আর একজন লেঃ ছিলেন তার নামটা আমি ভুলে গেছি। উনি বোধ হয়  ৪৬ ই এম এর। ১৭ ই ডিসেম্বর যখন ইন্ডিয়ান আর্মি মুভ করল চিটাগং শহরে তখন ইন্ডিয়ান আর্মি সিদ্ধান্ত নেয় যে, আমাদেরকে ঢুকতে দেবে না; আমরা পরে ঢুকব। ইন্ডিয়ান ৩২ মাহারের সি ও ছিলেন লে; কর্নেল হরদেব সিং যেহেতু আমি তার সঙ্গে ছিলাম তিনি ব্রিগেড কমান্ডার এর আদেশ অমান্য করে বলেন যে, আমি ত্র সঙ্গে যাব। এবং আমার কোম্পানী নিয়ে ১৭ তারিখেই চিটাগং শহরে মুভ করি।

প্রশ্নঃ সেদিনই কি পাকিস্তান আর্মি সারেন্ডার করে?
উত্তরঃ জ্বী।

এখানে আনুষ্ঠানিক ভাবে কোন সারেন্ডার করানো হয়নি। পাকিস্তানি সেনার যে ২৪ এফ এফ ব্যাটেলিয়ন এখানে তাদেরকে ফৌজদারহাট ক্যাডেট কলেজে আনা হয় এবং তারা সেখানে সারেন্ডার করে। আমি এই কলজে পড়াশুনা করেছি আর সেই কলেজেই পাকিস্তানি আর্মি সারেন্ডার করছে এটা আমার কাছে খুব আনন্দের বিষয় ছিল। এখানে উলেখযোগ্য যে, আমার সিইও যিনি ছিলেন লেঃ কর্নেল জাফর ইমাম উনি ২৪ এফ এফ এ ছিলেন। তারি ব্যাটেলিইয়ন এখানে সারেন্ডার করল আমাদের কাছে এটা বেশ আনন্দের ব্যপার ছিল। তাকে যখন তার ব্যাটেলিয়ন এর লোকজনকে দেখতে হল তখন অনেকেই কান্নাকাটি করল। লেঃ কর্নেল জাফর ইমামের ব্যাটসম্যান নানা কথা জিজ্ঞেস করতে করতে অঝোরে কাঁদতে থাকে।

প্রশ্নঃ আপনাদের ফরমেশন এ যেসব গেরিলা বা এফ এফ ছিল তাদের সঙ্গে কিভাবে সমন্বয় সাধন করতেন?
উত্তরঃ আমার ব্যাতেলিয়ন কমান্ডার প্রথমে সাবসেক্টর কমান্ডার ছিলেন। তিনি সাবসেক্টর চালাতেন। তারপর তিনি যখন ব্যাটেলিয়ন কমান্ডার হলেন তখন সাবসেক্টর কমান্ডার হলেন একজন সিভিলিয়ান – ক্যাপ্টেন মজিবল হক। তিনি পরে এবং এখনো বোধ হয় ট্রেনিং কলেজের প্রিন্সিপ্যাল। তাদের সঙ্গে আমাদের সম্পর্ক খুব ভাল ছিল। আমরা একসঙ্গে কাজ করতাম, লোকাল যারা গেরিলা  ছিল তারা আমাদের অর্ডার নিয়ে কাজ করত। কারন মজিবুল হক আমাদের সাথে আগে কাজ করেছিল তাই আমাদের কোন অসুবিধা হত না। আমরা তাদের যথাযথভাবে কাজে লাগাতে পারতাম।

প্রশ্নঃ ভারতীয় সেনাবাহিনীর সঙ্গে কিভাবে সমন্বয় সাধন করা হত? সম্পর্ক কেমন ছিল?
উত্তরঃ এমনিতে তাদের সঙ্গে সম্পর্ক ভালই ছিল। তবে আমাদের সেনাবাহিনী চায়নাই যে, ৩ রা ডিসেম্বর থেকে ভারতীয় সেনাবাহিনী সক্রিয়ভাবে অংশগ্রহন করুক। সেদিন আমাদের অনেক লোকই কেঁদেছিল।

প্রশ্নঃ ইতিমধ্যে, আপনার কথায় দেখতে পাচ্ছি যে, অনেকখানি জায়গা পুনঃদখল করে ভিতরে পৌঁছে গেছেন? 
উত্তরঃ জ্বী, আমাদের দৃঢ় বিশ্বাস ছিল যে, আরো হয়ত দুবছর লাগবে কিন্তু বাংলাদেশ একদিন স্বাধীন হবেই হবে। 

------- 

তেলিয়াপাড়া পতনের পর সিলেটের মনতলা হতে সিংগারবিল পর্যন্ত এলাকা আমাদের নিয়ন্ত্রণধীন ছিল। এ এলাকা থেকে আমরা গেরিলা ট্রেনিংপ্রাপ্ত ছেলেদের বাংলাদেশের অভ্যন্তরে পাকিস্তান সেনাবাহিনীর কিভাবে ক্ষতি করতে হবে সেভাবে টাস্ক দিয়ে পাঠাতাম।

যখন আমরা এ কাজে ব্যস্ত ছিলাম তখন আমাদের সেনাবাহিনী প্রধান জেনারেল ওসমানী সমগ্র বাংলাদেশকে ১১ টা সেক্টরে বিভক্ত করে এক নির্দেশ পাঠান। সেই নির্দেশ মোতাবেক আমার সেক্টরের নামকরণ করা হয় 'তিন নং সেক্টর'। যে এলাকার যুদ্ধ পরিচালনার ভার আমার উপর দেওয়া হয়ছিল, সে এলাকাগুলো ছিল সীমান্ত এলাকা-উত্তরের সিলেটের চূড়ামনকাটি (শ্রীমঙ্গলের কাছে) এবং দক্ষিনে ব্রাক্ষণবাড়িয়ার সিংগারবিল। অভ্যন্তরীণ যে সকল এলাকার যুদ্ধ পরিচালনার ভার আমার উপর দেওয়া হয়েছিল সেগুলো হল, সিলেটের মৌলভীবাজার সাবডিবিশন এর কিয়দংশ,সম্পূর্ণ হবিগঞ্জ মহকুমা নবিনগর থানার কিছু অংশ বাদে সমস্ত ব্রাক্ষণবাড়িয়া মহকুমার এবং নায়ায়ণগঞ্জ মহকুমার আড়াইহাজার এবং বৈদ্যরবাজার থানা ছাড়া সমস্তটা, ঢাকা শহর ছাড়া ঢাকা নর্থের সমস্তটা, কিশোরগঞ্জ মহকুমা এবং গফরগাঁও এবং ভালুকা থানা। এইগুলি ছিল আমার অভ্যন্তরীণ সেক্টরের এলাকা। এ এলাকা ছাড়াও ঢাকা শহর এবং নারায়ণগঞ্জ শহরের বিভিন্ন গেরিলা তৎপরতায় আমি আমার গেরিলা যোদ্ধাদের পাঠিয়েছিলাম। এভাবে এলাকা ভাগ করে দেওয়ার পর আমরা বাংলাদেশের ভেতর বিভিন্ন স্থানে স্থানে গেরিলা বেইস তৈরি করি। সেখানে কিছুসংখ্যক নিয়মিত বাহিনীর লোক পাঠাই যেন তারা গেরিলা ট্রেনিংপ্রাপ্ত পরিচালনা করতে পারে। আমার এলাকার যে সমস্ত জায়গাতে গেরিলা বেইস তৈরি করেছিলাম, তা ছিল সিলেটের চুনারুঘাট,হবিগঞ্জ ও বানিয়াচংগে। একটাই ছিল সিলেটে। ব্রাক্ষণবাড়িয়া মহকুমার নাসিরনগর,সরাইল,মুকুন্দপুর,ব্রাক্ষণবাড়িয়া এবং নবীনগরে একটি করে বেইস। কিশোরগঞ্জে যেসব বেইস তৈরি করি সেগুলো হল কুলিয়ার চর,বাজিতপুর, কটিয়াদি, পাকুন্দিয়া, হোসেনপুর এবং কিশোরগঞ্জে- প্রত্যেকটি জায়গায় একটি করে বেইস তৈরি করি। ঢাকা জেলাতে যেসব বেইস তৈরি করি তা-রায়পুর, শীতপুর,নরসিংদী,কাপাসিয়া,মনোহরদি,কালিয়াকৈর,জয়দেবপুর এবং কালীগঞ্জ। ময়মনসিংহের গফরগাঁও এবং ভালুকাতে একটি করে গেরিলা বেইস তৈরি করি।

এসব বেইস-এ ট্রেনিং দিয়ে ছেলেদের পাঠাবার জন্য আমরা শরনার্থী ক্যাম্প থেকে ছেলেদেরকে রিক্রুট করতাম। ঢাকা-ময়মনসিংহ এবং কুমিল্লা জেলার অভ্যন্তরে যেসব বেইস তৈরি করেছিলাম যেসব বেইস-এ গেরিলা তৎপরতা চালাতে বিপুলসংখ্যক ছেলে ট্রেনিং এর জন্য আসত। এসব জেলা থেকে যেসব তরুন ছেলেরা ট্রেনিং নেয়ার জন্য আসত তাদের সংখ্যা এত বেশি ছিল যে, তাদের সবাইকে ট্রেনিং দেয়া আমাদের জন্য অসম্ভব হয়ে পড়ত। তাই তখন রিক্রুটমেন্ট- এ যেতাম। এতে বেশ কিছুসংখ্যক ছেলে সিলেক্ট না হতে পেয়ে নিরাশ হয়ে যেত। কিন্ত সিলেট জেলায় আমাকে বেশি সমস্যার সম্মুখীন হতে হয়েছিল। যখন এসব বেইসগুলাতে হাজার হাজার ট্রেনিংপ্রাপ্ত গেরিলা পৌঁছে গিয়েছিল, তখনও আমি সিলেট জেলার বেইসগুলাতে গেরিলা পাঠাবার জন্য কোন ছেলেকে রিক্রুট করতে পারিনি। দু'চারজন যারা রিক্রুট হয়েছিল তারাও জেলার অভ্যন্তরে তৎপরতা চালাবার সাহস পায়নি। অবশেষে আমরা বেইস তৈরি করার জন্য অস্ত্রের সাহায্য নিতে বাধ্য হয়েছিলাম। গেরিলা যুদ্ধে সমস্ত নীতির অন্যতম নীতি হল যে,গেরিলা যুদ্ধকে সাফল্যমণ্ডিত করার জন্য জনগণের সাহায্য একান্ত প্রয়োজন কিন্ত সিলেটে এ সমর্থনের বিশেষ অভাব ছিল। তাই প্রথম পর্যায়ে আমাদের ট্রেনিংপ্রাপ্ত গেরিলা হয়তবা পাক সেনাবাহিনী কতৃক ধৃত হয়েছে অথবা জনগণ দ্বারা ধৃত হয়েছে। যারা ধরা পড়েছিল তার কখনো ফিরে আসেনি। যেহেতু সিলেটে প্রথম দিকে গেরিলা তৎপরতা কম ছিল, সেহেতু পাকিস্তানী সৈন্যরা সিলেটে এবং নিকটবর্তী অঞ্চলে নির্ভয়ে চলাফেরা করতে পারতো।

একেবারেই যে সাহায্য পায়নি সেটা বললেও ভুল হবে। কিছুসংখ্যক লোক আমাদের যথেষ্ট সাহায্য করেছে এবং যারা সাহায্য করেছে তারা মনেপ্রাণে সাহায্য করেছে, তাই জুলাই মাসের পর থেকে সিলেট জেলার ভেতরে গেরিলা বেইস তৈরি করার জন্য আমরা সাহায্য নেই। তারপর থেকে গেরিলা তৎপরতা কিছুটা প্রকাশ পায়।

আমাদের নিকট অস্ত্রশস্ত্র ছিল খুব অল্প। বন্ধুরাষ্ট্র থেকেও তখন পর্যন্ত উল্লেখযোগ্য তেমন কোন অস্ত্র পাওয়া যাচ্ছিল না। তাই যেসব যুবককেই আমরা ভিতরের বেইস-এ কাজ করার জন্য পাঠাতাম তাদেরকে ১০ জনের একটা ব্যাচ করে তাদের হাতে দুটো কি তিনটা হাতিয়ার, একটা করে গ্রেনেড এবং কিছু পরিমাণ বিস্ফোরক দ্রব্য দিয়ে পাঠাতাম। এইসব অস্ত্র এবং বিস্ফোরক দ্রব্যের ব্যবহার আমার নির্দেশ এবং পরিকল্পনা অনুযায়ী গণবাহিনী এবং নিয়মিত বাহিনীর সমন্বয়ে, যৌথ পরিকল্পনা ও পরামর্শে, নিয়মিত বাহিনীর কমান্ডারের নেতৃত্বে ব্যবহৃত হত।

আগস্ট মাস হতে বন্ধুরাষ্ট্র ভারত থেকে আমরা বেশ কিছুসংখ্যক অস্ত্রশস্ত্র পাই। তখন আমরা দশজনের দলের জন্য আটজনকে অস্ত্র দিতে পেরেছিলাম। তারপর থেকেই গেরিলা তৎপরতা বাংলাদেশের অভ্যন্তরে ভীষণভাবে জোরদার হয়ে ওঠে। তখন থেকেই পাকিস্তানীদের একস্থান থেকে অন্যস্থানে চলাফেরার নিরাপত্তা যথেষ্ট বিঘ্নিত হয়।

অক্টোবর- নভেম্বর পর্যন্ত আমরা যেভাবে গেরিলাদের ভেতর ট্রেনিং দিয়ে পাঠিয়েছি, তাতে এমন বাড়ি বাদ ছিল না যেখানে ট্রেনিংপ্রাপ্ত গেরিলা ছিল নাহ।

আমি যে এলাকায় যুদ্ধ পরিচালনা করেছি সে এলাকায় প্রায় ২৫/৩০ হাজার গেরিলা নভেম্বরের শেষ পর্যন্ত কাজ করছিল। যে অস্ত্র তাদের দিয়েছিলাম সে অস্ত্র ছাড়াও পাকবাহিনী রাজাকার, আলবদর, আলশামস এবং পুলিশ ষ্টেশন থেকে ছিনিয়ে নেয়া অস্ত্রশস্ত্রের সংখ্যা বিশেষভাবে বেড়ে যায় এবং ছেলেদের মনোবলও সাথে সাথে বেড়ে যায়।

এমন কতগুলা জায়গা ছিল, সেগুলো পাকবাহিনী কখনো তাদের নিয়ন্ত্রনে নিতে পারেনি, যেমন- রায়পুরা, শিবপুরে উত্তরাংশ, মনোহরদী, কাপাসিয়া, বাজিতপুর, কুলিয়াচর, ভালুকা, গফরগাঁও এই সমস্ত এলাকায় আমাদের প্রশাসন ব্যাবস্থাও ছিল।

যেহেতু আমরা যুবকদের ট্রেনিং দিয়ে গেরিলা যুদ্ধের জন্য ভেতরে পাঠাচ্ছিলাম এবং আমাদের কনভেশনাল যুদ্ধ প্রায় শেষ হয়ে গিয়েছিল, সেহেতু মনতলা থেকে সিংগারবিল পর্যন্ত এলাকায় কনভেশনাল পদ্ধতিতে প্রতিরক্ষা ব্যূহ তৈরী করি-কিন্ত নিয়মিত বাহিনীর সৈনিকদের দ্বারা গেরিলা অপারেশন-এর জন্য ব্রাক্ষণবাড়িয়া-সিলেট মহাসড়ক পাকবাহিনীর জন্য এক মরণফাঁদ ছিল।

তাই পাক-বাহিনী আমাদেরকে এ জায়গা থেকে সরাবার জন্য মরিয়া হয়ে উঠে। আমরাও আমাদের ঘাঁটিকে সুরক্ষিত করার চেষ্টা করি। কারণ এটাই ছিল আমাদের সর্বশেষ আশ্রয়ের স্থল। এ জায়গা যদি আমরা হারাই তাহলে আমাদের ভারতে আশ্রয় নেয়া ছাড়া আর কোন উপায় ছিল নাহ। যদিও তখন আমাদের সমস্ত ট্রেনিং ক্যাম্প এবং হেডকোয়ার্টারের কিয়দংশ ছিল ভারতে।

এই ক্ষুদ্র জায়গাটুকু রক্ষা করার জন্য আমরা আপ্রাণ চেষ্টা করি। কিন্ত পাকবাহিনী ও আমাদের পিছু হঠাবার জন্য বেপারোয়া আক্রমন চালায়। কারণ আমাদের হটিয়ে দিতে না পারলে সিলেট হাইওয়ে তাদের জন্য নিরাপদ ছিল নাহ এবং আখাউড়া-সিলেট ট্রেন চালু করতে পারছিল না। বলা বাহুল্য,পাক বাহিনী ২৫শে মার্চের পর থেকে এই লাইনে আর কখনো গাড়ি চালাতে পারেনি।

আমাদের এই ঘাঁটির উপর প্যাকবাহিনী বার বার আক্রমণ করে এবং এসব আক্রমণে তাদের ব্যাপক ক্ষয়ক্ষতি হয়। প্রতিদিন তাদের ২০ থেকে ৩০ জন্য সৈনিক হারাতে হোত। অবশেষে জুন মাসের ২১ তারিখে পাকবাহিনী আমাদের এই অবস্থানের উপর মারাত্মকভাবে হামলা চালায়। আমার সৈনিক সংখ্যা ছিল মাত্র তিন কোম্পানি। কিন্ত প্যাকবাহিনীর উপর্যুপরি প্রায় চার ব্যাটালিয়ন সৈন্য নিয়ে আক্রমন চালায়। এক ব্যাটালিয়ন সৈন্য ইটাখোলা, তেলিয়াপাড়ার দক্ষিন দিকে মনতলার দিকে অগ্রসর হয়। এক ব্যাটালিয়ন মাধবপুর থেকে মনতলার দিকে অগ্রসর হয়। এক ব্যাটালিয়ন চানহরা থেকে হরশপুরের দিকে অগ্রসর হয়। আর এক ব্যাটালিয়ন মুকুন্দপুর থেকে হরশপুর-এর দিকে অগ্রসর হয়।

একই সময়ে চারদিক থেকে তারা আমাদের উপর আক্রমণ শুরু করে এবং এ আক্রমণে তারা দূরপাল্লার ভারী অস্ত্র বেপরোয়াভাবে, ব্যাপকভাবে ব্যাবহার করে। যখন তিন দিক থেকে তারা আমাদের উপর আক্রমণ করতে অগ্রসর হচ্ছিল তখন হেলিকপ্টারযোগে তারা পিছনে কিছু সংখ্যক কমান্ডো অবতরন করায়। আমি শেষ পর্যন্ত আমার সৈনিকদের পিছনে হটে যেতে আদেশ দেই। হরশপুরের নিকট আমার যে কোম্পানি ছিল তারা পাকসৈন্যদের প্রায় ঘেরাওয়ের ভিতরে পড়ে যায়। এই কোম্পানিকে ঘেরাও থেকে উদ্ধার করতে আমার বেগ পেতে হয়েছিল। যদিও আমরা আমাদের অবস্থান থেকে চলে যেতে বাধ্য হয়েছিলাম তবুও শেষ পর্যন্ত প্রায় ৪০ বর্গমাইল এলাকা আমাদের আওত্তাদিন রাখতে সমর্থ হয়েছিলাম। এই এলাকা স্বাধীনতা লাভের পূর্বমুহূর্ত পর্যন্ত মুক্ত ছিল।

ঐদিনই ২১শে জুন আমি আমার লোকজনকে নিয়ে শেষ পর্যন্ত ভারতের ভিতর চলে যেতে বাধ্য হই। ভারতে চলে যাওয়ার পর আমরা পূর্ণোদ্যমে নবাগত তরুণদের ট্রেনিং দিতে শুরু করি, যাতে করে গণবাহিনীর সাথে সাথে নিয়মিত বাহিনীও গড়ে উঠে। ভারতে চলে যাবার আগে থেকেই আমরা গণবাহিনী গড়ে তোলার জন্য ট্রেনিং দেয়া শুরু করি। এবং ভারতে যাবার পর ট্রেনিং আরও জোরদার করি। জুন মাস পর্যন্ত আমরা বেশি কিছু সংখ্যক যুবকদের ট্রেনিং দিয়েছিলাম।

যে সমস্ত টাস্ক দিয়ে দিয়ে গেরিলাদের ভিতরে পাঠাতাম, সে সমস্ত টাস্ক যাতে সুসংহত ও সুপরিকল্পিতভাবে সম্পন্ন হয়, সে ব্যাপারে আলোচনার জন্য জুলাই মাসের ৭/৮ তারিখে সমস্ত সেক্টর কমান্ডারদের মুজিব নগরে এক কনফারেন্স হয়। এই কনফারেন্স-এ প্রথম সভাপতিত্ব করেন বাংলাদেশের তৎকালীন প্রধানমন্ত্রী তাজউদ্দীন আহমদ। তিনি আমাদের লক্ষ্য যে ভাষণ দেন তার মর্ম ছিল যে- পাকিস্তানী সেনাবাহিনী আমাদের উপর যে অত্যাচার অবিচার করছে টার পরিপ্রেক্ষিতে আজ আমরা এখানে।

আমরা পাকিস্তানের বিরুদ্ধে যে লড়াই করছি,টা স্বাধীনতা অর্জন পর্যন্ত যেন চালিয়ে যেতে পারি। এতে আমাদের সবাইকে একই লক্ষ্য সামনে রেখে কার্য পরিচালনা করা উচিৎ। এ লক্ষ্যে পৌছাতে বিভিন্ন মহলের প্ররোচনায় আমরা যেন পথভ্রষ্ট না হই। বাংলাদেশ সরকার যথাসাধ্য সর্বপ্রকার সাহায্য করতে দৃঢ়প্রতিজ্ঞ। অস্ত্রশস্ত্র সমরসম্ভার বন্ধুরাষ্ট্র ভারত যতটুকু দেয় টা আমরা গ্রহণ করব। তাছাড়াও যদি সম্ভব হয় অন্য কোন রাষ্ট্র থেকেও আনার চেষ্টা করব। প্রধানমন্ত্রীর ভাষণে আমরা অনুপ্রাণিত হই।

কিভাবে আমাদের লক্ষ্যে পৌছাতে হবে এ ব্যাপারে পরে কর্নেল ওসমানীর নেতৃত্বে ব্যাপক পরিকল্পনা গ্রহণ করি। কনফারেন্স প্রায় দশদিন পর্যন্ত চলে। এই কনফারেন্সে বাংলাদেশের ভিতরে গেরিলা পদ্ধতিতে কিভাবে লড়াই চালাতে হবে সে পরিকল্পনা নেয়া হয়,যাতে করে সমস্ত সেক্টর একই ধরণের পরিকল্পনা বাস্তবায়িত করতে পারে। যেসব পরিকল্পনা গ্রহণ করা হয়েছিল তার মাঝে গুরুত্বপূর্ণ গুলো হলো-

১। সেক্টরের সীমানা সঠিকভাবে চিহ্নিত করা হয়।
২। গেরিলা তৎপরতা সুষ্ঠুভাবে চালাবার জন্য ভেতরে গেরিলা ঘাঁটি তৈরি করা।
৩। গেরিলা ঘাঁটিগুলোতে শুধু গেরিলা থাকবে নাহ। কিছু সংখ্যক নিয়মিত বাহিনীর লোকদেরও ঐ সমস্ত ঘাঁটিতে পাঠানো হবে যাতে গেরিলাদের সুষ্ঠুভাবে পরিচালনা করতে পারে।
৪। খবরাখবর আনা-নেওয়ার জন্য এক ইন্টেলিজেন্স চেইন তৈরি করার সিদ্ধান্ত নেয়া হয়।
৫। প্রত্যেক গেরিলা বেইসে -এ একজন করে রাজনৈতিক উপদেষ্টা থাকবে। যার উপদেশে রাজনৈতিক কার্যকলাপ চালিত হবে।
৬। প্রত্যেক গেরিলা ঘাঁটিতে একটি করে মেডিকেল টিম থাকবে। যারা গেরিলা চিকিৎসায় দায়িত্বভার এবং ব্যবস্থা গ্রহণ করবে।
৭। গেরিলা ওয়েলফেয়ারের সাথে সাথে সাইকোলজিক্যাল ওয়ারফেয়ার ও চালিয়ে যেতে হবে যাতে করে পাকিস্তানী সৈন্যদের মনোবল নষ্ট হয়ে যায় এবং আমাদের জনসাধারণের মন অটুট থাকে।
৮। আমাদের সামরিক পরিকল্পনা (প্যাকটিক্যাল প্লান) এ রকম হওয়া উচিৎ যাতে করে পাক সেনাবাহিনী আইসোলেটেড হয়ে পড়ে।
৯। তাদের (পাকিস্তানী সেনাবাহিনীকে) প্রথম আইসোলেটেড করতে হবে এবং পড়ে তাদের এনিহিলেট (নিশ্চিহ্ন) করতে হবে।
১০। পাকিস্তান সেনাবাহিনীর অস্ত্রশস্ত্র,যানবাহন,খাদ্যদ্রব্য ইত্যাদি যাতে চলাফেরা করতে না পারে সেজন্য যোগাযোগ ব্যবস্থা বিচ্ছিন্ন করে দিতে হবে।
১১। পাকিস্তান যেন বাংলাদেশ থেকে কাঁচামাল বা ফিনিশড প্রোডাক্ট রফতানী করে বৈদেশিক মুদ্রা অর্জন করতে না পারে সেজন্য এ দ্রব্য সামগ্রী সরকারী গুদাম ধ্বংস করতে হবে।
১২। কলকারখানা যেন চলতে না পারে সেজন্য বিদ্যুৎ এবং পেট্রোল ইত্যাদির সরবরাহ ব্যবস্থা বিধ্বস্ত করতে হবে।
১৩। গাড়ি ঘোড়া,রেলগাড়ি,বিমান,জলযান যেন ঠিকভাবে চলাচল করতে না পারে সেজন্য ব্যবস্থা গ্রহণ করতে হবে।
১৪। যে সকল মানুষ লোক পাক-সেনাবাহিনীর সহযোগিতা করবে তাদের বিরুদ্ধে জনমত গড়ে তুলতে হবে এবং চরম ব্যবস্থা নিতে হবে।
১৫। ‘‘বাংলাদেশে স্বাভাবিক অবস্থা বিরাজ করছে” –পাকিস্তানী শাসকদের এই প্রচারণাকে মিথ্যা প্রমাণিত করার জন্য ঢাকাসহ বিভিন্ন শহরে অস্বাভাবিক পরিবেশ সৃষ্টি করার পরিকল্পনা নেয়া হয়। কনফারেন্স শেষে আমরা যার যার সেক্টরে চলে যাই এবং সকল পরিকল্পনাকে বাস্তবায়িত করার জন্য আমাদের নিজ নিজ সেক্টরে পরিচালনা পরিকল্পনা নেই।

আমি আমার ৩নং সেক্টরকে নিম্নলিখিত দশটি সাবসেক্টরে ভাগ করি। প্রত্যেকটি সাবসেক্টর যেসব সাবসেক্টর কমান্ডারদের অধীনে ছিল তাদের নামও দেওয়া হলঃ

১।আশ্রম বাড়ি, ২। বাঘাই বাড়ি( এ দুটি সাবসেক্টরের কমান্ডার ছিল প্রথমে ক্যাপ্টেন আজিজ তারপর ক্যাপ্টেন এজাজ ), ৩। হাতকাটা-ক্যাপ্টেন মতিউর রহমান,৪।সীমানা-ক্যাপ্টেন মতিন, ৫। পঞ্চবটি-ক্যাপ্টেন নাসিম, ৬। মনতলা, ৭। বিজয়নগর (এই দুই সাবসেক্টর-এর কমান্ডার ছিলেন ক্যাপ্টেন সুবেদ আলী ভুঁইয়া, ৮। কালাছড়া-লেঃ মজুমদার, ৯। কলকালিয়া, ১০। বামুটিয়া(এ দুটি সাবসেক্টরের কমান্ডার ছিলেন লেঃ মোরশেদ এবং লেঃ সাঈদ)

এই সেক্টরগুলিতে কনভেনশনাল যুদ্ধ ছাড়া গেরিলা যুদ্ধ চালাত। যুদ্ধ পরিচালনা ছাড়াও বাংলাদেশের অভ্যন্তরে,বিভিন্ন বেইস-এ গেরিলা পাঠাবার দায়িত্ব এই সমস্ত সাবসেক্টর কমান্ডারদের উপর ন্যস্ত ছিল। সাবসেক্টর কমান্ডাররা সীমান্ত অতিক্রম করে ভেতরে পাঠিয়ে দিত। গেরিলাদের পাঠাবার নিশ্চিন্ত করারও সাবসেক্টর কমান্ডারদের দায়িত্ব ছিল। এই নিরাপত্তা নিশ্চিন্ত করতে কখনো তাদেরকে পাকবাহিনীর সাথে যুদ্ধেও লিপ্ত হতে হয়েছিল।

আমাদের প্রধান সেনাপতির নির্দেশ অনুযায়ী বাংলাদেশের অভ্যন্তরে আমরা আমাদের কর্মতৎপরতা জোর দার করি। প্রধান সেনাপতির নির্দেশের পূর্ব থেকেই আমরা বাংলাদেশের ভেতরে গেরিলা তৎপরতা বৃদ্ধির জন্য বেইস নির্মাণ শুরু করেছিলাম। কিন্ত তার এই নির্দেশ মোতাবেক এ বেইসগুলোকে আরও সুসংহত করি। যাতে এক সেক্টরের গেরিলার সাথে অন্য সেক্টরের গেরিলাদের সংঘর্ষ না ঘটে সেজন্য আমাদের বেইসগুলোকে এমনভাবে তৈরি করি যেন বর্ডারিং বেইসগুলো একে অন্যর সাথে সুপরিকল্পিতভাবে পরিচালিত হতে পারে।

সেপ্টেম্বরের (১৯৭১) প্রথম দিক থেকে ডিসেম্বরের (১৯৭১) মাঝামাঝি পর্যন্ত আমাদের গেরিলা তৎপরতা এমনভাবে বেড়ে যায় যে,পাকিস্তান সেনাবাহিনীর নিরাপত্তা বাংলাদেশের ভিতরে ছিলনা বললেই চলে। এই পরিপ্রেক্ষিতে বাংলাদেশের ভিতরে নিম্নলিখিত গেরিলা অপারেশনগুলো বিশেষভাবে উল্লেখযোগ্য-

পাকিস্তান সেনাবাহিনী তখনো রায়পুরা, নরসিংদী, কাপাসিয়া, মনহরদী, কুলিয়াচর, কটিয়াদী এলাকায় ১৪ই জুলাই পর্যন্ত তাদের নিয়ন্ত্রণ আনতে পারেনি। কারণ আমাদের নিয়মিত বাহিনী দ্বারা গঠিত এই ক্যাম্পগুলো যথেষ্ট শক্তিশালী ছিল। তাদের এসব জায়গা থেকে উচ্ছেদ করার জন্য পাকবাহিনী লঞ্চের সাহায্যে বেলাবো অভিমুখে অগ্রসর হয়। বেলাবোতে আমার যে দল ছিল তার নেতৃত্ব করছিল সুবেদার বাশার। সে বেলাবোর নিকটবর্তী এলাকা টোকের কাছে তার লোকজন দ্বারা এক অ্যামবুশ এর তৈরি করে। দুর্ভাগ্যবশত সুবেদার বাশারের এ অ্যামবুশের খবর পাকবাহিনী নিশ্চয়ই কোন বিশ্বাসঘাতকের সহযোগিতায় জানতে পারে। তাই পাকিস্তানী সৈনিকরা যে মটর লঞ্চে করে আসছিল, তার মধ্যে থেকে কিছুসংখ্যক পাকসৈনিক সর্বাগ্রে নৌকা করে আসে এবং নৌকার বেশ কিছু পিছনেই আসছিল একখানা খালি লঞ্চ। যেহেতু সুবেদার বাশার এবং তার সাথীরা বসেছিল লঞ্চের অপেক্ষায়, নৌকা করে যেসব পাকসেনা সর্বপ্রথম অগ্রসর হয়েছিল তা তারা টের পায়নি। এবং যেইমাত্র খালি লঞ্চ তাদের সামনে আসে তারা সে লঞ্চের উপর গোলাগুলি করে। তাদের এ গোলাগুলির সাথে সাথে পাকবাহিনীর অগ্রগামী এবং পেছন থেকে অগ্রসরমান সৈনিকরা এ দলটিকে চারিদিকে ঘিরে ফেলে। আমাদের সাহসী সৈনিকগণ শত্রুর হাতে অস্ত্র সমর্পণ না করে বীরবিক্রমে লড়তে থাকে। এ লড়াই কয়েক ঘন্টা অব্যাহত থাকে। অবশেষে কিছুসংখ্যক সৈনিক পশ্চাদপসরণ করতে বাধ্য হয়। যারা এ যুদ্ধে শহীদ হয়েছিলেন তারা হলেন, ১। সুবেদার আবুল বাশার,২। সিপাহী আব্দুল বারী, ৩।সিপাহী নুরুল ওহাব, ৪। সিপাহী সোহরাব হোসেন, ৫। সিপাহী মমতাজ উদ্দীন. ৬। সিপাহী আব্দুল হক, ৭। সিপাহী আব্দুস সালাম।

সুবেদার বাশারের মৃতদেহ হলদী ক্ষেতের ভিতর থেকে উদ্ধার করা হয়,দেখা যায় তার পেটের ক্ষতস্থানটি তাঁর নিজের শার্ট দিয়ে বাঁধা। এলএমজি মৃতদেহের পাশেই ছিল। মূল্যবান কাগজপত্র মৃত্যুর আগে ছিঁড়ে টুকরো টুকরো করে তিনি পাশে ফেলে রাখেন। বাংলাদেশের স্বাধীনতা যুদ্ধে শহীদ সুবেদার বাশার এবং তাঁর সঙ্গীদের অবদান ভুলবার নয়। বেলাবোর জনগণ এখনো তাঁকে এবং তাঁর সঙ্গীদের শ্রদ্ধার সাথে স্মরণ করে।

পাকিস্তান সেনাবাহিনী বেলাবোতে জয়লাভের পর এক প্রকার বেপরোয়া হয়ে উঠেছিল। তারা এমনি আত্মতৃপ্তি নিয়ে চলাফেরা করত যে,তারা মনে করেছিল যে তাদের চলাফেরায় বাধা দেবার আর কেউ নাই। আমাদের সৈনিকরাও চুপ করে ছিল না। তারও সুযোগের অপেক্ষায় ছিল। ৭ই আগস্ট থেকে আমাদের সৈনিকরা পাকসেনাদের গতিবিধি লক্ষ্য করেছিল। অবশেষে ১৬ আগস্ট সে সুযোগ আসে। ঐদিন পাকিস্তানী সৈনিকরা কয়েকখানা মটর লঞ্চে করে কটিয়াদীর দিকে অগ্রসর হচ্ছিল। আমাদের সৈনিকরাও নদীর পাড়ে তাদের অপেক্ষায় ওঁৎ পেতে বসে থাকে। সমস্ত মটর লঞ্চ যখন ঐ ফাঁদের ভিতরে চলে আসে তখন চারদিক থেকে তাদের উপর গোলাবর্ষণ শুরু করা হয়। এই গোলাগুলিতে বেশ কয়েকখানি লঞ্চ ডুবে যায় এবং বহু শত্রুসেনা হতাহত হয়। কিছু সংখ্যক পাকিস্তানী সৈনিক পালিয়ে যেতে সক্ষম হয় এবং মনোহরদী রিইফোর্সমেন্ট এসে আহতদের উদ্ধার করতে সক্ষম হয়। এই উদ্ধারকারর্যের জন্য পাক সেনাবাহিনী হেলিকপ্টার ব্যবহার করতে বাধ্য হয়। পরে জানা যায় যে, ১৪৩ জন নিহত এবং বহুসংখ্যক আহত হয়েছিল।

এ অ্যামবুশে নেতৃত্ব দিয়েছিল হাবিলদার আকমল আলী। আমাদের সৈনিকরা এ যুদ্ধে বিশেষ সাহসের পরিচয় দেয় এবং বেলাবোতে আমাদের যে ক্ষয়ক্ষতি হয়েছিল তার প্রতিশোধ গ্রহণ করি।

পাকিস্তান সেনাবাহিনীর রেলপথে যাতায়াত বাধা সৃষ্টি করার জন্য আমরা রেলওয়ে লাইনে ট্যাংক বিধ্বংসী মাইন পুঁতে রাখতাম। এ ব্যাপারে পাকিস্তানীরা বিশেষ সতর্কতা অবলম্বন করে। তারা রেলগাড়ির ইঞ্জিনের আগে দুটো কি তিনটে ওয়াগন জুড়ে দিত। এতে ঐ ওয়াগনগুলোই প্রথম বিধ্বস্ত হত এবং ট্রেনের বিশেষ কোন ক্ষয়ক্ষতি হত না।

তাদের এই ব্যবস্থার পরিপ্রেক্ষিতে আমরা অন্য কৌশল অবলম্বন করি,মাইন এমনভাবে ফাটে পাতে করে ট্রেনের বিশেষ অংশ ক্ষতিগ্রস্থ হয়। তাই ট্যাংক বিধ্বংসী মাইনকে ফাটাবার জন্য আমরা বিদ্যুতের সাহায্য (ইলেকক্ট্রিক ডেটোনেটিং সিস্টেম) আমাদের ইচ্ছামত মাইন ফাটাবার ব্যবস্থা নেই। পাকবাহিনী যখন আখাউড়া-সিলেট রেলগাড়ি চালু করার জন্য তৎপর হয়ে ওঠে, তখন আমরা কিছুদিন তাদের গতিবিধি এবং ক্রিয়াকলাপ লক্ষ্য করি। এই পদ্ধতিতে ট্রেন ধ্বংস করার জন্য মুকুন্দপুর এলাকাতে এক অ্যামবুশ তৈরি করি। অ্যামবুশ লাগানো হয়েছিল দু’খানা এন্টি ট্যাংক মাইন দিয়ে। তার সাথে বৈদ্যুতিক তার যোগ করে প্রায় ৩০০ গজ দূরে রিমোট কন্ট্রোল স্থাপন করা হয়-যেখান থেকে সুইচ টিপলে যেন মাইন ফেটে যায়। এই সুযোগ এসেছিল ১৩ সেপ্টেম্বর। ঐ দিন পাক-বাহিনীর প্রায় এক কোম্পানী সৈন্যর ট্রেনে আখাউড়া থেকে মুকুন্দপুর হয়ে হরশপুর পর্যন্ত যাবার পরিকল্পনা ছিল। আমাদের ফাঁদ ছিল মুকুন্দপুর এবং হরশপুরের মাঝামাঝি জায়গায়, মুকুন্দপুরের নিকটে ঐ ট্রেনে দু’জন পাকিস্তানী অফিসার ছিল।

ট্রেনের সম্মুখভাবে দু’খানা বালি বোঝাই ওয়াগন লাগানো ছিল। রাত তখন প্রায় চারটা। যখন ট্রেন মুকুন্দপুর থেকে হরশপুরের দিকে যাত্রা করে তখনই আমাদের অ্যামবুশ পার্টি তৎপর হয়ে ওঠে। ট্রেন আস্তে আস্তে অগ্রসর হচ্ছিল। বালি বোঝাই ওয়াগন ট্যাংক বিধ্বংসী মাইন পার হবার পর যখন ইঞ্জিন এবং সৈন্য বোঝাই মাইনের উপর আসে তখনই সুইচ টিপে মাইনকে ফাটানো হয়। এতে ইঞ্জিনখানা সৈন্য বোঝাই ওয়াগনসহ ধ্বংস হয়। এই অপারেশনে দু’জন অফিসারসহ ২৭ জন পাকসেনা নিহত হয় বলে জানান যায়। তাছাড়া অনেক আহত হয়েছিল। এই অ্যামবুশ নেতৃত্ব দিয়েছিলেন লেঃ মোরশেদ। বৈদ্যুতিক প্রক্রিয়ায় (সিস্টেম) ট্রেন ধ্বংস করার পদ্ধতি বাংলাদেশের স্বাধীনতা যুদ্ধে এটাই ছিল প্রথম।

সিলেটের অভ্যন্তরে যে সমস্ত গেরিলা পাঠাতাম, তাদেরকে এই কালেঙ্গা জঙ্গলের মধ্যে দিয়েই পাঠাতাম। পাক সেনাবাহিনী এ খবর পেয়ে কালেঙ্গা জঙ্গলে তাদের তৎপরতা বাড়িয়ে দেয়। তারা যাতে নিরাপদে চলফেরা না করতে পারে সেজন্য কালেঙ্গা রেস্ট হাউসের পাশে কিছুসংখ্যক এন্টি-পারসোনাল মাইন পুঁতে রাখা হয় এবং এর প্রতিক্রিয়া লক্ষ্য করার জন্য লোক নিয়োগ করি। পাকিস্তানী সেনাবাহিনীর কিছু সৈনিক সেপ্টেম্বর মাসের ২০/২১ তারিখে কালেঙ্গা জঙ্গলে আসে এবং কিছুক্ষন ঘোরাফেরার পর তারা রেস্ট হাউসের দিকে ফিরে যায়। রেস্ট হাউসের দিকে ফিরে যাবার সময় তাদের পায়ের চাপে দু’খানা মাইন ফেটে যায় এবং তাতে একজন মারা যায় ও দু’তিনজন আহত হয়। পাকসেনারা সেখান থেকে সিন্দুরখানের দিকে চলে যায়। পরদিন বেশ কিছুসংখ্যক লোক আসে সে মাইন পরিস্কার করা এবং সেখানে ঘাঁটি নির্মাণের পরিকল্পনা করার জন্য। ঐ দিন যদিও আমাদের লোক সেখানে ছিল,সেদিন তাদের কোন বাধা দেয়া হয়নি। আমাদের সৈনিকরা তাদের উপর মারাত্মক আঘাত হানার জন্য প্রস্তুতি নিচ্ছিল।

২৪ শে সেপ্টেম্বর আমাদের সৈনিকরা সিন্দুরখান-কালেঙ্গা রাস্তার উপর ছোট ছোট পাহাড়ের উপর অ্যামবুশ লাগিয়ে শত্রুর অপেক্ষায় ওঁৎ পেতে থাকে। ঐদিন পাকসেনারা বেশকিছু লোকসহ কালেঙ্গার দিকে আসছি। তাদের দলের সবচেয়ে আগে ছিল প্রায় ২০/২৫ জন বাঙ্গালী রাজাকার। তাদের পেছনেই ছিল পাকিস্তানী সৈন্য। দু’দিন আগে যখন তারা এখানে ঘাঁটি নির্মাণের পরিকল্পনা করার জন্য এসেছিল তখন কোন বাধা পায়নি। তাই ২৪ তারিখ যখন তারা কালেঙ্গার দিকে আসছিল সেদিন বেপরোয়াভাবেই অগ্রসর হচ্ছিল। আমাদের সৈনিকরাও তাদের গতিবিধি লক্ষ্য করে বসেছিল। রাজাকারের দল যখন আমাদের ফাঁদের ভিতর চলে আসে তখন তাদের কিছু বলা হয়নি। আমাদের সৈনিকরা শুধু পাকসেনাদের অপেক্ষায় ছিল। সে জায়গাতে আমাদের অ্যামবুশ ছিল সেখান থেকে পাকসেনাদের অগ্রসরমান সব সৈনিককেই দেখা যাচ্ছিল, তাই রাজাকারদের দল আমাদের ফাঁদের ভিতর থেকে যখন বেরিয়ে যায় তখন তাদের কিছু করা হয়নি। যখন পাকিস্তানী সেনারা আমাদের ফাঁদের ভিতরে ঢুকে পড়ে তখনি আমাদের সৈন্যরা সক্রিয় হয়ে ওঠে এবং চারদিক থেকে তাদের উপর গোলাগুলি শুরু করে। তাদের দল্টি বিস্তীর্ণ এলাকার উপর দিয়ে অগ্রসর হচ্ছিল। এতে সকল সৈনিক আমাদের ফাঁদের ভেতর পৌছাতে পারেনি। যারা ভিতরে প্রবেশ করেছিল, তারা প্রায় সবাই নিহত হয়। পেছনের যে সমস্ত পাকসেনা আমাদের ঘেরাওয়ের বাইরে ছিল,তারা তাদের বিপদগ্রস্থ সঙ্গীদের বাঁচাবার উদ্দেশ্য আমাদের সৈনিকদের লক্ষ্য করে গুলি ছুড়তে থাকে। আমরা যেহেতু পরিখা খনন করে বসেছিলাম তাই শত্রুদের গোলাগুলি আমাদের কোনরূপ ক্ষতি করতে পারেনি। এমন সময় হটাৎ নায়েক আব্দুল মান্নান পরিখা থেকে লাফ দিয়ে বেরিয়ে পড়ে এবং “জয় বাংলা” বলে চিৎকার করে ওঠে এবং এই বলে অগ্রসর হয় যে জীবিত পাকসেনাদের ধরে ক্যাপ্টেন সাহেবের(ক্যাপ্টেন আজিজ) সামনে হাজির করব এবং দেখব ক্যাপ্টেন সাব আমায় গলায় মালা পরান কিনা। তার দিন ফুরিয়ে গিয়েছিল তাই সে এরূপ বেপরোয়াভাবে পরিখা থেকে বেরিয়ে আসছিল। সে কিছুদূর অগ্রসর হবার পরই পাকসেনাদের মেশিনগানের গুলি তার বক্ষ এবং মস্তিস্ক ভেদ করে এবং সে কালেমা পড়ে শেষ নিঃশ্বাস ত্যাগ করে।

এ যুদ্ধে পাকসেনাদের একজন অফিসারসহ ৬১ জন সৈনিক নিহত হয়। এছাড়া কিছুসংখ্যক আহত হয়েছিল। কিন্তু তারা পালিয়ে যেতে সক্ষম হয়েছিল।

অক্টোবর মাস পর্যন্ত আমাদের তৎপরতা বেড়ে যাওয়াতে পাকিস্তান সেনাবাহিনী তাদের ছোটখাটো দলকে (ডিটাচমেন্ট) থানা হেডকোয়ার্টার পর্যন্ত পাঠাতে বাধ্য হয়েছিল। প্রত্যেক থানা হেডকোয়ার্টারের সৈন্যসংখ্যা এক কোম্পানির কম রাখতে সাহস পেত নাহ। এক কোম্পানী করে সৈন্য প্রত্যেক থানাতে দেওয়া তাদের পক্ষে সম্ভব হয়ে উঠছিল না। কারণ কোন কোন স্থানে সৈন্যসংখ্যা এক ব্যাটালিয়নেরও বেশি রাখতে হত।
২৫শে মার্চ রাতে পাক সেনাবাহিনী পিলখানাস্থ ইপিয়ার ক্যাম্প আক্রমণ করে প্রায় ৭০০ থেকে এক হাজার ইপিয়ার-এর বাঙ্গালী সৈন্যকে জেলখানাতে আটকে রাখে। সেপ্টেম্বর-অক্টোবর মাস পর্যন্ত তাদের উপর নানারকম নির্যাতন চালায় এবং তাদের কাছ থেকে এই প্রতিশ্রুতি নেয় যে তারা কখনো পাক সরকারের বিরুদ্ধাচরণ করবে না এবং তাদের সুযোগ দেওয়া হবে আনুগত্য প্রমাণ করার জন্য। এই প্রতিশ্রুতি নিয়ে কিছুসংখ্যক ইপিআর সৈনিকদের পাকিস্তানী সেনাদের নেতৃত্বাধীনে তাদের থানায় থানায় মোতায়েন করা হয়। আমাদের এলাকায় যে সমস্ত জায়গায় তাদের মোতায়েন করা হয়েছিল সেসব জায়গা হল রায়পুরা, নরসিংদী, শিবপুর, মনোহরদী, কাপাসিয়া ওঁ কালীগঞ্জ ইত্যাদ। এসব জায়গাতে ইপিআর এবং পাক বাহিনীর লোকদের প্রায় সমান সমান ছিল। আমরা যেসব গেরিলা বেইস তৈরি করেছিলাম তারা প্রায় সবাই ইপিআর এর বাঙ্গালী সৈনিকদের সাথে যোগাযোগ করে ই-পি-আর এর সৈনিকদের আমাদের সাথে যোগ দিয়ে যুদ্ধ করতে বললে তারা বলে যে তারা সংখ্যায় খুব কম। বেশিরভাগ এখনো জেলে আছে। তারা যদি পাকবাহিনীর কাছে আনুগত্য প্রমাণ করতে পারে তাহলে বাকী সৈনিকদেরও ছেড়ে দেওয়া হবে। এখন যদি তারা গেরিলাদের সাথে যোগ দেয়,তাহলে যে সমস্ত ইপিআর-এর লোক জেলে আছে তাদের সবাইকে মেরে ফেলা হবে। এমতাবস্থায় পাক সেনাবাহিনীর ক্যাম্প ছেড়ে আসার সময় এখনো হয়নি। তবে সময় আসলে তারা মুক্তিবাহিনীর সাথে থাকবে বলে নিশ্চয়তা দেয়।
 
মনোহরদীতেও ছিল অনুরূপ এক ক্যাম্প। সেখানে পাকসেনাদের সংখ্যা ছিল ৩৬ জন এবং প্রাত্তন ই-পিআর-এর লোকসংখ্যা ছিল প্রায় ৪০ জন। ২১শে অক্টোবরের আগে থেকেই আমাদের গেরিলা বেইস যেটা মনোহরদীতে ছিল তাদের সাথে যোগসূত্র কায়েম হয় এবং এই প্রতিশ্রুতি নেয়া হয় যে যখন আমাদের মুক্তিবাহিনীর আক্রমণ করবে তখন তারা আমাদের সাথে পাকিস্তানীদের বিরুদ্ধে লড়বে। ২১ শে অক্টোবর হাবিলদার আকমল প্রায় এক কোম্পানি গেরিলা নিয়ে মনোহরদীতে পাকিস্তানী বেইস অবরোধ করে। এই অবরোধের সময় ইপিআর- এর যেসব লোক পাকিস্তানীদের সাথে ছিল তারা হাবিলদার আকমলের পক্ষে চলে আসে এবং যুদ্ধ শুরু হয়। 

এ যুদ্ধ প্রায় কয়েক ঘন্টা স্থায়ী হয়। অবশেষে পাকবাহিনীর প্রায় ২৫ জনের মত সৈনিক মারা যায়। বাকী ১১ জন আমাদের সৈনিকদের কাছে আত্মসমর্পণ করে। আত্মসমর্পণকারী পাকিস্তানী সৈন্যদের বেঁধে আমার হেডকোয়ার্টারে নিয়ে যাবার সময় পথিমধ্যে ক্রুদ্ধ জনতা অনেককে পিটিয়ে মেরে ফেলে এবং মাত্র ৪ জনকে আমারা হেডকোয়ার্টারে নিয়ে যেতে সক্ষম হয়েছিল। এ যুদ্ধে হাবিলদার আকমলের কার্যাবলী অত্যন্ত প্রশংসনীয়। এ যুদ্ধে এটাই প্রমাণিত হয়েছিল যে,বাঙ্গালীরা যে যেখানেই ছিল আমাদের স্বাধীনতা সংগ্রামকে তারা মনেপ্রাণে বিশ্বাস করতো।

এ সমস্ত উল্লেখযোগ্য অপারেশন ছাড়া আরও অনেক গুরুত্বপূর্ণ অপারেশন আমার সৈনিকরা সাফল্যজনকভাবে সমাধান করেছে। তার সংখ্যা এত বেশি যেসব বর্ণনা করা সম্ভব নয়। জুলাই মাসের ৭/৮ তারিখে মুজিব নগরে সেক্টর কমান্ডারদের যে কনফারেন্স হয়েছিল সে কনফারেন্সে-এ তদানীন্তন বাংলাদেশের প্রধানমন্ত্রী এবং সেনাবাহিনীর প্রধান যেসব নির্দেশাবলী আমাদের দিয়েছিলেন সেগুলো আমরা যথাযথ ভাবে পালন করতে সক্ষম হই। তা নিদর্শন নিম্নে দেয়া হলঃ 

গেরিলা তৎপরতা সুষ্ঠুভাবে পরিচালনা করার জন্য বাংলাদেশের অভ্যন্তরে গেরিলা ঘাঁটি তৈরি করার যে নির্দেশ দেয়া হয়েছিল সে পরিপ্রেক্ষিতে আমার নিয়ন্ত্রাণাদিন এলাকার মধ্যে যে গেরিলা ঘাঁটি ছিল সেগুলো হলোঃ ১। সিলেটের চুনারুঘাট,হবিগঞ্জ এবং বানিয়াচং,২। ব্রাক্ষণবাড়িয়া মহকুমাতে নাসিরবগর,সরাইল,মুকুন্দপুর এবং ব্রাক্ষণবাড়িয়া, ৩। কুমিল্লাতে নবীনগর থানা, ৪। ঢাকা জেলায় রায়পুর, শিবপুর, নরসিংদী, কাপাসিয়া, কালিয়াকৈর, মনোহরদী, জয়দেবপুর এবং কালীগঞ্জ, ৫। ময়মনসিংহে গফরগাঁও এবং ভালুকা, ৬। কিশোরগঞ্জ মহকুমাতে কিশোরগঞ্জ, কুলিয়ার চর, বাজিতপুর, কটিয়াদী, পাকুন্দিয়া এবং হোসেনপুর। 

এই ঘাঁটিগুলোর প্রায় সবগুলোতে কিছুসংখ্যক নিয়মিত বাহিনীর লোক ছিল এবং বাকি সব ট্রেনিংপ্রাপ্ত গেরিলা ছিল। এই সমস্ত ঘাঁটিগুলোর সাথে হেডকোর্টারের নিয়মিত যোগাযোগ রক্ষা করার জন্য লোক (রানার) নিয়োগ করা হয়েছিল। এ সমস্ত ‘রানার’ ছাড়াও রায়পুরা এবং মনোহরদীতে অবস্থিত দুটো ওয়ারলেস সেট-এর মাধ্যমে হেডকোর্টারের খবরাখবর দেওয়া হত।
 
প্রত্যেকটি গেরিলা বেইস-এ দু’জন করে রাজনীতিক উপদেষ্টা ছিল, যারা গেরিলাদের রাজনীতিক নির্দেশাবলী দিত। এই রাজনীতিক উপদেষ্টারা প্রত্যেক মাসেই আমার হেডকোর্টারে এসে যোগাযোগ করত। ভিতরে অবস্থিত ঘাঁটিগুলোর গেরিলা এবং নিয়মিত বাহিনীর বেতন-ভাতা রাজনীতিক উপদেষ্টা এবং ঘাঁটির কমান্ডারদের মাধ্যমে পাঠানো হত। তারা প্রতি মাসে এসে বিল দিয়ে যেত এবং পরের মাসে টাকা নিয়ে যেত। 

আগস্ট-সেপ্টেম্বর পর্যন্ত আমাদের গেরিলা তৎপরতা এত তীব্র এবং ব্যাপক হয়ে উঠেছিল যে পাকিস্তান সেনাবাহিনীর লোকেরা ছোট দলে বিভক্ত হয়ে চলফেরা করতে সাহস পেত না। যে সকল স্থানে তাদের ঘাঁটি ছিল সে সমস্ত ঘাঁটির চারিদিকে বাঙ্গালী রাজাকার দিয়ে প্রথম এবং দ্বিতীয় বেষ্টনী তৈরি করে রাখতো যাতে ঘাঁটি আক্রান্ত হলে প্রথমেই বাঙ্গালীদের আক্রমণের সম্মুখীন হতে হয় এবং তারা সতর্কতা অবলম্বন করতে পারে। এতে বোঝা যায় যে, পাক সেনাবাহিনী মনোবল বেশ ভেঙ্গে পড়েছিল। তারা এমন ভীত সস্ত্রস্ত ছিল যে, ওসব ঘাঁটির নিকটবর্তী এলাকার কোন প্রকার আওয়াজ বা শব্দ শুনলেই তারা ভয়ে আতঙ্কগ্রস্থ হয়ে চিৎকার করে বলে উঠত’মুক্তি আগেয়া’। 

গারি, ট্রেন,ষ্টীমার এবং লঞ্চ চলাচল এক রকম বন্ধই ছিল। হাট-বাজার,স্কুল-কলেজ স্বাভাবিক আকারে কখনো আসতে পারেনি। এমনকি বড় বড় শহরে,যেখানে পাকিস্তানীদের নিয়ন্ত্রণ ছিল সেখানেও স্বাভাবিক জীবনযাত্রা ছিল নাহ বললেই চলে। অপরপক্ষে যেসব এলাকা আমাদের নিয়ন্ত্রণাধীন ছিল সেখানে জীবনযাত্রায় কোন বিঘ্ন সৃষ্টি হয়নি।

আগস্ট মাসের শেষের দিকে মুজিব নগর হেডকোয়ার্টার থেকে আমার কাছে এক নির্দেশ এসেছিল যে গেরিলা বাহিনীর সাথে সাথে নিয়মিত বাহিনী গড়ে তোলার জন্য যেন প্রস্তুত হই। সেপ্টেম্বর মাসের প্রথম তারিখে আমি আমার সেক্টরকে ( ৩নং সেক্টরকে )তিন ভাবে ভাগ করি এবং আমার বাহিনীকে পুনর্গঠিত করি। ৩নং সেক্টরে যেসব লোক ছিল তাদের দ্বারাই এটা করা হয়। ৩নং সেক্টরে,২য় ইস্ট বেঙ্গল রেজিমেন্ট এবং ১১ ইষ্ট বেঙ্গল রেজিমেন্ট এই দুই বাহিনীতে পরিনত করা হয়।

একটি হল ৩নং সেক্টর বাহিনী যা দশটি কোম্পানী দ্বারা গঠিত। সেক্টর হেডকোয়ার্টার থাকে হেজামারাতে,আর একটি ‘এস’ ফোর্স  হেডকোয়ার্টার স্থাপিত হয় ফটিকছড়াতে। এই ‘এস’ ফোর্স হেডকোয়ার্টারের অধীনে ২ এবং ১১ ইষ্ট বেঙ্গল রেজিমেন্ট ছিল। 

এসব হেডকোয়ার্টার এবং ব্যাটালিয়নে নিম্নলিখিত অফিসাররা ছিলঃ 

১। ‘এস’ ফোর্স হেডকোয়ার্টারঃ কমান্ডার-লেঃ কর্নেল সফিউল্লাহ। খ)বি,এম (বিগ্রেড মেজর)-ক্যাপ্টেন আজিজুর রহমান গ) ডি,কিউ- ক্যাপ্টেন আবুল হোসেন। ঘ) সিগন্যাল অফিসার- ফ্লাইট লেঃ রউফ। 

২। ২ ইষ্ট বেঙ্গলঃ ক) কমান্ডিং অফিসার- মেজর মইনুল হোসেন চৌধুরী। খ) কোম্পানি কমান্ডারগন হলেনঃ এ কোম্পানি- মেজর মতিউর রহমান এবং লেঃ আনিসুল হাসান, বি কোম্পানি-লেঃ বদিউজ্জামান এবং লেঃ সেলিম মোঃ কামরুল হাসান, সি কম্পানি-লেঃ মোহাম্মদ ইব্রাহীম, ডি কোম্পানি-লেঃ গোলাম হেলাল মোরশেদ। গ) এডজুট্যান্ট-লেফটেন্যান্ট মোহাম্মদ সাঈদ। ঘ) মেডিক্যাল অফিসার- লেফটেন্যান্ট আবুল হোসেন। 

৩। ১১ ইষ্ট বেঙ্গলঃ ক) কমান্ডিং অফিসার-মেজর মোহাম্মদ নাসিম। খ) কোম্পানি কমান্ডারগণঃ বি কোম্পানি-মেজর সুবেদ আলী ভূঁইয়া এবং লেঃ আবুল হোসেন, ডি কোম্পানি-লেফটেন্যান্ট নাসের, সি কোম্পানি-লেফটেন্যান্ট নজরুল ইস্লাম, এ কোম্পানি- লেফটেন্যান্ট শামসুল হুদা বাচ্চু।গ) এডজুট্যান্ট- লেফটেন্যান্ট কবির। ঘ) মেডিক্যাল অফিসার- মইনুল হোসেন।

৪। ৩নং সেক্টরঃ ক) কমান্দার-মেজর নুরুজ্জামান খ) সিভিলিয়ান স্টাফ অফিসার-নুরুউদ্দিন মাহমুদ ও এম,এ,মহী। গ) কোম্পানি কমান্ডারগণ হলেনঃ মেজর মতিন,ক্যাপ্টেন এজাজা আহমদ চৌধুরী,লেঃ সাদেক,লেঃ মজুমদার, লেঃ জাহাঙ্গীর (এরা প্রত্যেকে দুটো করে কোম্পানি পরিচালনা করত)। অ্যাসিস্ট্যান্ট সিভিলিয়ান অফিসার-আলকাস মিয়া এবং আশেক হোসেন। 

৩ নং সেক্টরকে আমি ‘এস’ ফোর্স- থেকে পৃথক করে দেই যাতে তারা সীমান্ত এলাকায় বহাল রাখতে পারে। ‘এস’ ফোর্স- কে পৃথক জায়গায় নিয়ে যাই যাতে তারা কনভেনশনাল ওয়ারফেয়ার- এর জন্য প্রশিক্ষণ গ্রহণ করতে পারে। এছাড়াও যেহেতু ব্যাটালিয়নে লোকসংখ্যা কম ছিল সেহেতু তাদের শক্তি বৃদ্ধির জন্য নতুন করে লোক নিয়োগ করা দরকার ছিল। এ ব্যাটালিয়নগুলোর শক্তি বৃদ্ধির জন্য আমি ১২০০ নতুন লোক ভর্তি করি। এ ভর্তি শেষ হয় সেপ্টেম্বরের শেষের দিকে। অক্টোবর এবং নভেম্বর মাস পর্যন্ত তাদের ‘নিয়মিত’ যুদ্ধ করার প্রশিক্ষণ দেওয়া হয়। 

এই ট্রেনিং-এর সময় আমাকে ২ ইষ্ট বেঙ্গল থেকে এক কোম্পানি সৈন্য পাঠাতে হয়েছিল বেলুনিয়ার যুদ্ধে ১০ ইষ্ট বেঙ্গলের সাথে ২ নং সেক্টরে যুদ্ধ করার জন্য। নভেম্বর মাসের ২১/২২ তারিখের দিকে এই যুদ্ধ সংঘঠিত হয় এবং বেলুনিয়া সেক্টর আমাদের হস্তগত হবার পর নভেম্বর মাসের ২৮ তারিখে আমি তাদেরকে আমার এলাকায় ফিরিয়ে আনি এবং আখাউড়া আক্রমণের পরিকল্পনা নেই। 

‘আখাউড়া যুদ্ধের’ জন্য আমি দুই ব্যাটালিয়ন সৈনিক নিয়োগ করেছিলাম। এক ব্যাটালিয়ন অর্থাৎ ১১ ইষ্ট বেঙ্গলকে (এই ব্যাটালিয়ন-এর সৈনিকদের ১৫৭ জন ব্যতীত সবই নতুন ছিল) এ ভার দেওয়া হয় যে, তারা যেন পাকিস্তানী কোন সৈনিককে সিলেটের দিক থেকে অগ্রসর হতে না দেয়। আর ২ ইষ্ট বেঙ্গলকে এ কাজ দেওয়া হয় তারা যেন সিংগারবিল থেকে আখাউড়া পর্যন্ত সমস্ত এলাকা শত্রুমুক্ত করে। এ দু ব্যাটালিয়ন সৈন্য ছাড়াও আমি ৩নং সেক্টর থেকে দু কোম্পানি সৈন্য মোতায়েন করি যাতে পাকিস্তানী সৈন্যরা আগরতলা বিমানবন্দরের দিক থেকে আক্রমণ করে ২য় ইষ্ট বেঙ্গলের কোন ক্ষতি না করতে পারে। 

এ পরিকল্পনা বাস্তবায়িত করা হয় ৩০ শে নভেম্বর/১লা ডিসেম্বর রাতে.৩০শে নভেম্বর পর্যন্ত আমার সৈন্যগণ এভাবে মোতায়েন করা হয়:

১১ ইষ্ট বেঙ্গল,মুকুন্দপুর,হরশপুর এলাকাগুলো তাদের নিয়ন্ত্রাধীনে আনে। এ ব্যাটালিয়নে নেতৃত্ব দেন মেজর নাসিম(বর্তমানে লেফটেন্যান্ট কর্নেল)। 

তিন নং সেক্টরে যে দুটো কোম্পানি নিয়োগ করা হয়েছিল তারা আগরতলা বিমানবন্দরের উত্তর পশ্চিমাংশে খনন করে তাদের অবস্থা শক্তিশালী করে। এ কোম্পানি দুটোর নেতৃত্ব দেন মেজর মতিন। 

দ্বিতীয় ইষ্ট বেঙ্গল রেজিমেন্ট আক্রমণের জন্য তাদের স্টার্ট লাইনে তৈরি। এ ব্যাটালিয়নে যারা নেতৃত্ব দিয়েছিলেন তারা হলেন ব্যাটালিয়ন কমান্ডার মেজর মইনুল হোসেন চৌধুরী এবং কোম্পানি কমান্ডারের মধ্যে ছিলেন-এ কম্পানি-মেজর মতিয়র, বি কোম্পানি-লেফটেন্যান্ট বদিউজ্জামান,সি কোম্পানি- লেফটেন্যান্ট ইব্রাহীম, ডি কোম্পানি লেফটেন্যান্ট মোরশেদ। 

আক্রমণের সময় ছিল রাত ১টা। ১লা ডিসেম্বরের সকাল ৬ টা পর্যন্ত ব্যাটালিয়ন যুদ্ধ করে আজমপুর রেলওয়ে স্টেশনের উত্তরাংশ পর্যন্ত দখল করে। বেলা প্রায় তিনটা পর্যন্ত আজমপুর রেলওয়ে স্টেশন এবং তার দক্ষিণাংশ  আমাদের হস্তগত হয়। ১লা/২রা ডিসেম্বর রাতে পাকিস্তানী সেনাবাহিনী আজমপুর অবস্থানরত আমাদের সৈনিকদের উপর আক্রমণ চালায় এবং এতে আমাদের সৈনিকদের পিছু আসতে বাধ্য হয়। ২রা ডিসেম্বর পুনরায় আক্রমণ চালিয়ে রেলওয়ে স্টেশন আমরা পুনর্দখল করি। কিন্ত রেলওয়ে স্টেশনের সম্মুখভাবে পাকিস্তানীদের বাঙ্কার এতো মজবুত ছিল যে সম্পূর্ণ এলাকা স্বল্পসংখ্যক সৈন্য এবং স্বল্প পরিমান ভারী অস্ত্রশস্ত্র নিয়ে দখল খুবই কষ্টকর ছিল। ৩রা ডিসেম্বর পাকিস্তান ভারতের বিরুদ্ধে যুদ্ধ ঘোষণা করার ৪ ঠা ডিসেম্বর ভারতের ৫৭ মাউন্টেন ডিভিশন আখাউড়ার যুদ্ধে আমাদের সাথে মিলিত হয়। ভারতীয় সেনাবাহিনী আখাউড়াতে দক্ষিন এবং পশ্চিমাংশ দিয়ে আখাউড়াকে অবরোধ করে। অবশেষে পাক বাহিনী ৫ই ডিসেম্বর আখাউড়াতে ভারত-বাংলাদেশ যৌথ কমান্ডের নিকট আত্মসমর্পণ করে। এ যুদ্ধে আমাদের যে সব সৈনিক শহীদ হয়েছেন তারা হলেন ১। নায়েক সুবেদার আশরাফ আলী খান। ২। সিপাহী আমীর হোসেন। ৩। লেফটেন্যান্ট বদিউজ্জামান। ৪। সিপাহী রুহুল আমীন। ৫। সিপাহী শাহাব উদ্দিন। ৬। সিপাহী মুস্তাফিজুর রহমান। আখাউড়া পতনের পর কিছুসংখ্যক সৈন্য ব্রাক্ষণবাড়ীয়াতে পালিয়ে যেতে সক্ষম হয়। পলায়নের সময় বেশ কিছু সংখ্যক সৈন্য আমাদের হাতে নিহত হয় এবং ধরা পড়ে। 

এরপর ব্রাক্ষণবাড়ীয়াকে অতি সত্বর আক্রমণের পরিকল্পনা নেয়া হয়। এ আক্রমণ ব্রাক্ষণবাড়ীয়ার দুই দিক থেকে পরিচালিত হবে বলে সিদ্ধান্ত নেয়া হয়। একদিক হল  ব্রাক্ষণবাড়ীয়াকে দক্ষিন দিক থেকে ব্রাক্ষণবাড়ীয়া শহর এবং অপরদিক হল উত্তর দিক থেকে সিলেট সড়ক দিয়ে ব্রাক্ষণবাড়ীয়া শহর পর্যন্ত। ভারতীয় সেনাবাহিনী আখাউড়া ব্রাক্ষণবাড়ীয়া রেললাইন এবং উজানিস্যা ব্রাক্ষণবাড়ীয়া সড়ক দিয়ে অগ্রসর হবে এবং আমার এস ফোর্স সিলেট ব্রাক্ষণবাড়ীয়া সড়ক দিয়ে অগ্রসর হবে। ৫ই ডিসেম্বর আমি আমার ফোর্সকে নিম্নলখিত নির্দেশ দেইঃ 

৫ই ডিসেম্বর রাতে আমাদের যাত্রা শুরু হবে এবং বাহিনীর সামনে থাকবে ১১ ইষ্ট বেঙ্গল। আর ২য় ইষ্ট বেঙ্গল তাদের অনুসরণ করবে। তিন নং সেক্টরকে নির্দেশ দেয়া হয়েছিল যে সে যেন তার সেক্টর কোম্পানি নিয়ে তেলিপাড়া ও মনতলা দখল করে নেয়। তাদের (১১ ইষ্ট বেঙ্গলকে)যে কাজ দেওয়া হয়েছিল তা হল চান্দুরার উত্তরাংশে একটি রোড ব্লক তৈরি করা যাতে সিলেট থেকে পশ্চাদপসারণকারীরা এ রাস্তায় না আসতে পারে। দ্বিতীয় কাজ হলো চান্দুরা থেকে সরাইল পর্যন্ত এলাকা শত্রুমুক্ত করা। এ নির্দেশ পালনের জন্য ব্যাটালিয়ান কমান্ডার নিম্নলিখিত পদক্ষেপ নেনঃ 

তিনি এক কোম্পানি সৈন্য মেজর সুবেদ আলী ভূঁইয়ার নেতৃত্বে চান্দুরার উত্তরাংশে রোড ব্লাক তৈরি করার জন্য পাঠিয়ে দেন এবং বাকী ব্যাটালিয়নকে চান্দুরা থেকে সরাইল পর্যন্ত এলাকা শত্রুমুক্ত করার নির্দেশ দিয়ে অগ্রসর হবার আদেশ দেন। এ ব্যাটালিয়ন হরশপুর দিয়ে চান্দুরার দিকে অগ্রসর হয়। মেজর সুবেদ আলী ভূঁইয়ার যে কোম্পানিকে চান্দুরার উত্তরাংশে রোড ব্লক তৈরি করার নির্দেশ দেয়া হয়েছিল। সে কোম্পানি রোড ব্লক তৈরি করে খবর পাঠায়। তখন ব্যাটালিয়নের বাকী সব লোক চান্দুরার নিকটবর্তী এলাকা পাইকপাড়াতে ছিল। রোড ব্লক তৈরির খবর পাবার পর ব্যাটালিয়ন কমান্ডার মেজর নাসিম ব্যাটালিয়ন এর বাকী সবাইকে চান্দুরা হয়ে শাহবাজপুর সরাইল এবং ব্রাক্ষণবাড়িয়ার দিকে অগ্রসর হবার জন্য আদেশ দেন। 	

বেলা তখন প্রায় ১২টা। অপারেশনের অগ্রগতি প্রত্যক্ষ করার জন্য আমিও তখন পাইকপাড়াতে ব্যাটালিয়ন হেড কোয়ার্টারে পৌঁছি। আমার সাথে ছিল আমার রানার। এই প্রায় এক হাজার গজ পেছনে ব্যাটালিয়ন হেড কোয়ার্টার এ কোম্পানিকে অনুসরণ করছিল। আমিও ব্যাটালিয়ন হেডকোয়ার্টারের সাথে সাথে অগ্রসর হই। চান্দুরাতে যে পর্যন্ত পাকিস্তানী সৈন্য ছিল তারা পশ্চাদপসরণ করে শাহবাজপুরে আস্তানা তৈরি করে। ব্যাটালিয়ন কমান্ডারকে আমি নির্দেশ দেই যে যতো শীঘ্র সম্ভব শাহাবাজপুরে তিতাস নদীর উপরস্থ পুল দখল করতে,যাতে শত্রু সৈন্যরা সেটা ভেঙ্গে দিয়ে আমাদের অগ্রগতি রোধ করতে না পারে। তাই অগ্রসরমান কোম্পানি দ্রুতগতিতে অগ্রসর হচ্ছিল। ব্যাটালিয়ন হেডকোয়ার্টারে আমিও আমার রানারসহ ৮ জন লোক ছিলাম। 

এই হেডকোয়ার্টার যখন ইসলামপুরের নিকট পৌঁছে তখন পেছন থেকে একখান ট্রাক আসতে দেখা যায়। ট্রাকখানা যে রঙ্গের ছিল সে রকম একখান গাড়ী ১১ ইষ্ট বেঙ্গলেরও ছিল। ব্যাটালিয়ন কমান্ডার গাড়ীখানা দূর থেকে দেখে আমাকে বলে ‘স্যার তেলিয়াপাড়া নিশ্চয়ই আমাদের হস্তগত হয়েছে এবং আমার গাড়ীও চলে আসছে। ’এখানে বলে রাখা দরকার যে গাড়ী একমাত্র তেলিয়াপাড়া হয়ে আসতে পারতো। আমাদের গাড়ী ছাড়া অন্য কোন গাড়ী আসতে পারবে বলে বিশ্বাস ছিল নাহ। কেননা চান্দুরা এবং মাধবপুরের মাঝামাঝি জায়গায় আমাদের রোড ব্লক ছিল,যার কমান্ডার ছিল মেজর সুবেদ আলী ভূঁইয়া। গাড়ী আমাদের কাছে আসতেই ড্রাইভারকে ইশারা দিয়ে আসতে বলা হয় এবং গাড়ী থেমে যায়। আশ্চর্যের বিষয় যে গাড়ী আমাদের ছিল না। সে গাড়ীতে পাকিস্তানী সৈন্য বোঝাই ছিল। তারা তেলিয়াপাড়া থেকে পশ্চাদপসরণ করে আসছিল। গাড়ীতে পাকিস্তানী সৈন্য দেখে তাদের আত্মসমর্পণ এর নির্দেশ দেই। দু’চারজন অস্ত্র রেখে হাত উঁচু করে দাঁড়িয়ে যায় এবং তার মধ্য থেকে দুই একজন আমাদের সংখ্যা কম দেখে গুলাগুলি শুরু করে এবং গাড়ীর চারিদিকে লাফিয়ে পড়ে। গাড়ীর সামনের সিটে বসা ছিল একজন সুবেদার। সেও গাড়ী থেকে লাফিয়ে পড়ে আমাকে ধরে ফেলে। বাকি সৈন্যরা গাড়ী থেকে নেমে রাস্তার অপর পাশে চলে যায়। এসব সৈনিকদের অধিকাংশ ছিল পাঠান এবং মিলিশিয়া পোশাক পরিহিত। 

আমরা ইসলামপুরের যে স্থানে ছিলাম সেখানে থেকে এক হাজার গজ দূরে শাহবাজপরের দিকে ছিল এক কোম্পানি সৈন্য। এবং আমাদের প্রায় মাইলখানেক পিছনে পাইকপাড়া থেকে ক্রস কানট্রি হয়ে চান্দুরার দিকে অগ্রসরমান বাকী সৈন্য। গাড়ীর দক্ষিন পার্শে এবং পেছনে আমাদের লোক অস্ত্র উঠিয়ে ছিল। গাড়ীর উত্তর পাশ দিয়ে লাফিয়ে পড়ে পাকিস্তানী সৈন্যরা গ্রামের দিকে পালিয়ে যায় এবং সেখানে গুলাগুলি ছোড়ে। সুবেদার সামনের সিটে দক্ষিন পার্শে বসা ছিল। সে গাড়ী থেকে লাফিয়ে পড়ে আমাকে ধরে ফেলে। সুবেদার এর কাছে ছিল পিস্তল। আমার কাছেও ছিল পিস্তল। দুইজনের পিস্তল ছিল ‘পাউচ’এর মধ্যে। আমার এসএমজিটা আমার রানারের কাছে। রানার ছিল আমার পিছনে দাঁড়িয়ে। সুবেদার এবং আমার মাঝে ধস্তাধস্তি প্রচণ্ড। কেউ কারোর পিস্তল বের করার সুযোগ পাচ্ছিলাম নাহ। ইতিমধ্যে আমার রানার কয়েকবার সুবেদারকে লক্ষ্য করে গুলি করতে চেয়েছিল। হটাৎ আমার রানারের পায়ে গুলি লাগে এবং সে পড়ে যায়। পড়ে গিয়ে গুলি করার চেষ্টা করছিল। কিছুক্ষণের মধ্যে মেজর নাসিমও গুলিবদ্ধ হয় এবং আহত হয়ে পড়ে যায়। আমি অবশেষে জুডো কায়দায় তার বেষ্টনী থেকে মুক্তি পাই এবং আমি জোরের সাথে তার মুখের চোয়ালে এক ঘুষি মারি। তাতে সে পড়ে যায় এবং গিয়ে আমার রানারকে ধরে ফেলে এবং স্টেন দিয়েই আমাকে লক্ষ্য করে গুলি করে। তার এবং আমার মাঝে ব্যবধান ছিল মাত্র খুব বেশি হলে এক গজ। গুলি যে বেরিয়ে গেছে সেটা আমি দেখেছি কিন্ত কোথায় লেগেছে তা লক্ষ্য করিনি। 

সে সময় আমাদের ‘একজন সৈন্য সেখানে রাইফেল উঁচিয়ে গুলি করার প্রস্তুতি নিচ্ছিল। আমি তার কাছ থেকে রাইফেলটা নিয়ে সে সুবেদারের মাথায় বাড়ি দেই। সুবেদার মাটিতে লুটিয়ে পড়লো। আমি রাইফেল দিয়ে তার মাথায় কয়েকবার আঘাত করেছিলাম। সে সময় আমাদের কোন সৈন্যই অবস্থানে ছিল না। তাদের সবার অবর্তমানে। ঐ সুবেদারকে মেরেছিলাম। আমরা যখন ধস্তাধস্তি, গোলাগুলিতে ব্যস্ত ছিলাম তখন আমাদের সম্মুখে যে কোম্পানি অগ্রসর হচ্ছিল তারা পেছনের দিকে আসে এবং যারা পেছন থেকে আসে তারাও সম্মুখে অগ্রসর হ। ঠিক এ সময় আমি দেখি যে আর একখান গাড়ী পেছনে এসে দাঁড়িয়েছে। সেটা একটা বাস ছিল। সে বাস থেকে অবতরণ করছিল পাকিস্তানী সৈন্য। আমি তা দেখে রাইফেল উঁচিয়ে তাদের উপর গুলি করার প্রস্তুতি নেই। কিন্তু দেখলাম যে রাইফেলটা ভেঙ্গে গেছে। রাইফেলটা ছুড়ে ফেলে আমি চিৎকার করে বলি আমার স্টেন কোথায়? এবং সাথে সাথে পিস্তল বের করি। পিস্তল বের করে দেখি সেটাও বিকল হয়ে গেছে। তখন বুঝতে পারলাম সুবেদার যখন আমাকে এসএমজি দিয়ে গুলি করেছিল তা পিস্তলে লেগেছিল। পিস্তলে দুটো গুলির আঘাত বিদ্যমান ছিল। পিস্তলটাকে আমি আবার পাউচ-এর ভিতর রেখে কোন উপায় না দেখে এক ডোবার ভিতর লাফিয়ে পড়ি। আমার পরনে ছিল অলিভ গ্রীন পোশাক। ডোবায় ছিল কাদা। অলিভ গ্রীন আর কাদা মিলে দেখতে প্রায় মিলিশিয়া পোশাকের মতোই হয়ে গিয়েছিল। আমি তখন দেখছিলাম যে গাড়ী থেকে প্রায় ২০/২৫ জন লোক নেমে ঐ গ্রামের চারদিকে অবস্থান নিচ্ছে। আমি যে ডাবার মাঝে ছিলাম তা তারা দেখেছিল। বুঝতে পারলাম যে কোন মুহূর্তে তারা আমাকে গুলি করবে। ভাবছিলাম কাদাপূর্ণ ডোবার ভিতর মরার চেয়ে আর একবার চেষ্টা করে দেখা যাক। তাই আমি ডোবার মধ্য থেকে উঠেই তাদের মধ্য দিয়েই চলে যাই এবং এক বাড়িতে ঢুকে পড়ি। ঐ বাড়িতে একটা খোলা ঘরের ভিতরে ঢুকে সেখানে বসে পড়ি এবং মৃত্যুর প্রহর গুনতে থাকি। কারণ সে বাড়ির চারিদিকেই পাকিস্তানী সৈন্য মোতায়েন ছিল। আমি যখন ঘরের ভিতর বসেছিলাম তখন আমাদের সৈন্যরা পাকিস্তানী বাহিনীর দুই দিক থেকে আক্রমণ করে। বেলা তখন প্রায় ৪টা।

এ আক্রমণে পাকিস্তানী সৈন্যদের বেশ ক্ষয়ক্ষতি হয়। আত্মরক্ষায় ব্যস্ত হয়ে পিছনে হটতে থাকে। পশ্চাদপসরণকালে সবাই ধরা পড়ে। এ খন্ডযুদ্ধে পাকিস্তানীদের ২৫ জন মারা যায় এবং ঐ দিন ১১ জনকে জীবিত অবস্থায় ধরা হয়। পরের দিন আরও তিনজনকে ধরা হয়। আমাদের দুইজন শহীদ হয় এবং ১১ জন আহত হয়। এই খন্ডযুদ্ধে যারা সাহসের পরিচয় দিয়েছিল তারা হলঃ ১। লেফটেন্যান্ট নজরুল ইসলাম। ২। নায়েক মুস্তফা আলী। ৩। হাবিলদার আবুল কালাম। ৪। হাবিলদার রফিক (শহীদ)। 

এ যুদ্ধে শহীদ হয়েছিলেন হাবিলদার রফিক এবং সিপাহী মুজিবর রহমান। আমাদের ডাক্তার লেফটেন্যান্ট মইনুল ইসলাম আহত হন। তাই আহতদের পাকিস্তানী ট্রাকে (আমাদের দ্বারা দখলকৃত) করে চান্দুরার দিকে নিয়ে যাই। সাথে কোন ড্রাইভার না থাকায় আমি নিজে গাড়ী চালিয়ে চান্দুরার দিকে নিয়ে যাই।এ ঘটনা এতো অল্প সময়ের মধ্যে ঘটেছিল যে, পেছনে থেকে যারা অগ্রসর হচ্ছিল তারা ঘটনাস্থলে তাড়াতাড়ি পৌঁছাতে পারেনি। আমি যখন গাড়ী চালিয়ে চান্দুরার দিকে যাচ্ছিলাম তখন আমাদের লোক মনে করেছিল যে শত্রুরা পালিয়ে যাচ্ছে। তখন তারা আমাদের উপর মেশিন গান দিয়ে গুলিবর্ষণ করে। আল্লাহ অপার করুণায় তাদের মধ্যে কেউ হয়ত আমাকে চিনতে পারে এবং গুলিবর্ষণ বন্ধ করে। আমি কোম্পানি লোকদের ভিতর দিয়ে গাড়ী যখন চান্দুরার দিকে যাচ্ছিলাম তখন পেছনের সর্বশেষ যে কোম্পানি (আমাদের) ছিল তারা ভেবেছিল যে শত্রু এই কোম্পানির হাত থেকেই রক্ষা পেতে সক্ষম হয়েছে।তাই তারাও আমার উপর বেপ্রোয়াভাবে গুলিবর্ষণ করে।এতে গাড়ীর উইন্ড স্ক্রীন চূর্ণ-বিচূর্ণ হয়ে যায়। কিন্ত এবার খোদার অসীম কৃপায় পূর্বের মতো বেঁচে যাই। তারপর চান্দুরায় পৌঁছে আহতদের চিকিৎসা ব্যবস্থা করি। যেহেতু সবাই গুরুতরভাবে আহত হয়েছিল,তাই খুব দ্রুত তাদের হাসপাতালে পৌঁছাবার ব্যবস্থা নেই। সবাইকে স্ট্রেচারে করে আগরতলা পাঠিয়ে দেই। 

ব্যাটালিয়ন কমান্ডার নাসিম এ খন্ডযুদ্ধে আহত হন। তার পরবর্তী সিনিয়র সুবেদ আলী ভূঁইয়ার উপর থেকে আমার আস্থা চলে গিয়েছিল এজন্য যে, সে রোড ব্লক করা সত্তেও কিভাবে শত্রুরা আমাদের পেছনে চলে আসলো? আমার রিয়ার হেড কোয়ার্টার এর সাথে আমার কোন যোগাযোগ ছিল না।কারন এ যুদ্ধে অয়ারলেসটাও নষ্ট হয়ে যায়। তাই আমি অন্য কোন অফিসার এনে এ ব্যাটালিয়নের কমান্ডার পদে নিয়োজিত করার সিদ্ধান্ত নিলাম। 

এ ব্যাটালিয়ন শতকরা ৮০জন সৈনিক ছিল নতুন শিক্ষাপ্রাপ্ত এবং এটাই ছিল খন্ডযুদ্ধের মাধ্যমে তাদের প্রথম অপারেশন। যুদ্ধে ব্যাটালিয়ন কমান্ডার আহত হওয়াতে সৈনিকদের মনোবল একটু দমে যায়। আমি আবার পাইকপাড়ার দিকে ফিরে আসার সময় লে. নাসিমকে ব্যাটালিয়ন নিয়ন্ত্রনে রাখতে নির্দেশ দিয়ে আসি এবং তাঁকে এও বলে আসি যে আমি অফিসার নিয়ে আসছি। পাইকপাড়ায় পৌঁছে আমি সিদ্ধান্ত নেই যে যতো শীঘ্র হোক আমাকে পেছনে যেতে হবে এবং সেখান থেকে অফিসার আনতে হবে। আমি পেছনে না গেলে হয়তো অন্য কোন অফিসারকে আনা সম্ভব নয়। কারণ তারা কোন না কোন কমান্ড-এ আছে। এই অসুবিধার জন্য আমি সেদিন রাতেই রিয়ার হেডকোয়ার্টারে চলে যাই এবং সেক্টর কোম্পানী কমান্ডার মেজর মতিনকে এবং আমার বিএম ক্যাপ্টেন আজিজকে এই ব্যাটালিয়নে যোগ দিতে নির্দেশ দেই। মেজর মতিনকে ব্যাটালিয়নের কমান্ডার হিসেবে নিয়োগ করি। 

৭ই ডিসেম্বর সকালে এ দুইজন অফিসার নিয়ে আমি পাইকপাড়া ব্যাটালিয়ন হেড কোয়ার্টারের উদ্দেশ্য যাত্রা করি এবং বেলা প্রায় দুটোর দিকে ব্যাটালিয়ন হেডকোয়ার্টারে পৌঁছি। 

মেজর মতিনকে নতুন ব্যাটালিয়ন কমান্ডার নিয়োগ করে তাকে ব্যাটালিয়নের ভার গ্রহণ করতে বলি 
এবং আমাদের অগ্রগতি যেন রোধ না হয় সে জন্য সামনে অগ্রসর হবার জন্য নির্দেশ দেই।বলা বাহুল্য, ৬ই ডিসেম্বর আমরা ইসলামপুরের খন্ডযুদ্ধে লিপ্ত থাকাতে শাহবাজপুরের তিতাস নদীর উপর সময় মতো দখল না পারায় পাকবাহিনী সে পুলটি ভেঙ্গে দেয়।

পুলটি ভেঙ্গে যাওয়াতে নদীর ওপারে পাকিস্তানী সৈন্যসংখ্যা কি পরিমান ছিল তা না জেনে অগ্রসর হওয়া সম্ভব ছিল না। তাই আমি ব্যাটালিয়ন কমান্ডারকে আমি শিগগির পাক বাহিনীর আস্তানা সম্বন্ধে খবর নেওয়ার নির্দেশ দেই।ব্যাটালিয়ন কমান্ডার ব্যাটালিয়নে একেবারে নতুন এবং পৌঁছেছিল প্রায় বিকেলের দিকে। তাই তাকেও খবরাখবর নেওয়ার জন্য একটু সময় দিতে হয়েছিল। ৭ই ডিসেম্বর রাতে এক কোম্পানী সৈন্য শাহবাজপুরের দিকে পাঠানো হয় এবং রাতের মধ্যেই যখন খবর পাওয়া গেল যে সেখানে সৈন্যসংখ্যা কম তখন সে কোম্পানী নদীর অপর পার দখল করে নেয়। এ সংবাদ পাওয়া গেল ৮ই ডিসেম্বর সকালে। খবর পাবার সাথে সাথেই ব্যাটালিয়নের বাকী কোম্পানী শাহবাজপুরের দিকে অগ্রসর হয়। 

যে কোম্পানী ৭/৮ ডিসেম্বর রাতে শাহবাজপুর দখল করেছিল তার অধিনায়ক ছিল মেজর সুবেদ আলী ভূঁইয়া। আমি ব্যাটালিয়ন কমান্ডারকে নির্দেশ দেই,মেজর সুবেদ আলী ভূঁইয়া যেন তার কোম্পানী নিয়ে সরাইলের দিকে অগ্রসর হয়। কোম্পানী সরাইল পর্যন্ত পাকিস্তানীদের কোন বাঁধা পায়নি।আমার এস ফোর্সের অগ্রভাগ যখন সরাইলে পৌঁছে তখন ভারতীয় সেনাবাহিনীর ৫৭ মাউন্টেন ডিভিশন ব্রাক্ষণবাড়িয়াতে পৌঁছে গিয়েছিল। ব্রাক্ষণবাড়িয়া শত্রু না থাকাতে কোন যুদ্ধ হয়নি। পাকবাহিনী ব্রাক্ষণবাড়িয়া এবং সরাইল ত্যাগ করে আশুগঞ্জ এবং ভৈরববাজারে একত্রিত হয়। ভারতীয় সেনাবাহিনী আশুগঞ্জের দিকে অগ্রসর হচ্ছিল। আমি সময় নষ্ট না করে ব্রাক্ষণবাড়িয়া দিকে অগ্রসর না হয়ে আমার ফোর্সকে নির্দেশ দেই আশুগঞ্জের দিকে রওনা হবার জন্য। ৮ই ডিসেম্বর বিকাল পর্যন্ত আমার ফোর্সকে আজমপুর এবং দুর্গাপুর পৌঁছে। আমার ফোর্স-এর অগ্রভাগে তখন পর্যন্ত ছিল ১১ ইষ্ট বেঙ্গল রেজিমেন্ট, দ্বিতীয় ইষ্ট বেঙ্গল রেজিমেন্ট ঐ দিন ছিল শাহবাজপুরে। 

আমার হেডকোয়ার্টার আমি তৈরি করে সরাইলে,যেখানে ১১ ইষ্ট বেঙ্গল রেজিমেন্টের ২ কোম্পানী সৈন্য ছিল। ১১ ইষ্ট বেঙ্গলের বাকী দুই কোম্পানী সৈন্য আজমপুর এবং দুর্গাপুরে ছিল। শাহবাজপুরে কোম্পানী নেতৃত্ব দিয়েছিল মেজর সুবেদ আলী ভূঁইয়া এবং দুর্গাপুরে লে.নাসের। আমার ফোর্স যখন আজমপুর এবং দুর্গাপুরে অবস্থান করছিল তখন ভারতীয় ৩১১ মাউন্টেন ডিভিশনের তিনটি ব্যাটালিয়ন নিম্নলিখিত স্থানে মোতায়েন ছিল ১০,বিহার রেজিমেন্ট দুর্গাপুরের দক্ষিনে, ১৮ রাজপুত রেজিমেন্ট তালশহর এবং দুর্গাপুরের মাঝামাঝি জায়গায়,৪ গার্ড তালশহরে এবং ৭৩ মাউন্টেন ব্রিগেড ব্রাক্ষণবাড়িয়াতে। 

আশুগঞ্জের সন্নিকটবর্তী হবার পর আমরা সামনে অগ্রসর হতে পারছিলাম নাহ। কারণ পাক বাহিনী ভৈরব বাজার থেকে আমাদের উপর দূরপাল্লার কামানের গোলাবর্ষণ করছিল অবিশ্রান্তভাবে। কিন্ত ভারতীয় দূর পাল্লার কামান তখন আগরতলা এবং সিঙ্গারবিলের আশেপাশে ছিল। আগরতলা এবং সিঙ্গারবিল থেকে তাদের গোলা ভৈরব পর্যন্ত পৌঁছাচ্ছিল না। তাই আমাদের অগ্রগতিতে বাঁধা পড়ে। ৮ই ডিসেম্বর এভাবে অতিবাহিত হয়। ৯ই ডিসেম্বর আমার সৈনিকরা আজমপুর এবং দুর্গাপুর থেকে অত্যন্ত সতর্কতার সাথে আশুগঞ্জের দিকে অগ্রসর হচ্ছিল। ভারতীয় ৩১১ মাউন্টেন ব্রিগেডও অনুরুপভাবে অগ্রসর হচ্ছিল। পাকিস্তানী সেনাবাহিনীর আশুগঞ্জ এবং ভৈরবের ঘাঁটি খুবই শক্তিশালী ছিল। কারণ আখাউড়া,তেলিয়াপাড়া এবং ব্রাক্ষণবাড়িয়া এসব স্থানে তাদের ১৪, ডিভিশন ছিল। তারা বিভিন্ন স্থান থেকে পশ্চাদপসরণ করে। সমস্ত ফোর্স ভৈরব এবং আশুগঞ্জ একত্রিত করে। যদিও তারা আমাদের চেয়ে বেশি ছিল তবুও তাদের মনোবল ছিল না বললেই চলে। ৯ই ডিসেম্বর এভাবে দূরপাল্লার কামানের গোলাগুলি চলে। ১০ই ডিসেম্বর ভোরের দিকে ১৮ রাজপুত রেজিমেন্ট আশুগঞ্জের পাকিস্তানী প্রতিরক্ষাব্যূহের ভিতর ঢুকে পড়ে এবং এক প্রকার পাকিস্তানী ফাঁদের ভিতর পড়ে যায়। তাই ১০ বিহার রেজিমেন্টর এবং আমার ফোর্স ১১ ইষ্ট বেঙ্গল রেজিমেন্ট-এর দুটো কোম্পানী তাদের সে ফাঁদ থেকে মুক্ত করার জন্য দুর্গাপুরের দিক থেকে আশুগঞ্জ আক্রমণ চালায়। যখন এ আক্রমণ চলছিল তখন আমি দুর্গাপুরে। বেলা প্রায় সাড়ে দশটায় পাকিস্তানী সৈনিকরা ভৈরব পুলের আশুগঞ্জের সংলগ্ন অংশ ডিনামাইট দ্বারা উড়িয়ে দেয়। ভারতীয় এক স্কোয়াড্রন ট্যাংকও দুর্গাপুরের দিক থেকে এ আক্রমণে অংশ নেয়। যেহেতু ১৮ রাজপুত রেজিমেন্ট ফাঁদের ভেতর ছিল,তাদের সে ফাঁদ থেকে উদ্ধার করার জন্য বেপ্রোয়াভাবে আক্রমণ চালাতে হয়। ভারতীয় ট্যাংকগুলিও পাকিস্তানী ট্যাংকবিধ্বংসী ফাঁদের ভিতর পড়ে যায়। ১৮ রাজপুত রেজিমেন্ট ফাঁদ থেকে মুক্ত হবার সুযোগ পায়। কিন্ত উভয় দলেরই ভীষণ ক্ষয়ক্ষতি হয়। এ যুদ্ধে পদাতিক ছাড়াও ভারতীয় ৪টি ট্যাংক বিধ্বংস হয়। ১০ তারিখের এই যুদ্ধের পর আমরা আবার পিছনে ফিরে আসি এবং আশুগঞ্জ ও ভৈরব আক্রমণের জন্য পরিকল্পনা নেই। ১০/১১ ডিসেম্বর রাতে যে সব পাকিস্তানী সৈন্য আশুগঞ্জ ছিল,তারা ভৈরব চলে যায়। ১১ই ডিসেম্বর ভারতীয় ১৯ পাঞ্জাব রেজিমেন্টের দুটি কোম্পানী হেলিকপ্টারযোগে নদীর অপর পাড়ে নিয়ে যাওয়া হয়। ঐ দিনই বেলা প্রায় সারে এগারোটায় ভৈরব পুলের ভৈরব সংলগ্ন অংশ ডিনামাইট দিয়ে ভেঙ্গে দেওয়া হয়। এবং তার সাথে আশুগঞ্জ আমাদের হস্তগত হয়। ভৈরব তখন অবরোধ অবস্থায় থাকে। 

সম্মিলিত কমান্ডারে হেডকোয়ার্টারে তখন এ সিদ্ধান্ত নেয়া হয় যে ভৈরব অবরোধ অবস্থাতে থাকবে। এ অবরোধ আমার এক ব্যাটালিয়ন এবং ভারতীয় ৭৩ মাউন্টেন ব্রিগেড থাকবে। আর বাকী ভরতীয় ৩১১মাউন্টেন ব্রিগেড এবং আমার বাকী সৈন্য ভৈরবকে পাশ কাটিয়ে নরসিংদী দখল করার জন্য ৪ গার্ড রেজিমেন্টকে নির্দেশ দেওয়া হল এবং তাদেরকে হেলিকপ্টারযোগে নরসিংদীতে অবতরণ করানো হল। ৩১১ মাউন্টেন ব্রিগেডের বাকী ব্যাটালিয়নকে (১০,বিহার এবং ১৮ রাজপুত) পদব্রজে নরসিংদীতে রওনা হওয়ার নির্দেশ দেয়া হয়। আমি ১১ ইষ্ট বেঙ্গল রেজিমেন্টকে ভৈরব এবং আশুগঞ্জে অবরোধের নির্দেশ দিয়ে তাদের মোতায়েন করি। ২য় ইষ্ট বেঙ্গল এবং সেক্টর ট্রুপসদের নির্দেশ দেই যে তারা যেন পদব্রজে নরসিংদীর দিকে রওনা দেয়। 

১২ই ডিসেম্বর ২য় ইষ্ট বেঙ্গল ব্রাক্ষণবাড়িয়ার লালপুর হয়ে মেঘনা নদী অতিক্রম করে রায়পুরাতে পৌঁছে। আমি আমার হেডকোয়ার্টার ২য় ইষ্ট বেঙ্গলের সাথে রাখি। ১২ই ডিসেম্বর রাত আমরা রায়পুরাতে কাটাই। ১৩ই ডিসেম্বর সকালে আমরা নরসিংদী অভিমুখে রওনা হই।সেদিনই বিকেলে আমরা নরসিংদী পৌঁছি। নরসিংদী পৌঁছে আমরা শুনতে যে ৪ গার্ড রেজিমেন্ট নরসিংদী দখল করেছে। তারা এখানে হেলিকপ্টারযোগে এসেছিল। ১৩ই ডিসেম্বর আমরা নরসিংদীতে অবস্থান করি। যেহেতু ৪,গার্ড রেজিমেন্ট নরসিংদীতে সর্ব প্রথম পৌঁছেছিল,তাই নরসিংদীর সমস্ত গারী,যানবাহন তাদের হস্তগত হয়। ১৪ই ডিসেম্বর যখন আমরা ঢাকা অভিমুখে রওনা হই তখন আমাদের কাছে কোন যানবাহন ছিল না। তাই আবার আমরা পদব্রজে ঢাকা অভিমুখে রওনা হই। এ অভিযানে ৪,গার্ড রেজিমেন্ট সম্মুখভাবে ছিল। তারা নরসিংদী ডেমরা সড়ক দিয়ে বড় পা পর্যন্ত পৌঁছে। আমি তাদের অনুসরণ না করে ২য় ইষ্ট বেঙ্গলকে নির্দেশ দিলাম যে তারা যেন তারাবোর দিকে না গিয়ে ভুলতা থেকে মুরাপাড়া রুপগঞ্জ হয়ে ঢাকার দিকে অগ্রসর হয়। ১৪ই ডিসেম্বর আমার সমস্ত ফোর্স মুড়াপাড়া পৌঁছে যায়। এবং শীতলক্ষ্যা নদী পার হয়ে বালু নদীর পাড়ে পৌঁছে যায়। ১০ বিহার রেজিমেন্ট ঐ দিন রূপসী পৌঁছেছিল। ১৪ ডিসেম্বর আমাদের অবস্থান নিম্নরুপ ছিলঃ গার্ড এবং ১৮ রাজপুত রেজিমেন্ট ডেমরার পূর্ব পাড় তারাবোতে,১০ বিহার রেজিমেন্ট শীতলক্ষ্যার পূর্ব পাড়ে রূপসীতে। আমার ফোর্স-এর ২য় ইষ্ট বেঙ্গল রেজিমেন্ট শীতলক্ষ্যার পশ্চিম পাড় গাঁও এবং বালু নদীর পশ্চিম পাড়ে ডেমরার পেছনে ছিল। সেক্টর ট্রপস বাসাবোর আশেপাশে। ১৪,১৫ এবং ১৬ই ডিসেম্বর যুদ্ধ হয়। ১৬ই ডিসেম্বর বেলা প্রায় ১০টা থেকে ডেমরা ঢাকা রোড আমাদের নিয়ন্ত্রণাধীনে ছিল। ডেমরাতে পাকিস্তানী সৈন্যরা প্রায় অবরোধ অবস্থায় ছিল। ১৬ই ডিসেম্বর সকাল থেকেই কথা হচ্ছিল যে পাকিস্তানী সৈন্যরা আত্মসমর্পণ করবে। কিন্ত বেলা বারোটা পর্যন্ত যুদ্ধও অব্যাহত থাকে। বেলা সাড়ে বারোটায় পাকিস্তানীরা ডেমরা-ঢাকা সড়কের উপর অস্ত্র সংবরণ করে। ডেমরা-ঢাকার যুদ্ধে পাকিস্তানীরা যদিও ফ্রেশ ট্রুপস ( সীমান্ত এলাকার সৈনিকরা ঢাকা আসার আগেই অবরোধ অবস্থায় ছিল এবং ঢাকাতে অবস্থানরত সৈনিকরা ঐ দিন পর্যন্ত কোন যুদ্ধে লিপ্ত হয় নাই,তাই যুদ্ধক্লান্ত ছিল না)। ব্যবহার করেছিল,কিন্ত তবুও তারা বিশেষ সুবিধা করতে পারেনি এ জন্য যে,তাদের নিকট দূরপাল্লার কামান ছিল না। সে গুলোর প্রায় সবগুলোই সীমান্ত এলাকায় ছিল। কিন্ত অপরদিকে ভারতীয় ট্যাংক এবং দূরপাল্লার কামান ঢাকার আশেপাশে আনতে সক্ষম হয়েছিল। এখানে বলে রাখা দরকার যে,আগরতলা থেকে ঢাকা শহর পর্যন্ত আমাদের অভিযানে বিশেষ করে আমার এস ফোর্স কোন যানবাহন পায়নি। তাই সমস্ত রাস্তাটুকু তাদের পায়ে হেঁটে আসতে হয়েছিল। পায়ে হেঁটে আসতে হয়েছে ঠিকই তবুও তারা ক্লান্তি অনুভব করছিল না। কারণ তারা সবাই জানতো যে পাকিস্তানীদের পতন হচ্ছে এবং ঢাকার পতন অত্যাসন্ন। আমরা আগরতলা থেকে অগ্রসর হই,তখন অস্ত্র শস্ত্র গোলাবারুদ ছাড়া আর কিছুই আমাদের সাথে আনিনি এবং অস্ত্রশস্ত্র ও গোলাবারুদ সবগুলোই জনসাধারন ঢাকা পর্যন্ত বহন করে নিয়ে এসেছিল। শুধু আমাদেরই নয়,ভারতীয় সেনাবাহিনীর অস্ত্রশস্ত্রও এভাবে করে আনা হয়। 

৬ই ডিসেম্বর থেকে ১৬ ডিসেম্বর পর্যন্ত এ দশ দিন আমরা কোন প্রকার রসদ সাথে বহন করিনী। কিন্ত আমরা এক বেলাও না খেয়ে থাকিনি।আমাদের খাবারের ব্যবস্থা জনসাধারণ করেছিল। আমাদের খাবারের ব্যবস্থার কথা কাউকে বলতেও হয়নি। কোন কোন জায়গায় এমনও হয়েছে যে,খাবারের প্রস্তুতির দেরী দেখে আমরা সামনে অগ্রসর হয়েছি এবং জনসাধারণ পড়ে পেছনে থেকে মাথায় করে চার পাঁচ মাইল দূর পর্যন্ত খাবার বহন করে নিয়ে এসেছে আমাদের খাওয়ানোর জন্য। 

১৬ই ডিসেম্বর বেলা প্রায় দুটায় ডেমরাতে পাকবাহিনী আমাদের বাংলাদেশে- ভারত যৌথ কমান্ডের কাছে অস্ত্র সংবরণ করে। ঐ সময় আমাকে সংবাদ দেয়া হয় যে,বেলা সাড়ে তিনটায় আমি যেন ঢাকা বিমান বন্দরে উপস্থিত থাকি। কারণ সে সময় লেঃ জেনারেল অরোরা আসছেন এবং লেঃ জেনারেল নিয়াজীও সেখানে উপস্থিত থাকবেন। আত্মসমর্পণ অনুষ্ঠানে আমি যেন উপস্থিত থাকি। যদিও ডেমরাতে পাকসেনা আত্মসমর্পণ করেছিল তবুও ডেমরা ও ঢাকার মধ্যবর্তী এলাকা মাতুয়াইলে তখনো পাকসেনারা তাদের অবস্থান রক্ষা করছিল। বেলা তখন প্রায় ২ টা। আমাকে সাড়ে তিনটায় বিমানবন্দরে উপস্থিত থাকতে হবে। তাই ২য় ইষ্ট বেঙ্গল রেজিমেন্টের কমান্ডার মেজর মইনকে ব্যাটালিয়ন নিয়ে ঢাকা চলে আসার নির্দেশ দেই। পাকিস্তানী ব্যাটালিয়ন কমান্ডার কর্নেল খিলজীকে বলি যে,আমাকে বিমানবন্দর যেতে হবে। এবং তোমার সৈনিকরা যারা মাতুয়াইলে আছে তাদেরকে তুমি গোলাগুলি বন্ধ করতে নির্দেশ দাও। আমরা একই জীপে ডেমরা থেকে মাতুয়াইলের দিকে দিকে যাই এবং কর্নেল খিলজীকে আগে পাঠিয়ে দেই সে যেন তার সৈনিকদের নিয়ন্ত্রণে আনতে পারে। সৈনিককে নিয়ন্ত্রণে আনতে খিলজীকে বেশ বেগ পেতে হয়েছিল। অবশেষে সে তার সৈনিকদের আত্মসমর্পণ করাতে সক্ষম হয়। 

মাতুয়াইলে আত্মসমর্পণের পর আমি এবং ডেল্টা সেক্টর কমান্ডার ব্রিগেডিয়ার সাবেক সিং ঢাকা বিমানবন্দর অভিমুখে রওয়ানা হই এবং সাড়ে তিনটার মধ্যে আমরা বিমানবন্দরে পৌঁছে যাই। বিমানবন্দরে পৌঁছে দেখতে পাই যে, সেখানে জেনারেল নিয়াজী এবং ভারতীয় ইস্টার্ন কমান্ডের জেনারেল জেকব,জেনারেল স্বাগত সিং,জেনারেল নাগ্রা ও আরো অনেকে উপস্থিত রয়েছেন। আমি বিমান বন্দরে পৌঁছে তাদের সাথে কথা বলি এবং জেনারেল নিয়াজীকে জিজ্ঞাসা করি,’ স্যার ডু ইউ রিমেম্বার মি?আই এ্যাম এক্স-মেজর শফিউল্লাহ অব টু ইষ্ট বেঙ্গল রেজিমেন্ট অ্যান্ড নাউ কর্নেল শফিউল্লাহ অব বাংলাদেশ আর্মি। 

জেনারেল নিয়াজীকে খুবই চিন্তিত ও বিমর্ষ দেখাচ্ছিল। তিনি আমার কোন কথার জবাব না দিয়ে শুধু মাথা নেড়ে সায় দিলেন যে তিনি আমাকে চিনছেন। কিছুক্ষণের মধ্যেই হেলিকপ্টারযোগে জেনারেল আরোরা তাঁর দলবলসহ বিমান বন্দরে পৌঁছেন। এরপর বিমানবন্দর থেকে আমরা তদানীন্তন রমনা রেসকোর্স( বর্তমানে সোহরাওয়ার্দী উদ্যান) পৌঁছি। সেখানে সেদিন বহু লোকের সমাগম হয়েছিল। জেনারেল আরোরার সাথে গ্রুপ ক্যাপ্টেন (বর্তমানে এয়ার কমোডোর ) খোন্দকারও এসেছিলেন বাংলাদেশের পক্ষ থেকে উপস্থিত থাকার জন্য। 

বেলা প্রায় পাঁচটার দিকে সোহরাওয়ার্দী উদ্যানে জেনারেল নিয়াজী যৌথ কমান্ডের (বাংলাদেশ ভারত) নিকট আত্মসমর্পণ দলিল স্বাক্ষর করেন। এ অনুষ্ঠানে বাংলাদেশের পক্ষ থেকে গ্রুপ ক্যাপ্টেন (বর্তমান এয়ার কমোডর) খোন্দকার এবং আমি উপস্থিত ছিলাম। ১৯৭১ সালের ২৯শে মার্চ ময়মনসিংহে ঢাকা দখলের যে স্বপ্ন দেখেছিলাম তা ১৬ই ডিসেম্বর ১৯৭১ সালে বাস্তবায়িত হয়েছিল। 

ঢাকা দখলের যে গৌরব তা আমার ফোর্সের প্রথম ছিল। ১৯৭১ সালের ১৬ই ডিসেম্বর প্রায় সাড়ে পাঁচটায় আমার ফোর্স ঢাকা স্টেডিয়ামে শিবির স্থাপন করে। ১৬ই ডিসেম্বর আমার হেডকোয়ার্টার ঢাকাতে পৌঁছে যায়। প্রথম সেটা স্থাপিত হয় স্টেডিয়ামের পাবনা এম্পোরিয়ামের তেতলার এবং ১৭ই ডিসেম্বর সেটা আমি ৩৫,মিন্টু রোড-এ স্থানান্তর করি। ঢাকা সেনানিবাসে হেডকোয়ার্টার স্থানান্তরিত করার পূর্ব পর্যন্ত আমার  হেডকোয়ার্টার ৩৫, মিন্টু রোডে থেকে যায়। ২য় ইষ্ট বেঙ্গল তখন সোহরাওয়ারর্দী উদ্যানে অবস্থান করে। ভৈরবে আত্মসমর্পণের পর ১১ ইষ্ট বেঙ্গল ভৈরব থেকে ঢাকা চলে আসে এবং ভিকারুন্নিসা বালিকা বিদ্যালয়ে তারা প্রথম কয়েকদিন অবস্থান করে। সেক্টর ট্রুপসদের জায়গা দেওয়া হয় বিভিন্ন স্থানে যেমন বিশ্ববিদ্যালয় খেলার মাঠ,আজিমপুর ইত্যাদি স্থানে। এই সেক্টর ট্রুপস পরে ১৬ ইষ্ট বেঙ্গল রেজিমেন্ট নামে পরিচিত। 

এ স্বাধীনতা সংগ্রামের সময় আমার সেক্টর যে সব যুদ্ধ সংক্রান্ত কার্যকলাপ হতো সেগুলো আমি কখনো পাবলিসিটি করতে দেইনি। কারণ ৩০শে মার্চ ১৯৭১-এ আমি যখন ভৈরব ব্রাক্ষণবাড়িয়াতে পৌঁছি তখন কিছু সংখ্যক বিদেশী এবং ভারতীয় সাংবাদিকদের সাথে আমার দেখা হয়। তারা আমাকে কিছু প্রশ্ন করেছিল এবং সে প্রশ্নের জবাব তাঁর কিছুদিন পর ভারতীয় সংবাদপত্রে দেখতে পাই। যেমন আমার ব্যাটালিয়ন কোন দিক থেকে,কোথা থেকে এসেছে? সৈন্য সংখ্যা কত ও কতজন অফিসার এবং কি করতে যাচ্ছি? এ সমস্ত গোপন তথ্য আমি পত্রিকাতে দেখতে পেয়ে সাংবাদিকদের উপর আস্থা হারিয়ে ফেলি। এবং পরবর্তীতে নয় মাসের যুদ্ধে কোন সাংবাদিককে সাক্ষাৎকার দেইনি। এতে যদিও গোপন তথ্য গোপন রাখতে পেরেছি কিন্ত আমার মনে হয় আমার সেক্টরের ছেলেরা যেভাবে কাজ করেছে তা বাংলাদেশের কেউ জানে না। কিন্ত আমার বিশ্বাস সত্য কখনো গোপন থাকে না। আমার ছেলেরা যে উত্তম কাজ করেছে তা যারা স্বচক্ষে দেখেছে,তারাই লোকদের যতোটুকু বলেছে,সেটাই আমি অনেক বেশি মনে করি। এ সেক্টরের কার্যকলাপ আমি লোকমুখে যতোটুকু শুনতে পাই তা এতটুকুও অতিরঞ্জিত নয়। 

ভারতে থাকাকালীন ভারতীয় হাসপাতালের সাহায্য ছাড়াও আমি দুখানা হাসপাতাল তৈরি করেছিলাম।এর একটা ছিল আমার হেডকোয়ার্টার হেজামারাতে,সেটা ছিল ৩০ বেডের। অপরটি ছিল আশ্রম বাড়ীতে। সেটা ছিল ১০ বেডের। আমাদের সৈনিকদের এবং গণবাহিনীর চিকিৎসা ছাড়াও নিকটবর্তী গ্রামবাসীরাও এ হাসপাতালের চিকিৎসা লাভ করতো। এ নয় মাসের সংগ্রামে আমাদের প্রতিবেশী ভারত সরকার আমাদের যে ভাবে সাহায্য করেছিল তা হয়তো বাংলাদেশের অভ্যন্তরে যারা ছিল তারা চোখে না দেখলে বিশ্বাস করতে পারবে না। সমস্ত সীমান্ত এলাকাতে লাখ লাখ শরণার্থীদের থাকার,খাবার পরার ব্যবস্থা যে সুশৃঙ্খলভাবে করা হয়েছিল তা কোন শরণার্থী ভুলতে পারবে না। শুধু শরণার্থী নয়,আমরা যারা সামরিক বাহিনীর লোক ছিলাম আমাদের সবাইকে টাকা-কড়ি,অস্ত্রশস্ত্র এবং রসদপত্র ইত্যাদি আমাদের প্রয়োজনুপাতে তারা দিতে চেষ্টা করেছিল। তারা যতোটুকু দিয়েছে এটা না দিলে আমাদের হয়তো খুবই অসুবিধা হতো। 

আমাদের স্বাধীনতা সংগ্রাম নয় মাসের মধ্যেই শেষ হয়েছে। তাও শুধু তাদের অংশগ্রহণের জন্য। যদি তারা এ সংগ্রামে শেষের দিকে পাকিস্তানের সঙ্গে যুদ্ধে লিপ্ত না হত,তাহলে আমাদের আরও কিছুদিন সংগ্রাম চালিয়ে যেতে হতো। আমার দৃঢ়বিশ্বাস ছিল যে দেশ স্বাধীন হবেই। বাংলাদেশের জনগণও দেশ স্বাধীন করার পক্ষে ছিল। 

ভারতীয় সেনাবাহিনীর যুদ্ধে অংশগ্রহনে আমাদের স্বাধীনতা লাভ একটু তরান্বিত হয়েছে মাত্র। যদি তা না হতো তা হলেও বাংলাদেশ স্বাধীন হত, হয়ত কিছুদিন সময় লাগতো। 

আমাদের হেডকোয়ার্টার তেলিয়াপাড়া থেকে তুলে ভারতীয় সীমান্ত সীমানাতে স্থানান্তরিত করা হয়। মে মাসের প্রথমে আমার কোম্পানী নিয়ে তেলিয়াপাড়াতে ঘাঁটি, সংখ্যায় ছিলাম ৮০/৮৫ জন। এপ্রিল মাসের শেষের দিকে ক্যাপ্টেন ভূঁইয়া চট্টগ্রাম থেকে এসে আমাদের সাথে যোগ দেন। এরপর আমরা দুজন পরামর্শ করে ডিফেন্স নেই।

মে মাসের প্রথম থেকে পাকবাহিনী ৮/১০ বার হামলা চালিয়েও আমাদের সরাতে পারেনি। ওখানে মাঝে মাঝে যুদ্ধে আমরা পাকবাহিনীর গাড়ি ও অস্ত্রশস্ত্র উদ্ধার করেছি। প্রত্যহ হামলা করতো পাকবাহিনী। বেসামরিক লোক, ইপিয়ার, মুজাহিদ এরা এতো সাহসিকতার সাথে পাকবাহিনীর সাথে মোকাবেলা করে যে আমি বিস্ময় প্রকাশ করি। ইপিআরদের কথা ভোলা যায় না। এত সাহস আমি জীবনে দেখিনি। হেডকোয়ার্টার থেকে খাবার আসতো। এমনও দিন গেছে যে ২/৩ দিন খাবার পায়নি। বৃষ্টিতে ভিজে অনাহারে যুদ্ধ করতে হয়েছে। মুজাহিদ দুলামিয়ার একটি ঘটনা বলা দরকার। মুকুন্দপুর হরশপুর (সিলেট) ওখানে পাকবাহিনীর সাথে এক যুদ্ধে দুলামিয়া বেশকিছু পাকবাহিনীকে খতম করে। পাক বাহিনীর চাপে অন্যান্যরা চলে যায়, দুলামিয়ার পেটে গুলি লেগে মারা যাবার মতো তবুও গামছা দিয়ে বেঁধে এলএমজি ফায়ার করতে থাকে। কিছুক্ষণ পরে প্রায় জ্ঞান হারায় এমন অবস্থা। কর্ণেল শফিউল্লাহ পিছন থেকে দুই কোম্পানী সৈন্য নিয়ে আক্রমণ করে দুলামিয়াকে উদ্ধার করে। দুলামিয়া প্রায় অজ্ঞান হয়ে গেলেও তা ট্রিগারে হাত ছিল। শফিউল্লাহ তাকে উদ্ধার করে উঠে আসার সাথে সাথে বলে আমার এলএমজি কোথায়। আর বলতো, স্যার আমি মরে গেলে ‘জয় বাংলা’ বলবেন।

ইপিআর নায়েক সুবেদার মালেক, নায়েক আব্দুল ওহিদ, ল্যান্স নায়েক মফিজ, নায়েক সালাম, সেপাই হায়দার আলী, গোলাম মওলা, মুজাহিদ তাজুল ইসলাম, ল্যান্স নায়েক নুরুল ইসলাম এবং সিপাই কবির - এদের নাম ভোলা যায় না। ছাত্রদের মধ্যে সেলিম এবং আনিসের দুই ভাই এবং শাহজামান মজুমদারের কথা অতুলনীয়। সেলিম মীরপুর অপারেশনে শহীদ হয় বিহারী কলোনীতে। মরার সময় সে বলেছিল যে, ‘স্যার পাকবাহিনীর হাতে মারা গেলাম না, কুত্তা বিহারীদের হাতে মারা গেলাম’।

যাহোক, ১৯শে মে পাকবাহিনীর আর্টিলারী এবং অন্যান্য ভারী অস্ত্রের সাহায্যে ব্যাপক আক্রমণ চালালে আমরা তেলিয়াপাড়া ছাড়তে বাধ্য হই। যুদ্ধে আমাদের ৮/৯ জন মারা যায়। পাকবাহিনীর অনেক সৈন্য মারা যায়। যুদ্ধ চলে সারাদিন ধরে।

২০শে মে ভোরে আমি পাল্টা আক্রমণ করি তেলিয়াপাড়াতে। সকালে আমরা ৪/৫ টা বাঙ্কার দখল করে নেই কিন্তু পাক বাহিনীর আরো সৈন্য আসায় আমরা প্রায় ১১টার দিকে পিছু হটে আসি। আমাদের ১০জন মারা যায়। পাকবাহিনীর ২০/২৫ জন মারা যায়। ইতিমধ্যে যুদ্ধনীতি পরিবর্তন হয়। আমরা বাহিনীকে গেরিলা শিক্ষা দিই।

১৭ই মে ক্যাপ্টেন মুর্শেদ কিছুদিনের জন্য তেলিয়াপাড়াতে আসে। ক্যাপ্টেন মুর্শেদ তার দল নিয়ে তেলিয়াপাড়া সিলেট রাস্তায় মাইন বসিয়ে প্রস্তুত হয়ে থাকে। পাক বাহিনীর ১২টা গাড়ী ওখান দিয়ে যাচ্ছিল। পাকবাহিনীর গাড়ি ধ্বংস হয় এবং ৭০ জন মারা যায়। ২টি ট্রাক এবং একটি বাস, চিঠিপত্র এবং অনেক গোপন তথ্য আমাদের হস্তগত হয়।

সম্মুখযুদ্ধ ছেড়ে দিয়ে আমরা গেরিলা যুদ্ধ শুরু করি। এতে করে আমরা কৃতকার্য হতে লাগলাম। দুইবার একেবারে মৃত্যুর হাত থেকে বেঁচেছি। বুলেট লুঙ্গি ও হাফ হাতা জামার হাতা ভেদ করে গেছে কিন্তু আমার শরীর স্পর্শ করেনি।

ইতিমধ্যে সেনাবাহিনী পূনর্গঠিত করতে থাকি। বিভিন্ন স্থান থেকে নিয়ে এসে ট্রেনিং দিয়ে আমাদের মধ্যে কিছু কিছু নিতে থাকি এবং সার্বিক যুদ্ধের জন্য প্রস্তুতি নিতে থাকি। সেপ্টেম্বর মাস থেকে সম্মুখ সমরে আসতে হয়। আমাদের উপর নির্দেশ আসে শত্রুঘাঁটি আক্রমণ করে, ধ্বংস কর, অস্ত্র কাড়ো, এগিয়ে যাও। আমরা তখন দলে বেশ ভারী হয়ে চলেছি, অস্ত্রশস্ত্র বেশ আছে। আমরা কাজ আরম্ভ করে দেই। সেপ্টেম্বর মাসেই একাদশ বেঙ্গল তৈরি হয়। পুরাতন আর্মি, মুজাহিদ, আনসার এবং ছাত্র মিলে ব্যাটালিয়ন পুরা করা হয়। কোন সময়ে আমি একা, কোন সময়ে দুই কোম্পানী মিলে, কোন সময়ে তিন কোম্পানী মিলে সম্মুখসমরে অবর্তীর্ণ হয়েছি সেপ্টেম্বর, অক্টোবর ও নভেম্বরের মাঝামাঝি পর্যন্ত। হরশপুর, মুকুন্দপুর, তেলিয়াপাড়া, মনতলা, সিলেট, সাজিবাজার, শাহপুর ইত্যাদি স্থানে পাকবাহিনীর মুখমুখি হয়ে আমরা জয়লাভ করি। ভারতিয় বাহিনীর আর্টিলারী আমাদের মাঝে মাঝে সাহায্য করতো।

৩০সে নভেম্বর আমার উপর নির্দেশ আসে আখাউড়া দখলের জন্য। ১লা ডিসেম্বর আমি, মিত্রবাহিনী, ২য় বেঙ্গলের বাহিনী সম্মিলিতভাবে আমরা আখাউড়া শহরের গুরুত্বপূর্ণ অবস্থানে ঘিরে ফেলি এবং একটি নির্দিষ্ট সময়ে আক্রমণ চালাই। দুই পক্ষে তুমুল যুদ্ধ হয়- ১লা ডিসেম্বর তারিখে শুরু হয় , ৬ই ডিসেম্বর সকালে আখাউড়া আমাদের দখলে আসে। কর্নেল শফিউল্লাহ আমাকে মাধবপুরে রওনা হয়ে যেতে বলেন। কর্নেল নিজে ১১ বেঙ্গল এবং ২য় বেঙ্গল নিয়ে ব্রাহ্মনবাড়িয়ার দিকে রওনা হলেন বললেন রাস্তায় দেখা হবে। ঐ দিন ২টার দিকে আখাউড়া থেকে রওনা দিই, পুরাতন ক্যাম্প মনতলাতে রাত ১০/১১টা দিকে পৌঁছাই। সকালে মাধবপুরের দিকে অগ্রসর হবার মনস্থ করি। ৭ই ডিসেম্বর সকাল সাতটায় মেজর নুরুজ্জামান আমার ক্যাম্পে এসে একটি দুর্ঘটনার খবর দেন এবং আমার কোম্পানীকে রেখে আমাকে একাদশ বেঙ্গলের দায়িত্ব নিতে বলেন। মেজর বলছিলেন কর্নেল শফিউল্লাহ যখন অগ্রসর হচ্ছিলেন তখন হঠাৎ করে সিলেটের রামপুরে পাকবাহিনীর ৪০/৫০ জনের একটি দল আক্রমণ চালায়। ওখানে পাঞ্জাবী সুবেদারের সাথে কর্নেল শফিউল্লাহর হাতাহাতি হয় কিন্তু শফিউল্লাহ বুদ্ধি বলে রাইফেলের বাঁট দিয়ে সুবেদারকে আঘাত করে ধরাশায়ী করেন। ২ জন মুক্তিবাহিনী মারা যায়। ১০/১২ জন আহত হয়। মেজর নাসিম গুরুতর রুপে আহত হয়। কর্নেলের পিস্তল যেখানে গুলি লেগে পিস্তলটি অকেজো হয়ে যায়। কিন্তু কর্নেল বেঁচে যান। ১৫/১৬ জন পাঞ্জাবী মারা যায়, বাকি সব আত্নসমর্পণ করে একাদশ বেঙ্গলের কাছে।

কর্নেল সাহেবের সাথে দেখা করে একাদশ বেঙ্গলের দায়িত্ব নেই এবং তিনি ঐ রাতেই মাধবপুর, শাহবাজপুর সরাইল হয়ে ব্রাহ্মণবাড়িয়া যাবার নির্দেশ দেন। ৭ই ডিসেম্বর রাতে পুরা ব্যাটালিয়ন নিয়ে ব্রাহ্মণবাড়িয়ার দিকে অগ্রসর হই। ৮ই ডিসেম্বর বিকেলে ব্রাহ্মণবাড়িয়া হস্তগত করি। পথিমধ্যে শত্রুপক্ষ আক্রমণ করলেও আমাদের কোন ক্ষতিসাধন করতে পারেনি। মিত্রবাহিনীর সহযোগীতায় আশুগঞ্জ দখলের জন্য নির্দেশ দেন কর্নেল শফিউল্লাহ ১১ই ডিসেম্বর। ১১ই ডিসেম্বর আশুগঞ্জ দখল করি। ভৈরব সেতু ধ্বংস করে ভৈরব শহরে পাকবাহিনী আস্তানা গাড়ে। মিত্রবাহিনী এবং কর্নেল শফিউল্লাহ দ্বিতীয় বেঙ্গল নিয়ে নরসিংদী হয়ে ঢাকার পথে রওনা হন আমাকে আশুগঞ্জে রেখে। আমাকে নির্দেশ দিয়ে যান আমি আমার বাহিনী নিয়ে পাকবাহিনীকে ব্যস্ত রাখি, যাতে তারা ঢাকার পথে পিছন দিক থেকে গিয়ে কর্নেল শফিউল্লাহ বা মিত্রবাহিনীর কোন ক্ষতি করতে না পারে। আমরা দুই দিক থেকে পাকবাহিনীকে ব্যস্ত রাখলাম। মাঝে মধ্যে আক্রমণ করে আমরা পাকবাহিনীর বিপুল ক্ষতি করি। ভৈরবের অপর পাড়ে যে পাক ঘাঁটি ছিল ১৭ই ডিসেম্বর তারা আমাদের কাছে আত্নসমর্পণ করে।

বাঙ্গালী জাতীয়তাবাদে উদ্বুদ্ধ হয়ে এবং ২৫ তারিখে নৃশংস হত্যাকান্ডের প্রেক্ষিতে অস্ত্র ধরি। অসহযোগ আন্দোলনে পুরো সমর্থন আমাকে এগিয়ে দেয়।

স্বাক্ষরঃ মেজর, এম, এ মতিন
২৮-৩-৭৩	

*১৯৭১ সালে ক্যাপ্টেন পদে ছিলেন। ছুটিতে থাকাকালীন অবস্থায় মার্চ মাসে স্বাধীনতা যুদ্ধে যোগ দেন। 


রানা আমজাদ
<১০, ৬.২, ২১৯-২২২>

[bookmark: shakkhatkar_Colonel_HelalMurshed]সাক্ষাৎকারঃ লেঃ কর্নেল হেলাল মুর্শেদ*

৪ঠা মে আমি আমার প্লাটুনসহ শাহবাজপর পৌছি। ৫ই মে সকালে আমি রেকি করি এবং রাত্রে রেইড করি। ৬ই মে সকালে জনসাধারণের মুখে শুনতে পাই ৯ জন পাকিস্তানী সৈন্য মারা যায়। তার ফলে পাকিস্তানী সৈন্যরা জনসাধারণের বাড়ীঘরে আগুন ধরিয়ে দেয়। আমার প্লাটুনের মাত্র ১ জন আহত হয়। রেকি করে ৭ই মে আমি আহত সৈন্যসহ প্লাটুন নিয়ে মাধবপুর পৌছি। মাধবপুরে তখনো আমাদের ডিফেন্স ছিল। আমরা মাধবপুর পৌঁছার পর এবং মেজর শফিউল্লাহ তেলিয়াপাড়া থেকে মাধবপুর পৌঁছার সঙ্গে সঙ্গে পাকিস্তানী সৈন্যরা শাহবাজপুর থেকে মাধবপুর পৌঁছে আমাদের উপর আক্রমণ চালায় এবং গোলাগুলি করে। ঐ মুহুর্তে আমরা যদিও অত্যন্ত ক্লান্ত ছিলাম তথাপি মেজর শফিউল্লাহ আমাকে শত্রুর বাদিক দিয়ে আক্রমণ করার আদেশ করেন। আমি প্লাটুন নিয়ে শত্রুর বাদিকে অগ্রসর হই। উদ্দেশ্য ছিল শত্রুর আক্রমণ কে প্রতিহত করা। ঐ সময় আমি শত্রুর উপর আক্রমণ করতে পারলাম না এ জন্য যে আমাদের চতুর্দিক দিয়ে শরণার্থী যাচ্ছিল। বিকেল ছটা পর্যন্ত পাকিস্তানীদের সঙ্গে যুদ্ধ চলে। পাকিস্তানীদের চরম আক্রমণে আমাদের আলফা কোম্পানী সৈন্য তুলে নিয়ে মনতলায় নতুন করে ডিফেন্স তৈরি করে।

মনতলায় আমি তাদের সঙ্গে যোগদান করি। মনতলায় আমাদের প্রধান ঘাঁটি তৈরি করে এবং সেখান থেকে ছোট ছোট রেইড এবং এ্যামবুশ করার সিদ্ধান্ত নেই।

এ সময় পাকিস্তানী সৈন্য মাধবপুর দখল করে তেলিয়াপাড়া পর্যন্ত অগ্রসর হয়েছে। তেলিয়াপাড়া জঙ্গলের মধ্য দিয়ে তারা রাস্তা তৈরি করে সিলেটের সঙ্গে যোগাযোগ স্থাপন করে। মাধবপুর এবং তেলিয়াপাড়া হয়ে যে বড় রাস্তা সিলেট পর্যন্ত বিস্তৃত সেই রাস্তায় পাকিস্তানী সৈন্যদের রেইড এবং এ্যামবুশ করাই শ্রেয় মনে করি এবং সেভাবে রেইড ও এ্যামবুশ করতে থাকি। কেননা ঐ রাস্তা দিয়ে পাকিস্তানী গাড়ী যাতায়াত করতো।

মনতলা থেকে আমি কয়েকবার এ্যামবুশ করি। আমি প্রথম এ্যামবুশ করি ইসলামপুর গ্রামের রাস্তায়। ঐ রাস্তায় মাইন বসিয়ে গাড়ি উড়ানোর চেষ্টা করি এবং তাদের যোগাযোগ বন্ধ করার সিদ্ধান্ত নেই। মাইন বসানোর ফলে আমার প্রথম এ্যামবুশে একটা জীপ, একটা ট্রাকসহ মোট ৩০ জন পাকিস্তানী সৈন্য নিহত ও আহত হয়। আমাদের গুলিতেও প্রায় ২০ জন নিহত হয়। সর্বমোট প্রায় ৫০ জন পাকিস্তানী সৈন্য নিহত ও আহত হয়। মনতলায় এটাই আমার সাফল্যজনক এ্যামবুশ। পরেও কয়েকবার এ্যামবুশ করি কিন্তু তত সুবিধা করতে পারিনি।

এরপর মনতলা থেকে তেলিয়াপাড়া যাবার নির্দেশ পাই। আমি মেজর নাসিমের কাছ থেকে বিদায় নিয়ে তেলিয়াপাড়া চলে যাই। তেলিয়াপাড়া যে কোম্পানীটি ডিফেন্সে ছিল তার ক্যাপ্টেন (বর্তমান মেজর) মতিনের পরিবর্তে আমাকে দেওয়া হয়। আমাকে আমার প্লাটুনসহ উক্ত কোম্পানীর কমান্ডার নিযুক্ত করে। তেলিয়াপাড়া অবস্থানকালে আমার কোম্পানী নিয়ে আরও একটি এ্যামবুশ করি।

১৬ই মে তেলিয়াপাড়া রাস্তার ৮১ মাইল পোস্টের নিকট উক্ত এ্যামবুশ করি। ঐ এ্যামবুশে দুটি পাকিস্তানী ট্রাক ধ্বংস করতে সক্ষম হই। একটা ট্রাক দখল করি এবং প্রায় ৫০ জন সৈন্য হতাহত হয়।

মে মাসের ১৫ তারিখে পাকিস্তানী সৈন্য তেলিয়াপাড়া আক্রমণ করে। সেখানে তুমুল যুদ্ধ হয়। যুদ্ধে প্রায় ৪০ জন পাকিস্তানী সৈন্য নিহত হয়। আমাদের শহীদের সংখ্যা ছিল ৫ জন। পাকিস্তানী সৈন্যদের আর্টিলারী ও মর্টার আক্রমণ আমরা তেলিয়াপাড়া থেকে সৈন্য তুলে নিয়ে সিমলা চলে যাই এবং সেখানে হেডকোয়ার্টার স্থাপন করি। তেলিয়াপাড়া থেকে সৈন্য তুলে নেয়া সত্ত্বেও তেলিয়াপাড়া সিলেট বড় রাস্তায় আকস্মিক আক্রমণ আমরা অব্যাহত রাখি।

সিমনা থেকে ডেল্টা কোম্পানী আমার অধীনে দেয়া হয় এবং এই ডেল্টা কোম্পানী নিয়ে আমি শাহবাজপুর মাধবপুরসহ বিভিন্ন জায়গায় অপারেশন করি এবং জুলাই মাস নাগাদ আমি ঐ সমস্ত জায়গায় যুদ্ধ করি।

১৮ই জুলাই পাকিস্তানী সৈন্যরা আমার কোম্পানী এবং ক্যাপ্টেন নাসিমের কোম্পানীর উপর আক্রমণ করে রাত প্রায় ৪ টার সময়। এক ব্রিগেড পাকিস্তানী সৈন্য আমাদের দুটি কোম্পানীর উপর আক্রমণ করে। ১৯শে জুলাই বিকেল ৩ টা পর্যন্ত যুদ্ধ চলতে থাকে। এখানে আমরা একটি পাকিস্তানী লঞ্চ ডুবিয়ে দিতে সক্ষম হই। আমার কোম্পানীর ১ জন শহীদ ও একজন আহত হয়। পাকিস্তানী সৈন্যও কয়েকজন নিহত হয়।

২৯শে জুলাই মুকুন্দপুর হরশপুর রেল স্টেশন আমি আমার কোম্পানী নিয়ে পুনরায় আক্রমণ করি। তখন আমার ঘাঁটি ছিল লক্ষীপুর গ্রামসহ আর ৪টি গ্রাম নিয়ে। মাঝে মাঝেই আমরা মুকুন্দপুর হরশপুর রেলস্টেশনের চতুর্দিক থেকে আক্রমণ করি। কেননা তখন পাকিস্তানী সৈন্যদের অবস্থান ছিল মুকুন্দপুর হরশপুর রেল স্টেশনের মাঝে।

লক্ষীপুর ছিল আমার কোম্পানীর মূল ঘাঁটি। এখান থেকে আমার এক প্লাটুন সৈন্য পাঠিয়ে আমিরগঞ্জ ব্রিজ ভেঙ্গে দেই। আমিরগঞ্জ ব্রিজে পাকিস্তানী মুজাহিদ বাহিনীর দশজন মুজাহিদকে আক্রমণ করলে তারা পালিয়ে যায়। এবং আমার প্লাটুন, উক্ত ব্রিজ উড়িয়ে দিয়ে সেখানে বাংলাদেশের পতাকা উত্তোলন করে।

১৩ই সেপ্টেম্বর সিঙ্গারবিল এবং মুকুন্দপুর-এর মাঝখানে এক খানা ট্রেন নষ্ট করে দেই। ট্রেনে ৪ টা বগি ছিল। ইঞ্জিনটা মাটিতে পড়ে যায়। ৪টা বগির প্রায় ৭০ জন পাকিস্তানী সৈন্য নিহত এবং আহত হয়। উক্ত ট্রেন ধ্বংস করে দেওয়ায় পাকিস্তান সেনাবাহিনী মুকুন্দপুর থেকে তাদের ঘাঁটি তুলে নেয়।

সেপ্টেম্বর পর্যন্ত উক্ত এলাকা আমাদের দখলে থাকে। সেপ্টেম্বর মাসের শেষের দিকে পাকিস্তানী সৈন্য পুনরায় মুকুন্দপুর দখলের চেষ্টা করে। শেষ পর্যন্ত তারা মুকুন্দপুর রেললাইন মেরামত করে পুনরায় দখল করে নেয়।

২৪ সেপ্টেম্বর ক্যাপ্টেন (বর্তমান মেজর) ভূঁইয়া তার কোম্পানী নিয়ে ধর্মঘর নামক জায়গায় পাকিস্তানীদের উপর চরম আক্রমণ করেন। ক্যাপ্টেন ভূঁইয়াকে সাহায্য করার জন্য আমার কোম্পানী ছিল বাঁ দিকে ফ্ল্যাঙ্ক প্রোটেকশনে। ক্যাপ্টেন নাসিমের কোম্পানী ছিল ডান দিকের ফ্ল্যাঙ্ক প্রোটেকশনে। উক্ত যুদ্ধে পাকিস্তানী সৈন্যদের একজন জুনিয়র কমিশন্ড অফিসারসহ দশজন নিহত হয়। আমাদের পক্ষে কোন হতাহত হয়নি।

২রা নভেম্বর ১০ম বেঙ্গল রেজিমেন্ট ইন্ডিয়ান আর্মির সহায়তায় বেলুনিয়াতে একটি বড় যুদ্ধের পরিকল্পনা করে এবং ২য় বেঙ্গল রেজিমেন্টকে অনুরোধ করে ১টি কোম্পানী সেখানে পাঠানোর জন্য। অনুরোধ অনুযায়ী আমাকে বেলুনিয়া পাঠান হয়। আমি আমার ডেল্টা কোম্পানী নিয়ে বেলুনিয়ায় রওনা হই এবং বিকেলে পৌঁছি। বেলুনিয়ায় আমি দশম বেঙ্গল রেজিমেন্টের সঙ্গে যোগদান করি।

১০ নভেম্বর বেলুনিয়া বাল্‌জ-এ অবস্থানরত পাকসেনাদের ছত্রভঙ্গ বা বিচ্ছিন্ন করার জন্য প্রথমে আমার কোম্পানী নিয়ে আমি শত্রুপক্ষের ভিতরে অনুপ্রবেশ করে দুইভাগ করে দেই যে তাদের যোগাযোগ বা একত্রিত হওয়া সম্ভব না হয়। আমার কোম্পানীসহ দশম বেঙ্গল রেজিমেন্টের ৪ কোম্পানী এখানে চারদিন অবস্থান করি এবং যুদ্ধ করি। তারা একজন নায়েক শহীদ হন এবং একজন নায়েক সুবেদার আহত হন। যুদ্ধের দ্বিতীয় দিনে এবং তৃতীয় দিনে আমাদের উপর পাক বিমানবাহিনী আক্রমণ করে। এতে দুজন মুক্তিসেনা শহীদ হন এবং ১ জন মুক্তিসেনা গুরুতরভাবে আহত হন।

১৫ই নভেম্বর এভাবে অনবরত যুদ্ধ চলাকালীন সময়ে ১ ব্যাটালিয়ন ইন্ডিয়ান আর্মি ঢুকে পাকসেনাদের উপর আক্রমণ করে এবং তাদের ঘিরে ফেলে। ফলে প্রায় ২৫ জন পাকসেনা নিহত এবং ৫০ জন ইন্ডিয়ান আর্মির হাঁতে বন্দী হয়। বেলুনিয়া মুক্ত হয়। বেলুনিয়া মুক্ত হবার পর দশম বেঙ্গল রেজিমেন্টের ৪ কোম্পানীসহ আমার কোম্পানীকে ফেনী পৌঁছে প্রতিরক্ষার ব্যবস্থা নিতে আদেশ করা হয়।

প্রথমে আমি আমার কোম্পানী নিয়ে ফেনীর দিকে অগ্রসর হই এবং পরপর দশম বেঙ্গল রেজিমেন্টের ৪ কোম্পানীও পৌঁছে। ২৩শে নভেম্বর এই দিন ফেনী এয়ারপোর্টের কাছাকাছি পৌঁছে আমরা ডিফেন্স বসাই। ফলে এয়ারপোর্ট থেকে পাক বাহিনী সরবরাহ বন্ধ হয়ে যায়।

২৬ নভেম্বর আমার কোম্পানী তুলে নিয়ে ২য় বেঙ্গল রেজেমেন্টে যোগদান করার নির্দেশ পাই। ২৮শে নভেম্বর আমি আমার কোম্পানী তুলে নিয়ে আখাউড়ায় রওনা হই। এবং ২৯ নভেম্বর আখাউড়া পৌঁছি। আখাউড়া পৌঁছে দেখতে পাই আমার ২য় বেঙ্গল রেজিমেন্ট আখাউড়া অপারেশন করার জন্য প্রস্তুতি নিচ্ছে।

১লা ডিসেম্বর পুরা ২য় বেঙ্গল রেজিমেন্ট নিয়ে রাজাপুর এবং আজম্পুর গ্রামে অবস্থানকারী পাকসেনাদের উপর চরম আঘাত হানি। ১লা ডিসেম্বর থেকে ৫ই ডিসেম্বর পর্যন্ত প্রচণ্ড মুখোমুখি যুদ্ধ হয়। এখানে শত্রু পক্ষের প্রচুর ক্ষয়ক্ষতি হয়। অসংখ্য সৈন্য হতাহত হয়। ২৫ জন খান সেনা আমাদের হাতে বন্দী হয়। এখানে আমাদের লেঃ বদিউজ্জজামান ও একজন নায়েক সুবেদারসহ কয়েকজন শহীদ হন। রাজাপুর এবং আজমপুর আমরা দখল করতে সক্ষম হই।

৬ই ডিসেম্বর আমরা ডেমরার অভিমুখে রওনা হই এবং ১২ই ডিসেম্বর ডেমরা পৌঁছি। ১২ই ডিসেম্বর থেকে ১৭ই ডিসেম্বর পর্যন্ত আমাদের পরবর্তী পরিকল্পনা শুরু করি।

১৬ই ডিসেম্বর ডেমরা থেকে রওনা হয়ে যখন বালুনদী অতিক্রম করি তখন বিকেল সাড়ে চারটা। কিছুক্ষণ পরই শুনতে পেলাম পশু শক্তি বর্বর পাকহানাদার বাহিনীর আত্নসমর্পণের কথা। আত্নসমর্পণের কথা চারিদিকে ছড়িয়ে পড়ে সঙ্গে সঙ্গে। হাজার হাজার জনতা জয়োল্লাসে ফেটে পড়ে রাস্তায় রাস্তায়। “জয় বাংলা” আর “জয় মুজিব” স্লোগানে আকাশ বাতাস মুখরিত করে ফেলে। আমরা সোজা ঢাকার অভিমুখে রওনা দেই। রাস্তায় একইভাবে জনসাধারণ আমাদের স্বাগত জানাতে থাকে এবং বিজয় উল্লাসে মেতে উঠে। রাত ১২ টার সময় আমরা ঢাকা স্টেডিয়ামে পৌঁছি এবং সেখানে অবস্থান করি।

ঐতিহাসিক ঢাকা নগরীও তখন লোকে লোকারণ্য। সারা রাত ধরে মুক্তিবাহিনীর যোদ্ধারা আনন্দে আকাশে অসংখ্য ফাঁকা গুলি ছুড়তে থাকে। দীর্ঘ নয় মাসের যুদ্ধে যে সমস্ত বেঙ্গল রেজেমেন্ট, ইপিআর, পুলিশ, মুক্তিবাহিনীর সদস্য ও জনসাধারণ অসীম বীরত্বের সাথে যুদ্ধ করে শহীদ হন তাদের নাম বাঙ্গালী জাতির ইতিহাসে স্বর্ণাক্ষরে লিপিবদ্ধ হবে, এই কামনাই করি। নয় মাসের যুদ্ধে পৃথিবীর অন্যতম শ্রেষ্ঠ পাকিস্তান পদাতিক বাহিনীর চরম পরাজয়ে এটাই প্রমানিত হয় যে, বাঙ্গালী সৈনিক, যুবক তথা জনসাধারণ প্রকৃতপক্ষেই সৎ সাহসী, বীর সৈনিক ও রণকৌশলী। এ দেশের আপামর জনসাধারণ একযোগে একবাক্যে সম্মিলিত হয়ে শত বাধা বিপত্তির সম্মুখীন হয়েও মাতৃভূমিকে হানাদার বর্বর পাক সামরিক বাহিনীর হাত থেকে রক্ষা করতে সক্ষম হয়েছে। এ স্বাধীনতা সাড়ে সাত কোটি বাঙ্গালীর স্বাধীনতা। এ স্বাধীনতা সমগ্র বাঙালী জাতির স্বাধীনতা। এ স্বাধীনতাকে রক্ষা করাই আমাদের একমাত্র কর্তব্য। জয় বাংলা, জয় বঙ্গবন্ধু।

স্বাক্ষরঃ ক্যাপ্টেন গোলাম হেলাল মুর্শেদ খান

*১৯৭১ সালের মার্চ মাসে ২য় বেঙ্গল রেজিমেন্টে লেফটেন্যান্ট পদে কর্মরত ছিলেন। সাক্ষাৎকারটিঃ ১৯৭৩ সালে গৃহীত



রানা আমজাদ
<১০, ৬.৩, ২২২>

১৯৭১ সালের মে মাসেই আমরা ময়মনসিংহের বাজিতপুর থানা আক্রমণ করি। পাক দালালদের অনেক ঘরবাড়ি ও দালাল খতম করি। বাঙ্গালি পুলিশরা পাকসেনাদের সহযোগিতা করতো। মুসা নামে এক কুখ্যাত দালাল পাকসেনাদের মেয়ে সরবরাহ করত এবং কারফিউ দিয়ে হিন্দু-মুসলমান সবার বাড়িতে থানার বাঙ্গালী পুলিশদের নিয়ে লুটতরাজ চালাত। রাত ১১টায় আমরা থানাতে হামলা চালাই। পুলিশরা পালিয়ে যায়। মুসাসহ অনেক দালালকে হত্যা করা হয়। এখান থেকে ১৯টা রাইফেল উদ্ধার করি। ৭টি সিভিল গানসহ প্রচুর এম্যুনিশন উদ্ধার করি। আমাদের গেরিলা দলে লোক বৃদ্ধি পেতে থাকে। ছত্রভঙ্গ অনেক ইপিআর, বেঙ্গল রেজিমেন্ট, পুলিশ, আনসার, মুজাহিদ ও ছাত্র আমাদের সাথে যোগ দিতে থাকে।

১৯৭১ সালের মে মাসে ভৈরব থানা এলাকা থেকে আমরা একটা ৩ ইঞ্চি মর্টার, ২টা চীনা হালকা মেশিনগান এম্যুনিশন্সহ হালকা মেশিনগানের এম্যুনিশন ভরা ৪৮টি ম্যাগজিন উদ্ধার করি। এক ডাকাত সর্দারের বাড়ি থেকে ঢাকার বেলাবো (রায়পুরা থানার) আবদুল হাজি সাহেব আমাকে খবর দেন যে, ঐ ডাকাতের বাড়িতে উপরোল্লিখিত অস্ত্রশস্ত্র আছে।

জুন মাসে আমরা কুমিল্লা জেলার নবীনগর থানার এক দালালের বাড়িতে হামলা চালাই। উক্ত কুখ্যাত দালাল (চেয়ারম্যান পেরা মিয়া) পাকসেনাদের মেয়ে সরবরাহ, লুটতরাজ, অগ্নিসংযোগ করতো। মুক্তিযোদ্ধাদের পাকসেনাদের কাছে ধরিয়ে দিত। সে ঢাকার চরসিন্দুরের এক মুক্তিযোদ্ধাকে (ছাত্র) পাকসেনাদের কাছে ধরিয়ে দেয়। এবং পাকসেনারা ঐ ছাত্র কে হত্যা করে। কুখ্যাত দালাল পালিয়ে যায়। তার স্ত্রী ছেলেমেয়ে বাড়িতে পাহারারত সবাইকে হত্যা করা হয়। (পেরা মিয়া বঙ্গবন্ধুর সাধারণ ক্ষমা ঘোষনায় মুক্তি পায়)।

জুলাই মাসে আমরা ঢাকা জেলার মনোহরদী থানা এলাকার রামপুর গ্রামে পাক বাহিনীর লঞ্চ ও গানবোটের উপর হামলা চালাই। এই আক্রমণে অনেক খান সেনা নিহত হয়। পাকিস্তানীরা এখানে হেলিকপ্টারের সাহায্যে লাশ নিয়ে যায়। এরপর থেকে পাকসেনারা আর কোনদিন লঞ্চ গানবোট নিয়ে আসে নাই।
উক্ত জুলাই মাসে আমরা ঢাকা জেলার কাপাসিয়া থানার নদীর মধ্যে পাক দালালদের লঞ্চ ও বালির নৌকার উপর আক্রমণ চালাই। দালালরা হাজার হাজার মণ বালি নিয়ে পাক সেনাদের দোতলা তিতলা বাঙ্কার পাকা করে দিত বালি সিমেন্টের সাহায্যে। আক্রমণে নৌকা লঞ্চগুলো নদীতে ডুবে যায়। দালালদের খতম করা হয়।

এদিকে মেজর শফিউল্লাহ (৩নং সেক্টর কমান্ডার) ও ক্যাপ্টেন নূরুজ্জামান শত শত ছাত্রকে গেরিলা প্রশিক্ষণ দিয়ে আমাদের অধীনে পাঠাতে থাকেন। তখন আমরা ময়মনসিংহের দক্ষিণাঞ্চলে। ঢাকা-ময়মনসিংহের বিস্তীর্ণ এলাকা মিলিয়ে গঠিত ৩ নং সেক্টরের অধীনে একটি সাবসেক্টর গঠন করি এবং ডিসেম্বর পর্যন্ত বিভিন্ন অপারেশনে অংশ নেই।

*২৪-৭-১৯৭৪ তারিখে গৃহীত সাক্ষাৎকারটি বাংলা একাডেমির দলিলপত্র থেকে সংকলিত।


রানা আমজাদ
<১০, ৬.৪, ২২৩-২২৪>

আমাকে আলফা কোম্পানীতে পোস্টিং করা হলো। কোম্পানীর কমান্ডার ছিলেন মেজর নাসিম, যিনি এখন ব্রিগেড কমান্ডার। এখনো তিনিই আমার ব্রিগেড কমান্ডার তাঁর সাথে আমি গেলাম। আমি তাঁর কোম্পানীতে কোম্পানী অফিসার হিসেবে কাজ করতাম। একটা বড় রকমের অপারেশনের জন্য কোম্পানীগুলো প্রস্তুতি নিচ্ছিলেন, ঠিক তখনই আমি গিয়ে উপস্থিত হই। ব্রিগেডিয়ার নাসিম আমাকে নিয়ে কয়েক জায়গায় ঘুরোঘুরি করেছেন। আমার সাথে তেমন কোন আলোচনা করেন নাই। তবে কয়েকটা মহড়া দেখেছি তাঁর মধ্যে একটা আমার মনে পড়ে খুব ইন টেলিজেন্স মহড়া, যেটা ইন্ডিয়ায় হয়েছিল। মানুষ কিভাবে চট করে ফক্স হোল তৈরি করে নিজেকে লুকিয়ে রেখে শত্রুপক্ষের সাথে লড়ত, এটা তারই মহড়া। তিনি বললেন, এটা সবচেয়ে ভালো পদ্ধতি তাড়াতাড়ি নিজেকে রক্ষা করার জন্য। কেননা মাটিতে ট্রেঞ্চ করতে সাধারণত বেশ সময় লাগে কিন্তু ফক্স হোল পদ্ধতি চট করে করা যায়। তাঁরা কয়েকটা সেকশন মিলে একটা প্লাটুন তৈরি করে ছিলেন আমি সেটা বুঝতেই পারিনি। এটাতে নিজেকে আত্নরক্ষা করা যায়। আবার শত্রু পক্ষকে ঘায়েল করা যায়। এসব দেখে আমি এতে যোগদান করি। আমাদের একটা টার্গেট ছিল, ঠিক সেই টার্গেটই আমরা আক্রমণ চালাই। টার্গেট ছিল আগরতলার উত্তর দিকে ধর্মঘর বলে একটা জায়গা ছিল, তারপর বামুটিয়া। এরপর ঠিক জায়গাগুলোর নাম মনে নেই, তবে বামুটিয়া ঐ সব এলাকার কাছাকাছি।

প্রশ্নঃ ওখানে পাকিস্তানী স্ট্রেনথ কত ছিল?
উত্তরঃ ওখানে শুধু নিয়মিত আর্মি ছিলনা, মিক্সড ছিল- রাজাকার মিলে ছিল। সংখ্যা ছিল এক কোম্পানী। মাসটা ছিল অক্টোবরের দিকে। আমাদের প্লানে ছিল যে সেখানে কিছু আর্টিলারী বোমবার্ডমেন্ট পাব। সেকেন্ড বেঙ্গলের আলফা কোম্পানী এবং ডেলটা কোম্পানী এই অপারেশনে অংশ নেয়। আলফা কোম্পানীর কমান্ডার ছিলেন মেজর নাসিম এবং ডেল্টা কোম্পানীর কমান্ডার ছিলেন ক্যাপ্টেন হেলাল মুর্শেদ।

আমরা এদিক থেকে এক কোম্পানী যাই এবং আরেক দিক থেকে ক্যাপ্টেন মুর্শেদ আরেক কোম্পানী নিয়ে এলে একসাথে মিলিত হই। মাঝখানে থেকে ইন্ডিয়ান আর্মি ঢুকে এডভান্স করে। ইতিপূর্বে আর্টিলারী ফায়ার হয়। আমরা পিছনে থাকি। আমরা টার্গেট থেকে ১৫০০ গজ দূরে ছিলাম। মেজর নাসিমের পরামর্শে সেখানে যে টেলিফোন লাইন ছিল সেটি কেটে দেয়া হয়। নিশ্চয় সেটা ঠিক করবার জন্য পাকিস্তানীরা আসবে। ঠিক তাই কয়েকজন পাক সেনা (এক সেকশন মত) রাইফেল নিয়ে এদিকে আসছিল কিন্তু হঠাৎ করেই  আমাদের  থেকে একজন আনকন্ট্রোল হয়ে ফায়ার করে ফেলে। এটা প্রিম্যাচিউর টার্গেট হয়ে গিয়েছিল। আমরা ৬/৭ জন মারতে পেরেছিলাম আর কিছু আহত হয়েছিল, কেউ কেউ সরে পড়েছিল। সাথে সাথে বোমবার্ডমেন্ট শুরু হয়ে গেছে। আমরা মারতে চাইনি জীবিত ধরতে চেয়েছিলাম। কিন্তু তা বোমবার্ডমেন্ট লিফট আপ হবার পরে আসতে আসতে ফর্সা হতে লাগলো। ফর্সা হবার পরে আমরা অর্ডার পেলাম আমাদের পুল আউট করতে হবে।

প্রশ্নঃ আপনারা আর চার্জ করেননি?
উত্তরঃ আমরা আর চার্জ করিনি। এটাক করিনি। আমার মনে হয় এটাকিংটা  এবানডেন্ট করে ফেললো। কেননা কেউতো বলে না কোন কিছুতে হেরে গেলে। যেহেতু আমরা ছিলাম বাঙ্গালী ফোর্স আর তারা ছিলেন ইন্ডিয়ান ফোর্স, এটা একটা লজ্জার ব্যাপার। আমরা দেখেছি আমাদের পাশ দিয়ে তাঁরা চলে এসেছে। তাতে বোঝা যায় তারা অবজেকটিভ পর্যন্ত পৌঁছাতে পারেনি। আমরা বুঝতে পারলাম, এই অপারেশনে তারা কৃতকার্য হয়নি। তাঁরা যখন চলে যাচ্ছিল আমাদের পাশ দিয়ে তখন বলছিল ভাই এটা তোমাদেরই দেশ। যত রকম ঝুঁকি নেওয়ার তোমরা নাও, আমরা পারবো না- এই বলে চলে যাচ্ছিল। তারা যাবার পর আমরা পুল আউটের অর্ডার পেয়ে আমাদের পুরনো ছাউনি, যেখানে আমরা থাকতাম সেই পঞ্চবটিতে চলে এলাম। এরপর আর কোন অপারেশনে যাইনি। ব্যাটালিয়ন রেইজ করলো। আমি রিক্রুটমেন্টে ব্রিগেডিয়ার নাসিমকে সাহায্য করতাম। ১১ বেঙ্গল রেইজ করলো অর্থাৎ এস ফোর্সকে কমপ্লিট করার জন্য। রেগুলার ব্রিগেড তৈরি হলো।

প্রশ্নঃ আপনি কতোদিন রিক্রুটিং-এ কাজ করেছেন সেখানে?
উত্তরঃ ঠিক দিন মনে পড়বে না, তবে মূর্তিতে যোগদান করার আগ পর্যন্ত কাজ করেছি। সেখানে সেকেন্ড ব্যাচ ট্রেনিং শুরু হয়।

*১৯৭১ সালে বাংলাদেশ সেনাবাহিনীতে কমিশনপ্রাপ্ত। সাক্ষাৎকারটি মুক্তিযুদ্ধের ইতিহাস লিখন ও মুদ্রণ প্রকল্প কর্তৃক ৮-১০-১৯৭৯ তারিখে গৃহীত।


রানা আমজাদ
<১০, ৬.৫, ২২৪-২২৫>

১৫ই-১৬ই অক্টোবর আমাকে আগরতলা নিয়ে আসা হয় ‘সি’ সেক্টরের হেডকোয়ার্টারে। সে সময় সেখানে দুজন অফিসারকে পাই। তার মধ্যে একজন হচ্ছেন বজলুল রশিদ। তিনি পিএমএ-তে ছিলেন। কিছুদিন আগে তিনি পাকিস্তান থেকে এসেছেন। আগরতলা আসার পর আমাকে ‘সি’ সেক্টরের কাছেই একটা কোম্পানী ছিল সেখানে পাঠানো হলো। সেখান থেকে বর্ডার মাইল দু’য়েক দূরে ছিল। এই কোম্পানীতে পুলিশ, বিডিয়ার সবাই ছিল। তাদের নিয়ে মাঝে মধ্যে বর্ডারে যেতাম। সামনেই একটা ডিফেন্স ছিল। সেখানে থাকা অবস্থায়ই একবার মার্চ করে মাইল পাঁচেক ভিতরে ঢুকেছিলাম কিন্তু বেশী সুবিধা করতে পারিনি। আমাদের উদ্দেশ্য ছিল রেইড করা কিন্তু তা করা সম্ভব হয়নি। কারণ প্রস্তুতি তেমন ছিল না এবং ট্রেনিংও পাকা হয়নি। তখন সেই সময় ব্রিগেডিয়ার নাসিম ১১তম বেঙ্গল রেজিমেন্ট গড়ে তুলেনীবং আমাকে তাঁর রেজিমেণ্টে নিয়ে আসে। এই বেঙ্গলে ট্রেইন্ড লোক অনেক ছিল। মেজর নুরুদ্দিন, মেজর আবুল হোসেন এই বেঙ্গলে ছিলেন। নভেম্বরের শেষের দিকে ১১তম বেঙ্গল যখন পুরপুরি গড়ে উঠে তখন আমরা সেখান থেকে মার্চ করে বাংলাদেশের ভিতরে প্রবেশ করি। আমাদের উদ্দেশ্য  ছিল ঢাকা। পুরো এক ব্যাটালিয়ন সৈন্যসহ হেঁটে যখন আমরা ভৈরব পার হই তখন পাকিস্তানি সৈন্যদের সাথে আমাদের  সংঘর্ষ হয়। সেখানে আহত হয় মেজর নাসিম, ৪জন ভারতীয় লোক, মেজর সাফায়েত জামিল ও ভারতীয় ১জন ক্যাপ্টেন। শত্রুদের সাথে জেনারেল শফিউল্লাহর হাতাহাতি যুদ্ধ হয়েছিল। এই সময়টা ছিল ডিসেম্বরের ৬ কি ৭ তারিখে। সেখানে যে মেজর নাসিম আহত হয়ে ছিলেন তার মূলে ছিল আমাদের একজন অফিসারের ভুল পরিকল্পনা। এরপর আমাদের ব্যাটালিয়নকে টেক অভার করেন মেজর মতিন। টেক ওভার করার পর যখন আমরা আশুগঞ্জ যাই তখন পাকিস্তানীদের সাথে সংঘর্ষ হয়।

পাকিস্তান আর্মিরা সকালবেলা আশুগঞ্জে যে ব্রীজটা ছিল সেটা উড়িয়ে দিয়েছিল। তাই ইন্ডিয়ান আর্মি মনে করেছিল যে পাকিস্তানীরা আর আশুগঞ্জে নেই, নদীর ওপারে ভৈরবে চলে গেছে। তখন সেখানে ১০ম বিহার ব্যাটালিয়ন ছিল। তারা দেখতে একদম কালো ছিল। তাদের সাথে ছিল ২০তম রাজপুত। আশুগঞ্জে জায়গাটা এমন যে সেখানে ৩টা কি ৪টা তিনতলা দালান ছিল এবং সামনে একমাইল মত জায়গা ছিল একদম ফাঁকা। ভারতীয় আর্মির ধারনা ছিল যে, সেখানে পাকিস্তান আর্মি নেই কিন্তু আমাদের মনে হয়েছিল হয়তো পাকিস্তান আর্মি আছে। কথা ছিল ভারতীয়দের সাথে ১১তম বেঙ্গলের একটা কোম্পানী থাকবে কিন্তু পরে এসে বললো থাক তোমাদের যেতে হবেনা। তবুও আমাকে আমার কোম্পানী নিয়ে শহর থেকে আধ মাইল দূরে একটি উঁচু গ্রাম ছিল, সেখানে বসে থাকার জন্য আমার এডজুটেন্ট লেঃ নাসির বললেন। তখন সেখানে আমার সাথে ছিল ১০ম বিহারের মেজর গাঙ্গুলী (কোম্পানী কমান্ডার)। আমার কোম্পানী নিয়ে আমি সেখানে বসে আছি, তখন দেখি ভারতীয় সৈন্যের দুটি ব্যাটালিয়ন মার্চ করে মাঠের মধ্যে দিয়ে যাচ্ছে। তাদের সাথে ছিল ছোট চারটা ট্যাংক। ভারতীয়রা যখন সেই দালানগুলির মাঝামাঝি চলে এসেছিল তখন আমরা ৪/৫ মিনিট গুলির শব্দ ছাড়া আর কিছুই শুনতে পাইনি। আমরা বুঝতেই পারছিলাম না যে এই গোলাগুলির আওয়াজ কোথা থেকে হচ্ছে। তারপর দেখলাম ভারতীয় সৈন্যরা খুড়িয়ে খুড়িয়ে দৌড়াচ্ছে, কাউকে টেনে নিয়ে আসা হচ্ছে, কারো শরীর দিয়ে রক্ত বেয়ে পড়ছে। ৫/১০ জন করে পিছনের দিকে আমরা যেখানে আছি সেই লাইনের দিকে সেই লাইনের দিকে সরে আসছে। সেখানে চারটা ছোট ট্যাংকের মধ্যে দুটো জ্বলে গিয়েছিল এবং দুটো ট্যাংক নিয়ে আসতে সক্ষম হয়ে ছিল ভারতীয়রা। তখন আমাকে ওয়ারলেসে বলা হলো যে তোমার কোম্পানী নিয়ে তুমি তাড়াতাড়ি পিছনে চলে  এসো। আমরা যেখানে ছিলাম তার থেকে ২০০ গজ পিছনে আরেকটা উচু জায়গা ছিল এবং তারপর আধ মাইলের মত পরিষ্কার জায়গা এবং তারপরই গ্রাম শুরু হয়ে গেছে। এই সময় দেখি যে পাকিস্তান আর্মি সামনের  ঐ জায়গা দিয়ে যাচ্ছে অর্থাৎ তখন পাকিস্তানী আর্মি আমাদের রেঞ্জের ভিতর। তখন আমরা উইড্র করে সামনে আসলাম। এর মধ্যে দৌড়াদৌড়ি শুরু হয়ে গেছে পিছনে ভারতীয় আর্মির যারা বেঁচে ছিল বা যারা চলতে পারে তারা সামনে চলে এসেছে। তখন এখানে এসে আমি জেনারেল শফিউল্লাহকে পেলাম। তিনি একটা গাছের সামনে দাঁড়িয়ে ছিলেন। তিনি বললেন, ভারতীয় আর্মি এত বড় একটা ভুল করে ফেলল যা কল্পনা করা যায় না। আমরা দ্রত সামনের দিকে এগিয়ে যাচ্ছিলাম। আমাদের সাথে ভারতীয় সৈন্যরাও আছে। এর মধ্যে গোলাগুলি শুরু হয়ে গেছে এবং আশে পাশে অনেকজন পড়েও গেছে। তখন আমি শফিউল্লাহকে বললাম যে স্যার দৌড় দেন। আমি আর শফিউল্লাহ দৌড়ে ঐ দূরত্বটা পার হই এবং যখন দেখলাম যে গোলাগুলি খুব বেশী শুরু হয়ে গেছে তখন আমরা শুয়ে পড়লাম। ২/১ মিনিট শুয়ে থাকার পর আবার উঠে দৌড়ে যেখান থেকে গ্রাম শুরু হয়েছে সেখানে একটা পুল ছিল সেটা পার হয়ে গ্রামের সীমানার মধ্যে ঢুকে গেলাম। পরে আমরা শুনলাম আমরা প্রথমে যে জায়গায় ছিলাম পাকিস্তান আর্মিরা সে পর্যন্ত এসেছিল আর এগিয়ে যায়নি। তারপর দিন সকাল বেলা অর্ডার এলো তোমরা যাও। কারন আশুগঞ্জ থেকে পাকিস্তানী আর্মিরা চলে গেছে। তারপর আমরা আশুগঞ্জ গেলাম। গিয়ে দেখি ওরা চলে গেছে এবং জিনিসপত্র সব বিভিন্ন জায়গায় ছড়িয়ে ছিটিয়ে রয়েছে। পাকিস্তান আর্মিরা সন্ধ্যার পরপরই নদী পার হয়ে ওপারে চলে গিয়েছিল। যে সব ভারতীয় সৈন্য মারা গিয়েছিল তাদের লাশ পাকিস্তানীরা আগেই সরিয়ে ফেলেছিল। তবে সেখানে গিয়ে আমি মেজর মুখার্জীর লাশটা দেখেছিলাম। সাদা কাপড় দিয়ে ঢাকা ছিল। এর মধ্যে ভৈরবের দিক থেকে শেলিং শুরু হয়ে গেছে। আমাদেরও কিছু আর্টিলারী চলে এসেছে। ইতিমধ্যে মুজিব ব্যাটারীও এসেছে, তারাও অপারেশন করছে। ভারতীয় বাহিনীও এসে গেছে। লেঃ কর্নেল আজিজও তখন এখানে আমাদের সাথে ছিলেন, আরও অনেক অফিসার ছিলেন। ১৬ই ডিসেম্বর যেদিন পাকিস্তান আর্মি সারেন্ডার করে সেদিন সারাদিন প্রচুর ফাঁকা গুলি ও ফুর্তি হয়েছে। কিন্তু পাকিস্তান আর্মির যারা ভৈরবে ছিল তারা ১৬ই ডিসেম্বর পর্যন্ত সারেন্ডার করেনি। ১৯শে কি ২০শে ডিসেম্বর ভারতীয় জেনারেল গেলেন ভৈরবে, তারপর তারা সারেন্ডার করে। তারপর দুইদিন সময় লাগে পাকিস্তানীদের সরিয়ে জায়গা খালি করতে।

*১৯৭১ সালে বাংলাদেশ সেনাবাহিনীতে কমিশনপ্রাপ্ত। মুক্তিযুদ্ধের ইতিহাস লিখন ও মুদ্রণ প্রকল্প কর্তৃক ১০-১০-১৯৭৯ তারিখে গৃহীত সাক্ষাৎকার।

রানা আমজাদ
<১০, ৬.৬, ২২৫-২৩৪>

প্রায় সাড়ে তিন মাসের মত আমি বি-কোম্পানীর সাথে মনতলায় ছিলাম। ঐ সময়ের মধ্যে আমরা অনেক ছোট বড় অপারেশন করেছি। সবগুলোর বিবরণ লেখা সম্ভব নয় বলে আমি মাত্র কয়েকটার কথা নিচে লিখলাম।

২৭শে জুন রাত্রে আমি বি-কোম্পানীকে নিয়ে বাংলাদেশের ভিতরে যাই। দিনের বেলায় গিয়ে শত্রু সৈন্যরা কোথায় আছে, কিভাবে আছে, কেমনভাবে অবস্থান করছে তাই দেখবার জন্য ভিতরে যাই। দেখতে পাই সিদাইই থানার সামনে শত্রুর দুটো ছোট ঘাঁটি আছে এবং তারা সেখানে বিনা দ্বিধায় চলাফেরা করছে। তাদের সংখ্যা ৬০/৭০ জন।

সিদাই থানার পুলিশ ও ভারতের সীমান্তরক্ষী বাহিনী থেকে আমরা তাদের অবাধ চলাফেরা সম্বন্ধে নিশ্চিত হলাম। সেদিন রাত্রে সেনাদলকে দুটিভাগে ভাগ করলাম। সুবেদার চান মিয়াকে আমি আমার একটি গ্রুপের ভার দিলাম এবং তাঁর সহকারী হুসেবে দিলাম সুবেদার তৈয়বকে। আমি নিজে অন্য দলটা সঙ্গে নিলাম। আমাদের সাথে ছিলেন সুবেদার শফিউল্লাহ। রাত ৩ টায় আমরা বাংলাদেশের ভিতরে ঢুকলাম। দুশমনের অগ্রবর্তী ঘাঁটি দূরে ছিলনা। সুবেদার চান মিয়া গেলেন বাম দিকের অবস্থানে, আমি গেলাম ডান দিকের অবস্থানে। ভোর ৪টার দিকে শত্রুর খুব কাছে গিয়ে আমরা লুকিয়ে ওঁত পেতে থাকলাম। যেই রাস্তা দিয়ে শত্রু সৈন্য দল বেঁধে টহল দিচ্ছিল সেই রাস্তার পাশেই আমরা ওঁত পেতে অপেক্ষা করতে লাগলাম। চান মিয়ার দল বাড়ির আনাচে কানাচে এবংপাট ক্ষেতের ভিতরে পজিশন নিলেন। এলাকাটা ছিল সমতল এবং তার অধিকাংশ জায়গা জুড়ে ছিল ধান ক্ষেত। আর সে ধান ক্ষেতের উচ্চতা ছিল এক ফুটের মতো। অতএব লক্ষ্যবস্তু একেবারে সুস্পষ্টভাবে আমাদের দৃষ্টিসীমার মধ্যে ছিল।

আমরা যার যার স্থানে তো অস্ত্রশস্ত্রসহ পজিশন নিয়ে ছিলামই, উপরন্তু সিদাই থানার বামদিক থেকে শত্রুর প্রতি তাক করে রেখেছিলাম একটি রিকয়েললেস রাইফেল। রাতের অন্ধকারেই আমরা এই কাজ শেষ করি।

সকাল ৭টার দিকে শত্রুরা প্রায় ৩০/৪০ জন সৈন্য নিয়ে আগের মতো সুবেদার চান মিয়ার অবস্থানের দিকে টহল দিতে বেরুল। আমরা আরো দেখতে পেলাম শত্রু বাহিনীর আর একটি দল শান্তি বাহিনীর কিছু সংখ্যক লোক নিয়ে সীমান্তের দিকে এগিয়ে যাচ্ছে। শত্রুরা কাছাকাছি পৌঁছামাত্র চান মিয়ার পুরো দলটাই তাদের উপর গুলিবর্ষণ শুরু করলো। তাঁর দলের হাঁতে ছিল দুই ইঞ্চি মর্টার আর ১৮ টি বোমা। সবগুলোই তারা কাজে লাগালো। প্রায় ৩০ মনিট ধরে সংঘর্ষ হলো এবং চান মিয়াদের তীব্র গুলিবর্ষণে ভয়ার্ত হয়ে অনেকগুলো মৃত সৈনিককে পিছনে ফেলে পাক সৈন্যরা পিছু হটতে বাধ্য হলো। শত্রু পক্ষের অন্য দলটি প্রতিশোধের স্পৃহায় সুবেদার চান মিয়ার দলকে আক্রমণ করতে চাইলো। তারা কামান দিয়ে গোলাবর্ষণ শুরু করলো। শত্রুর ইচ্ছা ছিল উত্তর দিক থেকে এসে লেফট(বাম) ফ্ল্যাঙ্ক করে চান মিয়ার দলকে পিছন থেকে আক্রমণ করা। শত্রুর অগ্রগমনের পথে আমি আমার দল নিয়ে বিপুল আগ্রহে অপেক্ষা করছিলাম। যেই মাত্র তারা আমাদের কাছে এলো অমনি আমরা হালকা মেশিনগান ও রাইফেলের সাহায্যে তাদের উপর গুলিবর্ষণ করতে শুরু করলাম। আমাদের সঙ্গেও একটা দুই ইঞ্চি মর্টার ছিল। সেটারও আমরা পুরোদস্তুর সদ্ব্যবহার করলাম। ঐ দিকে রিকয়েললেস রাইফেলের অবস্থান থেকে ৪টি রিকয়েললেস রাইফেলের গোলা বর্ষিত হলো শত্রুর বাঙ্কারের উপর। শত্রুর দুটি বাঙ্কার সেই গোলার আঘাতে চুরমার হয়ে গেলো। এবারও শত্রুরা আমাদের ওঁৎ পেতে আক্রমণ করার ফাঁদে পড়ল। দিশেহারা হয়ে তারা আমাদের অবস্থানের উপর কামানের গোলাবর্ষন শুরু করল। এখানেও তাদেরকে নিহত সঙ্গীদের লাশ ফেলে পিছনে হটতে বাধ্য করা হলো। আমরা শত্রু সৈন্যের কামানের গোলাবর্ষণকে অত্যন্ত ভয় করতাম। কারন তাদের নিশানা ছিল অদ্ভুত রকমের নির্ভুল। এখানেও সেই নির্ভুল নিশানার পরিচয় পেয়ে আমাদের ঐ অবস্থানে থাকা আর নিরাপদ মনে করলাম না। সুতরাং মর্টার থেকে শত্রুদের দিকে গোলা বর্ষণ করতে করতে তারই আড়ালে আমরা পিছনে সরে এলাম। কামানের গোলা তখন এমন অবিশ্রাম ধারায় এসে পড়ছিল যে, পিছনে হটে আসা ছাড়া আমাদের গত্যন্তর ছিল না। ঐ সময় আমাদের কোন পরিখা ছিলনা। আমার কোম্পানীতে এই প্রথমবারের মতো সেদিন রিকয়েললেস রাইফেল ব্যবহার করি। তাতে চমৎকার ফল হয়। আমরা দুটো বাঙ্কার সম্পূর্ণরূপে ধ্বংস করে দিতে সক্ষম হই।

ঐ দিন আমার দলের একটি মাত্র ছেলের শরীরে গোলার টুকরো এসে আঘাত করে। অন্যান্যরা খোদার একান্ত রহমতে সক্ষম অবস্থায় ফিরে আসে। আমার রানার ও আমি এক স্থানেই ছিলাম। কামানের গোলাগুলো যখন ভীষণ শব্দ করে আমাদের আশেপাশে  পড়ছিল তখন মনে হচ্ছিল মৃত্যু বুঝি আমাদের ঘাড়ের উপর খঞ্জর ধরে বসে আছে। আমার কাছ থেকে মাত্র ২০ গজ দূরে একটি কামানের গোলা সশব্দে ফেটে পড়লো। লক্ষ্য করে দেখলাম আমাদের কারো মুখে হাসির লেশমাত্র নেই। আমরা তখন মনে মনে আল্লাহকে ডাকতে লাগলাম। আর মুখে উচ্চারণ করতে থাকলামঃ লা ইলাহা ইল্লা আন্তা সোবাহানাকা ইন্নি কুনতু মিনাজজোয়ালেমিন।

পাকিস্তান রেডিও থেকে সেদিন প্রচার করা হয়েছিল যে, আমাদের মৃতের সংখ্যা ২০ জন। কিন্তু প্রকৃত খবর পাই ঘটনার ৫ দিন পরে। শত্রুপক্ষে নিহত হয় ১৭ জন আর আহত হয় ১৯ জন। গোপন অবস্থান থেকে অতর্কিতে আক্রমণ করলে দিশেহারা শত্রু সৈন্যদের আত্নরক্ষার প্রায় উপায় থাকে না এবং তখন তাদের এমনি সীমাহীন ক্ষতি মেনে নিতে হয়। এর সাধারণ কারণ এক পক্ষের সতর্কতামূলক পূর্বপ্রস্তুতি,  অন্য পক্ষের অজানা বিপদ সম্পর্কে অজ্ঞতা এবং অপ্রস্তুতি। আর শত্রুপক্ষ সমরশক্তিতে যতই উন্নত পর্যায়ের হোক না কেন আকস্মিকভাবে এমনি ওঁৎ পাতা ফাঁদে পড়লে তারা কিংকর্তব্যবিমুঢ় হয়ে যায় এবং সাধারণ মনোবল হারিয়ে ফেলে। সে আক্রমণাত্মক ভূমিকায় সেই মুহুর্তে অংশ নিতে আর সাহস পায় না। ফলে পালিয়ে প্রাণ বাঁচানোটাই তার কাছে বড় হয়ে উঠে।

যাহোক, অপূর্ব সাহস দেখিয়েছিলেন সেদিন সুবেদার চান মিয়া। ঐ দিনের যুদ্ধের পর চান মিয়ার প্রতি আমার পূর্ণ বিশ্বাস জন্মেছিল। পরে কর্তৃপক্ষ কোন এক কারণে আমার দল থেকে তাকে বদলী করতে চাইলেও আমি তাতে রাজি হইনি।

আর একটি ঘটনার কথা আমি উল্লেখ করছি। দিনটি ছিল  ৮ই জুলাই। ২৭শে জুন যে স্থানেটিতে আমরা  এ্যামবুশ করেছিলাম, পাক  সৈন্যরা সেখানে নতুন করে  কতকগুলো বাঙ্কার করেছিল।  নতুন করে তারা আরো অনেক সৈন্য এনে তাদের অবস্থানকে মজবুত করে তুলেছিল। আমরা প্ল্যান করলাম রেইড করে শত্রুর নবনির্মিত বাঙ্কারগুলো উড়িয়ে দেবো। ২৭ শে জুন তারিখে আমাদের হাতে প্রচণ্ড আঘাত খেয়ে পাকিস্তানী সৈন্যরা সীমান্ত  এলাকার দিকে আর আসতো না অথবা অবস্থান ছেড়ে অন্য কোথাও নড়াচড়া করা তা অর্থহীন বলে মনে করতো। ২৭শে জুন এবং ৮ই জুলাই তারিখের মধ্যে আমরা বার কয়েক শত্রুঘাঁটির কাছে ওঁৎ পেতে ছিলাম কিন্তু পাক সেনারা তাদের ঘাঁটি ছেড়ে না বেরুনোর জন্য বিশেষ সুবিধা করতে পারিনি। এই সময়ের মধ্যে পাকিস্তানী সৈন্যদের অবস্থানের উপর আমরা কয়েকবার ৩ ইঞ্চি মর্টার দিয়ে গুলিবর্ষণ করেছিলাম। 

৮ই জুলাই তারিখে আমরা সমস্ত কোম্পানী নিয়ে দুই দিক থেকে শত্রুর এলাকায় ঢুকলাম। ভোর চারটার দিকে অগ্রসর হলাম আমরা। শত্রুর অবস্থান ভারত সীমান্ত থেকে বেশী দূর ছিল না। সিদাই থানা থেকে তাদের অবস্থানগুলো আমাদের নজরে পড়তো। আমরা শত্রুকে মাঝখানে রেখে দুই পাশ থেকে ঢুকলাম। পূর্ব পরিকল্পনা অনুযায়ী আমরা রিকেয়েললেস রাইফেল ও মর্টার শত্রুর দিকে তাক করে রেখেছিলাম। আগে থেকেই সময় নির্দিষ্ট করে রেখেছিলাম যাতে একই সময় রিকেয়েললেস রাইফেল, মর্টার, রাইফেল সব কিছুর সাহায্যে আমাদের সৈন্যরা একযোগে শত্রুদের উপর আঘাত হানতে পারে। ভোর সাড়ে পাঁচটার সময় শত্রুর অবস্থানের উপর আমরা অতর্কিতে গুলিবর্ষণ শুরু করলাম। রিকেয়েললেস রাইফেলের গোলার আঘাতে শত্রুদের দুটো বাঙ্কার উড়িয়ে দেওয়া হলো। সবচেয়ে ভাল কাজ করেছিল মর্টারগুলো। আমরা পনেরো মিনিট গোলাগুলি বর্ষণ করার পর পাক সেনারা আমাদের উপর কামানের গোলাবর্ষণ শুরু করে দিল। ঐ এলাকার শত্রুর প্রতি সম্ভাব্য আক্রমণের স্থানগুলো তাদের কামানের লক্ষ্য কেন্দ্র হিসেবে পূর্বনির্দিষ্ট ছিল। জ্যামিতিক নিয়মমাফিক তাদের কয়েকটা গোলা আমদের অবস্থানের উপর এসে পড়ে। বিপদ বুঝে ঐখান থেকে আমরা আমাদের বাহিনী সরিয়ে নিয়ে আসি। ঐ আক্রমণে পাক বাহিনীর কি পরিমান ক্ষয়ক্ষতি হয়েছিল প্রায় এক সপ্তাহ পরে বেসামারিক লোক মারফত আমরা সে খবর পাই। পাক সেনাদের  ৬ জন সৈন্য মৃতের তালিকা পূর্ণ করেছিল।

আমার সাবসেক্টেরের মধ্যে ধর্মঘরে এসে অধিক পরিমাণ পাকিস্তানী সৈন্য জমায়েত হয়। ধর্মঘর ছিল সাবেক ইস্ট পাকিস্তান রাইফেল বাহিনীর বিওপি অর্থাৎ বর্ডার অবজারভেশণ পোস্টস। পাকিস্তানী সৈন্যরা সেখানে আসার পর থেকে আমি সেখানে কোন দিন অপারেশন করিনি। তারপর ঐ শত্রু ঘাঁটির উপর মনোযোগ দিলাম। আমি নিজে প্রায় ৫০ জন সৈন্য নিয়ে দু্’ দু’ বার ঐ এলাকায় অতর্কিত আক্রমণ করার জন্য ফাঁদ পেতেছিলাম, কিন্তু শত্রুরা তার কাছে ভেড়েনি। তাই দূর থেকে কিছু করা যায় কিনা তার ফন্দীফিকির আঁটলাম।

ঐ এলাকায় কয়েকবার মর্টারের সাহায্যে আমরা গোলাবর্ষন করি।আমাদের সাথে ছিল সুবেদার তৈয়ব। মর্টারের গোলাবর্ষণে সুবেদার তৈয়ব একজন দক্ষ ওস্তাদ। যতবারই তিনি শত্রু ঘাঁটিতে মর্টারের সাহায্যে গোলাবর্ষণ করেছেন ততবার শত্রুর কিছু না কিছু ক্ষতি হয়েছে। একবার আমাদের কয়েকটি মর্টারের গোলা ধর্মঘর দীঘিতে পড়ায় দীঘির বহু মাছ মরে গিয়েছিল। সারা ধর্মঘরের লোক কয়েকদিন ধরে সেই মাছ খেয়েছিলেন।

অন্য আর একদিন আমরা দুই দিক থেকে ৪ টি মর্টার দিয়ে শত্রু সৈন্যের ধর্মঘর পজিশনের উপর গোলাবর্ষন করি। সেদিন মেজর মতিনের কোম্পানী থেকে ২টি মর্টার ধার করে এনেছিলাম। আমরা প্রায় ৬০টি মর্টারের গোলা ব্যবহার করেছিলাম। আমাদের গোলাবর্ষণ ছিল অত্যন্ত নির্ভুল। কয়েকদিন পরে আমরা জানতে পারলাম যে আমাদের গোলা সঠিক জায়গায় পড়ায় পাঞ্জাবীরা ঐ জায়গা ছেড়ে অন্য গ্রামে যেতে বাধ্য হয়েছিল।

মতিন সাহেবের কোম্পানীতে নায়েক আজিজ নামে একজন যবুক ছিল। মর্টারের গোলাবর্ষণে সে বেশ সাফল্য অর্জন করেছিল। তার মর্টার ফায়ার সম্বন্ধে কোম্পানীতে বেশ সুনাম ছিল।

এই এলাকাতেও রাজাকারের সংখ্যা ছিল খুব বেশী। ঐ রাজাকারদের চোখে ধুলো দেওয়া খুব সহজ ব্যাপার ছিল না। তারা কেন যে বাংলাদেশের স্বাধীনতা সমর্থন করতো না তা বুঝতে পারিনি। সম্ভবত ঐ এলাকার মত রাজাকার বাংলাদেশের কোথাও ছিল না। তারা পাঞ্জাবী সৈন্যদের পথ দেখিয়ে ভারতের সীমানার কাছে এসে আমাদের আন্দোলনের বিরুদ্ধে পাঞ্জাবীদের সহোযোগিতা করতে শুরু করলো। তাদের এই ক্রিয়াকলাপে আমরা গভীর ভাবে ব্যথিত হতাম।

যাহোক, বিজয়নগর এলাকাতেও আমরা কয়েকটি গোপন আতর্কিত হামলা চালাই। কিন্তু তাতেও আমরা খুব একটা সুবিধা করতে পারিনি। মাত্র একদিন এ্যামবুশ করে কয়েকজন পাঞ্জাবীকে যমদ্বারে পাঠিয়ে দিই।

এ প্রসঙ্গে কয়েকজন মুজাহিদের নাম করা যায় যাদেরকে আমি তেলিয়াপাড়াতে দেখেছি। এদের মধ্যে মনে রাখার মতো দুটি নাম দুলা এবং আহাদ। দুলার বয়স ছিল ২৬ বছর। তার বাড়ি কুমিল্লা জেলার শালদা নদীর কাছে। সে মুক্তিবাহিনীর প্রাক্তন পূর্ব পাকিস্তান রাইফেলের কোম্পানীতে মেজর মতিনের সঙ্গে যোগ দিয়েছিল। সমগ্র মুক্তিবাহিনীতে দুলার মত সাহসী যুবক আর কজন ছিল আমার জানা নেই। 

তেলিয়াপাড়ার যুদ্ধে সে যে সাহসীকতার পরিচয় দিয়েছিল বাংলাদেশের মুক্তিযুদ্ধে তার তুলনা হয় না। বৃষ্টির মতো গোলাবর্ষণের মধ্যেও এই অকুতোভয় যবুক লুকিয়ে থাকার চেষ্টা করেনি কিংবা রণক্ষেত্র ছেড়ে দূরে সরে যায়নি, আপন লোকদেরকেও সে গোলাবারুদ বিতরণ করেছিল।

২১শে জুন আমি যখন শত্রুর ত্রিমুখী প্রচণ্ড আক্রমণের দরুন মনতলা থেকে সরে আসতে বাধ্য হই সেদিন দুলা কলকলিয়ার লড়াইয়ে যে বীরত্ব দেখিয়েছিল তার কিছুটা পাঠকের সামনে তুলে ধরছি।

কলকলিয়া ছিল ক্যাপ্টেন মোর্শেদের অধীনে এবং দুলা সেই ফ্রন্টেই লড়ছিল। ২১শে জুন রাতে শত্রু বাহিনী যখন আমাদের অবস্থানের উপর প্রচণ্ড আক্রমণ চালায় সেই একই সময়ে কলকলিয়াতেও তারা আক্রমণ চালায়। মোর্শেদের সৈন্যরা শত্রুদের সাথে সারারাত  প্রচণ্ড যুদ্ধ করে। কিন্তু শত্রুর সংখ্যা বহুগুন বেশী থাকায় মোর্শেদের দল সেখান থেকে অবশেষে পিছনে হটতে বাধ্য হয়। সে সময় দুলা মিয়ার হাতে ছিল একটা হালকা মেশিন গান। সে তার হালকা মেশিন গান দিয়ে অনবরত গুলি ছুড়ে যাচ্ছিল এবং শত্রুর অগ্রগতিকে সারারাত ব্যাহত করে রেখেছিল। নিঃশঙ্কচিত্তে অপারবিক্রমে সে এক ভয়াবহ শত্রুর বিরুদ্ধে লড়ে যাচ্ছিল। অবস্থা প্রতিকূল দেখে যখন তার সংগীরা আত্নরক্ষা করতে পিছু হটছিল তখন দুলা সেই পশ্চাদপসরণে অংশগ্রহণ না করে নির্ভয়ে তার হালকা মেশিন গান থেকে অবিরাম গুলি ছুড়ে যাচ্ছিল। তারই অসীম সাহসীকতা ও গুলি ছোড়ার ফলে দলের অন্যান্যরা পিছু হটার সুযোগ পেয়েছিল। কিন্তু দুলার বড়ই দুর্ভাগ্য, সে অন্যকে বাঁচাতে গিয়ে নিজেই এক মহা বিপদে আটকে পড়ে। শত্রু পক্ষের মেশিনগানের এক ঝাঁক গুলি এসে দুলা কে বিদ্ধ করে। দুলার পক্ষে একমাত্র দুলার মেশিনগানই সক্রিয় ছিল এবং শত্রুদের আক্রমণের তীব্রতাকে তারই মেশিনগানটি কিছুটা বাধা দিচ্ছেল। ফলে শত্রুর একমাত্র লক্ষ্যবস্তু হয়ে উঠেছিল দুলা। অবশেষে শত্রুরা দুলাকে আহত করতে সক্ষম হয়ে কিছুটা স্বস্তির নিঃশ্বাস ফেলল। কিন্তু নিদারুণ আহত অবস্থায় দুলা সংজ্ঞা হারায়নি এবং শেষ কর্তব্য স্থীর করে সে তার হালকা মেশিনগান থেকে অন্তিম মুহুর্ত পর্যন্ত শত্রুকে বাধা দিয়ে যাবে তা স্থির করল। সে সিদ্ধান্ত নিয়েছিল যে সে জান দিবে কিন্তু জীবিত অবস্থায় তার শরীরকে শত্রু হস্তে কলুষিত হতে দেবে না।

আমি যখন মনতলা থেকে সরে এসে ভারতের সিদাই থানায় (আগরতলার উত্তরে) তখন লেঃ কর্ণেল শফিউল্লাহ আমার এখানে উপস্থিত হলেন। কিছুক্ষণ আলাপের পর তিনি আমাকে মোর্শেদের অবস্থানের কথা জানালেন এবং তাড়াতাড়ি কলকলিয়া চলে যেতে নির্দেশ দিলেন। তিনি আরো বললেন, “মোর্শেদের সৈন্যরা দারুণ বিপদে আছে। তারা সবাই শত্রু দ্বারা পরিবেষ্টিত। তুমি তাড়াতাড়ি গিয়ে তাদের বিপদ মুক্ত করতে সাহায্য কর।”

এই কথা বলে তিনি কলকলিয়া চলে গেলেন এবং তাঁর পিছুপিছু আমিও কলকলিয়া পৌঁছুলাম। আমরা যাওয়ার পর দেখতে পেলাম আল্লাহর মেহেরবাণীতে ক্যাপ্টেন মোর্শেদসহ তার কোম্পানীর সবাই নিরাপদ স্থানে পৌঁছে গেছে। তাদের সবাই কে দেখে আমরা আল্লাহর কাছে হাজার হাজার শুকরিয়া আদায় 
করলাম।

সবাই এলো কিন্তু তখনো পর্যন্ত দুলা এলো না। তখন বেলা ১১টা। খবর এলো দুলার পেটে এবং ডান পায়ে কয়েকটি গুলি লেগেছে। সে কাদা পানির মধ্যে অসহায় অবস্থায় পড়ে আছে। ছোট্ট একটা সৈন্যবাহিনী গিয়ে তাকে উদ্ধার করতে না পেরে ফিরে এসেছে। শত্রু তখন মেশিনগান বসিয়ে পজিশন নিয়ে আছে এবং কাউকে নড়তেই দেখলেই গুলি ছুড়ছে। শত্রু মেশিনগান বসিয়েছিল ছোট্ট একটি টিলার উপর।

আমরা সবাই উদ্বিগ্ন হয়ে পড়লাম। ভারতের বর্ডার সিকিউরিটি ফোর্সের কাছ থেকে দূরবীন নিয়ে দেখলাম শত্রুর কিছু সৈন্য পজিশন নিয়ে আছে এবং অন্যান্যরা পরিখা খনন করেছে। আমরা সবাই চিন্তা করছি দুলাকে কিভাবে শত্রুদের ঐ বেড়াজাল থেকে উদ্ধার করবো। কোনো একটা ফন্দি উদ্ভাবনে আমরা যখন চিন্তিত তখনই একটা ছেলে দৌড়ে এসে খবর দিল যে দুলাকে নিয়ে আসা হচ্ছে। আহত দুলা গুলি ছুড়তে ছুড়তে সম্পূর্ন নিস্তেজ এবং নিশ্চুপ হয়ে গেলে শত্রুরা তাকে মৃত মনে করেছিল এবং তার দিকে আর গুলি ছোঁড়া প্রয়োজন নেই মনে করে তারাও গুলি ছোড়া বন্ধ করেছিল। এই রকম একটা সুযোগ পেয়ে আমাদের দুই সাহসী ছেলে সন্তর্পণে  নালার ফাঁকে ফাঁকে গিয়ে দুলাকে উদ্ধার করতে সক্ষম হয়েছিল।

দুলাকে যখন আমদের সামনে আনা হলো তখনকার দৃশ্য এত করুণ এবং বেদনাদায়ক যে তা ভাষায় ব্যক্ত করা সম্ভব নয়। মুমূর্ষু দুলা বাম হাত দিয়ে তার গুলিবিদ্ধ পেট চেপে ধরে আছে। কেননা ক্ষতস্থান থেকে তার নাড়িভূড়ি বের হয়ে আসার উপক্রম করছিল। ডান পায়ে গুলি লেগে ছিন্নভিন্ন মাংসগুলি কোনোক্রমে পায়ের হাড়ের সংগে লেগেছিল।আর তার সমস্ত শরীর রক্তরঞ্জিত। 

একটা গুলিবিদ্ধ বাঘের মতো সে ছটফট করছিল। তখনও সে বাকশক্তি হারায়নি। আমাদের চোখের দিকে চোখ রেখে সে বলল, স্যার আমি আর বাচঁব না, এক্ষুনি মারা যাব। আমার আফসোস রয়ে গেল স্বাধীন বাংলার মাটিতে আমি মরতে পারলাম না। স্বাধীন বাংলা দেখা আমার ভাগ্যে হয়ে উঠল না। স্যার আমাকে কথা দিন যেভাবেই হোক স্বাধীন বাংলার মাটিতে আমাকে কবর দেবেন। আজ হোক কাল হোক বাংলাদেশ স্বাধীন হবেই। তাই আমার লাশ বাংলাদেশের মাটিতে কবর দেবেন।

সে আরো বললো, স্যার গুলির আঘাতে আমার পেটের নাড়িভূড়ি বের হয়ে গেছে। আমার বাঁচার কোনোই সুযোগ নেই।

মুমূর্ষু দুলার করুণ কণ্ঠ শুনে সেদিন আমরা সবাই গভীর শোকে মূহ্যমান হয়ে পড়েছিলাম। সমস্ত হৃদয় আমাদের বিষাদে ভরে গিয়েছিল। আমরা আবেগ সংযত কণ্ঠে তাকে যতই সান্ত্বনা দেওয়ার চেষ্টা করি সে তাতে শান্ত হয় না, সে তার অন্তিম মুহূর্তের আভাস পেয়ে শেষ মনের কথাটি আমাদের জানিয়ে যাওয়ার চেষ্টা করে। সে বলতে থাকে, স্যার পাঞ্জাবী দস্যুরা যখন আমাদের বাঙ্গালিদের নির্মমভাবে, নির্বিচারে হত্যা শুরু করে তখন আমার ৮ বছরের মেয়েটি আমাকে কি বলেছিল জানেন? বলেছিল, আব্বা তুমিও মুক্তি ফৌজে যোগ দাও, পাঞ্জাবীদের বিরুদ্ধে লড়াই কর, দেশকে স্বাধীন কর। আব্বা তুমি বাড়ি থেকে কি করবে? যদি দেশ স্বাধীন না হয় আমাদের অবস্থা কি হবে? তারা ত যাকেই সামনে পাচ্ছে তাকেই গুলি করে মারছে।

আমার হাত ধরে দুলা বলল, “স্যার আপনার বাড়ি কুমিল্লা, আপনি নিশ্চয়ই শালদা নদী চেনেন। সেখানে আমার বাড়ি। আমার এলাকার সবাই আমাকে চেনে। দয়া করে আমার মেয়েকে এবং সেই এলাকার কাউকে আমার মৃত্যুর খবরটা দেবেন না। আমার মৃত্যুর খবর পেলে আমার মেয়েটি বাঁচবে না। সে আমার জান। দয়া করে তার কাছে আমার মৃত্যুর খবরটা গোপন রাখবেন। তবে আমার একটা দাবী, আমার হতভাগিনী মেয়েটিকে দেখবেন। স্যার আমার এই একটি কথা ভুলে যাবেন না।”কথা বলার মাঝে মাঝে একটা কথা ঘুরেফিরে বারবার বলছিল, “জয় বাংলা দেখে যেতে পারলাম না।”

দুলার এই মুমূর্ষু অবস্থায় এম্বুল্যান্স আসতে কিছুটা দেরী হবে বলে মনে করে লে. কর্নেল শফিউল্লাহ তাকে নিজের জীপে করে আগরতলা পিজি হাসপাতালে নিয়ে গেলেন। আমাদের মুক্তিফৌজের ডাক্তার আবুল হোসেনও দুলার সাথে হাসপাতালে গেলেন যাতে দুলা তার মনের ভরসা না হারায়। হাসপাতালে যাওয়ার পর দুলার অপারেশন করা হয় এবং যখন ডাক্তার জানালেন যে দুলার সঙ্কটাবস্থা কেটে গেছে তখন লেঃ কর্ণেল শফিউল্লাহ হাসপাতাল ত্যাগ করেন। সেদিন দুলার সাথে আরো কয়েকজন আহত হয়েছিল। তাদেরকেও হাসপাতালে পাঠানো হলো।

দুলার অবস্থা দেখে সেদিন আমার মত অনেকে ধরনা করেছিল দুলা আর বাঁচবে না। কিন্তু আল্লাহর অসীম ক্ষমতা আমাদের ক্ষুদ্র ব্যক্তির পক্ষে নিরুপণ করা অত্যন্ত কঠিন। তাঁরই অশেষ কৃপায় এবং অত্যন্ত করুণায় দুলা দেড় মাস পর আরোগ্য লাভ করল এবং পুনরায় ক্যাপ্টেন মোর্শেদের কোম্পানীতে যোগদান করল। পরবর্তীকালে অসীম বীরত্বের সংগে দুলা অনেক রণক্ষেত্রে পাকবাহিনীর সাথে যুদ্ধ করে বাঙালীর বীর্যবত্তার ইতিহাস সমুজ্জ্বল করে তুলেছে।

এবার বলছি আহাদের কথা। আহাদের বয়স মাত্র ১৫ বছর। অতুলনীয় সাহসী ছিল এই বীর মুজাহিদ কিশোর। মুজাহিদ হিসাবে তেলিয়াপাড়া যুদ্ধে তার বীরত্ব প্রদর্শন বাংলাদেশের স্বাধীনতা যুদ্ধের ইতিহাসে একটি নক্ষত্রোজ্জ্বল ঘটনা। দুলা ও আহাদের বীরত্বের সম্মানস্বরুপ লেফটেন্যাণ্ট কর্ণেল শফিউল্লাহ তাদের কে ২৫০০ টাকা করে পুরুস্কার প্রদান করেন।

এর পর আসে পুলিশ প্রসঙ্গ। আমার সঙ্গে যে ৫ জন পুলিশ ছিলেন তারা হলেন মিজান, সুরুয মিয়া, খোরশেদ মিয়া, তাহের মিয়া এবং কানু মিয়া। আমার কোম্পানীতে এরা মর্টার ছুড়তেন। মাত্র সামান্য কয়েকদিনের শিক্ষায় এরা মর্টার চালনায় প্রায় পেশাদার সৈনিকের মত দক্ষতা অর্জন করেছিলেন। স্বাধীনতা যুদ্ধে এই ৫জন পুলিশ সৈনিকের দান সামান্য নয়। অসীম বীরত্বের সঙ্গে এঁরা শত্রুসৈনিকের সাথে বারবার লড়াই করেছেন।

মেজর মতিনের কোম্পানীটি ছিল পুরোপুরি প্রাক্তন পূর্ব পাকিস্তান রাইফেল বাহিনী দ্বারা সংগঠিত। আমি এবং মেজর মতিন যখন তেলিয়াপাড়ায় লড়াই করেছি তখন দেখেছি কি রকম নিষ্কম্প হৃদইয়ে ঐ পূর্ব পাকিস্থান রাইফেলের জোয়ানরা লড়াই করেছে। মেজর মতিনের ই-পি- আর কোম্পানী পরবর্তীকালেও বিভিন্ন ফ্রন্টে খুব সাহসের সঙ্গে লড়েছিল। তাদের এই বীরত্বপূর্ণ যুদ্ধের প্রশংসা না করে আমি পারি না।

নভেম্বরের ২০ তারিখের পরে যুদ্ধের তীব্রতা বেড়ে গেল। যশোরের কাছে পাকিস্থান স্যাবর জেটগুলো ভারতীয় সীমানা অতিক্রম করায় আকাশযুদ্ধে ভারতীয় বিমান আক্রমণে ৩টি পাকিস্থানী স্যাবর জেট ভূপাতিত হয়। এতে যুদ্ধের তীব্রতা মারাত্মক আকার ধারণ করে। মুক্তিবাহিনীর প্রচণ্ড আক্রমণে এ সময়ের যশোরের চৌগাছার পতন হয়। এবং তারা যশোর ক্যাণ্টনমেণ্ট দখল করার জন্য পাকিস্তানী সৈন্যর সঙ্গে মরণপণ সংগ্রামে অবতীর্ণ হয়।

নভেম্বরের এই সময়টাতে আমরা আখাউড়ার শত্রুসৈন্যের সঙ্গে যুদ্ধে অবতীর্ণ হই। শত্রু বিরুদ্ধে এবার আমরা পুরোপুরি আক্রমণাত্মক ভূমিকা গ্রহন করি। আমাদের আক্রমণও একই রকম তীব্র ও প্রচণ্ড। এ সময় “এস” ফোর্সের অধিনায়ক লেঃ কর্ণেল শফিউল্লাহর অধীনে ছিল পুরা দুই ব্যাটালিয়ন পদাতিক সৈন্য। এই দুই ব্যাটালিয়নই ছিল যাবতীয় সমরাস্ত্রে সুসজ্জিত। এ-ছাড়াও ছিল কয়েকটা কোম্পানী যাকে আমরা সেক্টর ট্রুপস বলতাম।

কর্নেল শফিউল্লাহ ‘এস’ ফোর্সের ২নং ইস্ট বেঙ্গল রেজিমেণ্টের কমান্ডিং অফিসার মেজর মঈন এবং ১১ নং বেঙ্গল রেজিমেণ্টের কমান্ডিং অফিসার মেজর নাসিমকে এই মর্মে নির্দেশ দিলেন যে, মেজর মঈনের ব্যাটালিয়ন আখাউড়ার দিকে আক্রমনাত্বক অভিযান চালাবে এবং তাদের সাথে থাকবে সেক্টর ট্রুপস, আর মেজর নাসিমের ব্যাটালিয়ন (১১ নং বেঙ্গল রেজিমেন্ট) আগরতলার উত্তর দিকে ধর্মঘরের ওখানে প্রতিরক্ষামূলক ব্যবস্থা নেবে যাতে করে সিলেট থেকে মনতলা হয়ে পাকবাহিনী পেছন থেকে আমাদের বাহিনীর উপর আক্রমণ করতে না পারে। লেঃ কর্নেল শফিউল্লাহর নির্দেশ অনুযায়ী আমরা ধর্মঘরকে সামনে রেখে মোহনপুর – আগরতলা রোডে প্রতিরক্ষামূলক অবস্থান গ্রহণ করি। এ সময় আমি একটি কোম্পানীর নেতৃত্বের ভার নেই। শত্রু যাতে মোহনপুর – আগরতলা রোড ধরে অগ্রসর হতে না পারে সে উদ্দেশ্যেই আমরা আখাউড়া যুদ্ধের আগেই প্রতিরক্ষামূলক ব্যবস্থা নিয়েছিলাম। উল্লেখ করা যেতে পারে যে, সে সময় আমি যে কোম্পানীর পরিচালনার নেতৃত্ব নিয়েছিলাম সেটি হল বি-কোম্পানী।

ওদিকে তখন আখাউড়ায় কি ঘটছিল তার কিছুটা বিবরণ, আমি যা সংগ্রহ করতে পেরেছি, দেওয়া যাক। ২৭ নভেম্বর কর্নেল শফিউল্লাহ মেজর মঈনকে মেরাসানি, নিরানসানি, সিঙ্গারবিল রেলওয়ে স্টেসনে, সিঙ্গারবিল ঘাঁটি, রাজাপুর, আজমপুর ইত্যাদি এলাকা দখল করতে নির্দেশ দেন। উল্লেখযোগ্য যে, এইসব এলাকা আখাউড়া রেলওয়ে জংশনের কাছাকাছি। কর্নেল শফিউল্লাহ মেজর মঈনকে ৩০শে নভেম্বর এবং ১লা ডিসেম্বর তারিখ রাতে রাতে এইসব এলাকায় আক্রমণ চালাবার আদেশ দিয়েছিলেন।

মেজর মঈন দ্বি-ধারা আক্রমণ চালালেন। প্রথম আঘাত হানলেন নভেম্বর-ডিসেম্বর ৩০/১ তারিখ রাত ১টার সময়। প্রথম পর্যায় দখল করলেন সিঙ্গারবিল রেলওয়ে স্টেশন ও সিঙ্গারবিল ঘাঁটি। শুনেছি, সে রাতে লড়াই চলছিল ভোর পাঁচটা পর্যন্ত।

এই অভিযান আমাদের পক্ষ থকে অংশ নিয়েছিল মুক্তিফৌজের প্রায় এক ব্যাটালিয়ন। শত্রুপক্ষের সৈন্যসংখ্যা ছিল প্রায় এক ব্যাটালিয়নেরও বেশী। এই যুদ্ধে শত্রুসেনারা আর্টিলারী, মর্টার, মেশিনগান ইত্যাদি ছোটবড় সব অস্ত্রশস্ত্রই ব্যবহার করে। আমাদের পক্ষেও সেদিনকার লড়াইয়ে আর্টিলারী এবং মর্টারের সাপোর্ট ছিল। সেক্টর ট্রুপসের কাছেও ছিল মেশিনগান।

এখানে উল্লেখযোগ্য যে, সে রাতগুলো ছিল খুবই অন্ধকার এবং ডিসেম্বরের শীত-রাত্রির কুয়াশায় আচ্ছন্ন। কিন্তু এই অন্ধকার ও কুয়াশার বাধা আমাদের জওয়ানদের পারেনি বিন্দুমাত্র হতোদম্য করতে। একটা পর একটা স্থান দখলে আসাতে তারা ক্রমে মানসিক দিক থেকে আরো শক্তিশালী হয়ে উঠেছিল এবং নব উন্মাদনায় দ্বিগুণ শক্তিতে শত্রুদের আঘাত হেনে পর্যুদস্ত করছিল। আখাউড়ার এক যুদ্ধে হতোদ্যম পাকিস্তানী সেনারা পশ্চাদপসরণে বাধ্য হয় এবং তাদের প্রচুর লোকসান স্বীকার করতে হয়। একজন শত্রুসেনা জীবিত অবস্থায় বন্দী হয় এবং ২০ জন হয় নিহত। এছাড়া মুক্তিফৌজের হস্তগত হয় হানাদার বাহিনীর প্রচুর পরিমাণ অস্ত্রশস্ত্র, রেশন, পোশাক-পরিচ্ছদ, ডিফেন্স স্টোর  ( প্রতিরক্ষা সামানা )। আমাদের পক্ষ হতে পাকবাহিনীর হাতে এই যুদ্ধে ইয়াসিন খাঁ নামে মুক্তিফৌজের একজন সিপাহী শহিদ হন। তাকে সমাহিত করা হয় সিঙ্গারবিলে। তাছাড়া এই লড়াইয়ে মুক্তিফৌজের সিপাহী আবু জাফর,  সিপাহী হুমায়ূন, সিপাহী আব্দুল লতিফ, হাবিলদার আকতার হোসেন, হাবিলদার মুফাজ্জল হোসেন চৌধুরী, হাবিলদার নবিউল্লাহ এবং অপর একজন আহত হয়। পর্যুদস্ত শত্রুবাহিনী সাময়িকভাবে পিছু হটলেও ২রা ডিসেম্বরের সকালে আমাদের বাহিনীর উপর পাল্টা আক্রমণ শুরু করে এবং সারাদিন ধরে খণ্ডযুদ্ধ চলতে থাকে। শত্রুবাহিনীর প্রবল আক্রমণের মুখে আমাদের বাহিনী পিছু হটে যেতে বাধ্য হয়। আর্টিলারীর সহাতায় মারাত্মক আক্রমণ চালিয়ে এই এলাকা শত্রুবাহিনী পুর্নদখল করে। প্রচুর ক্ষয়ক্ষতির পর আমাদের বাহিনী সিঙ্গারবিলে গিয়ে জমায়েত হয়। এই যুদ্ধে শত্রুবাহিনীরও অসম্ভব ক্ষতি সাধিত হয়। মুক্তিফৌজের নায়েক সুবেদার আশরাফ আলী শত্রুর হাতে শাহাদৎ বরণ করেণ। অন্যান্য যারা আহত হন তাঁরা হলেন সিপাহী আবদুল আউয়াল, হাবিলদার মাজু মিয়া, নায়েক নাসিরুজ্জামান, নায়েক আবদুস সালাম, সিপাহী মিজানুর রহমান।

৩রা ডিসেম্বর আমাদের বাহিনী নিজেদেরকে পুনর্গঠিত করে পাক বাহিনীর উপর পুনরায় আক্রমণ চালায় এবং আজমপুর স্টেশন ও তার এক হাজার গজ অগ্রবর্তী স্থান দখল করে। এই আক্রমণে শত্রু পক্ষের এগারজন সৈন্য নিহত হয়। আমাদের পক্ষে দু’জন সিপাহী ও একজন নায়েক সুবেদার শহীদ হন। আমাদের বাহিনী যখন যুদ্ধে লিপ্ত এমনি সময়ে আমরা খবর পেলাম পাকিস্তান ভারতের পশ্চিমাঞ্চলে বিমান হামলা চালিয়ে সর্বাত্মক যুদ্ধ শুরু করেছে। এবার আর যুদ্ধ কেবল বাংলাদেশ বাহিনী ও পাকবাহিনীর মধ্যে সিমাবদ্ধ থাকল না। পাকিস্থানী বাহিনীর সংগে সংযুক্ত ভারত-বাংলাদেশ বাহিনীর যুদ্ধ শুরু হয়ে গেল। ডিসেম্বরের ৩/৪ তারিখ রাতে আমাদের বাহিনী পুর্নদখলকৃত এলাকাকে সুরক্ষিত করল। বলা বাহুল্য, মুক্তিফৌজের অবিরাম আঘাতের পর আঘাত, দেশের অভ্যন্তরে গেরিলা মুক্তিবাহিনীর চাতুর্যপূর্ণ অতর্কিত আক্রমণে পাকিস্তান সেনাবাহিনী তখন বেসামাল হয়ে পড়েছিল। এবার তারা সমস্ত দোষ ভারতের উপর চাপিয়ে ভারত আক্রমণ করে বসল।

৩রা ডিসেম্বর যেদিন পাকিস্তান ভারত আক্রমণ করে সেদিন অপরাহ্নে শ্রীমতী ইন্দিরা গান্ধী কলকাতার এক বিশাল জনসমাবেশে বক্তৃতা দিচ্ছিলেন। ঐ দিন রাত্রি দ্বিপ্রহরে তিনিও ভারতের জওয়ানদের পাকিস্তানী হামলা প্রতিহত করার জন্য হুকুম দেন।

অতএব মুক্তিবাহিনীর সঙ্গে যুক্ত হল ভারতীয় সেনাবাহিনীর হাত। সম্মিলিত বাহিনী ভীমবেগে ঝাঁপিয়ে পড়ল বাংলাদেশের মুক্তিযুদ্ধে, প্রচণ্ড গতিতে আক্রমণ করল অন্যায় যুদ্ধে লিপ্ত পাকিস্থানী সেনাবাহিনীকে। বাংলাদেশের সীমানার চতুর্দিক দিয়ে যৌথ কমান্ডের অধীনস্থ সৈন্যদল ঢুকে পড়ল বাংলাদেশের অভ্যন্তরে।

এদিকে পাক সামরিক সরকার ভারতের  বিরুদ্ধে যুদ্ধ ঘোষনা করলে ৪ঠা ডিসেম্বর থেকে ভারতীয় সৈন্য মিত্রবাহিনীর নাম নিয়ে আখাউড়া যুদ্ধে নেমে পড়ে। আক্রমণ চালানো হয়েছিল অতি প্রত্যুষে। উল্লেখযোগ্য যে, এই সময় আমাদের বাহিনীর পক্ষে খুব বেশী আর্টিলারী সাপোর্ট (কামানের সহায়তা) দেওয়া হয়েছিল। সেই সঙ্গে ছিল মর্টারের প্রচুর সহায়তা। এই আক্রমন শুরু করার আগে মেজর মতিনের নেতৃত্ব সেক্টর ট্রুপসের দুই কোম্পানি দিয়ে পাশ থেকে প্রতিরক্ষামূলক ব্যবস্থা নেওয়া হয়। মেজর মতিনের ই-পি-আর কোম্পানী মারাত্মক প্রতিকূল অবস্থার সম্মুখীন হয়েও নিজের অবস্থান থেকে বিন্দুমাত্র নড়েনি। আমাদের সেক্টরে ৪ঠা ডিসেম্বরের যুদ্ধে মুক্তিফৌজের যে বীর সৈন্যরা শাহাদাত বরণ করে তাঁরা হচ্ছেন- লেঃ বদিউজ্জামান, সিপাহী রুহুল আমিন, সিপাহী সিদ্দিকুর রহমান। যাঁরা আহত হন তাঁরা হচ্ছেন- সুবেদার চান মিয়া, হাবিলদার কামরুজ্জামান, কোম্পানী হাবিলদার মেজর নূরুজ্জামান এবং আরো ১৫ জন। এই লড়াইয়ে শত্রুপক্ষের বিপুল ক্ষয়ক্ষতি হয়। মুক্তিফৌজ ১৩জন শত্রুসেনাকে হত্যা করে এবং ৪ জন শত্রুসেনা তাদের হাতে বন্দী হয়। মুক্তিফৌজ ছোটবড় হাতিয়ারসহ শত্রুবাহিনীর ৩২টি রাইফেল কবজা করে।

ডিসেম্বরের ৫ তারিখে পাকিস্থান বাহিনী আমাদের বাহিনীর উপর পালটা আক্রমণ চালায়। কিন্তু আমাদের তীব্র প্রতি-আক্রমণের মুখে তারা পিছু হটে যেতে বাধ্য হয়। আখাউড়ায় তুমুল লড়াই চলে। এই লড়াইয়ে মুক্তিবাহিনী ও সংযুক্ত মিত্রবাহিনী অপরিসীম বীরত্ব ও সাহসীকতার সঙ্গে যুদ্ধ করে। অবশেষে ৫ই ডিসেম্বর মুক্তিবাহিনী ও মিত্রবাহিনী আখাউড়া দখল করে। ৪/৫ ডিসেম্বরের যুদ্ধে এই এলাকায় শত্রুবাহিনীর প্রায় ১৬০ জন সৈন্য মারা যায়।

আখাউড়া রেলওয়ে স্টেশনে শত্রু অবস্থান ছিল খুবই সুদৃঢ়। ফলে এখানকার যুদ্ধ হয় ব্যাপক এবং মারাত্মক। বাংলাদেশের স্বাধীনতা সংগ্রামের ইতিহাসে আখাউড়ার লড়াইয়ের গুরুত্ব ছিল অপরিসীম। এখানকার যুদ্ধে উভয় পক্ষই সর্বাধিকসংখ্যক আর্টিলারী ব্যবহার করে। কয়েকটি আক্রমন চালিয়ে ২নং ইস্ট বেঙ্গল রেজিমেণ্টের পাল্টা আক্রমণের মুখে পাঞ্জাবী সৈন্যরা তাদের মনোবল হারিয়ে ফেলে। এমতবস্থায় মিত্রবাহিনী আমাদের বাহিনীর সাথে যোগ দেবার পর সম্মিলিত আক্রমণের মুখে তারা আর দাঁড়াতে পারিনি। বলাবাহুল্য, আখাউড়ার পতনের পর শত্রুবাহিনী আর  কোথাও ভালভাবে অবস্থান নিতে পারেনি।

আখাউড়ার যুদ্ধে কোম্পানী কমাণ্ডার হিসাবে যেসব অফিসার অংশগ্রহন করেন তাঁরা হলেনঃ মেজর মতিউর রহমান, ক্যাপ্টেন মোরশেদ, লেফটেন্যাণ্ট ইব্রাহিম, লেফটেন্যাণ্ট বদিউজ্জামান, লেফটেন্যাণ্ট সলিম (কোম্পানী অফিস)।

এখানে আমি ২নং ইস্ট বেঙ্গল রেজিমেণ্ট সম্পর্কে সামান্য কিছু আলোকপাত করতে চাই। পাকিস্থান সেনাবাহিনীতে ২নং ইস্ট বেঙ্গল রেজিমেণ্ট ছিল বেঙ্গল রেজিমেণ্টের অন্যতম পুরনো ব্যাটালিয়ন। হানাদার পাকবাহনী বাংলাদেশে হত্যাযজ্ঞ শুরু করার পর এই ব্যাটালিয়ন তখনকার সেকেন্ড-ইন-কমান্ড মেজর শফিউল্লাহর (বর্তমান কর্নেল এবং বাংলাদেশ সেনাবাহিনী প্রধান) অধীনে পাকবাহিনীর বিরুদ্ধে যুদ্ধ ঘোষণা করে। মুক্তি সংগ্রামে এই ব্যাটালিয়নের অবদান অতুলনীয়।

এখানে আখাউড়ার যুদ্ধে শাহাদাৎপ্রাপ্ত বীর সৈনিক লেফটেন্যাণ্ট বদিউজ্জামান সম্পর্কে কিছু আলোকপাত করে তাঁর শহীদী আত্মার প্রতি শ্রদ্ধা নিবেদন করতে চাই ।

লেফটেন্যাণ্ট বদিউজ্জামান রংপুর মিলিটারী কাস্টোডি থেকে পালিয়ে এসে ১৬ই আগস্ট মনতলায় আমার সাথে যোগ দেন। আমি ১১ নং বেঙ্গল রেজিমেণ্টে যোগদানের আগ পর্যন্ত তিনি আমার অন্যতম প্লাটুন কমাণ্ডার হিসাবে আমার সাথেই ছিলেন। তিনি আমার সাথে বহু অভিযানে অংশ গ্রহণ করেন।

লেফটেন্যাণ্ট বদিউজ্জামান ছিলেন একজন নিবেদিতপ্রান সাহসী সৈনিক। সদা হাসিমুখে এই অসম সাহসী যোদ্ধা যদিও মূলত ছিলেন একজন ক্যাভালরি অফিসার, তবুও একজন ইনফ্যানন্ট্রি অফিসারের চেয়ে কোন অংশ কম ছিল না। যুদ্ধ চলাকালে শত্রুবাহিনীর একটি শেল তাঁকে আঘাত করে এবং সেই আঘাতে তিনি শহীদ হোন। তাঁর মরদেহ আজমপুর রেলওয়ে স্টেশনে একটি মাজারের কাছে সমাহিত করা হয়। সিপাহী রুহুল আমিনের মরদেহও এরই কাছে সমাহিত করা হয়।

২১ বছরের যবুক লেফটেন্যাণ্ট বদিউজ্জামান ফরিদপুর জেলার গোপালগঞ্জে জন্মগ্রহন করেন। সদা প্রফুল্লচিত্ত নিরহংকারী বীর সৈনিক মাতৃভূমির স্বাধীনতা সংগ্রামে হাসিমুখে আত্মৎসর্গ করেন। তাই দেশবাসী কৃতজ্ঞতার সঙ্গে চিরদিন তাঁর কথা স্মরণ করবে। আল্লাহ তাঁর আত্মাকে শান্তি দিন।

এদিকে লেঃ কর্নেল শফিউল্লাহ তাঁর ‘এস’-ফোর্স নিয়ে কোন পথে অগ্রসর হচ্ছেন তার বিবরণ সংক্ষেপে দিচ্ছি। ৬ই ডিসেম্বর বিকালে লেঃ কর্নেল শফিউল্লাহ ইসলামপুর ব্রীজের কাছে এক দুর্ঘটনার সম্মুখীন হন এবং নিশ্চিত মৃত্যর হাত থেকে রক্ষা পান। তারপর এখান থেকে ‘এস’-ফোর্স ৭ই ডিসেম্বর ঢাকার পথে রওনা হয় এবং এইদিন শাহবাজপুরে তাদের সাথে আর একটি খন্ডযুদ্ধ হয় ও পরে শত্রুরা ভেগে যায়। তারপর ‘এস’-ফোর্স ও মিত্রবাহিনী সরাইল পৌছে যায়। আশুগঞ্জে আমরা আবার শত্রুসৈন্যর সম্মুখীন হলাম ৮ই ডিসেম্বর। আশুগঞ্জে শত্রুবাহিনী প্রতিরক্ষামূলক অবস্থান গড়েছিল। সেটা ছিল যুদ্ধকৌশল সমৃদ্ধ এবং তার ঘাঁটিগুলি ছিল অত্যন্ত মজবুত। আমাদের ‘এস’-ফোর্স ও মিত্রবাহিনী প্রথম আক্রমন চালায় ৯ই ডিসেম্বর বেলা ৩টার সময়। এই আক্রমণে আমাদের পক্ষে ছিল তবুও তার সেই ভয়াবহ রূপ চোখে না দেখলে বিশ্বাস করাও কঠিন। সম্মিলিতভাবে ‘এস’- ফোর্স ও মিত্র বাহিনীর প্রচণ্ড আক্রমণের মুখে শত্রু বাহিনীও ভীষণভাবে মারমুখী হয়ে উঠে। একদিকে যখন আমাদের পদাতিক বাহিনী বিনা বাধায় শত্রুর উপর বোমা নিক্ষেপ করে যাচ্ছে। এমতাবস্তায় শত্রুপক্ষ তাদের ভারী মেশিনগান ও বিমানবিধবংসী কামান দিয়ে অবিরামভাবে গুলি ছুড়ে যাচ্ছে। তাদের আর আর (রিকয়েললেস রাইফেল) গুলোও তখন নিরস্ত ছিল না। তারাও তখন আমাদের পক্ষের ট্যাঙ্কগুলোকে লক্ষ্য করে গোলা নিক্ষেপ করে যাচ্ছিল। আমাদের পক্ষের গোলন্দাজ বাহিনীর মিডিয়াম গানগুলো শত্রুপক্ষের উপর অবিশ্রান্তভাবে গোলা নিক্ষেপ করছিল, ঠিক তার পালটা জবাবে শত্রুপক্ষও তখন সমভাবে আমাদের উপর গোলা নিক্ষেপ করছিল। তুমুল লড়ায়ের পর শত্রুবাহিনীর প্রচণ্ড পালটা আক্রমণের মুখে ‘এস’-ফোর্স ও মিত্রবাহিনীকে সাময়িকভাবে সেদিন  পিছু হাটতে হয়। যুদ্ধে উভয় পক্ষেরই প্রচুর ক্ষয়ক্ষতি হয়। কিন্তু তুলনামূলকভাবে তাদের ক্ষয়ক্ষতি আমাদের থেকে অনেক বেশী ছিল। ঐ দিনকার যুদ্ধে মিত্রবাহিনীর চারখানা ট্যাঙ্ক ধ্বংস হয় এবং প্রায় ৪০/৫০ জন বীর যোদ্ধা মারা যান।যুদ্ধক্ষেত্রে শত্রুপক্ষের প্রায় দেড় শতাধিক লোক নিহত হয়।

দ্বিতীয়বার আক্রমণের পর অবশেষে শত্রুসৈন্য ১০ই ডিসেম্বর আশুগঞ্জ থেকে পিছু হটতে বাধ্য হয় এবং ভৈরববাজারে গিয়ে আশ্রয় নেয়। এখানে উল্লেখযোগ্য যে, শত্রুপক্ষ আশুগঞ্জ থেকে ভৈরববাজারে যাবার পূর্বে ভৈরব ব্রীজের তিনটি স্প্যা্ন ধ্বংস করে দিয়ে যায়। যুদ্ধের গতিবেগ রক্ষা করার জন্য কোন সময় নষ্ট না করে লেঃ কর্নেল শফিউল্লাহ একাদশ বেঙ্গল রেজিমেন্টকে ভৈরববাজার ঘিরে থাকার জন্য নির্দেশ দেন এবং তিনি নিজে দ্বিতীয় ইস্ট বেঙ্গল সেক্টর ট্রুপস নিয়ে পদব্রজে নরসিংদীর দিকে রওনা হন।

তিনি নরসিংদী পৌঁছানোর পূর্বেই মিত্রবাহিনীর একটি ব্যাটালিয়ন হেলিকপ্টারযোগে সেখানে পৌঁছে গেছে। কিন্তু শত্রুপক্ষ সেখান থেকে পালিয়ে গেছে। ১২ই ডিসেম্বর তিনি শীতলক্ষ্যা পার হন। ইতিমধ্যে তিনি দুটি ছোটখাটো সংঘর্ষে লিপ্ত হন। এছাড়া তিনি দুটি দলকে ঢাকার দিকে পাঠিয়ে দেন। তার একটি ছিল বাসাবো এলাকার জন্য ও অপরটি ছিল ঢাকা সেনানিবাসের জন্য। ১৬ই ডিসেম্বর শত্রুপক্ষের ৩০০ জনের একটি দল ডেমরাতে তাঁর নিকট আত্মসমর্পণ করে।

১৩ই হইতে ১৬ই ডিসেম্বর বিকাল ৪টা পর্যন্ত ‘এস’-ফোর্স ডেমরা ও শহরের বিভিন্ন উপকন্ঠে লড়াই করে। এরপর তারা ডেমরার পরবর্তী এলাকা মাতুয়াইলে একবার বাধাপ্রাপ্ত হয়েছিল। পরে লেঃ কর্নেল শফিউল্লাহ জেনারেল অরোরার সাথে ১৬ই ডিসেম্বর বেলা ৪টা ৩১ মিনিট রেসকোর্স ময়দানে আত্মসমর্পন অনুষ্ঠানে যোগদান করেন। ইতিমধ্যেই দ্বিতীয় ইস্ট বেঙ্গল রেজিমেণ্ট ও সেক্টর ট্রুপস ঢাকা স্টেডিয়ামে পৌঁছে যায়।

*১৯৭১ সালের মার্চে ক্যাপ্টেন পদে কর্মরত ছিলেন। প্রতিবেদঙ্গুলি তাঁর রচিত ‘মুক্তিযুদ্ধে নয় মাস’ গ্রন্থ থেকে সংকলিত।

মে ১৯৭১ সন।ভারতীয় বিভিন্ন এলাকায় খোলা হল নানা ট্রেনিং ক্যাম্প।পুরো সিলেট সেক্টরের ভার আমার উপর দেয়া হল।মোট দুটি সাব-সেক্টর খোলা হল।আমার সৈন্যদের মনোবল ভাঙ্গল না।বিপুল উৎসাহ ও উদ্দীপনা নিয়ে তারা কাজ করতে আরম্ভ করল।সিলেটের সব থানা থেকে লোক ভর্তি করা শুরু হলো এবং প্রশিক্ষনের কাজ পুরোদমে এগিয়ে চলে।বি ডি আর, আনসার, মুজাহিদ ও পুলিশকে নিয়ে গড়ে উঠল 'সেক্টর ট্রুপস’ আর স্কুল কলেজের ছাত্রদের নিয়ে গড়ে উঠল ‘গণবাহিনী’।সিলেটে মোট ৬টি সাব-সেক্টর ছিল। 

১।জামালপুর সাব-সেক্টরঃ গণবাহিনীর মাহমুদূর রব সাদী এই সাব-সেক্টর কমান্ড করতো।অল্পবয়স্ক সুন্দর ছেলেটি বাংলাদেশকে স্বাধীন করার জন্য যে স্পৃহা নিয়ে কাজ করত,তা দেখলে সত্যি আশ্চর্য লাগত।যেখানেই তাকে পাঠানো হয়েছিল,প্রত্যেকটি অপারেশনে সে কৃতকার্য হয়েছে। এই সাব-সেক্টর থেকে অপারেশন চালানো হয়েছে আটগ্রাম,জাকীগঞ্জ,লুবাছড়া ও কানাইঘাটি এলাকায়।নভেম্বরের শেষের দিকে সাদীকে সিলেটের ভিতরে নবীগঞ্জ এলাকায় প্রায় ৫০জন বিশ্বস্ত গণবাহিনী ছেলে দিয়ে নবীগঞ্জ এলাকা মুক্ত করতে পাঠানো হয়েছিল। 

২।বারোপুঞ্জী সাব-সেক্টরঃএটা কমান্ড করত ক্যাপ্টেন রব।সাপ্লাই কোরের অফিসার হয়ে পদাতিক সৈন্য পরিচালনায় সে অশেষ দক্ষতার পরিচয় দিয়েছে এবং সাব-সেক্টর লাটু,বিয়ানিবাজার,শারোপার,বারোগ্রাম,জাকীগঞ্জ,আটগ্রাম,কানাইঘাট,চিকনাগুল এলাকায় অসীম সাহসের সাথে যুদ্ধ পরিচালনা করেছে। 

৩।আমলসিদ সাব-সেক্টরঃবাংলাদেশ সেনাবাহিনীর লেঃজহীর এই সাব-সেক্টর কমান্ডার ছিল।এই তরুণ অফিসারটি বাংলাদেশের মুক্তিযুদ্ধে খুবই সাহস ও বীরত্বের পরিচয় দিয়েছে।কানাইঘাট অপারেশনে তার দক্ষতার প্রশংসা না করে পারা যায়না, ডিসেম্বর এর প্রথম সপ্তাহে এই সাব-সেক্টরটি 'জেড ফোর্সের প্রথম বেঙ্গল রেজিমেন্টের সঙ্গে সম্মিলিতভাবে কাজ করেছে। 

৪।কুকিতল সাব-সেক্টরঃএটার কমান্ডার ছিল ফ্লাইট লেফটেন্যন্ট কাদের। বিমানবাহিনীর অফিসার হয়ে এত সুষ্ঠভাবে পদাতিক বাহিনী পরিচালনা করায় তাকে প্রশংসা না করে পারা যায়না। মাঝে মাঝে সে প্রায়ই বলত, স্যার আমাকে একটা জঙ্গিবিমান এনে দেন,আমি পাকিস্তানীদের খতম করব।আপনাদের যুদ্ধ খুব মন্থর গতিতে চলছে,আমি চাই তাড়াতাড়ি পাকিস্তানীদের শেষ করে বাংলাদেশকে মুক্ত করতে।আমি তাকে স্বান্তনা দিতাম ‘স্লো এন্ড স্টীডি ইউনস দি রেস’ । এই সাব-সেক্টর দিলখুশ চাবাগান,কুলাউড়া, জুবী চা বাগান এলাকায় অপারেশন চালিয়ে শত্রুকে নাস্তানাবুদ করেছে।পরে এই সাব-সেক্টরে ক্যাপ্টেন শরিফুল হক যোগ দিয়েছিল।এই নির্ভীক যুবক পশ্চিম পাকিস্তান থেকে পালিয়ে এসে মুক্তিযুদ্ধে অংশ করে।এর কৃতিত্বের কথা পরে আসবে।
 
৫।কৈলাশশহর সাব-সেক্টরঃলেঃ ওয়াকিউজ্জামান এই সাব-সেক্টর কমান্ডার ছিল।নয় মৌজায় বাংলাদেশ পতাকা উত্তোলন ও শুরু থেকে শেষ পর্যন্ত এত বড় এলাকাকে মুক্ত রাখার জন্যএই তরুণ অফিসারকে প্রশংসা না করে পারা যায় না।এই সাব-সেক্টর ডিসেম্বরের দিকে ফেঞ্চুগঞ্জ মুক্ত করে সিলেটের দিকে গিয়েছিল।এবং ভারত যখন যুদ্ধ ঘোষনা করল তখন এই সাব-সেক্টর ভারতের ৫৯ ভারতীয় ব্রিগেডের সঙ্গে সিলেটে প্রবেশ করেছিল। 

৬।কমলাপুর সাব-সেক্টরঃএটার কমান্ডার ছিল ক্যাপ্টেন এনাম।এই তরুণ অফিসার পশ্চিম পাকিস্তান থেকে পালিয়ে এসে মুক্তিযুদ্ধে যোগ দেয়।এবং এই সেক্টরের সাব-সেক্টর কমান্ডার হয়ে অনেক কৃতিত্বের পরিচয় দিয়েছে। ধলাই চা বাগান এবং পার্শ্ববর্তী চা বাগানগুলো ক্ষতিগ্রস্ত করার জন্য এই সাব-সেক্টরকে কৃতিত্ব দেয়া যায়।ভারত যুদ্ধ ঘোষণার পর এই সাব-সেক্টর ৮১ ভারতীয় ব্রিগেডের সঙ্গে মিলিত হয়ে মৌলভীবাজারে প্রবেশ করেছিল। 

লোহারবন্দ নামে এক জায়গায় সমস্ত ছেলেদের প্রশিক্ষণ দেয়া হত।রিলিফ ক্যাম্প,শরনার্থী শিবির এবং নানা জায়গা থেকে স্কুল কলেজের ছেলেদের এবং বাংলাদেশের কর্মক্ষম নাগরিকদের প্রশিক্ষণ কেন্দ্রে পাঠিয়ে দেয়া হত।প্রশিক্ষণ দেবার পর ছেলেদের পাঠিয়ে দেয়া হত বিভিন্ন সাব-সেক্টরে।এই কাজের জন্য সিলেটের ফরিদ গাজী,নুরুল ইসলাম,আজিজ,তোয়াবুর রহীম, ডক্টর আলী,হাবিব রহমান, ডক্টর মালেক,লতিফ প্রমুখ লোকের নাম না করলে তাঁদের প্রতি অবিচার করা হবে।রাত দিন কাজ করে নানা জায়গা থেকে লোক সংগ্রহ করে তাঁরা প্রশিক্ষণ কেন্দ্রে পাঠিয়ে দিতেন। আমার সৈন্যদের সাব-সেক্টর খাওয়া -দাওয়া এবং থাকার ব্যবস্থা করতেন,তার জন্য আমি তাঁদেরকে জানাচ্ছি আমার আন্তরিক ধন্যবাদ। 

সেক্টর ট্রুপস এর কাজ শত্রুদের ধ্বংস করা,এ্যামবুশ করা এবং গণবাহিনীর কাজ ছিল পুল ধ্বংস করা, বিদ্যুৎ সরবরাহ বিপর্যস্ত করা,মাইন পোঁতা ও ছোটখাটো শত্রুঘাঁটি ধ্বংস করা।বাংলাদেশ সেনাবাহিনীর সর্বাধিনায়ক থেকে আমাকে দায়িত্ব দেয়া হয়েছিল যত চা বাগান আমার এলাকায় আছে তাদের অকেজো করে দেয়া।কাজ পুরোদমে চলতে লাগল। এদিকে একদিন সুরঞ্জিত সেনগুপ্ত, বিধু দাশগুপ্ত আমার কাছে এসে বলল যে,শিলং দিয়ে সুনামগঞ্জ এলাকায় অপারেশন করা উচিত। আমি তাদেরকে সব সাহায্য দিলাম।পরে এই দুই নির্ভীক যুবক তাদের নিজ নিজ এলাকার ভিতর ঢুকে পাকিস্তানী সৈন্যদের বিপুল ক্ষতি সাধন করেছে। সুরঞ্জিত সেন গুপ্তের দিরাই অপারেশন এবং বিধু দাশগুপ্তের মাঘালকান্দী এবং আজমিরীগঞ্জ অপারেশন এলাকার সকলেরই সুবিদিত।এরা সত্যই প্রশংসার যোগ্য। 

মে-জুন সেক্টর ট্রুপস এবং গণবাহিনী তাদের নিজ নিজ কাজ পুরোদমে চালিয়ে যেত থাকে।শেওলা, সাদা খাল,বারইগ্রাম রবং কাংলী ফেরীর উপর এরা আক্রমণ চালিয়ে পাকিস্তানীদের বিপর্যস্ত করতে লাগল।অনেক দালালকে মেরে ফেলা হল।ছোট ছোট দলে সেক্টর ট্রুপস ও বাহিনীকে পাঠানো হত ফেরীগুলোকে নষ্ট করতে।এক একটা নৌকাকে নষ্ট করতে বেশ সময় এবং পরিশ্রমের দরকার। এখন মনে পড়ে নায়েব কুতুবের কথা।আজ সে আমাদের মাঝে নেই। সাদা খাল ফেরী নষ্ট করতে হবে।সংগে আরো দুজন সিপাহী ও দুজন ছাত্র।সাদা খাল তখন পানিতে ভর্তি। বেশ স্রোত কচুরিপানা ভেসে যাচ্ছিল এখানে ওখানে,খেয়া ছিল নদীর ওপারে, যেদিকে শত্রু ছিল।সবাই ওরা নদীতে নেমেছে খেয়াগুলিকে নষ্ট করতে। নদীর মাঝখানে যাওয়ার সঙ্গে সঙ্গে বৃস্টিরমত গুলি আসতে শুরু করল।নায়েক কুতুব ডুব দিয়ে প্রায় নৌকার কাছে চলে এসেছিল, সামনে ছিল কচুরিপানা। ওগুলো মাথায় দিয়ে স্রোতের দিকে ভেসে গেল।দুদিন পর এসে আমার পায়ে প্রণাম করে বলল, বড় বেঁচে গেছি স্যার।আমি তাকে বুকে জড়িয়ে ধরলাম।চোখ দিয়ে আনন্দে জল গড়িয়ে পড়ল।কেবল বললাম,বেঁচে থাক 'জয় বাংলা, চারজন ফিরে এসে যখন অবস্থার বর্ণনা দিয়েছিল তখন ভেবেছিলাম ওকে বোধ হয় আর ফিরে পাব না।যাই হোক ওকে আমার কাছে পেয়ে স্বস্তির নিঃশ্বাস ফেললাম। 

পুরো জুন-জুলাই আমাদের কাজ অব্যহত থাকে।হিট এন্ড রান কায়দায় শত্রুদের বিপর্যস্ত করাই আমাদের মূখ্য উদ্দেশ্য ছিল।শত্রুদের ঘাঁটি লাটু, বড়লেখা, ফুলতলা, আটগ্রামের উপর হানা দিলাম। চা-বাগানগুলো অকেজো করতে আরম্ভ করলাম।রাজকী, ফুলতলা, শেওলা, পৃথিমপাশা,সমনভাগ,সোনারুপা,হাসনাবাদ,চূড়ামণি, গাহেরা,সাগরনাল চা বাগানগুলো অকেজো করা হল।বিস্ফোরক দ্রব্য বেশী ছিল না।তবুও তাই দিয়ে চা বাগানের বড় বড় মেশিনের যন্ত্রপাতি অকেজো করা হল। 

জুনের প্রথম সপ্তাহে লাঠিটিলা চা বাগানের উপর মস্তবড় হামলা চালানো হল।জানতে পারলাম লাঠিটিলাতে শত্রুদের এক প্লাটুন সৈন্য পরিখা খনন করে আছে।
 
এই আক্রমণে আমাকে ভারতীয় গোলান্দাজ এবং মেশিনগানের সাহায্য নিতে হয়েছিল। শত্রুদের শক্তিশালী ঘাঁটি ছিল আমাদের কাছে যে সেন্য এবং অস্ত্রশস্ত্র ছিল তা দিয়ে শত্রুদের মোকাবেলা করা সম্ভব ছিল না বলে আমাকে ভারতীয়দদের সাহায্য নিতে হয়েছিল। এই আক্রমণ ক্যাপ্টেন রবের নেতৃত্বে হয়েছিল। খুব ভোরে চারটা থেকে ভারতীয় গোলান্দাজ বাহিনী গোলাগুলি শুরু করলো এবং মেশিনগান থেকে গুলি ছুড়তে শুরু করল।আর সঙ্গে সঙ্গে আমাদের সৈন্যরা শত্রুর দিকে অগ্রসর হতে আরম্ভ করল।বেলা প্রায় ১১টার সময় শত্রুরা আমাদের সম্মিলিত আক্রমণের মুখে টিকতে না পেরে পিছু হটে যায়।আমার সৈন্যরা তার উপর হামলা করে,অনেক গোলাবারুদ এবং অস্ত্র উদ্ধার হয়েছিল। দুটো পাকিস্তানি সৈনিক আহত অবস্থায় ধরে নিয়ে আসা হয়েছিল। একদিন পর আরেকজন পাঞ্জাবী ল্যান্স নায়েককে পাতনি চা বাগানে পাওয়া গিয়েছিল। 

এই যুদ্ধে নায়েক শফিকউদ্দিন আহমেদকে বীরপ্রতীক উপাধিতে ভূষিত করার জন্য সুপারিশ করা হয়েছিল। নায়েক শফিকই হাতাহাতি যুদ্ধে নিজের জীবন বিপন্ন করে গ্রেনেড ছুড়ে আহত সিপাহীটিকে ধরে আনতে সক্ষম হয়েছিল। জুলাই থেকে সেপ্টেম্বর পর্যন্ত 'হীট এন্ড রান কৌশল অব্যাহত থাকে।বেশীরভাগ চা- বাগানগুলো অকেজো করে দেয়া হল।এবং স্থির হলো যে গণবাহিনীর ছেলেদের সিলেটের ভেতরে ঢুকানো হবে। এদেরকে বলা হল,সিলেটের ভিতরে গিয়ে ডাকঘর,পুলিশ স্টেশন, বাণিজ্য কেন্দ্রে ইত্যাদিতে গ্রেনেড নিক্ষেপ করে স্বাভাবিক কাজকর্ম ব্যাহত করতে হবে।এদিকে ক্যাপ্টেন শরিফুল হক জুলাই মাসের মাঝামাঝি দিলখুশ ও জুবিতে অনেক অপারেশন করলো এবং খবর পাওয়া গেল দিলখুশ চা বাগানে পাকিস্তানীরা পরিখা খনন করেছে এবং আমাদের জুবী যাবার রাস্তা বন্ধ করে দেবার চেষ্টা করছে।ক্যাপ্টেন শরিফুল হককে বলা হল দিলখুশে পাকিস্তানী ঘাঁটি ধ্বংস করতে।এই ঘাঁটি ধ্বংস করার জন্য আমাকে ভারতীয় গোলান্দাজ বাহিনীর সাহায্য নিতে হয়েছিল।ক্যাপ্টেন হক একজন আর্টিলারি অফিসার।টার্গেট নির্দেশ করার প্রশিক্ষণ তার ছিল,দিলখুশ আক্রমণের জন্য কি কি কাজ করতে হবে তা সৈন্যদেরকে বুঝিয়ে দেয়া হল।দিলখুশ থেকে প্রায় এক মাইল দূরের একটা উঁচু লম্বা গাছ থেকে পুরো দিলখুশ এলাকাটা দেখা যায়।আক্রমণ শুরু হল।ক্যাপ্টেন হক গাছে চড়ে অয়ারলেসের সাহায্য টার্গেট সঠিকভাবে নির্দেশ করতে আরম্ভ করলেন।আমাদের গোলাগুলি পাকিস্তানীদের উপর পড়তে লাগল।তারা দৌড়াদৌড়ি আরম্ভ করল,বুঝা গেল তারা ছত্রভঙ্গ হয়ে গেছে।যুদ্ধ যখন শেষ অবস্থায় এসে পৌঁছল তখন শত্রুদের একটা ৩"মর্টরের গুলি এসে হক যে গাছে ছিল তার নিচে এসে পড়ল এবং হক আহত হয়ে পড়ে গেল।আমাদের পক্ষের গোলাগুলি এরপর থেকে ঠিক লক্ষ্য স্থানে পড়ছিল না-এমনি আমাদের উপরেই পড়তে আরম্ভ করল।আমাদের সৈন্যরা তখন পিছু হটতে বাধ্য হল।হককে উদ্ধার করে হাসপাতালে পাঠিয়ে দেয়া হল।যদিও এ আক্রমণ সফল হয়নি,তবুও পাকিস্তানীদের মনোবল অনেক ভেঙ্গে গিয়েছিল এবং বেশকিছু হতাহত হয়েছে বলে খবর পাওয়া গেছে। এই এ্যাকশন এর পর পাকিস্তানীরা দিলখুশে আর তাদের ঘাঁটি বানায়নি।এই যুদ্ধের জন্য ক্যাপ্টেন হককে বীর উত্তম উপাধির সুপারিশ করা হয়েছিল।আগষ্ট মাসে লুবাছড়া,কাড়াবালা,মুখাটিলা,আমলসিদ,ন মৌজা আমাদের মুক্ত এলাকা বলে ঘোষিত হল।পাকিস্তানীরা এই মুক্ত এলাকা দখল করার জন্য বার বার আক্রমণ চালিয়েছে কিন্তু সফল হতে পারেনি। 

খবর পাওয়া গেল লাটুতে শত্রুসৈন্য (প্রায় এক কোম্পানি) পরিখা খনন করেছে এবং বড়লেখা পর্যন্ত তারা প্রতিরোধ গড়ে তুলেছে।লাটু এমন একটি জায়গা যেটা দখল করা আমাদের পক্ষে খুবই দরকার ছিল।কারণ লাটু দখল করলে শত্রুদের কুলাউড়া -শ্রীহট্ট রাস্তায় চলাচলে অনেক অসুবিধা হবে।মেজর রবের অধীনে প্রায় ৩০০ মুক্তিযোদ্ধা নিয়ে লাটু দখলের পরিকল্পনা নিলাম।আমার পরিকল্পনা ছিল লাটু রেলওয়ে ষ্টেশনে কিছুসংখ্যক সৈন্য দিয়ে আক্রমণ চালানো আর বাকি সৈন্য দ্বারা লাটুর বাঁয়ে পাহাড়ের গা ঘেঁষে লাটুর উপর পুরোপুরি আক্রমণ চালিয়ে দখল করা।লাটু-বড়লেখা রাস্তায় মাইন পুঁতে রাখার নির্দেশ দেয়া হয়েছিল,যাতে পাকসেনারা বড়লেখা থেকে অগ্রসর হতে না পারে এবং বাধাপ্রাপ্ত হয়।আমাদের কাছে কোন অয়ারলেস সাজসরঞ্জাম ছিল না।তাই একদলের সাথে অন্যদের যোগাযোগ ছিল না।আগষ্টের শেষের দিকে ভোর চারটায় আক্রমণ শুরু হল।বেলা সাড়ে এগারটায় লাটু -বড়লেখা রাস্তায় মাইন পোঁতার জন্য যাদেরকে পাঠানো হয়েছিল টার সাড়ে এগারটায় ফিরে আসে।দুইজন গুরুত্বরভাবে আহত হয়েছিল মাইন পোঁতার সময়।তাদের সবাইকে মেজর রবের কাছে পাঠিয়ে দিলাম।পাকসেনাদের উপর আক্রমণ চলতে থাকে।বেলা প্রায় দুটোর সময় দেখা গেল যে পাকসেনারা বাংকার ছেড়ে পেছনে চলে যাচ্ছে,পরক্ষণেই আরম্ভ হল শত্রুসৈন্যর লাটুর উপর গোলাগুলি নিক্ষেপ।বোঝা গেল বড়লেখা থেকে শত্রুসৈন্য লাটুতে এসে যোগ দিয়েছে।শত্রুদের কাছ থেকে ৩ ইঞ্চি এমজির গোলাগুলি আসতে লাগল।বেলা প্রায় সাড়ে পাঁচটা।শত্রুদের প্রচন্ড আক্রমণের মুখে মুক্তিযোদ্ধারা টিকতে না পেরে পিছনে চলে আসতে শুরু করে।মনটা খারাপ হয়ে গেল।এই যুদ্ধে তিনজন মুক্তিযোদ্ধা শহীদ হয়েছিল। 

সেপ্টেম্বরের প্রথম সপ্তাহে আবার আক্রমণ চালানো হল।সারোপার এবং লাটু এই দুটো জায়গা আবার দখল করার প্রচেষ্টা চালানো হয়।তুমুল যুদ্ধের পর সারোপার আমাদের হস্তগত হয়।সারোপার দখলে একটা সুবিধা হল যে শত্রুসৈন্যর এখন কুলাউড়া থেকে সিলেটে সরাসরি আসা বন্ধ হয়ে গেল।পুরো সেপ্টেম্বর মাসটা লাটু,বড়লেখা এমনি ফেঞ্চুগঞ্জ পর্যন্ত আমাদের আক্রমণ চলতে লাগল।ইতিমধ্যে মুক্তিযোদ্ধা কমান্ডার সাদী তার সৈন্যদের নিয়ে চা বাগানে আক্রমণ চালায় এবং দুদিন তুমুল যুদ্ধের পর পুরো লুবাছড়া -কাড়াবালা আমাদের হস্তগত হয়।লুবাছড়া মুক্ত হবার পর পাকিস্তানীরা বারবার চেষ্টা চালিয়েছে লুবাছড়া দখল করার জন্য।কিন্তু লুবাছড়া পুনরায় দখল করতে তারা সমর্থ হয়নি।লুবাছড়া স্বাধীনতা লাভ পর্যন্ত মুক্ত ছিল।আমাদের আক্রমণের ভবিষ্যৎ কর্মসূচী লুবাছড়া থেকে নির্ধারিত হয়েছিল। এই যুদ্ধে খাজা নিজাম উদ্দীনসহ নিম্নলিখিত মুক্তিযোদ্ধারা শহীদ হয়েছিল এবং তাদের বীরত্বের জন্য লুবাছড়া আমাদের হস্তগত হয়েছিল।তাদেরকে এওয়ার্ড দেয়ার জন্য আমি সি-এন-সি'র কাছে অনুরোধ করেছিলাম। 

নিহতরা হলোঃ১।খাজা নিজামুদ্দীন বীরশ্রেষ্ঠ। ২।রফিক উদ্দিন বীরোত্তম।৩।মোহাম্মদ বশির আহম্মদ বীরপ্রতীক, ৪।মোহাম্মদ মইজুল ইসলাম বীরপ্রতীক, ৫।মোহাম্মদ শাহাবউদ্দীন বীরশ্রেষ্ঠ, ৬।মোহাম্মদ হোসেন,৭।আতিকুল ইসলাম বীরপ্রতীক,৮।আশরাফুল হক বীরোত্তম, ৯।মাহমুদূর রব বীরোত্তম। 

নয়টা গ্রাম নিয়ে গঠিত একটি মৌজা -নাম ন'মৌজা।এটি ভারতের কৈলাশশহের বিপরীতে অবস্থিত ছিল।লেঃ ওয়াকিউজ্জামানের নেতৃত্বে ন'মৌজায় পাকিস্তানী ঘাঁটির উপর আঘাত হানা হল এবং ন'মৌজাকে শত্রুমুক্ত করা হল।এমনিভাবে লুবাছড়া,কাড়াবালা,মোকামটিলা,আমলসিদ,ন'মৌজা আমাদের দখলে আসে।এবং পরবর্তী পর্যায়ে পাকিস্তানীদের উপর আঘাত হানা হল এই সমস্ত ঘাঁটি হতে। 

অক্টোবরের মাঝামাঝি মেজর জিয়া (বর্তমানে মেজর জেনারেল) ১ম এবং ৮ম বেঙ্গল রেজিমেন্ট নিয়ে আমার সেক্টরে যোগ দেন।তাতে আমার শক্তি অনেক বেড়ে যায়।১ম বেঙ্গল রেজিমেন্ট জিয়াউদ্দিনের নেতৃত্বে এবং ৮ম বেঙ্গল রেজিমেন্ট মেজর আমিনের নেতৃত্বে (বর্তমানে দুইজনই লেফটেন্যন্ট কর্ণেল) সিলেটের চা বাগানগুলোর উপর আক্রমণ চালানো হয়।পরিকল্পনা ছিল চা বাগানগুলো শত্রুমুক্ত করে আমরা সবাই মিলে সিলেটের দিকে অগ্রসর হবো।১ম বেঙ্গল রেজিমেন্ট প্রথম আঘাত হানল কেজুরীছড়া চা বাগানের উপর,সঙ্গে সঙ্গে ৮ম বেঙ্গল রেজিমেন্ট আঘাত হানল ফুলতলা-সাগরনাথ চা বাগানের উপর।এমনিভাবে সেক্টর ট্রুপস এবং জেড ফোর্স পুরো সিলেট জেলার উপর একটার পর একটা আঘাত হানতে শুরু করল,এবং পাকিস্তানীদের পর্যুদস্ত করতে শুরু করল।৮ম বেঙ্গল রেজিমেন্ট দক্ষিণগুলো চা বাগানের উপর আক্রমণ চালালো।শত্রুদের ২২ বেলুচ রেজিমেন্ট ওখানে ছিল।পাকিস্তানীরা অনেকবার দক্ষিণগুলের উপর আক্রমণ চালিয়েছে,কিন্তু ৮ম বেঙ্গল রেজিমেন্ট দক্ষিণগুল হাতছাড়া করেনি।আমার মনে হয়,বাংলাদেশের স্বাধীনতা যুদ্ধে এবং বাংলাদেশের ইতিহাসে এই সর্বপ্রথম দক্ষিণগুলে ১০৫ মিলিমিটার আর্টিলারি দক্ষতার সাথে এবং কার্যকরীভাবে শত্রুর বিরুদ্ধে,ব্যবহার করা হয়েছিল।দক্ষিণগুল জয়ের অন্যতম কারণগুলোর মধ্যে ১০৫ আর্টিলারির সাফল্যজনক ব্যবহার অনেকাংশে সাহায্য করেছিল।১০৫ মিলিমিটার আর্টিলারি ব্যবহারের প্রশিক্ষণ সিলেট সেক্টর আমারই তত্ত্বাবধানে ক্যাপ্টেন রশীদের পরিচালনায় সর্বপ্রথম হয়েছিল।আমার যতদূর মনে হয়,১০৫ মি.মি.আর্টিলারিকে পরবর্তীকালে মুজিব ব্যাটারি বলে আখ্যায়িত করা হয়েছিল। 

নভেম্বরের শেষ সপ্তাহে আটগ্রাম -জাকীগঞ্জ দখল করা অত্যন্ত প্রয়োজনীয় হয়ে পড়ল।কারণ জাকীগঞ্জ সিলেটের এক কোণে অবস্থিত।ভারতের করিমগঞ্জ শহরটি ঘেঁষে জাকীগঞ্জের অবস্থিতি।মাঝখানে ছোট্ট একটা নদীর ব্যবধান,জাকীগঞ্জ থেকে পাকিস্তানীরা শিলচর-করিমগঞ্জ রেলওয়ে লাইনের উপর রাতের অন্ধকারে মাইন পুঁতে রাখত।তার ফলে দু'দুবার মালবাহী ট্রেন দূর্ঘটনার সম্মুখীন হয়েছিল। এতে আমরা অত্যন্ত লজ্জাবোধ করতাম,কারণ বাংলাদেশ থেকে পাকিস্তানীরা এসে বন্ধুরাষ্ট্রের ক্ষতিসাধন করছে।তাই জাকীগঞ্জ দখল করা অত্যন্ত প্রয়োজনীয় হয়ে পড়ল।সেক্টর ট্রুপস এবং বেঙ্গল রেজিমেন্টকে নিয়ে হামলা চালানো হল।জাকীগঞ্জের এই যুদ্ধে ভারতের সাহায্য সহযোগীতা কোনদিন ভুলিবার নয়। তাদের সাহায্য না পেলে হয়ত জাকীগঞ্জ -আটগ্রাম শত্রুমুক্ত করা সহজ বা সম্ভব হত না।প্রচন্ড যুদ্ধের পর জাকীগঞ্জ আটগ্রাম আমাদের দখলে আসে।দখলের পর ১ম বেঙ্গল রেজিমেন্ট আটগ্রামে অবস্থান করেছিল।ভারতের ৯৯তম মাউন্টেন রেজিমেন্টকে জানাই আমার সালাম। 

খবর আসতে লাগল শত্রুসৈন্য সমস্ত সিলেট জেলায় আমাদের আক্রমণ প্রতিহত করতে না পেরে বিপর্যস্ত হয়ে পিছু হঠতে শুরু করেছে,তারা রাতে ভয়ে কোথাও বের হত না।পাকিস্তানীদের একা একা কোথাও দেখা যেত না।গেরিলা অপারেশন অত্যন্ত সাফল্যজনকভাবে পরিচালিত হচ্ছিল।পাকিস্তান সেনাবাহিনী গেরিলা অপারেশনের সফলতায় ভীতসন্ত্রস্ত হয়ে পড়েছিল। তারা তাদের ঘাঁটি থেকে বের হতে সাহস করত না।তাদের চলাফেরা সীমাবদ্ধ হয়ে পড়েছিল। 

সিলেট জয় করতে হলে কানাইঘাট দখল করা সর্বপ্রথম প্রয়োজন।আমি সেক্টর ট্রুপস নিয়ে কানাইঘাট জয়ের জন্য লুবাছড়ার দিকে অগ্রসর হয়ে ওদিক থেকে আক্রমণের পরিকল্পনা নিলাম।আমার সঙ্গে ছিল বাংলাদেশ রাইফেলের ছেলেরা,আনসার,মোজাহিদ পুলিশ ও স্কুল কলেজের ছাত্ররা, সব মিলিয়ে প্রায় ৪০০ জন।লুবাছড়া পৌঁছতে বিকেল হয়ে আসল।চিন্তা করতে লাগলাম কিভাবে কানাইঘাট দখল করা যায়।আমাকে হুকুম দেয়া হয়েছিল যেভাবে হোক কানাইঘাট দখল করতে হবে। 

সিলেট সেক্টর ট্রুপস কানাইঘাটের যুদ্ধ একটি অবিস্মরণীয় ঘটনা, ১৯৭১ সালের ৩রা ডিসেম্বর সেক্টর ট্রুপস অগ্রসর হল।সৈন্যসংখ্যা চারশো জনকে নিয়ে চারটি কোম্পানি গঠন করা হল।একটি কোম্পানিকে লেফটেন্যন্ট গিয়াসের নেতৃত্বে দরবস্ত -কানাইঘাট রাস্তার মধ্যে 'কাট অফ কোম্পানি’ হিসেবে কাজ করার দায়িত্ব দেয়া হল।ওর কাজ ছিল শত্রুসৈন্য দরবস্ত হতে কানাইঘাট যুদ্ধে যেন কোন সাহায্য করতে না পারে। লেফটেন্যন্ট জহীরকে আর একটা কোম্পানির দায়িত্ব হতে কানাইঘাট -চোরঘাই রাস্তায় 'কাট অফ কোম্পানি হিসেবে কাজ করার দায়িত্ব দেয়া হল।ওকে এই দায়িত্ব দেওয়ার কারণ হলো চোরঘাই থেকে যেন শত্রুসৈন্য কানাইঘাটে সাহায্য এগিয়ে আসতে না পারে।এবং কানাইঘাট থেকে শত্রুসৈন্য পালিয়ে চোরঘাইর দিকে না যেতে পারে।আর দুটি কোম্পানি মেজর রব ( বর্তমানে লেফটেন্যন্ট কর্ণেল) এর অধিনায়কত্বে নদীর পাড় ও মধ্যে দিয়ে শত্রুর উপর হামলা চালিয়ে কানাইঘাট দখলের দায়িত্ব দেয়া হল।রাতের অন্ধকারে কানাইঘাট যুদ্ধ জয়ের অভিযান শুরু হল।রাত দেড়টায় গোলাগুলির আওয়াজ শুনা যায়।লেফটেন্যন্ট গিয়াসের সঙ্গে শত্রুসৈন্যর গুলি বিনিময় হচ্ছে। লেফটেন্যন্ট গিয়াসের কোম্পানি জায়গায় পৌঁছাতে পারছে না।ইতিমধ্যে তার একজন সৈন্য আহত হয়।আমি তাকে বললাম যেভাবে হোক তোমার গন্তব্যস্থলে পৌঁছতে হবে।লেফটেন্যন্ট জহীরের কাছ থেকে খবর আসল সে বিনা-বাধায় কানাইঘাট -দরবস্ত রাস্তা পার হয়ে গন্তব্যস্থলের দিকে এগিয়ে যাচ্ছে। রাত যত বাড়তে লাগল ততই গোলাগুলির আওয়াজ বাড়তে লাগল।রাত প্রায় দুটোর সময় লেফটেন্যন্ট গিয়াসের কাছ থেকে খবর পেলাম ওরা শত্রুসৈন্যকে ঘিরে ফেলেছে। তবে তার একটি ছেলে শহীদ হয়েছে এবং সে শত্রুদের উপর শেষ হামলা চালাবার প্রস্তুতি নিচ্ছে।এদিকে জহীরের কাছ থেকে খবর পেলাম তার গন্তব্যস্থল প্রায় ৭০০/৮০০ গজ দূরে,তার উপর ভীষণভাবে মর্টারের গোলাবর্ষণ হচ্ছে এবং সে এগুতে পারছে না, মেজর রবের কাছ থেকে খবর পেলাম তার দুটো কোম্পানি ধীরগতিতে গন্তব্যস্থলের দিকে এগিয়ে যাচ্ছে।তবে সে এখনও মুখোমুখি সংঘর্ষের সম্মুখীন হয়নি।লেফটেন্যন্ট গিয়াসের কাছ থেকে ৪ ঠা ডিসেম্বর রাত তিনটার সময় খবর আসল শত্রুদের একটি পুলের চারকোণায় চারটি বাংকার।এবং তার ভেতর থেকে প্রচন্ড গোলাগুলি আসছে। লেফটেন্যন্ট গিয়াসের সৈন্যরা বাংকারের উপর গ্রেনেডের সাহায্য শত্রুদের উপর ঝাঁপিয়ে পড়ল।ভেতর থেকে বাংলায় চিৎকার করে বলল,'আমরা বাঙ্গালী,আমাদের মারবে না।দুটো পশ্চিম পাকিস্তানী রাস্তার উপর দিয়ে পালিয়ে যাচ্ছে।আমরা আপনাদের সাহায্য করব"।রাত প্রায় সাড়ে তিনটে-চারটে হবে।লেফটেন্যন্ট গিয়াসের কাছে খবর পেলাম ওরা ওদের দায়িত্ব সঠিকভাবে পালন করেছে।বাংকারের ভেতরে ওরা যেতে পারেনি।কারণ বাংকারে অনেক মৃতদেহ পড়ে আছে,এবং ৭ জন রাজাকার বাইরে চলে এসে আত্মসমর্পণ করেছে,নয়জন পশ্চিম পাকিস্তানী গ্রেনেড ছোড়ার ফলে মারা যায়।দু'জন পশ্চিম পাকিস্তানী পালাবার সময় মুক্তিযোদ্ধারা মেরে ফেলে।৭ জন বাঙ্গালী রাজাকার আত্মসমর্পণ করে।লেফটেন্যন্ট গিয়াসকে পুরো এলাকায় প্রতিরোধ গড়ে তুলতে হলো,যাতে দরবস্ত থেকে শত্রুরা কানাইঘাটের দিকে আসতে না পারে।রাত বাড়তে লাগল,লেফটেন্যন্ট জহীরের কাছ থেকে খবর পেলাম সে এগুতে পারছে না।এদিকে মেজর রব শত্রুসৈন্যর মুখোমুখি প্রায় এসে পড়েছে।তার উপর প্রচন্ড গোলাবর্ষণ হচ্ছে।বেলা বাড়তে লাগল,মেজর রব শত্রুসৈন্যকে নদীর তীর দিয়ে প্রায় ঘিরে ফেলেছে।সে ওদের কাছ থেকে দুশো গজ দূরে আছে।তার দুটো ছেলে গুরুত্বরভাবে আহত হয়েছে।তার গোলাবারুদ দরকার বলে সে জানাল।৪ ঠা ডিসেম্বর সকাল ৬টায় জহীরের কাছ থেকে খবর পেলাম এম-জি এবং মর্টারের গোলাগুলিতে সে এগুতে পারছে না।তিনজন গুরুত্বরভাবে আহত হয়েছে। আরও সৈন্য এবং গোলাবারুদ চেয়ে সে অনুরোধ জানাল।আমি বললাম সৈন্য আর পাঠাতে পারব না,তবে গোলাবারুদ পাঠিয়ে দিচ্ছি।সকাল ৭টায় মেজর রবের কাছ থেকে খবর পেলাম নদীর ওপার থেকে ওদের উপর গোলাগুলি আসছে,আমি জানতাম আটগ্রামে ১ম বেঙ্গল রেজিমেন্ট আছে এবং এটাও জানতাম নদীর ওপারে শত্রুসৈন্য আছে।১ম বেঙ্গলকে দায়িত্ব দেয়া হয়েছিল নদীর ওপার থেকে শত্রুসৈন্যদের সরিয়ে দিতে।আমার সঙ্গে ১ম বেঙ্গল রেজিঃ এবং জেড ফোর্স এর বেতার যোগাযোগ ছিল না।মেজর রবের উপর নদীর ওপার থেকে থেকে গোলাগুলি আসতে লাগল।মেজর রবকে বললাম ভারতের সাথ বেতার যোগাযোগ করে ভারতীয় গোলান্দাজ বাহিনীর সাহায্য আমি নিচ্ছি।তুমি তোমার দায়িত্ব পালন করে যাও।ভারতের সাথে যোগাযোগ করি এবং গোলান্দাজ বাহিনীর সাহায্য পাবো বলে আশ্বাস দেয়।এদিকে যেহেতু মেজর রবের আরো সৈন্যর দরকার ছিল সেইহেতু জহীরকে মেজর রবের সাহায্য পাঠানো হল।লেফটেন্যন্ট গিয়াসের কাছ থেকে খবর পেলাম দরবস্ত থেকে পাকিস্তানীদের কানাইঘাটের দিকে আসার কোন পরিকল্পনা আছে বলে তার মনে হচ্ছে না।গিয়াসকে লেফটেন্যন্ট জহীরকে সাহায্যের জন্য পাঠানো হল।মেজর রব এবং লেফটেন্যন্ট জহীরের দলের উপর শত্রুর ভীষণ গুলাগুলি হচ্ছিল।আস্তে আস্তে ওরা এগুতে লাগল।বেলা প্রায় দশটায় খবর পেলাম নদীর ওপার থেকে পাকিস্তানীরা পেছনে পালাচ্ছে।এদিকে কানাইঘাট থেকেও পাকিস্তানীরা বাংকার থেকে উঠে পড়েছে।কানাইঘাটে শত্রুদের উপর মুক্তিযোদ্ধারা ঝাঁপিয়ে পড়ল।বেলা প্রায় সাড়ে দশটায় মেজর রব,লেফটেন্যন্ট গিয়াস ও লেফটেন্যন্ট জহীরের সৈন্যরা সম্মিলিতভাবে কানাইঘাটে শত্রুসৈন্যদের উপর ঝাঁপিয়ে পড়ল।এবং হাতাহাতি যুদ্ধ শুরু হয়ে গেল।পাকিস্তানীরা রাস্তা না পেয়ে নদীতে ঝাঁপ দিতে আরম্ভ করল এবং নিজেদের পোঁতা মাইন বিস্ফোরণে নিজেরাই মরতে আরম্ভ করল।যারা নদীতে ঝাঁপ দিয়েছিল ওরাও মুক্তিযোদ্ধাদের গুলিতে প্রাণ হারায়।নদীর পানি লাল হয়ে গিয়েছিল।অনেকে পানিতে ডুবেও মারা যায়।ভীষণ শব্দে মাইনগুলো ফাটছিল।যারা চুরবাইর দিকে পালাতে চেষ্টা করেছিল তারও মুক্তিযোদ্ধাদের গুলিতে প্রাণ হারায়।বেলা প্রায় ১১ টায় এগারটায় কানাইঘাট আমাদের দখলে আসল। কানাইঘাটে শত্রুসৈন্য ও অনেক লাশ ছিল।লাশগুলো সৎকারের ব্যবস্থা করা হয়েছিল।চারধারে জয় বাংলা ধ্বনি,ছেলেদের মুখে হাসি। মনটা গর্বে ভরে উঠল।কানাইঘাট জয়ের কথা জানানো হল।নানা জায়গা থেকে আমাদেরকে অভিনন্দন জানানো হল।জেনারেল উসমানীর কাছ থেকেও অভিনন্দন বার্তা পেলাম।কানাইঘাট যুদ্ধে পাকিস্তানীদের মৃতের সংখ্যা ছিল ৫০ জন,আহত ছিল ২০ জন।বাঙ্গালী রাজাকার ছিল ২০ জন তারা পায়ে ধরে ক্ষমা চাওয়াতে ওদেরকে মুটে-মজুরের কাজ দেয়া হয়েছিল।এই যুদ্ধে আমাদের পক্ষে শহীদ হয়েছে ১১ জন,এবং আহত হয়েছিল ১৫ জন।আমার ডাক্তার ছিল সিলেট মেডিক্যাল কলেজের, ছাত্র নজরুল,যেভাবে সে আহতদের চিকিৎসা করেছে তাকে ধন্যবাদ না দিয়ে পারছি না।অবাক হয়ে চেয়ে থাকতাম কখনো ব্লেড গরম করে,কখনো বেয়নেট গরম করে কাটাছেঁড়া করছে।অক্লান্ত পরিশ্রম করেছে সে। 

এতবড় দায়িত্ব সুষ্ঠভাবে সম্পন্ন করতে পেরেছি বলে যারা ভাল কাজ করেছে তাদেরকে উপাধিতে ভূষিত করার জন্য সর্বাধিনায়কের কাছে নাম পাঠিয়েছিলাম।তারা হলঃ ১।মেজর রব বীরোত্তম,২।লেফটেন্যন্ট জহীরুল হক বীরপ্রতিক,৩।সুবেদার মতিন বীরোত্তম,৪।সুবেদার বাছর আলী বীরোত্তম,৫।নায়েক সুবেদার শামসুল হক বীরোত্তম,৬।হাবিলদার মোহাম্মদ শাহ আলম (শহীদ) বীরশ্রেষ্ঠ।৭।হাবিলদার আবদুল জব্বার বীরপ্রতীক, ৮।সিপাহী কামাল উদ্দিন বীরপ্রতীক, ৯।নায়েক আলী আকবর বীরপ্রতীক, ১০।এফ,এফ,নূরউদ্দিন আহমেদ বীরোত্তম, ১১।এফ,এফ,নীলমণি সরকার। 

কানাইঘাট জয়ের পর খবর আসল আমাকে দরবস্ত হয়ে সিলেট যেতে হবে।দরবস্ত জায়গাটা হল তামাবিল এবং সিলেটের মধ্যে।খবর পেলাম দরবস্তে এক কোম্পানি পাকিস্তানী সৈন্য আছে।যদি দরবস্ত শত্রুমুক্ত করা না যায় তাহলে সিলেটে আমাদের যাওয়া যাবেনা, এবং তামাবিল ও গোয়াইনঘাট হতে আমাদের যে সৈন্য আসছে ওরাও সিলেট যেতে পারবে না,তাই যেভাবেই হোক দরবস্ত শত্রুমুক্ত করতে হবে।আমার এই অভিযান শুরু করার কিছুক্ষণ আগে সর্বাধিনায়কের কাছ থেকে খবর পেলাম জেড ফোর্সকে আমার এক কোম্পানি দিতে হবে।কারণ ওর সৈন্য সংখ্যা কম।লেফটেন্যন্ট জহীরকে জেড ফোর্সের ১ম বেঙ্গল রেজিমেন্টকে সাহায্য করার জন্য দিলাম।যতটুকু আমি জানি মেজর জিয়া ১ম বেঙ্গল রেজিমেন্ট নিয়ে এবং সেক্টর ট্রুপস এর একটা কোম্পানি নিয়ে শালুটিকার বিমান ঘাঁটির দিকে যাবেন।ওদিকে ভারতের একটা ব্যাটালিয়ন সিলেটের দক্ষিণদিকে হেলিকপ্টারে ছত্রীসেনা নামিয়ে দেবে।ভারতের ছত্রীসেনার সংগে মিলিত হয়ে মেজর জিয়া তার সৈন্য নিয়ে সিলেট আক্রমণ করবে।আমার সৈন্য দরবস্ত জয় করে খাদিমনগর হয়ে সিলেটের উপর আক্রমণ করবে।মেজর শওকত (বর্তমানে ব্রিগেডিয়ার) এর সৈন্যদল ও ৩য় বেঙ্গল রেজিমেন্ট গোয়াইনঘাট-ছাতক হয়ে সিলেটের পেছন দিক থেকে আক্রমণ করবে।আর একটা বাহিনী ভারতের সাহায্য মেজর এনামের দায়িত্বে মৌলভীবাজার হয়ে সিলেট আক্রমণ করবে।আর একটা বাহিনী ভারতের সাহায্যে লেফটেন্যন্ট ওয়াকিউজ্জামান এবং ফ্লাইট লেফটেন্যন্ট কাদেরের সেক্টর ট্রুপস নিয়ে ফেঞ্চুগঞ্জ হয়ে সিলেট আক্রমণ করবে।এই ছিল সিলেট যুদ্ধের পরিকল্পনা,যতটুকু আমি জানতে পেরেছিলাম। 

শুরু হল দরবস্তের পথে যাত্রা।প্রায় ১৫ মাইল হাঁটতে হয়েছিল।এফ,এফ রবকে দিয়ে একটা কোম্পানি তৈরী করলাম এবং অগ্রবাহিনী হিসেবে কাজ করার নির্দেশ দিলাম।এফ,এফ শুকুরের কোম্পানি রইল তার পিছনে।আমার পিছনে রইল মেজর রব ও সুবেদার ফজলুল হকের কোম্পানি।পেছনে ধরা পড়া রাজাকাররা আনল গোলাবারুদ ও খাদ্য সরঞ্জাম। 

৬ ডিসেম্বর বিকেল প্রায় পাঁচটা।সবাইকে এক জায়গায় জড় করলাম,বললাম যেভাবে হোক দরবস্ত দখলে আনতে হবে।দরবস্তে পাকিস্তানীদের একটা কোম্পানি আছে।দরবস্ত দখল না করলে সিলেট জয় করা খুবই মুশকিল হবে।কারণ ভারত থেকে ইতিমধ্যে গুর্খা ব্যাটালিয়ন এবং এফ,এফ,দের একটা কোম্পানি নিয়ে তামাবিল দখল করে দরবস্তে আমাদের সংগে মিলে সিলেটে একসঙ্গে যাব।যদি দরবস্ত দখল করতে না পারি তাহলে তাদের পক্ষে সিলেট থাকা মুশকিল হবে।তাই আজ রাতের মধ্যেই দরবস্ত দখল করতে হবে।শুরু হল আমাদের অভিযান।গ্রামের নামটা মনে নেই, প্রায় দেড় মাইল দূরে এসেছি।বাঁয়ে সদ্য ফেলা মাটির একটা উঁচু টিলা।মনটা ভাল লাগল না।পাশেই বেশ কয়েকটি বাড়ি ছিল,একজন বুড়ো ভদ্রলোককে ডাকলাম।সে আমাকে দেখে কেঁদে উঠল, কিছুদিন আগের একটা ঘটনা,৭/৮ টা পাকিস্তানী এসেছিল ওদের গ্রামে,সঙ্গে ছিল বাঙ্গালী রাজাকার।সমস্ত গ্রামটা তছনছ করে দিয়েছিল।ওদেরকে খাবার দিতে হবে,যা অল্পবিস্তর খাবার ছিল দেয়া হল।হালের গরুটাকেও ওরা ছাড়েনি।ওদেরই বাড়িতে রান্নাবান্না হল।খাওয়া শেষ হল,রাত ঘনিয়ে আসতে লাগল।চারদিকে অন্ধকার।ঘরে ভেতরে মেয়েছেলেরা ভয়ে ভীতসন্ত্রস্ত।হঠাৎ ২/৩ টা সৈন্য ভেতরে ঢুকতে চেষ্টা করল।ওরা সবাই নিষেধ করল।শুরু হল অমানুষিক মারধর।এমনিভাবে চার-পাঁচটা বাড়িতে হামলা করল।মেয়েদের উপর অকথ্য নির্যাতন করল।চারপাশের বেশ কয়েকজন জোয়ান ছেলেকে উঁচু জায়গায় নিয়ে গেল।ওদেরকে দিয়ে মাটি কাটানো হল।তারপর শোনা গেল বেশ কয়েকটা গুলির আওয়াজ এবং সাথে সাথে আর্তনাদ।সবশেষে ডাকা হল বাকি যারা ছিল ওদেরকে মাটি দিয়ে গর্ত ভরতে।যারা বূড়ো ছিল চোখের পানিতে নিজের ছেলের কবর দিতে লাগল।এই হল রাস্তার পাশে ছোটটিলার ইতিহাস।চোখ ভরে পানি এল।প্রতিহিংসার তীব্র জ্বালা মনে এল।প্রতিশোধ নিতেই হবে। 

দরবস্ত এখনো অনেক দূরে।দূরে গোলাগুলির আওয়াজ শুনতে পেলাম।বুঝতে পারলাম না এই গোলাগুলির আওয়াজ কিসের।আন্দাজ করলাম ভারতীয় সৈন্যদের সাথে পাকিস্তানীদের কাছাকাছি কোথাও যুদ্ধ চলছে।দেরী করলে চলবে না।আজকে রাতের মধ্যেই আমাকে দরবস্ত দখল করতে হবে।রাত প্রায় বারটা হবে।এফ,এফ রবের কাছ থেকে খবর পেলাম ওদের উপর গোলাগুলি আসছে।রবের সৈন্যদের দরবস্তকে চারদিক দিয়ে ঘিরে ফেলতে এবং এফ,এফ শুকুরকে দরবস্তের বাঁ দিকে ঘিরে ফেলতে নির্দেশ দেয়া হল।মেজর রবের কোম্পানি রাস্তার ঠিক বাঁয়ে এবং সুবেদার ফজলুল হকের কোম্পানি রাস্তার ডানদিক দিয়ে সোজা দরবস্তের উপর আক্রমণ করবে।দরবস্ত তখন প্রায় তিন মাইল দূরে।বেশ কিছুক্ষণ গোলাগুলির আওয়াজ শোনা গেল।রব এবং শুকুরের সাথে আমার বেতার যোগাযোগ ছিল না।মেজর রব এবং ফজলুল হকের কাছ থেকে খবর পেলাম যে রব এবং শুকুরের সাথে তাদের কোন যোগাযোগ নেই,তবে তারা দরবস্তের কাছে পৌঁছে গেছে। 

৭ই ডিসেম্বর সকাল চারটা।মেজর রব এবং ফজলুল হক খবর দিল যে দরবস্ত দখল হয়ে গেছে।মেজর রব এবং সুবেদার ফজলুল হকের সৈন্যদের বিশ্রাম নিতে বললাম।যখন একটু বেলা হয়ে যাবে তখন যেন ওরা এক-একটা করে প্লাটুন পাঠিয়ে দেয় রব এবং শুকুরের সৈন্যদের খুঁজে বের করতে।সকাল প্রায় ৭টা।দেখছি দু,ধার থেকে এফ,এফ,রব এবং এফ,এফ শুকুরের সৈন্যরা এসে আমাদের সাথে একত্রিত হচ্ছে।এফ,এফ রবের কাছ থেকে জানলাম ওরা যখন পাকিস্তানীদের পেছনে ধাওয়া করছিল তখন ওরা দিক হারিয়ে অনেক ডানে চলে গিয়েছিল,এবং পরে একটা গ্রামে আশ্রয় নিয়েছিল তবে কোন পাকিস্তানীকে পায়নি।এফ,এফ শুকুরের খবরে জানলাম পাকিস্তানীরা রাতের অন্ধকারে হরিপুরের দিকে দৌড়ে পালাচ্ছিল।ওদেরকে পিছু ধাওয়া করতেই ওরা অন্যপথে চলে গিয়েছিল।তারাও একটা গ্রামে আস্তানা গেড়েছিল।ওখানেও গ্রামের বাড়িতে একটা পাকিস্তানী সৈন্য লুকিয়েছিল,তাকেও শেষ করা হয়েছে।ইতিমধ্যে ভারতের গুর্খা সৈন্যরা ৫নং সেক্টরের একটা কোম্পানি নিয়ে দরবস্ত পৌঁছেছে। 

৮ই ডিসেম্বর,বেলা প্রায় দশটা হবে।একদিনের জন্য দরবস্তে,আমার আস্তানা গেড়েছি।ব্রিগেডিয়ার ওয়াছকে এবং ব্রিগেডিয়ার বার্নে এসে দরবস্ত পৌঁছলেন।ঠিক হল গুর্খা রেজিমেন্ট রাস্তার ডান পাশ হয়ে দরবস্ত -সিলেট যাবে এবং আমার সৈন্যরা রাস্তার বাঁদিক দিয়ে খাদেমনগর হয়ে সিলেট যাবে। 

১০ই ডিসেম্বর পৌঁছালাম লামা নামক একটা গ্রামে।ব্রিগেডিয়ার ওয়াছকের সঙ্গে দেখা হল।উনি বললেন,হিমু চা বাগানের কাছে পাকিস্তানীরা শক্ত ব্যূহ রচনা করেছে।একটা পুল আছে হিমুর কাছে।তার নিচ দিয়ে একটি নদী চলে গেছে।এবং হিমুর আগে বেশকিছু উঁচু জায়গা আছে।আমাদের পক্ষে এগুনো অসম্ভব হয়ে পড়েছে। তাছাড়া হিমু যাবার পুলটা পাকিস্তানীরা উড়িয়ে দিয়েছে।আমাকে বলা হল হিমুর পেছন দিক থেকে শত্রুসৈন্যকে আক্রমণ করতে এবং যেভাবে হোক হিমু শত্রুমুক্ত করে হরিপুরের উপর আক্রমণ চালাতে। 

খাওয়া-দাওয়া করে গ্রাম থেকে দুজন গাইড নিয়ে চললাম হিমুর উদ্দেশ্য।সারারাত নদী-খাল-বিল পার হয়ে পৌঁছালাম আটগ্রাম বলে একটি গ্রামে।সেখান থেকে হিমুর দুরত্ব প্রায় দু'মাইল।আটগ্রাম পৌঁছলাম ভোত চারটায়।গ্রামের পাশে নদী পার হতে হবে অনেক কষ্টে।দুটো নৌকা যোগাড় করা গেল।ওপারে সবাই পৌঁছলাম।ওপারে প্রায় ৭০০/৮০০ গজ দূরে খোলা মাঠ,তার উপরে অনেকগুলো উঁচু টিলা,যা পুরো আটগ্রাম গ্রামকে ঘিরে রেখেছে।সকাল হতে চলেছে।দেখলাম হিমু পর্যন্ত পুরো খোলা মাঠ।চিন্তা করলাম দিনের বেলা এই খোলা মাঠের ভেতর দিয়ে যাওয়া সমীচীন হবে না।তাই সবাইকে বললাম আজকের দিনটা আটগ্রামে কাটিয়ে দিই।সন্ধ্যার সময় হিমুর পথে যাত্রা করা যাবে।ভারতীয় গুর্খা সৈন্যদের সংগে বেতার যোগাযোগ করতে পারলাম না।যাই হোক আবার সবাই মিলে নদী পার হয়ে আটগ্রামে ফিরে আসলাম।আমার সৈন্যদের কে কোথায় জায়গা নেবে পুরো হুকুম দেবার সময় পেলাম না।বেলা প্রায় আটটা হবে।পাকিস্তানীদের দিক থেকে শুরু হল আমাদের উপর ৩ ইঞ্চি মর্টারের গোলাবর্ষণ।সঙ্গে আরম্ভ হল আমাদের উপর মেশিনগান এবং এল-এম-জির গোলাবর্ষণ।সৈন্যরা নিজের নিজের জায়গায় অবস্থান নিল।কিছুই করার নেই একেবারে শত্রুর মুখে পড়ে গেছে।কিন্তু বুঝলাম একেবারে আচানক শত্রুর গোলাগুলিতে আমার সৈন্যরা একেবারে ছত্রভঙ্গ হয়ে পড়েছে। 

আটগ্রাম ছোট গ্রাম।বৃস্টির মত গোলাগুলি হচ্ছিল।আমাদের এমন কিছুই করবার নেই,চিন্তা করলাম যদি আটগ্রাম থাকি তাহলে আমরা সবাই মারা যাব।কারণ পাকিস্তানীরা আমাদের জায়গা জেনে ফেলেছে।তাই সবাইকে বললাম যে যেভাবে পারে পেছনে দু,তিন মাইল দূরে অন্য এক গ্রামে চলে যেতে।যাবার সময় আহতদের নিয়ে যাবার জন্য বলা হল।ডাক্তার নজরুলকে বললাম যারা শহীদ হয়েছে তাদের কবরের ব্যবস্থা করার জন্য।আমরা সবাই চললাম গ্রামের দিকে,সৃষ্টিকর্তার অশেষ দয়া ছিল।যখন আমরা আটগ্রাম ছেড়ে পেছনের গ্রামে যাচ্ছিলাম তখন আমাদের কেউ শহীদ বা আহত হয়নি।যদিও আমাদের উপর গোলাগুলি হচ্ছিল,একটি গুলিও আমাদের উপর লাগেনি।যখন সবাই এসে পৌঁছলাম তখন দেখলাম আমার ১১ জন ছেলে শহীদ হয়েছে এবং পাঁচজন গুরুত্বরভাবে আহত হয়েছে।সবার সাথে আলাপ করে বুঝলাম সবাই ঘাবড়ে গেছে।ভাবলাম একটা দিন পুরো বিশ্রাম নেয়া উচিৎ।গ্রামের লোকেরা আমাদের যথেষ্ট খাতির করেছে। 

১২ই ডিসেম্বর বিকেলবেলা হিমু থেকে খবর পেলাম পাকিস্তানীরা চলে গেছে চিকনাগুল চা বাগানের দিকে।সোজা চিকনাগুল চা বাগানের দিকে যাবার পরিকল্পনা নেয়া হল।চারধার থেকে গোলাগুলির আওয়াজ আসতে লাগল।বিনা বাধায় চিকনাগুলে পৌঁছলাম।ভারতের গুর্খা ব্যাটালিয়নের সঙ্গে তখন পর্যন্ত আমাদের যোগাযোগ সম্ভব হয়ে উঠেনি।পরেরদিন রাস্তায় দেখ হল গুর্খা ব্যাটালিয়নের সি-ওর সঙ্গে,ঠিক হল রাস্তার ডানদিক দিয়ে খাদেমনগরের উপর আক্রমণ চালাবে গুর্খা ব্যাটালিয়ন,বাঁয়ে আক্রমণ চালাবে আমাদের সৈন্যরা।খাদেমনগর পাকিস্তানীদের বিরাট এবং শেষ ঘাঁটি। 

১৫ ই ডিসেম্বর ১৯৭১ সন।চারধারে পাকিস্তানীরা মজবুত ব্যূহ রচনা করেছে,যতবড় ব্যূহই রচনা করুক বাংলাদেশের দামাল ছেলেরা শত্রুর বিরুদ্ধে যুদ্ধ করছে।সিলেট আর বেশী দূরে নয়।তারা এগিয়ে যাবেই।পেছনে যাবার কোন প্রশ্নই উঠে না।ভারতের গুর্খা ব্যাটালিয়ন রাস্তার ডানে এবং আমাদের সৈন্যরা রাস্তার বাঁয়ে এগিয়ে চলেছে,খাদেমনগর দখলের চেষ্টা,কিছুদূর এগিয়েছি।সামনে ঈদগা এবং উঁচু টিলা থেকে মর্টার ও মেশিনগানের গোলাগুলি আসতে লাগল।কিছুক্ষণ বিরতির পর আবার শুরু হয় গোলাগুলির আওয়াজ।বেলা বাড়তে লাগল।রাস্তার ডানে এবং বাঁয়ে গোলাগুলি শুরু হয়ে গেল।ইতিমধ্যে আমার এক কোম্পানি ঈদগার প্রায় কাছাকাছি পৌঁছে গেছে।একেবারে খোলা জায়গা,তবে দু-একটা টিলা ছিল।বেলা প্রায় পাঁচটা। হাবিলদার গোলাম রসূল ছেলেটি বেশ নির্ভীক।ঈদগার উপর একা আক্রমণ করতে গিয়ে শহীদ হল।বৃস্টির মত গোলাগুলি চলছিল।তবু সে এগিয়ে গিয়েছিল,রাত হয় হয়।ঈদগা আমাদের দখলে আসল।ই পি আর এর এই নির্ভীক ছেলেটি ঈদগার দখল দেখে যেতে পারল না।তারই বীরত্বে ঈদগা দখল সম্ভব হয়েছিল।তাকে বীরশ্রেষ্ঠ উপাধি দেয়ার জন্য আমাদের সর্বাধিনায়কের কাছে নাম পাঠিয়েছি।সেদিন রাতে চিকনাগুলের কাছে তাকে কবর দেয়া হয়।এই যুদ্ধে একজন শহীদ ও তিনজন গুরুত্বররুপে আহত হয়েছিল। 

পরদিন খাদেমনগরের কাছে এসে পৌঁছলাম এবং খাদেমনগর আক্রমণ করার পরিকল্পনা নিলাম।আমাদের উপর ভীষণভাবে গোলাগুলি আসছিল।আমাদের পক্ষ থেকেও ভীষণ গোলাগুলি খাদেমনগরের উপর পড়ছিল।গ্রামের লোকেরা খুব সাহায্য করেছে।১৬ ই ডিসেম্বর, ১৯৭১ সন।সবাইর মনে আনন্দ।যারা আনন্দের দিনে আমাদের সঙ্গে নেই,যাদের রক্তের বিনিময়ে আজ আমরা স্বাধীনতা পেলাম, পরমেশ্বরের কাছে হাতজোড় করে জানালাম অজস্র প্রণাম।তাদের আত্মার সদগতি হোক।জয় বাংলা।  

সিলেটের স্বাধীনতা এসেছিল ১৭ ই ডিসেম্বর। 

স্বাক্ষরঃচিত্তরঞ্জন দত্ত, 
ব্রিগেডিয়ার 
২৪-৩-৭৪


**১৯৭১ সালের মার্চে মেজর পদে কর্মরত ছিলেন। বর্ত্মানে মেজর-জেনারেল। সাক্ষাৎকারটি ২৪-৩-১৯৭৪ তারিখে গৃহীত হয়। 

৪ নং সেক্টর বাংলাদেশ ফোর্স (বি ডি এফ) এর অবস্থা ভিন্ন ছিল। আমি চেষ্টা করব ৪ নং সেক্টর বাংলাদেশ ফোর্স এর অবস্থা, বিশেষ করে স্ট্রাটেজিক ভাবে গুরুত্ব্পূর্ন যেই যুদ্ধগুলো এখানে তুলে ধরতে। যুদ্ধের সময় আমি ডাইরি লিখতাম্। সেখান থেকেই মূলত এই বর্ননা গুলো তুলে ধরব।

মেজর চিত্তরন্জন দত্ত (বর্তমানে কর্নেল) যুদ্ধের  প্রথম থেকে শেষ পর্যন্ত ৪ নং সেক্টর এর কমান্ডার ছিলেন।  আমার মনে আছে, সেক্টর গুলো ভাগ করা হয়েছিল ১৯৭১ সালের মে মাসে। অপারেশনের সুবিধার জন্য পুরো বাংলাদেশ কে অনেকগুলো সেক্টরে ভাগ করা হয়েছিল। প্রতিটা সেক্টর কে আবার বিভিন্ন সাব্-সেক্টর এ ভাগ করা হয়েছিল। এছাড়া এই সেক্টর গুলোর বাইরেও বিভিন্ন বাহিনী সংগঠিত ছিল্, যেমন্: হেমায়েত বাহিনী, কাদেরীয়া বাহিনী ইত্যাদি। যদিও এই বাহিনী গুলো খুব বেশী সংগঠিত ছিল না, তবুও সবার উদ্দেশ্য এক ছিল্, বাংলার মাটিকে হানাদার  শত্রু মুক্ত করা।

আমার বর্ননা শুধু ৪নং সেক্টর এর মধ্যেই সীমাবদ্ধ থাকবে। ৪নং সেক্টর সিলেটের (পূর্ব আর দক্ষিন-পূর্ব মিলে) ১০০ মাইল বিস্তির্ন সীমানা ধরে গঠিত ছিল। দক্ষিনে হবিগন্জ থেকে শুরু করে উত্তরে কানাইগন্জ পর্যন্ত এর সীমা বিস্তির্ন ছিল। সিলেটের এই বর্ডার এরিয়া ছিল পুরোটাই পাহাড়ী, যার মদ্ধে ছিল পাটারিয়া পাহাড়্, সাতগাও পাহাড় ইত্যাদি। আমাদের অপারেশন এরিয়ার মধ্যে ১০০ টা  চা বাগান ছিল। এটা মিলিটারী  দৃষ্টিকোন থেকে  গেরিলা অপারেশন চালানর জন্য চমৎকার ছিল। 

গুরুত্বপূর্ন যুদ্ধ গুলোর ব্যপারে বলার আগে আমার মনে হ্য় যুদ্ধের পটভূমি, বিশেষ করে মার্চ- এপ্রিলের উত্তাল সময় এর কথা একটু বলা দরকার। এসময় টা ছিল উত্তেজনা, সংশয় আর ডামাডৌলের সময়। যদিও মানুষ প্রতিরোধ তৈরী করছিল্, কিন্তু সেগুলো সংগঠিত ছিল না। আমাদের বেঙ্গল রেজিমেন্ট বিদ্রোহ করছিল্, এবং মিলিটারী ব্যাকগ্রাউন্ডের জন্য  তারা তুলনামূলক ভাবে ভাল অবস্থায় ছিল।

পুরো মুক্তিবাহিনী ২ ভাগে বিভক্ত হয়ে ছিল: নিয়মিত বাহিনী আর গনবাহিনী। নিয়মিত বাহিনী মূলত গঠিত হয়েছিল আর্মড ফোর্স এর সদস্য যেমন: ই পি আর্, পুলিশ্, আনসার এদের দিয়ে।  আর্মি আর ইপিআর এর সদস্য এর বাইরে অন্যদের যুদ্ধের ইন্ফ্রান্টি অস্র আর তার ব্যবহার সম্পর্কে তেমন ধারনা ছিল না। তাদের গেরিলা এবং সম্মুখ সমর এর জন্য অল্প সময় এ ট্রেনিং দিতে হয়েছিল। তারা খুব অল্প সময়ে এগুলো রপ্ত করেছিল এবং যুদ্ধের ময়দানে অসামান্য বীরত্ব এর প্র্মান রেখেছিল। বিশেষ করে ইপিআর সদস্য দের একক অবদান, সাহসিকতা  বিশেষ ভাবে উল্লেখযোগ্য। তারা শেষ পর্যন্ত কখনো বিস্বাসঘাতকতা করেনি। 

গনবাহিনী ছিল সবচেয়ে ত্যাগী এবং তারা সাহসীকতা আর হিরোইসমের প্রতিকে পরিনত হয়েছিল। গনবাহিনী গঠিত হয়েছিল ছাত্র, তরুন্, যুবক দের নিয়ে। তাদের সবাই ভারতের বিভিন্ন মুক্তিবাহিনী এর গেরিলা প্রশিক্ষন কেন্দ্র থেকে থেকে প্রশিক্ষন নিয়েছিল। মুক্তিযুদ্ধ ছিল পুরো জাতির বাচা মরার লড়াই। জীবনের বিভিন্ন ক্ষেত্র থেকে, বিভিন্ন পেশা থেকে  মানুষ এই গনবাহিনী তে যোগ দিয়েছিল।

৪নং সেক্টর মূলত গঠিত হয়েছিল সেক্টর ট্রুপ্স নিয়ে। এরা প্রায় সবাই এক্স্-ইপিআর্, এক্স্-আর্মি আনসার্, মুজাহিদ এবং অল্প কিছু পুলিশ সদস্য ছিল। এই সেক্টর ৬ টা সাব্-সেক্টরে ভাগ ছিল। শুরুতে শুধুমাত্র  মেজর  চিত্তরন্জন দত্ত (বর্তমানে কর্নেল)  এবং আমি (ক্যপ্টেন এ. রব) ছিলাম এই সেক্টর এর অফিসার রাঙ্কের। পরে ৭১ এর জুন মাসে ক্যাপ্টেন হ্ক (এখন মেজর), ফ্লাইট লে: কাদের আর ক্যাপ্টেন আনাম আমাদের সাথে যোগ দেয়।

পাকবাহিনী সিলেটে পাইকারী হারে মানুষ মারা শুরু করে ৭১ এর ২৬ মার্চ থেকে।  সিলেটে এক ব্যটেলিয়ন পাঞ্জাব রেজিমেন্ট (৩১ পাঞ্জাব) ছিল। ক্রাকডাউনের সময় পাকবাহিনী পুরো সিলেট জুড়ে ছড়িয়ে পড়েছিল কিন্তু এর পরপরই তারা সিলেট শহরে অবরুদ্ধ হয়ে পড়ে। এপ্রিল মাসের প্রথম সপ্তাহে আমরা সিলেট শহর কে পুর্ব, পশ্চিম, এবং দক্ষিন দিক থেকে ঘিরে ফেললাম। ক্যাপ্টেন আজিজ এর নেতৃত্বে এক কোম্পানী বেঙ্গল রেজিমেন্ট দক্ষিন দিকে সুরমা সেতু কাভার করছিল। এক কোম্পানি ইপিআর পূর্ব দিক থেকে শহরে প্রবেশ করে। এপ্রিলের প্রথম সপ্তাহ সিলেট শহরে পাকবাহিনী এর জন্য সবচেয়ে গুরুত্বপূর্ন ছিল।  ভারী অস্র আর বিমান হামলার মোকাবিলার জন্য  আমাদের শক্তি আর একটু বেশী থাকলে আমরা অপ্রিল ৫ বা ৬ , ১৯৭১ এর দিকে সিলেট সহজেই পাকাপোক্তভাবে দখল করে নিতে পারতাম। এপ্রিল ৬ এর পর থেকে C-১৩০ বিমান হামলার সাহায্যে শত্রু রা পুনরায় দখল নেয়া শুরু করে।

৮ এপ্রিলের মধ্যে শত্রুবাহিনী ঢাকা থেকে ১ ব্যাটেলিয়ন সেনা নিয়ে আসে এবং সিলেট শহর এর বাইরে আগাতে থাকে। শহরে থাকা ইপিআর তাদের প্রতিরোধ করলেউ টিকতে পারল না। বেঙ্গল রেজিমেন্ট সুরমা ব্রিজের কাছে সাহসিকতার সাথে তাদের শক্ত প্রতিরোধ করল এবং কিছু সময় এর জন্য তাদের থামিয়ে রাখল। এপ্রিলের শেষ সপ্তাহে সিলেট-মৌলভীবাজার রোডের উপর শেরপুরে তুমুল যুদ্ধ হয়। পূর্ব দিকে সিলেট-সুতারকান্দি রোডের উপর গোপালগঞ্জ নামক স্থানে এক ব্যাটেলিয়ন বর্ডার সিকিউরিটি ফোরস (বি এস এফ) আর মুক্তিবাহিনী মিলে শক্ত প্রতিরক্ষা ব্যুহ তৈরি করে। এপ্রিলের শেষ ২ সপ্তাহে শত্রুর কাছে এই ঘাটিটি আমরা হারিয়ে ফেলি।

দেশের ভিতর পাকবাহিনীর সীমাহীন আত্যাচার- বর্বরতা বাড়ার সাথে সাথে বর্ডার এর দিকে রিফিউজি মানুষ এর ঢল নামছিল। যেখানেই পাকবাহিনী মুক্তিবাহিনীর প্রতিরোধের সম্মুখিন হয়, সেখানেই পাকবাহিনী সাধারন জনসাধারনের উপর নির্মম অত্যাচার ও ধ্বংসলীলা চালায়। সিলেটের প্রায় সবখানে এরকম ধ্বংসলীলা হয়েছিল। প্রতিদিন সিলেটের বিভিন্ন জায়গা থেকে হাজার হাজার লোক ভারতের সীমানা পার হচ্ছিল। ভারত তার সব সামর্থ দিয়ে এই বিশাল সংখ্যক রিফিউজি এর চাপ সামাল দিচ্ছিল। এক রাতের মধ্যে তাদের রিফিউজি ক্যাম্প ও রিফিউজি ওয়েল্কাম সেন্টার বানাতে হচ্ছিল। জুলাই, ১৯৭১ এর মধ্যে শুধুমাত্র কাচার জেলাতেই তারা নতুন তৈরী ক্যাম্পে ২ লাখ রিফিউজিকে আশ্রয় দেয়। কিন্তু তারপরেও রিফিউজিরা সীমাহীন দুঃখ, কষ্ট আর অনিশ্চয়তার মধ্যে দিন কাটাচ্ছিল।

শুরুর প্রতিরোধ এর পরে মুক্তি বাহিনী এর আক্রমন গুলো কিছুতা সমন্বয়হীন হয়ে পরে। এগুলো সমন্বয় করতে, গুছিয়ে উঠতে কিছুটা সময় লেগে যায়। গোপালগঞ্জ ঘাটির পতনের পরে আমাদের বাহিনী পিছু হঠে বড়গ্রাম বিওপি এবং সুতারকান্দি চেকপোস্টে প্রতিরক্ষা ব্যুহ তৈরি করে। সেসময় আমাদের হাতে সব মিলিয়ে ১ কোম্পানি এর মত সৈন্য ছিল, যার মধ্যে ইপিআর ও সেনা সদস্য ছিল। সৌভাগ্যক্রমে তাদের সবার কাছে রাইফেল ছিল্, কিছু লাইট মেশিনগান্, ২" মর্টার আর ১টা মিডিয়াম মেশিনগান ছিল।

১৯৭১ এর এপ্রিল মাসের শেষ পর্যন্ত এই ছিল আমাদের অবস্থা। শত শত ট্রেনিংপ্রাপ্ত এবং অট্রেনিংপ্রাপ্ত মানুষ আমাদের সাথে যোগ দিতে চায় কিন্তু তাদের সবাইকে অস্র ও অন্যান্য প্রয়োজনীয় জিনিস সরবারহ করার অবস্থা আমাদের ছিল না। তাই আমরা তাদেরকে ট্রেনিং ক্যাম্পে পাঠালাম। শত শত মানুষ মুক্তিবাহিনীর সাথে যোগ দিতে সীমান্ত এলাকায় এলো। কিন্তু আমাদের নেতাদের ম্যানেজমেন্ট সেসময়ে খুব ভাল ছিল না। তাই তাদের অনেককেই নিজ নিজ বাসায় ফেরত পাঠানো হলো। আমাদের রাজনৈতিক নেতাদের মধ্যে বেশীরভাগই নানা রাজনৈতিক কাজে ব্যস্ত ছিল। শুধু অল্প কয়েকজন কি করে মুক্তিবাহিনী কে সংগঠিত করা যায়, নতুন ট্রেনিংক্যাম্প তৈরি করা যায়, সেখানে নতুনদের পাঠানো যায়, এসব নিয়ে তৎপর ছিল। এই অল্পকজন এর মধ্যে দেওয়ান ফরিদ গাজী, এম সি এ এর নাম বিশেষভাবে উল্লেখ্য।

   
[bookmark: Sutrakandi]সুত্রাকান্দির যুদ্ধ
(২৪ মে, ১৯৭১)

আমরা গোপালগঞ্জ এর প্রতিরক্ষা ব্যুহ থেকে পিছু হটার পরে বড়গ্রাম বিওপিতে আমাদের বিকল্প প্রতিরক্ষা ব্যুহ তৈরি করলাম। আমাদের প্রধান লক্ষ্য ছিল অগ্রগামী পাকিস্তানী বাহিনীকে শেওলা ঘাট থেকে কুসিয়ারা নদী অতিক্রম করতে না দেবা। সেসময় বিয়ানী বাজার আর জাকিগঞ্জ থানার পুরো এলাকা ছিল মুক্তাঞ্চল। 

মে মাসের প্রথম সপ্তাহে এক কোম্পানি ৩১ পাঞ্জাব রেজিমেন্ট  নদীর অপর পাড়ে শেওলা ঘাটে আসল। ২য় সপ্তাহের মধ্যে তারা আরও শক্তি বৃদ্ধি করলো।আমি বুঝতে পারছিলাম, তারা খুব তাড়াতাড়ি নদী পার হয়ে আমাদের উপর আক্রমন করার চেষ্টা করবে। আমার কাছে সব মিলিয়ে এক কোম্পানি এর মত মুক্তি্যোদ্ধা ছিল। এর মধ্যে আমরা অতর্কিত চোরাগপ্তা হামলার মাধ্যমে পাকবাহিনীকে ব্যাতিব্যস্ত রাখলাম এবং নদী পার হবা থেকে তাদের বিরত রাখলাম। এর মাঝে আমি সেক্টর কমান্ডার মেজর দত্ত এর মাধ্যমে ভারত ঠেকে কিছু অস্ত্র আর গোলা বারুদ পাবার চেষ্টা করছিলাম কিন্তু তিনি সফল হননি।  

২০ মে শত্রুবাহিনী ঘুরা পথে কুশিয়ারা নদী পার হতে  সক্ষম হলো। তাড়া  কুশিয়ারা নদী বরাবর তাদের প্রতিরক্ষা ব্যুহ তৈরি করল। শত্রুবাহিনী তখন আমাদের দৃষ্টিসীমার মধ্যে। 

২৩ মে ১৯৭১ ছিল চাঁদনি রাত। চারদিকে তখন পিনপতন নিরবতা। আমি ভোর হবার আগেই শত্রুকে অভ্যর্থনা জানাতে দৃঢ় প্র্তিজ্ঞ ছিলাম। রাত ১১টার দিকে দুজন গ্রামবাসী দৌরে এসে আমাদের জানালো পাকবাহিনীর এক বিশাল বহর আমাদের আমাদের ক্যাম্পের দিকে এগিয়ে আসছে। 

দুর্ভাগ্যবসত সেই সন্ধ্যাতেই আমি এক প্লাটুন মুক্তি্যোদ্ধা সবুজপুর রেলওয়ে ষ্টেশনে শত্রু ঘাটি রেইড করতে পাঠিয়েছিলাম। আমি ভোর হবার আগেই যেভাবে হোক তাদের আমাদের প্রতিরক্ষা ব্যুহে ফেরত আসতে নির্দেশ দিলাম। অল্প ফোর্স নিয়ে বিশাল শত্রুবাহিনীকে ঠেকিয়ে রাখা আমাদের জন্য কঠিন ছিল। কিন্তু আমাদের মনোবল তখন তুঙ্গে। আমি নিশ্চিত ছিলাম, হয় তাদের ঠেকিয়ে রাখা যাবে, না হলে মরার আগে প্রচুর সংখ্যক শত্রুবাহিনীকে মেরে তারপরে মরব। ভোর হবার আগেই এক প্লাটুন মুক্তি্যোদ্ধা সবুজপুর রেলওয়ে ষ্টেশন থেকে ফেরত আসল। 

ভোরবেলা, ২৪ মে, ১৯৭১। ৬টার দিকে  শত্রুবাহিনী আমাদের রাইফেলের রেঞ্জের মধ্যে চলে আসল। আমরা এতটুকু হতচকিত হইনি, বরং আমরা তাদের  প্রতিক্ষাতেই ছিলাম। আর্টিলারী কাভার নিয়ে ২ কোম্পানি পাকসেনা আমাদের উপর হামলা করল। এক কোম্পানি সুত্রাকান্দি আক্রমন করলো, আর এক কোম্পানি  লাপ্সাল গ্রাম দিয়ে বড়গ্রাম বিওপিতে আক্রমণ করলো। 

আমরা শত্রুর অপেক্ষাতেই ছিলাম। এটা ছিল দিনের আলোয় খোলা ময়দানে আক্রমণ। আসলে আমরা বিরাট এলাকা অল্পসংখ্যক মুক্তি্যোদ্ধা নিয়ে ধরে রেখেছিলাম। 

শত্রুর প্রথম হামলা আমরা সাফল্যের সাথে প্রতিহত করলাম। খোলা মাঠে যুদ্ধে শত্রুবাহিনীর ক্ষয়ক্ষতির হার ছিল ব্যাপক। আধাঘন্টার মধ্যে ২৫ জনের মত শত্রুর লাশ পরে থাকল। আমাদের একমাত্র মিডিয়াম মেশিনগান খুব কাজে আসল। শত্রুবাহিনীর আর সাহস হয়নি মেইন রোড দিয়ে আগানোর। 

ভারতের সীমানার অপর পাড়ে বিওপিতে সেদিন মাত্র ১৫ জনের মত পাহারায় ছিল। কিন্তু ৩ মেইল দূরত্বের মধ্যে ২ কোম্পানি ভারতীয় বিএসএফ ছিল রিসার্ভ ফোর্স হিসেবে। দুর্ভাগ্যবসত রিসার্ভ ফোর্স কিছু বুঝার আগেই পাকবাহিনী ভারতীয় সীমানার বিওপি আক্রমণ করে সেদিন বেলা ১২ টার দিকে, যা তাড়া ধারনা করেনি।তাদের ২ জন সিপাহী মারা পড়ে এবং পাকবাহিনী তাদের কিছু অস্ত্র হস্তগত করে। 

এর পরে সকাল সাড়ে সাতটার দিকে শত্রুবাহিনী সামনের দিক থেকে এবং ডানদিক থেকে আমাদের উপর আক্রমণ করে। কিন্তু বেলা ১০টা পর্যন্ত তারা আমাদের একচুলও নড়াতে পারল না। আমাদের গোলাবারুদ শেষ হয়ে আসছিল। আমাদের অনুরধে ভারতীয় বিএসএফ আমাদের কয়েকশ রাউন্ড গোলাবারুদ দিল, কিন্তু এর বেশী তারা আর দিতে পারছিল না। সকাল সাড়ে এগারটার দিকে আমাদের সব গোলাবারুদ শেষ হয়ে গেল। কোন উপায় না দেখে আমি আমাদের বাহিনীকে পিছু হটতে নির্দেশ দিলাম। আমাদের দলের ২ জন সেদিন শত্রুর হাতে ধরা পড়ল। শত্রুবাহিনী আরও এগোতে থাকল এবং এক সময় আন্তর্জাতিক সীমা রেখা অতিক্রম করল।পাকবাহিনী তাদের উপর হামলা করার আগ পর্যন্ত বিএসএফ এক রাউন্ড গুলিও ছুড়ল না। তারা চিন্তাও করতে পারেনি যে, পাকবাহিনী সীমানা অতিক্রম করে তাদের উপর আক্রমণ করার সাহস সত্যি দেখাবে। বেলা ১২টা নাগাদ পাকবাহিনী ভারতীয় বিওপি দখলে নিল। 

যদিও আমাদের পিছু হটতে হয়েছিল, আমরা আমাদের লক্ষ অর্জন করি। তাদের ব্যাপক ক্ষয়ক্ষতি হয়, এবং আমরা পিছু হটার আগে তাদের ৩৯ জনের লাশ পড়ে ছিল। আমরা ২ জনকে হারাই আর কয়েকজন সামান্য আহত হয়। ২ জন পাঞ্জাবীকে আমরা পাকড়াও করি। সবচেয়ে বড় ব্যপার হল, এই যুদ্ধের অভিজ্ঞতা আমাদের নিজেদের সামর্থের উপর সাহস ও ভরসা হাজারগুনে বাড়িয়ে দিল।

১লা জুন, ১৯৭১। এদিন বাংলাদেশ মুক্তিবাহিনীর সর্বাধিনায়ক  কর্নেল (পরে জেনারেল) ওসমানী আমাদের ক্যাম্প পরিদর্শন করেন এবং সবরকমের সহযোগিতার আশ্বাস দেন। আমাদের শক্তি-সামর্থ দিন দিন বেড়ে চলছিল। ১০জুন, ১৯৭১ আমরা বড়পঞ্জিতে আমাদের ক্যাম্প করলাম। এর মধ্যে ইন্ডিয়া আমাদেরকে অস্ত্র,গোলাবারুদ, আর রেসমের খাবার সরবরাহ শুরু করে। আমাদের কাউন্টার পার্ট ছিল ইন্ডিয়া ইকো সেক্টর, যাদের কাজ ছিল আমাদের সবরকমের সাহায্য করা। 

আমরা এর মধ্যে ট্রেনিংক্যাম্প এর বন্দোবস্ত করেছিলাম। সেটা তখন পুরদমে চলছিল। নতুন ট্রেনিং পাওয়া গনবাহিনী তখন বেশ ভাল করছিল। মধ্য জুনের মধ্যে আমার সাব-সেক্টর এর সদস্য সংখ্যা ৬০০ হল আর তাদের সবার কাছে অস্ত্রও ছিল। ব্রিজ আর রেললাইন ধ্বংস করা ছিল আমাদের রুটিন কাজ। আমাদের এরিয়াতে একটা ব্রিজও পাওয়া যাবে না, যেখানে আমরা অপারেশন করিনি।অন্যদিকে বর্ডার এরিয়া তে সাধারন জনগনের উপরে পাকবাহিনীর বর্বরতম নির্যাতন সব সীমা ছাড়িয়ে গিয়েছিল। প্রতিরাতে আমাদের দুই তৃতীয়াংশ সদস্য কোন না কোন রেইড, অ্যাম্বুস বা গেরিলা হামলায় অংশ নিত। প্রায় প্রতিদিনই আমরা কিছু পাঞ্জাবি বা রাজাকার ধরে নিয়ে আসতাম।              

পাকবাহিনীর বর্বর নির্যাতন ক্রমেই বেড়ে চলছিল। জুলাই মাসের কোন একদিন আমাদের ২জন গেরিলা যোদ্ধা তাদের হাতে ধরা পরে।পাকিস্তানীরা তাদের খোলা মাঠে গরুছাগলের মতো জবাই করে।আমার মনে আছে, তারা ২ জনই ইন্টারমিডিয়েট এর ছাত্র ছিল।  আর একদিন তারা আমাদের ৩জন গেরিলাকে ধরে ফেলে। তাদের উলটা করে ঝুলিয়ে রাখা হয় ৭ দিন। তাঁরা কাদতে কাদতে মারা যায়। আর একবার তারা আমাদের দলের একজন কে ধরে ফেলে। তাঁর ২ চোখ উপড়ে ফেলা হয়। সে ওইখানেই শহীদ হয়। এসব দেখার পরে স্বাভাবিক কারও পক্ষে মাথা ঠিক রাখা বা পাকিস্তানীদের প্রতি প্রতিশোধপরায়ন না হয়ে উঠার কোন কারন নাই।  

যুদ্ধের সময় সবার আগে দরকার শৃংখলা। শৃংখলার প্রশ্নে কোন আপস করা চলে না। নিয়মিত বাহিনীকে নিয়ে কোন সমস্যা ছিল না, কিন্তু গনবাহিনীকে শৃংখলার মধ্যে রাখা বেশ কঠিন কাজ ছিল।

১৮ জুন, ১৯৭১। একটা জরুরি কাজে আমি বাইরে ছিলাম। ২টার দিকে যখন ফিরলাম, হেড কোয়ার্টার এ আমার জন্য ফ্ল্যাশ লাইট জ্বলছিল। ফিরে আসার সাথে সাথে আমাকে জানানো হলো, আমার এক কোম্পানি কুকিতাল বিওপি(ভারত) এর দিকে রওনা হবে, পাকিস্থানি লতি টিলার বিওপিতে অপারেশন করতে। আমাকে বলা হলো, প্রয়জনীয় সব সহযোগিতা সেখানে পাওয়া যাবে। অপারেশন চালাতে আরটিলারী সাপোর্ট ও পাওয়া যাবে।

যাই হোক, রাতের দিকে এক কোম্পানি নিয়ে আমি কুকিতালে চলে আসলাম। আসার পরে ৭ রাজপুত রাইফেলের কমান্ডিং অফিসার লেঃ কর্নেল দেব আমাকে ব্রিফ করলেন, এক প্লাটুন পাকিস্থানি সেনা লতি টিলার বিওপির প্রতিরক্ষায় অবস্থান করছে। আরটিলারি কামানের গোলাবর্ষণ এর পরে তাদের পজিশনে হামলা করা হবে। তিনি আরও জানান, তাঁর অধীনে থাকা ২ কোম্পানি সেনাও আমাদের পিছনে থাকবে। যদি দরকার পরে, তাঁরা আমাদের সব রকমের সাহায্য করবে। সত্যি বলতে, এই পরিকল্পনা আমার একদম পছন্দ হয়নি। আমি তাকে বললাম, এটা আমার পছন্দ না। হয় আমাকে অপারেশনের কাজ আমার মত করে করতে দেবা হোক, অথবা, তাঁরা তাদের সেনা নিয়ে অপারেশন করুক। তিনি জানালেন, তাঁর একার পক্ষে এই প্ল্যান বদল করা সম্ভব না। এরপরে আমি তাকে বললাম আমাকে কিছু সময় দিতে যাতে আমরা ঐ জায়গাটা রেকি করে আসতে পারি, কিন্তু তাতেও তিনি রাজি হলেন না। আমাদের দলের কেউ এরকম তাড়াহুড়া টাইপ প্ল্যান পছন্দ করেনি। 

মাঝ রাতে আমি তাঁর থেকে বিদায় নিলাম এবং কোথাও বিশ্রাম নিতে চাচ্ছিলাম। একটা পাহাড়ের নিচে আমার সাথে ক্যাপ্টেন কুমার (ভারতীয় সেনাবাহিনি)এর দেখা হলো। তিনি আমাকে অপারেশনের পরিকল্পনা সম্পর্কে জিজ্ঞেস করলেন। আমি খেয়াল করলাম, তিনিও অপারেশনের প্ল্যান নিয়ে সন্তুষ্ট নন। আমরা একটার পর একটা সিগারেট ধরাতে লাগলাম। হঠাত বৃষ্টি শুরু হলো। এভাবে সারারাত পার হয়ে গেল। ভোর ৪ তাঁর দিকে আমি আমার কোম্পানি কে প্ল্যান মোতাবেক অগ্রসর হবার জন্য নির্দেশ দিলাম।

সীমান্ত থেকে জায়গাটা বেশী দূরে ছিল না। ভোর পোনে ছয়টার দিকে আমরা পাকিস্থানী ঘাটি চারদিক থেকে ঘিরে ফেললাম এবং তাদের টেলিফোন এর লাইন কেটে দিলাম। শত্রুর ঘাটি একটা ছোট পাহাড়ের উপড়ে ছিল এবং সুরক্ষিত ছিল। সমস্ত বাংকার শেল প্রুফ ছিল।১০০ মিটার দূর থেকেও বাইরে থেকে বুঝার কোন উপায় ছিল না ভিতরের অবস্থা সম্পর্কে। দেখে মনে হচ্ছিল, ভিতরে বোধহয় কেউ নেই। 

ভিতরের অবস্থা বুঝার জন্য আমি ৪ জন জওয়ান পাঠালাম হ্যান্ড গ্রেনেড সহ এবং তাদের বললাম, বাংকার এর যত কাছে সম্ভব যেতে। প্ল্যানটা ছিল, শত্রুর শক্তি এবং অবস্থান সম্পর্কে পরিস্কার ধারনা পাবার পর আমরা সেটা পাস করে দিব এবং সেই মোতাবেক কামানের গোলা ছোড়া হবে। তারপরে আমরা সেই ঘাটি আক্রমণ করব। 

আমার ৪ জন সেপাই ফিরে এসে খবর দিল, বিওপি তে কেউ নেই। কিন্তু তারপরও নিশ্চিত হবার জন্য আমি ১ জন হাবিলদার আর ২ জন সেপাইকে পাঠালাম বাংকার এর একদম কাছে যেয়ে গ্রেনেড চার্জ করতে। নির্দেশ মত তাঁরা বাংকার এর কাছে গিয়ে গ্রেনেড চার্জ করতেই পাকিরা ফায়ারিং শুরু করল। আমার ৩জন সিপাহীই গুলিবিদ্ধ হলো কিন্তু তাঁরা ফিরে আসতে সক্ষম হলো। ২০ মিনিটের মধ্যে ৫০০ আরটিলারি শেল শত্রু বিওপি তে আঘাত হানল। আরটিলারি শেলিং থামার সাথে সাথে আমরা বিওপি আক্রমণ করলাম। আমরা জয় বাংলা শ্লোগান দিয়ে এত জোরে চিৎকার করে ঝাপিয়ে পড়লাম যে পাকিস্থানীরা হতভম্ব হয়ে পড়ল। আমরা তাদের ঘাটির কাছে আসার আগেই তারা কাছাকাছি জঙ্গলে পালিয়ে গেল। পশ্চাদপসরণ করার সময় পাকিস্থানী সেনাদের বেশীরভাগ গুলি খেল। হঠাত অবাক হয়ে দেখলাম অর্ধনগ্ন একজন মেয়েও দৌরে পালাচ্ছে। দুর্ভাগ্যবশত পাকিস্থানী সেনাদের সাথে সেও রাইফেলের গুলি থেকে বাচতে পারল না। আমরা ঐ বিওপি সম্পুর্নরুপে ধ্বংস করে দিলাম। প্রচুর অস্ত্র আর গোলাবারুদ আমাদের হাতে আসল এবং ২২ বালুচ এর ১ জন সেপাই আর ১জন হাবিলদার কে আমরা জীবন্ত আটক করলাম। মুক্তিযুদ্ধ এর শেষ পর্যন্ত পাক আর্মি এদিকে আর আসেনি।  

জুন, জুলাই, আগস্ট মাস আমাদের জন্য সবচেয়ে ভাল সময় ছিল। এসময় আমরা শত্রুর সবচেয়ে বেশী ক্ষয়ক্ষতি করলাম। এসময় উল্লেখযোগ্য পরিমানে মুক্তিযোদ্ধা ছোট ছোট অপারেশন পরিচালনা করে। সত্যি বলতে, সিলেট শহর এর ভিতরে আমরা শুরুতে তেমন উল্লেখযোগ্য পরিমানে সাহায্য পাইনি। আমাদের বেশ কিছু ছেলে অস্ত্র সহ ধরা পড়ে। সহযোগিতার অভাবে আমাদের বেশ কিছু পরিকল্পনা ভেস্তে যায়। কিছু অসাধু উলেমা ভিতরে তৎপর ছিল। আবার এমন অনেক মানুষও ছিল, যারা আমাদের সাহায্য করেছে এবং যতদূর সম্ভব সাহায্য করার চেষ্টা করে গেছে। যুদ্ধদের শেষদিকে আমরা যখন একেবারে গভীরে ঢুকে গেছি, তখন আমরা লোকাল মানুষজনের থেকে অনেক বেশী সাহায্য সহযোগিতা পাই। তাদের যা কিছু ছিল, তাই দিয়ে আমাদের সব ভাবে সাহায্য করেছে। 

এসময় আমার সাব-সেক্টরের সদস্য সংখ্যা এক হাজার নিয়মিত বাহিনী ছাড়িয়ে যায়। এর বাইরেও কয়েকশ গেরিলা যোদ্ধা ছিল, যারা একেবারে ভিতরে ঢুকে দুঃসাহসিক অপারেশন করে এসেছে। এটা ছিল যুদ্ধের দ্বিতীয় পর্যায় এবং এসময়ে আমাদের কাজ ছিল শত্রুর সর্বোচ্চ ক্ষতি সাধন করা। 



[bookmark: Shobujpur_latu_RailStation]সবুজপুর (লাটু) রেলওয়ে স্টেশন অপারেশন
(১০ আগস্ট ১৯৭১)

কিছুদিন ধরে আমি সবুজপুর (লাটু) রেলওয়ে স্টেশনে বড় ধরনের অপারেশন করার কথা ভাবছিলাম। আগস্ট এর প্রথম সপ্তাহে আমি অপারেশনের মাস্টার প্ল্যান সেক্টর কমান্ডার লেঃ কর্নেল চিত্ত রঞ্জন দত্ত কে দিলাম তাঁর অনুমুতির জন্য। ভারতীয় সেনাবাহিনীর ব্রিগেডিয়ার উডকে আমাদের সব ধরনের সাহায্য করার আশ্বাস দিলেন। তিনি আমাদের প্রয়জনীয় আর্টিলারি সাপোর্ট দেবারও প্রতিশ্রুতি দিলেন। 

সবুজপুর (লাটু) রেলওয়ে স্টেশন ছিল পাহাড়ি এলাকা। পুরো এলাকা ৩১ পাঞ্জাব এর এক প্লাটুন এবং এক প্লাটুন অস্ত্রধারী রাজাকার দিয়ে সুরক্ষিত ছিল। শত্রুর ঘাটিতে সরাসরি হামলা করার কোন সহজ উপায় ছিল না। গেরিলা হামলা চালানোর মত অবস্থাও ছিল চিন্তার বাইরে। তবুও আমরা হামলা চালাতে দৃঢ় প্রতিজ্ঞ ছিলাম। আমি ১০ আগস্ট, ১৯৭১ অপারেশনের দিন (“D” দিন) ঠিক করলাম। আমার হাতে ৫ কোম্পানি ছিল এই অপারেশনের জন্য। রেকি করার পরে সিদ্ধান্ত নিলাম, সামনা সামনি হামলা করা ছাড়া কোন উপায় নেই, কিন্তু সেটা হবে অনিয়মিত উপায়ে। এক কোম্পানি মুক্তিযোদ্ধার কাজ হবে বিয়ানিবাজার থেকে শত্রুর সংযোগ লাইন কেটে দেবা। তাদের উপরই দায়িত্ব পড়ে পিছন দিক দিয়ে শত্রুর উপর প্রথমে হামলার সূচনা করা। ঠিক ১০ মিনিট পরে তাঁরা ফায়ারিং বন্ধ করবে। এর পরে তাঁরা পিছু হঠবে এবং একি সময়ে এক ব্যাটারি মিডিয়াম গান শত্রুর উপর ফায়ারিং করবে তাদের ব্যাস্ত রাখতে। ৫ মিনিটের জন্য শেলিং করা হবে এবং তারপরে ৩ কোম্পানি সামনা সামনি শত্রুর উপর হামলা করবে। অবশিষ্ট এক কোম্পানি  শাহবাজপুর-বড়লেখা রাস্তায় পজিসন নিয়ে থাকবে, যাতে সেখানে শত্রুরা জমায়েত হতে না পারে। শুরুতে সবকিছু প্ল্যান মোতাবেকই হল। 

৫টার দিকে আমার সব কোম্পানি তাদের নিজ নিজ নির্ধারিত পজিশনে চলে গেল। কোম্পানিগুলোর নিজেদের মধ্যে যোগাযোগের কোন উপায় ছিল না। আমি যেহেতু আক্রম্নকারী দলের সাথে ছিলাম, আমার পক্ষে অন্য কোম্পানিগুলোর সাথে যোগাযোগের কোন পথ ছিল না। অন্য ২ কোম্পানির কাজটা এত গুরুত্বপূর্ণ ছিল যে, তাঁরা যদি শত্রুর সাপ্লাই লাইন বন্ধ না করতে পারে, পুরো অপারেশনটা ফেল করবে। 

শত্রুর বাংকার অবস্থান এত মাটির এত গভীরে খনন করা ছিল যে, মিডিয়াম গান এর শেলিং তেমন কোন ক্ষতি করতে পারল না। যাই হোক, আমরা আমাদের পুরো শক্তি নিয়ে ঝাপিয়ে পড়লাম। ১৫ মিনিটের মধ্যে শত্রু বাহিনী পিছু হটা শুরু করল। ৭ টার দিকে আমরা শাহবাজপুর রেলওয়ে স্টেশনের একটা বড় অংশ মুক্ত করলাম। এবার শত্রুর যেই অবস্থান থেকে সবচেয়ে বেশী প্রতিরোধ আসছিল, সেখানে চার্জ করলাম। সেখানে তখনও পাকিস্থানী পতাকা উড়ছিল। আমরা সেটা সড়িয়ে সেখানে আমাদের বাংলাদেশের পতাকা উড়ালাম।

এই গুরুত্বপূর্ণ সময়ে আমাদের বাহিনী ছড়িয়ে ছিটিয়ে ছিল। আমি তাদের সমন্বয় করার চেষ্টা করলাম কিন্তু ব্যর্থ হলাম। এসময় একজন দৌরে এসে খবর দিল, শত্রুরা আমাদের বাম দিকে জড়ো হচ্ছে। বড়লিখা থেকে সাপ্লাই লাইন বন্ধ করে দেবার এবং তাদের পুনরায় একত্রিত হতে বাধা দেবার যেই দলের দায়িত্ব ছিল, তাঁরা ব্যর্থ হয়েছে। এর মধ্যে পাকিস্থানীরা আমাদের অবস্থানে আর্টিলারি শেলিং শুরু করে।  আমি লেঃ কর্নেল দত্ত কে এই অবস্থা জানালাম। উনি আমাকে বলেছিলেন,  অবস্থা বুঝে সিদ্ধান্ত নিতে। কিন্তু নতুন উদ্যমে একত্রিত হবা পাকিদের আর্টিলারি শেলিং এর মুখে টিকে থাকা আমাদের জন্য কঠিন হয়ে পড়েছিল। তাই অবশেষে আমরা পিছু হঠলাম। 
যাই হোক, আমরা পিছু হঠলেও আমাদের শাহবাজপুর মিশন সফল ছিল। আমরা শত্রুর বিওপি দখল করে নিয়েছিলাম, রেলওয়ে স্টেশন ও প্রায় দখল করে ফেলেছিলাম। ওখানে ৮ জন শত্রু সেনার লাশ পড়েছিল সেদিন। প্রচুর অস্ত্র ও গোলাবারুদ আমাদের হাতে আসে কিন্তু ট্রান্সপোরটেশান না থাকায় সেগুলো সব আমরা সেদিন নিয়ে যেতে পারেনি। এছাড়াও পাকিরা পিছু হঠার সময় তাদের হতাহত অনেককে সাথে নিয়ে যায়। পরে জানতে পারি, শত্রু পক্ষে হতাহতের সংখ্যা ৫০ এর মত। আমাদের পক্ষে ৬ জন শহীদ আর ৫ জন আহত হন। আমি আমার কিছু সাহসী যোদ্ধাকে এদিন হারাই। যেমনঃ ইপিআর হাবিলদার কুতুব, যে কিনা ইপিআর ফুটবল দলের অন্যতম সদস্য ছিল, কিংবা নায়েক মান্নান, যে খুব ভাল আথলেট ছিল। ফেঞ্চুগঞ্জ এর হাবিলদার ফাইজ যে কিনা কাটা পোড়া এর ওষুধ তৈরী করে বিখ্যাত হয়েছিল, এদিন শহীদ হন। 

চারটে চা বাগানসহ ২০ বর্গমাইল এলাকা মুক্ত হয় এবং আমাদের দখলে আসে। শত্রুরা বিভিন্ন জায়গা দিয়ে এখানে হামলার চেষ্টা করে কিন্তু তাদের সব চেষ্টা ব্যর্থ হয়। আমাদের সবচেয়ে বেশী সংখ্যায় গেরিলা যোদ্ধা এসময় সিলেটের একেবারে ভিতরে ঢুকে পড়ে এবং অনেক সফল অপারেশন করে। কিন্তু যা আগে বলেছি, যদি তাঁরা আরও বেশী লোকাল সাপোর্ট পেতো, তাঁরা আরও বেশী সফল হতো। 

আমার অধীনে কিছু অসাধারন বীর গণবাহিনী দলনেতার দুঃসাহসিক অভিযানে আমি সত্যি গর্বিত। তাদের সবাই গুরুত্বপূর্ণ অবদান রেখেছে। তাদের সবার নাম আমার মনে নেই, কিন্তু তারপরও কিছু নাম যেগুলো মনে আছে, যেমন এ মতিন চৌধুরী, শামীম, বাবুল, মুক্তাদির বিশেশভাবে উল্লেখযোগ্য।                
	
১৪ সেপ্টেম্বর, ১৯৭১। ২ ব্যাটেলিয়ন এর মত পাকসেনা আমাদের বিয়ানিবাজার, বড়লেখা এবং জাকিগঞ্জ থানার ঘাটিতে আক্রমন করে। তাদের প্রচুর সেনা হতাহত হয় এই যুদ্ধে। আমাদের পক্ষে ৭ জন শহীদ হন। ১৩ সেপ্টেম্বর আমার স্ত্রী আমার সাথে সীমান্তে দেখা করে। সেই সময় শত্রুর চোখকে ফাকি দিয়ে আমার সাথে দেখা করা তাঁর মত সাহসী মেয়ের পক্ষেই সম্ভব ছিল।

সম্ভবত ২০ অক্টোবর, ১৯৭১। আমার কাছে অর্ডার আসল আমার বাহিনী নিয়ে জাকিগঞ্জ পুলিশ থানার উল্টাদিকে জালালপুর সাব-সেক্টরে যোগ দিতে। ধর্মনগর সাব-সেক্টর, অমলশিদ সাব-সেক্টর, এবং কুকিতাল সাব-সেক্টর থেকেও মুক্তিযোদ্ধারা এখানে যোগ দিয়েছে। সবাইকে আমার কম্যান্ড এর অধীনে দেবা হল। সেখানে ২ সপ্তাহের ট্রেনিং এর ব্যবস্থা করা হয় সরাসরি যুদ্ধ এর এবং আরও যুদ্ধের ময়দানের নানা কলাকৌশল রপ্ত করার জন্য। এসময় আমাদের কোম্পানি গুলোর যোগাযোগের জন্য কিছু ওয়্যারলেস সেটও দেবা হয়। এগুলো কিভাবে ব্যবহার করতে হয়, সেজন্য ও কিছু ট্রেনিং এর ব্যবস্থা করা হয়। 



[bookmark: Atgram_Op]আটগ্রাম অপারেশন
(০৯ নভেম্বর, ১৯৭১)

আমাদের হাতে নিয়মিত বাহিনী এবং ট্রেনিংপ্রাপ্ত গণবাহিনী এর সদস্য সংখ্যা এক হাজার এর মত ছিল। আমাদের কাছে সেমি-অটোমেটিক রাইফেল, লাইট মেশিনগান, কিছু মিডিয়াম মেশিনগান, এবং আরও কিছু ভারী অস্ত্র ছিল। সারকথা, আমরা শত্রুর উপড়ে চূড়ান্ত আঘাত হানতে সম্পূর্ণ প্রস্তুত ছিলাম। 

আটগ্রাম অপারেশনে আমি ৪ কোম্পানি মুক্তিযোদ্ধা মোতায়েন করি। লেঃ কর্নেল দত্ত এর সার্বিক তত্ত্বাবধানে আমরা অপারেশনের প্ল্যান করি। ২ কোম্পানি মুক্তিযোদ্ধা ছিল ক্যপ্টেন আনাম এর তত্ত্বাবধানে, যাকে শেষ মুহূর্তে কমলপুর অপারেশনে পাঠিয়ে দেয়া হয়। পরে সেকেন্ড লেঃ জহিরকে এই ২ কোম্পানির দায়িত্ব দেবা হয়। তাদের উপর দায়িত্ব ছিল, শ্ত্রুকে পাশ কাটিয়ে সুরমা নদী পার হয়ে পিছন থেকে আক্রমণ করা। তাঁর কোম্পানিগুলোর রাস্তার ২ দিক থেকে চারগ্রাম-দর্পনগর এর কাছে অবস্থান নেবার কথা ছিল। এর লক্ষ ছিল, যাতে সিলেট থেকে পাকিস্তানিদের সাহায্য করতে কোন দল আসলে তাদের ঠেকানো, এবং আটগ্রাম থেকে পিছু হঠতে গেলে যেন তাদের আক্রমণ করা যায়। লেঃ গিয়াস এর অধীনে ১ কোম্পানি ছিল, যার উপর দায়িত্ব ছিল প্রথমে আটগ্রাম-জাকিগঞ্জ এর রাস্তা ক্লিয়ার করা এবং আস্তে আস্তে অপারেশনের অন্য সব রাস্তা ক্লিয়ার করা এবং সব শেষে ডিফেন্সিভ পজিশন নেবা। 

চতুর্থ এবং সর্বশেষ কোম্পানির কাজ ছিল আরাআড়িভাবে গোটাগ্রাম গ্রাম থেকে প্রতরক্ষা ব্যুহ তৈরি করা এবং সেখানে অবস্থান নেবা। এখানে বলা দরকার, পাকবাহিনী এপ্রিল-মে মাসের দিকে আটগ্রাম থেকে জাকিগঞ্জে আসার একটা শর্টকাট রাস্তা বানায়। এই রাস্তা দিয়েই শত্রুর সবচেয়ে বেশী আনাগনা ছিল। এই রাস্তা অবরোধ করতে পারলে শত্রুবাহিনী জাকিগঞ্জে বিচ্ছিন্ন হয়ে পরবে। কিন্তু এটা খুব কঠিন কাজ ছিল। তাই আমি এই কোম্পানি কে এই কাজের দায়িত্ব দেই।  

সুরমা নদী পার হবাও বেশ কঠিন কাজ ছিল। সেসময় কোন দেশী নৌকা পাওয়া যাচ্ছিল না। কোন রকমে আমরা ২টা নৌকা জোগাড় করি, এবং সেগুলো দিয়ে ৪ ঘণ্টায় পুরো দলটিকে পার করি।

আমাদের এই অপারেশনের প্রধান লক্ষ ছিল আতগ্রাম এর পাকিস্থানী ঘাটি কে চারদিক থেকে অবরুদ্ধ করে ফেলা। এটা খুব শক্ত ঘাটি ছিল। এই ঘাটি অপারেশনের জন্য উপর থেকে নির্দেশ ছিল। আমার মতে এটা একটা দুঃসাহসিক অভিযান ছিল। প্রথম থেকে এই অপারেশনের সাফল্যের ব্যপারে আমি খুব একটা ভরসা পাচ্ছিলাম না। তাই আমি যারা প্ল্যান করেছে, তাদের সাথে বেশ ক’বার এটা নিয়ে কথা বলি। যাই হোক, আমাদের উপর নির্দেশ ছিল, তাই আমরা শেষ পর্যন্ত এই অপারেশনে যাই। আমাদের প্ল্যান ছিল শত্রুর উপরে আগে আক্রমণ না করা। বরং এমনভাবে আগানো, যাতে, তারা আমাদের উপরে আগে আক্রমণ করে, এবং আমরা ডিফেন্স পজিশন থেকে তাদের মোকাবেলা করি। 

নভেম্বর ৯, ১৯৭১। সূরযাস্তের পরে আমরা নতুন উদ্যমে আগানো শুরু করি। রাত ১১ টার দিকে প্রথম কোম্পানি যার কাজ ছিল, কমলপুর গ্রাম এর কাছে রাস্তা ক্লিয়ার করা শত্রুর মুখমুখি হয়। রাস্তা ক্লিয়ার করতে তাদের ৩০ মিনিট এর মত সময় লাগে। বাকি কোম্পানিগুলো শত্রুকে পাশ কাটিয়ে নিরাপদে নিজ নিজ অবস্থানে চলে যায়। রাস্তা ঘাট তখন খুব কর্দমাক্ত এবং খাল-বিলে ভরা ছিল। আমরা গোটাগ্রাম গ্রামে ভোর ৫ টার দিকে পৌছালাম। এই গ্রামে রাজাকারদের ক্যাম্প ছিল। আমাদের একটা দল সেই ক্যাম্প ঘিরে ফেলে। রাজাকাররা তখন বেঘোরে ঘুমাচ্ছিল। তারা সব মিলিয়ে ১২ জন ছিল। ১জন বাদে সবাইকে আমরা ধরে ফেললাম। ১ জন কি করে যেন পালাতে সক্ষম হয়, এবং আটগ্রামে পাকিস্থানি ক্যাম্পে খবর দেয়। আটগ্রামে ১ কোম্পানি পাকি সেনা, ১ কমানির মত রাজাকার এবং খাইবার স্কাউট ছিল। ভোর সাড়ে ৬টার মত বাজে। আমরা তখনও আমদের ব্যাংকারগুল ঠিকমত রেডি করতে পারিনি। এমন সময় শত্রুরা প্রথম আমাদের উপড়ে হামলা করে। শত্রুর আমাদের শক্তি সম্পর্কে কোন ধারনা ছিল না। তারা ভেবেছিল, আমরা কোন ছোট দল নিয়ে এখানে আছি। তারা ঘুণাক্ষরেও ভাবতে পারেনি, আমরা এত বড় দল নিয়ে অস্ত্রশস্ত্র নিয়ে এখানে অবস্থান করছি। ওরা আমাদের দিকে ভাবলেশহীনভাবে এগিয়ে আসছিল আর চিৎকার করছিল “মুজিব কে বাচ্চে, হাতিয়ার ছোর দো, আগার নাতো, কয়ি জিন্দা বাপাস নেহি যাওগে”। ১ প্লাটুনের মত পাকি সেনা রাস্তার ২ দিক থেকেই এগিয়ে আসছিল। তারা ১০০ গজের মধ্যে আসার সাথে সাথে আমি রাস্তার ২ দিক থেকে আমাদের ৪টা লাইট মেশিনগান চার্জ করতে বললাম। মুহূর্তের মধ্যে আমাদের মেশিন গান গর্জে উঠল। কিছু বুঝে উঠার আগেই ১৮ জন পাক সেনার লাশ মাটিতে লুটিয়ে পড়ল। বাকিরা পাশের নালায় আশ্রয় নেয় এবং পালিয়ে যায়। এর মধ্যে ১টা পাক সেনা ভর্তি ৩-টন ট্রাক জাকিগঞ্জ থেকে আসার পথে আমাদের এণ্টি-ট্যাঙ্ক মাইন এর আঘাতে উড়ে যায়। অন্য দিক থেকেও কিছু হামলা হয়, যেগুল আমরা সফলতার সাথে প্রতিহত করি। সন্ধ্যা হবা পর্যন্ত শত্রুর দিক থেকে আর কোন সাড়া শব্দ পেলাম না। এর ভিতরে তারা সিলেট থেকে আরও সেনা এবং ভারী অস্ত্র নিয়ে আসে।   

১০ নভেম্বর, ১৯৭১। এই সন্ধ্যাটার কথা আমার এখনও পরিস্কার মনে আছে। তখন বিকাল ৫ টা হবে। আটগ্রাম থেকে সংখ্যায় বেশ ভারী একদল লোক দেশীয় অস্ত্র হাতে চিৎকার করতে করতে আমাদের দিকে এগিয়ে আসছিল। তাদের কাভারিং নিয়ে পিছনে পাঞ্জাবি সেনারা ছিল। ফায়ারিং রেঞ্জের মধ্যে আসার সাথে সাথে আমি গুলি করার নির্দেশ দেই। সুনির্দিষ্ট সংখ্যা বলতে পারব না, কিন্তু তাদের আনুমানিক ৫০ জনের মত মাটিতে লুটিয়ে পড়ল গুলি খেয়ে। মুহূর্তের মধ্যে বাকি জনতা উধাও হয়ে গেল। এরপরে শুরু হল আসল যুদ্ধ। 

শত্রুরা ৩ দিক থেকে আর্টিলারি গোলার কাভারিং নিয়ে আমাদের উপর হামলা করল। শত্রুরা ২ বার চেষ্টা করল, কিন্তু আমাদের ১ ইঞ্চিও সরাতে পারল না। রাত বাড়ার সাথে সাথে শত্রুর হামলার পরিমান ও চাপ বাড়তে লাগল। রাত ৮ টার দিকে আমাদের গোলাবারুদ শেষ হয়ে আসতে লাগল। সব গোলাবারুদ শেষ হয়ে গেলে আমরা মহাবিপদে পরব।এসময় পিছন দিক থেকে গোলাবারুদ এর সরবরাহ পাবারও কোন আশা ছিল না। আমি সেক্ট্র কম্যান্ডার লেঃ কর্নেল দত্ত কে ওয়্যারলসে জিজ্ঞেস করলাম, কি করা উচিত বা কি করব তখন। তিনি আমাদের বললেন, গুলি শেষ হবার আগেই নিরাপদ জায়গায় সরে যেতে। 

২ দিনের যুদ্ধে আমরা ৩৯ জন পাকিস্তানি সেনা কে মারি, এবং তাদের অস্ত্র হস্তগত করি। এছাড়াও ১১ জন রাজাকারকে জ্যান্ত ধরে ফেলি। আমাদের পক্ষে ২জন শহীদ হয় এবং ৫ জন আহত হয়। 

২০ নভেম্বর, ১৯৭১। এদিন ছিল ঈদের দিন। যেহেতু আমার স্ত্রী করিমগঞ্জে একা ছিল, আমি কিছুক্ষনের জন্য তাঁর সাথে দেখা করতে যাই। যৌথ কম্যান্ডের সিদ্ধান্ত অনুসারে ২০/২১ নভেম্বর “ডি ডে” হিসেবে নির্ধারণ করা হয় এবং এসময় শত্রুর উপড়ে চূড়ান্ত আক্রমণের সিদ্ধান্ত হয়। এই সময় থেকেই ভারতীয় মিত্র বাহিনী সরাসরি আমাদের হয়ে যুদ্ধের ময়দানে নামে। ঈদের দিন হবার কারনে সারা দেশে পাকিস্তানি হানাদার বাহিনী কিছুটা হাল্কা মুডে ছিল। পরে একজন পাকিস্তানি যুদ্ধবন্দির কাছ থেকে আমরা জানতে পারি, তারা এদিনে হামলার জন্য একেবারেই প্রস্তুত ছিল না। 

সিলেটের ঐ অঞ্চলের  “ডি ডে” প্ল্যান ছিল এরকম। ট্যাঙ্ক এবং আর্টিলারি সাপোর্টসহ এক ব্যটেলিয়ন যোদ্ধাকে দায়িত্ব দেবা হয় জাকিগঞ্জ শহরকে শত্রুমুক্ত করার। এক ব্যাটেলিয়ন গুর্খা রেজিমেন্ট এবং প্রথম ইস্ট বেঙ্গল রেজিমেন্ট কে দায়িত্ব দেবা হয় পাকিদের শক্তিশালী ঘাটি আটগ্রামকে মুক্ত করার। আটগ্রামের উলটা দিকে, সুরমা নদীর অপর পাড়ে সালামটিলা এবং রাজাটিলা নামে শত্রুর ২টা চেকপোস্ট ছিল। এই ২টি ঘাটি ক্লিয়ার করার দায়িত্ব দেবা হয় লেঃ কর্নেল জিয়ার (এখন কর্নেল) অধীনে থাকা “জেড ফোর্সকে”। তাঁর কাছে প্রথম ইস্ট বেঙ্গল রেজিমেন্ট ছিল।     

২১ নভেম্বর ১৯৭১, সকাল ১০টা। জাকিগঞ্জ শহর শত্রু মুক্ত হয়। ২২ নভেম্বর ৭১ পর্যন্ত আটগ্রাম ক্লিয়ার করা যায়নি। আমি আমার এক ব্যটেলিয়ন মুক্তিযোদ্ধা নিয়ে ২০/২১ নভেম্বর শেষ রাতের দিকে যোগ দেই। যেহেতু এই এলাকাটা আমাদের রেকি করা হয়নি, সিদ্ধান্ত নেই, ভোরবেলায় আক্রমণ করা যাবে না। আমাদের ২টা লক্ষ্য ছিল। তাই আমরা ২টা দলে ভাগ হয়ে যাই। আমি ২ কোম্পানি কে লেঃ জহির এর অধীনে দেই রাজা টিলা আক্রমণ করতে, আর আমার অধীনের দলের কাজ ছিল সালাম টিলা আক্রমণ করা। ২১ নভেম্বর সকালের আলো ফুটার আগেই আমরা শত্রু অবস্থান ঘিরে ফেললাম। 

জায়গাটা কিছুটা রেকি করে সিদ্ধান্ত নেই, বিকাল ৩টায় একসাথে উভয় ঘাটিতে হামলা করা হবে। প্ল্যান মত বিকাল ৩টায় শত্রুকে হতভম্ব করে দিয়ে আমরা সামনা সামনি দুঃসাহসিক ভাবে শত্রুর উপরে হামলা চালাই। পাকিস্থানিরা পুরো জায়গাটা মাইন পেতে রেখেছিল। ফলে, যুদ্ধে আমাদের ৪ জন সহযোদ্ধা এর পা উড়ে যায়। ২ ঘণ্টার তুমুল লড়াই এর পরে শত্রুরা পিছু হটা শুরু করে। পাশে ঘন জঙ্গল থাকায় পাকিদের বেশীরভাগ পালাতে সক্ষম হয়। তারা বিপুল পরিমানে গোলাবারুদ ফেলে যায়। সালাম টিলা এবং রাজা টিলা আমাদের দখলে আসে, এবং ২ জন পাকি সেনা কে আমরা ধরে ফেলি। 

২৩ নভেম্বর, ১৯৭১। আমি হেড কোয়ার্টার থেকে মেসেজ পাই, আটগ্রামে কর্নেল জিয়ার কাছে রিপোর্ট করতে। আমি ১২টার দিকে যখন পৌছালাম, তাকে বেশ হাসিখুশি দেখলাম। তিনি মিত্র বাহিনী এর এক ব্রিগেডিয়ার এর সাথে ব্যাঙ্কারে বসে ছিলেন। তিনি আমাকে স্বাগত জানালেন এবং একটা সিগারেট অফার করলেন। আমাদের কুশলাদি জিজ্ঞেস করার পরে তিনি আমাকে নির্দেশ দিলেন, সুরমা নদীর অন্য পাশ দিয়ে কানাইঘাট এর দিকে অগ্রসর হতে এবং যে কোন মুল্যে কানাইঘাট-দূর্বাস্ত রাস্তা ব্লক করতে। নির্দেশ পেয়ে আমি আমার ক্যাম্পে ফেরত আসি এবং আমার দল কে আমাদের ক্যাম্প থেকে ১০ মাইল দূরে লুবা চেরা চা বাগানের দিকে অগ্রসর হতে বললাম। ২৫/২৬ নভেম্বর, ১৯৭১। আমরা লুবা চেরা চা বাগানে ডিফেন্সিভ পজিশন নেই। 


এই ৪-৫ দিনে মুক্তি বাহিনী ভারতীয় মিত্র বাহিনীর সরাসরি সহায়তায় পুরো জাকিগঞ্জ থানা এবং কানাইঘাট থানার অর্ধেকের বেশী মুক্ত করে ফেলি। ঐসব এলাকায় মানুসের মুক্তির আনন্দ, উচ্ছাস ছিল চোখে পরার মত। হানাদারদের হাতে  ৯ মাস এর অত্যাচার, অনিশ্চিত জীবন যাপনের পরে মুক্তির বাধ ভাঙ্গা আনন্দ বলে বুঝানর মত না। ঐ এলাকাতে পাকিস্থানিদের অত্যাচার এর কোন সীমা ছিল না। শত শত মেয়ে কে ওরা ওদের ক্যাম্পে নিয়ে অত্যাচার, ধর্ষণ করে। জাকিগঞ্জ মুক্ত করার পর একটা ব্যাঙ্কার থেকে ১জন মেয়ে সহ পাকিস্থানি সেনার লাশ পাওয়া যায়। ঐ ব্যাঙ্কার থেকে ১টা মেয়ের লাশ এবং প্রচুর শাড়ি, মেয়েদের পোশাক পাওয়া যায়।স্থানীয়দের থেকে আমরা জানতে পারি, পাকিরা মেয়েদের জোর করে ধরে নিয়ে আসত এসব ক্যাম্পে এবং নির্মম অত্যাচার করত তাদের উপড়ে। বিশেষ করে তাদের মিলিশিয়া বাহিনী এজন্য কুখ্যাত ছিল। 

অন্য সব ফ্রন্টেও যুদ্ধ তখন জমে উঠেছে। সব জায়গায় পাকিদের লেজেগোবরে অবস্থা। যুদ্ধ করার সাহস, মনোবল তারা হারিয়ে ফেলেছিল। মক্তিবাহিনী এবং জনরোষের ভয়ে তারা ভীত হয়ে পড়েছিল।     

২৬ নভেম্বর, ১৯৭১। আমরা আমাদের পরের লক্ষ্যে আগানো শুরু করলাম। আমার লক্ষ্য ছিল, কানাইঘাট-দূর্বাস্ত রাস্তা কেটে দেবা। কানাইঘাত শত্রুর শক্তিশালী ঘাটি ছিল। প্রথমে এটা দখল করা ইস্ট বেঙ্গল রেজিমেন্টের লক্ষ্য ছিল। ২৬/২৭ নভেম্বর রাতে আমি বড়চাতাল গ্রামে পৌছালাম, যার ২দিক দিয়ে পুকা রোড চলে গেছে। আমরা এই গ্রামে পজিশন নেই, যাতে পাকিরা কানাইঘাত থেকে পালাতে বা বাইরে থেকে কানাইঘাটে কোন সাহায্য না আসতে পারে। এটা খুব কঠিন কাজ ছিল, কারন পাকিরা এটা কোনভাবেই হতে দিবে না। পাকিরা ২ দিক থেকে আমাদের উপরে বৃষ্টির মত ১০৫ মিমি. আর্টিলারির শেলিং করা শুরু করল।   

আমি জানতাম, এখানে পাকিদের বড় ধরনের হামলার মুখে পড়ব। সেকারনেই এটা বেশ চ্যালেঞ্জিং ছিল। যাই হোক, আমি ৩০ নভেম্বর পর্যন্ত এই পথ দিয়ে পাকিদের  আনাগনা  বন্ধ করে রাখলাম। 
এই অপারেশন সিলেটে আমাদের মিত্র বাহিনী এবং মুক্তিবাহিনী এর একটা বড় সাফল্য ছিল। কানাইঘাটের পতন হবা পাকিদের জন্য একটা বড় ধরনের ধাক্কা ছিল। এখানে হেরে যাবার পরে তাদের বামদিকে চরকাই, আর ডানদিকে হরিপুরে পিছু হটা ছাড়া আর কোন পথ ছিল না। আমাদের এই বিজয় দ্রুত সিলেট এর পতন কে ত্বরান্বিত করে। 

১ ডিসেম্বর, ১৯৭১, বিকাল ৫টা। আমরা তখনও রাস্তা ব্লক করে বসে আছি। সেক্টর কম্যান্ডার লেঃ কর্নেল চিত্ত রঞ্জন দত্ত আমার কাছে এলেন। অল্প কিছু কথা হবার পরে তিনি বললেন, পরদিন ভোর হবার আগেই কানাইঘাট আক্রমণ করতে হবে। আমি তাঁকে বুঝানোর চেষ্টা করলাম, এটা অসম্ভব কারন প্রথমত, আমরা খুব ক্লান্ত। দ্বিতীয়ত গত ৩ দিন যাবত আমাদের ঘুম হয়নি। তৃতীয়ত আমাদের গোলাবারুদ এর প্রয়জন। তিনি আমার সাথে একমত হলেন না। তিনি জানালেন, এটা হাই কম্যান্ডের নির্দেশ। তিনি আরও জানালেন, আরও বড় বড় অপারেশন আটকে আছে শুধুমাত্র কানাইঘাট এর জন্য। 

প্রতিকূল অবস্থার মধ্যেও আমরা রাত ৮টার দিকে কানাইঘাট এর দিকে যাত্রা শুরু করলাম। আমাদের ভিতর এর রাস্তা দিয়ে ১২ মাইল পার হতে হয়েছে। যাই হোক, ২রা ডিসেম্বর রাত ৮টার দিকে আমরা আমাদের নির্ধারিত জায়গায় মিলিত হলাম।  

কানাইঘাট একটা থানা হেড কোয়ার্টার। সুরমা নদীর তীরে চমতকার একটা শহর। এখানে এক কোম্পানি পাকি সেনা এবং প্রচুর সশস্ত্র রাজাকার ছিল। শত্রুরা শহরের চার দিকে তাদের দুর্ভেদ্য প্রতিরক্ষা তৈরি করে ছিল। তাদের কিছু ব্যাঙ্কার সিমেন্টের বানান ছিল। চারদিকে প্রচুর মাইন পাতা ছিল। ব্যাঙ্কার এর কাছে ধারে যাবা চিন্তার বাইরে ছিল। তাদের মুখমুখি আক্রমন করা ছাড়া আমাদের আর কোন পথ খোলা  ছিল না। এক ব্যাটারি ১২০ মিমি আর্টিলারি মর্টার ছিল তাদের সাথে। অন্য দিকে, আমাদের কাছে শুধু ২টা ৩ ইঞ্চি মর্টার ছিল। মুক্তিযোদ্ধারা ছিল ক্লান্ত। সব মিলিয়ে এটা খুব কঠিন ছিল আমাদের জন্য। 

যেখানে আমরা মিলিত হইয়েছিলাম, সেখান থেকে রাত ৩ টার দিকে বের হয়ে পড়লাম। পথে শত্রুর কিছু বাধা হটিয়ে লক্ষ্যের ৫০০ গজের মধ্যে আসতে আমাদের পাক্কা দেড় ঘন্টা সময় লেগে যায়। প্রায় ভোর হয়ে এসেছে। আমাদের সব সহযোদ্ধা চলে এসেছে। আমরা বুঝতে পারলাম, দিনে দুপুরে এরকম শক্ত অবস্থানে হামলা করলে আমাদের বড় ধরনের মুল্য দিতে হবে। আমি খুব কাছ থেকে শত্রুর অবস্থান দেখে নিলাম এবং নিশ্চিত হলাম, এই অবস্থায় শত্রুকে হটানো প্রায় অসম্ভব। আমি পিছনে গিয়ে লেঃ কর্নেল দত্ত কে পুরো ব্যপারটা ওয়্যারলেসে বুঝালাম। তিনি প্রথমে আমাকে যেভাবে হোক, আক্রমণ করতে উতসাহিত করলেন, কিন্তু পরে বুঝলেন, সেটা থিক হবে না। তিনি আমাকে পিছু হঠতে বললেন। আমি সর্বশক্তিমান এর কাছে শুকরিয়া আদায় করলাম, কেননা এই অবস্থায় হামলা করলে আমাদের ব্যাপক ক্ষয়ক্ষতি এবং প্রানহানি হত সেদিন। 

আমরা সেদিন কিছুক্ষন বিশ্রাম নিলাম। বিরামহীন পরিশ্রমের ফলে আমাদের ১৫০ জন যোদ্ধা ২রা ডিসেম্বর সন্ধ্যার মধ্যে অপারেশন করার জন্য আনফিট হয়ে পরল। আমার সাথে শুধু ৩ কোম্পানি যোদ্ধা থাকল কানাইঘাট অপারেশনের জন্য। আমাদের সেক্টরের মিত্রবাহিনীর ও মুক্তিবাহিনী এর কম্যান্ডার ব্রিগেডিয়ার ওয়াটকি সেদিন সন্ধায় আমাদের এলাকায় এলেন। আমরা তাঁর কাছ থেকে অন্য সব ফ্রন্ট এর সর্বশেষ আপডেট পেলাম। চারদিকে মুক্তিবাহিনী এর সাফল্যের সংবাদে আমরা পুনর্জীবিত হলাম। গত ১০-১৫ দিন আমরা রেডিও শুনারও সময় পাইনি। 

এই অপারেশনে আমাদের কোম্পানি কম্যান্ডার ছিল এ মতিন চৌধুরী, লেঃ জহির, লেঃ গিয়াস। এদের সবাই খুব সাহসী যোদ্ধা এবং অধিনায়ক ছিলেন। 

সেদিন সন্ধার দিকে আমরা বেশ ভাল বোধ করছিলাম এবং কানাইঘাটের শত্রুর ঘাটি গুড়িয়ে দেবার ব্যপারে বদ্ধপরিকর হলাম। আমরা শত্রুর ব্যাপারে আরও কিছু খোজ খবর করলাম। খোজ খবর থেকে মনে হল, তারাও ৩রা ডিসেম্বর ভোর এর আগেই আমাদের কে আশা করছে।

৩ ডিসেম্বর ভোর ৪টা। আমরা কানাইঘাটের শত্রু ঘাটি এর ৩০০ গজের মধ্যে চলে আসলাম এবং পজিশন নিলাম।আমরা ভোর সাড়ে পাচটায় শত্রুর দিকে ফায়ার ওপেন করলাম। তারাও পাল্টা গুলি ছুড়ল। তারা আরটিলারি গোলা ছুড়তে লাগল আমাদের দিকে। আমরা শত্রুর উপড়ে চাপ বাড়াতে লাগলাম ৩ দিক থেকে আক্রমণ করে। ১ ঘণ্টা এর মধ্যে আমাদের ১৫ জন হতাহত হল। ভোর ৭ টার দিকে শত্রু পিছু হটা শুরু করল। ভোর সোয়া সাতটার দিকে আমরা শত্রুর ব্যাঙ্কারে চার্জ করলাম। আমরা বর্বর পাঞ্জাবি সেনাদের কে বেয়নেট চার্জ এবং গ্রেনেড দিয়ে মারা শুরু করলাম। তাদের বেশীরভাগ অস্ত্র ফেলে সুরমা নদীতে ঝাপ দিল এবং মারা পড়ল। সর্বশক্তিমানের অসীম কৃপায় আমরা সকাল সাড়ে আটটার মধ্যে কানাইঘাটকে সম্পূর্ণ মুক্ত করলাম এবং হেড কোয়ার্টার এ মেসেজ পাঠালাম। 

কানাইঘাটে শত্রুরা ব্যাপক ক্ষ্যক্ষতির সম্মুখীন হয়। তারা ১২ জন লাশ ফেলে যায়। পরদিন লোকাল লোকজনের থেকে পরে জানতে পারি, তারা আরও অনেক লাশ ভাসতে দেখে সুরমা নদীতে। তাদের ফেলে যাওয়া বিপুল পরিমান গোলাবারুদ ও আমাদের হস্তগত হয়। 

নয় মাস পরে হানাদারমুক্ত হয়ে লোকজনের খুশির কোন সীমা ছিল না। তারা আমাদের কাছে আসত এবং এই নয় মাসে পাকিস্থানিদের নির্মম অত্যাচার এর বর্ণনা দিত। 

কানাইঘাট এর যুদ্ধে আমাদেরও ব্যাপক ক্ষয়ক্ষতি হয়, কিন্তু আমাদের মুক্তিযোদ্ধারা যে বীরত্ব দেখায় এই যুদ্ধে, তা  ছিল কিংবদন্তী এর মত। এটা মিত্র বাহিনী এর সাহায্য ছাড়া আমাদের একক বড় বিজয় ছিল। আমাদের ৬জন শহীদ হয় এবং ২০ জন আহত হয় এই যুদ্ধে। কানাইঘাটের পতন হবার ফলে শত্রুর পায়ের তলার মাটি একেবারে সরে যায়।
 
৩রা ডিসেম্বর, ১৯৭১। হাজার হাজার উতফূল্ল জনতার সামনে আমরা কানাইঘাট ডাকবাংলো তে বাংলাদেশের পতাকা উত্তলন করি। 

৬ই ডিসেম্বর, ১৯৭১। আমরা সিলেটের দিকে আগানোর নির্দেশ পাই। জেড ফোর্স এর কম্যান্ডার কর্নেল জিয়া প্রথম ইস্ট বেঙ্গল রেজিমেন্ট নিয়ে কানাইঘাট হয়ে সিলেটের দিকে যাচ্ছিলেন। আমি ও লেঃ জহির এর সাথে এক কোম্পানি প্রথম ইস্ট বেঙ্গল রেজিমেন্ট পাঠালাম। জওয়ানরা তখন সিলেট শহর এর পথে আগুয়ান। ৭ই ডিসেম্বর, ১৯৭১। সিলেট-শিলং রোডে পাকিদের আর এক শক্তিশালী ঘাটি দারবস্ত এর পতন হয় আমাদের এবং মিত্র বাহিনীর হাতে। পাকিরা হরিপুরে পিপিএল (পাক পেট লিমিটেড) এর আশেপাশে ঘাটি করে ছিল। এক গুর্খা ব্যাটেলিয়ন এখানে কয়েকবার আক্রমণ করে, কিন্তু উল্লেখযোগ্য সাফল্য পাচ্ছিল না। 

১০ ডিসেম্বর, ১৯৭১। আমরা আবার উলটা পথে এসে পিছন দিক থেকে হরিপুরে আক্রমণ করতে গেলাম। বেশ বড় পথ পাড়ি দিতে হয়েছে। ২টা বড় দেশী নৌকায় করে আমরা ১৫ মাইল এর মত পথ পাড়ি দেই। ভোর ৫টার দিকে আমরা নদী পার হই, কিন্তু হঠাত শত্রু বাহিনী আমাদের ঘিরে ফেলে। সেদিন আমাদের অনেকে হতাহত হয়। আমার ৫ জন সহযোদ্ধা শত্রুর আর্টিলারি গোলার আঘাতে টুকরা টুকরা হয়ে যায়। সেদিন আমরা কিছুই করতে পারলাম না। ১২ ডিসেম্বর রাতে আমরা আবার সুরমা নদী পাড়ি দিলাম এবং পিছন থেকে হরিপুরে তাদের উপড়ে হামলা করলাম। ১৩ই ডিসেম্বর সন্ধ্যায় হরিপুর আমাদের দখলে আসে। ঐ রাস্তায় চিকনাগুল নামক জায়গায় শত্রুরা আমাদের প্রতিরোধ করে। ১৪ই ডিসেম্বর এর ঐ যুদ্ধে আমরা আমাদের ৩জন বীর যোদ্ধাকে হারাই। আরো ৪ জন গুরুতর আহত হয় সেদিন। অবশেষে পাকবাহিনী খাদেমনগর এর দিকে পালিয়ে যায়। ১৫ ডিসেম্বর ১৯৭১। আমরা এবং মিত্রবাহিনী খাদেম নগর ঘিরে ফেলি। এটা ছিল, সিলেট শহরের বাইরে তাদের সর্বশেষ ঘাটি। 

১৬ ডিসেম্বর, ১৯৭১। আমাদের ইতিহাসে এক নতুন অধ্যায় এর সূচনা হয়। যৌথবাহিনী এর কাছে পাকিস্থানি বাহিনী এর শোচনীয় পরাজয় আমার কাছে কোন বিস্ময় ছিল না। আমরা জানতাম,এটা ছিল অবধারিত। আজ হোক, আর কাল হোক, এটা হতেই হত। বাংলাদেশ স্বাধীন হয়ে গেল। জনতা উল্লাস করছিল, চিৎকার করছিল। আমি সাব কিছুর সাথে সামিল হতে পারিনি। আমি গত ৯ মাসের প্রতিটা মুহূর্ত সেদিন মনে করছিলাম। যেসব সহযোদ্ধা কে হারিয়েছি, যাদের বাচাতে পারিনি, তাদের কথা খুব বেশি মনে পরছিল। আমি কাদছিলাম। মনে হচ্ছিল, তাদের আত্মা অমর হয়ে আমার চারপাশেই ঘুরছে। আমরা একসাথে যাত্রা শুরু করেছিলাম, কিন্তু আজ যখন আমরা লক্ষ্যে পৌছালাম, তখন আমি যেন অনেকটাই একা। সেদিন আমরা যারা একসাথে যাত্রা শুরু করেছিলাম, দেশের জন্য, তাদের বেশিরভাগকেই হারিয়ে ফেলেছি। আমি কিভাবে জানি বেচে আছি এখনও। কিন্তু আমি কি করতে পারি? এটা বিস্ময়কর যে আমি এখনও বেচে আছি। মৃত্যু আমার কানের পাশ দিয়ে বেশ কবার হ্যালো বলে চলে গেছে। আমরা এখন মুক্ত, স্বাধীন। আসুন, আমরা অন্তত কোনদিন তাদের কথা না ভুলি এবং তাদের অমর আত্মার শান্তি কামনা করি।                    
                 

** ১৯৭১-এর মার্চে ক্যাপ্টেন পদে কর্মরত ছিলেন।

	সৈনিকদের সহায়তায় একদল ছাত্র শাবাজপুরে গিয়ে শাবাজপুর রেলওয়ে স্টেশনের থেকে দেড় মাইল দুরত্বে অবস্থিত লাতু-জুরি সড়কের দালাওয়ারি ব্রিজ ধ্বংস করে দিয়েছে। ওরা অত্র এলাকার শান্তি কমিটির মেম্বার হাজি মকবুল আলীর নির্দেশে ব্রিজ পাহারার দায়িত্বরত দুইজনকে ধরে এনেছে।


	১৫ জুন ’৭১
	শালিয়া চা বাগান
	৪ জন সৈনিক আর এক দল ছাত্র আজ বিকাল ৪  টার দিকে শালিয়া চা বাগানে হামলা করে ফ্যাক্টরি বিধ্বস্ত করে, অ্যান্টি ট্যাঙ্ক মাইন দিয়ে একটি জীপ ধ্বংস করার পাশাপাশি ম্যানেজার এবং অন্য জনকে, যাদের একজন ছিল প্রাক্তন সেনা, খুন করে।


	১৬ জুন ’৭১
০৪০০ ঘটিকা
	শাবাজপুর
	নায়েব সুবেদার আব্দুল দায়ান এর নেতৃত্বে তেরজন সৈনিক শাবাজপুরে শত্রু অবস্থানের উপর হামলা করে ১৮ জন শত্রুসেনা হতাহত করে। ৩০ জন সৈনিক নিয়ে মুক্তিবাহিনীর একটা দল করিমগঞ্জ থেকে এখানে এলো।


	১৭ জুন ’৭১
০২০০ ঘটিকা	
	শাবাজপুর
	এ কাইয়ুমের সাথে ১২ জন সৈনিকের প্রহরায় এক দল ছাত্র শাবাজপুর এলাকায় গিয়ে শাবাজপুর রেল স্টেশনের দুই মাইল দূরে বারিগ্রাম-জুরি সড়কের কবিরা ব্রিজ হাই এক্সপ্লোসিভ দিয়ে ধ্বংস করে দেয়।


	১৭ জুন ’৭১
	শাবাজপুর 
	দুপুর ২:৩০ এর দিকে সিলেট শহরের বিদ্যুৎ বিতরণ সাব স্টেশন এবং নায়ের পুল এলাকায় টেলিফোন স্থাপনা বিস্ফোরক দিয়ে ধ্বংস করে ফিরে এল এক দল ছাত্র।   


	১৮ জুন ’৭১
	শাবাজপুর 
	দুপুর ১ টার দিকে জনাব তামিদের নেতৃত্বে ৬ জন ছাত্রের একটা দল এবং নায়েক আব্দুল জব্বার এর সাথে থাকা ১০ জন সৈনিক শাবাজপুরে গিয়ে শাবাজপুর রেল স্টেশনের আড়াইমাইল দূরে অবস্থিত সুজাউল গ্রামের নিকটবর্তী দেওছরি রেল সেতু উড়িয়ে দেয়।


	২১ জুন ’৭১
	কারারদি
	দুপুর ১টার দিকে হাবিলদার আজিরুদ্দিনের সাথে ৭০ জন সৈনিকের একটা দলের পাহারায় আশরাফুজ্জামানের নেতৃত্বে একদল ছাত্র বিস্ফোরক 
নিয়ে শেওলা ঘাটের ৩ মাইল দক্ষিন পশ্চিমে শেওলা-বড়িয়াগ্রাম সড়কের কড়াইদি চাঙ্গার পুলের দিকে বিস্ফোরক নিয়ে গেল।


	২৪ জুন ’৭১
	পাল্লাথাল
	পাল্লাথাল চা বাগান থেকে ধরে আনা কাজল নামের একজন পাকি সিপাইকে হত্যা করা হয়েছে। পাল্লাথাল চা বাগানে হামলা করে বিশ ব্যাগ চা এবং ওজন মাপার একটা যন্ত্র দখল করা হয়েছে। পাকবাহিনীকে সহায়তা করার অভিযোগে আব্দুর রহমান নামের একজনের বাড়িতে অভিযান চালিয়ে তাকে গ্রেফতার করে ক্যাম্পে আনা হয়েছে।


	২৫ জুন ’৭১
	পাল্লাথাল
	উপরোল্লেখিত আব্দুর রহমানকে জিজ্ঞাসাবাদের পর প্রয়োজনীয় ব্যাবস্থা নেওয়ার জন্য পুলিশের হাতে তুলে দেওয়ার জন্য বিএসএফ মহিশ্মশান এর হাতে তুলে দেয়া হয়েছে।


	২৬ জুন ’৭১
	কাঙ্গলিঘাট
	আশরাফুজ্জামানের নেতৃত্বে ৬ জন ছাত্র এবং তাদের  হায়তায় থাকা হাবিলদার কাইউমের ১৭ জন সৈনিকের দল কাঙ্গলিঘাটের দেড় মাইল পশ্চিমে অবস্থিত বড়ইগ্রাম-জুরি সড়কের কাঙ্গলিঘাট ব্রিজ 
বিস্ফোরক দিয়ে ধ্বংস করে দেয়। 


	২৯ জুন ’৭১
	বিয়ানীবাজার
	সুবেদার আব্দুল আজিজ এর নেতৃত্বে ৬ জন সৈনিকের দল বিয়ানীবাজারের আসাদুর আলীর বাড়িতে অভিযান চালিয়ে পাকবাহিনীকে সহায়তা করার অভিযোগে টার দুই ছেলে শফিকউদ্দিন ও শামসুদ্দিনকে গ্রেফতার করে। জিজ্ঞাসাবাদে এরা নির্দোষ বিবেচিত হওয়ায় এদেরকে স্বেচ্ছায় মুক্তিবাহিনী হিসাবে ট্রেনিং নেওয়ার জন্য করিমগঞ্জ ট্র্যানজিট ক্যাম্পে পাঠান হল।


	৩০ জুন ’৭১
	বড়গ্রাম
	আমাদের প্রায় ৩০ জনের একটা দল ০৩০০ টার দিকে বড়গ্রাম এলাকায় অভিযান চালিয়ে ৪ জন পাক সেনাকে নিহত করেছে।


	১ জুলাই ’৭১
	শেওলাঘাট
	হাবিলদার আরিশের নেতৃত্বে ১৫ জন সৈনিককে কাকড়দি গ্রামের কাছে শেওলা ফেরী ধ্বংসের দায়িত্ব দিয়ে পাঠানো হল। পথে তারা পাক  মবুশের শিকার হয়, এবং দুই পক্ষের গোলাগুলিতে ঘটনাস্থলেই ল্যান্স নায়েক ফজল হোসেন নিহত হন। শত্রুদের ৩/৪ জনকে হতাহত করার পাশাপাশি ১০০ রাউন্ড গুলি সহ শত্রুর একটি এলএমজি আমাদের হস্তগত হয়।


	১ জুলাই ’৭১
	শাবাজপুর
	শাবাজপুর এবং বড়লেখা স্টেশনের মধ্যস্থ রেল লাইনে মাইন পাতার জন্য গাইড আরিজউদ্দিন এবং ২ জন সৈনিক সহ একদল ছাত্র আশরাফুজ্জামানের নেতৃত্বে বড়লেখা এলাকায় যায় রাত ১১:৩০ এর 
দিকে, কিন্তু শত্রুরা আগেই ওখানে অ্যান্টি পার্সোনাল মাইন পেতে রাখায় তারা ব্যর্থ হয়।


	২ জুলাই ’৭১
০২০০ ঘটিকা 
	জলঢুপ
	বড়ইগ্রাম-লাতু সড়কে মাইন পাতার জন্য হাবিলদা কুতুবুদ্দিনের নেতৃত্বে ১৫ জন সৈনিক এবং একদল ছাত্র জলঢুপের দিকে রওনা দেয় কিন্তু নদী পারাপারের জন্য নৌকা না পাওয়ায় তাদের প্রচেষ্টা ব্যর্থ হয়।


	২ জুলাই ’৭১
	জলঢুপ
	আব্দুল মিয়া নামে একজন পাক সিপাইকে গ্রেফতারের পর বিএসজি মহিশাশনের হাতে তুলে দেয়া হয়।


	৩ জুলাই ’৭১
১৯৩০ ঘটিকা 
	জলঢুপ
	সুবেদার আব্দুল আজিজের নেতৃত্বে ১৫ জন সৈনিকের ডেমোলিশন পার্টি জলঢুপে গিয়ে জলঢুপ থানা বাজারের কাছে বড়ইগ্রাম-লাতু সড়কে তিনটি মাই পেতে রাখে। পরের দিন সকালে শত্রুরা সে মাইন সরিয়ে ফেলে বলে খবর পাওয়া গেছে।


	৪ জুলাই ’৭১
	অমলশিদ
	ক্যাপ্টেন এম এ রবের নেতৃত্বে ৪০জন জেসিও/সৈনিকের প্রহরায় আশরাফুজ্জামানের নেতৃত্বে থাকা একদল ছাত্র অমলশিদ বিওপি এলাকায় গিয়ে রাত ৩ টার দিকে রহিমপুর সেতু বিস্ফোরক দিয়ে ধ্বংস করে দেয় এবং সেতু প্রহরারত রাজাকারদের কাছ থেকে দুটো থ্রি-নট-থ্রি রাইফেল ছিনিয়ে নেয়।


	০৬ জুলাই ’৭১
০৫০০ ঘটিকা 
	
	সুবেদার আব্দুল আজিজ এবং সিপাই হাবিব আলি (দুজনই পুলিশ সদস্য) ক্যাম্প ছেড়ে পালিয়ে গেলো।


	০৬ জুলাই ’৭১
	বিয়ানীবাজার
	চারজন সৈনিকের সহযোগিতায় এক দল ছাত্র বিয়ানীবাজার এলাকায় মাইন পেতে রাখার জন্য গিয়েছিল, কিন্তু শত্রুর ভারী গুলিবর্ষনের কারনে তারা ব্যর্থ হয়।


	৭ জুলাই ’৭১
২২০০ ঘটিকা 
	শাবাজপুর
	হাবিলদার আব্দুল কাইউমের নেতৃত্বে চার জন সৈনিকের ডেমলিশন পার্টি রাত ১০টার দিকে শাবাজপুর এলাকায় সেতু ধ্বংস করতে যায়, তবে পাক বাহিনীর উপস্থিতির জন্য তারা সফল হতে পারেনি।


	৭ জুলাই ’৭১
	বড়গ্রাম
	বড়গ্রাম গ্রামে, বড়গ্রাম স্কুলে শত্রু অবস্থানের থেকে ৩০০ গজ দূরে আজ একদল স্নাইপার অবস্থান নিয়েছিল ১৫৩০ ঘটিকায়। তারা গুলি করে ৩ জন শত্রু সেনা হত্যা করতে সক্ষম হয়। আমাদের তরফে কেউ আহত হয়নি।


	৮ জুলাই ’৭১
০৫০০ টা 
	শাবাজপুর
	দুপুর ৩ টার দিকে শাবাজপুর রেল স্টেশনে শত্রু অবস্থানের থেকে ৫০০ গজ উত্তরে বালিয়াটিলাতে আমাদের ৬ জন সৈনিকের একটা দল অবস্থান নেয়। তারা শত্রুর উপর গুলিবর্ষণ করে। শত্রু ২” মর্টার ও মেশিনগান দিয়ে পাল্টা আক্রমন করে। শত্রুদের ৭ জন হতাহত হয়েছে, আমাদের কেউ আহত হয়নি।


	৯ জুলাই ’৭১
০৪০০ টা 
	বড়গ্রাম
	ক্যাপ্টেন এমে রবের নেতৃত্বে আমাদের ২৪ জন সৈনিকের একটা দল ভোর ৪ টার দিকে বড়গ্রাম এলাকায় অভিযান চালিয়ে ২ জন শত্রু সেনা হত্যা করেছে।


	১১ জুলাই ’৭১
০১৩০ টা 
	বড়লেখা
	রাত দেড়টার দিকে লাতু-বড়লেখা সড়কের পাবনিয়া সেতু (জিআর ৪৭৫৫৫৪, ৮৩ ডি/আই) সম্পুর্নভাবে বিধ্বস্ত করে দেয় আমাদের ডেমোলিশন পার্টি।


	১১ জুলাই ’৭১
	বড়গ্রাম
	বড়লেখা, লাতু এবং বড়গ্রামের দিকে তিনটি দল পাঠানো হল। তারা শত্রু অবস্থানের উপর ২” মর্টার এবং ক্ষুদ্র অস্ত্র দিয়ে হামলা করে। শত্রুপক্ষ লাতুতে ৩” মর্টার এবং মেশিনগান দিয়ে জবাব দেয়, 
অন্যদিকে বড়গ্রামে তারা শুধু মেশিনগান এবং ক্ষুদ্র অস্ত্র দিয়ে পালটা হামলা করে। শত্রুপক্ষের কয়জন হতাহত হয়েছে জানা যায়নি। আমাদের পক্ষে কেউ আহত হয়নি।


	১০ জুলাই ’৭১
	শাবাজপুর
	হাবিলদার ময়নার নেতৃত্বে ১২ জনের একটা ডেমোলিশন পার্টি শাবাজপুর রেল স্টেশনের আধা মাইল দক্ষিনে অবস্থিত নান্দুয়া সেতু ধ্বংস করার লক্ষ্যে যায়, কিন্তু শত্রুর কড়া পাহারার কারনে ব্যর্থ হয়। সৈনিকরা সবাই নিরাপদে ফিরে আসতে সক্ষম হয়েছে। 


	১১ জুলাই ’৭১
	শাবাজপুর
	ক্যাপ্টেন এম এ রবের নেতৃত্বে এক প্লাটুন সৈনিকের ছত্রছায়ায় আজ একদল ছাত্র শাবাজপুর-বড়লেখা সড়কের দিকে যায়। এদিন সেখানে শত্রুর অবস্থান ছিল না। ফিরে আসার আগে তারা রাস্তায় তিনটা মাইন স্থাপন করে আসে। তার ফলাফল এখনও জানা যায়নি।


	১২ জুলাই ’৭১
২৩০০ টা 	
	বড়গ্রাম
	শত্রুপক্ষকে উত্যক্ত করার উদ্দেশ্যে বড়গ্রাম এলাকাতে ২” মর্টার দিয়ে শত্রু অবস্থানের উপর গোলাবর্ষন করা হয়। শত্রুপক্ষ মাঝারি ও হালকা মেশিনগান দিয়ে পালটা জবাব দেয়। শত্রুপক্ষের হতাহতের খবর জানা যায়নি।


	১২ জুলাই ’৭১
০০৩০ টা 
	শাবাজপুর
	হাবিলদার ময়না মিয়ার নেতৃত্বে আরেকটি দল রাত ১২:৩০ টার দিকে শাবাজপুর রেল স্টেশনে শত্রু অবস্থানের উপর ২” মর্টার দিয়ে হামলা করে ২ জন পাক সেনাকে হত্যা করে।


	১৩ জুলাই ’৭১
০০২০ টা 
	শাবাজপুর
	মাইন পাতার জন্য আশরাফুজ্জামানের নেতৃত্বে একটি দল শাবাজপুর এলাকার নান্দুয়া গ্রামের দিকে যায়, কিন্তু প্রতিকুল অবস্থার কারনে ব্যর্থ হয়। ১১ জুলাই ধ্বংস করে দেয়া পাবনিয়া সেতু পার হতে 
গিয়ে একজন শত্রুসেনার নিহত হবার খবর পাওয়া গেছে।


	১৩ জুলাই ’৭১
	শাবাজপুর
	লাতু এবং বড়লেখার মধ্যে টেলিফোন লাইন বিচ্ছিন্ন করার জন্য শাবাজপুর এলাকায় একটি দল যায় এবং ২০০০ গজ তার কেটে নিয়ে আসে।

	১৪ জুলাই ’৭১
০০৩০ টা 
	শাবাজপুর
	হাবিলদার আরিশ আলির নেতৃত্বে ২৫ জনের একটি দল শত্রুপক্ষকে উত্যক্ত করার উদ্দেশ্যে রাত তিনটার দিকে শাবাজপুর রেল স্টেশনে হামলা করে। তারা ২” মর্টার এবং এলএমজি দিয়ে শত্রুর বাঙ্কারের
উপর গোলাগুলি করে। শত্রুও তাৎক্ষণিক ভাবে ২” মর্টার এবং মাঝারি মেশিনগান দিয়ে জবাব দেয়। ৫ মিনিট পর তারা ৩” মর্ট্র দিয়েও ৫ রাউন্ড গোলা ছুড়ে। হামলার ফলে আগুন লেগে স্টেশন ঘর আংশিক ক্ষতিগ্রস্থ হয়।


	১৫ জুলাই ’৭১
০৫০০ টা 
	শাবাজপুর
	নায়েক মোহাম্মদ ইলিয়াসের নেতৃত্বে এক সেকশন সৈনিককে অ্যামবুশ পার্টি হিসাবে শাবাজপুর পাঠান হয়। আনুমানিক ভোর ৫ টার দিকে তারা এক প্লাটুন শত্রু সেনাকে তাদের সামনে দিয়ে যেতে দেখে। শত্রুসেনারা অস্ত্রবিহীন অবস্থার শারীরিক কসরত করছিল।


	১৫ জুলাই ’৭১
০৫০০ টা
	শাবাজপুর
	তারা ২০০ গজের মধ্যে চলে এলে এলএমজি এবং রাইফেল দিয়ে তাদের উপর হামলা করা হয়। হতচকিত শত্রুপক্ষের আনুমানিক ২০ জন নিহত হয়, ৯ জনের মৃতদেহ সূর্যাস্ত পর্যন্ত সেখানেই পড়ে ছিল। এছাড়াও শত্রুপক্ষের অনেককে বিভিন্ন রকম আঘাত নিয়ে অন্যদের সহায়তায় পালিয়ে যেতে দেখা গেছে।


	১৫ জুলাই ’৭১
	শাবাজপুর
	আমাদের ৩” মর্টার সেকশন কুমারসাইল চা বাগানের ডান দিক থেকে শত্রুর প্রধান অবস্থান শাবাজপুর রেলওয়ে গুদামের উপর ১৪টি গোলাবর্ষন করে সকাল ৮:৩০ এ। রেল স্টেশনে গোলা পড়তে ও ধোঁয়া বের হতে দেখা গেছে। ক্ষয়ক্ষতির হিসাব এখনো আসেনি। শত্রু ৩” মর্টার দিয়ে আমাদের উপর ৭ রাউন্ড গোলাবর্ষন করে। আমাদের কোন ক্ষয়ক্ষতি হয়নি।


	১৬ জুলাই ’৭১	
০৪০০ টা 
	বড়গ্রাম
	শত্রুকে উত্যক্ত করার জন্য ভোর চারটার দিকে শাবাজপুর রেল স্টেশনে শত্রু অবস্থানের উপর ২” মর্টার এবং এলএমজি দিয়ে হামলা করা হয়। শত্রু মাঝারি মেশিনগান এবং রাইফেলের গুলিতে জবাব 
দেয়। শত্রুর ক্ষয়ক্ষতি নিরূপণ করা যায়নি, আমাদের কোন ক্ষতি হয়নি।

	১৬ জুলাই ’৭১	
	পাল্লাথাল
	পাল্লাথাল চা বাগান এলাকায় একটি অ্যামবুশ পার্টি গেল, কিন্তু হত্রু পক্ষের টহলদল সেখানে এলোনা।


	১৬ জুলাই ’৭১
	পাল্লাপুঞ্জি
	লাতু এবং বড়লেখার মধ্যকার রেললাইন ধ্বংস করার জন্য একটি ডেমোলিশন পার্টি পাঠানো হয়। ভোর ৫টায় শত্রুর চোখে আমাদের দলটি ধরা পরে যায় এবং জায়গামত পৌঁছানর আগেই শত্রুর এলএমজি এবং রাইফেলের গুলির সম্মুখীন হয়। আমাদের দল পালটা গুলি করে। স্থানীয় লোকদের বরাতে দুইজন শত্রু সেনা আহত হবার খবর পাওয়া গেছে।

	১৭ জুলাই ’৭১
২৩০০ টা 
	চানারু ঘাট
	শত্রুর ভারী গুলিবর্ষনের মধ্যেই একটি ডেমোলিশন পার্টি রেললাইন ধ্বংস করতে যায়। আমাদের দলটি চারগ্রাম নামের গ্রামের কাছে পৌঁছে (এস কিউ৪৬৫৫) এবং সফলভাবে কয়েক স্থানে রেললাইন উড়িয়ে দেয় এবং লাতু-বড়লেখার প্রধান সড়কে ১০টি প্লাস্টিক মাইনও পেতে আসে। কোন ক্ষয়ক্ষতি ছাড়াই আমাদের দল ফিরে এসেছে।


	১৭ জুলাই ’৭১
	শাবাজপুর
	ভোর চারটায় দুটি শত্রু উত্যক্তকারী দল ২” মর্টার আর সাব মেশিনগান নিয়ে শাবাজপুরে যায় এবং সফল ভাবে লাতু বিওপি (পাকিস্তানি) আক্রমণ করে ১২ রাউন্ড ২” মর্টারের গোলাবর্ষন করে। ক্ষয়ক্ষতি নিরূপণ করা যায়নি।


	১৮ জুলাই ’৭১
০৪৩০ টা 
	বড়গ্রাম
	বড়গ্রাম এলাকায় শত্রু উত্যক্তকারী দল গিয়ে ২” মর্টার দিয়ে বড়গ্রাম স্কুলের মোড়ে কাছে শত্রু অবস্থানের ওপর গোলাবর্ষন করে ভোর ৪:৩০ এর দিকে। শত্রু তাৎক্ষণিকভাবে মাঝারি ও হালকা মেশিনগান দিয়ে পাল্টা আক্রমন করে। জবাবে আমাদের সৈনিকরা এলএমজি ও রাইফেল দিলে গুলিবর্ষন করে তিন জন শত্রুসেনাকে গুরুতর আহত 
করেছে।

	১৯ জুলাই ৭১
০৯৩০ টা 
	শাবাজপুর
	আমাদের ৩” মর্টারবাহী দল কুমারসাইল চা বাগান থেকে শাবাজপুর রেল স্টেশনে শত্রু অবস্থানের উপর ২৪ রাউন্ড গোলাবর্ষন করে সকাল ৯:৩০ এ। শত্রুও ৩” মর্টারের ৪ রাউন্ড গোলা ছুঁড়ে। আমাদের আক্রমনে শত্রুদের ৪ জন নিহত এবং ২ জন আহত হয়েছে। রেল স্টেশনের কাছে দুটো ছোট বাড়িতে আগুন ধরে গিয়েছে। কোন ক্ষতি ছাড়াই আমাদের দল ফিরে এসেছে।


	২০ জুলাই ’৭১
০৪২০ টা 
	বড়গ্রাম
	হাবিলদার শামসুল হকের নেতৃত্বে একটি টহলদল ২” মর্টার নিয়ে বড়গ্রাম বিওপি এলাকায় অভিযানে যায় এবং শত্রুর উপর গোলাবর্ষন করে। শত্রুও বিওপি এর পেছনদিক এবং স্কুল এলাকা থেকে হালকা ও মাঝারি মেশিনগানের গুলিতে পাল্টা জবাব দেয়। এছাড়াও শত্রুরা ১২০ মিমি মর্টারের বেশি কিছু গোলা আমাদের উপর বর্ষন করে। শত্রুর ক্ষয়ক্ষতি অজানা। আমাদের ক্ষতি শুন্য।


	২০ জুলাই ’৭১
	বড়গ্রাম
	স্থানীয় সুত্রে জানা গেছে যে আমাদের ১৭ তারিখে পেতে রাখা প্লাস্টিক মাইনের বিস্ফোরণে ৩ জন শত্রুসেনা গুরুতর আহত হয়েছে।


	২৫ জুলাই ’৭১
১২০০ টা 
	শাবাজপুর
	২৫ তারিখ রাত ১২ টার দিকে আমরা পাচটি দলে ভাগ হয়ে শাবাজপুর রেল স্টেশন আক্রমন করলাম। আরো দুটি দলকে পাঠানো হল বড়লেখা আর কাঙ্গলি সড়কে মাইন পেতে শত্রুর পশ্চাদপসারন অথবা রিইনফোর্সমেন্ট ঠেকানোর জন্য। আমরা দুপুর  ১ টার দিকে শত্রুর বিওপি আক্রমন করে ওদের পতাকা ছিনিয়ে নিয়ে আসি। শত্রু পক্ষে ২০ জন মারা গেছে। আমাদের পক্ষে চার জন মারা গেছে, কয়েকজন আহত হলেও বাকি সবাই ফিরে এসেছে।


	২৭ জুলাই ’৭১
১২০০ টা 
	শাবাজপুর
	দুটি দল শত্রুকে উতক্ত করতে লাতু রেল স্টেশনে গিয়েছিল। সারারাত ধরে থেকে থেকে গুলি করে গেছে আমাদের সেনারা। শত্রুর বাঙ্কার পাহারার দায়িত্বে থাকা দুজন রাজাকার নিহত হয়েছে। সেনারা নিরাপদে ফিরে এসেছে।


	২৮ জুলাই ’৭১
২১৩০ টা 
	পাল্লাথাল
	পাল্লাথাল চা বাগান এলাকায় একটি অ্যামবুশ পার্টি পাঠানো হয়েছিল। তারা আর ফেরত আসেনি। নতুন সেনাদের সাথে প্রশিক্ষনরত আমাদের ৯০ জন সেনার একটি দল এর পরের পক্ষে পাঠানো হল।


	৩১ জুলাই ’৭১	
০৪০০ টা 
	কেরামতনগর
	১৫ জন মুক্তিযোদ্ধার একটি দল কেরামতনগর টিজি তে হামলা করতে যায়। একটি বিল্ডিং ধ্বংস করার পাশাপাশি ৭ জন শত্রু হত্যা করতে সক্ষম হয় তারা। আমাদের ক্ষয়ক্ষতি শুন্য।


	১ আগস্ট ’৭১
	শাবাজপুর
	শাবাজপুর রেল স্টেশনে একটি দল গিয়েছিল। তারা 
শত্রুকে উত্যক্ত করার লক্ষ্যে ২” মর্টার দিয়ে গোলাবর্ষন করে। শত্রু খুব দ্রুততার সাথে জোরালভাবে পাল্টা জবাব দেয় ৩” মর্টার এবং মাঝারি মেশিনগান দিয়ে। আমাদের দল এলএমজি এবং রাইফেলের গুলিতে পাল্টা জবাব দেয়। শত্রুপক্ষে হতাহতের খবর জানা যায়নি। আমাদের ক্ষয়ক্ষতি শুন্য।


	১ আগস্ট ’৭১
	শাবাজপুর
	সকাল ৯ টার দিকে শাবাজপুর বিওপি এলাকায় 
বাঙ্কার বানানোর সময় পাকবাহিনী এবং রাজাকারদের উপর ৬ রাউন্ড ৩” মর্টারের গোলা সফলভাবে বর্ষন করা হয়। শত্রু ঝড়ের গতিতে পালিয়ে যায় এবং এখনও ফেরত আসেনি। এই পদ্ধতি চালু রাখা হয়।


	১ আগস্ট ’৭১
	শাবাজপুর
	নিম্নলিখিত অভিযান পরিচালনার জন্য গেরিলাদের 
(বাংলাদেশের) ভেতরে পাঠানো হয়: ১/ চারজন মুক্তিযোদ্ধার একটি দলকে বিস্ফোরকসহ সিলেট শহরের আড়াই মাইল পুর্বে গোটা টিকার নামের এক স্থানে পাঠানো হল ফেঞ্চুগঞ্জ সার কারখানার দিকে যাওয়া গ্যাস পাইপলাইন ধ্বংস করার জন্য। ২/ গ্রেনেড সাথে দিয়ে দুজন মুক্তিযোদ্ধাকে সিলেট শহরে রাতে পাকবাহিনীর চলাচলের সময় তাদের ওপর গ্রেনেড হামলা করার জন্য পাঠানো হল। ৩/ দুজন মুক্তিযোদ্ধাকে গ্রেনেড সাথে দিয়ে চারকাই পাঠানো  হল পোস্টঅফিস আর টেলিফোন অফিস ধ্বংস করার জন্য। ৪/ দুজন মুক্তিযোদ্ধাকে গ্রেনেড সাথে দিয়ে গোলাপগঞ্জ পাঠানো  হল পোস্টঅফিস আর টেলিফোন এক্সচেঞ্জ ধ্বংস করার জন্য। ৫/ চারজন মুক্তিযোদ্ধাকে পেক-১ (বিস্ফোরক) সাথে দিয়ে মংলা বাজারে পিলার ধ্বংস করার জন্য পাঠানো হল।


	২ আগস্ট ’৭১
০২০০ টা 
	পাবনিয়া ব্রিজ
	মুক্তিযোদ্ধাদের একটি দল বড়লেখা এবং শাবাজপুরের 
মধ্যস্থ পাবনিয়া সেতু (GR476554) ধ্বংস করার জন্য পাঠানো হয়। দলটি সফলভাবে সেতুটি সম্পুর্নভাবে ধ্বংস করে ফিরে আসে। সেতু ধ্বংস করার সময়ে তাদের উপর শত্রুর গুলিবর্ষন চলছিল। এই সেতুটি আগেঅ একবার ধ্বংস করা হয়েছিল, তবে পাক সেনারা সেটা আবার মেরামত করে নিয়েছিল।


	২ আগস্ট ’৭১
১০০০ টা 
	শাবাজপুর
	আমরা ১২ রাউন্ড ৩” মর্টারের গোলা বর্ষন করি 
শাবাজপুর রেল স্টেশনের উপর। একজন রাজাকার নিহত হবার পাশাপাশি দুইজন পাকসেনা এবং দুজন রাজাকার গুরুতর আহত হয়েছে বলে জানা গেছে।


	৩ আগস্ট ’৭১
০১৪৫ টা 
	কাংলি
	এক প্লাটুন মুক্তিযোদ্ধা কাংলি ফেরী ধ্বংস করতে এবং
 এর পাহারায় থাকা রাজাকারদের উপর হামলা করতে যায়। রাত ১:৪৫ এর দিকে আমরা হামলা করে একটি থ্রি-নট-থ্রি রাইফেল ছিনিয়ে নেই। বিস্ফোরকের মাধ্যমে নতুন ফেরীটা ধ্বংস করে ডুবিয়ে দেয়া হয়। আমাদের ক্ষয়ক্ষতি শুন্য।


	৩ আগস্ট ’৭১
০১৪৫ টা 
	শাবাজপুর
	শাবাজপুর রেল স্টেশন এবং গুদামের উপর ২৪ রাউন্ড
 ২” মর্টারের গোলাবর্ষন করে শত্রুকে উত্যক্ত করে আমাদের জিটার পার্টি। শত্রুর ক্ষয়ক্ষতি জানা যায়নি। আমাদের ক্ষয়ক্ষতি শুন্য।


	৩ আগস্ট ’৭১
	বিয়ানীবাজার
	আরেকটি শত্রু উত্যক্তকারি দল বিয়ানীবাজারে পাঠান
 হয়। তারা টার্গেটে পৌঁছানর আগেই রাজাকাররা তাদের উপর গুলি করে। আমাদের দলটি পাল্টা গুলি করে রাজাকারদের তাড়িয়ে দেয়।


	৩ আগস্ট ’৭১	
২২০০ টা 
	বড়লেখা
	বড়লেখা সড়কে অ্যান্টিপার্সোনাল মাইন বসানর জন্য একটি 
দলকে পাঠানো হয়। তারা ১৬ টি মাইন স্থাপন করে ফিরে আসে। বড়লেখায় পাকিস্তান সমর্থকদের বাড়িতে অভিযান চালিয়ে ৫ জনকে গ্রেফতার করা হয়েছে। একজন পাকিস্তান সমর্থকের বাসা থেকে একটি অস্ত্রও উদ্ধার করা হয়। 


	৪ আগস্ট ’৭১
	পাল্লাথাল
	পাল্লাথাল চা বাগান সড়কে আমাদের একটি অ্যামবুশ পার্টি পাঠানো হয়েছিল। তারা অগ্রসরমান পাক সেনাদের একটি টহল দলের উপর গুলিবর্ষন করে। শত্রু পালিয়ে যাবার সময় ৩টি এলএমজি ম্যাগাজিন এবং ২৫০ রাউন্ড থ্রি-নট-থ্রির গুলি ফেলে যায়।


	৫ আগস্ট ’৭১
	ছোটলেখা
	বড়লেখা ঘাটি থেকে একটি উত্যক্তকারি দল ছোটলেখাতে যায়। তারা পাকবাহিনীর উপর ২” মর্টার দিয়ে হামলা করে। শত্রু হালকা অ মাঝারি মেশিনগান দিয়ে পাল্টা গুলি করে।


	৭ আগস্ট ’৭১
	(০৩০০)
শাবাজপুর
	আমাদের ৩” মর্টার সেকশন শাবাজপুর রেল স্টেশনের উপর ১২ রাউন্ড গোলাবর্ষন করে। বাঙ্কারে থাকা ৩ জন পাক সেনা নিহত হবার পাশাপাশি দুটি বাঙ্কারও ধ্বংস হয়েছে।


	৭ আগস্ট ’৭১
	পাল্লাথাল
	অগ্রসরমান পাকসেনাদের একটি টহল দলের উপর আমাদের অ্যামবুশ পার্টি হামলা করে পাল্লাথাল চা বাগান এলাকায়। এতে একজন পাকসেনা ঘটনাস্থলেই নিহত হয়। পালিয়ে যাবার সময় তারা চারটি এলএমজি ম্যাগাজিন এবং ৮০ রাউন্ড থ্রি-নট-থ্রির গুলি ফেলে যায়।

	৭ আগস্ট ’৭১
	পাল্লাথাল
	আমাদের একটি টহলদলকে পাকিস্তানিরা ধরে ফেলে। আমাদের রিইনফোর্সমেন্ট দ্রুত সেখানে যায় এবং আমাদের সেনাদের মুক্ত করে নিয়ে আসে। ৩” মর্টার এবং এলএমজি দিয়ে তাদের কাভারিং ফায়ার দেয়া হয়। শত্রু ৩” মর্টার ছাড়াও হালকা ও মাঝারি মেশিনগান দিয়ে পাল্টা জবাব দেয়। শত্রুর ক্ষয়ক্ষতির অবস্থা জানা যায়নি। আমাদের দুজন আহত হয়েছে।


	৮ আগস্ট ’৭১
	গোলাপগঞ্জ
	দুজন মুক্তিযোদ্ধাকে গ্রেনেড দিয়ে পাঠানো হয়েছিল গোলাপগঞ্জের পোস্ট অফিস এবং টেলিফোন অফিস ধ্বংস করার জন্য। তারা পোস্ট এবং টেলিফোন অফিস ধ্বংস করে দিয়েছে। একজন মুক্তিযোদ্ধা পালিয়ে যাবার সময় রাজাকারদের হাতে ধরা পড়েছে।


	১৩ আগস্ট ’৭১
	সুতারকান্দি
	৩০ জন মুক্তিযোদ্ধার একটি দলকে সুতারকান্দি পাঠানো হয়। তারা ৩” মর্টারের গোলা বর্ষন করে। শত্রু হালকা ও মাঝারি মেশিনগান দিয়ে পাল্টা জবাব দেয়। শত্রুর ক্ষতির পরিমান জানা যায়নি। আমাদের ক্ষয়ক্ষতি শুন্য।


	১৩ আগস্ট ’৭১ (০০০১টা)
	সুতারকান্দি
	আমাদের ৩” মর্টার সেকশনকে বড়গ্রামে পাঠানো হয় জনপুর/বড়গ্রামে গোলাবর্ষন করার জন্য। সুজনপুরে আমাদের ৩” মর্টারের হামলায় ৩জন নিহত, ৫ জন আহত হবার পাশাপাশি ৪ জন বেসামরিক লোক আহত হয়েছে। আমাদের ক্ষয়ক্ষতি শুন্য।


	১৩ আগস্ট ‘৭১ (২০০০ টা )
	কাংলি ঘাট
	৫০ জনের একটা দলকে কাংলি ঘাটে ফেরী ধ্বংস করতে পাঠানো হয়। তারা সেখানে পৌঁছে ফেরী দেখতে পায়নি, তবে এই কাজে ব্যবহৃত দুটি বড় নৌকা দেখতে পেয়ে সেগুলোকে ধ্বংস করে নিরাপদে ফিরে আসে।


	১৩ আগস্ট ’৭১ (০০০১টা)
	কোনাগাঁও
	৩০ জন মুক্তিযোদ্ধার একটা দল কোনাগাঁও এর চেয়ারম্যানের অফিসে হামলা করতে যায়। কিন্তু আমাদের দল সেখানে পৌঁছানর আগেই শত্রুদল পালিয়ে যায়।


	১৪ আগস্ট ’৭১ (২২০০ টা)
	বড়লেখা রেলসেতু
	৫৫ জনের একটি দলকে পাঠানো হয় বড়লেখা এবং লাতুর মধ্যস্ত রেল সেতু ধ্বংস করার জন্য। শত্রুর গোলাগুলির মধ্যেই তারা সেখানে পৌঁছে এবং সেতু পাহারায় থাকা রাজাকারদের আক্রমন করে। এক জন রাজাকার নিহত হয়েছে। আমাদের একজন আহত হয়েছে। চারদিক থেকে শত্রুর অবিরাম গুলিবর্ষনের কারনে ডেমোলিশন পার্টি টার্গেটে পৌঁছুতে পারেনি।


	১৪ আগস্ট ’৭১ (০০০১টা)
	বিয়ানীবাজার
	৩০ জন মুক্তিফৌজের একটি দল বিয়ানীবাজারে পাঠানো হয়েছিল। তারা পথে একদল রাজাকারের দেখা পায়। আমাদের দল তাদের উপর গুলিবর্ষন করে দুজন রাজাকার হত্যা করে। আমাদের কোন ক্ষয়ক্ষতি হয়নি।


	১৪ আগস্ট ’৭১
	শাবাজপুর
	১২ জন মুক্তিযোদ্ধাকে অ্যান্টি পার্সোনাল মাইন পাতার জন্য শাবাজপুর পাঠানো হয়েছিল। তারা শত্রুর চলাচলের পথে ২০ টি এম-১৪ মাইন পেতে রেখে এসেছে।


	১৪ আগস্ট ’৭১ (০৭০০টা)
	বড়লেখা
	৪টি অ্যান্টি পার্সোনাল মাইন এবং প্রত্যেককে ২ টি করে গ্রেনেড দিয়ে ৭ জন মুক্তিযোদ্ধাকে বড়লেখাতে পাঠানো হল ভীতি সৃষ্টি করার জন্য।


	১৪ আগস্ট ’৭১ (১৭০০ টা)
	সিলেটের নিকট
	প্রত্যেককে গ্রেনেড এবং ৮ পাউন্ড বিস্ফোরক দিয়ে গতাতিকার (সিলেটের কাছে) পাঠান হল গ্যাস পাইপলাইন উড়িয়ে দেওয়ার জন্য।


	১৪ আগস্ট ’৭১
	সিলেট
	সিলেটে বিদ্যুৎ পরিবহনের খুঁটি ধ্বংস করার জন্য ৩ জন মুক্তিযোদ্ধা পাঠানো হল। প্রত্যেককে একটি করে গ্রেনেড আর ৮ পাউন্ড বিস্ফোরক দেয়া হল।


	১৪ আগস্ট ’৭১ (১৮০০ টা)
	চারখড়ি
	২ জন মুক্তিযোদ্ধা প্রত্যেকে ২ টি করে গ্রেনেড নিয়ে চারখড়ি পোস্ট অফিস এবং টেলিফোন অফিস ধ্বংস করতে গেল।


	১৪ আগস্ট ’৭১
	সিলেট
	জনমনে ভীতি সঞ্চার করার লক্ষ্যে ২ টি করে গ্রেনেড সাথে নিয়ে ২ জন মুক্তিযোদ্ধা সিলেটে গেল।


	১৭ আগস্ট ’৭১
	লাতু
	১২০জন মুক্তিযোদ্ধার এবং ৪০ জন গণবাহিনীর একটা দল আজকে চারগ্রাম রেল সেতু ধ্বংস করার লক্ষ্যে পাঠানো হয়। কিন্তু শত্রুপক্ষের ব্যাপক প্রতিরোধের কারনে তারা ব্যর্থ হয়ে ফিরে আসে।


	১৮ আগস্ট ’৭১ (২২০০টা)
	চারগ্রাম রেলসেতু
	১৫০জন মুক্তিযোদ্ধার এবং ৬০ জন গণবাহিনীর একটা দলকে চারগ্রাম রেল সেতু ধ্বংস করার লক্ষ্যে পাঠানো হয়। শত্রুর ব্যাপক প্রতিরক্ষার চেষ্টা সত্বেও তারা সেতুটিকে সম্পুর্নভাবে ধ্বংস করে দেন। আমাদের ক্ষয়ক্ষতি শুন্য।


	১৮ আগস্ট ’৭১ (০০০১টা)
	সুতারকান্দি
	সুতারকান্দিতে আমাদের শত্রু উত্যক্তকারি দল ২” মর্টার আর এলএমজি দিয়ে গোলাগুলি করে। জবাবে শত্রুপক্ষ ৩” মর্টারের ৬ রাউন্ড গোলা বর্ষনের পাশাপাশি মাঝারি ও হালকা মেশিনগানের গুলি চালায়। শত্রু পক্ষের হতাহতের খবর জানা যায়নি। আমাদের ক্ষয়ক্ষতি হয়নি।


	১৬ আগস্ট ’৭১ (০৪৩০টা)
	বঘা
	১১ জন মুক্তিযোদ্ধাকে অ্যান্টি পার্সোনাল মাইন পাতার জন্য একটি নদীর ধারে পাঠানো হয়, যেখানে শত্রুর দল আখ নিতে আসে বলে জানা গেছে। সেই মাইন বিস্ফোরণে এক জন পাক সেনার গুরুতর আহত হবার সংবাদ পাওয়া গেছে।


	১৬ আগস্ট ’৭১
	ছোটলেখা চাবাগান
	৩০ জন মুক্তিযোদ্ধার একটি দল ছোটলেখা চা বাগানে অ্যামবুশ করে। তারা অগ্রসরমান পাকিস্তানই সেনা ও রাজাকারদের উপর এলএমজি ও রাইফেল দিয়ে গুলিবর্ষন করে। এতে ২ জন রাজাকার ও একজন পাক সেনা আহত হয়। পাকিস্তানি সেনাদের তথ্যদিয়ে সহায়তাকারী দুজনকে ধরে জিজ্ঞাসাবাদের পরে হত্যা করা হয়। শত্রুরা তাদের আহতদেরকে নিয়ে পালিয়ে যায়।


	১৮ আগস্ট ’৭১ (২০০০টা)
	সিলেট শহর
	সিলেট শহরে পাকিস্তনাই সেনা হত্যা করার জন্য দুজন মুক্তিযোদ্ধাকে পাঠানো হয়। রাত ৮ টার দিকে তারা কদমতলা জালোপাড়ার কাছে একটি সামরিক জিপকে আসতে দেখে। তারা সেই জিপে দুটি গ্রেনেড নিক্ষেপ করে যার ফলে ঘটনাস্থলেই একজন পাকিস্তানি অফিসার, ২ জন সেনা এবং ২ জন স্থানীয় দালাল নিহত হয়। আমাদের যোদ্ধারা নিরাপদে ফিরে এসেছে।


	১৯ আগস্ট ’৭১ (০২৩০টা)
	ছোটলেখা
	৫০ জন মুক্তিযোদ্ধার একটা দলকে শত্রুকে উত্যক্ত করতে ছোটলেখা চা বাগানে পাঠানো হয়। তারা রাত ২:৩০ এর দিকে দুই দিক থেকে ২” মর্টার এবং এলএমজি দিয়ে আক্রমন করে। শত্রুপক্ষ চরম ভয় পেয়ে গিয়ে এলোপাথারি গোলাগুলি করতে থাকে। পরে জানা গেছে যে তাদের নিজের গুলিতেই শত্রুদের অনেকে আহত হয়েছে।


	১৯ আগস্ট ’৭১
	লাতু সড়ক
	২০ জন মুক্তিফৌজকে অ্যামবুশ করার জন্য পাঠানো হল লাতু এবং বড়লেখার মধ্যের রাস্তায়। শত্রুদল সেদিন এ পথে এলো না।

	১৯ আগস্ট ’৭১ (০৪৩০টা)
	শাবাজপুর
	৩০ জনের একটা জিটার পার্টি পাঠানো হল শাবাজপুর রেল স্টেশনে। আমাদের দল শত্রুর দিকে গুলি ছুঁড়ল। শত্রু মাঝারি মেশিনগান আর ২” মর্টারের গোলা দিয়ে পাল্টা জবাব দেয়।


	১৯ আগস্ট ’৭১ (০১৩০টা)
	সুতারকান্দি
	গয়লাপুর গ্রামে অভিযান চালাতে ৩৪ জন মুক্তিযোদ্ধার একটি দল গেল। শত্রু অবস্থানের ডান দিক দিয়ে আমাদের দল আক্রমন করে, কিন্তু ধরা পড়ার আগেই শত্রুদল পালিয়ে যায়। তারপরেও দুজন পাকিস্তানি দালালকে গ্রেফতার এবং হত্যা করা হয়। এক জন পাকিস্তানি সেনা আহতও হয়েছে। একটি ওয়ান ব্যান্ড ট্রাঞ্জিস্টর বাজেয়াপ্ত করা হয়েছে।


	২০ আগস্ট ’৭১
	লাতু সড়ক
	আমাদের একটি দল লাতু-বড়লেখা সড়কে অ্যামবুশ পেতে বসে ছিল। রাজাকারদের একটি দলকে দেখে তারা গুলি চালায়। হতাহতের খবর পাওয়া যায়নি।


	২০ আগস্ট ’৭১
	বাংলাদেশ
	গ্রেনেড এবং অ্যান্টি পার্সোনাল মাইন নিয়ে ৪৮ জন মুক্তিযোদ্ধাকে বাংলাদেশের ভেতর পাঠানো হল। এদের মধ্যে একটা দল ঢাকার দক্ষিন অঞ্চলে একটি গুপ্ত ঘাঁটি স্থাপন করার চেষ্টা করবে।


	২০ আগস্ট ’৭১ (০১৩০টা)
	তালু খাল
	৭০ জন মুক্তিসেনার একটা দলকে তালু খাল এলাকায় পাঠানো হয় বাধ উড়িয়ে দেবার জন্য। বিস্ফোরক দিয়ে তারা সে বাধ ধ্বংস করে দেয়। বাধ ধ্বংস করে দেবার ফলে ব্যাপক ক্ষয়ক্ষতি হয়েছে। ২০ থেকে ৪০ মাইল এলাকা এর ফলে ক্ষতিগ্রস্ত হয়েছে।


	২১ আগস্ট ’৭১ (০৪৩০টা)
	ভঞ্জ
	অমলশিদে ২ প্লাটুন মুক্তি সেনা পাঠান হল জালালপুরে অবস্থিত আমাদের বাহিনিকে শত্রুকে মোকাবেলা করায় বাড়তি সহায়তা দেবার জন্য।


	২২ আগস্ট ’৭১
	সারাপার
	সারাপারে বাংলাদেশ সীমান্তের দুই মাইল ভেতরে সোনাই নদীর তীরে রক্ষণাত্মক অবস্থান নেয় ১৫০ জন মুক্তি সেনার একটা দল। মহিশাশনের বিপরীতে বাংলাদেশের বঘাতে এক প্লাটুন সৈনিক রাখা হয়েছে এবং শত্রুর চলাচলে বাঁধা দেবার জন্য আটুয়াতে এক দল সেনা রাখা হল।


	২৩ আগস্ট ’৭১
	গোবিন্দপুর
	গোবিন্দপুর আর বারুদা এলাকায়ও ১৫০ জন মুক্তিসেনার দল রক্ষনাত্মক অবস্থান নিয়েছে। এতে করে প্রায় ১০ স্কয়ার মাইল এলাকা মুক্তিবাহিনী কর্তৃক মুক্ত হল। আমাদের রক্ষণাত্মক অবস্থানের চারপাশে অ্যান্টি পার্সোনাল মাইন স্থাপন করতে নির্দেশ দেয়া হল। সে নির্দেশ মোতাবেক সব রক্ষণাত্মক অবস্থানের চারপাশে অ্যান্টি পার্সোনাল মাইন পেতে রাখা হল।

	২৪ আগস্ট ’৭১
	সারাপুর
	সারাপুর এবং লাতুতে অবস্থিত ভারতীয় অ্যাডভান্স ক্যাম্পের মধ্যে একটি টেলিফোন লাইন স্থাপন করা হল ০৯০০টায়। 


	২৪ আগস্ট ’৭১
	সারাপুর
	আমাদের স্থাপন করা অ্যান্টি পার্সোনাল মাইনের বিস্ফোরণে একজন বেসামরিক লোক পা হারিয়েছে।


	২৫ আগস্ট ’৭১ (০২৩০টা)
	লক্ষ্মীবাজার
	লক্ষ্মীবাজার এলাকার কাছে একটা বাধ কেটে ফেলার জন্য ২২ জন সেনার একটি দল পাঠানো হয়। তারা বিস্ফোরকের সহায়তায় সফলভাবে বাধ ধ্বংস করে দেয়। কোন হতাহত হয়নি।


	২৬ আগস্ট ’৭১
	কাঙ্গলিঘাট
	কাঙ্গলিঘাট ফেরী ধ্বংস করার জন্য বিস্ফোরক সহ ৪০ জন মুক্তিসেনার একটি দল পাঠানো হয়। কিন্তু শত্রুর ব্যাপক প্রতিরোধের মুখে তারা অসফল হয়ে ফিরে আসতে বাধ্য হয়।


	২৭ আগস্ট ’৭১ (০০৪৫টা)
	কাকড়দি শেওলা ঘাটের কাছেই
	কাকড়দিতে একটি সেতু ধ্বংস করতে ২০ জন মুক্তিসেনার একটি দল পাঠানো হয়। তারা সেতুর কাছে পৌঁছুলে সেতুর পাহারায় থাকা রাজাকাররা আমাদের দলের উপর গুলি ছুঁড়ে। আমাদের দল ও পাল্টা গুলি ছুঁড়ে, যার ফলে ২ জন রাজাকার নিহত হয় এবং একটি রাইফেল ও দুই রাউন্ড গুলি সহ আরেকজন আমাদের হাতে ধরা পড়ে। সেতুটি পরে সফলভাবে বিস্ফোরক দিয়ে উড়িয়ে দেয়া হয়। আমাদের কেউ আহত হয়নি।


	২৭ আগস্ট ’৭১
	কাঙ্গলিঘাট
	কাঙ্গলিঘাট ফেরী ধ্বংস করার জন্য বিস্ফোরক সহ ২৩ জন মুক্তিসেনার আরো একটি দল পাঠানো হয়। কিন্তু শত্রুর ব্যাপক প্রতিরোধের মুখে তারাও অসফল হয়ে ফিরে আসতে বাধ্য হয়।

	২৮ আগস্ট ’৭১
	তাজপুর
	২৪০ জন মুক্তি সেনা তাজপুরে রক্ষনাত্নক অবস্থান নিয়েছে। শত্রুরা শাবাজপুর রেল স্টেশন থেকে তাজপুর গ্রামের ভেতর দিয়ে অগ্রসর হতে চেষ্টা করলে আমাদের অগ্রসর দল তাদের উপর হামলা করে এবং ৪ জন রাজাকারকে নিহত করে। ১ জন পাকি সেনা সহ কয়েকজন বেসামরিক ব্যক্তি আহত হয়েছে।

	২৯ আগস্ট ’৭১
	তাজপুর
	শত্রুপক্ষ বিয়ানীবাজার এবং শাবাজপুর থেকে অগ্রসর হওয়ার চেষ্টা করে, কিন্তু আমাদের দল তাদের সে চেষ্টা প্রতিহত করেছে।

	২৯ আগস্ট ’৭১
	কুমারসাইল
	কুমারসাইল চা বাগানে, যা একেবারে সীমান্ত লাগোয়া এবং আমাদের ক্যাম্প থেকে মাত্র ৫০০ গজ দূরে, শত্রুসেনা এসেছে শুনে ৫০ জন মুক্তিসেনা সেখানে পাঠানো হল। আমাদের দল শত্রুকে পেছন থেকে ঘিরে ফেলে। শত্রুরা সংখ্যায় ছিল শতাধিক। তারা ফিরে যেতে বাধ্য হয়। ৫ জন শত্রু আহত হয়েছে। আমাদের একজন গুরুতর আহত হয়েছে, অন্য ৫ জনের ছোটখাট আঘাত লেগেছে।

	৩০ আগস্ট ’৭১
	মুক্তাঞ্চল রক্ষা
	সত্রু বঘা ও খড়মপুর গ্রামের দিক থেকে ২ কোম্পানী সেনা নিয়ে আক্রমন করার চেষ্টা করে কিন্তু তাদের আক্রমন চেষ্টা ব্যর্থ করে দেয়া হয়। মাইন বিস্ফোরণে শত্রুদলের ৩ জন নিহত হয়। আমাদের ক্ষতি শুন্য।

	৩০ আগস্ট ’৭১
	কুমারসাইল
	শত্রুর একটা দল কুমারসাইল চা বাগানে এসে ট্রেঞ্চ খননরত আমাদের সেনাদের উপর গুলি চালায়। আমাদের মুক্তিসেনারা দুই দিক থেকে তাদের উপর আক্রমন চালিয়ে প্রায় দুই ঘন্টা গুলি বিনিময়ের পর তাদেরকে পিছু হটতে বাধ্য করে। চা বাগানটি এখন আমাদের দখলে আছে এবং এর প্রতিরক্ষায় একটি প্লাটুন নিয়োজিত আছে। শত্রুপক্ষের ৭ জন নিহত হয়েছে। আমাদের হতাহত শুন্য।

	৩১ আগস্ট ’৭১
	টাকাইকোনা
	৩১ আগস্ট রাত ২ টার দিকে পাক সেনা ও রাজাকারদের দুটো কোম্পানী টাকাইকোনা, বঘা এবং খড়মপুর থেকে আমাদের উপর আক্রমন করে। কিন্তু আমাদের প্রবল প্রতিরোধের কারনে তারা ভোর ৪:৩০ এর দিকে ফিরে যায়। মাইন বিস্ফোরণে শত্রুদের ৬ জন নিহত হয়েছে।

দুপুর ১টার দিকে শত্রুরা একই দিক থেকে আবারো আক্রমন করে। এবার তারা মরনপন আক্রমন করে, কিন্তু আমাদের ৩” মর্টারের সফল গোলাবর্ষনের ফলে তারা আবারো পিছাতে বাধ্য হয় বিকেল ৪ টার দিকে। শত্রুদের ৭ জন নিহত এবং ৫ জন আহত হয়েছে আমাদের গোলাবর্ষনের ফলে। আমাদের মধ্যে দুজন বুলেটের আঘাতে এবং ২ জন গোলার আঘাতে আহত হয়েছে।


	২ সেপ্টেম্বর ’৭১
	কোনাগ্রাম
	৪৫ জন মুক্তিসেনার একটা দল কোনাগ্রাম আর বিয়ানীবাজারে অভিযানে যায়।, কিন্তু কোন পাক সেনার দেখা তারা পায়নি। ৩ জন রাজাকার এবং একজন পাকিস্তানি দালালকে হত্যা করা হয়েছে।

	২ সেপ্টেম্বর ’৭১
	শাবাজপুর/বড়লেখা
	১০ জনের দুটি দল পাঠানো হয়েছিল দুটি রেল সেতু ধ্বংস করার জন্য, কিন্তু তারা বিফল হয়ে ফেরত এসেছে।


	২ সেপ্টেম্বর ’৭১
	কাঙ্গলি ফেরী
	শত্রুর একটি টহল দল কাঙ্গলি ফেরির কাছে এলে আমাদের নিজেদের টহলদল তাদের উপর গুলি ছুঁড়ে তাদেরকে পালিয়ে যেতে বাধ্য করে।

	২ সেপ্টেম্বর ’৭১
	কুমারসাইল
	শত্রু কুমারসাইল চা বাগানে আমাদের রক্ষন অবস্থানের উপর জোরাল হামলা করে। প্রায় দুই ঘন্টা গুলি বিনিময়ের পর তারা ফিরে যায়। শত্রুরা আক্রমনের জন্য মাঝারি মেশিনগান, ২” মর্টার এবং অন্যান্য অস্ত্র ব্যবহার করে। শত্রুর হতাহতের হিসাব জানা যায়নি।

	৩ সেপ্টেম্বর ’৭১
	শাবাজপুর/বড়লেখা
	৬ জন মুক্তিসেনাকে অ্যান্টি ট্যাঙ্ক মাইন রেল লাইনে বসানর জন্য পাঠানো হয়। তারা বিস্ফোরক বসায় দুই জায়গাতেই, কিন্তু একটি জায়গায় লাইন বিধ্বস্ত করতে সক্ষম হয়। ৩ সেপ্টেম্বর ’৭১ তারিখে শাবাজপুরে ট্রেন আসতে পারেনি।

	৪ সেপ্টেম্বর ’৭১
	অমলশিদ
	অমলশিদে মুক্তাঞ্চল পাহারায় থাকা ২ প্লাটুন মুক্তিসেনার উপর রাত ৮ টার দিকে শত্রু চারিদিক থেকে বিভিন্ন ধরনের অস্ত্র নিয়ে হামলা করে। শত্রুর সাথে যুদ্ধ পরদিন সকাল পর্যন্ত চলে। বাঙ্কার প্রহরারত থাকা আমাদের দুজন সেনা শত্রুর গোলা বর্ষনে শহীদ হয়েছে এবং একজন গুরুতর আহত হয়েছে। শত্রুর হতাহতের সংখ্যা জানা যায়নি। (শহীদ: ১। মুক্তিযোদ্ধা আব্দুল খালেক, পিতা আব্দুল করিম ২। মুক্তিযোদ্ধা আকমল আলি, পিতা নুরুজ আলি)


	৫ সেপ্টেম্বর ’৭১
	তাজপুর
	৩০০ মুক্তিসেনা মুক্তাঞ্চল রক্ষার কাজে নিয়োজিত ছিল এখানে। শত্রু দুবার চেষ্টা করে আমাদের প্রতিরক্ষা ব্যুহ ভেঙ্গে ফেলার। তারা বিপুল শক্তি নিয়ে আক্রমন করে কিন্তু আমাদের কাছে ব্যর্থ হয়। একজন পাক সেনা ও ৬ জন রাজাকার নিহত হয়েছে। আমাদের কেউ নিহত বা আহত হয়নি।


	৬ সেপ্টেম্বর ’৭১
	বঘা/খড়মপুর
	শত্রু পুর্নশক্তিতে বঘা এবং খড়মপুর গ্রামে আমাদের রক্ষনব্যুহের উপর আক্রমন করে মর্টারের সহায়তা নিয়ে। শত্রু ৩” মর্টারের ৫০ রাউন্ড গোলা বর্ষন করে আমাদের উপর। এছাড়াও তারা প্যারাশুট বম্ব ও অন্যান্য স্বয়ংক্রিয় অস্ত্র ব্যবহার করে। তারা অনেক কষ্টে তাদের নিহত সৈনিকদের মৃতদেহ নিয়ে পালায়। ৩ জন পাকিস্তানি সেনা এবং ৪ জন রাজাকার নিহত হয়েছে। আমাদের কেউ আহত বা নিহত হয়নি। 


	৬ সেপ্টেম্বর ’৭১
	সোর্স রিপোর্ট
	চর মারফত জানা গেছে যে “শত্রুদের একটা বিশাল বাহিনী শাবাজপুর চা বাগান এলাকায় জড়ো হয়েছে, প্রায় দুই কোম্পানী সাধারণ সৈনিক এবং রাজাকার। এক কোম্পানী শাবাজপুর চা বাগানে, দুই প্লাটুন রহমানীয়া চা বাগানে, আরও দু প্লাটুন ছোটলেখা চা বাগানে এবং ২ কোম্পানী বড়লেখা চাবাগানে। পুরো এক ব্যাটেলিয়ন (২১ পাঞ্জাব রেজিমেন্ট) সৈনিক এখন বড়লেখা এবং বিয়ানীবাজারের মধ্যবর্তি এলাকায় আছে। আমাদের রক্ষণাত্মক অবস্থানগুলোর জন্য আর্টিলারি সাপোর্ট এখন খুবই দরকার। প্রয়োজনীয় অবস্থা নিন।”

	৮ সেপ্টেম্বর ’৭১
	মুক্তাঞ্চল রক্ষণ
	শত্রু একাধিকবার বঘা গ্রামে বাম দিক দিয়ে আমাদের রক্ষণব্যুহ ভেঙ্গে এগুনোর চেষ্টা করে। শত্রুদল ৩” মর্টার সহ সব ধরনের অস্ত্র ব্যবহার করে। তাদের ৬ জন নিহত হয়েছে।


	৯ সেপ্টেম্বর ’৭১
	শাবাজপুর
	আমাদের সেনারা পাকিস্তানিদের একটি টহলদলকে অ্যামবুশ করে বিয়ানীবাজার সড়কে। শত্রু বেশ দূরে থাকতেই আমাদের দল গুলিবর্ষন শুরু করে। গত দুই তিন দিন ধরে ট্রেন আসা যাওয়া করছে।


	৯ সেপ্টেম্বর ’৭১
	শাবাজপুর স্টেশন
	শত্রুর একটি এমআই-৮ হেলিকপ্টার আজ আমাদের রক্ষণ অবস্থানের উপর দিয়ে উড়ে যায়। শত্রু সম্ভবত আকাশ পথে হামলার চিন্তা করছে।

	১১ সেপ্টেম্বর ’৭১ (০২০০টা)
	শাবাজপুর
	আমাদের রক্ষণব্যুহের উপর দিয়ে শাবাজপুর থেকে সুতারকান্দির দিকে শত্রুর একটি বিমান উড়ে যায় রাত দুটোর দিকে। শত্রুরা শাবাজপুরের দিক থেকে গোলাগুলিও করে।


	১২ সেপ্টেম্বর ’৭১ (০২৩০টা)
	শাবাজপুর চাবাগান	
	৫০ জন মুক্তিসেনার দল শাবাজপুর চা বাগানে ২” মর্টার আর এলএমজি নিয়ে হামলা করে রাত ২:৩০ এর দিকে। শত্রু ১০ মিনিট পরে জবাব দেয়া শুরু করে। ১৫ জন পাক সেনা ও রাজাকার নিহত হয়েছে। আমাদের ক্ষয়ক্ষতি শুন্য।


	১৩ সেপ্টেম্বর ’৭১
	আবঙ্গি	
	শত্রু আমাদের রক্ষণব্যুহ ভেঙ্গে এগিয়ে যাবার চেষ্টা করে কিন্তু আমাদের শক্ত প্রতিরোধের মুখে হার মানতে বাধ্য হয়। ১১ জন পাকিস্তানি সেনা/রাজাকার নিহত হবার খবর পাওয়া গেছে। আমাদের মুক্তিযোদ্ধা মোহাম্মদ ইউনুস শহীদ হয়েছেন এবং কুকিতাল থেকে আসা আরো দুজন আহত হয়েছে।


	১৪ সেপ্টেম্বর ’৭১ (০৪৩০টা)
	কুমারসাইল
	ভোর ৪:৩০ এর দিকে শত্রু বিপুল শক্তি নিয়ে কুমারসাইলে আমাদের উপর হামলা করে। আমাদের সেনারা ৯:৩০ পর্যন্ত যুদ্ধ চালিয়ে অবশেষে পিছিয়ে আসতে বাধ্য হয়। ২ জন পাক সেনা নিহত হয়েছে।


	১৪ সেপ্টেম্বর ’৭১ (০৪০০টা)
	বুঘা
	ভোর ৪ টায় এক কোম্পানি সৈন্য আমাদের আক্রমন করে। সকাল ৯ টা পর্যন্ত দুই পক্ষের মধ্যে ব্যাপক গুলি বিনিময় হয়েছে। ১৬ জন পাক সেনা/রাজাকার নিহত। আমাদের ক্ষতি শুন্য।


	১৪ সেপ্টেম্বর ’৭১ (০৬০০টা)
	খড়মপুর
	শত্রুরা দুই কোম্পানি সৈনিক নিয়ে আমাদের উপর হামলা করে ভোর ৬ টার দিকে, কিন্তু আমাদের রক্ষণব্যুহ ভাংতে ব্যর্থ হয়। সকাল ৭:৩০ তে তারা আবার আক্রমন করে। আমাদের সেনাদল সকাল ১০টা পর্যন্ত যুদ্ধ করে, কিন্তু অবশেষে অবস্থান ছেড়ে আসতে বাধ্য হয়। শত্রুপক্ষের আনুমানিক ১০ জন নিহত হয়েছে।


	১৪ সেপ্টেম্বর ’৭১ (০৩০০টা)
	সারাপুর/গোবিন্দপুর	
	শত্রু প্রায় এক ব্যাটালিয়ন সৈন্য নিয়ে রাত ৩ টার দিকে আমাদের রক্ষণ অবস্থানের উপর হামলা করে। সব ধরনের অস্ত্র নিয়ে চারদিক থেকে হামলে পরে শত্রুরা। আমাদের অবস্থানের উপর আর্টিলারি গোলা বর্ষন শুরু হয় রাত ২ টার দিক থেকে। শত্রু আমাদের সাথে সারাপুরের যোগাযোগ পথ বন্ধ করে দেয়। শেষ গুলিটা থাকা পর্যন্ত আমাদের সেনারা যুদ্ধ করে যায়। পরে তারা অবস্থান ত্যাগ করতে বাধ্য হয় কিন্তু পিছিয়ে আসার পথ বন্ধ থাকায় তারা সোনাই নদী সাঁতরে পার হতে বাধ্য হয়, যার ফলে তারা তাদের অস্ত্রশস্ত্র পেছনে ফেলে আসতে বাধ্য হয়। আমাদের ৬ জন সেনা নিখোঁজ আছে। শত্রু সেনা নিহত হয়েছে: আস্তাগারি - ৫,  স্বরুপা – ৪, পাথারিয়া পাড়া – ৪, পীরের চক – ৬, নোয়াগ্রাম - ৩ , তাজপুর – ১৫, আভঙ্গি ১০ জন। আমাদের ৫ জন আহত এবং ৬ জন নিখোঁজ।


	১৫ সেপ্টেম্বর ’৭১	
	
	শত্রু সকাল ৮ টা থেকে আর্টিলারি গোলাবর্ষন শুরু করে। শত্রু ১৩টি গোলা বর্ষন করে যার মধ্যে ৯ টি বড়পুঞ্জিতে মুক্তিবাহিনীর ক্যাম্পে পরে। কেউ আহত বা নিহত হয়নি।

	১৮ সেপ্টেম্বর ’৭১
	শাবাজপুর চাবাগান	
	বিশ্বস্ত সুত্রে জানা গেছে যে গত ১৩ তারিখে আমাদের সাথে যুদ্ধে ৪ জন পাক সেনা এবং ৭ জন রাজাকার মারা গিয়েছিল।


	১৮ সেপ্টেম্বর ’৭১
	শাবাজপুর চাবাগান
	৬০ জন মুক্তিযোদ্ধার একটি দল শাবাজপুর চা বাগানে (ঝিঙ্গালা) হামলা করতে যায়। তারা শত্রুর উপর ২” মর্টার, এলএমজি এবং রাইফেল দিয়ে হামলা করে। ৭ জন পাক সেনা এবং রাজাকারের নিহত হওয়ার খবর পাওয়া গেছে।


	১৮ সেপ্টেম্বর ’৭১
	সারাপুর এলাকা
	১০ জন মুক্তিযোদ্ধার একটি দল শত্রুর ফেলে যাওয়া অস্ত্র উদ্ধার করতে যায়। তারা ২টি এসএলআর এবং ৪ টি .৩০৩ রাইফেল উদ্ধার করে।

	১৮ সেপ্টেম্বর ’৭১
	সারাপুর এলাকা
	৮ জন মুক্তিযোদ্ধার আরেকটি দল শত্রুর ফেলে যাওয়া অস্ত্র উদ্ধার করতে যায়। তারা সোনাই নদী থেকে একটি ২” মর্টার উদ্ধার করেছে।

	১৮ সেপ্টেম্বর ’৭১
	সুতারকান্দি
	৬০ জন মুক্তিযোদ্ধার একটি জিটার পার্টি গয়লাপাড়া (সিলেটি পাড়ার বিপরীতে) গিয়ে এলএমজি, রাইফেল এবং ২” মর্টারের গলাবর্ষন করে, শত্রুও তাৎক্ষণিক জবাব দেয়। তারা ৩” মর্টার, মাঝারি এবং হালকা মেশিনগান দিয়ে জবাব দেয়। শত্রুদের ২ জন নিহত হয়েছে। আমাদের ক্ষতি শুন্য।


	১৮ সেপ্টেম্বর ’৭১
	সুতারকান্দি
	সীমান্ত এলাকার উপর দিয়ে শত্রুর একটি হেলিকপ্টার উড়ে যেতে দেখা গেছে। সম্ভবত শত্রু আমাদের ক্যাম্পের অবস্থান দেখার জন্যে এসেছিল। রাত ১ টা হয়ে শত্রু ১০৫ মিমি. কামান দিয়ে আমাদের উপর গোলাবর্ষন শুরু করে। তারা ২৫ রাউন্ড গোলা বর্ষন করে, এর সব কটিই আমাদের ক্যাম্পের উপর এবং আশেপাশে পরে। আমাদের কেউ হতাহত হয়নি।

	১৮ সেপ্টেম্বর ’৭১
	কুমারসাইল
	৭০জন মুক্তিযোদ্ধার একটি দল অ্যামবুশ করে বসেছিল কুমারসাইল এবং দেওতলি এলাকায়। শত্রু সেখানে এসে আমাদের উপর এলএমজির গুলি বর্ষন করে রাত ২টায়। আমাদের দল শত্রু অস্ত্রের নাগালের বাইরে ছিল বলে পাল্টা গুলিবর্ষন করেনি।


	১৯ সেপ্টেম্বর ’৭১
	কুমারসাইল
	শত্রুর একটি টহলদল কুমারসাইল চা বাগানে এসে আমাদের ক্যাম্পের দিকে প্রবল গুলিবর্ষন করে। আমাদের কেউ হতাহত হয়নি।


	২০ সেপ্টেম্বর ’৭১
	কুমারসাইল
	আমাদের পেতে রাখা অ্যান্টি পার্সোনাল মাইন বিস্ফোরণে একজন পাক সেনা মারা গেছে।


	২০ সেপ্টেম্বর ’৭১
	বঘা
	আমাদের পাতা মাইন বিস্ফোরণে একজন পাক সেনা মারা গেছে।


	২১ সেপ্টেম্বর ’৭১
	গোবিন্দপুর
	১৫ জন মুক্তিযোদ্ধাকে গোবিন্দপুর গ্রামে একটা অ্যামবুশ পাতার জন্য পাঠানো হয়। ৩ পাক সেনা সহ এক রাজাকার নৌকায় করে গোবিন্দপুর গ্রামে আসে। রাজাকারটি পর্যবেক্ষনের জন্য যে গ্রামে আমাদের দল অ্যামবুশ করে বসেছিল সেই গ্রামে প্রবেশ করে। মুক্তিসেনারা কয়েক রাউন্ড গুলি বর্ষনের পর সেই রাজাকারটিকে ধরে ফেলে। বাকিরা পালিয়ে যায়। রাকাজারটির কাছ থেকে একটি .৩০৩ রাইফেলও উদ্ধার করা হয়।


	২১ সেপ্টেম্বর ’৭১
	পাল্লাথাল চা বাগান	
	১২০ জন মুক্তিযোদ্ধার একটি দল পাল্লাথাল চা বাগানে অ্যামবুশ করে বসে ছিল কিন্তু শত্রুর দল সেই পথে আসেনি।


	২২ সেপ্টেম্বর ’৭১
	কুমারসাইল
	স্থানীয়দের কাছ থেকে জানা গেছে যে অ্যান্টি পার্সোনাল মাইন বিস্ফোরণে ৭ জন পাক সেনা নিহত হয়েছে, এছাড়াও একইভাবে আরও ৪ জন নিহত হয়েছে ২২ সেপ্টেম্বর।


	২৩ সেপ্টেম্বর ’৭১
	কুমারসাইল
	এক প্লাটুন মুক্তিযোদ্ধা দেওতলিতে অ্যামবুশ করে বসে থাকার সময় পাক সেনাদের সীমান্তের দিকে আসতে দেখে। শত্রুরা যখন কুমারসাইল মসজিদের কাছাকাছি চলে আসে তখন আমাদের দল এলএমজি দিয়ে গুলি ছোঁড়া শুরু করে যার ফলে ৮ জন শত্রু নিহত হবার পাশাপাশি ১০ জন আহত হয়েছে। আমাদের কোন ক্ষয়ক্ষতি হয়নি।

	২৩ সেপ্টেম্বর ’৭১
	কুমারসাইল
	প্রায় এক প্লাটুন শত্রু সেনা কুমারসাইল চা বাগানের রাস্তা দিয়ে আসছিল। আগে থেকে অ্যামবুশ করে থাকা আমাদের দল তাদের উপর গুলি ছুঁড়ে শত্রু কিলিং রেঞ্জে আসার পর। সামনে থাকা দুজন স্কাউটকে হত্যা করে আমাদের সেনারা। বাকিরা পালানোর চেষ্টা করতে গিয়ে মাইন ফিল্ডে গিয়ে পড়ে এবং ৭ জন শত্রুসেনা মাইন বিস্ফোরণে তাদের পা হারিয়েছে। আমাদের কোন হতাহত নেই।


	২৪ সেপ্টেম্বর ’৭১ (১৫০০টা)
	খড়মপুর
	৬০ জন মুক্তিসেনার দল খড়মপুরে অ্যামবুশ করে বসেছিল। ৪০ জনের মত শত্রুসেনা সীমান্তের দিকে আসলে আমাদের দল তাদের উপর গুলিবর্ষন করে। শত্রুও হালকা ও মাঝারি মেশিনগান এবং ৩” মর্টারের কয়েক রাউন্ড দিয়ে পাল্টা জবাব দেবার চেষ্টা করে। শত্রু দলের ৫ জন নিহত হয় এবং ১০ জন আহত হয়। গত ২৪ ঘন্টার মধ্যে শত্রুরা তাদের নিহতদের লাশ নিয়ে যেতে পারেনি। আমাদের কোন হতাহত নেই।


	২৫ সেপ্টেম্বর ’৭১ (০৬০০টা)
	দেওতলি	
	১০০ জন মুক্তিযোদ্ধার একটি অ্যামবুশ পার্টি দেওতলি পাঠানো হয়েছিল। তারা শত্রুর একটি অ্যামবুশ পার্টিকে সীমান্তের দিক থেকে ফিরে আসতে দেখে এবং তাদের উপর গুলি বর্ষন করে। শত্রুর দিক থেকেও প্রবল গোলাগুলি চলে। এক জন মুক্তিযোদ্ধা ২” মর্টারের গোলার আঘাতে আহত হয়েছে। শত্রুর ক্ষয়ক্ষতি অনুমান করা যায়নি।


	২৬ সেপ্টেম্বর ’৭১ (১৭১৫টা)
	কুমারসাইল
	৬০ জন মুক্তিযোদ্ধার একটি দল শত্রুর উপর হামলা চালাতে কুমারসাইল চা বাগানে যায়। দুই দলের মধ্যে প্রায় আড়াই ঘন্টা প্রচন্ড গোলাগুলি চলে। ৯ জন শত্রুসেনা নিহত এবং বেশ কয়েকজন আহত হয়েছে।


	২৭ সেপ্টেম্বর ’৭১
	কুমারসাইল
	শত্রু আমাদের ক্যাম্পের উপর প্রায় এক ঘণ্টা ধরে আর্টিলারি গোলা বর্ষন করে। এতে আমাদের তাঁবুগুলো ক্ষতিগ্রস্ত হয়। কোন হতাহতের ঘটনা ঘটেনি।


	২৭ সেপ্টেম্বর ’৭১
	বড়াইল
	২৫ জন মুক্তিযোদ্ধার একটি দল বড়াইলে অ্যামবুশ করে। একদল শত্রু সেনা যখন বড়াইলে তাদের অগ্রবর্তী দলের জন্য খাবার নিয়ে যাচ্ছিল তখন তাদের উপর হামলা করে আমাদের দল। ২ জন পাক সেনা নিহত হয়েছে।


	২৮ সেপ্টেম্বর ’৭১
	ইন্ডাকশন
	৩২ জন মুক্তিসেনা ডীপ ইন্ডাকশনের জন্য ঢাকা দক্ষিন ও হাকালুকি হাওর এলাকায় গেল।


	১ অক্টোবর ’৭১
	কুমারসাইল
	৩০ জন মুক্তিযোদ্ধার একটি দল কুমারসাইল গ্রামে একটি অ্যামবুশ পাতে। শত্রুর একটি টহলদল সীমান্তের দিকে অগ্রসর হতে থাকলে আমাদের দল গুলি করে। ঘটনাস্থলে শত্রুদের ৫ জনকে পড়ে থাকতে দেখা গেছে। আমাদের কেউ আহত হয়নি।


	১ অক্টোবর ’৭১
	কুমারসাইল
	৪৫ জন মুক্তিযোদ্ধার আরেকটি দল কুমারসাইল চা বাগানে একটি অ্যামবুশ পাতে। কিন্তু শত্রুরা সেদিন ভিন্ন পথে আসার কারনে আমাদের দল হামলা করতে পারেনি।


	১ অক্টোবর ’৭১
	কুমারসাইল
	৩০ জন গেরিলাকে অস্ত্রপাতি নিয়ে বাংলাদেশের ভেতর থাকার জন্য ঢাকা দক্ষিন এবং হাকালুকি হাওর এলাকায় পাঠানো হল।


	৪ অক্টোবর ’৭১
	কুমারসাইল
	অ্যামবুশ করার জন্য ৪০ জন মুক্তিযোদ্ধার একটি দলকে কুমারসাইল পাঠানো হল। বিকাল ৫ টার দিকে তারা শরতুর দেখা পায়। আমাদের দল গুলি করে ৩ জন পাক সেনাকে হত্যা করেছে।


	৪ অক্টোবর ’৭১
	বড়াইল	
	বড়াইল গ্রামে শত্রুর উপর অ্যামবুশ করার জন্য ৩০ জনের একটা দল পাঠানো হল। তারা শত্রুর টহলদলকে সেই গ্রামে দেখতে পায়। আমাদের দল শত্রুর উপর গুলি চালিয়েছে, কিন্তু হতাহতের সংখ্যা নিশ্চিত করা যায়নি।


	
	ইন্ডাকশন
	৫১ জন গেরিলাকে  অস্ত্রপাতি নিয়ে বাংলাদেশের ভেতর থাকার জন্য ঢাকা দক্ষিন এবং হাকালুকি হাওর এলাকায় পাঠানো হল।


	৫ অক্টোবর ’৭১
	কুমারসাইল
	২০ জন মুক্তিযোদ্ধার একটি দল কুমারসাইল গ্রামে একটি অ্যামবুশ করে। প্রায় এক প্লাটুন পাকিস্তানি সেনাকে কুমারসাইল চা বাগানে আসতে দেখা যায়। আমাদের সেনারা শুত্রুর উপর গুলি চালিয়ে পাক জন সৈন্যকে হত্যা করে। শত্রুর দল সেদিন বিকেল পর্যন্ত ৩” মর্টারের গোলাবর্ষন করে (আমাদেরকে দূরে থাকতে বাধ্য করে) মৃতদেহ সংগ্রহ করতে দেখা যায়।

	৫ অক্টোবর ’৭১
	আটুয়া
	৩০ জন মুক্তিযোদ্ধাকে অ্যামবুশ করার জন্য আটুয়া গ্রামে পাঠানো হয়, কিন্তু তারা সেখানে শত্রুর দেখা পায়নি।


	৬ অক্টোবর ’৭১ (১৪৩০টা)
	কুমারসাইল
	২৫ জন মুক্তিযোদ্ধা কুমারসাইল গ্রামে অ্যামবুশ করে ছিল, শত্রুর টহল দল সে গ্রামে এলে তারা গুলি করে ৪ জন শত্রুসেনা হত্যা করে। একজন মুক্তিযোদ্ধা বোমার স্প্লিন্টারের আঘাতে আহত হয়েছে।


	৭ অক্টোবর ’৭১
	আটুয়া
	২২ জন মুক্তিযোদ্ধাকে অ্যামবুশ করার জন্য পাঠানো হয়, কিন্তু তারা সেখানে শত্রুর দেখা পায়নি।


	৮ অক্টোবর ’৭১
	কুমারসাইল
	২০ জন মুক্তিযোদ্ধা একটা দল শত্রুর ওপর অ্যামবুশ করে কুমারসাইল গ্রামে। শত্রু বৈরাগী টিলা থেকে মাঝারি মেশিনগান দিয়ে আমাদের উপর গুলি করে। হতাহত শুন্য।


	১০ অক্টোবর ’৭১
	কালাছড়া ক্যাম্প
	৬০ জন মুক্তিযোদ্ধা ১০ অক্টোবর ভোর রাত ৪টার দিকে কালাছড়া ক্যাম্পে হামলা করে, এবং শত্রু (বুঝে উঠে) পাল্টা গুলি করার আগেই ৫ জন শত্রুকে হত্যা করার পাশাপাশি দুজন রাজাকারকে .৩০৩ রাইফেলসহ আটক করে। আমাদের হতাহত শুন্য।


	১২ অক্টোবর ’৭১
	কুমারসাইল
	৩০ জন মুক্তিযোদ্ধাকে অ্যামবুশ করার জন্য কুমারসাইল গ্রামে পাঠানো হয়। তারা সারাদিন অ্যামবুশ করে থেকেও শত্রুর দেখা পায়নি।


	১৩ অক্টোবর ’৭১
	পাল্লাথাল চাবাগান
	পাল্লাথাল চা বাগানের বিভিন্ন পথে প্রায় ৫০টি অ্যান্টি পার্সোনাল মাইন পেতে রাখা হল।


	১৪ অক্টোবর ’৭১ (১৬০০টা)
	কালিকাপুর চা:বা:	
	৬০জন মুক্তিযোদ্ধার একটি দল কালিকাপুর চা বাগানে অ্যামবুশ করে। প্রায় এক কোম্পানি শত্রু সেনা সেই এলাকায় এসে আমাদের দলের উপর গুলি চালায়। আমাদের দল এলএমজি, রাইফেল এবং ২” মর্টার দিকে পাল্টা জবাব দিয়ে ১ জন রাজাকারকে নিহত এবং দুজন পাঞ্জাবীকে আহত করতে সক্ষম হয়। আমাদের নিজেদের কেউ হতাহত হয়নি।	


	১৬ অক্টোবর ’৭১
	কুমারসাইল
	শত্রুকে উত্যক্ত করার জন্য আমাদের একটি দল কুমারসাইল যায়। তারা শত্রুর বাঙ্কারের উপর এলএমজি এবং রাইফেল দিয়ে গুলি বর্ষন করে। শত্রু শাবাজপুর থেকে ৩” দিয়ে গোলাবর্ষন এবং বৈরাগী টিলা থেকে মাঝারি মেশিনগানের গুলি ছোঁড়ে। ব্যাপক গুলি বিনিময়ের পর আমাদের দল ফিরে আসে। শত্রুর ক্ষয়ক্ষতির নিশ্চিত খবর পাওয়া যায়নি।


	১৮ অক্টোবর ’৭১
	ডিপ ইন্ডাকশন
	৬৭ জন গেরিলাকে তিনটি দলে ভাগ করে বাংলাদেশের ভেতর লুকিয়ে থাকার জন্য বড়লেখা, ফেঞ্চুগঞ্জ এবং বিয়ানীবাজার পাঠানো হল। 


	১৯ অক্টোবর ’৭১	
	ডিপ ইন্ডাকশন
	২৩ জন গেরিলাকে লুকিয়ে থাকার জন্য গোলাপগঞ্জ এলাকায় পাঠানো হল। 

	১৯ অক্টোবর ’৭১	
	পাল্লাথাল চাবাগান
	পাল্লাথাল চা বাগানে আমাদের পেতে রাখা  মাইনের বিস্ফরনের ফলে দুইজন শত্রু সেনার আহত হবার খবর পাওয়া গেছে।

	২০ অক্টোবর ’৭১
	ইন্ডাকশন
	আরও ৪৪ জন গেরিলাকে লুকিয়ে থাকার জন্য কয়েক দলে ভাগ করে বাংলাদেশের ভেতরে পাঠানো হল। আমাদের ক্যাম্প থেকে এরকম পাঠানো মুক্তিযোদ্ধার সংখ্যা ১৪৪। এদের মধ্যে প্রায় ১০০ জন ইতিমধ্যেই বাংলাদেশের অভ্যন্তরে পৌঁছে গেছে।


	২১ অক্টোবর ’৭১
	শাবাজপুর
	৫০ জনের একটি জিটার পার্টিকে শাবাজপুরে পাঠানো হয়েছিল। শত্রুর প্রায় ৯০ জনের একটি দল সীমান্তের দিকে অগ্রসর হবার চেষ্টা করলে আমাদের দল দুই দিক থেকে তাদের উপর অ্যামবুশ করে। শত্রু পালিয়ে যায়, তবে তাদের রক্ষণব্যুহ বঘা এবং শাবাজপুর থেকে আমাদের দিকে প্রচন্ড গুলিবর্ষন হয়েছে।


	২০ অক্টোবর ’৭১
	বঘা
	আমাদের ৩” মর্টারের গোলাবর্ষনে শত্রুর দুটি বাংকার ধ্বংস হয়েছে। শত্রু ২” এবং ৩” মর্টার দিয়ে আমাদের উপর ২৩ রাউন্ড গোলাবর্ষন করে। আমাদের হতাহত শুন্য, শত্রুর হতাহতের খবর পাওয়া যায়নি।


	২৩ অক্টোবর ’৭১
	বড়লেখা রেললাইন
	বড়লেখা এবং শাবাপুরের মধ্যের রেল লাইনে একটি রেল ট্রলি মাইন বিস্ফোরণে ধ্বংস করে দেয় আমাদের গেরিলারা। এর ফলে ৪ জন রাজাকার নিহত হয়েছে।


	২৪ অক্টোবর ’৭১
	পাক দালাল হত্যা
	বরলেখার তেরাদর থানার চেয়ারম্যান এবং বিশিষ্ট পাকিস্তানি দালাল আব্দুল আজিজ আমাদের গেরিলাদের আক্রমনে গুরুতর আহত হয়েছে।

	২৫ অক্টোবর ’৭১
	শত্রুর অবস্থান
	শাবাজপুরে শত্রুর অবস্থানের উপর হামলা চালিয়ে ৩জন রাকাজারকে হত্যা এবং আরও ৪ জনকে আহত করা হয়েছে। আমাদের কোন হতাহত নেই।

	২৮ অক্টোবর ’৭১
	
	বিয়ানীবাজারের কাছে আমুরাতে শত্রুদলের সাথে আমাদের গেরিলাদের একটি সঙ্ঘর্ষের খবর পাওয়া গেছে ২৫ অক্টোবর ’৭১ তারিখে বেলা ৩টা নাগাদ। ৮ জন রাজাকার এবং দুইজন পাঞ্জাবী নিহত হয়েছে। 


	২৯ অক্টোবর ’৭১
	কুমারসাইল
	একটি জিটার পার্টি পাঠানো হয়েছিল কুমারসাইল গ্রামে। তারা শত্রু অবস্থানের উপর গুলি ছুঁড়লে শত্রুও সাথে সাথে এলএমজি এর গুলিতে জবাব দেয়। 


	১ নভেম্বর ’৭১
	লাতু/বড়লেখা
	লাতু এবং বড়লেখার মাঝের রেল লাইন বিস্ফোরক দিয়ে উড়িয়ে দিয়েছে আমাদের সেনারা।


	৩ নভেম্বর ’৭১
	
	শত্রুকে সহায়তাকারী একজন কুমারসাইল গ্রামে আমাদের পাতা মাইনের বিস্ফোরণে নিহত হয়েছে।


	৮ নভেম্বর ’৭১
	
	ট্রেনিং সেন্টার থেকে ১৬৬ জন নতুন মুক্তিযোদ্ধা যোগ দিলো।


	১০ নভেম্বর ’৭১
	আটগ্রাম
	শত্রুরা বাল্লা এবং গোটাগ্রাম মুক্তাঞ্চল প্রতিরক্ষায় থাকা  আমাদের এক কোম্পানি সৈনিক এর উপর আক্রমন করে, কিন্তু আমাদের সেনারা বীরত্বের সাথে তাদেরকে রুখে দেয়। শত্রু আবারো ভোর ৪:৩০ এর দিকে প্রায় ৩০০ সৈনিক নিয়ে আক্রমন করে, কিন্তু ব্যাপক ক্ষয়ক্ষতির মুখে আবারো পিছিয়ে যেতে বাধ্য হয়। পাক সেনাদের সাথে মিলে ৩০০/৪০০ স্থানীয় লোক অস্ত্র নিয়ে এগিয়ে এলে আমাদের সেনারা তাদের উপর গুলি চালাতে বাধ্য হয়। কৌশলগত কারনে আমাদের দল সেখান থেকে পিছিয়ে আসে। একজন মুক্তিযোদ্ধা যুদ্ধে নিহত হয়েছেন (অমলশিদ কোম্পানি) আরো দুজন আহত হয়েছে। শত্রুরা প্রায় ১০০ জনকে হারিয়েছে।


	১০ নভেম্বর ’৭১
	সাদিনাপুর
	সাদিনাপুরে শত্রুর শক্তি বেড়ে প্রায় ১৫০ জন নিয়মিত সৈনিকে দাঁড়িয়েছে।


	১২ নভেম্বর ’৭১
	গাজুকাটা	
	নভেম্বরের ১০ তারিখে গাজুকাটায় আমাদের গেরিলারা দুজন রাজাকার কে হত্যা করে একটি .৩০৩ রাইফেল দখল করেছে।


	২০ নভেম্বর ’৭১
	আটগ্রাম
	শত্রুর ব্যাপক বাধা সত্বেও আমাদের সেনারা সালাম টিলা এবং মনিপুর টিলা দখল করেছে। দুই প্লাটুন মুক্তিযোদ্ধা সালাম টিলায় এবং এক প্লাটুন মনিপুর টিলায় অবস্থান নিয়েছে। শত্রু ব্যাপক ক্ষয়ক্ষতির সম্মুখীন হয়ে অস্ত্রপাতি ফেলেই পালিয়ে গেছে। মিত্রবাহিনীর সাথে মুক্তিযোদ্ধাদের যৌথ অভিযানে জকিগঞ্জ দখল করা হয়েছে এবং অসংখ্য শত্রু সেনা হত্যার পাশাপাশি ৩ জন পাঞ্জাবি এবং ২৩ জন রাজাকারকে আটক করা হয়েছে। একজন বালুচকে আহত অবস্থায় গ্রেফতার করার পর করিমগঞ্জ হাসপাতালে পাঠানো হয়েছে। আমাদের সৈয়দ এমদাদুল হক আর জনাব আলি অ্যান্টি পার্সোনাল মাইন বিস্ফোরণে একটি পা হারিয়েছেন। শত্রুর গোলাগুলিতে প্রায় ১০০ বেসামরিক লোক নিহত হয়েছে।

	২২ নভেম্বর ’৭১
	রাজা টিলা
	আমাদের প্রায় এক কোম্পানি সৈন্য শত্রুর ব্যাপক প্রানহানি ঘটিয়ে রাজা টিলা দখল করে নিয়েছে। শত্রু রাতের আধারে পালিয়ে যায়। আমাদের দিকে হতাহত হয়নি কেউ।


	২৩ নভেম্বর ’৭১
	
	আমাদের সেনারা কানাই ঘাটে শত্রুর অবস্থানে হামলা করার জন্য ডাউকারগালের  দিকে গিয়েছে এবং ২৫ নভেম্বর তারিখে  ডাউকারগাল  এবং লাউয়াছড়া শত্রুমুক্ত করেছে । শত্রুরা কাঙ্গলিঘাটে জড়ো হচ্ছে বলে খবর পাওয়া গেছে।


	২৮ নভেম্বর ’৭১
	বড়চাতাল
	আমাদের সেনাদল কানাইঘাটের দিকে যাওয়া এক মাত্র রাস্তা বড়চাতাল ও দারবাস্ত সড়ক অবরোধ করে রেখেছে। শত্রু আমাদেরকে হটানোর অনেক চেষ্টা করেছে, কিন্তু ব্যর্থ হয়েছে। শত্রু আর্টিলারী গোলার আঘাত হানার চেষ্টা করে, কিন্তু আমাদের ক্ষয়ক্ষতি হয়নি ২ জন রাজাকারকে গ্রেফতার করা হয়েছে। আমাদের বেঙ্গল রেজিমেন্টকে মোকাবেলা করার জন্য শত্রুরা প্রায় এক কোম্পানি সেনা এনেছিল, কিন্তু তারা ব্যাপক ক্ষয়ক্ষতির মুখে পিছিয়ে যেতে বাধ্য হয়। প্রায় ৩০০ এর মত রাজাকার কানাইঘাটে জড়ো হয়েছে। রাস্তা এবং নদীর ধার দিয়ে শত্রুর চলাফেরা বন্ধ করার জন্য উত্তর  লক্ষী প্রসাদ এর অধীনে দুই প্লাটুন সেনা নিয়োজিত করা হয়েছে।


	৩০ নভেম্বর ’৭১
	বড়চাতাল
	আর্টিলারী হামলার আড়ালে শত্রুর সেনারা কানাইঘাটের ৩ মাইল দূরে নয়াগ্রামে আমাদের অবস্থানের উপর হামলা করেছে। রাজাকার এবং নিয়মিত সেনা মিলিয়ে প্রায় এক কোম্পানি রিইনফোর্সমেন্ট পেয়েছে শত্রুরা।


	৫ ডিসেম্বর ’৭১
	বীরদল
	এক প্লাটুন মুক্তিযোদ্ধা কানাই ঘাটের কাছে বীরদলে টহল দেবার সময় শত্রুর মুখোমুখি হয়। হতাহতের সংখ্যা শুন্য।


	৫ ডিসেম্বর ’৭১
	কানাইঘাট
	চারিদিক থেকে আমাদের সেনারা রক্ষণব্যূহ আরো শক্তিশালী করে তুলল।

	৭ ডিসেম্বর ’৭১	
	কানাইঘাট
	মিত্র বাহিনীর সাথে সম্মিলিত ভাবে আমাদের সেনারা দারবস্তের  দিকে অগ্রসর হয় এবং কানাইঘাটকে শত্রুমুক্ত করে।

	৮ ডিসেম্বর ’৭১
	দারবস্ত
	মিত্র বাহিনীর সাথে সম্মিলিতভাবে আমাদের সেনাদল দারবস্তে শত্রু অবস্থানের উপর হামলা করে। শত্রু আর্টিলারি এবং অন্যান্য অস্ত্রের মাধ্যমে বিপুল প্রতিরোধ গড়ে তোলার চেষ্টা করলেও আমাদের সেনারা শত্রুর ব্যাপক ক্ষতি ঘটিয়ে সহজেই দারবস্ত দখল করে নেয়। কর্নেল দত্ত এবং মেজর রব আক্রমন নিয়ন্ত্রণ করেন। মিত্রবাহিনীর একজন অফিসার (ক্যাপ্টেন) নিহত এবং আমাদের তিনজন মুক্তিযোদ্ধা গুরুতর আহত হয়েছে। প্রায় ২০ জন রাজাকার মুক্তি বাহিনীর কাছে আত্মসমর্পন করেছে। শত্রু এখানে থেকে পিছিয়ে গিয়ে হরিপুর এ ঘাঁটি গেড়েছে। শত্রু ৩টি আর্টিলারি কামান ব্যবহার করেছে।


	৯ ডিসেম্বর ’৭১
	হরিপুর
	মিত্রবাহিনীর সাথে সম্মিলিতভাবে আমাদের সেনারা এগিয়ে গিয়ে হরিপুরের কাছে অবস্থান নিয়েছে। শত্রুরা হেমুতে  একটি সেতু ধ্বংস করে দিয়েছে। চারিদিক থেকে শত্রু সেনারা মুক্তি বাহিনীর কাছে অস্ত্র সমর্পন করছে।


	১০ ডিসেম্বর ’৭১
	হেমু
	হেমুতে শত্রুর উপর চারিদিক থেকে প্রবল চাপ সৃষ্টি করার কারনে দুই পক্ষ থেকেই সকাল পর্যন্ত ব্যাপক গুলি বিনিময় হয়েছে। শত্রুর দুটি গোলা আমাদের অবস্থানের উপর পড়ার কারনে ৯ জন মুক্তিযোদ্ধা ঘটনাস্থলেই নিহত হয়েছে। মৃতদেহ আমরা নিয়ে আসতে পারিনি। স্থানীয় এক ব্যাক্তকে ২০০ টাকা দেয়া হয়েছে শহীদদের কবর দেওয়ার জন্য। এখানে থেকে শত্রুদলকে ঝেটিয়ে বিদায় করা হয়েছে।


	১১ ডিসেম্বর ’৭১ (২০০০টা)
	চিকনাগুল
	লে: কর্নেল দত্ত ৫০০ জন মুক্তিযোদ্ধাকে নিয়ে চিকনাগুল এলাকায় গিয়ে রক্ষণাত্মক অবস্থান নিলেন।


	১২ ডিসেম্বর ’৭১ (১৬০০টা)
	দারবস্ত
	৮ম মাউন্টেন ডিভিশনের কমান্ডার বিকেল ৪ টায় দারবস্ত এ এসেছিলেন। তাঁর সাথে ছিলেন ব্রিগেডিয়ার ওয়াতকে।


	১৩ ডিসেম্বর ’৭১ (১৪০০টা)
	হরিপুর
	আমাদের সেনাদল এবং মিত্রবাহিনীর সাথে মিলে হরিপুর দখল করে নিলো। শত্রুরা এমসি কলেজের দিয়ে পালিয়ে গেছে, দুজন শত্রু সেনাকে আটক করা হয়েছে, এছাড়াও তাদের অনেকেই আহত হয়েছে।। শত্রু পালিয়ে যাবার সময় বিপুল পরিমান গোলাবারুদ এবং দুটি চাইনিজ মেশিনগান ফেলে গেছে। আমাদের ৫ জন যোদ্ধা হালকা আঘাত পেয়েছেন।


	১৩ ডিসেম্বর ’৭১ (১৬০০টা)

সাক্ষাৎকারঃ মেজর ওয়াকিউজ্জামান

আমার পিতা ছিলেন এক্স আর্মি ম্যান। ২৪ তারিখের দিকে পাকিস্তান আর্মি আমাদের বাড়িতে আসে। সিলেটের বাসায় আমরা ছিলাম না, অন্য বাসায় ছিলাম। তারা বাসা তছনছ করে চলে গেল। তাদের উদ্দেশ্য হল আমার পিতাকে হত্যা করা এবং আমাদের উপর প্রতিশোধ নেওয়া। এরপর আমার এমন ঘৃণা জন্মে যে, আমি তাড়াতাড়ি মুক্তিবাহিনীর সাথে যোগ দেই এবং তারপর ইন্ডিয়া চলে যাই।

প্রশ্নঃ ইন্ডিয়া আপনি কবে গেলেন?

উত্তরঃ ইন্ডিয়া আমি ক্রস করেছি ৩০ শে মার্চের দিকে।

প্রশ্নঃ ৩০ শে মার্চে আপনি ইন্ডিয়া গেলেন। ইন্ডিয়ার আপনি কোথায় গেলেন?

উত্তরঃ প্রথমে করিমগঞ্জে।

প্রশ্নঃ করিমগঞ্জে ত ফোর সেক্টর হেডকোয়ার্টার ছিল।

উত্তরঃ প্রথমে ছিল। যেখানে আমাদের রিক্রুটমেন্ট করা হয়েছিল ওটা ছিল সেটেলমেন্ত অফিস। ওর কাছে একটি স্কুল ছিল, সেখান থেকে আমরা ট্রেনিং নিয়েছিলাম। প্রথমে আমাদের যখন সিলেকশন করা হল সেটেলমেন্টে, ওখান থেকে আমাদের কলকলিঘাট নামক একটি জায়গা আছে সেখানে কিছুদিন ট্রেনিং চলে। যে ট্রেনিংটা হয়েছিল ওটা আমাদের বি এস এফ দিয়েছিল। আমাদের ভাল ট্রেনিং এর জন্য পরে ইন্ডিয়ান আর্মির কাছে পাঠানো হয়েছিল, সেটা ইন্দ্রনগরে ছিল।

প্রশ্নঃ ওটা কতদিনের ট্রেনিং ছিল?

উত্তরঃ ওখানে আমি এক মাস ছিলাম। কিন্তু আমি তিন সপ্তাহ ট্রেনিং করার পর আমাকে সিলেকশান করে নিয়ে আসল ইন্টেলিজেন্সের জন্য। আমাকে এক সপ্তাহ ট্রেনিং দেওয়া হয় ইন্টেলিজেন্সির উপর এবং তারপর আমাকে সিলেটে পাঠান হয় বিভিন্ন সংবাদ সংগ্রহের জন্য। 

প্রশ্নঃ আপনি এরকম কটা টাস্ক করেছেন ?

উত্তরঃ প্রথমবার একটাই অপারেশান, এরকম একটা টাস্ক করতে এসেছি সিলেটে। আমার কাজটা ছিল কোন জায়গায় কি ধরনের ফোরসেস আছে সে সম্বন্ধে জানানো। সে ইনফরমেশনটা আমি দিয়ে দেই এবং দেয়ার পর উনারা আমাকে একটা টাস্ক দেন। আমার সাথে কুমিল্লার দুজন ছেলে ছিল, সিলেট টাউনের ভেতরে একটা এক্সপ্লোশন করার জন্য। কারন সিলেট টাউনটা আমি যখন দেখেছি তখন সিলেট টাউনটা একেবারে নরমাল ছিল। দেখলে মনে হত না যে, বাংলাদেশের লোক স্বাধীনতার জন্য যুদ্ধ করছে বা সংগ্রহ করছে। এ রকম কোন পরিস্থিতি সিলেট টাউনে ছিল না।

প্রশ্নঃ ওটা কোন মাসে?

উত্তরঃ ওটা ছিল মে এর দিকে। আমি গিয়ে যখন এ কথাটা বললাম পরে আমাকে ইন্ডিয়ান ইকো সেক্টরের সেক্টর কমান্ডার ছিলেন ব্রিগেডিয়ার ওয়াটকে, তিনি আমাকে একটা মিশনের জন্য সিলেট পাঠালেন- তুমি গিয়ে একটা এক্সপ্লোশন কর তখন লোকে বুঝবে যে সংগ্রাম হচ্ছে এবং বাংলাদেশ স্বাধীন হবে যাতে আরো লোক আমাদের দিকে আসে এবং পাকিস্তান আর্মি এত ফ্রিলি যাতে মুভ করতে না পারে। যেদিন উনি বললেন তার পরের দিন আমরা রওনা হলাম।

প্রশ্নঃ আপনারা কজন  রওনা হলেন?

উত্তরঃ আমরা চারজন ছিলাম। তিনজন কুমিল্লার ছেলে ছিল আর আমি একা সিলেটের ছেলে ছিলাম। আমরা সিলেট টাউনে আসলাম তিনদিন হাঁটার পর।

প্রশ্নঃ আপনার সঙ্গে কে কে ছিল?

উত্তরঃ আমার সঙ্গে কুমিল্লার একজন ছেলে ছিল রেবতী নাম, আর একটা ছেলে ছিল ওর নাম হল সিদ্দিক, আর একজন ছিলেন উনি মারা গেছেন উনার নাম ছিল হাফিজ।


প্রশ্নঃ আপনাদের সাথে আর্মস কি ছিল?

উত্তর্ঃ আমাদের সাথে শুধু গ্রেনেড ও এক্সপ্লোসিভ ছিল। সিলেটে আমি তিনদিন হাঁটার পর। সিলেটে একদিন ছিলাম। সিলেট টাউনে আমাদের বাড়িটা খালি ছিল। ওটাতেই আমরা এক রাত্রি কাটালাম।

প্রশ্নঃ কোন লোক জানতে পারেনি?

উত্তরঃ না জানতে পারেনি। সিলেটের কয়েকজন লোক আমাকে দেখেছে কিন্তু দেখে সন্দেহ করেনি।কারন আমি কোন পলিটিক্যাল পার্টি বা কোন স্টুডেন্ট অরগাজাইসেশনএর মেম্বার ছিলাম না। এই জন্য ওরা আমাকে সন্দেহ করেনি। যেদিন পৌছলাম সেদিন রাত্রে আমরা সিলেট টাউন টা রেকি করলাম। এর পরের দিন রাত্রি আনুমানিক একটার সময় সিলেট টাউনের সেন্টারে সিলেট টাউনে নাইয়ার পুল নামক একটা জায়গায় আছে রামকৃষ্ণ মিশন। রামকৃষ্ণ মিশনের সামনে একটি ট্রান্সফরমার ছিল এবং টেলিফোনের একটি জংশন বক্স ছিল। ওই দুটা আমি সিলেক্ট করি। আমি দেখলাম টাউনের বাইরে করলে খুব একটা এফেক্ট হবে না, এটা টাউনের হার্ট, এখানে করা উচিত- তখন আমরা ওইখানে-

প্রশ্নঃ আচ্ছা ওখানে কোন গার্ড ছিল না?

উত্তরঃ ওখানে যখন আমরা প্রথম গেলাম তখন রাস্তায় আমাদের সাথে পুলিশের দেখা হল। পুলিশ টরচলাইট মেরে আমাদেরকে দেখে যখন পিছে সর চলে গেল তখন ওই রাস্তাতা বাদ দিয়ে অন্য রাস্তায় আসলাম। একটি পুকুর ছিল, পুকুরটার সাইডে কচুরিপানার ভিতর দিয়ে আসলাম এবং ওখানে গার্ড ছিল। গার্ডও ওখান থেকে ৫০/৬০ গজ দূরে একটি দোকানের আড়ালে ছিল। ওরা খেয়াল করেনি। তখন হঠাত বৃষ্টি শুরু হল। বৃষ্টির মধ্যে আমরা আমাদের এক্সপ্লোসিভ বাঁধলাম। আমরা চারজন ছিলাম। দুজন টেলিফোনে বাঁধলাম আর দুজন ট্রান্সফরমারে বাঁধলাম। টেলিফোনেরতা আমরা কমপ্লিট করতে পেরেছিলাম, ট্রান্সফরমারটায় করেছিলাম একটু তাড়াহুড়ার ভিতরে, ওটার এয়ার টাইট হতে পারেনি, এদিকে গাড়ির পেট্রোল আসছিল সেহেতু ওটা তাড়াতারি আমাদের এক্সপ্লশন করতে হল, ট্রান্সফরমার যেটা ছিল ওটা এক্সপ্লোশন হয়নি। টেলিফোনটা এক্সপ্লোশন হয়েছিল। আমরা টোটাল সময় ছিলাম ৩৬/৩৭ মিনিট। ওটা এক্সপ্লোশন হওয়ার পর সঙ্গে সঙ্গে আমরা উইথড্র করে বেরিয়ে আসি এবং সিলেট টাউনের কুশিয়ারা নদী পার হয়ে আসি। ওরা আমাদের পারসু করেছিল কিন্তু ধরতে পারেনি। ওই দিন আমরা পুরা দিন হাঁটি। সন্ধ্যার দিকে আমরা বর্ডারের কাছে এসে পৌছি। সন্ধ্যার দিকে বর্ডারে ফিরে একটি গ্রামে আমরা রাত্রে থাকি। পরের দিন সকালে আমরা রওনা দেই। রওনা দেয়ার সময় আমাদের কিছু লোক ধরে ফেলেছিল। ওখানে কিছু লোক সন্দেহ করে এবং আমাদেরকে একটি ঘরে বন্ধ করা হয়েছিল। বন্ধ করে পাকিস্তান আর্মিকে খবর দেওয়া হয়েছিল। আমরা চারজন ছিলাম। আমি ওদেরকে বললাম যে, এখন পাকিস্তান আর্মি আসলেও আমরা মারা যাব আর এভাবেও আমরা মারা যাব। কিন্তু এখান থেকে বর্ডার মাত্র ৫ মাইল। আমরা শেষ চেষ্টা করি তখন আমরা একটু হৈ চৈ করলাম। ওদের একটা লোক আসল। তখন আমি বললাম দেখ আমাদের কাছে ২৪ টা গ্রেনেড আছে।আমরা যদি দুটা গ্রেনেড মারি তখন তোমাদের এখানে কিছু থাকবে না, বেশী ঝামেলা করো না। এই কথা বলে আমি একটা গ্রেনেড বাইরে থ্রো করলাম, থ্রো করতেই লোকজন সরে গেল। এই সুযোগেই আমরা বলতে গেলে পাঁচ মাইল দৌড়ে চলে এসেছি।

প্রশ্নঃ ওটাই কি সিলেট শহরে ফার্স্ট এক্সপ্লোশন?

উত্তরঃ ওটাই সিলেটের ফার্স্ট এক্সপ্লোশন, বলতে গেলে ওটাই লাস্ট এক্সপ্লোশন। এরপর কোন এক্সপ্লোশন সিলেট শহরে হয়নি। তিনদিনের মত লীছিল সেক্টর হেডকোয়ার্টারে পৌছাতে। তার আগে সিলেট টাউন থেকে লোক পালায়, বর্ডার ক্রস করে। যখন আমরা বর্ডার পৌঁছাই করিমগঞ্জে, তখন আমরা পৌঁছার সঙ্গে সঙ্গে সিভিলিয়ানরা যারা ছিল বাংলাদেশ আওয়ামি লীগের বা মুক্তিযোদ্ধারা, ওরা আমাদেরকে বলছিল তোমাদের একসঙ্গে অনেক লোক আসছে আমরা জানি তোমরা অমুক জায়গায় অপারেশন করছ । যে জায়গায় আমরা পৌঁছেছি সে জায়গার নামটা বলছিল। তখন ‘বাংলাদেশ’ নামে একটা পেপার বের হত। পেপারে দেখলাম খবরটা ফলাও করে প্রচার করা হয়েছে। হেডকোয়ার্টারে পৌঁছানোর পর আমাদের জিজ্ঞাসাবাদ করলেন এবং পরে জেনারেল দল ও জিজ্ঞসাবাদ করলেন- কেমনে কি করলাম, কোথায় থাকা হল।

প্রশ্নঃ নেক্সট টাস্ক আপনাকে কবে দেয়া হল?

উত্তরঃ এরপর আমি টাস্ক করতে পারিনি। কারণ যেদিন পৌছলাম তার একদিন পর কমিশনের ইন্টারভিউর জন্য ডাকল।

প্রশ্নঃ আচ্ছা, তারপর আপনি চলে গেলেন ট্রেনিং এ – মূর্তিতে। ওখানে কতদিন ট্রেনিং নেন? 

উত্তরঃ আমি আবার ফোর সেক্টরে চলে আসি। এখানে আসার পর আমাদের আবার এক সপ্তাহের ট্রেনিং এ ইন্দ্রনগরে পাঠানো হল এবং ওই জায়গায় আমাদের টাস্ক দেয়া হল মহড়া হিসাবে। আমাদের সেক্টর কমান্ডার কতটুকু ট্রেনিং নিচ্ছে এবং কার কতটুকু ক্যাপাবিলিটি আছে সেটা জানার জন্য উনি কিছু টাস্ক নেন। ঐ টাস্ক টা নেয়ার পর আমরা আবার শিলচর চলে আসলাম। শিলচরে চলে আসার পর আমরা বিভিন্ন যে অফিসার চার পাঁচজন ছিলাম আমাদেরকে বিভিন্ন জায়গায় পাঠানো হল। আমাকে দেয়া হল কৈলাশ শহর সাব সেক্টরে সাব সেক্টর কমান্ডার হিসাবে। কারন আমার আগে যিনি ছিলেন উনি একজন ইন্ডিয়ান অফিসার ছিলেন। উনার নাম ছিল ক্যাপ্টেন হামিদ।

প্রশ্নঃ ওই সাব সেক্টরে জয়েন করার পর আপনার প্রথম টাস্ক কি ছিল?
উত্তরঃ এই সাব সেক্টরে জয়েন করার পর ওখানে কিছু এলাকা ছিল আমাদের ছেলেরা দখল করে মানে ডিফেন্স লাগায়। আমাকে টাস্ক দেওয়া এই ডিফেন্সে প্রায়ি এটাক আসত পাকিস্তান আর্মির। কারণ আমাদের জায়গাটা ছিল একটা খালের পাড়ে।

প্রশ্নঃ ওটা কি বাংলাদেশের মধ্যেই?

উত্তরঃ বাংলাদেশের মধ্যেই।

প্রশ্নঃ কৈলাশ শহর জায়গাটা কি বাংলাদেশের মধ্যেই?

উত্তরঃ না, কৈলাশ শহরটি একটি ইন্ডিয়ান টাউন। টাউনটার ঠিক বর্ডার টা হল বাংলাদেশের সাথে। এটা ঠিক শমশেরনগরের অপোজিটে। আর আমাদের ঠিক অপজিটে পাহাড়ের উপরে ছিল চাতলাপুর বিওপি।

প্রশ্নঃ আচ্ছা, আপনি যখন সাব সেক্টরে আসলেন তখন সাব সেক্টরের স্ট্রেংথ কত ছিল?

উত্তরঃ তখন আমার কাছে ৬ টা কোম্পানি ছিল। আমাকে প্রথম টাস্ক দেয়া হল ডিফেন্স টা অরগানাইজ করতে। কারণ বারবার ওর উপরে পাকিস্তান আর্মির এটাক আসছে। একবার ওরা আবার নিয়েও গিয়েছিল। তারপর আবার রিক্যাপচার করা হয়েছিল। আমি ডিফেন্স টা অরগানাইজ করলাম। কারন এটাই বলতে গেলে বাংলাদেশের একমাত্র জায়গা ছিল, তখনকার দিনে সিলেট সেক্তরে বংলাদেশের আর কোন জায়গা ছিল না। আমার সেক্টর কমান্ডার পার্সোনালি আমাকে বলতেন তুমি এই জায়গাটা কোনক্রমেই ছাড়বে না। ওটা আমার দায়িত্ব ছিল। এছাড়া বিভিন্ন অপারেশন করার জন্য মৌলভীবাজারের দিকে আমাকে দায়িত্ব দেয়া হল। আমি প্রথম অপারেশন করি ওখান থেকে একটু আগে এওটি জায়গা আছে তার নাম হল মনু ব্রিজ, তার কাছে একটি স্কুল আছে, ঐ স্কুলের ওখানে আমরা পেট্রোলিং বসালাম।

প্রশ্নঃ ওটা কোন মাসে?

উত্তরঃ ওটা হল অক্টোবরের লাস্টের দিকে। পেট্রোলিং এ গেলাম। ট্রেনিং থেকে আসার পর আমি কিছু এক্সপ্লোসিভ নিয়েছিলাম। আমি আসার সময় ঐ এক্সপ্লোসিভ ও  একটা বাংলাদেশের ফ্ল্যাগ নিয়ে গেছিলাম। ফ্ল্যাগ উপরে লাগালাম, নীচে বাঁশের ভিতরে এক্সপ্লোসিভ দিয়ে বাঁশের নীচে রিলিজ সুইচ দিয়ে ওখানে লাগিয়ে আসছিলাম। ভাবলাম সকালে যদি ওরা আসে বাংলাদেশের ফ্ল্যাগ দেখলেই ওরা উঠাতে আসবে। উঠাতে আসলে আমার রিলিজ সুইচটা যদি রিলিজ হয়ে যায় ওখানে একটা এক্সপ্লশন হবে এবং হয়েছিলও। পরের দিন যখন ওদের পেট্রল এসে ফ্ল্যাগ টা নামাতে গেছে তখন এক্সপ্লোশন হয়। এটা ছিল আমার ফার্স্ট অপারেশন।

এর পরে আমাকে দেয়া হল একটি জিটারিং অপারেশন। এটা হবে অক্টোবরের ৩০ তারিখ। আমাদের সামনে যে ডিফেন্স টা ছিল ওদের এই ডিফেন্স থেকে খুব বেশী ফায়ারিং আসত।

প্রশ্নঃ ডিফেন্স টা কোথায়?

উত্তরঃ চাতলাপুর বিওপি। ওখান থেকে খুব বেশী ফায়ারিং আসত, আমাদের কন মুভমেন্ট হলে ফায়ারিং হত। ওদেরকে শায়েস্তা করার জন্য আমাকে জিটারিং অপারেশনে পাঠানো হল। আমার স্ট্রেংথ ছিল প্রায় এক প্লাটুন। এবং আর্টিলারি সাপোর্ট নিয়ে ওটা আমি রেইড করেছিলাম। ওদের দুই নাম্বার ও তিন নাম্বার প্লাটুন থেকে যে ফায়ার আসছিল ঐ ফায়ারের জন্য আমরা বেশিক্ষন টিকতে পারিনি। ১৫ থেকে ২০ মিনিটের ভিতর ঐ জায়গাটা ছেড়ে দিতে হয়েছে। এরপরে আমরা বিভিন্ন পেট্রোলিং ও ছোটখাট এমবুশ করেছি রাজাকারদের উপরে। শমশেরনগর থেকে মনুর দিকে কুলাউড়ার দিকে যেতে যে রেললাইন টা পরে ওর ভিতরে একটা দুইটা এমবুশ করেছি। লাস্টে আমাকে টাস্ক দেয়া হয় নভেম্বরের ২৯ তারিখে। শমশেরনগরে এটাক হবে, সেই এটাকের জন্য শমশেরনগর ও মৌলভীবাজারের ভিতরের রাস্তা টা ব্লক করতে হইবে। শমশেরনগর স্টেশন থেকে প্রায় চার পাঁচ মাইল আগে একটা দীঘি আছে রাস্তার উপরে, ওই দীঘির উপরে আমাকে পজিশন নিতে বলা হল আমার সাথে ছিল ইন্ডিয়ান আর্মির একটা কম্পানী। আমরা ২ টা পর্যন্ত ওখানে পজিশন নিলাম। এবং পুরো দিনটা রোডটা কাট অফ করে রাখলাম। সকালের দিকে আমাদের অপারেশন ভাল ছিল। সন্ধ্যার দিকে আমাদের ওপর এত বেশী আর্টিলারি ফায়ারিং আসছিল যে, আমার লেফটে যে ইন্ডিয়ান কোম্পানি ছিল সে কোম্পানীটা উইথড্র করে চলে গেল। এবং সে আর্টিলারি শেলিং এ পরে খুব বেশী ক্যাজুয়েলটি হয়েছিল।

প্রশ্নঃ ওটা কোন জায়গায় এটাক করেছিলেন?

উতরঃ ওটা এটাক না আমাদের ডিফেন্স নিতে বলা হয়েছিল যাতে রোডটা কাট অফ করে দেওয়া হয়, রোডটা যাতে অরা ইউজ করতে না পারে। মৌলভিবাজার থেকে যাতে কোন রিফোরসমেন্ট শমশেরনগরে দিকে যেতে না পারে। আমরা ওখানে ছিলাম, সকাকের দিকে আমরা অপারেশন করেছিলাম। ওদের একটি গারি রিফোরস্মেন্ট আসছিল। আমাদের শেলিং এ ওই গাড়িটি নশট হয়ে যায় এবং প্রায় ৩০ জনের মত লোক মারা যায়। এরপরে শমশেরনগর থেকে যে সমস্ত লোক আমাদের দিকে আসতে চেষ্টা করেছিল তাদের উপর ফায়ার ওপেন করলে প্রায় ৬/৭ জন মারা যায়। এরপর ওরা ঐদিনের মত স্টপ করে এবং বিকেলের দিকে ওরা আমাদের উপর এত বেশী আর্টিলারি ফায়ারিং এবং মর্টার ফায়ারিং হেভি মর্টার ফায়ারিং শুরু করেছিল যে আমার বামদিকে ইন্ডিয়ান যে কোম্পানীটা ছিল তাদের পক্ষে থাকা সম্ভব হচ্ছিল না। তারা সেখান থেকে উইথড্র করে। কারন তাদের সেখানে খুব্বেশি ক্যাজুয়েলটি হয়েছিল। ঐদিন প্রায় ৩০/ ৪০ জনের মত ক্যাজুয়েলটি হয়েছিল। এর মধ্যে দুজন অফিসারো ছিল।

কৈলাশ শহরে আসার পর পরের দিন ২০ তারিখ সন্ধ্যার দিকে আমাকে পাথানো হল মনুতে যাবার জন্য। মনুতে পাকিস্তানী আর্মির একটা ঘাঁটি ছিল। মনু একটি রেলস্টেশন। মনু রিভারের উপর দুটো ব্রীজ আছে। একটা রেলওয়ে ব্রীজ আর একটা রবোরড ব্রীজ। যেটার সাথে শমশেরনগরের লিঙ্ক আছে কুলাগরের আর কুলাগরের লিঙ্ক আছে মৌলভীবাজারের সাথে।

প্রথম দিন গেলাম রাতে, আমরা পৌছুলাম ১২ টার দিকে। তিন টার দিকে ওদের পজিশন দেখতে গেলাম। পজিশন ঠিক বোঝা যাচ্ছিল না। দু পারেই পজিশন ছিল।

প্রশ্নঃ ওটা কত তারিখে?

উত্তরঃ ওটা ডিসেম্বরের প্রথম তারিখে। ডিসেম্বর এক তারিখ রাতে আমরা এতাক করি আমরা মনু ক্যাপচার করি। আমাকে তারপর বলা হল মনু রিভার ফলো করে মৌলভীবাজারের দিকে যেতে এবং যাওয়ার সময় যাতে রাজনগর থানা এলাকা দেখে যাই। আমি মনু রিভার ফলো করে রাজনগর থানা এলাকায় গেলাম।

প্রশ্নঃ আপনি সমস্ত ট্রুপ্স নিয়ে চলে গেলেন?

উত্তরঃ সমস্ত ট্রুপ্স নিয়ে রাজনগর এলাকায় গেলাম। রাজনগর এলাকা আমরা মার্চ করলাম। দেখি ওদিকে কোন ফোরস নাই। তারপর আমরা ওদিকে মোউলভীবাজার আসলাম মৌলভীবাজার থেকে আমি ফেঞ্চুগঞ্জ পর্যন্ত আসছলিলাম। এর ভিতরে আমার সাথে আর কোন ফোরসের দেখা হয়নি। ইন দি মিন টাইম সারেন্ডার হয়ে যায়।

[bookmark: shakkhatkar_LtGen_MirShawkatAli]সাক্ষাৎকারঃ লেঃ জেনারেল (অবঃ) মীর শওকত আলী*

প্রশ্নঃ একজন সেক্টর কমান্ডার হিসেবে আপনি কখন কিভাবে কাজ শুরু করলেন?
উত্তরঃ	প্রথমে আমি জেনারেল জিয়া (তৎকালীন মেজর)- এর সাথে এক নম্বর সেক্টরে সেকেন্ড-ইন কমান্ড অর্থাৎ দুই নম্বর হিসেবে কাজ শুরু করি। ৩০শে মার্চ, ’৭১-এর পর জেনারেল জিয়া আমার সাথে আর ছিলেন না। তিনি রামগড় হয়ে সীমান্তের ওপারে চলে গিয়েছিলেন। কাজেই ৩০শে মার্চের পর থেকে উল্লিখিত সেক্টরের পুরো বাহিনীর কমান্ড আমার হাতে এসে পড়ে। আমি, বিডিআর, ছাত্র-জনতা, এবং আওয়ামী লীগ স্বেচ্ছাসেবক দল নিয়ে গঠিত বাহিনী নিয়ে ২রা মে, ’৭১ বিকেলে আমরা সীমান্তের ওপারে চলে গিয়েছিলাম। কিছুদিন পর জেনারেল ওসমানী সাহেব আমাকে ডেকে বললেন, ‘সিলেট এলাকায় আমাদের কোনও সেক্টর খোলা হয়নি এবং সিলেটের সুনামগঞ্জ, ছাতক এবং সালুটিকর- এইসব এলাকায় অনেক বিডিআর এবং সৈন্য বিশৃংখল অবস্থায় আছেন। কাজেই তিনি আমাকে অবিলম্বে শিলং চলে যেতে বললেন। তিনি নির্দেশ দিলেন ওখান থেকে আমি ছাতক এবং সুনামগঞ্জ এলাকায় গিয়ে যেন যুদ্ধ সংগঠন করি।

প্রশ্নঃ আপনার আনুষ্ঠানিক নিযুক্তি এবং সেক্টর সম্পর্কে ব্যাখ্যা দান করুন।
উত্তরঃ সরকার গঠিত হওয়ার পর আমাকে পাঁচ নম্বর সেক্টরের কমান্ডার নিযুক্ত করা হলো। এলাকা দেয়া হলো ডাউকী থেকে সুনামগঞ্জের বাঁ দিকে বড়ছড়া নামক স্থান পর্যন্ত। এক কথায় বলা যায় ডাউকী থেকে ময়মনসিংহের সীমান্ত পর্যন্ত ছিল আমার সেক্টরের সীমানা। সিলেটে গিয়ে আমি দেখলাম আমাদের লোকজন খুব বিশৃংখল অবস্থায় আছেন। তাদের জন্য ওখানে না ছিল কোনও রসদপত্র, না ছিল কোনও যুদ্ধ সংগঠন।

আমি আমার এলাকাটিকে পাঁচটি সাব-সেক্টরে ভাগ করে দিয়েছিলাম। এই সাব সেক্টরগুলি ছিল ডাউকী, ভোলাগঞ্জ, শেলা, বালাত এবং বড়ছড়া, আমি বুঝলাম যে বিদেশের মাটিতে বসে দেশে যুদ্ধ করা যায় না। কাজেই সবদিকে আক্রমন চালিয়ে বাংলাদেশের অভ্যন্তরে জায়গা করে নেয়াই আমি আমার প্রধান কর্তব্য মনে করলাম। এরই প্রেক্ষিতে বাংলাদেশ সীমান্তের দশ মেইল অভ্যন্তরে আক্রমণ পরিচালনা করলাম এবং আমরা সফল হলাম। এক পর্যায়ে আমরা সুরমা নদীর উত্তর ভাগে পুরা অংশ আমাদের দখলে নিয়ে এলাম। আমরা আমাদের হেডকোয়ার্টার স্থাপন করলাম বাঁশতলায় (ছাতকের উত্তরে বাংলাদেশেরই একটি এলাকা)। সিলেট থেকে নদীপথে যেসব ছোট ছোট বার্জ এবং ছোট ছোট জাহাজ রসদপত্র নিয়ে ঢাকার দিকে যেতো সেগুলিকে আমরা পথে ধরতাম এবং রসদপত্রাদি কেড়ে নিয়ে কিছু আমাদের কাজে লাগাতাম এবং কিছু বাংলাদেশ হেডকোয়ার্টারে পাঠিয়ে দিতাম। সেখান থেকে এসব রসদপত্র অন্য সব সেক্টরে চলে যেতো।

প্রশ্নঃ আপনার এই সংগঠনের পর্যায় কোন মাস থেকে শুরু হয়েছিল?
উত্তরঃ হুবুহু দিন-তারিখ আমার মনে নেই, তবে জুন কিংবা অনুরূপ সময় হতে পারে।


প্রশ্নঃ শুরুতে আপনার সৈন্যসংখ্যা কতজন ছিল? তখন নতুনদের প্রশিক্ষণের কি ব্যবস্থা নিয়েছিলেন?
উত্তরঃ প্রথমে ইস্ট বেঙ্গল রেজিমেন্ট, বিডিআর, পুলিশ এবং মুক্তিযুদ্ধে উৎসাহী কিছু ছাত্র-জনতাসহ প্রায় চারশত লোক পেলাম। বর্ডারের ওপাররে এবং বাঁশতলায় আমরা ট্রেনিং ক্যাম্প করলাম। ভারত থেকে দু’একজন জেনারেল এসেছিলেন, তারাও কয়েকটি ট্রেনিং ক্যাম্প সংগঠন করলেন। দেশের অভ্যন্তরে থেকে যারা ওখানে গিয়েছিলেন তাদের মধ্য থেকে শক্ত সমর্থদের বেছে নিয়ে ট্রেনিং দেয়া হলো। আস্তে আস্তে বাড়তে বাড়তে এক পর্যায়ে এই সংখ্যা প্রায় বার হাজারে গিয়ে দাঁড়ালো।

প্রশ্নঃ সরকার গঠিত হওয়ার পরের কথা বলুন।
উত্তরঃ সরকার গঠিত হওয়ার পর আমাকে সিলেট পাঠানো হলো ৫নং সেক্টরের কমান্ডার হিসেবে। এলাকাটি ছিল দুর্গম। গাড়ী চলাচল করতে অসুবিধা হতো। সবটাই ছিল হাওড় এবং বিল এলাকা। সুনামগঞ্জ-ছাতক এলাকায় হয় নৌকা নতুবা পায়ে হেঁটে, সাঁতার কেটে এদিক ওদিক চলাচল করতে হতো। এসব জায়গায় সাংবাদিকও তেমন আসতেন না। সরকারের পক্ষ থেকেও লোকজন তেমন আসতেন না। একবার একজন কর্মকর্তা এসেছিলেন। তিনি হলেন নুরুল কাদের খান, যুদ্ধকালীন গণপ্রজাতন্ত্রী বাংলাদেশ সরকারের সংস্থাপন সচিব। তিনি শিলং পর্যন্ত এসেছিলেন এবং আমার সাথে রণাঙ্গন পরিস্থিতি নিয়ে আলাপ-আলোচনা করেছিলেন। তিনি পায়ে হেঁটে আমার এলাকার গুরুত্বপূর্ণ রণাঙ্গনসমূহ পরিদর্শন করেছেন। গণপ্রজাতন্ত্রী বাংলাদেশ সরকারের মাননীয় প্রধানমন্ত্রী জনাব তাজউদ্দীন আহমদ সাহেবও একবার এসে আমাকে দেখে গিয়েছিলেন। তিনিও পায়ে হেঁটে আমার সেক্টরের বিভিন্ন এলাকা পরিদর্শন করেছিলেন।

প্রশ্নঃ সেক্টর বলতে কোন পর্যন্ত বুঝাচ্ছেন?
উত্তরঃ	বাংলাদেশের ভিতর বাঁশতলা বলে একটা জায়গা আছে। তাজউদ্দীন সাহেব ওখানে এসেছিলেন।

প্রশ্নঃ মুক্তিযোদ্ধাদের আপনি কোথায় এবং কিভাবে প্রশিক্ষণ দিয়েছিলেন?
উত্তরঃ	বাংলাদেশের ভিতরে আমাদের অনেকগুলি ক্যাম্প ছিল। সেসব ক্যাম্পে আমাদের সৈন্যরা মুক্তিযোদ্ধাদের প্রশিক্ষণ দিতেন। আবার ভারতের অভ্যন্তরে সীমান্তের কাছাকাছি এলাকায়ও কিছু প্রশিক্ষণ ক্যাম্প ছিল। সেসব ক্যাম্পে ভারতীয় সৈন্যরা প্রশিক্ষন দিতেন।

কাজেই মুক্তিবাহিনীর প্রশিক্ষণের দু’টি উৎস ছিল। একটি ছিল সেটা আমি নিজে সংগঠন করে বাংলাদেশ থেকে এনে মুক্তিযোদ্ধাদের প্রশিক্ষণের ব্যবস্থা করতাম। আর একটি ছিল ভারতীয় সেনাবাহিনীর মাধ্যমে আমাদের সরকার সরাসরি প্রশিক্ষণের ব্যবস্থা করে মুক্তিযোদ্ধাদের পৃথক পৃথকভাবে আমাদের কাছে পাঠাতেন।

প্রশ্নঃ জেনারেল আতাউল গনি ওসমানীকে কমান্ডার-ইন-চীফ হিসেবে ঘোষনা করার পর আপনি কিভাবে তার সাথে সম্পর্ক চালিয়ে গিয়েছিলেন।
উত্তরঃ আগেই বলেছি জেনারেল ওসমানী সাহেবের সাথে সর্বপ্রথম আমার দেখা হয়েছিল রামগড়ে। তবে এর আগেও ওয়ারলেসে দু’একবার তাঁর নির্দেশ আমি পেয়েছি মহলছড়িতে পার্বত্য চট্টগ্রাম এলাকায়। তখন আমি বড় রকমের একটি যুদ্ধে লিপ্ত ছিলাম। সে সময় তিনি আমাকে রামগড়ে চলে আসতে বলেছিলেন। আমি তাঁকে জানিয়ে ছিলামঃ পুরো পার্বত্য চট্টগ্রম এলাকা আমার দখলে আছে কাজেই আপনারা কেন পার্বত্য এলাকায় চলে আসছেন না? তিনি পরামর্শ দিলেনঃ এটা ঠিক হবে না। আমরা সবাই মিলে আবার নতুনভাবে সংগঠন করে যুদ্ধ চালিয়ে যাবো। জেনারেল ওসমানী সাহেবের নির্দেশানুযায়ী মহালছড়ির যুদ্ধের পর আমি রামগড়ে চলে গেলাম। জেনারেল ওসমানী ওপার থেকে রামগড়ে এলেন। সেখানেই বাংলাদেশের মাটিতে তার সাথে তার সাথে আমার প্রথম সাক্ষাৎ হয়েছিল। জেঃ ওসমানী আমাকে খুব প্রশংসা করলেন এবং বললেনঃ আরো দু’দিন রামগড় আটকে রাখতে হবে’। তারিখটি ছিল ৩০শে এপ্রিল, ১৯৭১। আগেই বলেছি ২রা মে বিকেলে আমরা ভারতীয় এলাকায় চলে গিয়েছিলাম। রামগড়কে আরো দু’দিন আটকিয়ে রাখতে বলার কারণ ছিল আমাদের মুক্তিবাহিনী যেসব রসদপত্র নিয়ে ছিলেন সেগুলি পার করার জন্য এবং সীমান্তে আটকে পড়া নিরীহ জনগণকে নিরাপদে ভারতে পার করে যাওয়ার জন্য দু’দিন সময়ের প্রয়োজন ছিল।

প্রশ্নঃ মুক্তিযুদ্ধে যে আপনারা জয়ী হচ্ছিলেন, এটা কখন বুঝতে পেরেছিলেন?
উত্তরঃ অক্টোবর-নভেম্বরের দিকে। একটা সময় খুব খারাপ এসেছিল জুন-জুলাই মাসে। তখন অনেকে হতাশাগ্রস্ত হয়ে পড়েছিলেন। এমনকি আমাদের এমএনএগণ পর্যন্ত বলতে শুরু করেছিলেনঃ ‘ভাই আর কি দেশে ফিরে যাওয়া যাবে?’ কিন্তু আমরা হতাশায় ছিলাম না। আমরা সব সময় আশাবাদী ছিলাম। কারণ, এতে জড়িত ছিল বাঁচামরার প্রশ্ন। হয় দেশ উদ্ধার করতে হবে, নইলে দেশ-জাতি সবই গেল। তবে সেপ্টেম্বর-অক্টোবরের দিকে আমরা বুঝতে পেরেছিলাম যে আমরা জয়ের দিকে যাচ্ছি এবং আমরা জিতবই- দু’মাস লাগতে পারে, ছয়মাস লাগতে পারে, আমরা আমাদের নিজেদের শক্তিতে জিতব। এজন্য ভারতীয় সৈন্যের প্রয়োজন হবে না।

প্রশ্নঃ পাকিস্তানী বাহিনীর তুলনায় আপনাদের সৈন্যবলতো খুব কম ছিল, অস্ত্রও ছিল খুবই সীমিত। আপনাদের রণকৌশল সম্পর্কে কিছু বলুন।
উত্তরঃ রণকৌশন যা সাধারণ হওয়া উচিৎ, তাই ছিল। শুরু দিকে যেহেতু আমরা ছোট ছোট দলে গিয়েছিলাম, তাই তখন গেরিলা রণকৌশলকে আমরা প্রধান অবলম্বন হিসাবে বেছে নিয়েছিলাম। কারণ যুদ্ধের নিয়মই হলো যখন কোন বড় শত্রুর সাথে আপনি যুদ্ধে জড়িয়ে পড়তে চান, তখন আপনি যদি চিরাচরিত যুদ্ধনীতি ভঙ্গ করে যুদ্ধ করতে হবে, অর্থাৎ গেরিলা যুদ্ধ করতে হবে। এই পদ্ধতিতে আমরা শত্রুদের বড় বড় বাহিনীর উপর আচমকিতে গুলি চালিয়ে পালিয়ে যেতাম। তাতে শত্রুপক্ষের হতাহতের সংখ্যা অনেক বেশি হতো। অপরপক্ষে আমাদের কিছু হতো না। আমাদের মূল রণকৌশলই ছিল, এই গেরিলা পদ্ধতিতে পাকিস্তান বাহিনীকে রোজ একটু একটু করে আঘাত করে ওদের শক্তি কমিয়ে দেয়া এবং ওদের অসংগঠিত করে দেয়া, ওদের রসদপত্র নষ্ট করে দেয়া ইত্যাদি। আমরা জানতাম যে একটা সময় আসবে যখন আমরা নিয়মিত বাহিনী গঠন করে ওদের আক্রমণ করে আমাদের দেশ পুনরুদ্ধার করতে পারব।

প্রশ্নঃ শত্রুবাহিনী থেকে আপনারা কি পরিমান অস্ত্রশস্ত্র ছিনিয়ে নিয়েছিলেন?
উত্তরঃ প্রচুর। শুরর দিকে আমাদের যা কিছু অস্ত্রশস্ত্র ছিল তাই দিয়ে যুদ্ধ করতাম। পরের দিকে বেশিরভাগ ক্ষেত্রে আমরা অনেক অস্ত্রশস্ত্র এবং গোলাবারুদ ছিনিয়ে আনতে সক্ষম হয়েছিলাম। যখন আমরা আকস্মিক আক্রমণ চালাতাম তখন তারা পালিয়ে যেতো। তারা পালিয়ে যাওয়ার পর যা অস্ত্রশস্ত্র পড়ে থাকতো সব আমরা নিয়ে নিতাম।

প্রশ্নঃ ৩রা ডিসেম্বর ’৭১ পাকিস্তান এবং হিন্দুস্তানের সাথে আনুষ্ঠানিক যুদ্ধ ঘোষনার পর আপনার রণকৌশলের কোন পরিবর্তন হয়েছিল কি?
উত্তরঃ হ্যাঁ। তখন আমরা চিরাচরিত যুদ্ধে (কনভেনশনাল ওয়ার) লিপ্ত হয়ে গেলাম। ৩রা ডিসেম্বরের পর প্রথমে আমরা দখল করলাম টেংরা টিলা। তারপর দখল করলাম, ছাতক, তারপর সুনামগঞ্জ। তারপর আমরা সমস্ত বাহিনী সুরমা নদীর এপারে পার করে সোজা সিলেটের দিকে ধাবিত হলাম। আমরা লামাকাজি পর্যন্ত দখল করলাম। তখনই পাকিস্তান বাহিনীর আত্মসমর্পণের কথা ঘোষিত হয়ে গেল।

প্রশ্নঃ জেনারেল জগজিৎ সিং আরোরাকে ইষ্টার্ন কমান্ডারের প্রধান সেনাপতি নিযুক্ত করার পর মুক্তিবাহিনীর প্রধান সেনাপতি জেনারেল ওসমানীর কি ভূমিকা হয়েছিল?
উত্তরঃ জেনারেল জগজিৎ সিং আরোরাকে কমান্ডে দেয়ার পর জেনারেল ওসমানীই আমাদের জানালেন যে এখন জেনারেল আরোরার নেতৃত্বে যৌথ কমান্ড হচ্ছে। কাজেই আমাদের এলাকায় নিযুক্ত ভারতীয় জেনারেলগণের সাথে ঐ সময় থেকে সংযোগ রক্ষা করে যুদ্ধ করার জন্য তিনি আমাদের পরামর্শ দিলেন।


প্রশ্নঃ জেনারেল ওসমানী সাহেব আর কমান্ড করতেন না?
উত্তরঃ করতেন তবে সরাসরিভাবে আমাদের এমন কোনও বেতারযন্ত্র ছিল না সব সময় যোগাযোগ রক্ষা করে চলার জন্য।

প্রশ্নঃ সম্মিলিত মিত্র ও মুক্তিবাহিনী মিলে ৩রা ডিসেম্বর থেকে ১৬ই ডিসেম্বর অর্থাৎ বিজয়ের পূর্ব মুহুর্ত পর্যন্ত আপনারা কিভাবে যুদ্ধ করলেন এবং কিভাবে ঢাকা প্রবেশ করলেন?
উত্তরঃ যুদ্ধনীতির কথা তো ইতিমধ্যেই বললাম। ঢাকার এলাকায় প্রবেশকালে কোন কোন এলায়কায় মুক্তিবাহিনী ছিলেন। আবার অনেকগুলো জায়াগা ছিল যেখানে ভারতীয় বাহিনীর একটি ব্যাটালিয়ন গিয়েছিলেন। এছাড়া মূল সিলেট এলাকায় ভারতীয় বাহিনী তাদের ব্যাটালিয়ন নিয়োগ করেছিলেন। কিন্তু সুনামগঞ্জ, টেংরাটিলা, ছাতক এসব এলাকাতে একমাত্র মুক্তিবাহিনীই এককভাবে প্রবেশ নিয়েছিলেন।

প্রশ্নঃ ঢাকার দিকে কারা এগিয়েছিলেন?
উত্তরঃ ঢাকা দিকে মেজয় হায়দার ছিলেন। যেহেতু আমি সিলেট সেক্টরে ছিলাম কাজেই এই ব্যাপারে বিস্তারিত জানা নেই।

প্রশ্নঃ আপনার বাহিনীতে মোট মুক্তিযোদ্ধার সংখ্যা কত ছিল?
উত্তরঃ শেষের দিকে ১৬ই ডিসেম্বর ১৯৭১ পর্যন্ত বিশ-পঁচিশ হাজার হয়েছিল।

প্রশ্নঃ তালিকাভুক্ত মুক্তিযোদ্ধা কতজন ছিল বলে আপনার ধারণা?
উত্তরঃ দশ-বার হাজার, বাকী দশ-বারো হাজার ছিল তালিকার বাইরে।

প্রশ্নঃ ভারতের মাটিতে আপনি জেনারেল (তৎকালীন মেজর) জিয়াসহ এক সাথে কতদিন যুদ্ধ পরিচালনা করেছেন?
উত্তরঃ প্রায় মাসাধিক কাল। ২রা মে থেকে জুনের মাঝামাঝি সময় পর্যন্ত।

প্রশ্নঃ মেজর জিয়া কোথায় গেলেন?
উত্তরঃ জেনারেল ওসমানী সাহেব তাকে ‘জেড’ ফোর্স সংগঠনের ভার দিলেন। জিয়া সাহেব ময়মনসিংহের উত্তরে তুরা নামক স্থানে স্থাপন করেছিলেন তার জেড ফোর্সের প্রধান কেন্দ্রস্থল।

প্রশ্নঃ এবার রণাঙ্গনের দু’একটি অভিজ্ঞতা সম্পর্কে জানতে চাই। আপনারা ঘুমাতেন কি করে?
উত্তরঃ মাটিতে। কখনো গাছতলায় কখনো বাঁশের খাঁচায়, এমনি মাচাং বানিয়ে উপরে খড় দিয়ে ঢেকে দিতাম। সাধারণত রাতে ঘুমানো সম্ভব হতো না। বেশিরভাগ ক্ষেত্রে দু’টি অপারেশন-এর ফাঁকে দিনের বেলায় কিছু সময় ঘুমিয়ে নিতাম। সাধরণতঃ সৈনিকের পোশাকেই ঘুমিয়ে পড়তাম। সৈনিকের পোশাক বলতে  একটি খাঁকি হাফপ্যান্ট এবং পায়ে একজোড়া বুটই আমার পরনে থাকত। এ প্রসঙ্গে আপনাকে একটি ঘটনা বলি। আমি রামগড় থেকে সীমান্ত অতিক্রম করার পর (২রা মে,’৭১ থেকে জুন’৭১- এর মাঝামাঝি সময়) জেনারেল ওসমানী সাহেব গিয়েছিলেন আমাদের দেখতে। আমি তখন অপারেশনে ব্যস্ত। আমার পরনে শুধু একটি খাঁকি হাফপ্যান্ট এবং পায়ে একজোড়া বুট ছিল। গায়ে কোন গেঞ্জি পর্যন্ত ছিল না। মাথা থেকে সমস্ত শরীর ছিল ধুলাময়। খবর পেয়ে ঐ অবস্থায়ই জেনারেল সাহেবের সাথে সাক্ষাৎ করেছিলাম। এই একটি মাত্র ঘটানা থেকেই অনুমান করতে পারেন কি অবস্থায় আমরা যুদ্ধ করেছি।

প্রশ্নঃ রণাঙ্গনে একনাগাড়ে কত সময় পর্যন্ত না ঘুমিয়ে কাটিয়েছিলেন?
উত্তরঃ তিনদিন তিনরাত।

প্রশ্নঃ কোথায়?
উত্তরঃ রামগড়ের উলটা দিকে সাবরুম নামক স্থানে। মে’৭১ থেকে জুন’৭১-এর মাঝামাঝি সময়ে।


প্রশ্নঃ সবচাইতে ভয়াবহ যুদ্ধ আপনি কোথায় করেছেন?
উত্তরঃ সবগুলিই ভয়াবহ, সবগুলিই লোমহর্ষক।

প্রশ্নঃ আপনি অত্যন্ত কঠিন বিপদের সম্মুখীন হয়েছিলেন এবং আশ্চর্যজনকভাবে বেঁচে গিয়েছেন, এমন দু’একটি ঘটনা জানতে চাই।
উত্তরঃ এটা একবার হয়নি। বহুবার হয়েছে। এটা বলে শেষ করা যাবে না। বহুবার পাকিস্তানী সৈন্যরা আমার নাকের ডগা দিয়ে অতিক্রম করে গিয়েছে, ধান ক্ষেতে আমি শুয়ে রয়েছি, হামাগুড়ি দিয়ে কিংবা বুকে ভর দিয়ে আমাকে বের হয়ে আসতে হয়েছে। বহুবার ঘেরাওর ভিতর পড়ে গিয়েছিলাম, আবার বের হয়ে গিয়েছি। এই যুদ্ধে একটা বিরাট প্রমাণ, বিরাট বিশ্বাস আল্লাহর উপর আমার বেড়ে গিয়েছে; আমি দেখলাম যে যার মৃত্যু নেই, সে মরতে পারে না- সে যেমন অবস্থায় থাকুক না কেন বেঁচে আসবে। অনেক সময় দেখা গিয়েছে সম্মুখের লোক মারা যায়নি, অথচ পিছনের লোক বেশি মারা গিয়েছে।

১৯৭১-এর ৯ই অক্টোবরে আমি কমিশন পেলাম। ৯ই অক্টোবর কমিশন পাওয়ার পর সেখান থেকে আমাদের পোষ্টিং করা হলো বিভিন্ন সেক্টর, সাব সেক্টর এবং ব্যাটেলিয়নে এবং সে অনুসারে আমাকেও পোষ্টিং করা হলো ৫ নম্বর সেক্টরে। আমার সাথে ছিলেন মেজর খালেদ, তখন ছিলেন লেফটেন্যান্ট আমরা দু'জন ৫ নম্বর সেক্টরে আসার জন্য আমাদেরকে মুভমেন্ট অর্ডার দেওয়া হলো। আর বলা হলো আমাদের ১১ তারিখ চলে যেতে।

৫ নং সেক্টর বলতে ছিল একটি রেষ্ট হাউজ। ওটার সামনে আমাদেরকে নামিয়ে দিয়ে বলা হলো যে, এটা আপনাদের ৫ নং সেক্টর। আমরা সেখানে গেলাম। একটা দরজা নক করলাম। এক ভদ্রলোক দরজা খুলে দিলেন। তার সাথে পিরিচয় হলো। তিনি বাংলাদেশের একজন এমপি- নামটা ভুলে গেছি। তিনি সিলেট এলাকার একজন এমপি। ঐ রুমের মধ্যে আরোও তিনজন এমপি ছিলেন। তাদের সাথে পরিচয় হলো। আমাদের পরিচয় দেওয়ার পর তারা আংগুল দিয়ে পাশের রুম দেখিয়ে দিলেন। পাশের রুমে দরজায় নক করার পর এক ভদ্রমহিলা বের হলো এবং পরিচয় দিলেন যে, উনি মিসেস শওকত। আমরা আমাদের পরিচয় দিলাম। ৫ নং সেক্টর কমান্ডার তখন অবশ্য ছিলেন না। ছাতকে একটি অপারেশন গিয়েছেন। মিসেস শওকত আমাদেরকে রিসিভ করলেন। এবং সেখানে আমাদের থাকা খাওয়ার ব্যাবস্থা হলো। প্রায় ৫ দিন থাকার পরে আমরা রাতের বেলা দেখলাম জেনারেল (তখন লেফটেন্যান্ট কর্নেল) শওকত আসছেন। তার পরনে একটি হাফপ্যান্ট আর জীনসের কালো একটি হাফশার্ট। মুখে বেশ লম্বা দাড়ি হয়ে গেছে। যাই হোক, তার সাথে মিসেস শওকত আমাদের পরিচয় করিয়ে দিলেন। পরের দিন সকালে তিনি একটা গাড়িতে করে আমাদের দু'জনকে একটা সাবসেক্টরে নিয়ে গেলেন। ঐ সাব-সেক্টরের নাম ছিল শেলা সাব-সেক্টর। সোলা সাব-সেক্টর পর্যন্ত গাড়ি যেতো। সেখান থেকে আমাদেরকে পদব্রজে তিনি নিয়ে আসলেন ভোলাগঞ্জ সাব-সেক্টরে। আসার পর বললেন, এটা তোমাদের সাব-সেক্টর। এখানে তোমরা দু'জন থাকবে। এই সাব-সেক্টরে দেখলাম প্রায় দের হাজার ছেলে। এবং এর দের হাজার ছেলের তখন কোন কাজ নেই। একটা কোম্পানি ছিল প্রায় ১০০ জন লোকের। আর বাকি সব ছিল এফ-এফ, একজন সিভিল অফিসারের অধীনে, নাম আলমগীর। তিনি সিএন্ডবি'র একজন ইঞ্জিনিয়ার। তার কাছ থেকে আমাকে চার্জ বুঝে নেওয়ার জন্য বলা হলো। নাম্বারে আমি সিনিয়র ছিলাম মেজর খালেদের (তখন লেফটেন্যান্ট) চেয়ে। তাই সাব-সেক্টর কমান্ডার হিসাবে চার্জ নিলাম। চার্জ নিয়ে অর্গানাইজ করলাম। অর্গানাইজ করার পর জেনারেল শওকত আমাদের এই সাব-সেক্টরে তিন দিন ছিলেন। এখানে হলো পাঁচটি কোম্পানি আলফা কোম্পানী, গ্রেকো কোম্পানী, চার্লি কোম্পানী, ডেলটা কোম্পানী, একো কোম্পানী। আরেকটা কোম্পানি ছিল ছিল এল এফ কোম্পানি মোট ছয়টি কম্পানির চার্জ নিলাম আমি। অপারেশন এরিয়া সম্বন্ধে জেনারেল শওকত আমাকে ব্রিফ করে দিলেন। অপারেশন এরিয়াটা ছিল বিরাট, যার জন্য উনি একটা সাব জোন ভাগ করলেন। সাব জোন এর মধ্যে তিনি তিনটা কোম্পানী দিয়ে মেজর খালেদকে ইনচার্জ করে তার দায়িত্ব দিলেন। আর বাকি কোম্পানী গুলোর দায়িত্ব আমাকে দিলেন। রেশন, সাপ্লাই ইত্যাদি কাজের জন্য রইলেন আলমগীর আগে যিনি সাব সেক্টর কমান্ডার হিসাবে কাজ করতেন। এরপর জেনারেল শওকত চলে আসলেন এবং আমরা সপ্তাহখানেক পর্যন্ত ট্রেনিং পরিচালনা করলাম। আর পুরো এলাকাটা যতটুকু সম্ভব 'রেকি' করলাম। আমাদের ক্যাম্পটি ছিল ভোলাগঞ্জ সাব-সেক্টরে। এটা বাংলাদেশের ভেতরেই ছিল ইন্ডিয়ার বর্ডার থেকে প্রায় ৭ মাইল ভেতরে। ঐ এলাকাটাতে পাকিস্তান আর্মি তখনো আসে নাই।

গৌরীনগর গ্রামে অবস্থান নেওয়ার উদ্দেশ্যে ১৮ই অক্টোবর রাতে দুই কোম্পানী সৈন্য নিয়ে ২৫টি দেশী নৌকাযোগে গৌরীনগরের উদ্দেশ্যে রওয়ানা হলাম। আগের দিনই ঐ গ্রামে রেকি করে এসেছিলাম। কিন্তু রেকি করে আসার পরই পাকসেনারা যে ঐ গ্রামে অবস্থান নিয়েছিল, সে খবর জানা ছিল না।

১৮ই অক্টোবর নৌকাযোগে গৌরীনগরের কাছাকাছি হতেই পাকসেনারা বেপরোয়াভাবে গৌরীনগর থেকে আমাদের লক্ষ্য করে গুলি চালাতে থাকে। অকস্মাৎ এই আক্রমনের জন্য আমরা আদৌ প্রস্তুত ছিলাম না। ২৫টি নৌকাভর্তি আমাদের বাহিনী নদীপথে রাতের দিক হারিয়ে ফেললো। এ অবস্থায় অনেক চেষ্টার পর আমি আমামার বাহিনী নিয়ে সরে এসে বর্নি নামক স্থানে অবস্থান নিলাম। গৌরীনগর গ্রামে পাকিস্তানীদের প্রচন্ড গোলার মুখে একজন মুক্তিযোদ্ধা শহীদ এবং ৬ জন গুরুতররূপে আহত হয়।

বর্ণিত সুবেদার মোশারফ এবং এফ-এফ মাহবুবের কমান্ডে কোম্পানী দুটি রেখে আমি হেডকোয়ার্টার ফিরে গেলাম। বর্ণিত অবস্থানরত মুক্তিবাহিনীর উপর আক্রমণের মুখে সুবেদার মোশাররফ এবং এফ-এফ মাহবুব তার বাহিনী নিয়ে টিকে থাকার চেষ্টা করে ব্যার্থ হলেন। শেষ পর্যন্ত মুক্তিবাহিনী পিছু সরে ডাকাতের বাড়ী এবং দলিরগাঁও-এ পুনরায় প্রতিরক্ষা ব্যাবস্থা গড়ে তোলে। বর্নির সংঘর্ষে পাকসেনাদের হাতে বন্দী এবং বেশকিছুসংখ্যক যোদ্ধা আহত হয়। মুক্তিবাহিনীর এই বিপর্যয়ে ২২/২৩শে অক্টোবর আমি সেক্টর কমান্ডার শওকতের নির্দেশে ২০০ জনের মত মুক্তিযোদ্ধা নিয়ে ভোর পাঁচটায় বর্ণিত পাক অবস্থানের উপর আক্রমণ চালাই। বাঁদিক থেকে আমার বাহিনী এবং ডানদিক থেকে সুবেদার মোশাররফের বাহিনী তীব্রভাবে আক্রমণ করে। আমাদের বাহিনী বর্নিতে ঢুকে পড়ে। পাকসেনারা ফ্রন্ট লাইন ছেড়ে পিছনে সরে পাল্টা আক্রমণের প্রস্তুতি নেয়। কিছুক্ষণের মধ্যেই পাকিস্তানীরা বিপর্যয় অবস্থা কাটিয়ে পাল্টা আক্রমণ করে। তাদের তীব্র আক্রমণের মুখে আমাদের বাহিনী পিছু হটতে শুরু করে। এই সময় আমি সেক্টর কমান্ডারের কাছে অয়ারলেসযোগে বার বার সাহায্য প্রার্থনা করি। এই বার্তা পেয়ে সেক্টর কমান্ডার শওকত মুক্তি বাহিনীর একটি প্লাটুনকে অস্ত্র, গোলাবারুদ দিয়ে পাঠান। এই প্লাটুনকে পৌঁছানোর ফলে আমাদের মনোবল অনেক বেড়ে যায় এবং পাকিস্তানীদের উপর তীব্রভাবে আক্রমণ চালাতে থাকি। বেলা ৪টা পর্যন্ত রক্তক্ষয়ী সংঘর্ষে শেষ পর্যন্ত পাকসেনারা চরম ক্ষতি স্বীকার করে বর্নি ছেড়ে গৌরীনগরে পালিয়ে যায়। আমাদের বাহিনী বর্নিতে দৃঢ় প্রতিরক্ষা ব্যাবস্থা গড়ে তোলে।

এরপর মুক্তিবাহিনী বর্নি থেকে আমার কমান্ডে অগ্রসর হয়ে ৩০শে অক্টোবর পাক ঘাঁটি গৌরীনগর আক্রমণ করে। এফ-এফ মাহবুবও তার বাহিনী নিয়ে এলেন। সংঘর্ষে ১৭৫ জন মুক্তিযোদ্ধা অংশ নিলো। সেক্টর কমান্ডার মীর শওকত স্বয়ং ১২০ মিলিমিটার মর্টার দ্বারা সাহায্য করলেন। আমাদের বাহিনীর প্রচণ্ড আক্রমণের মুখে পাকবাহিনীর প্লাটুনটি এবং রাজাকার বাহিনীর একটি কোম্পানী পেছনে সরে যেতে বাধ্য হয়। মুক্তিবাহিনী গৌরীনগর পৌছেঁ যায়। গোলাগুলির শব্দে সালুটিকার থেকে পাকিস্তানীদের একটি সাহায্যকারী শক্তিশালী দল চলে আসে এবং আমাদের উপর প্রচন্ডভাবে পাল্টা আক্রমণে আমাদের গৌরীনগর ছেড়ে দিতে হয়। এই ব্যাপক রক্তক্ষয়ী সংঘর্ষে ২ জন আহত হয়। অপরদিকে পাকসেনাদের ১১ জন হতাহত হয় বলে জানা যায়।

নভেম্বরের শেষের দিকে লামনিগাঁও-এর সংঘর্ষে লেঃ হোসেন ৩য় বেঙ্গলের একটি প্লাটুন নিয়ে বেশ বিপদে পড়ে যান। পাকিস্তানীরা লামনীগাঁও-এ লেঃ হোসেনকে চারদিক থেকে ঘিরে ফেলার চেষ্টা করছিল। এই সংবাদ পৌঁছলে আমি তৎক্ষণাৎ আমার বাহিনী নিয়ে লামনিগাঁও-এর দিকে অগ্রসর হই। পথে পাকিস্তানীরা এমবুস করে। কিছুক্ষণের সংঘর্ষে পাকিস্তানীদের পক্ষে ২ রাজাকার বন্দী এবং কয়েকজন হতাহত হয় এবং বাকি সৈন্যরা পালিয়ে যায়। আমি দ্রুত লালনিগাঁও পৌছে পাকিস্তানীদের উপর আক্রমণ করি। এই আক্রমণে পাকিস্তানীরা লালনিগাঁও ছাড়তে বাধ্য হয়। লেঃ হোসেন এবং এলাকায় আমাদের কতৃত্ব বজায় রেখেছিলাম।

এরপর আমার বাহিনী নিয়ে গৌরীনগর দখল করে বিমান বন্দরের দিকে অগ্রসর হতে আরম্ভ করি। শোলা-সাব-সেক্টর ট্রুপসহ ছাতকের উপর আক্রমণ শুরু করে। বালাঠ সাব-সেক্টর বাহিনী সুনামগঞ্জ শহরের উপর চাপ সৃষ্টি করে চলে। বড়ছড়া সাব-সেক্টর বাহিনীও ইতিমধ্যে সাচনা থেকে ধীরাই পর্যন্ত মুক্ত করে ফেলে।

৪ঠা ডিসেম্বর মিত্রবাহিনীর এক ডিভিশন সৈন্য সক্রিয়ভাবে অংশ নিয়ে করিমগঞ্জ থেকে মৌলভীবাজার হয়ে পূর্বদিক থেকে সিলেটের পথে অগ্রসর হতে থাকে। অপরদিকে উত্তর এবং পশ্চিম দিক থেকে ৫ নং সেক্টর ট্রুপস সিলেটের পথে অগ্রসর হতে থাকে। বালাট সাব-সেক্টর ট্রুপস ৬ই ডিসেম্বর সুনামগঞ্জ শহর দখল করে নেয়। ঐ দিন মুক্তিবাহিনী ছাতকের উপরও তীব্রভাবে আক্রমণ চালায়। সেক্টর কমান্ডার লেঃ কর্নেল শওকত ৩য় বেঙ্গলের ২টি কোম্পানী এবং শেলা সাব-সেক্টর ট্রুপস নিয়ে ছাতক আক্রমণ করেন। ৭ই ডিসেম্বর ৮টায় ছাতক শহর মুক্ত হয়। পাকসেনারা পালিয়ে গোবিন্দগঞ্জে আশ্রয় নেয়। অন্যদিকে মেজর সাফায়াত জামিল ৩য় বেঙ্গলের ২ টি কোম্পানী নিয়ে ডাউকি সাব-সেক্টর ট্রুপস সহ রাধানগর নিয়ন্ত্রনে এনে গোয়াইনঘাট হয়ে সা লুটিকর বিমান বন্দরের দিকে অগ্রসর হতে থাকেন।

৯ই ডিসেম্বর সেক্টর কমান্ডার লেঃ কর্নেল শওকত গোবিন্দগঞ্জ আক্রমণ করলেন। পাকসেনারা গোবিন্দগঞ্জ ছেড়ে নদী পেরিয়ে লামাকাজীতে প্রতিরক্ষাবৃহ্য গড়ে তোলে। কর্নেল শওকত মিত্রবাহিনীর জেনারেল গিলের কাছে বিমান সাহায্য চান। ১২ই ডিসেম্বর ভারতীয় ৪টি মিগ বিমান লামাকাজীতে পাক অবস্থানের উপর বোমাবর্ষণ করে। এর কয়েকদিন পরেই সিলেটে পাকসেনারা যৌথ কমান্ডারের কাছে আত্নসমর্পণ করে।

*১৯৭১ সালের অক্টোবরে বাংলাদেশ সেনাবাহিনীতে কমিশনপ্রাপ্ত। সাক্ষাৎকারটি ১০-০১-৮০ তারিখে প্রকল্প কর্তৃক গৃহীত। 

১০ই অক্টোবর তারিখ থেকে বিভিন্ন সেক্টরে আমাদের ডেসপ্যাচ করা শুরু হয়। আমাকে দেওয়া হলো সেক্টর নং পাঁচ-এ। কমান্ডার ছিলেন তৎকালীন কর্নেল মীর শওকত আলী বীরোত্তম পিএসসি। অক্টোবরের চৌদ্দ কি পনের তারিখ আমি পাঁচ নং সেক্টরে হাজির হলাম। ছাতক আগেই দখল করা হয়েছিল, তৃতীয় ইষ্ট বেঙ্গল রেজিমেন্টের নেতৃত্বে দুটো ফ্রিডম ফাইটার ও রেগুলার ফাইটার কোম্পানি নিয়ে সম্ভবত। পাকিস্তানী সৈন্য এক ব্রিগেড দিয়ে ঘেরাও করে ফেলায় ছাতক থেকে উইথ্রড করতে হয়েছে। ঠিক সেই সময়টায় আমি সাব-সেক্টরে জয়েন করি। আমার সংগে আরোও কয়েকজন অফিসার ছিলেন- লেঃ রউফ ও লেঃ মাহবুব। আমরা এই তিনজন একত্রেই সম্ভবত সিলিংয়ে গিয়েছিলাম। শিলং থেকে জেনারেল শওকত আমাদের রিসিভ করে নিয়ে গেলেন পাথরঘাটা। সেখানে তৃতীয় ইষ্ট বেঙ্গল কোম্পানী তখন একটা অপারেশন করছিল। এরপর আমাকে পাঠিয়ে দেওয়া হয় সাব-সেক্টর ভোলাগঞ্জে সেখানে তখন ছিলেন অনারারি লেফটেন্যান্ট এম এ এম আলমগীর। তিনি একজন ইঞ্জিনিয়ার। সাব-সেক্টরের এডমিনিস্ট্রেশন দেখার দায়িত্ব দেওয়া হয়েছিল তাকে। আমি আলমগীর সাহেবের কাছ থেকে অপারেশন কমান্ড নিয়ে নিলাম। পরবর্তী পর্যায়ে ৩১ তারিখে তাহেরউদ্দিন আখঞ্জি এলেন। সাব সেক্টরকে তখন দুভাগে ভাগ করা হয়-ইষ্টার্ন এবং ওয়েষ্টার্ন। বাউন্ডারি রাখা হয়েছিল গৌরীনগর রোডটাকে-সেটার পূর্বদিক আমার নেতৃত্বে ও পশ্চিমদিক তাহেরউদ্দিন আখুঞ্জির। তখন পূর্বদিকটার ডিসকিবাড়ি বলে জায়গায় একটা প্লাটুন ছিল, সেখানে জয়েন করে প্লাটুনটাকে আরোও পূর্বে ভেদেরগাঁও-এ নিয়ে গেলাম। ওখানে বসে ছোট ছোট অপারেশনের কাজ করতাম, যেখানে রাজাকারদের আক্রমণ করা ও পাকসেনাদের যাতায়াত পথে এমবুশ করা। স্বল্পসংখ্যক সৈন্যের জন্য আমার অপারেশন ছিল সীমাবদ্ধ।

নভেম্বরের দিকে আমার স্ট্রেনথ আরো বেড়ে গেলো। চার্লি ও ডেল্টা নামক দুটো কোম্পানী এসে মিলিত হওয়ায় তখন আমি শওকত সাহেবের নির্দেশে চার্লি এবং ডেল্টা কোম্পানী নিয়ে আদারপাড়ে চলে গেলাম। ওদের নেতৃত্বের অভাব ছিল। এলাকায় আমি যাওয়ার আগে কোন প্রতিরোধব্যুহ ছিল না। আমি গিয়ে পাটনিগাং পর্যন্ত প্রতিরোধব্যুহ রচনা করলাম। সে সময় আমার সামনে ছিল ২৫ বালুচরে একটি কোম্পানী, একটি স্কাউট ও আজাদ কাশ্মীর ট্রুপস।

নভেম্বরের প্রথম সপ্তাহ পর্যন্ত এমবুশ, রেইড করেছি-পাকিস্তান রাজাকারদের বিভিন্নাবস্থানের উপর, বিভিন্ন পেট্রোল পার্টির উপর। নভেম্বরের শেষ সপ্তাহ পর্যন্ত অপারেশনে ৩৪ জন নিয়মিত পাকসেনা, প্রায় এক কোম্পানী রাজাকার নিহত এবং আহত হয়। আমার পক্ষের দু'জন শহীদ এবং ৮ জন আহত হয়।

খাইরাই স্কুলে শত্রুর হেডকোয়ার্টার ছিল। ৫ই ডিসেম্বর নোয়া পাড়ায় সর্বপ্রথম এনেমি ডিলইন ফেইস করি। সেখানে শত্রুরা এল-এমজি ফায়ার করে। এল-এমজি ফায়ারের সংগে সংগে আমার ছেলেরা বসে গেল। রেগুলার ট্রেইন্ড ছেলে ছিল না কেউ, কাজেই এদের বুঝাতে আমার বহু সময় লাগলো যে এটা পাকিস্তান আর্মির ডিলইন পজিশন। ওরা ভেবেছিল পাকিস্তান আর্মি এসসে গেছে। তারপর যখন আমি ডিলইন পজিশনের উপর বিশজন ছেলে নিয়ে চার্জ করি, তখন পাকিস্তান সেনাবাহিনী উইথড্র করে চলে গেছে। তারপর আমার কথা ওদের কাছে সত্য মনে হলো এবং মনোবল ফিরে এলো। যখন দেখলো আমি চার্জ করে উঠে দাঁড়িয়েছি এবং কোন কিছু হচ্ছে না তখন তারা বুঝতে পারলো যে পাকিস্তান আর্মি ডিফেন্স নেই। তারা ব্যাক করছে, পালাচ্ছে।

তারপর ওখানে রিঅর্গানাইজ করে এগুতে শুরু করলাম। শেষ পর্যন্ত খাইরাই পৌঁছে গেলাম। শত্রুর হেডকোয়ার্টের পাঁচশ গজ দূরে একটা এলাকায় পৌঁছালাম। এবং ডিগিং শুরু করে সামনের দিকে যখন রেকি করতে শুরু করলাম তখন পাকসেনা সন্ধ্যায় আবছা আধারে আমাদের উপর মর্টার দিয়ে ফায়ার করলো-কিন্তু আমাদের পজিশন ঠিক বুঝতে না পারায় আমাদের ঠিক লাগছিল না। আমার ছেলেরা অত্যন্ত ক্লান্ত ছিল বলে তখন আক্রমণ করে খাইরাই দখল করা সম্ভব ছিল না। তাই ডিশকিবাড়ি ভেদেরগাঁও এলাকায় আমার একটা কোম্পানী ছিল, রাতে তাদের মুভ করিয়ে দিলাম, ওরা রাতারাতি খাইরাইর পেছনে এসে গেল। তখন রাত সারে ৪টা (৬ তারিখ)- খাইরাইর উপর ফায়ার করলো। এটা ঠিক আক্রমণ নয়, এটা হচ্ছে পলায়নপর সৈনিকদের মনোবল ভেঙে দেবার এক কৌশল।

পাকসেনারা তখন সালুটিকর থেকে আর্টিলারী সাপোর্ট চাইলো, প্রায় পাচটার দিকে আর্টিলারী শেল এসে পড়তে শুরু করলো, খাইরাইর আগে এবং চারদিক সার্কেল করে। এই সেলের কভারে পাকিস্তান সেনাবাহিনী উইথড্র করতে শুরু করলো। আমাদের সামনের ও পেছনের গোলাগুলিতে ওদের সর্বমোট পঁচিশজন মারা গিয়েছিল। আমরা কয়েকটা লাশ পেয়েছিলাম। ভোর ছ'টায় আমি খাইরাইর পাকসেনাদের ডিফেন্সে উঠে যাই। আমার আটটা ক্যাজুয়েলিটি হয়-দু'জন সিভিলিয়ানও মারা যায়। পাকসেনাদের ডিফেন্স প্রায় ছ'হাজার এম্যুনিশন, ছ'টা রাইফেল, ফিল্ড টেলিফোন এবং প্রচুর পরিমাণ মেশিন ও আরর কিছু মর্টারের রাউন্ড পেলাম।

সকাল আটটায় রওনা হলাম। তোয়াকিবাজারে কোম্পানী হেডকোয়ার্টার স্থাপন করে এডভান্স করলাম পাইকরাজ, জাংগাইলের দিকে। পাইকরাজ ও জাংগাইলের মাঝামাঝি সময় থেকে সত্রুরা আমাদের উপর গুলি চালালো। আমরা তৎক্ষণাৎ ওখানে হল্ট করে গেলাম- শত্রুকে সামনাসামনি রেখে জমির নালায় পজিশন নিয়ে গুলি বিনিময় শুরু করলাম বিকেল প্রায় ৪টা পর্যন্ত। সারে চারটার দিকে আমরা চার্জ করে শত্রুর বাংকারে উঠে গেলাম। সেখানে রাজাকারও ছিল। যারা বেঁচে ছিল তাদের ধরা হল এবং ওরা মারা যাবার আগে ওদের খবর পেলাম ওদের তেরজন ও রাজাকার দশজন মারা গেছে।

সামনে এগোনো শুরু হলো আবার। ১০ই ডিসেম্বরের মধ্যে পুনাছাগাঁও, বীরকুলি এবং নোয়াগাঁওয়ের শত্রুর অবস্থান মুক্ত করে আংগারজোর আমার হেডকোয়ার্টার করলাম। বি-এস-এফের মেজর র' এলেন আমারমার সহযোগিতার জন্য। ১১ তারিখ থেকে ১৪ তারিখ পর্যন্ত আংগারগাঁও থেকে সালুটিকর বাজার মুক্ত করলাম। ১৫ তারিখ ম্যাসেজ পেলাম যে, কোন অবস্থাতেই যেন শত্রুর উপর যেন ফায়ার না করি, যদি তারা ফায়ার না করে। এটা সম্ভবত সারেন্ডারের ব্যাপারে করা হয়েছিল। এই ম্যাসেজ নিয়ে মতানৈক্য দেখা দিয়েছিল। পাকিস্তানের অবস্থা তখন শেষ ধাপে। আমাদের সম্মিলিত বাহিনী তখন ঢাকার কাছে বিভিন্ন জায়গায় পৌঁছে গেছে। পাকিস্তান সেনাবাহিনী তখন নির্জীব, তবুও আমাদের উপর ফায়ার করেছে এবং করলে পাল্টা আমরাও করেছি।

সতেরো কি আঠারো ডিসেম্বর। সালুটিকর নদীর অপর পারে পাকসেনা ছিল, তারা খবর দিল তারা সারেন্ডার করবে, তাদের উপর যেন ফায়ার না করা হয়।

সে সময় আমি চলে গিয়েছিলাম পশ্চিম দিকে, যেখানে তাহেরউদ্দিন আখুঞ্জি গোবিন্দগঞ্জ পর্যন্ত পৌঁছে গেছে সিলেট শহরে ঢোকার চেষ্টা চালাতে। সেখান থেকে আমি ওয়াকিটকিতে ম্যাসেজটা পাই এবং গিয়ে হাজির হই। আমাদের সালুটিকর নদীর ও পারে যেতে দেওয়া হয়নি সারেন্ডার অনুষ্ঠানে আমার সংগের ছেলেরা গণ্ডগোল করতে পারে এই আশংকায়। আমিই শুধু গিয়েছিলাম।

আমি সেক্টর হেডকোয়ার্টারে নির্দেশ পেলাম আমারমার ছেলেরা ভেতরে যাতে ঢুকতে না পারে। কারণ তখন সম্ভাবনা ছিল আত্নসমর্পিত পাকসেনাকে পেলে ছেলেরা হয়তো মেরেই ফেলবে। আমি তখন আমার তিনটা কোম্পানী আংগারজোরে ক্লোজডোর করে রাখলাম।

তার সাত দিন পর গোটা ট্রুপস নিয়ে আমি সিলেট শহরে ঢুকি।

* ১৯৭১ সালের অক্টোবরে বাংলাদেশ সেনাবাহিনীতে কমিশনপ্রাপ্ত। সাক্ষাৎকারটি ১৪-১-৮০ তারিখে প্রকল্প কতৃক গৃহীত।

২রা সেপ্টেম্বর শিলং থেকে আমাদেরকে ট্রেনিং সেন্টারে পাঠানো হয়। শিলং থেকে ৮২ কিলোমিটার দূরে খাসিয়া জয়ন্তিকা হিলে পৌঁছার পর। এরপর আমরা ই-২ সেক্টরেএ ফরম পূরণ করি। তার পরই শুরু হয় ট্রেনিং। ৯ই সেপ্টেম্বর ট্রেনিং মুক্তিযুদ্ধে অংশগ্রহণের জন্য তামাবিল চেকপোষ্টে (সিলেট জেলায়) আমার পোষ্টিং হয়। ঐ দিনই আমি তামাবিল পৌঁছে এবং একটি প্লাটুনের দায়িত্ব গ্রহন করি।

আমি ছিলাম জুনিয়র কমিশন অফিসার- সেনাবাহিনীর সুবেদার র‍্যাংকের সমতুল্য। তামাবিলে অবস্থানকালেই গণপ্রজাতন্ত্রী বাংলাদেশ মুজিবনগর সরকার আমাকে একটা বিশেষ দায়িত্ব দেন। কিন্তু সসরাসরি মুক্তিযুদ্ধে লিপ্ত থাকার তামাবিল সাব-সেক্টর থেকে আমাকে রিলিজ সার্টিফিকেট দেওয়া হয়নি। ফলে ঐ সময় আমি স্টাফ ইন্টেলিজেন্স পোষ্টে যোগদান করতে পারিনি।

১১ই সেপ্টেম্বর রাতে একদল মুক্তিফৌজ নিয়ে পাকিস্তানী সৈন্যদের অবস্থানের উপর আমরা আক্রমণ চালাই। এই আক্রমণে গুলি বিনিময়ের সময় সাবেক সেনাবাহিনীর সিপাহী অফিসার বুলেটবিদ্ধ হন। পাকিস্তানী সৈন্যদের চারজন নিহত ও ছয়জন রাজাকার আহত হয়। সংঘর্ষের পর ষ্টেনগান, একটি ৩০৩ রাইফেল ও ঝুড়িভর্তি মাছ উদ্ধার করা হয়।

১৮ই সেপ্টেম্বর জৈন্তাপুর পাকসৈন্যদের অবস্থানের উপর আক্রমণ চালানো হয়। ক্যাপ্টেন ফারুক ও সুবেদার খোরশেদ আলম এই অভিযানে আমাদের সাথে ছিলেন। তীব্র সংঘর্ষের মধ্যে একটি অয়ারলেস সেট ফেলেই আমরা চলে আসি।

১৯শে সেপ্টেম্বর ক্যাপ্টেন ফারুকের নেতৃত্বে রাধানগরে পাকসেনাদের অবস্থানে আক্রমণ চালানো হয়। ২০শে সেপ্টেম্বর পাকসেনাদের উক্ত অবস্থানে এক কোম্পানি মুক্তিযোদ্ধা নিয়ে আমরা পুনরায় আক্রমণ চালাই।

২৩শে সেপ্টেম্বর আমরা নয়াবস্তি নামক স্থানে ডিফেন্স দেই। ২৫শে সেপ্টেম্বর আমাকে তামাবিল সাব-সেক্টরে ডেকে পাঠানো হয়। ২৬শে সেপ্টেম্বর আমি কোম্পানির দায়িত্ব গ্রহণ করি।

১লা অক্টোবর ২০/২২ জন গেরিলা মুক্তিযোদ্ধা নিয়ে মুবাবস্তি নামক স্থানে পাকিস্তানী সৈন্যদের বাংকার আক্রমণ করি। এই আক্রমণে বেশ কিছু সৈন্য হতাহত হয়। আমাদের পক্ষে আহত হয়েছিল দু'জন। আমাদের ওয়ারলেস সেটটি খারাপ হয়ে যাওয়ার ফলে আমরা দ্রুত সরে আসি।

২রা অক্টোবর ভারতীয় মেজর মিত্র সস্ত্রীক আমাদের ক্যাম্পে আসে (বাউরভাগ ক্যাম্প)। উক্ত ক্যাম্পে অবস্থানকালে আমরা পাঞ্জাবী সৈন্যদের প্রবল চাপের সম্মুখীন হয়েছিলাম। যার ফঅলঅলে রাতে আমরা কেউ ঘুমাতে পারতাম না। মুক্তারপুর ক্যাম্প থেকে আরো ৭৫ জন মুক্তিযোদ্ধা পাঠিয়ে আমাদের শক্তি বৃদ্ধি করা হয়েছিল। ঐদিন ভারতীয় বার্মাশেল ও ই-এস এস-ওর কিছু অফিসার এবং পাংতুং থেকে মিস লিন্ডা নামে একজন লেডী ডাক্তার আমাদের ক্যাম্পে এসে খোঁজখবর নিয়ে যান।

৭ই অক্টোবর ইয়োথ ক্যাম্প থেকে জনৈক মিঃ ঘোষ ক্যাপ্টেন বি, এস রাওয়ের সাথে আমাদের ক্যাম্পে আসেন।

৮ই অক্টোবর পাকিস্তানী সৈন্যরা ৪ নং ব্রিজের পাশ থেকে আমাদের উপর প্রবল গুলিবর্ষণ শুরু করে। সারারাত আমরা জেগে থাকি।

১১ই অক্টোবর মাত্র পনেরজন গেরিলা মুক্তিযোদ্ধা নিয়ে আমি কাপুরা নামক স্থানে পাকসৈন্যদের অবস্থানের উপর আক্রমণ চালাই। এই সংঘর্ষের পর বিএসএফ-এর একজন লেঃ কর্নেল এবং ষ্টেটসম্যান পত্রিকার একজন সাংবাদিক আমার সাক্ষাৎকার গ্রহন করেন।

১৮ই অক্টোবর আমি লামহাদার পাড়ায় যাই। টুনু মিয়া চেয়ারম্যানের বাড়ি আক্রমণ করার সিদ্ধান্ত নেয়া হয়। তখন তার বাড়িতে পঁয়ত্রিশ থেকে চল্লিশজন রাজাকারসহ ৫ জন পাঞ্জাবী অয়ারলেস সেট ও মেশিনগান সজ্জিত হয়ে পাহারা দিচ্ছিল। যাই হোক পরে টুনু মিয়া চেয়ারম্যানের বাড়ি অপারেশন করা হয়নি।

২০শে অক্টোবর খবর পাই ১০/১২ জন পাঞ্জাবী সৈন্য গোরকচি গ্রামে এসে জনসভা করার পর বেশ কিছুসংখ্যক গ্রামবাসীকে বাংকার খননের জন্য রাধানগর নিয়ে গেছে। ঐ দিন আমরা মুক্তিযোদ্ধারা রাজাকার সন্দেহে ৪ ব্যাক্তিকে ধরে নিয়ে এসে, তাদেরকে স্থানীয় লিবারেশন কমিটির চেয়ারম্যান বশির সাহেবের নিকট সোপর্দ করা হয়।

২৫শে অক্টোবর সারিগোয়াইন রাস্তার উপর নির্মিত সেতু (১ নং ব্রীজ নামে অভিহিত) উড়িয়ে দেবার জন্য নির্দেশ পাই। এই কাজের জন্য আমাকে এক প্লাটুন গেরিলা যোদ্ধা দেওয়া হয়। ইতিপূর্বে সেতুটি উড়িয়ে দেবার জন্য গেরিলা যোদ্ধারা তিনবার চেষ্টা চালিয়ে ব্যার্থ হয়। ২জন পুলিশ, ২১জন রাজাকার ও অপর ১৬জন বেসামরিক ব্যাক্তি সেতুটির পাহাড়ায় নিয়জিত ছিল। পুরা প্লাটুন আমরা তাদের অবস্থানের উপর আক্রমণ চালাই। ৫ জন রাজাকার সংঘর্ষ স্থানেই নিহত হয়। অন্যান্য রক্ষীরা ১টি ৩০৩ রাইফেল, ইউনিফর্ম, ব্যাজ, বেল্ট ও তাদের কাপড়-চোপড় রেখেই পালিয়ে যায়। আমরা সাফল্যের সাথে সেতুটি উড়িয়ে দিতে সক্ষম হই।

১লা নভেম্বর আমরা পাকিস্তানী সৈন্যদের অবস্থান কাপুরা আক্রমণ করি।

২রা নভেম্বর ঐ একই অবস্থানে আমরা আক্রমণ চালাই। ঐদিন পাকিস্তানী সৈন্যদের অভস্থানে আক্রমণকালে সুবেদার সালাম ও তার পার্টি, এ এস আই হাবিবুর রহমান, ইন্ডিয়ান বি এস এফ-এর খড়ক বাহাদুর থাপা (হাবিলদার) ও ক্যাপ্টেন ফারুক আমাদের সাথে ছিলেন।

৩রা নভেম্বর বারোপনে নামক গ্রাম অপারেশন করি। সে স্থানে পাক সৈন্যদের সাথে গোলাগুলি বিনিময় হয়। ইন্ডিয়ান মেজর সৎপতি আমাদের দেখে প্রয়োজনীয় নির্দেশ দিয়ে যান।

২০শে নভেম্বর বড়হাট নামক স্থানে সারিগোয়াইন রাস্তার উপর, ২৪শে নভেম্বর অটলু নামক স্থানে সারিগোয়াইন রাস্তার উপর এবং ২৬শে নভেম্বর মুকাম নামক স্থানে সারিগোয়াইন রাস্তার উপর মাইন বসাই। ঐ রাস্তাটি তখন পাকসেনাদের দখলে ছিল। রাস্তাটির বিভিন্ন স্থানে সৈন্য ও রাজাকার পাহারা থাকত। বড়হাট নামক স্থানে বসানো মাইনের বিস্ফারণে শত্রুসৈন্যের একটি জীপ বিদ্ধস্ত হয়। ফলে দুইজন নিয়মিত পাকসৈন্য নিহত হয়। মুকাম নামক স্থানে বসানো মাইনের বিস্ফারণে শত্রুসমর্থিত একজন বেসামরিক ব্যাক্তি নিহত এবং অপর দুই ব্যাক্তি আহত হয়। পর পর এই ঘটনার পর শত্রুসৈন্যরা রাস্তাটির ব্যাবহার বন্ধ করে দিতে বাধ্য হয়।

২৮শে নভেম্বর ২ প্লাটুন গেরিলা মুক্তিযোদ্ধা, ভারতীয় বি এস এফ-এর একটি সেকশনসহ আমি সারিগোয়াইন রাস্তার নিকটবর্তী গুয়াখারা নামক স্থানে শত্রুসৈন্যদের প্রত্যাশায় এমবুশ করি। ২৯শে নভেম্বর ১-৪৫ ঘটিকায় সারিগোয়াইন রাস্তার উপর টুকেরবাজার ব্রীজটি আমরা উড়িয়ে দেই। এই স্থানে প্রহরারত রক্ষীদের সাথে সংঘর্ষে একটি ৩০৩ রাইফেলসহ চারজন রাজাকার আটক করি। কিন্তু ফেরার পথে আমাদের দলটি পাকিস্তানী সৈন্যদের এমবুশ-এর আওতায় পড়ে যায়। পাকিস্তানী সৈন্যদের মধ্যে আজাদ কাশ্মীর রিজার্ভ ফোর্স ছিল। এরা আমাদের দলটির উপর এইচ-এম-জি ও অন্যান্য স্বয়ংক্রিয় অস্ত্রশস্ত্র দিয়ে আক্রমণ চালায়। শত্রুসৈন্যরা চারদিক দিয়ে ঘিরে ফেলেছিল। এই অবরুদ্ধ এবং প্রচণ্ড গোলাগুলির মাঝেও অসীম সাহস, উন্নত কৌশল ও উপস্থিত বুদ্ধির জোড়ে শত্রুবেষ্টনি ভেদ করে বেরিয়ে আসতে সক্ষম হই। আজাদ কাশ্মীর রিজার্ভ ফোর্সের মোট ১১জন আমাদের হাতে নিহত এবং ৪ জন রাজাকার আহত হয়। আমাদেরও খুব ক্ষতি হয়। ইন্ডিয়ান বিএসএফ-এর একজন সুবেদারসহ তিনজন, একজন পুলিশের এএসআই ও কয়েকজন মুক্তিযোদ্ধা মারা যান।

১৬ই ডিসেম্বর যুদ্ধবিরতি ঘোষণার প্রাক্কালে আমরা সালুটিকর বিমান বন্দর (সিলেট) পর্যন্ত পৌঁছি। ঐদিক দুইজন রাজাকার আমাদের কাছে অস্ত্রসহ আত্নসমর্পণ করে। তারা হলো: (১) মোঃ আলী- খাস মৌজা বারহলি, ৩০৩ রাইফেল মার্ক নং ৩, নং ৪৯৬২। (২) মনোহর আলী- ফুডপুর, কুপুনাখাই, রাইফেল নং পি এফ ১৬১২৮৫ নং ৪, মার্ক-১।

সাক্ষর: মোঃ রফিকুল আলম
২২-৭-৭৮
*সাক্ষাৎকারটি ২২-০৭-৭৮ তারিখে প্রকল্প কর্তৃক গৃহীত।  

মাশরুর মাকিব
<১০, ১০.৪, ২৯৪-২৯৬>
অনুবাদ

একটি অপারেশানের রিপোর্ট 
প্রতি , 
সাব সেক্টর কামান্ডার , তা
মাবিল এম এফ (ডাউকি)।  

বিষয়ঃ ২৮ শে নভেম্বর (১৯৭১) রাতে ঘটে যাওয়া ঘটনার উপর প্রতিবেদন।  

জনাব, 

আমি বিনয়ের সাথে আপনার নিকট রিপোর্ট করছি যে , ২৫/১১/৭১ তারিখে আনুমানিক ১৫.০০ ঘন্টায় (বিকেল ৩ টা ) আমি মেজর বি এস রাও এর সাথে দেখা করি এবং তিনি আমাকে নিম্নোক্ত আদেশ প্রদান করেন।  (ক) সারি – গোয়াইন রোড সম্পূর্ণভাবে শত্রু চলাচলের অনুপযোগী করে দেয়া (খ) মাইন স্থাপনের মাধ্যমে (গ) এমবুশ করে (ঘ) এবং রাস্তার ধারে গর্ত খুড়ে অবস্থান গ্রহন করা এবং পাকিস্তানি বাহিনী দ্বারা আক্রান্ত না হওয়া পর্যন্ত অবস্থান ছেড়ে না যাওয়া।  এর আগে আমাকে একটি বিএসএফ সেকশন দেয়া হয় এবং আমি অপারেশনের জন্য যেখানেই যাই না কেন বিএসএফ এর ছেলেরা আমাকে সহযোগীতা করবে বলে আদেশ দেয়া হয়।  আমি সারি-গোয়াইন রোডের একটি সেতু ধ্বংসের ব্যাপারে আমার পরিকল্পনা নিয়ে তার সাথে কথা বলি।  আমি তাকে আরো অবগত করি রেকি করে জানা গিয়েছে যে টার্গেটের আশেপাশে শত্রুর কোন অস্তিত্ব নেই।  

সবচে কাছের শত্রুর অবস্থান সারিঘাটে (অপারেশন স্থান থেকে ২.২৫ মাইল পূর্বে) ও লেপনাউত (১.২৫ মাইল পশ্চিমে)।  আমার বেইস হেড কোয়ার্টার এ ফেরত আসার পূর্বে আরেক বার রেকি করা হয়।  যারা রেকি করেছে তারা আমার সাথে বিগত ৭/৮ মাস ধরে কাজ করছে এবং তাদের তথ্যের উপর আমি আস্থাশীল।  অপারেশনের আগে আমি বিএসএফ এর সাব ইন্সপেক্টর সহ আমার কামান্ডারদের সাথে বৈঠক করি এবং অপারেশনের সকল বিষয় নিয়ে আলোচনা করি। আপরা অপারেশন স্থলে যাবার জন্য ২৮/১১/৭১ তারিখে ১৯১৫ ঘন্টায় (সন্ধ্যা ৭.১৫)যাত্রা শুরু করি। গুখোয়া গ্রামে পৌছানোর পরে সারি-গোয়াইন রাস্তায় মাইন স্থাপন করি ও রাস্তার পাশে প্রায় ২৫০ গজ উত্তরে এমবুশের জন্য অবস্থান গ্রহন করি।  ২৯/১১/৭১ তারিখে আমরা সেখানে প্রায় 01.30 পর্যন্ত অবস্থান করি এবং অবস্থানকালীন সময়ে শত্রুর কোন ধরনের গতিবিধি আমাদের নজরে আসেনি।  এরপর আমি সহ আমার সকল সৈন্য সেতু ধ্বংসের জন্য যাত্রা করি এবং আমরা তুকৈর বাজার সেতু নামক একটি সেতু ধ্বংস করি।  এর পূর্বে আমি আমার কামান্ডারদের ব্রিফ করি এবং প্লাটুন সমূহের কাজ নিম্নোক্ত ভাবে ভাগ করে দেই।  এ এস আই হাবিবুর রহমানের বি/৩ প্লাটুনকে সেতুটি ক্লিয়ার করার দায়িত্ব দেয়া হয়।  হাবিলদার শোয়েব আলির নেতৃত্বে ডি/১ প্লাটুনকে সারি-গোয়াইন সড়কে পশ্চিম দিক অভিমুখে (গোয়াইঘাটের দিকে) অবস্থান গ্রহন করতে নির্দেশ দেয়া হয় গোয়াইঘাটের দিক থেকে শ্ত্রু আক্রমন এলে প্রতিহত করার জন্য।  বিএসএফ এর দলটিকে ব্রিজ ক্লিয়ার করার পর সার্চ করার দায়িত্ব দেয়া হয়।  আমি বিএসএফ এর হাবিলদার কে বি থাপা ও নায়েক শর্মাকে নিয়ে বি/৩ প্লাটুনের সাথে যোগ দেই।  আমরা ১৫ মিনিটের মধ্যেই ব্রিজটি চার্জ করে ক্লিয়ার করি এবং শত্রু পক্ষের একটি রাইফেল উদ্ধার করি।  তারপর আমরা ব্রিজটি সুন্দরভাবে ধ্বংস করি। বিস্ফোরণের ফলে ব্রিজটি টুকরো টুকরো হয়ে যায়।  এটি একটি পাকা সেতু ছিলো এবং এটি দৈর্ঘ্যে আনুমানিক ৬০ ফিট ও প্রস্থে ১২ ফিট।  

এরপর আমি আমার সকল যোদ্ধাদের আমাকে অনুসরন করতে আদেশ দেই এবং ডি/১ প্লাটুনের সাথে মিলিত হতে সামনে এগিয়ে যাই।  সেখানে গিয়ে আমি দেখতে পাই হাবিলদার শোয়েব আলি ৪ জন রাজাকার গ্রেফতার করেছে।  তাদের ভালোমতো বাধা হয়েছিলো এবং এরপর আমি আমার বিএসএফ সহ আমার সৈন্যদের পূর্ব নির্ধারিত স্থান রাজবারি কান্দাই গ্রামে দ্রুত পৌঁছানোর জন্য নির্দেশ দেই।  আমরা গাইড টুনু মিয়ার অধীনে সিঙ্গেল ফাইলে মার্চ করে যাত্রা শুরু করি। গাইড আমাদের ভিন্ন রাস্তা দিয়ে নিয়ে যাচ্ছিলো এবং আমাদের আশ্বস্ত করছিলো এই রাস্তাটি কম দূরত্বের ও নিরাপদ।  তাকে অবিশ্বাস করার কোন কারন নেই মনে করে আমরা মার্চ শুরু করি।  আমরা পৌনে এক মাইল যাত্রা করার পরেই পেছন থেকে শত্রুর গুলির আওয়াজ শুনতে পাই।  এর কিছুক্ষন পরেই সামনে থেকেও গুলির আওয়াজ শুনতে পাই।  আমাদের পিছিয়ে যাবার কোন রাস্তা খোলা ছিলো না। তাই আমরা শত্রুর অবস্থানের উপর আক্রমন করার সিদ্ধান্ত নেই।  দুপক্ষের মধ্যেই গুলি বিনিময় হয়।  বিএসএফ এর জওয়ানদের পারফরমেন্স অনেক ভালো ছিলো কিন্তু অল্প কিছুক্ষনের মধ্যেই আমরা শত্রু দের দ্বারা পরিবেষ্ঠিত হয়ে পড়ি।  ডি/১ প্লাটুনের নায়েক শুকুর আলি অত্যন্ত সাহসিকতার সাথে যুদ্ধ করেন।  তিনি শত্রুর এলএমজি এর নল ধরে ফেলেন এবং এলএমজির ব্রাশ ফায়ারে দুটি আঙ্গুল হারান।  ইতিমধ্যেই গাইড টুনু মিয়া পালিয়ে যায় এবং আমরা অনেক কষ্টে শত্রুর এমবুশ থেকে বেড়িয়ে আসতে সক্ষম হই।  

এরপর আমরা আমাদের পূর্বনির্ধারিত স্থান রাজবাড়ি কান্দাই গ্রামে ফিরে আসি।  আমি আমার সৈন্য ও বিএসএফ দের গননা করি আমার ২ জন গাইড সহ ১০ জন ও বিএসএফ এর ৪ জন নিখোজ।  আমি ব্যাক্তিগতভাবে একটি সার্চ পার্টি গঠন করে নিখোঁজদের সন্ধানে বের হই এবং একজন আহত বিএসএফ ও ২ জন মুক্তিসেনাকে খুজে পাই।  এই ২ জন মুক্তিসেনা শত্রুদের হাতে ধরা পড়েছিলো এবং কোনভাবে পালিয়ে চলে আসে। আমি তাদের কাছে জানতে পারি যে হারিয়ে ফেলা বাকি সবাইকে হত্যা করা হয়েছে।  আমি যথাসাধ্য চেষ্টা করেছি মৃতদেহ গুলোকে উদ্ধার করতে কিন্তু এটি ছিলো অসম্ভব।  আমি এমবুশস্থানে যেতে পারিনি কারন ইতিমধ্যে শত্রুপক্ষ সেখানে পাকা প্রতিরক্ষা অবস্থান তৈরি করেছে।  

আমি এ বিষয়ে সবকিছুই মেজর বিএস রাও কে ২৯/১১/৭১ তারিখে ১৫০০ ঘন্টায় (বিকাল ৩ ঘটিকা) অবগত করেছি।  আমাদের পক্ষে ক্ষয়ক্ষতি হচ্ছে ৩ জন বি এস এফ জওয়ান ও ৬ জন মুক্তিসেনাকে হারানো।  এর মধ্যে বিএসএফ এর একজন এসআই , মুক্তিফৌজ এর ১ জন এএসআই ও দুই জন গাইড রয়েছে।  ধারনা করি যে তাদের সবাইকেই শত্রুসেনারা হত্যা করেছে। 

শত্রুপক্ষের কমপক্ষে  ১০/ ১১ জন নিয়মিত পাকিস্তানি সৈন্য , ৪ জন রাজাকার ও ৬ জন শত্রু আমাদের গুলিতে নিহত হয়েছে।  

এটি আপনার আবগতি ও পরবর্তি ব্যবস্থা গ্রহনের জন্য জানানো হলো।  


বিনীত , 
(মোঃ রফিকুল আলম) 
লেফটেন্যান্ট ৩০/১১/৭১। 




নওশাবা তাবাসুম
<১০, ১০.৫, ২৯৬-২৯৭>

ভারতের বিহার রাজ্যের চাকুলিয়ায় তিন সপ্তাহের প্রশিক্ষণ হয়। সি-কিউ-বি অস্ত্র পাতি এবং স্মল আর্মস-এর ব্যাবহার ও বিস্ফারোকের ব্যাবহার, বিভিন্ন ক্যালিবারের মর্টার ও রকেট লাঞ্চারের ব্যাবহার, বিভিন্ন ফর্মেশান, ম্যাপ রিডিং ও সেনাবাহিনী ফিল্ড সেটআপ ও ম্যানেজমেন্টের উপর প্রমিক্ষণ হয়। ৭ই সেপ্টেম্বর ৫ নং সেক্টরে তৎকালীন কমান্ডার মীর শওকত আলীর নিকট তিনটি এফ এফ কোম্পানীসহ ভোলাগঞ্জ সাব-সেক্টরের সাব-সেক্টর কমান্ডার হিসাবে দায়িত্ব গ্রহণ করি এবং ৭১ সালের ডিসেম্বর মাসের আগেই সিংগার খালের উপর উপকূল পর্যন্ত মুক্ত করি।

ঘটনাবলীর বিবরণঃ-

(১) বাংলাদেশের মাটিতে ভোলাগঞ্জ রেলওয়ে টার্মিনালে হেডকোয়ার্টার স্থানান্তর। কোনরূপ প্রতিবন্ধকতার সম্মুখীন হতে হয়নি, ধল্লা নদীর এই চরটিতে তখন কোন লোকজন ছিল না। তবে টারমিনালটি অত্যন্ত বিধ্বস্তাবস্থায় ছিল। যন্ত্রপাতি, ঘরের দরজা-জানালা এমনকি জায়গায় জায়গায় টিনের চালও ছিল না।

(২) পাড়ুয়ায় বর্ডার আউটপোস্ট দখল, সামান্য প্রতিরোধ ছিল। পাকিস্তান বাহিনীর লোকজন ৫টি ৩০৩ রাইফেল ফেলে রেখে চলে যায়।

(৩) টোকের বাজারে এডভান্স পোষ্ট বসাতে কোন প্রতিরোধ পাইনি।

(৪) কোম্পানীগঞ্জে এডভান্স পোষ্ট বসাতে গিয়ে মাঝারি ধরনের প্রতিরোধ সম্মুখীন হই। প্রথম দিন আমাদের একটি ছেলে শহীদ হয় এবং আমাদের একটি ২” মর্টার ছেড়ে আসতে হয়। পরদিন আমমরা চৌকি দখল করতে সক্ষম হই। বিপক্ষের ফেলে যাওয়া অস্ত্রপাতির সংগে আমাদের হারানো মর্টারটি ফেরত পাই। শত্রুপক্ষ দুটি মৃতদেহ ছেড়ে যায়।

(৫)পরপর তিনদিন ক্রমাগত আক্রমণ করে তেলিখাল চৌকি দখল করি। কাটাখাল এলাকায় আমাদের কাট-অফ ছিল। তেলিখাল চৌকিতে বিপক্ষের ফেলে যাওয়া দুটি ৩০৩ রাইফেল ও একটি ২" মর্টার হাতে আসে। এই পর্যায়ে পূর্ব কুরাখোলা, কান্দিগাঁও এবং গোরকি আর পশ্চিমে পারকুল ও শিবপুর বেইজ স্থাপন করি। পিয়াইন গাংএর উত্তর পাড় পর্যন্ত সম্পূর্ণ আমাদের দখলে আসে এবং সদস্য জনাব নুরুল হক টোকের বাজারে জনসভা করেন।

(৬) অপারেশন জ্যাকপটঃ পর পর তিনদিন ক্রমাগত যুদ্ধ করে বিলাজুর ও বার্নি দখল করি। এতে আমার সংগে তিনটি এফএফ কোম্পানী অংশ নেয় ও আমাদের ৩ জন ছেলে শহীদ হয়।

(৭) অপারেশন স্লেজ হ্যামারঃ সেক্টর কমান্ডার মীর শওকত আলী শেলা সাব-সেক্টর কমান্ডার ক্যাপ্টেন হেলাল কে নিয়ে ছাতক আক্রমণ করেন। আমার আর ক্যাপ্টেন নূরনবরি উপর ছাতক গোবিন্দগঞ্জ সড়কে রিইনফোর্সিং কলাম কাট-অফ করার দায়িত্ব ছিল। আমারা সন্ধ্যা ৭টা পর্যন্ত সফলতার সংগে সমস্ত যোগাযোগ বিচ্ছিন্ন রাখি এবং আমাদের হাতে বিপক্ষের একজন মেজর নিহত হয়।

(৮) অপারেশন লোনরেঞ্জারঃ নভেম্বরের প্রথম ভাগে সেক্টর কমান্ডার নিজে গৌরীনগর চৌকি আক্রমণ করেন। পশ্চিমের ফ্লাক্সে একটি এফ এফ কোম্পানীসহ বার্নিতে ছিলাম আমি, পূর্বের ফ্লাক্সে তিনটি এফ-এফ কোম্পানীসহ ছিলেন লেফটেন্যান্ট সাইফুদ্দিন খালেদ ও লেফটেন্যান্ট তাহেরউদ্দিন আখুঞ্জি। দুইটি কোম্পানীসহ কোম্পানী কমান্ডার কাজী আব্দুল কাদের ও কোম্পানী কমান্ডার ফখরুদ্দীন চৌধুরী কাগাইল ও গৌরীনগরের মাঝামাঝি জায়গায় কাট-অফ লে করেন। সকাল ৪ টায় আক্রমণ শুরু হয়। এই যুদ্ধে আমার সংগের ৫ জন ছেলে শহীদ হয়। আমরা একটি ৮১ মিঃ মিঃ মর্টার ও কিছু গোলাবারুদ ও অস্ত্রপাতি দখল করি।

(৯) এই পর্যায়ে সামান্য প্রতিবন্ধকতা অতিক্রম করে আমরা ১০ই ডিসেম্বর নাগাদ সিংগারখালের উত্তর পার বরাবর কুরিগাঁও, বাদাঘাট, মিতিমহল, নোয়াগাঁও, চালতাবাড়ি প্রভৃতি অঞ্চল মুক্ত করি। (৭ই ডিসেম্বর ভারতীয় বাহিনীর কর্নেল রাজ সিং এই সাব-সেক্টরের মদ্ধ্যে দিয়ে সিংগারখাল পার হয়ে আরো দক্ষিণে অগ্রসর হন) বিভিন্ন সময়ের বেইজ স্থাপন ও চৌকি দখলকালে মোট ৬১ জন রাজাকার আমাদের হাতে বন্দী হয়, যারা পরবর্তী পর্যায়ে সিলেট জেলা কতৃপক্ষের হাতে সমর্পিত হয়।

(১০) দেশ স্বাধীন হওয়ার পর আমরা ১০টি এফ-এফ কোম্পানী ও তিনটি এম-এফ কোম্পানীসহ সিলেট মাদ্রাসায় ক্যাম্প স্থাপন করি।

আমাদের সংগের ১৭ জন শহীদ সহযোদ্ধাকে টোকেরবাজারে কবর দেওয়া হয়। প্রথম পর্যায়ে আমাদের গোলাবারুদ ও অস্ত্রশস্ত্রের অত্যন্ত অভাব ছিল।

পরে প্রতিপক্ষের চৌকিগুলো দখলের ফলে আমাদের গোলাবারুদের অভাব কিছুটা পূর্ণ হয়। আমাদের সমস্ত রেশন, অস্ত্রশস্ত্র ও গোলাবারুদ শেলা হয়ে আসত ভারতের ১০১ কমান্ড এরিয়া থেকে। সবসময়ই খাদ্যদ্রব্য, শীতবস্ত্র, ঔষধপত্র ইত্যাদির প্রচণ্ড অভাব ছিল। আমরা যে সমস্ত অস্ত্রপাতি ব্যাবহার করতাম তা হলোঃ ৩০৩ রাইফেল, ৩০৩ এল-এমজি, ৭.৬২ সি সি এল এল আর, ৯ মিঃ মিঃ এস এম সি। পরবর্তীতে পাকিস্তানিদের হাত থেকে চীনা রাইফেল, চীনা ষ্টেন, ৭২ মিঃ মিঃ মর্টার ও তিনটি ৩০৩ মেশিনগান ও বেশকিছু জি-২ রাইফেল আমাদের হস্তগত হয়।

স্বাক্ষরঃ ন, আ, ম আলমগীর
ই-এস-এস, ৪০৭৫
১৪-৩-৮৩

*গনপূর্ত বিভাগে নির্বাহী প্রোকৌশলী থাকাকালে স্বাধীনতা যুদ্ধে যোগ দেন। সাক্ষাৎকারটি ১৪-৩-৮৩ তারিখে প্রকল্প কর্তৃক গৃহীত।

১৫-৫-১৯৭৩
১৪ই মে আমরা কুমিল্লা হয়ে সোনামুড়ার নিকটবর্তী শিবের বাজারে রাত্রিযাপন করি। স্থানীয় জনসাধারণ আমাদের যথেষ্ট আদর-যত্ন করে এবং তারাই পরের দিন আমাদেরকে সোনামুড়ায় পৌছায়। সোনামুড়া বি-এস-এফ ক্যাম্পে আমরা নিজেদেরকে ব্যাবসায়ী বলে পরিচয় দেই। সেখানে ইষ্ট বেঙ্গল রিজিমেন্টের একজন অফিসার মুক্তিযোদ্ধাদের রিক্রুট করেছিলেন। আমরা তার কাছে গিয়ে নিজেদের পরিচয় দেই। আমার সাথে ছিলেন তৎকালীন গ্রুপ ক্যাপ্টেন খোন্দকার, স্কোয়াড্রন লিডার সদরুদ্দীন, ফ্লাইট লেঃ বদরুল আলম, ফ্লাইট লেঃ কাদের, এক্স ফ্লাইট লেঃ রেজা। এখান থেকে আমাদেরকে মুজিবনগরে নিয়ে যাওয়া হয়। সেখানে জেনারেল ওসমানী আমাদের সাক্ষাৎকার গ্রহন করেন। আমরা ওনাকে বিমান বাহিনী গঠন করার প্রস্তাব করেছিলাম। কিন্তু সে সময় এটা সম্ভব ছিল না। তারপর আমরা স্থলযুদ্ধে সংকল্প জানালাম। সেখানে আমাকে ৬নং সেক্টর কমান্ডারের দায়িত্ব দিয়ে পাঠিয়ে দেওয়া হয়।

৬নং সেক্টরে রংপুরে একটা মুক্তিবাহিনী মেজর নওয়াজেশের অধীনে ভূরুংগামারীর কাছে সংগব্ধ হয়েছিল এবং আর একটা বাহিনী দিনাজপুর-ঠাকুরগাঁও হয়ে মেজর নাজমুলের অধীনে ভজনপুরে নদীর উপরে একটা পুল উড়িয়ে নদীর উত্তর পারে প্রতিরক্ষাবুহ্য তৈরি করে। দুটো জায়গাই বাংলাদেশের ভিতর ছিল এবং এখান থেকে কখনো আমরা পিছু হটিনি, বরং এগিয়ে গিয়েছিলাম। মেজর নওয়াজেশের একটা দল সুবেদার বোরহান উদ্দীনের (ই-পি-আর) নেতৃত্বে রংপুরের রুহুমারী এলাকায় প্রতিরক্ষা বুহ্য তৈরি করে এবং এ যায়গা বাংলাদেশের স্বাধীনতাপ্রাপ্তি পর্যন্ত মুক্ত ছিল। এলাকা পরিবর্তন কালে ১১ নং সেক্টরকে দিয়ে দেওয়া হয়।

রংপুরে পাটগ্রাম থানাও মুক্ত এলাকা ছিল। এখানেও মেজর নওয়াজেশের একটা দল প্রতিরক্ষা বুহ্য তৈরি করেছিল। মেজর নওয়াজেশ এবং মেজর নাজমুলের দুটো বাহিনী (ই-পি-আর আনসার, মোজাহেদ, পুলিশ, ছাত্র, শ্রমিক, ড্রাইভার) মিলিয়ে ৭০০ জন ছিল। অস্ত্র বলতে ছিল শুধু রাইফেল সামান্য ক'টা, এল-এম-জি, মর্টার এবং একটা মেশিনগান। গোলাবারুদও খুব কম ছিল।

আমার দুটো সমস্যা ছিল। প্রথমত আমি বাহিনীর অফিসার-ঐ এলাকায় সৈনিক, অফিসার এবং জনগণ আমাকে ঠিকভাবে গ্রহন করবে কিনা সে প্রশ্ন, এবং দ্বিতীয়ত: সৈনিকদের সংঘবদ্ধ করা এবং সংগঠিত করা। আমাদের অস্ত্রশস্ত্র গোলাবারুদও কম ছিল। কিভাবে আরোও বেশি অস্ত্র সংগ্রহ করতে হবে সেটাও একটা প্রধান সমস্যা ছিল। ভারত থেকে কিভাবে অস্ত্রশস্ত্র-গোলাবারুদ সংগ্রহ করতে হবে সেটাও একটা সমস্যা। রিক্রুটমেন্ট এবং ট্রেনিং সমস্যা ছিল। তাছাড়া হাসপাতালও ছিল না, ঔষধপত্র ও ডাক্তারের অভাব ছিল। রেশন আমরা ভারতীয় সীমান্ত রক্ষীবাহিনী থেকে পেতাম কিন্তু খাদ্য সরবরাহ নিয়মিত ছিল না। যে সমস্ত মুক্তিযোদ্ধা তাদের পরিবার নিয়ে এসেছিল তাদেরকে রেশন সরবরাহ করা কষ্টকর ছিল। মুক্তিযোদ্ধাদের কোন পোশাক ছিল না। লুঙ্গী এবং গেঞ্জি পরেই তারা যুদ্ধ করছিল। তাদের কোন বিছানাপত্র ছিল না। তাদেরকে খোলা মাঠে থাকতে হত। টাকা-পয়সারও যথেষ্ট অভাব ছিল।

এখানে বলে রাখা ভাল যে, যে সমস্ত টাকা-পয়সা ঠাকুরগাঁও এবং কুড়িগ্রাম ব্যাংক থেকে মুক্তিযোদ্ধারা নিয়ে এসেছিল সে সমস্ত টাকা সীলমোহর করা ব্যাংকে মুজিবনগরে বাংলাদেশের সরকারের কাছে অর্পণ করা হয়েছিল। সে টাকা কিভাবে খরচ করা হবে তা বলতে পারছি না। তখন পর্যন্ত ভারতীয় সেনাবাহিনী মুক্তিবাহিনীতে শরণার্থী শিবির থেকে নিয়োগ করতো এবং ট্রেনিং দিচ্ছিল। শরণার্থী শিবিরগুলোতে অধিকাংশ হিন্দু ছিল। তারা তাদেরকে অস্ত্রশস্ত্র দিয়ে ট্রেনিং-এর জন্য পাঠাত। এ ব্যাপারে আমাদের কোন কতৃত্ব ছিল না। কিন্তু সেক্টর কমান্ডারের দায়িত্ব গ্রহন করার পর আমি এ ব্যাপারে ওদের সাথে আলাপ-আলচনা করি এবং তাদেরকে বলি যে রিক্রুটমেন্ট আমরা করব। আপনারা আমাদেরকে অস্ত্রশস্ত্র এবং ট্রেনিং এর ব্যাবস্থা করবেন। অপরেশনে পাঠানোর দায়িত্ব আমাদের থাকবে। অনেক বাকবিতণ্ডার পর ভারতীয় সেনাবাহিনীকে সম্মত করা হয়। সৌভাগ্যবশত ভারতে আমাদের যে ট্রেনিং ক্যাম্প ছিল (মূর্তি টি এষ্টেট) সেখানকার কমান্ডার লে: কর্নেল সেনগুপ্ত ছিলেন একজন বাংগালী হিন্দু। তিনি আমাদেরকে যথেষ্ট সাহায্য করেছেন। ব্রিগেডিয়ার জোসীও আমাদেরকে যথেষ্ট সাহায্য এবং সহানুভূতি দেখিয়েছেন।

সেনগুপ্ত ট্রেনিং এর চার্জে ছিলেন। সীমান্ত এলাকায়, যারা বাংলাদেশের ভেতর থেকে ট্রেনিং-এর জন্য আসত তাদেরকে প্রথমে হোল্ডিং ক্যাম্পে রাখা হত, তারপর কেন্দ্রীয় একটা ক্যাম্পে নিয়ে গিয়ে ৩ সপ্তাহের গেরিলা ট্রেনিং দেওয়া হতো। পরে এদেরকে আমার কাছে পাঠানো হতো বিভিন্ন অপরশনে পাঠানোর জন্য। এবং আমার মনে হয় সমস্ত সেক্টরে এই নিয়ম অনুসরণ করা হয়েছিল।

তিন সপ্তাহের ট্রেনিং যথেষ্ট ছিল না। তাই ঠিক করা হয়েছিল গেরিলাদের নিয়মিত বাহিনীর সাথে আরোও ১৫ দিন রাখার এবং যুদ্ধের কলাকৌশল সম্পর্কে ট্রেনিং দেয়ার। এ সময়ের মধ্যে আমরা কাকে কোন দলের নেতৃত্ব দেয়া যায় তা ঠিক করতে পারতাম। তারপর বিভিন্ন এলাকায় স্থানীয় ছেলেদের বিভিন্ন দলে ভাগ করে ভিতরে পাঠিয়ে দেওয়া হতো শত্রুর অবস্থানের কাছে গিয়ে রেকি করার জন্য। তারপর তাদেরকে অপারেশন চালানোর নির্দেশ দেওয়া হতো।

শত্রুর অবস্থানের আশেপাশে আমাদের গেরিলা বেইসগুলো ছিল। আমার সেক্টরে প্রায় ১২০টার মতো গেরিলা বেইস ছিল। প্রতেকটি গেরিলা বেইস থেকে কুরিয়াররা প্রতি সপ্তাহে এসে আমাদের কাছে অপরেশনের খবর এবং পাকিস্তান সেনাবাহিনীর বিভিন্ন খবর দিয়ে যেত। কোন কোন সময় নিয়মিত বাহিনী নিয়েও শত্রুর অবস্থানগুলোতে আক্রমণ চালাতে হত। ভারতীয় সেনাবাহিনী থেকে আমরা গোলন্দাজ বাহিনীর সাহায্য নিতাম।

মেজর নওয়াজেশ সাব-সেক্টর কমান্ডার (রংপুর) ছিলেন-ভুরুংগামারী থেকে পাটগ্রাম পর্যন্ত। ক্যাপ্টেন দেলোয়ার ছিলেন মোগলহাটে। ক্যাপ্টেন মতিউর ছিলেন বাউরাতে। চিলাহাটিতে ছিলেন ফ্লাইট লে: ইকবাল। ক্যাপ্টেন নজরুল ছিলেন হলদীবাড়িতে। সুবেদার মেজর ওসমান গনি (ই-পি-আর), স্কোয়াড্রন লিডার সদরুদ্দীন-ইনডাকশন ট্রেনিং শেষ হবার পর বিভিন্ন অপরেশনে পাঠানো এদের দায়িত্ব ছিল।

দিনাজপুর জেলার ঠাকুরগাঁও মহকুমার অমরখান নামক জাইগায় আমাদের প্রতিরক্ষা বুহ্য ছিল। রংপুর জেলার বড়খাতায় আমাদের প্রতিরক্ষা বুহ্য ছিল। ভুরংগামীর নিকটে আমাদের আরেকটা প্রতিরক্ষা বুহ্য ছিল। এখানে মেজর নওয়াজেশ ছিলেন। বড়খাতায় ছিলেন ক্যাপ্টেন মতিউর রহমান। অমরখানে ছিলেন ক্যাপ্টেন শাহরিয়ার। আমাদের সেক্টর হেডকোয়ার্টার ছিল পাটগ্রামের কাছে বুড়িমারী নামক জায়গায় (বাংলাদেশের অভ্যস্তরে)। আমাদের নিয়মিত বাহিনী নিতান্ত নগণ্য ছিল, সুতরাং আমাদেরকে হ্যারাসিং, ফায়ার, রেইড, এমবুশ, মাইন পুঁতে রাখা এগুলোর উপর জোর দিতে হয়েছিল।

প্রধান আক্রমণ যে সমস্ত জায়গায় চালানো হয়েছিল সেগুলো হল: ভূরুংগামারী (রংপুর), মোগলহাট (রংপুর), অমরখান (দিনাজপুর), বড়খাতা (তেঁতুলিয়া) এবং পাটগ্রাম। আমাদের মুক্তিযোদ্ধাদের পরিবারবর্গের থাকার জন্য দুটো ক্যাম্প তৈরি করা হয়েছিল। আমাদের পুরো সেক্টরের জন্য দুজন এমবিবিএস ডাক্তার ছিলেন। তেঁতুলিয়াতে ৫০ বেডের একটা হাসপাতালের দায়িত্বে ছিলেন। বুড়িমারীতে ২৫ বেডের একটা হাসপাতাল স্থাপন করা হয়েছিল। ক্যাপ্টেন হোসেন এখানে ছিলেন। দুজন ছাত্র ফন্টে ছিল। আহত মুক্তিযোদ্ধাদের প্রথম এদের কাছে পাঠানো হত। এরা ছোটখাটো অস্ত্রপচার করত এবং প্রাথমিক চিকিৎসার পর হাসপাতালে পাঠিয়ে দেয়া হত। রংপুর কলেজের কয়েকজন ছাত্রী হাসপাতালে নার্সিং ডিউটি করার জন্য তাদের ভলান্টিয়ার করে। মারাত্তকভাবে আহত মুক্তিযোদ্ধাদের বাগডোগরা কম্বাইন্ড মিলিটারি হাসপাতালে এবং জলপাইগুড়ি বেসামরিক হাসপাতালে পাঠানো হয়। ঔষধপত্র যন্ত্রপাতি ভারতীয় সামরিক বাহিনী থেকে পাওয়া গিয়েছিল। বাংলাদেশ সরকার বিভিন্ন সুত্রে যোগাড় করেছিলেন। স্থানীয় ভারতীয়রাও সাহায্য করেছিলন। জুলাই-আগষ্ট থেকে খাদ্যদ্রব্য, কাপড়চোপড়, ঔষধপত্র, অস্ত্রশস্ত্র সরবাহ আগে থেকে নিয়মিত ছিল। যদিও পর্যাপ্ত পরিমানে ছিল না, তবুও মুক্তিযুদ্ধের গতি বৃদ্ধি পেতে থাকল। ট্রেনিং ক্যাম্প থেকেই ট্রেনিং প্রাপ্ত মুক্তিযোদ্ধারা নিয়মিতভাবে আসতে থাকল। এই সময় বিভিন্ন সেক্টরে অফিসারদের সল্পতা দেখা দিয়েছিল। বাংলাদেশ সরকার মূর্তিতে অফিসারদের ট্রেনিং এর জন্য ক্যাম্প স্থাপন করেন। এখানে প্রথম ব্যাচে প্রায় ৬৪ জন অফিসার ট্রেনিংপ্রাপ্ত হন। এখানে পাসিং আউট প্যারেডে সালাম গ্রহন করেছিলেন তৎকালীন অস্থায়ী প্রেসিডেন্ট জনাব সৈয়দ নজরুল ইসলাম। অতিথিদের মধ্যে উপস্থিত ছিলেন কর্নেল ওসমানী, প্রধানমন্ত্রী জনাব তাজউদ্দীন আহমেদ। এই পাসিং আউট প্যারেডের খবর পাকিস্তানে গোয়েন্দা বাহিনীর মাধ্যমে চলে গিয়েছিল।

এই সময় বাংলাদেশের তদানীন্তন প্রধানমন্ত্রী জনাব তাজউদ্দীন আহমেদ আমার সেক্টরে পরিদর্শনে গিয়েছিলেন, এবং চারদিন পর্যন্ত বাংলাদেশের অভ্যন্তরে আমাদের অবস্থান ঘুরে ঘুরে দেখেন। তিনি তেঁতুলিয়া, ভজনপুর, পাটগ্রামে জনসভায়ও ভাষণ দিয়েছিলেন এবং বিভিন্ন সমস্যা নিয়ে আলোচনা করেন। জনাব কামরুজ্জামান যখন আমাদের সেক্টর পরদর্শনে তখন তিনি তার মন্ত্রণালয় পটগ্রামে স্থানান্তরিত করার সিধ্যান্ত নিয়েছিলেন। সমস্ত সেক্টরে নিয়মিত বাহিনীর লোকেরা ৭৫ টাকা করে মাসিক পকেট খরচ এবং খাদ্য, কাপড়-চোপড় পেতো। অফিসাররা ২০০ টাকা করে পেতো এবং গোরিলারা পেত ৫০ টাকা করে পকেট খরচ এবং ফ্রি রেশন এবং অথবা দু'টাকা করে প্রত্যহ রেশন মানি।

অমরখানাতে পাকিস্তান সেনাবাহিনীর শক্তিশালী ঘাটি ছিল- তাদের ফ্রন্টিয়ার ফোর্স এবং মিলিশিয়া বাহিনী মিলে প্রায় দুই কোম্পানি সৈন্য ছিল। জুলাই মাসে টাস্ক ফোর্স দুই কোম্পানি এবং এক কোম্পানি ফ্রিডম ফাইটার নিয়ে শত্রুঘাঁটি আক্রমণ করার পরিকল্পনা গ্রহণ করা হয়। শত্রুবাহিনীর পেছনে গোরিলাদের অনুপ্রবেশ করানো হয় ক্যাপ্টেন শাহরিয়ারের নেতৃত্বে। দুই কোম্পানি ই-পি-আর সৈনিকদের সাহায্য প্রধান আক্রমণ চালানো হয়। এই আক্রমনে ভারতীয় গোলন্দাজ বাহিনীরও সাহায্য নেয়া হয়েছিল। যদিও শত্রুঘাটি আমরা দখল করতে সক্ষম হয়েছিলাম কিন্তু পাকিস্তানী গোলন্দাজ বাহিনীর আক্রমনের ফলে আমাদেরকে ঐ স্থান ত্যাগ করতে হয়।

এই ব্যর্থতা থেকে আমরা কতোগুলো শিক্ষা গ্রহন করেছিলাম। আক্রমনের পূর্বে শত্রুবাহিনীর শক্তি সম্পর্কে জানতে হবে। রেডিও বা অয়ারলেসে যোগাযোগের মাধ্যমে আমাদের মধ্যে যোগাযোগ রক্ষা করতে হবে। আর যদি পুর্বাহ্নেই পাকিস্তান গোলন্দাজ বাহিনীর অবস্থান জানতে পারতাম তাহলে ঐ অবস্থানের উপর সেলিং করা যেত।

ক্যাপ্টেন মতিউর রহমানের নেতৃত্বে ই-পি-আর এবং আনসার, মুজাহিদ, ছাত্র নিয়ে বড়খাতায় (রংপুর) জুলাই মাসে অপারেশন চালানো হয়। এখানে ভারতীয় গোলন্দাজ বাহিনীর সাহায্য নেয়া হয়েছিল। অবশ্য এই আক্রমনে আমরা সফলতা অর্জন করতে পারিনি। আমাদের পক্ষে অনেকেই হতাহত হয়। আমাদের সৈন্যদের ভালো প্রশিক্ষণ ছিল না। ভারী অস্ত্রশস্ত্র ছিল না। এই সমস্ত প্রতিকূল অবস্থার মধ্যে আমাদের সৈন্যদের সুশিক্ষিত এবং সুসজ্জিত সেনাবাহিনীর বিরুদ্ধে যুদ্ধ করতে হয়েছে।

প্রাথমিক পর্যায়ে বিভিন্ন অপারেশনে আমাদের ব্যর্থতা আমাদেরকে অনেক শিক্ষা দিয়েছিল। আমাদের নিজেদের দোষক্রুটি শোধরাতে পেরেছিলাম। যার ফলে বিভিন্ন আক্রমণে আমরা সফলতা অর্জন করতে পেরেছিলাম।

অক্টোবর মাস থেকেই আমাদের বিজয় শুরু হয়। অক্টোবর মাসে বড়খাতা ভুরংগামারী অমরখানা দখল করতে সমর্থ হই।

মেজর নওয়াজিশের নেতৃত্বে তিন কোম্পানির সৈন্য ভূরুংগামারীতে পাকিস্তান সেনাবাহিনীর ঘাঁটি আক্রমণ করা হয় (জুলাই-আগষ্ট মাসে)। এর আগে ভূরুংগামারীতে রেইড, এম্বুশ ইত্যাদি চালিয়ে যাওয়া হচ্ছিল। কিন্তু এই আক্রমণে আমরা সফলতা অর্জন করতে পারিনি।

এই তিনটি বৃহৎ আক্রমণের ফলে শত্রুবাহিনী বুঝতে পারে যে মুক্তিযোদ্ধারা যে কোন বড় আক্রমণ করতে পারে। তাই তারা আরোও সৈন্য এবং অস্ত্রশস্ত্র আনতে শুরু করে। এমবুশ রেইড এতে আরোও বেড়ে যায়। এইসব আক্রমণের ফলে আমরা বুঝতে পারি সৈন্যসংখা বৃদ্ধি করতে হবে। অস্ত্রশস্ত্র, গোলাবারুদ সংগ্রহ করতে হবে।

অক্টোবরের মাঝামাঝি ভূরুংগামারীর উপর আবার আক্রমণ চালানো হয় মেজর নওয়াজেশের নেতৃত্বে। তিন কোম্পানি সৈন্য দিয়ে এই আক্রমণ চালানো হয়েছিল। ১৮ ঘন্টা প্রচণ্ড যুদ্ধের পর পাকিস্তানী সেনাবাহিনী ভূরুংগামারী ছেড়ে যেতে বাধ্য হয়। এই আক্রমণে ভারতীয় গোলন্দাজ বাহিনীর সাহায্য নেয়া হয়েছিল। এই যুদ্ধে আমাদের পক্ষে অনেকেই হতাহত হয়। শত্রুবাহিনীকে আমরা পিছু ধাওয়া করি। শত্রুবাহিনীর সাথে আবার যুদ্ধ হয়। এই যুদ্ধে লেফটেন্যান্ট সামাদসহ অনেকই শহীদ হন। লেফটেন্যান্ট সামাদের মৃতদেহ উদ্ধার করা হয়। জয়মনিরহাটে মসজিদের সামনে তাকে সমাহিত করা হয়। জয়মনিরহাটকে সামাদনগর নামকরণ করা হয়। সামাদের মৃতদেহ উদ্ধার করতে গিয়ে মুক্তিযোদ্ধা দু’ভাই মৃত্যুবরণ করেন। এদেরকেও সামাদের সাথে সমাহিত করা হয়।

ভূরুংগামারীতে পাকিস্তান সেনাবাহিনীর কোম্পানি-হেডকোয়ার্টার ছিল। ঐ বিল্ডিং এর এক কক্ষে ১৫ জন যুবতীকে বন্দি অবস্থায় পাওয়া যায়। কাছাকাছি এক স্কুলের বিল্ডিংএ নারী, পুরুষ, ছেলেমেয়ে, প্রায় ২০০ জনকে বন্দী অবস্থায় পাওয়া যায়। পাকিস্তান সেনাবাহিনী তাদের জোর করে খাটিয়ে নিত। অনেককে ভোগের সামগ্রী হিসাবে ব্যাবহার করা হয়েছিল।

পাকিস্তান সেনাবাহিনীর অনেকের মৃতদেহ বিক্ষিপ্ত অবস্থায় পাওয়া যায়। ভূরুংগামারীর আশেপাশের সমস্ত বাড়িঘর সম্পূর্ণরূপে জ্বালিয়ে দেওয়া হয়েছিল। চাষাবাদ সম্পূর্ণরূপে বন্ধ ছিল। জনমানবের কোন চিহ্নই পাওয়া যায় নাই। চারিদিকে শুধু ধ্বংসের চিহ্ন। সমস্ত এলাকা একটা ভুতুড়ে বাড়ির মত মনে হচ্ছিল। ভূরুংগামারীতে বাস্কারের মধ্যে অনেক যুবতীর লাশ পাওয়া যায়। পাকিস্তান সেনাবাহিনী বাস্কারের মধ্যে এসব মেয়েদের উপর পাশবিক অত্যাচার চালিয়েছিল।

এর পরপরই অমরখানা এবং বড়খাতাতে আক্রমণ চালানো হয়। দুই জায়গা থেকেই পাকিস্তান সেনাবাহিনী পালিয়ে যেতে বাধ্য হয়। বড়খাতার পতনের পর পাক সেনাবাহিনীর মনোবল একেবারে ভেংগে যায়। তাদের বিভিন্ন ঘাঁটির দ্রুত পতন ঘটতে থাকে। পাকিস্তান সেনাবাহিনীর মনোবল পুরাপুরি ভেংগে গিয়েছিল। অমরখানা থেকে মুক্তিযোদ্ধারা পচাঁগড়, বোদা দখল করে ঠাকুরগাঁও দিকে অগ্রসর হয়। এ দলটার নেতৃত্ব দেন ক্যাপ্টেন শাহরিয়ার ও স্কোয়াড্রন লিডার সদরুদ্দীন। দলটি হাতিবান্ধা আক্রমণ করেছিল। হাতিবান্ধা পতনের পর তার ক্যাপ্টেন মতিউর রহমানের নেতৃত্বে লালমনিরহাটের দিকে অগ্রসর হয়।
ভূরুংগামারী পতনের পর মেজর নওয়াজিশের এই বাহিনীটি নাগেশ্বরী দখল করে এবং ধরলা নদীর উত্তর পাশে পৌঁছায়।

এ ছাড়াও আরোও দুটি গেরিলা বাহিনীর দুটো কলাম ফ্লাইট লেঃ ইকবালের নেতৃত্ব চিলাহাটি দিয়ে ডোমার, ডিমলা এগুলো দখল করে নীলফামারীর দিকে অগ্রসর হয়। মোগণহাট থেকে আর একটি কলাম ক্যাপ্টেন দেলোয়ারের নেতৃত্বে লালমনিরহাটের দিকে অগ্রসর হয়। 

রংপুর, সৈয়দপুর সেনানিবাস ছাড়াও ৬ নং সেক্টরের সমস্ত এলাকা ১৬ই ডিসেম্বরের আগে মুক্ত হয়।

স্বাঃ খাদেমুল বাশার
১৫-৫-১৯৭৩

২২ শে আগস্ট আমাকে ৬ নং সেক্টরে (রংপুর- দিনাজপুর) ক্যাপ্টেন আজিজ পাশাকে ২ নং সেক্টরে এবং ক্যাপ্টেন শাহজাহানকে নয় নং সেক্টরে পোস্টিং দেয়া হয়। ২৩ শে আগস্ট রাতে আমি শিলিগুড়ি পৌছি এবং প্রথমে ৬ নং সেক্টরে কর্তব্যরত ক্যাপ্টেন নাজমুল হকের (বর্তমানে মেজর)  সাথে দেখা করি। 

বাংলাদেশের মুক্ত এলাকায় এসে নিজেকে গৌরবান্বিত করি। আমার এত আনন্দ হয়েছিল যা আজ আমি ভাষায় প্রকাশ করতে পারব না। শীঘ্রই আমি ৬ নং সেক্টরে কর্তব্যরত স্কোয়াড্রন লিডার সদরুদ্দিনের সাথে দেখা করি। এরপর আমি আমাদের সাহায্যে নিয়োজিত ভারতীয় সেনাবাহিনীর অফিসারদের সাথে সাক্ষাৎ করি। আমি অধীর আগ্রহে অপেক্ষা করছিলাম কবে আমি অগ্রবর্তী ঘাঁটিতে যাব এবং শত্রুদের বিরুদ্ধে আক্রমণ চালাব। যদিও আমার রংপুর ও দিনাজপুর এলাকা সম্বন্ধে ধারণা খুব কম ছিল তবুও দেশকে শত্রুমুক্ত করার জন্য যুদ্ধক্ষেত্রে যাবার জন্য প্রস্তুত ছিলাম। এই সময় আমি শত্রুদের বিরুদ্ধে প্রথম অপারেশন শুরু করি। আমি শত্রুদের বিরুদ্ধে আক্রমন চালিয়ে তাদের ৫ জন কে নিহত ও ১২ জন কে আহত করি। আমার সাথে যারা ছিল তারা সবাই নতুন শিক্ষাপ্রাপ্ত মুক্তিযোদ্ধা। আমাদের ১ জন সামান্য আহত হয়। আমরা হালকা মেশিনগান এস এম জি ৩০৩ রাইফেল ও ২ ইঞ্চি মর্টারের সাহায্যে শত্রুদের বিরুদ্ধে আক্রমন চালিয়েছিলাম। আমাদের ডিফেন্স পজিশন থেকে ৩ ইঞ্চি মর্টারের সাহায্য দেয়া হয়। 

অমরখানা সাব সেক্টর কমান্ডার ক্যাপ্টেন শাহরিয়ারের শত্রুদের বিরুদ্ধে লড়াই করার কথা আমি জীবনে ভুলতে পারব না। তার মত সাহসী যোদ্ধার কথা ইতিহাসে লেখা থাকবে বলে আমি মনে করি। ক্যাপ্টেন শাহরিয়ার শত্রুদের  যথেষ্ট ক্ষতিসাধন করেছিল। পাকসেনাদের কাছে সে ভীতির কারন হয়ে দাঁড়িয়েছিল। তাকে একটানা কয়েকদিন ও রাত না ঘুমিয়ে থাকতে দেখেছি। ৬ নং সেক্টরের অফিসারদের তার মত এত কৃতিত্বের দাবীদার আর কেউ নয়। আমি ক্যাপ্টেন শাহরিয়ার কে কোন সময়ে বিমর্ষ দেখিনি। দেশপ্রেমিক ও প্রকৃত যোদ্ধার মত তিনি শত্রুদের মোকাবিলা করেছিলেন। 

৬ নং সেক্টরের উইং কমান্ডার মিঃ বাশারের (বর্তমান গ্রুপ ক্যাপ্টেন) সাথে আমার তখনো পরিচয় হয়নি। একদিন তিনি আমাকে তাঁর সাথে দেখা করার জন্য বলে পাঠালেন। আমি তাঁর নির্দেশ মত দেখা করি। একজন এয়ার ফোর্সের অফিসার হউয়া সত্বেও তিনি ৬ নং সেক্টরে যুদ্ধ পরিচালনা করেছেন তা যেকন দক্ষ পদাতিক অফিসারের সাথে তুলনা করা চলে। তিনি নিপুণতার সাথে ৬ নং সেক্টর পরিচালনা করেন। দদীর্ঘ ৯ মাস তিনি সুদক্ষ ভাবে শত্রুদের বিরুদ্ধে লড়াই চালিয়েছেন। ৬ নং সেক্টর রংপুর – দিনাজপুর জেলা নিয়ে গঠিত। অনেক সময় তিনি আমাকে যথাযথ নির্দেশ দিয়ে অপারেশনে বহু সাহায্য করেছেন।

আমাদের সেক্টর ৬ এর সদর দফতর বুড়িমারিতে স্থাপন করা হয়। বাংলাদেশের অন্যান্য সেক্টরগুলির তুলনায় একমাত্র আমাদের সেক্টরেই বহু  মুক্ত এলাকা ছিল। আমাদের সেক্টর সদর দপ্তর ও সাব সেক্টর দপ্তর বাংলাদেশের অভ্যন্তরেই স্থাপন করা হয়েছিল। ক্যাপ্টেন নওয়াজেশের (বর্তমান মেজর) উপর ন্যস্ত ছিল সাহেবগঞ্জ সাব সেক্টর। তাঁর নিয়ন্ত্রণে কিছু নিয়মিত ও ই পি আর বাহিনীর সৈন্য ছিল। সাহেবগঞ্জের বিস্তীর্ণ এলাকা ক্যাপ্টেন নওয়াজেশ অনেক আগেই শত্রুদের হাত থেকে মুক্ত করেছিলেন। পাটগ্রাম সাব সেক্টর পরিচালনার ভার ছিল ক্যাপ্তেন মতিয়ুর রহমানের উপর। তিনি অনেক স্থান শত্রুমুক্ত করে রেখেছিলেন। দিনাজপুরের তেঁতুলিয়া সাব সেক্টর পরিচালনার ভার ছিল স্কোয়াড্রন লিডার সদরুদ্দিনের (বর্তমান উইং কমান্ডার) উপর। এখানেও অনেক এলাকা মুক্ত ছিল। 

মুক্তিযোদ্ধাদের প্রশিক্ষণ দেয়ার জন্য সেক্টর ৬ এর বিভিন্ন স্থানে ক্যাম্প করা হয়েছিল। ঠাকুরবাড়ি কোটগাছ হিমকুমারী শীতলকুচি গিতলদহ সোনাহাট প্রভৃতি স্থানে মুক্তিযোদ্ধাদের ক্যাম্প ছিল। সেই সময়ে সামরিক অফিসারের অভাবে ঠাকুরবাড়ি এবং কোটগাছ ক্যাম্পে মুক্তিযোদ্ধাদের প্রশিক্ষণ  দেয়া যাচ্ছিল না। সেক্টর কমান্ডার বাশার আমাকে মুক্তিযোদ্ধাদের ঠাকুরবাড়ি ও কোটগাছ ক্যাম্প পরিচালনার ভার দেন এবং মুক্তিযোদ্ধাদের ট্রেনিং দিতে নির্দেশ দেন। তাঁর নির্দেশ মত ঠাকুরবাড়ি ও কোটগাছ ক্যাম্প এ মুক্তিযোদ্ধাদের ট্রেনিং দিতে থাকি। শত শত শিক্ষিত ও অশিক্ষিত যুবককে সামরিক ট্রেনিং দিতে থাকি। এরা প্রায় সকলেই সামরিক ট্রেনিং এ অনভিজ্ঞ ছিল। সহজেই বুঝতে পারা যায় যে অনভিজ্ঞ যুবকদের কত কষ্টে সামরিক শিক্ষা দিতে হয়েছে। কিন্তু আমার অধীনে শিক্ষা প্রাপ্ত মুক্তিযোদ্ধাদের সামরিক ট্রেনিং ও জ্ঞান অর্জনে যথেষ্ট আগ্রহ ছিল। তারা কোন দিন কোন অসুবিধার কথা আমাকে জানায়নি। তাদের যাকে যা কাজ দেয়া হত তারা তা ভালভাবেই সম্পন্ন বা কর্তব্য পালন করবার চেষ্টা করত। মুক্তিযোদ্ধাদের বাংলাদেশের অভ্যন্তরে পাঠিয়ে দেয়া হত। সেই জন্য মুক্তিযোদ্ধাদের কোম্পানী প্লাটুন ও সেকশনে ভাগ করা হয়। মুক্তিযোদ্ধাদের ভিতরে পাঠাবার পূর্বে সেই স্থান ভালভাবে রেকী করা হত এবং আমি নিজেই অনেক স্থান রেকি করে তাদের পাঠিয়েছি। 

প্রথমে আমি  যে সব এলাকায়  মুক্তিযোদ্ধাদের অনুপ্রবেশ করাই সে এলাকাগুলো হল দিনাজপুর জেলার বালিয়াডাঙ্গি রুহিয়া লেহেরী ও আটাওয়ারী। এসব এলাকায় আমিই রেকী পরিচালনা করেছিলাম। রেকী করা কালে অনেক সময় ইপিকাফ রাজাকার এবং পাকিস্তানী রেঞ্জারদের দ্বারা আক্রান্ত হয়েছিলাম। এই রকম একটি ঘটনা ঘটে ৫ ই সেপ্টেম্বরে। রেকী করার জন্য যাই। আমার সাথে ১২ / ১৩ জন মুক্তিযোদ্ধা ছিল, আর সঙ্গে ২ টা এল এম জি, একটি ২ ইঞ্চি মর্টার, স্টেনগান ও ৩০৩ রাইফেল ছিল। একটি স্কুলে পাকসেনাদের শক্তিশালী প্রতিরক্ষা অবস্থান ছিল। সেখানে পাকসেনাদের ২ টা প্লাটুন ছাড়াও ইপিকাফ ও বিহারী রাজাকার ও ছিল। আমাদের রেকী করার খবর কিছু দালাল পাকসেনাদের জানায়। আমি সাধারণত গেরিলা যুদ্ধ চালাতাম। শত্রুদের অকস্মাৎ আক্রমন করে দ্রুত  সরে পরাই আমাদের লক্ষ্য ছিল। শত্রুরা আমাদের উপর আক্রমন শুরু করে দেয়। তিন ঘন্টা ধরে যুদ্ধ চলার পর আমি আমার দল নিয়ে পালিয়ে আসতে সক্ষম হই। এ যুদ্ধে আমার ২ জন মুক্তিযোদ্ধা আহত হয়। এই ঘটনার পর আমি মুক্তিযোদ্ধাদের বাংলাদেশের ভিতরে অনুপ্রবেশ করানোর জন্য সীমান্তের নিকটবর্তী কয়েক স্থানে বেইস স্থাপন করি। পরে এই স্থানগুলি দিয়ে মুক্তিযোদ্ধাদের অনুপ্রবেশ করানো হয়। ৫০০ মুক্তিযোদ্ধাকে প্রতিষ্ঠিত বেইস দিয়ে ঠাকুরগাঁও রানীসংকৈল বোদা পচাগর ইত্যাদি স্থানে পাঠান হয়। এইভাবে মুক্তিযোদ্ধাদের ভিতরে অনুপ্রবেশের ব্যবস্থা সম্পন্ন হলে সেক্টর কমান্দার উইং কমান্ডার বাশার আমাকে রংপুরের গীতলদহ ও শীতলকুচিতে মুক্তিযোদ্ধাদের ক্যাম্প পরিচালনার ভার নিতে নির্দেশ দেন। তখন পর্যন্ত এই এলাকার মুক্তিযোদ্ধারা বিশেষ কোন কৃতিত্ব দেখাতে পারেনি। গীতলদহ ক্যাম্পে ২০০০ এবং শীতলকুচি ক্যাম্পে ৫০০ মুক্তিযোদ্ধা ট্রেনিং নিচ্ছিল। আমার দায়িত্ব ছিল নিম্নরূপ – 

(ক) ট্রেনিং থেকে প্রশিক্ষনপ্রাপ্ত মুক্তিযোদ্ধাদের গ্রহন করা।
(খ) মুক্তিযোদ্ধাদের বিভিন্ন অপারেশনে পাঠাবার ব্যবস্থা করা। তাদের এম্বুশ রেইড আক্রমণ রেল ও সড়ক সেতু (যেগুলো শত্রুদের যাতায়াতে সাহায্য করত) উড়িয়ে দেয়া ইত্যাদি কাজ সম্পন্ন করার নির্দেশ প্রদান। 
(গ) মুক্তিযোদ্ধাদের ঐ এলাকার রাস্তাঘাট ও অন্যান্য বিষয়ে জানানো। 
(ঘ) মুক্তিযোদ্ধাদের ঐ এলাকার জনগনের সাথে মিশে বাংলাদেশের স্বাধীনতা সম্বন্ধে জানানোর ব্যবস্থা করা। 
(ঙ) সর্বোপরি পাকসেনাদের অধিকৃত এলাকার ভিতরে মুক্তিযোদ্ধাদের অনুপ্রবেশের ব্যবস্থা করা। 

আমি এই দুইটি গুরুত্বপূর্ণ মুক্তিযোদ্ধাদের ক্যাম্প পরিচালনার ভার নিয়ে প্রথমে তাদের পরীক্ষা করে দেখি। তাদের বাংলাদেশের স্বাধীনতা সংগ্রামের ব্যপারে কিছু জানা নাই এবং সামরিক কৌশল সম্বন্ধে ধারণা নাই। সামরিক অফিসারের অভাব থাকার জন্যই তাদের পক্ষে সামরিক কৌশল সম্বন্ধে জানা সম্ভব হয়নাই। সেই জন্য ক্যাম্প দুটির মুক্তিযোদ্ধাদের ঠিকমত পরিচালনা করা সম্ভব হয়নি। আমি তাদের সুস্পষ্টভাবে সামরিক কৌশল শিখিয়ে অপারেশনে পাঠানোর জন্য তৈরী করি। তাদেরকে নিয়ন্ত্রণে রাখার জন্য কোম্পানী প্লাটুন সেকশনে বিভক্ত করি। তাদের সংগঠিত করে পাকসেনাদের উপর দিনে কমপক্ষে ৫ বার হামলা করতে থাকি। এর ফলে তারা এত ভীতসন্ত্রস্ত হয়ে পরে যে পাকসেনারা দিনেও বাংকার থেকে বেরিয়ে আসতে সাহস করত না। আমি অনেক অপারেশনে মুক্তিযোদ্ধাদের সাথে যেতাম এবং এই ভাবে মুক্তিযোদ্ধাদের মনোবল বাড়িয়ে তুলি। আমার ব্যক্তিগত অংশগ্রহণের ফলে মুক্তিযোদ্ধারা আমার নির্দেশ মেনে চলার চেষটা চালায়। আমি মুক্তিযোদ্ধাদের পাকসেনাদের এমবুশ ও রেইড করা এবং রেল ও সড়কসেতু ধ্বংস করে দেয়ার নির্দেশ দেই। তাদেরকে অধিকৃত অঞ্চলে বেইস করে গড়ে তোলার নির্দেশ দেই। অনেককে ভেতরে পাঠিয়ে দেই পাকসেনাদের এমবুশ ও রেইড করে পর্যুদস্ত করার জন্য্য। 

যেসব মুক্তিযোদ্ধা নতুন ট্রেনিং নিয়ে আসত তাদেরকে প্রথমে শত্রুদের বিরুদ্ধে এমবুশ ও রেইড করার নির্দেশ দিতাম। রেল ও সড়কসেতু ধ্বংস করে পাকসেনাদের যাতায়াতে বাধা সৃষ্টি করার জন্য পাঠাতাম। ছোটখাটো অপারেশনের দায়িত্ব দিয়ে তাদেরকে যুদ্ধকৌশলে পারদর্শী করে তোলা হত । 

একটি অপারেশনের কথা আমার মনে পরছে। লালমনিরহাট থেকে মোগলহাটে অবস্থানরত পাকসেনাদের জন্য প্রতিদিন সকালে ট্রেনে করে রসদ ও সৈন্য আসত। এই সাব সেক্টরের দায়িত্ব ছিল অসমসাহসী যোদ্ধা ক্যাপ্টেন নওয়াজেশের উপর। তিনি আমাকে এই অপারেশন পরিচালনা করার ব্যপারে যথেষ্ট সাহায্য করেন। তিনি পিছনে অবস্থানরত প্লাটুনের সাহায্যে শত্রুট্রেনের উপর মর্টার চালানোর নির্দেশ দেন। দিনটি ছিল যতদুর সম্ভব ৬ সেপ্টেম্বর। ভোর ৫ টার সময় ৩০ জন মুক্তিযোদ্ধাকে নিয়ে মোগলহাট রেললাইনের নিকট অবস্থান নেই। রেললাইনের উপর এন্টি ট্যাঙ্ক মাইন বসানো হয়। গ্যালাটিন  ও পি ই কে ঠিকমত বসিয়ে দূরে সুইচ লাগিয়ে শত্রুট্রেন আসার অপেক্ষায় অবস্থা নিয়ে অপেক্কা করতে থাকি। ঠিক সময়মত ট্রেনটি সামনের কয়েকটি বগিতে বালি ও অন্যান্য জিনিসে ভর্তি করে পিছনের বগীগুলিতে আসে। আমাদের এন্টি ট্যাঙ্ক মাইনের আঘাতে ইঞ্জিনসহ সামনের কয়েকটি বগী বিধ্বস্ত হয়। পাক সেনারা সঙ্গে সঙ্গে তাদের অস্ত্র শস্ত্র নিয়ে আমাদের গোলাগুলির জবাব দিতে শুরু করে। তারা ট্রেন থেকে নেমে তিনদিক থেকে আমাদের ঘিরে ফেলে। অবস্থা বেগতিক দেখে মুক্তিযোধাদের আমি পেছনে সরে যেতে নির্দেশ দেই। আমার কাছে ১ টা হালকা মেশিনগান ছিল। সেই মারণাস্ত্র দিয়ে আমি শত্রুসেনাদের উপর আক্রমণ চালিয়ে যাই এবং এর মধ্যে মুক্তিযোদ্ধারা নিরাপদে পিছনে সরে যেতে সক্ষম হয়। এই অপারেশনে ২ জন সাহসী মুক্তিযোদ্ধা নিহত ও ৪ জন আহত হয়। আমিও বাঁ হাতে সামান্য আঘাত পাই। শত্রুদের ৫ জন নিহত ও অনেকে  আহত হয়। এই অপারেশন পরিচালনার জন্য পরবর্তীকালে বাংলাদেশ সরকার আমাকে বীরপ্রতিক উপাধিতে ভূষিত করেন। এই অপারেশনের খবর টি স্বাধীন বাংলা বেতার থেকে প্রচারিত হয়। এ ছাড়া আমি যেসব অপারেশনে অংশগ্রহন করি সেগুলো হল মোগলহাট পাক অবস্থানের উপর অকস্মাৎ আক্রমন নাগেশ্বরী পাক কোম্পানী হেডকোয়ার্টার আক্রমন, কম্বলপুর ব্রীজ অপারেশন কূলাঘাট শত্রু অবস্থানের উপর হামলা দোরাকুটি পাক অবস্থানের উপর হামলা নুমেরি পাক অবস্থানে আক্রমন, পটেশ্বরী শত্রু গোলন্দাজ অবস্থানের উপর হামলা ভাতমারী শত্রু কোম্পানী অবস্থানের উপর হামলা, কালীগঞ্জ পাক অবস্থান আক্রমন, তুষভান্ডা শত্রু প্লাটুনের উপর অকস্মাৎ আক্রমণ,  হাতিবান্ধা শত্রুকোম্পানীর উপর আক্রমণ ইত্যাদি। 

বাংলাদেশের অভ্যন্তরে সীমান্তবর্তী  থানাগুলতে আক্রমন চালানোর জন্য আমি কয়েকটা বেইস গড়ে তুলি। ফুলবাড়িতে ঘাঁটি স্থাপন করা হয়। লালমনিরহান থানার ইমানগঞ্জ হাট ও কর্নার হাট এলাকায় আমাদের ঘাঁটি স্থাপন করা হয়। কালিগঞ্জ থানায় দাইখোয়া ও চালতায় বেইস গড়ে তোলা হয়। এসব স্থান থেকে মুক্তিবাহিনীর ছেলেরা বিভিন্ন পাক অবস্থানের উপর এমবুশ ও রেইড করত। তারা রেল ও সড়কসেতু উড়িয়ে দিয়ে পাকসেনাদের যাতায়াতে বাধার সৃষ্টি করত। 

এসব সীমান্ত এলাকায় ঘাঁটি স্থাপন করার পর রংপুর জেলার ভিতরে মুক্তিযোদ্ধাদের কিভাবে অনুপ্রবেশ করানো যায় সে চিন্তা করতে থাকি। সীমান্তবর্তী এলাকায় অবস্থানরত মুক্তিযোদ্ধারা ইতিমধ্যে পাকসেনাদের উপর আক্রমন চালিয়ে ক্ষতিসাধন করতে থাকি। পাকসেনারা ভীতসন্ত্রস্ত হয়ে পরে এমনকি দিনের বেলাতেও পাকসেনারা বাঙ্কার থেকে বেরিয়ে আসার সাহস করত না। পাকসেনাদের গতিবিধি অনেক কমে যায়। আমাদের কার্যকলাপ বৃদ্ধি পাবার ফলে পাকসেনারা গ্রামে যাওয়া বন্ধ করে দেয়। এর পূর্বে পাকসেনারা গ্রামে গিয়ে লুটতরাজ, নারীধর্ষণ, বাড়িঘর পুড়িয়ে দেয়া ও গ্রামবাসিদের উপর অত্যাচার চালাত। আমাদের কার্যকলাপের ফলে গ্রামবাসীরা অনেক স্বস্তির নিঃশ্বাস ফেলে। তারা আমাদের শত্রুপক্ষের অনেক গোপন তথ্য জানিয়ে সাহায্য করত। আমার পক্ষে সব বেইস এলাকায় থাকা সম্ভব ছিল না। তাই মাঝে মাঝে প্রায় সব কটি বেইস এলাকায় গিয়ে মুক্তিযোদ্ধাদের সাথে শত্রুদের বিরুদ্ধে অনেক অপারেশনে অংশগ্রহন করতাম। এতে মুক্তিযোদ্ধাদের মনোবল অনেক বেড়ে যায়। আমি ভিতরে অনেক লোককে নিয়োগ করি শত্রুপক্ষের গোপন তথ্যাদি ও গতিবিধি সম্বন্ধে খবর দেবার জন্য। তারা আমাকে ঠিকমত খবর দিয়ে অপারেশনে সাহায্য করত। 

মুক্তিযোদ্ধারা প্রতি রাতেই তাদের অবস্থান বদল করত। এক স্থানে অবস্থান নিয়ে বসে থাকত না। আমি নিম্নলিখিত এলাকায় বেইস তৈরী করি। এগুলো হলঃ লালমনিরহাট থানার কস্তুরীহাট, কাউনিয়া থানার তেপাহাটা, গংগাচরা থানার গংগাচরা, লালমনিরহাট থানার শিবরাম ও পাঁচগ্রাম কাউনিয়া থানার সারাই ও নাজিরদহ পীরগাছা থানার জিগাবাড়ি ও বাজে মশকুর কাউনিয়া থানার তেপামধুপুর,  মিঠাপুকুর থানার রাজপুকুর, জলঢাকা থানার খৈলমারি ইত্যাদি। 

এসব এলাকায় বেইস তৈরী করার পর আমি প্রতি এলাকার জন্য ১০ থেকে ২০ জন মুক্তিযোদ্ধার পার্টি নিয়োগ করি শত্রুদের বিরুদ্ধে অপারেশন চালানর জন্য। তিনদিন অন্তর তাদের প্রত্যেক পার্টিকে ভাগাভাগি করে অপারেশনের দায়িত্ব দিতাম। সেপ্তেম্বর মাসের শেষের দিকে প্রায় সব কটি বেইস এলাকায় তারা যথাযথ দায়িত্ব পালন করতে সক্ষম হয়। অক্টবর মাসের শেষ দিকে প্রায় প্রতি বেইসে ১৫০ জন প্রশিক্ষনপ্রাপ্ত মুক্তিযোদ্ধাকে নিয়োগ করতে সক্ষম হই। ভারত বাংলাদেশ সীমান্ত থেকে ৭০ মাইল ভিতরেও বেইস তৈরি করতে সক্ষম হই।  এক বেইস এলাকার সাথে অন্য বেইস এলাকার যোগাযোগ রাখা হত। এইভাবে তারা একে অন্যের সাহায্য  করে এবং আমার সাথে চেইন হিসাবে যোগাযগ রাখে। প্রতি বেইস এলাকা থেকেই তারা সিচুয়েশন রিপোর্ট পাঠাত। আমি কোম্পানি কমান্দারদের কাছে নির্দেশ পাঠাতাম এবং সপ্তাহ অন্তর কোম্পানী কমান্ডাররা তাদের রিপোর্ট পাঠাত। দূরবর্তী কোম্পানী কমান্ডারদের এক সপ্তাহের কাজ দিতাম। তাদের প্রতি নির্দেশ ছিল শত্রুদের সামনে থেকে আক্রমন না করে এমবুশ ও রেইড করে ব্যতিব্যস্ত রাখার জন্য এবং যোগাযোগ ও যাতায়াত বন্ধ করে দেয়ার জন্য সড়ক ও রেলসেতু ধ্বংস ও উড়িয়ে দেয়ার জন্য। মুক্তিযোদ্ধাদের উপর আরো নির্দেশ ছিল গ্রামবাসী ও এলাকাবাসির সাথে মিশে তাদের সাহায্য নিয়ে অপারেশন করার জন্য। কিন্তু আবার এই সময় রাজাকার আল বদর আল শামস মুসলিম লীগ ও জামায়াতে ইসলামীর দালালরা ও বিহারীরা আমাদের মুক্তিযোদ্ধাদের কার্যকলাপে বাধা সৃষ্টি করত। কিন্তু আবার অনেক রাজাকার এমনকি শান্তি কমিটির অনেক সদস্য গোপনে শত্রুদের অনেক খবর আমাদের দিত। লালমনিরহাট থানার বাবোবাড়ি ইউনিয়ন শান্তি কমিটির সদস্য আবুল কাসেমের বাড়িতে মুক্তিবাহিনীর ক্যাম্প প্রতিষ্ঠিত দেখতে পাওয়ায় পাকসেনারা নির্মমভাবে আবুল কাসেমকে হত্যা করে। আবুল কাসেমের স্বাধীনতা সংগ্রামে  অবদান কম নয়। 

নভেম্বর মাসের প্রথম সপ্তাহে পাকসেনারা কোনঠাসা হয়ে পরে। প্রতি রাতেই তাদের উপর হামলা চালানো হত। রংপুরের সিনেমা হলে গ্রেনেড বিস্ফোরন ঘটানো হয়। ১০ জনের মুক্তিবাহিনীর একটি পার্টিকে এ কাজের জন্য পাঠান হয়েছিল। লালমনিরহাট, কালীগঞ্জ,ভোতমারী, নাগেশ্বরী, কুড়িগ্রাম,তিস্তাঘাট, কাউনিয়া, পীরগাছা,গঙ্গাচরা, মিঠাপুকুর ইত্যাদি গুরুত্বপূর্ণ পাক অবস্থানে গ্রেনেড বিস্ফোরণ ঘটানো হয়। এমনকি রংপুর শহরেও আমাদের কার্যকলাপ শুরু হয়ে যায়। এর মধ্যে আমাদের কার্যকলাপ গ্রাম ছাড়িয়ে শহর ও সামরিক দিক দিয়ে গুরুত্বপূর্ণ স্থানে শুরু হয়। পাকসেনারা এরপর আরো কোনঠাসা হয়ে পরে। তারা প্রায় ই  সবসময় বাঙ্কার ও ছাউনি ছেড়ে বাইরে যেত না। কোন অপারেশনে গেলে তারা রাজাকারদের সামনে এগিয়ে দিত এবং নিজেরা ডিফেন্স পজিশনে থাকত।

ডিসেম্বরের প্রথম সপ্তাহে আমরা অনেক এলাকা পাকসেনাদের হাত থেকে মুক্ত করে ফেলি। পীরগাছা, মিঠাপুকুর, গঙ্গাচরা ও কাউনিয়া থানা এলাকা আমাদের নিয়ন্ত্রনে চলে আসে। ২ রা ডিসেম্বরে সেক্টর কমান্দার বাসার আমাকে মুক্তিযোদ্ধাদের নিয়ে ১ টা ব্যাটেলিয়ন তৈরী করে লালমনিরহাট ও তিস্তাঘাট হয়ে রংপুরের দিকে অগ্রসর হবার নির্দেশ দেন। তাঁর নির্দেশ সহ আমি মুক্তিযোদ্ধাদের সংগঠিত করে লালমিরহাটের দিকে অগ্রসর হই। পাটগ্রাম সাব সেক্টর কমান্ডার ক্যাপ্টেন মতিয়ুর রহমান বারখাতা, হাতিবান্ধা,  কালিগঞ্জ হয়ে লালমনিরহাটের দিকে এগিয়ে আসেন। অন্যদিকে সাহেবগঞ্জ সাব সেক্টর কমান্ডার ক্যাপ্টেন নওয়াজেশ ভুরুঙ্গামারী, নাগেশ্বরী,  পটেশ্বরী,  কুড়িগ্রাম হয়ে রংপুরের দিকে অগ্রসর হন। নীলফামারী মুক্ত করে আমরা তিস্তা ঘাটে একত্রিত হয়ে রংপুর শহরের দিকে অগ্রসর হই। ১৫ ই ডিসেম্বর অনেক বাধাবিপত্তির পর রংপুর শহরে পৌছতে সক্ষম হই। আমরা তাদের উপর ক্রমাগত চাপ দিয়ে শহর থেকে সরে ক্যান্টনমেন্ট এলাকায় যেতে বাধ্য করি। ১৬ ই ডিসেম্বর পাকসেনারা মিত্রবাহিনী ও আমাদের কাছে আত্মসমর্পণ করে। 

পাবনা জেলার সিরাজগঞ্জ মহকুমার ১০০ জন মুক্তিযোদ্ধা আমার কাছে প্রশিক্ষন নিয়ে অভ্যন্তরে চলে যায়। এসব মুক্তিযোদ্ধারা অসমসাহসী ছিল। তারা পাকসেনাদের বারবার আচমকা আক্রমণ চালিয়ে নাস্তানাবুদ করে ছেড়েছিল। আগস্টের শেষে প্রাক্তন এম সি এ কে বি এম আবু হেনা এদেরকে নিয়ে সিরাজগঞ্জে চলে যান। জনাব হেনা স্বাধীনতা সংগ্রামে নিজেকে আত্মোৎসর্গ করেছিলেন। তার মত সাহসী এম সি এ ও মুক্তিযোদ্ধা আমি খুব কম ই দেখেছি। দেশ কে মুক্ত করার জন্য তিনি নিজের জীবন পর্যন্ত বিসর্জন দিতে প্রস্তুত ছিলেন। সিরাজগঞ্জের ১০০ জন মুক্তিযোদ্ধার মধ্যে আবু হেনাকে কোম্পানী কমান্ডার মিঃ সাইদুর রহমান কে সেকেন্ড ইন কমান্ড মিঃ আমির হোসেন, বেলায়েত হোসেন ও বজলুর রহমান কে প্লাটুন কমান্ডার করে আবু হেনার নেতৃত্বাধীনে সিরাজগঞ্জ এলাকায় পাঠিয়ে দেই। 

মুক্তিযোদ্ধাদের নিয়ন্ত্রণ ও সুশৃঙ্খলা বজায় রাখার জন্য তাদের মধ্য থেকে কোম্পানী কমান্ডার,  প্লাটুন কমান্ডার ও সেকশন কমান্ডার নিয়োগ করি। মুক্তিবাহিনীকে কোম্পানী, প্লাটুন ও সেকশনে ভাগ করি শ্ত্রুদের উপর সুষ্ঠুভাবে আক্রমন পরিচালনার জন্য। আমরা কয়েকজন সাহসী শিক্ষিত ও বুদ্ধিমান মুক্তিযোদ্ধার নাম নিম্নে প্রদান করছিঃ 

(১) বদরুজ্জামান কোম্পানী কমান্ডার (২) সিরাজুল ইসলাম,কোম্পানী সেকেন্ড ইন কমান্ড (৩) মজাহার আলী,প্লাটুন কমান্ডার সেকেন্ড ইন কমান্ড (৪) একরামুল হক প্লাটুন সেকেন্ড ইন কমান্ড (৫) নুরুল আলম খোকন,,প্লাটুন কমান্ডার (৬) শহীদুর রহমান,প্লাটুন সেকেন্ড ইন কমান্ড (৭) ওয়াদুর রহমান,প্লাটুন কমান্ডার (৮) আব্দুল করিম,প্লাটুন সেকেন্ড ইন কমান্ড (৯) মোঃ তাজিব উদ্দীন,কোম্পানি কমান্দার (১০) গোলজার হোসেন,কোম্পানী সেকেন্ড ইন কমান্ড (১১) ইমান আলী,প্লাটুন কমান্ডার (১২) রবিউল আলম,প্লাটুন সেকেন্ড ইন কমান্ড (১৩) শফিকুল ইসলাম,প্লাটুন কমান্ডার (১৪) আব্দুস সালাম,প্লাটুন সেকেন্ড ইন কমান্ড (১৫) মোজাফফর হোসেন,প্লাটুন কমান্ডার (১৬) খোরশেদ আলম,প্লাটুন সেকেন্ড ইন কমান্ড (১৭) মাহতাব আলী সরকার,কোম্পানী কমান্ডার (১৮) নুরুল আজিজ, কোম্পানী সেকেন্ড ইন কমান্ড (১৯) শামসুল আলম, প্লাটুন কমান্ডার (২০) আদুর রশীদ, প্লাটুন সেকেন্ড ইন কমান্ড (২১) আশরাফ আলী,প্লাটুন কমান্ডার (২২) জমির আলী আহমেদ,সেকেন্ড ইন কমান্ড (২৩) ওয়ারেশ আলী, প্লাটুন কমান্ডার (২৪) আতিয়ার রহমান, সেকেন্ড ইন কমান্ড (২৫) আব্দুর রউফ, কোম্পানী কমান্ডার (২৬) মোঃ ইলিয়াস,  কোম্পানী  সেকেন্ড ইন কমান্ড (২৭) জয়দেব রায়,  প্লাটুন কমান্দার (২৮) দীনেশ রায়, প্লাটুন সেকেন্ড ইন কমান্ড (২৯) নুরুদ্দীন,  প্লাটুন কমান্ডার (৩০) যোগেশ সরকার,  প্লাটুন সেকেন্ড ইন কমান্ড (৩১) মজিবর রহমান, প্লাটুন কমান্ডার (৩২) মোঃআজাদ, প্লাটুন সেকেন্ড ইন কমান্ড (৩৩) সিরাজুল হক, কোম্পানী কমান্ডার (৩৪) লুতফর রহমান, কোম্পানী সেকেন্ড ইন কমান্ড (৩৫) কলিমউদ্দিন, প্লাটুন কমান্ডার (৩৬) ওসমান গনি,  প্লাটুন সেকেন্ড ইন কমান্ড (৩৭) মোস্তাফিজুর রহমান,  প্লাটুন কমান্ডার (৩৮) খাইরুজ্জামান, প্লাটুন সেকেন্ড ইন কমান্ড (৩৯) ফরিদ হোসেন, প্লাটুন কমান্ডার (৪০) জুলহাস হোসেন, প্লাটুন সেকেন্ড ইন কমান্ড (৪১) মোখলেসুর রহমান,  কোম্পানী কমান্ডার (৪২) কফিলউদ্দিন,  প্লাটুন সেকেন্ড ইন কমান্ড (৪৩) আবুল হোসেন,  প্লাটুন কমান্ডার (৪৪) মোহাম্মদ আলী, প্লাটুন সেকেন্ড ইন কমান্ড (৪৫) আব্দুস সামাদ, প্লাটুন কমান্ডার (৪৬) আব্দুস সামাদ, (২) প্লাটুন সেকেন্ড ইন কমান্ড (৪৭) এ কে এম আব্দুর রশীদ,  প্লাটুন কমান্ডার (৪৮) বেলাল হোসেন,  প্লাটুন সেকেন্ড ইন কমান্ড (৪৯) মফিজুল হক, কোম্পানী কমান্ডার (৫০) সাবের আল, কোম্পানী সেকেন্ড ইন কমান্ড (৫১) আইয়ূব আলী, প্লাটুন কমান্ডার (৫২) মোঃ আবু সিদ্দিক, প্লাটুন সেকেন্ড ইন কমান্ড (৫৩) মজিবর রহমান,  প্লাটুন কমান্ডার (৫৪) আজিজুল হক, প্লাটুন সেকেন্ড ইন কমান্ড (৫৫) জহুরুল হক,  প্রধান প্লাটুন কমান্ডার (৫৬) আব্দুর রাজ্জাক, প্লাটুন সেকেন্ড ইন কমান্ড (৫৭) আজহারুল ইসলাম, কোম্পানী কমান্ডার  (৫৮) বেলায়েত হোসেন, কোম্পানী সেকেন্ড ইন কমান্ড (৫৯) মোঃ শাজাহান, প্লাটুন কমান্ডার (৬০) আনিসুর রহমান, প্লাটুন সেকেন্ড ইন কমান্ড (৬১) মুসলিম উদ্দিন,  প্লাটুন কমান্ডার (৬২) ওয়াজেদ আলী, প্লাটুন সেকেন্ড ইন কমান্ড (৬৩) সিরাজুল ইসলাম,  প্লাটুন কমান্ডার (৬৪) দেলোয়ার হোসেন, প্লাটুন সেকেন্ড ইন কমান্ড (৬৫) খাইরুজ্জামান, কোম্পানী কমান্ডার (৬৬) মোঃ শামসুল আলম, কোম্পানী সেকেন্ড ইন কমান্ড (৬৭) এম আর প্রধান, প্লাটুন কমান্ডার (৬৮) রফিউল আলম, প্লাটুন সেকেন্ড ইন কমান্ড (৬৯) আকবর আলি, প্লাটুন কমান্ডার (৭০) খুরশিদ আলম, প্লাটুন সেকেন্ড ইন কমান্ড (৭১) মেসবাহউদ্দিন, প্লাটুন কমান্ডার (৭২) আতিয়ার রহমান, প্লাটুন সেকেন্ড ইন কমান্ড (৭৩) শমসের আলী,  প্লাটুন কমান্ডার (৭৪) শামসুল হক,  প্লাটুন সেকেন্ড ইন কমান্ড। 

এ ছাড়া আমি কতকগুলো গুরুত্বপূর্ণ অপারেশন পরিচালনা করি। নীচে সেসব অপারেশনের সংক্ষিপ্ত বিবরণ দেয়া হল – 

প্রথম অপারেশনঃ লালমনিরহাট এবং মোগলহাটের মধ্যবর্তী রেললাইন ও ইঞ্জিনসহ উড়িয়ে দেয়া হয়।  প্রকাশ যে, মোগলহাটে পাকবাহিনীর একটি শক্ত ঘাঁটি ছিল। এই ঘাঁটিতে প্রত্যেক দিন সকাল সন্ধ্যা পাকসেনারা একদলকে রেখে ডিউটিরত দলকে অন্যত্র নিয়ে যেত। ১৫ ই সেপ্টেম্বর ভোর রাতে দুরাকুটি নামক জায়গাতে মাইন ও বিস্ফোরক পদার্থ সহযোগে পাক সেনাবাহিনীর রেলগাড়ি উড়িয়ে দেয়া হয়। এই অপারেশনে অন্ততপক্ষে ২৭ জন পাকসেনার মৃত্যু ঘটে এবং ১০/ ১২ জন মারাত্মকভাবে আহত হয়। এই অপারেশনের খবর স্বাধীন বাংলা বেতার কেন্দ্র থেকেও প্রচার করা হয়। এই অপারেশনে মুক্তিযোদ্ধারা অংশগ্রহন করে। এই অপারেশনে আমি নিজে আহত হই এবং আমাদের মুক্তিযোদ্ধা একজন শহিদ হন এবং ৪ জন মারাত্মকভাবে আহত হয়। 


দ্বিতীয় অপারেশনঃ রংপুরের ভূরুঙ্গামারি জয়মনিরহাট রায়গঞ্জ অপারেশন। যুদ্ধকালীন সময়ে যাতে করে পাকবাহিনী কুড়িগ্রাম থেকে ধবলানদী অতিক্রম করে রসদ গোলাবারুদ ও সৈন্য পাটেশ্বরী নাগেশ্বরী এবং ভুরুঙ্গামারীর দিকে সরবরাহ না করতে পারে সেজন্য এই অপারেশন চালানো হয়। এই অপারেশনে ভূরুঙ্গামারীতে মেজর নওয়াজেশ তার দল নিয়ে আক্রমণ করেন আর আমার দলের দুটো গ্রুপের একটা ছিল পাটেশ্বরী এবং অপরটি ছিল নাগেশ্বরীতে। নভেম্বরের প্রথম সপ্তাহে ঈদের রাতে এই অপারেশন চলে। এই অপারেশনে আমাদের মুক্তিযোদ্ধাদের প্রায় ১০ / ১২ জন সদস্য শহিদ হন অপরদিকে পাকসেনাদের কমপক্ষে সোয়াশ নেতা নিহত হয়। এই অপারেশনেও আমরা সাফল্য অরজন করি। এই অপারেশনে ১ জন অফিসারসহ ১০ থেকে ১৫ জন পাকসেনা ধরা পরে এবং ২ জন অফিসার নিহত হয়। 

৩য় অপারেশনঃ লালমনিরহাট এবং তিস্তাঘাটের মধ্যবর্তী বড়বাড়ি ইউনিয়নে বাকবাহিনীর আরেকটি ঘাঁটি ছিল। নভেম্বরের ১০ তারিখের সন্ধ্যায় এই ঘাঁটি আক্রমন করা হয়। আমার বাহিনীর মাত্র ৬০ জন সদস্য নিয়ে আমি নিজে এই ঘাঁটি আক্রমণ করি। আমাদের তীব্র আক্রমনের ফলে ৫ জন পাকসেনা নিহত এবং বাকীরা পালিয়ে যায়। আমরা ওদের রান্নার কজে সহযোগিতাসহ আমাদের খবর সরবরাহকারী তাদের পাচক এবং সেই ক্যাম্পে যে মহিলাকে নিয়ে পাকসেনারা রাত কাটাত তাকেও ধরে নিয়ে আসি। এই অপারেশনে আমাদের ৪/ ৫ জন মুক্তিযোদ্ধা মারাত্মকভাবে আহত হয়। পূর্বোল্লিখিত আমার বাহিনীর ২ এম দল তিস্তাঘাট এবং তার আশে পাশে ডিসেম্বরের প্রথম দিকেই পাক সেনাদের অবস্থানগুলোয় আক্রমণ চালায় এবং তাদের সফল আক্রমণের মুখে হানাদার বাহিনী টিকতে না পেরে তারা রংপুর হেডকোয়ার্টারে কেন্দ্রীভূত হয়। এছাড়া ২ এম দলও পীরগাছা থানা এবং তার পার্শ্ববর্তী এলাকায় পাকবাহিনীর অবস্থানগুলোর উপর চোরাগোপ্তা আক্রমন চালায়। তাদের সে আক্রমণের মুখে পাকবাহিনী কুলাতে না পেরে পীরগাছা ছেড়ে রংপুরে গিয়ে আশ্রয় নেয়। প্রসঙ্গত উল্লেখ্য যে এইসব আক্রমণে প্রচুর পরিমান অস্ত্রশস্ত্র পাকবাহিনী এবং রাজাকারদের কাছ থেকে উদ্ধার করতে আমরা সক্ষম হই। এসব আক্রমণে বিপুল সংখ্যক রাজাকারও নিহত হয়। প্রসংক্রমে আরো উল্লেখ্য যে, এরা ছিল পাকবাহিনি অধিকৃত বাংলাদেশের অভ্যন্তরস্থ এলাকার আক্রমনকারী। 

সীমান্ত এলাকা থেকে দীর্ঘ ৬৫ মাইল ভিতরে আমার বাহিনীর ১ পি দল মিঠাপুকুর থানার রানীপুকুরে শত্রুবাহিনির উপর সফল আক্রমন পরিচালনা করে। তারাও ডিসেম্বরের প্রথম থেকেই শত্রুবাহিনীকে সন্ত্রস্ত করে তলে এবং তাদের বিপুল ক্ষয়ক্ষতি সাধন করে প্রচুর অস্ত্র শস্ত্র উদ্ধার করে। তাদের হাতেও অনেক রাজাকার নিহত হয় ও আত্মসমর্পণ করে। এর ফলে ১০ ই ডিসেম্বরের মধ্যে এই সমস্ত এলাকা শত্রুমুক্ত হয়। এরপরে ক্যাপ্টেন মতিয়ুর রহমান পাটগ্রাম থেকে রংপুরের দিকে অগ্রসর হতে থাকেন এবং নওয়াজেশ ভূরুঙ্গামারী, কুড়িগ্রাম হয়ে রংপুরের দিকে অগ্রসর হন এবং আমি আমার বাহিনী নিয়ে লালমনিরহাট হয়ে রংপুরের দিকে অগ্রসর হতে থাকি। ডিসেম্বরের ১১/১২ তারিখের দিকে আমরা তিনজন নিজ নিজ দলসহ লালমনিরহাট মিলিত হয়ে সম্মিলিতভাবে রংপুরের দিকে অগ্রসর হতে থাকি এবং ১৪ ই ডিসেম্বর রংপুর শহরে পৌঁছে রংপুর ক্যান্টনমেন্ট আক্রমনের প্রস্তুতি নিতে থাকি। বিকেলে মিত্রবাহিনীও রংপুর পৌঁছে এবং তারা আমাদের কে ক্যান্টনমেন্টে আক্রমণ স্থগিত রাখার নির্দেশ দেন। তারা ইতিমধ্যে মেসেজ পেয়েছিলেন যে রংপুরস্থ পাকবাহিনী আত্মসমর্পণ করবে এবং সেজন্য তারা প্রস্তুতি নিচ্ছে। এ সংবাদ পেয়ে আমরা তাদেরকে আক্রমন থেকে বিরত হই। আমাদের রংপুর পৌছার খবর পেয়ে সেখানকার জনগন ও আশেপাশের গ্রাম গ্রামান্তর থেকে আগত সাধারণ মানুষ আমাদেরকে এবং মিত্রবআহিনীকে বীরোচিত সংবর্ধনা দেন। তাদের বিজোয়োল্লাস এবং আমাদের প্রতি তাদের অকৃত্রিম ও প্রাণবন্ত সংবর্ধনায় আমরা মুগ্ধ হয়ে পরি। 

স্বাক্ষরঃ এম দেলয়ার হসেন
১৬-১০-৭৪

*১৯৭১ সালে ক্যাপ্টেন পদে কর্মরত ছিলেন।



নীলাঞ্জনা অদিতি     
<১০, ১২.২, ৩১০-৩১৩>                   

আমাকে দেওয়া হয় ৬ নং সেক্টরের ১নং সাব সেক্টর কমান্ডারের দায়িত্ব। ১৩ ই জুলাই বাংলাদেশ সেনাবাহিনীর প্রধান কার্যালয় থেকে পরিচয়পত্র নিয়ে ৬ নং সেক্টরের নিয়ন্ত্রণাধিনে দিনাজপুর জেলার তেতুলিয়া নামক স্থানে ১৭ ই জুলাই দায়িত্বভার গ্রহন করি।

প্রথম সপ্তাহে আমার সাব সেক্টরের মুক্ত এলাকা রেকি করা হয় ও পরিচিত হই। সেই সময় উক্ত এলাকায় মুক্তিযোদ্ধারা ছত্রভংগ অবস্থায় ছিল। জুলাই মাসের ২৯ তারিখে তেঁতুলিয়া থানা উন্নয়ন কেন্দ্রে সকল মুক্তিযোদ্ধাদেরকে একত্রিত করার চেষ্টা করি। সেখানে তৎকালীন ই পি আর আনসার মুজাহিদ ও ইস্ট বেঙ্গল রেজিমেন্টের জোয়ানরা একত্রিত হই। তার মধ্যে তৎকালীন ৯ নং ই পি আর উইং এর জোনের সংখ্যাই বেশি ছিল। এখানে তিনটি কোম্পানী গঠন করা হয়।

“এ” কোম্পানী কমান্ডার সুবেদার আহমেদ হোসেন প্রাক্তন ই পি আর
“বি” কোম্পানী কমান্ডার সুবেদার খালেক প্রাক্তন ই পি আর
“সি” কোম্পানী কমান্ডার সুবেদার আবুল হোসেন প্রাক্তন ই পি আর।

আগস্ট মাসের ২ তারিখে ভজনপুরে ব্যাটালিয়ন হেডকোয়ার্টার স্থাপন করা হয়। ৪ ঠা আগস্ট ভজনপুর থেকে কোম্পানী দেবনগরে ডিফেন্স নেয়। সেখানে অবস্থানকালে ময়নাগুড়ি, কামারপাড়া, বিলখাঁজুদ, ফকিরপাড়া, নয়াপাড়া গ্রামসহ সাত আট মাইল জায়গা দখল করে নেয়া হয়। সেখানে পাকবাহিনীর পোস্ট হিসাবে ছিল। এইসব এলাকা আগস্ট মাসের প্রথম সপ্তাহের ভিতরেই আমাদের দখলে চলে আসে। আগস্ট মাসের ২য় সপ্তাহের মধ্যে সম্মুখের দিকে ১ মাইল জায়গা আমরা দখল করে নেয়। প্রশস্ত ছিল ৭ মাইল। সেখানে জাবরী দেয়ার, গোয়ালঝার, বানিয়াপাড়া, ডাঙ্গাপাড়া, বামনগাঁও, কামাদা ও ভেলুকা পাড়া গ্রাম দখল করে নেই। সেখানে পাক বাহিনীর প্রতিরক্ষা ব্যুহ ছিল। এই সময় পাকবাহিনী আমাদের উপর ভেলুকাপাড়া, গোয়ালঝাড়, ও জারীদোয়ার গ্রামে আক্রমন করে। এই আক্রমনে প্রথমে আমাদের কোম্পানি ছত্রভংগ হয়ে যায়। সেই সময় আমার অনুরোধে ভারতীয় আর্টিলারি রেজিমেন্ট পাকবাহিনীর উপর শেলিং করে। এই সুযোগে আমরাও তাদের উপরে পালটা আক্রমন চালাই, ফলে পাকবাহিনি উক্ত গ্রামগুলি ছেড়ে পেছনে চলে যায়। এই যুদ্ধে আমাদের ২৭ জন বীর মুক্তিযোদ্ধা বীরত্বের সাথে যুদ্ধ করে শাহাদাতবরন করে ও কয়েকজন আহত হয়। আগস্ট মাসের শেষের দিকে আর এক কোম্পানি গঠন করা হয় ছাত্র যুবক ও কিছু সামরিক জোয়ান দিয়ে। এই কোম্পানি কমান্ডার নিযুক্ত হয় সুবেদার আবুল হোসেন। সে সময় আমাদের মোট শক্তি চার কম্পানির মত। সেপ্টেম্বর মাসের প্রথম সপ্তাহের মধ্যে চুই নদীর পশ্চিম পাড়ে, চকরমারী গ্রাম ফকিরপাড়া খইপাড় ডাঙ্গাপারা পাথিলগাঁও জুতরারপাড়া খাসপাড়া বালিয়াপাড়া ও প্রধানপারা আমরা দখল করে নেই। এই এলাকা দখলে আনতে আমাদের সঙ্গে পাকবাহিনীর সঙ্গে কয়েকবার সম্মুখযুদ্ধ সংঘটিত হয় এবং সমস্ত চুই নদীর পশ্চিম পারে পাক বাহিনির মুখোমুখি ডিফেন্স নেয়া হয়। সেই সময় ভারতীয় বি এস এফ বাহিনীর দ্বারা আক্রান্ত হবার সময় সাহায্য করে। চুই নদীর পশ্চিম পারে চার কম্পানি মুক্তিযোদ্ধা ডিফেন্স লাগিয়েছিল। সে সময় আমাদের অপর কম্পানী ও আমাদের ব্যাটেলিয়ন হেডকোয়ার্টারের সঙ্গে টেলিফোন যোগাযোগ স্থাপন করা হয়।

সেপ্টেম্বর মাসের ৩য় সপ্তাহে পাকবাহিনির পাক্কা ঘাঁটি অমরখানা তিন কম্পানি নিয়ে আক্রমন করি। অমরখানায় পাকবাহিনির সঙ্গে  আমাদের মুক্তিযদ্ধাদের প্রচন্ড যুদ্ধ হয় কিন্তু পাকবাহিনির তীব্র আক্রমনের মুখে টিকতে না পেরে আমরা পুনরায় চুই নদীর পশ্চিম পারে আমাদের ডিফেন্সে চলে আসি। সেপ্টেম্বর মাসের শেষের দিকে জগদলহাটে পাকবাহিনীর ঘাঁটির উপর আক্রমন চালাই। জগদলহাটেও পাকবাহিনীর সঙ্গে আমাদের ভীষন যুদ্ধ হয় কিন্তু তাদের তীব্র আক্রমনের মুখে টিকতে না পেরে চুই নদীর পশ্চিম পারে চলে আসি।

অক্টোবর মাসের প্রথম সপ্তাহে অমরখানা ও  জগদলহাটে পুনরায় ক্রমন করা হয়। কিন্তু পাক বাহিনীকে প্রতিহত করা যায় নাই। অক্টোবর মাসের ২য় সপ্তাহে বাংলাদেশের প্রথম কমিশনপ্রাপ্ত ২য় লেঃ এ মতিন চৌধুরি ও ২য় লেঃ মাসুদুর রহমান আমার সাব সেক্টরে যোগদান করে। ইতিমধ্যে বাংলাদেশের ভিতরে পচাগড়, পুটিমারি, বোদা, ঠাকুরগাঁও ও বীরগঞ্জে এবং দিনাজপুরের এফ এফ বাহিনীকে হাল্কা অস্ত্র ও ডিফেন্স দিয়ে পাঠান হয়। সেই সময় পাকবাহিনী রাজাকারদের ডিফেন্সের উপর আমাদের কোম্পানি মুক্তিযোদ্ধাগন সেকশন ভিত্তিতে ভাগ হয়ে পাকবাহিনীর গতিপথে রেইড ও এমবুশ করে। আমাদের এমবুশে পাকবাহিনীর বহু সৈন্য হতাহত হয়। এইভাবে নভেম্বর মাসের ২য় সপ্তাহ পর্যন্ত পাকবাহিনীর উপর হামলা, রেইড ও এমবুশ চলতে থাকে। 

২২ শে নভেম্বর রাতে আমার তিন কোম্পানি নিয়ে পুনরায় অমরখানা আক্রমন করি। এই যুদ্ধে ভারতীয় আর্টিলারি পাকবাহিনীর ঘাঁটির উপর খুব শেলিং করে। তীব্র আক্রমনের মুখে পাকবাহিনী হটে যায়। আমরা অমরখানা দখল করি। এই যুদ্ধে বি এস এফ বাহিনী আমাদেরকে কভারিং ফায়ার দিয়ে যথেষ্ট সাহায্য করে। সেই দিন ই ভারতীয় ১২ রাজপুতানা রাইফেলস অমরখানার সম্মুখে অবস্থান নেয়। নভেম্বর মাসের ২৩ তারিখে চুই নদির পশ্চিম পাড়ে আমাদের ডিফেন্সের পেছনে ভারতীয় ৭ নং মারাঠা রেজিমেন্ট অবস্থান নেয়। মুক্তিযুদ্ধের মোড় পরিবর্তন হয়ে যায়।

২৩ শে নভেম্বর রাতে ভারতীয় বাহিনীর সহযোগীতায় আমরা জগদলহাট আক্রমণ করি। উভয়পক্ষে ভীষন গুলি বিনিময় ও আর্টিলারি শেলিং হয় কিন্তু সেদিন জগদলহাটে আমাদের সাফল্য লাভ হলো না। আমাদের পক্ষে সেই যুদ্ধে ৩০ জন মুক্তিযোদ্ধা হতাহত হয়। ২৪ নভেম্বর পুনরায় জগদলহাট আক্রমন করি। আমাদের আক্রমনে পাকবাহিনী জগদলহাট ডিফেন্স ছেড়ে দিয়ে পচাগড় অভিমুখে পশ্চাদপসরন করে। জগদলহাট আক্রমনে ভারতীয় ১২ রাজপুতানা রাইফেলস রেজিমেন্টের “এ” কোম্পানী আমাদের মুক্তিযোদ্ধাদের সঙ্গে সম্মিলিত হয়ে যুদ্ধ করে। জগদলহাট দখলে আমাদের ২ জন মুক্তিযোদ্ধা শাহাদাতবরন করে। তার মধ্যে হাওলাদার সাকিমউদ্দিন বীরত্বের সঙ্গে যুদ্ধ করে শাহাদাতবরন করে। কয়েকজন আহত হয়।

এই সময় চুই নদীর পশ্চিম পারে অমরখানা ও জগদলহাটে বরাবর ভারতীয় সেনাবাহিনীর সৈন্যগন পজিশন নেয়। ২৪ আহে নভেম্বর সম্মিলিত বাহিনী জগদলহাট হতে পচাগড় অভিমুখে রওনা হয়। পথে  পচাগড় থেকে ১ মাইল দূরে থাকতে পাকবাহিনী আমাদের উপর বিক্ষিপ্তভাবে শেলিং ও গুলি করতে থাকে। ফলে সেখানে ডিফেন্স নিতে হয়। উক্ত জাউগায় আমাদের তিনজন মুক্তিযোদ্ধা শাহাদাতবরন করে ও সাতজন আহত হয়। তার মধ্যে ২য় লেঃ এম মতিন চৌধুরীও গুরুতরভাবে আহত হয়।

পচাগড়ে পাকবাহিনীর খুব মজবুত ঘাঁটি ছিল। এখানে পাক বাহিনীর প্রায় তিন ব্যাটেলিয়ন সৈন্য নিয়োজিত ছিল। পাকবাহিনির পচাগড়ের চতুর্দিকে পাক্কা বাংকার ও মজবুত ট্রেঞ্চ ছিল।

২৬ শে নভেম্বর রাতে আমাদের মুক্তিবাহিনীর ১ ব্যাটেলিয়ন ও ভারতীয় সেনাবাহিনীর ২ ব্যাটেলিয়ন যৌথভাবে পাক বাহিনীর পাকা ঘাঁটি পচাগড় আক্রমন করে। সারারাত যুদ্ধ চলে কিন্তু পাকবাহিনী পচাগড় ডিফেন্সে থাকতে সমর্থ হয়। এই রাতে ভাররতীয় বাহিনীর ১০০ জনের মত জোয়ান ও ২২ জন মুক্তিবাহিনি হতাহত হয়। ২৭ তারিখ সারা দিনরাত যুদ্ধ চলে। সেদিন ভারতীয় বিমান বাহিনী পচাগড়ে পাকবাহিনীর উপর বিমান হামলা চালায় ও ২৮ তারিখ দিনেও আক্রমন অব্যাহত থাকে। ২৮ তারিখ রাতে পুনরায় ভারতীয় বাহিনির তিন ব্যাটেলিয়ন ও মুক্তিযোদ্ধা ১ ব্যাটেলিয়ন ও ৩ শত এফ এফ তাদের উপর আক্রমন চালায়। সেই রাতে ভারতীয় আর্টিলারি রেজিমেন্ট ৬০ টি গান থেকে একসাথে শেলিং করে। উক্ত রাতে ৬ হাজার গোলা পাক ডিফেন্সের উপর নিক্ষিপ্ত হয়। পাক বাহিনী ২৮ তারিখ রাতে পচাগড় ছেড়ে ময়দান দীঘিতে ডিফেন্স নেয়। ঐ রাতের যুদ্ধে আমাদের সম্মিলিত বাহিনির ২৫০ জনের মত হতাহত হয়। ২৭ জন পাক সেনাকে জীবন্ত ধরে ফেলা হয়। প্রচুর অস্ত্র গোলাবারুদ ও ৮ টি গাড়ি উদ্ধার করা হয়। পঁচাগড় যুদ্ধ মিত্রবাহিনি ও মুক্তিবাহিনির বাংলাদেশের ভিতরে বৃহৎ যুদ্ধগুলির মধ্যে অন্যতম।

৩০ তারিখ দিনের বেলায় বোদা থানার উদ্দেশ্যে রওনা হই। বেলা ৩ টার সময় পুটিমারী নামক স্থানে দুশমন আমাদের অগ্রগতি প্রতিহত করে। ফলে আমরা সেখানে ডিফেন্স নিতে বাধ্য হই।

৩১ তারিখ ১২ টায় আমরা পাকবাহিনির উপর আক্রমন চালাই। এই আক্রমনে মুক্তিবাহিনির ৫ জন ও ভারতীয় বাহিনির ৫৫ জন হতাহত হয়। পরে আমরা ময়দান্দীঘি দখল করে ফেলি। বিকেলে আমরা বোদার উদ্দেশ্যে রওনা হই। পাকবাহিনি বোদাতে আমাদের উপর আক্রমন চালায়। আমরা বাধ্য হয়ে বোদা থানার ১ মাইল দূরে ডিফেন্স নেই। বিকালে বোদা হেডকোয়ার্টার আক্রমন করি। এখানে পাকবাহিনীর সাথে আমাদের ভীষন যুদ্ধ হয়। এখানে ভারতীয় আর্টিলারির ক্যাপটেন সুধির নিহত হয়। সন্ধ্যায় বদা থানা আমাদের দখলে আসে। পাকবাহিনীর ৬০/ ৭০ জন হতাহত হয়। ভারতিয় বাহিনী বোদাতে এসে বিশ্রাম নেয় কিন্তু মুক্তিবাহিনি বোদা থেকে তিন মাইল সম্মুখে ঠাকুরগাঁও এর পথে ডিফেন্স নেয়। সেদিন রাতে ভুলে মিস ফায়ার হয়। তাতে ভারতীয় ২০/২৫ জন জোয়ান হতাহত হয় এবং আমাদের খাদ্য ও রান্না বহনকারী পার্টির ৪/৫ জন নিহত হয়। এ রাতেই ভারতীয় কোম্পানীর সহিত মুক্তিবাহিনির ৪০ জন জোয়ানকে পাঠাই। তারা ভুলিরপুলের নিকতে গেলে পাকবাহিনি তাদের উপর আক্রমন চালায়। তখন ভারতিয় বাহিনীও তাদের পাল্টা জবাব দেয়। পাক সৈন্যরা ভারতীয় বাহিনির আক্রমনে টিকতে না পেরে ভুলির ব্রিজ নষ্ট করে পেছনে হটে। ১লা ডিসেম্বর আমরা ব্রিজ থেকে ২ মাইল দূরে অগ্রসর হয়ে ডিফেন্স নিতে থাকি। ভারতীয় বাহিনী তখন ব্রিজ মেরামত করে।


৩ রা ডিসেম্বর আমরা সম্মিলিত বাহিনী ঠাকুরগাঁও এর দিকে অগ্রসর হই। এই সময় পাক বাহিনী ঠাকুরগাঁ ত্যাগ করে। ঠাকুরগাঁ তে পাক বাহিনীর সহিত আমাদের কোন সংঘর্ষ হয়নাই। ওই দিন ই আমরা ঠাকুরগাঁ দখল করে ঠাকুরগাঁ থেকে আরো তিন মাইল সম্মুখে অগ্রসর হই। ৪ তারিখে আমরা বটতলি নামক স্থানে ডিফেন্স করি। ৫ তারিখ সারাদিন পাক বাহিনির পুঁতে রাখা মাইন উঠাই। ৬ তারিখ আমরা বীরগঞ্জ  আক্রমন করি। পাক বাহিনীর সহিত আমাদের বহু সময় যুদ্ধ হয়। শেষে পাকাহিনী বীরগঞ্জ ছেড়ে পিছনে হটে। এখানে ভারতীয় বাহিনির ১০/১২ জন জোয়ান নিহত হয়। ৭ তারিখ আমরা সম্মিলিত বাহিনী ভাতগাঁও ব্রীজের দিকে রওনা হই। পাকবাহিনি তখন ভাতগাঁও ব্রীজ নষ্ট করে রাস্তার দুপাশে মাইন পুঁতে রেখে পিছনের দিকে অগ্রসর হয়। আমরা তখন ভাতগাঁও ব্রীজের চারপাশ থেকে মাইন তুলতে শুরু করি।

৯ তারিখে আমাদের দুটি কোম্পানি  ভারতীয় দুটি ব্যাটেলিয়ন দিনাজপুর আক্রমন করতে অগ্রসর হয়। দিনাজপুরের নিকটে গিয়ে কাঞ্চন নদি পার হয়ে আমরাও দিনাজপুর আক্রমন করি। এখানে পাকবাহিনীর সহিত আমাদের অনেক্ষন যুদ্ধ চলে। এই যুদ্ধে আমাদের সম্মিলিত বাহিনির ৩০/ ৩৫ জন নিহত ও ১০/ ১২ জন নিখোঁজ হয়। পরে আমরা সেখান থেকে পিছনে হটি। ফেরার পথে দশ মাঙ্গল নামক স্থানে পাকবাহিনীর আরেকটি ডিফেন্সের উপর আক্রমন করি। এখানে আমরা ২৩ জন পাকসৈন্যকে জিবন্ত ধরে ফেলি এবং প্রচুর অস্ত্র উদ্ধার করে সরে পরি। কারন পাকবাহিনির কয়েকটি ট্যাঙ্ক পেছন থেকে আসছিল। 

১০ তারিখে ভারতীয় দুটি ব্যাটেলিয়ন সৈন্য পাকবাহিনীকে আক্রমন করে কিন্তু এখানে পাকবাহিনীর তীব্র আক্রমনে তারা আর সামনের দিকে অগ্রসর হতে পারেনি। এই যুদ্ধে ভারতীয় বাহিনীর প্রায় ১৫০ জন জোয়ান মারা যায়। পরে পাকবাহিনি পেছনে হটে। তখনো আমাদের হেডকোয়ার্টার বীরগঞ্জেই ছিল। ইতিমধ্যেই হিলি থেকে আমাদের বাহিনী ও ভারতিয় বাহিনী হিলি দখল করে দিনাজপুরের নিকট এসে পরে।

১২ ই ডিসেম্বর আময়া দিনের বেলায় খানসামা আক্রমন করি। আমাদের সঙ্গে ভারতীয় বাহিনীও ছিল। এই আক্রমনে ভারতিয় বাহিনীর ১৫ জনের মত ক্ষয়ক্ষতি হয়। আমাদের ৭ জন মারা যায়। এখানে আমরা মেজর খুরশীদ সহ ১৯ জনকে জিবন্ত ধরে ফেলি। ঐ  দিন ই আমরা সামনের দিকে অগ্রসর হই এবং নিলফামারি দখল করে ফেলি।

১৩ তারিখে আমরা  সৈয়দপুরের দিকে অগ্রসর হই। সৈয়দপুর থেকে ৫ মাইল দূরে পাক ট্যাঙ্কের সহিত আমাদের ট্যাঙ্কের সংঘর্ষ হয়। তাতে ভারতীয় বাহিনির দুটি ট্যাঙ্ক ও পাক বাহিনির তিনটি ট্যাঙ্ক সম্পূর্ণভাবে নষ্ট হয়ে যায়। ১৩ তারিখ বিকালে ৪৮ পাঞ্জাব রেজিমেন্টের অধিনায়ক ও একজন অফিসার সহ প্রায় ১০৭ পাকসৈন্য আমাদের সম্মিলিত বাহিনীর নিকট আত্মসমর্পণ করে।

১৫ ই ডিসেম্বর রাতে পাক ব্রিগেড কমান্দার সাইফুল্লাহ যুদ্ধ স্থগিত রাখার জন্য অনুরোধ করেন। কিছুক্ষন পর তিনি কয়েকজন গার্ড সহ আমাদের সম্মিলিত ক্যাম্পে আসেন। তার সঙ্গে আমাদের অনেক সময় ধরে আলাপ আলোচনা হয়। পরে পাক ব্রিগেড কমান্ডার চলে যান।

১৭তারিখ সকালে সেখানে অবস্থানরত সকল পাকসৈন্য মিত্রবাহিনীর নিকট আত্মসমর্পণ করে।

                                                                                               স্বাক্ষরঃ মেজর সুলতান শাহরিয়ার রশীদ
কুমিল্লা সেনানিবাস
১৪-১০-৭৩

১৯৭১ এর ২ রা নভেম্বর ক্যাপ্টেন নওয়াজেশ সাহেব আমাকে মুক্তিবাহিনীর দুটি এলাকার (বুড়াবুড়ি এবং যাত্রাপুর) কোম্পানী কমান্ডার করে পাঠান। প্রথমে নাগেশ্বরী থানার মাদারগঞ্জে করা হয় ক্যাম্প এবং সেখান থেকে যাত্রাপুর অপারেশন করা হয়। একদিন যাত্রাপুর বাজারে তিনজন পাকসেনা এবং ৯ জন রাজাকার সংঘর্ষে নিহত হয়। জনগণের সহায়তায় ১৫০ জন রাজাকারকে আত্মসমর্পণ করতে বাধ্য করা হয় (৯ ই নভেম্বর ১৯৭১)। ৯ ই নভেম্বর স্বাধীন বাংলায় প্রথম পতাকা উত্তোলন করা হয়। এ সংঘর্ষের খবর পেয়ে কুড়িগ্রাম থানায় ঘোগাদেহ ইউনিয়নের ৩০০ রাজাকার স্বেচ্ছায় তাদের হাতিয়ারসহ যাত্রাপুরে আমার নিকট আত্মসমর্পণ করে। এই আত্মসমর্পণের খবর বিভিন্ন স্থানের রাজাকারদের মনে বিরাট প্রতিক্রিয়া সৃষ্টি করে। তারা কুড়িগ্রাম মহকুমার বিভিন্ন স্থান থেকে যেমন নুনখাওয়া বুড়াবুড়ি, মোগলবাছা ইত্যাদি ইউনিয়ন থেকে স্বেচ্ছায় মুক্তিযোদ্ধাদের কাছে আত্মসমর্পণ করতে থাকে। কুড়িগ্রাম শহরের পাকসৈন্যের ঘাঁটি থেকে বহূ রাজাকার তাদের হাতিয়ারসহ পালিয়ে গিয়ে বিভিন্ন স্থানে মুক্তিযোদ্ধাদের কাছে আত্মসমর্পণ করে।

কুড়িগ্রাম শহরের নিকটবর্তী মোগলবাছা ইউনিয়নে হানাদার বাহিনীর ঘাঁটি ছিল আমি মুক্তিযোদ্ধাদের নিয়ে তিনবার পাক ঘাঁটি আক্রমন করি। তৃতীয়বারের সংঘর্ষে উনিপুরগামী ট্রেনের দুটি বগী বিচ্ছিন্ন করি ডিনামাইট দিয়ে। এতে প্রায় ৩৫ জন পাকসৈন্য হতাহত হয়। মোগলবাছা ইউনিয়নের অর্জুনমালায় রেললাইনের নীচে ডিনামাইট রাখা ছিল। পাকবাহিনীর ট্রেন অতিক্রমের সময় ডিনামাইটটি বিস্ফরিত হয়। কার্যরত সময়ে বিস্ফোরণে মীর নামের একজন মুক্তিযোদ্ধা নিহত হয়।

৭ ই ডিসেম্বর ভারতীয় সেনাবাহিনির ব্রিগেডিয়ার যোশীর নির্দেশে মুক্তিবাহিনী ও ভারতীয় মিত্র বাহিনী যৌথভাবে কুড়িগ্রাম শহরে বর্বর পাক বাহিনীর অবস্থানে ভারী ও দুরপাল্লার কামান দিয়ে আক্রমন করে। পাক বাহিনী তেমন মোকাবিলা না করেই কুড়িগ্রাম থেকে সরে পরে। 

মিত্র ও মুক্তিবাহিনী ১০ ই ডিসেম্বর কুড়িগ্রাম শহরে প্রবেশ করে। মুক্তিযোদ্ধারা কুড়িগ্রাম নতুন শহরে উঁচু পানির ট্যাঙ্কে প্রথম স্বাধীন বাংলার পতাকা উত্তোলন করে। পাকবাহিনীর অবস্থান ঘাঁটিসমূহ ছিলঃ (১) রিভারভিউ হাইস্কুল (ইঞ্জিনিয়ারিং গ্রুপ ও গোলন্দাজ গ্রুপ) (২) কুড়িগ্রাম ধরলা নদির ঘাট (৩) কুড়িগ্রাম সি এন্ড বি অফিস গোডাউন (৪) নুতন টাউন কোর্ট বিল্ডিং (৫) শান্তিকমিটি ও রাজাকার ট্রেনিং কেন্দ্র (সঞ্জীব করঞ্জাই এর গোডাউন ও কুড়িগ্রাম কলেজ)

স্বাক্ষরঃ সৈয়দ মনসুর আলি টিংকু
২৭-৭-৭৩

জুন মাসের শেষের দিকে উইং কমান্ডার মোহাম্মদ খাদেমুল বাশার আমাদের সেক্টরের অধিনায়ক নিযুক্ত হইয়া আসিলেন এবং তেঁতুলিয়ায় তাহার দপ্তর স্থাপন করিলেন। তিনি পাক বিমান বাহিনির অফিসার। সদ্য মুক্তিবাহিনিতে যোগ দিয়েছেন। স্থলযুদ্ধের অভিজ্ঞতা তাঁহার সীমাবদ্ধ বৈকি। তবু তাহাকে পাইয়া আমরা আরো উতসাহিত হই এবং আমাদের মনোবল বাড়িয়া যায়। তিনিও অল্পদিনের মধ্যে বিশেশ নিপুনতার পরিচয় দিয়া আমাদেরকে চমৎকৃত করিলেন। রংপুর ও ঠাকুরগাঁও এলাকা নিয়া সেক্টর গঠিত ছিল। তেতুলিয়ায় থাকিয়া কিছুদিন পর্যন্ত কাজ করার পর স্কোয়াড্রন লীডার সদরউদ্দিন সাহেব আসিলেন। ৬ নং সেক্টরকে ২ টি সাব সেক্টরে ভাগ করা হইল। ঠাকুরগাঁ এলাকা নিয়া সাব সেক্টর ৬ এ এবং রংপুর এলাকা নিয়া সাব সেক্টর ৬ – বি। সদরউদ্দিন সাহেব ৬ এ সাব সেক্টর কমান্ডার এবং ক্যাপ্টেন নওয়াজেশ সাহেব সাব সেক্টর বি এর কমান্ডার নিযুক্ত হইলেন। তখন ক্যাপ্টেন নজরুল হক সহ সেক্টর কমান্ডার নিযুক্ত হইলেন। জুলাই মাসের প্রথম দিকে নজরুল হক সাহেব অসুস্থ হওয়ায় আমাকেই পুনরায় কমান্ড নিতে হইল কেননা সদরউদ্দিন সাহেবও উপস্থিত ছিলেন না। আমাদের কাজ চলিতে থাকে। প্রারম্ভ হইতে এই সময় পর্যন্ত আমরা স্বাধীন এলাকার জনসাধারনের সাহায্য সহানুভূতি পাইয়াছি প্রচুর। সমর্থন ও ভালবাসা পাইয়াছি অফুরন্ত। এই দুর্দিনে এদের মধ্যে এককভাবে যিনি আগাগোড়া আমাদের সাহায্যে এগিয়ে আসিতেন, এমনকি অনেক সময় সামরিক অফিসারের ভূমিকা নিয়া কাজ করিতেন তিনি হইলেন পঞ্চগড় ময়দানদীঘির স্বনামধন্য এডভোকেট জনাব সিরাজুল ইসলাম এম সি এ।

যাই হউক, ইতি মধ্যে আমরা নূতন সেক্টর কমান্ডারের নির্দেশ ও প্রেরনায় এবং পূর্বপরিকল্পনা অনুযায়ী কিছুদূর অগ্রসর হওয়ার প্রয়াস পাইতেছি। দুশমন কে অনেকটা ঘেরাও করিয়া তাহার নিকটবর্তী হওয়ার চেষ্টায় আছি। ভজনপুর ডিফেন্স হইতে কোম্পানীগুলিকে উঠাইয়া এলাকার পরিপ্রেক্ষিতে ৩-৬ মাইল আগ বাড়াইয়া অগ্রবর্তী ঘাঁটিতে লাগানো হইল। কাজেই দুশমনের সঙ্গে ছোটখাটো সংঘর্ষ আমাদের নিত্যনৈমিত্তিক ব্যপার হইয়া দাঁড়াইল। বন্ধুরাষ্ট্রের সাহায্যে আমরাও দুশমন কে ব্যতিব্যস্ত করিয়া তুলিলাম। দিনে দিনে নূতন মুক্তিসেনার দল ট্রেনিং শেষে বাহিনিতে আসিয়া যোগ দিতে লাগিল, আর পরিকল্পনা অনুসারে আমরা তাহাদিগকে দখলকৃত এলাকায় পাঠাইতে আরম্ভ করিলাম। এই সময় আমরা ফিল্ড হেডকোয়ার্টার ভজনপুর হইতে ৫ মাইল সামনে দেবনগর নামক স্থানে স্থাপন করিলাম এবং সাব সেক্টর হেডকোয়ার্টার তেঁতুলিয়া হইতে ভজনপুর নিয়ে আসা কোম্পানিগুলোর পজিশন ছিল সুবেদার হাফিজের এ কোম্পানী  পঞ্চগড়ের পেছনে কাগপাড়া – ওমরখানা, নায়েক সুবেদার আব্দুল খালেকের বি কোম্পানী সাহেবজুত বেড়াজুত এবং নায়েক সুবেদার মুরাদ আলীর সি কোম্পানী নছুয়াপাড়া এলাকা। সন্দেহ নাই পূর্বের বিধ্বস্ত অবস্থা কাটাইয়া আমরা তখন অনেকটা সংগঠিত ও সুবিন্যস্ত। তবু যেন একটা বিরাট শুন্যতা সব সময় আমরা অনুভব করিতে লাগিলাম। মঙ্গলময়ের ইচ্ছায় এমনি সময় জুলাই মাসের ১৫ তারিখে আঞ্চলিক অধিনায়ক উইং কমান্ডার বাশার একজন নুতন অফিসার নিয়া দেবনগর আসিলেন কনফারেন্স করিতে। তথায় উপস্থিতদের মধ্যে সুবেদার মেজর কাজিমউদ্দিন,  সুবেদার মুহাম্মদ আব্দুল হাফিজ, নায়েক সুবেদার হাজী মুরাদ আলি ও নায়েক সুবেদার আব্দুল খালেকের নাম উলেখযোগ্য। সিও সাহেব বলিলেন, “ আমাদের মুক্তিবাহিনী পুরোপুরি সংগঠিত হইতে যাইতেছে এবং ভবিষ্যতে আমাদের যুদ্ধের অসুবিধা অনেক ক্ষেত্রেই লাঘব হইবে। তারপর তিনি সঙ্গে আসা সেই নতুন অফিসারকে পরিচয় করাইয়া দিলেন এবং তাহাকে আমাদের সাব সেক্টরের ফিল্ড অফিসার হিসাবে নিযুক্ত দিলেন। অন্যান্য অফিসারের অনুপস্থিতিতে সাময়িকভাবে তিনি  সাব সেক্টর কমান্ডার পদেও অধিষ্ঠিত হইলেন। আমি আবার সহকারী হিসাবে কাজ করিতে লাগিলাম।

নূতন ফিল্ড অফিসার পাইয়া আমরা ভারী খুশি। তাহার সঙ্গে অনেক কথাবার্তা হইল। খুব হাসিখুশি, চটপটে আর ছোট্ট গড়নের মানুষটি তিনি, কিন্তু তেজোদীপ্ত চেহারা। পাক পদাতিক বাহিনীর ক্যাপ্টেন তিনি। নাম সুলতান শাহরিয়ার রশিদ খান। কুমিল্লার অধিবাসি। বর্তমান বসতি চাঁটগা। ৬৮ তে কমিশন পাইয়ছেন শুরুতে ১১বালুচ ও পরে ৩১ এফ এফ রেজিমেন্টে চাকুরী করিয়াছেন। সেখান হইতে ন্যাশনাল সার্ভিস ক্যাডেট কোরে চলিয়া যান এবং পলায়ন পূর্ব পর্যন্ত লাহর রৈস্যাবারে পি টি এস ও এবং প্রশিক্ষনদাতার পদে বহাল ছিলেন। কার্য উপলক্ষ্যে আজাদ কাশ্মীর, ঝিলাম,মংলা, শিয়ালকোট ঘুরিয়া অনেক অভিজ্ঞতা অর্জন করেন তিনি। ৭১ সালের ৩ রা জুলাই কন এক সুযোগে (পশ্চিম) পাকিস্তান হইতে পালাইয়া আসেন তিনি মুক্তিবাহিনীতে যোগদান করিতে। শুধু নিজেই আসেন নাই সঙ্গে নিয়া আসিয়াছেন আরো তিনজন অফিসার। যাই হউক অতঃপর কনফারেন্স শেষে অফিসাররা চলিয়া গেলেন সেদিনকার মত।
 
১৮ ই জুলাই ক্যাপ্টেন শাহরিয়ার আমাদের অধিনায়ক পদয়ে যোগ দিলেন দেবনগরে। দেখিলাম আমাদের প্রথম দর্শনের অনুমান মিথ্যা নয়। তাহার উপস্থিতিতে আমাদের মুক্তিসংগ্রাম অভূতপূর্ব এক মোড় নিল। তাহার যাদু স্পর্শে যেন সঞ্জীবিত হইয়া উঠিল সুপ্ত সাব সেক্টর অকুতোভয় অপরাজেয় মনবলের অধিকারী আর নিবেদিতপ্রাণ খাঁটি বাংলা মায়ের সন্তান তিনি। নিমেষে খাপ খাওয়াইয়া নিলেন নিজেকে বাংলার কাদামটির সঙ্গে। নিখুঁত বীর, মর্দে মোজাহিদ তিনি। মুক্ত এলাকার জনসাধারণ এবং আমরা তাহার কাজে মুগ্ধ হইয়া আদর করিয়া তাহাকে বাংলার বিচ্ছু বলিয়া ডাকিতাম। অনেকের মত নাক সিটকাইয়া ভ্রু কুচকাইয়া ভড়ং দেখন না। তিনি আসিয়াই সমস্ত  ডিফেন্স এরিয়া ঘুরিয়া প্রত্যেকটি সৈনিকের সঙ্গে দেখা করিলেন এবং তাহাদিগকে বিভিন্নভাবে সান্ত্বনা ও উৎসাহ দান করিলেন। সৈনিকেরা তাহার পরশে আবার যেন নতুন করিয়া আশার আলো দেখিতে পাইল। তাহাদের এতদিনের শূন্যতা ঘুচিয়া একটা মূখ্য অভাব পূরন হইল। কারন ক্যাপ্টেন ছিলেন পদাতিক বাহিনীর লোক। তাই নবম শাখার অভাব অসুবিধা সম্বন্ধে অবগত হইতে এবং খুঁটিনাটি খুঁজিয়া বাহির করিতে তাঁহার বেশী সময়ের প্রয়োজন হয়নাই। অবশ্য মানসিক ও দৈহিক পরিশ্রম করিতে হইয়াছিল যথেষ্ট। সবচেয়ে বড় অসুবিধা ছিল রেশন ও গোলাবারুদ সরবরাহ ও সংগ্রহ নিয়া। এক সপ্তাহের মধ্যে বিভিন্ন কর্তৃপক্ষ ও এজেন্সীর সাথে যোগাযগ করিয়া আন্তরিক সম্পর্কের মাধ্যমে সংগ্রহ ও সরবরাহ করিয়া আনিলেন তিনি। তারপর ডিফেনসিভ পজিশন ও যুদ্ধের অন্যান্য জরুরী ব্যপারগুলির খুটিনাটি খুঁজিয়া বাহির করিয়া কিছুটা ঠিক করিলেন। যে সমস্ত সৈন্য নানাভাবে বিভিন্ন সময়ে ছত্রভংগ হইয়া বিভিন্ন জায়গায় আশ্রয় নিয়াছিল তাহাদিগকে খবর পাঠানো হইল। কোন কোন স্থানে লোকও পাঠানো হইল যাহাতে তাহারা নিজেদের ইউনিটে যোগদান করে। ক্রমে সৈন্যসংখ্যা বাড়িতে লাগিল এবং তাহারা মাসিক ভাতা ও অন্যান্য সুবিধা পাইতে শুরু করিল। সৈন্যদের মনোবল ক্রমাগত দৃঢ় হইতে লাগিল এবং সঙ্গে সঙ্গে পাকবাহিনী বিভিন্ন অপারেশনের মাধ্যমে বুঝিতে পারিল এই এলাকায় মুক্তিবাহিনীর শক্তি ও রণনৈপুন্য দিন দিন বাড়িয়া চলিয়াছে। তাই তাহারাও তাহাদের শক্তি ও সংখ্যা বাড়াইতে লাগিল। এইদিকে নবম শাখার কিছু লোক পুলিশ ও আনসার তেঁতুলিয়া বাংলাবান্ধা ও অন্যান্য স্থানে বিশ্রামে রত ছিল। ক্যাপ্টেন শাহরিয়ার সেই দিকেও খেয়াল করিলেন। ইতিমধ্যে আমাদের পুরাতন তিনটি কোম্পানি পঞ্চগরের দিকে আরো দুই মাইল অগ্রসর হইয়া পজিশন নিল। পাকিস্তানিদের শক্তি এবং সংখ্যাও দিন দিন বাড়িতে লাগিল। তাই তেঁতুলিয়া ও অন্যান্য স্থানের বিশ্রামরত লোকদেরকে ক্যাপ্টেন নিজে গিয়া যুদ্ধক্ষেত্রে নিয়া আসিলেন এবং তাহাদিগকে নিয়া নতুন কম্পানি খাড়া করিলেন। কম্পানির নাম দেওয়া হইল “ডি” এবং সুবেদার আবুল হাশেমকে সেই কোম্পানীর অধিনায়ক নিযুক্ত করা হইল। নূতন কোম্পানির কিছু প্রশিক্ষনের প্রয়োজন ছিল তাই কয়েকদিন তাহারা ডিফেন্সের পিছনে থাকিয়া তা সমাপ্ত করিল। ইতিমধ্যে পাকবাহিনির কর্মতৎপরতা বাড়িয়া উঠিল। তাহাদের সাথে আমাদের ছোটখাটো সংঘর্ষ হইল। এরপর প্রধানপাড়া, ডাঙ্গাপাড়া ও নুনিয়াপাড়া নামক গ্রামে তাহারা হঠাত আমাদের উপর বড় রকমের আক্রমন চালায়। ইহাতে  আমাদের কিছু লোক আহত ও শহিদ হইলেন। “এ” কোম্পানী যেটা উক্ত এলাকায় ছিল প্রায় ছত্রভংগ হইয়া পরিল। কিন্তু তাহার সুযোগ্য অধিনায়ক সুবেদার হাফিজ একদিনের মধ্যেই সমস্ত কোম্পানিকে একত্র করত আরো শক্ত করিয়া ডিফেন্স নিলেন। তারিখটি ছিল ২৮ শে জুলাই। দিন কয়েক পর পাকিস্তানীদের কয়েকটি অগ্রবর্তী ঘাঁটি যাহা চাওয়ি নদীর তীরে ছিল তাহাতে আমরা প্রচন্ড আঘাত হানি। তাহাদের অনেক হতাহত হয়। আমরা কিছু হাতিয়ার ও গোলাবারুদ কব্জা করি। এরপর ঘন ঘন ছোট খাটো আক্রমন প্রতিআক্রমন বেশ কয়েক দফা হইয়া গেল। আমাদের নিয়মিত ফাইটিং পেট্রল পাকসেনাদের উপর আক্রমন চালাইয়া বহূ হতাহত করিতে লাগিল। এমন একটি দিন ও রাত বাকী থাকিত না যে, পাকিস্তানীরা আহত ও মৃত সৈন্য নিবার জন্য পালটা আক্রমন ও কভারিং ফায়ার না করিত। এইদিকে আমাদের নবগঠিত “ডি” কোম্পানীও পজিশনে আসিল এবং সবাই মিলে আর এক মাইল অগ্রসর হইয়া পজিশন নিল। পাকিস্তানিদের বিতৃষ্ণার সীমা রহিল না কিন্তু সংখ্যা তাহাদের পুরন হইতে থাকিত পিছনে হইতে নিয়মিত সৈন্য আমদানি করিয়া। এই পর্যায়ে একদিন প্রধানমন্ত্রী জনাব তাজউদ্দিন আহমদ দ্বিতীয়বারের মত আমাদের সাব সেক্টরে যান এবং ফিল্ড হেডকোয়ার্টার দেবনগরে শুভাগমন করতঃ বিভিন্ন অগ্রবর্তী ঘাঁটি পরিদর্শন করিয়া আমাদের জোয়ানদেরকে উৎসাহিত করেন।

আমাদের কর্মতৎপরতা দেখিয়া কর্তারা খুশি হইলেন এবং গোলাবারুদ ও গোলন্দাজ সাহায্য নিয়মিতভাবে দিতে লাগিলেন। এইদিকে আমাদের মর্টার প্লাটুনও গোলাবারুদ পাইয়া গুরুত্বপূর্ণ পাকিস্তানী অবস্থানসমুহের উপর সুযোগমত বারবার গোলাবর্ষণ করিয়া তাহাদের মনে ভীতির সঞ্চার করিয়া দিল। আমাদের সাব সেক্টরের সৈন্যসংখ্যা বাড়িল, হাতিয়ার বাড়িল, গোলাবারুদ বাড়িল,  শক্তি ও মনোবল আরো দৃঢ় হইল, কর্মতৎপরতা ও রণনৈপুণ্যে পাকিস্তানিরা পরাজিত হইতে লাগিল, কিন্তু পূর্ণতার জন্য আরো কিছু প্রয়োজন ছিল আরো প্রশিক্ষন ও কলাকৌশল দরকার ছিল। তাই ক্যাপ্টেন শাহরিয়ার একখানা ছোট বই ছাপাইয়া তাহার কপি সবাইকে দিলেন। তাহাতে সব নূতন পুরাতন হাতিয়ারের যাবতীয় বিবরণ ও ব্যবহার পদ্ধতি সুন্দরভাবে লেখা ছিল। তাহাতে আরো ছিল বিভিন্ন খবরাখবর ও উতসাহের কথা যাহা যুদ্ধের প্রয়োজনে জানা নেহায়েত দরকার। এইভাবে কাজের ও যুদ্ধের ফাঁকে অসুবিধা সত্বেও চারিদিকে প্রশিক্ষন চলিতে লাগিল। আমাদের ক্যাপ্টেন শ খানেক উৎসাহী গ্রাম্য ছেলে ভর্তি করিলেন যারা ছিল অত্র এলাকার বাসিন্দা। তাহাদের একমাস প্রশিক্ষন দেবার পর চারটি কোম্পানীতে  ভাগ করিয়া দেয়া হইল যাহাতে রাজাকার ও অন্যান্য দালাল ধরিয়া দিতে অসুবিধা না হয়। অধিকন্তু এলাকা ও দুশমন সম্বন্ধে যেন সঠিক খবর পাওয়া যায়। এইসব নতুন লোক ভর্তি ও বিভিন্ন প্রশিক্ষনের বদৌলতে ইতিমধ্যে সাব সেক্টরে একটি সুসংগঠিত পদাতিক ব্যাটালিয়নে পরিনত হল। 

সেপ্টেম্বর মাসের ৭ তারিখ একবার জগদলহাট অধিকার করা হইল কিন্তু পাকসেনাদের গলন্দাজ ও জিপে বসানো মেশিনগানের গোলাগুলিতে টিকিয়া থাকা মুশকিল হইল। তাহারা পালটা আক্রমন করে। আমাদের বাহিনী পশ্চাদপসরনে বাধ্য হয়। ঐ মাসের দ্বিতীয় সপ্তাহ হইতে পাকিস্তানীরা রীতিমত ভড়কাইয়া গেল কারন তখন হইতে হাতেকলমে সামরিক শিক্ষা ও অভিজ্ঞতা লাভের জন্য সদ্য ও স্বল্প প্রশিক্ষনপ্রাপ্ত মুক্তিযোদ্ধা প্রতি সপ্তাহে গড়ে ২/ ৩ শত করিয়া আমাদের কাছে আসিতে লাগিল। তাহারা সপ্তাহ দুই একের জন্য আসিত এবং অভিজ্ঞতা অর্জনের পর নিজ নিজ অঞ্চলে গেরিলা যুদ্ধের জন্য চলিয়া যাইত। ইহাতে আমাদের সরবরাহ ও ব্যবস্থাপনার অনেক অসুবিধা হইত বটে কিন্তু যুদ্ধেরব ব্যপারে সুবিধাও ছিল অনেক। আমাদের ক্লান্ত সৈন্যরা মাঝে মাঝে স্বস্তিতে বিশ্রাম করিতে পারিত।

জগদলহাটের আক্রমনটা কিন্তু আমাদের চূড়ান্ত যুদ্ধের মহড়া ছিল। এ ধরনের মহড়া আমরা প্রায়ি করিতাম। ভীত ও নিরাশ পাকিস্তানীরা বহু হতাহতের দরুন হাঁপাইয়া উঠিল। সুযোগ বুঝিয়া আমরা আরো দুই মেইল অগ্রসর হইলাম এবং চাওই নদী আমাদের নিয়ন্ত্রনে নিয়া আসিলাম। তাহাতে অবশ্য আমাদেরও কিছু হতাহত হইল। এ পর্যায়ে ৯ ই অক্টোবর স্বাধীন বাংলার কমিশন প্রাপ্ত প্রথম ক্যাডেট দলের সদ্য পাশ করা তরুন সেঃ লেফটেন্যান্ট আব্দুল মতিন চৌধুরী ও সেঃ লেফটেন্যান্ট মাসুদুর রহমান আমাদের সাব সেক্টরে যোগদান করিলেন। অফিসারের নিতান্তই অভাব ছিল তাই নতুন হলেও এতে আমরা যথেষ্ট উপকৃত হইলাম।

এরপর পাকিস্তানীদের চলাচল একেবারে সীমাবদ্ধ হইয়া পড়িল, কারন আমরা অগ্রসর হওয়াতে অমরখানা পঞ্চগড় রাস্তা আমাদের পেট্রল ও প্রতিরক্ষা হাতিয়ারের আঘাত খমতার আওতায় আসিয়া গেল। আমরা তাহাদের পক্ষে সম্পূর্ণভাবে ক্ষতিকর রক্ষাবুহ্য রচনা শুরু করিলাম। গড়ে বিভিন্ন অপারেশনে প্রতিদিন পাকিস্তানীদের পাঁচ/ছয় জন করিয়া হতাহত হইতে লাগিল। ২০/ ২৫ দিন এমনতর চলিল। পাকিস্তানীরা সৈন্য পরিবর্তন ও পরিপূরন করিতে লাগিল।

তারপর আমরা দুশমনদের সুদূরবিস্তৃত ঘাঁটিগুলি এমনভাবে ঘেরাও করিয়া বিভিন্ন হাতিয়ারের সাহায্যে আক্রমন চালাইতে লাগিলাম যাহাতে তাহারা অগ্রবর্তী ঘাটীগুলি ছাড়িয়া পিছে হটিতে শুরু করিল। এই সূত্র ধরিয়া ২১ শে নভেম্বর বিকাল ৪ ঘটিকায় আমাদের প্রথম অগ্রাভিযান শুরু হয় তেঁতুলিয়া –ঠাকুরগাঁ সৈয়দপুর পাকা রাস্তাকে অক্ষরেখা ধরিয়া। দুশমন পালাইতেছে আর আমরা পিছনে ধাওয়া করিয়া চলিয়াছি। ২২ তারিখ অমরখানা দখল করিয়া জগদলের দিকে অগ্রসর হইতে লাগিলাম। লাল স্কুলের কিছু আগে দুশমনের আভাস পাওয়া গেল। রাত তখন ১১ টা। পিছনে বহু কিছু বাকি ভাবিয়া ক্যাপ্টেন শাহরিয়ার অগ্রগমন বন্ধ করিয়া আত্মরক্ষামূলক পজিশন নিতে বলিলেন। অগ্রাভিযানের অক্ষে ছিল বি ও সি কোম্পানী। বি কোম্পানীর অধিনায়ক ছিলেন সুবেদার আব্দুল খালেক আর সি কোম্পানীতে ছিলেন লেফটেন্যান্ট আব্দুল মতিন ও সুবেদার হাজি মুরাদ আলী। আবার তাহাদের ডাইনে বামে ছিল যথাক্রমে সুবেদার আহমদ হোসেনের “এ” কম্পানী ও সুবেদার আবু হাশেমের “ডি” কোম্পানী। তাহারা সকলে নিজ নিজ কোম্পানির জিম্মাদারি এলাকা বুঝিয়া নিলেন ক্যাপ্টেনের কাছ হইতে।

পরদিন সকাল হইতে শুরু হইল আমাদের অগ্রাভিযান। আমরা এখন দলে ভারী। আমাদের চার কোম্পানী ছাড়াও ৫/৭ জন মুক্তিযোদ্ধা আমাদের সাথে যোগ দিয়েছে। গোলাবারুদ সাজসরঞ্জামের  কমতি নাই। কাজেই দুশমনের উপর দিলাম ভীষন চাপ। দুশমনদের পা এখন শূন্যে। তাহারা বহুদিনের পুরাতন রক্ষাব্যুহসমূহ ছাড়িয়া দিয়া আর পা মাটিতে লাগাইতে পারতেছেনা।তাহাদের ভাব এখন পালাই পালাই প্রাণ বাঁচাই। আমাদের ভাব মার-মার। তাহারা ভীতসন্ত্রস্ত সদাচকিত পলায়নপর। আর আমরা মহাপ্রাপ্তির বিজয়ের নেশায় আর শতগুনে উতসাহিত ও মাতোয়ারা দিগ্বিজয়ী বীরের বেশে অগ্রসরমান। এ যেন অনেকটা নেকড়ে আর মেষের মোকাবিলা। তবু জগদলের নিকট বেশ কয়েকজন আহত ছাড়াও আমার সাব সেক্টরের সর্বশ্রেষ্ঠ বীর বেঙ্গল রেজিমেন্টের লেঃ নায়েক শাকিলউদ্দিন শহিদ হন। আমাদের আগে বাড়ার পালা চলিতে লাগিল। কোথাও তুমুল সংঘর্ষ, কোথাও মামুলি,  আবার কথাও একেবারে না।

২৭ শে নভেম্বর। পঞ্চগড় শহর মুক্ত হইল। আগাইয়া চলিলাম। বোদা পৌছিলাম। যুদ্ধের সাধারন বাধাবিপত্তি কাটাইয়া (কোথাও দুশমন কর্তৃক পুল উড়াইয়া দেওয়া,  কোথাও বা মাইন পুঁতিয়া রাখা) অগ্রাভিযান জারি থাকিল। ৩ রা ডিসেম্বর ঠাকুরগাঁ শহর কব্জা হইল। ৪ ঠা ডিসেম্বর সমাগত। এক্ষনে মিত্রবাহিনী সাঁজোয়া ও গোলন্দাজ ইউনিটসহ আমাদের সঙ্গে আসিয়া যোগ দিলেন। কেননা পাকিস্তান ততক্ষনে যুদ্ধ ঘোষনা করিয়াছে এবং মহান ভারতও তাহার চ্যালেঞ্জ গ্রহণ করিয়া প্রত্যক্ষ সমরে নামিয়াছে। বাস। আমাদের পায়াভারী। আরো নির্ভয় ও বেপরোয়া হইয়া উঠিলাম। আগে বাড়িয়া চলিলাম। বিরাম নাই। আগে বাড়িতে বাড়িতে একেবারে বিরগঞ্জ ভাতগাঁও ব্রীজ। এ অগ্রাভিযানে ইতিমধ্যে বোদা বীরগঞ্জ ও অন্যান্য স্থানে বহু দুশমন হইয়াছে আহত আর বন্দী। প্রচুর হাতিয়ার ও গোলাবারুদ রেশন হইয়াছে আমাদের হস্তগত। রাজাকার ও দালালের ত কথাই নাই। কুড়ি কুড়ি শ শ প্রতিদিন আত্মসমর্পণ করিতেছে আর অজস্র হাতিয়ার গোলাবারুদ দিয়া যাইতেছে জমা।

৯ অথবা ১০ ই ডিসেম্বর। স্থান ভাতগাঁও ব্রিজ আর তার আশপাশ এলাকা। দুশমনদের নিকট থেকে আসল ভীষন বাধা। দুইটি ট্যাঙ্ক ধ্বংসসহ বহু মিত্র সৈন্য হতাহত হইল যাহা এই এলাকায় এর আগে হয়নাই কখনো। অগত্যা একনাগাড়ে কয়েকদিন ওখানে থাকিতে হইল, মিত্রবাহিনীর শক্তি বৃদ্ধি করা হইল। সম্মুখের দিকে একেবারে চুপ থাকিয়া বাম হাতে খানসামা হইয়া হঠাত প্রবল আক্রমন চালানো হইল যাহাতে অংশ নিল মিত্রবাহিনীর ৬ টি মাঝারিসহ ৬০ টি বিমান, একখানা হেলিকপ্টার, দুইটি ফাইটার ও একটি ট্যাঙ্ক বহর। মুহূর্তে বহু দুশমন সেনা হতাহত হইল ধ্বংস হইল ৬ খানা ট্যাঙ্ক বাকী দুশমন সৈন্য ঘাঁটি ছাড়িয়া লেজ গুটাইয়া নীলফামারির দিকে দিল ছুট। ফলে প্রধান অংশ হইতে বিচ্ছিন্ন হইয়া অবরুধ হউয়ার নিশ্চিত আশঙ্কায় দুশমনরা ভাঙ্গিয়া পরিল। তাহারা ভাতগাঁওয়ের বিখ্যাত ও গুরুত্বপূর্ণ মজবুত পুলটিকে একেবারে ধ্বংস করিয়া আমাদের জন্য একটি বিরাট বাধা সৃষ্টি করতঃ সে এলাকা হইতেও পাততাড়ি গুটাইল একেবারে সৈয়দপুর। আমাদের তরফ হইতেও দুইমুখী পশ্চাদ্ধাবন চলিতে লাগিল নাছোড়বান্দা হইয়া। সৈয়দপুর প্রায় ঘেরাও। হঠাত দেখা গেল পাকবাহিনীর হাতে সাদা নিশান শান্তির প্রতীক আত্মসমর্পণের চিহ্ন। জেনেভা কনভেনশন নমস্য। তাই আমাদের অস্ত্র সংবরন করিতে হইল লড়াইয়ে দিতে হইল ইতি। দিনটি ছিল ১৬ই ডিসেম্বর। 

২৭ শে মে ভোরবেলা সেক্টর কমান্ডিং প্রধান ক্যাপ্টেন নওয়াজেশ সাহেব, সুবেদার গোলাম মোস্তফা এবং আমি থানা হেডকোয়ার্টারে বসে ছিলাম। এমন সময় উলিপুর (থানা) নিবাসী বলে পরিচয় দানকারী দুজন মৌলভী সাহেব পাকিস্তানী সৈন্যরা ধরলা নদী আক্রমন করেনি বলে জানায় এবং মুক্তিযোদ্ধাদেরকে পুনরায় পটেশ্বরী ডিফেন্সে পাঠাতে অনুরোধ করে। হানাদার সৈন্যরা ধরলা নদী আক্রমন করেনাই এই মর্মে তারা শপথ করে। উক্ত শপথের উপর ভিত্তি করে একটি ট্রাক, একটি পিক আপ গাড়ি ও একটি জিপগাড়ি বোঝাই প্রায় ১০০ জন গেরিলাকে ঐ দিন ই পুনরায় পটেশ্বরী ডিফেন্সে পাঠানো হয়। গেরিলাদের বহনকারী গাড়ি তিনটি পটেশ্বরি ডিফেন্সের কাছাকাছি পৌঁছতেই এমবুশরত পাকিস্তানী সৈন্যরা তাদের ঘিরে ফেলে। ফলে গেরিলারা দিশেহারা হয়ে লাফিয়ে নিচে নেমে হানাদার সৈন্যদের সাথে খন্ডযুদ্ধে লিপ্ত হয়। কিছুক্ষনের মধ্যেই গেরিলারা ছত্রভংগ হয়ে পরে এবং বেশ কিছু সংখ্যক মুক্তিযোদ্ধা হানাদার সৈন্যদের গুলিতে নিহত হন। গেরিলা যোদ্ধাদের অন্যতম প্রধান কমান্দার মোজাহিদ ক্যাপ্টেন শত্রুসৈন্যদের অজস্র গুলির মুখেও সংঘর্ষ স্থল পরিত্যাগ করেনাই। বেশ কিছু সংখ্যক হানাদার সৈন্যকে খতম করে তিনি বীরের ন্যায় মৃত্যুবরন করেন। এই সংঘর্ষে নিহত মুক্তিযোদ্ধারা হলেন ১) সিপাহী আবুল কালাম, সাবেক ই পি আর নং ১৯৩৭৭ ২) সিপাহী আবুল কাশেম,  সাবেক ই পি আর নং ৫৫৩৪ ৩) সিপাহী সেকেন্দার আলী,  সাবেক ই পি আর নং ১৪২৮০ ৪) এম এপ দেলোয়ার হোসেন ৫ ) এম এফ ড্রাইভার আফজার হোসেন ৬) এম এফ ড্রাইভার গোলাম রব্বানী ৭ ) আতিকুর রহমান (কুক) ৮ ) সিপাহি আবদুল আলী,  সাবেক ই পি আর ৯ ) মোজাম্মেল হক (কুক) ১০ ) এম এফ রবিজউদ্দিন ভুইয়া (ছাত্র) ১১) এম এফ আবুল কাশেম (ছাত্র) ১২ ) এম এফ আসাদুল্লা (ছাত্র) ১৩ ) এম এফ আব্দুল ওহাব (ছাত্র)।

এই ঘটনার পর পটেশ্বরী প্রতিরোধ ঘাঁটি ভেঙ্গে যায়। পাকিস্তানী সৈন্যরা নাগেশ্বরি থানা বাজারে ঢুকে সমগ্র বাজারে আগুন ধরিয়ে দেয়। বাজারে অবস্থানরত একজন পাগলকে দেখামাত্র সৈন্যরা তাকে গুলিবিদ্ধ করে হত্যা করে। হানাদার সৈন্যরা নাগেশ্বরি বাজারে প্রবেশের পরপরি রায়গঞ্জ সেতুর নিকট ডিফেন্স রত মুক্তিযোদ্ধাদের সরিয়ে নেয়া হয়। ভুরুঙ্গামারি থানার সাথে যোগাযোগ রক্ষাকারি রায়গঞ্জ বাজার সংলগ্ন বৃহৎ সেতুটি মুক্তিযোদ্ধারা ডিনামাইট দিয়ে উড়িয়ে দেয়।

নাগেশ্বরি থানায় অবস্থান পাকাপোক্ত করার পর হানাদার সৈন্যরা ভুরুঙ্গামারী থানার দিকে অগ্রসর হতে শুরু করে। ইতিমধ্যে ভুরুঙ্গামারী থানা সদরে অবস্থিত গেরিলা প্রশিক্ষন কেন্দ্র বন্ধ করে দেয়া হয় এবং গেরিলা দফতর সীমান্তের ওপারে পশ্চিম বাংলার কুচবিহার জেলার সাহেবগঞ্জ বাজারে সরিয়ে নেওয়া হয়। সেখানেই দ্রুত কয়েকটি অস্থায়ী গেরিলা ঘাঁটি গরে তোলা হয়।  পরে গেরিলা যোদ্ধারা এই অস্থায়ী ঘাঁটিগুলো থেকে ভুরুঙ্গামারী থানা সদরে পারশ্ববতী স্থানে অবস্থানরত হানাদার সৈন্যসের উপর অতর্কিতে আক্রমন শুরু করে।

সুবেদার বোরহান তাঁর অধিনস্থ মুক্তিযোদ্ধাদের নিয়ে ভুরুঙ্গামারী থানার অন্তর্গত সাবেক রেলওয়ে স্টেশন সোনাহাটে চলে যান। পাকিস্তানী সৈন্যরা ভুরুঙ্গামারী থেকে সাবেক পাটেশ্বরী রেলওয়ে স্টেশনের নিকটবর্তী দুধকুমার নদীর উপর অবস্থিত পাটেশ্বরি রেলওয়ে ব্রিজ অতিক্রম করে সোনাহাতে যাতে পৌছতে না পারে সেজন্য পাটেশ্বরী ব্রিজের পূর্বতীরে মুক্তিযোদ্ধাদের মোতায়েন করা হয়।

১৫ ই জুন সাহেবগঞ্জ অস্থায়ী ঘাঁটির গেরিলারা ভুরুঙ্গামারির অদূরে বাংলাদেশ সীমান্তে অবস্থিত ই পি আর ফাঁড়িতে অবস্থানরত পাকসৈন্যদের উপর আক্রমন চালায়। এই আক্রমনে বেশ কয়েকজন পাকসৈন্য নিহত হয়। গেরিলাদের পক্ষে মোট ৩ জন নিহত হন। নিহত গেরিলারা হলেন(১) সিপাহি আব্দুস সোবহান ই পি আর নং- ১৬০৭৪ (২) সিপাহী মনসুর আহমেদ ই পি আর নং – ৫৮০৪ (৩) কুক আবু কালাম (ই পি আর)।

২৯ শে জুন মুক্তিযোদ্ধাদের একটি দল মোগলহাতে অবস্থানরত পাকসৈন্যদের উপর হঠাত হামলা চালিয়ে বেশ কয়েকজন কে হতাহত করে। এখানে মুক্তিযোদ্ধা আব্দুল বারি নিহত হন। মুক্তিযোদ্ধারা হানাদার সৈন্যদের বেশ কিছু অস্ত্র দখল করতে সক্ষম হন।

১৪ ই জুলাই বড়খাতায় অবস্থানরত পাকসৈন্যদের উপর অতর্কিত আক্রমন চালিয়ে গেরিলারা ব্যপক ক্ষতি সাধন করে। মুক্তিযোদ্ধা সিপাহী মুহাম্মদ আলী (ই পি আর নং ৭২৯৬) হানাদার সৈন্যদের গুলিতে নিহত হন। বড়খাতায় হানাদার সৈন্যদের অবস্থানে মুক্তিযোদ্ধাদের অপর আর একটি দল আক্রমন চালায় ২৩ শে জুলাই। সিপাহী আনোয়ার হোসেন ই পি আর এর এই সংঘর্ষে নিহত হন।

ভুরুঙ্গামারী থানা সদরে প্রবেশের পর পাকসৈন্যরা বাজার সংলগ্ন ভুরুঙ্গামারি কলেজে তাদের অবস্থান সুদৃঢ় করেছিলো। মুক্তিযোদ্ধাদের একটি বিরাট দল ভারী অস্ত্র সজ্জিত হয়ে ২ রা আগস্ট হানাদার সৈন্যদের উক্ত অবস্থানের উপর প্রচন্ড আঘাত হানে। এই সংঘর্ষে উভয় পক্ষই মেশিনগান ও কামান ব্যবহার করে। মুহুর্মুহু প্রচন্ড কামানের শব্দে চারদিক প্রকম্পিত হতে থাকে। হানাদার সৈন্যরা তাদের অবস্থান থেকে সরে না গেলেও বহু হতাহত হয়। এই প্রচন্ড যুদ্ধে  ম্যক্তিযোদ্ধা আনসার আলি নিহত ও বেশ কিছু সংখ্যক আহত হন। মুক্তিযোদ্ধারা পাকিস্তানি সৈন্যদের উপর চাপ অব্যাহত রাখেন। ১৩ ই আগস্ট পুনরায় বুরঙ্গামারী বাজারের সন্নিকট থেকে হানাদার সৈন্যদের উপর আক্রমন চালান হয়। এই আক্রমন অল্প সময়ের মধ্যেই প্রচন্ড সংঘর্ষে রূপ নেয়। সৈন্যরা ব্যপক ক্ষয়ক্ষতি স্বিকার করে।মুক্তিযোদ্ধা সিপাহি কবির আহমদ,  ই পি আর নিহত হন। এর পর থেকে আমাদের গেরিলা যোদ্ধাদের আক্রমন ক্ষমতা বেড়ে যায়। ভারত থেকে আমরা পর্যাপ্ত গোলাবারুদ পাচ্ছিলাম। ভারী অস্ত্র চালনায় গেরিলা যোদ্ধারা বেশ দক্ষ হয়ে উঠছিল।

২৫ শে আগস্ট কুড়িগ্রাম শহরে অবস্থানরত পাকিস্তানী সৈন্যদের প্রেরিত গেরিলা লিডার সিপাহী মকবুল হোসেনকে (ইপকাপ নং ২৯১২৭) কুড়িগ্রাম থেকে ৫ কিলোমিটার দূরে প্রতাপ নামে ছদ্মবেশে তৎপর থাকাকালীন আমাদের গেরিলারা গ্রেফতার করতে সক্ষম হয়। পাকিস্তানি সৈন্যদের প্রেরিত গেরিলা লিডার মকবুল নারীর ছদ্মবেশে উক্ত গ্রামে খবর সংগ্রহের জন্য ঘোরাফেরা করছিল।

৬ ই নভেম্বর প্রত্যুষে প্রায় আড়াই হাজার মুক্তিযোদ্ধা এম এম /এফ এফ ৪ থেকে ৫ ব্যাটেলিয়ন ভারতীয় সৈন্যদের সহযোগীতায় ভুরুঙ্গামারী থানার জয়মনিরহাটে পাকিস্তানি সৈন্যদের শক্তিশালী অবস্থান ঘাঁটির উপর প্রচন্ড আঘাত হেনে দখল করে নেয়। এই প্রচন্ড সংঘর্ষে বহূ সংখ্যক পাকিস্তানী সৈন্য হতাহত হয়। পাকিস্তানীদের বিপুলসংখ্যক মারণাস্ত্র মুক্তিযোদ্ধা ও ভারতীয় বাহিনী হস্তগত করে। ভারতীয় বাহিনির কিছুসংখ্যক জোয়ান সংঘর্ষ কালীন নিহত হয়। অথচ মুক্তিযদ্ধাদের এম এফ /এফ এফ দের মধ্যে মাত্র কয়েকজন নিহত হন।

১৩ ই নভেম্বর ভুরুঙ্গামারি থানার ইতিহাসে একটি গুরুত্বপূর্ণ দিন। এদিন মুক্তিযোদ্ধা ও ভারতীয় সহায়ক সৈন্যদের সম্মিলিত বিরাট বাহিনির বীরযোদ্ধারা হানাদার সৈন্যদের দখল থেকে ভুরুঙ্গামারি মুক্ত করেন। এই অভিযানে ভারতীয় সহায়ক বাহিনীর নেতৃত্ব দেন ব্রিগেডিয়ার জোশি এবং মুক্তিযোদ্ধাদেরকে পরিচালনা করেন সাবেক বিমান বাহিনীর উইং কমান্ডার ও যুদ্ধকালীন সেক্টর কমান্ডার কে এম বাশার ও সাব সেক্টর কমান্ডার মেজর নওয়াজেশ। ১৩ ই নভেম্বরের এই সম্মিলিত আক্রমনে ৩ জন পাঞ্জাবি সৈন্যকে জীবন্ত ধরা হয়। কোন পথেই পাকিস্তানীরা পালাতে না পেরে বহু মারা পরে। সৈন্যদের পরিত্যক্ত বিপুল সমরসম্ভার সম্মিলিত বাহিনীর হস্তগত হয়। ভুরুঙ্গামারি দখলের পরপরই বেশ কিছু সংখ্যক বাঙালি শিক্ষিতা মহিলাকে স্থানীয় সার্কেল অফিসার উন্নয়ন অফিসে বন্দী অবস্থায় উদ্ধার করা হয়। মহিলাদের মধ্যে বেশ কয়েকজন বিশ্ববিদ্যালয়ের ছাত্রী ছিলেন। বর্বর সৈন্যরা এদেরকে বিভিন্ন স্থান থেকে অপহরন করে এখানে এনে রেখেছিল।

২২ শে নভেম্বর রংপুর জেলার অন্তর্গত বড়খাতায় হানাদার বাহিনীদের সাথে মুক্তিযোদ্ধাদের এক প্রচন্ড সংঘর্ষে কোম্পানী কমান্ডার মুক্তিযোদ্ধা ফজলুর রহমান (নং ০৫৯৩) শহীদ হন। এছাড়া আরো দুজন মুক্তিযোদ্ধা সংঘর্ষকালে শহিদ হন। সংঘর্ষে পাকিস্তানীরা গোলন্দাজ বাহিনী ব্যবহার করে। শহীদ মুক্তিযোদ্ধারা হলেনঃ হাবিলদার রঙ্গু মিয়া (নং ৭০২১২৪৭) ও এম এফ নাসির আহমেদ।(এম এফ নাসির আহমেদ ঐ সময় মেজর পদে উন্নিত হয়েছিলেন)। 

২০ শে নভেম্বর বাংলাদেশ সেনাবাহিনিতে কমিশনপ্রাপ্ত বিশ্ববিদ্যালয়ের তরুন ছাত্র লেঃসামাদ কুড়িগ্রাম মহকুমার অন্তর্গত রায়গঞ্জ সি এন্ড বি পুলের দুই পার্শ্বে অবস্থানরত হানাদার বাহিনির শক্তিশালী ঘাঁটির উপর আক্রমন চালান। তাঁকে ভারতীয় সহায়ক বাহনী দিয়ে সাহায্য করে ভারতীয় ব্রিগেডিয়ার যোশি। প্রচন্ড সংঘর্ষে এক পর্যায়ে যখন হানাদার সৈন্যদের সাথে মুক্তিযোদ্ধাদের হাতাহাতি সংঘর্ষ শুরু হয় তখন দুঃসাহসী সামাদ মুক্তিযোদ্ধাদের পরিচালনা করেছিলেন বীর বিক্রমে। হঠাত হানাদার বাহিনীর গুলির আঘাতে আহত হয়ে তিনি সংঘর্ষ ক্ষেত্রেই মৃত্যু বরন করেন। এই ভয়াবহ সংঘর্ষে নিহত অপর মুক্তিযোদ্ধা হলেন ই পি আর সিপাহী কবীর আহমেদ (৫০১৬৫) এবং আব্দুল আজীজ। তীব্র মুখোমুখি যুদ্ধের পর মুক্তিযোদ্ধাগন শত্রুদের রায়গঞ্জ ও আন্ধারীঝাড় অবস্থান দখল করেন। বহুসংখ্যক পাকিস্তানী সৈন্য হতাহত হয় এবং বিপুল পরিমান সমরাস্ত্র সম্মিলিত বাহিনীর হাতে আসে।

২৪ শে নভেম্বর মুক্তিবাহিনির যোদ্ধারা নাগেশ্বরী থানাও পাটেশ্বরিতে অবস্থানরত সৈন্যদের ঘেরাও করে। ঐ দিনের সংঘর্ষে সাইদুর রহমান এফ এফ ৯০/৩৫, সেরাজুল হক এফ এফ ১১৮/২০ এবং সোহরাব আলী এফ এফ ১১৮/৩৬ নিহত হন।

২৮ শে নভেম্বর সম্মিলিত বাহিনী নাগেশ্বরী ও বেপারীহাট মুক্ত করে। বেপারীহাট সংঘর্ষে সিপাহি এম এফ আলী আকবর (৫০৭১২) এবং সিপাহি এম এফ আবুল হসেন (৫০৮৫৩) নিহত হন। এর পর পরই ধরলা নদীর উতর দিকের বিস্তীর্ণ অঞ্চল হানাদার বাহিনীর কবলমুক্ত হয়।

মোঃনুরুজ্জামান
বাংলাদেশ রাইফেলস
১৫-৭-৭৮

*সাক্ষাৎকারটি প্রকল্প কর্তৃক ১৫-৭-৭৮ তারিখে গৃহীত হয়।

নীলাঞ্জনা অদিতি
<১০, ১২.৬, ৩২১-৩২৬> 

আমরা দিল্লী থেকে কলকাতাতে ফ্লাই করি মে মাসে। তারপর আমরা বাংলাদেশের ফোর্সেস হেডকোয়ার্টারে আসি। সেখানে নূরকে নিযুক্ত করা হল এডিসি টু সি-ইন-সি। আমি এবং ডালিম- দুজনকেই সি ইন সির গেরিলা এডভাইজার হিসাবে এপয়েন্টমেন্ট দেয়া হয়। আমি ছিলাম ৬ নং সেক্টরের জন্য ডালিম ছিল যশোর এরিয়ার অর্থাৎ ৮ নং সেক্টরের জন্য। আমরা জেনারেল ওসমানির সাথে দিল্লী থেকে কলকাতা এলাম। যদিও আমি আমার ইউনিটে অর্থাৎ ৩ য় ইস্ট বেঙ্গলে যোগদান করতে চেয়েছিলাম কিন্তু জেনারেল ওসমানি তাতে মত দিলেন না। তিনি আমাকে নিয়ে এলেন ৬ নং সেক্টর এলাকায়। তখনো ৬ নং সেক্টর হয়নি। ওখানে তখন ক্যাপ্টেন নওয়াজেশ ছিলেন। তাঁর কাছে আমাকে রেখে দেন। আমাকে ইন্সট্রাকশন দেয়া হয় আমি যেন বাংলাদেশের ভেতরে না ঢুকি। কেন আমাকে এই ইন্সট্রাকশন দেয়া হল আমি বুঝতে পারিনি। ইন্ডিয়ানদেরকেও বলে দেয়া হয় আমাকে যেন বাংলাদেশের ভেতরে ঢোকার অনুমতি না দেয়া হয়। আমি কর্নেল নওয়াজেশের সাথে থাকতে থাকতে বোর ফিল করি। কোন কাজ নেই একমাত্র এসেসমেন্ট ছাড়া। আমি আস্তে আস্তে বি ডি আর ট্রুপ্স নিয়ে ছোটখাট রেইড ও এমবুশ করতে থাকি। কর্নেল নওয়াজেশ ভুরুঙ্গামারি এলাকায় থাকতেন।

একবার মনে আছে ইন্ডিয়ানরা খবর দেয় যে, ভুরুঙ্গামারিতে ৩০/৩৫ জন পাকসেনা আছে। ৩৫ জন লোক খুব কমই। তখন আমি একটা প্লাটুন এবং কর্নেল নওয়াজেশ একটা প্লাটুন নিয়ে ভুরুঙ্গামারী রেইড করতে যাই। ম্যাপ অনযায়ী আমাকে শুধু একটা নদী পার হতে হবে। আমার কাছে পাকিস্তানী সৈন্যের বুলেটকে যত না ভয় ছিল তার থেকে পানি পার হওয়া বেশি ভয়ের ব্যপার ছিল। যাই হোক তারা আমাকে দুটো কলাগাছ একসাথে করে ভেলা বানিয়ে তার উপর শুইয়ে শুইয়ে টেনে টেনে পার করা হয়। এই নদীই রাতে আমাকে চার পাঁচবার পার হতে হয়েছে। আমাকে ফাঁকি দেয়ার জন্য তারা একবার এপারে আবার ঘুরিয়ে ফিরিয়ে ওপাড়ে এভাবে চারবার পার করিয়েছে। সে সময়ের মধ্যে আমাদের ভুরুঙ্গামারী যাবার কথা সেই সময় পার হয়ে যায়। ম্যাপ অনুযায়ী আমি বুঝতে পারছিলাম না কোথায় যাচ্ছি, কেননা পানিতে আমি পুরোপুরি অন্য লোকের উপর নির্ভর করতাম। যখন ভোর হয়ে আসে তখন আমি ওদের চালাকি বুঝতে পারি। আমরা ফেরত আসি। তখন ইন্ডিয়ান যে ব্রিগেডিয়ার ছিলেন তিনি খুব তাচ্ছিল্যের সাথে আমাকে বলেছিলেন যে আমার জন্যই রেইডটা সফল হয়নি আমার সাহস নেই এইসব। এতে আমার খুব রাগ ধরে। ব্রিগেডিয়ার সাহেবকে দেখাবার জন্যে সম্ভবতঃ জুলাই মাস হবে পরের রাতে আমিও আমার ব্যাটম্যান এবং আরেকটা লোক আমরা তিনজনে ভুরুঙ্গামারি যাই। সেখানে আসলে একটা কম্পানী ছিল। এই কোম্পানীর ৪ মাইল দূরে আরেকটা প্লাটুন ছিল। কোম্পানী কমান্ডার সন্ধ্যার সময় প্রায়ই বলতে গেলে রোজই ঐ প্লাটুন থেকে মূল কোম্পানিতে চলে যেত। আমরা প্ল্যান করি পথের মধ্যে ঐ কোম্পানী কমান্ডারকে এম্বুশ করব। আমরা দুপুরে খাওয়ার পরে রওনা হলাম। আমরা বর্ডার ক্রস করে ভিতরে ঢুকি। জায়গায় পৌঁছে রাস্তা থেকে ৩০০/৪০০ গজ দূরে থাকতে কোম্পানী কমান্ডারের জীপ আমাদেরকে ক্রস করে চলে যায়। ফলে তাকে এমবুশ করা সেদিনের মত হয়নি। কিন্তু তাকে ধরবার জন্য খোলা মাঠের উপর দিয়ে আমরা পিছনে পিছনে দৌড়ে যাই হঠাত দেখি সামনে সাদা বিল্ডিং। আমি শুনেছিলাম যে, ভুরুঙ্গামারি কলেজে পাকিস্তান আর্মি থাকে। ভুরুঙ্গামারির একমাত্র সাদা বিল্ডিং হচ্ছে ঐ ভুরুঙ্গামারি কলেজ। আমরা দৌড়াতে দৌড়তে সাদা বিল্ডিং  এর প্রায় ৩০ গজ দূরে চলে গিয়েছিলাম। যখন বাঁশঝাড় থেকে বের হই তখনই দেখি সদা বিল্ডিং এর সঙ্গে সঙ্গে আমরা থেমে যাই। আবার বাঁশ ঝারের ভিতর চলে যাই। কেননা, এখানেই পাকিস্তান আর্মি থাকে। আমরা তখন ওদের কথাবার্তা শুনছি। বাঁশঝাড় থেকে কলেজ খুব বেশি হলে ৫০ গজ। সামনে ছোট ছোট পাটগাছ। সন্ধ্যা হয়ে গেছে, চাঁদ ছিল তাই পরিস্কার সব কিছু দেখা যায়। কলেজের পাশ দিয়ে পাকিস্তানী সেন্ট্রিগুলো হাঁটছে আমরা স্পষ্ট দেখতে পাচ্ছিলাম। ইন্ডিয়ান ব্রিগেডিয়ার যে কমেন্ট করেছিল সেটা আমার মাথায় ঘুরপাক খাচ্ছিল। আমার মাথায় চিন্তা ছিল কিছু একটা করতে হবে। সেজন্য আমি  অপেক্ষা করতে থাকি। আমি আল্লাহর কাছে প্রার্থনা করছি যেন বৃষ্টি আসে। অন্ততঃ মেঘ আসুক যাতে চাঁদ না থাকে অন্ধকার হয়ে যায়। এ রকম অপেক্ষা করতে করতে রাত যখন দেড়টা দুইটা তখন ঠিকই মেঘ আসল এবং ঝির ঝির করে বৃষ্টি পরতে শুরু করল। রাত সাড়ে ১০ টার দিকে পাকিস্তানী আর্মি দিনের ডিউটি শেষ করে ঘুমাতে যায় সেন্ট্রি বাদে। সেন্ট্রীদের দেখতে পাচ্ছিলাম। হাঁটাচলা করছে। আমি এবং আমার ব্যাটম্যানের হাতে দুটা করে গ্রেনেড। আমাদের সাথে যে আরেকটি লোক ছিল ও হাতে এল এম জি ছিল। তাকে আমরা পাশে রেখেছিলাম। তাকে অর্ডার দিয়েছিলাম যে গ্রেনেডের চারটা এক্সপ্লোশন হওয়ার পরে সে ফায়ার করতে থাকবে যেন আমরা উইথড্র করতে পারি। বৃষ্টির ভিতর আমরা পাটক্ষেতের মধ্য দিয়ে ক্রস করতে করতে বিল্ডিং এর কাছে পৌছাই এবং আমরা দেখতে পাচ্ছি বিল্ডিং এর বারান্দায় চৌকির উপর পাকিস্তানী আর্মিরা শুয়ে আছে। পাকিস্তানী সেন্ট্রিটা যখন হেঁটে আমাদের ক্রস করে চলে যায় তখন আমরা দুজন দৌড়ে আমাদের গ্রেনেড ফেলে দিয়ে ফেরত আসি। তখনো আমরা জানতাম না পাকিস্তানীদের কি ক্ষয়ক্ষতি হল।আমরা দৌড়ে ফেরত আসছি ততক্ষনে পাকিস্তানিরা গুলি করতে  শুরু করেছে। হঠাত আমি আছাড় খেয়ে পরে যাই। মনে হল আমার পায়ে কিছু একটা লেগেছে। পরে দেখি আমার দান পাটা অবশ হয়ে গেছে আমি আর উঠতে পারছি না। আমার ব্যাটম্যান এবং আমার সাথের লোকটি দুজনে ধরে আমাকে উঠায়। তখন দেখি আমার পায়ে একটা গুলি লেগেছে। গুলিটা বেশি ভেদ করে যেতে পারেনি কেননা আমরা বেশ দূরে ছিলাম ওরা তাড়াতাড়ি ঘাড়ে করে আমাকে নিয়ে আসে। এবং আমরা আবার ইন্ডিয়াতে ফেরত আসি। সেখানে আমাদের ডাক্তার ছিল, সে গুলি বের করে ব্যান্ডেজ করে দেয়। আমি সাতদিন পরেই ঠিক হয়ে যাই। পরে আমরা জানতে পারি যে, সেদিনের গ্রেনেড বিস্ফোরনের ফলে ৭ জন পাক আর্মি নিহত ও ১৫ জন আহত হয়েছে।

কয়েকদিন পর ভুরুঙ্গামারীতে দুই কোম্পানী নিয়ে আক্রমন করার প্ল্যান করা হয়। খুব সম্ভব জুলাই/আগস্টের দিকে। সেখানে পাকিস্তানীদের এক কোম্পানী ছিল। ঐ জায়গাটা দখল করার জন্য আক্রমনের প্ল্যান করা হয়। ইন্ডিয়ানরা আমাদের আর্টিলারি সাপোর্ট দিবে। আমরা দুই কোম্পানী সারারাত হাঁটার পরে ভোরবেলা ঐ কলেজের কাছে পৌছাই। ভোর হচ্ছে হচ্ছে এমন সময় জয় বাংলা বলে আক্রমন করি। মোট দুটি কম্পানী ছিল। দুটির ই ফিল্ড কমান্ডার আমি ছিলাম। কর্নেল নওয়াজেশ অবশ্য কোম্পানী কমান্দারের কাজ করেন নি তিনি ব্যাটেলিয়ন কমান্ডারের কাজ করেছেন। তিনি যুদ্ধকে ডাইরেক্ট করেছিলেন পেছন থেকে। এছাড়াও আরও ৮০ জন গিয়েছিল সেটা লেঃ ফারুকের অধীনে ছিল। তাদের কাজ ছিল নাগেশ্বরী থেকে যে রোড এসেছে ভুরুঙ্গামারীতে সেই রোডের উপর এমবুশ করা যাতে পাকিস্তানীরা রিইনফোর্সমেন্ট না আনতে পারে। এজন্য সে প্রায় সাড়ে ৩ মাইল দূরে জয়মনিরহাট রেলওয়ে স্টেশনের কাছে এমবুশ পাতে ও আমরা ৫০ গজ দূর থেকে জয়বাংলা বলে আক্রমন শুরু করি। পাকিস্তানিরা প্রথমেই গুলি করে। তাদের সম্মুখে যে বাঙ্কারগুলি ছিল সেগুলো থেকে উইথড্র করে তারা পিছনে সরে যায়। আমাদের লোকেরা সবাই পাকিস্তানিদের গুলি আসার সাথে সাথে মাটিতে শুয়ে পরে। আমি অনেক চেষ্টা করেও তাদের মাটি থেকে উঠাতে পারিনি। তবে আমি কিছু লোক নিয়ে কলেজ বিল্ডিং এর দিকে এগিয়ে যাই। ইতিমধ্যে ইন্ডিয়ানরা যে আমাদের আর্টিলারি সাপোর্ট দিচ্ছিল সেটা ভুল হউয়াতে আমাদের গোলাই আমাদের উপরে এসে পরতে শুরু করে যার ফলে আমাদের ৪/৫ জন মারা যায়। আমরা দেখছিলাম যে, পাকিস্তানীরা পালিয়ে যাচ্ছিলো। আমরা তাদের উপর গুলি করছিলাম। এবং কলেজ বিল্ডিং এ তাদের যা কিছু ছিল তাতে আমরা আগেই আগুন ধরিয়ে দিয়েছিলাম। এভাবে প্রায় সাড়ে আটটা বেজে যায়। ইতিমধ্যে পেছন দিক থেকে লেঃ ফারুক যে রোডের উপর এমবুশ করছিল শত্রুরা সেই এমবুশের উপর দিয়ে তাদেরকে ক্রস করে আমাদের পিছন দিকে চলে আসে। সুতরাং আমাদের সামনেও পাকিস্তানীরা ছিল পিছন দিকেও পাকিস্তানীরা ছিল। যদিও কর্নেল নওয়াজেশ আমাকে আক্রমন চালিয়ে যাবার জন্য উৎসাহ দিচ্ছিলেন কিন্তু আমি বুঝতে পারছিলাম যে আক্রমন চালিয়ে যাওয়া মানে আমার দলের অনেক লোক হতাহত হওয়া। কারন আমাদের দলের লোকদের ভাল ট্রেনিং নেই। পাকিস্তানীরা মর্টার ছোড়া শুরু করেছিল। ওখানে থাকা মানে প্রচুর ক্ষয়ক্ষতি হওয়া। এইজন্য আমি ওখান থেকে আমার লোকজন নিয়ে উইথড্র করে আবার ইন্ডিয়াতে ফেরত চলে আসি। এই ব্যপারটা নিয়ে কর্নেল নওয়াজেশের সাথে আমার বেশ গন্ডগোল হয়, যার ফলে তখন আমাদের সেক্টর কমান্ডার নিযুক্ত হয়েছিলেন এম কে বাশার। তিনি সিদ্ধান্ত নিলেন যে আমাকে একটা আলাদা সাব সেক্টর দেওয়া হবে। সেটা হচ্ছে পাটগ্রাম। পাকিস্তান আর্মি তখনো পাটগ্রামে আসেনি।

পাটগ্রাম এমন এক জায়গা যেটা লম্বায় প্রায় ২২ মাইল,  চওড়ায় দুপাশে ইন্ডিয়া অনেকটা লাউ এর মত।লাউ এর গলাটা আড়াই মাইল। আড়াই মাইল জমি বাংলাদেশের, মধ্যিখানে ইন্ডিয়া। মধ্যখান দিয়ে একটা রেলওয়ে লাইন চলে গেছে। এজন্যই হয়ত সেই এলাকায় পাকিস্তান আর্মি আসেনি বা আসতে সাহস করেনি। আমাকে বিডি আর মুক্তিফৌজের একটি কোম্পানী দিয়ে বলা হল যে, পাটগ্রাম এলাকাকে যে কোন ভাবে মুক্ত রাখতে হবে। আমি ঐ এক কোম্পানী নিয়ে সোজা চলে যাই পাটগ্রাম এলাকাতে। এবং লাউ এর  গলার মাঝখানটা অর্থাৎ যেখান টায় সবচেয়ে কম জায়গা সেখানে একটা ডিফেন্স নেই এবং এক কোম্পানি দিয়ে পাটগ্রামের ডিফেন্সের আয়োজন করি। এটা খুব সম্ভব আগস্টের শেষের দিকে হবে। অরে অবশ্য আমাকে পাটগ্রাম ডিফেন্সের জন্য ৫ টা কোম্পানী দেয়া হয় ৫ টা মুক্তিফৌজ কোম্পানী। বাওরা বলে একটা জায়গা আছে সেখানে আমরা ডিফেন্স নেই। ইতিমধ্যে, খুব মজার ব্যপার পাকিস্তানিরা হাতিবান্ধায় চলে এসেছে। হাতিবান্ধা ও বাওড়ার মধ্যে পার্থক্য তিন থেকে সাড়ে তিন মাইল। পাকিস্তানীরা হাতিবান্ধায় এসে ডিফেন্স নিয়েছে আর আমি বাওড়ায় একটা ডিফেন্স খুলেছি। তখন বর্ষাকাল ছিল বলে রেললাইনের উপর ছাড়া কোন যানবাহন চলতে পারত না। আমি চিন্তা করলাম রেলকাইনটা যদি কাট করা যায় তাহলে পাকিস্তানীরা আর আসতে পারবে না। আমার সাথে ৯০ জন লোক হাতে কোন মেশিনগান ছিল না। কিন্তু আমি তখনকার ইপিআরদের দেখে বুঝতে পারছিলাম যে, তাদের পক্ষে পাকিস্তানীদের আক্রমনের মুখে সবসময় এক জায়গা দরে রাখা সম্ভব নয়। সেজন্য আমি রেলওয়ে লাইনের আশেপাশে যে সকল গ্রাম ছিল প্রত্যেক গ্রামে ডিফেন্স করে রেখেছিলাম। আমি ভাবছিলাম যদি পাকিস্তানিরা একটা গ্রামে আক্রমন চালায় তাহলে তারা যেন সেই জায়গা ছেড়ে পরবর্তী গ্রামে গিয়ে বসতে পারে।পাকিস্তানীরা সাধারনতঃ এক এক রাতে এক এক গ্রামে আক্রমন চালাত। আমাদের লোকেরা পরবর্তী গ্রামে গিয়ে ডিফেন্স নিত। ডিফেন্স খোলা ছিল। পাকিস্তানীরা আমাদের জায়গায় এসে কিছুক্ষন থাকার পরেই ভোর হবার আগেই তাদের মেইন ডিফেন্স হাতিবান্ধায় চলে যেত। আমরা আবার সকালবেলায় আমাদের পুরোনো জায়গায় গিয়ে বসতাম। এ রকম খেলা চলতে লাগল প্রায় এক মাসের মত। পাকিস্তানীদের এক কোম্পানী ছিল হাতিবান্ধায়। এভাবে আগস্ট মাস পার হয়ে যায়। এর মধ্যে আমি আরেকটা কোম্পানী পাই। তখন রেললানের উপাশে দুটা কোম্পানী লাগিয়ে একটা পার্মানেন্ট ডিফেন্স নিযুক্ত করি। পাকিস্তানীদের ও তখন শক্তি বেড়েছে। সেপ্টেম্বর পর্যন্ত আমার ৫ টা কম্পানী গড়ে ওঠে। আমাদের উপর বারবার আক্রমন হবার ফলে আমাদের বেশ ক্যাজুয়ালটি হত। ফলে আমাদের সেক্টর কমান্ডার মনে করলেন যে জায়গাটা ধরে রাখতে হবে জায়গাটা গুরুত্বপূর্ণ। সেজন্য তিনি আমাকে আরো ৫ তা কোম্পানী পরে দেন। আমার পিছনে বি এস এফ এর একটা ব্যাটেলিয়ন ছিল, তারপরে ইন্ডিয়ান আর্মির একটা ব্যাটেলিয়ন ছিল। আমাদের সাপোর্টে তিনটা ট্যাঙ্ক ছিল এবং ইন্ডিয়ান আর্টিলারির ব্যাটারি ছিল। আমাদের ডিফেন্স খুব শক্তিসম্পন্ন হয়ে গেছে। পাকিস্তানীদেরও আর্টিলারি ব্যাটারি ছিল। মোট কথা, ডিফেন্সিভ যুদ্ধ দুই পাশ থেকেই চলতে থাকে। কিন্তু আমাদের ইচ্ছা ছিল আমরা ক্রমাগত আস্তে আস্তে সামনের দিকে এগিয়ে যাবো। কেননা আমাদের সামনের গ্রামে যদি আর্মিরা না থাকত তখন আমরা ঐ গ্রামে গিয়ে বসে থাকতাম। এভাবে এগোতে এগোতে আমরা সেপ্টেম্বর মাসে পাকিস্তানীদের থেকে ৪০০ গজ দূরে এসে ডিফেন্স নিলাম। মধ্যখানে ধানক্ষেত। এপাশে আমরা অপাশে ওরা। সে সময় আমাদের মরাল খুব ই ডাউন ছিল। কেননা এ পর্যন্ত আমরা কোন কিছুতেই তেমন সফলকাম হতে পারিনি। পাকিস্তানী ডিফেন্সের বিপরীতেও আমরা আক্রমন চালাই কিন্তু তাদের ডিফেন্স এত শক্ত ছিল যে আমার লোকজনের তেমন ভাল ট্রেনিং না থাকায় অনেক সময় আমরা তাদের বাঙ্কারের উপর বসে থাকতাম। তারা বাঙ্কারের ভিতরে কিন্তু আমরা তাদের মারতে পারতাম না। ফলে আমরা হতাহত হয়ে পিছনে হটতাম। এবং তারা যে মাইন বসাতো তাতে আমাদের অনেক লোক হতাহত হত। সুতরাং আমি দেখলাম যে এভাবে আমাদের কোন সাকসেস হবেনা অন্যভাবে হয়ত হবে। আমার ডানপাশে ছিল তিস্তা নদী। তিস্তা নদীর ওপাশে পাকিস্তানীদের অবাধ গতি। রৌমারী থানার অন্তর্গত সুঠিবাড়ি এলাকা বলে একটা জায়গা ছিল। আমরা খবর পেতাম সেখানে পাকিস্তানীদের একটা প্লাটুন আছে এবং সাথে ইপিকাফের আরো একটি প্লাটুন। আমি সিদ্ধান্ত নিলাম মুক্তিযোদ্ধাদের কোম্পানী নিয়ে ঐ জায়গাটি রেইড করব। আমার বিশ্বাস ছিল সাফল্য আমাদের আসবে। এবং এ সাফল্যে আমার ট্রুপ্স এর মনোবোল বেড়ে যাবে।

আমি এক কোম্পানি নিয়ে বাওড়া থেকে দুটি নৌকাযোগে তিস্তা পার হই। সেই রাতে প্রচুর ঝড়বৃষ্টি হছিল। নদীর মাঝখানে পৌছে মনে হয়েছিল আমার নৌকা বুঝি ডুবে যাবে এবং আমরা সবাই ডুবে মারা যাব কারন নদীতে ছিল প্রচন্ড স্রোত। নদী পার হয়ে গাইডের সাহায্যে আমরা সুঠিবাড়ি - যেখানে একটা বিল্ডিং ছিল সম্ভবতঃ কৃষি দফতরের ভবন -প্রায় পৌছে যাই। বিল্ডিং এর সামনে প্রায় ৫০ গজ চওড়া একটা ছোট ক্যানেল ছিল। আমাদের আক্রমন করতে হলে ক্যানেলটি পার হতে হবে। তখন প্রায় ভোর হয় হয়। আমি আমার কোম্পানীকে দু ভাগে ভাগ করলাম। একটি দল ইতিমধ্যে  ক্যানেল ক্রস করে রৌমারীর দিকে যে রাস্তা সেই রাস্তায় এমবুশ করে বসেছে। প্ল্যান ছিল আমি আক্রমন চালালে পাক ফৌজ পালিয়ে যেন রৌমারীর পথে যেতে না পারে। অপরদিকে রৌমারী থেকেও যেন পাকসেনারা সাহায্যে এখানে আসতে না পারে। আমি ক্যানেলটির পার থেকে পাকসেনাদের মুভমেন্ট দেখতে পাচ্ছিলাম। কিন্তু আমি নিজে ক্যানেল ক্রস করতে পারছিলাম না। দ্রুত সময় পার হচ্ছিল। ক্রমশ আমার মনে দ্বিধা জন্মাচ্ছিল আক্রমন করব কিনা। সিদ্ধান্ত নিলাম আক্রমন করবই। আমি আমার মর্টার দিয়ে প্রথম ফায়ার ওপেন করলাম। পাকসেনারা কিছুক্ষন বিচলিত হয়ে পরক্ষনেই পাল্টা আক্রমন চালায়। আমি এক সময় নদীতে ঝাঁপিয়ে পরি।আমার কোমরে দড়ি বাঁধা থাকত। আমার ঝাঁপ দেয়ার সঙ্গে সঙ্গে আমার ব্যাটম্যানও নদীতে ঝাঁপ দেয়। দড়ির বাকী অংশ তার হাতেই ছিল।  ব্যাটম্যান টেনে আমাকে ক্যানেলের অপর পাড়ে নিয়ে যায়। আমার সঙ্গের সবাই ক্যানেল পার হয়ে বিল্ডিং এর উপর চড়াও হয়। পাকিস্তানিরা তখন পালাবার চেষ্টা করতে থাকে। এই আক্রমনে ১৫জন পাকিস্তানী সেনা নিহত হয়। ১৫ জনের ৭ জন ছিল পাক সেনাবাহিনীর এবং ৮ ছিল ই পি কাফ। আহত হয় প্রচুর। ঐ সংঘর্ষ আগস্টের শেষের দিকে অথবা সেপ্টেম্বরের প্রথম সপ্তাহে ঘতে। ঠিক তারিখ আজ আর  মনে নাই। ভারতীয়রা বলত প্রমান স্বরূপ যুদ্ধে নিহত পাকসেনাদের মাথা কেটে নিয়ে আসতে হবে। আমরা ১৫ টি মাথা কেটে এবং তাদের ইউনিফর্ম নিয়ে আমাদের গন্তব্যে রওয়ানা হই। এই সংঘর্ষে আমাদের একজন মুক্তিযোদ্ধা শহীদ হন এবং তিনজন গুরুতররূপে আহত হন। এই আক্রমনের জন্যেই পরবর্তীতে আমাকে বীরবিক্রম উপাধি দেয়া হয়। সংঘর্ষে আমাদের ছেলেদের মনোবল সাংঘাতিক ভাবে বেড়ে যায়। পাকসেনারা যখন অস্ত্র ফেলে পালাচ্ছিল তখন আমার ছেলেরা পিছু ধাওয়া করে তাদের হত্যা করছিল। আমার ছেলেদের সাহসিকতা দেখে বিস্মিত হয়েছিলাম আমি সেদিন। এই অপারেশনে আমার সাব সেক্টরে ভীষন মরাল ইফেক্ট হয়েছিল- যার ফলে আমার রেইডিং পার্টি পরবর্তীতে সৈয়দপুর পর্যন্ত অগ্রসর হয়ে রেইড করত। এবং প্রতিটি রেইড ই সাকসেসফুল হয়েছে।

বয়রাতে আমাদের ডিফেন্স ছিল। আমরা লম্বালম্বি নিয়েছিলাম আমাদের সামনে ৪০০/৫০০ গজ দূরে পাকসেনারা ডিফেন্সে ছিল। পাকিস্তানীরা প্রায়ি আমাদের উপর আক্রমন চালিয়ে আমাদের ডিফেন্স দখল করার চেষ্টা করত কিন্তু আমাদের ডিফেন্স এত মজবুত ছিল যে তারা বারবারই পিছু হটতে বাধ্য হয়েছে। আমরাও চেষ্টা করতাম তাকে পিছু হটাতে।

একটি অপারেশনের কথা আমার মনে আছে। পাকিস্তানীদের ডিফেন্সের সামনে মাইনফিল্ড ছিল। আমাদের এটাকিং ফোর্স লেঃ ফারুকের কমান্ডে মাইন ফিল্ড অতিক্রম করে পাকসেনাদের বাঙ্কারের উপর চলে গিয়েছিল কিন্তু আমাদের ছেলেরা যুদ্ধের সকল বিষয় অয়াকিবহাল না হওয়ায় যথাযথ আক্রমনে ব্যর্থ হয় এবং মাইনে আমাদের বেশ হতাহত হয়।

পাটগ্রাম থানা স্বাধীন বাংলাদেশ সরকারের নির্দেশেই চলত আমাদের প্রশাসন ছিল এবং আমরা উরো থানা নিয়ন্ত্রন করতাম। পাটগ্রামের পেছনে বুড়িগ্রামে আমাদের সেক্টর হেডকোয়ার্টার ছিল। হেডকোয়ার্টারে আমাদের সেক্টর কমান্ডার এম কে বাশার থাকতেন। তিনি দিনাজপুর থেকে রংপুর পর্যন্ত কমান্দ করতেন। তাঁর সম্পর্কে  দু একটি কথা বলতে হয়। যদিও তিনি বিমান বাহিনীর অফিসার ছিলেন তথাপি তিনি অতি সাফল্যের সঙ্গে আমাদের প্রায় ৩০০ মাইল সেক্টর এরিয়া দেখতেন।তাকে কোন সময় রাতে বিছানায় শুতে দেখিনি। জীপে জীপেই একটু আধটু ঘুমাতেন। কারন সারারাতই তাঁকে এক সাব সেক্টর থেকে অন্য সাব সেক্টরে ঘুরতে হত। তার প্রেরনা ছিল অফুরন্ত- আমাদের পাথেয়।

আমাদের হাতীবান্ধা অপারেশন ছিল ভয়াবহ। হাতীবান্ধাতে পাকিস্তানিদের একটি কোম্পানী ছিল। আমি ইতিপূর্বে কয়েকবার চেষ্টা করেছি- হাতীবান্ধা দখল  করতে ব্যর্থ হয়েছি। নভেম্বর ২০/২১ হবে। ঈদের দিন ছিল। আমরা ঈদের সুযোগ নিয়ে ঠিক সকাল ৮ টায় হাতীবান্ধা আক্রমন করি যদিও দিনের আলোতে ঐ সময় আক্রমনের উপযোগী ছিলনা। আমরা অবশ্য ভেবেছিলাম ঈদের দিন পাকসেনারা হয়ত একটু রিলাক্স করবে এবং ঐ সময় অন্যান্য কাজে বস্ত থাকবে। আমরা চারটি কোম্পানী নিয়ে দুদিক থেকে আক্রমন করি। আমাদের সৌভাগ্য ছিল বলতে হবে। কারন পাকসেনাদের একটি কোম্পানী বদলী হচ্ছিল এবং নতুন দল সে স্থান দখল করছিল কিছু সৈন্য রওয়ানা হয়েছে কিছু হচ্ছে কিছু নতুন সৈন্য পজিশনে গেছে ঠিক এমনি সময়ে আমরা আক্রমন করে বসি। আমাদের প্রথম আক্রমনেই পাক অফিসার কোম্পানী কমান্ডার নিহত হয়। কমান্ডার নিহত হওয়ায় পাকসেনারা পিছু পালাতে থাকে। তারা প্রায় ১০০০ গজের মত পিছু হটে একটি গ্রামে পৌছে ডিফেন্স নেয়। সেখানে তাদের আর্টিলারি পজিশন ছিল। আমরা সামনে অগ্রসর হয়ে ডিফেন্স নেই। এই আক্রমনে ভারতীয় আর্টিলারি অবশ্য খুব সাহায্য করে। পরবর্তীতে সকল আক্রমনেই ভারতীয় বাহিনীর আর্টিলারি প্রভুত সাহায্য করে। আমরা ক্রমশঃ আঘাত হেনে পাকিস্তানীদের পিছু হটিয়ে অগ্রসর হতে থাকি। আমার সাব সেক্টর ট্রুপ্স নিয়ে ১০ ই ডিসেম্বর লাঙ্গলহাটে পৌছাই। ইতিপূর্বে হাতীবান্ধা ছাড়া এমন কোন গুরুত্বপূর্ণ যুধ আর হয়নি। পাকসেনারা লাঙ্গলহাটি ব্রিজ উড়িয়ে দিয়ে তিস্তার অপর পারে চলে যায়। আমরা ১৩ ই ডিসেম্বর হারাগাছা এলাকা দিয়ে তিস্তা নদী অতিক্রম করি। সেখানে কোন পাকসেনা ছিলনা। হারাগাছার এই স্থান থেকে রংপুরের দুরত্ব ৮ মাইল হওয়া সত্বেও রংপুর পৌছতে আমাদের সময় লাগে তিন দিন। কারন পথে অনেক জায়গায়ি পাকসেনা ছিল। রংপুর এলাকাতে পৌছাই ১৫ ডিসেম্বর। ১৬ ই ডিসেম্বর ঢাকায় পাকসেনারা আত্মসমর্পণ করলেও রংপুরে পাকসেনারা আমাদের কাছে আত্মসমর্পণ করেনি। হিলির দিক থেকে আগত ভারতীয় সেনাবাহিনীর কাছে আত্মসমর্পণ করে। ইতিমধ্যে কর্নেল নওয়াজেশের সাব সেক্টর ট্রুপস ও চলে যায়। আমাদের দুই সাব সেক্টর ট্রুপস এক হয়ে গেছিল। আমরা আমাদের ট্রুপস নিয়ে রংপরে থকি। ভারতীয় সেনাবাহিনী রংপুর সেনানিবাসে অবস্থান নেয়।

প্রশ্নঃ সমগ্র যুদ্ধকালীন সময়রে আপনার এমন একজন সহকর্মীর কথা বলুন যিনি যুদ্ধক্ষেত্রে সাহসিকতা দেখিয়েছেন।

উত্তরঃ আমি ফারুকের কথা বলব। ফারুককে লেফটেন্যান্ট বলা হলেও এ কোন কারনেই হোক পাকিস্তানে সে কমিশন পয়নি। বাংলাদেশের মুক্তিযুদ্ধে অংশ নেয়ার জন্য সে আমার সাব সেক্টরে  যোগদান করে। সে সময় আমার সাব সেক্টরে আমিই একমাত্র অফিসার ছিলাম। আর একজন অফিসারের অভাব আমি বিশেষভাবে উপলব্ধি করছিলাম। ফারুককে পেয়ে আমি ভীষন ভাবে খুশি হই। বস্তুতঃ তাঁর মত সাহসী ছেলে আমি খুব কম দেখেছি। হাতিবান্ধা আক্রমনের পর আমি একটি বি ও পি থেকে ওয়ারলেসযোগে পাকিস্তানীদের উপর আঘাত হানার জন্যে আরটিলারি ডাইরেক্ট করছিলাম। সেক্টর কমান্ডার বাশার আমার প্রায় ৬০০ গজ পিছনে ছিলেন। আমি আর ফারুক পাশাপাশি দাঁড়িয়ে। পাকিস্তানীরা আমাদের উপর আর্টিলারির গোলা ছুঁড়ছিল। গোলা যখন পরে তখন লক্ষ্যবস্তুর আশেপাশে পরার পরই লক্ষ্যবস্তুর উপরে ফেলা হয়। আমাদের আশেপাশে গোলা পরছিল এবং বুঝতে পারছিলাম এখনি আমরা যেখানে দাঁড়িয়ে আছি সেখানে পরবে। ফারুককে বললাম কভার নিতে কিন্তু সে কভার না নিয়ে আমার কাছে সরে আসে। পাকিস্তানী কামানের গোলা তখন ১৫/১৬ গজ দূর এসে পরে। সৌভাগ্যই বলতে হবে ডিপ্রেশন থাকায় গোলা তেমন কাজে আসে না। আমি গ্রাউন্ডে গেলাম। আমি উঠেই তার খোঁজ করলাম দেখি সে হাসছে। আমি বললাম চলো কভারে যাই। সে বলল স্যার এখানে আর শেল পরবে না। আমরা দুজন যেখানে গোলা পরেছিল সেই গর্তে গিয়ে দাঁড়া্লাম। তেমনি ছোট ছোট অনেল ঘটনার মধ্য দিয়েই লেঃ ফারুকের সাহসিকতার পরিচয় পেয়েছি। 

আমি সেক্টর কমান্ডারের কথা বলব। তার সকল অপারেশনে যাওয়ার কথা নয় কিন্তু তিনি মেজর অপারেশনের প্রতিটিতেই স্বয়ং থাকতেন তদারক করতেন। এতে ট্রুপস এর মনোবল বৃদ্ধি পেত।

আর একজন বিডিআর হাবিলদার রাঙ্গু মিয়ার কথা বলব। তার চেহারা দেখতে মনে হত সে একটা ডাকাত। হাতীবান্ধা অপারেশনে রাঙ্গু মিয়া (শহীদ) বীরবিক্রম এবং নায়েব সুবেদার সম্ভবতঃ লুতফর (শহীদ) বীরবিক্রমের কথা না বললেই নয়। তখন বেলা সাড়ে আটটা। পাকিস্তানীদের ডানদিকের পজিশন ফল করছে। কিন্তু বামদিকের পজিশন ছিল একটি বিওপিতে। বেশ উঁচুতে। আমাদের উচিত ছিল আগে বামদিকের পজিশন দখল করা। পরে ডানদিকের পজিশনে আঘাত হানা। আমরা প্ল্যানিং এ ভুল হওয়ায় আমি প্রথমে ডান ও পরে বামদিকে আক্রমন চালাই। কিন্তু ডানদিকে আক্রমন চালিয়েই আমি আমার ভুল বুঝতে পারি এবং বামদিকে দখল না করতে পারলে যে আমরা এখানে থাকতে পারব না তাও বুঝতে পারলাম। দুটি কোম্পানীর একটি কমান্ডার ছিলেন বিডিআর নায়েক সুবেদার লুতফর আর তাঁরাই সঙ্গে ছিল হাবিলদার  রাঙ্গু মিয়া। আমরা এটাকিং পজিশন থেকে ৩০০/৪০০ গজ দূরে একটা বাঁশঝাড় থেকে এগুচ্ছি বামদিকে। সময় তখন বেলা সারে ১০ টা। আমরা অগ্রসর হওয়ার সাথে সাথে পাক আর্টিলারি গোলা এসে পড়তে লাগল। এই গোলা শূন্যেই ফাটে এবং এত ক্ষয়ক্ষতি হয় বেশী। এরই মধ্য দিয়ে এই দুজন বিডিআর সৈনিক নির্ভয়ে পাকিস্তানীদের বাঙ্কার চার্জ করে এবং দখল করে। এদের সাহস ও আত্মত্যাগ তুলনাহিন। জাতির দুর্ভাগ্য দুজনই সংঘর্ষে পাকিস্তানী বাঙ্কার চার্জ করতে গিয়ে শহিদ হন।

প্রায় ২২ মাইল লম্বা এবং চওড়া ন্যুনতম ৩ মাইল, কোথাও ১৮ মাইল আমার সাব সেক্টর মুক্ত ছিল। বলতে গেলে পুরো পাটগ্রাম থানাটাই আমরা মুক্ত রেখেছিলাম আমার সাব সেক্টরে প্রধানমন্ত্রী তাজউদ্দিন আহমদ একবার আসেন। স্থানীয় এম পি মতিয়ুর রহমান মাঝে মাঝে আসতেন অন্য আর কেউ তেমন আসতেন না। সি ইন সি কোনদিন আসেননি। বিদেশী সাংবাদিক আসেননি তবে ভারতীয় সাংবাদিকরা আসতেন।
                                                   




নীলাঞ্জনা অদিতি
<১০, ১২.৭, ৩২৬-৩২৮>

জুন মাসের প্রথম সপ্তাহে আমি ফুলবাড়িতে যে ক্যাম্প দেখে এসেছিলাম সেখানে যোগদান করি। শুরু থেকে আমার গেরিলা জীবনের শেষ পর্যন্ত এখানেই ছিলাম, অর্থাৎ নভেম্বরের প্রথম সপ্তাহ পর্যন্ত এখান থেকেই ছোটখাটো অনেক অপারেশনে গিয়েছি। এর মধ্যে উল্লেখযোগ্য ছিল বোয়ালিয়া ব্রীজ অপারেশন। আমরা বড় পুল বলতাম। এখানে রাজাকাররা পাহারায় ছিল। আমাদের পরিকল্পনা ছিল এই ব্রীজে গ্রেনেড নিক্ষেপ করা। আমরা এ পরিকল্পনায় বেরিয়েছিলাম। ঐদিনই সম্ভবতঃ কুড়িগ্রাম থেকে একটা দল ট্রেনে করে তিস্তার দিকে যাচ্ছিল। এই ব্রীজের আরেকটু দূরে আরেকটা দল বি ডি আর এর নায়েক সুবেদার ওহাবের নেতৃত্বে তাদের উপর আক্রমন শুরু করে। পরে আমরাও যোগ দেই সেই আক্রমনে এবং আশেপাশের অনেক লোক আনসারদের মধ্যে যারা ছিল তারা সবাই যোগ দেয়। পরবর্তী পর্যায়ে হানাদারদেরকে ওখান থেকে পালিয়ে যেতে বাধ্য করা হয়। আমরা সেখানে গিয়ে অনেক রক্তের দাগ দেখতে পাই এবং পরে জেনেছিলাম তাদের অনেক হতাহত হয়েছে। তারপর রেললাইনের নীচু দিয়ে অপর পাশের কভার দিয়ে পালিয়ে যেতে বাধ্য হয়। এই ঘটনাতা একটা পত্রিকায় ছাপা হয়েছিল।

প্রশ্নঃ কোন পত্রিকায় ছাপা হয়েছিল?
উত্তরঃ এটা “আনন্দবাজার” পত্রিকায় ছাপা হয়। ঐ সময়ে প্রাথমিক পর্যায়ে গেরিলা তৎপরতার একটা উল্লেখযোগ্য সাফল্যের খবর ছিল এটা।

দ্বিতীয় ঘটনাটা তবে সম্ভবতঃ জুলাই এর শেষের দিকে বা আগস্টের প্রথম দিকে। আমি এই ঘটনায় প্রথমে ছিলাম না পরে জড়িয়ে পরি। ঘটনাটা আমাদের এলাকায়। পাকিস্তানি সেনাবাহিনীর একজন সদস্য মেয়েলোকের পোষাকে ঐ এলাকায় আসে। মকবুল খান তার নাম ছিল। মহিলা সেজে অন্য মেয়েলোক ধরতে সমস্যা হবে না এই রকম একটা মোটিভ নিয়ে সে এসেছিল। আমরা গ্রামের মধ্যে “ আর্লি ওয়ারনিং” সিস্টেম রেখেছিলাম। গ্রামের কোনে কোনে আমাদের যুবকরা পাহারা দিত। গ্রামের মধ্যে কেউ ঢুকলে ওরা তাড়াতাড়ি খবর দিত। একজন এসে বলল যে একটা মেয়েলোক গ্রামের দিকে আসছে সে দেখতে অস্বাভাবিক। আমাদের দেশের মেয়েলোক সাধারনতঃ এই রকম দীর্ঘকায় মোটাসোটা হয়না। তাই সবার মনেই একটা সন্দেহ হল। সে গ্রামে ঢুকেছে মেয়েলোকদের ধরার চেষ্টা করেছে, পারেনি রবং এক জায়গায় একটা মেয়েকে ধরেছিল সে চিৎকার করে পালিয়ে গেছে। এই খবর টা কিছুদূর পর্যন্ত পৌছে যায়। এক পর্যায়ে যুবক দলের মধ্যে আব্দুর রহমান নামে এক সাহসী ছেলে লোকটিকে ধরে ফেলে। লোকটির কাছে বোধ হয় একটা হুইসেল ছিল অথবা তার ঠোট দিয়ে সে খুব জোরে একটা হুইসেল দেয়। হুইসেল দেয়ার ফলে সেই বোয়ালিয়া ব্রিজ থেকে গুলি শুরু হয়। সেখানে পোস্ট ছিল। সেখানকার লোক এসে তাকে উদ্ধার করতে পারেনি। ছেলেদের সেই দল মকবুল খান কে ধরে নিয়ে ধরলা নদী পার হয়ে ফুলবাড়িতে চলে আসে। সেদিন ই আমরা যাচ্ছিলাম একটা অপারেশনে। ধরলার পারে ওদের দেখা পেলাম। মকবুল খানকে ফুলবাড়ি ক্যাম্পে নিয়ে আসি। পরে তাকে সাহেবগঞ্জে নিয়ে যাওয়া হয়। সেখানে আমাদের সাব সেক্টর হেডকোয়ার্টার ছিল ক্যাপ্টেন নওয়াজেশের নেতৃত্বে। তার কাছ থেকে অনেক কথা জানা যায়। সে ছিল পাঞ্জাবি। তার উদ্দেশ্য ছিল ঐ একটাই গ্রামে এসে মেয়ে ধরে নিয়ে যাওয়া। এটা একটা চমকপ্রদ ঘটনা বলতে হবে।

তারপর ডাইরেক্ট কোন সংঘর্ষ হয়নি। তবে একটা ঘটনার কথা মনে পরে। তখন আমরা ফুলবাড়ি ডিফেন্সে ছিলাম। লালমনিরহাট থেকে ফুলবাড়ির দিকে একটা রাস্তা গেছে। লালমনিরহাট থেকে ফুলবাড়ির দিকে একটা রাস্তা গেছে। লালমনিরহাট এবং ফুলবাড়ি মধ্যে ধরলা নদী। ফেরীর ওপারে অর্থাৎ ফুলবাড়ির দিকে আমাদের এফ এফ ডিফেন্স ছিল। এম এফ কোম্পানী ছিল মোবাইল। তারা ঐ এলাকায় যেত পেট্রোলিং করে আবার ফিরে আসত। কিন্তু এফ এফ কম্পানি পারমানেন্টলি ওখানে থাকত। একবার আমরা অখানে গিয়েছিলাম সারারাত ওখানে পেট্রোলিং করেছি। আমার জীবনে এই প্রথম সেদিন গুলি ছুড়ি। আমাকে সেখানে শিক্ষা দেয়া হয় কিভাবে গুলি ছড়তে হয়। সারারাত খাওয়া হয়নি। দুপুরবেলা খাবার কিছু পাইনি। স্থানীয় এক বাড়িতে বসে আমরা জাউ খাচ্ছিলাম। এমন সময় আমাদের উপর মেশিনগানের ফায়ার। নদীর এপার থেকে ওপার। মাঝখানে নদীর দূরত্ব ৫০০/৬০০ গজ। আমরা যে বাড়িতে খাচ্ছিলাম সে বাড়ির কলাগাছে এবং টিনের চালে খুব গুলি পড়ছে। আমরা তাড়াতাড়ি করে দৌড়ে গিয়ে পজিশন নিলাম। প্রশিক্ষন তখনো কিছু নেই। তবে একটা রাইফেল হাতে কেবল নিয়েছি, দৌড়ে কিভাবে গুলি করতে হয় সেটা শিখেছিলাম। ওরা সবাই দৌড়ে গিয়ে রাইফেল হাতে তাড়াতাড়ি পজিশন নিয়েছে। আমিও নিয়েছি তবে তত তাড়াতাড়ি না পারায় ১০/১৫ হাত পিছনে পজিশন নিয়েছি। ওরা সেখান থেকে ফায়ার করছে পালটা জবাব দিচ্ছে। আমিও অনুমান ১০/১৫ হাত পিছনে একপাশ থেকে পালটা জবাব দিচ্ছি। আনসারের একজন লোক ছিল সে আমাকে যেভাবে গালি দিচ্ছিল সে গালির কথা আমি কখনো ভুলব না। খুব মজার গালি। “সামনে সামনে এসে ফায়ার কর নাইলে তোকে মেরে ফেলবে”। ও শেখাচ্ছিল যেন আমি আমার নিজের জীবন বাঁচাতে পারি। এবং একি সময় আমি আমার বন্ধুর জীবন কেও যেন রক্ষা করতে পারি। তারপর সামনে গিয়ে বেশ কিছুক্ষন ফায়ার করলাম।২” মর্টার ছিল আমাদের কাছে। এক সময় ফায়ার বন্ধ করি। পরে জানতে পেরেছিলাম ওদের উদ্দেশ্য ছিল নদী পার হয়ে আসা। কলাগাছ দিয়ে ভেলা তৈরি করেছিল তারা। পাকসেনারা লং রেঞ্জে ফায়ার করে দেখতে চেয়েছিল আমরা এপারে কেউ আছি কিনা। পরে আমাদের পালটা জবাব পেয়ে তারা আর নদী পার হবার সাহস পায়নি। এটা আগস্টের ঘটনা হবে। তারপর সেখান থেকে আমরা চলে যাই বাগভান্ডার বি ও পি তে। বাগভান্ডারে বিডিআর এর সুবেদার মেজর আরব আলী ছিল। তার একটি কোম্পানি ছিল এবং আমি সেই কোম্পানির ভিতর একজন সাধারন সৈনিক ছিলাম। সুবেদার আরব আলি ই সেই কোম্পানীর কমান্ডার ছিলেন। সাহেবগঞ্জ সাব সেক্টর অধীন বাগভান্ডার ডিফেন্স ই আমি বেশ কিছুদিন ছিলাম ওখানে থাকাকালীন আমাদের কটা উল্লেখযোগ্য অপারেশন হয়েছিল অক্টোবরের শেষের দিকে। লেঃ সামাদ যিনি শহিদ হয়েছেন এবং লেঃআবদুল্লাহ এরা কেবল কমিশন পেয়ে এসেছেন আর আমরা সেকেন্ড ব্যাচের জন্য সিলেক্ট হয়েছি যাবো। এরা যখন পথম আসলো তখন এদেরকে নিয়ে একটা অপারেশন করা হল জয়মনিরহাটে। পাকিস্তান সেনাবাহিনীর একটা কোম্পানী সেখানে ছিল। আমরা তা জানতে পেরেছিলাম। এই রেইডের পরিকলনা করেন ক্যাপ্টেন নওয়াজেশ আমি সেদিন তার সাথেই ছিলাম। আমি ছিলাম তাঁর সিগনাল অপারেটর, অয়ারলেস সেট নিয়ে একটা তেঁতুল গাছের উপর মাচা তৈরি করে উনি ছিলেন আর আমি তেঁতুল গাছের নীচে অয়ারলেস সেট নিয়ে ছিলাম। সেখান থেকে তিনি পাক ক্যাম্পের উপর ডাইরেক্ট আক্রমন করেছিলেন। আমার কম্পানী অর্থাৎ যেটা সুবেদার আরব আলির কোম্পানি এবং ডানদিকে একটা এফ এফ কোম্পানি ছিল সুবেদার শামসুল হকের নেতৃত্বে এই দুটো কোম্পানীর একটি দেয়া হল লেঃ সামাদের নেতৃত্বে এবং অপরটা লেঃ আবদুল্লাহর নেতৃত্বে। এই দুটো কোম্পস্নি নিয়ে ভুরুঙ্গামারী আক্রমন করি সন্ধ্যের পর। পরিকল্পনা মোতাবেক দুটো কোম্পানি প্রায় ভুরুঙ্গামারির কাছে পৌঁছে যায়। বাঁ দিকে সোনারহাটে যে কোম্পানি ছিল তাদেরকে রাস্তার উপর ব্লক করতে বলা হল যাতে পাকিস্তান সেনাবাহিনি ঐ দিকে পালিয়ে যেতে না পারে। তাদের একটাই পথ খোলা রাখা হয়েছিল সেটা হল নাগেশ্বরির দিকে। কিন্তু ঐ কোম্পানী ঠিকমত একশন নিতে পারেনি ফলে পাকিস্তানীরা ভুরুঙ্গামারী ছেড়ে সোনাহাটা দিয়ে ভেতরে ঢোকে এবং উলটা দিক দিয়ে আমাদের দিকে হায়ার করতে শুরু করে। আমরা জানতে পাই যে ওটা এফ এফ কোম্পানির দল না। ওটা পাকিস্তানীরা বিতাড়িত হয়ে উলটা দিক দিয়ে ভিতরে এসে আমাদের উপর আঘাত হানছে এজন্যে সেখানে বেশীক্ষন থাকা সম্ভব হয়নি। সবকিছু তছনছ করে বাঙ্কার ভেঙ্গে দিয়ে আমরা রাতের অন্ধকারেই ওখান থেকে ফিরে আসি। রেইড হিসাবে এটিকে আমরা সফল রেইড বলতে পারি, তবে আক্রমন হিসাবে এটা সফল ছিল না। কেননা পরবর্তীতে পাকিস্তানীরা আবার সেখানে ডিফেন্স গড়ে তুলেছিল।

[bookmark: Raygonj_dokholer_lorai]রায়গঞ্জ দখলের লড়াইঃ

লেঃ সামাদ আর লেঃ আবদুল্লাহ ২৫ মাইল রেঞ্জের অয়ারলেস হাতে দুই গ্রুপ কমান্ডো নিয়ে বেরিয়ে পরেছিল ১৯ শে নভেম্বর পাকিস্তানীদের শক্ত ঘাঁটি রায়গঞ্জ দখলের জন্য। সবার হাতে একটা করে স্টেনগান আর কিছু গ্রেনেড। প্রতিজ্ঞা নিয়ে তারা বেরুলো রায়গঞ্জ দখলের। লেঃ সামাদের গ্রুপে ছিল কমান্ডো মাহবুব, কাসেম ও অন্যান্য এবং লেঃ আব্দুল্লাহর গ্রুপে ছিল ১৫ জন শক্তিশালী কমান্ডো। দুই গ্রুপ রায়গঞ্জে অবস্থিত ২৫ পাঞ্জাব রেজিমেন্ট কে লক্ষ্য করে দুই দিক থেকে যাত্রা শুরু করে। ঠিক হয় ৫০০ গজের মধ্যে গিয়ে অয়ারলেসে সামাদ ও আব্দুল্লাহ দুজনের পজিশন জানিয়ে দেবে। জাঙ্গল শু পরে চাদর গায়ে জড়িয়ে মুক্তিযোদ্ধারা রাত নটায় নিঃশব্দে বেড়িয়ে পড়ে ৬ নং সাবসেক্টর ভুরুঙ্গামারি থেকে ঈদের আগের রাতে। সোয়া ঘন্টা যাত্রার পর রায়গঞ্জ ব্রিজের সন্নিকটে পৌঁছে লেঃ সামাদ সহসা দেখলেন তার গ্রুপের সবাই ২৫ পাঞ্জাব রেজিমেন্টের ট্র্যাপে পরে গেছেন। তিনি বুঝলেন ভুল রেকি হয়েছে। রায়গঞ্জ ব্রিজের নিচে ২৫ পাঞ্জাবের এল এম জি সহ বাঙ্কার রয়েছে এ খবর তিনি পাননি।ছোট শিশ এর সঙ্কেতে তিনি সবাইকে শুয়ে পরতে বললেন। অয়ারলেস সেট ওপেন করে “হ্যালো আব্দুল্লাহ” বলতেই শুরু হয়ে গেল ক্রস ফায়ারিং সেই সাথে পাকিস্তানীরা তাদের উপর আর্টিলারি গান ও ৩ ইঞ্চি মর্টার চালাতে লাগল। বীর সামাদ বল্লেন “ কেউ এক ইঞ্চি পিছু হটবে না মরলে সবাই মরব বাঁচলে একসাথেই  বাঁচব”। শুরু হয়ে গেল মুক্তিযোদ্ধাদের জীবন মৃত্যু পাঞ্জা লড়াই। অনেক শক্তিশালী ও দক্ষ এবং অনেকগুন ভারী অস্ত্রে সজ্জিত ২৫ পাঞ্জাব বাহিনীর ঘেরাও এর মধ্যে পরে বাংলার তরুন বীরেরা সেদিন ফুলের মত ঝরে পরতে লাগল। কিন্তু কেউ সামাদের আদেশ অমান্য করেনি। নিশ্চিত মৃত্যুমুখে থেকে মুহুর্মুহু মর্টার শেল ও বুলেটের মুখে পরে মুক্তিযোদ্ধারা কেউ এতটুক দমেনি। নিজের শেষ বুলেটটি শত্রুর প্রতি নিক্ষেপ করেছে তারপর নিজে শহিদ হয়েছে। আমাদের ১৫/ ২০ জন বীর মুক্তিযোদ্ধা সেদিন এক ব্যাটেলিয়ন ২৫ পাঞ্জাবের বিরুদ্ধে যে অসম সাহস ও বীরত্ব নিয়ে লড়াই করেছে পৃথিবীর যে কোন বীরত্বব্যঞ্জক লড়াই এর সাথে তার তুলনা হতে পারে।

অপরদিকে লেঃ আবদুল্লাহ হেডকোয়ার্টারকে ডেভলপমেন্ট জানিয়ে দিল। ৬ নং সেক্টর কমান্ডার উইং কমান্ডার বাশারের নেতৃত্বে মূল বাহিনী এগিয়ে এলো। ১৯ তারিখ ভোর থেকে ২০ তারিখ সন্ধ্যা পর্যন্ত কামান ও আর্টিলারি দিয়ে আঘাত হানলেন ২৫ পাঞ্জাব রেজিমেন্টের উপর। গ্রাম থেকে লোক এসে বলল খান সেনারা ভেগে যাচ্ছে। ২১ শে নভেম্বর সকালে সেই শক্তিশালী ট্রেইন্ড ২৫ পাঞ্জাব রেজিমেন্ট বিধ্বস্ত হয়ে রিট্রিট করল ৫ মাইল দূরে নাগেশ্বরিতে। 

এই যুদ্ধে ২৫ পাঞ্জাবের কমপক্ষে সাড়ে ৩০০ থেকে ৫০০ জন নিহত বা আহত হয়েছে। রণাঙ্গনেই পরে ছিল ৩০/৩৫ জনের মৃতদেহ। লেঃ সামাদের গ্রুপে মাহবুব ও কাশেম ফিরে আসতে পেরেছিল। এই যুদ্ধ ছিল আমাদের জন্য একটি বড় বিজয় ও পাকিস্তানী ফোরসের জন্য একটি আঘাত। কেননা ২৫ পাঞ্জাব রেজিমেন্ট ছিল তাদের গর্ব। কিন্তু এই যুদ্ধে যেসব মুক্তিযোদ্ধাকে আমরা হারিয়েছিলাম তাদের প্রত্যেকেই ছিলেন বীর। এবং সেই যুদ্ধে প্রত্যেকেই বীরের মৃত্যুবরন করেছিলেন। আমরা দের সবাইকে সালাম জানাই। সালাম জানাই সেই নির্ভীক যোদ্ধা লেঃ সামাদকে। ২১ তারিখ ভোরে রায়গঞ্জ ব্রিজের কাছে খোঁচা খোঁচা দাঁড়ি মুখে প্যান্টের ভিতর হাফশার্ট ঢোকান মাতির উপর মুখ থুবরে পরে থাকা অবস্থায় লেঃসামাদকে সবাই দেখল জীবনে যেমন সে বীরবিক্রমে লড়াই করেছে মরনেও তেমনি বীরবিক্রমে মাতৃভূমিকে আলিঙ্গন করে শুয়ে রয়েছে। উইং কমান্ডার বাশার সামরিক কায়দায় ডান হাত কপালে তুলে সেল্যুট করলেন তাকে। সেল্যুট করল সবাই। জয়মনিরহাট মসজিদের পাশে তাকে কবর দেয়ার ব্যবস্থা করা হল। কিন্তু জানাজা পড়ার জন্য মৌলভী পাওয়া গেল না। সীমান্তের ওপার থেকে এক মসজিদের ইমামকে আনা হল জানাজার জন্য। ৪১ বার গান সেলুটের সাথে সাথে রনাঙ্গনে বেজে উঠল লাস্ট পোস্ট। সব শহীদের জানাজা ও দাফন সম্পন্ন করে সবাই চলল ফ্রন্টের দিকে, হাতে ইস্পাতের চকচকে অস্ত্র চোখে পানি। উইং কমান্ডার বাশার অন্যদের চোখ মুছিয়ে দিচ্ছিলেন নিজে কাঁদছিলেন। ফ্রন্টে ফ্রন্টে বিজয় হয়েছে, সেই সাথে বেদনার সুর বেজেছে। অশ্রুজলে সবাই সিক্ত হয়েছে।

রাজধানী ঢাকার প্রেক্ষাগৃহে বসে যারা ‘ব্রীজ অন রিভার কাউয়াই’ দেখে আতঙ্কে ভয়ে শিউড়ে ওঠেন তাদের কেউ জানলেন না কোনদিন যে একাত্তরে সারা বাংলার বুক জুড়ে ‘ব্রীজ কাউয়াই’ এর এর চেয়ে লোমহর্ষক বহু অপারেশন করেছিল আমাদের বীর মুক্তিযোদ্ধারা।

‘বড়খাতা ব্রিজ’ অপারেশন তার একটি। এই ব্রিজটি উড়ানোর জন্য মুক্তিযোদ্ধারা প্ল্যান করে মে মাসে। এই ব্রিজটি পাক হানাদারদের জন্য ছিল অপরিসীম গুরুত্বপূর্ণ। কেননা এই ব্রীজের ওপর দিয়ে চলে গেছে রেললাইন। যার সাথে রংপুরের সমগ্র এলাকা যুক্ত রেখে পাকবাহিনী ভারী রসদ ও সমরাস্ত্র সরবরাহ অটুট রখেছে। এই ব্রীজ খতম করতে পারলে সরাসরি রংপুরের যোগাযোগ ব্যবস্থা বিচ্ছিন্ন করা যায় এবং পুরোপুরি মুক্ত হতে পারে হাতিবান্ধা, বড়খাতাসহ ২২ মাইল এলাকা।

৬ নং সেক্টর কমান্ডার উইং কমান্ডার খাদেমুল বাশার সিদ্ধান্ত নিলেন হানাদারদের রেললাইন বিচ্ছিন্ন করে ওদের কাবু করতে হবে এবং এই বড়খাতা ব্রীজ উড়িয়ে দিতে হবে। মে মাসের শেষ সপ্তাহে একটা কমান্ডো গ্রুপ পাঠালেন তিনি। বড়খাতা ব্রীজের ওপর পাক-পাঞ্জাবীর বাহিনী ছিল প্রস্তুত। কোন সুযোগ ই ছিলনা মুক্তিইবাহিনীর কমান্ডো গ্রুপ টার কাছে ভিরবার। ফিরে এলো তারা।

জুলাই মাসের মাঝামাঝি আতক কমান্ডো গ্রুপ কে পাঠালেন। দুর্ভেদ্য সে অঞ্চল। পিঁপড়ের মত ছেয়ে আছে পাকফৌজ ব্রীজের ওপরে।নীচে। ডাইনে ও বামে। ব্যর্থ হয়ে ফিরে এলো তারা।

আগস্ট মাসের ৪ তারিখ। তৃতীয়বারর মত একটা গ্রুপ গেল সাথে প্রাক্তন ই টি আর বাহিনি বাঙালি জোয়ান। ব্রীজের কাছাকাছি প্রায় পৌঁছেছিল তারা। কিন্তু না। হানাদার বাহিনি শকুনের চোখ মেলে প্রস্তুত ছিল। ফায়ার ওপেন করে দিল আমাদের কমান্ডো গ্রুপটার ওপর। ক্যাজুয়েলটিসহ ব্যর্থ হয়ে ফিরে এল তারা।

বসলেন কমান্ডার খাদেমুল বাশার। হেডকোয়ার্টারে ডাকলেন ঐ এলাকার সাব সেক্টর কমান্ডার ক্যাপ্টেন মতিয়ুর রহমান কে (বীরবিক্রম), ডাকলেন কোম্পানী কমান্ডার হারেসউদ্দিন সরকার কে। চুলচেরা বিশ্লেষন হয়ে গেল হাতিবান্দার ম্যাপ নিয়ে। পথঘাট একে দিয়ে দিলেন তিনি ক্যাপ্টেন মতিয়ুর ও হারেসউদ্দিনের কাছে।

পাকিস্তানের পাঞ্জাব রেজিমেন্টের ১ কোম্পানি ফোর্স ছিল এই ব্রিজ রক্ষায়। এতেই অনুমান করা যায় এই ব্রিজের গুরুত্ব তাদের জন্য কত অপরিসীম ছিল। পাকিস্তানিদের পজিশন ছিল বড়খাতা ২ নং ব্রীজের উপর ও দুই সাইড। রেলওয়ে স্টেশন ও গড্ডিমারির সংযগ এই ব্রীজটি ছিল তিস্তা নদীর ওপর।

তিন তিনবার ব্যর্থ হয়ে ফিরে আসার পর এই গুরুত্বপূর্ণ ‘এসাইনমেন্ট’ ঘাড়ে তুলে নিলেন বাংলার দুই বীর মুক্তিযোদ্ধা মতিউর ও হারেস। তৃতীয় ব্যর্থতার ৮ দিন পর ১২ ই আগস্ট, রাত ৮ টা। এক কোম্পানি শক্তিশালী পাঞ্জাবি আর্মির সামনে কতজন বাঙালি বীর গেলেন? ১২ জন। হ্যা, মাত্র ১২ জন বাঙ্গালী বুকে দেশপ্রেমের মন্ত্র নিয়ে মুখে কলেমা শাহাদাত ‘লা ইলাহা ইল্লালাহ’ পড়তে পড়তে বাউরা রেলস্টেশন থেকে যাত্রা করল ক্যাপ্টেন মতিউর রহমান (বীরবিক্রম), কোম্পানি কমান্ডার হারেস উদ্দিন সরকার (বীর প্রতীক), মুক্তিযোদ্ধা আফজাল হোসেন (পরে যিনি পাটগ্রামে হানাদার দের সাথে শহীদ হন), নজরুল ইসলাম, মন্সুর আলি, শওকত আলি প্রমুখ। হাতে তাদের এক্সপ্লোসিভস, ডেটনেট, এল এম জি, স্টেনগান ও তিন ইঞ্চি মর্টার। তাদের পেছনে প্রয়োজনমত কাভারিং দেয়ার জন্য লেঃ মেজবাউদ্দিনের (বীরবিক্রম)ও সুবেদার আব্দুল মালেকের নেতৃত্বে ২ টা এফ এফ কোম্পানি থাকল। মুক্তিযদ্ধারা যখন বাউরা থেকে জিপে যাত্রা শুরু করে তখন পাক বাহিনীর পজিশন ছিল মাইল দূরে ‘বড়খাতা ব্রীজ’। পাকবাহিনীর পজিশনে দুই মাইল দূরে গিয়ে জীপ যখন থামল রাত তখন পৌনে ১২ টা। জীপ থেকে সবাই নামল। এবার হাঁটার পালা। পায়ের তলায় শুকনো পাতাও যেন না পরে এমন সতর্কতায় পা ফেলে চলেছে ১২ জন বংগ জননির বীর সন্তান। সামনে লক্ষ্য শুধু ব্রিজ বড়খাতা। তিন তিনবার ফিরে গেছে মুক্তিবাহিনী। এবার তারা জীবন দেবে শুধু ব্রীজ অক্ষত রেখে যাবে না। কদম কদম পা ফেলে যকন তারা এগুচ্ছে এলো আল্লাহর আশীর্বাদ, মুশলধারে বৃষ্টি। সেই বৃষ্টিকে সাথি করে গায়ের জামা খুলে ‘এক্সপ্লোসিভ’ গুলকে জড়িয়ে নিয়ে এগিয়ে চলল ব্রীজ বড়খাতার দিকে। আকাশ ঘনিয়ে এলো অন্ধকার। বৃষ্টির গতি গেলো বেড়ে। ব্রীজ বড়খাতার ওপর চোখ পরল মুক্তিবাহিনীর। বৃষ্টিতে মুখ বুজে আছে পাকিস্তানীদের বাঙ্কারগুলো। ব্রীজের দুই মুখে পৌঁছে গেল হারেসউদ্দিন মতিউর রহমান ও অন্য সাথীরা। রাত তখন দেড়টা হবে। পাঞ্জাবীরা বৃষ্টির মুখে বাঙ্কারে ঢুকে বসে আছে। তলায় ততক্ষনে ত্রস্ত হাতে ক্ষিপ্রগতিতে এগিয়ে চলেছে মুক্তিবাহিনী অপারেশন। ব্রীজের তিন জায়গায় এক্সপ্লোসিভ বাঁধা হল। মুল প্লান ছিল দুই জায়গায়। কিন্তু বৃষ্টির জন্য পাক হানাদাররা যখন ‘ওয়াচ’ করতে পারছে না কিছুই তখন মতিউর রহমান সেই সুযোগটা কাজে লাগালেন। মাত্র ২৫ মিনিটে এক্সপ্লোসিভস লাগানর কাজ শেষ হয় যেটার জন্য সময় দেয়া ছিল ৩০ মিনিট। এটা সম্ভব হল কেননা মুক্তিবাহিনীর যেসব ছেলেদের তিস্তার পারে গার্ড থাকার কথা ছিল তারা বরং ব্রীজের তলায় কাজ করে। বৃষ্টির সুবিধার জন্য সিদ্ধান্ত টা অন দা স্পট চেঞ্জ করা হয়। এক কোম্পানী পাঞ্জাবি হানাদার ব্রীজের ওপর ডানে বামে দুর্ভেদ্য বাঙ্কারে বসে বসে যখন বৃষ্টির শব্দ শুনেছে ততক্ষনে তাদের মৃত্যুঘন্টা বেজে গেছে তিস্তা নদীর স্রোতের উপর।

অত্যন্ত সন্তর্পণে ধীরে ধীরে ক্যাপ্টেন মতিউর তিস্তার ওপর থেকে তুলে আনলেন তাঁর ১২ জন সাথিকে। গুনে গুনে নিলেন তিনি। হ্যা এবার পেছনে চলো সবাই। ৬০০ গজ দূরে এসে থামলেন তিনি। সেই মুষলধারে বৃষ্টির মধ্যে রাত পৌনে দুটার দিকে ডেটনেটে আগুন ধরালেন তারা। প্রচন্ড শব্দে সেই বৃষ্টিপাতের মধ্যে মনে হল আকাশ ভেঙ্গে রাশি রাশি বৃষ্টিপাত হচ্ছে ‘ব্রীজ বড়খাতার’ উপর। তিস্তার বুকে গুঁড়ো গুঁড়ো হয়ে ভেঙ্গে পরছে হানাদারদের বাঙ্কার ভেঙ্গে পরছে হানাদারদের শরীর। ‘জয় বাংলা’ ধ্বনি দিয়ে এল এম জির ফায়ার ওপেন করে দিল মতিউর হারেসরা। বাংলার দুশমনরা পেছনে ১৫ টি ডেডবডি ফেলে রিট্রিট করল। ব্রীজ বড়খাতার ওপারে উড়ল মুক্তির পতাকা। তিস্তার ওপাশ মুক্ত হয়ে গেল চিরতরে। যে ব্রীজের জন্য পাঞ্জাবিরা গর্ব করে বেড়াত তাদের দালালরা যে বড়খাতা ব্রীজের কথা বলে মুক্তিবাহিনীর পরাজয়ের প্রমান খারা করত সেই বড়খাতা ব্রীজের বিজয় যখন সম্পন্ন হল আনন্দে আবেগে কাঁদল ক্যাপ্টেন মতিউর, কাঁদল হারেসরা। একে অপরকে জড়িয়ে ধরল বুকে।
যুদ্ধের ইতিহাসে “ব্রীজ রিভার অন কাউয়াই” যদি থাকে, থাকবে আমাদের মুক্তিযদ্ধাদের বিরত্বগাঁথা নিয়ে “ব্রীজ রিভার অন তিস্তা” এর নাম।

কজন জানেন যে, আমাদের ৩১৫ জন মুক্তিযোদ্ধা ৪ দিন আটকা পরে শুধু বিস্কিট আর পানি খেয়ে বেঁচে ছিল? ৬ নং এইচ কিউ তে বসে সেক্টর কমান্ডার খাদেমুল বাশার সাহেব পর্যন্ত প্রায় ধরে নিয়েছিলেন তারা মারা গেছে।

সেই ‘দুঃখের চার রাত’ ছিল ৩ রা সেপ্টেম্বর থেকে ৭ ই সেপ্টেম্বরের রাত। এই রাতের শুরু হয়েছিল আরো আগে তিস্তার গা বেয়ে শঠিবাড়ি বন্দরের বুকে।

মুক্তিবাহিনীর পজিশন ছিল শঠিবাড়ির উত্তর ও পূর্ব দিকে। তাদের এক মাইল পেছনে তিস্তা নদী বয়ে চলেছে। তিস্তা নদীর অপর পারে পশ্চিম ও দক্ষিন দিকে এফ এফ কোম্পানি নং ৭ এর কমান্ডার হারেসউদ্দিন সরকার ৩৫০ জন এফ এফ নিয়ে প্রস্তুত হচ্ছেন। হানাদার পাকিস্তানিদের ডিফেন্স হচ্ছে শঠিবাড়ি বন্দরের দক্ষিন ও পশ্চিম সাইডে। এক কোম্পানি ফোরস নিয়ে সিমেন্টের মজবুত বাঙ্কারে মেজর হায়াত শক্তিশালী ডিফেন্স নিয়ে দীর্ঘ ৬ মাস বসে আছে। তাদের সাথে আছে ই পি কাফ এর এক কোম্পানী রাজাকার ছিল শ তিনেক। তার ওপর এছনে ছিল আরটিলারি। হেভি মেশিনগান, ছয় ইঞ্চি মর্টার, এল এম জি ১ টা তিন ইঞ্চি মর্টার কিছু স্টেনগান আর বাকি সব থ্রি নট থ্রি।

সেক্টর কমান্দার খাদেমুল বাশার সাহেবের নিকট থেকে ৭ নং কোম্পানী কমান্ডার নির্দেশ পান শঠিবাড়ির হানাদারদের ওপর চাপ সৃষ্টি করার জন্য। প্রথম দিকে মুক্তিযোদ্ধারা ‘হিট এন্ড রান’ পদ্ধতি অনুসরন করে পুরা আগস্ট মাস। সেপ্টেম্বর মাসের ২ তারিখ পর্যন্ত তাদেরকে ব্যস্ত রাখে। ইতিমধ্যে মুক্তিযোদ্ধারা গড়ে তোলে পাকা বাঙ্কার। শঠিবাড়ি বন্দরের পূর্ব ও উত্তর দিকে পাক হানাদারদের এক হাজার গজ দূরে এই সব বাঙ্কার তৈরী করে মুক্তিযোদ্ধারা মনোবল বাড়িয়ে তোলে। এবং এই সময় মুক্তিযোদ্ধা ও পাক হানাদাররা যার যার পজিশন থেকে গোলাগুলি বিনিময় করত।

সেপ্টেম্বরের ২ তারিখ। কম্পানী কমান্দার হারেসউদ্দিন সরকারের নেতৃত্বে মুক্তিযোদ্ধারা পাক হানাদারদের ৬০০ গজ দূরত্বের মধ্যে চলে আসে। ২ রা সেপ্তেম্বর রাত ৩ টায় কমান্ডার নিচে এস এল আর নিয়ে হানাদার পজিশনে ফায়ার ওপেন করে দেন। শুরু হয় মরনযুদ্ধ। হারেসের ছেলেরা প্রতিজ্ঞা করে শথিবারি বন্দর দখল না করে তারা পিছু ফিরবে না।

শঠিবারি হাইস্কুলের ভেতরে নির্মিত দুর্ভেদ্য ঘাঁটি থেকে শেল বর্ষণ করে খান সেনারা। শুরু হল তুমুল যুদ্ধ। খান সৈন্যদের মুহুর্মুহু শেল ও রকেটের আঘাত এসে পরছে মুক্তিবাহিনীর ওপর। ভাংছে বাঙ্কার আহত হচ্ছে মুক্তিসেনা। ধরাধরি করে তাকে নিয়ে যাওয়া হছে পেছনে। সামনে এগুচ্ছে আরেকজন মুক্তিসেনানী, করছে আঘাত শত্রুর বাঙ্কারে, পজিশনে গোলাগুলি আর আর্তনাদে ভরে উঠল ডিমলা থানার শঠিবাড়ি বন্দর। সমান গতিতে যুদ্ধ চলছে। ঘন্তার পর ঘন্টা। কেউ এক ইঞ্চি পিছু হঠছে না। সমানে সয়ানে যুঝে যাচ্ছে একে অপরকে একদিকে কমান্ড করছেন হানাদার বাহিনীর দুর্ধর্ষ মেজর হায়াত অন্যদিকে শ্যামল বাংলার এক তরুন বীর হারেসউদ্দিন সরকার। এক বাহিনী ছুড়ছে কামানের গোলা, রকেট ও শেল। অন্য বাহিনী দু একটি এল এম জি আর থ্রি নট থ্রি দিয়ে তার জবাব দিচ্ছে।

ঘন্টার পর ঘন্টা হয়ে যাচ্ছে। ৪ তারিখ সকাল থেকে যুদ্ধের তীব্রতা বেড়ে গেল। হারেস উদ্দিন সরকার কয়েকজন সাহসী সাথীকে নিয়ে পর পর কয়েকটি সম্মুখের বাঙ্কার পার হয়ে এডভান্স করে গেল সম্মুখপানে। হানল এ এম জির নিখুঁত আঘাত হানাদার বাহিনীর মেইন পজিশন শঠিবাড়ি স্কুলের ভেতরের বাঙ্কারে। দুপুর ১২ টার দিকে চাঞ্চল্য দেখা গেল হানাদারদের বাঙ্কারে ও ডিফেন্স পজিশনে। দ্বিগুন শক্তিতে হারেসের নেতৃত্বে মুক্তিযোদ্ধারা ছুটে যেতে লাগল সম্মুখপানে। সে এক ঐতিহাসিক মুহূর্ত। শঠিবাড়ি বন্দর আর কয়েক মিনিটের মধ্যেই মুক্তিযোদ্ধাদের করায়ত্ব হবে। প্রতিটি বাঙ্কারের মুক্তিযোদ্ধারা বৃষ্টির ঝাঁকের মত গুলি ছুড়ছে। হানাদার বাহিনী তাদের ডিফেন্স লাইন ছেড়ে পিছনে হটে যাচ্ছে বীর হারেস, বীর তার বাহিনি বুকে থ্রি নত থ্রি চেপে ধরে সম্মুখপানে গড়িয়ে গড়িয়ে দখল করছে সামনের ভুমি। মরিয়া হয়ে টিপে যাচ্ছে থ্রি নট থ্রি ট্রিগার। জয় তারা ছিনিয়ে আনবেই। হানাদারকে পালাতে হবে শঠিবাড়ি থেকে। ট্রেন্ড পাকিস্তানী বাহিনি তাজ্জব বনে গেল। এক তরুন মুক্তিযোদ্ধার কমান্দে এগিয়ে আসছে থ্রি নত থ্রি হাতে বাঙালি তরুন বালক। অব্যর্থ গুলি ছুড়ছে তাদের বাঙ্কারে। ছেড়ে যেতে হচ্ছে তাদের ডিফেন্স পজিশন।

কোম্পানী কমান্ডার হারেসউদিন ঘোষনা করে দিল ৪ ঠা সেপ্টেম্বর সূর্য ডোবার আগেই শঠিবাড়ি বন্দর মুক্ত হয়ে যাবে। তিনশ মুক্তিযোদ্ধা দম ধরে গুলি চালিয়ে যাচ্ছে হানাদারদের প্রত্যেকটা বাঙ্কারে। শঠিবারি বন্দরের জয় অত্যাসন্ন। আক্রমনের মুখে আর দাঁড়াতে পারছে না হানাদারেরা। আর কয়েক মিনিটের মধ্যেই পতন হয়ে যাবে। মুক্তিযোদ্ধারা পতাকা তুলে জয় বাংলা বলে চিৎকার করছে। এমন সময় হানাদার এলো আকাশ পথে। ৪ ঠা সেপ্তেম্বরের শঠিবাড়ি বন্দরে যখন মুক্তিযোদ্ধারা স্বাধীনতা পতাকা উত্তোলনের জন্য উদ্যোগ নিচ্ছে পশ্চিম গগনে সূর্য যখন ঢলে পরেছে ঠিক তেমন সময় গর্জন করতে করতে এলো দুটি হেলিকপ্টার। হারেসউদ্দিন ও তার বাহিনীর বাঙ্কারের পজিশনে বৃষ্টির মত বোমা ফেলল তারা। আক্রোশে ক্ষোভে মুক্তিযোদ্ধারা এল এম জির ফায়ার করল। হেলিকপ্টার দুটো চলে গেল প্রায় ২০ মিনিট ধরে মুক্তিযোদ্ধারা বিভিন্ন পজিশনে বোমা বর্ষণ করে। ডান পায়ে ডান হাতে এবং কপালে বোমার আঘাতে আহত হলেন সেই বীর তরুন যিনি ছিলেন সেই তিনশ মুক্তিযোদ্ধার বীর নায়ক। আহত হল আরো অনেকেই। এক নিমেষেই নিভে গেল সেই মুক্তিযোদ্ধাদের জয়ের আশা। রক্তাক্ত ক্ষতবিক্ষত আহতদের ব্যান্ডেজ ও ফার্স্ট এইড শুরু হল। বিচ্ছিন্ন হয়ে গেল ৬ নং এইচ কিউ এর সাথে সকল যোগাযোগ। খাবার ও অন্যান্য সামগ্রীর উপর বোমা পরায় সবকিছু ধ্বংস হয়ে গেল যদিও অস্ত্র ও গোলাবারুদের তেমন কোন ক্ষতি হয়নি মুক্তিযোদ্ধাদের বাঙ্কার এবং ডিফেন্স থেকে গুলি বন্ধ হওয়ায় হানাদার বাহিনী শুরু করল নতুন উদ্যমে গুলি-গোলা বর্ষণ।

সেই অসহায় অবস্থায় ৪ ঠা সেপ্টেম্বর রাত্রে অনেক মুক্তিযোদ্ধা যখন হতাশ হয়ে পরেছিল তখন রক্তাপ্লুত কোম্পানী কমান্ডার চিৎকার করে বললেন “যুদ্ধ চলবে মৃত্যু পর্যন্ত, যুদ্ধ চলবে, কেউ এক ইঞ্চি পিছু হটবে না। কাউকে যদি পিছনে তাকাতে দেখি, এই আহত অবস্থায় তার উপর আমি গুলি চালাব। জন্মভূমির বুকে বীরের মত লড়ে প্রাণ দাও সবাই। হেডকোয়ার্টার থেকে আমরা তিনশ জন বিচ্ছিন্ন, বিশ্ব থেকে বিচ্ছিন্ন। ধরে নাও আমরা সবাই মরে গেছি”। তিনি সবাইকে অনুরোধ করে বললেন “ মৃত্যুর আগে একবার শেষ লড়াই করে যাও”।

মুক্তিযোদ্ধারা প্রাণ ফিরে পেল। আবার ফিরে গেল বাঙ্কারে। হাতে তুলে নিল থ্রি নট থ্রি। এমনভাবে পার হয়ে গেল ৪ তারিখ রাত। ৫ তারিখ সারাদিন যুদ্ধ চলল সন্ধ্যায় দু পক্ষেই ফায়ার বন্ধ হল। সারারাত আহতদের সেবা শুশ্রুষা হল। ছয় তারিখ ভোরে হানাদার বাহিনি ছয় ইঞ্চি মর্টার ও রকেট লঞ্চার দিয়ে তুমুল আক্রমন শুরু করল।

একদিকে খাবার নেই। আড়াই দিন পার হয়ে যাচ্ছে। বিস্কুট এবং পানি খেয়ে বেঁচে আছে তিনশ মুক্তিযদ্ধা। শুধু ব্যান্ডেজ বেঁধে আহতরা পরে আছে বাঙ্কারে। সামনের দিক থেকে ছুটে আসছে কামানের গোলা মেশিনগানের গুলি। সবকিছু অনিশ্চিত। সব দিক দিয়ে বিচ্ছিন্ন। তবু মুক্তিযোদ্ধারা লড়াই চালিয়ে গেল। সঙ্কিছু অনিশ্চিত জেনেও দাঁত দাঁতে কামড়ে জীবন বাজি ধরে লড়ে গেল শঠিবাড়ি বন্দরে। ছয় তারিখ রাত আটটায় শঠিবাড়ির ডানদিকে মুক্তিযোদ্ধারা আকস্মিকভাবে তিনশ গজ ছুটে গিয়ে হানাদারদের কয়েকটি ডিফেন্স পজিশন দখল করে নেয়। এটা ছিল একটি আত্মঘাতী পদক্ষেপ। সেই ডিফেন্স লাইনে ছিল প্রায় দেড়শ রাজাকার। তারা অস্ত্রসহ আত্মসমর্পণ করে। আহত কোম্পানী কমান্ডারের নির্দেশ মোতাবেক মুক্তিযোদ্ধাদের ফ্রন্ট লাইনে বসিয়ে হানাদারদের বিরুদ্ধে গুলি চালাবার আদেশ দেয়া হয়। ধৃত রাজাকাররা সে আদেশ পালন করে। এর ফলে মুক্তিযোদ্ধাদের মনোবল বেড়ে যায়। চাঙ্গা হয়ে ওঠে তারা। ৬ ই সেপ্তেম্বর সারারাত গুলি আর পালটা গুলি চলতে থাকে। ৭ ই সেপ্টেম্বর ভোর বেলা পাকবাহিনী অবস্থান ত্যাগ করে নিলফামারির দিকে পালিয়ে যায়। ৭ ই সেপ্টেম্বর সকাল ৭ টা ২০ মিনিটে শঠিবাড়ি বন্দরের বুকে উড়ল মুক্তির পতাকা।
        

*দৈনিক ‘সংবাদ’- এর ১৫ ও ১৬ ডিসেম্বর, ১৯৮১ সংখ্যায় প্রকাশিত মুসা সাদিক রচিত প্রতিবেদন থেকে সংকলিত।

৩০-১০-৭০

	Date
	Events
	Casualties

	০৪-০৫-৭১
	চারজন মুক্তিযোদ্ধার একটি দলকে বিশেষ মিশনে রাজশাহী পাঠানো হল।
	এক জন শান্তি কমিটি চেয়ারম্যানকে আহত করা হয়েছে।

	১০-০৫-৭১
	নায়েব সুবেদার মুবশশারুল ইসলামের নেতৃত্বে একটি দল চারঘাট থানা আক্রমন করল।
	১০ জন পাক সেনা/মিলিশিয়া নিহত এবং ৭ জন আহত

	১৩-০৫-৭১
	হাবিলদার খঃ আঃ মতিন এক সেকশন সেনা নিয়ে সারদা পুলিশ ট্রেনিং সেন্টার আক্রমন করল।
	৬ জন পাকিস্তানি সেনা নিহত

	১৪-০৫-৭১
	আমাদের একটি দল মীরগঞ্জ বিওপি আক্রমন করল
	৭ জন পাকি সেনা নিহত এবং আরো ৭ জন আহত

	১৪-৫-৭১
	ল্যান্স নায়েক শারিকুর রহমানের নেতৃত্বে একটি দল মুখতারপুরে হানা দিলো।
	৩ জন পাকিস্তানি দালাল নিহত

	১৪-০৫-৭১
	আমাদের মুক্তিযোদ্ধারা রাজশাহীতে আক্রমন চালালো।
	৬ জন পাকিস্তানি দালাল নিহত

	১৪-০৫-৭১
	আমাদের মুক্তিযোদ্ধার একটি দল মীরগঞ্জে নাকিমুদ্দিন নামে একজন শান্তি কমিটি মেম্বারের বাড়িতে হামলা করলো।
	১ জন শান্তি কমিটি মেম্বার নিহত

	১৫-০৫-৭১
	হাবিলদার কাওসারুদ্দিন এর নেতৃত্বে একটি দল আলাতলির মুসলিম লীগের চেয়ারম্যানের বাড়িতে হামলা করলো।
	মুসলিম লীগের চেয়ারম্যান নিহত

	১৫-০৫-৭১
	হাবিলদার আমিরুজ্জামান সহ ১০ জন সেনা সারদা পুলিশ ট্রেনিং সেন্টার আক্রমন করলো।
	ভেড়ামারায় বিদ্যুৎ সঞ্চালন খুঁটি ধ্বংস করা হয়েছে।

	১৬-৫-৭১
	নায়েব সুবেদার মোহাম্মদ ইসমাইলের নেতৃত্বে এক সেকশন যোদ্ধা গোদাগাড়ীতে শত্রু অবস্থানের উপর হামলা করলো।
	৩ জন অবাঙ্গালী পাহারাদার নিহত

	১৬-৫-৭১
	হাবিলদার আমিরুজ্জামান ৫ জন সেনা সাথে নিয়ে আলাইপুর এর এক শান্তি কমিটি মেম্বারের বাড়ি আক্রমন করলো।
	১ জন শান্তি কমিটি মেম্বার নিহত

	১৬-৫-৭১
	আমাদের মর্টার সেকশন রাজশাহী পুলিশ লাইনের উপর গোলাবর্ষন করলো।
	১৭ জন পাক সেনা নিহত এবং ২৫ জন আহত।

	১৬-৫-৭১
	হাবিলদার মজিবর রহমানের নেতৃত্বে ১২ জন সেনার একটি দলকে বিদিপুর সড়কের সেতু উড়িয়ে দেবার জন্য পাঠানো হল।
	বিদিপুর সড়ক সেতু উড়িয়ে দেয়া হল।

	১৭-৫-৭১
	Mjd মিনুরুল ইসলাম যোদ্ধাদের একটি দলকে সাথে নিয়ে বাগদানিতে একজন পাকিস্তানি দালালের বাড়িতে হামলা করে।
	এক জন পাকিস্তানি দালাল নিহত।

	১৮-৫-৭১
	নায়েক একরাম আলি ৫ জন যোদ্ধাকে সাথে নিয়ে খারচাক্কা এলাকার পাকিস্তানি দালাল আব্দুস সাত্তারের বাড়িতে হামলা করে।
	এক জন পাকিস্তানি দালাল নিহত।

	২৪-৫-৭১
	১৫ জন যোদ্ধাকে সাথে নিয়ে হাবিলদার আজিজুর রহমান বাসুদেবপুর গ্রামে আক্রমন চালায়।
	২৫ জন পাকিস্তানি দালাল নিহত, আমাদের একজন মুক্তিযোদ্ধা নিহত হয়েছেন।

	০৪-০৬-৭১
	শত্রু আমাদের মুক্তাঞ্চল পোলাডাঙ্গাতে হামলা করে।
	আমাদের সেনারা শত্রুর সাথে যুদ্ধ করে শত্রুকে একাধিক লাশ পেছনে ফেলে পালিয়ে যেতে বাধ্য করেছে। ১৭ পাক সেনা নিহত, ২৫ জন আহত, এবং ২৫ জন পাকিস্তানি দালাল নিহত। আমাদের হাবিলদার মতিন এবং অন্য একজন কনস্টেবল আহত হয়েছে।

	১৯-৬-৭১
	হাবিলদার হুমায়ুন কবির ১০ জন সৈনিক নিয়ে পাকিস্তানি দালাল প্রেমতলির মালেক স্বর্ণকারের বাড়িতে হামলা করে।
	মালেক স্বর্ণকারকে হত্যা করার পাশাপাশি গোদাগাড়ী এবং নবাবগঞ্জের মধ্যকার টেলিফোন লাইন বিচ্ছিন্ন করা হয়েছে।

	২১-৬-৭১
	মুক্তিযোদ্ধাদের একটি দল শান্তি কমিটির চেয়ারম্যানের বাড়িতে হামলা চালায়।
	চেয়ারম্যান নিহত।

	২৪-৬-৭১
	গোদাগাড়ীর পাকিস্তানি দালাল মেসের বিশ্বাসের বাড়িতে হামলা করে মুক্তিযোদ্ধাদের একটি দল।
	মেসের বিশ্বাস কে হত্যা করা হয়েছে।

	২৪-৬-৭১
	হাবিলদার কাওসারউদ্দিনের নেতৃত্বে ৫ জন মুক্তিযোদ্ধা শান্তি কমিটির একজন মেম্বারের                                                                                                                                                        বাড়িতে হামলা করে।
	শান্তি কমিটি মেম্বারকে হত্যা করা হয়েছে।

	২৫-৬-৭১
	একদল মুক্তিযোদ্ধা আজ রাজশাহী টেলিফোন এক্সচেঞ্জে হামলা করেছে।
	এক মিলিশিয়া গার্ড নিহত হয়েছে।

	২৫-৬-৭১
	একদল মুক্তিযোদ্ধা আজ নাটোর – রাজশাহী সড়কে রেল ক্রসিং এ হামলা করেছে।
	একজন রেলওয়ে গার্ড নিহত ও একজন আহত হয়েছে।

	২৫-৬-৭১
	চারঘাট থানার বানেস্বর এ একজন শান্তি কমিটি মেম্বারের বাড়িতে মুক্তিযোদ্ধারা হামলা করলো।
	একজন শান্তি কমিটি মেম্বার নিহত হয়েছে। 

	২৬-৬-৭১
	কাটাখালিতে একটা সড়ক সেতু ধ্বংস করার জন্য একটি ডেমোলিশন পার্টি পাঠানো হল। রাজশাহী ইউনিভার্সিটি এলাকাতে শত্রুর অবস্থানের উপর ৩” মর্টারের ৪ টি গোলা বর্ষন করা হল।
	কাটাখালি সেতু ধ্বংস করা হয়েছে। দুজন বেসামরিক পাহারাদার নিহত। সালদার কাছে বিদ্যুতের খুঁটিও উড়িয়ে দেয়া হয়েছে।

	২৭-৬-৭১
	এক আক্রমনে কাটাখালিতে একটি বিদ্যুৎ কেন্দ্র এবং ৪ টি ট্রান্সফর্মার ক্ষতিগ্রস্ত করা হয়েছে।
	৩ মিলিশিয়া নিহত।

	২৭-৬-৭১
	তেলাইমারিতে একজন শান্তি কমিটির মেম্বারের বাড়িতে মুক্তিযোদ্ধারা হামলা করেছে।
	শান্তি কমিটি মেম্বারের বাড়ীর ক্ষতি করা হয়েছে।

	৩০-৬-৭১
	সারদা পুলিশ ট্রেনিং সেন্টারের কাছে একটি রেলসেতু ধ্বংস করার জন্য ডেমোলিশন পার্টি পাঠানো হল।
	৭ জন পাক সেনা নিহত।

	৩০-৬-৭১
	পানিকামরি, চারঘাটের বাহার নামের একজন শান্তি কমিটি মেম্বারের বাড়িতে হামলা করা হল।
	শান্তি কমিটি মেম্বার নিহত।

	৩০-৬-৭১
	নওহাটা, রাজশাহীর একজন শান্তি কমিটি মেম্বার/পাকিস্তানি দালালের বাড়িতে হামলা করা হল।
	দুইজন শান্তি কমিটি মেম্বার নিহত।

	৩-৭-৭১
	একদল মুক্তিযোদ্ধা অপারেশন চালানর জন্য রাজশাহী গেল।
	অপারেশনের পর নদী পার হতে গিয়ে শত্রুর হাতে একজন ছাত্র নিহত হয়েছে এবং আহত অন্য আরেকজনকে বারাকপুর হাসপাতালে পাঠানো হয়েছে।

	১-৭-৭১
	কুঠিপারায় শত্রু অবস্থানের উপর মুক্তিযোদ্ধারা হামলা করেছে।
	২ জন পাকসেনা নিহত।

	৩০-৭-৭১
	মুক্তিযোদ্ধারা শত্রুর একটি জীপের উপর অ্যামবুশ করেছে।
	জীপের উপর গ্রেনেড ছোঁড়া হয়েছে।

	৩০-৭-৭১
	মুক্তিযোদ্ধারা রাজশাহী বিদ্যুৎকেন্দ্রে হামলা করেছে।
	২ জন মিলিশিয়া গার্ড নিহত, বেশ কয়েকজন আহত হয়েছে।

	১-৭-৭১
	মুক্তিযোদ্ধাদের একটি দল সাহেববাজারে হামলা করেছে।
	৪ জন পাকিস্তানি দালাল নিহত।

	১-৭-৭১
	কিছু বেসামরিক লোক মুক্তিযোদ্ধাদের দুটি দলকে ধরিয়ে দেবার চেষ্টা করছিল।
	১ বেসামরিক লোক নিহত।

	১-৭-৭১
	পবা থানার সুজাপুরে একজন শান্তি কমিটি মেম্বারের বাড়িতে মুক্তিযোদ্ধারা হামলা করলো।
	শান্তি কমিটি মেম্বার নিহত। 

	১-৭-৭১
	পবা থানার খন্দকাটারে একজন শান্তি কমিটি মেম্বারের বাড়িতে মুক্তিযোদ্ধারা হামলা করলো।
	২ জন পাকিস্তানি দালাল নিহত।

	১-৭-৭১
	পবা থানার বেতকুরি গ্রামে একজন শান্তি কমিটি মেম্বারের এবং পাকি সেনাদের দালালের বাড়িতে মুক্তিযোদ্ধারা হামলা করলো।
	১ জন পাকিস্তানি দালাল নিহত।

	১-৭-৭১
	পালপুরে জামায়াতে ইসলামীর এক কর্মীর বাড়িতে মুক্তিযোদ্ধারা হামলা করলো।
	১ পাকিস্তানি দালাল নিহত।

	১-৭-৭১
	মুক্তিযোদ্ধারা নওহাটা বিমানবন্দরে হামলা করলো।
	৬ পাকিস্তানি দালাল নিহত।

	১-৭-৭১
	মুক্তিযোদ্ধাদের একটা দল রাজশাহী শহরে আক্রমন চালালো।
	৫ জন অবাঙ্গালী নিহত।

	১-৭-৭১
	চারঘাট থানার কুঠিপাড়াতে শত্রু অবস্থানের উপর হামলা করেছে মুক্তিযোদ্ধার দল।
	২ পাক সেনা এবং ১ দালাল নিহত।

	২-৭-৭১
	রাজশাহীর দামকুড়াতে একজন পাকিস্তানি দালালের বাড়িতে হামলা করলো মুক্তিযোদ্ধারা।
	১ পাকিস্তানি দালাল নিহত।

	২-৭-৭১
	মুক্তিযোদ্ধারা রাজশাহী টেলিফোন এক্সচেঞ্জ আক্রমন করলো।
	১ পাকিস্তানি দালাল নিহত ও আরেকজন আহত হয়েছে।

	২-৭-৭১
	রাজশাহীর দুর্গাপুরে একজন শান্তি কমিটি মেম্বারের বাড়িতে হামলা করলো মুক্তিযোদ্ধারা।
	১ পাকিস্তানি দালাল এবং একজন শান্তি কমিটি মেম্বার নিহত।

	২-৭-৭১
	মুক্তিযোদ্ধারা দুর্গাপুর তহশিল অফিসে হামলা করলো।
	তহশিল অফিস পুড়িয়ে দেয়া হয়েছে এবং দুর্গাপুর এবং সারদার মধ্যে টেলিফোন লাইন বিচ্ছিন্ন করা হয়েছে।

	৩-৭-৭১
	মুক্তিযোদ্ধাদের একটি দল রাজশাহী বিহারী কলোনিতে জনৈক আলাউদ্দিনের বাড়িতে হামলা করলো।
	আলাউদ্দিন, তার স্ত্রী এবং শিশু নিহত।

	৩-৭-৭১
	একজন শান্তি কমিটি মেম্বারের বাড়িতে হামলা করলো মুক্তিযোদ্ধারা।
	শান্তি কমিটি মেম্বার নিহত।

	৬-৭-৭১
	আমাদের মুক্তিযোদ্ধারা ঈশ্বরদীতে হামলা করল।
	পাকসী ও ভেরামারার মধ্যকার টেলিযোগাযোগ বিচ্ছিন্ন করা হয়েছে।

	৭-৭-৭১
	রুস্তমপুরে একজন শান্তি কমিটি মেম্বারের বাড়িতে হামলা করলো মুক্তিযোদ্ধারা।
	একজন শান্তি কমিটি মেম্বার নিহত।

	৭-৭-৭১
	আমাদের যোদ্ধারা আড়ানি রেলওয়ে স্টেশনে হামলা করেছে।
	আড়ানির সাথে অন্য সব স্টেশনের সংযোগ বিচ্ছিন্ন করা হয়েছে।

	১৪-৭-৭১
	রাজশাহী শহরে আমাদের যোদ্ধারা হামলা করলো।
	৩ জন অবাঙ্গালী নিহত হয়েছে এবং আরও তিনজন আহত হয়েছে

	১৪-৭-৭১
	আমাদের যোদ্ধারা নওহাটায় সেনা অবস্থানের উপর হামলা করলো।
	৪ সেনা, ২ পাক দালাল নিহত এবং আরো দুজন আহত।

	১৪-৭-৭১
	আমাদের যোদ্ধারা হরিয়ান চিনিকলে হামলা করে মিল কম্পাউন্ডে গ্রেনেড ছুঁড়ে মেরেছে।
	

	১৬-৭-৭১
	আমাদের যোদ্ধারা গোপালপুর ও লালপুরে হামলা চালালো।
	একজন পাকিস্তানি দালাল নিহত ও একজন আহত।

	১৬-৭-৭১
	আমাদের যোদ্ধারা আটারি সেতুর গার্ডদের উপর হামলা চালালো।
	এক জন রাজাকার নিহত এবং ২ জন মিলিশিয়া আহত।

	১৬-৭-৭১
	আমাদের মুক্তিযোদ্ধারা আজ রাজশাহী বিমানবন্দরে হামলা চালালো।
	একজন পাকিস্তানি দালাল নিহত।

	১৭-৭-৭১
	চারঘাট থানার একজন শান্তি কমিটি মেম্বারের বাড়িতে হামলা করলো মুক্তিযোদ্ধারা।
	গ্রেনেড হামলায় দুজন শান্তি কমিটি মেম্বারকে আহত করা হয়েছে।

	১৯-৭-৭১
	পুলিশ ট্রেনিং সেন্টার পাইলট স্কুলে যোদ্ধারা হামলা করলো।
	পাইলট স্কুলের পাহারাদার নিহত।

	১৯-৭-৭১
	রাজশাহীতে পাকিস্তানি দালাল আজিমুদ্দিনের বাড়িতে হামলা করলো মুক্তিযোদ্ধারা।
	তাকে ছুরিকাঘাতে হত্যা করা হয়েছে।

	১৯-৭-৭১
	বিনোদপুরের একজন শান্তি কমিটি মেম্বারের বাড়িতে হামলা করলো মুক্তিযোদ্ধারা।
	গ্রেনেড হামলায় তাকে হত্যা করা হয়েছে।

	২০-৭-৭১
	রাজশাহী শহরের ফুড়কিপারায় আজ শত্রুর একটি টহল দলের উপর অ্যামবুশ করা হয়েছে
	৪ জন মিলিশিয়া নিহত

	২০-৭-৭১
	লালপুর পুলিশ ফাঁড়িতে আমাদের যোদ্ধারা আক্রমন করলো
	৭ জন অবাঙ্গালী পুলিশ নিহত।

	২২-৭-৭১
	নায়েব সুবেদার মোবাশারুল সাথে আরো দুজনকে নিয়ে মিরগঞ্জে রাজাকার অবস্থানের উপর হামলা চালালো।
	৫ জন রাজাকার নিহত হবার পাশাপাশি চারঘাট এবং মিরগঞ্জের মধ্যে টেলিফোন সংযোগ বিচ্ছিন্ন

	২৪-৭-৭১
	বাঘার কাছে ভেরামারা-রাজশাহী বিদ্যুৎ সঞ্চালন লাইনের তিনটি খুঁটি উড়িয়ে দিয়েছে আমাদের যোদ্ধারা।
	

	২৪-৭-৭১
	২” মর্টারের সহায়তার লালপুর পুলিশ ফাঁড়ির উপর হামলা চালালো আমাদের যোদ্ধারা।
	পাক সেনাবাহিনির একটি জিপ ধ্বংস হয়েছে।

	৩১-৭-৭১
	নবাবগঞ্জ এবং রাজশাহীর মধ্যকার দুটি টেলিফোন পিলার ধ্বংস করা হয়েছে
	

	৩-৮-৭১
	আমাদের ৭ জন যোদ্ধার একটি দল তাহিরপুরে ১৫ জন শত্রুসেনার একটি টহলদলকে অ্যামবুশ করেছে।
	১৫ জন শত্রুসেনা তাহিরপুর নদীতে ডুবে মারা গেছে।

	৪-৮-৭১
	যোদ্ধাদের ৬ জনের একটি দল তাহিরপুর স্কুলে আক্রমন করলো।
	৮ মিলিশিয়া নিহত এবং ২ জন আহত।

	৪-৮-৭১
	আমাদের যোদ্ধারা একটি সামরিক জীপকে অ্যামবুশ করেছে।
	২ পাক সেনা নিহত।

	৪-৮-৭১
	আমাদের ২ জন যোদ্ধা কাটাখালিতে শত্রুর সেন্ট্রি পোস্টে আক্রমন করেছে।
	এক জন শত্রু নিহত এবং ৩ জন আহত।

	৫-৮-৭১
	সিতলাইতে আমাদের ডেমলিশন পার্টি অপারেশনে গেল
	সিতলাই রেল সেতু ধ্বংস করা হয়েছে।

	৫-৮-৭১
	গোদাগাড়ী থানা হাই স্কুলে অবস্থান নেওয়া রাজাকার ও মিলিশিয়াদের উপর আমাদের ২” মর্টার সেকশন গোলাবর্ষন করলো।
	৩ রাজাকার/মিলিশিয়া নিহত এবং ৪ জন আহত।

	১০-৮-৭১
	আমাদের যোদ্ধারা পাকিস্তানি সেনাদের ভ্যানের উপর অ্যামবুশ করেছে এবং পিটিআই ট্রেনিং মাঠে অ্যান্টি পার্সোনাল মাইন স্থাপন করেছে।
	৮ রাজাকার নিহত এবং একজন আহত।

	১৫-৮-৭১
	সাব সেক্টর কমান্ডারের নেতৃত্বে আমাদের যোদ্ধারা হরিপুর ব্রিজে রাজাকারদের উপর হামলা করেছে এবং নবাবগঞ্জে ইপিকাফ লাইন, পুলিশ লাইন এবং কোর্ট এলাকায় ২০০ গজ দূর থেকে মর্টার হামলা করেছে।
	৯ জন রাজাকারকে আটক করা হয়েছে এবং হরিপুর ব্রিজ সম্পুর্নরুপে ধ্বংস করা হয়েছে।

	১৫-৮-৭১
	নাটোরের আটারি থানায় হামলা চালিয়েছে আমাদের ৮ জন যোদ্ধার একটি দল।
	৮ জন রাজাকার নিহত।

	২০-৮-৭১
	আমাদের এক সেকশন সেনা রাজশাহী জেলার দুর্গাপুর থানা আক্রমন করলো।
	১১ রাজাকার নিহত এবং ১২ জন আহত। ১ জন শান্তি কমিটি মেম্বার নিহত।

	২০-৮-৭১
	এক সেকশন মুক্তিযোদ্ধা দুর্গাপুর থানা আক্রমন করলো।
	৯ রাজাকার নিহত, ১২ আহত, ২ আটক

	২৩-৮-৭১
	৪৫ জনের একটি এফএফ/এমএফ সম্মিলিত দল সাব সেক্টর কমান্ডারের নেতৃত্বে অভয়া ব্রিজ আক্রমণ এবং ধ্বংস করতে গেল।
	

	২৩-৮-৭১
	রাজশাহী শহর থেকে ২০ মাইল দূরে রাজশাহী – নবাবগঞ্জ সড়ক 
	শত্রুর সাথে গুলি বিনিময়ের পর যাত্রীসহ শত্রুদের দুটি নৌকা ডুবে যেতে দেখা গেছে। আমাদের এক জন নিহত ও ২ জন আহত হয়েছে।

	২৫-৮-৭১
	পবা এলাকার আফিপাড়া থানায় শত্রু অবস্থানের ওপর মুক্তিফৌজ আক্রমন চালালো।
	৬ রাজাকার ও ১ পাক সেনা নিহত।

	৩-৯-৭১
	আমাদের যোদ্ধারা বাজুবাকাতে শত্রু অবস্থানের ওপর হামলা চালায়।
	৩৪ রাজাকার নিহত এবং ২৪ জন আহত।

	৬-৯-৭১
	আমাদের দুই সেকশন সৈন্য প্রেমতলিতে পাকিস্তানি সেনাদের অবস্থানের উপর আক্রমন চালালো।
	২ পাক সেনা ও ২ রাজাকার নিহত, ৭ জন আহত

	১৩-৯-৭১
	এক প্লাটুন মুক্তিসেনা রামচন্দ্রপুরে পাক সেনা অবস্থানের উপর আক্রমন করলো।
	২০ পাক সেনা ও ১২ রাজাকার নিহত, ১৩ পাক সেনা আহত। আমদের ১ জন মুক্তিযোদ্ধা শহীদ হয়েছেন, ২ জন মুক্তিযোদ্ধা আহত।

	১৬-৯-৭১
	আমাদের মর্টার সেকশন সারদা পুলিশ ট্রেনিং সেন্টারের উপর আজ গোলাবর্ষন করেছে।
	৩০ রাজাকার/পাকসেনা নিহত, ৫০ জন আহত

	২০-৯-৭১
	মুক্তিযোদ্ধারা চারঘাটে শান্তি কমিটির সেক্রেটারির বাড়িতে হামলা করেছে।
	শান্তি কমিটির সেক্রেটারি নিহত

	২২-৯-৭১
	জামাতে ইসলামীর সভা চলাকালে আমাদের যোদ্ধারা ইসলামপুর ইউসি আক্রমন করে
	২ শান্তি কমিটি মেম্বার গ্রেপ্তার

	২২-৯-৭১
	এক সেকশন মুক্তিযোদ্ধা কাটাখালি পাওয়ার স্টেশনে হামলা করে। ৩” মর্টারের সাহাজ্যে ২৪ টি বোমা কাটাখালি পাওয়ার স্টেশনের উপর ফেলা হয়।
	২ পাকসেনা নিহত এবং ১০ জন আহত

	২২-৯-৭১
	১৫ জন যোদ্ধা সাথে নিয়ে হাবিলদার শফিকুল ইসলাম রুস্তমপুর হাটে রাজাকারদের উপর আক্রমন করে।
	২ রাজাকার নিহত

	২৪-৯-৭১
	আমাদের যোদ্ধারা একজন পাকিস্তানি দালালের বাড়িতে হামলা করেছে।
	১ পাকিস্তানি দালাল নিহত

	২৬-৯-৭১
	হাবিলদার মজিবুর রহমানের নেতৃত্বে দুই সেকশন যোদ্ধা আইয়ুব ক্যাডেট কলেজের পেছনে মুক্তারপুরে হামলা চালিয়েছে।
	মুক্তারপুরে দুইটি বিদ্যুতের খুঁটি উড়িয়ে দেয়া হয়েছে।

	২৭-৯-৭১
	মুক্তিযোদ্ধারা আজ ৩” মর্টার থেকে নবাবগঞ্জ থানার রামচন্দ্রপুর হাটে গোলাবর্ষন করেছে।
	৭ পাকসেনা নিহত

	৩-১০-৭১
	হাবিলদার শফিকুরের নেতৃত্বে এক প্লাটুন যোদ্ধা ডাকড়া বাজারে রাজাকারদের উপর হামলা করেছে।
	১ পাকসেনা, ২০ রাজাকার, এবং এক পাকি দালাল নিহত এবং এ রাজাকার আহত

	৩-১০-৭১
	মুক্তিযোদ্ধারা বেলবাড়িয়াতে রাজাকার/মুজাহিদদের উপর আক্রমন করলো।
	১৫ রাজাকার নিহত ও ৪ জন আহত

	১০-১০-৭১
	মুক্তিযোদ্ধারা নবাবগঞ্জে রাজাকারদের উপর আক্রমণ করেছে এবং রেল লাইনে মাইন স্থাপন করেছে।
	পাকিস্তানিদের সেনা বহনকারী একটি ট্রেন ধ্বংস করা হয়েছে, ২৫ জন পাকসেনা নিহত।

	১০-১০-৭১
	শত্রু সেনারা ইসলামপুরে আমাদের উপর হামলা করেছে।
	যুদ্ধে ২০ জন পাক সেনা নিহত হয়েছে। আমাদের একজন মুক্তিযোদ্ধা আহত হয়েছে।

	১১-১০-৭১
	সাব সেক্টর কমান্ডারের নেতৃত্বে ২ সেকশন মুক্তিযোদ্ধা গোদাগাড়ী ও সুলতানপুরে শত্রুর অবস্থানের উপর ৩” মর্টারের ৪৬টি গোলা বর্ষন করেছে।
	

	১২-১০-৭১
	৩” মর্টারের গোলা বর্ষন করে শত্রুর অগ্রযাত্রা থামিয়ে দিয়েছে আমাদের সেনারা।
	৫০ শত্রু সেনা নিহত এবং ৩০ জন আহত। আমাদের একজন মুক্তিযোদ্ধা আহত হয়েছেন।

	১০-১০-৭১
	মাইনের সাহায্যে শক্তিবৃদ্ধির জন্য রাজশাহী থেকে আমনুরাগামী সেনাবাহী বিশেষ ট্রেনকে উড়িয়ে দিয়েছে আমাদের মুক্তিযোদ্ধারা।
	৩০ জন পাকসেনা হতাহত হয়েছে

	২৭-১০-৭১
	মুক্তিযোদ্ধারা বাগদানি, রাজশাহীতে রাজাকার/মিলিশিয়া ঘাঁটিতে আক্রমন করেছে।
	৫ জন রাজাকার/মিলিশিয়া নিহত। মিলিশিয়া ক্যাম্প সম্পুর্নরুপে বিধ্বস্ত।

	১০-১০-৭১
	মুক্তিযোদ্ধা ও নিয়মিত বাহিনীর সম্মিলিত দল রাজাকারদের একটি টহলদলকে আক্রমণ করেছে
	৩ রাজাকার নিহত, ৪ রাজাকার গ্রেফতার।

	৯-১০-৭১
	বড়কান্তপুর ও সুন্দরপুর মুক্তাঞ্চলে শত্রু ৩০ রাউন্ড গোলা বর্ষন করেছে।
	

	১৩-১০-৭১
	শত্রু ৩” মর্টার দিয়ে আনুমানিক ৫০ রাউন্ড গোলাবর্ষন করেছে জয়ান্দিপুরে আমাদের অবস্থানের উপরে।
	

	১৪-১০-৭১
	আমাদের বাকেরালি ঘাঁটির উপর গোলাবর্ষন করেছে শত্রু। আমাদের সেনারা ৩” মর্টার দিয়ে পাল্টা জবাব দিয়েছে।
	

	১৫-১০-৭১
	স্থানীয় এক পুলিশের সহায়তায় এক প্লাটুন রাজাকার লালপুরে আমাদের মুক্তিযোদ্ধাদের উপর হামলা করেছে। মুক্তিযোদ্ধাদের সাথে রাজাকারদের গুলিবিনিময় হয়।
	২০ রাজাকার নিহত। একজন মুক্তিযোদ্ধা নিহত হয়েছেন।

	২১-১০-৭১
	১৫ জন করে মুক্তিযোদ্ধা ও নিয়মিত বাহিনীর দুটো দল ফরহাদপুর সেতুর উপর বিশেষ মিশন নিয়ে হামলা করে। সেতুর দুইদিকে শত্রুর বাঙ্কার থাকার পাশাপাশি রাজাকারদের প্রহরাও ছিল।
	ফরহাদপুর সেতু সম্পুর্নরুপে ধ্বংস করা হয়েছে

	২৫-১০-৭১
	মুক্তিযোদ্ধাদের ২৫ জনের দল লালপুরে থানা আক্রমণ করলো।
	লালপুর থানার বুলমারিয়ার ৮ জন রাজাকার আত্মসমর্পন করেছে

	৩০-১০-৭১
	মুক্তিযোদ্ধারা সুন্দরপুরে শত্রু অবস্থানের উপর হামলা করেছে।
	শত্রু পালিয়ে গেছে।

	৩০-১০-৭১
	জামায়াতে ইসলামীর কর্মীরা মুক্তাঞ্চলে হামলার চেষ্টা করলে মুক্তিযোদ্ধারা গুলি ছুঁড়েছে।
	২ জন জামায়াত কর্মী নিহত।

	৩০-১০-৭১
	মুক্তিযোদ্ধাদের একটি দল কুমারপুর সেতু ধ্বংস করতে গিয়ে সেতুর দিকে শত্রুর এক গাড়ী বহর আসতে দেখে তাড়াহুড়া করে একটি অ্যামবুশ করে।
	শত্রুর দুটি জিপ ক্ষতিগ্রস্ত হয়েছে

	৬-১১-৭১
	আমাদের এক প্লাটুন মুক্তিযোদ্ধা পেবিনগরে শত্রু অবস্থানের উপর আক্রমণ করেছে। কিছুক্ষন গুলিবিনিময়ের পর শত্রু পালিয়ে যায়।
	২ পাকসেনা নিহত।

	৭-১১-৭১
	মুক্তিযোদ্ধা ও নিয়মিত বাহিনির সমন্বিত দুটি প্লাটুন ইসলামপুরে ও জয়ান্দিপুরে শত্রুর ওপর হামলা করেছে।
	

	৮-১১-৭১
	জহুরপুর গ্রামে পাঞ্জাবিরা বাংলাদেশ সমর্থকদের বাড়িঘর লুটপাট ও আগুনে পুড়িয়ে এসেছিল। খবর পেয়ে মুক্তিযোদ্ধারা দ্রুত সেখানে যায় এবং একটা অ্যামবুশ করে।
	৫ মিলিশিয়া নিহত, একজনের লাশ টেনে ঘাঁটিতে আনা হয়েছে।

	৭-১১-৭১
	মুক্তিযোদ্ধারা শাহপুর বিওপি (বর্ডার অবজার্ভের্শন পোস্ট) আক্রমণ করেছে।
	৩ রাজাকার নিহত।

	১১-১১-৭১
	নরেন্দ্রপুরে আমাদের রক্ষন অবস্থানের ওপর ৩” মর্টারের দুটি গোলা বর্ষন ও স্বয়ংক্রিয় অস্ত্র দিয়ে শত্রুর একটি দল হামলা চালায়। আমাদের সেনারাও স্বয়ংক্রিয় অস্ত্রের মাধ্যমে পাল্টা জবাব দিয়েছে।
	

	১২-১১-৭১
	আমাদের এক প্লাটুন যোদ্ধা জয়ান্দিপুরে শত্রুর উপর হামলা করে শত্রুদেরকে তাদের বাঙ্কার ও অন্যান্য জায়গা থেকে উৎখাত করেছে। আমাদের প্লাটুন ইন চার্জ আহত হয়েছেন। এক সেকশনের চেয়ে বেশি যোদ্ধা বড়রহিয়া আক্রমণ করেছে।
	৫ জন রাজাকার এবং শান্তি কমিটি মেম্বারকে গ্রেফতার করা হয়েছে।
২ জন রাজাকার নিহত হয়েছে।

	১৩-১১-৭১
	রশিয়া এবং বাগডাঙ্গাতে ১২ টি বাড়ী পুড়িয়ে দিয়েছে।
	

	১২-১১-৭১
	২ কোম্পানি মুক্তিযোদ্ধা বিএসএফ এর মর্টার সেকশনের সহায়তায় রাজারামপুরে শত্রু অবস্থানের উপর হামলা করেছে।
	১জন অফিসার সহ ৯ পাক সেনা নিহত, ৬০ রাজাকার/ইপিকাফ নিহত এবং ১২ রাজাকার গ্রেফতার। আমাদের ৪ জন মুক্তিফৌজ ও ৩ জন মুক্তিযোদ্ধা নিহত হয়। 

	২৪-১১-৭১
	শত্রুরা ইসলামপুর, চাটাইডুবি ও প্রোগ্রামে নিজেদেরকে সংহত করছে।
	

	২৫-১১-৭১
	মুক্তিযোদ্ধাদের দল দরাই ও বাগদানিতে আক্রমণ করেছে।
	দরাই সেতু ধ্বংস করা হয়েছে। ৬ পাকসেনা নিহত। ২ জন মুক্তিযোদ্ধা নিহত হয়েছেন।

	১৭-১১-৭১
	মিরাপাড়াতে শত্রুর অবস্থানের উপর আমাদের মর্টার থেকে গোলাবর্ষন করা হয়েছে।
	১২ পাকসেনা নিহত।

	২৮-১১-৭১
	মুক্তিযোদ্ধারা জনৈক পাকিস্তানি দালালের বাড়িতে হামলা করে।
	২ পাকিস্তানি দালাল ও একজন রাজাকার নিহত। বাড়ি পুড়িয়ে নিশ্চিহ্ন করা হয়েছে।

	২৮-১১-৭১
	রাজাকাররা ৩” মর্টার হামলার আড়ালে মুক্তাঞ্চল থেকে গবাদিপশু তাড়িয়ে নিয়ে যাবার চেষ্টা করে। গবাদিপশু তাড়িয়ে নিয়ে যাবার সময় আমাদের টহলদল রাজাকারদের দিকে গুলি করে। রাজাকাররা গরু ফেলেই পালিয়ে গেছে।
	

	১৬-১২-৭১
	শত্রু নবাবগঞ্জে ২ কোম্পানি নিয়মিত সেনা ও ১ কোম্পানি ইপিকাফ নিয়ে ঘাঁটি গেড়ে বসেছে, সহায়তা পাচ্ছে ১২০ মিমি মর্টার ব্যাটারি এবং ৮২ মিমি মর্টার থেকে। আমাদের তিন কোম্পানি সেনা ভোর ৬ টায় নবাবগঞ্জ আক্রমণ করেছে।
	





** ১৯৭১ সালের মার্চে ক্যাপ্টেন পদে কর্ম্রত ছিলেন। বিবরণটি প্রকল্প সংগৃহীত দলিলপত্র থেকে সংকলিত। 


ডাঃ মোঃ রাজিবুল বারী (পলাশ)
<১০, ১৩.২, ৩৪২-৩৪৭>

(ব্রিগেডিয়ার গিয়াসউদ্দিন চৌধুরী, বি বি , পি এস সি (অবঃ)
তৎকালীন মেজর গিয়াস; কমান্ডার - রাজশাহী সাব-সেক্টর  - এর ডায়রি থেকে)

২২শে এপ্রিল আমি একটি মেসেজ পাই কর্ণেল ওসমানীর (পরবর্তীতে জেনারেল) কাছ থেকে। রাজশাহীর পাতি তলার উল্টোপাশে তিনি আমাকে দেখা করতে বলেছেন। ২৫শে এপ্রিল ১৯৭১, বিএসএফ ব্যাটালিয়নের একটি জিপে করে ভারত হয়ে আমি সেখানে যাই। সকাল ৯টার দিকে সেখানে একটি রেস্টহাউজে কর্নেল ওসমানীর সাথে সাক্ষাত করি। সেখানে ক্যাপ্টেন আনোয়ারের (বর্তমানে ব্রিগেডিয়ার) সাথেও দেখা হয়। ৩ নং ইস্ট বেঙ্গলের একটি অংশের তিনি নেতৃত্ব দিচ্ছিলেন যেখানে সায়েদপুর  ক্যান্টনমেন্ট থেকে বিচ্যুত হওয়া একটি অংশও তার সাথে যোগ দেয়। 

আমি সাথে একটা ম্যাপ এনেছিলাম এবং তাঁকে (কর্ণেল ওসমানী) আমার শেষ অপারেশন সম্পর্কে বলছিলাম। এর পরও যে আমার কাছে আরও অস্ত্র ছিল সেব্যাপারে তার কোন ধারনাই ছিলোনা। সেগুলোর মধ্যে ছিল - ৩০০০ রাইফেল, ৯৮ টি বেরেটা গান, ৬টি মাঝারি মর্টার, ৩লাখ ৩০৩ এম্মুনিশন, ১৪০০ মর্টার শেল ইত্যাদি। তিনি খুবই চমকিত হলেন এবং সেগুলো নেবার জন্য তার আদেশের অপেক্ষা করার অনুরোধ করলেন। তিনি আমাকে রাজশাহী জেলা এবং কুষ্টিয়া ও দিনাজপুর জেলার কিছু অংশ নিয়ে একটি সেক্টরের ইন-চার্জ করলেন। এছাড়াও ভারতের মালদহ ও মুর্শিদাবাদের মুক্তিযোদ্ধাদেরকে সমবেত করারও আদেশ দিলেন। 

	মে এবং জুনে স্বাধীনতার ব্যাপারে খুবই হতাশা কাজ করছিল। শুরুতে আমি ৩টি ক্যাম্প গঠন করি। একটি হল ফরিদপুর বিওপি র মুক্ত এলাকা এবং পদ্মা ও মহানন্দার মাঝামাঝি কিছু চর এলাকা। সেখানে মূলত বিডিআর এর ট্রেনিং প্রাপ্ত সৈন্য, সেনা, আনসার ও মুজাহিদদের নিযুক্ত করি। মেজর রশিদের নেতৃত্বে সেনা ট্রেনিং প্রাপ্তদের নিয়ে আরেকটি ক্যাম্প করি। সেটা ছিল সারদা পুলিস একাডেমীর উল্টোপাশে বাংলাদেশ অংশের কিছু চর এলাকা। তৃতীয়টি ছিল ঐতিহাসিক লাল গোলা এলাকায়। ক্যাম্পগুলো গঠিত হয়েছিল যারা স্বেচ্ছায় মুক্তিযুদ্ধে যোগ দিতে চায় তাদেরকে সমবেত করা। খুব অল্প দিনেই প্রচুর সংখ্যক যুবকেরা ক্যাম্পে যোগ দিল - যাদের বেশীর ভাগই ছিল ছাত্র। তারা এত দ্রুততার সাথে গেরিলা ট্রেনিং এ দক্ষতা অর্জন করছিল যে আমি বিস্ময়ে অভিভূত হয়ে গেলাম। ২-৩ সপ্তাহেই এই ছেলেগুলোকে ফরিদপুর এবং চারঘাট/সারদাহ ডিফেন্স অপারেশন ক্যাম্পে যুক্ত করি। 

প্রাথমিক সমস্যা মোকাবিলা করার জন্য আমাদের যথেষ্ট খাদ্য ও গোলাবারুদ ছিল।

জুনের মাঝামাঝিতে লেঃ জেনারেল অরোরা জিওসি (সি ইস্টার্ণ কমান্ড) মুর্শিদাবাদ জেলা সদরে অবস্থিত বহরমপুরে ১৯ মারাঠা রেজিমেন্ট পরিদর্শনে আসেন। আগেই এই ব্যাটালিয়নটিকে ইলেকশন ডিউটির জন্য পাঠানো হয়। রাজশাহীতে আমাদের সফলতার কথা শুনে ১৯ মারাঠা রেজিমেন্টের একজন অফিসার মারফত তিনি আমাকে তার সাথে দেখা করতে বলেন। সিজে-৫ মডেলের একটি খোলা জিপ চালাচ্ছিলাম আমি আর মেজর রশিদ (পরবর্তীতে কর্নেল) আমার পাশে বসা ছিলেন। লালগোলা থেকে মুর্শিদাবাদের দূরত্ব প্রায় ৩০ কিলোমিটার। তাই একটু তাড়া ছিল। পথে একটি গরু হঠাত রাস্তার মাঝখানে এসে পড়ায় আমি জিপটি নিয়ে রাস্তার পাশে পড়ে যাই এবং আমার চোয়ালের (ম্যান্ডিবল) হাড়টি ভেঙ্গে যায়। ফলে ১০ সপ্তাহ আমাকে হাসপাতালে থাকতে হয় এবং এই সময়ে মেজর রশিদ আমার দায়িত্ব পালন করেন। 

সুস্থ হয়ে আমি মুজিবনগরে কর্নেল ওসমানীর সাথে দেখা করতে যাই। তিনি আমাকে ডাক্তারের কথামত ২ মাস বিশ্রাম নিতে বলেন যেহেতু তখনো আমার মুখের একটি অংশ প্যারালাইজড। আমার জায়গায় ইতোমধ্যে তিনি সেক্টর কমান্ডার হিসাবে দায়িত্ব দিয়েছেন মেজর জামান (পরবর্তীতে কর্ণেল) কে - ৭নং সেক্টরের প্রধান হিসাবে। আমি বললাম যে আমি বরং নিজস্ব হেডকোয়ার্টার ফরিদপুর বিওপি তে ফিরে যাই এবং রাজশাহী অংশের অপারেশনের দেখভাল করি। কারণ আমি বিশ্রাম নিতে চাচ্ছিলাম না। অপারেশনের দিকে মনোযোগ দেয়ার ব্যাপারেই তাগিদ অনুভব করলাম। তিনি সঙ্গে সঙ্গে রাজি হয়ে গেলেন। এর আরেকটি কারণ ছিল তৎকালীন মন্ত্রী  রাজশাহীর কামরুজ্জামান আমাকে তার এলাকায় চাচ্ছিলেন। আমাকে একটি স্বাধীন সাব-সেক্টরের (৪নং) চার্জ দেয়া হল। প্রশাসনিক সাপোর্ট লেঃ কর্নেল মঞ্জুরের কাছ থেকে এবং অপারেশন কো-অর্ডিনেট করবে ৭নং সেক্টরের লেঃ কর্নেল জামানের সাথে। আমি পুনরায় ট্রেনিং কার্যক্রম, সংগঠিতকরন এবং অপারেশন প্ল্যান ইত্যাদি শুরু করি। সাথে ছিলেন মেজর রশিদ। আরও কিছু ইয়াং অফিসার আমার নেতৃত্বে অন্তর্ভুক্ত হয়। 

আমার নেতৃত্বে নিম্নোক্ত মুক্তিযোদ্ধারা ছিলেন। 

১) নিয়মিত বাহিনী : 	
ক) ফরিদপুর বিওপির নবাবগঞ্জ টাউনের নাইমিতা বাহিনীর একটি ব্যাটালিয়ন 
খ) মেজর রশিদের নেতৃত্বে সারদা পুলিশ স্টেশনের এক ব্যাটালিয়নের কিছু কম সংখ্যক 

২) গেরিলা বাহিনী : 	
ক) প্রায় ৬০০০। তারা অবস্থান করবে লালগোলা/ভগবানগোলা এলাকার উল্টো দিকে। তাদের গ্রুপ লিডার, থানার লিডার এবং স্পেশাল টাস্ক ফোর্স লিডার ছিল। তারা সাধারণত ভিতরে যেত এবং স্যাবোটাজ করে ফিরে আসত। এর ১৫ দিন বা ১ মাস পরে মুক্ত অঞ্চল দিয়ে মুল ডিফেন্সে যেত। আম্যুনিশন অথবা বিশ্রামের পর তারা নিজস্ব অপারেশন এলাকায় ফিরে যেত যেখান থেকে তারা এসেছিল। 

৩) তথ্য প্রদানকারি/মোটিভেটর : আমরা অনেক যুবকদের তথ্য জোগাড়ের ট্রেনিং দেই। তাদের দায়িত্ব ছিল ভেতর থেকে শত্রুদের পরিমাণ, প্রতিরক্ষা পদ্ধতি, গতিবিধি এবং মানসিক অবস্থা ইত্যাদি তথ্য সংগ্রহ করে আমাদেরকে জানানো। এছাড়াও স্থানীয় গেরিলাদের সাথে যোগাযোগ স্থাপন করে এবং আম্যুনিশন সহায়তা সহ গাইড হিসাবে কাজ করাও তাদের দায়িত্ব। তাছাড়া স্থানীয় জনগণকে শত্রুদের অসহযোগিতা করার ব্যাপারে উৎসাহিত করাও তাদের দায়িত্ব। 

একটু ভিন্ন পদ্ধতিতে এবং কৌশলে আমি আমার নিয়মিত বাহিনী নিয়ে অপারেশনের আয়োজন করি। আমার অপারেশন এলাকার একটি নির্দিস্ট অংশের দিকে আমি মনোযোগ দেই। সামনে থেকে শত্রুপক্ষকে ব্যাস্ত রেখে আমরা অন্য দিক দিয়ে তাদের যোগাযোগ বিচ্ছিন্ন করা শুরু করি - যেমন ব্রিজ উড়িয়ে দেয়া, বিদ্যুৎ লাইন কেটে দেয়া, সাব-স্টেশন ধ্বংস করা, টেলিফোন লাইন অচল করা ইত্যাদি। 

কিছুক্ষণ শত্রুদের ব্যাস্ত রেখে আমরা এর মধ্যে সর্বত্র অ্যামবুশ তৈরি করি। অনেক ক্ষেত্রে আমরা সফল হই। সপ্তাহে এক দুইবার আমরা তাদের সাথে মুখোমুখি পিচ ব্যাটেলে যুক্ত হতাম এবং পিছু হটে যেতাম। এভাবে তাদের মনোবল নিয়ে খেলা করতাম। অনেক ছোট ছোট অপারেশন চালাই যার সবগুলো এখানে বলা সম্ভব নয়। তবে আমার নেতৃত্বে দুটি খুব সফল অপারেশন সম্পর্কে বলতে চাই। যদিও ম্যাপে যে জায়গাগুলো চিহ্নিত করা ছিল সবগুলোর নাম দেয়া অসম্ভব। 

নভেম্বরের ১০ তারিখ লেঃ কর্নেল কিউ এন জামান আমাকে অনুরোধ করেন সাতমসজিদ এলাকায় মালদহ-নবাবগঞ্জ রোডে একটি অপারেশন চালাতে। শত্রুপক্ষ সেখানে খুব শক্ত অবস্থানে ছিল। এক ব্যাটালিয়নের অ বেশী সেনা, নিয়মিত সি এ এফ এবং রাজাকার সেখানে মোতায়েন ছিল। আন্তর্জাতিক সীমানার সমান্তরালে  উত্তর-দক্ষিন বরাবর সীমানার ৭/৮ মাইল ভেতর দিয়ে প্রায় ৭৫ ফিট চওড়া একটি গভীর খাল ছিল। কয়েকবার সেখানে ক্যাপ্টেন জাহাঙ্গীরের নেতৃত্বাধীন ৩টি কোম্পানি লেঃ কাইউম, লেঃ রশিদ ও লেঃ কায়সারের অধীনে সেখানে অপারেশন চালায় কিন্তু বিপুল ক্ষয়ক্ষতির সম্মুখীন হয়। বার বার ব্যর্থতার জন্য সবার মনোবল দুর্বল হয়ে যায়। তাই এই গুরুত্তপূর্ন অংশটি শত্রুমুক্ত করা জরুরী হয়ে পরে এবং আমাকে দায়িত্ব দেয়া হয়। এই এলাকাটি শত্রু কবলিত থাকার জন্য নওয়াবগঞ্জে শত্রুদের প্রভাব বিস্তার করা সহজ ছিল। লেঃ কর্নেল জামানের কাছ থেকে সংক্ষেপে জানার পর আমি সরাসরি সেখানটা রিকু করেতে যাই। দেখতে পাই ঐ খালের সাথে কয়েকটি সংযুক্ত নালা রয়েছে - প্রতিটি প্রায় ১ মাইল দীর্ঘ - যেটা তাদের অন্যতম যোগাযোগ ব্যাবস্থা। স্থানীয় লোকের সহায়তায় তারা বাঁশ, কাঠ ও গাছের গুড়ি দিয়ে প্রচুর বাঙ্কার বানিয়ে রেখেছে। 

সম্ভবত প্রত্যেকটিতে এলএম জি অথবা মেশিনগান ছিল। উঁচু দালান অথবা গাছের উপর তাদের অব্জার্ভেশন পোস্ট ও ছিল। সম্ভ্যাভ্য সকল পথে মর্টার ফিট করা ছিল। 

সমস্ত এলাকা রেকু করতে প্রায় ২ দিন লেগে গেল। এই মিশনটি সফল করা আমার জন্য চ্যালেঞ্জ হয়ে দাঁড়ালো। প্রত্যেকটি প্লাটুন ও অস্ত্র আমি চিহ্নিত করি। তৈরি করা বিশাল মানচিত্রটি যে কাউকেই পুরো এলাকা সম্পর্কে একটি পূর্ণ চিত্র তুলে ধরতে সক্ষম ছিল। ৪টি কোম্পানি আমি নির্বাচন করি। আমাদের 3x৮১ মি মি মর্টার (মধ্যপাল্লা) ছিল। এছাড়া আমাদের ৭৫/২৪ ফিল্ড আর্টিলারি গান সাপোর্ট ছিল। আমি সকল অধিনায়কদের ডেকে ১৩ই নভেম্বর সকাল ৯টায় পুরো অপারেশন সম্পর্কে বিস্তারিত বুঝিয়ে বলি। নকশা সহ। সকল অধিনায়কদের প্রত্যেকটি সন্দেহ ও প্রশ্নের সমাধান করি। 

সকল সৈন্যকে তৈরি করা লেআউট সহ সব কিছু বুঝিয়ে বলা হয়। এধরনের ছবির মানচিত্র দেখে সবাই খুব খুশি ও উৎসাহিত হয়। অনেকেই এর আগে এমন ম্যাপ দেখেনি বা শোনেনি। প্রত্যেকের চোখে মুখে আমি অত্যন্ত আত্মবিশ্বাস ও দৃঢ়তা দেখতে পাই। আমরা রাতে আক্রমণ করার সিদ্ধান্ত নেই সেটা অর্ধ-ট্রেনিং প্রাপ্ত সৈন্যদের জন্য কষ্টকর ব্যাপার ছিল। কিন্তু এর চেয়ে অন্য কোন উপায় আমার ছিলোনা যেহেতু শত্রুদের আমাদের চেয়ে অনেক ভালো অস্ত্র, গোলাবারুদ, বাঙ্কার এবং শক্তিশালী প্রতিরক্ষাবুহ্য ছিল। সিদ্ধান্ত হল ভোর ৪টায় আক্রমণ করা হবে। ১৪ই নভেম্বর ১৯৭১, লেঃ কর্নেল জামান ও আমার অপারেশনের আদেশের সময় সেখানে ছিলেন। তিনি ছিলেন পাকিস্তান সেনাবাহিনীর একজন এইস গানার। তিনি স্বেচ্ছায় এমএফসি (মোবাইল ফায়ার কন্ট্রোলার) এর দায়িত্ব নিলেন। ওইদিন সন্ধ্যায় আমি এবং লেঃ কর্নেল জামান কিছুদূর হেঁটে গিয়ে টার্গেট রেজিস্ট্রেশনের স্থান নির্বাচন করতে যাই। সন্ধ্যার একটু আগে আমরা এটি করি। সেখানে একটি ২ তোলা দালান ছিল যেখান থেকে পুরো শত্রু এলাকা দেখা যেত। আমি লেঃ কর্নেল জামানের গানারির প্রশংসা না করে পারলাম না। ৪/৫টি আর্টিলারি শটে তিনি তিনি টার্গেটে আনতে পারতেন। এরপর আমরা ফিরে যাই। ৪ প্লাটুন এবং টাস্কফোর্স বাহিনীকে সাপোর্ট অস্ত্র - যেমন ৮১ মি মি মর্টার সব টার্গেটের ২৫০০ গজের মধ্যে ১টার মধ্যে জড়ো করতে বলি। আমাদের বাহিনী ঠিক ২ টার সময় খাল পাড় হওয়া শুরু করবে এবং এফইউপি তে পজিশন নেবে যেটা ছিল শত্রু এলাকার মধ্যবর্তী একটি অংশ। আমি এদের সাথে খালপাড় পর্যন্ত যাব এরপর আমার নির্ধারিত পয়েন্টে ফিরে আসব যেখান থেকে আমি অপারেশন পরিচালনা করব। শত্রুকে ভুল বোঝানোর জন্য একটি প্লাটুন দিয়ে সম্মুখভাগ থেকে আক্রমণ করা হবে যাতে তারা মনে করে আক্রমণ সম্মুখভাগেই। বাম দিক দিয়ে শত্রুপক্ষের খুব কাছে চলে গেল একটি প্লাটুন এবং অস্ত্র রেডি রাখল। ৭৫/২৪ আর্টিলারি শেল ধীরে ধীরে পজিশন নিল ৩টার মধ্যে। তারা হাল্কা কিছু শেল বাম দিক থেকে ব্যাবহার শুরু করল। এতে শত্রু পক্ষ ভাবল আক্রমণ বাম দিক থেকে এগিয়ে আসছে। যদিও আমাদের মূল আক্রমণ ডানে প্রস্তুতি নিচ্ছে। আমাদের বাহিনী হিসেবমত ৪টার মধ্যে জায়গা মত পৌঁছে যাবে এবং আক্রমণ শুরু করবে। ২টি ক্রসিং পয়েন্ট নির্বাচন করা হল খাল পাড় হবার জন্য। প্রত্যেক পাশে ৪টি করে দেশী নৌকার ব্যাবস্থা করা হল ক্রসিং এর জন্য। প্রতি পাশ থেকে ২ প্লাটুন খাল পাড় হবে। এমন স্থানে পারাপারের ব্যাবস্থা করা হল যেখানে শত্রু পক্ষের কোন সৈন্য নেই - এমনকি তারা আশাও করেনি যে সেখান দিয়ে পার হতে পারি। বোমাবর্ষনের প্ল্যানটি খুব সুনিপুণ ভাবে করা হয়েছিল। এবং ওয়ারলেস সাইলেন্ট করা ছিল যতক্ষণ আমরা শত্রুদের নিকটবর্তী ফায়ারিং রেঞ্জের ভিতরে ঢুকি। ধরা ছিল যে এটা ৪টা ১৫ মিনিটের দিকে সম্পন্ন হবে। খাল পর্যন্ত এসে দুই প্লাটুন করে দুই গ্রুপে ভাগ করে আমি আমার পূর্বনির্ধারিত পয়েন্টে চলে যাই যেখান থেকে আমি পুরো যুদ্ধ নিয়ন্ত্রণ করতে পারবো। লেঃ কর্নেল জামান খালের উল্টো পাশে পজিশন নিলেন যেখান থেকে তিনি আর্টিলারি গান দিয়ে টার্গেট রেজিস্ট্রেশন করেছিলেন। তিনি আর্টিলারি ফায়ার প্রস্তুত করলেন। আমাদের মিডিয়াম মর্টার (৮১ মি মি) খালের যতদূর সম্ভব কাছে আনা হল যাতে শত্রুপক্ষকে আক্রমণ করতে সমস্যা না হয়। 

দুর্ভাগ্যবশত ঐ রাতে খুব কুয়াশা ছিল। এমনকি ৫ গজ দূর থেকেও একজন অন্য জনকে দেখতে পারছিলনা। এতে আমাদের সৈন্যদের খুবই সমস্যা হল। আমরা ধারনা করেছিলাম সবকিছু ৪টা ১৫ মিনিটের মধ্যে প্রস্তুত হয়ে যাবে। কিন্তু হয়তো ৪টা ৩০ পেরিয়ে প্রায় ৫টা বেজে যাবে। এ এবং বি ফোর্সের দায়িত্বে ছিলেন ক্যাপ্টেন জাহাঙ্গীর পেছন থেকে শত্রুদের এনভেলপ করবেন এবং সি ও ডি এর দায়িত্বে ছিলেন লেঃ কাইয়ুম। কারো কোন সাড়া না পেয়ে ৪টা ৩০ মিনিটে আমি তাদের কোড নেইমে ডাকা শুরু করি। কিন্তু কোন সাড়া পেলাম না। ৫টা ১০ মিনিটে আমি লেঃ কাইয়ুম কে ওয়ারলেসে পাই। কথা বলে বুঝতে পারি ১ঘন্টা ১০ মিনিট পেরিয়ে গেলেও তারা এখনো এফইউপি তে পৌঁছাননি। দেরির কারণ হল ২টি নৌকা খারাপ হবার কারণে ডুবে যায় এবং সৈন্যরা অনেকেই এইব্যাপারে অনভিজ্ঞ ছিল। অন্য দলটিকে যোগাযোগ করলে তারা সন্তোষজনক কিছুই বললেন না। কিন্তু গ্রুপের সাথে কথা বলতে পেরে আমি স্বস্তি পেলাম। তারা একটু দ্রুত গিয়েছিল যেহেতু একটু জ্যোৎস্না ছিল যদিও তাদের দেখার সীমানা খুব কম ছিল কুয়াশার জন্য। প্রায় ৫টা ৩০ মিনিটে ডান পাশ থেকে ফায়ারিং শুরু হল। শত্রু পক্ষ হতচকিত হয়ে গেল কারণ তারা আশা করেছিল বাম পাশ থেকেই আক্রমণ হবে। ৫টা ৪৫ মিনিটে তারা শত্রুদের মুখোমুখি যুদ্ধ শুরু করল। শত্রুপক্ষ এতোটাই অবাক হয়েছিল যে তারা আক্রমণের বদলে দ্রুত ট্রেঞ্চ ও বাঙ্কার থেকে বেরিয়ে নিরাপদে পালাতে শুরু করল। একের পর এক নানা পজিশন থেকে আক্রমণ চলল। ৭টার দিকে লেঃ কাইউম এর বাহিনী লক্ষ দখলে নেয়। 

৬টার দিকে আমি ক্যাপ্টেন জাহাঙ্গীরকে রেডিওতে পাই। খালের পানিতে তার রেডিও ভিজে গেছিল কারণ তার ওয়ারলেস অপারেটর খাল পাড়ের সময় ডুবে গেছিল। সে এটা পরিষ্কার করে ঠিক করেছে। তবুও আমি পরিষ্কারভাবে কিছু শুনতে পাচ্ছিলাম না যেহেতু কণ্ঠ ভেঙ্গে ভেঙ্গে আসছিল। কিন্তু এটা যে তার কণ্ঠ তা বুঝতে পারছিলাম। সে ৬টা ৩০ মিনিটে শত্রুপক্ষকে আক্রমণ করে। সেই দিকে ছিল শত্রুপক্ষের মূল ডিফেন্স। প্রায় ১ ঘণ্টা পর শত্রুপক্ষ প্রচুর অস্ত্র ও গোলাবারুদ ফেলে রেখে অবস্থান ত্যাগ করে। ৮টার মধ্যে পুরো এলাকা পরিষ্কার হয়ে যায়। সৈন্যরা সম্মিলিত হয়। পাকসেনাদের ১ জন ক্যাপ্টেন সহ ১১ জন নিহত হয় এবং আহত ৫ জনকে আমরা বন্দি করি। আমাদের কেউ নিহত হয়নি - তবে ৭ জন আহত হয়েছিল। একটি বিষয়ই আমাকে হতবাক করেছে - সেটা হল খালজূড়ে এতগুলো ট্রেঞ্চ এবং বাঙ্কার থাকার পরেও - যেখান দিয়ে ৬ফুট উঁচু সংযোগ ট্রেঞ্চও ছিল যেখান দিয়ে আমাদের সৈন্যদের চোখ ফাকি দিয়ে সহজেই চলে যাওয়া যায় - তবুও তারা বিনা যুদ্ধেই হাল ছেড়ে দিল। আমার ধারণা হল সম্ভবত তাদের মনোবল খুব দুর্বল ছিল এবং যুদ্ধ করার কোন ইচ্ছা তাদের ছিলনা। 

অন্যদিকে আমাদের সৈন্যদের মনোবল আকাশ চুম্বী হয়ে গেল এবং তারা বিজয়উল্লাস করছিল। যদিও এদের প্রত্যেকে মূল আক্রমণভাগে পৌঁছাতে অনেক কষ্ট হয়েছে - শুধু তাই নয় আক্রমণ শুরু করতেও আশাতীত দেরি হয়েছে-তবুও এদের কারো চোখেমুখে ক্লান্তির ছাপ দেখলাম না। জয়ের আনন্দে তারা এক বাঙ্কার থেকে অন্য বাঙ্কারে যাচ্ছিল আর শত্রুদের ফেলে যাওয়া অস্ত্র ও গোলাবারুদ সংগ্রহ করছিল। 

সে যুদ্ধ থেকে একটি বিষয় আমার কাছে খুব পরিষ্কার হল যে যেকন সফলতার পেছনে স্রিস্টিকর্তার আশির্বাদ খুবই দরকার। যদি ৯টা পর্যন্ত কুয়াশা না থাকতো তাহলে আমাদের প্রচুর ক্ষয়ক্ষতির সম্ভবনা ছিল - এমনকি অপারেশন ব্যার্থও হতে পারত। কুয়াশা আমাদের সৈন্যদের খাল পাড়ের সময় আবরণের কাজ করে এবং আক্রমণের সময়ও আমরা সুবিধা পাই। পরিশেষে একটি কথাই বলব - কষ্ট করলেই কেষ্ট মেলে।    


নীলাঞ্জনা অদিতি
<১০, ১৩.৩, ৩৪৭-৩৫০>

লেঃ কর্নেল কাজী নূরুজ্জামান ছিলেন সাত নম্বর সেক্টর কমান্ডার। এই সেক্টরটিকে কয়েকটি সাব সেক্টরে ভাগ করা হয়।

একঃ লালগোলা সাব সেক্টর-
ক্যাপ্টেন গিয়াসউদ্দিন চৌধুরী এই সাব সেক্টরের কমান্ডার ছিলেন।

দুইঃ মেহেদীপুর সাব সেক্টর
বীরশ্রেষ্ঠ ক্যাপ্টেন মহিউদ্দিন জাহাঙ্গীর ছিলেন সাব কমান্ডার।

তিনঃ হামজাপুর সাব সেক্টর
ক্যাপ্টেন ইদ্রিস সাব সেক্টর কমান্ডার ছিলেন।

চারঃ শেখপাড়া সাব সেক্টর
ক্যাপ্টেন রশিদ সাব সেক্টর কমান্ডার নিযুক্ত হন।

পাঁচঃ ভোলাহাট সাব সেক্টর
লেঃ রফিকুল ইসলাম এর সাব সেক্টর কমান্ডার ছিলেন।

ছয়ঃ মালন সাব সেক্টর
প্রথম দিকে ক্যাপ্টেন মহিউদিন জাহাঙ্গীর সাব সেক্টর কমান্ডার ছিলেন। পরে একজন সুবেদার এই সাব সেক্টরের কমান্ডার করেছেন।

সাতঃ তপন সাব সেক্টর-
মেজর নজমুল হক প্রথমদিকে কমান্ডারের দায়িত্ব পালন করেন। পরে একজন সুবেদার সাব সেক্টর কমান্ডার ছিলেন।

আটঃ ঠকরাবাড়ি সাব সেক্টর
সুবেদার মোয়াজ্জেম সাব সেক্টর কমান্ডার ছিলেন।

নয়ঃ আঙ্গিনাবাদ সাব সেক্টর
গণবাহিনীর জনৈক সদস্য মিত্রবাহিনির তত্বাবধানে কমান্ড করেছেন।

সেক্টরের প্রতিটি সাব সেক্টর এলাকায় প্রচন্ড যুদ্ধ চলে। অতর্কিত আক্রমন এমবুশ ও সেতু ধ্বংস করে মুক্তিবাহিনী এক অভূতপূর্ব সাফল্য অর্জন করে। মে মাসে খঞ্জনপুর পত্নীতলা ধামহাট গোদাগাড়ী চারঘাট সারদা পুলিশ একাদেমি পুটিয়া দুর্গা পুর ও কাঁটাখালি বিদ্যুত কেন্দ্রে বারবার আক্রমন করা হয়। পাকবাহিনীর মনোবল দারুনভাবে ভেঙ্গে পরে।

দিনাজপুরের ঠনঠনিয়াপাড়ায় একটি বড় রকমের যুদ্ধ হয় ১৮ ই জুন। মেজর নাজমুল হক নিজে এই যুদ্ধ পরিচালনা করেছিলেন। ঠনঠনিয়াপাড়া মুক্তিবাহিনীর দখলে আসে এবং ১৪ জন পাকসেনা নিহত হয়। একজন মুক্তিযোদ্ধা শহিদ হন ও ২ জন আহত হন।

জুলাই মাসের ৪ তারিখ মেজর নাজমুল হক কাঞ্চন সেতুর উপর পাক ঘাঁটি আক্রমন করেন। এই আক্রমন যদিও সফল হয়নি তবু পাকসেনাদের কলাবাড়ি ছেড়ে কানসাটে পলায়ন করে।

ক্যাপ্টেন ইদ্রিস ও সুবেদার মেজর মজিদ ২৩ শে আগস্ট কানসাট আক্রমন করেন। এই ভয়াবহ যুদ্ধ চার ঘন্টা স্থায়ী হয়। প্রচুর পাকসেনা হতাহত হয়। চাঁপাই নবাবগঞ্জ থেকে অনেক পাকসেনা সাহায্যে এগিয়ে আসে।

কানসাটে ২৬ শে আগস্ট শুরু হয় আবার যুদ্ধ। নদী পার হয়ে ক্যাপ্টেন ইদ্রিস ও সুবেদার মেজর মজিদের দল কানসাট আক্রমন করে। পাকসেনারা কানসাট ছেড়ে চলে যেতে বাধ্য হয়। কিন্তু অল্প সময় পরেই পাকসেনারা পালটা আক্রমন করে। মুক্তিবাহিনী আক্রমনের মুখে পেছনে সরে আসে।

৩ রা আগস্ট তাহেরপুর পাকঘাঁটি আক্রমন করেন ক্যাপ্টেন রশিদ। সীমান্ত থেকে ২৫ মাইল ভেতরে পুঠিয়া থানার ঝলমলিয়া ব্রীজে হাবিলদার শফিকুর রহমানের দলের সাথে সংঘর্ষ বাধে। অক্ষত অবস্থায় মুক্তিবাহিনী ফিরে আসে।

৪ ঠা আগস্ট পাকিস্তানী দল নদীপথে তাহেরপুরের দিকে আসছিল। হাবিলদার শফিক পাকসেনাদের এমবুশ করেন। এতে ১৮ জন পাকসেনা নিহত হয়।

দূর্গাপুরে ২৬ শে আগস্ত হাবিলদার শফিক অতর্কিতভাবে  পাকসেনা কর্তৃক আক্রান্ত হন। মুক্তিযোদ্ধা ২” মর্টার ও হালকা মেশিনগানের গোলা নিক্ষেপ করে নিরাপদে ফিরে আসে।

সারদা পুলিশ একাদেমিতে অবস্থানরত পাকিস্তানি কোম্পানির উপরে অতর্কিত আক্রমন করা হয় ১৭ ই আগস্ট। এই দুঃসাহসিক অভিযানে ১ জন ছাড়া সকলেই শহিদ হন।

মীরগঞ্জে ২২ শে আগস্ট সুবেদার মবসসারুল ইসলাম চারঘাট থানার মিরগঞ্জ বি অ পি আক্রমন করেন। নিদ্রামগ্ন পাকসেনারা সকলেই নিহত হয়।

১৪ ই অক্টোবর মুক্তিবাহিনি শেখপাড়া সাব সেক্টর কমান্ডারের নির্দেশে দুর্গা পুর থানার গলহরি যান। পাকসেনারা জানতে পেরে আক্রমন করে। বাঁশের সেতুর উপর দিয়ে যখন পাকসেনা আসা শুরু করে তখন মুক্তিবাহিনি গুলিবর্ষণ শুরু করে। এখানে ৭৩ জন পাকসেনা ও ২ জন অফিসার নিহত হয়।

লালগোলা সাব সেকটরে মেজর গিয়াসের নেতৃত্বে অমিতবিক্রমে যুদ্ধ চলে। রাধাকান্তপুরের যুদ্ধ ও ইসলামপুরে অবস্থিত পাকঘাঁটি আক্রমন সবিশেষ উল্লেখযোগ্য। পাকসেনারা নবাবগঞ্জে পশ্চাদপসরন করতে বাধ্য হয়।

হামজাউর সাব সেক্টরে ১৩/১৪ ই নভেম্বর ঘনেপুর বি ও পি আক্রমন করে ৩০ জন পাকসেনাকে হত্যা করে। ২৭ শে নভেম্বর মেজর গিয়াস পাঁচ কোম্পানি মুক্তিযোদ্ধা নিয়ে পোড়াগ্রাম আক্রমন করেন। এই ভয়াবহ যুদ্ধে ৩০ জন পাকসেনা ও ৫০ জন রাজাকার নিহত হয়।

ভোলাহাট সাব সেক্টর মকরমপুর আলীনগরস্থ পাকঘাঁটিতে লেঃ রফিকের নেতৃত্বে অতর্কিত আক্রমন করা হয় ৭ ই নভেম্বর। পাঁচজন পাকসেনা নিহত হয় এবং মহানন্দা নদী পার হয়ে পাকসেনারা পালিয়ে যায়। ভোলাহাট থেকে রহনপুর পর্যন্ত বিস্তীর্ণ ১০০ বর্গমাইল এলাকা ছিল সম্পূর্ণ মুক্ত। সাব সেক্টর হেডকোয়ার্টার ছিল দলাদলিতে। মহানন্দা নদীর দু’পাশে আলীনগর থেকে শাহপুর গড় পর্যন্ত দীর্ঘ ৭ মাইল মুক্তিবাহিনীর ডিফেন্স ছিল। ক্যাপ্টেন মহিউদ্দিন জাহাঙ্গীরের সার্বিক তত্বাবধানে আলমপুর আম্রকাননে অবস্থিত পাকঘাঁটি আক্রমন করা হয়েছিল ১৮ ই নভেম্বর। এই যুদ্ধে লেঃ রফিক ও লেঃ কাইয়ুম ২ কম্পানি সৈন্য নিয়ে সম্মুখযুদ্ধে অবতীর্ণ হয়েছিলেন। প্রচন্ড যুদ্ধের পর আলমপুর দখল হয়েছিল কিন্তু আকস্মিকভাবে পিছন দিক থেকে শত্রুর গুলি আসতে থাকে। পেছনের বাঙ্কারে শত্রু জীবিত অবস্থায় লুকিয়ে ছিল অগ্রসরমান মুক্তিযোদ্ধারা কেউই তা খেয়াল করেনি। মুক্তিযোদ্ধারা ছত্রভঙ্গ হয়ে পরে এবং পাকসেনারা আলমপুর পুনর্দখল করে।

নভেম্বরের শেষের দিকে সংঘটিত হয় শাহপুর গরের যুদ্ধ। পাকসেনার একটি ব্যাটেলিয়ন শাহপুর গড় আক্রমন করে।সারাদিন যুদ্ধ চলে। রাত দেড়টার সময় মুক্তিবাহিনী আক্রমন করে। এই আক্রমনে রনাঙ্গনে উপস্থিত থেকে নেতৃত্ব দেন স্বয়ং সেক্টর কমান্ডার লে; কর্নেল নুরুজ্জামান।

বীরশ্রেষ্ঠ জাহাঙ্গীর কলাবাড়ি, ছোবরা কানসাট ও বারঘরিয়ার যুদ্ধে বীর নায়ক হয়ে আছেন। একটি মানুষ যে কত সাহসি ও তেজস্বী হতে পারে জাহাঙ্গীর ছিলেন তার দৃষ্টান্ত। প্রতিটি যুদ্ধে সবার আগে তিনি নেতৃত্ব দিতেন।

এ ছাড়া ক্যাপ্তেন ইদ্রিসের বীরত্ব ও সাহসের বর্ণনা করা একটি অসম্ভব ব্যপার। মুক্তিযুদ্ধের ইতিহাসে তিনি যে শৌর্যবীর্যের পরিচয় দিয়েছেন তা সমগ্র বাঙালি জাতির জন্য গর্ব ও অহঙ্কারের ব্যপার। বিরলের যুদ্ধ এখন ঐ অঞ্চলের মানুষের মুখে শোনা যায়। এই যুদ্ধে ক্যাপ্টেন ইদ্রিস আহত হন। তিনদিন পর লেঃ সাইফুল্লাহ গুলিবিদ্ধ হন। লেঃ কায়সার ও আমিন এই যুদ্ধে বিশেষ বীরত্বের পরিচয় দেন।

১৪ই আগস্ট, ১৯৭১ সন। রাজশাহীর দক্ষিণাঞ্চল বন্যাকবলিত। পদ্মা নদীর দুই কূল ভেসে গেছে। যেদিকে চোখ যায় মনে হয় যেন একটি সাগর, তারই মাঝে চোখে পড়ে দু-একটি গ্রাম। বহু গৃহপালিত পশু ভেসে যাচ্ছে আর নদীর দু’পাশের লোকজন প্রকৃতির সাথে সংগ্রাম করে ঠাঁই পেতে চেষ্টা করছে তারই ঘরের চালে বসে অনাহারে-উপবাসে। সেই দিনটিতেই পাকবাহিনী ঢাকঢোল পিটিয়ে উদযাপন করতে চাইছে ১৪ই আগষ্ট, স্বাধীনতা দিবস। আর তার সাথে যোগ দিয়েছে তাদেরই পদলেহনকারী কিছু সংখ্যক আলবদর বাহিনীর লোক। চাঁপাইনওয়াবগঞ্জ শহরের লোকজনকে জড়ো করা হয়েছে পাকসেনাদের মহত্ত্বের প্রশংসা করতে, বিকেলে টাউন হলে সম্বর্ধনা সভা ডেকে। আর্মি ব্যাটালিয়নের অধিনায়ক প্রধান অতিথি। জাঁকজমক পরিবেশে সবকিছুর পূর্ব প্রস্তুতি নেওয়া হয়েছে। এদিকে ফরিদপুরে বি-ও-পি তে সকাল ৭টায় সেদিন প্রায় এক কোম্পানী মুক্তিযোদ্ধা একত্রিত করেছেন মেজর গিয়াস (বর্তমানে বিগ্রেডিয়ার) পদ্মা ও মহানন্দা নদীর মাঝামাঝি এ বি-অ-পিসহ আরো চার বি-ও-পি জুড়ে প্রায় দুইশত বর্গমাইল এলাকা ২৬শে মার্চের পর থেকেই মুক্ত ছিল। পাকবাহিনী বহু চেষ্টার পরও এর কোনটি অধিকার করতে পারেনি স্বাধীনতার পূর্বমূহূর্ত পর্যন্ত। ৮৬ জন মুক্তিযোদ্ধাকে মনোনীত করা হল অপারেশনের জন্য। বি-ও-পি’র ভিতরে পাকা মেঝেতে সুন্দর একটা নকশা পূর্ব থেকে বানানো ছিল-যার আশেপাশে সকলকে বসানো হল। সেদিন প্রত্যেকটি মুক্তিযোদ্ধার চোখেমুখে ছিল জিঘাংসা আর দৃঢ় আত্মপ্রত্যয়ের চিহ্ন।

নকশার উপর শত্রুর ঘাঁটি আর অবস্থান সম্বন্ধে একে একে বুঝিয়ে দিলেন মেজর গিয়াস। শত্রুর অবস্থান ছিল তখন নিম্নরূপঃ

ক) একটি ইনফ্যানট্রি ব্যাটালিয়ন হেডকোয়ার্টার নওয়াবগঞ্জ ও তার সাথে একটি কোম্পানী, যারা নওয়াব গঞ্জ শহরের প্রতিরক্ষার দায়িত্বে সি-এ-এফ’র সাথে নিয়োজিত ছিল।

খ) হরিপুর পুলের উপর দুই সেকশনের কিছু বেশী লোক পাহারা দিচ্ছিল। ২২০ ফুট লম্বা এ ব্রিজটি নওয়াবগঞ্জ থেকে দুই হাজার গজের কিছু বেশী দূরে রাজশাহী-নওয়াবগঞ্জ রাজপথের উপর অবস্থিত।

গ) আমনুরা রেলওয়ে স্টেশনে ছিল সেনাবাহিনীর একটা প্লাটুন, আরক এক প্লাটুন ছিল নওয়াবগঞ্জ স্টেশনে। এই প্লাটুনদ্বয়ের কাছে একটা ইঞ্জিন ও দুটি করে বগি থাকত এবং বিশেষ করে রাত্রে তারা আমনুরা ও নওয়াবগঞ্জের সাথে পেট্রোলিং করে বেড়াত।

এছাড়া এক প্লাটুন আর্মি ও সি-এ-এফ’এর গার্ডও ছিল, যারা নওয়াবগঞ্জের অদূরে নওয়াগঞ্জ-আমনুরা রেললাইনের উপর দুটি পুল বিদিলপুর নামক জায়গায় পাহারা দিচ্ছিল।

এই ৮৬জন মুক্তিযোদ্ধাকে বাছাই করলেন মেজর গিয়াস নিজে। তিনি তাদের তিনটি ভাগে ভাগ করলেন। ঘোষণা করলেন যে তিনি নিজে সেই অপারেশন পরিচালনা করবেন। কিংবদন্তী নায়ক মেজর গিয়াসের নাম রাজশাহীর লোকের মুখে মুখে। তিনি নিজে অপারেশন পরিচালনা করছেন শুনে সকলে আনন্দে উচ্ছ্বসিত হয়ে উঠলো।

ক) এক নম্বর গ্রুপে বিশজন লোক দেওয়া হলো-যার কমান্ডার সুবেদার ইসমাইলকে করা হয়। তার কাছে দেওয়া হল তিনটি মাঝারি মর্টার আর ৯০টি বোমা। কাজ দেওয়া হল নওয়াবগঞ্জ শহরে ১৪ই আগষ্ট রাত দশটা এগারটা পর্যন্ত গোলাবর্ষণ করা।

খ) দুই নম্বর গ্রুপে ৩৫ জন মুক্তিযোদ্ধাকে দেওয়া হল। কমান্ডার নিযুক্ত হলেন সুবেদার আমিরুজ্জামান। মেজর স্বয়ং এই গ্রুপের সাথে রাইলেন-তিন গ্রুপের পরিচালনা করবেন ওয়ারলেসের সাহায্যে। কাজ দেওয়া হল হরিপুর পুলের উপর হামলা করা এবং প্রহরারত হানাদার বাহিনীর লোকদেরকে হত্যা অথবা বন্দী করে পুলটিকে উড়িয়ে দেওয়া, যাতে করে নওয়াবগঞ্জ আর রাজশাহীর মধ্যেকার একমাত্র সড়ক যোগাযোগ বিচ্ছিন্ন হয়ে যায়।

গ) তৃতীয় গ্রুপের কমান্ডার ছিলেন নায়েক সুবেদার আমানউল্লাহ, যাকে দেওয়া হয়েছিল ৩১ জন মুক্তিযোদ্ধা। কাজ দেওয়া হয়েছিল বিদিলপুর রেলওয়ে উড়িয়ে দেওয়ার।

ছয়খানা নৌকা যোগাড় করা হয়েছিল আগে থেকে। আমাদের নৌকার কান্ডারী ৫৯ বছর বয়স্ক হুরমত আলী। সাধা ধবধবে লম্বা দাড়ি-চুলের অধিকারী এই বৃদ্ধের মাথায় ছিল গোল একখানি টুপি। কপালে দেখা যাচ্ছিল সুস্পষ্ট কাল দাগ, এবাদতের চিহ্ন। ছয়টি নৌকায় সকলে গিয়ে উঠলাম। মনে হচ্ছিল যেন আমরা সাগর পাড়ি দিচ্ছি অথৈ জলের মাঝে। হুরমত আলী রওনা হওয়ার আগে কি যেন বিড় বিড় করে পড়ল, তারপর মোনাজাত করল। সকাল ন’টার সময় আমরা গন্তব্যস্থানের উদ্দেশ্যে রওয়ানা দিলাম। হুরমত আলীর নৌকা সকলের আগের ছিল, তাতে ছিলেন মেজর গিয়াস নিজে। সব মিলে ১৭ মাইল রাস্তা অতিক্রম করতে হবে। নৌকার পাল উঠাতেই নৌকার গতিবেগ চার থেকে পাঁচ মাইলে পৌঁছাল।

সন্ধ্যা হতে না হতেই টারগেটের দু’মাইলের মধ্যে পৌঁছান গেল। কিন্তু সবচেয়ে বন্ধুর আর ভয়াবহ হয়ে দাঁড়িয়েছে এই দুই মাইল রাস্তা। যেতে হচ্ছে মহানন্দার ছোট্ট উপনদী-শাখানদী ধরে। আগে থেকে জানা ছিল মিরজাফরের বংশধরদের বেশকিছু লোক এ অঞ্চলে এসেছে, যারা আলবদর আর রাজাকারের মুখোশ পরে এতদঞ্চলে অবস্থান করছে। বহু কষ্টে আরও এক মাইল পথ অতিক্রম করতে আরও দেড় ঘন্টা সময় লেগে গেল। এক মাইল রাস্তা আরও যেতে হবে। তখন সাড়ে সাতটা। সাড়ে দশ ঘন্টা কেটে গেছে নৌকায়। হঠাত হুরমত আলী ইশারা দিল সকলকে থামতে। আমার কাছে এসে ফিস ফিস করে বলল যে, সে রাস্তাটা যেন হারিয়ে ফেলেছে। সব কটা নৌকায় হঠাত ফিসফিস শব্দ বেড়ে উঠল আর নীরব গুঞ্জন ভেসে এল। পাশের একটা গ্রামে কিছু হারিকেনের আলো চোখে পড়ল। মেজর গিয়াস হুরমত আলীকে নিয়ে সেই গ্রামে উঠলেন এবং সেখান থেকে একটা ছেলেকে নিয়ে পুনরায় গন্তব্য স্থানের দিকে দৃষ্টি রেখে রওনা হলেন। ভীত সন্ত্রস্ত গ্রাম থেকে উঠানো ছেলেটি নৌকায় উঠে সেদিন এতগুলি মুক্তিযোদ্ধাকে দেখে কেঁদে ফেলেছিল। ভেবেছিল বুঝিবা তার জীবনের অবসান ঘটাবার জন্য তাকে নেওয়া হচ্ছিল।

হরিপুরের পুল থেকে ছয়শত গজ পেছনে রাত ৯টায় রাজশাহী-নওয়াবগঞ্জ সড়কের উপর এক নম্বর ও দুই নম্বর গ্রুপকে অবতরণ করতে আদেশ দিলেন মেজর গিয়াস। তিন নম্বর গ্রুপকে পাঠান হল বিদিলপুর রেলওয়ে পুলের উদ্দেশ্যে দুটো নৌকা করে। বন্যায় ডুবন্ত রাস্তার উপর দিয়েই নৌকা দুইটি অতিক্রম করে গেল। এক নম্বর গ্রুপকে অবতরণ ক্ষেত্রে ডিফেন্স লাগাতে বলে দুই নম্বর গ্রুপ দুই ভাবে বিভক্ত হয়ে পুলের দিকে অগ্রসর হল সড়কের ডান ও বাঁইয়ের কিনারা ধরে। আকাশে চাঁদ ছিল না তবে তারকারাশির মিটিমিটি আলো বন্যার পানিতে পড়ে পরিবেশকে বেশ আলোকিত করে তুলেছিল। প্রায় একশত গজের মধ্যে পৌঁছাতেই আধো আলো আর ছায়ার মাঝে মনে হল কারা যেন তড়িৎ গতিতে পুলের পাশে পজিশন নিচ্ছে। আর একটু অগ্রসর হতেই শত্রুপক্ষের একজন চেঁচিয়ে উঠল ‘হল্ট’ ‘হ্যান্ডস আপ’। নায়েক মিহনাজউদ্দিন, সম্মুখবর্তী সেকশন এর কমান্ডার, তারই জবাবে আমগাছের আড়াল থেকে উচ্চস্বরে চেঁচিয়ে উঠল, “তেরে বাপ আয়া, শালা সারেন্ডার কর”। একথা শেষ হতে না হতেই শত্রুপক্ষ পুলের উপর থেকে একটা এল-এম-জি ও তিন-চারটা রাইফেল থেকে গুলি চালালো আমাদের প্লাটুনের উপর কালবিলম্ব না করে। আমাদের প্লাটুন ঝাঁপিয়ে পড়ল দুশমনদের উপর। পেছন থেকে আমাদের মেশিনগান সহায়তা করে চলল। পুল দখলে এসে গেল কয়েক মিনিটের মধ্যে, দুশমন অনুধাবন করার আগেই দু’জন শত্রুসেনা মারা গেল। দু’জন ঝাঁপ দিয়ে নদীতে পড়ে পালিয়ে গেল। একজন আহত হল এবং বাকী ১১জনকে বন্দী করা হল। আমাদের পক্ষের একজন নিহত ও একজন আহত হয়।

পুল কব্জা করার সাথে এক নম্বর প্লাটুনটি পুলের উপর দিয়ে নওয়াবগঞ্জের দিকে দ্রুত ধাবিত হল। নওয়াবগঞ্জ শহর থেকে মাত্র এক হাজার গজ দূরে রাস্তার পাশেই তারা মর্টারের জন্য স্থান বেছে নিল আর শহরের উপর শুরু হল গোলাবর্ষন। শত্রুপক্ষ কোনদিন এত নিকটে আমাদেরকে আশা করেনি। হানাদার বাহিনীর জন্য মনোজ্ঞ অনুষ্ঠান নাকি সে সময় বেশ জমে উঠেছিল টাউন হলে আলবদর বাহিনীর বদৌলতে। প্রথম গোলা টাউন হলের নিকটে পড়ার সাথে সাথে প্রধান অতিথিসহ তাদের চেলা-চামুন্ডা হলঘর ছেড়ে দে ছুট- এই বুঝি শহর মুক্তিবাহিনীর কবলে গেল। যখন এদিক থেকে গোলাবর্ষণ চলছিল তখন সব কয়েকটি দুশমনের অবস্থান থেকে গোলাগুলি আসছিল। তৃতীয় গ্রুপটি তাদের অবস্থান পর্যন্ত পৌঁছুবার আগেই দুশমন তাদের মেশিনগান আর রাইফেল থেকে গুলি ছোড়া শুরু করল। তৃতীয় গ্রুপটি পুল দখল করতে পারেনি। এদিকে দু’নম্বর গ্রুপটি পুল উড়াবার কাজ করেই চলছে। ‘ডিপ মাইন’ ও প্রেশার চার্জ দিতে হবে। পুলের গোড়ার অংশ ৫ ফুট পরিমাণ খুঁড়তে হল ‘ডিপ মাইন’ চার্জ বসাবার জন্য। আমাদের প্রয়োজন ছিল সাড়ে চারশত পাউন্ড এক্সপ্লোসিভের। আমাদের কাছে ছিল যে সময় তিনশত জিলাটিন এক্সপ্লোসিভ যেগুলো সাধারনত খনিজ পদার্থের মাইন। ফিল্ডে ব্যবহার করা হয়ে থাকে। ছয়টি পুরাতন ধরনের ব্রিটিশ এ্যান্টি ট্যাংক মাইন সাথে আনতে বলেছিলেন মেজর সাহেব। সেগুলো জুড়ে দিয়ে পুলের এবেট্মেন্ট উড়াবার জন্য চার্জ তৈরী করতে বললেন মোট ২৪০ পাউন্ড এক্সপ্লোসিভ দিয়ে। উপরে অনুমান একশত দস পাউন্ড এক্সপ্লোসিভ দিয়ে প্রেশার চার্জ লাগান হল। মাটি ভরে দিয়ে ডিপ মাইন চার্জ আর পুলের উপর প্রেশার চার্জ লাগিয়ে রিং মেন সার্কিট বানান হল কর্ডেক্স-এর সাহায্যে। এদিকে মর্টার প্লাটুনের কয়েকজন ফেরত এসে পড়েছে। পুলের উপর উঠে পুলটা শেষ বারের মত দেখে নিলেন আমাদের অধিনায়ক মেজর গিয়াস। বন্যার পানি পুলের উপর ছুঁই ছুঁই করছে, আর স্রোতের গতিবেগ জোরে বয়ে যাচ্ছিল। নওয়াবগঞ্জের দিক থেকে কিছু মর্টার আর মেশিনগানের গুলি পুলের দিকে আসছিল। এক সময় আমরা সন্ত্রস্ত্র হয়ে পড়েছিলাম যখন দু’তিনটি গাড়ির রাজশাহীর দিকে থেকে আসতে দেখতে পেলাম রাজপথ ধরে, কিন্তু কিছু দূর আসতে যেন গাড়ীর বাতিগুলি থেমে গেল। তারপর বুঝতে পেলাম যে রাস্তা এক মাইল পেছনে জলমগ্ন হয়ে আছে যার ফলে গাড়ী আর বেশিদুর এগুতে পারেনি। ওরা রাস্তার পেট্রোলিং-এ বেরিয়েছিল সম্ভবত।

রাত ঠিক বারটা বেজে পাঁচ মিনিট। সকলকে প্রায় ছয় শত গজ দূরে নৌকায় বসতে হল কানে হাত চেপে ফিউজে আগুন লাগাতে বললেন অধিনায়ক। পেছনে দৌড়িয়ে এসে ৫০০ গজ দূরে রাস্তার পাশে বসে পড়লাম, মেজর গিয়াস ও সুবেদার আমিরুজ্জামান। গগনবিদারী আওয়াজে যেন আকাশ ভেঙ্গে পড়ল। সে আওয়াজের সাথে সাথে বেশ কয়েকটি গ্রামের লোক ঘুম থেকে চিৎকার করে উঠল, ভাবল হয়ত কেয়ামত এল বুঝি। বেশ কয়েক সেকেন্ড লেগে গেল আকাশে উত্থিত ইট, কংকর পাথর নেমে আসতে। আনন্দের উচ্ছ্বাসে সকলে দৌড়িয়ে গেলে পুলের অবস্থা দেখতে। পুল আর দেখা যাচ্ছে না-দেখা যাচ্ছিল অপর অংশের অর্ধেকটা দূরে কাত হয়ে পড়া অবস্থায়। স্রোতের টানে ইত্যবসরে ছোট নদীটার এপারের অংশ পুলের ভিত্তিপ্রস্তর থেকে আরো ১০/১৫ ফুট বেড়ে গেছে । আমরা নৌকায় উঠে আরো একটু পেছনে চলে এলাম। কিছুক্ষনের মধ্যে রেলওয়ে পুল উড়াবার তৃতীয় গ্রুপও আমাদের সাথে যোগ দিল। তারা কৃতকার্য হতে পারেনি তাদের উদ্দেশ্যে। কিন্তু শত্রুর যে ক্ষতি করতে পেরেছে তা আরেক মজার কাহিনী।

শত্রুর যে দুটি প্লাটুন একটা আমনুরা ও অপরটি নওয়াবগঞ্জে ছিল, সে দুটি প্লান্টুনই গোলাগুলির আওয়াজ শুনে ভীত সন্ত্রস্ত হয়ে রেলের ইঞ্জিন আর বগি নিয়ে রওয়ানা দিল, তাদের পেট্রোল করার রাস্তায়। পুলের কাছে আমনুরা হতে আগত পেট্রোলটি পৌঁছাতেই কিছু গুলির আওয়াজ পেল। ইতিমধ্যে দ্বিতীয় ইঞ্জিনও এসে পৌঁছাল। শত্রুপক্ষ মনে করেছিল হয়তোবা নওয়াবগঞ্জ মুক্তিবাহিনী দখল করে নিয়েছে আর তাদেরই লোকজন সম্ভবতঃ সম্মুখের দিকে অগ্রসর হচ্ছে। নিজেদের মধ্যে গোলাগুলি বেশি কিছুক্ষন চললো। সুযোগ বুঝে সেই ফাঁকে কেটে পড়ল আমাদের তৃতীয় গ্রুপটি। নিজেদের গুলিতে সেইদিন দুশমনের ৬ জন নিহত হয় আর ৭ জন আহত হয় সেই স্থানেই।

সেই অপারেশনে আমরা আমাদের একজন প্রিয় সিপাইকে হারাই ও দু’জন মুক্তিযোদ্ধা গুরুতররূপে আহত হয়। যদিও অতি সাধারণ কিন্তু দুর্গম শত্রুর এলাকার ভিতর অপারেশন করা সহজসাধ্য ব্যাপার ছিল না। এটাও সম্ভব হত না যদি না জাতি হিসাবে বেঁচে থাকার অদম্য স্পৃহা আর জাগ্রত মনুষ্যত্ববোধ, আত্মবিশ্বাস আর অপরাজয়কে জয় করে প্রমাণ করার অভিলাষ থাকতো।

**প্রকল্প সংগৃহীত দলিলপত্র থেকে সংগৃহীত  





মুক্ত বিহঙ্গ
<১০, ১৪.২, ৩৫৪-৩৫৫>

৩০শে মে আমি ৩০ জন মুক্তিযোদ্ধা নিয়ে মহিসকুন্তি (কুষ্টিয়া জেলা) হামলা করিতে রওয়ানা হই। শত্রুর সংখ্যা খুব বেশী জানিতে পারিয়া মাঝ পথে আমার কিছু মুক্তিযোদ্ধা পিছনে পালাইয়া যায়। আমি মাত্র ১৪ জন মুক্তিযোদ্ধা নিয়ে পাক বাহিনীর এক কোম্পানী সৈন্যের উপর বেলা ৩টার সময় অতর্কিত আক্রমণ চালাই। ফলে পাক সৈন্য ৩২ জনের মৃত্যু হয় এবং ৩৫ জন আহত হয়, যাহা স্বাধীন বাংলা বেতার কেন্দ্র হইতে প্রচার করা হইয়াছিল।

১৫ই জুন আমাকে বেতার যোগাযোগের জন্য আবার লালগোলা ডাকা হয়। আমি পুরা সাব-সেক্টর ৪নং এর বেতার পরিচালনা করি এবং কোয়ার্টার মাষ্টারের কাজও পরিচালনা করিয়া থাকি।

২০শে সেপ্টেম্বর মেজর সাহেব আমাকে নিয়া স্পেশাল অপারেশনের জন্য সাব-সেক্টর ৩ ও ৭ নং সেক্টর মেহেদীপুর যান এবং এখানে আমাদের নেতৃত্বে সোনা মসজিদ (রাজশাহী) এলাকায় দুটি বড় অপারেশন সমাধা হয়। এতে মিত্রবাহিনী আমাদিগকে আর্টিলার দ্বারা সাহায্য করে যার ফলে আমরা ধোবড়া পর্যন্ত দখল করি। এই সময় বহু পাকসৈন্য হতাহত হয় এবং বাদবাকী ছত্রভঙ্গ হয়ে পলায়ন করে। এখানে উল্লেখ থাকে যে, ১৫ সেপ্টেম্বর আমার কাজে মুগ্ধ হইয়া মেজর সাহেব আমাকে হাবিলদার হইতে নায়েক সুবেদারে পদোন্নতি দেন।

১লা অক্টোবর আমাকে সম্মুখযুদ্ধের জন্য এক প্লাটুনের পরিচালনভার দেওয়া হয় এবং আমি হাকিমপুর ঘাট হইতে আস্তে আস্তে অগ্রসর হইতে থাকি। এতে বহু বড় বড় অপারেশন করিয়াছি এবং শত্রুকে পিছনে হটিতে বাধ্য করিয়াছি।

১০ই অক্টোবর আমাকে ৪নং সাব-সেক্টরে ‘বি’ কোম্পানী পরিচালনার ভার দেওয়া হয়।

১২ই নভেম্বর আমি ইসলামপুর পাক ঘাঁটিতে হামলা করি। এতে বহু রাজাকার ও পাক সৈন্য হতাহত হয় এবং দুর্ভাগ্যবশতঃ আমার সহকর্মী হাবিলদার জামান সাহেব শত্রুর গুলিতে বাগডাঙ্গায় আহত হন। আমি আমার বেতারে খবর পাইয়া দৌড়াইয়া গিয়া তিন মাইল দূর হইতে তাহাকে উদ্ধার করিয়া আনিতে সক্ষম হই। প্রকাশ থাকে যে, তিনি স্বাধীনতা সংগ্রামে আমাকে বন্ধুর মত সাহায্য করিয়াছেন।

১২ই ডিসেম্বর যুদ্ধ পুরাদমে শুরু হয়ে যায়। আমি আমার ঘাঁটি (হাকিমপুর) হইতে নবাবগঞ্জের দিকে অগ্রসর হইতে থাকি। পথে পোড়াগ্রামে শত্রুর ঘাঁটির সম্মুখীন হই এবং তাদের সঙ্গে আমাদের যুদ্ধ হয়। শত্রুরা বহু মৃতদেহ ও অস্ত্রশস্ত্র ফেলিয়া পলায়ন করিয়া বাহারমপুর গ্রামে ঘাঁটি স্থাপন করে।

১৩ই ডিসেম্বর আমি ও আমার দল শত্রুর এলাকায় গিয়া এম্বুশ পাতি। দুইখানা সৈন্যবাহী গাড়িসহ অগ্রসররত বহু শত্রুকে সমূলে ধ্বংশ করি। শহীদ সিপাহী নজিরউদ্দিনের কবর ঐ স্থানেই বিরাজমান।

১৪ই ডিসেম্বর আমরা নবাবগঞ্জ দখলের উদ্দেশ্যে নবাবগঞ্জ পাকঘাঁটির উপর হামালা চালাই। সারাদিন যুদ্ধ চলে এবং এতে বহু পাক সৈন্য হতাহত হয়। দুঃখের বিষয় আমাদের ৬ জন মুক্তিযোদ্ধা এখানে শহীদ হন। আমরা নবাবগঞ্জ শহরে উঠিয়া পড়ি। বিকাল বেলা রাজশাহী হইতে ৫০/৬০ গাড়ী পাক সৈন্য নবাবগঞ্জ ঢুকিয়া পড়ে যাহার জন্য আমাকে একটু পিছু হটিয়া যাইতে হয়। রাত্রী ১২টার সময় তাহার তাহাদের ১৪০ জন মৃতদেহসহ পাকা রাস্তার ওভারপুল উড়াইয়া রাজশাহীর দিকে পলায়ন করে।

১৫ই ডিসেম্বর আমরা নবাবগঞ্জ দখল করিয়া দেখিতে পাই বহু পাঞ্জাবীর মৃত দেহ ই-পি-আর লাইনের বাগানে পড়িয়া আছে। এবং অনেকেই মরিচার ভিতর দাফন করিয়া রাখিয়াছে। তারপর আমরা রাজশাহীর দিকে অগ্রসর হইতে থাকি কিন্তু অভয়া পুল ভাঙ্গা থাকায় পার হইতে দেরি হয়।

১৬ই ডিসেম্বর আমি গোদাগাড়ীতে ১৪০ জন রাজাকারকে অস্ত্রশস্ত্রসহ আত্মসমর্পন করাইতে সক্ষম হই এবং শত্রুর পিছন পিছন ধাওয়া করি।

ঐদিন সন্ধ্যা ৭টার সময় রাজশাহী দখল করি। কিন্তু দুঃখের বিষয় শত্রুদের আর পাওয়া যায়না। তারা নাটোর গিয়া আত্মসমর্পণ করিবে বলিয়া খবর পাঠায়। এখানে উল্লেখযোগ্য যে, ঐদিনই আমাদের বিজয় দিবস- ১৬ই ডিসেম্বর, ১৯৭১।

**বাংলা একাডেমীর দলিলপত্র থেকে সংকলিত।


মুক্ত বিহঙ্গ
<১০, ১৪.৩, ৩৫৫-৩৫৬>

	ভারতের সহযোগিতায় আমাদের পুনর্গঠন শুরু হয়। গেরিলা যুদ্ধ বাংলাদেশের ভেতরে চলতে থাকে।

ক্যাপ্টেন গিয়াসের নেতৃত্বে পোলাডাঙ্গা এবং সাহেবনগর চরে মুক্তিযোদ্ধারা এপ্রিল মাসের শেষের দিকে ডিফেন্স নেয়। চর এলাকাকে নিজেদের আয়ত্তে রাখার জন্য মে মাসের প্রথম দিকে পাকিস্তানীরা আমাদের উপর আক্রমণ চালায়। আমাদের কিছু সংখ্যক লোক হতাহত হয়। পাকিস্তানীদেরও ক্ষয়ক্ষতি হওয়ায় চর ছেড়ে যেতে বাধ্য হয়।

মে মাসের শেষের দিকে ক্যাপ্টেন গিয়াসের নেতৃত্বে মুক্তিযোদ্ধারা পদ্মা নদী পার হয়ে ফরিদপুরে ডিফেন্স তৈরি করে। ডিফেন্স মজবুত করা হয়। সেখান থেকে প্রায়ই গেরিলা অপারেশন চালানো হতো। জুলাই মাস পর্যন্ত আমরা পোড়াগাঁও, হাকিমপুর, বাঘের আলী এলাকা আমাদের দখলে আনি। পোড়াগাঁওতে আমাদের উপর পাকিস্তানীরা আক্রমণ চালায়। উভয়পক্ষে ব্যাপক ক্ষয়ক্ষতির পর আমরা পোড়াগাঁও এলাকা ছাড়তে বাধ্য হই। ভারতের লালগোলা এবং বাংলাদেশের ভেতরে ফরিদপুর থেকে বিভিন্ন দলকে রাজশাহী শহর, নওয়াবগঞ্জ, পাবনা এবং বগুড়াতে গেরিলা অপারেশন চালানোর জন্য পাঠাতে হত।

অক্টোবর মাসে আমরা আবার পোড়াগাঁও পর্যন্ত দখল করে নেই। ডিসেম্বর মাস থেকে আমাদের সাথে সম্মুখযুদ্ধ শুরু হয়। ডিসেম্বরে আমরা নওয়াবগঞ্জ দখল করে নেই। নওয়াবগঞ্জের দিকে অগ্রসর হবার সময় আমাদের ও পাকিস্তানীদের বিপুল ক্ষয়ক্ষতি হয়। ক্যাপ্টেন জাহাঙ্গীর নওয়াবগঞ্জ দখলের সময় শহীদ হন। নওয়াবগঞ্জ দখলের পূর্বদিন আমাদের সাথে ভারতীয় এক রেজিমেন্ট বি-এস-এফ দেয়া হয়। দুই-তিন মিনিট যুদ্ধের পর তাদের বহু আহত হয় এবং মর্টার, মেশিনগান এবং গোলাবারুদ ফেলে তারা পলায়ন করে। নওয়াবগঞ্জ দখলের সময় কোন ভারতীয় সৈন্যের সাহায্যের প্রয়োজন পড়ে নাই।

১২ই ডিসেম্বর রাতে মুক্তিযোদ্ধারা নওয়াবগঞ্জ থেকে রাজশাহীর দিকে অগ্রসর হয়। পাকিস্তানী সৈন্যরা রাজশাহী ছেড়ে মুক্তিযোদ্ধাদের ভয়ে নাটোরে আশ্রয় গ্রহণ করে।


স্বাক্ষরঃ মোঃ ফসিউদ্দিন
২-৫-১৯৭১

**বাংলা একাডেমীর দলিলপত্র থেকে সংকলিত।


মুক্ত বিহঙ্গ
<১০, ১৪.৪, ৩৫৬-৩৫৭>
[bookmark: Muktizuddher_Smriti]মুক্তিযুদ্ধের স্মৃতি
“সে পথ দিয়ে পাকসেনারা ফিরলো না আর”

অক্টোবর মাসের প্রথম সপ্তাহে ক্যাপ্টেন ইদ্রিস আকস্মিকভাবে একটি সিক্রেট ইনফরমেশন পেয়ে গেলেন। ধেয়ে চললেন তিনি তার মুক্তিবাহিনী নিয়ে। হাতে তাদের থ্রি-নট-থ্রি, গ্রেনেড আর দুটি এল-এম-জি। হানাদার পাক বাহিনী সেদিন দিনাজপুর শহর থেকে স্কুলপাড়া হয়ে বর্ডার সাইডে আসছিল যে রুটে সেই রুটে পৌঁছে গেল ক্যাপ্টেন ইদ্রিস, খানসেনারা পৌঁছানোর আগেই। বিকেল তিনটা। খানদের ট্রাকের আওয়াজ পাওয়া গেল। দিনাজপুরের স্কুলপাড়ার রাস্তার পাশে, ঝোঁপেঝাড়ে, গাছের ফাঁকে, আমগাছের ওপর, বাঁশঝাড়ের ফাঁকে প্রস্তুত লেঃ সাইদুল্লাহ, লেঃ আমিন, লেঃ কায়সার, সুবেদার এস এ রহমান, সুবেদার ইয়াসিন, হাবিলদার হাসান, হাবিলদার আজিজ, প্লাটুন কমান্ডার দেলওয়ার হসেন, এফ-এফ-বাবলু, আবদুল লতিফ, আব্দুর রাজ্জাক, নূর মোহাম্মদসহ দেড়শ মুক্তবাহিনীর বীর সেনানী। এগিয়ে আসছে হানাদার ট্রাক দুটো স্কুলবাড়ির সন্নিকটে। ক্যাপ্টেন ইদ্রিস পরপর দুটো শিস দিলেন। দম ধরে মুক্তিযোদ্ধারা গুনে যাচ্ছে প্রতিটা সেকেন্ড। মুক্তিবাহিনীর এ্যামবুশের ভেতরে ঢুকেছে হানাদারদের প্রথম ট্রাক। ট্রাকের ওপর ২০/৩০ জন জোয়ান, হাতে তাদের অটোমেটিক চায়নিজ অস্ত্র। ট্রাকের ওপর এল-এম-জি ধরে দাঁড়িয়ে আছে তাগড়া দুজন, সামনের ট্রাক এ্যামবুশ পার হয়ে যাচ্ছে প্রায়। ক্যাপ্টেন ইদ্রিস সংকেত দিচ্ছেন না। সবাই হতভম্ব হয়ে যাচ্ছে। কি হচ্ছে। কিন্তু ক্যাপ্টেনের লক্ষ্য তখন পেছনে। আরও ভারী অস্ত্রে সজ্জিত হয়ে ঢুকছে আরেক ট্রাক পেছনে, সেটাকে এ্যামবুশের মধ্যে এন না ফেলে তিনি পারেন না। সামনের ট্রাকে ফায়ার ওপেন করার নির্দেশ দিলেন। 


সৌভাগ্য খানদের। পেছনের ট্রাক প্রায় ১৫০ গজ ব্যবধানে এলো এবং এ্যামবুশের এলাকায় এক ইঞ্চি ঢোকা মাত্র ক্যাপ্টেনের শিস সাথে ফায়ার। বজ্র কড় কড় আওয়াজের মত ভেঙ্গে পড়লো মুক্তিবাহিনী হানাদারদের উপর। এমন হাতের মুঠোয় বহুদিন পায়নি খানদের। সম্পূর্ণ নিরাপদে দাঁড়িয়ে অকস্মাৎ বজ্রপাতের মত ঝাঁপিয়ে পড়লো মুক্তিবাহিনীর জোয়ানরা। পেছনের ট্রাক, সামনের ট্রাক- দুই ট্রাকের ওপরেই চলছে বৃষ্টির মত থ্রি-নট-থ্রি আর এল-এম-জি’র ফায়ার। সম্বিত ফিরে পাবার আগেই পেছনের ট্রাক শেষ, এ্যাম্বুশের যেখানে ঢুকেছিল, সেখানেই দাঁড়িয়ে। খুনী ৩২ জন হানাদারদের ছিন্নভিন্ন দেহ সেখানেই লুটিয়ে। কোনটা ট্রাকের ওপর। বাকিগুলি পাশে, রাস্তায়, নীচের খানায়। কিন্তু না, সামনের ট্রাককে ততখানি কাবু করা গেল না। মাত্র দুটো ডেডবডি পেছনে ফেলে ট্রাকটি গোঁ গোঁ করতে করতে ছুটে বেরিয়ে গেল কব্জা থেকে- যদিও ট্রাকটি পালাবার আগেই গাছের ওপর থেকে মুক্তিবাহিনীর ছেলেরা ফায়ার করে কয়েকজনকে আহত ও নিহত করে। পাওয়া যায় বহু গোলাবারুদ, এক ইঞ্চি মর্টার, কয়েকটি এল-এম-জি, দুই ইঞ্চি মর্টার এবং চায়নিজ অটোমেটিক রাইফেল কিছু। ৩রা অক্টোবর সেই সাফল্যের পর এ্যামবুশে হানাদারকে খতম করার পরিকল্পনা ক্যাপ্টের ইদ্রিস বাড়িয়ে দেন এবং বহু এভাবে খানসেনারা ঐ সেক্টরে হতাহত হতে থাকে এবং গেরিলা যুদ্ধের এই কৌশলের এবং সাফল্যের প্রোগ্রাম সকল সেক্টরে জানিয়ে দেয়া হয়। এর ফলে সব স্থানে অনুপ্রেরণার সৃষ্টি হতে থাকে। ৪ঠা অক্টোবর সেই আম-জাম-বাঁশঝাড়ে ঢাকা স্কুলপাড়া দেখতে যায় হামজাপুরের সকল মুক্তিযোদ্ধা। খানদের চরমভাবে পরাজিত ও খতম করে দেয়ার সেই পবিত্র ভূমিতে গিয়ে মুক্তিযোদ্ধারা স্কুলপাড়ার মাটি কপালে ছুঁইয়ে যাত্রা করে ফ্রন্টের দিকে। ১৪ই ডিসেম্বর যুদ্ধে লেঃ সাইদুল্লাহ’র একটা হাতের সমস্ত মাংস কাঁদের নীচ থেকে উড়ে যায় শত্রুর ব্রাশ ফায়ারে। কিন্তু হাড় ভাঙ্গেনি। দিনাজপুরের রণাঙ্গনে যে বীর বহুবার পাঞ্জা লড়েছে হানাদারদের সাথে বিজয়ের দু’দিন আগে তিনি আহত হন। দুর্ধর্ষ ক্যাপ্টেন ইদ্রিসও আহত হন অন্য যুদ্ধে এবং তার কোমরের নীচ দিয়ে ব্রাশ ফায়ার লেগে হিপের মাংস ধসে যায়।

**দৈনিক ‘সংবাদ’ ১৬ ডিসেম্বর ১৯৮১ সংখ্যায় প্রকাশিত মুসা সাদিক রচিত প্রতিবেদন থেকে সংকলিত।


মুক্ত বিহঙ্গ
<১০, ১৪.৫, ৩৫৭-৩৬৪>

[bookmark: Bogra_Zila_Sector_Seven]৭নং সেক্টর আওতাধীন বগুড়া জেলায় মুক্তিবাহিনীর তৎপরতা

পশ্চিমবঙ্গ হইতে সামরিক ট্রেনিং লইয়া সাইফুল ইসলাম বগুড়া জেলার পূর্বাঞ্চলে ফিরিয়া আসে। সাইফুলের নেতৃত্বে পরিচালিত গেরিলা দল জুলাই মাসে ধুনট থানা আক্রমণ করে। থানাতে বেশ কিছু সংখ্যক পাঞ্জাবী পুলিশ ছিল। এই অতর্কিত হামলায় ৭ জন পাঞ্জাবী পুলিশ নিহত হয় এবং গেরিলা দল পূর্ব বগুড়ার কয়েকটি সামরিক কনভয় এবং হানাদার সৈন্য বোঝাই ট্রেনের উপর আক্রমণ চালায়।
	
জুলাই মাসে গেরিলা বাহিনীর কমান্ডার হারুনুর রশিদের দল ভেলুরপাড়া রেল স্টেশনে সিচারপাড়ার উত্তর ধারে মাইন বিস্ফোরণ ঘটাইয়া একটি মিলিটারী স্পেশাল ট্রেন বিধ্বস্ত করার ফলে চারজন অফিসারসহ সাতাশজন পাকসৈন্য নিহত হয়।

৭ই আগষ্ট সকাল ৮টা ৩০ মিনিটের সময় ৭ নম্বর সেক্টরের গেরিলা প্রধান আহসান হাবিব (ওয়ালেস) – এর নেতৃত্বে তাহার দল সাবগ্রামে এএকটি মাইন বিশস্ফোরণ ঘটাইয়া একটি মিলিটারী লরী সম্পূর্ণরূপে বিধ্বস্ত করে। ঘটনাস্থলেই তিনজন পাকসৈন্য নিহত ও একজন আহত হয়। পুনরায় ৯ই আগষ্ট তারিখে বেলা ১১টার সময় পাক সৈন্যরা বিধ্বস্ত লরীটি উদ্ধার করিতে যায়। ঐ দিনই মাইন বিস্ফোরণের ফলে ৫ জন পাকসৈন্য নিহত ও ৬ জন আহত হয়।

বগুড়া শহরেরে ওয়াপদা পাওয়ার হাউস সাব-সেকশন উড়াইয়া দেওয়ার অভিপ্রায়ে সাইফুল ইসলাম মাত্র দুইজন সঙ্গী লইয়া ১১ই আগষ্ট হাটসেরপুর হইতে বগুড়া শহরের দিকে রওনা দেয়। তাহারা ৯ ঘটিকায় মাদলার ঘাটে আসিয়া পৌঁছে। তখন কোন নৌকা না থাকায় কলাগাছের ভেলা তৈয়ারী করিয়া ৩ জন সূর্যসৈনিক করতোয়া নদী পার হয়। পরিকপ্লিত পথে মালগ্রামের ভিতর রাতের অন্ধকারে অগ্রসর হইতে থাকে। হানাদার বাহিনী প্রহরীররা তাহাদিকে চিনিয়া ফেলে। আত্মরক্ষার কোন পথ নাই জানিয়া সাইফুলেরা হানাদার বাহিনীর দিকে গ্রেনেড ছুড়িয়া মারে। হানাদারদের রাইফেল তখন গর্জিয়া ওঠে। তিনজনি অন্ধকারের মধ্যে তিনদিকে দৌড় দেয়। খান সেনাদের এলোপাতাড়ি গুলি আসিয়া সাইফুলের মাথায় লাগে। সাইফুল তৎক্ষণাৎ মাটিতে লুটাইয়া পড়ে। অর্ধমৃত অবস্থায় হানাদার বাহিনী সাইফুলকে ধরিয়া ফেলে।

আগষ্ট মাসের মধ্যভাবে একদিন রাত্রি তিন ঘটিকার সময় গেরলা বাহিনী কর্তৃক বগুড়া- সারিয়াকান্দি রাস্তায় লাঠিমাররঘোন গ্রামের নিকটবর্তী ব্রীজটি ডিনামাইট দ্বারা উড়াইয়া দেয় এবং ব্রীজের দুই ধারে ৫০/৬০ গজ দূরে মাইন মাটির নীচে পুঁতিয়া রাখিয়া তাহারা চলিয়া যায়। পরের দিন সকালে ব্রীজের দুই ধারে পশ্চিম দিকের মাইনটি পাকসেনারা সন্ধান পাইয়া তুলিয়া নিয়ে যায় কিন্তু পূর্ব দিকের মাইনটির সন্ধান পায় নাই। তার পরের দিন ভোরে কয়েকটি গরুর গাড়ি পাট লইয়া গাবতলী বন্দরে যাইতেছিল। একটি গরুর গাড়ীর চাপ মাইনের উপর পড়িলে মাইনটি বিস্ফোরণ ঘটে। ফলে গাড়ীটি ছিন্নভিন্ন হইয়া উড়িয়া যায়। একজন গাড়োয়ান সঙ্গে সঙ্গে মৃত্যূবরণ করে। আর একজন গুরুতররূপে আহত হয়। এর পরের দিন সারিয়াকান্দি ক্যাম্প হইতে পাকসেনারা আসিয়া ব্রীজের অবস্থাদৃষ্টে লাঠিমাররঘোন গ্রামে প্রবেশ করিয়া গ্রামের লোকদিগকে অমানুষিকভাবে মারপিট করে এবং কয়েকটি বাড়িতে আগুন লাগাইয়া পুড়াইয়া ফেলে। তৎপর তাহারা কালুডাঙ্গা, শাহবাজপুর এবং সাতটিকরি গ্রামে প্রবেশ করিয়া কতকগুলি বাড়ি আগুন লাগাইয়া ভস্মীভূত করে। এই ব্রীজ ভাঙ্গাকে কেন্দ্র করিয়া বর্বর পাক বাহিনী লাঠিমারঘোন গ্রামে পরপর তিনবার প্রবেশ করিয়া বাড়িঘর লুটপাট করে।

১৬ই আগষ্ট সৈয়দ ফজলুর আহসান দিপুর দল সারিয়াকান্দি থানার নিকটবর্তী রামচন্দ্রপুর গ্রামে পাক বাহিনীর সহিত এক ভীষণ সংগ্রামে লিপ্ত হয়। প্রচুর গোলাগুলির পর ময়নুল হক নামে সারিয়াকান্দি থানার এক দারোগা, ৫ জন পাক সৈন্য ও কয়েকজন রাজাকার নিহত হয়।

আগষ্ট মাসের মধ্যভাগে কমান্ডার আবুল হোসেন (বালুরঘাট), মোস্তফা রেজানুর (দিনাজপুর), এস, এম, ফারুক (বগুড়া), প্রভৃতির দ্বারা হিলিতে ট্রেন অপারেশন হয়। ইহার ফলে বহুসংখ্যক এবং কিছু সংখ্যক অবাঙ্গালী নিহত হয়। লাইন অপারেশনের সময় আবুল হোসেন নামে একজন মুক্তিযোদ্ধা আহত হয়।

আগষ্ট মাসের তৃতীয় সপ্তাহে মীর মঞ্জুরুল হক সুফীর নেতৃত্বে গেরিল দল বগুড়া-সারিয়াকান্দি রাস্তার একটি ব্রীজে এক্সপ্লোসিভ লাগাইয়া সম্পূর্ণ ধ্বংস করে এবং ব্রীজের এক মাইল দূরে রাস্তায় মাইন পুঁতিয়া রাখে। পরে মাইন বিস্ফোরণে একটি মিলিটারী জীপগাড়ী ধ্বংস হওয়ার ফলে একজন অফিসারসহ ৬ জন পাক সৈন্য নিহত হয়।

২০শে আগষ্ট মাসুদ হোসেন আলমগীর নবেলের দল সারিয়াকান্দি থানার আওলাকান্দী গ্রামের পূর্বে যমুনা নদীতে একটি মিলিটারী লঞ্চ রকেট দ্বারা বিধ্বস্ত করে।

২রা সেপ্টেম্বর বর্বর পাকবাহিনী গাবতলী থানার জাত হলিদা গ্রাম অতর্কিত আক্রমণ করে। তখন সৈয়দ আহসান হাবিব দিপুর দল পালটা গুলিবর্ষণ করার ফলে একজন পাকসৈন্য নিহত হয়। পাকসৈন্যরা নিরীহ ৫ জন গ্রামবাসীকে হত্যা করে। পরে সমস্ত গ্রামটাই আগুন জ্বালাইয়া পোড়াইয়া দেয়।

৪ঠা সেপ্টেম্বর ৬ জন পাক পুলিশ খাদ্য লইয়া বগুড়া হইতে সারিয়াকান্দি যাইতেছিল। পথে পাক পুলিশেরা যখন ফুলবাড়ি ঘাটে খেয়া নৌকায় উঠে তখন মোফাজ্জল হোসেন (লাঠিমারঘোন), গোলাম জাকেরিয়া রেজা (ধাওয়া) সাইদুল ইসলাম (বাইগুলি), মন্টু (হুমাকুয়া) এবং গেরিলাবাহিনীর সৈয়দ আহসান হাবিব দিপুর নেতৃত্বে নৌকা মাঝনদীতে পৌঁছার সঙ্গে সঙ্গে তাহারা রাইফেল, মেশিনগান দ্বারা গুলিবর্ষণ করিতে থাকে। ফলে দুইজন পুলিশ নিহত হয়। আর ৪ জন জীবন্ত অবস্থায় দৌড়াইয়া পালাইয়া যাইবার কালে ধড়া পড়ে। জনগণ তাহাদিগকে লাঠিসোটার দ্বারা পিটাইয়া হত্যা করে। পাক পুলিশদের রাইফেল ও কিছু খাদ্য সামগ্রী মুক্তিযোদ্ধাদের হস্তগত হয়।

গেরিলা বাহিনী কমান্ডার মীর মঞ্জুরুল হক সুফীর নেতৃত্ব সেপ্টেম্বর মাসের দ্বিতীয় সপ্তাহে ৭নং সেক্টর হেড কোয়ার্টার থেকে অস্ত্র গোলাবারুদ নৌকা পথে আনিবার কালে বাহদুরাবাদ ঘাটের নিকট সশস্ত্র সংঘর্ষে শত্রুদের একটি টহলদার গানবোট সম্পূর্ণ ধ্বংস করিয়া দেয়।

১৮ই সেপ্টেম্বর ই-পি-আর কমান্ডার সালেক (বগুড়া), বেঙ্গল রেজিমেন্টের মান্নান, ঢাকা পুলিশের হাবিলদার রজব আলী এবং ছাত্র রঞ্জি কুমার মহন্ত, প্রদীপ কুমার কর (গোবিন্দগঞ্জ) প্রভৃতির নেতৃত্বে হিলির পার্শ্ববর্তী স্থানে পাকহবাহিনির সহিত ভীষণ সংঘর্ষ বাধে। এই সংঘর্ষে পাকবাহিনীর বহু সৈন্য হতাহত হয়। ঘোড়াঘাটের ফিলিপস-এর (সাঁওতালী) নেতৃত্বে মাইন বিস্ফোরণে পাকসেনাদের একটি বেডফোর্ড মটর কার ভীষণভাবে ধ্বংস হয়।

গেরিলা বাহিনীর কমান্ডার মীর মঞ্জুরুল হক সুফীর নেতৃত্বে ১৯শে সেপ্টেম্বর সারিয়াকান্দি থানার তাজুরপাড়া গ্রাম অনুপ্রবেশকারী একদল পাকবাহিনীকে ঘেরাও করা হয়। প্রচন্ড গোলাগুলির পর ঘটনাস্থলে শত্রুপক্ষের কতক সেনা নিহত ও বাকী সেনা পলায়ন করিতে বাধ্য হয়।

২৪শে সেপ্টেম্বর আহসান হাবিব ওয়ালেসের নেতৃত্বে বেলা দুপুর সাড়ে বারোটার সময় হ্যান্ড গ্রেনেড নিক্ষেপ করিলে সুখনাপুকুর রেলস্টেশন গৃহে আগুন ধরিয়া যায় এবং তাহাতে টেলিফোন লাইন নষ্ট হয়। একটি রাইফেল ও কিছু গুলি, সাত জোড়া পাকসেনার পোশাক উদ্ধার করা হয়। কিছু সৈন্য ও রাজাকার পালাইতে সক্ষম হয়।

২৭শে সেপ্টেম্বর কমান্ডার মোত্তালিব এবং কমান্ডার এস, এম ফারুকের নেতৃত্বে হিলিতে পাকবাহিনীর সহিত প্রচন্ড যুদ্ধ সংঘটিত হয়। আড়াই ঘন্টা যাবত যুদ্ধ চলিতে থাকে। কমান্ডার মোত্তালিব মর্টারের গুলিতে আহত হয় এবং ৪ জন পাকসৈন্য নিহত হয়। ঐ সময় বগুড়ার এক ১৪ বৎসরের অসমসাহসী ছেলে সাইদুর রহমান (চুটকু) হিলি স্টেশনে রেললাইনের মাইন বিস্ফোরণ ধ্বংস করিয়া দেয়। সেইদিন রেল চলাচল সম্পূর্নরূপে বন্ধ হইয়া যায়। এই ঘটনায় একজন মুক্তিযোদ্ধা আহত হয়। এই যুদ্ধে অংশগ্রহণ করেন আসাম রেজিমেন্ট ও বর্ডার সিকিউরীট ফোর্স।

সেপ্টেম্বর মাসের শেষভাগে মুক্তিবাহিনী নশরতপুর রেলস্টশনের পশ্চিম ধারে একটি এন্টি-ট্যাঙ্ক মাইন পুঁতিয়া রাখে। তাহার বিস্ফোরণে একটি মিলিটারী ট্রেন আক্রান্ত হয়। ফলে হানাদার পাকবাহিনী ক্ষিপ্ত হইয়া লাইনের ধারের লক্ষীপুর, পূর্ব ডালম্বা, কোটকুরী ও শিতলাই গ্রাম আক্রমণ চালায় এবং কফিরউদ্দিন মিস্ত্রী, আবেদ আকন্দ, আজিজ প্রাং (লক্ষীপুর), মহীরউদ্দিন প্রাং (পূর্ব ডালম্বা), ভোলা প্রাং, কোরবান আলী (কোচকুরী), শরিফউদ্দিন সরকার (শিতলাই) প্রভৃতি লোকদিগকে লাইন করিয়া গুলি করিয় হত্যা করে।

অক্টোবর মাসের প্রথম ভাগে গাবতলী থানার শিহিরপুর গ্রামে সরকার বাড়িতে মুক্তিবাহীনী ঘাঁটি ছিল। মুক্তিবাহিনী রাত্রি নয় ঘটিকায় সরকার বাড়ির পিছনে রেললাইনে একটি মাইন পুঁতিয়া রাখে। কারণ মুক্তিবাহিনী জানিতে পারে যে সৈয়দপুর হইতে বোনারপাড়া জংশন হইয়া একটি সৈন্যবাহী ট্রেন আসিতেছে। সেই ট্রেনটি ধ্বংসই তাহাদের লক্ষ্য ছিল কিন্তু ১৫ মিনিট পূর্বেই মাইনটির বিস্ফোরণ ঘটে। সেই সৈন্যবাহী ট্রেনটি ঐদিন আর আসে না।

পরের দিন রাত্রী ১১টার সময় সৈন্যবাহী ট্রেনটি সুখানপুকুর স্টেশন অতিক্রম করিবে জানিতে পারিয়া মুক্তিবাহিনী সরকার-বাড়ির অর্ধ মাইল দক্ষিণে মাইন পুঁতিয়া রাখে। মাইন বিস্ফোরণে সৈণ্যবাহী ট্রেনটি ধ্বংসপ্রাপ্ত হয়। ফলে ৪ জন পাক ইঞ্জিনিয়ারসহ ১৪৬ জন পাকসেনা নিহত হয়।

অক্টোবর মাসের মধ্যভাগে ওয়াপদার নিকট কৈচোর রেললাইনের ব্রীজের দুই পাশে মাসুদ হোসেন আলমগীর (নোবেল) মাত্র ৬ জন সঙ্গী লইয়া পাকবাহিনীর উপর আক্রমণ চালায়। বহু গুলি বিনিময়ের পর ৬ জন খানসেনা ও ১০ জন রাজাকার নিহত হয় এবং কতকগুলি পাকসৈন্য অস্ত্রশস্ত্র ফেলিয়া কাহালুর দিকে পালাইতে বাধ্য হয়।

অক্টোবর মাসের মধ্যভাগে মুক্তিবাহিনীর দল গাবতলী থানা জয়ভোগা গ্রামের নিকটস্থ সারিয়াকান্দি রোডের উপর মাইন পুঁতিয়া রাখিয়া যায়। পরে তাহা বিস্ফোরণ ঘটিয়া ৫ জন পাকসৈন্যের মধ্যে ৩ জন নিহত ও ২ জন আহত হয়।

১৮ই অক্টোবর বগুড়া শহরের পশু ডাক্তার থানা নিকটস্থ ট্রান্সমিটারটি গ্রেনেড দ্বারা ধ্বংস করিবার জন্য গ্রেনেড নিক্ষেপ করা হয়। ট্রান্সপিটার ক্ষতিগ্রস্থ হয়। পার্শবর্তী দোকানদার মুন্সি নজরুল ইসলামকে বর্বর হানাদারবাহিনী ধরিয়া ক্যাম্পে লইয়া যায়। ৪ দিন অমানুষিক নির্যাতন করার পর মুক্তি দেয়।

২০শে অক্টোবর নারচী ও পার্শ্ববর্তী গণকপাড়া গ্রামে পাকসৈন্যদের সহিত গেরিল বাহিনীর চারটি দলের এক ভীষণ যুদ্ধ সংঘটিত হয়। এই যুদ্ধে সকাল ৭টা হইতে পরের দিন সকাল ৭টা পর্যন্ত চলে। এইসব দলের মধ্যে তোফাজ্জল হোসেন মকবুল (চরহরিণ), সৈয়দ ফজলুল আহসান দিপু, শোকরানা (রানা), আবদুস সালাম (বুলবুল), রেজাউল বাকী, গোলাম মোস্তফা (গাবতলী), কামাল পাশা (বৃন্দাবনপাড়া), রিজাউল হক মঞ্জু (ধাওয়া), স্বপন এবং হুয়াকুয়ার রেজাউল করিম মন্টু, আখতার হোসেন বুলু, আতোয়ার হোসেন গামা, আব্দুর রাজ্জাক হানজু, আবদুল বারী ও আরও অন্যান্য গেরিলাদের সহিত পাকবাহিনীর প্রচন্ড গোলাগুলি বিনিময় হয়। সেই সময় গ্রামের নারী পুরুষ নির্বিশেষে জীবনের ভয়ে ঊর্ধ্বশ্বাসে গ্রাম ছাড়িয়া পালাইতে থাকে, তখন এলোপাতাড়ি গুলি চলিতে থাকে। পাকসেনার দল দিপুর দলকে ঘিরিয়া ফেলে। উপায়ান্তর না দেখিয়া দিপুর দল গ্রেনেড নিক্ষেপ করিয়া ধুম্রজাল সৃষ্টি করতে বাধ্য হয়। তৎপর গণকপাড়া ঈদগাহ মাঠে গেরিলাবাহিনী পজিশন লইয়া তুমুল গোলাগুলি বর্ষন করতে থাকে। পাকসৈন্যরা আধুনিক যুদ্ধাস্ত্র দ্বারা প্রবল আক্রমণ চালায়। এই আক্রমণে গেরিলা বাহিনী টিকতে না পারিয়া অবস্থান পরিবর্তন করিতে বাধ্য হয়। এমতাবস্থায় বহু বাড়ি জ্বালাইয়া-পোড়াইয়া দেয়। এদিকে শোকরানা রানার দল ও অন্যান্য দলের ৫০/৬০ জন্য গেরিলা যোদ্ধা টিউরপাড়া গ্রামের দিকে অগ্রসর হইয়া পজিশন নেয়। হানাদার বাহিনীর সহিত গেরিলাবাহিনীর পালটা গোলাগুলি চলিতে থাকে। ঐসময় হানাদারবাহিনীর টিউরপাড়া গ্রামের ১২ জন গ্রামবাসীকে গুলি করিয়া হত্যা করে। গেরিলাবাহিনীর গোলাগুলিতে পাকবাহিনীর একজন ক্যাপ্টেনসহ ৯ জন নিহত হত। তৎপর সারা রাত্রি পাকবাহিনীর সহিত গেরিলাবাহিনী বাঁশগাড়ি ও নারচীতে প্রচন্ড গোলাগুলি চলার পর ভোরবেলা পাকবাহিনী ছত্রভঙ্গ হইয়া পলায়ন করে। এই ঘটনার দুই দিন পরে তিন দিক হইতে পাকসেনা নারচী গ্রামে প্রবেশ করিয়া গ্রামের বহু বাড়িঘর পুড়িয়া ভস্মীভূত করে।

১০ই নভেম্বর নারচীর আবদুল হাসিম বাবলুর দল বগুড়া সারিয়াকান্দি রোডের বাইগুনী গ্রামে মাইন বিস্ফোরণ ঘটাইয়া কর্নেলসহ ৫ জন পাকসৈন্য নিহত করে। ঐ দিন গেরিলাবাহিনীর কমান্ডার মীর মঞ্জুরুল হক সূফীর নেতৃত্বে বগুড়া শহরের নিশিন্দারায় ১১ হাজার কিলোওয়াট ভোল্টের ট্রান্সমিটার ধ্বংস করা হয়।

১২ই নভেম্বর ইন্ডিয়ান মারহাট্টা রেজিমেন্ট, আসাম রেজিমেন্ট ও মুক্তিযোদ্ধারা হিলি সীমান্তে পাকহাবিনীর সহিত মোকাবিলা করার জন্য উপস্থিত হয়। হিলিতে পাকবাহিনী তখন ঘোড়াঘাট হইতে ফ্রন্টিয়ার ফোর্স আনিয়া পালটা আক্রমণ করিবার প্রস্তুতি নেয়। তখন ৬নং আসাম রেজিমেন্টের ক্যাপ্টেন রায়সিং ডোগরা ও মুক্তিযোদ্ধা এস,এম, ফারুক (বগুড়া), আবুল কাশেম (জয়পুরহাট), মোজাহার (গাবতলী), মোস্তফা রেজানুর (দিনাজপুর) দলের নেতৃত্বে পাকবাহিনীর সহিত প্রবল যুদ্ধ সংঘটিত হয়। এই যুদ্ধে বহু পাকসৈন্য ও কিছু সংখ্যক মুক্তিযোদ্ধা নিহত হয়। পাকসৈন্যদের সঙ্গে মেশিনগান, ভারী কামান, ট্যাঙ্ক এবং বিমানবিধ্বংসী কামান ছিল। মুক্তিযোদ্ধাদের সঙ্গে স্টেনগান, টমিগান, রাইফেল প্রভৃতির দ্বারা যুদ্ধ চলে। ঐদিন বিমান হইতে প্রচন্ড বোমাবর্ষন হয়।

১৩ই নভেম্বর মহিমাগঞ্জের দুলুর নেতৃত্বে ও সিহিপুরের বাবলু, খালেক, হামিদ, খলিল, নুরুল, শুকু ফিনু, জগলু, হাল্লু, লিন্টু ও আরও অনেকের সহযোগিতায় সুখানপুকুর রেল স্টেশনের ধারে শিহিপুরের নিকট একটি পাকসৈন্যবাহী স্পেশাল ট্রেন ডিনামাইট দ্বারা ধ্বংস করিয়া দেয়। ফলে প্রায় দেড়শত পাকসৈন্য মৃত্যুবরণ করে।

১৫ই নভেম্বর গেরিলা বাহিনী কমান্ডার মীর মঞ্জুরুল হক সুফির নেতৃত্বে সুখানপুকুর রেলস্টেশনে শত্রুদের খাদ্যবাহী একটি ট্রেন মাইন বিস্ফোরণ ঘটাইয়া ধ্বংস করে।

২৫শে নভেম্বর গাবতলীর নিকটস্থ জয়ভোগ গ্রামের রেলওয়ে ব্রীজ পাকবাহিনীর নিকট হইতে দখল করিবার জন্য একদল মুক্তিযোদ্ধা পাকসৈন্যদিগকে আক্রমন করিয়া গুলি বিনিময় করিতে থাকে। ফলে পাকসৈন্যরা গাবতলী থানাস্থ ক্যাম্পের দিকে পলায়ন করিতে বাধ্য হয়। দুই ঘন্টা পর পাকসৈন্য বোঝাই একটি ট্রেন গাবতলী স্টেশনে থামিলে পাকসৈন্যরা ট্রেন হইতে নামিয়া জয়ভোগা ও বইগুনী গ্রামের দিকে গুলিবর্ষণ করিতে করিতে অগ্রসর হয়। ফলে বাইগুনী গ্রামের আবুল হোসেনসহ কয়েকজন গ্রামবাসী গুলির আঘাতে নিহত হয়। পরে নেপালতলী গ্রামের দিক হইতে গেরিলাবাহিনীর একটি দল আসিয়া পালটা আক্রমন করিবার ফলে পাকসৈন্যরা গাবতলী ক্যাম্পে ফিরিয়া যাইতে বাধ্য হয়।

২৮শে নভেম্বর সারিয়াকান্দি থানা আক্রমণ করা হয়। এক আক্রমণের নেতৃত্ব দেয় নারচীর আবদুল হাসিম বাবলু, আবদুর রশিদ, চরহরিণার তোফাজ্জেল হোসেন মকবুল, হুয়াকুয়ার আবদুর রাজ্জাক, রামচন্দ্রপুরের মহসিন। মৌরের চরের সরুজ্জামান। ৭নং সেক্টরে মুক্তিযোদ্ধা দল ও গেরিলাবাহিনী প্রবল গোলাবর্ষণ করে। পাকবাহিনী পালটা আক্রমণ চালাইবার ফলে দুইজন পাকসৈন্য নিহত হত। গেরিলাবাহিনী অদম্য সাহসে মাতৃভূমির পাবিত্র মাটি থেকে বর্বর পাকবাহিনীকে নিশ্চিহ্ন করার দৃপ্ত পণ লইয়া যুদ্ধ করিতে থাকে। বেলা ১১টার সময় ব্রাশফায়ারে কয়েকজন পাকসৈন্য মাটিতে পড়িয়া যায়।

পরের দিন সকাল ৮টায় গেরিলা বাহিনী সারিয়াকান্দী থানা পুনঃ আক্রমণ করিয়া ৪৪ জন রাজাকারকে নিহত করে। থানার অফিসার ইনচার্জসহ ১৮ জন পাকসৈন্য নিহত হয়। এই প্রচন্ড গোলাগুলির ফলে গেরিলা বাহিনীর ৩ জন মুক্তিযোদ্ধা শহীদ হয়। সমস্ত দিবারাত্রি প্রচন্ড গোলাগুলি চলিতে থাকে।

গেরিলা বাহিনীর খাদ্য ও পানীয় সরবরাহে কোন অসুবিধা হয় নাই। পার্শ্ববর্তী গ্রামের জনসাধারণ স্বতঃফূর্ত হইয়া খাদ্যদি সরবরাহ করিতে থাকে। পরিশেষে রাজাকার ও পুলিশেরা আত্মসমর্পন করে। কিছু সংখ্যক পুলিশ অন্ধকারে গ্রামের দিকে পালাইয়া প্রাণ রক্ষা করে। গেরিলা বাহিনীর যে ৩ জন শহীদ হয় তাহার হইতেছেন বালিয়ার তাইরের মমতাজ উদ্দীন, সাত বেকীর মোজাম্মেল হক ও আর একজন। এই প্রচন্ড যুদ্ধে সারিয়াকান্দি থানা দখল হয়। গেরিলা বাহিনী কর্তৃক ৫৩ জন রাজাকার ও ১৯ জন পুলিশ বন্দী হয়। ১৯ জন রাজাকারকে গুলি করিয়া হত্যা করে। গেরিলা বাহিনী ১১৮টি রাইফেল, ৪২টি এলএমজি, ১টি রিভলবার, ১টি গ্রেনেড ও বিপুল পরিমাণ গোলাবারুদ উদ্ধার করে। ঐদিন বিমান আক্রমণ হয়, তাহার ফলে কয়েকজন জনসাধারণ নিহত হয়। জেলা ছাত্রলীগের সভাপতি মমতাজ উদ্দীনের দল এই সংগ্রামে অংশগ্রহণ করে।

নভেম্বর মাসের শেষভাগে পাকসৈন্যরা ভেরুরপাড়া রেলস্টেশনে যাইবার কালে পথিমধ্যে ট্রেন থামাইয়া জোড়গাছা গ্রামের কতকগুলি বাড়িতে আগুন জ্বালাইয়া দেয়। সংবাদ পাইয়া পার্শ্ববর্তী গ্রাম হইতে মুক্তিযোদ্ধা দল আসিয়া হানাদার বাহিনীকে ঘিরিয়া ফেলিয়া গোলাগুলিবর্ষন করিতে থাকে। পাক সৈন্যরা ভীতসন্ত্রস্ত হইয়া দৌড়াইয়া ভেলুরপাড়া স্টেশনে বাঙ্কারে আশ্রয় লয়। মুক্তিযোদ্ধাগণ সেখানেও তাহাদিগকে ঘিরিয়া ফেলিয়া গুলিবর্ষন করিতে থাকে। ফলে ৪ জন পাক সৈন্য নিহত হয়।

পরের দিন মুক্তিবাহিনীর কমান্ডার হুয়াকুয়ার রেজাউল করিম মন্টুর নেতৃত্বে আব্দুস সালাম, আতোয়ার হোসেন প্রভৃতি এবং স্থানী গেরিলা বাহিনী ও জনসাধারণ রেল স্টেশনটি পোড়াইয়া দেয়। পরে চকচকে ব্রীজ সম্পূর্নরূপে ধ্বংস করিয়া ফেলে। তৎপর রেলওয়ে স্লিপার উঠাইয়া রেল যোগাযোগ বিচ্ছিন্ন করিয়া দেয়।

ডিসেম্বর মাসের প্রথমভাগে রংপুর পলাশবাড়ী হইতে পলাতক একদল শত্রুসৈন্য গাবতলী থানার রামেশ্বরপুর গ্রামে প্রবেশ করিয়ে গ্রামবাসীর উপর অত্যাচার শুরু করে। পার্শ্ববর্তী গ্রাম জাগুলির প্রাক্তন সৈনিক গোলাম ছারওয়ার খানের নেতৃত্বে তাহার দল প্রতিরোধ আক্রমণ চালায়। ইহাতে প্রচুর গোলাগুলির বিনিময় হয় ফলে ২ জন শত্রুসৈন্য নিহত, ২ জন শত্রুসৈন্য আহত এবং ১২ জন্য পাকসৈন্য আত্মসমর্পণ করিতে বাধ্য হয়। এই ঘটনার পূর্ব দিন সকাল বেলা পীরগাছা মিলিটার ক্যাম্প হইতে একটি সৈনিক প্রাণের ভয়ে পালাইয়া আসিলে লস্করী পাড়ার নিকটস্থ জেলা বোর্ডের রাস্তার ব্রীজের নিকট শফিউল আলম স্টেনগানের গুলিতে তাহাকে নিহত করে। ঐদিন মহাস্থান হইতে ৫ জন হানাদার সৈন্য পালাইয়া আসিবার কালে গাবতলী থানার কদমতলী গ্রামে প্রবেশ করিবার সময় ৭ জন গ্রামবাসীকে গুলি করিয়া হত্যা করে। ঐ সময় চরহরিণার তোফাজ্জল হোসেন মকবুল ও তাহার দল ৫ জন পাক সৈন্যকে ধরিয়া ঘটনাস্থলেই গুলি করিয়া হত্যা করে।

৪ঠা ডিসেম্বর মুক্তিবাহিনীর কমান্ডার জাহেদুর রহমান (বাদল) ও আরও অনেকে রংপুর জেলার ভরতখালি বাঁধের পার্শ্বে পাকসৈন্যদের সহিত এক সংঘর্ষে লিপ্ত হয়। ফলে রাজাকারসহ ৭ জন পাকসেনা নিহত হয়। মুক্তিযোদ্ধাদের মধ্যে জাহেদুর রহমানসহ ৫ জন শহীদ হয়। এই ৫ জনের লাশ ভরখালী স্কুল প্রাঙ্গণে কবরস্থ করা হয়।

৬ই ডিসেম্বর মুক্তিবাহিনীর কমান্ডার আবুল হোসেন (কলসা) এর নেতৃত্বে তাহার দল পাকহানাদার বাহিনীকে পর্যুদস্ত করে। তুমুল লড়াইয়ে পর পাক সৈন্যরা নঁওগা অভিমুকে পশ্চাদপসরণ করে। কিছু সংখ্যক পাকসৈন্য হতাহত হয়।

১০ই ডিসেম্বর মিত্রবাহিনী সম্মিলিত বিমান আক্রমণে সান্তাহার রেলওয়ে জংশন পাওয়ার হাউস মেকানিক্যাল ওয়ার্ক্স ও রেলওয়ে জংশন লোকোশেডের উপর বোমাবর্ষণ করে। ফলে কিছু পাকসৈন্য হতাহত হয়। মুক্তিবাহিনীর আনসার আলী নামে একজন বিমান কর্মচারী আহত হন।

১২ই ডিসেম্বর ভারতীয় মিত্রবাহিনী রংপুরের পলাশবাড়ী অতিক্রম করার পর পাকসৈন্য ভীতসন্ত্রস্ত হইয়া দিগ্বিদিক জ্ঞানশূন্য হইয়া পড়ে। তাহারা বগুড়া শহরের এতিমখানা হইতে অনবরত শেলবর্ষণ করিতে থাকে। তাহার ফলে পার্শ্ববর্তী গ্রামসমূহের বহু লোক হতাহত হয়। উপর হইতে ভারতীয় বিমান বাহিনী ঘন ঘন বোমাবর্ষন করিতে থাকে। তখন পাকসৈন্যরা বাঙ্কারে লুকাইয়া পড়ে। কিছু পাকসৈন্য পালাইয়া গ্রামের দিকে ধাবিত হয়। গ্রামবাসী তাহাদিগকে ধরিয়া যে যেখানে পারে হত্যা করে। 

১৩ই ডিসেম্বর কিছু সংখ্যক সৈন্য জয়পুরহাট হইতে পালাইয়া আসিয়া সদর থানার সরলপুর গ্রামের পাঁচ পীরের দরগায় আশ্রয় নেয়। মুক্তিফৌজের কমান্ডার আবদুস সোবহান খান বাবুল ও তাহার দল জানিতে পারিয়া তাহাদিগকে ঘেরাও করিয়া ফেলে। মুক্তিফৌজের সহিত প্রচন্ড গোলাগুলিতে দুইজন মুক্তিসেনা ঘটনাস্থলে শহীদ হন। তন্মধ্যে ছিলেন মুক্তিফৌজের কমান্ডার আবদুস সোবহান খান বাবুল।পার্শ্ববর্তী গ্রামের লোকজন দা, কুড়াল খন্তা প্রভৃতি অস্ত্র লইয়া আসিয়া পাক বাহিনী সমস্ত সৈন্যকে হত্যা করে।

ঐদিন গাবতলী থানার কদমতলী গ্রামে পীরগাছা মিলিটারী ক্যাম্প হইতে কয়েকজন পাকসৈন্য পালাইয়া আসিবার সময় কদমতলী গ্রামের রহিমউদ্দিন প্রামানিক নামে একজন লোক ভিটার মধ্যে মিলিটারীর ভয়ে হামাগুড়ি দিয়া লুকাইয়া থাকে। তখন একজন মিলিটারী তাহার পিঠে গুলি করে। তাহার পাশেই গোবর্ধন রবিদাস নামে একজন মুচিকে গুলি করিয়া হত্যা করে। নিকটস্থ গেরিলা বাহিনী আসিয়া তাহাদিগকে ঘিরিয়া ফেলে।

প্রচন্ড গোলাগুলি হওয়ার পর পাকসৈন্যদের একজন নিহত হয়। বাকী পাক সৈন্যরা একটি গর্তের মধ্যে লুকাইয়া পড়ে। পরে তাহারা সন্ধ্যার পর পালাইয়া যায়। ঘটনাস্থলে সারিয়াকান্দি থানার বোহালী গ্রামের রফিক নামের একজন মুক্তিসেনা শহীদ হন। এই প্রচন্ড লড়াইয়ে হাট ফুলবাড়ি, জাতহলিদা, বাইগুলি ও নারচী গ্রামের গেরিলা বাহিনী অংশ নেয়। পাক সেনারা মৃত দেহটি পরে নারচীরে গেরিলা দল মহিষের গাড়ী করিয়া লইয়া যাইয়া নারচীর সমুখস্থ বাঙ্গালী নদীতে ফেলিয়া দেয়। দীঘলকান্দির চান্দ কশাই ও চরকাধিকার একজন গ্রামবাসী পাক বাহিনীর গুলিতে মৃত্যূবরণ করে।

১৩ই ডিসেম্বর বর্বর পাক বাহিনীর সবিত মিত্রবাহিনী এবং মুক্তিবাহিনীর সহিত হিলি সীমান্তে এক তুমুল যুদ্ধ সংঘটিত হয়। মিত্রবাহিনীর সঙ্গে ছিল মেশিনগান, ভারী কামান, ট্যাঙ্ক এবং বিমানবিধ্বংসী কামান ও বোমা। আমাদের বাংলাদেশের কতকগুলি দামাল ছেলের সঙ্গে ছিল, সামান্য স্টেনগান, এসএলআর রাইফেল, এলএমজি আর পাক হানাদার বাহিনীর সঙ্গে ছিল কতকগুলি মানব হত্যার মারণাস্ত্র।

এই যুদ্ধে মিত্রবাহিনীর সঙ্গে মিলিত হইয়াছিল আলম বাহিনী, সেলিম বাহিনী এবং এবাদ বাহিনী। প্রথম মিত্রবাহিনী পাকসৈন্যদের উপর বিমান থেকে গুলি বর্ষন করিতে থাকে। তারপর শুরু হয় এক ঐতিহাসিক তুমুল যুদ্ধ। পৃথিবী থাকিবে, বাংলাদেশ থাকিবে, তাহার সহিত এই হিলির যুদ্ধ চিরদিন বাংলার ইতিহাসের পাতায় লিখা থাকিবে। এই রক্তক্ষয়ী যুদ্ধে পাকহানাদার বাহিনীর সাতশত সৈন্য নিহত এবং কতকগুলি অস্ত্রশস্ত্র, ট্যাঙ্ক, মেশিনগানসহ আড়াইশত পাক সৈন্য আত্মসমর্পণ করে। মিত্র ও মুক্তিবাহিনীর অল্পসংখ্যক যোদ্ধা হতাহত হয়। হিলি দখল করার পর বিবরঘাঁটি থেকে তিনশত নির্যাতিত নারীকে উদ্ধার করা হয়।

ঐদিন বগুড়ার পুলিশ লাইন হইতে অহরহ শেলবর্ষণ হইতে থাকে। শহরের এবং কলোনীর বিহারীরা ভীত সন্ত্রস্ত হইয়া যেখানে পারে নিরাপদ আশ্রয় গ্রহন করে। পাকসৈন্যরা পরাজিত মনে করিয়া তাহার করতোয়া রেলওয়ে ব্রীজ ও ফতেআলী ব্রীজ ধ্বংস করিবার উদ্দেশ্যে ডিনামাইট পুঁতিয়া রাখে। ঐদিন মিত্র বাহিনীর একশত সাতাশটি ভারতীয় ট্যাঙ্ক ত্রিমুখী সাঁড়াশী আক্রমণ করিবার জন্য গাবতলী হইয়া মাদলার পথে এবং মহাস্তান ও দুপচাচিয়া হইয়া বগুড়া শহরের উপকন্ঠে আসিয়া পৌঁছে। তুমুল ট্যাঙ্ক যুদ্ধ ও বোমা বিস্ফোরণে সমস্ত শহর প্রকম্পিত হয় এবং আগুনের লেলিহান শিখা দৃষ্ট হইতে থাকে। দুই একটি বোমার আঘাতে পার্শ্ববর্তী গ্রামের কিছু সংখ্যক লোক হত ও বাড়ীঘর বিধ্বস্ত হয়।

১৪ই ডিসেম্বর বগুড়া শহর হইতে পলাতক দুইজন পাকসৈন্য সদর থানার সাবরুল ইস্কুলের মাঠ দিয়া পালাইয়া যাইতেছিল। ঐ সময় গেরিলা বাহিনীর আনোয়ার হোসেন, রফিক ও আরও অনেকে এবং গ্রামবাসী লাঠিসোটা এবং বর্শা প্রভৃতি লইয়া তাহাদিগকে আক্রমণ করে। তাহাদিগকে ধরিয়া মারপিট করিয়া হত্যা করে।

১৫ই ডিসেম্বর পলাতাক পাকবাহিনী ও কিছু অবাঙ্গালী বগুড়া শহর হইতে পালাইয়া যাইবার সময় গোলাগুলি করিতে থাকে। তাহারা সহ হইতে একটি লরী লইয়া যাইতেছিল লরীটি বিকল হইয়া গেলে তাহার মার্চ করিতে পদব্রজে অগ্রসর হইতে থাকে। ইতিমধ্যে বিভিন্ন গ্রাম হইতে মুক্তিবাহিনীর দল আসিয়া পালটা গুলিবর্ষন করিতে থাকে। ফলে মুক্তিবাহিনীর একজন শহীদ ও দুইজন আহত হয়। জানা যায়। ঘটনার কয়েকদিন পূর্বে পাকসৈন্যরা ডেমাজানী আসিয়া আকস্মিক গুলিবর্ষন করিতে থাকে। ফলে কমলরাজভর নামে একজন নিহত হয়। পরে পাকসেনারা ফিরিয়া যাইবার পথে আড়িয়ার বাজারে ডঃ ফনিন্দ্রনাথ দেব, সুরেশচন্দ্র পাল, শিরিষচন্দ্র পাল, খোকা বৈরাগী, তপেন্দ্রনাত পাল ও আরও কয়েকজনকে গুলি করে।

ঐদিন বৈকালে আনুমানিক ৪ ঘটিকার সময় ডিনামাইট বিস্ফোরণে করতোয়া রেলওয়ে ব্রীজ ও ফতেআলী ব্রীজ ধ্বংস হইয়া যায়। ঐদিন মিত্রবাহিনীর সহিত পাকসৈন্যদের তুমুল যুদ্ধ চলিতে থাকে। ফলে বহুসংখ্যক পাকসেনা হতাহত হয়। ঐ সময় ভারতীয় বিমান হইতে কয়েকটি ভারী বোমাবর্ষন হলে এতিমখানার নিকটস্থ স্থানের ঘরবাড়ি ধ্বংসপ্রাপ্ত হয় এবং দুটি বৃহদাকার গর্তের সৃষ্টি হয়। পরের দিন ১৬ই ডিসেম্বর আনুমানিক তিন হাজার পাকসেনা সহ উচ্চপদস্থ অফিসারেরা মিত্রবাহিনীর নিকট আত্মসমর্পণ করিতে বাধ্য হয়।

**এ, জে, এম, শামসুদ্দিন তরফদার-রচিত ‘দুই শতাব্দির বুকে’ বগুড়া, ১৯৭৬ থেকে সংকলিত।


অপরাজিতা নীল
<১০, ১৪.৬, ৩৬৪-৩৬৬>
অনুবাদ

১৪-১৫ আগস্ট রাতে রাজশাহী-নবাবগঞ্জ রোডের সফল অপারেশনের পর মুক্তিযোদ্ধাদের মনোবল বেশ বৃদ্ধি পেয়েছিলো এবং মেজর গিয়াসের তত্ত্বাবধায়নে কাছাকাছি এলাকায় আরেকটি অপারেশন করার জন্য তারা বেশ উত্তেজিত ছিল। ১৪-১৫ আগস্ট রাতে ‘হরিপুর ব্রিজ’ নামক একটি অতি গুরুত্বপূর্ন একটি ব্রিজ আমরা দখল করি এবং ১২ জন পাকিস্তানি আর্মি ও রাজাকার আটক করি। এর ফলে রাজশাহী এবং নবাবগঞ্জের মধ্যকার যোগাযোগ বিচ্ছিন্ন হয়ে পরে। একই সময় আমাদের আরেকদল নবাবগঞ্জ শহরে ৩ ইঞ্চি মর্টার দিয়ে প্রায় ঘন্টা ধরে গোলাবর্ষণ করে; তাতে পাকিস্তানি আর্মিদের স্থানীয়ভাবে আয়োজিত স্বাধীনতা দিবস উদযাপনে বাঁধা পরে। 

উপরোক্ত অপারেশনের পর মেজর গিয়াস একদিন বিশ্রাম নিয়ে পরবর্তী অপারেশনের প্রিপারেশন নেন। স্টাফ অফিসার হওয়ায় তার সাথে খুব কাছে থেকে কাজ করার সুযোগ হয়েছে আমার। শত্রুর ঘাঁটি থেকে তথ্য বেড় করে আনার জন্য তিনি আমায় ইনফরমার গ্রুপ থেকে ৬ জন কে প্রস্তুত করতে বললেন। আমাদের কিছু মুক্তিযোদ্ধা এই ব্যাপারে আগেই প্রশিক্ষণপ্রাপ্ত ছিল। তিনি সবাইকে আলাদা আলাদা করে ব্রিফ করলেন এবং তারা সেই মোতাবেক যথেস্ট তথ্য নিয়ে ২০ তারিখে ফিরে এলো। ঐদিনই আমি জানতে পারলাম যে মেজর গিয়াস ‘অভয়া ব্রিজ’ নামক সোনামসজিদ-নবাবগঞ্জ-রাজশাহী মুখী খুব গুরুত্বপূর্ণ একটি ব্রিজে অপারেশনের প্লান করছেন। কারন হিসাবে তিনি বললেন, ‘হারিপুর ব্রিজ’ ধ্বংসের পর শত্রুবাহিনী এখনো সেটি মেরামত করে সারতে পারেনি; এখন যদি অভয়া ব্রিজ ধ্বংস করে দেওয়া যায় তাহলে নবাবগঞ্জ শহরে অবস্থিত প্রায় ২ ব্যাটেলিয়ান আর্মি বিচ্ছিন্ন হয়ে পড়বে। তাতে, রাজশাহী শহর থেকে প্রায় ৫০ মাইল এলাকা মুক্তিযোদ্ধাদের দখলে চলে আসবে। ইতোমধ্যে, মহানন্দা আর পাডিল্লা নদীর চারপাশের প্রায় ২০০ স্কয়ার মাইল এলাকা মেজর গিয়াসের তত্ত্বাবধায়নে মক্তিযোদ্ধাদের দখলে ছিল।

নিয়মিত বাহিনী এবং মুক্তিযোদ্ধাদের থেকে মেজর গিয়াস ৪৫ জনকে বাছাই করলেন এবং তার নিজেস্ব  টেকনিক অনুযায়ী আগস্টের ২২ তারিখে পুরো এলাকার একটি স্কেচ করে একটি কাপড়ের তৈরী বিশাল মডেলের সামনে সবাইকে নিয়ে বসলেন। আমি, ডঃ আলম, এবং রাজশাহী মেডিকেল কলেজের ফাইনাল ইয়ারের একজন ছত্র ছিলো ভাগ্যবানদের মধ্যে কয়েকজন যাদের কাছে মেজর গিয়াস এই অপারেশন সম্পর্কে সম্পূর্ন ব্রিফ করেছিলেন। ঐ সময় রাজশাহী-নবাবগঞ্জ এলাকা বন্যা কবলিত ছিল। উল্লেখিত ব্রিজটি রাজশাহী শহর থেকে ১৯ মাইল দূরে অবস্থিত ছিল। সকাল ১১টার দিকে তিনটা গ্রুপে ভাগ হয়ে ৩ টি বড় নৌকায় করে রওনা দিলাম। ভারী অস্ত্র বলতে আমাদের কাছে একটি ২ ইঞ্চি ভিকার মেশিন গান, ২টি ২ ইঞ্চি মর্টার, ৮টি এলএমজি, ৮টি স্টেনগান, প্রত্যেকের সাথে একটি করে গ্রেনেড ছাড়াও আরো ৪৫০ কেজি বিস্ফোরক ছিলো। যেহেতু আমাদের বিষ্ফোরকের অভাব ছিলো, আমাদের লিডার ২৫০ কেজি জেলেটিন এক্সপ্লোসিভ, এবং প্রতিটিতে ১০ পাউন্ড করে এক্সপ্লোসিভ সমৃদ্ধ ২০ টি এন্টি ট্যাঙ্ক মাইন সাথে নিলেন। ঠিক একই কম্বিনেশনের বিষ্ফোরক হরিপুর ব্রিজ ধ্বংসের জন্য ব্যবহার করা হয়েছিল।

আরভি এর যেখান থেকে আমরা রওনা হই সেটা ছিল এক্স বি ডি আর এর ফরিদপুর বি ও পি। এখানে বাংলাদেশ নিয়মিত বাহিনীর রেগুলার ফোর্স ছিল। পুরো সময় এটা মেজর গিয়াসের নেতৃত্বে ছিল। পদ্মা ও মহানন্দা নদীর পাশ দিয়ে এরকম আরম ৬ টি বি ও পি ছিল আমাদের নেতৃত্বে। পাল তোলা নৌকায় আমাদের ১২ ঘণ্টায় পৌঁছে যাবার কথা ছিল। আমাদের সাথে হ্যাভারস্যাক লঞ্চ ছিল। ১২ ঘন্টার মধ্যে আমাদের গন্তব্যে পৌছে যাওয়ার কথা থাকলেও আমরা গন্তব্যের কাছা কাছই এসে পথ হারিয়ে ফেলি। কারণ চারপাশের স্বমত এলাকা বন্যার পানিতে তলিয়ে গেছিল এবং অন্ধকার হয়ে এসেছিল। পরবর্তীতে একজন স্থানীয় লোকের সহযোগিতায় নির্ধারিত সময়ের ২ ঘন্টা পরে ১২টা ১০ মিনিটে গন্তব্যে পৌছাই।  এবং ১০০০ গজ দূরে নৌকা থেকে নেমে যাই। সেখান থেকে ২০০ গজ আগানোর পর দেখতে পেলাম যে রাস্তা অভয় ব্রিজের দিকে যায়, সেটা বন্যার পানিতে ডুবে গেছে। হাটু পানিতে আমরা খুব ধীরে ধীরে আগাতে লাগলাম। ১০০ গজ আগানোর পর চাঁদের উজ্জ্বল আলোতে আমরা ব্রিজ দেখতে পেলাম। তখন রাত ১টা। ইতিমধ্যে নৌকা থেকে নামার ৫০ মিনিট পার হয়ে গেছে। আমরা এগোতে থাকি এবং আমাদের ছেলেরা মানসিকভাবে প্রচন্ড উদ্দীপ্ত ছিলো। যখন আমরা ব্রিজ থেকে মাত্র ৪০/৫০ গজ  দূরে তখন ৫/৬ টা এলএমজি থেকে আমাদের দিকে ওপেন ফায়ার শুরু হোলো। এক পশলা গুলি আমাদের মাথার উপর দিয়ে উড়ে গেলো। এরকম কোন কিছু আমরা আশা করছিলাম না। হঠাত শুনলাম, মেজর গিয়াস চিৎকার করে বলছেন, “আলাদা আলাদা হয়ে যাও এবং পজিশন নাও।” আমাদের বেশীরবভাগ লোক মেইন রাস্তা থেকে সরে যেতে চাইছিল, কিন্তু হাটু পানিতে তারা বেশিদূর আগাতে পারছিলো না। বেশিরভাগই গলা পানিতে ডুবন্ত ঘরগুলোর পাশে আড়াল নীল।  প্রথম ৪/৫ মিনিট যখন মেশিঙ্গানের গুলি বর্ষিত হচ্ছিল, আমরা একেবারেই হতভম্ব অবস্থায় ছিলাম। আমি আর মেজর গিয়াস রাস্তার মাঝে দাঁড়িয়ে আছি এবং ঐ সময়, পজিশন নেওয়ার ওর্ডার দেওয়ার প্রথম দুই মিনিটের মধ্যে তিনি তার প্রিয় চাইনিজ সাব-মেশিনগান থেকে ফায়ার শুরু করে দিয়েছিলেন, যেটি তিনি যুদ্ধের পুরোটা সময় নিজের সাথে রেখেছিলেন। তিনি আরো দুইটা মেগাজিন খালি করে ফেললেন। এরমাঝে, ভিকার মেশিনগান থেকেও ফায়ার শুরু হয়ে গেছে।

দুইদিক থেকেই সমানতালে গুলিবর্ষণ হচ্ছে। আমি দেখলাম আমাদের লিডার এম্বুশ সাইটের দিকে এগিয়ে যাচ্ছেন, এবং সকল মুক্তিযোদ্ধারা তাকে অন্ধের মত ফলো করছে। ব্রিজ দখল করতে আমরা হাটু থেকে গলা পর্যন্ত পানির মধ্যে আমরা যুদ্ধ চালিয়ে যেতে লাগলাম। অপরদিকে, শত্রুপক্ষও সকল শক্তি দিয়ে আমাদের প্রতিরোধ করার চেষ্টা চালিয়ে যেতে লাগলো। দীর্ঘ ৩ ঘন্টা যুদ্ধের পর আমরা দেখলাম, শত্রুপক্ষ পিছু হাঁটছে এবং ব্রিজের পাশে বাঁধা ৩টা নৌকায় করে পালাচ্ছে। পরে বুঝতে পেরেছি যে, ব্রিজের ঐপারের রাস্তাও বন্যার পানিতে ডুবে গিয়েছিলো এবং পালানোর জন্য শত্রুপক্ষকে নৌকার ব্যাবস্থা করতে হয়েছিল। 

শত্রুরা পালাচ্ছে বুঝতে পেরে আমরা গোলাগুলি চালু রাখি। ব্রিজের ওপাশ থেকে এক এলএমজি ছাড়া গোলাগুলি প্রায় বন্ধই হয়ে গিয়েছিলো। আমাদের গোলাগুলির মাঝেই শত্রুপক্ষের নৌকার থেকে আমরা ‘বাঁচাও’ ‘বাঁচাও’ চিৎকার শুনতে পাচ্ছিলাম। জ্যোৎস্নার আলোয় দেখতে পাচ্ছিলাম আমাদের গোলগুলিতে একটা নৌকা ডুবে গেলো। যখন আমরা ব্রিজ দখল করলাম তখন ভোর ৪.৩০ মিনিট। আমাদের গোলাবারুদ শেষের পথে ছিলো এবং মনবল তুঙ্গে থাকা সত্বেও আমাদের যোদ্ধারা খুবই ক্লান্ত ছিল। এবার ব্রিজ উড়িয়ে দেবার প্রসঙ্গ এলো। কিন্তু, আমরা চিন্তিত ছিলাম এই নিয়ে যে, সকালে যে কোন মুহুর্তে শত্রুপক্ষ আবার আক্রমন করে বসতে পারে। তাই আমরা ক্যাম্পে ফিরে যাওয়ার মনস্থির করলাম। এছাড়াও, ব্রিজের গোড়ায় মাইন বসাতে ২ ঘন্টার মত সময় লাগতো; অন্যদিকে,  বিস্ফোরণ ঘটানোর জন্য প্রয়োজনীয় করডাইট এবং ডেটনেটর যুদ্ধের মধ্যে নষ্ট হয়ে গিয়েছিলো। তাছাড়াও, যুদ্ধে আমাদের সাহসী যোদ্ধা ল্যান্স নায়েক মোহর আলী বুকে গুলিবিদ্ধ হয়ে নিহত হন।এছাড়াও আমাদের আরো দুই যোদ্ধা মারাত্বকভাবে আহত হয়েছিলেন, তাদের জরুরীভিত্তিতে সার্জারি করার দরকার ছিল।

স্বীকার না করে উপায় নেই যে আমাদের মিশন আংশিকভাবে সফল হয়েছিলো। আমরা ব্রিজ উড়াতে না পারলেও যুদ্ধে ২ জন পাকিস্তানি আর্মি এবং ৬ জন রাজাকার মারা গিয়েছিল। তাদের মৃতদেহ দুইদিন পর নদীর তীর হতে উদ্ধার করা হয়েছিলো। আমরা পরবর্তীতে নিশ্চিত হয়েছিলাম, অন্তত এক ডজন পাকিস্তানি আর্মি ও রাজাকার যুদ্ধে মারাত্বকভাবে আহত হয়েছিল। এই যুদ্ধ সত্যিকারভাবে পাকিস্তানি আর্মিদের মনোবল গুড়িয়ে দিয়েছিল। 

আগস্ট মাসে আমাদের দুইটা সফল অভিযানের কারনে পাকিস্তানি সৈন্যদের চলাফেরা সীমিত হয়ে গেল; তখন তারা শুধু দিনেরবেলাতেই কমপক্ষে দুইটি গাড়িবহর নিয়ে চলাফেরা করত। তারা বাধ্য হলো বেশী সংখ্যক সৈন্য ব্রিজ এবং কালভার্ট পাহারা দেওয়ার কাজে নিয়জিত করতে, তাতে যুদ্ধ করার মত সৈন্য কমে গেলো। প্যারামিলিশিয়া দিয়ে যেখানে কাজ চলত, সেখানে এই ঘটনার পর তারা প্রশিক্ষণপ্রাপ্ত রেগুলার আর্মি দিয়ে রাজশাহী-নবাবগঞ্জ রাস্তা পাহারা দিতে লাগল। দক্ষ একটা নেতৃত্ব থাকলে কিভাবে ছোট একটা দল নিয়েও সকল প্রতিকূলতা দূরে ঠেলে জয় ছিনিয়ে আনা যায়, তা আমি শিখলাম এই অপারেশন থেকে। 



	শিরনাম
	সূত্র
	তারিখ

	১৫। ৮নং সেক্টরের সংঘটিত যুদ্ধ
	বাংলা একাডেমীর দলিলপত্র
	মে-ডিসেম্বর১৯৭১




মিনহাজ উদ্দিন
<১০, ১৫.১, ৩৬৭-৩৬৯>


[bookmark: shakkhatkar_LtCol_MA_Osman]সাক্ষাৎকারঃ লেঃ কর্নেল এম এ ওসমান চৌধুরী**
৩১-১-৭৪

খুলনা ও যশোরের ছিন্নমূল ও বিক্ষিপ্ত অনেক ইপি আর এবং আরও কিছু সংখ্যক নিয়মিত বাহিনীর সৈন্য  পুলিশ আমার সাথে যোগদান করে। আমি আমার সমস্ত  বাহিনীকে পুনঃসংঘটিত করে ৭টি কোম্পানীতে বিভক্ত করে করে ৭ জায়গায় ৭জন কোম্পানী কমান্ডারের অধীনে ৭টি বিভিন্ন সীমান্তবর্তী এলাকায় নিয়োগ করিঃ (১)প্রথম কোম্পানী উত্তরে মহেশকুন্ড বিওপি এলাকায় লেফটেন্যান্ট জাহাঙ্গীরের (বর্তমানে ক্যাপ্টেন) অধীনে। (২) দ্বিতীয় কোম্পানী তার দক্ষিণে জীবননগর বিওপি এলাকায় ক্যাপ্টেন মুস্তাফিজুর রহমানের অধীনে। (৪) ৪র্থ কোম্পানী কাশিপুর/ মুকুন্দপুর বিওপি এলাকায় ক্যাপ্টেন খন্দকার নাজমুল হুদার (বর্তমানে লেঃ কর্নেল) অধীনে ।(৫) ৫ম কোম্পানী বেনাপোল কাস্টম চেকপোস্ট এলাকায় ক্যাপ্টেন আবদুল হালিমের অধীনে। (অবশ্য এই কোম্পানীর কমান্ডার বেশ কয়েকবার পরিবর্তিত হয়। ক্যাপ্টেন তৌফিকও কিছুকাল এই কোম্পানীর কমান্ডার ছিলেন) (৬) ৬ ষ্ঠ কোম্পানী আরও দক্ষিণে বাকশা/ কাকডাঙ্গা বেনাপোল থানাধীন এলাকায় ক্যাপ্টেন শফিউল্লাহর অধীনে (৭) ৭ম কোম্পানী ভোমরা এলাকায় ক্যাপ্টেন( বর্তমান মেজর) সালাহউদ্দিনের অধীনে। মে মাসের শেষদিকে ক্যাপ্টেন সালাউদ্দিন হেডকোয়াটার  মুজিবনগরে বদলি হলে ক্যাপ্টেন মাহবুবউদ্দিনকে এই কোম্পানীর ভার দেয়া হয় ।
আমার বাহিনী পুনঃ সংগঠিত হওয়ার পর আমি সম্মুখ সমর পরিহার করে যথাসম্ভব গেরিলা পদ্ধতিতে শত্রুর মোকাবিলা করার জন্য নির্দেশ দেই। মে মাসের প্রথমার্ধে মুজিবনগরে বাংলাদেশ ফোর্সেস হেড কোয়াটার সংগঠিত হয়। ঐ মাসেরই শেষার্ধে গেরিলা পদ্ধতিতে যুদ্ধ করার পুরোপুরি সিদ্ধান্ত নেয়া এবং পুঙ্খানুপুঙ্খ নিয়ম সহকারে সমস্ত সেক্টরে নির্দেশ প্রচার করা হয়। আমার সেক্টর হেড কোয়াটার স্থাপন করি বেনাপোলের সীমান্তবর্তী এলাকায়। ওখান থেকে সময়ে সময়ে যেসব বিদেশী গুরুত্বপূর্ণ লোকজন অথবা সাংবাদিকও টেলিভিশন রিপোর্টাররা যুদ্ধের প্রত্যক্ষ রিপোর্ট নিতে আসতেন, তাঁদেরকে বাংলাদেশের ভিতরে নিয়ে যেতাম। মে মাসের শেষার্ধে খবর আসলো যে, ইংল্যান্ড থেকে মাননীয় জন স্টোন হাউস এম পি ও মিঃ চেসওয়ার্থ মুক্তিবাহিনী দ্বারা মুক্ত এলাকা সত্যি বাংলাদেশের কিনা , সেই তথ্য পর্যবেক্ষণ করতে বাংলাদেশে আসবেন। আমার নির্দেশমত ব্যবস্থা হল ভারতের বয়রা এলাকা দিয়ে তাঁরা বাংলাদেশে ঢুকবেন। সব ব্যবস্থা করে আমি সীমান্তের একটা সীমান্ত খুঁটির কাছে মহামান্য অতিথিদের অপেক্ষায় রইলাম । অতিথিদের আগমনের সাথে সাথেই আমি তাদেরকে খুঁটি দেখিয়ে বললাম- -`This is the border survey post and the moment you have crossed this post, you are on the Bangladesh soil. Sir let us have a photograph here as a mark of identification between the two lands." ওখানে ফটো তোলার জন্য তাঁদেরকে ভিতরে নিয়ে গেলাম।গাছের উপর, বাড়ির ছাদে, তাঁরা বাংলাদেশের পতাকার জন্য দেখতে পেলেন। পরিদর্শন করলেন আমার সেখানকার কোম্পানী হেড কোয়াটার। দেখতে পেলেন মুক্তিবাহিনীর আনাগোনা, কর্তব্য পালন, পাহারা ও ডিউটি পরিবর্তন ইত্যাদি।খুশি হলেন, আমাদের সাথে মোরগের মাংস দিয়ে দুপুরের খাওয়া খেলেন।আমাদের অধিকৃত চীনা হাতিয়ার হাতে নিয়ে বাংলাদেশের পতাকাকে পিছনে রেখে ছবি তুললেন।মুক্ত এলাকা পরিদর্শন করলেন। সবশেষে বিদায় নেবার পূর্বে মাননীয় স্টোনহাউসের আন্তর্জাতিক পাসপোর্ট আমি স্বাক্ষরও সেক্টর হেড কোয়াটার মোহর দিয়ে লিখে দিলাম-‘‘Admitted into Bangladesh and allowed to visit liberal area."                
১৫ইমে থেকে নিয়মিতভাবে প্রত্যেক কোম্পানীকে সাপ্তাহিক অপারেশনাল ট্যাস্ক দিতে থাকলাম এবং সেগুলোর বাস্তব সিচুয়েশন রিপোর্ট নিয়মিতভাবে বিডিএফ হেডকোয়াটারে পাঠাতে থাকলাম।সেক্টর কমান্ডার হিসাবে আমি প্রতিনয়তই কোম্পানী থেকে কোম্পানী এলাকা ভ্রমণ,পরিদর্শনও অপারেশনাল কাজকর্মগুলো সমন্বয় করতে থাকলাম।                     
একটা কথা বলতে ভুলে গেছি যে, মে মাসের প্রথম সপ্তাহে প্রাক্তন ফ্লাইট লেফটেন্যান্ট জামালুদ্দিন চৌধুরী এমপি-এ ও ক্যাপ্টেন আবদুল ওহাব এবং লেফটেন্যান্ট ইনামুল হক(বর্তমান ক্যাপ্টেন ও প্রেসিডেন্ট এডিসি) আমার হেডকোয়াটারে যোগদান করেন। ফ্লাইট লেফটেন্যান্ট জামালুদ্দিন চৌধুরীকে আমার সেক্টর সদর দপ্তরে স্টাফ ক্যাপ্টেন পদে নিয়োগ করি।সমস্ত অপারেশনের পরিকল্পনা নিয়ন্ত্রণও নির্দেশনার ভার ছিল তাঁর উপর,যা তিনি অতি সুষ্ঠু সমর পরিচালকের মত সম্পন্ন করেন।                
প্রায় প্রত্যেক অপারেশন টাস্ক সম্পূর্ণ করতে গিয়ে কিছু না কিছু পাকসেনা হতাহত এবং অস্ত্রশস্ত্র হস্তগত করা হত।মাঝে মাঝে শত্রুসেনা বন্দীও করা হত।রাজাকার আত্মসমর্পণ,দালাল নিধন ইত্যাদি ছিল প্রায় নিত্যনৈমিত্তিক ঘটনা।তন্মধে উল্লেখযোগ্য যুদ্ধ হয় ৭ম কোম্পানী এলাকায় ক্যাপ্টেন সালাউদ্দিনের অধীনে।সেদিন ছিল ২৭মে ১৯৭১সাল। আমাদের অবস্থান ছিল সীমান্তবর্তী একটা বাঁধের উপরেও তার পিছনটায়। আমাদেরই এই উঁচু পজিশনের জন্য পাকিস্তানীরা কাছে ঘেঁষতে পারত না।দূর থেকেই তাদের আমরা তাড়িয়ে দিতে পারতাম।এই পজিশনটাকে ভাইটাল মনে করে পাকিস্তানীরা ২৭মে ভোর ৪টার দিকে ২ কোম্পানী সৈন্য দিয়ে আমাদেরকে আক্রমণ করে।তীব্র যুদ্ধের পর তাদের ঐ আক্রমণ প্রতিহত করা হয়। ২ঘণ্টা পর আবার তারা ২কোম্পানী সৈন্য নিয়ে আমাদের অবস্থানকে আক্রমণ করে। এবারও তাদের আক্রমণ ব্যর্থ করা হয়।এভাবে পরপর ৬বার তারা ২ কোম্পানী এবং ১ ব্যাটালিয়ন দিয়ে আলাদা আলাদাভাবে আমাদের উপর আক্রমণ চালায় কিন্ত ক্ষয়ক্ষতির পর তারা পিছপা হতে বাধ্য হয় এই যুদ্ধ ১৪ ঘণ্টাকাল স্থায়ী হয় এবং তাদের আনুমানিক ৩০০ সৈন্য হতাহত হয়। এর মধ্যে তাদের ব্যাটালিয়ন কমান্ডার আহত হয় এবং ব্যাটালিয়নের ২য় কমান্ডারও ১জন ক্যাপ্টেন মারা যায়। উৎসাহ ভরে এই ক্যাপ্টেনের লাশ নিজ এলাকায় দ্বিতীয়বারের চেষ্টায় ঐ ক্যাপ্টেনের লাশ আনতে সক্ষম হয়। ঐ চেষ্টায় প্রথমত ১জন জওয়ান মারা যায়। দ্বিতীয়বারের চেষ্টায় ঐ ক্যাপ্টেনের লাশ আনতে সক্ষম হয়।এছাড়া আরও ৫টি পাকসেনার লাশ উদ্ধার করে অপর বাংলার জনসাধারণকে দেখানোর জন্য পাঠানো হয়। ভারতীয় জনগণ বাঙ্গালীদের বীরত্বের ভূয়সী প্রশংসা করে। এভাবে চলতে থাকে আমাদের দৈনন্দিন মুক্তিযুদ্ধ এবং শত্রুহনন অভিযান। হিসেব করে দেখা গেছে এই সেক্টরে গড়ে প্রতি মাসে ৭০০ শত্রুসেনা নিধন হয়েছে।                     
প্রসঙ্গত উল্লেখ করা যায় যে, ১৯৭১ সনের জুন অথবা জুলাই মাসে বাংলাদেশের সেনাপতিও ভারতীয় পূর্বাঞ্চলীয় কমান্ডের মধ্যে একটি সিদ্ধান্ত নেওয়া হয় যে, বাংলাদেশের সেক্টরগুলিতে কিছু সংখ্যক ভারীও হালকা হাতিয়ার বন্ধুরাষ্ট্র ভারত আমাদেকে দেবে। সেই অনুযায়ী আমি বারবার ভারতীয় কমান্ডারদের কাছ থেকে চেয়েও ঐ হাতিয়ারগুলি পাইনি। সময়মত অস্ত্রশস্ত্র না পাওয়ার আমাদের যুদ্ধ চালাতে যথেষ্ট অসুবিধা হয়।                
১৯৭১ সনের জুলাই মাসের প্রথম সপ্তাহে বাংলাদেশ ফোর্সেস হেডকোয়াটার মুজিবনগরে সেক্টর কমান্ডারদের কনফারেন্স অনুষ্ঠিত হয়।এই কনফারেন্সের উদ্বোধনী দিনে সাধারণভাবে বাংলাদেশ বাহিনীর সেনাপতি কর্নেল ওসমানীরই ভাষণ দেবার কথা,কিন্ত উদ্বোধনী ভাষণ শুরু করলেন তৎকালীন প্রধানমন্ত্রীও প্রতিরক্ষামন্ত্রী মাননীয় তাজউদ্দিন আহমদ। ব্যবস্থানুযায়ী তা যদিও বা হল তবুও কর্নেল ওসমানীর উপস্থিতি সেখানে ছিল অপরিহার্য। কিন্ত তিনি নেই দেখেই ব্যাপারটা অস্বাভাবিক মনে হল। যাই হোক লম্বা- চওড়া উদ্বোধনী বক্তৃতার পর প্রধানমন্ত্রী সাহেব যা বললেন তার অর্থ হল- এই যে সেক্টর কমান্ডারদের অনাস্থাবশতঃকর্নেল ওসমানী পদত্যাগপত্র দাখিল করেছেন। তিনি অনুরোধ করলেন যে, ঐ সঙ্কট মুহূর্তে সেনাপতির পরিবর্তন আন্তর্জাতিক দৃষ্টিতে আমাদের মুক্তিযুদ্ধের অগভীরতা ও অনৈক্যেরই পরিচালক হবে। ব্যাপারটার গুরুত্ব উপলব্ধি করে আমরা সমস্ত সেক্টর কমান্ডারই কর্নেল ওসমানীর সেনাপতিত্বে আস্থা প্রকাশ করি।         
প্রাসঙ্গিকভাবে একটা কথা বলতে চাই যে, কর্নেল ওসমানীর আদেশক্রমে আমার সেক্টর এর ইপিআর বাহিনী থেকে ভাল ভাল যুবক সৈনিকদের এক এক করে ছিন্নমূল প্রথম ইস্ট বেঙ্গল রেজিমেন্টকে পুনঃসংগঠিত করি এবং আমরাই পাকসেনাদের কাছ থেকে দখলকৃত ভারীও হালকা অস্ত্রশস্ত্র গোলাবারুদ দিয়ে ওদেরকে সম্পূর্ণরূপে সজ্জিত করি। মে মাসের শেষদিকে এই পুনঃসংগঠিত ব্যাটালিয়নকে উত্তর-পূর্ব রণাঙ্গনে নিয়ে যাওয়া হয়। সেনাপতির কাছে নিবেদন করেছিলাম যে, আমার বাহিনীর ‘ক্রিম অব সোলজারস’ নিয়ে গেলে আমার সেক্টরের ক্ষমতা বহুলাংশে কমে যাবে। তিনি বলেছিলেন যে, আমাকে নতুন নতুন প্রশিক্ষণপ্রাপ্ত সৈন্য দেওয়া হবে। নতুন নতুন প্রশিক্ষিত সৈন্য আমি ঠিকই পেয়েছিলাম কিন্ত তারা ছিল গেরিলা ট্রেনিংপ্রাপ্ত অনিয়মিত বাহিনীর সদস্য যাদেরকে ক্ষুদ্র ক্ষুদ্র দলে বিভক্ত করে অস্ত্রশস্ত্র –গোলাবারুদও সামান্য টাকাপয়সা দিয়ে ভিতরে পাঠিয়ে দিতে হয়েছে। আমার সেক্টর নিয়মিত বাহিনীর ‘ক্রিম অব সোলজারস’ চলে গেলো তার আর কোন দিন রিপ্লেসমেন্ট হয় নি। সময়ে সময়ে পাকিস্তান থেকে যেসব নিয়মিত বাহিনীর সৈন্যরা এসেছিল তাঁদেরকেও উত্তর-পূর্ব রণাঙ্গনেই পাঠিয়ে দেওয়া হয়েছিলো। এতদসত্ত্বেও এই সেক্টরের সাফল্য প্রথম থেকে শেষ পর্যন্ত অন্য কোন সেক্টরের এর তুলনায় যে কম ছিল না, আন্তর্জাতিক দৈনিক, সাপ্তাহিক, মাসিক পত্রিকা এবং টেলিভিশনও রেডিও রীলগুলি স্টাডি করলেই বোঝা যাবে।                
সপ্তাহকাল কোম্পানী এলাকাগুলো পরিভ্রমণও পরিদর্শনের পর ১৫ই আগস্ট বিকেল ৬টায় আমার সেক্টর সদর দপ্তরে পৌঁছে দেখতে পেলাম ইস্ট বেঙ্গল রেজিমেন্টের মেজর এম এ মঞ্জুর( বর্তমান কর্নেল) আমার অফিসে বসে আছেন। জিজ্ঞেস করে জানতে পারলাম যে, তিনি ‘প্রপার মুভমেন্ট’ অর্ডার নিয়ে আমার থেকে সেক্টর এর কর্মভার গ্রহণ করার জন্য এসেছেন। শুনে অবশ্য আশ্চার্যবোধ করলাম যে, আমাকে না জানিয়ে এটা কেমন করে সম্ভব! টেলিফোন করে জানতে পারলাম যে, মুক্তিবাহিনীর সদর দপ্তরে মুজিবনগরে এসিস্ট্যান্ট চীফ অব স্টাফ(লজিস্টিকস) এই দপ্তরের সংগঠন ও দায়িত্ব পরিচালনার জন্য আমার ওখানে যাওয়া একান্ত প্রয়োজন। এই সংবাদে সেক্টর এর নিয়মিত বাহিনী অত্যন্ত বিক্ষুব্ধ হয়ে পড়ে। আমিও কমান্ড পরিবর্তনকে আমার উপর ইনসালট বলে মনে করি। এতদসত্ত্বেও সেনাপতির প্রতি আনুগত্য দেখিয়ে ১৮ই আগস্ট বিকেলে সেক্টর-এর কর্মভার হস্তান্তর করে আমি মুক্তিবাহিনীর সদর দপ্তরে হাজির হই।
** ১৯৭১ সালে মেজর পদে কর্মরত ছিলেন। 





মিনহাজ উদ্দিন

মানসিক দিক থেকে প্রস্তুতি নিচ্ছিলাম মুক্তিযুদ্ধে যোগ দেবার জন্য। পালাবার পথ খুঁজেছিলাম। অবশেষে সে সুযোগ হয় ২৬ শে জুলাই। ইতিপূর্বে আলাপ-আলোচনা পরিকল্পনা করেই রেখেছিলাম। মেজর জিয়াউদ্দিন, মেজর তাহের, ক্যাপ্টেন পাটোয়ারী , আমার পরিবার এবং আরদালী সহ বাংলাদেশের উদ্দেশ্যে বেরিয়ে পড়ি। আরও আগে বেরোবার চেষ্টা করেছি কিন্ত সুযোগ হয়নি, তাছাড়া আমার শিশু সন্তান তখন মাত্র কয়েক দিন ছিল।       
অনেক পথ পেরিয়ে ৭ই আগস্ট আমি কলকাতা আসি। তারপর ১১ই আগস্ট আমাকে ৮নং সেক্টরের দায়িত্ব দেওয়া হয়। ৯ই সেক্টরের কমান্ডার ছিলেন মেজর এম এ জলিল। তবুও যুদ্ধ সংক্রান্ত ব্যাপারে এই সেক্টরের দায়িত্বও আমাকে দেওয়া হয়েছিল।          
আসার পর পরই আমি পেট্রো পোলে আমার এলাকা পরিদর্শনে যাই। সেখানে  শুনলাম ছয়জন রাজাকারকে গণবাহিনীরা  ধরে নিয়ে এসেছে এবং মৃত্যুদণ্ড দেওয়া হয়েছে। আমি জিজ্ঞাসাবাদ করে তাদেকে মুক্তি দেই এবং গ্রামে ফিরে গিয়ে দেশের জন্য কাজ করতে বলি। পরে শুনেছিলাম দুই জন অনুশোচনায় অপ্রকৃতিস্থ হয়ে গেছে, অপর চার জন বাংলাদেশের জন্য মরণপণ লড়াই করেছে । ফিরে এসে এ বিষয়ে গভীরভাবে ভাবতে  থাকি এবং কতকগুলি অবস্থা লক্ষ্য করলাম।        
গণবাহিনী নিয়মিত বাহিনী থেকে সম্পূর্ণ ভাবে পৃথক। তারা অন্য কমান্ডের আওতায় কাজে-চিন্তায় নিয়মিত বাহিনী থেকে আলাদা। বস্তুতঃ পক্ষে গণবাহিনী এবং নিয়মিত বাহিনী পৃথক রাজ্যে বাস করতো।        
গণবাহিনী বাংলাদেশের অভ্যন্তরে মাঝে মাঝে গেলেও পাকবাহিনী আসছে শুনলে সে গ্রাম বা গৃহ থেকে পালিয়ে যেত। এতে কোন মুক্তিবাহিনীর প্রতি জনসাধারণের আস্থা ক্রমশ হারাতে থাকে।অপরদিকে নিয়মিত বাহিনী ভারতের সীমান্তের কাছাকাছি বিভিন্ন ‘ পকেটে’ থাকতো। তারা বিস্তৃত পরিসরে ঘুরতো না।বস্তুতঃ তাদের কাজ অত্যন্ত সীমাবদ্ধ ছিল। গণবাহিনী কোন কোন সময় জোর করেও কোন কোন বাড়িতে থেকেছে, এতেও বিরূপ প্রতিক্রিয়া লক্ষ্য করলাম।‘ আঘাত কর এবং পালাও’এই নীতির ফলে পাকবাহিনী এসে গ্রামকে গ্রাম জ্বালিয়ে দিত, হত্যা লুণ্ঠন সন্ত্রাসও বাদ যেত না। অপরদিকে যেসব রাজাকারদের ধরে সবদিক বিবেচনা না করে হত্যা করতো সেই পরিবারের গোটা লোককে পাকিস্তানের পক্ষে কাজ করতে দেখলাম।এমনিভাবে তারা বাংলার মানুষের সহযোগিতা হারাতে বসেছিল।এছাড়া গণবাহিনী মাঝে মাঝে দেশের অভ্যন্তরে বিশৃঙ্খলা সৃষ্টি করতো। অপরদিকে একজন মিয়মিত সৈনিক হিসাবে তাদের কাছে যা পাওয়া উচিত ছিল তার প্রায় কিছুই পাওয়া যাচ্ছিল না। আমি বুঝলাম গণবাহিনীকে যদি আমার অধীনে নিয়ে আসতে না পারি তাহলে কাজ করা কঠিন হয়ে পড়বে। শুধু কতকগুলি সিদ্ধান্ত নেই।(১)সেক্টরটিকে পুরাপুরি পুনঃসংগঠিত করি।এবং পুনরায় প্রশিক্ষণের ব্যবস্থা করি।(২) গণবাহিনীকে সম্পূর্ণ আমার আওতায় নিয়ে আসি।(৩) আমার এলাকাকে বিভিন্নস্থানে বিশেষ বিশেষ এলাকায় ভাগ করি এবং সেখানকার জন্য একজন কমান্ডার নিযুক্ত করি।সবাই দেশের অভ্যন্তরে থাকবে, যাবতীয় সরবরাহ আমরা করবো এ সিদ্ধান্তও নিই।(৪) গণবাহিনীর মধ্যে শৃঙ্খলা, দেশপ্রেমে উদ্বুদ্ধ করবার জন্য রাজনৈতিক উপদেষ্টা পাঠাই।(৫)রাজাকারদের প্রশ্নেও বিশেষ নির্দেশ দিয়েছিলাম।                   
আমি আসার পর গণবাহিনীতে ভর্তি বাড়িয়ে দেই। ট্রেনিং এর সময় কমিয়ে তিন সপ্তাহ করি।প্রতি মাসে তিন হাজার করে গণবাহিনী তৈরি করে দেশের অভ্যন্তরে পাঠাবার ব্যবস্থা করি। ভিতরে পাঠাবার সময় প্রত্যেকের খাওয়া-দাওয়া ইত্যাদি বাবদ রাহাখরচ৮০ টাকা করে দেবার ব্যবস্থা করেছিলাম। এর আরেকটি দিক ছিল তা হলো দেশের ভিতরে এইভাবে সবাই টাকা ব্যয় করলে অন্যেরা প্রত্যক্ষ বা পরোক্ষভাবে উপকৃত হলে আমাদের প্রতি সহানুভূতির সৃষ্টি হবে।                     
গণবাহিনী ভিতরে পাঠাবার পর প্রত্যেক গ্রুপের মাত্র একজন সীমান্ত নিকটবর্তী আমাদের স্থায়ী ’পকেটে’ এসে সবার জন্য টাকা, অস্ত্র এবং অন্যান্য নিয়ে যাবার ব্যবস্থা করি। সেপ্টেম্বরের মধ্যে পুনর্গঠনের কাজ হয়ে যায়।                      
পরবর্তী পর্যায়ে নিয়মিত বাহিনীও ভিতরে এগিয়ে যায়। মোটামুটিভাবে নিয়মিত বাহিনী এবং গণবাহিনীকে একটি বিশেষ ‘চেইনে’ নিয়ে আসি।এতে করে ভাল ফল হতে লাগলো।এই বাহিনীর ভিতরে প্রবেশ করলে আমি এদেরকে ট্রাঙ্ক দেই- যেমন রেল লাইন উড়িয়ে দেওয়া, সেতু ধ্বংস করা, বিদ্যুৎ ব্যবস্থা ধ্বংস করা ইত্যাদি। এসব শুরু হলে পাকবাহিনী ভীষণ বিপদের মুখে পড়ে যায়। আমরা সাফল্যের পথে এগিয়ে যাই। শুধু তাই নয়, আওতাভুক্ত এলাকাতে যাতে প্রশাসন যন্ত্র চালু হয় এবং সুষ্ঠুভাবে চলে তার নির্দেশ নেই। এতে করে ভাল ফল পাওয়া গেল।ত্বরিত যোগাযোগের জন্য বিভিন্নস্থানে অয়ারলেস পাঠাই এবং এ বিষয়ে একটি দলকে প্রশিক্ষণ দানের ব্যবস্থা করি। দেশের ভিতরে গিয়ে বুদ্ধিমান এবং সাহসী ছেলে বেছে এনে ‘ ইন্টেলিজেন্স’ বিভাগ খুলি। এর ফলে যাবতীয় খবরাখবর আমরা অতি সহজে পেতে থাকলাম।আমাদের অগ্রগতি এগিয়ে চলে।
অপরদিকে আমি লক্ষ্য করেছিলাম যে শুধুমাত্র পাকবাহিনীকে হত্যা বা তাড়ানোর ব্যবস্থা করলেই চলবে না, তাতে করে পুরো প্রশাসন ভেঙ্গে পড়ে সেদিকেও নজর দিতে হবে। একাজের প্রাথমিক দিক হিসাবে আমি প্রথমে পুলিশ থানাগুলি দখল করতে বলি। অপরদিকে চালনা এবং মংলা পোর্ট যাতে অকেজো হয়ে যায় তার নির্দেশ দেই। সঙ্গে সঙ্গে কাজ হয় নৌবাহিনীর একটি দল বিশেষ কৃতিত্বের পরিচয় দেয়।             
এইভাবে কাজ করে যেতে আমরা একের পর এক জয়ের পথে এগিয়ে যেতে থাকলাম।গণবাহিনীও নিয়মিত বাহিনী অত্যন্ত দক্ষতার সাথে কাজ করতে লাগলো।মুক্তিযুদ্ধের সবচাইতে যেটি প্রয়োজন, জনসাধারণের সমর্থন, তা পেতে লাগলাম।আমরা সাফল্যের পথে এগিয়ে গেলাম।          
এরপর নভেম্বরের ২০ তারিখ থেকে মিত্রবাহিনী আমাদের সাথে সাথে আসে।এবং মিত্রবাহিনী ও আমাদের বাহিনী মিলিতভাবে শত্রুদের উপর আক্রমণ চালিয়ে একের পর এক এলাকা জয় করে চললো। অবশেষে ১৬ই ডিসেম্বর সম্পূর্ণভাবে বাংলাদেশ মুক্ত হয়।
আলবদর বা আলশামসদের ক্ষেত্রে অন্য কথা হলেও রাজাকার প্রশ্নে বলা যায় যে, তারা সবাই সমান ছিল না। এদের অনেকেই আমাদের পক্ষে কাজ করেছে, যদিও মানুষ এদের ঘৃণা করতো।           
সত্যিকার অর্থে যশোর সেনানিবাসটাকেই গণকবর স্থান বলা যেতে পারে। কারণ, বিভিন্ন স্থানে ঘটনা বিক্ষিপ্তভাবে যা পাওয়া গেছে, শোনা গেছে, দেখা গেছে তা অবর্ণনীয়। যাবার পথে পাকবাহিনী সেনানিবাসের বহু ব্যারাক ও স্টোরে আগুন লাগিয়ে দিয়ে গেছে। সেনানিবাসের ভিতরে মডেল প্রাইমারী বিদ্যালয়, দাউদ বিদ্যালয় ইত্যাদি স্থান ছিল চাপ চাপ রক্তে ভরা। অনেক মানুষকে রশি দিয়ে গাছে টাঙ্গিয়ে হত্যা করা হতো। আরও শুনলাম কিভাবে মেয়েদের উপর অত্যাচার করা হয়েছে। হাজার হাজার মানুষকে হত্যা করেছে নৃশংসভাবে, তার পরিচয় পাওয়া গেল।       
ডিসেম্বরে পুরামাত্রায় যুদ্ধ বেধে গেলে বাংলার মানুষ আনন্দিত হয়ে উঠে। তারা উন্মুখ হয়ে থাকে মিত্র আর মুক্তিবাহিনীর অপেক্ষায়।    
মুক্তিবাহিনী এবং মিত্রবাহিনীকে বাংলার মানুষ প্রাণঢালা সংবর্ধনা জানায়। শিশু, বৃদ্ধ, যুবক, নারী সবাই যে যা পেয়েছে তাই দিয়ে অভ্যর্থনা জানিয়েছে। স্বাধীনতার পর জনমনে সাড়া পড়ে যায়। বাংলার আকাশ বাতাস মুখরিত হয়ে উঠে ‘জয় বাংলা’ ধ্বনিতে। 
                                                                                             স্বাক্ষরঃ মঞ্জুর                                                                                     ২৯-৩-১৯৭৩ 

** মেজর হিসাবে কর্মরত অবস্থায় মুক্তিযুদ্ধে যোগদান করেন। পরবর্তীতে মেজর জেনারেল পদে উন্নীত হন।

বেতাই, বানপুর, বনগাঁ, গোজাডাঙ্গা ইত্যাদি স্থানে মুক্তিবাহিনীর ক্যাম্প করা হয়ঃ ১। বেতাই ক্যাম্পের কোম্পানী কমান্ডার ছিলেন ক্যাপ্টেন আজম চৌধুরী। ২।বানপুরে ছিলেন ক্যাপ্টেন মোস্তাফিজুর রহমান। ৩।বয়রায় ছিলেন ক্যাপ্টেন কে,এন, হুদা। ৪। বনগাঁয় ছিলেন ক্যাপ্টেন তৌফিক-ই-এলাহী চৌধুরী। ৫।গোজাডাঙ্গায় ছিলেন ক্যাপ্টেন সালাউদ্দিন এবং পরে ক্যাপ্টেন মাহবুব উদ্দিন।
 
আমাকে বানপুর ক্যাম্পে রাখার উদ্দেশ্যে ছিল, আমি ছিলাম প্রকৌশলী অফিসার। যশোর, ঈশ্বরদী, কুষ্টিয়াতে যে সমস্ত রেল চলাচল করত কৌশলে যাতে ঐ সমস্ত রেল লাইন চলাচল ব্যাহত করতে পারা যায় তার জন্য বিশেষভাবে আমাকে ক্যাম্পে নিয়োগ করা হয়।

মে মাসঃ মে মাসের ১২/১৩ তারিখে কুষ্টিয়া জেলার জীবননগর বিওপিতে অ্যামবুশ করে পাক আর্মিদের কাছ থেকে একটি জীপ দখল করা হয়। পাক আর্মি মাঝে মাঝে বিওপিতে আসত। তারা মুক্তিবাহিনীর হামলায় জীপটি রেখে চলে যায়। মুক্তিবাহিবাহিনী সর্বপ্রথম ঐ জীপটি পাকবাহিনী থেকে উদ্ধার করে। ঐ জীপের ভিতর থেকে পাক আর্মির ব্যক্তিগত চারখানা চিঠি উদ্ধার করা হয়। চিঠিগুলোর মধ্যে একটিতে উর্দুতে এক সৈন্য তার বাবার কাছে লিখেছে যে,’ তৎকালীন পূর্ব পাকিস্তানে যেসব ঘটনা ঘটছে পশ্চিম পাকিস্তানে বসে শুনেছেন তার চেয়ে বহুগুণ সব ঘটছে।‘’ ২য় পত্র জনৈক সৈনিক তার বন্ধুর কাছে লিখেছেঃ ‘’একটি কমান্ডো ব্যাটালিয়নের চট্টগ্রাম যুদ্ধে আমরা ৪/৫ জন ছাড়া  আর সবাই মারা গেছে। আমাদের অন্য ব্যাটালিয়নের সাথে থেকে যুদ্ধ করতে হচ্ছে।’’

এভাবে যুদ্ধ করতে করতে মে মাস কেটে গেল। মে মাসের ১১/১২ তারিখে দর্শনাও জীবননগরের রাস্তার মাঝামাঝি স্থানে শিয়ালমারী নামে একটি জায়গা আছে। ঐ রাস্তায় মুক্তিযোদ্ধারা ৪ খানা বিধ্বংসী ট্যাঙ্ক মাইন লাগায়। সেখানে ব্রীজ না থাকার জন্য একটি ডাইভারশন সড়ক ছিল। এই মাইন লাগানোর ফলে পাকবাহিনীর একটি ট্রাক উল্টে যায়। এর ফলে ৮/১০ জন পাকসেনা মারা যায় এবং কিছু আহত হয়। মাইন বিস্ফোরণের সময় পাকবাহিনী বুঝতে পারেনি যে মাইন ফেটেছে। তারা মনে করেছিল মুক্তিযোদ্ধারা আক্রমণ করেছে। ঐ রাস্তা দিয়ে একই সঙ্গে দুটি ট্রাকও একটি জীপ যাচ্ছিল। প্রথমে জীপটি রাস্তা পার হয়ে চলে যায়। পরে ট্রাকটি ধ্বংস হয় এবং সবার পিছনের ট্রাকটি রক্ষা পায়। পাকবাহিনী ওখানে ২/৪ গ্রামবাসীকে গুলি করে হত্যা করেও এলোপাতাড়ি গুলি ছুঁড়তে থাকে। 

মে মাসের ১৫তারিখের দিকে নায়েক বাশার, ঢাকা বিশ্ববিদ্যালয়ের ইতিহাসের(অনার্স) একজন ছাত্র বাবলু ও অপর তিনজন মুক্তিযোদ্ধাকে এক্সপ্লোসিভ দিয়ে দর্শনা থেকে ২ মাইল উত্তরে দুতপাতিলা নামক স্থানে রেলব্রীজ উড়িয়ে দেয়ার জন্য পাঠান হয়। তাদের কাজ ছিল ঐ দিনরাত্রিতে যে ট্রেনটি আসবে এবং তা যখন ব্রীজের উপর দিয়ে যাবে তখন তাকে এক্সপ্লোসিভ দিয়ে উড়িয়ে দেয়া। দুঃখের বিষয়, ঐ দিন সারারাত আর কোন ট্রেন আসেনি। মুক্তিযোদ্ধারা এক্সপ্লোসিভ তার নিয়ে পাশে আখক্ষেতে অপেক্ষা করছিল। ভোর বেলায় একজন কৃষক জমি চাষ করার জন্য ঐ পথ দিয়ে আসছিল। ঢাকা বিশ্ববিদ্যালয়ের ইতিহাসের ছাত্র মনে করেছিল যদি কৃষকের লাঙ্গলে এক্সপ্লোসিভের তার লাগে তবে তারটি উপরের দিকে উঠে যাবে। তাই ভেবে, কৃষকটি তারের কাছে আসার পূর্বেই সে এক্সপ্লোসিভ ফাটিয়ে দেয়, এর ফলে প্রচণ্ড আওয়াজ করে ব্রিজটি ধ্বংস হয়। এ আওয়াজ পেয়ে গ্রামবাসীরা যার যার ঘর থেকে বের হয়ে আসে। ঐ মুক্তিযোদ্ধারা আখক্ষেতে থেকে পালিয়ে যাওয়ার সময় ঢাকা বিশ্ববিদ্যালয়ের ছাত্র বাবুল ও নায়েক বাশার গ্রামবাসীর হাতে ধরা পড়ে যায়। কিন্ত গ্রামের মুসলিম লীগ দালালের খপ্পরে পড়ার ফলে মুসলিম লীগের দালালরা তাদেরকে দর্শনা পাকফৌজ ক্যাম্পে চালান করে দেয়। এরপর তাদের দুজনকে যশোর ও পরে ঢাকায় নিয়ে যাওয়া হয়। ঢাকা বেতার থেকে তাদের বিবরণী প্রচার করা হয়েছিল। তাদের প্রহার করে কিছু কিছু গোপন সংবাদও তাদের মুখ থেকে বের করা হয়েছিল। 

জুন মাসে তেমন কোন অপারেশন হয়নি। বিভিন্ন জায়গায় মাইন পোঁতা হয়েছিল, তাতে কোন কাজ হয়নি। বিভিন্নস্থানে মুক্তিযোদ্ধাদের গ্রেনেড দিয়ে পাঠানো হয়েছিল, কিন্ত মুক্তিযোদ্ধারাও কোন অপারেশন করতে পারে নাই।

জুলাই১৯৭১ঃ১৩ই জুলাই দর্শনা পাকবাহিনীর ক্যাম্পে ভারতীয় বাহিনীর সাথে মুক্তিযোদ্ধারা যৌথ উদ্যোগে রেইড করার ফলে ১২/১৪ জন পাকসেনা মারা যায়। 

দর্শনা-ঝিনাইদহ রাস্তার ডিঙ্গাসহ ও জালসুক ব্রীজ দুটি এক্সপ্লোসিভ দিয়ে উড়িয়ে দেয়া হয়। এর ফলে পাকবাহিনীর চলাচলে বিঘ্ন ঘটে। 

জুন, জুলাই ও আগস্ট মাসে মুক্তিযোদ্ধারা দর্শনা, জীবননগর, হাঁসদহ, খালিশপুর, কোটচাঁদপুর, কাপাশডাঙ্গা, দত্তনগর, কালিগঞ্জ ইত্যাদি স্থানে সড়কও রেলব্রীজের উপর এত বেশী মাইন পাতে যে, শেষপর্যন্ত পাকবাহিনী ট্রেনের ইঞ্জিনের সামনে বালির গাড়ি লাগিয়ে চলাচল করত, যাতে মাইনের আঘাতে ইঞ্জিন নষ্ট না হয়। এমনকি তারা গ্রামের লোকের হাতে  লণ্ঠন দিয়ে রাত্রে দেয়ার ব্যবস্থা করে, যাতে মুক্তিযোদ্ধারা মাইন লাগাতে না পারে। কিন্ত এত বাধাবিপত্তির পরও মুক্তিযোদ্ধারা মাইন লাগাত। সেপ্টেম্বর-অক্টোবর মাসগুলিতে যে সমস্ত মুক্তিযোদ্ধা ট্রেনিং নিয়ে আমার ক্যাম্পে আসত তাদেরকে ভিতরে বেইস গড়ার জন্য পাঠাতে থাকি। এই বেইসগুলির মধ্যে উল্লেখযোগ্য হল ক্যাপ্টেন ওহাব সাহেবের নেতৃত্বে যশোর জেলার মাগুরাতে এবং কুষ্টিয়া জেলার হরিনাকুন্ডুতে  আবদুর রহমান নামে একজন প্রাক্তন সৈনিকের নেতৃত্বে ক্যাম্প খোলা হয়। ক্যাপ্টেন ওহাবের সাথে ছিলেন সহকারী লেঃ মোস্তফা এবং ৭০ জন নিয়মিত বাহিনীর লোক। ক্যাপ্টেন ওহাব মাত্র ৭০ জন সৈনিক নিয়ে মাগুরা যান। এ সংবাদ পাকসেনারা জানতে পায়। কিন্ত গুজব রটে যে, একজন ক্যাপ্টেনের নেতৃত্বে ৭/৮ হাজার মুক্তিযোদ্ধা মাগুরাতে অপারেশন করতে আসছে। এ সংবাদ জেনে পাকবাহিনীর সৈন্যরা মনোবল হারিয়ে ফেলে। শেষপর্যন্ত পাকবাহিনী ডিসেম্বর মাসে যুদ্ধের সময় মাগুরা থেকে ফরিদপুর চলে যায়। ক্যাপ্টেন ওহাব একটি সংবাদ যৌথ-সেনাবাহিনীর কাছে পৌঁছায় যে, মাগুরাতে পাকসেনাদের পেট্রোল ডিপো আছে।ডিসেম্বর মাসে ভারতীয় বিমানবাহিনীর আক্রমণে পেট্রোল ডিপোটি ধ্বংস হয়ে যায়। অক্টোবর মাসের শেষ সপ্তাহে হরিণাকুণ্ড ক্যাম্পের আবদুর রহমানের দল হরিণাকুণ্ড থানা আক্রমণ করে। এর ফলে একজন পাকিস্তানী ডি এস পি মারা যায়এবং ডি এস পির পোশাক হেড অফিসে পাঠিয়ে দেয়া হয় এবং ঐ থানা আক্রমণে কয়েকজন পুলিশ মারা যায়।

নভেম্বর মাসের প্রথম সপ্তাহ থেকে ভারতীয় সৈন্যরা তৎকালীন পূর্বপাকিস্তানের ভেতর প্রবেশ করতে থাকে। দর্শনা সীমান্তের বা দিকে মদনাতে ভারতীয় বাহিনীর ৪১ পাবর্ত বিগ্রেডের কিছু অংশ ঐ সমস্ত স্থানে মুক্তিবাহিনীকে সঙ্গে করে ডিফেন্স নিতে আরম্ভ করে। ভারতীয় বাহিনীর উপর একটি বিগ্রেড দর্শনার ডানদিকে( ভারত থেকে ডানদিকে) জীবননগর, দত্তনগর,কৃষিখামার, ধোপাখালি এলাকায় রেকি করতে থাকে। ১২ই নভেম্বর রাত্রিতে এক ভারতীয় প্লাটুন মুক্তিবাহিনীর সাথে মেজর বার্মার নেতৃত্বে এবং ২ জন ভারতীয় ক্যাপ্টেনের সাথে আমি ধোপাখালী বিওপি রেইড করতে যাই। এই রেইড করার ফলে পাকসেনাদের ১৫/২০ জন সৈন্য নিহত হয়। এ যুদ্ধে আমার পেটে গুলি লাগে। অয়ারলেস অপারেটর নায়েক মোহাববতের সহায়তায় ক্যাম্পে ফিরে যেতে সক্ষম হই। ঐ গুলি লাগে ২টার সময় এবং মেজর ভার্মা পায়ে ও হাতে আঘাত পান। আমাকে চিকিৎসার কোর ফিল্ড হাসপাতালে পাঠান হয়।

পাকিস্তানী সৈন্যরা বিগত কয়েকমাস যাবত যুদ্ধে কোনদিন আর্টিলারী ব্যবহার করেনি। কিন্ত ঐ দিনের অপারেশনে পাকিস্তানীরা তাদের সব অস্ত্র ব্যবহার করে। কিন্ত এ সমস্ত অস্ত্র ব্যবহার না করার ফলে মুক্তিযোদ্ধারা ও ভারতীয় বাহিনী জানত না পাকিস্তানীদের কি কি অস্ত্র এবং কোন স্থানে আছে। পাকবাহিনী তা ব্যবহারের পরে সমস্ত কিছু জানা গেল। মুক্তিবাহিনী ও ভারতীয় বাহিনী ধোপাখালী(কুষ্টিয়া) বিওপি ব্যাপকভাবে আক্রমণ করে যার ফলে পাকবাহিনী আর্টিলারী ব্যবহার করতে বাধ্য হয়। এই অপারেশনে মুক্তিবাহিনীও ভারতীয় বাহিনীর কোন ক্ষতি হয়নি। 

*১৯৭১ সালে ক্যাপ্টেন পদে কর্মরত ছিলেন                                     


মিনহাজ উদ্দিন
<১০, ১৬.২, ৩৭৪-৩৭৬>

শেষবারের মত এপ্রিলের শেষে যশোরের বেনাপোল থেকে ভারতে পশ্চাদপসরণ করার সময় আমাদের দুঃখকষ্ট সীমাহীন ছিল।বর্ষার আগমনে প্রচুর বৃষ্টি হচ্ছিল এবং আমাদের সঙ্গীদের শোয়া দূরে থাক, মাথা গোঁজার ঠাইটুকুও ছিল না। অবিরাম বৃষ্টি, অর্ধাহার, অনাহার তার উপর আপাতদৃষ্টিতে পরাজয়ের গ্লানি মিলিয়ে আমরা অনেকটা দিশেহারা হয়ে পড়েছিলাম। এই রকম অবস্থায় বাংলার মাটিকে ছেড়ে বিদেশে বিতাড়িত হওয়া যে কি মানসিক যন্ত্রণা সেটা যারা কোনদিন এই রকম অবস্থায় পড়েনি তাদের পক্ষে বোঝা সম্ভব নয়। প্রতিটি মুক্তিযোদ্ধা ভাইয়ের মানসপটে ভেসে উঠেছিল তাদের ফেলে আসা গ্রাম, ঘরবাড়ি, বাবা- মা- স্ত্রী-পুত্র পরিজন। তাদের কাছ থেকে কতদিনের বিদায় নিয়ে যাচ্ছিল তারা জানত না।এই বেদনাবিধুর বিদায়লগ্ন আমাদের কেউ কোনদিন ভুলাতে পারবে না।

এই সময়ে ভারতীয় সামরিক কর্তৃপক্ষের সঙ্গে আমাদের কথাবার্তা শুরু হয়। আমাদের ভবিষ্যৎ কর্মপন্থা নিয়ে তাদের সিদ্ধান্ত অনুযায়ী প্রাথমিকভাবে কিছুদিন বিএসএফ এবং ভারতীয় সেনাবাহিনী আমাদের রেশন, গোলাবারুদ এবং সরবরাহের দায়িত্ব নেন। খুব সম্ভবতঃ ১৮ বিএসএফ এর ব্যাটালিয়ন কমান্ডার লেফটেন্যান্ট কর্নেল মেঈ সিং এর অবদান বিশেষভাবে স্মরণীয়। ১৯৬৫ সনের ভারত-পাকিস্তান যুদ্ধে ‘বীরচক্র’ পাওয়া এই সামরিক অফিসারটি আমাদের এই চরম দুর্দিনে বাণী শুনিয়েছেন।এই সময় আমরা পরিবর্তিত পরিস্থিতিতে নতুনভাবে সংগঠন শুরু করি এবং সময়সূচি গ্রহণ করি। আমাদের সমস্ত ইপিআর, আনসার, মুজাহিদ এবং অন্যান্য মুক্তিযোদ্ধাদের এবং প্রথম বেঙ্গল রেজিমেন্টের সৈন্যদের কয়েকটি কোম্পানীতে ভাগ করে দেয়া হয়।প্রায় ৩৫০ মাইল সীমান্তে(কুষ্টিয়ার উত্তর থেকে খুলনার দক্ষিণাংশে পর্যন্ত) আমাদের স্টাটেজিক দায়িত্ব ছিল কয়েকটিঃ

১। শত্রুর প্রতিরক্ষা ব্যূহগুলিতে শত্রুকে হয়রানি করা। ২। শত্রুর উপর অতর্কিত রেইড চালিয়ে কুষ্টিয়া জেলার উত্তর মাথা থেকে দক্ষিণে খুলনার সাতক্ষীরা- কলারোয়া রাস্তা অবধি কতগুলো বিশেষ সামরিক দিক দিয়ে গুরুত্বপূর্ণ এলাকায় মুক্তিযোদ্ধাদের মোতায়েন করা। এফ কোম্পানী কুষ্টিয়ার প্রাগপুর বিওপির বিপরীতে কমান্ডার প্রথমে ছিলেন লেফটেন্যান্ট জাহাঙ্গীর এবং আমি।৩। শত্রুর যোগাযোগ ব্যবস্থার বিঘ্ন সৃষ্টি করা, ব্যহত করা এবং সম্ভব হলে বিচ্ছিন্ন করে দেয়া। ৪।শত্রুদের ছোট ছোট দলগুলোর উপর পেট্রল পার্টির অ্যামবুশ করা ইত্যাদি। মোটামুটিভাবে শত্রুর দুর্বল জায়গাগুলিতে অতর্কিত হামলা চালিয়ে সরে পড়াই আমাদের দায়িত্ব ছিল। যেসব জায়গায় সম্ভব হচ্ছিল আমরা বাংলাদেশের কিছু ভেতরে সামরিক প্রতিরক্ষাব্যূহও গড়ে তুলেছিলাম।

সি কোম্পানীঃ মেহেরপুর শহরের বিপরীতে কমান্ডার ছিলেন ক্যাপ্টেন আজম চৌধুরী। 
বি কোম্পানীঃ দর্শনার বিপরীতে, কমান্ডার ছিলেন তৎকালীন ক্যাপ্টেন মুস্তাফিজুর রহমান।
ডি কোম্পানীঃ চৌগাছার বিপরীতে, কমান্ডার ছিলেন ক্যাপ্টেন হুদা।
এ কোম্পানী ছিল খুলনার ভোমরা বিওপির বিপরীতে,কমান্ডার ছিলেন প্রথমে ক্যাপ্টেন সালাউদ্দিন এবং পরে ক্যাপ্টেন মাহাবুব উদ্দিন আহমদ। 

এইচ কোম্পানী ছিল বেনাপোলের বিপরীতে, প্রথমে ক্যাপ্টেন হাফিজের নেতৃত্বে আর কমান্ডার ছিলাম আমি নিজে। সর্ব দক্ষিণে জি কোম্পানী। সাতক্ষীরা- কলারোয়া রাস্তার বিপরীতে এই কোম্পানী মোতায়েন ছিল। কমান্ডার ছিলেন ক্যাপ্টেন শফিউল্লাহ। এই সময় আমাদের হেডকোয়াটারে মুন্সিগঞ্জের এসি এ  ফ্লাইট লেঃ জামাল যোগ দেন।

এইরকম একটা সামরিক প্রতিরক্ষা ব্যূহ, যেটা এ কোম্পানী ভোমরা বিওপির আশেপাশে গড়ে তুলেছিল, তার উপর পাকিস্তান সেনাবাহিনী আক্রমণ চালিয়েছিল ৩০শে মে তারিখে। প্রায় ১৭ঘণ্টা যুদ্ধ চলে। এই যুদ্ধে পাকিস্তান সেনাবাহিনী তার গোলন্দাজ বাহিনীকে ব্যবহার করে। মুক্তিযোদ্ধারা এই দৃষ্টান্তমূলক সাহসও সংকল্পের পরিচয় দেয়। ক্যাপ্টেন সালাউদ্দিন এবং ক্যাপ্টেন মাহবুব এই যুদ্ধ  দক্ষতার সাথে পরিচালনা করেন। প্রায় তিন শতাধিক শত্রুসৈন্য একজন অফিসার সহ এই যুদ্ধে হতাহত হয়। ক্যাপ্টেন সালাউদ্দিন শত্রুর কয়েকটি মৃতদেহ আমাদের কৃষ্ণনগর হেডকোয়াটারে পাঠিয়ে দিতে সক্ষম হন। সেদিন কৃষ্ণনগরের জনসাধারণ এই লাশ দেখার জন্য হেডকোয়াটারে ভেঙ্গে পড়েছিল এবং ভারতীয় সংবাদপত্রের প্রতিনিধিরা মৃতদেহ দেখতে এসেছিল।

এই সময় আমাদের মূল সাংগঠনিক কাজ চলতে থাকে। আর্মি হেডকোয়াটার থেকে সিদ্ধান্ত নেয়া হয় প্রথম বেঙ্গল রেজিমেন্টকে পূর্ণ শক্তিতে বলীয়ান করে তোলার। সমস্ত মুক্তিবাহিনীকে ২টা ক্যাটাগরিতে ভাগ করা হয়।১। নিয়মিত বাহিনী (ক) সেন্টার ট্রুপস (খ) রেগুলার ট্রুপস ২। অনিয়মিত বাহিনী- গণবাহিনী।



[bookmark: Benapol_Flag] বেনাপোল পতাকা 

পশ্চিম রণাঙ্গনে আমাদের সংগ্রাম এবং গৌরবের প্রতীক হিসেবে মুক্তিযুদ্ধের পুরো নয়মাস পর্যন্ত বেনাপোল চেকপোস্টে বাংলাদেশের পতাকা উড্ডীয়মান ছিল। এই পতাকার পেছনের ছোট ইতিহাস আছে।

এপ্রিলের শেষদিকে যখন আমাদের জনশক্তি সীমান্তের অপর পারে চলে যায় তখনো বেনাপোল সীমান্তে উড্ডীয়মান পতাকাকে আমরা অসহায়ভাবে ফেলে যাইনি। মে মাসের প্রথমার্ধে যখন মুক্তিবাহিনীর সংগঠন এবং পুনর্বিন্যাস চলছিল তখন এই পতাকার সংরক্ষণের ভার নিয়েছিলেন ১৮-বিএস এফ এর কমান্ডার লেঃকর্নেল মেঈ সিং(বীরচক্র)। বাংলাদেশের পতাকার প্রতি এতদূর শ্রদ্ধা এবং সম্মানও অনুরাগ আমি আর কোন ভারতীয়দের মধ্যে দেখিনি। এই রাজপুত অফিসারটি আমাদের পতাকাকে সম্মান দিয়ে সমস্ত বাংলাদেশের মুক্তি সংগ্রামের প্রতি তাঁর শ্রদ্ধা প্রকাশ করেছিলেন এবং তিনি বারবার এই কথাই বলতেন। ১৮-বিএস এফ তাদের মেশিনগান দিয়ে এই পতাকাকে কভার করে রেখেছিল।মনে হয় একটি কাকপক্ষীও ভিড়তে পারেনি। সকাল, দুপুর, সন্ধ্যা বা গভীর রাতে মেশিনগান গর্জে উঠত, যদি তার আশেপাশে সামান্য গতিবিধি পরিলক্ষিত হত। মেশিনগানের আওয়াজ শুনলে আমরা বুঝতে পারতাম মেঈ সিং এর লোকজন তৎপর হয়ে উঠেছে। বাংলাদেশের এই পতাকার আশপাশ দিয়ে কত হাজার হাজার গোলাবর্ষণ হয়েছে। পতাকাকে ধ্বংস করার জন্য পাকিস্তানীদের সমস্ত প্রচেষ্টা ব্যর্থ হয়েছে।পাকিস্তানীদের এই অপচেষ্টাকে কেন্দ্র করে কতজন হতাহত হয়েছে তা বোঝা মুশকিল। এই পতাকা নিয়ে সীমান্ত সবসময় সরগরম থাকত। এ ছিল আমাদের  অনাগত দিনের বিজয়ের প্রতীক। প্রসঙ্গত উল্লেখ্যযোগ্য যে যশোর সেনানিবাসে যখন প্রথম বেঙ্গল রেজিমেন্ট আক্রান্ত হয়( আনুমানিক এপ্রিলের প্রথমার্ধে) মেঈ সিং তার১৮ বিএসএফ ব্যাটালিয়নকে নিয়ে বাংলাদেশের ভেতর স্বীয় অনুপ্রেরণায় ঢুকে পড়েন এবং ঝিকরগাছার কাছে তার বাহিনীর সাথে পাকিস্তান সেনাবাহিনীর সংঘর্ষ হয়। এই সংঘর্ষে বিএসএফের কিছুসংখ্যক হতাহত হয় এবং কিছুসংখ্যক পাকিস্তান সেনাবাহিনীর হাতে ধরা পড়ে। মেঈ সিং বাংলাদেশের অভ্যন্তরে ঢোকার এই সিদ্ধান্ত নিজে নিয়েছিলেন বিধায় ভারত সরকারের হাতে তাকে নাজেহাল হতে হয়েছিল। শুধু তাই নয় , এই সময় তিনি একবার গোপনীয়ভাবে ক্যাপ্টেন হাফিজের সাথে আমাদের চুয়াডাঙ্গা সদর দফতরও দেখতে আসেন।মেঈ সিং এর এই একগুঁয়েমি বেনাপোল চেকপোস্টে পরে মোতায়েনরত ভারতীয় সেনাবাহিনীর ৭পাঞ্জাব ব্যাটালিয়ন সহ্য করতে পারত না। তারা কয়েকবার প্রস্তাবও করেছিল যে বাংলাদেশের পতাকা নিয়ে গোলাগুলি বন্ধ হোক। কিন্ত মেঈ সিং কোনদিন এই প্রস্তাব মেনে নেননি। পরে তাঁর ব্যাটালিয়নকে এখান অন্যত্র সরিয়ে নেয়া হয়। কর্নেল মেঈ এর পথে প্রথম বেঙ্গল রেজিমেন্ট এই পতাকা সংরক্ষণের দায়িত্ব নেন।

জুন-জুলাই মাসে প্রথম বেঙ্গল রেজিমেন্ট বেনাপোল সীমান্ত থেকে জেড ফোর্সে যোগদান করার জন্য বাংলাদেশের উত্তর সীমান্তে চলে যায়। এই সময় বাংলাদেশের পতাকাটি বেনাপোলে সীমান্তে একটা স্বীকৃতি সত্য হয়ে গিয়েছিল। এরপর ভারতীয় সেনাবাহিনী এবং আমার কোম্পানী মিলে এইচ কোম্পানী যৌথভাবে এই পতাকা সংরক্ষণের দায়িত্ব নেই। এবং বেনাপোল সীমান্ত থেকে প্রায় ৭০০/৮০০ গজ জায়গা নো ম্যান্স ল্যান্ড এ পরিণত হয়। আমার মনে আছে ‘ওমেগা’ রিলিফ দল যেদিন এই সীমান্ত দিয়ে বাংলাদেশে প্রবেশ করে তখন আমিও ২/৩ জন মুক্তিযোদ্ধা নিয়ে রাস্তার পাশ দিয়ে বড় গাছগুলোর আড়াল দিয়ে ক্রল করে এগুচ্ছিলাম। চার/পাঁচ গজ দূরে পাকিস্তান সেনাবাহিনীর লোকজন এদের জন্য অপেক্ষা করছিল। রাস্তার পাশ থেকে এদেরকে আমরা পতাকা দেখাই এবং বলি যে এই এলাকা আমাদের দখলে আছে। ‘ওমেগা’ দল ভয়ে ডান, বাঁয়ে তাকাতে সাহস পায়নি। এইভাবে দীর্ঘ নয়মাস আমরা বেনাপোল পতাকাকে রক্ষা করেছিলাম এবং পাকিস্তান সেনাবাহিনীর শত প্রচেষ্টা সত্ত্বেও কোনদিন এই পতাকা ধ্বংস করা সম্ভব হয়নি। পতাকা যেখানে উড্ডীয়মান ছিল তার আশেপাশে পেট্রল পার্টি পাঠানো হত এবং তাদের সাথে পাকবাহিনীর প্রতিদিন গোলাগুলি বিনিময় হত। মে মাসে এই পতাকাকে সামনে রেখে বিবিসির প্রতিনিধিরা ক্যাপ্টেন হাফিজ এবং মেজর ওসমানের সাক্ষাৎকার গ্রহণ করেন।  
                                                                                                              স্বাক্ষরঃতৌফিক-ই- এলাহী চৌধুরী
১৪-১০-৭৩

**কুষ্টিয়ার মেহেরপুরে এসডিও থাকাকালীন অবস্থায় মুক্তিযুদ্ধে যোগ দেন।


মিনহাজ উদ্দিন
<১০, ১৬.৩, ৩৭৬-৩৭৭>

[bookmark: shakkhatkar_Major_Abdul_Halim]সাক্ষাৎকারঃ মেজর আবদুল হালিম
২২-১১-১৯৭৩

মুক্তিযুদ্ধকে অব্যাহত রাখার জন্য মে মাসের শেষদিকে ভারতীয় সীমান্তের বিভিন্নস্থানে শিবির স্থাপন করা হয়।আমাকে ৩রা জুন ১৯৭১ সালে দক্ষিণ পশ্চিম সেক্টরের কমান্ডার নিযুক্ত করেন। শিকারপুর সাব সেক্টর কমান্ডার নিযুক্ত হওয়ার পর আমাকে১ কোম্পানী ইপিআর, মুজাহিদ দেওয়া হয়। আমার সহ-অধিনায়ক হিসেবে কাজ করেন ইপিআর বাহিনীর সুবেদার মজিদ। 

(১)শিকারপুর সীমান্ত দিয়ে প্রথম অপারেশন করা হয় বাংলাদেশের ভিতরে সাহেবনগর নামক স্থানে। সেখানে পাকবাহিনীও রাজাকাররা স্থানীয় মানুষের ঘরবাড়িতে অগ্নিসংযোগও পাশবিক অত্যাচার করছিল। এই সংবাদ পেয়ে গভীর রাতে ২ প্লাটুন নিয়ে তাদের উপর আক্রমণ করি। আমাদের আক্রমণে পাকবাহিনী রাজাকার সহ ২৬জন নিহত হয়। সেখান থেকে কিছু গোলাবারুদ নিয়ে রাত্রেই সীমান্ত অতিক্রম করে শিকারপুর চলে যাই। 

(২)কাজীপুরে পাকবাহিনী কর্তৃক আমাদের ডিফেন্স আক্রমণঃ কাজীপুরে সুবেদার মজিদের নেতৃত্বে আমাদের যে এক প্লাটুন ইপিআর ছিল পাকবাহিনী চতুর্দিক থেকে তাদের ঘিরে ফেলে। এই সংবাদ পেয়ে আমরা আরও ২ প্লাটুন নিয়ে তাদেরকে সাহায্য করতে এগিয়ে যাই। সেখানে আমাদের পরবর্তী ২ প্লাটুন পাকবাহিনীর অবস্থানের উল্টা দিক থেকে তাদের উপর তীব্র আক্রমণ করে। পাকবাহিনীর সাথে এই যুদ্ধে রাজাকাররা বাহিনীও অংশগ্রহণ করে, কিন্তু আমাদের চতুর্দিক থেকে আক্রমণের মুখেও রাজাকার বাহিনীও পাকবাহিনী মর্টার থেকে অনবরত গোলা নিক্ষেপ করে। আমাদের সাথে পাকবাহিনীর সারারাত যুদ্ধ হয়। পাকবাহিনী কাজীপুর ছেড়ে দিতে বাধ্য হয়। বহু খানসেনা নিহত হয়। বহু অস্ত্রও গোলাবারুদ আমরা দখল করি তাছাড়া বাংলাদেশের ভিতরে বিভিন্ন গুরুত্বপূর্ণ পথে সেতুও কাঠের পুল নষ্ট করে দেইও রাজাকারদের পেট্রোলিং পার্টির উপর রেইড করি। 

জুলাই মাসের শেষ সপ্তাহে আমাকে শিকারপুর সাবসেক্টর থেকে বনগাঁও সাবসেক্টর কমান্ডার নিযুক্ত করা হয়। শিকারপুরের কমান্ডার নিযুক্ত হন কমান্ডার লেঃ জাহাঙ্গীর সাহেব।

বনগাঁও সেক্টরে আমার থাকাকালীন সময়ে প্রথম অপারেশন হয় রঘুনাথপুরে। পাকবাহিনীর পেট্রোলিং পার্টির উপর এমবুশ করে ২৫ জন খানসেনা হত্যা করা হয় ও তাদের তাদের হাতিয়ার নিয়ে আসা হয়। সেই সময়ে এই সংবাদ বাংলাদেশ রেডিও হতে প্রচার করা হয়।

১২ ই আগস্ট ধোপাখালী বিওপিতে পাকবাহিনীর ঘাঁটি আক্রমণ করা হয়। উক্ত আক্রমণে পাকবাহিনী বিওপিতে পালিয়ে যায়। আমরা সেখানে ডিফেন্স স্থাপন করি এবং শেষ পর্যন্ত পোটখালী বিওপি আমাদের দখলে থাকে। 

৩১শে আগস্ট ধোপাখালী বিওপি থেকে কয়েক মাইল ভিতরে বাঘছড়া থানা হেড কোয়াটারে রাজাকার বাহিনীর ডিফেন্স আক্রমণ করি। কিন্ত রাজাকাররা আমাদের সংবাদ পূর্বে পেয়েই পালিয়ে যায়। আমরা তাদের মালপত্রও রেশনে অগ্নিসংযোগ করি। তাছাড়া ৪ টি সরকারী পাটগুদামেও অগ্নিসংযোগ করি। পথে একজন শান্তি কমিটির সদস্যের বাড়ী থেকে ৪টি বন্দুক সহ চারজন রাজাকারকে ধরে নিয়ে আসি।


মিনহাজ উদ্দিন
<১০, ১৬.৪, ৩৭৭-৩৭৯>
[bookmark: shakkhatkar_Alik_Kumar]সাক্ষাৎকারঃ অলীক কুমার গুপ্ত*
কর্নেল মঞ্জুর সাহেব ১১ই অক্টোবর তারিখে বাংলাদেশের ম্যাপ দেখালেন এবং কোথায় কোথায় অপারেশন করতে হবে তার নির্দেশ দিলেন। ১৪ই অক্টোবর কর্নেল মঞ্জুর সাহেব অপারেশনের জন্য ৩৮৫ জন গণবাহিনীর যুবককে তাদের সেক্টরে পৌঁছে দেয়ার ভার দিলেন আমার উপর। এদের নিয়ে বয়রা সাবসেক্টরে এসে মেজর নজমুল হুদার নিকট রিপোর্ট করি। ১৫ই অক্টোবর বাংলাদেশের অভ্যন্তরে প্রবেশ করে মুক্তিবাহিনীর অবস্থান ও পাক বাহিনীর অবস্থান পর্যবেক্ষণ করি এবং সিদ্ধান্ত নিই যে, ভারতের মধ্যে না থেকে বাংলাদেশের অভ্যন্তরে থাকাই শ্রেয়। আমি কাশীপুরে হেডকোয়াটার স্থাপন করি এবং আমার এলাকা ছিল দক্ষিণ বেনাপোল রোড, বামে মহেশপুর থানা, জীবননগর থানা। ঝিকরগাছা থেকে বামে রাধানগরে আমার মেইন বেইস ছিল। ভারতীয় সীমান্ত থেকে চার মাইল দীর্ঘ পথ গণবাহিনীর সাহায্যে মুক্ত করি এবং সেখানে জার্মান রাষ্ট্রদূত আসেন এবং বাংলাদেশে মন্ত্রী মহোদয়গণও এসে দেখে যেতেন। অক্টোবর মাসের তৃতীয় সপ্তাহে মধুখালী গ্রামের নিকট এই দলটি পাকবাহিনীর এমবুশে পড়ে যায়। সেখানে ৩ জন আহত হয়। গুলি ছুঁড়তে ছুঁড়তে পিছনে চলে গিয়ে কোন রকমে জীবন রক্ষা করি। অক্টোবর মাসের শেষদিকে পাকবাহিনীর ডিফেন্স দোষদিনাতে সন্ধ্যার দিকে আক্রমণ করি। এই যুদ্ধে গণবাহিনীর ১৫ জন গেরিলা অংশগ্রহণ করেন। এই আক্রমণে  ৫টা চাইনিজ রাইফেল ও কিছু হেলমেট এবং খাদ্য আমাদের দখলে আসে।জনসাধারণের মুখে জানা যায়, প্রায় ১০জন খানসেনা নিহত হয়েছিল। মুক্তিযোদ্ধাদের পক্ষে ১জন গেরিলা আহত হন। এই যুদ্ধে সেকেন্ড কমান্ডার ছিলেন আবদুল জলিল(সাবেক ইপিআর)। 

অক্টোবরের শেষে ঝিকরগাছার ২ মাইল দূরে শিমুলিয়া সাহেব বাড়িতে পাকবাহিনী সহ ২০ জন রাজাকার ঘাঁটি করে অবস্থান করছিল। সেই ঘাঁটি থেকে পেট্রোল ডিউটিতে আসে ১০জন পাকসেনা সহ রাজাকার। এই দলের উপর আক্রমণ চালাই এবং ৩জন খানসেনা, ১জন বিহারী রাজাকার নিহত হয় এবং একজন রাজাকার আহতও তিনজন জীবন্ত ধরা পড়ে। পরে উক্ত তিনজন রাজাকার মুক্তিবাহিনীর সাথে কাজ করে। এই আক্রমণের ফলে পাকসেনারা ঐ মিশন ছেড়ে পালিয়ে যায়। পরে নভেম্বর মাসের দিকে পাকসেনারা ভারী অস্ত্রশস্ত্র পুনরায় ঐ গ্রামে আক্রমণ করে এবং তিন ব্যক্তিকে হত্যা করে ও বাড়িঘরে আগুন লাগিয়ে দেয়। পাকসেনারা সাবেক ইপিআর আবদুল জলিল ভ্রমে উক্ত তিনজনকে হত্যা করেছিল। তার পূর্বে উক্ত এলাকা থেকে আমাদের দল চলে যায়। 

৩রা নভেম্বর ১২ জন গণবাহিনী ও সাবেক ইপিআর ৩০ জনকে নিয়ে ভোরের দিকে চৌগাছার বিওপির সামনে এমবুশ পেতে রাখি। সেই সময় উক্ত বিওপি পাকসেনাদের দখলে ছিল। পাকসেনাদের একটা পেট্রোল পার্টির সাথে সংঘর্ষ শুরু হয় সকাল ৯টা থেকে। যখন পেট্রোল পার্টি ধ্বংস হয়ে যায়, তখন তাদের সাহায্যের জন্য উক্ত বিওপি ক্যাম্প থেকে বহু পাকসেনা এসে আমাদের দলটি ঘিরে ফেলে এবং যুদ্ধ চলতে থাকে। নিরুপায় হয়ে তখন আমিও আমার দলবল বীরত্বের সাথে যুদ্ধ করতে থাকি। এই সংবাদ পেয়ে সাবেক মেজর নজমুল হুদা মুক্তিফৌজ ক্যাম্প থেকে যুবকদের নিয়ে যুদ্ধক্ষেত্রে আসেন এবং আমাদের সাহায্য করেন। ভারতীয় সৈন্যরা দূর থেকে ৩ ইঞ্চি মর্টার দিয়ে মুক্তিফৌজকে সাহায্য করেন। যদিও এমবুশ করে আমাদের ফিরে যাবার ইচ্ছা ছিল কিন্ত তা সম্ভব না হওয়াতে যুদ্ধ শুরু হয়ে যায়। এর ফলে পাকসেনারা উক্ত বিওপি ছেড়ে পালিয়ে যায়। এই যুদ্ধে প্রায় ১৮/১৯ জন মৃত পাকসেনার লাশ নিয়ে যেতে সক্ষম হই। পরে জনসাধারণের আরো প্রায় ২০ জন পাকসেনার লাশ বিভিন্ন এলাকা উদ্ধার করে। স্টেনগান, চাইনিজ রাইফেল, এলএমজি ও ছোট একটা অয়ারলেসও উদ্ধার করি। এই যুদ্ধে একজন সাবেক ইপিআর ল্যান্স নায়েক আহত হন। পরে হাত কেটে তাকে বাঁচানো হয়।

১২ই নভেম্বর সন্ধ্যার সময় চৌহগাছা চোরামনকাটির মাঝামাঝি রোডে একটি গাড়ি সহ রোডের ব্রীজ সহ উড়িয়ে দিই আমিও আমার তিন সঙ্গী। 

গুলবাগপুর গোয়ালহাট নামক স্থানে পাকসেনারা আমাদের দলের উপর ঈদের দিন আক্রমণ করে তা দখল করে নেয়। এই যুদ্ধে ৯জন মুক্তিযোদ্ধা আহত হন এবং ৩ জন গণবাহিনীসহ ৩জন মানুষও শহীদ হন। জনসাধারণ আহত মুক্তিযোদ্ধাদের নিরাপদ স্থানে নিয়ে যায়। জনসাধারণ সেই সময় এই এলাকাতে সব কাজ করেন মুক্তিবাহিনীর পক্ষে। সেই দিন কর্নেল মঞ্জুর ৬/৭ ঘণ্টার মধ্যে হৃত এলাকা পুনরুদ্ধার করার হুকুম দেন। আমার আক্রমণকালে পাক বিমান আক্রমণ করে। পরে ভারতীয় সৈনিকের সাহায্যে উক্ত এলাকা পুনরায় দখল করি। এরপর আমি মিত্রবাহিনীর সাথে কাজ করতে থাকি। ভারতীয় বাহিনীর আগে এবং পাকবাহিনীর সামনে থেকে মিত্রবাহিনীকে সাহায্য করি। 

২৪শে নভেম্বর গরীবপুর গ্রামে মিত্রবাহিনীর সাথে ট্যাংক যুদ্ধ হয়। সেই সময় পাকিস্তানী ১৪টি ট্যাংক ছিল। এই যুদ্ধে ৫টি ভারতীয় ট্যাংক নষ্ট হয়ে যায়।পাকিস্তানী সমস্ত ট্যাংক নষ্ট হয়ে যায়। ১৪টি ট্যাংকের মধ্যে ৮টিকে ভারত নিয়ে ছবি তোলা হয়। ২৬শে নভেম্বর চৌগাছা মুক্তিবাহিনীর দখলে আসে।

৩রা নভেম্বর আমি কামাল ও  তৌফিক সাহেব মিলে নাভারন ও ঝিকরগাছা রোডের মধ্যবর্তী স্থানে একটি জীপগাড়ি উড়িয়ে দিই। ২জন খানসেনা নিহত হয়। 

৭ই ডিসেম্বর যশোর মুক্ত হয়। ৩ইঞ্চি মর্টার বাহিনী নিয়ে আমি নড়াইল যাই। সেখানে ১৫০জন পাকসেনা আত্মসমর্পণ করে।
                                                                                                                                       স্বাক্ষরঃ অলীক কুমার গুপ্ত  
যশোর সেনানিবাস
২৮-৩- ৭৩

*১৯৭১ সালের অক্টোবর মাসে বাংলাদেশ সেনাবাহিনীতে কমিশনপ্রাপ্ত। 




মিনহাজ উদ্দিন
<১০, ১৬.৫, ৩৭৯>

[bookmark: shakkhatkar_SubedarMajor_Tobarok]সাক্ষাৎকারঃ সুবেদার মেজর তবারক উল্লাহ
২৮-৬-১৯৭৪

সেপ্টেম্বর মাসের ১৬তারিখ রাত বারটার সময় আমি এবং ক্যাপ্টেন শফিক উল্লাহ এক কোম্পানী মুক্তিযোদ্ধা নিয়ে বোয়ালিয়া বাজারের কাছে বেলে ডাঙ্গার পশ্চিম দিকে পাকবাহিনীর একটি প্রতিরক্ষাব্যূহে আক্রমণ চালাই। চারদিন পর্যন্ত তুমুল লড়াই চলে। এই যুদ্ধে আমাদের পক্ষে সিপাহী মতিয়ুর রহমান, ল্যান্স নায়েক আবুল হাশেম, ল্যান্স নায়েক শফিক উদ্দিন চৌধুরী,শাহাদাতবরণ করেন। কয়েকজন বেসামরিক ব্যক্তিও শাহাদাত বরণ করেন। পাকিস্তানীদের পক্ষেও অনেকে হতাহত হয়। আমাদের একটি  কোম্পানী উপর শত্রুদের ৪টি কোম্পানী আক্রমণ চালায়। ক্যাপ্টেন শফিক উল্লাহ এই যুদ্ধে আহত হন।


মিনহাজ উদ্দিন
<১০, ১৬.৬, ৩৭৯-৩৮০>
[bookmark: shakkhatkar_N_Subedar_AbdulMatin]সাক্ষাৎকারঃ নায়েক সুবেদার আবদুল মতিন পাটোয়ারী

মুজিবনগর গার্ড অব অনার দেওয়ার পর আমি ক্যাম্পে ফিরে যাই এবং সেখান থেকে আবার যুদ্ধে অংশ নেই। ২০শে মে তারিখে আমি আমার পেট্রোল নিয়ে মুজিবনগরে ছিলাম।খবর পেলাম পাকসেনাদের একটি প্লাটুন বল্লভপুর মিশনারী চার্চে এসেছে লুটতরাজ করতে। আমি আমার প্লাটুনকে দুই ভাগে ভাগ করে একটিকে নিয়ে আমি নিজে বাগুয়ানে এমবুশ করে থাকি, অপর দলটিকে বল্লভপুর রোডে জংশনে বসিয়ে রাখি। বেলা দেড়টার সময় পাকসেনারা ফিরছিল। আমি আক্রমণ করে বসি। প্রায় এক ঘণ্টা যুদ্ধ হয়। পাকবাহিনীর ১৭ জন নিহত ও ৫ জন আহত হয় এবং ১টি গাড়ি সহ বহু অস্ত্র উদ্ধার করি।

আমি মুজিবনগরে পাক্কা ঘাঁটি করে থাকতাম। ৩রা জুন তারিখে পাকবাহিনীর  ৫০০/৬০০ সৈন্য ভারী অস্ত্রশস্ত্র নিয়ে ব্যাপক আক্রমণ করে বেলা ৪ টার সময়। আমাদের মোট সৈন্য সংখ্যা ছিল মাত্র ৪০ জন। একটি দল ছিল আমার নেতৃত্বে। অপরটি ছিল নায়েক সুবেদার তফাজ্জল হোসেনের নেতৃত্বে। পাকসেনারা সারিবদ্ধভাবে বাগুয়ানে কিছু প্রস্তুতি রেখে আমাদের দিকে অগ্রসর হতে থাকে। পাকসেনাদের আক্রমণে আমরা টিকতে ব্যর্থ হই।পিছু হটতে থাকি।একসময় পাকসেনারা আমাদের ঘাঁটি দখল করে নেয়। আমাদের ঘাঁটি দখলের পর পাকসেনারা ইতস্ততঃ বিক্ষিপ্তভাবে আমাদের ঘর দুয়ারে আগুন লাগিয়ে দেয় আমরা তা দেখতে পাচ্ছিলাম। আমি পুনরায় কিছু জওয়ান নিয়ে পিছন দিক থেকে আখক্ষেতে বসে সামরিক কায়দায় বড় রকমের আক্রমণের কমান্ড দেই। উদ্দেশ্য ছিল এটা বোঝানো যে আমরা বহু আছি। সাথে সাথে এলএমজি ব্রাশ চালাতে থাকি। এতে বহু পাকসেনা খতম হয়। বাকিরা সব পালাতে থাকে। পাকসেনারা পজিশন নেবার সুযোগ পায় না। আমরা আবার ঘাঁটি দখল করে নেই। পাকসেনা খতম হয় ২৮ জন, ২০জন আহত হয়। আমাদের পক্ষের কেউ হতাহত হয়নি। তারপর ১৪ই জুন, ২০শে জুন ও ২১শে জুন তারিখে পাকবাহিনীর সাথে আমাদের সম্মুখ যুদ্ধ হয়। একদিনের যুদ্ধে আমাদের কোন হতাহত হয়নি। পাকবাহিনী বেশকিছু ক্ষয়ক্ষতি স্বীকার করে।

১৭ই জুলাই তারিখের ঘটনা। আমাদের ইনফরমার ছিল ভাদু মণ্ডল। গোপালনগরে সে পাকসেনাদের সাথে থাকত। ভাদু মণ্ডল লোক মারফত খবর পাঠায় যে, ২৭শে জুলাই তারিখে ১০/১৫ জন পাকসেনা তার গরুর গাড়ী করে রেশন নিয়ে  মানিকনগরে যাবে নটোদা থেকে। ভাদু মণ্ডল বলে পাঠায় তার গাড়োয়ান যেন না মরে। আমি ১৫ জন নিয়ে একজন সিভিল গাইডের সহায়তায় অগ্রসর হয়ে বাগুয়ান এবং রতনপুর ঘাটের নিকটে এমবুশ করে বসে থাকি। গাইডও আমাদের সাথে ছিল। ভোর ৬টায় আমরা রেশন নিয়ে যাওয়া পার্টির উপর আক্রমণ করি। যুদ্ধ ১ ঘণ্টা স্থায়ী হয়। মানিকনগরেও নাটোদা হাইস্কুলে পাকবাহিনীর ঘাঁটি ছিল। গোলাগুলির শব্দে পাকবাহিনীর দুটি পার্টি এসে আমাদের ঘিরে ফেলে। মানিকনগরে অবস্থিত পাকবাহিনীর উপর অপর দল আক্রমণ চালিয়ে পাকবাহিনীকে ব্যস্ত রাখে। আমাদের হ্যান্ডস- আপ করতে বলে। আমি বলি, ক্ষমতা থাকে তো এসে ধর। সামনা সামনি গোলাগুলি চলছে, ফায়ার করছি আর পিছু হটছি। আমাদের গাইড পিছনে পড়ে যায় এবং তাকে ধরে ফেলে। ঐ দিন বিকেলে ঐ অঞ্চলের সব লোকজন ডেকে নাটোদা স্কুলে দুহাত বেঁধে সবার সামনে বেয়নেট দিয়ে খুঁচিয়ে খুচিয়ে তাকে অত্যন্ত  নৃশংসভাবে হত্যা করে।পাকবাহিনী ঘোষণা করে মুক্তিবাহিনীকে সাহায্য করলে এমন শাস্তি দেওয়া হবে। আমরা সবাই মূল ঘাঁটিতে আসতে সমর্থ হই। 

২০শে জুলাই থেকে ৩০শে জুলাই পর্যন্ত আমি দল নিয়ে মানিকনগরে পাকবাহিনীর ঘাঁটি আক্রমণ করি। রাতে এই অপারেশনগুলোতে বেসামরিক লোক যারা ছিল তাঁদের সাহসিকতায় আমি ও আমার অফিসাররা চমকিত হয়েছিলাম। দিনের বেলায় মেহেরপুর ঢুকে বিভিন্ন লক্ষ্যবস্তুর উপর সার্থক অপারেশন চালিয়ে তারা ভরা নদী সাঁতরে ফিরে এসেছে, পাকবাহিনীর বাঙ্কারে ঢুকে বিভিন্ন গ্রেনেড ছুঁড়েছে। এঁদের ত্যাগ সাহসিকতা মনে রাখার মত। লোকগুলো ছিলঃ (১) মোঃ সারি(২) রবী মণ্ডল (৩) মফিজ উদ্দিন (৪) রওশন আলী (৫) বরকত আলী (৬) জামান আলী (৭) নায়েক আলী । আরও অনেকের নাম এই মুহূর্তে মুনে পড়ছে না। একেক রাতে ৩/৪ বার অপারেশন করেছি।এই কয়েকদিনের অপারেশনে ৭০ জন পাকসেনা খতম  হয়।

৩রা আগস্ট তারিখে পাকসেনারা মানিকগঞ্জ ঘাঁটি ছেড়ে যেতে বাধ্য হয়। পাকসেনারা মোনাখালী ঘাটে এসে আবার ঘাঁটি গাঁড়ে। আমি মানিকগঞ্জ ঘাঁটি দখল করি। বহু মাইনও অন্যান্য গোলাবারুদ উদ্ধার করি।

১৩রা আগস্ট তারিখে পাকবাহিনীর একটি দল তাদের প্রতিরক্ষা মজবুত করা এবং গ্রেনেডের হাত থেকে রক্ষা পাওয়ার জন্য কাঁটাতার নিয়ে যাচ্ছিল। আমি আমার পার্টি নিয়ে আক্রমণ করে বেশকিছু হতাহত করি। 

২৪শে আগস্ট তারিখে পাকবাহিনীর একটি কোম্পানী নাটোদা থেকে মুজিবনগরের পথে  অগ্রসর হই। আমি একটি পার্টি নিয়ে বাগুয়ানে এবং অপরটি মানিকনগরে।সকাল দশটার সময় ওরা আমাদের আওতায় চলে আসে। আমরা ফায়ার ওপেন করি।যুদ্ধ প্রায় আড়াই ঘণ্টা হয়। পাকসেনারা ৯জন নিহত ও বেশকিছু আহত হয়ে পিছু হটে। আমাদের একজন এলএমজি ম্যান আহত হয়। যুদ্ধ চলা অবস্থায় ওখানকার ছোট ছোট ছেলেরা গোলাবারুদ মাথায় করে আমাদের সাপ্লাই দিত। অঞ্জলি নামে একজন খ্রিষ্টান নার্স সব সময় আমাদের সেবা শুশ্রূষা করতো। সে আগে গ্রাম রেকি করে আমাদের খবর দিত। সব সময় প্রথম সারিতে থাকতো। 

এরপর ৯নং সেক্টরকে সাহায্য করার জন্য ক্যাপ্টেন এ আর আযম চৌধুরীর নেতৃত্বে একটি কোম্পানী নিয়ে সেপ্টেম্বর মাসে খুলনা যাই। ওখানে ৮/১০ দিন বিভিন্ন অপারেশনে অংশ নেই। সেপ্টেম্বর মাসেই আমি মুজিবনগরে ফিরে আসি। তারপর ৩রা নভেম্বর মানিকনগর, ৬ই নভেম্বর রশিপুর ঘাট, ১২ই নভেম্বর মোনাখালী ঘাট, ১৮ই নভেম্বর রশিপুর ঘাটে, ১৯শে নভেম্বর মানিকনগর ঘাটে, ২৬শে নভেম্বর রশিপুর ঘাট, ৩০শে নভেম্বর রাজাপুর ঘাট, ১লা ডিসেম্বর রাজাপুর, ৩রা ডিসেম্বর রাজাপুর প্রভৃতি স্থানে আমার নিজের কমান্ডে যুদ্ধ করেছি। তারপর যৌথ অপারেশনে অংশ নেই।

স্বাক্ষরঃ আবঃ মতিন পাটোয়ারী
২১-১০-৭৪


মিনহাজ উদ্দিন
<১০, ১৬.৭, ৩৮১>

একটি রেইডঃ ৪ঠা ডিসেম্বর হরিণাকুণ্ড থানার উপর তারা যখন রেইড করে তখন তাদের সাথে আমি ছিলাম। রেইড করার পর তারা যখন সেখানে বসে যায় তখন আমাকে তারা বাড়ি পৌঁছে দিয়ে আসে। 
প্রশ্নঃ সেখানে কি নিয়মিত বাহিনী ছিল, না রাজাকার ছিল?কি জন্য রেইড করেছিল? 

উত্তরঃ সেখানে কোন নিয়মিত বাহিনী ছিল না। সেখানে ২০/৩০ জন রাজাকার এবং কিছু পুলিশ ছিল। এদের মধ্যে কয়েকজন রাজাকার ধরা পড়েছিল। পুলিশদের ধরা যায়নি, তারা পালিয়ে গিয়েছিল এবং যে কজন রাজাকার ধরা পড়েছে তাদের ফায়ারিং স্কোয়াডে গুলি করে মেরে ফেলা হল। 

প্রশ্নঃ কতক্ষণ গুলি বিনিময় হয়?

উত্তরঃ সেদিন হাটবার ছিল। সন্ধ্যার পর যখন ভেঙ্গে গেছে তখন সাধারণ লোকের মাঝে মিশে গিয়ে পুরো থানাকে ঘিরে ফেলি। কমান্ডার প্রাক্তন হাবিলদার আবদুর রহমানের নির্দেশ ছিল তিনি প্রথমে গুলি করলে তারপর চারদিক থেকে গুলি করা শুরু হবে। রাত ৯টার সময় সাধারণ লোকজনও বাইরে ছিল না। তখন আমরা পজিশন নিয়ে ফেলেছিলাম। আমরা সেখানে ৭০জন ছিলাম। রাত ৯টার সময় কমান্ডার প্রথম ফায়ার করেন, তারপর আমরা চারদিক থেকে ফায়ার শুরু করি। প্রায় আধা ঘণ্টা ফায়ার চলতে থাকে। তারপর আমাদের পক্ষ থেকে যখন অটোমেটিক গান চালানো শুরু হয় তখন তারা আর না পেরে ফায়ার বন্ধ করে যে যেদিকে পেরেছে পালিয়ে গেছে। কিন্ত চারজন রাজাকার পালাতে না পেরে আমাদের কাছে ধরা দিয়েছে।

প্রশ্নঃ অটোমেটিক আর্মসের মধ্যে কি কি ছিল আপনাদের কাছে?

উত্তরঃ অটোমেটিক আর্মসের মধ্যে একটি লাইট মেশিনগান এবং কয়েকটা ইন্ডিয়ান এলএমজি ছিল, সেমি অটোমেটিক ছিল, এসএলআর ছিল। রাজাকারদের কাছে শুধু রাইফেল ছিল, অটোমেটিক কিছু পাওয়া যায় নাই।

প্রশ্নঃ থানা কি ক্যাপচার করে ফেলেন?

উত্তরঃ জী হ্যাঁ, পুরো থানাটা ক্যাপচার করে ফেলি। ওদের অস্ত্রাগারে যাই। ভেঙ্গে সব আর্মস এমুনিশন আমাদের ওখানে নিয়ে আসা হয়।

প্রশ্নঃ গ্রামের লোকজন আপনাদের খুব সহযোগিতা করেছে?

উত্তরঃ আমাদেরকে পুরো থানার লোকজন খুব সহযোগিতা করেছে। তারা নানা ধরনের তথ্য সংগ্রহ করে- যেমন আর্মিরা কোথায় আছে, রাজাকাররা আর্মিদের সাথে কোথায় যাচ্ছে এই খবর সংগ্রহ করে আমাদের কমান্ডার আবদুর রহমানের কাছে জানাতো। কমান্ডার সেই মত কাজ করতেন- কবে,কিভাবে, কোথায় রেইড করতে হবে। 


*প্রকল্প গৃহীত সাক্ষাৎকার থেকে সংকলিত। 

১০ই এপ্রিল স্বাধীন বাংলা বেতার কেন্দ্র থেকে বরিশাল, পটুয়াখালি, ফরিদপুর ও খুলনা এই চারটি জেলার জন্য আনুষ্ঠানিকভাবে আমাকে সেক্টর কমান্ডার ঘোষণা করা হয়। ঘোষণায় আরও উল্লেখ করা হয় যে, যুদ্ধ পরিচালনার জন্য বাংলাদেশ সশস্ত্র বাহিনীর কমান্ডার-ইন-চীফ কর্নেল এম এ জি ওসমানীর তত্ত্বাবধানে বাংলাদেশকে ৬টি সেক্টরে ভাগ করা হয়েছে। মিঃ তাজউদ্দীন আহমদকে প্রধানমন্ত্রী ও সৈয়দ নজরুল ইসলামকে অস্থায়ী প্রেসিডেন্ট করে চার সদস্যের একটি অস্থায়ী সরকার ‘মুজিব নগরে’ গঠন করার কথাও স্বাধীন বাংলা বেতার থেকে ঘোষণা করা হয়। ব্যাপার যাই হোক না কেন, এই ঘোষণার ফলে বাংলার জনগণ ও মুক্তিযোদ্ধারা সংগ্রাম চালিয়ে যাবার জন্য অন্ততঃ একটা ভিত খুঁজে পেল। শুরু হল পাকিস্তানী নির্যাতনের বিরুদ্ধে প্রবল প্রতিরোধ। ইতিমধ্যে ১৭ই এপ্রিল একজন পাকিস্তানী গোয়েন্দা বরিশালে গ্রেফতার হয়। আমাদের অবস্থানগুলো ও প্রস্তুতির খবরাখবর সংগ্রহ করার জন্য পাক-সামরিক বাহিনীর লেঃ কর্নেল শামস উক্ত গোয়েন্দাকে খুলনা থেকে বরিশালে পাঠায়। উক্ত গোয়েন্দাকে যে পুরস্কার দিতে পেরেছিলাম সেটা হলো কঠিন মৃত্যু। বরিশাল স্টেডিয়ামে জনতার সামনে প্রকাশ্যে তাকে গুলি করে হত্যা করা হল। তার অপরাধ ছিল ক্ষমার অযোগ্য।


বোধ হয় ১৭ই এপ্রিলের ঘটনার ফলশ্রুতিস্বরুপ পাক-বিমান বাহিনীর দু’খানা স্যাবর-জেট ফাইটারকে বরিশালের আকাশ দেখা গেল। এই প্রথমবারের মতো হিংস্র সামরিক জান্তা আমাদের যুদ্ধ প্রস্তুতির উপর আঘাত আনার সাহস পেল। ওই জঙ্গী বিমানগুলোকে ঠেকাবার মতো আমাদের হাতে অনেক কিছু ছিল না। তবুও আমাদের সাহসী মুক্তিযোদ্ধারা সামান্য রাইফেল দিয়ে গুলি করার অনেক চেষ্টা করলো। শহরের বিভিন্ন বেসামরিক অবস্থানের ওপর নির্বিচারে গোলাবর্ষণ করলো। বেলস পার্কের উত্তর দিকে ইংরেজ আমলের একটি উঁচু কাঠের ঘরে হেডকোয়ার্টার। এই ঘর ও বেলস পার্কের উপর প্রচণ্ড গোলা এসে পরতে লাগলো। এই পার্কের মধ্যেই ছেলেরা ট্রেনিং নিত। ছেলেরা ট্রেঞ্চের ভিতরে ঢুকে আত্মরক্ষা করলো। দু’একটি ছোটখাট আঘাত ছাড়া আমাদের তেমন বিশেষ কোন ক্ষতি হয়নি। জঙ্গি বিমান দুটো যখন ঘুরপাক খেয়ে গুলিবর্ষণ করার জন্য নিচে নেমে আসে তখন বেসামরিক লোকজন বাইরে লাফিয়ে এসে মজা দেখতে থাকে। এই সরল মানুষগুলো এর আগে কখনও ভাবতে পারেনি যে, ওই সুন্দর সুন্দর বিমানগুলো এমন নির্মমভাবে দংশন করতে পারে। অজ্ঞতা ও সরলতার জন্য ওরা অনেক ভুগছে। বেসামরিক ডাক্তাররা ভয়ে এদিক ওদিক ছুটাছুটি করতে লাগলো। মুহূর্তের ভেতরে গ্রামের দিকে ছুটে চললো মানুষের কাফেলা। ভয়ে সব ফেলে শহর খালি করে উন্মাদের মত দৌড়াতে লাগলো শহরতলীর দিকে। কি মর্মান্তিক দৃশ্য।


১৮ই এপ্রিল রাত্রে বিষাদের কালোছায়া শহরের সারা আকাশটা গুমোট করে ফেললো। শহরের রাস্তাগুলো জনমানবশূন্য। ভীষণ নীরব। কোথাও জীবনের স্পন্দন নেই। যেন ঘুমন্ত প্রেতপুরী। রাতে ভয়ানক অস্বস্তিবোধ করলাম। মুক্তিযোদ্ধাদের নিয়ে একটা বেশ বড় বাহিনী তৈরি করলাম। কিন্তু সামান্য কিছু রাইফেল জোগাড় করেছিলাম। এসব হালকা অস্ত্র দিয়ে শুধু আত্মরক্ষা করা চলে। যা হোক, এপ্রিল মাসের ২২ তারিখে মিঃ মঞ্জু সুন্দরবনের গোপন পথ দিয়ে অত্যন্ত সতর্কতার সাথে ভারত হতে কিছু অস্ত্রপাতি নিয়ে এলেন। তিনি জানালেন যে, আরো ব্যবস্থা করা হয়েছে। আমাকে গিয়ে ভারতীয় সেনাবাহিনীর কাছ থেকে ওগুলো নিয়ে আসতে হবে। সংবাদটা শুনে খুবই উত্তেজিত হয়ে উঠলাম। এই সুযোগে সুন্দরবন, বঙ্গোপসাগর হয়ে ভারত থেকে অস্ত্র নিয়ে আসা সম্ভব হবে। এই দুর্যোগময় মুহূর্তেও আমার ছোট্ট মনটি অপার উৎসাহে চোখ ফাঁকি দিয়ে অস্ত্র নিয়ে আসবো। লেফটেন্যান্ট মেহেদী, লেঃ জিয়া এবং লেঃ নাসেরকে যথাক্রমে পটুয়াখালী, বরিশাল ও খুলনায় যুদ্ধ চালিয়ে যাবার নির্দেশ দিয়ে ক্যাপ্টেন হুদাকে সাথে নিয়ে ভারত রওনা হলাম।

সুন্দরবন বাংলাদেশের বিখ্যাত অরণ্যানি। এই সুন্দরবনের গোপন পথ ধরেই আমার ভারত যাত্রা শুরু হলো। রয়েল বেঙ্গল টাইগার, চিতাবাঘ, হরিণ ও অজগরে সুন্দরবন ভরপুর। জানা-অজানা অনেক শংকা ও বিপদের ঝুঁকি দিয়ে ছোট একটি লঞ্চ, পথের জন্য সপ্তাহের কিছু রেশন ও অন্যান্য জিনিসপত্র আমরা যাত্রা শুরু করলাম। সবাই মিলে লঞ্চে আমরা বিশজন নাবিক ছিলাম। এদের মধ্যে দু’জন প্রকৃত যুদ্ধ করার মত। পনের থেকে বিশের মধ্যে এদের বয়স। আগে সেনাবাহিনীতে ছিল। নাম সিদ্দিক ও জব্বার। আমাদের বলা হয়েছিল সুন্দরবনের চারপাশে পাকিস্তানী হানাদাররা ‘গানবোট’ নিয়ে পাহারা দিচ্ছে। আর বাংলাদেশের নিরীহ গ্রামবাসীদের উপর বর্বরের মতো নির্বিচারে গোলাবর্ষণ করে ভয়ানক সন্ত্রাসের সৃষ্টি করছে। সন্ধ্যার দিকে অনেক দূরে ‘পশুর’ ও ‘শিপ্সা’ নদীর মোহনায় হঠাৎ করে একটা গানবোট চোখে পড়লো। এই বিরাঠ নদী দুটো অতিক্রম করে আমাদের নিরাপদ জায়গায় যেতে হবে। সামনেই দিগন্তবিস্তৃত বঙ্গোপসাগর। ‘পশুর’ ও ‘শিপ্সা’ এই বঙ্গোপসাগরে গিয়ে পড়েছে। অন্ধকারে বিশাল জলরাশির দৃশ্য ভয়ংকর ও ভীতিপ্রদ। একটা প্রেতপুরীর মতো। দলের অধিনায়ক হিসেবে আসন্ন বিপদের ভয়কে চেপে গিয়ে আত্মবিশ্বাসকে ঘা দিয়ে চাংগা করে তুললাম। আমাদের লঞ্চের প্রধান পাইলট কিছুদিন আগেও একজন চোরাচালানী ছিল। জংগলের সব গোপন রাস্তা তার নখদর্পণে। তাকে বললাম যদি কোন পথ থেকে থাকে তাহলে লঞ্চের গতি সেই দিকেই ঘোরাতে। সে আমার আদেশ মানলো। আমি আত্মবিশ্বাস ফিরে পেলাম। পরদিন ভারতের সীমান্তবর্তী চৌকি ‘পারগোমতী’ এসে পৌছলাম। ভারতের সীমান্তরক্ষীরা আগেই আমাদের আসার খবর পেয়েছিল। তারা আমাদের আসার বৈধতা পরীক্ষা করে সামনে এগুবার অনুমতি দিল।

২৪শে এপ্রিল ভোরে ‘পারগোমতী’র একটা জায়গায় ভারতীয় সীমান্ত নিরাপত্তা বাহিনীর ইন্সপেক্টর মিঃ পি কে ঘোষ আমাদেরকে বিদায় সম্ভাষণ জানালেন এবং অগ্রবর্তী ঘাঁটিতে যোগাযোগের পর ভারতীয় নিরাপত্তা বাহিনীর সতর্ক পাহারায় ক্যাপ্টেন হুদা ও আমাকে সামনে এগুবার অনুমতি দিলেন। এই সময় আমরা ‘হিঙ্গুলগঞ্জ’ নামক অপর একটি ভারতীয় সীমান্ত চৌকির দিকে অগ্রসর হচ্ছিলাম। সিদ্দিকসহ লঞ্চের অন্যান্য সাথীদের লঞ্চসহ এখানেই ভারতীয় নিরাপত্তা বাহিনীর তত্ত্বাবধানে রেখে গেলাম।


নিরাপদ স্থানে পৌঁছার জন্য ভারতের সীমান্ত ধরে আমরা এগুতে লাগলাম। কারণ, নদীর ওপারেই পাকিস্তানী হানাদাররা ওঁৎ পেতে বসেছিল। ওপারের দূরত্ব এক হাজার গজের বেশি নয়। বর্বর পাকিস্তানী হানাদারদের মেশিনগানগুলো যে কোন সময় গর্জে উঠতে পারে। এই ভয়ে আমরা সতর্ক ও সচেতন ছিলাম। দেখতে পেলাম ওপারে পাকিস্তানী সৈন্যরা ট্রিগারে হাত দিয়ে আমাদের উপর ঝাঁপিয়ে পড়ার জন্য প্রস্তুত হয়ে আছে। আমরা সামনের দিকে এগিয়ে যাচ্ছিলাম। নদীর ঢেউগুলো স্পীডবোটের কাঠের দেহটাকে হাপরের মতো পিটাচ্ছিল। ভয় হল ওর দেহটা না টুকরো টুকরো হয়ে যায়।


ঢেউয়ের বুক চিরে ক্ষুদে দৈত্যের মতো স্পীডবোটটা আমাদের নিয়ে দ্রুতগতিতে ছুটে চললো গন্তব্যস্থানের দিকে। মুখ ঘুরাতেই সামনে দেখতে পেলাম নদীর তীর বরাবর ভারতীয় সীমান্তে বেশ বড় বড় কতকগুলো বাড়ি। উপর দিকটা লাল, এমন কতকগুলো সেনানিবাস এই বাড়িগুলো চারদিক থেকে ঘিরে রেখেছে। বহু আকাংক্ষিত স্থানে নিরাপদে পৌঁছাতে পেরে স্বস্তির নিঃশ্বাস ছাড়লাম। নতুন করে ইস্পাত কঠিন সংকল্প ও শক্তি সঞ্চয় করলাম। ওই দিনই অস্ত্রশস্ত্র নিয়ে ফিরে পাকিস্তানী পশুগুলোর উপর বর্বরতার সমুচিত জবাব দেবার জন্য মনটা আমার কঠিন হয়ে উঠলো। হাজার হাজার মুক্তিযোদ্ধা আমার নিরাপদ প্রত্যাবর্তনের জন্য অধীর আগ্রহে প্রতীক্ষা করছিল। যাতে করে সাড়ে সাত কোটি অগ্নিদগ্ধ আত্মার শান্তির জন্য হিংস্র জানোয়ারদের উপর চরম আঘাত হানা যায়। 


আমরা হিংণ্ডলগঞ্জে নামলাম এবং সীমান্ত নিরাপত্তা বাহিনীর অধিনায়ক ক্যাপ্টেন পান্ডের অফিসে হেঁটে গেলাম। তিনি তাঁর অফিসে আমাদের স্বাগত জানাবার জন্য প্রতীক্ষা করছিলেন। ক্যাপ্টেন পান্ডে সুঠামদেহী, সুন্দর ও বেশ লম্বা। অত্যন্ত আন্তরিকতার সাথে স্বাগত জানালেন। আমি যা আশা করেছিলাম তার চাইতে বেশী।


এক কাপ গরম কফির পর আমাকে আবার এখনই হবে প্রথম হাসনাবাদ, পরে ব্যারাকপুর। প্রথম ব্যাটালিয়নের অধিনায়ক মিঃ মুখার্জী সেখনে আমাদের জন্য অপেক্ষায় ছিলেন। ১৯৪৭ সালের দেশ ভাগের সময় ক্যাপ্টেন পান্ডে শরণার্থী হয়ে ভারত চলে আসেন। আমাকে স্বাগত জানাতে পেরে তিনি খুব আনন্দবোধ করলেন। তার চোখের কোণে আশা ও প্রত্যয়ের ছাপ দেখলাম।


আমাদের অনেক রাস্তা যেতে হবে। সুতরাং সময় নষ্ট না করে ওদের সেনাবাহিনীর পাহারায় আমরা তিনচাকার একটা গাড়ীতে চেপে পড়লাম। এই গাড়ীটির বন্দোবস্ত করেহিলেন মিঃ পান্ডে। তিনি হাসনাবাদে আমাদের আগমন বার্তা অনেক আগেই জানিয়ে দিয়েছিলেন। সহকারি অধিনায়ক ক্যাপ্টেন বিশ্রাম সিং সেখানে আমাদের জন্য অপেক্ষায় ছিলেন।


হিংণ্ডলগঞ্জ থেকে হাসনাবাদের দূরত্ব ১২ মাইল। কিন্তু মাঝপথে আমাদের দুটো খেয়া পার হতে হবে। এই তিনচাকা গাড়ীটা দেখতে বেশ অদ্ভুত লাগে। এটার নাম টেম্পো।


বেশ  কষ্টকর ভ্রমণের পর আমরা হাসনাবাদ পৌঁছে গেলাম। গণপরিষদ সদস্য মিঃ নূরুল ইসলাম মঞ্জুর কাছ থেকে ক্যাপ্টেন বিশ্রাম সিং আমার সম্বন্ধে অনেক কথা আগেই শুনেছেন। মিঃ মঞ্জুর সাথে আগে থেকেই এদের জানাশুনা হয়েছিল। ক্যাপ্টেন সিং কোমল হৃদয়ের অধিকারী, সুন্দর ব্যক্তিত্বসম্পন্ন মানুষ। আমাদের সবার কাছেই খুব প্রাণখোলা মনে হলো। সামনে এসে মিসেস সিংও আমাদের খোশ আমদেদ জানালেন। এই ভদ্রমহিলা আর এক মধুর ব্যক্তিত্ব। দীর্ঘাংগী, সুন্দরী। তারা আমাদের সাথে  অতি পরিচিত বন্ধুর মত ব্যবহার করলেন। বেশ কয়েক রকুম সুস্বাদু খাবার খাওয়ার পর আমরা ব্যারাকপুর যাত্রা করলাম। এখান থেকে ব্যারাকপুর প্রায় সত্তর মাইল সামনে। এবার স্বয়ং ক্যাপ্টেন ক্যাপ্টেন বিশ্রাম সিং-এর পাহারায় রওনা হলাম। হঠাৎ করে ঝড় ও অবিরাম বর্ষণ শুরু হলো। কিন্তু সামরিক গাড়ীগুলোর আশ্রয় পেয়ে কতটা নিরাপদ হলাম। দীর্ঘ দু’ঘণ্টা ভ্রমণের পর গাড়ীটা একটা দালানের কাছে থামলো। ওর গায়ে লেখা ছিল ‘অফিসার মেস’, ৭২নং বিএসএফ (বর্ডার সিকিউরিটি ফোর্সে)। এটাই আমাদের সামরিক গন্তব্য স্থান। বৃষ্টি থেমে গিয়ে আকাশে তারাগুলো উঁকি মারলো। বাইরে কিছুক্ষণ কাটানোর পর আমাদের নিয়ে যাওয়া হলো ওদের অফিসার মেসে। আমাদের ৭২নং বিএসএফ অফিসার মেসে। পথের ক্লান্তিতে বিশ্রাম নিতে ইচ্ছা করলাম। সুতরাং শিগগিরই পানীয় এলো। সঙ্গে সঙ্গে উল্লাসের ধ্বনি ছড়িয়ে এক ঝলক হাসি মুখে নিয়ে উপস্থিত হলেন একজন  নতুন যুবক। ইনি হচ্ছেন ক্যাপ্টেন সরকার। ভাই ও বন্ধুর চেয়েও বেশী অমায়িক ব্যবহার পেয়েছিলাম এই  ভদ্রলোক ও তার স্ত্রীর কাছ থেকে। পরে আমরা আত্মীয়র চাইতে বেশী আপন হয়েছিলাম। এই ৭২ বিএসএফ বাহিনীর এডজুট্যান্ট ছিলেন তিনি। মিত্রবাহিনীর বন্ধুদের উল্লাসের ধ্বনিতে আমি স্বস্তি অনুভব করতে লাগলাম। বাস্তবিক পক্ষে আমরা খুব সুখে ছিলাম। এই সময় অধিনায়ক মিঃ মুখার্জী এসে পৌঁছালেন। অধিনায়কের সাথে আমার পরিচয় করিয়ে দেওয়া হলো। বয়সী লোক। ধূসর চুল, মুখাবয়বে অভিজ্ঞতার ছাপ। আমরা খুব আস্তে আস্তে কথা বললাম।

ভেতরটা তার বড্ড নরম, বড্ড কোমল। পরবর্তী পর্যায়ে মুক্তিযুদ্ধে যে সফলতা এসেছে সেটা সম্ভব হয়েছিল তার সুষ্ঠ নির্দেশনা ও ব্যক্তিত্বের জন্য। তাকে ভুলব না। 

কোন কোন লোকের কতলগুলো চারিত্রিক বৈশিষ্ট্য আছে। যেমন আমি দেখেছি যখনই তারা তাদের ইপ্সিত কোন কিছু সমাধান করতে ব্যর্থ হয়েছে, তখনই বশ্যতা স্বীকার বা মাথা নোয়াবার পরিবর্তে ওই কাজটাকে সুষ্ঠভাবে সম্পন্ন করার জন্য দ্বিগুন উৎসাহে বার বার চেষ্টা করেছে। নিরাশ হয়নি বা আশা ছেড়ে দেয়নি। এইসব লোকদের আমি ঈর্ষা করতাম, তাদের পদাংক অনুসরণ করার জন্য স্থিরপ্রতিজ্ঞ হতাম।  একবার দূঢ় আত্মপ্রত্যায়ে বলীয়ান হলে পরাজয়ের গ্লানিটুকু অকিঞ্চিতকর মনে হয়। বাংলাদেশের সীমান্ত অতিক্রম করে যখন আমি ভারতে আসি, তখন মুক্তিসংগ্রাম চলাকালে এ রকম একটা অবস্থার সম্মুখীন হয়েছিলাম। শেষবারের মতো আমি ৭২ নং ভারতীয় নিরাপত্তা বাহিনীর অধিনায়ক মিঃ মুখার্জীর বাসভবনে থামলাম। অস্ত্রশস্ত্র যোগাতে তিনি আমাকে যথেষ্ট সাহায্য করেছিলেন। নৈশভোজের পর তিনি আমাদের গাড়ীতে করে কোলকাতায় নিয়ে গিয়ে তাঁর ঊর্ধ্বতন কর্মকর্তা নিরাপত্তা বাহিনীর ডেপুটি ইন্সপেক্টর জেনারেল মিঃ মজুমদারের সাথে পরিচয় করিয়ে দিয়ে তাঁকে জানালেন যে, অধিনায়ক হিসেবে মুক্তি সংগ্রামে অংশগ্রহণ করে দেশের জন্য আমি অনেক কাজ করতে পারবো। আমার কি কি অস্ত্রশস্ত্র প্রয়োজন মিঃ মজুমদারকে জানালাম। তিনি বেশ ধৈর্যের সাথে কথাগুলো শুনে আমাকে আশ্বাস দিয়ে ভদ্রভাবে বললেন যে, তাঁর সামর্থ্যমত প্রয়োজনীয় অস্ত্রশস্ত্র যুগিয়ে দিতে চেষ্টার ত্রুটি করবেন না। মিঃ মজুমদারের ব্যবহারে মুগ্ধ হলাম। বেশী আশ্চর্য হলাম তাঁর সুন্দর ভদ্রতাবোধ দেখে এবং আশ্বাস বাণী শুনে। 


ওই দিনই সন্ধ্যায় কোলকাতার আসাম হাউজে নিরাপত্তা বাহিনীর সর্বাধিনায়ক মিঃ রুস্তমজীর সাথে সাক্ষাৎ করতে হলো। মিঃ মুখার্জীকে নিয়ে তাঁর সাথে দেখা করলাম। আমার প্রতি যে আন্তরিকতা ও ভদ্রতা দেখিয়ে তিনি আমাকে সাদরে গ্রহণ করেছিলেন তাতে সত্যিই মুগ্ধ হয়েছিলাম। বেশ আকর্ষণীয় চেহারার অধিকারী সিনিয়র অফিসার। তার সাথে কথাবার্তায় আমার দূঢ় বিশ্বাস হলো যে, বেশ অল্পদিনের ভেতরেই আমরা অস্ত্রশস্ত্র পেয়ে যাব। অস্ত্র যোগাড় করাটাই আমার আসল উদ্দেশ্য। আমার চলাফেরার সময় মিঃ মুখার্জী ও তার অফিসের কর্মচারীরা আমাকে যথেষ্ট সাহায্য করেছিলেন। তাদের ব্যবহার অত্যন্ত অমায়িক ও বন্ধুসুলভ। 


১৯৭১ সালের ২৪শে এপ্রিল মিঃ মুখার্জীর গাড়ীতে করে আমাকে মেজর উসমানের কাছে নিয়ে গেলেন। তিনি মুক্তিসংগ্রামের আর একজন অধিনায়ক। পাক দখলদার বাহিনীর সাথে তাঁর ক্ষুদ্র শক্তি নিয়ে পর পর কয়েকটা যুদ্ধ করে উত্তর বাংলার পট্রাপোলে  তিনি ঘাঁটি গেড়েছেন। মেজর উসমান পাক আমলে ইপিআর-এ চাকরি করতেন। তিনি অনেক হালকা অস্ত্রশস্ত্র যোগাড় করে রেখেছিলেন তাঁর ঘাঁটিতে। প্রচুর অস্ত্রশস্ত্র জমা দেখে আমার লোভ হলো। কারণ, পৃথিবীর যে কোন জিনিসের চাইতে এই প্রয়োজনের সময় যুদ্ধক্ষেত্রে একজন সৈনিকের কাছে একটি মাত্র রাইফেল সবচেয়ে বেশী মূল্যবান। কেননা, অস্ত্র ছাড়া একজন সৈনিকের গর্ব ভূলুণ্ঠিত হতে বাধ্য। যাহোক অনেক কষ্টে অনেক বলা-কওয়ার পর মেজর উসমানকে বুঝতে সক্ষম হলাম যে আমিও তাঁর মত দেশের জন্য যুদ্ধ করতে যাচ্ছি। কিছুটা অনিচ্ছা সত্ত্বেও মেজর উসমান রাজী হলেন। অন্ধকারের ভিতর আশার আলো দেখতে পেলাম। সমস্ত কৃতিত্বই অধিনায়ক মিঃ মুখার্জীর। তিনি নিজে মেজর উসমানকে ব্যাপারটা গুরুত্ব বুঝিয়ে রাজী করিয়েছিলেন। সুতরাং এক ট্রাক বোঝাই হালকা অস্ত্রপাতি ও সরঞ্জাম নিয়ে আমি হাসনাবাদ ফিরে এলাম। এখানে এগুলো লঞ্চে বোঝাই করার বন্দোবস্ত করতে হবে। মেজর উসমানের সাথে আলাপ-আলোচনার সময় আমার সহকারী ক্যাপ্টেন হুদা বেশ ধৈর্য ও বুদ্ধিমত্তার পরিচয় দিয়েছেন। তার উপরে প্রশাসনিক দায়িত্ব ছেড়ে দিয়ে আমি মিঃ মুখার্জীর সাথে ফোর্ট উইলিয়াম ও পূর্বাঞ্চলীয় কমান্ডের সদর দপ্তরে রওয়ানা হয়ে গেলাম।


প্রথমে ইস্টার্ন কমান্ডের ইনটেলিজেন্স অফিসার কর্নেল খেরার সঙ্গে সাক্ষাৎ করলাম। তিনি আমাকে  অনেক প্রশ্ন করলেনঃ পাকিস্তান সামরিক বাহিনীতে থাকাকালীন আমি কোথায় কোথায় ছিলাম। কি কি করেছি ইত্যাদি। তিনি যা প্রশ্ন করলেন সবগুলোরই উত্তর দিতে হলো আমাকে। একটা লোক তাঁর কানে কানে কি বলতেই আমাকে পূর্বাঞ্চলীয় কমান্ডের সদর দপ্তরে নিয়ে যাওয়া হলো। সেখানে পূর্বাঞ্চলীয় কমান্ডের সর্বাধিনায়ক লেঃ জেনারেল জগজিৎ সিং অরোরার সাক্ষাৎ পেলাম। তাঁর স্মিত হাসি ও আন্তরিক ভদ্রতা আমাদের ভেতর ‘পদের’ বাধা মুছে ফেললো। আমার মনে ভরসা এলো। তাই কোন সংশয় না করে বা কোন কথা গোপন না করে তার কাছে মনের কথা সব কিছু খুলে বললাম। এর ফলে আমার উদ্দেশ্য পুরোপুরি সফল হলো। একটা মানচিত্র তুলে ধরে বাংলাদেশের কোথায় আমার গেরিলা ঘাঁটি আছে তাঁকে দেখালাম। দেখে মৃদু হাসলেন এবং বললেন, খুব ভাল। সাথে কর্নেল খেরাকে নির্দেশ দিলেন আমাকে প্রয়োজনীয় সবরকম সাহায্য করতে। এখানে কর্নেল খেরার সাথে আমাকে পুরো তিনটা দিন থাকতে হয়। সামরিক বাহিনীতে অন্যান্য গোয়েন্দা অফিসারের মত তার অনুসন্ধিৎসু মনটা আমার সম্বন্ধে খুব উৎসুক হয়ে উঠলো। বিশেষ গোয়েন্দা বিভাগের লোক হিসেবে খুব সতর্কতার সাথে কথা বললেন, নানা রকম প্রশ্ন করে নিশ্চিত হতে চাইলেন যে, আমি সত্যিকারের মুক্তিযোদ্ধা কিনা। আমার পরিকল্পিত কাজের বিলম্ব হওয়াতে এই কয়টা দিন আমি ভয়ানক অস্থিরতার ভেতর কাটিয়েছিলাম। যাহোক, আমার বিরক্তি সত্ত্বেও তার ধৈর্য, বুদ্ধিমত্তা ও দেশের জন্য নিরাপত্তা বোধের আন্তরিক প্রশংসা না করে পারছি না। এখানেই তার কাছে প্রথম শুনলাম, ২৫শে এপ্রিল পাকিস্তানী দস্যুদের হাতে বরিশাল-ফরিদপুরের পতন হয়েছে। হতাশায় মনটা ভেঙ্গে পড়লো। এই জিলাগুলিকে রক্ষা করার পূর্ব পরিকল্পনা আমার সাময়িকভাবে ব্যাহত হওয়া সত্ত্বেও কঠিন সংকল্প নিলাম যে, যেভাবেই হোক এইসব অস্ত্রশস্ত্র নিয়ে বাংলাদেশের অভ্যন্তরে প্রবেশ করতেই হবে। অস্ত্র তুলে দিতে হবে মুক্তিসংগ্রামীদের হাতে। আমার আশায় অধীর আগ্রহে অপেক্ষা করছে ওরা। আমার বিলম্ব হবার আরও একটা কারণ হলোঃ সীমান্ত নিরাপত্তা বাহিনীর ঊর্ধ্বতন কতৃপক্ষের কাছ থেকে খবর পেয়েছিলাম যে, কর্নেল এম এ জি ওসমানী যেভাবেই হোক আমার সাথে কোলকাতায় সাক্ষাৎ করতে চান।


৫ই মে পর্যন্ত আমি তাঁর অপেক্ষায় ছিলাম। কিন্তু তাঁর ফিরে আসার কোন লক্ষণই দেখলাম না। কেউ বলতে পারলো না কখন তিনি ফিরে আসবেন। তিনি তখন সীমান্তবর্তী অন্যান্য সেক্টর কমান্ডারদের সাথে যোগাযোগ করার জন্য কঠোর চেষ্টা করেছিলেন। এই বিলম্বে ভয়ানক চিন্তাম্বিত হয়ে স্থির করলাম আবদ্ধ কাজ সমাধান করার জন্য আমাকে এখনই রওয়ানা হয়ে যেতে হবে। ঠিক এই সময় মিঃ নূরুল ইসলাম মঞ্জু, লেঃ নাসের ও ক্যাপ্টেন হুদা পরিবার-পরিজন নিয়ে হাসনাবাদে পৌছলো। বরিশালের পতন হওয়াতে তারা চলে এসেছে।


ক্যাপ্টেন হুদাকে নির্দেশ দিলাম যে, যখন আমি বাংলাদেশের অভ্যন্তরে থাকবো, তখন যেন বাহকের মাধ্যমে আমার সঙ্গে যোগাযোগ করা হয়। পরিস্থিতি অনুকূল মনে হলে সরবরাহ ব্যবস্থা যেন অব্যাহত রাখে। আমাদের ক্যাম্পের দিকেও লক্ষ্য রাখতে বললাম। এই ক্যাম্পে মিঃ মঞ্জু, লেঃ নাসের ও ক্যাপ্টেন হুদার পরিবার-পরিজনও থাকতো।


সবাই মিলে মোট চল্লিশজন লোক দুটো লঞ্চে করে যাত্রা করলাম। আমাদের ভেতর চারজন নিয়মিত সেনাবাহিনীর লোক ছিল। বাকী সব ছাত্র। আমাদের গন্তব্যস্থানের রাস্তাঘাট আমার নিজেরও জানা ছিল না। লঞ্চে এরকম একটা দুঃসাহসিক যাত্রায় মোটেই ভরসা পাচ্ছিলাম না। যে কোন সময় বিপর্যয় আসতে পারে। যেহেতু যাওয়ার পথে শত্রুরা চারদিকে ওঁৎ পেতে বসেছিল, আমরা সবাই লঞ্চের পাইলটের উপর নির্ভর করলাম। পাইলটরা তাদের অনেক বছরে অভিজ্ঞতার বড়াই করে আশ্বাস দিল যে, তারা আমাদের নিরাপদে পৌছে দেবে। ওদের দুঃসাহসিক কথাবার্তা ও আত্মবিশ্বাসের জোর দেখে স্বভাবতই আমি আদেশ করা থেকে বিরত রইলাম, যেহেতু যাওয়ার প্রকৃত রাস্তাঘাট সম্বন্ধে আমি সম্পূর্ণ অপরিচিত। রাস্তা সম্পর্কে আমার ম্যাপ দেখা অস্পষ্ট ধারণা ছিল মাত্র। তৎসত্ত্বেও একটা সংক্ষিপ্ত ‘অপারেশন প্ল্যান’ তৈরী করলাম। প্রাথমিক পর্যায়ে বুঝিয়ে বললাম কিভাবে দুটো লঞ্চে অস্ত্রশস্ত্র  ভাগাভাগি করে নিতে হবে এবং শত্রুর সাক্ষাৎ পেলে নাগরিকরা কি করবে। 


যাত্রা শুরু করার হুকুম দিলাম। একটা লঞ্চে মিঃ মঞ্জু, লেঃ নাসের এবং আরও কয়েকজন লোক আগে আগে চললো। আমার লঞ্চটা আগেরটার পিছু পিছু রওয়ানা হলো। কারণ, আমার লঞ্চে প্রয়োজনীয় জিনিসপত্র ও অনেক অস্ত্রশস্ত্র বোঝাই ছিল। সামনের লঞ্চটায় মিঃ মঞ্জু ও লেঃ নাসেরকে অধিনায়কের দায়িত্ব পালন করার ভার দিলাম। পথের নিরাপত্তা সম্বন্ধে তাঁরা দু’জনেই বেশ আশ্বস্ত ছিলেন। কারণ মাত্র দু’দিন আগেই তাঁরা এই পথে হাসনাবাদ এসেছেন। ভারতের সীমান্ত নিরাপত্তা বাহিনীর পেট্রোল বোট ‘চিত্রাঙ্গদা’ আমাদেরকে শামশেরনগর পর্যন্ত এগিয়ে দিয়ে গেল। এখান থেকেই আমরা যাত্রা শুরু করব। শামশেরনগর ভারতের শেষ সীমান্ত ঘাঁটি। রাত ৯টা। শুরু হলো যাত্রা। আশা-নিরাশার দোদুল দোলায় সারা দেহ -মনে চাপা উত্তেজনা। যাত্রার লগ্নে দূরে বহু দূরে দেখতে পেলাম গুঁড়ি গুঁড়ি বৃষ্টি ছাড়াও রাত্রের গুমোট অন্ধকার। গত কয়েক দিনের ক্লান্তিতে আমার চোখ দুটো জড়িয়ে এলো। গুম পেল আমার। ইঞ্জিনের কর্কশ শব্দের মাঝেও আমি গভীর ঘুমে গা এলিয়েদিলাম। হঠাৎ একটা ধাক্কা খেয়ে ঘুম থেকে উঠে দেখি কে যেন চাপা গলায় ডাকছেঃ ‘গানবোট, গানবোট স্যার’।


হ্যাঁ, সত্যিই তো গানবোট। ভূত দেখার মত উপরতলার ক্যাবিন থেকে ঝড়ের বেগে চীনা ‘কার্বাইনটা’ হাতে নিয়ে বেরিয়ে এলাম। ইঞ্জিন কক্ষে ঢোকা মাত্রই দু’দিক থেকে প্রচণ্ড সার্চলাইটের আলো আর মেশিনগানের গুলি আসতে লাগলো। ভেতরটা আমার অসম্ভব রকমের ঝাঁকুনি দিয়ে উঠলো। বুঝতে পারলাম, পাকিস্তানী গানবোট ওঁৎ পেতে আমাদের ঘিরে ফেলেছে। রাতটা ভয়ানক বিক্ষুদ্ধ। ঝড়ের দাপাদাপি। তার উপর চারদিক সূচীভেদ্য অন্ধকার আর মেশিনগানের অবিরাম গুলিবর্ষণ। সার্চলাইট দিয়ে এই বৃষ্টির মধ্যে হানাদাররা তন্নতন্ন করে আমাদেরকে খোঁজ করতে লাগলো। একটা গুলি এসে লঞ্চের পিছন দিকটায় আঘাত করলো। শত্রুপক্ষকে বিভ্রান্ত করার জন্য আমার সাথের চার জন সৈনিক সিদ্দিক, হাবিলদার জব্বার মোখছেদ ও ইউসুফকে প্রথমে রাইফেলের গুলি করতে বললাম। যেন শ্ত্রুপক্ষ মনে করে আমাদের শক্তি খুব কম। আশ্চর্যজনকভাবে আমার এই পরিকল্পনাটা কাজে এলো। দেখতে পেলাম আমাদের বাঁ দিকের গানবোটটা পুরো সার্চলাইট জ্বালিয়ে বৃষ্টি ও বিক্ষিপ্ত ঢেউগুলোর  ভেতর  দিয়ে এগিয়ে আসছে। আমাদের লঞ্চটার পিছন দিকটায় আরও কয়েকটি গুলি এসে লাগলো। বাইরে প্রবল বৃষ্টিপাত ও বাতাসের শোঁ শোঁ শব্দে গুলির আওয়াজ অস্পষ্টভাবে আসছিল। সার্চলাইটের আলোকিত পথটুকুই শুধু চোখে পড়লো। পৃথিবীর আর সব কিছুই দৃষ্টির বাইরে। কোন পথই খুঁজে পাচ্ছিলাম না। সমস্ত ব্যাপারটা এলোমেলো হওয়া সত্ত্বেও অল্প সময়ের ভেতর পাল্টা আক্রমণ করার প্রস্তুতি নিলাম। ইতিমধ্যে যে গানবোট আমাদের দিকে এগিয়ে আসছিল। সেটা প্রায় লঞ্চের কাছাকাছি এসে গেল। বলতে ভুলে গিয়েছি যে, আমাদের লঞ্চটা স্থির হয়ে দাঁড়িয়ে ছিল। কিন্তু এটা নদীর তীরে, না মাঝখানে অন্ধকারে ঠিক বুঝে উঠতে পারলাম না। 


দু’জনকে মেশিনগান, দু’জনকে ‘এনারগা গ্রেনেড’ সজ্জিত রাইফেল দিয়ে বাম দিকে বসিয়ে দিলাম। আমি নিজে একটা মেশিনগান ডানদিকের গানবোটটাকে লক্ষ্য করে প্রস্তুত হয়ে রইলাম। নির্দেশ দেওয়ার সাথে সাথেই চারজনে ওই গানবোটটাকে লক্ষ্য করে প্রচন্ডভাবে গোলাবর্ষণ শুরু করলো। এই সময় গানবোটটা আমাদের বেশ আওতার মধ্যে এসে গিয়েছিল। এই অতর্কিত আক্রমণে শত্রুরা ভয়ানক ঘাবড়ে গেল এবং ওদের প্রচুর ক্ষয়ক্ষতি হলো। ওদের হৈ চৈ শুরু হলে এবং গানবোট থেকে বিরাঠ একটা আগুনের গোলা ছিটকে পড়লে বুঝতে পারলাম, আমাদের নিক্ষিপ্ত রকেট ঠিক জায়গায় আঘাত করেছে। বামদিকের গানবোটটাকে চিরদিনের জন্য নিস্তব্ধ করে দিয়ে ডানদিকের গানবোটটাকে আক্রমণের জন্য ঘুরে বসলাম। কিন্তু ওটা বিপদের আশংকা করে মেশিনগানের আওতার বাইরে পালিয়ে গেল। যাহোক, শত্রুপক্ষকে ভীতসন্ত্রস্ত রাখার জন্য গুলিবর্ষণ অব্যাহত রইলো। এই সুযোগ অন্য দু’জন লোককে  আমাদের আগের লঞ্চটার খোঁজ নিতে বললাম। কিন্তু মনটা ভীষণভাবে দমে গেল যখন দেখলাম আগের লঞ্চটা ঠিক আমাদের বামদিকে চড়ার উপর বিধ্ধস্ত অবস্থায় পড়ে আছে এবং ওর ভেতরের লোকজন আগেই পালিয়ে গিয়েছে।


সাথের বেশীর ভাগ লোকজন পালিয়ে গিয়েছে দেখে মনটা ভয়ানক দুর্বল হয়ে পড়লো। এমন সময় পালিয়ে গেল যখন তাদের প্রয়োজন ছিল সবচেয়ে বেশী। অযথা চিন্তায় সময় নষ্ট না করে আমাদের সাথের চারজনের প্রত্যেককে এক-একটা ডাল, আমরা তীরের কাছাকাছি ছিলাম। অনিশ্চয়তা, নিরাশা ও ভয়ের আশংকা। আমরা তাড়াতাড়ি লঞ্চ থেকে লাফিয়ে পড়লাম। পায়ের নিচে আঠালো কাদা। কোমর পরিমাণ জলের ভেতর দিয়ে অনেক কষ্টে নদীর তীরে পৌছালাম। তীরটা আমার কাছে উঁচু বাঁধের মত লাগলো। নদী থেকে অনেক উঁচুতে বাঁধের উপর তাড়াতাড়ি ঘাঁটি গেড়ে বসলাম। সামনে থেকে যত আক্রমণই করা হোক না কেন আমরা এখানে পুরোপুরি নিরাপদ। স্বস্তির নিঃশ্বাস ফেললাম। অচেনা, অজানা পথ। জীবনে কোনদিন এখানে আসিনি। এসব চিন্তা করে নিজেকে বড় অসহায় মনে হলো। শত্রুর উপস্থিতি, ঝড়ের বিলাপ , কুচকুচে কালো আঁধার-সব মিলে রাতটাকে একটা প্রেতাত্মার ছায়ার মত মনে হলো। হঠাৎ দেখতে পেলাম বাঁধের পিছন দিকে মানুষের একটা অস্পষ্ট ছায়া মুখ থুবড়ে পড়ে আছে। শংকিত পদে ভয়ে  ভয়ে কাছে গিয়ে দেখলাম একটা লোক পালাবার জন্য প্রাণপণ চেষ্টা করছে। এত ভীত যে মনে হলো পৃথিবীটা খুঁড়ে তার ভেতর গিয়ে লুকাবে। মৃদুভাবে তাঁকে স্পর্শ করতেই এমন জোরে চিৎকার করতেই জোরে চিৎকার শুরু করলো যে, ভয়ে আমার শরীর কাঁপতে লাগলো। তাকে সান্ত্বনা দেয়া সত্ত্বেও সে এমন বিলাপ করে চিৎকার আরম্ভ করলো যে, উপর দিকে একবারও চাইবার সাহস পেল না। গরীব বেচারা। প্রায় বিকারগ্রস্ত। অনেক চেষ্টার পর সে শান্ত হলো। এই লোকটা হচ্ছে সেইসব পাইলটদের একজন যারা লম্বা লম্বা গালভরা কথা বলেছিল। অবশ্য তার কোন দোষ নেই। কারণ সে কোনদিন গুলির শব্দ শোনেনি। যাহোক এই লোকটা আমার অনেক উপকার এলো। আমি কোন জায়গায় আছি এটা সে নির্ভুলভাবে বলে দিল। এসব ব্যাপার এই ক্ষুদে ‘সাহসী’ লোকটির বেশ জোর আছে। এই জায়গাটার নাম ‘গাবুরা’। জায়গাটার পরিবেশ ও অবস্থানের কথা চিন্তা করে সংশয় জাগলো যে, ভোর হওয়া পর্যন্ত যদি আমরা এখানে থাকি তাহলে শত্রুপক্ষ হয়তো বা আমাদের  মত লোভনীয় বস্তুগুলোর উপর হাওয়াই হামলা চালিয়ে ওদের করেই বসে তাহলে কিছুতেই রুখতে পারব না। এই অত্যাসন্ন মৃত্যুর হাত থেকে রক্ষা পাবার একমাত্র উপায় হচ্ছে, কোন রকমে ‘ক্রলিং’ করে গ্রামের  অভ্যন্তরে চলে যাওয়া। 


আমাদের পিছন দিকে এই গ্রামগুলো প্রায় এক মাইল দূরে। ইতিমধ্যে শত্রুপক্ষের গানবোটটা অনেক দূরে পিছিয়ে গিয়ে বাঁধের উপর আমাদের অবস্থান ও নদীর তীরে পরিত্যক্ত লঞ্চ দুটোকে লক্ষ্য করে ভীষণভাবে মেশিনগান ও রকেটের গোলাবর্ষণ শুরু করলো। ওদের অবিরাম গোলাবর্ষণে আমাদের দুটো লঞ্চেই আগুন ধরে গেল। বর্তমান অবস্থানে থাকাটা অযৌক্তিক ভেবে আমরা ক্রুলিং করে কোন রকমে বাঁধের নিচের দিকে চলে গেলাম আর খোদাকে স্মরণ করতে লাগলাম। কারণ এ দুঃসময়ে এক খোদা ছাড়া আর কেউ শত্রুর হাত থেকে আমাদের বাঁচাতে পারবে না। কারণ আমাদের কাছে পর্যাপ্ত গোলাবারুদ ছিল না। ঠিক এই সময় আমার সঙ্গের চারজন সৈনিক এদিক-ওদিক সরে পড়লো। সম্ভবত তারা গ্রামের দিকে পালিয়ে যাচ্ছিল। পাইলট ছাড়া আর কাউকে আমার চারপাশে দেখলাম না। মেশিনগানের গর্জন আর রকেটের প্রচণ্ড আওয়াজ শুনে পাইলট আধমরার মতো আমার কাছে পড়ে রইল। গোলার ভয়ংকর আগুনে আমাদের লঞ্চ দুটোকে নির্দয়ভাবে গ্রাস করলো। পরাজিত মন ও ক্লান্ত দেহটা বাঁধের পিছন দিকে এলিয়ে দিয়ে হতাশার গ্লানি নিয়ে চেয়ে রইলাম লেলিহান বহ্নিশিখার দিকে। গোলার প্রচণ্ড শব্দ, রকেট বিস্ফোরণের বিকট আওয়াজ। উৎকট গন্ধে ভরপুর সমস্ত আকাশটা ধোঁয়ায় আচ্ছন্ন- পরাজয়ের কালিমায় কিছুটা মলিন। পূর্ব দিকটা সামান্য হালকা হতেই পাইলটকে টেনে নিয়ে কোন রকমে গ্রামের ভিতর ঢুকে সাহস করে সেখানে এক হাজী সাহেবের বাড়িতে আশ্রয় নিলাম। আমাদের প্রতি সহৃদয় হবার জন্য ইঙ্গিতে তাকে অনুরোধ জানালাম। যখন তাকে খোদার চাইতেও জেনারেল ইয়াহিয়ার উপর বেশী অনুগত দেখলাম তখন যুগপৎ ভয় ও বিস্ময়ে মনটা বিচলিত হলো। গ্রামের অধিকাংশ লোককেই দেখলাম বর্বর   ইয়াহিয়ার প্রতি অনুগত ও ভক্ত। আমাদের প্রতি ভয়ানক বিরুপ মনোভাবাপন্ন মনে হলো। প্রকৃতপক্ষে এখানকার স্থানীয় লোকজনই আমাদের সাথের লেঃ নাসের, গণপরিষদ সদস্য মিঃ মহিউদ্দিন ও আরো ছাব্বিশজন লোককে ধরে তাদের উপর অকথ্য অত্যাচার চালায় এবং সর্বস্ব কেড়ে নিয়ে পাকিস্তান সামরিক বাহিনীর হাতে তুলে দেয়। আমিও এই রকম একটা গন্ধ পেলাম যে হাজী সাহেব আমাদেরকে পাকিস্তানী হানাদারদের হাতে তুলে দেবার জন্য গোপনে প্রস্তুতি নিচ্ছে। আমাদের চারদিকে অনেক লোকের ভীর। তারা আমাদেরকে উৎসুক দৃষ্টিতে দেখছে। আমরা দু’টি যেন অদ্ভুত জীব। আমাদের এরকম দুরবস্থা দেখে ওদের মধ্যে কেউ কেউ দুঃখও প্রকাশ করলো। এ অবস্থা দেখে হাজী সাহেবেরও বোধ হয় দয়া হলো। তিনি আমাদের কিছু ভাত ও মধু দিলেন। এটা সুন্দর বনাঞ্চলের লোকদের একটা বিশেষ খাদ্য। খাবার দেখা মাত্র আমার চোখ দুটো বড় হতে লাগলো। কেননা আমি ও আমার সঙ্গের পাইলট উভয়েই ভয়ানক ক্ষুধার্ত ও ক্লান্ত ছিলাম। গত রাতের ভয়ংকর পরিবেশ আমি ওর সাথে বড্ড একাত্ম ও আপন হয়ে গিয়েছিলাম। যখনই এই অনির্ধারিত খাবার শেষ করে ফেলেছি, ঠিক সেই সময় হাজী সাহেব হাতে করে রাইফেলের ‘ছেরেফ’ একটা ‘বোল্ট’ নিয়ে হাজির হলেন এবং জিজ্ঞেস করলেন যে, এটা কি ? কেননা তার ধারণা ছিলো এটা কোন কাজে আসে না। তার চোখের কোণে ভীতির চিহ্ন।


এই দালাল শিরোমণিকে নিয়ে কিছু মজা করবো স্থির করলাম। তার হাতে বোল্টটা দেখেই ভীতিজড়িত কন্ঠে চিৎকার দিয়ে উঠলাম এবং হাজী সাহেবকে বললাম যে, তাঁর হাতের জিনিসটা খুব মারাত্নক ডিনামাইট। মাটিতে যেন কোনরকমে না পড়ে তাহলে সবাই মারা যাবে। শুনে হাজী সাহেব ভয়ে ফ্যাকাশে হয়ে গেলেন। এইবার হাজী সাহেবকে হাতের মুঠোয় পেলাম। আমার কথায় তার কাঁপন শুরু হলো। তার চক্ষু স্থির, রক্তহীনের মত বিবর্ণ। আপাদমস্তক ভয়ে কাঁপতে লাগলো। আমার হুঁশিয়ারি স্মরণ করে তিনি বোল্টটাকে ছুঁড়ে ফেলে দেওয়ার মত সৎ সাহসও দেখাতে পারছিলেন না। তাঁর শোচনীয় অবস্থা দেখে আমি বললাম যে, ডিনামাইটের হাত থেকে রক্ষা পাওয়ার একমাত্র উপায় হচ্ছে, ওটাকে পানির মধ্যে ফেলে দেয়া। সবচেয়ে মজার ব্যাপার হলো আমার কথা খুব আস্তে আস্তে আঙ্গুল টিপে টিপে বোল্টটার দিকে অপলক দৃষ্টি মেলে হাজী সাহেব পুকুরের দিকে রওনা হলেন। এই দুরবস্থার মধ্যেও আমার ভয়ানক হাসি পেল। যখনই এই মজার ব্যাপারটা ঘটছিল তখন হঠাৎ গানবোট থেকে হাজী সাহেবের বাড়ির দিকে আবার গোলাবর্ষণ শুরু হলো। হাজী সাহেবের বাড়ীটা বড় একটা দালান। বহু দূর থেকে দেখা যায়। এই আকস্মিক ঘটনায় গ্রামের লোকজন যে যেদিকে পারলো ছিটকে পড়লো। এটা আমাদের পালানোর জন্য আশীর্বাদস্বরূপ দেখা দিল। আমার সাথের পাইলটটি মাত্র নদীর পথ সম্বন্ধে ওয়াকিবহাল ছিল। সে সাহচর্য ছাড়া আর কোন প্রয়োজন আসলো না। যাহোক, একটা গর্তের মধ্যে লুকিয়ে থেকে দিনটা কোন রকমে কাটিয়ে দিলাম। সন্ধ্যার সাথে সাথে  আরম্ভ হলো গুঁড়ি গুঁড়ি বৃষ্টি এবং সেই সঙ্গে সঙ্গে বাতাসের শোঁ শোঁ শব্দ। হাজী সাহেবের ছেলে আমাদের প্রতি খুব সদয় ছিল। হাজী সাহবের ব্যবহারে আশ্বাস ও স্বস্তির রেশটুকু খুঁজে না পেলেও আমাদের প্রতি তার ছেলের মমত্ববোধ দেখে এই দুঃসময়েও বাঁচার ক্ষীণ আশায় বুক বাঁধলাম। হাজী সাহেবের ছেলে আমাদের খুঁজে বের করলো। তাকে দেখে ভরসা পেলাম। সে আমাদের আশ্বাস দিল যে, খুব ভোরে একটা নিরাপদ জায়গায় পৌছে দিবে। তাঁর সহানুভূতিশীল মনের পরিচয় পেয়ে যেখান থেকে পালিয়ে এসেছিলাম- আবার সেখানে ফিরে গিয়ে সযত্নে প্রহরায় নির্বিঘ্নে রাত কাটিয়ে দিলাম। প্রতিশ্রুতিমত হাজী সাহেবের ছেলে রাস্তার সব খবরাখবর আমাদেরকে খুলে বললো এবং খুব ভোরে একটা নিরাপদ জায়গায় পৌছিয়ে দিয়ে গেল। খেয়া পার হবার জন্য সে আমাদের কিছু টাকা-পয়সাও দিল। কেননা রাস্তায় অনেক নদী ও খাল পার হতে হবে। পথটা অত্যন্ত বিপদসংকুল। তাছাড়া সমস্ত অঞ্চলটা পাক দালালে ভর্তি। প্রাণটা হাতে নিয়ে অনেক কষ্টে আমরা প্রায় আধ মাইল পথ অতিক্রম করলাম। কখনো হেঁটে, কখনো নৌকায় এইভাবে ভারতে সীমান্তবর্তী ঘাঁটি হিংগলগঞ্জ এসে পৌছালাম। হিংগলগঞ্জের ঠিক উল্টো দিকে পাকিস্তানী সীমান্ত ঘাঁটি বসন্তপুর। পাকিস্তানী সৈন্যরা আমাদের ফেরার খবর আগে থেকেই পেয়ে ওঁৎ পেতে আমাদের ধরার জন্য প্রস্তুত হয়েছিল। কিন্তু ওদের চোখে ধুলো দিয়ে আমরা নিরাপদ জায়গায় পৌছে গেলাম। ২৬ জন ছাড়া সঙ্গের অন্যান্য সবাইও পৌছে গেল।


আমরা যে বেঁচে গিয়েছিলাম এটা ভাগ্য নয়। এটা একটা চরম পরাজয়। আর এজন্য আমি দায়ী। কেননা অধিনায়ক হিসেবে রাস্তাঘাটের সাথে পরিচিত ছিলাম না। তারপর অধীনস্থ লোকদের উপর নির্ভরশীল হয়ে নিজের বিবেককে করেছিলাম খর্ব, তাই হারিয়ে ফেলেছিলাম নির্দেশ দেওয়ার শক্তি। কিন্তু এক অর্থে এই পরাজয়ের গ্লানি একটা বিরাঠ বিজয়। কেননা, এটা একটা সাহসী পদক্ষেপ মাত্র। ভবিষ্যত যাতে চরমভাবে আঘাত হানতে পারি তার জন্য নতুন করে শপথ নিলাম। 

জুলাই মাসের মাঝামাঝি কোন এক সময়ে আমাদের সর্বাধিনায়ক সব আঞ্চলিক অধিনায়কদের নিয়ে প্রথমবারের মত একটা বৈঠক বসেন এবং উপরোক্ত ৬টি অঞ্চলকে নয়টি উপ-অঞ্চলে বিভক্ত করেন। কিন্তু সত্য কথা বলতে কি, এর আগ পর্যন্ত মুক্তিযুদ্ধের ইতিহাস ছিল নিষ্প্রভ। এটা অবশ্য ভাল পদক্ষেপ। কিন্তু বেতারযন্ত্রের অভাবে নদীবহুল বাংলাদেশের  এই বিস্তীর্ণ অঞ্চলের উপর সুষ্ঠভাবে নিয়ন্ত্রণ বজায় রাখা অত্যন্ত কষ্টসাধ্য ছিল। এক-একটা অঞ্চলের অন্তর্ভুক্ত ছিল কমপক্ষে দু’ থেকে তিনটি জেলা। অন্যান্য সেক্টর কমান্ডারদের কার্যকলাপ সম্বন্ধে আমি কোন মত প্রকাশ করব না। তারা হয়তো তাদের অধীনস্থ নিয়মিত সেনাবাহিনী নিয়ে ভিন্ন রকম অবস্থার মোকাবেলা করেছিলেন। কিন্তু আমার ব্যাপারটা ছিল সম্পূর্ণ ভিন্ন। আমার শক্তির প্রধান উৎস মুক্তিযোদ্ধা এবং নগন্য সংখ্যক সশস্ত্রবাহিনী ও পুলিশ বাহিনীর লোক। যাহোক এই সময় আমার অবস্থা ছিল খুব নাজুক ও অস্বস্তিকর। কেনা সৈন্যবাহিনী বা অস্ত্রশস্ত্র ছাড়াই আমি অধিনায়ক হয়েছিলাম। সর্বাধিনায়ক কর্নেল ওসমানী সাহেব পরিস্কারভাবে জবাব দিলেন যে, আমাকে কোন অস্ত্রশস্ত্র দেয়া হবে না। এমন কি যে অস্ত্রশস্ত্রগুলো পাক হানাদারদের সাথে মোকাবেলার সময় সুন্দরবনে খোয়া গিয়েছিল সেগুলো উদ্ধার করার জন্য আমাকে চেষ্টা করার উপদেশ দিলেন। আমি তার কথাগুলো সন্তুষ্ট চিত্তে হজম করিনি এবং এটাকে আমি একটা চ্যালেঞ্জ হিসাবে গ্রহণ করলাম। মেজর ওসমানীকে বুঝিয়ে-সুঝিয়ে কিছু হালকা অস্ত্রপাতি দেয়ার জন্য তাঁকে রাজী করালাম। এইভাবে কাছ থেকে কিছু অস্ত্রশস্ত্র এবং অধিনায়ক মুখার্জীর বদান্যতায় আরও কিছু অস্ত্রপাতি যোগাড় করে পাকবাহিনীর ঘাঁটি বসন্তপুরের ঠিক অপর দিকে হিংগলগঞ্জে ক্যাপ্টেন হুদার নেতৃত্বে একটা আক্রমণ পরিচালনার ঘাঁটি স্থাপন করবো বলে সিদ্ধান্ত নিলাম। এবং বাংলাদেশের অভ্যন্তরে ক্যাপ্টেন মেহদী ও লেঃ জিয়ার সাথে যোগাযোগ স্থাপন করার জন্য চিন্তা করতে লাগলাম। কোন সহ-অধিনায়কের সাথে আমার কোন যোগাযোগের ব্যবস্থা না থাকায় আমার অধীনস্ত অঞ্চল থেকে অস্পষ্ট ও অতিরঞ্জিত খবর আমার কানে এসে পৌঁছতে লাগলো। যাহোক নির্ভরযোগ্য সূত্রে খবর পেলাম যে, বরিশালে হাবিলদার হেমায়েত, পটুয়াখালীতে ক্যাপ্টেন মেহদী এবং সুন্দরবন এলাকায় লেঃ জিয়া হানাদার বাহিনীর সাথে প্রচণ্ড যুদ্ধ করছে, কিন্তু অস্ত্রশস্ত্র ও গোলাগুলির অপ্রতুলতা একটা বিরাঠ বাধা হয়ে দাঁড়িয়েছে।
	

এই সময় ভারতের সীমান্ত নিরাপত্তা বাহিনীর লোকেরাই মুক্তিযুদ্ধে প্রধান শক্তি হিসাবে কাজ করছিলেন। সর্বশেষ পরিস্থিতি জানাবার জন্য আমি অধিনায়ক মুখার্জীর কাছে ছুটে গেলাম। তিনি তার স্বভাবসিদ্ধ নম্র ব্যবহারে আমাকে মুগ্ধ করলেন সর্বরকমের সাহায্যের আশ্বাস দিলেন। একবার যদি বাংলাদেশের অভ্যন্তরে কমান্ডারদের সাথে যোগাযোগ স্থাপন করে গোলাবারুদ ও অস্ত্রশস্ত্র সরবরাহ করা যায়, তাহলে আমার অধীনস্থ সেক্টরের ভবিষ্যৎ কি হবে আমি যেন দিব্যদৃষ্টিতে দেখতে পেলাম। সমস্তু আগ্রহ ও ঔৎসুক নিয়ে ক্যাপ্টেন হুদাকে সাথে করে বিভিন্ন ঘাঁটি পরিদর্শন ও প্রয়োজনীয় জিনিসপত্র সংগ্রহের আশায় দিনরাত অবিশ্রান্ত ভাবে ছুটতে লাগলাম। কারণ প্রথম ব্যর্থতার বোঝাটা আমি যেখনেই যেতাম সেখানেই আমাকে ধাওয়া করতো। যতক্ষণ না বর্বর পশুগুলোর উপর একটার পর একটার পর একটা প্রতিহিংসা নিতে পারলাম ততক্ষণ পর্যন্ত ওই ব্যর্থতার গ্লানিকর ছায়াটা ভয়ানক দুঃস্বপ্ন হয়ে আমার কাঁধ চেপে রইল। সর্বক্ষণ আমি চলার উপর ছিলাম। জুন মাসের আগ পর্যন্ত আমার কোন সদর দপ্তর ছিল না। 

যদিও কোন করুন দৃশ্য আমি খুবই বিচলিত হয়ে পড়তাম এবং আমার উপরে প্রভাব ছিল ভয়ানক প্রবল, তবুও নৃশংস পাক-হানাদার বাহিনীর অত্যাচার আমার মনে জমা হতে লাগলো চরম প্রতিহিংসা ও জিয়াংসার আগুন। বর্বর পশুগুলো হাজার নিরীহ নিরপরাধ বাঙ্গালীকে গরু-ছাগলের মত ঘরছাড়া করে নিক্ষেপ করেছে দুঃখের অর্থে সাগরে। এক মুহুতে সময় নষ্ট না করে আমাদের যা কিছু সৈন্য ও অস্ত্রশস্ত্র ছিল, তাই নিয়ে ক্যাপ্টেন হুদাকে হিংগলগঞ্জে একটা আক্রমণ ঘাঁটি স্থাপন করার জন্য নির্দেশ দিলাম।

হিংগলগঞ্জ হাসনাবাদ থেকে বারো মাইল দক্ষিণে পথের মাঝখানে দুটো নদী। ১৯৭১ সালের জুন মাসের প্রথম সপ্তাহে ক্যাপ্টেন হুদা ৩৫ জন মুক্তিযোদ্ধা ও ২০টি রাইফেল নিয়ে হিংগলগঞ্জের উদ্দেশ্যে যাত্রা করেন। হাসনাবাদ ও হিংগলগঞ্জ এর মধ্যে যাতায়াতের ব্যবস্থা ছিল তিন চাকা বিশিষ্ট টেম্পো নামে এক প্রকার গাড়ী আর নৌকা। ইছামতী নদী নৌকায় করে পার হতে হতো। কিন্তু এই নদীটা পার হওয়া খুব একটা নিরাপদ ছিল না। কারণ ওপারে নদীর তীর বরাবর পাকবাহিনী অসংখ্য বাস্কার ও ট্রেঞ্চ খনন করে ওদের ঘাঁটি সুদৃঢ় করে নিয়েছিল। এই ঘাঁটিগুলো ভারতের সীমান্তবর্তী অঞ্চল থেকে একজন পথিকেরও চোখে পড়তো। হিংগলগঞ্জএ ভারতের ৭২ নং সীমান্ত নিরাপত্তা বাহিনীর একটা স্থায়ী ফাঁড়ি আছে। ক্যাপ্টেন পান্ডে এর অধিনায়ক তিনি তার ফাঁড়ির এক মাইল দক্ষিণে একটি ঘাঁটি বানাতে ক্যাপ্টেন হুদাকে সবরকম সাহায্য করলেন। এ ঘাঁটিটা ইছামতী নদীর তীর থেকে আধ মাইল ভিতরে। এর ঠিক উল্টো পারে পাক-হানাদারের সুদৃঢ় পর্যবেক্ষণ ফাঁড়ি। এখানে ঘাঁটি স্থাপন করা কত কষ্টসাধ্য ক্যাপ্টেন হুদার তা ভালভাবেই জানা ছিল। আমারও ভাবনার অন্ত ছিল না। কেননা, অধিনায়ক হিসাবে তার চাহিদা মত তাঁবু, খাদ্য, অস্ত্রশস্ত্র, গোলাবারুদ, টাকা-পয়সা এবং যুদ্ধে অংশগ্রহণকারী সৈন্যবাহিনীর মঙ্গলামঙ্গল ও অগ্রগতির জন্য অত্যাবশ্যকীয় জিনিসপত্র পাঠাতে ব্যর্থ হয়েছিলাম। কারণ তাদের জন্য গভীর সহানুভূতি ছাড়া আমার কাছে তহবিল ছিল না। এর জন্য দুয়ারে দুয়ারে আমি পাগলের মত ঘুরেছি। শীগগীরই আমরা জীবনকে কঠিনভাবে উপলদ্ধি করতে শিখলাম এবং গভীর পারস্পরি সমঝোতার মাধ্যমে সব বিপদ, সব প্রতিকূল অবস্থাকে রুখে দাঁড়াবার নতুন শক্তিতে উদ্বুদ্ধ হলাম।


বসন্তপুর ইছামতী নদীর পূব তীরে। কেউ শুনে বা বইয়ে পড়ে দুঃখের কাহিনী হৃদয়ঙ্গম করতে পারবে না। ভারতের সীমান্তে হিংগলগঞ্জে দাঁড়িয়ে দৃষ্টি মেলে দিলে দেখা যাবে ওপারে বসন্তপুর। মাঝখানে ছোট্ট ইছামতী। দুর্নিবার ইচ্ছা, ভাবাসা ও অসক্তি সত্ত্বেও ওই রূপসী বাংলার কোলে ফিরে যাওয়া আমার পক্ষে ভয়ানক কষ্টসাধ্য। কেননা, ওপারে মারণাস্ত্র নিয়ে অপেক্ষা করছিল মানবতার জঘন্যতম শত্রু। আমি আর স্থির থাকতে পারলাম না। ওই অসভ্য বর্বরদের হাত থেকে আমার মা-বোনদের বাঁচিয়ে আনার উদগ্র বাসনায় উত্তেজিত হয়ে উঠলাম। ছটফট করতে লাগলাম। কিন্তু কি দিয়ে আমি তাদের বাঁচাবো? মাত্র ৩৫ জন মুক্তিযোদ্ধা আর ২০টা রাইফেল নিয়ে? হ্যাঁ, এই অসম্ভব কাজেও আমরা জীবনকে বাজী রেখে ঝাঁপিয়ে পড়েছিলাম এবং সফল হয়েছিলাম।


১৯৭১ সালের জুন মাসের ১২ তারিখ। সকাল থেকে ভয়ানক ঝড়। ভিতরে আমার ভয়ানক অস্বস্তি। কারণ, আমি জানতাম যে, ক্যাপ্টেন হুদার সাথের ছেলেরা এই ঝড়ের মধ্যে ছেঁড়া তাঁবুতে বসে বৃষ্টির জলে অসহায়ের মত ভিজছে। তা ছাড়াও আমি ভাবলাম শত্রুর উপর অতর্কিত আঘাত আনার এটাই সবচেয়ে উপযুক্ত সময়। ভাবনাটা মাথায় আসতেই আমি উত্তেজিত হয়ে উঠলাম। বলিষ্ঠ যুবক ডাক্তার শাহজাহানকে তাড়াতাড়ি তৈরী হয়ে আমার সাথে আসতে বললাম। প্রাণ-প্রাচুর্যের জীবন্ত এই ডাক্তার সাহেব। সকাল ৮টায় আমরা দু’জনে দুটো ওভারকোট নিয়ে হাসনাবাদ থেকে বেরিয়ে পড়লাম। ইছামতী পার হতে পুরো এক ঘন্টা সময় লাগলো হিংলগঞ্জে যাওয়ার পথে এটাই প্রথম নদী। বাত্যাবিক্ষুব্ধ ছোট্ট ইছামতী আজ ভয়ংকর রূপ ধারণ করেছে। এছাড়া খেয়ার মাঝি এই দুর্যোগময় মুহুর্তে খেয়া ছাড়তেও অস্বিকার করলো। টাকায় সবকিছু সম্ভব। তাই সেই হাড্ডিসার রোগা খেয়াঘাটের মাঝি টাকার লোভ সংবরণ করে আমাদের প্রস্তাব উপেক্ষা করতে পারলো না। খুব কষ্টে নদী পার হলাম। কিন্তু বড় বিপদে পড়লাম। কেননা, কোনো টেম্পো গাড়ীওয়ালা এই দুর্যোগ ঝড়ের মধ্যে গাড়ী ছারতে সাহস পেল না। এই দুঃসাহসিক কাজে ওদের রাজী করাবার জন্য বেশ খানিকটা সময় কেটে গেল। শেষ পর্যন্ত তিনগুণ ভাড়ায় পৌছে দিতে ওরা সম্মত হলো। বৃষ্টিতে ভিজতে ভিজতে আমরা বরুনহাট নামক একটা জায়গায় নদীর পাড়ে পৌছলাম। খুলনা জেলার সাতক্ষীরা মহকুমার সাথে দুটো প্রধান স্থলপথে বসন্তপুরের যোগাযোগ ব্যবস্থা- একটা পারুলিয়া হতে কালিগঞ্জ ও নাজিমগঞ্জ হয়ে, অন্যটা সাতক্ষীরা- শ্যামনগর রোড। পারুলিয়া থেকে যে রাস্তাটা গিয়েছে সেটা বেশ প্রশস্ত। সিএ-বি’র রাস্তা। ভারী সামরিক যানবাহন এর উপর দিয়ে অনায়াসে যাতায়াত করতে পারে। কিন্তু পরেরটা বিশেষ সুবিধাজনক নয়। তবুও পাকিস্তানী শত্রুবাহিনী প্রায়ই এই রাস্তায় চলাফেরা করতো। তাই সৈন্য চরাচল ও আক্রমণ পরিচালনার জন্য সামরিক দিক দিয়ে বসন্তপুর ভয়ানক গুরুত্বপূর্ণ। বসন্তপুর অধিকার করে উপরোক্ত রাস্তা দুটোর উপর প্রভাব বিস্তার করার অর্থ একশ’ বর্গমাইল মুক্ত এলাকা হাতের মধ্যে আসা এবং এই সংকটময় দিগুলোতে এটা একটা সাংঘাতিক ব্যাপার।

ইছামতি নদীর চাইতে বরুনহাটের এই নদীটি পাশে ছোট। কিন্তু দেখতে ভয়ংকর দৈত্যের মতো। এই অবস্থায় খেয়া পার হওয়া সাংঘাতিক বিপজ্জনক। অযথা সময় নষ্ট না করে সুযোগসন্ধানী এক নৌকার মাঝিকে বেশী টাকা দিয়ে নদী পার হলাম। কোন যানবাহন ছিল না। দীর্ঘ পাঁচ মাইল রাস্তা হেঁটে হিংগলগঞ্জে ক্যাপ্টেন হুদার আস্তানায় পৌছতে হবে। ভায়নক শীত। তার উপরে বৃষ্টিতে সারা শরীর ভিজে গিয়েছিল। হাঁটু পরিমাণ কাদা ভেঙ্গে ক্যাপ্টেন হুদার ঘাঁটিতে পৌছলাম। সামান্য একটু উচু জায়গায় তাঁবু খাটিয়ে ক্যাপ্টেন হুদা আস্তানা গেড়েছিল। তাঁবু ভেদ করে বৃষ্টির পানি পড়ছে। ক্যাপ্টেন হুদাকে বড় বিষন্ন মনে হলো। উঁচু জায়গাটার চারদিকে বৃষ্টির পানি জমে সমুদ্রের মত মনে হলো। প্রবল বৃষ্টির মধ্যে আমাকে আসতে দেখা হুদা যেন নতুন প্রাণ ফিরে পেল। মুখ তার দৃঢ়প্রত্যয়ের হাসি। কাছে গিয়ে কুশলাদি জিজ্ঞেস করলাম। ‘জয় বাংলা’ বলতেই সবাই বৃষ্টি মধ্যে লাফিয়ে পড়ে ‘জয় বাংলা’ ও ‘শেখ মুজিব জিন্দাবাদ’ ধ্বনি তুলে আমাদের স্বাগত জানালো। এই দৃশ্য অভূতপূর্ব। ইত প্রাণচাঞ্চল্য আমি আর আগে কখনও দেখিনি। ওদের সেই প্রাণচাঞ্চল্যে খুঁজে পেলাম আগামী দিনের বিজয়োৎসবের গোপন সংকেত। ওদের মনেভাবের উত্তপ্ততা লক্ষ্য করে আমি চিৎকার করে প্রশ্ন করলামঃ ‘আজ রাতেই তোমরা কি সবাই যুদ্ধ করতে রাজী আছো?’ ৩৫ জন মুক্তিযোদ্ধা ৩৫ শত লোকের মত চিৎকার দিয়ে উত্তর দিলঃ ‘হ্যা স্যার, আমরা সবাই প্রস্তু।” ওদের উচু মানসিক শক্তির পরিচয় পেয়ে আমি খুব ভরসা পেলাম। আগ্রহী কন্ঠ বললাম, ওকে। এই বলে ওদের বিদায় দিয়ে হুদার তাঁবুতে ফিরে গেলাম এবং আমরা ম্যাপের উপর ঝুঁকি পড়ে কোথায় আক্রমণ চালাতে হবে সবাইকে বুঝিয়ে দিলাম। এ ব্যাপারে সোবহান নামে একজন হাবিলদার অনেক সাহায্য করেছিল। পাকিস্তানী আক্রমণের আগে সোবহান বসন্তপুর গোয়েন্দার কাজ করেছে। কাজেই সেখানকার সব খবরই তার জানা ছিল। ক্যাপ্টেন হুদার নেতৃত্বে এই অভিযান পরিচালনার ব্যাপেরে সে অত্যন্ত বিশ্বস্ততার পরিচয় দিয়েছিল।


রাত একটায় শত্রুপক্ষের বাষ্কারে ঝাটিকা আক্রমণের পরিকল্পনা। উদ্দেশ্যে, ওদের বাষ্কারে নিক্ষেপ করে কাবু করা এবং পরিত্যক্ত অস্ত্রশস্ত্র নিয়ে তাড়াতাড়ি পালিয়ে আসা। পরিকল্পাটার শুনতে মধুর ও উত্তেজনাকর লাগলেও-এই ঝড়ের রাতে এই দুঃসাহসিক কাজটা সমাধান করা ছেলেখেলা নয় তবু তারা, বা প্রথম অভিজানের অধিনায়ক ক্যাপ্টেন হুদা, মোটেই দমলো না। খুব জেরে ঝর বইছিল। একবার ভালাম ঝড়ের রাতে এই বিক্ষুব্দ নদীটা পার হওয়া সম্ভব হবে না। কিন্তু মন থেকে এই নৈরাশ্যকে দূরীভূত করলাম। করলাম কেননা আমাদের বিজয় সম্বন্ধে আমি খুবই আশাবাদী ছিলাম। জানতাম সবাইকে বিস্মিত করে অভিযান সফল হবেই। ব্যাস্তসমস্ত হয়ে সবাই সামান্য খাবার খেয়ে নিলাম। শৌখিন পাচকেরা এসব পাক করেছিল। তারাও অভিযানে শরিক হলো। যখন আমি হুদার কাছে আমার উদ্দেশ্যের কারণ ব্যাখ্যা করছিলাম, তখন হঠাৎ করে আমার মাথায় একটা ধারণা এলো যে, একই সঙ্গে টাউন শ্রীপুরে পাক হানাদারদের অপর একটি ঘাঁটি আক্রমন করব। ভারতের সীমান্তবর্তী শহর ‘টাকি’র অপর দিকেই টাউন শ্রীপুর। সেখানে শাজাহান নামে একটা স্কুল শিক্ষকের অধীনে অনেট ট্রে- মোজাহিদ আছে। মিঃ শাজাহান বুদ্ধিমান, হাসিখুশী এবং উৎসর্গীকৃত প্রাণ। তিনি টাউন শ্রীপুরের বাসিন্দা ছিলেন এবং প্রশিক্ষণ দিয়ে হালকা অস্ত্রশস্ত্র সজ্জিত একটি মোজাহিদ বাহিনীও গড়ে তুলেছিলেন। তারা টাউন শ্রীপুরের বাসিন্দা হওয়ায় ওখানকার পাকিস্তানী ঘাঁটির সঠিক অবস্থান, রাস্তাঘাট ও অন্যান্য খুটিনাটি সম্বন্ধে বেশ ওয়াকেবহাল ছিল। সুতরাং দুর্যোগময় রাতটার তাৎপর্য আমার কাছে দ্বিগুণ হয়ে উঠলো।

ক্যাপ্টেন হুদাকে বিদায় জানিয়ে আমি ও ডাক্তার শাহজাহান দু’মাইল রাস্তা হেঁটে ‘টাকি’ এলাম এবং মিঃ শাজাহানের সাথে আলাপ-আলোচনা করলাম। তিনি সন্তুষ্ট চিত্তে আমার অধীনে কাজ করতে রাজী হলেন। মিঃ শাজাহানের অধীনে লেঃ মুখার্জী নামে একজন অসম সাহসী যুবক কাজ করতো। সে পূর্বে যশোরের অধিবাসী ছিল এবং দাবী করতো যে, সে ভারতীয় সামরীক বাহিনীর একজন ভূতপূর্ব অফিসার। বয়স পঁচিশের কাছাকাছি। বেশ শক্তিশালী। অন্য দু’দজন মোজাহি সেকশন লিডার মিঃ ম-ল ও সোবহানের সাথে লেঃ মুখার্জী একত্রে ট্রেনিং নিয়েছ। টাউন শ্রীপুরে পাক-হানাদারদের ঘাঁটি আক্রমণ করবো শুনে মুখার্জী উত্তেজিত হয়ে উঠলো। বসন্তপুর অভিযানের মতো এখানেও এদের ইছামতী পার হয়ে যেতে হবে। ইছামতী আরও উত্তরে গোজাডাঙ্গা পর্যন্ত গিয়ে গঙ্গায় পড়েছে। ভারতীয় সীমান্তবর্তী ঘাঁটিগুলোর ঠিক অপর দিকে পাকিস্তানী পর্যবেক্ষণ ঘাঁটি। আমার সেক্টরে ইছামতী নদীর তীর বারবার দু’তিন মাইল অন্তর পাকিস্তানী ঘাঁটিগুলোর অবস্থান। সর্ব উত্তরে ‘শংকরা’। সেখান থেকে দক্ষিণ দিকে টাউন শ্রীপুর, দেবহাটা, খানজী, বসন্তপুর, উখসা ও সর্বশেষ কৈখালি। এসমস্ত পাকিস্তানী ঘাঁটিগুলোর শক্ষি বিভিন্ন রকমের। ভাবলাম, আমার প্রথম কাজ হলো, রাতের অন্ধকারে এবং গোপনে ক্রমাগত আক্রমণ চালিয়ে এই বিক্ষিপ্ত পাকিস্তানী ঘাঁটিগুলো আবিষ্কার করা। এতে করে গেরিলাদের জন্য কতকগুলো গোপন অবস্থানের পরিকল্পনা করা আমার পক্ষে সুবিধাজনক হবে। যার ফলে একটা মুক্তাঞ্চলে গড়ে তোলা যায়। বাস্তবিক পক্ষে প্রথম অবস্থায় আমার পরিকল্পনা ছিল ভারতীয় সীমান্তে টাকি, হিংগলগঞ্জ ও শসমেরনগর এই তিন জায়গায় আক্রমণ ঘাঁটি করে এর ঠিক বিপরিত দিকে পাকিস্তানী ঘাঁটি টাউন শ্রীপুর, বসন্ত পুর ও কৈখালি অধিকার করা। কিন্তু অস্ত্রশস্ত্র ও অন্যান্য প্রয়োজনীয় জিনিসপত্রের অপ্রতুলতা হেতু আমার আশা সফল হয়নি। তবুও আমার কল্পনার উদ্দাম গতি থামেনি। যারা নিজেদের ভাগ্য গড়তে দৃঢ়প্রতিজ্ঞ, আল্লাহ তাদের সাহাযোগ্য এগিয়ে আসেন। এ কথার সত্যতা প্রমাণীত হলো ১৩ই জুন-যখন ক্যাপ্টেন গুদা বাগকের মারফত খবর পাঠালো যে, সেই দুর্যোগময় রাত্রে মুক্তিযোদ্ধারা পাকিস্তানী ঘাঁটি আক্রমণ করে ২০ জন হানাদারকে খতম এবং ৫০টি রাইফেল, দু’টি এল-এম-জি, অনেক অসশস্ত্র, গোলাবরুদ, গ্রেনেড ও বিষ্ফোরক দ্রব্য হস্তগত করেছে। মুক্তিযোদ্ধারা ঘুমন্ত শত্রুদের উপর হামলা চালিয়েছিল। শত্রুপক্ষের স্বয়ংক্রিয় অস্ত্রের গুলিতে আমাদের একজন যুবক সামান্য আহত হয় মাত্র। শত দুঃখের মাঝেও বিজয়গর্বে বুক ফুলে উঠলো। লেঃ মুখার্জি, মিঃ ম-ল, সোবহান ও মিঃ শাহজাহান আমার সদর দপ্তরে এসে খবর দিল যে, তাদের আক্রমণও সফল হয়েছে। ওদের সবার মুখেই বিজয়ের হাসি। বিজয়োল্লাসে মিঃ শাজাহান আমাকে অভিনন্দন জানালো। আমিও আন্তরিকভাবে ওদেরকে স্বাগত জানালাম। আমার সুন্দরবনের ব্যর্থতার গ্লানি আজ যেন কিছুটা লাঘব হলো। পরক্ষণেই প্রতিহিংসার দাবানল আমার ভেতর আবার দ্বিগুণভাবে জ্বলে উঠলো। মিঃ শাজাহানের নেতৃত্বাধীন মুক্তিযোদ্ধারা ৩৫টি রাইফেল ও প্রচুর পরিমাণ অস্ত্রশস্ত্র অধিকার করেছিল। এই বাড়তি অস্ত্রশস্ত্র হাতে আসায় আমার আক্রমণ পরিচালনা ঘাঁটির পরিধি আরও প্রসারিত করতে মনস্থ করলাম। ওই দিনই মিঃ শাজাহানের সহায়তায় টাকিতে আমার অন্তর্বর্তীকালীন ঘাঁটি স্থাপিত হলো। আধুনিক অস্ত্রশস্ত্রে সজ্জিত পাকিস্তানী দক্ষ সৈন্যর উপর দুর্যোগের মধ্যে হামলা চালিয়ে এই বিরাট সফলতা অর্জন করার জন্য আমি ক্যাপ্টেন হুদা, মিঃ শাজাহান, লেঃ মুখার্জী ও মিঃ মণ্ডলকে অভিনন্দন জানালাম। একই সঙ্গে খুব অল্প সময়ের ভেতর সীমান্তবর্তী সমস্ত পাকিস্তানী ঘাঁটিগুলো আক্রমণ করার ইচ্ছা ওদের কাছে প্রকাশ করলাম। এছাড়াও আর একটা জিনিসের উপর জোর দিলাম যে, সীমান্তের ওপারের ছেলেদের জোগাড় করে এই মুহূর্তেই ওদের ট্রেনিং দেবার ব্যবস্থা করতে হবে। এই জন্য টাকি থেকে দুই মাইল দুরে ‘টকিপুরে’ একটি যুব প্রশিক্ষণ কেন্দ্র খোলার পরিকল্পনা নিলাম। সীমান্তের ওপার থেকে ছেলে জোগাড় করার দায়িত্ব মিঃ শাজাহনকে দিলাম। বসন্তপুর ও টাউন শ্রীপুরে আমাদের সফলতার খবর সর্বাধিনায়কের কানে শিগগিরই পৌঁছে গেল। ভবিষ্যতে আরও এরকম সফলতা আশা করে তিনি স্বাগত জানালেন। 


ইতিমধ্যে সামরিক বাহিনীর অনেক লোক ও স্কুল-কলেজের ছাত্র সীমান্ত পার হয়ে এপারে চলে এলো। ছাত্রদের টাকিপুর যুবকেন্দ্রে ট্রেনিং-এর জন্য এবং সামরিক বাহিনীর লোকদের হুদায় ঘাঁটিতে পাঠিয়ে দিলাম। ওদের সাথে বরিশাল থেকে এম, এ, বেগ নামে একজন লোক এসে পৌঁছলো। যুবক, শিক্ষিতও চটপটে। গায়ের রং কালো, সারা মুখমণ্ডলে প্রতিভা ও চাঞ্চল্যের স্বাক্ষর ও সে পাকিস্তান সৈনাবাহিনীতে একজন দক্ষ প্যারাসুট সৈনিক ও একজন ফ্রগম্যান হিসেবে অনেক দুঃসাহসিক কাজে নিযুক্ত ছিল। এই কাজে ওর সমতুল্য বড় একটা কেউ ছিল না। পশ্চিম পাকিস্তানের চেরাটে’ দীর্ঘ আট বছরের অভিজ্ঞতা সঞ্চয়ের পর পাকিস্তানের নৌবাহিনীতে ‘মিডশীপম্যান’ হিসেবে প্রশিক্ষণ নেয়। ওখান থেকে ১৯৭১ সারের মার্চ মাসের প্রথম সপ্তাহে সে বাংলাদেশ পালিয়ে আসে। এ রোমঞ্চকর জীব ছেড়ে পালিয়ে আসার কারণ জিজ্ঞাসা করায় সে উত্তর দিল - ‘বাংলাদেশ’।

আরোও দুটো সাহসী ছেলেকে সাথে নিয়ে বেগ জুন মাসের তৃতীয় সপ্তাহে হাসনাবাদ পৌঁছলো। বরিশাল জেলার স্বরূপকাঠি থানার কুড়িগ্রাম নামক একটা গ্রামে পাক হানাদারদের সাথে সংঘর্ষের এক চমকপ্রদ কাহিনী শুনালো সে। জায়গাটা স্বরূপকাঠি থানার অনেক ভেতরে। এখানে সারি সারি অনেক পেয়ারা বাগান আছে। দুটো সারির মাঝখানটা নালার মত। সেখানে যে কেউ অনায়াসে আত্মগোপন করে থাকতে পারে। বেগ প্রায় একশ’ ঝানু মুক্তিযোদ্ধা নিয়ে দিনের বেলায় এই নালার মধ্যে লুকিয়ে থাকতো এবং রাতের অন্ধকারে ওখান থেকে বেরিয়ে এসে হানাদারদের উপর আঘাত হানতো। সবার কাছে আগ্নেয়াস্ত্র ছিল না। কারো কারো কাছে মান্ধাতায় আমলের তীর-ধনুক, বর্শা ইত্যাদী থাকতো। বেগ-এর বাহিনীর অবিরাম আক্রমণে বিধ্বস্ত ও বিপর্যস্ত পাক-হানাদার একদিন, এক দালালের কাছে খবর পেয়ে দিনের বেলায়াই ওদের উপর আক্রমণ চালাবার জন্য অগ্রসর হলো। বেগও ঠিক সময়মত বাহকের মারফত হানাদারদের অগ্রসর হবার সংবাদ জেনে গেল এবং হাতের কাছে যে সমস্ত আগ্নেয়াস্ত্র ও পুরনো আমলের তীর-ধনুক পাওয়া গেল-তাই নিয়েই ওর লোকজনদের প্রধান প্রধান জায়গায় বসিয়ে দিল। একদিকে নগণ্য অস্ত্রশস্ত্র সজ্জিত বাংলার দুর্জয় মুক্তিবাহিনী, অন্যদিকে আধুনিকতম অস্ত্রশস্ত্রে সজ্জিত পৃথিবীর অন্যতম দুর্ধর্ষ পাকিস্তানী সৈন্য। সবাই প্রস্তুত। কিন্তু প্রাচিন রোন নগরী বা অন্য কোন ইতিহাসপ্রসিদ্ধ যুদ্ধের মত এখানে বেজে উঠলো না কোন রণদামামা। উত্তেজনা চরমে উঠলো যখন দালালরা প্রায় ৫০ জন হানাদারকে সাথে নিয়ে এস পেয়ারা বাগানের ভেতর তল্লাশী চালাতে বললো। হানাদাররা বাগানে ঢুকে খুব সর্তকতার সাথে বাগানের গভীর অভ্যন্তরে প্রবেশ করলো। দক্ষ শিকারীর মত বেগ তার দুঃসাহসিক মুক্তিবাহিনী নিয়ে অসম্ভব রকমের চুপচাপ। কোন সাড়াশব্দ নেই। ওরা অপেক্ষায় ছিল কতক্ষণে শত্রুপক্ষ বন্দুকের নলের আওতায় আসবে। পাক হানাদাররা মুক্তিযোদ্ধাদের ‘মুক্তি’ বলে ডাকতো। অনেক তল্লাশী চালিয়ে কোন ‘মুক্তির’ খোজ না পেয়ে হানাদাররা পাক পেয়ারায় ভর্তি একটা গাছের উপর বিশ্রাম নিতে লাগলো। আর কি! চতুর্দিক থেকে আচমকা ছুটে আসতে লাগলো বন্দুকে গুলি, তীর, বর্শা ইত্যাদি। হতভম্ব হয়ে হানাদাররা চিৎকার করতে করতে এদিক ওদিক ছুট দিল। ঘটনাস্থলেই ২০ জন হানাদার খতম হলো। বাদবাকিগুলো জীবনের মায়ায় পেয়ারা গাছের ভেতর দিয়ে দৌড়াতে লাগলো। ওদের পলায়নের পালাটাও খুব আরামে কাটলো না। বাগানের বোলতা ও মৌমাছি ভয়ানকভাবে ওদের উপর ঝাঁপিয়ে পড়ে হাতেমুখে হুল ফুটাতে লাগলো।


পরে শুনেছি, পেয়ারা বাগানের এই পরাজয় হানাদারদের মনোবল ভেঙে দিয়েছিল। এই বোকাগুলো শেষ পর্যন্ত স্থানীয় লোকজন দ্বারা সম্পূর্ণ পেয়ারা বাজান কেটে ফেলে আগুন ধরিয়ে দেয় যাতে করে ভবিষ্যতে ওরা নিরাপদ হতে পারে। এই ঘটনার পর বেগ তার গোপন আড্ডা দিয়ে অন্য আর একটি জায়গায় গিয়ে ‘যাদু’ দেখাবার আয়োজন করছিল। ঠিক এই সময় গোলাগুলির অভাব দেখা দিল। তাই ওকে বাধ্য হয়ে সুন্দরবনের গোপন পথ ধরে হাসনাবাদ আসতে হয়েছে। এই সময় বেগের মত একজন দক্ষ লোকের সাহায্য ও সহযোগিতার খুবই প্রয়োজন ছিল। কেননা, সে নতুন মুক্তিযোদ্ধাদের গেরিলা পদ্ধতি ও কলাকৌশল সম্বন্ধে প্রশিক্ষণ দিতে পারবে। তার ইচ্ছা ছিল বাংলাদেশের অভ্যন্তরে গিয়ে শত্রুদের উপর আঘাত হানবে। কিন্তু ওকে আমি যেতে দিলাম না। প্রয়োজনীয় নির্দেশ দিয়ে ওকে ক্যাপ্টেন হুদার কাছে পাঠালাম। বেগকে পেয়ে ক্যাপ্টেন হুদা ওর কাঁধেও কিছুটা দায়িত্ব চাপিয়ে দিল।


বসন্তপুর ঘাঁটি ও তার পার্শ্ববর্তী অঞ্চলে আক্রমণ পরিচালনা করার দায়িত্ব ওদের একলার উপর ছেড়ে দিয়ে আমার দৃষ্টি আরও দক্ষিণে শমসেরনগরে দিকে নিবদ্ধ করলাম। হাসনাবাদ থেকে শমসেরনগরের দূরত্ব চল্লিশ থেকে পঞ্চাশ মাইল। আক্রমণ পরিচালনার জন্য কৌশলগত কতকগুলো মূল অসুবিধা ছিল। প্রথমতঃ জায়গাটা আমাদের আওতা থেকে অনেক দূরে। যাতায়াত ব্যবস্থা একমাত্র নদীপথ। দ্বিতীয়তঃ যদিও ভারতীয় সীমান্তবর্তী ফাঁড়িতে একটা বেতার ব্যবস্থা ছিল, তবুও আমাদের নিজস্ব কোন বেতারযন্ত্র না থাকায় এতদূর নিয়ন্ত্রণ রক্ষা করা আমাদের পক্ষে কষ্টসাধ্য। তাছাড়াও নতুন আক্রমণ ঘাঁটি স্থাপন করার আগে জনশক্তিও প্রয়োজন উপকরণ সামগ্রীর স্বল্পতার কথা চিন্তা করতে হবে। এই সমস্ত সমস্যা বিদ্যমান থাকা জনশক্তিও প্রয়োজন উপকরণ সামগ্রীর স্বল্পতার কথা চিন্তা করতে হবে। এই সমস্ত সমস্যা বিদ্যমান থাকা সত্ত্বেও নতুন করে কোন কিছু করতে যাব কিনা এ বিষয়ে নিজে নিজে ভাবছিলাম। সৌভাগ্যবশতঃ একদিন ভোরে ২০০ ট্রেনিংপ্রাপ্ত মুক্তিযোদ্ধা বিহার প্রদেশের ‘চাকুলিয়া’ থেকে এসে হাজির হলো। এইসব যুবক মুক্তিযোদ্ধারা বাংলাদেশ সরকারের অনুরোধে ভারতীয় সামরিক বাহিনীর তত্ত্বাবধানে ‘ক্রাশ প্রোগ্রামে’ ট্রেনিং লাভ করে। প্রয়োজনের সময় ওদের প্রেয়ে খুব স্বস্তি অনুভব করলাম। সংবাদ বাহকে মাধ্যমে আমাদের সর্বাধিনায়কের কাছ থেকে একখানা চিঠি পেয়ে আরও খুশি হলাম। তাতে লেখা ছিলঃ “ব্যারাকপুরে চার্লি সেক্টর থেকে এই দু‘শো’ মুক্তিযোদ্ধারা জন্য শীগগীরই অস্ত্রশস্ত্র পেয়ে যাবেন।” সংবাদটা দ্বিগুণ জোরে আমার কানে বাজতে লাগলো দু‘শা’ রাইফেল।

সংবাদটা পাওয়ার পরেই মোজাহিদ ক্যাপ্টেন মিঃ শাজাহানকে ডেকে টাকির কাছাকাছি কোথাও একটা ঘাঁটি স্থাপন করার জন্য স্থান নির্বাচন করতে বললাম। নিরাপত্তার খাতিরে আমি চাইনে যে, প্রশিক্ষণপ্রাপ্ত মুক্তিযোদ্ধারা অদক্ষ মুক্তিযোদ্ধাদের সাথে টাকিপুর যুদ্ধক্ষেত্রে এক হয়ে মিশে থাক। আমার দপ্তরে প্রয়োজনীয় নির্দেশ দিয়ে মিঃ খুরশীদকে নিয়ে জীপে চাপলাম। খুরশীদ তথাকথিত আগরতলা মামলার একজন আসামীও ছিলো। সে সাধারণতঃ লেঃ খুরশীদ নামেই পরিচিত। জীবনের মূল্যবান অংশটা সে পাকিস্তান নৌবাহিনীতে কাটিয়েছে। একথা সে আমাকে প্রায়ই সম্মরণ করিয়ে দিত। মিঃ খুরশীদ খুব সরল, সৎ ও দেশপ্রেমিক। মুখে সবসময় হাসি। এই ভদ্রলোকটি বন্ধুবান্ধবের জন্য যে কোন সময় নিজের জীবনকে বিলিয়ে দিতে পারতো। একমুখ দাড়ি-প্রশস্ত দৃষ্টিভঙ্গী। খুরশীদকে একজন পাক্কা গোয়েন্দার মত লাগতো। জন্ম থেকেই সে আশাবাদী। ভয়ানক দুঃসময়ে ওকে আমি হাসতে দেখেছি। তার সাহচর্য পেয়ে খুব আশ্বস্ত হলাম এবং তাকে নিয়ে আমাদের সর্বাধিনায়কের সাথে দেখা করার জন্য তাঁর সদর দপ্তরে রওনা হলাম। কি আর বলবো- তিনি এমন একটা জায়গায় সদর দপ্তর স্থাপন করেছিলেন, যার নাম নিরাপত্তার (!) খাতিরে প্রকাশ করা যায় না। যা হোক, কিছুক্ষণ কথাবার্তা বলে তাঁর সাথে সাক্ষাৎপর্ব শেষ করলাম। কারণ, তিনি স্বল্পভাষী। বেশী কথাবার্তা বলে তাঁর সাথে সাক্ষাৎপর্ব শেষ করলাম। কারণ, তিনি স্বল্পভাষী। বেশী কথাবার্তা পছন্দ করতন না। কোলকাতাতেই মিঃ খুরশীদ, সুলতান আহমেদ নামে চটপটে এক ভদ্রলোককে আমার সাথে পরিচয় করিয়ে দিল। আলাপ পরিচয়ে বুঝতে পারলাম মিঃ সুলতান আহমেদ বেগের একজন প্রশিক্ষণ-গুরু। এই সংবাদে শুধু সাহসই পেলাম না, রীতিমত উত্তেজিত হয়ে উঠলাম। কেনা, এতে করে আমার নতুন আখড়ায় প্রশিক্ষণপ্রাপ্ত ছেলেদের আরও উন্নত প্রণালীতে শিক্ষা দেওয়ার সুযোগ এস গেল। আর এ জন্য মিঃ সুলতানের তত্ত্বাবধানে কাজ কার জন্য বেগকে নির্দেশও দিলাম।

সুলতান ও খুরশীদকে সংগে করে কর্মচঞ্চল কোলকাতার রাস্তা দিয়ে ব্যারাকপুরের দিকে ছুটলাম। চার্লি সেক্টর খুঁজে বের করতে বেশ সময় লেগে গেল। কেননা, এটা একটা নতুন সংস্থা। আমার ও মেজর ওসমানের সেক্টও থেকে আক্রমণ পরিচালনায় সমন্বয় সাধনের জন্য ভারতীয় সশস্ত্র বাহিনী এই সংস্থা স্থাপন করেছে। সংক্ষেপে চার্লি সেক্টরের পরিচয় হলো- এর অধিনায়ক একজন ব্রিগেডিয়ার, তাঁর অধীনে দু’জন মেজর, দু’জন ক্যাপ্টেন এবং কয়েকজন কেরানী। ব্রিগেডিয়ার জানালেন যে, ভবিষ্যৎ আক্রমণ পরিচালনার জন্য সম্ভাব্য সব রকমের সাহায্যের জন্য তিনিই দায়ী। সব সময় তাঁর ও ষ্টাফেল সক্রিয় সহযোগিতা পাব বলে আশ্বাস দিলেন। দুর্যোগময় চারটি মাসের ব্যথা-বেদনা, হতাশা ও অনিশ্চয়তার মাঝে এই প্রথমবারের মত সক্রিয় আশ্বাসের বাণী শুনলাম। এই প্রতিশ্রুতি আমাকে ভরসা দিল, সাহস যোগালো। আমর ঝিমিয়ে পড়া মনটাকে আবার আশা- আনন্দের নতুন উদ্দীপনায় সজীব করে আরও কঠিনভাবে শত্রুপক্ষের উপর আঘাত হানার জন্য ফিরে এলাম আমার সদর দপ্তরে হাসানাবাদে।

এক এক দলে ছ’জন করে মোট ষাটজন মুক্তিযোদ্ধাকে জুলাই মাসের দ্বিতীয় সপ্তাহে খুলনা পাঠিয়ে দিলাম। উদ্দেশ্য, শহরের ভেতরে ও চতুর্দিকে গেরিলা ঘাঁটি স্থাপন করা। মুক্তিযোদ্ধাদের বলে দিলাম, প্রাথমিক কাজ সমাধা করার পর যারা পথ দেখিয়ে নিয়ে যাবে, তাদেরকে আমার ঘাঁটিতে ফেরৎ পাঠিয়ে দিতে- যাতে করে ওরা চেনা গোপন পথ ধরে পরপর গেরিলা দলকে বাংলাদেশের ভেতরে নিয়ে যেতে পারে। এই গিরিলা পদ্ধতি প্রবর্তন করার প্রথম উদ্দেশ্য হলো বিকল্প গোপন পথ খুঁজে বের করা। দ্বিতীয়তঃ নির্ভরযোগ্য স্থানীয় লোকদের সহায়তায় শহরের ভেতরে ও তার চতুর্দিকে গোপন ঘাঁটি স্থাপন করা। তৃতীয়তঃ পথপ্রদর্শকদের ফেরত পাঠিয়ে খবরাখবর আদান-প্রদান কর। তখনকার দিনে এই কাজগুলো সমাধা করা খুবই কষ্টসাধ্য ছিল। কেননা, পাকিস্তানী পশুগুলোর হিংস থাবা গ্রামবাংলার সব জায়গায় তখন ছড়িয়ে পড়েছে। তবুও অকুতোভয় মুক্তিযোদ্ধারা কঠিন আত্মবিশ্বাসের দুটো কারন হতে পারে। প্রথমতঃ খুলনার অধিবাসী দ্বিতীয়তঃ পাকিস্তানী হানাদাররা নারকীয় ধ্বংসযজ্ঞে মেতে উঠলেও ভেতরের জনসাধারণের আওয়ামীলীগের উপর আস্থা ছিল। গেরিলাদের কাছে ছিল ষ্টেনগান গ্রেনেড ও চাকু। ওদের নিরাপত্তা ও পথে যদি ওরা হঠাৎ বিচ্ছিন্ন হয়ে পড়ে অথবা শত্রুর সামনে পড়ে তাহলে ওদের মোকাবেলা করার জন্য কিছু হালকা ধরনের বিস্ফোরক দ্রব্যও সাথে দিয়ে দিলাম। প্রাণঢালা আশীর্বাদ করে আগের নির্দেশানুযায়ী ওদের বিভিন্ন রাস্তায় পাঠিয়ে দিলাম।

সময়টা ছিল ১৪ই জুলাইয়ের রাত্রি। শত্রুপক্ষের সামরিক যন্ত্রটাকে শুদ্ধ করার জন্য শিল্প এলাকায় আমার দ্বিতীয় পর্বের আক্রমণ শুরু হলো। শিল্প এলাকাগুলোর কার্যক্ষমতা অচল করে দিতে পারলে সামরিক যন্ত্রটাকে বাঁচিয়ে রাখার মত হানাদারদের অর্থের অনটন ঘটবে। এই কাজটা খুবই মর্মান্তিক। কেউই চায় না তার নিজের দেশের শিল্প প্রতিষ্ঠানগুলো ক্ষতিসাধন বা ধ্বংসপ্রাপ্ত হোক। এছাড়া কোন উপায় ছিল না। কেননা, আমাদের সামগ্রিক সাফল্য অর্জনের জন্য এ কাজটা ভয়ানক প্রভাব বিস্তার করবে এবং সেই সঙ্গে শত্রুপক্ষের আক্রমণধারাও পংশু করে দেবে। ইতিমধ্যে ক্যাপ্টেন হুদাও তার ঘাঁটি থেকে আক্রমণের গতি বেশ সন্তোষজনকভাবে বাড়িয়ে দিল। জুলাই মাসের শেষ নাগাদ ৩৫ জনের ছোট্ট বাহিনীটি বাড়তে বাড়তে ৩৩০ জনে এসে দাঁড়ালো। শত্রুপক্ষের উপর রীতিমত আক্রমণ চালিয়ে তারা বেশ কিছুটা সাফল্য অর্জন করলো। বেগের অক্লান্ত সহযোগিতায় হুদা পাকবাহিনীর তিনটি সীমান্ত ঘাঁটি ধ্বংস করে দেয়। এর ভেতর ছিল দক্ষিণে উকসা, বসন্তপুরের উত্তরে দেবহাটা ও খানজী সীমান্ত ফাঁড়ি। মাইন, ডিনামাইট ও গ্রেনেড বিস্ফোরণে ওই ফাঁড়িগুলো সম্পূর্ণরূপে ধ্বংস হয়ে গিয়েছিল। উকসা অঞ্চলে পাকিস্তানী সৈন্যরা পাহারায় বেরুলে মুক্তিযোদ্ধারা কিভাবে ওদের কাবু করেছিল, সে সম্বন্ধে হুদা আমাকে একটি চমপ্রদ কাহিনী শোনালো। ওঁৎ পেতে পাকিস্তানী সৈন্যদের উপর আঘাত হানার জন্য জুলাই মাসের ২৮ তারিখ ক্যাপ্টেন হুদা ১৫ জন মুক্তিযোদ্ধারা একটি দল নিয়ে ইছামতি পার হলো। পাকিস্তানী সৈন্যরা উকসা ঘাঁটিতে খুব ভোরে পাহারায় বেরুতো। হুদা ও তার সাথের লোকের একটা খুঁটির সাথে ‘জয় বাংলা’ পতাকা লটকিয়ে তারা চারিদিকে ‘এন্টিপার সনাল’ মাই পুঁতে রেখে নিকটবর্তী একটা ধানক্ষেতের মধ্যে লুকিয়ে থাকে। হঠাৎ করে ওরা ফিস ফিস শব্দে শুনতে পেল। পাকিস্তানী সৈন্যরা তাদের দিকে এগিয়ে আসছে। তখনও গাছের ফাঁকে ফাঁকে কিছু কিছু আবছা অন্ধকার। হুদা ও তার সাথের লোকন জলভর্তি ধানক্ষেতের মধ্যে চুপচাপ প্রস্তুত হয়ে রইলো। কিন্তু দুর্ভাগ্যবশতঃ হানাদাররা এদিকে আসলো না। উড়ন্ত ‘জয় বাংলা’ পতাকাটা চোখে পড়তেই মাথাভারী কুত্তার দল তেলে-বেগুনে জ্বলে উঠলো এবং ওটাকে নামিয়ে পুড়িয়ে ফেলার জন্য বিশ্রী ভাষায় গালিগালাজ করতে করতে ছুট আসলো। আর যায় কোথায়? গমস্ত পৃথিবীটাকে কাঁপিয়ে প্রচ- বিস্ফোরণ। হাতির মত পাকিস্তানী দৈত্যগুলো টুকরো টুকরো হয়ে ছিটকে পড়লো এবং হুদা তার লোকজন ও শত্রুদের পরিত্রক্ত অস্ত্র নিয়ে নিরাপদে ঘাঁটিতে ফিরে এলো।

আমার মনে পড়ে, ‘ভট্টাচার্য’ নামক দশ বছরের একটি ছেলে বেগের বিশেষ ‘বাহিনীতে’ যোগ দেয়। এই বিশেষ বাহিনীটির নাম ‘হার্ড কোর অব সার্জেন্টস’। এর বিশেষত্ব ছিল বারো বছরের ঊর্দ্ধে কোন বালককে এই বাহিনীতে নেয়া হতো না। নতুন এসেও, ভট্টাচার্য কঠিন পরিশ্রমের বলে সার্জেন্ট মেজরের পদে উন্নতী হলো। সে নিজের অনেক যুদ্ধে অংশগ্রহণ করেছে। উপরন্ত, চারদিকে শত্রুথাকা সত্ত্বেও তাদের অবস্থান, শক্তি, সাতক্ষীরা- কালিগঞ্জ রাস্তায় পারূলিয়া ব্রীজের খুঁটিনাটি-সব মূল্যবান সংবাদ সংগ্রহের জন্য তার ক্ষুদে বাহিনীকে যোগ্যতার সাথে পরিচালনা করেছি। পারুলিয়া ব্রীজটা লম্বায় প্রায় ১৫০ ফুট। এই ব্রীজের উপর দিয়েই হানাদাররা তাদের রসদসম্ভার, অস্ত্রশস্ত্র কালিগঞ্জ ও বসন্তপুরের নিয়ে যেত। ব্রীজটার উপর হামলা চালানোর দিন ভট্টাচার্য রাতের অন্ধকারের মধ্যে হামাগুড়ি দিয়ে ব্রীজের এক প্রান্তে পাহারারত সান্ত্রীদের কয়েক গজের মধ্যে গিয়ে অপেক্ষা করতে লাগলো। আর এদিকে বেগ ব্রীজের নিচে বিস্ফোরক দ্রব্য রেখে দিল। সংকেত দিতেই এই দশ বছরের সার্জেন্ট মেজরটি ঝোপের আডাল থেকে শত্রুর দিকে গ্রেনেড ছুড়ে মারলে কোনদিক থেকে গ্রেনেড ছুঁড়েছে টের পাবার আগে সান্ত্রীরা মাটিতে লুটিয়ে পড়লো। তারপর সার্জেন্ট মেজরটি তার ছোট্ট কনুইয়ের উপর ভর করে হামাগুড়ি দিয়ে পূর্বনির্ধারিত স্থানে বেগের সাথে এসে মিলিত হলো এবং নীরব অপেক্ষা করতে লাগলো কখনো বিস্ফোরণের ভয়ানক গর্জনটা কানে ভেসে আসবে। দীর্ঘমেয়াদী বিস্ফোরক দ্রব্য বুকে নিয়ে ব্রীজটা অসম্ভব সকমের নীরব ও শান্ত। মগজহীন হানাদার সান্ত্রীরা ভারী বুট পায়ে ব্রীজের অপর প্রান্তে পায়াচারি করছিলো। বেগ হাতঘড়িটার দিকে তাকালো। সময় আসন্ন। উহ কি ভয়ানক উত্তেজনা। প্রচ- শব্দ করে ব্রীজের বেশীর ভাগ অংশ উড়ে গেল। আর পোশাক পর পাকিস্তানী পশগুলো চিরদিনের জন্য ভেসে গেল স্রোতের জলে।


আমাদের উপর্যুপরি সাফল্যে একদিন যেমন মুক্তিযোদ্ধাদের মনোবল উন্নত হলো, অন্যদিকে অনেকগুলো অসুবিধাও দেখা দিল। কেননা, মুক্তিযোদ্ধারা ঘন ঘন আক্রমণ করায় পাক হানাদাররা ক্ষেপে গিয়ে সীমান্ত অঞ্চলের লোকজনের উপর চরম অত্যাচার আরম্ভ করলো। ওদের অকথ্য অত্যাচারের ফলে স্থানীয় লোকজন আমাদের উপর কিছুটা বিরূপ মনোভাবাপন্ন হয়ে উঠলো। এর ফলে আমাদের গেরিলা কৈৗশল অনেকটা ব্যাহত হলো। বেসামরিক জনসাধারণ আমাদেরকে শত্রুমনে করতো না। কোন অঞ্চল মুক্ত হলে সেখানে আমরা অবস্থান করি, এটা তারা মনে মনে সব সময় কামনা করতো। কিন্তু নানান অসুবিধার জন্য আমরা মুক্তাঞ্চলে থাকতাম না। প্রথমতঃ প্রকৃতপক্ষে কোন জায়গা দখলে রাখা আমাদের উদ্দেশ্য ছিল না, দ্বিতীয়তঃ আমাদের ছেলেরা আত্মরক্ষামূলক যুদ্ধে প্রশিক্ষণ প্রাপ্ত নয়। তৃতীয়তঃ লোকসংখ্যা ও অস্ত্রশস্ত্রের দিক দিয়ে ওরা আমাদের চাইতে অনেক উন্নত। খ-যুদ্ধ চালাবার মত শক্তি আমাদের ছিল না। সুতরাং একমাত্র কৌশল আমাদের সামনে যা খোলা ছিল, সেটা হলো সেই পুরানো কায়দা-‘আক্রমণ করো এবং পালিয়ে এসো।’ এই কৌশল আবলম্বন করায় যুদ্ধক্ষেত্রের চারদিকের নিরীহ লোকদের জীবনে নেমে আসলো অবর্ণনীয় দুঃখ-কষ্ট। কিন্তু আমাদের কোন বিকল্প পন্থাও ছিল না।


শাসনকার্য পরিচালনার জন্য কিছু লোক হিংগলগঞ্জ রেখে ক্যাপ্টেন হুদা ইতিমধ্যেই তার দপ্তর উকসা নিয়ে এসেছে। উকসায় তাঁকে পর্বতপ্রমাণ সমস্যার সম্মুখীন হতে হয়েছিল। কেননা, নদীর তীর বরাবর উঁচু বাধ ছাড়া আর কোন জায়গা ছিল না, যেখানে মুক্তিযোদ্ধারা শত্রুর মোকাবেলা করার জন্য ঘাঁটি গেড়ে বসতে পারে। বঁধের নীচে যতদূর চোখ যায় শুধু কর্দমাক্ত ধানক্ষেত। অন্য কোন উপায় না থাকায় বৃষ্টির হাত থেকে বাঁচার জন্য গর্ত খুঁড়ে তার মধ্যে মাথা গুঁজতে হতো। তাড়াতাড়িতে খোঁড়া এই ব্যূহগুলো প্রবল বৃষ্টির ঝাপটা সহ্য করতে পারতো না। এই মুক্তিযোদ্ধারা অনেক সময় বৃষ্টির মধ্যে দাঁড়িয়ে ভিজতো। বেশীর ভাগ সময় আধপেটা খেয়ে দিন কাটাতো। কেননা, রান্নাবান্না কার অনেক অসুবিধাও ছিল। যুদ্ধে পাঠিয়ে দিয়ে হুদা ওদের মনোবল বাঁচিয়ে রেখেছিল। ভাবতে অবাক লাগে, মুক্তিযোদ্ধাদের খাওয়ার চাইতে যুদ্ধের দিকে আসক্তি ছিল বেশী। শত্রুর উপর হামলা করার জন্য ক্যাপ্টেন হুদা ও সহ-অধিনায়ক বেগ দুশো মুক্তিযোদ্ধা নিয়ে একদিন রাতে শ্যামনগরের দিকে অগ্রসর হলো। সময়টা এমনভাবে নির্ধারিত করা হয়েছিল যে রাত্রে রওনা হয়ে ভোর হওয়ার কিছু আগেই শ্যমনগর পৌঁছে যায়-যাতে করে মুক্তিযোদ্ধাদের ছোট ছোট দলে ভাগ করে বিভিন্ন গুরুত্বপূর্ণ স্থানে বসিয়ে দেয়ার জন্য যথেষ্ট সময় হাতে পাওয়া যায়।

ছোট ছোট ছেলেদের পক্ষে ধানক্ষেতের মধ্যে এই দীর্ঘ পথ হেঁটে যাওয়া খুব আরমদায়ক ছিল না। নিচে পায়ে কাঁটার আঘাত, উপরে ঠাণ্ডা বাতাস আর বৃষ্টি মাথায় নিয়ে ওরা অন্ধকারের ভেতর এগিয়ে চললো শ্যামগরের দিকে। পথের সাময়িক বাধাকে ওরা ভ্রক্ষেপই করলো না। কেননা ওদের অন্তরে ছিল বাংলার সোনালী ভবিষ্যৎ আর শ্রত্রুর প্রতি হিংসার চরম আগুন। সারাদিন তীব্র সংঘর্ষের পর সন্ধ্যা নামতেই শত্রুপক্ষের কামান, মর্টার, মেশিনগান স্তব্ধ হয়ে গেল এবং হানাদাররা চরম পরাজয় বরণ করলো। যুদ্ধক্ষেত্রের কিছু পেছনে শত্রুপক্ষের পঞ্চাশজনের একটা দল বেতারযন্ত্র ও ভারি অস্ত্রপাতি নিয়ে অবস্থান করছিল। ওদের মর্টার ও কামানের গুলি শ্যামল-শস্যক্ষেত পুড়িয়ে ছারখার করে দিল। কিন্তু আমাদের বিশেষ ক্ষতি করতে পারলো না। শত্রুপক্ষের লোকজন পালিয়ে যাবার সময় পথে গোপন স্থানে লুকিয়ে থাকা আমাদের ছেলেরা অতর্কিত ওদের উপর হামলা চালিয়ে খতম করে দেয়।


শ্যামনগর থেকে পালাবার দুটো মাত্র পথ খোলা ছিল। একটা ভেটখালির দিকে, অন্যটা বসন্তপুরের দিকে। এই দুটো রাস্তাতেই হাবিলদার সোবহান ও মুক্তিযোদ্ধা লিয়াকতের অধীনে আমাদের ছেলেরা ওঁৎ পেতে বসে ছিল। লিয়াকত দুর্দান্ত সাহসী। নভেম্বর মাসের কোন সময়ে বাংলাদেশ সশস্ত্র বাহিনীতে অফিসার পদের প্রশিক্ষণের জন্য চলে যায়। শ্যামনগরের উপরে এই আক্রমণ আমার সেক্টরে একটা বিরাট বিজয়। এই বিজয়ে জনসাধারণেরও মনোবল অনেকাংশে বেড়ে গেল। শত্রুপক্ষের ক্ষতির তুলনায় আমাদের তেমন বিশেষ ক্ষতি হয়নি। ওদের অনেক লোকজন মারা যায়। আমাদের চারটি ছেলের মধ্যে মারাত্মকভাবে দু’জন জখম হয়। আর দু’জন সামান্য আঘাত পায়।


শ্যামনগর মুক্ত হওয়ায় জনগণের চক্ষু খুলে গেল। ওরা এই প্রথমবারে মত মুক্তিবাহিনীর শক্তির পরিচয় পেল। হুদার কাছে খবর পাঠালাম, যেভাবেই হোক একটা নির্দিষ্ট সময় পর্যন্ত শ্যামনগর আমাদের দখলে রাখতেই হবে। কেনন, আমার ইচ্ছা দখলক্রত রাস্তা ধরে খুলনা, মংলা ও চালনা পোর্টে মুক্তিবাহিনী পাঠিয়ে দিয়ে শত্রুর উপর আঘাত হানবো। আমার নির্দেশমত হুদা ও বেগের উপর শ্যামনগরের সমস্ত দায়িত্ব ছেড়ে দিয়ে কালিগঞ্জ-বসন্তপুর অঞ্চওে শত্রুপক্ষের উপর হামলা জোরতার করার জন্যা সে নিজেই হিংগলগঞ্জে ছুটে এলো।


পদাতিক বাহিনীর দ্বারা সাহায্যযুষ্ট শত্রুপক্ষের একদল সৈন্য এই অঞ্চলে ঘাঁটি গেড়ে বসেছিল। ওরা নদীপথে ইছামতী দিয়ে যাতায়াত করতে পারতো না। কিন্তু ওদের গানবোটগুলো কালিগঞ্জ বরাবর যমুনা নদী দিয়ে দক্ষিণে পাইকগাছা পর্যন্ত পাহারা দিত। যাতায়াত ও সরবরাহ ব্যবস্থা অব্যাহত রাখার এটাই প্রধান রাস্তা। শত্রুদের সরবরাহ ব্যবস্থা বিচ্ছিন্ন করার জন্য উত্তর-পূর্বদিকে যমুনার তীর বরাবর গেরিলা ঘাঁটি স্থাপন করার জন্য ক্যাপ্টেন হুদাকে একটা পরিকল্পনা তৈরী করে দিলাম। যখন খবর পাওয়া গেল যে, পাকিস্তানী গানবোটগুলো যমুনায় পাহারা দিয়ে বেড়াচ্ছে, তখন ভারতীয় সেনাবাহিনীর একটা দল ‘রিকয়েললেস’ রাইফেল নিয়ে হিংলগঞ্জ এসে ঘাঁটি গাড়লো। এই দূরপাল্লার রাইফেল দিয়ে গানবোটগুলোকে সহজেই আঘাত করা যায়। সেন বর্মা নামে একজন অল্পবয়স্ক লেফটেন্যান্ট এই বাহিনীর অধিনায়ক। ভারতের প্রধান নির্বাচনী কমিশনার মিঃ সে বার্মার পুত্র। পূর্বে বরিশাল জেলার অধিবাসি ছিলেন। এ সময় ভারতীয় সৈন্যরা সরাসরী মুক্তিযুদ্ধে অংশহগ্রহণ করতো না। প্রয়োজনবোধে মুক্তিযোদ্ধারা কোন সাহায্য চাইলে ভারতীয় সৈন্যরা পিছন থেকে শত্রুপক্ষের উপর গোলাবর্ষণ করতো। কিন্তু প্রতিভাদীপ্ত যুবক এই সেন বর্মাকে বাধা দেবে? সে ক্যাপ্টেন হুদার ইছামতী পার হয়ে হানাদারদের উপর ক্ষিপ্রগতিতে আক্রমণ চালিয়ে আবার এপারে ফিরে আসতো। ক্যাপ্টেন হুদা লেঃ সেন বর্মাকে সহযোগী হিসাবে পেয়ে খুবই খুশী হলো।


আক্রমণ পরিচালনায় হুদার যোগ্যতার উপর সম্পূর্ণ আস্থা রেখে আমি ফ্লাইট সার্জেন্ট সলিমুল্লাহকে নিয়ে শমসেরনগরে যুদ্ধ পরিচালনা ঘাঁটি স্থাপন করার পাকাপোক্ত সিধান্ত নিলাম। সলিমুল্লাহ শক্তিশালী ও সাহসী। তখনকার পরিস্থিতি মোকাবিলা করার জন্য তাকেই উপযুক্ত মনে করলাম। হাসানাবাদে আমার যে লঞ্চটি ছিল তাকে করে ত্রিশজন মুক্তিযোদ্ধাকে সলিমুল্লাহর অধীনে শমসেনগর পাঠিয়ে দিলাম। শমসেরনগর অনেক দূরে রায়মংগল নদীর তীরে অবস্থিত। এই জায়গাটার অনেক রকমের অসুবিধা ছিল। কিন্তু আমার সার্বিক যুদ্ধ পরিচালনার জন্য স্থানটার গুরুত্ব ছিল অপরিসীম। প্রথমতঃ আমি চাচ্ছিলাম সমগ্র সুন্দও বনাঞ্চলে আধিপত্র বিস্তার করে বাংলাদেশের অভ্যান্তরে গেরিলা ঘাঁটিগুলোতে প্রয়োজনীয় জিনিসপত্র সরবরাহের জন্য একটা নিরাপদ রাস্তা। দ্বিতীয়তঃ আমি ভাবছিলাম বাংলাদেশের অভ্যান্তরে একটা আক্রমলকারী দল পাঠিয়ে বরিশাল, পটুয়াখালী ও গোপালগঞ্জে যেসব বিক্ষিপ্ত মুক্তিবাহিনী শত্রুপক্ষের উপর আক্রমণ পরিচালনা করে তাদের সাথে একটা সুষ্ঠ যোগাযোগ স্থাপন করা। মুক্তিযোদ্ধাদের কোন তাঁবু, রেশন ও পোশাক না থাকা সত্ত্বেও সলিমুল্লাহ হৃষ্টচিত্তে শুধুমাত্র সাহসের উপর ভর করে আগষ্ট মাসের শেষদিকে শমসেরনগরে ঘাঁটি স্থাপন করতে উঠে পড়ে লেগে গেলা। বর্ষা ঋতুতেই সে ঘাঁটি বানাবার মনস্থ করলো। শমসেরনগরে ভারতীয় সীমান্তবর্তী ফাঁড়ির আধ মাইল দক্ষিণে নদীর তীরে বাঁশ দিয়ে একটা ঘাঁটির মত তৈরী করা হলো। এর চতুর্দিকে কাদাপানি। ওকে যে কাজের ঘাঁটিটার চারদিক জলকাদা। আসওে সলিমুল্লাহ সাহেব একজন কেতাদুরস্ত লোক। বর্ষা ও কাদামাটির ভেতর যখন মুক্তিযোদ্ধাদের নিয়ে বেরিয়ে পড়তো, তখন ফ্লাইট সার্জেন্ট সলিমুল্লাহকে খুবই খুশী মনে করত। বিশেষভাবে তাগিদ দেয়ায় তার ছেলেদের জন্য বর্ষাতি পাঠিয়ে দিলাম। সপ্তাহ শেষে প্রয়োজনীয় রেশনপত্র পাঠিয়ে দিতাম। সলিমুল্লাহর তেমন আর কোন অভিযোগ ছিল না। শুধু প্রধান লঞ্চচালক মোশাররফ মিযা মাঝে মাঝে অস্ত্রশস্ত্রের একটা বড় তালিকা নিয়ে হাজির হতো।


শমসেরনগর যাবার কিছুদিন পরেই কৈখালিতে পাক বাহিনীর উপর উপর্যুপরি কয়েকবার হামলা চালিয়ে সীমান্তবর্তী ঘাঁটিটা অধিকার করি এবং সরাসরি এপারে সলিমুল্লাহ আর একটা ঘাঁটি স্থাপন করে। ইতমধ্যে সুন্দরবনের ‘রাজা’ নওয়াবদীর সাথে পরিচয় হয়। সুন্দরবন এলাকায় এই নওয়াবদী রূপকথার সেই কালো দৈত্যটার মত। বেশ বড় মুখম-ল। সারামুখ ভর্তি দার্ড়ি। প্রায় ছ’ফুট লম্বা। দেহগঠন অত্যান্ত সুদৃঢ়। সারা সুন্দরবন এলাকায় সে একটা ভয়ানক ত্রাস। তার একমাত্র ব্যবসা চোরাচালানি। পূর্বের কুকীর্তি সত্ত্বেও, যখন আমি সেপ্টেম্বরের প্রথম সপ্তাহে তার সাথে দেখা করলাম তখন আমার কাছে সে অত্যান্ত লাজুক, ভদ্র ও অতিথিপরায়ণ বলে মনে হলো। হ্যাঁ, মনে পড়ছে, তারিখটা ৩রা সেপ্টেম্বর।


আমার সেক্টরের একটা লঞ্চে করে যাচ্ছিলাম। আমার অধীনস্থ লঞ্চগুলো শীগগীরই ‘বাংলাদেশ নেভি’ নামে পরিচিত হলো। সেপ্টেম্বরের শেষদিক আমার নৌ-বাহিনীতে ৬টা মটর লঞ্চ যোগাড় করা হয়। এগুলো শত্রুবাহিনীর কাছ থেকে ছিনিয়ে নেয়া হয়েছিল। শুধুমাত্র যাতায়াত ব্যবস্থার জন্য নিয়োজিত রাখার চাইতে আমি ভাবলাম, এগুলোকে অস্ত্রশস্ত্রে সজ্জিত করে গানবোটের কায়দায় ব্যবহার করা ভাল। সর্বধিনায়ক কর্নেল ওসমানীর কাছে আমি আমার পরিকল্পনার কথা জানাতেই তৎক্ষণাৎ রাজী হয়ে গেলেন। তারপর অধিনায়ক মুখার্জীর আন্তরিক প্রচেষ্টায় ভারতীয় বাহিনীকে অনেক বুঝিয়ে-সুঝিয়ে আমার ছ’টি লঞ্চের জন্য ৫০টি ব্রাউনিং বিমানধ্বিংসী মেশিনগান নিয়ে এলাম। হালকা মেনিগান ও ছোট ধরনের অস্ত্রশস্ত্র চালাবার জন্য এক একটি লঞ্চে দশজন করে নাবিক মোতায়েন করলাম। আমার ভাগ্য ভাল যে, আমি সব নৌ-বাহিনীর লোকজন পেয়ে গিয়েছিলাম। আগে তার পাকিস্তান নৈৗ-বাহিনীতে চাকরিরত ছিল। বদরে আলম নামে একজন বেশ অভিজ্ঞ লোকের অধীনে নৌ-বাহিনীর এইসব লোকজনকে একত্র করলাম। যুদ্ধের সময় বদরে আলমকে সম্মানসূক লেফটেন্যান্ট পদে ভূষিত করা হয়। লেঃ খুরশীদ এই নৌ-বাহিনী গড়তে আমাকে সাহায্যে করেছে। এইসব লোকেদের যোগাড় করার জন্য সে একসেক্টর থেকে আর এক সেক্টরে অক্লান্তভাবে ঘুরে বেরিয়েছে। ছেলেরা মানের মত কাজ পাওয়ায় ওর উপর খুব কৃতজ্ঞ হলো। আমার এই সংস্থাটি পরে ‘বাংলাদেশ নৌবাহিনী’ নামে পরিচিত হয়ে ভয়ানক উত্তেজনার সৃষ্টি করেছিল। এই বাহিনীর উপর প্রথম কাজ দেয়া হলো, সুন্দরবনের অভ্যন্তরে গেরিলা ঘাঁটিগুলোতে প্রয়োজনীয় জিনিসপত্র রীতিমত সরবরাহ করা। দ্বিতীয়তঃ নদীতে আক্রমণাত্বক পাহার দেয়া। তৃতীয়তঃ নৌ-সংক্রান্ত কাজকর্ম সুসমাধা করা। নৌ-সংক্রান্ত কাজকর্ম বলতে বুঝায়-মুক্তিযোদ্ধাদের একটি নির্দিষ্ট ঘাঁটিতে নামিয়ে দেয়া। তারপর কাজ সমাধা হলে আবার তাদের ফিরিয়ে নিয়ে আসা।


সেপ্টেম্বরের ৩ তারিখ রাত্রে যার সাথে দেখা হয়েছিল, সুন্দরবনের ‘রাজা’ সেই নওয়াবদী প্রসঙ্গে ফিরে আসি। হাসনাবাদ থেকে দীর্ঘ পাঁচ ঘন্টা লঞ্চে থাকার পর শমসেরনগর পৌছলাম। তখন রাত গাঢ় অন্ধকার। মূষলধারে বৃষ্টি হচ্ছিল। এত অন্ধকার যে দু’গজ সামনে পর্যন্ত দেখা যায় না। চালকের পক্ষে লঞ্চ চালনা করা বেশ কষ্টকর হয়ে উঠলো। সার্চলাইটের আলোতে বেশীদুর দেখা যায় না। প্রমত্তা রায়মঙ্গল এর উপর ভেসে বেড়াচ্ছি। হঠাৎ তীর থেকে আমাদের উপর টর্চলাইটের আলো এসে পড়লো। অনুসন্ধানে জানতে পারলাম যে, ওটা ভরতের সীমান্ত ফাঁড়ির আলো। ওই ফাঁড়ির লোকেরা সলিমুল্লাহার আস্তানায় পৌছতে আমাদেরকে যথেষ্ট সাহায্য করলো। এই সময় বৃষ্টির মধ্যে দেখতে পেয়ে সলিমুল্লাহ আনন্দে আত্মহারা। ওখানকার সব ছেলের সাথে আমি দেখা করলাম। বৃষ্টির ঝাপটা এসে বাঁশের ঘরের মধ্যে ঢুকছিল। এই বর্ষার রাত্রেই সুন্দরবনের ‘রাজা’ নওয়াবদীর সাথে আমার দেখা হয়। পাক-বর্বরদের নৃশংস অত্যাচারে টিকতে না পেরে সুন্দরবনের হরিনগর গ্রামে তার পৈতৃক ভিটামাটির মায়া ত্যাগ করে ঝড়ের মধ্যেই পরিবারের সবাইকে তিনটি নৌকায় নিয়ে নওয়াবদী বেরিয়ে পড়ে। সুন্দরবনের রাজার চোখে জল। সে স্বপ্নেও ভাবতে পারেনি যে, তার জীবন এমন দুঃখের দিন কখনো আসবে এবং পিতৃপুরুষের ভিটেমাটি ছেড়ে চলে যেতে হবে। হারিকেনের আবছা আলোতে দেখতে পেলাম তার চোখে প্রতিহিংসার আগুন। চপলমতি ছোট্ট বালকের মত হঠাৎ সেই শক্ত মানুষটা ডুকরে কেঁদে উঠলো। সে আমাকে জানালো যে মাত্র চারটা রাইফেল পেলে আজ রাত্রেই তার পরিবারের লোকজন নিয়ে সে গ্রামে ফিরে যাবে। তক্ষুনি তাকে চারটা রাইফেল দিয়ে দিলাম। নিকষ কালো লোকটা প্রচ- উল্লাসে সাদা দাঁতগুলো বের করে দুরন্ত বাতাসের সাথে দৈত্যের মত অন্তর্হিত হলো। এর ফলে শীগগীরই সে সুন্দরবনের গভীরে আমাদের গেরিলা ঘাঁটি প্রসারিত করতে নিষ্ঠার সাহে সাহায্য করেছিল।


বেগের একটি ‘যুদ্ধবাহিনী’ ছিল। তারা সবাই স্বেচ্ছাসেবী। বাংলাদেশের যে কোন জায়গায় যে কোন ঝুঁকি নিতে তারা সর্বদা প্রস্তুত থাকেতো। সংখ্যায় সব মিলিয়ে দুশো হবে। সবাই যুদ্ধ করার মত উপযুক্ত। যা কল্পনা করেছিলাম- সেই প্রস্তুতি, সেই উৎকর্ষতা ওদের মাঝে দেখতে পেয়ে আমি সুন্দরবনের গভীরে গেরিলা ঘাঁটি স্থাপন করার লোভ সামলাতে পারলাম না। সুন্দরবনটা দেখতে প্রায় ভিয়েতনামের হো চি মিন সড়কের মতো। কোন কারণে যুদ্ধ বিলম্বিত হলে, প্রাকৃতিক গুপ্তস্থানে ভরপুর এই সুন্দও বনাঞ্চল ছাড়া বাংলার আর কোন জায়গা এতটা সুবিধাজনক নয়। ব্যূহ রচনার কৌশলাদি ঠিকমত নিরূপণ করে এই অঞ্চলে যদি ঘাঁটি স্থাপন করা যায় তাহলে মুক্তিযুদ্ধ যে কোনভাবে যে কোন সময়সীমা পর্যন্ত চালিয়ে নেয়া সম্ভব হবে। এই পরিকল্পনা মনে রেখে কৈখালিতে সলিমুল্লাহর জায়গায় বেগকে বসিয়ে দেয়ায় আমি তাকে শ্যামনগর থেকে নিয় এলাম। কাজ শুরু করার প্রাথমিক পদক্ষেপ হিসাবে বেগকে বুড়ি গোয়ালিনী, হরিনগর ও মুন্সিগঞ্জে ঘাঁটি স্থাপন করার দায়িত্ব দিলাম। ফ্লাই সার্জেন্ট সলিমুল্লাহর নেতৃত্বে রাতের বেলায় অতর্কিত হামলা চালিয়ে দু’জন পাকিস্তানী সৈন্য কয়েকজন রাজাকার খতম করে এক সপ্তাহ আগে এই ‘বুড়ি গোয়ালিনী’ অধিকার করা হয়। বুড় গোয়ালিনীতি বন বিভাগের অফিস ও একটা শক্তিশালী ট্রান্সমিটার ছিলো।


দুঃসাহসিক কাজের জন্য সলিমুল্লাহকে সম্মানসূচক লেফটেন্যান্ট পদে উন্নীত করা হয়। এই বুড়ি গোয়ালিনী অধিকার করা আমাদের পক্ষে একটা বিরাট সফলতা। কেননা, এখান থেকেই পাক সৈন্যরা সুন্দরবনের ভেতরে ও অগ্রভাগে আমাদের চলাচলের উপর নজর রাখতো এবং খবর সংগ্রহ করতো। উল্লেখ করা যেতে পারে যে, এই ট্রান্সমিটারটাই আমার যাত্রার উদ্দেশ্যটা ব্যর্থতার পর্যবসিত করেছিল। সলিমুল্লার কাছ থেকে দায়িত্ব নেওয়ার পর বেগ ও তার বাহিনী শত্রুপক্ষের হামলা করার জন্য অস্থির হয়ে উঠলো। গানবোটগুলির উপর আঘাত করার জন্য বেগ সবসময় ওঁৎ পেতে প্রস্তুত হয়ে থাকতো। বুড়ি গোয়ালিনি পতনের পর পাক হানাদাররা মাঝে মাঝে আমাদের ঘাঁটির নিম্নাঞ্চল গানবোট নিয়ে পাহারায় বেরুতো। অক্লান্ত পরিশ্রম করে উপর্যুপুরি কয়েকবার আক্রমণ চালিয়ে হরিনগর ও মুন্সিগঞ্জ থেকে হানাদার বাহিনী বিতাড়িত করে বেগ সেখানে গোপন ঘাঁটি স্থাপন করলো। এইসব ঘাঁটি থেকে বিতাড়িত হবার পর পাক হানাদাররা সহসা পাল্টা আক্রমণ করতো না। কোন কারণে তারা যেন নরম হয়ে গেল। আমরা কখনও আক্রমণ করলে হানাদাররা খুবই ভীতসন্ত্রস্ত হয়ে উঠতো। বোধ হয় ওদের ভয় ধরেছিল যে, আমরা ওদের চারদিক দিয়ে ঘিরে ফেলেছি। কেননা একদিকে সুন্দরবনের উপরিভাগ থেকে বেগ ও তার দুঃসাহসী যোদ্ধারা শত্রুদের উপর ক্রমাগত আক্রমণ চালাচ্ছি, আর অন্যদিকে দক্ষিণ শরণখোলা থেকে কঠিন আঘাত হানছিল ক্যাপ্টন জিয়া।


মাত্র সীমান্ত পরিধির ভেতর সীমাবদ্ধ এই যুদ্ধে আমি খুশী ছিলাম না। কেননা, সীমান্ত এলাকা থেকে মাত্র কয়েক মাইল জুড়ে আমাদের মুক্তাঞ্চল গড়ে উঠেছে এবং পাকিস্তানের সুশিক্ষিত সৈন্যবাহিনীর বিরুদ্ধে সার্বিক বিজয় অর্জন করতে আমাদের বহু বছর লাগতে পারে। কারন ওরা বৃত্তাকারে সুদৃঢ় ব্যূহ রচনা করে দীর্ঘসূত্রতার কৌশল অবলম্বন করছে এবং যতই সময় যাচ্ছে, ওরা নিজেদের অবস্থার খুবই মজবুত করে নিচ্ছে। যদিও পাকিস্তানী হানাদাররা বৃত্তাকার যুদ্ধে লিপ্ত ছিল, তবুও তারা মানসিক দিক দিয়ে একদম ভেঙ্গে পড়েছিল। তৎসত্ত্বেও ওদের উপর বড় রকমের আঘাত হানার মত অবস্থান আমাদের ছিল না। তাছাড়া, মুক্তিযোদ্ধারা গেরিলা যুদ্ধ পদ্ধতি সম্বন্ধেও খুব বেশী পারদর্শী নয়। তাড়াতাড়িতে যেটুকু প্রশিক্ষণ পেয়েছিল, তাতে কোন কোন খন্ডযুদ্ধে সবাইকে একত্রে জড় হয়ে শত্রুর মোকাবেলা করতে দেখা গেছে। এটা আমাদের পক্ষে আত্মঘাতী স্বরূপ। যখনই আমাদের বড় রকমের একটা বিপর্যয় এসেছে, তখনই দেখা গেছে যে, এটা ওদের একত্রে জড় হবার চিরাচরিত অভ্যাসের পরিণত। যা হোক, সময়ে যুদ্ধ করে সফলতা আমরা অর্জন করেছি, তা থেকে পরিষ্কারভাবে উপলব্ধি করতে পেরেছি যে, যুদ্ধকৌশল নয়-আক্রমণের গতিধারা ও আক্রমণাত্মক মনোভাবটাকে যদি বাঁচিয়ে রাখতে পারি, তাহলে ভবিষ্যতে আমাদের সফলতা আসবেই।

এই রুপরেখাটা মনে রেখে বিশদভাবে পরিকল্পনা তৈরী করলাম যে, দেশের প্রতি আনাচে-কানাচে মুক্তিযোদ্ধাদের ছড়িয়ে দিতে হবে ও আক্রমণের ক্ষেত্রকে প্রসারিত করতে হবে প্রতি থানায়। থানা থেকে গ্রামে। গ্রাম থেকে ঘরে ঘরে-যেন শত্রুরা পিছনে দেখতে ‘আজরাইল’ ওদের সামনে। যে হারে প্রশিক্ষণপ্রাপ্ত মুক্তিযোদ্ধারা আমার নতুন ক্যাম্প ‘বাকুনদিয়া’ এসে জড় হচ্ছিল, তাতে ওদের জন্য যদি প্রয়োজনীয় অস্ত্রশস্ত্র যোগাড় করা যায়, তাহলে এই পরিকল্পনার রূপায়ণ মোটেই কষ্টকর নয়। বাকুদিয়া বাংলাদেশের মুক্তিসংগ্রামের ব্যস্ততম ও বৃহত্তম পাদপীঠ-যেখানে মুক্তিগামী মানুষের এই মৃত্যুঞ্জীয় কাফেলা প্রবল প্রাণোদ্দামে ভরপুর হয়ে এই প্রশিক্ষণ কেন্দ্র হতে উল্কার মতো ছুটে গিয়েছিল ঐ মানুষখেকো বাঘ ও হিংস্র জন্তুর অবাধ লীলাক্ষেত্র সুন্দরবনের গভীর অভ্যন্তরে এবং বাংলার মাঠে-ঘাটে, প্রতিটি গ্রামে ও গঞ্জে।

৯ নং সেক্টর আমার অধীনে সর্বসাকুল্যে তিনখানা জীপ, একটি বাস ও একটি ট্রাক ছিল। এর ভেতরে মেজর ওসমানের কাছ থেকে নেযা টয়োটা জীপটাও আছে। আমি ভাগ্যবান যে, গেরিলা পদ্ধতি প্রবর্তনের সময় এই যানবাহনগুলো পেয়েছিলাম। গাড়ী ও ট্রাকগুলো বৃষ্টির মধ্যে অনেক সময় চলতে পারতো না। এই গাড়িগুলোর অবস্থা খুবই শোচনীয় ছিল। কোননা মুক্তিযুদ্ধের প্রথম দিকে এই গাড়ীগুলো বাংলাদেশ থেকে নিয়ে আসা হয়। তারপর থেকে এর কোন রক্ষণাবেক্ষণই হয়নি। অবশ্য শেষের দিকে ১৯৭১ সালের অগষ্ট মাসের কোন এক সময়ে ব্যারাকপুরের চার্লি সেক্টর পশ্চিম রণাঙ্গনের ‘জয় বাংলা’ গাড়ীগুলোর রক্ষণাবেক্ষণের দায়িত্ব নেয়। এ কাহিনীর একটা দিক মাত্র। নৌকায় খালবিল দিয়ে গেরিলা পাঠানোর চেয়ে স্থলপথে পাঠানোর অনেকটা কম সমস্যা- সংকুল। স্থলপথে যারা যাবে তাদের শুধু রেশনের টাকা দিয়ে দিলেই সমস্যার সমাধান হয়ে যায়। কিন্তু যারা জলপথে যাবে, তাদের জন্য চাই পথঘাট ভাল চেনে এইরকম উপযুক্ত মাঝি। এই সময় ওই রকম মাঝি যোগাড় করা খুবই দুষ্কর ছিল। ভাগ্য ভাল, এ ব্যাপারে আদম সন্তান পাচার করে এই রকম একজন চোরাচালানীর সাক্ষাত পেয়ে গেলাম। সারাজীবন সুন্দর বনের খাল বিল দিয়ে সে চোরাকারবার করেছে। সুতরাং মানচিত্রের চাইতেও সুন্দরবনের গোপন পথঘাটের খবর তার কাছে সঠিকভাবে পাওয়া যেত। সে প্রাণ দিয়ে কাজ করছে এবং কয়েক হাজার মুক্তিযোদ্ধাকে পথ দেখিয়ে বাংলাদেশের দক্ষিণাঞ্চলে বরিশাল, ভোলা ও পটুয়াখালীতে নিরাপদে পৌঁছে দিয়েছে। তার নাম রইজুদ্দিন। এক সময়ের কোটিপতি। আজ তার সর্বস্ব পাকহানাদাররা কেড়ে নিয়েছে। বয়স পঞ্চাশের মাঝামাঝি, পাতলা, কালো। এই রইজুদ্দিন ভয়ানক ধূর্ত ও চটপটে একদিন সে গর্ব করে বললেঅ, “স্যার, হানাদারদের বাপের সাধ্য নেই আমাকে ধরে। কোননা, এই দীর্ঘ পঁচিশ বৎসর ওদের চোখে ধুলো দিয়ে ‘কাম’ করে আসছি। কিন্তু খোদাকে বিশ্বাস করি। তিনি নারাজ হলে যে কোন মুহূর্তে আমি ধরা পড়তে পারি।

জুলাই মাসে ৬০ জন লোকের একদল মুক্তিযোদ্ধা খুলনার উদ্দেশ্য যাত্রা করেছিল। আরও দল, পথ দেখিয়ে নিয়ে যাবার পথপ্রদর্শকদের আগষ্ট মাসের শেষ সপ্তাহে ফেরত পাঠিয়ে দেবার কথা ছিল। কিন্তু ওরা মাত্র চারজন ফিরে এসে খবর দিল যে, রাজাকারদের জন্য খুলনায় থাকা খুবই কষ্টকর হয়ে উঠেছে। মুসলিম লীগের পান্ডরা বাঙ্গালীদের দিয়ে এই রাজাকার বাহিনী গঠন করেছে। জুন মাস থেকেই রাজাকার বাহিনীতে লোক ভর্তি বেড়ে যায়। কেননা, ওই সময়ে বেশীভাগ জোয়ান ছেলেরা প্রশিক্ষণের জন্য সীমান্ত পার হয়ে ভঅরতে চলে আসে। তখন থেকে আগষ্ট মাসের মাঝামাঝি সময় পর্যন্ত বাংলাদেশের অভ্যন্তরে একটা থমথমে ভাব। এই সময়ে রাজাকারদের ঘৃণ্য সহযোগিতায় পাক-বর্বররা নৃশংস হত্যাযজ্ঞের মাত্রা বহুলাংশে বাড়িয়ে দেয়। এর উপর এই সময়ে বিহারী মুসলমানদের নিয়ে গঠিত আর একটা বাহিনী দেশব্যাপী লুন্ঠন, ধর্ষণ ও নারকীয় হত্যাযজ্ঞে মেতে উঠলো। এমনকি, ওদের প্রভুদের পশুপ্রবৃত্তিকে খুশি করার জন্য এই পা-চাটা কুকুরের দল নারী হরণ পর্যন্ত করতে এতটুকু সংকোচ বা দ্বিধা করলো না। এইসব হৃদয়বিদারক খবর শুনে আমরা যে কিরূপ মর্মাহত হয়েছিলাম, তা ভাষায় প্রকাশ করা সম্ভব নয়। সেই প্রতিহিংসার অনির্বাণ শিখা প্রতিটি মুক্তিযোদ্ধার অন্তরে দাউ দাউ করে জ্বলতে লাগলো। সারা জুলাই মাস ধরে পুরো বর্ষা। দপ্তরে দপ্তরে প্রতিটি মুক্তিযোদ্ধা, অধিনায়ক এখনই এই মুহুতে শত্রুবাহিনীর উপর ঝাঁপিয়ে পড়ার জন্য প্রস্তুত। সবাই যুদ্ধংদেহী চিৎকারে ফেটে পড়লো। বর্ষাকালেই শত্রুর বিষদাঁত ভেঙ্গে ফেলে বাংলার পবিত্র মাটিতে যুদ্ধ করার চিরদিনের জন্য স্তব্ধ করে দিতে হবে। মোট কথা জুলাই, আগষ্ট-এই দু’মাস মুক্তিযোদ্ধা ও রাজনীতিবিদ উভয়ের কাছেই ভয়ানক উত্তেজনাপূর্ণ। জাতির এই ক্রান্তিলগ্নে সবচেয়ে জরুরী কাজ হলো- বৃত্তাকার যুদ্ধে, শক্তি কেন্দ্রীভূত না করে বেশী সংখ্যায় দেশের অভ্যন্তরে মুক্তিযোদ্ধা পাঠিয়ে রাজাকার ও অন্যান্য গজিয়ে ওঠা সহায্যকারী সংগঠনগুলোর প্রসার এখনই স্তব্ধ করে দেয়া। আমাদের সর্বাধিনায়ক যে পরিকল্পনা অনুযায়ী ফরিদপুর, বরিশাল, খুলনা ও পটুয়াখালী এই চারটি জেলাকে ১৯টি অঞ্চলে বিভক্ত করা হলো। আগের কার্যক্রম অনুযায়ী এক একটি অঞ্চলে দু’একটি থেকে তিনটি থানা থাকবে। বাংলাদেশের অভ্যন্তরে আগে হতেই যেসব গেরিলা ঘাঁটি ছিল তা সর্বমোট ৮৩টি। প্রতিটি জেলা, প্রতিটি অঞ্চল, প্রতিটি থানার দায়িত্ব যথাক্রমে একজন সামরিক অফিসার, একজন জুনিয়ার কমিশন অফিসার, অথবা অভিজ্ঞ নন-কমিশন অফিসার এবং বাছাই করা একজন ছাত্রের উপর ন্যস্ত থাকবে। সকল পর্যায়ে এদের সাথে থাকবে একজন করে সহ-অধিনায়ক।


আরও স্থির করলাম যে, উপরের সংখ্যানুযায়ী একই অনুপাতে রাজনৈতিক নেতারাও তাদের সহকারীদের নিয়ে এ ঘাঁটিতে থাকবেন-যেন গেরিলারা রাজনৈতিক নেতৃবৃন্দের সহযোগিতায় কার্যকারীভাবে আক্রমণের তীব্রতা বৃদ্ধি করতে পারে। কেননা, আমি জানি যে, বাংলাদেশের অভ্যন্তরে রাজনৈতিক শক্তি সঞ্চয় ব্যতিরেকে, শুধুমাত্র সামরিক আক্রমণ পরিচালনা করেই আমরা আমাদের লক্ষ্যে পৌঁছতে পারবো না। রাজনৈতিক শক্তি এসে যোগ না দিলে যে কোন রকম সামরিক সফলতা, ঐক্যবদ্ধ, সমঝোতা ও সমন্বয়ের অভাবে চরম লক্ষ্যে পৌঁছা যাবে না। যা হোক, আমাদের সর্বাধিনায়ক এবং চার্লি সেক্টরের অধিনায়ক ব্রিগেডিয়ার এন.এ. সালিক আমার পরিকল্পনাটা অনুমোদন কররেন এবং তাড়াতাড়ি এর বাস্তবায়নের জন্য নির্দেশও দিলেন।


বিভিন্ন কেন্দ্রে গেরিলাদের প্রশিক্ষণ দেওয়া হত। আমি চারটি কেন্দ্রের খবর জানতাম। সেগুলো হলো, চাকুলিয়অ ও মূর্তি বিহার প্রদেশে, একটি মেঘালয়ে ও অপরটি বীরভূম জেলায়। বিভিন্ন কেন্দ্রের ছেলেদের নিকটবর্তী প্রশিক্ষণ কেন্দ্রে পাঠিয়ে দেওয়া হতো। বাংলাদেশের সাহায্য ও পুর্নবাসন মন্ত্রী জনাব কামরুজ্জামান ভারতীয় সাহায্য ও পুর্নবাসন মন্ত্রীর সহযোগীতায় এই যুব এই প্রশিক্ষণ কেন্দ্রগুলো পরিচালনা করতেন। বাংলাদেশ সরকার ভারত সরকারের সাথে আলোচনা করে সাধারণ নীতিমালা গ্রহণ করেন যে, পঞ্চশ হাজার লোককে গেরিলা ও বিশ হাজার লোককে নিয়মিত সামরিক ট্রেনিং দিতে হবে। জুলাই মাসে সব সেক্টর কমান্ডারের যে আলোচনা সভা ডাকা হয়, তাতে মিঃ তাজউদ্দীন আহমদ (তখনকার প্রবাসী সরকারের প্রধানমন্ত্রী) একথা প্রকাশ করেন। আমাদের কেউ কেউ গেরিলা ও সৈন্য সংখ্যা এই নির্দিষ্ট অংকে সীমাবদ্ধ রাখার কারন জিজ্ঞেস করলেন। কেননা আমরা মনে করতাম যে, নূন্যতম সংখ্যার হয়তো সীমারেখা বেঁধে দেওয়া যেতে পারে। কিন্তু ঊর্ধ্বতম সংখ্যা কোন সীমারেখা থাকা উচিত নয়। মনে হল এর কারন তিনি নিজেও জানতেন না। কাজেই অত্যন্ত দুঃখজনকভাবে এর কারন ব্যাখ্যা করতে তিনি ব্যর্থ হলেন। ভাবতে এখনও আশ্চর্য লাগে যে, মাত্র এই দুটো বাহিনীর উপর নির্ভর করে এত তাড়াতাড়ি তিনি বিজয়ের আশা করেছিলেন কোন আশ্বাসের উপর ভর করে?



যাহোক, এ সমস্যাটা গেরিলা যুদ্ধের অগ্রগতিকে কোনক্রমেই ব্যহত করতে পারলো না। একজন বা দু’জন ছাড়া আমার সাথে কোন অভিজ্ঞ গেরিলা নেতা ছিলনা। যে দু’একজন ছিল তারা কাজকর্ম ভালই জানতো। প্রশিক্ষণপ্রাপ্ত গেরিলারা, যারা সময় সময় আমার ক্যাম্পে আসতো-তাদের ভিতর দিয়ে দলের নেতা হবার যোগ্যতা যাদের আছে- তাদেরকেই বেছে নিতে হলো। আমার পরিকল্পনা অনুযায়ী বিভিন্ন জেলার মধ্যে পারস্পরিক সমন্বয় সাধন ও যুদ্ধ পরিচালনার জন্য চারটি জেলায় চারজন সামরিক অফিসার পাঠানো প্রয়োজন হয়ে পড়েছিল। আগে থেকেই মুক্তিবাহিনীকে নির্দেশ দেবার জন্য খুলনা-বরিশালে ক্যাপ্টেন জিয়া এবং পটুয়াখালীতে লেঃ মেহদী ছিল। কিন্তু ফরিদপুরে কেউ না থাকায় মিঃ নুর মোহাম্মদ নাম একজন অভিজ্ঞ নৌবাহিনীর গেরিলা শিক্ষককে সেখানে পাঠিয়ে দিলাম। চারটি জেলার জন্য চারজন সামরিক অফিসার পাওয়া যাওয়ায় তাদের নির্দেশ দিলাম সৎ লোকদের ভিতর দিয়ে কমান্ডার নির্বাচন করে প্রতিটি অঞ্চল ও থানায় পাঠিয়ে দিতে। পাকিস্তানী সামরিক তৎপরতার পর থেকেই যারা নিজেদের উৎসাহে ও উদ্যোগে বাংলাদেশের ভিতরে শত্রহননের কাজে নিয়জিত আছে-তাদের সাথে যাতে করে কোন মতবিরোধ না হয়, সেদিকে লক্ষ্য রাখার জন্য ওদের আমি প্রয়োজনীয় নির্দেশ দিলাম।

জুলাই থেকে নভেম্বর পর্যন্ত সর্বাত্মক গেরিলা আক্রমণ চালানো হয়। আক্রমণ পরিচলনার জন্য আমি তিনটি জায়গা ঠিক করেছিলাম, পশ্চিম বঙ্গের উত্তর দিকের বনগাঁর নিকট বাগদাতে একটা হাসনাবাদের দক্ষিনে শমসের নগরে একটা এবং আর একটা টাকিতে। এই তিনটি ঘাঁটির ভিতর বাগদাই সবচেয়ে ব্যস্ততম। এর কারন মুক্তিযোদ্ধারা এই পথেই সীমান্ত অতিক্রম করে ভারতে আসতো এবং এই দিকের পথ-ঘাট ওদের ভাল জানা ছিল। শমসেরনগর ঘাঁটি থেকে বরিশাল, পটুয়াখালী ও ভোলায় গেরিলাদের পরিচালনা ও নির্দেশ দেওয়া হতো। খুলনা জেলার গেরিলারা নদীপথে টাকির সাথে যোগাযোগ রেখে কাজ করত। শত্রুপক্ষের অবস্থানের পরিবর্তনের সাথে আক্রমনের গতিপদ্ধতিও পরিবর্তিত হত। পাঁচ মাসে, অর্থাৎ জুলাই থেকে নভেম্বর পর্যন্ত সময়ের মধ্যে সরকারী হিসাবমতে আট হাজার গেরিলা আমার সেক্টর থেকে হাল্কা অস্ত্রপাতি ও বিস্ফোরক দ্রব্যসহ বাংলাদেশের অভ্যন্তরে পাঠিয়েছিলাম। শতকরা পঞ্চাশজন গেরিলাকে অস্ত্র দেওয়া সম্ভব হয়েছিল। বাকী সবাই কেউ গোলাবারুদ, কেউ অন্যান্য জিনিসপত্র নিয়ে যেত। সেপ্টেম্বর মাসে অবস্থার পরিবর্তন হল। তখন থেকেই সবাই হাতে অস্ত্র পেল। তাছাড়াও রাজাকার, পুলিশ ও পাক হানাদারদের কাছ থেকে ছিনিয়ে আনা অস্ত্রপাতি দিয়ে বেশি সংখ্যায় মুক্তিযোদ্ধা ভেতরে পাঠিয়ে দিলাম। এমন একটা সময় এলো যখন আমার সেক্টরে মুক্তিযোদ্ধার সংখ্যা দাড়ালো প্রায় বিশ হাজার। মুক্তাঞ্চলে স্থানীয় অধিনায়কেরা প্রশিক্ষণের ব্যবস্থা করায় মুক্তিযোদ্ধার সংখ্যা আরো বাড়তে লাগলো। আমার মতে, এতে ছেলেদের কষ্ট অনেকটা লাঘব হতো। কেননা, বিপদসংকুল দীর্ঘ পথ অতিক্রম করে ভারতে আসার কষ্ট থেকে ওরা বেঁচে যেত। মুক্তিযোদ্ধার সংখ্যা দিন দিন বাড়তে থাকলেও সফলতার পরিমাণ আশানুরুপভাবে বৃদ্ধি পায়নি। সময়ে সময়ে বাহকের মারফৎ যেসব খবর পেতা, তা থেকে এটা পরিষ্কার হয়ে উঠলো যে, মুক্তিযোদ্ধারা প্রধানতঃ রাজাকার ও পুলিশদের উপর আক্রশণ চালিয়ে সফলতা অর্জন করছে পাক সৈন্যর বিরুদ্ধে খুব কমসংখ্যক আক্রমণই পরিচালিত হতো। এর কারণ গেরিলারা যে পাক-হানাদারদের ভয় করত তা নয। অল্প সময়ের প্রশিক্ষণে ওরা শুধু আক্রমণ করে শত্রুকে কিভাবে খতম করতে হয়, তাই শিখেছিল। আক্রমণ করে কিবাবে পলায়ন করতে হয়, সে কৌশল ওদের ভাল করে জানা ছিল না। যদিও গেরিলা যুদ্ধের নীতি- ‘আঘাত করো ও পালিয়ে যাও’ এ সম্বন্ধে তাদের একটা মোটামুটি ধারনাও ছিল, তবুও আমার কাছে মনে হল, ওরা যেন কম আঘাত করে বেশী করে পালিয়ে আসতো। আমার এ ধারনা অনেকাংশে সত্যি। তা না হলে যদি গেরিলারা নির্দেশ মোতাবেক তাদের দায়িত্ব পুরাপুরি পালন করতো, তাহলে বাংলাদেশ সশস্ত্রবাহিনীর সেক্টর থেকে যে পরিমাণ গেরিলা ভিতরে পাঠিয়ে দেওয়া হয়, তাতে পাক সামরিক যন্ত্রটাকে মাত্র দু’মাসের ভেতরেই বিকল করে দেওয়া সম্ভব হতো।


খুলনা জেলার তেরখাদা, মোল্লারহাট, মোড়রগঞ্জ, বাগেরহাট, সুন্দরবন, পাইকগাছা এবং ভোলা, পটুয়াখালী ও বরিশাল শত্রুপক্ষের সাথে অবিরাম সংঘর্ষের ফলে উত্তেজনায় সর্বদা উত্তপ্ত থাকতো। বস্ততপক্ষে গতিশীল নেতৃত্বের জন্যই উপরোক্ত জায়গা গুলি মুক্তিসংগ্রামে ভাল অবদান রাখতে পেরেছিল। দেশের ভিতরের এতসব ঘটনার কথা আমাদের কাছে পৌঁছতো না। কারন বাহকের মাধ্যমে সংবাদ আদান-প্রদান করা ছাড়া আর কোন ব্যবস্থা ছিল না। অনেক বাহক আমারে সদও দফতর পর্যন্ত পৌঁছতে পারতো না। পথেই কঠিন মৃত্যুর কোলে ঘুমিয়ে পড়তো। যখন দেশের আনাচে-কানাচে হানাদারেরা জাল পেতে বসে আছে, তখন বাহকের কাজটা খুব আরামদায়ক নয়। বর্ষাকালে রাত্রের অন্ধকারে বুক পরিমাণ জলের ভিতর দিয়ে হেঁটে সংবাদ নিয়ে আসাটা কতটা কষ্টসাধ্য তা সহজেই অনুমেয়। মনে পড়ছে পনের বছর বয়স্ক পাতলা গড়ন প্রবেশিকা পরিক্ষার্থী আলমের কাছ থেকে শোনা একটা লোমহর্ষক কাহিনীর কথা। বরিশাল জেলার গৌরনদী থানার একজন অবসরপ্রাপ্ত পুলিশ অফিসারের ছেলে আলম। শত শত গেরিলাকে পথ দেখিয়ে সে বাংলাদেশের অভ্যন্তরে নিয়ে গেছে। শুধু তাই নয়, বরিশাল থেকে সুদূঢ় পশ্চিম বঙ্গ পর্যন্ত সংবাদ নিয়ে ফিরে আসে। একজন পথপ্রদর্শক ও সংবাদ বাহক হিসাবে আরম নিজেকে যোগ্য ব্যক্তি হিসেবে প্রমানিত করেছিল। দেখতে খুবই বেমানান এই ছেলেছি, জলন্ত দেশপ্রেমে উদ্ভুদ্ধ হয়ে প্রশিক্ষণপ্রাপ্ত শত শত গেরিলাকে শুধু পথ দেখিয়েই ভিতরে নিয়ে যায়নি, ভিতর থেকে শত শত অদক্ষ যুবককে ভারতে প্রশিক্ষনের জন্য নিয়ে এসেছে। এই ছেলেটি চতুর ও বুদ্ধিদীপ্ত। অনেকবার সে পাক হানাদারদের হাতে ধরা পড়েছে। তার চেহারার ভিতর একটা সরল মাধুর্য আছে সে এত ভাল উর্দু বলতে পারতো যে, মাথাভারী দেহসর্বস্ব পাকিস্তানী সৈন্যরা তাকে বিহারী মুসলমান বলে ভূল করে ছেড়ে দিয়েছে। জুলাই মাসে সীমান্তবর্তী বাগদা থেকে আলমই সর্বপ্রথম গেরিলাদের বরিশাল ও ফরিদপুরে নিয়ে আসে।


জুলাই ও আগষ্ট মাসের সেই বর্ষণমুখর রাতগুলোর কথা আজো আমার মনে পড়েছে। প্রতি রাত্র বর্ষা মাথায় করে বাংলার অতন্দ্র প্রহরী এই গেরিলার বাগদার সীমান্ত অতিক্রম করে ভিতরে চলে যেত। প্রমত্তা ইছমতি ছুটে চলেছে। দু’কুল তার বহু দুর পর্যন্ত প্লাবিত। এরই ভিতর কত রাত দেখেছি বাংরার এই অগ্নিসন্তান গেরিলার ভয়কে দূরে ছুড়ে ফেলে দিয়ে কোন রকম ওজর আপত্তি না করে অন্ধকারে অস্ত্র হাতে নিয়ে পানি কাদার মধ্যে শান্তভাবে হেঁটে যাচ্ছে। শুধু সামনের দিকে এগিয়ে যাচ্ছে। কারো মুখে কোন কথা নেই। রাইফেলটায় যাতে পানির স্পর্শ না লাগে, সে জন্য ওটাকে উপর দিকে তুলে ধরতো। কি অভূতপূর্ব দেশপ্রেম। নিজেকে অভিশাপ দিতাম, কেন ওদের সাথী না হয়ে অধিনায়ক হলাম। কেন ওদের পাশে থেকে যুদ্ধ করে ওদের মুখের হাসিকে বাঁচিয়ে রাখতে পারলাম না। ওদের রক্তের সাগরে দাড়িয়ে মুক্তির আনন্দক আজ বড্ড বিস্বাদ লাগলো।  


কিছুক্ষণের ‘জয় বাংলা’ তোমার নেতা আমার নেতা শেখ মুজিব-শেখ মুজিব’ এই ধ্বনিই তো ওদের অনুপ্রানিত করেছিল অনিশ্চয়তার আধার ও চরম বিপদের মাঝে ঝাঁপিয়ে পড়তে। কোন পুরষ্কার বা প্রতিশ্রুতির লোভে ওরা এ কাজ করনি। দেশ ও নেতার প্রতি অপরিসীম ভালবাসা ওদের যাদুমন্ত্রে ওদের উদ্দীপ্ত করেছিল এই মৃত্যু ভয় কে জয় করতে। আত্মোৎসর্গের কঠিন ব্রতে দীক্ষা নিয়ে বাংলার এই গেরিলারা স্বাধীনতার জন্য অবিরাম সংগ্রাম করে চলেছে। বর্ষার ঔদ্ধত্যকে সংকল্পের দৃঢ়তায় ছিন্নভিন্ন করে ওরা এগিয়ে চললো। অন্ধকারের মাঝে ওদের এগিয়ে যাওয়া আমি নিরীক্ষণ করতে লাগলাম। দিব্য দৃষ্টিতে দেখতে পেলাম, যুদ্ধ না করেই বজ্রকঠিন শপথের আগুনে জ্বালিয়ে পুড়িয়ে হানাদারদের কাজ থেকে মুক্তির আলো একদিন এই সুর্যসন্তানেরা ছিনিয়ে আনবেই। ঘটেছিলও তাই। পাক-হানাদররা ক্রমাগত থানা ছেড়ে দিয়ে পিছিয়ে যেতে লাগলো। গ্রামে যেখানেই গেরিলাদের সাথে ওদের মোবাবেলা হয়েছে, সেখানেই ওরা পুনর্বার যাওয়া বন্ধ করে দিয়েছে। এরপর হানাদাররা থাা ছেড়ে জমা হতে থাকে। সামরিক ছাইনতে এবং রাজাকারদের ওরা পুরো সুযোগ দিতে লাগলো গ্রামের উপর প্রভুত্ব চালাতে। দুর্জয় গেলিাদের হাতে চরম মার খেয়ে রাজাকররা তাদের রাজত্ব চালাতে চরম অসুবিায় পড়েছিল। ওদের জঘন্য কার্যকলাপের জন্য গেরিলারা নির্মমভাবে রাজাকারদের নিশ্চিহৃ করে দিত। আমার কাছে খবর আসলো যে, গেরিলারা পুরোদমে আক্রমণ চলিয়ে শত শত রাজাকার খতম করছে। এতে সুফল হলো-যারা একদিন রাজাকারদের বর্বরতার শিকার হয়েছিল, সেই নিঃস্ব গ্রামবাসী আবার মনোবল ফিরে পেল। বাঙ্গালী রাজাকারদের হত্যা করাটা আমি যেন পছন্দ করতে পারলাম না- কারন, আমি জানতাম যে এই হত্যার দ্বারা শুধু অনাথ ও বিধবার সংখ্যাই বেড়ে গিয়ে দেশের সমস্যা আরো জটিল করে তুলবে। একবার আমি নির্দেশও পাঠিয়েছিলাম যে, রাজাকারদের মধ্যে মানসিক পরিবর্তন এনে অস্ত্রশস্ত্রসহ আত্মসমর্পন করতে বাধ্য করতে হবে। এই মর্মে কিছু প্রচারপত্র বিলি করা হলো। দেখা গেছে, এর ফলে অনেক রাজাকার অস্ত্রশস্ত্রসহ স্বেচ্ছায় আত্মসমাপন করেছে। গেরিলা পদ্ধতির প্রবর্তনের ফলে দুটো সুফল পাওয়া গেল। প্রথমতঃ গ্রামবাসী রাজাকার ও পাক-বর্বরদের অত্যাচারের হাত থেকে অনেকটাই রেহাই পেল। দ্বিতীয়তঃ হানাদাররা নিজেদের প্রাণ বাঁচানোর জন্য গোপন আস্তানায় ঢুকে আত্মসমর্পন করতে লাগলো। তাছাড়াও রাজাকারদের ভিতর অর্ন্তদ্বন্ধ, অসন্তোস ও বিভেদ সৃষ্টি করতে সফল হলাম। এর ফলে হানাদরদের পরিকল্পনায় সহজেই ফাটল ধরলো।


আর কোন পথ খোলা না দেখে পাক-বর্বররা গানবোটের সাহয্যে আক্রমনের মাত্রা বাড়িয়ে দিল। রাজাকার ও পাকিস্তানী সৈন্যরা গানবোটে চেপে নদীর পথ ধরে চলতে থাকলো, আর মেশিনগান ও রকেট দিয়ে নির্বিচারে গোলাবর্ষন করে নদীর তীরবর্তী গ্রামগুলো জ্বালিয়ে-পুড়িয়ে দিতে লাগলো। পাকিস্তানী গানবোট গুলোর এরূপ আকস্মিক হামলায় ক্ষেখামারে কর্মরত শত-শত কৃষক, জেলে মর্মান্তিকভাবে মৃত্যুবরণ করলো। বাংলাদেশের নদীপথ দিয়ে গান-বোট গুলো চালিয়ে নেওয়ার সময় হানাদারেরা যাদেরই সামনে পেত তাদের উপরই পৈশাচিক উল্লাসে মেশিন গানের গুলি ছুড়তে থাকতো। মনের অবস্থা যখন ভাল থাকতো না তখন হানাদাররা নদীর তীরে কোন গ্রামের কাছে গান-বোট ভিড়িয়ে অসভ্য তাতারের মত গ্রাম থেকে সুন্দরী যুবতী মেয়েদের ছিনিয়ে আনতো। যারা আপত্তি করতো, তাদের খতম করে দিত।

যদিও আমাদের গেরিলারা প্রাণপণ চেষ্টা করছে এই গানবোট গুলো কাবু করার জন্য, কিন্তু ওদের কাছে নিম্নমানের অস্ত্রপাতি থাকায় গানবোটগুলোর মোকাবেলায় পেরে উঠতো না। এভাবে নৃশংস অত্যাচার চালিয়ে গানবোটগুলো গ্রামের লোকদের ভিতরে সন্ত্রাসের রাজত্ব কায়েম করলো। গানবোট কাবু করার জন্য ভারী অস্ত্রপাতি চেয়ে গেরিলারা আমার কাছে খবর পাঠালো আমরা যদি জনগণকে এই অত্যাচারের হাত থেকে রক্ষা করত না পারি, তাহলে যত রকমের সফলতাই আমরা অর্জন করিনা কেন, জনগন অচিরেই তা ভূলে গিয়ে আমাদের প্রতি সহযোগীতার হাত বন্ধ করে দিবে। বিশেষ করে আমার ৯নং সেক্টর নদীনালায় ভর্তি। পাকবাহিনী গোপালগঞ্জ, বরিশাল, পটুয়াখালী ও খুলনার হাজার হাজার গ্রাম জ্বালিয়ে পুড়িয়ে ছারখার করে দিতে লাগলো। বাংলাদেশের অভ্যন্তরে আসলে যে কি ঘটছে আমি জানতাম। গানবোট ধ্বংস করার উপায়ও আমার জানা ছিল। কিন্তু আমার কাছ থেকে বারবার তাগিদ যাওয়া সত্ত্বেও প্রবাসী বাংলাদেশ সরকার সেসব নতুন অস্ত্র শস্ত্র যোগাবার জন্য কোন আন্তরীক প্রচেষ্টাই করেনি। গানবোট কাবু করতে সামনে কয়েকটা রকেট লাঞ্চারই যথেষ্ট। কিন্তু দুর্ভাগ্যবশতঃ আমরা সেগুলোও পাইনি। বস্তুতপক্ষেঃ গানবাট কাবু করতে যায় এ সম্বন্ধে আমি একটা রিপোর্ট তদানীন্তন অস্থায়ী রাষ্টপ্রধান সৈয়দ নজরুল ইসলাম ও প্রধানমন্ত্রী মিঃ তাজউদ্দীন আহমদকে দেখিয়েছিলাম। তখন তাঁরা ব্যাপারটার গুরুত্ব বুঝতে পেরেছিলেন। কিন্তু তাদের আস্বাস সত্ত্বেও এ রকম একটা গুরুত্বপূর্ণ ব্যাপার অর্ধমীমাংসিতই রয়ে গেল। তাদের এই নির্লিপ্ততায় আমি খুব ব্যথা পেলাম; পাগলের মত ছুটে গেলাম চার্লি সেক্টরের অধিনায়কের কাছে। তিনি তাঁর নিজের প্রচেষ্টায় আমাকে গোটা দুয়েক রকেট লাঞ্চার যুগিয়ে দিলেন। কিন্তু প্রয়োজনের তুলনায় ও গুলো খুবই অপর্যাপ্ত। যাহোক, সেপ্টেম্বরের প্রথম সপ্তাহে চার্লি সেক্টরের অধিনায়ক ব্রিগেডিয়ার এন, এ সালিক মংলা পোর্টের কাছাকাছি একটা গেরিলা। ঘাঁটি স্থাপন করতে ও কিছু পথপ্রদর্শক প্রস্তুত রাখতে বললেন। তার কথামত পঞ্চাশজন মুক্তিযোদ্ধাসহ আফজাল নামক ইস্ট বেঙ্গল রেজিমেন্টের একজন হাবিলদারকে সেখানে পাঠিয়ে দিলাম। এ ছাড়াও আগে থেকেই মিঃ খিজিরের অধীনে সেখানে একশ’ গেরিলা ছিল। মিঃ খিজির খুলনার একজন মেকানিক। হাবিলদার আফজালের যোগ্যতা ও শক্তির পরিচয় পেয়ে মিঃ খিজির উদ্দীপনা পেল এবং ‘বানীশান্ত’ নামক একটি জায়গায় আর একটি ঘাঁটি স্থাপন করলো। এখান থেকেই মংলা বন্দরে হানাদারদের গতিবিধি, সামরিক, শক্তি, জাহাজগুলোকে রক্ষা করার জন্য ওর কতটা সতর্কতা অবলম্বন করেছে ইত্যাদি বিষয়ে আমাদের কাছে খবরাখবর এসে পৌঁছতে লাগলো।

এখন সবচেয়ে গুরুত্বপূর্ণ কাজ হলো ‘ফ্রগম্যান’ পাঠানো। আগষ্টের শেষ সপ্তাহে লেঃ জিয়া ছ’খানা নৌকা নিয়ে অস্ত্রশস্ত্র- গোলাবারুদ সংগ্রহের আশায় ভারতে এসে পৌঁছালো। সুন্দরবনের একটা বৃহত্তম গেরিলা ঘাঁটির অধিনায়ক লেঃ জিয়া। তার কাছে যেসব অস্ত্রপাতি ও গোলাবারুদ ছিল, তা খুবই অপ্রতুল। বাংলাদেশের অভ্যন্তরের খবরাখবর সে সবিস্তারে আমার কাছে খুলে বললো। কথার মাঝখানে বারবার সে গানবোট ধবংসকারী অস্ত্রশস্ত্রের প্রয়োজনীয়তার উপর জোর দিতে লাগলো। সে জানালো যে পাকহানাদারদের মনোবল একদম ভেঙ্গে গিয়েছে। এখন একমাত্র গানবোটের সাহয্যেই আক্রমণ অব্যাহত রাখছে। আগস্টের দ্বিতীয় সপ্তাহে ক্যাপ্টেন শাহাজানকে বরিশাল জেলায় আক্রমণ পরিচালনা করার জন্য পাঠিয়েছিলাম। তার উপর বিশ্বাস রেখে জিয়া জানালো যে, শাজাহান ভাল কাজই করছে। ক্যাপ্টেন ওমর এই ছদ্মনামে শাহজাহনকে ডাকতাম। ক্যাপ্টেন শাজাহান পাকিস্তান সশস্ত্র বাহিনীর সিগনাল ব্রাঞ্চের একজন অফিসার। সে দুঃসাহস করে পাকিস্তান থেকে পালিয়ে রাজস্থানের মরুভূমি পার হয়ে একশো মাইল পথ পায়ে হেঁটে বাংলাদেশে আসে। সে আমার সেক্টরে যোগ দেয়ার আগে সে গেরিলা বাহিনীতে দীর্ঘ ছ’মাস প্রশিক্ষণ নিয়েছে। ভালই হলো। একটা গেরিলা বাহিনী তার অধীনে পাঠিয়ে দিলাম। জিয়ার কাছে থেকে এসব খবর পেয়ে আংশিকভাবে খুশী হলাম। পরিচয় করিয়ে দেয়ার জন্য তাকে আমাদের সর্বাধিনায়কের সদর দফতরে নিয়ে গেলাম। কিন্তু আশ্চর্যের ব্যাপার, ওর সাক্ষাৎকার গ্রহণ করার জন্য সর্বাধিনায়ক সাহেব কোন ঔৎসুক্যই দেখালেন না। যা হোক, কোনরকম বুঝিয়ে-সুঝিয়ে সর্বাধিনায়ক সাহেবকে জিয়ার সাথে একটিবার দেখা করার জন্য কতকটা বাধ্য করলাম।

ভয়ানকভাবে সমস্যা-পীড়িত সর্বাধিনায়ক সাহেব শেষ পর্যন্ত অনেক নিয়ম-কানুন পালনের পর জিয়াকে ডেকে পাঠালেন। অসংখ্য ধন্যবাদ কয়েক মিনিটের মধ্যেই এ সাক্ষাৎ পর্ব শেষ হলো। এরপর ব্রিগেডিয়ার এন, এ, সালিকের সাথে পরিচয় করিয়ে দেয়ার জন্য জিয়াকে নিয়ে আমি ব্যারাকপুর গেলাম। এটা সেপ্টম্বরের প্রথম সপ্তাহ। ব্রিগেডিয়ার সাকিল খুব ধৈর্য সহকারে লেঃ জিয়ার কথাবার্তা শুনলেন এবং তাকে আশ্বাস দিলেন যে, ভারতীয় ৯ নং ডিভিশনের অধিনায়কের আলাপ-আলোচনা করে তিনি শিগগিরই যতটা সম্ভব রকেট লাঞ্চার ও অন্যান্য ভারী অস্ত্রপাতি সরবরাহ করার চেষ্টা করবেন। ভয়ানকভাবে সমস্যা-পীড়িত সর্বাধিনায়ক সাহেব শেষ পর্যন্ত অনেক নিয়ম-কানুন পালনের পর জিয়াকে ডেকে পাঠালেন। অসংখ্য ধন্যবাদ কয়েক মিনিটের মধ্যেই এ সাক্ষাৎ পর্ব শেষ হলো। এরপর ব্রিগেডিয়ার এন, এ, সালিকের সাথে পরিচয় করিয়ে দেয়ার জন্য জিয়াকে নিয়ে আমি ব্যারাকপুর গেলাম। এটা সেপ্টম্বরের প্রথম সপ্তাহ। ব্রিগেডিয়ার সাকিল খুব ধৈর্য সহকারে লেঃ জিয়ার কথাবার্তা শুনলেন এবং তাকে আশ্বাস দিলেন যে, ভারতীয় ৯ নং ডিভিশনের অধিনায়কের আলাপ-আলোচনা করে তিনি শিগগিরই যতটা সম্ভব রকেট লাঞ্চার ও অন্যান্য ভারী অস্ত্রপাতি সরবরাহ করার চেষ্টা করবেন।

‘ফ্রগম্যানদের সম্বন্ধে একটা কথা বলে রাখছি। এই ফ্রগম্যানদের দেশের বাইরে থেকে আমদানী করা হয়নি। তারা দেশেরই সরল নিরীহ যুব সম্প্রদায়। বেশির ভাগই ছাত্র। জুনের শেষ সপ্তাহে বিভিন্ন যুব প্রশিক্ষণ কেন্দ্র থেকে ওদের যোগাড় করা হয় এবং নবাব সিরাজুদৌল্লার ঐতিহাসিক মুর্শিদাবাদের পলাশী নগরে ভারতীয় নৌ-বাহিনীর তত্ত্বাবধানে এইসব ছেলেকে প্রশিক্ষণ দেওয়া হয়। ভারতীয় নৌবাহিনীর লেঃ কমান্ডার মার্টিস ও লেঃ দাসির সহযোগিতায় প্রশংসনীয়ভাবে মাত্র দু’মাসের ভেতর এ সমন্ত কচি গ্রাম্য ছেলেরা দক্ষ ফ্রগম্যানশীপ ট্রেনিং নিয়ে বেরিয়ে আসে। যে কোন মূল্যায়নে মিঃ মার্টিন ও মিঃ দাসের এই আন্তরিক প্রচেষ্টা প্রশংসার যোগ্য।


আর একদল লোক পলাশীতে এই ফ্রগম্যানশীপ প্রশিক্ষণের উন্নতির জন্য যথাসাধ্য সাহায্য করেছিল। তারা পাকিস্তান নৌবাহিনীর সাবমেরিনে কাজ করতো। ফ্রান্সে যখন একটি বিশেষ কাজে ওদের পাঠানো হয়, তখন সেখান থেকে মুক্তিসংগ্রামের প্রাক্কালে ওর পালিয়ে লন্ডনে আসে। সেখান থেকে ভারতীয় হাইকমিশনের সহয়তায় দিল্লী পৌঁছে। সংখ্যায় তারা আটজন। খুলনা জেলার অধিবাসী মিঃ রহমতউল্লাহ ওদের অধিনায়ক হয়ে নিয়ে আসে। সত্যিকারভাবে রহমতউল্লাহ একজন দেশপ্রেমিক। ফ্রগম্যানশীপের কলাকৌশল সম্বন্ধে সে মুক্তিযোদ্ধাদের প্রশিক্ষণ দিয়ে গড়ে তুলেছে।

৯ই সেপ্টেম্বর। পরিকল্পনা মাফিক বাংলার ফ্রগম্যানরা সবাই যখন, তখন নৌকাগুলো কি আর পিছনে পড়ে থাকতে পারে। ত্রিকোনা আক্রমণ করার জন্য লেঃ জিয়ার আটজন ফ্রগম্যানসহ আগেই যাত্রা করার কথা। তাকে দুটো রকেট লাঞ্চার, কিন্তু এলএমজি এবং অভ্যন্তরের মুক্তিবাহিনীর জন্য প্রচুর পরিমাণ গোলাবারুদ ও অস্ত্রশস্ত্র দেয়া হলো। নির্ধারিত তারিখমত লেঃ জিয়া কোলকাতার উত্তর-পশ্চিম দিকে বাসন্তী নামক একটা বন্দরনগরী থেকে রওনা হলো।


বর্ষার মাতামাতি। আবহাওয়া ভয়ানক বিক্ষুব্ধ। নদীগুলো যেন এক-একটা দৈত্যের মত রাগে ফুলছে। বুকে তার প্রচন্ড আক্রোশে ফেটে-পড়া বিদ্রোহী তরংগমালা। ফ্রগম্যানদের গোপ ঘাঁটি থেকে নৌকায় করে শমসেরনগর পৌঁছতে হবে। ফ্রান্স থেকে পালিয়ে আসা মিঃ আসাদুল্লাহর নেতৃত্বে তিনটি নৌকায় ত্রিশজন ফ্রগম্যান ‘লিম্পেট মাইন’ নিয়ে ১৫ই সেপ্টেম্বর মংলা এবং চালনা বন্দরের পাকিস্তানী বাণিজ্যিক ও নৌবাহিনীর জাহাজগুলো আক্রমণ করার জন্য প্রস্তুত হয়ে ছিল। ওদের বিদায় দেবার জন্য ১০ই সেপ্টেম্বর লেঃ কমান্ডার মার্টিস, মেজর রায় চৌধুরী এবং আমি বাংলাদেশ নৌবাহিনীর একটা লঞ্চে করে শমসেরনগর পৌঁছে একটা বাঁকের কাছে অপেক্ষা করতে লাগলাম। এখানে হয়েই জিয়ার নৌকাগুলো যাওয়ার কথা।

সকাল বেলা-ভয়ানক ঝড়, উথাল পাতাল ঢেউয়ের বুক চিরে নৌকা চালানো খুবই কষ্টকর। বেলা তিনটা পর্যন্ত আমরা অপেক্ষা করলাম। কিন্তু ওদের আসার কোন হদিস পেলাম না। দেরী হবার অবশ্য অনিবার্য কারণ ছিল, কিন্তু ওদের পৌঁছতে বিলম্ব দেখা আমার খুবই চিন্তিত ও অধৈর্য হয়ে উঠলাম। বিকার প্রায় সাড়ে চারটার সময় প্রথম নৌকা এসে বাঁকের কাছে পৌঁছলো। কেউ তাদের শিক্ষিত বা মুক্তিবাহিনীর লোক বলে চিনতে পারলো না। কেননা, ওরা বুদ্ধিমত্তার সাথে সাধারণ মাঝিও জেলের বেশ ধরে আত্মগোপন করে ছিল। পরনে ছিল লুংগী ও ছেঁড়া শার্ট। বৃষ্টির জলে ওদের জামাকাপড় সব ভিজে গিয়েছিল। কেউ কেউ চা বা অন্যকিছু গরম করার জন্য আগুন জ্বালাতে খুব চেষ্টা করতে লাগলো। যা হোক আমাদের অপেক্ষা করতে দেখে ওরা খুবই উল্লসিত হলো। ইতিমধ্যে দেখা গেল, আরো দুটো নৌকা বিক্ষুব্ধ ঢেউগুলোর সাথে যুদ্ধ করতে করতে আমাদের দিকে দ্রুত এগিয়ে আসছে। নৌকাগুলো সব এক জায়গায় হলে, মুক্তিযোদ্ধাদের সবাইকে আমাদের লঞ্চে এনে গরম চায়ে আপ্যায়িত করলাম। ছেলেদের মনোবর খুবই উঁচু বলে মনে হলো।

একজন লিডার নিয়ে চারজনসহ এক একটা দল। লিডারদের আমরা ক্যাবিনের ভিতর ডেকে নিয়ে প্রয়োজনীয় নির্দেশ ও কিছু টাকা পয়সা দিলাম- যেন পথে ওরা খাদ্যের জন্য কষ্ট না পায়। সবই প্রস্তুত। কিন্তু ঝড়ের দাপট প্রশমিত হবার কোন লক্ষণ দেখা গেল না। এই ঝড়ের মধ্যে ওদের কে পাঠানো আমি সমীচীন মনে করলাম না। কাজেই কাজটা রাত্রের মত স্থগিত রইল এবং ১১ তারিখের খুব ভোরে ওদের যাত্রা করতে দিলাম। এই মোশাররফ পথ দেখিয়ে আমাকে ভারতে পৌঁছে দেয। সে সুন্দরবন এলাকার মুন্সিগঞ্জের স্থায়ী বাসিন্দা। সবার মুখেই হাসি। সবাই খুশী। শেষ বারের মত সবাইকে উপদেশ দিয়ে এবং ওদের মংগল কামনা করে ওই রাত্রেই আমরা হাসনাবাদ রওনা হলাম। আল্লাহকে অসংখ্য ধন্যবাদ, ঠিক তিনদিন পরেই অর্থাৎ ১৪ই সেপ্টেম্বর ভোরে ওরা নিরাপদে ঠিকমত জায়গায় পৌঁছে গেল।

১৫ই সেপ্টেম্বর সামনে। শত্রুর উপর চরম আঘাত হানার মাহেন্দ্রক্ষণ। যে জায়গা থেকে আক্রমণ পরিচালনা করা হবে তার সাথে সংযোগ সাধন, আক্রমণের পর যেখানে গিয়ে সবাই জমা হতে হবে সেখানে গেরিলাদের ঠিকমত জায়গায় রাখা, উদ্দেশ্য সমাধা করার পর সবাইকে নিয়ে নিরাপদ জায়গায় রাখা, উদ্দেশ্যে সমাধা করার পর সবাইকে নিয়ে নিরাপদ জায়গায় সরে পড়া-ইত্যাদি প্রাথমিক কাজকর্ম সম্পন্ন করার জন্য হাতে খুব কম সময়ই আছে ১৪ তারিখ ভোর থেকে ১৫ তারিখ সন্ধ্যা পর্যন্ত ওদের প্রস্তুতি নিতে কেটে গেল। হাবিলদার আফজাল ও খিজিরের স্থল গেরিলারা ওদের যথেষ্ট সাহায্য করেছিল। মুক্তিযোদ্ধারা লোভাতুর চোখে চেয়ে দেখলো আটটি বানিজ্যিক জাহাজ চালনা বন্দরে দাঁড়িয়ে আছে। পশুর নদীর মাঝখানে সবগুলো নোংগর করা। ঠিক হলো ‘জোড়া পদ্ধতিতে’ আক্রমণ চালাতে হবে- অর্থাৎ দু’জন ফ্রগম্যান এক একটি জাহাজকে আঘাত করার জন্য এক-একজন ফ্রগম্যানের কাছে চারটি করে, দু’জনার কাছে মোট আটটি লিম্পেট মাইন’ থাকবে। লিম্পেট মাইন পানিতে ভাসে। সুতরাং ওদের পক্ষে এতগুলো মাইন এক সংগে বয়ে নিয়ে যাওয়া খুব সহজ হলো। ঘাঁটি থেকে প্রায় পনেরশ’ গজ দূরে জাহাজগুলো এলোমেলো অবস্থায় নোংগর করা। ১৫ সেপ্টেম্বরের সারাটা দিন কেটে গেল ওদের সবকিছু বুঝিয়ে দিতে। এক-একটা জাহাজ আক্রমণ করার ভার এক একটা দলের উপর ন্যস্ত করা হলো।

ষোলজন ফ্রগম্যান নিয়ে আটটি দল। ওরা আক্রমণ করার জন্য সম্পূর্ণ প্রস্তুত। প্রথম অভিযান ব্যর্থ হলে বাকী চৌদ্দজনকে পরবর্তী পর্যায়ে আক্রমণ পরিচালনা করার জন্য রিজার্ভ রাখা হলো আঘাত করার সময় নির্ধারিত হলো রাত সাড়ে চারটা। সাধারণতঃ এই সময়েই পাক হানাদাররা বিরক্ত ও ক্লান্তিতে ঝিমিয়ে পড়ে। আর যারা ঘুমিয়ে থাকে, একই সঙ্গে তারা আরও বেঘোরে ঘুমাতে থাকে। স্থির হলো একই সংগে আটটি জাহাজের উপর হামলা চালাতে হবে।

রাত আড়াইটা। খুব অন্ধকার। বাইরে ঝড়ের দাপাদাপি। দমকা বাতাসের চাবুক খেয়ে পিছন দিকের অরণ্যটা আর্তনাদ করে উঠলো। অধিনায়ক মিঃ আসাদুল্লাহ ছেলেদের কানে কানে বললো, আঘাত করার এইতো উপযুক্ত সময়। সতর্কতার সাথে শেষবারের মত আবার সে সবাইকে পরীক্ষা করে নিলো। এখন থেকে মাত্র দু’ঘন্টা পরে সমস্ত নদীর বুক জুড়ে তরংগায়িত হবে বলে টকটকে উত্তপ্ত রক্তস্রোত।  নদীর অপর পাড়ে শত্রুপক্ষ নিশ্চিন্ত। কেননা ওরা ভাবতেই পারেনি অলস বাঙ্গালীরা ওদের পায়ের তলায় কোনদিন আঘাত হানতে পারবে। নদীতে হিংস্র জীবজন্তু আছে জেনেও দুর্যোগময় এই ঝড়ের মাঝরাতে প্রমত্তা নদতীর বুকে ঝাঁপিয়ে পড়া খুব একটা সহজ কাজ নয়। মৃত্যুভয়কে দূরে ঠেলে দেশপ্রেমের জলন্ত বহিৃশিখা বুকে নিয়ে ওরা ষোলজন সবাই একংগে দুটো পঁয়ত্রিশ মিনিটের সময় নদীর বুকে ঝাঁপিয়ে পড়লো। মুখে লেশমাত্র ভীতের চিহৃ নেই। আত্মপ্রত্যয়ের মহান আদর্শে উদ্ভাসিত। বেয়াড়া প্রকৃতির রক্তচক্ষুকে ভয় না করে মুক্তিযোদ্ধারা নদীর বুক চিরে আস্তে আস্তে এগিয়ে চললো লক্ষ্যবস্তুর দিকে। ওদের কোমল ডানাগুলো ক্লান্তিতে ঝিমিয়ে পড়লো। কিন্তু জলের উপর ভেসে ভেসে ঢেউয়ের কোলে মাথা রেখে ওরা লক্ষ্যবস্ততে গিয়ে পৌঁছলো। সাড়ে চারটা বাজতে এখনও পাঁচ মিনিট বাকি।

অর্ধ- আবৃত তারপলিনের নীচে আবছা আলোতে ওরা সন্ত্রাসীদের দেখতে পেলো। হঠাৎ আকাশটা কান্নায় ভেঙ্গে পড়লো। ভয়ানক বৃষ্টি। আঘাত করার সময় এসে গেল। ঠিক চারটা ত্রিশ মিনিট। যথেষ্ট সতর্কতা অবলম্বন করে ওরা লিম্পেট মাইনগুলো জাহাজের তলায় লাগিয়ে দিল। এই মাইনগুলোর উপরের দিকে চুম্বক লাগানো। লোহার সংস্পর্শে এলে গায়ে লেগে থাকে। তারপর ওরা সাঁতরিয়ে ঘাঁটির দিকে ফিরে চললো। এই সময় ওরা খুব তাড়াতাড়ি সাঁতরাতে লাগলো। ওরা জনতো যে, মাইন লাগানোর এক ঘন্টা পরে, এই সুন্দর জাহাজগুলো বিকট শব্দে বিদীর্ণ হয়ে প্রজ্বলিত অগ্নিশিখার বহ্যৃৎসবে দাউ দাউ করে জ্বলতে থাকবে। মাইনগুলো বিস্ফোরণের জন্য ‘ফিউজে’ একঘন্টা সময় বেধেঁ দেয়া হয়েছিল- যেন ওরা নিরাপদ ঘাঁটিতে ফিরে আসতে পারে। আবেগ ও উত্তেজনায় উদ্বেলিত হয়ে দ্বিগুণ উৎসাহে ওরা ষোলজন সবাই তীরে ফিরলো। যারা তীরে সাগ্রহে প্রতিক্ষয়া ছিল, তারা সবাই ওদেরকে বুকে জড়িয়ে ধরে আনন্দে চুমু খেতে লাগলো। শুয়ে পড়ে মুক্ষিযোদ্ধারা অধীর আগ্রহে জাহাজগুলো দিকে চেয়ে রইল- কখন সাড়ে পাঁচটা বাজবে। হ্যাঁ, চরম লগ্নটি এলো। সমস্ত পৃথিবীটাকে প্রচন্ডভাবে নাড়া দিয়ে বিকট শব্দে মাইনগুলো বিস্ফোরিত হলো। আটটি জাহাজের মধ্যে সাতটি ডুবে গেল। আমাদের উদ্দেশ্য সার্থক ও সফল হলো। এই ঘটনার পর বন্দরের শ্রমিকরা কাজ ছেড়ে দিয়ে যে যেদিকে পারলো পালিয়ে গেল। বেশ কিছুদিনের জন্য চালনা ও মংলা বন্দর জনশূণ্য হয়ে পড়ে রইল। 

শমসেরনগরে ফিরে আসার সময় মৃত্যুঞ্জীয় মুক্তিসেনারা একটা ফরেষ্ট অফিসে হামলা চালিয়ে প্রচুর অস্ত্রশস্ত্র, গোলাবারুদ ও অন্যান্য মূল্যবান জিনিসপত্র অধিকার করে। এর মধ্যে ‘বনবালা; ও ‘বনমৃগী’ এই দুটো লঞ্চও ছিল। এই লঞ্চে চেপে বিজয়ের উত্তেজনায় আত্মহারা মুক্তিযোদ্ধারা শমসেরনগরে ফিরে এলো। পাকিস্তানী ঘাঁটির অবস্থানের অনিশ্চয়তার জন্য লেঃ জিয়ার ত্রিকোণা অভিযান স্থগিত রাখা হলো। তাছাড়া আবহাওয়াও খুব অনুকুলে ছিল না। সব রকমের সতর্কতামূলক ব্যবস্থা থাকা সত্ত্বেও গেরিলাদের ভেতর আসা বন্ধ করতে না পারায় পাক-হানাদাররা ভয়ানকভাবে ক্ষেপে গিয়েছিল। সুতরাং ওরা সেপ্টেম্বরের শেষ সপ্তাহে চালনা পোতাশ্রয়ের বিপরীত দিকে সুন্দরবনে আগুন ধরিয়ে দিল এবং গানবোট নিয়ে পাহারায় বেরিয়ে সুন্দরবনের সমস্ত পথঘাট একদম বন্ধ করে দেয়ার জন্য প্রাণপণ চেষ্টা করতে লাগলো।

সেপ্টেম্বরের শেষদিকে হানাদাররা শ্যামনগর ঘাঁটির গুরুত্ব উপলব্ধি করতে পারলো। আমাদের হাতেই কিছুদিন আগে এই ঘাঁটির পতন ঘটে। এবার শ্যামনগর ঘাঁটি পুনরুদ্ধার করার জন্য হানাদাররা গানবোট ও পদাতিক বাহিনী নিয়ে ভীষণভাবে আমাদেরকে আক্রমণ করলো। তিনদিন তীব্র যুদ্ধ চালাবার পর, হানাদারদের চরম ক্ষতি করে, সমর-কৌশলের দিকে দিয়ে খুঁব গুরুত্বপূর্ণ এরকম অন্য একটা জায়গায় আমরা সরে গেলাম। এই যুদ্ধে আমরা পাঁচজন মুক্তিযোদ্ধাকে হারিয়েছিলাম। এর মধ্যে সুবেদার মোহাম্মদ ইলিয়াস মেশিনগানের গুলিতে ঘটনাস্থলেই মারা যায়। আর চারজন নতুন ভর্তি মুক্তিযোদ্ধাকে হানাদাররা বন্দী করে। শ্যামনগর পুনরুদ্ধার করে ও হানাদাররা গেরিলাদের ভেতরে যাওয়া বন্ধ করতে পারলো না।

এক মাস পরে ঠিক একই উপায়ে ফ্রগম্যানরা আবার মংলা ও চালনা বন্দর আক্রমণ করলো। ১৬ই অক্টোবর আলম নামে পাক-নৌবাহিনী থেকে পালিয়ে আসা একজন সৈন্যের অধীন দ্বিতীয় দলটি শ্যামনগরের অনেক দক্ষিণ দিক দিয়ে হেঁটে ভেতরে গেল। এবারেও আমরা সফল হলাম। এই আক্রমণে শত্রুপক্ষে চারটি জাহাজ ডুবে গিয়েছিল। একটি নাম ‘লাইটনিং’ এবং অপরটার নাম ‘আল-মুরতজা’। অন্যগুলো চীনা জাহাজ বলে শনাক্ত করা হয়। আমাদের এই দ্বিতীয়বারের আক্রমণ চালনা ও মংলা বন্দরকে সম্পূর্ণ অকেজো করে দিল। এর উপরও নভেম্বর মাসে রহমতউল্লাহর নেতৃত্বে খুলনায় আক্রমণ চালিয়ে সাফল্য অর্জন করা হয়। বাংলাদেশ সশস্ত্র-বাহিনর অন্যান্য সেক্টরের নির্দেশ অনুযায়ী চট্টগ্রাম, নারায়ণগঞ্জ এবং চাঁদপুরে শত্রু জাহাজের উপর আক্রমণ চালানো হয়।


এই আক্রমণের মোটামুটি ফল হলো- এইসব জায়গায় শ্রমিকরা সবাই পালিয়ে জান বাঁচলো। ডিসেম্বরে দেশ মুক্ত হবার আগ পর্যন্ত ওরা আর ফিরে এলোনা। এই ঘটনার পর এমনকি কোন বিদেশী জাহাজও বন্দরে নোংগর করতে রাজী হতো না। আমরা এটাই চেয়েছিলাম।

বিজয় অভিযানে মুক্তিযোদ্ধারা শুধূমাত্র নীরব দর্শকই ছিল না। তাদের একটা নির্দিষ্ট ও উদ্দেশ্যমূলক তৎপরতা অবলম্বন করতে হয়েছিল। এই তৎপরতা নভেম্বর মাসের দ্বিতীয় সপ্তাহ পর্যন্ত অব্যাহত থাকে। এরপর টাকি থেকে একশো পঞ্চাশ মাইল দূরে কৃষ্ণনগরে চার্লি সেক্টরে একটা কনফারেন্সে যোগদান করার জন্য আমাকে ডাকা হয়। চার্লি সেক্টর এই সময় ব্যারাকপুর থেকে কৃষ্ণ নগরে স্থানান্তরিত করা হয়েছিল। ব্রিগেডিয়ার এন,এ, সাকিলও ওই সম্মেলনে উপস্থিত ছিলেন। ভারত জরুরী অবস্থা ঘোষনা করলে কিভাবে আমাকে সামনে অগ্রসর হতে হবে, এ ব্যাপারে তিনি মোটামুটি একটা ধারনা দিলেন। মিত্রবাহিনীর পরিকল্পনার কথা গোপন রেখে সাতক্ষীরা- দৌলতপুর রোডে এবং আরও দক্ষিণে আমার লোকজন নিয়ে যে কোন সময় অগ্রসর হবার জন্য তিনি আমাকে প্রস্তুত ও সতর্ক থাকতে বললেন। পরিকল্পনার কথা আমাকে না জানালেও আমি অনুমান করলাম যে, সাতক্ষীরার বাঁ দিক থেকে একটা সৈন্যবাহিনী পাঠিয়ে সাতক্ষীরা- দৌলতপুর বরাবর শত্রু ঘাঁটিগুলো নিশ্চিহ্ন করার জন্য যশোরের উত্তর দিক থেকে প্রধান আক্রমণ পরিচালনা করা হবে। তাছাড়া, আমরা মুক্তিযোদ্ধারা পাক-বাহিনী ও মিত্রবাহিনীর গোলাবর্ষণের মাঝখানে পড়ে যাতে বিপর্যস্ত না হয়, সেই জন্য মিত্র বাহিনীর আগে আমার সৈন্য বাহিনী পাঠাতে বারন করা হলো। আমাকে জানানো হলো যে, মিত্রবাহিনী বাংলাদেশে প্রবেশ করার পর মুক্তিবাহিনীর উদ্দেশ্য হবে এইরুপঃ প্রথমত, সময়মত মিত্রবাহিনীকে পথ দেখিয়ে নিয়ে যাবার জন্য লোকজন দেয়া। দ্বিতীয়ত, বাংলাদেশে প্রবেশ করার পর মিত্রবাহিনী কোন প্রশাসনিক অসুবিধার সম্মুখীন হলে তা দূর করার জন্য তাদের সাহায্যে এগিয়ে আসা। তৃতীয়ত, ঘনিষ্ঠ ভাবে মিত্রবাহিনীকে অনুসরণ করা এবং তাদের সংস্পর্শে থাকা। আমাকে বলা হলো যে, যেহেতু ‘বাংলা অঞ্চল’ (বেঙ্গল এরিয়া-ভারতীয় সেনাবাহিনীর ঘাঁটি) আমার নিকটবর্তী, সেই জন্য আমার সেক্টর এখন থেকে বাংলা অঞ্চলের প্রশাসনিক আওতাধীনে নিয়ে যাওয়া হয়েছে। তাছাড়া দক্ষিন সুন্দরবন এলাকার সম্পুর্ন জলপথ বাংলা অঞ্চলের অধীনে এনে, এর দায়িত্ব ন্যস্ত করা হয় জেনারেল পি,কে, রায় চৌধুরীর উপর।

সেক্টরে ফিরে আমি আমার নিজস্ব পরিকল্পনা তৈরী করলাম। আবার দুই হাজার গেরিলা সৈন্য ছিল। কিন্তু অস্ত্রশস্ত্র খুবই অপ্রতুল। তবুও আমি মনে করলাম যে, বাংলাদেশের অভ্যন্তরে গেরিলা সৈন্য ছিল। কিন্তু অস্ত্রশস্ত্র খুবই অপ্রতুল। তবুও আমি মনে করলাম যে, বাংলাদেশের অভ্যন্তরে গেরিলাদের উপস্থিতিই অনেকটা প্রভাব বিস্তার করবে। কেননা, বিজয় অভিযানের সময় সম্ভাব্য রাহাজানি, ধর্ষন ও অন্যান্য অপ্রীতিকর ঘটনা যাতে না ঘটতে পারে সেদিকে আমার লোকজন সতর্ক দৃষ্টি রাখতে পারবে। কাজেই, পরপর দুরাত্রিতে আঠারোশো গেরিলা সৈনযকে বাংলাদেশের অভ্যন্তরে পাঠিয়ে দেয়া হলো। বাদবাকী গেরিলাদের বিজয় অভিযানের সময় অগ্রসর হওয়ার জন্য অস্ত্রশস্ত্র সজ্জিত করে রাখা হলো। সদর দপ্তরে ও আমার সেক্টরের অন্যান্য জায়গায় আমার নিয়ন্ত্রাধীনে যেসব সৈন্য মোতায়েন ছিল, তাদের সদা সতর্ক থাকতে বলেছিলাম। আমার সেক্টর সদর দপ্তরের বিস্তৃতি অনেক দূর পর্যন্ত। অল্প সময়ের নোটিশে এটা গুটিয়ে আনা সম্ভব নয়। আমি ফ্লাইট সার্জেন্ট ফজলুল হককে বুঝিয়ে বললাম যে, যে সমস্ত আর্মিরা নির্ধারিত সময়ের পূর্বে হাজির হতে পারবে না, তারা যেন দেশ মুক্ত হওয়ার পরই খুলনায় আমার সাথে মিলিত হয়। হিসাবপত্র ঠিক রাখা এবং মুক্তিযোদ্ধাদের প্রতি যত্ন নেয়ার জন্যও সার্জেন্ট ফজলুল হককে নির্দেশ দিলাম। কেননা, আমরা চলে গেলে যেসব মুক্তিযোদ্ধা ও প্রশিক্ষণপ্রাপ্ত অন্যান্য যুবক এখানে হাজির হবে তারা নিতান্ত অসুবিধায় পড়বে। সৌভাগ্যক্রমে দবিতীয়বারের মত লেঃ জিয়া এসে গেল। সুন্দরবন এলাকায় সে পাকিস্তানী গানবোটের সামনে শত্রুপক্ষের সাথে প্রচন্ড যুদ্ধ করে তার অঞ্চলকে সম্পুর্নরূপে মুক্ত করেছে হানাদাররা নদী বরাবর তাদের ঘাঁটিগুলো ছেড়ে দিয়ে খুলনার দিকে হেঁটে গিয়ে জড়ো হয়েছে। আমি স্থির করলাম যেসব গেরিলা খুলনার সীমান্ত বরাবর শত্রু হননে লিপ্ত, তাদেরকে খুলনা শহরের চারিদিকে সমাবেশ করে হানাদারদের পিছু হটার রাস্তা সম্পুর্নরূপে বন্ধ করে দেব। মিত্র-বাহিনীর সার্বিক পরিকল্পনা মনে রেখে মাসের ১৫ তারিখে সাব- এরিয়া কমান্ডারদের নিয়ে আমাদের দপ্তরে একটা সম্মেলনে মিলিত হয়ে তাদের নিজ নিজ দায়িত্ব সম্বন্ধে প্রয়োজনীয় নির্দেশ দিলাম। খুলনা শহরের নিকট রূপসা নদীর পশ্চিম তীরে। আক্রমণ ব্যুহ তৈরী করার জন্য লেঃ জিয়াকে সুন্দরবন অঞ্চল থেকে ঘাঁটি গুটিয়ে ফেলার জন্য প্রয়োজনীয় আদেশ দিলাম। বাগেরহাটে সুবেদার তাজুল ইসলামের অধীনে যে সমস্ত সৈন্য ছিল তাদেরও লেঃ জিয়ার নিয়ন্ত্রণে কাজ করার জন্য নির্দেশ দিলাম। শত্রুপক্ষ যাতে নৌ-পথ ব্যবহার করতে না পারে, সে জন্য জনৈক মিঃ নোমানউল্লাহকে তেরখাদা ও মোল্লারহাটে যে সমস্ত মুক্তিযোদ্ধা ছিল, তাঁদের সাথে সমন্বয় স্থাপন করে খুলনার উত্ত্র-পূর্ব দিক থেকে এসে এক জায়গায় জড়ো হয়ে পরিস্থিতি মোকাবেলা করার জন্য সতর্ক থাকতে বললাম। আরও যেন পরবর্তী নির্দেশের অপেক্ষায় সর্বদা প্রস্তুত থাকে। খুলনার দক্ষিনে পাইকগাছা, তালা ও আশাশুনি অঞ্চলে সেকেন্ড লেঃ আরেফিন গেরিলাদের হিসাবে কর্মরত ছিল। তাকে বললাম, সে যেন গেরিলাদের সঙ্গে নিয়ে সামনের দিকে এগিয়ে খুলনা শহরের কাছাকাছি কোথাও প্রস্তুত হয়ে থাকে।

ক্যাপ্টেন হুদার অধীনে দুই ব্যাটালিয়নের বেশী যোদ্ধা ছিল। তাকেও সামনের দিকে অগ্রসর হওয়ার নির্দেশ দিলাম। বসন্তপুরে শত্রুপক্ষের অবস্থান খুবই সুদৃঢ়। বসন্তপুর আমাদের খুবই নিকটে। একান থেকে হানাদারদের বিতাড়িত করে গুরুত্বপূর্ন সাতক্ষীরা- দৌলতপুর সড়কে শত্রু মুক্ত করে আধিপত্য বিস্তার করার জন্য ক্যাপ্টেন হুদাকে দায়িত্ব দিলাম। খুলনা শহরের চারিদিকে মুক্তিযোদ্ধাদের জড়ো করে রাখার প্রধান উদ্দেশ্য হলো,  দখলদার আমলে বিহারীরা বাঙ্গালী মুসলমানদের উপর যে অমানুষিক নির্যাতন চালিয়েছিল তারই প্রতিহিংসা নিতে গিয়ে অনিবার্য পরিনতি স্বরূপ বযাপক হারে বিহারী নিধন আরম্ভ হবে এবং সারাদেশ জুড়ে নেমে আসবে বিশৃংখলা। এই আশংকা করেই উপরোক্ত সতর্কতামূলক ব্যবস্থা নেয়া হয়েছিল। উল্লেখিত পরিকল্পনা ছাড়াও আমি দুটো দলকে প্রস্তুত করে বেগের নেতৃত্বাধীনে বরিশালের দিকে নৌকায় পাঠিয়ে দিলাম। প্রথম দলটি ক্যাপ্টেন ওমরের সাথে সংযোগ স্থাপন করে বরিশালের উদ্ভূত পরিস্থিতির মোকাবেলা করবে আর দ্বিতীয় দলটিকে সেকেন্ড লেঃ মুয়িনের নেতৃত্বে পটুয়াখালী পৌছানো হলো। কথা প্রসঙ্গে বলতে হয় সেকেন্ড লেঃ মুয়িন মিত্র বাহিনীর অধিনে বিহার প্রবেশের ‘মুর্তিহতে বাংলাদেশের ক্রাশ ট্রেনিং কোর্স সমাপ্ত করে আরও চারজন তরুণ অফিসার সহ প্রথম দলে অক্টোবর মাসে আমার কাছে আসে। তারা তিনমাসের ক্রাশ ট্রেনিং প্রোগ্রাম অনুযায়ী শিক্ষা গ্রহণ করে। এই তিনজন অফিসার হলো- সেকেন্ড লেঃ মোহাম্মদ অলি, আহসানউল্লাহ এবং শচীন্দ্র। তাঁদের সবাইকে ক্যাপ্টেন হুদার বাহিনীতে কাজ করার জন্য দেয়া হলো। বয়সে সবাই নবীন, কর্মক্ষম ও কষ্টসহিষ্ণু। যাহোক, নির্দেশ মোতাবেক লেঃ জিয়া, নোমান ও আরেফিন স্বস্ব গন্তব্যস্থলের দিকে রওনা হয়ে গেল। বসন্তপুরের  উপর যে কোন সময় আঘাত হানার জন্য ক্যাপ্টেন হুদা প্রস্তুত হয়ে রইল। এই সময়ে লেঃ জিয়াকে একটা বেতার যন্ত্র যোগাড় করে দিলাম। ওদের সবাইকে পাঠিয়ে দিয়ে মনের গভীরে একটা প্রশ্ন উকি দিলে নিজেই বিস্মিত হলাম- এইবার কি সত্যিই আমরা খুলনা যাচ্ছি?

ওদের যে সমস্ত আদেশ দেয়েছিলাম তা আমার কানে অবিশ্বাস্য রকমের প্রতিধ্বনি হতে লাগলো। স্বপ্নাবিষ্টের মত মনে হলো, ওগুলো যেন আমাকেই উল্টো পরিহাস করছে। কেননা, দালালও হানাদার পরিবেষ্টিত খুলনার মত বিপজ্জনক শহরে এত শীগগীর প্রবেশ করতে পারবো- একথা কল্পনাও করতে পারিনি। যদিও স্থানীয় প্রশিক্ষনপ্রাপ্ত অনেক মুক্তিযোদ্ধা ছাড়াও কমপক্ষে পাঁচ হাজার গেরিলা খুলনা শহরকে চারদিক থেকে ঘিরে রেখেছিল, তবুও হানাদারদের প্রকৃত শক্তি সম্পর্কে আমরা ছিলাম সন্দিহান।

সমস্ত শঙ্কা, সমস্ত ভয় উবে গেল। চরম লগ্নটি সমাগত। পবিত্র ঈদের দিন সকালবেলা, ১৯৭১ সালের ২০শে নভেম্বর- ক্রিং ক্রিং করে টেলিফোনে কয়েকবার শব্দ হতেই রিসিভারটা কানের কাছে নিলামঃ অত্যন্ত সুখবর। প্রশংসনীয় তৎপরতা। অবস্থান মজবুত করে টিকিয়ে রাখো। কুত্তাগুলোকে পিছু পিছু ধাওয়া করো।‘

আনন্দ- উত্তেজনায় এক নিঃশ্বাসে কথা গুলো বলে ফেললাম। ক্যাপ্টেন হুদা মুক্তিযোদ্ধাদের নিয়ে বসন্তপুর, কালীগঞ্জ ও নাজিমগঞ্জে শত্রুর অবস্থানের উপর চরম আঘাত হেনে এই ঘাঁটিগুলো আমাদের কব্জায় এনেছে। কি ভয়ংকর উত্তেজনা। ক্যাপ্টেন হুদা কথা বলতে পারছিলনা। তার বাক রুদ্ধ হয়ে এলো। উত্তেজনা ও চাঞ্চল্যের অফুরন্ত আনন্দে আমরা সবাই বিস্ময়াভিভূত, হতবাক। হুদা ও তার সাথের মুক্তিসেনাদের প্রাণঢালা অভিনন্দন জানালাম। বললাম যে। শত্রুর উপর আঘাতের ক্ষিপ্রতা ও তার গতিবেগ যেন পুরোপুরি রক্ষা করা হয়। আনন্দ ও উত্তেজনায় এতটা আত্মহারা যে কি করবো ভেবে পাচ্ছিলাম না। এই পবিত্র দিনটিতে বহু প্রতীক্ষিত বিজয় অভিযান শুরু হলো। স্কল শিক্ষক মিঃ শাহাজানকে পারুলিয়া রোডের দিকে অগ্রসর হওয়ার জন্য নির্দেশ দিলাম। কেননা বসন্তপুর ও কালীগঞ্জ ঘাঁটি থেকে শত্রুবাহিনীকে এই পথ দিয়েই পালাতে হবে এবং এটাই একমাত্র পাকা রাস্তা। একই সংগে মিঃ চৌধুরীর নেতৃত্বে ষাটজন মুক্তিযোদ্ধার একটি দলকে পারুলিয়া ব্রীজটি অক্ষত অবস্থায় অধিকার করার জন্য পাঠিয়ে দিলাম। মিঃ চৌধুরী পাকিস্তান নৌবাহিনীর একজন অভিজ্ঞ নাবিক। বেশ হাসিখূশী। কঠোর প্রকৃতির এই মানুষটি আমার পরিকল্পনায় খূশী হয়ে যাত্রার জন্য প্রস্তুতি নিলো।

প্রয়োজনীয় নির্দেশ দেয়ার পর আমি মোস্তফাকে নিয়ে স্থানটা স্বচক্ষে দেখার জন্য বসন্তপুরের দিকে রওনা হলাম। দীর্ঘ ন’মাস যাবত ইছামতির ওপার থেকে বসন্তপুর আমাদের কতবার ইশারায় আহবান জানিয়েছে। এক ঘণ্টা পরে হিংগলগঞ্জে পৌঁছে দু’জন ষ্পীডবোটে নদী পার হয়ে তীরে নামলাম। কিন্তু আশ্চর্যের ব্যাপার আজ কোন মেশিনগান গর্জে উঠলো না। আগে অবশ্যই কোন অতিথির পদার্পন মাত্র মেশিনগানগুলো মুহুর্তে এক ঝলক আগুন ছূড়ে গর্জে উঠতো।

রক্তলাল সূর্যটাকে বুকে নিয়ে বাংলাদেশের স্বাধীন পতাকা যখন পত পত করে উড্ডীন দেখলাম, তখন কি যে উত্তেজনা! ওই সূর্যটাকে স্বাগত জানাতে কত না রক্ত ঢালতে হয়েছে এই ইছামতির তীরে। সমুন্নত পতাকার নিচে দু’ থেকে তিনজন মুক্তিযোদ্ধা নীরবে দন্ডায়মান। শত্রুর কোন চিহ্ন নেই। বিপুল পরিমাণ অস্ত্রশস্ত্র। গোলাবারুদ, রেশন এবং চারিদিকে কুৎসিত ধ্বংসাবশেষ রেখে হানাদাররা পালিয়েছে।

স্বাধীন বাংলার পতাকা উড়াবার জন্য আত্মহুতি দিতে হয়েছিল অনেক মুক্তিপাগল তরুণকে। ওদের মহান আত্মত্যাগের জন্যই আজ স্বাধীন বাংলার পতাকা সমুন্নত শিরে উড্ডীন রয়েছে। পরিত্যক্ত অস্ত্রশস্ত্র দেখে আজ আর আমি উত্তেজিত হই না। আগে মাত্র একটা রাইফেল দেখে চঞ্চল হয়ে উঠতাম। এখন এটা আমার কাছে অস্বস্তিকর লাগলো।

বসন্তপুর অধিকার করে আনন্দ ও উত্তেজনার পরিবর্তে মন আমার বেদনাভরাক্রান্ত হয়ে উঠলো। নভেম্বরের শীতল বাতাসে উঁচু বাঁধটার উপর দাঁড়িয়ে মানুষের এই বীভৎস কংকাল গুলোর দিকে একদৃষ্টিতে চেয়ে রইলাম। কি মর্মান্তিক! ওরা রক্ত দিয়েছে, আমরা ও রক্ত দিয়েছি। সাক্ষী রয়েছে ওদের কংকালগুলো। সবাধীন্তা-পাগল আমার মুক্তিযোদ্ধাদের কংকালও ছড়িয়ে- ছিটিয়ে আছে এখানে-ওখানে।

এই মিশ্র অনুভূতি সম্বল করে কালীগঞ্জ ও নাজিমগঞ্জ পরিদর্শন করলাম। এই জায়গাগুলো কিছু ভাল বলে মনে হলো। কিছুটা প্রানের স্পন্দন এখনও যেন বেঁচে আছে।

এখানে কিছু লোকজন দেখলাম। অনেক বাড়িঘর ধবংস্তুপের মধ্যে মুখ থুবড়ে পড়ে আছে। আবার অনেকগুলো নারকীয় অগ্ন্যতসবের বিকলাঙ্গ চেহারা নিয়ে বীভৎসতার সাক্ষী হয়ে দাঁড়িয়ে আছে। এত দুঃখের মাঝেও যে ক’জন লোক আমরা এখানে পেয়েছিলাম, তারা আমাদের স্বাগত জানাতে কার্পন্য করলো না। স্থানীয় লোকজন বললো, গত রাত থেকেই হানাদাররা সাততাড়াতাড়িতে পালাতে শুরু করেছিল পলায়নপর হানাদারদের স্থানীয় লোকজন যখন জিজ্ঞেস করেছে’ আপনারা কোথায় যাচ্ছেন? তখন ওরা কম্পিত স্বরে জবাব দিয়েছিল, মুক্তিরা আমাদের চারদিক থেকে ঘিরে ফেলেছে, ওপরওয়ালাদের হুকুমমত তাড়াতাড়ি চলে যাচ্ছি’। ভীতসন্ত্রস্ত হয়ে হানাদাররা যে ভাবে পালিয়ে গিয়েছিল, তার বর্ণনা দিতে গিয়ে স্থানীয় লোকজন হাসিতে ফেটে পড়লো। অনেক দামী ও লোভনীয় জিনিস রেখে যাওয়া ছাড়াও হানাদাররা প্রচুর অস্ত্রশস্ত্র, গোলাবারুদ, অন্যান্য প্রয়োজনীয় জিনিসপত্র নদীতে ফেলে দেয়।

ক্যাপ্টেন হুদা রাতে বসন্তপুরের উপর আক্রমণ চালায়। জবাবে সারা রাত ধরে হানাদাররাও প্রচন্ড গোলাবর্ষণ করে। আর এই গোলাবর্ষণের আড়ালে রাতের আধাঁরে গা-ঢাকা দিয়ে শত্রুরা পালিয়ে যায়। ভোরে অবস্থা অত্যন্ত শান্ত ভাব ধারন করায় হুদা, মুক্তিযোদ্ধার একটি ছোট দলকে গ্রামের অভ্যন্তরে পাঠিয়ে, যারা আমাদের গোপনে সংবাদ সরবরাহ করতো, তাঁদের কাছ থেকে প্রথম জানতে পারলো যে, হানাদাররা পালিয়ে গেছে।

সংবাদ পেয়ে হুদা এক কোম্পানী সৈন্য নিয়ে কালীগঞ্জ- সাতক্ষীরা রাস্তা ধরে একরকম দৌঁড়ে বসন্তপুরের দিকে অগ্রসর হতে লাগলো। একটা ভাঙ্গা জীপ ছাড়া তার সাথে আর কোন যানবাহন ছিল না। জীপটা কিছুদিন আগে হানাদারদের কাছ থেকে অধিকার করা হয়। হানাদাররা তখনও পালাচ্ছিল। প্রশংসনীয় উদ্যম ও মনোবল নিয়ে ক্যাপ্টেন হুদা দীর্ঘ বারো মাইল পথ হেঁটে তার বাহিনীসহ মিঃ শাজাহানের লোকদের কাছে পৌঁছে হানাদারদের সম্মুখ থেকে আঘাত হানলো, তখন ওরা দিশেহারা হয়ে পারুলিয়ার দিকে পালাতে শুরু করে। ওদিকে মিঃ শাজাহানের নেতৃত্বে টাকি থেকে যে সৈন্যদলটি এসেছিল, তারা পলায়নপর হানাদার বাহিনীর একটি দলকে মাঝপথে অবরোধ করে ফেললো। এদিকে হুদা জানতে পারলো যে, হানাদাররা পারুলিয়া সেতু উড়িয়ে দিয়ে ওপারে আত্মরক্ষা মূলক ব্যবস্থা নিয়েছে। সেতুর চার মাইল দূরে অবস্থান নিয়ে ক্যাপ্টেন হুদা দ্রুত মিঃ চৌধুরী ও শাজাহানের নেতৃত্বাধীন মুক্তিবাহিনীকে তার লোক জনদের একত্র করে পুনর্বিন্যাস করলো।

ওই রাতেই আমি অগ্রবর্তী এলাকা পরিদর্শন করলাম। তখন পাক-হানাদার ও আমাদের মধ্যে প্রচন্ড গুলি বিনিময় হচ্ছিল। আমাদের বাঁ- দিকে মিঃ মাহাবুবের নেতৃত্বাধীন ৮ নং সেক্টরের সৈন্যদের নিয়োগ করা হয়েছিল। মিঃ মাহাবুব একজন পি-এস-সি অফিসার। কর্মদক্ষতার জন্য তাকে মেজর পদে উন্নীত করা হয়। তিনি সাহসী ও বুদ্ধিমান। আঘাতের পর আঘাত হেনে শত্রুপক্ষকে সর্বদা ব্যস্ত রাখতেন। উল্লেখ করা যেতে পারে যে, মিত্রবাহিনীর তরফ থেকে আমরা কোন সাহায্যকারী সৈন্য পাইনি।

৭২ নং সীমান্ত নিরাপত্তা বাহিনীর সৈন্যরা আমাদের অধিকৃত জায়গাগুলো, যেমন বসন্তপুর ও কালীগঞ্জের উপরে তদারকী করতো। আর তাদের সাহায্য করতো পিছনে অবস্থানরত আমাদের মুক্তিবাহিনী। সুবেদার মেজর এ, জলিল ও লস্করের অধীনে মুক্তিবাহিনী এখানে কাজ করেছে। আমাদের সাথে মর্টার সজ্জিত মুক্তিবাহিনীর একটি দল ছিল। তারা শুধু হানাদারদের গোলাবর্ষনের জবাবে পাল্টা গুলি ছুড়তো। সুবেদার গফুর নামে একজন অভিজ্ঞ মর্টার শিক্ষক পাক-হানাদারদের গুলির জবাবে দক্ষতার সাথে পাল্টা গোলাবর্ষন করে প্রত্যেকবারই শত্রুদের প্রভুত ক্ষতি সাধন করতো। ভয়ানক ভাবে কোণঠাসা হয়ে হানাদারদের মেশিনগান গুলো সব সময় গর্জন করতে লাগলো। যেহেতু আমাদের অবস্থানের চতুর্দিকে হানাদারদের দৃষ্টির আওতায় সেজন্যে রাত্রে বা দিনের পাহারায় বেরুনোর খুবই কষ্টকর ছিল। কিছুক্ষনের জন্য যুদ্ধ দানবটা দম নিয়ে পুনর্বার আক্রমণ করার জন্য প্রস্তুতি নিতো।

২৩শে নভেম্বর পারুলিয়া থেকে চার মাইল দূরে আর একটা ব্রীজের পেছনে হানাদাররা সরে গেল। সরে যাবার আগে ওরাই এবার নৃশংসতার স্বাক্ষর রেখে গেল। এদিকে আমাদের সৈন্যরা সামনের দিকে অগ্রসর হতে লাগলো। স্পষ্ট বোঝা গেল যে হানাদাররা প্রথমে সাতক্ষীরায় ও পরে খুলনার দিকে পালাবার জন্য যুদ্ধে দীর্ঘসূত্রতার কৌশল অবলম্বন করেছে। এই ব্রীজের কাছে এসে ঊভয় পক্ষই মাঝে-মধ্যে মেশিনগানের ব্রাশ ফায়ার করে গুলি বিনিময় করতো। এখানে মূর্তজা নামে একজন মুক্তিযোদ্ধাকে হারাতে হয়। সে অত্যন্ত সাহসী এবং অনেক যুদ্ধে সক্রিয় অংশ নিয়েছিল। মাথায় বুলেটের আঘাত লাগার পর তাকে হাসপাতালে নিয়ে যাওয়া হয়। কিন্তু ওকে বাঁচানো সম্ভব হয়নি। কেননা, বুলেটের আঘাতে ওর মগজ বের হয়ে গিয়েছিল। যাহোক, আমরা সব সময় আত্মরক্ষা মূলক অবস্থান থেকে শত্রুর প্রতিটি গতিবিধির প্রতি সতর্ক দৃষ্টি রাখতাম।

হানাদাররা যে সমস্ত জায়গা ছেড়ে পালিয়ে গেছে, তার খবরটা কোলকাতার জনগনের কাছে খুব দ্রুত পৌঁছে গেল। মুক্তাঞ্চল পরিদর্শন করার জন্য সাংবাদিক, টিভি ক্যামরাম্যান এবং আরও অনেক সম্মানিত ব্যাক্তি আসতে লাগলেন। ইছামতীর পশ্চিম তীর লোকে লোকারণ্য, মনে হলো কোন জনাকীর্ণ মেলা। পরিদর্শনকারী দু'একটি দলকে জিজ্ঞেস করলাম, 'আপনারা এখানে ঘোরাঘুরি করছেন কেন? উত্তর এলো, মুক্তির আনন্দ, মেজর সাহেব- মুক্তির আনন্দ'।

মুক্তির আনন্দই যেন বৈধ পাসপোর্ট। শিগগিরই মুক্ত-অঞ্চল লোকের আগমনে সরগরম হয়ে উঠলো। কোলকাতা থেকে শরণার্থীরা দলে দলে তাদের পরিত্যক্ত বাড়িঘরে ফিরে আসতে লাগলো। আবার নতুন করে ঘর বাধাঁর প্রবল ইচ্ছা।


এবার সর্বাধিনায়ক কর্নেল ওসমানী সাহেব মুক্তাঞ্চল সফর করতে এলেন। তাঁকে আমি রণাঙ্গনের অগ্রবর্তী এলাকায় নিয়ে গেলাম। কতকগুলো অসুবিধার জন্য সাতক্ষীরা থেকে আট মাইল দূরে আমাদের থামতে হয়েছিল। কি করে এই অসুবিধাগুলো দূর করা যায়, তাঁকে বুঝিয়ে বললাম। আমার পরিকল্পনা ছিল, সাতক্ষীরার পিছনে দু'দিক থেকে সৈন্য পাঠিয়ে হানাদারদের পালানোর পথ বন্ধ করে দেয়া এবং যাতে নতুন সৈন্য আমদানী করে শক্তি বৃদ্ধিকরতে না পারে সেদিকে সতর্ক দৃষ্টি রাখা। দু'টো প্রধান রাস্তা দিয়ে সাতক্ষীরার সাথে চলাচল ব্যবস্থার সংযোগ সাধন করা হতো। একটা হলো, যশোর থেকে কদমতলা হয়ে- অপরটা হলো কালিগঞ্জ থেকে যে পথ ধরে আমরা অগ্রসর হচ্ছিলাম, সেই পথ। এ রাস্তাটা সাতক্ষীরার ভেতর দিয়ে দৌলতপুর-খুলনা পৌঁছেছে। স্থির করলাম, প্রত্যেকটি রাস্তায় বাধা সৃষ্টি করবো।

২৯শে নভেম্বর, হাবিলদার আফজালের নেতৃত্বে দু'শো মুক্তিযোদ্ধার একটি দল সাতক্ষীরার প্তহে পাঠিয়ে দিলাম। কিন্তু যেভাবে তাকে নির্দেশ দিয়েছিলাম সেইমত কাজ করতে ব্যর্থ হলো। তারপর লেঃ আহসানউল্লাহর নেতৃত্বে দু'শো মুক্তিযোদ্ধার একটি দলকে ওই একই পথে পাঠানো হলো। আহসানউল্লাহ অত্যন্ত সাহসী যুবক। তার যোগ্যতা ও সামর্থ্য সম্বন্ধে আমি নিশ্চিত ছিলাম ছিলাম। এগিয়ে যাবার প্রচন্ড শক্তি তার মধ্যে। ডানদিক থেকে একশো মুক্তিযোদ্ধার আর একটি দলকে মিঃ শাজাহানের নেতৃত্বে সাতক্ষীরা-দৌলতপুর রাস্তায় ওঁত পেতে শত্রুকে আঘাত করার জন্য পাঠিয়ে দিলাম। ক্যাপ্টেন হুদাকে বললাম যে, রাতের বেলায় আক্রমণাত্মক পাহারা দিয়ে শত্রুদের উপর চাপ সৃষ্টি করে যত তাড়াতাড়ি সম্ভব সাতক্ষীরা অধিকার এবং সৈন্যদের দ্রুত পুনর্গঠিত করে পলায়নের পর শত্রুদের পিছু ধাওয়া করতে হবে।


ইতিমধ্যে প্রশাসনিক ব্যবস্থার বৃহদাংশ নদীর ওপার থেকে দেবহাটায় স্থানান্তরিত করা হয়েছে। এখানে ভুতপুর্ব সি-এস-পি অফিসার মিঃ আতাউর রহমানের তত্ত্বাবধানে পাঁচশো তরুণ যুবক নিয়ে একটা ট্রেনিং ক্যাম্প খুলে দিলাম। মিঃ আতাউর রহমান যুবক, কর্তব্যপরায়ন। মুক্তিযুদ্ধে তিনি সর্বান্তকরনে সক্রিয় অংশগ্রহণ করেন। এই যুদ্ধে তার দান অপরিসীম। শীগগীরই ক্যাম্পের কার্যকলাপ সাংবাদিক ও চলচ্চিত্র প্রযোজকদের দৃষ্টি আকর্ষণ করলো। সব মতাদর্শের রাজনৈতিক নেতৃবৃন্দ ক্যাম্প পরিদর্শনে আসতে লাগলেন। অনেক গণ্যমান্য লোকজন সাথে নিয়ে ও পুনর্বাসন মন্ত্রী মেঃ কামরুজ্জামান এই ক্যাম্প পরিদর্শন করে অত্যন্ত খুশী হলেন। ছেলেরা 'জয় বাংলা' ধ্বনি তুলে মন্ত্রী মহোদয়কে স্বাগত জানালে তিনি অভিভূত হয়ে পড়লেন। কিন্তু এই সৌজন্যমুলক পরিদর্শনে আমি খুশী হতে পারিনি। কেননা, সামনে এখনও অনেক দুস্তর পথ আমাদের অতিক্রম করতে হবে। ২রা ডিসেম্বর পর্যন্ত লেঃ আহসানউল্লাহর কাছ থেকে কোন ফলপ্রসু খবর পাইনি। রাস্তায় ট্যাংক বিধ্বংসী মাইন পুঁতে শত্রুদের একটি জীপ সে উড়িয়ে দিয়েছিল। রাস্তার ধার দিয়ে একটা সুদৃঢ় ব্যাংকার তৈরী করে শত্রুপক্ষ অবস্থান নেয়ায় আহসানউল্লাহ ওদের কাছে ঘেঁষতে পারেনি। শত্রুদের অবস্থান থেকে দু'দিকে প্রায় দু'শো গজ পর্যন্ত উম্মুক্ত ধান ক্ষেতও জলাশয়। সবকিছুই ভালভাবে দৃষ্টিগোচর হতো না। ডান দিকে মিঃ শাজাহানের বেলায় ঠিক একই অসুবিধা। তাছাড়াও, রাজাকারদের কাছ থেকে তাকে তীব্র প্রতিরোধের সম্মুখীন হতে হয়েছিল।

অবস্থার কোন উন্নতী হলো না। যেমন ছিল তেমনই রয়ে গেল। শত্রুদের পরিকল্পনা ছিল রাজাকার দ্বারা প্রতিরোধ তৈরী করে রাতের অন্ধকারে আস্তে আস্তে সরে পড়া। সাতক্ষীরা ও তার পার্শবর্তী এলাকার প্রায় শতকরা পচাঁশি জন লোক সামরিক চক্রের দালাল হিসাবে হানাদারদের সক্রিয় মদদ যুগিয়েছে। তার ফলে সবকিছুই মন্থর গতিতে চলতে থাকে। কিন্তু ইতিহাসের ক্রমবিকাশ ও চিরন্তন গতিকে কে রুখতে পারে? পুর্ব রণাঙ্গনেই শুধু পাকিস্তানী জেনারেলরা বিভ্রান্ত ও দিশেহারা হলো না, পশ্চিম রণাঙ্গনে ও রিতিমত হিমশিম খেয়ে উঠলো। ১৯৬৭ সালে ইস্রাইল যে রকম ব্লীসৎক্রীগ' কায়দায় আরবদের উপর অতর্কিতে ঝাঁপিয়ে পড়ে, ঠিক একই কায়দায় পাক-সামরিক জান্তা তাদের বিমান বাহিনীর মিরেজ ও মিগ নিয়ে ডিসেম্বর মাসের ৩ তারিখ রাত্রে ভারতের উপর হামলা চালায়। ভারতের প্রধানমন্ত্রী মিসেস ইন্দিরা গান্ধীও খুব সতর্ক ছিলেন। তিনি ওই রাত্রেই জরুরী অবস্থা ঘোষনা করে পাক হামলার সমীচীন জবাব দিলেন। সুরায় বিভোর জেনারেল আগা মোহাম্মদ ইয়াহিয়া খান মনে করেছিল রাজনীতি সচেতন বাঙ্গালীকে চিরদিনের জন্য দাবিয়ে রাখতে পারবে এবং এই হীন উদ্দেশ্যই সে ভারত আক্রমণ করে সমস্যাটার উপর আন্তর্জাতিক রং চাপিয়ে ভারতের সাথে একটা রাজনৈতিক মিমাংসায় আসতে চেয়েছিল। কিন্তু সে চরম ভাবে ব্যর্থ হলো।

৬ই ডিসেম্বর। বেলা ১১ টার সময় 'অল ইন্ডিয়া রেডিও' মারফত ঘোষনা করা হলো যে, ভারত বাংলাদেশকে সর্বভৌম রাষ্ট্র বলে স্বীকৃতি দিয়েছে। দীর্ঘ ন'মাস যাবত সাড়ে সাত কোটি বাঙ্গালী অধীর আগ্রহে দিনটির জন্য প্রতিক্ষায় ছিল। সংবাদটা শুনে মন থেকে চিন্তা ও উত্তেজনা দূরীভূত হলো। হটাত স্বীকৃতির এই ঘোষনা শুনে সাড়ে সাত কোটি বাঙ্গালীর এই বিধ্বস্ত অন্তর গর্বে ফুলে উঠলো। স্বীকৃতি শুধু ফাইলের ভেতরেই সীমাবদ্ধ রইলনা বা বাতাসে মিলিয়ে গেল না। মিত্রবাহিনী মুক্তিবাহিনীর কাধে কাধ মিলিয়ে প্রথম তিন দিনেই যশোর ক্যান্টনমেন্ট অধিকার করে নিল। সুদৃঢ় অবস্থান ছেড়ে দিয়ে পাক হানাদাররা উর্ধবশ্বাসে পালাতে শুরু করলো। প্রত্যেকেই আশা করেছিল যে, পাক বাহিনী যশোরে আমাদের প্রচন্ড বাধা দেবে। কেননা, যশোর ক্যান্টনমেণ্ট দুর্ভেদ্য বলে মনে করা হতো। কিন্তু হানাদাররা তেমন কোন বাধা দিতে না পারায় মিত্রবাহিনী ও আমরা নিরাশ হয়ে পড়লাম। অথচ মিত্রবাহিনীর কমান্ডাররা প্রথমে, মনে করেছিল যে, পাকিস্তানীদের উৎখাত করতে কমপক্ষে ১৫ দিন সময় লাগবে।

অপর দিকে আমাদের মুক্তিবাহিনী ডিসেম্বর মাসের ৩ তারিখে সাতক্ষীরা দৌলতপুর রোড ধরে অগ্রসর হতে লাগলো।  সাতক্ষীরা অধিকার করে যে পরিমান অস্ত্রশস্ত্র, গোলাবারুদ, জ্বালানী তেল, রেশন ও অন্যান্য মূল্যবান জিনিস পত্র আমাদের হাতে এসেছিল তা দিয়ে পুরা একবছর যুদ্ধ করা যেতো। কিন্ত এই সময় অধিকৃত জিনিসপত্রের প্রতি আমাদের কোন মোহ ছিল না। আমাদের একমাত্র মোহ, একমাত্র উত্তেজনা সামনের দিকে অগ্রসর হওয়া। পেছনে মুক্তিবাহিনীর উপর ওইসব পরিত্যক্ত জিনিসের হেফাজতের ভার দিয়ে ক্যাপ্টেন হুদা তার বাহিনীর লোকজন নিয়ে মাইলের পর মাইল হেঁটে অগ্রসর হতে লাগলো।


হানাদাররা পালাবার সময় প্রধান সেতুগুলো ধ্বংস করে দিয়েছিল। এর ফলে আমরা খুবই অসুবিধার সম্মুখীন হলাম। দু'একটা জীপ ছাড়া আমাদের কাছে কোন যানবাহন ছিল না। এই জীপ গুলো নানা উপায়ে পার করা হতো। মিঃ ফজলুল হক ও সুলতান উদ্দিন আহমেদ যথাক্রমে সদর দফতর ও গেরিলা ক্যাম্পের সামরিক দায়িত্বে নিযুক্ত ছিল। তাদের শেষ নির্দেশ দেওয়ার জন্য আমি ফিরে গেলাম।

চার্লি সেক্টর থেকে সর্বশেষ যে নির্দেশ পেলাম, তা হলো- অস্ত্রপাতি ছাড়া মুক্তিযূদ্ধাদের বিদায় দিতে। সবচেয়ে মজার ব্যাপার হলো, বিভিন্ন যুবকেন্দ্রের ম্যানেজাররা এম সি এ’রা স্বাধীনতার উল্লাসে আত্মহারা হয়ে ছেলেদের ফেলে রেখে যে যার মত আগেই চলে যায়। আর ছেলেরা পড়ে মহাসংকটে। বাংলাদেশে ফিরে যাবার মত কোন সম্বলই ছিল না তাঁদের। তারা আমার হেডকোয়ার্টারের চারিদিকে এসে ভীড় করলো এবং অনুরোধ জানালো যে তাঁদের জন্য যেন কোন বন্দোবস্ত করে দেই। আমার এক বন্ধুর সাথে যোগাযোগ করে ছেলেদের যাবার বন্দোবস্ত করার জন্য সুলতান ও হককে বলে দিলাম।

দিনটা ডিসেম্বরের ৯ তারিখ। সবকিছুই এলোমেলো। কারুর দৃষ্টি নেই। কাজকর্ম ফেলে রেখে সবাই বাংলাদেশের ভেতর চলে যেতে চায়। আমি তাঁদের মানসিক অবস্থা উপলব্দি করতে পারি। কিন্তু পিছনের কাজকর্ম গুছিয়ে দেয়ার জন্য কাউকে অন্ততঃ এখানে থাকতে হবে। পরিকল্পনা মোতাবেক বেগকে তার দলবলসহ গ্ণ-পরিষদ সদস্য মিঃ নূরুল ইসলাম মঞ্জুর সাথে বরিশালে পাঠিয়ে দিলাম।

টাকি ও হাসনাবাদের দিকে চেয়ে মনটা কেঁদে উঠলো। মনে হলো, ওরা আজ বড্ড শূন্য, বড্ড নিঃসঙ্গ। দীর্ঘ ন’মাস যাবত অসংখ্য মুক্তিযোদ্ধা ও শরণার্থীর ভীড়ে কর্মচঞ্চল হাসনাবাদ ও টাকি আজ নীরব। যেন ফুঁপিয়ে কাঁদছে আমি ভয়ানক অন্ত জ্বালা অনুভব করলাম। শেষবারের মত ইছামতী ও আমার হেডকোয়ার্টারের দিকে অশ্রুসজল চোখ দুটো বুলিয়ে মোস্তফাকে আমার জীপে উঠতে বললাম। অন্যমনস্কভাবে কিছুক্ষন তাকিয়ে রইলাম, হক ও অন্যান্য সাথীদের দিকে। পরে খুলনায় এসে আমার সাথে যোগ দেয়ার জন্য ওদের নির্দেশ দিলাম এবং আমাদের অগ্রবর্তী বাহিনীর সাথে যোগ দেয়ার জন্য আমি এগিয়ে চললাম। পিছনে পড়ে রইল স্মৃতিবিজড়িত হাসনাবাদ, টাকি- চেনা-অচেনা মুখ ও হাসিকান্নার অনেক গল্প।


বিজয়ের আনন্দে আমার গাড়ী চাকাগুলো অসম্ভব দ্রুতবেগে ঘুরতে লাগলো। আমি দৌলতপুর থেকে ১০ মাইল দূরে একটি স্কুলের কাছে আমার লোকজনদের সঙ্গে মিলিত হলাম। এই জায়গাটার নাম শাহপুর। এখান থেকে একটি রাস্তা বের হয়ে যশোর-খুলনার বড় রাস্তার সাথে ফুলতলার কাছে এসে মিশেছে।

ডিসেম্বর ৯ তারিখের রাত। স্কুল থেকে অগ্রবর্তী এলাকায় মিত্রবাহিনী ও মুক্তিবাহিনী মাত্র এক মাইল দূরে। শত্রুপক্ষের অবস্থানের হাজার গজের মধ্যে মিলে এক কোম্পানী সৈন্য মোতায়েন  করা হয়েছিল। ৯ তারিখ রাত্রেই আমি ওদের কাছে যেতে চাইলাম। কিন্তু ওদের কাছে, পৌছানো দুঃসাধ্য ছিল। কেননা, ওরা তখন সামনের দিকে এগিয়ে যাচ্ছিল। সুতরাং স্থির করলাম, ১০ তারিখে ভোরে ওদের সাথে মিলিত হবো। রাতটা ভয়ানক রকমের অশান্ত। সারারাত ধরে দু’পক্ষের কামানগুলো অবিশ্রান্ত গর্জন করছিল। স্কুলের ছাদে উঠে আমি, মোস্তাফা, ডাঃ শাজাহান ও হুদা দেখতে পেলাম সারা আকাশটা লালে লাল। কামানের গর্জনে স্কুলের ছাদটা থরথর করে কাঁপছে। খুবই উত্তেজক সন্দেহ নেই। কিন্তু বড় করুন, বড় নির্মম। কেননা, শত্রু মিত্র অনেক মানুষের জীবন প্রদীপ নিভে গেছে হিংস্র কামানের গোলায়। সমস্ত রাত শুধু কামানের গর্জন আর গর্জন।

১০ই ডিসেম্বর থেকে ১৭ই ডিসেম্বর পর্যন্ত সময়টা অতিবাহিত হলো অহেতুক উদ্দীপনা, উত্তেজনা ও এক রকম বিশ্রামের মধ্য দিয়ে। মুক্তিসংগ্রামের শেষ পর্ব। দুঃখ ও আনন্দে আবহাওয়া ভারাক্রান্ত। স্থানীয় লোকজন বিজয়ের আনন্দে আত্মহারা। নানাভাবে আতিথ্য দেখিয়ে জনগন আমাদের মুগ্ধ করলো। যেন আমরা সবাই একই সংসারের লোক, একই সুখ দুঃখের ভাগী। রাস্তার পার্শে সেই স্কুলটায় যে সপ্তাহটা কাটিয়েছিলাম, তার পূর্নাংগ চিত্র তুলে ধরার জন্য রণাংগনের ডাইরীর কিয়দংশ তুলে ধরছিঃ

১০ই ডিসেম্বর, ১৯৭১ সালঃ গতরাতে ঘুমাতে পারিনি। কামানগুলো ঝিমিয়ে পড়েছে। গুহায় আহত সিংহের মত কামানগুলো তবুও মাঝে মাঝে গোঙাতে লাগলো। ভোরে ঘুম থেকে উঠে এক মগ চা দিয়ে গলাটা ভিজিয়ে অগ্রবতী ঘাটিতে যুদ্ধরত সৈন্যদের কাছে গেলাম।এটা আমাদের দ্বিতীয় অবস্থান্ সাতক্ষীরা দৌলতপুর রাস্তায় প্রায় একহাজার গজ সামনে মেজর ঠাকুরের নেতৃত্ব ১৩নং “ডোগরা”  পদাতিক বাহিনী অবস্থান নিয়েছিল। অগ্রবর্তীদলের মর্টার সজ্জিত সৈন্য দলটি ও এখানে অবস্থান নেয়। রাস্তায় দু’দিক খোলা জলাশয়, সব কিছুই চোখে পড়ে। রাস্তায় কোন রকম চলাচল করলেই শত্রুপক্ষের মেশিনগানগুলি গর্জে ওঠে। রাস্তাটা খুব উঁচু। খুলনায় অয়ারলেস ষ্টেশনের টাওয়ার ও দৌলতপুর পানির ট্যাংক ভালভাবে দেখা যায়। এত কাছ তবু সোজাসুজি যেতে পারছি না। খুলনাকে দেখে আমি খুবই তৃষ্ণার্ত ও উত্তেজিত হয়ে উঠলাম। যেহেতু পিছন দিক থেকে অনেকটা পথ ঘুরে আসতে হয়, সেজন্য আমাদের সেজন্য সৈন্যরা দু’দিক থেকে অগ্রসর হতে লাগলো। তাছাড়া মিত্রবাহিনীর আগে আমাদের যাবার কথা নয়। কাজেই আমাদের পিছনে থেকে যুদ্ধের গতিবিধি লক্ষ্য করা ছাড়া কোন উপায় ছিল না। মুক্তিযোদ্ধাদের সাথে কথা  বললাম। ওদের অধিকাংশই খুলনার লোক। দেখলাম, ওদের মনোবল খুবই উঁচু। ওদের ঘরদোরের করুন দৃশ্য চোখের সামনে ভেসে উঠলো। স্কুলে ফিরে এসে আমাদের যা কিছু আছে সব একত্র করার জন্য হুদাকে বললাম। স্মভাব্য বিপদের হাত থেকে রক্ষা পাবার জন্য ট্রেঞ্চ খনন করে তার ভেতর আমরা আশ্রয় নিলাম। কেননা ,এই জায়গা শত্রুক্ষের কামানের আওতায়। স্বস্থির নিঃশ্বাস ফেলে সতর্ক হয়ে প্রস্তুত রইলাম। আকাঙ্ক্ষিত চরম লক্ষ্যবস্তুর কত কাছে আমরা-তবু কত দূরে।

১১ই ডিসেম্বর, ১৯৭১ সালঃ যে দৃশ্য দেখেছি, তা জীবনের অন্যতম স্মরণীয় ঘটনা হয়ে থাকবে। দেখলাম , সাতক্ষীরা-দৌলতপুর রোড লোকে লোকারন্য। বিভিন্ন যুবকেন্দ্র থেকে ওরা দলে দলে ফিরে আসছে। যতদূর চোখ যায় শুধু লোক আর লোক। কাঁধে ছোট ছোট বোঝা। রিক্ত,নিঃস্ব, সম্বলহীন। ক্লান্ত পায়ে এগিয়ে আসছে মানুষের কাফেলা। আল্লাহর অসীম অনুগ্রহ, আমরা ওই রাস্তার উপরই ছিলাম, নইলে ওই রিক্ত মানুষগুলো হিংস্র শত্রুদের খপ্পরে পড়ে যেতো। সামনে অগ্রসর হতে ওদের থামিয়ে দিলাম। 

একটা দোতলা দালান থাকার জন্য ঠিক করা হলো। ওদের খাওয়া-দাওয়ার বন্দোবস্ত করতে হবে। ভয়ানক চিন্তায় পরে গেলাম। ওরা প্রত্যেকেই এসে অভিযোগের সুর বললো, ‘স্যার, আমাদের সাথে কোন টাকা পয়সা নেই। এম-এন-এ, এম-পি-এ’ রা আমাদের ফেলে পালিয়ে গেছে।‘ মুখগুলো শুষ্ক, কুঞ্চিত। কেননা পঞ্চাশ মাইল পথ ওদের পায়ে হেঁটে আসতে হয়েছে। মনটা আমার কেঁদে উঠলো। ওদের সান্তনা দিয়ে একটা বড় লংগরখানা খোলার জন্য চৌধুরীকে বললাম। খুলনা মুক্ত না হওয়া পর্যন্ত মুক্তিযোদ্ধাদের এখানেই থাকতে নির্দেশ দিলাম। চৌধুরীকে লংগরখানা দেখাশুনার ভার দিয়ে আমি হেড কোয়ার্টারের দিকে রওনা হয়ে গেলাম এবং ফুলতলা পোঁছে ৯নং পদাতিক ডিভিশনের হেডকোয়ার্টারের সাথে যোগাযোগ করলাম মেজর জেনারেল দলবীর সিং এই ডিভিশনের কমান্ডার।

ফুলতলা থেকে কিছু সামনে খুলনার দিকে যে রাস্তাটা গিয়েছে তার ডানপাশে একটি কলেজের মধ্যে হেডকোয়ার্টারের অফিসাদি। মেজর জেনারেল সিং-এর দেখা না পেয়ে তাঁর ষ্টাফ অফিসারের সংগে দেখা করলাম এই ডিভিশনের একটি ব্রিগেড হেডকোয়ার্টার থেকে তিনি মাইল সামনে অবস্থান নিয়েছিল।

পাক হানাদাররা এখনে তীব্র প্রতিরোধ দিয়ে খুলনা – যশোর উপর মিত্রবহিনী অগ্রগতি বন্দ করে দিল। অবিরাম গোলাবর্ষন চলতে লাগলো। মনে হলো, খুলনা শত্রুপক্ষ সুদৃঢ় ঘাঁটি গেড়েছে। সীমান্ত ও যশোর ক্যান্টনমেন্ট ছেড়ে পাকিস্তানী সৈন্যরা জড়ো হয়েছে খুলনায়। কেননা মুক্তিবাহিনী চতুর্দিক থেকে ওদের ঘিরে রেখেছে। হানাদাররা মিত্রবাহিনীর চাইতে মুক্তিযোদ্ধাদের বেশ ভয় করতো।


১৩ই ডিসেম্বর, ১৯৭১ সালঃ আমাদের আত্ম রক্ষামূলক অবস্থানের সামনে শত্রুঘাঁটির উপর বিমান হামলা পর্যবেক্ষন করার জন্য আমি, ডিভিশনের ষ্টাফ অফিসার মেজর ভট্টাচার্‍্য  ভারতীয় বিমান বাহিনীর ফ্লাইট লেফটেন্যান্ট দত্ত আমাদের দ্বিতীয় অবস্থানে বসে সারা দিন অপেক্ষা করলাম। মিঃ দত্তের নির্দেশে এই বিমান হামলা পরিচালিত হচ্ছিল। বায়ুস্তর ভেদ করে বিমানগুলো উড়ে আসতেই মিঃ দত্ত বেতার যন্ত্র মারফত পাইলটদের সাথে যোগাযোগ করলেন এবং সঠিক লক্ষ্যস্থলের বর্ননা দিয়ে আঘাত হানার নির্দেশ দিলেন। পাইলটদের ঠিকমত নির্ভূলভাবে লক্ষ্য বস্তু চিনে বারবার বিমান নিয়ে ‘ড্রাইভ’ দিতে লাগলো। হানাদারদের কোন বিমান বা বিমানধ্বংসী কামান না থাকায় তার এই বিমান আত্রুমনের কোন প্রত্যুত্তর দিতে পারল না। অসাহায়ের মত শুধু মার খেতে লাগলো।

১৪ই ডিসেম্বর, ১৯৭১ সালঃ মেজর জেনারেল দলবীর সিং-সাথে তাঁর হেড কোয়ার্টারে সাক্ষাৎ করলাম। দেখলাম গাড়ীর ভেতর তিনি একটি ম্যাপ দেখছেন এবং খুবই ব্যস্ত। তাঁকে  ভয়ানক বিরক্ত ও রাগান্বিত মনে হলো। কেননা, প্রচন্ড গোলাবর্ষন করার পরও তিনি এগুতে পারছিলেন না। তাঁর অগ্রগতি থেমে গিয়েছিল।

ভারতের সর্বাধিনায়ক জেনারেল মানেকশ’ অল ইন্ডিয়া রেডিও মারফত ঘোষনা করলেন যে, আত্মসমর্পনকারী সৈন্যদের জীবনের নিরাপত্তা দেয়া হবে। তৎসত্বেও শত্রুপক্ষের আত্মসমর্পন করার কোন লক্ষন দেখা গেল না।

জেনারেল দলবীর সিং তাঁর একটি বাহিনীকে পথ দেখিয়ে নিয়ে যাবার কাজে আমার কাছে কয়েকজন দক্ষ লোক চাইলেন। উদ্দেশ্য, শত্রুদের বাঁদিক থেকে আত্রুমন করে বিভ্রান্ত করে ফেলা। তারাতারি হেড কোয়ার্টারে ফিরে গিয়ে খুলনার পথ-ঘাট যাদের ভাল জানা আছে এ-রকম পাঁচজন আমি নির্বাচিত করলাম।

১৫ই ডিসেম্বর ,১৯৭১ সালঃ গতরাতে মুষলধারে বৃষ্টি থাকায় মিত্র-বাহিনী সামনে এগুতে পারলো না। আজকে সর্বাত্মক প্রচেষ্টা চালানো হবে। এদিকে লেঃ দত্তের তত্ত্ববধানে দৌলতপুর ও খুলনার কয়েকটা নির্দিষ্ট জায়গায় বিমান হামলা চালানো হলো। বারবার বিমান হামলায় খুলনা ধ্বংস হয়ে যাচ্ছে দেখে মনে ব্যথা অনুভব করলাম এবং পাক হানাদাররা এখনও আত্মসমর্পন না করায় মনে মনে ওদের অভিশাপ দিতে লাগলাম। আজকে একটা মর্মান্তিক ঘটনা ঘটে গেল। আমাদের একজন মুক্তিযোদ্ধা বুলেটের আঘাতে প্রান হারায়। ক্যাম্পের আর একজন মুক্তিযোদ্ধা রাইফেলের ম্যাগাজিন খালি ভেবে ট্রিগার টিপ দেয়, যার ফলে এই মর্মান্তিক দৃশ্যের অবতারনা হয়। মুক্তিযোদ্ধাটি একজন এস,এস,সি পরীক্ষার্থী। মুকড়া স্কুল প্রাঙ্গনে ওকে সমাহিত করা হয়েছিল। স্থানীয় স্কুল কর্তৃপক্ষকে অনুরোধ করলাম, তারা যেন শহীদ মুক্তিযোদ্ধার স্মৃতিকে বাঁচিয়ে রাখার জন্য তার নামে স্কুলটির নামকরন করে।

১৬ই ডিসেম্বর,১৯৭১ সালঃ দিনটা মেঘাচ্ছন্ন। কিছুটা ক্লান্তি ও বিষন্ন বোধ করতে লাগলাম।গতরাত্রের পরিকল্পনামাফিক মিত্র বাহিনীর এক স্কোয়াড্রন ট্যাংক’ খুলনার দিকে অগ্রসর হলো। কিন্তু ফরাফলের কোনখবর পেলাম না।

সকাল দশটা। শাহপুর স্কুলে কতকগুলো ছেলের সাথে দাঁড়িয়ে  ছিলাম। ক্যাপ্টন হুদার জীপ এসে থামতেই সে একটা দুষ্ট ছেলের মত লাফিয়ে পড়ে গভীর আবেগে আমাকে জড়িয়ে ধরলো। এ-রকম করতে আগে তাকে কখনও দেখিনি। তার এই ব্যবহার দেখে খুবই বিস্মিত হলাম। সে এক রকম কাঁপতে কাঁপতে বললো, ‘অত্যন্ত সুখবর স্যার, পাক সৈন্যরা আত্মসর্মপন করেছে এবং ভারতের সশস্ত্র বাহিনীর জেনারেল জ্যাকপ ইতিমধ্যে ঢাকা অবতরন করেছেন’।

সংবাদটা অবিশ্বাস্য মনে হলো। কেননা, কল্পনাও করতে পারিনি যে, ওই হিংস্র পশুগুলি এত তারাতারি আত্ম সর্মপন করবে। তবুও এ সংবাদটা শুনে আমার সারা দেহে তপ্ত রক্তস্রোত বইতে লাগলো। চিৎকার করে ছেলেদের উদ্দেশ্য বললাম, ‘আমরা যুদ্ধে বিজয়ী হয়েছি’। 

আমার জীবনে সবচেয়ে আনন্দঘন মুহূর্ত। ছেলেরা সবাই আনন্দে আত্মহারা হয়ে চিৎকার করতে লাগলো। ওদের মধ্যে কেউ কেউ ডিগবাজি খেয়ে ঘাসের উপরে গরাগরি করতে লাগলো। সবাই এক সঙ্গে গলা ফাটিয়ে চিৎকার করে উঠলো, ‘তোমার নেতা, আমার নেতা- শেখ মজিব।’

আমি এবং হুদা মিত্রবাহিনীর ৯নং ডিভিশনের সদর দপ্তরে গিয়ে মেজর জেনারেল দলবীর সিংহকে তাঁর বাহিনীর অপর দু’জন অধিনায়কসহ খোশ মেজাজে বসা দেখলাম। আমাদের দেখে তাঁরা সবাই উল্লসিত হলেন এবং আমাদের স্বাগত জানালেন।


সময় বেলা ১২টা। কামানগুলি নীরব। আমরা একটা ট্রানজিষ্টারের কাছে বসে ঢাকার খবরাখবর শুনতে লাগলাম। শুনলাম পাকিস্তান সশস্ত্রবাহিনীর অধিনায়ক লেঃ জেনারেল নিয়াজী তাঁর অধীনস্থ সমস্ত সৈন্য নিয়ে সকাল সাতটায় মিত্র-বাহিনীর লেঃ জেনারেল অরোরার নিকট আত্মসমর্পন করেছেন। একদিকে আমাদের ঐতিহাসিক বিজয়ের আনন্দ, অপরদিকে ওদের অপমানজনক পরাজয়ের তীব্র গ্লানি।

যাহোক, এদিকে খুলনাকে নিয়ে বড্ড দুর্ভাবনায় পড়লাম। তখন পর্যন্ত এখানকার শত্রুপক্ষের আত্মসমর্পন করার কোন লক্ষণ দেখা গেল না। উত্তেজনায় জেনারেল দলবীর সিং টেবিল ধাপরে বললেন, যদি ওই শয়তানগুলো এখন আত্মসমর্পন না করে, তাহলে আমার নিকট যে গোলন্দাজ বাহিনী আছে, তা পাঠিয়ে দিয়ে ওদের মাটির সাথে মিশিয়ে দিব।’


সময়ের চাকাটা ঠিকমতই চলতে লাগলো। কিন্তু আমাদের সামনে যে শত্রুরয়েছে, তারা যেন স্থবির। সবাই আমরা বসে। প্রতি মুহূত আশা করছি এইবার বুঝি হানাদাররা আত্মসমর্পন করবে। সূর্য ডুবে গেল, কিন্তু আত্মসমর্পনের কোন আভাস পাওয়া গেল না। আজ ঢাকার শত্রুপক্ষ আত্মসমর্পন করলো। কিন্তু খুলনায় আত্মসমর্পন করতে ওরা অস্বীকৃতি জানালো। মনে হলো, খুলনায় শত্রুপক্ষের কমান্ডার অত্যন্ত শক্ত লোক। আমি আমার হেডকোয়ার্টারে ফিরে গেলাম।


রাতটা ভয়ানক অস্বস্তিতে কাটলো। আমরা কেউ ঘুমাতে পারলাম না। মিত্রবাহিনীর কামানগুলি আবার সত্রিুয় হয়ে উঠলো। মাঝে মাঝে প্রত্যুত্তরে শত্রুপক্ষের কাছ থেকেও জবাব আসছিল। ওদের গোলাবারুদ হয়তো শেষ হয়ে আসছে। আমি আশাবাদী ছিলাম যে, আগামীকালই আমরা বিজয়ীর বেশে খুলনায় প্রবেশ করতে পারবো। বিগত ন’মাসের স্মৃতিচারন করতে গিয়ে আজ আমার চোখ দিয়ে জল পড়তে লাগলো।


১৭ই ডিসেম্বর, ১৯৭১ সালঃ গত রাতে ক্যাপ্টেন হুদার সাথে পরামর্শ করে ঠিক করলাম যে, মুক্তিবাহিনীর অধিকাংশ লোককে লেঃ মোহাম্মদ আলির তত্ত্বাবধানে দৌলতপুর রোড দিয়ে খুলনায় পাঠিয়ে দিতে হবে। ওদের ভেতর ষাটজন মুক্তিযোদ্ধাকে গাড়িতে চাপিয়ে প্রস্তুত করে রাখলাম, যেন ওরা নির্দেশ পাওয়া মাত্র আমাদের সাথে খুলনার উদ্দেশ্যে রওনা হতে পারে। সকাল বেলা সবাই প্রস্তুত। চরম বিজয়ের অভিযানের উত্তেজনায় সবাই কাপঁছে। ক্যাপ্টেন হুদা, ডাঃ শাজাহান ও মোস্তফাকে সাথে নিয়ে সকাল সাতটায় মিত্রবাহিনীর হেডকোয়ার্টারে গিয়ে পোঁছালাম। গাড়ীতে যেসব মুক্তিযোদ্ধা প্রস্তত করে রাখা হয়েছিল তাঁরা আমাদের পিছে পিছে রওনা হলো। রাস্তায় শত শত গাড়ীর ভীর। অধীর আগ্রহে অপেক্ষা করছে কখন মিত্রবাহিনীর সদর দপ্তর থেকে গাড়ী ছাড়ার সংকেত সবুজ বাতি জ্বলে উঠবে এবং খুলনার দিকে অগ্রসর হবে। মিলিটারী পুলিশ স্ট্যান্ডের নিকট সবার আগে আমাদের গাড়ী দাঁড় করালাম। ৯নং মুক্তিবাহিনীর অধিনায়ক হিসাবে আমাকে স্বীকৃতি দেয়ায় মিত্র বাহিনী আমাকে গাড়ী পার্ক করার অনুমতি দিল। অন্যথায় কোন বেসামরিক লোককে মিলিটারি পোষ্টের একশো গজের মধ্যে গাড়ী পার্ক করার অনুমতি দিল। অন্যথায় কোন বেসামরিক লোককে মিলিটারি পোষ্টের একশো গজের মধ্যে গাড়ী পার্ক করার অনুমতি দেয়া হতো না। পিছন দিকে চেয়ে দেখলাম অসংখ্য দেশী বিদেশী সাংবাদিক, ফটোগ্রাফার গাড়ীর চারদিকে ভির করে আছে। আমি হেডকোয়ার্টার পর্যন্ত হেঁটে গেলাম। কারও উপর কারো নিয়ন্ত্রন ছিল না। সবাই ব্যস্ত-সমস্ত। বিজয়ের লগ্নটা আজ কত না প্রানবন্ত। প্রতিটি মুহুর্ত উত্তেজনাময়-ঐতিহাসিক। প্রতি শ্বাস-প্রশ্বাস বিজয়ের আনন্দে মুখর। বহু প্রতীক্ষিত স্বপ্নের ফলশ্রুতি। সবাইকে খুশি মনে হলো। কিন্তু অন্তর খুলে কেউ হাসতে পারলো না। মনের অস্থিরতায় সবাই আড়ষ্ট হয়ে এলো।

জেনারেল দলবীর সিং-এর সাক্ষাৎ করলাম। তিনি অধীর আগ্রহে অপেক্ষা করছেন। কেননা, প্রধান ষ্টাফ অফিসার ,আত্মসর্মনকারী পাকিস্তানী কমান্ডার নিয়ে ইতিমধ্যেই রওনা হয়েছেন। এখনও এসে পেঁছৈাননি। সময় অতি মন্থর গতিতে চলতে লাগলো। এক একটি মুহূর্ত যেন এক একটি ঘন্টা। মিত্রবাহিনীর ৯নং ডিভিশনের ষ্টাফ অফিসার কর্নেল দেশ পান্ডে জেনারেল দলবীর সিংকে বললেন, ‘বিগ্রেডিয়ার হায়াত খান ও তাঁর সাথের সাতজন এসে পোঁছে গেছেন’।


উত্তেজনার চরম মুহূর্ত। জেনারেল দলবীর সিং গভীর স্বরে হকুম দিলেন , ‘ওদের এখানে নিয়ে আসুন’।  আমরা হেডকোয়ার্টার বিল্ডিং- এর উপরের তলায় বসা ছিলাম। নিচের দিকে চাইতে দেখলাম সাংঘাতিক অবস্থা। সামরিক বাহিনীর ফটোগ্রাফাররা আত্মসর্মনকারী পাকিস্তানি কমান্ডারদের ফটো নেয়ার জন্য, ওরা গাড়ী থেকে নামার সাথে সাথে ঘিরে ধরলো। এত ভীর যে, নিয়ন্ত্রন করা কিছুতে সম্ভব নয়। উৎসাহী সাংবাদিক ও ফটোগ্রাফাররা এতদিন ধরে পাগলের মত অধীর আগ্রহে অপেক্ষা করছিল।

যাহোক, পাকিস্তানী কমান্ডারদের নিয়ে আসা হলো। আমি চারদিকে তাকাচ্ছিলাম ওদের ভেতর আমার চেনা কেউ আছে কিনা। হ্যা ওদের ভেতর আমার চেনা দু’জন ছিল। একজনের নাম লেঃ কর্নেল ইমতিয়াজ ভয়ায়েচ। পাকিস্তানী মিলিটারী একাডেমিতে যখন আমি ক্যাডেট ছিলাম তখন ওখানে তিনি ক্যাপ্টন ছিলেন। অপর জন লেঃ কর্নেল শামস। তার সাথে আমার জানা শোনা ছিল। ব্রিগেডিয়ার হায়াতকে ও একবার কি দু’বার পশ্চিম পাকিস্তানে দেখেছি। তখন তাঁদের মনে হতো খুব ভদ্র, বিনয়ী। কিন্তু বাংলাদেশে তাঁরাই অভদ্র, অযোগ্য প্রমানিত হয়েছে। বসতে তাঁদের চেয়ার দেওয়া হলো। জেনারেল দলবীর সিং অত্যন্ত সৌজন্যমূলক ব্যবহার করলেন তাদের সাথে। বিজয়ী ও বিজিতের কোন সামঞ্জস্য রাখলেন না। তিনি ওদের চা-পানে আপ্যায়িত করলেন। জেনারেল দলবীর সিং-এর মার্জিত রুচিবোধ ও ব্যবহার দেখে সত্যিই আমি মুগ্ধ হয়েছিলাম। ব্রিগেডিয়ার হায়াতের সাথে আমার পরিচয় করিয়ে দিয়ে বললেন, ‘এই যে উনি হচ্ছেন মুক্ত-কমান্ডার। আগে আপনাদেরই একজন ছিলেন।’


আত্মসমর্পনের খুঁটিনাটি বিষয় সমাপ্ত  হলো। ব্রিগেডিয়ার হায়াত খান তার ব্রিগেড মেজরকে ডেকে বললেন, মেজর ফিরোজ, তুমি এখনই চলে যাও এবং সৈন্যদের হুকুম শুনিয়ে দাও, যে যেখানে আছে সেখানেই অস্ত্র সম্বরন করতে। ওদের বলে দিও আমরা আত্মসমর্পন করেছি’।

শেষের কথাগুলি যখন তিনি উচ্চারন করলেন, তখন তাঁর সারা মুখমন্ডলে বেদনা ও গ্লানির উৎকট রেখাগুলি প্রকট হয়ে উঠলো। বেলা এগারটার সময় মেজর ফিরোজ তার সাথের অন্যান্য অফিসারদের নিয়ে জীপে করে খুলনার দিকে রওনা হলেন। ঠিক তাঁর পিছনেই ব্রিগেডিয়ার হায়াত খান। তাঁর পিছনে ৯নং ডিভিশনের একটা জীপ আমি ও লেঃ কর্নেল দত্ত পাশাপাশি বসা। মিঃ দত্তকে বেসামরিক গনসংযোগ অফিসারের দায়িত্ব দিয়ে পাঠিয়েছেন। আমাদের জীপের পিছনে ক্যাপ্টেন হুদা, মোস্তফা ও ডাঃ শাজাহান।

আত্মসমর্পনকারী পাক-সৈন্যারা রাস্তার দু’ধারে অবস্থান গেড়ে বসেছিল। এই রক্তপিপাসু নরখাদকরা আজ বন্দী। অবনত মস্তকে মন্থর গতিতে হেঁটে চলেছে। দ্বিতীয় মহাযুদ্ধে আত্মসমর্পনকারী ইতালীয় সৈন্যর মত হানাদাররা দীর্ঘ লাইন দিয়ে চলতে লাগলো। ধীরে ধীরে আমরা খুলনা নিউজপ্রিন্ট মিলের ভেতর ঢুকলাম এখানে ব্রিগেডিয়ার হায়াত খানের হেডকোয়ার্টার। চারদিক শান্ত, নীরব। মিত্রবাহিনীর একজন ব্রিগেডিয়ারের তত্ত্বাবধানে আত্মসমর্পনকারী সৈন্যদল মার্চ করে এগিয়ে এলো। চেয়ারে বসে ব্রিগেডিয়ার হায়াত খান দীর্ঘশ্বাস ছেড়ে বললেন, ‘ভদ্রমহোদয়গন, পূর্ব পাকিস্তানে বসে শেষবারের মত এক কাপ চা দিয়ে আপ্যায়ন করা ছাড়া দেবার মত আমার কিছুই নেই।’

‘মৃত পূর্ব পাকিস্তানের পরিবর্তে বাংলাদেশ বলবেন কি?’  আমি একথা বলতেই ব্রিগেডিয়ার হায়াত অসাহায়ের মত আমার দিকে চেয়ে রইলেন। উপায়ন্তর না দেখে নিতান্ত অনিচ্ছা স্বত্বেও তিনি তাঁর ভুল সংশোধন করে নিলেন। চা খেয়ে আমরা সবাই সার্কিট হাউসে যাবার জন্য প্রস্তুত হলাম। এই যাত্রাটা খুবই আনন্দকর। আমরা খুলনা শহরের কাছাকাছি আসতেই রাস্তার দু’পাশের লোকজন গগনবিদায়ী চিৎকারে আমাদের স্বাগতম জানালো। জয়বাংলা ধ্বনিতে চারদিক মুখরিত। আজ মনে হলো জয় বাংলা বাস্তব সত্য। প্রত্যেক বাড়ির চুড়ায়, দোকানে বাংলাদেশের পতাকা। প্রতিটি নারী-পুরুষ ও শিশুর হাতেই বাংলাদেশের পতাকা। হাত নেড়ে উল্লসিত জনতার অভিনন্দনের জবাব দিলাম। সবার মূখেই হাসি। শিগগিরই আমরা সার্কিট হাউজে পোঁছালাম। আমাদের মুক্তিযোদ্ধারা দলে দলে এদিকে আসতে লাগলো। সার্কিট হাউসের উপরে বাংলাদেশের পতাকা শোভা পাচ্ছে। বুকটা গর্বে ফুলে উঠলো। সমুন্নত পতাকার দিকে একদৃষ্টিতে চেয়ে  রইলাম। হাজার হাজার উৎসুক মানুষ সার্কিট হাউস ঘিড়ে রয়েছে এবং সবাই সামনে আসার জন্য প্রানপন চেষ্টা করছে।

যে পাকিস্তানী যুদ্ধবন্দীরা নিরীহ বাঙালীদের উপর এতদিন অমানুষিক নির্যাতন চালিয়েছে, তাদের একনজর দেখার জন্য জনতা বাধঁভাঙা স্রোতের মত আসতে চাইলো। জনতার অসম্ভব ভীর নিয়ন্ত্রন করার জন্য মুক্তিযোদ্ধাদের নিয়োগ করা হয়েছে। কিন্তু জনতার চাপ এত বেশী যে, মুক্তিযোদ্ধারা কিছুতেই ওদের সামলাতে পারছে না। সার্কিট হাউজের দরজায় নামতেই এত ভীড়ের মধ্যেও পিষ্ট হতে হতে জনতা আমাদের দেখার জন্য প্রানপন চেষ্টা করতে লাগলো। কেউ আনন্দে হাততালি দেয় কেউ গলা ফাটিয়ে চিৎকার করে, কেউবা পাগলের মত ছুটে আসে চুমু খায়। কি অপূর্ব দৃশ্য। মানবতার কি মহান বহিঃপ্রকাশ। সব হারাবার দুর্বিষহ জ্বালা ভূলে গিয়ে নতুন সূর্যকে কত আপন করে কাছে নিতে চায়। মহামানবের তীর্থসলিলে অবগাহন করে অবহেলিত জনতা আজ যেন নতুন প্রানের সন্ধান পেয়ে জীবন্ত হয়ে উঠেছে। ওরা  আজ মুক্ত, ওরা আজ স্বাধীন। প্রতিটি জিনিস আজ নিজস্ব। ইতিমধ্যেই একটা হেলিকপ্টার জেনারেল দরবীর সিংকে নিয়ে সাকির্ট হাউজে অবতরন করলো। উন্নত চেহারার অধিকারী জেনারেল দলবীর সিং সার্কিট হাউজ পর্যন্ত হেঁটে আসলেন এবং আত্মসমর্প পর্বের খুঁটিনাটি বিষয় ঠিক না করা পর্যন্ত তিনি অপেক্ষা করলেন। সবুজ ঘাসের উপর লাল কার্পেট বিছানো। তাঁর উপর একটি টেবিল ও একটা চেয়ার।

ঐতিহাসিক মুহুর্তটি সমাগত। সুশিক্ষিত আট হাজার পাকিস্তানী সৈন্য ও তাদের কমান্ডারদের আত্ম সমর্পন। যে দাম্ভিক পাকিস্তানী সৈন্যরা হিংস্র কুকুরের মত ঘেউ ঘেউ করতো, তারা আজ নিরীহ মেষশাবকের মত আত্ম সমর্পন করলো। জেনারেল দলবীর সিং চেয়ারে উপবিষ্ট। ব্রিগেডিয়ার হায়াত খান তার সাথের আটজন কর্নেল নিয়ে মার্চ করে তাঁর সামনে এসে থামলেন। পাকিস্তানী কমান্ডার যখন সাকির্ট হাউস থেকে বেরিয়ে মার্চ করে আসছিল, তখন বাইরে আপেক্ষমান হাজার লোক আনন্দে   ফেটে পড়লো। কেউ হাততালি দেয়। কেউবা শিস দেয়। কি গ্লানিকর পরাজয়। কত বড় শাস্তি মূলক অনুস্ঠান। জেনারেল দলবীর সিং-এর পাশে দাঁড়িয়ে দেখলাম, পাকিস্তানী অপরাধীগুলি এটেনশান হয়ে দাঁড়িয়ে আছে। অনুষ্ঠান খুবই সাদাসিধা। জেনারেল দলবীর সিং আত্ম সমর্পনের দলিল পাঠ করলেন এবং পাক-বাহিনীর পরাজিত কমান্ডার ব্রিগেডিয়ার হায়াত খান মাথা নুইয়ে কম্পিত হাতে দলিলে স্বাক্ষর দিলেন। সোজা হয়ে ব্রিগেডিয়ার হায়াত খান ও তাঁর সাথের অন্যান্য অফিসাররা কোমরের বেল্টে খুলে মিত্রবাহিনীর কাছে অর্পন করলেন। এই সময় সমস্ত ফটো গ্রাফার ফটো নেয়ার জন্য উঠে-পড়ে লেগে গেল। দেখে মনে হলো যেন একটা বিয়ের পর্ব। ঊর্ধ্বতন সামরিক অফিসারদের পক্ষে এই রকম গ্লানিকর আত্মসমর্পন আমি আর কখনও দেখিনি। অত্যন্ত অপমানজনক পরাজয়।

নয় নম্বর সেক্টর গঠন করা হয় খুলনায় কিছু অংশ, ফরিদপুরের কিছু অংশ এবং পুরো বরিশাল ও পটুয়াখালী জেলা নিয়ে। এই সেক্টরের সেক্টর কমান্ডার ছিলেন মেজর এম,এ,জলিল। স্বাধীনতা সংগ্রামের প্রথমার্ধে মে মাসের শেষ পর্যন্ত এই সমস্ত এলাকায় আমি, লেঃ নাসির, ক্যাপ্টেন হুদা, লেঃ জিয়া যুদ্ধ পরিচালনা করছিলাম। মে থেকে জুলাই পর্যন্ত বরিশাল ও পটুয়াখালী আর্মি খুলনার সুন্দরবন এলাকায় লেঃ জিয়া এবং সীমান্তবর্তী এলাকায় ক্যাপ্টেন হুদা ছিলেন। জুলাইয়ের পর থেকে নয় নম্বর সেক্টর পুনরায় সংগঠিত করা হয় এবং বরিশাল জেলার দায়িত্ব পাকিস্তান থেকে পালিয়ে আসা ক্যাপ্টেন শাহজাহানকে (ওমর), পটুয়াখালী আমাকে, সুন্দরবন ও খুলনার কিছু অংশ লেঃ জিয়াকে দেয়া হয়। পিরোজপুর ও বাগেরহাট এলাকা সুবেদার তাজুল ইসলামকে এবং ক্যাপ্টেন হুদাকে খুলনার সীমান্তবর্তী অঞ্চলের দায়িত্ব দেয়া হয়। সেক্টর হেডকোয়ার্টার টাকীতে ছিলেন মেজর জলিল। এর এডজুট্যান্ট ছিলেন ফ্লাইট সার্জেন্ট ফজলুল হক ও মফিজ। এদের সাথে ছিল ক্যাপ্টেন আরেফিন। নয় নম্বর সেক্টরের মুক্তিযোদ্ধাদের প্রধান প্রশিক্ষণ শিবিরের প্রধান ছিলেন সুবেদার গোলাম আজম। নয় নম্বর সেক্টরের নৌবাহিনীর দায়িত্বে ছিলেন চীফ পেটি অফিসার এম, ইউ, আলম। সন্দরবনে লেঃ জিয়ার অধীনে ছিলেন ফুল মিয়া ও মধু।

জুলাই মাসের মাঝামাঝি সময়ে আমি পটুয়াখালী জেলার ১০টা থানা এলাকার লোকদের প্রশিক্ষণের ব্যবস্থা করি এবং প্রশিক্ষণ দিতে থাকি। কিন্তু আমাদের অস্ত্রের খুবই অভাব ছিল। তাই স্থির হল স্থানীয় এলাকার লোকদের যাদের বন্দুক আছে তা যোগাড় করতে হবে। বন্দুক বেশির ভাগ মুসলিম লীগারদের হাতে ছিল, তাই বাধ্য হয়ে রাতে আক্রমণ চালিয়ে বন্দুক ছিনিয়ে নিতে থাকি। অস্ত্রশস্ত্র ছাড়াও আমাদের খাদ্যের অভাব ছিল। তাই বড় বড় মহাজনদের বাধ্য করি খাদ্যশস্য দিতে। মুক্তিযুদ্ধের জন্য লোক ভর্তি করা হতে থাকে। প্রথমে আমাদের কার্যকলাপ তিনটি থানার মধ্যে সীমাবদ্ধ ছিল। থানা তিনটি ছিল মঠবাড়িয়া, বেতাগী ও বামনা। এসময় আমার বাহিনীর হাতে ১৫/২০টা রাইফেল ও ৩০/৪০টা বন্দুক ছিল। কিন্তু গোলাবারুদের খুবই অভাব ছিল। আমরা এ সময় মাঝেমাঝে থানা আক্রমণ করে গোলাবারুদ ও অস্ত্রশস্ত্র ছিনিয়ে নিতে থাকি। 

ইতিমধ্যে এক শ্রেণীর দুস্কৃতকারী মুক্তিযোদ্ধাদের নাম করে গ্রামে গ্রামে ডাকাতি শুরু করে দেয়। ফলে জনমনে মুক্তিযুদ্ধের প্রতি বিরূপ মনোভাব সৃষ্টি হয়। জনগণ সে সময় মুক্তিযোদ্ধাদের নাম শুনলে ভয় পেয়ে যেত। আমি বুঝতে পারলাম জনগণকে দু®কৃতকারীদের হাত থেকে বাঁচাতে না পারলে আমাদের সংগ্রাম ও চেষ্টা ব্যর্থ হয়ে যাবে। জনসমর্থন ছাড়া মুক্তিযুদ্ধ চালানো সম্ভব নয়।

পটুয়াখালী জেলার ১০টি থানার প্রতি দুটি থানা মিলিয়ে একটি করে জোন গঠন করি। পটুয়াখালীর যোগাযোগ ব্যবস্থা খুব খারাপ। এক থানা থেকে আর এক থানার বেশ দূরত্ব ছিল। তাই এই সময় পটুয়াখালী জেলার মোট ৫টা জোন ছিল ও শুধু মঠবাড়িয়া থানার একটা জোন করা হয়। এক-একটা জোনে ১০/১৫টা বন্দুক ও ৪/৫টা রাইফেল দিয়ে বেশ কিছূ মুক্তিযোদ্ধা পাঠিয়ে দেই। তাদের কাজ ছিল কোন এলাকায় ডাকাতি আরম্ব হলে সঙ্গে সঙ্গে সেখানে ডাকাতদের দমন করতে হবে। মুক্তিযোদ্ধারা কোন এলাকায় ডাকাতি হবে শুনলে সঙ্গে সঙ্গে অনেক নৌকা নিয়ে সেখানে চলে যেত। ডাকাতদের পিছু ধাওয়া করা হত। এভাবে জনগনের মনোবল ফিরিয়ে আনা হয়। মুক্তিযোদ্ধারা যে এলাকা দিয়ে যেত, সেখানে ‘জয়বাংলা’ বঙ্গবন্ধু ‘জিন্দাবাদ’ ইত্যাদি শ্লোগান দিত। এসব শ্লোগান এবং অনেক নৌকা দেখে জনগনের মনে ধারনা হত এখানে অনেক মুক্তিযোদ্ধা এসে গেছে। এভাবে জনগনের মনে মুক্তিযোদ্ধাদের সম্পর্কে শ্রদ্ধার ভাব জাগানো হয়। ইতিমধ্যে থানাতে থানাতে আওয়ামীলীগ ও অন্যান্য স্বাধীনতাকামী জনগণের নিয়ে থানা সংগ্রাম পরিষদ পুনরায় গঠন করা হয়েছে।

ইতিমধ্যে আমি খবর পাই মেজর জলিল প্রাণে বেঁচে আবার পশ্চিম বাংলায় গেছেন এবং সেখানে অস্ত্রশস্ত্র যোগাড়ের চেষ্টায় আছেন। খুলনা, বরিশাল, ফরিদপুরের কিয়দংশ এবং পটুয়াখালীকে নিয়ে একটা সেক্টর গঠন করা হয়েছে। এই সেক্টর ৯ নম্বর সেক্টর হিসাবে পরিচিত। এবং কমান্ডার হয়েছেন মেজর জলিল। আমি মেজর জলিলের কাছে লোক পাঠাই কিছু অস্ত্রশস্ত্র ও গোলাবারুদ পাওয়ার জন্য। কেননা, এ সময়ে আমার হাতে সামান্য কিছু রাইফেল ও বন্দুক ছিল কিছু কিন্তু গোলাবারুদ একেবারেই ছিল না। আমাদের অনেক সময় ৫০০ টাকা দিয়ে অনেক লোকের কাছ থেকে রাইফেল ও বেশকিছু টাকা দিয়ে গোলাবারুদ যোগাড় করতে হয়। তিনি আমাকে খবর পাঠান এ ব্যাপাওে চেষ্টা চালাচ্ছেন। তিনি আরও নির্দেশ দিয়ে পাঠান মুক্তিযোদ্ধাদের সংগঠিত ও প্রশিক্ষণ দেওয়ার জন্য।

আমি কোন সময়ে ব্যক্তিগতভাবে পটুয়াখালী ও বরিশাল ছেড়ে যাওয়া পছন্দ করিনি। আমার বিশ্বাস ছিল, এলাকার জনগণের সাথে ঠিকমত কাজ করলে এখান থেকেই আমি মুক্তিযুদ্ধ চালিয়ে যেতে পারব। জনগনই হচ্ছে মুক্তিযুদ্ধের প্রকৃত শক্তি। তাদেরকে নিয়ে সংগঠন গড়ে তুলতে পারলে আমরা শত্রুদের পর্যুতস্ত করতে সক্ষম হব। বার বার শত্রুকে আঘাত করে দুর্বল করে দিতে পারলেই আমাদেও লক্ষ্যে আমরা সহজেই পৌঁছাতে পারব। ৯ মাস মুক্তিযুদ্ধ চলাকালীন সময়ে আমি এলাকার জনগণকে ছেড়ে ভারতে যাইনি। তাদের মধ্যে থেকেই শত্রুদেও আঘাত করে পর্যুদস্ত করতে সক্ষম হয়েছিলাম।

মেজর জলিলের নির্দেশ পাবার পর আমি সমগ্র পটুয়াখালী জেলাকে ৫টি এলাকায় ভাগ করি এবং ৫ জনকে এর নেতৃত্ব দিই। বামনা-পাথরঘাটা থানার দায়িত্ব দিই আলমগীরের হতে। বেতাগী ও বরগুনা থানার দায়িত্ব থাকে হাবিলদার জলফু মিয়ার কাছে। আমতলী খেপুপাড়ার দায়িত্ব দিই নায়েব সুবেদার হাতেমের হাতে। গলাচিপা ও পটুয়াখালী ভার দিই ঢাকা বিশ্ববিদ্যালয় ছাত্র হুদার হতে। মির্জাগঞ্জ ও বাউফলের দায়িত্ব দিই আলতাফ হায়দার ও হাবিলদার বাকেরের কাছে। এদেও আমি নিজ নিজ এলাকায় গিয়ে সমগ্র এলাকায় রেকি কওে ঘাঁটি গড়ে তোলার নির্দেশ দেই। কেননা নিজেদের ঘাঁটি না গড়ে তুলতে পারলে পাকসেনাদের বিরুদ্ধে লড়াই করা যাবে না, এটা বুঝেছিলাম। আমার নির্দেশমত তারা নিজ নিজ এলাকায় চলে যায়। তাদের আমি বলি অস্ত্রশস্ত্র পেলেই তাদের পৌছে দিব। মঠবাড়িয়ার ও বামনা থানার কিছু অংশ নিয়ে বুকাবুনিয়াতে সদও দপ্তর স্থাপন করি, যেখানে আমার অধীনে সামরিক বাহিনীর অবসরপ্রাপ্ত মজিদ ছিল। এছাড়াও বুকাবুনিয়াতে মুক্তিযোদ্ধাদেও জন্য ট্রেনিং ক্যাম্প গঠন করি। স্বাধীনতা সংগ্রামের পুরো নয় মাসই এখানে পটুয়াখালী জেলার উৎসাহী যুবকদের প্রশিক্ষণ দেয়া হত এবং ক্যাম্পকে একটা স্থায়ী প্রশিক্ষণ কেন্দ্রে রুপান্তরিত করা হয়। যুদ্ধ চলাকালীন এই ক্যাম্প চারবার পাকসেনাদেও দ্বারা আক্রান্ত হয়। বুকাবুনিয়া ক্যাম্পের প্রশিক্ষণের দায়িত্বভার দিই সুবেদার আনসার আলীর হাতে। মুক্তিযুদ্ধ চলাকালীন সময়ে এখানে ছেলেদের প্রশিক্ষণ দেয়া হয়। পাকসেনারা বুকাবুনিয়া ক্যাম্প আক্রমণ করার সাহস পায়নি। এছাড়াও পরবর্তীকালে মঠবাড়িয়া থানার রাজার হাট, বেতাগী থানার করুনায় মুক্তিযোদ্ধাদের দুটি ট্রেনিং ক্যাম্প খোলা হয়। এই দুটি ক্যাম্প পরিচালনার দায়িত্ব ছিল যথাক্রমে নায়েক আজিজ ও হাবিলদার গোলাম মাওলার কাছে। পটুয়াখালী জেলার বিভিন্ন স্থানে আমার মুক্তিযোদ্ধারা প্রায় প্রতিদিনই গেরিলা পদ্ধতিতে আক্রমণ চালিয়ে রাজাকার, পুলিশ ও পাকসেনাদের কাছ থেকে কিছু অস্ত্র ছিনিয়ে নিতে শুরু করে। 

ইতিমধ্যেই আমি খবর পাই লেঃ জিয়া সুন্দরবনে আছেন এবং মেজর জলিল তার কাছে আমার জন্য অস্ত্রশস্ত্র পাঠিয়েছেন। আস্ত্রশস্ত্র যোগাড়ের জন্য রুহুল আমিনকে নিয়ে আমি লেঃ জিয়ার কাছে সুন্দরবনে যাই। সুন্দরবনের বগীতে ফুল মিয়া একটা ঘাঁটি গেড়েছেন। সেখানে রুহুল আমিনকে নিয়ে আমি ফুল মিয়ার সাথে দেখা করি। জানতে পারি লেঃ জিয়া সুন্দরবনের অন্য ক্যাম্প মধুর ওখানে গেছেন। দুইদিন পর লেঃ জিয়া বগীতে ফিরে এলে তাঁকে আমার প্রয়োজনীয় কথা জানাই। লেঃ জিয়া আমাকে ৭টা এস-এল-আর, ২০টা ৩০৩টা রাইফেল, ২টা এনারগা গ্রেনেড ও গোলাবারুদ দেন। এসব অস্ত্রশস্ত্র নিয়ে বুকাবুনিতে ফিরে আসি। ৬টি এলাকার দায়িত্ব যাদেও দিয়েছিলাম, তারা তাদের নিজ নিজ এলাকায় রেকি করে বুকাবুনিয়ায় এসেছিল। তাদের প্রত্যেককে আমি ১টা কওে এস-এল-আর ও ৬টা করে রাইফেল, গ্রেনেড ও গোলাবারুদ ভাগ করে দিই। তাদের আমি পাকবাহিনীর সাথে সরাসরি আক্রমণ যেতে নিষেধ কার। কেননা, সে সময়ে আমাদের শক্তি খুবই কম ছিল। পাকবাহিনীর পিছন দিক থেকে আক্রমণ করে ব্যস্ত রাখতে বলি। অমি তাদের আরও নির্দেশ দিই রাজাকার-আলবদরদের উপর হামলা করার জন্য। রাজাকার-আলাদররা আমাদের কার্যকলাপে বেশ বাধার সৃষ্টি করছিল এবং জনগনের উপর অত্যাচার করত। জনগনের সমর্থন পাবার জন্য আমাদের এসব কার্যকলাপের প্রয়োজন ছিল। আমি তাদের থানা আক্রমণ করার নির্দেশ দিই শত্রুদের ভীতসন্ত্রস্ত করার জন্য। 

জুলাই মাসের মাঝামাঝি আমি প্রথম গুরুত্বপুর্ণ অপারেশন চালাই। বুকাবুনিয়ার ভৌগোলিক গুরুত্ব ছিল অপরিসীম। পটুয়াখালী ও বরিশাল সীমান্তের মধ্যে পটুয়াখালীর বামনা ও বরিশালের মঠবাড়িয়া ও কাঁঠালিয়া থানার সীমান্তের মধ্যে অবস্থিত। বিশখালী নদী হয়ে কাঁঠালিয়া ও বামনা হয়ে বুকাবুনিয়া আসা যায়। বুকাবুনিয়া থেকে এক মাইল দূরে রাজারহাট অবস্থিত। রাজারহাটে দালালদেও প্রতিপত্তি ছিল খুব। আমি বুঝতে পারলাম। এদেও উপর হামলা না করলে আমরা নিশ্চিন্তে কার্যকলাপ চালিয়ে যেতে পারব না। এইসব দালাল অনেক নিরীহ হিন্দুদের উপর অত্যাচার চালিয়ে হত্যা করেছিল। তাই একদিন আমরা অকস্মাৎ রাতে তাদের ঘাঁটিতে হামলা চালাই। আমাদের আক্রমণে তাদের ২ জন মারা যায় এবং ১৫ জনকে বন্দী করা হয়। এর ২/৩ দিন পর মঠবাড়িয়া থানা থেকে পুলিশ আসে। তারা কিছুদিন থেকে রাজারহাট ছেড়ে পালিয়ে যায়। এ আক্রমণের পর রাজারহাট আমাদের নিয়ন্ত্রণে আসে। দালালদেও কার্যকলাপ বন্দ হয়ে যায়। আমাদের বুকাবুনিয়া ক্যাম্প ও নিরাপদ হয়। 

মুক্তিযোদ্ধাদের এই প্রতিরোদের ফলে বুকাবুনিয়াতে মুক্তিযোদ্ধাদের মনোবল বেড়ে যায় এবং জনগনের মনোবল ও বেড়ে যায়। আগে যে এবটা গুজব ছিল যে বুকাবুনিয়াতে প্রায় ৪০০/৫০০ সশস্ত্র মুক্তিযোদ্ধা আছে সেটা এখন সত্য বলে প্রমাণিত হয়। আশপাশের থানার পুলিশরা ভীতসন্ত্রস্ত হয়ে পড়ে। বুকাবুনিয়ার মুক্তিবাহিনী সদর দফতরের গুরুত্ব অনেক বেড়ে যায়। 

বামনা থানা থেকে পুলিশ পাকিস্তান সেনাবাহিনীর লোকজন ও রাজাকাররা এক সাথে বামনা বাজারে যেত। তারা নিরীহ জনগনের উপর অত্যাচার চালাত। দোকানে মিষ্টি ও চা খেয়ে পয়সা দিত না। এ খবর পাবার পর আমি তাদেও শাস্তি দিবার জন্য বামনা থানা ও বাজারের মধ্যে আগষ্টের প্রথম দিকের কোন একদিনে এ্যামবুশ পড়ে যায়। আমাদের আক্রমণে ওদেও ৭/৮ জন নিহত ও কয়েকজন আহত হয়। ৫টা রাইফেল আমাদের হস্তগত হয়। এতে বামনা বাজারের লোকদের মনোবল অনেক বেড়ে যায়। 

কাঁঠালিয়া থেকে ৩ মাইল দূর আমুয়াবাজার একটা গুরুত্বপূর্ণ বন্দর। হাটের দিন পাসেনারা কয়েকজন রাজাকারকে নিয়ে বাজারের লোকদের মাইকে বলে যে মুক্তিযোদ্ধাদের যেন সহযোগিতা করা না হয়। তাদেরকে আক্রমণ করার জন্য কাঁঠালিয়া-আমুয়াবাজারের মধ্যে এক সেতুর নিকটে এ্যামবুশ পাতা হয়। এ ঘটনাটি ঘটে জুলাই মাসের শেষে। সেদিন ৫ জন পাকসেনা ১০ জন রাজাকারকে সঙ্গে নিয়ে সেতুর উপর উঠলে আমাদের এ্যামবুশ পড়ে যায়। এর ফলে ২ জন পাকসেনাসহ ৪ জন নিহত হয়। আমরা ৪টা রাইফেল দখল করি। 

এই আক্রমণের পর কাঁঠালিয়া থানার রাজাকার এবং শান্তি কমিটির লোকদের মধ্যে ভীতির সঞ্চয় হয়। শান্তি কমিটির লোকেরা কাঁঠালিয়া ছেড়ে পালিয়ে যায়। ৪০ জন রাজাকার কাঁঠালিয়া কাঁঠালিয়া ছেড়ে যায়। ৫ জন রাজাকার আমাদের সঙ্গে যোগ দেয়। 

পটুয়াখালী থেকে পাকসেনারা পায়রা নদী দিয়ে বামনা-বরগুনা না গিয়ে অনেক ঘুর-পথে মির্জাগঞ্জের পাশ দিয়ে খালের মধ্যে দিয়ে লঞ্চে যেত। আগষ্টের প্রথম আমরা তাদের গতিবিধিতে বাধা দেবার জন্য মির্জাগঞ্জের নিকটে খালের দুধারে এ্যামবুশ পাতি। ১টি লঞ্চ করে যখন পাকসেনারা যাচ্ছিল তকন মির্জাগঞ্জের নিকটে আমাদের এ্যামবুশ পড়ে যায়। লঞ্চটি আমাদের হমলায় খুবই ক্ষতিগ্রস্ত হয়। সঠিক হতাহতের সংখ্যা জানা না গেলেও পরে লোকমুখে জানা যায় যে, পাকসেনাদের ১০ জন নিহত হয়েছে। 

বিশখালী নদীতে পাকসেনারা গানবোটে করে পাহারা দিত। রাতে তারা পাহারা দিত বলে আমাদের গতিবিধির জন্য অসুবিধার সৃষ্টি হয়। দিনের বেলায় তারা থানায় থানায় নামত এবং এলাকার অবস্থা সম্বন্ধে জিজ্ঞেস করত। নদী খব বড় থাকায় তারা আমাদের রাইফেলের আওতার বাইরে থাকতো, গুলিতে কিছু হত না। সেজন্য আগষ্টের শেষে পরিকল্পনা নিই দিনের বেলা যখন গানবোট থানার নিকট যাবে তখন আমরা নিকটে থেকে হমলা চালাব। সেইমত আমরা আগে থেকেই বামনা থানার নিকটে অবস্থান নিয়ে তৈরী থাকি। বিকেল ৫টার সময় যখন গানবোট তীরে আসে তখন আমরা শত্রুর গানবোটের উপর আচমকা গুলি চালাতে থাকি। এই গুলির জন্য তারা প্রস্তুত ছিল না। গানবোটের সারেং ভীতসন্ত্রস্ত হয়ে পড়ে। ফলে গানবোটটা নদীর পাড়ে ধাক্কা খেয়ে ক্ষতিগ্রস্ত হয়। তারা বামনায় না থেমে কাঁঠালীয়ার দিকে যায়। সেখানেও তারা এই ঘটনার সম্মূখীন হয়। এরপর শত্রুরা বন্দরে বা থানায় নামা বন্ধ করে দেয়, কিন্তু দিনেও রাতে নদীর মধ্যে দিয়ে চলাচল করতে থাকি। 

আগষ্ট মাসের শেষ সপ্তাহে সমগ্র পটুয়াখালী এলাকায় আমরা আমাদের তৎপরতা বাড়িয়ে তুলি এবং পাকসেনাদের গতিবিধি অনেক কমে যায়। আগষ্টের শেষে মেজর জলিল ৫০ জন ট্রেইন্ড যুবককে আমর এলাকায় পাঠিয়ে দেন। তারা তাদের সঙ্গে অস্ত্রশস্ত্র ও গোলাবারুদ নিয়ে আসে। তারা ২০টা এল-এম-জিও নিয়ে আসে। ইতিমধ্যে আমার অস্ত্রের সংখ্যা ২০০-তে দাঁড়ায় ও গোলাবারুদ অভাব কিছুটা পুরণ হয়। এই সময় আামি পটুয়াখালী জেলার দুই শহরে পটুয়াখালী ও বরগুনাতে মুক্তিযোদ্ধাদের অনুপ্রবেশ করাই এবং তারা শহরে তাদের কার্যকলাপ শুরু করে। বরগুনা শহরের আশপাশের খাল দিয়ে বিশেষভাবে তৈরী সামরিক উদ্দেশ্যে ব্যবহারপযোগী গানবোট চলাচল করত। আমরা তার ইপর হামলা চালাতাম এবং প্রয়োজন হলে বরগুনায়া ঢুকে আক্রমণ চালাতাম। পাকসেনাদের অমরা সামনাসামনি আক্রমণ না চালিয়ে গেরিলা কায়দায় আক্রমণ চালাতাম। 

অগষ্টের শেষের দিকে পাকসেনারা আমাদের মহিষপুর ক্যাম্পে আকস্মিকভাবে হামলা চালায়। মহিষপুর ছিল তালতলী বন্দরের নিকটে অবস্থিত। এখান থেকে মুক্তিযোদ্ধারা আমতলী ও কুয়াকাটা থানায় হামলা চালাত। এ মহিষপুর থেকে বঙ্গোপসাগরের দূরত্ব ছিল খুবই কম। মহিষপুরের পিছনে জঙ্গলে ভর্তি ছিল। পাকসেনারা দালালদের কাছথেকে আমাদের মহিষপুর অবস্থানের খবর পেয়ে পটুয়াখালী থেখে লঞ্চে ও গানবোটে কওে মহিষপুরে আসে। পাকসেনারা ১টি দল মহিষপুর থেকে ৬/৭ মাইল দূরে নেমে হেঁটে আমাদের অবস্থানের দিকে এগিয়ে আসতে থাকে। অন্যান্য সৈন্যরা গানবোটে করে নদী হয়ে মহিষপুরের সামনে এস আমাদের উপর আক্রমণ চালায়। সকাল টার সময় পাকসেনারা তিনদিক থেকে আক্রমণ চালায়। আমরা এ আক্রমণের জন্য প্রস্তুত ছিলাম না। নদীর ধার থেকে আক্রমণ হতে পাওে এ আশংকা আামাদের ছিল কিন্তু স্থলপথে আক্রমণ হবে এ আমাদের কল্পনাতীত ছিল। তাদের আমাদের আক্রমণে হতবুদ্ধি হয়ে দিগি¦দিক জ্ঞানশূন্য হয়ে শত্রুদের মোকাবিলা করি। বরিশাল ও পটুয়াখালী এলাকা সম্বন্ধে পাকসেনাদের জ্ঞান ছিল খুবই কম এবং এ জন্যে তারা এখানে খুব ভীতি ছিল। হামলা মোকাবিলার করার সঙ্গে সঙ্গে পাশ্ববর্তী গ্রাম থেকে আমাদের সমর্থনে জনগণ চিৎকার শুরু কওে দেয়। এতে শত্রুরা ভীতসন্ত্রস্ত হয়ে মহিষপুর এলাকা পালাতে শুরু করে। এ যুদ্ধে ১১ জন পাকসেনা ও ১১ জন রাজাকার নিহত ও অনেক আহত হয়। তারা অস্ত্রশস্ত্র ও প্রচুর গোলাবারুদ ফেলে পালিয়ে যায়। আমাদের দুজন শহীদ হন। যে দুজন শহীদ হয়েছিলেন তারা কৃষক। আকস্মিক আক্রমণে তারা হতবুদ্ধি হয়ে যান। মহিষপুর থেকে অবস্থান তুলে নিয়ে আমরা অন্যত্র চলে যাই। পাকসেনারা পরে এসে মহিষপুরের পার্শ্ববর্তী গ্রামটি জ্বালিয়ে দেয়। 

আগষ্টের শেষে ১৬ বছরের এক মুক্তিযোদ্ধা পটুয়াখালী সার্কিট হাউসে অবস্থানরত পাকসেনাদের লক্ষ্য করে ২টি গ্রেনেড নিক্ষেপ করে। এতে তাদেও কেউ মারা না গেলেও বেশ কয়একজন আহত হয়। 

সেপ্টম্বরের প্রথম সপ্তাহে পাকসেনারা পটুয়াখালীর নিকটবর্তী গ্রামে প্রবেশ কওে ৫/৭ জন যুবক-বৃদ্ধকে মুক্তিযোদ্ধা সন্দেহে গ্রেপ্তার করে এবং তাদের মেরে ফেলবার জন্য নদীর পাড়ে নিয়ে যায়। মুক্তিযোদ্ধারা এ খবর পেয়ে দ্রুত সে অবস্থানে গিয়ে পাকসেনাদের উপর গুলি চালায়। পাকসেনারা এতে ভীতসন্ত্রস্ত হয়ে বন্দীদের ছেড়ে পালিয়ে যায়। যাদের বন্দী করা হয়েছিল তাদের মধ্যে একজন নিহত হয়। এর ফলে জনগণের মনে মুক্তিযোদ্ধাদের উপর আস্থা বেড়ে যায়। 

সেপ্টেম্বরের প্রথম সপ্তাহে মুক্তিযোদ্ধাদের মনোবল বেড়ে যায় এবং তাদের গ্রুপগুলোর মধ্যে প্রতিযোগিতা শুরু হয়ে যায় কারা কত ভাল অপারেশন করছে তাই নিয়ে। দালালরা গ্রাম ছেড়ে শহরে আশ্রয় নেয়। পাকসেনাদের গতিবিধি অনেক কমে যায়। পাকসেনাদের গ্রামে দেখলেই মুক্তিযোদ্ধারা তাদের উপর হামলা চালাত। পটুয়াখালী, বরগুনা ও ৮টি থানা সদর এলাকা ছাড়া সমগ্র পটুয়াখালী এলাকা ছাড়া সমগ্র পটুয়াখালী এলাকা আমাদের নিয়ন্ত্রণে চলে আসে। 

বস্তুতঃপক্ষে এই সময় পটুয়াখালী জেলার সমস্ত থানা দপ্তর ছাড়া বাকি সমগ্র এলাকা মুক্তিযোদ্ধারা নিয়ন্ত্রণে নিয়ে আসে। সারা সেপ্টেম্বর মাসই দুর্জয় মুক্তিফৌজ ক্রমাগত শত্রুর উুপর ছোটখাটো হামলা চালায়। বস্তুতঃপক্ষে শহর ছাড়া সমস্ত এলাকায় শত্রুর গতিবিধি সম্পূর্ণরূপে বন্ধ কওে দেয়। এই সময় সমস্ত মুক্তিফৌজের মধ্যে একটা চর্মরোগ গেখা দেয়ায় মুক্তিযোদ্ধারা অবরুদ্ধ শত্রুর ঘাঁটির উপর আক্রমণ চালাতে পারেনি। তথাপি এই মাসে মুক্তিফৌজ প্রায় শ’খানেক অস্ত্র শত্রুর কাছ থেকে ছিনিয়ে নিতে সক্ষম হয়েছিল। 

সেপ্টেম্বরের শেষার্ধ থেকে মুক্তিযোদ্ধারা তাদের আক্রমণ আবার জোরদার করতে শুরু করে। মুক্তিযোদ্ধাদের মনোবল ভেঙ্গে গেছে, অস্ত্র নেই-পাকসেনারা এটা মনে করে আবার গ্রামের দিকে ঢুকতে ব্যর্থ প্রয়াষ চালায়। এই সময় পাকিস্তান কর্তৃপক্ষ জনগনের মধ্যে বিভ্রান্তি এবং ভুল বোঝাবুঝি সৃষ্টির জন্য প্রচারণা চালাতে থাকে যে, ‘তথাকথিত মুক্তিযোদ্ধারা’ প্রকৃতপক্ষে ভারতের সৈন্য এবং হিন্দু। এরা মুসলমান ধর্ম, কৃষ্টি সমাজ ব্যবস্থা ধ্বংস করার ষড়যন্ত্রে লিপ্ত। এই প্রচারণায় জনগন মোটেই বিভ্রান্ত হয়নি। কারন, মুক্তিযোদ্ধারা তাদেরই পরিচিত লোক। 

মুক্তিযোদ্ধারা সর্বদা ভাবতো জয় তাদের সুনিশ্চিত। কারন পাকিস্তানী সেনাবাহিনী কোণঠাসা হয়ে গেছে। তাই এই সময় মুক্তিযোদ্ধারা আগের মত অতটা সতর্ক থাকত না। এর পরিণতিতে অক্টোবর মাসের মাঝমাঝি বরগুনার দাক্ষিণে কুয়াকাটা কাছাকাছি একদল মুক্তিযোদ্ধা পাকিস্তানী সৈন্যদের দ্বারা আক্রান্ত হয়। মুক্তিযোদ্ধারা বরগুনার দিকে আসছিল। চারটা নৌকায় করে অতর্কিতে পাকিস্তান সেনাবাহিনীরা তাদের উপর প্রচন্ড গোলাবর্ষণ শুরু করে। আক্রান্ত হয়ে বাধ্য হয়ে মুক্তিযোদ্ধারা জঙ্গলের ভেতর ঢুকে পড়ে। পাকবাহিনীর প্রায় আড়াই দিন ধওে গুলি ছুঁড়তে থাকে। সেই গোলাগুলির সময় আমাদের কিছু অস্ত্রশস্ত্র নদীতে ডুবে যায়। সেখানে থাকাকালীন মুক্তিযোদ্ধাদের খাবার-দাবারের ভীষণ অসুবিধা হয়। 

সেখান থেকে আমরা বরগুনা শহরের দিকে অগ্রসর হতে থাকি। বরগুনা থেকে আড়াই মাইল দূওে পাকিস্তানী চেকপোষ্টের উপর মুক্তিযোদ্ধারা হামলা চালায়। চেকপোস্টের ১২ জন পাকিস্তানী সৈন্য ছিল। স্থানিয় জনগণ ও মুক্তিযোদ্ধারা ঐ চেকপোস্টের ঘিড়ে ফেলে। রাত বারটার দিকে তাদের উপর আচমকা হামলা চালানো হয়। মাত্র দেড় ঘন্টার যুদ্ধে ঐ চেকপোস্ট মুক্তিযোদ্ধারা দখল করে ফেলে। এখানে মুক্তিযোদ্ধারা ২৮ জনকে বন্দী করতে সক্ষম হয়-যার মধ্যে ৬ জন পাকসেনা ছিল, বাকি ছিল রাজাকার। এখানে একটা এল-এম-জি, ৭টা চাইনিজ ও ৩০৩টা রাইফেল, প্রচুর গুলি ও হ্যান্ড গ্রেনেড আমরা দখল করতে সক্ষম হই। বরগুনার শহরের নিকটে এত বড় একটা ক্যাম্প পতনের পর পাকিস্তান সেনাবাহিনীর মধ্যে ত্রাহি ভাব সৃষ্টি হয়। পাকসেনারা খুব ভীতসন্ত্রস্ত হয়ে পড়ে। উদাহরণস্বরূপ, পটুয়াখালী থেকে একজন সুবেদার পালিয়ে ঢাকা যেতে চেষ্টা করে। কিন্তু পথে সে ধরা পড়ে। 

অক্টোবরের শেষ সপ্তাহে মেজর জলিল আমাকে ভারত যেতে বললেন। মুক্তিযোদ্ধাদের মনোবল বৃদ্ধির জন্য তিনি বেশ কিছুসংখ্যক মুক্তিযোদ্ধা এবং অস্ত্রশস্ত্র পাঠিয়ে দেন। ব্যক্তিগতভাবে আমি ভারতে যাবার পক্ষপাতি ছিলাম না। আমি মনে করতাম যে আমাদেও সত্যিকার আক্রমণাত্মক অভিযান শুরু হওয়ার আগ মুহূর্ত পর্যন্ত বাংলাদেশের অভ্যন্তরে গেরিলা কায়দায় তৎপরতা চালিয়ে পাকসেনাবাহিনীকে ভীতসন্ত্রস্ত রাখাটাই বেশী প্রয়োজন। যাই হোক, হেডকোয়ার্টারের নির্দেশে নভেম্বরের প্রথম দিকে আমি ভারত যেতে মনস্থির করে ফেললাম। যদিও আমার মুক্তিযোদ্ধারা মানসিক দিক হতাশ হয়ে পড়ছিল। তথাপি সমস্ত বেইস কমান্ডার্দেরকে ডেকে প্রয়োজনীয় নির্দেশাবলী লিখিতভাবে সবাইকে দিয়ে দিই এবং নভেম্বর মাসের প্রথম দিকে আমি দবার আবহাওয়া দরুন যাওয়া স্থগিত রাখি। আমার ট্রেনিং ক্যাম্পে প্রায় ৭০০ মুক্তিযোদ্ধা ছিল। আমি ৩৫০ জন মুক্তিযোদ্ধাকে সামান্য অস্ত্রশস্ত্র দিয়ে প্রায় দুহাজার নৌকাযোগে ভারতে পাঠিয়ে দিই। ৫/৭ দিন পর বাকি ৫০ জন মুক্তিযোদ্ধা এবং প্রায় ৮০০ শরণার্থী নিয়ে আমি ঈদুল ফিতরের দিনে ভারতে রওনা হই। নভেম্বরের শেষ নাগাদ। এই দুর্গম হথের মাঝে মাঝে ছিল পাকসেনাবাহিনীর গানবোটের পাহারা। এই অবস্থার মধ্যে দিয়ে অর্ধাহারে-অনাহাওে চলতে চলতে নভেম্বরের শেষ সপ্তাহ ভারতের হাসনাবাদ গিয়ে পৌঁছি।

স্বাক্ষরঃ মেহেদী আলী ইমাম
*১৯৭১ সালে ক্যাপ্টেন হিসাবে কর্মরত ছিলেন

আতিকুল ইসলাম ইমন
<১০, ১৮.২, ৪২৭-৪২৯>

মুজিবনগরে বাংলাদেশ সেনানিবাসে হাজির হই ১১ ই মে। সেখান থেকে ফিল্ড কমিশন নিয়ে ৯ নং সেক্টরে পাঠিয়ে দেয়। খুলনা, বরিশাল, পটুয়াখালী ৯ নম্বরের অধীনে ছিল। প্রথম হিঙ্গলগঞ্জ অপারেশন ক্যাম্পে আসি। এখানে দেড় মাস থাকি। 

১৩ ই মে থেকে ৬ ই জুলাই পর্যন্ত আমি ক্যাপ্টেন হুদার নেতৃত্বে ৪টি অপারেশন যন-খাঞ্জিয়া বি-ও-পি, বসন্তপুর বি-ও-পি, কালিগঞ্জ থানা হেডকোয়ার্টার এবং উকশা বি-ও-পি (খুলনা)।

৭ ই জুলাই খলনা জেলার প্রধান হিসাবে আসি এবং খুলনা জেলার আশাশুনি থানার বড়দল এলাকায় (বাংলাদেশ) আমার ঘাঁটি স্থাপন করি। আমার সঙ্গে ১০০ জন এফ-এফ এবং ১৫ জন নিয়মিত বাহিনীর সদস্য ছিল। ১১ ই জুলাই পাইকগাছা থানার কপিলমুনির রাজাকার ঘাঁটি আক্রমণ করি। সারারাত যুদ্ধ করে আমরা ফিরে আসি। বড়দলে একটি ট্রেনিং সেন্টার খুলি এবং লোক ভর্তি করতে থাকি। 

জুলাই মাসের শেষের দিকে আমার উপর নির্দেশ আশে মঙ্গলা পোর্ট আক্রমণ করবার জন্যে। ইতিমধ্যে ১০ জন ন্যাভাল কমান্ডোসহ একজন লিডিং সীম্যান (ফ্রান্স থেকে পালিয়ে এসেছিল), এম, বি, আলকে অস্ত্রসহ আমার কাছে পাঠানো হয়। ন্যাভাল ১১ জন মিলে মঙ্গলা পোর্টে রওনা হই। আমি কমান্ডিং অফিসার ছিলাম।সুসন্দরবনের ভিতর লাওতাড়াতে ঘাঁটিতে আসি, যেখানে পূর্বেই আমার কিছু বাহিনী ছিল। ৯ই আগস্ট রাত ১২/১ টার দিকে সাঁতার দিয়ে বাহিনী চলে আসে মঙ্গলা পোর্টের দিকে। সাঁতরে গিয়ে চুম্বক মাইন লাগিয়ে চলে আসে তিনটি জাহাজে। আধঘন্টা পর মাইন বিস্ফোরিত হয়, আমরা সঙ্গে সঙ্গে ফায়ার ওপেন করি। আমরা সবাই নিরাপদে আসি। জাহাজ তিনটা ডুবে যায়। ১১ আগস্ট তারা পুনরায় যায়। সেদিন দুটি জাহাজ আমরা ধ্বংস করি। ঐ দিন গফুর নামে একজন ন্যাভালকে হারাই। তবে দু’দিন পর সে আমাদের ক্যাম্পে ফিরে আসে। 

১২ ই আগস্ট ভোরে পাক নেভী দু'দিক থেকে আমাদের ঘাঁটির উপর আক্রমণ চালায়। আমরা ওখান থেকে পিছু হটতে বাধ্য হই। আমরা মূল ঘাঁটিতে ফিরে আসি। মুল ঘাটিতে এসে প্রত্যেক থানাতে একটি করে ঘাঁটি তৈরীর জন্য ব্যাস্ত হয়ে পড়ি। রাজনৈতিক কর্মীসহ মুক্তিবাহিনী গঠন করে খুলনার দিকে অগ্রসর হতে থাকি। আমাকে সহায়তা করতে এম-সি-এ গফুর। 

আগষ্ট মাসের শেষের দিকে খুলনা জেলার আশাশুনি থানাতে রাজাক্র ও পাকিস্তানী ডেককোয়ার্টার আক্রমণ করি। একদিন অবরোধ করার পর দ্বিতিয় দিনে সাতক্ষীরা থেকে পাকবাহিনীর এবং খুলনা থেকে নেভী এসে আমাদের উপর আক্রমণ চালায়। ১২/১৪ ঘন্টা ধরে যুদ্ধ হয় ওদের সঙ্গে। পাকবাহিনী ২ জনকে ধরে ফেলে এবং মনোরঞ্জন হালদার নামে একজন মুক্তিসেনা মারা যায়। আমরা ৩ জন মিলিশিয়াসহ ১৬ জন ১৬ জন রাজাকারকে হত্যা করে ২৬ টি অস্ত্র উদ্ধার করি। পাকসেনারা পিছু হটে চলে যায়। 

সেপ্টম্বর মাসের প্রথম দিকে পাইকগাছা থানার বাকাঘাটি পাকবাহিনী অতর্কিত আক্রমণ করে। ওখানে আমদের দলের দুজনকে ধরে নিয়ে যায়। একজন মারা যায় এবং ১ জন আহত হয়। আমরা বাকাঘাঁটি ছেড়ে অন্যত্র চলে যাই। ৭ দিন পর বাকাঘাটি পুনরায় দখল করি। এসময় প্রধান উপদেষ্টা এবং সহকারী ছিলেন জনাব বাবর আলী (বর্তমানে জাতীয় পরিষদ সদস্য)। 

এরপর ক্রমশ ঘাঁটির সংখ্যা বাড়াতে থাকি। হেডকোয়ার্টার বড়দল থেকে বদলী করে পাইকগাছা থানার হাতিয়ারডাঙ্গাতে নিয়ে আসি এবং ৪টি প্রশিক্ষন কেন্দ্র খুলি। মুক্তিবাহিনী এবং নেভী দুটরই ট্রেনিং হতো। সেপ্টম্বর মাসের শেষের দিকে পাইকগাছা গরুইখালি গ্রাম থেকে অস্ত্রসহ ২২ জন রাজাকারকে ধরে নিয়ে আসে ঐ মাসেই পাইকগাছা থানা আক্রম করি এবং স্তাফসহ ৬/৭ জন রাজাকারকে ধরে নিয়ে আসি। 

অক্টোবর মাসের প্রথমে দুটি দল দু'দিকে পাঠাই- একটি দাকোপ থানায়, অন্যটি তালা থানাতে। দাকোপ থানার খাটালি গ্রাম থেকে ১৭ জন রাজাকারকে অস্ত্রসহ ধরে নিয়ে আমার বাহিনী তালা থানার দল ১৮ মাইল রাস্তার মোড়ে পাকবাহিনীর মুখোমুখি হয়। যশোর-পাটকেলঘাটা রাস্তা নষ্ট করে দেয়। যাবতীয় যোগাযোগ ব্যাবস্থা বিচ্ছিন্ন করে দেয়। অক্টোবরের মাঝামাঝি সময়ে নির্দেশ আসে সুন্দরবনের ভিতর নিউজপ্রিন্ট মিল আক্রমণ করার জন্য। ওই ঘাঁটিতে বোট এবং শিপ ছিল 'লালশেরা'। আমরা ওইগুলি ডুবিয়ে দিই মাইন দিয়ে। এখানে আমার ভাই আয়ুবআলী গাজি প্রধান সহকারী ছিল। ভাই পরবর্তীকালে মারা যায়। 

অক্টবরের শেষের দিকে আবার মনহলা পাট আক্রমণ করি। এবার তিনটি শিপ ডুবিয়ে দেই। এসময় বাজুয়াতে আমাদের সাথে ভীষন যুদ্ধ হয়। আমাদের কোন ক্ষতি হয়নি। পাক পক্ষ বাজুয়া ঘাঁটি ছেড়ে চলে যায়। বাজুয়াতে আমাদের ঘাঁটি স্থাপন করে খুলনাতে অস্ত্রশস্ত্র পাঠিয়ে দিই আমাদের লোকের কাছে। 

১৯ শে নভেম্বর পাকবাহিনীর ক্যাম্প কালিগঞ্জ থানা আমরা আক্রমণ করি। দিনটি ছিল ঈদের দিন। পাকবাহিনী বহু অস্ত্রশস্ত্র ফেলে পালিয়ে যায়। এ যুদ্ধে কামান্ডিং অফিসার ছিলেন ক্যাপ্টেন হুদা। 

২৫শে নভেম্বর কপিলমুনি পাইকগাছা থানা আমরা আক্রমণ করি। এখানে আমার প্রধান সহকারী ছিলেন মিঃরহমতুল্লাহ (নেভী), কামরুজ্জামান( টুকু) এবং বাবর আলী। তিনদিন যুদ্ধের পর ৩৫০টি রাইফেল উদ্ধারসহ ১০৭ জনকে গ্রেফতার করি। আমার ২ জন শহীদ হন ;ইয়ান্সনায়ক গাজী ও আনোয়ার ২ জন আহত হোন। এই সময় আমার আর একটি দল আশাসুনি থানা হেডকোয়ার্টার আক্রমণ করে। থানা ষ্টাফসহ দেড়শ' রাইফেল, ২ জন পাঞ্জাবী পুলিশ, ৫৭ জন রাজাকার হরে নিয়ে আসে। আশাসুনি থানার ব্যাঙ্গদোহাতে আমার একটি দল আক্রমণ চালিয়ে ৩ জন পাঞ্জাবী পুলিশ ২ জন মিলিশিয়া এবং দেড়শ' রাইফেলসহ ১০০ রাজাকার গ্রেফতার করা হয়। 

২০ শে নভেম্বর আমার হেডকোয়ার্টার বৈঠাঘাটাতে স্থানান্তরিত করি। এসময় চালনা বাজারের সব রাজাকার আত্মসমর্পণ করে। ২৮শে ডুমুরিয়া থানার বার আড়িয়া বাজার আক্রমণ করি। আজিজ সহ আমাদের ৩ জন মারা যায়। বিপুল অস্ত্রশস্ত্রসহ ১৬ জন রাজাকার আমরা ধরে নিয়ে আসি। 

৮ই ডিসেম্বর মেজর জয়নাল আবেদীন ইঞ্জিনিয়ার আমার সাথে যোগ দেন। ১০ই ডিসেম্বর খুলনা বেতার ভবন আক্রমণ করি। সারারাত যুদ্ধ করি, কিন্তু জোয়ারের পানি আসার জন্য আমরা ফিরে আসি। আমাদের ২ জন আহত হয়।। এ সময় অয়ারলেস মারফত কর্নেল মঞ্জুর সাহেবের সাথে আমার যোগাযোগ হয় এবং তিনি খুলনা আক্রমণের পরিকল্পনা দেন। ১৫ই ডিসেম্বর ভোরবেলা খুলনা আক্রমণ করি। দু'ভাবে আক্রমণ করি একটি জলপথে অপরটি স্থলপথে। নদীপথে কামান্ডার ছিলাম আমি এবং স্থলপথে ছিলেন মেজর জয়নাল আবেদীন, বাবর আলী নেভী রহমতুল্লাহ। সকাল ৬টার দিকে খুলনা জেলা জয় করি এবং বাংলাদেশের পতাকা তুলে দিই ১৬ ই ডিসেম্বর। আমার বাহিনীর কিছু সেনা (৫ জন) মারা যায়। 

বাঙ্গালী জাতীয়তাবাদে উদ্বুদ্ধ হয়ে পাঞ্জাবী শোষণ থেকে মুক্তি লাভের জন্য অস্ত্র ধরি। 

স্বাক্ষরঃ এম, আরেফিন 
২৮-৩-৭৩

** পাকিস্তান মইলিটারী একাডেমিতে জেন্টেলম্যান ক্যাডেটরুপে প্রশিক্ষণ গ্রহনকালে সেখান থেকে পালিয়ে এসে বাংলাদেশের মুক্তিযুদ্ধে যোগ দেন।

আতিকুল ইসলাম ইমন
<১০, ১৮.৩, ৪২৯-৪৩৫>
[bookmark: shakkhatkar_Nurul_Huda]সাক্ষাতকারঃ মোঃ নুরুল হুদা
১৮-৯-১৯৭৩

২৬শে এপ্রিল পাকবাহিনী পটুয়াখালী দখল করে ও নানা স্থানে তারা ব্যাপক আক্রমণ ও অত্যাচার আরম্ভ করে। নগন্য অস্ত্রশস্ত্র নিয়ে ওখানে অবস্থান করা আর সম্ভব হলো না। তাই অস্ত্রশস্ত্র সংগ্রহ ও প্রয়োজনীয় প্রশিক্ষনের জন্য ভারত চলে গেলাম। পটুয়াখালী থেকে সুন্দরবন হয়ে ভারত যেতে আমাকে ও অপর দুজন সঙ্গী আতাহার ও ইউসুফকে অতিক্রম করতে হয়েছিল এক বিপদসঙ্কুল সুদীর্ঘ পথ। ভারত গিয়ে আমরা প্রথমে দেখা করলাম মেজর জলিল ও ক্যাপ্টেন হুদার সঙ্গে। তাঁরা তখন হাসানাবাদে। মে মাসের শেষের দিকে আমাদের ভর্তি করে দেয়া হলো ৯ নং সেক্টরের তকীপুর ক্যাম্পে। তখন তকীপুর ক্যাম্প ছিল ৯ নং সেক্তরের একমাত্র ক্যাম্প। ঐ অভ্যর্থনা ক্যাম্পে আমাদের নিয়ে মোট সংখ্যা দাঁড়িয়েছিল ৭০ জনে। কিছুদিন ওখানে থাকার পরে জুনের শেষের দিকে আমাদের পাঠানো হলো বিহারের চাকুলিয়া প্রশিক্ষন কেন্দ্রে। ওখানে আমাদের গেরিলা প্রশিক্ষন দেয়া হলো। ৬ সপ্তাহের গেরিলা প্রশিক্ষণ শেষ করে ফিরে এলাম ৯ নং সেক্টরে। 

আগষ্ট মাসের এক রাত্রে আমরা বরিশাল সাব- সেক্টোরের জন্য নিযুক্ত কামান্ডার ক্যাপ্টেন ওমররের (শাজাহান) নেতৃত্বে বাগদা বর্ডার দিয়ে বাংলাদেশে প্রবেশ করলাম। আমরা বরিশালের বানারিপাড়া থানার বাড়াকুঠা স্কুলে শিবির স্থাপন করলাম। আসার পথে যশোরের একস্থানে আমরা পাকবাহিনীর বাঁধার সম্মুখীন হই। সংঘর্ষে লিপ্ত না হয়ে আমরা অন্য পথে অগ্রসর হই। আমরা যখন ফরিদপুরের হুলারহাটের কাছাকাছি, তখন আমরা একটি বিমান ও একটি গানবোট দ্বারা অনুসৃত হই। কিন্তু ক্যাপ্টেন ওমরের বিচক্ষনতার জন্য আমরা ওদের চোখে ধুলা দিয়ে বরিশালের দিকে অগ্রসর হতে সক্ষম হই। যেহেতু আমাদের সমস্ত তৎপরতা প্রধানতঃ বরিশাল জেলার মধ্যে সীমাবদ্ধ রাখার নির্দেশ দেওয়া হয়েছিল, সে জন্য আমরা পথিমধ্যে সমস্ত সংঘর্ষ এড়িয়ে যাই। 

আমরা জেলায় প্রবেশ করের পরের দিনই পাতারহাটের অনতিদূরে ক্যাপ্টেন ওমরের নেতৃত্বে পাকবাহিনীর একটি গানবোট ও দুটি লঞ্চ আক্রমণ করি এবং প্রত্যক্ষ সংঘর্ষে লিপ্ত হই। এই সংঘর্ষে বেশ কয়েকজন পাকসৈন্য হতাহত হয়। ক্রমে ক্রমে আমাদের তৎপরতা বৃদ্ধি পেতে থাকে। বরিশালের মুক্তিবাহিনীর ছোট ছোট দলগুলো একে একে ক্যাপ্টেন ওমরের একক নেতৃত্বে আমাদের সাথে যোগ দিল। আমাদের শক্তি আরও বেড়ে গেল। একে একে জয়শ্রী, উজিরপুর, বানারিপাড়া প্রভৃতি স্থানে সাফাল্যজনক অপারেশন চালানো হয়।

প্রথম দুটি স্থানে আমি প্রত্যক্ষভাবে জড়িত ছিলাম না। গেরিলা কমান্ডো জামালের নেতৃত্বে আমি, নুরু, ওদুদ, হাকিম, ইসমাইল, সাখাওয়াত, আলতাফসহ ৮০ জনের একটি দল সেপ্টেম্বরের মাঝামাঝি বানারিপারায় অপারেশন চালাই। ৪ ঘণ্টা যুদ্ধের পর আমি, সাখাওয়াত, আলতাফ উইথড্রয়াল সংকেত পাওয়ার পর থানার ঘাট থেকে একটি লঞ্চ নিয়ে শিবিরে চলে আসি। এখানে বিপক্ষ দলের কয়েকজন হতাহত হয়। ওখানে কিছুদিন থাকার পর ক্যাপ্টেন অমরের কতগুলি যুদ্ধ সম্বন্ধীয় তথ্য অগুরুত্বপূর্ণ রিপোর্ট নিয়ে সেক্টর হেডকোয়ার্টারে চলে আসি। এখানে একজন লোকের কথা উল্লেখ না করলেই নয়। তার সাহায্য না পেলে দুর্গম ও বিপদসঙ্কুল অরন্য সুন্দরবনের ভিতর দিয়ে হাজার হাজার মুক্তিযোদ্ধাদের চলাচল ও তৎপরতা চালানো হয়ত অসম্ভব না হলেও অতটা সহজসাধ্য হোত না। এই লোকটির নাম রয়জদ্দিন- শিক্ষক আলোক থেকে বঞ্চিত।  এই লোকের কাছে আসি উজ্জ্বল দেশপ্রেমের নিদর্শন পেয়েছি। সুন্দরবন এলাকায় পাকবাহিনীর অবস্থান ও সম্ভাব্য আনাগনা ছিল তার নখদর্পণে। সুন্দরবনের দুর্গম ও অজ্ঞাত পথহ দিয়ে
জীবনের ঝুঁকি নিয়ে সে মুক্তিবাহিনীর পথপ্রদর্শকের ভুমিকা পালন করতো। সুন্দরবন দিয়ে আসা যাওয়ার শাতাধিক পথ তার জানা ছিল। আমি এবং আমার তিনজ সঙ্গী কবীর, খালেক ও নওশের এই রয়জদ্দিন মাঝির সাহায্যে ভারত এসে পৌছাই। ভারতে এসে মেজর জলিল সঙ্গে দেখা করি। তিনি তখন থাকতেন টাকি সেক্টর হেডকোয়ার্টারে। গুরুত্বপূর্ণ কাগজপত্রগুলি পেয়ে উনি খুশি হলেন। ঐদিনই উনি আমাকে একটা দল নিয়ে পটুয়াখালী জেলায় আসার জন্য প্রস্তুত হতে বলেন।

আমি ৬০ জনের একটি দল সংগঠন করলাম। সেপ্টেম্বর মাসের একরাতে আরও অন্যান্য দলসহ প্রায় ৪০০ মুক্তিযোদ্ধা রয়জদ্দিন মাঝির সাহায্যে সুন্দরবন দিয়ে সুন্দরবনের একটি ঘাঁটি বগির দিকে অগ্রসর হই। বগী পৌছাতে প্রায় ৮/১০ দিন লেগে যায়। আমাদের অভ্যর্থনা জানায় সুন্দরবন এলাকার কমান্ডার ক্যাপ্টেন জিয়া। বগী থেকে যার যার নির্দেশিত এলাকায় যাবার প্রস্তুতি নিতে থাকি।	পাকবাহিনী টের পায় আমাদের অবস্থান। গানবোট আক্রমণ চালায় আমাদের ক্যাম্পে। মর্টার সেলিং চালাতে থাকে অনবরত। কিন্তু আমাদের কাছে লং-রেইঞ্জ ফায়ারিং অস্ত্রশস্ত্র না থাকায় এল-এম-জি-আর, ৩০৩ রাইফেল নিয়ে নদীর কুলে পজিশন নিয়ে থাকি। ওরা প্রায় ২ মাইল দূর থেকে শেলিং করে। কাছে আসতে সাহস না পেয়ে ছ'ঘণ্টা অনবরত শেলিং করার পর গানবোট নিয়ে চলে যায়। রাতে আমরা আমাদের অবস্থান সুন্দরবনের আরো একটু ভেতরের দিকে সরিয়ে নিই। পরের দিন সকালে আবার গানবোট আক্রমণ চালায় এবং সকাল ১১ টার দিকে ওরা চলে যায়। সাত মাইল প্রশস্ত বগী নদীতে সন্ধ্যা ৭ টার দিকে পাড়ি শুরু কর এরাত ১০ তার ওপারে চলে আসি। যার যার দল নিয়ে এবং পথপ্রদর্শক নিয়ে আমরা আমাদের নির্দেশিত এলাকার দিকে পায়ে হেঁটে রওনা দিই। 

সেক্টর হেডকোয়ার্টার থেকে প্রয়োজনীয় কতকগুলো কাগজপত্র দিয়ে মেজর জলিল আমাকে পটুয়াখালী জেলার সাব- সেক্টর কমান্ডার ক্যাপ্টেন মেহেদীর সাথে দেখা করার নির্দেশ দিয়েছিলেন। ক্যাপ্টেন মেহেদী আলী ইমাম তখন ধামুরাহাটের কাছাকাছি বুকাবুনিয়ায় থাকতেন। তার ছদ্মনাম ছিল ক্যাপ্টেন কুমার।আমার তারিখটা থিক মনে নেই, তবে সেপ্টেম্বর মাসের প্রথম দিকে আমি আমার দল নিয়ে তাঁর সাথে দেখা করি। আমাদের পেয়ে তিনি খুশী হলেন। সাথে সাথে তিনি সকল এলাকা থেকে ছোট ছোট দলগুলোকে তাঁর হেডকোয়ার্টারে ডেকে পাঠালেন। সমস্ত জেলার ১০টা থানাকে তিনি মোট পাঁচটা ভাগে ভাগ করলেন। প্রতিটি জোনের জন্য একজন করে জোনাল কামান্ডার ঠিক করে দিলেন।

পটুয়াখালী ও গলাচিপা থানা নিয়ে জোন গঠন করা হয় দেয়া হয়েছিল আমার উপর। সবকিছু ঠিকঠাক হওয়ার পওে আমি আমার দল নিয়ে নির্দেশিত জায়গায় চলে আসি আমার সাথে যারা ছিল। সকলের নাম আমার মনে নেই। তবে যাদের নাম আমার মনে আছে তাদের নাম এখানে উল্লেখ করেছিঃ মোঃ নুরুল হুদা (কমান্ডা), হাবিবুর রহমান (শওকত সেকেন্ড- ইন-কমান্ড), খলিফা, মস্তফা, রবীন , ইউসুফ, সুলতান, হাবিব, শাজাহন , কুন্ড, গোমেস, ভূদেব, মান্নান, শরীফ, আবুল, জাহাঙ্গীর, ফোরকান, সুনীল, কাওসার; মন্মথন, লতিফ, আলম এবং অনেকে। মস্তাফা এবং কাওসার বুকাবুনিয়া থেকে আমাদের পথপ্রদর্শন করছিল।

ভারত থেকে আবদুল বারেক এম-সি-এ (পটুয়াখালী) আমাদেও মুক্তিবাহিনীর হিতাকাঙ্ক্ষী অনেকের নাম দিয়েছিলেন। সেই অনুসারে একদিন পানপট্টির মিঃ রবদের বাড়ী এসে উঠলাম আমি এবং মুস্তফা। রব সাহেব বিপুল উৎসাহ আমাদের সাথে সহযোগিতা করলেন। পনপট্টির একটি সাইকেনান শেলটাওে আমরা শিবির স্থাপন করলাম। ওখানে বসে পাক বাহিনীর বিভিন্ন ঘাঁটির উপর আক্রমণ চালাবার পরিকল্পনা করতে থাকলাম। পটুয়াখালী জেলার পাক জান্তা প্রধান তখন মেজর ইয়ামীন। আমাদের অবস্থান তার কানে গেল। আমরা গলাচিলা থানা আক্রমণ করার সমস্ত পরিকল্পনা এবং মানচিত্র ঠিক করে ফেলেছি। ৪০ জনের একটি দল নিয়ে গলাচিপা থানা আক্রমণে রওনা হলাম। কিন্তু বাস্তব এবং প্রতিকূল অবস্থান পরিপ্রেক্ষিতে সে রাতে গলাচিপা থানা আক্রমণ করা হলা না। এখানে উল্লেখ্য যে, আমরা আমাদের অপারেশনগুলো বেশীর ভাগই রাতের দিকে করতাম।

পানপট্টির যুদ্ধঃ তাঁবুতে ফিরে এসেছি রাত তিনটায় ৫/৬ জন সেনট্টি রেখে, বাকী সকালে ঘুমিয়ে নিচ্ছি। ঐ দিন রাত ৪টায় (১৮-১১-৭১) গলাচিপা বন্দরের ৫ বৎসরের বাবলুর ঘুম ভেঙ্গে গেল। তার বাসার সম্মুখ থেকে অনেকগুলো বুটের শব্দ তার কানে এলো। ধড়মড়িয়ে উঠে বসল বাবলু। সাবধানে জানালাটা খুলে দেখল পাকদস্যুও এক বাহিনী বিপুল অস্ত্রশস্ত্রে সজ্জিত হয়ে হেঁটে যাচ্ছে। একটু পরেই কয়েকটা রাজাকারের চাপা আলোচনা থেকে ঝুঝতে পারলো পাকদস্যুরা আমাদের ক্যাম্প আক্রমণ করতে পানপট্টি যাচ্ছে। বাবলু ছিল গলাচিপা বন্দরে আমাদের একজন গুপ্তচর। আর তো বাবলুর বসে থাকা চলে না। পিছনের দরজা দিয়ে বাবলু আরম্ভ করল। এক নাগাড়ে ছয় মাইল দৌড়ে আমাদের শিবিরের উত্তর পাশের নদীটির পাওে ছুটে চলে এলো। দুর্ভাগ্য! ঘাটে খেয়া নেই। কিন্তু তাতে কি। বাবলু ঝাঁপিয়ে পড়ল নভেম্বরের ঠান্ডা নদীতে। সাঁতড়িয়ে চলে এলো এপার। আর একটা দৌড়। তারপর আমাদেও শিবির। আমাকে যখন বাবলু খবরটা দিল তখন সকাল ৬-৩০মিঃ। অন্য সকলে ঘুমে। শওকত ও উঠে গেল। ফল-ইন এর বাঁশি বাজিয়ে দিল শওকত সবাই ছুটে এল ফল-ইন-এ। সংক্ষেপে বুঝানো হল ব্যাপারটা। শওকতকে সাইক্লোন শেলটারের ছাদে। সেটা ছিল আমাদের ও-পি। বাইনোকুলার লাগিয়ে শওকত পাকবাহিনীর গতিবিধি সব বলে দিতে লাগল। আমি সেই অনুসাওে ঢেলে সাজালাম আমার দলের সবাইকে। আগে থেকেই আমাদের বাক্সক্ষার করা ছিল। আবুল ছিল প্রথম এল-এম-জি ম্যান। ভূদের, সুনীল ও শরীফ ছিল ওর গার্ড এবং সহকারী। সাইক্লোন শেলটারের ছিল দোতালা দালান।  দক্ষিন দিক থেকে একটা কাচা রাস্তা শেলটারের পশ্চিম পাশ ঘেঁষে সোজা উত্তর দিকে গলাচিপা দিকে চলে গেলে। এই রাস্তা ধওে কিছুদূও আসলে পানপট্টির সেই ছোট নদীটা সামনে পড়বে নদী পার হয়ে রাস্তা ধরে চলে গেলে একেবারে গলাচিপা পৌঁছা যায়। শেল্টারটার। সামনে একটা টিনের স্কুল তার পার একটা খালের কূলে কূলে কয়েকটা বাড়ি এবং ঠিক পশ্চিম পাশ্বের বাড়িগুলো লতাপাতায় ঘেরা- যা আমাদেরকে আড়াল আড়াল করে রেখেছিল। উত্তর দিকের সেই রাস্তাটার দু-পাশে একটু দূওে দু’একটা বাড়ি। পূর্ব দিকটার অনেকখানি জুড়ে ধানের মাঠ। দক্ষিন কোনে কাছাকাছি কোন বাড়ি নেই।

ও-পি থেকে শওকতের অবজারভেশন অনুযায়ী পশ্চিম দিকের শক্তি বাড়িয়ে দিলাম। রবিন, কুন্ড, মুস্তফা, কাওসার, গোমেস ওদেরকে রাখলাম পশ্চিম দিকের একটা বাড়ির পশ্চিম পাশে ৫০ গজ ব্যবধানে কভার করে। শওকতের তথ্য অনুযায়ী পাকসেনারা পশ্চিম দিক দিয়ে আমাদের মার্চ করতে পারে রবিনদের একটু দূরেই বাঁধ। আমাদের ক্যাম্পের পশ্চিম থেকে যদি খানসেনাদের আসতে হয় তবে ঐ বাঁধ পেরিয়ে আসতে হবে। শওকত দেখল খানসেনাদের একটা আমাদের সেন্টারের পশ্চিম পাশ দিয়ে অগ্রসর হচ্ছে। বাকী দু’দল পশ্চিম দিক থেকে আমাদের ক্যাম্পের দিকে আসছে। এই দুটোর একটা দল পশ্চিম দিকের একটা বাড়ির মধ্যে আত্মগোপন কওে রইল। বাকীটা ২৫/৩০জনে বিভক্ত হয়ে আগে-পাছে আমাদের ক্যাম্পের দিকে অগ্রসর হচ্ছে। ওদেও এই চতুর্থ দলে সর্বমোট প্রায় ৭০/৮০ জন খানসেনা ও দালাল সেনা।

শওকতের কাছ থেকে প্রয়োজনীয় তথ্য নিয়ে সকল পজিশনে আমাদেও প্লনটা জানিয়ে দিলাম। এস-এল-আর, ৩০৩ রাইফেল, ৩৬-এইচ-ই- গ্রেনেড নিয়ে সবাই মাটির সাথে লতাপাতার সাথে এক হয়ে গেছি আর এক দুই করে আসল সময়ের অপেক্ষা করছি। শওকতের কথাই ঠিক হলো, রবিনদের সামনের সেই বাঁধটার দিকে পাকসেনারা অগ্রসর হচ্ছে। প্রথম ব্যাচে ২৫/৩০ জন। ১৫/২০ জন  পশ্চিমা খান আর বাকীগুলো রাজাকার, পুলিশ। রবিনরা তাক করে শুয়ে আছে। অতি সতর্কতার সাথে খানদের দল বাঁধের উপর উঠে এসেছে। ৩/৪ জন বাঁধ পার হয়ে গেছে। অমনি রতনদেও দল ট্রিগার টিপল। গুডুম গুডুম কয়েকটা শব্দ এবং সাথে সাথে গোমেজ ছুড়ে মারল গ্রেনেড। ২টা পুলিশ ও ৬টা খানসেনা লুটিয়ে পড়ল। ছিটকিয়ে গেল খানদের দল। পুলিশ রাজাকাদের সামলাতে তাদেও বন্দুক উঁচিয়ে রাখতে হল। খানদের দল পিঁছিয়ে গেল খানিকটা । এটা ঘটল সকাল ৮ টার দিকে। আমরা চুপচাপ। শওকত আবার চলে গেল ওপিতে- দেখল ওদের গতিবিধি পাকা তিন ঘন্টা ধরে ওরা ওদের ছিটকিয়ে পড়া সাথীদের পশ্চিমে একটা বাড়ির আড়ালে একত্রিত করল। এর মধ্যেই খবর এলো ৩৭৫ জনের এই দলটি পরিচালনা করছেন পটুয়াখালী জেলার পাক জান্তা প্রধান মেজর ইয়ামিন নিজে। আমরা দলে ছিলাম ৬০জন মাত্র। অস্ত্রশস্ত্রের মধ্যে একটা এল-এম-জি, এস,এল আর, ৬টা স্টেনগান, ৩৫টা ৩০৩ রাইফেল। ওদের কাছে ২টা ২” মর্টার, ৭/৮ টা এল-এম-জি , চাইনিজ স্বয়ংক্রিয় রাইফেলসহ বহু আধুনিক হালকা অস্ত্রশস্ত্র। আমাকে খবরটা দিয়েছিল ওদেরই দলের একটা পুলিশ। প্রথমবারের গোলাগুলির সুযোগ পালিয়ে এসে আমাকে খবরটা দিয়ে সে আবার চলে গেল। একটু ঘাবড়ে গেলাম। কিন্তু মনের দূর্বলতা কাউকে টের পেতে দিলাম না। সকলকে সাহস দিয়ে চাঙ্গা রাখলাম। প্রথম দফান খানদেও হটিয়ে দিয়ে এবং ৮ জনের খতম করে প্রত্যোকের মনের আনন্দ লেগেছে। 


আনুমানিক বেলা ১টার ওরা আমাদের ওরা আবার আমাদের তিনদিকে ঘিরে ফেলল । দক্ষিন। দিকটা খোলা রেখে পশ্চিম- উত্তর ও পূর্ব দিক থেকে ওরা আক্রমণ চালাল। পূর্বদিক দিয়ে ওরা আমাদের ক্যাম্পে আসতে পারবে না, এ ব্যাপারে আমি নিশ্চিন্ত ছিলাম। কারণ এ দিকটার ছিল ছিল অনেকখানি ধানের মাঠ। বহু দূরে থেকে ওদেরকে দেখা যাবে। ভয় হল উত্তর এবং পশ্চিম দিকটা নিয়ে। এই দুটো দিক শক্তিশালী করলাম। সব ধরনের ঝংকার তুলে বেপরোয়া হয়ে খানদের দল এগিয়ে আসতে লাগল। আমরাও মরীয়া হয়ে পাল্টা জবাব দিলাম। সুবিধা ছিল ধান খেতের মধ্যে পালিয়ে পালিয়ে আসলেও ওদের গতিবিধি দেখতে পাই। কিন্তু ওরা আমাদের টিকিটিরও সন্ধান পায় না। ওদের দল থেকে আর্তনাদেও শব্দ আমরা যতই শুনছি সাহস আমাদেও ততই বাড়ছে। তবুও ওরা থামে না। কয়েকটা ২” মার্টারের শেল আমাদও ট্রেঞ্চের আশেপাশে পড়ল। মাটি নরম থাকায় বাক্ট করল না সেগুলো।

ঠিক এমনি সংকটের সময়ে বুদ্ধিমত্তার পরিচয় দিল আমাদের এল-এম-জি গ্রুপ। এল- এম-জি’টা নিয়ে দাঁড়িয়ে গেল আবুল। চোরা একটা গলিপথ বিভিন্ন কোণে আরম্ভ করল ফায়ার। একবার পশ্চিম দিকের বাড়িগুলোর উপর, আবার একটা দৌড়ে সেখানে থেকে সওে এসে উত্তর দিকে ওদের পজিশন বারবার, আবার তার পর মুহুর্তে পূর্বে দিকে ওদের পরিশনের দিকে মুখ রেখে। ওদেরকে এস-এল-আর, স্টেনের স্বয়ংক্রিয় ফায়ারিং তো চালছেই। রাইফেল বসে নাই। গ্রেনেডও ফুটছে দুটো একটা। সে এক গগনবিদারী শব্দতান্ডব। সম্ভব হল না। রাইফেল ফেলে যে যেদিকে পারলো পালালো। অল্প কয়েকজন পা-চাটা বাঙ্গালী দালাল, তখনও মেজর ইয়ামিনের চারদিকে ঘুরছে। আমি ছিলাম পশ্চিম পাশ্বে আমাদের পজিশনের সবচেয়ে সামনের লাইনে। সিভিল ড্রেসে চীনা রাইফেল হাতে লম্বা একটা নজরে পড়ল। তার সাথে কয়েকটি খানসেনা। প্রায় এক হাজার গজ দূরে ছিল ওরা। তাক করে টিপলাম এস-এল-আরের শুয়ে পড়ল সিভিল ড্রেসধারী। ভাবলাম শেষ কিন্তু । শেষ হয় নাই। শুনেছি তিনিই ছিলেন মেজর ইয়ামিন। ঐ যে শুলেন আর উঠলেন গিয়ে ১ মাইল দূরে একটা নদীর পাড়ে, যেখানে তার জন্য স্পীডবোট তৈরী ছিল- অর্থাৎ প্রায় ১ মাইল পথ তিনি কখনও রোলিং কখনও ক্রলিং করে কোন রকমে কাদামাখা হয়ে স্পীডবোটে উঠে এক চস্পটে পটুয়াখালী।

ওদের আক্রমণের দ্বিতীয় পর্যায়ে আমরা প্রথম দিকে ওদের কয়েকজনেকে খতম করি এবং তার পূর্বে পরিকল্পনা অনুসারে তিনদিকে সমানে গুলি ছুড়া আরম্ভ করি, তার উপরে ছিল আবুলের এল-এম-জি চালানোর কৌশল। এতে করে ওরা আমাদের বিরাট বাহিনী ভেঙ্গে ছত্রভঙ্গ হয়ে পড়ে। মোটামুটি বিকেল ৪ টার দিকে অপর পক্ষের আর কোন সাড়া শব্দ পেলাম না। যে যেখানে দিয়ে পেরেছে পালিয়ে বেঁচেছে। ৩০/৩৫ টা লাশ রেখে “মুক্তি বহুত হারামী হায়” বলে মামা আপন প্রাণ বাঁচা সারা বলে পৃষ্ঠাপ্রদর্শন করল।

আমাদের দলের রবিনের ডানহাতে একটা গুলি লেগেছিল। কিন্তু কাউকে না জানিয়ে গামছা দিয়ে বেঁধে সে শেষ পর্যন্ত যুদ্ধ করছে। আমরা দলের অর্ধেকের বয়েস ছিল বিশের নীচে এবং কারো বয়সই ২৮- এর উপরে ছিল না। একটা জিনিস লক্ষ্য করেছি যে, ২০-এর নীচের কচি ছেলেগুলো সবচেয়ে নয়, আমি যে ক’টা যুদ্ধের সাথে প্রত্যক্ষভাবে জড়িত ছিলাম প্রায় সব যুদ্ধেও অভিজ্ঞতা থেকে এ কথা বলা যায়।

পল্লীর পর্ণকুটিরের আধা- শিক্ষিত অশিক্ষিত মানুষদের দেশপ্রেমের কোনদিন ভূলতে পারব না। তারা বন্দুক চালাতে পারে না। আধুনিক অস্ত্রের সামনে তারা তাই নিরূপায়। কিন্তু প্রাণের যে আবেগের পরিচয় তারা বিশেষ করে ঐ পানপট্টির যুদ্ধেও দিনে দেখিয়েছিল তার মর্যাদা দেবার মত যোগ্যতা আমার নেই। গ্রামবাসীরা জানতে, আমরা সকালে কিছু মুখে দিকে পারি নাই। পাক হানাদারদের রেইঞ্জের দূরের গ্রামে আমাদের জন্য মুড়ি, চিড়া, গুড়, শতে ডাব কেটে বালতি ভরে জীবনের ঝুঁকি নিয়ে পৌঁছিয়ে দিয়েছিল। ছোট ছোট জঙ্গলের বাঁকে বাঁকে তারা আটার রুটি, গুড় এসব যে যেখানে পেরেছে পাঠিয়ে দিয়েছিল- নিয়ে এসেছিল। বিকেল ৫ টার সময় আসা আরম্ভ করল ভাত তরকারি, ডাল ইত্যাদি। এসকল খাদ্যসামগ্রী এত বেশী হাওে এসে জমা হল যে আমরা ১৫ দিন বসে খেয়েও শেষ করতে পারতাম না।

গলাচিপা আক্রমণঃ ৩/৪ দিন পর ঠিক করলাম তাদের ঘাটি আক্রমণ করতে হবে। শওকতকে প্রধান করে জাহাঙ্গীর, মোস্তাফা, হাব্বিসহ ৩৫ জনের দল পাঠালাম গলাচিপা আক্রমণ করতে। ওরা ঠিক পরিকল্পনা করল। মারা গেল বিপক্ষেও কয়েকজন। দিন শেষ হয়ে গেল। ওরা ফিওে এল শিবিওে। আবার পরিবল্পনা করল সেই রাতেই আক্রমণ করার । কিন্তু রাত আর আসতে পারলো না। দুপুরের দিকে সদলবলে থানা ছেড়ে পটুয়াখালী দিকে চম্পট। পেলাম রাতে। শওকত লাফিয়ে পড়ল। তখনই ১০ জনের একটা দল নিয়ে সে চলে গেল গলাচিপায়। পরের দিন বাকী সকলকে নিয়ে আমিও গিয়ে পৌঁছলাম। পটুয়াখালী থেকে জার্তিসংঘের একটা ছোট জাহাজে কয়েকজন পুলিশ দিয়ে মেজর ইয়ামিন একটা দল পাঠালেন পর্যবেক্ষণ করতে, অর্থাৎ গলাচিপা খবরাখবর সংগ্রহ করতে।

শব্দ শুনে রেডি হলাম। কিছুক্ষণ পর চোখ পড়ল জাতিসংঘের জাহাজটার গলাচিপা বন্দরের দিকে এগিয়ে আসছে। আমরা ওঁৎ পেতে থাকলাম। আওতার মধ্যে আসার সাথে সাথে আক্রমণ। প্রায় ১ মাইল এলাকা নিয়ে আমরা পজিশন নিয়েছিলাম। বাঙালী পুলিশগুলো তাদেও হাতের অস্ত্রশস্ত্র সব নদীতে ফেলে দিল। শেষ পর্যন্ত কূলে ভিড়ালো জাহাজটি। চেষ্টা করেছিল কাটিয়ে যেতেম কিন্তু পারল না। দখল করলাম জাহজটি। ওটার নাম ছিল ‘বাট্টি- মে-বি’। মালয়েশিয়ার লোক ছিল ক্রু। তাদের কাছ থেকে আমাদের এয়ার ফোর্স এর শাহজাহান, মজিদ, মিজান শিখে জাহাজটি চালাবার পদ্ধতি। মালয়েশিয়ানদের সসম্মানে জাহাজ থেকে উঠিয়ে যত্ন সহকারে তাদেরকে রাখলাম গলাচিপার একটি হোটেল। জাহজটাকে আমরা আমাদের যুদ্ধের কাজ ব্যবহার করলাম।

ডিসেম্বরের পাঁচ তারিখ। হাতেম আলী, আলমগীর, আজাদ, বারেক, ওদের সকালের নিকট ব্যক্তিগত চিঠি পাঠালাম পটুয়াখালী আক্রমণ করার প্ল্যান দিয়ে।

ডিসেম্বরর ১০ তারিখ। রাত ১০টার সময় বারেক তার দল নিয়ে পটুয়াখালীর উত্তর পার দিয়ে, আমি লোহালয়া অর্থাৎ পটুয়াখালীর পূর্ব দিক দিয়ে, হাতেম আলী ও আলমগীর দক্ষিন দিক দিয়ে এবং আজাদ পটুয়াখালীর পশ্চিম পার দিয়ে আক্রমণ চালাবে। পাঁচ কমান্ডারের একটা বৈঠক আহ্বান করলাম বগাবন্দরে। এখানে উল্লেখ করা যেতে পারে যে, বগাবন্দার বাউফল থানার অন্তর্গত এবং পঞ্চম আলীর দল বাউফল থানা দখল করে নিয়েছিল। তখন পর্যন্ত গলাচিপা, বাউফল, বামনা ও বেগাতী থানা মুক্তিবাহিনীর দখলে।

খেপুপাড়া আক্রমণঃ ৬ই ডিসেম্বর আমরা খেপুপাড়া আক্রমণ করার পরিকল্পনা করলাম। জাহাজ এবং আরও একটা লঞ্চ নিয়ে রওয়ানা হলাম। খেপুপাড়ার ২ মাইল দূরে তিনটা দলে বিভক্ত হলাম শাজাহান (এয়ার ফোর্স-এর) যাবে জাহাজে। লঞ্চটা ওখানেই থাকবে। শাহজাহানের সাথে থাকবে এল-এম-জিসহ ১৫ জন রাইফেলধারী। সে খেপুপাড়া থানার ঘাটে জাহাজ ভিড়ায় স্বাভাবিক ভাবে। অন্যরা পজিশন নিয়ে থাকবে। থানার শত্রপক্ষ ভাববে তাদেরই গানবোট। জাহজটা অনেকটা গানবোটের মতই দেখতে। বিশেষ করে রাত্রে। পরিস্কার উর্দুতে শাজাহান থানার দারোগাকে ডাকবে এবং সকলকে জাহাজে উঠে আসার নির্দেশ দেবে। শাজানের দেহকৃতি পাঞ্জাবীদের মতই ছিল। শাজাহান পাকিস্তান আর্মির ক্যাপ্টেন অভিনয় করবে। জাহানের সামনে এসে শাজাহের নির্দেশ মতো ফল-ইন করবে। সাথে সাথে জাহজ থেকে এলমে-জি এবং রাইফেলের গুলিতে শেষ করা হবে সবগুলোকে। আমরা এর আগেই দুটো দল নিয়ে থানা ঘিরে ফেলব এবং থানার দিকে এলোপাতাড়ি গুলি করে থানায় পড়ব পরিকল্পনাটা ছিল এমনি সুন্দর। শওকতকে একটা ছোট খালের পুল পার হলে থানার উত্তর দিক দিয়ে পজিশন নিতে পাঠালাম। আমি একটা দল নিয়ে থানার পূর্ব দিক দিক দিয়ে একটা ছোট খালের পুল পার হয়ে থানার ৫০ গজের মধ্যে প্রস্তুত থাকব। শওকতের সাথে ইউসুফ, দেলোয়ার সহ ২৫ জনের একটা দল এবং আমার সাথে বাবুদা, হাবিব, রবীনসহ ২৫ জনের একটা দল। এখানে উল্লেখ করা দরকার যে, সরদার জাহাঙ্গীর একটা দল নিয়ে গলাচিপা এসেছিল। তার দলের সদস্য ছিল ৯জন । তারা আমার দলে যোগ দিয়ে দলকে শক্তিশালী করল। ক্যাপ্টেন মেহেদীর নির্দেশক্রমে গলাচিপা ও পটুয়াখালী থানার মুক্তিবাহিনীর অন্যান্য ছোট দলগুলিও আমার একক নেতৃত্ব মেনে নিয়ে কাজ করা শুরু করেছিল।

হাবীব খেপুপাড়ার ছেলে। সে সকলের সামনে, তার পিছনে আমি, আমার পিছনে বাবুদা। খেপুপাড়ায় কোনদিন যাইনি। হাবীব ছিল একমাত্র পথ-ঘাট চেনা ছেলে পুলের উপর উঠতে যাব, অমিন শত্রুপক্ষের পেট্রেল পার্টির সামনে পড়ে গেলাম। ওরা আমাদের উপর গুলি করল। কিন্তু আমাদের কারও গায়ে গুলি লাগাতে পারে নাই। তার পর আরম্ভ হল থানা থেকে গুলি করা করা। আমরা আর পার হতে পারলাম না। ওদিকে আমাদের জাহাজ থেকে পরিকল্পনা কার্যকরী হবার আগে গোলাগুলির শব্দ পেয়ে ওরাও থানার দিকে গুলি ছুড়ারো। আমরা সারারাত থানা ঘিরে রাখলাম। সকালে আমি চলে এলাম। শওকতের উপর সমস্ত ভার দিয়ে সমস্ত দল ওখান থেকে সরিয়ে আনলাম। চলে এলাম বাগবন্দর। আমার সাথে আনলাম বাবুদা, মাস্টার সাহেব, লতিফ, বাবুদা, ফোরকান, দেলোয়ার এদের কয়েকজনকে।

বগাবন্দর থেকে পাক জলযানের উপর আক্রমণঃ বগা এসে পৌঁছালাম ৮ তারিখ আট টার সময় পটুয়াখালী থেকে বগাতে টেলিফোন এলো যে পাক বাহিনী পালিয়ে যাচ্ছে। বগা তখন মুক্ত এলাকা ওখানে পঞ্চম আলীর দলের ১৫/১৬ জনের ঘাঁটি ছিল। আমাকে পেয়ে ওরা খুশী হল। বগা পোস্ট অফিসে অফিসে গিয়ে পটুয়াখালী সাথে যোগাযোগ করলাম। রাত নয়টার সময় দুটো লঞ্চে পাক জান্তারা দল ও দালালদের দল পালিয়ে আলস পটুয়াখালী থেকে। কিন্তু তাদের যেতে হবে বগাবন্দরের নদী দিয়ে। বাউফেল ফোন জানালাম সবকিছু। ফোন পেয়ে বাউফল থেকে একটা দল রওনা হলো বাগার দিকে।দুরত্ব ৮ মাইল পটুয়াখালী থেকে যথারীতি আমরা খবর পেতে থাকলাম। পটুয়াখালীর তকনকার ডি-সি আব্দুল আউয়ালের সাথে যোগাযোগ করলাম এবয় খবরের সভ্যতা প্রমাণ করলাম।

আমরা ২০ জনের মত লোক রাইফেল হাতে বগা নদীর কূলে পজিশন নিলাম। রাত দশটার সময় লঞ্চ দুটো আমাদের রেইঞ্জের মধ্যে এসে গেল। গুলি ছুড়লাম। ৩/৪ টা এল-এম-জির ব্রাশ। লঞ্চ দুটো রাখতে পারলাম না। ফুল স্পীড- এ চালিয়ে রেইঞ্জের বাইরে চলে গেল।

৯ তারিখ সকাল ৮টার সময় ভারতীয় বিমান বোম্বিং করল পটুয়াখালীতে। আমরা পটুয়াখালী চলে গেলাম। খবর পেয়ে অন্যান্য দলের কিছু কিছু মুক্তিবাহিনী চলে এসেছিল। থানা, পুলিশ ক্যাম্প সব দখলে নিয়ে নিলাম এবং প্রত্যেক পজিশন পয়েন্টে পড়া গার্ড মোতায়েন করলাম। ওদিকে পরের বারে খেপুপাড়া আক্রমণ করে এবং থানার সমস্ত অস্ত্রশস্ত্রসহ খেপুপাড়া থানা দখল করে নেয়। ৯ই ডিসেম্বরের মধ্যে আমরা পটুয়াখালী সমস্ত থানা সহ পটুয়াখালী কে মুক্ত ঘোষণা করলাম। তখন আমার কামান্ডে প্রায় ১৫০০ মুক্তিবাহিনী।




আতিকুল ইসলাম ইমন

মে মাসের প্রথম সপ্তাহে মুক্তিবাহিনী ক্যাপ্টেন জিয়ার নেতৃত্বে শরণখোলা থানা আক্রমন করলে পুলিশবাহিনী সাথে সাথে অস্ত্র দিয়ে- ৩২ টি রাইফেল এবং আরও অনেক গোলাগুলি পাওয়া গিয়েছিল। ওখান থেকে ক্যাপ্টেন জিয়া কিছু অস্ত্র আমাকে দেন এবং বেঙ্গল রেজিমেন্টের হাবিলদার আজিজকে (ফুলমিয়া) দেন।
		
আমি আমার কিছু লোক, খাবার এবং অস্ত্র নিয়ে সুন্দরবনের ভোলা নদীর পশ্চিম পাড়ে শরণখোলা এবং চানপায়ে রেঞ্জ অফিসের মধ্যবর্তী স্থান ধানসাগর নামক অফিসের বিতরে প্রথম ঘাঁটি গাড়ি। পরিকল্পনা নিই গ্রাম আক্রান্ত হলে সবাইকে এই ঘাঁটিতে নিয়ে এসে পরবর্তীতে বাহিনীর উপর গেরিলা আক্রমণ চালাবো।

শরণখোলা থানা এবং মোড়লগঞ্জ থানার অঞ্চল অধিকাংশ হিন্দুগ্রাম। মওলানা ইউসুফের নেতৃত্বে জামাতে ইসলাম মুসলিম লীগ এবং অন্যান্য পাকিস্তান পন্থীরা ঐ এলাকায় লুটপাট শুরু করে। আমার দলের লোকজন দিয়ে প্রায় ১০ টি গ্র“প করে কিছু অস্ত্র দিয়ে পাহারার ব্যবস্থা করি। মাওলানা ইউসুফের দল শুধু লুট নয় নয় নারীদর্ষণও শুরু করে। আমরা প্রতিরোধ দিলে অবস্থা কিছুটা আয়ত্তে আসে। জুন মাসের প্রথম সপ্তাহে শরনখোলা থানাতে রাজাকার বাহিনী তৈরী হয় রাজস্ব দল নিয়ে মোড়লগঞ্জ থানায় যায়। মধু থানাতে পৌঁছুলে আমি এবং মধু যৌথভাবে কাজ শুরু করি। ৪০ জন রাজাকার ইতিমধ্যে মোড়লগঞ্জ থানাতে আসে।

২রা জুন আমরা যৌথভাবে মোড়লগঞ্জ থানা আক্রমণ করি। ওখানে ভাসানী ন্যাপের সংগঠনিক সম্পাদক আবু বকর শহীদ হলেন। রাজাকার ৩ জন খতম হয়। ভোর হয়ে গেলে আমরা পিছু হটি। তারপর রাজাকাররা বাগেরহাট পালিয়ে যায়। প্রাথমিক অবস্থায় বিক্ষিপ্তভাবে বিভিন্নজন অস্ত্র নিয়ে গিয়েছিল। তার ফলে মোড়লগঞ্জ থানার সোনাখালী, ফুলহাতা হ্যামড়া, পাঁচগাঁও, ঢুলিগাতি গজারিয়া ইত্যাদি অঞ্চলে ডাকাতি শুরু হয় ব্যাপকভাবে। হিন্দুবাড়ি লুটপাট, নারীধর্ষণ করে তার সন্ত্রাসের রাজত্ব কায়েম করেছিলো। ক্যাপ্টেন জিয়া জুন মাসের মাঝামাঝি আমাদের সাথে যোগ দেন। তিনি তখন দক্ষিন অঞ্চলের সর্বাধিনায়ক হয়। আমি, হাবিলদার মধু এবং ক্যাপ্টেন জিয়া ১০০ জন মুক্তিযোদ্ধা নিয়ে ঐসব গ্রামে গিয়ে ৮ জন ডাকাত খতম করি এবং অস্ত্র উদ্ধার করি।

জুন মাসের ২০/২২ তারিখ হবে পাঁচখানা গানবোট ও ২ টি জাহাজে করে প্রায় ৫০০ পাকসেনা এবং ৪০০ রাজাকার মোড়লগঞ্জে উপস্থিত হয়। মোড়লগঞ্জে আমাদের যে ঘাঁটি ছিল সেখান থেকে যাবতীয় অস্ত্র এবং সব বাহিনী নিয়ে আমি সুন্দরবনের পুরানো ঘাঁটিতে নিরাপদে চলে যাই। পাকসেনা এবং রাজাকাররা ওখানে গিয়ে আমাদের ক্যাম্প সহ বহু ঘরবাড়ি জ্বালিয়ে দেয় এবং অসংখ্য লোককে হত্যা করে। পরে রাজাকাদের রেখে পাকসেনারা চলে যায়। এরপরে আমরা সুন্দরবনের বিভিন্ন স্থানে ক্যাম্প করা শুরু করি। ক্যাপ্টেন জিয়া এখান থেকে বিভিন্ন অঞ্চলে মুক্তিযোদ্ধাদের আনোয়ার এবং হাবিদার আজিজ (ফুলমিয়া) ২০০-এর উপরে মুক্তিযোদ্ধা থানা আশ্রয় নিয়েছিল। তাদের সাথে তিনি যোগাযোগ করেন এবং জুন মাসের শেষের দিকে রায়েন্দা থানা আক্রমণ করেন সুবেদার আজিজের নেতেৃত্ব। ওখানে আনোয়ার সহ আরও ক’জন শহীদ হন। ঐ মাসেই ক্যাপ্টেন জিয়া ভারতের চলে যান অস্ত্রের জন্যে।

শরণখোলা, মোড়লগঞ্জ থানাতে রাজাকারা ক্রাসের রাজত্ব কায়েম করতে থাকে। হিন্দুসহ ন্যাপ এবং আওয়ামী লীগের সমর্থকদের বাড়িঘর ভোগদখল এবং নারীদের উপর অত্যাচার করতে থাকে। লোকজন ধরে হত্যা শুরু করে। এই অবস্থায় আমাদের বাহিনী নিয়ে কায়দার মাঝে মাঝে আক্রমণ চালাতে থাকি এবং বিক্ষিপ্তভাবে রাজারদের খতম করতে থাকি। ইতিমধ্যে হাজার হাজার লোক ঘরবাড়ি মান-ইজ্জত হারিয়ে সুন্দরবনে আশ্রয় নিতে থাকে ভারত যাবার জন্য।

ক্যাপ্টেন জিয়া ১৩ ই আগস্ট ভারত থেকে প্রচুর অস্ত্র নিয়ে এখানে আসেন । সেই সাথে ৫০ জন ট্রেনিংপ্রাপ্ত গেরিলা এবং ন্যাভাল কমান্ডো নিয়ে আসেন। ১৪ ই আগস্ট সুন্দরবন এলাকাতে তিনি সকাল মুক্তিযোদ্ধার কনফারেন্স ডাকেন। ওখানে তিনি বাংলাদেশে সরকারের নিয়োপত্র দেখান। সেখানে ৪ টি জেলার গেরিলা কমান্ডিং অফিসার হিসেবে নিয়োগ ছিল। সভায় ১০০০-এর মত উপস্থিত ছিল। তিনি এই সভাতে সম্পূর্ণ যুদ্ধ পরিচালনা জন্যে কতগুলি বিভাগ এবং উপবিভাগুলি ছিলঃ (১) অপারেশন বিভাগ (২) খাদ্য বিভাগ (৩) অর্থ সংগ্রহ বিভাগ (৪) যোগাযোগ বিভাগ (৫) বেতন বিভাগ (৬) হাসপাতাল বা চিকিৎসা বিভাগ (৭) ভারতের সাথে যোগাযোগ বিভাগ (৮) শরনার্থী দেখাশোনা এবং পাঠানোর জন্যে বিভাগ (৯) ট্রেনিং বিভাগ (১০) রিক্রিুটিং বিভাগ। খুলনা জেলার যুদ্ধ পরিচালনার জন্য সামরিক সাব- কমিটিও গঠন করা হয়। নিম্নলিখিত লোক নিয়ে কমিটি গঠিত হয় (১) ক্যাপ্টেন জিয়া- কমান্ডিং অফিসার (২) সেকেন্ড-ইন-কমান্ড- শামসুল আলম তালুকদার (৩) আবুল কালাম মহিউদ্দিন- সিকিউরিটি অফিসার (৪) আবুল আসাদ- অপারেশন অফিসার (৫) শহীদুল আলম বাদল- অস্ত্রগারের দায়িত্ব (৬) নূর মোহাম্মদ হাওলাদার- কনস্ট্রকশন বিভাগ (৭) মোস্তফা হেলাল খাদ্যের ভারপ্রাপ্ত। বাগেরহাট মাহকুমার জন্যঃ (১) নায়েক সুবেদার মধু কমান্ডিং অফিসার (২) সাতক্ষীরার আফজাল (৩) মোড়লগঞ্জ থানার জন্য আলী, (৪) শরণখোলা থানার জন্য হাবিলদার আজিজ (ফুলু) এছাড়া বাগেরহাটের উত্তর অঞ্চলে যোগাযোগের জন্য লোক নিযুক্ত করা হয়। বরিশাল ক্যাপ্টেন জিয়া হাবিলদার মধু এবং আজিজকে অস্ত্র ভাগ করে দেন এবং বাকি অস্ত্র নিজের কাছে রাখেন।

সুন্দরবনের ঘাঁটিকে খুলনা বিভাগের সামরিক হেডকোয়ার্টার ঘোষাণা করা হয়। ঐ সভাতেই ১৩ ই আগস্ট মোড়লগঞ্জ থানা আক্রমণ করা হবে বলে সিদ্ধান নেয়া হয়। ১৫ ই আগস্ট সন্ধ্যায় ক্যাপ্টেন জিয়া নিজেই ১০০-এর মত মুক্তিযোদ্ধা নিয়ে মোড়লগঞ্জের উদ্দেশে রওনা হন, মোড়লগঞ্জের পশ্চিম টাউন হাইস্কুল নামক স্থানে রাত ৩ টায় এসে পৌঁছান ১০০ লোককে পাঁচটি দলে বিভক্ত করা হয় । কুটিবাড়ি রাজাকার ঘাঁটি দখল করার জন্য এডজুট্যান্ট খোকনের উপর দায়িত্ব দেয়া হয়। কবিরাজ বিল্ডিং রাজাকার ঘাঁটি দখল করার জন্য নায়েক সুবেদার মধুর উপর ভার দেয়া হয়।সুকুমার বাবুর দালানে রাজাকার ঘাঁটি দখলের জন্য সুবেদার আজিজকে ভার দেওয়া হয় এবং অম্বিকা চরণ হাইস্কুলে রাজাকার ঘাটি দখল করার জন্য মোতাহারকে পাঠানো হয়। ক্যাপ্টেন জিয়া এবং আমি ২০ জন নিয়ে রিজার্ভে থাকি। ভোর ৪টার একই সাথে আক্রমণ চালানো হয়। সকাল ৯টা পর্যন্ত যুদ্ধ চলে, কিন্তু ঘাঁটি দখল করা সম্ভব হয় না। ইতিমধ্যে রায়েন্দা থানা থেকে এক লঞ্চ রাজাকার আসে মোড়লগঞ্জে। ক্যাপ্টেন জিয়া প্রতিরোধ করেন, রাজাকাররা পিছু হটে। ৯ টার পর ক্যাপ্টেন জিয়া নিজেই আমাকে সহ অম্বিকা হাইস্কুল আক্রমণ চালান। ওখানে গ্রেনেড ছুড়তে গেলে মুকুল (স্পেশাল গেরিলা কমান্ডা) এবং মোহরাবের হাত-পা ভেঙ্গে যায় রাজাকারদের গুলিতে। ক্যাপ্টেন জিয়া উত্তর দিক থেকে এল-এম-জি ব্রাশ চালিয়ে জানালা ভেঙ্গে ফেলে। আসাদ এবং হেললকে বিল্ডিংয়ে উঠিয়ে দেওয়া হয়। ভেনটিলেটারের ভিতর দিয়ে ২ জন গ্রেনেড ছুড়তে থাকে। গ্রেনেড ব্রাস্ট হলে বহু রাজাকার মরত থাকে, তবু তারা আত্মসর্মপন করেনি। পরবর্তীকালে ক্রমাগত ১০ টি গ্রেনেড ফেলা হয়। রাজাকাররা চিৎকার শুরু করে। ক্যাপ্টেন জিয়া উত্তর দিকের জানালা দিয়ে লাফিয়ে ঘরের ভিতর পড়ে স্টেনগান দিয়ে ব্রাশ ফায়ার শুরু করে। ৫ জনের সাথে সাথে মৃত্যু ঘটে ২২ জনকে হ্যান্ডস আপ করে বাইরে নিয়ে আসেন। বাইরে আরও ২ জনের মৃতদেহ পাওয়া যায়। স্কুল তখন ম্যাট্রিক পরীক্ষা হচ্ছিলো। ৮০০ ছেলেকে বাইরে বের করে দেওয়া হয়। যাবতীয় কাগজপত্র পানিতে ফেলে দেয়া হয়। আমি ক্যাপ্টেন জিয়া এক স্থানে বিশ্রাম নেবার অবসরে ব্যক্তিগত শত্রুটা থাকায় নায়েক সুবেদার মধুর নির্দেশে ৪ জন শিক্ষক সহ ২২ জন রাজাকারকে মধুর সাথে আমাদের বেশ কথাকাটি হয়। ফেরার পথে কুটিবাড়ি থেকে ২জন রাজাকার জলঙ্গ অবস্থায় পালাচ্ছিল, কিন্তু মাঠে কৃষকরা ধরে গরুর জোয়াল দিয়ে পিটিয়ে হত্যা করে পানিতে ফেলে দেয়। বেলা ১২ টার দিকে আমরা সবাই সুন্দরবনে যাত্রা করি। যাবার পথে প্রতিটি গ্রামের মানুষ আমাদের শুভেচ্ছা জানায় এবং চাল, ডাল, মুরগী, খাসি, দিয়ে নৌকা ভর্তি করে দেয়। পথের মাঝে শুনলাম পাকসেনারা এসে গোলাগুলি চালাচ্ছে মোড়লগঞ্জে। একটি ক্যাম্প আমরা দখল করি এবং ৪৪ টি রাইফেল উদ্ধার করি।

১৭ ই আগস্ট আমরা শুনলাম আওমী লীগ নেতা ডাঃ আব্দুল মজিদ, বিপ্লবী ছাত্র ইউনিয়নের সভাপতি মারুফ হোসেন ভাসানী ন্যাপের থানা সহ-সভাপতি সাহেব আলীকে পাকসেনারা ধরে এনে হত্যা করেছে। এছাড়া গ্রামের নিরীহ আরও বহুজনকে হত্যা করেছে ও ঘরবাড়ি জ্বালিয়ে দিয়েছে। ঐ ক্যাম্পে জিয়া মুক্তিযোদ্ধাদের কনফারেন্স ডাকেন এবং বরিশার জেলার কয়েকটি থানা আক্রমণ করার জন্য কয়েকটি দল গঠন করেন । সুবেদার আজিজ এবং লতিফের নেতৃত্বে ২০ জনের একটি দল ভান্ডারিয়া থানার জন্য, কমান্ডার হাবিবের নেতৃত্বে থানার জন্য পাঠান হয় । এছাড়া ক্যাপ্টেন জিয়ার নেতেৃত্ব ৫০ জনের একটি দল মঠবাড়িয়া থানা দখলের জন্য শরণখোলা রেঞ্জ অফিসার রওনা হয়। ভোরবেলায় পৌঁছাতেই গানবোটের শব্দ পাওয়া যায় শরণখোলা রেঞ্জ অফিসে সুবেদার ফুলুর নেতৃত্বে ১০০ জনের মত মুক্তিযোদ্ধা ছিল।

১৮ আগস্ট ভোর ভোলা নদীর দু’পারে মাত্র ১০ জন করে ২০ জন রেখে জিয়া সাবইকে সুন্দরবনের ভিতরে যাবার নির্দেশ দেন। কিছুক্ষণের মধ্যে ৭টি গানবোটের ফরেস্ট অফিসের উত্তর দিকে এসে পড়ে। মোড়লগঞ্জে পাকসেনা এবং রাজাকাররা চরমভাবে মার খেলে তার প্রতিশোধ নেবার জন্য গানবোটগুলি পাঠানো হয়েছিণ। ৪ খানা গানবোট শরণখোলা রেঞ্জ অফিস অতিক্রম করে উত্তর দিকে যাবার পরে পরবর্তীতে ৩ খানা গানবোটের উপর ভোলা নদীর দুই পারে থেকে মুক্তিযোদ্ধারা গুলিবর্ষণ করে। সুবেদার গফফার রকেট লাঞ্চার থেকে গোলা নিক্ষেপ একটা গানবোট বিধ্বস্ত করে। গানবোটটি গুলি খেয়ে দক্ষিন দিকে ৩ মাইল পর্যন্ত গিয়ে ডুবে যায়। পরবর্তীকালে পাঞ্জাবীদের ৪ টি মরা লাশ নদীতে ভাসতে দেখা যায়। বাদবাকি ৬টি গানবোট থেকে খানসেনারা মর্টার, আর-আর, হেভী মেশিনগান, লাইট মেশিনগান থেকে আমাদের উপর প্রবলভাবে গোলাবর্ষণ করে এবং মুক্তিযোদ্ধারা ত্যারাব্যাকা হাট নামক স্থানে একত্রিত হয় এবং কাজার থেকে চিড়া মুড়ি কিনে খাওয়া-দাওয়া করে। ক্যাপ্টেন জিয়া এবং আমি শরণখোলা রেঞ্জ অফিস এবং বঘি ফরেষ্ট অফিস ও শরণখোলা থানার দক্ষিণ অঞ্চলে সাধারণ মানুষের নিরাপত্তা জন্য ৫০ জন সাহসী মুক্তিযোদ্ধাকে সশস্ত্রভাবে রেখে আমাদেরকে গন্তব্যস্থান ধানসা রে চলে যাই। এই সময় তারা যেন কোন আক্রমণ না করে। পরবর্তীকালে বরিশাল জেলার বিভিন্ন থানাতে অপারেশন করার জন্য তাদের পাঠান হয়েছিল। তারা বীরত্বের সাথে সেসব জায়গায় অপারেশন করে এবং বহু রাজাকার ও খানসেনাকে হত্যা করে অস্ত্র ও গোলাবারুদ উদ্ধার করতে সক্ষম হয়।

ক্যাপ্টেন জিয়া পরবর্তীকালে মুক্তিযোদ্ধাদের একটা কনফারেন্স ডাকেন এবং সেখানে এই সিদ্ধান্ত হয় যে খুলনা, পটুয়াখালী, বরিশালের কলেজ এবং স্কুলে যেসব ছেলে মেয়ে আছে তাদেরকে সুন্দরবনে নিয়েনতুন করে মুক্তিযুদ্ধের ট্রেনিং দিতে হবে। সেই অনুযায়ী ওখান থেকে ২০ মাইল দক্ষিণে হেলা নদী থেকে তাম্বল নদীতে ঢুকে তেতুলিবাড়ির খাল দিয়ে উত্তর দিকে ঢুকে ছোট খালের দুই পাশে সুন্দরী কাঠদিয়ে গোলাপাতার ঘর করি। প্রতম অবস্থায় খুলনা জেলার মুক্তিযোদ্ধাদের হেডকোর্য়টার এখানেই করা হয়।

পরবর্তীকালে শরণখোলা থানার মুক্তিযোদ্ধাদের কামান্ড নিযুক্ত করা হয় সুবেদার আজিজের পরিবর্তে সুবেদার গফফারকে। কারণ আজিজ (ফুলমিয়া) ছিল অত্যন্ত অত্যাচারী। বিনা অন্যায় নিজের ইচ্ছামত অনেক মুক্তিযোদ্ধাকে গুলি করে মেরেছে এবং সাধারণ মানুষের উপর অনেক অন্যায়-অত্যাচার করেছে। ক্যাপ্টেন জিয়া সুবেদার আজিজকে বন্দী করে ভারত পাঠিয়ে দেন। অন্যদিকে ক্যাপ্টেন জিয়া তাম্বুলবুনিয়া নদীর দুই পার্শ্বে ছোট খালগুলির মধ্যে ঘর তৈরী করার নির্দেশ দিলেন। এক এক গ্রুপের জন্য এক এক জায়গায় ব্যবস্থা করলেন। তাম্বুলবুনিয়া খালের পূর্বদিকে একটি খালে তিনি ছাত্রদের জন্য একটি ক্যাম্প তৈরী করেন। সেখানে অনেক জায়গা নিয়ে ট্রেনিং দেবার সুন্দরীগাছ কেটে একটি খোলা মাঠ তৈরী করলেন। সেই মাঠে বাংলাদেশী জাতীয় পতাকা তোলা এবং যুবকদের রীতিমত সামরিক কায়দায় ট্রেনিং দেয়া হত। উক্ত ছাত্রদের ক্যাম্পের দায়িত্ব হয়েছিল পরিতোষ কুমার ও লিয়াকত আলী খানের উপরে। একদিকে শারীরিক পরিশ্রম করে ট্রেনিং দেয়া হত, অন্যদিকে গেরিলা যুদ্ধ সম্পর্কে ক্লাস নেয়া হতো। সময় সময় সামরিক কায়দায় শারীরিক পানিশমেন্ট দেয়া হতো। উক্ত ছাত্রদের ক্যাম্পের সুন্দরী গাছ কেটে অনেক জায়গা নিয়ে পুকুর কাটা হয়েছে। টিনের দোচালা ঘর করা হয়েছিল। আসামীদের রাখার জন্য জেলখানা রাখা হয়েছে। খাদ্য রাখার জন্য গোডাউন ঘর করা হয়েছিল। আসামীদের দেখারশুনার জন্য জেলের কর্মকতা এবং ষ্টাফ নিযুক্ত করা হয়েছিল। ছাত্রদের ক্যাম্পে বিশ খানার মত বড় এবং ছোট নৌকা রাখা হয়েছিল। মাঝে মাঝে ক্যাপ্টেন জিয়া এবং আমি অতর্কিতে দেখাশুনার জন্য ক্যাম্প ভিজিট করতার। তাম্বুলবুনিয়া নদীর পাশ্বে তেতুলবাড়ীয়া হতে হেডকোয়ার্টার নিয়ে আসা হয়। সেখানে নানা প্রকার ঘর করা হলোঃ
(ক) খুলনা জেলা কমান্ডিং অফিসের জন্য অফিস ঘর তৈরী করা হলো। সেখানে সামরিক কায়দায় সব প্রস্তুতি নেয়া হল।
(খ) সহকারী অধিনায়কের জন্য অফিস করা হলে এবং টাইপিষ্ট ইত্যাদির ব্যবস্থা করা হলো।
(গ) প্যারেড মাঠ তৈরী করা হলো। সেখানে যোদ্ধাদের একত্রিত করা এবং অপারেশন যাবার পূর্বে সব ফল-ইন-করিয়ে চারদিকে পাঠান হতো।
(ঘ) মুক্তিযোদ্ধাদের খাওয়ার জন্য আলাদা ক্যাম্প করা হয়েছিল। রান্না করার জন্য আলাদা লোক নিয়োগ করা হয়েছিল। আলাদা আলাদা গ্রুপ করে খাওয়ার ব্যবস্তা ছিল। রান্না পরিদর্শনের জন্য আলাদা লোক ছিল।
(ঙ) হাজার হাজর মুক্তিযোদ্ধার খাওয়ার জন্য একদল লোক নিযুক্ত করা হয়েছিল, যারা মাছ ধরে খাওয়াবে এবং অন্য আর এক দল ছিল, যারা হরিণ শিকার করে আনবে।
(চ) মুক্তিযোদ্ধাদের রোগ বা দুর্ঘটনাজনিত আঘাত নিরাময়ের জন্য ৪ জন বিজ্ঞ ডাক্তার ছিল এবং হাসপাতাল ও খোলা হয়েছিল। হাসপাতালে নানা ধরনের ঔষধ ছিল।
(ছ) সমস্ত মুক্তিযোদ্ধাদের নানাবিধ সুবিধা দেয়ার জন্য গুদাম ছিল। গুদামে নিত্যপ্রয়োজনীয় জিনিসপত্র  ছিল, যা প্রয়োজন অনুযায়ী ওখানে থেকে দেওয়া হতো।
(জ) বিভিন্ন স্থানে থেকে নানা ধরনের জিনিসপত্র রাখার জন্য আলাদা একটি ঘর তৈরী করা হয়েছিল।  তার মান ছিল ইমার্জেন্সী ষ্টোর। ওখানে নানা ধরনের জিনিস জমা রাথা হয়েছিল। উক্ত মালপত্র  দেয়ার জন্য ৫ জনকে নিয়ে একটি ইমার্জেন্সী কমিটি গঠন করা হয়েছিল এবং একজন ইমার্জেন্সী  অফিসার নিযুক্ত করা হয়েছিল।
(ঝ) মহিলাদের জন্য আলাদা ক্যাম্প ছিল। সেখানে মহিলারা ট্রেনিং নিত। মহিলাদের কমান্ডার ছিল  খুরশিদ জানে আলম তালুকদার। মহিলারা প্রতিদিন প্রায় এক হাজারের মত রুটি তৈরী করত।  তারা কাপড়ও সেলাই করত। তাদেরকে ৩০৩ রাইফেল, এস-এল-আর, এস-এম,জি, এল-এম-জি  চালানোর প্রশিক্ষণ দেয়া হোত। নিজেরা নৌকা চালাতো।
(ঞ) ভারত হতে যে সমস্ত নেভাল কমোন্ড আসত তাদের আলাদা ক্যাম্প ছিল। তাদের প্রতি ক্যাম্পের  পক্ষ থেকে স্পেশাল কেয়ার নেওয়া হতো।
(ট) হেডকোয়ার্টার সমস্ত অস্ত্র ক্যাম্পে যদিও ভাগ করে দিয়েছিল তবুও বিরাট অস্ত্রাগার ছিল। অস্ত্র  দেখাশুনা ও পরিক্ষা-নিরীক্ষার জন্য নেওয়া হতো।

গেরিলা ক্যাম্পঃ সুন্দরবনে দুই প্রকার ট্রেনিং দেয়া হতো। একদল ডাইরেক্ট ফাইট করবে। আর এক দল গেরিলা কায়দায় যুদ্ধ পরিচালনা করবে। তাই গেরিলাদের জন্য একটি আলাদা ক্যাম্প তৈরী করা হয়েছিল। তার কমান্ডার ছিল শহীদ আলী। সেখানে কামডিং অফিসারের জন্য অফিস ছিল। প্যারেড গ্রাউন্ড ছিল। কোত ছিল। গুদাম ছিল খোনে প্রায় ৫ শত গেরিলা যোদ্ধা ছিল। অপারেশন যাবার পূর্বে তার হেডকোয়ার্টারে আসত এবং সেখান থেকে যাত্রা করত।

প্রত্যক্ষ সৈন্যদের ক্যাম্পঃ তাম্বুলবুনিয়া নদীর পূর্বে পার্শ্বে একটি খালের মধ্যে রীতিমত সামরিক বাহিনীর ক্যাম্প করা হলো। তার দায়িত্ব দেওয়া হলো বাংলাদেশের সি-এন-সি কর্নেল ওসমানীর স্পেশালিষ্ট আলতাফকে। তার অধীনে এক হাজারের মত সৈন্য ছিল। তারা অত্যন্ত সাহসী যোদ্ধা ছিল।

রেকি পার্টিঃ রেকি পার্টির কমান্ডার পরিতোষ কুমার পালকে করা হলো। হেডকোয়ার্টার থেকে ১৫ মাইল দক্ষিণে তাম্বুলকুনিয়ার পূর্বে পাশে পাঙ্গাশিয়া নামক খালের মধ্যে তাদের ক্যাম্প করা হলো। সেখানে হতে গানবোট, লঞ্চ বা জাহাজের গতিবিধি লক্ষ্য করে প্রতিদিন হেডকোয়ার্টারে রিপোর্ট পাঠানো হতো। মূলত তার উপর দায়িত্ব ছিল খুলনা এবং বরিশালের শক্রদের যোগাযোগ পর্যবেক্ষণ করা। হেডকোয়ার্টারে তৈরী করার পর এক মাসের মত সময় লেগেছিল সব ঠিক করে নিতে। তারপর যুদ্ধের পালা শুরু হলো।

বগিঃ বরিশালে-খুলানা জেলার মধ্য দিয়ে প্রবাহিত হয়েছে বলেশ্বর নদী। এই নদী ৬ মাইলের মত প্রশস্ত বগি শরণখোলা থানার দক্ষিনে অঞ্চলে জনবহুল এলাকা সংলগ সুন্দরবন ফরেষ্ট অফিস। বলেশ্বর নদীর পূর্ব সীমান্তে অবস্থিত এই বগিতে আমাদের যোগাযোগের প্রধান ঘাঁটি করা। বগিতে আমাদের মজবুত সৈন্য বাহিনী ছিল। গানবোটের সাথে প্রতিদিন যুদ্ধ চলত। শত চেষ্টা করেও গানবোট হতে পাক সেনারা তীরে উঠতে পারেনি।

বগির যুদ্ধঃ আগষ্ট মাসের দিকে বরিশালে-পটুয়াখালী-ফরিদপুর থেকে প্রায় এক লক্ষ শরণার্থী খানসেনা ও রাজাকারদের অত্যাচারে বগিতে আশ্রয় নিল। এমনি এক সময় হঠাৎ ৫ খানা গানবোট বগিতে আমাদের ক্যাম্পের উপর গুলি চালায়। তারা বলেশ্বর নদী হতে সব স্বয়ক্রিয় অস্ত্র দিয়ে গুলি করে। মর্টার ও আর-আরের গুলিতে মাটি কেঁপে উঠেছিল। তখন আমাদের মাত্র ২০ জন মুক্তিযোদ্ধা ৫ খানা গানবোটের মোকাবেলা করে। যখন গানবোট তীরের দিকে আসতে থাকে তখন মুক্তিযোদ্ধারা চুপচাপ। গানবোট যখন নদীর কিনারে আসে এবং খানসেনারা তীরে উঠবার জন্য গানবোটের উপরে ওঠে, ঠিক এমনি সময়ে মুক্তিবাহিনী এল-এম-জির ব্রাশ ফায়ার করে-অনেক খানসেনার মারা যায়। দুইদিন যাবৎ যুদ্ধ চলে, কিন্তু তারা তীরে উঠতে পারেনি।

এদিকে গানবোট ভয়ে শরণার্থীরা গ্রাম ছেড়ে বগি নদী পার হয়ে সুন্দরবনে মধ্যে প্রবেশ করে। ৪জন শরনার্থী মারা যায় মর্টারের গুলিতে। অনেক ছোট ছেলেমেয়ে হারিয়ে যায়। পরবর্তীকালে ক্যাপ্টেন জিয়া ও আমি ২৫ জন লোক নিয়ে একটি কমিটি গঠন করি এবং তাদের ভারতে পাঠাবার ব্যবস্থা করি।

ভারত থেকে ৯নং সেক্টরের কমান্ডার মেজর জলিল ১৫/২০ দিন অন্তর শত শত মুুক্তিযোদ্ধাকে বগিতে পাঠাতেন এবং অস্ত্র পাঠাতেন। আমরা তাদের বরিশাল জেলায় কমার্ডি অফিসার ক্যাপ্টেন শাহজান ও পটুয়াখালী জেলায় কমান্ডিং অফিসার ক্যাপ্টেন মেহেদীর নিকট কাঠকাটা নৌকায় অতি সাবধানে পাঠাতাম। যুদ্ধের শেষ মুহূর্ত পর্যন্ত এরূপ চলত।

শরণখোলা রেঞ্জ অফিসঃ এটাও মুক্তিযোদ্ধাদের একটি ঘাঁটি ছিল। এটাকে বলা হতো পশ্চাৎভূমি। হেডকোয়ার্টার হতে এসে প্রথম এখানে স্থান নেয়া হতো, তারপর নির্দেশ অনুসারে যাত্রা করা হতো। এখানে স্থানীয় জনসাধারণ মুক্তিযোদ্ধাদের সাহায্য পাঠাতো। শরণখোলা রেঞ্জ অফিস হতে উত্তর দিকে গিয়ে মুক্তিযোদ্ধারা রাজাকার ধরে আনতো এবং বিচার-আচার করা হতো।

পাকিস্তান হাটের যুদ্ধঃ একদিন শোনা গেল ‘পাকিস্তান’ নামক একটি হাট রয়েছে শরণখোলা থানায়। সেখানে রাজাকাররা জনসাধারণের ঘরবাড়ি জ্বালিয়ে দিয়েছে। তখন শহীদ আসাদ মাত্র ১০ জন মুক্তিযোদ্ধা নিয়ে আক্রমণ করে। দেড়শত রাজাকার রয়েছে ওখানে। দুইঘন্টা যুদ্ধ চলে। মুক্তিযোদ্ধারা রাজাকারদের হটিয়ে দিতে ৩ জনকে বন্দী করে নিয়ে আসে এবং দুটি রাইফেল পায়।

তাফলবাড়িতে যুদ্ধঃ তাফলবাড়িতে আমাদের একটি ক্যাম্প ছিল। রাজাকার এবং পাঞ্জাবী পুলিশরা হঠাৎ ক্যাম্পে আক্রমণ করে এবং ক্যাম্পের চারদিকে ঘিরে ফেলে। দীর্ঘ তিন ঘন্টা যুদ্ধ চলে। ইতিমধ্যে বগি ক্যাম্প হতে ২০ জন নিয়ে যখন পিছন হতে আক্রমন চালানো হয়, তখনি পাকসেনারা ছিন্নভিন্ন হয়ে যায়। ৪ জন রাজাকার মারা যায়। ১০ টি রাইফেল উদ্ধার করা হয়।

বরিশালে মাপলাজাড়ঃ বরিশালে জেলায় মাঠবাড়িয়া থানায় মাপলাজাড় নামক স্থানে ব্যাপক অত্যাচার করে এবং সেখানেকার জনসাধারণ খুব অসুবিধা ভোগ করে। বগি ক্যাম্প হতে ১৫ জন মুক্তিযোদ্ধা রাত্রে গোপনে এক বাড়িতে আশ্রয় নেয়। বেলা ১০ টার সময় পাঞ্জাবী পুলিশ এবং রাজাকার ৫০ জন গ্রামে এস ঘরবাড়ি জ্বালিয়ে দিতে থাকে। মাত্র ১৫ জন মুক্তিযোদ্ধা গেরিলা কায়দায় আক্রমণ করে। সেখানে ১০ জন শত্রু প্রাণ হারায় এবং বাকীরা পালিয়ে যায়। ৫ জনকে বন্দী করে নিয়ে আশা হয় এবং ১২ টি রাইফেল উদ্ধার করা হয়।

মেজর জলিলকে ৯ নং সেক্টরের সেক্টর কমান্ডার নিযুক্ত করা হয় এবং হাসনাবাদ ৯ নং সেক্টরের হেডকোয়ার্টার স্থাপন করা হয়। তারপর হাসনাবাদ থেকে টাকীতে হেডকোয়ার্টার স্থানান্তরিত করা হয় এবং স্বাধীনতার পূর্বমুহূর্ত পর্যন্ত সেখানে হেডকোয়ার্টার ছিল।

টাকীর নিকটবর্তী তাকিপুরে মুক্তিযোদ্ধাদের প্রশিক্ষণ ক্যাম্প খোলা হয়। শাহ জাহান মাষ্টার টাউন শ্রীপুর হাইস্কুলে হেড মাষ্টার ছিলেন। তিনি তার এলাকার মুক্তিযোদ্ধাদের সংগঠিত করেন। সে এলাকার ছেলে এবং যারা আমাদের সাথে ছিল সবাইকে নিয়ে প্রথম তাকিপুরে ট্রেনিং শুরু হয়।

প্রথম দিকে আমাদের খাবার সমস্যা প্রকট ছিল। সেখানে প্রায় ১৮২ জন মুক্তিযোদ্ধা ট্রেনিং নিচ্ছিল। ভারতীয় সীমান্তরক্ষী বাহিনী প্রথম অবস্থায় আমাদের অনেক সাহায্য করেছে। ৭২ ব্যাটালিয়ান বি-এস-এফ’র কমান্ডার মুখার্জীর সহযোগিতার কথা অবিস্মরণীয়।

খারাপ খাদ্য, পানীয় এবং খারাপ অবস্থায় থাকার জন্য অধিকাংশ মুক্তিযোদ্ধার জ্বর এবং নানারকম পেটের অসুখ শুরু হয়। এদের চিকিৎসার জন্য বি-এস-এফ থেকে (৭২ ব্যাটালিয়ান) ঔষধ সাহয্য দেয় হয়। আমি নিজে সে মুক্তিয়োদ্ধাদের চিকিৎসার ভার নিয়েছিলাম।

দিন দিন মুক্তিযোদ্ধার সংখ্যা রাড়তে লাগল। জুন মাসে প্রথম ভারতে মুক্তিযোদ্ধাদের গেরিলা ট্রেনিং শুরু হয় বিহারে। আমরা প্রথম বেইস বিহারে পাঠাই তাকিপুর থেকে। প্রশিক্ষণ প্রাপ্ত গেরিলা বিহারে থেকে ফিরে আসলে আমাদের তৃতীয় ক্যাম্প বাকুন্দিয়াতে খোলা হয়। এখানে কেবল ট্রেনিংপ্রাপ্ত গেরিলাদের রাখা হত।

আমাদের দ্বিতীয় ক্যাম্প ছিল হিংগলগঞ্জে। এটা খোলা হয় জুন মাসে। এখানে থেকেই ১২ জন মুক্তিযোদ্ধা সর্বপ্রথম খুলনার কালীগঞ্জ থানা আক্রমণ করে (জুন) এবং সফলতা অর্জন করে। তারপর মাঝে মাঝে এখানে থেকে ভিতরে গিয়ে ছোটখাট অপারেশন চালাত।

আমার সাথে কয়েক জন মেডিক্যালের ছাত্র ছিল। তাদের মধ্যে ঢাকা মেডিক্যাল কলেজের ছাত্র জহিদ, মজিবর এবং চট্রগ্রাম মেডিক্যাল কলেজের ছাত্র সরল এবং মৃণাল এদের নাম বিশেষভাবে উল্লেখযোগ্য।

প্রথমদিকে প্রত্যেকটা ক্যাম্পের সাথে একটি করে আউটডোর ছিল। কয়েকটা স্পেশাল বেড রাখা হতো কেবলমাত্র গুরুতরভাবে আহত রোগীদের জন্য। এখানে থেকে পরে আমরা ভারতীয় হাসপাতালে পাঠিয়ে দিতাম। তারা এ ব্যাপারে আমাদেরকে যথেষ্ট সাহায্য-সহযোগিতা করেছে। উল্লিখিত চারজন ছেলে চারটি ক্যাম্পের মেডিক্যাল অফিসার হিসাবে কাজ করছিল। আমি প্রত্যেকটি ক্যাম্প থেকেই পরিচালনা কর হত। তাই প্রায়ই আমাকে সেখানে যেতে হতো।

সেপ্টেম্বর মাসে টাকীতে সর্বপ্রথম ১৫ বেডের হাপাতাল খোলা হয়। এখানে অস্ত্রোপচারের কোন ব্যবস্থা ছিল না। প্রকৃতপক্ষে একটা ট্রানজিট হসপিটাল এর কাজ করত-আহত মুক্তিযোদ্ধাদের। এখানে রাখা হত ফার্ষ্ট এইড দেয়ার জন্য এবং পরে ভারতীয় হাসপাতালে পাঠিয়ে দেয়া হত। ২২ শে নভেম্বর কালীগঞ্জ থানা মুক্তিযোদ্ধারা দখল করে। একই সাথে শ্যামনগরও দখল করা হয়। হিংগলগঞ্জ মুক্তিযোদ্ধা শ্যামনগর ও কালীগঞ্জে ঘাঁটি স্থাপন করে।

২৩/২৪ সেপ্টেম্বর বাকুন্দিয়া থেকে মুক্তিযোদ্ধারা সাতক্ষীরার দিকে অগ্রসর হয়। সাতক্ষীরার প্রায় ১১ মাইল দূরে কুলিয়াতে পাকিস্তানী সৈন্যদের সাথে যুদ্ধ হয়। এই যুদ্ধ ৬ই ডিসেম্বর পর্যন্ত চলে।

২৪ নভেম্বর কালীগঞ্জ থেকে মুক্তিযোদ্ধারা কুলিয়ায় মুক্তিযোদ্ধাদের সাহায্যে এগিযে আসে। কুলিয়ার যুদ্ধে একজন মুক্তিযোদ্ধা শহীদ হন এবং ছয়জন আহত হন। ৬ই ডিসেম্বর মেজর জয়নাল আবেদীন আমাদের সেক্টরে যুদ্ধে অংশগ্রহন করেন। ৬ই ডিসেম্বর পাকিস্তান সেনাবহিনী পিছূ হটতে শুরু করে এবং খুলনার দিকে চলে যায়।

৩রা ডিসেম্বর থেকে ভারতীয় সেনাবাহিনী বাংলাদেশের অভ্যন্তরে প্রবেশ করে এবং মুক্তিযোদ্ধাদের সাথে বিভিন্ন এলাকা মুক্ত করতে থাকে। 

৬ই ডিসেম্বর একটি লঞ্চ এবং একটা গানবোট নিয়ে জনাব নুরুল ইসলাম মঞ্জুর ৪০০ মুক্তিযোদ্ধা সমভিব্যহারে বরিশালে দিকে রওনা হয়ে যান। ১০/১১ই ডিসেম্বর তারা বরিশাল পৌছেন। ইতিমধ্যে বরিশালের সাবসেক্টর কমান্ডার ক্যাপ্টেন ওমর বরিশাল দখল করে নিয়েছিলেন। 

খুলনা শত্রুমুক্ত হয় ১৭ই ডিসেম্বর। খুলনাতে পাকিস্তানী সেনাবাহীর অধিনায়ক ছিলেন ব্রিগেডিয়ার হায়াত খান। তিনি ১৭ ডিসেম্বর বাংলাদেশে-ভারত যৌথ কমান্ডের কাছে আত্মসমর্পণ করেন।





আতিকুল ইসলাম ইমন
<১০, ১৮.৬, ৪৪২>
[bookmark: shakkhatkar_Rajina_Ansari]সাক্ষাৎকারঃ রাজিনা আনসারী

নভেম্বর মাসে আমি বুকাবুনিয়া পেীঁছি। জনাব আলমগীর বুকাবুনিয়ায় এক হিন্দুবাড়িতে থাকার ব্যবস্থা করে দেন। ট্রেনিং শেষ হবার পর আমি আলমগীর সাহেবের সাথে কয়েকটি অপারেশনে অংশগ্রহন করি। তাঁর নেতৃত্বাধীনে আমি পটুয়াখালী, আমতলী, পাথরঘাট ইত্যাদি স্থানে পাকসেনাদের সাথে সম্মুখসমরে অবর্তীণ হই।

আমতলী থানা অপারেশনঃ আমতলী থানা অপারেশনের কথা আমার আজও মনে আছে। ৫০ জনের একটি দল নৌকায় করে আলমগীরের নেতৃত্বে বুকাবনিয়া থেকে আমতলী থানা আক্রমণ করার জন্য ভারতের দিকে রওনা দেয়। আমিও ঐ দলের সদস্য ছিলাম। পরদিন রাত ৮ টায় বুকাবুনিয়া থেকে ২৪/২৫ মাইল দুরে অতমলীতে পৌঁছি। আমতলী এলাকার আরও ৫০ জন মুক্তিযোদ্ধা আমাদের সাথে অংশগ্রহন করেন। আমরা ১০০ জন মিলে রাত ১ টার সময় আমতলী থানা আক্রমণ করি। আমাদের সাথে ছিল ২ টা হালকা মেশিনগান ও রাইফেল। আমতলী থানায় পাকসেনা, রাজাকার ও পুলিশ মিলে ছিল ১৫০ জনের মত। রো আমাদের প্রচন্ডভাবে বাধা দেয়। আড়াই ঘন্টা ধরে উভয়পক্ষের মধ্যে প্রচন্ড গোলাগুলি চলে। আমি আমার মুক্তিযোদ্ধা ভাইদের যুদ্ধের সময় মনোবল বাড়িয়ে তুলতে সাহায্য করি। এ যুদ্ধে পাকসেনাদের ২০ জন নিহত এবং অনেক আহত হয়। এরপর আমরা নিরাপদে আমতলী অবস্থান পরিত্যাগ করে বুকাবুনিয়া চলে আসি। আমাদের কেউ এ যুদ্ধে নিহত হননি।

এছাড়া আমি আহত মুক্তিযোদ্ধাদের সেবা- শুশ্রুষা  করি। ক্লান্ত মুক্তিযোদ্ধাদের সেবাযতœ ছাড়াও তাদের থাক-খাওয়ার সুবন্দোবস্ত করার দায়িত্ব আমার উপর ছিল। স্বাধীন হবার পর ক্যাপ্টেন মেহেদী আমাকে আমার বাব-মার কাছে পাঠিয়ে দেন।

স্বাক্ষর - রাজিনা আনসারী
আতিকুল ইসলাম ইমন
<১০, ১৮.৭, ৪৪৩-৪৪৪>
[bookmark: shakkhatkar_Babor_Ali]সাক্ষাৎকারঃ স, ম, বাবর আলী
২৪-৬-১৯৭৩
১৫ই মে খুলনা জেলার সাতক্ষীরা মহকুমার ভোমরা বর্ডারে কাষ্টমস হাউসে আমরা বাঙালী ই-পি আর ও পুলিশদের নিয়ে একটি শিবির খুলি।

মে মাসের প্রথম দিকে পাক-মিলিটারী অতর্কিতে বেলা ১০ টার দিকে এই শিবির আক্রমণ করে। কিন্তু পাক-মিলিটারী ১ ঘন্টা যুদ্ধ চলার পর পিছু হটতে বাধ্য হয়।

তারপরের দিন পাক-মিলিটারী পনরায় উক্ত ঘাঁটি আক্রমণ করে। ঐ আক্রমণ অত্যন্ত প্রবল হওয়ার আমরা উক্ত শিবির পরিত্যাগ করে ভারতে ইটিন্ডিয়া নামক স্থানে এস উঠি এবং একটা শিবির স্তাপন করি। এই যুদ্ধে আমাদের কোন ক্ষয়ক্ষতি হয়নি। কিছুদিন পরে পাক-মিলিটারী ভোমরা ক্যাম্প পরিত্যাগ করায় আমরা পুনরায় ভোমরা ক্যাম্পে আসি।

১৯৭১-এর ১৮ ই মে পাক-সেনারা বিপুল বিক্রমে আমাদের ভোমরা শিবির দখল করার জন্য আসে। গভীর রাত্রে তারা আমাদের শিবির আক্রমণ করে। বৈকাল ৫ টার সময় মিলিটারীর হটে যাওয়ার পর এই যুদ্ধ শেষ হয়। এই যুদ্ধে পাক-মিলিটারীর বহু অফিসার ও সৈন্য নিহত হয়। আমরা পাকসেনা ২ জন ক্যাপ্টেন ও একজন সৈনিকের লাশ আনতে সক্ষম হই। আমাদের পক্ষেও ২ জন শহীদ হন।

১৯৭১- এর জুন মাসের প্রথম সপ্তাহে ১১ জনের একটা দল নিয়ে মাত্র ৪ টি রাইফেল, ১১ টা গ্রেনেড ও কয়েকটি বেয়োনেট নিয়ে বাংলাদেশের অভ্যন্তর ঢুকি। জুনের ১০ তারিখে টাকী ক্যাম্পে ফিরে যাই।

১৯৭১-এর ১২ই জুন গভীর রাতে ইছামতী নদী পার হয়ে দেবহাটা থানার টাউন শ্রীপুর গ্রামের মিলিটারী ঘাঁটি আক্রমণ করতে যাই, কিন্তু গিয়ে দেখি ঐ ঘাঁটিতে কোন মিলিটারী নেই। রাত্রে আমরা ঐ গ্রামেই অবস্থান করার সিদ্ধান্ত নিই। কিন্তু শান্তি কমিটির লোকেরা খবর পেয়ে ভোর না হতেই আমাদেরকে ঘেরাও করে ফেলে। মৃত্যু ছাড়া কোন গতি না দেখে মিলিটারী সাথে গুলি বিনিময় শুরু করি। প্রায় ৫ ঘন্টাকাল যুদ্ধ চলার পর ১৯ জন মিলিটারীরর লাশ ফেলে রেখে মিলিটারীরা পিছু হটে যায়। আমাদের পক্ষে কাজল, নাজমুল ও নারায়ণসহ ৭ জন নিহত নিহত ও ১০/১৫ জন আহত হয়। ইছামতী নদী সাঁতরিয়ে আমরা টাকীতে ফিরে আসি। এ যুদ্ধ হয় ১৩ ই জুন।

এর কয়েকদিন পর প্রচুর অস্ত্রশস্ত্র নিয়ে বাংলাদেশের ভিতরে ঢুকি এবং আশাশুনি থানার বড়দল নামক স্থানে শহীদ কাজলের নামনুসারে কাজলনগর শিবির খুলি।

বড়দলের এই শিবির পাকসেনারা সন্ধান পেয়ে আক্রমণ করে। পাকসেনারা প্রচুর অস্ত্রশস্ত্রে সুসজ্জিত থাকায় এবং আমাদের কাছে আক্রমণ প্রতিহত করার মত অস্ত্র না থাকায় পালিয়ে যাই।

জুলাই মাসে গড়ুইখালীতে রাজাকার ক্যাম্প আক্রমণ করি এবং প্রচুর ৩০৩ রাইফেল ও গুলি উদ্ধার করি। এই মাসের শেষের দিকে পাইকগাছা থানা আক্রমণ করি। পুলিশ বিনাশর্তে আমাদের কাছে আত্মসমর্পণ করে এবং আমরা তাদের যাবতীয় অস্ত্রশস্ত্র দখল করি। 

আশাশুনি থানার কেয়ারগাতি নামক স্থানে আমরা আর একটা নতুন শিবির স্থাপন করি। শিবির স্থাপনের কয়েকদিন পরেই গানবোটসহ পাকসেনারা শিবির দখল করার চেষ্টা করলে সেখানে বিপুল সংঘর্ষ হয়। অবশেষে আমরা পিছু হটতে বাধ্য হই। পাকসেনারা ও রাজাকাররা কেয়ারগাতি, জামালনগর, গোয়ালডাঙ্গা, ফকরাবাদ এই কয়টি গ্রাম সম্পূর্ণরূপে পুড়িয়ে গেয়। ইতিমধ্যে বিশ্বকবি শিবির, বঙ্গবন্ধু শিবির, শহীদ নারায়ণ শিবির, কবি নজরুল শিবির, শেরেবাংলা শিবির, সোহরাওয়ার্দী শিবির, শহীদ নাজমুল শিবির প্রভৃতি শিবির স্থাপন করি এবং এ সকল শিবিরে ছেলেদের অস্ত্র প্রশিক্ষণ দিতে থাকি। এই সময় মুজিব বাহিনীর হাই কমান্ডের নির্দেশে ভারতের দেরাদুনে মুজিব বাহিনীর প্রশিক্ষণ গ্রহণ করি। তারপর প্রচুর অস্ত্রশস্ত্র নয়ে বাংলাদেশের ভিতরে প্রবেশ করি।

১৯৭১- এর আগষ্ট মাস থেকে আমরা চালনা ও মংলা বন্দরে বিদেশী শিপ, গানবোট ও খুলনা নিউজপ্রিন্ট মিলের লালশিয়া জাহাজসহ কয়েকটা বার্জ ডুবিয়ে দিতে সক্ষম হই।

১৫ই সেপ্টেম্বর পাইকগাছা থানার রাডুলী ইউনিয়নের বাঁকা গ্রামে পাকসেনা ও রাজাকাররা মিলিতভাবে কয়েকটি গানবোটসহ আমাদের শিবির আক্রমণ করে। তারা অতি সন্তপর্ণে এই আক্রমণ চালায়। দুই ঘন্টা গুলিবিনিময়ের পর আমরা পিছু হটি। এই যুদ্ধে কামরুল (খোকন), মালেক, এনায়েত আইনুদ্দীন, শঙ্কর শহীদ হয়। অপর পক্ষে পাকসেনা ও রাজাকারদের বহু সৈন্য ও রাজাকার নিহত হয়।

১৭ই সেপ্টেম্বর আশাশুনি থানার গোয়ালডাঙ্গা নামক স্থানে রাজাকার ও প্যারামিলিশিয়া রাহিনীর সাথে এক সম্মুখ সমর হয়। এই যুদ্ধে প্রায় ৪০/৫০ জন রাজাকার ও প্যারামিলিশিয়া নিহত হয় এবং আমরা ৭০/৭৫টি রাইফেল উদ্ধার করি। আমাদের পক্ষে এই যুদ্ধে মনোঞ্জন শহীদ হয়।


খুলনা জেলার আশাশুনি থানার চাপড়ায় রাজাকারদের একটা শক্তিশালী ঘাটি ছিল। প্রত্যেক সপ্তাহে ১/২ বার আমরা এই ঘাটিতে আক্রমণ চালাতাম ও অস্ত্রশস্ত্র উদ্ধার করতাম।

১৯৭১- এর অক্টোবরের মাঝামাঝিতে খুলনা জেলার তালা থানার মাগুরাতে একটা শিবির স্থাপন করি। ঐ মাসের শেষদিকে সূর্যাস্তের একটু আগে কয়েক গাড়ী মিলিটারী অতি সন্তর্পণে এসে আমাদের শিবির ঘেরাও করে। আমরা মিলিটারীর আক্রমণ প্রহিত করার চেষ্টা করলে তা ব্যাহত হয়। ফলে আমরা পিছু হটি। এই যুদ্ধে সুশীল, আকবর, বক্কার শহীদ হয়। পাকসেনারা চলে গেলে মাগুরায় এক কবরে এক কবরে ৩টি লাশ সমহিত করা হয়।

খুলনা জেলার পাইকগাছা থানার কপিলমুনিতে রাজাকার ও প্যারামিলিশিয়াদের একটা মজবুত ঘাটি ছিল। ইতিপূর্বে আমরা এই ঘাঁটি আক্রমণ করে ব্যর্থ হই। নভেম্বর মাসের শেষ সপ্তাহে আমাদের সর্বশক্তি নিয়োগ করে ঐ ঘাঁটি আক্রমণ করি। ৭২ ঘন্টা দিবারাত্রি সমানে যুদ্ধ চলার উক্ত ঘাঁটির পতন হয়। এই যুদ্ধে মোট ১৫২ জন প্যারামিলিশিয়া, রাজাকার ও খানসেনা নিহত হয়। আমাদের পক্ষে গাজী, আনোয়ার (আনু) শহীদ হয় এবং খালেক, তোরাবসহ কয়েকজন আহত হয়। 

ডিসেম্বরের ১২ তারিখে আমরা খুলনা শহরের ১০ মাইলের ভিতরে পৌঁছাই এবং ২/১ জন করে শহরের ভিতরে খোঁজখবরের জন্য ঢুকিয়ে দেই। ১৪ই ডিসেম্বর তারিখে খুলনা বেতারের মিলিটারী ঘাঁটির ওপর আক্রমণ চালাই। ইতিমধ্যে যশোর ক্যান্টমেন্টের পতন হয় এবং সেখানকার যাবতীয় মিলিটারী খুলনায় এসে আশ্রয় নেয়। ইতিমধ্যে আমরা বেশ কয়েকবার খুলনা ঢুকতে গিয়ে ব্যর্থ হই।

১৬ই ডিসেম্বর সারারাত যুদ্ধ করার পর ১৭ই ডিসেম্বর সকাল নয়টায় আমরা খুলনা শহরে প্রবেশ করতে সক্ষম হই এবং খুলনা শহীদ হাদিস পার্কে অনুষ্ঠানিকভাবে আমি প্রথম স্বাধীন বাংলার পতাকা তুলে মুক্তিবাহিনীর অভিবাদন গ্রহন করি।

স্বাক্ষরঃ স, ম, বাবর আলী 
বাংলাদেশ জাতীয় সংসদ সদস্য 
২৪-৬-৭৩
আতিকুল ইসলাম ইমন
<১০, ১৮.৮, ৪৪৪-৪৪৭> 	

মেজর জলিলকে ৯ নং সেক্টরের দায়িত্ব নেওয়ার পর প্রাথমিক পর্যায়ে পাক ঘাটিঁ শ্রীপুর, বসন্তপুর এবং কৈখালি দখলের জন্য তার বিপরতে টাকী, হিঙ্গলগঞ্জ এবং শমসের নগর মুক্তিবাহিনীর ঘাটি নির্মাণের পরিকল্পনা নিলেন। তিনি প্রথমে টাকীতে হেডকোয়ার্টর স্থাপন করে পরে হিঙ্গলগঞ্জে আমার নেতৃত্বাধীন প্রথম বেইস ক্যাম্প স্থাপন করেন। পাকসেনাদের শক্ত ঘাঁটি ছিলো শংকরা শ্রীপুরা, দেবহাটা, খানজী, উকসা এবং কৈখালী। আমি বসন্তপুর পাক ঘাটিঁ আক্রমণ সিদ্ধান্ত নিই। একই সময়ে টাকী বেইস থেকে শ্রীপুর পাক ঘাঁটির অক্রমণে সিদ্ধান্ত নেয়া হয়। হাবিলদার সোবহান ইছামতি পেরিয়ে ‘রকী’ করে সকল তথ্য সংগ্রহ করলেন।

১২/১৩ জুন রাতে আমি মুক্তিবাহিনীর একটি প্লাতুন নিয়ে পাক ঘাঁটির দিকে অগ্রসর হই। অপরদিকে ইছামতী পেরিয়ে হাবিলদার সোবাহান এবং শাজাহানের নেতৃত্বে একটি করে প্লাটুন শ্রীপুর পাক ঘাঁটির দিকে অগ্রসর হয়। আমাদের এই দুটো দলই রাত ১২ টার পর অকস্মাৎ পাক ঘাঁটি আক্রমণ করে বসে। পাকসেনারা এই আক্রমণের জন্য মোটেও প্রস্তুত ছিলো না। তারা ভাবতেও পারেনি, এই দুর্যোগের রাতে প্রমত্তা ইছামতি নদী পেরিয়ে আমরা তাদেরকে আক্রমণ করতে পারি। আমাদের তীব্র আক্রমনের মুখে পাকিস্তানীরা চরমভাবে মার খায়। সংঘর্সে ২০ জন পাকসেনা নিহত এবং কয়েকজন আহত হয়। আমরা ৫০ টি রাইফেল, দুটি এল-এ-জি, এবং বেশকিছু গোলাবারুদ উদ্ধার করি। অপরদিকে জনাব শাজাহানের নেতৃত্বে শ্রীপুরেও মুক্তিবাহিনীর আক্রমন সফল হয়। পাকসেনাদের হতাহতের সংখ্যা জানা না গেলেও মুক্তিবাহিনী ৩৫ টি রাইফেল এবং বেশকিছু গোলাবারুদ উদ্ধার করে। দুটি অপারেশনে কোন ক্ষয়ক্ষতি ছাড়াই আমরা ভোরবেলা মূল ঘাঁটিতে ফেরন্ত আসি। 
 
জুলাই মাসের দ্বিতীয় সপ্তাহে আমি মুক্তিবাহিনীর ১৬০ জন লোক নিয়ে পাক ঘাঁটি খাঞ্জি বি-ওপি, আক্রমণ করি। রাত ১০ টায় আমি আমার বাহিনী নিয়ে লক্ষ্যের দিকে অগ্রসর হই। আমার বাহিনীকে তিনটি কলামে বিভক্ত করি। ডান দিকে এটি কলাম নিয়ে আমি নিজে রইলাম। বামদিকে কলামাটিতে লেঃ বেগ এবং হাবিলদার সোবাহান রইলেন। অপর কলামটি ‘ কাটআফ’ পার্টি হিসেবে থাকলো। বি-ও-পিতে পাকসেনাদের শক্তি ছিল দুই প্লাটুন। আমাদের তিনটি কলামাটি যথাযথ স্থানে পৌঁছে গেলো। প্রথমে নায়েক সুবেদার গুফর ৩” মর্টারের সাহায্যে পকিস্তানী অবস্থানের উপর গোলা নিক্ষেপ করা শুরু করেন। উভয় পক্ষের ব্যাপক সংঘর্ষ ৩০ মিনিট স্থায়ী হয়। আমাদের তীব্র আক্রমণের মুখে পাকসেনা পালিয়ে সাতক্ষীরা এবং দেবহাটার মধ্যস্থলে পারুলিয়া নামক স্থানে আশ্রয় নেয়। আহত অবস্থায় ৪ জন পাকসেনা বন্দি হয়। নিহতে সংখ্যা সঠিক জানা যায়নি। আমরা পাকসেনাদের কাছ থেকে ২”মর্টার, এস-এম-জি, ৭৬২ চায়নিজ রাইফেল এবং বেশকিছু গোলাবারুদ ও রেশন- সামগ্রী উদ্ধার করি। এই বিজয় মুক্তিবাহিনী সদস্যদের মনোবল বহু গুণে বৃদ্ধি পায়।

আমি হিঙ্গলগঞ্জে ঘাঁটি স্থানের কিছুদিনের মধ্যে উকসা পর্যন্ত আমার ঘাঁটি বিস্তৃত করি। আগস্ট মাসের শেষের দিকে পাকসেনারা উকসা ঘাঁটি আক্রমণ করে। আমরাও প্রস্তুত ছিলাম। ফলে শেষ পর্যন্ত পাকসেনারা দারুণ ক্ষয়ক্ষতি স্বীকার করে পালিয়ে যেতে বাধ্য হয়। এই অপারেশন সম্পর্কে বাংলার মুক্ত এলাকা থেকে প্রকাশি ‘বিপ্লবী বাংলাদেশে’ পত্রিকায় ‘উকসা- গোবিন্দপুরে নয় গোবিন্দপুর মুক্ত’ শিরোনাম সংবাদ প্রকাশিত হয়েছিল।

২০ শে আগস্ট তারিখে আমি ১৫০ জন মুক্তিযোদ্ধা নিয়ে শ্যামনগরে আক্রমনের জন্যে অগ্রসর হই। লেঃ বেগ, সুবেদার ইলিয়াস, নায়েব সুবেদার গফুর, হাবিলদার সোবাহান আবদুল হক প্রমুখ মুক্তিযোদ্ধাগণও আমার সাথে ছিলেন। উকসা হেডকোয়ার্টার থেকে রওয়ানা হয়ে রাত দু’টায় আমরা শ্যামনগর শত্রুব্যূহের কাছাকাছি পৌঁছে যায়। শ্যামনগর ওয়াপাদা কলোনীতে অবস্থানরত পাকসেনাদের একটি প্লাটুন ছিলো। পাকসেনা প্রতিরক্ষা অত্যন্ত সুদৃঢ়। আমি আমার বাহিনীকে তিনটি কলামে ভাগ করি এবং একটি কলামে আমি নিজে থাকি। সড়কের অপর পাশে একটি কলামের সঙ্গে রইলেন লেঃ বেগ। নায়েব সুবেদার আবদুল গফুর ও হাবিদার সোবাহান রইলেন অপর অলামে। আমাদের অস্ত্র ছিলো ৮ টি এল-এম-জি এস- জি ১২ টি, ২”মর্টার ৩টি এবং অবশিষ্ট এস-এল-আর ও রাইফেল। 

রাত দুটোর পরই নায়েব সুবেদার গফুর ২” মর্টার নিয়ে প্রথম পাক অবস্থানের উপর আঘাত হানতে শুরু করেন। এদিকে পাকসোনাদের প্রচন্ড বাধা অতিক্রম করে আমি ও লেঃ বিগ কিছুতেই সামনের দিকে অগ্রসর হতে পারছিলাম না। রাত ৪ টার দিকে কালিগঞ্জ থেকে পাকসেনাদের আর একটি প্লাটুন নির্বিবাদে শ্যামনগর চলে আসে। উভয়পক্ষে প্রচন্ড সংঘর্ষ চলতে থাকে। দু’ পক্ষেরই মারাত্মক ক্ষয়ক্ষতি হয়। সকাল ৯ টায় শ্যামনগর আমাদের নিয়ন্ত্রণের আসে। সংঘর্ষে ৪জন পাকসেনা নিহত এবং ৪ জন আহত অবস্থায় আমাদের হাতে বন্দী হয়। এই সংঘর্ষের পর শ্যামনগর থানা আমাদের নিয়ন্ত্রণে এলেও সুবেদার ইলিয়াসসহ ৮ জন মুক্তিযোদ্ধা এই যুদ্ধে শহীদ হন এবং ৬ জনকে পাকসোনারা ধরে নিয়ে যায়। সকালে ২৫ জন রাজাকার আত্মসমর্পন করে। আমরা শ্যামনগর থানায় স্বাধীন বায়লার পতাকা উত্তোলন করি। স্বাধীন বাংলা থেকে প্রকাশিত ‘জয়বাংলা’ পত্রিকার ২১ আগস্ট ১৯৭১-এর সংখ্যা এ সম্পার্কিত সংবাদ পরিবেশ করা হয়েছিল।

ফ্রগম্যানের তৎপরতাঃ ৯নং সেক্টরের ফ্রগম্যানরা নদীপথে তৎপরতা চালিয়ে বেশ সাফল্য অর্জন করতে থাকে। এইসব দক্ষ ফ্রগম্যানরা ভারতীয় তত্ত্বাবধানে প্রশিক্ষণ দেয়া হয়।

ফ্রগ্যম্যনদের ৩০ জনের একটি দলকে আসাদুল্লাহর নেতৃত্বে শমসেরনগর পাঠানো হয়। উক্ত দলটি মঙ্গল ও চালনা বন্দরে পাকিস্তানী বাণিজ্যিক নৌকা বাহিনীর উপর হামলা চালানোর জন্যে প্রস্তুতি নিতে থাকে। অপর দল ক্যাপ্টেন জিয়ার নেতৃত্বে ত্রিকোণ দ্বীপে যেখানে পাকিস্তানীদের গোপন ঘাঁটি আছে বলে মনে কার হচ্ছিলো সেখানে পাঠানোর সিদ্ধান্ত নেয়া হয়। প্রতিকূল আবহাওয়া এবং অন্যান্য বাস্তব অসুবিধার জন্যে ‘ত্রিকোণে দ্বীপে হামলা চালনো। এরপর সিদ্ধান্ত সম্ভব না হলেও, প্রথম দল চালানো এবং মঙ্গলাতে পরিকল্পনা অনুসারে সাফল্যের সাথে আক্রমণ চালায়। এরপর সিদ্ধান্ত হলো, ১৬ই সেপ্টেম্বর হামলা চালালো হবে। চালনা বন্দরে তখন ৮টি জাহজ এলোমেলোভাবে নোঙ্গর করা ছিল। এটি জাহজের জন্যে দু’জন করে ফ্রহম্যান নির্দিষ্ট করা হলো এবং চারটি করে মোট আটটি ‘লিম্পেট মাইন’ প্রতি দলে দেয়া হলো।

সেপ্টেম্বরের ১৫/১৭ তারিখ ২টা ৩০ মিনিটে ১৬ জন ফ্রগম্যান পশুর নদীতে নেমে পড়ে। ১৪ জন ফ্রগম্যানকে রির্জাভে রাখা হলো। রাত তখন ৪টা বেজে ৩০ মিনিট। দ্রুতগতিতে ১৬ জন ফ্রগম্যান ৮টি জাহজে ‘ লিম্পেট মাইন’ লাগিয়ে চলে আসে ভোর ৫ টা ভেজে ৩০ মিনিট চালনা বন্দর থেকে গগনিবিদারী আওয়াজ শোনা যায় অত্যন্ত সফল ঐ অভিযানে ৮টি জাহজের মধ্যে সেদিন ৭ টি জাহাজই ধ্বংস হয়েছিল।

১৬ই অক্টোবর নৌাবাহিনীর আলমের নেতৃত্বে চালনা বন্দর আর এক বড় রকমের অভিযান চালানো হয়। এই অভিযানে ফ্রগম্যানরা চারটি জাহাজ ধ্বংস করেছিলো। জাহাজ চারটির মধ্যে বিশেষ করে ‘লাইটনিং’ এবং ‘আল- মুরতজা’র ধ্বংসের কথা উল্লোখযোগ্য। এই অপারেশনে ফ্রগম্যান আনোয়ারের সাহসিকতা বিশেষভাবে উল্লেখ করা যায়।

নৌবাহিনীর রহমতুল্লাহর নেতৃত্বে ফ্রগম্যান অপর দল নভেম্বর মাসেও অত্যন্ত সফল অভিযান চালায়। রহমতুল্লাহ নৌবাহিনীর একজন দক্ষণ অফিসার। তাঁর আত্মত্যাগ, সাহসিকতা, নিরলস নিষ্ঠা এ দেশের মানুষ শ্রদ্ধার সঙ্গে স্মরণ করবে।

অক্টেরর মাসে ৯ নং সেক্টরের বেশ কয়েকটি তরুণ অফিসার যোগদান করেন। লেঃ মোহাম্মদ আলী লেঃ আহসান উল্লাহ এবং লেঃ শচীদ্রর নাম বিশেষভাবে উল্লেখ করা যায়। অফিসার তিনজন আমার নেতৃত্বে কালিগঞ্জ, পারুলিয়া প্রভৃক্তি স্থানের অভিযানের গুরুত্বপূর্ন ভূমিকা পালনা করেন।

কালিগঞ্জ অপারেশনঃ নভেম্বরের ২০ তারিখে কালিগঞ্জে পাকবাহিনীর সাথে সংঘর্ষ হয়। কালিগঞ্জ ওয়াপদা কলোনীতে পাকসেনাদের একটি কোম্পানী অবস্থান করছিলো। এছাড়া ছিলো পশ্চিমা রেঞ্জার এবং বেশ কিছু রাজাকার। আমি আমার বাহিনী নিয়ে হেডকোয়ার্টার ইকসা থেকে রওনা হয়ে লক্ষ্যস্থলের নিকট এসে পৌঁছি। এই সময়েএকটি কলাম নিয়ে লেঃ আহসান উল্লাহ এবং আয়েব সুবেদার সোবহান শত্রুঘাঁটির কাছাকাছি এসে পড়েন। সাথে ছিলো মাত্র দু’টি প্লাটুন। ২০/২১ শে নভেম্বর ভোর ৫ টায় আমরা পাকসেনাদের উপর হামল চালাই। মিত্রবাহিনীর ৩য় রাজপুত্র হিঙ্গলগঞ্জ থেকে আমাদেরকে আর্টিলারী সাপোর্ট দেয়। ভোর ৫ টা থেকে সকাল ৭টা পর্যস্ত উভয় পক্ষের মধ্যে সংঘর্ষ চলে। এই দু’ঘন্টা স্থায়ী সংঘর্ষে কোন পক্ষেরই কোন হতাহতের সংবাদ পাওয়া যায়নি। তবে প্রায় ৪০ জন পাকসেনা মুক্তিবাহিনীর হাতে ধরা পড়ে। লেঃ আহসানউল্লাহ নিজেই ২২ জন পাকসেনাকে বন্দী করেন। নায়েব সুবেদার গফুর ও ৬ জন খানসেনাকে বন্দী করেন। কালিগঞ্জ শত্রুমুক্ত হয়।
Top of Form






	শিরোনাম
	সূত্র
	তারিখ

	১৯। ১১নং সেক্টরে সংঘটিত যুদ্ধের বিবরণ
	বাংলা একাডেমীর দলিলপত্র
	......... ১৯৭১



অপরাজিতা নীল
<১০, ১৯.১, ৪৪৮-৪৫১>

[bookmark: shakkhatkar_LtColRetd_AbuTaher]সাক্ষাৎকারঃ লেঃ কর্নেল (অব:) আবু তাহের
১০-৬-১৯৭৫

জুলাই মাসের ২৫ তারিখে বাংলাদেশের পথে ভারতে রওনা হই। আমার সঙ্গে মেজর জিয়াউদ্দিন, ক্যাপ্টেন পাটোয়ারী, মেজর মঞ্জুর ও তার স্ত্রী-ছেলেমেয়ে এবং ব্যাটম্যান রওনা হন। পথে নানা বাধা বিপত্তি অতিক্রম করে আমরা ২৭শে জুলাই দিল্লী এবং আগষ্ট মাসের প্রথম সপ্তাহে মুজিবনগর পৌঁছাই।
আগষ্ট মাসের দ্বিতীয় সপ্তাহে বাংলাদেশ সেনাবাহিনী প্রধান জেনারেল এম,এম,জি, ওসমানী মেঘালয় ও তৎসংলগ্ন এলাকায় সরেজমিন যুদ্ধের অবস্থা অবলোকনের জন্য পাঠালেন।

পাকিস্তান থেকে আমরা যারা পালিয়ে এলাম তাদের মধ্যে মেজর জিয়াউদ্দিনকে ১ম বেঙ্গল রেজিমেন্ট, মেজর মঞ্জুরকে ৮নং সেক্টরের, ক্যাপ্টেন পাটোয়ারীকে ১ম বেঙ্গল রেজিমেন্টের একটি কোম্পানী এবং আমাকে ১১নং সেক্টরের পরিচালনা ভার দেওয়া হয়।

সেনাবাহিনী প্রধানের নির্দেশে আমি আগষ্টের ১২ তারিখে মেঘালয় এসে পৌঁছাই। এই এলাকার মুক্তি বাহিনীর ছেলেরা ভারতীয় বাহিনীর কমাণ্ডে ইতিপূর্বেই যুদ্ধ চালিয়ে যাচ্ছিল। কামালপুর ছিল পাকিস্তানী সেনাদের মস্ত ঘাঁটি। সিদ্ধান্ত নিলাম কামালপুর আক্রমণের।

১৫ই আগষ্ট আমি নিজে মাত্র ১৫০ জন মুক্তিযোদ্ধা নিয়ে সন্ধ্যার দিকে কামালপুর পাক ঘাঁটি আক্রমণ করি। আমাদের অস্ত্র বলতে ছিল এল-এম-জি, রাইফেল এবং কিছু স্টেনগান। আমাদের আক্রমণ দু’ঘন্টা স্থায়ী হয়। আমাদের আক্রমণে ১৫/১৬ জন পাকিস্তানী নিহত হয়। অপরদিকে মুক্তিযোদ্ধা আহত হলো ১৫ জন।

আমার আক্রমণের পূর্বে এই এলাকা কোন সেক্টরের আওতায় ছিল না। আমি সেনাবাহিনীর সদর দফতরে এই এলাকাকে একটি সেক্টরে পরিণত আবেদন করলে আবেদন মঞ্জুর হয়। আমার সেক্টরের নাম হলো ১১নং সেক্টর। কমাণ্ড আমাকেই দেয়া হল।

ময়মনসিংহ এবং টাঙ্গাইল জেলা নিয়ে আমার সেক্টর গঠিত হয়। সেক্টরের দায়িত্ব নেবার পর সমগ্র এলাকাকে কয়েকটি সাব-সেক্টরে বিভক্ত করি। সাব-সেক্টরগুলো হলো: ১) মানকার চর ২) মহেন্দ্রগঞ্জ ৩) পুরাকশিয়া ৪) ডালু ৫) বাগমারা ৬) শিববাড়ি ৭) রংড়া এবং ৮) মহেশখালী।

সমগ্র এলাকাতে অফিসারের তীব্র অভাব অনুভব করলাম। সেপ্টেম্বর মাসে আমাকে দুজন অফিসার দেয়া হলো- ১) স্কোয়াড্রন লীডার হামিদুল্লাহ এবং ২) লেঃ মান্নান। এই সময় মেজর জিয়াউর রহমান তার ব্রিগেড নিয়ে সিলেট এলাকাতে চলে যান। অফিসার দুজনকে আমি দুটি সাব-সেক্টরের দায়িত্ব দিলাম। মানকার চর সাব-সেক্টরের দায়িত্ব দিলাম স্কোয়াড্রন লীডার হামিদুল্লাহকে এবং মহেশগঞ্জ সাব-সেক্টরের দায়িত্ব দিলাম লেঃ মান্নানকে। 

সেক্টরের দায়িত্ব নেবার পর পরই প্রাথমিক পর্যায়ে মানকার চর থেকে ডালু পর্যন্ত সরাসরি আমার নিয়ন্ত্রণে নিয়ে আসি। অবশিষ্ট এলাকা ভারতীয় বাহিনীর ব্রিগেডিয়ার সান্ত সিংহের কমাণ্ডে থাকে। ব্রিগেডিয়ার সান্ত সিংহের হেড কোয়ার্টার ছিল তুরাতে। ট্রেনিং ক্যাম্পের প্রধানও ছিলেন তিনি। সেক্টরে এসে লক্ষ করলাম মুক্তিযোদ্ধারা বিভিন্ন পাক পয়েন্টে বি-এস-এফ বাহিনীর নির্দেশে সরাসরি আক্রমণ পরিচালনা করছে। তৃতীয়তঃ বাহিনী বিশৃঙ্খল, বিপর্যস্ত। মুক্তি বাহিনীকে পুরোপুরি বাহিনী হিসেবে গড়ে তোলার জন্য এবং দীর্ঘস্থায়ী সংগ্রামের জন্য বাহিনীকে পুনর্গঠিত করতে শুরু করলাম। সম্মুখ সমর বাদ দিয়ে গেরিলা পদ্ধতিতে আক্রমণ চালাবার নির্দেশ দিলাম। বাংলাদেশের অভ্যন্তরে হত্যা না করে বন্দী করে নিয়ে আসা এবং মুক্তি বাহিনীর বি-এস-এফ ক্যাম্পে দমন নিষিদ্ধ ঘোষণা করলাম এবং যুদ্ধনীতির সাথে সাথে ছেলেদেরকে রাজনীতিতে সচেতনও করে তুলতে শুরু করলাম।

সেপ্টেম্বর মাস পর্যন্ত আমরা সেক্টরে প্রায় বিশ হাজারের মত মুক্তিযোদ্ধা কাজ করছিল। সর্বমোট বাহিনীর মধ্যে তিন হাজার নিয়মিত এবং ১৭ হাজারের মত গণবাহিনী ছিল।

মুক্তক্ষেত্রে আমি নিয়মিত ও গণবাহিনীকে একত্রে অপারেশনে পাঠিয়েছি। অপারেশনের দৃষ্টিকোন থেকে আমি মনে করি নিয়মিত এবং গণবাহিনীকে পৃথক করে ফিল্ড অপারেশনে পাঠানো ঠিক নয়। যারা অল্প দিনের প্রশিক্ষণ প্রাপ্ত ছিল তাদেরকে পৃথক ভাবে ফিল্ডে পাঠালে নিয়মিত বাহিনীর সঙ্গে থাকলে অভিজ্ঞতা তারা লাভ করতো সে অভিজ্ঞতা থেকে তারা বঞ্চিত হচ্ছিল- আমি ঐ সব কারণে একটি মাত্র ফোর্স করলাম। আমি আরও সিদ্ধান্ত নিলাম নিয়মিত বাহিনী পুরোপুরি গড়ে না ওঠা পর্যন্ত গেরিলা পদ্ধতিতেই যুদ্ধ চালিয়ে যাওয়ার।

সামরিক দিক থেকে ময়মনসিংহের চাইতে টাঙ্গাইল অত্যন্ত গুরুত্বপূর্ণ ছিল। ময়মনসিংহ রেখে টাঙ্গাইল- জামালপুর হয়ে ঢাকা পৌঁছান বেশী গুরুত্বপূর্ণ মনে করলাম। রংপুর এবং বগুড়া ৭নং সেক্টরের অধীনে থাকলেও যোগাযোগের সুবিধার জন্য ঐ সেক্টরের অনেক অপারেশন আমার মাধ্যমেই হয়েছে। আগষ্ট মাসেই টাঙ্গাইলের কাদের সিদ্দিকী আমার সঙ্গে যোগাযোগ করেন এবং আমার সেক্টরের অধীনে আমার কমাণ্ডে থাকেন। ময়মনসিংহের ভালুকা এলাকাতে অবসরপ্রাপ্ত সৈনিক মেজর অফিসারের দেশপ্রেম, সাহস ও কর্মনিষ্ঠা শ্রদ্ধার সঙ্গে স্মরণযোগ্য। সেপ্টেম্বর মাসেই ভারতীয় বাহিনীর ৯২ মাউন্টের ব্রিগেড আমার সাহায্যে আসে। ব্রিগেডের কমাণ্ডার ছিলেন ব্রিগেডিয়ার ক্লেয়ার। এই ব্রিগেডে তিনি ইসফ্যান্টি এবং ২টি আর্টিলারী রেজিমেন্ট ছিল। এই বাহিনীতে কর্নেল শোডি একটি ব্যাটালিয়ন কমাণ্ড করতেন। এই ব্রিগেডটি আসায় আমার এবং আমার বাহিনীর সাহস, উদ্দীপনা ব্যাপকভাবে বেড়ে যায়। ভারতীয় অফিসারবৃন্দের সাহস, কর্মতৎপরতা এবং অমায়িক ব্যবহার আমাকে মুগ্ধ করে।

আমার আওতায় রৌমারী থানা বরাবরের জন্য মুক্ত ছিল। এখানে একটি মুক্তি বাহিনীর ট্রেনিং ক্যাম্প খুলি এবং ট্রেনিং দেওয়া শুরু করি। নভেম্বর মাস পর্যন্ত সকলের হাতে অস্ত্র না দেওয়া গেলেও দশ হাজারের মত মুক্তিযোদ্ধা প্রশিক্ষণপ্রাপ্ত হয়েছিল। এই থানাতে প্রশাসন পুরোপুরি চালু হওয়ারও নির্দেশ দিয়েছিলাম। কিন্তু রাজনৈতিক নেতৃবর্গের কাদা ছোঁড়াছুড়ির ফলে পূর্ণ প্রশাসন ব্যবস্থা চালু করা সম্ভব হয়নি।

মেজর জিয়াউর রহমান তার ব্রিগেড নিয়ে চলে গেলে রৌমারী থানাকে মুক্ত রাখা বেশ মুশকিল হয়ে পড়েছিল। কারণ পাক ঘাঁটি চিলমারী থেকে পাকিস্তানীরা যেকোন সময় এসে রৌমারীর উপর হামলা চালাতে পারে। আর তাই চিলমারী শত্রু মুক্ত করার পরিকল্পনা গ্রহণ করলাম।

চিলমারী যুদ্ধঃ সেপ্টেম্বর মাসের শেষের দিকে প্রায় দুই ব্যাটালিয়ন মুক্তিযোদ্ধা এবং ভারতীয় মাউন্টেন ব্রিগেডের একটি সেকশন সঙ্গে নিয়ে অতর্কিত চিলমারী আক্রমণ করলাম। এখানে পাকিস্তানীদের দুটি কোম্পানী ছিল- একটি বেলুচ রেজিমেন্টের, অপরটি মিলিশিয়া বাহিনীর। ব্যাপকভাবে উভয় পক্ষের সংঘর্ষে উভয় পক্ষের বেশ ক্ষয় ক্ষতি হয়। মুক্তি বাহিনীর ৪ জন নিহত এবং বেশ কিছু আহত হয়। পাকিস্তানীদের ১০০ জন নিহত হয়।

অক্টোবর মাসের প্রথম দিকে আরো পাঁচ জন অফিসার পেলাম। তারা হলেন ১) লেঃ কামাল ২) লেঃ আলিম ৩) লেঃ তাহের ৪) লেঃ মিজান এবং ৫) লেঃ হাশেম। লেঃ কামাল এবং লেঃ তাহেরকে ডালু সাব-সেক্টরে, লেঃ হাশেমকে পুরাকাশিয়াতে এবং লেঃ মিজানকে মহেন্দ্রগঞ্জ সাবসেক্টরে কাজ করতে বলা হলো।

আমার হেড কোয়ার্টারে কেবলমাত্র গরীব কৃষকদের নিয়ে একটি ট্রেনিং ক্যাম্প খুলি। প্রাথমিক পর্যায়ে ২৫০ জন কৃষক নিয়ে কাজ শুরু করি। এইসব কৃষক পরবর্তীতে যুদ্ধের ময়দানে ব্যাপকভাবে যেকোন সামরিক ট্রেইন্ড সৈনিকের চাইতে দক্ষতা প্রদর্শন করেছিল। তার কারণে বোধ হয় কৃষকের অধিকাংশই ছিল পাকিস্তানীদের দ্বারা অত্যাচারিত। আর তাই তাদের বুকে জ্বলছিল প্রতিহিংসার আগুন।

অক্টোবর মাসের মাঝামাঝি ডালুর বিপরীতে হালুয়াঘাটের দক্ষিণে পাক সেনাদের একটি শক্ত ঘাঁটি ভারতীয় আর্টিলারীর সাহায্যে আক্রমণ করা হয়। মুক্তি বাহিনীর তিনটি কোম্পানী যথাক্রমে লেঃ হাশেম, লেঃ কামাল এবং লেঃ তাহের, অপরদিকে ভারতীয় দুটি কোম্পানীর (রাজপুত বাহিনী) সহযোগিতায় আক্রমণে করা হলো। পাকিস্তানীরা একটি কোম্পানী নিয়ে পূর্ণ সামরিক সম্ভারে প্রস্তুত ছিল। আমাদের বাহিনী পাক ঘাঁটি দখল করলেও বেশীক্ষণ অধিকার করে থাকতে পারেনি। পিছনে দিক থেকে পাকিস্তানীদের একটি ব্যাটালিয়ন তীব্রভাবে আক্রমণ চালালে মুক্তি বাহিনী ‘পকেট’ ছেড়ে চলে আসতে বাধ্য হয়।

অক্টোবর মাসের শেষের মাঝামাঝি থেকে কামালপুর, জামালপুর, বাহাদুরাবাদ ঘাট, বকশীগঞ্জ এবং চিলমারীতে আক্রমণের তীব্রতা বাড়িয়ে দেই। পাক সেনারাও বিভিন্ন স্থান থেকে সৈন্য নিয়ে এসে ঐ সব ঘাঁটিতে মোতায়েন করে প্রতিরক্ষা জোরদার করতে থাকে।

নভেম্বর মাসে মুক্তি বাহিনীর শক্তি সম্পর্কে আমি বেশ আশাবাদী হলাম। ভারতীয় সেনাবাহিনীর পর্যায়ে নিয়ে আসার সিদ্ধান্ত নিলাম। আমার ভাবনা অনুযায়ী নিয়মিত বাহিনীর একটি ব্রিগেড গঠনের অনুমতি চেয়ে সেনা দফতরে একটি আবেদন পাঠালাম। সেনাবাহিনী প্রধান আমার আবেদন প্রত্যাখ্যান করলেন। অথচ এই সময় গেরিলা বাহিনীকে নিয়মিত বাহিনীতে রূপান্তরিত করার উপযুক্ত সময় এসেছিল।

১৩/১৪ নভেম্বর ৫টি কোম্পানী নিয়ে ভোর ৩টা কামালপুর আক্রমণ করা হয়। মুক্তি বাহিনীর লেঃ মিজান, ক্যাপ্টেন মান্নান এবং মুক্তিযোদ্ধা সাঈদের তিনটি কোম্পানী এবং ভারতীয় বাহিনীর দুটি কোম্পানী মিলে আক্রমণ পরিচালনা করা হয়। ভারতীয় আর্টিলারী আমাদের সাহায্য করে। আমাদের উদ্দেশ্য ছিল কামালপুর আক্রমণ করে পাকিস্তানীদের হত্যা করা- কামালপুর নয়। আমাদের তীব্র আক্রমণে পাক সেনাদের ২টি কোম্পানী একজন মেজরসহ নিশ্চিহ্ন হয়। আমরা জয়ের আনন্দে অধীর। তখন সময় সকাল ৯টা। গুলির আঘাতে আমি গুরুতররূপে আহত হই। আমার একটি পা নষ্ট হয়ে যায়। আমাকে সঙ্গে সঙ্গে হাসপাতালে নিয়ে যাওয়া হয়। এবং ভারতের বিভিন্ন হাসপাতালে দীর্ঘদিনের চিকিৎসায় আমি সুস্থ হয়ে উঠি। আমার চিকিৎসার ক্ষেত্রে ভারতীয় কর্তৃপক্ষের আন্তরিকতা- সাহায্য- সহানুভুতি কোনদিন ভুলবার নয়। এমনকি ভারতের প্রধানমন্ত্রী ভারতরত্ন শ্রীমতী ইন্দিরা গান্ধী পুনা হাসপাতালে মাকে দেখে নানা কুশল জিজ্ঞাসা করেন। বাংলাদেশ মুক্ত হওয়া পর্যন্ত আমি সেক্টরে ফিরে যে পারিনি। আমার অনুপস্থিতিতে স্কোয়াড্রন লীডার হামিদুল্লাহ সেক্টরের দায়িত্ব হাতে নেন।

বাংলাদেশের অভ্যন্তরের আমার এলাকায় সম্পূর্ণ নিজের প্রচেষ্টায় ভালুকা এলাকাতে মেজর আফসার, রৌমারী এলাকাতে সুবেদার আলতাফ এবং টাঙ্গাইল এলাকায় কাদের সিদ্দিকী প্রচুর নিজস্ব বাহিনী গড়ে তুলে পাকিস্তানীদের বিরুদ্ধে অপারেশন চালান।


বাংলাদেশের সামগ্রিক যুদ্ধকে তিনটি ভাগে ভাগ করা যায়।

১) সশস্ত্র গণঅভ্যুত্থানঃ যেখানে বাঙ্গালী ট্রপস যোগ দিয়েছিল- মার্চ, এপ্রিল।
২) দ্বিতীয় স্তরঃ গেরিলা যুদ্ধ শুরুর প্রস্তুতি- মে, জুন, জুলাই
৩) তৃতীয় স্তরঃ গেরিলা যুদ্ধ অব্যাহত থাকে। আমাদের গেরিলা ফোর্সকে নিয়মিত বাহিনীতে নিয়ে যাবার যে পর্যায় এসেছিল তা কাজে লাগানো হয়নি।

** (পাকিস্তান স্পেশাল সার্ভিসেস-এ মেজর পদে কর্মরত থাকাকালে সেখান থেকে পালিয়ে বাংলাদেশের মুক্তিযুদ্ধে যোগ দেন।)

মুক্ত বিহঙ্গ
<১০, ১৯.২, ৪৫১-৪৫৯>

কয়েকটি অপারেশনের বর্ণনা

বিশাল ব্রহ্মপুত্রের অপর তীরে অবস্থিত চিলমারীর দুর্ভেদ্য শত্রু ব্যুহে এক প্রচণ্ড হানা দিয়ে আমরা শত্রুর বিপুল ক্ষতিসাধন করি। এই আক্রমণের মুক্তি বাহিনীর মূল আক্রমণ ভেবে সে এলাকায় বৃহৎ আকারের শত্রু সমাবেশ ঘটে। এধরণের আক্রমণকে শুধুমাত্র দ্বিতীয় মহাযুদ্ধকালীন মিত্র বাহিনীর ইংলিশ চ্যানেল অতিক্রমণের কয়েকটি ঘটনার সঙ্গে তুলনীয়। এক্ষেত্রে সুশিক্ষিত কয়েক ডিভিশন ছাত্রীসেনা এবং স্পেশাল ফোর্স অংশগ্রহণ করেছিলেন।

যুদ্ধের ইতিহাসে চিলমারী বন্দর আক্রমণ একটি উজ্জ্বল ঘটনা। এই যুদ্ধ বাংলার সোনার ছেলেদের নিয়ে গঠিত আমার সেক্টরের প্রাইভেট আর্মি দ্বারা সংঘটিত হয়।

রৌমারীর মুক্তাঞ্চলে মাত্র ১৫ দিনের অনুশীলণপ্রাপ্ত এ সমস্ত ছেলের নিয়মিত খাবারের সরবরাহ ছিল না, হাতখরচ ব্যবস্থা ছিল না এবং শুধুমাত্র দখলীকৃত অস্ত্রের উপরই তাদের নির্ভর করতে হত। কোন অনুমোদিত ট্রেনিং ক্যাম্পে অনুশীলনপ্রাপ্ত না হওয়া এ সমস্ত মুক্তিযোদ্ধারা সেক্টর কমাণ্ডারের প্রাইভেট আর্মি হিসেবে পরিচিত ছিল। তাদের চিলমারী আক্রমণ পরিকল্পনায় দক্ষতা এবং সাহস ও নৈপুণ্যের সাথে তার বাস্তবায়নের বিষয় যুদ্ধ বিদ্যার ছাত্রদের কাছে অনুপ্রেরণার উৎস হয়ে থাকে।

১১নং সেক্টরের সেক্টর কমাণ্ডার হিসেবে যখন আমি দায়িত্ব গ্রহণ করি তখন বেশ অনেকগুলো চরের সমন্বয়ে গঠিত বিশাল রৌমারী এলাকা মুক্ত ছিল। এর প্রতিরক্ষা আমাদের জন্য একটা চ্যালেঞ্জ হয়ে দাঁড়িয়েছিল, কারণ মুজিবনগর থেকে অস্থায়ী বাংলাদেশ সরকারকে আমরা সেখানে প্রতিষ্ঠা করতে চেয়েছিলাম। মেজর জিয়ার (বর্তমান মেজর জেনারেল) ব্রিগেডে দুটো বেঙ্গল রেজিমেন্ট এই মুক্তাঞ্চল প্রতিরক্ষার কাজে নিয়োজিত ছিল। শুধুমাত্র কোদালকাঠী চর ছাড়া ব্রহ্মপুত্রের পূর্বপারের সকল এলাকা মুক্ত ছিল। কোদালকাঠীতে শত্রু সৈন্যের অবস্থান স্থানীয় গ্রামবাসীদের জন্য ত্রাসের কারণ হয়ে দাঁড়িয়েছিল। এ সকল শত্রু সৈন্য প্রায়ই পার্শ্ববর্তী গ্রামগুলোতে ঢুকে পড়ে গ্রামবাসীদের উপর অত্যাচার চালাতো।

ব্রহ্মপুত্রের পূর্বাঞ্চলকে সম্পূর্ণ শত্রু মুক্ত করার জন্য সুবেদার আফতাবের নেতৃত্বে দুই কোম্পানী মুক্তিযোদ্ধা সেপ্টেম্বরের প্রথম দিকের এক রাতে গোপনে কোদালকাঠীতে অনুপ্রবেশ করে এবং শত্রু ব্যুহের মাত্র কয়েকশত গজ দূরবর্তী ঝাউ বনে ট্রেঞ্চ খনন করে তাতে অবস্থান করতে থাকে। মুক্তি যোদ্ধাদের পরিখাগুলোর সামনেই শত্রু নিধনের উপযোগী বিস্তৃত খোলা জায়গা ছিল। আমাদের কৌশলের মূল উদ্দেশ্য ছিল এই মুক্তিযোদ্ধাদের পরিখাগুলোতে উপস্থিতি টের পেয়ে যখন শত্রু সৈন্য তাদেরকে উৎখাত করার জন্য আক্রমণ চালাবে, তখন আক্রমণোদ্যত শত্রুসেনাদেরকে খোলা জায়গায় পেয়ে আমরা তাদের নিশ্চিহ্ন করবো।

পরের দিন ভোরে আমাদের প্রত্যাশা অনুযায়ী শত্রুর প্রচণ্ড আক্রমণ ঘটে এবং ত্বরিত গতিতে প্রতিহত করা হয়। শীঘ্রই সেনাবাহিনীর দ্বিতীয় এবং তারপর তৃতীয় আক্রমণ ঘটে- সেগুলোও সাহসের সঙ্গে মোকাবিলা করা হয়। নিধন এলাকা শত্রুসৈন্যের মৃত দেহ ভড়ে ওঠে। যে কজন শত্রুসৈন্য পরিখা পর্যন্ত এগুতে পেরেছিল তাদের বেয়নেট চার্জ করে হত্যা করা হয়। আমাদের অবস্থানের দু’প্রান্তে স্থাপিত মেশিনগান দুটি সেদিন আমাদের সাথে বিশ্বাসঘাতকতা করে। মেশিনগান দুটি আড়াআড়ি গুলিবর্ষণে বেশির ভাগ শত্রুসৈন্য মারা পড়েছিল তৃতীয় আক্রমণে প্রতিহত কারার পর মুক্তিযোদ্ধারা তাদের পরিখা থেকে বেরিয়ে আসে এবং শত্রুদের উপর মরণ আঘাত হানার জন্য এগিয়ে যায়। খুব অল্পসংখ্যক শত্রুসৈন্য অপেক্ষমান গানবোট পালিয়ে যেতে সক্ষম হয়।
কোদালকাঠী আমাদের হস্তগত হলো। গ্রামবাসীদের মধ্যে দারুণ উল্লাসের সৃষ্টি হয় এবং মুক্তিযোদ্ধাদের বীরত্ব ও দক্ষতার উপর তাদের আস্থা বহুলাংশে বেড়ে যায়। যদিও তাদের সামর্থ্য ছিল সামান্য। তবু মুক্তিযোদ্ধাদের জন্য তারা রান্না করা খাবার এবং মিষ্টান্ন নিয়ে আসেন।

সেপ্টেম্বরের মাঝামাঝি মেজর জিয়া তার ব্রিগেড নিয়ে সিলেটের পথে ১১নং সেক্টর ত্যাগ করেন। সেদিন আমরা সবাই বিষন্ন বোধ করেছিলাম। সে সময় আমরা জামালপুর এবং টাঙ্গাইল হয়ে ঢাকার পথে এগিয়ে যাবার প্রস্তুতি নিচ্ছিলাম। শুধু যে আমাদের রণনীতি পাল্টাতে হলো তা নয়, রৌমারীর বিরাট মুক্তাঞ্চল রক্ষার দায়িত্ব আমাকে বিচলিত করে তুলল। আমার সেক্টরে কোন নিয়মিত বাহিনী রইলনা। আমাকে রৌমারীতে ১৫ দিনের শিক্ষাপ্রাপ্ত ছেলেদের উপর নির্ভর করতে হলো। এদের মধ্যে শতকরা মাত্র ২৫ জন অস্ত্রে সজ্জিত ছিল। রৌমারীর প্রতিরক্ষার কাজে ভারতীয় বাহিনী পাঠাবার প্রস্তাব করেছিলেন ভারতীয় কমাণ্ডার। তার সে প্রস্তাব আমি বিনয়ের সাথে প্রত্যাখ্যান করি। বাংলার মাটি রক্ষা করবে বাংলার বীর ছেলেরাই- রৌমারীর প্রতিরক্ষা ব্যুহ আবার ঢেলে সাজাতে হবে। নেতৃত্বের পুরো ভার পড়ল সুবেদার আফতাবের উপর। চওড়া কাঁধ আর লম্বা কোঁকড়ানো চুলের অধিকারী এই নির্ভীক জে-সি-ও সব সময়ই বীরত্ব এবং দৃঢ়তার প্রতীক ছিল। আমি যখন পুরো পরিস্থিতি তাকে বুঝিয়ে বললাম সে উঠে দাঁড়িয়ে আমাকে স্যালুট করল এবং বলল স্যার, পাকিস্তানীরা শুধুমাত্র সুবেদার আফতাবের মৃত দেহের উপর দিয়েই রৌমারীতে প্রবেশ করতে পারে। কিন্তু জেনে রাখবেন সুবেদার আফতাব মরবে না। এই বিপ্লবী নেতার মনোবল যে কত উপরে ছিল তা এই উক্তি থেকে বোঝা যায়। তখন থেকেই পরবর্তীকালের বিভিন্ন সময় দক্ষ সৈনিক, অস্ত্র এবং গোলা বারুদের অভাব পূরণের জন্য আমাকে যুদ্ধে কৌশলের আশ্রয় নিতে হয়েছে। ইতিমধ্যে পাকিস্তানীরা চিলমারী বন্দর থেকে গানবোটের সাহায্যে রৌমারীর মুক্ত অঞ্চলে প্রায়ই থাবা দিতে শুরু করেছে। কিন্তু শত্রুরা কোন সময়ই সদা জাগ্রত মুক্তিযোদ্ধাদের প্রতিরক্ষা ব্যুহ ভেদ করতে সক্ষম হয়নি। রৌমারীর মুক্তিযোদ্ধাদের অস্ত্রে সজ্জিত করাটা আমাদের আশু কর্তব্য হয়ে দাঁড়াল। এবং আমি সব সময় চাইতাম তারা শত্রুঅস্ত্রে সজ্জিত হোক এবং অস্ত্র দখলের জন্য আমার চিলমারী বন্দরকে বেছে নিলাম।

চিলমারী আক্রমণের পেছনে আরো কারণ ছিল। নেতা আবুল কাশেম এবং তার সহযোগীদের নেতৃত্বে সেখানে বাংলাদেশ বিরোধী কার্যকলাপ বৃদ্ধি পেয়েছিল। চিলমারীতে অবস্থানরত পাকবাহিনীর উপর আঘাত হানাটা অপরিহার্য হয়ে দাঁড়াল, তা যতই বিপদজনক হোক না কেন। এভাবে চিলমারী আক্রমণের পরিকল্পনা রূপ পেলো।
ব্রহ্মপুত্রের পশ্চিম তীরে অবস্থিত চিলমারী একটি নদী বন্দর। চিলমারীর কয়েক মাইল দক্ষিণে তিস্তা নদী ব্রহ্মপুত্রের সাথে মিলিত হয়েছে। নদীপথ ছাড়াও চিলমারী রেল ও সড়ক দ্বারা যুক্ত। চিলমারীতে পাকবাহিনীর যাতায়াতের জন্য রেল এবং নদীপথ উন্মুক্ত ছিল। আমার অক্লান্ত গোয়েন্দা অফিসার ওয়ারেন্ট অফিসার শফিউল্লা শত্রু সম্পর্কীয় খবরাখবর সংগ্রহে ব্যস্ত হয়ে পড়লেন। কয়েক দিনের মধ্যেই তিনি শত্রুসৈন্যের সঠিক অবস্থানসহ চিলমারীর বিস্তারিত এবং হুবহু মাটির নকশা তৈরী করে ফেললেন। চিলমারীতে তখন পাকবাহিনীর দুই কোম্পানী নিয়মিত সৈন্য এবং দুই কোম্পানী মিলিশিয়া অবস্থান করছিল। তারা চিলমারীর ওয়াপদা ভবন, জোরগাছ, রাজভিটা, থানাহাট পুলিশ স্টেশন, বলবাড়ি রেলওয়ে স্টেশন এবং পুলিশ স্টেশন সংলগ্ন রেলওয়ে ব্রীজে মোতায়েন ছিল। তাদের সাথে ছিল কুখ্যাত ওয়ালী মাহমুদ ও পাচু মিয়ার নেতৃত্বে গড়ে ওঠা বড় আকারের এক রাজাকার বাহিনী।

শত্রুকে প্রচণ্ড আঘাত হানার জন্য আমাদের দরকার ছিল একই সময়ে বিভিন্ন শত্রুসৈন্যদের আক্রমণ করা এবং স্ব অবস্থানে তাদের আটকে রাখা যাতে করে তাদের একে অপরের সাহায্যে বিশেষ করে চিলমারীতে সাহায্যকারী শত্রুসেনা এগিয়ে আসতে না পারে। সেজন্য চিলমারীর বেশ পেছনে রেল এবং সড়ক যোগাযোগ বিচ্ছিন্ন করে দেওয়ার জন্য একটি দল পাঠানোর প্রয়োজন ছিল। এ অভিযানের সাফল্যের চাবিকাঠি নিহিত ছিল শত্রুর অজ্ঞাতে অতর্কিত আক্রমণের উপর। এক বিরাট বাহিনীর পক্ষে সকলের অগোচরে প্রায় ৩২ মাইল প্রশস্ত ব্রহ্মপুত্র পাড়ি দেয়া সহজ ব্যাপার ছিল না। এছাড়া মূল আক্রমণকে সমর্থন দেওয়ার জন্য যে চারটি দুরপাল্লার কামান আমাদের কাছে সেগুলো নিকটবর্তী এক চরে নিয়ে যাওয়ার প্রয়োজন ছিল। শত্রু সম্পর্কে বিভিন্ন খবর সংগৃহীত হল। প্রস্তুতি পর্ব সম্পন্ন হল। বিভিন্ন অবস্থানের শত্রুদের উপর একই সাথে আঘাত হানার জন্য বিভিন্ন সময়সূচী আমরা পুংখানুপুংখভাবে পরীক্ষা করে দেখলাম। এই অভিযান বিফল হয়ে যাওয়ার একমাত্র সম্ভাবনা ছিল, সেটে হচ্ছে যদি কোন অতিউৎসাহী মুক্তিযোদ্ধা আক্রমণ মুহূর্তের পূর্বেই উত্তেজনা বশতঃ কিছু করে বসে।

অক্টোবরের ৯ তারিখে সড়ক এবং রেল যোগাযোগ বিচ্ছিন্নকারী দলটি প্রত্যেকের নির্দিষ্ট কাজের নির্দেশ নিয়ে সন্ধ্যার পর রওনা হলো। গোপন ও অতি সন্তর্পণে এই দলটিকে উলিপুর এবং চিলমারীর মাঝামাঝি স্থানে ঘাঁটি স্থাপন করে মূল আক্রমণ শুরু না হওয়া পর্যন্ত আত্মগোপন করে থাকতে হবে। ১১ই অক্টোবর মূল বাহিনী চিলমারীর উদ্দেশ্যে রওনা হলো। অনেকগুলো বেশি নৌকা তাদের বহন করে এগিয়ে চলল। একসাথে এতগুলো দেশী নৌকার ব্যবস্থা করা ও তাদের বিভিন্ন অবস্থান থেকে গোপনে একই সময় শত্রুঘাঁটির কাছাকাছি নিয়ে যাওয়া সে সময়ে বড় কঠিন ব্যাপার ছিল। কমাণ্ডার আবুল কাশেম চাঁদ, ঢাকা প্রকৌশল বিশ্ববিদ্যালয়ের ছাত্র এ ব্যাপারে এগিয়ে এলো আর সমস্ত ব্যবস্থা সুষ্ঠু ভাবে সম্পন্ন করল। রাতের অন্ধকারে দুরপাল্লার কামানগুলো চালিয়াপাড়ায় স্থাপন করা হলো। এই ভারী অস্ত্রগুলোকে নৌকা থেকে নামিয়ে বালুচরের উপর দিয়ে টেনে নিয়ে নির্ধারিত স্থানে স্থাপন করা যে কি বিপজ্জনক এবং কঠিন ছিল তা লিখে বুঝানো যাবে না।

স্বাধীনতা যুদ্ধের আর এক অসম সাহসী সৈনিক নায়েব সুবেদার মান্নান। তার উপর ন্যস্ত ছিল ওয়াপদা ভবন ধ্বংস করার দায়িত্ব। ওখানে পাকিস্তানী অফিসাররা প্রমোদ বিলাসে মত্ত থাকতো। আমরা মাত্র দুটি রকেট লাঞ্চার তার দলকে দিতে পেরেছিলাম। কমাণ্ডার চাঁদের নেতৃত্বে বিভিন্ন দল গোরগাছা, রাজভিটা, তানাহাট পুলিশ স্টেশন এবং ব্রীজ অবস্থান আক্রমণের জন্য নির্দিষ্ট হলো। এদের অর্ধেকের সাথে ছিল ৩০৩ রাইফেল, কিছু পুরোনো স্টেনগান আর বাকিদের কাছে শুধুমাত্র গ্রেনেড। মূল বাহিনীর এই ছোট ছোট দলগুলোর নেতৃত্ব দিচ্ছিল খালেদ দুল, সুলায়মান, নূর আহম্মেদ আলো, আর নজরুল। বলবাড়ি পুলিশ স্টেশনের জন্য কোন দল পাঠানো হয়নি, কারণ আমাদের জানা ছিল শত্রুসেনারা রাতে সে অবস্থান ছেড়ে চলে আসতো। আক্রমণ পরিচালনার জন্য চালিয়াপাড়া আমি আমার হেড কোয়ার্টার স্থাপন করলাম। চিলমারীর দুই মাইল দক্ষিণে গাজীর চরকে আক্রমণকারী বাহিনীর আক্রমণের পূর্ব মুহূর্তের ঘাঁটি হিসেবে বেছে নেয়া হল।

গভীর রাত। ১টার সময় খবর এলো আমাদের সম্পূর্ণ বাহিনী আক্রমণস্থলের নিকটবর্তী ঘাঁটিতে পৌঁছে গেছে এবং যার যার নির্দিষ্ট আক্রমণস্থলের উদ্দেশ্যে যাত্রার প্রস্তুতি নিচ্ছে। গ্রাউন্ড সিট বিছিয়ে আমি ঘুমিয়ে পড়লাম এবং সাড়ে তিনটায় আমাকে জানানো হল কিছুক্ষণের মধ্যেই আমার বাহিনী শত্রুসেনার উপর ঝাঁপিয়ে পড়বে। নানা ভাবনা সেই স্বল্প সময়টুকুতে আমার মনে ভীড় জমালো। হাতিয়ারের অভাব, অল্পবয়সী ছেলেরা- এরা কি পারবে এই বিরাট আক্রমণে সাফল্য লাভ করতে? কি হবে ওখানকার জনসাধারণের, যখন আমরা চিলমারী ছেড়ে চলে আসবো। রাতে খুব কাছে থেকে রকেট লাঞ্চার দিয়ে ওয়াপদা ভবনের উপর আঘাত হানার সাথে সাথে সর্বাত্মক আক্রমণ শুরু হলো। সমস্ত শত্রুঘাটিতে ধ্বংসযজ্ঞ নেমে এলো। দূরপাল্লার কামান গুলো শত্রুসেনাদের গানবোটগুলোর সম্ভাব্য অবস্থানের উপর গোলা বর্ষণ করে চলেছে। কামানের গোলা গ্রেনেড, মেশিনগান আর ছোট অস্ত্রের আওয়াজে রাতের নিস্তব্ধতা ভেঙ্গে যেতে লাগলো। সকাল ৬টার মধ্যেই গোরগাছা, রাজভিটা, পুলিশ স্টেশন ও ব্রীজের অবস্থানগুলো আমাদের আয়ত্তে আসল, কিন্তু ওয়াপদা ভবনের আশেপাশের চলাচল আমাদের নজরে পড়ল। আমাদের একমাত্র নির্ভর রকেট লাঞ্চার দুটি শত্রু বাংকারগুলিকে নির্মূল করতে পারল না বটে, তবে ওয়াপদা ভবনে অবস্থানরত প্রচুর শত্রুসেনা খতম করতে সক্ষম হলো। শুধুমাত্র এ দুটি অস্ত্রের উপর নির্ভর করায় আমরা শত্রুর এই অবস্থানটি দখল করতে সক্ষম হলাম না। যেহেতু সম্পূর্ণভাবে শত্রুকে আঁকড়ে থাকতে হলো। কারণ একমাত্র রাতের অন্ধকারেই সফল পশ্চাদপসারণ সম্ভব। সকাল ৮টা। আমার কাছে খবর এলো চাঁদ আরো সাহায্য চাচ্ছে। মনে হলো অবস্থা সংকটজনক। সে লক্ষ করছে বলবাড়ি রেল স্টেশন থেকে শত্রুসেনারা নতুন আক্রমণের প্রস্তুতি নিচ্ছে। আমার ছোট্ট স্পীড বোটটি নিয়ে নদী পার হয়ে চালিয়াপাড়া থেকে গাজীর চরে গিয়ে পৌঁছালাম। সেখানে গিয়ে দেখলাম স্কোয়াড্রন লীডার হামিদুল্লাহ বন্দীদের কাছ থেকে খবর বার করার চেষ্টা করছেন। তার ব্যবস্থাপনা মন্দ ছিল না। যাওয়ার সাথে সাথে এক মগ গরম চা পেলাম। আরও জানলাম চাঁদকে সাহায্য করার মত কোন বাড়তি দল রাখা হয়নি। তৎক্ষণাৎ আমি আমার ছোট্ট রক্ষাকারী বাহিনী নিয়ে থানা অভিমুখে এগিয়ে গেলাম। ভাগ্যক্রমে আমাদের একটি এল-এম-জি ছিল। এই অস্ত্রটি সেদিন আমাদের ভীষণ উপকারে আসে। নানা দিক থেকে মাঝে মধ্যেই গোলাগুলি চলছিল। গ্রামবাসীরা যে যেদিকে পারছিল দৌড়াচ্ছিল। কেউ কেউ জয় বাংলা জয় বাংলা বলে চিৎকার করেছিল। থানার এক মাইলের মধ্যে চলে এসেছি, এমন সময় একটি ফেলে যাওয়া গরুর গাড়ি রাস্তার মাঝখানে পেলাম। গাড়িতে শুয়ে ছিল একজন মেয়েলোক। একটি হাত ভাঙ্গা, বুকের স্তন নেই। পাকিস্তানী মর্টার শেলের শিকার। তার বাচ্চা ছেলেটি মায়ের রক্তে মাখা। বসে বসে কাঁদছে। এই নিষ্পাপ শিশুটি মাকে ছেড়ে যেতে পারেনি। একজন গ্রামবাসীকে ডেকে জানলাম মেয়েটিকে হাসপাতালে নেয়া হচ্ছিল। থানার পাশেই হাসপাতাল। তার মাকে ছেড়ে যেতে পারেনি। আর ঐ দিক থেকেই গুলি আসছে। তাই মাকে ছেড়ে সবাই পালিয়েছে। আমি লোকটিকে গাড়ি চালিয়ে আমার সাথে আসতে বললাম। আমার সাথে থাকায় সে সাহস ফিরে পেলো। হাসপাতালে যখন পৌঁছলাম গুলি বর্ষণ তখন আরো তীব্রতর হয়েছে ঝাঁকে ঝাঁকে মেশিনগানের গুলি হাসপাতালের দেয়ালে আঘাত হানছে। ভাগ্যক্রমে হাসপাতালের ভেতর ভীত সন্ত্রস্ত অবস্থায় ডাক্তারকে পেলাম। আমি সেই হতভাগ্য মেয়েলোকটির ভার ডাক্তারের উপর ছেড়ে দিলাম,- জানি না আজ সে বেঁচে আছে কিনা। হাসপাতাল বের হয়েই দেখি চাঁদ দৌড়ে আসছে আমার দিকে। সে কাঁদছিল। আমাকে জানাল, তার দলের ছেলেরা ৭৬টি দখল করা অস্ত্র এবং প্রচুর গোলা বারুদ ফেলে থানার অবস্থান ছেড়ে চলে এসেছে। থাকে উৎসাহ দিয়ে আমরা এগিয়ে গেলাম পূর্ব অবস্থান পূণঃদখলের জন্য। মেশিনগানের এক ঝাঁক গুলি আমাদের উপর দিয়ে চলে গেল। আমি দেখতে পাচ্ছিলাম পাকিস্তানী সৈন্যরা প্রায় ১০০ গজ দূরে রেল লাইনের উপর অবস্থান নিয়েছে। বাঁশ ঝাড়ের আড়ালে আড়ালে আমরা এগিয়ে এবং শত্রু বাহিনীর একপাশে আমার রক্ষাকারী বাহিনীর এল-এম-জি টি স্থাপন করলাম। একনাগাড়ে গুলি করার পর কিছু পাকিস্তানী সেনা পড়ে গেল। বাকিরা তাদের অবস্থান ছেড়ে রেল লাইনের উপরে চলে গেল। ত্বরিত গতিতে আমরা রেল লাইন দখল করলাম। গুলি চালিয়ে আরো কিছু পলায়নপর পাকিস্তানী সৈন্য খতম হলো। কিছুক্ষণ পরই বলবাড়ি স্টেশনের অবস্থান থেকে শত্রুসৈন্যরা আমাদের উপর গুলি চালাল। আমরা পিছু হটে পুলিশ স্টেশনে অবস্থান নিলাম। সেখানে পাকিস্তানীদের তৈরী পরিখার অভাব ছিল না। দখল করা অস্ত্র এবং গোলা বারুদ গাজীরচরে পাঠানো হলো একটি ঘরে আমি দশ বস্তা চাল ও দুই বস্তা গম পেলাম। চেয়েছিলাম এগুলো গ্রামবাসীরা নিয়ে যাক, কিন্তু নেয়ার মত কেউ সেখানে ছিল না। বেশ কিছুক্ষণ পর আমি একজন বুড়ো লোককে পেলাম। আমি তাকে দরকার থাকলে কিছু চাল নিতে বললাম। কিছুক্ষণের মধ্যেই চারদিক থেকে লোকজন আসতে লাগলো। মনে হচ্ছিল তারা যেন মাটি ফুঁড়ে বের হচ্ছে। হট্টগোল শুরু হয়ে গেলো। ছেলে, বুড়ো, পুরুষ, মেয়েলোক সবাই কাড়াকাড়ি করছে যা পাচ্ছে তুলে নেয়ার জন্য। কয়েক মিনিটের মধ্যেই থানা ও থানার পাশের পুলিশের বাসাগুলো খালি হয়ে গেলো সে দৃশ্য ভোলার নয়।

রাতের অন্ধকার নেমে আসার সাথে সাথে আমি কিছু সংখ্যক মুক্তিযোদ্ধা রেখে প্রধান দলটি নিয়ে গাজীরচরে চলে এলাম। কিছু সংখ্যক মুক্তিযোদ্ধা রেখে আসার উদ্দেশ্য ছিল যাতে পাকিস্তানীরা আমাদের পিছু নিতে না পারে। যদিও আমরা ওয়াপদা ভবনের বাংকারগুলো এবং বলবাড়ি রেলওয়ে স্টেশনের অবস্থান সম্পূর্ণ ধ্বংস করতে পারিনি, তবুও পাকিস্তানী সেনাবাহিনী দারুনভাবে ক্ষতিগ্রস্ত হয়েছিল। অতি নিকট থেকে সম্পূর্ণভাবে ঘেরাও হয়েও শত্রুসৈন্যরা আত্মসমর্পণ করেনি। সত্যি তারা বীরত্বের সাথে যুদ্ধ করেছিল। আমরা জানতাম আমাদের চলে আসার পর ঐ এলাকার জনসাধারণের উপর পাকিস্তানীরা কি ভয়াবহ অত্যাচার চালাবে! কিন্তু আমাদের উপায় ছিল না। এই আক্রমণের উদ্দেশ্যই ছিল শত্রুকে অকস্মাত আঘাত হানা, যত বেশী সম্ভব শত্রুসেনা খতম করা, তাদের মনোবল ভেঙ্গে দেওয়া, অস্ত্র ও গোলা বারুদ দখল করা। আমরা সম্পূর্ণ সফল হয়েছিলাম।

আমরা চলে আসার দু’দিন পর পাকিস্তানীরা ঐ এলাকার নিরীহ, নিরস্ত্র গ্রামবাসীদের উপর নির্মম অত্যাচার চালায়। নিরস্ত্র জাতি এমনভাবে অত্যাচার সহ্য করেই বাংলার স্বাধীনতা এনেছে।

ওয়ারেন্ট অফিসার শফিউল্লার নেতৃত্বে যোগাযোগ বিচ্ছিন্নকারী দলটি অভূতপূর্ব সাফল্যের সাথে তাদের কাজ সম্পন্ন করে। তারা শুধু সড়ক ও রেল পথের ব্রীজগুলো ভেঙ্গে দিয়ে ক্ষান্ত হয়নি, জায়গায় জায়গায় রেলওয়ে লাইন এবং রাস্তা কেটে তারা সমান করে দেয়। বেশ কিছুদিনের জন্য এই যোগাযোগ ব্যবস্থা পাকিস্তানীরা ব্যবহার করতে পারেনি।

১৩ই অক্টোবর। বিপুল সংখ্যক যুদ্ধবন্ধী এবং প্রচুর অস্ত্র, গোলা বারুদ নিয়ে আমরা রৌমারী ফিরে এলাম। জনগণের আদালতে ওয়ালী মাহমুদ ও পাচু মিয়ার বিচার হলো। দেশপ্রেমিক হত্যা, রাজাকার বাহিনী সংগঠন এবং লুন্ঠনের অপরাধে তারা দোষী সাব্যস্ত হয় এবং তাদের মৃত্যুদন্ড দেওয়া হল। বহুসংখ্যক বাঙ্গালী রাজাকার মুক্তিযুদ্ধে যোগদান করে। ওয়ারেন্ট অফিসার শফিউল্লা, নায়েব সুবেদার মান্নান, চাঁদ,  দুলু, আলো সুলেমান, নজরুল এবং আরো অনেকের বীরত্ব এবং ত্যাগের কথা কোনদিনই ভোলা যাবে না। এরাই বাংলার সোনার ছেলে।

পাকিস্তান থেকে পালিয়ে এসে ১১নং সেক্টরের দায়িত্ব নিয়ে একটি জিনিস দেখে বার বার অবাক হয়েছি। দেখেছি প্রত্যয় আর দৃঢ়তায় সকালের সূর্যের মত হাজার তরুণ মুক্তিযুদ্ধে যোগ দেবার জন্য নির্বাচিত না হতে পেরে অতৃপ্তির ব্যাথা নিয়ে ফিরে গেছে। তারপর যুব শিবিরে অপেক্ষা করেছে দিনের পর দিন, কখন জীবন দেবার ডাক আসে। মহেন্দ্রগঞ্জ, মানকার চর, ডালু ও অন্যান্য সীমান্ত এলাকায় ওরা আমাকে ঘিরে ধরেছে। সবারই এক প্রশ্ন, আর কতদিন অপেক্ষা করব? একজন সৈনিক হিসেবে আমি বুঝতে পারি কখন মানুষ ভয়াবহ যুদ্ধকে সহজভাবে গ্রহণ করতে স্বতঃস্ফুর্তভাবে যুদ্ধে যোগ দেওয়ার দৃষ্টান্ত আর নেই। গণচীন থেকে শুরু করে ইন্দোচীনের স্বাধীনতা যুদ্ধ, কোনটাই বাংলাদেশের মুক্তিযোদ্ধাদের মত এ দৃষ্টান্ত রাখতে পারেনি। চীন ভিয়েতনাম, কিউবাতে মুক্তিযুদ্ধ সংগঠিত হয়েছে, ব্যাপক রাজনৈতিক ও সামরিক প্রস্তুতির সঙ্গে। সম্পূর্ণরূপে রাজনৈতিক ও সামরিক নেতৃত্ব ছাড়া বাংলার তরুণরা যেভাবে মুক্তিযুদ্ধে ঝাঁপিয়ে পড়েছে, যুদ্ধ ক্ষেত্রে শৌর্য ও আত্মত্যাগের পরিচয় দিয়েছে তার দৃষ্টান্ত পৃথিবীর কোন মুক্তিযুদ্ধের ইতিহাসে নেই। মুক্তিযোদ্ধারা এই ইতিহাস সৃষ্টি করেছে অন্য কেউ নয়। যদি কোন দল বা গোষ্ঠী এককভাবে মুক্তিযুদ্ধ তথা জনগনের এই বিজয়কে নিজের বলে করে তা হবে অবৈধ, মিথ্যা। পাকিস্তানী উপনিবেশিক শক্তির শোষণ এত তীব্র ছিল যে বাঙ্গালী জাতির জাতীয়তাবোধ মুক্তিযুদ্ধের প্রধান কারণ হবার প্রখরতা অর্জন করেছিল। জাতীয় শোষণ থেকে মুক্তি পাওয়ার তীব্র আকাঙ্ক্ষা আদেশের জনগণ তথা তরুণ সমাজকে মুক্তিযুদ্ধ শুরু করার শক্তি যুগিয়েছে। এ কৃতিত্ব জনগণের আর জনগণের যোদ্ধা তরুন সম্প্রদায়ের নিজস্ব।

আগষ্ট মাসে ১১নং সেক্টরের কার্য ভার গ্রহণ করার পর পাকিস্তানীদের ঘাঁটির উপর আমি কয়েকটি আক্রমণ পরিচালনা করি। এই আক্রমণগুলো চালাবার ফলে পাকিস্তানী রণনীতি সম্বন্ধে আমাদের একটি সুস্পষ্ট ধারণা জন্মে এবং সঙ্গে সঙ্গে মুক্তিযোদ্ধাদের দোষ গুনগুলোও প্রকাশ পায়। পাকিস্তানীরা সে সময় মুক্তিযোদ্ধাদের সম্ভাব্য প্রবেশ পথগুলো বন্ধ করার জন্য সীমান্তে শক্তিশালী ঘাঁটি গড়ে তোলে। এই ঘাঁটিগুলোকে সুরক্ষিত করার জন্য তারা ব্যাপকভাবে কাঁটা তারের বেড়া ও মাইন ব্যবহার করে। ঘাঁটিগুলোর ভিতর মজবুত বাংকার তৈরী করা হয়, যা তাদেরকে কামানের গোলা থেকেও বাঁচাতে পারে। ঘাঁটিগুলোতে নিয়মিত পাকিস্তানী সামরিক বাহিনী ছাড়াও বেশ কিছু সংখ্যক রাজাকার ও আলবদর রাখা হয়। সীমান্তবর্তী এই সুরক্ষিত ঘাঁটিগুলো ছাড়াও সড়ক ও যোগাযোগ কেন্দ্রগুলোকে রক্ষা করার জন্য বাংলাদেশের অভ্যন্তরে বিভিন্ন স্থানে পাকিস্তানী ঘাঁটি গড়ে ওঠে। দেশের অভ্যন্তরে গড়ে ওঠা ঘাঁটিগুলো ছিল অপেক্ষাকৃত কম সুরক্ষিত।

কামালপুর ছিল উত্তর সীমান্ত পাকিস্তানীদের একটি সুরক্ষিত ঘাঁটি। আগষ্ট মাসের মাঝামাঝি এই ঘাঁটির উপর আমরা দুবার প্রত্যক্ষ আক্রমণ চালাই। দুবারই মুক্তিযোদ্ধারা ঘাঁটির অভ্যন্তরে প্রবেশ করতে সক্ষম হয়, তথাপি তারা ঘাঁটিটি দখল করতে ব্যর্থ হয়। মুক্তিযোদ্ধারা যখনই ঘাঁটিতে প্রবেশ করতে সক্ষম হয়েছে সে সময়ই তাদের উপর পাকিস্তানীদের ব্যাপক ১২০ মিলিমিটার মর্টারের গোলা বর্ষিত হয়েছে। বকশীগঞ্জের পাকিস্তানী অবস্থান থেকে এই মর্টারের গোলা ছোঁড়া হত। শত্রুসেনারা মজবুত বাংকারের ভেতর থাকত বলে এই আক্রমণে তাদের কোন ক্ষতি হত না এবং অবস্থা বেগতিক দেখলেই তারা নিজ অবস্থানের উপর নিজ মর্টার দ্বারা গোলাবর্ষণ করত। ১৯৬৫ সালের ভারত-পাকিস্তান যুদ্ধে পাকিস্তানীরা এই রণনীতির কথা চিন্তা করে এবং মুক্তিযুদ্ধ চলাকালে তা ব্যাপকভাবে কাজে লাগায়। কামালপুর ঘাঁটির উপর দুটি আক্রমণ চালিয়ে আমি মুক্তিযোদ্ধাদের দোষগুলোকে সম্পূর্ণভাবে উপলব্ধি করি।

আমাদের মুক্তিযোদ্ধাদের দুর্বলতম দিক ছিল- রাজনৈতিক ও সামরিক নেতৃত্বের অভাব। যে রাজনৈতিক নেতৃত্ব মুক্তিযোদ্ধাকে মুক্তিযুদ্ধের প্রয়োজনীয়তা ও তার মূল লক্ষ্য অন্তরঙ্গ সাহচর্যের মাধ্যমে শিক্ষা দেয় তা কোন সময়ই ছিল না। রাজনৈতিক নেতৃত্বের অভাব দেশের অভ্যন্তরে প্রবেশ করে কিভাবে গণসংযোগ করতে হয় তা কোন সময়ই ছিলনা। এ জন্য অনেক ক্ষেত্রে দেখা গেছে, মুক্তিযোদ্ধাদের আচরণে তারা জনসমর্থন হারিয়েছে। দ্বিতীয়তঃ সামরিক নেতৃত্বের দূর্বলতা। কয়েক সপ্তাহের ট্রেনিং প্রাপ্ত মুক্তিযোদ্ধাদের মধ্য থেকে একজনকে নির্বাচিত করা হত নেতা। প্রায় ক্ষেত্রেই সামরিক জ্ঞানের অভাবে সংকট মুহূর্তে সে নেতৃত্ব দিতে ব্যর্থ হত। অবশ্য এই অল্প সময়ে সরবরাহ ও অস্ত্রের দিক থেকে প্রত্যক্ষ আক্রমণের ভূমিকা গ্রহণের উপযুক্ত হয়ে ওঠেন। আগষ্ট মাসের শেষের দিকে ১১নং সেক্টরের মুক্তিযোদ্ধাদের আমি নির্দেশ দিই শত্রুর শক্তিশালী ঘাঁটি আক্রমণ থেকে বিরত থাকো। শত্রুকে কৌশলে প্রলুব্ধ করে তার শক্তিশালী ঘাঁটি থেকে নির্ধারিত স্থানে বের করে আনো এবং হত্যা করো।

৭ এবং ১০ই সেপ্টেম্বরের অভিযানগুলো সুরক্ষিত কামালপুর ঘাঁটি থেকে শত্রু সৈন্যদের কৌশলে প্রলুব্ধ করে নির্ধারিত স্থানে বের করে এনে হত্যা করার সুন্দর উদাহরণ। এই অভিযানগুলো ১১নং সেক্টরের মুক্তিযোদ্ধাদের বহুদিন মনে থাকবে। গেরিলা যুদ্ধের ছাত্রদের জন্যেও এগুলো মূল্যবান শিক্ষণীয় বিষয় হয়ে থাকবে।

কামালপুরে শত্রু ঘাঁটি থেকে ৫০০ গজ পশ্চিমে ধানুয়া কামালপুর গ্রাম, দক্ষিণ  পশ্চিম ও দক্ষিণে ঘাসীর গ্রাম ও উঠানের পাড়া। ধানুয়া কামালপুর, ঘাসীর গ্রাম, আর উঠানের পাড়া এই গ্রামের সারি এবং কামালপুরের মাঝে বিস্তীর্ণ জলোমাঠ। শত্রুকে এই জলোমাঠে বের করে আনতে হবে। এই জলোমাঠই হবে তাদের মরণফাঁদ। এই উদ্দেশ্য সম্মুখে রেখে আমি ধানুয়া কামালপুর এবং ঘাসীর গ্রামে একটি নকল ব্যুহ রচনা করি। মুক্তিযোদ্ধা মাহফুজকে এই রক্ষা ব্যুহ গড়ে তোলার ভার দেয়া হয়। (বীর মুক্তিযোদ্ধা মাহফুজ পরবর্তীকালে একটি অভিযান পরিচালনা করতে গিয়ে শহীদ হন)। মাহফুজ রাতের অন্ধকারে গ্রামবাসীদের সহায়তায় বাংকার ও ট্রেঞ্চ তৈরী করে ধানুয়া কামালপুর ও ঘাসীর গ্রামে আশ্রয় নেয়।

কামালপুর থেকে সোজা দক্ষিণে চলে গেছে গুরুত্বপূর্ণ সড়ক, বকশীগঞ্জ- জামালপুর টাঙ্গাইল সড়ক। ঢাকা দখলের জন্য সর্বাত্মক আক্রমণে এই সড়কটির গুরুত্ব অপরিসীম। পাকিস্তানীর এই সড়কের গুরুত্ব উপলব্ধি করতো এবং সেজন্য তারা সড়কটির পাশে বিভিন্ন স্থানে মজবুত ঘাঁটি স্থাপন করেছিল। এই সড়ক ধরেই ১৬ই ডিসেম্বর ১১নং সেক্টরের বীর মুক্তিযোদ্ধারা সর্বপ্রথম ঢাকা প্রবেশ করে।

কামালপুরের শত্রু ঘাঁটিকে তার যোগাযোগ ব্যবস্থা থেকে বিচ্ছিন্ন করতে হবে। নকল রক্ষা ব্যুহ থেকে কামালপুর ও বকশীগঞ্জের মাঝের সড়কটিতে মুক্তিযোদ্ধারা এন্টি ট্যাংক মাইন স্থাপন করে। এই মাইন বিস্ফোরণে পাকিস্তানীদের ব্যাপক ক্ষতি হয়। আগষ্ট মাসের শেষের দিকেই পাকিস্তানীদের সরবরাহ ও সৈন্য বোঝাই নয়টি ট্রাক এতে ধ্বংস হয়। ৬ই সেপ্টেম্বর বিকাল বেলা ধানুয়া কামালপুর রক্ষা ব্যুহ গিয়ে মুক্তি বাহিনীর একটি দলকে উঠানের পাড়ার কাছে কামালপুর বকশীগঞ্জ সড়কের উপর এ্যামবুশ নেবার নির্দেশ দিই। সড়কের খুব কাছে গিয়ে কেমন করে অবস্থান নিতে হবে বারবার তার মহড়া দেয়া হয়। মাঝরাতে এ দলটি তাদের নির্দিষ্ট স্থানে গিয়ে এ্যামবুশ পাতে। তাদের উপর নির্দেশ ছিল যতক্ষণ পর্যন্ত এ্যামবুশ স্থলে শত্রু প্রবেশ না করে সে সময় পর্যন্ত তারা অপেক্ষা করবে। রক্ষা ব্যুহ থেকে মহেন্দ্রগঞ্জ ক্যাম্পে ফিরে এসে আমি আর একটি কোম্পানীকে অস্ত্র নিয়ে তৈরী থাকার নির্দেশ দিই। বামুনের পাড়া থেকে বনজঙ্গলে পূর্ণ পথ দিয়ে কামালপুর ঘাঁটিতে পৌঁছান যায়। ভোর সাড়ে চারটার সময় এই পথ দিয়ে এগিয়ে কামালপুর ঘাঁটি আক্রমণ করতে হবে। আমরা জানতাম কামালপুরের দিকে রওনা হবে। উঠানের পাড়ার কাছে মুক্তি বাহিনীর দলটি তাদের জন্য অপেক্ষা করছে। রাতের অন্ধকারে আমাদের চারটি তিন ইঞ্চি মর্টার বাম রোডের উত্তর পাশে স্থাপন করি। ভোর চারটা। বাম রোডের উপর বসে আছি। আক্রমণকারী দলটি কামালপুরের দিকে এগিয়ে গেছে। সারারাত আমরা কেউ ঘুমাতে পারিনি। আসন্ন সংঘর্ষের উত্তেজনায় আমরা সমস্ত অবসাদ ভুলে গেছি। ভোর হয়ে আসছে। আক্রমণকারী দলটি কামালপুর ঘাঁটিতে পৌঁছে গেছে। হঠাৎ তাদের তীব্র আক্রমণ ভোরের নিস্তব্ধতা ভেঙ্গে দিল। আমাদের মর্টারগুলো কামালপুর পশ্চিম অংশে গোলা নিক্ষেপ শুরু করল। কিছুক্ষণ পর সকালের আলোতে দেখা গেল বেশ কিছু মুক্তিযোদ্ধা কামালপুর ঘাঁটি অভ্যন্তরে প্রবেশ করতে সক্ষম হয়েছে। ঘাঁটির পূর্ব অংশ তাদের দখলে। ঘাঁটির পশ্চিম অংশের বাংকার থেকে ক্রমাগত মেশিনগানের গুলি আসতে থাকে এবং সঙ্গে সঙ্গে মর্টারের গোলা। অল্পক্ষণের মধ্যেই মুক্তিযোদ্ধারা পিছু হটতে বাধ্য হয়। এতে দুজন মুক্তিযোদ্ধা প্রাণ হারায় ও ১৭ জন আহত হয়। সকাল সাতটায় এ্যামবুশ স্থলে পাকিস্তানী সাহায্যকারী দলটির প্রথম ট্রাকটি এ্যামবুশকারী দলের স্থাপিত মাইন বিস্ফোরণে সম্পূর্ণরূপে ধ্বংস হয়। এতে বেশ কিছু সংখ্যক পাকিস্তানী সৈন্য নিহত ও আহত হয়। ধ্বংসপ্রাপ্ত ট্রাকটির পেছনেই ছিল একটি জীপ ও অপর একটি ট্রাক। এই গাড়ি দুটো থেকে শত্রুসৈন্যরা ত্বরিত নেমে রাস্তার পাশে অবস্থান নেয় ও এ্যামবুশকারী দলটির সাথে গুলি বিনিময় শুরু হয়। এতে আরো পাকিস্তানী সৈন্য নিহত হয়। বেলুচ রেজিমেন্টের মেজর আইয়ুব জীপ থেকে নেমে আসার সময় মুক্তিযোদ্ধাদের গুলিতে নিহত হয়। যখন এই গুলি বিনিময় চলছিল তখন একদল পাকিস্তানী সৈন্য কামালপুর ঘাঁটি থেকে পালিয়ে বকশীগঞ্জ যাচ্ছিল। এই পলাতক দলটি সে সময় এ্যামবুশকারী দলটির পেছনে এসে অবস্থান নেয় ও তাদের উপর গুলি চালায়। এতে ৬ জন মুক্তিযোদ্ধা শহীদ হন ও ৪ জন পাকিস্তানীদের হাতে ধরা পড়েন। এই আকস্মিক বিপর্যয়ে এ্যামবুশকারী দলটি তাদের এ্যামবুশস্থল পরিত্যাগ করতে বাধ্য হয়। এই বিপর্যয় না ঘটলে সেদিন একটি পাকিস্তানীও এ্যামবুশস্থল থেকে ফিরে যেতে পারত না। সামগ্রিক ভাবে এই অভিযোগটি ছিল একটি সফল অভিযান। অভিযান শেষে আনুমানিক ৩৩ জন পাকিস্তানী সৈন্য নিহত হয়েছে বলে মুজিবনগরে খবর পাঠাই। রেডিও পাকিস্তান ঢাকা থেকে সেদিনের রাতের খবরে বলা হয় যে শেষ রাতে দুই ব্যাটালিয়ন ভারতীয় সৈন্য পাকিস্তান সীমান্ত ঘাঁটি কামালপুর আক্রমণ করে। স্বল্প সংখ্যক পাকিস্তানী সৈন্য এই আক্রমণ প্রতিহত করে এবং ভারতীয় সৈন্যদের পেছনে হটিয়ে দেয়। এতে ৩০০ ভারতীয় সৈন্য নিহত হয় ও ৬৭ জন পাকিস্তানী সৈন্য শহীদ হয়। এখবর শোনার পর আমরা খুবই উল্লসিত হয়ে উঠি। নিঃসন্দেহে এই অভিযানে আমরা শত্রুকে প্রলুব্ধ করে নির্দিষ্ট স্থানে এনে বিপুল সংখ্যায় হত্যা করতে সক্ষম হয়েছিলাম।

১০ই সেপ্টেম্বর অভিযানটি ও শত্রুকে কামালপুর ঘাঁটি থেকে বের করে আনার একটি সুন্দর কাহিনী। আমি লক্ষ্য করেছি মুক্তি বাহিনীর আক্রমণের পরপরই পাকিস্তানী সৈন্যরা বেপরোয়া হয়ে উঠতো। বাংলাদেশের ভেতর মুক্তি বাহিনী তাদের কোন ক্ষতিসাধন করতে পারে এই ধারণা তারা স্থানীয় জনসাধারণকে দিতে চাইত না। তারা সবসময় এ কথা প্রমাণ করতে চাইত যে, তারা অসীম শক্তির অধিকারী এবং পাকিস্তানকে তারা টিকিয়ে রাখবেই। তাদের এই মানসিকতার জন্য আমি নিশ্চিত ছিলাম যে এবার তারা আমাদের ধানুয়া কামালপুর ও ঘাসীর গ্রাম অবস্থানগুলোয় আক্রমণ করবে। ৭ তারিখ দুপুর থেকে আমরা পাকিস্তানী সৈন্যদের কামালপুর-বকশীগঞ্জ সড়কটি ব্যবহারের অবাধ সুযোগ দিই। এসময় তারা কামালপুরে অবস্থানরত ভীত সন্ত্রস্ত পাকিস্তানী সৈন্যদের সরিয়ে নতুন সৈন্য নিয়ে আসে। আমিও তাই চেয়েছিলাম। ৮ তারিখ বিকাল বেলা মেজর জিয়াউর রহমানের ব্রিগেডিয়ার প্রথম বেঙ্গল রেজিমেন্টের একটি কোম্পানী মহেন্দ্রগঞ্জে নিয়ে আসি। প্রথম বেঙ্গল রেজিমেন্টের অধিনায়ক ছিলেন মেজর জিয়াউদ্দিন। ৯ তারিখ ভোর বেলা মেজর জিয়াউদ্দিনকে আমি ধানুয়া কামালপুর ও ঘাসীর গ্রামের অবস্থানে যাই। কামালপুর ঘাঁটি থেকে বের হয়ে এসে পাকিস্তানী সৈন্যরা ঘাসীর গ্রামের অবস্থানের উপর আক্রমণ চালাবে বলে আমি ধারণা করি। এই অবস্থানকে মজবুত করার জন্যই প্রথম বেঙ্গল রেজিমেন্টের কোম্পানীটিকে সেখানে রক্ষা ব্যুহ তৈরী করার নির্দেশ দেই। কোম্পানী কমাণ্ডার ছিলেন ক্যাপ্টেন পাটোয়ারী (বর্তমানে মেজর ও প্রথম বেঙ্গল রেজিমেন্টের অধিনায়ক)। ৯ ও ১০ তারিখ রাতে কোম্পানীটি নিজ অবস্থান নেয়। সে রাতেই মুক্তিযোদ্ধারা কামালপুর-বকশীগঞ্জ সড়কে এন্টি ট্যাংক ও এন্টি পার্সোনাল মাইন স্থাপন করে। সে সময় থেকে তারা ছোট ছোট দলে সড়কটির পাশে পেট্রোলিংও শুরু করে দেয়। কামালপুরের পূর্ব পাশেও একটি মুক্তিবাহিনী কোম্পানী নিয়োজিত করা হয়। তাদেরকে নির্দেশ দেয়া হয় বকশীগঞ্জ থেকে কোন সাহায্যকারী দল আসলে তাদের বাধা দেয় এবং কামালপুর থেকে যদি কোন সৈন্য বের হয়ে যায় তাদের হত্যা করা।

১০ তারিখ ভোর বেলা থেকেই আমরা কামালপুর ঘাঁটিকে সম্পূর্ণরূপে অবরুদ্ধ করে ফেলি। সরবরাহ বন্ধ, সড়ক যোগাযোগ বন্ধ, শত্রু জন্য কেবল দুটি পথ খোলা রয়েছে- হয় রাতের অন্ধকারে ছোট ছোট দলে পলায়ন করা অথবা একত্রিতভাবে আমাদের অবস্থানে আক্রমণ করা। দ্বিতীয় সম্ভাবনাটাই ঘটবে বলে আমি ধরে নিয়েছিলাম। এই আক্রমণ আসবে ১০ ও ১১ সেপ্টেম্বর রাতে। ১০ তারিখ ভোর বেলা আমি ক্যাপ্টেন পাটোয়ারী রক্ষা ব্যুহ করি। রাতারাতি বেশ কতকগুলো বাংকার তৈরী করে তাদের অবস্থানকে মজবুত করে তুলেছে। তাদের অবস্থানের সামনে থেকেই জলোমাঠটির শুরু। পানির গভীরতা এক ফুট থেকে তিন ফুট। শত্রু একশত গজের মধ্যে আসলে গুলিবর্ষণ করার নির্দেশ দেয়া হয়। আমি স্থির নিশ্চিত ছিলাম যে এবার আমরা বেশ কিছু সংখ্যক সৈন্য নিধন করতে সক্ষম হবো। এর সাথে সাথে কামালপুর ঘাঁটিও আমাদের দখলে আসতে পারে। শত্রুসৈন্যরা কামালপুর ঘাঁটি থেকে বের হয়ে এসে যখন আক্রমণ চালাবে, তখন সম্পূর্ণ কিংবা আংশিক পরিত্যক্ত কামালপুর ঘাঁটিটি দখলের জন্য বেশি কিছু সংখ্যক মুক্তিযোদ্ধার প্রয়োজন হবে।

এজন্য আমি এক কোম্পানী মুক্তিযোদ্ধাকে মহেন্দ্রগঞ্জে ক্যাম্পে তৈরী হওয়ার নির্দেশ দিই। নিরাপত্তার খাতিরে এই কোম্পানীকে কি কাজ করতে হবে তা জানতে দিইনি। সে সময় সীমান্ত এলাকায় ছড়িয়ে ছিল বিভিন্ন শ্রেণীর লোক। নিরাপত্তা বজায় রাখা তখন একটি দুরূহ ব্যাপার।

সন্ধ্যার পূর্বে কোন আক্রমণ পরিচালিত হবে না বলে আমি ধরে নিয়েছিলাম। আরও বেশ কয়েক ঘন্টা সময় হাতে রয়েছে। তাই দুপুর বেলা মহেন্দ্রগঞ্জ থেকে ১৮ মাইল দূরে মানকার চর সাবসেক্টরের দিকে রওনা হয়ে যাই- অপর একটি মুক্তিবাহিনী দলকে তাদের অভিযান সম্পর্কে নির্দেশ দেওয়ার জন্য। মানকার চরে পৌঁছার সঙ্গে সঙ্গে আমি খবর পাই যে, ধানুয়া ও ঘাসী গ্রামে আমাদের অবস্থানগুলো পাকিস্তানীরা আক্রমণ করছে। এ খবর পেয়েই আমি মহেন্দ্রগঞ্জ ফিরে আসি। বেলা তখন সাড়ে চারটা। ক্যাম্পে পৌঁছে যে কোম্পানীটিকে তৈরী থাকার নির্দেশ দিয়েছিলাম তাদের খোঁজ করি। আমার অনুপস্থিতিতে পাকিস্তানী আক্রমণের খবর পেয়ে এই কোম্পানীটিকে আমাদের অবস্থানগুলোর সুদৃঢ় করার জন্য প্রেরণ করা হয়। কোম্পানীটিকে এভাবে পাঠাবার ফলে আমার পরিকল্পনার আংশিক বানচাল হয়ে যায়। সেই সময় কিছু সংখ্যক মুক্তিযোদ্ধা নিয়ে কামালপুর ঘাঁটিটি আক্রমণ করলে তা সহজেই দখল করা যেতো।

কামালপুর ঘাঁটি আক্রমণের কোন উপায় না দেখে আমি ধানুয়া কামালপুরের দিকে রওনা হয়ে যাই। পথে দেখি ছোট ছোট দলে প্রথম বেঙ্গল রেজিমেন্টের জোয়ানরা মহেন্দ্রগঞ্জ ক্যাম্পের দিকে ফিরে আসছে। তাদেরকে পূর্বস্থানে ফিরে যাওয়ার নির্দেশ দিয়ে আমি ঘাসীর গ্রামে পৌঁছি। তখন প্রায় সন্ধ্যা। পৌঁছে দেখি বেঙ্গল রেজিমেন্টের কোম্পানীটি বিশৃঙ্খলভাবে তাদের অবস্থান ছেড়ে পালিয়ে গেছে। ক্যাপ্টেন পাটোয়ারী একজন সঙ্গীসহ তখনও সেখানে রয়ে গেছেন। জলোমাঠটির মাঝামাঝি জায়গা থেকে তখনও পাকিস্তানী সৈন্যরা তাদের নিহত ও আহত সৈন্যদেরকে নিয়ে যেতে ব্যস্ত। ধানুয়া কামালপুরের অবস্থানে মুক্তিযোদ্ধারা তখনও অটুট রয়েছে।

সেদিন বেলা আড়াইটার সময় আমার মহেন্দ্রগঞ্জ ক্যাম্প ছেড়ে যাওয়ার পরপরই কামালপুর থেকে আনুমানিক দুই কোম্পানী সৈন্য আক্রমণ ধারা রচনা করে ঘাসীর গ্রামের দিকে এগোতে থাকে। প্রথম বেঙ্গল রেজিমেন্টের কোম্পানীটি উত্তেজনার বশবর্তী হয়ে নির্দিষ্ট স্থানে শত্রু আসার পূর্বেই গুলিবর্ষণ শুরু করে। পাকিস্তানী সৈন্যরা এই গুলিবর্ষণ উপেক্ষা করে নানা যুদ্ধাস্ত্র সহকারে বেপরোয়া ভাবে এগোতে থাকে। তাদের পালটা গুলিতে প্রথম বেঙ্গল রেজিমেন্টের একজন নায়েক সুবেদার ও অপর একজন জোয়ান নিহত হন। সে সময় পেছন দিকে কেউ চিৎকার করে বলে যে, বকশীগঞ্জ থেকেও সৈন্যদল তাদের আক্রমণ করতে আসছে। এতে কোম্পানীটিতে চরম বিশৃঙ্খলা দেখা দেয় এবং তারা নিজ স্থান ছেড়ে পলায়ন করে। এসময় ধানুয়া কামালপুরের দক্ষিণ দিকে ছিল আমাদের একটি এল-এম-জি। এই এল-এম-জি’র কোনাকুনি গোলা বর্ষণে বহুসংখ্যক আক্রমণরত পাকিস্তানী সৈন্য নিহত হয় এবং শেষ পর্যায়ে তারা হটতে বাধ্য হয়। যে মুক্তিযোদ্ধা এল-এম-জি চালাচ্ছিল, উত্তেজনা বশত সে এল-এম-জি’র ব্যারেলটি বাম হাতে চেপে ধরে রাখে। এতে তার হাতের তালু সম্পূর্ণরূপে পুড়ে যায়। বিপুল সংখ্যক পাকিস্তানী সৈন্য হত্যা এবং আক্রমণকারী বাহিনীকে পিছু হটিয়ে দেওয়ার কৃতিত্ব তারই। সন্ধ্যার পর ক্যাপ্টেন পাটোয়ারীকে আমি নির্দেশ দিই তার কোম্পানীটিকে পূর্বস্থানে ফিরিয়ে নিয়ে যেতে। রাত ন’টার সময় বোঝা গেল কোম্পানীটির মনোবল ভেঙ্গে গেছে। তাই তাদের ঘাসীর গ্রামে ফিরিয়ে নিয়ে যাওয়া ঠিক হবে না। তাদের জায়গায় পাঠানো হল আর একটি মুক্তিবাহিনী কোম্পানী। এই অভিযানটিতে যদিও আমাদের অনেক ভুল-ত্রুটি হয়েছে তথাপি পরিকল্পনার দিক থেকে এর মূল্য অপরিসীম। এই অভিযানকে একটি সুপরিকল্পিত এ্যামবুশও বলা চলে। শত্রুকে প্রলুব্ধ করে জলোমাঠটিতে এনে বিপুল সংখ্যায় হত্যা করতে আমরা সমর্থ হয়েছিলাম। এই অভিযানটির পর মুক্তিযোদ্ধাদের সাহস ও আত্মনির্ভরতা বহুগুণ বেড়ে যায়। হত্যা কথাটি আমি বারবার করেছি। অবশ্য নিয়মিত যুদ্ধে এই শব্দটির বিশেষ ব্যবহার নেই। শত্রুকে পরাজিত করাই মূল উদ্দেশ্য। গেরিলা যুদ্ধে চিহ্নিত শত্রু মানবিক প্রশ্নে বড় অপরাধী। হত্যাই তার যোগ্য শাস্তি।

১১ নং সেক্টর ছিল বাংলাদেশের বৃহত্তম সেক্টর।ময়মনসিংহ জেলা, টাঙ্গাইল জেলা এবং রংপুর জেলার গাইবান্ধা মহকুমা নিয়ে গঠিত হয় এই সেক্টর। ভারতীয় সীমান্ত এলাকার ভারতীয় সিকিউরিটি পোস্ট মাইনকারচর থেকে মহেশখোলা পর্যন্ত এটি বিস্তৃত ছিল। ময়মনসিংহ জেলার প্রায় সম্পূর্ন এলাকা ২৪ শে এপ্রিল পর্যন্ত মুক্তিবাহিনীর নিয়ন্ত্রণে ছিল। যদি তৎকালীন সামরিক নেতৃবৃন্দ সুষ্ঠুভাবে উপলব্ধি করতে পারতেন তাহলে এই এলাকা মুক্তিযুদ্ধে আরও বৈশিষ্ট্যপূর্ণ ভূমিকা নিতে পারতো। কিন্তু এপ্রিল মাসের মাঝামাঝি মুক্তিসেনারা তাড়াতাড়ি এলাকা ছেড়ে চলে যায় এবং পাক সেনারা স্থান দখল করে। নেতৃত্বহীন মুক্তিযোদ্ধারা ভারতের পথে পা বাড়ায় এবং বেশীরভাগ লোক ভারতের ডালু এবং মহেন্দ্রগঞ্জে সমবেত হয়। তাদের মধ্যে কেউ কেউ দেশের অভ্যন্তরে অবস্থান করে উল্লেখযোগ্যভাবে দখলদার বাহিনীর বিরুদ্ধে প্রতিরোধ গড়ে তোলে। এদের মধ্যে টাঙ্গাইলের কাদের সিদ্দিকী,ময়মনসিংহের ভালুকার আফসার উদ্দিন এবং সিরাজগঞ্জের লতিফ মির্জার নাম উল্লেখযোগ্য। এই সেক্টরে সবচেয়ে গুরুত্বপূর্ণ কামালপুর,জামালপুর,টাঙ্গাইল-ঢাকা রোড। ঢাকা সড়ক ঢাকা আক্রমণের জন্য অত্যন্ত জরুরি পথ। এই সেক্টরের সামরিকগুরুত্ব প্রাথমিক অবস্থায় ভারতীয় বা বাংলাদেশ সেনাবাহিনীর সামরিক নেতৃবৃন্দ কেউই উপলব্ধি করেননি। যার ফলে এই সেক্টর সর্বদা ৭১ সনের জুন মাস পর্যন্ত অবহেলিত ছিল। আগষ্ট মাসের পূর্ব পর্যন্ত এই সেক্টর একজন ভারতীয় অফিসার ব্রিগেডিয়ার সান্তসিংহের পরিচালনাধীন ছিল। এবং কোন বাঙ্গালী অফিসারকে সেক্টর কমান্ডার নিযুক্ত করা হয়নি। ব্রিগেডিয়ার সান্ত সিংহ সেক্টরকে নিম্নলিখিত সাব-সেক্টরে বিভক্ত করেন(ক)মাইনকারচর(খ)মহেন্দ্রগঞ্জ (গ)পুরাখাশিয়া (ঘ)ঢালু (ঙ) বাগমারা (চ)শিববাড়ি ও (ছ) মহেশখোলা। 

ভারতীয় সীমান্তরক্ষী বাহিনীর অধিনায়করাই সাবসেক্টর কমান্ডার ছিলেন। এই সমগ্র সাব-সেক্টরের অধীনে দেশের অভ্যন্তরে কোন উল্লেখযোগ্য যুদ্ধ হয়নি।যুদ্ধ সাধারনতঃ সীমান্ত এলাকাতেই সীমাবদ্ধ ছিল। দূর্ভাগ্যবশত, তাদের নেতৃত্বে মুক্তিযোদ্ধারা দেশের অভ্যন্তরে সাব-সেক্টর কমান্ডারদের উস্কানিতে ডাকাতি,রাহাজানি ও লূটতরাজ করছে বলে একটি সাংঘাতিক বদনাম রটে যায়। গেরিলা যুদ্ধে স্থানীয় জনসাধারণের সমর্থনে প্রয়োজনীয়তা ব্রিগেডিয়ার সান্ত সিং অনুধাবন করতে ব্যর্থ হওয়ায় দেশের অভ্যন্তরে উল্লেখযোগ্য প্রতিরোধ আন্দোলন গড়ে তোলা সম্ভব হয়নি। অন্যপক্ষে পাকিস্তান দখলদার বাহিনী নিজেদের ক্ষমতা সুদূঢ়রুপে প্রতিষ্ঠিত করে। সমস্ত প্রবেশ পথ বন্ধ করার জন্য সীমান্তের সর্বত্র‍্য তারা সুদূঢ় ঘাঁটি নির্মাণ করে। তারা এই সুযোগে রাজাকার ও আলবদর নামে প্যারামিলিটারী বাহিনী গঠন করতে সক্ষম হয়। এই অসুবিধা থাকা সত্বেও রংপুর জেলা সম্পূর্ন রৌমারী থানা এবং জামালপুরের দেওয়ানগঞ্জের বেশিরভাগ এলাকা সবসময়ে মুক্তিবাহিনীর অধীন ছিল।এই এলাকা ছিল বাংলাদেশের সবচেয়ে বৃহত্তম মুক্ত এলাকা।এই সেক্টরের অধীনে ভারতীয় বাহিনী মুক্তিবাহিনীর জন্য একটি ট্রেনিং স্কুল খোলে।ব্রিগেডিয়ার সান্ত সিং এই সেক্টর ছাড়া ও ট্রেনিং এর দেখাশোনা করতেন। সীমান্ত এলাকার বিভিন্ন জায়গায় যুব শিবিরও স্থাপন করা হয়। এই শিবিরগুলি ট্রেনিং স্কুলের জন্য মুক্তিযোদ্ধা সরবরাহ করতো। জুন মাসের মাঝামাঝি সময়ে মেজর (বর্তমানে কর্ণেল) জিয়াউর রহমান ইষ্ট বেঙ্গল রেজিমেন্টের তিনটি ব্যাটালিয়ান নিয়ে ১১ নং সেক্টরে আসেন এবং তাঁকে প্রথম নিয়মিত ব্রিগেড গঠন করার দায়িত্ব দেয়া হয়। তিনি অতি সংক্ষিপ্ত সময়ে ব্রিগেড গঠন করেন,যা পরে জেড ফোর্স নামে পরিচিত হয়। ঐ সময়ে মুক্ত এলাকা রৌমারী পাকিস্তানী বাহিনীর হুমকির সম্মুখীন হয় এবং তিনি তাঁর দুটি ব্যাটালিয়ানকে রৌমারী রক্ষায় নিযুক্ত করেন। 'জেড' ফোর্স গঠিত হবার অল্প সময় পরে মেজর জিয়াউর রহমান কতিপয় দুঃসাহসিক অভিযান চালান যা স্বাধীনতা যুদ্ধের সবচেয়ে গৌরবোজ্জ্বল অংশের দাবি করতে পারে। 


আগষ্ট মাসের শুরুতে মেজর আবু তাহের মুক্তিবাহিনীর সমন্বয়কল্পে সফরে বের হয়ে এই সেক্টরে আগমন করেন। এই এলাকায় অভিযানের গুরুত্ব উপলব্ধি করে তিনি এই সেক্টরে থাকার সিদ্ধান্ত নেন এবং বাংলাদেশ সেনাবাহিনীর সদর দফতর থেকে তাঁকে সেক্টর কমান্ডার নিযুক্ত হয়ে তিনি কামালপুর, জামালপুর,টাংগাইল এবং ঢাকা সড়কের উপর বিশেষ গুরুত্ব দেন। এর উপর ভিত্তি করে কামালপুরের বিপরীতে ভারতে মহেন্দ্রগঞ্জে এই সেক্টরের সদর দফতর স্থাপন করেন। এখান থেকে তিনি কতিপয় বিখ্যাত আক্রমণ অভিযান পরিচালনা করেন যা বিস্তারিত উল্লেখ করা যেতে পারে। এর মধ্যে চিলমারীর যুদ্ধ,কামালপুরের যুদ্ধ,তেরীখারীন যুদ্ধ,বাহাদুরাবাদ যুদ্ধ,দেশের অভ্যন্তরে টাংগাইলের জাহাজ মারার যুদ্ধ, সরিষাবাড়ি যুদ্ধ,রংপুর অভিযান এবং নেভাল কমান্ডো অভিযান উল্লেখযোগ্য। 

আগষ্ট মাসের শেষ দিকে এবং সেপ্টেম্বর মাসের প্রথম দিকে এই সেক্টরের সমস্ত সেক্টর ট্রুপস,মুক্তিযোদ্ধা এবং জেড ফোর্স নিয়ে বাংলাদেশের অভ্যন্তরে প্রবেশের প্রস্তুতি এবং পরিকল্পনা করা হয়েছিল যাতে দেশের অভ্যন্তরে গণযুদ্ধের রুপ দেওয়া যায়। তারপর স্বাভাবিকভাবে ঢাকা অভিযানের পরিকল্পনা করা হয়েছিল। এজন্য অন্যান্য সেক্টরেও ভারতীয় এলাকা ত্যাগ করে বাংলাদেশে প্রবেশ করার পরিকল্পনা করা হয়েছিল। সেই অনুযায়ী মেজর জিয়াউর রহমান যুদ্ধের পরিকল্পনা তৈরি করেন, যা লেঃ জেনারেল অরোরা ও অন্যান্য ভারতীয় সামরিক উচ্চ অফিসারবৃন্দ কর্তৃক খুব প্রশংসিত হয়েছিল। সেপ্টেম্বরের প্রথম দিকে মুজিব নগরে সেক্টর কমান্ডার বাংলাদেশের অভ্যন্তরে প্রবেশের জন্য প্রস্তুত ছিলেন না। যার ফলে সে পরিকল্পনা গ্রহণ করা হয়নি। পক্ষান্তরে সকলকে বিস্মিত করে কর্ণেল জিয়াকে তার 'জেড ' ফোর্স সহ এই সেক্টর থেকে সিলেট পাটিয়ে দেওয়া হয়। 'জেড'ফোর্সের এই স্থানান্তর ১১নং সেক্টরের জন্য ছিল সবচেয়ে মারাত্মক আঘাত। মুক্ত এলাকা প্রতিরক্ষা ব্যতীত মুক্তিযুদ্ধ দ্রুতগতিতে দেশের অভ্যন্তরে বিস্তার লাভ করতে পারেনা।জেড ফোর্স চলে যাবার পরে এই সেক্টরে মাত্র ২ জন নিয়মিত অফিসার অবস্থান করেন-স্কোয়াড্রন লীডার হামিদুল্লাহ ও লেঃমান্নান।নানা অসুবিধা থাকা সত্ত্বেও এই সেক্টর উল্লেখযোগ্য অপারেশনে অংশগ্রহণ করে। 

১৫ ই নভেম্বর আমি ১১ নং সেক্ট্ররে পৌঁছি এবং মেজর তাহেরের অবর্তমানে অস্থায়ীভাবে সেক্টরের যুদ্ধ পরিচালনার দায়িত্বভার গ্রহণ করি। সেক্টর হেডকোয়ার্টারে পৌঁছে আমি সেক্টরের গুমোট, নির্জীব অনিশ্চয়তার মধ্যে মুক্তিবাহিনীর ছেলেদের দেখতে পাই। মুক্তিবাহিনীর ছেলেরা তাদের নেতাকে হারিয়ে নিরুৎসাহিত হয়ে পড়েছিল। আমি এসে হেডকোয়ার্টার সাব সেক্টরের মহেন্দ্রগঞ্জে মুক্তিযোদ্ধাদের সাথে সাক্ষাৎ করি। বিস্তারিত যুদ্ধের অবস্থা অবলোকনের পর আমি কর্মপদ্ধতি স্থির করি এবং আক্রমণাত্মক অভিযান পরিত্যাগ করে অবরোধমূলক অভিযান পরিচালনার জন্য ভারতীয় নেতৃবৃন্দের কাছে পরামর্শ পাঠাই। সমগ্র সীমান্ত এলাকাতে অভিযান শুরু করে।

১৩ নভেম্বর ২৩ তারিখ দিবাগত রাতে কামালপুরে অবরোধ করা হয় এবং পাকিস্তানের অন্যতম শক্তিশালী ঘাঁটি কামালপুরকে তাদের মূল বাহিনী থেকে যোগাযোগ বিচ্ছিন্ন এবং রসদ বন্ধ করে দেয়া হয়। এই অবস্থায় ১১ দিন অবরুদ্ধ থাকার পর ৪ঠা ডিসেম্বর বিকাল ৩ টার সময় কামালপুর মুক্তিবাহিনীর কাছে আত্মসমর্পণ করে।নিয়মিত বাহিনীর ২২০ লোক এবং বিপুল অস্ত্র শস্ত্রসহ পাকসেনারা বন্দী হয়।এই অবরোধ চলাকালে তারা ১১ দিনের মধ্যে ৭ দিন বাইরে আসার চেষ্টা করলে বিপুল বাধার সম্মুখীন হয়ে অপরিসীম ক্ষয়ক্ষতি স্বীকার করে ফিরে যেতে বাধ্য হয়েছিল।তিনদিন কামালপুর থেকে মুক্তিবাহিনীর অবরোধ ভেঙ্গে পাকবাহিনী বের হয়ে যাবার চেষ্টা করলে অনেক ক্ষয়ক্ষতি স্বীকার করে ৪ঠা ডিসেম্বর আত্মসমর্পণ করতে বাধ্য হয়। কামালপুরের পতন হওয়ার সঙ্গে সঙ্গে পাকবাহিনী ময়মনসিংহের মেঘালয় সীমান্তের সব এলাকাতে মনোবল হারিয়ে ফেলে এবং দ্রুত পশ্চাদপসারণ করে জামালপুর,ময়মনসিংহ ও নেত্রকোনায় মুক্তিবাহিনীর অভিযোগ করার জন্য সমবেত হয়। 

১১নং সেক্টরের যুদ্ধের পরিকল্পনাঃ নভেম্বর মাসের ১৮ তারিখ ভারতীয় ৯৫ তম মাউন্টেন ব্রিগেডের ব্রিগেডিয়ার ক্লেয়ার, ভারতীয় এবজা সেক্টরের ব্রিগেডিয়ার সাম সিং এবং ভারতীয় পূর্বাঞ্চলীয় কম্যুনিশনের অধিনায়ক মেজর জেনারেল ভগৎ সিং এবং ভারপ্রাপ্ত অধিনায়ক হিসাবে আমার সমন্বয়ে জামালপুর,ময়মনসিংহ নেত্রকোনা প্রভৃতির সম্ভাব্য হামলার পরিকল্পনা করা হয়েছিল।

স্কোয়াড্রন লীডার হামিদুল্লার নেতৃত্বে রংপুর জেলার গাইবান্ধা দখল করার পরিকল্পনা করা হয়। সাবসেক্টর মহেন্দ্রগঞ্জ এবং পুরাখাশিয়ায় ভারতীয় মাউন্টেন ব্রিগেডের সহায়তায় জামালপুর দখল করার পরিকল্পনা করা হয়। সেই পরিকল্পনা অনুযায়ী দেওয়ানগঞ্জ থানার হাতিবান্ধায় নিয়োজিত প্রায় ১০০০ মুক্তিযোদ্ধা লেঃ শামসুল আলমের নেতৃত্বে দেওয়ানগঞ্জ ও ইসলামপুর হয়ে জামালপুরের পশ্চিমে ব্রক্ষ্মপুত্র নদ থেকে জামালপুর জগন্নাথগঞ্জ রেল ট্র‍্যকে পর্যন্ত অবরোধ করার দায়িত্ব দেয়া হয়। পুরাখাশিয়া সাবসেক্টরের প্রায় ১০০০ মুক্তিযোদ্ধা লেঃ আসাদুজ্জামানের নেতৃত্বে ভায়াডাঙ্গা,নালিতাবাড়ি, নখলা, নুরুন্দা হয়ে জামালপুরের দক্ষিণে জামালপুর - জগন্নাথগঞ্জ রেলসড়ক থেকে জামালপুর টাঙ্গাইল সড়ক পর্যন্ত অবরোধ করার দায়িত্ব দেয়া হয়। মহেন্দ্রগঞ্জ সাবসেক্টরের অন্য হাজারের একটি দলকে লেঃ মিজানুর রহমানের নেতৃত্বে ভারতীয় ৯৫ তম ব্রিগেডের অগ্রভাগে কামালপুর,বক্সিগঞ্জ ও ঝগড়ারচর হয়ে ব্রক্ষ্মপুত্র নদের উত্তর থেকে জামালপুর শহর অবরোধ করার দায়িত্ব দেওয়া হয়। আমার নেতৃত্বে সেক্টরের মূল বাহিনীকে কামালপুর,বক্সিগঞ্জ, শ্রীবর্দি, শেরপুর প্রভৃতি এলাকার শত্রু অবরোধ প্রতিহত করে নান্দিনা হয়ে জামালপুরের পূর্ব দিকে অবরোধ করার দায়িত্ব দেওয়া হয়।এখানে উল্লেখযোগ্য যে জামালপুর থেকে ১২ মাইল পূর্বে লাহিড়ীকান্ধা এবং কানিল নামক স্থানে ঢাকা,ময়মনসিংহ থেকে রেলপথে এবং সড়কপথে শত্রু রিইনফোর্সমেন্ট প্রতিহত করার জন্য সার্জেন্ট ভূইয়ার নেতৃত্বে রেল ও সড়ক পথে জামালপুরের সাথে ঢাকা ও ময়মনসিংহের যোগাযোগ বিচ্ছিন্ন করার জন্য প্রায় ৫০০ মুক্তিযোদ্ধা পাঠান হয়। এবং বাকী ১৫০০ মুক্তিযোদ্ধা জামালপুরের দক্ষিণ- পুর্বে ব্রক্ষ্মপুত্র নদ থেকে টাঙ্গাইল সড়ক পর্যন্ত আমার নেতৃত্বে জামালপুর অবরোধ করেন।
 
জামালপুরের অবরোধ সমাপ্ত হয় ৬ই ডিসেম্বর। ৬ই ডিসেম্বর থেকে ২০ ডিসেম্বর পর্যন্ত পাকিস্তান বাহিনীর ৩১ বেলুচ রেজিমেন্ট বহুবার মুক্তিবাহিনীর অবরোধ ভেঙ্গে পালাবার চেষ্টা করে ব্যর্থ হয় এবং বহু ক্ষয়ক্ষতি স্বীকার করে। ১১ই ডিসেম্বর সকাল ৮ টার সময় পাকিস্তান বাহিনী মুক্তিবাহিনীর কাছে আত্মসমর্পণ করে। 

এই যুদ্ধে একটি উল্লেখযোগ্য ঘটনা হল ১০ ই ডিসেম্বর বিকাল ৪ টার সময় পাকিস্তানী বাহিনীর ৩১ তম বেলুচ রেজিমেন্টের অধিনায়ককে আত্মসমর্পণ করার আহবান জানিয়ে একটি পত্র মুক্তিযোদ্ধা জহুরুল হক মুন্সীকে দিয়ে একটি সাদা পতাকা হাত নিয়ে পাকিস্তানীদের সদর দপ্তরে পাঠান হয়। উত্তর পাকিস্তানী অধিনায়ক ৭.৬২ চাইনিজ সাবমেশিনগানের একটি বুলেট একটি কাগজ মুড়ে পাঠিয়ে দেয়। তার অর্থ এই যে যুদ্ধই চূড়ান্ত ফয়সালা করবে। সেদিন সন্ধ্যা থেকেই মুক্তিবাহিনী চারদিক থেকে জামালপুর শহরে প্রবেশ করে এবং অন্যদিকে ভারতীয় বিমান বাহিনী থেকে পাকিস্তানি বাহিনীর উপর বোমাবর্ষণ করে পাকিস্তানী বাহিনীর অবস্থা শোচনীয় করে তোলে। তা সত্ত্বেও পাকিস্তান বাহিনী বীর বিক্রমে ১০ ই এবং ১১ই ডিসেম্বর সারা রাত ব্যাপী যুদ্ধ চালায়। কিন্তু শেষ পর্যন্ত ১১ই ডিসেম্বর সকাল ৫টায় মুক্তিবাহিনীর কাছে আত্মসমর্পণ করে।জামালপুর যুদ্ধে পাকিস্তান বাহিনীর ২১২ জন মৃত্যুবরণ করে,প্রায় ২০০ জন আহত হয় এবং ৫২২ জন আত্মসমর্পণ করে। তাদের অস্ত্রশস্ত্র এবং গোলাবারুদের পরিমান এত ছিল যে,বাইরের কোন সাহায্য ব্যতিরেকেই জামালপুর সীমান্ত এলাকাতে তারা আরও তিন মাস যুদ্ধ চালিয়ে যেতে পারতো। 

অন্যদিকে ডালু সাব-সেক্টরেও প্রায় ১০০০ মুক্তিযোদ্ধা লেঃ আবু তাহেরের নেতৃত্বে ডালু, হালুয়াঘাট, ময়মনসিংহ রোডে অগ্রসর হয়ে বাঘমারা সেক্টরের আরো প্রায় ২০০০ মুক্তিযোদ্ধা লেঃ কামালের নেতৃত্বে হালুয়াঘাটের পশ্চিমে লেঃ তাহেরের সাথে মিলিত হয়ে ভারতীয় ‘এবজা’ সেক্টরের সহায়তায় উত্তর ও উত্তর - পূর্ব দিক থেকে ময়মনসিংহ অবরোধ এবং আক্রমণ করার দায়িত্ব দেয়া হয়েছিল।অন্যদিকে জামালপুর পতনের পর ঐ অঞ্চলের মুক্তিযোদ্ধাদের ময়মনসিংহের পশ্চিম এবং দক্ষিণ দিক থেকে ময়মনসিংহে অবরোধ করে একই সময়ে ময়মনসিংহ আক্রমণ করার পরিকল্পনা ছিল।সেই পরিকল্পনা অনুযায়ী ডালু এবং বাঘমারা সেক্টরের মুক্তিযোদ্ধা লেঃ তাহের এবং কামালের নেতৃত্বে ময়মনসিংহ শহরের দিকে অগ্রসর হয়।অন্যদিকে শিবপুর এবং মহেশখোলা সাব-সেক্টরের প্রায় ৫০০ মুক্তিযোদ্ধাদের মেজর মতিউর রহমানের নেতৃত্বে নেত্রকোনা দখল করার পর কিশোরগঞ্জ হয়ে ঢাকার জয়দেবপুরে ১১ নং সেক্টরের সঙ্গে মিলিত হওয়ার পরিকল্পনা ছিল।আর ময়মনসিংহ ও জামালপুরের পতনের পর এই বিরাট মুক্তিযোদ্ধা বাহিনী টাঙ্গাইলের কাদের সিদ্দীকির সঙ্গে সম্মিলিতভাবে টাঙ্গাইল দখল করেবিপুল বিক্রমে ঢাকার দিকে অগ্রসর হয়ে টঙ্গি পর্যন্ত অবরোধ করার পরিকল্পনা করা হয়।কিন্তু ১১ নং সেক্টরের হাতে জামালপুর পতনের পর ময়মনসিংহ এবং টাঙ্গাইল থেকে পাকিস্তানি বাহিনী পলায়ন করে।মুক্তিবাহিনী তাদের পশ্চাদবন করে এবং ভারতীয় প্যারাসুট বাহিনী টাঙ্গাইল এর নিকটবর্তী পিগনা নামক স্থানে এক ব্যাটালিয়ান ছত্রীসেনা নামায়।একদিকে ছত্রীসেনা ও অন্যদিকে ধাবমান মুক্তিবাহিনীর সম্মিলিত চাপে অসংখ্য গাড়ি সহ প্রায় ৩০০ পাক সৈন্য নিহত হয়।ময়মনসিংহ এবং টাঙ্গাইল থেকে পলায়নরত পাকিস্তানী বাহিনীর অধিনায়ক ব্রিগেডিয়ার কাদেরসহ সমস্ত ব্রিগেড স্টাফ ঢাকার কালিয়াকৈর এর নিকট ধরা পড়ে। এরপর ঢাকা পৌঁছা পর্যন্ত মুক্তিবাহিনী আর উল্লেখযোগ্য কোন বাধার সম্মুখীন হয়নি। 

১৬ই ডিসেম্বর বিকাল ৪টার সময় ১১নং সেক্টর বাহিনী বীরবিক্রমে বাংলাদেশের রাজধানী ঢাকাতে প্রবেশ করে। 

স্বাক্ষরঃ আব্দুল আজিজ 
৭-৬-৭৩

* ১৯৭১ সালে ক্যাপ্টেন হিসাবে কর্মরত ছিলেন। পরবর্তীকালে লেঃ কর্নেল পদে উন্নীত হন। 




শাহরিয়ার ফারুক
<১০, ২০.২, ৪৬৩-৪৬৫>

[bookmark: shakkhatkar_Shubedar_ziaul_hoq]সাক্ষাৎকারঃ সুবেদার মেজর জিয়াউল হক
২৭-৬-৭৪

আমরা ই-পি-আর' এর তিন কোম্পানি এবং আনসার-মুজাহিদের আনুমানিক ৬/৭ কোম্পানি নিয়ে ফুলপুর-হালুয়াঘাট হয়ে ভারতের ডালুতে আশ্রয় নিই।এবং বাংলাদেশের কমালাকান্দা থানার বিপরীতে ভারতের রংরায় সুবেদার আজিজ এক কোম্পানি,ডালুতে আমরা এক কোম্পানী এবং পুরাখাশিয়া -মহেন্দ্রগঞ্জ এ সুবেদার হাকিমের এক কোম্পানি -যেখানে আনসার,মুজাহিদ এবং পুলিশ ছিল।ডালু,বারেংগাপাড়ায় মুক্তিযোদ্ধা এবং রাজনৈতিক নেতৃবৃন্দের জন্য ভারতের পক্ষ থেকে ক্যাম্প স্থাপন করা হয়।জেলা সদর দপ্তর তুরা এখান থেকে নিকটবর্তী ছিল।পুরো এপ্রিল মাস মুক্তিযোদ্ধাদের পুনর্গঠন এবং প্রশিক্ষন দেয়া হয়।ইতিমধ্য সীমান্ত এলাকার লোকজন পাক সামরিক বাহিনীর অত্যাচারে অতিষ্ট হয়ে ভারতে গিয়ে আশ্রয় গ্রহণ করে। 

মে মাস থেকে বাংলাদেশের অভ্যন্তরে 'আঘাত কর এবং পালাও'এ কৌশলে গেরিলা অপারেশন শুরু করা হয়।উল্লেখযোগ্য যে হাতেম আলী তালুকদার এম-সি-এ এবং আবুল মনসুর আহমদ এম-সি এ ভারতে যাওয়ার আগ পর্যন্ত গেরিলা অপারেশনে আমাদের সাহায্য - সহযোগীতা করেছেন।

[bookmark: Gurrila_Operation]গেরিলা অপারেশন

২রা মে তারিখে সিপাহী এ,কে এম ফজলুল হক ৩৪ জন মুক্তিযোদ্ধা নিয়ে হালুয়াঘাটের ফুলপুর থানার রামভদ্রপুরে গেরিলা আক্রমণ চালিয়ে রাজাকার বাহিনীর দু'জন কে হত্যা করে এবং ৬টি রাইফেল ছিনিয়ে নেয়।২৫-৬-৭১ তারিখে নায়েক ফরহাদ ১৩ জন মুক্তিযোদ্ধা নিয়ে নরুন্দী রেলওয়ে ষ্টেশনে এক্সপ্লোসিভের সাহায্য অপারেশন করে এবং ৮-৭-৭১ তারিখে রেললাইনের নীচে এন্টি-ট্যাংক মাইন বসিয়ে পাক-বাহিনীর খাদ্যদ্রব্য -অস্ত্রশস্ত্র বোঝাই তিনটি বগি ইঞ্জিনসহ ধ্বংস করে দেয়।২৫-৬-৭১ তারিখে হাবিলদার হাফিজকে ৯ জন মুক্তিযোদ্ধাসহ পাঠানো হয়।৬/৭ জুলাই তারিখে তারা মুক্তাগাছা আক্রমণ করে এবং ১৫ টা রাইফেল,একটি এস-এম-জি,২৮ টি এল-এম-জি ম্যাজিন এবং থানার টেলিফোন সেট সমেত সমস্ত গোলাবারুদ উদ্ধার করে নিয়ে আসে।৪জন বাঙ্গালী পুলিশ কনস্টেবলকে হত্যা করা হয়।থানার ওসি পালিয়ে যায়।

মুক্তিযোদ্ধা নূরুল ইসলাম।আরো ৯ জন মুক্তিযোদ্ধা নিয়ে করইতলি বি-ও-পি তে ( মহেশলাঠি গ্রাম) রাজাকারদের ক্যাম্পে হামলা চালায়।ক্যাম্পের সেন্ট্রিকে তারা ধরে নিয়ে আসে।৯ ই জুন তারিখে আমি আমার সাহসী ল্যান্স নায়েক মেজবাহউদ্দীন,আমার কুক আব্দুস সোবাহান মোল্লাসহ নালিতাবাড়ি থানার অধীনে বারমারি বি-ও-পি এবং খৃস্টানদের মিশনের মধ্যবর্তী জায়গায় মাইন পুঁতে রাখি।ঐ পথ দিয়ে পাকিস্তানী সেনাবাহিনীর একজন মেজর সব সময় যাতায়াত করত।৯ ই জুন ঐ সকালে মেজর,মিশনের সিস্টার,একজন সুবেদার,দুই সিপাহী ঐ পথে যাবার সময় মাইন বিস্ফোরণে নিহত হয়। 

ই-পি-আর' এর ল্যান্স নায়েক আব্দুল্ল মান্নান এবং মুক্তিবাহিনীর অধিনায়ক আফসারউদ্দিন আহম্মদ ভালুকা থানার ভাউলিয়া বাজার এলাকাতে পাক বাহিনীর সাথে এক সংঘর্ষে লিপ্ত হন।সাত থেকে সাড়ে সাতশ মুক্তিযোদ্ধা এই আক্রমণে অংশগ্রহণ করে।পাক-বাহিনীর প্রায় এক ব্যাটালিয়ন সৈন্য মুক্তিযোদ্ধাদের আক্রমণ করে।এই আক্রমণে ১৩ জন মুক্তিযোদ্ধা শহীদ হন।পাক বাহিনীর পক্ষে বেশ হতাহত হয়।পাক বাহিনী চারদিক থেকে যাওয়ায় ডাক থেকে হেলিকপ্টার গিয়ে তাদেরকে ৫ জুলাই উদ্দার করে।পাকিস্তানীদের পক্ষে প্রায় ৬০ জন নিহত হয়েছিল।মুক্তিযোদ্ধারা ৭১ টি রাইফেল,১২ টি চীনা রাইফেল,৩ টি এল-এম-জি,২ টি ২" মর্টার উদ্ধার করতে সক্ষম হয়।

১৩ জুলাই ল্যান্স নায়েক মন্নান ১৩ জন মুক্তিযোদ্ধা এবং ২০০ জন স্থানীয় মুক্তিযোদ্ধা নিয়ে ফুলবাড়িয়া থানার লক্ষীপুর গ্রামে একটি পাক আর্মি পেট্রলকে এমবুশ করেএবং ৪৩ টি রাইফেল,৩ টি এল-এম-জি ১ টি চীনা এল-এম-জি,২ টি চীনা রাইফেল,২ টি এস-এম-জি ছিনিয়ে নিতে সক্ষম হয়। 

৯ ই জুলাই মুক্তিযোদ্ধা আবু হানিফকে ফকির বেশে ফুলপুর থানায় পাঠানো হয়। ভিক্ষা চাওয়ার ভাণ করে থানা সেন্ট্রির নিকট থেকে রাইফেল ছিনিয়ে নেয় এবং তাকে হত্যা করে থানা থেকে একটি রাইফেল এবং ষ্টেনগান নিয়ে আসতে সক্ষম হয়।

হালুয়াঘাট এবং শম্ভুগঞ্জ এর মধ্যবর্তী নাগাল পুল অবস্থিত।মুক্তিযোদ্ধা আব্দুল হক চৌধুরীকে ৩৮ জন মুক্তিযোদ্ধাসহ উক্ত পুল ধ্বংস করার ভার দেয়া হয়।সে ১৬ ই জুলাই রাত ১ টার সময় ঐ পুলে পাহারারত রাজাকারদের হত্যা করে তাদের নিকট থেকে ৫ টি ষ্টেনগান এবং পুলটি ধ্বংস করে দেয়।

নালিতাবাড়ি থানায় বেগুনবাড়ি ব্রীজ ধ্বংস করার জন্য মুক্তিযোদ্ধা নাজমুল হকের নেতৃত্বে তার কোম্পানীকে পাঠানো হয়।সে উক্ত পুল ধ্বংস করে।পার্শবর্তী গ্রামে সে আশ্রয় নেয়।ইতিমধ্যে পাক বাহিনী ওখানে এসে পড়ে এবং তাদেরকে আক্রমণ করে।এই আক্রমণে কোম্পানী কমান্ডার নাজমুল হক শাহাদাত বরণ করেন।উল্লেখযোগ্য যে,নাজমুল হক ময়মনসিংহ কৃষি বিশ্ববিদ্যালয়ের শেষ বর্ষের একজন মেধাবী ছাত্র ছিলেন।নালিতাবাড়িতে তার নামে একটি কলেজের নামকরণ করা হয়েছে।১৯ শে জুলাই পাক সেনাবাহিনীর তিনটি কোম্পানী ভোর পাঁচটার সময় হালুয়াঘাট ক্যাম্প থেকে রওনা হয়।এক কোম্পানী রামচন্দ্রকোরা বি-ও-পি হয়ে আমাদের হাইড-আউট ডালুর পূর্ব দিকে অবস্থান নেয়।আর এক কোম্পানী হাতি পাগার বি-ও-পি হয়ে আমাদের হাইড-আউটে আক্রমণের প্রস্তুতি নেয়।আর এক কোম্পানী সোজা ফালু চেকপোস্ট অভিমুখে অগ্রসর হয়।আমার তিন দিক থেকে ঘেরাও হিয়ে যায়।তখন ক্যাপ্টেন ত্যাগীও আমাদের সাথে ছিলেন।আমরা খুব অসুবিধায় পড়ে যায় এবং তাদের সাথে মোকাবিলা করি।আমাদের পক্ষে দু'জন শহীদ হয়।এই আক্রমণে ভারতীয় বি-এস-এফ' এর ১১ জন সিপাহী নিহত হন এবং তাদের একজন জমাদার নায়েক সুবেদারকে পাকবাহিনী ধরে নিয়ে যায়।

২৭ শে জুলাই ল্যান্স নায়েক মেজবাহউদ্দিন ও তার দলের সংগে নালিতাবাড়ি থানার অন্তর্গত তন্তর এবং মায়াঘাসিতে পাকিস্তানি সৈন্যর এক পেট্রোল পার্টির সাথে মুখোমুখি সংঘর্ষ হয়।এই সংঘর্ষে ১৬ জন পাকসেনা নিহত হয়।মেজবাহউদ্দিন ও মারাত্নকভাবে আহত হন।

৬ ই আগষ্ট বান্দরকাটা বি-ও-পি ২ কোম্পানী এফ-এফ ময়মনসিংহ মেডিক্যাল কলেজের ছাত্র মাসুদ,ছাত্রনেতা হাশেম,এবং আমাদের নেতৃত্বে আক্রমণ চালানো হয়।বান্দরকাটা বি-ও-পি তে পাকিস্তানীদের যথেষ্ট হতাহত হয়।শত্রুপক্ষের ৩০ জন নিহত ও ৩৫ জন আহত হয়।আমাদের পক্ষে পাঁচজন শাহাদাৎ বরণ করেন। 

স্বাক্ষরঃ মোহাম্মদ জিয়াউল হক/২৭-৬-৭৪ 
সুবেদার মেজর
শাহরিয়ার ফারুক
<১০, ২০.৩, ৪৬৫-৪৬৬>

আগষ্ট মাসের ৩০ তারিখে ঢাকা সেনানিবাসের কড়া পাহারার মধ্যে দিয়ে অন্ধকার রাত্রিতে পাহারাদারের কাছ থেকে রাইফেল হস্তগত করে পালাতে সক্ষম হই।অতঃপর সেনানিবাসের কিছু দূরে এক জঙ্গলে রাত্রি অতিবাহিত করি।পরেরদিন সকালে রাইফেলটি একটি গর্তে পুঁতে ছদ্মবেশে ময়মনসিংহের পথে রওনা হই।১০ দিন চলার পর নেত্রকোনা মহকুমার উত্তর অংশের সীমান্ত মহেশখোলা দিয়ে ভারত প্রবেশ করি।ঐ দিন ছিল মে মাসের ৯ তারিখ।সেখানে ডাক্তার আখলাক হোসেন এম-পি-এ র কাছে হাজির হই।তার কাছ থেকে পরিচয়পত্র নিয়ে তুরা চলে যাই।সেখানে আমাদের ১১ নং সেক্টরের হেডকোয়ার্টার ছিল।তখন ঐ সেক্টরের নেতৃত্বে দিচ্ছিলেন কর্ণেল আবু তাহের।তিনি কামালপুরের যুদ্ধে আহত হওয়ার পর স্কোয়াড্রন লীডার হামিদুল্লাহ নেতৃত্বে দেন।সেই সময়ে সাবসেক্টরের (কিশোরগঞ্জ,নেত্রকোনা) নেতৃত্বে দিতেন ভারতীয় আর্মির একজন ক্যাপ্টেন।এর কিছুদিন পর বাংলাদেশ আর্মির ক্যাপ্টেন হামিদ ( বর্তমানে মেজর মতিয়ার রহমান) ঐ কিশোরগঞ্জ ও নেত্রকোনা অর্থাৎ ১১ নং সেক্টরের অধিনায়ক নিযুক্ত হন।ক্যাপ্টেন হামিদের নেতৃত্বে আর্মি মেডিক্যাল অফিসার মনোনীত হয়ে কয়েকশত মুক্তিযোদ্ধাসহ মহেশখোলা দিয়ে বাংলাদেশের ভিতরে প্রবেশ করি।সেখান থেকে নৌকাতে হাসপাতালের যাবতীয় ঔষধপত্র ও সরঞ্জাম নিয়ে বাংলাদেশের ভিতরে ধরমপাশা থানার দিকে রওনা হই।বাংলাদেশে প্রবেশ করার পথেই আমাদেরকে যোগাযোগ এবং নিরাপত্তার জন্য স্থানীয় আওয়ামীলীগ কর্মীবৃন্দের সহায়তায় স্থানীয় মুক্তিযোদ্ধা ক্যাম্প তৈরি করে আসি।

প্রসঙ্গতঃ উল্লেখ করা যায় যে,আমাদের প্রথম এবং প্রধান কাজ ছিল ধরমপাশা থানা মুক্ত করা।কারণ সেখানে তিন মাইল চতুর্দিকে খান দস্যুরা অগ্নিসংযোগ,নারী নির্যাতন,হত্যা,লুন্ঠন ও ব্যভিচার করে উক্ত স্থানে ত্রাসের রাজত্ব কায়েম করেছিল।উক্ত থানা হেডকোয়ার্টারে প্রায় ২৫০ জন পাকসেনা,রাজাকার,আলবদর মুজাহিদ নিয়ে গঠিত এক ঘাঁটি ছিল।সেই দূর্ভেদ্য ঘাঁটিকে প্রথমে আমরা টার্গেট করলাম। কিন্তু কয়েকবারই আমরা ব্যর্থ হই।এর পরপরই মরণপণ করে তিনটি প্লাটুনে বিভক্ত হয়ে তিনদিক থেকে আক্রমণ করি।প্রথম প্লাটুনের নেতৃত্বে দেন মেজর মতিয়ার রহমান,২ নং প্লাটুনের নেতৃত্বে দিই আমি নিজে এবং ৩ নং প্লাটুনের নেতৃত্বে দেন নায়েক আব্দুর রহমান (বাংলাদেশ রাইফেল)। আমার ২ নং প্লাটুন সামনের দিকে ছিল।তুমুল যুদ্ধ আরম্ভ হয়ে যায়।অয়ারলেস সেটের সাহায্য আমরা অভ্যন্তরীণ যোগা্যোগ রক্ষা করে চলি।এই যুদ্ধে আমাকে নেতৃত্ব দেওয়া ছাড়াও মেডিক্যাল অফিসারের দায়িত্ব পালন করতে হয়েছে।পাক বাহিনীর পাল্টা আক্রমণে মুক্তিযোদ্ধা মোয়াজ্জেম হোসেন শহীদ হন।প্রচন্ড আক্রমণের ভিতর দিয়ে শহীদ বীরের মৃতদেহ আমি নিজে বহন করে নিয়ে আসি।বাকী মুক্তিযোদ্ধাদেরকে উৎসাহের সহিত সামনের দিকে যাওয়ার জন্য নির্দেশ দিই এবং আমি নিজে তাদের সংগে যুদ্ধ করি।যার ফলে তারা সাহস হারায়নি।মুক্ত না হওয়া পর্যন্ত তাদের মনোবল অটুট থাকে।তিনদিকের প্রচন্ড আক্রমণে খানসেনারা দিশেহারা হয়ে ১৫ জনের মত খতম হয়।বাকিরা সন্ধার অন্ধকারে পালিয়ে মোহনগঞ্জ থানার দিকে চলে যায়।উক্ত স্থান মুক্ত করে একটি প্লাটুনকে এখানে ডিফেন্সের জন্য রেখে বাকি দুই প্লাটুন ও অন্যান্য মুক্তিযোদ্ধা সহ পরেরদিন মোহনগঞ্জ আক্রমণ করি।উক্ত ধরমপাশা থানা মুক্ত হবার পর আমার সাব-সেক্টর কমান্ডার মেজর মতিয়র রহমান আমার বীরত্বের পরিচয়সূচক বীর প্রতীক উপাধিতে আমাকে ভূষিত করেন।যা বাংলাদেশ সরকার শেষে মঞ্জুর করেছেন। 

মোহনগঞ্জ আক্রমণ করে প্রায় ২৫ জন খানসেনাকে হত্যা করি এবং উক্ত থানা মুক্ত করি।এরপর আমাদের কাজ পরিবর্তনের নির্দেশ পাই।ভৈরব বাজার থেকে কেন্দুয়া পর্যন্ত যে রেল যোগাযোগ আছে তা বিচ্ছিন্ন করার নির্দেশ পাই।এরপর ক্রমান্বয়ে কেন্দুয়া,আঠারোবাড়ি,নীলগঞ্জ,করিমগঞ্জ,মদন প্রভৃতি স্থানে যুদ্ধ করি ও অসংখ্য খানপশুদের হত্যা করে উল্লেখিত স্থানগুলো মুক্ত করি।তখন ব্যাটালিয়ন আ্যডজুট্যান্ট,এ্যাডমিনিসট্রেটিভ অফিসার ও অন্যান্য গুরুদায়িত্ব পালন করি।দেশ মুক্ত হবার পর সেক্টরের যাবতীয় কাগজপত্র সেক্টর হেডকোয়ার্টার ময়মনসিংহে জমা দিয়ে আমার পুরানো চাকরিতে যোগদান করি। 

স্বাক্ষরঃ মোসলেহউদ্দিন আহমদ

শাহরিয়ার ফারুক
<১০, ২০.৪, ৪৬৬-৪৬৭>

মহেন্দ্রগঞ্জ ছিল ১১ নং সেক্টরের হেডকোয়ার্টার।২১শে জুলাই আমি মহেন্দ্রগঞ্জ সেক্টরে যোগ দিই।আগষ্ট মাসের শেষ দিকে মেজর তাহের মহেন্দ্রগঞ্জ ১১ নং সেক্টরে যোগ দেন।মেজর তাহের আসার পর তিনি আমাদের ৪৮ জন নিয়ে একটি স্পেশাল পার্টি তৈরী করেন।আমরা তুরাতে ট্রেনিং নেওয়া সত্ত্বেও মেজর তাহের আমাদের বিশেষভাবে ট্রেনিং দেন।আমাদের কোম্পানি কমান্ডার ছিলেন হেলাল(সৈয়দ সদরুজ্জামান)।আমাদের পার্টি হেলাল পার্টি হিসেবে পরিচিত ছিল।আমরা ৪৮ জন কলেজ - বিশ্ববিদ্যালয়ের ছাত্র ছিলাম।মেজর তাহের আমাদেরকে সবসময় সম্মুখযুদ্ধের জন্য রিজার্ভ রাখতেন।প্রতিটি প্রথাগত যুদ্ধে বা সম্মুখযুদ্ধে আমরা অংশ নিয়েছি।ক্যাপ্টেন মান্নান ছিলেন সেকেন্ড ইন কমান্ড।লেঃ মিজান,লেঃ আলম সেপ্টেম্বর এর শেষের দিকে সেক্টরে যোগ দেন।১৫/১৬ আগষ্ট আমাদের ১৩৫ জনকে পাঠানো হয় কামালপুর আক্রমণের জন্য।কোম্পানী কমান্ডার ছিলেন সেনাবাহিনীর সুবেদার মনসুর।অন্যদিকে লেঃ মাহফুজ তার কোম্পানী নিয়ে ছিলেন। লেঃ মাহফুজ মহেন্দ্রগঞ্জ সাব-সেক্টর এর অধীনে যুদ্ধ করেছেন।পরবর্তীতে লেঃ মাহফুজ ডালু সাবসেক্টরে নভেম্বর মাসে এক অপারেশনে নিহত হন। 

ভোর রাতে আমরা কামালপুর আক্রমণ করি।দিনের আলোতে আমরা পরস্পর কে দেখতে পাচ্ছিলাম।সংঘর্ষ আধঘণ্টা স্থায়ী হয়।এই সংঘর্ষে ৭ জন নিহত হয়।পাকিস্তানিদের ৮/৯ জন নিহত হয় বলে জানা যায়। 

মুক্তিবাহিনীর নিহতদের মধ্যে আমানুল্লাহ কবিরের নাম বিশেষভাবে বলা যায়।আব্দুল মালেকসহ আরও কয়েকজন আহত হন। 

নভেম্বর মাসের মাঝামাঝি মেজর তাহেরের নেতৃত্বে ৮টি কোম্পানীকে নিয়ে ভারতীয় সৈন্য সহ কামালপুর আক্রমণ করা হয়।রাত ১২ টার দিকে ডিফেন্স পজিশনে চলে যাই।ভোর ৪ টা ৩০ মিনিটে আমরা কামালপুর আক্রমণ করি।আমরা ১০ জন মুক্তিযোদ্ধা মেজর তাহেরের সঙ্গে ছিলাম।আমাদের উপর নির্দেশ ছিল কামালপুর দখলের পরপরই অস্ত্রশস্ত্র দখল করে নিয়ে আসতে হবে।ভোর ছ' টার দিকে মেজর তাহের সহ আমরা নয়াপাড়ার শেষপ্রান্তে গিয়ে পৌঁছায়।আমাদের অস্ত্র ছিল ২ টি ষ্টেন,৮ টি এস-এল-আর এবং আমার সঙ্গে একটি অয়ারলেস সেট ছিল।মেজর তাহেরের সঙ্গে একটি অয়ারলেস সেট ছিল এবং তার সঙ্গে সর্বমুহুর্তের জন্য একটি ছড়ি থাকতো।

রাস্তার পাশে আমরা পজিশন নিলাম।উভয়পক্ষে ব্যাপক সংঘর্ষ চলছে।সকাল প্রায় ৮ টার দিকে একটি শেল মেজর তাহেরের বাঁ পায়ে এসে পড়ে।মেজর তাহের চিৎকার করে ওঠেন।আমি তার ছড়ি এবং অয়্যারলেস সেটটি নিয়ে নিই।আমি এবং সফি মেজর তাহেরকে ধরে পেছনে নিয়ে আসি।লেঃ মিজান তাড়াতাড়ি এসে ধরলেন।আমরা কাদঁছিলাম।মেজর তাহের চুপ করতে বলে সবাইকে অগ্রসর হতে বললেন।সেদিন কামালপুর দখলের পূর্ব মুহূর্তে এই দূর্ঘটনার পর কামালপুর আর দখল করা সম্ভব হয়নি।ভারতীয় বাহিনী মেজর তাহেরকে নিয়ে যায়। 

৩০ শে নভেম্বর আমরা প্রায় ৫০০ জন মুক্তিযোদ্ধা কামালপুর ঘিরে রাখি।কামালপুর পুরোপুরি অবরুদ্ধ করে রাখি।

৩০ শে নভেম্বর ভারতীয় বাহিনীর একটি সম্পূর্ন শেষ হয়ে যায়।৪ ঠা ডিসেম্বর পাকসেনারা কামালপুরে আত্মসমর্পণ করে।বিকাল ৪ টায় ভারতীয় অফিসার আমাকে ডেকে জানতে চাইলেন কে চিঠি এবং পতাকা নিয়ে কামালপুর যেতে পারবে।মুক্তিযোদ্ধা বশীরকে নির্বাচন করি।আমার জাম্পারটি সবুজ রংয়ের ফুলহাতা ছিল।বশীরকে তা দিয়ে দিই ভারতীয় অফিসারের কথা মত।বশীর জাম্পারটি পরে আমার স্টেনটি নিয়ে রওনা হয়ে যায়।অপরদিক থেকে সঞ্জু নামক মুক্তিযোদ্ধাকে পাঠানো হয়েছিল।সন্ধ্যা ৬ টায় বশীর এবং সঞ্জু ফিরে আসে।পাকসেনারা ছিল ১৬১ জন এবং দু' জন অবাঙ্গালী অপারেটর ছিল।দুজনের মধ্যে ১ জন মেয়েও ছিল।পাক সেনারা ভারতীয় বাহিনীর কাছে আত্মসমর্পণ করে।কামালপুর মুক্ত হয়।পরে ১১ ই ডিসেম্বর জামালপুর মুক্ত হয়।মেজর তাহেরকে উদ্ধার করার জন্য সরকার আমাকে বীরপ্রতীক উপাধিতে ভূষিত করেন। 

মিজানুর রহমান খান 
১১-১২-১৯৭৫


শাহরিয়ার ফারুক
<১০, ২০.৫, ৪৬৭-৪৭২>

আমি (৩০-৩১ জুলাই জেড ফোর্সের কামালপুর সংঘর্ষে) আহত হওয়ার পর আমাকে নিয়ে যাওয়া হয় পুনা।সেখানে একদিন চিকৎসা নেওয়ার পর হেলিকপ্টারে আমাকে নিয়ে যাওয়া হয় ১৫১ বেইস হাসপাতাল গৌহাটিতে।সেই হাসপাতালে আমি এক মাসাধিকাল চিকিৎসাধীন ছিলাম।আগষ্ট মাসের শেষের দিকে জেঃ জিয়া আমাকে দেখতে সেখানে যান।ক্রমে আমি কিছুটা আরোগ্য লাভ করি।আমি খবর পাই যে,আমার পেরেন্টস কলকাতার দিকে গেছেন।তখন আমি জেঃ জিয়ার কাছে কয়েকদিনের ছুটি প্রার্থনা করি।তিনি আমার ছুটি মঞ্জুর করেন।আমি কলকাতা চলে যায়।সেখানে ৪/৫ দিন থাকার পর জেনারেল ইসলামের কাছে খবর পাই যে,সমস্ত সেক্টর কমান্ডার ৮ থিয়েটার রোডে কনফারেন্স ডাকা হয়েছে এবং জেনারেল জিয়াও কনফারেন্সে আসবেন।ঐ কনফারেন্সে বাংলাদেশ স্বাধীনতা যুদ্ধের গুরুত্বপূর্ণ সেক্টরসমূহের রুপরেখা ও নানাবিধ পরিকল্পনা প্রণয়ন করা হয়।এরপর আমি আমার ১ নং বেঙ্গল রেজিমেন্টের ইউনিটে ফিরে আসি।তারপর শুনতে পাই যে ১১ নং সেক্টর নামে একটি নতুন সেক্টর গঠিত হয়েছে যার হেডকোয়ার্টার মহেন্দ্রগঞ্জে।কর্নেল তাহের সেক্টর কমান্ডারের দায়িত্ব নেন।আমি যেহেতু অসুস্থ ছিলাম তাই আমাকে দুই নং সাবসেক্টরে দেওয়া হয়।সেক্টর এক্সিকিউটিভ হিসাবে আমি দায়িত্বভার গ্রহণ করি। 

এই সেক্টরে আমার যোগদান করা থেকে শুরু করে দেশ স্বাধীন হওয়া পর্যন্ত ছোট বড় উল্লেখযোগ্য ঘটনাগুলোই আমি বলবো।

কামালপুরে পাকিস্তানী আর্মির যে ঘাঁটি ছিল তা অত্যন্ত সুদূঢ় ছিল।ঐ ঘাঁটির সমস্ত বাংকারগুলো ছিল সিমেন্টের আর-সি-সি বাংকার।কমিউনিকেশন ট্রেঞ্চ দিয়ে সেগুলো কানেক্টেড ছিল।কামালপুর অত্যন্ত গুরুত্বপূর্ণ ঘাঁটি ছিল।তাই তারা এটাকে খুব শক্ত করেছিল,কারণ কামালপুরে যোগাযোগ বিস্তৃত ছিল বক্সিগঞ্জ,শেরপুর,জামালপুর,মধুপুর,হয়ে ঢাকা পর্যন্ত।তাই এই সেক্টর পাকিস্তানীদের কাছে যেমন গুরুত্বপূর্ণ ছিল তেমনি আমাদের দিক থেকেও ছিল গুরুত্বপূর্ণ লক্ষ্য।পাকিস্তানীরা জানতো এই সেক্টরে তাদের পতন হলে ঢাকা পৌঁছা তাদের পক্ষে মুশকিল হয়ে পড়বে।আমি আমার সহকর্মীদের বলেছিলাম,কামালপুরের পতন হলে সাতদিনের ভিতর ঢাকারও পতন ঘটবে।মূলতঃ কামালপুরের পতন হলো ৪ তারিখ বিকেলে এবং এর কয়েকদিনের মধ্যে ঢাকারও পতন হলো।এই বাহিনীর ঢাকা পৌঁছাতে সময় লাগলো ৭/৮ দিনের মতো।উল্লেখ্য,কামালপুরে যে ট্রুপস ঢুকেছিল তারাই প্রথম ঢাকা পৌঁছেছিল।কামালপুরে যুদ্ধে পাকিস্তানীদের ব্যাপক ক্ষয়ক্ষতি হয়েছিল।অবশ্য তারা যুদ্ধের ব্যাপারে প্রচুর মিথ্যা প্রচারণা চালিয়েছিল।তাদের প্রচারণার এক-দশমাংশ সম্ভবত সত্য।

আমি এই সেক্টরে যোগদানের পর আরও অনেক ঘটনা বা যুদ্ধ হয়,যেমন ধানুয়া-কামালপুরের যুদ্ধ।ধানুয়াকামালপুর কামালপুরের পরেই একটি গ্রাম।এই গ্রামটির কন্টিনিউয়েশন ভারত সীমান্তের ওপারের গ্রাম পর্যন্ত বিস্তৃত।সীমিত হাতিয়ার নিয়ে যেহেতু আমরা পাকিস্তানীদের সুগঠিত ক্যাম্প থেকে উৎখাত করতে পারছিলাম না তাই বিকল্পপন্থায় ধানুয়াকামালপুর থেকে থেকে এমবুশ করার চেষ্টা করছিলাম একটা ডিফেন্স নিয়ে।এই ধানুয়াকামালপুর একটা কন্টিনিউয়েশান ছিল ফিরোজপুর হয়ে বক্সিগঞ্জের দিকে।এই পথে আমাদের মুক্তিযোদ্ধাদের নিয়ে আমি ৪ থেকে ৬ সপ্তাহের মধ্যে ৬/৭ খানা পাকিস্তানী আর্মির গাড়ি মাইনের সাহায্য ধ্বংস করতে সক্ষম হয়েছিলাম।বক্সিগঞ্জ থেকে কামালপুরের দূরত্ব ৭ মাইল।পরবর্তী পর্যায়ে তারা কোনো গাড়ি নিয়ে কখনো মাইনের ভয়ে এই দূরুত্ব অতিক্রম করতে পারেনি।অতিক্রম করতে চাইলেও গরু কিংবা মহিষের গাড়ী দিয়ে আগে পথ পরিক্ষা করে নিত।তারপরও পরীক্ষিত পথে তারা বিপর্যয়ের সম্মুখীন হয়েছিল।আমার মনে আছে,একদিন আমরা ছোট একটি দল নিয়ে কামালপুর এবং বক্সিগঞ্জের মাঝখানে এমবুশ লাগিয়ে পাকিস্তানীদের অপেক্ষায় বসে ছিলাম।কামালপুরের পাকিস্তানীদের জন্য খাবার-দাবার সরবরাহ হতো বক্সিগঞ্জ থেকে।এ পথে সন্দেহজনক এক লোক যাওয়ার সময় আমরা তাকে ধরি এবং এক অফিসারের জন্য প্রেরিত খাবার-দাবার এবং পাকিস্তানীদের কিছু চিঠিপত্র হস্তগত করি।উর্দু- ইংরেজিতে লেখা ঐসব চিঠির পাঠ উদ্ধার করে আমরা জানতে পারি দিন আর বেশী নয়।তারা হ্যান্ডস আপ করবে।

আরও একটি ঘটনা -তারিখ ঠিক মনে পড়ছে না।সেদিন আমরা ৬০/৭০ জনকে নিয়ে আখক্ষেতের ভিতর ডিফেন্স নিয়েছি।পাকিস্তানীরা বেরিয়ে আসে।তাদের সাথে প্রচন্ড গোলাগুলি হয়।এতে পাকিস্তানীদের যথেষ্ট ক্ষয়ক্ষতি হয়।আমার দুই জনের একটি ছোট্ট দল ছিল।তাদের নাম মনে পড়ছে না।১১ নং সেক্টরের ১১৩ জনের যে লিস্ট আছে তাদের কেউ হবেন।তারা ট্রেন্সের পিছনে বসা ছিল।সেখান থেকে তারা পাকিস্তানীদেরকে আক্রমণে ব্যস্ত ও মরিয়া হয়ে উঠেছিল।এক পর্যায়ে বুলেট শেষ হয়ে গেলে এরা পাকিস্তানীদের হাতে মারা যায়।দ্বিতীয় মহাযুদ্ধে জাপানীদের মতো লাস্ট বুলেট এরা লড়াই করেছিল।এদেরকে বাংলাদেশে নিয়ে এসে সামরিক মর্যাদায় দাফন করি।এদের স্মৃতিফলক বর্তমান।

ধানুয়াকামালপুরে আমরা যে ডিফেন্স নিয়েছিলাম তার একটি ঐতিহাসিক ঘটনা সেপ্টেম্বর মাসের কোন সময়ে ঘটেছিল।সেটা পরিচালনা করেছিলেন প্রথম বেঙ্গলের একটি কোম্পানি।অধিনায়ক ছিলেন মেজর জিয়াউদ্দিন।তার সাথে অফিসার ছিল বর্তমান কর্ণেল পাটোয়ারী।তারা ধানুয়াকামালপুর ডিফেন্স নিলেন।পাকিস্তানীরা এসে আক্রমণ করে,ফলে প্রচন্ড সংঘর্ষ বাধে।পাকিস্তানীদের প্রায় ৩০/৪০ জন মারা যায়,আমাদের পক্ষে মাত্র একজন আহত হয়।পাকিস্তানীদের ব্যাপক ক্ষয়ক্ষতি হয়।সেই অপারেশনে আমরা পাঞ্জাবীদের একটা মৃতদেহ নিয়ে আসতে সক্ষম হই।মৃত দেহের কপালে গুলি লাগে।এই মৃত দেহ আমাদের সকল সৈন্যদের দেখনো হয়।ফলে তাদের মনোবল বেড়ে যায়।অবশ্য পরে মুসলমান হিসাবে কবর দেওয়া হয়।পরে আমরা যখন ফিরে যাই তখন শুনতাম পাকিস্তানীরা কার নাম ধরে ডাকছে।সম্ভবতঃ মৃত লোকটিরই।

এছাড়াও কামালপুরে এমন কোন দিন ছিল না যে পাকিস্তানীরা শান্তিতে বসবাস করতে পারতো।কামালপুর-বক্সিগঞ্জে পাকিস্তানীদের যে টেলিফোন যোগাযোগ ছিল তা আমরা কেটে দিতাম।এক পর্যায়ে ১০/১২ জনের একটা ছোট দলকে এ ধরনের অপারেশনে পাঠাই।তারা প্রথমে টেলিফোনের তার কেটে দিয়ে ওঁৎ পেতে অপেক্ষা করতে থাকে।পরে যখন পাকিস্তানীদের তার ঠিক করার পার্টি আসে তখন তাদের উপর আক্রমণ করে বসে।গোলাগুলি করে।পাকিস্তানীদের ক্ষতিসাধন করে ফিরে আসে।আমাদের কোন ক্ষতিই হয়নি।

আরও একটি ঘটনা।অক্টোবর মাসের কোন এক সময় ইন্ডিয়ান আর্মির একটি ব্যাটালিয়ন দিয়ে পাকিস্তানীদের উপর আক্রমণ চালানো হল।সেই আক্রমণে ইন্ডিয়ার একটি কোম্পানি কামালপুরের একটু পিছনে এমবুশ করে।যখন তাদের উপর আক্রমণ চলছিল তখন মুক্তিযোদ্ধাদের দুটি কোম্পানীও তাদের সাথে ছিল।কামালপুরের ফোর্সকে সহায়তা করার জন্য বক্সিগঞ্জ থেকে মর্টার নিয়ে তিনটি পাকিস্তানী গাড়ী আসছিল।তখন রাস্তায় এমবুশ করে গাড়ী সমেত পাকিস্তানীদের খতম করা হয়।

তারপর সম্ভবতঃ	নভেম্বর মাস হবে।ইন্ডিয়ান আর্মির মাউন্টেন বিগ্রেডের একটি ব্যাটালিয়ন নিয়ে কামালপুর আক্রমণ করানো হয় এবং একটি ব্যাটালিয়ন দিয়ে কামালপুর-বক্সিগঞ্জের মধ্যে এমবুশ লাগানো হয়।আমাদের দুটি কোম্পানী।একটির কমান্ডার আমি নিজে,সেটা নিয়ে আমি একটা ব্লকিং পজিশন তৈরী করি।সেটা কামালপুর মেইন পজিশন থেকে প্রায় ১৫০ গজ দুরে।আমার বিপরীতে ছিলেন বর্তমান মেজর মিজান।তার কোম্পানী সমেত তাঁকে নিয়ে একটি ব্লকিং পজিশন তৈরী করা হয়।আমাদের উপর নির্দেশ ছিল আমরা আখ ক্ষেতের ভিতর ট্রেঞ্চ খুঁড়ে পজিশন নিয়ে বসে থাকবো,যেন পাকিস্তানীরা এই দিক দিয়ে পালিয়ে যেতে না পারে।যখন আমরা এই পজিশনে পৌঁছালাম তখন রাত প্রায় সাড়ে তিনটা।আমাদের সাপোর্টে ছিল ইন্ডিয়ান একটি আর্টিলারী রেজিমেন্ট এবং একটি মর্টার বাহিনী।তারা কামালপুরের উপর শেলিং করছিল।সকালের দিকে যোগাযোগের জন্য আমাদের কাছে ছোটছোট অয়্যারলেস সেট দেয়া হয়।কর্ণেল তাহের থাকলেন ব্রিগেডিয়ার ক্লেয়ারের সঙ্গে যিনি মাউন্টেন ব্রিগেডের ব্রিগেড কমান্ডার ছিলেন।ওখানে তিনি তাদের সাথে এই অপারেশনটা কো-অর্ডিনেশন করছিলেন।আমি যখন আমার পজিশনে পৌঁছে গেলাম তখন ছিল সকাল সাড়ে চারটা।তখন ইন্ডিয়ান আর্টিলারী ফায়ার করছিল।বেশ কতগুলো আর্টিলারী শেল আমাদের পজিশনের উপর এসে পড়লো।আমার এই কোম্পানীতে মোট ১০৯ জন ছেলে ছিল।তার মধ্যে ৯ জন আমার অত্যন্ত বিশস্ত ছিল।এরা ভীতসন্ত্রস্ত হয়ে এলোপাতারি দৌড়াদৌড়ি করে পালিয়ে যেতে লাগলো।মাত্র ক' জন ছেলে নিয়ে আমি সেই পজিশনে পৌঁছালাম।তারপর অয়্যারলেস সেটে কর্ণেল তাহেরের সাথে যোগাযোগ করি এবং আমাদের পজিশনের উপর শেলিংয়ের বিস্তারিত ব্যাপার তাকে জানাই এবং ফায়ারিং বন্ধ করার জন্য তাঁকে অনুরোধ করলাম।আমি বুঝে উঠতে পারলাম না ফায়ারিং কোন পক্ষের,কারণ এই পজিশনের ওপর ফায়ার করার কোন কথা ছিল না।তিনি ফায়ার বন্ধ করলেন।সম্ভবতঃ রেঞ্জিংয়ে কোন ডিফিকাল্টি ছিল,যার জন্য এটা হয়েছিল।পরে তাঁকে আমি ফায়ারিং কারেকশন জানাই।তখন সকাল হয়ে আসছে। কর্ণেল তাহের এক পর্যায়ে আমাকে জিজ্ঞেস করলেন লেঃ মিজানের সাথে আমার কোন যোগাযোগ আছে কিনা।আমি বললাম এখন নেই।তিনি বললেন তাকে কল দাও,আমিও তার খোঁজ নিচ্ছি।তিনি ৫/৬ জনকে নিয়ে মিজানের পজিশনের দিকে গেলেন।প্রায় ৪৫ মিনিট থেকে ঘন্টাখানেক পর আমি সেটে কান্নার আওয়াজ শুনতে পেলাম।কান্না বিজরিত কন্ঠে বেলাল বলতে লাগলো শেলিং -এ তাহের ভাইয়ের পা বিধ্বস্ত হয়ে গেছে।মিজানের পজিশনের কাছে পাকিস্তানীরা তাকে দেখতে পেয়ে ৬০ এম-এম মর্টার থেকে শেলিং করে।তার একটি পা নষ্ট হয়ে যায়।৩০/৪৫ মিনিট পর একটি হেলিকপ্টারএসে কর্ণেল তাহেরকে নিয়ে যায়।১০-১১ টা পর্যন্ত সেই পজিশনে থাকলাম।পরে আমার কাছে এক মেসেঞ্জার একটা কাগজ নিয়ে আসেন,কর্ণেল তাহেরের লেখা,তাতে লেখা ছিল আমাকে এই সেক্টরের দায়িত্ব দেয়া হয়েছে।লেখাটুকু পুরোপুরি স্মরণ নাই।সম্ভবতঃ এ ধরনের " Clear the road from here to Dacca.Look after my bodys.I leave everything to you and God bless you." আরও অনেক কিছু ছিল।আমি অত্যন্ত মর্মাহত হলাম।কারণ আজ এই সেক্টরের দায়িত্ব আমার উপর দেয়া হয়েছে।আমি জানি না এই দায়িত্ব আমি সুষ্ঠভাবে পালন করতে পারবো কিনা।আমার মনে হচ্ছিল আকাশটা আমার আমার মাথায় ভেঙ্গে পড়েছে।যা হোক,সে অবরুদ্ধ অবস্থায় আমরা বিকেল পর্যন্ত সেখানে থাকলাম।স্কোয়াড্রন লীডার হামিদুল্লাহকে এই দায়িত্ব না দিয়ে আমার উপর তিনি এই দায়িত্ব দেন।অবশ্য পরে হামিদুল্লাহ আসার পর তিনি নামে মাত্র কমান্ডার রইলেন।অপারেশনের দায়িত্ব আমার উপর দেন,কারণ তিনি বিমানবাহিনীর লোক।অপারেশনর এইসব ব্যাপারে তিনি ততো অভিজ্ঞ নন।কর্ণেল তাহের আহত হওয়ায় আমরা সবাই মর্মাহত হই।একটা বিরাট শূণ্যতার সৃষ্টি হয়েছিল।অনেকটা গোটা পরিবার আকস্মিক পিতৃহীন হয়ে পড়ার মত।যাহোক অনেক কষ্টে আমি এই পরিস্থিতি সামলে নিয়েছিলাম।কর্ণেল তাহের গৌহাটিতে চিকিৎসাধীন থাকাকালে আমি সেখানে গিয়ে তার সাথে দেখা করে যুদ্ধ বিষয়ক পরামর্শ করি এবং সেক্টরে ফিরে আসি।

ডিসেম্বর এর তিন তারিখ ভারত আনুষ্ঠানিক যুদ্ধ ঘোষনা করে।১ তারিখ থেকে আমরা কামালপুর অবরুদ্ধ করে রাখি।আমাদের সাথে ছিল এক ইন্ডিয়ান রেগুলার ব্যাটালিয়ন,মুক্তিযোদ্ধা তিন কোম্পানী।আর ৯৫ মাউন্টেন ব্রিগেডের দুইটি ব্যাটালিয়ন কামালপুর বাইপাস করে কামালপুর পতনের আগেই বক্সিগঞ্জের দিকে চলে যায়।তখন পাকবাহিনী বক্সিগঞ্জ থেকে পিছু হটে যাচ্ছে।৪ তারিখ সকালে ইন্ডিয়ান এয়ারফোর্সের দুটি বিমান কামালপুরের উপর স্ট্রাফিং শুরু করে।দ্বিতীয়বার আক্রমণ হয় ১২ টা কি ২ টায় তৃতীয়বার আক্রমণ করার কথা ছিল বিকাল চারটায়।ইতিমধ্যে পাকিস্তানী বাহিনী যথেস্ট হেস্তনেস্ত হয়েছে।আমরা অয়্যারলেস সেটে ইন্ডিয়ানদের কনগ্র‍্যাচুলেশন শুনছিলাম।এক পর্যায়ে কামালপুরে তাদের যে ফোর্স ছিল তারা কন্টাক্ট করে ব্যাটালিয়ন হেডকোয়ার্টারের সাথে এবং সাহায্য চেয়ে পাঠায় ফোর্সের জন্য।তারা জানালো তাদের কিছু করণীয় নাই।এটা বুঝে তখন জেনারেল হিরা,ব্রিগেডিয়ার ক্লেয়ার ও আমি তিনজনে বসে বুঝাপড়া করে একটা সারেন্ডার নোট তৈয়ার করি।একজন ফ্রিডম ফাইটারকে একটি সাদা ফ্লাগ হাতে দিয়ে তা কামালপুর ঘাঁটি ভিতর পাঠাই।প্রায় ঘন্টাখানেক পর সে যখন ফেরে নাই,তখন আমি অত্যন্ত চিন্তিত হয়ে পড়লাম।দ্বিতীয়বার আর একটি ছেলেকে অয়ারলেস সেট সাথে দিয়ে আমার সাথে যোগাযোগ রেখে কামালপুর ঘাঁটিতে পাঠাই।সে ওখানে যাওয়ার পর পাকসেনারা দ্বিতীয় ছেলেটিকে রেখে প্রথম ছেলেটিকে পাঠিয়ে দেয়।তাকে আমরা জিজ্ঞাসাবাদ করি।সে জানালো,আমাকে তারা শেলিং হচ্ছে বলে নীচে বাংকারে নিয়ে যায় রুটিটুটি খেতে দেয়।তারা আমার সাথে ভাল ব্যবহার করে।যা হোক দ্বিতীয় ছেলেটির সাথে কয়েকবার সেটে যোগাযোগ করার চেষ্টা করলাম।পারলাম না।সে তখন তাদের সাথে আলোচনায় ব্যস্ত ছিল।তাছাড়া তারা তাকে সেটে কথা বলতে দিতে এলাউ করেনি।কিছুক্ষন পর সে যখন সেটে আসলো তখন যোগাযোগ হলো।ছেলেটি জানালো তারা সারেন্ডার করতে প্রস্তুত আছে।তখন আমি তাকে বললাম যে,আমি আর একজনকে পাঠাচ্ছি,তাদের জে-সি-ও বা অফিসার লেবেলের কাউকে তার সাথে আসতে বলো।সে গেল।যাওয়ার পর পাকিস্তান আর্মির একজন জে-সি-ও,মিলিশিয়া কাপড় পরা,সম্ভবতঃমিলিশিয়াই হবে,ছেলেটির সাথে এসে আমাদের সাথে যোগাযোগ করে এবং সারেন্ডারের কথা ব্যক্ত করে।তখন আমরা তাদেরকে সারেন্ডারের পদ্ধতি বলে দিই।সে ফিরে যায় এবং হাতিয়ার মাঠিতে রেখে সবাইকে সারেন্ডার করায়।আমরা তাদের সব হাতিয়ার এবং সকলকে আমাদের পজিশনে নিয়ে আসি।এদের মধ্যে একজন অফিসার,ইনি সম্ভবত ক্যাপ্টেন হাসান কোরেশী,একজন জে-সি-ও,এবং ১০০ জনের মত সিপাই,৩০ জনের মত রেঞ্জার এবং কিছুসংখ্যক রাজাকার ও ছিল।এদেরকে আনা হল।সমস্ত হাতিয়ার আনা হলো।আমরা যে হাতিয়ার পেলাম তার মধ্যে বিশেষ উল্লেখযোগ্য হল এম-জি ৩৬ টি এবং আরও ছোটখাটো হাতিয়ার।যারা সারেন্ডার করে তাদেরকে রাখার ও খাওয়া-দাওয়ার ব্যবস্থা করা হলো।তখন সন্ধ্যা ঘনিয়ে এসেছে।আমি অবরুদ্ধ ২৪ ঘন্টা ব্যস্ত ছিলাম।খাওয়া-দাওয়া ছিল না।তাই বিশ্রামে চলে যাই।Next day morning about 8- o clock I came back to the same place and there I found one Indian Capt.and one Indian Major.They were talking to Capt.Quoreishi etc.

যুদ্ধবন্দী আচরণ সংক্রান্ত কথাবার্তা হলো।তারপর দিন আমরা বক্সিগঞ্জ পৌঁছালাম।ব্রিগেডিয়ার ক্লেয়ার সেখানে একটি রেস্ট হাউজে ছিলেন।আমাকে দেখে জড়িয়ে ধরলেন এবং কনগ্র‍্যাচুলেশন জানালেন।বললেন Mannan,our country recognize your country as a sovereign state.Now your morale should be high.we are going to fight a real battle to the pakistanis.

বক্সিগঞ্জে তখন কোন পাকিস্তানী ছিল না।তারা জামালপুরের দিকে চলে গেল।আমি আমার মুক্তিবাহিনী নিয়ে জামালপুরের দিকে অগ্রসর হলাম।আমি আগেই বলেছিলাম তাদের দুটি ফোর্স কামালপুর বাইপাস করে চলে গিয়েছিল।এই ফোর্সগুলো যখন টাঙ্গাইলের দিকে যাচ্ছিল তখন ইন্ডিয়ান ফোর্স তাদেরকে বাধা দেয়,যেন তারা টাঙ্গাইল যেতে না পারে।তারা যখন বাধা পেল তখন এক ব্যাটালিয়ন নান্দাইল হয়ে ময়মনসিংহের দিকে যে রাস্তা ছিল সেদিকে যেতে চেস্টা করে।তারাও বাধাপপ্রাপ্ত হলো।আমি আমার ফ্রিডম ফাইটারদের নিয়ে শেরপুর হয়ে জামালপুরের দিকে অগ্রসর হচ্ছিলাম।তখন আমি প্রচন্ড গোলাগুলির শব্দ শুনতে পাচ্ছিলাম।তখন আমি নদী পার হতে পারিনি,কারণ নদীতে কোন ফেরীর বন্দোবস্ত ছল না।আর আমি দেখতে পাচ্ছিলাম দুটি ইন্ডিয়ান এয়ারক্রাফট জামালপুরের উপর ভীষণভাবে গুলিবর্ষণ করে চলেছে।আর তুমুল "গুলাগুলির আওয়াজ শুনতে পাচ্ছিলাম।প্রায় ঘন্টাদুয়েক সংঘর্ষের পর সব শান্ত হলো।ইন দি মি টাইম আমি ব্রক্ষ্মপুত্র নদ ক্রস করে জামালপুর সাইডে পৌঁছে গেলাম এবং অগ্রসর হতে লাগলাম।খবর পেলাম,পাকসেনাদের পুরো কনভয় ডেস্ট্রয় করা হয়েছে এবং প্রায় ৬ জন অফিসারসহ ৩৬০ জন পাকসেনাকে সেখানে বন্দী করা হয়েছে।তাদেরকে ইন্ডিয়ান আর্মি ঘেরাও করে জামালপুর পি-টি-আই তে রাখে।তখন আমি সেখানে গিয়ে তাদের সাথে দেখা করি।বন্দি ছয়জন অফিসারের মধ্যে একজন মেডিক্যাল কোরের সদস্য ছলেন।আর একজন সিনিয়র মেজর ছিলেন,যিনি এই ব্যাটালিয়নের ও-সি ছিলেন। তার নাম মনে নেই,তিনি পাঠান এং কর্ণেল তাহেরের কোর্স মেট।তার সাথে কর্ণেল তাহের সম্পর্কে আলোচনা হচ্ছিল।আলাপ-আলোচনার মধ্যে একজন ইন্ডিয়ান গার্ড রেজিমেন্টের সি-ও এসে যোগ দেন।পাক সিনিয়র মেজর আমাকে প্রশ্ন করেন, Manna, we fighting among us,আমি জবাব দেই,স্যার আপনারা পহেলা মার্চ থেকে থেকে ২৫ শে মার্চ যে হত্যাকান্ড করেছেন তার রিআ্যকশন স্বরুপ এছাড়া আমাদের কিছু করণীয় ছিল না।তারপর আমি তাকে আরও ঘটানার কথা বললাম।তিনি বললেন,Happy news that you are independent but I wish you are not like bhutan. আমি প্রত্যুত্তরে বলি,Sir, if we can get rid of you, we can get rid of anyone. we will never replace one master by another.

যাহোক, জামালপুর থেকে আমরা ময়মনসিংহের দিকে অগ্রসর হতে থাকলাম আর ইন্ডিয়ান আর্মির যে দুটি ব্যাটালিয়ন ছিল তারা টাংগাইলের দিকে অগ্রসর হলো।আমি সেদিকে যেতে চেয়েছিলাম।কিন্তু জেনারেল নাগরা,যিনি এই ডিভিশনের কমান্ডার ছিলেন,তিনি আমাকে সেদিকে যেতে বারণ করেন।তিনি বললেন, তোমার সেদিকে যাওয়া প্রয়োজন হবে না।তুমি বরং এখানে লোকাল এডমিনিস্ট্রেশন এবং অন্যান্য সবকিছু তদারক কর।যা হোক আমি লোকাল এডমিনিস্ট্রেশন এবং সবকিছু যা যা অর্গানাইজ করার দরকার ছিল সবকিছু অর্গানাইজ করার চেষ্টা করলাম।আমি আমাদের ছেলেদের জামালপুর হাই স্কুলে ক্যাম্প করে তাদেরকে সেখানে থাকতে দিলাম।ইতিমধ্যে আমি সংবাদ পেলাম যে,জামালপুর থেকে মাইল দেড়েক দূরে পাক রাজাকার থেকে উদ্ধারকৃত ৩০০ টির মতো হাতিয়ার জড়ো করেছে এবং কোথাও সেগুলো সরিয়ে ফেলার চেষ্টা করছে।আমি সেখানে গেলাম এবং তাদের সাথে কথা বললাম।তার জানালো এই সমস্ত হাতিয়ার পাবনা যাবে।পরে আমি সেগুলো সীজ করলাম।হাতিয়ার গুলো নিয়ে তারপরের দিন ময়মনসিংহে আসি।এসে দেখি ময়মনসিংহ ও মুক্ত।এটা আনুমানিক ১০ ই ডিসেম্বর।আমার হেড কোয়ার্টার টাউন হলে খুলি এবং আমার ফৌজ অর্গানাইজ করি।তারপর সিভিল এডমিনিস্ট্রেশন চালানোর জন্য আমরা নিজেরা উদ্যোগ নিই।

*(১৯৭১ সালে লেফটেন্যন্ট হিসাবে কর্মরত ছিলেন।পরবর্তীতে লেঃ কর্ণেল পদে উন্নীত হন।বিবরণটি প্রকল্প কর্তৃক ১১-১২-৭৯ তারিখে গৃহীত সাক্ষাৎকার থেকে সংকলিত)


শাহরিয়ার ফারুক
<১০, ২০.৬, ৪৭২-৪৭৫>

মেজর তাহের আগষ্ট মাসে ১১ নং সেক্টরে আসেন। কিন্তু এর আগে বিখ্যাত পাকবাহিনীর কামালপুর বাংকারে সদাসর্বদা ক্ষুদ্র ক্ষুদ্র আঘাত হানতে থাকে অল্প সামরিক শিক্ষাপ্রাপ্ত অথচ গভীর মনোবলের ভিত্তিতে গঠিত বাংলার বীর মুক্তিযোদ্ধাগণ। এখানে মাঝে মাঝে বিভিন্ন সময়ে ইস্ট বেংগল রেজিমেন্টের জুনিয়ার অফিসাররাও যুদ্ধে অংশগ্রহণ করতেন। এসময়ে তরুণ মুক্তিযোদ্ধারা কামালপুর শত্রুশিবিরে ছোটখাট গেরিলা আক্রমণ চালিয়ে কিছু কিছু করে পাক-সৈন্য হত্যা করে দস্যুদের সদা ব্যতিব্যস্ত এবং সন্ত্রাসের মধ্যে রাখতো। এই সময় বাংলার স্বাধীনতা যুদ্ধক্ষেত্রে আর একটি অমর নাম শহীদ সালাউদ্দিন কামালপুর রণাঙ্গনে উপস্থিত ছিলেন। তাছাড়া অন্যানোর মধ্যে যাদের নাম উল্লেখযোগ্য তাদের মধ্যে ইষ্ট বেঙ্গল রেজিমেন্টের ক্যাপ্টেন হাফিজ ও লেঃ মান্নান এবং মুক্তিফৌজ কমান্ডারদের মধ্যে যারা নির্দিষ্ট ভূমিকা রাখেন, তারা হচ্ছেন কমান্ডার মুক্তা, কমান্ডার হেলাল, কমান্ডার পান্না, কমান্ডার ফয়েজুর। এর মধ্যে হেলাল কোম্পানীর একটি দিক রয়েছে। সেটা হল পাক-বাহিনীর কামালপুর বাংকারে এই শক্তিশালী পাক - ঘাঁটিটিকে ১১ নং সেক্টর থেকে মোট ১৮ বার ছোট - বড় আক্রমণ করা হয়েছে। তার মধ্যে হেলাল কোম্পানি মোট ১৪ টি সক্রিয় অংশগ্রহণ করেছে এবং ৪ ঠা ডিসেম্বর কামালপুর মুক্ত হওয়ার আগ পর্যন্ত এই কোম্পানী এখানে যুদ্ধরত অবস্থায় ছিল।

একদিন,সম্ভবতঃ ২৪ শে জুলাই তারিখে,ইষ্ট বেঙ্গল রেজিমেন্টের দু'জন জুনিয়র অফিসার ক্যাপ্টেন শহীদ সালাউদ্দিন ও লেঃ মান্নান কামালপুরে শত্রুশিবিরে বাংকারে সশরীরে উপস্থিত হয়ে দু'জন খানসেনাকে হত্যা করে একটি চাইনিজ ও একটি জি-থ্রি রাইফেল নিয়ে আসে।

কামালপুরে রণাঙ্গনে একটি স্মরণীয় দিন ৩১ শে জুলাই তারিখ।শেষ রাত্রের দিকে কামালপুর বাংকারে এক বিরাট ধরনের দুর্ধর্ষ আক্রমণ করা হলো।এই দুর্ধর্ষ আক্রমণের নেতৃত্বে দিচ্ছেন সম্মুখভাগে ক্যাপ্টেন শহীদ সালাউদ্দিন,লেঃ মান্নান ও ক্যাপ্টেন হাফিজ।বীর মুক্তিযোদ্ধাগণ তুমুলভাবে লড়ে যাচ্ছেন এবং পিছন থেকে ব্যাক্তিগতভাবে মুক্তিযোদ্ধাদের পরিচালনা করছেন মেজর মঈনুদ্দীন।কর্ণেল জিয়াও তাঁর।সদর দপ্তর নিয়ে এ সময় উপস্থিত ছিলেন।মোট কথা এই দুর্ধর্ষ আক্রমণটি সেদিন খুবই গুরুত্বপূর্ণ ভূমিকা রেখেছিল।যুদ্ধক্ষেত্রে কিছুটা ভুল বুঝাবুঝি না হলে হয়তো সেই দিনই কামালপুর মুক্তিবাহিনীর দখলে আসতো-ভুল বুঝাবুঝি উৎরে যেয়ে তবুও হয়তো বা কামালপুর দখল করা সম্ভব হতো যদি সেদিন বাংলার বীর সন্তান ক্যাপ্টেন সালাউদ্দিন শহীদ না হতেন।

যুদ্ধক্ষেত্রে ক্যাপ্টেন হাফেজ একটি কোম্পানীকে কমান্ড করছিলেন।আর একটা কোম্পানীকে কমান্ড করছেন স্বয়ং শহীদ সালাউদ্দিন। নির্দিষ্ট সময়ে শহীদ সালাউদ্দিন নির্ধারিত জায়গায় পৌঁছলেন কিন্তু হাফিজ একশ গজ পিছিয়ে ছিলেন।এর মধ্যেই আর্টিলারি ফায়ার শুরু হয়ে যায়। কিছুক্ষন পর ক্যাপ্টেন সালাউদ্দিন কামালপুর ক্যাম্পের ভিতরে চলে যান এবং আর্টিলারী ফায়ার বন্ধ করতে পারেন।ওদিকে ক্যাপ্টেন হাফেজ আর্টিলারীকে একশগজ আগের ফায়ার দিতে বলেন এবং আর্টিলারী অফিসার ক্যাপ্টেন হাফিজ সাহেবের সিগনাল ও গোলা বর্ষণ করেন।ফলে সালাউদ্দিন কোম্পানীর বেশ কিছু ছেলে হতাহত হন।এবং ক্যাপ্টেন সালাউদ্দিন স্বয়ং আঘাতপ্রাপ্ত হন।তবুও তিনি দমেননি।শত্রুদের অনেকেই মারা পড়ছিল এবং কেউ কেউ পালাতে চেষ্টা করছিল ও একজন পালিয়েও ছিল।ইতিমধ্যেই শত্রুপক্ষের মেশিনগান ফায়ার পশ্চিম দিক থেকে অর্থাৎ কামালপুর পোস্ট অফিস ও গোডাউনের মাঝামাঝি থেকে সালাউদ্দিন কোম্পানীর দিকে আসতে থাকে।দুর্ধর্ষ সৈনিক সালাউদ্দিন ভেবেছিলেন ঐ এম-জি টাকে স্তব্ধ করে দিতে পারলেই বিখ্যাত কামালপুর দখলে আসবে এবং এই ভেবে তিনি একাই গিয়েছিলেন সেই এম-জি টাকে মারতে।তিনি যখন গোডাউনের কাছ থেকে ফায়ার করবেন,ঠিক সেই সময়েই পোস্ট অফিসের দিক থেকে একটি এল-এম-জি হঠাৎ গর্জে উঠলো এবং বাংলার বীর সন্তান ক্যাপ্টেন সালাউদ্দিনের বুক ঝাঁঝরা করে দিয়ে গেল। ক্যাপ্টেন সালাউদ্দিন বীরের মত শহীদ হলেন।তাঁর মৃতদেহ আনা সম্ভব হয়নি এবং তার মৃতদেহ আনতে গিয়ে ১৭ জন বেঙ্গল রেজিমেন্ট সৈন্য আহত হয়েছিলেন। পরে শোনা গেছে সালাউদ্দিনের লাশ পাকসেনারা সামরিক কায়দায় সমাধিস্থ করেছে।

সেদিন এই মর্মন্তদ যুদ্ধে শুধু ক্যাপ্টেন সালাউদ্দিন শহীদ হননি, আরও দুজন জুনিয়র অফিসার,ক্যাপ্টেন হাফিজ ও লেঃ মান্নান গুরুত্বরভাবে আহত হন এবং আরও তিনজন জুনিয়র কমিশন্ড অফিসার আহত হন।সেদিনের আক্রমণে মুক্তিবাহিনীর পক্ষে বেঙ্গল রেজিমেন্টসহ মোট ৬১ জন সৈন্য বীরের মত শহীদ হন।অপরদিকে পাকবাহিনী হারায় একজন অফিসার সহ মোট ৭০ জন সৈন্য।সেদিন কামালপুর দখল করা সম্ভব হয়নি।

তারপর অমিতবিক্রমে কামালপুর আক্রমণ করা হয়েছিল।সেদিন ছিল ৯ ই আগষ্ট।এই আক্রমণে মুক্তিযোদ্ধাদের ভূমিকাই বেশী।তাছাড়া বেঙ্গল রেজিমেন্টের কিছু সৈন্যও ছিল।৯ ই আগষ্ট রাত ৮-৩০ মিনিটে হেলাল কোম্পানীর ৩৭ জন ছেলে বক্সিগঞ্জ-কামালপুর সড়কে এমবুশ নিয়ে থাকে এবং তারা টেলিফোনের তার কেটে দিয়ে পাক বাহিনীর তার যোগাযোগ বিচ্ছিন্ন করে দেয়।এই দলের নেতৃত্ব দিচ্ছিলেন বীর মুক্তিযোদ্ধা কমান্ডার হেলাল।সেই রাত্রিটি ছিল মেঘাচ্ছন্ন,বিদ্যুৎ চমকাচ্ছিল।

এই এমবুশ থাকাকালীন বক্সিগঞ্জ থেকে কামালপুর গমনরত দু'জন রাজাকারকে এই দল গ্রেফতার করে দুটি রাইফেল ও ১০ রাউন্ড গুলি উদ্ধার করে।এদের কে মহেন্দ্রগঞ্জে ক্যাম্পে পাঠিয়ে দিয়ে এই দল এখানেই এমবুশে থাকে।কিছুক্ষন এখানে এমবুশে থাকার পর এই দলের ট-আই-সি বিচিক্ষন লতা দেখতে পেল তাদের পজিশন থেকে দশ হাত দূরে দুজন রাজাকারসহ পাক-বাহিনীর বিরাট বাহিনী পজিশন নিচ্ছে।সঙ্গে সঙ্গে লতা দিক নির্দেশ করে ফায়ার এর আদেশ দিল।ফলে পাক দস্যুরা আর পজিশন নিতে পারেনি।৭টা এস-এল-আর ও একটি এল-এম-জি দিয়ে বৃষ্টির মত গুলি ছুড়লো হেলাল-লতার দল।গুলির আঘাতে পাকবাহিনী দলের কমান্ডার আহত হয়ে গেল,তারপর অকথ্য মুক্তিবাহিনীর দলকে গালাগালি করতে লাগলো।ওরা সার্চ শুরু করলো।ততক্ষণে হেলাল কোম্পানীর দল ওখান থেকে উইথড্র করে চলে এসেছে।কিন্তু সবাই বিচ্ছিন্ন অবস্থায়।সবাইকে পাওয়া গেল কিন্তু লতা ও আর একটি ছেলেকে হেলাল খুঁজে পেল না।পরে ওরা রাত ১২ টার সময় নির্দিষ্ট স্থানে এলো এবং খবর দিল একজন কর্ণেল আহত ও ৪৭ জন পাক সৈন্য খতম হয়েছে।এই দুর্ধর্ষ আক্রমণে হেলালের কৃতিত্বের জন্য ওর কোম্পানীর নাম সেদিন টাইগার দেওয়া হয়েছিল।তারপর মেজর তাহের আগষ্ট মাসের ১১ তারিখে মহেন্দ্রগঞ্জে ১১ নং সেক্টর পরিদর্শনে আসেন।

মুক্তিযোদ্ধা কমান্ডার হেলাল লেঃ কর্ণেল তাহেরের নির্দেশ অক্ষরে অক্ষরে পালন করে কামালপুর রণাঙ্গনে অভুতপূর্ব কৃতিত্বের স্বাক্ষর রাখেন।২৬ শে অক্টোবর এক সময়ে তিনি তার দল সহকারে কর্ণেল তাহেরের নির্দেশে কামালপুরের পেছনে গেদ্দা ও উঠানুরপাড়ায় পর পর তিনদিন এমবুশ থেকে বিস্ফারণ ঘটানোর কাজ করেন। তার মাইন বিস্ফোরণে এই এলাকার পাকনাহিনী খুবই বিপর্যস্ত হয়ে পড়ে।এক সময় এক মাইন বিস্ফোরণে ৪৬ জন খানসেনা আহত হয়।

লেঃ কর্ণেল তাহের এই হেলাল কোম্পানীর বিশেষ কৃতিত্ব দেখে নভেম্বর মাসে বক্সিগঞ্জ আক্রমণ করার জন্য পাঠান।এর মধ্যে কর্নঝোরাতে তিনি পাক বাহিনীর সঙ্গে এক তুমুল সংঘর্ষে ৪ জন খানসেনাকে খতম করেন।বাকী খান সেনা পালিয়ে প্রাণ রক্ষা করে।ঐ সময় হেলাল লেঃ কর্ণেল তাহেরের এই কোম্পানী ফিরে আসে এবং পরে এক প্লাটুন মুক্তিযোদ্ধা সহকারে মেলান্দহানার পাটের গুদাম ধ্বংস করার আদেশ পায়।হেলাল কোম্পানী এই নির্দেশ মেলান্দাহর দিকে যাত্রা করে।এর মধ্যে কোন এক নদীতে পাকবাহিনী দালালদের ১২০০ মণী নৌকা ধ্বংস করে এবং পাক বাহিনীর সঙ্গে এখানে এক সংঘর্ষ বাধে।তারা তিনদিক থেকে এই হেলাল কোম্পানীকে আক্রমণ করে।তরুণ মুক্তিযোদ্ধা কমান্ডার অতি বিচক্ষণতার সাথে আক্রমণ প্রতিহত করে ১৩ জন শত্রুসেনাকে খতম করেন।পরে তার বাহিনীকে এগিয়ে নিয়ে মেলান্দাহ যাত্রার পথি দূরমুরির পুল ধ্বংস করেন।পুল ধ্বংসের সময় পুলরক্ষী বাহিনী ও রাজাকারদের সাথে এক সংঘর্ষে তিনি ১৭ জন রাজাকারকে খতম করে ৬ টি রাইফেল উদ্ধার করে তাহেরের কাছে জমা দেন।

তারপর ১৪ নভেম্বর।এই ঘটনাটির কথা মহেন্দ্রগঞ্জ ক্যাম্পের কয়েকহাজার মুক্তিযোদ্ধা সহ এই এলাকার বাসিন্দা ইন্ডিয়ার জনসাধারণ চিরদিন মনে রাখবে।

১৩ ই নভেম্বর দিবাগত রাত্রি ৩-২০ মিনিট লেঃ কর্ণেল তাহের মুক্তিফৌজ কমান্ডার হেলাল,সাঈদ ( লেঃ কর্ণেল তাহেরের ছোট ভাই),পান্না,লেঃ মান্নান,গোয়েন্দা অফিসার মোঃ মনিরুজ্জামান,আবেদীন,ভুঁইয়া - এদের সবাইকে ডাকলেন এবং বললেন,আজকে কামালপুরে শক্তিশালী আক্রমণ করা হবে।তিনি কিভাবে কোথা থেকে আক্রমণ করা হবে তা সবাইকে বুঝিয়ে দিলেন।তিনি কোম্পানী কমান্ডারদের মোট ৮৫ জন মুক্তিযোদ্ধা নিয়ে কামালপুরের আশেপাশের কোন এক গ্রামে এমবুশ নিয়ে থাকতে বললেন।কোনরকম সাড়াশব্দ ব্যতিরেকে।তিনি আরও বলে দিলেন,তার নির্দেশ না পাওয়া পর্যন্ত যেন কোন রকম গুলিবর্ষণ করা না হয়-আর যদি পাক-বাহিনী পালাতে চেষ্টা করে,তবে যেন তাদেরকে ধরা হয়।

যথাসময়ে যুদ্ধ শুরু হয়ে গেল।যুদ্ধ পরিচালনা করছেন লেঃ কর্ণেল তাহের স্বয়ং।তিনি অয়ারলেসের মাধ্যমে মুক্তিফৌজের রণাঙ্গনের খবর রাখছেন এবং প্রয়োজনীয় নির্দেশ দিচ্ছেন।সকাল ৯-৩০ মিনিট হঠাৎ তুমুল সংঘর্ষ থেমে গেল।পাক-বাহিনীর ওদিক থেকে কোন গুলি আসছে না।সবাই মনে করলো ওরা সবাই খতম।মুক্তিফৌজের মনে দারুণ উৎফুলভাব পরিলক্ষিত হচ্ছিল সে সময়।এই মুক্তিযোদ্ধাদের রণাঙ্গনে কর্ণেল তাহের একটি অয়ারলেস সেট নিয়ে দৌড়ে গেলেন,কি ব্যাপার।তখন তার সঙ্গে ছিল তার দুই ভাই বেলাল ও বাহার-তারা উভয়েই আসন্ন জয়ের জন্য খুবই আনন্দিত।লেঃ কর্ণেল মুক্তিযোদ্ধা কমান্ডারদের জিজ্ঞাসাবাদ করছেন,ঠিক এই সময় লেঃ মিজান এসে খবর দিল কামালপুর ক্যাম্প এখনই চার্জ করতে হবে।কর্ণেল তাহের ভাবছেন কোন দিক থেকে কামালপুর চার্জ করা হবে।ঠিক এমন সময় একটা গোলা এসে তাঁর পায়ে লাগলো।আর্ত চিৎকারের সঙ্গে সব মুক্তিযোদ্ধা দৌড়ে ঘটনাস্থলে আসে।এসে দেখতে পায় এক অসহনীয় করুণ দৃশ্য-তাহের রণনেতা কর্নেল তাহের চিরদিনের মতো তার একটি পা হারিয়েছেন।সঙ্গে সঙ্গে মুক্তিফৌজদের মধ্যে কান্নার রোল পড়ে গেল যারা নাকি কিছুক্ষন আগে দুর্ধর্ষ পাক সৈন্যকে হত্যা করেছে-তারা সবাই শিশুর মতো কাঁদছে।কিন্তু লেঃ কর্ণেল তাহের,সেই অসীম সাহসী রণনেতা,এত বড়ো আঘাত পেয়েও একটুও বিচলিত হননি।তখন তার মাত্র চারটি কথা ছিল,(১) যুদ্ধ চালিয়ে যাও-(২) ঐ জায়গা দখল কর (যে জায়গায় তিনি আহত হয়েছেন), (৩) কামালপুর দখল করতে হবে,(৪) আমি আসছি এবং এসে যেন দেখতে পাই কামালপুর থেকে ঢাকার রাস্তা পরিস্কার।তারপর আহত লে কর্নেলকে কাঁধে করে নিয়ে আসে অশ্রুসিক্ত চোখে মুক্তিযোদ্ধা মিঠু ( এই মুক্তিযোদ্ধা খুবই কৃতিত্বপূর্ণ ভূমিকা রেখেছে কামালপুর রণাঙ্গনে),সুজা,লেঃ মিজান,ভূঁইয়া ও আবেদীন।তারা গারোডোবা পর্যন্ত নিয়ে আসে তাঁকে।ওখান থেকে হেলিকপ্টারে লেঃ কর্ণেল তাহেরকে ভারতের পুনার হাসপাতালে নিয়ে যাওয়া হয়। ডাক্তারগণ কর্ণেল তাহেরকে দেখে বলেছেন- তিনি যদি জ্ঞান হারাতেন তবে তাঁকে বাঁচানো সম্ভব হতো না।কর্ণেল তাহেরের নেতৃত্বে সেদিনের সেই কামালপুরের সবচেয়ে উল্লেখযোগ্য যুদ্ধে পাকবাহিনী ১৩৫ জন সৈন্য হারায়।ধ্বংস হয়েছিল ৬ টি ট্রাক,১ টি জীপ এবং বহুসংখ্যক হাতিয়ার।

তারপর লেঃ কর্ণেল আবু তাহেরের অনুপস্থিতে এই সেক্টরটি সংযুক্তভাবে নেতৃত্ব দেন মেজর আজিজ,লেঃ মান্নান ও এয়ারফোর্সের অফিসার জনাব আবু তাহের সাহেবের বড় ভাই জনাব আবু ইউসুফ।এই সময়ে কর্নেল আহত হওয়ার পর মুক্তিযোদ্ধারা প্রতিনিয়তই কামালপুর আক্রমণ করতে থাকে।

১৬ ই নভেম্বর তারিখের এক আক্রমণে খানসেনাদের মেজর রিয়াজ আহত হয় ও ১২ জন খান সেনা নিহত হয়।

২০ শে নভেম্বর তারিখের আর এক আক্রমণে এই দিনের আগের রাত্রে পাকনাহিনীর রিইনফোর্সমেন্ট করার সময় ৮০ জন পাকসেনা মারা পড়ে।এই সময় প্রতিটি আক্রমণের সময়ে কামালপুরকে ঘেরাও অবস্থায় রেখে আক্রমণ করা হয়।

১ লা ডিসেম্বর আর এক আক্রমণের সময় সমূহ ক্ষতির সম্মুখীন হতে হয় পাকবাহিনীকে।এখানে একটা কথা বলে রাখা দরকার যে,কোম্পানী কমান্ডার হেলালসহ মেজর তাহেরের সহোদর বড় ভাই জনাব আবু ইউসুফ,ছোট ভাই কমান্ডার সাঈদ (এক্সপ্লোসিভ এক্সপার্ট),বেলাল বাহার( এক্সপ্লোসিভ এক্সপার্ট), ও আনোয়ার হোসেন (এক্সপ্লোসিভ এক্সপার্ট) - এই পাঁচ ভাই প্রত্যেকটি যুদ্ধে অংশগ্রহণ করেছেন।

৪ ঠা ডিসেম্বর কয়েকজন অফিসার সহ বেলুচ,পাঠান,পাঞ্জাবী সৈন্য - মোট ১৬২ জন পাক সৈন্য মুক্তিফৌজ ও মিত্রবাহিনীর কাছে আত্মসমর্পণ করে।

পাক বাহিনীর শিবিরে গিয়ে অসীম সাহসী মুক্তিযোদ্ধা সঞ্জু বাকযুদ্ধে অবতীর্ণ হয়েছিল।শেষ পর্যন্ত তারই জয় হয়।পাক-বাহিনীর অফিসারকে দিয়ে সারেন্ডারপত্র সই করিয়ে সঞ্জুই প্রথম বাংলাদেশের পতাকা উড়ায়।তারপর ৬ তারিখে বক্সিগঞ্জ ও মোরাপুর মুক্তিবাহিনীর দখলে আসে।৭ তারিখে দখল হয় দেওয়ানগঞ্জ ও বাহাদুরাবাদ ঘাট।এই বাহাদুরাবাদ ঘাট দখল কারী কমান্ডার ফয়েজুর রহমান জামালপুরের দিকে অগ্রসর হন।তারপর তুমুল সংঘর্ষে ৪০ জনের মতো পাকসেনা নিহত এবং ৬০০ জনের উপর শত্রুসেনা বন্দী হলে ১১ ই ডিসেম্বর সকালবেলা তিনিই জামালপুরের বুকে প্রথম স্বাধীনতার পতাকা উঠান।তারপর মেজর আজিজ লেঃ কর্ণেল তাহেরের পরিকল্পনা অনুযায়ী টাঙ্গাইলের পথে রওনা হন।

*(জুলাই ১৯৭২ এর সাপ্তাহিক বিচিত্রায় প্রকাশিত "লেঃ কর্ণেল আবু তাহের- স্বাধীনতা সংগ্রামের বীর সৈনিক" শীর্ষক খালেদুর রহমান রচিত প্রতিবেদন থেকে সংকলিত)

অপরাজিতা নীল
<১০, ২১.১, ৪৭৬-৪৭৭>
[bookmark: shakkhatkar_major_Oli_Ahmed]সাক্ষাৎকারঃ মেজর অলি আহমদ

মুক্তিযুদ্ধে বাংলাদেশের প্রথম ব্রিগেড ‘জেড’ফোর্স গঠিত হয় ৭ জুলাই। মেজর জিয়াউর রহমানের নামানুসারে এই ব্রিগেডের নামকরণ করা হয় ‘জেড’ফোর্স  (জিয়া ফোর্স)। বাংলার স্বাধীনতা যুদ্ধে ‘জেড’ফোর্স  এক বিশেষ অবদান রেখেছে। এই ফোর্সে তিনটি নিয়মিত পদাতিক বাহিনী ছিলো – যথাক্রমে ১ম ইষ্ট বেঙ্গল, ৩য় ইষ্ট বেঙ্গল এবং ৮ম ইষ্ট বেঙ্গল ব্যাটালিয়ান। ব্রিগেড কমান্ড করেন তৎকালীন মেজর জিয়াউর রহমান (বর্তমান মেজর জেনারেল)। আমি নিজে ব্রিগেডের ব্রিগেড মেজরের দায়িত্ব পালন করি। 

১ম ইষ্ট বেঙ্গল রেজিমেন্টে যেসব অফিসার কর্তব্য পালন করেছিলেন, তারা হলেনঃ

কমান্ডিং অফিসারঃ মেজর মঈনুল হোসেন চৌধুরী। আগষ্ট মাস থেকে মেজর জিয়াউদ্দিন এই ব্যাটালিয়নের দায়িত্ব নেন। মেজর জিয়াউদ্দিন পাকিস্তান থেকে পালিয়ে এসে বাংলার মুক্তিযুদ্ধে অংশ নেন।

সেকেন্ড ইন কমান্ডঃ ক্যাপ্টেন বজলুল গণি পাটোয়ারী এ্যাডজুট্যান্ট এবং কোয়ার্টার মাস্টারের দায়িত্ব পালন করেন ফ্লাইট লেফট্যান্যান্ট লিয়াকত আলী খান। 

ব্যাটালিয়নে ৪ টি কম্পানী যারা কমান্ড করেছেন তারা হলেনঃ

‘এ’কোম্পানী কমান্ডারঃ ক্যাপ্টেন মাহবুব।
‘বি’কোম্পানী কমান্ডারঃ ক্যাপ্টেন হাফিজুদ্দীন।
‘সি’কোম্পানী কমান্ডারঃ ক্যাপ্টেন আব্দুল কাইয়ুম চৌধুরী।
‘ডি’কোম্পানী কমান্ডারঃ ক্যাপ্টেন বজলুল গণি পাটোয়ারী।

৩য় বেঙ্গল ব্যাটালিয়নে যারা দায়িত্ব পালন করেছেন তারা হলেনঃ
কমান্ডিং অফিসারঃ মেজর শাফায়েত জামিল।
সেকেন্ড-ইন কমান্ডঃ ক্যাপ্টেন মহসীন।
‘এ’কোম্পানী কমান্ডারঃ ক্যাপ্টেন আনোয়ার হোসেন।
‘বি’কোম্পানী কমান্ডারঃ ক্যাপ্টেন আকবর হোসেন। 
‘সি’কোম্পানী কমান্ডারঃ ক্যাপ্টেন মহসীন।
‘ডি’কোম্পানী কমান্ডারঃ লেঃ নুরুন্নবী চৌধুরী।

এছাড়া লোঃ মঞ্জুর, লেঃ ফজলে হোসেন, ফ্লাইট লেফটেন্যান্ট আশরাফুল আলম প্রমুখ অফিসার এই ব্যাটালিয়নের বিশেষ ভূমিকা পালন করেন। এই ব্যাটিলিয়নে নায়েক সুবেদার আজিজের নেতৃত্বে একটি আপোর্ট প্লাটুনও ছিল।


৮ম বঙ্গলে যেসব অফিসার কমান্ড করেছেন তারা হলেনঃ
কমান্ডিং অফিসারঃ মেজর এ, টি, এম আমিনুল হক।
সেকেন্ড-ইন কমান্ডঃ ক্যাপ্টেন খালেকুজ্জামান চৌধুরী। 
‘এ’কোম্পানী কমান্ডারঃ ক্যাপ্টেন খালেকুজ্জামান চৌধুরী।
‘বি’কোম্পানী কমান্ডারঃ ক্যাপ্টেন সাদেক হোসেন।
‘সি’কোম্পানী কমান্ডারঃ ক্যাপ্টেন মোদাসসের হোসেন।
‘ডি’কোম্পানী কমান্ডারঃ লেঃ মাহবুবুর রহমান।

এছাড়া লেঃ এমদাদুল হক, লেঃ কাজী মনিবুর রহমান, লেঃ ওয়ালি-উল-ইসলাম, লেঃ বাকের প্রমুখ তরুন অফিসাররা এই ব্যাটিলিয়নে কাজ করেন।

‘জেড’ফোর্স কামালপুর, বাহদুরপুর ঘাট, দেওয়ানগঞ্জ থানা, চিলমারী, হাজীপাড়া, ছোটখাল, গোয়াইনঘাট, টেংরাটোলা, গোবিন্দগঞ্জ, সালুটিকর বিমানবন্দর, ধলাই চা-বাগান, ধামাই চা-বাগান, জাকিগঞ্জ, আলি ময়দান, এম সি কলেজ, ভানুগাছা, কানাইয়ের ঘাট, বয়মপুর, ফুলতলা চা-বাগান, বড়লেখা, লাতু, সাগরনাল চা-বাগান ইত্যাদি স্থানে পাকসেনাদের সঙ্গে সংঘর্ষে নজিরহীন দৃষ্টান্ত স্থাপন করেন।

*১৯৭১ সালে ক্যাপ্টেন হিসাবে ৮ম বেঙ্গলে কর্ম্রত ছিলেন। 



অপরাজিতা নীল
<১০, ২১.২, ৪৭৭-৪৮৮>

মুক্তি সংগ্রামে শত্রুর সাথে মুখোমুখি লড়াই শুরু করি আগষ্ট’৭১-এর পর থেকে। এর আগে আমরা ছিলাম ডিফেন্সে, আর শত্রুরা আমাদের উপর আক্রমন করতো। বিলোনিয়া যুদ্ধের পর থেকে শত্রুরা আত্মরক্ষামূলক যুদ্ধের ভূমিকা গ্রহন করে, আর আমরা আক্রমণকারীর। আমাদের ব্রিগেডের (‘জেড’ফোর্স) প্রথম আক্রমন পরিচালনা করেন মেজর (বর্তমানে লেঃ কর্নেল) মইনুল ইসলাম চৌধুরী। (১ম ইষ্ট বেঙ্গল) ডেলটা কোম্পানি নিয়ে ক্যাপ্টেন সালাউদ্দীন মমতাজ ও ব্রেভো কোম্পানী নিয়ে ক্যাপ্টেন হাফিজ এ আক্রমণের ব্যুহ রচনা করেন। আর ক্যাপ্টেন মাহবুব (পরে সিলেট রণাঙ্গনে শহীদ হন) কাট-অফ পার্টি নিয়ে ওঁৎ পেতে বসেন শত্রুর ডিফেন্সের পেছনে। আক্রমণ করাকালীন একটি বস্তুর প্রয়োজন হয় বেশী, তা হলো সিংহহৃদয়। ইংরেজীতে যাকে বলে লায়নহার্ট। ডিফেন্সে যারা থাকে, তারা বাংকারে থাকে, ফলে স্বভাবতই ছোট ছোত হাতিয়ার  এমনকি ডাইরেক্ট আর্টিলারী শেল থেকে রক্ষা পায়। সে জন্যই সাধারনতঃ দেখা যায় যে, একটি ডিফেন্সকে আর্টিলারী থেকে শুরু করে ট্যাংক ও বিমান হামলা করে সেই ডিফেন্সকে তছনছ করে ফেলার পরেও মাত্র দুই-একজন সাহসী যোদ্ধা অকুতভয় মনবলে বলীয়ান হয়ে বাংকার থেকে সেই প্রচন্ড গোলাগুলির মাঝে মাথা নিচু করে মুখ থুবরে পড়ে না থেকে আক্রমণকারীর আক্রমণ সম্পুর্নরুপে ব্যার্থ করে দেয়। সকল প্রকার সুষ্ঠ আক্রমণই ব্যর্থ হয়ে যায় যদি পূর্বাহ্নে পরিকল্পনা গ্রহণ না করা হয়। আর সুষ্ঠ পরিকল্পনা নেওা তখনি নেওা সম্ভব হয় যখন কমান্ডার নিজে চুপি চুপি শত্রুশিবির দেখে আসে। মিলিটারী ভাষায় এই চুপি চুপি দেখে আসার নাম হচ্ছে রেকি পেট্রোলিং।বাংলা মায়ের দামাল ছেলে ক্যাপ্টেন সালাউদ্দীন মমতাজ ছিলেন এক অভূতপূর্ব ব্যতিক্রম, অনন্যসাধারণ সৈনিক- পাকিস্তানের কোয়েটা থেকে জুলাই মাসের প্রথম সপ্তাহে পালিয়ে এসে মুক্তিবাহিনীতে যোগ দেন- যোগ দেওয়ার পর থেকে শত্রুর উপর প্রচন্ড আঘাত হানার জন্য অস্থির হয়ে পড়েন।

ময়মনসিংহের কামালউর বি-ও-পি ছিল শত্রুদের দুর্ভেদ্য ঘাঁটি, কারন জল ও স্তল উভয় পথেই কামালপুর – ময়মংসিংহ-ঢাকা সড়কের প্রবেশদ্বার ছিল এ কালামপুর। তাই শত্রুরা এখানে বাংকারগূলো অত্যন্ত মজবুত করে তৈরী করে। বাংলারের প্রথম আস্তরে মাতি ও তিনের দেয়াল, তারপর ৬ ইঞ্চি থেকে ১ ফুট ব্যবধানে রেলের লোহার বীম। এই একই প্রকার ব্যাবধানে পাকা সিমেন্টের আস্তর। বাংলারের ওভারহেড কাভারের বেলায়ও একই প্রকার প্রস্তুতি নেয়া হতো- প্রত্যেকতি বাংকারই প্রায় ঘরের মত উঁচু, অন্যদিকে সমস্ত ডিফেন্স টানেলের মারফত যোগাযোগের ব্যবস্থা ছিল। এদিকে মাইন, বিবিট্রাপ ও বাঁশের কঞ্চি সমস্ত ডিফেন্সটিকে দুর্ভেদ্য দুর্গের মত করে রেখেছিল। পরপর দুদিন রেকি করার পরেও সালাউদ্দীন স্বচক্ষে শত্রুশিবির দেখার জন্য লেঃ মান্নানকে সাথে করে তৃতীয়বারের মত রেকি পেট্রোলিং নিয়ে নিজে নিজে শতুশিবিরের দিকে গেলেন। বি-ও-পি’র কাছে পৌছে জমির আলীর উপর লেঃ মান্নান, সুবেদাও হাসিম, নায়েক শফি, ও দলের অন্যান্য সবাইকে রেখে শুধু সুবেদার হাইকে সঙ্গে নিয়ে শত্রুর বাংকারগুলো রেকি করতে গেলেন। বলাবাহুল্য, পাকিস্তানীরা রাত্রিতে সব সময় সেকেন্ড দিফেন্সে চলে যেত। কামালপুর রণাঙ্গনে শত্রুরা সাধারনতঃ দিনের বেলায় অনেক এলাকা জুড়ে ডিফেন্স নিয়ে থাকত, কিন্তু রাত্রিবেলায় দূরের বাংকারগুলো ছেড়ে দিয়ে ছোট অথচ ঘন ডিফেন্সে চলে যেত। খালি বাংকারগুলি দেখে সালাউদ্দীন ও হাই আরো ভিতরে চলে গেলেন। এমতাবস্থায় দুজন শত্রুসেনা সম্ভবতঃ পেট্রোলিং করে ফিরে আসার সময় এদের দুজনের মুখোমুখি হয়ে পড়ে। একশত পাঁচ পাউন্ড ওজন আর ৫’-৫” উচ্চতা বিশিষ্ট ক্যাপ্টেন সালাউদ্দীন মুহুর্তে ঝাঁপিয়ে পড়ল লম্বা খানসেনাদের উপর, যার হাতে ৩০৩ রাইফেল। অন্ধকারে খানসেনা ভ্যাবাচ্যাকা খেয়ে “আমি খালেদ” বলে নিজেকে সঙ্গীর কবল থেকে ছারাতে গিয়ে নিজের ভুল বুঝতে পারল সে। আসলে তারা মুক্তিবাহিনী দ্বারা আক্রান্ত হয়েছে। মুহুর্তের মধ্যে খানসেনা সালাউদ্দীনের হালকা দেহ মাটিতে ফেলে দিয়ে গলা টিপতে শুরু করল। সালাউদ্দীন ‘মান্নান’বলে চিৎকার করে উঠলেন। মান্নান ছুটে এসে ষ্টেন ধরে জিজ্ঞেস করলো “উপরে কে?” সালাউদ্দীন গোংড়ানীর স্বরে বললো “উপরে তো ঐ শালা”। লেঃ মান্নান গাব গাছের নিচে তারাতারি পজিশন নিলেন। এদিকে সুবেদার হাইকে ‘হ্যান্ডস আপ’বলার সাথে সাথে রাইফেলের বাঁট দিয়ে আগাহত করে খানসেনার জি-থ্রি রাইফেল কেড়ে নিলেন। কিন্তু খানসেনা মুহুর্তের মধ্যে পেছনের বাংকারে ঢুকে পড়লো। আর নায়েক শফি, যে এতক্ষন ইতস্ততঃ করছিল গুলি করবে কি করবে না (কেননা ঘুটঘুটে অন্ধকারে কার গায়ে গুলি লাগে বলা মুশকিল), মুহুর্তের মধ্যে ধাবমান শত্রুর দিকে গুলি ছুড়ল। সম্ভবতঃ অন্ধকারে ঠাহর করতে পারেনি বলে বাঁ পাশের দালানে গিয়ে লাগে। সংগে সংগে হাই বাংকার লক্ষ্য করে ষ্টেনের এক ম্যাগাজিন গুলি ছুড়ল। গুলি ছুড়ে জি-থ্রি রাইফেলসহ সালাউদ্দীনের দিকে এগিয়ে এলো। গাবগাছের পাশ দিয়ে যাবার সময় মান্নান আস্তে করে জিজ্ঞেস করলো – কে? ত্বতিত বেগে ‘আমি হাই’বলে সালাউদ্দীনের উপরে অবস্থানরত খান সেনাকে ষ্টেনের ব্যালে দিয়ে গুঁতো দিল। উপরের লোকটি সালাউদ্দীনকে ফেলে দৌড়াতে শুরু করল। সুবেদার হাই ওকে লক্ষ্য করে গুলি ছুড়ল। অতঃপর রাইফেল দুতি নিয়ে ওরা ত্বরিত দেগে শত্রু শিবির ত্যাগ করে।

নিশ্চিত মৃত্যুর মুখ থেকে বেঁচে এসে সালাউদ্দীনের সাহস গেল আরও বেড়ে। এ রেকী পেট্রলিং থেকে দুটি জিনিশ বিশেষভাবে পরিলক্ষিত হয়। তাহলো, সুবেদার হাই ও ক্যাপ্টেন সালাউদ্দীনের অদম্য সাহস ও অদ্ভুত প্রত্যুৎপন্নমতিত্ব। কিন্তু এতে আবার একটি গুরুত্বপূর্ন গোপনীয়তা প্রকাশ পায় যে মুক্তিবাহিনীর আক্রমণ আসন্ন, ফলে তারাতারি শত্রুরা তাদের সৈন্য সংখ্যা বাড়িয়ে ফেললো, তাতে করে কামালপুরে পাকবাহিনীর ৩১-বেলুচ ব্যাটালিয়নের সৈন্যসংখ্যা দাঁড়ালো দুই কোম্পানীতে (রাজাকার ছাড়া)। দুদিন পর ৩০-৩১শে জুলাই প্রথম ইষ্ট বেঙ্গল (সিনিয়র টাইগার) রাতের আধারে রওনা হলো। প্রথমে সালাউদ্দীনের ডেল্টা কোম্পানী, ফলো আপ কোম্পানী হলো ক্যাপ্টেন হাফিজের ব্রাভো, যার পিছে হলো ব্যাটালিয়ন ‘আর’গ্রুপ আর এই ‘আর’গ্রুপে ছিলেন মেজর (বর্তমানে লেঃ কর্নেল) মঈন এবং তার সাথে ছিলেন কর্নেল (বর্তমানে মেজর জেনারেল) জিয়াউর রহমান। সম্ভবতঃ ব্রিগেডের প্রথম এটাক সরেজমিনে তদারক করার জন্য কর্নেল জিয়া নিজেও এটাকিং ট্রুপসের সাথে রওনা হন। আক্রমনের ওয়াচ আওয়ার ছিল ৩০/৩১শে জুলাই-এর রাত ৩-৩০ মিনিট। কিন্তু গাইডের অভাবে প্রথম ইষ্ট বেঙ্গল এফ-ইউ-পি’তে সময়মত পৌঁছাতে পারেনি। ফলে ৩-৩০ মিনিটের সময় টাইমপ্রোগ্রাম মোতাবেক আমাদের নিজস্ব আর্টিলারী ফায়ার যখন শুরু হয় (ফায়ারের সংকেতধ্বনি ছিল হিস করে ওয়ারলেসের উপর  শব্দ করা) তখনও আমাদের ছেলেরা এফ-ইউ-পি’তে পৌছার জন্য প্রাণপণ দৌড়াচ্ছে। কাদামাটিতে এতগুলো লকের এই দৌড়াদৌড়ির ফলে যথেষ্ট শব্দ হয়, তাতে করে দুশমনের পক্ষে আক্রমণের ডাইরেকশন নির্ধারন করা একেবারেই সহজ হয় এবং নিমিষের মধ্যে তাদের আর্টিলারী ফায়ার এসে পড়তে থাকে। এদিকে প্লাটুন পর্যায়ে ডেপথ (টু-আপ) হওয়ার ফলে লোক আগে-পিছে হয়ে যায়। ফলে কমান্ড কন্ট্রোল কায়েম করা মুশকিল হয়ে পড়ে। অন্যদিকে এসেম্বেলি এরিয়া থেকে পূর্ব নির্ধারিত এফ-ইউ-পি’তে আসার মাঝপথে আমাদের নিজেস্ব আর্টিলারী ফায়ার শুরু হওয়াতে প্রথম ইষ্ট বেঙ্গল তৎক্ষণাৎ সেই অবস্থাতেই কোনক্রমে ফর্ম-আপ হতে থাকে। ফলে সে কি চিৎকার আর হট্টগোল। আবার ডাইরেকশনের অভাবে এডভান্স করাকালীন একে অন্যের উপর চড়ে বসে। আর অপেক্ষাকৃত নিচু আর কর্দামাক্ত জমির উপর আসা সাথে সাথে পাকিস্তানী ও আমাদের যুগ্ন আর্তিলারী ক্রস-ফায়ারিং-এর নিচে আসার ফলে আমাদের বেশকিছু ছেলে হতাহত হয়ে পড়ে। অন্যদিকে ওয়ারলেস সেট জ্যাম হওয়াতে সংযোগ সম্পূর্নরুপে বিচ্ছিন্ন হয়। তাতে বিশৃঙ্খলা চরমে পৌঁছায়। অবস্থা দেখে মনে হচ্ছিল হাটবাজার বসেছে আর নীলকর আদায়কারী সাহেবদের দেখে কে কোথায় পালাবে পথ পাচ্ছে না। এ অবস্থায় প্রথমে ইষ্ট বেঙ্গলের আক্রমনের ব্যুহ রচনা করা আদৌ সম্ভব ছিলো না। কারন, এটাকিং ট্রুপস যদি ঠিকমত ফর্ম-আপ না হতে পারে তবে আমাদের পক্ষে আক্রমণ করার প্রশ্নই ওঠেনা। ১৯৬৫ সনের যুদ্ধে বার্কি সেকটর বিআরবি’র ওপারে ভারতের এক দিভিশন সৈন্য যখন ফর্ম-আপ হচ্ছিল তদানীন্তন পাকিস্তান তিনটি মাত্র ট্যাংক আচম্বিতে সে সৈন্যদলের উপর হামলা চালায়। ফলে, ভারতীয় পালিয়ে যায়। যুদ্ধের ময়দানে এ ঘটনা অহরহ ঘটছে এবং ঘটবে। এদিকে কর্নেল জিয়াউর রহমান বাঘের মত গর্জে উঠলেন, ‘কাম অন, এ্যাট এনি কষ্ট উই উইল লাঞ্চ দই এ্যাটাক’। মেজর মঈন (বর্তমানে লেঃ কর্নেল) ওয়ারলেস ছেড়ে গলা ফাটিয়ে চিৎকার করছিলেন। আর ক্যাপ্টেন সালাউদ্দীন ও হাফিজ এক প্রান্ত থেকে আরেক প্রান্তে ছুটে বেড়াচ্ছেন। সে এক অদ্ভুত দৃশ্য। একদিকে ইষ্ট বেঙ্গল প্রসিডিউরের চামড়া পর্যন্ত তুলে ফেলছে, অন্যদিকে ক্যাপ্টেন সালাউদ্দীন মেগাফোনে বাংলা-ইংরেজী-উর্দুতে মিশিয়ে অকথ্য ভাষায় গালি দিচ্ছিল সৈন্যদলকে। কারূর বা কলার ধরে লাইনে সোজা করে আগের দিকে (টারগেটমুখী)মুখ করে দিচ্ছে, আর কাউকে বা হাফিজ ষ্টেনের বাঁট দিয়ে মারছে। মোগল-রাজপুতের প্রথম যুদ্ধে আশিটি যুদ্ধে বিজয়ী রানা সংগ্রাম সিংহের বিপুল রণাভিঙ্গ সৈন্যবাহিনীকে দেখে আকারে ছোট মোগল বাহিনী ভড়কে গিয়েছিল যুদ্ধের প্রারম্ভেই। কিন্তু ভেলকিবাজির মত বাবর সে সৈন্যবাহিনীকে বাগে এনে বিপুল বিক্রমে আক্রমণ করে শেষপর্যন্ত জয়ী হন। তাই সামরিক নেতা হিসাবে ইতিহাসে বাবরের স্থান অতি উঁচুতে। ক্যাপ্টেন সালাউদ্দীন ও হাফিজের কৃতিত্ব বুঝি সেখানেই। মাঝে বিশৃঙ্খলার মাঝে শুধুমাত্র মনের জোর ও অদম্য সাহসে বলীয়ান হয়ে সালাউদ্দীন ও হাফিজ প্রতিবন্ধকার ও প্রতিকূলতা অতিক্রম করে নিজ নিজ কোম্পানীকে অভীষ্ট লক্ষ্যে উপনীত করতে সক্ষম হন এবং নিঃসন্দেহে মুক্তিযুদ্ধের ইতিহাসে সর্বশ্রেষ্ঠ আক্রমণ সুচারুরূপে সম্পন্ন করেন। যুদ্ধের ময়দানে ফলাফলটা সকল সবকিছুর পরিমাপক নয়, বরং ঘটনাটি কিভাবে সংঘটিত হলো সেটাই সবচেয়ে লক্ষণীয়। 

দ্বিতীয় মহাসমরে মন্টগোমারীর কাছে রোমেল চরমভাবে মার খেলেন। দিনের পর দিন, রাতের পর রাত, মাসের পর মাস, মাইলের পর মাইল পশ্চাদপশারণ অভিয়ান অব্যাহত রাখতে হয়েছে রোমেলকে সাহারার দুস্তর মরুর পথে পথে। অথচ মন্টগোমারীর বিজয়াভেযানের চেয়ে রোমেলের সেই পশ্চাদভিযানই সকলের মনে অণুপ্রেরণা যোগায়। তাই বুঝি রোমেল শুধুমাত্র রোমেলই।

এফ-ইউ-পি’র চরম বিশৃঙ্খলা থেকে সামান্য রেহাই পেয়ে প্রথম বেঙ্গল সবেমাত্র অগ্রসর হয়েছে অম্নি পাকিস্তানী আর্টিলারী সাল্ভো ফায়ার এসে পড়লে, সংগে সংগে হতোদম্য সৈনরা মাতিতে শুয়ে পড়ল – শেষ মুহুর্তে বুঝি আক্রমণ করা সম্ভব হলো না ধেখে ক্যাপ্টেন সালাউদ্দীন একেবারে দিশেহারা হয়ে পড়লেন। একদিকে সমগ্র বাঙ্গালী জাতির মান-ইজ্জতের প্রশ্ন, অন্যদিকে দুশো ছেলের জীবন। সালাউদ্দীন তার “ক্ষ্যাপা, দুর্বাসা ছিন্নমস্তা চণ্ডী-রনদা সর্বনাশী, জাহান্নামের আগুনে বসে হাসছে পুষ্পের হাসি” – মারছে লাথির পর লাথি। কারো বা কলার চেপে ধরে অকথ্য ভাষায় গালি দিচ্ছিল – ‘বেশরম, বেগায়রত, শালা নিমকহারামির দল – আগে বাড়ো।’আবার সৈন্যদলের মন চাংগা করার জন্য নিজের অবস্থান জাহির হয়ে যাবে জেনেও পাকবাহিনীকে লক্ষ্য করে মেগাফোনে উর্দুতে বলছিল, ‘আভিতক ওয়াকত হায়, শালালোক সারেন্ডার করো। নেহীতো জিন্দা নেহি ছাড়েংগা।’তার পরের ইতিহাস প্রতিতি বাঙ্গালীর গৌরবের ইতিহাস। এ যেন শুধুমাত্র ইতিহাস নয়, মুক্তিকামী মানুষের প্রালবন্যার ইতিহাস। বাঙ্গালী সৈন্যরা তখন ছুটছে ঝড়ের মত করতালি দিয়ে স্বর্গমর্ত্য করতলে। বঙ্গোপসাগরের উত্তাল তরঙ্গমালার মত প্রথম ইষ্ট বেঙ্গল মুহুর্তের মধ্যে ভাসিয়ে দিল পাকবাহিনীর ডিফেন্সের প্রথম সারির বাংকারগুলো। সুন্দরবনের রয়েল বেঙ্গল টাইগারের মত গুরুগর্জন করে সিনিয়র টাইগার ‘জয় বাংলা’আর ‘আকবর’ধ্বনিতে প্রকম্পিত করে তুললো যুদ্ধের ময়দানকে। বাংকার অতিক্রম করে বিশ-পঁচিশটা ছেলে কমিউনিতি সেন্টারে ঢুকে পড়লো। তাদের মাত্র দুজন আহত অবস্থায় ফেরত আসতে পেরেছিল আর বাকি সবাই হাতাহাতি যুদ্ধে শাহাদাৎ বরণ করে। প্রচন্ডভাবে তখন হাতাহাতি যুদ্ধ চলছে। বাঘের থাবাতে যত্রতত্র ভূপাতিত পাকসৈন্যরা। পিছনে তখন আমাদের পক্ষের লাশা আসা শুরু হয়ে গেছে। কর্নেল জিয়া তখন বলছেন, “আই উইল একসেপ্ট নাইনটি ফাইভ পারসেন্ট ক্যাজুয়েলটি বাট ...। দেম আউট মঈন।” আহত ক্ষতবিক্ষত জোয়ানরা বলছে, “স্যার-নিয়ে এলেন কেন? আর সামান্য বাকী- কি হত, আমি না হয় মরে যেতাম।” গর্বে বুক ফুলে উঠছিলো। পিছনের উঁচু পাহাড়ে দাঁড়িয়ে থাকা দর্শকেরাও বুঝতে পারছিলেন বাঙ্গালীরা শুধু বসে বসে (এমনকি না খেয়ে) কবিতা লিখে কিংবা গাল-গল্প করে আর শ্লোগান দিয়ে ভাবালুতার মাঝে দিন কাটায় না। যুদ্ধও করতে জানে বৈকি। আজকে শুধু আফসোস হচ্ছে যে, আজকের পেপার-টাইগার যদি সেদিন যুদ্ধের ময়দানে থাকতেন তবে সম্ভবত আজ আর তারা আমাদেরকে ‘খোদার খাসী’বলার দুঃসাহস করতেন না। ক্যাপ্টেন সালাউদ্দীনের গায়ে তখনও সেই রিলিফের সাদা শার্টটা ছিল। মহানগরীর নিউ মার্কেটে গিয়ে মার্কেতিং করার অবসর তার ছিল না, না ছিল সংগতি কিংবা তেমন নীচু মনোবৃত্তি। তবে হ্যাঁ, বন্য পশুদের মত আমরা জঙ্গলে জঙ্গলে ঘুরছি। তাই বুঝি লুঙ্গি মাল্কোচা বেঁধে সিভিল অফিসার তৌফিক এলাহি যশোর রণাঙ্গনকে রাখতে সমর্থ হয়েছিলেন।

এদিকে মাইন-ফিল্ডে ফেঁসে যাওয়া সুবেদার হাই-এর প্লাটুনের ডানে অবস্থানরত ক্যাপ্টেন সালাউদ্দীন বুঝতে পারলেন যে, শত্রুরা মাইন-ফিল্ডের পেছনের বাংকারগুলো ছেড়ে দিয়ে পেছনে সেকেন্ড লাইনে সরে গিয়ে কাউন্টার এটাকের প্রস্তুতি নিচ্ছে। ক্যাপ্টেন সালাউদ্দীন মেগাফোনে হাইকে প্লাটুন নিয়ে ডানে যেতে বলেলেন। প্রথম আক্রমণ শুরুকালে সুবেদার হাই-এর লোকসংখ্যা ছিল ৪০ জন। কিন্তু লক্ষ্যে পৌছা পর্যন্ত সংখ্যা দাড়াল ১৫-২০ জনে। এদিকে মাইনের আঘাতে নায়েক শফির হাত উড়ে গেল আর ধারমান শত্রুদের পিছু নেওয়াকালে জোয়ানরা বারবার সালাউদ্দীনকে অনুরোধ করলো, “স্যার, পজিশনে যান” (মাটিতে শুয়ে পড়া)। সালাউদ্দীন ধমকে উঠলো, “বেটা-স্যার করে চিৎকার করিস না, শত্রুরা আমার অবস্থান টের পেয়ে যাবে। চিন্তা করিস না তুই বেটা আমার কাছে এসে দাঁড়া, গুলি লাগবে না, ইয়াহিয়া খান আজও আমার জন্য গুলি বানাতে পারেনি।” দু’দিকে বৃষ্টির মত গুলির মাঝে দাঁড়িয়ে এ কথা বলা চাট্টিখানি ব্যাপার নয়। তাই বুঝি আজও ১ম ইষ্ট বেঙ্গল রেজিমেন্ট কেঁদে কেঁদে খুঁজে বেড়াচ্ছে তাদের প্রাণপ্রিয় সালাউদ্দিনকে। দ্বিতীয়বার মেগাফোনে ‘হাই’বলার সাথে সাথে ক্যাপ্টেন সালাউদ্দীনের সামনে ২/৩টি বোমা এসে পড়লো। মুহুর্তের মধ্যে সালাউদ্দীন ধরাশয়ী হলেন। তার দেহটা প্রথমে বামে, পরে আধা ডানে ও শেষে ধরাম করে পেছনের দিকে পড়ে গেল। আশেপাশের জোয়ানরা ছুটে আসে, ‘স্যার, কলেমা পড়েন’, কিন্তু বাংলার একান্ত গৌরব সালাউদ্দীন উত্তর দিল, “আমার কলেমা পড়ার দরকার নেই। খোদার কসম, যে পিছনে হটবি তাকে গুলি করবো।” তারপর বিড় বিড় করে আবার বলে উঠলো, “মরতে হয় এদেরকে মেরে মর – বাংলাদেশের মাটিতে মর।’এমন মরণ দুনিয়ার ইতিহাসে যে বিরল, এ মৃত্যুতে আনন্দ আছে, গর্ব আছে। উঁচু মাটির টিবিতে পড়ে থাকা সালাউদ্দীনের লাশটা ২/৩ জন জোয়ান শত্রুর এলাকা থেকে টেনে আনতে চেষ্টা করলো, কিন্তু ব্যর্থ হয়ে সকলেই মৃত্যুবরণ করে। পরিশেষে একটি বিহারী ছেলে ৮ টি গুলি খেয়েও শেষবারের মত চেষ্টা করে নিজে গুরতরভাবে আহত হয় এবং লাশটি আনতে ব্যর্থ হয়। সালাউদ্দীনের গায়ে তখনো সেই সাদা শার্টটা ছিলো, যা তার খুলে ফেলার কথা ছিল, কারন সাদা শার্ট রাত্রিবালায় বেশী দেখা যায়। শেষপর্যন্ত ক্যাপ্টেন সালাউদ্দীনের ঘড়ি, ষ্টেন ও অন্যান্য কাগজ নিয়ে আসা হয়।  

ওদিকে ক্যাপ্টেন হাফিজ বেঁচে গেলেন অলৌকিকভাবে। হাতের স্টেন তোপের মুখে উড়ে গেলেও সামান্য আহতও হয়ে বাংলাদেশের শ্রেষ্ঠ ফুটবলার বেঁচে গেলেন, কিন্তু ৬০০ গজ পিছনে এফ-ইউ-পি তত্বাবধানে কর্মরত লে: মান্নান ঊরুতে গুলি খেয়ে গুরুতরভাবে আহত হলেন, যদিও বা একই জায়গায় একইভাবে ফ্লায়িং অফিসার লিয়াকতও শুয়ে ছিলেন। অন্যদিকে আহতও ক্যাপ্টেন হাফিজকে উদ্ধারকল্পে ল্যান্স নায়েক রবিউল ছুটল শত্রু অভিমুখে। কয়েক কদম যাওয়ার পর দুই হাতেই গুলি এসে লাগলো, তথাপি তার প্রানপ্রিয় তথা বাংলাদেশের অমুল্য রত্ন ক্যাপ্টেন হাফিজকে উদ্ধার করার সঙ্কল্প থেকে এতটুকু টলাতে পারেনি। যথাস্থানে পৌঁছে দেখে হাফিজকে অন্য কেউ নিয়ে গেছে। পড়ে থাকা অয়ারলেস অ রকেট লাঞ্চার উঠাবার সময় রবিউলের বুকে গুলি লাগলো। রবিউল মুখ থুবড়ে পড়ে গেল। পাশের জোয়ান সাহাজ্যের ভয়ে পাশ কেটে চলে গেল। রাগে-দুঃখে রবিউল গ্রেনেডটা হাতে নিয়ে (উদ্দেশ্য, বন্দী হবে না) জীবনের আশা ত্যাগ করে নিকটবর্তী আখক্ষেতের দিকে দিলো ভোঁ দৌড়।বৃষ্টির মত শত্রুর গুলি আসছিল। কিন্তু আশ্চর্য, রবিউলের গায়ে লাগলো না। কোনমতে টেনে হিঁচড়ে আখক্ষেতে পৌঁছুতেই রবিউলের প্রতীতি জন্মালো সে সহজে মরছে না, আর অন্যের সাহায্য ব্যতিতই সে বাঁচতে পারবে। বাঁ হাত থেকে ফিনকি দিয়ে রক্ত বের হচ্ছে। ডান হাতের হাড়টি বের হয়ে আছে। নাকে মুখে রক্তের ছোপ। এ অবস্থায় পালিয়ে যেতে দেখে এগিয়ে এসেছিল গ্রামের গৃহবধুরা, যদিও গৃহস্বামীরা প্রত্যাশী নয়। তাই গৃহবধূরা দরজায় দাঁড়িয়ে ইতস্তত করছিল। নিজের সাথি যখন মুখ ফিরিয়ে চলে গেল তখন সে আর কারো সাহায্য প্রত্যাশী নয়। তাই গৃহবধূদের হাত ছাড়িয়ে সে এগিয়ে যেতে চেষ্টা করলো কিন্তু পরের ইতিহাস আজো তার কাছে ঝাপসা হয়ে আছে। তার বিশ্বাস দুই রমনীর কাঁধে ভর দিয়ে সে এফ-ইউ-পি এরিয়া পর্যন্ত পৌঁছবে। এদিকে সালাউদ্দীনের মৃত্যুর পর আমাদের সৈন্যদল ছত্রভঙ্গ হয়ে গেলেও সেই অবস্থায় ছোট ছোট গ্রুপে ওরা শত্রুর বাঙ্কারগুলোর উপর আঘাতের পর আঘাত হান্তে থাকে। বেলা তখন ৭টা বাজে। অযথা লোকক্ষয় না করে উইথড্র করে শ্রেয় জেনেও মেজর (বর্তমানে লে: কর্নেল) মঈন তার সৈন্যদলকে কিছুতেই পশ্চাদপসারন করাতে পারছিলেন না। আমাদের আর শত্রুর লাশে কমিউনিটি সেন্টার ভরে গিয়েছে। শেষ পর্যন্ত বেলা সাড়ে কিংবা নিখোঁজ আর দুইজন অফিসারসহ ৬৬ জন আহত হয়। শত্রুদের লাশ তিনটা ট্রাক বোঝাই করে নিয়ে যেতে আমাদের গ্রামের লোকেরা দেখেছে। পরদিন হেলিকপ্টারে পাক বাহিনীর উচ্চপদস্থ অফিসাররা, সম্ভবত জি-ও-সি আসেন কামালপুর পরিদর্শন করতে। বলাবাহুল্য,ওইদিনই পাক বেতারে কামালপুর যুদ্ধের ভয়াবহ বর্ননা করতে গিয়ে বলা হয় যে প্রায় ৪০০ দুষ্কৃতিকারী নিহত হয়েছে। এক অপারেশনে এত বড়সংখ্যক দুষ্কৃতিকারী নিহত হওয়ার সংবাদ ইয়াহিয়ার বেতারে আর কখনো প্রচার করা হয়নি।

ফলাফলঃ ব্যাংকারে বসে থাকা খান সেনাদের মনে ভীতি সঞ্চার করাই এ যুদ্ধের সবচেয়ে বড় সাফল্য। এ যুদ্ধে প্রমাণিত হলো বাঙালীরা দূর থেকে আর পালিয়ে যাবে না বরং ব্যাংকার থেকে খান সেনা তাড়ানোই তাদের উদেশ্য। তাই বুঝি এই আক্রমণের পর থেকে খান সেনারা ইষ্ট বেঙ্গল রেজিমেন্ট তথা কিংবা কামালপুরের নাম শুনলেই আঁতকে উঠতো। তখনকার দিনে পাক শিবিরে বন্দী মেজর আজিজের ভাষায় বলতে হয় পাকিস্তানীদের নিজেদের মতে কামালপুর হলো পাকসনৈদের মরনঘাঁটি। জিজ্ঞাসাবাদের সময় আজিকে জিজ্ঞাসা করা হতো, “হয়ার ইজ ধানিয়া কামালপুর কিংবা হয়ার ইজ ইউর ইষ্ট বেঙ্গল রেজিমেন্ট?”। কথা প্রসংগে সেই জুলাই-আগষ্ট (১৯৭১) মাসে পাক অফিসাররা কখনও বা হঠাত বলে ফেলতো, “ইওর বেঙ্গল রেজিমেন্ট ইজ লাইক রিয়াল টাইগার্স।” আক্রমণটি ব্যর্থ হলেও এর চরম সাফল্য এ উক্তির মাঝেই নিহিত  আছে। তাই বুঝি পরবর্তীকালে বন্দী শিবির থেকে পালিয়ে মেজর আজিজ শত দুঃখ কষ্টকে অবনত মস্তকে মেনে নিয়ে যুগ সৃষ্টিকারী কামালপুর রণাঙ্গনে যোগ দেন। 

সাক্ষাৎকারঃ ক্যাপ্টেন মাহবুবর রহমান
তারিখঃ ৫-৯-১৯৭৩

জুনের চতুর্থ সপ্তাহে বাংলাদেশ সশস্ত্র বাহিনীর কমান্ডার ইন চিফ জেনারেল ওসমানী মেজর জলিল কে চতুর্থ ইস্ট বেঙ্গল রেজিমেন্ট থেকে সরিয়ে ৩য় ইস্ট বেঙ্গল রেজিমেন্টের কামান্ডিং অফিসার  হিসেবে নিযুক্ত করেন। ক্যাপ্টেন মতিউর রহমান আমদের নতুন কমান্ডারকে সাথে নিয়ে বিমান থেকে নামলেন। আমরা তাকে দেখে অত্যন্ত খুশি হয়েছিলাম কিন্তু তিনি আমাদের এখানে নয় অন্যত্র বলদি হয়েছিলেন ।তার সাথে আমাদের জন্য একটি সারপ্রাইজও এসেছিলো। জুলাই এর প্রথম সপ্তাহে একটি গোপন সূত্রে জানা গিয়েছিলো যে ৩য় ইস্ট বেঙ্গলকে বাংলাদেশের অভ্যন্তরে পাঠানো হতে পারে অপারেশন পরিচালনা করার জন্য। হঠাত করেই সংক্ষিপ্ত আদেশে  ব্যাটেলিয়নটি তার গন্তব্যের উদ্দেশ্যে যাত্রা শুরু করে। ৫/৬ দিন এর যাত্রা শেষে ব্যাটেলিয়নটি মেঘালয় রাজ্যের তেলঢালা নামক স্থানে এসে উপস্থিত হয়। সেখানে বাংলাদেশ আর্মির প্রথম ব্রিগেড গঠিত হয়। ব্রিগেডটি মেজর জিয়াউর রহমানের অধীনস্ত করা হয় এবং পরবর্তীতে তার নামের অদ্যাক্ষর ‘জেড’অনুসারে এই ব্রিগেডের নামকরন করা হয় জেড ফোরস। 

তেলঢালাতে ব্যাটেলিয়নটির শক্তির উৎস ছিলো ইপিআর, পুলিশ, আনসার, মুজাহিদ ও ট্রেনিং ক্যাম্প থেকে আসে ছাত্রদের নিয়ে। 

উপযুক্ত প্রশিক্ষন গ্রহনের পর মেজর জিয়াউর রহমান ব্যাটেলিয়নসমুহ কে তাদের অপারেশনাল এরিয়া ভাগ করে দেন। ব্যাটেলিয়নগুলি তাদের অধিনস্ত  এলাকাসমুহে ট্রেনিং চলাকালেই কিছু অপারেশন পরিচালনা করেছিলো। কিন্তু এরপর তারা ভিন্ন ধরনের অপারেশন করে বাহদুরাবাদ ঘাট, দেওয়ানগঞ্জ ও জামালপুরে এবং ভালো সুনাম অর্জন করে। রংপুরে এই ব্যাটেলিয়ন কিছু এলাকা দখল করে যেমন রৌমারি, উলিপুর ও চিলমারি যেগুলো পাক বাহিনী পরবর্তীতে আক্রমন করেও আর পুনরুদ্ধার করতে পারেনি। 

কোদালকাঠি, হাজির চর ও রৌমারিতে পাক বাহিনী অসংখ্য লঞ্চ, স্পিডবোট এবং অস্ত্র ও গোলাবারুদ হারায়। ব্যাটেলিয়নের কাছে  তাদের অনেক সৈন্যও নিহত হয়। এটি উল্ল্যেখ্য যে উপরোক্ত সময়ে ৩য় ইস্ট বেঙ্গল ব্যাতিত বাংলাদের আর্মির অন্য কোন ইউনিট বাংলাদেশের অভ্যন্তরে কোন এলাকা দখলে রাখতে পারেনি। অনেক সুপরিচিত ব্যাক্তি যেমন এজনা ফটোগ্রাফার ও সাংবাদিক যারে  এডওয়ার্ড কেনিডি পাঠিয়েছিলেন তারা মুক্তি বাহিনীর তৈরি মুক্তাঞ্চল রৌমারি পরিদর্শন করতে আসেন যা ৩য় ইস্ট বেঙ্গল দ্বারা দখল করা হয়েছিলো এবংযা তখন পর্যন্ত মুক্ত ছিলো।তাদের দেখানো হয়েছিলো কিভাবে ৩য় ইস্ট বেঙ্গল শত্রুদের সাথে যুদ্ধ করে বিজয়ী হয়  তাদের অসীম সাহসী মুক্তি বাহিনীকে সাথে নিয়ে। তাদের আরো দেখানো হয়েছিলো কিভাবে এই ব্যাটেলিয়ন শত্রুদের কাছ থেকে এলাকা দখল করে, কিভাবে অস্ত্র সংগ্রহ ও মোটরচালিত লঞ্চ শত্রুদের কাছ থেকে দখল করে। ১ম ইস্ট বেঙ্গল এর মেজর জিয়াউদ্দিন এর সাক্ষাতকারও দেখানো হয় যেখানে মেজর জিয়াউদ্দিন রাওয়ালপিন্ডি থেকে তার পালিয়ে আসার কাহিনী বর্ণনা করেন। 

সেপ্টেম্বরের দ্বিতীয় সপ্তাহে ৩য় ইস্ট বেঙ্গলের অপারেশনাল এরিয়া মিত্র বাহিনীর পরামর্শে জেনারেল ওসমানীর নির্দেশে পরিবর্তন করা হয়। আবার ৩য় ইস্ট বেঙ্গল অজানার উদ্দেশ্যে যাত্রা শুরু করে। কিছুদিন যাত্রার পর বাহিনীটি শিলং এসে পৌঁছে। এখানে সিদ্ধান্ত নেয়া হয় যে ব্যাটেলিয়নটি ছাতক এবং সুনামগঞ্জ আক্রমন করে দখল করবে। এরপর ব্যাটেলিয়ন শিলং ত্যাগ করে এবং পাথরঘাটা নামক স্থানে অবস্থা নেয়। পাথরঘাটায় কিছু আলোচনা ও পরিকল্পনার পর ব্যাটেলিয়ন কামান্ডার তার অধীনস্ত কোম্পানি কামান্ডারদের  কিছু আদেশ প্রদান করেন। ‘এ ‘কোম্পানির কামান্ডার ক্যাপ্টেন মোঃ আতাহার হোসেন এবং ‘বি ‘কোম্পানির কামান্ডার মেজর আখতার হোসেনকে ছাতক আক্রমান করার নির্দেশ দেয়া হয়। ‘ডি ‘কোম্পানির কামান্ডার লেঃ নুরন্নবি খানকে তেলেব হয়ে ছাতকের দিকে অগ্রসর হতে বলা হয়। ‘সি ‘কোম্পানির কামান্ডার মেজর মহসীন উদ্দিন আহমেদ কে বাংলাবাজার আক্রমন করে  টেংরাটিলার দিকে অগ্রসর হতে বলা হয়। 

সিলেটঃ 
পরিকল্পনা অনুসারে অক্টোবরের দ্বিতীয় সপ্তাহে এ ও বি কোম্পানিসহ ব্যাটেলিয়ন হেডকোয়ার্টার ছাতকের উদ্দেশ্যে যাত্রা শুরু করে। ব্যাটেলিয়ন হেডকোয়ার্টার পেছনে বিজয়নগর নামক এক স্থানে অবস্থান নেয় এবং এ ও বি কোম্পানি ছাতক অভিমুখে তাদের যাত্রা অব্যাহত রাখে যতক্ষন না তারা ছাতক সিমেন্ট কারখানার সীমানা প্রাচীরের অতি সন্নিকটে পৌঁছে। কারখানার পূর্ব পাশের একটি টিলার ঢালে’বি ‘কোম্পানি তাদের প্রতিরক্ষা অবস্থান গ্রহন করে। 

১০৬ ও ৭৫ মিঃমিঃ রিকোয়েললেস রাইফেলের সাহায্যে তারা পাক বাহিনীর ৫ থেকে ৬ টি বাঙ্কার ধ্বংস করে। বাঙ্কার এর ভেতরে অবস্থান রত সৈন্যরা তখন বাইরে বেরিয়ে এসে ছোটাছুটি করতে শুরু করলে এলএমজি দিয়ে তাদের উপর গুলি করা হয় এবং এর ফলে বহু পাক সৈন্য নিহত হয়। আক্রমনে ফলে অস্ত্র ভর্তি পাক বাহিনীর  একটি জলযান নদীতে ডুবে যায়। নদীর অপর পাশে পাক বাহিনীর অবস্থান ছিলো সু-সংহত। তারা সিলেট থেকে অতিরিক্ত সৈন্য ও কামান নিয়ে আসে। কামানের সাহায্যে তারা আমাদের দিকে চতুর্দিক থেকে গোলাবর্ষণ শুরু করে। টানা ছয়দিনের তীব্র  যুদ্ধের পরে দুটি কোম্পানিকে  বালিউড়া তে ফিরিয়ে নেয়া হয়। 

টেংরাটিলাঃ
সি কোম্পানির কমান্ডার মেজর মহসিন উদ্দিন আহমেদ টেংরাটিলা আক্রমন  করে দখল করেন। এরপর কোম্পানি কামান্ডার দোয়ারা বাজার আক্রমন করার সিদ্ধান্ত গ্রহন করেন। আক্রমন করতে যাবার পথে তিনি তার কোম্পানিকে একটি নদী পার হতে আদেশ দেন। নদীর অপর পারে থাকা দালালেরা আমাদের অবস্থান সম্পর্কে পাক বাহিনীকে অবহিত করে। এর ফলে যখন আমাদের কোম্পানি নদী পার হচ্ছিলো পাক বাহিনী অতর্কিত চারদিক থেকে আমাদের আক্রমন করে। সৈন্যরা যখন নদীর মাঝামাঝি তখন পাক বাহিনীর এই আচমকা আক্রমনে তারা দিশে হারিয়ে ফেলে এবং আমরা সবাই আবার বাংলাবাজারে ফেরত যাই। 

বাংলাদেশ আর্মির কমান্ডার নিন চিফ জেনারেল ওসমানির নির্দেশে এ ও সি কোম্পানিকে কালা বাজার ও টেংরাটিলা আক্রমন এবং দোয়ারা বাজারের দিকে অগ্রসর হতে নির্দেশ দেয়া হয়। ‘এ’কোম্পানি কামান্ডার ক্যাপ্টেন মোহাম্মদ আনোয়ার হোসেন ও তার সেকেন্ড ইন কমান্ড লেঃ মানজুর আহমেদ ও ‘ডি ‘কোম্পানি কামান্ডার  লেঃ নুরন্নবি ও তার সেকেন্ড ইন কমান্ড আলী নেওয়াজকে গোয়াইনঘাট হয়ে সিলেট অফিমুখে যাত্রা করতে বলা হয়। এই দুটি কোম্পানি মেজর শাফায়াত জামিলের অধীনে ছিলো। অবশেষে অক্টোবরের ৩য় সপ্তাহে এক গভীর রাতে পায়ে হেটে দীর্ঘ পথ অতিক্রম করে মেজর শাফায়ার জামিল তার দুটি কোম্পানি নিয়ে গোয়াইনঘাটে এসে উপসস্থিত হন। তিনি তার দলকে বিভিন্ন অবস্থান যেমন পুলিশ স্টেশন,সার্কেল অফিস, কৃষি অফিস সহ আরো স্থাপনা  আক্রমনের দায়িত্ব ভাগ করে দেন। গোয়াইন ঘটের পাশে একটি নদী থাকায় এটি পার হতে আমাদের কিছু সময় লেগে যায়। স্থানীয় দালালেরা তখন আমাদের অবস্থান সম্পর্কে পাক বাহিনীকে অবহিত করে এর ফলে পাক বাহিনী আমাদের  আক্রমন করে এবং এখানে পাক বাহিনীর সাথে আমাদের তিন দিন টানা যুদ্ধ হয়। এই যুদ্ধে পাক বাহিনীর অনেক সৈন্য মারা যায় এবং আমাদের পক্ষে ৪/৫ জন নিহত ও ৭/৮ জন আহত হয়। 

নভেম্বরের দ্বিতীয় সপ্তাহে আবার রাধানগর টি এটেস্ট ও এরপর গোয়াইনঘাট দখল করার আদেশ আসে । মেজর শাফায়াত জামিল ‘এ ‘কোম্পানি কামান্ডার ক্যাপ্টেন আনোয়ার হোসেনকে নয়ানগর প্রেরন করেন। ‘ডি ‘কোম্পানি ও ব্যাটেলিয়ন হেড কোয়ার্টার লুনি ও প্রতাপপুরে প্রতিরক্ষা অবস্থান গ্রহন করে। ৭ই ডিসেমম্বর মেজর শাফায়াত জামিল ছোট খেল ও দোয়ারি খেলে আক্রমন করেন এবং আক্রমনের ফলে ছোট খেল আমাদের নিয়ন্ত্রনে আসে এবং এই যুদ্ধে পাক বাহীনির অনেক সৈন্য নিহত হয় । আমরা প্রচুর পরিমানে অস্ত্র, গোলাবারুদ, রেশন, ম্যাপ ইত্যাদি দখল করি। আমদের পক্ষে নায়েক মোশারফ হোসেন শহীদ  হন এবং কামান্ডার মেজর শাফায়াত জামিল আহত হন। তাকে পরবর্তীতে শিলং এ চিকিৎসার জন্য প্রেরণ করা হয়। মেজর শাফায়াত জামিলের অনুপস্থিতিতে ক্যাপ্টেন আনোয়ার হোসেন তার দায়িত্ব গ্রহন করেন এবং ছোট খেল, দোয়ারি খেল ও রাধা নগর দখল করেন। 

৮ই ডিসেম্বর গোয়াইন ঘাটও আমাদের আধীনে আসে এবং পাক বাহীনির ফেলে যাওয়া অনেক জিনিস আমরা দখল করি। ভারত সরকারের নির্দেশে ক্যাপ্টেন আনোয়ার হোসেন গোয়াইন ঘাটের দখল বিএসএফ এর কাছে বুঝিয়ে দেন ও তার দুই কোম্পানি নিয়ে শালুটিকায় সিলেটের বিমানবন্দর দখল করার জন্য শালিতা বাড়ির উদ্দেশ্যে যাত্রা শুরু করেন। শালিতা বাড়িতে আগে থেকেই একজন কর্নেলের অধীনে দুই কোম্পানি মুক্তি বাহীনি ও এক কোম্পানি ভারতীয় পদাতিক সৈন্য অবস্থান করছিলো। ভারতীয় কর্নেলের নির্দেশে দুটি কোম্পানি ১০ ডিসেম্বর  বিমানবন্দর আক্রমন করে। আক্রমনে ১৫ থেকে ২০ জন পাকসেনা খতম হয় এবং দুজন ধরা পরে। দুটি এল এম জি ও কয়েকটি রাইফেলও আমাদের হস্তগত হয়। এদিকে আমাদের পক্ষে কোন ক্ষয়ক্ষতি হয় নি। 

১২ই ডিসেম্বর ‘এ ‘কোম্পানি ,’ডি ‘কোম্পানি   ও এক কোম্পানি  বিএসএফ কোম্পানীগঞ্জ আক্রমন করে ও এটি দখল করে। ‘বি’ ও ‘সি’ ‘কোম্পানি টেংরাটিলা দখল করার পর ছাতক দখল করে। ১৩ই ডিসেম্বর ‘এ’ ও ‘বি’ কোম্পানি তাদের অবশিষ্ট দুটি কোম্পানি ‘বি’ও ‘সি ’এর সাথে ছাতকে মিলিত হয় । 

১৫ই ডিসেম্বর মেজর শাফায়াত জামিল তার অধীনস্ত ৪টি কোম্পানি নিয়ে গোবিন্দগঞ্জ আক্রমন করেন। বহু পাকসেনা এখানে নিহত হয় এবং অবশিষ্ট রা সিলেট পালিয়ে যায়। 

১৬ ডিসেম্বরে এই ব্যাটেলিয়নের সাথে লামাগাজিতে পাক বাহিনীর সংঘর্ষ হয়। এই যুদ্ধে আমরা ৬টি মর্টার ২ টি মেশিনগান ও বিপুল পরিমান গোলাবারুদ দখল করি। 

১৭ই ডিসেম্বর আমরা পাক বাহিনীকে শালুটিকা অভিমুখে চালনা করি সেখানে বিমানবন্দরে তারা মিত্র  বাহিনীর কাছে আত্মসমর্পণ করে। 

মাহবুবুর রহমান
ক্যাপ্টেন
৩য় ইস্ট বেঙ্গল
 


অভিজিত ঘোষ 
<১০, ২১.৪, ৪৯১-৪৯৫>

সেক্টর কমান্ডার খালেদ মোশাররফের নির্দেশে কোনাবনে প্রথম প্রতিষ্ঠা করি বাংলাদেশে গোলন্দাজ বাহিনী। ৫৯ মাউন্টেন রেজিমেন্টের একটি ব্যাটারী নিয়ে এর যাত্রা। এই ব্যাটারীর সাথে প্রায় দেড় মাস থাকার পর আমি প্রয়োজনের তাগিদে পাকিস্তান থেকে আগত ক্যাপ্টেন পাশার কাছে আমার দায়িত্ব হস্তান্তর করে বেঙ্গল রেজিমেন্টের কমান্ডার হিসেবে যোগদান করি।

প্রথম বেঙ্গল রেজিমেন্টে তখনি কমান্ডিং অফিসার ছিলেন তদানীন্তন মেজর (বর্তমানে কর্নেল) মাঈনুল হোসেন চৌধুরী। এই রেজিমেন্টটি তদানীন্তন পাকিস্তান সামরিক বাহিনীতে সিনিয়র টাইগার হিসেবে পরিচিত ছিল। সিনিয়র টাইগার তখন কামালপুর অপারেশনে ব্যস্ত ছিল। এই ব্যস্ততার মধ্যে আমি আমার দায়িত্ব ভার গ্রহন করি। যেহেতু প্রথম বেঙ্গল রেজিমেন্টের এলাকাভিত্তিক দায়িত্ব ছিল মহমনসিংহ থেকে রংপুর পর্যন্ত সেহেতু আমাকে রংপুরের কোদালকাটি নামক স্থানে শত্রুর উপর হামলা চালাবার জন্য নির্দেশ দেয়া হয়। এখানে উল্লেখযোগ্য যে, আমার সাথে সাথে মেজর জিয়াউদ্দিন ব্যাটালিয়ানের নতুন কমান্ডিং অফিসার হিসাবে দায়িত্ব গ্রহন করেন। তাঁর নির্দেশে আমি কোদাল মাটিতে সাময়িকভাবে ডিফেন্স স্থাপন করি। পরদিন পুরা এলাকা দেখার পর রাত্রি প্রায় ২টার সময় শত্রুঘাটি পুরোপুরি ঘেরাও করে ফেল।শত্রুরা চারদিক অবরুদ্ধ হবার পর আমাদের উপর আক্রমণ চালায়। এ সময় এক প্লাটুনের উপর সাংঘাতিকভাবে আক্রমণ চলে এবং তারা প্রায় আমার থেকে বিচ্ছিন্ন হয়ে যায়। সাথে সাথে আমি শত্রুর উপর প্রতি-আক্রমণ চালাই। আক্রমণের ফাঁকে পঢ়ায় হাতাহাতি চলতে থাকে। আক্রমণের ফলে উভয়পক্ষে যথেষ্ট হতাহতের পর শত্রুপিছু হটতে বাধ্য হয়। শত্রু উপায়ান্তর না দেখে নিরীহ গ্রামবাসীর উপর তাদের জিঘাংসা চরিতার্থ  করে।

ধলাই অপারেশেন (২৮শে অক্টোবর, ১৯৭১) : ধালাই সিলেট জেলার একটি অংশ। বাংলাদেশ মুক্তিযুদ্ধে ধালাই রনাঙ্গন প্রখ্যাত ছিল। এই অপারেশনটা চালাবার জন্য প্রথম রেজিমেন্টকে দায়িত্ব দেওয়া হয়। যদিও এটি ছিল পাক-বাহিনীর দুর্ভেদ্য ঘাঁটি তথাপি প্রথম রেজিমেন্টের এ-কোম্পানী কমান্ডার ক্যাপ্টেন মাহবুব (শহীদ) তার কোম্পানী নিয়ে একবার শত্রুর উপর আঘাত হানেন। কিন্তু স্বপক্ষের বেশ কিছু আহত সৈনিক নিয়ে তাকে ফিরে আসতে হয়। এদের মধ্যে যারা মারাত্মকভাবে আহত হন তাদের মধ্যে প্রথম দুইজন হচ্ছেন সুবেদার ইব্রাহীম এবং অন্যজন হচ্ছেন রকেট লাঞ্চার-এর নাম্বার ওয়ান হাওয়ালদার সোবহান। এদের দু’জনকেই ঘটনাস্থল থেকে হেলিকপ্টারে মুক্তিবাহিনী বেইস হসপিটালে পাঠানো হয়। এরপর আমি সফলতার সঙ্গে খেজুরীচর টার্গেটকে দখল করার পর তদানীন্তন ব্যাটালিয়ন কমান্ডার ধালাই দখল করার ভার আমার উপর ন্যস্ত করেন। যদিও আমি জানতাম এই রনাঙ্গণ থেকে ফিরে আসার সম্ভাবনা খুবই কম ছিল তথাপি দৃঢ়তার সঙ্গে আমাকে দায়িত্ব গ্রহণ করতে হয়েছিল। এই প্রসঙ্গে একদিন ক্যাপ্টেন (বর্তমানে মেজর) হাফিজউদ্দিন ঠাট্টা করে বলেছিলেনঃ তোমার নতুন যে প্যান্টটা তৈরী করেছ তা অন্ততঃ একবার পরে যাও। নতুবা মরে গেলেও দুঃখ থেকে যাবে।

১৯৭১ সালের ২৭শে অক্টোবর রণাঙ্গনের দামামা বেজে ওঠে। যাহেতু পুরা ব্যাটালিয়ন এতে অংশগ্রহন করেছিল সেহেতু পরিকল্পনা অনুযায়ী ‘এ’এবং ‘ডি’কোম্পানি ২৭শে অক্টোবর রনাঙ্গনের দিকে যাত্রা করে। তাদের দায়িত্ব ছিল পেছন থেকে যাতে শত্রু যোগাযোগ করতে না পারে সেদিকে লক্ষ্য রাখা এবং শত্রু যাতে সৈন্য এবং রসদ-সরঞ্জামাদি পরিবহন করতে না পারে তা নিশ্চিত করা। ধালাই এলাকায় বেশ এক অংশ জুড়ে পাকিস্তানি সৈন্য মোতায়েন করা হয়েছিল। এমনকি প্রত্যেকটা বাংকার কংক্রিটে নির্মাণ করা হয়েছিল। বাংকারগুলো এমন ধরনের ছিল যে এর ভেতর থেকে বের হবার প্রয়োজন খুব একটা হতো না। কারন রসদ সরঞ্জামাদি প্রচুর পরিমাণে মওজুত থাকত। রণকৌশলের দিক থেকে সন্মুখ সমরে ঝাঁপিয়ে পড়াছিল আমার পরিকল্পনা। সেদিক থেকে বিচার করে ২৭শে অক্টোবর সকাল ৪টার সময় আমি কোম্পানী নিয়ে অগ্রসর হই। বলাবাহুল্য, ক্যাপ্টেন নুর প্রথমবারের মত সেদিন আমার সাথে যোগ দেন। তিনি আমার এক নম্বর প্লাটুন নিয়ে বাম দিক থেকে অগ্রসর হতে থাকেন এবং আমি আমার দুই নম্বর ও তিন নম্বর প্লাটুন নিয়ে ডান দিক দিয়ে অগ্রসর হতে থাকি। টার্গেট থেকে যখন আমি প্রায় ৫০ গজ দুরে ছিলাম তখন কিছু গোলাগুলির আওয়াজ শুনি। অয়ারলেসে জানতে পারলাম যে ক্যাপ্টেন নুর প্রায় শত্রুঘাটির ভিতরে ঢুকে গেছে। এই সময় আমি সুযোগ বুঝে শত্রুর উপর আক্রমণ চালাই। এখন শুধু বুলেটের আওয়াজ ছাড়া কিছুই শোনা যায় না। শত্রু প্রত্যক্ষভাবে আমার সাথে যুদ্ধে লিপ্ত হয়। অবশেষে শত্রুর অধিকাংশ আমার উপর নিয়োজিত হয়। সুতরাং এ সময় ক্যাপ্টেন বেশ হতাহত হয়। তিনি একটু পিছে এসে ডিফেন্স নেন এবং আহতদেরকে পেছনে পাঠাবার বন্দোবস্ত করেন। আমিও আর অগ্রসর হতে পারছিলাম না। তাই ডান দিকের বেশ একটা অংশ দখল করে শত্রুর নাকের ডগার উপরে বসে যাই। আমার সাথে বেশ কিছুসংখ্যক সৈন্য হতাহত হয়েছিল, তাদের মধ্যে সবচেয়ে বেশী শৌর্যবীর্যের পরিচয় দিয়েছিলেন বীরশ্রেষ্ঠ শহীদ হামিদুর রহমান। এই যুদ্ধে আরও দু’জন জোয়ান তাদের দৃঢ়তা ও বিচক্ষণতার পরিচয় দেন-তাদের একজন হলেন হাওলাদার মকবুল হোসেন ও অপরজন সিপাই আব্দুর রহমান, যিনি দুলে পুলিশবাহিনী থেকে আমাদের সাথে যোগ দেন। তুমুল যুদ্ধের পর ব্রিগেড কমান্ডার জিয়াউর রহমান সাহেব আমাকে যেখানে ছিলাম সেখানে থাকতে নির্দেশ দেন।

পাত্রখোলা চা-বাগানের যুদ্ধঃ এখানে উল্লেখ করা যেতে পারে যে, ‘এ’‘বি’এবং ‘ডি’কোম্পানী যারা পাত্রখোলা চা বাগানের মধ্যে তাদের আধিপত্য করেছিলেন তাদের উপর বেশ কয়েকটা আক্রমণ চলে। কিন্তু আক্রমণের ফলে যথেষ্ঠ হতাহতের পর শত্রু পিছু হটতে বাধ্য হয়। যেহেতু এই স্থানটা দখল করা ছিল একান্ত প্রয়োজন সেহেতু বড় ধরনের একট পরিকল্পনা গ্রহন করে হয়েছিল। ২৯শে অক্টোবর সকাল ৫টার সময় ভারতীয় সেনাবাহিনীর দ্বিতীয় জাঠ ব্যাটালিয়ন আমাদের সাথে যুদ্ধে অংশগ্রহণ করে, কিন্তু সেখানেও আমরা বেশ একটা সুবিধা করতে পারিনি। পর্যায়ক্রমে এক ব্রিগেড ভারতীয় সৈন্য এক ডিভিশন আর্টিলারী নিয়ে আমাদের সাথে অংশগ্রহণ করে। এভাবে একটানা পাঁচদিন যুদ্ধের পর শত্রুপক্ষ আত্মসমর্পণ করতে বাধ্য হয়। উল্লেখযোগ্য যে, যুদ্ধে ভারতীয় কমান্ডার এবং দ্বিতীয় জাঠ ব্যাতালিয়নের কমান্ডিং অফিসার আহত হন। এই যুদ্ধে শত্রুপক্ষ যথেষ্ঠ দৃঢ়তার পরিচয় দেয়।

ধালাই যুদ্ধের ফলাফলঃ পাকিস্তান সেনাবাহিনী অনবরত পাঁচদিন যুদ্ধের পর আত্মসমর্পণ করতে বাধ্য হয়। তাদের মধ্যে অবশ্য প্রায় এক ব্যাটালিয়ন সৈন্য নিশ্চিহ্ন হয়ে যায়। বাকী সৈন্যদের মধ্যে অনেকে ধরা পরে এবং অনেকে পালিয়ে যায়। পরাজয়ের একমাত্র কারন ছিল শত্রুর লাইন অব কমিউনিকেশন চতুর্দিক থেকে কেটে দেওয়া হয়। তাই সম্মুখসমরে তারা সুবিধা করতে পারেনি। এ যুদ্ধে হতাহতের সংখ্যা পুরোপুরি নির্ণয় করা সম্ভব হয়নি। তবুও আনুমানিক বলা চলে আমাদের নিহতের চেয়ে আহতই বেশী হয়েছে। অন্যদিকে, শত্রুর নিহতের সংখ্যা ছিল বেশী। ধালাই যুদ্ধে পরাজয়ের পর সিলেটে শত্রু বাহিনীর ছোটাছুটি অনেক পরিলক্ষিত হয়। কারন যে ক’টি বিখ্যাত ঘাঁটি ছিল তার মধ্যে ধালাই ছিল অন্যতম। এখান থেকেই প্রায় ৫০ মাইল এলাকাকে নিয়ন্ত্রণে রাখা হতো।

সিলেট যুদ্ধের পরিকল্পনাঃ ১৯৭১ সালের ২০শে নভেম্বর প্রথম বেঙ্গল রেজিমেন্ট সিলেটে সমস্ত শত্রুর দুর্ভেদ্য ঘাঁটি দখল করার জন্যে সিলেটের ভিতর দিয়ে ‘এডভান্স টু কন্ট্যাকট’চালাবার জন্য পরিকল্পনা করা হয়। ২০শে ঈদের নামাজের পর ভারতে সীমানা অতিক্রম করে বালা গ্রামের কিছু পিছনে অবস্থান করি। সমস্ত এলাকা দেখার পরে রাত প্রায় আটটার সময় পুরা ব্যাটালিয়ন নিয়ে আমরা কউএকটি টার্গেটের দিকে অগ্রসর হই। উল্লেখযোগ্য যে, বিস্তীর্ণ এলাকা জুড়ে বেশ কয়েকটি টার্গেট এখানে ছিল। এদের মধ্যে যেগুলোতে সৈন্যসংখ্যা বেশী ছিল সেগুলোর মধ্যে আটগ্রাম, চারগ্রাম ও বালা বিশেষভাবে উল্লেখযোগ্য। এছাড়া বিক্ষিপ্ত ছোট ছোট কতকগুলো শত্রু ছাউনি থাকাতে অগ্রসর হওয়া বেশ দুষ্কর ছিল। কিছুদুর অগ্রসর হওয়ার পরেই চারদিক থেকে ছোট ছোট অস্ত্রের গোলাগুলি আসতে থাকে, ফলে আমাদেরকে কিছুক্ষণের জন্য অবস্থান নিতে হতো। পুরা ট্রুপসকে পিছনে রেখে কোম্পানী কমান্ডারকে তার দল নিয়ে রেকি করতে হত, তারপর আবার পথ চলতে হত। এভাবে রাত প্রায় ২টার সময় আমি ‘সি’কোম্পানীকে নিয়ে বালায় অবস্থিত টার্গেট থেকে প্রায় ১০০ গজ দুরে ডিফেন্স নিই। এখানে উল্লেখযোগ্য যে, ৪৫ গুর্খা বাহিনীও আমাদের সাথে অঙ্গশগ্রহণ করেছিল। ৪৫ গুর্খা বাহিনীর সাথে ছিল আমাদের ‘ডি’কোম্পানী। তাদের দায়িত্ব ছিল আটগ্রামের শত্রু ঘাটি দখল করা। সব কোম্পানী নিজের দায়িত্ব পালন করার জন্য সুবিধামত টার্গেটের নিকটবর্তী কোন জায়গায় হাইড-আউট করেছিল। শত্রু বাঙ্কারগুলো ইতস্তত বিক্ষিত থাকাতে আমাআদের নড়াচড়া একটু সাবধানেই করতে হতো। আমাদের এইচ-আওয়ার ছিল সকাল ৬টা। সুতরাং এইচ-আওয়ারের পাঁচ মিনিট আগে গোলন্দাজ বাহিনীকে ডাকা হয়-যাকে বলা হয় প্রি-আওয়ার গোলাবর্ষণ। ৫ মিনিট নর্মাল ফায়ার এর পর গোলন্দাজ চপ হয়ে যায়। তার সাথে বাল, চারগ্রাম ও আটগ্রামের উপর বঙ্গশার্দুল ও গুর্খারা ঝাঁপিয়ে পড়ে। অর্ধ ঘন্টার ও বেশী সময় তুমুল গোলাগুলির পর তিনটি শত্রু ঘাঁটিই আমাদের করায়ত্ত হয়। এদের মধ্যে শত্রুর সবচেয়ে বেশী ক্ষয়ক্ষতি হয় আটগ্রামে। এটা শত্রুর ব্যাটালিয়ন হেডকোয়ার্টার এবং দুর্ভেদ্য ঘাঁটি ছিল। এখানে বেশকিছু এ্যামুনিশন ডাম্প ও ছিল। অবশ্য শত্রু সহজেই আত্মসমর্পন করেনি। যথেষ্ঠ হতাহতের পর কিছু আত্মসমর্পণ করে এবং কিছু এদিক ওদিক পালিয়ে যায়। আটগ্রামের শত্রুর হতাহতের সংখ্যা ছিল প্রায় ১০০ জন, এদের মধ্যে ৪জন অফিসার ছিলেন। যথেষ্ঠ গোলাবারুদ আমাদের হস্তগত হয়। এখানে শত্রু বেশকিছু গোলাবারুদ ফেলে যায় এবং হতাহতের সংখ্যা ছিল শত্রু পক্ষে ১০-১৫ জন এবং অস্ত্রসংবরণ করে ৭জন। চারগ্রামে অবশ্য শত্রু যথেষ্ঠ ছিল। কিন্তু আমাদের আক্রমণের আশংকা বুঝতে পেরে তারা পশ্চাদপসরণ করে এবং কোনরকম বাঁধা ছাড়াই আমরা চারগ্রাম দখল করি। এখানে অবশ্য হতাহতের সংখ্যা তেমন উল্লেখযোগ্য নয়।

বালা দখল করার পর আমরা করিমগঞ্জের দিকে রওনা হই। করিমগঞ্জ ভারতীয় সেনাবাহিনীর সাহায্যে অষ্টম বেঙ্গল রেজিমেন্ট দখল করতে সমর্থ হয়। অষ্টম বেঙ্গল রেজিমেন্টের কমান্ডার ছিলেন মেজর (বর্তমানে লেঃ কর্নেল) এ. জে. এম আমিনুল হক। 

এরপর করিমগঞ্জ থেকে আমরা বৈয়ামপুর রওনা হই এবং বৈয়ামপুর আমাদের দখল নেয়ার পরিকল্পনা করি। কিন্তু বৈয়ামপুর যাবার পথে পাকসেনা আমাদের উপর এ্যামবুশ করে। ফলে আমাদের দু’জন যোদ্ধা শহীদ হন, দু’জন নিখোঁজ হন এবং ৬জন গুরুতরভাবে আহত হন। ফ্লাইট লেফটেন্যান্ট লিয়াকত গুরুতরভাবে আহত হন। তিনি আহত হবার পর আমি সি কোম্পানী ক্যাপ্টেন নূরকে হস্তান্তর করে ‘এ’কোম্পানী দায়িত্ব গ্রহণ করি। বৈয়ামপুর ছিল করিমগঞ্জ থেকে প্রায় ৩৫/৪০ মাইল দুরে। এ যুদ্ধে ক্যাপ্টেন মাহবুব আর্টিলারী শেলিং করেন। পাকসেনারাও আর্টিলারী শেলিং করা থেকে বিরত ছিল না। আর্টিলারী শেলিং বিনিময়ের এক পর্যায়ে ক্যাপ্টেন মাহবুব হঠাত চিৎকার করে ওঠেন। শেলিং এর টুকরা তার শরীরে আঘাত করে। অতঃপর ক্যাপ্টেন মাহবুবকে সরিয়ে নেয়া হয়। কিছুক্ষণ পর তিনি শেষ নিঃশ্বাস ত্যাগ করেন এবং শহীদ হন। তার সিগনালারও শহীদ হন এবং রানার আহত হন। মুক্তিযুদ্ধের ইতিহাসে এই তিনজন মুক্তিসেনার নাম অবিস্মরণীয় থাকবে যুগ যুগ ধরে, এই আশাই আমি রাখি। পরদিন সকালে ৩১তম রেজিমেন্ট আমাদের আক্রমণ করে। কিন্তু এ আক্রমণে তারা ব্যর্থ হয় এবং তিনজন অফিসার ও তিনজন সুবেদার নিহত হয়। ১২ জন পাঞ্জাবী আমাদের হাতে বন্দী হয়। 

এর পরদিন সকালে আমরা বৈয়ামপুর থেকে শহীদপুরের দিকে যাত্রা করি এবং এখানেও যুদ্ধে অংশ গ্রহণ করি। আমাদের নয়জন হতাহত হন। তারপর আমরা কচুয়া পর্যন্ত অগ্রসর হই এবং ডিফেন্স নিই। ই-পি-আর বাহিনী ইতিপূর্বেই কানাইঘাট দখল করেছিল। আমরা সেখানে গিয়ে উপস্থিত হই। 

রণকৌশলের দিক থেকে বিচার করলে কোন দূরদর্শী সেনাবাহিনীই তার শত্রুকে পেছনে ফেলে রাখতে চায় না, কারন পিছনের আক্রমণকে প্রতিহত করা অনেক সময় কষ্টসাধ্য হয়ে পড়ে। সে জন্যে আমরা শত্রুঘাটির মধ্য দিয়ে আডভান্স টু কন্টাকট শুরু করি। কানাইঘাট থেকে বিকাল ৫টার সময় আমরা সিলেট এম. সি. কলেজ অভিমুখে যাত্রা করি। কারন আমরা জানতাম এম. সি. কলেজকে পাকিস্তানি বাহিনী বিরাট একটা দুর্গে পরিণত করেছিল। সেই দুর্গকে অবরোধ করে দুখল করাই আমাদের প্রধান লক্ষ্য ছিল। পরদিন বিকেল ৫টার সময় আমরা কেওয়াচরা চা বাগানে ডিফেন্স স্থাপন করি। রাত্রিবেলা পেট্রোল পার্টি পাঠানো হয়েছিল শত্রুর গতিবিধির খোঁজখবর নেয়ার জন্য। কিন্তু দুর্ভাগ্যবশতঃ আমার পেট্রোল পার্টি শত্রুর এ্যামবুশে পড়ে এবং একজন নিখোঁজ হয়। শত্রুর অবস্থান সম্পর্কে খোঁজখবর পাওয়ার পর সকালবেলা আমি আমার কোম্পানীকে নিয়ে সম্মুখে অগ্রসর হচ্ছিলাম। কিন্তু শত্রু দ্বারা বাধাপ্রাপ্ত হয়ে কতক্ষণ ডিফেন্স থাকি। এই দুই ঘন্টার মধ্যেই অন্যান্য কোম্পানীও আমার বামদিকে গিয়ে অবস্থান নেয়। আমার কোম্পানীকে ফর্ম-আপ করে শত্রুর উপরে চার্জ করি। ফলে আমার একজন শহীদ এবং কয়েকজন আহত হন। শত্রু পিছু হটতে বাধ্য হয়। তাদের পক্ষেও যথেষ্ঠ হতাহত হয়। সেদিন সেখানেই অবস্থান করার পর সন্ধ্যার সময় আমরা এম.সি. কলেজ অভিমুখে যাত্রা করি। পরদিন সকাল চারটার সময় এম.সি. কলেজের টিলার উপরে এসে আমরা শত্রুর গতিবিধি লক্ষ্য করছিলাম। শত্রু কিন্তু আমাদের উপস্থিতি সম্বন্ধে একটুও সজাগ ছিল না। সুতরাং ডিফেন্সের ভিতর দিয়ে এদিক-ওদিক ঘোরাঘুরি করছিল। আমরা এক ফাক দিয়ে পজিশন নেয়ার বন্দোবস্ত করছিলাম কিন্তু যথেষ্ঠ পাঞ্জাবী সেনা একসঙ্গে দেখাতে নিজেকে আর দাবিয়ে রাখতে পারছিলাম না। তাই পজিশন না নিয়েই ছয়টা মেশিনগান দ্বারা তিন দিক থেকে ফায়ার শুরু করলাম। শত্রুর মাথায় যেন বজ্র ভেঙ্গে পড়ল। তারা পাগলের মত এদিক-ওদিক ছোটাছুটি করছিল। এর ভিতরেই বেশ কিছু পাঞ্জাবী সৈন্য নিহত হয়। কিছু সৈন্য হাত তুলে স্যালেন্ডার করে। আর্টিলারী রেজিমেন্ট তাদের অস্ত্র নিয়ে তাড়াহুড়া করে স্মল আর্মস রেঞ্জের বাইরে চলে যায়। শত্রুপক্ষে বেশ কিছু হতাহতের পর তারা আমাদের অবস্থান থেকে আরও একটু উঁচু টিলা দখল করে। তাদের সমস্ত শক্তি তারা টিলার উপর নিয়োগ করে। এরপর আমাদের ‘ডি’এবং ‘বি’কোম্পানির উপরে কয়েকটা মেশিনগান দিয়ে ফায়ার শুরু করে এবং তার সঙ্গে সঙ্গে আর্টিলারী ফায়ারও চলতে থাকে। পরে ‘বি’এবং ‘ডি’কোম্পানির যথেষ্ঠ ক্ষতি সাধিত হয়। তাদের একজন প্লাটুন কমান্ডার সুবেদার ফয়েজসহ বেশকিছু লোক নিহত হয়। যারা আহত হয়েছিল তাদেরকে আমরা পিছনে নিয়ে যাই। এভাবে আরও কিছুক্ষণ যুদ্ধ চলার পর ‘বি’এবং ‘ডি’কোম্পানী একটু আড়ালে গিয়ে অবস্থান করে। তারপর আমার উপর ‘ডি’এবং ‘বি’কোম্পানির দায়িত্ব অর্পিত হয়। আমি শত্রুকে আর এক পা-ও সম্মুখে এগুতে দিইনি। কিছুক্ষণ যুদ্ধের পর আমার দুইজন লোক আহত হয়।

১৫ ডিসেম্বর থেকে ১৭ই ডিসেম্বর এগারটা পর্যন্ত আমাদের সঙ্গে পাকবাহিনীর যুদ্ধ চলতে থাকে এবং আর্টিলার সমর্থনে আমরা কিছুদুর এগুতে সমর্থ হউ। তারপরেই আসে আত্মসমর্পণের পালা। পাকবাহিনী তাদের সমস্ত হাতিয়ার আমাদের নিকট সমর্পণ করে।

পরিশেষে বলতে হয়, পৃথিবীর ইতিহাসে এমনি যুদ্ধ পরিচালনা করা বাঙ্গালী ছাড়া আর কারও পক্ষে সম্ভব হয়নি। যেখানে ছিল না বল, জন, অস্ত্রশস্ত্র সেখানে গড়ে ওঠে এক দুর্ধর্ষ সেনাবাহিনী। এদের নেতৃত্বে পুরো জাতিই মুক্তিবাহিনীর রূপ ধারণ করে। বাঙ্গালী যে যেখানেই ছিল কিছু সংখ্যক লোক ছাড়া বাকী সবাই প্রত্যক্ষ এবং পরোক্ষভাবে এই মুক্তিযুদ্ধে অংশগ্রহণ করে। সবশেষে আমি স্মরণ করি তাদেরকে, যারা মাতৃভূমির জন্যে নিজের শেষ রক্তটুকু বিলিয়ে দিয়েছেন। আমি স্মরণ করি তাদেরকে, যারা এই মুক্তিযুদ্ধের চরম দুঃসময়ে আমার সাথে ছিলেন এবং আমাকে প্রেরণা যুগিয়েছেম।
স্বাক্ষরঃ ক্যাপ্টেন এম, এ, কাইয়ুম চৌধুরী
৩০-১১-১৯৭৩

পাকিস্তানের ঝিলাম থেকে ১৯৭১-এর ২৫-২৬শে জুলাই শিয়ালকোট দিয়ে ভারতের পূর্ব পাঞ্জাব হয়ে কয়েকজন সঙ্গী নিয়ে আমি পালিয়ে আসি। ভারতে পৌঁছানোর পর ভারতীয় সেনাবাহিনীর তত্ত্বাবধানে আমাকে ও আমার সঙ্গী আমার সঙ্গীদের নয়াদিল্লী নিয়ে যাওয়া হয়। সেখানে ১০ দিন জিজ্ঞাসাবাদ করার পর ৭ই আগস্ট মুজিব নগরে পৌঁছাই। ৮ তারিখে পোষ্টিং হয়ে মেঘলয় সেক্টর ১১-এর প্রথম বেঙ্গলের সহ-অধিনায়ক ও কোম্পানি কমান্ডার হিসাবে কাজে যোগ দিই। আমি ঐ বাহিনীর ‘ডি’কোম্পানির কমান্ডার ছিলাম-যুদ্ধ শেষ হওয়া পর্যন্ত। 

আমার প্রথম অপারেশন হয় সেপ্টেম্বরের প্রথম সপ্তাহে কামালপুর (ময়মনসিংহ) বি-ও-পি’তে। ঐ যুদ্ধে পাক বাহিনীর আনুমানিক ৩০ জন নিহত ও ৩৩ জন আহত হয়। এ সংবাদ স্থানীয় জনগণ কর্তৃক পাওয়া যায়। আমাদের পক্ষের ২ জন শহীদ ও তিনজন আহত আহত হন। ঐ যুদ্ধে পাক বাহিনী থেকে একখানি রাইফেল ও প্রচুর এ্যামুনিশন উদ্ধার করা হয় এবং একজন শত্রুর লাশও উদ্ধার করা হয়। সেপ্টেম্বর মাসের শেষের দিকে ব্যাটালিয়নকে মুভ করানো হয়  ৪ নং সেক্টরে (সিলেটের দিকে)। অক্টোবর মাসে ব্যাটালিয়ন বিভিন্ন স্থানে রেইড ও এ্যামবুশ করে, যেমন-চাবাগান, শ্রীমঙ্গল রেল ষ্টেশন, পাথরখোলা, রাজঘাট, খেজুরীচরা ইত্যাদি স্থানে। পাথরখোলাতে যুদ্ধ করার পর কিছু যুদ্ধবন্দীকে নিয়ে আসা হয় ও কিছু অস্ত্র উদ্ধার করা হয়।

নভেম্বর মাসের ২য় সপ্তাহে সিলেটের জাকিগঞ্জ ও আটগ্রাম রাস্তার দিকে আমার বাহিনী অগ্রসর হতে থাকে। নভেম্বর মাসের ৩য় সপ্তাহে  সিলেটের কানাইঘাটের কাছে গৌরীপুরে এসে আমারা অপেক্ষা করি।কানাইঘাট ছিল পাক বাহিনীর ডিফেন্স। সেখানে যুদ্ধ হয়। যুদ্ধে ১২৫ জন পাকসেনা নিহত ও ৬ জন বন্দী হয়। ৪ টি মেশিনগান, ১৫টিএল-এম-জি ও ৩৬/৩৭টি রাইফেল উদ্ধার করা হয়। ঐ যুদ্ধে পাকবাহিনীর মেজর সারওয়ারও (৩১ পাঞ্জাব ব্যাটালিয়ন) নিহত হয়। 

আমার বাহিনী ডিসেম্বর মাসের ৯/১০ তারিখে সিলেট এম,সি,কলেজে উপস্থিত হয়। ঐ এলাকায় ৫ দিন যুদ্ধ হয়। আমাদের ১২/১৩ জন নিহত ও ৩৬ জন সৈন্য আহত হন এবং পাকবাহিনীর ২০০-এর মত নিহত হয়। ১৭ই ডিসেম্বর সিলেট জেলায় পাক বাহিনী যৌথ বাহিনীর কাছে আত্মসমর্পণ করে। 

	



দীপংকর ঘোষ দ্বীপ
<১০, ২১.৬, ৪৯৬-৪৯৮>

[bookmark: shakkhatkar_Major_Md_Anwar_Hosen]সাক্ষাৎকারঃ মেজর মোহাম্মদ আনোয়ার হোসেন

১০ই জুন ‘জেড’ফোর্সে যোগদানের জন্য ৩য় বেঙ্গল রেজিমেন্টের এডভান্স পার্টি হিসাবে ৪ জন জে-সি-ও ও ১১৯ জন জোয়ান নিয়ে হিলি থেকে তেলঢালার উদ্দেশ্যে রওনা হই। ১৪ই জুন তেলঢালায় পৌঁছে। তেলঢালায় ১ম বেঙ্গল রেজিমেন্ট, ৩য় বেঙ্গল ও ৮ম বেঙ্গলের অফিসার ও জোয়ানদের একত্রিত করে যুদ্ধের জন্য পুনর্গঠন করা হয়। ছাত্র-যুবকদেরকেও সৈনিক হিসাবে ভর্তি করে প্রশিক্ষণ দেওয়া হয়। ২৮শে জুলাই পর্যন্ত পূর্ণোদ্যমে প্রশিক্ষণ চলে। ৩য় বেঙ্গল রেজিমেন্টের অধিনায়ক ছিলেন তৎকালীন মেজর (বর্তমান কর্নেল) শাফায়াত জামিল সাহেব। আরও ছিলাম ‘জেড’ফোর্সের ‘এ’কোম্পানী কমান্ডার আমি ক্যাপ্টেন আনোয়ার হোসেন, ‘বি’কোম্পানী মেজর আকবর, ‘সি’কোম্পানী কমান্ডার মেজর মহসীন, ‘ডি’কোম্পানী কমান্ডার লেঃ নূরুননবী।

‘জেড’ফোর্সের প্রথম অপারেশন হিসাবে ৩য় বেঙ্গল রেজিমেন্টকে ময়মনসিংহ জেলার বাহাদুরাবাদ ঘাট, দেওয়ানগঞ্জ বাজার ও দেওয়ানগঞ্জ চিনির কলের পাক-বাহিনীর ঘাঁটির উপর আক্রমণ করার নির্দেশ দেওয়া হয়।

২৯শে জুলাই সন্ধ্যা সাড়ে ছয়টায় অধিনায়ক শাফায়াত জামিল এবং আমরা ‘এ’ও ‘ডি’কোম্পানী বাহাদুরাবাদ ঘাটের উদ্দেশে রওয়ানা হই। সারা রাত ৩০ মাইল পায়ে হেটে বাহাদুরাবাদ ঘাটের অনতিদূরে ব্রহ্মপুত্র নদের অপর পাড়ে চরে পৌঁছি। সারাদিন জোয়ানগণ বিশ্রাম নেয়। বিকালে অধিনায়ক ও আমরা দুই কোম্পানী কমান্ডার এলাকা রেকি করি। 

৩১শে জুলাই সন্ধ্যা সাড়ে সাতটায় ২ কোম্পানী বাহাদুরাবাদ ঘাটের উদ্দেশে রওনা হয়। রাত্রি সাড়ে এগারটায় ব্রহ্মপুত্র নদ পার হয়ে বাহাদুরাবাদ ঘাটে পৌঁছি। রাত্রি ১২টার সময় আমরা ২ কোম্পানী অতর্কিতভাবে পাক ডিফেন্সের উপর আক্রমণ করি। পাকবাহিনীর সহিত ১ ঘণ্টা গুলি বিনিময় হয়। পরে পাকবাহিনীদের গোলাবারুদ বোঝাই একটি বার্জ ডুবে যায় এবং পাকবাহিনীর ১০০ সৈন্যের মত হতাহত হয়। সেখানে আমরা ৩” মর্টার, রকেট লাঞ্চার ও মেশিনগান ব্যবহার করি। রাত্রি ভোর হওয়ার আগেই পুনরায় ব্রহ্মপুত্র নদ পার হয়ে ২ মাইল ভিতরে অপর এক চরে আমরা সকলে আত্মগোপন করি। 

১লা আগস্ট পাকবাহিনীর একটি হেলিকপ্টার সারাদিন আমাদের খুঁজে বেড়ায় কিন্তু আমরা খুব সতর্ক থাকায় আমাদের সন্ধান পায়নি। তারপর আমরা দেওয়ানগঞ্জ অপারেশনের জন্য প্রস্তুত হই। 

২রা আগস্ট সন্ধ্যার সময় ৬টা নৌকাযোগে দেওয়ানগঞ্জ বাজার ও চিনি কলের দিকে রওনা হই। পথে বাহাদুরাবাদ ঘাট ও দেওয়ানগঞ্জের মাঝখানে একটি রেলওয়ে ব্রীজ লেঃ নুরন্নবী উড়িয়ে দেন, যাতে পাকবাহিনী বাহাদুরবাদ সহজে আসতে না পারে। গভীর রাতে দেওয়ানগঞ্জের অনতিদূরে গিয়ে আমরা ‘এ’কোম্পানি নিয়ে দেওয়ানগঞ্জের সুগার মিলে পাক ডিফেন্সের দিকে অগ্রসর হই। লেঃ নুরন্নবী দেওয়ানগঞ্জ বাজারের দিকে চলে যান। রাত্রি পোনে চারটায় একই সময়ে নিজ নিজ টারগেটের উপর আক্রমণ চালাই। ৪৫ মিনিট এই হামলা চলে। আমাদের আক্রমণে  দেওয়ানগঞ্জ সুগার মিল ক্ষতিগ্রস্ত হয় এবং বহু পাকসেনা হতাহত হয়। দেওয়ানগঞ্জ বাজারে রাজাকার প্রশিক্ষণ ক্যাম্প ও রেলওয়ে ষ্টেশনের বহু ক্ষতি সাধিত হয়। সেই সময় সেখান থেকে নৌকাযোগে আমরা অপর চরে আত্মগোপন করি। আমাদের এই দুটি আক্রমণে ঐ এলাকার স্থানীয় জনগণ ও স্থানীয় এফ-এফ কমান্ডার আমাদের সর্বপ্রকার সাহায্য করেন।

২রা আগস্ট আমরা তেলঢালার উদ্দেশ্যে রওনা হই। ৫ই আগস্ট আমরা তেলঢালায় এসে পৌঁছি।

৮ই আগস্ট আমার ‘এ’কোম্পানী নিয়ে রৌমারী থানাকে আমাদের দখলে রাখার উদ্দেশ্যে কীর্তিমারী চরে ডিফেন্স নিই, পরে কোদালকাটির চর, পীরের চর ও চর সাজাইতে আমার বিভিন্ন প্লাটুনকে ডিফেন্সে লাগাই। উক্ত চরে ১৫ই সেপ্টেম্বর পর্যন্ত ডিফেন্সে থাকি। এই পাঁচ সপ্তাহে পাকবাহিনী কয়েকবার নদীপথে হামলা চালায়, কিন্তু প্রতিবারই আমাদের হাতে আক্রান্ত হয়ে পিছনে হটে যায়। এখানে পাক বাহিনীর অনেক সৈন্য আহত হয়। আমাদের পক্ষের পনের জন জোয়ান আহত হয়। এই পাঁচ সপ্তাহে আমরা চীলমারী থানার কয়েকটি গেরিলা অপারেশন করি। 

১৬ই সেপ্টেম্বর প্রথম বেঙ্গল রেজিমেন্টের লেঃ কাইয়ুম তার কোম্পানী নিয়ে আমাদের নিকট থেকে দায়িত্ব ভার গ্রহণ করেন। আমি আমার কোম্পানী নিয়ে তেলঢালায় ফিরে আসি। ৪ঠা অক্টোবর পর্যন্ত তেলঢালার আশেপাশে কয়েকটি ছোট ছোট অপারেশন করি।

৬ই অক্টোবর ‘জেড’ফোর্স তেলঢালা ছেড়ে দিয়ে তৎকালীন ৪ ও ৫ সেক্টরের দিকে সেক্টর কমান্ডার লেঃ কর্নেল মীর শওকত আলী ছাতক আক্রমণের জন্য আমাদের কোম্পানী কমান্ডারদের নিয়ে আলোচনায় বসেন। ১০ তারিখ সকালে উক্ত এলাকা রেকি করা হয়। ১১ তারিখ রাত্রে ছাতকের সন্নিকটে মহড়াটিলা নামক জায়গা দখল করে ফেলি। আমার বাম পার্শ্বে মেজর আকবর তার কোম্পানী নিয়ে জয়নগর টিলাতে ডিফেন্স নেন। ১২ তারিখ সকালে পাক বাহিনী আমাদের গতিবিধি দেখতে পায় এবং সেখানে পাক বাহিনীর সাথে আমাদের সঃঘর্ষ হয়। আমরা সেখানে সর্বাধুনিক হাতিয়ার ব্যবহার করি। এই যুদ্ধে পাকবাহিনীর ২ জন অফিসার নিহত হয় ও একজন কর্নেল আহত হয়। তাছাড়া বহু পাকসেনা হতাহত হয়। ঐ দিন রাত্রিতে আমরা সেখানেই থেকে যাই। 

১৩ তারিখ রাত্রি ৯ ঘটিকার সময় সুরমা নদীর পাড়ে নড়াই গ্রাম ও সিমেন্ট কারখানার উপর আক্রমণ করি। আমাদের আক্রমণে পাকবাহিনী পিছু হটে যায়। আমরা নড়াই গ্রাম ও সিমেন্ট কারখানা দখল করে ফেলি এবং রাত্রেই সেখানে ডিফেন্স করি। 

১৪ তারিখ সকালে পাক বাহিনীর একটি লঞ্চ ছাতক আসার পথে রকেট লাঞ্চারের সাহায্যে সেটিকে ডুবিয়ে দিই। সেখানে ৯ জন খান সেনা নিহত হয় এবং রাজাকার ইসাহাকসহ ৯ জন আমাদের হাতে ধরা পড়ে। এখানে ১৪টি রাইফেল উদ্ধার করি। সারা দিন তাদের সাথে আমাদের যুদ্ধ চলে। আমাদের ৩ জন আহত হয়। 

১৫ তারিখ আমরা ছাতক ঘিরে ফেলি। সেই দিন পাকবাহিনীর একটি গানবোট নদী পার হবার চেষ্টা করলে  রকেট লাঞ্চারের সাহায্যে ডুবিয়ে দিই। সেখানে ৩ জন খান সেনা নিহত হয়।

১৬ই অক্টোবর দুপুরের দিকে আমাদের ডিফেন্স পাক বাহিনী ভীষণ শেলিং করে এবং সন্ধ্যার দিকে ‘বি’কোম্পানীর পজিশনে হামলা করে ও তাদের জয়নগর টিলা দখল করে নেয়। এই দিন বিকাল থেকে রাত্রি পর্যন্ত আমার জন্য সবচেয়ে বেশি বিভ্রান্তজনক সময় ছিল। কারণ অয়্যারলেস সেট নষ্ট ছিল। সন্ধ্যায় প্রথমে শুনতে পাই ‘পাক ফৌজ জিন্দাবাদ’ও পরে শুনতে পাই ‘মুক্তি ফৌজ জিন্দাবাদ’। এ নিয়ে সন্দেহে পড়ে যাই। তখন সঠিক সংবাদের জন্য ২ জনকে পাঠাই কিন্তু তারা আর ফিরে আসেনি। শেষে রাত্রি সাড়ে ন’টার সময় মেজর আকবর আমার সিমেন্ট কারখানায় এসে সঠিক খবর দেন। জয়নগর টিলা পাকবাহিনী দখল করে নেবার পর বাধ্য হয়ে রাত্রি ১০টায় আমার কোম্পানী ও ‘বি’কোম্পানী নিয়ে সমস্ত রাত্রি বিলের মাঝ দিয়ে পানিতে হেঁটে টিলাগাও আসি। সেই সময় পাক বাহিনীর উপর হামলার প্রস্তুতি নেই। কিন্তু সেই সময় সেখানে পাক বাহিনী ছিল না। পরে বলুয়া হয়ে বাঁশতলা ক্যাম্পে পৌঁছি। এই ৫ দিনের যুদ্ধে আমাদের ব্যাটালিয়নের হাতে পাক বাহিনীর প্রায় ৪০০ মত হতাহত হয়। আমাদের ৭ জন শহীদ ও বেশকিছুসংখ্যক আহত হয়। 

ছাতক অপারেশনের পর ৩ নং ব্যাটালিয়ন নিয়ে সিলেটের বিমান বন্দর আক্রমণ করার জন্য তামাবিল সীমান্তে ডিফেন্স নেই। সেখানে বেশ কয়েকটি অপারেশনের পর আমার কোম্পানী গোয়াইনঘাট থানা মুক্ত করে। ডিসেম্বর মাসের ৯ তারিখে আমার কোম্পানী নিয়ে সালুকটির বিমান বন্দরের অনতিদূরে পৌঁছে যাই। তখন আমাদের সাথে ভারতীয় আসাম রেজিমেন্টের একটি কোম্পানী  ছিল। সালুকটির নদী এলাকা পর্যন্ত মুক্ত হওয়ার পর ১০ই ডিসেম্বর আমাকে ও আসাম রেজিমেন্টের উক্ত কোম্পানীকে মীর শওকত ছাতক ডেকে পাঠান আমাদের ব্যাটালিয়নরে ‘বি’ও ‘সি’সাহায্য করার জন্য। ১১ তারিখে সুনামগঞ্জ-ছাতক রোড জংশনে আমাদের উক্ত দুই কোম্পানীর সাথে একত্রিত হই এবং সম্মিলিতভাবে পাক বাহিনীর উপর তীব্র আক্রমণ চালাই। পাকবাহিনী আমাদের হাতে মার খেয়ে সিলেট অভিমুখে রওনা হয়। ১৬ই ডিসেম্বর আমরা মালাগাছ ফেরির পশ্চিম পাড়ে ডিফেন্স লাগাই। সেদিন পাকবাহিনী ঢাকায় আত্মসমর্পণ করে। আমরা আমাদের ব্যাটালিয়নসহ সিলেটে পাক্কা ডিফেন্স করি। 

স্বাক্ষরঃ মোঃ আনোয়ার হোসেন/মেজর
কুমিল্লা সেনানিবাস			


রানা আমজাদ

মে মাসের প্রথম সপ্তাহে কর্নেল (বর্ত্মানে অবসরপ্রাপ্ত জেনারেল, জাতীয় সংসদ সদস্য, বিমান ও নৌবাহিনীর মন্ত্রী) এম এ জি ওসমানী বেনাপোল পরিদর্শন করতে আসেন। তিনি বেনাপোল পৌঁছে আমার সঙ্গে আলোচনা করেন এবং আমার ব্যাটালিয়ন পুনর্গঠিত করার কথা বলেন এবং ৬০০ জন তরুণ মুক্তিযোদ্ধাকে  বাছাই করে নিতে বলেন। তাঁর নির্দেশমত আমি বাংলাদেশের বিভিন্ন যুব শিবির থেকে প্রায় ৬০০ জন তরুণ মুক্তিযোদ্ধা ও ই-পি-আর বাছাই করে আমার ব্যাটালিয়নে নিয়ে নিই। উক্ত ই-পি-আর এবং তরুণদের বাছাই করার পর কর্নেল ওসমানী আমাকে মেঘালয় প্রদেশের তেলঢালা নামক জায়গায় যেতে বলেন। আমি পুরা ব্যাটালিয়ন নিয়ে তেলঢালা চলে যাই। তেলঢালায় ১ম, ৩য় এবং ৮ম বেঙ্গল রেজিমেন্টের সৈন্যদের একত্রিত করা হয় এবং একটা ব্রিগেড গঠন করা হয়। ব্রিগেডের নাম ছিল ‘জেড ফোর্স’। উক্ত ব্রিগেড ফোর্সের কমান্ডার হন মেজর জিয়াউর রহমান। এখানে ব্যাটালিয়নের নতুন রিক্রুট করা সৈন্যদেরও ট্রেনিং-এর ব্যবস্থা করা হয়। 

১৩ই জুলাই মেজর (বর্তমানে লেঃ কঃ) মঈনুল হোসেন চৌধুরী আমার ব্যাটালিয়নের কমান্ডিং অফিসার নিযুক্ত হন এবং আমার নিকট থেকে ব্যাটালিয়নের দায়িত্ব গ্রহন করেন। তাছাড়া আরো কয়েকজন অফিসারকে ব্যাটালিয়ন অফিসার নিযুক্ত করেন- তারা হলেন যথাক্রমে ক্যাপ্টেন মাহবুবুর রহমান, লেফটেন্যান্ট (বর্তমানে ক্যাপ্টেন) আব্দুল মান্নান,  লেফটেন্যান্ট (বর্তমানে ক্যাপ্টেন) আব্দুল কাইয়ুম চৌধুরী ও ক্যাপ্টেন সালাহউদ্দিন আমাদের ব্যাটালিয়ন এ যোগদান করেন। 

কামালপুর যুদ্ধঃ মোটামুটি  ট্রেনিং এর পর প্রথম অপারেশনের পরিকল্পনা করা হয়। ময়মনসিংহ জেলার কামালপুরে তখন পাকিস্তান সেনাবাহিনীর শক্ত ঘাঁটি ছিল। এই ঘাঁটিকে আঘাত করার পরিকল্পনা আমরা প্রথম নিই। কামালপুর এলাকার চতুর্দিক দিয়ে আক্রমণ করার উদ্দেশ্যে আমরা প্রথম ‘রেকি’করি।

২৮ জুলাই গভীর রাতে ক্যাপ্টেন সালাউদ্দিন মোমতাজ, লেফটেন্যান্ট মান্নান, নায়েক সুবেদার আব্দুলহাইসহ আরও দু’জন সৈন্য ‘রেকি’করতে করতে কামালপুর শত্রুঘাঁটির ভিতর ঢুকে একটা বাঙ্কার এর মধ্যে উঁকি মারে। এমন সময় পাকিস্তানী দুজন সৈন্য অন্যদিক থেকে বাঙ্কারের দিকে অগ্রসর হচ্ছিল। ক্যাপ্টেন সালাউদ্দিন তাদের দেখে ফেলেন এবং তৎক্ষনাৎ তাদেরকে “হ্যান্ডস আপ” করতে বলেন। দু’জনের একজন “হ্যান্ডস আপ” করে। অপরজন না করাতে ক্যাপ্টেন সালাউদ্দিন লাফ দিয়ে উক্ত পাকিস্তানী সৈন্যের উপর ঝাঁপিয়ে পড়েন এবং দু’জনের মধ্যে ধস্তাধস্তি হয়। কিছুক্ষণ ধস্তাধস্তির পর যখন তারা বুঝতে পারে যে, তারা মুক্তিযোদ্ধার দ্বারা ঘেরাও তখন তারা পালানোর চেষ্টা করলে সুবেদার হাই তাদের উদ্দেশ্য করে গুলি ছোড়েন এবং হত্যা করে রাইফেল দুটি নিয়ে নিয়ে নেন। পরে ক্যাপ্টেন সালাউদ্দিন সহ সবাই ঘাঁটিতে ফিরে আসেন। এ ঘটনায় আমাদের সৈন্যদের মনোবল অত্যন্ত বেড়ে যায়। নায়েক সুবেদার আব্দুল হাইকে এজন্য বাংলাদেশ সরকার “বীর প্রতীক” উপাধীতে ভূষিত করেন। 

৩১শে জুলাই ভোর সাড়ে তিনটার সময় দুই কোম্পানী সৈন্য (‘বি’কোম্পানী, যার কমান্ডার ছিলাম আমি নিজে এবং ‘ডি’কোম্পানী যার কমান্ডার ছিলেন ক্যাপ্টেন সালাউদ্দিন মোমতাজ ) নিয়ে কামালপুর বর্ডার আউট পোস্ট আক্রমণ করি। আমরা একটা ফিল্ড ব্যাটারির সাহায্য নিই। ক্যাপ্টেন মাহবুবের নেতৃত্বে ‘এ’কোম্পানীকে পাঠানো হয় উঠানীপাড়াতে (কামালপুর হতে ২ মাইল দক্ষিণে)। ‘এ’কোম্পানীকে পাঠানোর উদ্দেশ্য ছিল তারা ‘কাট অফ’পার্টিতে যেন যোগ দিতে পারে। এফ-ইউ-পি’তে যোগ দিতে পারে এফ-ইউ-পি’তে পৌঁছার পরই আর্টিলারী ব্যবহার করার কথা ছিল। কিন্তু এফ-ইউ-পি তে পৌঁছার পুর্বেই আমাদের পক্ষ থেকে আর্টিলারী গোলাগুলি শুরু হওয়ায় আমাদের সৈন্যরা কিংকর্তব্যবিমূঢ় হয়ে পড়ে।  এ সময় শত্রু পক্ষও আর্টিলারী ও ভারী মর্টারের সাহায্যে গোলাগুলি শুরু করে। তা সত্ত্বেও আমি এবং সালাহউদ্দিন আমাদের কোম্পানীদ্বয়কে একত্রীত করে শত্রুদের আক্রমণ করি এবং সম্মুখ দিকে অগ্রসর হই। দু’দিকেই আর্টিলারী ব্যবহার হওয়া স্তত্বেও আমরা ‘জয় বাংলা’ধ্বনি দিতে দিতে শত্রুর দিকে অগ্রসর হই। আমরা কাঁটাতার এবং মাইনফিল্ড অতিক্রম করে অগ্রসর হই এবং গোলাগুলি চলাকালীন সময়ের মধ্যেই শত্রুপক্ষের অর্ধেক জায়গা দখল করে নেই। ফলে শত্রুরা পিছনের দিকে হটে যায় এবং তাদের পূর্বস্থানে আর্টিলারী ও মর্টারের গোলাবর্ষন করতে থাকে। এ সময় ক্যাপ্টেন সালাহউদ্দিন যিনি অত্যন্ত দক্ষতা ও সাহসিকতার সাথে ‘ডি’কোম্পানীকে নেতৃত্ব দিচ্ছিলেন, শত্রুর গুলিতে শহীদ হন। মৃত্যুর পূর্ব মুহূর্ত পর্যন্ত তিনি তাঁর সৈনিকদের উৎসাহ ও সাহস দিতে থাকেন এবং বার বার শত্রুপক্ষকে নির্মূল করার আকুল আহ্বান জানান। মুক্তিযুদ্ধের ইতিহাসে তাঁর মত দৃঢ় মনোবলসম্পন্ন সৎসাহসী বীর ও আত্মত্যাগী যোদ্ধার নাম স্বর্ণাক্ষরে লিখিত থাকবে। যে কোন দেশের যে কোন জাতি গর্ববোধ করতে পারে তাঁর মত বীর যোদ্ধার বীরত্বের জন্য। একটু পরে আমি নিজেও শত্রুর মর্টারের গুলির আঘাতে আহত হই এবং আমাকে পেছনে নিয়ে যাওয়া হয়। আমার শরীরের পাঁচ জায়গায় মর্টারের গুলির টুকরো বিদ্ধ হয়। উভয় কোম্পানীতে কোন অফিসার ও অফিসার কমান্ডিং না থাকায় এবং ইতিমধ্যে যথেষ্ট সৈন্য হতাহত হওয়ায় আমাদের সৈন্যদের মনোবল সাময়িকভাবে ভেঙ্গে পড়ে। ফলে তারা পিছিয়ে আসে। এই আক্রমণ এবং যুদ্ধে আমাদের পক্ষে একজন অফিসারসহ ৩১ জন যোদ্ধা শহীদ হন এবং দুইজন জুনিয়র কমিশন অফিসারসহ ৬৫ জন আহত হন। নির্ভরযোগ্য সূত্রে জানা যায় যে, শত্রুপক্ষের প্রায় ৫০ জন নিহত ও ৬০ জন আহত হয়। এই আক্রমণ যদিও পুরোপুরি সফলকাম হয়নি তবুও মুক্তিযুদ্ধের ইতিহাসে এটা একটা স্মরনীয় আক্রমণ ছিল। এই যুদ্ধে এটা প্রমাণ হয় যে, বাঙ্গালী সৈন্যরা সম্মুখসমরে যথেষ্ট দক্ষতার অধিকারী এবং সাহসী। এ যুদ্ধে পাকিস্তান সেনাবাহিনীর সৈন্যদের দ্বারা কাঁটাতারের ঘেরা এবং মাইন বসানোকে উপেক্ষা করে আমাদের যোদ্ধারা যেভাবে অসীম সাহসিকতার সাথে সম্মুখযুদ্ধে অবতীর্ণ হন তা থেকেই প্রমানীত হয় যে, স্বল্পকালীন সাময়িক ট্রেনিং নেওয়া যুবকরাও অসীম বীরত্বের অধিকারী। এ যুদ্ধে অসীম সাহস ও বীরত্বের সাথে যুদ্ধ করায় নিম্নলিখিত কয়েকজনকে বাংলাদেশ সরকার বীরত্বের পুরস্কার দেনঃ (১) শহীদ ক্যাপ্টেন সালাহউদ্দিন মমতাজ (বীর উত্তম), (২) ক্যাপ্টেন হাফিজ উদ্দিন আহমদ (বীর বিক্রম) (৩) লেফটেন্যান্ট আব্দুল মান্নান (বীর বিক্রম), (৪) সিপাই আবদুল আজিজ (বীর বিক্রম) (৫) সিপাই গোলাম মোস্তফা কামাল (বীর বিক্রম) (৬) নায়েক সুবেদার আঃ হাই (বীর প্রতিক) (৭) নায়েক  শফিকুর রহমান (বীর প্রতিক) (৮) শহীদ ল্যান্সনায়েক সিরাজুল ইসলাম (বীর প্রতিক), (৯) ল্যান্সনায়েক রবিউল্লাহ (বীর প্রতিক) (১০) ল্যান্সনায়েক তাজুল ইসলাম (বীর প্রতিক) (১১) সিপাই তারিকুল ইসলাম (বীর প্রতিক) (১২) সিপাই শফিউদ্দিন (বীর প্রতিক) (১৩) সিপাই সাইদুর রহমান (বীর প্রতিক)। 

কিছুদিন পরই মেজর (বর্তমানে অবসরপ্রাপ্ত লেঃ কঃ) মোঃ জিয়াউদ্দিন এবং ক্যাপ্টেন (বর্তমানে মেজর) বজলুল গনি পাটওয়ারী পশ্চিম পাকিস্তান থেকে পালিয়ে এসে আমাদের ব্যাটালিয়নে যোগদান করেন। মেজর জিয়াউদ্দিনকে ব্যাটালিয়ন কমান্ডিং অফিসার নিযুক্ত করা হয়। ৮ই সেপ্টেম্বর ‘ডি’কোম্পানী ক্যাপ্টেন পাটওয়ারীর নেতৃত্বে কামালপুরের ১ মাইল পশ্চিমে অবস্থিত ঘাসিপুর গ্রামে প্রতিরক্ষা ব্যবস্থা গড়ে তোলে। 

 ১০ই সেপ্টেম্বর শত্রুপক্ষকে দুই কোম্পানী সৈন্য মর্টার নিয়ে ঘাষিপুর আক্রমণ করে। ‘ডি’কোম্পানী অত্যন্ত দৃঢ়তার সাথে এ আক্রমণ প্রতিরোধ করে ও তাদের আক্রমণকে ব্যররথ করে দেয়। শত্রুপক্ষের প্রায় ৪০ জন সৈন্য নিহত হয়। আমাদের পক্ষে তিনজন শহীদ এবং ৮ জন আহত হন। নায়েক সুবেদার মোজাম্মেল হক এবং ল্যান্স নায়েক ইউসুফ আলী পূর্বেও কয়েকটি যুদ্ধে বিরত্বের পরিচয় দেন। বাংলাদেশ সরকার তার বীরত্বের জন্য “বীর প্রতীক” উপাধি প্রদান করেন। এর দুইদিন পর আরো দুইজন অফিসার আমাদের ব্যাটালিয়নে যোগদান করেন, তারা হলেন ফ্লাইং অফিসার আলী খান এবং ডাঃ (বর্তমানে লেফটেন্যান্ট) মজিবর রহমান ফকির। লিয়াকত আলী খানকে ব্যাটালিয়নের এ্যাডজুটেন্ট নিযুক্ত করা হয়।   

১৬ই সেপ্টেম্বর ‘সি’কম্পানীর একটি প্লাটুন লেফটেন্যান্ট কাইয়ুম চৌধুরীর নেতৃত্বে রৌমারীর চর কোদালকাটিতে প্রতিরক্ষা ব্যবস্থা নেয়। ২১ শে সেপ্টেম্বর শত্রুর দুই কোম্পানী সৈন্য মর্টারের সাহায্যে চরকোদাল আক্রমণ করে। আমাদের সৈন্যরা অত্যন্ত দক্ষতা ও সাহসিকতার সহিত তাদের আক্রমণকে ব্যর্থ করে দিতে সক্ষম হয়। এ যুদ্ধে শত্রুপক্ষের প্রায় ৩৫ জন সৈন্য নিহত হয়। আমাদের পক্ষে ৫ জন নিহত হয়।  ২৪ সেপ্টেম্বর সকালবেলা শত্রুপক্ষ পূনরায় ১ ব্যাটালিয়ন সৈন্য নিয়ে কোদালকাটি আক্রমণ করে। এবারে তুমুল যুদ্ধ হয় এবং আমাদের সৈন্যরা এবারেও তাদের আক্রমণকে ব্যর্থ করে দেয়। যুদ্ধে শত্রুপক্ষের প্রায় ৭০ জন নিহত হয়। আমাদের পক্ষে ১৫ জন আহত হয়। কোদালকাটির এ যুদ্ধে নায়েক সুবেদার আবুল হাশেম, হাওলাদার মকবুল হোসেন, ল্যান্স নায়েক আতাউর রহমান, ল্যান্স নায়েক আব্দুল হক প্রমুখ সৈন্যগণ অপূর্ব বীরত্ব প্রদর্শন করেন। এ যুদ্ধে নিম্নলিখিত সৈন্যগণ সাহসিকতার পদকপ্রাপ্ত হনঃ (১) ল্যান্সনায়েক আবদুল হক (বীর বিক্রম) এবং (২) হাবিলদার মকবুল হোসেন (বীর প্রতিক)।  

কোদালকাটির যুদ্ধে পাকিস্তানী ৭০ জন সৈন্য নিহত হওয়ায় এবং আমাদের নিকট পরাজিত হওয়ায় পাকিস্তানী সেনাবাহিনীর সৈন্যদের মনোবল অত্যন্ত ভেঙ্গে পড়ে। ফলে কোদালকাটি ও রৌমারী এলাকা সর্বসময় মুক্ত থাকে এবং সেখানে বাংলাদেশের পতাকা উড়তে থাকে।

সিলেটের চা বাগানসমূহ ও অন্যান্য এলাকায় যুদ্ধঃ অক্টোবর মাসের প্রথম সপ্তাহে আমাদের ব্যাটালিয়নকে সিলেট সীমান্তে যাওয়ার জন্য আদেশ করা হয়। আমরা উক্ত আদেশ পাবার পর কোদালকাটি এবং রৌমারী ত্যাগ করে সিলেট সীমান্তের বিভিন্ন এলাকায় চলে যাই। সিলেট বিভিন্ন চা বাগানে পাকিস্তানী সৈন্যরা প্রতিরক্ষা ব্যবস্থা নিয়ে থাকত। পাকিস্তান সরকারের উপর অর্থনৈতিক চাপ সৃষ্টির জন্য আমাদেরকে সিলেটের চা ফ্যাক্টরীগুলো সাময়িকভাবে নষ্ট করার আদেশ করা হয়। অক্টোবরের তৃতীয় সপ্তাহে আমাদের 'এ’এবং 'সি’কোম্পানী শত্রুর ঘাঁটির মাঝখান দিয়ে ভিতরে প্রবেশ করে ধালাই এবং খাজুরী চা ফ্যাক্টরীর উপর 'রেইড’করে এবং ফ্যাক্টরীগুলোকে সামায়িকভাবে অচল করে দেয়।

১৯শে  অক্টোবর আমি 'বি’কোম্পানী নিয়ে চম্পারায় চা ফ্যাক্টরীর উপর 'রেইড’করি এবং সেটা নষ্ট করে দিই। এই রকম রেইডের সাফল্যে পাকিস্তানী সৈন্যদের মনোবল কিছুটা ভেঙ্গে পড়ে এবং বাঙ্গালী জনসাধারনের মনে অনেক আশা ও উদ্দীপনার সঞ্চার হয় এ সমস্ত রেইডের সময় ডাঃ মজিবর রহমান অত্যন্ত সাহসের সাথে আমাদের আহত সৈন্যদের চিকিৎসা করেন এবং আমাদের সঙ্গে সঙ্গে থাকেন। এ সময় সেকেন্ড লেফটেন্যান্ট আনিসুর রহমান ও সেকেন্ড লেফটেন্যান্ট ওয়াকার হাসান নতুন কমিশনপ্রাপ্তির পর আমাদের ব্যাটালিয়নে যোগদান করেন।

২৮শে  অক্টোবর সকালে আমি 'বি’কোম্পানীকে  নিয়ে পাত্রখোলা চা ফ্যাক্টরীর পাকিস্তানী ঘাঁটিতে আর্টিলারীর সাহায্য নিয়ে আ্ক্রমন করি এবং ঘাঁটিটি দখল করতে সক্ষম হই। একই দিনে লেফটেন্যান্ট কাইয়ুমের নেতৃত্ব 'সি’কোম্পানী ধালাই শত্রুঘাঁটির উপর রেইড করে এবং শত্রু পক্ষের বহু সৈন্যকে হতাহত করে। সিপাই হামিদুর রহমান এ রেইডে অভূতপুর্ব সাহসের পরিচয় দেন এবং নিজে গুরুতর ভাবে আহত হওয়া সত্বেও তার এল এম জির সাহায্যে একাই ২০ জন সৈন্যকে নিহত করে এ যুদ্ধে অসীম সাহসীকতার পরিচয় দিয়ে নিজের জীবন বিসর্জন দিয়ে শহীদ হন। বাংলাদেশ সরকার তার এ অসীম সাহসীকতার পুরস্কারস্বরুপ সর্বোচ্চ পুরস্কার "বীরশ্রেষ্ঠ" খেতাব দিয়ে তার শহীদী আত্মার প্রতি সম্মান প্রদর্শন করেন। তাঁর নাম ইতিহাসের পাতায় স্বর্ণাক্ষরে লেখা থাকবে বলে আমরা আশা  রাখি।

ধালাই থেকে শত্রুরা পাত্রখোলার দিকে অগ্রসর হতে থাকে। ক্যাপ্টেন মাহবুব মাত্র চারজন সৈন্য সাথে নিয়ে ধালাই এবং পাত্রখোলার বড় সড়কের মাঝামাঝি স্থানে এ্যামবুশ করেন। পাকিস্থানী সৈন্যরা তাঁর ফাঁদে পা দিলে তিনি শত্রুপক্ষের প্রায় ২০ জন সৈন্যকে নিহত করেন এবং দুইজনকে জীবিত অবস্থায় বন্দী করেন। ঐ দিনই ক্যাপ্টেন পাটওয়ারীর নেতৃত্বে 'ডি’কোম্পানী পাত্রখোলা ফ্যাক্টরীর দুই মাইল দক্ষিণে কাট-অফ পার্টি হিসাবে অবস্থান নেয়। শত্রুর দুই কোম্পানী পাত্রখোলার দিকে অগ্রসর হতে থাকলে 'ডি’কোম্পানী তাদেরকে প্রবলভাবে বাধা দেয়। শত্রু তখন 'ডি’কোম্পানীর অবস্থানের উপর আক্রমণ চালায় কিন্তু ডি’কোম্পানী তাদের আক্রমণকে ব্যর্থ করে দেয়। শত্রুপক্ষের একজন ক্যাপ্টেনসহ প্রায় ৩০ জন নিহত হয়। আমাদের পক্ষে ৬ জন সৈন্য শহীদ হন।

১লা নভেম্বরঃ এই দিন মিত্র বাহিনীর দুই ব্যাটালিয়নসহ আমাদের ব্যাটালিয়ন মিলে ধালাই বি. ও পি. এবং ফ্যাক্টরী এলাকা যা শত্রুর সুদৃঢ় ঘাঁটি ছিল তার উপর প্রচন্ড আক্রমণ চালায়। দুই দিন ধরে অনবরত প্রচন্ড যুদ্ধের পর শত্রুদের ঘাঁটি দখল করে। এ যুদ্ধে পাকিস্তানী বাহিনীর ৩০তম ফ্রন্টিয়ার ফোর্স রেজিমেন্টের প্রায় দুই কোম্পানী  সৈন্য (প্রায় ২০০ সৈন্য) নিহত ও আর বহু আহত হয়।

নভেম্বর মাসের দ্বিতীয় সপ্তাহে সিলেটের চারগ্রাম ও আটগ্রাম এলাকার শত্রুঘাঁটির উপরে কড়া রকমের একটি আক্রমণের পরিকল্পনা করি। এজন্য আমরা সব কমান্ডিং এবং কোম্পানী কমান্ডারগণ এ এলাকা ভালভাবে রেকি করি। ২২শে নভেম্বর সকালে আমি 'বি’কোম্পানী  নিয়ে আর্টিলারীর সাহায্য চারগ্রাম শত্রু ঘাঁটি আক্রমণ করি। সারাদিন প্রচন্ড যুদ্ধের পর আমরা উক্ত ঘাঁটি দখল করে নেই। শত্রুপক্ষের প্রায় ৩০ জন হতাহত হয় এবং কয়েকজনকে আমরা জীবিত অবস্থায় বন্দী করি। এ ঘাঁটি থেকে আমরা প্রচুর পরিমাণে অস্ত্রশস্ত্র, গোলাগুলি, খাদ্যদ্রব্য এবং অন্যান্য  যুদ্ধের প্রয়োজনীয় সরঞ্জাম দখল করি। এ আক্রমণে সাফল্য লাফ করাতে আমদের সৈন্যদলের মনোবল অনেক গুনে বেড়ে যায়। এ যুদ্ধে 'বি’কোম্পানী অত্যন্ত সাহস এবং রণকৌশল প্রদর্শন করে। একই দিনে 'সি’কোম্পানী ক্যাপ্টেন নূরের নেতৃত্বে আটগ্রাম ব্রীজ আক্রমণ করে। এবং দখল করে নেয়। এ স্থানে আমরা প্রচুর পরিমাণ অস্ত্রশস্ত্র,ও গোলাগুলি দখল করতে সক্ষম হই। এইভাবে আমরা   চারগ্রাম ও আটগ্রাম এলাকাকে সম্পূর্ণ শত্রুমুক্ত করি। এযুদ্ধে বীরত্বের পরিচয়স্বরুপ নিম্নলিখিত সৈন্যগণকে সাহসীকতার পুরস্কার ভূষিত করা হয়। যথাক্রমে তারা হলেনঃ (১) ক্যাপ্টেন নূর চৌধুরী (বীর বিক্রম), (২) নায়েক সুবেদার আবুল হাসেম (বীরবিক্রম), (৩) নায়েক সুবেদার মোঃ ইব্রাহিম (বীরবিক্রম)। পাকিস্থানী সৈন্যরা প্রচুর ক্ষয়ক্ষতি স্বীকার করে সিলেটের দিকে পশ্চাৎপদসরন করে। আমরা জিয়াউদ্দিনের সুযোগ্য নেতৃত্বে পাকিস্থানী সৈন্যদের অনুসরন করি। শত্রুরা পলায়নের সময় বেশ কয়েকটি পুল উড়িয়ে দেয় এবং রাস্তাঘাটে মাইন পুঁতে রাখে। মাইন পোঁতা রাস্তা পরিষ্কার করতে করতে তাদের পশ্চাৎ যেতে থাকি এবং গৌরিপুর এলাকায় প্রতিরক্ষা ব্যবস্থা নেই।

২৮শে নভেম্বরঃ এদিন ভোরে পাকিস্তানী ৩১ তম পাঞ্জাব রেজিমেন্ট আমাদের 'এ’ কোম্পানীর পজিশনের উপর আক্রমণ করে। 'এ’ কোম্পানী অত্যন্ত দৃঢ়তার সাথে তাদের আক্রমণ ব্যর্থ করে দেয়। এ যুদ্ধে শত্রুপক্ষের প্রায় ১০০ জন সৈন্য নিহত হয়। একজন মেজর (মেজর সারোয়ার) এবং একজন ক্যাপ্টেনও নিহত হয়। আমাদের পক্ষে ১০/১১ জন শহীদ হয় এবং প্রায় ২০ জন যোদ্ধা আহত হয়। সমস্ত যুদ্ধক্ষেত্র শত্রুপক্ষের মরা লাশে ভরে যায়। 'এ’ কোম্পানী কমান্ডার ক্যাপ্টেন মাহাবুব বীরত্বের সাথে যুদ্ধ করে এই যুদ্ধে শহীদ হন। তাঁকে মরণোত্তর "বীর উত্তম" খেতাব দিয়ে ভুষিত করা হয়। যুদ্ধ চলাকালীন সময়ে ক্যাপ্টেন মাহাবুব শহীদ হবার পর তদস্থলে ফ্লাইট লেফটেন্যান্ট লিয়াকত আলী যুদ্ধকালীন সময়েই ‘এ’কোম্পানীর কমান্ডার নিযুক্ত হন। তিনি সাবেক পাকিস্থান এয়ার ফোর্সের পাইলট ছিলেন। তবে এই ধরনের পদাতিক যুদ্ধে তার কোন পূর্ব অভিজ্ঞতা ছিলনা। একটু পরে তিনি শত্রুর বুলেটে মারাত্নভাবে আহত হন। কিন্তু তবু তিনি আহত অবস্থায়ই যুদ্ধ পরিচালনা করেন এবং শত্রুর আক্রমণকে ব্যহত করে দেন। এ যুদ্ধে অসাধারন কৃতিত্ব প্রদর্শনের জন্য তাকে বীর উওম এবং লেফটেন্যান্ট ওয়াকার  হাসানকে বীর প্রতীক উপাধিতে ভূষিত করা হয়। এ যুদ্ধে আমরা ৩১-পাঞ্জাব রেজিমেন্টের ২৫জন সৈন্যকে জীবিত অবস্থায় বন্দী করি। যুদ্ধবন্দীদের জবানবন্দীতে জানতে পারি যে, ইষ্ট বেঙ্গল রেজিমেন্ট যে এত বীরেত্বের সাথে এবং সাহসের সাথে যুদ্ধ করতে পারে তা কখনো ভাবতে পারনি।

এ যুদ্ধে পরাজিত হবার পর তাদের মনোবল ভেঙ্গে পড়ে এবং সিলেটের দিকে পলায়ন করে। এ সময়  মিত্রবাহিনীও  পাকিস্থান সৈন্যদের উপর ঝাপিয়ে পড়ে। ৪/৫ গুর্খা  রেজিমেন্টকে ছয়টি আর্টিলারি গানসহ সিলেট শহর থেকে প্রায় দূরে হেলিকপ্টারযোগে নামিয়ে দেওয়া হয়। আমাদের ব্রিগেড কমান্ডার মেজর জিয়াউর রহমান স্থির করেন  যে সিলেট শহরে অন্যান্য সকল বাহিনীর পূর্বেই আমাদের বিজয়ীর বেশে প্রবেশ করতে হবে। তখন আমরা সিদ্ধান্ত নিলাম যে, পাকবাহিনীর শত্রু ঘাঁটির গুলি ভেদ করে অনুপ্রবেশ করব। মিত্রবাহিনী আমাদেরকে হেলিকপ্টারযোগে খাদ্য, রসদ ও অন্যান্য যুদ্ধাস্ত্র সরবরাহের প্রয়োজনীয় ব্যবস্থার প্রতিশ্রুতিও দিলেন। আমরা জলাভূমি, খাল, বিল ইত্যাদি অতিক্রম করে অনুপ্রবেশ শুরু করি। এ সময় অত্যন্ত শীত ছিল। আমাদের যোদ্ধাদের নিকট কোন শীতবস্ত্র মোটেই ছিলনা। তবু আমাদের সৈন্যদের মনোবল ছিল অত্যন্ত দৃঢ়। কেননা আমরা বুঝতে পেরেছিলাম যে আমাদের চূড়ান্ত বিজয় অতি নিকটে। পর পর তিন রাত খাল, বিল এবং জলাভূমি মধ্য দিয়ে চলাচল করে শত্রুঘাঁটি দরবশত ও খাদেমনগর অতিক্রম করে আমরা গভীর চা বাগানের মধ্যে প্রবেশ করি। এ সময় আমাদের সঙ্গে কোন খাদ্যদ্রব্য ছিল না এবং একটানা হাঁটার ফলে আমাদের সৈন্যরা অত্যন্ত ক্লান্ত হয়ে পড়ে। তবুও বিপুল উৎসাহ এবং আকাঙ্ক্ষা নিয়ে আমরা চা বাগানে প্রবেশ করি। 'চিকনাগুল’চা বাগানে আমরা মোজাহিদ কোম্পানীকে লেফটেন্যান্ট মুদাসসির-এর নেতৃত্বে রেখে হেলিকপ্টারযোগে খাদ্যদ্রব্য ও রসদ সগ্রহ করার জন্য। অয়ারলেসের মাধ্যমে মেসেজ দেওয়া সত্ত্বেও আমরা কোন সাহায্য পেলাম না। শত্রুপক্ষ কালগুল চা বাগানে আমাদের বাধা প্রধান করে এবং আমাদের অল্প কয়েকজন যোদ্ধা হতাহত হন। তখন আমরা এই শত্রুঘাঁটি এড়িয়ে যাই এবং  ১৪ই ডিসেম্বর ভোরে সিলেট শহরে ঢুকে এম, সি, কলেজ এলাকায় প্রবেশ করি। এম, সি, কলেজে শত্রুর অত্যন্ত শক্ত ঘাঁটি ছিল। আমরা শত্রুপক্ষ থেকে পাঁচশত গজ দূরে  এম,  সি, কলেজ উত্তর দিকে টিলাগুলোর উপর ডিফেন্স নিই। এই প্রতিরক্ষা ব্যবস্থার সামনে ছিল 'বি’কোম্পানী এবং 'সি’কোম্পানী- যথাক্রমে আমার এবং ক্যাপ্টেন পাটাওয়ারীর নেতৃত্বে। পিছনে বি’কোম্পানী এবং 'সি’কোম্পানী যথাক্রমে ক্যাপ্টেন নূর এবং লেফটেন্যান্ট কাইয়ুমের নেতৃত্বে ছিল। ব্যাটালিয়ন হেডকোয়ার্টারসহ মেজর জিয়াউর রহমান এ চার কোম্পানীর মাঝামাঝি একটি টিলার উপর অবস্থান করছিলেন। আমাদের সাথে মিত্রবাহিনী আর্টিলারীর একজন ব্যটারী কমান্ডার ছিলেন। কিন্তু  অয়ারলেসে সেটের  মাধ্যমে তিনি তাঁর গান পজিশনের সাথে যোগাযোগ রাখতে ব্যর্থ হন। এ সময় আমাদের ৩" মর্টারের মাত্র ১৪টি গোলা অবশিষ্ট ছিল। প্রায় তিনদিন আমাদের সৈন্যরা বলতে গেলে অনাহারে ছিল, তথাপি শত্রুর নাকের ডগায় ট্রেঞ্জ খুঁড়ে পজিশন নিতে থাকে। শত্রুপক্ষ আমাদের অতি নিকটে ছিল এবং নির্বিকারে কার্যকলাপ লক্ষ করছিল। তারা চিন্তাও করতে পারেনি যে আমরা মুক্তিবাহিনীর দল। কারণ আমাদের পোশাক, স্টীল হেলমেট। অস্ত্রশস্ত্র তাদের মতই ছিল। তাছাড়া এ সময় যুদ্ধ চলছিল আমাদের পিছনে এবং বাঁ দিকে প্রায় পাঁচ মাইল দূরে খাদেমনগর। আমরা শত্রুর পজিশনের ভিতর দিয়ে এত তাড়াতাড়ি সিলেট শহরে প্রবেশ করব তা ভাবতেও পারিনি। একটু পরে চিৎকার করে তারা আমাদের পরিচয় জানতে চাইলে আমরা তাদের চিৎকারের জবাব না দিয়ে চুপচাপ ট্রেঞ্জ খুঁড়তে থাকি। এ সময়’ডি’কোম্পানীর পজিশনের সামনের রাস্তার একটি আর্টিলারী গান ও দুটি জীপের কনভয় থামে। তখন 'ডি’কোম্পানীর কমান্ডার মর্টারের সাহায্যে উক্ত কনভয়ের উপর গোলাবর্ষণ করেন, যার ফলে একটি জীপে আগুন ধরে যায়। শত্রু তখন আমাদের উপর সন্দিহান হয়ে পরে এবং কিংকর্তব্যবিমূঢ় হয়ে এদিক সেদিক চলাফেরা করতে থাকে। এ সুযোগে আমরা মেশিনগান ও হালকা মেশিনগান দিয়ে তদের উপর গোলাবর্ষণ করতে থাকি। ফলে পাকবাহিনীর ২৫ জন সৈন্য রাস্তার উপরেই হতাহত হয়। শত্রুপক্ষ তখন মর্টারের সাহায্যে আমাদের উপর গোলাবর্ষণ শুরু করে মৃতদেহ সরিয়ে নিতে চেষ্টা করে। কিন্তু তখন আমাদের নিখুত গুলিবর্ষণের ফলে শত্রুপক্ষের আরও বেশকিছু সৈন্য হতাহত হয়। দুপুরের সময় শত্রুরা বাধ্য হয়ে তাদের সর্বশক্তি নিয়ে এবং মর্টারের প্রবল গোলাবর্ষণের সাহায্যে আমাদের কোম্পানীর ('বি’কোম্পানী ') উপর প্রচন্ড আক্রমন চালায়। অল্প কিছুক্ষনের মধ্যেই আমাদের মর্টারের গোলা শেষ হয়ে যায়। তবু  আমরা  মেশিনগান, হালকা মেশিনগান, এবং রাইফেলের সাহায্যে দৃঢ়তার সাথে শত্রুর আক্রমন প্রতিহত করি। এ আক্রমণের ফলে পাকবাহিনীর ৮০ জন সৈন্য নিহত হয় এবং তারা ছত্রভঙ্গ হয়ে পড়ে। আমাদের ‘বি’কোম্পানী এবং 'ডি’কোম্পানীর মোট ২০ জন সৈন্য শহীদ হন এবং প্রায় ২০ জন গুরুতরভাবে  আহত হন। আমার কোম্পানীর সবচেয়ে সযোগ্য সুবেদার ফয়েজ আহমদ অসীম সাহস এবং রণকৌশল প্রদর্শন করে শহীদ হন। তাকে "বীর উত্তম" খেতাবে সম্মান প্রদর্শন করা হয়। এ যুদ্ধে সিপাই বাচ্চু মিয়া, নায়েক নুরুন্নবী, সিপাই ফজর আলী,  সিপাই মহিউদ্দিন ও নায়েক আফসার আলী অসাধারণ সাহসের পরিচয় দিয়ে শহীদ হন।

এ যুদ্ধে নিম্নলিখিত যোদ্ধাগণ অত্যন্ত সাহসিকতার পরিচয় দেন এবং বীরত্বের জন্য বাংলাদেশ সরকার তাঁদেরকে খেতাবে ভূষিত করেন। তারা হলেনঃ ক্যাপ্টেন বজলুল গনি পাটোয়ারী (বীর প্রতিক), নায়েক সুবেদার হোসেন আলী তালুকদার  (বীর প্রতিক), হাবিলদার নুরুল হক  (বীর বিক্রম), শহীদ সুবেদার ফয়েজ আহম্মদ (বীর উত্তম), হাবিলদার সাইফুদ্দীন  (বীর প্রতিক), হাবিলদার রুহুল আমীন (বীর প্রতিক), হাবিলদার আবদুল গফুর(বীর প্রতিক), সুবেদার খাইরুল বাশার (বীর প্রতিক), নায়েক সুবেদার আবদুল লফিত (বী র প্রতিক), ল্যান্স নায়েক আবুল বাশার (বীর প্রতীক), হাবিলদার আবদুল লতিফ (বীর প্রতিক)।

১৫ই ডিসেম্বরঃ সিলেট শহরের উপর পাকবাহিনীর এই চরম পরাজয়ে তাঁদের মনোবল একেবারেই ভেঙ্গে যায়। যার ফলে পরদিনই পাকিস্তানী কমান্ডারগণ আমাদের এবং মিত্র বাহিনীর কাছে আত্মসমর্পন করে। আমরা বিজয়ীর বেশে সিলেট শহরে প্রবেশ করি এবং শহরের জনগণের মনে বিপুল আশা ও উদ্দীপনার সৃষ্টি হয়। হাজার হাজার জনতা আমদেরকে স্বাগত জানাতে থাকে।

১৬ই ডিসেম্বরঃ পাকবাহিনীর ব্রিগেডিয়ার রানা ব্রিগেড নিয়ে আনুষ্ঠানিকভাবে আমাদের এবং মিত্র বাহিনীর যৌথ কমান্ডের কাছে আত্মসমর্পন করে। এভাবে আমাদের নয় মাস যুদ্ধের পরিসমাপ্তি ঘটে এবং স্বাধীনতা অর্জন করি। আমাদের সৈন্যরা বিভিন্ন অসুবিধার সম্মুখীন  হয়েও অসীম সাহসিকতার ও ত্যাগের পরিচয় দেয়। আমাদের তরুণ অফিসারগণ অসীম সাহসিকতা  প্রদর্শণ করেন এবং ত্যাগ ও বীরত্বের নিদর্শণ স্থাপন করেন। তার প্রমাণস্বরুপ বলা যেতে পারে যে, এ ব্যাটালিয়নের তিনজন অফিসার সম্মুখসরে শহীদ হন এবং আরও তিনজন অফিসার গুরুতররুপে আহত হন। মুক্তিযুদ্ধের ইতিহাসে খুব কম ব্যাটালিয়নই এ ধরনের নেতৃত্ব দিয়েছে এবং যুদ্ধ পরিচালনা করেছে। মুক্তিযুদ্ধের দীর্ঘ ৯ মাস যুদ্ধে এই ব্যাটালিয়ন অসাধারণ কৃতিত্ব ও নৈপুণ্য প্রদর্শণ করে বহু শত্রুসৈন্যকে হতাহত এবং জীবিত অবস্থায় বন্দী করে। বাঙ্গালী সৈন্যরা  গতানুগতিক সম্মুখযুদ্ধেও যে যথেষ্ট দক্ষ, তা এই ব্যাটালিয়নের সৈন্যরা শৌর্যবীর্য এবং ত্যাগের মাধ্যমে প্রমাণ করেন।

স্বাক্ষরঃ হাফিজউদ্দীন আহমদ,	
ক্যাপ্টেন
২৮-০৯-১৯৭৩


দীপংকর ঘোষ দ্বীপ
<১০, ২১.৮, ৫০৪>
সাক্ষাৎকারঃ মেজর আবদুল হালিম
					২২-১১-১৯৭৩ 

সেপ্টেম্বর মাসের প্রথম সপ্তাহে তৎকালীন কমান্ডার-ইন-চীফ, কর্নেল এম,এ,জি ওসমানী সাহেবের আদেশ মোতাবেক ‘জেড’ফোর্সে সিগনাল কোম্পানীর কমান্ডার হিসাবে যোগদান করি। যুদ্ধ চলাকালীন সময়ে এটাই প্রথম সিগনাল কোম্পানী। ‘জেড’ফোর্সের অধীনে ৩টি পুরা ব্যাটালিয়ন আছে। অধিনায়ক ছিলেন বর্তমান মেজর জেনারেল জিয়াউর রহমান। 

প্রথমে সিগনাল কোম্পানীকে গঠন করিতে খুব কষ্ট করিতে হইয়াছে, কেননা যন্ত্রপাতির ছিল খুব অভাব। তাছাড়া সিগনালের জোয়ানের সংখ্যা ছিল কম। যুদ্ধক্ষেত্রে এক রণক্ষেত্র হইতে অপর প্রান্তে সংবাদ পৌঁছাইতে ছিল গাড়ির অভাব। তবুও আপ্রাণ চেষ্টার পর সুষ্টুভাবে সিগনাল কোম্পানী গঠন করিতে সক্ষম হই। অক্টোবর মাস হইতে যুদ্ধক্ষেত্রের সংবাদ ব্যাটালিয়ন হেডকোয়ার্টর ও ব্রিগেড হেডকোয়ার্টরে পৌঁছাই। আমার সিগনাল কোম্পানীতে সিগনাল কোরের সৈনিক খুব কম থাকায় প্রাথমিক অবস্থায় কিছুটা অসুবিধা হলেও পরের দিকে সুষ্টুভাবে সংবাদ পরিবেশন করি। 

অক্টোবর মাসের শেষের দিক হইতে সিগনাল কোম্পানী’জেড’ফোর্স এর অষ্টম বেঙ্গল রেজিমেন্টের সহিত তাহাদের প্রত্যেকটি রণাঙ্গনে সংকেত পরিবেশের দায়িত্ব পালন করে। ইহার মধ্যে সিলেট জেলার বড়লেখা, ফুলতলা, আদমটিলা, বিয়ানীবাজার যুদ্ধ উল্লেখযোগ্য। 
										      
স্বাক্ষরঃ আবদুল হালিম 										   মেজর 											            ২২-১১-৭৩ 

				



দীপংকর ঘোষ দ্বীপ
<১০, ২১.৯, ৫০৫-৫০৮>

প্রশ্নঃ অক্টোবরে ৮ম বেঙ্গল রেজিমেন্টে যোগদান করার পর আপনাকে কোথায় পাঠানো হলো ? 
উত্তরঃ সেখানে একটা ইকো কোম্পানী ছিল। সেটা তৈরী হয়েছিল বেশীর ভাগ ময়মনসিংহের ছাত্রদের নিয়ে। আমাকে তারা সেখানকার কোম্পানী কমান্ডার করে পাঠান। আমি কোম্পানী কমান্ডার হিসাবে প্রথমে তাদেরকে কিছু ট্রেনিং করাই কদমতলায়, তারপর আমরা কিছু অপারেশন করি। আমাদের প্রথম অপারেশন হয় নভেম্বরের ২/৩ তারিখ। লাঠিটিলা বিওপি’র মধ্যে আমরা এ্যামবুশ করি। তারপর আমি লাঠিটিলায় বিওপি’র উপর একটি রেইড কন্ডাক্ট করি। 

প্রশ্নঃ কিভাবে কন্ডাক্ট করেন একটু খুলে বলবেন ? 
উত্তরঃ আমরা খবর পাই এক সেকশন পাকিস্তানী ভোরবেলায় লাঠিটিলার ভিতর দিয়ে রাস্তাঘাট ক্লিয়ার করার জন্য ‘মুভ’করে এবং ব্রীজে ছিল রাজাকার পাহারায়। আমরা কিছু বেশী লোক নিয়ে এ্যামবুশ করি। তারা মাইনের বিরুদ্ধে প্রটেকশন নেয়ার জন্য প্রথমে একটা ট্রাক্টর চালিয়ে যায়। তারপর তারা প্রুফ পেট্রোল হিসাবে একটা সেকশন মুভ করায়। এরা সব পাকিস্তানী সোলজার ছিল। আমরা রাতে এ্যামবুশ লাগাই। ভোরে খবর আসে লোক চলে আসে। আমাদের কাছে মাইন ছিল কিন্তু আমরা মাইন লাগাতে পারিনি। ট্রাক্টরটা চলে যাবার পর আমরা ফায়ার করি। ফায়ার করে আমরা এ্যামবুশ করি। এ্যামবুশ করার সময় দৌড়াদৌড়ির মধ্যে আমাদের একটা ছেলে হারিয়ে যায়  এবং আমরা উইথড্র করে চলে আসি। আমাদের প্লাটুনের বেশ কিছু মুক্তিযোদ্ধা ছিল। আমার সিগনালার যে ছিল সে হারিয়ে যায়। 

প্রশ্নঃ এ্যামবুশের ফলাফল কি ছিল? 
উত্তরঃ এ্যামবুশের ফলাফল ছিল ১০ জন আর্মির মধ্যে ৫ জন মারা যায় এবং ১ জন আহত হয়েছিল। আমরা পরে অন্যান্যের কাছে খবর পাই। নিজেরা কোন ডেডবডি রিকভার করিনি ঐ এ্যামবুশে। 

প্রশ্নঃ এই এ্যামবুশে আপনাদের কোন ক্ষতি হ ? 
উত্তরঃ না, আমাদের কোন ক্ষতি হয়নি। শুধুমাত্র আমার সিগনালার হারিয়ে যাওয়া ছাড়া। অবশ্য তাকে স্বাধীন হবার পর ফিরে পাই।
 
প্রশ্নঃ পরবর্তীতে আপনার অপারেশন কি ? 
উত্তরঃ পরের অপারেশনে লাঠিটিলা বিওপি’র উপর আমি রেইড করি। রেইড করার সময় আমাকে এ্যাসিস্ট করেছিলেন মর্টার দিয়ে কর্নেল সাদেক। তখন তিনি ক্যাপ্টেন ছিলেন। তিনি আমাদের ইউনিটে কোম্পানি কমান্ডার ছিলেন। 

প্রশ্নঃ এটা কোন মাসে হয়েছিল? 
উত্তরঃ এটা নভেম্বরের দ্বিতীয় সপ্তাহে হয়েছিল। 

প্রশ্নঃ পাকিস্তানীদের কি পরিমাণ শক্তি ছিল সেখানে ? 
উত্তরঃ পাকিস্তানীদের শক্তি বলতে প্রায় দেড় প্লাটুনের মত রাজাকার ছিল এবং এক প্লাটুনের মত পশ্চিম পাকিস্তানী মিলিশিয়া ছিল। আর্মিরা তখন বর্ডারে ছিলনা, অন্যদিকে ছড়িয়ে ছিল। আমরা রেইড করেছিলাম এজন্য যে, তাদের বুঝিয়েছিলাম আমাদের অপারেশন এখনও চলছে এবং আমরা অপারেশন করার মত সামর্থ্য রাখি। আমরা ফিজিক্যালী রেইড করিনি। আমরা ফায়ারের মাধ্যমে রেইড করেছিলাম। মর্টার ফায়ার দিয়ে ‘রেইড’করার কথা ছিল। আমরা একটা হিলটপে ছিলাম। বিওপি’টা অন্য হিলটপে ছিল। মাঝখানে দু-তিনশ গজের পার্থক্য। 

প্রশ্নঃ আপনারা কতজন ছিলেন 
উত্তরঃ এই রেইডে আমি এক কোম্পানী নিয়ে গিয়েছিলাম। আমাদের ব্যাটালিয়ানে ৩” মর্টার ছিল। মর্টার দিয়েই ফায়ার করা হয়েছিল। এটাতে কোন ক্যাজুয়ালটি হয়নি। এটা একটা মোরাল বুস্টিং-এর মত অপারেশন ছিল। এরপর আমি ইউনিটে ফিরে আসি। এ সময় আমাদেরকে বলা হয়, ‘তোমাদের বাংলাদেশের ভিতর জায়গা ক্লিয়ার করে ডিফেন্স নিতে হবে’। 

২২শে নভেম্বর আমরা বাংলাদেশে প্রবেশ করি। সিলেট বড়লেখা বলে একটা জায়গা আছে, সেই জায়গাতে আমরা ডিফেন্স নেই। এই ডিফেন্স নেওয়ার সময় আমাদের উপর ২/৩ বার আক্রমণ চালায় পাকিস্তান আর্মি। কিন্তু আমরা প্রতিবারই এই আক্রমণ সাফল্যের সাথে দমন করি। মুজিব ব্যাটারী-২ যেটাতে মেজর রাশেদ এবং মেজর সাজ্জাদ ছিলেন- সেই ব্যাটারী প্রথমবারের মত ইস্ট বেঙ্গল রেজিমেন্ট ফায়ারিং সাপোর্ট দেয় এবং ফায়ার সাপোর্টের প্রথম গোলাই টার্গেটের উপর পড়ে। ২৯শে নভেম্বর আমরা কৈলাশ শহরে কনসেনট্রেট করি বাংলাদেশের অভ্যন্তরে চূড়ান্তভাবে প্রবেশের জন্য। ২৯ তারিখ রাতে বাংলাদেশে ঢোকার জন্য মার্ট করে যাই পুরো ব্যাটালিয়ন। এই সময় ইন্ডিয়ান ব্রিগেডের একটা কাজের জন্য আমাদেরকে বলা হয়। ব্রিগেডের প্ল্যান ছিল শমসেরনগরের উপর আক্রমণের। আমাদেরকে বলা হয় শমসেরনগর থেকে শ্রীমঙ্গলে যে এক্সসেস আছে সেটাকে গার্ড করতে হবে। ভানুগাছে কিছু এ্যানিমি ট্রপস আছে সেখানে আমাদেরকে কাট-অফ করে একটা ডিফেন্স লাগাতে হবে। আমাদের কাছে তথ্য ছিল যে ভানুগাছে এক আর্মি প্লাটুন আছে। আমরা সেভাবে ডিফেন্স নেই। কিন্তু আমরা যখন ১ লা ডিসেম্বর ভানুগাছে পৌঁছি তখন দেখি সেখানে এক প্লাটুনের বেশী আর্মি আছে এবং কিছু ১২০ মিঃ মিঃ মর্টারও ছিল সেখানে। তারপর ২/৩ তারিখ ডিসেম্বরে আমাদেরকে ওদের উপর আক্রমণ চালাতে বলা হয়। প্রথমে আমাদের দুই কোম্পানী  আক্রমণ চালায়। দুই কোম্পানী  আক্রমণ চালালে আমাদের বেশ কিছু-প্রায় ১২৭ জন নিহত ও বেশ কিছু আহত হয়। 

প্রশ্নঃ দুই কোম্পানী কে কে নিয়ে গিয়েছিলেন ? 
উত্তরঃ একটা মেজর মাহবুব ও আর একটা মেজর ওয়ালিউল ইসলাম। একটা ছিল ব্রেভো কোম্পানী আর একটা ছিল আলফা কোম্পানী। পরে চার্লি কোম্পানীকে পাঠানো হয় এবং আমরা ইন্ডিয়ান আর্টিলারীর সাপোর্ট নিয়ে সেই আক্রমণকে সাকসেসফুল করি এবং পরের দিন সকালবেলায় আমরা ভানুগাছ দখল করি। 

প্রশ্নঃ সেটা কত তারিখে হবে ? 
উত্তরঃ সেটা ডিসেম্বর ৩/৪ তারিখে হবে। আমার মনে আছে ভানুগাছে থাকতেই যুদ্ধ ঘোষণা করা হয় এবং ইন্দিরা গান্ধীর বক্তৃতা ভানুগাছেই শুনেছিলাম। এটা করার পর আমাদেরকে বলা হয় মঙ্গলাবাজার হয়ে ফেঞ্চুগঞ্জ আসতে হবে। আমরা ভানুগাছ থেকে মঙ্গলাবাজারে আমাদের বেশকিছু ক্যাজুয়ালটি হয়। মাইন ক্যাজুয়ালটি ছিল। একটা ট্রাক এবং একটা বাস এন্টিট্যাঙ্ক মাইনে উড়ে যায়, ফলে বেশকিছু ক্যাজুয়ালটি হয়। 

প্রশ্নঃ এটা কবে হয় ? 
উত্তরঃ এটা ৭/৮ ডিসেম্বরে। ভানুগাছ থেকে একটা কাঁচা রাস্তা আছে ফেঞ্চুগঞ্জের দিকে। আমরা সেই রাস্তা দিয়ে আসার সময় আমাদের ক্যাজুয়ালটি হয়। ফেঞ্চুগঞ্জ হয়ে সিলেটের কাছে গোলাপগঞ্জ বলে একটা জায়গা আছে সেখানে এসে একটা স্কারমিশের মত হয়। সেখানে কিছু ‘থলস’স্কাউট ছিল। তাদেরকে আমাদের ব্যাটালিয়ন ঘেরাও করে ফেলে। এক সেকশন ‘থলস’স্কাউটকে আমরা বন্দী করে ফেলি। 

প্রশ্নঃ এটা কত তারিখ ছিল ? 
উত্তরঃ এটা ৯/১০ তারিখ ছিল। ইতিমধ্যে আমরা দেখছিলাম যে, সিলেট রেডিও স্টেশনের ওপর ভারতীয় ৫৫ গুর্খা রাইফেলস হেলিকপ্টারযোগে নামিয়ে দেয়- তাদের সঙ্গে পাকিস্তান আর্মির বেশ যুদ্ধ চলছিল। আমাদের মধ্যে বেশ কিছু স্থানীয় মুক্তিযোদ্ধা ছিল। তাদেরকে আমরা নদী ক্রস করে ওপারে পাঠিয়ে দিই খবর নেওয়ার জন্য। ১৩/১৪ তারিখে আমরা খবর পাই আমাদের আর ওদিকে যাবার দরকার নেই। কেননা পাকিস্তানী আর্মিরা পালিয়ে গেছে এবং সালুকটিকরের দিকে “কনসেনট্রেটেড” হয়েছে। ১৬ তারিখ আমরা সিলেট প্রবেশ করি। কিন্তু আনফরচুনেটলি আমাদের সিলেট শহরে যেতে দেয়া হয়নি। আমাদের স্টেশনে থাকতে বলা হয়েছে। 

প্রশ্নঃ কেন যেতে দেয়া হয় নাই ? 
উত্তরঃ আমাদেরকে বলা হয়েছিল, আমরা যদি পাকিস্তান আর্মিদের সাথে ঝগড়া করি কিংবা তাদের মেরে ফেলি। তাছাড়া আরো হয়ত কারণ ছিল। আমরা স্টেশনে থাকাকালীন সময়ই খবর পাই যে সমস্ত দখল করা ম্যাটেরিয়ালস, আর্মস সেগুলো ট্রেনে করে ইন্ডিয়ায় নিয়ে যাওয়া হচ্ছে। সিলেট স্টেশন থাকাকালীন সময়ই ফাস্ট বেঙ্গল আমাদের সাথে যোগদান করে। ঐ সময় জেনারেল ওসমানী আসেন। জেনারেল জিয়া আসেন। জেনারেল ওসমানী সিলেট স্টেশনে ফার্স্ট বেঙ্গল এবং ৮ম বেঙ্গলের উদ্দেশে ভাষণ দেন। ইন্ডিয়ান ডিভিশনাল কমান্ডার যিনি ছিলেন জেনারেল রাও বা অন্য কেউ, আমার নামটা ঠিক মনে নেই- তিনিও আমাদের উদ্দেশে ভাষণ দেন। সেখানে তিনি একটা কথা বলেছিলেন, আমার এখনও স্পষ্ট মনে আছে। তিনি বলেছিলেন, “তোমরা মুক্তিযুদ্ধ করেছো খুব ভাল তোমাদের যুদ্ধ এখন শেষ। এখন তোমরা যার যার জায়গায় চলে যাবে। এবং তোমাদের এখন কাজ হবে দেশের গঠনকাজে আত্মনিয়োগ করা”। হয়ত তিনি আমরা যেন আর্মি থেকে সরে যাই সেই উদ্দেশ্যে বলেছিলেন। 

যাই হোক, আমরা ‘জেড’ফোর্সের আন্ডারে ছিলাম। এর মধ্যে খবর পাই ‘জেড’ফোর্সের আরেক ব্যাটালিয়ন, ৩য় বেঙ্গল যেটা ছিল ওটা ছাতক এসে পৌঁছে গেছে। 

প্রশ্নঃ সিলেট পাকিস্তানী সেনাবাহিনী ফাইনালি কবে সারেন্ডার করে ? 
উত্তরঃ ঢাকায় যেমন ১৬ই ডিসেম্বর করেছিল তখনও সম্পূর্ণ সারেন্ডার করেনি। ১৩,১৪,১৫,১৬ ডিসেম্বর এক জায়গায় এক এক সময় করেছে। তবে ঢাকায় যেদিন হয়েছে সেদিন সিলেটের কিছু কিছু জায়গা বাকী ছিল। ১৬ তারিখে যখন আমরা রেলওয়ে স্টেশনে আসি তখন আমরা শুনতে পাই যে পাকিস্তান আর্মিরা সালুটিকর এবং এখন যেটা সিলেট কলেজ সেখানে ‘কনসেনট্রেট’করেছে। আমি নিজে ১৮ তারিখ সেই ক্যাম্পে যাই এবং দেখি তারা অলরেডি সারেন্ডার করে ফেলেছে। এক এক জায়গায় এক এক সময় যেমন ৯/১০ তারিখে শ্রীমঙ্গল আমাদের দেখে পিছু হটে গেছে। মৌলভীবাজারে আরো আগে হয়েছে। আমরা মৌলভীবাজার হয়ে এসেছিলাম। তখন সেখানে ব্রিগেড কমান্ড বা আর কোন কমান্ডার ছিল তাদের শেষের দিকে কোন কমান্ড ছিল না। ছাতকে কিছু আগে সারেন্ডার করেছে। ১৬ তারিখের দিকে সিলেট ক্যাডেট কলেজে সিলেটের পুরো আর্মি সেখানে জড়ো হয়। সেখানে পাকিস্তান আর্মির তিনজন ব্রিগেডিয়ার ছিল এবং বেশকিছু অফিসার ছিল। 


প্রশ্নঃ আপনাদের মধ্যে কে কে ছিলেন সারেন্ডারের সময় ? 
উত্তরঃ সারেন্ডারের সময় আমরা কেউ ছিলাম না। ইন্ডিয়ান আর্মি সারেন্ডার কন্ডাক্ট করে। আমাদের বাংলাদেশের ফোর্সকে সিলেটে ঢুকতে দেওয়া হয়নি। সুরমা ব্রীজ তখন ভেঙ্গে গিয়েছিল, ইন্ডিয়ান আর্মি তা মেরামত করছিল। তাদেরকে বলে দেয়া হয়েছিল যে, বাংলাদেশের কোন গাড়ী এদিক-ওদিক করবেনা এবং আমাদেরকে যেতে নিষেধ করা হয়েছিল। 

প্রশ্নঃ পরে আপনারা পুরো ব্যাটালিয়ন মুভ করেন কিভাবে ? 
উত্তরঃ পরে আমরা শ্রীমঙ্গল যাই। সেখানে জানুয়ারী-ফেব্রুয়ারী ছিলাম। পরে ২১শে ফেব্রুয়ারী চিটাগাং এ পৌঁছাই কমান্ডিং অফিসারের সঙ্গে। 





ফয় সাল
<১০, ২১.১০, ৫০৮-৫০৯>

১৫ই আগস্ট ১৯৭১। আর্টিলারীসহ এক ব্যাটালিয়ন পাক হানাদার ও তিন শতাধিক রাজাকার চিলমারীতে বীর ইস্ট বেঙলের মুখোমুখি হয়। 

ইস্ট বেঙল ছিল কম্বাইন্ড ফোর্স। এখানে ছিলেন সি-ও জামিল (থার্ড বেঙল), সি-ও মেজর জিয়াউদ্দীন (ফার্স্ট বেঙল) ও সি-ও মেজর আমিনুল হক (৮ম বেঙল), আর ছিল মুক্তিবাহিনীর দুটি কলাম। মূল কমান্ডে ছিলেন 'জেড’ফোর্সের অধিনায়ক মেজ জিয়া।

 ১৫ই ও ১৬ই আগস্ট হানাদার পাকবাহিনী নেক-টু-নেক ফাইট করেছে তাদের মোস্ট লেটেস্ট ও মোস্ট সফিস্টিকেটেড আর্মস নিয়ে। কখনো বা মনে হয়েছে পাক হানাদার ইস্ট বেঙলে ডিফেন্সে ফাটল ধরাতে সমর্থ হবে। কিন্তু না, বাংলার বীর ইস্ট বেঙল রেজিমেন্ট দাঁতে দাঁতে কামড়ে পজিশন আগলে রেখে দু'দিন ধরে তাদের আক্রমণ রেসিস্ট করে গেছে। দুদিন ধরে মুক্তিযোদ্ধা রা জঙল ও বনের ফাঁক দিয়ে সংগ্রহ করে হানাদার বাহিনীর ডিফেন্সের ফাঁক-ফোকর। ১৭ইই আগস্ট চিলমারীর পূর্বদিক দিয়ে এগিয়ে গেল ৮ম বেঙল। নাশ হয়ে গেল দুটি হানাদার পজিশন। নিহত হল ৪ জন পাক হানাদার বাহিনী। জায়গা বদল করে এগুচ্ছে ফার্স্ট বেঙল, থার্ড বেঙল। রক্তক্ষয়ী চিলমারীর বুকে অসীম বীরবিক্রমে তিনদিন তিনরাত ধরে চলে যাচ্ছে বীরের বাহিনী ইস্ট বেঙল শত্রুর লেটেস্ট আর্টিলারি ও সফিস্টিকেটেড আর্মস-এর সামনে ক'টা এস-এস-এর আর থ্রি-নটথ্রি নিয়ে। অকুতোভয় বীর মুক্তিযোদ্ধারা হানাদারদের ইঞ্চি ইঞ্চি করে পিছু হটাচ্ছে চিলমারীর বুক থেকে, আর গ্রামের কৃষক-জনতা সবাই তাদের পিছনে ভলান্টিয়ারের কাজ করছে। জনগনের শ্রদ্ধা ও ভালবাসায় উদ্দীপ্ত ইস্ট বেঙ্গল এর জোয়ানরা পাক বাহিনীর মরণ আঘাত উপেক্ষা করে প্রতি প্রহরে সামনে এগিয়েছে, নিখুঁত নিশানায় হানাদার বাংকারে গুলি ছুড়েছে। 

এলো ১৯শে আগস্ট। সারাদিনের পর সন্ধ্যায় হঠাৎ যেন দুলে উঠলো হানাদার পজিশন, বাংকার। ইস্ট বেঙ্গল ও মুক্তিবাহিনী আক্রমণ শানিয়ে তুললো। বীরদর্পে অসীম দু:সাহসে সন্ধ্যায় আঁধার নামার সাথে সাথে থার্ড বেঙ্গল মেজর জামিলের সাথে আরও কয়েক গজ এগিয়ে সামনের একটা হানাদার বাংকার দখল করে নিল। বাংকারেই হত্যা করল ৪ জন হানাদারকে। 

রাতের আঁধারে যুদ্ধ আরও রক্তক্ষয়ী ও হিংস্র হয়ে উঠলো। পাকিস্তানি স্ট্রং আর্টিলারির কভারিং থাকা সত্বেও চিলমারীর বুক থেকে পালাতে চায় ১ ব্যাটালিয়ন হানাদার। 'জেড’ফোর্সের অধিনায়ক জিয়ার অর্ডার- 'ওদেরকে রিট্রিট করতে দেয়া হবে না। চিলমারীর বুকে ওদের কবর হবে।'মুক্তিযোদ্ধারা সন্তপর্ণে ক্ষিপ্ত গতিতে গিয়ে পজিশন নেয় হানাদারদের পেছনে। ভোর রাতে জোর কদমে ইস্ট বেঙ্গল ঢুকে পড়ে পাকিস্তানি বাংকারে, পজিশনে, ডিফেন্স লাইনে। 

ইস্ট বেঙ্গলের নির্ভীক যোদ্ধারা নিশ্চিত আঘাতে ভেঙে পড়তে লাগল লাগল ওদের বাংকার, গুড়ো গুড়ো হয়ে গেল পাকিস্তানি ডিফেন্স। প্রাণভয়ে চিলমারী ডিফেন্স ছেড়ে পালাচ্ছে ৭০০ পাকসেনার হেড-বডি ও আহত নিয়ে ৭/৮ মাইল দূরে, চিলমারী রেলওয়ের দিকে। পালাবার পথে প্রাণ দিচ্ছে ওঁৎ পেতে থাকা মুক্তিযোদ্ধা দের গুলির ঘায়ে। 

২০শে আগস্ট মুক্ত হয়ে গেল চিলমারী। রক্তক্ষয়ী পাঁচদিন পাঁচরাত যুদ্ধের পর শত প্রাণশক্তিতে ভরপুর ইস্ট বেঙ্গলের বীর জোয়ানরা এগিয়ে চললো পলাতক পাক হানাদারদের পরবর্তী ডিফেন্স লাইন চিলমারী রেলওয়ে তে আঘাত হানার জন্যে। পশ্চাতে পড়ে থাকল রক্তস্নাত চিলমারী। আনন্দে উদ্বেলিত জনগন চিলমারী রণক্ষেত্রে এসে দেখতে পেলো বাংকারে বাংকারে পড়ে আছে শতাধিক হানাদার ও রাজাকারের লাশ। পাক হানাদারদের ডিফেন্স লাইন রক্তে ভেসে যাচ্ছে। মুক্তিযোদ্ধারা নিহত হানাদার চিলমারীতে কবর দেয়ার ব্যবস্থা করে। পাকিস্তানি দের ২ টি লঞ্চ ধরা পড়ে ও ২ টি শপীডবোট ধ্বংস হয়। ধ্বংস হয় কয়েকটি সাঁজোয়া গাড়ী। ইস্ট বেঙ্গলের ৩ জন সামান্য আহত হয়।

 ['দৈনিক ইত্তেফাক’১৯৮২ বিজয় দিবস সংখ্যায় প্রকাশিত মুসা সাদিক রচিত প্রতিবেদন থেকে সংকলিত ]


	শিরোনাম
	সূত্র
	তারিখ

	নৌ বাহিনীর গঠন ও তার যুদ্ধ তৎপরতা
	সূত্রঃ বাংলা একাডেমির দলিলপত্র

	১৯৭১


          
মাসরুর আহমেদ 
<১০, ২২.১, ৫১০-৫১৪>
অনুবাদ
[bookmark: shakkhatkar_Rahmatullah]সাক্ষাৎকারঃ মোঃ রহমত উল্লাহ

১০ শে জানুয়ারি ১৯৭১ আমরা বোম্বে এয়ারপোর্ট এ পৌঁছাই এবং সেখানে  মেজর ও কমিশনার সাহেব আমাদের উষ্ণভাবে স্বাগত জানান।  পরের দিন আমরা নয়াদিল্লী তে পৌঁছাই এবং সেখানে ভারতের সেভী স্টাফ ও গোয়েন্দা শাখার কর্মকর্তা লেফটেন্যান্ট কমান্ডার শর্মা আমাদের গ্রহন করেন। নয়াদিল্লী অবস্থানের প্রথম ১০ দিন আমরা ভারতীয় নৌবাহিনীর সাববেরিন ও স্থল শাখার কর্মকর্তা, ভারতীর সেনাবাহিনী ও গোয়েন্দা শাখার কর্মকর্তাদের সাক্ষাৎকার প্রদান করি। এরপর  ক্যাপ্টেন রয় চৌধুরী ও ভারতীয় আন্ত বাহিনী গোয়েন্দা দপ্তরের এক কর্নেল আমাকে ভারতে পালিয়ে আসার  লক্ষ্য ও উদ্দেশ্য সম্পর্কে জিজ্ঞসা করেন। আমি তাদের প্রস্তাব করি আমরা নৌ কমান্ডো হতে চাই এবং এজন্য আমরা কমান্ডো প্রশিক্ষণ চাই। আমাদের প্রশিক্ষন গ্রহন শেষে আমরা ভারতীয় কতৃপক্ষের সহযোগীতায়  আমাদের  তত্বাবধানে বাংলাদেশী প্রশিক্ষণার্থীদের নিয়ে একটি কামান্ডো দল গঠন করবো। প্রস্তাবটি ভারতীয় কতৃপক্ষ মঞ্জুর করেন। 

এডমিরাল নন্দা ও গোয়েন্দা কর্মকর্তা ক্যাপ্টেন রয় চৌধুরী বাংলাদেশ নেভী কামান্ডোদের সব ধরনের সাহায্য করতে পেরে অনেক বেশি আনন্দিত ছিলেন। মুর্শিদাবাদের প্লেসি তে একটি ট্রেনিং সেন্টারও প্রতিষ্ঠা করা হয়। ২২ শে এপ্রিল ১৯৭১ লেফটেন্যান্ট সমীর দাস ও পেটি অফিসার গুপ্তা যমুনা নদীতে (নয়া দিল্লী) আমাদের  নৌ কামান্ডো প্রশিক্ষন শুরুর  বিস্তারিত আলোচনা করেন। 

নিম্নলিখিত প্রশিক্ষণ সমূহ আমাদের অনুশীলন করতে হতো। (ক) পানির নীচ দিয়ে শত্রুকে আক্রমন ও ক্ষতি সাধনের জন্য  ৬/৭ ঘন্টা সাঁতার, (খ) মাইন  (গ) ল্যান্ড মাইন (গ) ব্রীজ ধ্বংস (ঘ) নিরস্ত্র অবস্থায় যুদ্ধ। আমাদের প্রশিক্ষন গ্রহনের সময় আমরা বাংলাদেশ সশস্ত্র বাহিনীর প্রধান  কর্নেল (বর্তমানে জেনারেল) এম এ জি   ওসমানীর সাথে নয়া দিল্লীতে সাক্ষাৎ করি।আমরা আমাদের ভবিষ্যত পরিকল্পনা নিয়ে তার সাথে আলোচনা করি। তিনি আমাদের আশ্বস্ত করেন যে আমাদের পরিকল্পনা  ও কর্মসূচী বাস্তবায়ন   করার জন্য তিনি কলকাতা ফিরে যেয়ে নৌ কমান্ডো ট্রেনিং ও ছাত্রদের গ্রুপ থেকে নৌ কামান্ডতে নিয়োগের জন্য সব ধরনের ব্যবস্থা করবেন। 


রিক্রুট্মেন্টঃ ১০ই মে ১৯৭১ আমরা বিমানে কলকাতা পৌঁছাই। ২১ শে মে ১৯৭১, আমি বাংলাদেশ সশস্ত্র বাহিনীর সেনানায়ক কর্নেল (বর্তমানে জেনারেল) এম এ জি ওসমানির সাথে তাকিপুর ও ভোমরা যুব ক্যাম্প পরিদর্শন করি এবং ন্যাভাল কমান্ডো ট্রেনিং এর জন্য ১২০ জনকে নিয়োগ দেই। এই ক্যাম্পগুলো ছিলো মেজর জলিল ও লেফটান্যান্ট কর্নেল আবু ওসমানের অধীনে। নতুন রিক্রুটদের পশ্চিমবংগের প্লেসি ক্যাম্পে প্রশিক্ষণ গ্রহনের জন্য প্রেরন করা হয়। দ্বিতীয়  ব্যাচে প্রায় ২০০ ছাত্র কে আগরতলার বিভিন্ন ক্যাম্প থেকে বিক্রুট করা হয়। আমি ইনচার্জ হিসেবে  সকল প্রশিক্ষণার্থীদের   প্রশিক্ষণ, খাদ্য, বাসস্থান এবং সকল  পরিকল্পনা ও অপারেশন  কর্মকাণ্ডের  ব্যবস্থার দায়িত্বে ছিলাম। 

ভারতীয় কতৃপক্ষের সম্মতিতে পুরোদমে প্রশিক্ষণ শুরু হয়। প্রশিক্ষনের মধ্যে ছিলো, ক) কমপক্ষে ৯/১০ ঘন্টা সাঁতার, পানির উপরে ও নীচে সাঁতার, উপকুলে সাঁতার, অতিরিক্ত ওজন ও মাইন সহ সাঁতার, ফিন সহ ও ফোন ছাড়া সাঁতার, রাতে শব্দহীনসাঁতার, অপারেশন, কৌশল, খ) বিস্ফোরণ প্রশিক্ষণ, গ) গ্রেনেড ছোড়ার প্রশিক্ষণ, ঘ) ক্ষুদ্রাস্ত্র ব্যবহার প্রশিক্ষণ ও ঙ) নিরস্ত্রভাবে যুদ্ধের প্রশিক্ষণ । চূড়ান্ত প্রশিক্ষণ ছিলো প্লেসীর নিকটবর্তী ভাগীরথী নদীতে ১৮ ঘন্টা সাঁতার যেটির নিকটেই আমরা ১৯৫৭ সালে স্বাধীনতা হারিয়েছিলাম। এই ঐতিহাসিক স্থানটি ছেলদের কঠিন ও দীর্ঘ প্রশীক্ষন গ্রহন করে মাতৃভূমিকে স্বাধীন করতে গভীরভাবে অনুপ্রাণিত করেছিলো। ছেলেদের জন্য প্রশিক্ষনকালীন সময় ছিলো অনেক কষ্টের অনেক সময় লবন ছাড়াই তাদের খাবার গ্রহন করতে হতো। বাংলাদেশ সরকারও তাদের ব্যাপারে খুব বেশী উৎসাহী দেখায়নি। প্রথম ব্যাচের কমান্ডদের প্রশিক্ষণ সমাপ্ত হয় ১০ ই জুলাই  ও দ্বিতীয় ব্যাচ ৩১ শে জুলাই ১৯৭১ সালে তাদের প্রশিক্ষণ সমাপ্ত করে। 


পরিকল্পনাঃ ভারতীয় কতৃপক্ষের সাথে আলোচনা করে বাংলাদেশের  প্রধান প্রধান বন্দরে অবস্থানকারী পাকিস্তানি ও বিদেশী জাহাজসমূহ ধ্বংস ও নদীপথ সম্পূর্ণভাবে  অচল করার  পরিকপ্লনা করি । নিম্নোক্ত বন্দরসমুহ অচল  করার জন্য আমাদের সর্বাত্তক প্রচেষ্টা ছিলো। ১) চট্টগ্রাম বন্দর (২) মংলা বন্দর (৩) চাদপুর অভ্যন্তরীণ  নদীবন্দর (৪) নারায়ণগঞ্জ অভ্যন্তরীণ নদীবন্দর (৫) দাউদকান্দি আভ্যন্তরিন নদীবন্দর ও অন্যান্য বন্দর। ১৭৮ জন প্রশিক্ষত কমান্ডো ৪ ভাগ করে নিম্নোক্তভাবে প্রেরিত হয়েছিলোঃ-(ক) ফ্রান্স থেকে পালিয়া আসা অন্যতম সদস্য এ ডব্লিও চৌধুরির নেতৃত্বে প্রথম গ্রুপকে  ১লা আগস্ট ৬১ জন কে চট্টগ্রামে (খ) ২য় গ্রুপে ফ্রান্স থেকে আরেক সদস্য এম বি আলমের নেতৃত্বে ২ আগস্ট ২৮ জন কামান্ডো চাদপুরে  (গ) ফ্রান্স থেকে আসা অপর সদস্য এম বি রহমানের নেতৃত্বে ২ আগস্ট  ২৮ জন সদস্যের ৩য় দল কে নারায়ণগঞ্জ এবং (ঘ) ৪ আগস্ট ১৯৭১ চতুর্থ দলকে ফ্রান্স থেকে পালিয়ে আসা আরেক সদস্য এম এ উল্লাহ এর নেতৃত্বে ৬১ জনের কমান্ডো দলকে মংলা বন্দরে প্রেরন করা হয়। প্রত্যেক দলকে  ১৬ই আগস্ট রাতে  ০০.০০ ঘন্টায়  তাদের জন্য নির্ধারিত বন্দরে আক্রমন করার জন্য প্রয়োজনীয় নির্দেশনা দেয়া হয়। 



অপারেশনের জন্য পুরো যাত্রাপথ হেটে কমান্ডো দলগুলোর চাদপুর চট্টগ্রাম নারায়ণগঞ্জ ও মংলায় পৌঁছানো কে বাংলাদেশের সবাধীনতাপ্রিয় স্বাধীন মানুষেরা অনেক উৎসাহ প্রদান করে। চার দিন ব্যাপি এই যাত্রায় তারা একটি ভাতও  খেয়ে পারে নি । তাদের এমন সব পথ অতিক্রম করতে হয়েছে যেই পথে পাঞ্জাবী সেনা, রাজাকার ও তাদের স্থানীয় সাহায্যকারীরা মুক্তিফৌজ ধরার জন্য সর্বদা সজাগ ছিলো। 

মংলা গ্রুপ ভারত থেকে স্থানীয় নৌকা চালিয়ে  মংলায় প্রবেশ করে।পুরো যাত্রায় বিশুদ্ধ পানির কোন ব্যবস্থা ছিলো না। আসার পথে তারা সুন্দরবনের গহীন জঙ্গল অতিক্রম করে। ৬ই আগস্ট, ১৯৭১  তারা একযোগে আক্রমন পরিচালনা করে এবং বাংলাদেশের মানুষ রেডিও-বাংলাদেশ, বিবিসি, লন্ডনের মাধ্যমে এই  সাফল্যের  খবরটি জানতে পারে। বাংলাদেশের নৌ কমান্ডোরা চট্টগ্রামে ৬ টি জাহাজ ও বার্য, মংলায় ৫ টি জাহাজ ও বার্য, নারায়ণগঞ্জে  তিনিটি কোস্টার ও বার্য ও চাদপুরে একটি জাহাজ ও প্নটুন ধ্বংস করে। দাউদকান্দি সেতুও সম্পূর্ণ ভাবে ধ্বংস করা হয়। এর ফলে পাকিস্তানি গানবোটগুলোর চলাচলের পথ ও চট্টগ্রাম থেকে ঢাকা আসার একমাত্র নৌ পথটিও বাংলাদেশের নৌ কামান্ডোদের আক্রমনে  বন্ধ হয়ে যায়। বাংলাদেশের মুক্তিবাহীনি বাংলাদেশের অভ্যন্তরে এরকম অভিযান এর আগে হয়নি। এই খবর অংশগ্রহণকারী কামান্ডোদের অত্মায় শান্তি এনে দেয়।  অপারেশন সাফল্যের সাথে শেষ করে তারা প্লেসি ক্যাম্পে ফেরত আসে। বাংলার সাহসী বীরএর একজন  জনাব আফতাবুদিন ( নংঃ ০০৫৬) খুলনার ভুদহাটায় রাজাকারদের হাতে ধরা পড়ার ঘটনা আমাকে অনেক কষ্ট দেয়। রাজাকাররা পরে থাকে নির্মমভাবে হত্যা করে । 


আগরতলা যুব ক্যাম্প থেকে ৬০ জন তরুন আমাদের ক্যাম্পে কমান্ডো ট্রেনিং এ  যোগদান করেছিলো। আবার পশ্চিমবঙ্গের ১২০ জন তরুন যুব ক্যাম্প থেকে আমাদের ক্যাম্পে যোগদান করে। ২৬ শে আগস্ট ১৯৭১ চার থেকে বিশ জনের ছোট ছোট গ্রুপ করে নিম্নোক্ত স্থানসমূহে আমরা নাশকতা ও ধংসাত্বক অপারেশন  পরিচালনার জন্য প্রেরন করি। স্থানগুলো হচ্ছে, চট্টগ্রাম বন্দর, বরিশাল, মংলা,আরিচা, সিলেট,নগরবাড়ি, মাদারীপুর, নারায়ণগঞ্জ, চাঁদপুর, মাগুরা, দাউদকান্দি, ফুলছরিঘাট, খুলনা,রাজশাহী,ভোলা ,নরসিংদী,নবীনগর, রাজবাড়ী, অস্টগ্রাম ও অন্যান্য গুরুত্বপূর্ণ নদীবন্দর।  তারা তাদের নির্ধারিত স্থানে অপারেশন পরিচালনা করে সময়মত প্লেসি ক্যাম্পে ফেরত আসে ।পাকশির হার্ডিঞ্জ ব্রিজ ধ্বংসের পদক্ষেপ ও নেয়া হয়। একটি অপারেশনে ৪ জনের একটি কমান্ডো গ্রুপ রাজাকারদের হাতে  ধরা পরে এবং তাদের নির্মমভাবে নির্যাতন করা হয়। অমানুষিক অত্যাচারেও আমাদের নতুন ট্রেনিং প্রাপ্ত কমান্ডোরা তাদের পরিচয় প্রকাশ করে নি। পরে তারা মুক্তি পায়। ফরিদপুর অপারেশনে শহীদ কবিররুজামান ( নংঃ ০০৬৭) পাঞ্জাবীদের হাতে নিহত হন। চট্টগ্রাম বন্দরে আমাদের একজন সদস্য নিখোজ হন তখন তিনি বহিঃনোঙ্গর এলাকায় অপারেশনে নিয়োজিত ছিলেন। ফুলছরিঘাট অপারেশনে একটী চলন্ত গানবোটে মাইন স্থাপন করতে গিয়ে এ আর মিয়ান সহ ৩ জন নিহত হন। 


বাংলাদেশ সশস্ত্র বাহিনীর কামান্ডার ইন চিফ ব্রিগেডিয়ার সালেক কে  খুলনাতে আমাকে সহ ১১ জন কে একটি অপারেশনে পাঠানোর পরামর্শ দেন।  আমি ২৬ শে সেপ্টেমবর ১৯৭১ তাকিতে অবস্থিত নয় নং সেক্টর হেডকোয়ার্টারের উদ্দেশ্যে  প্লেসি ক্যাম্প ত্যাগ করি। আমাকে নিম্নোক্ত অস্ত্র সমূহ প্রদান করা হয়। ২৬ টি মাইন, ২০ পাউন্ড বিস্ফোরক, ২টি এস এল আর, ৪ টি এস এমজি ও ৬০০ টাকা। ৪০ জন মুক্তিফৌজ সহ লেফটেন্যান্ট আরেফিন, ২০ জন নৌ কমান্ডো সহ এম বি আলম  ও গ্রুপ ইনচারজ খিজির আলী ৪০ জন মুক্তিফৌজ সহ আমার সাথে ৩০ সেপ্টেমবর তাকি ক্যাম্পে যোগদান করেন। খুলনা ও সুন্দরবন এলাকায় তিনটি ট্রেইনিং ক্যাম্প সহ আমি ১৯ টি ক্যাম্প স্থাপন করি ও নিম্নোক্ত অপারেশন সমূহ পরিচালনা করি। ৮ হাজার মুক্তিসেনা এইসব ক্যাম্পে প্রশিক্ষন দেয়া হয় এবং তারা প্রত্যক্ষভাবে মুক্তিযুদ্ধে অংশগ্রহন করে। অক্টোবর থেকে ১৬ ডিসেম্বর পর্যন্ত আমার নেতৃত্বে নিম্নোক্ত অপারেশনসমুহ পরিচালনা করি, (১) ৬ অক্টোবর আশাসুনি অপারেশন, এখানে ২৫ জন রাজাকার নিহত ও আহত হয়। (২) ৯ অক্টোবর চাপড়া অপারেশন, এখয়ানে ৬ জন রাজাকার নিহত ও আহত হয়। (৩) ১৫ ও ২৮ অক্টোবর সুন্দরবন অপারেশন, এখানে ৬ জন ডাকাত আটক করা হয়। (৪) ২৬ শে অক্টোবর কয়রা অপারেশন এখানে একটি জাহাজ একটি বার্য ও একটী ফ্লাট ধ্বংস ডুবিয়ে দেয়া হয়। (৫) ২ নভেম্বর মংলা বন্দরে ২টি জাহাজ ডুবিয়ে দেয়া হয়। (৬) ৮ নভেম্বর লক্ষিখোলা অপারেশনে ৬ জন রাজাকার আহত ও নিহত হয়। (৭) ১২ই নভেম্বর মংলা বন্দরে একটি জাহাজ ডুবিয়ে দেয়া হয়। (৮) ২৫শে নভেম্বর চালনা অপারেশনে ১০ জন রাজাকার নিহত ও আহত হয়। (৯) ৫ ডিসেম্বর কাপিলমুনি অপারেশনে ১০০ রাজাকার নিহত হয়। (১০) ৬ নভেম্বর আশাসুনি অপারেশনে ২ জন রাজাকার নিহত হয় ও একজন আত্মসমর্পণ করে। (১১) ৭ ডিসেম্বর দেবহাটা অপারেশনে একজন রাজাকার নিহত ও একজন আত্মসমর্পণ করে। (১২) ৮ ডিসেম্বর মাংলা বন্দরে সকল রাজাকার আত্মসমর্পণ করে ও সকল অস্ত্র দখল করা হয়। (১৩) ১০ ডিসেম্বর বাইটাঘাটা অপারেশনে ২ জন রাজাকার নিহত ও একজন আত্মসমর্পণ করে। (১৪) ১৪ই ডিসেম্বর গোল্লামারি অপারেশন পাক বাহিনীর তীব্র গোলাবর্ষণ এর কারনে পরিত্যাগ করা হয়  এবং (১৫)  ১৬ ও ১৭ ডিসেম্বর আমার অধীনে খুলনা জেলার  ৮০০০ মুক্তি বাহিনী ও মুজিব বাহিনী ছিলো  এবং সম্মিলিতভাবে আমরা খুলনা আক্রমন করি। শত্রুদের কাছ থেকে দখল করা ২ টি বার্জ,  ৪ টি ৪০/৬০ মিমিঃ কামান দিয়ে সজ্জিত দুটি বার্য থেকে পাকিস্তানি বাহিনীর অবস্থাসমূহের উপর গোলাবর্ষণ করা হয় এবং পাক বাহিনী ও রাজাকারদের সাথে প্রচন্ড সংঘর্ষের পর আমি ১৭ ডিসেম্বর সকাল ৬.৩০ ঘন্টায় খুলনা শহরে প্রবেশ করি। এখানে ৪ জন পাকসেনা নিহত হয়। 


যেদিন থেকে আমি অপারেশন ও তরুনদের ক্যাম্পে প্রশিক্ষন দেয়া শুরু করি সেদিন থেকে স্বাধীনতার দিনটি পর্যন্ত নিম্নোক্ত কমান্ডারগন আমার অধীনে ছিলেন। এরা হলেন, ১) ক্যাপ্টেন শফিকুল্লাহ,২) লেফটেন্যান্ট আ স ম আরেফিন, ৩) মুজিব বাহিনীর খুলনা জেলার চীফ জনাব কামরুজ্জামান (টূকু), ৪) জনাব তৌফিক (মুজিব বাহিনী),৫)জনাব বাহার আলী (মুজিব বাহিনী),৬) জনাব কাইযুম(মুজিব বাহিনী),৭) জনাব এম এ সালাম (মুজিব বাহিনী), ৮) জনাব ইউনুস (মুজিব বাহিনী) ও ৯) জনাব খিজির আলি।

এখানে উল্লেখ্য ব্যাপার এই যে খুলনা ও মংলায় নদীতে অনেক কুমির ছিলো এবং আমাদের কমান্ডোরা পায়ে শুধুমাত্র ফিন পরে ও লিমপেট মাইন নিয়ে অপারেশনে যেতো এবং কুমিরের জন্য কোন অপারেশনেই কোন দুর্ঘটনা ঘটে নি। যদিও শীতে পানি ছিলো বরফশীতল তারপরেও আমাদের কমান্ডোদের দিনের পর দিন পানিতে থাকতে হতো। তীব্র বর্ষণ, তীব্র শীত, রেশনহীন, আশ্রয়হীন ভাবে তাদের থাকতে হতো এমনকি সুন্দরবনেও থাকতে হতো যেখানে রয়েল বেঙ্গল টাইগার আছে। এই কমান্ডোরা অনেক অনেক অপারেশন করেছে যেগুলো বর্ণনা করা সম্ভব নয়। জহুরুল হক,আব্দুল খালেক, শমশের আলী মংলা অপারেশনে গুরুতরভাবে আহত হন। কমান্ডো অপারেশনে ছোট বড় ৭৬ টি সমুদ্রগামী জাহাজ, বার্য,কোস্টার, গানবোট, কনভারটেড গানবোট,ফ্লাট ,ডুবিয়ে দেয়া হয় ও কিছু জেটি ও ব্রিজ ধ্বংস করা হয়। 

এটি উল্লেখ্য যে হাসনাবাদ ও হালদিয়া ক্যাম্প দুটি পক্ষত্যাগ করা পাকিস্তানি নেভি সদস্যদের সংগঠিত করার জন্য তৈরি করা হয়েছিলো। নয় নম্বর সেক্টরের অধিনায়ক মেজর জলিলের সহযোগিতায় নেভির জন্য বঙ্গবন্ধু ফ্লিট নামের একটি ফ্লিট তৈরি করা হয়েছিলো। এই ফ্লিটটি ছোট অস্ত্র দিয়ে সজ্জিত ছোট ছোট বোট  দিয়ে গঠিত হয়েছিলো। তারা সুন্দরবন সংলগ্ন লোকালয়ে ছোট ছোট অপারেশন চালাতে আসতো। তারা বাংলাদেশে সম্পূর্ণভাবে প্রবেশ করে বাংলাদেশ স্বাধীন হবার পরে। 

পাকিস্তানের পক্ষত্যাগ করা সদস্যদের দ্বারা পরিচালিত  দুটি গানবোট পদ্মা ও পলাশ অপারেশনের জন্য খুলনা এলাকায় আসে। দুটি গানবোটই ধ্বংস হয়। ডুবে যাওয়া দুটি গানবোটে সেইলর ও সৈন্যদের পজিশন ও তাদের পরিনতি নিম্নে দেয়া হলো। শহীদঃ  রুহুল আমিন C. ERA,মোহাম্মদ মমতাজউদ্দিন  Me-1, মহিউদ্দিন  A. B. M. D. H,, মোল্লাহ  A.B., এম এম রহমান A.B, এম হক A.B, রফিকুল ইসলাম নেভাল কমান্ডো এবং ফরিদউদ্দিন আহমেদ  REN-1, আহতঃ এম এ তাহের  ME-1, এ আর ভুঁইয়া -EN-1, এম ফজল এল এম ই, আব্দুল হোক এ বি এম এ মুতালিব এ বি এম এ মজুমদার এম ই-১, নেভি কমান্ডো বশির আহমেদ ও মোঃ জালালউদ্দিন  L/S। রাজাকারদের কাছে ধরা পরেন ও নির্মম অত্যাচারের জন্য খুলনা জেলে নেয়া হয়, এম এ রউফ L/S, এম এস হক L/wrt, এম এ সরকার PO/RS, এম এ হুসেন S/td, এ আর খান To-2, রফিকুল্লাহ A. B, জাকের জাকের L/S, তাহের ME/I.। 

এছাড়া নৌসেনাদের ৮ জনের একটি দল হাজামারায়  ৩ নম্বর সেক্টরে নিয়মিত বাহিনীর সাথে মুক্তিযুদ্ধে অংশগ্রহন করেন। তারা হলেন, জনাব ইসলাম ইআর, এম এম উদ্দিন L/wrt, জেড ইউ আহমেদ - CK-I, কে এন ইসলাম PM-1, সালেহ মোহাম্মদ ADD, আমিন- REN-I, ও সিরাজউদ্দিন AB।  কর্নেল শফিউল্লাহর নেতৃত্বে বি কম্পানির অধীনে  এই ৮ জন নৌসেনা  ধর্ম নগর (সিলেট) এলাকায় পাক বাহিনীর সাথে সম্মুখসমরে  যুদ্ধ করে। তিনটি আক্রমনেই তারা প্রত্যক্ষভাবে যুদ্ধে অংশগ্রহন করেন, এছাড়া তারা প্রতিদিনই শহীদ লেফটেন্যান্ট বদিউজ্জামানের নেতৃত্বে সিলেটের অভ্যন্তরে যুদ্ধে যেতেন। তারা বর্ডার এলাকা ও বাংলাদেশের অভ্যন্তরে যুদ্ধে অংশগ্রহন করেন। এছাড়া আরো নৌসেনা যারা বিদ্রোহ করেছিলো তারা বিভিন্ন সেক্টরের অধীনে সাহসের সাথে মাতৃভূমির জন্য  যুদ্ধে অংশ নেন।


১৯৭১ সালের ১৭ ডিসেম্বর বাংলাদেশীদের জন্য একটি স্মরণীয় দিন। এদিনে ৬-৪৫ ঘন্টায় আমি খুলনা সার্কিট হাউজে বাংলাদেশের পতাকা উড়াই। শহরের জনতা সেদিন জয় বাংলা শ্লোগান তুলে উল্লাস করছিলো। তারা মুজিব বাহিনীকে শহরে পেয়ে স্বস্তির নিশ্বাস ফেলছিলো। ১১-০০ ঘটিকায় মেজর জলিল ভারতীয় সৈন্যদের সাথে নিয়ে খুলনা শহরে প্রবেশ করেন এবং খুলনা শহরে আমাকে ও আমার গ্রুপকে দেখে আশ্চর্য হয়ে যান। 

                            ___ জয় বাংলা ____

(মোহাম্মাদ রহমতুল্লাহ)
সাব লেফটেন্যান্ট, পাকিস্তান নৌ বাহিনী
১৯-১১-১৯৭৪




মোঃ কাওছার আহমদ
<১০, ২২.২, ৫১৪-৫২০>
[bookmark: shakkhatkar_Bodiul_Alam]সাক্ষাৎকার: মো: বদিউল আলম
১১-৬-৭৯

প্রথম আক্রমণঃ আমাদের নৌ-পথে বাংলাদেশ প্রথম কর্মতৎপরতা শুরু হয় আগস্ট মাসের তৃতীয় সপ্তাহে প্রথম দিকে।আমি কিছু সংখ্যক ছেলেসহ কলিকাতা হয়ে আগরতলায় আসি হিন্দুস্তান বোমারু বিমানে চড়ে। আগড়তলা থেকে প্রয়োজনীয় গোলাবারুদসহ আমার সংগে বিশজন ছেলে নিয়ে আমি কুমিল্লা অভিমুখে রওনা দিই। আমার টারগেট ছিল কুমিল্লা-চাঁদপুর ফেরীঘাটসহ জাহাজ বিধ্বস্ত করা। 

বিশজনের একটি গেরিলা দল নিয়ে আমি বকশনগর বর্ডার দিয়ে বাংলাদেশে প্রবেশ করি। পথটি ছিল পাহাড়ি ও বন্ধুর। দুই পাশে পাকসেনার প্রহরাশিবিরের মধ্যদিয়ে গভীর রাতে আমরা পাড়ি জমাই।স্থানীয় গ্রামবাসীরা এ ব্যাপারে আমাকে সাহায্য করেছিলেন। সীমানা পার হয়ে আমি প্রথমে আমাদের বাংলাদেশে পদার্পণ করি এবং পূর্ণ উদ্যমে সামনের দিকে এগিয়ে চলি। কোথাও ধানক্ষেত, কোথাও বনজঙ্গল, কোথাও আবার ডোবা নালা বিল।অতি সংগোপনে আমরা সি -এন্ড রি বড় রাস্তা পার হয়ে নৌকা নিয়ে চলতে থাকি। এইভাবে কিছুদূর যাওয়ার পর আমরা পায়ে হেটে ভিতরে প্রবেশ করতে লাগলাম। এমন সময় সকাল হয়ে গেল। আমরা এক মাস্টার সাহেবের বাড়িতে উঠলাম।মাস্টার সাহেব আমাদেরকে সাহায্য করেছিলেন।সন্ধ্যার প্রারম্ভে আবার আমরা যাত্রা শুরু করি এবং চাঁদপুরের নিকট সফরমানী গ্রামে ইব্রাহিম মাস্টার (বি-টি) সাহেবের বাড়িতে এসে উঠি।মাস্টার সাহেবের দুই ছেলে সাজু ও দুলু আমার সঙ্গে ছিল।এর পরদিন আমরা ওখান থেকে গিয়ে উঠি এমসি মিজানুর হরমানের বাড়িতে। ওখানে নিরাপত্তাবোধ না হওয়ায় আমরা আবার এসে উঠি এক বিখ্যাত মুসলিম লীগ নেতার বাড়িতে। সেখানে জোরপূর্বক তার বড় ছেলেকে জিম্মা হিসাবে আটক রেখে এই হুশিয়ারী দিই যে, আমাদের অবস্থানের কথা জানিয়ে দিলে আমরা তার ছেলেকে হত্যা করবো।এতে বেশ কাজ হয়। আমরা মাঝির ছদ্মবেশে রাতে চাঁদপুরের নিকট দিয়ে নদী পাড়ি দিই।এমন সময় আমরা ঝড়ের মুখে পতিত হই।এর ফলে আমাদেরকে চরের মধ্যে বেশ কিছু সময় নৌকা নিয়ে অপেক্ষা করতে হয়েছিল।রাত্র ১১ টা থেকে ৩টা পর্যন্ত আমাদের অভিযান চলার কথা ছিল।আমরা ঠিক সময় আমাদের অভিযান আরম্ভ করি,কিন্তু দু:খের বিষয় ভাগ্য আমাদের সুপ্রসন্ন ছিল না।সবই আল্লাহর ইচ্ছা।অবশ্য আমাদের অভিযানের সংকেতধ্বনি বাজানো হয়েছিল তখনকার বাংলাদেশ বেতার কেন্দ্র থেকে।আমাদের সংকেত ছিল পঙ্কজ মলিকের লেখা একটি গানের কলি-বধূ আসবে পালকি চড়ে ইত্যাদি। আমাদের অভিযান শুরু হওয়ার কথা ছিল ১৪ই আগস্ট দিবাগত রাত্রে কিন্তু ঐ দিনটি মেঘাচ্ছন্ন দুর্যোগপূর্ণ থাকায় আর তাছাড়া আমাদের পৌঁছানোর নিরাপত্তা না থাকায় অভিযান দুইদিন পিছিয়ে দেওয়া হয়েছিল। 

১৭ই আগস্ট রাত ১১ টায় আমি আমার প্রথম অভিযান চালাই। এর আগে আমি দিনের বেলায় চাঁদপুর শহর ও নদীপথ ভালভাবে পরিদর্শক করে আসি যাকে রেকি বলা হয়। আমি ছেলেদের ছয়টি দলে ভাগ করে প্রত্যেককে একটি করে লিমপেট মাইন পেটে বেধে উল্টাপথে সাতার দিয়ে টারগেটের দিকে অগ্রসর হতে নির্দেশ দিই।সংগে আমিও পিছনে রওনা দেই দুইটি মাইনসহ।দুজন ছাড়া সবাই তাদের টারগেটে মাইন লাগাতে সমর্থ হয়।আমার লক্ষ ছিল সবচাইতে বড় একটি গমের জাহাজ। এজন্য আমি দুটি মাইন নিয়ে অন্য দুজন ছেলেসহ প্রথমে গমের জাহাজের নিচে ডুব দিয়ে নিজ হাতে মাইন লাগাই এবং সংগে আমার সংগী দুজন ও মাইন লাগায়।এরপর সাতরিয়ে পদ্মার মুখে এসে পড়ি।এমন সময় সৈন্যবাহী জাহাজ গাজী আমাদেরকে সম্মুখে বাধা দেয়।তখন এদিকে জাহাজে লাগানো মাইন ধুম ধুম শব্দে ফুটতে শুরু করেছে।জাহাজের ভিতরে তখন হৈ হুল্লোড় চিৎকার শুরু হয়ে গিয়াছে।দুই ধার থেকে তখন প্রহরা বাহিনী নদীর মধ্যে অজস্র গুলি ছুড়তে আরম্ভ করেছে।আমার দল তখন গুলির মুখে টিকতে না পেরে ছত্রভঙ্গ হয়ে যে যার দিকে সম্ভব আত্নরক্ষার জন্য দ্রুত সরে পড়ে।অন্য দুই দলসহ আমরা ছয়জন তখন পদ্মা নদীরমুখে গাজী জাহাজের সামনে বাধা প্রাপ্ত হই।তখন আমি একটা বার্জ এর গা ধরে কিছু সময় নিজেকে লুকিয়ে রাখি। প্রায় ভোর হয়ে আসছিল। এদিকে জাহাজ ও আর সরে না,আমরাও আমাদের পথ চলতে পারিনা।কিছু সময় অপেক্ষা করার পর আমার দলের শেষে লাগানো একটি মাইন জেটির কাছে বিষ্ফোরিত হয় এবং গাজী তাড়াতাড়ি নদীর মুখে থেকে নদীর ভিতরে চলে যায়। তখন আমরা ঐ সুযোগে তাড়াতাড়ি পদ্মার মুখ পার হয়ে এক পাটক্ষেতের পাশে ঢুকে পড়ি।এমন সময় সকাল হয়ে গেছে।আমরা তখন ৬জন মাত্র একত্রে আছি বাকী যে যার মত পেরেছে নিজেকে বাচানোর জন্য ছুটে গেছে।পূর্ব নির্দেশ মোতাবেক যেখানে আমাদের কে নৌকায় ঊঠার কথা ছিল সেই পূর্বনির্ধারিত স্থানে নৌকা না পাওয়ায় আমরা সবাই বিমূঢ় হয়ে পড়ি।আমাদের তখন শূন্য হাত,কোন অস্ত্র নেই।আছে শুধু সাতার কাটার জন্য পায়ে ফিন। এ অবস্থায় আমি দলবলসহ এক পাশের বাড়িতে গিয়ে উঠি এবং জোরপূর্বক এক নৌকায় উঠে বসি।নৌকার মালিক আমাদের দেখে জোরে চিৎকার দেয়।আমরা নৌকা নিয়ে অল্প কিছুদূর এসেছি মাত্র এমন সময় চারদিক থেকে আমাদেরকে প্রায় ১০০ নৌকা ঘিরে ফেলে।নৌকাগুলো ঐ সময় নদীতে ইলিশ মাছ ধরছিল। মাঝিরা আমাদেরকে ঘেরাও করে আমাদের দিকে আসতে থাকে। নিকটে আসার পর আমাদের অবস্থা বুঝতে পেরে আমাদেরকে ডুবুরী বলে চিৎকার দেয় এবং হিন্দুস্থানী বলে চিহ্নিত করে।আমরা নৌকা প্রায় ধর পড়ার উপক্রম। সামনে পিছনে সবব দিকে পথ বন্ধ।সব নৌকার মাঝিরা চেঁচামেচি শুরু করে দিয়েছে।তখন বেলা উঠেছে, আমাদেরকে স্পষ্ট দেখা যাচ্ছে।এমন সময় আমাদের মাথায় উপস্থিত বুদ্ধি খেলে যায়।আমি আমমাদের ছেলেদেরকে সবগুলি ফিন উপরের দিকে উচিয়ে ধরতে বলি যে বলা সেই কাজ।আমি তখন চিৎকার করে বলি আমাদেরকে পথ ছাড় নতুবা আমরা তোমাদেরকে গুলি করে মেরে ফেলবো। আমার হাতে টর্চ লাইট থাকায় সেটা তাদের দিকে উচিয়ে ধরি এবং পথ ছাড়তে বলি।ওদিকে অনবরত চাঁদপুর বন্দরে আমাদের লাগানো মাইন ফাটা আরম্ভ হয়েছে।আমি তাদেরকে ভয় দেখিয়ে বলি ঐ যে শব্দ শুনতে পারছ,আর এই যে আমাদের কাছে বোমা দেখছো, এটা তোমাদের উপর ছেড়ে দেব। যেমন বলা আর যায় কোথায়, সবাই তখন নৌকা নিয়ে যার দিকে পালাতে শুরু করলো। এর ফলে আমরা নৌকা বদল করে নান্নু নামক এক ছেলের অন্য এক নৌকায় উঠি। পরে শুনতে পাই আমাদের কে সাহায্য করার জন্য ছেলেটিকে পাকবাহিনী গুলি করে মেরে ফেলে। 

এরপর আমি সোজা পশ্চিম দিকে নৌকা চালিয়ে কলমচোরা গ্রামে গিয়ে উপস্থিত হই।ওখানকার চেয়ারম্যান দেওয়ান সাহেব তার বাড়িতে দুপুর বারোটার সময় আমাদের খাবারের ব্যবস্থা করেন।ক্ষুধায় আমাদের তখন জান বেরিয়ে যাওয়ার উপক্রম হয়েছিল। আমাদের পরনে তখন মাত্র একটা জাংগিয়া ছাড়া আর কিছু ছিল না। অবশ্য তিনি আমাদের প্রত্যেককে একখানা করে লুঙ্গি দিয়েছিলেন আর কাউকে বা গেঞ্জি আর কাউকে বা শার্ট। আমাকে আগেই নান্নু ছেলেটা তার একটা গামছা ও গায়ের শার্ট খুলে দিয়েছিল। আমরা খাওয়ার সময় সংবাদ পাই যে,আমাদের ধরার জন্য পাকসেনা ও বেশ কিছু রাজাকার আমাদের দিকে আসছে। এমতাবস্থায় আমরা তাড়াতাড়ি অল্প কিছু নাকে মুখে দিয়ে ওখান থেকে সরে পড়ি।সন্ধ্যার সময় স্টুয়ার্ড মুজিবর রহমানের বাড়িতে গিয়ে উঠি এবং রাত্রি যাপন করি অন্য এক বাড়িতে। সারারাত কোন রকম অনিদ্রায় কাটিয়ে দিই।সকাল হওয়ার সংগে সংগে আমি ছেলেদের খোজে বের হই।অনেক খোঁজাখুঁজির পর দুজনের দেখা পাই এবং তাদেরকে সংগে করে আমি চলে আসি সফরমানী গ্রামে ইব্রাহীম (হাই স্কুলের প্রধান শিক্ষক) সাহেবের বাড়িতে।এসে শুনতে পাই গতকাল্য চাঁদপুর বন্দরে যে অভিযান চালানো হয় তার জন্য মাস্টার সাহেবকে পাকবাহিনী দায়ী করে এবং পরের দিন গুলি করে হত্যা করে।বাড়িতে যা কিছু মালামাল ছিল সব কিছু লুট করে নিয়ে যায়।নারী নির্যাতন করতেও ছাড়ে নাই।ঘটনা শুনে মনে ভীষন ব্যাথা পাই এবং প্রতিজ্ঞা করি যে,এর প্রতিশোধ নেবই নেব খোদা যদি বাঁচিয়ে রাখেন।মাস্টার সাহেবের দুই ছেলে সাজু ও নিলুসহ আমি আমাদের শিবির আগরতলায় যাওয়ার জন্য তৈরী হতে থাকি।এমন সময় আরও দুজন বিমান বাহিনীর লোক আমার সংগে যোগ দেয়।

শিবিরে এসে শুনতে পাই আমি পাকসেনাদের হাতে ধরা পরেছি এবং আমি তাদের নিকট আত্নসমর্পন করেছি। এই খবর পাকিস্তান রেডিও থেকে জোরে ফলাও করে প্রচার হয়েছিল। অবশ্য প্রথম অভিযানের দীর্ঘ ১১দিন আমার কোন খোঁজখবর ছিল না। এতে আমার শিবিরের সকলের মনে দারুন প্রতিক্রিয়ার সৃষ্টি হয়েছিল। আমার আগমনে সবাই এক সংগে হর্ষধ্বনি দিয়ে আমাকে ঘাড়ে উঠিয়ে আনন্দে হাততালি দিতে শুরু করলো।দুদিন যেতে না যেতে আমার ডাক পরে কলিকাতা ফিরে যাওয়ার জন্য। আমাকে বোমারু বিমানে করে কলিকাতা নিয়ে যাওয়া হয়। কলিকাতায় এসে শুনতে পেলাম অন্যান্য নৌ-অভিযানের মধ্যে সবচাইতে বেশি জাহাজ চাঁদপুর ডুবেছিল এবং চাঁদপুরের সংবাদ বিবিসি সংবাদ সংস্থা পর্যন্ত পরিবেশন করে ছিল। 

দ্বিতীয় আক্রমণঃ কলিকাতা থেকে আবার পলাশী শিবিরে চলে আসে। ইতিমধ্যে আমার জন্য করে অভিযান চার্ট তৈরী করে রাখা হয়েছে। আমাকে খুলনার মঙ্গলা পোর্ট অপারেশন করতে হবে।এর আগে যে দলকে আমরা মঙ্গলা পোর্ট অপারেশন করতে দিয়েছিলাম তারা বেশী একটা সুবিধা করে উঠতে পারেনি। প্রথম মঙ্গলা দলের অধিনায়ক ছিলেন আমার বন্ধু আহসানুল্লাহ। 

আমি এবার ৩০ জন ছেলে সংগে করে মঙ্গলা অপারেশন এর জন্য তৈরী হতে লাগলাম। আগস্ট মাসের শেষদিন আমি ৩০জন ছেলেসহ কলিকাতার ব্যারাকপুর চলে আসি।ওখানে আমাদের জন্য বিশ্রাম শিবির তৈয়ার করা ছিল।ব্যারাকপুর থেকে আমরা প্রয়োজনীয় গোলাবারুদ সহ ৯নং সেক্টর মেজর জলিল সাহেবের সংগে যোগ দিই।আমাকে সাহায্য করার জন্য মেজর জলিল আমাকে লে:শামসুল আরেফিন সাহেবকে সংগে দেন।আরও দেন ২০০জন স্থল গেরিলা বাহিনী। স্থল গেরিলা বাহিনী আমাদেরকে সাহায্য করবে আর প্রয়োজনবোধে পাকবাহিনীর সংগে যুদ্ধ চালাবে।বাকুন্দিয়া শিবির থেকে আমরা আবার হিঙ্গলগঞ্জ শিবিরে চলে আসি।এখানে দুদিন অপেক্ষা করার পর লে:শামসুল আরেফিন সহ আমি দলবল নিয়ে বাংলাদেশের অভ্যন্তরে প্রবেশ করি।

আমরা সাধারণত রাত্রিবেলায় চলাফেরা করতাম। দিনের বেলায় কোন জংগলে অথবা গ্রামের নির্জন বাড়িতে শিবির করতাম,এবং সব সময় যুদ্ধের জন্য প্রস্তুত থাকতাম যাতে পাকবাহিনী আমাদেরকে আক্রমণ করলে আমরা তার মোকাবেলা করতে পারি।এভাবে দুদিনে ৮০ মাইল পথ পেরিয়ে প্রায় ৩০০ লোকের একটা গেরিলা দল নিয়ে আমরা মঙ্গলা পোর্টের কাছে কৈলাশখালী গ্রামে আমাদের শিবির স্থাপন করি।

কৈলাশখালী গ্রামে লোকজন বেশী ছিলনা। অধিকাংশ বাড়ি ছিল পরিত্যক্ত। আমরা সুন্দরবনের ধারে এক হিন্দু ভদ্রলোকের বাড়িতে আশ্রয় নিই।আর অন্যান্য স্থলবাহিনী ছেলেদেরকে আমরা কয়েক ভাগে ভাগ করে পরিত্যক্ত বাড়িতে রাখি,যাতে আমাদের উপর হঠাৎ পাকসেনা আক্রমণ করলে সুবিধা করে উঠতে না পারে। 

কৈলাশখালী গ্রামে একদিন বিশ্রামের পর আমি ও আমার বন্ধু শামসুল আরেফিনসহ আমরা মঙ্গলা পোর্টে রেকি করার জন্য যাই ছোট এক নৌকাযোগে। ঐসময় খিজির নামে এক মুক্তিযোদ্ধার সংগে আমাদের পরিচয় হয়।মঙ্গলা পোর্ট-এর নিকট সে আগে থেকেই গেরিলা তৎপরতা চালাচ্ছিল। আমাদের পেয়ে সে আরো সাহস অর্জন করলো খিজির ওখানকার বাসিন্দা হওয়ায় আমাদের রাস্তাঘাট চলাচলে সুবিধা হয়েছিল।আরেফিন আমি খিজির ও নৌকা চালানোর জন্য আরও কয়েকজন ছেলেসহ আমরা ঠিক সন্ধ্যার আগে মঙ্গলা পোর্ট রেকি করে আসি। পরদিন আমরা সন্ধ্যার সময় বড় বড় ছ'খানা নৌকায় মঙ্গলা পোর্টের কাছে এসে উঠি।স্থলবাহিনীকে আমরা তিন জায়গায় পজিশন মত বসিয়ে রাখি। যদি কোনরূপ আক্রমণ হয় তারা পাল্টা জবাব দেবে।অবশ্য আরেফিন সাহেব এসব বন্দোবস্ত করেন।আমি আমার নৌ কমান্ডো ছেলেদেরকে বুকে বাধা মাইনসহ বিভিন্ন ভাগে ভাগ করে নিজে এক দলসহ নদীতে সাতার দেই। আমাদের সংগে থাকতো শুধু ছোট একটি ছুরি,এক জোড়া ফিন আর একটা লিমপেট মাইন।আর গ্রুপ লিডারের কাছে থাকতো একটি অথবা দুটি করে হাতবোমা।কোন জাহাজে চারজন, কোন জাহাজে ছয়জন এভাবে ভাগ করা ছিল।আমার সংগে ছিল চারজন। আমার যে জাহাজটাতে মাইন লাগানোর কথা তা নদীর অপর প্রান্তে বাধা ছিল।যাদের টার্গেট নিকটবর্তী ছিল তারা সেখানে তা লাগিয়ে যে যারমত নিজেকে নিয়ে কেটে পড়ে। আমার জাহাজে যখন পৌঁছি তখন আমার একজন ছেলে তীব্র স্রোতের মধ্যে আমাদের দল ছাড়া হয়ে যায়।আমি ডুব জাহাজের গায়ে যখন মাইন লাগাচ্ছিলাম, তখন অন্য দল দ্বারা পূর্বে লাগানো মাইন বাস্ট হয়ে নদীর মধ্য জাহাজ ডুবতে শুরু করে করেছে।আমি দ্রুত আমার কাজ শেষ করে অন্য ছেলে দুটিসহ ফিরে আসার চেষ্টা করি।এমন সময় জাহাজ থেকে খুব জোরে হুইসেল বাজানো আরম্ভ হয়।অনবরত এস ও এস (সেভ আওয়ার সোল)সংকেত ধ্বনি হতে থাকে।সংগে সংগে বন্দররক্ষী বাহিনী আমাদের লক্ষ্য করে নদীর মধ্যে গুলি ছুড়তে শুরু করে।নদীর মধ্যে বৃষ্টির গুলি চলছে।আমাদের মোতায়েন স্থলবাহিনী ও পাল্টা জবাব দিচ্ছে। উভয় পক্ষে ভীষণ রকম গোলাগুলি। নদীর উপরে আকাশ লালে লাল।সমস্ত বন্দরের আলো নেভানো। আমি আমার দলসহ নদীর কিনারায় আসতেই আমার উপর উঠে পরে একটি ছোট উদ্ধারকারী লঞ্চ। লঞ্চটির আলো বন্ধ ছিল।আর আমি উল্টোভাবে সাতার দিচ্ছিলাম। আমার মাথায় লঞ্চটি জোরে আঘাত করে।জোরে আঘাত পাওয়ায় আমার জ্ঞান হারানোর অবস্থা হয়।আমি তখন জোরে ডুব দিয়ে নিজেকে রক্ষা করার জন্য শ্রোতের অণুকুলে পানির নিচে চলতে আরম্ভ করি।জাহাজের নিচ থেকে নিজেকে রক্ষা করার পর পানির উপর ভেসে উঠে আমার কোন সংগী পেলাম না।তখন প্রায় একা একা স্রোতের প্রতিকুলে গা ভাসিয়ে সাতার কাটতে থাকি। রাত্রি প্রায় তিনটার সময় আমার পায়ের নিচে মাটি লাগে তখন আমি সাতার ছেড়ে বুকে ভর দিয়ে নদীর কিনারায় উঠে বসি।এমন সময় আমার কানের পাশদিয়ে শো শো শব্দে গুলি চলে যায়।আবার মাটিতে শুয়ে পড়ি।লক্ষ্য করে দেখি আমার থেকে মাত্র বিশ ত্রিশ গজ দূরে পাকসেনাদের বাংকার।ওর মধ্যে থেকে অনবরত আমার দিকে গুলি আসছে।কোন উপায় না দেখে আমার কোমর থেকে শেষ গ্রেনেডটি বার করলাম। গ্রেনেডের চাবি দাত দিয়ে খুলে ফেললাম এবং জোরে বাংকারের মুখ লক্ষ্য করে ছুড়ে মারলাম এবং নিচের দিকে গড়িয়ে পরলাম। আমার গ্রেনেড শব্দ করে ওঠার সংগে সংগে বাংকার থেকে গুলি ছোড়া বন্ধ হয়ে যায়।আমি তাড়াতাড়ি উঠে আমাদের নৌকা যেদিকে ছিল সেদিকে দৌড় দিই। যাওয়ার পর আমার সংগে একজন ছেলের দেখা হয়,ওকে সংগে করে আমি আবার পথ চলতে শুরু করি। এদিকে নদীর উভয় পাশ থেকে ভীষণ গোলাগুলি চলছে।আমরা মাথা নিচু করে নৌকার দিকে আসতে থাকি।প্রকৃত পক্ষে আমি এত দূরে চলে গিয়েছিলাম যে নির্দিষ্ট স্থানে আসতে প্রায় দুঘণ্টা লাগে।আমার জন্য সবাই অধীর আগ্রহে অপেক্ষা করছিল। নদীতে ছটার মধ্যে পাচটা জাহাজ ডুবে গেছে আর একটি জাহাজ কাত হয়ে পড়ে আছে।

আমাকে পাওয়ার সংগে শামসুল আরেফিন ও খিজির সংগে সংগে গোলাগুলি বন্ধ করার জন্য আমাদের বাহিনীকে নির্দেশ দেন।গেরিলা বাহিনী একত্র করার পর লোজ গণনাকালে আমার দুইজন নৌকমান্ডো কম দেখতে পাই।তাদের জন্য আরও প্রায় আধ ঘণ্টা অপেক্ষা করা হলো।এদিকে পূর্ব আকাশ একেবারে ফর্সা হয়ে আসছে।আর অপেক্ষা করা সম্ভব নয় দেখে আমি নৌকা ছাড়ার জন্য নির্দেশ দেই। পাকসেনার আওতার বাইরে এসে এক নারিকেল বাগানে এসে কিছু ডাব ও নারিকেল পেড়ে খেয়ে সকালের নাস্তা সেরে দুপুরে শিবিরে ফিরে দেখি আমার ছেড়ে আসা ছেলে দুটি আমার আগেই শিবিরে পৌঁছেছে। ঐদিন বিকালবেলা পোস্ট মাস্টার সাহেব আমাদেরকে জানান যে পাকসেনাদের মনোবল খুবই ভেঙ্গে পড়েছে। আরও জানাগেল, গোলাবারুদ ভর্তি দুটি জাহাজ চিটাগাং বন্দরে পাঠানোর জন্য একেবারে নদীর ধারে রাখ হয়েছে। এ ছাড়া আশে পাশে কয়েকখানা খাদ্য জাহাজও আছে। 

আমি বিকাল বেলা আমার অন্য সহকর্মী দ্বিতীয় কমান্ডার মালেকের সংগে অল্প কয়েকজন বাছা বাছা নৌ কমান্ডো ছেলে এবং আরেফিন ও খিজিরের একটি গ্রুপসহ মাত্র বারটা লিমপেট মাইন নিয়ে দুইটি নৌকা করে আবার নদীর ধারে চলে আসি।আগের দিন আমাদের আক্রমণ উল্টা দিক থেকে চালানো হয়েছিল। এবার বনের পাশ ঘেষে সন্ধ্যার আগেই সি-এন্ড বি রাস্তায় এসে পড়ি।রাস্তা থেকে জাহাজের সমস্ত নিরাপত্তা ব্যবস্থা দেখতে পাই।তাতে মনে হলো, আমাদের কাজ খুব সহজ হবে।তিনটি জাহাজের উপর মাত্র কয়েকজন লোক দেখলাম। 

আমার দ্বিতীয় কমান্ডার মালেক জাহাজ তিনটির অপারেশনে নিজে সংগে থাকার অনুমতি চাইল। কাল বিলম্ব না করে সন্ধ্যার অন্ধকার নেমে আসার সাথে সাথে সে অন্য দুইদলসহ চারটি করে মাইন নিয়ে নদীতে নেমে পড়ে।দূরত্ব বেশী না থাকায় ১৫মিনিটের মধ্যে জাহাজের গায়ে মাইন লাগিয়ে নিকট ফিরে আসে। তাদেরকে নৌকায় যেতে নির্দেশ দিয়ে আমরা গাছের আড়ালে আত্নগোপন করে মাইন ফাটার অপেক্ষায় থাকলাম। এত তাড়াতাড়ি যে আমরা তিনটি জাহাজে মাইন লাগাতে পারবো তা ধারনা করতে পারিনি। বেশী সময় অপেক্ষা করতে হল না।১৫ মিনিটের মধ্যেই গোলাবারুদ ভর্তি জাহাজ প্রথম মাইন বিস্ফোরিত হয়।সংগে সংগে বিকট আওয়াজ করে তিনটি জাহাজ প্রায় আধঘণ্টার মধ্যে ডুবতে আরম্ভ করে।যখন বন্দররক্ষীদের নিকট থেকে গুলি ছোড়া আরম্ভ হয় তখন আমরা আমাদের অবস্থান গোপন রাখার জন্য পাল্টা গুলি ছুড়তে আমাদের প্রতিরক্ষা বাহিনীকে নিষেধ করি। ওখানে আর কাল বিলম্ব না করে দলবল সহ শিবিরে ফিরে আসি।পরদিন দুপুরে কোন রকমে চারটা পেটে দিয়ে আমরা ওখান থেকে নৌকাযোগে সরে পড়ি এবং গোলাবারুদ সংগ্রহ করার জন্য পুনরায় বাকুন্দিয়া শিবিরে মেজর জলিল সাহেবের নিকট ফিরে আসি। মেজর জলিল আমাকে বুকে জড়িয়ে ধরেন এবং অশেষ ধন্যবাদ দেন।তিনি পরদিন আমাকে বারাকপুরে যেতে নির্দেশ দেন।

মঙ্গলা পোর্টে পর পর দুইটি অপারেশন এ নয়টি জাহাজ ডুবেছিল। এ সংবাদ বড় বড় অক্ষরে আনন্দ বাজার পত্রিকায় ফলাও করে প্রচার করা হয়।তাছাড়া পৃথিবীর অন্যন্য সংবাদ সংস্থা যেমন বিবিসি, ভয়েস অব আমেরিকা থেকেও নাকি প্রচার করা হয়েছিল।তখন হিন্দুস্থান নেভী নাকি এস ও এর সংকেত ডায়মন্ড হারবার থেকে শুনতে পেয়েছিল।
 
আমরা চালনা বন্দরেও ছোট ছোট দলে ভাগ হয়ে অপারেশন চালাতাম। ছোট নৌকা আমাদের কাছে যথেষ্ট ছিল।ছোট নৌকায় যেমন দ্রুত চলাচল করা যেত তেমনি নিরাপত্তা ও ছিল।আমরা যে জায়গায় থাকতাম, সেখানথেকে অনেকদূরে গিয়ে অপারেশন করে চলে আসতাম।ফলে আমাদের অবস্থান পাকসেনাদের দৃষ্টিগোচর হতো না।একদিন দিনের বেলে মাঝি সেজে এক জাহাজে মাইন লাগিয়ে চলে আসি।এক ঘণ্টাপর জাহাজখানা ডুবে যায়।একদিন সংবাদ পেলাম যে দুইখানা আমেরিকান জাহাজ পোর্টের মধ্যে নোংগর করেছে,তার মধ্যে একখানা বোমা ও একখানা অস্ত্র গোলাবারুদ রয়েছে।এ কথা শোনার পর ভীষণ আলোড়ন সৃষ্টি হলো।যেমন করে হোক জাহাজ দুইটি ডুবাইতেই হবে।ঐ রাত্রে আকাশের অবস্থা খুবই খারাপ ছিল।প্রবল বেগে বাতাস বইতেছিল। নদীতে খুব বড় বড় ঢেউ উঠছিল। এই সময় আমাদের লক্ষ্যর চন্য উপযুক্ত মনে করে সন্ধ্যার পরপরই ২৪জন ছেলেসহ আমি নিজে তৈরী হলাম।রহমত উল্লা,আরেফিনও নদীর ধারে পজিশন নেওয়ার জন্য প্রস্তুত হলেন। 

বনের মধ্যে থেকে বের হয়ে আমাদের ছোট নৌকা বিলের মধ্য দিয়ে পোর্টের দিকে অগ্রসর হতে লাগল।লক্ষ্যের নিকটবর্তী হয়ে আমরা কিছু সময় সুযোগের অপেক্ষায় থাকতাম। এর মধ্যে স্থলবাহিনীকে বিভিন্ন পজিশন নিয়ে পাল্টা আক্রমণের জন্য তৈরী থাকতে বললাম। এদিকে পোর্ট থেকে সার্চলাইট চারদিকে নজর রাখা হচ্ছে।কিছু সময় অপেক্ষা করার পর এক সুযোগ নেমে পড়ি চার ভাগে ভাগ হয়ে ৪টা জাহাজ ডুবানোর জন্য।আমার জাহাজটা ছিল একটু দূরে।ঐ জাহাজটাতে ছিল অনেক গোলাবারুদ তাতে কড়া পাহারা ছিল।কোন ছেলে ঐ জাহাজটাতে যেতে সাহস পেল না।আমি ৬জন সাহসী ছেলেসহ নিজে রওয়ানা দিলাম। এদিকে বাকী তিনটি জাহাজে ছেলেরা প্রায় পৌঁছে গেছে।আমি জাহাজের নিকট পৌঁছা মাত্রই আমার উপর সার্চলাইট এসে পড়ে।পাহারারত সাস্ত্রী আমাকে দেখতে পেয়ে আমার দিকে গুলি চালায়।গুলিটি আমার বাম হাতের কুনুইয়ে লেগে যায়।তখন আমি আমার কোমর থেকে একটা গ্রেনেড বের করে দাত দিয়ে পিনটা খুলে ফেলি।গুলি করার সংগে সংগে আমি পানিতে ডুব দিয়েছিলাম। ফলে বাকী গুলি আমার আর লাগেনি। তখন উপর থেকে আমাদের উপর ডেপথ চার্জ করা হয়।এবং পাহারাদার চিৎকার করে বলতে থাকে ক্যাপ্টেন সাহাব,মুক্তি আ'রাহা হাঁয়।আমি আমার গ্রেনেড জাহাজের উপর ছুড়ে মারি।সংগে সংগে জাহাজে আগুন ধরে যায়।এদিকে সার্চ লাইট লক্ষ্য করে আমার দল গুলি চালায়, ফলে সার্চলাইট বন্ধ হয়ে যায় আমার দুটি ছেলে ডেপথ চার্জের ফলে ভীষণভাবে আহত।আমি তখন বাকী ৪জনসহ ডুব দিয়ে জাহাজের গায়ে মাইন লাগিয়ে দিই।তখন আমার মৃত্যুভয় চলে গেলে।মরার আগে আমি জাহাজকে ডুবিয়ে মরবো। গ্রেনেড মারার ফলে জাহাজে আগুন ধরে যাওয়ার আমাদের উপর আর আক্রমণ হয়নি।তদুপরি আমাদের স্থলবাহিনী ওপর থেকে পাল্টা আক্রমণ চালাচ্ছিল। ভীষণ গোলাগুলি চলতে থাকে।পোর্টে ব্ল্যাক আউট ঘোষণা করে আমাদেরকে ধরার জন্য স্পীডবোট নিয়ে নদীর মধ্যে খোঁজাখুঁজি শুরু করে দেয় পাকসেনারা।আমি তখনও জাহাজের গা ধরে কচুরিপানা মাথায় দিয়ে জাহাজের নিচে অপেক্ষা করছিলাম। বেশিক্ষণ অপেক্ষা করতে পারলাম না।কেননা,আমার নির্দিষ্ট সময় পার হয়েগেলে মাইন ফেটে যাবে।আমার মাইন এর সময় ছিল ৪৫ মিনিট। এসময়ের মধ্যে ৫০০ গজ ডূরে না যেতে পারলে মাইন এর শব্দে বুক ফেটে মারা যাবো।আর দেরী করা নিরাপদ নয় দেখে বাধ্য হয়ে ওখান থেকে আহত ছেলে দুটোকে সংগে করে রওয়ানা দিতে গিয়ে দেখি তারা তখনও মাইন লাগাতে পারেনি।ফিরে চেয়ে দেখি আমার সঙ্গী বাকী ৪জন আমাকে ছেড়ে চলে গেছে।আহত ছেলে দুটির অবস্থা এতবেশি খারাপ হয়ে গেছিল যে ডুব দিয়ে জাহাজের গায়ে মাইন লাগানোর মত ক্ষমতা ছিল না।তাড়াতাড়ি মাইন দুটি নিয়ে জাহাজের গায়ে লাগিয়ে দিই।এবং দুইজনকে আমার সংগে আমার বাহুতে এক হাত রেখে সাতার দিতে বলি।তারা এত দুর্বল ছিল যে,সাতারের ক্ষমতা তাদের রহিত হয়ে গিয়েছিল।আমারও বাম বাহু থেকে রক্ত বার হচ্ছিল।কিছুদূর সাতার কাটার পর আমিও ভীষণ পরিশ্রান্ত হয়ে পড়ি। এমন সময় আমার দিকে একখানা স্পীডবোট আসতে দেখে ৩জন মিলে ডুব দিই।স্রোত এত বেশী ছিল যে,ডুব দেওয়ার পর আমরা দলছাড়া হয়ে পড়ি।তখন ছেলে দুটি যে কোন দিকে চলে গেল দেখতে পেলাম না।স্পীডবোট উপর দিয়ে চলে গেলে আমি পানির উপর উঠে আর সাথী, হতে পারলাম না।তখন একই কুলে গিয়ে উঠি। তখনও উভয় পক্ষে ভীষণ গোলাগুলি চলছে।খুব বেশী রক্ত ঝরাতে আমিও প্রায় অবশ হয়ে পড়ি।ছেলে দুটোকে রক্ষা করতে না পেরে মনের অজান্তে চোখ দিয়া অশ্রু গড়িয়ে পড়লো। বেশ কিছু সময় বিশ্রাম নেয়ার পর কোমরের গামছা ছিড়ে হাতে বাধন দিই,তাতে রক্ত ঝরা বন্ধ হয়ে যায়।ছেলে দুটোকে রক্ষা করতে না পেরে ভারাক্রান্ত মনে ওয়াপদা বাধ পার হয়ে আমরা নির্দিষ্ট জায়গার দিকে এগোতে থাকি।এমন সময় নদীর মধ্যে মাইন ফাটা আরম্ভ হয়ে গেছে।এস ও এস শব্দে সারা পোর্ট ধ্বনিত হয়ে উঠছে। 

শিবিরে ফেরার পর আমরা বেশ কয়েক দিনের জন্য অবরুদ্ধ হয়ে পড়ি।তখন বনের পার্শ্ববর্তী নদীমুখ গানবোট দিয়ে পাকবাহিনী পাহারা দিতে আরম্ভ করেছিল।বেশ কয়েকটি গানের আমাদের চলার পথে বাধা সৃষ্টি করে। আমাদের ঐ সময় গোলাবারুদ প্রায় শেষ হয়ে আসে। এ সময় পাকিস্তানীরা ঘোষণা করে যে, মংলা বন্দরে কোন জাহাজ ৭২ মাইলের মধ্যে আসতে পারবে না। যে জাহাজগুলি ঐ সময় ছিল সেগুলিকেও সমুদ্রের মধ্যে চলে যেতে নির্দেশ দেয় পাক সরকার। তখন বন্দর খালি হয়ে যায়।ঐ সময় গানবোট ও প্রয়োজনীয় জাহাজ ছাড়া আর কোন জাহাজ বন্দরে ছিল না।

আমাদের তৎপরতায় মংলা বন্দরে জাহাজ চলাচল বন্ধ হয়ে যায়।আমরাও প্রায় অবরুদ্ধ হয়ে পড়ি।তাছাড়া আমাদের গোলাবারুদ ও শেষ হয়ে যাওয়াতে অপারেশন একরুপ বন্ধ হয়ে যায়।এই অবস্থায়ও আমি পাক জাহাজ অর্থাৎ গানবোটের উপর আক্রমণ চালানোর চেষ্টা করি,কিন্তু গোলাবারুদ কম থাকায় সম্ভব হয়ে ওঠেনি। তবে আমরা কলাগাছে মাইন বেধে জোয়ারের সংগে ছেড়ে দিতাম।কিছু সময় পর জোয়ারের স্রোতের সংগে ভেসে গিয়ে মাইন নদীর মধ্যে ফেটে যেতো। এতে পাকসেনারা ভীষণভাবে ভীতসন্ত্রস্ত হয়ে পড়তো। আমরা কচুরিপানা একত্র করে তাতে ডিলো পেন্সিল সেট করে জোয়ারের সংগে ভাসিয়ে দিতাম।কিছু সময় পর নদীর মধ্যে বন্দরের কাছে গিয়ে তাতে আগুন ধরে যেতো, এতে সারা নদীতেই আগুন ধরে যেত।এইভাবে আমরা পাকসেনাদের মনে প্যানিক সৃষ্টি করি।

আমাদের তৎপরতায় পাকসেনারা অতিষ্ঠ হয়ে আমাদের জোর অনুসন্ধান চালাতে আরম্ভ করে।হেলিকপ্টারযোগে বনের উপর দিয়ে ভয়ে ভয়ে আমাদের সন্ধান করতে থাকে।পরে আমাদের গোপন শিবিরের জানতে পেয়ে আমাদের উপর একদিন হঠাৎ বিমান আক্রমণ চালায়।এতে আমাদের বেশ কয়েকটি ছেলে আহত।আমরা শিবির পরিবর্তন করে আরও গভীর বনের মধ্যে চলে যাই এবং নতুন শিবির স্থাপন করি।গোলাবারুদ শেষ হয়ে আসায় আমি এসময় রহমতউল্লাহ সাহেবকে শিবিরে রেখে আবার মেজর জলিলের নিকট চলে যাই গোলাবারুদ সংগ্রহ করার জন্য। আমাকে তখন কলিকাতায় পাঠিয়ে দেওয়া হয়।আমি কলিকাতা চলে আসি।৮নং থিয়েটার রোডে ওসমানী সাহেবের সংগে আমাকে দেখা করিয়ে দেওয়া হয়।তখন ওসমানী সাহেব আমাকে আমাদের চৌধুরী সাহেব ও নজরুলের সংগে মিলিয়ে দেন এবং আমাদেরকে শিবিরে অপেক্ষা করতে নির্দেশ দেন।আমি কয়েকদিন অপেক্ষা করার পর কল্যাণী শিবিরে চলে আসি।ওখান থেকে আবার আমাদের পলাশী শিবিরে প্রেরণ করা হয়।পলাশীতে এসে দেখতে পেলাম শিবিরে আমার জন্য ২০০ছেলে অপেক্ষা করছে ফুলছড়িঘাট অপারেশন করার জন্য। আরও শুনতে পেলাম ফুলছড়িঘাটে আমার বন্ধু রকিব অপারেশন করতে গিয়ে মারা পড়েছেন।শুনতে পেলাম চলতি জাহাজে মাইন লাগাতে গিয়ে জাহাজের নিচে পড়ে তিনি মারা যান।রকিব আমার বিশিষ্ট বন্ধু ছিল।তার মৃত্যুতে আমার ভীষণ আঘাত লাগলো। বেশ কয়েকদিন পর আবার আমি তৈরী হতে থাকি।এমন সময় এক সন্ধ্যায় শুনতে পেলাম পাক সরকার হিন্দুস্থানের সরকারের বিরুদ্ধে যুদ্ধ ঘোষণা করে দিয়েছে। 

স্বাঃ বদিউল আলম 
১১-৬-৭৯ 


তূর্য রহমান
<১০, ২২.৩, ৫২১>
অনুবাদ
[bookmark: Jolpothe_safollo]জলপথে অবিস্মরণীয় সাফল্য

বাংলাদেশের পানিপথে বর্তমান গেরিলা অপারেশনের সাফল্য মুক্তিযোদ্ধাদের তীব্রতর আক্রমণে নতুন মাত্রা যোগ করেছে। তাঁদের সবচেয়ে দৃষ্টান্তমূলক  সাফল্য বাংলাদেশের জলপথে নয়টি সমুদ্রগামী জাহাজ ডুবিয়ে দেয়া।

১৬ অগাস্ট রাতে, মুক্তিবাহিনী মংলা(খুলনা)বন্দরে ছয়টি মধ্যম আকৃতির কার্গো জাহাজ ডুবিয়ে দেয়, যার মাঝে ছিল দুটি আমেরিকান, দুটি চাইনিজ, একটি জাপানিজ এবং একটি পাকিস্তানি। উক্ত জাহাজে পাকিস্তানি আর্মির জন্য অস্ত্র ও রসদ বোঝাই ছিল। 

১৬ অগাস্টে সাহসী কমান্ডোরা চট্টগ্রাম বন্দরের অভ্যন্তরে একটি দুর্ধর্ষ অপারেশন পরিচালনা করে ‘আল আব্বাস’ এবং ‘ফরমোসা’ নামের দুটী জাহাজ ধ্বংস করেন। জাহাজ দুটীর সক্ষমতা ছিল যথাক্রমে ১৫০০০ টন ও ১২৫০০ টন। ‘আল আব্বাস’ জাহাজটি উদ্বোধন হয় আইয়ুব খান কর্তৃক, ১৯৬৮ সালে।একই দিনে পাট বোঝাই একটি মালবাহী নৌযান গেরিলারা ডুবিয়ে দেন।


মুক্তিবাহিনীর সদর দপ্তরের একটি রিপোর্ট অনুযায়ী, এক দল বিশেষায়িত গেরিলা সপ্তাহব্যাপী অপারেশনে সিলেট,ঢাকা, চাঁদপুর এবং চট্টগ্রাম থেকে ২৩ টি স্টিমার লঞ্চ ও মালবাহী নৌযান আটক করেছে এবং আটটি নৌযান ডুবিয়েছে বা ক্ষতিগ্রস্ত করেছে।

২৩ অগাস্ট, ১৯৭১ এ সাতক্ষীরা এলাকায় একটি গানবোট ডুবিয়ে দেয়া হয়, খাদ্য ও পণ্যবাহী ঢাকা-সিলেট রুটের একটি জাহাজ চাঁদপুরে আটক করা হয় ২১ অগাস্টে। চাঁদপুরে আরেকটি সফল অপারেশনে দুটি জাহাজ এবং কার্গোসহ একটি বড় জাহাজ ধ্বংস করা হয়।

১৫ অগাস্ট, সুনামগঞ্জের সাচনা এলাকায় গেরিলারা একটি কার্গো লঞ্চ, চারটি মালবাহী নৌযান এবং ১৬ টি লঞ্চ আটক করেন।

বর্তমান গেরিলা কার্যক্রমের ফলে চট্টগ্রাম বন্দরের প্রবেশপথ বন্ধের মুখে। রিপোর্ট অনুযায়ী, হামলার পরবর্তী দিন ক্ষতির পরিমাণ নির্নয়ের জন্য লেফটেনেন্ট জেনারেল টিক্কা খান নিজে চট্টগ্রামে আসেন। গেরিলা যোদ্ধাদের সাফল্যের পর চট্টগ্রাম বন্দরের দায়িত্বে থাকা নৌবাহিনীর কিছু সিনিয়র অফিসার এবং সব প্রহরীদের গ্রেফতার করা হয়।



তূর্য রহমান
<১০, ২২.৪, ৫২১-৫২২>
অনুবাদ
[bookmark: NouComandor_Aghat]নৌকমান্ডোর মোক্ষম আঘাত

দখলদার বাহিনীর ক্ষণায়মান মনোবলে আবারো মোক্ষম আঘাত করল বাংলাদেশি নৌবাহিনী। আগস্ট ও সেপ্টেম্বরে বাংলাদেশি জলযোদ্ধাদের আক্রমণে বেশ কয়টি জাহাজ ডোবার পরিপ্রেক্ষিতে পাকিস্তানি সেনাবাহিনী বন্দরগুলো গেরিলা আক্রমণ থেকে রক্ষার জন্য নিবিড় প্রতিরক্ষা ব্যবস্থা গ্রহণ করেছে।  এতদসত্ত্বেও নৌকমান্ডোগণ সফল ভাবে ‘বারমা জাদে’ নামক একটি গ্রিক তেলবাহী জাহাজ ক্ষতিগ্রস্ত করেন। বার্তা সংস্থা এ.পি.-এর প্রতিবেদন অনুযায়ী, নভেম্বরের ৩ তারিখে চট্টগ্রাম বন্দরে ধারাবাহিক বিস্ফোরণের ফলে পাকিস্তানি তেলবাহী জাহাজ ‘মাহতাব জাভেদ’ ডুবে যায়। প্রতিবেদনে আরও বলা হয়, বন্দর কর্তৃপক্ষ এ বিস্ফোরণের জন্য বাংলাদেশি গেরিলাদের দায়ী করে। এ বিস্ফোরণের জন্য বাংলাদেশি গেরিলাদের দায়ী করাকে আমরা গ্রহণ করছি, আনন্দের সাথে গ্রহণ করছি।

চট্টগ্রাম বন্দরের কিছু পোতাশ্রয় সম্পূর্ণভাবে ব্যাবহার অযোগ্য হয়ে পড়েছে। এসব নৌ আক্রমণগুলো আরও সুদূরপ্রসারী ভুমিকা রেখেছে, লন্ডন ইন্সুরেন্স মার্কেটে বাংলাদেশে যাওয়া আসা করা কার্গো জাহাজের ইন্সুরেন্স হার অনেক উর্ধ্বমুখী হয়ে গেল।

অপরাজিতা নীল 
<১০, ২৩, ৫২৩-৫২৫>

১৮-১০-১৯৭৩

১৫ই মে সকালে আমরা আগরতলাতে পৌছি। ১৬ই মে সকালে আমি কলকাতার উদ্দেশ্যে রওনা হই। কর্নেল ওসমানির সাথে আমার দেখা হয়। ১৯/২০শে মে দিল্লিতে যাই ভারতীয় বিমানবাহিনীর সাথে যোগাযোগ করার জন্য। আমাদের উদ্দেশ্য ছিল বিমান সংগ্রহ করে একটা বিমানবাহিনী গঠন করা। এব্যাপারে সম্ভাব্য ভারতীয় সাহায্যের জন্য আমার সাথে যারা ছিল তারাও ইতিমধ্যে দিল্লি পৌঁছে যায়। সেখানে ভারতীয় বিমানবাহিনীর কর্মকর্তাদের সাথে আমার বিস্তারিত আলোচনা হয়। আমরা আমাদের বক্তব্য পেশ করলাম। আলোচনা করে বুঝতে পারলাম যে, রাজনৈতিক এবং নানাবিধ কারনে তারা এখন আমাদেরকে বিমান দিয়ে সাহায্য করতে পারবে না। তবে সময় আসলে তারা আমাদেরকে সাহায্য করবে। তারা পাকিস্তান বিমানবাহিনী সম্বন্ধে অনেক গুরুত্বপুর্ন গোপনীয় তথ্য জেনে নেয়।

মে মাসের শেষের দিকে আমরা কলকাতায় চলে আসলে, তারপর সিদ্ধান্ত নেয়া হয় যে আমরা স্থলযুদ্ধে অংশগ্রহন করব। এই সময় আমাকে ডেপুটি চীফ অফ স্টাফের দায়িত্ব দেওয়া হয়। 


মুক্তিবাহিনীর প্রশিক্ষণ এবং অপারেশনঃ বিমান বাহিনীর অন্যান্য অফিসারদের বিভিন্ন সেক্টরে মুক্তিযুদ্ধে অংশগ্রহণের জন্য পাঠিয়ে দেয়া হয়। মুক্তিবাহিনীর জন্য রিক্রুটমেন্ট, ট্রেনিং এবং তাদেরকে বিভিন্ন সেক্টরে পাঠানো, এসব দায়িত্ব আমার ছিল। অস্ত্রশস্ত্র অ ট্রেনিংপ্রাপ্ত মুক্তিযোদ্ধাদের বিভিন্ন সেক্টরের প্রয়োজনানুসারে দেয়া হত। বিদেশী কোন রাষ্ট্র থেকে আমরা সরাসরি কোন সাহায্য পেতাম না। ভারত সরকার থেকে আমরা অস্ত্রশস্ত্র পেতাম। কিছু ওয়ারলেস সেট আমেরিকা থেকে বাঙ্গালীরা পাঠিয়েছিলো।

প্রথমে প্রত্যেক মাসে ২/৩ হাজার মুক্তিযোদ্ধাকে গেরিলা প্রশিক্ষণ দেয়া হত। কিন্তু পরে প্রত্যেক মাসে ১০/১২ হাজার গেরিলাকে প্রশিক্ষণ দেয়া হত। শেষপর্যন্ত প্রায় ১ লক্ষ ১ হাজার গেরিলাকে ট্রেনিং দেয়া হয়েছিল। প্রথমে প্রত্যেক গেরিলাকে এক মাসের ট্রেনিং দিয়ে ভিতরে পাঠানো হত। কিন্তু পরে ট্রেনিং-এর সময় কমিয়ে দু’সপ্তাহ করা হয়, যাতে করে বেশী লোককে ট্রেনিং দেয়া যেতে পারে। যখন দেখা গেল দু’সপ্তাহের ট্রেনিং-এ গেরিলারা ভাল কাজ করতে পারছে না, তখন এটা বাড়িয়ে তিন সপ্তাহ করা হল। 

গেরিলা ট্রেনিং শেষ হবার পর গেরিলাদের প্রথমে ভারতীয় সেক্টর কমান্ডারের কাছে রিপোর্ট করতে হত। পরে ভারতীয় সেক্টর কমান্ডারদের সাথে আলাপ করে ঠিক করা হল সে গেরিলারা বাংলাদেশের সেক্টর কমান্ডারদের কাছে রিপোর্ট করবে।

ট্রেনিং শেষ হবার পর গেরিলাদেরকে ভারতীয় কর্তৃপক্ষ প্রয়োজনমত অস্ত্র জমা দিত না বা দিতে পারত না। অনেক সময় মাত্র একটা গ্রেনেড দিয়ে তাদেরকে অপারেশনের জন্য পাঠানো হত। এতে অনেক সময়ের অপচয় হয়েছে এবং অনেক গেরিলাকেও আমরা হারিয়েছি। পরে এ ব্যাপার নিয়ে ভারতীয় সামরিক কর্তৃপক্ষের সাথে আমাদের বিতর্ক হয়। অবশ্য পরে গেরিলাদেরকে অস্ত্র দেয়া হত।

গেরিলা বাহিনীতে স্কুল-কলেজের ছাত্র এবং যুবকরা বেশীরভাগ যোগ দিয়েছিল। ট্রেনিং শেষ করার পর প্রত্যেক সেক্টরে কতজন গেরিলা পাঠানো হবে তা হেডকোয়ার্টার থেকে নির্ধারণ করে দেয়া হয়েছিল এবং অস্ত্রশস্ত্রের পরিমানও নির্ধারন করে দেয়া হয়েছিল। গেরিলা যুদ্ধের প্রাথমিক পর্যায়ে গেরিলারা সুশৃঙ্খলভাবে কাজ করছিল না। অবশ্য তার কারণও অনেক ছিল, যেমন – তারা অস্ত্রশস্ত্র পেত না, নেতৃত্ব বা সংগঠন ছিল না। পরে আমরা ভারতীয় গয়েন্দা বিভাগের লোকজনসহ বসে ঠিক করে দিতাম কোথায় গেরিলা অপারেশন চালাতে হবে এবং অপারেশনের পর আমাদেরকে তার বিশদ বিবিরন জানাতে হবে। প্রকৃতপক্ষে তখন থেকেই গেরিলা যুদ্ধ কার্যকরী হয়েছিল। 

গেরিলা যুদ্ধের শক্তি বৃদ্ধির সাথে সাথে বাংলাদেশের অভ্যন্তরে গ্রাম এলাকায় পাকিস্তান সেনাবাহিনীর চলাচল মারাত্বক বিপন্ন হয়ে উঠছিল। কোথায় যে মুক্তিযদ্ধারা আছে তাও তারা বলতে পারত না। সব সময় একটা ভয় তাদের মধ্যে ছিল। মুক্তিবাহিনীর এই সাফল্য পাকিস্তান সেনাবাহিনীর বাংলাদেশে পরাজয়ের অন্যতম প্রধান কারণ।

প্রথমদিকে বিমানবাহিনীর সমস্ত পাইলট, টেকনিশিয়ান স্থল যুদ্ধে অংশগ্রহন করেছিল। পরে স্থির করা হল একটা এয়ারফোর্স ইউনিট গঠন করতে হবে। ভারতীয় বিমানবাহিনী আমাদেরকে একটা অটার, একটা অলওয়েত হেলিকপ্টার এবং একটা ডিসি-৩ ডাকোটা বিমান দিয়েছিল।

পাইলটদের মধ্যে ছিল স্কোয়াড্রন সুলতান মাহমুদ, ফ্লাইট লেফটেন্যান্ট বদরুল আলম, ফ্লাইট লেফটেন্যান্ট শামসুল আলম, ক্যাপ্টেন মরহুম মালেক, ক্যাপ্টেন মরহুম শরফুদ্দিন, ক্যাপ্টেন সাত্তার, ক্যাপ্টেন মুকিত, ক্যাপ্টেন শাহাব, ক্যাপ্টেন আকরাম, এবং এয়ারফোর্সের প্রায় ৭০ জন টেকনিশিয়ান। যেহেতু আমাদের কমসংখ্যক পাইলত এবং বিমান ছিল সেহেতু আমরা পরিকল্পনা নিলাম যে আমরা এমনভাবে অপারেশন চালাব যাতে করে আমাদের পাইলট বা বিমান না হারায় বা ক্ষয়ক্ষতি হয়। এই সমস্ত বিমান বোমা, রকেট এবং মেশিনগান দিয়ে সজ্জিত করা হয়। ২৮শে সেপ্টেম্বর ন্যাগাল্যান্ডের ডিমাপুরে বিমানবন্দরে এদেরকে একত্রিত করা হল। আমরা রাতে আক্রমণ চালাব ঠিক করলাম। প্লেনগুলোকে মাটির উপর ৩০০ ফুটের নিচ দিয়ে ফ্লাই করার সিদ্ধান্ত নেয়া হল। কেননা ৩০০ ফুটের নিচে উড়লে রাডার স্ক্রীনেতা ধরা পরে না।

কোন নেভিগেশন সাহায্য ছাড়াই আমরা রাতে ট্রেনিং শুরু করি। বনজঙ্গলের মধ্যে গাছের ঠিক উপর দিয়েই আমরা উড়তাম। নিকটবর্তী এক পাহাড়ের চুড়ায় সাদা প্যারাসুট ফেলে সেটাকে টার্গেট করে মেশিনগান, রকেট, বমা ছোড়া হত বা নিক্ষেপ করা হত। আমি নিজে বিমানে উঠে ট্রেনিংয়ে সাহায্য করতাম। সারারাত ধরে ট্রেনিং এর কাজ চলত। অল্পদিন পরেই বুঝতে পারলাম যে নিচু লেভেলে উড়ে বাংলাদেশের অভুন্তরে গিয়ে আমরা কার্যকরভাবে অপারেশন চালাতে পারব।

৩রা ডিসেম্বর পাকিস্তান ভারতের বিরুদ্ধে যুদ্ধ ঘোষণা করে। এই যুদ্ধ ঘোষণার আগে ভারতের মাটি থেকে আমরা যদি বিমান হামলা চালাতাম তাতে অনেক অসুবিধা ছিল। তাই ভারতের সাথে এ ব্যাপারে আমাদের একটা বঝাপড়া হয়েছিল কখন আমরা আক্রমন চালাব। সবশেষে সেই সুযোগ আসল।

৩রা ডিসেম্বর রাত দুটোর সময় একই সময়ে আমাদের বিমান চট্রগ্রাম বন্দরের নিকটবর্তী অয়েল ডাম্প এবং নারায়নগঞ্জের কাছে গোদানাইলে বিমান হামলা চালায় এবং এ হামলা খুব কার্যকরী হয়েছিল। এর পর থেকে আমরা বিমানে দিনের বেলাতেও আক্রমন চালাতাম। মুক্তিবাহিনী এবং ভারতীয় বাহিনীকে আমরা এয়ার সাপোর্ট দিয়েছি। এমন অনেক জায়গা ছিল যেগুলো ভারতীয় পাইলটরা চিনত না বা জানত না, সেখানে আমাদের পাইলটরা গিয়ে আক্রমন চালিয়েছে। যুদ্ধর অগ্রগতির সাথে সাথে বিশাল এলাকা মুক্ত হতে লাগল। প্রথমত, মুক্ত এলাকাগুলোর প্রশাসন সেক্টর কমান্ডারদের উপর ন্যস্ত করা হয়। আমরা বুঝতে পারছিলাম যে, যুদ্ধ খুব সুন্দরভাবে চলছে। ১৪ই পর্যন্ত আমরা বুঝলাম যে পাকিস্তান সেনাবাহিনী আত্মসমর্পণ করবে। 

১৬ই ডিসেম্বর তৎকালীন প্রধানমন্ত্রী তাজউদ্দিন আহমদ আমাকে ডেকে পাঠালেন। সেখানে তৎকালীন প্রেসিডেন্ট সৈয়দ নজরুল ইসলাম, জনাম মনসুর আলী, খন্দকার মুশতাক সবাই উপস্থিত ছিলেন। আমাকে বাংলাদেশের প্রতিনিধি হিসাবে আত্মসমর্পন অনুষ্ঠানে যাবার জন্য বলা হয়। আমি ভারতীয় সামরিক বাহিনীর হেডকোয়ার্টারের সাথে যোগাযোগ করি। আমাকে দমদম বিমানবন্দরে যেতে বলা হয়। আমি কলকাতা দমদম বিমানবন্দরে গেলাম। সেখানে জেনারেল আরোরা, জেনারেল জেকব, এবং ভারতীয় সামরিক বাহিনীর অনেক উচ্চপদস্থ অফিসার ছিল। আমরা বাংলাদেশের পথে প্রথমে আগরতলা আসলাম। সেখান থেকে হেলিকপ্টারে রওনা হলাম।

ঢাকা বিমানবন্দরে রানওয়ে মারাত্বকভাবে ক্ষতিগ্রস্থ হয়েছিল। রাস্তাঘাটে খুব বেশী লোকজন ছিল না। এ অবস্থা আমরা বিমানে বসে লক্ষ করছিলাম। বিমানবন্দরে খুব একটা ভিড় ছিল না। আমরা বিমান থেকে অবতরন করলাম। জেনারেল নিয়াজী আমাদেরকে সংবর্ধনা জানালেন।

আমরা বিমানবন্দর থেকে সোজা রেসকোর্সের মাঠে গেলাম। সেখানেও আস্তে আস্তে লোকের ভিড় হচ্ছিল। ৭ই মার্চ বঙ্গবন্ধু যেখান থেকে ভাষন দিয়েছিলেন সেখানে আত্মসমর্পন অনুষ্ঠানের আয়োজন করা হয়েছিল। জনগন আনন্দে উল্লাসে ফেটে পড়ছিল। তারা জেনারেল আরোরাকে কাঁধের উপর উঠিয়ে নেয় এবং বিজয়োল্লাসে মেতে উঠে। জেনারেল নিয়াজীকে খুব বিমর্ষ দেখা যাচ্ছিল।

ভারতীয় সরকার এবং জনগন আমাদের মুক্তিযুদ্ধে অভুতপূর্ব সাহায্য এবং সহোযোগিতা করেছেন। ভারতকে সবসময় অত্যন্ত সতর্কতার সাথে পরিস্থিতি পর্যবেক্ষন করতে হয়েছে। বিশ্ব জন্মতের প্রতিক্রিয়া কি, সেটাও লক্ষ্য রাখতে হয়েছে। তাদেরকে অনেক অনেক ভেবেচিন্তে আমাদের মুক্তিসংগ্রামে সাহায্য করতে হয়েছে। 

আমি বলতে চাই, তারা আবেগের বশবর্তী হয়ে কোন কিছু করেনি। অত্যন্ত সতর্কতার সাথে পরিস্থিতিকে পর্যবেক্ষন করেছে এবং ধীরে ধীরে এগিয়ে গেছে। রাজনৈতিক, কুটনৈতিক, এবং সামরিক দিক থেকে বিচার করলে দেখা যাবে তারা অত্যন্ত দক্ষতার সাথে সবকিছু করেছে। ভারতের প্রধানমন্ত্রী মিসেস ইন্দিরা গান্ধী বিশ্বের বিভিন্নদেশে সফর করে বিশ্ব নেতৃবৃন্দকে উপমহাদেশের ঘটনাবলী অবহিত করেছিলেন। আমার মনে হয় ভারত যুদ্ধের জন্য প্রথমে প্রস্তুত ছিল না। কিন্তু বিভিন্ন দেশ সফর করার পর হয়ত ভারত যুদ্ধের সিদ্ধান্ত নিয়েছিল।

ভারত প্রথমে আমাদেরকে স্বীকৃতিও দেয়নি। কারন, যদি ভারত আমাদের প্রথম স্বীকৃতি দিত তাহলে হয়ত বিশ্বজনমত যুদ্ধের জন্য ভারতকে দোষারোপ করত। অবশ্য ভারতীয় সেনাবাহিনীর কিছু কিছু কার্যকলাপ জনসাধারনের মধ্যে অসন্তোষ সৃষ্টি করেছে। যুদ্ধে ভারতের জয়ের তিনটি প্রধান কারণ ছিলঃ ১। মুক্তিযোদ্ধারা অপারেশন চালিয়ে পাকিস্তান সেনাবাহিনীর যাতায়াত ব্যবস্থাকে পর্যুদস্ত করে দিয়েছিল। সেনাবাহিনীর চলাচলে কোন নিরাপত্তা ছিল না। তাদেরকে সব জায়গায় প্রতিরোধের সম্মুখীন হতে হয়েছিল। ২। ভারতীয় বিমানবাহিনীর অভুতপূর্ব সাফল্য যুদ্ধের মোড় ঘুড়িয়ে দিয়েছিল। বিমানবাহিনীর আক্রমনে পাকিস্তান সেনাবাহিনীর সব জায়গা থেকে পিছু হাটতে বাধ্য হয়। ভারতীয় সেনাবাহিনী আমাদের সাহায্যে পাকিস্তান সেনাবাহিনীর সমস্ত গোপনীয় তথ্য জেনে নেয়।

স্বাক্ষরঃ আবদুল করিম খন্দকার
১৮-১০-১৯৭৩


*১৯৭১ এর মার্চে গ্রুপ ক্যাপ্টেন হিসাবে কর্মরত ছিলেন। 

৩রা মে আমি ঢাকা ত্যাগ করি এবং দেশের বাড়িতে বেড়াতে যাই (মতলব থাকা কুমিল্লা জেলা)। ওখানে আমার স্থানীয় রাজনৈতিক নেতা ও কর্মীদের নিয়ে সংক্ষিপ্ত রাইফেল ট্রেনিংয়ের ব্যাবস্থা করি। ওখান থেকে আমি লোক পাঠালাম আগরতলায়। মেসেঞ্জার এসে খবর দিল যে, সেখানে মুক্তিযোদ্ধাদের চিকিৎসার জন্য ডাক্তারের খুব প্রয়োজন।

আমি আমার পরিবারেকে গ্রামে রেখে মে মাসের দ্বিতীয় সপ্তাহে আগরতলার উদ্দেশ্যে রওনা হই। আগরতলায় পৌঁছে বাংলাদেশের অফিস কৃষ্ণনগরে আমার উপস্থিতি জানাই। ঐদিন সন্ধ্যার মেজর জিয়াউর রহমানের সাথে আমার দেখা হয়।  ঐ দিন রাতে জিয়াউর রহমানের সাথে ১নং সেক্টরের হরিনাতে যাই এবং ১ নং সেক্টরের মেদিকেল অফিসারের দায়িত্ব গ্রহণ করি। ১নং সেক্টরের বিভিন্ন সাব সেক্টরের মুক্তিযোদ্ধাদের চিকিৎসার জন্য প্রয়োজনীয় ব্যাবস্থা গ্রহণ করি। কিছু ছেলেদের ফার্স্ট এইড ট্রেনিং দেই। তারপর আমাকে আগরতলা নিয়ে আসা হয় এবং ইস্টার্ন সেক্তরের মেডিকেল সার্ভিসেস এর সহকারী পরিচালকের দায়িত্ব দেয়া হয়। আমার দায়িত্ব ছিল ১০ টি সেক্টরে এবং তিনটি ব্রিগেডে মেডিকেল ওফিসার, নার্সিং ও ঔষুধপত্র প্রভৃতি পাঠানো। ভারতের বিভিন্ন সমাজসেবামূলক সংগঠন এবং ভারতীয় সেনাবাহিনী থেকে ঔষধপত্র পেতাম।

আমাদের বিশ্রামগঞ্জে একটি বাংলাদেশ হাসপাতাল ছিল। এখানে প্রায় ২৮০ টি বেড ছিল। বাকি সমস্ত সেক্টরে এবং সাব সেক্তরে অগ্রবর্তী ড্রেসিং ষ্টেশন প্রতিষ্ঠা করা হয়। এ সকল প্রতিষ্ঠানের কাজ ছিল আহত এবং অসুস্থ মুক্তিযোদ্ধাদের প্রয়োজনীয় জীবন রক্ষাকারী চিকিৎসা করে তাদের সেনাবাহিনীর ফিল্ড হাসপাতাল অথবা বেসামরিক হাসপাতালে পাঠিয়ে দেয়া। এ ব্যাপারে ভারতীয় সেনাবাহিনীর ফিল্ড হাসপাতাল এবং বেসামরিক হাসপাতালগুলো আমাদের পুরোপুরি সাহায্য করেছে।

বাংলাদেশ ফোর্সের হাসপাতাল যেটা বিশ্রামগঞ্জে ছিল, সেই হসপিটাল প্রতিষ্ঠার ব্যাপারে লন্ডনের বাংলাদেশ মেডিকেল এসোসিয়েশন ঔষধপত্র, যন্ত্রপাতি, টাকা-পয়সা, এবং ডাক্তার দিয়েও সাহায্য করেছেন। ডাক্তার জাফর উল্লাহ চৌধুরী, ডাক্তার মোমেনের অবদান বিশেষভাবে উল্লেখযোগ্য।

ডিসেম্বরে পাক-ভারত যুদ্ধ শুরু হওয়ায় আমাদের মনোবল বেড়ে গেলো। আমরা মুঝতে পারলাম যে, কিছুদিনের ভিতর আমাদের বাংলাদেশের ভিতরে যেতে হবে। তাই প্রত্যেক সেক্টরে নির্দেশ দিয়ে দিলাম মেডিকেল অফিসার এবং স্টাফদের তারা যেন ঔষুধপত্র, যন্ত্রপাতি, সবকিছু নিয়ে তারা যেন নিকটবর্তী সি-এম-এইচ এ রিপোর্ট করে।

পাকিস্তান সেনাবাহিনী আত্মসমর্পনের পূর্বে বাংলাদেশের সমস্ত সি-এম-এইচগুলোর (ঢাকা, কুমিল্লা, চট্টগ্রাম, রংপুর, যশোর) তোষক, কম্বল, প্রভৃতি সব পুড়িয়ে দিয়ে যায়।

বাংলাদেশে আসার পর বিভিন্ন এলাকার পাকিস্তান সেনাবাহিনী কর্তৃপক্ষ পরিত্যাক্ত ঔষুধপত্র ও অন্যান্য দ্রব্যসামগ্রী আমরা সংগ্রহ করি।

বিভিন্ন সেক্টরে সামরিক বাহিনীর মোট দশজন ডাক্তার ছিলেন। বাংলাদেশের বিভিন্ন মেডিকেল কলেজের যে সমস্ত ছাত্র ভারতে গিয়েছিল তাদের মধ্য থেকে বিভিন্ন সেক্টরে এবং সাবসেক্টরে মেডিকেল এ্যাসিস্ট্যান্ট নিয়োগ করা হয়। প্রত্যেকটা সেক্টরে অন্ততপক্ষে যদি একজন করে সামরিক বাহিনিন ডাক্তার থাকত, তাহলে মুক্তিযোদ্ধাদের চিকিৎসা আরো সুষ্ঠুভাবে হত।


সাক্ষরঃ মোহাম্মাদ শামসুল হক
কর্নেল
১৭-৯-৭৩

আগরতলা থেকে আমি রামগড়ে চলে আসি। সেখানে তখন মেজর জিয়ার নেতৃত্বে শুভপুর পুলের কাছে যুদ্ধ চলছিল। আমি যোগাযোগ ব্যবস্থার উন্নতি করতে চেয়েছিলাম। কিন্তু যন্ত্রপাতি এবং প্রশিক্ষনপ্রাপ্ত লোকের অভাবে সেটা সম্ভবপর হয়নি। আমি আবার আগরতলায় চলে আসি। সেখানে আমাদের সিগনালের কিছু লোক একত্রিত হয়েছিল। সেখানে তাদের জন্য একটা ক্যাম্প স্থাপন করা হয়। এই ব্যাপারে বি-এস-এফ-এর কর্নেল বানার্জী আমাকে অনেক সাহায্য করেছিলেন। সেখানে আমি সেনাবাহিনী, বিমানবাহিনী, নৌবাহিনী, ইপিআর, এবং পুলিশের প্রশিক্ষনপ্রাপ্ত লোকের সাহায্যে আগরতলা থেকে চারটি সেক্টরের সাথে রামগড়, মেলাঘর, তেলিয়াপাড়া, এবং করিমগঞ্জে বেতার যোগাযোগ স্থাপন করি। সেক্টর থেকে সাবসেক্টর পর্যন্ত বেতার ও লাইন যোগাযোগের বন্দোবস্ত করা হয়।

আগরতলা থেকে আমি জুলাই মাসে কলিকাতার ৮নং সেক্টর থিয়েটার রোডে অবস্থিত মুজিব নগরে চলে যাই পশ্চিম দিকে যোগাযোগ ব্যাবস্থা প্রতিষ্ঠার জন্য। তখন বিদেশ থেকে আমেরিকা, ব্রিটেন, দুবাই এই সমস্ত দেশে অবস্থানরত প্রবাসী বাঙ্গালীরা উন্নতমানের যোগাযোগ ব্যাবস্থার যন্ত্রপাতি সংগ্রহ করে মুজিবনগরে পাঠাতে শুরু করেন। এই সমস্ত যন্ত্রপাতি আমাদের অনেক কাজে এসেছিল। 

মুজিবনগরে স্থানাভাব হেতু আমি আমার লোকজন, যন্ত্রপাতি নিয়ে ৮ নং সেক্টর হেডকোয়ার্টার কল্যানী (নদীয়া জেলা) চলে গেলাম। ডিসেম্বর মাস পর্যন্ত ঐখান থেকে আমি কাজ চালিয়েছি।


স্বাক্ষরঃ এম. এইচ. বাহার
মেজর
২০-১-৭৪

১৯৭১ সালের নভেম্বর মাসের শেষের দিকে প্রতিটি সেক্টর এলাকায় মুক্তিযোদ্ধাদের সাহস, ক্ষিপ্রতা অবশ্যম্ভাবী বিজয় দেখে পাকিস্তানী বাহিনী দিশেহারা হয়ে পড়ে। সীমান্ত অঞ্চলে বিরাট এলাকা মুক্তিবাহিনী দখল করে নেয়। সারাদেশে গেরিলা তৎপরতা এত বৃদ্ধি পায় যে পাকসেনারা আতংকগ্রস্থ হয়ে পড়ে এবং তাদের মনোবল সম্পূর্ণ ভেঙ্গে পড়ে।

পরিস্থিতি ক্রমশঃ পাকিস্তানী ও ভারতের মধ্যে সর্বাত্মক যুদ্ধের দিকে এগিয়ে যাচ্ছিলো।  সৃষ্টি হয়। ভারত বৃহৎ শক্তিবর্গকে একটি রাজনৈতিক সমাধানের জন্য বারবার অনুরোধ জানানোর জন্য কোনো ফলপ্রসূ সমাধানে পৌছানো সম্ভব হয়নি। বিবিসির সাথে ২ আগস্ট এক সাক্ষাৎকারে ইয়াহিয়া খান ঘোষণা করেন, “পূর্ব পাকিস্তানী ও ভারতের সীমান্ত বরাবর সংঘর্ষ অব্যাহত থাকলে ট্যাঁ ভয়াবহ যুদ্ধে পরিনত হতে পারে।” আমেরিকান টেলিভিশন সংস্থার সাথে এর সাক্ষাৎকারে ১১ আগস্টিয়াহিয়া খান বলেন, “দুটো দেশই এখন যুদ্ধের খুব কাছাকাছি এসে পড়েছে। আমি হুঁশিয়ার করে দিতে চাই যে, পাকিস্তানকে রক্ষার জন্য আমরা যুদ্ধ করবো।”

ইয়াহিয়া খান প্যারিস থেকে প্রকাশিত ‘লা ফিগারো’ পত্রিকার সাথে এক সাক্ষাৎকারে ১ সেপ্টেম্বর বলেন, “আমি এই মর্মে সমগ্র বিশ্বকে হুঁশিয়ার করে দিতে চাই যে, তারা যদি মনে করে বিনা যুদ্ধে তারা এক বিন্দু জমি দখল করতে পারবে, তবে তারা মারাত্মক ভুল করছে। এর অর্থই হবে সররাত্মক যুদ্ধ।” পূর্বাঞ্চলীয় কমান্ডার অধিনায়ক লেঃ জেঃ এ, এ, কে নিয়াজী ৭ই অক্টোবার পকিস্তান টাইমস-এ প্রকাশিত এক ঘোষ্ণায় বলেন, “যদি ভারত পাকিস্তানের সাথে যুদ্ধ চায়, তাহলে সে যুদ্ধ হবে ভারতের ঘাঁটিতে।”

পাকিস্তানী সমরনায়কদের এসব বল্গাহীন বক্তব্যে এটা পরিষ্কার হয়ে উঠছিলো যে ভারত ও পাকিস্তান সর্বাত্মক যুদ্ধে জড়িয়ে পড়তে পারে। এমন একটা একটি সর্বাত্মক পাকিস্তান চীন ও আমেরিকার সরাসরি হস্তক্ষেপ আশা করছিলো। অবশেষে ইয়াহিয়া ২৫ নভেম্বর আমেরিকান সংবাদ সংস্থা এসোসিয়েটেড প্রেসের সঙ্গে সাক্ষাৎকারে ঘোষণা করলেন, “আগামী দশদিন পর আমাকে এই রাওাল্পিন্ডিতে বসে থাকতে দেখবেন না। আমি তখন সীমান্তে যুদ্ধ করবো। ইয়াহিয়া খান তার কথা অক্ষরে অপক্ষরে পালন করলেন। পাকিস্তান বিমানবাহিনী ৩ ডিসেম্বর বিকেল পৌনে ছ’টার সময় অমৃতসর, পাঠানকোট, শ্রীনগর, যোধপুর ও আগ্রার বিমানবন্দরগুলোতে অঘোষিত বোমাবর্ষণ করে সর্বাত্মক যুদ্ধের সূচনা করলো।

স্মরণাতীতকালের ইতিহাসে এই প্রথম একটি আক্রমণকারী দল অতিসহজেই বাংলাদেশের অভ্যন্তরে ঢুকে পড়তে সক্ষম হয়। এর কারণ, দেশবাসী আক্রমণকারীদলকে শুধু অভ্যর্থনাই জানায়নি, অত্যাচারী হানাদার বাহিনির পরাজয়ের জন্য তারা আক্রমণকারীদলকে সর্বপ্রকার সাহায্য করেছে।

বাংলাদেশ অসংখ্য নদী-নালার দেশ। আক্রমণকারীকে বিলম্বিত ও প্রতিহত করার জন্য নদী-নালা অত্যন্ত সুবিধাজনকভাবে ব্যবহার করা যায়। কয়েকটি নদী খুবই বিশাল। এই বিশাল নদীগুলো সমগ্র দেশকে কয়েকতি ভৌগলিক এলাকায় বিভক্ত করেছে। রাস্তার উপরে ব্রীজগুলো ভেঙ্গে দিলে আক্রমণকারীকে বিরাট সমস্যার সম্মুখীন হতে হবে। এছাড়া বিরাট এলাকা ক্রমাগতভাবে নিচু ও জলাধারে পূর্ন। এই সমস্ত এলাকায় ভারি অস্ত্রসহ অগ্রসর হওয়া দুঃসাধ্য ব্যাপার।

যুদ্ধ-কৌশল অনুযায়ী পশ্চিম ও উত্তর দিক থেকে আক্রমণের সম্ভাবনা ছিলো সবচাইতে বেশী, কারন সমস্ত পাকা রাস্তা উত্তর ও পশ্চিম দিক থেকে বাংলাদেশের অভ্যন্তরে ঢুকেছে এবং বড় বড় নদীগুলো উত্তর থেকে দক্ষিন দিকে প্রবাহিত। তাছাড়া পশ্চিম ও উত্তরাঞ্চলে ভারতীয় বাহিনী যুদ্ধের সম্ভার ও যোগাযোগ ব্যবস্থা সুদৃঢ় করেছিলো।

মেঘালয় সীমান্ত থেকে অপেক্ষাকৃত শক্ত মাটির জন্য সৈন্য চলাচল সম্ভব ছিল। কিন্তু গৌহাটি থেকে শিলং পর্যন্ত একটিমাত্র পাকা রাস্তা এবং তারপরই পাহাড়ী এলাকা দিয়ে সীমান্ত আসার পথ। এই এলাকায় বড় ধরনের সামরিক অভিযান সম্ভব ছিল না বলেই সৈন্য সমাবেশ ছিলো সীমিত। 

ত্রিপুরা ও শিলচর এলাকায় গোলাবারুদ ও রসদসম্ভার পর্যাপ্ত মজুত করা হয়নি। ব্রহ্মপুত্র উপত্যকা থেকে ধর্মনগর পর্যন্ত রেললাইন বিস্তৃত। তারপর একটিমাত্র রাস্তা ধরে দক্ষিন দিকে আগরতলা পর্যন্ত আসা যায়। পরিষ্কারভাবে অনুমান করা যায় যে এখানে বড় ধরনের অভিযান সম্ভব ছিলো না। অক্টোবরের শেষের দিকে অবশ্য পাকিস্তানীরা ভারতীয় সৈন্য সমাবেশের কথা জানতে পারে।

যেভাবেই হোক ভারতীয় বাহিনীকে সীমান্ত এলাকায় বাধা দিয়ে বিলম্ব ঘটানোই ছিল নিয়াজীর পরিকল্পনা। সিমান্তে সব ক’টি পাকা রাস্তার উপর শক্ত প্রতিরক্ষাবূহ্য রচনা করে অগ্রসরমান সম্মিলিত বাহিনীকে প্রতিহত করাই ছিলো এর উদ্দেশ্য। ১৪০০ মাইল বিস্তৃত সীমান্ত এলাকায় শক্ত-ঘাঁটি, প্রচুর, গোলাবারুদ, এবং রসদপত্র সরবরাহ নিশ্চিত করে নিয়াজী অনির্দিষ্টকালের জন্য সম্মিলিত বাহিনীকে বলম্বিত করতে চাইলেন। 

অন্যদিকে সম্মিলিত বাহিনী এইসব শক্ত প্রতিরক্ষা অবস্থানগুলো এড়িয়ে যাওয়ার পরিকল্পনা করে। প্রথম লক্ষ্য ছিলো ক্ষিপ্রতা ও গতি। বিদ্যুৎ গতিতে খুব কম সময়ের মধ্যে যুদ্ধ শেষ করতে হবে। দ্বিতীয়তঃ সীমান্তের সব দিক দিয়ে আক্রমণ পরিচালনা করে পাকসেনাদের ছড়িয়ে পড়তে বাধ্য করা। তৃতীয়তঃ ছড়িয়ে পড়া পাকবাহিনী যেন একত্রিত হয়ে পদ্মা ও মেঘনার মাঝামাঝি এলাকায় সমাবেশ না করতে পারে ট্যাঁ নিশ্চিত করা। চতুর্থতঃ পাকা রাস্তা বাদ দিয়ে কাঁচা রাস্তা দিয়ে অগ্রসর হয়ে পাকিস্তানী প্রতিরক্ষা বুহ্যকে এরিয়ে যাওয়া। পঞ্চমতঃ মনস্তাত্বিকভাবে যুদ্ধ চালিয়ে পাকিস্তানী বাহিনীর মনোবল ভেঙে দিতে হবে, যাতে তারা যুদ্ধ না করে আত্মসমর্পণ করে।

পাকিস্তানী সমরনায়করা সম্ভবত ভেবেছিলেন ভারত সরকারকে প্রতিষ্ঠা করার জন্য শুধুমাত্র সীমান্ত এলাকায় কয়েকটি জেলা বা মহাকুমা শহর দখল করেই ক্ষান্ত হবে। সম্ভবত এই কারনেই তারা সীমান্ত এলাকায় শক্ত প্রতিরক্ষার পরিকল্পনা করেন। পাকিস্তানী জেনারেলরা যুদ্দের গতি ও পরিণতি সম্পর্কে উপলব্ধি করতে সক্ষম হননি। ফলে, ঢাকা রক্ষা করার জন্য প্রয়োজনীয় বাধা দিতে ব্যর্থ হয় পাকবাহিনী। বড় ধরনের যুদ্ধ শুরু হওয়ার আগেই পলায়নপর পাকসেনারা আত্মসমর্পন করে।


পাকিস্তানীদের সৈন্য সমাবেশ ছিল নিন্মরুপঃ

যশোর এলাকাঃ নবম ডিভিশন জেনারেল আনসারীর নেতৃত্বে যশোর এলাকায় মোতায়েন করা হয়। ১০৭ ব্রিগেড যশোরে এবং ৫৭ ব্রিগেড ঝিনাইদহে অবস্থিত ছিলো। এছাড়া ২টি ফিল্ড রেজিমেন্ট আর্টিলারী ও একটি রেকি এবং সাপোর্ট ব্যাটালিয়ন ছিলো।

উত্তর বাংলাঃ মেজর জেনারেল নজর হোসেন শাহের নেতৃত্বে ১৬ ডিভিশনকে উত্ত্র বাংলা রক্ষার দায়িত্ব দেয়া হয়। ১৬ ডিভিশনের সদর দফতরে নাটোরে অবস্থিত ছিলো। ২৩ ব্রিগেড রংপুরে এবং ২০৫ ব্রিগেড বগুড়া এলাকায় মোতায়েন করা হয়। একটি ফিল্ড রেজিমেন্ট আর্টিলারী, ২টি মর্টার ব্যাটালিয়ন, একটি রেকি ও সাপোর্ট ব্যাটালিয়ন এবং একতি আর্মড রেজিমেন্ট ছিলো।

পূর্ব এলাকঃ মেজর জেনারেল আবদুল মজিদ কাজীর নেতৃত্বে চতুর্দশ ডিভিশনকে পূর্বাঞ্চল রক্ষার দায়িত্ব দেয়া হয়। পরে মেজর জেনারেল জামসেদের নেতৃত্বে ৩৯ ডিভিশন চাঁদপুরে গড়ে তোলা হয়। অবশ্য এ দু’টি ডিভিশন কোনক্রমেই পাকশক্তি বৃদ্ধিতে সাহায্য করেনি, কারন বিভিন্ন ইউনিট পুনর্বিন্যাস করেই এই ডিভিশন দু’টি গড়ে তোলা হয়। ১১৭ ব্রিগেড কুমিল্লায়, ২৭ ব্রিগেড ময়মনসিংহ ও ২১২ ব্রিগেড  সিলেটে মোতায়েন করা হয়। সিলেটে একটি ফিল্ড রেজিমেন্ট আর্টিলারী ও দুইটি মর্টার ব্যাটারী ও মাত্র চারটি ট্যাংক ছিলো।

চট্টগ্রাম এলাকাঃ চট্টগ্রামে ৯৩ ইন্ডিপেন্ডেন্ড ব্রিগেদ অবস্থিত ছিলো, যার অধিনায়ক ছিলেন ব্রিগেডিয়ার আতাউল্লা। 

অপরদিকে ভারতীয় ইস্টার্ন কমান্ডার অধিনায়ক লেঃ জেনারেল জগজিৎ সিং আরোরার অধীনে ছিলো তিনটি নিয়মিত কোর, একটি কমিউনিকেশন জোন ও প্রায় এক লাখ মুক্তিযোদ্ধা সম্বলিত ১১টি সেক্টর। 

দ্বিতীয় কোরঃ কৃষ্ণনগরে ছিলো দ্বিতীয় কোরের সদর দপ্তর। লেঃ জেনারেল টি, এন, রায়না ছিলেন কোর কমান্ডার। এতে ছিলো নবম ও চতুর্থ পার্বত্য ডিভিশন। এছাড়া ছিলো টি-৫৫ (রাশিয়ান) ট্যাংক সমন্বয়ে গঠিত একটি মাঝারি আর্মড রেজিমেন্ট, একটি পি-টি ৭৬ (রাশিয়ান) ট্যাঙ্ক সজ্জিত একটি হাল্কা ট্যাঙ্ক রেজিমেন্ট, ১৩০ মিলিমিটার (রাশিয়ান), একতি মাঝারি গোলন্দাজ ইউনিট ও ব্রিজিং ইউনিট।

তেত্রিশ কোরঃ তেত্রিশ কোরের সদর দপ্তর ছিলো শিলিগুড়িতে। লেঃ জেনারেল, এম এল, থাপন ছিলেন এই কোরের কমান্ডার। ৬ পার্বত্য ডিভিশন ও ২টি ব্রিগেড নিয়ে এই কোর গঠিত হয়। এছাড়া পিটি-৭৬ (রাশিয়ান) ট্যাংক সমন্বয়ে একটি হালকা আমার্ড রেজিমেন্ট, একটি মাঝারি গোলন্দাজ রেজিমেন্ট (বৃটিশ ৫.৫”) ও একটি ইঞ্জিনিয়ার ব্রিজিং ইউনিট ছিলো।

চতুর্থ কোরঃ চতুর্থ কোরের সদর দপ্তর ছিলো আগরতলায়। লেঃ জেনারেল সাগত সিং এই কোরের কমান্ডার ছিলেন। অষ্টম, সাতান্ন ও তেইশ পার্বত্য ডিভিশন নিয়ে এই কোর গঠিত হয়। এছাড়া দুই স্কোয়াড্রন পিতি-৭৬ ট্যাংক ও মাঝারি গোলন্দাজ রেজিমেন্ট (বৃটিশ ৫.৫”) ছিলো।

১০১ কমিউনিকেশন জোনঃ ১০১ কমিউনিকেশন জোনের সদর দপ্তর ছিলো গৌহাটিতে। মেজর জেনারেল জি, এস, গিল ছিলেন এর কমান্ডার। যুদ্ধে জেনারেল গিল আহত হলে মেজর জেনারেল নাগারা কমান্ডার নিযুক্ত হন। একটি পদাতিক ব্রিগেডের সমান ছিলো এর আকার ও শক্তি। এছাড়া সমস্ত সীমান্ত এলাকা জুড়ে ছিলো মুক্তিবাহিনীর ১১টি সেক্টর।

দ্বিতীয় কোর ফ্রন্টে জেনারেল রায়নার কমান্ডে দুই ডিভিশন সৈন্য মধুমতি নদীর দিকে ধাবিত হয়। পদ্মা থেকে শাখা নদী মধুমতি দক্ষিন দিকে প্রবাহিত হয়ে সুন্দরবন এলাকায় পতিত হয়েছে। এই ফ্রন্টের দায়িত্ব ছিলো পদ্মার পশ্চির তীরবর্তী সমস্ত এলাকা মুক্ত করা। দ্বিতীয় কোর কমান্ডার পাকিস্তানী শক্ত প্রতিরক্ষার উপরে  আক্রমণ অব্যাহত রেখে দ্রুতগতিতে একাধিক দলে মধুমতির দিকে অগ্রসর হওয়ার পরিকল্পনা গ্রহণ করেন।

একটি দল কুষ্টিয়ার দিকে, অন্য একটি মাগুরা হয়ে যশোর বরাবর এবং অপর একটি দল খুলনা ও বরিশালের দিকে অগ্রসর হতে থাকে। খুলনা-যশোর-কুষ্টিয়া রেলওয়ে সংযোগ বিচ্ছিন্ন করে দেয়া হয়। আত নম্বর সেক্টর কমান্ডার লেঃ কর্নেল মনজুরের নেতৃত্বে আগেই মুক্তিবাহিনী চৌগাছা দখল করে। ২৪ নভেম্বর সংঘটিত চৌগাছা যুদ্ধে পাকসেনারা ৪টি শাফি ট্যাংক হারায়। একটি ভারতীয় ব্রিগেড ধানক্ষেতের মধ্য দিয়ে যাত্রা শুরু করে। একইভাবে কুষ্টিয়ার পথে দর্শনা আক্রমণ করা হয়। আট নম্বর সেক্টরের মুক্তিযোদ্ধারা ডিসেম্বরের তিন তারিখে সিংহঝুলিতে পৌঁছায়। ঝিকরগাছার পতন হয় ডিসেম্বরের পাঁচ তারিখে। তারপর তিনদলে বিভক্ত হয়ে যশোর আক্রমণ করা হয়। উত্তর দিকের দলটি যশোর-ঝিনাইদহ সড়ক ধরে আক্রমণ অব্যাহত রাখে। মধ্যবর্তী দলটি ধাঙ্কখেতের ভিতর দিয়ে চিতের বিল এলাকা দিয়ে অগ্রসর হয়। দক্ষিন দিকে বেনাপোল-যশোর সড়কে অগ্রসর হয় অপর একটি দল।

ডিসেম্বরের পাঁচ তারিখে কোটচাঁদপুরে যশোর-কুষ্টিয়া রেলওয়ে জংশন দখল করে রেলওয়ে যোগাযোগ বিচ্ছিন্ন করে দেয়া হয়। অগ্রসরমান এই দলটি উত্তরদিকে ধাবিত হয় এবং ৭ ডিসেম্বর আরও ৩০ মাইল অগ্রসর হয়ে ঝিনাইদহ দখল করে। ঝিনাইদহ যুদ্ধে মেজর মুস্তাফিজ আহত হন।

লেঃ জেনারেল নিয়াজী ৫ ডিসেম্বর রাতে পাকবাহিনীকে পেছনে সরে আস্তে নির্দেশ দেন। সম্ভবত ঢাকার পথে পেছনে এসে মেঘনার তীরে সৈন্য সমাবেশ করে ঢাকা রক্ষার পরিকল্পনা ছিলো। কিন্তু ট্যাঁ আর সম্ভব ছিলো না, কারণ যশোর-ঢাকা সড়ক মিত্রবাহিনীর দখলে চলে গেছে। মধুমতি অতিক্রম করে মিত্রবাহিনীর একতি দল খুলনার দিকে এবং অপর একটি দল কুষ্টিয়ার দিকে অভিযান অব্যাহত রাখে। পাকিস্তানী নবম ডিভিশন যশোর সেনানিবাস ছেড়ে মাগুরার দিকে চলে যায়। ৬ ডিসেম্বর যশোর মুক্ত হয়। পরবর্তীকালে মেহেরপুর দখলের পর চুয়াডঙ্গা ও কুষ্টিয়ার দিকে যাত্রা অব্যাহত থাকে।

ডিসেম্বরের ১২ তারিখে ফরিদপুরের ভাটিয়াপাড়ার মুক্তিবাহিনীর সাথে পাকসেনাদের সংঘর্ষ হয়। লেঃ সিদ্দিক ও ক্যাপ্টেন হুদা এই যুদ্ধে নেতৃত্ব দেন। লেঃ সিদ্দিক ১৪ ডিসেম্বর এই যুদ্ধে একটি চোখ হারান। মুক্তিবাহিনীর আক্রমণ প্রচন্ড রূপ ধারন করে এবং ১৮ ডিসেম্বর ১৫০ জন পাকসেনা আত্মসমর্পন করে। 

মেজর জলিলের নেতৃত্বে নয় নম্বর সেক্টরের মুক্তিবাহিনী বীর বক্রমে অগ্রসর হচ্ছিলো। ৩ ডিসেম্বর সাতক্ষীরা শত্রুমুক্ত হয়। ১০ ডিসেম্বর মিত্র ও মুক্তিবাহিনী খুলনা দখল করে। ৭ ডিসেম্বর বরিশাল মুক্ত হয় এবং পাকসেনারা ক্যাপ্টেন বেগ ও নূরুল ইসলাম মঞ্জুর কাছে আত্মসমর্পন করে। ১৭ ডিসেম্বর পাকবাহিনীর ব্রিগেডিয়ার হায়াত তার সৈন্যসমন্তসহ আত্মসমর্পণ করে।

৩৩ কোর ফ্রন্টে পরিকল্পনা অনুযায়ী বিভিন্ন দল পাকিস্তানী শক্ত প্রতিরক্ষা অবস্থানগুলোকে আক্রমণ করে এবং মুল আক্রমণ পরিচালিত হয় হিলিতে।

একটি ব্রিগেড জলপাইগুড়ি সীমান্তে এবং অন্য একটি ব্রিগেড কুচবিহার সীমান্তে অবস্থিত পাকঘাঁটি আক্রমণ করে। এক ডিভিশন সৈন্য হিলি আক্রমণ করে। হিলিতে পাকসেনারা প্রচন্ড যুদ্ধ করে।

ডিসেম্বর পাঁচ তারিখে পীরগঞ্জ ও খানপুর দখল হয়। ৭ ডিসেম্বর লালমনিরহাট শত্রুমুক্ত হয়। দুর্গাপুর ৮ ডিসেম্বর দখল হয় এবং ৯ ডিসেম্বর রংপুর ও দিনাজপুর পাকঘাঁটি আক্রমণ করা হয়।

মিত্রবাহিনীর একটি দল হিলিকে এড়িয়ে পলাশবাড়ীর দিকে অগ্রসর হয়।

উইং কমান্ডার এম, কে, বাশারের নেতৃত্বে ছয় নম্বর সেক্টরের মুক্তিযোদ্ধারা ৫ ডিসেম্বর ধরলা নদী অতিক্রম করে কুড়িগ্রাম দখল করে। পাকসেনারা কুড়িগ্রাম থেকে পালিয়ে লালমনিরহাটে চলে যায়। ৬ ডিসেম্বর তিস্তা নদীর তীরে মুক্তিবাহিনী অবস্থান নেয়। ৩ ডিসেম্বর তারিখে ভজনপুর সাব-সেক্টরের মুক্তিযোদ্ধারা ঠাকুরগাঁও বীরগঞ্জ দখল করে। ১২ ডিসেম্বর রংপুর ও সৈয়দপুর সেনানিবাস ছাড়া সমগ্র এলাকা মুক্তিবাহিনীর দখলে আসে। পাকসেনারা ১৭/১৮ ডিসেম্বর আত্মসমর্পণ করে।

সাত নম্বর সেক্টরের মুক্তিযোদ্ধারা নবাবগঞ্জের দিকে অভিযান শুরু করে। ক্যাপ্টেন মহিউদ্দীন জাহাঙ্গীরের নেতৃত্বে এই অভিযান শুরু হয়। অপর একটি দল লেঃ রফিকের নেতৃত্বে মহানন্দ নদী অতিক্রম করে রোহনপুর-নাচল-আমনুরা বরাবর অগ্রসর হয়ে নবাবগঞ্জ আক্রমণ করে। অপর একটি দল লেঃ রশিদের নেতৃত্বে গোমস্তপুর হয়ে নবাবগঞ্জ অভিমুখে যাত্রা শুরু করে। ১৩ ডিসেম্বর বারঘরিয়ার নদী অতিক্রম করে প্রতিটি বাংকার চার্জ করার সময় এই নির্ভীক যোদ্ধা শহীদ হন। এই সেক্টরের তপন ও হামজা সাবসেক্টরের মুক্তিযোদ্ধারা পদ্মা নদী পার হয়ে রাজশাহী আক্রমণ করে এবং শেখপাড়া সাব-সেক্টর কমান্ডার মেজর রশিদের নেতৃত্বে মুক্তিবাহিনীর অপর একটি দল পাবনা অভিমুখে যাত্রা শুরু করে। পাকসেনারা রাজশাহী ছেড়ে নাটোরে আশ্রয় নেয়। ১৭ ডিসেম্বর সমবেত পাকসেনারা নাটোরে আত্মসমর্পণ করে।

এদিকে যশোর দখলের পর লেঃ আকতার কালীগঞ্জের দিকে এবং লেঃ অলীক কুমার গুপ্ত ঝিনাইদহের দিকে অগ্রসর হয়। মিত্রবাহিনী খুলনার দিকে অগ্রসর হয়। রুপদিয়া ও নোয়াপাড়া দখলের পর শিরমনিতে যুদ্ধ শুরু হয়। এখানে পাকিস্তানী ১৫ এফ এফ রেজিমেন্ট সুদৃঢ় প্রতিরক্ষা ব্যূহ রচনা করে। পশ্চিমে জলাধার আর পূর্ব্দিকে নদী। পাকসেনারা এখানে প্রবল্ভাবে বাধা দিতে সক্ষম হয়। পাঁচ দিনব্যাপী প্রচন্ড যুদ্ধের পর শিরমনির পতন হয় ১৬ ডিসেম্বর সকালে। মেজর জয়নাল আবেদীনের নেতৃত্বে মুক্তিবাহিনী রুপসা নদীর তীরে এসে পৌঁছায় এবং খুলনা আক্রমণ করে। ৭ ডিসেম্বর সাতক্ষীরার পতন হয়। নবম সেক্টর সৈন্যরা লেঃ হুদার নেতৃত্বে এবং অষ্টম সেক্টর সৈন্যরা ক্যাপ্টেন মাহবুবের নেতৃত্বে সাতক্ষীরা দখল করে।

ক্যাপ্টেন তৌফিক এলাহি, ফ্লাইং অফিসার কালাম ও লেঃ নূরুন্নবী কুষ্টিয়ায় প্রতিরক্ষা ব্যবস্থা গ্রহণ করেন। মেজর আযম চৌধুরী দুই কোম্পানী নিয়ে ৬ ডিসেম্বর মেহেরপুর দখল করেন ও পরদিন চুয়াডাঙ্গা শত্রুমুক্ত করেন।

ফরিদপুরের দিকে অগ্রসরমান যৌথবাহিনী কামারখালি ঘাটে ৮ ডিসেম্বর পাকিস্তানীদের সাথে সংঘর্ষ আসে। মধুমতি নদীর সকল সম্ভ্যাব্য অতিক্রম স্থানে পাকসেনারা প্রহরারত ছিলো। লেঃ মোস্তফা স্থানীয় জনগনের কাছ থেকে নৌকা সংগ্রহ করে। ১৪ এপ্রিল (ডিসেম্বর হওয়ার কথা) মধুমতি নদী অতিক্রম করে মুক্তিবাহিনী পাকসেনাদের পিছু হটিয়ে দেয়। মিত্রবাহিনী এয়ারব্রিজ অপারেশন করে মধুমতি অতিক্রম করে। 
 
৪ নম্বর সেক্টর এলাকায় ৭ ডিসেম্বর পাকসেনারা মুক্তিবাহিনীর আক্রমণের ফলে দরবশত ছেড়ে হরিপুরে পলায়ন করে। ১১ ডিসেম্বর পাকবাহিনী নদী পার হয়ে মুক্তিবাহিনীর উপর আক্রমণ করে। এই আক্রমণের ফলে মুক্তিবাহিনী বিশেষভাবে ক্ষতিগ্রস্থ হয়। ১২ ডিসেম্বর মুক্তিবাহিনী হরিপুর আক্রমণ করে এবং ১৩ ডিসেম্বর হরিপুর শত্রুমুক্ত হয়। ডিসেম্বর ১৫ তারিখে পাকিস্তানী ঘাঁটি খাদিমনগরের ডান দিক থেকে মিত্রবাহিনী ও বাম দিক থেকে সেক্টরবাহিনী আক্রমণ করে। সিলেট শ্ত্রুমুক্ত হয় ১৭ ডিসেম্বর।

পাঁচ নম্বর সেক্টরে ৩ ডিসেম্বর গোয়াইঘাটে পাকবাহিনীর সাথে মুক্তিবাহিনীর যুদ্ধ হয়। ৩ ডিসেম্বরই গোয়াইঘাট মুক্ত হয়। ৪ ডিসেম্বর করিমগঞ্জ থেকে মৌলবীবাজার হয়ে সিলেটের পথে যাত্রা শুরু করে মিত্রবাহিনী। ৬ ডিসেম্বর সুনামগঞ্জ মুক্ত হয়। সেক্টর কমান্ডার লেঃ কর্নেল শওকত ছাতক আক্রমণ করেন ৭ ডিসেম্বর এবং ঐ দিনই রাত আটটায় ছাতক দখল হয়। মেজর শাফায়াত জামিল সালুটিকর বিমান বন্দরের দিকে অগ্রসর হতে থাকেন। ৯ ডিসেম্বর গোবিন্দগঞ্জ আক্রমণ করে মুক্তিবাহিনী। ১৫ ডিসেম্বর এই বাহিনী বিশ্বনাথ দখল করে। প্রায় তিনশ’ মুক্তিযোদ্ধার একটি দল নিয়ে ক্যাপ্টেন নবী রাধানগর গোয়াইঘাট আর্টিলারী সাপোর্ট ছাড়াই আক্রমণ করে দখল করেন। এর আগে ভারতীয় গুর্খা রেজিমেন্ট দুইবার আক্রমণ করে বিফল হয়।

চতুর্থ কোর ফ্রন্টে তিন ডিভিশন ভারতীয় সৈন্য ও মুক্তিবাহিনী উত্তরে মেঘালয় সীমান্ত থেকে ত্রিপুরার দক্ষিনে ফেনী পর্যন্ত ২৪০ মাইল বিস্তৃত এলাকায় ধাবিত হয়। এই কোরের দায়িত্ব ছিলো সুরমা নদী থেকে মেঘনার পূর্বতীর পর্যন্ত বিস্তৃত এলাকা মুক্ত করা। চট্টগ্রাম যাওয়ার রেল-সংযোগ বিচ্ছিন্ন করে দিয়ে মেঘনা পার হয়ে ঢাকার পথে অভিযান করার পরিকল্পনা নেয়া হয়।

পরিকল্পনা মোতাবেক জেনারেল সগত সিং এক ডিভিশন সৈন্য শিলচর-করিমগঞ্জ হয়ে সিলেটের দিকে পাঠান। অন্য একটি ডিভিশন আখাউড়া-আশুগঞ্জ বরাবর পাঠানো হয়। পরিকল্পনা মতো অপর ডিভিশনটি তিন দলে বিভক্ত হয়ে প্রথম দলটি কুমিল্লা আক্রমণ অব্যাহত রাখে এবং অন্য দল দুটির একটি লাকসাম-চাঁদপুর এলাকায় এবং অপরটি ফেনী থেকে দক্ষিণে অগ্রসর হতে থাকে।

মুক্তিবাহিনী করিমগঞ্জ জয় করে মুন্সীনগরের দিকে এগিয়ে চলে। মুন্সীনগরের পতন হয় ৫ ডিসেম্বর। এরপর একটি দল মৌলবীবাজারের দিকে অগ্রসর হয়। ডিসেম্বর ৮ তারিখে মৌলবীবাজার দখল হয়। অন্য একটি দল সিলেট অভিমুখে যাত্রা শুরু করে।

সিলেট আক্রমণ সহজসাধ্য ছিলো না। নদী অতিক্রম অপারেশনের জন্য যথেষ্ট ব্রীজ তৈরির যন্ত্রাদি ছিলো না। রাতের অন্ধকারে হেলিকপ্টারের সাহায্যে এয়ার ব্রিজিং অপারেশন শুরু হয়। পরদিন সকালে এই দলটি সিলেটের উপকন্ঠে আসতে সক্ষম হয়।

চতুর্থ কোরের যে ডিভিশনটি আখাউড়া অভিমুখে যাত্রা শুরু করে-জেনারেল সগত সিং মেঘনা অতিক্রম করে ঢাকার দিকে অভিযানের সিদ্ধান্ত নেন। মুক্তিবাহিনীর তিন নম্বর সেক্টর ও 'এস' ফোরস তখন আখাউড়ায় পাকবাহিনীর সাথে সংঘর্ষে লিপ্ত হয়।

আখাউড়া থেকে রেলওয়ে লাইন আশুগঞ্জের দিকে চলে গেছে। চলাচলের কোন রাস্তা ছিলো না। শায়েস্তাগঞ্জ থেকে ভৈরববাজার প্রায় এক মাইল দীর্ঘ নদী একটি বিরাট বাঁধা হিসেবে দেখা দেয়।

অগ্রবর্তী ব্রিগেড আখাউড়া ঘিরে ফেলে এবং গঙ্গাসাগরের দিকে এগিয়ে চলে। এইসময়ে পাকিস্তানী স্যাবরজেট বিমানগুলো হামলা চালায়। ভারতীয় জঙ্গী বিমান পাল্টা আক্রমণ চালালে পাকিস্তানী বিমানগুলো পালিয়ে যায়। ৫ ডিসেম্বর আখাউড়ার পতন হয়।

ভারতীয় ৩১১ পার্বত্য ব্রিগেড, ৭৩ পার্বত্য ব্রিগেড তখন নরসিংদীতে অবস্থান করছিলো। মিত্রবাহিনী ১২ ডিসেম্বর ডেমরা দখল করে। 'এস' ফোরস পদব্রজে বোলতাপুল হয়ে রূপগঞ্জ দিয়ে বালু নামক স্থানে নদী অতিক্রম করে ডেমরা পৌছায় ১৩ ডিসেম্বর। ১৬ ডিসেম্বর ১০টা পর্যন্ত সংঘর্ষ অব্যাহত থাকে। 'কে' ফোরস দুই দলে বিভক্ত হয়ে একদল চট্টগ্রামের দিকে এবং অপর দল চাঁদপুরের দিকে অগ্রসর হয়। দশম ইষ্ট বেঙ্গল মিত্রবাহিনীর ৮৩ ব্রিগেডের সাথে যৌথভাবে ফেনী শহর দখল করে। এই বাহিনীকে নোয়াখালী সদরে রাজাকার ও আলবদর বাহিনী বাঁধা দেয় কিন্তু তীব্র আক্রমণের মুখে তারা নিশ্চিহ্ন হয়ে যায়। ঐদিনই তারা চট্টগ্রামের দিকে অগ্রসর হয়। ফেনী থেকে চট্টগ্রামের দুরত্ব ছিলো মাত্র ৬৫ মাইল। যৌথ বাহিনী ১৩ ডিসেম্বর কুমিল্লা পৌছায় দুপুর বারোটায়। ক্যাপ্টেন আইনুদ্দিনের নেতৃত্বে নবম বেঙ্গল এবং ক্যাপ্টেন গাফফারের নতৃত্বে চতুর্থ বেঙ্গল প্রবল পরাক্রমে চট্টগ্রামের দিকে অগ্রসর হতে থাকে।

এখানে সবিশেষে উল্লেখযোগ্য যে, 'এস' ফোরস কমান্ডার লেঃ কর্নেল শফিউল্লাহ দ্বিতীয় ইষ্ট বেঙ্গল রেজিমেন্টকে আখাউড়ার প্রতিরক্ষার নিয়োজিত রেখে ভৈরবের দিকে অগ্রসর হতে থাকেন। পরিকল্পনা অনুযায়ী 'এস' ফোরস মাধবপুর হয়ে ব্রাক্ষণবাড়িয়া সরাইল পৌছায় ডিসেম্বর ৮ তারিখে। আখাউড়ার যুদ্ধে লেঃ বদিউজ্জামান শহীদ হন। পরিকল্পনা হয় ব্রাক্ষণবাড়িয়ার দক্ষিণ থেকে অগ্রসর হয়ে একটি দল শহরে ঢুকবে, অপর দল উত্তর দিক থেকে সিলেট সড়ক দিয়ে ব্রাক্ষণবাড়িয়া পৌছাবে- আর মিত্রবাহিনী আখাউড়া- ব্রাক্ষণবাড়িয়া রেললাইন এবং উজানী সর-ব্রাক্ষণবাড়িয়া সড়ক হয়ে অগ্রসর হবে। 'এস' ফোরসের ১১ বেঙ্গলকে চান্দুরার উত্তরে রোড ব্লক করে চান্দুরা থেকে সরাইল পর্যন্ত এলাকা শক্রুমুক্ত করেন। ১১ বেঙ্গল পাইকপাড়ায় এলে মেজর নাসিম শাহবাজপুর, সরাইল এবং ব্রাক্ষনবাড়িয়ার দিকে অগ্রসর হতে আদেশ দেন। এই সময় একটি দুর্ঘটনা ঘটে। পাকিস্তানীদের একটি গাড়ী তেলিয়াপাড়া থেকে মেজর ভুঁইয়াকে অতিক্রম করে চলে আসে। 'এস' ফোরস কমান্ডার নিজেদের গাড়ী মনে করে গাড়ী থামান। গাড়ী থামালে দেখা গেল গাড়ীতে পাকসেনা। পাকিস্তানী সুবেদারের সাথে কর্নেল শফিউল্লাহর হাতাহাতি শুরু হয়। পাকসেনার গুলিবর্ষণে কর্নেল শফিউল্লার কোমরের পিস্তলটি বিধ্বস্ত হলো কিন্তু অলৈকিকভাবে তিনি বেঁচে যান। মেজর নাসিমসহ ১১ জন গুরুতরভাবে আহত হন। মেজর মতিন ১১ বেঙ্গলের অধিনায়ক নিযুক্ত হন। ৭ ডিসেম্বর শাহবাজপুর আক্রমণ করে শক্রুমুক্ত করেন। ৮ ডিসেম্বর মেজর ভুঁইয়া ও 'এস' ফরসের দলটি সরাইল হয়ে আশুগঞ্জের দিকে অগ্রসর হয়। 

পাকবাহিনীর ১৪ ডিভিশনের সুদৃঢ় ঘাঁটি নির্মাণ করেছিলো। ১০ ডিসেম্বর ১৮ রাজপুত রেজিমেন্ট পাকিস্তানী ব্যূহ ভেদ করে আশুগঞ্জে ঢুকে পড়ে। 'এস' ফোরস ও তিন নম্বর সেক্টর সৈন্যরা বিপুল বিক্রমে এই যুদ্ধে ঝাঁপিয়ে পড়ে। ১০/১১ ডিসেম্বর পাকসেনারা আশুগঞ্জ ছেড়ে ভৈরব চলে যায় এবং ভৈরব ব্রিজটি ধ্বংস করে। ১১ ডিসেম্বর ভারতীয় ১৯ পাঞ্জাবকে হেলিকপ্টার যোগে নদীর অপর পাড়ে নামানো হয়। দ্বিতীয় বেঙ্গল ও তিন নম্বর সেক্টর সৈন্যরা পায়ে হেঁটে নরসিংদী অগ্রসর হয়। ১১ বেঙ্গল ভোইরব অবরোধ করে রাখে।

কুমিরাতে পাক ঘাঁটি ছিলো খুবই শক্তিশালী। ক্যাপ্টেন জাফর ইমাম দশম বেঙ্গলের এক কোম্পানী কুমিরায় রেখে পাহাড় পার হয়ে হাটহাজারী যাত্রা করেন। ১৪ ডিসেম্বর মুক্তিবাহিনী হাটহাজারী পৌছে যায়। চতুর্থ বেঙ্গল চট্টগ্রাম- রাঙামাটি সড়ক দিয়ে হাটহাজারী দিয়ে হাটহাজারীর সন্নিকটে এসে পড়ে। নবম বেঙ্গলও এখানে এসে পৌঁছায়। ১৫ ডিসেম্বর হাটহাজারীতে সন্নিকটে এসে পড়ে। নবম বেঙ্গলও এখানে পৌঁছায়। ১৫ ডিসেম্বর হাটহাজারীতে অবস্থানরত পাকসেনাদের ওপর মুক্তিবাহিনী আক্রমণ চালায়। পাকিস্তানী অফিসার মেজর হাদী এক কোম্পানী পাকসেনাসহ আত্মসমর্পণ করে। অপরদিকে পাকসেনারা কুমিল্লা ছেড়ে ফৌজদিরহাটে এসে অবস্থান নেয়। সম্মিলিত বাহিনী ফৌজদিরহাট আক্রমণ করে। ১৬ ডিসেম্বর চট্টগ্রাম অবস্থানরত পাকসেনারা আত্মসমর্পণ করেন।


এক নম্বর সেক্টরে মুক্তিযোদ্ধারা ক্যাপ্টেন মাহফুজের নেতৃত্বে ছাগলনাইয়া দখল করে। ক্যাপ্টেন মাহফুজ ‘কে’ ফোর্সের সাথে যোগ দিয়ে ফেনী চট্টগ্রাম সড়ক ধরে একটি দল মুহুরি নদী ধরে এবং ওপর দলটি চট্টগ্রামের দিকে অগ্রসর হতে থাকে। 

ক্যাপ্টেন মাহফুজ সম্মিলিত বাহিনীর সাথে ৯ ডিসেম্বর যোরারগঞ্জ এসে পৌঁছায়। যোড়ারগঞ্জ যুদ্ধে ১২ জন মুক্তিযোদ্ধা শহিদ হয়। পাকসেনারা মুক্তিবাহিনীর তীব্র আক্রমণের ফলে পিছু হটতে থাকে। শুভপুর ব্রিজটি পলায়নপর পাকবাহিনী ধ্বংস করে দেয়। 

সীতাকুণ্ড দখল করার জন্য ক্যাপ্টেন মাহফুল ডান দিক থেকে অগ্রসর হয়। এবং মিত্রবাহিনী সম্মুখভাগে এগিয়ে চলে। যৌথবাহিনী চন্দ্রকান্তের মন্দিরে এসে পৌঁছালে পাকসেনারা আর্টিলারির সাহায্যে প্রবল ভাবে বাঁধা দেয়। ১১ ডিসেম্বর সীতাকুণ্ডের পতন হয়। ১৪ ডিসেম্বর এই বাহিনী কুমিরায় অবস্থানরত দশম বেঙ্গলের সাথে যোগদান করে। 

চতুর্থ কোর ও মুক্তিবাহিনী যৌথভাবে দ্রুত গতিতে ঢাকার ভেতরে ঢুকে পড়ে। ওপর একটি দল চট্টগ্রামের দিকে ধাবিত হয়। দ্বিতীয় কোর ও মুক্তিবাহিনী মধুমতী অতিক্রম করে অগ্রসর হতে থাকে। একটি দল মাগুরার দিক ও অন্য দলটি যশোর দখলের পড় খুলনার দিকে অগ্রসর হয়। ১৪ ডিসেম্বর ভারতীয় বাহিনী ফরিদপুর দখল করে। দৌলতপুরের পতন হয় একই দিনে। পাকসেনাদের কুষ্টিয়া যশোরের দিকে পালানর পথ বন্ধ হয়ে যায়। 

উত্তর-পশ্চিম দিকে লালমনিরহাটের পতন হয়। এর আগে জয়মনিরহাট যুদ্ধে লে সামাদ শহিদ হন। ১২ ডিসেম্বর ঘোড়াঘাট দখল হয়। এবং মিত্রবাহিনী ও মুক্তিবাহিনী বগুড়ার দিকে অগ্রসর হতে থাকে। গোবিন্দপুর পরদিন শত্রুমুক্ত হয়। ১৪ ডিসেম্বর বগুড়ার পতন হয়। 

১০১ কমিউনিকেশন জোন এলাকায় সম্মিলিত বাহিনী টুরা থেকে জামালপুরের দিকে অগ্রসর হয়। পাকবাহিনীর একটি ব্রিগেড এই এলাকায় মোতায়েন ছিল। ব্রিগেড সদর দপ্তর ও দুইটি ব্যাটালিয়ন ময়মনসিংহে ও একটি ব্যাটালিয়ন জামালপুরে প্রতিরক্ষা অবস্থান নেয়। 

ডিসেম্বর ৯ তারিখ সম্মিলিত বাহিনী জামালপুরের নিকতবর্তি অঞ্চলে পৌঁছায়। একটি দল ব্রহ্মপুত্র অতিক্রম করে জামালপুরকে বিচ্ছিন্ন করে দেয়। পাকবাহিনী ময়মনসিংহ থেকে একটি ব্যাটালিয়ন জামালপুরে স্থানান্তরিত করে। 

১১ নম্বর সেক্টরে মুক্তিবাহিনী হালুয়াঘাট ও নালিতাবাড়ি হয়ে ময়মনসিংহের দিকে ধাবিত হয়। ৬ ডিসেম্বর ময়মনসিংহ শত্রুমুক্ত হয়। জামালপুরের মিত্র ও মুক্তিবাহিনীর সাথে পাকসেনাদের এক প্রচণ্ড যুদ্ধ হয়। ১১ ডিসেম্বর পাকবাহিনী পরাজিত হয়। মেজর জেনারেল গিল গুরুতর ভাবে আহত হলে মেজর জেনারেল নাগরা অধিনায়ক নিযুক্ত হন। পাকসেনাদের একটি দল টাঙ্গাইল চলে যায়। সম্মিলিত বাহিনী টাঙাইলের দিকে অগ্রসর হয়। 

১২ ডিসেম্বর টাঙাইলে ছত্রিসেনার একটি ব্যাটালিয়ন অবহরন করে। জামালপুর যুদ্ধে পরাজিত পাকসেনারা টাঙাইলের দিকে অগ্রসর হচ্ছিল। পাকিস্তানীদের পালাবার সকল পথ রুদ্ধ হয়ে যায়। কারণ ১০১ কমিউনিকেশনের সৈন্যরা টাঙাইলে পৌঁছে যায়। ১৩ ডিসেম্বর পাকবাহিনী টাঙাইলে আত্মসমর্পন করে। পলায়নপর বিপুল সংখ্যক পাকসেনা গ্রামবাসীর হাতে নিহত হয়। সম্মিলিত বাহিনী ঢাকার পথে মির্জাপুরের দিকে যাত্রা করে। ১৪ ই ডিসেম্বর যৌথ দল টঙ্গির কাছা কাছই এসে পরে। এই বাহিনী কালিয়াকৈর হয়ে সাভার এসে পৌঁছে। কিছুক্ষণের মধ্যেই সম্মিলিত বাহিনী ঢাকার উপকণ্ঠে মিরপুর ব্রিজের কাছে এসে পরে। ১১ ই নভেম্বর নাগরা তাঁর এডিসি’র মারফত নিয়াজিকে আত্মসমর্পনের উপদেশ দিয়ে পত্র পাঠালেন। 

১৬ই ডিসেম্বর পাকিস্তানী ১৪ ডিভিশন কমান্ডার মেজর জেনারেল জামশেদ মিরপুর ব্রিজের কাছে এসে ভারতীয় জেনারেল গন্ধর্ব নাগরার কাছে আত্মসমর্পন করে। মুক্তিবাহিনী লক্ষ লক্ষ মানুষের জয়গান ও উল্লাসের মধ্যে ঢাকা দখল করে। 

পাকিস্তান বিমান বাহিনীর পূর্বাঞ্চলে মাত্র ১ এসকোয়াড্রন ১৮ স্যাবর জেট বিমান ছিল। সর্বাত্তক যুদ্ধের দ্বিতীয় দিনে পাকিস্তানীরা বিমানশক্তি সম্পূর্নভাবে হারায়। ভারতীয় বিমান বাহিনী একচ্ছত্র আধিপত্য লাভ করে। 

ভারতীয় নৌবাহিনী ফ্লিট এয়ারক্র্যাফট ক্যারিয়ার ‘ভিক্রান্ত’ বঙ্গোপসাগরে ঢুকে সমুদ্রপথের গতি রোধ করে। ‘ভিক্রান্ত’ থেকে যুদ্ধবিমান গুলো চট্টগ্রাম বন্দর , বিমান বন্দর ও চালনা বন্দর আক্রমণ করে। এই যুদ্দ জাহাজের প্রধান কর্তব্য ছিল সমুদ্রপথে পাকসেনা পালিয়ে যেতে না দেয়া এবং সমুদ্র পথে কোন সাহায্য যাতে না আস্তে পারে তা নিশ্চিত করা। 

পাকিস্তান পূর্বাঅঞ্চল নৌবাহিনীর কয়েকটি মাত্র গানবোট সর্বাত্তক যুদ্ধের প্রথম কয়েকদিনের মধ্যেই ধংসপ্রাপ্ত হয়। ১২ অক্টোবর পদ্মা ও পলাশ নামে দুটি গানবোট বাংলাদেশ নৌবাহিনী সংযোজিত করে। ৬ ডিসেম্বর যশোরের পতনের পড় পদ্মা ও পলাশ এবং ভারতীয় গানবোট ‘পানভেল’ হিরণ পয়েন্ট মংলা বন্দর এবং খুলনার খালিস পুরে পাক নৌঘাঁটি পি এন এস ‘তিতুমির’ দখলে জন্য অগ্রসর হয়। ৯ ই ডিসেম্বর কোন বাঁধা ছাড়াই এই গানবোট গুলো হিরণ পয়েন্টে পৌঁছায়। পরদিন ১০ ডিসেম্বর অভিযান শুরু হয়। 

বেলা ১২ টার সময় খুলনা শিপ ইয়ার্ডের সন্নিকটে আকাশে তিনটি জঙ্গি বিমান দেখা যায়। ভারতীয় নাবিক বলেন যে বিমান গুলো ভারতীয়। আকস্মিকভাবে জঙ্গি বিমান গুলো বোমাবর্ষন শুরু করে। ভারতীয় নাবিক সবাইকে জাহাজ ত্যাগ করতে বলেন। ইঞ্জিন আর্টিফিসার মুক্তিযোদ্ধা রুহুল আমিন উপড়ে এসে চিৎকার করে জানতে চান ‘জাহাজ থামতে কেন বলা হয়েছে। আমরা মৃত্যুর ভয়ে ভিত নই - এগিয়ে যাবোই। ’ বীর শ্রেষ্ঠ রুহুল আমিন ‘পলাশ’ এর উপড়ে পাকিস্তানী বোমাবর্ষনের ফলে শহিদ হন। 

৬ ডিসেম্বর ভারত বাংলাদেশকে স্বীকৃতি প্রদান করে। জাতিসঙ্ঘের সাধারণ পরিষদ যুদ্ধ বিরতির জন্য প্রস্তাব পাশ করে। রাশিয়া এই প্রস্তাবে ভেটো দেয় এবং ব্রিটেন ও ফ্রান্স ভোট দানে বিরত থাকে। ইয়াহিয়া খান প্রত্যাশিত আমেরিকা ও চীনের সরাসরি হস্তক্ষেপ থেকে বঞ্চিত হন। পাকিস্তানী এক লক্ষ সৈন্যের শোচনীয় পরাজয় ও আত্মসমর্পনের মধ্য দিয়ে মুক্তিবাহিনীর পরম বিজয় সূচিত হল - পৃথিবীর মানচিত্রে সংযোজিত হল স্বাধীন ও সার্বভৌম বাংলাদেশ। 



*‘রোব্বার’-স্বাধীনতা দিবস সংখ্যা ১৯৮৩-তে প্রকাশিত মেজর (অবঃ) রফিকুল ইসলাম, পিএসসি-রচিত প্রতিবেদন থেকে সংকলিত। 

মিত্র বাহিনীর তৎপরতা ও অন্যান্য প্রাসঙ্গিক তথ্য (প্রতিবেদন)

৩রা ডিসেম্বর ১৯৭১। মধ্যরাত্রি থেকেই পুরোদমে শুরু হয়ে গেল ভারত-পাকযুদ্ধ। এবং সেই সঙ্গে শুরু হয়ে গেল বাংলাদেশের মুক্তিযুদ্ধের চূড়ান্ত পর্যায়। চতুর্দিক থেকে বাংলাদেশের দখলদার পাকবাহিনীর উপর আক্রমণ শুরু করল ভারতীয় সেনা, বিমান এবং নৌবাহিনী। আর বাংলাদেশের মুক্তিযোদ্ধারা। 

সব যুদ্ধই কোনও একটা মুহূর্তে শুরু হয়। কিন্ত তা বলে কোনও যুদ্ধই ঠিক আকস্মিক শুরু হয় না। প্রত্যেকটা যুদ্ধের পেছনে থাকে দীর্ঘদিনের প্রস্তুতি। থাকে বিস্তারিত পরিকল্পনা।যুদ্ধের সম্ভবনা দেখা দিলেই শুরু হয় সেই প্রস্তুতি আর পরিকল্পনা। যেমন এ যুদ্ধেরও ছিল। এবারের ভারত-পাক যুদ্ধের। এবং তাঁরই মূল অংশ বাংলাদেশের মুক্তি সংগ্রামের চূড়ান্ত লড়াইয়েরও। 

এপ্রিল- মে থেকেই ভারতীয় ও পাকিস্তানী প্রতিরক্ষা বাহিনী বাংলাদেশ সম্পর্কে তাদের নিজ নিজ পরিকল্পনা রচনার কাজ শুরু করে দিয়েছিলেন। আর সেই সঙ্গেই শুরু হয়েছিল প্রস্তুতি। সাধারণত লক্ষ্যটা স্থির করে দেন রাষ্ট্রনায়করা। সমরনায়করা সেই অনুসারে তাঁদের পরিকল্পনা রচনা করেন এবং প্রস্তুতি গড়েন। 

এপ্রিল মাসের শেষদিকেই ভারতীয় প্রতিরক্ষা বাহিনীর সামনে ভারত সরকার বাংলাদেশের মুক্তিসংগ্রামের কয়েকটা দিক তুলে ধরেছিলেন। বলেছিলেন- (এক) বাংলাদেশের মুক্তিসংগ্রাম চালাবে মূলত বাংলাদেশের মুক্তিবাহিনী। ভারতীয় বাহিনী ট্রেনিং এবং অস্ত্রশস্ত্র দিয়ে মুক্তিবাহিনীকে সাহায্য করবে।(দুই) মুক্তিবাহিনীকে ভারত সরকার সাহায্য দিচ্ছে বলে পাকবাহিনী যদি ভারতের উপর হামলা করে ভারতীয় সেনাবাহিনীকে সেই আক্রমণের জবাব দিতে হবে।(তিন) বাংলাদেশের সমস্যার যদি কোন রাজনৈতিক সমাধান না হয় তাহলে ভারতীয় প্রতিরক্ষা বাহিনীকেও বাংলাদেশের মুক্তি সংগ্রামের চূড়ান্ত লড়াইয়ের নামতে হতে পারে।(চার) যদি চূড়ান্ত লড়াইয়ে ভারতীয় প্রতিরক্ষাবাহিনীকে নামতেই হয় তাহলে তার লক্ষ্য হবে রাজধানী ঢাকা সহ গোটা বাংলাদেশকে দখলদার পাকবাহিনীর কবলমুক্ত করা।(পাঁচ) মুক্তিসংগ্রামে যদি প্রত্যক্ষভাবে ভারতীয় প্রতিরক্ষাবাহিনী নামে তাহলে রাজধানীসহ গোটা বাংলাদেশকে খুব দ্রুতগতিতে মুক্ত করতে হবে।(ছয়) বাংলাদেশের মুক্তিযুদ্ধে ভারতীয় বাহিনীর অংশ নেওয়া মানেই হবে পাকিস্তানের সাথে ভারতের যুদ্ধ। সুতরাং লড়াই শুধু পূর্বে হবে না, হবে পশ্চিমেও। এবং(সাত) পাক- ভারত লড়াই হলে উত্তর সীমান্তে চীনের কথাও মনে রাখতে হবে। 

এই নির্দেশের উপর ভিত্তি করেই ভারতীয় প্রতিরক্ষা বাহিনী তাঁদের পরিকল্পনা রচনা করল এবং প্রস্তুতি গড়ে তুলল।(এক) মুক্তিবাহিনীকে ট্রেনিং দেওয়া এবং তাদের অস্ত্র সরবরাহ করা।(দুই) বাংলাদেশের মুক্তিসংগ্রামের চূড়ান্ত পর্যায়ের লড়াইয়ের জন্য পরিকল্পনা রচনা করা এবং তার প্রস্তুতি গড়ে তোলা। 

বাংলাদেশের মুক্তিযুদ্ধের চূড়ান্ত পর্যায়ের পরিকল্পনা রচনা করতে গিয়ে আমাদের প্রতিরক্ষাবাহিনীকে প্রথমেই কতগুলি অসুবিধার কথা বিবেচনা করতে হয়। প্রথমত, বাংলাদেশের প্রকৃতি। বাংলাদেশে অসংখ্য নদীনালা। কতগুলি বিশাল নদী। আর বাংলদেশের প্রায় সর্বত্র জলাভূমি এবং এইসব জলাভূমিতেও শীতকালেও কিছু কিছু জল জমে থাকে।দ্বিতীয়ত, বাংলাদেশের নদীনালাগুলির অধিকাংশই উত্তর থেকে দক্ষিণে প্রবাহিত। তাই পশ্চিম থেকে পূর্বে অগ্রসর হওয়া বড় কঠিন। অথচ ভারত থেকে বাংলাদেশে কোনও বড় সেনাবাহিনীকে পাঠাতে হলে নানা কারণে পশ্চিম দিক থেকে পাঠানোই সুবিধা। তৃতীয়ত, বাংলাদেশের রাস্তাঘাট অত্যন্ত কম। সামান্য কয়েকটি মাত্র পাকারাস্তা আছে। সেগুলিও অসংখ্য নদীনালার উপর দিয়ে গিয়েছে। চতুর্থত, প্রয়োজনীয় সংখ্যার সৈন্য, বিমান এবং জাহাজবোট পাওয়া যাবেনা।বাংলাদেশে পাক দখলদার বাহিনীতে মোট সৈন্য এবং আধা সৈন্য প্রায় চার ডিভিশন। সামরিক বিশেষজ্ঞদের হিসাব মত ঘাঁটি থেকে কোনও সেনাবাহিনীকে উচ্ছেদ করতে হলে আক্রমণকারীর অন্তত তিনগুন শক্তি চাই। অর্থাৎ বাংলাদেশের মুক্তি সংগ্রামের জন্য অন্তত বারো ডিভিশন ভারতীয় সৈন্য প্রয়োজন। অথচ, তা পাওয়া যাবে না। কারণ, পশ্চিম খণ্ডেও বহু সৈন্য, বিমান এবং জাহাজ রাখা প্রয়োজন। আর উত্তরের জন্যও কিছু সৈন্য এবং বিমান মজুত রাখতে হবে। পঞ্চমত, এইসব অসুবিধা সত্ত্বেও খুব দ্রুত ঢাকা সহ সারা বাংলাদেশকে মুক্ত করতে হবে- কিন্ত বাংলাদেশে এমন সতর্কভাবে লড়াই চালাতে হবে যাতে সাধারণ নাগরিকের কোনও ক্ষতি না হয়, দেশের কোনও সম্পদ নষ্ট না হয় এবং লড়াইটা চলে শুধু পাকবাহিনীর সাথে। অর্থাৎ তাড়াতাড়ি লড়াই শেষ করতে হবে, কিন্ত আর পাঁচটা লড়াইয়ের মত সর্বাত্মক লড়াই করা যাবে না। এই পরিস্থিতিতে ভারতীয় প্রতিরক্ষা বাহিনী বাংলাদেশের চূড়ান্ত লড়াইয়ের জন্য একটা বিস্তারিত পরিকল্পনা রচনা করল।

সেই পরিকল্পনা পাঁচটা লক্ষ্য। প্রথম ও প্রধান লক্ষ্য ক্ষিপ্রতা। ভারতীয় প্রতিরক্ষাবাহিনী স্থির করল যদি যুদ্ধে নামতেই হয় তবে দু সপ্তাহের মধ্যে ঢাকা পৌঁছতে হবে। কেন্দ্রবিন্দু ঢাকা। একমাত্র সেইদিকেই এগুতে হবে। অন্যান্য শহর বা ঘাঁটি দখলের জন্য সময় বা শক্তি নষ্ট করা হবে না। সেগুলো এড়িয়ে যেতে হবে। 

দ্বিতীয় লক্ষ্য, শত্রুকে ধোঁকা দেওয়া। তাকে বোঝাতে হবে যে, তার চেয়ে অন্তত চারগুণ শক্তি নিয়ে ভারতীয় বাহিনী আক্রমণ করতে যাচ্ছে যাতে শত্রুপক্ষ তার সৈন্যবাহিনী কোনও একটা এলাকায় জড় না করতে পারে এবং বাংলাদেশের চতুর্দিকে ছড়িয়ে রাখতে বাধ্য হয়। 

তৃতীয় লক্ষ্য, সেই ছড়িয়ে পড়া পাকবাহিনীকে আবার একত্রিত হতে না দেওয়া যাতে পাকবাহিনী রিগ্রুপড হয়ে কোনও দ্বিতীয় পর্যায়ে লড়াইয়ে না নামতে পারে এবং যাতে বিভিন্ন অঞ্চল থেকে সৈন্য সরিয়ে এনে তারা ঢাকা রক্ষার জন্য পদ্মাও মেঘনার মাঝামাঝি অঞ্চলে কোনও শক্ত ব্যূহ না রচনা করতে পারে।

চতুর্থ লক্ষ্য, ভারতীয় বাহিনী যাতে পাকবাহিনীর সাথে কোনও যুদ্ধে লিপ্ত না হয়ে পড়ে এবং যেন ভারতীয় বাহিনীর ক্ষতি  যথাসম্ভব কম হয়। ভারতীয় প্রতিরক্ষা বাহিনীর পরিচালকরা এটাও জানতেন যে, কোথাও কোন বড় দীর্ঘমেয়াদী যুদ্ধ হলে তাতে বাংলাদেশের সাধারণ মানুষের ক্ষতি হবে এবং জাতীয় সম্পদও ধ্বংস হতে বাধ্য। এই জন্য ভারতীয় বাহিনী প্রথমে ঠিক করল বাংলাদেশে ধুক্তে হলে বড় সড়কগুলি এড়িয়ে যাবে। এবং এগুবে কাঁচা পথ দিয়ে যেখানে পাকবাহিনী তাকে আশা করবে না, যেখানে পাকবাহিনীর প্রতিরক্ষা ব্যূহ বা মাইন থাকবে না, যেখানে শত্রুপক্ষ ভারী অস্ত্রশস্ত্র আনতে পারবে না এবং যেখানে জনবসতি খুবই কম থাকবে। 

পঞ্চম লক্ষ্য, গোড়া থেকেই আক্রমণটা চালানো এবং পরিচালনা করা যাতে বাংলাদেশের দখলদার পাকবাহিনীর মনোবল লড়াইয়ের প্রায় শুরুতেই ভেঙ্গে দেওয়া যায় এবং যাতে তারা শেষ পর্যন্ত লড়াই না করে আগেই আত্মসমর্পণ করতে বাধ্য হয়। 

এই পাঁচটা লক্ষ্য সামনে রেখে ভারত বাংলাদেশের চতুর্দিকে এইভাবে তার সেনাবাহিনীকে সাজালোঃ
২নং কোর। সদর দফতর- কৃষ্ণনগর। প্রধান- লেঃ জেঃ টি, এন রায়না। দুটো পার্বত্য ডিভিশন ৯ম ও ৪র্থ। তৎসহ টি- ৫৫ এস রুশ ট্যাঙ্কে সজ্জিত একটি মাঝারি আর্মাড রেজিমেন্ট, পিটি-৭৬ রুশ ট্যাঙ্ক সজ্জিত আর এক হাল্কা ট্যাঙ্ক রেজিমেন্ট, একটা মাঝারি আর্টিলারি রেজিমেন্ট-১৩০ মিলিমিটার দূরপাল্লার রুশ কামান সহ ব্রিজ তৈরি করতে পারে এমন একটি ইঞ্জিনিয়ারিং ইউনিট। ৯ম ডিভিশন তার প্রধান ঘাঁটি করল ২৪ পরগণার বয়রার কাছাকাছি। ৪র্থ ডিভিশনের মূল ঘাঁটি হল কৃষ্ণনগর গেদের মাঝামাঝি। 

৩৩ নং কোর। সদর দফতর- শিলিগুড়ি। প্রধান- লেঃ জেঃ এম, এল, থাপান।৬ এবং ২০ নং পার্বত্য ডিভিশন। তৎসহ রুশ পিটি-৭৬ এস ট্যাঙ্কে সজ্জিত একটি হাল্কা আর্মাড রেজিমেন্ট, ব্রিটিশ ৫.৫ ইঞ্চি কামানে সজ্জিত একটি মাঝারি আর্টিলারি রেজিমেন্ট এবং ব্রিজ তৈরি করার জন্য ইঞ্জিনিয়ারিং ইউনিট। ২০ নং পার্বত্য ডিভিশন প্রধান ঘাঁটি করল বালুরঘাটের কাছে।৬নং ডিভিশন কোচবিহার জেলায়। 

এই ৩৩ নং কোরের আর একটা অংশের ঘাঁটি হল গোহাটিতে।পরিচিতিঃ ১০১ নং কমিউনিকেশন জোন। প্রধানঃমেঃ জেঃ জি, এস গিল। শক্তিঃ দুই বিগ্রেড পদাতিক। জামাল্পুরের কাছে প্রচণ্ড এক লড়াইয়ে জেনারেল গিল আহত হওয়ার পর এই বাহিনীর প্রধান হলেন মেঃ জেঃ জি, নাগরা। 

৪নং কোর। সদর দফতর- আগরতলা। প্রধান- লেঃ জেঃ সগত সিং। ৮, ৫৭ এবং ২৩ নং পার্বত্য ডিভিশন। তৎসহ দু স্কোয়াড্রন পিটি-৭৬ এস রুশ সাঁতারু ট্যাঙ্ক, ব্রিটিশ ৫.৫ ইঞ্চি কামানে সজ্জিত একটা মাঝারি রেজিমেন্ট এবং ব্রিজ তৈরির ইঞ্জিনিয়ারিং ইউনিট। ঐ তিনটি পার্বত্য ডিভিশনকে ভাগ ভাগ করে বাংলাদেশের পূর্ব সীমান্তে বিভিন্ন এলাকায় দাঁড় করিয়ে দেওয়া হয়।

এটা ভারতীয় সেনাবাহিনীর হিসাব। এর সঙ্গে ছিল কর্নেল ওসমানীর অধীনস্থ প্রায়৬০০০০মুক্তিসেনা। এরা মোটামুটি দুভাগে বিভক্ত ছিলঃ মুক্তিবাহিনী এবং মুজিব বাহিনী বা মুক্তিবাহিনী(এফ-এফ)। ট্রেনিং প্রাপ্ত ও পুনর্গঠিত মুক্তিবাহিনীর সৈন্যরা নবপর্যায়ে জুন মাস থেকেই বাংলাদেশের অভ্যন্তরে লড়াই চালাতে শুরু করেছিল। ভারতীয় প্রতিরক্ষা বাহিনীর পক্ষ থেকে এদের সঙ্গে যোগাযোগ রাখতেন মেঃ জেঃ বি, এন, সরকার। যুদ্ধ যখন পুরোদমে শুরু হয়ে গেল এবং যখন ভারতীয় সেনাবাহিনী প্রত্যক্ষভাবে লড়াইয়ে অংশ নিলেন তখন বাংলাদেশ মুক্তিবাহিনী ও ভারতীয় সেনাবাহিনীকে নিয়ে গঠিত হল একটি কমান্ড। এই কমান্ডের প্রধান হলেন ভারতীয় সেনাবাহিনীর পূর্বাঞ্চলীয় প্রধান লেঃজেঃ জগজিৎ সিং অরোরা। 

এখানে দুটো জিনিস বোধহয় আগাম ব্যাখ্যা করে রাখা ভাল। ওপরের তালিকা থেকেই দেখা যাচ্ছে ভারত বাংলাদেশের চতুর্দিকে যে সৈন্য সাজালো তার অধিকাংশ পার্বত্য ডিভিশনের। পার্বত্য ডিভিশন গঠনেও অন্য যেকোনো ডিভিশনের মতই, কিন্ত যেহেতু প্রধানত পাহাড়ে লড়াই করার জন্য পার্বত্য ডিভিশন গঠিত হয় সেই জন্য তাদের অস্ত্রশস্ত্র হয় একটু হাল্কা ধরণের। ট্যাঙ্ক বা ভারী কামান পার্বত্য ডিভিশনে থাকে না। এই জন্যই বাংলাদেশ লড়াইয়ের পরিকল্পনা করে গিয়ে ভারতীয় প্রতিরক্ষা বাহিনী প্রতিটা ডিভিশনের সঙ্গে বাড়তি ট্যাঙ্কও আর্টিলারি রেজিমেন্ট যোগ করে। এর মধ্যে বেশকিছু রাশিয়ান সাঁতারু ট্যাঙ্কও ছিল। দ্বিতীয়ত, পার্বত্য ডিভিশনের সঙ্গে বড় ব্রিজ তৈরি করার মত ইউনিট থাকে না।কারণ, পাহাড়ের উপরে নদী চওড়া হয় না। অথচ, বাংলাদেশ চওড়া নদীতে ভরা। কতকগুলি নদী বিশাল। এই জন্য বাংলাদেশে অপারেশনের দায়িত্ব দেওয়ার সঙ্গে সঙ্গে প্রত্যেকটি পার্বত্য ডিভিশনের সঙ্গে বড় বড় ব্রিজ তৈরির ইঞ্জিনিয়ারিং ইউনিটও দেওয়া হল।

স্বাধীনতা সংগ্রাম শুরু হওয়ার পর থেকে পাকিস্তানের রাষ্ট্রনায়করা তিন পর্যায়ের তিন কিস্তি সামরিক পরিকল্পনা তৈরি করে। প্রথম পর্যায়, ২৫শে মার্চ থেকে এপ্রিলের তৃতীয় সপ্তাহ পর্যন্ত। এই পর্যায়ে পাকিস্তানী সামরিক পরিকল্পনা ছিলঃ সমস্ত শহরগুলিতে ঝটিতি বাঙ্গালীর উপর ঝাঁপিয়ে পড়, যাকেই স্বাধীনতা সংগ্রামী বলে মনে হয় তাকেই শেষ করে দাও। দ্বিতীয় পর্যায়ে, অর্থাৎ যখন ট্রেনিং সহ পুনর্গঠিত মুক্তিবাহিনী যখন গেরিলা কায়দায় আক্রমণ শুরু করল তখন পাকবাহিনীও বাংলাদেশে তার সামরিক পরিকল্পনা পাল্টালো। এই পর্যায়ে তারা শুধু সেনাবাহিনীর উপর নির্ভর করল না। গড়ে তুলল দুটি স্থানীয় বাহিনীও। এর একটা হল রাজাকার বাহিনী- সামান্য ট্রেনিং প্রাপ্ত অত্যাচারীর দল। আর একটা আলবদর বাহিনী- প্রধানত ধর্মান্ধ এবং গুণ্ডা শ্রেণীর লোকদের নিয়ে গঠিত সামরিক বাহিনী। গেরিলা এবং পাক বিরোধীদের খতম করার জন্য পাক সামরিক বাহিনী এই দুই দালাল বাহিনীর সাহায্য নিল। রাজাকার বাহিনীর হাতেও অস্ত্র দেওয়া হল-প্রধানত রাইফেল। নানা রকমের দায়িত্ব পেল তারা। যেমন, গেরিলাদের খুঁজে বের করা, গেরিলাদের সহকারী এবং আশ্রয়দাতাদের উপর অত্যাচার চালানো ও তাদের নামধাম সেনাবাহিনীকে সরবরাহ করা, ব্রিজ রেললাইন ইত্যাদি পাহারা দেওয়া। আলবদর বাহিনীকেও মোটামুটি একই রকমের দায়িত্ব দেওয়া হল- এক পাহারা দেওয়া ছাড়া। তাদের সক্রিয় করে তোলা হল প্রধানত শহর অঞ্চলে। শহরে এবং শহরের আশেপাশে যারা যারা পাকিস্তান বিরোধী এবং মুক্তিযুদ্ধের সমর্থক তাদের খুঁজে বের করার দায়িত্ব পেল আলবদর। সেনাবাহিনী এই বাহিনীর কাজকর্ম নিয়মিত তদারক করত। এই দুই বাহিনীকেই সেনাবাহিনী ঢালাও সাহায্য দেওয়ারও ব্যবস্থা করেছিল।

মুক্তিবাহিনীকে গেলিরা আক্রমণ যতই বাড়াতে থাকল পাক কর্তৃপক্ষ ততই ক্ষিপ্ত হয়ে উঠল। সাধারণ বাঙ্গালীর উপর সেনাবাহিনীও তার দুই দালাল গোষ্ঠীর অত্যাচারও বেড়ে চলল। একদিকে যখন সাধারণ মানুষের উপর, বিশেষ করে সাধারণ গ্রামবাসীর উপর অত্যাচার বাড়তে থাকল অন্যদিকে তখনই পাক সেনাবাহিনী সীমান্তেই মুক্তিবাহিনীর অনুপ্রবেশ বন্ধ করার জন্য ভারত- বাংলাদেশ সীমান্তের কাছাকাছি চলে আসার চেষ্টা করল। বর্ষাকালে এই কাজে তাদের অসুবিধা হল। কিন্ত বর্ষা একটু কমতেই তারা রাজাকারদের নিয়ে সীমান্তের জত সম্ভব কাছাকাছি চলে আসার চেষ্টা করল। সেপ্টেম্বর মাস নাগাদ এই ব্যাপারটা চূড়ান্ত পর্যায়ে উঠল। ২৭৪ টা সীমান্ত চৌকির মধ্যে ওরা প্রায় ২১০ টায় পৌঁছে গেল। ২৫ মার্চের পর পাক ফৌজও সীমান্তরক্ষী বাহিনীকে ছেড়ে দিতে হয়েছিল। এই রকম সময়ে পাক রাষ্ট্রনায়করা তাদের ঢাকা কর্তৃপক্ষের জন্য আবার তাদের নতুন নির্দেশনাবলী প্রথম ভাগটা ছিল পরিস্থিতি বিশ্লেষণ। সমগ্র আন্তর্জাতিক পরিস্থিতি বিশ্লেষণ করে পাক কর্তৃপক্ষ বললঃ আমরা মনে করি ভারতীয় সেনাবাহিনীর প্রত্যক্ষ সহযোগিতায় বিচ্ছিন্নতাবাদীরা পূর্ব পাকিস্তানের কতগুলি সীমান্ত অঞ্চল দখল করার চেষ্টা করবে এবং ভারত সরকার সেই দখল করা এলাকায় স্বাধীন বাংলা সরকার বস্তুটিকে প্রতিষ্ঠিত করবে। তারপর সেই তথাকথিত স্বাধীন বাংলা সরকার দেখিয়ে আন্তর্জাতিক কূটনৈতিক চাপ বাড়াবার চেষ্টা করবে। আমাদের মনে হয় না ভারত সরকার গোটা পূর্ব পাকিস্তান দখল করার পরিকল্পনা নিয়ে নামবে। সে সাহস তারা পাবে না। তারা চাইবে সীমান্তের কাছাকাছি কয়েকটা বড় শহর নিয়ে তথাকথিত একটা মুক্ত এলাকা গঠন করতে। 

এই বিশ্লেষণের উপর ভিত্তি করে ইসলামাবাদ ঢাকাকে নির্দেশ দিলঃ সুতরাং, এমনভাবে প্রতিরক্ষা ব্যবস্থা সাজাতে হবে যাতে ওরা পূর্ব পাকিস্তানের কোনও বড় এলাকা না দখল করতে পারে। সীমান্ত অঞ্চলে এক আধ মাইল ওরা ঢুকে পড়লে ব্যস্ত হওয়ার কিছু নেই।কিন্ত বেশী দূর কিছুতেই দেওয়া হবে না।

এই নির্দেশ পেয়েই বাংলাদেশে দখলদার পাকবাহিনীর প্রধান লেঃ জেঃ এ, এ, কে নিয়াজী বোঝার চেষ্টা করল ভারতীয় সেনাবাহিনী কোন দিকটায় ঢোকার চেষ্টা করতে পারে। নানাভাবে খবর নিল। পাত্র মিত্রদের নিয়ে বারবার পরামর্শ করল।কিন্ত কিছুতেই বুঝতে পারল না ভারতীয় সেনাবাহিনী এবং মুক্তিবাহিনী কোন দিক থেকে এগিয়ে কোন এলাকা মুক্ত করতে চাইতে পারে। ততদিনে সীমান্তে ভারতীয় প্রতিরক্ষা বাহিনীর প্রস্তুতি পুরোদমে শুরু হয়ে গিয়েছে। নিয়াজি সবদিকে খবর নিল।এবং দেখল চতুর্দিকের প্রস্তুতি।যে কোনও দিক থেকে আক্রমণ হতে পারে। এই অবস্থায় নিয়াজি একটা ‘’ মাষ্টার প্লান’’ তৈরি করল। তার পরিকল্পনাটা হল এই রকমঃ সীমান্তের সবগুলি রাস্তার উপর প্রতিরক্ষা ব্যূহ তৈরি করা হবে। ভারতীয় বাহিনী যেখানে যেখানে জড় হয়েছে তার উল্টো দিকে সুদৃঢ় বাঙ্কার তৈরি করে তাতে ভারতীয় কামান সহ পাকসেনাদের বসিয়ে দেওয়া হবে। যে রাস্তা দিয়েই ভারতীয় বাহিনী অগ্রসর হওয়ার চেষ্টা করুক সেই রাস্তায়ই তাকে বাধা দেওয়া হবে। ভারতীয় সেনাবাহিনীর মোকাবিলা করবে পাক সেনাবাহিনী। আর অন্যান্য আধা সৈনিকরা লড়বে মুক্তিবাহিনীর সঙ্গে। 

পরিকল্পনা পাকা হওয়ার সঙ্গে সঙ্গেই নিয়াজি তার গোটা সেনাবাহিনীকে বাংলাদেশের চতুর্দিকে ছড়িয়ে দিল।সীমান্ত থেকে দেশের ভেতরে দশ-পনেরো মাইল, কোথাও ত্রিশ- চল্লিশ মাইল পর্যন্ত বড় বড় সড়কের উপর অসংখ্য বাঙ্কার তৈরি করল এবং প্রধান প্রধান ভারতীয় ঘাঁটির মুখোমুখি ভারী কামান ও ট্যাঙ্ক সহ পাকবাহিনীকে দাঁড় করিয়ে দিল।

ভারতীয় প্রতিরক্ষা বাহিনীর কর্মকর্তারা তা দেখে ভীষণ খুশি হলেন। তারা বুঝলেন পাখি ফাঁদে পা দিয়েছে। নিয়াজি তার সেনাবাহিনীকে দেশের চতুর্দিকে ছড়িয়ে দিয়েছে, গোটা সীমান্তটা রক্ষা করতে চাইছে এবং বুঝতেই পারছে না যে বাংলাদেশের মুক্তিসংগ্রামে প্রত্যক্ষভাবে যোগ দিলে ভারতীয় সেনাবাহিনী কোন দিক দিয়ে এগুবে। বাংলাদেশে নিয়াজির হাতে তখন পাক সেনাবাহিনীর প্রায় ৪২টা নিয়মিত ব্যাটালিয়ন।৩৫ ব্যাটালিয়ন পাকসেনা এবং ৭ ব্যাটালিয়ন রেনজার। আর আধা সামরিকদের মধ্যে ইস্ট পাকিস্তান সিভিল আরমড ফোর্সেস ১৭ টা উইং এবং ৫ উইং মোজাহেদ। অর্থাৎ মোট নিয়মিত বাহিনীর সৈন্য প্রায় ৪০০০০। এবং আধা সামরিক বাহিনীতে প্রায় ২৪২০০ লোক। এছাড়াও পাক কর্তৃপক্ষের হাতে বাংলাদেশের আরও ২৪০০০ ইন্ডাস্ট্রিয়াল সিকিউরিটি ফোর্স ছিল। মোট সৈন্য ছিল মাত্র ৪২ ব্যাটালিয়ন। কিন্ত নামে ডিভিশন ছিল চারটা। ১৪, ৩৯, ৯ এবং ১৬। এছাড়াও ৩৬ নং ডিভিশন নামে আর একটা ডিভিশন ছিল মেজর জামসেদের অধীনে। প্রধানত আধা সৈনিকেরা এই ডিভিশনের আওতায় ছিল। 

সীমান্তের চতুর্দিকে এই বাহিনীকে সাজিয়ে দিয়ে নিয়াজি বেশ পরিতৃপ্ত হলেন। তার হাতে তখন গুলিগোলা প্রচুর। নিয়াজি যত সৈন্য চেয়েছিল পাক কর্তৃপক্ষ তা কখনও তাকে দেয় নি, চাহিদামত ট্যাঙ্ক,বিমান ও কামানও পশ্চিম পাকিস্তান থেকে আসেনি। কিন্ত পাকিস্তানের কর্তারা নিয়াজিকে গোলাবারুদ দিতে কার্পণ্য করেনি। যা চেয়েছিল তার চেয়েও বেশি দিয়েছিল।মার্কিন যুক্তরাষ্ট্র এবং চীন থেকে পাঠান প্রচুর গোলাগুলি তখন পাক কর্তৃপক্ষের হাতে। নিয়াজির নবম ডিভিশন তখন যশোরের ঘাঁটিতে। নবম ডিভিশনের সৈন্যরা সাতক্ষীরা থেকে কুষ্টিয়া পর্যন্ত ছড়িয়ে দাঁড়াল। ষোড়শ ডিভিশনের প্রথম হেড কোয়াটার ছিল নাটোরে। সরিয়ে সেটাকে নিয়ে আসা হল বগুড়ায়। গঙ্গা- ব্রহ্মপুত্রের মধ্যবর্তী অঞ্চলের সমগ্র সীমান্তে ষোড়শ পাক ডিভিশনের সৈন্যরা বাঙ্কার করে বসল।১৪ এবং ৩৯ নং ডিভিশনের ভাগে পড়ল পূর্ব সীমান্ত রক্ষার দায়িত্ব। উত্তর সীমান্তের জামালপুর থেকে দক্ষিণে কক্সবাজার পর্যন্ত ১৪ এবং ৩৯ ডিভিশনের সৈন্যরা ছড়িয়ে।

বাংলাদেশে পাকবাহিনীর হাতে ছিল ৮৪টি মার্কিন স্যাফি ট্যাঙ্ক। আর ছিল শ’ আড়াই মাঝারি বা ভারী কামান। নিয়াজি তাও সব সীমান্তের কাছাকাছি নিয়ে এল। এবং দৃশ্যমান প্রধান প্রধান ভারতীয় ঘাঁটিগুলির মুখোমুখি দাঁড়াবার জন্য এর প্রায় সব কিছু নিয়ে জড় করল পাঁচটা কেন্দ্রে- চৌগাছা, হিলি, জামালপুর, সিলেট এবং আখাউড়ায়। দু’ পক্ষই বুঝেছিল যা হওয়ার শীতকালেই হবে। তাই দুপক্ষই অক্টোবর- নভেম্বর মধ্যেই সীমান্তে সৈন্য- সামন্ত সাজিয়ে বসল। ওদিকে খোদ পাক সৈন্যবাহিনীও গেরিলাদের আক্রমণে ব্যতিব্যস্ত। গোটা সীমান্ত বরাবর এলাকায় রাত্রে পাক সৈন্যবাহিনীর পক্ষে চলাচল অসম্ভব হয়ে দাঁড়াল। নিয়াজি বুঝল এবার বড় দরের কিছু একটা না করতে পারলেই নয়। তখন সীমান্তেও তার সৈন্যবাহিনী দাড়িয়ে গেছে। নিয়াজির বুকে তাই বেশ বল। হাজার হাজার লোককে বেগার খাঁটিয়ে গোটা সীমান্ত জুড়ে হাজার হাজার বাঙ্কারও তৈরি হয়ে গিয়েছে।পাক সেনাবাহিনীর লোকজনেরা সেই সব বাঙ্কারে পজিশনও নিয়ে নিয়েছে। নিয়াজি তাই হুকুম দিলঃ প্রয়োজনে সীমান্তের ওপারে গিয়ে মুক্তিবাহিনীকে ঘায়েল করে এস। 

নভেম্বরেই শুরু হয়ে গেল পাক সেনাবাহিনীর ভারতীয় সীমান্ত অতিক্রম। সর্বত্র এই ঘটনা ঘটতে আরম্ভ করল। চব্বিশ পরগণায়, নদীয়ায়, দিনাজপুরে, কোচবিহারে, আসামের বিভিন্ন প্রান্তে এবং ত্রিপুরার বিভিন্ন অঞ্চলে। ভারতীয় সেনাবাহিনী এবং সীমান্ত রক্ষীবাহিনী অর্থাৎ বি এস এফ ও প্রত্যুত্তর দিতে আরম্ভ করল। শুরু হয়ে গেল সীমান্তের বিভিন্ন অঞ্চলে গোলাগুলি বিনিময়। এবং প্রায় প্রতিদিন এই জিনিস বেড়ে চলল। 

নভেম্বরের গোঁড়ায় পাকিস্তানীরা ত্রিপুরায় প্রচণ্ড গোলা বর্ষণ শুরু করল। তারা গোলাগুলি চালাল প্রধানত আখাউড়া অঞ্চল থেকে। এই গোলা বর্ষণে কমলপুর শহর এবং আশেপাশের কতগুলি গ্রাম বেশ ক্ষতিগ্রস্ত হল। ভারতীয় সেনাবাহিনী এবং সীমান্ত রক্ষীবাহিনী ও নিয়মিত জবাব দিল।ওদিকে তখন মুক্তিবাহিনীও ঢাকা- চট্টগ্রাম রেললাইন ও সড়কপথ কেটে দেওয়ার চেষ্টা করছে।

আখাউড়ার কাছে পাকিস্তানীরা একটা বড় ঘাঁটি করেছিল। এর কারণও ছিল। বাংলাদেশের ট্রেন- সড়ক যোগাযোগ ব্যবস্থায় আখাউড়ার স্থান অত্যন্ত গুরুত্বপূর্ণ। চট্টগ্রাম- ঢাকা- শ্রীহট্ট- ময়মনসিংহ রেল পথে  আখাউড়া প্রধান জংশন। রেলপথ চট্টগ্রাম থেকে এসে আখাউড়ায় দুভাগ হয়ে গিয়েছে। একটা উত্তর- পূর্বে চলে গিয়েছে শ্রীহট্টের দিকে। আর একটা মেঘনা নদী ডিঙ্গিয়ে উত্তরে গিয়েছে ময়মনসিংহের পথে। দক্ষিণে লাইনটা গিয়েছে ঢাকায়। আখাউড়া তাই বেশ গুরুত্বপূর্ণ ঘাঁটি। ভারতের একেবারে লাগোয়া। পাক সমর নায়করা জানত, সুযোগ পেলেই মুক্তিবাহিনী আখাউড়া দখল করে চট্টগ্রাম বন্দরের সঙ্গে বাংলাদেশের বাদবাকি অঞ্চলের যোগাযোগ ব্যবস্থাকে বিচ্ছিন্ন করে দেবে। তারা আরও জানত, লড়াই হলে ভারতীয় সেনাবাহিনীও সঙ্গে সঙ্গে আখাউড়া দখলের চেষ্টা করবে। তাই তারা আখাউড়ায় বেশ শক্ত একটা ঘাঁটি তৈরি করেছিল। এবং এই শক্ত ঘাঁটি থেকেই ত্রিপুরার নানা এলাকায় অবিরাম গোলাবর্ষণ করছিল। কিছুটা দক্ষিণে ফেনীর কাছাকাছি তারা আর একটা বড় ঘাঁটি তৈরি করেছিল। একই উদ্দেশ্য ঢাকা- চট্টগ্রাম- শ্রীহট্ট যোগাযোগ বিচ্ছিন্ন চেষ্টায় বাধাদান।

এই ফেনীর ঘাঁটি থেকেও পাকিস্তানীরা ভারতীয় এলাকার উপর প্রচণ্ড গোলাগুলি শুরু করল। পাঁচ- ছয়দিন এইভাবে চলার পর ভারতীয় প্রতিরক্ষাবাহিনী দেখল এগিয়ে গিয়ে পাক ঘাঁটিগুলি ধ্বংস করে দিয়ে না এলে এই গোলা বর্ষণ বন্ধ করা যাবে না। কারণ পাকিস্তানীরা কংক্রিটের বাঙ্কার তৈরি করে তার ভেতরে বসে গোলা চালাচ্ছে। দূর থেকে গোলা ছুঁড়ে কংক্রিটের ঘায়েল করা যাচ্ছে না। তাই পূর্ব সীমান্তের সৈন্যবাহিনী তখন এগিয়ে গিয়ে পাক ঘাঁটি ধ্বংস করার অনুমতি চাইল দিল্লীতে। সমগ্র পরিস্থিতি বিবেচনা করে দিল্লীও সেই অনুমতি দিয়ে দিল। প্রায় সঙ্গে সঙ্গেই শুরু হল অ্যাকশন। ৮নভেম্বর জাতীয় ভারত বাহিনী এগিয়ে গিয়ে ত্রিপুরা সীমান্তবর্তী পাক ঘাঁটিগুলিতে জোর আঘাত হানল। পাকিস্তানীরা বাধা দেওয়ার চেষ্টা করল। কিন্ত পারল না।সীমান্তবর্তী ঘাঁটিগুলো ছেড়ে তাদের পালাতে হল।

এক অ্যাকশনের দুটো প্রত্যক্ষ ফল হল। প্রথমত, ত্রিপুরার বিভিন্ন এলাকার উপর কামানের গোলা বর্ষণ ততটা ক্ষমতা আর পাকিস্তানীদের থাকল না।দ্বিতীয়ত, মুক্তিবাহিনীও আরও জোরে পাকবাহিনীর উপর আক্রমণ করার সুযোগ পেল। কারণ, পাকবাহিনী তখন শক্ত ঘাঁটি থেকে উচ্ছেদ হয়েছে। 

গোলাগুলি যেমন বাংলাদেশের পূর্ব প্রান্তে চলছিল তেমনি চলছিল পশ্চিম প্রান্তেও। পশ্চিম প্রান্তে সবচেয়ে বেশী চলছিল তিনটি এলাকা- বালুরঘাটে, গেদেতে এবং বয়রায়। অক্টোবরের শেষ থেকেই প্রায় প্রতিদিনই পাকবাহিনী এই অঞ্চলে হানা দিচ্ছিল। বিভিন্ন ভারতীয় গ্রামের লোক পাক গোলা বর্ষণের ফলে মারাও যাচ্ছিলেন। নভেম্বরের প্রথম সপ্তাহ থেকে পাকিস্তানীরা এই তিনটি ঘাঁটির উপর বড় বড় কামানের গোলা বর্ষণ শুরু করল। ভারতীয় প্রতিরক্ষা বাহিনী এবং সীমান্ত রক্ষীরা তার জবাবও দিচ্ছিল। কিন্ত এখানেও সেই একই সমস্যা দেখা দিল। পাকিস্তানীরা বাঙ্কারের মধ্যে বসে বসে দুরপাল্লার কামান চালাচ্ছে। কখনও কখনও সেই কামানের গোলাবর্ষণের আড়ালে এসে ভারতীয় গ্রামগুলির উপরও আক্রমণ চালিয়ে যাচ্ছে। ফলে বাধ্য হয়ে এখানেও ভারতীয় সেনাবাহিনীকে এগিয়ে যেতে হল। 

বয়রা অঞ্চলে সীমান্ত হল কপোতাক্ষ নদ। বয়রা থেকে একেবারে সোজা মাইল বারো- তেরোর মধ্যেই যশোর ক্যান্টমেন্ট। ভারতীয় সেনাবাহিনী কপোতাক্ষের পশ্চিম পাড়ে জড় হতেই যশোর ক্যান্টমেন্ট থেকে পাক সেনাবাহিনীও এগিয়ে এসেছিল। কংক্রিটের প্রতিরক্ষাবাহিনী তখন দিল্লীর নতুন নির্দেশ পেয়ে গিয়েছে। সেই নির্দেশের মর্ম কথা, প্রয়োজন হলে সর্বত্র এগিয়ে গিয়ে এদের ওদের ঘাঁটিগুলো ধ্বংস করে দিয়ে আসবে। যেন ওই সব ঘাঁটি থেকে আক্রমণ চালিয়ে ওরা না এপারের মানুষ মারতে পারে। ভারতীয় বাহিনী তাই কপোতাক্ষ অতিক্রম করে এগিয়ে গেল।

সেদিন ২১ নভেম্বর। ওদিক থেকে এগিয়ে এল পাকবাহিনীও।সঙ্গে নিয়ে এল ১৪টা চীনা সাফি ট্যাঙ্ক। ভারী ভারী কামান। এবং পাঁচ হাজার সৈন্য। 

শুরু হল তুমুল লড়াই। ভারতীয় বাহিনীও বাধ্য হয়ে ট্যাঙ্ক নিয়ে আসছিল। ট্যাঙ্কে, কামানে, মেশিনগানে প্রচণ্ড যুদ্ধ হওয়ার পর দেখা গেল প্রথম রাত্রি লড়াই শেষে পাকিস্তানের ছয় ঘণ্টা স্যাফি ট্যাঙ্কই ঘায়েল। গোটা আটেক পিছু হটে পালিয়েছে।ভারতীয় বাহিনী কিন্ত সেখানেই পাকবাহিনীকে ছাড়ল না। আরও এগিয়ে এল। জগন্নাথপুর এবং গরীবপুর ছাড়িয়ে।পাক সেনাবাহিনী ওখানেও বেশ শক্ত প্রতিরক্ষা ব্যূহ তৈরি করেছিল।দ্বিতীয় দিন আরও বড় লড়াই হল।এবং সেখানে আরও সাতটা পাকিস্তানী স্যাফি ট্যাঙ্ক ঘায়েল হল। দ্বিতীয় দিনের লড়াইয়ে পাকিস্তান তার বিমানবাহিনীকে পুরোপুরিভাবে আসরে নামাল। প্রথম দিনের লড়াইয়েই পাক বিমানবাহিনী যোগ দিয়েছিল। কিন্ত বেশীক্ষণের জন্য নয়। ভারতীয় বিমানবাহিনী আসার আগেই তারা পালিয়ে যায়। দ্বিতীয় দিন পাক বিমানবাহিনীর বিমান আকাশে ওড়া মাত্র ভারতীয় বিমানও আকাশে উড়ল।শুরু হল বিমান যুদ্ধ। দুপুরবেলা। তিনখানা পাক স্যাবর জেট ধ্বংস হল সেই লড়াইয়ে। 

তেরখানা ট্যাঙ্ক, তিনখানা বিমান এবং বেশকিছু সৈন্যসামন্ত হারিয়ে পাক সেনাবাহিনী রণে ভঙ্গ দিল।ভারতীয় সেনাবাহিনী আর এগোলা না। কারণ, তখনও দিল্লী থেকে তেমন নির্দেশ আসেনি। তবে জগন্নাথপুর আর গরীবপুর ছেড়েও চলে এল না।ওইখানেই ঘাঁটি গেঁড়ে বসে রইল। এখানেও একই ফল হল। ভারতীয় গ্রামের উপর গোলা বর্ষণ বন্ধ হল।মুক্তিবাহিনী যশোর ক্যান্টমেন্টের চতুর্দিকে আক্রমণ করার সুযোগ পেল। 

এই পর্যায়ে তৃতীয় বড় লড়াই হয় বালুরঘাটে।পূর্বে যেমন আখাউড়া, পশ্চিমে তেমনি হিলি। বালুরঘাট অঞ্চলটা কুজেরই শীর্ষবিন্দু হল হিলি। হিলি শহরটা পশ্চিম বাংলার ভেতরে, কিন্ত হিলি রেলস্টেশন বাংলাদেশের মধ্যে।এই হিলি স্টেশন হয়েই চলে গিয়েছে বাংলাদেশের অন্যতম রেলপথ। যে রেলপথ বাংলাদেশের উত্তর খণ্ডের সঙ্গে বাদবাকি অঞ্চলের যোগাযোগ রক্ষা করছে।

মুক্তিযুদ্ধ শুরু হওয়ার সঙ্গে সঙ্গে পাকবাহিনী বুঝল মুক্তিবাহিনী এই রেলপথটা বিচ্ছিন্ন করে দেওয়ার প্রাণপণ চেষ্টা করবে। তাই শুরু থেকেই তারা হিলি স্টেশনে একটি শক্ত ঘাঁটি তৈরি করল।কিন্ত তৎসত্ত্বেও শুরু থেকেই হিলির উপর আক্রমণ চালাচ্ছিল। অক্টোবরের শেষাশেষি ভারতীয় প্রতিরক্ষাবাহিনীও বালুরঘাট অঞ্চলে বড় ঘাঁটি তৈরি করল। পাকিস্তানীরা ততদিনে হিলির ঘাঁটি আরও করেছে। খুব বড় বড় বেজায় মজবুত অসংখ্য বাঙ্কার তৈরি করেছিল।

সমগ্র সীমান্তে যখন উত্তেজনা এবং গোলাগুলি চলছে সেই সময় পাকিস্তানী সৈন্যরা ঐ কুজের উত্তর ও দক্ষিণ দিক থেকে বালুরঘাটের উপর প্রচণ্ড গোলাবর্ষণ শুরু করল। প্রথম প্রথম কয়েকদিন ব্যাপারটা শুধু গোলাবর্ষণে সীমাবদ্ধ রইল। তারপর তারা এগোবার চেষ্টা করল তাদের আসল উদ্দেশ্য নিয়ে। সেই উদ্দেশ্যে দক্ষিণ দিক থেকে প্রচণ্ড আক্রমণ করে ঐ কুজটা কেটে দেওয়া এবং ওইভাবে বালুরঘাটে ভারতীয় সামরিক ঘাঁটিটাকে মূল ভূখণ্ড বিচ্ছিন্ন করে ফেলা। এজন্য তারা বাংলাদেশের ধামরাহাট এবং সাপাথের মাঝামাঝি অঞ্চল থেকে ট্যাঙ্ক এবং ভারী কামান নিয়ে ভারতীয় এলাকায় ঢুকে পড়ার চেষ্টা করল। ওদিকে ভারতীয় বাহিনীও তখন চুপচাপ বসে নেই। কুজের উত্তরও দক্ষিণ থেকে পাকিস্তানী সেনাবাহিনীর প্রস্তুতি দেখেই তারা শত্রুপক্ষের উদ্দেশ্যটা বুঝে গিয়েছিল এবং সেইমত প্রস্তুত হচ্ছিল। 

নভেম্বরের শেষাশেষি এই অঞ্চলে একটা পুরোদমে লড়াই-ই শুরু হয়ে গেল। প্রথম প্রথম ভারতীয় সেনাবাহিনী শুধু ঘাঁটিতে বসেই পাকিস্তানী গোলার জবাব দিচ্ছিল। কিন্ত যে মুহূর্তে ওরা ট্যাঙ্ক নিয়ে আসার চেষ্টা করল ভারতীয় বাহিনীও তাদের ট্যাঙ্ক নিয়ে এগিয়ে গেল।২৫,২৬,২৭ নভেম্বর গোটা অঞ্চল জুড়ে বড় ট্যাঙ্কের লড়াই হয়ে গেল। এবং শেষদিনের লড়াইয়ে পাকসেনারা এত মার খেল ধামরার হাটের দিকে পালাতে বাধ্য হয়। এই যুদ্ধে পাকিস্তান মোট পাঁচটা ট্যাঙ্ক হারাল। কিন্ত ট্যাঙ্ক হারিয়ে বা বড় মার খেয়েও পাকবাহিনী হিলি স্টেশন ছাড়তে চাইল না। ভারতীয় সেনাবাহিনী অবশ্য হিলি স্টেশন দখল করার জন্য তেমনভাবে অগ্রসর হল না। 

এইভাবে গোটা সীমান্তে অঘোষিত লড়াই চলতে চলতে শুরু হয়ে গেল পুরোপুরি যুদ্ধ- ঘোষিত হল পাক-ভারত লড়াই। এবং লড়াই ঘোষণার সঙ্গে সঙ্গেই বাংলাদেশের চতুর্দিক থেকে এগিয়ে গেল ভারতীয় সেনাবাহিনী আর বাংলাদেশের বীর মুক্তিযোদ্ধারা। নিয়াজি তখন চোখে সর্ষে ফুল দেখল। এবং এই সর্ষে ফুলেই বাংলাদেশে পাকসেনা নায়ক ইসলামাবাদ থেকে পূর্ণ যুদ্ধের খবর পেয়েও তারা রণকৌশল পাল্টালো না। তখনও তার সেনাবাহিনী এবং কামান-বন্দুক গোটা দেশের সীমান্তেই ছড়ানো রইল। এবং নিয়াজি তখনও সীমান্তে ভারতীয় সেনাবাহিনীকে প্রতিহত করার জন্য ব্যগ্র। এর মধ্যেও কিছুটা বাস্তব বুদ্ধির পরিচয় দিল পাক নবম ডিভিশনের প্রধান জেনারেল আনসারি। তার সদর ঘাঁটি সরিয়ে নেওয়া হল আরও বেশকিছু ভেতরে- মাগুরায়। শোনা যায় সেটা প্রধানত কামানের গোলা খাওয়ার ভয়ে। গরীবপুরের লড়াইয়ের পর খোদ যশোর ক্যান্টমেন্ট ভারতীয় কামানের রেঞ্জের মধ্যে এসে গিয়েছিল। নবম পাক ডিভিশনের প্রধান হেড কোয়াটার যশোর থেকে সরালো; কিন্ত সৈন্যসামন্ত যেমন সীমান্তে ছিল  তেমনি রইল।তখনও পাকসেনা নায়কদের সংকল্প বাঙ্কারে বসে গোলা চালিয়েই ভারতীয় সেনাবাহিনী এবং মুক্তিবাহিনীর অগ্রগতি রোধ করবে।

যে কোনও মুহূর্তে পাকিস্তান সর্বশক্তি দিয়ে ঝাঁপিয়ে পড়তে পারে এ খবর নভেম্বরের শেষদিকেই ভারতীয় প্রতিরক্ষাবাহিনী পেয়েছিল। তাই যে কোন মুহূর্তে লড়াইয়ে নামার জন্য ভারতীয় সেনা, বিমান এবং নৌবাহিনীও প্রস্তুত ছিল।৩ ডিসেম্বর সন্ধ্যায় বিমান যখন অতর্কিত ভারতের উপর ঝাঁপিয়ে পড়ল তার উত্তর পেতে মোটেই দেরি হল না। দুই সীমান্তেই জবাব পেল সাথে সাথেই। পূর্বেও । পশ্চিমেও। 

৩ ডিসেম্বরঃ ফোর্ট উইলিয়াম থেকে সংকেত পাওয়ার সঙ্গে সঙ্গে ৩ তারিখ রাত্রেই ভারতীয় সেনাবাহিনী চতুর্দিক থেকে বাংলাদেশে ঢুকে পড়ল। নবম ডিভিশন এগোলো গরীবপুর, জগন্নাথপুর দিয়ে ঢাকা- যশোর হাইওয়ের দিকে। চতুর্থ ডিভিশন মেহেরপুরকে পাশ কাটিয়ে কালিগঞ্জ-ঝিনাইদহের দিকে। বিংশতিতম ডিভিশন তার দায়িত্ব দুভাগে বিভক্ত করে নিল- একটা অংশ রইল হিলির পাক ঘাঁটি মোকাবিলা করার জন্য। আর একটা অংশ হিলিকে উত্তরে রেখে এগিয়ে চলল পুবে। ষষ্ঠ ডিভিশনও তিন ভাগে বিভক্ত হয়ে অগ্রসর হল- একটা তেতুলিয়া থেকে ঠাকুরগাঁওয়ের দিকে, আর একটা পাটগ্রাম থেকে কালিগঞ্জের মুখে এবং তৃতীয়টা কোচবিহার থেকে নাগেশ্বরী- কুড়িগ্রামের দিকে। উত্তর মেঘালয়ের দিকে যে দুটো বিগ্রেড তৈরি হয়েছিল তারাও ঐ রাত্রিতেই এগিয়ে গেল। একটা ঢালু থেকে নেমে এগিয়ে গেল জামালপুরের দিকে। আর একটা, এক বিশেষ উদ্দেশ্য, একটু এগিয়ে দাঁড়িয়ে রইল হালুয়াঘাটের মুখোমুখি।

 পূর্ব দিক থেকেও একই সঙ্গে ৮,৫৭ এবং ২৩ নং ডিভিশন নানা ভাগে বিভক্ত হয়ে বাংলাদেশে ঢুকল। একটা বাহিনী এল সুনামগঞ্জ থেকে সিলেটের দিকে। ছোট ছোট তিনটা বাহিনী এগিয়ে চলল হবিগঞ্জ এবং মৌলভীবাজারের পথে। আখাউড়াকে সোজাসুজি  আঘাত করে গোটা একটা বিগ্রেডই এগিয়ে চলল ব্রাহ্মণবাড়িয়ার দিকে। 

ওদিকে কুমিল্লা ময়নামতি ক্যান্টমেন্টে পাকিস্তানীদের বেশ একটা শক্ত ঘাঁটি ছিল। কুমিল্লা সেক্টরের দায়িত্ব ছিল আমাদের ২৩নং ডিভিশনের উপর। যুদ্ধ শুরু হতেই ডিভিশন কুমিল্লা শহরকে পাশ কাটিয়ে এগিয়ে চলল দাউদকান্দির পথে।ময়নামতি ক্যান্টমেন্টের সঙ্গে লড়াই চালিয়ে যাওয়ার জন্য রেখে গেল মাত্র কয়েক কোম্পানী সৈন্যকে। এই ২৩ নং ডিভিশনেরই আর একটা বিগ্রেড চৌদ্দগ্রাম থেকে অগ্রসর হল লাকসামের দিকে। লক্ষ্য চাঁদপুর। পাকবাহিনীও এই আক্রমণ আঁচ করে লাকসাম একটা শক্ত ঘাঁটি তৈরি করে রেখেছিল। এখানেও ভারতীয় বাহিনী সেই একই কৌশল নিল। লাকসামের পাক ঘাঁটিকে ব্যস্ত রাখার জন্য একটা ছোট্ট বাহিনীকে রেখে কলামটা এগিয়ে চলল চাঁদপুরের দিকে। পুরে এর একটা বড় বাহিনী এগোলো বিলোনিয়া দিয়ে ফেনীর দিকে। লক্ষ্য চট্টগ্রাম যাতায়াতের পথ বন্ধ করে দেওয়া। এই বাহিনীরও সেই একই কৌশল। ফেনীতে পাকিস্তানীরা বেশ শক্ত ঘাঁটি তৈরি করেছিল। শুরুতেই সেই দখল করার জন্য ভারতীয় বাহিনী কোনও চেষ্টা করল না। একটা ছোট্ট বাহিনী রেখে যাওয়া হল ফেনীর পাক সৈন্যদের ব্যস্ত রাখার জন্য। আর মূল বাহিনীর পাশ কাটিয়ে এগিয়ে চলল দক্ষিণ-পশ্চিম।পশ্চিম প্রান্তে বিমান হামলার সঙ্গে সঙ্গে আমাদের বিমানও নৌবাহিনী আসরে নেমে পড়ল। বাংলাদেশে ভারতীয় বিমানবাহিনী এবং নৌবাহিনীর অ্যাকশন শুরু হল ৩রা মধ্যরাত্রি থেকে। বিমানও নৌবাহিনীর জঙ্গী বিমানগুলি ঝাঁকে ঝাঁকে উড়ে গিয়ে বাংলাদেশের বিভিন্ন পাক ঘাঁটির ওপর আক্রমণ চালাল। প্রধান লক্ষ্য ছিল অবশ্য ঢাকা ছিল পাক বাহিনীর প্রধান ঘাঁটি। এই ঘাঁটিতে ছিল তাদের জঙ্গী বিমানগুলি। প্রথমে বাংলাদেশে পাক বিমানবাহিনীতে ছিল দুই স্কোয়াড্রন মার্কিনী সাবর জেট। যুদ্ধ শুরু হওয়ার কিছুদিন ইয়াহিয়া খাঁর নির্দেশে মিগ-১৯ বিমানগুলি পশ্চিম পাকিস্তানে নিয়ে যাওয়া হল। বাংলাদেশে থাকল শুধু সাবর গুলি। তারও কয়েকটা ঘায়েল হয়ে গিয়েছিল বয়রার লড়াইয়ে। 

বাংলাদেশের কাজে নেমেই ভারতীয় বিমানবাহিনীর প্রধান লক্ষ্য হল পাকিস্তানী জঙ্গী বিমানগুলিকে শেষ করে দেওয়া যাতে অন্তরীক্ষে শত্রুপক্ষ  কিছুই না করতেপারে। যাতে লড়াইয়ের শুরুতেই আকাশটা মিত্রপক্ষের নিয়ন্ত্রণে চলে আসে। 

সেই উদ্দেশ্য নিয়েই ৩ তারিখ মধ্যরাত্রে ভারতীয় বিমানবাহিনী একেবারে তেজগাঁও আক্রমণ করল। ঐ বিমানবন্দরেই পাকিস্তানের সব জেট মজুত ছিল। কারণ গোটা বাংলাদেশের ওই একটি মাত্র বিমানবন্দর যেখান থেকে সব বিমান উড়তে পারে। ভারতীয় মিগ সেই ঘাঁটিতে হানা দেওয়ার সঙ্গে সঙ্গে পাকিস্তানী সাবর জেটগুলিও বাধা দিতে এগিয়ে এল। প্রায় সারারাত ধরে চলল ঢাকার বিমান যুদ্ধ। প্রথম রাত্রি আক্রমণেই পাকবাহিনীর অর্ধেক বিমান ধ্বংস হয়ে গেল। বিমানবন্দর এবং কুর্মিটোলা ক্যান্টমেন্টও নানাভাবে ক্ষতিগ্রস্ত হল। 

ভারতীয় বিমান এবং নৌবাহিনীর বিমানগুলি সেদিন যে শুধু ঢাকা আক্রমণ করেছিল তাই নয়। আক্রমণ করেছিল কুমিল্লা, চাঁদপুর, নারায়ণগঞ্জ চট্টগ্রাম, কক্সবাজার এবং চাঁদপুরেড় অভিযান চালিয়েছিল প্রধানত বিমানবাহিনীর বিমানগুলি। চট্টগ্রাম নৌ বন্দরের প্রায় অর্ধেকটাই ধ্বংস হয়ে গেল। বন্দরের তেলের ডিপোগুলোও জ্বলে উঠল দাউ দাউ করে।

এর মধ্যে পাক বিমানবাহিনীর জঙ্গী বিমানগুলি একবার কলকাতা শহরেও হানা দেওয়ার চেষ্টা করল। কিন্ত প্রতিবারই তাদের ফিরে যেতে হল। আমাদের বিমানবাহিনীর বিমানগুলি সেদিন প্রায় সারারাত ধরে কলকাতা শহরকে পাহারা দিয়েছিল।

৪ ডিসেম্বর সকালে প্রতিরক্ষা দফতরে প্রধানরা আলোচনায় বসে দেখলেন ভারতীয় বাহিনী পূর্ব খণ্ডে ঠিকই এগিয়েছে। প্রথমত, তারা কোথাও শহর দখলের জন্য অগ্রসর হয় নি। 

দ্বিতীয়ত, কোথাও শক্ত পাক ঘাঁটির সঙ্গে বড় লড়াইয়ে আটকে পড়েনি।

তৃতীয়ত, পাকিস্তানী সমরনায়করা তখনও বুঝতে পারে নি ভারতীয় বাহিনী কোন দিক থেকে ঢাকা পৌঁছতে চাইছে।বরং তারা মনে করছে ভারতীয় বাহিনী সবদিক দিয়েই রাজধানী দিকে অগ্রসর হচ্ছে, এবং তখনও ভাবছে ভারতীয় বাহিনী সীমান্তের মূল পাক ঘাঁটিগুলিরই আক্রমণ চালাবে।

চতুর্থত, ব্যাপক বিমান এবং স্থল আক্রমণে শত্রুপক্ষকে একেবারে বিহবল করে দেওয়া হয়েছে। 

পঞ্চমত, পাক বিমানবাহিনীকে অনেকটা ঘায়েল করে ফেলা হয়েছে। তাদের বিমান ঘাঁটিগুলিও বিধ্বস্ত। 

ষষ্ঠত, পাকিস্তানের প্রধান নৌ বন্দরগুলি অর্থাৎ চট্টগ্রাম, কক্সবাজার,চালনা, চাঁদপুর এবং নারায়ণগঞ্জে জাহাজ বা স্টীমার বেড়াবার ব্যবস্থা অনেকটা বিপর্যস্ত। এবং

সপ্তমত, বাংলাদেশের সাধারণ নাগরিক ও বাড়িঘর মোটেই ক্ষতিগ্রস্ত হয়নি। সেনা, বিমান এবং নৌবাহিনী তাই যুদ্ধের দ্বিতীয় দিনেও পূর্ব লক্ষ্য মতই এগিয়ে চলল। 

পশ্চিম দিকে থেকে ভারতীয় সেনাবাহিনী এবং মুক্তিফৌজের সবকটা কলামপুরে এগিয়ে চলল। কিন্ত কোথাও তারা সোজাসুজি পাক ঘাঁটিগুলির দিকে এগালো না। মূল বাহিনী সর্বদাই ঘাঁটিগুলোকে পাশ কাটিয়ে এগিয়ে চলল। এবং ঘাঁটিতে অপেক্ষমাণ পাকবাহিনী যাতে মনে করে যে ভারতীয় বাহিনী তাদের দিকেই এগিয়ে আসার চেষ্টা করছে সেই জন্য প্রত্যেক পাক ঘাঁটির সামনে ভারতীয় গোলন্দাজ বাহিনীর কিছু কিছু লোক রেখে যাওয়া হল। 

ওদিকে মূল ভারতীয় বাহিনী যে পাশ কাটিয়ে এগিয়ে যাচ্ছে পাকিস্তানীরা সেই খবরও পেল না। কারণ প্রথমত, তাদের সমর্থনে দেশের লোক ছিল না, যারা খবরাখবর দিতে পারে। দ্বিতীয়ত, তাদের বিমানবাহিনীও তখন বিধ্বস্ত। সর্বত্র উড়ে পাক বিমান ভারতীয় বাহিনীর অগ্রগতির খবরাখবর পাক সেনাবাহিনীকে জানাতে পারল না। তৃতীয়ত, বাংলাদেশে পাকবাহিনীর বেতার খবরাখবর পাঠাবার তেমন ভাল ব্যবস্থা ছিল না। সুতরাং নিজস্ব ব্যবস্থায়ও তারা খবরাখবর পেল না।

তাই ভারতীয় বাহিনী যখন সোজাসুজি যশোর, হিলি, শ্রীহট্ট, কুমিল্লা, ফেনী প্রভৃতি শক্ত ঘাঁটির দিকে না গিয়ে পাশ কাটিয়ে এগিয়ে গেল তখন পাকবাহিনীর অধিনায়করা তা মোটেই বুঝতে পারল না। বরং ভারতীয় গোলন্দাজ বাহিনীর গোলাবর্ষণের বহর দেখে তখনও তারা মনে করছে ভারতীয় বাহিনী সোজাসুজিই এগোবার চেষ্টা করছে। সেই জন্য তখনও তারা মূল সড়কগুলি আগলে বসে রইল। সীমান্তের কাছাকাছি শহরগুলিতে তখনও পাকবাহিনীতে অধিষ্ঠিত একমাত্র কুষ্টিয়া জেলার দর্শনা ছাড়া। দর্শনা যে মুহূর্তে আমাদের ৪নং পার্বত্য ডিভিশনের কামানের পাল্লার মধ্যে এসে গেল পাকিস্তানীরা অমনি শহর ছেড়ে আরও পশ্চিমে পালাল।

এদিকে তখন ভারতীয় বিমান এবং নৌবাহিনীও প্রচণ্ড আক্রমণ চালিয়ে যাচ্ছে। লড়াইয়ের দ্বিতীয় দিনেও ভারতীয় বিমান এবং নৌবাহিনীর জঙ্গী বিমানগুলি বারবার ঢাকা, চট্টগ্রাম, চালনা প্রভৃতি এলাকায় সামরিক ঘাঁটিগুলির ওপর আক্রমণ চালাল। ঢাকায় সেদিনও জোর বিমান যুদ্ধ হল। কিন্ত সেদিনই প্রায় শেষ বিমান যুদ্ধ। অধিকাংশ পাক বিমানই ঘায়েল হল। বিমানবন্দরগুলিও প্রচণ্ড ক্ষতিগ্রস্ত হল। 

ওদিকে তখন মিত্রবাহিনীও প্রচণ্ড গতিতে এগিয়ে চলেছে- প্রধান সড়ক এবং পাক ঘাঁটিগুলি এড়িয়ে। তখনও পর্যন্ত প্রধান লক্ষ্য বাংলাদেশের চতুর্দিকে  ছড়ানো পাকবাহিনীকে পরস্পর থেকে বিচ্ছিন্ন করে দেওয়া এবংআবার যাতে একত্র হয়ে ঢাকা রক্ষার জন্য কোনও বড় লড়াইয়ে নামতে না পারে তার ব্যবস্থা করা।

৫ডিসেম্বরঃ লড়াইয়ের তৃতীয় দিনেই স্বাধীন বাংলার আকাশ স্বাধীন হয়ে গেল। বাংলাদেশে পাকবাহিনীর প্রায় সব বিমান এবং বিমানবন্দরই বিধ্বস্ত।গোটা দিন ভারতীয় জঙ্গী বিমানগুলি অবাধে আকাশে উড়ে পাক সামরিক ঘাঁটিগুলিতে প্রচণ্ড আক্রমণ চালাল। ভারতীয় বিমানবাহিনীর হিসাব মত বারো ঘণ্টায় দু’শ ত্রিশ বার। তেজগাঁও এবং কুর্মিটোলা বিমানঘাঁটিতে পঞ্চাশ টনের মত বোমা ফেলল। কুর্মিটোলা রানওয়েতে কয়েক পাউন্ড বোমা ফেলায় ছোটখাটো কয়েকটা পুকুরই সৃষ্টি হয়ে গেল। পাকবাহিনীর শেষ সাবর জেট তিনটা ঐখানে আটকে ছিল। রানওয়ে বিধ্বস্ত হওয়ায় ছাউনিতেই সেগুলিকে আটকে থাকতে হয়। ভারতীয় বিমানের আক্রমণে সেদিন বড় রাস্তা দিয়ে পাক সেনাবাহিনীর যাতায়াতও প্রায় বন্ধ হয়ে গেল।পাকবাহিনীর প্রত্যেকটা কনভয়ের উপর ভারতীয় জঙ্গী বিমানগুলি আক্রমণ চালাল। ওদের নব্বইটা গাড়ি ধ্বংস হল। ধ্বংস হল পাকিস্তানী সৈন্য বোঝাই বেশ কয়েকটা লঞ্চ এবং স্টিমারও।

জামালপুর আর ঝিনাইদহের পাক সামরিক ঘাঁটিও ভারতীয় বিমান আক্রমণে ধ্বংস হল। তেজগাঁও এবং কুর্মিটোলা বিমানবন্দর ধ্বংস ভারতীয় জঙ্গী বিমানগুলি সারাদিন ধরে গোটা বাংলাদেশের সব কটা বিমানবন্দরে হানা দিল। উদ্দেশ্য, আর কোথাও পাক বিমান আছে কিনা খুঁজে দেখা কিন্ত কোথাও আর একটাও পাকবিমান খুঁজে পাওয়া গেল না। পরে নিজেদেরই অর্থাৎ মিত্রপক্ষেরই কাজে লাগবে এই ভেবে ভারতীয় বিমানবাহিনী অধিকাংশ বিমানবন্দকেই অক্ষত অবস্থায় ছেড়ে দিল। 

পূর্বে খণ্ডে ভারতীয় নৌবাহিনীও সেদিন বিরাট সাফল্য অর্জন করেছে। বঙ্গোপসাগরে পাক সাবমেরিন’গাজী’ সেদিন ভারতীয় নৌবাহিনীর উপর আক্রমণ শেষ হল। সাবমেরিন ‘ গাজী’ ছিল পাক নৌবহরের গর্বের বস্ত। 

ওইদিন ভারতীয় নৌবাহিনী প্রত্যেকটা নিরপেক্ষ রাষ্ট্রের জাহাজকে হুঁশিয়ার করে দিল। প্রধান হুঁশিয়ারিটা চট্টগ্রাম বন্দর সম্পর্কে বলা হলঃ আপনারা সবাই চট্টগ্রাম বন্দর ছেড়ে চলে আসুন। আপনাদের স্বার্থ এবং নিরাপত্তার কথা চিন্তা করে আমরা চট্টগ্রাম এর উপর তেমন প্রচণ্ডভাবে গোলাবর্ষণ করিনি।আজ রবিবার আপনাদের বন্দর থেকে বেরিয়ে আসার সুযোগ দেওয়া হচ্ছে। কাল সোমবার আমরা প্রচণ্ডভাবে আক্রমণ চালাব। সুতরাং কাল থেকে আপনাদের নিরাপত্তা সম্পর্কে আমরা কোনও নিশ্চয়তা দিতে পারব না। 

এই ‘ওয়ার্নিং’ দুটো কাজ হল। (এক) বিশ্বের সব দেশ বুঝল বাংলাদেশের বন্দরগুলি রক্ষা কোনও ক্ষমতা আর পাকবাহিনীর নেই। এবং(দুই) ভারতীয় নৌবাহিনীর জাহাজও বিমানগুলি বাংলাদেশের সব বন্দরগুলিকে অবাধে ঘায়েল করার সুযোগ পেল। 

এদিকে তখন স্থলেও মিত্রবাহিনীও এগিয়ে চলেছে। পাক স্থলবাহিনীর বিভিন্ন ইউনিটের মধ্যে যোগাযোগ ব্যবস্থা প্রায় বিচ্ছিন্ন। প্রধান সড়কগুলি দিয়ে না এগিয়েও ভারতীয় বাহিনী বিভিন্ন সেক্টরে প্রধান প্রধান সড়কের কতগুলি জায়গায় অবরোধ সৃষ্টি করল। ফলে ঢাকার সঙ্গে কুমিল্লা, চট্টগ্রাম ও সিলেটের, নাটোরের সঙ্গে ঢাকা এবং রংপুরের এবং যশোরের সঙ্গে নাটোর ও রাজশাহীর যোগাযোগ সম্পূর্ণ বিচ্ছিন্ন হয়ে গেল। শুধু ঢাকার সঙ্গে যশোর এবং খুলনার যোগাযোগ তখনও অব্যাহত। কতকগুলি ঘাঁটি সেদিন কিছুটা লড়াইও হল। একটা বড় লড়াই হল লাকসামে।আর একটা হল ঝিনাইদহের কাছে কোটচাঁদপুরে। দুটো লড়াইয়েই পাকসেনারা বেজার মার খেল এবং ঘাঁটি দুটি ছেড়ে যেতে বাধ্য হল। 

এই দুটো ঘাঁটি দখলের চেয়েও কিন্ত মিত্রবাহিনীর বড় লাভ হল পাকবাহিনীর যোগাযোগ ব্যবস্থাটা বিচ্ছিন্ন করে দিতে পারায়। এটাই ছিল তাদের প্রথম পর্যায়ে বড় লক্ষ্য যাতে পাকসেনারা পিছু হটে গিয়ে আবার না রিগ্রুপড হতে পারে- ঢাকা রক্ষার লড়াইয়ের জন্য পদ্মাও মেঘনার মাঝখানে কোনও নতুন শক্ত ব্যূহ রচনা না করতে পারে। বিভিন্ন বড় সড়কে অবরোধ সৃষ্টি করে মিত্রবাহিনী সীমান্তের ঘাঁটিগুলি থেকে পাকবাহিনীর ঢাকা ফেরার পথ প্রায় বন্ধ করে দিল। এ ব্যাপারে তাদের আরও বড় সুবিধা হল আকাশে ভারতীয় বিমানবাহিনীর একাদিপত্ত প্রতিষ্ঠা হওয়ায়। গোটা বাংলাদেশের বড় বড় সড়কও নদীর উপর তখন ভারতীয় জঙ্গী বিমান পাহারা দিচ্ছে। এবং পাক সেনাবাহিনীর কনভয় চোখে পড়লেই তাকে আক্রমণ করছে। 

এই রকম যখন অবস্থা নিয়াজিও সবটা বুঝতে পারল। চতুর্দিক থেকে মিত্রবাহিনীর অগ্রগতির খবর পৌঁছল ঢাকায়। আর পৌঁছল পাকবাহিনীর বিপর্যের সংবাদ।নিয়াজি আরও জানতে পারল যে মিত্রবাহিনীর সবকটা কলাম মূল পাকঘাঁটি এবং সুরক্ষিত পথ এড়িয়ে এগিয়ে আসছে। পাক সমরনায়কদের তখন বুঝতে অসুবিধা হল না যে মিত্রবাহিনীর মূল উদ্দেশ্য বিভিন্ন পাক ঘাঁটির যোগাযোগ কেটে দেওয়া।এবং পেছন থেকে পাক ঘাঁটিগুলির উপর অতর্কিত আক্রমণ করা। নিয়াজি এবং ঢাকার পাক সমরনায়করা ততক্ষণে বুঝে গিয়েছে মিত্রবাহিনী শুধু বাংলাদেশের অঞ্চল বিশেষ দখল করতে চায় না- তারা চায় গোটা বাংলাদেশের পাকবাহিনীকে পরাজিত করতে। তারা বুঝল মিত্রবাহিনী ঢাকার দিকে এগোবেই। কিন্ত তখনও তারা এটা ঠিক বুঝতে পারেনি যে, মিত্রবাহিনীর কোন কোন ঢাকার দিকে এগিয়ে আসবে। নিয়াজি তাই অন্যান্য পাক সমর নায়কদের পরামর্শ করে সেদিনই সর্বত্র হুকুম পাঠিয়ে দিল- পুলব্যাক। পুলব্যাক করে তাদের ঢাকার কাছাকাছি অর্থাৎ পদ্মা- মেঘনার মাঝামাঝি অঞ্চলে ফিরে আসতে বলা হল।

৫ ডিসেম্বর সন্ধ্যে বেলায়ই সেই হুকুম সবগুলি পাক সামরিক ঘাঁটিতে চলে গেল।

৬ডিসেম্বরঃ ৬ডিসেম্বর সূর্য ওঠার আগেই কতকগুলি সীমান্ত ঘাটি থেকে পিছু হটা শুরু হল। কোনও কোনও ঘাঁটির আবার এডভান্স পার্টি পাঠিয়ে পেছনের খবর সংগ্রহের চেষ্টা করল। এবং অনেকে দেখল পেছনের অবস্থা ভাল নয়। একে তো যোগাযোগ বিচ্ছিন্ন তার উপর আবার বহু এলাকায় পেছনে গিয়ে ভারতীয় সেনাবাহিনী ঘাঁটি করে বসে গিয়েছে। নিয়াজির পুলব্যাক নির্দেশের পর তাই গোটা বাংলাদেশের পাকবাহিনীতে এক অরাজক অবস্থার সৃষ্টি হল।

অধিকাংশ পাক সীমান্ত ঘাঁটি সামনেই তখন এক সমস্যা- সীমান্তে ঘাঁটিতে বসে থাকার চেষ্টা করলেও মৃত্যু অনিবার্য, আবার পেছাতে গেলেও বিপর্যয় অবশ্যম্ভাবী। কয়েকটা সীমান্ত ঘাঁটি থেকে তাই নিয়াজিকে জানানো হল পুলব্যাক করার চেয়ে শক্ত বাঙ্কারে ঘেরা বসে লড়াই চালিয়ে যাওয়াই শ্রেয়। 

কুর্মিটোলার নির্দেশ তাই সর্বত্র সমানভাবে পালিত হল না। কোথাও পূর্ণ পুলব্যাক হল। কোথাও হল আধা-পুলব্যাক। কোথাও আবার যেমন ছিল তেমনই রইল। যেসব ঘাঁটিতে ওরা থেকে গেল সেগুলির মধ্যে বিশেষভাবে উল্লেখযোগ্য ময়নামতি, চট্টগ্রাম, জামালপুর এবং হিলি। যেসব ঘাঁটি থেকে পালাল সেগুলির মধ্যে সবচেয়ে আগে নাম করতে হয় শ্রীহট্ট এবং যশোরের।

শ্রীহট্ট এবং যশোরের চতুর্দিকে পাকবাহিনী যতগুলো ঘাঁটি করেছিল সবগুলি ছেড়ে পালাল। পাক নবম ডিভিশনের উপর পদ্মার দক্ষিণের গোটা অঞ্চলটা রক্ষার দায়িত্ব ছিল। আগেই বলা হয়েছে যে, আনুষ্ঠানিকভাবে লড়াই শুরু করার আগেই পাক নবম ডিভিশনের সদরদফতর যশোর ক্যান্টমেন্ট থেকে সরিয়ে মাগুরা নিয়ে যাওয়া হয়েছিল। সদরদফতর সরিয়ে নিয়ে যাওয়ার পরও সৈন্যসামন্ত ঠিকই সীমান্তে ছিল। চৌগাছায় পরাজয়ের পর তারা তিন ভাগে ছড়িয়ে ছিল। ঝিনাইদহ- মেহেরপুর অঞ্চলে একটা অংশ, ঝিকরগাছার উত্তর-পশ্চিমে আর একটা অংশ এবং সাতক্ষীরা থেকে খুলনা পর্যন্ত আর একটা অংশ। 

৫ ডিসেম্বর মাঝরাতে ভারতীয় চতুর্থ ডিভিশন আঘাত হানল ঝিনাইদহের উত্তর- পশ্চিমের পাকবাহিনীর উপর। প্রায় একসঙ্গে নবম ডিভিশন ঘা দিল ঝিকরগাছা থেকে ঝিনাইদহের পশ্চিমে ছড়ানো অংশটার উপর। এই দুই প্রচণ্ড ধাক্কা খেয়েই পাকবাহিনী একেবারে ছত্রভঙ্গ হয়ে গেল।এবং দুদিক থেকে মিত্রবাহিনীর দুটো কলাম যশোর- ঢাকা হাইওয়ের উপর এসে দাঁড়াল। ততক্ষণে নিয়াজির পুলব্যাক অর্ডারও এসে গিয়েছে।৬ ডিসেম্বর ভোর থেকেই তাই গোটা পাক নবম ডিভিশনের পলায়ন পর্ব শুরু হয়ে গেল। ইচ্ছা ছিল গোটা বাহিনীটাই ঢাকার দিকে পালাবে। কিন্ত পারল না। কারণ ততক্ষণে ভারতীয় চতুর্থ এবং নবম ডিভিশন যশোর- ঢাকা হাইওয়ে ডিভিশনের দুটি অঞ্চলে ঘাঁটি করে বসেছে। বাধ্য হয়ে তাই নবম পাক ডিভিশনের একটি অংশ পালাল মাগুরা হয়ে মধুমতি ডিঙ্গিয়ে ঢাকার পথে। আর একটি অংশ পালাল খুলনার দিকে। কুষ্টিয়ার দিক দিয়েও পালাল একটি ছোট্ট অংশ।সাতক্ষীরা অঞ্চলে যে পাকবাহিনীটা ছিল এতদিন তাদের সঙ্গে লড়াই চালাচ্ছিল প্রধানত মুক্তিবাহিনীর সৈন্যরা এবং বিএসএফের সেপাইরা।পুল ব্যাক অর্ডারের সঙ্গে সঙ্গে তারাও পালাল খুলনার দিকে। পালাবার সঙ্গে সঙ্গে সবকটা বাহিনীই রাস্তায় ওপারের সব ব্রিজ ভেঙ্গে যাওয়ার চেষ্টা করল। শ্রীহট্টের দিকেও তখন প্রায় একই অবস্থা। দু’পাশ দিয়ে এগিয়ে মিত্রবাহিনী শ্রীহট্টের পশ্চিমে গিয়ে দাঁড়িয়েছে। পূর্বদিক থেকে একটা গোলন্দাজ বাহিনীর উপরও গোলাবর্ষণ করে চলেছে। শ্রীহট্টের পাক সমরনায়ক পুলব্যাক অর্ডার পাওয়া মাত্রই পিছিয়ে যাওয়ার চেষ্টা করল। ইচ্ছা ছিল আশুগঞ্জ থেকে মেঘনা অতিক্রম করে ঢাকার দিকে যাবে। কিন্ত পারল না। কিছুটা পিছিয়েই দেখল সম্ভাব নয়- মিত্রবাহিনী তার আগেই পথ রোধ করে দাঁড়িয়েছে। তখন গোটা বাহিনীটাকে দুভাগে বিভক্ত করা হল। একটা থাকল শ্রীহট্টে। আর একটা পেছন দিকে দাঁড়িয়েছে। তখন গোটা বাহিনীটাকে দুভাগে ভাগ করা হল। একটা থাকল শ্রীহট্টে। আর পেছনের দিক দিয়ে পালিয়ে যাওয়ার চেষ্টা করল। দু’ দলই লড়াইয়ে হেরে গেল।শ্রীহট্টের বাহিনীটা বাঙ্কারে বসে ভালই লড়ল। ওই বাহিনীকে ঘায়েল করতে ভারতীয় বিমানবাহিনীকেও বেশ কয়েক টন বোমাবর্ষণ করতে হল। সমগ্র বাংলাদেশেই মিত্রবাহিনী তখন দ্রুত গতিতে এগিয়ে চলেছে। তখনও এই লক্ষ্য যাতে পিছু হটে গিয়ে কোথাও না জড় হতে পারে, যাতে সীমান্তের কোনও পাক সৈন্য না ঢাকায় পৌঁছতে পারে।

৭ডিসেম্বরঃ কার্যত যশোরের পতন হয়েছিল আগের দিনই। ৬তারিখ সন্ধ্যা হতে না হতে পাকবাহিনীর সবাই যশোর ক্যান্টমেন্ট ছেড়ে পালিয়ে যায়। কিন্ত ভারতীয় বাহিনী তখনই সে খবরটা পায়নি। ৭ ডিসেম্বর বেলা সাড়ে ১১টা নাগাদ ভারতীয় নবম ডিভিশনের প্রথম কলামটা উত্তর দিক দিয়ে যশোর ক্যান্টমেন্টে এসে পৌঁছল। তখনও তারা জানে না যশোর ক্যান্টমেন্ট শুন্য। তখনও তাদের কাছে খবর পাকবাহিনী যশোর রক্ষার জন্য বিরাট লড়াই লড়বে। কিন্ত মিত্রবাহিনীর কলামটা যতই এগিয়ে এল ততই আশ্চর্য হল। কোনও প্রতিরোধ নেই! সামনে থেকে একটাও গোলাগুলি আসছে না! প্রায় বিহবল অবস্থায় যখন কলামটা ক্যান্টমেন্টের সামনে এসে দাঁড়াল তখন বুঝতে পারল ব্যাপারটা। দশ-পনেরো জন লোক ‘’ জয় বাংলা’’ ধ্বনি দিয়ে তাঁদের সামনে এসে দাঁড়াল। জড়িয়ে ধরে তাদের সংবর্ধনা জানাল। আর জানাল যে, আগেরদিন সব পাকসেনা যশোর ছেড়ে পালিয়েছে। ভারতীয় বাহিনী তখন গোটা ব্যাপারটা বুঝল। দেখতে দেখতে বেশ লোক এসে সেখানে জড় হল। তারাই ক্যান্টমেন্টের ভেতরটা ছিনিয়ে দিল ভারতীয় বাহিনীকে। পাকসেনারা যে ট্যাঙ্ক, কামান এবং ট্রাক- জিপ নিয়ে খুলনা পালিয়েছে যশোরের নাগরিকরা তাও ভারতীয় বাহিনীকে জানাল। সঙ্গে সঙ্গে ভারতীয় বাহিনী ছুটল খুলনার পথে। 

ওদিকে তখন নবম ডিভিশনের সদর ঘাঁটিতেও সব খবর পৌঁছে গিয়েছে। ডিভিশনের প্রধান মেঃ জেনারেল দলবীর সিং বয়রা-ঝিকরগাছার পথ ধরে গোটা নবম ডিভিশন নিয়ে এগিয়ে গেলেন যশোর শহরে। যশোর ক্যান্টমেন্ট পাক নবম ডিভিশনের মত আমাদের নবম ডিভিশনের সদর দফতর হল। 

শ্রীহট্টেরও পতন হল ওই দিনই দুপুরে। প্রথমে ভারতীয় ছত্রীসেনারা নামল শ্রীহট্টের নিকটবর্তী বিমানবন্দর শালুটিকরে। খুব ভোরে। তারপর চতুর্দিক থেকে মিত্রবাহিনী শ্রীহট্টের পাক ঘাঁটিগুলোর উপর আক্রমণ চালাল। দুপুর বেলায়ই শ্রীহট্টের পাক সেনানায়ক আত্মসমর্পণ করতে বাধ্য হল। 

৮ ডিসেম্বরঃ বৃহস্পতিবার সকালে মিত্রপক্ষের সামরিক নেতার পূর্ব রণাঙ্গনের সমগ্র পরিস্থিতিটা বিশ্লেষণ করে দেখলেন তাঁদের প্রথম লক্ষ্য সফল হয়েছে। বাংলাদেশের নানা খণ্ডে পাক সেনাবাহিনী বিচ্ছিন্ন এবং অবরুদ্ধ। ঢাকার দিকে পালাবার কোন পথ নেই। দক্ষিণে একটা পাকবাহিনী আটকে পড়েছে খুলনার কাছে। ওদের গোটা পাকবাহিনী ব্রহ্মপুত্র ও পদ্মার মধ্যবর্তী তিন-চারটা অঞ্চলে অবরুদ্ধ। একটি বড় বাহিনী, প্রায় একটা বিগ্রেড হিলির কাছে অবরুদ্ধ। আর একটা বিগ্রেড আটকে রয়েছে জামালপুরে। ময়মনসিংহ থেকে যে বাহিনীটা সরিয়ে শ্রীহট্টের দিকে নিয়ে যাওয়া হয়েছিল সেটা কার্যত ফিনিসড। ময়নামতি ক্যান্টমেন্টে অবরুদ্ধ আর একটা বিগ্রেড। আর একটা বড় পাকবাহিনী অবরুদ্ধ চট্টগ্রামে। একের সঙ্গে আর একের যোগ দেওয়ারও কোন সুযোগ নেই। ঢাকার দিকে পিছু হটা কার পক্ষেই সম্ভব নয়। 

মিত্রবাহিনীর কর্তারা তখন তিনটি ব্যবস্থা নিলেন। প্রথম ব্যবস্থায় গোটা পাক সেনাবাহিনীকে আত্মসমর্পণ করতে বলা হল। দ্বিতীয় ব্যবস্থায় জেনারেল সগত সিংকে বলা হল তাঁর অন্তত তিনটা কলাম খুব দ্রুত ঢাকার দিকে এগিয়ে নিতে। তৃতীয় ব্যবস্থায়, একটা বিগ্রেডকে যথা শীঘ্রসম্ভব হালুয়াঘাটের দিকে থেকে ময়মনসিংহের দিকে নিয়ে আসা হল।

যুদ্ধের শুরুতেই ভারতীয় সেনাবাহিনীর প্রধান মানেকশ বাংলাদেশের দখলদার পাকবাহিনীর উদ্দেশ্যে আত্মসমর্পণের আহবান জানিয়েছিলেন। ৮ ডিসেম্বর আবার তার সেই আবেদন নানা ভাষায় আকাশবাণী থেকে প্রচার করা হল। তিনি পাকসেনাদের আত্মসমর্পণ করতে বললেন এবং সঙ্গে সঙ্গে এই আশ্বাস দিলেন যে, আত্মসমর্পণ করলে পাক সেনাবাহিনীর প্রতি জেনেভা কনভেনশনের রীতি অনুযায়ী সম্মানজনক ব্যবহার করা হবে। জেনারেল মনেকশ বললেনঃ আমি জানি আপনারা পালাবার জন্য বরিশাল এবং নারায়ণগঞ্জের কয়েক জায়গায় জড় হচ্ছেন। আমি এও জানি, এখান থেকে আপনাদের উদ্ধার করা হবে বা পালাতে পারবেন এই আশাতেই মিলিত হচ্ছেন। কিন্ত আমি সমুদ্রপথে আপনাদের পালাবার সব পথ বন্ধ করে দিয়েছি। এজন্য নৌবাহিনীকে প্রয়োজনীয় ব্যবস্থা নিতে নির্দেশ দেওয়া হয়েছে। এখনও যদি আপনারা আমার পরামর্শ না শোনেন এবং ভারতীয় বাহিনীর কাছে আত্মসমর্পণ না করেন তাহলে নিশ্চিত মৃত্যুর হাত থেকে কেউ আপনাদের বাঁচাতে পারবে না।

বাংলাদেশের পূর্ব সীমান্তে থেকে জেনারেল সগৎ সিং এর প্রায় সবকটা ডিভিশনই তখন প্রচণ্ড গতিতে পশ্চিমের দিকে এগোচ্ছিল। একটা এগোচ্ছিল ব্রাহ্মণবাড়িয়া দখল করে আশুগঞ্জের দিকে। আশুগঞ্জে মেঘনার একটি বাহিনী। ওদিকে সেদিন কুমিল্লারও পতন ঘটেছে। ওই সেক্টরের সব পাকসৈন্য গিয়ে ময়নামতি ক্যান্টমেন্টে গিয়ে আশ্রয় নিল। মিত্রবাহিনীর প্রধান জেনারেল অরোরা সেদিন হেলিকপ্টারে কুমিল্লা ঘুরে এলেন। ময়নামতিকে পাশ কাটিয়ে আর একটা বাহিনী দ্রুত অগ্রসর হল চাঁদপুরের মুখে। সবকটা বাহিনীরই লক্ষ্য ঢাকা। যদি প্রয়োজন হয় তাহলে যাতে এই বাহিনী নদীপথেই নারায়ণগঞ্জ- ঢাকার দিকে অগ্রসর হতে থাকে। এই বাহিনীর আর একটা বাহিনীর লক্ষ্য ছিল চাঁদপুর বন্দর থেকে মেঘনাও পদ্মার নদীপথের উপর নজর রাখা।

বাংলাদেশের লড়াইয়ে নামতে হতে পারে এই কথা ভাবার সঙ্গে সঙ্গে ভারতীয় প্রতিরক্ষা দফতরের কর্তারা ঠিক করে রেখেছিলেন ঢাকার উপর প্রধান আক্রমণটা হবে উত্তর দিক দিয়ে। ময়মনসিংহ টাঙ্গালের পথে একটা বড় বাহিনীকে দ্রুত নিয়ে যাওয়া হবে ঢাকায়। ওপথে নদীনালা খুব কম। সেই উদ্দেশ্যে গোড়া থেকেই তাঁরা গারো পাহাড়ে দুই বিগ্রেড সৈন্য মজুদ করে রেখেছিলেন। বেশী সৈন্য ওপথে জড় করেননি। কারণ ভয় ছিল যে, তাহলে পাকিস্তানীরা খবরটা আগাম পেয়ে যাবে এবং আগে থেকেই পথে জড় প্রতিরক্ষা ব্যূহ রচনা করে রাখবে। সেই জন্য ওপথে কম সৈন্য জড় করে রাখা হল। এবং ঠিক করে রাখা হল যে পদাতিক সৈন্য টাঙ্গালের কাছাকাছি পৌঁছবার পর ওখানে একটি ছত্রীবাহিনীও নামানো হবে।

পাক সমরনায়করাও ধরে রেখেছিল যে ভারত উত্তর দিক দিয়ে একটা বড় সেনাবাহিনী নামাবার চেষ্টা করবেই। সেই জন্য তারা জামালপুরের কাছাকাছি একটা শক্ত ঘাঁটি তৈরি করে রেখেছিল। আর একটা ছোট ঘাঁটি করে রেখেছিল হালুয়াঘাটের কাছে। লড়াই শুরু হতে ১০১ নং কমিউনিকেশন জোনের একটা বিগ্রেড এগোলো জামালপুরের দিকে। আর একটা গেল হালুয়াঘাটের কাছে। হালুয়াঘাটের সীমান্তবর্তী ভারতীয় বাহিনী প্রথমে অগ্রসর হল না। দু’ চারদিন ওখানেই অপেক্ষা করল। জামালপুরে বড় লড়াই শুরু হতে পাক সামরিক নেতারা তাদের হালুয়াঘাটের বাহিনীকে সরিয়ে নিয়ে গেল জামালপুরের দিকে।আর ময়মনসিংহ থেকে একটা বিগ্রেড নিয়ে শ্রীহট্ট- ভৈরববাজার সেক্টরে। তারা তখন ভাবতেও পারেনি যে একটা ভারতীয় বিগ্রেড হালুয়াঘাটের মুখে অপেক্ষা করছে। হালুয়াঘাট থেকে ভারতীয় বাহিনীটা খুব দ্রুত এগিয়ে গেল ময়মনসিংহের পথে।পথে বড় কোন বড় বাধাই পেল না। কারণ একটা পাকবাহিনী লড়াই করছে জামালপুরে আর একটা গিয়েছে সিলেট- ভৈরব বাজার সেক্টরে। একই বিমান আক্রমণও বাড়ানো হল। বিমানও নৌবাহিনীর জঙ্গী বিমানগুলি সারাদিন অসংখ্যবার বিভিন্ন পাক সামরিক ঘাঁটিতে আক্রমণ চালাল। বিমান আক্রমণের ভয়ে দিনের বেলা পাক সামরিক বাহিনীর চলাচলও প্রায় বন্ধ হয়ে গেল। পরিকল্পনা মতই বিমান আক্রমণ বৃদ্ধি করা হল।লক্ষ্যটা একই।প্রথমত, পাক সেনাবাহিনীকে আবার কোথাও রিগ্রুপড হতে না দেওয়া। এবং দ্বিতীয়ত, ওদের মনোবল ভেঙ্গে দেওয়া এবং আত্মসমর্পণ করতে বাধ্য হয়। 

৯ডিসেম্বরঃ ৯তারিখ চতুর্দিক মিত্রবাহিনী ঢাকার দিকে অগ্রসর হল। তখন তাদের চোখের সামনে শুধু ঢাকা। এর আগেই তাদের প্রথম লক্ষ্যটা পূরণ হয়ে গিয়েছে।অর্থাৎ মিত্রবাহিনী বাংলাদেশের বিভিন্ন প্রান্তে ছড়িয়ে পড়া পাকবাহিনীকে বেশ ভালোমত বিচ্ছিন্ন করে ফেলেছে, তাদের ঢাকা ফেরার বা পালাবার প্রায় সব পথ বন্ধ। এবার দ্বিতীয় লক্ষ্যের দিকে এগিয়ে গেল ভারতীয় বাহিনী। 

দ্বিতীয় লক্ষ্যটা হল, খুব দ্রুত ঢাকার পাকবাহিনীর মনোবল সম্পূর্ণ ভেঙ্গে দিয়ে নিয়াজিকে আত্মসমর্পণে বাধ্য করা। 

সবদিক দিয়েই মিত্রবাহিনী ঢাকার দিকে অগ্রসর হল। পূর্বে পৌঁছে গেল আশুগঞ্জে, দাউদকান্দিতে এবং চাঁদপুরে। পশ্চিমে বাহিনী পৌঁছল মধুমতি নদীর তীরে। আর একটা বাহিনী কুষ্টিয়া মুক্ত করে চলল গোয়ালন্দ ঘাটের দিকে। হালুয়াঘাট থেকে এগিয়ে আসা বাহিনীও পৌঁছল ময়মনসিংহের কাছাকাছি। নৌবাহিনীর গানবোটগুলিও ততক্ষণে নানাদিক থেকে এগোচ্ছে ঢাকার দিকে।এবং বিমানবাহিনীর আক্রমণও পুরোদমেই চলছে। সেদিন বিকালে মিত্রবাহিনীর প্রধান জেনারেল অরোরা এক সাংবাদিক বৈঠকে বললেনঃ আমরা এখন ঢাকার লড়াইয়ের জন্য প্রস্তুত। সাংবাদিকরা জিজ্ঞেস করলেনঃ পাকিস্তানীরা যদি মাটি কামড়ে লড়াই চালায় তাহলে আপনি কি করবেন? জেনারেল অরোরা জবাব দিলেনঃ ওরা কি করবে জানিনা। তবে আমরা বড় ধরণের লড়াইয়ের জন্য প্রস্তুত। জেনারেল অরোরাকে সাংবাদিকরা আবার জিজ্ঞেস করলেনঃ ঢাকাকে মুক্ত করার পথে আপনার সামনে সবচেয়ে বড় বাধা কি? অরোরা বললেনঃ নদী। তারপর আবার বললেনঃ নদী যদিও বড় বাধা সে বাধা  অতিক্রমের ব্যবস্থা আমরা করে ফেলেছি। আমাদের পদাতিক সৈন্য এবং রসদ পারাপারের ব্যবস্থা হয়ে গিয়েছে। আর আমাদের পি, টি৬৭ ট্যাঙ্কগুলি নিজ থেকেই নদী সাঁতরে যেতে পারবে। 

১০ ডিসেম্বর পরদিনই ৫৭ নং ডিভিশন গোটা বিশ্বকে দেখিয়ে দিল মিত্রবাহিনী কিভাবে রাজধানী ঢাকার মুক্তিযুদ্ধের পথে বাধা অতিক্রম করবে। ভোররাত্রি থেকেই ভৈরব বাজারের তিন- চার মাইল দক্ষিণে নামানো শুরু হল ৫৭ নং ডিভিশনের সৈন্য। সারাদিন ধরে সেই মেঘনা অতিক্রমের কার্যক্রম চলল। প্রথম বাহিনীটা ওপারে নেমেই ঘাঁটি গেঁড়ে বসল। কিছুটা উত্তরে ভৈরববাজারের কাছেই পাক সৈন্যদের একটা বড় বাহিনী মজুত। ব্রিজটার একটা অংশ ভেঙ্গে দিয়ে নদীর পশ্চিম পাড়ে ওত পেতে বসে আছে। আকাশে সূর্য উঠতেই তারা দেখতে পেল হেলিকপ্টার নদী পার হচ্ছে। কিন্ত দেখেও তারা ঘাঁটি ছাড়ার সাহস পেল না। ভাবল, ওটা বোধহয় বিমানবাহিনীর একটা ধাপ্পা। ওদিকে ছুটে গেলেই আশুগঞ্জ থেকে মূল ভারতীয় বাহিনীটা ভৈরব বাজারের ওখানে এসে উঠবে। তারপর ভৈরব বাজার- ঢাকা রাস্তা ধরবে। সত্যিই কিন্ত পাকবাহিনীকে ভুল বোঝানোর জন্য এসে মিত্রবাহিনীর একটা বড় কলাম তখন ভাবসাব দেখাচ্ছিল যে তারা আশুগঞ্জ দিয়েই মেঘনা পার হবে। 

পাকবাহিনী এইভাবে ভুল বোঝায় মিত্রবাহিনীর সুবিধা হল। একরকম বিনা বাধায় মেঘনা পার হওয়া গেল। হেলিকপ্টারে নদী পার হল কিছু সৈন্য। অনেকে আবার পার হল স্টিমারে এবং লঞ্চে করে। কিছু পার হল স্রেফ দেশী নৌকাতেই। ট্যাঙ্কগুলি নিয়ে কিছু সমস্যা দেখা দিয়েছিল প্রথমে। কিন্ত সে সমস্যাও দূর হল এক অভাবনীয় উপায়ে। রাশিয়ান ট্যাঙ্ক সাঁতরাতে পারে ঠিকই। কিন্ত আধা ঘণ্টার বেশী সাঁতরালে ট্যাঙ্ক ভীষণ গরম হয়ে যায়। অথচ মেঘনা পার হতে আধ ঘণ্টার বেশী সময় লাগবে। তখন ঠিক হল, ট্যাঙ্কগুলি যতটা সম্ভব নিজেই সাঁতরে এগোবে। তারপর নৌকাতে দড়ি বেঁধে ট্যাঙ্কগুলিকে নদীর ওপারে নিয়ে যাওয়া হবে। স্থানীয় মানুষের অভূতপূর্ব সাহায্য ছাড়া এই বিরাট অভিযান কিছুতেই সার্থক হত না। ওখানের মানুষ যে যেভাবে পারল মিত্রবাহিনীকে সাহায্য করল। শত শত নৌকা নিয়ে এল তারা। সেইসব নৌকা বারবার পার করল। সেখান থেকে মিত্রবাহিনী নদী পেরিয়েছিল সেখানে কোনও রাস্তাঘাট ছিল না। সেটা ছিল জলা জমি।এই জলা জমি দিয়ে কামান বন্দুক ঘাড়ে করে নিয়েছিল ওই এলাকার শত শত বাঙ্গালী। বেশ কয়েক মাইল হেঁটে তারপর তারা পৌঁছেছিল ভৈরববাজার- ঢাকা মূলসড়কে।এবং পরদিনই তারা রায়পুর দখল করে নিল। 

ওদিকে তখন উত্তরের বাহিনীটাও এগিয়ে আসছে ময়মনসিংহের কাছে পৌঁছে তারা দাঁড়াল। খবর ছিল ময়মনসিংহে পাকবাহিনীর একটা বিগ্রেড আছে। কিন্ত সেই বিগ্রেডটাকে যে আগেই ভৈরববাজারের দিকে নিয়ে যাওয়া হয়েছে মিত্রবাহিনী তা জানত না। তাই মিত্রবাহিনী ময়মনসিংহে বড় লড়াই করার জন্য সেদিনটা ব্রহ্মপুত্র নদীর ওপারে শম্ভগঞ্জে অপেক্ষা করল। অন্যদিকে ভারতীয় বিমান এবং নৌবাহিনীও সেদিন পাকবাহিনীকে ভয় পাইয়ে দিল। বিমানবাহিনীর জঙ্গী বিমানগুলি ঢাকার বেতারকেন্দ্রকে স্তব্ধ করে দিয়ে এল। কুর্মিটোলার উপর বারবার রকেট আর বোমা ছুঁড়ল। 

নৌবাহিনীর বিমান আক্রমণে চট্টগ্রামও চালনার অবস্থাও অত্যন্ত কাহিল। কয়েকটা ভর্তি হয়ে পাকবাহিনী বঙ্গোপসাগরে পালাতে গিয়েছিল। একটা জাহাজে নিরপেক্ষ দেশের পতাকা উড়িয়েও কিছু পাক সৈন্য সিঙ্গাপুরের দিকে পালিয়ে পালাচ্ছিল। সব ধরা পড়ল। কয়েকটা পাক বাণিজ্য জাহাজও মাঝদরিয়ায় ঘায়েল হল। 

১১ ডিসেম্বরঃ ১১ তারিখ চতুর্দিকে পাক সেনাবাহিনীর প্রতিরোধ ভেঙ্গে পড়ল। বহু পাক ঘাঁটির পতন হল।মুক্ত হল জামালপুর, ময়মনসিংহ, হিলি,গাইবান্ধা, ফুলছড়ি, বাহদুরাবাদ, পিসপাড়া, দুর্গাদীঘি, বিগ্রাম এবং চণ্ডীপুর। বিভিন্ন এলাকায় শত শত পাকসৈন্য আত্মসমর্পণ করল। এক জামালপুরেই আত্মসমর্পণ করল৫৮১ জন। চাঁদপুরের উত্তরে মতলব বাজারেও বহু পাকসৈন্য আত্মসমর্পণ করল। কিছু আবার পেছনের দিকে পালাতে গিয়ে মার খেল। যেমন জামালপুরের বাহিনীর একটা অংশ। জামালপুরের পাকবাহিনী বেশকিছু দিন ধরে ভাল লড়াই- ই চালিয়েছিল। মাটি কামড়ে তারা লড়াই চালাচ্ছিল। এই লড়াইয়ে ভারতীয় জেনারেল গিল মারাত্মকভাবে আহত হলেন। ১১ তারিখ আর পারল না। একটা বাহিনী আত্মসমর্পণ করল। আর একটা টাঙ্গাইলের দিকে পালাল।
 
উত্তরে ১০১নং কমিউনিকেশন জোনের একটা বিগ্রেড তখন ময়মনসিংহ দখল করে নিয়েছে। ময়মনসিংহ থেকে সোজা তারা ঢাকা এগোতে পারল না। কারণ রাস্তাটাই সোজা যায়নি। গিয়েছে টাঙ্গাইল ঘুরে। ময়মনসিংহ থেকে ঢাকার রেললাইনটা ছিল সোজাসুজি। কিন্ত পালাবার আগে পাকবাহিনী ব্রহ্মপুত্রের উপর রেলসেতুটা ভেঙ্গে দিয়েছিল ওই পথের আরও কয়েকটা রেল পুল। তাই ভারতীয় বাহিনীকে টাঙ্গাইলের পথেই এগোতে হল। সেইটাই অবশ্য ছিল তাদের পরিকল্পনা।

ওদিকে ভৈরববাজারের দিক থেকে তখনও এগিয়ে ৫৭নং ভারতীয় ডিভিশন। কিছুটা এগিয়ে তারা দুভাগে ভাগ হয়ে গেল। একটা গেল নরসিংদীর দিকে। বিমানবাহিনীও তখন পুরোদমে আক্রমণ চালাচ্ছে। পাকিস্তানীরা মিত্র পক্ষের সেনাবাহিনীর  হাত থেকে পালায় তো বিমানবাহিনীর হাতে গিয়ে ধরা পড়ে। বিমানবাহিনী সেদিন একমাত্র ঢাকাকে রেহাই দিল। কারণ, ভারত সরকার আগেই ঘোষণা দিয়েছিল, ওইদিন ঢাকাও করাচির উপর কোনও আক্রমণ হবে না। বিদেশীদের ঢাকা থেকে বের করে আনার জন্য আন্তর্জাতিক বিমান তেজগাঁওয়ে নামতে দেওয়া হবে। এবং সেজন্য তেজগাঁও বিমানবন্দর সারতেও দেওয়া হবে। নৌবাহিনী কিন্ত সেদিনও ভীষণ সক্রিয়। চট্টগ্রাম, কক্সবাজার এবং চালনার উপর নৌবাহিনীর বিমানগুলি সেদিনও প্রচণ্ড আক্রমণ চালাল। 

১২ ডিসেম্বরঃ পরদিনও বিমানবাহিনী ঢাকার উপর কোনও আক্রমণ করল না। সেদিন বিদেশীদের নিয়ে ঢাকা থেকে তিনখানা বিমান এল কলকাতায়। অবরুদ্ধ ঢাকা থেকে মুক্ত মানুষেরা এল কলকাতায়। বিমানবাহিনী সেদিন অন্যত্র ব্যস্ত। ভোররাতেই ছত্রীসেনাদের নামানো হল টাঙ্গাইলে। ময়মনসিংহের দিক থেকে মিত্রবাহিনীর বিগ্রেডটাও দ্রুত এগিয়ে আসছে টাঙ্গাইলে।ভোররাতে ছত্রীসেনাদের নামানো হল নদীর দক্ষিণে। মীর্জাপুর আর টাঙ্গাইলের মাঝামাঝি।

ভুয়া ছত্রীদের নামানো হয়েছিল প্রথম রাত্রে। কিছু পাকসেনা সেই ভুয়া ছত্রীসেনা খুঁজতে ছুটল। তারপর ভোররাতে নদীর উত্তরে নামানো হল আসল ছত্রীসেনা। এক ব্যাটালিয়ন অর্থাৎ প্রায় একহাজার। মাটিতে নামতে তারা স্থানীয় অধিবাসীদের সাহায্য পেল। স্থানীয় সবাই সাহায্য করতে এগিয়ে এল। বিমান থেকে যে অস্ত্রশস্ত্র ফেলা হয়েছিল স্থানীয় অধিবাসীরা ছুটোছুটি করে তা সংগ্রহ করে দিল ছত্রীসেনাদের। 

উত্তর দিকে পাকবাহিনীর একটা অংশ তখন পিছু হটে আসছিল। এদের আগমনের খবর জানা ছিল না ভারতীয় বাহিনীর। কারণ এরা প্রধানত কাঁচা রাস্তা দিয়ে আসছিল। আচমকা এই পাকবাহিনীটা এসে পড়ল ছত্রীসেনাদের সামনে। ওরাও আবার জানতো না যে ভারতীয় ছত্রীসেনারা ওখানে নেমেছে। ভারতীয় ছত্রীসেনারাই প্রথম দেখতে পেল পাকবাহিনীকে। দেখতে পেয়েই দমাদম গুলি চালাল। এবং সেই আচমকা আক্রমণে পাকবাহিনী একেবারে হতভম্ব হয়ে পড়ল। প্রথমেই তারা ছিটকে পড়ল। তারপর রিগ্রুপড হয়ে দক্ষিণে এগোবার চেষ্টা করল। কিন্ত ততক্ষণে ভারতীয় ছত্রীসেনারা পুরোপুরি তৈরি। লড়াই হল। পাকসেনারা কিছুক্ষণ লড়ার পরই পিছু হটার চেষ্টা করল। কিন্ত তাও পারলো না। কারণ ততক্ষণে ময়মনসিংহের দিক থেকে ১০১নং কমিউনিকেশন জোনের বিগ্রেডটাও এসে গিয়েছে পেছনে। বাধ্য হয়ে পাকবাহিনী আত্মসমর্পণ করল। 

টাঙ্গাইলের ছত্রীসেনারা কিছুক্ষণের মধ্যেই ছোট্ট বিমানবন্দরটা দখল করে নিল। তারপর থেকে প্রতি দশ মিনিট অন্তর সেখানে ক্যারিবু বিমানের অবতরণ শুরু হল। এল আরও সৈন্য। এল বহু অস্ত্রশস্ত্র।যুদ্ধের নানা সরঞ্জাম। কয়েক ঘণ্টা পর ১০১নং কমিউনিকেশন জোনের বিগ্রেডটা এসে তাদের সঙ্গে যোগ দিল। এবং দুই বাহিনী একত্রে এগিয়ে চলল ঢাকার পথে মির্জাপুরের দিকে।

ওদিকে তখন ৫৭ নং ডিভিশনও পূর্ব দিক থেকে এগিয়ে যাচ্ছে ঢাকার দিক।সেই দিন তারা নরসিংদী অতিক্রম করে বেশকিছু এগিয়েছে। সেদিনই প্রথম ঢাকায় ভারতীয় কামানের গর্জন শোনা গেল। এবং সেই গর্জন শুনে নিয়াজিসহ ঢাকার পাকবাহিনী অন্তরাত্মা কেঁপে উঠলো। 

এদিকে কলকাতায় পূর্বাঞ্চলীয় বাহিনীর চীফ অব স্টাফ জেনারেল জ্যাকবও আর এক কাণ্ড করে বসে আছেন। সকালে সাংবাদিক বৈঠক। জেনারেল জ্যাকব সেখানে সমগ্র পরিস্থিতি বোঝাচ্ছিলেন। সাংবাদিকরা তাঁকে এই ছত্রীসেনা নামাবার ব্যাপারটা জিজ্ঞেস করল। জেনারেল জ্যাকব বললেন,’’ হ্যাঁ ছত্রীসেনা নেমেছে। তবে কোথায় নেমেছে, কত নেমেছে আমাকে জিজ্ঞেস করো না। বিদেশী সাংবাদিকরা যত এই ব্যাপারে প্রশ্ন করেন, জেনারেল জ্যাকব ততই প্রশ্নটাকে এড়িয়ে যাওয়ার চেষ্টা করেন। তাঁরই মধ্যে তিনি ইঙ্গিতে এমন ধারণা দিলেন যে, এক বিগ্রেডের বেশী ছত্রসেনা নামানো হয়েছে এবং ঢাকার কাছাকাছি বিভিন্ন এলাকায় তারা নেমেছে। আন্তর্জাতিক সংবাদ সংস্থাগুলি এই খবর সঙ্গে সঙ্গে সারা বিশ্বে ছড়িয়ে দিল। খবরটা ঢাকায়ও পৌঁছল।এবং পাক সমরনায়করা সেই খবর পেয়ে বিষম ভয় পেয়ে গেল। তারা ভাবল হয়ত ঢাকার চতুর্দিকে মিত্রবাহিনী প্রচুর ছত্রীসেনা নামিয়েছে। এবং হয়ত সব খবর তারা তখনও পায়নি। ঢাকার সবাই বুঝল, এবার আর রক্ষা নেই। জেনারেল মানেকশের আবেদনও তখন বারবার প্রচারিত হচ্ছেঃ বাঁচতে চান তো আত্মসমর্পণ করুন।পালাবার কোন পথ নেই। লড়াই করা বৃথা। আত্মসমর্পণ করলে জেনেভা কনভেনশন অনুসারে ব্যবহার পাবেন।

১৩ ডিসেম্বরঃ মিত্রবাহিনী যতই ঢাকার দিকে এগিয়ে আসছিল এবং ঢাকার উপর বিমান হানা যতই বাড়ছিল ঢাকার পাক সামরিক নেতাদের অবস্থাও ততই কাহিল হয়ে উঠেছিল। সাধারণত বিপদে পড়লে জেনারেলরা যা করেন এরাও প্রথম প্রথম তাই করল- ইসলামাবাদের কাছে বারবার আরও সাহায্য পাঠাবার আবেদন জানাল। বলল; ভারত অন্তত ন’শ ডিভিশন সৈন্য এবং দশ স্কোয়াড্রন বিমান নিয়ে আক্রমণ শুরু করেছে। সুতরাং আমাদেরও অবিলম্বে কয়েক ডিভিশন সৈন্য এবং কয়েক স্কোয়াড্রন বিমান চাই। ইসলামাবাদ প্রথমে ঢাকার কর্তাদের বলেছিলঃ তোমরা মাত্র কয়েকটা দিন লড়াই চালিয়ে যাও। আমরা দিন সাতেকের মধ্যে পশ্চিমখণ্ডে ভারতীয় বাহিনীকে এমন মার দেব যে তারা নতজানু ক্ষমা চাইতে বাধ্য হবে। এবং তখন যুদ্ধই থেমে যাবে। সুতরাং তোমাদেরও আর কোনও অসুবিধা থাকবে না। কিন্ত দিন পাঁচ- ছয়ের মধ্যেই ঢাকার পাক কর্তারা বুঝতে পারল যে ওদিকেও বেশী সুবিধা হচ্ছে না। ভারত নতজানু হওয়ার কোনই সম্ভাবনা দেখা যাচ্ছে না বরং ভারতীয় বাহিনী প্রচণ্ড বেগে ঢাকার দিকে এগোচ্ছে। তখন তারা অনেকেই ভয় পেয়ে গেল। ভয় পেল প্রধানত দুই কারণে। প্রথমে কারণ, পালানোর পথ নেই। কোথাও যে পালিয়ে গিয়ে আত্মরক্ষা করবে তার উপায় নেই। বিমানবন্দরে পালানোর মত কোনও পথ নেই। মাথার উপরে ভারতীয় বিমান। সমুদ্রে ভারতীয় নৌবাহিনীর অবরোধ। স্থলপথেই যেদিকে যাওয়া যাবে, ভারতীয় সেনা।মুক্তিবাহিনী বা স্থানীয় মানুষের হাতে পড়লে মৃত্যু অনিবার্য। তাদের অত্যাচারের ফলে বাংলাদেশের মানুষ কতটা ক্ষেপে আছে তা জানতে তাদের বাকি নেই। তাই মিত্রবাহিনী পদ্মা ও মেঘনার কূলে এসে দাঁড়ানো মাত্রই পাক কর্তাদের মনোবল ভেঙ্গে পড়েছিল। তারা অসহায় বোধ করতে শুরু করেছিল। এর উপর তারা যখন দেখল যে বিভিন্ন অঞ্চলে ছড়ানো পাকবাহিনীও আর ঢাকার দিকে ফিরতে পারছে না তখন তারা অনেকেই একেবারে হাত-পা ছেড়ে দিল। 

ওদিকে তখন পূর্ব ও উত্তর দিক থেকে মিত্রবাহিনী ঢাকায় প্রায় পনেরো মাইলের মধ্যে পৌঁছে গেছে।৫৭ নং ডিভিশনের দুটো বিগ্রেড এগিয়েছে পূর্ব দিক থেকে। উত্তর দিক থেকে এসেছে গন্ধর্ব নাগরার বিগ্রেড এবং টাঙ্গাইলে নামা ছত্রীসেনারা। পশ্চিমে সেদিন ৪ নং ডিভিশনও মধুমতি পার হয়ে পৌঁছে গিয়েছে পদ্মার তীরে। উত্তর এবং পূর্ব দিক থেকে মিত্রবাহিনীর কামানের গোলাও পড়া শুরু হয়েছে কুর্মিটোলা ক্যান্টমেন্টে। এবং ভারতীয় বাহিনীর জঙ্গী বিমানগুলিও বারবার হানা দিচ্ছে ঢাকার সব কটা সামরিক ঘাঁটির উপর। পাকবাহিনীর মনোবল ভেঙ্গে দেওয়ার জন্য মিত্রপক্ষ সেদিন সর্বতোভাবে সচেষ্ট। একদিকে চলছে কামানে-বিমানে তীব্র আক্রমণ আর একদিকে বেতারে প্রচারিত হচ্ছে আত্মসমর্পণের আবেদন। জেনারেল মানেকশঃ বাণী সেদিন প্রচারিত হয়েছিল রাও ফরমান আলীর উদ্দেশ্যে। জেনারেল মানেকশ এখন বললেনঃ আমার সৈন্যরা এখন ঢাকাকে ঘিরে ধরেছে এবং তাদের নিরাপত্তার ব্যবস্থা করা হবে এবং তাদের প্রতি ন্যায়সঙ্গত ব্যবহার করা হবে।
বাংলাদেশের বিভিন্ন এলাকায় সেদিন শত শত পাকসেনা আত্মসমর্পণ করল।এক ময়নামতিতেই আত্মসমর্পণ করল ১১৩৪ জন। কিন্ত নিয়াজি তখনও অবিচল। তখনও সে লড়াই চালিয়ে জেতে দৃঢ় প্রতিজ্ঞ। এবং তখনও তার সঙ্গে একমত হয়ে লড়াই চালিয়ে যাচ্ছে খুলনা, বগুড়া এবং চট্টগ্রামের পাক অধিনায়করা।

১৪ডিসেম্বরঃ নিয়াজি তখনও গোঁ ধরে বসে আছে, কিন্ত আর প্রায় সকলেরই হৃদকম্পন উঠে গিয়েছে। ১৩ তারিখ রাত থেকে ১৪ তারিখ ভোর পর্যন্ত পূর্ব এবং পশ্চিম দিক দিয়ে মিত্রবাহিনী কামান অবিরাম গোলা মেরে চলল। গোলাগুলি পড়ল গিয়ে প্রধানত ঢাকা ক্যান্টমেন্টে। কিন্ত সে গোলার আওয়াজে সারারাত ধরে ঢাকা কাঁপল। ঢাকার সবাই সেদিন ভীষণ আতঙ্কিত হয়ে পড়ল। বুঝল, আর রক্ষা নেই। গভর্নর মালিক সেদিন সকালেই সমগ্র পরিস্থিতি বিবেচনার জন্য গভর্নর হাউসে মন্ত্রীসভার এক জরুরী বৈঠক ডাকল। এই বৈঠকে বসবার ব্যাপারেও আলী এবং চীফ সেক্রেটারী মুজাফফর হোসেনের হাত ছিল। তারা তখনও মনে করেছে, আত্মসমর্পণ ছাড়া উপায় নেই, রক্ষা নেই। 

মন্ত্রীসভার বৈঠক বসল সকাল এগারোটা নাগাদ। এবং একটা পাকিস্তানী ওয়ারলেস মেসেজ ধরে মিত্রবাহিনীও প্রায় সঙ্গে সঙ্গে জেনে গেল  সেই বৈঠকের খবরটা। সঙ্গে সঙ্গে খবর চলে গেল ভারতীয় বিমানবাহিনীর পূর্বাঞ্চলীয় হেডকোয়াটারে। এবং কয়েক মিনিটের মধ্যেই এক ঝাঁক জঙ্গী বিমান উড়ে এল ঢাকা গভর্নর হাউসের উপর। একেবারে নির্দিষ্ট লক্ষ্যে তারা ছুঁড়ল রকেট। গোটা পাঁচেক গিয়ে পড়ল একেবারে গভর্নর হাউসের ছাদের উপর। মিটিং তখনও চলছিল। মালিক এবং তার মন্ত্রীরা ভয়ে প্রায় কেঁদে উঠল। চীফ সেক্রেটারি, আইজি, পুলিশ বড় বড় কর্মকর্তারাও উপস্থিত ছিল। তারাও ভয়ে যে পারল পালাল। বিমান হানা শেষ হওয়ার পর মালিক সাহেব তার পাত্রমিত্রদের সঙ্গে আবার বসলেন।এবং তারপর আর পাঁচ মিনিটও লাগল না তাদের সিদ্ধান্তে পৌঁছতে। তারা সঙ্গে সঙ্গে সিদ্ধান্ত করলেনঃ আমরা সবাই পদত্যাগ করলাম। সেই পদত্যাগের সিদ্ধান্ত তারা সঙ্গে সঙ্গে আন্তর্জাতিক রেডক্রস কমিটি প্রতিনিধি রেনড সাহেবকে জানাল এবং তার কাছে আশ্রয় চাইল। রেনড সাহেব তখন ইন্টারকন্টিনেন্টাল হোটেলকে রেডক্রসের অধীনে ‘’ নিরপেক্ষ এলাকা’’ করে নিয়েছেন। এই ‘’নিরপেক্ষ এলাকা’’ তখন ঢাকার এক অদ্ভুত জিনিস। গোটা ঢাকা তখনও পাকিস্তানীদের দখলে, শুধু হোটেলটা ছাড়া। হোটেলটার উপর রেডক্রসের বিরাট বিরাট পতাকা উড়ছিল। বহু বিদেশী এবং পশ্চিম পাকিস্তানী আশ্রয় নিয়েছিল ওই হোটেলে। ১৪তারিখ সেখানে সদলবলে গিয়ে আশ্রয় নিল মালিক সাহেব। তখন ঢাকার সবাই মনে করছে- ওটাই একমাত্র নিরাপদ আশ্রয়- ভারতীয় বৈমানিকরা কিছুতেই রেডক্রসের বড় বড় পতাকা ওঠা বাড়িতে আক্রমণ করবে না। রেনড সাহেব তার এলাকায় ওদের আশ্রয় দিয়ে খবর পাঠালেন জেনিভায়। সেই বার্তায়; পূর্ব পাকিস্তান সরকারের সর্বোচ্চ কর্মকর্তারা পদত্যাগ করেছেন এবং রেডক্রস আন্তর্জাতিক অঞ্চলে আশ্রয় চেয়েছেন। জেনিভা চুক্তি অনুযায়ী তাদের আশ্রয় দেওয়া হয়েছে। ভারত ও বাংলাদেশ সরকারকে যেন অবিলম্বে সমস্ত ঘটনা জানানো হয়। খবরটা যেন সামরিক বাহিনীকে জানানো হয়। 

মালিক এবং তার গোটা ‘’ পূর্ব পাকিস্তান সরকারের’’ এই সিদ্ধান্তে অবস্থা আরও কাহিল হল। ঢাকার উপর তখন প্রচণ্ড আক্রমণ চলছে। আক্রমণ চলছে কামানের। আক্রমণ চলছে বিমানের। প্রধান লক্ষ্য কুর্মিটোলা ক্যান্টমেন্ট। নাগরার বাহিনী তখন টঙ্গীর কাছে পৌঁছে গিয়েছে। এবং পাক শীতলক্ষ্যা নদীর একটা শাখার উপর ব্রিজটা উড়িয়ে দিয়ে বাধা দেওয়ার চেষ্টা করছে। মূল পাকবাহিনীটা কিন্ত কামান এবং বিমান আক্রমণে প্রায় পাগল হয়ে গিয়ে কুর্মিটোলা ছেড়ে ঢাকা বিশ্ববিদ্যালয়ে আশ্রয় নিয়েছে। পূর্বদিকের বাহিনীটাও প্রায় পৌঁছে গিয়েছে ডেমরায়। তবু নিয়াজি তখনও বলছে; আমি শেষ পর্যন্ত লড়ে যাব। নিয়াজি অবশ্য একথা বলেছিল প্রধানত মার্কিনীদের ভরসায়। মার্কিনী সপ্তম নৌবহর যে বঙ্গোপসাগরের দিকে এগোচ্ছে এ খবর চার-পাঁচদিন আগে থেকেই জানা গিয়েছিল। গোটা দুনিয়ায় তখন সপ্তম নৌবহরের বঙ্গোপসাগরে আগমন নিয়ে জোর জল্পনা- কল্পনা চলছে। মার্কিন সরকার যদিও ঘোষণা করলেন যে কিছু আমেরিকান নাগরিককে অবরুদ্ধ বাংলাদেশ থেকে উদ্ধারের জন্যই সপ্তম নৌবহর বঙ্গোপসাগরে যাচ্ছে।আসলে কিন্ত কেউ তা বিশ্বাস করল না। সকলেরই মনে তখন বেজায় সন্দেহ। সকলেরই মনে তখন প্রশ্ন; প্রেসিডেন্ট নিকসন কি ইয়াহিয়ার রক্ষার্থে মার্কিন নৌবহরকে আসরে নামাবেন। ঠিক কি উদ্দেশ্যে মার্কিন সপ্তম নৌবহর বঙ্গোপসাগরে এসেছিল এবং কেনই বা তারা কিছু না করে ( কিছু করতে না পেরে) সে রহস্যের এখনও সম্পূর্ণ কিনারা হয়নি। তবে ইতিমধ্যেই ঢাকায় এতটুকু খবর গিয়েছে ইসলামাবাদের খবর মত ১৪ ডিসেম্বর পর্যন্ত নিয়াজি আশা করেছিল যে, সপ্তম নৌবাহিনীর জঙ্গী বিমানগুলি তার সাহায্যে আসবে নামবে। ইয়াহিয়া নিজে নাকি নিয়াজিকে সে খবর জানিয়েছিল। সেই ভরসায় নিয়াজি ১৪ তারিখেও বলে চলেছে; একেবারে শেষ পর্যন্ত শেষ পর্যন্ত লড়াই চালাব।

ওদিকে  মিত্রবাহিনী তখন প্রচণ্ডভাবে ঢাকায় সামরিক লক্ষবস্তগুলির উপর আক্রমণ চালিয়ে যাচ্ছে কিন্ত তখনও তারা ঠিক জানেনা ঢাকার ভেতরের অবস্থাটা কি। অর্থাৎ পাকবাহিনী কিভাবে ঢাকার লড়াইটা লড়তে চায় এবং ঢাকায় তাদের শক্তিই বা কতই। সে খবর মিত্রবাহিনী জানে না। নানাভাবে এই খবর সংগ্রহের চেষ্টা হল।কিন্ত আসল খবরটা কিছুতেই পাওয়া গেল না। যা পাওয়া গেল সব ভুল। সেই ভুল খবরগুলির একটাঃপাকিস্তানীরা গোটা শহরে ছড়িয়ে পড়ে পরিখা খনন করে হাউস-টু-হাউস লড়াইয়ের জন্য প্রস্তুত হচ্ছে। আর একটা খবরঃ ঢাকায় পাকবাহিনীর অন্তত দেড় ডিভিশন সৈন্য রয়েছে। এবং রয়েছে প্রচুর পরিমাণে অস্ত্রশস্ত্র। এই দুটো খবরই ভুল ছিল। কিন্ত তখনকার মত এই খবর দুটোই ঠিক মনে হয়েছিল। মিত্রবাহিনী এই অবস্থায় মনে করল যে ঢাকার ভেতরে লড়াই করার জন্য যদি সৈন্যদের এগিয়ে দেওয়া হয় এবং সঙ্গে সঙ্গে যদি বিমান আক্রমণ চালানো হয় তাহলে লড়াইয়ে প্রচুর সামরিক মানুষও মরবে। মিত্রবাহিনী এটা কিছুতেই চাইছিল না। তাই ওইদিনই তারা একদিক যেমন পাকবাহিনীর কাছে আত্মসমর্পণের আবেদন জানাল এবং তেমনি আর একদিকে ঢাকার সাধারণ নাগরিকদের অনুরোধ জানাল আপনারা শহর ছেড়ে চলে যান। যত তাড়াতাড়ি পারেন ঢাকা শহর ত্যাগ করুন। উত্তর এবং পূর্ব রাজধানী দুদিকেই তখন আরও বহু মিত্রসেনা এসে উপস্থিত হয়েছে। চাঁদপুরেও আর একটা বাহিনী তৈরি হচ্ছে নদীপথে অগ্রসর হওয়ার জন্য। 

১৫ ডিসেম্বরঃ আগেই বলা হয়েছে নিয়াজি মার্কিন সপ্তম নৌবহরের সাহায্য আশা করছিল। এবং সেই ভরসায়ই দিন গুনছিল।কিন্ত ১৩ বা ১৪ তারিখ কোনও একটা সময়ে নিয়াজি বুঝল না মার্কিন সপ্তম নৌবহর তাকে সাহায্য করতে আসরে নামবে না। এই জিনিসটা ঠিক কখন এবং কিভাবে নিয়াজি জানল সেটা বলা মুশকিল। এখনও সে তথ্য প্রকাশিত হয়নি। ভবিষ্যতে হয়ত কোনও একদিন জানা যাবে এবং তখন বোঝা যাবে আসল ব্যাপারটা। তবে ইতিমধ্যেই যতটা জানা গিয়েছে তাতে দেখা যাচ্ছে ১৪ডিসেম্বর সকাল থেকেই নিয়াজি সবরকম আশা ছেড়ে দিয়েছে। ওইদিনই সে শর্তসাপেক্ষে আত্মসমর্পণের প্রস্তাব নিয়ে ঢাকার বিভিন্ন বিদেশী দূতাবাসের সঙ্গে আলাপ- আলোচনা করল বিশেষত মার্কিনীদের সাথে। ঢাকার মার্কিন দূতাবাসের কর্মীরা সেই প্রস্তাবটা পাঠিয়ে দিলেন দিল্লীর মার্কিন দূতাবাসে।তারা আবার খবরটা পাঠালেন ওয়াশিংটনে। তখন ওয়াশিংটন ইসলামাবাদের মার্কিন দূতাবাস বহু চেষ্টা করেও ইয়াহিয়াকে ধরতেই পারল না। ১৫ তারিখ দিল্লীর মার্কিন দূতাবাস মারফৎ খবরটা পৌঁছল ভারত সরকারের কাছে- নিয়াজি আত্মসমর্পণ করতে চায়, তবে কতগুলো শর্তসহ। প্রধান শর্ত, পশ্চিম পাকিস্তানীদের সবাইকে চলে যাওয়ার সুযোগ দিতে হবে এবং কাউকে গ্রেফতার করা চলবে না। ভারত সরকার এ প্রস্তাবটা সঙ্গে সঙ্গে নাকচ করে দিলেন। শর্ত- টর্ত নয় বিনা শর্তে আত্মসমর্পণ করতে। ভারতীয় বাহিনী বাংলাদেশের পাকবাহিনীকে অবশ্য এ আশ্বাস দিতে রাজি নয় যে যুদ্ধবন্দীরা জেনিভা চুক্তিমত ব্যবহার পাবে। নিয়াজি যে পুরো ভেঙ্গে পড়েছে, ঢাকায় যুদ্ধ চালাবার মত মনোবল তার বা তার বাহিনীর মোটেই নেই এটা কিন্ত ভারতীয় কর্তৃপক্ষ তখনও জানেন না। ঢাকার ভেতরে খবরাখবর ভারতীয় বাহিনী খুব কমই পাচ্ছিল। নিয়াজির শর্তসাপেক্ষে আত্মসমর্পণের প্রস্তাব পেয়ে ভারতীয় বাহিনী মনে করল, এটা নিয়াজির কৌশল। আসলে সে কিছুটা সময় চাইছে যাতে সপ্তম নৌবহরের সাহায্যে সৈন্যসামন্ত পাত্রমিত্র নিয়ে বাংলাদেশ থেকে বেরিয়ে যেতে পারে। নিয়াজি যে প্রস্তাব দিল তার মানে দাঁড়াল যুদ্ধবিরতি- আত্মসমর্পণ নয়। কিন্ত মিত্রবাহিনী তখন বিনা শর্তে পাকবাহিনীর আত্মসমর্পণ ছাড়া আর কিছুতেই রাজি নয়।দিল্লীর মার্কিন দূতাবাস মারফৎ সেই কথা জানিয়ে দেওয়া হলঃ আমাদের প্রস্তাব ভেবে দেখার জন্য আপনাকে ১৬তারিখ সকাল ৯টা পর্যন্ত সময় বেধে দেওয়া হল। ভারতীয় বিমানবাহিনী ওই পর্যন্ত কোনও আক্রমণ করবে না।কিন্ত মিত্রপক্ষের স্থলও নৌবাহিনী যথারীতি অগ্রসর হতে থাকবে। যদি সকাল ৯টার মধ্যে আত্মসমর্পণের খবর না পাই তাহলে তখন থেকে আবার বিমানবাহিনীর আক্রমণ পুরোদমে শুরু হবে। ঢাকার ভেতর পাকবাহিনীর অবস্থা অত্যন্ত শোচনীয়। তাদের মনোবল একেবারে ভেঙ্গে গিয়েছে। 

জেনারেল মানেকশ তাঁর শেষ বার্তায় নিয়াজিকে বলেছিলেনঃ সকাল নয়টার মধ্যে বেতার জানতে হবে আত্মসমর্পণ করেছেন কিনা। একটা বেতার ফ্রিকোয়েন্সিও বলে দিয়েছিলেন।

শোনা যায় নিয়াজি সেদিন সারারাত ধরে ইসলামাবাদের সঙ্গে যোগাযোগের চেষ্টা করে। এব্যাপারে বিভিন্ন বিদেশী দূতাবাসেরও সাহায্য নেয়। কিন্ত কোনও ফলই হল না। 

ইয়াহিয়া খাঁকে কিছুতেই খুঁজে পাওয়া গেল না। ওদিকে তখন মিত্রবাহিনীর কামানের গোলার আওয়াজ বাড়ছে এবং পাকবাহিনীতে ত্রাসও বাড়ছে। ঢাকার অসামরিক পাকিস্তানীরাও আত্মসমর্পণের পক্ষে চাপ বাড়াচ্ছে। চাপ দিচ্ছে কয়েকটা বিদেশী দূতাবাসও।

১৬ডিসেম্বরঃ সকালে নিয়াজি আবার কয়েকজন বিদেশী দূতের সঙ্গে কথা বলল এবং শেষপর্যন্ত স্থির করল যে মানকশের প্রস্তাবই মেনে নেবে। তখন শুরু হল ওই ফ্রিকোয়েন্সিতে গিয়ে ভারতীয় বাহিনীর সঙ্গে যোগাযোগের চেষ্টা। কয়েকজন বিদেশীর সঙ্গে বসে নিয়াজি বারবার সেই চেষ্টায়ই করতে থাকল। সকাল প্রায় সোয়া আটটা থেকে। কিন্ত কিছুতেই যোগাযোগ করতে পারল না। ন’টা বাজে বাজে তখন গোটা ঢাকা আকাশবাণীর কলকাতা স্টেশন খুলে কান পেতে বসে রয়েছে। তাঁরাও ভীষণ ভীত। তাঁরাও বুঝতে পারছিলেন ঢাকার লড়াই যদি হয়ই তাহলে তাঁদেরও অনেকের প্রাণ যাবে। তাঁরাও তখন জানতে একান্ত আগ্রহী নিয়াজি মানকেশর প্রস্তাবে রাজি কিনা। কিন্ত হায় ন’টার সংবাদে তারা আকাশবাণীর বাংলা খবরে জানতে পারল নিয়াজি কোনও জবাবই দেয়নি!বিমান আক্রমণ বিরতির সময়ও পার হয়ে গিয়েছে!ঠিক তখনই নিয়াজি মিত্রবাহিনীর সঙ্গে যোগাযোগ করতে পেরেছে। এবং জানিয়েও দিয়েছে তার বাহিনী বিনা শর্তে আত্মসমর্পণ করবে। তখনই ঠিক হল বেলা বারোটা নাগাদ মিত্রবাহিনীর চীফ অব স্টাফ জেনারেল জ্যাকব ঢাকা যাবেন নিয়াজির সঙ্গে আত্মসমর্পণের ব্যাপারটা পাকা করতে।ওদিকে তখন জেনারেল নাগরাও প্রায় মিরপুরের কাছাকাছি পৌঁছে গেছে। ঢাকা- টাঙ্গাইল রোডের উপর নাগরার বাহিনী আটকে পড়েছিল। টঙ্গীর কাছাকাছি। নদীর ওপরের ব্রিজটা পাকিস্তানীরা ভেঙ্গে দিয়েছিল। 

১৬ তারিখ ভোর নাগরার বাহিনী নয়ারহাটের ফরেস্ট রোড দিয়ে সাভারের কাছাকাছি এসে ঢাকা- আরিচাঘাট রোডের উপর এসে পড়ল। পাকবাহিনী এই রাস্তায় ভারতীয় বাহিনীকে আশাই করে নি। তাই ওদিকে কোনও প্রতিরোধের ব্যবস্থায়ই রাখেনি। এমনকি ব্রীজগুলি পর্যন্ত ভাঙ্গে নি। আরিচাঘাট রোডে পড়ে গন্ধর্ব নাগরার বাহিনী সোজা ঢাকার দিকে এগোলো। মাত্র কয়েক মাইল। প্রথমেই মিরপুর। পাকবাহিনীর জেনারেল জামসেদ সেখানে গিয়ে নাগরার কাছে আত্মসমর্পণ করল। নাগরার বাহিনী ঢাকা কয়েক মিনিটের মধ্যেই জেনারেল জ্যাকব হেলিকপ্টারে ঢাকা পৌঁছলেন। নিয়াজির সঙ্গে কথাবার্তা পাকা হল। আত্মসমর্পণের দলিলও তৈরি হল।বিকাল ৪টা নাগাদ সদলবলে ঢাকা পৌঁছলেন মিত্রবাহিনীর প্রধান জেনারেল অরোরা। ৪-২১ মিনিটে ঢাকার রেসকোর্সে জনতার ‘’জয় বাংলা’’ ধ্বনির মধ্যে নিয়াজি আনুষ্ঠানিকভাবে আত্মসমর্পণ করল। বাংলাদেশের বিভিন্ন অংশে ছড়িয়ে থাকা পাকবাহিনীর কাছে ততক্ষণে আত্মসমর্পণের নির্দেশ চলে গিয়েছে। সেদিন শুধু লড়াই চলেছিল চট্টগ্রাম এবং খুলনায়। পাক নবম ডিভিশনের প্রধান ওইদিন সকালে নিজ থেকে আত্মসমর্পণ করেছিল। মধুমতি নদীর পূর্বতীরে। চট্টগ্রাম শহরেও ভারতীয় সৈন্য তখন প্রায় ঢুকে পড়েছে। আর খুলনার পাকবাহিনীর একটা অংশ তখন খালিশপুরের অবাঙ্গালী জনবসতির মধ্যে ঢুকে মিত্রবাহিনীর সঙ্গে যুদ্ধ চালাচ্ছে। 

নিয়াজি আত্মসমর্পণের পর সব যুদ্ধই থেমে গেল। ১৬ডিসেম্বর থেকেই বাংলাদেশ মুক্ত এবং স্বাধীন। 

অপরাজিতা নীল 
<১০, ২৮, ৫৫৯-৫৬৭>
[bookmark: shakkhatkar_Gn_Osmani]জেনারেল ওসমানীর সঙ্গে বিশেষ সাক্ষাৎকার
হেয়াদেত হোসাইন মোরশেদ

প্রশ্নঃ মুক্তিবাহিনী কিভাবে সংগঠিত হয়েছিল এবং ২৬শে মার্চের পর থেকে ৩রা ডিসেম্বর তারা কোন ধরনের রণনীতি ও রণকৌশল অবলম্বন করেছিলেন?
জেনারেল ওসমানীঃ আপনাদের মনে আছে ২৬শে মার্চ থেকে শত্রুকে প্রতিরোধ এবং বাঙ্গালীকে দমনে শত্রুদের কার্যক্রম প্রতিরোধ করতে ঝাঁপিয়ে পড়েছিলেন ইষ্ট বেঙ্গল রেজিমেন্টের বীর বাঙ্গালী সৈনিক, প্রাক্তন ই-পি-আর -এর বীর বাঙ্গালীরা এবং আনসার, মোজাহেদ, ও সশস্ত্র পুলিশ বাহিনীর বীর জওয়ানেরা। সঙ্গে সঙ্গে এদের সাথে এসে যোগ দিয়েছিলেন যুবক ও ছাত্ররা। 

সর্বপ্রথমে যুদ্ধ হয় নিয়মিত পদ্ধতিতে। আর এ পদ্ধতিতে যুদ্ধ চালু থাকে মে মাস পর্যন্ত। শত্রুকে ছাউনিতে যথাসম্ভব আবদ্ধ রাখা এবং যোগাযোগ কেন্দ্রসমূহ তাকে কব্জা করতে না দেয়ার জন্য নিয়মিত বাহিনীর পদ্ধতিতে যুদ্ধ করা হয়েছিল। এ জন্য পদ্ধতি ছিল- যত বেশী বাধা সৃষ্টি করা যায় তা সৃষ্টি করা হবে; যেসব ন্যাচারাল অবস্টাকল বা প্রতিবন্ধক রয়েছে তা রক্ষা করতে হবে, এর সাথে সাথে শত্রুর প্রান্তভাগে ও যোগাযোগের পথে আঘাত হানা হবে। মূলতঃ এই পদ্ধতি ছিলো নিয়মিত বাহিনীর পদ্ধতি। আর সংখ্যায় কম হওয়াসত্ত্বেও নিয়মিত বাহিনী অত্যন্ত বীরত্বের সাথে এই পদ্ধতিতে যুদ্ধ করে। এই পর্যায়ে বেশকটি বিশেষ উল্লেখযোগ্য যুদ্ধ রয়েছে। যথাঃ – ভৈরব-আশুগঞ্জের যুদ্ধ। এই যুদ্ধে ইষ্ট বেঙ্গল রেজিমেন্টার শত্রুবাহিনীকে চারদিন আটকে রাখা হয়।

তবে একটা বিষয় আমি আলোকপাত করতে চাই। নিয়মিত বাহিনীর যেটা স্বাভাবিক কৌশল, তা আমাদের সংখ্যা কম হওয়ার জন্য কিছুটা পরিবর্তন করা হয়েছিল। আমরা ছোট ছোট অংশে অর্থাৎ ছোট ছোট পেট্রোল বা ছোট ছোট কোম্পানী প্লাটুনের অংশ দিয়ে শত্রুবাহিনীর তুলনামূলক অধিকসংখ্যক লোককে রুদ্ধ করে রাখি এবং সাথে সাথে শত্রুর উপর আঘাত হানতে থাকি। এভাবে চট্টগ্রাম ও অন্যান্য সর্বপ্রথমে যুদ্ধ শুরু হয়।

সে সময় আমার ও আমার অধিনায়কদের কাছে এ কথা স্পষ্ট হয়ে উঠে যে, আমরা কেবলমাত্র নিয়মিত বাহিনীর পদ্ধতিতে যুদ্ধ করে চলতে পারব না। কারণ আমাদের সংখ্যা তখন সর্বমোট মাত্র ৫টি ব্যাটালিয়ন। এছাড়া আমাদের সাথে প্রাক্তন ই-পি-আর-এর বাঙ্গালী জোয়ানেরা, আনসার, মোজাহেদ, পুলিশ ও যুবকরাও ছিলেন। যুবকদের অস্ত্র দেয়া একতু কঠিন হয়ে পড়েছিল। আমরা ভেতর থেকে যে অস্ত্রগুলো নিয়ে গিয়েছিলাম সেগুলো দিয়ে তাদেরকে তাড়াতাড়ি মোটামুটি প্রশিক্ষণ নিয়ে দাঁড় করিয়েছিলাম। আমাদের বিরুদ্ধে তখন শত্রুবাহিনীর ছিলো তিন-চারটি ডিভিশন। এই তিনটি ডিভিশনকেই নিতম সংখ্যা হিসাবে ধরে নিয়ে আমরা দেখতে পেলাম যে এদেরকে প্রতিরোধ করা, ধ্বংস করা সোজা নয়, সম্ভব নয়। তাই এপ্রিল মাস নাগাদ এটি আমার কাছে পরিষ্কার ছিল যে আমাদের একটি বিরাট গণবাহিনী এ রকম হতে হবে যেমন মানুষের পেটের অস্ত্রের মধ্যে একটি শক্তিশালী জীবানু অস্ত্রটিকে ধ্বংস করে দিতে পারে ভেতর থেকে শক্তিশালী গেরিলা বাহিনী শত্রুর অস্ত্রগুলো বিনিষ্ট করে দেবে। শত্রুকে ধ্বংস করা সম্ভব হবে না। কারণ তাদের সংখ্যা বেশী, তাদের অস্ত্র বেশী, তাদের বিমান রয়েছে, আর আমাদের কাছে বিমান ছিলোনা। এছাড়া সম্বল তাদের অনেক বেশী।

কিন্তু এই সাথে সাথে পরিষ্কার ছিলো যে বাইরে লেখা ক্লাসিক্যাল ওয়ারফেয়ার করে দেশ মুক্ত করতে হলে বহুদিন যুদ্ধ করতে হবে, ইতিমধ্যে আমাদের দেশ ধ্বংস হয়ে যাবে। আমাদের সবচেয়ে বড় জনসম্পদ ধ্বংস হয়ে যাবে। আর বিশেষ কিছু উদ্ধার করার থাকবেনা। সেজন্য এপ্রিল মাসের শেষের দিকে এটাও আমার কাছে পরিষ্কার ছিলো যে আমাদের একটি নতুন পদ্ধতি অবলম্বন করতে হবে সময় কমাবার জন্য। সেই পদ্ধতিতে বড় একটি গেরিলা বাহিনী গঠন করে ভেতর থেকে শত্রুকে আঘাত করতে হবে এবং সাথে সাথে নিয়মিত বাহিনীর ছোট ছোট ইউনিট কোম্পানী বা প্লাটুন দিয়ে শত্রুকে আঘাত করতে হবে এবং বিচ্ছিন্ন হওয়ার জন্য তাকে বাধ্য করতে হবে-সে যেন কনসেন্ট্রেটেড না থেকে ডিসর্ডারড হয়। এই বিচ্ছিন্নতার ফলে তার সংখ্যাগরিষ্ঠতাজনিত শক্তি বিলুপ্ত হয়ে যাবে। সে ছোট ছোট সংযোগের রাস্তা, তার রিএনফোর্সমেন্টের রাস্তা ধ্বংস করে তাকে ছোট ছোট পকেটে আইসোলেট বা বিচ্ছিন্ন করা যাবে।

এজন্য আমার অনেক নিয়মিত বাহিনীরও প্রয়োজন ছিলো। এই প্রয়োজনের কথা আমি মে মাসের শুরুতে সরকারকে লিখিতভাবে জানাই। এবং এর ভিত্তিতে মিত্রদের কাছ থেকে সাহায্যও চাই। তাতে আমার উদ্দেশ্য ছিলো – (ক) কমপক্ষে ৬০ থেকে ৮০ হাজার গেরিলা বাহিনী ও (খ) ২৫ হাজারফের মত নিয়মিত বাহিনী গড়ে তুলতে হবে। এই বাহিনী সত্বর গড়ে তুলতে হবে। কারণ, একদিকে গেরিলা পদ্ধতি এবং সঙ্গে সঙ্গে শত্রুকে নিয়মিত বাহিনীর কমান্ডো ধরনের রণকৌশল দিয়ে শক্তি বন্টন করার বাধ্য করতে হবে যাতে তার শক্তি হ্রাস পায়।

এই পদ্ধতি আমরা কার্যে পরিণত করি। ক্রমশঃ গড়ে উঠলো একটি বিরাট গণবাহিনী – গেরিলা বাহিনী। জুন মাসের শেষের দিক থেকে গেরিলাদের বিভিন্ন জেলায় পাঠানো হয়। প্রথমে বিভিন্ন জায়গায় ঘাঁটি বানানো হয় এবং জুন মাসের শেষের দিক থেকে আমাদের গণবাহিনী বা গেরিলা বাহিনী এ্যাকশনে নামে। তবে, জুলাই-আগস্ট মাসের আগ পর্যন্ত শত্রুবাহিনী তাদের উপর গেরিলা বাহিনীর প্রবল চাপ বুঝতে পারেনি। যদিও শুরু থেকে আমরা কিছু সংখ্যক যুবককে ট্রেনিং দিয়ে ভেতরে পাঠিয়েছিলাম। তারা চট্টগ্রাম বন্দরে গিয়েছিলো, ঢাকায়ও এসেছিলো। তবে গেরিলাদের শত্রুরা জুলাই মাস থেকে অনুভব শুরু করে।

এর সাথে আরেক দিকে দৃষ্টি নিবন্ধ হয়। আমাদের নৌবাহিনী ছিলো না। আমার কাছে নিয়মিত বাহিনীর বহু অফিসার, ওয়ারেন্ট অফিসার ও নাবিক আসেন। ফ্রান্সের মত জায়গা থেকে কয়েকজন পাকিস্তানের ডুবোজাহাজ ছেড়ে আমাদের সঙ্গে যোগদান করেন। আমি তাদেরকে ভিত্তি করে এবং আমাদের বড় শক্তি যুবকদের ব্যবহার করে নৌকম্যাণ্ডো গঠন করি। এই নৌকম্যাণ্ডো জলপথে শত্রুর চলাচল ধ্বংস করতে সক্ষম হয়।

১৯৭১ সালের ১৪ই আগস্ট থেকে আমাদের এই নৌকম্যাণ্ডোদের আক্রমণ শুরু হয়। তারা যে বীরত্ব কৃতিত্ব দেখিয়েছে, পৃথিবীর ইতিহাসে তার নজীর নেই। তারা মঙ্গলায় বহু জাহাজ ডুবায়। তার শত্রুর জন্য বিভিন্ন অস্ত্র-সামান নিয়ে যেসব জাহাজ আসছিল চট্টগ্রামে, সেগুলো ধ্বংস করে। এজন্য অত্যন্ত দুঃসাহসের প্রয়োজন ছিলো। তারা শত্রুর দুটি বন্দর বন্ধ করে দেয় এবং নদীপথেও তাদের যাতায়াত বন্ধ করে দেয়। 

আমাদের কৌশল অত্যন্ত ফলপ্রসূ বলে প্রমাণিত হয়। সেপ্টেম্বরের শেষনাগাদ শত্রু রক্তহীন হয়ে উঠে। তার ২৫ হাজারের মত সৈন্য বিনষ্ট হয়। বহু যানবাহনের লোক্সান হয়। ৩রা ডিসেম্বর পর্যন্ত শত্রুর এই অবস্থা দাঁড়ায় যে একজন ব্রক্রার রিং-এর দ্বিতীয় রাউন্ডে ক্লান্ত হয়ে ঘুরছে এবং একটা কড়া ঘুষি খলে পড়ে যাবে- তার যোগাযোগ অবস্থা সম্পূর্নভাবে বিচ্ছিন্ন হয়ে পড়েছিল। যেভাবে আময়ার উদ্দেশ্য ছিলো সেভাবে বিভিন্ন জায়গায় তারা ছোট ছোট পকেট বানিয়েছিলো। তারা কোতি কোটি টাকা খরচ করে রি-ইনফোর্স কংক্রিটের বাংকার বানিয়েছিল। সেগুলোর মধ্যে তারা ঢুকে ছিলো। রাতের বেলাত বেরুতোই না-ই, দিনের বালায়ও বেশীসংখ্যক লোক ছাড়া বেরুতো না। শত্রুর তখন এই অবস্থা দাঁড়িয়েছিল।

অক্টোবর-নভেম্বর থেকেই শত্রু যুদ্ধকে আন্তর্জাতিকীকরণের প্রচেষ্টা চালাচ্ছিল। যাতে তাদের জান বাচে, জাতিসংঘের হস্তক্ষেপের পর একটা যুদ্ধবিরতি হয়, অবজারভার এসে যায় এবং জাতিসংঘের কাছে সমস্যাতি দিয়ে তাদের জান রক্ষা হয়- শত্রুপক্ষের এই ছিলো প্রসেষ্টা। কারণ, তখন তারা নিশ্চিত হয়ে গিয়েছিলো যে তাদের পরাজয় একেবারে অনিবার্য। জাতিসংঘ যখন হস্তক্ষেপ করলো না তখন তারা একটা আন্তর্জাতিক যুদ্ধের পরিস্থিতি সৃষ্টির প্রচেষ্টা চালালো যাতে জাতিসংঘ এ ব্যাপারে হস্তক্ষেপ করতে বাধ্য হয়। প্রথমে তারা আমাদের ঘাঁটি, পজিশন ও বেসগুলোর অপর বাংলাদেশের বিভিন্ন অঞ্চলে হামলা করে। সাথে সাথে তারা পশ্চিমবঙ্গ ও ত্রিপুরাঞ্চলেও গোলাগুলি শুরু করে।

আরেকটি ব্যাপার আমি বলতে চাই। আমার কাছে বিমান ছিলো না। তবে শেষের দিকে কয়েকতি বিমান নিয়ে আমি ছোটখাটো একটি বিমানবাহিনী গঠন করেছিলাম। আমি যা বিমান পেয়েছিলাম তা ছিলো, দু’টি হেলকপ্টার, একটি অটার এবং আমার যানবাহনস্বরুপ একটি ডাকোটা। সেই অটার ও হেলকপ্টারগুলোতে মেশিনগান লাগিয়ে বেশ সজ্জিত করা হলো। আমাদের যেসব বৈমানিক স্থলযুদ্ধে রত ছিলেন তাদের মধ্যে থেকে প্রয়োজনীয় সংখ্যক লোক নিয়ে অত্যন্ত কৃতিত্বের সাথে একটি ছোট বিমান বাহিনী গঠন করা হলো। এই বাহিনীর কৌশল ছিলো গুরুত্বপূর্ন কয়েকটি ঘাঁটিতে হামলা করা এবং ইন্টারডিকশন অর্থাৎ শত্রুর যোগাযোগের পথকে বন্ধ করে দেবার জন্য লক্ষ্যবস্তুর ওপর আঘাত হানা।

আপনারা জানেন কিনা জানিনা, শত্রুর উপর প্রথম যে বিমান হামলা হয়েছে, তা বাংলাদেশের বীর বৈমানিকরা করেছে। ২৬শে মার্চ থেকে ৩রা ডিসেম্বর পর্যন্ত যে যুদ্ধ হয়েছে তাতে যদিও আমাদের কাছে বিমান ছিলো না কিন্তু আমরা বিমান ঘাঁটিগুলোতে আঘাত হেনেছি। শেষের দিকে একজন মুক্তিযোদ্ধা সিলেট বিমা ঘাঁটিতে একটি সি-১৩০ বিমানের ওপর অত্যন্ত বীরত্বের সাথে মেশিনগান চালায়। মেশিনগানের গুলিতে যদিও সি-১৩০ বিমানটি পড়ে যায়নি, তবে কোন রকমে ঢুলু ঢুলু করে চলে গিয়ে শমসেরনগরে নেমেছিলো এবং পরে অনেকদিন মেরামতে ছিল। 

প্রশ্নঃ ৩রা ডিসেম্বর থেকে ১৬ই ডিসেম্বর পর্যন্ত সম্মিলিত বাহিনীর রণনীতি রণকৌশল কি ছিলো?
জেনারেল ওসমানীঃ প্রথমেই এই কথা বলে নিচ্ছি, শেষের দিকে অর্থাৎ ডিসেম্বরের আগে শেষ পর্যায়ে শত্রুবাহিনী ভারতের উপর যথেষ্ট পরিমান হামলা শুরু করলো। পরিস্থিতি এমন দাঁড়ালো যে ভারতীয়দের যুদ্ধে নামতে হবে-যদিও উপর থেকে তারা তখনো নির্দেশ পাননি। এমন কি শেষের দিকে যখন যশোর সীমান্তে ভারতের উপর হামলা হয়েছে তখনো উপর থেকে ক্লিয়ারেন্স আসেনি।

একদিনের কথা আমার মনে পড়েছে। সেই অঞ্চলে যুদ্ধরত আমার মুক্তিবাহিনীর উপর আক্রমণ হচ্ছে। আমাদের ট্যাঙ্ক ছিলো না। পাকিস্তানী ট্যাঙ্কগুলো ভারতীয় অঞ্চলের উপরও গোলাবর্ষণ করছে। আমি তখনোদের জিজ্ঞেস করলাম, আপনারা এর জবাব দিচ্ছেন না কেন? তারা বললেন, “পলিটিক্যাল ক্লিয়ারেন্স নেই।” তখন আমার নিয়মিত বাহিনী ও গণবাহিনীর যোদ্ধারা অতি বীরত্ব ও কৃতিত্বের সহিত মোকাবেলা করেছে।

ভারতীয় বাহিনী ৩রা ডিসেম্বর যুদ্ধে নামে। এবং শত্র্য আত্মসমর্পন না করা পর্যন্ত ১৩ দিন যুদ্ধ করেছিলেন। অবশ্য এর আগে তারা আমাদের যথেষ্ট সাহায্য করেছিলেন। ভারতীয় বাহিনীর যখন যুদ্ধে নেমে আসার সম্ভাবনা দেখা দিলো, তখন আমরা সম্মিলিতভাবে পরিকল্পনা করে একটি রণনীতি অবলম্বন করি। সেই নীতি ছিলো, যেহেতু ভারতীয়দের কাছে ট্যাঙ্ক, কামান, ও বিমান রয়েছে সেজন্য যেখানে শক্তিশালী প্রতিরোধ রয়েছে এবং বড় অস্ত্রশক্তি প্রয়োজন সেখানে তারা প্রথম লক্ষ্য দেবেন এবং আমাদের বাহিনী শত্রুকে ‘আউটফ্লাঙ্ক’ অর্থাৎ দু’পাশ দিয়ে অতিক্রম করে- ‘ক্রস কান্ট্রি’ দিয়ে গিয়ে ব্যূহের পার্শ্বভাগে আক্রমণ করবে অথবা ভারতীয়রা সামনের দিক দিয়ে শত্রুকে ঠেকিয়ে রাখবে এবং আমাদের বাহিনী ‘আউটফ্লাঙ্ক’ করে পেছন দিক দিয়ে আক্রমণ করবে। যেহেতু অঞ্চলগুলো সম্পর্কে আমাদের বাহিনীর অভিজ্ঞতা ছিলো, আমার বাহিনী হাল্কা ছিলো ও ক্ষিপ্রতার সাথে রণাঙ্গনে চলাচলে সক্ষম এবং যেহেতু অঞ্চলগুলো সম্পর্কে আমাদের বাহিনী সম্পূর্ন সজাগ ছিলো। সে জন্যে এই কাজগুলো করার দায়িত্ব ছিলো আমাদের উপর। যেখানে অধিকসংখ্যক গোলাবারুদ, বিমান বা ট্যাঙ্কের আক্রমণ করতে হবে সেখানে ভারতীয় বাহিনী শক্তি নিয়োগ করবে।

যেসব অঞ্চল কেবলমাত্র বাংলাদেশ সশস্ত্র বাহিনী অর্থাৎ মুক্তিবাহিনী মুক্ত করেছিলো সেখানে আমাদের বাহিনী সম্পূর্নভাবে আমাদের নিজেদের পরিকল্পিত পদ্ধতিতেই যুদ্ধ করেন। আমাদের বাহিনী যেসব অঞ্চল এভাবে মুক্ত করে তারমধ্যে উত্তরবঙ্গের কুড়িগ্রাম ও লালমনিরহাট অঞ্চল, সিলেটের সুনামগঞ্জ, ও দুতিক অঞ্চল, হবিগঞ্জ, কুমিল্লা, আখাউড়া ও ব্রাহ্মণবাড়িয়ার উত্তরাঞ্চল, চট্টগ্রামের করেহাট, হায়াকু, হাটহাজারী অঞ্চলের ‘এক্সেস অব এডভ্যান্স’, কুষ্টিয়ার আলমডাঙ্গা, চুয়াডাঙ্গা, ও মেহেরপুর অঞ্চল, যশোরের মনিরামপুর ও অভয়নগর অঞ্চল, খুলনার বাগেরহাট, সাতক্ষীরা ও কালিগঞ্জ অঞ্চল, ফরিদপুর সদর, মাদারীপুর ও গোপালগঞ্জ অঞ্চল, বরিশাল ও পটুয়াখালী অঞ্চল এবং ঢাকা পৌছার শেষ পর্যায়ে ব্রাহ্মণবাড়িয়া, ভৈরব, নরসিংদী, ঢাকা-এই ‘এক্সেস অব এডভান্স’ রয়েছে। শেষপর্যন্ত মিত্ররাও এই পদ্ধতিটি বেশী কার্যকর বলে মেনে নিয়েছিলেন। এই পদ্ধতি ছিলো – শত্রুর যেখানে পাকা বাঙ্কার বা রি-ইনফোর্সড কংক্রিটের শক্তিশালী ব্যূহ বা স্ট্রং পয়েন্ট রয়েছে, সেখানে গিয়ে সরাসরি ঢুঁ মারা বুরবাকের কাজ। এ ক্ষেত্রে যা করতে হবে তা ১৯৪২ সালে জাপানীরা বৃটিশ বাহিনীকে (যাতে আমিও ছিলাম) শিখিয়েছিলো। এক্ষেত্রে সামনে দিয়ে শত্রুকে ব্যস্ত রাখতে হবে এবং ‘আউটফ্লাঙ্ক’ করে ওর পেছনে গিয়ে স্ট্রং পয়েন্ট বানিয়ে বসুন। সে যাবে কোথায় এবং ওর রি-এনফোর্সমেন্ট ও গোলাবারুদ, রসদ, ইত্যাদি আসবে কোত্থুকে? এভাবে তাকে বিচ্ছিন্ন করে তার বুহ্যের পেছনে ও পার্শ্বভাগে আঘাত করুন। প্রথম প্রথম মিত্রদের অনেকে ভাবতেন আমরা কি ভীতু নাকি! তারপর একটি অভিজ্ঞতা হওয়ার পর বুঝলেন যে আমাদের পদ্ধতিই একমাত্র কার্যকর রণপদ্ধতি। এইভাবে ইষ্ট বেঙ্গল রেজিমেন্টের কেবল একটি ব্যাটালিয়ন শত্রুর ১৪নং ডিভিশনকে আশুগঞ্জের যুদ্ধের পর ঘেরাও করে অকেজো করে দেয়।

তাই যেসব অঞ্চলে আমরা একা যুদ্ধ করেছি সেখানে আমাদের পদ্ধতি ছিলো, শত্রুর শক্তিশালী ঘাঁটিকে বিচ্ছিন্ন করে তাকে সম্মুখভাগে ব্যস্ত রেখে তাকে ‘আউটফ্লাঙ্ক’ করে পেছনে গিয়ে বসা এবং তারপর পার্শ্বভাগ ও পেছনের দিক থেকে আক্রমণ করে তাকে ধ্বংস করা। অভ্যন্তর ভাগের গেরিলাদের (গণবাহিনীর) ও আমাদের নিয়মিত বাহিনীর আক্রমণের সামঞ্জস্য বিধান করা। নির্দেশ থাকতো, গেরিলারা যখন অমুক জায়গায় আক্রমণ করবে তখন দৃষ্টিকে অন্যদিকে ধাবিত করতে হবে এবং শত্রুর যাতে গোলাগুলি ও রি-ইনফোর্সমেন্ট না আসতে পারে তার ব্যবস্থা করবে। গেরিলারা অনুম জায়গায় অমুক পুলটি উড়াবেন। তবে আমরা বড় বড় পুলগুলোতে হাত দেইনি। সেই পুলগুলো শত্রুরাই আত্মসমর্পণের আগে ভেঙ্গেছিলো।

যেখানে সম্মিলিতভাবে কাজ করেছি সেখানে কৌশল ছিলো যেখানে অধিক অস্ত্র, গোলাবারুদ, ট্যাঙ্ক ব্যাবহারের প্রয়োজন দেখা দিবে, ‘এক্সেস অব এডভ্যান্স’-এ ভার শত্রুর স্ট্রং পয়েন্টের উপর চাপ প্রোয়োগ করবে এবং বাংলাদেশ বাহিনী ‘আউটফ্লাঙ্ক’ করে গিয়ে পার্শ্বভাগে বা পেছনের দিক থেকে আক্রমণ করবে।

এর সঙ্গে এটাও সুস্পষ্ট নীতি ছিলো যে, স্ট্রং পয়েন্টগুলো ‘ক্লিয়ার’ করার পরবর্তী পর্যায় শত্রুর অন্য পজিশনগুলো আয়াত্ব করতে হবে, সেখানে মুক্তিবাহিনী অর্থাৎ বাংলাদেশ সশস্ত্র বাহিনী এগোবে। তাদের অগ্রাভিযানে ভারতীয় গোলন্দাজ বাহিনী যতটুকু সাপোর্ট দেয়ার ঠিক তততুকু দেবে।

প্রশ্নঃ মুক্তিবাহিনী ও ভারতীয় বাহিনী যখন একসাথে এগোতো তখন অগ্রবর্তী দল হিসাবে মুক্তিবাহিনী যেত এবং সাপোর্ট আসতো ভারতীয় বাহিনীর কাছ থেকে – তাই কি?
জেনারেল ওসমানীঃ দু'রকমের ছিল। সেটা হয়েছে প্রথমে 'স্ট্রং' পয়েন্টটি ক্লিয়ার করার পরে। মনে করুন শক্রুর খুব শক্তিশালী একটা ঘাঁটি রয়েছে। সেই ঘাঁটির উপর ভারতীয় বাহিনী ট্যাঙ্ক কামান দিয়ে হামলা করতো। সেই সঙ্গে সঙ্গে মুক্তিবাহিনী 'ক্রস কান্ট্রি' দিয়ে গিয়ে 'অটোফ্লাঙ্ক' করতো। ক্রস কান্ট্রি এগিয়ে যাওয়ার বিশেষ দক্ষতা মুক্তিবাহিনীর ছিল। এর দুটো কারণ ছিল- প্রথমতঃ আমরা ন''মাস নিজের অঞ্চলে যুদ্ধ করে আসছি এবং আমাদের বাহিনী তুলনায় হালকা ছিল। দ্বিতিয়তঃ আমাদের সংযোগ ছিল স্থানীয় লোকের সাথে, আমাদের প্রতি তাদের ছিলো পুরো সমর্থন। সেজন্য আমরা সঙ্গে সঙ্গে আউটফ্লাঙ্ক করে শক্রুপারশ্বভাগ ও পেছনে থেকে আক্রমণ করতাম যাতে সে আর টিকতে না পারে। তৎপর যখন অগ্রবর্তী অন্যান্য শক্রুপজিশন আক্রমণ করতে হতো বা এগিয়ে যেতে হতো তখন আমাদের বাহিনী অগ্রসর হতো ও আক্রমণ করতো কারণ অঞ্চলের পথঘাটগুলো আমাদের জানা ছিলো, শক্রুর পজিশন সম্পর্কে প্রতি মুহূর্তের খবর আমাদের দেশের অভ্যন্তরে অবস্থিত আমাদের সেলগুলোর থাকতো এবং গেরিলাদের সাথে আমাদের সমন্বয় ও সংযোগ ছিল। আবার এখানেও প্রয়োজন হলে ভারতীয় বাহিনী আমাদেরকে আর্টিলারী বা ভারী কামানের দ্বারা সাপোর্ট দিত। 

প্রশ্নঃ ক'টি সেক্টর ছিল? হেডকোয়ার্টার কোথায় ছিল ? 
জেনারেল ওসমানীঃ বাংলাদেশকে আমি ১১টি সেক্টরে ভাগ করেছিলাম। ১১টি সেক্টর একেকজন অধিনায়কের অধীনে ছিল। এবং প্রত্যেক অধিনায়কের একটি সেক্টর হেডকোয়ার্টার ছিল। এবং এই সেক্টর হেডকোয়ার্টারগুলি বাংলাদেশের ভিতরেই ছিল। এই সেক্টরগুলোর উপর ভিত্তি করে আমি যুদ্ধটি লড়েছি। কারণ, বাংলাদেশের মত এত বড় একটা 'থিয়েটার' অর্থাৎ দেশব্যাপী রণক্ষেত্র-যার ১১টি সেক্টরের মধ্যে রয়েছে অসংখ্য নদীনালা ও ব্যাপক দুরত্ব-কেন্দ্রীভুতভাবে দৈনন্দিন যুদ্ধ পরিচালনার জন্যে যুক্ত সামরিক সদর দফতর, উপযুক্ত পরিমান অফিসার স্টাফ, যগাযোগ ব্যাবস্থা ও সম্পদ এবং সঙ্গতির প্রয়োজন তা সংগ্রহ করা আমাদের পক্ষে সম্ভব ছিল না। আমার ছিল মাত্র ১০ জন অফিসার বিশিষ্ট একটি ক্ষুদ্র সশস্ত বাহিনীর রণ পরিচালনার হেডকোয়ার্টার। এছাড়া, এতবড় একটা বিরাট অঞ্চলব্যাপী সামগ্রিক যুদ্ধে পরিচালনা আমাদের তখনকার পরিস্থিতিতে শুধু অসম্ভব নয়, অবাস্তবও ছিল। তাই আমি আমার চিফ ওব স্টাফ ও অন্যান্য কামান্ডারদের কাছে আমাদের জাতীয় লক্ষ্য, আমাদের রাজনৈতিক ও সামরিক বিবেচ্য বিষয়ের সঠিক মুল্যায়ন এবং আমাদের ও শক্রুর কাছে কার্যক্রমের কোন কোন পথ উন্মুক্ত রয়েছে ইত্যাদি বিষয়ে সঠিক চিত্র তুলে ধরি। আমাদের সামরিক লক্ষ্য ও সে লক্ষ্য অর্জনের জন্য যুদ্ধ পরিচালনা সম্পর্কিত আমাদের নির্দেশের (অপারেশনাল ইন্সট্রাকশন ও অপারেশনাল ডাইরেকটিভ) মাধ্যমে সাধারনভাবে আমাদের বাহিনীর করনীয়, প্রত্যেক সেক্টরে তাদের বিশেষ করনীয়, বিভিন্ন সেক্টরের কার্যক্রমের সমন্বয় সাধন এবং সাংগঠনিক ও যুদ্ধ পরিচালনা বিষয়ে জানতাম। আমার এইসব নির্দেশের পরিপ্রেক্ষিতে প্রতিটি সেক্টর কামান্ডারদের সাথে আমি লিয়াজো অফিসার ও মুক্তিযুদ্ধাদের মাধ্যমে যোগাযোগ রক্ষা করতাম। এছারা আমার কামান্ডারদের সাথে প্রত্যক্ষ যোগাযোগ রক্ষা এবং যুদ্ধের অবস্থা সমন্ধে সরাসরি অভিজ্ঞতা লাভের জন্য আমি এক সেক্টর থেকে যেতাম অন্য সেক্টরে। সে অবস্থায় আমি যখন যে সেক্টরে থাকতাম, সে সেক্টরের হেডকোয়ার্টারই হতো আমার হেডকোয়ার্টার। এভাবে প্রত্যক্ষভাবে পরিস্থিতির সঠিক মুল্যায়ন করতাম ও সে অনুযায়ী নির্দেশ দিতাম। এছাড়া যুদ্ধকালীন মন্ত্রসভাকেও আমি যুদ্ধের অগ্রগতি ও সামরিক পরিস্থিতির সম্বন্ধে অবহিত রাখতাম। 

যখন বাংলাদেশ সরকার আমাকে সর্বাধিনায়ক হিসেবে নিয়োগ করেন তখন আমি তাদের অনুমোদন লেঃ কর্নেল ( বর্তমান মেজর জেনারেল) এম, এ, রবকে চীফ অব স্টাফ নিয়োগ করি। তিনি আমার পরে সবচেয়ে সিনিয়র ছিলেন। তিনি গনপরিষদেরও সদস্য।

বিভিন্ন সেক্টরের কমান্ডার নিয়োগ করিঃ (১) এক নম্বর সেক্টরে প্রথম মেজর ( বর্তমানে কর্নেল ) জিয়াউর রহমান, পরে মেজর রফিক । (২) দুই নম্বর সেক্টরের কমান্ডার মেজর খালেদ মোশাররফ  পরে তিনি যখন কে ফোরসের কমান্ডার হয়ে যান তখন বেশ কিছুদিন তিনি দুটাই কমান্ড করেছিলেন, তিনি আহত হওয়ার পরে মেজর আবু সালেক চৌধুরী কমান্ড করেন কে ফোরস এবং ২ নম্বর সেক্টরে মেজর হায়দার। (৩) তিন নম্বর সেক্টরের কমান্ডার ছিলেন প্রথমে ( বর্তমানে কর্নেল) মেজর শফিউল্লাহ পরে যখন তিনি এস ফোরসের কমান্ডার হয়ে যান তখন মেজর ( বর্তমানে লেঃ কর্নেল ) শফিউল্লাহ নুরুজ্জামান বর্তমানে যিনি জাতীয় রক্ষী বাহিনীর ডাইরেক্টর তাঁর স্থলাভিষিক্ত হন। (৪) চার নম্বর সেক্টরে কমান্ডার ছিলেন মেজর (বর্তমানে কর্নেল ) চিতরঞ্জন দত্ত, যিনি সকল নিয়মিত অফিসার যারা চাকুরীতে রয়েছেন সকলের মধ্যে সিনিয়র। আইয়ূব আমলে তাকে সুপারসিড করা হয়েছিল। (৫) পাঁচ নম্বর সেক্টরে ছিলেন মেজর (বর্তমানে কর্নেল) মীর শওকত আলী যিনি যুদ্ধের প্রারম্ভে চট্টগ্রামে ও পার্বত্য চট্টগ্রামে যুদ্ধ করেন। (৬) ছয় নম্বর সেক্টরে ছিলেন উইং কমান্ডার (বর্তমানে গ্রুপ ক্যাপ্টেন) বাশার, তিনি বৈমানিক কিন্তু স্থলে অত্যন্ত কৃতিত্বের সাথে যুদ্ধ করেছেন। (৭) সাত নম্বর সেক্টরে কমান্ডার ছিলেন মেজর (পরে লেঃ কর্নেল ) কাজী নুরুজ্জামান। তিনি পেনশনে ছিলেন ও আমার মত যুদ্ধাবস্থায় একটিভ লিস্টে কাজে যোগদান করেছিলেন। আবার পেনশনেও চলে গেছেন। (৮) আট নম্বর সেক্টরের শুরুতে কমান্ডার ছিলেন মেজর (বর্তমানে কর্নেল) ওসমান চৌধুরী এবং আগস্ট মাস থেকে মেজর (বর্তমানে কর্নেল) মনজুর। (৯) নয় নম্বর সেক্টরে কমান্ডার ছিলেন প্রায় শেষের দিক পর্যন্ত মেজর এম এ জলিল। তিনি এখন চাকুরীতে নেই। তারপর ছিলেন মেজর জয়নাল আবেদীন। (১০) দশ নম্বর সেক্টর (নৌকমান্ডো সমুদ্র উপকূলীয় অঞ্চল ও আভ্যন্তরীন নৌপথ)। এতে নৌ কমান্ডোর বিভিন্ন সেক্টরে নির্দিষ্ট মিশনে সংশ্লিষ্ট কমান্ডারের অধীনে কাজ করতেন। (১১) এগারো নম্বর সেক্টরে ছিলেন মেজর (পরে লেঃ কর্নেল) আবু তাহের, ইনি জখমের জন্য বোর্ড আউট হয়েছেন। এছাড়া তিনটি ব্রিগেড ফোরস যেড ফোরস ও এস ফোরস কমান্ডার ছিলেন যথাক্রমে জিয়াউর রহমান, খালেদ মোশাররফ ও শফিউল্লাহ। হেডকোয়ার্টারে ডেপুটি চিফ অফ স্টাফ ছিলেন গ্রুপ ক্যাপ্টেন (বর্তমানে এয়ার কমান্ডার) এ কে খন্দকার। চীফ অফ স্টাফ রব সাহেব পূর্বাঞ্চলে থাকতেন। ওখানে আমার হেডকোয়ারটারের একটি অংশ ছিল। ওখানে যতগুলো সমস্যা প্রশাসন ও রণপরিচালনা সম্পর্কিত তিনি সরাসরি ব্যবস্থা গ্রহণ করতেন যেটা নীতি গ্রহণ সম্পর্কিত হত সে বিষয়ে আমার নির্দেশ চাওয়া হত।

প্রশ্নঃ নিয়মিত বাহিনীর সংখ্যা কত ছিল এবং কি ধরনের অস্ত্রে তারা সজ্জিত ছিল? গণবাহিনীর মোট সংখ্যা কত দাঁড়িয়েছিল?
জেনারেল ওসমানীঃ নিয়মিত বাহিনীর সংখ্যা বাড়াতে বেগ পেতে হয়েছিল। অস্ত্র নিয়ে বেগ পেতে হত। বেশীর ভাগ সময় সকলের সদিচ্ছা থাকলেও অনেক জিনিস আমরা পেতাম না। আমার চেষ্টা ও চিন্তা এই ছিল যে, আমি বিভিন্ন অস্ত্র কত তাড়াতাড়ি জোগাড় করতে পারি। কারণ ভারতীয়রা যদি ৩ রা ডিসেম্বর যুদ্ধে না নামত তাহলে তখন যে পরিস্থিতি ছিল তাতে আমাকে আরো ছয় মাস যুদ্ধ করতে হত। এসে দেশের আরো অনেক ক্ষতি হত। এজন্য শত্রুকে আরো সত্বর ধ্বংস করার জন্য অনেকগুলো অস্ত্রের আমাদের প্রয়োজন ছিল। সর্বশেষ একটি দেশের সাথে আমার সংযোগ হয়েছিল।সেই দেশটি তখনি অস্ত্র দিতে প্রস্তুত ছিল যদি আমার নিজের বিমান ঘাঁটি থাকত। সেজন্য আমি যেড ফোরস কে ( বাংলাদেশ সশস্ত্র বাহিনীর প্রথম ব্রিগেড) সিলেট পাঠিয়েছিলাম। অনেকেই জানতেন না হঠাত কেন যেড ফোরস কে সিলেটের উপর চাপালাম। তারা কেবলমাত্র স্ট্রাটেজিক কারন ই জানতেন। আমার উদ্দেশ্য ছিল দুটো বিমানঘাঁটি যত তাড়াতাড়ি পাই তত তাড়াতাড়ি আমি হয়ত অনেক জিনিস সরাসরি আনতে সক্ষম হব। এছাড়া শত্রুর শক্তিকে অন্যদিকে আকর্ষণ করাও আমার উদ্দেশ্য ছিল।

যাহোক যুদ্ধের শুরুতে খুব তাড়াতাড়ি একটা বিরাট বাহিনী গড়ে তোলা সম্ভব মনে হত না। কিন্তু আমার মুক্তিবাহিনীর সৈনিকদের নিয়মিত অফিসার ও অধিনায়কদের চেষ্টায় আমি যুদ্ধের শেষ পর্যন্ত প্রায় কুড়ি থেকে বাইশ হাজার সৈন্য সম্বলিত নিয়মিত বাহিনী গড়ে তুলেছিলাম। তারা সাধারন ইনফ্যান্ট্রি অস্ত্রে সজ্জিত ছিলেন।

দুটো গোলন্দাজ ব্যাটারী আমরা গড়ে তুলেছিলাম। ভারতীয়দের প্রাচীন কিছু কামান ছিল। ওগুলো দিয়ে প্রথম ব্যাটারীটি গড়ে উঠেছিল। ওটার নাম দিয়েছিলাম ‘নম্বর ওয়ান মুজিব ব্যা্টারি’। এই ব্যাটারি যুদ্ধেও ছিল। এর পরে আমরা দ্বিতীয় ব্যাটারী গঠন করি। আগেরটির চেয়ে একটু ভাল কামান দিয়ে এটি সজ্জিত ছিল। এ ব্যাটারীও যুদ্ধ করে।

আমরা যুদ্ধ আরম্ভ করি প্রায় ৫ টি ব্যাটেলিয়ন সৈন্য দিয়ে। যুদ্ধের শুরুতেই অনেকগুলোর সংখ্যা পুরন করতে হয়েছে। যেমন, ইস্ট বেঙ্গল রেজিমেন্টের প্রথম ব্যাটালিয়ন একটি অত্যন্ত ঐতিহ্যবাহী পুরানো পল্টন। মাত্র ১৮৮ জনকে আমি পেয়েছিলাম। বাকিরা নিহত কিংবা আহত হয়েছিলেন যশরের যুদ্ধে। তাদের সংখ্যা পুরন করতে হল। শেষ পর্যন্ত আমি ৫ টি ব্যটেলিয়ন থেক্রে ৮ টি ব্যাটেলিয়নে উন্নীত করি। এগুলো ছিল ইস্ট বেংগল রেজিমেন্টের এক দুই তিন চার আট নয় দশ এগারো নাম্বার ব্যাটেলিয়ন। নয় দশ এগারো নম্বর ছিল নতুন। 

এছাড়া সেক্টর ট্রুপ্স গড়ে তুলি। সেক্টর ট্রুপ্স এর সংখ্যা শেষ পর্যন্ত ছিল দশ হাজার। যারা প্রাক্তন ই পি আর এবং নিয়মিত বাহিনীর বিভিন্ন ব্রাঞ্চ থেকে এসেছিলেন তাদেরকে ১১ টি সেক্টরে নিয়মিত বাহিনীর সেক্টর ট্রুপস হিসেবে গড়ে তোলা হয়েছিল। কোন সেক্টরে চারটি কোম্পানী কোন সেক্টরে পাঁচটি কোম্পানী কোন সেক্টরে ছটি কোম্পানী এভাবে প্রয়োজন অনুসারে বিভিন্ন সেক্টুরে সংখ্যা বিভিন্ন ছিল। তারা সেক্টর কমান্ডারের অধীনে যুদ্ধ করতেন।

নিয়মিত ইস্ট বেঙ্গল রেজিমেন্টের ব্যটেলিয়ন নিয়ে গঠিত হয়েছিল ব্রিগেড। ব্রগেডগুলোকে আমি ফোরস নাম দিয়েছিলাম। যেড ফোরস কে ফোরস এস ফোরস। ব্রিগেডগুলোর কমান্ডারদের নামে এই নামকরন হয়েছিল। যেড ফোরস কমান্ড করতেন জিয়াউর রহমান কে ফোরস খালেদ মোশাররফ ও এস ফোরস শফিউল্লাহ।

১৯৭১ সালের ২৫ শে মার্চের আগে যে অর্গানাইজেশন ছিল আমরা তার পরিবর্তন পরিবর্তন করিনি। এই অর্গানাইজেশন অনেক চিন্তা করে বিগত দশ বছরে শান্তি ও যুদ্ধে পরীক্ষার ভিত্তিতে গড়া হয়েছিল এর সঙ্গে আমি ঘনিষ্টভাবে সংশ্লিষ্ট ছিলাম সেটা ভারতীয় অর্গানাইজেশনের চেয়ে একটু স্বতন্ত্র। আমি মনে করি আমাদেরটা সুষ্ঠু। সেই অর্গানাইজেশনের ভিত্তিতে আমাদের ব্যাটেলিয়নদের সাধারন অস্ত্রসজ্জা ছিল। অন্যান্য দেশের ইনফ্যান্ট্রি ব্যাটেলিয়নের যা সাধারন অস্ত্র থাকে এখানেও তাই ছিল তবে ফায়ার পাওয়ারটা এই অর্গানাইজেশনের কিছুটা বেশী। যেমন সাধারনত একটি সেকশনে একটি লাইট মেশিনগান থাকে আমাদের ছিল দুটো মেশিনগান। আর অস্ত্র ছিল যা স্বাভাবিক ইনফ্যান্ট্রি ব্যাটেলিয়নে থাকে গ্রেনেড রাইফেল লাইট মেশিনগান মিডিয়াম মেশিনগান দুই ইঞ্চি এবং তিন ইঞ্চি বা ৮১ মিলিমিটার মর্টার এবং ট্যাঙ্কবিদ্ধ্বংসী কামান।

সেক্টর ট্রুপস এর অস্ত্র অ প্রায় এ ধরনের ছিল। তবে ওদের স্কেল ছিল আলাদা। ওদের কাজ ঠিক নিয়মিত বাহিনীর মত ছিল না। তাদের ভুমিকা ছিল প্রথমে তারা ঘাঁটি করবেন। সেই ঘাঁটি থেকে গেরিলা ভেতরে পাঠানো হবে এবং গেরিলদের সাথে সম্মিলিত হয়ে বাংলাদেশের অভ্যন্তরে শত্রুর উপর বিভিন্ন হামলা ও অন্যান্য কাজ করবেন। তাই তাদের অস্ত্রের পরিমান বা স্কেল একটিভ ব্যাটেলিয়নের চেয়ে কিছুটা পৃথক ছিল কিছু কিছু কম ছিল।

এবার গণবাহিনীর কথায় আসছি। সর্বমোট প্রায় ৮০ হাজারের মত ছিল গণবাহিনীর সদস্য। আমি ৬০ থেকে ৭০ হাজার গণবাহিনী কাজে নিয়োগ করছিলাম। এছাড়া কয়েক হাজার প্রশিক্ষনরত ছিল। এদের অস্ত্র যা দিতে চেয়েছিলাম যে স্কেল আমরা তৈরী করেছিলাম ঠিক সেই পরিমান অস্ত্র আমরা সবসময় দিতে পারিনি। অস্ত্রের অভাব ই ছিল এর কারন। যা হোক গণবাহিনীর বীর গেরিলাদের অস্ত্র ছিল প্রত্যেকের হাতে গ্রেনেড কয়েকজনের হাতে স্টেনগান। এছাড়া ছিল রাইফেল যদিও গেরিলাদের জন্য রাইফেল সন্তোষজনক অস্ত্র নয়। কিন্তু যেহেতু আমাদের কাছে সম্বল ছিল না তাই যা পেতাম তাই ব্যবহার করতে হত। এছাড়া ছিল অল্প কয়েকটি পিস্তল ও এস এল আর। খাই হাতেও তারা যুদ্ধ করেছেন। এছাড়া বিভিন্ন নির্দিষ্ট ধরনের অপারেশনের জন্যে থাকতো বিভিন্ন ধরনের বিস্ফোরক। নৌ কমাণ্ডদের আত্মরক্ষার জন্য হালকা অস্ত্র থাকতো, বেশীরভাগ সময়ই গ্রেনেড। আর থাকতো অপারেশনের প্রয়োজনীয় সামগ্রী, যেমন – লিম্পেট মাইন।

যুদ্ধ শেষ হওয়া আমার তাই সৈন্যসংখ্যা ছিল ২০-২৫ হাজার নিয়মিত বাহিনী এবং ৭০/৮০ হাজার গণবাহিনী।


প্রশ্নঃ গণবাহিনীর কোন আলাদা সেক্টর ছিল কিনা? সি-ইন-সি স্পেশাল সংগঠনটিও বা কি ছিল?
জেনারেল ওসমানীঃ বাংলাদেশ সশস্ত্র বাহিনীর নাম ছিল মুক্তিবাহিনী। এর ভেতর স্থল, জল, বিমান তিনটিই অন্তর্ভুক্ত ছিল। অনেকে মুক্তিবাহিনী শব্দে ভুল করেন। তারা মনে করেন শুধু গেরিলাদের বুঝি মুক্তিবাহিনী বলা হতো। আসলে তা নয়। বাংলাদেশ সশস্ত্র বাহিনীর পুরোটা মিলিয়ে ছিল মুক্তিবাহিনী। এর দুটি অংশ ছিল – (১) নিয়মিত বাহিনী এবং (২) গণবাহিনী ও গেরিলা বাহিনী বা অনিয়মিত বাহিনী। ভারতীয়রা এর শেষোক্ত অংশকে বলতেন এফ-এফ অর্থাৎ ‘ফ্রীডম ফাইটার’। কিন্তু মুক্তিযোদ্ধা তো সবাই। আর গণবাহিনীর ও নিয়মিত বাহিনীর সেক্টর একই ছিল।

গণপ্রজাতন্ত্রী বাংলাদেশ সরকারের আনুগত্য স্বীকারকারী সকলেই এই ১১টি সেক্টরের কোন না কোন একটি সেক্টরে যুদ্ধ করেছেন।

সি-এন-সি স্পেশাল সম্পর্কে এবার বলছি। শুরুতেই গেরিলাদের দু’সপ্তাহের ট্রেনিং দেয়া হতো। কিন্তু এটা যথেষ্ট ছিলো না। পরে মেয়াদ খানিকটা বাড়ানো হলো। তখন তিন সপ্তাহের মতো সাধারন গেরিলা ট্রেনিং দেয়া হত। এছাড়া আমি কিছুসংখ্যক গেরিলার জন্যে একটি বিশেষ কোর্সের বন্দোবস্ত করেছিলাম। একে বলা হত স্পেশাল কোর্স। ওটা ছয় সপ্তাহের ছিল। এই কোর্সে গেরিলা লীডারদের প্রশিক্ষণ দেয়া হতো। এবং আরবান গেরিলা ওয়ারফেয়ার অর্থাৎ শহরাঞ্চলে আবাসিক এলাকায় যুদ্ধ করার পদ্ধতিও তাদের শেখানো হতো। এদের ভুমিকা ছিলো গেরিলাদের নায়কত্ব করা এবং সাধারন গেরিলাদের দিয়ে সম্ভব নয় এমন সব কাজ সম্পন্ন করা। এই প্রশিক্ষণপ্রাপ্তদের সংখ্যা ছিল খুব কম। চাকুলিয়া নামে এক জায়গায় তাদের ট্রেনিং দেয়া হতো। এসব গেরিলারা বিশেষভাবে সিলেট হয়ে যেতো এবং এদের সিলেকশনের ব্যাপারে ব্যক্তিগতভাবে লোক নিয়োগ করেছিলাম। তাই এদের নামকেই বলতো সি-এন-সি স্পেশাল। আসলে এ নামে স্বতন্ত্র বাহিনী ছিল না।

প্রশ্নঃ যুদ্ধ পরিচালনার নির্দেশ অর্থাৎ অপারেশনাল ইন্সট্রাকশন বা ডাইরেকটিভস সম্পর্কে কিছু বলুন।
জেনারেল ওসমানীঃ সরকার গঠনের আগে আমি সর্বপ্রথমে এই যুদ্ধ পরিচালনা করেছি মুখে বলে, যোগাযোগ করে। তারপর আমি কমান্ডারদের আমাদের লক্ষ্য বা অবজেক্টিভ এবং প্রত্যেক সেক্টরে কি ফলাফল অর্জন করতে হবে তা জানিয়েছি। 

এ জন্যে আমি সাধারনতঃ অপারেশনাল ইন্সট্রাকশন দিতাম। তাতে সংশ্লিষ্ট অঞ্চলের অধিনায়কের উপর দায়িত্ব যথেষ্ট বিকেন্দ্রীকরন করা হতো। সাধারন লক্ষ্য এবং সেই বিশেষ বিশেষ লক্ষ্য ও দায়িত্বের কথা এই হুকুমনামা বা ইন্সট্রাকশনে লেখা থাকতো। এছাড়া আমি একটি জিনিস ব্যাবহার করেছিলাম যা নতুন ছিল এবং আমার জানা মতে এর আগে কোন সামরিক বাহিনীতে তা ব্যবহার করা হয়নি। সেটা ছিল অপারেশনাল ডাইরেকটিভস নির্দেশ এবং উপদেশ। পরিস্থিতি যাচাই ও বিবেচনা করে কি পরিমাণ এই ডাইরেকটিভস একজন অধিনায়ক অনুসরণ করবেন তা তার উপর ছেড়ে দেয়া হয়েছিল। কারণ তা না হলে আমরা যুদ্ধে এগিয়ে যেতে পারতাম না। তবে মৌলিক কয়েকটি বিষয় বিকেন্দ্রীকরণ করা হয়নি।

সব সময়ই মন্ত্রীসভাকে- মাসে অন্তত একবার- রণাঙ্গনের মূল্যায়ন অবহিত করতাম। 

এছাড়া আন্তর্জাতিক রাজনৈতিক ভিত্তিক যে নির্দেশ মন্ত্রীসভা আমাকে দিতেন তা আমার অধিনায়কদের কাছে পৌঁছে দিতাম।

প্রশ্নঃ বাংলাদেশের অভ্যন্তরভাগে কিভাবে যোগাযোগ রক্ষা করা যায়?
জেনারেল ওসমানীঃ বাংলাদেশের অভ্যন্তরে বিভিন্ন অঞ্চলে শুরু থেকেই আমরা ঘাঁটিগুলো গড়ে তুলেছিলাম। গণবাহিনী কাজ শুরু করার পর এই ঘাটিগুলি অধিকতর সক্রিয় হয়। ঢাকা নগরীতেও কয়েকটি ঘাঁটি ছিল। ঘাঁটি প্রায়ই পরিবর্তন করা হতো। কয়েকটি ঘাঁটি শত্রুর হাতে ধরাও পড়েছিল। ঘাঁটিগুলোতে যে কেবল মুক্তিযোদ্ধা ছিল তা নয়, এতে আমাদের ‘কনট্যাক্ট’ এবং কোরিয়াররাও ছিলেন। একটা কোরিয়ার সার্ভিস পরিচালিত হতো। ছিল ওয়ারলেস যোগাযোগ। কোরিয়ার-এর আসা যাওয়ার রাস্তা পরিবর্তন করা হতো। কোরিয়ার এর মাধ্যমে ভেতরের ঘাঁটিগুলোর মধ্যে যোগাযোগ স্থাপন করা হতো। ঘাঁটি সাধারনত তিন রকমেন্র ছিল – (১) যেখানে অস্ত্র জমা থাকতো, (২) যেখানে তথ্যাবলী সংগ্রহ করা হতো ও যেখান থেকে পাঠানো হতো, এবং (৩) যেখান থেকে শত্রুর উপর আক্রমণ করার প্রস্তুতি নেয়া হতো।

এছাড়া ভেতরে অনেকে ছিলেন, যারা মুক্তিযুদ্ধে বাইরে নাগিয়ে ভেতরে থেকে সহযোগিতা করেছেন।

প্রশ্নঃ অধিকৃত এলাকার জনগণের কাছ থেকে কি ধরনের সাড়া পেয়েছিলেন?
জেনারেল ওসমানীঃ বাংলাদেশের জনগণের কাছ থেকে আন্তরিক ও অকুন্ঠ সমর্থন আমরা পেয়েছি-কেবলমাত্র গুটি কয়েক লোক ছাড়া। বাংলাদেশের লোক ২৬শে মার্চ থেকে সম্পূর্ন সমর্থন দিয়ে এসেছেন। অনেকসময় নিজেদের প্রাণ বিপন্ন করে আমাদের আশ্রয় দিয়েছেন, সাহায্য করেছেন। এটা অবশ্য সত্য-যারা দালালী করেছেন-রাজাকার আর বদরের যুদ্ধে অনেক জায়গায় পেয়েছি। তারা বেশীর ভাগ সাহস সেখানে যুদ্ধ করতে দেখিয়েছে যেখানে তাদের মালিক পাঞ্জাবীরা ছিল, আর তা না হলে তারা মুক্তিবাহিনী দেখামাত্র পালিয়ে যেতো। তবে অনেক জায়গায় শত্রুর একটা প্লাটুন থাকতো আর একশো-দুশোজন রাজাকার, আল-বদর হতো। জনগণের সাথে শুরু থেকেই যোগাযোগ ছিল। সাড়ে সাত কোটি মানুষের সম্পূর্ন সমর্থন ছিলো। আমার, আমার অধিনায়ক ও মুক্তিবাহিনীর যোদ্ধাদের সব সময় এমন মনে হতো যে বাংলাদেশের সাড়ে সাত কোটি মানুষ আমাদের সঙ্গে শ্বাস নিচ্ছে।

প্রশ্নঃ অধিকৃত সময়ে আপনি কি কখনো ঢাকা এসেছিলেন?
জেনারেল ওসমানীঃ ঢাকায় আসিনি। আমি জানি, অনেকে বলেছেন, আমি ঢাকায় এসেছিলাম। সেটা ঠিক নয়। আমি অন্যান্য অঞ্চলে এসেছি ও ঘুরেছি। কিন্তু ঢাকায় আসিনি এবং ঢাকায় আসা ঠিক সম্ভবপর ছিলো না। আরেকটি কথা জনগণের সমর্থনের প্রসঙ্গে আমি বলছি। যোগাযোগ আমাদের সব জায়গায় ছিল সশরীরে- সব জায়গায়, সব শহরে। আপনারা জানেন কি না জানি না, অমুক তারিখে হাজির হতে হবে বলে টিক্কা খান আমাকে যখন সময় দিলেন তখন তার জওয়াব আমি দিয়েছিলাম। সেই জওয়াব টিক্কা খানের কাছে পৌছানো হয়। আমার হাতের লেখা জওয়াব। টিক্কা খানের বাড়ীর দেয়ালে একটি বালক গিয়ে সেই জওয়াবের কাগজ লাগিয়ে দিয়েছিল। পরের দিন সেই কাগজটি নাকি টিক্কা খানকে দেখাবার পর সে বলেছিল-হ্যা, এটি ঐ... এর হাতের লেখা।

জেনারেল ওসমানী সাক্ষাৎকারে প্রবাসী বাঙ্গালী ও প্রবাসী বাঙ্গালীদের মেডিক্যাল সমিতির চিকিৎসা সাহায্য, ভারতীয় সেনাবাহিনীর সামরিক হাসপাতালসমূহের চিকিৎসা ও সেবা কাজের ভূয়সী প্রশংসা করেন। ভারতীয় জনগণের ও সরকারের প্রতিও তার কৃতজ্ঞতার কথা জানান। তিনি বলেন, তাদের অবদানের কথা ভুলবার নয়। ভারতীয় বিএসএফ (বর্ডার সিকিউরিটি ফোর্স) ও সশস্ত্র বাহিনীর প্রতি তিনি তাঁর আন্তরিক কৃতজ্ঞতা জানান।

ছোট ছোট বিমান দিয়েও প্রচণ্ড আক্রমণ চালিয়েছিল
বাংলাদেশের বৈমানিকরা
[bookmark: shakkhatkar_Capten_Abdus_Sattar]ক্যাপ্টেন আব্দুস সাত্তার

মে মাসের মাঝামাঝি আমি আগরতলায় মিলিত হই মরহুম ক্যাপ্টেন খালেক, বর্তমান বাংলাদেশ বিমানের ক্যাপ্টেন শাহাবুদ্দিন ও ক্যাপ্টেন সরফুদ্দিনের সাথে। ক্যাপ্টেন খালেক ছিলেন পিআইএ’র ট্রাইডেন্ট বিমানের একজন কমান্ডার। পিআইএ তে বাঙালিদের অভাব অভিযোগের একজন প্রবক্তা হিসেবেও তিনি সুপরিচিত ছিলেন। 

অল্প কয়েকদিনের মধ্যে মধ্যে আগরতলায় আমাদের দলে যোগ দিলেন ক্যাপ্টেন মুকিত। ক্যাপ্টেন মুকিত আদিতে ছিলেন পাকিস্তান বিমান বাহিনীর পাইলট। ১৯৬৫ সালের যুদ্ধের পরে তিনি বিমান বাহিনী ছেড়ে পিআইএতে যোগদান করেন। মুকিতের যোগদানের ফলে আমাদের সংখ্যা বৃদ্ধি পেল। তখন থেকে আমাদের একমাত্র ধ্যান ধারণা ও প্রচেষ্টা ছিল কেমন করে একটা ছোট বিমান বাহিনী গড়ে তোলা যায়। 

জুলাই মাসের দিকে পাকিস্তান বৃক্ষ বিভাগের পাইলট আকরাম আহমেদ ও ঢাকা ফ্লাইং ক্লাবের সদস্য আহমেদুল আমিন আমাদের সাথে মিলিত হন। আকরাম আহমেদ ও আহমেদুল আমিনের আগরতলা গমনের ২/৩ দিনের মধ্যেই ক্যাপ্টেন খালেক, ক্যাপ্টেন সাহাবুদ্দিন ও আমাকে ভারতীয় বৈদেশিক দপ্তর দিল্লীতে পাঠালেন। দিল্লীতে আমাদের সর্বাত্নক প্রচেষ্টা ছিল ভারতীয় বিমান বাহিনীর ও বৈদেশিক দফতরের উচ্চপদস্থ অফিসারদের অনুধাবন করানো যে ছোট ছোট দিয়েও কার্যকরী একটা বিমান বাহিনী গড়ে তোলা সম্ভব। বিমান বাহিনী প্রসঙ্গে আমাদের আরও পরিকল্পনা ছিল - ছোট ছোট বিমানে ফ্লোটিংর ডিভাইস সংযোজন করে শত্রু সৈন্যদের যোগাযোগ ব্যবস্থা বিচ্ছিন্ন করা ও তাদের শক ঘাঁটির উপর অতর্কিতে আঘাত হানা। আমাদের শক্তির সমর্থন আমরা বায়াফ্রার যুদ্ধে সুইডিশ বৈমানিক কাউন্ট ভনরজেন কর্তৃক রকেট সজ্জিত ছোট বিমানে ভূমিতেই অবস্থানরত ১১খানা নাইজেরিয়ার মিগ-১৯ বিমান ধ্বংস করার ঘটনা দৃষ্টান্তসরূপ উল্লেখ করলাম। দীর্ঘ আলাপ-আলোচনার পরে দিল্লীর উচ্চপদস্থ অফিসাররা আমাদের সাথে একমত হলেন এবং তারা মুজিবনগরস্থ বাংলাদেশ সরকারের মাধ্যমে বর্তমান বাংলাদেশ বিনাম বাহিনীর প্রধান এয়ার কমোডর আব্দুল করিম খোন্দকারের সাথে এ বিষয়ে যোগাযোগ স্থাপন করলেন। পরবর্তী পর্যায়ে এয়ার কমোডর খোন্দকারের ঐকান্তিক প্রচেষ্টায় ও নেতৃত্বে জন্মলাভ করল বাংলাদেশ বিমান বাহিনী। ২৮ শে সেপ্টেম্বর, ১৯৭১ তারিখে নাগাল্যান্ডের ডিমাপুরে আমরা বাংলাদেশ এয়ার ফোর্সের জন্ম দিবস পালন করি। 

বাংলাদেশ বিনাম বাহিনীতে তখন ের প্রতিষ্ঠাতা এয়ার কমোডর এ কে খন্দকার ছাড়া আরও কয়েকজন বৈমানিক ছিলেন - মরহুম ক্যাপ্টেন খালেক, ক্যাপ্টেন সাত্তার (লেখক), ক্যাপ্টেন শাহাবুদ্দিন, ক্যাপ্টেন মুকিত, ক্যাপ্টেন আকরাম ও ক্যাপ্টেন সরফুদ্দিন। পাকিস্তান বিমান বাহিনী ছেড়ে যারা এসেছিলেন তারা হলেন স্কোয়াড্রন লিডার সুলতান মাহমুদ, ফ্লাইট লেফটেন্যান্ট শামসুল আলম, ফ্লাইট লেফটেন্যান্ট বদরুল আলম। আরও ছিলেন পাকিস্তান বিমান বাহিনী ত্যাগকারী ৬৭ জন এয়ারম্যান। আমাদের বিমান ছিল ডাকোটা অটার ও এলুভেট হেলিকপ্টার। 

ডাকোটা বিমানকে পাঁচ হাজার পাউন্ড বোমা বহন করার উপযোগী করা হল এবং পরিচালনার জন্য নির্বাচিত করা হল ক্যাপ্টেন খালেক, ক্যাপ্টেন মুকিত ও আমাকে। অটার বিমানকে সজ্জিত করা হল সর্বাধুনিক রকেট, মেশিনগান ও বোমাবর্ষণের উপযোগী করে। 

পরিচালনার জন্য নির্বাচিত করা হল ফ্লাঃ লেঃ শামসুল আলম, ক্যাপ্টেন আকরাম ও মরহুম সরফুদ্দিন। হেলিকপ্টারকে সজ্জিত করা হল রকেট ও ভারী মেশিনগান দ্বারা। পরিচালনার জন্য নির্বাচিত করা হল স্কোঃ লিঃ সুলতান মাহমুদ, ফ্লাঃ লেঃ বদরুল আলম এবং ক্যাপ্টেন শাহাবুদ্দিনকে। 

অতঃপর অক্টোবর মাসের প্রথম তারিখ থেকে এয়ার কমোডর খোন্দকার সাহেবের নেতৃত্বে আমাদের ব্যাপক প্রশিক্ষণ, অনুশীলন ও মহড়া শুরু হল। নাগাল্যান্ড, মনিপুর, অরুণাচল, ত্রিপুরা ও আসামের জঙ্গলাকীর্ণ পাহাড়ী এলাকার কোন প্রকার পথ নির্ধারক ব্যাতিরেকে শুধুমাত্র কম্পাসের উপর নির্ভর করে রাত্রির পর রাত্রি আমরা অত্যন্ত নিচু দিয়ে উড্ডয়নের কৌশল আয়ত্ত করার অনুশীলন করতাম। শত্রুর রাডারকে এড়িয়ে যাওয়ার জন্য প্রয়োজন হয় অত্যন্ত নিচু দিয়ে বিমান চালনা করা এবং সত্যিকারের অভযানকালে যাতে শত্রুর দৃষ্টিগোচর না হতে হয় সেজন্য প্রয়োজন ছিল রাত্রিতে সঠিক পথে বিমান চালনার অভ্যাস করা। রাত্রিবেলায় নিচু দিয়ে বিমান চালনা এবং প্রদীপবিহীন রানওয়েতে অবতরণের প্রক্রিয়া আয়ত্ত করার চেষ্টা ছাড়াও বিমান আক্রমণের অন্যন্য পদ্ধতিও আমরা নিয়মিত অভ্যাস করতাম। এয়ার কমোডর খোন্দকার সাহেবের তত্ত্বাবধানে আমাদের অনুশীলন যে কত নিখুঁতভাবে পরিচালিত হয়েছিল তাঁর প্রমাণ পাওয়া যায় ৩রা ডিসেম্বর থেকে ১৬ই  ডিসেম্বর পর্যন্ত বিভিন্ন রণাঙ্গনে বিমান আক্রমণে আমাদের দারুণ সফলতার মধ্য দিয়ে। পরিকল্পনামাফিক ঠিকমত আক্রমণ পরিচালনা করতে পারলে ছোট ছোট বিমানও যে অত্যাধুনিক জঙ্গি বিমানের সমকক্ষ হতে পারে তা আমাদের বৈমানিকগণ দুনিয়াবাসীকে দেখিয়ে দিয়েছেন। আমাদের বৈমানিকদের দক্ষতা দেখে ভারতীয় বিমান বাহিনীর উচ্চপদস্থ অফিসাররা বিস্ময়ে অভিভূত হয়েছেন। 

আমাদের দক্ষতার উজ্জ্বল দৃষ্টান্তঃ ৩রা ডিসেম্বর মধ্যরাত্রিতে স্কোয়াড্রন লিডার সুলতান মাহমুদ ও ফ্লাঃ লেঃ বদরুল আলম নারায়ণগঞ্জের গোদনাইলে পাকিস্তানী বিমান জ্বালানী ঘাঁটির উপর প্রচণ্ড আক্রমণ চালায়। ফ্লাঃ লেঃ শামসুল আলম ও ক্যাপ্টেন আকরাম আহমেদ ঐ একই সময়ে চট্টগ্রামে এক ব্যাপক বিমান আক্রমণ পরিচালনা করেন। চট্টগ্রামের অভিযানের পরে ১৬ই ডিসেম্বর পর্যন্ত ক্যাপ্টেন আকরাম মরহুম সরফুদ্দিনকে নিয়ে ১২ বারেরও বেশী বিভিন্ন রণাঙ্গনে পাক দুশমনদের শক্ত ঘাঁটি ও কনভয়ের উপর আক্রমণ পরিচালনা করে তাদের প্রভূত ক্ষতিসাধন করে। আমার মনে আছে, মুক্তিযুদ্ধ চলাকালে ডাকোটা, অটার অ হেলিকপ্টার এই তিন গ্রুপের মধ্যে একটি বিষয়েই প্রতিযোগিতার মনোভাব ছিল, তা হল কোন গ্রুপ কত বেশী বিপজ্জনক অভিযানের দায়িত্ব লাভ করতে পারে। এই প্রসঙ্গে একটি ঘটনা উল্লেখ করব। ডাকোটা বিমান নিয়ে বাংলাদেশের একটি বিশেষ গুরুত্তপূর্ণ স্থানে বোমা বর্ষণের জন্য একটি দিন স্থির করা হয়। অভিযানটি ছিল ভয়ানক বিপদসংকুল। কিন্তু নির্দিস্ট দিনের মাত্র ১ দিন পূর্বে যখন বিশেষ কারণে এই অভিযান পরিকল্পনা বাতিল হয়ে গেল তখন ক্যাপ্টেন খালেক ও ক্যাপ্টেন মুকিত অত্যন্ত বিমর্ষ হয়ে যান। 

বিমান আক্রমণ পরিচালনাকালে আমদের বৈমানিকগণকে অনেকবার মারাত্মক বিপদের মুখোমুখি হতে হয়। যেমন ৭ই ডিসেম্বর পরিকল্পনা অনুযায়ী সিলেট শহর শত্রুমুক্ত হয়েছে কিনা জানার জন্য ক্যাপ্টেন শাহাবুদ্দিন হেলিকপ্টার যোগে সিলেট বিমান বন্দরে অবতরণ করতে যান। সিলেট শহর তখনো শত্রুমুক্ত হয়নি। তাই অবতরণকালে হেলিকপ্টারটি আক্রান্ত হয়। মেশিনগানের বেশ কয়েক রাউন্ড গুলি হেলিকপ্টারটিকে বিদ্ধ করে কিন্তু ক্যাপ্টেন সাহাবুদ্দিন সফলতার সাথে কইলাশহর বিমান ঘাঁটিতে ফিরে যান। আবার ১০ই ডিসেম্বর সিলেটের অগ্রবর্তী এলাকা পরিদর্শনকালে ক্যাপ্টেন সাহাবুদ্দিনের হেলিকপ্টারের টেইল রোটার ভূমি থেকে নিক্ষিপ্ত গুলির আঘাতে ক্ষতিগ্রস্ত হয়। এর ফলে ভারসাম্য যদিও ব্যাহত হচ্ছিল তবু এবারেও ক্যাপ্টেন সাহাবুদ্দিন আশ্চর্য পারদর্শিতার সাথে ঘাঁটিতে ফিরে গিয়ে নিরাপদে অবতরণ করেন। 

আর একদিনের ঘটনা ফ্লাঃ লেঃ বদরুল আলম ও ক্যাপ্টেন শাহাবুদ্দিন কুমিল্লা এলাকায় মিত্রবাহিনী ও মুক্তিবাহিনীকে এয়ার সাপোর্ট দিতে থাকাকালে তাদের হেলিকপ্টারের জ্বালানি ফুরিয়ে যায়। বাধ্য হয়ে তারা কুমিল্লা বিমান বন্দরে জরুরী অবতরণ করেন। ময়নামতি ক্যান্টনমেন্ট তখনো শত্রু কবলিত। সেখান থেকে শত্রু হেলিকপ্টার লক্ষ্য করে মর্টার ও ভারী কামানের গোলাবর্ষণ করতে থাকে। এত বিপদের মাঝেও স্থানীয় লোকজনের সহায়তায় বদরুল আলম এবং শাহাবুদ্দিন বিমানের জ্বালানী সংগ্রহ করে নিরাপদে ফিরে আসেন। এমনি আরও বহুতর বিপদের সম্মুখীন হতে হয়েছিল আমাদের এই ছোট্ট এয়ারফোর্সের প্রত্যেকটি বৈমানিককে কিন্তু তাই বলে দেশ মাতৃকার মুক্তির জন্য নিবেদিতপ্রাণ এইসকল বৈমানিকের কেউই কর্তব্য থেকে বিচ্যুত হননি। 

